
    สารบัญ

   
  
    
      	
        1. ผมได้เรียนรู้วิธีร่วมมือกับผู้อื่นอย่างกลมเกลียว
      

      	
        6. ในที่สุดฉันก็เข้าใจความสำคัญของบททดสอบจากพระเจ้า
      

      	
        9. บทเรียนที่ได้รับหลังจากถูกย้ายหน้าที่
      

      	
        10. อะไรคือสิ่งที่ซ่อนอยู่เบื้องหลังความไม่เต็มใจที่จะเป็นผู้นำของฉัน?
      

      	
        11. ฉันฝ่าฟันการขัดขวาง และการข่มเหงของพ่อได้อย่างไร
      

      	
        12. การมีประสบการณ์กับความทรมานจากความเจ็บป่วยสอนผมให้นบนอบ
      

      	
        13. ไม่มีความแตกต่างในสถานะระหว่างหน้าที่ที่แตกต่างกัน
      

      	
        14. การทบทวน หลังจากปกปิดความผิดพลาด
      

      	
        15. ทางเลือกของผู้จัดการฝ่ายขายคนหนึ่ง
      

      	
        19. ฉันไม่ไล่ตามเงินทอง ชื่อเสียง และผลประโยชน์อีกต่อไปแล้ว
      

      	
        20. ผมได้รับสันติสุขและความชื่นบานยินดีด้วยการซื่อสัตย์
      

      	
        21. การแสวงหาเพียงเพื่อเสพสุขจากพระคุณเป็นความเชื่อที่แท้จริงในพระเจ้าหรือ?
      

      	
        22. ฉันไม่หมดหวังกับตัวเองเพราะขีดความสามารถต่ำอีกต่อไป
      

      	
        23. ฉันแก้ไขความอิจฉาของตัวเองได้อย่างไร
      

      	
        26. ฉันได้เรียนรู้ที่จะทำหน้าที่ของตนโดยยึดความเป็นจริง
      

      	
        27. ทำไมฉันถึงไม่กล้าชี้ให้เห็นปัญหาของคนอื่น
      

      	
        32. แนวคิดที่ว่า “สตรีประทินโฉมเพื่อผู้ที่ชื่นชมตน” นั้นถูกต้องหรือไม่?
      

      	
        33. ผู้คนควรไล่ตามเสาะหาอะไรในชีวิต?
      

      	
        34. ผู้สูงอายุยิ่งควรไล่ตามเสาะหาความจริง
      

      	
        35. การทบทวนตนเองเรื่องการไม่ทำงานจริง
      

      	
        36. สิ่งที่ผมได้รับหลังจากตาบอด
      

      	
        37. การละทิ้งและการสละตนเพื่อพระเจ้า ควรได้รับพระพรเป็นการตอบแทนหรือไม่?
      

      	
        38. เมื่อได้ยินข่าวว่าแม่ป่วยหนัก
      

      	
        39. เหตุใดฉันจึงไม่อาจยอมรับหน้าที่อย่างสงบใจได้
      

      	
        41. วิธีปฏิบัติต่อความสนใจและงานอดิเรกของลูก
      

      	
        42. ผมปฏิบัติต่อหน้าที่ของตนได้อย่างถูกต้องแล้ว
      

      	
        43. สิ่งที่ผมได้รับจากการบ่มเพาะผู้อื่น
      

      	
        44. การคิดทบทวนหลังจากการชุมนุม
      

      	
        46. ช่วงเวลาที่ฉันทำหน้าที่เจ้าภาพรับรอง
      

      	
        48. ฉันกังวลเรื่องอะไรตอนที่ไม่กล้ารับผิดชอบ?
      

      	
        49. ฉันไม่พึ่งพาลูกชายให้ดูแลยามแก่เฒ่าอีกต่อไป
      

      	
        51. ก้าวผ่านความรู้สึกติดค้างที่ฉันมีต่อพ่อ
      

      	
        52. ฉันไม่เป็นคนที่ชอบเอาใจผู้คนอีกต่อไป
      

      	
        54. ฉันเลิกบ่นว่าตัวเองมีชะตากรรมที่เลวร้ายแล้ว
      

      	
        55. การชี้ให้เห็นปัญหาไม่เหมือนกับการวิจารณ์ข้อบกพร่อง
      

      	
        56. ตื่นจากความฝันเรื่องการได้รับพร
      

      	
        57. ฉันปล่อยวางความรู้สึกติดค้างลูกชาย
      

      	
        61. การไล่ตามไขว่คว้าความมั่งคั่งนำมาซึ่งความสุขได้หรือไม่?
      

      	
        62. ตอนนี้ฉันปฏิบัติต่ออุปสรรคและความล้มเหลวอย่างถูกต้องได้แล้ว
      

      	
        63. เหตุผลที่ฉันไม่อยากแบกรับภาระ
      

      	
        64. ความเจ็บป่วยของผมคือพรจากพระเจ้า
      

      	
        65. ในที่สุดฉันก็ได้ต้อนรับการเสด็จกลับมาขององค์พระผู้เป็นเจ้า
      

      	
        67. การมีเจตนาที่ถูกต้องในหน้าที่ของตนเป็นสิ่งสำคัญอย่างยิ่ง
      

      	
        68. วิธีที่ผมแก้ไข การโกหกของตัวเอง
      

      	
        69. “เลี้ยงลูกไว้ดูแลเรายามแก่เฒ่า”ทัศนะนี้ถูกต้องหรือไม่?
      

      	
        70. ตอนนี้ฉันสามารถปฏิบัติต่อผู้คนตามหลักธรรมได้แล้ว
      

      	
        71. ผมปล่อยวางความกังวล เรื่องความเจ็บป่วยได้อย่างไร
      

      	
        72. เบื้องหลังการไล่ตามไขว่คว้าการเป็นผู้นำ
      

      	
        73. การทำหน้าที่แบบสุกเอาเผากินนั้นอันตรายอย่างยิ่ง
      

      	
        74. ฉันหลุดพ้นจากวังวนแห่งการไล่ตามไขว่คว้าเงินทอง
      

      	
        76. ในที่สุดฉันก็ก้าวออกจากเงาของปมด้อย
      

      	
        80. ทำไมฉันถึงกลัวที่จะแสดงความคิดเห็นของตัวเองอยู่เสมอ
      

      	
        83. ความรักของฉันต่อลูกสาวเป็นรักแท้หรือไม่?
      

      	
        84. บทเรียนที่ฉันได้เรียนรู้ หลังจากสามีล้มป่วย
      

      	
        87. สิ่งที่ฉันกังวลเมื่อฉันหลีกเลี่ยงหน้าที่
      

      	
        88. ฉันได้ทิ้ง พันธนาการแห่งชื่อเสียง และผลประโยชน์แล้ว
      

      	
        90. เมื่อความปรารถนาในพระพรของฉันพังทลายลง
      

      	
        94. ผลสืบเนื่องของการเลือกทำแต่งานเบาและหลีกเลี่ยงงานหนักในการทำหน้าที่
      

      	
        97. การแก้ไขทัศนะที่ผิดเกี่ยวกับการเชื่อในพระเจ้าให้ถูกต้อง
      

      	
        98. ผมปล่อยวางความอยากได้อยากมีในสถานะแล้ว
      

      	
        99. การคิดทบทวนหลังจากปฏิเสธหน้าที่ของตน
      

      	
        100. อย่าปล่อยให้ความเกียจคร้านทำลายชีวิตคุณ
      

    

  


1. ผมได้เรียนรู้วิธีร่วมมือกับผู้อื่นอย่างกลมเกลียว

โดยฟางเจิ้ง ประเทศจีน

ในเดือนสิงหาคม ปี 2021 ผู้ดูแลบอกผมว่าเธอวางแผนจะให้พี่น้องชายหวังจินกับผมร่วมมือกันทำหน้าที่ด้านงานข้อเขียน และทันทีที่หาครอบครัวเจ้าภาพที่เหมาะสมได้ เธอจะจัดการให้พวกเราไปที่นั่น  พอได้ยินแบบนี้ ผมก็รู้สึกคัดค้านขึ้นมาทันที และในหัวก็เต็มไปด้วยเรื่องราวแย่ๆ ในอดีตระหว่างหวังจินกับผม

เมื่อก่อนตอนที่ผมทำหน้าที่ด้านงานข้อเขียน ช่วงแรกผมเป็นคนนำในกลุ่มของเรา  พี่น้องชายหญิงที่ผมร่วมมือด้วยแทบจะไม่เคยคัดค้านหรือชี้ให้เห็นปัญหาในจดหมายสื่อสารที่ผมเขียนเลย และผู้ดูแลก็จะหารือเรื่องต่างๆ กับผมเสมอ  แต่หลังจากหวังจินเข้าร่วมกลุ่ม เขามักมีความเห็นต่างเกี่ยวกับจดหมายที่ผมเขียนและชี้ให้เห็นปัญหา  ถึงแม้เขาจะพูดถูก แต่ผมก็ไม่เต็มใจที่จะยอมรับ  ผมอยู่ในกลุ่มมาตั้งนาน และไม่เคยมีใครชี้ข้อบกพร่องของผมอย่างตรงไปตรงมาขนาดนี้มาก่อน  คำวิจารณ์ของเขาทำให้ดูเหมือนว่าผมเก่งไม่เท่าเขา  มีอยู่สองครั้งที่เขาชี้ปัญหาในบทความของผมต่อหน้าผู้ดูแล และผมก็ยอมรับเรื่องนี้ได้ยากเป็นพิเศษ  ผมคิดในใจว่า “ผู้ดูแลจะคิดไหมว่าขนาดผมทำหน้าที่ด้านงานข้อเขียนมาตั้งนาน ผมก็ยังจับหลักธรรมได้ไม่ดีเท่าคนที่เพิ่งเริ่มฝึกฝน?  แล้วผมจะเอาหน้าไปไว้ที่ไหน?”  พอคิดแบบนี้ ผมก็รู้สึกว่าหวังจินจงใจจับผิดผม พยายามทำให้ผมอับอายต่อหน้าคนอื่น และผมก็อดไม่ได้ที่จะมีอคติต่อเขา  ผมยิ่งรู้สึกว่าตัวเองกำลังเผชิญวิกฤต โดยเฉพาะตอนที่เห็นเขาสามัคคีธรรมต่อหน้าผู้ดูแลได้อย่างชัดเจนและเป็นเหตุเป็นผล  ผมรู้สึกเหมือนเขาแย่งความโดดเด่นของผมไป และทำให้ผมสูญเสียที่ยืนในใจของผู้ดูแล  ต่อมา ตอนที่เราเรียนทักษะคอมพิวเตอร์ด้วยกัน หวังจินเจอปัญหาและขอให้ผมช่วย  ผมคิดในใจว่า “คุณเก่งนักไม่ใช่เหรอ?  คุณพูดอยู่ตลอดไม่ใช่เหรอว่าผมไม่เก่งเรื่องนี้หรือทำเรื่องนั้นไม่ได้?  ในเมื่อผมแย่กว่าคุณทุกเรื่อง แล้วคุณจะมาถามผมทำไม?”  ผมไม่อยากสอนเขาจริงๆ และผมก็พูดกับเขาด้วยน้ำเสียงรำคาญ  หลังจากผ่านไประยะหนึ่ง หวังจินก็พูดกับผมว่า “พี่น้องครับ ตลอดช่วงเวลาที่ได้มีปฏิสัมพันธ์กับคุณ ผมพบว่าคุณไม่เพียงมีอุปนิสัยโอหังและไม่ยอมรับความจริงเท่านั้น แต่ยังอยากมีสถานะอย่างแรงกล้าอีกด้วย  ถ้าคุณยังเป็นแบบนี้ต่อไป ผมเกรงว่าสุดท้ายคุณจะกลายเป็นศัตรูของพระคริสต์นะครับ”  พอได้ยินเขาพูดแบบนั้น หน้าผมก็ร้อนผ่าวด้วยความละอายใจ ราวกับถูกตบหน้า  ผมรู้สึกแย่มาก “จะว่าผมโอหังก็ยังพอว่า แต่เขาพูดได้ยังไงว่าผมจะกลายเป็นศัตรูของพระคริสต์?  นี่เขากำลังตีตราผมอย่างมักง่ายไม่ใช่เหรอ?  ศัตรูของพระคริสต์เป็นคนแบบไหนกัน?  พวกเขาคือคนที่พระเจ้าทรงเกลียดชังและกำจัดออกไป และเป็นคนที่พี่น้องชายหญิงปฏิเสธ  ถ้าพี่น้องชายหญิงรู้เรื่องนี้เข้า พวกเขาจะคิดยังไงกับผม?”  ทุกครั้งที่นึกย้อนไปถึงเรื่องพวกนี้ ผมจะรู้สึกรังเกียจหวังจินอย่างรุนแรงและไม่อยากร่วมมือกับเขาในการทำหน้าที่อีกเลย

ผมไม่เคยคิดฝันเลยว่าคริสตจักรจะจัดการให้พวกเราร่วมมือกันอีก  ผมคิดในใจว่า “ไม่ได้การล่ะ  ผมต้องหาทางเกลี้ยกล่อมผู้ดูแลให้ได้  ผมยอมให้เขาเข้าร่วมกลุ่มไม่ได้เด็ดขาด”  แต่ผมก็กังวลว่าถ้าพูดความจริง ผู้ดูแลจะคิดว่าผมเป็นคนชอบจับผิดและชอบยุ่งเรื่องคนอื่น ทั้งยังไม่รู้จักตัวเองเลย  ดังนั้น ผมจึงพูดอ้อมค้อมไปว่า “ถึงแม้หวังจินจะเคยทำหน้าที่ด้านงานข้อเขียนมาก่อน แต่เขาไม่เคยตรวจแก้คำเทศนาเลย อีกอย่าง โรคหอบหืดกับโรคกระดูกสันหลังส่วนคอเสื่อมของเขาก็ค่อนข้างรุนแรง แถมเขาก็อายุมากขึ้นแล้วด้วย  เขาไม่ค่อยเหมาะกับหน้าที่นี้หรอกครับ”  แต่ผู้ดูแลตอบว่า “ตอนที่หวังจินทำหน้าที่ด้านงานข้อเขียนเมื่อก่อน ทักษะทางวิชาชีพของเขาดีที่สุดในกลุ่ม และเขาก็จับหลักธรรมได้บ้างแล้ว  พวกคุณสองคนร่วมมือกันไปก่อนก็แล้วกัน”  พอได้ยินแบบนั้น ผมก็รู้สึกผิดหวังเล็กน้อย  แค่คิดว่าต่อไปต้องเจอคนที่คอยชี้ปัญหาของผมทุกวัน ผมก็รู้สึกอึดอัดใจจนบอกไม่ถูกว่ารู้สึกอย่างไร  ไม่กี่วันต่อมา ผู้นำมาเข้าร่วมการชุมนุม และต่อหน้าเธอ ผมก็แสร้งทำเป็นห่วงใยหวังจินอีกครั้ง โดยบอกว่าเขาอายุมากแล้ว สุขภาพก็ไม่ดี และเกรงว่าเขาจะรับแรงกดดันจากการทำหน้าที่ด้านงานข้อเขียนไม่ไหว  หลังจากพูดแบบนี้ ผมก็รู้สึกผิดในใจเล็กน้อย เพราะรู้ว่าผมไม่ได้พูดสิ่งที่อยู่ในใจจริงๆ  แต่พอคิดว่าพูดแบบนี้แล้ว ผู้นำอาจไม่ให้หวังจินเข้าร่วมกลุ่ม ความไม่สบายใจเล็กๆ น้อยๆ นั้นก็หายวับไป  ผมคาดไม่ถึงว่ามุมมองของผู้นำจะเหมือนกับของผู้ดูแลทุกประการ  ผมรู้สึกทุกข์ใจมาก  พอกลับถึงบ้าน ผมก็พูดจาตัดสินหวังจินให้ภรรยาฟัง  หลังจากฟังจบ เธอก็เตือนผมว่า “ไม่ว่าเราจะร่วมมือกับใคร ก็ย่อมมีบทเรียนที่เราต้องเรียนรู้  คุณเอาแต่เพ่งเล็งคนอื่นตลอดเวลา—นี่ไม่ใช่การสำแดงของการไล่ตามเสาะหาความจริง!”  ผมรู้ว่าเธอพูดถูก แต่ผมก็ยังไม่อยากร่วมมือกับหวังจินอยู่ดี และไม่ได้ทบทวนตนเองให้ดีด้วย  ผมยังคงหวังว่าผู้นำจะหาครอบครัวเจ้าภาพที่เหมาะสมไม่ได้ ผมจะได้ไม่ต้องร่วมมือกับเขา

คืนหนึ่ง หลังห้าทุ่ม จู่ๆ ผมก็มีไข้สูงถึง 42 องศาเซลเซียส  ผมรู้สึกหมดเรี่ยวแรง นอนอ่อนเพลียและเวียนหัวอยู่บนเตียง นอนขดตัวและตัวสั่นอยู่ใต้ผ้าห่ม  ภรรยาของผมรีบเอาแอลกอฮอล์มาเช็ดตัวให้ผมเพื่อลดไข้  ขณะที่เช็ดตัว เธอก็พูดว่า “จู่ๆ คุณก็มีไข้สูงขนาดนี้ ไม่คิดว่าควรทบทวนตัวเองบ้างเหรอ?  ช่วงไม่กี่วันที่ผ่านมา คุณเอาแต่จับผิดหวังจิน แต่คุณไม่มีบทเรียนของตัวเองที่ต้องเรียนรู้บ้างเหรอ?  การป่วยหนักขนาดนี้อาจเป็นการบ่มวินัยของพระเจ้าหรือเปล่า?”  ผมตระหนักว่าผมจำเป็นต้องทบทวนตัวเองจริงๆ  ผมอธิษฐานต่อพระเจ้าในใจ ขอให้พระองค์ทรงนำผมให้เข้าใจปัญหาของตัวเอง

ต่อมา ผมได้อ่านพระวจนะของพระเจ้าบทตอนหนึ่ง และได้เข้าใจสภาวะของตัวเองอยู่บ้าง  พระเจ้าผู้ทรงมหิทธิฤทธิ์ตรัสว่า “เมื่อเผชิญหน้ากับปัญหา บางคนแสวงหาคำตอบจากผู้อื่น แต่เมื่อบุคคลอื่นพูดตามความจริง พวกเขากลับไม่ยอมรับความจริงนั้น พวกเขาไม่สามารถเชื่อฟัง และในหัวใจของพวกเขา พวกเขาคิดว่า ‘ตามปกติฉันดีกว่าเขา  หากคราวนี้ฉันฟังข้อเสนอแนะของเขา จะไม่ดูเหมือนว่าเขาเหนือกว่าฉันหรอกหรือ?  ไม่ ฉันไม่สามารถฟังเขาในเรื่องนี้ได้  ฉันจะทำเรื่องนี้ตามวิธีของฉันก็แล้วกัน’  จากนั้นพวกเขาก็หาเหตุผลและข้ออ้างมาปัดมุมมองของบุคคลอื่นให้ตกไป  เมื่อพวกเขาเห็นใครบางคนเก่งกว่าตน พวกเขาก็พยายามโค่นล้มคนเหล่านั้น พวกเขากุข่าวลือเกี่ยวกับคนเหล่านั้น หรือใช้วิธีการที่น่ารังเกียจมาหาความและบ่อนทำลายอำนาจสั่งการของคนเหล่านั้น ถึงกับบดขยี้คนเหล่านั้นไว้ใต้เท้า ทั้งหมดนั้นก็เพื่อปกป้องสถานะของตนในความรู้สึกนึกคิดของผู้คน  นี่คืออุปนิสัยเช่นใด?  นี่ไม่ได้เป็นเพียงอุปนิสัยที่โอหังและทะนงตนเท่านั้น—ผู้คนดังกล่าวยังมีแก่นแท้ธรรมชาติเยี่ยงซาตานอีกด้วย เป็นอุปนิสัยที่ชั่วช้า  พวกเขาโจมตีและกีดกันผู้คนที่เก่งกว่าและเหนือกว่าตนออกไป—นี่คือคนที่เหลี่ยมจัดและเลว  การที่พวกเขาทำทุกทางเพื่อโค่นล้มผู้คนแสดงให้เห็นว่ามีธรรมชาติเยี่ยงมารอยู่ในตัวพวกเขาเป็นอันมาก!  เมื่อใช้ชีวิตตามอุปนิสัยเยี่ยงซาตาน พวกเขาจึงดูเบาผู้คน พยายามปรักปรำ ทั้งยังระรานผู้คน  นี่คือการทำชั่วมิใช่หรือ?  แล้วทั้งที่ใช้ชีวิตเยี่ยงนี้ พวกเขาก็ยังคงคิดว่าตัวเองเป็นคนที่ใช้ได้ ตนนั้นเป็นคนดี  แต่พอมองเห็นใครเหนือกว่าตน พวกเขาก็สามารถระรานและบดขยี้คนเหล่านั้นไว้ใต้เท้า  ปัญหาในที่นี้คืออะไร?  ผู้คนที่ประพฤติชั่วเช่นนี้ไร้ความยับยั้งชั่งใจและทำอะไรไม่คิดมิใช่หรือ?  ผู้คนเช่นนั้นคิดถึงผลประโยชน์ของตนเองเท่านั้น พวกเขาคำนึงถึงความรู้สึกของตนเองเท่านั้น และทั้งหมดที่พวกเขาต้องการก็คือการสัมฤทธิ์ความอยากได้อยากมี ความมักใหญ่ใฝ่สูง และจุดมุ่งหมายของตนเอง  พวกเขาไม่ใส่ใจว่าพวกเขาก่อความเสียหายให้กับงานของคริสตจักรมากเพียงใด และพวกเขาเลือกที่จะพลีอุทิศผลประโยชน์แห่งพระนิเวศของพระเจ้าเพื่อปกป้องสถานะของตนในความรู้สึกนึกคิดของผู้คนและความมีหน้ามีตาของตนเองเสียมากกว่า  ผู้คนเช่นนี้ไม่โอหัง คิดว่าตนชอบธรรมเสมอ เห็นแก่ตัว และต่ำทรามหรอกหรือ?  คนพวกนี้ไม่เพียงโอหังและคิดว่าตนชอบธรรมเสมอเท่านั้น พวกเขายังเห็นแก่ตัวและต่ำทรามเป็นที่สุดอีกด้วย  พวกเขาไม่คำนึงถึงเจตนารมณ์ของพระเจ้าเลย  คนพวกนี้มีหัวใจที่ยำเกรงพระเจ้าหรือไม่?  พวกเขาไม่มีหัวใจที่ยำเกรงพระเจ้าเลย  นี่คือสาเหตุที่พวกเขาปฏิบัติตนอย่างไม่รู้จักยั้งคิดและทำทุกสิ่งตามที่ตนต้องการ โดยปราศจากสำนึกของการติเตียน ไม่มีความหวั่นเกรงอันใด ไม่มีความประหวั่นพรั่นใจหรือกังวลใจอันใด และไร้ซึ่งการคำนึงถึงผลที่จะตามมา  พวกเขาทำเช่นนี้บ่อยครั้ง และประพฤติตนเช่นนี้เสมอมา  อะไรคือธรรมชาติของพฤติกรรมเช่นนี้?  พูดอย่างเบาๆ ก็คือ ผู้คนเช่นนี้มีความอิจฉามากเกินไป ความอยากมีหน้ามีตาและความอยากได้สถานะของพวกเขาก็รุนแรงเกินไป พวกเขาหลอกลวงและยอกย้อนเกินไป  พูดให้แรงกว่านั้นก็คือ แก่นแท้ของปัญหาอยู่ที่ผู้คนเช่นนี้ไม่มีหัวใจที่ยำเกรงพระเจ้าเลย  พวกเขาไม่เกรงกลัวพระเจ้า พวกเขาเชื่อว่าตัวพวกเขาเองสำคัญที่สุด และพวกเขาถือว่าทุกแง่มุมของตัวพวกเขาเองสูงส่งกว่าพระเจ้าและสูงส่งกว่าความจริง  ในหัวใจของพวกเขา พระเจ้าไม่ทรงมีค่าควรให้เอ่ยถึง และไม่ทรงมีนัยสำคัญ และพระเจ้าจึงไม่ทรงมีสถานะในหัวใจพวกเขาแต่อย่างใดเลย  พวกที่ไม่มีที่สำหรับพระเจ้าในหัวใจพวกเขาและพวกที่ไม่มีหัวใจที่ยำเกรงพระเจ้าสามารถนำความจริงไปปฏิบัติได้หรือไม่?  แน่นอนที่สุดว่าไม่ได้  ดังนั้น ตอนที่พวกเขามักจะเที่ยวกุลีกุจอทำตัวว่ามีธุระปะปังและมานะพยายามมากทีเดียวนั้น พวกเขาทำอะไรอยู่?  ผู้คนเช่นนั้นถึงกับกล่าวอ้างว่าได้ละทิ้งทุกสิ่งมาสละเพื่อพระเจ้าและได้ทนทุกข์ไปอย่างมหาศาล แต่อันที่จริงแล้ว สิ่งจูงใจ หลักธรรมและวัตถุประสงค์ของการกระทำทั้งหมดของพวกเขานั้นเป็นไปเพื่อสถานะและเกียรติยศของพวกเขาเอง เพื่อปกป้องผลประโยชน์ทั้งปวงของพวกเขา  พวกเจ้าจะพูดหรือจะไม่พูดว่าบุคคลจำพวกนี้น่ากลัว?  ผู้คนประเภทใดหรือที่เชื่อในพระเจ้ามาหลายปีแล้ว แต่กระนั้นกลับไม่มีหัวใจที่ยำเกรงพระเจ้าเลย?  พวกเขาไม่โอหังหรอกหรือ?  พวกเขาไม่ใช่ซาตานหรอกหรือ?  แล้วสิ่งใดกันที่ไม่มีหัวใจที่ยำเกรงพระเจ้ามากที่สุด?  นอกเหนือจากพวกสัตว์ร้ายแล้ว ก็คือพวกคนชั่วและศัตรูของพระคริสต์ หมู่มารและพลพรรคของซาตานนั่นเอง  พวกเขาไม่ยอมรับความจริงเลย พวกเขาไร้ซึ่งหัวใจที่ยำเกรงพระเจ้าโดยสิ้นเชิง  พวกเขาสามารถทำความชั่วเช่นไรก็ได้ พวกเขาคือศัตรูของพระเจ้า และศัตรูของประชากรที่พระองค์ทรงเลือกสรร” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, เงื่อนไขห้าประการที่ต้องทำเพื่อออกเดินไปบนร่องครรลองที่ถูกต้องของการเชื่อในพระเจ้า)  พระวจนะของพระเจ้าบทตอนนี้เปิดโปงสภาวะของผมได้ตรงทุกประการ  หลังจากอ่านจบ ผมรู้สึกเหมือนถูกแทงใจและหวาดกลัว  ผมนึกย้อนไปถึงตอนที่เราหารือปัญหาต่างๆ ในอดีต พี่น้องชายหญิงในกลุ่มมักจะเห็นด้วยกับมุมมองของผม  ผู้ดูแลก็จะมาปรึกษาผมในเรื่องที่เธอมองไม่ออก  เรื่องนี้ทำให้ผมรู้สึกว่าตัวเองเหนือกว่าคนอื่น  แต่ตั้งแต่ผมเริ่มร่วมมือกับหวังจิน และเห็นเขาสามัคคีธรรมได้อย่างชัดเจนและมีเหตุผลต่อหน้าผู้ดูแล แถมยังดูเหมือนจะจับหลักธรรมได้ดีกว่าผม เรื่องนี้ทำให้ผมรู้สึกว่าตัวเองกำลังเผชิญวิกฤต  ยิ่งไปกว่านั้น เขายังมองเห็นปัญหาของผมได้เสมอ โดยบอกว่าจดหมายของผมบางส่วนไม่ดีหรือไม่เหมาะสม และเขายังชี้ให้เห็นปัญหาในบทความของผมต่อหน้าผู้ดูแลอีกด้วย  เรื่องนี้ทำให้ผมเสียหน้าและรู้สึกว่าสถานะของผมถูกคุกคาม  ดังนั้น เมื่อผู้นำจัดการให้ผมร่วมมือกับเขาในครั้งนี้ ผมจึงรู้สึกคัดค้านเป็นพิเศษ โดยคิดว่า “ถ้าครั้งนี้ผมร่วมมือกับเขา แล้วเขายังคอยชี้ปัญหาของผมเหมือนเมื่อก่อน ผมจะไม่เสียหน้าอีกเหรอ?”  เพื่อกันเขาออกจากกลุ่ม ผมบอกว่าเขาไม่เคยตรวจแก้คำเทศนา และใช้ความห่วงใยเรื่องสุขภาพของเขามาบังหน้า ผมพยายามเกลี้ยกล่อมผู้นำและผู้ดูแลไม่ให้เขามาฝึกฝนในกลุ่ม  เมื่อความพยายามของผมล้มเหลว ผมก็พูดจาตัดสินหวังจินให้ภรรยาฟังเพื่อระบายความไม่พอใจ  ผมถึงกับหวังอย่างยิ่งว่าผู้นำจะหาครอบครัวเจ้าภาพที่เหมาะสมให้พวกเราไม่ได้ เพียงเพื่อที่ผมจะได้ไม่ต้องร่วมมือกับเขา  เพื่อรักษาหน้าตาและสถานะของตัวเอง ผมไม่คำนึงถึงงานของคริสตจักรเลยแม้แต่น้อย ผมช่างเห็นแก่ตัวและน่ารังเกียจ ไร้ซึ่งความเป็นมนุษย์จริงๆ!  ข้อเท็จจริงที่เผยออกมาทำให้ผมเห็นว่าตัวเองมีความปรารถนาในชื่อเสียงและสถานะตำแหน่งอย่างแรงกล้า มีธรรมชาติที่มุ่งร้ายอย่างยิ่ง และไม่มีหัวใจที่ยำเกรงพระเจ้าเลยแม้แต่น้อย  ความจริงก็คือ ไม่มีใครสมบูรณ์แบบ และไม่มีหน้าที่ไหนที่สามารถทำสำเร็จได้ด้วยคนเพียงคนเดียว  ผู้นำจัดการให้หวังจินกับผมร่วมมือกันตามความจำเป็นของงานของคริสตจักร  ถ้าผมต้องเขียนคำเทศนาด้วยตัวเอง ก็คงจะมีความเบี่ยงเบนและข้อบกพร่องมากมายแน่ๆ  ถ้าเราสองคนช่วยเสริมกัน ผลงานก็จะออกมาดีขึ้น  แต่ผมกลับไม่เข้าใจเจตนารมณ์ของพระเจ้า และถึงกับพยายามทุกวิถีทางเพื่อขัดขวางไม่ให้หวังจินเข้าร่วมกลุ่ม  ผมไม่รู้เลยจริงๆ ว่าอะไรดีสำหรับตัวเอง  เมื่อตระหนักได้เช่นนี้ ผมก็รู้สึกเสียใจและตำหนิตัวเองอย่างมาก และผมตั้งใจแน่วแน่ว่าจะไม่ทำความชั่วแบบนี้อีก

หลังจากนั้น ผมก็ไตร่ตรองว่า “อุปนิสัยอันเสื่อมทรามด้านใดกันที่ทำให้ผมรู้สึกคัดค้านการร่วมมือกับหวังจินขนาดนี้?”  ผมได้อ่านพระวจนะของพระเจ้าและได้รับความเข้าใจเกี่ยวกับปัญหาของตัวเองมากขึ้น  พระเจ้าผู้ทรงมหิทธิฤทธิ์ตรัสว่า “สิ่งใดคือวัตถุประสงค์หลักของศัตรูพระคริสต์เมื่อพวกเขาโจมตีและกีดกันคนที่เห็นต่าง?  พวกเขาเสาะแสวงที่จะสร้างสถานการณ์ขึ้นมาภายในคริสตจักรที่ไม่มีใครส่งเสียงคัดค้านพวกเขา เป็นสถานการณ์ที่อำนาจของพวกเขา สถานะผู้นำของพวกเขา และคำพูดของพวกเขาถือเป็นเบ็ดเสร็จเด็ดขาดทั้งสิ้น  ทุกคนต้องฟังพวกเขา และต่อให้ผู้คนมีความคิดเห็นที่ต่างออกไป ทุกคนก็ต้องไม่แสดงความคิดเห็นนั้นออกมา ปล่อยให้หมักหมมอยู่ในหัวใจของตนเท่านั้น  ใครก็ตามที่กล้าคัดค้านพวกเขาอย่างเปิดเผยย่อมกลายเป็นอริกับศัตรูของพระคริสต์ และพวกเขาจะคิดหาหนทางอันใดก็ตามที่พวกเขาสามารถคิดได้เพื่อทำให้สิ่งต่างๆ ยากลำบากสำหรับคนเหล่านั้น และแทบจะทนรอให้คนเหล่านั้นปลาสนาการไปไม่ไหว  นี่คือหนึ่งในหลายหนทางที่ศัตรูของพระคริสต์ใช้โจมตีและกีดกันคนที่เห็นต่างเพื่อช่วยพยุงสถานะและปกป้องอำนาจของตน  พวกเขาคิดว่า ‘ไม่เป็นไรเลยที่คุณจะมีความคิดเห็นทั้งหลายที่ต่างออกไป แต่คุณไม่สามารถเที่ยวไปพูดคุยเกี่ยวกับความคิดเห็นเหล่านั้นตามแต่คุณจะยินดีได้ นับประสาอะไรที่จะทำให้อำนาจและสถานะของฉันต้องเสี่ยง  หากคุณมีบางสิ่งจะพูด ก็สามารถพูดสิ่งนั้นกับฉันได้เป็นการส่วนตัว  หากคุณพูดสิ่งนั้นต่อหน้าทุกคนและเป็นเหตุให้ฉันเสียหน้า คุณก็กำลังหาเรื่องใส่ตัว และฉันก็จำเป็นที่จะต้องจัดการคุณ!’  นี่คืออุปนิสัยประเภทใด?  พวกศัตรูของพระคริสต์ไม่อนุญาตให้ผู้อื่นพูดอย่างอิสระ  หากผู้อื่นมีความเห็น—ไม่ว่าจะเกี่ยวกับศัตรูของพระคริสต์หรือสิ่งอื่นใด—พวกเขาก็ไม่อาจพูดขึ้นมาตามสบายได้ พวกเขาต้องคำนึงถึงหน้าตาของศัตรูพระคริสต์  ถ้าไม่อย่างนั้น ศัตรูของพระคริสต์ก็จะตราหน้าพวกเขาว่าเป็นศัตรู และโจมตีและกีดกันพวกเขาออกจากกลุ่ม  นี่คือธรรมชาติประเภทใดหรือ?  นี่ก็คือธรรมชาติของศัตรูพระคริสต์  แล้วเหตุใดพวกเขาจึงทำเช่นนี้?  พวกเขาไม่เปิดโอกาสให้คริสตจักรส่งเสียงเป็นอื่น พวกเขาไม่อนุญาตให้มีคนที่เห็นต่างในคริสตจักร พวกเขาไม่เปิดโอกาสให้ผู้ที่พระเจ้าทรงเลือกสรรสามัคคีธรรมความจริงและใช้วิจารณญาณแยกแยะผู้คนอย่างเปิดเผย  สิ่งที่พวกเขากลัวที่สุดคือการถูกผู้คนเปิดโปงและรู้ทัน พวกเขาพยายามตลอดเวลาที่จะเสริมสร้างอำนาจของตนและสถานะที่พวกเขามีอยู่ในหัวใจของผู้คน ซึ่งพวกเขารู้สึกว่าจะต้องไม่มีวันถูกสั่นคลอน  พวกเขาไม่มีวันสามารถทนยอมรับสิ่งใดก็ตามที่คุกคามหรือส่งผลกระทบต่อความภาคภูมิใจ ความมีหน้ามีตา หรือสถานะและคุณค่าของพวกเขาในฐานะผู้นำ  นี่สำแดงถึงธรรมชาติที่มุ่งร้ายของศัตรูพระคริสต์มิใช่หรือ?  ด้วยความที่ไม่พอใจในอำนาจที่พวกเขามีอยู่แล้ว พวกเขาจึงสร้างความมั่นคงให้กับอำนาจนั้น พิทักษ์อำนาจนั้นไว้ และแสวงหาการครอบครองชั่วนิรันดร์  พวกเขาไม่เพียงต้องการควบคุมพฤติกรรมของผู้อื่นเท่านั้น แต่ต้องการควบคุมหัวใจของคนเหล่านั้นด้วย  วิธีการที่ศัตรูของพระคริสต์ใช้นี้ล้วนเป็นไปเพื่อปกป้องอำนาจและสถานะของตน และเป็นผลจากการที่พวกเขาอยากรักษาอำนาจเอาไว้ทั้งสิ้น… ข้อนี้เป็นจริงโดยเฉพาะอย่างยิ่งเมื่อมีคนที่ห็นต่างอยู่ด้วย และพวกศัตรูของพระคริสต์ก็ได้ยินมาว่าคนที่เห็นต่างนั้นพูดอะไรบางอย่างเกี่ยวกับตนหรือวิพากษ์วิจารณ์ตนลับหลัง  ในกรณีเช่นนี้พวกเขาจะแก้ไขเรื่องดังกล่าวทันที ต่อให้นั่นหมายถึงการอดนอนทั้งคืนและอดอาหารทั้งวันก็ตาม  เหตุใดพวกเขาจึงพยายามถึงขนาดนั้น?  เพราะพวกเขารู้สึกว่าสถานะของตนตกอยู่ในอันตราย และกำลังถูกท้าทาย  พวกเขารู้สึกว่าถ้าตนไม่ลงมือเช่นนั้น อำนาจและสถานะของพวกตนก็จะมีภัย—และทันทีที่ความประพฤติชั่วและการปฏิบัติตนอันเสื่อมเสียของพวกเขาถูกเปิดโปง ไม่เพียงพวกเขาจะไม่สามารถรักษาสถานะและอำนาจของตนเอาไว้ได้เท่านั้น แต่ยังจะถูกพาตัวออกไปหรือขับไล่ออกจากคริสตจักรอีกด้วย  นั่นคือสาเหตุที่พวกเขาใจร้อนอย่างยิ่งในการคิดหาทางระงับเรื่องเอาไว้และปัดเป่าโพยภัยทั้งปวงที่ซ่อนเร้นอยู่  นี่เป็นวิธีเดียวที่พวกเขาจะสามารถรักษาสถานะของตนเอาไว้ได้” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สอง: พวกเขาโจมตีและกีดกันคนที่เห็นต่าง)  พระเจ้าตรัสว่าศัตรูของพระคริสต์กีดกันคนเห็นต่าง  พวกเขาไม่ยอมให้มีเสียงที่แตกต่างอยู่ในคริสตจักร พวกเขาต้องเป็นคนตัดสินชี้ขาดในทุกเรื่อง และทุกคนต้องฟังพวกเขา  ทันทีที่มีคนเสนอแนะหรือชี้ให้เห็นข้อบกพร่องของพวกเขา ซึ่งทำให้พวกเขาเสียหน้าและสูญเสียสถานะในใจคนอื่น พวกเขาก็มองคนคนนั้นว่าเป็นคนเห็นต่างและศัตรูทันที  พวกเขาถึงกับทำทุกวิถีทางเพื่อกีดกันและปราบปรามคนเหล่านั้น เพื่อเสริมอำนาจและสถานะตำแหน่งของตนให้มั่นคง  นี่คือการแสดงออกถึงธรรมชาติที่มุ่งร้ายของศัตรูของพระคริสต์  เมื่อผมทบทวนสิ่งที่ตัวเองเผยออกมา นี่ผมก็ไม่ต่างจากศัตรูของพระคริสต์เลยไม่ใช่หรือ?  เมื่อหวังจินพบปัญหาในการปฏิบัติหน้าที่ของผมและชี้ให้เห็นอย่างตรงไปตรงมา ผมไม่เพียงไม่ยอมรับเรื่องนี้ในแง่บวกเท่านั้น แต่กลับรู้สึกว่าการทำเช่นนั้นทำให้ผมเสียหน้า  ไม่ว่าเขาจะพูดถูกแค่ไหน หรือคำพูดของเขาจะสอดคล้องกับข้อเท็จจริงมากเพียงใด ผมก็ไม่ยอมรับ และถึงกับมีอคติและผูกใจเจ็บกับเขา  ต่อมา ตอนที่เขาเรียนทักษะคอมพิวเตอร์แล้วประสบปัญหา เขาก็มาขอให้ผมช่วยด้วยท่าทีสุภาพอ่อนโยน แต่ผมกลับทำเมินเฉยใส่เขาเพื่อบั่นทอนความกระตือรือร้นของเขา  ที่แย่ไปกว่านั้นคือ ผมรู้ดีว่าหวังจินเคยปฏิบัติหน้าที่ด้านงานข้อเขียนมาก่อน และจับหลักธรรมได้บ้างแล้ว และสุขภาพที่ไม่ดีของเขาก็ไม่ได้ส่งผลต่อความสามารถในการทำหน้าที่ของเขา  แต่เพียงเพราะเขามักชี้ปัญหาของผม ซึ่งกระทบต่อหน้าตาและสถานะตำแหน่งของผม ผมจึงมองว่าเขาเป็นคนเห็นต่างและเป็นศัตรู  ผมใช้เรื่องสุขภาพที่ไม่ดีของเขาและการขาดประสบการณ์ในการตรวจแก้คำเทศนามาเป็นข้ออ้าง เพื่อพยายามเกลี้ยกล่อมผู้นำและผู้ดูแลไม่ให้เขามาฝึกฝนในกลุ่ม  เพื่อรักษาหน้าตาและสถานะตำแหน่งของตัวเอง ผมกลับทำเรื่องมากมายเพื่อโจมตีและกีดกันคนเห็นต่าง  ธรรมชาติของผมช่างมุ่งร้ายจริงๆ!  รากเหง้าที่ทำให้ผมสามารถทำชั่วอันน่ารังเกียจและเลวทรามเหล่านี้ได้ ก็คือพิษของซาตานที่ผมยึดถือเป็นหลักในการดำเนินชีวิต เช่น “ทั่วทั้งจักรวาลนี้ เราเท่านั้นที่ครองราชย์สูงสุด”, “จ่าฝูงมีได้เพียงหนึ่ง” และ “คนจริงก็ย่อมไม่ไร้พิษสงฉันนั้น”  สิ่งเหล่านี้กลายเป็นธรรมชาติของผม ทำให้ผมอยากเป็นคนตัดสินชี้ขาดในทุกกลุ่มที่ผมอยู่  เมื่อใดก็ตามที่ผมเห็นใครเก่งกว่าผม ผมก็ปฏิบัติต่อเขาอย่างยุติธรรมไม่ได้  โดยเฉพาะเมื่อคำพูดหรือการกระทำของเขาทำให้ผมเสียหน้าหรือคุกคามสถานะตำแหน่งของผม  ผมปฏิบัติต่อเขาราวกับเป็นหนามยอกอก คอยปราบปรามและกีดกันเขา และถึงกับมองว่าเขาเป็นศัตรู  ผมนึกถึงศัตรูของพระคริสต์และคนชั่วที่ถูกขับไล่ออกจากพระนิเวศของพระเจ้า  พวกเขารังเกียจความจริงอย่างที่สุดและเกลียดชังความจริง ไม่เคยยอมรับคำแนะนำที่ถูกต้องจากผู้อื่น  ทันทีที่มีใครมากระทบความหยิ่งทะนงและสถานะของพวกเขา พวกเขาก็จะปราบปรามและระรานคนเหล่านั้น โดยเพ้อฝันที่จะกำจัดใครก็ตามที่ไม่ยอมทำตามพวกเขา และเปลี่ยนคริสตจักรให้เป็นอาณาเขตของตัวเอง  พวกเขาถูกขับไล่เพราะทำชั่วไว้มากมายและก่อกวนงานของคริสตจักรอย่างรุนแรง  ถ้าผมไม่กลับใจ และยังคงทำตามอุปนิสัยอันเสื่อมทรามของตัวเอง โจมตีและกีดกันคนเห็นต่างเพื่อปกป้องความมีหน้ามีตาและสถานะของตัวเอง ท้ายที่สุด พระเจ้าก็จะทรงรังเกียจและกำจัดผมอย่างแน่นอน  เมื่อตระหนักถึงสิ่งนี้ ผมก็รู้สึกทั้งเสียใจและหวาดกลัว และผมก็รีบอธิษฐานต่อพระเจ้าว่า “ข้าแต่พระเจ้า ข้าพระองค์ผิดไปแล้ว  ข้าพระองค์ถูกซาตานทำให้เสื่อมทรามอย่างหนัก  เพื่อปกป้องหน้าตาและสถานะตำแหน่งของข้าพระองค์เอง ข้าพระองค์จึงไม่เต็มใจร่วมมือกับพี่น้องชาย และข้าพระองค์ถึงกับตัดสินและกีดกันเขา  ข้าแต่พระเจ้า ข้าพระองค์เต็มใจที่จะกลับใจ  ขอโปรดทรงนำข้าพระองค์ให้พบเส้นทางแห่งการปฏิบัติด้วยเถิด”

ต่อมา ผมได้อ่านพระวจนะของพระเจ้าและได้รู้วิธีปฏิบัติ  พระเจ้าผู้ทรงมหิทธิฤทธิ์ตรัสว่า “เจ้าต้องเข้าใกล้คนที่สามารถพูดกับเจ้าตามความจริง การมีคนเช่นนี้อยู่เคียงข้างเจ้าเป็นข้อดีอย่างยิ่งกับเจ้า  โดยเฉพาะอย่างยิ่ง การมีคนดีอยู่รอบๆ ตัวเจ้าดังเช่นบรรดาผู้ที่มีความกล้าที่จะตำหนิเจ้าและเปิดโปงเจ้าเวลาที่พวกเขาค้นพบปัญหาเกี่ยวกับเจ้านั้น สามารถป้องกันไม่ให้เจ้าออกนอกลู่นอกทางไป  พวกเขาไม่สนใจว่าสถานะของเจ้าคืออะไร และชั่วขณะที่พวกเขาค้นพบว่าเจ้าทำบางสิ่งที่ขัดแย้งกับหลักธรรมความจริง พวกเขาก็จะตำหนิและเปิดโปงเจ้าหากจำเป็น  มีเพียงคนเช่นนี้เท่านั้นที่เป็นคนที่เที่ยงธรรม คนที่มีสำนึกถึงความยุติธรรม  ไม่ว่าพวกเขาจะเปิดโปงและตำหนิเจ้าว่าอย่างไร ก็ล้วนเป็นการช่วยเหลือเจ้า และล้วนเป็นเรื่องของการกำกับดูแลเจ้าและผลักดันเจ้าไปข้างหน้า  เจ้าต้องเข้าใกล้คนเช่นนี้ เมื่อมีคนเช่นนี้คอยช่วยเหลืออยู่ข้างกาย เจ้าย่อมจะปลอดภัยขึ้นมาก—นี่เองคือการมีการคุ้มครองจากพระเจ้า  การมีคนที่เข้าใจความจริงและค้ำจุนหลักธรรมเคียงข้างเจ้าทุกวันคอยกำกับดูแลเจ้านั้นเป็นประโยชน์มากต่อการที่เจ้าทำหน้าที่และงานของเจ้าให้ดี” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สี่: พวกเขายกชูตัวเองและเป็นพยานยืนยันให้ตัวเอง)  หลังจากอ่านพระวจนะของพระเจ้า ผมก็เข้าใจว่าการมีคนที่กล้าพูดความจริง กล้าเปิดโปงและชี้ปัญหาของผมอยู่เคียงข้าง เป็นประโยชน์อย่างยิ่งต่อการปฏิบัติหน้าที่และการเข้าสู่ชีวิตของผม  ผมนึกย้อนไปถึงตอนที่ผมร่วมมือกับหวังจิน  เมื่อใดก็ตามที่เขาพบปัญหาในบทความที่ผมเขียน เขาจะชี้ให้เห็นตรงๆ  แม้ว่าตอนนั้นผมจะรู้สึกเสียหน้าอยู่บ้าง แต่ผลลัพธ์ก็ดีขึ้นมากจริงๆ หลังจากแก้ไขตามคำแนะนำของเขา  ผมตระหนักว่าผมควรยอมรับคำชี้แนะและความช่วยเหลือจากผู้อื่น แม้ตอนที่ถูกตัดแต่ง ผมก็ควรน้อมรับจากพระเจ้าเสียก่อนและนบนอบ  หากไม่มีคนแบบเขามาคอยชี้ปัญหาและช่วยเหลือผม การปฏิบัติหน้าที่ของผมก็คงมีความเบี่ยงเบนและข้อบกพร่องมากมาย ซึ่งจะเป็นผลเสียต่องานของคริสตจักร  ยิ่งไปกว่านั้น ผมก็คงเข้าใจอุปนิสัยอันเสื่อมทรามของตัวเองได้ยาก  ผมคิดถึงตอนที่ผมเคยเป็นคนตัดสินชี้ขาดทุกอย่างในกลุ่ม และไม่มีพี่น้องชายหญิงคนไหนเคยให้คำแนะนำผมเลย  ผมเลยเชื่อว่าผมเก่งทุกเรื่องและเข้าใจทุกอย่าง  เรื่องนี้มีแต่จะทำให้อุปนิสัยโอหังของผมรุนแรงขึ้น และทำให้ผมคิดว่าตัวเองอยู่เหนือทุกคน  หลังจากหวังจินเริ่มร่วมมือกับผม เขาจะพูดออกมาตรงๆ ทันทีที่เห็นปัญหา  สิ่งนี้ช่วยให้ผมตระหนักถึงปัญหาของตัวเองและความเสื่อมทรามที่ผมเผยออกมาได้บ้าง ผมจึงยับยั้งตัวเองและหลีกเลี่ยงการทำเรื่องที่ก้าวล่วงอุปนิสัยของพระเจ้า  การที่หวังจินชี้ปัญหาและข้อบกพร่องของผมต่อหน้าผมนั้น ไม่ได้มีจุดประสงค์เพื่อโจมตีหรือปราบปรามผม และเขาไม่ได้ตั้งใจจะกล่าวโทษผมอย่างแน่นอน  จุดประสงค์ของเขาคือปกป้องงานของคริสตจักร และเขาก็ช่วยเหลือผมด้วยความจริงใจ  แต่เมื่อต้องเผชิญกับคนดีที่มีสำนึกถึงความยุติธรรมเช่นนี้ ผมไม่เพียงแต่ไม่สำนึกบุญคุณต่อคำชี้แนะและความช่วยเหลือของเขาเท่านั้น แต่ผมยังเข้าใจเจตนาที่ดีของเขาผิดว่าเป็นความมุ่งร้าย และใช้วิธีการที่น่ารังเกียจและมุ่งร้ายเพื่อปราบปรามและกีดกันเขา  เรื่องนี้ไม่เพียงทำร้ายเขา แต่ยังก่อให้เกิดการขัดขวางและการก่อกวนต่องานด้วย  ผมแยกแยะความดีความชั่วหรือความถูกความผิดไม่ออกเลยจริงๆ!  ผมตัดสินใจว่าเมื่อได้ร่วมมือกับหวังจินอีกครั้ง ผมจะยอมรับคำแนะนำของเขาให้ดี

หลังจากนั้นไม่นาน พี่น้องชายหญิงก็พบบ้านที่เหมาะสม และหวังจินกับผมก็เริ่มร่วมมือกันปฏิบัติหน้าที่ของเรา  ตอนแรก เมื่อหวังจินชี้ปัญหาของผม ผมก็ยังปล่อยวางเรื่องหน้าตาของตัวเองได้ยากอยู่บ้าง  ผมคิดว่า “เขาไม่เคยตรวจแก้คำเทศนามาก่อน  ถ้าเขามองเห็นปัญหาในคำเทศนาที่ผมตรวจแก้ได้ นั่นไม่ได้พิสูจน์เหรอว่าผมเก่งไม่เท่าเขา?  เขาจะคิดยังไงกับผม?”  เมื่อคิดแบบนี้ ผมก็ตระหนักว่าตัวเองกำลังใช้ชีวิตเพื่อหน้าตาและสถานะตำแหน่งอีกแล้ว ผมจึงตั้งใจค้นหาพระวจนะของพระเจ้ามาอ่าน  ผมได้อ่านพระวจนะของพระเจ้าที่ว่า “เจ้าต้องขัดขืนเนื้อหนังของตนเสียก่อน ล้มเลิกความไร้แก่นสารและความหยิ่งยโสของเจ้าเอง ยอมทิ้งผลประโยชน์ของเจ้า ทุ่มเททั้งร่างกายและจิตใจให้กับหน้าที่ ทำหน้าที่ของเจ้าด้วยหัวใจที่นบนอบ และเชื่ออยู่ในหัวใจของเจ้าว่าตราบใดที่เจ้าทำให้พระเจ้าพอพระทัย ก็ไม่สำคัญว่าเจ้านั้นทนทุกข์กับสิ่งใด  หากเจ้าเผชิญความยากลำบาก แล้วเจ้าอธิษฐานถึงพระเจ้าและแสวงหาความจริง ดูว่าพระเจ้าทรงนำเจ้าอย่างไร ดูว่าในหัวใจของเจ้ามีสันติสุขและความปีติยินดีหรือไม่ ว่าเจ้ามีข้อพิสูจน์นี้หรือไม่” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, โดยการมอบหัวใจของตนให้แก่พระเจ้า คนเราย่อมสามารถได้รับความจริง)  พระวจนะของพระเจ้าชี้เส้นทางให้ผม  ผมต้องปล่อยวางเรื่องหน้าตาของตัวเอง ทุ่มเทจิตใจให้กับหน้าที่ และลุล่วงหน้าที่ของตนให้ดี นั่นจึงจะนับว่าเป็นการเอาใจใส่หน้าที่ที่ตนควรทำ  ความจริงก็คือ ทุกคนมีจุดแข็งที่แตกต่างกัน  เมื่อแต่ละคนใช้จุดแข็งของตนให้เต็มที่ และเรียนรู้ข้อดีของกันและกันเพื่อชดเชยจุดอ่อนของตัวเอง เราจึงจะปฏิบัติหน้าที่ได้ผลดี  ชื่อเสียงและสถานะตำแหน่งล้วนว่างเปล่า  ต่อให้ทุกคนเคารพยกย่องผม นั่นก็ไม่ได้หมายความว่าผมมีความเป็นจริงความจริง และยิ่งไม่สามารถทำให้ผมรับความรอดได้  ถ้าผมไม่เข้าใจความจริงและยังไม่ทิ้งอุปนิสัยอันเสื่อมทรามของตัวเอง ท้ายที่สุดแล้ว ผมก็จะยังคงถูกส่งลงนรกเพื่อรับการลงโทษ  หลังจากตระหนักถึงสิ่งนี้ เมื่อหวังจินชี้ปัญหาของผมอีกครั้ง ผมก็ไม่ได้รู้สึกคัดค้านมากขนาดนั้นแล้ว  แต่ผมกลับค้นหาหลักธรรมที่เกี่ยวข้องกับปัญหาที่เขาชี้ให้เห็นมาศึกษา  ด้วยการปฏิบัติแบบนี้ ไม่เพียงแต่ปัญหาจะได้รับการแก้ไขอย่างรวดเร็วเท่านั้น แต่ผมยังรู้สึกสงบและสบายใจอีกด้วย  ความสัมพันธ์ของเราก็กลมเกลียวกันมากขึ้นเรื่อยๆ  ผมขอบคุณพระเจ้าจากก้นบึ้งของหัวใจ!


6. ในที่สุดฉันก็เข้าใจความสำคัญของบททดสอบจากพระเจ้า

โดยลู่อี ประเทศจีน

วันหนึ่งในเดือนกรกฎาคม 2024 ฉันกับพี่น้องหญิงที่ให้ความร่วมมือกันกำลังประเมินบทความอยู่ จู่ๆ พี่น้องหญิงเจินก็พูดขึ้นมาว่ารู้สึกไม่สบาย รู้สึกเวียนหัวและแน่นหน้าอก ตอนนั้นเธอนั่งโงนเงนอยู่บนเก้าอี้ ดูเหมือนจะเป็นลมได้ทุกเมื่อ ตอนแรกพวกเราคิดว่าเป็นเพราะอากาศอบอ้าวและอากาศไม่ถ่ายเทในห้อง แต่ต่อมา อาการแบบนี้ก็เกิดถี่ขึ้นเรื่อยๆ ตอนที่อาการหนัก เธอถึงกับไม่มีแรงจะพูด และเดินไปไม่กี่ก้าวก็หอบ เธอดูแลตัวเองในชีวิตประจำวันไม่ได้ด้วยซ้ำ นับประสาอะไรกับการทำหน้าที่ ฉันเริ่มเป็นห่วงขึ้นมา “เธออาจเป็นโรคร้ายแรงหรือเปล่า?”  แต่แล้วฉันก็คิดในใจว่า “พวกเราทุกคนกำลังทำหน้าที่ด้านข้อเขียน ซึ่งค่อนข้างสำคัญ อีกอย่าง พี่น้องหญิงเจินก็ทนรับความลำบากและจ่ายราคาในหน้าที่ได้ และยังบรรุลผลอยู่บ้าง พระเจ้าจะต้องทรงคุ้มครองเธอและไม่ทรงปล่อยให้เธอเป็นโรคร้ายแรงแน่ๆ นี่น่าจะเป็นการที่พระเจ้าทรงทดสอบเธอ บางทีหลังเธอเรียนรู้บทเรียน พระเจ้าอาจจะทรงกำจัดโรคของเธอ” จากนั้นพี่น้องหญิงเจินก็ไปโรงพยาบาลเพื่อตรวจร่างกาย หมอบอกว่าผลตรวจทุกอย่างของเธอปกติ แต่เธอมีภาวะหัวใจเต้นช้าและเลือดไปเลี้ยงหัวใจไม่เพียงพอ หมอจ่ายยารักษาหัวใจและการไหลเวียนเลือดให้เธอ และบอกให้เธอพักผ่อนมากๆ และดูแลตัวเอง พอเห็นผลตรวจ พวกเราก็คิดว่าพี่น้องหญิงเจินคงไม่เป็นอะไรหลังจากได้พักผ่อนและพักฟื้นบ้าง ในใจฉันเอาแต่ขอบคุณพระเจ้า และยิ่งเชื่อมั่นว่า พวกเราต่างจากผู้ไม่มีความเชื่อ คือ เราที่เชื่อในพระเจ้าจะอยู่ในการดูแลและการคุ้มครองของพระองค์ และหลังจากเราเรียนรู้บทเรียน เราก็จะหายขาดจากโรค แต่คิดไม่ถึงเลยว่า หลังจากพี่น้องหญิงเจินกลับจากโรงพยาบาลและพักฟื้นอยู่ช่วงหนึ่ง โรคของเธอก็กำเริบขึ้นมาอีก และอาการก็เกิดถี่ขึ้นเรื่อยๆ

เช้าวันหนึ่ง เธอไม่สบายจึงพักอยู่ในห้อง แล้วตกจากเตียงได้ยังไงก็ไม่รู้ พวกเราได้ยินเสียงจึงรีบวิ่งเข้าไปในห้อง และเห็นเธอนอนอยู่บนพื้น ขยับตัวไม่ได้ หลับตาปี๋ หายใจพะงาบๆ มือเท้าเย็นเฉียบ แขนขาเกร็ง และทั้งตัวก็สั่นไม่หยุด ดูเหมือนเธอหายใจไม่ทันและอาจตายได้ทุกเมื่อ พวกเรากลัวกันมาก พี่น้องหญิงเจ้าภาพรีบไปหายารักษาโรคหัวใจแบบออกฤทธิ์เร็วมาให้เธอกิน แล้วเธอจึงค่อยๆ ได้สติกลับมา พอนึกถึงช่วงเวลานั้น หัวใจฉันยังเต้นรัวอยู่เลย ถ้าพวกเราเข้าไปช้ากว่านั้นอีกนิด ฉันไม่กล้าคิดเลยว่าจะเกิดอะไรขึ้น พอเห็นพี่น้องหญิงเจินนอนอยู่บนเตียง มือกุมหัวใจ ใบหน้าบิดเบี้ยวด้วยความเจ็บปวด ฉันก็พลอยปวดใจไปด้วย “เกิดเรื่องแบบนี้ได้ยังไง?  หมอบอกว่าเธอไม่เป็นอะไรไม่ใช่หรือ?  แต่เห็นได้ชัดว่าเธอมีปัญหาหัวใจรุนแรง ฉันได้ยินมาว่าถ้าเราเป็นโรคหัวใจรุนแรง เราอาจจะหายใจไม่ทันและเสียชีวิตกะทันหัน เธออายุแค่สามสิบกว่าๆ เอง เธอป่วยหนักขนาดนี้ได้ยังไง?”  ยิ่งยากตอนที่ได้ยินเธอพูดกับฉันอย่างอ่อนแรงว่า “ตอนนี้ฉันรู้สึกไม่สบายจริงๆ เหมือนหัวใจจะหยุดเต้นได้ทุกเมื่อ ถ้าฉันตาย คุณต้องบอกแม่ฉันนะว่าอย่าเข้าใจพระเจ้าผิด  ไม่ว่าพระเจ้าทรงทำสิ่งใด สิ่งนั้นย่อมชอบธรรม…” เธอจะพูดๆ หยุดๆ พูดสั้นๆ อย่างรีบร้อน พอเห็นเธอเป็นแบบนั้น ฉันก็กลัวมาก ฉันไม่เคยเห็นใครใกล้ตายขนาดนี้มาก่อน และชั่วขณะนั้น ฉันไม่รู้เลยว่าจะพูดอะไรเพื่อปลอบใจเธอ ต่อมา ผู้นำเห็นแก่สุขภาพของเธอ จึงได้แจ้งให้ครอบครัวมารับเธอกลับบ้านไปพักฟื้น

ฉันคิดไม่ตกเรื่องความเจ็บป่วยของพี่น้องหญิงเจิน “เธอเป็นผู้เชื่อที่จริงใจ สามีของเธอไล่เธอออกจากบ้านเพราะเธอทำหน้าที่ และหลายปีมานี้ เธอก็ทำหน้าที่สำคัญๆ ในคริสตจักร และบรรลุผลบ้าง ทำไมเธอถึงป่วยหนักขนาดนี้?  ทำไมพระเจ้าไม่ทรงคุ้มครองเธอ?  ต่อให้นี่เป็นบททดสอบ แต่ก็ไม่ควรรุนแรงขนาดนี้ใช่ไหม?  ถ้าเธอตาย เธอจะได้ถูกช่วยให้รอดได้อย่างไร?  ฉันเข้าใจนะว่าผู้ไม่มีความเชื่อและผู้ที่ต่อต้านพระเจ้าจะเผชิญกับความวิบัติทุกรูปแบบ แต่พี่น้องหญิงเจินต่างออกไป เธอเชื่อในพระเจ้าด้วยความจริงใจ  ความทุกข์ยากที่เลวร้ายขนาดนี้ถึงเกิดขึ้นกับเธอได้ยังไง?”  จิตใจฉันว้าวุ่นไปหมด และฉันก็ไม่เข้าใจว่าเจตนารมณ์ของพระเจ้าคืออะไร เรื่องนี้ทำให้ฉันคิดถึงตัวเอง เมื่อก่อนฉันคิดว่า เพราะฉันละทิ้งครอบครัวและอาชีพมาทำหน้าที่นานกว่าสิบปีแล้ว และฉันก็ทำหน้าที่สำคัญๆ มาโดยตลอด โดยบรรลุผลบ้าง ตราบใดที่ฉันไล่ตามเสาะหาแบบนี้ต่อไป ฉันจะต้องถูกช่วยให้รอดและเข้าสู่ราชอาณาจักรของพระเจ้าอย่างแน่นอน แต่สถานการณ์ของพี่น้องหญิงเจินทำให้ฉันรู้สึกขึ้นมาทันทีว่า ไม่มีหลักประกันที่ฉันจะได้รับความรอดเช่นกัน ถ้าวันหนึ่งมีความทุกข์ยากครั้งใหญ่เกิดขึ้นกับฉันอย่างกะทันหันเหมือนพี่น้องหญิงเจิน หรือฉันถึงขั้นต้องเผชิญกับความตายล่ะ?  ถ้าฉันตาย ฉันจะถูกช่วยให้รอดได้อย่างไร?  หลายปีที่ฉันจ่ายราคาและสละตนเองมาจะไม่สูญเปล่าหรอกหรอ?  พอนึกถึงเรื่องนี้ ฉันก็เริ่มท้อแท้ขึ้นมาบ้าง ฉันไม่ใส่ใจการทำหน้าที่อีกต่อไป และฉันก็แค่ทำเท่าที่ทำได้ให้ผ่านแต่ละวันไป พอใจแค่ทำงานตรงหน้าให้เสร็จก็พอ ฉันรู้สึกเหมือนมีกำแพงกั้นระหว่างพระเจ้ากับฉัน ฉันอดถามตัวเองไม่ได้ว่า “ฉันเป็นอะไรไป?  ทำไมตั้งแต่พี่น้องหญิงเจินป่วย ฉันถึงหาแรงจูงใจในการทำหน้าที่ไม่ได้เลย?”

ระหว่างแสวงหา ฉันได้ดูวีดิทัศน์คำพยานจากประสบการณ์เรื่อง “การทนทุกข์กับภัยพิบัติ ต้องเป็นสิ่งเลวร้ายหรือไม่?”  พระวจนะของพระเจ้าสองบทตอนที่ถูกยกมากล่าวถึงสภาวะของฉันโดยตรง  พระเจ้าผู้ทรงมหิทธิฤทธิ์ตรัสว่า “เมื่อใครคนหนึ่งเห็นใครอีกคนเผชิญกับความยากลำบาก พวกเขาย่อมค้นหาความลำบากนั้นในตัวเองทันทีด้วยการสมมุติว่าตัวเองอยู่ในสถานการณ์เดียวกัน  เมื่อไรก็ตามที่พวกเขาเห็นใครบางคนเผชิญความเจ็บปวดร้าว ความเจ็บป่วย ความทุกข์ลำบาก หรือความวิบัติบางประเภท พวกเขาก็พลันนึกถึงตนเองและสงสัยว่า ‘หากเกิดเรื่องนี้ขึ้นกับฉัน ฉันจะทำอย่างไร?  กลายเป็นว่าผู้เชื่อก็ยังสามารถเผชิญกับสิ่งเหล่านี้และทนทุกข์ความทรมานเหล่านี้ได้  แล้วพระองค์ทรงเป็นพระเจ้าประเภทไหนกันแน่?  หากพระเจ้าทรงไม่คำนึงถึงความรู้สึกของคนคนนั้น พระองค์จะทรงปฏิบัติต่อฉันเช่นเดียวกันไหม?  นี่แสดงให้เห็นว่าพระเจ้าทรงพึ่งพาไม่ได้  พระองค์ทรงจัดวางสภาพแวดล้อมที่เหนือความคาดหมายเอาไว้ให้ผู้คนในทุกที่และทุกเวลา และทรงสามารถทำให้พวกเขาตกอยู่ในสถานการณ์ที่น่าอับอายได้ตลอดเวลา และในทุกรูปการณ์แวดล้อม’  พวกเขากลัวว่าหากพวกเขาไม่เชื่อ พวกเขาจะไม่ได้รับพระพร แต่หากพวกเขาเชื่อต่อไป พวกเขาก็จะเจอกับความวิบัติ  ในหนทางนี้ เมื่อผู้คนอธิษฐานเฉพาะพระพักตร์พระเจ้า พวกเขาก็เพียงกล่าวว่า ‘ข้าแต่พระเจ้า ข้าพระองค์ขอวอนให้พระองค์ทรงอวยพรข้าพระองค์ด้วยเถิด’ และไม่กล้ากล่าวว่า ‘ข้าแต่พระเจ้า ข้าพระองค์ขอให้พระองค์ทรงทดสอบข้าพระองค์ บ่มวินัยข้าพระองค์ และทำตามที่พระองค์ทรงจะทำ ข้าพระองค์เต็มใจยอมรับสิ่งนั้น’—พวกเขาไม่กล้าอธิษฐานเช่นนี้  หลังประสบกับความพ่ายแพ้และความล้มเหลวเพียงไม่กี่ครั้ง ความแน่วแน่และความกล้าหาญของผู้คนก็ลดลง และพวกเขาก็มี ‘ความเข้าใจ’ ที่ต่างออกไปต่อพระอุปนิสัยอันชอบธรรมของพระเจ้า ต่อการตีสอนและการพิพากษาของพระองค์ และต่ออธิปไตยของพระองค์ ทั้งยังเกิดสำนึกระวังตัวต่อพระเจ้าอีกด้วย  ในหนทางนี้ย่อมมีกำแพง และมีความบาดหมางเกิดขึ้นระหว่างผู้คนกับพระเจ้า  การที่ผู้คนมีสภาวะเหล่านี้เป็นเรื่องที่ใช้ได้หรือไม่?  (ใช้ไม่ได้)  แล้วสภาวะเหล่านี้มีแนวโน้มที่จะพัฒนาขึ้นในตัวพวกเจ้าหรือไม่?  การที่เจ้าใช้ชีวิตอยู่ในสภาวะเหล่านี้เกิดขึ้นหรือไม่?  (เกิดขึ้น)  ปัญหาเช่นนี้ควรแก้ไขอย่างไร?  การไม่แสวงหาความจริงเป็นเรื่องที่ใช้ได้หรือไม่?  หากเจ้าไม่เข้าใจความจริงและไม่มีความเชื่อ ก็ยากที่เจ้าจะติดตามพระเจ้าไปจนถึงปลายทาง และเจ้าจะล้มลงเมื่อเผชิญความวิบัติและภัยพิบัติทั้งหลาย ไม่ว่าเกิดขึ้นโดยธรรมชาติหรือเกิดจากน้ำมือมนุษย์ก็ตาม” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (11))  “ทุกคนที่มาเชื่อในพระเจ้าพร้อมที่จะน้อมรับพระคุณ พร และคำสัญญาจากพระเจ้าเท่านั้น เต็มใจน้อมรับความเมตตาและความกรุณาจากพระองค์เท่านั้น ทว่าไม่มีใครรอคอยหรือเตรียมพร้อมที่จะยอมรับการตีสอนและการพิพากษา บททดสอบและการถลุง หรือการลิดรอนจากพระเจ้า  ไม่มีสักคนที่เตรียมตัวยอมรับการพิพากษาและการตีสอนจากพระเจ้า การลิดรอน หรือคำสาปแช่งจากพระองค์  ความสัมพันธ์เช่นนี้ระหว่างผู้คนกับพระเจ้าเป็นปกติหรือผิดปกติ?  (ผิดปกติ)  เหตุใดจึงกล่าวว่าผิดปกติ?  สิ่งใดทำให้ความสัมพันธ์นี้ผิดไป?  สิ่งที่ทำให้ผิดไปก็คือผู้คนไม่มีความจริง  แล้วก็เป็นเพราะผู้คนมีมโนคติอันหลงผิดและความคิดฝันมากเกินไป เข้าใจพระเจ้าผิดอยู่เสมอ และไม่รู้วิธีแก้ไขสิ่งเหล่านี้ด้วยการแสวงหาความจริง—นี่ทำให้มีแนวโน้มสูงมากที่จะเกิดปัญหาขึ้น  โดยเฉพาะอย่างยิ่ง ผู้คนเชื่อในพระเจ้าเพื่อให้ได้รับพรเท่านั้น  พวกเขาแค่อยากทำข้อตกลงกับพระเจ้า และเรียกร้องสิ่งต่างๆ จากพระองค์ แต่ไม่ไล่ตามเสาะหาความจริง  นี่เป็นเรื่องที่อันตรายมาก  ทันทีที่พวกเขาเผชิญบางสิ่งที่ขัดกับมโนคติอันหลงผิดของตน พวกเขาก็เกิดมโนคติอันหลงผิด ความเข้าใจผิด และความคับข้องใจเกี่ยวกับพระเจ้าทันที และเลยเถิดถึงขั้นสามารถทรยศพระองค์ได้อีกด้วย  นี่ย่อมมีผลสืบเนื่องที่ร้ายแรงมิใช่หรือ?  แท้จริงแล้วผู้คนส่วนใหญ่เดินบนเส้นทางใดในความเชื่อที่พวกเขามีในพระเจ้า?  แม้พวกเขาจะฟังคำเทศนามาหลายปี สามารถกล่าววาจาและคำสอนได้บ้าง แต่อันที่จริงพวกเขาไม่ได้เข้าใจความจริงอย่างแท้จริง  แม้พวกเขาจะกล่าวอ้างว่าเต็มใจไล่ตามเสาะหาความจริง แต่มีน้อยคนที่สามารถจ่ายราคาเพื่อให้ได้มาซึ่งความจริง” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (11))  หลังจากอ่านพระวจนะของพระเจ้าแล้ว ฉันเข้าใจว่าสาเหตุแท้จริงที่ฉันท้อแท้คือ มุมมองเรื่องการเชื่อในพระเจ้าของฉันมีปัญหา ฉันเชื่อในพระเจ้าเพียงเพราะอยากได้รับพรจากพระองค์ ทันทีที่ฉันเห็นว่าไม่มีหวังที่จะได้รับพร ฉันก็จะเข้าใจพระเจ้าผิดและพร่ำบ่นพระองค์ และฉันก็จะสูญเสียความเชื่อในพระองค์ ตอนที่พี่น้องหญิงเจินป่วยช่วงแรก แม้ฉันจะกังวลอยู่บ้าง แต่ฉันคิดว่า ในเมื่อพวกเรากำลังทำหน้าที่ที่สำคัญ และเธอก็เป็นผู้เชื่อที่จริงใจ พระเจ้าจะต้องทรงคุ้มครองเธอและรักษาเธออย่างแน่นอน อีกทั้งเมื่อผลตรวจที่โรงพยาบาลแสดงว่าทุกอย่างปกติ ฉันก็ยิ่งมั่นใจว่าพระเจ้าทรงสัตย์ซื่อ และผู้ที่สละตนเองเพื่อพระองค์อย่างแท้จริงจะต้องได้รับพรและการคุ้มครองจากพระองค์อย่างแน่นอน แต่เมื่อโรคของเธอกำเริบขึ้นมาอีก และเธอถึงขั้นเผชิญกับความตาย ฉันก็เริ่มเข้าใจพระเจ้าผิดและพร่ำบ่นพระองค์ “ทำไมความทุกข์ยากที่ร้ายแรงขนาดนี้ถึงเกิดขึ้นกับเธอ?  ทำไมพระเจ้าไม่ทรงคุ้มครองเธอ?”  ฉันถึงขั้นรู้สึกว่าผู้เชื่อก็ไม่ต่างจากผู้ไม่มีความเชื่อ และไม่มีหลักประกันว่าจะได้รับความรอด ฉันนึกถึงตัวเองขึ้นมาทันที กังวลว่าความทุกข์ยากอาจเกิดขึ้นกับฉันอย่างกะทันหันเช่นกัน เหมือนกับพี่น้องหญิงเจิน ถ้าฉันเป็นโรคร้ายแรงระยะสุดท้ายและตายไป ฉันจะถูกช่วยให้รอดได้อย่างไร?  ทันทีที่ฉันเริ่มกังวลเกี่ยวกับอนาคตและบั้นปลายของตัวเอง หัวใจฉันก็เริ่มออกห่างพระเจ้า และฉันก็เริ่มเฉื่อยชาและคิดลบในหน้าที่ ฉันเห็นว่าในการที่ฉันเชื่อในพระเจ้า ฉันเพียงอยากได้รับพรและพระคุณจากพระเจ้า ทันทีที่ความอยากได้อยากมีของฉันพังทลายลง ฉันก็อดไม่ได้ที่จะเข้าใจพระเจ้าผิดและพร่ำบ่นพระองค์ ถึงขั้นจมอยู่ในความท้อแท้และทำหน้าที่อย่างสุกเอาเผากิน นี่คือการต่อต้านพระเจ้า คือการทรยศต่อพระองค์!  พฤติกรรมของฉันไม่ต่างจากคนในโลกศาสนาที่ทำไปเพียงเพื่อกินขนมปังให้อิ่มท้อง เมื่อพระเจ้าทรงอวยพรฉัน ฉันเปี่ยมด้วยความกระตือรือร้น เต็มใจที่จะละทิ้งและสละตนเอง และจ่ายราคาทุกรูปแบบ  แต่ทันทีที่ความหวังว่าจะได้รับพรของฉันหายไป ฉันก็เหี่ยวเฉาลงทันที ฉันเห็นว่าฉันเชื่อในพระเจ้ามาหลายปีเพียงเพื่อพรและพระคุณเท่านั้น และฉันเป็นผู้ไม่เชื่อที่ทำไปเพียงเพื่อกินขนมปังให้อิ่มท้อง ฉันเริ่มรังเกียจและเกลียดตัวเอง ฉันรู้สึกตำหนิตัวเองและรู้สึกผิดด้วยที่เข้าใจพระเจ้าผิดไปมากขนาดนั้น

ต่อมา ฉันอ่านพระวจนะของพระเจ้าอีกบทตอนหนึ่ง และเข้าใจอุปนิสัยอันชอบธรรมของพระเจ้าขึ้นมาบ้าง  พระเจ้าผู้ทรงมหิทธิฤทธิ์ตรัสว่า “ถ้าเจ้าเต็มใจโดยแท้ที่จะไล่ตามเสาะหาความจริง เจ้าก็ควรพยายามบ้างที่จะยอมรับการพิพากษาและการตีสอนจากพระวจนะของพระเจ้า รีบทบทวนและพยายามทำความรู้จักตัวเอง และเตรียมใจให้พร้อมรับบททดสอบและการถลุงที่กำลังจะมาถึงตัว  ไม่ว่าเจ้าจะสละตนเพื่อพระเจ้ามากเพียงใด และจ่ายราคาในการปฏิบัติหน้าที่ของเจ้ามากเท่าใด หากท้ายที่สุดเจ้าเผชิญบททดสอบแบบเดียวกับโยบ และพระเจ้าทรงริบทรัพย์สมบัติของเจ้าไปหมด และแม้กระทั่งชีวิตของเจ้าก็กำลังจะสิ้นลง เจ้าควรเผชิญหน้าเรื่องนี้อย่างไร?  เจ้าควรมีท่าทีเช่นไรต่ออธิปไตยและการจัดเตรียมของพระเจ้า?  เจ้าควรมีท่าทีต่อหน้าที่ของเจ้าอย่างไร?  เจ้าควรมีท่าทีเช่นไรต่อสิ่งที่พระเจ้าไว้วางพระทัยมอบหมายให้เจ้าทำ?  เจ้ามีความเข้าใจที่ถูกต้องและท่าทีที่ถูกต้องหรือไม่?  คำถามเหล่านี้ตอบง่ายหรือไม่?  นี่คืออุปสรรคใหญ่หลวงที่วางอยู่ตรงหน้าพวกเจ้า  ในเมื่อเป็นอุปสรรคและเป็นปัญหาก็ควรแก้ไขมิใช่หรือ?  (ใช่)  จะแก้ไขอย่างไร?  แก้ง่ายหรือไม่?  เจ้าเชื่อในพระเจ้ามาหลายปี อ่านพระวจนะของพระเจ้าไปตั้งมากมาย ฟังคำเทศนามากมายถึงเพียงนั้น และเข้าใจความจริงมากมายถึงเพียงนั้น  สมมุติว่าเจ้าพร้อมแล้วที่จะยอมให้พระเจ้าจัดวางเรียบเรียงทุกสิ่ง ไม่ว่านั่นจะเป็นการได้รับพรหรือประสบความทุกข์ยาก  และสมมุติว่าทั้งๆ ที่เจ้าละทิ้งและสละตน จ่ายราคาและทุ่มเทเรี่ยวแรงมาทั้งชีวิต แต่ท้ายที่สุดแล้ว สิ่งเดียวที่เจ้าได้รับเป็นการตอบแทนคือถูกพระเจ้าตรัสสาปแช่ง หรือถูกลิดรอนสิ่งต่างๆ  แม้จะเป็นเช่นนั้น ถ้าเจ้าไม่มีคำพร่ำบ่น ไม่มีความอยากได้อยากมีหรือข้อเรียกร้องของเจ้าเอง มีแต่เสาะแสวงที่จะนบนอบพระเจ้าและยอมอยู่ภายใต้การจัดวางเรียบเรียงของพระองค์ และเจ้าก็รู้สึกว่าการมีความเข้าใจแม้เพียงเล็กน้อย มีความนบนอบเพียงเล็กน้อยในอธิปไตยของพระเจ้าก็ทำให้ชีวิตของเจ้าคุ้มค่าแล้ว—ถ้าเจ้ามีท่าทีที่ถูกต้องเช่นนี้ เมื่อมีเรื่องยุ่งยากบางอย่างเกิดขึ้น ก็ย่อมแก้ไขได้ง่ายมิใช่หรือ?… พระเจ้าทรงปฏิบัติต่อทุกคนอย่างเป็นธรรม และเมื่อเป็นเรื่องของสิ่งมีชีวิตทรงสร้างใดก็ตาม พระอุปนิสัยของพระเจ้าคือความเมตตาและความรัก แต่คือบารมีและพระพิโรธด้วยเช่นกัน  ในการที่พระเจ้าทรงจัดการแต่ละบุคคล ความเมตตา ความรัก บารมี และพระพิโรธในพระอุปนิสัยอันชอบธรรมของพระองค์ย่อมไม่เปลี่ยนแปลง  พระเจ้าจะทรงไม่มีวันแสดงความเมตตาและความรักแค่กับใครบางคน และแสดงบารมีและพระพิโรธต่อคนอื่นๆ เท่านั้น  พระเจ้าจะทรงไม่มีวันทำเช่นนี้ เพราะพระองค์คือพระเจ้าผู้ทรงชอบธรรม และพระองค์ทรงเป็นธรรมต่อทุกคน  ความเมตตา ความรัก บารมี และพระพิโรธของพระเจ้ามีไว้แด่ทุกคน  พระองค์สามารถประทานพระคุณและพระพรแก่ผู้คน และสามารถประทานการคุ้มครองให้พวกเขาได้  ในขณะเดียวกันพระเจ้าก็ทรงสามารถพิพากษาและตีสอนผู้คน สาปแช่งพวกเขา และพรากทุกสิ่งที่พระองค์ประทานให้พวกเขาไปจากพวกเขาได้เช่นกัน  พระเจ้าสามารถประทานให้ผู้คนได้ ทว่าพระองค์ก็ทรงสามารถเอาทุกสิ่งไปจากพวกเขาได้เช่นกัน  นี่คือพระอุปนิสัยของพระเจ้า และนี่เป็นสิ่งที่พระองค์ทรงต้องทำกับทุกๆ คน  ดังนั้นหากเจ้าคิดว่า ‘ฉันล้ำค่าในสายพระเนตรของพระเจ้า เป็นดั่งแก้วตาดวงใจของพระองค์  พระองค์ทรงทนตีสอนและพิพากษาฉันไม่ไหวอย่างแน่นอน และพระองค์จะไม่ทรงมีพระทัยพรากทุกสิ่งที่พระองค์ประทานให้ฉันไปเด็ดขาด ไม่อย่างนั้นฉันจะผิดหวังและเป็นทุกข์’ นี่ไม่ใช่ความคิดที่ผิดพลาดหรอกหรือ?  นี่คือมโนคติอันหลงผิดเกี่ยวกับพระเจ้าไม่ใช่หรือ?  (ใช่)  เพราะฉะนั้นก่อนเจ้าจะมาเข้าใจความจริงเหล่านี้ เจ้าไม่ได้นึกถึงแต่การชื่นชมพระคุณ ความเมตตา และความรักของพระเจ้าหรอกหรือ?  ผลก็คือ เจ้ามักลืมอยู่ร่ำไปว่าพระเจ้าทรงมีบารมีและพระพิโรธเช่นกัน  ถึงแม้ปากของเจ้ากล่าวว่าพระเจ้าทรงชอบธรรม และเจ้าก็สามารถขอบคุณและสรรเสริญพระเจ้าได้เมื่อพระองค์ทรงแสดงความเมตตาและความรักต่อเจ้า ทว่าเมื่อไรที่พระเจ้าทรงแสดงบารมีและพระพิโรธในการตีสอนและการพิพากษาเจ้า เจ้าก็รู้สึกผิดหวังอย่างมาก  เจ้าคิดว่า ‘ถ้าเพียงว่าไม่มีพระเจ้าเช่นนั้นอยู่’  ‘ถ้าเพียงว่าไม่ใช่พระเจ้าที่ทรงทำเช่นนี้ ถ้าเพียงว่าพระเจ้าไม่ทรงพุ่งเป้ามาที่ฉัน ถ้าเพียงว่านี่ไม่ใช่เจตนารมณ์ของพระเจ้า ถ้าเพียงว่าสิ่งเหล่านี้เกิดขึ้นกับคนอื่น  เพราะฉันเป็นคนจิตใจดี และฉันไม่ได้ทำสิ่งที่ย่ำแย่ แถมฉันยังยอมลำบากอย่างหนักเพราะการเชื่อในพระเจ้ามาหลายปี พระเจ้าทรงไม่ควรไร้ความกรุณานัก  ฉันควรมีคุณสมบัติเพียงพอและมีสิทธิ์ที่จะชื่นชมความเมตตาและความรักของพระเจ้า รวมถึงพระคุณและพระพรอันอุดมของพระเจ้า  พระเจ้าจะไม่ทรงพิพากษาหรือตีสอนฉัน และจะไม่ทรงมีพระทัยที่จะทำเช่นนั้นด้วย’  นี่เป็นเพียงความคิดที่ผิดและเพ้อฝันใช่หรือไม่?  (ใช่)  ความคิดนี้ผิดอย่างไรหรือ?  สิ่งที่ผิดในความคิดนี้คือ เจ้าไม่ได้ถือว่าตัวเองเป็นสิ่งมีชีวิตทรงสร้าง เป็นสมาชิกของมนุษยชาติผู้ได้รับการทรงสร้าง  เจ้าหลงผิดแยกตัวเองออกจากการเป็นมนุษยชาติผู้ได้รับการทรงสร้าง และถือว่าตัวเจ้าเป็นสิ่งมีชีวิตทรงสร้างที่อยู่ในกลุ่มหรือประเภทพิเศษ มอบสถานะพิเศษให้ตัวเอง  นี่ไม่ใช่การโอหังและคิดว่าตนเองถูกหรอกหรือ?  สิ่งนี้ไม่ไร้เหตุผลหรือ?  นี่คือคนที่นบนอบพระเจ้าอย่างแท้จริงงั้นหรือ?  (ไม่ใช่)  แน่นอนว่าไม่ใช่” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (11))  หลังจากอ่านพระวจนะของพระเจ้าแล้ว ฉันเข้าใจว่าพระเจ้าทรงยุติธรรมและชอบธรรมต่อทุกคน พระองค์จะไม่ทรงคุ้มครองและทรงอวยพรใครบางคนเสมอไป ปกป้องเขาจากความทุกข์ยากทั้งหมด เพียงเพราะหน้าที่ของเขาสำคัญ หรือเพราะเขามีคุณูปการพิเศษบางอย่างในหน้าที่ แต่ฉันคิดมาตลอดว่า ความวิบัติจะเกิดขึ้นกับผู้ไม่มีความเชื่อ หรือผู้ที่ไม่จริงใจต่อพระเจ้าและไม่ไล่ตามเสาะหาความจริงเท่านั้น ฉันเชื่อว่า ในเมื่อพี่น้องหญิงเจินกำลังทำหน้าที่ที่สำคัญในคริสตจักรและบรรลุผลบ้าง พระเจ้าก็ควรจะทรงคุ้มครองเธอจากโรคร้ายแรงและความทุกข์ยาก นี่เป็นเพียงมโนคติอันหลงผิดและความคิดฝันของฉันเอง และไม่สอดคล้องกับความจริงเลยแม้แต่น้อย แก่นแท้ของพระเจ้านั้นชอบธรรม ไม่ว่าพระเจ้าจะทรงอวยพรผู้คน หรือทรงอนุญาตให้พวกเขาเผชิญความทุกข์ยาก พระองค์ก็ทรงชอบธรรมเสมอ  พระเจ้าทรงไม่ผิดพลาด สิ่งที่สิ่งมีชีวิตทรงสร้างควรทำคือยอมรับและนบนอบ  นี่คือสำนึกที่พวกเราควรมี ฉันนึกถึงพี่น้องหญิงคนหนึ่งที่เป็นผู้นำมาโดยตลอด และรับผิดชอบงานสำคัญหลายอย่าง ต่อมา เธอเป็นโรคความดันโลหิตสูงอย่างรุนแรงและโรคอื่นๆ จนถึงขั้นเป็นอันตรายต่อชีวิต แม้เธอจะรู้สึกอ่อนแอ แต่เธอก็มุ่งเน้นการแสวงหาความจริงเพื่อเรียนรู้บทเรียน และสามารถนบนอบได้ หลังจากประสบการณ์ครั้งนี้ เธอได้รับความเข้าใจบางอย่างเกี่ยวกับอุปนิสัยอันเสื่อมทรามของตัวเองและอุปนิสัยอันชอบธรรมของพระเจ้า และถึงกับเขียนบทความเกี่ยวกับความเข้าใจที่ได้จากประสบการณ์ของเธอ พระเจ้าทรงอนุญาตให้โรคต่างๆ เกิดขึ้นกับเธอ เพื่อชำระความเสื่อมทรามและสิ่งไม่บริสุทธิ์ภายในตัวเธอให้สะอาด นี่คือการที่พระเจ้าทรงช่วยเธอให้รอดและทรงทำให้เธอเพียบพร้อม และนี่คือพระปัญญาแห่งพระราชกิจของพระองค์ แล้วยังมีโยบอีก  เขาเป็นคนที่ยำเกรงพระเจ้าและหลบเลี่ยงความชั่ว พระเจ้าทรงอนุญาตให้ซาตานทดลองเขา คือ ทรัพย์สินของเขาถูกเอาไป ลูกๆ ของเขาถูกฆ่าตาย และร่างกายของเขาก็เต็มไปด้วยฝีร้าย  เนื้อหนังของเขาทนทุกข์อย่างมาก แต่เขาไม่ได้ทอดทิ้งพระเจ้าหรือพูดแม้แต่คำเดียวที่ล่วงเกินพระองค์ และเขาก็เป็นคำพยานอันกึกก้องให้พระเจ้า เมื่อมองภายนอก การที่พระเจ้าทรงอนุญาตให้ซาตานทดลองโยบและทำให้เขาทนทุกข์มากขนาดนั้น ดูเหมือนจะขัดกับมโนคติอันหลงผิดของพวกเรา แต่พระเจ้าทรงใช้สิ่งเหล่านี้เพื่อทำให้โยบเป็นคำพยานอันกึกก้องให้พระองค์ต่อหน้าซาตาน และความเชื่อของโยบก็ได้รับการทำให้เพียบพร้อม ไม่ว่าพระเจ้าจะทรงทำสิ่งใด สิ่งนั้นย่อมดี การที่ผู้คนเผชิญความทุกข์ยากไม่จำเป็นต้องเป็นเรื่องเลวร้าย หากผู้คนสามารถแสวงหาเจตนารมณ์ของพระเจ้าและเรียนรู้บทเรียน เข้าใจความจริง และได้รับการชำระให้สะอาด เรื่องเลวร้ายนั้นก็จะกลายเป็นเรื่องดี เมื่อก่อนฉันคิดว่าการที่ทุกอย่างปลอดภัยและราบรื่นคือเรื่องดี ส่วนความวิบัติและความทุกข์ยากคือเรื่องเลวร้าย ตอนนี้ฉันเห็นแล้วว่าทัศนะนี้ของฉันบิดเบี้ยว พระราชกิจของพระเจ้าในยุคสุดท้ายคือพระราชกิจแห่งการพิพากษาและการชำระให้บริสุทธิ์ พระองค์ทรงใช้เหตุการณ์สารพัดที่ไม่สอดคล้องกับมโนคติอันหลงผิดของพวกเราเพื่อพยายามถลุงพวกเรา เผยอุปนิสัยอันเสื่อมทรามของพวกเราและสิ่งไม่บริสุทธิ์ในเจตนาของพวกเรา เพื่อให้พวกเราทบทวนตัวเองและรู้จักตัวเอง แสวงหาความจริง ปฏิบัติความจริง และทิ้งอุปนิสัยอันเสื่อมทรามของพวกเราเพื่อบรรลุความรอดของพระเจ้า แต่ฉันไม่เข้าใจพระราชกิจของพระเจ้า  ในความเชื่อของฉัน ฉันเพียงไล่ตามไขว่คว้าสิ่งที่ปลอดภัย ที่ราบรื่น และความชื่นชมยินดีในพระคุณของพระเจ้า ฉันไม่อยากเผชิญบททดสอบหรือความทุกข์ยาก ไม่ว่าฉันจะมีประสบการณ์กับพระราชกิจของพระเจ้าแบบนี้นานกี่ปี ฉันก็ไม่มีวันบรรลุการชำระให้บริสุทธิ์หรือการเปลี่ยนแปลงได้ ตอนนี้ฉันเข้าใจว่า เบื้องหลังโรคร้ายแรงของพี่น้องหญิงเจินต้องมีเจตนารมณ์ของพระเจ้า และมีบทเรียนให้เธอเรียนรู้ หากฉันมองเรื่องนี้ไม่ออก ฉันก็ไม่ควรพยายามวิเคราะห์และศึกษามันจากมุมมองของมนุษย์ ฉันควรแสวงหาความจริงและเจตนารมณ์ของพระเจ้า และเหนือสิ่งอื่นใด ฉันต้องไม่ทำให้หน้าที่ตรงหน้าล่าช้า นี่คือสำนึกที่ฉันควรมี

ต่อมา ฉันใคร่ครวญว่า “ทำไมหลังจากพี่น้องหญิงเจินป่วย ฉันถึงท้อแท้อยู่ตลอด?  ต้นตอของความท้อแท้นี้คืออะไร?”  ขณะแสวงหา ฉันได้อ่านพระวจนะของพระเจ้า “ในครอบครัวของพระเจ้า ท่ามกลางพี่น้องชายหญิง ไม่ว่าสถานะหรือตำแหน่งของเจ้าสูงแค่ไหน หรือหน้าที่ของเจ้าสำคัญเพียงใด และไม่ว่าเจ้ามีความสามารถพิเศษและคุณูปการยอดเยี่ยมเพียงใด หรือเจ้าเชื่อในพระเจ้ามานานขนาดไหน ในสายพระเนตรของพระเจ้า เจ้าก็คือสิ่งมีชีวิตทรงสร้าง เป็นสิ่งมีชีวิตทรงสร้างธรรมดาสิ่งหนึ่ง อีกทั้งคำนำหน้าและสมญานามอันสูงส่งที่เจ้ามอบให้ตัวเองก็ไม่มีอยู่  หากเจ้าถือว่าสิ่งเหล่านั้นเป็นมงกุฏ หรือเป็นทุนที่ทำให้เจ้าได้อยู่ในกลุ่มพิเศษหรือเป็นคนพิเศษอยู่เสมอ เช่นนั้นแล้ว การทำเช่นนี้ย่อมทำให้เจ้าต้านทานและขัดแย้งกับทัศนะของพระเจ้า และเข้ากันไม่ได้กับพระเจ้า  ผลที่ตามมาของการนี้จะเป็นเช่นไรหรือ?  นี่จะทำให้เจ้าแข็งขืนต่อหน้าที่ที่สิ่งมีชีวิตทรงสร้างควรปฏิบัติหรือไม่?  ในสายพระเนตรของพระเจ้า เจ้าเป็นเพียงสิ่งมีชีวิตทรงสร้าง แต่จงอย่าถือว่าเจ้าเป็นเพียงหนึ่งเดียว  เจ้าจะสามารถนบนอบพระเจ้าอย่างแท้จริงด้วยชุดความคิดเช่นนั้นได้หรือ?  เจ้าคิดเพ้อฝันอยู่ตลอดว่า ‘พระเจ้าไม่ควรปฏิบัติต่อฉันเช่นนี้ พระองค์ไม่มีวันปฏิบัติต่อฉันเช่นนี้’  นี่ไม่ใช่การสร้างความขัดแย้งกับพระเจ้าหรอกหรือ?  เมื่อพระเจ้าทรงกระทำการอันขัดกับมโนคติอันหลงผิดของเจ้า ความคิดของเจ้า และความต้องการของเจ้า ในหัวใจเจ้าจะคิดเช่นไร?  เจ้าจะรับมือกับสภาพแวดล้อมที่พระเจ้าทรงจัดการเตรียมการไว้ให้เจ้าอย่างไร?  เจ้าจะนบนอบหรือไม่?  (ไม่)  เจ้าจะไม่นบนอบ และแน่นอนว่าเจ้าจะขัดขืน ต่อต้าน คร่ำครวญ และพร่ำบ่น คิดเรื่องนี้วกวนอยู่ในหัวใจซ้ำไปซ้ำมา พลางคิดว่า ‘แต่พระเจ้าทรงเคยคุ้มครองฉันและปฏิบัติต่อฉันอย่างเปี่ยมพระคุณ  ทำไมตอนนี้พระองค์ถึงเปลี่ยนไป?  ฉันอยู่ต่อไปไม่ได้แล้ว!’  แล้วเจ้าก็เริ่มฉุนเฉียวและอาละวาด  หากเจ้าทำตัวเช่นนี้กับพ่อแม่ของเจ้าที่บ้าน นี่ย่อมจะเป็นเรื่องที่ให้อภัยได้และพวกเขาจะไม่ทำอะไรกับเจ้า  ทว่านี่ไม่ใช่เรื่องที่รับได้ในพระนิเวศของพระเจ้า  เพราะเจ้าเป็นผู้ใหญ่และเป็นผู้เชื่อ แม้แต่ผู้อื่นยังไม่ทนกับความไร้สาระของเจ้า—เจ้าคิดว่าพระเจ้าจะทรงยอมทนกับพฤติกรรมเช่นนั้นหรือ?  พระองค์จะทรงยกโทษให้เจ้าที่ทำเช่นนี้กับพระองค์หรือ?  ไม่ พระองค์จะไม่ทรงยกโทษให้  เหตุใดพระองค์จึงจะไม่ทรงยกโทษให้?  พระเจ้าไม่ใช่พ่อแม่ของเจ้า พระองค์คือพระเจ้า พระองค์ทรงเป็นพระผู้สร้าง และพระผู้สร้างจะทรงไม่มีวันอนุญาตให้สิ่งมีชีวิตทรงสร้างทำตัวกระเง้ากระงอดและไร้เหตุผล หรือฟาดงวงฟาดงาเฉพาะพระพักตร์พระองค์  เมื่อพระเจ้าทรงตีสอนและพิพากษาเจ้า ทรงทดสอบเจ้า หรือทรงเอาสิ่งทั้งหลายไปจากเจ้า เมื่อพระองค์ทรงมอบความทุกข์ยากให้เจ้า พระองค์ก็มีพระประสงค์ที่จะเห็นท่าทีของสิ่งมีชีวิตทรงสร้างว่าพวกเขาปฏิบัติต่อพระผู้สร้างอย่างไร พระองค์ทรงต้องการเห็นว่าเส้นทางแบบใดที่สิ่งมีชีวิตทรงสร้างเลือกเดิน และพระองค์จะทรงไม่มีวันอนุญาตให้เจ้าทำตัวกระเง้ากระงอดและไร้เหตุผล หรือพ่นเหตุผลประหลาดออกมา  เมื่อเข้าใจสิ่งเหล่านี้แล้ว ผู้คนไม่ควรนึกถึงวิธีจัดการทุกสิ่งที่พระผู้สร้างทรงทำหรอกหรือ?  ประการแรก ผู้คนควรอยู่ในที่ที่ถูกต้องเหมาะสม และยอมรับอัตลักษณ์ของตนในฐานะสิ่งมีชีวิตทรงสร้าง  เจ้ายอมรับได้หรือไม่ว่าเจ้าคือสิ่งมีชีวิตทรงสร้าง?  หากเจ้ายอมรับเรื่องนี้ได้ เช่นนั้นเจ้าก็ควรอยู่ในที่ที่ถูกต้องเหมาะสมในฐานะสิ่งมีชีวิตทรงสร้าง และนบนอบต่อการจัดการเตรียมการของพระผู้สร้าง และต่อให้เจ้าทนทุกข์บ้างเล็กน้อย เจ้าก็จะทนทุกข์ไปโดยไม่พร่ำบ่น  นี่คือความหมายของการเป็นคนที่มีสำนึก  หากเจ้าไม่คิดว่าตัวเองเป็นสิ่งมีชีวิตทรงสร้าง แต่คิดไปว่าเจ้ามีคำนำหน้าและมีวงแหวนเหนือศีรษะ อีกทั้งคิดว่าเจ้าเป็นคนที่มีสถานะ เป็นผู้นำที่ยิ่งใหญ่ เป็นวาทยากร เป็นบรรณาธิการ หรือเป็นผู้อำนวยการในครอบครัวของพระเจ้า และคิดว่าเจ้าเป็นใครบางคนที่สร้างคุณูปการอันล้ำค่าให้กับงานของครอบครัวของพระเจ้า—หากนั่นคือสิ่งที่เจ้าคิด เช่นนั้นแล้วเจ้าก็เป็นคนที่ไร้เหตุผลและหน้าด้านไร้ยางอายมากที่สุด  พวกเจ้าเป็นคนที่มีสถานะ มีตำแหน่ง และมีคุณค่าใช่หรือไม่?  (ไม่ใช่)  เช่นนั้นแล้วเจ้าเป็นใคร?  (ข้าพระองค์เป็นสิ่งมีชีวิตทรงสร้าง)  ถูกต้อง เจ้าเป็นเพียงสิ่งมีชีวิตทรงสร้างธรรมดาทั่วไป  เจ้าสามารถโอ้อวดคุณสมบัติของเจ้า หงายไพ่ผู้อาวุโส คุยโวถึงคุณูปการของตัวเอง หรือพูดถึงความสำเร็จอันอาจหาญของเจ้าท่ามกลางผู้คนได้  แต่เฉพาะพระพักตร์พระเจ้า สิ่งเหล่านี้ไม่มีอยู่ และเจ้าต้องไม่พูดถึงหรือโอ้อวดสิ่งเหล่านี้ หรือทึกทักไปว่าเจ้าเป็นคนที่มีความสามารถพิเศษโดยเด็ดขาด  สิ่งทั้งหลายจะผิดเพี้ยนไปหากเจ้าโอ้อวดคุณสมบัติของตัวเอง  พระเจ้าจะทรงถือว่าเจ้าเป็นคนไร้เหตุผลและโอหังอย่างที่สุดโดยแท้จริง  พระองค์จะทรงผลักไสเจ้าและรังเกียจเจ้า และจะทรงกันเจ้าออกไป แล้วเมื่อนั้นเจ้าจะตกที่นั่งลำบาก” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (11))  “สำนึกของศัตรูของพระคริสต์จึงไม่ปกติ  ไม่ว่าจะมีการสามัคคีธรรมความจริงอย่างไร และไม่ว่าจะมีการสามัคคีธรรมอย่างชัดเจนเพียงใด พวกเขาก็ยังคงไม่เข้าใจเจตนารมณ์ของพระเจ้าหรือการเชื่อในพระเจ้านั้นมีไว้เพื่อสิ่งใดกันแน่ และเส้นทางที่ถูกต้องที่ผู้คนควรเดินคืออะไร  เพราะอุปนิสัยที่เลวร้ายของพวกเขา เพราะธรรมชาติที่เลวร้ายของพวกเขา และเพราะแก่นแท้ธรรมชาติของผู้คนเช่นนี้ ลึกๆ แล้วพวกเขาจึงไม่สามารถแยกแยะได้ว่าอะไรคือความจริงและอะไรคือสิ่งที่เป็นบวก อะไรคือสิ่งที่ถูกและอะไรคือสิ่งที่ผิดกันแน่  พวกเขายึดมั่นในความทะเยอทะยานและความอยากของตนเอง โดยถือว่าสิ่งเหล่านั้นคือความจริง เป็นเพียงเป้าหมายเดียวในชีวิต และเป็นภารกิจที่ยุติธรรมที่สุด  พวกเขาไม่รู้ความจริงที่ว่า หากอุปนิสัยของคนคนหนึ่งไม่เปลี่ยนแปลง เช่นนั้นแล้ว เขาก็จะเป็นศัตรูของพระเจ้าตลอดไป และไม่รู้ว่าพรที่พระเจ้าประทานแก่คนคนหนึ่งและวิธีที่พระเจ้าทรงปฏิบัติต่อคนคนหนึ่งนั้นไม่ได้ขึ้นอยู่กับขีดความสามารถ พรสวรรค์ ความสามารถพิเศษ หรือต้นทุนของเขา แต่ขึ้นอยู่กับว่าเขาปฏิบัติความจริงมากเพียงใดและได้รับความจริงมากเพียงใด และเขาเป็นคนที่ยำเกรงพระเจ้าและหลบเลี่ยงความชั่วหรือไม่  สิ่งเหล่านี้คือความจริงที่พวกศัตรูของพระคริสต์จะไม่มีวันเข้าใจ  ศัตรูของพระคริสต์จะไม่มีวันมองเห็นเรื่องนี้ และนี่คือจุดที่พวกเขาโง่เขลาที่สุด  ตั้งแต่ต้นจนจบ ท่าทีที่ศัตรูของพระคริสต์มีต่อหน้าที่ของตนคืออะไร?  พวกเขาเชื่อว่าการทำหน้าที่ของคนเราคือการทำข้อตกลงแลกเปลี่ยน เชื่อว่าใครก็ตามที่สละตนในการทำหน้าที่ของตนมากที่สุด ทำคุณประโยชน์ต่อพระนิเวศของพระเจ้ามากที่สุด และสู้ทนอยู่ในพระนิเวศของพระเจ้ามาเป็นเวลานานที่สุด ย่อมจะมีโอกาสสูงกว่าที่จะได้รับพรและได้รับมงกุฎในท้ายที่สุด  นี่คือตรรกะของศัตรูของพระคริสต์” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่เจ็ด))  หลังจากอ่านพระวจนะของพระเจ้าแล้ว ฉันตระหนักว่าศัตรูของพระคริสต์ใช้การได้รับพรเป็นเป้าหมายในการไล่ตามไขว่คว้าของตน พวกเขาไม่ไล่ตามเสาะหาความจริงในความเชื่อ พวกเขาเพียงอยากได้รับพรเท่านั้น พวกเขาคิดว่า ตราบใดที่พวกเขาทำหน้าที่สำคัญๆ ในพระนิเวศของพระเจ้าและมีคุณูปการบางอย่าง พวกเขาก็มีสิทธิ์ได้รับพรอันยิ่งใหญ่จากพระเจ้า ฉันตระหนักว่ามุมมองที่อยู่เบื้องหลังการไล่ตามไขว่คว้าของฉันก็เหมือนกับของศัตรูของพระคริสต์ ฉันเชื่อว่า ตราบใดที่ฉันทำหน้าที่ที่สำคัญ สามารถทนรับความลำบากและจ่ายราคา บรรลุผลบ้างในหน้าที่ของตน และตระเตรียมความดีให้มากพอ ยิ่งฉันมีคุณูปการมากเท่าไร พระเจ้าก็จะยิ่งอวยพรฉันมากเท่านั้น และฉันก็จะถูกช่วยให้รอดได้ คราวนี้เมื่อพี่น้องหญิงเจินป่วย และฉันเห็นอาการของเธอแย่ลงจนถึงขั้นเป็นอันตรายต่อชีวิต ฉันก็เข้าใจพระเจ้าผิด และพร่ำบ่นพระเจ้าที่ไม่ทรงคุ้มครองเธอ ฉันกังวลว่าฉันเองก็อาจป่วยหนักกะทันหัน หรือเผชิญความโชคร้ายบางอย่างเหมือนพี่น้องหญิงเจิน จนท้ายที่สุดก็หมดหวังที่จะได้รับความรอด เรื่องนี้ทำให้ฉันท้อแท้อย่างมาก และหมดแรงจูงใจที่จะทำหน้าที่ การสำแดงเหล่านี้ของฉันคือการต่อกรกับพระเจ้า และต่อต้านอธิปไตยและการจัดการเตรียมการของพระองค์ ฉันขาดสำนึกจริงๆ!  พวกเราเป็นเพียงสิ่งมีชีวิตทรงสร้างธรรมดา และไม่ว่าจะทำหน้าที่ใดในคริสตจักร พวกเราทุกคนก็ได้รับการปฏิบัติอย่างเท่าเทียมกันในสายพระเนตรของพระเจ้า แต่ฉันกลับลำพองใจและไม่รู้ที่ต่ำที่สูง เพราะฉันรู้สึกอยู่เสมอว่าฉันกำลังทำหน้าที่ที่สำคัญ ฉันจึงใช้สิ่งนี้เป็นต้นทุนเพื่อเรียกร้องพระคุณและพรจากพระเจ้า เรียกร้องให้พระองค์ทรงคุ้มครองฉันจากความวิบัติและความทุกข์ยากต่างๆ ฉันไม่มีสำนึกเลยจริงๆ!  ฉันเชื่อในพระเจ้าและทำหน้าที่ ไม่ใช่เพื่อไล่ตามเสาะหาความจริงจนบรรลุการเปลี่ยนแปลงในอุปนิสัยชีวิตของฉัน แต่เพื่อได้รับรางวัลและพร ฉันไม่ได้เป็นพวกเดียวกับเปาโลในยุคพระคุณหรอกหรือ?  ความเชื่อในพระเจ้าของเปาโลขาดความจริงใจ งานและการสละตนของเขาเต็มไปด้วยความอยากได้อยากมีอันฟุ้งเฟ้อของตัวเอง เขามักยกชูตัวเองและโอ้อวดความสำเร็จของตัวเองต่อหน้าผู้อื่น โม้ว่าเขาทำงานมากแค่ไหนและเกิดดอกผลมากมายเพียงใดเพื่อองค์พระผู้เป็นเจ้า เขาใช้สิ่งเหล่านี้เป็นต้นทุนเพื่อเรียกร้องรางวัลและมงกุฎจากพระเจ้า ถึงขั้นกล่าวคำพูดไร้ยางอายเช่น “ข้าพเจ้าได้ต่อสู้อย่างเต็มกำลัง ข้าพเจ้าได้วิ่งแข่งจนครบถ้วน ข้าพเจ้าได้รักษาความเชื่อไว้แล้ว ตั้งแต่นี้ไปมงกุฎแห่งความชอบธรรมก็จะเป็นของข้าพเจ้า” (2 ทิโมธี 4:7-8)  เขาก้าวล่วงอุปนิสัยของพระเจ้าและถูกพระเจ้าทรงลงโทษ เส้นทางที่ฉันกำลังเดินอยู่คือเส้นทางของเปาโล หากฉันไม่รีบตัวกลับใจและแก้ไขเจตนาของตัวเองในการทำหน้าที่ แต่ยังคงไล่ตามไขว่คว้าพรต่อไป ฉันก็จะถูกพระเจ้าทรงกำจัดเหมือนเปาโล และสูญเสียโอกาสที่จะได้รับการช่วยให้รอด

ต่อมา ฉันอ่านพระวจนะของพระเจ้ามากขึ้น และเข้าใจชัดเจนขึ้นว่าคนแบบใดที่พระเจ้าทรงเห็นชอบและทรงโปรดปราน  พระเจ้าผู้ทรงมหิทธิฤทธิ์ตรัสว่า “มนุษย์คิดว่าบรรดาทั้งหมดที่มีส่วนร่วมสนับสนุนแด่พระเจ้าควรได้รับบำเหน็จรางวัล และว่ายิ่งส่วนร่วมสนับสนุนมากขึ้นเท่าใด ก็ยิ่งถือเป็นของตายได้มากขึ้นเท่านั้นว่าพวกเขาควรได้รับความโปรดปรานจากพระเจ้า  แก่นแท้ของทัศนคติของมนุษย์นั้นเป็นไปในเชิงธุรกรรม และเขาไม่พยายามอย่างแข็งขันที่จะปฏิบัติหน้าที่ของเขาในฐานะสิ่งมีชีวิตทรงสร้าง  สำหรับพระเจ้านั้น ยิ่งผู้คนแสวงหาความรักที่แท้จริงที่มีให้พระเจ้าและการนบนอบโดยครบบริบูรณ์ต่อพระเจ้ามากขึ้นเท่าใด ซึ่งหมายถึงการพยายามที่จะปฏิบัติหน้าที่ของพวกเขาในฐานะสิ่งมีชีวิตทรงสร้างด้วยเช่นกัน พวกเขาก็จะยิ่งสามารถได้รับการเห็นชอบจากพระเจ้ามากขึ้นเท่านั้น  ทัศนคติของพระเจ้าก็คือเพื่อทรงเรียกร้องให้มนุษย์ฟื้นคืนหน้าที่และสถานะดั้งเดิมของเขา  มนุษย์คือสิ่งมีชีวิตทรงสร้าง และดังนั้นแล้วมนุษย์จึงไม่ควรล้ำเส้นด้วยตัวเขาเองโดยการเรียกร้องอันใดจากพระเจ้า และไม่ควรทำสิ่งใดมากไปกว่าปฏิบัติหน้าที่ของเขาในฐานะสิ่งมีชีวิตทรงสร้างหนึ่ง  บั้นปลายของเปาโลและเปโตรนั้นประเมินตามการที่พวกเขาสามารถลุล่วงหน้าที่ของพวกเขาในฐานะสิ่งมีชีวิตทรงสร้างทั้งมวลได้หรือไม่ และไม่ใช่ตามขนาดของการมีส่วนร่วมสนับสนุนของพวกเขา บั้นปลายของพวกเขานั้นกำหนดพิจารณาตามสิ่งซึ่งพวกเขาได้แสวงหาตั้งแต่แรกเริ่ม ไม่ใช่ตามการที่ว่าพวกเขาได้ทำงานไปมากเพียงใด หรือการประเมินพวกเขาโดยผู้คนอื่น  ดังนั้นแล้ว การแสวงหาที่จะปฏิบัติหน้าที่ของคนเราอย่างแข็งขันในฐานะสิ่งมีชีวิตทรงสร้างจึงเป็นเส้นทางสู่ความสำเร็จ การไล่ตามเสาะหาเส้นทางแห่งความรักที่แท้จริงแด่พระเจ้าคือเส้นทางที่ถูกต้องที่สุด การไล่ตามเสาะหาการเปลี่ยนแปลงในอุปนิสัยดั้งเดิมของคนเรา และการไล่ตามเสาะหาความรักอันบริสุทธิ์ที่มีแด่พระเจ้า คือเส้นทางสู่ความสำเร็จ  เส้นทางสู่ความสำเร็จเช่นนั้นคือเส้นทางของการฟื้นคืนหน้าที่ดั้งเดิมตลอดจนสภาพดั้งเดิมของสิ่งมีชีวิตทรงสร้าง  นั่นเป็นเส้นทางแห่งการฟื้นคืน และนั่นยังเป็นจุดมุ่งหมายของพระราชกิจทั้งหมดของพระเจ้าตั้งแต่เริ่มต้นจนถึงตอนจบด้วยเช่นกัน” (พระวจนะฯ เล่ม 1 การทรงปรากฏและพระราชกิจของพระเจ้า, ความสำเร็จหรือความล้มเหลวขึ้นอยู่กับเส้นทางที่ตนเดิน)  พระวจนะของพระเจ้านั้นชัดเจนที่สุดแล้ว ในพระนิเวศของพระเจ้า ไม่มีหน้าที่ใดสูง ต่ำ สูงส่ง หรือต่ำต้อย คนเราจะสามารถถูกช่วยให้รอดหรือไม่นั้นไม่ได้ขึ้นอยู่กับว่าเขาทำหน้าที่อะไร หรือเขามีคุณูปการหรือความสำเร็จหรือไม่ สิ่งสำคัญคือเขาไล่ตามเสาะหาความจริงหรือไม่ และบรรลุการเปลี่ยนแปลงในอุปนิสัยชีวิตของเขาหรือไม่ เรื่องนี้สำคัญมาก ฉันนึกถึงศัตรูของพระคริสต์เหล่านั้นที่ถูกเผยในคริสตจักร พวกเขาหลายคนเคยเป็นผู้นำและคนทำงานที่ละทิ้งและสละตนไปมากในการทำหน้าที่ในอดีต แต่พวกเขากำลังเดินบนเส้นทางที่ผิด พวกเขาไม่แสวงหาหลักธรรมความจริงในหน้าที่ และกระทำการอย่างบุ่มบ่าม ขัดขวางและเป็นอุปสรรคต่องานของพระนิเวศของพระเจ้าอย่างร้ายแรง ไม่ว่าจะมีการสามัคคีธรรมกับพวกเขาอย่างไร พวกเขาก็ไม่ยอมกลับใจ และสุดท้ายก็ถูกเผยและถูกกำจัด ในทางกลับกัน มีบางคนที่ทำหน้าที่ธรรมดาๆ ในคริสตจักร แต่พวกเขามุ่งเน้นการไล่ตามเสาะหาความจริงและการเข้าสู่ชีวิตของตัวเอง พวกเขาแสวงหาหลักธรรมความจริงในการทำหน้าที่ และยิ่งทำหน้าที่ก็ยิ่งทำได้ดีขึ้น คนแบบนี้มีความหวังที่จะได้รับการช่วยให้รอด จากเรื่องนี้ ฉันเห็นว่าพระเจ้าไม่ได้ทรงกำหนดจุดจบและบั้นปลายของคนคนหนึ่งจากหน้าที่ที่เขาทำหรือขนาดของคุณูปการของเขา สิ่งที่พระเจ้าทรงให้ความสำคัญคือ คนคนหนึ่งสามารถได้รับความจริงหรือไม่ และอุปนิสัยชีวิตของเขาเปลี่ยนแปลงหรือไม่ นี่คือสิ่งที่สำคัญที่สุด ฉันควรมองผู้คนและสิ่งทั้งหลายตามพระวจนะของพระเจ้า เดินตามเส้นทางของเปโตร ไล่ตามเสาะหาความจริงเพื่อบรรลุการเปลี่ยนแปลงในอุปนิสัยชีวิตของฉัน และทำหน้าที่ของฉันให้ดี นี่คือสิ่งที่ฉันควรไล่ตามเสาะหา

ต่อมา ฉันใคร่ครวญว่า “เมื่อบททดสอบมาถึงฉัน ฉันควรมีท่าทีอย่างไรจึงจะสอดคล้องกับเจตนารมณ์ของพระเจ้า?”  จากนั้นฉันก็อ่านพระวจนะของพระเจ้าบทตอนหนึ่ง “การนบนอบการจัดวางเรียบเรียงและการจัดการเตรียมการของพระเจ้าเป็นบทเรียนที่พื้นฐานที่สุดที่ผู้ติดตามทุกคนของพระเจ้าเผชิญ  ทั้งยังเป็นบทเรียนที่ลุ่มลึกที่สุด  เจ้าสามารถนบนอบพระเจ้าไปถึงระดับใดก็ตาม นั่นก็คือการที่วุฒิภาวะของเจ้ามากเพียงใดและความเชื่อของเจ้ามากเพียงใด—สิ่งเหล่านี้มีความสัมพันธ์ระหว่างกัน… เปโตรก้าวผ่านบททดสอบและการถลุงมามากมายเหลือเกิน  เขาละวางข้อเรียกร้อง แผนการ และความอยากได้อยากมีส่วนตัวของเขาทั้งหมด อีกทั้งไม่ได้เรียกร้องให้พระเจ้าทรงทำสิ่งใดเลย  เช่นนั้นเขาจึงไม่มีความคิดของตัวเองและเขาก็มอบการถวายตนจนหมดสิ้น  เขาคิดว่า ‘พระเจ้าสามารถทำสิ่งใดก็ได้ตามที่พระองค์ต้องประสงค์ที่จะทำ  พระองค์สามารถทำให้ฉันเผชิญบททดสอบ  พระองค์สามารถสั่งสอนฉัน สามารถพิพากษาและตีสอนฉัน สามารถทำให้เกิดสถานการณ์ที่จะตัดแต่งฉัน สามารถฝึกให้ฉันแกร่งขึ้น สามารถเอาฉันไปไว้ในถ้ำสิงโตหรือรังหมาป่า  ไม่ว่าพระเจ้าจะทรงทำสิ่งใด สิ่งนั้นย่อมถูกต้อง และฉันจะนบนอบทุกสิ่ง  ทุกสิ่งที่พระเจ้าทำคือความจริง  ฉันจะไม่พร่ำบ่นหรือเลือกอะไรเลย’  นี่ไม่ใช่การนบนอบอันสมบูรณ์หรอกหรือ?  บางคราวผู้คนคิดว่า ‘ทุกสิ่งที่พระเจ้าทรงทำเป็นความจริง แล้วทำไมฉันจึงยังไม่ได้พบความจริงใดในการนี้ที่พระเจ้าทรงทำเลย?  ดูเหมือนว่าบางครั้งแม้แต่พระเจ้าก็ทรงทำสิ่งที่ไม่อยู่ในแนวเดียวกันกับความจริง  พระเจ้าก็ทำผิดในบางครั้งเหมือนกัน  แต่ไม่ว่าอย่างไร พระเจ้าก็คือพระเจ้า ดังนั้น ฉันจะนบนอบ!’  การนบนอบประเภทนี้บริบูรณ์หรือไม่?  (ไม่)  นี่เป็นการเลือกนบนอบ ไม่ใช่การนบนอบที่แท้จริง… เมื่อผู้คนเชื่อในพระเจ้า พวกเขาก็ควรยึดมั่นอยู่กับที่ทางของสิ่งมีชีวิตทรงสร้าง  ไม่ว่าจะเป็นเวลาใด ไม่สำคัญว่าพระเจ้าถูกซ่อนจากเจ้าหรือได้ทรงปรากฏต่อเจ้า โดยไม่คำนึงว่าเจ้าสามารถรู้สึกถึงความรักของพระเจ้าหรือไม่  เจ้าต้องรู้ว่า อะไรคือความรับผิดชอบ ภาระผูกพัน และหน้าที่ของเจ้า—เจ้าต้องเข้าใจความจริงเหล่านี้เกี่ยวกับการปฏิบัติ  หากเจ้ายังคงเกาะติดอยู่กับมโนคติอันหลงผิดโดยพูดว่า ‘ถ้าฉันมองเห็นได้ชัดเจนว่าเรื่องนี้ตรงตามความจริงและตรงตามความคิดของฉัน เช่นนั้นฉันก็จะนบนอบ หากนั่นไม่ชัดเจนสำหรับฉันและฉันไม่สามารถยืนยันได้ว่าการกระทำเหล่านี้เป็นของพระเจ้า เช่นนั้น ก่อนอื่นฉันก็จะรอสักครู่ และจะนบนอบทันทีที่ฉันแน่ใจว่าพระเจ้าทรงทำสิ่งนี้’ เช่นนั้น นี่คือใครบางคนที่นบนอบพระเจ้าหรือ?  นี่ไม่ใช่  นี่เป็นการนบนอบแบบมีเงื่อนไข ไม่ใช่การนบนอบแบบครบถ้วนสมบูรณ์  พระราชกิจของพระเจ้าไม่สอดคล้องกับมโนคติอันหลงผิดและความคิดฝันของมนุษย์ การประสูติเป็นมนุษย์ไม่สอดคล้องกับมโนคติอันหลงผิดและความคิดฝันของมนุษย์ และการพิพากษาและตีสอนก็ยิ่งไม่สอดคล้องเข้าไปใหญ่  ผู้คนส่วนใหญ่ดิ้นรนกันจริงๆ ที่จะยอมรับและนบนอบ  หากเจ้าไม่สามารถนบนอบพระราชกิจของพระเจ้า เช่นนั้นเจ้าจะสามารถลุล่วงหน้าที่ของสิ่งมีชีวิตทรงสร้างได้หรือ?  นั่นก็เป็นไปไม่ได้แน่  อะไรคือหน้าที่ของสิ่งมีชีวิตทรงสร้าง?  (ยืนอยู่ในตำแหน่งของสิ่งมีชีวิตทรงสร้าง ยอมรับพระบัญชาของพระเจ้า และนบนอบการจัดการเตรียมการของพระเจ้า)  ถูกต้อง นั่นคือรากเหง้าของหน้าที่นั้น  เช่นนั้นแล้ว การจัดการแก้ไขประเด็นปัญหานี้ไม่ง่ายดายหรอกหรือ?  การยืนอยู่ในที่ทางของสิ่งมีชีวิตทรงสร้างและนบนอบพระผู้สร้าง พระเจ้าของเจ้า—นี่คือสิ่งที่ทุกสิ่งทรงสร้างควรค้ำจุนที่สุด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การนบนอบพระเจ้าคือบทเรียนพื้นฐานในการได้รับความจริง)  พระวจนะของพระเจ้าชี้ให้เห็นเส้นทางแห่งการปฏิบัติว่า ไม่ว่าความทุกข์ยากหรือบททดสอบใดจะมาถึงพวกเรา พวกเราควรยอมรับสิ่งนั้นจากพระเจ้า และนบนอบอธิปไตยและการจัดการเตรียมการของพระองค์ เมื่อเปโตรมีประสบการณ์กับบททดสอบ ไม่ว่าสภาพแวดล้อมใดที่พระเจ้าทรงจัดเตรียมขึ้น หรือความทุกข์และการถลุงใดที่เขาทนรับ เขาก็ไม่เคยคำนึงถึงผลประโยชน์ส่วนตน และมุ่งเน้นไปที่วิธีทำให้พระเจ้าพอพระทัยและวิธีรักพระเจ้า เขาถึงขั้นยกชีวิตตนเองให้พระเจ้า พระเจ้าทรงจดจำการปฏิบัติของเปโตร และเขาก็ได้รับความเห็นชอบจากพระเจ้า ตรงกันข้าม เมื่อฉันเห็นพี่น้องหญิงเจินป่วยหนักมาก หัวใจของฉันก็มีแต่คำพร่ำบ่นและความรู้สึกคัดค้านพระเจ้า ฉันกลัวว่าตัวเองก็จะเผชิญความทุกข์ยากเช่นกัน และยิ่งกลัวความตายมากขึ้น ฉันไม่มีความเชื่อในพระเจ้า เรื่องนบนอบนี่ไม่ต้องพูดถึงเลย ฉันนึกถึงภาพยนตร์เรื่อง คำพยานที่ล่าช้าของฉัน เมื่อตัวเอก โจวเซียงหมิง ถูกตำรวจจับกุมและทรมานอย่างโหดร้ายเป็นครั้งแรก เขาปฏิเสธว่าเขาเป็นผู้เชื่อเพราะกลัวความตาย หลังจากนั้น เขาก็ทบทวนตัวเองและรู้จักตัวเองผ่านพระวจนะของพระเจ้า รู้สึกเสียใจและตำหนิตัวเอง และเกลียดตัวเองที่อ่อนแอจนปฏิเสธพระเจ้าต่อหน้ามาร ในช่วงสิบปีหลังจากนั้น เขามุ่งเน้นการเตรียมความพร้อมด้วยความจริง เขาได้เข้าใจความหมายของบททดสอบจากพระเจ้าและข้อกำหนดของพระองค์ต่อมนุษย์ แถมเขามองชีวิตและความตายออก และเต็มใจที่จะนบนอบการจัดวางเรียบเรียงและการจัดการเตรียมการของพระเจ้า โดยฝากชีวิตของเขาไว้กับพระเจ้า เขาเพียงหวังว่าวันหนึ่งจะมีโอกาสเป็นคำพยานให้พระเจ้า พระเจ้าทรงสดับฟังคำอธิษฐานของเขา และต่อมาเขาก็ถูกพญานาคใหญ่สีแดงจับกุมอีกครั้ง ครั้งนี้ เขาไม่ขลาดหรือหวาดกลัวอีกต่อไป และไม่ถูกความตายจำกัด แต่กลับเปิดโปงแก่นแท้อันเลวร้ายของพญานาคใหญ่สีแดงต่อหน้าตำรวจ สุดท้ายก็ทำให้ซาตานอับอาย ทันทีที่เขาเดินออกจากคุก ใบหน้าของเขามีรอยยิ้มที่เปี่ยมสุข ฉันเชื่อว่าเขาต้องคิดว่า การที่เขาสามารถเสี่ยงชีวิตเพื่อที่จะนบนอบพระเจ้าสักครั้ง เป็นสิ่งที่มีคุณค่าและมีความหมายที่สุดที่เขาเคยทำในชีวิต แม้ฉันยังไม่เคยเผชิญบททดสอบจากพระเจ้า แต่ฉันควรเรียนรู้จากพี่น้องชายโจว ขณะลุล่วงหน้าที่ ฉันควรมุ่งเน้นการเตรียมความพร้อมด้วยความจริงและเตรียมวุฒิภาวะของตัวเอง หากวันหนึ่งบททดสอบจากพระเจ้ามาถึงฉันจริงๆ ฉันก็หวังว่าฉันจะเป็นเหมือนพี่น้องชายโจว คือฝากทุกสิ่งของฉันไว้กับพระเจ้า นบนอบการจัดวางเรียบเรียงและการจัดการเตรียมการของพระองค์ เป็นคำพยานให้พระเจ้า และชูพระทัยของพระองค์

หลังจากนั้นไม่นาน พวกเราได้รับจดหมายจากพี่น้องหญิงเจิน เธอเล่าถึงประสบการณ์หลังจากกลับบ้าน และสิ่งที่เธอได้รับจากประสบการณ์ความเจ็บป่วยครั้งนี้ เธอบอกว่าอาการของเธอดีขึ้นบ้างแล้ว ตอนนี้เธอกำลังทำหน้าที่บางอย่างเท่าที่ความสามารถของเธอเอื้ออำนวย และไม่ว่าในอนาคต เธอจะหายขาดจากโรคหรือไม่ เธอก็เต็มใจที่จะพึ่งพาพระเจ้าเพื่อมีประสบการณ์กับเรื่องนี้ และนบนอบการจัดวางเรียบเรียงและการจัดการเตรียมการของพระองค์ พอเห็นว่าพี่น้องหญิงของฉันสามารถยอมรับเรื่องนี้ในทางบวกและเรียนรู้บทเรียนได้ขณะมีประสบการณ์กับความเจ็บป่วย ฉันก็รู้สึกจริงๆ ว่า ไม่ว่าจะเกิดอะไรขึ้น ก็มีเจตนารมณ์อันดีงามของพระเจ้าอยู่เบื้องหลัง พระเจ้าทรงใช้โรคนี้เพื่อทำให้พี่น้องหญิงเจินเพียบพร้อม และเพื่อให้ฉันเรียนรู้บทเรียนจากเรื่องนี้ด้วย ขอบคุณพระเจ้า!


9. บทเรียนที่ได้รับหลังจากถูกย้ายหน้าที่

โดยลินดา ประเทศอิตาลี

ปลายปี 2018 คริสตจักรจัดแจงให้ฉันรับผิดชอบงานออกแบบกราฟิก  ทุกครั้งที่ฉันตรวจดูภาพที่พี่น้องชายหญิงทำ และให้ข้อเสนอแนะในการแก้ไข พวกเขาจะรับฟังอย่างอดทน และบางครั้งบางคนก็จะพูดว่า “ฉันไม่มีหัวด้านศิลปะเลย ไม่ทันสังเกตเห็นปัญหาพวกนี้ด้วยซ้ำ พอคุณพูดขึ้นมา ฉันถึงเข้าใจ” บางครั้งก็หาข้อสรุปไม่ได้เพราะความคิดเห็นไม่ตรงกัน แต่พอฉันแสดงความคิดเห็นออกไป ทุกคนก็เห็นด้วยกับฉันหมด เมื่อเห็นแบบนี้ ฉันก็รู้สึกปลื้มใจมาก “ดูเหมือนขีดความสามารถของฉันจะค่อนข้างดีทีเดียว ไม่อย่างนั้นฉันจะได้ทำหน้าที่ที่สำคัญขนาดนี้ และทำให้พี่น้องชายหญิงเห็นด้วยกับฉันแบบนี้ได้ยังไง” บางครั้งฉันเข้าร่วมการหารืองานไม่ได้เพราะเหตุผลบางอย่าง ผู้นำทีมก็จะเปลี่ยนเวลาเพียงเพื่อให้ฉันได้เข้าร่วม เมื่อเห็นว่าพวกเขาให้ความสำคัญกับฉันมากขนาดไหน ฉันก็ยิ่งพึงพอใจในตนเองมากขึ้นไปอีก และคิดว่า “หน้าที่นี้ทำให้ฉันดูดีจริงๆ ถ้าฉันขยันศึกษาและพัฒนาทักษะของตัวเองให้มากขึ้น ฉันจะไม่ได้รับความชื่นชมจากพี่น้องชายหญิงมากขึ้นไปอีกเหรอ”  หลังจากนั้น ฉันก็ยิ่งมีแรงผลักดันในการทำหน้าที่มากขึ้น  ถึงแม้หน้าที่นี้จะกดดัน แต่ฉันก็ไม่ถอยไม่ว่าจะต้องทนทุกข์หรือยากลำบากแค่ไหน

ในปี 2022 เนื่องจากมีผู้มาใหม่ในฟิลิปปินส์ยอมรับหนทางที่แท้จริงมากขึ้น จึงต้องการผู้ให้น้ำเพิ่มอย่างเร่งด่วน และเหล่าผู้นำก็ตัดสินใจว่าเมื่อปริมาณงานในฝ่ายศิลป์ลดลงแล้ว ก็ไม่จำเป็นต้องมีผู้ดูแลสองคน พวกเขาจึงจัดแจงให้ฉันไปให้น้ำผู้มาใหม่ทางออนไลน์ ฉันรู้ว่าการจัดแจงนี้สมเหตุสมผล แต่ฉันก็มีความกังวลอยู่บ้าง โดยคิดว่า “ฉันไม่ได้ให้น้ำผู้มาใหม่มาหลายปีแล้ว ถ้าให้น้ำได้ไม่ดี พี่น้องชายหญิงจะยังยกย่องฉันอยู่ไหม” ความคิดเหล่านี้ทำให้ฉันรู้สึกท้อแท้เล็กน้อย  แต่แล้วฉันก็คิดในใจว่า “ขีดความสามารถของฉันก็ไม่ได้แย่ขนาดนั้น ตราบใดที่ฉันพยายามเตรียมตัวเองให้พร้อมด้วยความจริง ฉันมั่นใจว่าฉันจะโดดเด่นในหน้าที่นี้ได้เหมือนกัน”  หลังจากคิดแบบนี้ ฉันก็รู้สึกดีขึ้นมาบ้าง  ไม่นานหลังจากที่ฉันเริ่มทำหน้าที่ให้น้ำ ผู้ดูแลงานให้น้ำก็มาคุยเกี่ยวกับงานของฉัน พูดทำนองว่าฉันมองไม่เห็นปัญหาของผู้มาใหม่และแก้ไขได้ไม่ทันท่วงที และฉันยังบกพร่องในการสื่อสารกับผู้มาใหม่ และการช่วยเหลือพวกเขาเรื่องความยากลำบากยากเย็น จากนั้น ผู้ดูแลก็อ่านหลักธรรมที่เกี่ยวข้องให้ฉันฟัง และฉันก็ตระหนักว่าปัญหาที่ผู้ดูแลชี้ให้เห็นนั้นมีอยู่จริง  ตอนแรกฉันก็ยอมรับได้ แต่พอถูกชี้ให้เห็นปัญหามากขึ้นเรื่อยๆ ฉันก็เริ่มรู้สึกเจ็บปวดอยู่ลึกๆ  ขณะที่ฟังสามัคคีธรรมและคำชี้แนะของผู้ดูแล ฉันก็เอาแต่คิดถึงอดีตตัวเองตอนที่เป็นผู้ดูแลฝ่ายศิลป์ เมื่อก่อน ฉันเป็นคนที่คอยชี้แนะงานของคนอื่นและชี้ให้เห็นปัญหาในหน้าที่ของพวกเขามาโดยตลอด และพี่น้องชายหญิงก็ยกย่องและสนับสนุนฉันเสมอ แต่ตอนนี้ ระหว่างปฏิบัติหน้าที่ ปัญหาของฉันมากมายกลับถูกเปิดโปง และฉันถึงกับต้องให้คนอื่นมาสามัคคีธรรมและชี้แนะฉัน  ฉันรู้สึกอับอายมาก!  ผู้ดูแลจะคิดยังไงกับฉัน เมื่อรู้ว่าฉันมีปัญหามากมายในหน้าที่ขนาดนี้? พี่น้องชายหญิงจะคิดยังไงกับฉัน?  พวกเขาจะคิดว่าฉันมีขีดความสามารถต่ำและไม่ได้ทุ่มเทหัวใจให้กับหน้าที่ของตนหรือเปล่า? ฉันรู้สึกถึงความแตกต่างนี้อย่างชัดเจนมาก แต่หลังจากนั้น ฉันก็ไม่ได้ตรวจสอบสภาวะของตัวเอง ฉันเอาแต่ปลอบใจตัวเอง โดยคิดว่า “นี่เป็นแค่ความล้มเหลวชั่วคราว ตราบใดที่ฉันเต็มใจที่จะทำงานหนัก ปัญหาเหล่านี้ก็แก้ไขได้”

ไม่กี่วันต่อมา พวกเราก็มีการชุมนุมร่วมกัน และผู้ดูแลก็ขอให้ฉันแบ่งปันวิธีแก้ปัญหาที่ผู้มาใหม่ยุ่งกับงานมากเกินไปจนไม่สามารถเข้าร่วมการชุมนุมได้ หลังจากฉันพูดจบ พี่น้องชายหญิงบางคนก็บอกว่าฉันไม่ได้ถามผู้มาใหม่อย่างจริงจังถึงความลำบากยากเย็นของพวกเขา เพื่อดูว่าพวกเขามีความลำบากยากเย็นในชีวิตจริงๆ หรือมีมุมมองที่ผิดกันแน่  บางคนบอกว่าฉันข้ามไปสามัคคีธรรมกับพวกเขาเลย โดยไม่ได้ซักถามให้ชัดเจนก่อน ซึ่งนี่ไม่ได้แก้ปัญหาของผู้มาใหม่อย่างแท้จริง หลังจากได้ฟังคำชี้แนะของพี่น้องชายหญิง ฉันรู้สึกหน้าร้อนผ่าวด้วยความอับอาย จนอยากจะแทรกแผ่นดินหนีไปเลย ฉันรู้สึกว่าการทำหน้าที่นี้ช่างน่าอับอายจริงๆ ฉันเคยรับผิดชอบงานของฝ่ายศิลป์ และพี่น้องชายหญิงก็จะห้อมล้อมฉัน คอยชื่นชมฉันอยู่บ่อยๆ แต่ตอนนี้ พอมาให้น้ำผู้มาใหม่ ฉันกลับถูกแก้ไขและวิจารณ์อยู่เรื่อยๆ นี่มันน่าหงุดหงิดจริงๆ!  ฉันคิดจะไปคุยกับผู้นำและขอกลับไปทำหน้าที่เดิมด้านการออกแบบกราฟิกต่อ ฉันรู้สึกว่าการให้น้ำผู้มาใหม่ไม่ใช่จุดแข็งของฉัน และถ้าฉันยังทำหน้าที่นี้ต่อไป ฉันก็มีแต่จะขายหน้า ถ้าฉันได้กลับไปทำหน้าที่เดิม ฉันก็คงจะได้รับความชื่นชมและการสนับสนุนจากพี่น้องชายหญิงต่อไป  แต่ฉันก็กังวลด้วยว่าถ้าฉันขอย้ายหน้าที่ พี่น้องชายหญิงจะคิดว่าฉันเปราะบางเกินไป ที่อยากเปลี่ยนหน้าที่เพียงเพราะถูกชี้ให้เห็นปัญหาไม่กี่อย่าง และนั่นแสดงว่าฉันยังมีวุฒิภาวะน้อยจริงๆ ฉันก็เลยได้แต่ฝืนทนต่อไป ฉันปลอบใจตัวเองในใจว่า “ถ้าฉันพยายามให้มากขึ้นและฝึกฝนให้หนักขึ้น บางทีอีกสักพักอะไรๆ อาจจะดีขึ้น”

ต่อมา ฉันก็ยิ่งทุ่มเททำหน้าที่หนักขึ้น เตรียมตัวเองให้พร้อมด้วยความจริงทุกวันตามปัญหาของผู้มาใหม่ บางครั้งถึงกับอยู่จนถึงตีสาม ฉันคิดแต่เพียงว่าจะพลิกสถานการณ์นี้ให้ได้โดยเร็วที่สุด แต่ผ่านไปหนึ่งเดือน ผลลัพธ์ในหน้าที่ของฉันก็ยังคงแย่ที่สุดในทีม คืนนั้น ฉันนอนพลิกไปพลิกมาบนเตียง นอนไม่หลับ  ใจของฉันหวนคิดถึงช่วงเวลาที่เป็นผู้ดูแลฝ่ายศิลป์อยู่เรื่อยๆ คิดว่ามันช่างรุ่งโรจน์เหลือเกิน แต่ตอนนี้ ในการให้น้ำผู้มาใหม่ ฉันกลับตกไปอยู่ท้ายสุดของทีม ฉันรู้สึกว่าการทำหน้าที่นี้ช่างน่าอับอายจริงๆ! ยิ่งคิดก็ยิ่งรู้สึกน้อยเนื้อต่ำใจ และก็กลั้นน้ำตาไว้ไม่อยู่ ฉันคิดว่าวันรุ่งขึ้นจะไปคุยกับผู้นำเรื่องขอเปลี่ยนหน้าที่ แต่พอคิดถึงเรื่องการเปลี่ยนหน้าที่ ฉันก็รู้สึกผิดและเป็นทุกข์ในใจอย่างบอกไม่ถูก  ฉันเคยอธิษฐานต่อพระเจ้า สัญญาว่าจะยึดมั่นในหน้าที่ของตน ถ้าฉันเปลี่ยนหน้าที่ นั่นไม่เท่ากับการละทิ้งตำแหน่งหน้าที่ของตนหรอกหรือ? ฉันจะยอมแพ้แบบนี้จริงๆ หรือ? แต่ถ้าฉันยังทำหน้าที่นี้ต่อไป ฉันก็ไม่รู้ว่าจะเผชิญหน้ากับมันได้ยังไง  ในความเจ็บปวด ฉันร้องทูลต่อพระเจ้าครั้งแล้วครั้งเล่าว่า “ข้าแต่พระเจ้า ข้าพระองค์รู้สึกอ่อนแอเหลือเกิน ข้าพระองค์ไม่รู้จะก้าวต่อไปยังไง โปรดทรงชี้แนะข้าพระองค์ด้วยเถิด”  จากนั้นฉันก็นึกถึงพระวจนะของพระเจ้าบทตอนหนึ่ง และหามาอ่าน  พระเจ้าผู้ทรงมหิทธิฤทธิ์ตรัสว่า “หากหน้าที่ที่เจ้าปฏิบัตินั้นเป็นอะไรบางอย่างที่เจ้าทำได้ดีและเจ้าชอบ เช่นนั้นแล้ว เจ้าก็รู้สึกว่านั่นเป็นความรับผิดชอบของเจ้าและเป็นภาระผูกพันของเจ้า และการทำเช่นนั้นเป็นสิ่งที่เป็นเรื่องที่ปกติและชอบด้วยเหตุผลโดยแท้  เจ้ารู้สึกชื่นบาน มีความสุข และผ่อนคลาย  นี่เป็นบางสิ่งที่เจ้าเต็มใจที่จะทำ และเป็นบางสิ่งที่เจ้าสามารถอุทิศตนให้ได้ และเจ้ารู้สึกว่าเจ้ากำลังทำให้พระเจ้าพึงพอพระทัย  แต่เมื่อวันหนึ่งที่เจ้าเผชิญหน้ากับหน้าที่ที่เจ้าไม่ชอบหรือไม่เคยปฏิบัติมาก่อน เช่นนั้นเจ้าจะสามารถอุทิศตนได้หรือไม่?  นี่จะทดสอบว่าเจ้ากำลังปฏิบัติความจริงอยู่หรือไม่  ยกตัวอย่างเช่น หากหน้าที่ของเจ้าอยู่ในฝ่ายบทเพลงนมัสการ เจ้าสามารถร้องเพลงและนั่นเป็นสิ่งที่เจ้าชอบทำ แล้วเจ้าก็เต็มใจที่จะปฏิบัติหน้าที่นี้  หากเจ้าได้ถูกมอบหมายหน้าที่อีกหน้าที่หนึ่งซึ่งบอกให้เจ้าประกาศข่าวประเสริฐ และงานนั้นค่อนข้างยากลำบาก เจ้าจะสามารถเชื่อฟังได้หรือไม่?  เจ้าไตร่ตรองแล้วพูดว่า ‘ฉันชอบการร้องเพลง’  นี่หมายความว่าอย่างไร?  หมายความว่าเจ้าไม่ต้องการประกาศข่าวประเสริฐ  นี่คือความหมายอย่างชัดเจนของคำกล่าวนั้น  เจ้าเอาแต่พูดว่า ‘ฉันชอบร้องเพลง’  หากผู้นำหรือคนทำงานใช้เหตุผลกับเจ้าว่า ‘ทำไมคุณไม่ฝึกฝนการประกาศข่าวประเสริฐและเตรียมตัวคุณให้พร้อมด้วยความจริงที่มากขึ้นล่ะ?  นี่จะเป็นประโยชน์สำหรับการเติบโตในชีวิตของคุณมากยิ่งขึ้นนะ’ เจ้ายังคงยืนยันและกล่าวว่า ‘ฉันชอบร้องเพลงและฉันชอบเต้นรำ’  เจ้าไม่ต้องการไปประกาศข่าวประเสริฐโดยไม่สำคัญว่าพวกเขาจะพูดอย่างไรก็ตาม  เหตุใดเจ้าไม่ต้องการที่จะไป?  (เพราะการขาดพร่องความสนใจ)  เจ้าขาดพร่องความสนใจดังนั้นเจ้าก็เลยไม่ต้องการจะไป—ปัญหาในที่นี้คืออะไร?  ปัญหาคือเจ้าเลือกหน้าที่ของเจ้าตามความชอบและรสนิยมส่วนตัวของเจ้า และเจ้าไม่นบนอบ  เจ้าไม่มีการนบนอบ และนั่นคือปัญหา  หากเจ้าไม่แสวงหาความจริงเพื่อแก้ไขปัญหานี้ เช่นนั้นแล้ว เจ้าก็ไม่ได้แสดงการนบนอบอย่างแท้จริงมากนัก  เจ้าควรทำอย่างไรในสถานการณ์เช่นนี้เพื่อแสดงการเชื่อฟังที่แท้จริง?  เจ้าสามารถทำอะไรเพื่อสนองเจตนารมณ์ของพระเจ้า?  นี่คือเวลาที่เจ้าจำเป็นต้องครุ่นคิดไตร่ตรองและสามัคคีธรรมความจริงในแง่มุมนี้  หากเจ้าต้องอุทิศตนในทุกสิ่งและสนองเจตนารมณ์ของพระเจ้า เจ้าไม่อาจทำได้ด้วยการปฏิบัติหน้าที่เพียงหน้าที่เดียว เจ้าต้องยอมรับทุกพระบัญชาที่พระเจ้าประทานให้เจ้า  ไม่ว่าจะเป็นไปตามรสนิยมของเจ้าและตรงกับความสนใจของเจ้า หรือเป็นสิ่งที่เจ้าไม่ชื่นชอบ หรือไม่เคยทำมาก่อน หรือเห็นว่าลำบากยากเย็นก็ตาม เจ้าก็ควรยอมรับและนบนอบ  ไม่เพียงต้องยอมรับเท่านั้น แต่เจ้าต้องร่วมมือในเชิงรุกด้วย เรียนรู้ทักษะเฉพาะทาง รวมทั้งได้รับประสบการณ์และการเข้าสู่  ต่อให้เจ้าทนทุกข์กับความยากลำบาก หรือความเหนื่อยล้า ความอัปยศอดสู หรือการถูกกีดกัน เจ้ายังคงต้องปฏิบัติด้วยการอุทิศตน  ด้วยการปฏิบัติในหนทางนี้เท่านั้น  เจ้าจึงจะสามารถอุทิศตนได้ในทุกสิ่งและสนองเจตนารมณ์ของพระเจ้าได้  เจ้าต้องปฏิบัติในฐานะที่เป็นหน้าที่ของเจ้า ไม่ใช่ในฐานะกิจการส่วนตัวของตน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ฉันเข้าใจว่าไม่ว่าคริสตจักรจะจัดแจงให้ฉันทำหน้าที่อะไร ไม่ว่าจะเป็นสิ่งที่ฉันถนัดและทำให้ฉันโดดเด่น หรือสิ่งที่ฉันไม่ถนัดและไม่อาจเปล่งประกายได้ ทั้งหมดล้วนเป็นส่วนหนึ่งของอธิปไตยและการลิขิตของพระเจ้า  ฉันควรทำอย่างสุดความสามารถเสมอ เพราะนี่เท่านั้นจึงจะเป็นการนบนอบพระเจ้าอย่างแท้จริง ตอนที่ฉันรับผิดชอบงานของฝ่ายศิลป์และพี่น้องชายหญิงยกย่องฉัน ฉันมีแรงผลักดันในหน้าที่อย่างไม่สิ้นสุด และไม่ว่าจะทนทุกข์หรือยากลำบากแค่ไหน ฉันก็ไม่เคยยอมแพ้ ตอนนี้ พอต้องทำหน้าที่ให้น้ำ หน้าที่ของฉันมีปัญหามากมาย เผยให้เห็นข้อบกพร่องและความไม่เพียงพอของฉันหลายอย่าง พี่น้องชายหญิงจึงไม่ยกย่องฉันอีกต่อไป ฉันมักรู้สึกเป็นทุกข์เพราะเรื่องนี้ และแม้ว่านี่จะเป็นสิ่งที่งานของคริสตจักรต้องการ ฉันก็คิดจะละทิ้งงานให้น้ำ เพื่อกลับไปทำหน้าที่เดิมอยู่หลายครั้ง  แบบนี้ฉันมีความนบนอบต่อพระเจ้าอย่างแท้จริงตรงไหนกัน?

ระหว่างการเฝ้าเดี่ยว ฉันอ่านพระวจนะของพระเจ้าและได้เข้าใจปัญหาของตัวเองมากขึ้น  พระเจ้าผู้ทรงมหิทธิฤทธิ์ตรัสว่า “ผู้คนไม่ควรคิดว่าตัวเองเพียบพร้อมมาก โดดเด่นมาก สูงส่งมาก หรือแตกต่างจากผู้อื่นมาก ทั้งหมดนี้เกิดขึ้นจากอุปนิสัยที่โอหังและความไม่รู้เท่าทันของมนุษย์  การคิดว่าตนเองเหนือกว่าผู้อื่นอยู่เสมอ—นี่เกิดจากอุปนิสัยอันโอหัง การไม่เคยสามารถยอมรับข้อบกพร่องของพวกเขา ไม่เคยสามารถเผชิญหน้าความผิดพลาดและความล้มเหลวของพวกเขา—นี่เกิดจากอุปนิสัยอันโอหัง ไม่เคยยอมให้ผู้อื่นเหนือกว่าตัวเองหรือดีกว่าตัวเอง—นี่เกิดจากอุปนิสัยอันโอหัง การไม่ยอมให้ผู้อื่นเหนือกว่าหรือดีกว่าพวกเขา—นี่เกิดจากอุปนิสัยอันโอหัง การไม่ยอมให้ผู้อื่นมีความคิด ข้อเสนอแนะ และทัศนะที่ดีกว่าพวกเขา และเมื่อพวกเขาค้นพบว่าผู้อื่นเก่งกว่าพวกเขา ก็กลายเป็นคิดลบ ไม่ปรารถนาที่จะพูดจา รู้สึกคับแค้นใจและหม่นหมอง และกลายเป็นอารมณ์ไม่ดี—ทั้งหมดนี้เกิดจากอุปนิสัยอันโอหัง  อุปนิสัยอันโอหังสามารถทำให้เจ้าไม่อาจยอมรับการแก้ไขจากผู้อื่น เพราะเจ้าปกป้องความภาคภูมิใจของตน ไม่สามารถเผชิญหน้าข้อบกพร่องของเจ้า และไม่สามารถยอมรับความล้มเหลวและความผิดพลาดของเจ้าเอง  ที่มากกว่านั้นก็คือเมื่อใครบางคนดีกว่าเจ้า นั่นก็สามารถทำให้ความเกลียดและความอิจฉาริษยาผุดขึ้นมาในหัวใจของเจ้า และเจ้าสามารถรู้สึกว่าถูกจำกัด ถึงกับไม่ปรารถนาที่จะทำหน้าที่ของตน และกลายเป็นสุกเอาเผากินในการทำหน้าที่  อุปนิสัยที่โอหังสามารถทำให้พฤติกรรมและวิธีปฏิบัติเหล่านี้เกิดขึ้นในตัวเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หลักธรรมที่คนเราควรใช้นำทางการประพฤติตน)  ขณะที่ไตร่ตรองพระวจนะของพระเจ้า ฉันก็รู้สึกละอายใจจริงๆ  มองย้อนกลับไปหลายปีมานี้ ฉันรับผิดชอบงานศิลป์มาตลอด ได้สั่งสมประสบการณ์มาบ้าง และได้เห็นผลลัพธ์ในหน้าที่อยู่บ้าง ฉันจึงเริ่มยกตัวเองขึ้นหิ้ง และในใจก็รู้สึกว่าตัวเองแตกต่างจากคนธรรมดาทั่วไป ฉันคิดว่าขีดความสามารถของตัวเองดีกว่าคนอื่น ดังนั้นไม่ว่าไปที่ไหน ฉันก็อยากอยู่เหนือใครๆ อยากให้คนอื่นห้อมล้อมและชื่นชมฉัน และรู้สึกว่าการได้รับการยกย่องจากผู้อื่นเป็นสิ่งที่ฉันสมควรได้รับ ตอนที่ฉันให้น้ำผู้มาใหม่แรกๆ ผลลัพธ์ไม่ดีเท่าคนอื่น และผู้ดูแลก็ชี้ปัญหาของฉันอยู่บ่อยๆ นี่เป็นเรื่องปกติอย่างยิ่ง และคนที่มีสำนึกอย่างแท้จริงย่อมรับมือกับมันได้อย่างถูกต้อง ไม่เพียงแต่พวกเขาจะยอมรับอย่างสงบ แต่ยังจะเตรียมตัวเองให้พร้อมด้วยความจริงเพื่อชดเชยข้อบกพร่องของตนอย่างมุ่งมั่นตั้งใจอีกด้วย และปรับปรุงผลลัพธ์ในหน้าที่ของตนให้ดีขึ้น แต่สำหรับฉัน ฉันไม่เต็มใจจะเผชิญหน้ากับคำชี้แนะของคนอื่น ยิ่งไม่ต้องพูดถึงการสรุปข้อบกพร่องของตัวเอง แถมยังแอบแข่งขันอยู่ในใจ อยากสร้างผลลัพธ์อย่างรวดเร็วด้วยความพยายามของตัวเอง เพื่อให้พี่น้องชายหญิงเห็นว่าฉันมีขีดความสามารถดี เพราะเส้นทางและมุมมองเบื้องหลังการไล่ตามไขว่คว้าของฉันนั้นผิด พระเจ้าจึงทรงซ่อนพระพักตร์จากฉัน ฉันไม่ก้าวหน้าในหน้าที่อยู่นาน และผลลัพธ์ก็ไม่ดีขึ้น แต่ฉันไม่เพียงไม่ทบทวนตนเอง กลับกลายเป็นคิดลบ เฉื่อยชาลง ไม่อยากให้น้ำผู้มาใหม่อีกต่อไป และอยากย้ายหน้าที่ ฉันช่างโอหังและทะนงตน และขาดสำนึกจริงๆ!

ต่อมา ฉันได้อ่านพระวจนะของพระเจ้าอีกบทตอนหนึ่งและเข้าใจว่าทำไมฉันถึงชอบไล่ตามไขว่คว้าสถานะมากขนาดนั้น  พระเจ้าผู้ทรงมหิทธิฤทธิ์ตรัสว่า “ผู้คนธรรมดาอาจขาดพร่องอำนาจและสถานะดังกล่าว แต่พวกเขาก็ปรารถนาเช่นกันที่จะทำให้ผู้อื่นมีทัศนะที่เป็นคุณต่อตัวพวกเขา และปรารถนาที่จะให้ผู้คนมีการประเมินคุณค่าสูงเกี่ยวกับพวกเขา และยกชูสถานะของพวกเขาในหัวใจของคนเหล่านั้นให้สูง  นี่คืออุปนิสัยอันเสื่อมทราม และหากผู้คนไม่เข้าใจความจริง พวกเขาย่อมไม่สามารถตระหนักรู้เรื่องนี้ได้… สิ่งใดคือเหตุจูงใจให้พวกเขาทำให้ผู้อื่นมายกย่องตนเอง?  (เพื่อให้มีสถานะในความรู้สึกนึกคิดของผู้คนเหล่านั้น)  เมื่อเจ้ามีสถานะในความรู้สึกนึกคิดของใครบางคน เมื่อนั้นเวลาพวกเขาอยู่กับเจ้า พวกเขาย่อมมีสัมมาคารวะกับเจ้า และพูดคุยกับเจ้าด้วยความสุภาพเป็นพิเศษ  พวกเขาเทิดทูนเจ้าอยู่เสมอ พวกเขายอมให้เจ้าเสมอในทุกสิ่ง พวกเขาหลีกทางให้เจ้า อีกทั้งประจบประแจงและเชื่อฟังเจ้า  พวกเขามาหาเจ้าและให้เจ้าเป็นผู้ตัดสินใจในทุกเรื่อง  เจ้าย่อมรู้สึกถึงความชื่นชมยินดีในการนี้—เจ้ารู้สึกว่าตนเองแข็งแกร่งกว่าและดีกว่าใคร  ทุกคนชอบความรู้สึกนี้  นี่คือความรู้สึกของการมีสถานะในหัวใจของใครบางคน ผู้คนปรารถนาที่จะดื่มด่ำกับความรู้สึกนี้  นี่คือสาเหตุที่ผู้คนแข่งขันกันเพื่อสถานะ และต่างปรารถนาที่จะมีสถานะในหัวใจของผู้อื่น ได้รับการยกย่องและบูชาจากผู้อื่น  หากพวกเขาไม่รู้สึกถึงความชื่นชมยินดีจากทั้งหมดนี้ พวกเขาย่อมจะไม่ไล่ตามไขว่คว้าสถานะ  ตัวอย่างเช่น หากเจ้าไร้สถานะในความรู้สึกนึกคิดของใครบางคน พวกเขาย่อมจะมีปฏิสัมพันธ์กับเจ้าอย่างทัดเทียม ปฏิบัติต่อเจ้าอย่างผู้ที่เสมอกัน  พวกเขาจะโต้แย้งเจ้าเมื่อจำเป็น พวกเขาจะไม่สุภาพนอบน้อมหรือเคารพนับถือเจ้า และอาจผละจากไปโดยที่เจ้ายังไม่ทันพูดจบด้วยซ้ำ  เจ้าจะรู้สึกหัวเสียหรือไม่?  เจ้าย่อมไม่ชอบใจเมื่อผู้คนปฏิบัติต่อเจ้าเช่นนี้ เจ้าชอบให้พวกเขาประจบประแจงเจ้า เทิดทูนเจ้า และบูชาเจ้าทุกขณะ  เจ้าชอบใจเมื่อตนเองเป็นศูนย์กลางของทุกสิ่ง ทุกอย่างหมุนรอบตัวเจ้า และทุกคนฟังเจ้า เทิดทูนเจ้า นบนอบแนวทางของเจ้า  นี่คือความอยากปกครองในฐานะกษัตริย์ ความอยากมีอำนาจมิใช่หรือ?  การไล่ตามไขว่คว้าและการได้ครอบครองสถานะคอยขับเคลื่อนคำพูดและการกระทำของเจ้า เจ้าย่อมขับเคี่ยว ฉกฉวย และแข่งขันกับผู้อื่นเพื่อการนั้น  เป้าหมายของเจ้าคือเพื่อยึดตำแหน่ง และทำให้ประชากรที่พระเจ้าทรงเลือกสรรฟังเจ้า เกื้อหนุนเจ้า และบูชาเจ้า  เมื่อเจ้าได้ครอบครองตำแหน่งนั้นแล้ว เมื่อนั้นเจ้าย่อมมีอำนาจ และสามารถสุขสำราญกับผลประโยชน์จากสถานะ ความเลื่อมใสจากผู้อื่น และข้อได้เปรียบทั้งปวงที่มาพร้อมกับตำแหน่งนั้นได้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หลักธรรมที่คนเราควรใช้นำทางการประพฤติตน)  หลังจากอ่านพระวจนะของพระเจ้า ฉันตระหนักว่าที่ฉันรู้สึกคัดค้านหน้าที่ให้น้ำมาตลอดและโหยหาหน้าที่เดิมของตัวเอง เป็นเพราะฉันให้ค่ากับความมีหน้ามีตาและสถานะของตัวเองมากเกินไป และละโมบในผลประโยชน์ทางสถานะตำแหน่ง ฉันมักหวนคิดถึงตอนที่เป็นผู้ดูแล ตอนนั้น พี่น้องชายหญิงยกย่องฉัน และมักมาขอคำแนะนำเวลาเจอความลำบากยากเย็น และฉันก็ชี้แนะคนอื่นได้ ฉันชอบความรู้สึกนี้จริงๆ  แต่หลังจากย้ายมาทำหน้าที่ให้น้ำ ฉันกลับพบว่าตัวเองด้อยกว่าคนอื่นในทุกๆ ด้าน ไม่มีใครถามความคิดเห็นของฉันอีกแล้ว และคนอื่นก็ชี้ปัญหาของฉันอยู่บ่อยๆ ฉันรู้สึกต่ำต้อยและอับอาย  เพื่อกอบกู้หน้าตาและสถานะของตัวเอง ฉันยอมอดหลับอดนอน แอบทุ่มเทความพยายาม หวังว่าสักวันจะโดดเด่นขึ้นมาในทีมได้ แต่หลังจากพยายามอยู่ช่วงหนึ่ง ฉันก็เห็นว่าผลลัพธ์ในหน้าที่ของตัวเองยังคงแย่ที่สุด และรู้สึกว่ายากที่ฉันจะโดดเด่นในหน้าที่นี้ ฉันรู้สึกอึดอัดและรู้สึกคัดค้านอยู่ในใจ และหลายครั้งก็คิดจะขอผู้นำให้ย้ายหน้าที่ เพราะอยากกลับไปทำหน้าที่เดิมและชื่นชมกับผลประโยชน์ทางสถานะตำแหน่งต่อไป ตอนนั้นเองที่ฉันตระหนักว่าเจตนาในการทำหน้าที่ของฉันไม่ใช่เพื่อทำให้พระเจ้าพึงพอพระทัย แต่เพื่อความมีหน้ามีตาและสถานะของตัวเอง เพื่อให้ได้มาซึ่งความชื่นชมจากผู้อื่น เพื่อให้ตัวเองมีที่ยืนในหัวใจของพวกเขา และทำให้พวกเขาหมุนรอบตัวฉัน เส้นทางที่ฉันกำลังเดินอยู่ไม่ใช่เส้นทางแห่งศัตรูของพระคริสต์หรอกหรือ? เมื่อก่อน ฉันไม่เคยทำหน้าที่ให้น้ำ และไม่ค่อยเข้าใจความจริงแห่งนิมิตมากนัก แต่ตอนนี้คริสตจักรได้จัดแจงให้ฉันทำหน้าที่นี้ ให้โอกาสฉันได้เตรียมตัวเองให้พร้อมด้วยความจริงและชดเชยข้อบกพร่องของตัวเอง นี่คือความรักของพระเจ้า!  แต่ฉันก็ไม่คิดจะตอบแทนความรักของพระเจ้า และแม้จะรู้ว่าผู้มาใหม่ต้องการการให้น้ำ ฉันก็ยังอยากจะละทิ้งหน้าที่  ฉันยอมปล่อยให้งานเสียหายดีกว่าเห็นความมีหน้ามีตาและสถานะของตัวเองได้รับผลกระทบ  ฉันช่างไร้ซึ่งมโนธรรมและสำนึกจริงๆ และไม่คู่ควรจะมีชีวิตอยู่เฉพาะพระพักตร์พระเจ้า!

ช่วงนั้น ฉันมักอธิษฐานต่อพระเจ้า ขอพระองค์ทรงให้ความรู้แจ้งแก่ฉัน เพื่อให้เข้าใจรากเหง้าของการไล่ตามไขว่คว้าความมีหน้ามีตาและสถานะของตัวเอง วันหนึ่ง ฉันได้อ่านพระวจนะของพระเจ้า “มนุษย์ที่เกิดมาในดินแดนอันโสมมเช่นนี้ ย่อมติดเชื้อจากสังคมอย่างหนัก ถูกจริยธรรมสมัยศักดินาสร้างเงื่อนไขเอาไว้ในตัว และได้รับการศึกษาจาก ‘สถาบันอุดมศึกษา’  การคิดอ่านที่ล้าหลัง ศีลธรรมอันเสื่อมทราม ทัศนคติที่เสื่อมถอยเกี่ยวกับชีวิต ปรัชญาการดำรงชีวิตทางโลกที่น่ารังเกียจ การดำรงอยู่อย่างไร้ค่าเป็นที่สุด ตลอดจนขนบธรรมเนียมและชีวิตประจำวันที่ต่ำทราม—ทั้งหมดนี้รุกล้ำหัวใจของมนุษย์อย่างหนัก ทำลายและเล่นงานมโนธรรมของเขาอย่างร้ายแรงมาโดยตลอด  ผลก็คือ มนุษย์ออกห่างจากพระเจ้ามากขึ้นเรื่อยๆ และต่อต้านพระองค์มากขึ้นทุกที” (พระวจนะฯ เล่ม 1 การทรงปรากฏและพระราชกิจของพระเจ้า, การไม่เปลี่ยนแปลงในอุปนิสัยคือการเป็นศัตรูกับพระเจ้า)  “ซาตานใช้อะไรทำให้มนุษย์อยู่ภายในการควบคุมของมันอย่างมั่นคง?  (ชื่อเสียงและผลประโยชน์)  ซาตานใช้ชื่อเสียงและผลประโยชน์มาควบคุมความคิดของผู้คน ทำให้พวกเขานึกถึงแต่สองสิ่งนี้เท่านั้น ทั้งยังทำให้พวกเขาต่อสู้ดิ้นรนเพื่อชื่อเสียงและผลประโยชน์ ทนทุกข์จากความยากลำบากเพื่อชื่อเสียงและผลประโยชน์ สู้ทนความอัปยศอดสูและยอมแบกรับภาระอันหนักอึ้งก็เพื่อชื่อเสียงและผลประโยชน์ พลีอุทิศทุกสิ่งที่พวกเขามีเพื่อชื่อเสียงและผลประโยชน์ และวินิจฉัยหรือตัดสินใจทุกครั้งก็เพื่อชื่อเสียงและผลประโยชน์  ซาตานล่ามผู้คนไว้กับโซ่ตรวนที่มองไม่เห็นก็ด้วยวิธีนี้ และเมื่อใส่โซ่ตรวนเหล่านี้แล้ว พวกเขาก็ไม่มีทั้งความสามารถและความกล้าที่จะหลุดเป็นอิสระ และโดยที่ไม่รู้ตัว พวกเขาก็แบกโซ่ตรวนเหล่านี้พลางลากเท้าไปข้างหน้าอย่างยากเย็นยิ่ง และเพื่อชื่อเสียงและผลประโยชน์นี้ มวลมนุษย์จึงออกห่างจากพระเจ้าและทรยศพระองค์ ทั้งยังเลวลงเรื่อยๆ  คนรุ่นแล้วรุ่นเล่าจึงถูกทำลายในท่ามกลางชื่อเสียงและผลประโยชน์ของซาตานด้วยวิธีนี้นี่เอง” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  จากพระวจนะของพระเจ้า ฉันเข้าใจว่าที่ฉันไล่ตามไขว่คว้าความมีหน้ามีตาและสถานะอยู่ตลอดเวลา เป็นเพราะฉันถูกพิษของซาตานควบคุมอยู่ ตั้งแต่เด็ก พ่อแม่และครูสอนฉันว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” “ยอมเป็นหัวหมาดีกว่าเป็นหางราชสีห์” และ “จงมีชีวิตอย่างวีรบุรุษในหมู่มนุษย์ และจงตายอย่างวีรชนในหมู่ดวงวิญญาณ” ฉันยึดปรัชญาและกฎเกณฑ์เยี่ยงซาตานเหล่านี้เป็นหลักเกณฑ์ในการประพฤติปฏิบัติตน ฉันเชื่อว่ามีเพียงการได้มาซึ่งความมีหน้ามีตาและสถานะ และการได้รับความชื่นชมเทิดทูนจากผู้อื่นเท่านั้น ฉันถึงจะมีชีวิตอยู่ได้อย่างมีศักดิ์ศรีและมีคุณค่า และถ้าฉันเป็นคนธรรมดาที่ไม่มีใครชื่นชมหรือเทิดทูน ชีวิตก็คงไร้ศักดิ์ศรี น่าสมเพช และไร้ความหมาย  ฉันหวนคิดถึงสมัยเรียน ฉันเต็มใจทุ่มเทให้กับการเรียนวิชาที่ฉันเก่งและได้อันดับสูง และวิชาที่ทำให้ครูกับเพื่อนร่วมชั้นยกย่องฉัน แต่พอเป็นวิชาที่ไม่ถนัดและไม่มีใครชื่นชม ฉันก็ไม่เต็มใจจะทุ่มเทเรียน ทุกสิ่งที่ฉันทำล้วนขึ้นอยู่กับว่ามันเป็นประโยชน์ต่อหน้าตาและสถานะของฉันหรือไม่  แม้หลังจากพบพระเจ้าแล้ว ฉันก็ยังยึดมุมมองนี้ไว้ ตอนที่ฉันทำหน้าที่เป็นผู้ดูแลฝ่ายศิลป์ เพราะฉันมีทักษะพื้นฐานด้านการออกแบบกราฟิกอยู่บ้าง และชี้แนะพี่น้องชายหญิงในหน้าที่ของพวกเขาได้ พวกเขาจึงชื่นชมฉันกันทุกคน และฉันก็ชอบความรู้สึกนี้จริงๆ  ฉันเต็มไปด้วยแรงผลักดันในหน้าที่ และไม่ว่าจะทนทุกข์หรือยากลำบากแค่ไหน ฉันก็ไม่เคยถอย แต่หลังจากเริ่มทำหน้าที่ให้น้ำผู้มาใหม่ ปัญหาและข้อบกพร่องมากมายของฉันก็ถูกเปิดโปง พี่น้องชายหญิงไม่ชื่นชมฉันอีกต่อไป และเอาแต่ชี้ปัญหาของฉันแทน ผลลัพธ์ในหน้าที่ของฉันกลายเป็นแย่ที่สุดในทีม และการตกจากที่สูงครั้งใหญ่นี้ทำให้ฉันรู้สึกอับอาย และหัวใจเต็มไปด้วยความเจ็บปวดและความทุกข์ ฉันหมดแรงผลักดันในการทำหน้าที่ และถึงกับคิดจะเลิกทำ ฉันถือว่าความมีหน้ามีตาและสถานะสำคัญเทียบเท่าชีวิต และวิตกกังวลอยู่ตลอดว่าจะสูญเสียมันไป ราวกับว่าการมีชีวิตอยู่โดยไม่มีใครชื่นชมนั้นไร้ความหมาย ฉันถูกซาตานทำให้เสื่อมทรามอย่างล้ำลึกจริงๆ! พระเจ้าทรงประทานพระคุณแก่ฉัน โดยให้โอกาสฉันได้ทำหน้าที่ของตน ทรงหวังว่าฉันจะไล่ตามเสาะหาการเปลี่ยนแปลงอุปนิสัยและเข้าสู่ความเป็นจริงความจริงในหน้าที่ของตน และหวังว่าฉันจะสามารถแสวงหาความจริงเพื่อแก้ไขปัญหาและทำหน้าที่ตามหลักธรรมได้  แต่ฉันกลับเอาแต่ไล่ตามไขว่คว้าความมีหน้ามีตาและสถานะอย่างไม่ลดละ และแม้ว่าจะให้น้ำผู้มาใหม่มานานมากแล้ว ฉันก็ยังไม่รู้ด้วยซ้ำว่าจะสามัคคีธรรมความจริงเพื่อแก้ปัญหาและความลำบากยากเย็นของพวกเขาอย่างไร และยังสามัคคีธรรมความจริงแห่งนิมิตอย่างชัดเจนไม่ได้เลย ถ้าฉันยังดื้อรั้นอยู่ในความผิดพลาดของตัวเอง ไล่ตามไขว่คว้าความมีหน้ามีตาและสถานะอย่างไม่ลดละ ฉันไม่เพียงจะทำหน้าที่ของตนให้ลุล่วงไม่ได้ แต่ยังจะไม่ได้รับความจริงใดๆอีกด้วย และท้ายที่สุดก็จะทำลายโอกาสที่จะได้รับการช่วยให้รอดของตัวเอง ฉันนึกถึงเลสเตอร์ คนที่ฉันเคยรู้จัก ซึ่งเอาแต่ไล่ตามไขว่คว้าความมีหน้ามีตาและสถานะอย่างไม่ลดละ  เพราะเขาไม่ได้เป็นผู้นำหรือคนทำงาน เขาจึงบ่นและต่อต้าน และทำหน้าที่ของตนได้ไม่ดี เขามักพิพากษาเหล่าผู้นำและคนทำงานต่อหน้าพี่น้องชายหญิง และพยายามสร้างฝักฝ่ายในคริสตจักร ทำให้เกิดการขัดขวางและการก่อกวนอย่างร้ายแรงในชีวิตคริสตจักร  แม้พี่น้องชายหญิงจะสามัคคีธรรมและช่วยเหลือครั้งแล้วครั้งเล่า เขาก็ไม่เคยกลับตัวกลับใจ และในที่สุด เขาก็ถูกคัดออกจากคริสตจักร  แม้ว่าฉันจะไม่ได้ทำความชั่วแบบเดียวกับเขา แต่ฉันก็ยังเหมือนเขา ที่ไล่ตามไขว่คว้าความมีหน้ามีตาและสถานะอย่างไม่ลดละ ถ้าฉันยังคงไม่กลับใจ ในที่สุดฉันก็จะถูกพระเจ้าทรงเผยให้เห็นและกำจัดเหมือนเขา!  เมื่อก่อน ฉันคิดว่าการไล่ตามไขว่คว้าความชื่นชมจากคนอื่นแสดงถึงความมุ่งมาดปรารถนาและความทะเยอทะยาน คิดว่านั่นหมายถึงการที่คนเรากระตือรือร้นที่จะก้าวไปข้างหน้า และการไล่ตามเสาะหาเช่นนั้นเป็นสิ่งที่เป็นบวก แต่ตอนนี้ฉันตระหนักแล้วว่าการไล่ตามไขว่คว้าความมีหน้ามีตาและสถานะไม่ใช่เส้นทางที่ถูกต้อง  การไล่ตามไขว่คว้าความมีหน้ามีตาและสถานะทำให้ฉันเปราะบางมาก และทนแม้แต่ความล้มเหลวหรืออุปสรรคเล็กน้อยที่สุดก็ไม่ได้ นั่นทำให้ฉันห่างเหินจากพระเจ้ามากขึ้น ทรยศพระเจ้า และสูญเสียมโนธรรมและสำนึกไป และท้ายที่สุดฉันก็จะถูกพระเจ้าทรงรังเกียจเดียดฉันท์และกำจัดออกไป ขอบคุณพระเจ้าที่พระวจนะของพระองค์ปลุกให้ฉันตื่นรู้ และตั้งแต่นั้นมา ฉันก็ตัดสินใจว่าจะมีชีวิตอยู่เพื่อความมีหน้ามีตาและสถานะไม่ได้อีกต่อไป และต้องเปลี่ยนวิถีชีวิตของตัวเอง

ไม่กี่วันต่อมา ผู้ดูแลเปิดวีดิทัศน์ให้พวกเราดู เป็นภาพผู้มาใหม่ในฟิลิปปินส์ส่งคำทักทายมายังพี่น้องชายหญิงชาวจีน ผู้มาใหม่หลายคนแสดงความขอบคุณต่อพี่น้องชายหญิงจากจีน และขอบคุณที่ประกาศข่าวประเสริฐแห่งราชอาณาจักรของพระเจ้าผู้ทรงมหิทธิฤทธิ์ไปยังฟิลิปปินส์  ผู้มาใหม่หลายคนตั้งปณิธานว่าจะทุ่มเททำงานประกาศข่าวประเสริฐและอุทิศตนในหน้าที่ โดยเฉพาะตอนที่ฉันได้ยินผู้มาใหม่คนหนึ่งพูดว่าพระวจนะของพระเจ้าผู้ทรงมหิทธิฤทธิ์คือความสว่างในชีวิตของเขา ฉันก็ซาบซึ้งจนน้ำตาไหล  ฉันคิดว่ายังมีผู้คนอีกมากมายที่โหยหาการเสด็จกลับมาของพระผู้ช่วยให้รอด อยากพบความสว่าง อยากพบพระเจ้า แต่ด้วยเหตุผลต่างๆ นานา พวกเขาก็ยังไม่ได้มาอยู่เฉพาะพระพักตร์พระเจ้า ช่างเป็นเกียรติสำหรับฉันเหลือเกินที่ได้ทำหน้าที่ให้น้ำผู้มาใหม่ และช่วยพวกเขาวางรากฐานบนหนทางที่แท้จริง!  แต่เพราะหน้าที่นี้ไม่ใช่จุดแข็งของฉัน และไม่ทำให้ฉันโดดเด่น ฉันจึงเอาแต่อยากหลบเลี่ยง ฉันมีความเป็นมนุษย์ตรงไหนกัน?  ฉันไม่คู่ควรที่จะได้รับความรักจากพระเจ้าเลยสักนิด!  ฉันคิดถึงว่าผู้มาใหม่บางคนเชื่อในพระเจ้ามาแค่ปีเดียว บางคนก็แค่ไม่กี่เดือน พวกเขาเผชิญความลำบากยากเย็นมากมายในการประกาศข่าวประเสริฐ แต่พวกเขามีหัวใจที่บริสุทธิ์ และไม่ยอมเลิกทำหน้าที่ของตนไม่ว่าจะเกิดอะไรขึ้น ส่วนฉันเชื่อในพระเจ้ามาสิบปีแล้ว ได้รับอะไรมากมายจากพระองค์ แต่ก็ยังไม่สามารถคำนึงถึงเจตนารมณ์ของพระเจ้าได้  ฉันไม่สมควรจะถูกเรียกว่ามนุษย์เลยจริงๆ! ในตอนนั้น ความสำนึกผิดและความรู้สึกผิดท่วมท้นในใจ  ฉันพูดกับพระเจ้าในใจว่า “ข้าแต่พระเจ้า ข้าพระองค์ช่างเป็นกบฏเหลือเกิน! จากนี้ไป ข้าพระองค์เต็มใจที่จะนบนอบต่อการจัดวางเรียบเรียงและการจัดการเตรียมการของพระองค์ และไม่ว่าคนอื่นจะมองข้าพระองค์อย่างไร ข้าพระองค์ก็เต็มใจทำหน้าที่ของตนให้ดีอย่างสุดหัวใจ” ตั้งแต่นั้นมา เวลาผู้ดูแลและพี่น้องชายหญิงชี้ปัญหาของฉันอีก ฉันก็ไม่รู้สึกเป็นทุกข์เหมือนเมื่อก่อนแล้ว ทั้งไม่อยากหนีไปไหนด้วย กลับกัน ฉันสามารถยอมรับและรับรู้สิ่งเหล่านี้ได้จากหัวใจ และหลังจากนั้น ฉันก็สามารถเตรียมตัวเองให้พร้อมด้วยหลักธรรมความจริงเพื่อแก้ไขข้อบกพร่องของตัวเอง ผ่านไปสักพัก ผู้มาใหม่ที่ฉันให้น้ำก็เข้าร่วมการชุมนุมอย่างสม่ำเสมอมากขึ้นเรื่อยๆ และบางคนถึงกับเริ่มประกาศข่าวประเสริฐอย่างกระตือรือร้น ผู้ดูแลยังบอกด้วยว่าฉันก้าวหน้าขึ้นมาก  ฉันรู้สึกขอบคุณการชี้แนะของพระเจ้าอย่างจริงใจ

ในปี 2024 ตามความจำเป็นของงาน คริสตจักรขอให้ฉันกลับไปที่ฝ่ายศิลป์ ผู้นำทีมบอกให้ฉันเรียนรู้การทำวีดิทัศน์ไปพร้อมกับการทำภาพ เนื่องจากฉันไม่เคยทำวีดิทัศน์มาก่อน ความเร็วในการทำวีดิทัศน์ของฉันจึงช้ามาก ในเวลาที่คนอื่นทำวีดิทัศน์ได้สามชิ้น ฉันทำได้แค่ชิ้นเดียว ฉันพยายามเรียนรู้วิธีทำอยู่นานกว่าหนึ่งเดือน แต่ความเร็วของฉันก็ยังตามพี่น้องชายหญิงคนอื่นไม่ทัน และงานตัดต่อชิ้นสุดท้ายก็ขาดความสวยงามและไม่ได้มาตรฐานตามที่กำหนดไว้ ผู้นำทีมเปิดวีดิทัศน์ที่พี่น้องชายหญิงคนอื่นทำให้ฉันดู และกระตุ้นให้ฉันเรียนรู้จากพวกเขา ฉันรู้สึกเป็นทุกข์มาก ฉันทุ่มเทมากขนาดนี้ แต่ก็ยังอยู่ท้ายแถวในหน้าที่นี้ ฉันรู้สึกว่าแทนที่จะขายหน้ากับเรื่องนี้ สู้ไปคุยกับผู้นำ และขอกลับไปทำหน้าที่ให้น้ำจะดีกว่า ฉันอยู่ในทีมให้น้ำมาปีกว่าแล้ว และค่อยๆคุ้นเคยกับเรื่องนี้แล้ว ฉันรู้สึกว่าถ้ากลับไปให้น้ำผู้มาใหม่ ฉันก็คงไม่อับอายขนาดนี้  ตอนนั้นเอง ฉันก็ตระหนักขึ้นมาทันทีว่าสภาวะของตัวเองผิดแล้ว “ฉันคิดแบบนี้ได้ยังไง? ฉันมีทักษะพื้นฐานด้านการออกแบบกราฟิกอยู่บ้าง ดังนั้นตราบใดที่ฉันเรียนรู้อย่างมุ่งมั่นตั้งใจ ฉันก็จะค่อยๆ จับทางได้ ถ้าฉันออกจากฝ่ายศิลป์ตอนนี้เพื่อความมีหน้ามีตาและสถานะของตัวเอง นั่นไม่ใช่การละทิ้งหน้าที่ของตนหรอกหรือ? แบบนี้ฉันก็ไม่ได้นบนอบพระเจ้าอย่างแท้จริงน่ะสิ!”

ต่อมา ฉันแสวงหาความจริงเพื่อแก้ไขสภาวะของตัวเอง ระหว่างการเฝ้าเดี่ยว ฉันได้อ่านพระวจนะของพระเจ้า “ในเมื่อเจ้าปรารถนาที่จะยังคงอยู่ในพระนิเวศของพระเจ้าอย่างสันติสุขในฐานะสมาชิก เจ้าก็ควรเรียนรู้วิธีเป็นสิ่งมีชีวิตทรงสร้างที่ดีและลุล่วงหน้าที่ของเจ้าตามตำแหน่งแห่งที่ของเจ้าเสียก่อน  ในพระนิเวศของพระเจ้า เจ้าย่อมจะเป็นสิ่งมีชีวิตทรงสร้างที่ทำได้ดีสมกับชื่อ  สิ่งมีชีวิตทรงสร้างคืออัตลักษณ์ภายนอกและฉายานามของเจ้า และควรมาพร้อมกับการสำแดงและเนื้อแท้ที่เฉพาะเจาะจง  นั่นไม่ใช่แค่เรื่องเกี่ยวกับการมีฉายานาม แต่เนื่องจากเจ้าเป็นสิ่งมีชีวิตทรงสร้าง เจ้าก็ควรลุล่วงหน้าที่ของสิ่งมีชีวิตทรงสร้าง  ในเมื่อเจ้าเป็นสิ่งมีชีวิตทรงสร้าง เจ้าก็ควรลุล่วงความรับผิดชอบของสิ่งมีชีวิตทรงสร้าง  แล้วอะไรคือหน้าที่และความรับผิดชอบของสิ่งมีชีวิตทรงสร้าง?  พระวจนะของพระเจ้ากำหนดหน้าที่ ภาระผูกพัน และความรับผิดชอบของสิ่งมีชีวิตทรงสร้างไว้อย่างชัดเจนมิใช่หรือ?  สมมุติว่าเจ้ารับหน้าที่ของสิ่งมีชีวิตทรงสร้างไปทำ  เช่นนั้นแล้ว ตั้งแต่วันนี้เป็นต้นไป เจ้าก็เป็นสมาชิกที่แท้จริงของพระนิเวศของพระเจ้า กล่าวคือ เจ้ายอมรับว่าตนเป็นหนึ่งในสิ่งมีชีวิตทรงสร้างของพระเจ้า  จากวันนี้ไป เจ้าควรวางแผนชีวิตของเจ้าเสียใหม่—ไม่ควรไล่ตามไขว่คว้าความมุ่งมาดปรารถนา ความอยากได้อยากมี และเป้าหมายที่เจ้าเคยตั้งไว้ในชีวิตอีกต่อไป  แต่ควรใช้อัตลักษณ์ใหม่และมุมมองใหม่มาวางเป้าหมายและทิศทางชีวิตที่เจ้าควรมีในฐานะสิ่งมีชีวิตทรงสร้าง  ประการแรก เป้าหมายและทิศทางของเจ้าไม่ควรเป็นการรับบทบาทผู้นำ หรือว่าเป็นผู้นำหรือเป็นเลิศในวงการใด หรือกลายเป็นคนมีชื่อเสียงที่ประกอบอาชีพบางอย่างหรือเชี่ยวชาญทักษะในสายงานบางอย่าง  แต่เจ้าควรยอมรับหน้าที่ของเจ้าจากพระเจ้า—กล่าวคือ เจ้าต้องรู้ว่างานใดที่เจ้าควรทำและหน้าที่ใดที่เจ้าจำเป็นต้องทำในตอนนี้ ในเวลานี้ และเจ้าต้องแสวงหาเจตนารมณ์ของพระเจ้า  เจ้าต้องถามว่าพระเจ้าทรงประสงค์สิ่งใดจากเจ้า และมีการจัดการเตรียมการหน้าที่ใดสำหรับเจ้าในพระนิเวศของพระเจ้า  เจ้าควรเข้าใจและได้รับความชัดเจนเกี่ยวกับหลักธรรมที่ควรเป็นที่เข้าใจ ยึดถือ และติดตามเกี่ยวกับหน้าที่นั้น  หากเจ้าจำหลักธรรมเหล่านี้ไม่ได้ เจ้าสามารถเขียนลงบนกระดาษหรือบันทึกไว้บนคอมพิวเตอร์ของเจ้า  ใช้เวลาทบทวนและไตร่ตรองหลักธรรมเหล่านี้  ในฐานะหนึ่งในสิ่งมีชีวิตทรงสร้างของพระเจ้า เป้าหมายหลักในชีวิตของเจ้าควรเป็นการลุล่วงหน้าที่ของเจ้าในฐานะสิ่งมีชีวิตทรงสร้างและเป็นสิ่งมีชีวิตทรงสร้างที่ได้มาตรฐาน  นี่คือเป้าหมายพื้นฐานที่สุดที่เจ้าควรมีในชีวิต  ประการที่สองซึ่งเจาะจงลงไปอีกก็คือ ทำอย่างไรจึงจะลุล่วงหน้าที่ของเจ้าในฐานะสิ่งมีชีวิตทรงสร้างและเป็นสิ่งมีชีวิตทรงสร้างที่ได้มาตรฐาน  ข้อนี้สำคัญที่สุด  ทิศทางและเป้าหมายที่มวลมนุษย์ที่เสื่อมทรามไล่ตามไขว่คว้า—เช่น ความมีหน้ามีตา สถานะ ความถือดี และความสำเร็จส่วนตนในอนาคต—ล้วนเป็นสิ่งที่เจ้าควรละทิ้ง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (7))  พระวจนะของพระเจ้าให้เส้นทางแห่งการปฏิบัติกับฉัน และช่วยให้พบเป้าหมายที่ถูกต้องในการไล่ตามเสาะหา  เมื่อก่อน ตอนที่ฉันทำหน้าที่ให้น้ำ นั่นก็อยู่ใต้การอนุญาตและอธิปไตยของพระเจ้า และตอนนี้ การกลับมาที่ฝ่ายศิลป์และทำหน้าที่นี้ก็เป็นการจัดวางเรียบเรียงและการจัดการเตรียมการของพระเจ้าเช่นกัน และเป็นไปตามความจำเป็นของงานแห่งพระนิเวศของพระเจ้า สิ่งที่พระเจ้าทรงให้คุณค่าไม่ใช่ความสำเร็จของฉันยิ่งใหญ่แค่ไหน หรือมีคนชื่นชมและเทิดทูนฉันมากแค่ไหน  แต่สิ่งที่พระเจ้าทรงให้คุณค่าคือหัวใจของฉัน ทัศนคติที่ฉันมีต่อหน้าที่ ว่าฉันขยันขันแข็งและมีความรับผิดชอบจริงๆ หรือไม่ ว่าฉันทำหน้าที่ด้วยความจงรักภักดีอย่างแท้จริงหรือไม่ และฉันนบนอบพระองค์หรือไม่  ฉันจะเอาแต่เสาะแสวงที่จะทำแต่สิ่งที่ตัวเองถนัดไม่ได้ จะมีชีวิตอยู่เพื่อแสวงหาความชื่นชมจากผู้อื่นก็ไม่ได้ ฉันควรมีชีวิตอยู่เพื่อทำหน้าที่ของสิ่งมีชีวิตทรงสร้างให้ลุล่วง และเพื่อทำให้พระเจ้าพอพระทัยและเพื่อตอบแทนความรักของพระองค์  ฉันต้องแก้ไขทัศนคติที่ตัวเองมีต่อหน้าที่  ในตอนนี้ คุณภาพและประสิทธิภาพในการผลิตวีดิทัศน์ของฉันยังไม่ดีเท่าคนอื่น ดังนั้นสิ่งที่ฉันต้องทำยิ่งกว่าคือการสรุปความเบี่ยงเบนและปัญหาของตัวเอง มุ่งเรียนรู้เพื่อชดเชยข้อบกพร่องของตัวเอง และทำหน้าที่ปัจจุบันของตนให้ลุล่วงอย่างมุ่งมั่นตั้งใจ นี่ต่างหากที่จะสอดคล้องกับเจตนารมณ์ของพระเจ้า เมื่อตระหนักถึงสิ่งเหล่านี้ ฉันก็ไม่คิดถึงเรื่องการหนีจากหน้าที่ปัจจุบันของตัวเองอีกต่อไป กลับกัน ฉันมุ่งเรียนรู้เทคนิคต่างๆ อย่างมุ่งมั่นตั้งใจ และเมื่อเจอสิ่งที่ไม่เข้าใจ ฉันก็จะขอความช่วยเหลือจากพี่น้องชายหญิงอย่างกระตือรือร้น เวลาผ่านไปครึ่งปีโดยไม่รู้ตัว ฉันค่อยๆ คุ้นเคยกับทักษะทางเทคนิคที่จำเป็นสำหรับหน้าที่ของตน และผลลัพธ์ในหน้าที่ของฉันก็ดีกว่าเมื่อก่อน

เมื่อมองย้อนกลับไปบนเส้นทางนี้ แม้ว่าฉันจะเผยความเสื่อมทรามออกมามากมายในเรื่องการถูกย้ายไปทำหน้าที่ต่างๆ แต่ฉันก็ได้ชดเชยข้อบกพร่องของตัวเองไปหลายอย่างจากการทำหน้าที่ที่แตกต่างกัน สิ่งที่สำคัญที่สุดคือ ฉันได้เห็นมุมมองที่ผิดเบื้องหลังการไล่ตามไขว่คว้าของตัวเองอย่างชัดเจน ตอนนี้ ฉันเข้าใจแล้วว่าอะไรคือสิ่งที่มีคุณค่าที่สุดในการไล่ตามเสาะหา และเข้าใจว่าจะนบนอบพระเจ้าและทำหน้าที่ของสิ่งมีชีวิตทรงสร้างให้ลุล่วงได้อย่างไร และฉันยังรู้สึกด้วยว่าไม่ว่าพระเจ้าจะทรงกระทำสิ่งใด ล้วนเป็นไปเพื่อช่วยฉันให้รอด ขอบคุณพระเจ้า!


10. อะไรคือสิ่งที่ซ่อนอยู่เบื้องหลังความไม่เต็มใจที่จะเป็นผู้นำของฉัน?

โดย พาทริเซีย ประเทศเกาหลีใต้

ในช่วงต้นเดือนพฤษภาคมของปี 2024 ฉันทำหน้าที่เต้นรำอยู่ในคริสตจักร เย็นวันหนึ่ง ผู้นำเขตแจ้งฉันว่าฉันได้รับเลือกให้เป็นผู้นำคริสตจักร  เมื่อได้ยินอย่างนั้น หัวใจของฉันก็เต้นรัว  ฉันคิดอยู่ในใจว่า “บรรดาพี่น้องชายหญิงเลือกฉันเป็นผู้นำได้อย่างไรกัน?  ฉันไม่มีความเป็นจริงความจริงเลย ขีดความสามารถก็ต่ำ อีกทั้งอุปนิสัยอันเสื่อมทรามของฉันก็รุนแรง  ฉันเคยล้มเหลวและสะดุดล้มในหน้าที่มาตั้งหลายครั้ง  แล้วฉันจะรับหน้าที่ผู้นำได้อย่างไร?  การทำหน้าที่นี้ก็เท่ากับกำลังรอให้ตัวเองถูกเผยและกำจัดออกไปไม่ใช่หรือ?  โดยเฉพาะอย่างยิ่ง งานเพลงบทนมัสการและการเต้นรำนั้นเป็นงานที่สำคัญมาก  ด้วยอุปนิสัยอันเสื่อมทรามของฉัน วันหนึ่งฉันอาจลงเอยด้วยการก่อกวนและการขัดขวางสิ่งต่างๆ  ถึงตอนนั้นฉันอาจจะถูกผู้นำระดับสูงตัดแต่ง หรือแม้กระทั่งถูกปลดออก ฉันจะไม่ลงเอยด้วยความพินาศย่อยยับและมาถึงทางตันในความเชื่อของฉันหรอกหรือ?”  แค่คิดถึงเรื่องนี้ก็ทำให้หัวใจของฉันรู้สึกหนักอึ้ง ถึงกับนึกสงสัยว่าพระเจ้าใช้หน้าที่นี้เพื่อกำจัดฉันออกไปหรือไม่  ฉันอธิษฐานถึงพระเจ้า ขอให้พระองค์ทรงทำให้ใจของฉันสงบ และช่วยทำให้ฉันเข้าในเจตนารมณ์ของพระองค์ ในขณะที่อธิษฐาน ฉันก็ตระหนักว่าผู้คน เหตุการณ์ และสิ่งทั้งหลายทั้งหมดที่ฉันได้พบเจอในแต่ละ วัน ล้วนเป็นส่วนหนึ่งของอธิปไตยและการจัดการเตรียมการของพระเจ้า และไม่ใช่เรื่องที่เกิดขึ้นโดยบังเอิญ พระเจ้าทรงรู้ถึงขีดความสามารถ และวุฒิภาวะของฉันเป็นอย่างดี การที่พระองค์ทรงอนุญาตให้หน้าที่นี้ตกมาถึงฉัน ย่อมต้องมีความจริงที่ฉันควรแสวงหาและเข้าสู่ ฉันจึงต้องยอมรับและนบนอบเสียก่อน และไม่ปฏิเสธหรือต่อต้าน ไม่อย่างนั้น ฉันคงจะเป็นคนที่ขาดสำนึกโดยสิ้นเชิง หลังจากอธิษฐาน แม้ว่าฉันจะไม่หลีกเลี่ยงหน้าที่ผู้นำอีกต่อไป แต่ในใจฉันก็ยังคงรู้สึกหนักอึ้ง ราวกับมีก้อนหินก้อนใหญ่กดทับอยู่ และเต็มไปด้วยความเจ็บปวดและความกังวล

วันต่อมา ในขณะที่ฉันกำลังเฝ้าเดี่ยว ฉันได้ดูวิดีโอคำพยานจากประสบการณ์เรื่องหนึ่ง และพระวจนะของพระเจ้าที่อ้างถึงในวิดีโอนั้นก็ตรึงใจฉันอย่างลึกซึ้ง  พระเจ้าตรัสว่า “บางคนคิดไปว่า ‘คนที่ทำหน้าที่ผู้นำนั้นโง่เขลา ไม่รู้อะไร และกำลังดึงหายนะเข้าตัว เพราะเมื่อคนคนหนึ่งทำหน้าที่ผู้นำ พวกเขาย่อมเผยความเสื่อมทรามออกมาเฉพาะพระพักตร์พระเจ้าอย่างหลีกเลี่ยงไม่ได้  จะมีการเผยความเสื่อมทรามมากมายขนาดนี้หรือถ้าพวกเขาไม่ทำงานนี้?’  ช่างเป็นความคิดที่เหลวไหล!  เจ้านึกหรือว่าถ้าไม่ได้เป็นผู้นำ ตัวเจ้าจะไม่เผยความเสื่อมทรามออกมา?  ต่อให้เจ้าเผยความเสื่อมทรามน้อยกว่า การที่ไม่ได้เป็นผู้นำย่อมหมายความว่าเจ้าจะได้รับการช่วยให้รอดกระนั้นหรือ?  ถ้าว่ากันตามข้อโต้แย้งนี้ ทุกคนที่ไม่ได้เป็นผู้นำก็คือคนที่สามารถมีชีวิตอยู่และได้รับการช่วยให้รอดกระนั้นหรือ?  คำกล่าวนี้เหลวไหลเหลือเกินมิใช่หรือ?  ผู้คนที่ทำหน้าที่ผู้นำย่อมชี้แนะให้ประชากรที่พระเจ้าทรงเลือกสรรกินและดื่มพระวจนะของพระเจ้าและมีประสบการณ์กับพระราชกิจของพระเจ้า  มาตรฐานที่กำหนดเอาไว้นี้อยู่ในระดับที่สูงขึ้น ดังนั้น เมื่อเริ่มฝึกฝนเป็นครั้งแรกจึงไม่อาจหลีกเลี่ยงได้ที่ผู้นำจะเผยสภาวะที่เสื่อมทรามบางอย่างออกมา  นี่เป็นเรื่องปกติ และพระเจ้าก็ไม่ทรงกล่าวโทษเรื่องนี้  ไม่เพียงพระเจ้าจะไม่ทรงกล่าวโทษเท่านั้น แต่พระองค์ยังประทานความรู้แจ้ง ความกระจ่าง และชี้แนะผู้คนเหล่านี้ พลางมอบภาระแก่พวกเขาอีกด้วย  ตราบใดที่พวกเขาสามารถนบนอบการชี้แนะและพระราชกิจของพระเจ้า พวกเขาก็จะก้าวหน้าในชีวิตได้เร็วกว่าคนทั่วไป  ถ้าพวกเขาไล่ตามเสาะหาความจริง พวกเขาก็จะสามารถออกเดินไปบนเส้นทางของการได้รับการทำให้เพียบพร้อมจากพระเจ้า  นี่คือสิ่งที่เป็นพรสูงสุดจากพระเจ้า  บางคนไม่อาจมองเห็นความชอบธรรมของพระเจ้า ไม่อาจมองเห็นได้ว่าพระเจ้าทรงเที่ยงธรรมและชอบธรรมต่อทุกคน และพวกเขาก็ถึงกับบิดเบือนข้อเท็จจริงอีกด้วย  ตามความเข้าใจของพวกเขา ไม่ว่าผู้คนที่มีบทบาทผู้นำจะเปลี่ยนแปลงไปมากเพียงใด พระเจ้าก็จะไม่ทรงมองเรื่องนี้ พระองค์จะทรงมองเพียงว่าผู้นำและคนทำงานเผยความเสื่อมทรามออกมามากเท่าใด และกล่าวโทษพวกเขาตามข้อนี้เพียงอย่างเดียว ส่วนคนที่ไม่ใช่ผู้นำและคนทำงาน เนื่องจากพวกเขาเผยความเสื่อมทรามออกมาน้อย ต่อให้พวกเขาไม่เปลี่ยนแปลง พระเจ้าก็จะไม่ทรงกล่าวโทษพวกเขา  นี่เหลวไหลมิใช่หรือ?  นี่คือการหมิ่นประมาทพระเจ้ามิใช่หรือ?  ถ้าเจ้าต่อต้านพระเจ้าอย่างจริงจังขนาดนั้นในหัวใจ เจ้าจะสามารถได้รับการช่วยให้รอดหรือไม่?  ย่อมไม่สามารถ  พระเจ้าทรงกำหนดจุดจบของผู้คนโดยพิจารณาว่าพวกเขามีความจริงและคำพยานที่แท้จริงหรือไม่เป็นหลัก และขึ้นอยู่กับว่าพวกเขาไล่ตามเสาะหาความจริงหรือไม่เป็นสำคัญ  ถ้าไล่ตามเสาะหาความจริง แม้ในยามที่พวกเขากระทำผิดและเผชิญหน้าการพิพากษาและการตีสอน พวกเขาย่อมจะสามารถกลับใจได้จริง  ตราบใดที่พวกเขาไม่พูดหรือกระทำการในลักษณะที่หมิ่นประมาทพระเจ้า พวกเขาย่อมจะสามารถได้รับการช่วยให้รอดเป็นแน่  ตามความคิดฝันของพวกเจ้า ผู้เชื่อธรรมดาทุกคนที่ติดตามพระเจ้าไปจนถึงที่สุดย่อมจะสามารถได้รับการช่วยให้รอด ส่วนคนที่ทำหน้าที่ผู้นำจะถูกกำจัดออกไปทั้งหมด  ถ้าบอกให้พวกเจ้าเป็นผู้นำ พวกเจ้าย่อมจะคิดไปว่าจะไม่ทำก็ไม่ได้ แต่ถ้าทำหน้าที่ผู้นำ พวกเจ้าก็จะเผยความเสื่อมทรามออกมาโดยไม่ได้ตั้งใจ และยิ่งทำหน้าที่นี้นาน พวกเจ้าก็จะยิ่งเผยความเสื่อมทรามออกมา จนกระทั่งในที่สุดพวกเจ้าก็จะถูกพระเจ้ากล่าวโทษและกำจัดออกไป  พวกเจ้าจะรู้สึกราวกับว่าได้แต่รั้งรออยู่ที่ลานประหารเท่านั้น  ทั้งหมดนี้เกิดจากความเข้าใจผิดที่พวกเจ้ามีต่อพระเจ้ามิใช่หรือ?  ถ้ากำหนดจุดจบของผู้คนตามความเสื่อมทรามที่พวกเขาเผยออกมา ก็จะไม่มีใครสามารถได้รับการช่วยให้รอด  เมื่อเป็นเช่นนั้น พระเจ้าจะทรงพระราชกิจแห่งการช่วยให้รอดไปเพื่อสิ่งใด?  ถ้าเป็นเช่นนั้นจริง ความชอบธรรมของพระเจ้าจะไปอยู่เสียที่ไหน?  มวลมนุษย์ย่อมจะไม่สามารถมองเห็นพระอุปนิสัยอันชอบธรรมของพระเจ้า  เพราะฉะนั้น พวกเจ้าทุกคนเข้าใจเจตนารมณ์ของพระเจ้าผิดแล้ว ซึ่งแสดงให้เห็นว่าแท้จริงแล้วพวกเจ้าไม่รู้จักพระเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระวจนะของพระเจ้าได้ชี้ให้เห็นความจริงในสถานการณ์ของฉันอย่างตรงจุด และในที่สุดฉันก็ตระหนักว่า ในใจของฉันซ่อนมโนคติอันหลงผิด ความคิดฝัน และความเข้าใจผิดเกี่ยวกับพระเจ้าไว้ ฉันคิดว่าการไม่ได้เป็นผู้นำในพระนิเวศของพระเจ้า จะทำให้มีการเผยความเสื่อมทรามน้อยลง และถูกตัดแต่งจากผู้นำระดับสูงน้อยลงด้วย และด้วยเหตุนี้เอง การเชื่อในพระเจ้าจะปลอดภัยกว่า และความหวังแห่งความรอดก็จะมากขึ้น แต่การทำหน้าที่ผู้นำนั้นเกี่ยวข้องกับหลักธรรมความจริงมากมาย ความรับผิดชอบก็หนักยิ่งกว่า และถ้าปราศจากความเป็นจริงความจริง ฉันก็ย่อมจะเผยความเสื่อมทรามออกมาอย่างหลีกเลี่ยงไม่ได้ และมีแนวโน้มจะทำสิ่งที่ขัดขวางและก่อกวนงานของพระนิเวศของพระเจ้า จนถูกเผยและถูกกำจัดออกไป ฉันเห็นว่าพระเจ้าตรัสว่ามโนคติอันหลงผิดเหล่านี้เป็นความเข้าใจผิดและถึงกับเป็นการหมิ่นประมาทพระองค์ ฉันตกใจและรู้สึกหวาดกลัวเล็กน้อย ฉันไม่เคยตระหนักเลยว่าธรรมชาติของมโนคติอันหลงผิดพวกนี้ร้ายแรงเพียงใด ฉันเริ่มทบทวนว่าทัศนะเช่นนี้ไร้เหตุผลอย่างไรกันแน่ ฉันเห็นว่ามีผู้นำบางคนทำผิดพลาด ก่อกวนและขัดขวางงานของคริสตจักรอย่างร้ายแรง และถูกปลดหรือแม้กระทั่งคัดออกหรือขับออกไป ดังนั้น ฉันจึงคิดว่าการเป็นผู้นำอันตรายเกินไป และเมื่อทำผิดพลาดครั้งหนึ่ง ก็จะถูกปลดหรือถูกกำจัดออกไป แต่ฉันไม่เคยแสวงหาหลักธรรมของพระนิเวศของพระเจ้าในการปลดผู้คนเลย ความเป็นจริงก็คือ การปลดผู้นำในพระนิเวศของพระเจ้าไม่ได้ขึ้นอยู่กับพฤติกรรมชั่วครู่หรือการแสดงออกในเหตุการณ์เพียงครั้งเดียว แต่ขึ้นอยู่กับการไล่ตามเสาะหาอย่างสม่ำเสมอของพวกเขา และเส้นทางที่พวกเขาเดิน ฉันนึกถึงผู้นำคนหนึ่งกับผู้ดูแลอีกสองคนในคริสตจักรที่ถูกปลด แม้จะดูเหมือนว่าพวกเขาถูกปลดเพราะทำงานเฉพาะอย่างหนึ่งล้มเหลว ละเมิดหลักธรรม และขัดขวางจนทำให้งานล่าช้า แต่ในความเป็นจริง นั่นเป็นเพราะโดยปกติพวกเขาไม่ได้มุ่งเน้นการไล่ตามเสาะหาความจริง ไม่แสวงหาหลักธรรมในหน้าที่ และกระทำการตามอำเภอใจมาเป็นเวลานาน ดังนั้นพวกเขาจึงก่อกวนและขัดขวางงานของคริสตจักร แต่ก็ยังไม่กลับใจ  นั่นจึงเป็นเหตุผลที่พวกเขาถูกปลดออก ฉันไม่เคยตรวจสอบต้นตอที่แท้จริงของความล้มเหลวของพวกเขาเลย ฉันเห็นว่าพวกเขาแค่ทำผิดพลาดเพียงครั้งเดียวก็ถูกปลดแล้ว และหลังจากนั้นฉันก็เริ่มเข้าใจพระเจ้าผิดและระแวดระวังพระเจ้า นี่ไม่ใช่ความบิดเบือนอย่างสิ้นเชิงหรอกหรือ?  ยิ่งไปกว่านั้น ในมโนคติอันหลงผิดของฉัน ฉันคิดว่าหากใครเผยความเสื่อมทราม การกระทำผิด หรือถูกเผยและถูกปลดจากหน้าที่ของตนแล้ว พวกเขาก็จะถูกพระเจ้ากล่าวโทษไปตลอดกาล และไม่มีความหวังในความรอด  นี่ก็เป็นความเข้าใจที่ผิดพลาดอย่างหนึ่งของฉันเช่นกัน  ในความเป็นจริง เมื่อฉันพิจารณาอย่างละเอียดถึงประสบการณ์ของตัวเองและของบรรดาพี่น้องชายหญิงจำนวนมาก รวมทั้งวิธีที่พวกเราถูกเปิดโปง ถูกเผย และถูกกล่าวโทษจากการเผยอุปนิสัยอันเสื่อมทรามออกมา หรือแม้กระทั่งถูกปลด ฉันก็รู้ว่าสิ่งเหล่านี้เป็นขั้นตอนที่จำเป็นในการมีประสบการณ์กับการพิพากษาและการตีสอนของพระเจ้า  อย่างไรก็ตาม พระเจ้าไม่ได้ทรงทอดทิ้งพวกเราเพราะเหตุนี้ แต่กลับประทานโอกาสให้พวกเรากลับใจและเปลี่ยนแปลง พระองค์ทรงใช้พระวจนะของพระองค์เพื่อให้ความรู้แจ้งและทรงชี้แนะพวกเรา ทำให้ความคิดและทัศนะของพวกเราค่อยๆ เปลี่ยนแปลง และทำให้พวกเราค่อยๆ ทิ้งอุปนิสัยอันเสื่อมทรามไป  สิ่งที่พวกเราได้รับเหล่านี้เกิดขึ้นผ่านประสบการณ์ความล้มเหลวและการถูกเผย  ฉันเห็นว่าการถูกเผยในหน้าที่ไม่ได้หมายถึงการถูกกำจัดออกไป แต่กลับเป็นโอกาสที่จะได้รับความจริง แต่โดยธรรมชาติแล้ว ฉันไม่ได้รักความจริงหรืออยากทนทุกข์ ฉันไม่เต็มใจยอมรับการพิพากษาและการตีสอนของพระเจ้า และฉันเพียงแค่อยากใช้ชีวิตอย่างสงบในฐานะผู้เชื่อธรรมดาคนหนึ่งเท่านั้น ฉันคิดว่าด้วยวิธีนี้ ฉันจะหลีกเลี่ยงความล้มเหลวและการถูกเผยครั้งใหญ่ และหลีกหนีความทุกข์หรือการถลุงได้ แล้วฉันก็จะได้รับการช่วยให้รอด  แต่ฉันไม่ตระหนักเลยว่าหากไม่มีประสบการณ์กับการพิพากษาและการตีสอน คนเราก็ไม่อาจทิ้งอุปนิสัยอันเสื่อมทรามของตนได้ และมุมมอง การกระทำ และความประพฤติของพวกเขาทั้งหมดก็จะยังคงเป็นปฏิปักษ์ต่อความจริง ในกรณีเช่นนี้ คนเช่นนั้นจะได้รับการช่วยให้รอดได้อย่างไร?  ฉันตระหนักว่าฉันไม่เข้าใจความจริงและไม่รู้จักอุปนิสัยอันชอบธรรมของพระเจ้า และตระหนักว่าฉันกำลังใช้ชีวิตอยู่ท่ามกลางมโนคติอันหลงผิดและจินตนาการของตัวเอง ทัศนะของฉันช่างไร้เหตุผลและผิดพลาดอย่างสิ้นเชิง พระเจ้าทรงกำหนดจุดจบของคนคนหนึ่ง ไม่ได้ขึ้นอยู่กับว่าพวกเขาเผยความเสื่อมทรามออกมามากน้อยเพียงใด หรือได้กระทำผิดลงไปมากน้อยแค่ไหน แต่ขึ้นอยู่กับว่าเขาไล่ตามเสาะหาความจริงและกลับใจอย่างแท้จริงหรือไม่ต่างหาก  หากคนคนหนึ่งเผยความเสื่อมทรามออกมา แล้วจากนั้นไล่ตามเสาะหาความจริงและบรรลุการกลับใจที่แท้จริง พระเจ้าก็ยังคงประทานโอกาสให้เขาได้รับการช่วยให้รอด  แต่ฉันกังวลเกี่ยวกับการกระทำผิดในหน้าที่ของฉันในอดีต และตอนนี้ ฉันก็ยังคงเผยความเสื่อมทรามออกมามากเพราะฉันไม่เข้าใจความจริง ดังนั้นฉันจึงกลัวว่าหากฉันไม่ระมัดระวังในหน้าที่ผู้นำ ปัญหาต่างๆ ก็จะเกิดขึ้น และฉันก็จะถูกพระเจ้าทรงรังเกียจและกำจัดออกไป ฉันตัดสินความชอบธรรมของพระเจ้าด้วยทัศนะอันคับแคบและใจแคบของตัวเองอย่างแท้จริง!

ฉันได้อ่านพระวจนะอีกบทตอนหนึ่งของพระเจ้าที่เปิดโปงความกลัวการรับผิดชอบของผู้คน  พระเจ้าผู้ทรงมหิทธิฤทธิ์ตรัสว่า “ขณะปฏิบัติหน้าที่ของตน บางคนกลับกลัวการรับผิดชอบ  ถ้าคริสตจักรมอบหมายงานให้พวกเขาทำ พวกเขาก็จะพิจารณาก่อนว่างานนั้นต้องให้พวกเขารับผิดชอบหรือไม่ และถ้าเป็นเช่นนั้น พวกเขาก็จะไม่รับงาน  เงื่อนไขของพวกเขาในการปฏิบัติหน้าที่หนึ่งๆ ก็คือ หนึ่ง ต้องเป็นงานที่ไม่รีบร้อน สอง เป็นงานที่ไม่ยุ่งหรือเหนื่อย และสาม ไม่ว่าพวกเขาจะทำอะไร พวกเขาก็ไม่ต้องรับผิดชอบ  นี่เป็นหน้าที่ประเภทเดียวที่พวกเขายอมทำ  นี่คือคนประเภทใด?  นี่คือคนกลับกลอกหลอกลวงมิใช่หรือ?  พวกเขาไม่อยากแบกรับความรับผิดชอบแม้แต่น้อย  ถึงขนาดกลัวว่าใบไม้ที่ร่วงจากต้นจะทำให้ตนหัวแตก  คนเช่นนี้จะปฏิบัติหน้าที่อะไรได้?  พวกเขาจะทำประโยชน์อะไรได้ในพระนิเวศของพระเจ้า?  งานแห่งพระนิเวศของพระเจ้าเกี่ยวข้องกับพระราชกิจแห่งการสู้รบกับซาตาน รวมทั้งการเผยแผ่ข่าวประเสริฐแห่งราชอาณาจักร  มีหน้าที่ใดบ้างที่ไม่พ่วงความรับผิดชอบมาด้วย?  พวกเจ้าว่าการเป็นผู้นำนั้นแบกรับความรับผิดชอบเอาไว้หรือไม่?  ความรับผิดชอบของพวกเขากลับยิ่งมากขึ้น และพวกเขาก็ยิ่งต้องรับผิดชอบมากขึ้นมิใช่หรือ?  ไม่ว่าเจ้าจะประกาศข่าวประเสริฐ เป็นพยานยืนยัน ทำวีดิทัศน์ และอื่นๆ—ไม่ว่าเจ้าจะทำงานอะไร—ตราบใดที่เกี่ยวข้องกับหลักธรรมความจริง งานนั้นก็ย่อมมาพร้อมกับความรับผิดชอบ  ถ้าการปฏิบัติหน้าที่ของเจ้าไร้หลักธรรม ก็จะส่งผลต่องานแห่งพระนิเวศของพระเจ้า และถ้าเจ้ากลัวที่จะรับผิดชอบ เจ้าก็จะไม่สามารถปฏิบัติหน้าที่ใดๆ ได้  คนที่กลัวการรับผิดชอบเวลาปฏิบัติหน้าที่ของตนเป็นพวกคนขลาด หรือว่าอุปนิสัยของพวกเขามีปัญหากันแน่?  เจ้าต้องสามารถบอกความแตกต่างได้  แท้จริงแล้ว นี่ไม่ใช่ปัญหาเรื่องความขลาด  เหตุใดพวกเขาจึงกล้าขนาดนั้นในการเป็นคนรวยหรือเวลาทำอะไรเพื่อประโยชน์ของตนเอง?  พวกเขาจะยอมเสี่ยงทำอะไรก็ได้เพื่อสิ่งเหล่านี้  แต่พอทำสิ่งต่างๆ เพื่อคริสตจักร เพื่อพระนิเวศของพระเจ้า พวกเขากลับไม่ยอมรับความเสี่ยงแต่อย่างใด  ผู้คนเช่นนี้เห็นแก่ตัวและน่ารังเกียจ เป็นคนที่คิดคดทรยศที่สุด  ใครก็ตามที่ไม่รับผิดชอบยามปฏิบัติหน้าที่ ย่อมไม่มีความจริงใจให้พระเจ้าแม้แต่น้อย ยิ่งไม่ต้องพูดถึงความจงรักภักดีของพวกเขา  แล้วคนประเภทใดที่กล้ารับผิดชอบ?  คนประเภทใดมีความกล้าที่จะแบกรับภาระอันหนักอึ้ง?  คนที่ขึ้นมานำและพุ่งทะยานไปข้างหน้าอย่างกล้าหาญในช่วงเวลาที่สำคัญที่สุดในงานแห่งพระนิเวศของพระเจ้า กล้าแบกรับภาระอันหนักอึ้งและไม่กลัวที่จะทนฝ่าความยากลำบากและอันตรายเมื่อพวกเขามองเห็นว่างานนั้นสำคัญและจำเป็นอย่างยิ่งยวด  นั่นคือคนที่จงรักภักดีต่อพระเจ้า เป็นทหารดีของพระคริสต์  ใช่หรือไม่ที่ว่าทุกคนที่กลัวการรับผิดชอบในหน้าที่ของตนกลัวเช่นนั้นเพราะไม่เข้าใจความจริง?  ไม่ใช่ ความเป็นมนุษย์ของพวกเขามีปัญหา  พวกเขาไร้สำนึกเรื่องความยุติธรรมหรือความรับผิดชอบ เป็นคนที่เห็นแก่ตัวและน่ารังเกียจ ไม่ใช่ผู้เชื่อในพระเจ้าที่มีความจริงใจ และไม่ยอมรับความจริงแม้แต่น้อย  ด้วยเหตุนี้เพียงข้อเดียว พวกเขาก็ไม่อาจได้รับการช่วยให้รอดแล้ว” (พระวจนะฯ เล่ม 4 การเปิดโปงพวกศัตรูของพระคริสต์, ประการที่แปด: พวกเขาย่อมจะให้ผู้อื่นนบนอบเฉพาะพวกเขาเท่านั้น ไม่ใช่ความจริงหรือพระเจ้า (ภาคที่หนึ่ง))  เมื่อเห็นการเปิดโปงจากพระวจนะของพระเจ้า ในใจฉันรู้สึกเป็นทุกข์อย่างยิ่ง  ฉันตระหนักว่าความกลัวในการเป็นผู้นำของฉันเกิดจากการที่ฉันถูกควบคุมโดยอุปนิสัยอันเห็นแก่ตัวและหลอกลวง ฉันเคยยึดถือหลักการที่ว่า “อย่าเป็นฝ่ายเสียเปรียบ” ฉันอยากได้รับพรจากพระเจ้า แต่ไม่อยากรับความเสี่ยงใหญ่โต  โดยเนื้อแท้แล้ว นี่คือพฤติกรรมของคนที่ลื่นไหลและหลอกลวง ฉันรู้สึกว่าการเต้นรำไม่เพียงสอดคล้องกับความสนใจและงานอดิเรกส่วนตัวของฉันเท่านั้น แต่การทำหน้าที่นี้ของฉันก็เกิดผลด้วยเช่นกัน ฉันไม่ได้เป็นผู้ดูแลหลัก และไม่ได้แบกรับความรับผิดชอบสำคัญ และด้วยวิธีนี้ ฉันจึงรู้สึกว่าสามารถทำหน้าที่ในคริสตจักรได้อย่างมั่งคง และด้วยเหตุนี้จึงมีความหวังที่จะได้รับการช่วยให้รอด  หลังจากถูกเลือกให้เป็นผู้นำ ฉันรู้สึกเหมือนถูกผลักเข้าไปอยู่ในใจกลางพายุ ราวกับเรือที่พร้อมจะล่มได้ตลอดเวลา ดังนั้นฉันจึงเพียงแต่อยากหลบหนีและปฏิเสธหน้าที่นี้ ในมโนคติอันหลงผิดของฉัน ฉันคิดว่าการทำหน้าที่แบบไม่เป็นจุดสนใจ ไม่โดดเด่น และไม่รับผิดชอบเรื่องใหญ่โต คือทางเลือกที่ปลอดภัยที่สุด และตราบใดที่ฉันติดตามไปจนถึงที่สุด ฉันก็จะมีความหวังในความรอด  แต่พระเจ้าตรัสว่าคนประเภทนี้กลัวการรับผิดชอบ มีปัญหากับความเป็นมนุษย์ของตน และไม่เชื่อในพระองค์อย่างแท้จริง และเพียงเรื่องนี้เรื่องเดียวก็เท่ากับว่าพวกเขาไม่อาจได้รับการช่วยให้รอด  ในที่สุดฉันก็เห็นว่ามโนคติอันหลงผิดและจินตนาการของฉันขัดแย้งกับความจริง ฉันเริ่มไตร่ตรองว่า “ทำไมพระเจ้าจึงตรัสว่าคนที่หลบเลี่ยงความรับผิดชอบคือคนที่มีความเป็นมนุษย์ที่ไม่ดี และไม่ยอมรับความจริงเลยแม้แต่น้อย?”  ในการทำหน้าที่ของฉันในพระนิเวศของพระเจ้า ฉันยึดถือหลักธรรมที่ว่า “อย่าเป็นฝ่ายเสียเปรียบ” มาโดยตลอด  ในทุกสิ่งที่ฉันทำและในทุกหน้าที่ที่ฉันเผชิญ ฉันจะประเมินก่อนว่าสิ่งนั้นเป็นประโยชน์ต่อฉันหรือไม่ และถ้าเป็นประโยชน์ ฉันก็จะทำ แต่ถ้าไม่ใช่ ฉันก็ไม่อยากทำ แม้จะรู้ว่าสิ่งนั้นเกี่ยวข้องกับงานและผลประโยชน์ของพระนิเวศของพระเจ้า แต่ฉันก็ยังคงไม่เต็มใจแบกรับภาระ  แล้วฉันมีหัวใจเป็นหนึ่งเดียวกับพระเจ้าในด้านไหนกัน?  นี่ไม่ใช่พฤติกรรมของคนที่เห็นแก่ตัวและน่ารังเกียจหรอกหรือ?  วันนี้ พระเจ้าทรงจัดหาทุกสิ่งให้ผู้คนโดยไม่หวังสิ่งตอบแทน และประทานความจริงแก่พวกเขาโดยไม่เรียกร้องสิ่งใด ทรงหวังว่าผู้คนจะสามารถปฏิบัติความจริงและใช้หัวใจที่จริงใจเพื่อลุล่วงหน้าที่ของตนในฐานะสิ่งมีชีวิตทรงสร้าง  ทั้งๆ ที่ฉันเชื่อในพระเจ้ามาหลายปี ชื่นชมกับการจัดเตรียมจากพระองค์มากมาย แต่ฉันกลับไม่เคยรู้จักตอบแทนพระองค์เลยแม้แต่น้อย  ตรงกันข้าม ฉันกลับระแวดระวังพระเจ้าและคำนวณผลประโยชน์กับพระองค์ และเอาแต่วางแผนและคำนึงถึงอนาคตและผลได้ผลเสียของตัวเองเท่านั้น  แล้วฉันเชื่อในพระเจ้าอย่างแท้จริงตรงไหนกัน?  ฉันก็เป็นแค่ผู้ไม่เชื่อที่เห็นแก่ตัวและลื่นไหลคนหนึ่งไม่ใช่หรือ?  ด้วยกรอบความคิดเช่นนี้ และด้วยทัศนะต่อความเชื่อเช่นนี้ จะไม่ให้พระเจ้าทรงรังเกียจฉันได้อย่างไร?  ดังนั้น ฉันจึงอธิษฐานว่า “ข้าแต่พระเจ้า ข้าพระองค์เห็นแล้วว่าข้าพระองค์หลอกลวงและเลวร้ายอย่างแท้จริง  ข้าพระองค์ไม่ต้องการใช้ชีวิตอยู่ในมโนคติอันหลงผิด จินตนาการ ความเข้าใจผิด และความคลางแคลงใจของตัวเองอีกต่อไป  ข้าพระองค์เต็มใจมอบหัวใจแด่พระองค์ และพึ่งพามโนธรรมของตนเพื่อแบกรับความรับผิดชอบ  โปรดทรงช่วยเหลือและทรงชี้แนะข้าพระองค์ด้วยเถิด”

จากนั้นฉันเห็นพระวจนะของพระเจ้าอีกสองบทตอนที่ถูกอ้างอิงไว้ในวิดีโอคำพยานจากประสบการณ์อีกเรื่องหนึ่ง และฉันก็พบเส้นทางแห่งการปฏิบัติ  พระเจ้าตรัสว่า “อะไรคือลักษณะการแสดงออกของคนที่ซื่อสัตย์?  อันดับแรก ไม่มีความสงสัยในพระวจนะของพระเจ้า  นั่นเป็นหนึ่งในลักษณะการแสดงออกของคนที่ซื่อสัตย์  นอกจากนี้ ลักษณะการแสดงออกที่สำคัญที่สุดคือการแสวงหาและการปฏิบัติความจริงในทุกเรื่อง—นี่คือสิ่งที่สำคัญอย่างยิ่ง  เจ้าบอกว่าเจ้าซื่อสัตย์ แต่เจ้ามักผลักพระวจนะให้ไปอยู่เบื้องหลังจิตใจของเจ้าเสมอแล้วก็ทำทุกอย่างตามที่เจ้าต้องการ  นั่นคือการแสดงออกของบุคคลที่ซื่อสัตย์หรือไม่?  เจ้ากล่าวว่า ‘แม้ขีดความสามารถของฉันจะต่ำ แต่ฉันมีหัวใจที่ซื่อสัตย์’  และเมื่อหน้าที่หนึ่งตกอยู่กับเจ้า เจ้าก็กลัวการทนทุกข์และการแบกรับความรับผิดชอบถ้าหากเจ้าทำหน้าที่นั้นได้ไม่ดี ดังนั้นเจ้าจึงหาข้อแก้ตัวเพื่อละเลยหน้าที่ของเจ้าหรือเสนอแนะให้ผู้อื่นทำหน้าที่นั้นแทน  นี่เป็นการแสดงออกของบุคคลที่ซื่อสัตย์ใช่หรือไม่?  ชัดเจนว่าไม่ใช่  เช่นนั้นแล้ว บุคคลที่ซื่อสัตย์ควรประพฤติตัวอย่างไร?  พวกเขาควรนบนอบต่อการจัดการเตรียมการของพระเจ้า อุทิศตนให้หน้าที่ที่พวกเขาสมควรปฏิบัติ และเพียรพยายามที่จะสนองเจตนารมณ์ของพระเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  “ไม่ว่าขีดความสามารถของเจ้าจะสูงหรือต่ำ และไม่ว่าเจ้าจะเข้าใจความจริงหรือไม่ก็ตาม เจ้าก็ต้องมีท่าทีเช่นนี้คือ ‘ในเมื่อฉันได้รับมอบหมายให้ทำงานนี้ ฉันก็ต้องจริงจังกับงาน ฉันต้องให้ความสนใจ และต้องใช้หัวใจและเรี่ยวแรงทั้งหมดที่มีมาทำงานให้ดี  ส่วนจะทำได้ดีจริงหรือไม่นั้น ฉันไม่อาจหาญให้คำรับรอง แต่ท่าทีของฉันก็คือฉันจะปฏิบัติงานให้ดีอย่างสุดความสามารถ และแน่นอนว่าฉันจะไม่สุกเอาเผากินในเรื่องงาน  ถ้างานเกิดปัญหา เช่นนั้นฉันก็ควรรับผิดชอบ และดูให้แน่ใจว่าฉันได้ถอดบทเรียนจากสิ่งที่เกิดขึ้นและทำหน้าที่ของตนอย่างดี’  นี่คือท่าทีที่ถูกต้อง” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  หลังจากอ่านพระวจนะของพระเจ้าทั้งสองบทตอนนี้แล้ว ฉันก็รู้สึกว่าพระเจ้าทรงพินิจพิเคราะห์ส่วนที่ลึกที่สุดในหัวใจมนุษย์อย่างแท้จริง และทรงเข้าใจความต้องการของผู้คนเป็นอย่างดี  เมื่อฉันได้ยินว่าตนเองถูกเลือกให้เป็นผู้นำ ข้ออ้างสองประการก็ผุดขึ้นมาในใจอย่างรวดเร็ว “ฉันมีขีดความสามารถไม่ดี และในฐานะผู้นำ ทุกวันฉันจะต้องเผชิญกับผู้คน เหตุการณ์ และสิ่งทั้งหลายมากมาย อีกทั้งยังต้องจัดการกับปัญหาต่างๆ อีกเป็นจำนวนมาก  ฉันจะรับมือไม่ไหวอย่างแน่นอน อีกอย่าง ฉันไม่เข้าใจความจริงและไม่สามารถมองเรื่องราวต่างๆ ได้ทะลุปรุโปร่ง แล้วฉันมีคุณสมบัติพอที่จะนำพี่น้องชายหญิงตรงไหน?”  ในตอนแรก ฉันรู้สึกว่าความคิดของตนเองนั้นชอบด้วยเหตุผลมากทีเดียว และสิ่งนี้แสดงให้เห็นว่าฉันตระหนักรู้ตนเอง แต่แล้วฉันก็ได้อ่านพระวจนะของพระเจ้าที่ว่า “ไม่ว่าขีดความสามารถของเจ้าจะสูงหรือต่ำ และไม่ว่าเจ้าจะเข้าใจความจริงหรือไม่ก็ตาม เจ้าก็ต้องมีท่าทีเช่นนี้คือ ‘ในเมื่อฉันได้รับมอบหมายให้ทำงานนี้ ฉันก็ต้องจริงจังกับงาน ฉันต้องให้ความสนใจ และต้องใช้หัวใจและเรี่ยวแรงทั้งหมดที่มีมาทำงานให้ดี…’ นี่คือท่าทีที่ถูกต้อง”  หลังจากอ่านพระวจนะแล้ว ฉันกลับพูดอะไรไม่ออกขึ้นมาทันที ข้ออ้างสองข้อนั้นดูสมเหตุสมผลมากสำหรับฉัน แต่พระเจ้าไม่ได้ทรงมองว่าสิ่งเหล่านี้เป็นข้ออ้างหรือความลำบากยากเย็น ยิ่งไม่ควรปล่อยให้สิ่งเหล่านี้ขัดขวางไม่ให้ฉันยอมรับหน้าที่  ฉันรู้สึกราวกับว่าพระเจ้ากำลังทรงตักเตือนฉันต่อหน้าและจากใจถึงใจ  พระเจ้าไม่ได้ทรงมองว่าขีดความสามารถของฉันเป็นอย่างไร หรือฉันเข้าใจความจริงมากเพียงใด พระองค์ทรงประสงค์ให้พวกเราขยันขันแข็งและมีความรับผิดชอบในหน้าที่ของตน และให้เราทุ่มสุดหัวใจและสุดกำลังเพื่อทำหน้าที่ของตนให้ดี  ฉันรู้สึกซาบซึ้งในใจเป็นอย่างมาก และรู้สึกว่าตัวเองไม่มีข้ออ้างที่จะหลีกหนีหรือปฏิเสธหน้าที่ของตนอีกต่อไป  แม้ว่าหน้าที่ผู้นำจะเป็นเรื่องยากสำหรับฉัน ฉันก็เต็มใจที่จะเป็นคนซื่อสัตย์ตามพระวจนะของพระเจ้า และเริ่มต้นด้วยการยอมรับและนบนอบ

หลังจากนั้น ฉันก็เริ่มร่วมมือทำงานกับพี่น้องหญิงคนหนึ่ง โดยฉันรับผิดชอบงานของทีมเต้นรำเป็นหลัก ส่วนงานอื่นๆ เช่น บทเพลงนมัสการ การถ่ายทำ และงานทั่วไป เธอเป็นผู้รับผิดชอบหลัก ในเวลานั้น กลุ่มเต้นรำที่ฉันรับผิดชอบยังไม่ได้ผลิตรายการใดเลยเป็นเวลาสองเดือน ตอนแรกฉันค่อนข้างกังวล กลัวว่าตัวเองจะรับมือกับงานนี้ไม่ได้ ฉันอธิษฐานและร้องทูลต่อพระเจ้าอยู่เสมอ ขอให้พระองค์ประทานความเชื่อและความมุ่งมั่นในการนบนอบแก่ฉัน เพื่อที่ฉันจะสามารถรับหน้าที่นี้ได้ ระหว่างที่อธิษฐาน ฉันนึกถึงพระวจนะของพระเจ้าสองวลีที่เคยอ่านก่อนหน้านี้ วลีหนึ่งคือ “เป็นบวกและกระตือรือร้น” และอีกวลีคือ “อย่างสุดความสามารถของตน”  ฉันตระหนักว่านี่คือความรู้แจ้งและการชี้แนะจากพระเจ้า และฉันควรมีท่าทีที่เป็นบวกและกระตือรือร้นต่อหน้าที่ของฉัน เนื่องจากขีดความสามารถของฉันไม่ดี ฉันไม่เข้าใจความจริง และไม่สามารถค้นพบหรือแก้ปัญหาหลายอย่างได้ ซึ่งหมายความว่าฉันต้องพึ่งพาพระเจ้าให้มากขึ้นในการแสวงหาความจริง และฉันควรเริ่มจากการทำสิ่งที่ตัวเองคิดได้และสามารถทำได้อย่างสุดความสามารถของตัวฉันเอง หลังจากนั้น ในแต่ละวันฉันมอบสภาวะและความลำบากยากเย็นของฉันไว้กับพระเจ้า และด้วยสำนึกของการแบกรับภาระ ฉันจึงมุ่งเน้นต่อสภาวะของบรรดาพี่น้องหญิงในกลุ่ม  เมื่อพบปัญหา ฉันก็จะค้นหาหลักธรรมที่เกี่ยวข้องมาสามัคคีธรรมและเข้าสู่ร่วมกับพวกเธอ และเมื่อพวกเธอพบความลำบากยากเย็นในการจัดรายการแสดง ฉันก็จะสามัคคีธรรมถึงเจตนารมณ์ของพระเจ้ากับพวกเธอ และพยายามค้นหาแนวทางแก้ไขตามหลักธรรม  รายการค่อยๆ มีความคืบหน้าทีละน้อย ทุกวันฉันรู้สึกอิ่มเอมและมั่นคง  หัวใจของฉันค่อยๆ เข้าใกล้พระเจ้ามากขึ้น ความเข้าใจผิดและกำแพงกั้นระหว่างพระเจ้ากับฉันก็ลดลงอย่างมาก ความรู้สึกหนักอึ้งในใจค่อยๆ หายไป กลุ่มเต้นรำยังผลิตรายการแสดงได้ภายในหนึ่งเดือนและนำขึ้นเผยแพร่ทางออนไลน์ และได้รับการตอบรับที่ดีจากผู้นำ ฉันรู้สึกขอบพระคุณพระเจ้าอย่างมาก

แต่โดยไม่คาดคิด ประมาณสามเดือนต่อมา พี่น้องหญิงของฉันถูกปลด เนื่องจากเธอทำตามการจัดแจงผิดๆ ของผู้นำเทียมเท็จอย่างมืดบอด  สิ่งนี้ทำให้งานบันทึกเพลงนัสการต้องหยุดชะงักไปหลายวัน ก่อกวนและขัดขวางงานอย่างร้ายแรง ยิ่งไปกว่านั้น ผู้นำระดับสูงยังพบว่าเธอมีขีดความสามารถไม่ดีทำให้ไม่สามารถทำงานที่แท้จริงได้  เมื่อฉันได้ยินเรื่องนี้ หัวใจของฉันก็เริ่มเต้นแรงอีกครั้ง และฉันคิดว่า “จบกันแล้ว พอพี่น้องหญิงของฉันถูกปลด ฉันก็จะต้องแบกรับงานทั้งหมดในคริสตจักร  ขีดความสามารถและความสามารถในการทำงานของฉันไม่ดีพอ!  ฉันเคยได้ยินเกี่ยวกับปัญหาที่เธอเผชิญในหน้าที่ แต่ฉันกลับมองไม่เห็นความผิดพลาดเหล่านี้ของเธอ หากฉันเป็นเธอ ฉันก็คงทำให้งานล่าช้าเหมือนกัน และวันนี้ คนที่ถูกปลดก็คงเป็นฉัน ด้วยขีดความสามารถและความสามารถในการมองสิ่งต่างๆ ของฉัน การที่ฉันจะถูกปลดจากหน้าที่นี้ มันก็เป็นแค่เรื่องของเวลาเท่านั้นไม่ใช่หรือ?  สู้ฉันลาออกและถอยหนีไปให้รอดตัวโดยเร็วที่สุด ก่อนที่จะทำความชั่วครั้งใหญ่ลงไปดีกว่า”  แต่เมื่อคิดเช่นนี้ ฉันก็รู้สึกผิดว่า “ฉันเอาแต่อยากลาออกอยู่ตลอด นี่แสดงให้เห็นว่าฉันขาดการนบนอบพระเจ้าและขาดความจงรักภักดีต่อหน้าที่!  ถ้าฉันลาออกและละทิ้งหน้าที่ของตน งานจะไม่ล่าช้าหรือ?  ถ้าฉันลาออก ฉันก็เพียงแค่ลดภาระของตัวเอง แต่ฉันจะเป็นคนไร้ความรับผิดชอบต่องานของพระนิเวศของพระเจ้า” หลังจากคิดถึงเรื่องเหล่านี้แล้ว ฉันก็ไม่กล้าลาออก ฉันอธิษฐานถึงพระเจ้า ขอให้พระองค์ทรงคุ้มครองหัวใจของฉัน ประทานความรู้แจ้งและทรงชี้แนะให้ฉันเข้าใจความจริงและนบนอบ

สถานการณ์ที่พระเจ้าทรงจัดการเตรียมการไว้นั้นช่างอัศจรรย์มาก  เย็นวันนั้น พวกเราได้รับจดหมายฉบับหนึ่งที่ส่งต่อมาจากประเทศจีน ในจดหมายได้กล่าวไว้ว่า ในประเทศจีน พญานาคใหญ่สีแดงกำลังจับกุมผู้เชื่อในพระเจ้าอย่างบ้าคลั่ง และว่าพี่น้องชายหญิงได้แต่ทำหน้าที่ของตนได้อย่างหลบๆ ซ่อนๆ เท่านั้น และต้องเปลี่ยนบ้านรับรองอยู่บ่อยๆ  ในจดหมายยังหนุนใจบรรดาพี่น้องชายหญิงที่ได้เดินทางไปต่างประเทศให้หวงแหนโอกาสที่ตนมีในการทำหน้าที่ และลุล่วงหน้าที่ของตน  ในจดหมายยังยกพระวจนะบทตอนหนึ่งของพระเจ้ามาอ้างอิงด้วย  พระเจ้าตรัสว่า “พรจากพระเจ้าไม่สามารถได้มาภายในวันเดียวหรือสองวัน แต่ต้องได้มาด้วยราคาที่สูงลิ่ว  กล่าวคือ พวกเจ้าต้องครองความรักที่ก้าวผ่านกระบวนการถลุงมาแล้ว พวกเจ้าต้องครองความเชื่ออันยิ่งใหญ่ และพวกเจ้าต้องมีความจริงมากมายที่พระเจ้าทรงพึงประสงค์ให้พวกเจ้ามี ยิ่งไปกว่านั้น พวกเจ้าต้องหันเข้าหาความยุติธรรมโดยไม่ขลาดกลัวหรือคอยแต่เลี่ยงหนี และต้องมีหัวใจที่รักพระเจ้าซึ่งเสมอต้นเสมอปลายไปจนตาย  เจ้าต้องมีความแน่วแน่ และต้องเกิดการเปลี่ยนแปลงขึ้นกับอุปนิสัยในการดำเนินชีวิตของเจ้า ความเสื่อมทรามของพวกเจ้าจะต้องได้รับการบำบัด พวกเจ้าต้องยอมรับการจัดวางเรียบเรียงของพระเจ้าโดยปราศจากการพร่ำบ่น และพวกเจ้าต้องนบนอบไปจนตายด้วยซ้ำ  นี่คือสิ่งที่พวกเจ้าควรต้องบรรลุ นี่คือจุดหมายสุดท้ายแห่งพระราชกิจของพระเจ้า และเป็นสิ่งที่พระเจ้าทรงขอจากผู้คนกลุ่มนี้” (พระวจนะฯ เล่ม 1 การทรงปรากฏและพระราชกิจของพระเจ้า, พระราชกิจของพระเจ้าเรียบง่ายดังที่มนุษย์จินตนาการหรือไม่?)  หลังจากอ่านจดหมายแล้ว ฉันก็รู้สึกละอายใจอย่างมาก  บรรดาพี่น้องชายหญิงในประเทศจีนกำลังเสี่ยงชีวิต และยังคงยึดมั่นในหน้าที่ของพวกเขา และถึงกับเขียนจดหมายเพื่อหนุนใจบรรดาพี่น้องชายหญิงในต่างประเทศให้ทำหน้าที่ของตนอย่างถูกควรด้วย  แล้วฉันล่ะ?  ฉันรอดพ้นจากการจับกุมและการข่มเหงของพญานาคใหญ่สีแดง และฉันยังสามารถทำหน้าที่ของตนในสภาพแวดล้อมที่สะดวกสบายได้ แต่เมื่อเผชิญกับความลำบากยากเย็นและแรงกดดันเพียงเล็กน้อยในหน้าที่ ฉันกลับอยากหลบหนีและละทิ้งไป  แบบนี้ฉันก็เป็นคนขี้ขลาดไม่ใช่หรือ?  ความกล้าหาญของฉันอยู่ที่ไหน?  คำพยานของฉันอยู่ที่ไหน?  พระเจ้าตรัสว่า การเชื่อในพระเจ้าและการติดตามพระเจ้านั้น คนเราต้องมีประสบการณ์กับการถลุง และต้องมีความมุ่งมั่นที่จะทนทุกข์ และที่สำคัญยิ่งกว่านั้น คนเราต้องไล่ตามเสาะหาความจริง ผ่านการเปลี่ยนแปลงอุปนิสัยชีวิต ยอมรับและนบนอบการจัดวางเรียบเรียงทั้งหมดของพระเจ้า  ฉันรู้สึกราวกับว่าพระเจ้ากำลังทรงเรียกร้องจากฉันผ่านทุกถ้อยคำ สิ่งเหล่านี้คือความจริงที่ฉันควรนำไปปฏิบัติและเข้าสู่ในช่วงเวลานี้ และถ้าฉันลาออก ฉันก็จะไม่ได้ปฏิบัติความจริงเหล่านี้เลยสักข้อเดียว นี่จะไม่ทำให้พระเจ้าทรงผิดหวังและทรงรังเกียจหรอกหรือ?  วันต่อมา หัวหน้ากลุ่มเต้นรำคนหนึ่งต้องการลาออก เพราะเธอไม่สามารถร่วมมือกับคนอื่นอย่างกลมเกลียวได้ ระหว่างที่สามัคคีธรรมกับเธอ ฉันได้เปิดใจถึงความอ่อนแอและความลำบากยากเย็นของตัวเอง และโดยการอ่านพระวจนะของพระเจ้า ฉันค่อยๆ รู้สึกซาบซึ้งในหัวใจ  ฉันตระหนักว่าหน้าที่คือพระบัญชาของพระเจ้า และเป็นความรับผิดชอบที่ไม่อาจหลีกเลี่ยงได้  ไม่ว่าเรื่องต่างๆ จะเจ็บปวดหรือยากลำบากเพียงใด ฉันก็ไม่อาจปฏิเสธหน้าที่ของตนหรือทำร้ายพระหทัยของพระเจ้าได้

หลังจากนั้น ฉันได้อ่านพระวจนะของพระเจ้าบทตอนหนึ่ง ซึ่งตรงกับสภาวะของฉันมาก และช่วยฉันได้มาก  พระเจ้าตรัสว่า “ผู้คนต้องจัดการกับหน้าที่ของตนและพระเจ้าด้วยหัวใจที่ซื่อสัตย์  หากพวกเขาทำเช่นนั้น พวกเขาย่อมจะเป็นคนที่ยำเกรงพระเจ้า  คนที่มีหัวใจที่ซื่อสัตย์มีท่าทีประเภทใดต่อพระเจ้า?  อย่างน้อยที่สุดพวกเขามีหัวใจที่ยำเกรงพระเจ้า หัวใจแห่งการนบนอบพระเจ้าในทุกสรรพสิ่ง พวกเขาไม่ถามเรื่องพระพรหรือโชคร้าย พวกเขาไม่พูดถึงเงื่อนไข พวกเขายอมอยู่ภายใต้อำนาจการจัดวางเรียบเรียงของพระเจ้า—นี่คือคนที่มีหัวใจที่ซื่อสัตย์  พวกที่กังขาเรื่องพระเจ้าอยู่เสมอ พินิจพิเคราะห์พระองค์ตลอดเวลา พยายามทำข้อตกลงกับพระองค์อยู่เป็นนิตย์—พวกเขาใช่คนที่มีหัวใจที่ซื่อสัตย์หรือไม่?  (ไม่ใช่)  สิ่งใดอยู่ภายในหัวใจของคนเช่นนั้น?  ความหลอกลวงและความเลวร้าย พวกเขาพินิจพิเคราะห์ตลอดเวลา  แล้วพวกเขาพินิจพิเคราะห์อะไร?  (ท่าทีที่พระเจ้าทรงมีต่อผู้คน)  พวกเขาพินิจพิเคราะห์ท่าทีที่พระเจ้าทรงมีต่อผู้คนตลอดเวลา  นี่คือปัญหาใด?  แล้วเหตุใดพวกเขาจึงพินิจพิเคราะห์เรื่องนี้?  เพราะเรื่องนี้เกี่ยวข้องกับผลประโยชน์อันสำคัญยิ่งของตน… คนที่เห็นคุณค่าของความสำเร็จในอนาคต ชะตากรรม และผลประโยชน์ของตนเองเป็นพิเศษ พินิจพิเคราะห์ตลอดเวลาว่าพระราชกิจของพระเจ้าเป็นประโยชน์ต่อจุดหมายปลายทางในอนาคตความสำเร็จในอนาคตของตน ต่อชะตากรรมของตน และต่อการที่ตนได้มาซึ่งพรหรือไม่  ในท้ายที่สุดแล้ว ผลลัพธ์ของการพินิจพิเคราะห์ของพวกเขาเป็นอย่างไร?  ทั้งหมดที่พวกเขาทำคือต่อต้านและกบฏต่อพระเจ้า  แม้ในยามที่พวกเขายืนกรานในการปฏิบัติหน้าที่ของตน พวกเขาก็ทำเช่นนั้นอย่างสุกเอาเผากิน ด้วยอารมณ์ของความคิดลบ ในหัวใจของพวกเขานั้น พวกเขาคิดถึงวิธีฉวยประโยชน์รวมทั้งการไม่อยู่ข้างที่กำลังพ่ายแพ้เรื่อยไป  เช่นนั้นเองที่เป็นแรงจูงใจของพวกเขาเมื่อพวกเขาปฏิบัติหน้าที่ของตน และในการนี้พวกเขาก็กำลังพยายามทำข้อตกลงกับพระเจ้า  นี่คืออุปนิสัยใด?  นี่คือความหลอกลวง นี่คืออุปนิสัยที่เลวอย่างหนึ่ง  นี่ไม่ใช่อุปนิสัยอันเสื่อมทรามธรรมดาอีกต่อไป แต่ทวีความรุนแรงขึ้นเป็นความเลวร้ายแล้ว  แล้วเมื่อมีอุปนิสัยที่เลวอย่างนี้ในหัวใจของคนคนหนึ่ง นี่ย่อมเป็นการดิ้นรนต่อต้านพระเจ้า!  เจ้าควรเข้าใจให้ชัดเจนเกี่ยวกับปัญหานี้  หากผู้คนพินิจพิเคราะห์พระเจ้าตลอดเวลาและพยายามทำข้อตกลงเมื่อปฏิบัติหน้าที่ของตน พวกเขาสามารถทำหน้าที่ของตนได้อย่างถูกต้องเหมาะสมหรือไม่?  ไม่อย่างแน่นอนที่สุด  พวกเขาไม่นมัสการพระเจ้าด้วยหัวใจของตนและด้วยความซื่อสัตย์ พวกเขาไม่มีหัวใจที่ซื่อสัตย์ พวกเขาเฝ้าดูขณะที่ปฏิบัติหน้าที่ของตน โดยสงวนท่าทีเสมอ—แล้วจุดจบเป็นอย่างไร?  พระเจ้าไม่ทรงพระราชกิจในตัวพวกเขา และพวกเขาก็กลายเป็นเลอะเลือนและสับสน พวกเขาไม่เข้าใจหลักธรรมความจริง และพวกเขาก็กระทำการตามความอยากทำของตนเอง และผิดเพี้ยนไปเสมอ  แล้วเหตุใดพวกเขาจึงผิดเพี้ยนไปเสมอ?  เพราะหัวใจของพวกเขาขาดพร่องความชัดเจนมากเกินไป และเมื่อสิ่งทั้งหลายเกิดขึ้นกับพวกเขา พวกเขาไม่ทบทวนตัวเองหรือแสวงหาความจริงเพื่อหาการแก้ปัญหา และพวกเขายืนกรานในการทำสิ่งทั้งหลายตามแต่พวกเขาจะปรารถนา ตามความชอบของตนเอง—ผลลัพธ์ของการนี้ก็คือพวกเขาผิดเพี้ยนไปเสมอเมื่อปฏิบัติหน้าที่ของตน  พวกเขาไม่เคยคิดถึงงานของคริสตจักรและผลประโยชน์แห่งพระนิเวศของพระเจ้า พวกเขาวางแผนเพื่อประโยชน์ของตนเองเสมอ พวกเขาวางแผนเพื่อผลประโยชน์ ความภาคภูมิใจ และสถานะของตนเองตลอดเวลา และไม่เพียงแต่พวกเขาปฏิบัติหน้าที่ของตนไม่ดีเท่านั้น แต่พวกเขายังถ่วงและส่งผลต่องานของคริสตจักรด้วย  นี่ไม่ใช่การนอกลู่นอกทางและการละเลยหน้าที่ของตนหรอกหรือ?  ในการปฏิบัติหน้าที่ของตน ถ้าใครบางคนวางแผนเพื่อผลประโยชน์และจุดหมายปลายทางในอนาคตของตนอยู่เสมอ ไม่คำนึงถึงงานของคริสตจักรหรือผลประโยชน์แห่งพระนิเวศของพระเจ้าเลย นี่ย่อมไม่ใช่การปฏิบัติหน้าที่  นี่คือการวางอุบายเพื่อผลประโยชน์ส่วนตน เป็นการทำสิ่งต่างๆ เพื่อให้ตนเองได้ผลประโยชน์และได้รับพร  เมื่อปฏิบัติหน้าที่เช่นนี้ ธรรมชาติของการปฏิบัติหน้าที่ย่อมเปลี่ยนไป กล่าวคือ กลายเป็นความพยายามที่จะเจรจาทำข้อตกลงกับพระเจ้า และใช้การปฏิบัติหน้าที่มาบรรลุเป้าหมายส่วนตัว  การทำสิ่งต่างๆ เช่นนี้มีแนวโน้มมากเหลือเกินที่จะก่อกวนงานแห่งพระนิเวศของพระเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, โดยการแสวงหาหลักธรรมความจริงเท่านั้น คนเราจึงจะสามารถปฏิบัติหน้าที่ของตนได้ดี)  พระเจ้าตรัสว่า “พวกเขาไม่ถามเรื่องพระพรหรือโชคร้าย พวกเขาไม่พูดถึงเงื่อนไข พวกเขายอมอยู่ภายใต้อำนาจการจัดวางเรียบเรียงของพระเจ้า—นี่คือคนที่มีหัวใจที่ซื่อสัตย์”  พระวจนะเหล่านี้แทงใจฉันอย่างยิ่ง พระเจ้าทรงขอให้ผู้คนไม่คำนึงถึงพรหรือเคราะห์ร้าย แต่ฉันกลับให้ความสำคัญมากเกินไปกับการที่ตนเองจะได้รับพรหรือประสบเคราะห์ร้าย ฉันหวาดกลัวอย่างยิ่งว่า ในระหว่างการทำหน้าที่ผู้นำ ฉันอาจทำความชั่วบางอย่างที่ก่อกวนและขัดขวางงาน ทิ้งมลทินและการกระทำผิดไว้เบื้องหลัง และถูกพระเจ้าทรงกล่าวโทษและกำจัดออกไป และในท้ายที่สุด ไม่เพียงฉันจะไม่ได้การช่วยให้รอดเท่านั้น แต่ยังจะตกเป็นเหยื่อของเคราะห์ร้ายอีกด้วย  ฉันรู้สึกเช่นนี้อย่างรุนแรงเมื่อทราบว่า ในบรรดาผู้นำเขตสามคนก่อนหน้านี้ มีสองคนที่ทำการตามอำเภอใจและไม่แสวงหาหลักธรรมความจริงในหน้าที่ของตน ซึ่งส่งผลให้งานของพระนิเวศของพระเจ้าถูกก่อกวนและขัดขวางอย่างร้ายแรง จนพวกเขาถูกปลด  บัดนี้พี่น้องหญิงของฉันก็ถูกปลดเช่นกัน ฉันรู้สึกว่าหากคนหนึ่งไม่เข้าใจความจริงและไม่มีหัวใจที่ยำเกรงพระเจ้า เช่นนั้นการทำหน้าที่ผู้นำก็เป็นเรื่องที่เสี่ยงมาก และอาจทำให้คนเราถูกเผยและถูกกำจัดออกไปได้ง่าย และไม่มีใครรู้ได้ว่าจุดจบหรือบั้นปลายในอนาคตจะเป็นเช่นไร  ฉันอยากจะรักษาอนาคตและบั้นปลายของตนเองไว้ ดังนั้นฉันจึงวางแผนลาออกก่อนที่จะทำผิดพลาด และถอยออกมาให้รอดตัว  พระเจ้าทรงเปิดโปงว่าแท้จริงแล้วนี่คือการดิ้นรนต่อต้านพระองค์ผ่านอุปนิสัยอันหลอกลวงและเลวร้าย!  เมื่อนั้นเองฉันจึงตระหนักว่า การคอยวางแผนเพื่อผลประโยชน์และอนาคตของตนเองอยู่เสมอ โดยไม่คำนึงถึงงานของคริสตจักรหรือผลประโยชน์ของพระนิเวศของพระเจ้าเลย ไม่ใช่การทำหน้าที่ของฉัน  แต่มันคือการพยายามใช้เล่ห์เหลี่ยมกับพระเจ้าและต่อต้านพระองค์  เมื่อฉันทำหน้าที่ด้วยกรอบความคิดและสภาวะเช่นนี้ ต่อให้ฉันไม่ได้รับใช้ในฐานะผู้นำและไม่ได้ทำผิดพลาดร้ายแรงก็ตาม หัวใจของฉันก็ยังคงคำนวณผลประโยชน์และต่อต้านพระเจ้าอยู่ดี นี่คือการกระทำชั่ว และเป็นสิ่งที่พระเจ้าทรงรังเกียจและทรงกล่าวโทษ พระเจ้าทรงชี้ให้ฉันเห็นเส้นทางที่ชัดเจนอย่างยิ่ง กล่าวคือ ให้เป็นคนที่มีใจซื่อสัตย์ ไม่ถามถึงพรหรือเคราะห์ร้าย ไม่ต่อรองเงื่อนไข และมอบตนเองไว้ภายใต้การจัดวางเรียบเรียงของพระเจ้า ในเมื่อพระนิเวศของพระเจ้ายังไม่ได้ปลดหรือกำจัดฉันออกไป ฉันก็ต้องนบนอบอธิปไตยและการจัดการเตรียมการของพระเจ้า และยืนหยัดในหน้าที่ของตนอย่างมั่นคง โดยทำอย่างสุดความสามารถเพื่อรับผิดชอบในสิ่งที่ฉันควรรับผิดชอบ

วันต่อมา ฉันเขียนจดหมายถึงผู้นำระดับสูง แต่ฉันไม่ได้กล่าวถึงเรื่องการลาออกเลย ตรงกันข้าม ฉันยอมรับความรับผิดชอบที่ตนควรแบกรับสำหรับความล่าช้าในงานบทเพลงนมัสการ และสารภาพเรื่องนี้ต่อผู้นำ โดยกล่าวว่าฉันเต็มใจนบนอบการจัดแจงของพระนิเวศของพระเจ้า  หลังจากเขียนจดหมายแล้ว ฉันรู้สึกสงบและสบายใจ พร้อมที่จะยอมรับการจัดวางเรียบเรียงของพระเจ้า หากผู้นำระดับสูงตัดแต่งหรือปลดฉันออก ฉันก็จะเผชิญหน้ากับเรื่องนั้นอย่างสงบและแบกรับความรับผิดชอบ  หากฉันไม่ได้ถูกปลด ฉันก็จะยึดมั่นในหน้าที่และลุล่วงความรับผิดชอบของตน  น่าแปลกใจที่หลังจากผู้นำระดับสูงอ่านจดหมายแล้ว พวกเขาไม่ได้ปลดฉันออก แต่ยังให้ฉันฝึกฝนในหน้าที่ของฉันต่อไป  ผ่านประสบการณ์นี้ ฉันรู้สึกว่าฉันเข้าใจอุปนิสัยอันชอบธรรมของพระเจ้ามากขึ้น และฉันได้ตระหนักว่าสิ่งที่พระเจ้าให้ความสำคัญคือ หัวใจของคนคนหนึ่งสามารถยอมรับความจริงได้หรือไม่ และพวกเขาสามารถเป็นคนเรียบง่ายและซื่อสัตย์ต่อพระองค์ได้หรือไม่ โดยไม่วางแผนหรือคำนึงถึงผลประโยชน์หรืออนาคตของตนเอง แต่คิดถึงงานของพระนิเวศของพระเจ้า  พระเจ้าไม่ได้ทรงจดจำการกระทำอันโง่เขลาและไม่รู้ความของผู้คน แต่ทรงมอบโอกาสให้พวกเขาได้ทำหน้าที่และชดเชยข้อบกพร่องของตน  หลังจากนั้นสักพัก คริสตจักรก็ยังไม่ได้เลือกผู้นำคนใหม่ ดังนั้น ฉันจึงอธิษฐานถึงพระเจ้าและพึ่งพาพระองค์เพื่อติดตามงานของคริสตจักร  เมื่อใดก็ตามที่มีปัญหา ฉันก็ร่วมมือกับบรรดาพี่น้องชายหญิงเพื่อแก้ไขปัญหาเหล่านั้น ฉันพบว่าเมื่อฉันเต็มใจรับผิดชอบอย่างกระตือรือร้น และใส่ใจรวมทั้งทุ่มเทความคิดให้กับงานมากขึ้น สำนึกของการแบกรับภาระและความรับผิดชอบของฉันต่องานของคริสตจักร รวมทั้งความสามารถในการมองสิ่งทั้งหลายและความสามารถในการทำงานของฉัน ต่างก็พัฒนาขึ้นโดยที่ฉันไม่รู้ตัว ราวกับว่าฉันฉลาดขึ้นกว่าเดิม การทำงานไม่ได้ยากอย่างที่ฉันเคยจินตนาการไว้ และฉันรู้ว่าผลลัพธ์เหล่านี้เสัมฤทธิ์ได้จากพระราชกิจของพระวิญญาณบริสุทธิ์  ฉันมีประสบการณ์อย่างแท้จริงแล้วว่าพระเจ้าทรงคุ้มครองพระราชกิจของพระองค์ และมนุษย์เพียงแค่ร่วมมือเท่านั้น  พระเจ้าไม่ได้ทรงวางภาระที่หนักเกินกว่าผู้คนจะรับไหว และความเชื่อในพระเจ้าของฉันก็เพิ่มพูนขึ้น ต่อมา คริสตจักรได้เลือกผู้นำคนใหม่ และฉันก็ร่วมมือกับเธอในการติดตามงานของคริสตจักร

ในการทำหน้าที่ผู้นำตลอดหลายเดือนที่ผ่านมา ฉันได้สัมผัสถึงความเมตตาและความน่ารักของพระเจ้า และฉันได้ปล่อยวางมโนคติอันหลงผิด จินตนาการ ความเข้าใจผิด และความระแวดระวังที่ฉันมีต่อพระเจ้าไปบางส่วน ยิ่งไปกว่านั้น ฉันได้มีประสบการณ์กับการที่พระเจ้าประทานโอกาสให้ฉันทำหน้าที่ผู้นำ ไม่ใช่เพื่อทำให้ฉันลำบากหรือเพื่อเผยฉันออกมา แต่เพื่อแก้ไขทัศนะที่ไม่ถูกต้องเกี่ยวกับความเชื่อของฉัน และชำระอุปนิสัยอันเสื่อมทรามของฉันให้บริสุทธิ์  เป็นการผลักดันให้ฉันพิจารณาและคิดให้มากขึ้นว่าจะปกป้องผลประโยชน์ของพระนิเวศของพระเจ้าอย่างไร และจะทำสิ่งต่างๆ อย่างไรให้เป็นประโยชน์ต่องานและต่อบรรดาพี่น้องชายหญิง  ยิ่งไปกว่านั้น เกี่ยวกับสภาวะที่ไม่ถูกต้องของบรรดาพี่น้องชายหญิง ตลอดจนความลำบากยากเย็นและปัญหาในสายงานของพวกเขา ฉันได้แสวงหาหลักธรรมความจริง ฝึกฝนการแก้ไขปัญหาด้วยความจริง และโดยไม่รู้ตัว ความเข้าใจที่ลึกซึ้งและวุฒิภาวะของฉันก็เติบโตขึ้นบ้าง  ฉันรู้สึกว่าการฝึกฝนเพื่อเป็นผู้นำนั้น เป็นการที่พระเจ้าทรงทำให้ฉันเพียบพร้อมอย่างแท้จริง และนั่นคือความรักของพระเจ้า เมื่อนึกย้อนกลับไปถึงตอนที่ฉันเริ่มทำหน้าที่นี้ครั้งแรก ฉันรู้สึกขี้ขลาดและหวาดกลัวอย่างมาก ฉันถึงกับเข้าใจพระเจ้าผิด โดยคิดว่าพระองค์กำลังใช้หน้าที่นี้เพื่อกำจัดฉัน ฉันแยกไม่ออกจริงๆ ว่าอะไรถูกอะไรผิด อะไรดำอะไรขาว!  ฉันไร้เหตุผลโดยสิ้นเชิง!  ตอนนี้ฉันไม่กลัวการเป็นผู้นำอีกต่อไปแล้ว  ไม่ว่าต่อจากนี้ฉันผ่านประสบการณ์หรือเผชิญกับสิ่งใด ฉันจะมุ่งเน้นเพียงการแสวงหาและปฏิบัติความจริง และลุล่วงหน้าที่ที่ฉันควรทำ  การเปลี่ยนแปลงและการเข้าสู่ความจริงเพียงเล็กน้อยที่ฉันได้รับนี้ ล้วนเป็นผลจากการชี้แนะของพระวจนะของพระเจ้า  ขอบคุณพระเจ้า!


11. ฉันฝ่าฟันการขัดขวาง  และการข่มเหงของพ่อได้อย่างไร

โดย ซินอ้าย ประเทศจีน

ตอนฉันยังเด็ก พ่อกับแม่ต่างก็เชื่อในพระเจ้า  ด้วยความอยากรู้ ฉันยังได้อ่านหนังสือพระวจนะของพระเจ้าบางเล่มด้วย และได้รู้ว่าฟ้าสวรรค์ แผ่นดินโลก และทุกสรรพสิ่ง ล้วนถูกพระเจ้าทรงสร้างขึ้น และว่าพระเจ้าทรงปกครองชะตากรรม ชีวิต และความตาย  ในปี 2012 พ่อแม่ฉันเลิกเชื่อ แต่คุณย่ายังคงเชื่ออยู่ และท่านอ่านพระวจนะของพระเจ้ากับฉัน ในเดือนพฤษภาคม ปี 2021 ฉันยอมรับพระราชกิจแห่งยุคสุดท้ายของพระเจ้าอย่างเป็นทางการ เมื่อฉันยุ่งกับงาน ฉันก็จะใช้เวลาว่างเข้าร่วมการชุมนุม  ตอนนั้นพ่อไม่ได้คัดค้าน เพราะฉันทำงานในอุตสาหกรรมทำผม มีรายได้เดือนละแปดถึงหนึ่งหมื่นหยวน ญาติและเพื่อนทุกคนบอกว่าฉันทำได่ดี และพ่อก็มีความสุขและภูมิใจมากเมื่อได้ยินเช่นนั้น ต่อมา ผ่านการชุมนุมและการอ่านพระวจนะของพระเจ้า ฉันเข้าใจว่าในฐานะสิ่งมีชีวิตทรงสร้าง ฉันควรทำหน้าที่ของตนเพื่อตอบแทนความรักของพระเจ้า  อย่างไรก็ตาม เนื่องจากงานที่ฉันทำ ฉันจึงไม่มีเวลาทำหน้าที่  แต่แล้วฉันก็คิดว่าการได้เข้าร่วมการชุมนุมกับพี่น้องชายหญิงตลอดปีที่ผ่านมานั้น ทำให้ใจฉันรู้สึกอิ่มเอมและไม่ว่างเปล่าเหมือนเมื่อก่อน  ดังนั้น ฉันจึงอยากทำหน้าที่เต็มเวลา  ฉันนึกถึงพระวจนะของพระเจ้าเหล่านี้เป็นพิเศษที่ว่า “ความวิบัติทุกรูปแบบจะเกิดขึ้นอย่างต่อเนื่อง  ทุกประเทศและทุกสถานที่จะประสบความวิบัติ กล่าวคือ เกิดโรคระบาด การกันดารอาหาร  น้ำท่วม ภัยแล้ง และแผ่นดินไหวทุกหนแห่ง  ความวิบัติเหล่านี้ไม่ได้เกิดขึ้นเพียงแห่งสองแห่งเท่านั้น และจะไม่จบลงภายในวันสองวัน แต่จะขยายบริเวณกว้างขึ้นเรื่อยๆ และรุนแรงขึ้นทุกที  ในช่วงนี้ภัยพิบัติทุกรูปแบบจากแมลงจะเกิดขึ้นครั้งแล้วครั้งเล่า และจะเกิดปรากฏการณ์กินเนื้อคนด้วยกันไปทั่วทุกที่  นี่คือการพิพากษาที่เรามีต่อประเทศและกลุ่มชนเป็นอันมาก” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 65)  ฉันตระหนักว่าพระราชกิจของพระเจ้ากำลังใกล้สิ้นสุดลง ความวิบัติกำลังรุนแรงขึ้นเรื่อยๆ โดยเฉพาะในช่วงสองปีที่ผ่านมา และมีเพียงการมาเฉพาะพระพักตร์พระเจ้าเท่านั้น เราจึงจะสามารถได้รับความรอดและอยู่รอดได้  เมื่อเวลาใกล้จะหมดลง ฉันต้องรีบไล่ตามเสาะหาความจริงและทำหน้าที่ของฉัน  เมื่อฉันคิดเช่นนี้ ฉันจึงเลือกที่จะทำหน้าที่เต็มเวลา ในช่วงเวลานั้น ฉันเข้าร่วมการชุมนุมและอ่านพระวจนะของพระเจ้าทุกวัน และฉันรู้สึกถึงความชื่นบานยินดีในใจที่ไม่เคยมีมาก่อน  สองเดือนต่อมา ฉันลาออกจากงาน เมื่อเห็นว่าฉันไม่ได้ทำงาน พ่อฉันก็ไม่พอใจเลย  พ่อพูดว่า “การที่แกเชื่อในพระเจ้าก็ดี แต่แกจะลาออกจากงานไม่ได้  แกกลับไปทำแบบเมื่อก่อนสิ ที่แบ่งเวลาทำงานบ้าง ไปร่วมประชุมบ้าง  ถ้าแกไม่ทำงาน แกจะเอาอะไรกิน?  นี่คือช่วงเวลาที่ดีที่สุดในชีวิตของแกในการไล่ตามไขว่คว้าอาชีพการงาน  พ่อพูดแบบนี้ก็เพื่อประโยชน์ของแกเอง ถ้าแกไม่ฟังพ่อ สักวันแกจะเสียใจ!”  ฉันรู้สึกแย่มากหลังจากได้ยินสิ่งที่พ่อพูด ตั้งแต่เด็ก ฉันเชื่อฟังพ่อทุกเรื่องมาตลอดชีวิต  ถ้าครั้งนี้ฉันไม่ฟัง พ่อจะเสียใจมากแค่ไหน?  แต่แล้วฉันก็นึกถึงว่าตอนที่ฉันทำงาน หัวใจของฉันว่างเปล่าเพียงใด และตอนนี้ที่ฉันทำหน้าที่ ฉันรู้สึกอิ่มเอมมากเพียงใด  ตอนนี้ฉันเข้าใจแล้วว่าอะไรคือสิ่งที่มีความหมายและมีคุณค่าให้ไล่ตามเสาะหาในชีวิต  นอกจากนี้ พระราชกิจของพระเจ้ากำลังจะสิ้นสุดลง ดังนั้นฉันต้องคว้าเวลาที่มีอยู่อย่างจำกัดเพื่อไล่ตามเสาะหาความจริง การได้รับความจริงและชีวิต นั่นคือสิ่งที่สำคัญที่สุด  ด้วยความคิดนี้ ฉันบอกพ่อว่า “ที่ทำงานเต็มไปด้วยเล่ห์เหลี่ยมและการแก่งแย่ง การที่หนูทำหน้าที่ในตอนนี้ ก็คือหนูกำลังเดินอยู่บนเส้นทางที่ถูกต้องในชีวิต”  แต่พ่อยังคงพยายามห้ามฉันไม่ให้เชื่อในพระเจ้า

วันหนึ่ง พ่อส่งข้อความมาหาฉันว่า “อย่าทำให้พ่อผิดหวังนะ” น้ำตาไหลลงมาอาบใบหน้าของฉันทันที ฉันคิดในใจว่า “ตลอดหลายปีที่ผ่านมา พ่อต้องการให้ฉันโดดเด่นเหนือคนอื่น พ่อได้เสียสละอย่างมากเพื่อเลี้ยงดูฉัน  ตอนนี้ที่ฉันไม่ได้ทำงานอีกต่อไป ความหวังของพ่อพังทลาย พ่อต้องเจ็บปวดมากแน่ๆ!  ฉันโตป่านนี้แล้ว แต่ยังทำให้พ่อเป็นห่วงอยู่อีก แบบนี้ไม่เป็นการอกตัญญูหรอกหรือ?  ตั้งแต่ฉันยังเด็ก ไม่ว่าฉันอยากได้อะไรพ่อก็ซื้อให้ทุกอย่าง พ่อเอาใจฉันเสมอ  ถ้าต่อไปฉันไม่กลับไปทำงานอีก ฉันก็จะทำให้พ่อผิดหวัง ทั้งที่พ่อทุ่มเททั้งแรงกายและเงินทองเพื่อเลี้ยงดูฉันมา  ญาติและเพื่อนๆ จะคิดอย่างไรกับฉันเล่า?”  ท่ามกลางความคิดลบ ฉันนึกถึงพระวจนะของพระเจ้าบทตอนหนึ่ง จึงไปค้นมาอ่าน  พระเจ้าผู้ทรงมหิทธิฤทธิ์ตรัสว่า “จงบอกเราทีว่าทุกสิ่งที่เกี่ยวข้องกับผู้คนนั้นมีกำเนิดมาจากผู้ใด?  ใครแบกรับภาระอันหนักหนาที่สุดเพื่อชีวิตมนุษย์?  (พระเจ้า)  มีเพียงพระเจ้าที่ทรงรักผู้คนที่สุด  พ่อแม่และญาติพี่น้องของผู้คนรักพวกเขาจริงหรือ?  ความรักที่คนเหล่านั้นมอบให้เป็นความรักที่แท้จริงกระนั้นหรือ?  ความรักนั้นสามารถช่วยให้ผู้คนรอดจากอิทธิพลของซาตานได้หรือไม่?  ไม่ได้  ผู้คนด้านชาและหัวทึบ ไม่สามารถมองสิ่งเหล่านี้ออกอย่างทะลุปรุโปร่ง ทั้งยังพูดอยู่เสมอว่า ‘พระเจ้าทรงรักฉันอย่างไรกัน?  ฉันไม่เห็นรู้สึกเลย  ถึงอย่างไรพ่อกับแม่ก็รักฉันที่สุด  พวกท่านจ่ายค่าเล่าเรียนให้ฉันและทำให้ฉันได้เรียนรู้ทักษะเฉพาะทาง เพื่อที่เมื่อฉันโตขึ้น ฉันจะสามารถทำอะไรได้อย่างเป็นชิ้นเป็นอัน ประสบความสำเร็จ กลายเป็นดาวเด่น เป็นคนดัง  พ่อแม่ใช้เงินมากมายเพื่อบ่มเพาะฉันและให้การศึกษากับฉัน ท่านกินอยู่อย่างมัธยัสถ์  นั่นเป็นความรักที่ยิ่งใหญ่เหลือเกิน!  ฉันไม่มีทางตอบแทนพวกท่านได้เลย!’  พวกเจ้าคิดว่านั่นคือความรักหรือ?  อะไรคือผลที่ตามมาหลังจากพ่อแม่ของเจ้าทำให้เจ้าประสบความสำเร็จ กลายเป็นคนดังของโลก มีการงานดี และกลมกลืนกับโลก?  พวกเขาย่อมทำให้เจ้าไล่ตามไขว่คว้าความสำเร็จ นำเกียรติยศมาสู่วงศ์ตระกูล และทำตัวให้เข้ากับกระแสนิยมอันชั่วของโลกอย่างไม่รู้จบ เพื่อที่สุดท้ายเจ้าจะตกอยู่ในวังวนแห่งบาป ทนทุกข์กับความพินาศ ย่อยยับ และถูกซาตานกลืนกิน  นั่นคือความรักหรือ?  นั่นไม่ใช่การรักเจ้า นั่นคือการทำร้ายเจ้า ทำลายเจ้า  สักวันหนึ่งเจ้าจะจมดิ่งจนไม่อาจกลับใจได้ จมลึกจนเจ้าไม่อาจถอนตัวได้ และเจ้าจะลงนรก  ตอนนั้นเท่านั้นที่เจ้าจะตระหนักว่า ‘โอ ความรักของพ่อแม่เป็นความรักทางเนื้อหนัง  ไม่ได้มีประโยชน์ต่อการเชื่อในพระเจ้าหรือการได้รับความจริง—นี่ไม่ใช่ความรักที่แท้จริง!’  พวกเจ้าอาจยังไม่ตระหนักถึงเรื่องนี้  บางคนพูดว่า ‘ฉันไม่อาจรู้สึกได้ว่าพระเจ้ารักฉันอย่างไร  ฉันยังคงรู้สึกว่าแม่ของฉันรักฉันที่สุด  ท่านคือคนที่ใกล้ชิดกับฉันที่สุดในโลก  มีเพลงหนึ่งชื่อว่า “แม่ดีที่สุดในโลก”  ชื่อเพลงนั้นตรงกับความเป็นจริง นี่เป็นเรื่องจริงที่สุด!’  สักวันหนึ่ง เมื่อเจ้ามีการเข้าสู่ชีวิตอย่างแท้จริง และเมื่อเจ้าได้รับความจริงแล้ว เจ้าจะพูดว่า ‘แม่ของฉันไม่ใช่คนที่รักฉันที่สุด พ่อก็ไม่ใช่  พระเจ้าต่างหากที่ทรงรักฉันที่สุด  พระองค์คือผู้ที่ฉันรักอย่างสุดหัวใจ เพราะพระองค์ประทานชีวิตแก่ฉัน และพระองค์ทรงนำฉัน ทรงจัดหาให้ฉัน อีกทั้งทรงช่วยฉันให้รอดจากอิทธิพลของซาตานเสมอ  มีเพียงพระเจ้าที่จัดหาชีวิตให้แก่ผู้คนได้ สามารถนำผู้คนได้ และทรงมีอธิปไตยเหนือสรรพสิ่ง’  เฉพาะเมื่อเจ้าเข้าใจความจริง และได้รับความจริงโดยสมบูรณ์แล้วเท่านั้น เจ้าจึงจะสามารถซาบซึ้งกับพระวจนะเหล่านี้ได้อย่างลึกซึ้ง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การที่จะได้รับความจริง คนเราต้องเรียนรู้บทเรียนจากผู้คน เรื่องราว และสิ่งทั้งหลายรอบตัว)  ฉันเคยคิดว่าการทุ่มแทแรงกายแรงใจและเงินทองของพ่อเพื่อเลี้ยงดูฉันนั้นคือความรัก แต่หลังจากที่ได้อ่านพระวจนะของพระเจ้าแล้ว ฉันเข้าใจว่าสิ่งที่พ่อรู้สึกต่อฉันนั้นไม่ใช่ความรักที่แท้จริง เป้าหมายของพ่อนั้นคือทำให้ฉันทุ่มเททั้งกายและใจเพื่อไล่ตามไขว่คว้าอาชีพการงาน เป้าหมายของพ่อนั้นคือทำให้ฉันทุ่มเทแรงกายแรงใจเพื่อไล่ตามเสาะหาความสำเร็จในอาชีพการงาน ฉันนึกถึงตอนที่ฉันทำงาน ฉันเข้าร่วมการชุมนุมได้เพียงสัปดาห์ละครั้งเท่านั้น และไม่มีเวลาที่จะทำหน้าที่ของฉันเลย เวลาและพลังทั้งหมดถูกใช้ไปกับการทำงาน การหาเงิน และการเปรียบเทียบกับเพื่อนๆ และกับเพื่อนร่วมงาน ความคิดของฉันหมกมุ่นอยู่แต่กับการหาเงิน และเพื่อให้ได้เงินมากขึ้น ฉันได้วางแผนเล่นงานเพื่อนร่วมงานและหลอกลวงลูกค้า จิตใจของฉันถูกชื่อเสียงและผลประโยชน์ครอบงำไปจนหมดสิ้น  และหัวใจก็ยิ่งทวีความว่างเปล่าและเจ็บปวดมากขึ้นทุกที เป็นเพราะความรักและความรอดของพระเจ้าเท่านั้น ฉันจึงมีโอกาสได้ยอมรับพระราชกิจแห่งยุคสุดท้ายของพระเจ้า เข้ามาในคริสตจักร และเริ่มทำหน้าที่ของฉัน ฉันไม่ได้ใช้ชีวิตอยู่ท่ามกลางกระแสชั่วของโลกอีกต่อไป และไม่ไล่ตามไขว่คว้าชื่อเสียงและผลประโยชน์อีกแล้ว ถ้าฉันไม่ได้ทำหน้าที่ ฉันคงจะยังติดอยู่ในวังวนของชื่อเสียงและผลประโยชน์ ฉันคงจะกลายเป็นคนเลวร้ายมากขึ้นเรื่อยๆ และคงจะสูญเสียโอกาสที่จะได้รับความรอดอย่างสิ้นเชิง เมื่อตระหนักได้แบบนี้ ฉันจึงตั้งปณิธานในใจว่า  ฉันจะต้องทำหน้าที่ในคริสตจักรอย่างถูกควรให้จงได้ ฉันนึกถึงพระวจนะของพระเจ้าที่ว่า “ถ้าพ่อแม่ของเจ้าด้อยความเป็นมนุษย์ ถ้าพวกเขาคอยขัดขวางอย่างต่อเนื่องไม่ให้เจ้าเชื่อในพระเจ้าและทำหน้าที่ของเจ้า และถ้าพวกเขาถึงกับเกลียดเจ้าและสาปแช่งเจ้าเพราะเจ้าเชื่อในพระเจ้า เจ้าควรทำอย่างไร?  ความจริงที่เจ้าควรปฏิบัติคืออะไร?  (การปฏิเสธ)  ถึงตอนนั้น เจ้าต้องปฏิเสธพวกเขา  เจ้าไม่มีภาระผูกพันที่จะต้องเคารพและกตัญญูต่อพวกเขาอีกต่อไป  ถ้าพวกเขาเชื่อในพระเจ้า เช่นนั้นแล้ว พวกเขาก็คือครอบครัว เป็นพ่อแม่ของเจ้า  ถ้าพวกเขาไม่เชื่อในพระเจ้าและถึงกับต่อต้านพระเจ้า เช่นนั้นพวกเจ้าก็เดินอยู่บนเส้นทางที่ต่างกัน  พวกเขาเชื่อในซาตานและบูชาจอมมารนั้น ทั้งยังเดินบนเส้นทางของซาตาน พวกเขาอยู่บนเส้นทางที่ต่างจากเจ้า  พวกเจ้าไม่ใช่ครอบครัวเดียวกันอีกต่อไป  พวกเขามองว่าผู้เชื่อในพระเจ้าเป็นคู่อริ เป็นศัตรูของตน ดังนั้น เจ้าจึงไม่มีภาระผูกพันที่จะต้องดูแลพวกเขาอีกต่อไป และต้องตัดขาดจากพวกเขาอย่างสิ้นเชิง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, สิ่งใดหรือคือความเป็นจริงความจริง?)  หลังจากอ่านพระวจนะของพระเจ้า ฉันเข้าใจว่าฉันกับพ่ออยู่บนสองเส้นทางที่แตกต่างกัน พ่อทำงานหนักเพื่อหาเงินและไล่ตามไขว่คว้าชื่อเสียงและผลประโยชน์เพื่อให้คนอื่นยกย่อง พ่ออยู่บนเส้นทางของซาตาน ส่วนฉันนั้น ฉันเชื่อในพระเจ้าและกำลังทำหน้าที่ของตน ฉันอยู่บนเส้นทางแห่งการไล่ตามเสาะหาความจริงและการได้รับความรอด ก่อนหน้านี้ ฉันดำเนินชีวิตอยู่ในอารมณ์ของเนื้อหนัง โดยคิดว่าฉันกำลังทำให้พ่อเสียใจและผิดหวังที่ลาออกจากงาน และฉันก็ทำให้ท่านผิดหวังอยู่เสมอ แต่วันนี้ หลังจากที่ได้อ่านพระวจนะของพระเจ้า ฉันก็มีวิจารณญาณเกี่ยวกับพ่อขึ้นมาบ้าง พ่อไม่เชื่อในพระเจ้า และถึงกับพยายามห้ามไม่ให้ฉันเชื่อ พวกเราไม่ได้อยู่บนเส้นทางเดียวกัน ดังนั้นฉันไม่สามารถมองพ่อจากมุมมองของเครือญาติทางเนื้อหนังได้อีกต่อไป เมื่อฉันตระหนักถึงเรื่องนี้ ฉันก็ไม่ถูกบีบคั้นจากอารมณ์ของตัวเองอีกต่อไป

ในเดือนธันวาคม ปี 2022 ฉันต้องออกจากบ้านเพราะหน้าที่ของฉันยุ่งมาก และกลับบ้านแค่สัปดาห์ละครั้งเท่านั้น ครั้งหนึ่งตอนฉันกลับมาบ้าน พ่อพูดกับฉันเสียงดุว่า “เมื่อไหร่แกจะหางานทำเสียทีล่ะ?  ถ้าแกไม่ทำงาน ก็อย่าอยู่ที่นี่ กลับไปบ้านเกิดที่ชนบทซะ!”  ฉันเริ่มกังวล “ถ้าฉันไม่เชื่อฟังพ่อ พ่อก็จะส่งฉันกลับบ้านเกิดจริงๆ หรือ?  แบบนั้นฉันยังจะสามารถทำหน้าที่ได้อยู่ไหม?” หลังจากนั้น ฉันจะแอบออกจากบ้านไปทำหน้าที่อยู่เสมอ ครั้งหนึ่ง ขณะที่ฉันกำลังจะออกจากบ้านไปทำหน้าที่ พ่อก็เห็นเข้าพอดี พูดอย่างเกรี้ยวกราดว่า “ถ้าแกแอบออกจากบ้านไปอีก ก็อย่ากลับมา ถ้ากลับมาฉันจะหักขาแกทิ้งเสีย!  ฉันไม่ได้แค่ขู่นะ อยากลองดีก็เอาเลย!” ฉันรู้สึกกลัวเล็กน้อย และคิดว่า “ถ้าฉันออกไปข้างนอกแล้วกลับมา พ่อจะหักขาฉันจริงไหม?  ฉันควรทำหน้าที่ของฉันต่อไปดีไหม?”  ฉันรู้สึกขัดแย้งมาก และสงสัยว่า “แต่ถ้าฉันไม่ออกไป แล้วหน้าที่ของฉันล่ะ?  งานของคริสตจักรกำลังยุ่งมาก ถ้าฉันกลับไปไม่ทันเวลา ก็จะทำให้งานล่าช้า” ฉันอธิษฐานถึงพระเจ้าและแสวงหา จากนั้นฉันก็นึกถึงพระวจนะของพระเจ้าที่ว่า “ไม่ว่าอะไรจะเกิดขึ้นกับเจ้า ไม่ว่าจะเป็นการทดสอบหรือบททดสอบ หรือว่าเจ้ากำลังถูกตัดแต่ง และไม่ว่าผู้คนจะปฏิบัติต่อเจ้าอย่างไร ก่อนอื่นเจ้าควรวางสิ่งเหล่านี้และมาอธิษฐานเฉพาะพระพักตร์พระเจ้าอย่างขะมักเขม้น แสวงหาความจริง และปรับเปลี่ยนสภาวะของเจ้า  นี่ควรได้รับการแก้ไขเสียก่อน  เจ้าควรพูดว่า ‘ไม่ว่าเรื่องนี้จะใหญ่โตเพียงใด ต่อให้ฟ้าถล่มลงมา ฉันก็ต้องทำหน้าที่ของตนให้ดี  ตราบเท่าที่ฉันมีลมหายใจ ฉันจะไม่ล้มเลิกหน้าที่ของตนเอง’  ดังนั้นเจ้าจะทำหน้าที่ของตนเองให้ดีได้อย่างไร?  เจ้าจะทำแค่ขอไปที หรือทำแบบกายอยู่ แต่จิตใจล่องลอยไปไม่ได้—หัวใจและความรู้สึกนึกคิดของเจ้าต้องมุ่งไปที่หน้าที่ของเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การเข้าสู่ชีวิตเริ่มต้นที่การปฏิบัติหน้าที่)  พระวจนะของพระเจ้าประทานความเชื่อให้ฉัน ไม่ว่าอะไรจะเกิดขึ้นก็ตาม ถึงพ่อจะหักขาฉันจริงๆ ฉันก็ต้องลุล่วงหน้าที่ของฉัน และไม่อาจละทิ้งหน้าที่นั้นได้ พอคิดได้แบบนั้น ฉันก็รู้สึกมีกำลังขึ้นมาทันที แล้วจึงออกจากบ้านไปปฏิบัติหน้าที่ของตน  ภายหลังเมื่อฉันกลับบ้านอีกครั้ง พ่อกลับไม่ตีฉัน แต่พ่อยังคงพยายามเกลี้ยกล่อมฉันให้ไปหางานทำ อย่างไรก็ดี พ่อไม่ได้บีบคั้นฉันและฉันก็ยังคงทำหน้าที่ของฉันต่อไป

ในเดือนกุมภาพันธ์ ปี 2023 ฉันไม่ได้กลับบ้านเป็นเวลาหนึ่งเดือน เพราะฉันยุ่งกับหน้าที่มาก และพญานาคใหญ่สีแดงก็กำลังข่มเหงและจับกุมผู้เชื่ออย่างรุนแรง  พ่อพูดกับฉันอย่างโกรธเคืองว่า “ครั้งนี้ฉันจะล่ามแกไว้ แกจะได้ไม่ออกไปไหน!”  ตั้งแต่ฉันยังเด็กพ่อไม่เคยพูดแบบนี้กับฉันมาก่อนเลย พ่อหน้าแดง เส้นเลือดที่คอปูดด้วยความโกรธ ฉันกลัวมาก คืนนั้น น้องสาวของฉันพูดกับฉันทั้งน้ำตาว่า “พี่ อย่าไปเลยนะ พ่อจะเป็นแบบนี้ทุกครั้งที่พี่ไม่อยู่เลยแหละ พี่ไม่คิดถึงแม่กับหนูเลยด้วยซ้ำ” วันถัดมา เมื่อฉันกำลังจะออกบ้านไปทำหน้าที่ของฉัน แม่หยุดฉันไว้และบอกฉันว่า “ก็แค่เชื่อฟังพ่อแล้วไปหางานทำก่อนสิ!  ทำไมถึงดื้อแบบนี้ล่ะ?”  ฉันรู้สึกอ่อนแอในหัวใจมาก ฉันคิดในใจว่า “ก่อนหน้านี้แม่กับน้องสาวไม่เคยคัดค้านความเชื่อหรือการปฏิบัติหน้าที่ของฉันเลย  แต่ตอนนี้กลับไปเข้าข้างพ่อกันหมด ถ้าฉันยังคงทำหน้าที่ของฉันต่อไป พ่อก็จะทะเลาะกับแม่ทุกวัน แล้วถ้าความสัมพันธ์ของพวกท่านต้องแตกร้าวจนถึงขั้นหย่าร้างกันล่ะ?  หากฉันไม่เชื่อฟังพ่อ ฉันยังจะอาศัยอยู่ในบ้านหลังนี้ได้อีกต่อไปอย่างนั้นหรือ?”  ฉันรู้สึกกังวลและหวาดกลัวเล็กน้อย และคิดว่าจะไปหางานทำและละทิ้งหน้าที่ของฉันเสีย แต่ในการทำหน้าที่ตลอดหลายเดือนที่ผ่านมานั้น ฉันรู้สึกถึงสันติสุขและความชื่นบานยินดีในหัวใจ ตอนนี้ ความวิบัติต่างๆ กำลังเกิดขึ้น และพระราชกิจของพระเจ้าใกล้จะสิ้นสุดแล้ว ฉันไม่อยากพลาดโอกาสที่จะได้รับความรอดจากพระเจ้าเลย ดังนั้น ฉันจึงอธิษฐานถึงพระเจ้าว่า “ข้าแต่พระเจ้า หัวใจของข้าพระองค์อ่อนแอและเจ็บปวด ข้าพระองค์กลัวว่าครอบครัวนี้กำลังจะพังทลายลงจริงๆ แต่ข้าพระองค์ไม่ต้องการถูกบีบคั้น โปรดประทานความเชื่อให้ข้าพระองค์เพื่อจะได้ตั้งมั่นในคำพยานของตน”  หลังจากนั้น ฉันก็ไปหาพระวจนะของพระเจ้ามาอ่าน  พระเจ้าตรัสว่า “เจ้าต้องสู้ทนทุกสิ่งเพื่อเรา เจ้าต้องพร้อมที่จะละทิ้งทุกสิ่ง และติดตามเราด้วยสุดความสามารถของเจ้า และพร้อมที่จะจ่ายราคา  บัดนี้เป็นเวลาที่เราจะทดสอบเจ้า เจ้าจะมอบความจงรักภักดีแก่เราหรือไม่?  เจ้าสามารถติดตามเราอย่างจงรักภักดีไปจนสุดทางได้หรือไม่?  จงอย่ากลัวไปเลย ด้วยการเกื้อหนุนของเรา ใครเล่าจะสามารถขวางกั้นถนนสายนี้ได้?  จงจดจำการนี้ไว้!  จงจดจำไว้!  ทุกสิ่งประกอบด้วยเจตนารมณ์อันดีของเรา และอยู่ภายใต้การพินิจพิเคราะห์ของเรา  เจ้าสามารถทำตามวจนะของเราในทุกๆ สิ่งที่เจ้าพูดและทำได้หรือไม่?  เมื่อการทดสอบด้วยไฟมาถึงตัวเจ้า เจ้าจะคุกเข่าและร้องเรียกหรือไม่?  หรือว่าเจ้าจะขดตัวด้วยความขลาดกลัว ไม่สามารถก้าวไปข้างหน้าได้?” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 10)  “เจ้าต้องมีความกล้าหาญของเราอยู่ในตัวเจ้า และเจ้าต้องมีหลักธรรมยามเผชิญหน้าญาติพี่น้องที่ไม่เชื่อ อย่างไรก็ตาม เพื่อเรา เจ้าต้องไม่ยอมจำนนต่ออำนาจมืดใดๆ เช่นกัน  จงพึ่งพาปัญญาของเราเพื่อที่จะเดินไปบนหนทางที่สมบูรณ์ จงอย่ายอมให้แผนประทุษกรรมใดๆ ของซาตานเกิดผล  ทำทุกสิ่งที่เจ้าสามารถทำได้เพื่อที่จะนำหัวใจของเจ้ามาวางเบื้องหน้าเรา แล้วเราจะชูใจเจ้า นำสันติสุขและความเบิกบานมาให้เจ้า  จงอย่าพยายามทำตัวแบบใดแบบหนึ่งต่อหน้าคนอื่น การทำให้เราพึงพอใจไม่มีคุณค่าและน้ำหนักมากกว่าหรอกหรือ?  ในการทำให้เราพึงพอใจนั้น เจ้าจะไม่เต็มเปี่ยมยิ่งขึ้นด้วยสันติสุขและความสุขนิรันดร์และตราบชั่วชีวิตหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 10)  พระวจนะของพระเจ้าได้ประทานความเชื่อให้แก่ฉัน ฉันไม่ควรกลัวนั่นกลัวนี่อีกต่อไป ฉันต้องมีความเชื่อในพระเจ้า  ฉันไม่อาจละทิ้งหน้าที่ของฉันเพียงเพราะกลัวว่าครอบครัวจะพังทลาย ฉันเห็นว่าความผูกพันทางอารมณ์ของฉันต่อครอบครัวนั้นรุนแรงเกินไป ฉันยังไม่ได้มอบหัวใจทั้งดวงของฉันให้พระเจ้า และฉันก็ไม่มีความตั้งใจแน่วแน่ที่จะละทิ้งทุกสิ่งและติดตามพระองค์ แล้วฉันจะเอาอะไรไปจงรักภักดีต่อพระเจ้า?  ไม่ว่าจะยากเย็นเพียงใด ฉันต้องพึ่งพาพระเจ้าและเป็นพยานให้พระองค์ พระเจ้าทรงครองอธิปไตยเหนือการแต่งงานและชะตากรรมของผู้คน ทุกคนต่างมีชะตากรรมของตนเอง ชีวิตคู่ของพ่อแม่ฉันจะเป็นอย่างไร และครอบครัวนี้จะพังทลายหรือไม่ ล้วนขึ้นอยู่กับพระเจ้า  ชะตากรรมของฉันจะเป็นอย่างไรต่อไปนั้นก็อยู่ในพระหัตถ์ของพระเจ้าเช่นกัน พ่อของฉันไม่ใช่ผู้ที่ชี้ขาด ฉันต้องยึดมั่นในหน้าที่ของฉัน และทำให้พระเจ้าพอพระทัย ถ้าฉันเชื่อฟังพ่อและหยุดทำหน้าที่ของตัวเองแล้ว ฉันอาจไม่ต้องทนทุกข์ต่อการข่มเหงจากครอบครัว  แต่นั่นจะเป็นการทรยศต่อพระเจ้า และจะเป็นความเจ็บปวดชั่วนิรันดร์!

วันต่อมา เช้าตรู่ฉันกำลังเตรียมตัวออกจากบ้านไปทำหน้าที่  ฉันประหลาดใจที่พ่อตื่นตั้งแต่ตีสี่ตีห้าเพื่อคอยจับตาดูฉัน  หลังหกโมงเล็กน้อย พ่อเข้ามาในห้องของฉันและเปิดวิดีโอข่าวลือที่ีไม่มีมูลของพรรคคอมมิวนิสต์จีนที่ใส่ร้ายคริสตจักรของพระเจ้าผู้เปี่ยมมหิทธิฤทธิ์ ฉันรู้ว่าข่าวพวกนั้นไม่เป็นความจริง โดยเฉพาะหลังจากที่ฉันได้เข้าใจความจริงบางอย่างจากการทำหน้าที่มานาน  ฉันจึงไม่หวั่นไหวกับข่าวลือที่ไม่มีมูลเหล่านั้น  เมื่อพ่อเห็นว่าท่าทีของฉันไม่เปลี่ยน พ่อก็พยายามเกลี้ยกล่อมฉันโดยบอกว่า “ช่วงนี้พ่อเป็นห่วงและกังวลเกี่ยวกับแกมากนะ พ่อเลี้ยงดูแกมากับมือ  ที่พ่อทำแบบนี้ก็เพื่อแกทั้งนั้น พ่อจะทำร้ายแกได้หรือ?  ถ้าแกไปทำงานตอนนี้ พ่อจะซื้อโทรศัพท์เครื่องใหม่ให้ ราคาหมื่นกว่าหยวนเลยนะ พอน้องสาวแกปิดเทอม พ่อจะให้เงินแก แล้วพวกแกสองคนจะได้ไปเที่ยวซานย่ากันยังไงล่ะ”  เมื่อฉันได้ยินพ่อพูดเช่นนี้ ฉันรู้สึกว่าถ้าครั้งนี้ฉันไม่เชื่อฟังพ่อ ฉันคงจะทำให้พ่อผิดหวังจริงๆ แต่ฉันก็รู้ว่าการเชื่อในพระเจ้าและการทำหน้าที่ของฉันนั้นเป็นหนทางที่ถูกต้องในชีวิต และฉันไม่สามารถละทิ้งสิ่งนี้ไปได้ ฉันตัดสินใจไม่ถูก ฉันตระหนักว่าสภาวะของฉันนั้นไม่ถูกต้อง ดังนั้น ฉันจึงอธิษฐานถึงพระเจ้าในใจ ขอให้พระองค์ทรงคุ้มครองหัวใจของฉันไม่ให้ได้รับอิทธิพลจากคำพูดของพ่อ  เมื่อเห็นว่าฉันไม่ตอบอะไร พ่อก็กลับไปที่ห้องนั่งเล่น

หลังจากนั้น ฉันอ่านพระวจนะของพระเจ้า และตระหนักว่าการที่พ่อขัดขวางความเชื่อของฉันในพระเจ้านั้นคือการรบกวนของซาตาน  พระเจ้าผู้ทรงมหิทธิฤทธิ์ตรัสว่า “เมื่อผู้คนยังไม่ได้รับการช่วยให้รอด บ่อยครั้งที่ชีวิตของพวกเขาถูกรบกวน และถึงขนาดถูกควบคุมโดยซาตาน  กล่าวอีกนัยหนึ่งคือ ผู้คนที่ยังไม่ได้รับการช่วยให้รอดนั้นเป็นนักโทษของซาตาน พวกเขาไม่มีเสรีภาพ พวกเขายังไม่ถูกซาตานปล่อยตัว พวกเขาไม่มีคุณสมบัติเพียงพอหรือมีสิทธิ์ที่จะนมัสการพระเจ้า และพวกเขาถูกซาตานไล่ตามอย่างกระชั้นชิดและเล่นงานอย่างโหดร้าย  ผู้คนเหล่านั้นไม่มีความสุขให้พูดถึง พวกเขาไม่มีสิทธิ์ในการดำรงอยู่อย่างเป็นปกติให้พูดถึง และยิ่งไปกว่านั้น พวกเขาไม่มีศักดิ์ศรีให้พูดถึง” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  “พระเจ้าทรงมีวิธีการและลู่ทางมากมายที่จะทดสอบมนุษย์ แต่พวกเขาทุกคนพึงต้องได้รับ ‘ความร่วมมือ’ จากศัตรูของพระเจ้า ซึ่งก็คือ ซาตาน  นี่หมายความว่าเมื่อมนุษย์ได้รับมอบอาวุธที่จะใช้สู้รบกับซาตานแล้ว พระเจ้าก็ทรงส่งมอบมนุษย์ให้แก่ซาตานและทรงอนุญาตให้ซาตาน ‘ทดสอบ’ วุฒิภาวะของมนุษย์  หากมนุษย์สามารถฝ่ากระบวนรบของซาตานออกมาได้ หากเขาสามารถหนีรอดจากวงล้อมของซาตานและยังคงมีชีวิตอยู่ได้ เช่นนั้นแล้ว มนุษย์ย่อมจะผ่านการทดสอบ  แต่หากมนุษย์ล้มเหลวในการฝ่าออกจากกระบวนรบของซาตาน และกลับยอมจำนนต่อซาตาน เช่นนั้นแล้ว เขาย่อมจะไม่ผ่านการทดสอบ  ไม่ว่าพระเจ้าจะทรงตรวจดูแง่มุมใดของมนุษย์ก็ตาม เกณฑ์การตรวจสอบของพระองค์คือการดูว่ามนุษย์ตั้งมั่นในคำพยานของเขาเมื่อถูกซาตานโจมตีหรือไม่ และเขาละทิ้งพระเจ้า ยอมแพ้และยอมจำนนต่อซาตานยามที่ติดอยู่ในบ่วงของซาตานหรือไม่  อาจกล่าวได้ว่ามนุษย์จะสามารถได้รับการช่วยให้รอดหรือไม่นั้นขึ้นอยู่กับว่าเขาสามารถเอาชนะและทำให้ซาตานปราชัยได้หรือไม่ และการที่เขาจะสามารถได้รับอิสรภาพหรือไม่นั้นก็ขึ้นอยู่กับว่าเขาสามารถหยิบอาวุธที่พระเจ้าประทานแก่เขาขึ้นมาด้วยตัวของเขาเอง เพื่อเอาชนะพันธนาการของซาตาน ทำให้ซาตานละทิ้งความหวังอย่างสิ้นเชิงและปล่อยเขาไปได้หรือไม่  หากซาตานละทิ้งความหวังและปล่อยใครบางคนไป นี่ย่อมหมายความว่าซาตานจะไม่มีวันพยายามเอาตัวบุคคลผู้นี้ไปจากพระเจ้าอีก จะไม่มีวันกล่าวหาและรบกวนบุคคลผู้นี้อีก จะไม่มีวันทรมานหรือโจมตีพวกเขาตามใจชอบอีก มีเพียงคนเช่นนี้เท่านั้นที่พระเจ้าจะทรงรับไว้อย่างแท้จริง  นี่คือกระบวนการทั้งหมดทั้งมวลที่พระเจ้าทรงใช้เพื่อรับผู้คนมา” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  หลังจากที่ฉันได้อ่านพระวจนะของพระเจ้าแล้ว ฉันก็เข้าใจว่าฉันยังไม่ได้ก้าวออกจากสมรภูมิรบของซาตานเสียทีเดียว ซาตานยังคงใช้พ่อมารบกวนฉันอย่างต่อเนื่อง โดยยัดเยียดข่าวลือที่พรรคคอมมิวนิสต์สร้างขึ้นให้ฉัน เมื่อมันเห็นว่าฉันไม่ยอมฟัง มันก็ใช้ความรักใคร่ในครอบครัวและคำพูดอันอ่อนโยน พยายามทุกกลอุบายไม่ว่าไม้แข็งหรือไม้อ่อน เพื่อพยายามทำให้ฉันทรยศต่อพระเจ้า มันช่างน่ารังเกียจยิ่งนัก!  ฉันนึกถึงตอนที่โยบเผชิญกับการทดลองของซาตาน ฝูงแกะและฝูงวัวของเขาที่เคยมีอยู่เต็มภูเขากลับหายไปหมด ร่างกายของเขาเต็มไปด้วยฝีร้าย และภรรยาของเขาก็เร่งเร้าให้เขาละทิ้งพระเจ้า แต่โยบกลับกล่าวว่า “พระยาห์เวห์ประทาน และพระยาห์เวห์ทรงเอาไปเสีย สาธุการแด่พระนามพระยาห์เวห์” (โยบ 1:21)  “เราจะรับสิ่งดีจากพระเจ้า และจะไม่รับสิ่งไม่ดีบ้างหรือ?” (โยบ 2:10)  เมื่อโยบเผชิญกับการทดลอง เขาไม่ได้ละทิ้งพระเจ้า และเขายังคงตั้งมั่นในการเป็นคำพยานให้พระเจ้า  ฉันต้องเอาอย่างโยบ ฉันต้องเอาชนะซาตานโดยใช้พระวจนะของพระเจ้าเป็นอาวุธ ท่ามกลางการโจมตีของมัน และตั้งมั่นในคำพยานให้พระเจ้า  ฉันอธิษฐานถึงพระเจ้าและตั้งปณิธาน ขอให้พระองค์ประทานความเชื่อให้ฉันตั้งมั่นในคำพยานของตน

ฉันอ่านพระวจนะของพระเจ้าเพิ่มเติมอีกสองสามบทตอนและได้รับความเข้าใจเกี่ยวกับตัวเองบางประการ  พระเจ้าผู้ทรงมหิทธิฤทธิ์ตรัสว่า “เจ้าต้องทนทุกข์กับความยากลำบากเพื่อความจริง เจ้าต้องพลีอุทิศตัวเจ้าให้กับความจริง เจ้าต้องสู้ทนการดูหมิ่นเหยียดหยามเพื่อความจริง และเจ้าต้องก้าวผ่านความทุกข์อีกมากเพื่อให้ได้รับความจริงมากขึ้น  นี่คือสิ่งที่เจ้าควรทำ  เจ้าต้องไม่โยนความจริงทิ้งไปเพื่อที่จะสุขสำราญกับความกลมเกลียวในครอบครัว และเจ้าจะต้องไม่สูญสิ้นศักดิ์ศรีและความซื่อตรงที่มีมาทั้งชีวิตเพื่อเห็นแก่ความชื่นชมยินดีชั่วครู่ชั่วคราว  เจ้าควรไล่ตามเสาะหาทั้งหมดที่ดีงามและงดงาม และเจ้าควรไล่ตามเสาะหาเส้นทางในชีวิตที่เปี่ยมความหมายมากขึ้น  หากเจ้าดำเนินชีวิตเป็นโลกียวิสัยและเป็นทางโลกเช่นนั้น และไม่มีเป้าหมายใดให้ไล่ตามเสาะหา นี่ย่อมเป็นการใช้ชีวิตของเจ้าอย่างสูญเปล่าไม่ใช่หรือ?  เจ้าสามารถได้รับอะไรบ้างจากชีวิตเช่นนั้น?  เจ้าควรละทิ้งความชื่นชมยินดีทั้งหมดของเนื้อหนังเพื่อเห็นแก่ความจริงหนึ่งประการ และไม่ควรโยนความจริงทั้งหมดทิ้งไปเพื่อเห็นแก่ความชื่นชมยินดีเพียงเล็กน้อย ผู้คนเช่นนี้ไม่มีความซื่อตรงหรือศักดิ์ศรีเลย การดำรงอยู่ของพวกเขาช่างปราศจากความหมาย!” (พระวจนะฯ เล่ม 1 การทรงปรากฏและพระราชกิจของพระเจ้า, ประสบการณ์ของเปโตร: ความรู้ของเขาเกี่ยวกับการตีสอนและการพิพากษา)  “พวกเจ้าได้ติดตามเรามาตลอดช่วงหลายปีนี้ กระนั้นก็ยังไม่เคยมอบความจงรักภักดีให้เราแม้เพียงสักนิดเดียว  แทนที่จะเป็นเช่นนั้น พวกเจ้ากลับวนเวียนอยู่กับผู้คนที่พวกเจ้ารักและสิ่งต่างๆ ที่พวกเจ้าชอบ—มากถึงขนาดที่ว่าตลอดเวลานั้น และไม่ว่าเจ้าจะไปที่ใดก็ตาม เจ้าเก็บผู้คนและสิ่งเหล่านั้นไว้ใกล้หัวใจเจ้าและไม่เคยทอดทิ้งผู้คนและสิ่งเหล่านั้นเลย  เมื่อใดก็ตามที่พวกเจ้ากระหายหรือกระตือรือร้นในสิ่งหนึ่งสิ่งใดที่พวกเจ้ารัก นั่นก็เป็นในขณะที่พวกเจ้ากำลังติดตามเรา หรือแม้แต่ในขณะที่พวกเจ้ากำลังฟังวจนะของเรา  ดังนั้น เราจึงบอกว่าพวกเจ้ากำลังใช้ความจงรักภักดีที่เราขอจากพวกเจ้า ไปจงรักภักดีและทะนุถนอม ‘สัตว์เลี้ยง’ ของพวกเจ้าแทน  แม้ว่าพวกเจ้าอาจพลีอุทิศสิ่งหนึ่งหรือสองสิ่งให้เรา มันก็ไม่ได้เป็นตัวแทนถึงทั้งหมดของพวกเจ้า และไม่ได้แสดงว่าเราคือผู้ที่พวกเจ้าจงรักภักดีอย่างแท้จริง” (พระวจนะฯ เล่ม 1 การทรงปรากฏและพระราชกิจของพระเจ้า, แท้จริงแล้วเจ้าจงรักภักดีต่อใคร?)  หลังจากอ่านพระวจนะของพระเจ้า ฉันเข้าใจว่าฉันต้องทนทุกข์เพื่อความจริง และไม่ควรละทิ้งความจริงเพียงเพื่อรักษาความสงบสุขในครอบครัว  ตลอดเวลาที่ฉันเชื่อในพระเจ้าและทำหน้าที่ของฉันนั้น ฉันพยายามประคับประคองครอบครัวนี้ไว้ด้วยความระมัดระวัง  ฉันกลัวว่าความสัมพันธ์กับครอบครัวจะพังทลายลงและฉันจะกลับบ้านไม่ได้ เมื่อเผชิญกับการเกลี้ยกล่อมและการข่มขู่ซ้ำแล้วซ้ำเล่าของพ่อ ฉันรู้สึกอ่อนแอมาก และตกอยู่ในความลังเล  ไม่แน่ใจว่าจะออกไปทำหน้าที่อีกครั้งดีไหม  ฉันเห็นว่าตัวเองจงรักภักดีต่อครอบครัวมาตลอด แต่กลับไม่จงรักภักดีต่อพระเจ้า และแน่นอนว่า ฉันไม่ได้ให้การไล่ตามเสาะหาความจริงนั้นมาเป็นอันดับแรก เพราะฉันมีความรู้สึกผูกพันธ์ต่อครอบครัวเหนียวแน่นเกินไป ฉันตกอยู่ในการทดลองของซาตานหลายครั้งและเกือบจะทรยศต่อพระเจ้า ตอนนั้นนั่นเองที่ฉันเห็นว่าซาตานทำให้ผู้คนใช้ชีวิตอยู่ในความรักใคร่ของครอบครัว ทำให้ลุ่มหลงในเนื้อหนัง และสุดท้าย พวกเขาก็จะสูญเสียโอกาสที่จะได้รับความรอด เจตนารมณ์ของพระเจ้าคือให้เราทำหน้าที่ของเราในฐานะสิ่งมีชีวิตทรงสร้าง ไล่ตามเสาะหาความจริง ดำเนินชีวิตตามสภาพเสมือนมนุษย์ที่แท้จริง และบรรลุความรอด ถ้าครั้งนี้ฉันเชื่อฟังพ่อและกลับไปทำงานเพียงเพื่อปกป้องผลประโยชน์ทางเนื้อหนังของตัวเอง  ฉันอาจจะรักษาความสงบสุขในครอบครัวเอาไว้ได้ แต่ฉันก็จะสูญเสียโอกาสที่จะได้รับความจริงไป  แล้วนั่นจะเหลืออะไรนอกจากความว่างเปล่าและความเจ็บปวด?  ฉันต้องเลือกเส้นทางที่ถูกต้อง เช้าวันหนึ่ง พ่อของฉันต้องออกไปธุระข้างนอกอย่างกะทันหัน ฉันจึงใช้โอกาสนั้นออกจากบ้านและไปทำหน้าที่อีกครั้ง

สองเดือนต่อมา ฉันได้รับจดหมายจากคริสตจักรแจ้งว่าพ่อฉันแจ้งเบาะแสของฉันกับตำรวจ และยังแจ้งเบาะแสของคุณย่ากับบรรดาพี่น้องชายหญิงของฉันที่อยู่ในบ้านเกิดของเราด้วย พวกเขาทุกคนถูกจับกุม  พ่อฉันได้ใช้ทุกวิธีการที่จะข่มเหงและขัดขวางฉันอย่างบ้าคลั่งเพื่อไม่ให้ฉันทำหน้าที่  เมื่อพ่อเห็นว่าฉันไม่ยอมฟัง พ่อก็หันมาต่อว่าฉันอย่างรุนแรงและแจ้งตำรวจจับฉัน แม้กระทั่งคุณย่าก็โดนจับด้วย แก่นแท้ของพ่อคือมารนั่นเอง!  เมื่อฉันเห็นแก่นแท้ของพ่ออย่างชัดแจ้งแล้ว ฉันก็ไม่ถูกอารมณ์ของตัวเองบีบคั้นอีกต่อไป  ตั้งแต่วันนั้น ฉันก็ไม่ได้กลับบ้านอีกเลย และทำหน้าที่เต็มเวลานับแต่นั้นมา  ขอบคุณพระเจ้าที่ทรงนำฉันให้เลือกเส้นทางที่ถูกต้อง!


12. การมีประสบการณ์กับความทรมานจากความเจ็บป่วยสอนผมให้นบนอบ

โดยหวางฉิน ประเทศจีน

วันหนึ่งในเดือนมิถุนายน ปี 2021 ผมรู้สึกเวียนศีรษะและไม่สบายตัว ผมจึงวัดความดันโลหิต ค่าความดันตัวบนสูงเกิน 200 และตัวล่างอยู่ที่ 120 ต่อมา ผมกินยาแล้วความดันก็ลดลง แต่บางครั้งความดันตัวบนก็ยังพุ่งขึ้นถึง 160 ทำให้ปวดหัวและเวียนศีรษะอยู่บ่อยๆ  ผมเริ่มกังวล ด้วยความดันที่สูงแบบนี้และผมยังต้องทำงานหน้าคอมพิวเตอร์ทุกวัน ผมคิดว่า “ถ้ายังเป็นแบบนี้ต่อไป ถ้าอาการของผมแย่ลงจนทำหน้าที่ไม่ได้อีกต่อไปล่ะ?  แล้วผมจะยังได้รับการช่วยให้รอดอยู่ไหม?”  ดังนั้น ผมจึงไม่อยากหักโหมมากเกินไป ในเวลานั้น ผมเป็นผู้นำในคริสตจักรแห่งหนึ่งและผม ต้องติดตามงานทุกวัน ยิ่งไปกว่านั้น พี่น้องชายหญิงสองคนที่ร่วมมือกับผมก็เพิ่งเริ่มฝึกฝน ผมจึงต้องแบกรับภาระมากขึ้น ผมเริ่มรู้สึกไม่พอใจเล็กน้อย กังวลว่าความเครียดทั้งหมดนี้จะทำให้ความดันสูงขึ้น ผมกังวลเรื่องอาการป่วยของตัวเองอยู่ตลอดเวลา จึงไม่ได้ใส่ใจหน้าที่ ผมเพียงแต่อ่านหลักธรรมต่างๆ แบบผ่านๆ เข้าใจแค่ความหมายตามตัวอักษร แต่ไม่สามารถนำมาปฏิบัติจริงในหน้าที่ของผมได้ เมื่อเห็นว่างานของเราไม่ให้ผลลัพธ์ที่ดี ผมก็ไม่ได้พยายามแสวงหาวิธีแก้ไขอย่างจริงจัง เพราะผมกลัวว่าการอุทิศกำลังมากเกินไปให้กับเรื่องนี้จะทำให้ความดันของผมพุ่งขึ้นสูง

ในเดือนกุมภาพันธ์ ปี 2023 เนื่องจากผมปวดหัวและเวียนศีรษะบ่อย พี่น้องชายในบ้านเจ้าภาพจึงแนะนำให้ไปตรวจที่โรงพยาบาล หลังจากตรวจเสร็จ หมอบอกผมว่าผมมีภาวะสมองขาดเลือดและต้องได้รับการรักษาอย่างเร่งด่วน หมอเตือนว่าถ้าอาการแย่ลง อาจถึงขั้นเป็นอัมพาตหรืออันตรายถึงชีวิต ผมกังวลว่าถ้าอาการรุนแรงจริงๆ ผมคงไม่สามารถทำหน้าที่ของผมได้อีกต่อไป แล้วความหวังของผมที่จะได้รับการช่วยให้รอดจะไม่หายไปหรือ?  ผมอยากเข้ารับการรักษาทันที แต่แล้วผมก็ได้รับจดหมายแจ้งว่าผู้นำคริสตจักรคนหนึ่งถูกจับกุมและกลายเป็นยูดาส และผมจำเป็นต้องย้ายที่อยู่ทันที หลังจากนั้น ผมก็ไม่กล้าที่จะกลับไปที่โรงพยาบาลอีก ต่อมาผมเริ่มทำหน้าที่ด้านข้อเขียน เช้าวันหนึ่ง ผมพยายามลุกจากเตียงแต่กลับเวียนศีรษะและคลื่นไส้อย่างรุนแรงจนยืนไม่ได้ด้วยซ้ำ ผมต้องล้มตัวนอนลงอีกครั้ง ผมคิดในใจว่า “ผมความดันโลหิตสูงและสมองขาดเลือดอยู่แล้ว เป็นไปได้หรือไม่ว่าภาวะสมองขาดเลือดจะแย่ลง จนหลอดเลือดในสมองอุดตันแล้ว?”  ผมอยากกลับบ้านไปรับการรักษา แต่ตำรวจก็ยังตามตัวผมอยู่ ผมจึงกลับไปไม่ได้ ผมจึงอธิษฐานถึงพระเจ้าและอ่านพระวจนะที่พระองค์ทรงสามัคคีธรรมเกี่ยวกับการมีประสบการณ์ความเจ็บป่วย วันรุ่งขึ้น อาการเวียนศีรษะก็ดีขึ้นเล็กน้อย สองเดือนต่อมา สุขภาพของผมดีขึ้นพอสมควร แต่ผมยังคงใช้ชีวิตด้วยความกังวลและความกลัว ผมกลัวว่าการใช้ความคิดมากเกินไปจะทำให้ร่างกายทรุด และทำให้อาการของผมแย่ลง ผมจึงไม่เต็มใจที่จะจ่ายราคาสูงในหน้าที่ ผมเพียงแค่แสร้งทำพอเป็นพิธีให้งานในตอนนั้นพ้นตัวผม เวลาคัดเลือกบทความผมก็ไม่ได้ใส่ใจมาก ทำให้บทความที่เลือกนั้นมีคุณภาพไม่ดี ในเดือนเมษายน ปี 2024 พี่น้องชายเจิ้งเข้าทีมเพื่อร่วมมือกับผม ผมรู้สึกว่าภาระของผมเบาลงนิดหน่อย เมื่อเห็นเขาตั้งใจทำหน้าที่อย่างเต็มที่ ผมก็รู้สึกอิจฉามาก ผมคิดว่า “ถ้าผมมีสุขภาพดีเหมือนเขาก็คงดี!”  “ช่วงหลายปีที่ผ่านมาสุขภาพผมแย่ลงมาก ไม่ใช่แค่ความดันสูงและสมองขาดเลือดเท่านั้น ผมยังมีอาการหูอื้อด้วย เวลาทำหน้าที่ผมมักเวียนหัวและมึนงง แขนขวาก็ชาเล็กน้อยด้วย อาจเป็นเพราะการไหลเวียนเลือดไม่ดี ตอนนี้ผมอายุเกิน 60 ปีแล้ว และภูมิคุ้มกันของผมก็อ่อนแอด้วย ด้วยสุขภาพเช่นนี้ ถ้าวันหนึ่งผมเป็นอัมพาตและไม่สามารถปฏิบติหน้าที่ได้ ผมจะไม่ไร้ประโยชน์และสูญเสียโอกาสที่จะได้รับการช่วยให้รอดและเข้าสู่ราชอาณาจักรแห่งสวรรค์หรอกหรือ?  ราคาที่ผมจ่ายไป และความทุกข์ที่ผมทนรับมาตลอดหลายปีนี้จะไม่สูญเปล่าหรอกหรือ?”  เมื่อคิดเช่นนี้ ผมก็รู้สึกท้อแท้อยู่บ้าง พี่น้องชายเจิ้งสามัคคีธรรมกับผมว่า เมื่อเผชิญกับความเจ็บป่วย เราควรแสวงหาเจตนารมณ์ของพระเจ้า ผมรู้สึกไม่สบายใจเล็กน้อย คิดว่าเขาคงไม่มีทางเข้าใจในสิ่งที่ผมกำลังเผชิญอยู่ แต่แล้วผมก็คิดถึงว่า หลายปีมานี้ผมใช้ชีวิตอยู่ท่ามกลางความทุกข์ใจและความกังวลอย่างต่อเนื่องเพราะสุขภาพของผม โดยไม่เคยใส่ใจเรื่องแสวงหาเจตนารมณ์ของพระเจ้าเลย ผมรู้ว่าสภาวะของผมนั้นไม่ถูกต้อง ดังนั้นผมจึงอธิษฐานถึงพระเจ้า “ข้าแต่พระเจ้า ข้าพระองค์รู้ว่าเจตนารมณ์ของพระองค์อยู่ในความเจ็บป่วยนี้เกิดขึ้นกับข้าพระองค์ โปรดทรงนำข้าพระองค์ให้เข้าใจความจริงและเรียนรู้บทเรียนด้วยเถิด”

หลังจากนั้น ผมได้อ่านพระวจนะของพระเจ้า และเริ่มเข้าใจเจตนารมณ์ของพระองค์ได้ดีขึ้นเล็กน้อย  พระเจ้าผู้ทรงมหิทธิฤทธิ์ตรัสว่า “เมื่อพระเจ้าทรงจัดวางให้เจ้าเจ็บป่วย ไม่ว่าจะหนักหรือเบา จุดประสงค์ของพระองค์ในการทรงทำเช่นนี้ย่อมไม่ใช่การทำให้ได้รับประสบการณ์ทุกแง่มุมของการเจ็บป่วย ไม่ใช่การมีประสบการณ์กับอันตรายที่โรคภัยก่อให้กับเจ้า ความไม่สะดวกและความยากลำบากนานัปการที่เกิดจากการเจ็บป่วย รวมถึงความรู้สึกต่างๆ นานาที่โรคภัยไข้เจ็บนำมาสู่เจ้า—จุดประสงค์ของพระองค์ไม่ใช่เพื่อให้เจ้ามีประสบการณ์ในขั้นตอนของความเจ็บป่วยนั้น  แต่จุดประสงค์ของพระองค์คือเพื่อให้เจ้าเรียนรู้บทเรียนจากการเจ็บป่วย เรียนรู้วิธีจับเจตนารมณ์ของพระเจ้า ทำความรู้จักอุปนิสัยอันเสื่อมทรามที่เจ้าเผยออกมาและท่าทีผิดๆ ที่เจ้ามีต่อพระเจ้าเวลาเจ้าไม่สบาย เรียนรู้ว่าจะนบนอบอธิปไตยและการจัดเตรียมการของพระเจ้าอย่างไร เพื่อให้เจ้าสัมฤทธิ์การนบนอบพระเจ้าอย่างแท้จริง และสามารถตั้งมั่นในคำพยานของเจ้า—แน่นอนว่านี่คือกุญแจสำคัญ  พระเจ้าทรงปรารถนาที่จะช่วยเจ้าให้รอดและชำระเจ้าให้บริสุทธิ์ผ่านความเจ็บป่วย  พระองค์ทรงปรารถนาที่จะชำระสิ่งใดในตัวเจ้าให้บริสุทธิ์?  พระองค์ทรงปรารถนาที่จะชำระความอยากได้อยากมีและข้อเรียกร้องอันฟุ้งเฟ้อทั้งปวงที่เจ้ามีต่อพระเจ้า และแม้กระทั่งชำระการคิดคำนวณ การตัดสิน และแผนการต่างๆ ที่เจ้าวางไว้เพื่อการอยู่รอดและเพื่อรักษาชีวิตของตนไว้ไม่ว่าจะแลกมาด้วยอะไรก็ตาม  พระเจ้าไม่ทรงอนุญาตให้เจ้าวางแผนการ พระองค์ไม่ทรงอนุญาตให้เจ้าตัดสิน และไม่ทรงอนุญาตให้เจ้าอยากได้อยากมีสิ่งที่ฟุ้งเฟ้อจากพระองค์ พระองค์ทรงกำหนดเพียงว่าให้เจ้านบนอบพระองค์ และในการปฏิบัติและประสบการณ์ของการนบนอบของเจ้า ก็ให้เจ้ารู้จักท่าทีที่ตนมีต่อความเจ็บป่วย รู้จักท่าทีที่ตนมีต่อภาวะทางกายเหล่านี้ที่พระองค์ประทานแก่เจ้า ตลอดจนความปรารถนาส่วนตนของเจ้า  เมื่อเจ้ามารู้จักสิ่งเหล่านี้ เมื่อนั้นเจ้าย่อมจะรู้ซึ้งได้ว่าการที่พระเจ้าทรงจัดเตรียมรูปการณ์ที่เป็นการเจ็บป่วยให้เจ้าหรือประทานภาวะทางกายเหล่านี้แก่เจ้า เป็นผลดีต่อเจ้าเพียงใด และเจ้าย่อมรู้ซึ้งได้ว่าทั้งหมดนี้ช่วยเปลี่ยนอุปนิสัยของเจ้า ช่วยให้เจ้าได้รับความรอด และช่วยเกื้อกูลการเข้าสู่ชีวิตของเจ้ามากเพียงใด  นั่นคือสาเหตุที่เมื่อโรคภัยมาเยือนเจ้า เจ้าต้องไม่สงสัยอยู่ตลอดเวลาว่าเจ้าจะกำจัดหรือหลีกหนีหรือปฏิเสธโรคภัยไข้เจ็บนั้นได้อย่างไร” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  จากพระวจนะของพระเจ้า ผมได้เห็นว่า ความเจ็บป่วยเกิดขึ้นกับเราพร้อมเจตนารมณ์ที่ดีของพระองค์ เพื่อเปลี่ยนแปลงและชำระเราให้บริสุทธิ์ ผู้ที่ไล่ตามเสาะหาความจริงสามารถเรียนรู้บทเรียนผ่านความเจ็บป่วยและบรรลุการนบรอบพระเจ้าอย่างแท้จริง แต่เมื่อความเจ็บป่วยเกิดขึ้นกับผม ผมกลับไม่ได้แสวงหาเจตนารมณ์ของพระเจ้าและไม่ได้ทบทวนหรือรู้จักตัวเองเลย ผมเอาแต่จมอยู่กับความเจ็บป่วยของตัวเอง กังวลว่าถ้าวันหนึ่งผมเป็นอัมพาต ทำหน้าที่ของตนไม่ได้ หรือแม้แต่เสียชีวิต ความหวังของผมที่จะได้รับการช่วยให้รอดและเข้าสู่ราชอาณาจักรแห่งสวรรค์ก็คงพังทลายโดยสิ้นเชิง เพราะผมกังวลว่าอาการของผมจะทรุดลง ผมจึงไม่ได้แบกรับภาระในหน้าที่ กลัวว่าทำให้ร่างกายทรุดลง เมื่อพี่น้องชายหญิงสามัคคีธรรมกับผมเรื่องการเรียนรู้บทเรียนจากความเจ็บป่วย ผมก็ยังไม่ยอมรับ ผมคิดว่า “พูดมันง่ายสิ คุณไม่ได้เป็นคนที่เจ็บป่วยและเจ็บปวดแบบผม” ผมอิจฉาคนอื่นอยู่เสมอที่มีสุขภาพดี และบ่นว่าพระเจ้าไม่ได้ประทานร่างกายที่แข็งแรงให้ผม ผมไม่ได้แสวงหาความจริงหรือพยายามเรียนรู้บทเรียนเลยแม้แต่น้อย แล้วผมจะมีความหวังที่จะได้รับความจริง ได้รับการชำระให้บริสุทธิ์ หรือได้รับการเปลี่ยนแปลงได้อย่างไร?

ต่อมา ผมเริ่มแสวงหาความจริงเกี่ยวกับปัญหาของตัวเอง และได้อ่านพระวจนะของพระเจ้าที่ว่า “เมื่อพูดถึงเนื้อหนังที่แก่ชราของมนุษย์นี้ ไม่สำคัญว่าผู้คนป่วยเป็นโรคอะไร จะดีขึ้นได้หรือไม่ หรือทนทุกข์กันเพียงใด ทั้งหมดนี้ไม่ได้ขึ้นอยู่กับพวกเขา—ทุกสิ่งอยู่ในพระหัตถ์ของพระเจ้าทั้งสิ้น  เวลาเจ้าเจ็บป่วย ถ้าเจ้านบนอบการจัดวางเรียบเรียงของพระเจ้า และเจ้าเต็มใจที่จะสู้ทนและยอมรับข้อเท็จจริงนี้ กระนั้นเจ้าก็ยังจะเป็นโรคนี้อยู่ดี ถึงเจ้าไม่ยอมรับข้อเท็จจริงนี้ เจ้าก็จะไม่สามารถกำจัดความเจ็บป่วยนี้ออกไปได้—นี่คือข้อเท็จจริง  ในวันหนึ่งๆ เจ้าสามารถเผชิญความเจ็บป่วยของเจ้าในทางที่เป็นบวก หรือในทางที่เป็นลบก็ได้  กล่าวคือ ไม่ว่าท่าทีของเจ้าเป็นเช่นไร เจ้าก็ไม่สามารถเปลี่ยนแปลงข้อเท็จจริงที่ว่าเจ้าป่วย  ผู้คนที่เฉลียวฉลาดเขาเลือกสิ่งใด?  แล้วผู้คนที่เบาปัญญาเลือกสิ่งใด?” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (4))  “เมื่อคนปกติเจ็บป่วย พวกเขาจะทนทุกข์และรู้สึกหมดกำลังใจเสมอ พวกเขามีขีดจำกัดว่าจะสามารถสู้ทนอะไรได้บ้าง  อย่างไรก็ดี มีสิ่งหนึ่งที่ควรรู้ไว้ก็คือ เวลาเจ็บป่วย ถ้าผู้คนคิดพึ่งพาพละกำลังของตนในการขจัดและหลบหนีให้พ้นจากความเจ็บป่วยอยู่เสมอ ผลสุดท้ายจะเป็นเช่นไร?  เช่นเดียวกับความเจ็บป่วย พวกเขาจะยิ่งทนทุกข์และรู้สึกแย่ยิ่งกว่าเดิมมิใช่หรือ?  นั่นคือสาเหตุที่ยิ่งผู้คนถูกความเจ็บป่วยห่อหุ้มเอาไว้ พวกเขาก็ยิ่งควรแสวงหาความจริงและยิ่งควรแสวงหาวิธีปฏิบัติที่ตรงตามเจตนารมณ์ของพระเจ้า  ยิ่งผู้คนถูกห่อหุ้มด้วยความเจ็บป่วย พวกเขาก็ยิ่งควรที่จะมาเฉพาะพระพักตร์พระเจ้า ทำความรู้จักความเสื่อมทรามของตนและข้อเรียกร้องอันไร้เหตุผลที่พวกเขามีต่อพระเจ้า  ยิ่งเจ้าถูกความเจ็บไข้ได้ป่วยห่อหุ้มเอาไว้ ความนบนอบที่แท้จริงของเจ้าก็ยิ่งถูกทดสอบ  เพราะฉะนั้นเมื่อเจ้าล้มป่วย ความสามารถของเจ้าในการนบนอบการจัดวางเรียบเรียงของพระเจ้าอย่างต่อเนื่องและต่อต้านคำพร่ำบ่นและข้อเรียกร้องที่ไร้เหตุผลของตนเอง ย่อมแสดงให้เห็นว่าเจ้าเป็นคนที่ไล่ตามเสาะหาความจริงโดยแท้และนบนอบพระเจ้าจริง เจ้าเป็นคำพยาน ความจงรักภักดีและความนบนอบที่เจ้ามีให้พระเจ้านั้นจริงแท้และสามารถผ่านการทดสอบได้ ความจงรักภักดีและความนบนอบที่เจ้ามีต่อพระเจ้าไม่ได้เป็นเพียงคำโฆษณาชวนเชื่อและคำสอนเท่านั้น  นี่คือสิ่งที่ผู้คนพึงปฏิบัติเวลาที่พวกเขาล้มป่วย  เวลาเจ้าล้มป่วย นี่เป็นการเผยข้อเรียกร้องที่ไร้เหตุผลของเจ้า ความคิดเพ้อฝันที่ไม่อยู่กับความเป็นจริง และมโนคติอันหลงผิดที่เจ้ามีเกี่ยวกับพระเจ้าทั้งหมดออกมา และนี่ยังเป็นการทดสอบความเชื่อในพระเจ้าและความนบนอบที่เจ้ามีในพระองค์อีกด้วย  ถ้าเจ้าผ่านการทดสอบในเรื่องเหล่านี้ เช่นนั้นแล้วเจ้าย่อมมีคำพยานที่แท้จริงและหลักฐานที่เป็นจริงมายืนยันความเชื่อในพระเจ้าของเจ้า ความจงรักภักดีต่อพระเจ้าของเจ้า และความนบนอบที่เจ้ามีต่อพระองค์ของเจ้า  นี่คือสิ่งที่พระเจ้าต้องประสงค์ และเป็นเรื่องที่สิ่งมีชีวิตทรงสร้างควรมีและควรใช้ในการดำเนินชีวิต  สิ่งเหล่านี้เป็นบวกทั้งสิ้นมิใช่หรือ?” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (4))  พระวจนะของพระเจ้าได้ชี้ให้เห็นมุมมองที่ถูกต้องและเส้นทางแห่งทางปฏิบัติที่เราควรมีเมื่อเผชิญกับความเจ็บป่วย คือให้เราเชื่ออย่างแท้จริงและนบนอบอธิปไตยและการจัดการเตรียมการของพระเจ้า และไม่พยายามกำจัดความเจ็บป่วยด้วยตัวเอง นั่นรังแต่จะทำให้เราเป็นทุกข์มากขึ้น ผมเองก็มีประสบการณ์ที่สัมพันธ์กับชีวิตจริงกับพระวจนะของพระเจ้าอยู่บ้าง ตอนที่ความดันของผมพุ่งเกิน 200 มิลลิเมตรปรอท ผมกลัวมาก ผมคิดว่า ถ้าผมไม่ให้ความสำคัญกับการดูแลตัวเอง หรือเกิดหกล้มขึ้นมา ผมอาจจะลงเอยด้วยการเป็นอัมพาตหรือถึงกับเสียชีวิต ผมกลัวว่าถ้าผมพยายามใช้ความคิดมากเกินไปในหน้าที่ อาการจะยิ่งแย่ลง และอาจเกิดผลร้ายแรงตามมา ผมจึงใช้ชีวิตอยู่ท่ามกลางอารมณ์ที่เป็นลบของความทุกข์ใจและความกระวนกระวายตลอดเวลา สิ่งนี้ทำให้ร่างกายและจิตใจของผมเต็มไปด้วยความกดดันและความเจ็บปวด และส่งผลกระทบต่อหน้าที่ของผม ทั้งหมดนี้ไม่ใช่เพราะผมไม่รู้จักอธิปไตยของพระเจ้าหรือ?  ความจริงก็คือ ไม่ว่าอาการของผมจะหนักหรือเบา หรือผมจะตายเมื่อไร สิ่งเหล่านี้ไม่สามารถเปลี่ยนแปลงได้ด้วยความกังวลหรือความทุกข์ใจ ทั้งหมดล้วนอยู่ภายใต้อธิปไตยและการจัดการเตรียมการของพระเจ้า ตัวอย่างเช่น หลังจากที่ผมเป็นความดันโลหิตสูง มีอยู่สัปดาห์หนึ่งที่ผมล้มจากจักรยานถึงสองครั้ง และแต่ละครั้งก็ล้มรุนแรงมาก ตอนนั้นผมคิดว่า “คราวนี้คงจบแล้ว ผมน่าจะเป็นอัมพาตแน่ๆ” แต่สุดท้าย ผมแค่มีแผลถลอกเล็กน้อยเท่านั้น ไม่ได้รุนแรงอย่างที่ผมคิดไว้เลย นี่ไม่ใช่การคุ้มครองของพระเจ้าหรือ?  ผมต้องเปลี่ยนมุมมองที่ผิดของตัวเองและเผชิญกับความเจ็บป่วยอย่างถูกต้อง ผมควรไปรับการรักษาเมื่อจำเป็น แต่ส่วนเรื่องว่าจะอาการดีขึ้นหรือไม่ หรือจะมีชีวิตอยู่หรือตายนั้น ผมไม่อาจเรียกร้องจากพระเจ้า และที่แน่ๆ ห้ามเข้าใจพระองค์ผิดหรือบ่นพระองค์ ผมต้องนบนอบอธิปไตยและการจัดการเตรียมการของพระเจ้า และท่ามกลางความเจ็บป่วยนั้น ผมต้องแสวงหาความจริงมากขึ้น ทบทวนตัวเอง และรู้จักตัวเองให้มากขึ้น นี่คือหนทางเดียวที่จะได้รับประโยชน์ที่แท้จริง

หลังจากนั้น ผมทบทวนต่อไปถึงสาเหตุที่ผมจมอยู่ในอารมณ์ที่เป็นลบ ผมได้อ่านพระวจนะของพระเจ้าที่ว่า “ผู้คนเชื่อในพระเจ้าเพื่อที่จะได้รับพร การปูนบำเหน็จ และการสวมมงกุฎ  เรื่องนี้มิได้มีอยู่ในหัวใจของทุกคนหรอกหรือ?  เป็นข้อเท็จจริงที่ว่าเรื่องนี้มีอยู่ในหัวใจของทุกคน  แม้ว่าผู้คนจะไม่พูดถึงเรื่องนี้บ่อยๆ และแม้กระทั่งปิดบังเหตุจูงใจและความอยากได้รับพร ความอยากและเหตุจูงใจนี้ซึ่งอยู่ลึกในหัวใจของผู้คนก็ไม่เคยสั่นคลอนได้เสมอมา  ไม่ว่าผู้คนเข้าใจทฤษฎีฝ่ายวิญญาณเท่าไร พวกเขามีความรู้จากประสบการณ์ใด พวกเขาสามารถปฏิบัติหน้าที่ใด พวกเขาสู้ทนความทุกข์เท่าไร หรือพวกเขาจ่ายราคาไปเท่าไร พวกเขาก็ไม่เคยปล่อยมือจากแรงจูงใจในการได้รับพรซึ่งซ่อนเร้นอยู่ลึกในหัวใจของพวกเขา และออกแรงทำงานเพื่อรับใช้แรงจูงใจนี้อย่างเงียบๆ อยู่เป็นนิตย์  นี่ไม่ใช่สิ่งที่ฝังอยู่ลึกที่สุดภายในหัวใจของผู้คนหรอกหรือ?  หากไม่มีแรงจูงใจในการได้รับพรนี้ พวกเจ้าจะรู้สึกเช่นไร?  พวกเจ้าจะปฏิบัติหน้าที่ของตนและติดตามพระเจ้าด้วยท่าทีเช่นไร?  หากแรงจูงใจในการได้รับพรนี้ซึ่งซ่อนเร้นอยู่ในหัวใจของพวกเขาถูกกำจัดไป ผู้คนจะกลายเป็นอย่างไร?  เป็นไปได้ว่าผู้คนจำนวนมากจะกลายเป็นคนคิดลบ ในขณะที่บางคนจะกลายเป็นคนที่ไม่มีแรงจูงใจในหน้าที่ของตน  พวกเขาจะสูญสิ้นความสนใจในการเชื่อในพระเจ้าของตน ราวกับว่าวิญญาณของพวกเขาได้อันตรธานไป  พวกเขาจะปรากฏออกมาราวกับว่าหัวใจของพวกเขาถูกกระชากไป  นี่เป็นเหตุผลที่เรากล่าวว่าแรงจูงใจในการได้รับพรเป็นบางสิ่งที่ซ่อนเร้นอยู่ลึกในหัวใจของผู้คน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หกข้อบ่งชี้ถึงการเจริญเติบโตของชีวิต)  “ก่อนตัดสินใจทำหน้าที่ของตน ลึกลงไปในหัวใจของศัตรูของพระคริสต์ พวกเขากำลังเปี่ยมล้นไปด้วยความคาดหวังต่อจุดหมายปลายทางในอนาคตของตน การได้รับพร บั้นปลายที่ดี และแม้กระทั่งมงกุฎ และพวกเขาก็มีความเชื่อมั่นสูงสุดในการที่จะได้มาซึ่งสิ่งเหล่านี้  พวกเขามายังพระนิเวศของพระเจ้าเพื่อทำหน้าที่ของตนด้วยเจตนาและความมุ่งมาดปรารถนาดังกล่าว  แล้วการปฏิบัติหน้าที่ของพวกเขามีความจริงใจ ความเชื่อที่ถ่องแท้ และความจงรักภักดีที่พระเจ้าทรงกำหนดหรือไม่?  ณ จุดนี้ คนเรายังไม่สามารถมองเห็นความจงรักภักดี ความเชื่อ หรือความจริงใจที่ถ่องแท้ของตนได้ เนื่องจากทุกคนเก็บงำกรอบความคิดเชิงแลกเปลี่ยนโดยสมบูรณ์เอาไว้ก่อนที่พวกเขาจะทำหน้าที่ของตน ทุกคนตัดสินใจที่จะทำหน้าที่ของตนโดยมีผลประโยชน์เป็นแรงขับเคลื่อน และมีพื้นฐานอยู่บนเงื่อนไขเบื้องต้นเกี่ยวกับความทะเยอทะยานและความอยากอันเปี่ยมล้นของตนด้วย  เจตนาของศัตรูของพระคริสต์ในการทำหน้าที่ของตนคืออะไร?  คือการทำข้อตกลง ทำข้อแลกเปลี่ยน  อาจกล่าวได้ว่านี่คือภาวะที่พวกเขากำหนดในการทำหน้าที่ กล่าวคือ ‘หากฉันทำหน้าที่ของฉัน เช่นนั้นฉันก็ต้องได้มาซึ่งพรและมีบั้นปลายที่ดี  ฉันต้องได้มาซึ่งพรและประโยชน์ทั้งหมดที่พระเจ้าตรัสว่าได้รับการจัดเตรียมให้กับมวลมนุษย์  หากฉันไม่สามารถได้มาซึ่งสิ่งเหล่านี้ เช่นนั้นฉันก็จะไม่ทำหน้าที่นี้’  พวกเขามายังพระนิเวศของพระเจ้าเพื่อทำหน้าที่ของตนด้วยเจตนา ความทะเยอทะยาน และความอยากดังกล่าว  ดูเหมือนว่าพวกเขามีความจริงใจอยู่บ้างจริงๆ และแน่นอนว่าสำหรับบรรดาผู้ที่เป็นผู้เชื่อใหม่ และกำลังเริ่มทำหน้าที่ของตน นี่อาจเรียกได้ว่าเป็นความกระตือรือร้นได้ด้วยเช่นกัน  แต่ไม่มีความเชื่อหรือความจงรักภักดีที่ถ่องแท้ในการนี้ มีเพียงแค่ความกระตือรือร้นในระดับนั้นเท่านั้น  นี่ไม่อาจเรียกได้ว่าเป็นความจริงใจ  เมื่อพิจารณาจากท่าทีนี้ที่ศัตรูของพระคริสต์มีต่อการทำหน้าที่ของตนแล้ว นี่เป็นการแลกเปลี่ยนทั้งสิ้นและเต็มไปด้วยความอยากได้ประโยชน์ของตน เช่น การได้รับพร การเข้าสู่ราชอาณาจักรแห่งสวรรค์ การได้มาซึ่งมงกุฎ และการได้บำเหน็จ” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่เจ็ด))  จากพระวจนะของพระเจ้า ผมได้เห็นว่าศัตรูของพระคริสต์มายังคริสตจักรและทำหน้าที่ของตนเพียงเพื่อให้ได้รับพระพรเท่านั้น เพื่อให้ได้รับพระพร ศัตรูของพระคริสต์ยอมละทิ้งทุกอย่าง สละตน และจ่ายราคา แต่ทันทีที่พวกเขารู้สึกว่าอาจไม่ได้รับพร ก็สามารถทรยศต่อพระเจ้าได้ เมื่อผมทบทวนตัวเอง ผมก็เห็นว่าเจตนาและเป้าหมายของผมในการเชื่อพระเจ้าก็เหมือนกันทุกประการ คือเพื่อให้ได้รับพระพรและเข้าสู่ราชอาณาจักรแห่งสวรรค์ ตลอดหลายปีที่มีความเชื่อ ผมไม่ได้ถูกตีกรอบด้วยการข่มเหงจากของพรรคคอมมิวนิสต์จีนหรือคำเยาะเย้ยและใส่ร้ายจากโลก และผมก็ยังคงติดตามพระเจ้าและทำหน้าที่ของผมต่อไป ผมทำทั้งหมดนี้โดยคิดว่าราคาที่ผมจ่ายและการสละตนจะทำให้ผมได้รับพระคุณและพระพรจากพระเจ้า และทำให้ผมได้เข้าสู่ราชอาณาจักรแห่งสวรรค์อย่างแน่นอน เมื่อผมเป็นความดันโลหิตสูงและมีภาวะสมองขาดเลือด ผมกังวลว่าถ้าความดันสูงขึ้น ต่อให้ไม่ตาย ผมก็จะลงเอยด้วยการเป็นอัมพาต และถ้าผมทำหน้าที่ของผมเองไม่ได้ ผมก็จะสูญเสียพระพรในการเข้าสู่ราชอาณาจักรแห่งสวรรค์ นั่นเป็นเหตุผลที่ผมอยู่ในสภาวะท้อแท้ตลอดเวลา เมื่อผมเห็นว่าหน้าที่ของผมไม่ให้ผลลัพธ์ที่ดี ผมไม่ได้กระวนกระวายเรื่องนั้น แต่กลับกังวลว่าถ้าผมใช้ความคิดมากเกินไป อาการจะยิ่งแย่ลง และผมจะเสียโอกาสในการได้รับพระพร ผมเห็นว่าทุกสิ่งที่ผมคิดและทำล้วนเป็นไปเพื่อตัวเองและผลประโยชน์ทางเนื้อหนัง ผมเชื่อ ละทิ้ง และสละตนก็เพื่อให้ได้รับพระพร ผมกำลังดำเนินชีวิตตามกฎการเอาตัวรอดของซาตานที่ว่า “ทุกคนทำเพื่อตัวเอง และปีศาจคือผู้ที่รั้งท้าย” เพื่อให้ได้รับพระพร ผมยอมละทิ้งและสละตนโดยไม่สนใจสิ่งอื่นใด แต่ถ้าผมไม่ได้รับพระพร ผมก็จะคิดลบและอู้งานทันที ผมไม่ได้กำลังเผยอุปนิสัยศัตรูของพระคริสต์หรอกหรือ?  ในยุคสุดท้าย พระเจ้าทรงแสดงความจริงเพื่อทรงพระราชกิจแห่งการช่วยมนุษยชาติให้รอด เจตนารมณ์ของพระเจ้าไม่ใช่ให้ผมติดตามพระองค์และทำหน้าที่ของผมเพียงเพื่อจะได้รับพระพรเท่านั้น พระองค์ทรงหวังว่าขณะที่ผมทำหน้าที่ของตนเอง ผมจะไล่ตามเสาะหาความจริงเพื่อแก้ไขอุปนิสัยอันเสื่อมทราม เปลี่ยนทัศนะผิดๆ ของผมเกี่ยวกับความเชื่อ ทิ้งสิ่งต่างๆ ที่เป็นของซาตาน และกลายเป็นคนที่สอดคล้องกับเจตนารมณ์ของพระเจ้า เมื่อนั้นเท่านั้นที่ผมจะได้รับการยอมรับจากพระเจ้า ในทางตรงกันข้าม ผมใช้ชีวิตอยู่ในอุปนิสัยเยี่ยงซาตานที่เห็นแก่ตัวและรับใช้ตนเองมาโดยตลอด โดยไล่ตามไขว่คว้าพระพรเท่านั้น ผมไม่ได้กำลังเดินอยู่บนเส้นทางของเปาโลหรอกหรือ?  เปาโลเชื่อในพระเจ้าแต่ไม่ได้ไล่ตามเสาะหาความจริงและชีวิต เขาถือว่างานและการลงแรงทั้งหมดที่เขาทำเพื่อพระเจ้านั้นเป็นเครื่องต่อรองเพื่อให้ได้มาซึ่งมงกุฎและพระพร โดยพยายามทำข้อตกลงกับพระเจ้า หลังจากที่เชื่อมาหลายปี อุปนิสัยอันเสื่อมทรามเยี่ยงซาตานของเขาไม่ได้เปลี่ยนแปลงเลยแม้แต่น้อย เขาเอะอะโวยวายต่อต้านพระเจ้าอย่างอวดดี เรียกร้องมงกุฎ และในการทำเช่นนี้ เขาได้ก้าวล่วงอุปนิสัยของพระเจ้าและถูกลงโทษ หากผมเชื่อในพระเจ้าแต่ไม่ไล่ตามเสาะหาความจริงและชีวิต และเอาแต่ไล่ตามไขว่คว้าพระพรและพยายามต่อรองกับพระเจ้า ผมก็จะถูกลงโทษเช่นกันหากผมไม่กลับใจ เมื่อตระหนักถึงผลที่ตามมาของการเดินต่อไปบนเส้นทางนี้ ผมก็อธิษฐานถึงพระเจ้าว่า “ข้าแต่พระเจ้า ข้าพระองค์รู้ว่าเจตนารมณ์อันดีงามของพระองค์อยู่เบื้องหลังความเจ็บป่วยนี้ สิ่งนี้เกิดขึ้นเพื่อเผยให้เห็นข้าพระองค์และช่วยข้าพระองค์ให้รอด นี่คือความรักของพระองค์ที่มาถึงข้าพระองค์ ซึ่งทำให้ข้าพระองค์เห็นอย่างชัดเจนว่า ตลอดเวลาที่ผ่านมา ข้าพระองค์เอาแต่ไล่ตามไขว่คว้าพระพรและกำลังเดินอยู่บนเส้นทางที่ผิด ข้าแต่พระเจ้า ข้าพระองค์เต็มใจที่จะกลับใจ ต่อจากนี้ไป ข้าพระองค์จะมุ่งเน้นที่การไล่ตามเสาะหาความจริง” หลังจากอธิษฐานแล้ว ผมรู้สึกสงบและสบายใจมากขึ้นเยอะ

ต่อมา ผมคิดทบทวนเรื่องทัศนะที่ผิดอีกประการหนึ่งที่ผมมี นั่นคือ แนวคิดที่ว่า หากอาการป่วยของผมรุนแรงและผมทำหน้าที่ตัวเองไม่ได้ ผมจะไม่สามารถได้รับการช่วยให้รอด ผมแสวงหาความจริงเพื่อแก้ไขสิ่งนี้ต่อไป ผมอ่านพระวจนะของพระเจ้าที่ว่า “โดยส่วนใหญ่นั้นการได้รับการช่วยให้รอดหมายถึงการเป็นอิสระจากบาป เป็นอิสระจากอิทธิพลของซาตาน หันมาหาพระเจ้าและนบนอบพระเจ้าอย่างแท้จริง  เจ้าต้องมีสิ่งใดจึงจะเป็นอิสระจากบาปและจากอิทธิพลของซาตาน?  ความจริง  หากผู้คนหวังจะได้รับความจริง พวกเขาก็ต้องเตรียมตัวให้พร้อมด้วยพระวจนะอันมากมายของพระเจ้า พวกเขาต้องสามารถมีประสบการณ์และปฏิบัติตามพระวจนะได้ เพื่อที่พวกเขาอาจเข้าใจความจริงและเข้าไปสู่ความเป็นจริง  เมื่อนั้นเท่านั้นพวกเขาจึงจะสามารถได้รับการช่วยให้รอด  การที่คนเราจะสามารถได้รับการช่วยให้รอดหรือไม่นั้นไม่เกี่ยวข้องกับว่าพวกเขาเชื่อในพระเจ้ามานานเพียงใด ความรู้ของพวกเขาก้าวหน้าไปไกลเพียงใด พวกเขามีพรสวรรค์และจุดแข็งหรือไม่ หรือพวกเขาทนทุกข์มามากเพียงใด  สิ่งเดียวที่สัมพันธ์โดยตรงกับการได้รับความรอดก็คือว่าคนคนหนึ่งได้มาซึ่งความจริงหรือไม่” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทะนุถนอมความล้ำค่าแห่งพระวจนะของพระเจ้าคือรากฐานของการเชื่อในพระเจ้า)  พระเจ้าได้ทรงทำให้มาตรฐานของการได้รับการช่วยให้รอดกระจ่างชัด หลักๆ แล้ว พระองค์ทรงพิจารณาว่าผู้คนสามารถดำเนินชีวิตตามความเป็นจริงของพระวจนะของพระองค์ได้หรือไม่ ทรงพิจารณาว่าพวกเขาเลิกดำเนินชีวิตตามปรัชญาเยี่ยงซาตานในทุกเรื่องหรือไม่ และหันมามองผู้คนและสิ่งต่างๆ รวมทั้งประพฤติปฏิบัติและกระทำตามพระวจนะของพระองค์และหลักธรรมความจริงหรือไม่ ทรงพิจารณาว่าพวกเขามีความยำเกรง การนบนอบ ความจงรักภักดี และความรักต่อพระองค์หรือไม่ และทรงพิจารณาว่าพวกเขาดำเนินชีวิตตามสภาพเสมือนมนุษย์ที่แท้จริงหรือไม่ มีเพียงผู้ที่มีความเป็นจริงความจริงเหล่านี้เท่านั้นที่จะได้รับการช่วยให้รอดจากพระเจ้า แต่สำหรับผม หลังจากที่เชื่อมาหลายปี ผมยังไม่ได้ทิ้งอุปนิสัยอันเสื่อมทรามใดๆ เลย เช่น ความโอหัง ความทะนงตน ความเห็นแก่ตัว หรือความน่ารังเกียจ แม้ว่าผมจะสามารถทนทุกข์และจ่ายราคาได้เล็กน้อยตอนทำหน้าที่ของตัวเอง แท้จริงแล้วผมกำลังพยายามต่อรองกับพระเจ้าด้วยความอยากได้รับพระพร ทั้งชีวิตของผมยังคงดำเนินอยู่ภายใต้อิทธิพลมืดของซาตาน มิได้เข้าใกล้การได้รับการช่วยให้รอดด้วยซ้ำ หากผมไม่แก้ไขอุปนิสัยที่เสื่อมทรามเหล่านี้ หากความอยากได้รับพระพรนั้นยังคงอยู่ในหัวใจของผม เช่นนั้น ต่อให้ผมทำหน้าที่ตัวเอง สุดท้ายผมก็จะยังคงไม่ได้รับการช่วยให้รอด ผมต้องมุ่งเน้นที่การไล่ตามเสาะหาความจริง นั่นคือหนทางเดียวที่ผมจะมีโอกาสได้รับการช่วยให้รอด

อีกทั้งเรื่องที่ผมกังวลอยู่ตลอดว่า หากผมป่วยหนักและตาย ผมจะไม่สามารถได้รับการช่วยให้รอด เรื่องนั้นมาจากการไม่เข้าใจความจริงเช่นกัน ดังนั้น ผมจึงค้นหาพระวจนะของพระเจ้าที่เกี่ยวข้องมาอ่าน พระเจ้าผู้ทรงมหิทธิฤทธิ์ตรัสว่า “ถ้าชั่วขณะที่ชีวิตของเจ้าจวนเจียนจะถูกพรากไปจากเจ้า เจ้ากลับผ่อนคลาย เต็มใจ และนบนอบโดยไม่พร่ำบ่น รู้สึกว่าตัวเจ้าได้ลุล่วงความรับผิดชอบ ภาระผูกพัน และหน้าที่ของตนจวบจนวาระสุดท้าย และหัวใจของเจ้าก็เบิกบานและมีสันติสุข—ถ้าเจ้าจากไปแบบนี้—เช่นนั้นแล้ว สำหรับพระเจ้า เจ้าก็ไม่ได้จากไปแต่อย่างใด  เจ้ากลับดำรงชีวิตอยู่ในอีกโลกและในรูปสัณฐานอีกอย่างหนึ่ง  สิ่งที่เกิดขึ้นก็คือรูปแบบการใช้ชีวิตของเจ้าเปลี่ยนไปเท่านั้น—เจ้าไม่ได้ตายจริง  ตามความเห็นของมนุษย์ ‘คนคนนี้ตายเมื่ออายุน้อยเช่นนี้ ช่างน่าเวทนา!’  แต่ในสายพระเนตรของพระเจ้า เจ้าไม่ได้ตายหรือจากไปเพื่อทนทุกข์  เจ้ากลับจากไปเพื่อชื่นชมพรและมาใกล้ชิดพระเจ้ามากขึ้น  เพราะในสายพระเนตรของพระเจ้า เจ้าทำถึงมาตรฐานของสิ่งมีชีวิตทรงสร้างในการปฏิบัติหน้าที่ของเจ้าแล้ว ยามนี้เจ้าทำหน้าที่ของเจ้าเสร็จสิ้นแล้ว พระเจ้าไม่ทรงต้องการให้เจ้าปฏิบัติหน้าที่นี้ท่ามกลางสิ่งมีชีวิตทรงสร้างทั้งหลายอีกต่อไป  สำหรับพระเจ้าแล้ว ‘การไป’ ของเจ้าไม่ได้เรียกว่า ‘การไป’ เจ้า ‘ถูกเอาตัวไป’ ‘พาไป’ หรือ ‘นำทางไป’ และนี่ก็เป็นเรื่องที่ดีงาม” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การประกาศข่าวประเสริฐเป็นหน้าที่ที่ผู้เชื่อทุกคนต้องทำให้ลุล่วง)  จากพระวจนะของพระเจ้า ผมเข้าใจว่าบางคน ในขณะที่พวกขายังมีชีวิตอยู่นั้น สามารถยึดมั่นในการทำหน้าที่ของตน ไม่ว่าจะเผชิญกับสิ่งใดก็ตาม ไม่ว่าจะเป็นการข่มเหง ความทุกข์เข็ญ การทรมานจากความเจ็บป่วย หรือความยากลำบากทางการเงิน โดยไม่บ่นหรือทรยศพระเจ้า คนเช่นนี้ได้เป็นพยานที่แท้จริง แม้ว่าเนื้อหนังจะตาย แต่แท้จริงแล้ว พวกเขาถูกพระเจ้าทรงรับไปมีชีวิตอยู่ในอีกมิติหนึ่ง ผมเคยกังวลอยู่เสมอว่าการตายหมายถึงการสูญเสียโอกาสที่จะได้รับการช่วยให้รอด แต่ความเป็นจริงคือ จุดจบของคนคนหนึ่งหลังความตายถูกกำหนดโดยท่าทีที่เขามีต่อพระเจ้าและความจริงในขณะที่มีชีวิตอยู่ ผมนึกถึงโยบ เขาเชื่อว่าพระเจ้าทรงเป็นองค์อธิปัตย์แห่งฟ้าสวรรค์และแผ่นดินโลกและสรรพสิ่ง ตลอดชีวิต เขาได้ติดตามพระเจ้าและเดินบนหนทางแห่งการยำเกรงพระเจ้าและหลบเลี่ยงความชั่ว เมื่อเขาเผชิญกับความตาย เขาไม่มีความกังวลหรือความกลัว เพราะเขาเชื่อว่าพระเจ้าทรงเป็นองค์อธิปัตย์และทรงจัดการเตรียมการชีวิตและความตายของคนคนหนึ่ง ดังนั้น เขาจึงสามารถเผชิญได้อย่างสงบ โยบเป็นคนที่ยำเกรงพระเจ้าและหลบเลี่ยงความชั่ว เขาตั้งมั่นในคำพยานของตนในช่วงการทดลองของซาตาน และแม้ว่าเขาจะตายไป เขาก็ได้รับการช่วยให้รอดจากพระเจ้า เนื่องจากผมไม่เข้าใจความจริง และมองเรื่องชีวิต ความตาย และความรอดไม่ออก ผมจึงกังวลอยู่เสมอว่าการตายแปลว่าผมไม่สามารถได้รับการช่วยให้รอด ผมช่างโง่เขลาเสียจริง!  ในความเป็นจริง ต่อให้ผมยังมีชีวิตอยู่ หากผมไม่ไล่ตามเสาะหาความจริง ไม่เดินบนหนทางแห่งการยำเกรงพระเจ้าและหลบเลี่ยงความชั่ว และในขณะที่เชื่อในพระเจ้า ผมละทิ้งและสละตนเพียงเพื่อให้ได้มาซึ่งมงกุฎและพระพร เช่นนั้น ในสายพระเนตรของพระเจ้า ผมจะอยู่หรือตายก็ไม่ต่างกัน สิ่งนี้ไม่เกี่ยวข้องกับความรอดเลย นั่นเป็นเพราะการสละตนเช่นนั้นเป็นไปเพื่อประโยชน์ของเนื้อหนัง เห็นแก่ตัว และไม่ได้ลุล่วงหน้าที่และความรับผิดชอบของสิ่งมีชีวิตทรงสร้าง บัดนี้ พระเจ้ายังคงประทานโอกาสให้ผมมีชีวิตอยู่ ผมไม่สามารถหมกมุ่นอยู่กับความกังวลเกี่ยวกับชีวิต ความตาย หรือพระพรอีกต่อไปได้ ในขณะที่ผมยังมีชีวิตอยู่ ผมต้องไล่ตามเสาะหาความจริงอย่างจริงจัง และทำหน้าที่ของสิ่งมีชีวิตทรงสร้างให้ดีเพื่อทำให้พระเจ้าพอพระทัย นั่นคือสิ่งที่ผมควรใส่ใจและมุ่งเน้นมากที่สุด มีเพียงการได้รับความจริงและดำเนินชีวิตตามความเป็นจริงความจริงเท่านั้นที่จะทำให้หัวใจของผมจะมีความชื่นบานยินดีและความสงบสุข เมื่อนั้นเท่านั้นที่ผมจะไม่กลัวความตายอีกต่อไป

ปัจจุบัน เมื่อผมทำหน้าที่ของผมเป็นเวลานาน ผมยังคงมีอาการปวดศีรษะและเวียนศีรษะอยู่ แต่ผมไม่ดำเนินชีวิตอยู่ท่ามกลางความเจ็บป่วยมากเท่าเมื่อก่อนแล้ว หากปวดศีรษะผมก็พักสักครู่ ในชีวิตประจำวัน ผมก็พยายามออกกำลังกายมากขึ้นด้วย และไม่กังวลหรือกระวนกระวายอีกต่อไปว่าจะเกิดอะไรขึ้นกับร่างกายของผม และผมจะอยู่หรือตาย ทุกวันที่ผมมีชีวิตอยู่นี้ ผมจะทำหน้าที่ของผมอย่างสุดความสามารถ ขอบคุณพระเจ้า!


13. ไม่มีความแตกต่างในสถานะระหว่างหน้าที่ที่แตกต่างกัน

โดย หลิน เซิน ประเทศจีน

ตั้งแต่ยังเด็ก ในครอบครัวของผมผู้ชายเป็นฝ่ายกุมอำนาจในบ้านมาตลอด และพ่อก็เป็นคนที่มีสิทธิ์ขาดในการตัดสินใจทุกเรื่อง  พ่อไม่เคยทำงานบ้านเลย ไม่ว่าจะเป็นการทำกับข้าว ซักผ้าและทำความสะอาด ล้วนเป็นหน้าที่ของแม่กับน้องสาวของผม พ่อสอนผมกับพวกพี่ชายน้องชายอยู่บ่อยๆ ว่า “ผู้ชายควรทำงานนอกบ้าน และผู้หญิงควรจัดการงานในบ้าน” และการทำไร่ทำนาและการหาเงินนั้นเป็นงานของผู้ชาย ส่วนการทำกับข้าวและซักผ้าน้้นถือเป็นงานของผู้หญิง  จากคำพูดและการกระทำของพ่อ พี่ชายของผมทุกคนหลังแต่งงานก็กลายเป็นหัวหน้าครอบครัว และไม่เคยทำงานบ้านเลย  ผมเองก็อยากเป็นเหมือนพวกพี่ๆ เพราะผมรู้สึกว่านั่นคือหนทางเดียวที่ผมจะมีท่าทีและศักดิ์ศรีที่สมกับเป็นลูกผู้ชาย หลังจากผมแต่งงาน ภรรยาของผมเป็นแม่ศรีเรือนที่ขยันและมีความสามารถ เธอรับผิดชอบงานบ้านทุกอย่าง  บางครั้งตอนทานอาหาร เธอถึงกับยกอาหารมาเสิร์ฟผมให้ถึงที่  สิ่งนี้ยิ่งทำให้ผมรู้สึกมากขึ้นว่า ในฐานะผู้ชาย ผมไม่ควรทำงานบ้านอย่างซักผ้า ปะชุนเสื้อผ้า หรือดูแลลูกๆ  นั่นล้วนเป็นงานของผู้หญิง  ถ้าผมทำงานเหล่านี้ ก็จะเป็นสิ่งที่น่าอับอายและต่ำต้อยเกินไปสำหรับผม ต่อมา หลังจากที่ภรรยาของผมคลอดลูก หลังเลิกงานกลับมาบ้านและเห็นว่าเธอลำบากมากที่ต้องทำอาหารและทำงานบ้านในขณะที่อุ้มลูกไปด้วย  ผมอยากช่วยเธอ แต่แล้วผมก็คิดว่าถ้ามีคนรู้ว่าผู้ชายที่โตแล้วอย่างผมทำงานพวกนั้น มันจะน่าอับอายแค่ไหน  ดังนั้น ผมจึงแค่ออกไปเล่นไพ่นอกบ้านแทนที่จะช่วยภรรยาทำงานบ้าน หลังจากที่ผมยอมรับพระราชกิจแห่งยุคสุดท้ายของพระเจ้า ผมก็เพลิดเพลินกับการอ่านพระวจนะของพระเจ้าอย่างมาก  จากพระวจนะของพระองค์ ผมเริ่มตระหนักว่าในการเชื่อในพระเจ้า ผมต้องปฏิบัติความจริงในทุกสิ่งและใช้ชีวิตตามความเป็นมนุษย์ที่ปกติ  ผมไม่อาจปล่อยให้คนอื่นมารับใช้ผมได้ เพราะนั่นไม่สมเหตุสมผลอย่างยิ่ง  ตั้งแต่นั้นเป็นต้นมา ผมเริ่มช่วยภรรยาทำงานบ้านบางอย่าง หัดทำกับข้าว ล้างผัก และทำความสะอาด

วันหนึ่งในเดือนมกราคม ปี 2023 ผู้นำกล่าวว่า บ้านเจ้าภาพแห่งหนึ่งมีความเสี่ยงด้านความปลอดภัยและพี่น้องหญิงที่พักอยู่ที่นั่นจำเป็นต้องย้ายออกจากบ้านหลังนั้นทันที  เขาขอให้ผมเป็นเจ้าภาพรับรองพวกเธอชั่วคราว และบอกว่าหลังปีใหม่ เมื่อหาบ้านเจ้าภาพที่เหมาะสมได้แล้ว พวกเธอจะย้ายออก  ผมคิดว่า “ฉันเป็นพี่น้องชายนะ การที่จะต้องอยู่หน้าเตาทั้งวัน ช่างดูเสียศักดิ์ศรีและน่าอึดอัดใจเสียจริง!  ทำไมผู้นำถึงจัดแจงให้ฉันมาทำหน้าที่เจ้าภาพล่ะ?  เขาแค่อยากทำให้ฉันลำบากหรือเปล่า?”  แต่แล้วผมก็คิดว่า “ฉันเชื่อในพระเจ้ามาหลายปีแล้ว ถ้าฉันปฏิเสธหน้าที่นี้ไป ผู้นำจะไม่บอกว่า ฉันไม่ใช่คนที่ไล่ตามเสาะหาความจริงหรอกหรือ?  อีกอย่าง บ้านฉันก็ค่อนข้างเหมาะสำหรับการเป็นบ้านเจ้าภาพ  และแม้ว่าภรรยาฉันจะถูกคัดออกจากคริสตจักรแล้ว เธอก็ยังเกื้อหนุนฉันในการทำหน้าที่ และลูกสองคนของฉันก็ไม่ได้คัดค้านอะไร  เป็นเรื่องเหมาะมากที่พี่น้องหญิงจะมาพักที่บ้านฉันในช่วงปีใหม่  ยิ่งไปกว่านั้น ผู้นำก็แค่ขอให้ฉันเป็นเจ้าภาพรับรองพวกเธอชั่วคราวเท่านั้น  พวกเธอจะย้ายออกทันทีที่หาบ้านเจ้าภาพที่เหมาะสมได้”  เมื่อคิดเช่นนี้ ผมจึงตอบตกลง แต่เมื่อถึงเวลาต้องเป็นเจ้าภาพ แนวคิดที่ว่า “ผู้ชายควรทำงานนอกบ้าน และผู้หญิงควรจัดการงานในบ้าน” ก็ลอยเข้ามาในห้วอีกครั้งหนึ่ง เพราะภรรยาของผมทำงานที่ร้านขายอาหารเช้า ผมจึงเป็นคนทำอาหารเช้าและอาหารกลางวันที่บ้านทุกวัน ภรรยาของผมเตือนผมหลายครั้งแล้วว่า “เวลาทำอาหารพี่ควรใส่ผ้ากันเปื้อนและปลอกแขนนะ ไม่อย่างนั้นแล้วเสื้อผ้าของพี่ก็จะสกปรกและซักยาก” ผมเห็นด้วยแต่ปาก แต่ไม่เคยทำเลยสักครั้ง  ผมคิดว่า “เธออยากให้ฉันใส่ปลอกแขนกับผ้ากันเปื้อนงั้นหรือ?  ฉันจะดูเป็นยังไงกันนะ?  คงจะดูเหมือนแม่บ้านแก่ๆ!  ถ้าพี่น้องหญิงเห็นฉันแบบนั้น มันจะน่าอับอายแค่ไหน?  การทำอาหารและการซักผ้าเป็นงานของพี่น้องหญิง ไม่ใช่งานของพี่น้องชาย ถ้าพี่น้องชายหญิงรู้ว่าฉันทำหน้าที่เจ้าภาพ พวกเขาจะต้องดูถูกฉันเป็นแน่ ฉันไม่อยากเชื่อเลยว่า ทั้งๆ ที่ฉันเป็นพี่น้องชายที่ทำงานข้อเขียนแต่ตอนนี้กลับมากลายเป็นพ่อครัวมืออาชีพไปเสีย!”  หลังจากผ่านไประยะหนึ่ง ผู้นำก็จัดแจงให้พี่น้องหญิงอีกคนย้ายมาอยู่ที่บ้านผม และดูเหมือนว่าพวกเธอไม่มีแผนที่จะย้ายออกไปเลย ผมคิดว่า “พวกเขาบอกว่าจะย้ายออกหลังปีใหม่ไม่ใช่หรือ?  ทำไมถึงมีคนย้ายเข้ามาอยู่บ้านฉันเพิ่มอีกล่ะ?  การทำอาหารทุกวันแบบนี้มันเป็นการลดเกียรติฉันอยู่แล้ว เมื่อไรเรื่องแบบนี้จะจบสักที?”  ผมรู้สึกอึดอัดเพราะความคิดลบ ทั้งยังเลิกตั้งใจในการทำอาหารและเริ่มทำแบบสุกเอาเผากิน ข้าวที่ผมหุงถ้าไม่แข็งก็แฉะ กับข้าวประเภทผัดถ้าไม่เค็มเกินไปก็จืดสนิทเลย แต่ผมก็ยังไม่ได้ทบทวนตัวเองเลย กลับรู้สึกเสียด้วยซ้ำว่า แค่มีอาหารขึ้นโต๊ะได้ก็ดีพอแล้ว  ต่อมา พวกเธอก็เริ่มให้คำติชมกับผม บอกผมว่าเส้นที่ผมต้มยังไม่สุกและเกลือที่ปรุงในอาหารจานเย็นนั้นก็ยังไม่ทันละลาย เมื่อได้ยินแบบนี้ ผมยิ่งรู้สึกแย่กว่าเดิมอีก “ลำพังการที่ผู้ชายที่เป็นผู้ใหญ่แล้วอย่างฉันต้องมาทำอาหารให้พวกเธอกินทั้งวัน มันก็น่าอดสูพออยู่แล้ว ตอนนี้ยังจะมาจับผิดฉันทุกอย่างอีกหรือ?  นี่มันเกินทนแล้วนะ!”  ในใจของผม ผมเพียงหวังว่าพวกเธอจะย้ายออกไปเร็วๆ ต่อมา ผมตระหนักว่าสภาวะของผมไม่ถูกต้อง ดังนั้นผมจึงอธิษฐานถึงพระเจ้าเพื่อขอให้พระองค์ทรงชี้แนะผมให้เข้าใจปัญหาของตนเอง

ในเวลานั้น ผมได้ยินบทเพลงนมัสการจากพระวจนะของพระเจ้าบทหนึ่งที่ว่า

มวลมนุษย์ดั้งเดิมนั้นเป็นสิ่งมีชีวิตที่มีจิตวิญญาณ

1  ในปฐมกาล เราได้สร้างมวลมนุษย์ นั่นคือ เราได้สร้างบรรพบุรุษของมวลมนุษย์ คืออาดัม  เขาได้รับมอบทั้งรูปสัณฐานและรูปลักษณ์ ปริ่มด้วยเรี่ยวแรง ปริ่มด้วยพลังชีวิต และยิ่งไปกว่านั้น ได้อยู่ด้วยกันกับสง่าราศีของเรา  นั่นเป็นวันอันรุ่งโรจน์เมื่อเราได้สร้างมนุษย์  หลังจากนั้น เอวาก็ได้ถูกสร้างขึ้นจากร่างกายของอาดัม และเธอก็เป็นบรรพบุรุษของมนุษย์เช่นกัน และดังนั้นผู้คนที่เราได้สร้างขึ้นจึงถูกเติมด้วยลมหายใจของเราและปริ่มด้วยสง่าราศีของเรา

2  แต่เดิมนั้น อาดัมถือกำเนิดมาจากมือของเราและเป็นตัวแทนของฉายาของเรา  ด้วยเหตุนี้ ความหมายดั้งเดิมของ “อาดัม” ก็คือสิ่งมีชีวิตสิ่งหนึ่งที่เราสร้าง ชุ่มฉ่ำไปด้วยพลังชีวิตของเรา ชุ่มฉ่ำไปด้วยสง่าราศีของเรา มีรูปสัณฐานและภาพลักษณ์ มีวิญญาณและลมหายใจ  เขาเป็นสิ่งมีชีวิตทรงสร้างเพียงหนึ่งเดียว ซึ่งมีจิตวิญญาณ ที่มีความสามารถในการเป็นตัวแทนเรา ในการแบกรับฉายาของเรา และได้รับลมหายใจของเรา

3  ในปฐมกาล เอวาเป็นมนุษย์คนที่สองที่ได้รับมอบลมหายใจผู้ซึ่งเราได้กำหนดการสร้างไว้ ดังนั้นความหมายดั้งเดิมของ “เอวา” ก็คือสิ่งมีชีวิตทรงสร้างผู้ที่จะดำเนินสง่าราศีของเราต่อไป ถูกเติมด้วยพลังชีวิตของเราและยิ่งไปกว่านั้นคือได้รับมอบสง่าราศีของเรา เอวามาจากอาดัม ดังนั้นเธอจึงมีฉายาของเราด้วยเช่นกัน เพราะเธอเป็นมนุษย์คนที่สองที่ถูกสร้างขึ้นในฉายาของเรา  ความหมายดั้งเดิมของ “เอวา” ก็คือมนุษย์ที่มีชีวิตอยู่ มีจิตวิญญาณ เนื้อหนัง และกระดูก คำพยานที่สองของเรา รวมทั้งฉายาที่สองของเราท่ามกลางมวลมนุษย์  พวกเขาคือบรรพบุรุษของมวลมนุษย์ เป็นสมบัติอันบริสุทธิ์และล้ำค่าของมนุษย์ และสิ่งมีชีวิตที่ได้รับมอบจิตวิญญาณตั้งแต่แรก

—พระวจนะฯ เล่ม 1 การทรงปรากฏและพระราชกิจของพระเจ้า, การเป็นมนุษย์ที่แท้จริงหมายถึงอะไร

ผมใคร่ครวญเนื้อร้องนั้น และผมก็ตระหนักได้ว่าเมื่อพระเจ้าทรงสร้างมนุษย์ขึ้นครั้งแรก ซึ่งก็คืออาดัมและเอวา พระองค์ไม่เคยตรัสเลยว่าผู้ชายสูงส่งกว่าผู้หญิง หรือผู้หญิงมีสถานะต่ำกว่าผู้ชาย ในสายพระเนตรของพระเจ้า ผู้ชายและผู้หญิงต่างก็เท่าเทียมกัน ในพระนิเวศของพระเจ้าก็เช่นเดียวกัน ไม่ว่าคนๆ นั้นจะทำหน้าที่ใดก็ตาม พระเจ้าไม่เคยตรัสว่าหน้าที่บางอย่างต้องให้พี่น้องชายทำและหน้าที่บางอย่างทำได้เฉพาะพี่น้องหญิง แต่ผมได้รับการปลูกฝังจากคำพูดและการกระทำของพ่อมาตั้งแต่เด็ก และผมดำเนินชีวิตตามแนวคิดแบบชายเป็นใหญ่ ผมดูหมิ่นผู้หญิงอยู่เสมอและดูถูกงานอย่างการทำกับข้าวและการซักผ้า คิดว่างานพวกนั้นล้วนเป็นงานของผู้หญิง นั่นจึงเป็นเหตุผลว่าทำไมผมจึงรู้สึกคัดค้านต่อหน้าที่เจ้าภาพอย่างมาก และแม้ผมจะทำหน้าที่นี้ ก็เพียงทำแบบสุกเอาเผากินเท่านั้น ทุกสิ่งที่ผมคิดและทำนั้นไม่สอดคล้องกับพระประสงค์ของพระเจ้าเลย เมื่อตระหนักได้เช่นนี้ ผมก็เต็มใจนบนอบและลุล่วงหน้าที่เจ้าภาพอย่างขยันขันแข็ง หลังจากนั้น เวลาผมต้มเส้น ผมก็จะต้มให้นานขึ้นหน่อย และผมก็จะคลุกเครื่องปรุงในอาหารจานเย็นไว้ล่วงหน้า ผมยังเริ่มคิดหาเมนูอาหารที่หลากหลายมากขึ้น เมื่อผมเห็นว่าพี่น้องหญิงบางคนป่วยและไอ ผมก็ทำเครื่องดื่มลูกแพร์ผสมกับน้ำตาลกรวดให้พวกเธอดื่ม ขณะที่ผมกำลังเริ่มเปลี่ยนแปลงนั่นเอง พวกเธอกลับย้ายออกไปโดยที่ผมไม่ได้คาดคิด

หลังจากที่พวกเธอจากไปแล้ว ผมก็มักจะใคร่ครวญว่า “ทำไมตอนที่ฉันทำหน้าที่เจ้าภาพ ฉันถึงเผยความรู้สึกคัดค้านออกมามากขนาดนั้นนะ?”  ต่อมา ผมได้อ่านพระวจนะของพระเจ้าที่เปิดโปงปัญหาเรื่องแนวคิดชายเป็นใหญ่ และผมก็เข้าใจบางสิ่งเกี่ยวกับตัวผมเอง  พระเจ้าผู้ทรงมหิทธิฤทธิ์ตรัสว่า “ผู้คนมากมายคิดว่า ‘การซักล้างและปะชุนเป็นงานของผู้หญิงทั้งสิ้น  ปล่อยให้ผู้หญิงจัดการไป  ฉันรู้สึกโมโหเวลาที่ต้องทำงานพวกนี้ รู้สึกเหมือนไม่ค่อยเป็นผู้ชาย’… ผู้ชายบางคนมีความคิดเรื่องชายเป็นใหญ่ พวกเขาดูแคลนงานบ้านอย่างการดูแลเด็ก ซักเสื้อผ้า ทำอาหาร ทำความสะอาด และไม่เต็มใจที่จะทำสิ่งเหล่านี้  ต่อให้พวกเขาทำ ก็ทำอย่างค่อนข้างจำใจ พลางกลัวว่าผู้อื่นจะดูแคลนตน  คิดไปว่า ‘ถ้าฉันทำงานบ้านเหล่านี้อยู่เสมอ แล้วจะต่างกับผู้หญิงอย่างไร?’  การคิดอ่านของพวกเขามีปัญหามิใช่หรือ?  (ใช่)… ผู้คนในบางภูมิภาคเชื่อเป็นพิเศษในเรื่องชายเป็นใหญ่—ไม่อาจปฏิเสธได้ว่านี่เป็นผลจากการสร้างเงื่อนไขโดยครอบครัวของพวกเขาและเกิดจากอิทธิพลของครอบครัว  ดังนั้น การสร้างเงื่อนไขเช่นนี้ย่อมทำร้ายเจ้าหรือเป็นประโยชน์ต่อเจ้า?  (ทำร้าย)  นี่เป็นผลเสียต่อผู้คนอย่างยิ่ง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (14))  “ตัวอย่างเช่น สมมุติว่าเจ้าเป็นพี่น้องชาย และมีการขอให้เจ้าทำอาหารและล้างจานให้พี่น้องชายหญิงคนอื่นๆ ทุกวัน  เจ้าจะนบนอบได้หรือไม่?  (ข้าพระองค์คิดว่าได้)  บางทีเจ้าอาจจะทำได้ในระยะสั้น แต่ถ้าขอให้เจ้าทำหน้าที่นี้ในระยะยาว เจ้าจะนบนอบได้หรือไม่?  (ข้าพระองค์ย่อมจะนบนอบได้ถ้าต้องทำหน้าที่นี้เป็นครั้งคราวเท่านั้น  ถ้านานกว่านั้นก็อาจจะทำไม่ได้)  นี่แสดงให้เห็นว่าเจ้าไม่มีการนบนอบ  สิ่งใดที่ทำให้ผู้คนไม่มีการนบนอบ?  (เกิดจากผู้คนมีมโนคติอันหลงผิดตามจารีตดั้งเดิมอยู่ในหัวใจ  พวกเขาคิดว่าผู้ชายควรทำงานนอกบ้านและผู้หญิงควรดูแลงานในบ้าน คิดว่าการทำอาหารเป็นงานของผู้หญิง และพี่น้องชายย่อมเสียหน้าเมื่อทำอาหาร  ด้วยเหตุนั้นจึงนบนอบไม่ได้ง่ายๆ)  ถูกต้อง  ผู้คนพากันเลือกปฏิบัติทางเพศเมื่อมีการแบ่งงานกันทำ  ผู้ชายคิดไปว่า ‘ผู้ชายอย่างพวกเราควรออกไปทำมาหากินข้างนอกนั่น  งานบ้านอย่างการทำอาหารและทำความสะอาดควรเป็นผู้หญิงทำ  ไม่ควรให้พวกเราทำเรื่องอย่างนั้น’  แต่เหล่านี้เป็นรูปการณ์พิเศษในตอนนี้ และมีการขอให้เจ้าทำงานดังกล่าว แล้วเจ้าจะทำอย่างไร?  เจ้าต้องแก้ไขข้อยุ่งยากอันใดบ้างจึงจะนบนอบได้?  นี่คือปมสำคัญของเรื่อง  เจ้าต้องก้าวข้ามการเลือกปฏิบัติทางเพศให้ได้  ไม่มีงานใดที่ต้องให้ผู้ชายทำหรือต้องให้ผู้หญิงทำ  ก่อนอื่น จงอย่าแบ่งงานกันด้วยวิธีนี้  ไม่ควรกำหนดว่าใครจะทำหน้าที่อะไรตามเพศของพวกเขา” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การปฏิบัติความจริงเป็นหนทางเดียวเท่านั้นที่จะมีการเข้าสู่ชีวิต)  พระวจนะของพระเจ้าได้เปิดโปงสภาวะของผมอย่างตรงจุด ผมคิดว่า เนื่องจากผมได้รับอิทธิพลจากคำพูดและการกระทำของพ่อรวมทั้งการเลี้ยงดูของครอบครัวของผมตั้งแต่เด็ก ผมจึงเชื่อมาโดยตลอดว่า “ผู้ชายเหนือกว่าผู้หญิง” และ “ผู้ชายควรทำงานนอกบ้าน และผู้หญิงควรจัดการงานในบ้าน” ผมคิดว่างานบ้านอย่างเช่นการซักผ้า การทำกับข้าว และการทำความสะอาด ล้วนเป็นงานของผู้หญิง ส่วนผู้ชายก็แค่ต้องทำไร่หรือทำงานเพื่อหาเงินเท่านั้น ผมเชื่อว่าสถานะของผู้ชายสูงกว่าผู้หญิง ดังนั้นเป็นเรื่องปกติที่ภรรยาควรปรนนิบัติสามี และเชื่อว่าถ้าผู้ชายทำงานบ้านก็เป็นเรื่องน่าอับอายและจะโดนดูถูก ดังนั้น ก่อนที่ผมจะเชื่อในพระเจ้า ผมไม่เคยทำงานบ้านเลย เมื่อผมเห็นภรรยาวุ่นกับการทำงานบ้านไปด้วยอุ้มลูกไปด้วย ผมรู้สึกสงสารและอยากช่วย แต่แล้วผมก็ยังนึกขึ้นได้ว่า ผู้ชายที่เป็นผู้ใหญ่แล้วอย่างผมควรรักษาท่าทีและศักดิ์ศรีของลูกผู้ชายที่แท้จริงเอาไว้  ผมคิดว่าถ้าคนอื่นเห็นผมทำงานของผู้หญิง ผมจะเสียหน้าแค่ไหน ดังนั้นผมจึงออกไปเล่นไพ่และหาความสนุกแทนที่จะช่วยภรรยาทำงานบ้าน ช่วงเวลาหลายปีนั้น ภรรยาของผมต้องทนทุกข์อยู่อย่างเงียบๆ ใช้ชีวิตอย่างเหน็ดเหนื่อยและขมขื่น ที่สำคัญที่สุดคือ เนื่องจากผมได้รับอิทธิพลจากแนวคิดแบบชายเป็นใหญ่เป็นอย่างมาก ผมจึงไม่สามารถนบนอบการจัดวางเรียบเรียงและการจัดเตรียมของพระเจ้าได้  เมื่อผู้นำจัดแจงให้ผมทำหน้าที่เจ้าภาพให้พี่น้องหญิงชั่วคราว ผมมองว่างานบ้านเป็นงานของผู้หญิง และรู้สึกว่าการที่พี่น้องชายอย่างผมต้องมาทำหน้าที่เจ้าภาพนั้นเป็นเรื่องน่าอับอายและต่ำต้อยเกินไป เพื่อปกป้องภาพลักษณ์ความเป็นชายของผม ผมไม่กล้าแม้แต่จะสวมผ้ากันเปื้อนหรือปลอกแขนเวลาทำอาหาร กลัวว่าพี่น้องหญิงจะดูถูกผม เพราะความรู้สึกคัดค้านข้างในตัวผม ผมจึงทำหน้าที่อย่างสุกเอาเผากิน ผมไม่สามารถแม้แต่จะต้มเส้นก๋วยเตี๋ยวให้ออกมาดีได้ และเกลือในอาหารจานเย็นก็ยังไม่ละลาย เมื่อพี่น้องหญิงให้ข้อเสนอแนะกับผม ผมกลับคิดว่าพวกเธอเรียกร้องมากเกินไป และหวังเพียงว่าพวกเธอจะย้ายออกไปโดยเร็วที่สุด ผมเห็นว่า โดยการดำเนินชีวิตตามแนวคิดทางวัฒนธรรมดั้งเดิมเหล่านี้ เพื่อปกป้องสิ่งที่เรียกว่าศักดิ์ศรีและสถานะความเป็นชายของผมนั้น ผมได้กลายเป็นคนเห็นแก่ตัวและเย็นชาอย่างยิ่ง ปราศจากความเป็นมนุษย์ที่ปกติ ผมไม่มีแม้แต่การนบนอบหรือการอุทิศตนในหน้าที่ของผม เมื่อตระหนักได้เช่นนี้ ผมก็อธิษฐาน วอนขอพระเจ้าทรงโปรดชี้แนะผมให้เข้าใจความจริงและหลุดพ้นจากพันธนาการและการควบคุมของแนวคิดชายเป็นใหญ่ของผม

หลังจากนั้น ผมอ่านพระวจนะของพระเจ้าอีกตอนหนึ่ง และพบเส้นทางแห่งการปฏิบัติ  พระเจ้าผู้ทรงมหิทธิฤทธิ์ตรัสว่า “ความรับผิดชอบทางสังคมของผู้ชายและผู้หญิงควรแบ่งแยกกันหรือไม่?  ผู้ชายและผู้หญิงควรมีสถานะทางสังคมที่เท่าเทียมกันหรือไม่?  การยกชูสถานะทางสังคมของผู้ชายและลดความสำคัญของผู้หญิงจนเกินควรนั้นเป็นธรรมหรือไม่?  (ไม่ สิ่งนี้ไม่เป็นธรรม)  แล้วสถานะทางสังคมของผู้ชายกับผู้หญิงควรจัดการในหนทางที่เป็นธรรมและสมเหตุสมผลอย่างไรกันแน่?  หลักธรรมของการนี้คืออะไร?  (คือผู้ชายกับผู้หญิงเท่าเทียมกัน และควรได้รับการปฏิบัติอย่างเป็นธรรม)  การปฏิบัติอย่างเป็นธรรมเป็นรากฐานทางทฤษฎี แต่สิ่งนี้ควรนำไปปฏิบัติอย่างไรในหนทางที่สะท้อนให้เห็นถึงความเป็นธรรมและความมีเหตุผล?  สิ่งนี้ไม่เกี่ยวข้องกับปัญหาที่สัมพันธ์กับชีวิตจริงหรอกหรือ?  ก่อนอื่น พวกเราต้องกำหนดว่าสถานะของผู้ชายกับผู้หญิงนั้นเท่าเทียมกัน—นี่คือเรื่องที่ไม่สามารถโต้แย้งได้  เพราะฉะนั้น การแบ่งงานในสังคมระหว่างผู้ชายกับผู้หญิงก็ควรเท่าเทียมกัน และควรพิจารณาและจัดการเตรียมการตามขีดความสามารถและความสามารถในการทำงานนั้นๆ ของพวกเขา  ความเท่าเทียมเป็นสิ่งที่ควรมี โดยเฉพาะอย่างยิ่งเมื่อเป็นเรื่องของสิทธิมนุษยชน ตราบเท่าที่ผู้หญิงควรได้ชื่นชมสิ่งที่ผู้ชายชื่นชมเช่นกัน เพื่อเป็นการรับประกันสถานะที่เท่าเทียมกันระหว่างผู้ชายกับผู้หญิงในสังคม  ผู้ใดที่สามารถทำงานนั้นได้ หรือผู้ใดที่มีความสามารถในการเป็นผู้นำก็ควรได้รับอนุญาตให้ทำเช่นนั้น ไม่ว่าพวกเขาเป็นผู้ชายหรือผู้หญิงก็ตาม  เจ้าคิดอย่างไรกับหลักธรรมข้อนี้?  (เป็นหลักธรรมที่ดี)  สิ่งนี้สะท้อนให้เห็นถึงความเท่าเทียมระหว่างผู้ชายกับผู้หญิง  ตัวอย่างเช่น หากมีผู้ชายสองคนกับผู้หญิงสองคนมาสมัครงานเป็นนักดับเพลิง ใครควรได้รับการว่าจ้าง?  การปฏิบัติอย่างเป็นธรรมนั้นเป็นรากฐานทางทฤษฎีและหลักปฏิบัติ  เช่นนั้นแล้ว อันที่จริงคนเราควรจัดการเรื่องนี้อย่างไร?  ดังที่เราเพิ่งกล่าวไปว่า ปล่อยให้คนที่เหมาะสมกับงานได้ทำงานนี้ตามความสามารถและขีดความสามารถของพวกเขา  จงเลือกตามหลักธรรมข้อนี้ ดูว่าในบรรดาผู้สมัคร ใครที่มีรูปร่างเหมาะสมและไม่งุ่มง่าม  การดับเพลิงเป็นเรื่องของการปฏิบัติด้วยความว่องไวในภาวะฉุกเฉิน  หากเจ้างุ่มง่าม หัวทึบ และเอื่อยเฉื่อยเกินไปราวกับเต่าหรือวัวแก่ เจ้าย่อมจะทำให้สิ่งต่างๆ ล่าช้า  หลังสืบค้นลักษณะนิสัยของผู้สมัครแต่ละคนแล้ว ในแง่ของขีดความสามารถ ความสามารถ ประสบการณ์ ระดับของทักษะในงานดับเพลิงของพวกเขา และอื่นๆ บทสรุปที่ได้ก็คือ ผู้ชายหนึ่งคนกับผู้หญิงหนึ่งคนเป็นผู้ที่ค่อนข้างเหมาะสม ผู้ชายนั้นตัวสูง ร่างกายแข็งแรง มีประสบการณ์ในการดับเพลิง และเคยเข้าร่วมดับเพลิงและปฏิบัติการช่วยชีวิตมากมาย ส่วนผู้หญิงเป็นคนคล่องแคล่ว เคยผ่านการฝึกฝนที่เข้มงวด มีความรู้เกี่ยวกับการดับเพลิงและกระบวนการต่างๆ ในงานที่เกี่ยวข้อง มีขีดความสามารถ ทั้งยังเป็นคนที่โดดเด่นในงานอื่นๆ และได้รับรางวัลมา  เพราะฉะนั้น ท้ายที่สุดพวกเขาสองคนจึงได้รับเลือก  สิ่งนั้นถูกต้องหรือไม่?  (ถูกต้อง)  สิ่งนี้เรียกว่าการเลือกเพชรยอดมงกุฏโดยไม่แสดงความโปรดปรานต่อคนใดคนหนึ่ง… สิ่งสำคัญที่สุดคือเจ้าไม่มีอคติต่อผู้ชายหรือผู้หญิงเวลาที่รับมือกับเรื่องเรื่องหนึ่ง  เจ้าเชื่อว่ามีผู้หญิงที่โดดเด่นและมีความสามารถพิเศษอยู่มากมาย และเจ้าก็รู้จักคนเช่นนั้นอยู่หลายคนทีเดียว  เพราะฉะนั้น ความเข้าใจเชิงลึกของเจ้าจึงโน้มน้าวเจ้าให้เชื่อว่าความสามารถในการทำงานของผู้หญิงไม่ด้อยไปกว่าผู้ชาย และคุณค่าที่ผู้หญิงมอบให้สังคมก็ไม่ได้น้อยไปกว่าผู้ชาย  เมื่อเจ้ามีความเข้าใจเชิงลึกและมีความเข้าใจนี้ เมื่อไรก็ตามที่เจ้ากระทำการในอนาคต เจ้าย่อมจะตัดสินและเลือกได้อย่างถูกต้องตามข้อเท็จจริงนี้  อีกนัยหนึ่งก็คือ หากเจ้าไม่แสดงความโปรดปรานต่อใครคนหนึ่งและไม่มีอคติทางเพศ เช่นนั้นความเป็นมนุษย์ของเจ้าในเรื่องนี้จะค่อนข้างเป็นปกติ และเจ้าจะสามารถปฏิบัติตนได้อย่างเป็นธรรม  ข้อห้ามทางวัฒนธรรมดั้งเดิมในแง่ที่ผู้ชายถูกมองว่าเหนือกว่าผู้หญิงย่อมจะถูกยกออกไป ความคิดของเจ้าจะไม่ถูกจำกัดอีกต่อไป และเจ้าจะไม่ได้รับอิทธิพลจากวัฒนธรรมดั้งเดิมในแง่มุมนี้อีกต่อไป” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (11))  หลังจากที่ได้อ่านพระวจนะของพระเจ้าแล้ว ผมรู้สึกกระจ่างชัดอย่างมาก และผมก็เข้าใจว่า เพื่อที่จะหลุดพ้นจากพันธนาการของแนวคิดทางวัฒนธรรมดั้งเดิมอย่าง “ผู้ชายเหนือกว่าผู้หญิง” และ “ผู้ชายควรทำงานนอกบ้าน และผู้หญิงควรจัดการงานในบ้าน” ได้นั้น ก่อนอื่นผมต้องยอมรับความจริงที่ว่าผู้ชายและผู้หญิงเท่าเทียมกัน ผู้ชายไม่ควรมีอคติต่อผู้หญิง ต้องลดการดูหมิ่นหรือกดขี่พวกเธอเสีย นั่นเป็นสิ่งที่ไร้ศีลธรรมและปราศจากความเป็นมนุษย์ ผู้ชายควรปฏิบัติต่อผู้หญิงอย่างยุติธรรม และไม่ควรมองว่างานบ้านเป็นเรื่องปกติที่ผู้หญิงควรทำอยู่แล้ว ในขณะที่ผมมองว่างานที่มีหน้ามีตาเป็นสิ่งที่สร้างสถานะนั้นเป็นงานของผู้ชาย มุมมองเช่นนี้เป็นหนึ่งในความนอกรีตและความคลาดเคลื่อนของซาตาน และขัดแย้งกับความจริงอย่างสิ้นเชิง ในพระนิเวศของพระเจ้าไม่มีข้อกำหนดว่าหน้าที่ใดต้องทำโดยพี่น้องชาย และหน้าที่ใดต้องทำโดยพี่น้องหญิง ในพระนิเวศของพระเจ้านั้น หน้าที่ไม่ได้จัดแจงตามเพศ แต่ถูกจัดแจงไว้อย่างเหมาะสมตามขีดความสามารถ จุดแข็ง ความสามารถในการทำงานของแต่ละคน และจัดแจงไว้ตามความจำเป็นต่องานของคริสตจักร ตัวอย่างเช่น ผู้นำได้จัดแจงให้ผมทำหน้าที่เจ้าภาพ เพราะบ้านที่พี่น้องหญิงพักอยู่นั้นมีความเสี่ยงด้านความปลอดภัย และยังไม่สามารถหาบ้านที่ปลอดภัยได้ทันที ในทางกลับกัน บ้านของผมเหมาะสม และภรรยาและลูกๆ ของผมก็สนับสนุนให้ผมทำหน้าที่นี้ ในด้านหนึ่ง การจัดแจงของผู้นำช่วยให้พี่น้องหญิงปลอดภัย และในอีกด้านหนึ่ง ก็ทำให้พวกเธอสามารถทำหน้าที่ได้ตามปกติ เพื่อให้มั่นใจว่างานของคริสตจักรจะไม่ได้รับผลกระทบ  การที่ผมเป็นเจ้าภาพรับรองพวกเธอนั้น ก็เป็นการค้ำจุนงานของคริสตจักรและทำหน้าที่ของตนเช่นกัน ผมควรยอมรับการจัดแจงและนบนอบ ปล่อยวางแนวคิดและมุมมองที่คลาดเคลื่อนที่ว่า “ผู้ชายเหนือกว่าผู้หญิง” และ “ผู้ชายควรทำงานนอกบ้าน และผู้หญิงควรจัดการงานในบ้าน” และลุล่วงหน้าที่เจ้าภาพของผมตามพระวจนะของพระเจ้า

หลังจากนั้น ผมได้อ่านพระวจนะของพระเจ้าเพิ่มเติม และได้เรียนรู้ว่าควรมีท่าทีต่อหน้าที่ของตนอย่างไรให้ถูกควร  พระเจ้าผู้ทรงมหิทธิฤทธิ์ตรัสว่า  “ยิ่งไปกว่านั้น ไม่ว่าหน้าที่ของเจ้าจะเป็นสิ่งใด จงอย่าเลือกปฏิบัติระหว่างสูงและต่ำ  สมมุติว่าเจ้าพูดว่า ‘แม้ว่ากิจนี้จะเป็นพระบัญชาจากพระเจ้าและงานแห่งพระนิเวศของพระเจ้า แต่หากฉันทำกิจนี้ ผู้คนอาจจะดูแคลนฉัน  คนอื่นได้ทำงานที่ปล่อยให้พวกเขาโดดเด่น  ฉันได้รับมอบกิจนี้ ซึ่งไม่ได้เปิดโอกาสให้ฉันโดดเด่น แต่กลับทำให้ฉันต้องทุ่มเทอยู่หลังฉาก นี่ไม่เป็นธรรม!  ฉันจะไม่ทำหน้าที่นี้  หน้าที่ของฉันต้องเป็นหน้าที่ที่ทำให้ฉันโดดเด่นต่อหน้าคนอื่น และเปิดโอกาสให้ฉันได้สร้างชื่อให้ตัวฉันเอง—และต่อให้ฉันไม่ได้สร้างชื่อให้ตัวฉันเองหรือโดดเด่น ฉันก็ยังคงจำเป็นที่จะต้องได้รับประโยชน์จากหน้าที่นั้นและรู้สึกสุขสบายทางกาย’  นี่เป็นท่าทีที่ยอมรับได้อยู่หรือ?  การเลือกมากคือการไม่ยอมรับสิ่งต่างๆ จากพระเจ้า เป็นการตัดสินใจเลือกตามความชอบของเจ้าเอง  นี่ไม่ใช่การยอมรับหน้าที่ของเจ้า นี่คือการปฏิเสธหน้าที่ของเจ้า  เป็นการสำแดงความเป็นกบฏที่เจ้ามีต่อพระเจ้า  การเลือกมากเช่นนั้นเจือปนไปด้วยการเลือกชอบและความอยากได้อยากมีแบบปัจเจกบุคคลของเจ้า  เมื่อเจ้าคำนึงถึงผลประโยชน์ของเจ้าเอง ความมีหน้ามีตาของเจ้า และอื่นๆ ท่าทีของเจ้าต่อหน้าที่ของเจ้าจึงไม่นบนอบ  เจ้าควรมีท่าทีเช่นใดต่อหน้าที่ของเจ้า?  ประการแรก เจ้าต้องไม่วิเคราะห์หน้าที่ของเจ้า พยายามค้นหาว่าใครมอบหมายหน้าที่นี้แก่เจ้า แทนที่จะเป็นเช่นนั้นเจ้าควรยอมรับหน้าที่นี้จากพระเจ้าในฐานะพระบัญชาของพระเจ้าและในฐานะหน้าที่ของเจ้า และเจ้าควรเชื่อฟังการจัดวางเรียบเรียงและการจัดเตรียมของพระเจ้า และยอมรับหน้าที่ของเจ้าจากพระเจ้า  ประการที่สอง จงอย่าแยกแยะสูงต่ำ และจงอย่ากังวลสนใจในธรรมชาติของหน้าที่ ไม่ว่าหน้าที่จะส่งให้เจ้าโดดเด่นหรือไม่ ไม่ว่าจะทำต่อหน้าธารกำนัลหรืออยู่เบื้องหลัง  จงอย่าคำนึงถึงสิ่งเหล่านี้  ยังมีอีกท่าทีหนึ่งด้วยคือการนบนอบและให้ความร่วมมืออย่างแข็งขัน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, อะไรคือการปฏิบัติหน้าที่ของตนให้ได้มาตรฐาน?)  “ตัวอย่างเช่น สมมุติว่าความรับผิดชอบของเจ้าคือการทำอาหารให้พี่น้องชายหญิง และนั่นคือหน้าที่ของเจ้า  เจ้าควรทำอย่างไรกับงานนี้?  (พวกเราควรแสวงหาหลักธรรมความจริง)  แล้วเจ้าแสวงหาหลักธรรมความจริงอย่างไร?  นี่เกี่ยวข้องกับความเป็นจริงและความจริง  เจ้าต้องตรึกตรองว่าจะนำความจริงไปปฏิบัติอย่างไรและจะปฏิบัติหน้าที่นี้ให้ดีได้อย่างไร  เรื่องนี้เกี่ยวพันกับแง่มุมใดของความจริงบ้าง?  ขั้นแรก เจ้าต้องรู้ก่อนว่า ‘ฉันไม่ได้ทำอาหารให้ตัวเอง  นี่คือหน้าที่ของฉัน’  นี่เกี่ยวข้องกับแง่มุมที่เป็นนิมิต  แล้วขั้นตอนที่สองเป็นเช่นใด?  (พวกเราต้องตรองว่าจะทำอาหารมื้อนี้ให้ดีได้อย่างไร)  มาตรฐานของการทำอาหารให้ดีคืออะไร?  (พวกเราต้องแสวงหาข้อกำหนดของพระเจ้า)  ถูกต้อง  ข้อกำหนดของพระเจ้าเท่านั้นที่เป็นความจริง เป็นมาตรฐาน และหลักธรรม  จงทำสิ่งต่างๆ ตามข้อกำหนดของพระเจ้า—นี่คือแง่มุมหนึ่งของความจริง  ก่อนอื่น เจ้าต้องนึกถึงความจริงในแง่มุมนี้ จากนั้นก็ตรองดูว่า ‘พระเจ้าทรงมอบหมายหน้าที่นี้ให้ฉันปฏิบัติ  มาตรฐานตามที่พระเจ้าทรงกำหนดคืออะไร?’  เจ้าต้องมีรากฐานนี้เสียก่อน  แล้วเจ้าควรจะกระทำการอย่างไรเพื่อให้เป็นไปตามมาตรฐานของพระเจ้า?  อาหารที่เจ้าทำควรดีต่อสุขภาพ รสชาติดี ถูกสุขอนามัย และไม่เป็นอันตรายต่อร่างกาย—เหล่านี้คือรายละเอียดที่เกี่ยวข้อง  ตราบใดที่เจ้ากระทำการตามหลักธรรมนี้ อาหารที่เจ้าทำก็ย่อมจะมีการปรุงตามข้อกำหนดของพระเจ้า  เหตุใดเราจึงกล่าวเช่นนี้?  เพราะเจ้าแสวงหาหลักธรรมของหน้าที่นี้แล้ว และการกระทำของเจ้าก็ไม่ได้เกินขอบเขตที่พระเจ้าทรงขีดเส้นเอาไว้  วิธีที่เจ้าใช้กระทำการนั้นถูกต้อง  เจ้าปฏิบัติหน้าที่ของเจ้าเป็นอย่างดีแล้ว และเจ้าก็ปฏิบัติหน้าที่ในลักษณะที่เป็นไปตามมาตรฐาน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, โดยการแสวงหาหลักธรรมความจริงเท่านั้น คนเราจึงจะสามารถปฏิบัติหน้าที่ของตนได้ดี)  ในพระนิเวศของพระเจ้า ไม่มีหน้าที่ใดเลยที่ถูกจัดแจงไว้ตามเพศ  และไม่มีหน้าที่ใดสูงส่งหรือต่ำต้อย ท่าทีที่ถูกควรต่อหน้าที่ของแต่ละคนคือการยอมรับว่าหน้าที่ของเรามาจากพระเจ้าและนบนอบ  ไม่ว่าใครจะเป็นผู้จัดแจงหรือว่าตัวเราจะเด่นหรือไม่ก็ตาม เราควรแสวงหาหลักธรมมความจริงเพื่อลุล่วงหน้าที่ของเรา นี่คือหนทางปฏิบัติที่ถูกต้อง และเป็นสิ่งที่สอดคล้องกับเจตนารมณ์ของพระเจ้า เมื่อผู้นำจัดแจงให้ผมทำหน้าที่เจ้าภาพ ผมก็ไม่ควรกังวลว่าจะโดนดูถูก แต่ควรแสวงหาหลักธรรมความจริงและทำให้ดีที่สุดเพื่อลุล่วงหน้าที่ของผม ประการแรก ผมต้องทำทุกวิถีทางเพื่อดำรงไว้ซึ่งสภาพแวดล้อมที่ปลอดภัยให้พี่น้องหญิง นอกจากนี้ ผมต้องรักษาความสะอาดในบ้าน และเวลาทำอาหาร ผมต้องพิจารณาว่าจะทำอย่างไรให้อาหารมีคุณค่าทางโภชนาการและดีต่อสุขภาพ การทำหน้าที่เจ้าภาพของผม ในด้านหนึ่ง ผมได้แก้ไขมุมมองที่คลาดเคลื่อนแบบชายเป็นใหญ่ของผม ทำให้ผมไม่มองผู้หญิงผ่านกรอบความคิดแบบดั้งเดิมที่ว่า “ผู้ชายเหนือกว่าผู้หญิง” อีกต่อไป ในอีกด้านหนึ่ง ก็เป็นการช่วยพัฒนาทักษะชีวิตของผมอีกด้วย ตอนนี้ผมมีทักษะในการล้างและหั่นผักมากขึ้น และที่บ้าน ผมเป็นคนยืนพื้นในการทำอาหารและทำความสะอาด ผมจำได้ว่า ครั้งหนึ่งขณะที่ทานมื้อกลางวัน ภรรยาของผมพูดพร้อมรอยยิ้มว่า “เมื่อก่อนน้องทำอาหารให้พี่ แต่น้องไม่เคยคิดเลยว่าตอนนี้จะสลับกัน” ลูกๆ ก็บอกว่าผมเปลี่ยนไปแล้ว บางครั้ง พี่น้องหญิงบางคนมาที่บ้านของผมเพื่อสนทนาเรื่องคำเทศนาของพวกเธอ และส่วนใหญ่แล้ว ผมเป็นคนทำอาหารให้พวกเธอทาน ผมไม่รู้สึกว่านั่นเป็นเรื่องต่ำต้อยหรือน่าอับอายอีกเลย พี่น้องหญิงยังบอกว่าปลาที่ผมทำนั้นอร่อยมาก การที่ผมสามารถหลุดพ้นจากแนวคิดชายเป็นใหญ่แบบดั้งเดิมเหล่านี้ และดำเนินชีวิตตามความเป็นมนุษย์ที่ปกติได้บ้างเล็กน้อยนั้นล้วนแต่เป็นผลที่เกิดขึ้นจากพระวจนะของพระเจ้าทั้งสิ้น ขอบคุณพระเจ้า!


14. การทบทวน หลังจากปกปิดความผิดพลาด

โดย ธีโอดอร์ ประเทศอิตาลี

ผมทำหน้าที่ตัดต่อวีดิทัศน์ในคริสตจักรมาโดยตลอด  ในเดือนพฤษภาคม ปี 2022 หลังจากถ่ายทำภาพยนตร์เรื่องหนึ่งเสร็จ ก็เข้าสู่ช่วงหลังการผลิตที่เข้มข้น และต้องรีบตัดต่อให้เสร็จเพื่อส่งให้ผู้นำตรวจสอบ  หลังจากใช้เวลาตัดต่อแต่ละฉากอยู่นาน ผมก็เผลอกดปุ่มลบ และภาพจากห้าฉากแรกที่ตัดต่อแล้วก็ถูกลบไปทันที  ผมพยายามย้อนกลับการกระทำล่าสุดตามสัญชาตญาณ ไม่เพียงแต่โปรแกรมกู้ภาพกลับคืนมาไม่ได้ แต่มันค้างไปเลย  พอเห็นไทม์ไลน์ว่างเปล่า สมองผมก็เหมือนจะหยุดทำงานไปเลย พอตั้งสติได้ ผมก็รีบลองทุกวิถีทางเพื่อกู้คืนโปรเจกต์ และระหว่างที่หาวิธี ผมก็เอาแต่คิดว่า “จบกัน แล้วจะทำยังไงดี?  ในช่วงหลายวันที่ผ่านมาผมไม่ได้สำรองข้อมูล โปรเจกต์ต้องหายไปแน่ๆ ผมแทบไม่เคยทำผิดพลาดในหน้าที่มาก่อน และผู้ดูแลก็ไว้ใจผม  เกิดเรื่องผิดพลาดในช่วงเวลาสำคัญก่อนส่งให้ผู้นำตรวจสอบได้ยังไง?  ถ้าทุกคนรู้ว่าผมทำผิดพลาดแบบมือใหม่ทั้งที่เป็นคนตัดต่อมาตั้งนาน พวกเขาจะคิดยังไงกับผม?  แม้แต่มือใหม่ยังรู้ว่าต้องสำรองข้อมูลทุกวันเพื่อป้องกันข้อมูลสูญหายโดยบังเอิญ แต่ผมกลับคิดว่าเพราะผมไม่เคยทำโปรเจกต์หายเลยหลังจากทำงานนี้มาหลายปี การสำรองข้อมูลทุกวันจึงไม่จำเป็น  ทำไมผมถึงเชื่อมั่นในตัวเองขนาดนั้นนะ?”  เมื่อก่อน เวลาพี่น้องชายหญิงคนอื่นทำผิดพลาดเนื่องจากข้อผิดพลาดในการปฏิบัติงาน ผมมักจะพูดอย่างมั่นใจมากว่า “ปัญหาแบบนี้หลีกเลี่ยงได้ด้วยการระวังมากขึ้นสักหน่อย”  ความคิดนี้ทำให้ผมหน้าร้อนผ่าว  ผมทำพลาดในช่วงเวลาสำคัญและทำสิ่งที่ขาดความรับผิดชอบมาก ทุกคนจะต้องดูถูกผมแน่ถ้าพวกเขารู้เข้า  ชื่อเสียงและภาพลักษณ์ที่ดีของผมจะไม่พังทลายหมดเหรอ?  ไม่ได้ ถ้าไม่จำเป็นจริงๆ ผมจะให้พี่น้องชายหญิงรู้เรื่องนี้ไม่ได้  ผมดูการสำรองข้อมูลจากเมื่อหลายวันก่อน และพบว่ามีแค่สองฉากที่เพิ่งถ่ายทำที่ต้องทำใหม่  ผมอดหลับอดนอนทำก็น่าจะแก้ไขเกือบเสร็จ และพอแก้ไขเสร็จหมดแล้ว พี่น้องชายหญิงก็จะไม่มีวันรู้ว่าผมทำโปรเจกต์หาย และผมก็จะรักษาภาพลักษณ์ที่ดีไว้ได้  พอคิดได้แบบนั้น ผมก็รีบกู้คืนโปรเจกต์ แต่ระหว่างทำ ผมสังเกตเห็นว่าต้องปรับแก้สีและใส่เสียงของหนังใหม่ทั้งหมด  พอดูปริมาณงานตรงหน้า ผมก็รู้ว่าทำใหม่ให้เสร็จในวันเดียวคืนเดียวไม่ได้ ผมรู้สึกท้อใจจริงๆ  ผมเห็นชัดเลยว่าผมทำโปรเจกต์นี้ให้เสร็จคนเดียวไม่ได้ และทำได้เพียงขอความช่วยเหลือจากคนอื่นเท่านั้น ผมคิดในใจว่า “ถ้าผมไปขอความช่วยเหลือตอนนี้ พวกเขาจะรู้ว่าผมทำโปรเจกต์หายไม่ใช่เหรอ?  ทุกคนจะดูถูกผมถ้าพวกเขารู้  แต่ถ้าผมไม่พูดอะไร งานก็จะยิ่งล่าช้าไปอีก  อีกอย่าง ความจริงจะปรากฏเสมอ”  ผมตระหนักว่านี่ไม่ใช่เรื่องที่เกิดขึ้นโดยบังเอิญ และมีบทเรียนที่ผมต้องเรียนรู้  ผมจึงอธิษฐานถึงพระเจ้าว่า “ข้าแต่พระเจ้า ข้าพระองค์ไม่ได้สำรองข้อมูลโปรเจกต์ไว้ และข้าพระองค์ไม่กล้าเผชิญความผิดพลาดแบบมือใหม่นี้  ข้าพระองค์กลัวมากว่าคนอื่นจะรู้ จึงเอาแต่อยากจะปกปิด ข้าพระองค์ไม่ใช่คนซื่อสัตย์  ข้าแต่พระเจ้า โปรดทรงชี้แนะข้าพระองค์ และทรงทำให้ข้าพระองค์สามารถตรงไปตรงมาและเปิดใจเกี่ยวกับปัญหานี้กับพี่น้องชายหญิงและขอความช่วยเหลือด้วยเถิด”  หลังจากอธิษฐาน ผมก็นึกถึงพระวจนะของพระเจ้าบทตอนหนึ่งที่ว่า “ราชอาณาจักรของเราต้องการคนที่ซื่อสัตย์ และคนที่ไม่หน้าซื่อใจคดหรือหลอกลวง” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 33)  พระเจ้าทรงชอบคนซื่อสัตย์  เห็นได้ชัดว่าผมทำผิดพลาด และผมควรจะตรงไปตรงมาและเปิดใจ ยอมรับความผิดพลาดของตน และขอความช่วยเหลือ  แต่ผมกลับเอาแต่คิดหาวิธีปกปิดเพื่อไม่ให้ใครรู้  หัวใจของผมมืดมนและหลอกลวงมาก!  จริงๆ แล้ว พอทำผิดพลาด ผมควรยอมรับก่อน และไม่ว่าพี่น้องชายหญิงจะมองผมยังไง หรือต่อให้ผมถูกตำหนิหรือถูกตัดแต่ง มันก็เป็นสิ่งที่ผมสมควรได้รับแล้ว  เมื่อเผชิญความผิดพลาดของตน คนซื่อสัตย์จะกล้ายอมรับและมีความกล้าที่จะรับผิดชอบ  ทำไมผมถึงปฏิบัติแบบนี้ไม่ได้ล่ะ?  ตอนนั้นเองที่ผมเริ่มขอความช่วยเหลือจากทุกคน  ผมส่งข้อความหาพี่น้องชายที่อาจรู้วิธีแก้ไขทีละคน  ผมเห็นว่าผมถามเกือบทุกคนแล้ว และก็ยังไม่มีวิธีกู้คืน ตอนนั้นเอง พี่น้องชายที่รับผิดชอบการบันทึกเสียงก็เดินเข้ามาถามว่า “หาเจอไหมครับ?”  ผมตอบด้วยความท้อใจว่า “ไม่ครับ”  แล้วเขาก็พูดว่า “ผมเพิ่งสำรองข้อมูลโปรเจกต์ตัดต่อไว้เมื่อวานนี้เองครับ”  พอได้ยินแบบนั้น ผมก็เกือบร้องไห้  ปรากฏว่าหลังจากผมทำงานเสร็จในคืนก่อนหน้า พี่น้องชายที่บันทึกเสียงได้เข้าสตูดิโอในเช้าวันต่อมาและได้สำรองข้อมูลไว้  มันคือสิ่งที่ผมทำหายไปเลย  ผมดูโปรเจกต์ที่ถูกสำรองข้อมูลไว้ตรงหน้า  การตัดต่อ การปรับแก้สี และเสียง ทั้งหมดอยู่ครบถ้วน  ผมอดไม่ได้ที่จะขอบพระคุณและสรรเสริญพระเจ้าในใจ  ปัญหาเรื่องโปรเจกต์ที่สูญหายก็จบลง  หลังจากโล่งใจแล้ว ผมก็เริ่มทบทวนตัวเองว่า “ทำไมผมถึงพยายามปกปิดเสมอเวลาทำผิดพลาดในหน้าที่และไม่อยากให้คนอื่นรู้?”

ระหว่างทบทวน ผมได้อ่านพระวจนะของพระเจ้าบทตอนหนึ่งที่ว่า “มนุษย์ที่เสื่อมทรามเก่งเรื่องการอำพรางตน  ไม่ว่าพวกเขาจะทำสิ่งใดหรือเผยความเสื่อมทรามอันใดออกมา พวกเขาก็พยายามอำพรางตนอยู่เสมอ  หากเกิดเรื่องผิดพลาดหรือพวกเขาทำสิ่งที่ไม่ถูกต้อง พวกเขาก็อยากที่จะโยนความผิดให้ผู้อื่น  พวกเขาอยากได้ความดีความชอบจากการทำเรื่องที่ดีไว้กับตัว และให้ผู้อื่นรับผิดในเรื่องไม่ดี  ในชีวิตจริงมีการอำพรางเช่นนี้อยู่มากมิใช่หรือ?  มีอยู่มากเกินไป  ระหว่างการทำผิดพลาดกับการอำพรางตน สิ่งไหนเกี่ยวเนื่องกับอุปนิสัยที่เสื่อมทราม?  การอำพรางเป็นเรื่องของอุปนิสัยที่เสื่อมทราม เกี่ยวข้องกับอุปนิสัยอันโอหัง ความเลว และความหลอกลวง พระเจ้าทรงเกลียดชังการอำพรางเป็นพิเศษ  อันที่จริงเมื่อเจ้าอำพรางตนเอง ทุกคนต่างเข้าใจว่าเกิดอะไรขึ้น แต่เจ้านึกว่าผู้อื่นมองไม่เห็น ทั้งยังพยายามโต้แย้งและสร้างความชอบธรรมให้ตนเองอย่างสุดความสามารถด้วยการพยายามที่จะรักษาหน้าและทำให้ทุกคนคิดว่าเจ้าไม่ได้ทำอะไรผิด  นี่เป็นเรื่องที่โง่เขลามิใช่หรือ?  ผู้อื่นประเมินเรื่องนี้ว่าอย่างไร?  พวกเขารู้สึกอย่างไร?  ขยะแขยงและเกลียดชัง  หลังจากที่ผิดพลาดไปแล้ว ถ้าเจ้าจัดการความผิดพลาดได้อย่างถูกต้อง ยอมให้ทุกคนพูดถึงเรื่องนี้ แสดงความคิดเห็น และใช้วิจารณญาณในเรื่องนี้ได้ ตัวเจ้าเองก็สามารถชำแหละและตีแผ่เรื่องนี้ให้ผู้อื่นดูได้ ความคิดเห็นที่ทุกคนมีต่อเจ้าจะเป็นเช่นไร?  พวกเขาจะพูดอย่างแน่นอนว่าเจ้าเป็นคนที่ซื่อสัตย์ เพราะเจ้าเปิดใจให้พระเจ้า และพวกเขาก็สามารถมองเห็นหัวใจของเจ้าผ่านทางการกระทำและพฤติกรรมของเจ้า  แต่ถ้าเจ้าพยายามอำพรางตนและหลอกลวงทุกคน พวกเขาก็จะดูถูกเจ้า และพูดว่าเจ้าเป็นคนที่โง่เขลาและไร้ปัญญา  ถ้าเจ้าไม่พยายามเสแสร้งหรือหาเหตุผลเข้าข้างตนเอง ถ้าเจ้าสามารถยอมรับความผิดพลาดของตนได้ ทุกคนย่อมจะพูดว่าเจ้าซื่อสัตย์และมีปัญญา  แล้วอะไรทำให้เจ้ามีปัญญา?  ทุกคนล้วนผิดพลาด  ทุกคนมีข้อเสียและข้อบกพร่อง  และทุกคนก็มีอุปนิสัยที่เสื่อมทรามเหมือนกัน  จงอย่าคิดว่าตนเองสูงส่ง เพียบพร้อม และมีจิตใจดีกว่าผู้อื่น การคิดเช่นนั้นไร้สำนึกสิ้นดี!  เมื่อเจ้ามองเห็นอุปนิสัยที่เสื่อมทรามของผู้คนและโฉมหน้าที่แท้จริงซึ่งก็คือแก่นแท้ที่เสื่อมทรามของพวกเขาได้อย่างชัดเจน และเจ้าไม่พยายามปกปิดความผิดพลาดของตน ไม่ถือโทษโกรธเคืองความผิดพลาดของผู้อื่น และสามารถรับมือความผิดพลาดทั้งสองอย่างได้อย่างถูกต้อง เมื่อนั้นเท่านั้นเจ้าจึงจะมองเห็นสิ่งต่างๆ ในเชิงลึก ไม่ทำเรื่องโง่เขลา และย่อมจะเป็นคนที่มีปัญญา  ทุกคนที่ไร้สำนึกต่างก็ไม่ใช่คนที่มีปัญญา เป็นคนที่โง่เขลาทั้งสิ้น  เมื่อใดก็ตามที่พวกเขาผิดพลาดหรือทำเรื่องเหลวไหลและถูกตัดแต่ง พวกเขาย่อมหมกมุ่นอยู่กับเรื่องนั้น พยายามหาเหตุผลมาสร้างความชอบธรรมและแก้ตัวเสมอ พลางทำตัวลับๆ ล่อๆ อยู่เบื้องหลัง  เป็นเรื่องน่าขยะแขยงเมื่อได้เห็น  อันที่จริง สิ่งที่พวกเขาทำอยู่นั้นเป็นเรื่องที่ผู้อื่นเห็นได้ชัดในทันที แต่พวกเขาก็ยังคงเล่นละครตบตาอย่างหน้าไม่อาย  สำหรับผู้อื่นแล้ว กลับดูเหมือนการแสดงตลก  นี่คือความโง่เขลามิใช่หรือ?  เป็นความโง่เขลาโดยแท้  ผู้คนที่โง่เขลาย่อมไร้ซึ่งปัญญา  ไม่ว่าพวกเขาจะฟังคำเทศนาไปมากเพียงใด ก็ยังคงไม่เข้าใจความจริงหรือมองเห็นสิ่งใดตามที่เป็นจริง  พวกเขาไม่เคยเลิกคิดว่าตนนั้นเหนือกว่า นึกว่าตนแตกต่างจากทุกคนและสูงส่งกว่า นี่คือความโอหังและความคิดว่าตนถูก นี่คือความโง่เขลา  ผู้คนที่โง่เขลาย่อมไม่มีความเข้าใจฝ่ายวิญญาณมิใช่หรือ?  เจ้าโง่เขลาและไร้ปัญญาในเรื่องใด ก็ย่อมไม่มีความเข้าใจฝ่ายวิญญาณในเรื่องนั้น และไม่สามารถเข้าใจความจริงได้โดยง่าย  นี่คือความเป็นจริงของเรื่องนี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หลักธรรมที่คนเราควรใช้นำทางการประพฤติตน)  จากพระวจนะของพระเจ้า ผมได้เข้าใจว่าเป็นเรื่องหลีกเลี่ยงไม่ได้ที่จะเกิดข้อผิดพลาดหรือความเบี่ยงเบนบ้างในหน้าที่ของเรา แต่สิ่งที่พระเจ้าทรงกำหนดคือผู้คนต้องเผชิญความผิดพลาดของตนอย่างถูกต้อง และไม่พยายามปกปิดและอำพรางความผิดพลาดเหล่านั้น การปกปิดและการอำพรางเป็นอุปนิสัยเยี่ยงซาตานที่เลวร้ายและหลอกลวง ซึ่งเป็นสิ่งที่พระเจ้าทรงรังเกียจและเกลียดชัง  จากการเปิดโปงของพระวจนะของพระเจ้า ผมตระหนักว่าเมื่อผมทำผิดพลาดในหน้าที่ ความคิดแรกของผมคือต้องปกปิด ซึ่งถูกขับเคลื่อนโดยอุปนิสัยเยี่ยงซาตานที่เลวร้ายและหลอกลวง  เมื่อคิดว่าผมทำหน้าที่ตัดต่อวีดิทัศน์มาสักพักแล้ว มีประสบการณ์บ้าง และทุกคนมองผมในแง่ดีพอสมควร ผมเลยรู้สึกว่าตัวเองจะทำผิดพลาดไม่ได้ โดยเฉพาะในช่วงเวลาสำคัญๆ ผมรู้สึกว่าควรพึ่งพาได้และน่าไว้วางใจมากกว่าคนอื่น  ดังนั้นเมื่อเกิดความผิดพลาดขึ้น ผมจึงกังวลว่าจะเสียหน้าและสถานะ และผมก็จะพยายามสุดความสามารถเพื่อปกปิดไม่ให้ใครรู้  โดยเฉพาะเมื่อเป็นความผิดพลาดแบบมือใหม่อย่างนี้ ผมก็ยิ่งกลัวว่าถ้าคนอื่นรู้เข้า พวกเขาจะดูถูกผม และสถานะของผมในสายตาพวกเขาจะตกฮวบ ยิ่งคิดแบบนี้ ผมก็ยิ่งไม่สามารถเผชิญความผิดพลาดของตัวเองได้อย่างถูกควร  ผมอยากอำพรางตัวเองว่าเป็นคนที่ไร้ที่ติ และไม่กล้ายอมรับความผิดพลาดหรือขอความช่วยเหลือ  ผมถึงกับอยากจะแอบแก้ไขโดยไม่ให้ใครรู้ เพื่อรักษาหน้าตัวเอง  ความจริงก็คือความผิดพลาดได้เกิดขึ้นแล้ว และผมควรจะแค่เปิดใจ ยอมรับผิด และเรียนรู้จากมัน  แต่ผมกลับทำทุกวิถีทางเพื่อปกปิดและหันไปพึ่งการหลอกลวง  พระเจ้าทรงพินิจพิเคราะห์ทุกสิ่ง ถึงแม้ผมจะหลอกคนได้ แต่ผมจะหลอกพระเจ้าได้จริงๆ เหรอ?  ผมไม่ได้หลีกหนีความจริงอยู่หรอกเหรอ?  ผมช่างโง่เขลาจริงๆ!  ใครๆ ก็ทำผิดพลาดกันได้ ไม่ใช่เรื่องน่าอายอะไร และยิ่งไปกว่านั้น จริงๆ แล้ว นี่เป็นเครื่องเตือนใจ ช่วยให้ผมรอบคอบมากขึ้นเมื่อกลับไปทำหน้าที่อีกครั้ง  แต่พอผมทำผิดพลาด ผมกลับขบคิดหาวิธีปกปิด ในสายพระเนตรของพระเจ้า การปกปิดที่หลอกลวงนี้ร้ายแรงกว่าความผิดพลาดในตัวมันเองมากนัก  ยิ่งผมปกปิดความผิดพลาดมากเท่าไร ก็ยิ่งพิสูจน์ว่าอุปนิสัยของผมเลวร้ายและหลอกลวงมากแค่ไหน  ยิ่งคิดถึงเรื่องนี้ ผมก็ยิ่งรู้สึกว่าตัวเองหน้าซื่อใจคดและน่าขยะแขยงและน่ารังเกียจในสายพระเนตรของพระเจ้าจริงๆ  ผมยังคิดด้วยว่าถ้าครั้งนี้ผมกู้คืนโปรเจกต์ได้เอง ผมจะไม่บอกใครหรือขอความช่วยเหลือจากคนอื่นแน่นอน และเป็นเพราะผมไม่มีทางแก้ไขมันได้ ผมถึงยอมบอกความจริงกับพี่น้องชายหญิง  ดังนั้นสำหรับความผิดพลาดทั่วไปที่ผมมักจะปกปิดได้ ผมจะไม่ยิ่งปกปิดมันมากกว่านี้เหรอ?  ผมอดไม่ได้ที่จะนึกถึงภาพตัวเองทำหน้าที่เมื่อก่อน  บางครั้งเวลาตัดต่อวีดิทัศน์สั้นๆ ผมจะเน้นความเร็วและผลผลิตเพียงเพื่อให้ได้รับคำชม และผลก็คือปัญหาเรื่องรายละเอียดเล็กๆ น้อยๆ มักทำให้ต้องกลับมาทำใหม่และแก้ไขปรับปรุง  พอคนอื่นถามว่าทำไมถึงเกิดปัญหาพวกนี้ ผมก็กลัวคนอื่นจะว่าผมสะเพร่าและไม่ใส่ใจ  ผมเลยกุเหตุผลภายนอกขึ้นมา อ้างว่าเป็นเพราะขั้นตอนการถ่ายทำ หรือบอกว่าโปรแกรมของผมมีปัญหา ทั้งหมดก็เพื่อแก้ต่างให้ตัวเอง  สิ่งเหล่านี้ถูกเผยออกมาในตัวผมตลอดเวลา  พอคิดได้แบบนี้ ผมก็ตระหนักว่าผมอำพรางตัวเองและหลอกลวงคนอื่นมากแค่ไหน  ผมจะใช้ชีวิตตามอุปนิสัยที่หลอกลวงนี้ต่อไปไม่ได้ และผมต้องเริ่มปฏิบัติและเข้าสู่มาตรฐานของคนซื่อสัตย์  สิ่งที่เกิดขึ้นต่อมาทำให้ผมทบทวนลึกซึ้งยิ่งขึ้นและได้รู้จักตัวเองมากขึ้นบ้าง

ไม่นานหลังจากนั้น ภาพยนตร์ก็ถูกส่งให้ผู้นำตรวจสอบ  แต่แล้วพี่น้องชายคนหนึ่งสังเกตเห็นว่าในฉากหนึ่ง เสียงไม่ตรงกับภาพไปสิบสามเฟรม และเขาไม่แน่ใจว่าต้องเรนเดอร์ใหม่ไหม  หัวใจผมเริ่มปั่นป่วน “ทำไมผมถึงไม่เห็นข้อผิดพลาดนั้นนะ?  พอตั้งใจดู จริงๆ แล้ว มันชัดเจนมากทีเดียว  ภาพกับเสียงไม่ตรงกันไปครึ่งวินาที  ผมถึงกับขอให้พี่น้องหญิงคนหนึ่งเช็กส่วนนั้น ทำไมเธอถึงไม่เห็นข้อผิดพลาดนั้นเหมือนกันนะ?  การเรนเดอร์ใหม่ต้องใช้เวลาหลายชั่วโมง มันจะทำให้งานล่าช้าจริงๆ!  บางทีผมไม่ควรบอกใคร  มันไม่ใช่เรื่องใหญ่อะไร คนส่วนใหญ่จะไม่สังเกตเห็นด้วยซ้ำ อีกอย่าง ถ้าทุกคนรู้ว่าวีดิทัศน์มีปัญหาแบบนี้ พวกเขาจะคิดยังไงกับผม?  พวกเขาจะว่าผมพึ่งพาไม่ได้หรือขาดความรับผิดชอบไหม?  ช่วงนี้ผมทำผิดพลาดแบบมือใหม่ซ้ำแล้วซ้ำเล่า ถ้าขืนเป็นแบบนี้ต่อไป ใครจะไว้ใจผม?”  ผมรู้สึกไม่สงบ และรู้สึกผิดและถูกกล่าวโทษในใจ แต่หลังจากคิดทบทวนซ้ำแล้วซ้ำเล่า ผมก็ยังตัดสินใจไม่พูดอะไร  หลังจากตัดสินใจแบบนั้น ผมรู้สึกกระวนกระวายที่หน้าคอมพิวเตอร์ หัวใจผมปั่นป่วนมาก และข้างในรู้สึกมืดมนจริงๆ  ผมตระหนักว่าผมกำลังปกปิดความผิดพลาดอีกแล้ว ผมจึงอธิษฐานถึงพระเจ้าในใจว่า “ข้าแต่พระเจ้า ข้าพระองค์เพิ่งรู้สึกจริงๆ ว่ามันยากแค่ไหนที่จะพูดความจริงและเป็นคนซื่อสัตย์  เมื่อใดก็ตามที่อาจเสียศักดิ์ศรีหรือเสียหน้า ข้าพระองค์อดไม่ได้ที่จะปกป้องตนเอง อยากจะโกหกและหลอกลวง  ข้าพระองค์ไม่อยากใช้ชีวิตแบบนี้  โปรดประทานความกล้าและความเด็ดเดี่ยวให้ข้าพระองค์ปฏิบัติการเป็นคนซื่อสัตย์ตามพระวจนะของพระองค์ด้วยเถิด”  หลังจากอธิษฐาน ผมก็มีกำลังใจขึ้นมาบ้าง และผมก็เปิดใจกับพี่น้องชายหญิงเกี่ยวกับปัญหานี้  ต่อมา ยังมีปัญหาอื่นๆ ในวีดิทัศน์นี้ ผมเลยแก้ไขทั้งหมดในคราวเดียว ตรวจสอบทุกอย่าง แล้วส่งกลับไปให้ผู้นำ 

ประสบการณ์นั้นทำให้ผมเริ่มทบทวนว่า “ทำไมฉันถึงอยากปกปิดความผิดพลาดอยู่เสมอ?  รากเหง้าของปัญหานี้คืออะไร?”  ผมอ่านพระวจนะของพระเจ้าสองบทตอน “สมมุติว่าตอนนี้พระเจ้าตรัสบอกให้เจ้าเป็นคนที่ซื่อสัตย์และพูดเรื่องจริงเกี่ยวกับบางสิ่ง ซึ่งเกี่ยวข้องกับข้อเท็จจริง หรืออนาคตและชะตากรรมของเจ้า  การที่เจ้าทำเช่นนั้นอาจจะไม่เป็นผลดีกับเจ้า กล่าวคือ เป็นไปได้ว่าผู้อื่นจะไม่ยกย่องเจ้าอีกต่อไป และเจ้าก็รู้สึกว่าความมีหน้ามีตาของเจ้าย่อยยับไปแล้ว  ในสถานการณ์เช่นนี้ เจ้าจะตรงไปตรงมาและพูดเรื่องจริงได้หรือไม่?  เจ้าจะซื่อสัตย์ได้หรือไม่?  นี่เป็นสิ่งที่ทำได้ยากที่สุด ยากยิ่งกว่าการสละชีวิตของเจ้าเองมาก  เจ้าอาจจะพูดว่า ‘ฉันยอมตายเพื่อพระเจ้าได้ แต่ถ้าพระเจ้าจะทรงให้ฉันพูดเรื่องจริง ฉันย่อมทำไม่ได้  ฉันไม่อยากเป็นคนที่ซื่อสัตย์เอาเสียเลย  ฉันยอมตายดีกว่ายอมให้ทุกคนดูถูกฉัน ดีกว่ายอมให้ทุกคนเห็นว่าฉันเป็นแค่คนธรรมดา’  จากเรื่องนี้จะเห็นได้ว่าสิ่งที่ผู้คนเห็นว่าล้ำค่าที่สุดยังคงเป็นสถานะและความมีหน้ามีตา—พวกเขาเห็นว่าสิ่งเหล่านี้ล้ำค่ายิ่งกว่าชีวิตของตนเองเสียอีก  เห็นได้ชัดว่าพวกเขายังคงใช้ชีวิตอยู่ท่ามกลางอุปนิสัยเยี่ยงซาตาน และหัวใจของพวกเขาก็ยังคงถูกซาตานควบคุม  ถ้าพวกเขาเผชิญภัยร้ายแรง พวกเขาก็อาจจะยอมเสี่ยงชีวิตได้ด้วยความพยายามชั่ววูบ แต่ไม่ใช่เรื่องง่ายที่พวกเขาจะยอมทิ้งสถานะและความมีหน้ามีตา  สำหรับผู้คนที่เชื่อในพระเจ้า การสละชีวิตไม่ใช่สิ่งสำคัญที่สุด  พระเจ้าทรงกำหนดให้ผู้คนยอมรับความจริง และเป็นผู้คนที่ซื่อสัตย์อย่างแท้จริงโดยพูดความในใจออกมา เปิดใจตีแผ่ตนเองแก่ทุกคน  การทำเช่นนี้ง่ายหรือไม่?  (ไม่ง่าย)  อันที่จริง พระเจ้าไม่ได้ตรัสบอกให้เจ้าสละชีวิตของตน  ชีวิตของเจ้าคือสิ่งที่พระเจ้าประทานให้มิใช่หรือ?  แล้วชีวิตของเจ้าจะมีประโยชน์อะไรต่อพระเจ้า?  พระเจ้าไม่ทรงต้องการชีวิตของเจ้า  พระองค์ทรงต้องการให้เจ้าพูดจาด้วยความสัตย์จริง พูดว่าเจ้าเป็นคนเช่นใดและเจ้าคิดอะไรอยู่ในใจ  เจ้าจะพูดสิ่งเหล่านี้ได้หรือไม่?  ตรงนี้เองที่เรื่องราวเริ่มยาก และเจ้าอาจพูดว่า ‘ให้ฉันทำงานหนักเถิด ฉันย่อมจะมีแรงทำ  ให้ฉันสละทรัพย์สินทั้งหมดเถิด ฉันย่อมจะทำได้  ฉันสามารถละทิ้งพ่อแม่และลูกๆ ของฉัน ทิ้งชีวิตแต่งงานและอาชีพการงานของฉันได้โดยง่าย  แต่จะให้ฉันพูดสิ่งหนึ่งจากหัวใจหรือพูดอะไรที่ซื่อสัตย์สักประโยค—นั่นเป็นสิ่งเดียวที่ฉันทำไม่ได้’  อะไรคือสาเหตุที่เจ้าไม่สามารถทำเช่นนั้นได้?  สาเหตุก็คือว่าทันทีที่เจ้าทำ ผู้ใดก็ตามที่รู้จักเจ้าหรือคุ้นเคยกับเจ้า จะมองเจ้าต่างออกไป  พวกเขาจะไม่ยอมรับนับถือเจ้าอีกต่อไป  เจ้าจะเสียหน้าและรู้สึกอับอายอย่างที่สุด เจ้าจะไม่มีความซื่อตรงและศักดิ์ศรีอีกต่อไป  สถานะและเกียรติภูมิอันสูงส่งของเจ้าในหัวใจของผู้อื่นจะไม่มีอีกต่อไป  นี่คือสาเหตุที่เจ้าจะไม่พูดความจริงในรูปการณ์แวดล้อมดังกล่าวไม่ว่าจะอย่างไร  เมื่อผู้คนเผชิญกับสิ่งนี้ จะมีการสู้รบในหัวใจของพวกเขา  เมื่อการสู้รบนั้นจบลง บางคนก็ฝ่าพ้นความลำบากยากเย็นของพวกเขาไปในท้ายที่สุด ขณะที่คนอื่นยังไม่ได้ฝ่าพ้นการผูกมัดและข้อจำกัดของอุปนิสัยเยี่ยงซาตานของพวกเขาจนถึงทุกวันนี้และยังคงถูกควบคุมโดย สถานะ ความทะนงตน ความไร้แก่นสาร และสิ่งที่เรียกว่าศักดิ์ศรีของพวกเขาเอง  นี่คือความลำบากยากเย็นอย่างหนึ่งมิใช่หรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทำให้หน้าที่ลุล่วงอย่างถูกต้องเหมาะสมพึงต้องมีความร่วมมือที่กลมกลืน)  “เจ้าอยากเป็นคนที่ซื่อสัตย์ แต่เจ้าไม่สามารถปล่อยวางความหยิ่งยโส ความไร้แก่นสาร และผลประโยชน์ส่วนตนไปได้  เจ้าได้แต่โกหกเท่านั้น ใช้ความเท็จมารักษาสิ่งเหล่านี้เอาไว้  หากเจ้าเป็นใครบางคนที่รักความจริง เจ้าย่อมจะสู้ทนความทุกข์ต่างๆ นานาเพื่อปฏิบัติความจริงได้  ต่อให้นั่นหมายถึงการสูญเสียความมีหน้ามีตาและสถานะของตน หมายถึงการสู้ทนให้ผู้อื่นดูหมิ่นเหยียดหยามและเย้ยหยัน เจ้าก็จะไม่เก็บมาใส่ใจ และจะคิดไปว่า—ตราบเท่าที่เจ้าสามารถปฏิบัติความจริงและทำให้พระเจ้าพึงพอพระทัยได้ นั่นก็พอแล้ว  คนที่รักความจริงย่อม เลือกที่จะปฏิบัติความจริงและเป็นผู้คนที่ซื่อสัตย์  นี่คือเส้นทางที่ถูกต้อง และได้รับการอวยพรจากพระเจ้า  หากคนคนหนึ่งไม่รักความจริง พวกเขาย่อมเลือกสิ่งใด?  พวกเขาเลือกที่จะใช้คำโกหกมาดำรงรักษาความมีหน้ามีตา สถานะ ศักดิ์ศรี และเปลือกนอกที่ดูซื่อตรงของตน  พวกเขายอมเป็นคนหลอกลวง ยอมถูกพระเจ้าชิงชังและปฏิเสธมากกว่าที่จะยอมปฏิบัติความจริง  ผู้คนดังกล่าวเป็นคนที่รังเกียจความจริงและปฏิเสธพระเจ้า  พวกเขาเลือกความมีหน้ามีตาและสถานะของตนเอง อยากเป็นคนหลอกลวง  พวกเขาไม่ใส่ใจว่าพระเจ้าทรงยินดีหรือไม่ หรือว่าพระองค์จะทรงช่วยพวกเขาให้รอดหรือไม่  ผู้คนเช่นนั้นยังคงสามารถได้รับการช่วยให้รอดจากพระเจ้าหรือไม่?  ไม่อย่างแน่นอน เพราะพวกเขาได้เลือกเส้นทางผิดไปแล้ว  พวกเขาสามารถดำเนินชีวิตด้วยการโกหกและหลอกลวงเท่านั้น ได้แต่ผ่านพ้นวันเวลาอันเจ็บปวดที่เกิดจากการโกหกและคอยปกปิดเรื่องโกหกเหล่านั้น พลางเค้นสมองคิดหาเหตุผลมาสร้างความชอบธรรมให้ตนเองทุกวัน  ถ้าเจ้าคิดว่าเรื่องโกหกสามารถดำรงรักษาความมีหน้ามีตา สถานะ ความไร้แก่นสาร และความภาคภูมิใจที่เจ้าปรารถนาเอาไว้ได้ เจ้าก็คิดผิดถนัด  ในความเป็นจริงนั้น การพูดโกหกไม่เพียงแต่ทำให้เจ้าไม่สามารถรักษาความไร้แก่นสารและความภาคภูมิใจ รวมถึงศักดิ์ศรีและความซื่อตรงของเจ้าไว้ได้เท่านั้น แต่ที่เลวร้ายยิ่งกว่าก็คือ เจ้ายังพลาดโอกาสที่จะปฏิบัติความจริงและเป็นคนที่ซื่อสัตย์อีกด้วย  ต่อให้ในตอนนั้นเจ้าสามารถดำรงรักษาความมีหน้ามีตา สถานะ ความไร้แก่นสาร และความภาคภูมิใจของตนไว้ได้ เจ้าก็ทิ้งความจริงและทรยศพระเจ้าไปแล้ว  นี่หมายความว่าเจ้าได้เสียโอกาสที่พระองค์จะทรงช่วยเจ้าให้รอดและทำให้เจ้าเพียบพร้อมไปโดยสิ้นเชิง ซึ่งเป็นการสูญเสียครั้งใหญ่ที่สุดและเป็นความเสียใจชั่วนิรันดร์  คนหลอกลวงจะไม่มีวันเท่าทันเรื่องนี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะใช้ชีวิตตามสภาพเสมือนมนุษย์ที่แท้จริงได้ก็ด้วยการเป็นคนที่ซื่อสัตย์เท่านั้น)  พระวจนะของพระเจ้าเสียดแทงหัวใจผม  ผมมองว่าสถานะของตัวเองในหัวใจผู้คนสำคัญเหนือสิ่งอื่นใด และเพื่อปกป้องสิ่งเหล่านี้ ผมถึงกับพูดความจริงไม่ได้แม้แต่คำเดียว  ผมอยากหลอกลวงและปกปิดความผิดพลาดของตัวเองมากกว่าที่จะเป็นคนซื่อสัตย์ที่ตรงไปตรงมาและเปิดใจ และปฏิบัติความจริง  นี่แสดงให้เห็นว่าผมไม่มีความรักต่อความจริงเลย  คนซื่อสัตย์นั้นสามารถเผชิญข้อบกพร่องและปัญหาของตนได้โดยตรง และเพื่อปฏิบัติความจริง พวกเขาเต็มใจที่จะทนรับความอับอายและความเจ็บปวดทุกรูปแบบ  แต่สิ่งเดียวที่ผมต้องทำคือตรงไปตรงมาและเปิดใจเกี่ยวกับความผิดพลาดและปัญหาของตัวเอง และแม้จะไม่ต้องเผชิญความอับอายหรือการเยาะเย้ยใดๆ ผมก็ยังทำไม่ได้  เมื่อเกิดปัญหา ผมจะหาข้ออ้างเพื่อแก้ตัวและปกป้องตัวเองอยู่เสมอ พยายามปกปิดปัญหาของตัวเอง  ผมจะโทษว่าเป็นปัญหาในช่วงแรกของการถ่ายทำ หรือไม่ก็โทษอุปกรณ์หรือโปรแกรม ครั้งนี้พอมีปัญหากับภาพยนตร์ ผมถึงกับอยากโยนความผิด และผมบ่นในใจว่าพี่น้องหญิงคนนั้นไม่เห็นความผิดพลาด ผมขาดสำนึกและหลอกลวงจริงๆ!  ผมตระหนักว่าเพื่อปกป้องศักดิ์ศรีและสถานะของตัวเอง ผมสามารถหาข้ออ้างได้สารพัด  ผมตระหนักว่าพิษของซาตานอย่าง “ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น” และ “หน้าตานั้นประเมินค่ามิได้” ส่งอิทธิพลต่อผมและทำให้ผมเสื่อมทราม  ผมเชื่อเสมอว่าชีวิตจะมีค่าก็ต่อเมื่อได้รับความยกย่องและความเห็นชอบจากคนอื่น และถ้าปราศจากการชื่นชมจากคนอื่น ชีวิตก็ไร้ความหมาย  ตลอดมา ผมคิดถึงแต่ศักดิ์ศรีและสถานะในหน้าที่ของตัวเอง และทันทีที่ความผิดพลาดปรากฏ ผมก็กลัวมากว่าคนอื่นจะรู้ พฤติกรรมที่รอบคอบและระแวดระวังของผมแสดงให้เห็นว่าผมให้คุณค่ากับสถานะและชื่อเสียงเหนือสิ่งอื่นใด ผมละทิ้งครอบครัวและอาชีพการงานเพื่อมาทำหน้าที่ และผมทำงานล่วงเวลาและจ่ายราคา แต่พอถึงเวลาต้องยอมรับความผิด ต้องพูดความจริง เปิดใจ และเปิดเผยความเสื่อมทรามและข้อบกพร่องของตัวเองอย่างหมดเปลือก ผมกลับทำไม่ได้  ระหว่างการรักษาศักดิ์ศรีและสถานะกับการเป็นคนซื่อสัตย์ ผมเลือกอย่างแรกครั้งแล้วครั้งเล่า  ผมเห็นว่าศักดิ์ศรีและสถานะได้ผูกมัดและควบคุมผมไว้แน่นหนาแค่ไหน  ผมอาจปกปิดความผิดพลาดได้ แต่ผมได้หลอกลวงพี่น้องชายหญิงและใช้ชีวิตโดยปราศจากความซื่อตรงหรือศักดิ์ศรี และผมยังคงใช้ชีวิตภายใต้อำนาจของซาตาน  ผมถูกซาตานทำให้เสื่อมทรามอย่างชัดเจน เต็มไปด้วยอุปนิสัยเยี่ยงซาตานและพิษของซาตานทุกชนิด แต่ผมก็ยังพยายามแสดงตัวว่าเป็นนักบุญที่ไร้ที่ติและไม่มีข้อผิดพลาด  ผมช่างจอมปลอมและหน้าซื่อใจคดเหลือเกิน!  ต่อให้ผมปกปิดความผิดของตัวเองได้ จริงๆ แล้วจะได้อะไรขึ้นมาล่ะ?  ครั้งแล้วครั้งเล่า ผมหันไปพึ่งเล่ห์เหลี่ยมและการหลอกลวงเพียงเพื่อรักษาหน้า ทิ้งโอกาสที่จะปฏิบัติความจริงและเป็นคนซื่อสัตย์  ในสายพระเนตรของพระเจ้า พฤติกรรมเช่นนี้คือการหลอกลวงและความหน้าซื่อใจคด และถ้าผมเป็นแบบนี้ต่อไปโดยไม่ทิ้งอุปนิสัยอันเสื่อมทรามของการหลอกลวงและการอำพรางตัวเอง พระเจ้าจะทรงรังเกียจเดียดฉันท์ผมและทรงกำจัดผมออกไปอย่างแน่นอน และนี่จะเป็นความสูญเสียครั้งใหญ่หลวง!  เมื่อคิดถึงเรื่องนี้ ผมก็ไม่อยากมีชีวิตเพื่อศักดิ์ศรีอีกต่อไป และผมเต็มใจที่จะแสวงหาความจริงเพื่อแก้ไขการอำพรางตัวเองและการหลอกลวงของตัวเอง

ต่อมา ผมอ่านพระวจนะของพระเจ้าเพิ่มเติมและพบเส้นทางแห่งการปฏิบัติ  พระเจ้าผู้ทรงมหิทธิฤทธิ์ตรัสว่า “ไม่ว่าจะเผชิญปัญหาใด เจ้าต้องแสวงหาความจริงมาแก้ปัญหาเหล่านั้น เจ้าต้องไม่อำพรางตนหรือนำเสนอภาพลักษณ์จอมปลอมแก่ผู้อื่นเป็นอันขาด  ไม่ว่าจะเป็นข้อบกพร่อง สิ่งที่เจ้าด้อยความสามารถ ข้อเสีย หรืออุปนิสัยที่เสื่อมทรามของเจ้า เจ้าต้องเปิดใจสามัคคีธรรมถึงเรื่องทั้งหมดนี้  อย่าปิดบังเอาไว้  การเรียนรู้วิธีเปิดใจคือก้าวแรกสู่การเข้าสู่ชีวิต และเป็นด่านแรกซึ่งผ่านได้ยากที่สุด  เมื่อเจ้าผ่านด่านนี้ได้แล้ว การเข้าสู่ความจริงก็จะเป็นเรื่องง่าย  เมื่อเจ้าผ่านก้าวนี้ไปแล้ว ย่อมจะหมายความว่าอย่างไร?  หมายความว่าเจ้ากำลังเปิดใจ กำลังจะตีแผ่และเปิดใจถึงทุกส่วนที่เป็นเจ้า—ไม่ว่าจะดีหรือเลว เป็นบวกหรือเป็นลบ—พลางเปิดเผยทั้งหมดนั้นให้ผู้อื่นเห็นและให้พระเจ้าทอดพระเนตร ไม่ซ่อนเร้นหรือปิดบังสิ่งใดจากพระเจ้า ไม่ใช้การอำพราง การหลอกลวง หรือเล่ห์ลวงใดๆ กับพระเจ้า ทั้งยังตรงไปตรงมากับผู้อื่นเช่นกัน  เมื่อทำดังนี้ เจ้าย่อมจะใช้ชีวิตอยู่ในความสว่าง ไม่เพียงพระเจ้าจะทรงพินิจพิเคราะห์เจ้าเท่านั้น แต่ผู้อื่นก็จะมองเห็นอีกด้วยว่าการกระทำของเจ้ามีหลักธรรมและโปร่งใส  เจ้าไม่จำเป็นต้องใช้วิธีการใดๆ มาปกป้องความมีหน้ามีตา ภาพลักษณ์ และสถานะของเจ้า ไม่จำเป็นต้องปิดบังหรือกลบเกลื่อนความผิดพลาดของเจ้า  เจ้าไม่จำเป็นต้องพยายามทำสิ่งที่ไร้ประโยชน์เหล่านี้  ถ้าเจ้าสามารถปล่อยมือจากสิ่งเหล่านี้ได้ ชีวิตของเจ้าก็จะผ่อนคลายลงมาก ไม่ถูกตีกรอบ ไร้ซึ่งความเจ็บปวด และเจ้าย่อมจะใช้ชีวิตอยู่ในความสว่างโดยสมบูรณ์” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ผมเข้าใจว่าก้าวแรกของการกลายเป็นคนซื่อสัตย์คือต้องตรงไปตรงมาและเปิดใจ  คนเราต้องกล้าเปิดใจเกี่ยวกับข้อบกพร่องและความเสื่อมทรามของตน  โดยเฉพาะเมื่อเราทำผิดพลาดและไม่อยากให้คนอื่นรู้ นั่นคือตอนที่เราต้องเปิดเผยตัวเองอย่างหมดเปลือกและซื่อสัตย์เกี่ยวกับเรื่องนั้น  สิ่งที่พระเจ้าทรงให้คุณค่าคือหัวใจที่รักความจริงและท่าทีของการมุ่งมั่นที่จะซื่อสัตย์ แม้จะต้องเสียหน้าก็ตาม  ผมเห็นว่าผมยังห่างไกลจากการเป็นคนที่ซื่อสัตย์ แต่ผมก็เต็มใจที่จะฝึกฝนและปฏิบัติในด้านนี้  ต่อจากนี้ไป ถ้าผมทำผิดพลาดหรือเกิดข้อผิดพลาดใดๆ ในหน้าที่ ผมจะเปิดใจกับคนอื่นเกี่ยวกับเรื่องนี้อย่างจงใจ และเมื่อผมทำแบบนี้ ผมก็ไม่ได้ถูกพี่น้องชายหญิงดูถูก ตรงกันข้าม ผมได้รับความช่วยเหลืออย่างจริงใจจากพวกเขา  ผมค่อยๆ เลิกรู้สึกกระวนกระวาย กลัว หรือพยายามปกปิดเมื่อทำผิดพลาดเหมือนเมื่อก่อน พอมองย้อนกลับไปตอนที่ผมไม่กล้าเปิดใจหลังจากทำผิดพลาด ผมเหมือนหนูที่ซ่อนตัวอยู่ในมุมมืด กลัวที่จะออกมาเจอแสงสว่าง  ตอนนี้ หลังจากเปิดใจกับพี่น้องชายหญิง ผมก็รู้สึกเป็นไท เหมือนภาระหนักถูกยกออกไป  ต่อมา ผมคิดทบทวนเรื่องปัญหาอย่างไฟล์โปรเจกต์ที่สูญหายและปัญหาภาพและเสียงไม่ตรงกัน  หลักๆ แล้ว เรื่องนี้เกิดขึ้นเพราะผมสะเพร่าในหน้าที่ และพึ่งพาประสบการณ์ และเพราะผมมั่นใจในตัวเองมากเกินไป  เพื่อหลีกเลี่ยงปัญหาเหล่านี้ในอนาคต ผมจะสำรองข้อมูลโปรเจกต์เป็นประจำและไม่เชื่อมั่นในตัวเองมากขนาดนั้นอีกต่อไป แต่ผมจะปฏิบัติหน้าที่อย่างรอบคอบแทน 

ครั้งหนึ่ง เนื่องจากการจัดการที่ไม่เหมาะสม ผมลบโปรเจกต์วีดิทัศน์หลายตัวที่อัปโหลดไปแล้ว  พี่น้องชายหญิงบอกว่านี่เป็นเรื่องร้ายแรงและต้องรายงานให้ผู้นำทราบ  แต่ผมกังวลจริงๆ ว่าผู้นำจะมองผมในแง่ร้ายถ้ารู้เรื่องเข้า ผมเลยอยากทำให้ปัญหาดูเล็กลง  ผมใช้เวลาสักพักกู้คืนโปรเจกต์ คิดว่าแค่แก้ไขปัญหาก็พอแล้ว ผมเลยไม่ได้บอกผู้นำทันที  แต่หลังจากนั้น ผมรู้สึกผิดมาก  ระหว่างการชุมนุม ผมอยากเปิดใจกับผู้นำเกี่ยวกับความผิดพลาดที่ผมทำ แต่ผมก็ยังห่วงศักดิ์ศรีเกินกว่าจะพูดออกมา  ตอนนั้นเอง พวกเราบังเอิญได้อ่านพระวจนะของพระเจ้าบทตอนหนึ่งที่กินใจผมมาก  พระเจ้าผู้ทรงมหิทธิฤทธิ์ตรัสว่า “มวลมนุษย์ที่เสื่อมทรามมีข้อเสียอีกอย่างหนึ่งคือ พวกเขาชอบบรรยายตนเองว่าสูงส่งและยิ่งใหญ่เป็นพิเศษ มีความเข้าใจเชิงลึกและมั่งคั่งเป็นพิเศษ รวมทั้งมีสถานะและภูมิหลังบางอย่างเป็นพิเศษ  พวกเขาไม่ยอมเอ่ยถึงเรื่องสกปรกหรือโง่เขลาที่ตนทำเอาไว้ในที่ลับ ความผิดพลาดที่ทำลงไป หรือข้อเสียและข้อบกพร่องที่พวกเขามี—พวกเขาไม่พูดสักคำเดียวหรือไม่ยอมให้รายละเอียดหลุดลอดออกมาแม้แต่น้อย กลัวว่าผู้อื่นจะล่วงรู้เรื่องดังกล่าว และจะมองเห็นว่าแท้จริงแล้วพวกเขาเป็นเช่นไร  นี่คือการสร้างภาพมิใช่หรือ?  นี่คือการโกหกและหลอกลวงมิใช่หรือ?  (ใช่)” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (25))  ขณะที่ผมไตร่ตรองพระวจนะของพระเจ้า ผมตระหนักว่าผมกำลังพยายามปกปิดความผิดพลาดของตัวเองอีกแล้วเพื่อปกป้องศักดิ์ศรีและสถานะของตัวเอง แม้ว่าผมจะกู้คืนโปรเจกต์ทั้งหมดได้ และไม่มีความเสียหายเกิดขึ้นกับงานของคริสตจักร แต่ผมก็ยังแสดงแนวโน้มที่จะปกปิดความผิดพลาดของตัวเองในเรื่องนี้ และผมไม่อยากให้คนอื่นเห็นข้อบกพร่องของผม  นี่เป็นอุปนิสัยอันเสื่อมทราม และเรื่องนี้เป็นปัญหาที่เกิดขึ้นระหว่างการทำหน้าที่ของผม ดังนั้นผมจำเป็นต้องรายงานรายละเอียดทั้งหมดให้ผู้นำทราบอย่างชัดเจนและซื่อสัตย์  ผมจึงอธิษฐานในใจเงียบๆ ว่า “ข้าแต่พระเจ้า ข้าพระองค์ไม่อยากใช้ชีวิตตามอุปนิสัยอันเสื่อมทรามที่หลอกลวงของข้าพระองค์  โปรดทรงพินิจพิเคราะห์หัวใจของข้าพระองค์ ข้าพระองค์เต็มใจที่จะตรงไปตรงมา เปิดใจ และเป็นคนซื่อสัตย์”  หลังจากอธิษฐาน ผมก็สามัคคีธรรมเกี่ยวกับความเสื่อมทรามที่ผมเผยออกมาในเรื่องนี้และความเข้าใจที่ผมมีต่อตัวเอง  หลังจากพูดจบ ผมก็รู้สึกเหมือนภาระถูกยกออกไป  แม้ว่าตอนนั้นผมจะขายหน้านิดหน่อย แต่หัวใจผมก็รู้สึกสบายขึ้นมากเมื่อได้เปิดใจและสามัคคีธรรม  ขอบคุณพระเจ้า!


15. ทางเลือกของผู้จัดการฝ่ายขายคนหนึ่ง

โดย เย่ชิว สหราชอาณาจักร

ฉันเกิดในเมืองเล็กๆ แห่งหนึ่งทางตอนใต้ของจีน พ่อของฉันเป็นหมอที่มีชื่อเสียงคนหนึ่งในพื้นที่ และครอบครัวของเราก็มีฐานะค่อนข้างดี ตั้งแต่อายุยังน้อย ฉันมีชีวิตความเป็นอยู่ที่ดีกว่าเพื่อนรุ่นเดียวกัน ซึ่งทำให้ฉันรู้สึกเหนือกว่า ตั้งแต่ที่จำความได้ พ่อมักจะสอนฉันว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” ฉันฟังเรื่องราวการเดินทางของพ่อจากชนบทสู่การตั้งตัวในเมือง เห็นว่ามีคนมาเยี่ยมบ้านเราเสมอเพื่อประจบประแจงพ่อ และเฝ้าดูผู้คนชื่นชมและต้อนรับพ่ออย่างอบอุ่นไม่ว่าท่านจะไปที่ไหน ด้วยความรู้เท่าไม่ถึงการณ์ของคนอายุยังน้อย ฉันค่อยๆ เข้าใจคุณค่าของการเหนือกว่าคนอื่น และก็ตั้งใจแน่วแน่ที่จะเป็นคนมีสถานะที่คนอื่นจะชื่นชมและนับถือ แต่เมื่อฉันอายุ 12 ปี พ่อของฉันถูกจำคุกเนื่องจากถูกกล่าวหาว่าดำเนินธุรกิจที่ผิดกฎหมาย และบ้านที่เคยคึกคักของเราก็พลันเงียบเหงาลง เหลือเพียงแม่ น้องสาว และฉันที่ต้องพึ่งพากันและกัน คนเหล่านั้นที่เคยมีน้ำใจกับเราก็หายหน้าหายตาไป โดยเฉพาะอย่างยิ่งหลังจากที่ได้เห็นความยากลำบากที่แม่ต้องทนทุกข์กับการวิ่งเต้นกู้ยืมเงิน ฉันก็รู้สึกอ้างว้างใจอย่างยิ่ง และตั้งใจแน่วแน่ว่าจะต้องขยันเรียนและโดดเด่นให้ได้ เพื่อที่ฉันจะได้ใช้ชีวิตที่น่าอิจฉาและน่าชื่นชมในฐานะคนที่เหนือกว่าคนอื่น และเพื่อกอบกู้ศักดิ์ศรีของเรากลับคืนมา ความพยายามอย่างหนักของฉันสัมฤทธิ์ผล และในที่สุดฉันก็เข้ามหาวิทยาลัยได้ แต่ฉันก็ยังไม่กล้านอนใจ คำพูดของพ่อที่ว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” คอยกระตุ้นฉันอยู่เสมอ ฉันเชื่อว่าถ้าฉันขยันขันแข็งต่อไป วันหนึ่งฉันจะประสบความสำเร็จและได้รับทั้งชื่อเสียงและผลประโยชน์

หลังจากสำเร็จการศึกษาจากมหาวิทยาลัยในปี 2006 ฉันก็มาเซี่ยงไฮ้คนเดียวและเริ่มทำงานฝ่ายขายที่บริษัทแห่งหนึ่ง เพื่อให้ได้ยอดสั่งซื้อมากขึ้น ฉันจึงเดินทางไปยังเมืองอื่นเป็นประจำเพื่อพบปะลูกค้า เพราะอาการเมารถ การเดินทางไปยังเมืองต่างๆ ทำให้ฉันอ่อนเพลียมาก และหลังจากลงจากรถ ฉันยังต้องรวบรวมพละกำลังทั้งหมดเพื่อไปพบลูกค้า นอกจากความเหนื่อยล้าทางกายแล้ว การเลี้ยงรับรองทางธุรกิจและการติดต่อกับเพื่อนร่วมงานและลูกค้าอยู่ตลอดก็ทำให้ฉันเหนื่อยล้ายิ่งกว่าเดิม เพื่อให้ได้ยอดสั่งซื้อจากลูกค้า ฉันซื้อหนังสือทฤษฎีหน้าหนาใจดำและวิถีแห่งหมาป่า จากหนังสือเหล่านี้ ฉันได้เรียนรู้กฎลับในวงการและวิถีในทางโลกมากมาย ต่อมา ที่ทำงาน ภายใน ฉันแข่งขันกับเพื่อนร่วมงานทั้งต่อหน้าและลับหลังเพื่อเอาชนะพวกเขา ภายนอก ฉันไม่เพียงแต่ประจบประแจงลูกค้า แต่ยังให้เงินใต้โต๊ะและทำข้อตกลงลับๆ กับพวกเขาด้วย ตอนแรก ฉันไม่สบายใจเกี่ยวกับสิ่งเหล่านี้ ถ้าเรื่องแดงขึ้นมา ไม่เพียงแต่จะทำให้บริษัทเสียชื่อ แต่อาจทำให้ฉันติดคุกด้วย ดังนั้นฉันจึงกระวนกระวายใจทุกวัน เมื่อความกดดันมากเกินไป ฉันมักจะสะดุ้งตื่นเพราะฝันร้ายกลางดึก ฉันใช้ชีวิตอยู่กับความกลัวและความไม่สบายใจทุกวัน บางครั้ง ดึกๆ เมื่อทุกอย่างเงียบสงัด ฉันจะคิดว่า “ความกดดันในงานขายมันมากเกินไป บางทีฉันควรจะเปลี่ยนอาชีพ” แต่แล้วฉันก็จะคิดในใจว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” และฉันจะให้กำลังใจตัวเองว่า “ถ้าฉันต้องการประสบความสำเร็จ ฉันต้องทนต่อความเจ็บปวดเหล่านี้ ไม่อย่างนั้น เมื่อไหร่ฉันจะสามารถประสบความสำเร็จและมีชื่อเสียงในเมืองใหญ่ที่เต็มไปด้วยคนเก่งๆ เมืองนี้ได้ล่ะ?” ดังนั้นฉันจึงพากเพียรต่อไป สองปีต่อมา ฉันเปลี่ยนจากพนักงานใหม่ในที่ทำงานมาเป็นแชมป์ฝ่ายขายของทีม ฉันไม่เพียงแต่ได้รับการเห็นคุณค่าจากหัวหน้าและเป็นที่อิจฉาของเพื่อนร่วมงาน แต่เงินเดือนของฉันก็สูงขึ้นเรื่อยๆ ด้วย และในที่สุดฉันก็ได้ใช้ชีวิตแบบพนักงานออฟฟิศตามที่เคยปรารถนา แม่บอกฉันอย่างมีความสุขว่า “ลูกรัก ในที่สุดคืนวันที่ยากลำบากของเราสิ้นสุดลงแล้ว ตอนนี้ลูกได้พิสูจน์ตัวเองแล้ว เราไม่ต้องกลัวถูกรังแกอีกต่อไป แม่รู้สึกเหมือนแม่สามารถเชิดหน้าชูตาได้ ลูกต้องทำงานหนักต่อไปนะ!” ฉันแอบบอกตัวเองว่า “ฉันไม่เพียงแต่ต้องซื้อบ้านและรถในเซี่ยงไฮ้ แต่ฉันยังต้องเป็นผู้นำในวงการเพื่อที่จะได้ใช้ชีวิตที่น่านับถือไปอีกนาน”

ในปี 2008 ไม่นานหลังจากแต่งงาน พ่อแม่สามีของฉันได้ประกาศข่าวประเสริฐของพระเจ้าผู้ทรงมหิทธิฤทธิ์แห่งยุคสุดท้ายแก่ฉัน หลังจากอ่านพระวจนะของพระเจ้า ฉันซาบซึ้งอย่างสุดซึ้งในพระราชกิจสามช่วงระยะของพระเจ้าในการช่วยมนุษยชาติให้รอด โดยเฉพาะอย่างยิ่งหลังจากที่ฉันเห็นว่าพระวจนะที่พระเจ้าผู้ทรงมหิทธิฤทธิ์ทรงแสดงออกมาคือความจริง และได้เปิดเผยความล้ำลึกมากมายที่มนุษยชาติไม่รู้ พระวจนะของพระเจ้าผู้ทรงมหิทธิฤทธิ์ตรึงใจฉันอย่างลึกซึ้ง และฉันกับสามีก็ได้ยอมรับข่าวประเสริฐร่วมกัน หลังจากได้พบพระเจ้า เราก็มาชุมนุมกัน อ่านพระวจนะของพระเจ้า และร้องเพลงนมัสการเพื่อสรรเสริญพระเจ้า พี่น้องชายหญิงยังได้แบ่งปันความเข้าใจจากประสบการณ์ของพวกเขากับเราด้วย ฉันเห็นว่าพวกเขาแต่ละคนบริสุทธิ์และเรียบง่ายเพียงใด แตกต่างอย่างสิ้นเชิงจากคนที่ฉันมีปฏิสัมพันธ์ด้วยในที่ทำงาน ในหมู่พวกเขาไม่มีการประจบสอพลอหรือแทงข้างหลังกัน และพวกเขาต่างเปิดใจพูดคุยกัน ฉันดีใจที่ได้ปฏิสัมพันธ์กับพวกเขา และยังได้มาชุมนุมและสามัคคีธรรมถึงพระวจนะของพระเจ้าด้วย

ในเดือนมิถุนายน ปี 2008 ฉันกับสามีกู้เงินซื้อบ้าน และเพื่อนร่วมงาน เพื่อนร่วมชั้น และสมาชิกในครอบครัวต่างก็มองเราด้วยความอิจฉา โดยเฉพาะอย่างยิ่งเมื่อเพื่อนบ้านรู้ว่าเราเป็นคนต่างถิ่นที่ซื้อบ้านหลังจากอยู่ได้เพียงสองปี พวกเขาก็ยิ่งชื่นชมและยกย่องเรามากขึ้นไปอีก ฉันรู้สึกปลื้มใจมาก คิดว่าตัวเองกำลังเข้าใกล้ชีวิตคนเหนือคนที่ฉันใฝ่ฝันมาตลอด ต่อมา ฉันได้รับการเลื่อนตำแหน่ง ตำแหน่งบนนามบัตรของฉันเปลี่ยนเป็นผู้จัดการฝ่ายขาย และห้องทำงานของฉันก็ย้ายจากมุมเล็กๆ ไปยังพื้นที่ที่โดดเด่นและเป็นสัดส่วนมากขึ้น เพื่อนร่วมงานจะพยักหน้าและทักทายฉันด้วยความเคารพ และลูกค้าก็เรียกฉันว่าผู้จัดการเย่ด้วย ฉันเดินตัวตรง รู้สึกในทันทีว่าตัวเองแตกต่างจากคนอื่น และเพลิดเพลินกับความรู้สึกของการเหนือกว่าผู้อื่นนี้มาก ในตอนนั้น นอกจากเวลาที่เข้าร่วมการชุมนุมแล้ว ฉันใช้เวลาเกือบทั้งหมดไปกับการทำงาน ฉันคิดแต่จะหาเงินให้ได้เร็วๆ เพื่อใช้หนี้เงินกู้ จะได้ซื้อบ้านหลังใหญ่ขึ้นและพาแม่มาอยู่ด้วยกัน เพื่อให้ท่านได้เพลิดเพลินกับชีวิตคนเหนือคนแบบนี้กับเราด้วย เมื่อบริษัทใหญ่ขึ้น กฎระเบียบก็เข้มงวดและซับซ้อนมากขึ้น และในฐานะผู้จัดการฝ่ายขาย ฉันต้องมีส่วนร่วมและดำเนินกิจกรรมการประเมินผลต่างๆ ของบริษัท ในสถานการณ์นี้ ฉันตกอยู่ในภาวะที่กลืนไม่เข้าคายไม่ออก ถ้าฉันทำงานของตัวเองที่บริษัทได้ดี มันก็จะขัดขวางชีวิตคริสตจักรของฉัน แต่ถ้าฉันดำเนินชีวิตคริสตจักร งานของฉันก็จะได้รับผลเสีย และถ้าฉันทำงานได้ไม่ดี ชีวิตคนเหนือคนที่ฉันมีอยู่ตอนนี้ก็จะหายไปอย่างแน่นอน ตอนแรก ฉันยังคงไปร่วมการชุมนุมได้ แต่วันหนึ่ง ฉันได้ยินจากเพื่อนร่วมงานว่าลูกน้องของฉันแอบคุยกันว่าฉันเลิกงานตรงเวลาทุกวัน ไม่มีมาดความเป็นผู้นำเลย พวกเขายังบอกด้วยว่าฉันต้องใช้เล่ห์เหลี่ยมบางอย่างแน่ๆ เพื่อเอาใจเบื้องบนจนได้ตำแหน่งนี้มา เมื่อได้ยินความคิดเห็นเหล่านี้ ฉันรู้สึกกลัดกลุ้มและไม่สบายใจมาก พลางคิดว่า “ตอนนี้การแข่งขันในตลาดดุเดือดมาก ถ้าฉันไม่ทำงานให้หนักขึ้นเพื่อรักษาตำแหน่งนี้ไว้ สักวันหนึ่งอาจมีคนมาแทนที่ฉัน และงานกับชีวิตอันทรงเกียรติ น่านับถือ และน่าอิจฉานี้ที่ฉันดิ้นรนอย่างหนักเพื่อให้ได้มาก็จะสูญสิ้นไป แบบนั้นไม่ได้การ ฉันต้องทำอะไรสักอย่างที่เป็นรูปธรรม” หลังจากนั้น ฉันก็เริ่มลดเวลาการเฝ้าเดี่ยวในช่วงเช้า และบางครั้งฉันก็ไม่มีเวลาเฝ้าเดี่ยวและต้องรีบไปทำงาน หลังเลิกงาน ถ้าไม่มีการชุมนุม ฉันจะพยายามอยู่ที่บริษัทและทำงานล่วงเวลา นอกจากนั้น ฉันจะพยายามเข้าร่วมการเลี้ยงรับรองทุกมื้อกับเบื้องบนและลูกค้า และต้องแสร้งยิ้มขณะอยู่กับพวกเขา จริงๆ แล้ว ฉันรู้ว่าสิ่งที่ฉันทำไม่สอดคล้องกับเจตนารมณ์ของพระเจ้า และฉันรู้สึกขยะแขยงตัวเองที่ประจบประแจงคนอื่นแบบนี้ แต่เมื่อฉันคิดว่านี่เป็นหนทางเดียวที่จะรักษาตำแหน่งของตัวเองไว้ได้ ฉันก็ทำได้เพียงทำต่อไป

ในช่วงเวลานั้น ฉันมักจะไปถึงการชุมนุมในนาทีสุดท้ายเสมอ และถึงกับมีบางครั้งที่ฉันไม่สามารถเข้าร่วมการชุมนุมได้เพราะต้องเดินทางเรื่องงานหลายวัน ทุกครั้งที่พี่น้องชายหญิงถามถึงสภาวะของฉัน ฉันจะรู้สึกผิด แต่ก็ทำอะไรไม่ได้ กิจวัตรที่ไม่ปกติในระยะยาวและความกดดันทางจิตใจทำให้สุขภาพของฉันย่ำแย่ลง ตอนแรกเป็นแค่ผมร่วง แต่ต่อมาน้ำหนักฉันก็เพิ่มขึ้นเรื่อยๆ และขาส่วนล่างก็เต็มไปด้วยจุดสีม่วง หลังจากไปตรวจที่โรงพยาบาล ฉันได้รับการวินิจฉัยว่าเป็นโรคไขมันในเลือดสูงและโรคหลอดเลือดอักเสบจากการแพ้ หมอบอกว่าอาการป่วยของฉันเกี่ยวข้องอย่างใกล้ชิดกับอาชีพของฉัน และความกดดันในการทำงานมหาศาลกับกิจวัตรที่ไม่ปกติได้ทำลายระบบภูมิคุ้มกันของฉัน โดยเฉพาะอย่างยิ่งการเลี้ยงรับรองทางธุรกิจบ่อยครั้งและอาหารที่ไม่ดีต่อสุขภาพได้นำไปสู่ความผิดปกติของการเผาผลาญ พวกเขาบอกว่าถ้าฉันยังคงใช้ชีวิตแบบนี้และยังคงอยู่ในสภาวะจิตใจแบบนี้ อาการมีแต่จะแย่ลง ซึ่งจะนำไปสู่โรคหัวใจและหลอดเลือด และอาจถึงกับมีอันตรายถึงชีวิต ฉันกังวลเรื่องสุขภาพของตัวเอง แต่ก็รู้สึกหมดหนทาง พลางคิดว่า “ในสังคมปัจจุบัน การที่จะเป็นคนเหนือคนอื่นได้นั้น คนเราต้องจ่ายราคา มีได้ก็ต้องมีเสีย ถ้าวันหนึ่งฉันไม่มีความกดดันและไม่ต้องเข้าร่วมงานเลี้ยงของที่ทำงาน ฉันก็จะไม่ใช่ผู้นำอีกต่อไปอย่างแน่นอน ฉันยังสาว ร่างกายของฉันยังรับไหว และฉันจะผ่านช่วงนี้ไปให้ได้ก่อน”

วันหนึ่งในเดือนเมษายน ปี 2009 ผู้นำคริสตจักรคนหนึ่งถามฉันว่า “คุณเต็มใจที่จะทำหน้าที่ให้น้ำผู้มาใหม่ไหม?” ฉันคิดว่าการทำหน้าที่ของคนเราเป็นความรับผิดชอบของสิ่งมีชีวิตทรงสร้างทุกคน และผ่านการทำหน้าที่ เราจะสามารถเข้าใจความจริงได้มากขึ้น ฉันจึงตอบตกลงด้วยความยินดี แต่เมื่อฉันรู้ว่าจะมีการชุมนุมเกือบทุกคืน ฉันก็ลังเล “บริษัทประเมินจำนวนการพบปะลูกค้าอยู่ตลอดเวลา แถมฉันยังต้องรับผิดชอบเรื่องนำทางการขายของแผนกด้วย ถ้าฉันมีการชุมนุมทุกวัน ฉันจะทำงานของฉันได้อย่างไร? ถ้าฉันจัดการทีมได้ไม่ดีและทำยอดขายไม่ได้ถึงเป้า ฉันก็จะไม่สามารถเป็นผู้จัดการฝ่ายขายต่อไปได้อย่างแน่นอน แล้วตำแหน่งผู้จัดการและชีวิตที่มั่นคงสุขสบายที่ฉันทำงานอย่างหนักเพื่อให้ได้มาจะไม่หายไปหรอกหรือ? จะไม่ยากยิ่งขึ้นไปอีกหรือที่จะก้าวหน้าในอนาคต?” เมื่อคิดเช่นนี้ ฉันจึงพูดกับพี่น้องหญิงว่า “ฉันต้องขอคิดเรื่องนี้อีกหน่อย” ในช่วงสองสามวันถัดมา ฉันครุ่นคิดเรื่องนี้อยู่ตลอด ฉันนอนไม่ค่อยหลับในตอนกลางคืน และรู้สึกสับสนและทุกข์ใจ

ระหว่างการชุมนุม ฉันได้แบ่งปันความทุกข์ใจของฉันกับพี่น้องชายหญิง และเราได้อ่านพระวจนะของพระเจ้าที่ว่า “มนุษย์ซึ่งเกิดมาในดินแดนอันโสมมเช่นนั้น ได้ติดเชื้อจากสังคมในระดับที่รุนแรง  เขาได้รับกำหนดเงื่อนไขจากจริยธรรมแบบศักดินา และได้รับการศึกษาจาก ‘สถาบันอุดมศึกษา’ การคิดอ่านที่ล้าหลัง ศีลธรรมอันเสื่อมทราม การมองชีวิตที่เสื่อมถอย ปรัชญาที่น่าดูหมิ่นของการติดต่อเจรจาทางโลก การดำรงอยู่อันไร้ค่าอย่างที่สุด และขนบธรรมเนียมและชีวิตในแต่ละวันอันต่ำทราม—ทั้งหมดนี้ได้รุกล้ำเข้าไปในหัวใจของมนุษย์อย่างรุนแรง และได้บ่อนทำลายและโจมตีมโนธรรมของเขาอย่างรุนแรงมาโดยตลอด  ผลก็คือ มนุษย์ออกห่างจากพระเจ้ามากขึ้นเรื่อยๆ และต่อต้านพระองค์มากขึ้นเรื่อยๆ อุปนิสัยของมนุษย์ไร้ความปรานีขึ้นทุกวัน และไม่มีสักคนที่จะเต็มใจยอมสละสิ่งใดๆ เพื่อพระเจ้า ไม่มีสักคนที่จะเต็มใจนบนอบพระเจ้า ยิ่งไปกว่านั้น ไม่มีสักคนที่จะเต็มใจแสวงหาการทรงปรากฏของพระเจ้า  แทนที่จะเป็นเช่นนั้น มนุษย์ไล่ตามไขว่คว้าความยินดีอย่างเต็มหัวใจของเขาภายใต้อำนาจของซาตาน และทำให้เนื้อหนังของพวกเขาเสื่อมทรามในปลักตมที่ไม่อาจหลุดพ้น  แม้คราที่พวกเขาได้ยินความจริง พวกที่ใช้ชีวิตอยู่ในความมืดมิดก็ไม่มีความปรารถนาที่จะปฏิบัติความจริง และพวกเขาก็ไม่มีแนวโน้มที่จะแสวงหาแม้เมื่อพวกเขาเห็นว่าพระเจ้าได้ทรงปรากฏแล้วก็ตาม  มวลมนุษย์ที่ต่ำทรามเช่นนี้จะสามารถมีช่องที่จะได้รับความรอดได้อย่างไร?  มวลมนุษย์ที่เสื่อมศีลธรรมเช่นนี้จะสามารถดำเนินชีวิตอยู่ในความสว่างได้อย่างไร?” (พระวจนะฯ เล่ม 1 การทรงปรากฏและพระราชกิจของพระเจ้า, การมีอุปนิสัยที่ไม่เปลี่ยนแปลงคือการเป็นศัตรูกับพระเจ้า)  “เป็นเวลาหลายสิบ หลายพัน หลายหมื่นปีจนถึงตอนนี้ ผู้คนได้สิ้นเปลืองเวลาของพวกเขาในหนทางนี้ตลอดมา โดยไม่มีผู้ใดสร้างชีวิตที่เพียบพร้อม เจตนาทั้งหมดอยู่ที่การสังหารกันและกันในโลกที่มืดมิดนี้บนการแข่งขันเพื่อชื่อเสียงและโชควาสนา และการวางอุบายต่อต้านกันและกันเท่านั้น  มีผู้ใดเคยแสวงหาเจตนารมณ์ของพระเจ้าบ้าง?  มีผู้ใดเคยใส่ใจกับพระราชกิจของพระเจ้าไหม?  ทุกส่วนของมนุษยชาติที่ติดพันด้วยอิทธิพลของความมืดได้กลายเป็นธรรมชาติของมนุษย์มานานแล้ว และดังนั้นจึงค่อนข้างยากที่จะดำเนินพระราชกิจของพระเจ้า และผู้คนมีหัวใจที่ให้ความสนใจต่อสิ่งที่พระเจ้าได้ไว้วางพระทัยมอบให้กับพวกเขาในวันนี้น้อยลงไปอีก” (พระวจนะฯ เล่ม 1 การทรงปรากฏและพระราชกิจของพระเจ้า, งานและการเข้าสู่ (3))  หลังจากอ่านพระวจนะของพระเจ้า ฉันก็เริ่มคิดอย่างจริงจัง เมื่อมองย้อนกลับไป ฉันได้รับอิทธิพลมาตั้งแต่เด็กจากแนวคิดที่ว่า “จงโดดเด่นเหนือทุกคนที่เหลือ และจงนำพาเกียรติมาเผื่อบรรพบุรุษของเจ้า” “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” และ “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” ฉันตั้งใจแน่วแน่ที่จะโดดเด่น สร้างชื่อให้ตัวเอง และใช้ชีวิตคนเหนือคนหลังจากโตขึ้น เพื่อให้บรรลุเป้าหมายนี้ ฉันอ่านหนังสือจนดึกดื่นในช่วงที่เป็นนักเรียน และหลังจากเริ่มทำงาน ฉันก็ยอมลดทอนหลักธรรมของตัวเองเพื่อที่จะได้มีที่ยืน โดยหันไปทำข้อตกลงลับๆ กับลูกค้าเพื่อให้ได้ยอดสั่งซื้อ ฉันกังวลอยู่ตลอดเวลาว่าการกระทำของฉันจะถูกเปิดโปงและฉันจะตกอับ และความกดดันมหาศาลก็ส่งผลกระทบต่อร่างกายและจิตใจของฉัน เมื่อฉันได้รับเงินเดือนสูงและตำแหน่งที่ฉันใฝ่ฝันมาตลอด และเป็นที่ชื่นชมและอิจฉาของคนรอบข้าง เพื่อรักษาตำแหน่งของตัวเองให้มั่นคง ฉันยังคงวางแผนและแข่งขันกับเพื่อนร่วมงาน ประจบประแจงลูกค้าและเบื้องบน และคลุกคลีอยู่กับงานเลี้ยงต่างๆ ของที่ทำงานทุกวัน กิจวัตรที่ไม่ปกติและวิถีชีวิตที่ไม่ดีต่อสุขภาพเป็นเวลานานทำให้ร่างกายของฉันแสดงสัญญาณเตือนออกมา แต่เพื่อชื่อเสียงและผลประโยชน์ ฉันไม่กล้าหยุด แม้ว่าฉันจะรู้ว่าการชื่นชมและการประจบประแจงของคนอื่นเต็มไปด้วยความจอมปลอม และแม้ว่าฉันจะรู้ว่าพระเจ้าไม่ทรงชอบการกระทำที่หลอกลวงและคำโกหกของฉัน ฉันก็ไม่สามารถละทิ้งการไล่ตามเสาะหาชื่อเสียงและผลประโยชน์ได้ แม้ว่ามันจะหมายถึงการเสียสละสุขภาพของฉัน พลาดการชุมนุม และขัดขวางการเติบโตในชีวิตของฉัน ฉันก็ยังเลือกที่จะรักษางานของฉันไว้อย่างระมัดระวัง ซึ่งทำให้ฉันต้องใช้ชีวิตอยู่กับความเจ็บปวดและทรมานทุกวัน จากนั้นฉันก็ครุ่นคิดว่า “การมีตำแหน่งสูงหรือความมั่งคั่งมากขึ้นจะมีประโยชน์อะไร?” ฉันคิดถึงคนดัง คนรวย และคนรู้จักของฉัน ซึ่งหลังจากได้รับชื่อเสียง ผลประโยชน์ และสถานะแล้ว ก็แสวงหาความตื่นเต้นเพราะความว่างเปล่าภายใน บางคนจงใจละเมิดกฎหมายและถูกจำคุก บางคนละเมิดกฎศีลธรรม ทำให้ครอบครัวแตกแยกและชื่อเสียงพังพินาศ และบางคนถึงกับเลือกฆ่าตัวตายและพบว่าตัวเองไม่มีทางไปต่อ พ่อของฉันเป็นตัวอย่างที่ยังมีชีวิตของเรื่องนี้ ท่านเคยมีเกียรติยศไร้ขีดจำกัด และได้รับการยกย่องและชื่นชมจากผู้อื่นอย่างกว้างขวาง แต่ความโลภของท่านนำท่านไปสู่การตามกระแสชั่วร้าย และในที่สุด ท่านก็ทำผิดกฎหมายในการดำเนินธุรกิจและถูกจำคุก ฉันเห็นว่าชื่อเสียง ผลประโยชน์ และสถานะเป็นเครื่องมือที่ซาตานใช้เพื่อทำให้ผู้คนเสื่อมทราม ในขณะนั้น ฉันตระหนักว่าแม้ฉันจะดูเหมือนเชื่อในพระเจ้า แต่จริงๆ แล้วฉันยังคงอยู่ภายใต้การควบคุมของซาตาน ซาตานใช้ชื่อเสียงและผลประโยชน์เพื่อล่อลวงและทรมานฉัน ทำให้ฉันใช้ชีวิตโดยปราศจากความซื่อตรงและศักดิ์ศรี หรือแม้แต่จิตสำนึกผิดชอบชั่วดีขั้นพื้นฐานที่สุด ฉันตระหนักว่าการไล่ตามไขว่คว้าชื่อเสียง ผลประโยชน์ และสถานะจะทำให้ฉันหลงทาง ตกสู่ความเสื่อมทราม และในที่สุดก็จะละทิ้งและทรยศพระเจ้า และสูญเสียโอกาสที่จะได้รับความรอด

ต่อมา ฉันได้อ่านพระวจนะของพระเจ้าเพิ่มเติมดังนี้ “พวกผู้ชายและผู้หญิงเหล่านั้นที่สำราญในชื่อเสียงและผลประโยชน์ส่วนตัวและไล่ตามเสาะหาสถานะส่วนตัวท่ามกลางคนอื่น พวกผู้คนที่ไม่กลับใจเหล่านั้นที่ติดกับดักอยู่ในบาป—พวกเขาทั้งหมดไม่เกินกว่าจะได้รับความรอดหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, การปฏิบัติ (7))  “พวกเจ้าอยู่ในรูปการณ์แวดล้อมเดียวกันกับเรา กระนั้นพวกเจ้าก็ถูกปกคลุมด้วยความโสมม เจ้าไม่มีแม้แต่เสี้ยวเล็กสุดของสภาพเสมือนดั้งเดิมของเหล่ามนุษย์ที่ทรงสร้างในปฐมกาลบรรจุอยู่เลย  ยิ่งไปกว่านั้น เพราะทุกวันพวกเจ้าเลียนแบบสภาพเสมือนของจิตวิญญาณไม่สะอาดเหล่านั้น ทำสิ่งที่พวกเขาทำ และพูดสิ่งที่พวกเขาพูด ทุกส่วนของพวกเจ้า—แม้แต่ลิ้นและริมฝีปากของพวกเจ้า—จึงเปียกชุ่มด้วยน้ำเน่าของพวกเขา จนถึงจุดที่พวกเจ้าถูกปกคลุมด้วยคราบเช่นนี้จนทั่วไปหมด และไม่มีส่วนใดของเจ้าเลยที่สามารถนำมาใช้กับงานของเราได้  มันช่างเจ็บปวดหัวใจนัก!  พวกเจ้าอาศัยอยู่ในโลกแห่งอาชาและฝูงปศุสัตว์เช่นนี้ กระนั้นตามที่เป็นจริงแล้ว พวกเจ้าไม่รู้สึกเดือดร้อนใจเลย เจ้าเต็มไปด้วยความชื่นบานและใช้ชีวิตอย่างอิสระและง่ายดาย  เจ้ากำลังว่ายวนไปมาในน้ำเน่านั่น กระนั้นเจ้าไม่ได้ตระหนักอย่างจริงแท้ว่าเจ้าได้ตกสู่สภาวะกลืนไม่เข้าคายไม่ออกเช่นนั้นแล้ว  ทุกวันเจ้าคบหาสมาคมกับพวกวิญญาณไม่สะอาด และมีปฏิสัมพันธ์กับ ‘สิ่งปฏิกูล’  ชีวิตของพวกเจ้าค่อนข้างหยาบช้าเลยทีเดียว หนำซ้ำพวกเจ้าก็ไม่ได้ตระหนักรู้อย่างจริงแท้ว่า เจ้าไม่ดำรงอยู่ในโลกมนุษย์โดยสิ้นเชิง และว่าเจ้าไม่สามารถควบคุมตัวเองได้  เจ้าไม่รู้หรอกหรือว่าชีวิตของเจ้าได้ถูกเหยียบย่ำโดยพวกวิญญาณไม่สะอาดเหล่านั้นมานานแล้ว หรือว่าบุคลิกลักษณะของเจ้าถูกน้ำเน่าทำให้มัวหมองมานานแล้ว?  เจ้าคิดหรือว่าเจ้ากำลังใช้ชีวิตอยู่ในสวรรค์บนดิน และว่าเจ้าอยู่ท่ามกลางความสุข?  เจ้าไม่รู้หรอกหรือว่าเจ้าได้ใช้ชีวิตเคียงข้างวิญญาณไม่สะอาด และว่าเจ้าได้อยู่ร่วมกับทุกสิ่งทุกอย่างที่พวกเขาได้ตระเตรียมไว้ให้เจ้า?  วิธีที่เจ้าใช้ชีวิตจะสามารถมีความหมายอันใดได้อย่างไร?  ชีวิตของเจ้าจะสามารถมีคุณค่าอันใดได้อย่างไร?” (พระวจนะฯ เล่ม 1 การทรงปรากฏและพระราชกิจของพระเจ้า, พวกเจ้าทั้งหมดมีบุคลิกลักษณะต่ำช้าเหลือเกิน!)  หลังจากอ่านพระวจนะของพระเจ้า ฉันตระหนักว่าผู้ที่ใช้วิธีการใดๆ เพื่อไล่ตามไขว่คว้าชื่อเสียง ผลประโยชน์ และสถานะล้วนเป็นคนเลวร้ายและโสมมในสายพระเนตรของพระเจ้า และพวกเขาเกินจะเยียวยา ฉันคิดถึงคนดัง นักการเมือง และผู้นำวงการธุรกิจของโลก ส่วนใหญ่มีทักษะทางสังคมที่เหนือกว่าและมีวิธีการประพฤติปฏิบัติตนที่ปลิ้นปล้อน แม้ว่าพวกเขาจะดูมีเสน่ห์และน่าอิจฉา แต่สิ่งที่พวกเขาทำนั้นเสื่อมทราม เสื่อมโทรม ทรยศ และเลวร้าย และพวกเขาเป็นคนประเภทที่พระเจ้าทรงเปิดโปงว่าเป็นวิญญาณโสโครก ฉันคิดว่าตลอดหลายปีที่ผ่านมา ฉันได้เรียนรู้กลยุทธ์ทางสังคมต่างๆ ในที่ทำงานเพื่อให้ได้มาซึ่งชื่อเสียง ผลประโยชน์ และสถานะ ไม่ว่าจะเป็นการทำข้อตกลงลับๆ และติดสินบนลูกค้า หรือการประจบประแจงและเอาใจเบื้องบนและลูกค้า สิ่งเหล่านี้ล้วนเป็นวิธีการที่หลอกลวง และเป็นเล่ห์เหลี่ยมเพื่อหลอกลวงและบงการผู้คน ฉันไม่ได้เรียนรู้ที่จะทำสิ่งที่ไม่ชอบธรรมเหมือนวิญญาณโสโครกเหล่านั้นหรอกหรือ? การกระทำของฉันแตกต่างจากการกระทำของวิญญาณโสโครกเหล่านี้อย่างไร? เมื่อตระหนักถึงสิ่งนี้ ฉันก็กลัวและหวาดหวั่นมาก พระเจ้าคือพระเจ้าผู้ทรงชิงชังความชั่วร้าย และราชอาณาจักรของพระองค์ไม่อนุญาตให้มีความไม่บริสุทธิ์ ถ้าฉันไม่กลับใจและยังคงติดอยู่ในวังวนของชื่อเสียง ผลประโยชน์ และสถานะ ไม่ว่าฉันจะได้ตำแหน่งสูงส่งหรือความสุขทางวัตถุที่ยิ่งใหญ่เพียงใด ฉันก็จะยังคงถูกพระเจ้าทรงสาปแช่ง และในที่สุดฉันก็จะสูญเสียโอกาสที่จะได้รับความรอดอย่างสิ้นเชิง

ต่อมา ฉันได้อ่านพระวจนะของพระเจ้าที่ว่า “ความปรานีของเรานั้นแสดงออกต่อบรรดาผู้ที่รักเราและละวางตัวพวกเขาเอง  ในขณะเดียวกัน การลงโทษที่เกิดขึ้นกับพวกคนชั่ว ก็เป็นข้อพิสูจน์ถึงอุปนิสัยที่ชอบธรรมของเราอย่างชัดเจน และยิ่งไปกว่านั้นคือ พิสูจน์คำพยานแห่งความโกรธเคืองของเรา เมื่อความวิบัติมาเยือน ทุกคนที่ต่อต้านเราจะวิปโยคร่ำไห้ในขณะที่พวกเขาตกเป็นเหยื่อผู้เคราะห์ร้ายของการกันดารอาหารและโรคระบาด  ผู้ที่ทำความชั่วมาทุกรูปแบบ แต่กลับติดตามเรามานานหลายปี จะไม่มีทางหลบพ้นการชำระชดใช้ให้กับบาปของตน พวกเขาอีกเช่นกัน ที่จะดิ่งพรวดลงสู่ความวิบัติ ในแบบที่นานๆ ครั้งจะได้เห็นกันในตลอดระยะเวลาหลายล้านปี และพวกเขาจะดำรงชีวิตอยู่ในสภาวะแห่งความอกสั่นขวัญผวาและหวาดกลัวตลอดเวลา  และบรรดาผู้ติดตามของเราที่จงรักภักดีต่อเราอย่างที่สุดย่อมจะชื่นบานและปรบมือให้กับอิทธิฤทธิ์ของเรา  พวกเขาจะผ่านประสบการณ์กับความพอใจอันเกินพรรณนา และดำรงชีวิตท่ามกลางความชื่นบานยินดีอย่างที่เราไม่เคยมอบให้มวลมนุษย์  เพราะเราถนอมความล้ำค่าของความประพฤติที่ดีงามของมนุษย์และชิงชังความประพฤติชั่วของพวกเขา  ตั้งแต่เมื่อเราเริ่มต้นนำทางมวลมนุษย์ เรามุ่งหวังอย่างใจจดใจจ่อมาตลอดว่าจะได้รับผู้คนสักกลุ่มที่มีจิตใจเดียวกับเรา  ในขณะเดียวกัน บรรดาผู้ที่ไม่ได้มีจิตใจเดียวกับเรานั้น เราก็ไม่เคยลืม เราเกลียดพวกเขาในหัวใจของเราเสมอ รอคอยโอกาสที่จะลงโทษคนที่ทำความชั่วเหล่านั้น ซึ่งเป็นสิ่งที่เราอยากเห็น  บัดนี้วันของเราได้มาถึงแล้วในที่สุด และเราไม่จำเป็นต้องรออีกต่อไปแล้ว!” (พระวจนะฯ เล่ม 1 การทรงปรากฏและพระราชกิจของพระเจ้า, จงตระเตรียมความประพฤติที่ดีงามให้พอเพียงสำหรับบั้นปลายของเจ้า)  พระวจนะของพระเจ้าทำให้ฉันเข้าใจว่าผู้ที่สามารถได้รับพระพรของพระเจ้าในท้ายที่สุดคือผู้ที่ได้รับความจริงและมีจิตใจเป็นหนึ่งเดียวกับพระเจ้า โอกาสที่พระเจ้าประทานให้ฉันในวันนี้เพื่อทำหน้าที่ของฉัน ก็เพื่อให้ฉันได้รับความจริง แสวงหาที่จะรู้จักพระเจ้า และได้รับความรอดของพระเจ้าในที่สุด ถ้าฉันมุ่งเน้นแต่การไล่ตามไขว่คว้าชื่อเสียงและผลประโยชน์ และไม่มุ่งเน้นการไล่ตามเสาะหาความจริงและลุล่วงหน้าที่ของตัวเองเพื่อเตรียมการทำดี ฉันก็จะพลาดโอกาสที่จะได้รับความรอด ณ จุดนี้ ในที่สุดฉันก็เข้าใจเจตนารมณ์ของพระเจ้า และฉันตระหนักว่าโอกาสที่จะทำหน้าที่ของฉันนี้คือการที่พระเจ้าทรงช่วยฉันให้รอด ช่วยให้ฉันหลุดพ้นจากหล่มของชื่อเสียง ผลประโยชน์ และสถานะ ฉันขอบคุณพระเจ้าสำหรับความรู้แจ้งของพระองค์ และหัวใจของฉันก็เบาขึ้นมาก ดังนั้นฉันจึงอธิษฐานถึงพระเจ้าว่า “ข้าแต่พระเจ้า ขอบคุณพระองค์สำหรับความรู้แจ้งจากพระวจนะของพระองค์ ข้าพระองค์จะไม่คำนึงถึงความลำบากยากเย็นของงาน หรือผลได้ผลเสียของสถานะอีกต่อไป ข้าพระองค์เต็มใจที่จะนบนอบการจัดการเตรียมการของพระองค์และทำหน้าที่ของตัวเอง” ต่อมา ฉันยอมรับหน้าที่ให้น้ำผู้มาใหม่ ในตอนกลางวัน ฉันทำงานที่บริษัท และหลังเลิกงาน ฉันจะมาชุมนุมกับพี่น้องชายหญิงเพื่อสามัคคีธรรมถึงพระวจนะของพระเจ้า และฉันก็เลิกเข้าร่วมกิจกรรมทางสังคมของบริษัทไปเกือบทั้งหมด แม้ว่าหน้าที่ของฉันจะหนักและเหนื่อยอยู่บ้าง แต่หัวใจของฉันก็สงบสุขและชื่นบานยินดี แต่ฉันก็คาดไม่ถึงว่า ตลอดหลายเดือนติดต่อกัน ไม่เพียงแต่ผลงานของทีมฉันจะบรรลุเป้าหมาย แต่ลูกค้าที่ฉันรักษาไว้ได้เพียงผ่านการสื่อสารทางโทรศัพท์ก็ยังเซ็นสัญญาหลายฉบับ และเบื้องบนของฉันถึงกับชมเชยฉันในที่ประชุมบริษัทด้วย ฉันตื่นเต้นและมีความสุขมาก และฉันเห็นพระหัตถ์ของพระเจ้าทรงจัดวางเรียบเรียงและครองอธิปไตยเหนือสิ่งเหล่านี้ทั้งหมด

ในวันที่ 14 พฤศจิกายน ปี 2009 ฉันได้รับเลือกให้เป็นผู้นำคริสตจักร ฉันรู้ว่านี่เป็นโอกาสที่ดีมากที่จะเข้าใจและเข้าสู่ความเป็นจริงความจริง และฉันจะทำให้พระองค์ต้องผิดหวังไม่ได้ หน้าที่ของผู้นำนั้นยุ่งมาก และเพื่อที่จะทำหน้าที่ได้ดี ฉันไม่สามารถทำงานไปพร้อมกันได้ ดังนั้นฉันจึงรู้ว่าถึงเวลาที่ฉันต้องลาออกแล้ว ในขณะที่ฉันรวบรวมความกล้าที่จะลาออก บริษัทก็ได้ออกประกาศฉบับหนึ่ง บอกว่าพวกเขาสามารถจัดการเรื่องใบอนุญาตพำนักในท้องถิ่นให้กับพนักงานอาวุโสอย่างเราได้ และในกรณีของฉัน ฉันจะสามารถยื่นขอทะเบียนบ้านในท้องถิ่นได้โดยตรง เมื่อเห็นผลประโยชน์นี้ ฉันก็รู้สึกหวั่นไหวเล็กน้อย ฉันคิดว่า “การมีทะเบียนบ้านในท้องถิ่นเป็นสิ่งที่คนต่างถิ่นหลายคนใฝ่ฝัน! ไม่เพียงแต่ฉันจะได้ใช้ชีวิตที่ดีขึ้นและได้รับสวัสดิการประกันสังคม แต่สถานะทางสังคมของฉันก็จะดีขึ้นด้วย และฉันจะได้รับความนับถือจากผู้คนมากขึ้น นี่เป็นโอกาสที่หาได้ยากและยากที่จะได้มา! ถ้าฉันลาออก ฉันจะไม่ได้โอกาสดีๆ แบบนี้อีกเลย บางทีฉันควรรอจนกว่าทะเบียนบ้านของฉันจะเรียบร้อยแล้วค่อยลาออก?” แต่แล้วฉันก็คิดถึงเจตนารมณ์อันเร่งด่วนของพระเจ้าที่จะช่วยผู้คนให้รอด และตระหนักว่าถ้าฉันยังคงวางแผนเพื่อชื่อเสียง ผลประโยชน์ และสถานะต่อไป ฉันก็จะทำให้พระเจ้าผิดหวัง หลังจากกลับถึงบ้าน ฉันอธิษฐานถึงพระเจ้า ขอให้พระองค์ทรงชี้แนะฉันให้เข้าใจเจตนารมณ์ของพระองค์และตัดสินใจอย่างถูกต้อง

ฉันได้อ่านพระวจนะของพระเจ้าที่ว่า “ในฐานะสมาชิกของเผ่าพันธุ์มนุษย์ และคริสตชนผู้เปี่ยมศรัทธา พวกเราทุกคนล้วนมีความรับผิดชอบและภาระผูกพัน ที่จะต้องถวายร่างกายและจิตใจเพื่อเติมเต็มพระบัญชาของพระเจ้าให้สำเร็จบริบูรณ์ ด้วยเหตุที่ตัวตนทั้งหมดของพวกเราล้วนมาจากพระเจ้า และดำรงอยู่ได้ก็ด้วยอำนาจอธิปไตยของพระเจ้า  หากพวกเรามิได้อุทิศร่างกายและจิตใจเพื่อพระบัญชาของพระเจ้าและสิ่งที่ชอบธรรมของมวลมนุษย์แล้วไซร้ ดวงจิตของพวกเราจะรู้สึกละอายเมื่ออยู่ต่อหน้าผู้คนซึ่งได้พลีชีพเพื่อพระบัญชาของพระเจ้า และยิ่งจะละอายมากขึ้นเมื่ออยู่เฉพาะพระพักตร์พระเจ้าผู้ได้ทรงจัดเตรียมทุกสิ่งไว้ให้พวกเรา” (พระวจนะฯ เล่ม 1 การทรงปรากฏและพระราชกิจของพระเจ้า, ภาคผนวก 2: พระเจ้าทรงครองอธิปไตยเหนือชะตากรรมของมวลมนุษย์ทั้งปวง)  “หากเจ้าสามารถอุทิศหัวใจและร่างกายของเจ้า และความรักแท้ทั้งหมดของเจ้าแด่พระเจ้า วางสิ่งเหล่านี้เฉพาะพระพักตร์พระองค์ นบนอบพระองค์โดยสมบูรณ์ และคำนึงถึงเจตนารมณ์ของพระองค์อย่างแท้จริง—ไม่ใช่เพื่อเนื้อหนัง ไม่ใช่เพื่อครอบครัว และไม่ใช่เพื่อความอยากได้อยากมีส่วนตัวของเจ้าเอง แต่เพื่อผลประโยชน์แห่งพระนิเวศของพระเจ้า โดยใช้พระวจนะของพระเจ้าเป็นหลักธรรมและรากฐานในทุกสิ่งทุกอย่าง—เช่นนั้นแล้ว ด้วยการทำดังนั้น เจตนาของเจ้าและมุมมองของเจ้าจะอยู่ถูกที่ถูกทางทั้งหมด และแล้วเจ้าก็จะเป็นบุคคลหนึ่งที่อยู่เฉพาะพระพักตร์พระเจ้าผู้ซึ่งได้รับการสรรเสริญของพระองค์” (พระวจนะฯ เล่ม 1 การทรงปรากฏและพระราชกิจของพระเจ้า, ผู้ที่รักพระเจ้าอย่างแท้จริงคือบรรดาผู้ที่สามารถนบนอบโดยสมบูรณ์ต่อการทรงภาคชีวิตจริงของพระองค์)  “สิ่งที่เราขอจากพวกเจ้าก็ยังคงเป็นการ ให้เจ้าถวายตัวตนทั้งหมดของเจ้าแก่งานทั้งปวงของเรา ยิ่งไปกว่านั้น ให้เจ้าสามารถแยกแยะและมองเห็นงานทั้งหมดที่เราทำในตัวเจ้าอย่างชัดเจน และทุ่มเทความพยายามทั้งหมดของเจ้าให้กับงานของเราเพื่อให้งานนั้นสามารถสัมฤทธิ์ผลลัพธ์ที่ยิ่งใหญ่กว่าเดิม  นี่คือสิ่งที่เจ้าต้องเข้าใจ  จงหยุดต่อสู้กันเอง มองหาทางออก หรือเสาะหาความสะดวกสบายให้กับเนื้อหนังของเจ้า เพื่อหลีกเลี่ยงความล่าช้าในงานของเรา และทำให้อนาคตอันแสนวิเศษของเจ้าล่าช้าออกไป  แทนที่จะคุ้มครองเจ้า การทำเช่นนั้นจะนำการทำลายล้างมาสู่เจ้า  นี่จะไม่ใช่ความโง่เขลาของเจ้าหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, งานแห่งการเผยแผ่ข่าวประเสริฐคืองานแห่งการช่วยมนุษย์ให้รอดด้วยเช่นกัน)  หลังจากอ่านพระวจนะของพระเจ้า ราวกับว่าฉันได้ยินการเรียกของพระเจ้า พระเจ้าทรงหวังว่าเราจะสามารถอุทิศพลังงานทั้งหมดของเราเพื่อไล่ตามเสาะหาความจริงและทำหน้าที่ของเรา และพระองค์ทรงคาดหวังให้เราแสวงหาที่จะใช้ชีวิตที่มีความหมาย ถ้าฉันลาออกจากงาน บางทีสภาพวัตถุของฉันอาจจะไม่ดีเหมือนเมื่อก่อนและสถานะทางสังคมของฉันอาจจะไม่สูงเท่าเดิม แต่ฉันจะได้อยู่ในพระนิเวศของพระเจ้า ได้ชื่นชมการให้น้ำและการหล่อเลี้ยงจากพระวจนะของพระองค์ทุกวัน และฉันจะสามารถร่วมมือกับพี่น้องชายหญิงในขณะที่เราทำหน้าที่ของเราและไล่ตามเสาะหาความจริงกับพวกเขา ผ่านหน้าที่ของฉัน ฉันสามารถเข้าใจความจริง ทิ้งอุปนิสัยอันเสื่อมทรามของซาตาน และได้รับความรอดจากพระเจ้า นี่คือเส้นทางที่ถูกต้องในชีวิต และเป็นชีวิตที่มีความหมายที่สุด ในขณะนั้น ฉันรู้สึกราวกับว่าพระเจ้าทรงกำลังรอคอยการเลือกของฉัน คำตอบของฉัน หัวใจของฉันซาบซึ้งในพระวจนะของพระเจ้าสัมผัสอย่างมาก และฉันรู้สึกถึงความตั้งใจแน่วแน่ที่จะยอมสละทุกสิ่งเพื่อทำให้พระเจ้าพอพระทัย ฉันอธิษฐานถึงพระเจ้าว่า “ข้าแต่พระเจ้า ข้าพระองค์เห็นว่าตัวเองไม่มีความจริง และหัวใจของข้าพระองค์ไม่มีพื้นที่ให้พระองค์ เพื่อที่จะได้ทะเบียนบ้านในท้องถิ่น ข้าพระองค์เกือบจะตกหลุมพรางของชื่อเสียง ผลประโยชน์ และสถานะอีกครั้ง ขอบคุณพระองค์ที่พระวจนะของพระองค์ได้คุ้มครองข้าพระองค์ ทำให้ข้าพระองค์เข้าใจว่าหน้าที่ที่ข้าพระองค์ได้รับมอบหมายคือความรักของพระองค์ที่มีต่อข้าพระองค์ และตระหนักว่าการไล่ตามเสาะหาความจริงและลุล่วงหน้าที่ของข้าพระองค์นั้นมีความหมายที่สุด ข้าพระองค์อยากให้คำตอบที่จะทำให้พระองค์พอพระทัย” ด้วยเหตุนี้ฉันจึงยื่นใบลาออกต่อบริษัท ผู้นำของบริษัทพยายามเกลี้ยกล่อมให้ฉันอยู่ต่อ แต่ฉันก็ไม่เคยหวั่นไหว ด้วยการคุ้มครองของพระเจ้า ฉันจึงสามารถเอาชนะการทดลองได้

ทันทีที่ฉันออกจากบริษัท ฉันมองดูท้องฟ้าสีครามและต้นไม้เขียวชอุ่ม และฉันรู้สึกถึงความชื่นบานยินดีที่ไม่อาจบรรยายได้ ฉันรู้สึกเหมือนนกน้อยที่บินออกจากกรง ทะยานอย่างอิสระกลับสู่ท้องฟ้า และฉันคิดถึงพระวจนะของพระเจ้าบทตอนหนึ่งที่ฉันชอบมากที่ว่า “เมื่อผู้คนมีเป้าหมายที่ถูกต้องในชีวิต สามารถไล่ตามเสาะหาความจริง และประพฤติปฏิบัติตนตามความจริง เมื่อพวกเขานบนอบพระเจ้าโดยสมบูรณ์และดำรงชีวิตตามพระวจนะของพระองค์ เมื่อพวกเขารู้สึกมั่นคงและสว่างไสวอยู่ในส่วนลึกของหัวใจ และหัวใจของพวกเขาก็เป็นอิสระจากความมืดมิด และเมื่อพวกเขาสามารถดำรงชีวิตอย่างอิสระและเสรีอยู่ในการสถิตของพระเจ้าทุกประการ เมื่อนั้นเท่านั้นที่พวกเขาจะได้รับชีวิตที่แท้จริงของมนุษย์ และเมื่อนั้นเท่านั้นที่พวกเขาจะกลายเป็นผู้ที่มีความจริงและมีความเป็นมนุษย์  นอกจากนี้แล้ว ความจริงทั้งหมดที่เจ้าเข้าใจและได้มานั้นล้วนมาจากพระวจนะของพระเจ้าและมาจากพระเจ้าพระองค์เอง  มีเพียงเมื่อเจ้าได้รับความเห็นชอบจากพระเจ้าผู้ทรงสูงสุด—พระผู้สร้าง และพระองค์ตรัสว่าเจ้าคือสิ่งมีชีวิตทรงสร้างที่ได้มาตรฐานและเจ้าใช้ชีวิตตามสภาพเสมือนมนุษย์แล้วเท่านั้น ชีวิตของเจ้าจึงจะมีความหมายอย่างที่สุด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, วิธีที่จะรู้จักธรรมชาติของมนุษย์)  มีเพียงการเชื่อและนมัสการพระเจ้า การไล่ตามเสาะหาความจริง การหลุดพ้นจากอิทธิพลมืดของซาตาน และดำเนินชีวิตตามพระวจนะของพระเจ้าเท่านั้น เราจึงจะสามารถใช้ชีวิตที่มีคุณค่าที่สุดได้ และเมื่อนั้นเท่านั้นหัวใจของเราจึงจะพบกับความสงบสุขและสบายใจอย่างแท้จริง พระวจนะของพระเจ้าคือสิ่งที่ทำให้ฉันตัดสินใจอย่างถูกต้อง ขอบคุณพระเจ้าผู้ทรงมหิทธิฤทธิ์!


19. ฉันไม่ไล่ตามเงินทอง ชื่อเสียง และผลประโยชน์อีกต่อไปแล้ว

โดย เอมิลี่ ประเทศฟิลิปปินส์

ฉันเติบโตมาในครอบครัวที่ยากจนกับพี่น้องสิบคน ตั้งแต่เด็ก ฉันก็อยากหาเงินให้ได้เยอะๆ เพื่อช่วยให้ครอบครัวพ้นจากความยากจน ฉันได้รับแรงบันดาลใจเป็นพิเศษตอนที่เรียนมหาวิทยาลัย เพื่อนร่วมชั้นคนหนึ่งชวนฉันไปเข้าร่วมการสัมมนาทางธุรกิจ ซึ่งผู้บรรยายได้แบ่งปันประสบการณ์ของพวกเขาที่ผงาดจากความยากจนสู่ความร่ำรวย ฉันเองก็อยากเป็นนักธุรกิจหญิงที่ประสบความสำเร็จ และทำสิ่งต่างๆ อย่างเช่น หาเงินให้ได้เยอะๆ มีบ้านมีรถเป็นของตัวเอง และเดินทางท่องเที่ยวไปทั่วโลก แบบนั้นคนที่รู้จักฉันจะได้มองว่าฉันเป็นแบบอย่างของเด็กสาวจนๆ ที่หลุดพ้นจากความยากจนได้สำเร็จ และพวกเขาจะชื่นชมฉัน หลังจากเรียนจบ ฉันไปที่สหรัฐอาหรับเอมิเรตส์ และทำงานเป็นพนักงานต้อนรับที่บริษัทแห่งหนึ่ง เพราะรายได้ต่ำ ฉันจึงมองหางานพาร์ทไทม์อยู่ตลอดเวลา บ่อยครั้งที่ฉันทำงานประจำในตอนกลางวัน แล้วก็ทำธุรกิจเสริมในตอนกลางคืน ฉันพยายามลงทุนหลายอย่างด้วย แต่ก็ล้มเหลวหมด และชีวิตของฉันก็ยากลำบากยิ่งกว่าเดิม ตอนนั้นฉันรู้สึกท้อแท้มาก และไม่เข้าใจว่า ฉันทำงานหาเงินอย่างหนัก แต่ทำไมอะไรๆ ถึงยังคงลงเอยแบบนี้ ทำไมฉันถึงยังล้มเหลวตลอดไม่ว่าจะทำงานหนักหรือลงทุนหนักแค่ไหน?  ฉันรู้สึกหมดเรี่ยวหมดแรงอย่างสิ้นเชิง

ในเดือนกุมภาพันธ์ ปี 2020 ฉันได้ยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์ มีพระวจนะของพระเจ้าบทตอนหนึ่งที่ทำให้ฉันประทับใจมาก พระเจ้าผู้ทรงมหิทธิฤทธิ์ตรัสว่า “ในฐานะสมาชิกของเผ่าพันธุ์มนุษย์ และคริสตชนผู้เปี่ยมศรัทธา พวกเราทุกคนล้วนมีความรับผิดชอบและภาระผูกพัน ที่จะต้องถวายร่างกายและจิตใจเพื่อเติมเต็มพระบัญชาของพระเจ้าให้สำเร็จบริบูรณ์ ด้วยเหตุที่ตัวตนทั้งหมดของพวกเราล้วนมาจากพระเจ้า และดำรงอยู่ได้ก็ด้วยอำนาจอธิปไตยของพระเจ้า  หากพวกเรามิได้อุทิศร่างกายและจิตใจเพื่อพระบัญชาของพระเจ้าและสิ่งที่ชอบธรรมของมวลมนุษย์แล้วไซร้ ดวงจิตของพวกเราจะรู้สึกละอายเมื่ออยู่ต่อหน้าผู้คนซึ่งได้พลีชีพเพื่อพระบัญชาของพระเจ้า และยิ่งจะละอายมากขึ้นเมื่ออยู่เฉพาะพระพักตร์พระเจ้าผู้ได้ทรงจัดเตรียมทุกสิ่งไว้ให้พวกเรา” (พระวจนะฯ เล่ม 1 การทรงปรากฏและพระราชกิจของพระเจ้า, ภาคผนวก 2: พระเจ้าทรงครองอธิปไตยเหนือชะตากรรมของมวลมนุษย์ทั้งปวง)  จากพระวจนะของพระเจ้าผู้ทรงมหิทธิฤทธิ์ ฉันได้เข้าใจว่าในฐานะสิ่งมีชีวิตทรงสร้าง เราควรลุล่วงหน้าที่ของสิ่งมีชีวิตทรงสร้าง เพราะนี่คือความรับผิดชอบและภาระผูกพันของเรา นี่เป็นเพราะพระเจ้าได้ทรงจัดการเตรียมการทุกสิ่งไว้ให้เรา รวมถึงครอบครัว พ่อแม่ และสภาพแวดล้อมที่เราเติบโตขึ้นมา ทั้งหมดนี้พระเจ้าได้ทรงกำหนดไว้ล่วงหน้านานแล้ว และในฐานะสิ่งมีชีวิตทรงสร้าง เราควรตอบแทนความรักของพระองค์ ฉันประทับใจพระวจนะของพระเจ้าอย่างสุดซึ้ง และอยากจะทำหน้าที่ของตัวเองเพื่อตอบแทนความรักของพระเจ้า แต่ฉันเข้าใจความจริงน้อยมากจนไม่สามารถต้านทานการทดลองของเงินได้ และหัวใจของฉันก็จดจ่ออยู่กับการหาเงินอยู่ตลอดเวลา

ต่อมา ฉันเปลี่ยนจากตำแหน่งพนักงานต้อนรับมาเป็นผู้ช่วยฝ่ายบุคคล และเงินเดือนของฉันก็เพิ่มขึ้นด้วย แต่ฉันก็ไม่ได้มีความสุขมากนัก เพราะงานนี้ไม่สามารถทำให้ฉันรวยหรือทำให้คนอื่นชื่นชมฉันได้ ถ้าฉันยังเป็นแบบนี้ต่อไป เมื่อไหร่ฉันจะสามารถสร้างบ้านที่บ้านเกิด ทำให้ชีวิตของครอบครัวดีขึ้น และพาพวกเขาไปเที่ยวได้ล่ะ?  ฉันจึงต้องหางานที่ได้เงินเดือนสูงขึ้น หรือรับงานเสริมเพิ่ม ดังนั้นฉันจึงส่งเรซูเม่เพิ่ม หลังจากนั้นไม่นาน ฉันก็ได้เริ่มงานใหม่ที่บริษัทอื่นในตำแหน่งผู้ช่วยธุรการในแผนกขาย ฉันมีความสุขมาก เพราะนอกจากเงินเดือนประจำแล้ว ยังมีค่าคอมมิชชั่น และตราบใดที่ฉันมีผลงานดี ฉันก็จะได้รับโบนัสด้วย ฉันคิดว่า “ในที่สุดฉันก็มีโอกาสที่จะหาเงินได้มากขึ้น และพอฉันสร้างบ้านที่บ้านเกิดเสร็จแล้ว ผู้คนที่นั่นจะต้องยกย่องและชื่นชมฉันอย่างแน่นอน” เนื่องจากเป็นงานใหม่และฉันไม่มีประสบการณ์ ฉันจึงต้องใช้เวลาเรียนรู้นานเพื่อที่จะมีรายได้สูงตามที่ฉันต้องการ เพื่อที่จะหาเงินให้ได้มากขึ้น ฉันจึงทำงานล่วงเวลาบ่อยครั้ง ในช่วงเวลานั้น ฉันทุ่มเทเวลาและพละกำลังทั้งหมดไปกับงาน ที่ทำงาน ฉันมักจะกินข้าวไม่เป็นเวลา หรือบางครั้งก็ลืมกินไปเลย โดยเฉพาะอย่างยิ่งเมื่อผู้จัดการหรือเพื่อนร่วมงานต้องการให้ฉันจัดการเรื่องเร่งด่วน แม้ว่าฉันจะป่วย ฉันก็ยังต้องทำงานต่อไป ในตอนนั้น ฉันเป็นคนทำงานข่าวประเสริฐ แต่ฉันยุ่งกับงานมากจนไม่มีเวลาประกาศข่าวประเสริฐ แม้หลังจากกลับถึงบ้านแล้ว ฉันก็ยังคงทำงานอยู่ เมื่อผู้นำขอให้ฉันเป็นเจ้าภาพการชุมนุม ส่วนใหญ่ฉันจะปฏิเสธเพราะไม่มีเวลาไตร่ตรองพระวจนะของพระเจ้า ยิ่งไปกว่านั้น ฉันเหนื่อยมาทั้งวันแล้วและไม่มีแรงพอที่จะเป็นเจ้าภาพการชุมนุม ฉันแค่อยากจะพักผ่อน ในช่วงเวลานั้น ฉันมักจะไม่มีสมาธิในการชุมนุม และบ่อยครั้งฉันจะเข้าร่วมการชุมนุมออนไลน์ระหว่างทำงาน บางครั้งฉันถึงกับเผลอหลับไประหว่างการชุมนุม เพราะฉันมัวแต่จดจ่ออยู่กับการหาเงิน การประกาศข่าวประเสริฐของฉันจึงไม่เกิดผล ฉันรู้สึกผิดมาก และคิดว่า “ถึงจะเหนื่อยหรือป่วย ฉันก็ยังเต็มใจทำงานต่อไป แต่ฉันกลับปฏิบัติกับหน้าที่ของตัวเองแบบสุกเอาเผากินและทำไปอย่างเสียไม่ได้” แม้ว่าฉันจะรู้สึกตำหนิตัวเองอยู่บ้าง แต่ฉันก็ให้อภัยตัวเองเก่ง โดยคิดว่า “ฉันยังเป็นพนักงานขายมือใหม่ แต่เมื่อฉันเก่งขึ้นแล้ว ฉันจะมีเวลาทำหน้าที่มากขึ้น” อย่างไรก็ตาม สิ่งทั้งหลายไม่ได้เป็นไปอย่างที่ฉันคาดไว้ ยิ่งฉันคุ้นเคยกับงานมากเท่าไหร่ ฉันก็ยิ่งต้องทำงานนานขึ้นเท่านั้น ฉันไม่เพียงแค่ไม่มีเวลาว่างมากขึ้น แต่กลับยุ่งยิ่งกว่าเดิม หัวใจของฉันเริ่มกระสับกระส่าย เพราะฉันรู้ว่าในฐานะสิ่งมีชีวิตทรงสร้าง หน้าที่ของฉันเป็นภาระผูกพันและความรับผิดชอบของฉัน และฉันควรทำหน้าที่ของตัวเองอย่างถูกควรเพื่อตอบแทนความรักของพระเจ้า แต่ฉันกลับไม่ลุล่วงหน้าที่ของตัวเอง ในขณะเดียวกัน ฉันก็กลัวมากด้วย เพราะฉันไล่ตามไขว่คว้าสิ่งทางโลกอยู่เสมอ หัวใจของฉันจึงห่างจากพระเจ้ามากขึ้นเรื่อยๆ ฉันไม่รู้สึกถึงการชี้แนะของพระวิญญาณบริสุทธิ์ตอนทำหน้าที่ตัวเอง และการประกาศข่าวประเสริฐของฉันก็ไม่เกิดผล ฉันอธิษฐานถึงพระเจ้าในใจว่า “ข้าแต่พระเจ้าผู้ทรงมหิทธิฤทธิ์ ข้าพระองค์รู้สึกว่าข้าพระองค์หลงทิศ ข้าพระองค์ไม่รู้สึกถึงพระราชกิจของพระวิญญาณบริสุทธิ์หรือการชี้แนะของพระองค์เลย โปรดทรงช่วยข้าพระองค์ด้วยเถิด”

ต่อมา ฉันได้อ่านพระวจนะของพระเจ้าบทตอนหนึ่งที่ว่า “มีผู้คนมากมายในหมู่พวกเจ้าที่ลังเลระหว่างถูกกับผิดมิใช่หรือ?  ในการต่อสู้ทั้งหมดระหว่างสิ่งที่เป็นบวกกับสิ่งที่เป็นลบ ดำกับขาว—ระหว่างครอบครัวกับพระเจ้า ลูกๆ กับพระเจ้า ความกลมเกลียวกับการแตกหัก ความมั่งคั่งกับความยากจน สถานะกับความธรรมดาสามัญ การได้รับการเกื้อหนุนกับการถูกปฏิเสธ เป็นต้น—แน่นอนว่าพวกเจ้าย่อมรู้ถึงตัวเลือกที่พวกเจ้าได้เลือกแล้ว!  ระหว่างครอบครัวที่กลมเกลียวกันกับครอบครัวที่แตกแยก พวกเจ้าได้เลือกอย่างแรก และเลือกเช่นนั้นโดยไม่ลังเล ระหว่างความร่ำรวยกับหน้าที่ พวกเจ้าก็เลือกอย่างแรกอีก และถึงขนาดขาดความตั้งใจที่จะกลับเข้าฝั่ง ระหว่างความหรูหรากับความยากจน พวกเจ้าได้เลือกอย่างแรก เมื่อต้องเลือกระหว่างบุตรชาย บุตรสาว ภรรยาและสามีของพวกเจ้า กับเรา พวกเจ้าเลือกอย่างแรก และระหว่างมโนคติอันหลงผิดกับความจริง พวกเจ้าก็ยังเลือกอย่างแรก  เมื่อได้เผชิญกับการทำชั่วในทุกรูปแบบของพวกเจ้า เราได้แต่เพียงหมดความเชื่อมั่นในตัวพวกเจ้า เราเพียงแต่ประหลาดใจเท่านั้น  คาดไม่ถึงเลยว่าจะไม่มีทางทำให้หัวใจของพวกเจ้าอ่อนลงได้  ช่างน่าประหลาดใจที่โลหิตจากหัวใจที่เราได้สละมาหลายปีไม่ได้นำพาอะไรมาให้เรามากไปกว่าการทอดทิ้งและการยอมจำนนของพวกเจ้าเท่านั้น แต่ความหวังของเราที่มีต่อพวกเจ้ากลับเติบโตไปพร้อมกับแต่ละวันที่ผ่านไป เนื่องจากวันของเราได้ถูกเปิดเผยต่อหน้าทุกคนอย่างสมบูรณ์แล้ว  กระนั้นในตอนนี้พวกเจ้าก็ยังคงไล่ตามไขว่คว้าสิ่งที่ชั่วและมืดมิด ทั้งยังปฏิเสธที่จะปล่อยมือของเจ้าที่ยึดจับสิ่งเหล่านั้นไว้  เช่นนั้นแล้ว จุดจบของพวกเจ้าจะเป็นอย่างไร?  พวกเจ้าเคยให้การคิดคำนึงถึงเรื่องนี้อย่างรอบคอบหรือไม่?  หากพวกเจ้าถูกขอให้เลือกอีกครั้ง แล้วจุดยืนของพวกเจ้าจะเป็นอย่างไร?  จะยังคงเป็นอย่างแรกอยู่อีกหรือไม่?  พวกเจ้าจะยังคงนำความผิดหวังและความโศกเศร้าที่น่าเวทนามาสู่เราอยู่หรือไม่?  หัวใจของพวกเจ้าจะยังคงมีเพียงความอบอุ่นอันน้อยนิดเท่านั้นหรือ?  พวกเจ้าจะยังคงไม่ตระหนักว่าพึงทำสิ่งใดเพื่อชูใจเราหรือไม่?  ณ เวลานี้ พวกเจ้าจะเลือกอะไร?” (พระวจนะฯ เล่ม 1 การทรงปรากฏและพระราชกิจของพระเจ้า, เจ้าจงรักภักดีต่อใคร?)  สิ่งที่พระเจ้าทรงเปิดโปงคือสภาวะที่แท้จริงของฉัน หลายครั้งที่เรารู้ว่าอะไรถูกอะไรผิด อะไรคือสิ่งที่เป็นบวก อะไรคือสิ่งที่เป็นลบ แต่เราก็ยังเลือกสิ่งที่ผิดและเป็นลบเหล่านี้ นับตั้งแต่ที่ฉันยอมรับพระราชกิจของพระเจ้าผู้ทรงมหิทธิฤทธิ์ ฉันก็รู้ว่าในฐานะสิ่งมีชีวิตทรงสร้าง ฉันควรลุล่วงหน้าที่ของตัวเอง แต่ฉันกลับทำงานหนักทั้งวันและทุ่มเทเวลาและพละกำลังมากมาย เพื่อที่จะได้รับความชื่นชมและเป็นที่อิจฉา และเพื่อที่จะได้เงินมากขึ้นและมีชีวิตทางวัตถุที่ดีขึ้น ฉันไม่ได้ทำหน้าที่ของตัวเองอย่างเต็มที่เลย หลังเลิกงานในตอนเย็น ซึ่งเป็นเวลาที่ฉันควรจะใช้ไปกับหน้าที่ของตัวเอง ฉันกลับเอาแต่คิดว่าจะหาเงินให้ได้มากขึ้นได้อย่างไร ฉันไม่มีหัวใจที่จะประกาศข่าวประเสริฐหรือทำหน้าที่ของตัวเองเลย ฉันคิดว่าตราบใดที่ฉันทำหน้าที่ของตัวเองอยู่ แค่นี้ก็เพียงพอแล้ว และฉันก็ไม่สนใจเลยว่าหน้าที่ของฉันจะเกิดผลหรือไม่ ฉันเห็นว่าตัวเองไม่ได้ยำเกรงหน้าที่ของตัวเองอย่างแท้จริง ฉันเชื่อในพระเจ้าแต่กลับไม่สามารถติดตามพระองค์ได้อย่างแท้จริง ยังคงเลือกสิ่งทางโลกและเดินบนเส้นทางของผู้ไม่มีความเชื่อ เมื่อพระเจ้ายังทรงให้โอกาสฉันทำหน้าที่ ฉันก็ควรจะคว้าและทะนุถนอมโอกาสนี้ไว้ และทุ่มเทเวลาและพละกำลังของฉันไปกับการไล่ตามเสาะหาความจริงและลุล่วงหน้าที่ของตัวเอง นี่คือสิ่งที่มีค่าและมีความหมายที่สุด ตั้งแต่นั้นมา ฉันก็เริ่มเข้าร่วมการชุมนุมอย่างแข็งขัน และไม่ยอมให้เรื่องงานยุ่งมาขัดขวางหน้าที่ของฉันอีกต่อไป ก่อนหน้านี้ ฉันจะทำงานล่วงเวลาหลังจากกลับถึงบ้าน ถึงขนาดรับโทรศัพท์เรื่องงานตอนห้าทุ่ม แต่ตอนนี้ฉันไม่รับโทรศัพท์เรื่องงานหรือเช็คข้อความหลังสองทุ่มอีกต่อไปแล้ว นอกจากนี้ เมื่อก่อนฉันไม่ค่อยอธิษฐานและไม่ได้เฝ้าเดี่ยวเป็นประจำ แต่ตอนนี้ฉันจะตื่นแต่เช้าเพื่ออ่านพระวจนะของพระเจ้า ฟังเพลงนมัสการ และดูวีดิทัศน์คำพยานจากประสบการณ์ ในตอนเช้าของวันหยุด ฉันจะเชิญผู้มีศักยภาพในการรับข่าวประเสริฐเข้าร่วมการชุมนุม และในตอนบ่าย ฉันก็จะชุมนุมกับพวกเขา ฉันถึงกับใช้เวลาพักงานรีบปฏิบัติหน้าที่ของตัวเอง การปฏิบัติเช่นนี้ทำให้หัวใจของฉันรู้สึกสงบและชื่นบานยินดี

หลังจากนั้นไม่นาน เพื่อนคนหนึ่งชวนฉันร่วมลงทุน โดยสัญญาว่าการร่วมลงทุนนี้จะทำให้ฉันได้เงินเยอะมาก และไม่เพียงแต่ฉันจะสามารถซื้อรถได้ แต่จะสามารถสร้างบ้านได้ด้วย แม้กระทั่งไปเที่ยวต่างประเทศก็ทำได้ ทั้งหมดนี้เป็นความฝันของฉัน!  ฉันคิดกับตัวเองว่า “การลงทุนเป็นเพียงการลงเงินและจะมีกำไรทุกเดือน ดังนั้นมันจะไม่ส่งผลกระทบต่อหน้าที่ของฉัน” ดังนั้นฉันกับพี่สาวจึงใช้เงิน 500,000 เปโซเพื่อร่วมลงทุน เราได้รับผลกำไรในช่วงสองเดือนแรกหลังจากลงทุน แต่ในเดือนที่สามพวกเขาก็หยุดจ่ายผลกำไร เราจึงขอเงินคืน แต่พวกเขาก็เอาแต่หาข้ออ้างและปฏิเสธ ฉันโมโหมาก ฉันอยากได้เงินทุนคืน แต่ไม่ว่าจะพยายามแค่ไหน ฉันก็เอามันกลับมาไม่ได้ ฉันทุกข์ใจมาก เพราะนี่คือเงินที่ฉันเก็บไว้เพื่อส่งกลับบ้านไปสร้างบ้าน ฉันแค่อยากจะรีบหาทางเอาเงินที่เสียไปจากการลงทุนกลับคืนมา ดังนั้น ฉันจึงทำงานหนักขึ้น ทำงานล่วงเวลาบ่อยครั้ง แต่กลับได้เงินเดือนล่าช้าเพราะบริษัทปรับโครงสร้าง ในตอนนั้น ฉันมีเงินเหลือไม่มาก และแม้แต่การจ่ายค่าเช่าหรือซื้ออาหารก็กลายเป็นปัญหา เรื่องเหล่านี้ครอบงำหัวใจของฉัน และฉันกลายเป็นคนเฉื่อยชาและสุกเอาเผากินในหน้าที่ของตัวเองอีกครั้ง ฉันแค่เชิญผู้มีศักยภาพในการรับข่าวประเสริฐเข้าร่วมการชุมนุม แต่ฉันไม่ได้เข้าใจหรือแก้ไขปัญหาของพวกเขาอย่างแท้จริง ฉันตระหนักว่าถ้าฉันยังเป็นแบบนี้ต่อไป สภาวะของฉันก็จะยิ่งแย่ลงเรื่อยๆ และฉันอาจจะลงเอยด้วยการสูญเสียพระราชกิจของพระวิญญาณบริสุทธิ์และถูกพระเจ้าทรงละทิ้ง ดังนั้นฉันจึงอธิษฐานถึงพระเจ้าว่า “ข้าแต่พระเจ้า ตลอดสามเดือนที่ผ่านมา ข้าพระองค์ให้ความสำคัญกับงานของตัวเองมากกว่าหน้าที่ของข้าพระองค์ หัวใจของข้าพระองค์เอาแต่หมกมุ่นอยู่กับการหาเงินเพิ่มและเอาเงินลงทุนคืน ข้าแต่พระเจ้า โปรดอย่าทรงทอดทิ้งข้าพระองค์ โปรดทรงให้ความรู้แจ้งและชี้แนะข้าพระองค์ให้กลับไปอยู่เคียงข้างพระองค์ กลับไปสู่เส้นทางที่ถูกต้องด้วยเถิด ข้าพระองค์อยากปล่อยวางสิ่งเหล่านั้นที่รบกวนหัวใจของข้าพระองค์และดึงข้าพระองค์ให้ห่างจากพระองค์”

หลังจากนี้ ฉันได้อ่านพระวจนะของพระเจ้าผู้ทรงมหิทธิฤทธิ์บทตอนหนึ่งที่ว่า “ชะตากรรมของมนุษย์ถูกควบคุมโดยพระหัตถ์ของพระเจ้า  เจ้าไม่สามารถควบคุมตัวเจ้าเองได้ กล่าวคือ ต่อให้มนุษย์สาละวนทำธุระเพื่อตนเองอยู่เสมอ เขาก็ยังคงไม่สามารถควบคุมตัวเขาเองได้  หากเจ้าสามารถล่วงรู้จุดหมายปลายทางในอนาคตของเจ้าเอง หากเจ้าสามารถควบคุมชะตากรรมของเจ้าเองได้ เจ้าจะยังคงได้ชื่อว่าเป็นสิ่งมีชีวิตทรงสร้างอยู่อีกหรือ?  กล่าวสั้นๆ ก็คือ ไม่ว่าพระเจ้าจะทรงพระราชกิจอย่างไร พระราชกิจทั้งปวงของพระองค์ล้วนเป็นไปเพื่อมนุษย์  นี่ก็เหมือนการที่ฟ้าสวรรค์และแผ่นดินโลกและสรรพสิ่งถูกพระเจ้าสร้างขึ้นมารับใช้มนุษย์ กล่าวคือ พระเจ้าทรงสร้างดวงจันทร์ ดวงอาทิตย์ และดวงดาวเพื่อมนุษย์ พระองค์ทรงสร้างสัตว์และพืชให้มนุษย์ ทรงสร้างฤดูใบไม้ผลิ ฤดูร้อน ฤดูใบไม้ร่วง และฤดูหนาวให้มนุษย์ เป็นต้น—ทั้งหมดนี้ล้วนสร้างขึ้นเพื่อการดำรงอยู่ของมนุษย์  และดังนั้นไม่ว่าพระเจ้าจะทรงตีสอนและพิพากษามนุษย์อย่างไร ทั้งหมดล้วนเป็นไปเพื่อความรอดของมนุษย์  ถึงแม้ว่าพระเจ้าจะทรงเอาความหวังทางเนื้อหนังของมนุษย์ไปจากเขา นั่นก็เป็นไปเพื่อชำระมนุษย์ให้บริสุทธิ์ และการชำระมนุษย์ให้บริสุทธิ์ก็ทำไปเพื่อการดำรงอยู่ของมนุษย์  บั้นปลายของมนุษย์อยู่ในพระหัตถ์ของพระผู้สร้าง ดังนั้นมนุษย์จะสามารถควบคุมตัวเขาเองได้อย่างไรกัน?” (พระวจนะฯ เล่ม 1 การทรงปรากฏและพระราชกิจของพระเจ้า, การฟื้นฟูชีวิตที่ปกติของมนุษย์และการนำมนุษย์ไปสู่บั้นปลายอันน่าอัศจรรย์)  จากพระวจนะของพระเจ้า ฉันได้เข้าใจว่าชะตากรรมของมนุษย์อยู่ในพระหัตถ์ของพระเจ้า และมนุษย์ไม่สามารถเปลี่ยนแปลงชะตากรรมของตนเองได้ ไม่ว่าผู้คนจะทำงานหนักแค่ไหนเพื่อบรรลุเป้าหมาย หรือปรารถนาชีวิตที่สะดวกสบายและงดงามมากเพียงใด ไม่ว่าพวกเขาจะบรรลุเป้าหมายได้หรือไม่ก็ไม่ได้ขึ้นอยู่กับพวกเขา เหมือนกับกรณีของฉัน ฉันอยากเปลี่ยนงานและลงทุนเพื่อหาเงินให้ได้มากขึ้นและเติมเต็มความฝันของฉัน และเพื่อที่จะมีอนาคตที่สดใส แต่ไม่เพียงแต่ฉันจะไม่ได้เงินมากขึ้น แต่การลงทุนของฉันกลับล้มเหลวและฉันก็สูญเสียไปมาก และลงเอยด้วยการเสียเวลาและพละกำลังไปมากมายด้วย ฉันลุล่วงหน้าที่ของตัวเองไม่สำเร็จ และชีวิตของฉันก็ยิ่งแย่ลงไปอีก สิ่งนี้ทำให้ฉันเข้าใจว่าไม่ว่าคนเราจะรวยหรือจน มันถูกกำหนดไว้ล่วงหน้านานแล้วตั้งแต่ก่อนที่พวกเขาจะเกิดด้วยซ้ำ ถ้าพระเจ้าได้ทรงกำหนดไว้ล่วงหน้าแล้วว่าความมั่งคั่งและโชคลาภไม่ได้อยู่ในชะตากรรมของฉัน ไม่ว่าฉันจะทำงานหนักแค่ไหนเพื่อหาเงิน ฉันก็จะลงเอยด้วยความล้มเหลวเท่านั้น

ต่อมา ฉันได้อ่านพระวจนะของพระเจ้าเพิ่มเติมและเข้าใจปัญหาของตัวเองชัดเจนขึ้น พระเจ้าผู้ทรงมหิทธิฤทธิ์ตรัสว่า “‘เงินทำให้โลกหมุนไป’ เป็นปรัชญาหนึ่งของซาตาน มันแพร่หลายไปท่ามกลางมวลมนุษย์ทั้งหมด ในทุกสังคมมนุษย์ เจ้าสามารถกล่าวได้ว่ามันเป็นกระแสนิยมอย่างหนึ่ง  นี่เป็นเพราะมันถูกปลูกฝังอยู่ในหัวใจของทุกคนที่ไม่ได้ยอมรับคำกล่าวนี้แต่แรก แต่ต่อมากลับให้การยอมรับมันโดยปริยายเมื่อพวกเขาเข้ามาติดต่อสัมพันธ์กับชีวิตจริง และเริ่มที่จะรู้สึกว่าอันที่จริงแล้วคำพูดเหล่านี้จริงแท้  นี่ไม่ใช่กระบวนการที่ซาตานทำให้ผู้คนเสื่อมทรามหรอกหรือ?  บางทีผู้คนอาจจะไม่รู้จักคติพจน์นี้จากประสบการณ์ในระดับเดียวกัน แต่ทุกคนก็มีระดับการตีความและการยอมรับคติพจน์ที่แตกต่างกันไปโดยมีพื้นฐานมาจากสิ่งทั้งหลายที่ได้เกิดขึ้นรอบตัวพวกเขาและจากประสบการณ์ส่วนบุคคลของพวกเขาเอง  นั่นไม่ใช่กรณีนี้หรอกหรือ?  ไม่ว่าใครบางคนจะมีประสบการณ์กับคติพจน์นี้มากเพียงใด ผลด้านลบใดหรือที่มันสามารถมีต่อหัวใจของใครบางคนได้?  บางสิ่งบางอย่างถูกเปิดเผยโดยผ่านทางอุปนิสัยแบบมนุษย์ของผู้คนในพิภพนี้ รวมถึงพวกเจ้าแต่ละคน  นี่คือสิ่งใด?  มันคือการบูชาเงินตรา  มันยากที่จะลบเรื่องนี้ออกไปจากหัวใจของใครบางคนใช่หรือไม่?  มันยากมาก!  ดูเหมือนว่าการทำให้มนุษย์เสื่อมทรามของซาตานจะลึกซึ้งจริงๆ!  ซาตานใช้เงินทองมาทดลองผู้คน และทำให้พวกเขาเสื่อมทรามจนบูชาเงินตราและเทิดทูนวัตถุสิ่งของ  แล้วการบูชาเงินตรานี้สำแดงในตัวผู้คนอย่างไร?  พวกเจ้ารู้สึกว่าพวกเจ้าไม่สามารถอยู่รอดในพิภพนี้ได้โดยปราศจากเงินเลย ว่าแม้แต่วันหนึ่งที่ปราศจากเงินก็คงจะเป็นไปไม่ได้ใช่หรือไม่?  สถานะของผู้คนขึ้นอยู่กับว่าพวกเขามีเงินมากเพียงใด เช่นเดียวกับความนับถือที่พวกเขาอยากได้มา  หลังของคนยากจนก้มโค้งด้วยความอดสู ในขณะที่คนมั่งคั่งชื่นชมสถานที่สูงส่งของพวกเขา  พวกเขาเชิดและเย่อหยิ่ง พูดเสียงดังและดำรงชีวิตอย่างโอหัง  คติพจน์และกระแสนิยมนี้นำพาสิ่งใดมาสู่ผู้คนหรือ?  จริงหรือไม่ที่ผู้คนมากมายทำการพลีอุทิศทุกอย่างเพื่อให้ได้เงินตรา?  ผู้คนมากมายไม่ได้สูญเสียศักดิ์ศรีและความซื่อสัตย์สุจริตของพวกเขาไปในการไล่ตามเสาะหาเงินตราที่มากขึ้นหรอกหรือ?  ผู้คนมากมายไม่ได้สูญเสียโอกาสในการปฏิบัติหน้าที่ของพวกเขาและติดตามพระเจ้าไปเพื่อประโยชน์ของเงินหรอกหรือ?  การสูญเสียโอกาสที่จะได้รับความจริงและได้รับการช่วยให้รอดไม่ใช่การสูญเสียที่ยิ่งใหญ่ที่สุดสำหรับผู้คนหรอกหรือ?  ซาตานไม่ส่อแววร้ายหรอกหรือที่ใช้วิธีการนี้และคติพจน์นี้เพื่อทำให้มนุษย์เสื่อมทรามถึงระดับเช่นนั้น?  นี่ไม่ใช่เล่ห์เหลี่ยมที่คิดร้ายหรอกหรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 5)  จากพระวจนะของพระเจ้า ฉันได้เข้าใจว่า “เงินทำให้โลกหมุนไป” เป็นปรัชญาของซาตาน ตอนแรก ฉันไม่มีวิจารณญาณแยกแยะเกี่ยวกับคำกล่าวนี้ และรู้แค่ว่าถ้าไม่มีเงิน ผู้คนก็ไม่สามารถมีชีวิตที่ดีหรือได้สิ่งที่ต้องการ เมื่อคิดดูตอนนี้ นี่เป็นวิธีการที่ซาตานใช้เพื่อทำให้ผู้คนเสื่อมทรามจริงๆ ซาตานทำให้ผู้คนเสื่อมทรามและล่อลวงผู้คนด้วยเงิน ทำให้พวกเขาเชื่อว่าการมีเงินเท่านั้นที่จะทำให้พวกเขาได้รับความเคารพ สามารถยืนหยัดในสังคม และได้รับการยกย่อง ฉันใช้ชีวิตตามปรัชญาของซาตานเหล่านี้ และเต็มไปด้วยความกระหายที่จะหาเงิน ฉันไม่พอใจกับรายได้ประจำต่อเดือน ฉันจึงหันไปลงทุน ฉันคิดว่าด้วยวิธีนี้ ฉันจะสามารถหาเงินได้มากขึ้นและทำความฝันให้เป็นจริง สร้างบ้าน ท่องเที่ยวกับครอบครัว และใช้ชีวิตที่คนอื่นจะยกย่องและชื่นชม เพื่อไล่ตามไขว่คว้าเงินทองและความยินดีทางวัตถุ ฉันเอาแต่ละทิ้งหน้าที่ของตัวเอง และหัวใจของฉันก็ห่างออกจากพระเจ้ามากขึ้นเรื่อยๆ ฉันใช้ชีวิตอยู่ในความมืด และไม่สามารถรู้สึกถึงพระราชกิจของพระวิญญาณบริสุทธิ์ได้ ตอนนี้ฉันเห็นแผนการและอุบายของซาตานอย่างชัดเจนแล้ว นั่นคือใช้เงินล่อผู้คนให้ติดกับ ทำให้หัวใจของพวกเขาหลงไปจากพระเจ้าและทรยศพระองค์ จนกระทั่งในที่สุดพวกเขาก็ถูกทิ้งลงนรกไปพร้อมกับมัน ฉันยังเห็นด้วยว่าแม้ว่าคนรวยจำนวนมากจะใช้ชีวิตอย่างหรูหราและสามารถซื้ออะไรก็ได้ที่ต้องการ เช่น บ้านสวยๆ รถแพงๆ และอื่นๆ ดูเหมือนจะมีชีวิตที่ไร้กังวล แต่พวกเขาก็ไม่มีความสุขอย่างแท้จริง บางคนเสียชีวิตจากโรคร้ายแรงที่เกิดจากการดื่มสุราและใช้ยาในทางที่ผิดเป็นเวลานาน และไม่ว่าจะมั่งคั่งแค่ไหนหรือมีสถานะอะไร ก็ช่วยชีวิตพวกเขาไม่ได้ คนอื่นๆ ใช้เวลาทำงานหนักหลายปีเพื่อสร้างธุรกิจ แต่ก็ยังลงเอยด้วยการล้มละลาย และมีหนี้สินล้นพ้นตัว บางคนทนแรงกดดันไม่ไหว ตกอยู่ในภาวะซึมเศร้าเป็นเวลานาน และในที่สุดก็ฆ่าตัวตาย มีตัวอย่างแบบนี้มากมาย ซาตานใช้เงินและชีวิตที่หรูหราเพื่อล่อลวงผู้คน ทำให้ผู้คนใช้ชีวิตที่ว่างเปล่า ชั่วร้าย และเสื่อมทรามมากขึ้นเรื่อยๆ เมื่อมองเรื่องนี้ทะลุปรุโปร่ง ฉันก็ไม่คิดเรื่องวิธีเอาเงินลงทุนคืนอีกต่อไป และฉันเริ่มเต็มใจที่จะนบนอบอธิปไตยและการจัดการเตรียมการของพระเจ้า และทุ่มเทหัวใจให้กับหน้าที่ของตัวเอง

เมื่อวันที่ 2 มกราคม 2024 บริษัทของเราได้ผู้จัดการคนใหม่ และปริมาณงานของฉันก็เพิ่มขึ้น นอกจากงานเดิมแล้ว ฉันยังกลายเป็นผู้ช่วยส่วนตัวของเขาด้วย สิ่งนี้ทำให้ฉันยุ่งยิ่งกว่าเดิม และฉันต้องเตรียมพร้อมทำงานเกือบตลอด 24 ชั่วโมงทุกวัน แต่ครั้งนี้ ฉันบอกตัวเองว่าไม่ว่าจะเกิดอะไรขึ้น ฉันจะยอมให้เรื่องนี้กระทบต่อหน้าที่ของตัวเองไม่ได้ ต่อมา ผู้ดูแลคริสตจักรคนหนึ่งถามว่าฉันเต็มใจที่จะฝึกฝนเพื่อประกาศข่าวประเสริฐและเป็นพยานหรือไม่ และฉันก็ตกลง ฉันมีความสุขอย่างแท้จริงและรู้สึกว่านี่เป็นโอกาสที่พระเจ้าประทานให้ฉัน ฉันเชื่อในพระเจ้ามานานมาก แต่ฉันเอาแต่ไล่ตามไขว่คว้าเงินทองและทำหน้าที่ของตัวเองได้ไม่ดี ดังนั้นครั้งนี้ ฉันจะทะนุถนอมโอกาสนี้จริงๆ ตั้งแต่นั้นมา ฉันก็อุทิศเวลามากขึ้นในการประกาศข่าวประเสริฐ แต่งานของฉันก็ยุ่งขึ้นเรื่อยๆ และฉันก็หยุดไม่ได้แม้หลังจากกลับถึงบ้านในตอนกลางคืน ผู้จัดการมักจะโทรหรือส่งข้อความหาฉันบ่อยๆ บางครั้งตอนฉันกำลังสามัคคีธรรมกับผู้มีศักยภาพในการรับข่าวประเสริฐ ผู้จัดการหรือเพื่อนร่วมงานก็จะโทรหาฉัน ซึ่งทำให้ฉันไม่สามารถสงบหัวใจได้ แต่ฉันไม่อยากเสียโอกาสในการทำหน้าที่อีก ฉันจึงอธิษฐานขอให้พระเจ้าทรงชี้แนะและประทานความแข็งแกร่งให้ฉันหลุดพ้นจากพันธนาการของซาตาน ฉันนึกถึงพระวจนะขององค์พระเยซูเจ้าที่ว่า “เขาจะได้ประโยชน์อะไร ถ้าได้สิ่งของหมดทั้งโลกแต่ต้องเสียชีวิตของตน?  หรือคนนั้นจะนำอะไรไปแลกชีวิตของตนกลับคืนมา?” (มัทธิว 16:26)  จากพระวจนะขององค์พระผู้เป็นเจ้า ฉันได้เข้าใจว่าแม้ว่าฉันจะได้รับความมั่งคั่งมหาศาลและได้รับชื่อเสียงและสถานะด้วย แต่ถ้าฉันไม่มีการคุ้มครองของพระเจ้าและไม่ได้รับความจริงและชีวิต ในที่สุด จุดจบของฉันก็ยังคงเป็นความพินาศ ในโลกนี้ คนรวยจำนวนมากมั่งคั่งทางวัตถุอย่างล้นเหลือ แต่เมื่อมหันตภัยมาถึง เงินของพวกเขาก็ไม่สามารถช่วยพวกเขาได้เลย และพวกเขาก็จะยังคงพินาศหากนั่นเป็นชะตากรรม เงินทองและสถานะไม่มีประโยชน์เมื่อต้องเผชิญกับมหันตภัย จากนั้นฉันก็ได้อ่านพระวจนะของพระเจ้าผู้ทรงมหิทธิฤทธิ์บทตอนหนึ่งที่ว่า “มีหนทางที่จะทำให้คนเราเป็นอิสระจากสภาวะนี้อยู่หนทางหนึ่งซึ่งเรียบง่ายยิ่งนัก นั่นก็คือการอำลาวิถีชีวิตแต่เก่าก่อนของคนเรา การกล่าวคำอำลาเป้าหมายชีวิตก่อนหน้านี้ของคนเรา การสรุปและชำแหละรูปแบบการใช้ชีวิต มุมมองในชีวิต การไล่ตามไขว่คว้า ความอยากได้อยากมี และอุดมคติต่างๆ ก่อนหน้านี้ของคนเรา แล้วจากนั้นก็นำสิ่งเหล่านั้นมาเปรียบเทียบกับเจตนารมณ์และข้อกำหนดที่พระเจ้าทรงมีต่อมนุษย์ ดูว่ามีสิ่งใดบ้างที่สอดคล้องกับเจตนารมณ์และข้อกำหนดของพระเจ้า ดูว่ามีสิ่งใดบ้างที่มอบคุณค่าที่ถูกต้องของชีวิต นำทางคนเราไปสู่ความเข้าใจที่มากขึ้นเกี่ยวกับความจริง และอำนวยให้คนเรามีชีวิตอยู่กับสภาวะความเป็นมนุษย์และสภาพเสมือนมนุษย์คนหนึ่ง  เมื่อเจ้ายังคงเจาะลึกลงไปซ้ำๆ และชำแหละเป้าหมายอันหลากหลายที่ผู้คนไล่ตามเสาะหาในชีวิตและหนทางการดำเนินชีวิตนับหมื่นแสนของพวกเขาอย่างระมัดระวัง เจ้าจะไม่พบสักอย่างเดียวที่สอดคล้องกับเจตนารมณ์ดั้งเดิมของพระผู้สร้างซึ่งพระองค์ใช้ในการสร้างมนุษยชาติขึ้นมา  สิ่งเหล่านั้นทั้งหมดดึงผู้คนให้ห่างออกจากอธิปไตยและการดูแลเอาใจใส่ของพระผู้สร้าง สิ่งเหล่านั้นทั้งหมดคือกับดักที่เป็นเหตุให้ผู้คนกลายเป็นคนที่ต่ำช้าและนำทางพวกเขาไปสู่นรก  หลังจากที่เจ้าตระหนักรู้การนี้ กิจของเจ้าก็คือการวางมุมมองเก่าของชีวิตลง อยู่ให้ห่างจากกับดักนานา ยอมให้พระเจ้าเข้ากำกับชีวิตของเจ้าและทำการจัดการเตรียมการสำหรับเจ้า นี่คือการเสาะแสวงที่จะนบนอบการจัดวางเรียบเรียงและการทรงนำของพระเจ้าเท่านั้น เป็นการมีชีวิตโดยปราศจากการเลือกของปัจเจกบุคคล และกลายเป็นบุคคลหนึ่งซึ่งนมัสการพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  จากพระวจนะของพระเจ้า ฉันได้เข้าใจว่าฉันควรละทิ้งวิถีชีวิตแบบเก่า และใช้ชีวิตตามเจตนารมณ์และข้อพึงประสงค์ของพระเจ้า เมื่อทบทวนตัวเอง ฉันเห็นว่าแม้ว่าฉันจะเชื่อในพระเจ้ามาหลายปีแล้ว แต่เพราะมุมมองของฉันต่อสิ่งทั้งหลายยังไม่เปลี่ยนไป ฉันจึงอยากหาเงินให้ได้เยอะๆ อยู่เสมอ และฉันก็ไล่ตามไขว่คว้าสถานะและชื่อเสียงเพื่อให้คนอื่นยกย่องฉัน ฉันยุ่งกับงานอยู่เสมอ ทำหน้าที่ของตัวเองอย่างสุกเอาเผากินและไม่มีสำนึกถึงภาระ และผลที่ตามมาคือ ฉันสูญเสียพระราชกิจของพระวิญญาณบริสุทธิ์และใช้ชีวิตอยู่ในความว่างเปล่าและความมืด พลาดโอกาสมากมายที่จะปฏิบัติความจริงและทำหน้าที่ของตัวเอง ความเพลิดเพลินที่ได้จากเงินทอง ชื่อเสียง และผลประโยชน์นั้นไม่ยั่งยืน และไม่อาจช่วยชีวิตฉันได้ ต้องไล่ตามเสาะหาความจริงเท่านั้น ฉันถึงจะสามารถละทิ้งอุปนิสัยอันเสื่อมทรามของตัวเองและได้รับความรอด ในช่วงเวลานี้ ฉันอธิษฐานบ่อยครั้ง ขอให้พระเจ้าทรงชี้แนะฉันให้ตัดสินใจอย่างถูกต้อง

เมื่อวันที่ 6 กุมภาพันธ์ 2024 ฉันยื่นจดหมายลาออกต่อผู้จัดการของฉัน เขาประหลาดใจมากและถามว่าทำไมฉันถึงลาออก และถึงกับบอกว่าจะไม่ยอมให้ลาออก แต่ฉันพูดอย่างหนักแน่นว่า “ฉันมีเรื่องสำคัญกว่าที่ต้องทำในช่วงเย็นและในวันหยุด ฉันเลยทำงานนี้ต่อไปไม่ได้แล้ว” ในที่สุด เขาก็ไม่มีทางเลือกนอกจากต้องยอมเซ็นชื่อ เมื่อวันที่ 12 กุมภาพันธ์ ฉันออกจากบริษัท ฉันรู้สึกโล่งใจอย่างมากหลังจากออกมา ราวกับว่าภาระหนักได้ถูกยกออกจากหัวใจ ฉันรู้สึกถึงความชื่นบานยินดีและความสุขภายในอย่างแท้จริง เมื่อวันที่ 28 กุมภาพันธ์ 2024 ฉันตอบรับงานใหม่ที่ฉันสมัครไว้ และสวัสดิการก็ดีพอสมควร โดยผู้จัดการสัญญาว่าจะขึ้นเงินเดือนให้หลังจากหกเดือน งานนี้เป็นการทดลองจริงๆ แต่ฉันคิดว่างานนี้จะยุ่งพอๆ กับงานที่แล้ว และฉันจะไม่สามารถปฏิบัติหน้าที่ของตัวเองได้ ฉันอธิษฐานถึงพระเจ้าให้ทรงชี้แนะฉันในการเลือกทางที่ถูกต้อง ฉันนึกถึงพระวจนะของพระเจ้าที่ว่า “ในฐานะใครคนหนึ่งที่ปกติและไล่ตามเสาะหาความรักแด่พระเจ้า การเข้าสู่ราชอาณาจักรเพื่อกลายเป็นหนึ่งในประชากรของพระเจ้าคืออนาคตที่แท้จริงของเจ้า และเป็นชีวิตที่มีคุณค่าและมีนัยสำคัญมากที่สุด ไม่มีผู้ใดได้รับพรมากไปกว่าพวกเจ้า  เหตุใดเราจึงกล่าวเช่นนี้?  เพราะพวกที่ไม่เชื่อในพระเจ้ามีชีวิตอยู่เพื่อเนื้อหนัง และพวกเขามีชีวิตอยู่เพื่อซาตาน แต่วันนี้พวกเจ้ามีชีวิตอยู่เพื่อพระเจ้า และมีชีวิตอยู่เพื่อทำตามน้ำพระทัยของพระเจ้า  นี่จึงเป็นเหตุผลที่เรากล่าวว่าชีวิตของพวกเจ้ามีนัยสำคัญมากที่สุด  เฉพาะผู้คนกลุ่มนี้ซึ่งพระเจ้าทรงเลือกสรรแล้วเท่านั้นที่สามารถใช้ชีวิตที่มีนัยสำคัญมากที่สุด นั่นคือ ไม่มีใครอีกเลยในแผ่นดินโลกที่สามารถใช้ชีวิตที่มีคุณค่าและมีความหมายเช่นนี้ได้” (พระวจนะฯ เล่ม 1 การทรงปรากฏและพระราชกิจของพระเจ้า, รู้จักพระราชกิจใหม่ล่าสุดของพระเจ้าและติดตามรอยพระบาทของพระองค์)  จากพระวจนะของพระเจ้า ฉันได้เข้าใจว่าการไล่ตามเสาะหาความจริงและการทำหน้าที่ของตนให้ดี คือสิ่งที่ทำให้ชีวิตมีคุณค่าและความหมายอย่างแท้จริง และนี่คือสิ่งที่ฉันควรไล่ตามเสาะหาในฐานะสิ่งมีชีวิตทรงสร้าง ผู้ที่ไล่ตามไขว่คว้าและได้รับความจริงเท่านั้นที่จะมีคุณสมบัติเข้าสู่ราชอาณาจักรของพระเจ้า และพวกเขาคือผู้ที่ได้รับพระพรอย่างแท้จริง แต่ผู้ที่ไล่ตามไขว่คว้าเงินทอง ความมั่งคั่ง ชื่อเสียง และผลประโยชน์อยู่ตลอดเวลานั้นกำลังใช้ชีวิตอยู่ภายใต้อิทธิพลของซาตาน และในที่สุดพวกเขาก็จะถูกพระเจ้าทรงทอดทิ้ง ถ้าฉันจะละทิ้งหน้าที่ของตัวเองอีกครั้งเพื่อเห็นแก่งาน ฉันก็คงลงเอยด้วยการใช้ชีวิตในความมืดและความว่างเปล่าอีกครั้งอย่างแน่นอน และในที่สุดฉันก็จะทำลายโอกาสในการได้รับความรอด ฉันจึงปฏิเสธงานนั้น แบบนั้นฉันจะได้มีเวลามากขึ้นที่จะทำหน้าที่ของตัวเอง หกเดือนต่อมา ฉันได้งานที่เหมาะสม ชั่วโมงทำงานไม่กระทบต่อหน้าที่ของฉัน และไม่มีการทำงานล่วงเวลา แม้ว่าค่าจ้างจะน้อยลงเล็กน้อย แต่ฉันก็รู้สึกสบายใจ เพราะตอนนี้ฉันมีเวลาทำหน้าที่ของตัวเองแล้ว ตอนนี้ฉันกำลังปฏิบัติหน้าที่ของตัวเองในคริสตจักร และฉันมีโอกาสที่จะประกาศข่าวประเสริฐและเป็นพยานให้พระราชกิจแห่งยุคสุดท้ายของพระเจ้า นี่เป็นการได้รับพระพรอย่างแท้จริง!  ฉันได้ตระหนักว่าแค่เราสามารถตอบสนองความต้องการพื้นฐานของเราได้ก็เพียงพอแล้ว และการลุล่วงหน้าที่ของเราและการไล่ตามเสาะหาความจริงเพื่อให้ได้รับความรอดของพระเจ้านั้นเป็นสิ่งที่สำคัญและมีค่าที่สุด ขอบคุณพระเจ้า!


20. ผมได้รับสันติสุขและความชื่นบานยินดีด้วยการซื่อสัตย์

โดย หยาง เฉิง, ประเทศจีน

ฐานะทางการเงินของครอบครัวผมค่อนข้างธรรมดา พ่อแม่ของผมไม่มีทักษะงานช่างฝีมือใดๆ จึงทำได้เพียงหาเลี้ยงชีพด้วยการทำไร่ทำนาเท่านั้น มีโรงงานแห่งหนึ่งอยู่ติดกับหมู่บ้าน ซึ่งที่นั่นพ่อของผมก็สามารถหาเงินได้บ้างเช่นกัน แม้ว่ารายได้ของพวกท่านจะน้อย แต่ก็เพียงพอที่จะเลี้ยงดูครอบครัวของเราซึ่งมีห้าคนได้ แต่ตอนที่ผมเพิ่งอายุครบสิบสองปี ผมกลับไม่พอใจชีวิตแบบนี้ และอิจฉาชีวิตคนรวยมากเป็นพิเศษ  ผมมีเพื่อนที่สนิทมากคนหนึ่ง ครอบครัวเขาเป็นเจ้าของรถบรรทุกคันใหญ่ มาตรฐานความเป็นอยู่ของครอบครัวเขาถือว่าเป็นหนึ่งในครอบครัวที่ดีที่สุดในหมู่บ้านของเรา และทุกคนต่างก็อิจฉาพวกเขา ผู้คนในเครือญาติของเขาก็มักจะมาพูดคุยกับครอบครัวนี้เมื่อมีปัญหา เมื่อเห็นสิ่งเหล่านี้ ผมก็ตัดสินใจว่าเมื่อผมโตขึ้น ผมจะต้องหาเงินให้ได้มากขึ้นและใช้ชีวิตแบบเดียวกับครอบครัวของพวกเขา ความอยากนี้ได้ฝังลึกอยู่ในใจของผม สมัยเรียน ผลการเรียนของผมไม่ดี หลังจบประถมศึกษาก็เลยไปทำงานที่ไซต์ก่อสร้างเพื่อหาเงิน ผมเริ่มเรียนงานช่างไม้เมื่อผมอายุสิบเจ็ดปี ภายใต้อิทธิพลของการปลูกฝังจากสภาพแวดล้อมทางสังคม “เงินต้องมาก่อน” และ “เงินทำให้โลกหมุนไป” ก็ค่อยๆ กลายเป็นคติประจำใจของผม และทำให้ความอยากได้อยากมีเงินของผมยิ่งรุนแรงขึ้นไปอีก

ผมทำงานให้กับช่างไม้คนหนึ่งอยู่หลายปี แต่ก็หาเงินได้ไม่มาก ผมคิดว่า “ถ้ายังเป็นแบบนี้ต่อไป เมื่อไรผมถึงจะได้ใช้ชีวิตแบบที่คนอื่นชื่นชมกัน?”  ดังนั้น ผมจึงหาเส้นทางอื่นและกลายเป็นนายของตัวเอง โดยทำงานปรับปรุงภายในอาคาร ในช่วงแรก เพื่อที่จะได้งานมากขึ้น ผมตั้งราคาต่ำมาก และซื้อวัสดุพร้อมกับลูกค้า โดยทำงานอย่างหนักเพื่อให้งานนั้นออกมาดี เมื่อวัสดุที่เจ้าของร้านวัสดุก่อสร้างส่งมามีคุณภาพไม่ดี ผมก็จะขอให้เขาเปลี่ยนเป็นวัสดุที่มีคุณภาพดี  ลูกค้าของผมรู้สึกขอบคุณมากที่ผมใส่ใจพวกเขามากเช่นนั้น คุณภาพงานของเราก็ดี และราคาของผมก็ต่ำ ซึ่งทำให้เราได้รับคำชมจากลูกค้า และเราก็ค่อยๆ ได้งานมากขึ้น ต่อมา เจ้าของร้านวัสดุก่อสร้างคนหนึ่งเจาะจงเชิญผมไปกินข้าวเย็นเพื่อให้มีลูกค้าประจำเพิ่มขึ้น เขาถามผมว่า “ตอนที่คุณซื้อวัสดุ เจ้าของร้านคนอื่นๆ ให้เงินใต้โต๊ะคุณเท่าไร?”  ผมถามกลับอย่างงุนงงว่า “เงินใต้โต๊ะอะไร?  ไม่มีใครให้อะไรผมเลย” เจ้าของร้านรู้สึกประหลาดใจและพูดว่า “คุณซื่อสัตย์เกินไป ทำงานแบบนั้นแล้วคุณจะหาเงินได้สักเท่าไร?  นี่มันยุคสมัยอะไรแล้ว?  คุณต้องตามให้ทันยุคสมัยสิ!  อย่างคำกล่าวที่ว่า ‘ไม่มีความมั่งคั่งใดได้มาโดยปราศจากเล่ห์เหลี่ยม’ เงินใต้โต๊ะเป็นเรื่องปกติ ไม่ว่าคุณจะอยู่ในวงการไหนก็ตาม โดยทั่วไปแล้ว ลูกค้าจะใช้เงิน 10,000 ถึง 20,000 หยวนซื้อวัสดุตอนปรับปรุงบ้าน  คุณสามารถได้เงินใต้โต๊ะหนึ่งหรือสองพันหยวนจากเรื่องนั้น ในเมื่อคุณสามารถได้มันมาโดยไม่ต้องออกแรงอะไร แค่ขยับปากพูด ทำไมจะไม่ทำล่ะ?  เอาอย่างนี้ไหม?  คุณพาลูกค้ามาหาผม และผมรับรองว่าจะช่วยให้คุณหาเงินได้เพิ่มขึ้นอีกหลายหมื่นต่อปี” ตอนได้ยินเรื่องนี้ครั้งแรก ผมก็คิดว่านี่คงเป็นวิธีหาเงินที่ดีจริงๆ แต่จากนั้นผมก็คิดว่า “นี่เป็นการโกงลูกค้าไม่ใช่หรือ?”  ผมรู้สึกว่ามโนธรรมของผมคงจะยอมรับเรื่องนี้ไม่ได้ ผมจึงพูดว่า… “ผมคิดว่าผมทำแบบนั้นไม่ได้หรอก ลูกค้าส่วนใหญ่ของผมมีคนรู้จักแนะนำมา ถ้าพวกเขารู้ว่าผมกำลังโกงพวกเขา ธุรกิจนี้ก็คงจบสิ้น!”  เจ้าของร้านพูดอย่างมั่นใจว่า “ผมทำแบบนี้มาหลายสิบปีแล้ว และไม่เคยมีลูกค้าคนไหนมาหาผมเพราะเรื่องนี้เลย ดังนั้นไม่ต้องกังวล!  คุณต้องเปลี่ยนวิธีการ ไม่อย่างนั้นคุณจะไม่ได้เงินเลย ผู้คนมักพูดกันว่า ‘คนโง่เท่านั้นที่ปฏิเสธเงินที่วางอยู่ตรงหน้า’ ลองคิดดูสิ ไม่จริงหรือไง?”  ผมคิดว่าสิ่งที่เขาพูดนั้นมีเหตุผล และผมก็จะยิ่งหาเงินได้มากขึ้น ถ้าผมร่วมมือกับเขา อีกอย่าง ถ้าผมยังคงทำงานอย่างซื่อสัตย์ แล้วเมื่อไรผมจึงจะมีชีวิตคุณภาพสูงที่น่าอิจฉาซึ่งผมไล่ตามไขว่คว้ามาตลอดได้?  อีกทั้ง คนอื่นๆ ในสายงานของผมต่างก็ขับรถไปทำงานกันทั้งนั้น ซึ่งดูน่าประทับใจมาก และลูกค้าของพวกเขาก็ชื่นชมพวกเขาด้วย ในทางกลับกัน ไม่ว่าบริษัทของผมจะเล็กแค่ไหน ผมก็เป็นเจ้าของกิจการ แต่ผมยังขี่รถจักรยานยนต์อยู่ มันน่าอายเกินไป!  พอคิดถึงเรื่องนี้ ผมก็เห็นด้วย ผ่านไปไม่กี่วัน ญาติของเพื่อนผมมาหาผมเพราะเขาต้องปรับปรุงสำนักงานของเขา และขอให้ผมช่วยซื้อวัสดุ เจ้าของร้านวัสดุก่อสร้างพูดกับผมว่า “นี่เป็นโอกาสที่หาได้ยาก ถ้าคุณบวกราคาเขาเพิ่มอีกหน่อย เงินใต้โต๊ะของคุณก็จะสูงขึ้น” ผมรู้สึกว่ามโนธรรมของผมคงจะยอมรับเรื่องแบบนี้ไม่ได้ แต่เมื่อเขาเห็นว่าผมทำไม่ลง เขาก็พูดว่า “คุณไร้เล่ห์เหลี่ยมเกินไป เดี๋ยวนี้ใครให้ความสำคัญกับมโนธรรมกันล่ะ?  ต่อให้คุณช่วยประหยัดเงินให้ลูกค้า เขาก็จะไม่ชมคุณหรอก ไม่ต้องห่วง เขาจะไม่เห็นปัญหาอะไรจากใบสั่งซื้อหรอก” แต่ผมก็ยังรู้สึกลังเลอยู่เล็กน้อย ผมจึงแค่ตกลงรับเงินใต้โต๊ะที่น้อยกว่า หลังจากนั้น เจ้าของร้านวัสดุก่อสร้างก็มาที่บริษัทและยื่นใบสั่งซื้อให้ญาติของเพื่อนผม ผมกังวลว่าเขาจะจับได้ หัวใจผมกำลังเต้นระทึกด้วยความหวาดกลัว ผมคิดว่า “ญาติของเพื่อนผมเป็นคนฉลาด ถ้าเขารู้ว่ามีอะไรไม่ชอบมาพากล ผมจะไม่เสียหน้าแย่เลยหรือ?”  เพราะผมประหม่า ผมจึงไม่กล้ามองหน้าญาติของเพื่อนผม ขณะที่ผมรู้สึกกระวนกระวาย เขาก็ถามผมว่า “คุณได้ตรวจดูวัสดุทั้งหมดแล้วหรือยัง?”  ผมคิดว่า “เขาพบอะไรผิดปกติหรือ?”  ผมรู้สึกกลัวนิดหน่อย และพูดด้วยความรู้สึกผิดว่า “ครับ ผมตรวจดูแล้ว” ผมคิดไม่ถึงว่าเขาจะแค่มองที่ราคาแล้วก็เซ็นชื่อ และบอกเจ้าของร้านที่ขายวัสดุโดยตรงว่าให้ไปที่แผนกการเงินเพื่อรับเงิน ในเวลานั้น ผมก็เริ่มผ่อนคลายลงเล็กน้อย ผมคิดในใจว่า “ต่อไปอย่าทำเรื่องแบบนี้ที่ขัดต่อมโนธรรมของตัวเองมากนักจะดีกว่า ถ้าผมทำ มโนธรรมของผมก็จะรู้สึกไม่สงบ!”

หลังจากนั้น เจ้าของร้านวัสดุก่อสร้างก็ให้เงินใต้โต๊ะผม 2,800 หยวน และยังเลี้ยงอาหารผมด้วย ผมมองดูเงินที่ได้มาอย่างง่ายดายนั้นและคิดในใจว่า “ผมหาเงินได้มากขนาดนี้จากการพูดอย่างเดียว โดยไม่ต้องออกแรงอะไรเลย คำกล่าวที่ว่า ‘ไม่มีความมั่งคั่งใดได้มาโดยปราศจากเล่ห์เหลี่ยม’ ช่างมีเหตุผลจริงๆ นี่เป็นเพียงโครงการเล็กๆ เท่านั้น ถ้าผมสามารถรับโครงการใหญ่ๆ ได้สักไม่กี่โครงการ ผมจะหาเงินได้เพิ่มขึ้นอีกมากเท่าไร?  ถ้าผมยังทำแบบนี้ต่อไป รายได้ของผมจะดีมากแน่นอน  อีกไม่กี่ปี ผมก็จะใช้ชีวิตแบบคนมั่งมีแล้ว” อย่างไรก็ตาม เมื่อผมคิดว่านี่เป็นเงินที่ผมหามาได้จากการขายชื่อเสียงของตัวเอง ผมก็ยังรู้สึกไม่สบายใจอยู่ดี ในทางกลับกัน ถ้าผมทำงานอย่างซื่อสัตย์เหมือนแต่ก่อนต่อไป ผมก็จะหาเงินก้อนใหญ่ไม่ได้เลย ผมรู้สึกขัดแย้งในใจอยู่หลายวัน และในที่สุด เมื่อมองเห็นเงินได้มาง่ายๆ ผมก็ลงเอยด้วยการเลือกผลประโยชน์ นับแต่นั้นเป็นต้นมา “ไม่มีความมั่งคั่งใดได้มาโดยปราศจากเล่ห์เหลี่ยม” ก็กลายเป็นคติประจำใจของผม เพื่อที่จะหาเงินให้ได้มากขึ้นและใช้ชีวิตที่เหนือกว่าคนอื่น ผมใช้เล่ห์กลกับลูกค้าอยู่เสมอและทำสิ่งที่ขัดต่อมโนธรรมของตัวเอง ครั้งหนึ่ง ผมซื้อไม้แผ่นคุณภาพต่ำมาล็อตหนึ่งและบอกคนงานว่า “ถ้าลูกค้ามา ก็อย่าเพิ่งเริ่มงาน อย่าให้พวกเขาเห็นวัสดุที่พวกคุณใช้” แต่ขณะที่งานกำลังดำเนินอยู่ จู่ๆ ลูกค้าก็เข้ามา ผมใจหายวาบ และฝ่ามือของผมก็มีเหงื่อออก ผมกลัวอย่างยิ่งว่าลูกค้าจะมองเห็นข้อบกพร่อง ถ้าเรื่องนี้ถูกพบเข้า ไม่เพียงแต่ผมจะสูญเสียค่าจ้างของผมเท่านั้น แต่ผมจะสูญเสียเงินที่ผมจ่ายค่าวัสดุด้วย โชคดีที่ลูกค้าไม่ได้สังเกตเห็นมันในเวลานั้น เมื่อผมกลับถึงบ้านหลังเลิกงาน ผมก็ยังคงกังวลอยู่ “ลูกค้าจะไปที่ไซต์งานตอนกลางคืนไหม?  ถ้าเขาพบว่าวัสดุมีปัญหาจะทำยังไง?”  ผมรู้สึกไม่สบายใจอยู่ตลอดเวลา และผมก็ไม่รู้สึกผ่อนคลายเลยจนกว่างานจะเสร็จและเขาจะจ่ายเงิน ผมค่อยๆ หาเงินได้มากขึ้นเรื่อยๆ และผมไม่เพียงแต่ซื้อบ้านและเก็บเงินได้จำนวนหนึ่งเท่านั้น แต่ยังเป็นที่อิจฉาและได้รับคำชมจากญาติพี่น้องและเพื่อนฝูงด้วย ในอดีตตอนที่ผมไม่มีเงิน ทุกครั้งที่ผมพบคนที่ผมรู้จัก ผมจะพูดกับพวกเขา แต่พวกเขาจะไม่ตอบผม ตอนนี้ เมื่อพวกเขาพบผม พวกเขาก็ทักทายผมก่อนเสมอ และต้อนรับผมด้วยรอยยิ้ม บางครั้งผมขอให้พวกเขาช่วย และคนส่วนใหญ่ก็ตกลงอย่างเต็มใจ ผมรู้สึกว่าคำกล่าวที่ว่า “เงินไม่ใช่ทุกอย่าง แต่ถ้าไม่มีเงิน ก็จะทำอะไรไม่ได้” และ “เงินทำให้โลกหมุนไป” นั้นจริงมากทีเดียว แต่บางครั้งผมก็หยุดและคิดว่า แม้ในช่วงไม่กี่ปีที่ผ่านมา ผมจะหาเงินได้และซื้อบ้านกับรถได้ด้วยการทำสิ่งที่ขัดต่อมโนธรรมของตัวเอง แต่ผมก็ไม่ได้รู้สึกมีความสุขมากนัก ตรงกันข้าม ผมใช้ชีวิตอยู่ท่ามกลางความกังวลและความหวาดหวั่นตลอดทั้งวัน ถ้าลูกค้าพบว่าผมได้ทำสิ่งที่ผิดจรรยาบรรณเหล่านี้ พวกเขาจะต้องชี้หน้าด่าผมอย่างแน่นอน ผมไม่อาจทนจินตนาการได้เลยว่าฉากนั้นจะเป็นอย่างไร ผมกับลูกค้าอยู่ในตัวอำเภอเดียวกัน พวกเราจึงพบกันอยู่ตลอด แต่บางครั้งเมื่อผมบังเอิญพบพวกเขา ผมก็ไม่กล้าเงยหน้าสบตาพวกเขา ผมไม่อาจสลัดการกล่าวโทษและการกล่าวหาในหัวใจของผมออกไปได้ และบางครั้งผมถึงกับฝันว่าลูกค้ามาหาผมถึงหน้าประตู ซึ่งทำให้ผมสะดุ้งตื่นด้วยความตกใจ บางครั้งผมก็คิดเช่นกันว่า “เลิกโกงผู้คนเถอะ กลับไปทำอย่างที่เคยทำมาก่อนจะดีกว่า ทำงานอย่างซื่อสัตย์และทำให้ดี ถึงผมจะได้เงินเพียงเล็กน้อยก็คงไม่เป็นไร” แต่แล้วผมก็คิดถึงว่าพอลูกๆ ของผมโตขึ้น พวกเขาจะต้องใช้เงินสำหรับเรื่องต่างๆ สารพัด ยิ่งไปกว่านั้น หากไม่มีเงิน ชีวิตทางวัตถุของผมก็จะตกต่ำลงด้วย ผมรู้สึกไม่ค่อยเต็มใจนิดหน่อยและตกอยู่ในภาวะกลืนไม่เข้าคายไม่ออก ผมมักจะถอนหายใจว่า “ทำไมชีวิตจึงเจ็บปวดอย่างนี้?”

ในเดือนตุลาคม ปี 2013 ผมยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์ และเริ่มดำเนินชีวิตคริสตจักร ในการชุมนุมหลายครั้ง ผมพบว่าพี่น้องชายหญิงทุกคนต่างพูดถึงสิ่งที่อยู่ในหัวใจของตนอย่างเปิดเผย และพูดคุยถึงความเสื่อมทรามที่พวกเขาเปิดเผยออกมาในชีวิตของตน นี่เป็นสิ่งที่คุณไม่มีวันได้เห็นในสังคม ครั้งหนึ่ง ในการชุมนุมครั้งหนึ่ง พี่น้องหญิงคนหนึ่งได้สามัคคีธรรมเกี่ยวกับประสบการณ์ของเธอในการเป็นคนที่ซื่อสัตย์ เมื่อเธอพูดถึงวิธีที่เธอกับสามีโกหกและโกงผู้คนเพื่อขายของ ผมก็พูดขึ้นมาเพราะรู้สึกแบบเดียวกันว่า “ผู้คนในโลกนี้กำลังเลวลงเรื่อยๆ มีแต่เรื่องที่คุณโกงผม ผมโกงคุณ เหมือนผมเลย ถ้าผมเพียงแค่ทำงานก่อสร้างอย่างซื่อสัตย์ ผมก็จะไม่มีวันหาเงินได้เลย คุณต้องใช้เล่ห์กลและโกงจึงจะหาเงินได้มากขึ้น” จากนั้นพี่น้องหญิงคนนั้นก็พูดว่า “ทั้งหมดนี้เป็นผลจากการที่ซาตานทำให้ผู้คนเสื่อมทราม มันทำให้พวกเราใช้ชีวิตอยู่ในบาป สูญเสียขอบเขตพื้นฐานใดๆ ในการประพฤติปฏิบัติตนของเราไป และทำให้พวกเราแทบไม่สามารถรู้สึกถึงมโนธรรมของตนได้เลย” ในเวลานั้น พวกเราได้อ่านพระวจนะแห่งพระเจ้าบทตอนหนึ่งที่ว่า “ซาตานใช้กระแสนิยมแต่ละอย่างนี้ทำให้มนุษย์เสื่อมทรามในแง่ใดบ้าง?  โดยหลักแล้ว ซาตานทำให้มโนธรรม สำนึก ความเป็นมนุษย์ ศีลธรรม และทัศนคติที่มนุษย์มีต่อการดำรงอยู่เสื่อมทราม  แล้วกระแสนิยมเหล่านี้ในสังคมก็ค่อยๆ ทำให้ผู้คนเสียคนและเสื่อมทรามไปเรื่อยๆ มิใช่หรือ?  ซาตานใช้กระแสนิยมทางสังคมเหล่านี้มาล่อผู้คนเข้ารังของพวกมารไปทีละก้าว เพื่อให้ผู้คนบูชาเงินตรา ความอยากได้อยากมีทางวัตถุ ความชั่ว และความรุนแรงโดยไม่รู้ตัวท่ามกลางกระแสนิยมทางสังคม  เมื่อผู้คนเคารพบูชาสิ่งที่เป็นลบเหล่านี้ พวกเขาย่อมกลายเป็นสิ่งใด?  กลายเป็นหมู่มารและเหล่าซาตาน!  นี่เป็นเพราะหัวใจของผู้คนย่อมถูกสิ่งที่พวกเขาเคารพบูชาเข้ายึดครอง เมื่อผู้คนเคารพบูชาสิ่งที่เป็นลบ พวกเขาจึงเริ่มรักความชั่วและความรุนแรง ไม่ชอบความงาม ความดี และสันติสุขอีกต่อไป  ไม่เต็มใจที่จะใช้ชีวิตกันอย่างเรียบง่ายตามความเป็นมนุษย์ที่ปกติ แต่อยากสุขสำราญกับสถานะอันสูงส่งและความมั่งคั่งล้นเหลือ หรรษาไปกับเนื้อหนัง ทำทุกอย่างเพื่อตอบสนองเนื้อหนังของตน ไร้การยับยั้งหรือควบคุม—กล่าวอีกนัยหนึ่งคือทำทุกอย่างตามใจอยาก… ไม่มีความรักใคร่เอ็นดูและความจงรักภักดีในหมู่ผู้คนอีกต่อไป ไม่มีความรักระหว่างสมาชิกครอบครัวอีกต่อไป ไม่มีความเข้าใจในหมู่ญาติมิตรอีกต่อไป  ความสัมพันธ์ของมนุษย์เต็มไปด้วยความรุนแรง  ต่างคนต่างเสาะแสวงที่จะดำเนินชีวิตท่ามกลางผู้อื่นด้วยวิถีและวิธีการที่รุนแรง เสาะแสวงที่จะมีหนทางทำกินโดยใช้ความรุนแรง เสาะแสวงที่จะได้ตำแหน่งและผลตอบแทนโดยใช้ความรุนแรง ทั้งยังใช้วิธีที่รุนแรงและเลวมาทำสิ่งที่อยากทำ  มวลมนุษย์นี้น่ากลัวมากมิใช่หรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  จากพระวจนะของพระเจ้า ผมได้เข้าใจว่า ซาตานใช้ชื่อเสียง ผลประโยชน์ และเงินทองมาทดลองเรา ทำให้เรามองว่าเงินทองสำคัญยิ่งกว่าสิ่งใดทั้งหมด เพื่อให้ได้มาซึ่งเงินทองและการชื่นชมจากผู้อื่น เราไร้ศีลธรรมและโกงผู้อื่นทั้งที่ขัดต่อมโนธรรมของตัวเอง เราไม่สนใจแม้แต่ความรักผูกพันในครอบครัวหรือมิตรภาพ จนสูญเสียทั้งมโนธรรมและสำนึกไป เมื่อนึกย้อนกลับไป ตอนที่ผมเพิ่งเริ่มทำธุรกิจ ผมยังสามารถหาเงินอย่างซื่อสัตย์สุจริต แต่พอเห็นคนอื่นใช้การโกงจนหาเงินได้เป็นกอบเป็นกำ ได้ใช้ชีวิตทางวัตถุอย่างสุขสบาย และได้รับการชื่นชมจากผู้อื่น ผมก็เริ่มไหลไปตามน้ำ ทรยศต่อมโนธรรมของตัวเอง และใช้สารพัดวิธีเพื่อโกงลูกค้า ผมไม่เพียงแต่รับเงินใต้โต๊ะ แต่ยังแอบสับเปลี่ยนวัสดุก่อสร้างด้วย ถึงแม้จะหาเงินมาได้บ้าง แต่นั่นก็เป็นเงินที่ได้มาจากการโกงและเล่ห์เหลี่ยมทั้งนั้น และผมกระวนกระวายไปทั้งวัน ที่แท้ ทั้งหมดนี้ก็คือผลพวงจากการที่ซาตานทำให้มนุษย์เสื่อมทรามนั่นเอง

ต่อมา ผมได้อ่านพระวจนะของพระเจ้าเพิ่มเติม และได้เข้าใจว่าพระเจ้าทรงปีติยินดีกับคนแบบไหน  พระเจ้าผู้ทรงมหิทธิฤทธิ์ตรัสว่า “พวกเจ้าควรรู้ว่าพระเจ้าโปรดผู้ที่มีความซื่อสัตย์  พระเจ้าทรงมีแก่นแท้ของความสัตย์ซื่อ ดังนั้น พระวจนะของพระองค์จึงเชื่อถือได้เสมอ นอกจากนี้ การกระทำของพระองค์นั้นไร้ข้อผิดพลาดและไม่มีข้อสงสัย นี่คือสาเหตุที่พระเจ้าโปรดคนที่ซื่อสัตย์กับพระองค์อย่างแท้จริง  ความซื่อสัตย์หมายถึงการถวายหัวใจของพวกเจ้าให้แก่พระเจ้า ไม่เทียมเท็จต่อพระเจ้าไม่ว่าในเรื่องใด เปิดใจต่อพระองค์ในทุกสิ่ง ไม่เคยซ่อนเร้นข้อเท็จจริงเลย ไม่พยายามหลอกลวงคนที่อยู่เหนือเจ้าและไม่พยายามซ่อนเร้นสิ่งใดจากคนที่อยู่ต่ำกว่าเจ้า และไม่ทำสิ่งที่เป็นเพียงความพยายามที่จะประจบประแจงเพื่อให้พระเจ้าโปรดตน  กล่าวสั้นๆ ก็คือ การซื่อสัตย์คือการกระทำและคำพูดที่บริสุทธิ์ ไม่หลอกลวงทั้งพระเจ้าและมนุษย์” (พระวจนะฯ เล่ม 1 การทรงปรากฏและพระราชกิจของพระเจ้า, การตักเตือนสามประการ)  จากพระวจนะของพระเจ้า ผมได้เข้าใจว่า พระเจ้าทรงสัตย์ซื่อและบริสุทธิ์ พระเจ้าตรัสด้วยความซื่อสัตย์อย่างแท้จริง และพระวจนะของพระองค์บริสุทธิ์ และพระเจ้าทรงโปรดผู้คนที่ซื่อสัตย์ พระเจ้าทรงหวังให้เราพูดและกระทำทุกอย่างตามพระวจนะของพระองค์เสมอ จริงใจและตรงไปตรงมา ไม่พยายามหลอกพระเจ้าหรือผู้คน ด้วยวิธีนี้เท่านั้นเราจึงจะสามารถใช้ชีวิตตามสภาพเสมือนมนุษย์ และได้รับการเห็นชอบจากพระเจ้า เมื่อเข้าใจเจตนารมณ์ของพระเจ้าแล้ว ผมจึงรู้ว่าตอนทำงานรับเหมาก่อสร้าง ผมต้องยอมรับการพินิจพิเคราะห์ของพระเจ้า และซื่อสัตย์ต่อลูกค้าทุกคน ผมคิดถึงเรื่องที่ผมโกหกและโกงทั้งวันเพื่อหาเงินในช่วงหลายปีที่ผ่านมา และประพฤติปฏิบัติตนในแบบที่ขัดกับมโนธรรมของตัวเอง สิ่งนี้ทำให้พระเจ้าทรงรังเกียจและเกลียดชัง ดังนั้น ผมจึงเริ่มปฏิบัติตัวเป็นคนที่ซื่อสัตย์ เลิกคิดเงินลูกค้าแพงเกินไป และเลิกแอบลดคุณภาพวัสดุ เมื่อทำงานด้วยวิธีนี้ ผมก็รู้สึกผ่อนคลายขึ้นมาก และรู้สึกสงบและสบายใจมากขึ้นนิดหน่อย แต่หลังจากนั้นสักพัก ผมตระหนักว่าการทำโปรเจกต์ด้วยวิธีนี้หาเงินได้ไม่มาก ผมคิดว่า แม้พระเจ้าจะทรงกำหนดให้พวกเราเป็นผู้คนที่ซื่อสัตย์ แต่ทุกวันนี้ ผู้คนในทุกวงการต้องใช้เล่ห์เหลี่ยมและการโกงถึงจะหาเงินได้ และผมก็ขัดแย้งอยู่ในใจมาก ผมไม่รู้ว่าจะปฏิบัติอย่างไร หลังจากลังเลอยู่บ้าง สุดท้ายผมก็เลือกผลประโยชน์ส่วนตัวอีกครั้ง ผมคิดในใจว่า “การเป็นคนที่ซื่อสัตย์ต้องใช้เวลา ไว้ค่อยฝึกเป็นคนที่ซื่อสัตย์ในวันหน้าก็ยังไม่สายเกินไป” มีครั้งหนึ่ง ตอนที่ผมกำลังปรับปรุงสถานที่ให้ลูกค้าคนหนึ่ง ผมใช้วัสดุคุณภาพต่ำแทนวัสดุคุณภาพดี โดยใช้วัสดุธรรมดาและวัสดุเลียนแบบคุณภาพสูง ไม่นานหลังจากนั้น ลูกค้าเผลอทำให้บริเวณที่ได้รับการปรับปรุงเปียกน้ำ และเป็นผลให้ปัญหาเรื่องคุณภาพปรากฏให้เห็นชัดเจน ลูกค้าสังเกตเห็นว่าวัสดุที่ผมใช้มีคุณภาพไม่ดี ดังนั้นเขาจึงยืนกรานที่จะหักเงิน 10,000 หยวนจากใบเรียกเก็บเงินครั้งสุดท้าย ถึงอย่างนั้น ผมก็ยังไม่สำนึก ต่อมาสักพัก เจ้าของร้านขายเสื้อผ้าคนหนึ่งขอให้ผมตกแต่งหน้าร้านของเธอ ตามประสบการณ์ของผม หน้าร้านของร้านขายเสื้อผ้าเป็นสิ่งที่มีการเปลี่ยนค่อนข้างบ่อย ผมคิดในใจว่า “ต่อให้ไม่ให้วัสดุที่ดีกับเธอ เธอก็ดูไม่ออก และผมก็จะหาเงินจากงานนี้ได้มากขึ้น  แถมยังใช้โครงการนี้เอาเงินหนึ่งหมื่นหยวนที่เสียไปก่อนหน้านี้คืนมาได้ด้วย” ดังนั้น ผมจึงใช้วัสดุธรรมดาสำหรับร้านของเธอ ระหว่างทำงาน คนงานคนหนึ่งพูดว่า “เถ้าแก่ คุณรู้จักทำธุรกิจจริงๆ แผ่นตกแต่งที่คุณใช้นั้นไม่เพียงเป็นแผ่นอะลูมิเนียมคอมโพสิตพลาสติกเท่านั้น แต่ยังเป็นวัสดุคุณภาพต่ำด้วย  เถ้าแก่คงทำเงินได้เยอะจากโครงการนี้ ใช่ไหม?”  ผมพูดอย่างโกรธๆ ว่า “ถ้าฉันไม่ทำแบบนี้ แล้วนายจะชดเชยส่วนที่ฉันขาดทุนไปคราวก่อนหรือ?”  โครงการเสร็จอย่างรวดเร็ว แต่ก่อนที่จะมีการจ่ายเงิน ลูกค้าก็โทรมาบอกว่าแผ่นวัสดุแผ่นหนึ่งหลุดลงมา และเกือบจะโดนคนจนได้รับบาดเจ็บ  เมื่อผมไปถึงที่นั่น เจ้าของร้านเสื้อผ้าก็พูดอย่างโกรธๆ ว่า “คุณใช้วัสดุคุณภาพต่ำในงานของฉัน แล้วคุณจะจัดการเรื่องเงินนี้อย่างไร?”  ผมไม่มีทางเลือกนอกจากยอมรับผิดและขอโทษว่า “ผมจะแก้ไขให้คุณเดี๋ยวนี้เลย ผมจะคิดเฉพาะค่าวัสดุ ไม่คิดค่าแรง” ลูกค้าก็ตกลง หลังจากนั้น ผมก็อดไม่ได้ที่จะสงสัยอย่างสับสนว่า “ทำไมช่วงนี้อะไรๆ ถึงผิดพลาดไปหมด?  ผมอยากใช้โอกาสนี้หาเงินมาชดเชยส่วนที่ขาดทุนไปบ้าง แต่ตอนนี้กลับขาดทุนมากขึ้นเรื่อยๆ โชคดีที่ครั้งนี้ไม่มีใครได้รับบาดเจ็บ มิฉะนั้นผมคงจะเดือดร้อนมาก” ในช่วงเวลานั้น ผมเริ่มครุ่นคิดว่า “ผมรู้ดีว่าพระเจ้าทรงรักผู้คนที่ซื่อสัตย์ แต่เวลาทำงานปรับปรุงสถานที่ ผมก็ยังยืนกรานที่จะโกงผู้คนอยู่ดี สาเหตุของเรื่องนี้คืออะไร?”

ต่อมา ผมได้อ่านพระวจนะของพระเจ้า และหัวใจของผมก็กระจ่างขึ้นบ้าง  พระเจ้าผู้ทรงมหิทธิฤทธิ์ตรัสว่า “ก่อนที่ผู้คนจะได้รับประสบการณ์กับพระราชกิจของพระเจ้าและเข้าใจความจริง ธรรมชาติของซาตานคือสิ่งที่กำกับดูแลและครอบงำพวกเขาจากภายใน  ธรรมชาติเช่นนั้นประกอบด้วยสิ่งใดกันแน่?  ตัวอย่างเช่น เหตุใดเจ้าจึงเห็นแก่ตัว?  เหตุใดเจ้าจึงปกป้องสถานะของตนเอง?  เหตุใดเจ้าจึงได้รับอิทธิพลจากความรู้สึกของตนมากถึงเพียงนี้?  เหตุใดเจ้าจึงชอบสิ่งที่ไม่ชอบธรรมเหล่านั้นและสิ่งที่ชั่วร้ายเหล่านั้น?  อะไรคือพื้นฐานที่ทำให้เจ้าชอบสิ่งเหล่านั้น?  สิ่งเหล่านี้มาจากไหน?  เหตุใดเจ้าจึงชอบและยอมรับสิ่งเหล่านี้?  ตอนนี้ พวกเจ้าทุกคนย่อมเข้าใจแล้วว่า เหตุผลหลักก็คือ พิษของซาตานอยู่ภายในตัวมนุษย์  ดังนั้น อะไรคือพิษของซาตาน?  สามารถแสดงมันออกมาในทางใดได้บ้าง?  ตัวอย่างเช่น หากเจ้าถามว่า ‘ผู้คนควรดำรงชีวิตอย่างไร?  ผู้คนควรดำรงชีวิตเพื่อสิ่งใด?’  ผู้คนก็จะตอบว่า ‘มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม’  วลีเดียวนี้แสดงถึงรากเหง้าที่แท้จริงของปัญหา  ปรัชญาและตรรกะของซาตานได้กลายมาเป็นชีวิตของผู้คนไปแล้ว  ไม่ว่าผู้คนจะไล่ตามเสาะหาสิ่งใด พวกเขาก็ทำเช่นนั้นเพื่อตัวเอง—ดังนั้นแล้วพวกเขาจึงดำรงชีวิตเพื่อตัวพวกเขาเองเท่านั้น  ‘มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม’—นี่คือปรัชญาชีวิตของมนุษย์ และมันยังเป็นตัวแทนธรรมชาติของมนุษย์อีกด้วย  คำพูดเหล่านี้ได้กลายเป็นธรรมชาติของมวลมนุษย์ที่เสื่อมทรามไปแล้ว และเป็นภาพเหมือนของธรรมชาติเยี่ยงซาตานของมวลมนุษย์ที่เสื่อมทรามโดยแท้  ธรรมชาติเยี่ยงซาตานนี้ได้กลายเป็นรากฐานสำหรับการดำรงอยู่ของมวลมนุษย์ที่เสื่อมทรามไปแล้ว  มวลมนุษย์ที่เสื่อมทรามดำรงชีวิตตามพิษของซาตานนี้มาเป็นเวลาหลายพันปีจวบจนปัจจุบัน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, วิธีเดินบนเส้นทางของเปโตร)  จากการเปิดโปงในพระวจนะของพระเจ้า ผมเข้าใจว่าซาตานใช้พิษเยี่ยงซาตาน เช่น “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” “เงินต้องมาก่อน” และ “ไม่มีความอุดมโภคทรัพย์ใดปราศจากเล่ห์กล” เพื่อทดลองและทำให้ผู้คนเสื่อมทราม เมื่อผู้คนใช้ชีวิตตามสิ่งเหล่านี้ พวกเขาก็ยิ่งเห็นแก่ตัวและน่ารังเกียจมากขึ้นเรื่อยๆ และรู้สึกว่าผลประโยชน์ต้องมาก่อน  ตั้งแต่ประเทศและชนชาติไปจนถึงครอบครัวและบุคคล ทุกคนเต็มใจที่จะใช้เล่ห์เหลี่ยมและโกง เพื่อผลประโยชน์ของตัวเอง พวกเขาถึงกับเต็มใจที่จะทำลายผลประโยชน์ของผู้อื่นเพื่อสนองความอยากได้อยากมีของตัวเอง  มโนธรรมของพวกเขาถูกกัดกิน และความเป็นมนุษย์ของพวกเขาก็สูญหายไป ในตอนแรก ผมยังสามารถทำงานปรับปรุงบ้านตามมโนธรรมของผมได้ และเต็มใจที่จะทนทุกข์มากขึ้นเพื่อให้งานของลูกค้าออกมาดี  ถึงแม้มันจะเหนื่อยนิดหน่อย แต่ในใจผมก็สงบสุขและสบายใจ  ต่อมา ผมเห็นคนในวงการเดียวกันต่างก็มีรถขับและหาเงินได้มากกว่าแสนหยวนต่อปี และผมก็อิจฉามาก เพื่อให้ได้รับความชื่นชมจากคนอื่นและใช้ชีวิตที่มีคุณภาพสูง ผมโกงและรับสินบนทั้งที่ขัดต่อมโนธรรมของตัวเอง  ผมใช้วัสดุเลียนแบบคุณภาพดีมาหลอกขายเป็นสินค้าดีมีคุณภาพ และแม้ลูกค้าจะจับได้ ผมก็ยังไม่หยุด ผมยอมขัดต่อมโนธรรมของตัวเองมากกว่าจะเลิกไล่ตามไขว่คว้าเงินทอง  ผมเห็นว่าตัวเองถูกกระแสแห่งความชั่วร้ายกลืนกินไปอย่างสิ้นเชิงแล้ว ผมละทิ้งหลักพื้นฐานในการประพฤติปฏิบัติตนเพื่อผลประโยชน์ส่วนตัว หลอกลวงลูกค้าอย่างไร้ยางอาย และกลายเป็นคนเห็นแก่ตัวและโลภมากขึ้นเรื่อยๆ จนสูญเสียทั้งความซื่อตรงและศักดิ์ศรีไป ในช่วงหลายปีเหล่านั้น แม้ว่าผมจะหาเงินได้บ้างจากการหลอกลวงผู้อื่น แต่วันเวลาของผมก็ไม่ได้ผ่านไปอย่างมีความสุข ทันทีที่คิดถึงเรื่องที่ตัวเองกำลังหลอกลวงผู้คน ผมก็รู้สึกทรมานใจ และไม่กล้าเผชิญหน้าเพื่อนๆ และลูกค้าของผม ในใจของผมไม่เคยสงบเลย และผมก็ถูกมโนธรรมของตัวเองตำหนิ  ผมถึงกับนอนหลับไม่สนิทในตอนกลางคืน และบางครั้งผมก็สะดุ้งตื่นเพราะฝันร้าย หลังจากที่ผมเริ่มเชื่อในพระเจ้า ผมรู้ดีว่าพระเจ้าทรงรักผู้คนที่ซื่อสัตย์ และมีเพียงผู้คนที่ซื่อสัตย์เท่านั้นที่สามารถได้รับการช่วยให้รอดและเข้าสู่ราชอาณาจักรของพระเจ้าได้ อย่างไรก็ตาม ผมถูกความโลภขับเคลื่อน และผมหลอกลวงเพื่อผลประโยชน์ ใช้ชีวิตอยู่ท่ามกลางบาป และไม่สามารถถอนตัวออกมาได้ ถ้าไม่ใช่เพราะการเปิดโปงของพระวจนะของพระเจ้า ผมคงไม่เข้าใจความร้ายแรงของการโกหกและการหลอกลวง ผมก็คงจะจมลึกลงไปในกระแสแห่งความชั่วร้ายมากขึ้นเรื่อยๆ ต่อไป แสวงหาผลประโยชน์ที่ได้มาโดยมิชอบทั้งที่ขัดต่อมโนธรรมของตัวเอง ในท้ายที่สุด ผมคงได้แต่ถูกซาตานกลืนกิน และลงสู่นรกไปพร้อมกับมันเพื่อรับโทษ ผมขอบคุณพระเจ้าจากก้นบึ้งของหัวใจสำหรับการช่วยให้รอดของพระองค์ และแอบตั้งปณิธานว่าจะไม่หลอกลวงหรือโกงลูกค้าอีกต่อไป ผมต้องพูดอย่างซื่อสัตย์ ทำงานอย่างซื่อสัตย์ และเป็นคนที่มีความซื่อตรงและมีศักดิ์ศรี

หลังจากนั้นไม่นาน การทดลองก็มาถึงผม ผมได้รับงานโครงการหนึ่งมูลค่า 70,000 หยวนผ่านการแนะนำจากคนรู้จัก ลูกค้าอยู่ในวัยยี่สิบกว่าๆ และไม่รู้อะไรเกี่ยวกับการตกแต่งเลย ผมตกลงกับลูกค้าว่าเขาจะไม่จ่ายเงินตามงบประมาณของโครงการ แต่จะถูกคิดค่าบริการตามปริมาณวัสดุที่ใช้ในโครงการ เมื่อเราตกลงกันเรียบร้อยแล้ว เราก็เริ่มทำงาน ลูกค้าแทบไม่ได้มาที่ไซต์งาน และผมก็คิดในใจว่า “นี่เป็นโอกาสที่ดีมาก ด้วยการลดคุณภาพงาน ฉันก็สามารถประหยัดเงินได้หลายพันหยวนเพื่อเอาเข้ากระเป๋าตัวเอง” แต่แล้วผมก็คิดว่า “ฉันต้องเป็นคนที่ซื่อสัตย์ และต้องหยุดโกหกและหลอกลวง” อย่างไรก็ตาม ในหัวใจของผม ผมยังไม่สามารถปล่อยมือจากโอกาสดีๆ ในการหาเงินนี้ได้ “ถ้าฉันปฏิบัติตนเป็นคนที่ซื่อสัตย์ เงินที่ได้มาอย่างง่ายดายนี้ก็จะหายไป นอกจากนั้น โอกาสแบบนี้ก็หาได้ยาก ถ้าฉันปล่อยโอกาสนี้หลุดมือไป ก็ไม่รู้ว่าโอกาสหน้าจะมาอีกเมื่อไหร่” ในตอนที่ผมไม่รู้ว่าจะตัดสินใจอย่างไร ผมก็ได้อ่านพระวจนะของพระเจ้า และได้รับความเข้มแข็งในใจ  พระเจ้าตรัสว่า “การที่พระเจ้าทรงกำหนดให้ผู้คนซื่อสัตย์ ย่อมพิสูจน์ว่าพระองค์ทรงเกลียดคนหลอกลวงและไม่ชอบพวกเขาจริงๆ  ความไม่ชอบที่พระเจ้าทรงมีต่อผู้คนที่หลอกลวงคือความไม่ชอบวิธีทำสิ่งต่างๆ อุปนิสัย รวมไปถึงเจตนา และวิธีการหลอกลวงของพวกเขา พระเจ้าไม่ชอบเรื่องทั้งหมดนี้  หากผู้คนที่หลอกลวงสามารถยอมรับความจริง ยอมรับอุปนิสัยที่หลอกลวงของตน และเต็มใจที่จะยอมรับความรอดจากพระเจ้า เช่นนั้นแล้วพวกเขาก็มีหวังที่จะได้รับการช่วยให้รอดเช่นกัน—เพราะพระเจ้าไม่ทรงมีอคติต่อบุคคลใด และความจริงก็ทำเช่นนั้นด้วยเช่นกัน  ดังนั้น หากพวกเราปรารถนาที่จะกลายเป็นคนที่กำลังทำให้พระเจ้าพอพระทัย สิ่งแรกที่พวกเราต้องเปลี่ยนแปลงก็คือหลักธรรมในการประพฤติปฏิบัติตน เลิกดำรงชีวิตตามปรัชญาของซาตาน หยุดพึ่งพาการโกหกและหลอกลวงในการดำเนินชีวิต รวมถึงทิ้งเรื่องโกหกทั้งหมดของพวกเราและพยายามเป็นผู้คนที่ซื่อสัตย์  จากนั้นทัศนะที่พระเจ้าทรงมีต่อพวกเราจึงจะเปลี่ยนแปลง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การฝึกฝนปฏิบัติที่เป็นรากฐานสำคัญที่สุดของการเป็นคนที่ซื่อสัตย์)  พระเจ้าทรงเกลียดชังผู้คนที่หลอกลวงและโกงมากที่สุด พระเจ้าทรงเรียกร้องให้ผู้คนเป็นคนที่ซื่อสัตย์ พูดและทำทุกสิ่งอย่างตรงไปตรงมา และไม่หลอกลวงหรือโกงผู้อื่น ผมต้องปฏิบัติตนเป็นคนที่ซื่อสัตย์ และต้องหยุดหลอกลวงและโกงผู้อื่น ดังนั้น ผมจึงคำนวณวัสดุที่ใช้อย่างละเอียด เมื่อโครงการใกล้จะเสร็จ ผมคำนวณดูแล้วพบว่าใช้ต้นทุนไปเพียง 57,000 หยวน และยังเหลืออยู่มากกว่า 10,000 หยวน นี่เทียบเท่ากับค่าจ้างหนึ่งเดือนของพนักงานสองคน ผมกำลังพยายามคิดว่าจะเก็บเงินที่เหลือไว้กับผม หรือบอกความจริงกับลูกค้า หรืออาจแบ่งเงินออกเป็นสองส่วน เก็บไว้คนละครึ่ง แบบนี้ก็สมเหตุสมผล เพราะวัสดุที่ผมซื้อมาราคาถูก และในโครงการก็แทบไม่มีของเสีย ผมจึงช่วยเขาประหยัดเงินได้ แต่เมื่อผมกำลังจะออกใบแจ้งหนี้ ในใจของผมก็เริ่มไม่สงบ ผมตระหนักว่าตัวเองกำลังคิดจะโกงผู้คนอีกแล้ว และในเวลานี้ ผมนึกถึงพระวจนะของพระเจ้าที่ว่า “พระเจ้าทรงอยู่ข้างเจ้านั่นเอง กำลังทรงสังเกตการณ์ทุกคำพูดและการกระทำของเจ้า และกำลังทรงเฝ้าดูทุกสิ่งทุกอย่างที่เจ้าทำและการเปลี่ยนแปลงอะไรที่เกิดขึ้นในความคิดของเจ้า—นี่คือพระราชกิจของพระเจ้า” (พระวจนะฯ เล่ม 2 ว่าด้วยการรู้จักพระเจ้า, วิธีรู้จักพระอุปนิสัยของพระเจ้าและผลลัพธ์ที่พระราชกิจของพระองค์จะสัมฤทธิ์)  ขณะที่ผมใคร่ครวญพระวจนะของพระเจ้า ผมรู้สึกกลัวเล็กน้อย ราวกับว่าพระเจ้าทรงยืนอยู่ข้างผมและทรงมองดูผมอยู่ พระวจนะของพระเจ้าเตือนผมอีกครั้งให้เป็นคนที่ซื่อสัตย์ และอย่าโกหกหรือหลอกลวงเพื่อเงิน ดังนั้น ผมจึงรีบเรียกเก็บเงินจากลูกค้าตามจำนวนเงินจริง ลูกค้าพูดอย่างขอบคุณว่า “ขอบคุณคุณมากจริงๆ สำหรับครั้งนี้!  คุณช่วยผมประหยัดเงิน ครั้งนี้ผมเลือกคนไม่ผิดจริงๆ  ถ้าผมจ้างคนที่ไม่ซื่อสัตย์ ผมก็คงต้องเสียเงินมากกว่านี้”  เมื่อได้ยินเขาพูดแบบนี้ ในใจของผมก็มีความสุขและสบายใจมาก

หลังจากนั้น บางครั้งเมื่อโครงการก่อสร้างบางงานมีโอกาสทำกำไรได้มาก  ผมก็ยังมีความคิดที่จะหลอกลวงและโกงอยู่ แต่ผมจะอธิษฐานถึงพระเจ้า และปฏิบัติตามพระวจนะของพระองค์โดยปฏิบัติตนเป็นคนที่ซื่อสัตย์  เมื่อปฏิบัติเช่นนี้ ผมก็รู้สึกสงบและสบายใจมาก อีกทั้งยังได้รับงานมากกว่าเดิมด้วย 80% ของงานเหล่านี้เป็นผลจากการแนะนำต่อๆ กันจากลูกค้าคนอื่น ลูกค้าของพวกเราต่างก็ชมพวกเราว่าซื่อสัตย์ ทำงานได้ดี และใช้วัสดุดี พวกเขาไม่จำเป็นต้องคอยจับตาดูพวกเราอยู่ตลอดเวลาทำงาน และยังไว้วางใจในงานของพวกเรามากอีกด้วย การที่ผมสามารถเปลี่ยนแปลงได้เช่นนี้ ล้วนเป็นผลจากการปฏิบัติตามพระวจนะของพระเจ้า ผมขอบคุณพระเจ้าที่ทรงยื่นพระหัตถ์แห่งความรอดมาช่วยผม และช่วยผมให้รอดพ้นจากโคลนตมแห่งบาป ผมขอบคุณพระเจ้าจากก้นบึ้งของหัวใจ!


21. การแสวงหาเพียงเพื่อเสพสุขจากพระคุณเป็นความเชื่อที่แท้จริงในพระเจ้าหรือ?

โดยมู่เชิง ประเทศจีน

ก่อนพบองค์พระเยซูเจ้า ฉันเผชิญความเจ็บปวด ความทุกข์ยากสาหัส ความล้มเหลว และอุปสรรคมากมาย  อย่างแรก ฉันมีลูกชายฝาแฝดที่คลอดก่อนกำหนดและเสียชีวิตไป จากนั้นธุรกิจก็ล้มเหลวหลายครั้งและถูกผู้คนใช้เล่ห์เหลี่ยมหักหลัง จนถึงจุดที่ไม่สามารถทำธุรกิจต่อไปได้  แต่สิ่งที่แบกรับได้ยากที่สุดคือการถูกสามีทรยศ  เรื่องร้ายๆ ที่ถาโถมเข้ามาไม่หยุดหย่อนเหล่านี้ทรมานฉันจนเกือบจะหมดความกล้าที่จะมีชีวิตอยู่ต่อไป  จนกระทั่งปี 2001 เมื่อฉันได้พบองค์พระเยซูเจ้า ฉันจึงได้เห็นความหวัง  หลังจากได้พบองค์พระผู้เป็นเจ้า ฉันก็เริ่มอ่านพระคัมภีร์ เข้าร่วมการชุมนุม อธิษฐานถึงองค์พระผู้เป็นเจ้าทุกวัน ไว้วางใจมอบภาระและความเจ็บปวดของตนไว้กับพระองค์ และความเจ็บปวดกับความกังวลของฉันก็หายไปแบบไม่รู้ตัว และหัวใจก็รู้สึกสงบและไร้กังวลอย่างที่ไม่เคยเป็นมาก่อน  แถมฉันมีความสุขและผ่อนคลายขึ้นมากด้วย ต่อมา ฉันมีลูกชายอีกคน และชีวิตก็ค่อยๆ ราบรื่นขึ้น  การเปลี่ยนแปลงเหล่านี้ทำให้ฉันรู้สึกว่าองค์พระเยซูเจ้าทรงสัตย์ซื่อและอัศจรรย์อย่างแท้จริง และฉันมีความสุขมากที่ได้พบองค์พระผู้เป็นเจ้า และรู้สึกขอบคุณอย่างแท้จริงที่องค์พระเยซูเจ้าทรงช่วยฉันให้รอด

ในเดือนพฤษภาคม ปี 2003 ฉันยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์และต้อนรับการเสด็จกลับมาขององค์พระผู้เป็นเจ้า  ฉันได้เรียนรู้ว่านี่เป็นระยะสุดท้ายในพระราชกิจของพระเจ้าในการช่วยมวลมนุษย์ให้รอด และมีเป้าหมายเพื่อแก้ไขรากเหง้าแห่งบาปและอุปนิสัยอันเสื่อมทรามของมนุษย์ และพาผู้ที่ได้รับการช่วยให้รอดเข้าสู่ราชอาณาจักรของพระเจ้าในท้ายที่สุด  ฉันรู้สึกได้รับพรอย่างแท้จริงและตื่นเต้นและมีความสุขอย่างยิ่ง และฉันก็ตั้งปณิธานว่าจะไล่ตามเสาะหาอย่างขยันขันแข็ง  หลังจากนั้น ฉันอธิษฐานและอ่านพระวจนะของพระเจ้าผู้ทรงมหิทธิฤทธิ์ทุกวัน และเข้าร่วมการชุมนุมไม่เคยขาด ไม่ว่าฝนจะตกหรือแดดจะออก  แม้ว่าสามีจะต่อต้านความเชื่อของฉัน ฉันก็ไม่ถูกจำกัด ฉันทำหน้าที่เจ้าภาพรับรองที่บ้าน และประกาศข่าวประเสริฐทุกครั้งที่มีเวลา  ฉันคิดว่าด้วยการไล่ตามเสาะหาอย่างกระตือรือร้นเช่นนี้ พระเจ้าจะทรงเห็นชอบในตัวฉันอย่างแน่นอน จะประทานพระคุณและพรให้ฉันมากยิ่งขึ้น และประทานชีวิตที่สงบสุขและปลอดภัยให้ฉันในอนาคต

ต่อมา ลูกชายวัยหนึ่งขวบของฉันเริ่มมีไข้บ่อยๆ บางครั้งสูงถึง 39 องศาเซลเซียส พร้อมกับอาการหอบหืดอย่างรุนแรง  บางครั้งเขาก็อาเจียน ยาลดไข้ก็ไม่ได้ผล และเขาต้องไปโรงพยาบาลเพื่อรับน้ำเกลือต่อเนื่องหลายวันหรืออาจถึงครึ่งเดือนกว่าจะดีขึ้น  การที่ต้องเห็นลูกถูกฉีดยาหรือกินยาทุกวัน ใบหน้าที่เคยอวบอิ่มก็ผ่ายผอมลงจนสูญเสียความเปล่งปลั่ง ทำให้ฉันใจสลายและร้องไห้ และฉันก็ได้แต่หวังว่าความเจ็บป่วยนี้จะมาเกิดกับฉันแทน  หมอบอกว่าเป็นโรคหอบหืดจากภูมิแพ้แต่กำเนิด และบอกว่าโรคนี้ค่อนข้างยุ่งยาก เพราะไม่มีแผนการรักษาพิเศษ มีเพียงการรักษาทั่วไปเพื่อควบคุมอาการ แต่ก็บอกว่าเมื่อเขาโตขึ้นและระบบภูมิคุ้มกันแข็งแรงขึ้น อาการของเขาก็อาจจะดีขึ้น  การฟังคำพูดที่คลุมเครือของหมอทำให้ฉันเจ็บปวดและรู้สึกหมดหนทางมาก ฉันอธิษฐานถึงพระเจ้าบ่อยครั้ง ขอให้พระองค์ทรงรักษาโรคของลูกฉัน  แต่โรคของลูกฉันก็ไม่เคยดีขึ้น และฉันก็เริ่มมีมโนคติอันหลงผิด และคิดในใจว่า “ฉันไล่ตามเสาะหาอย่างกระตือรือร้นมาโดยตลอด อธิษฐานและอ่านพระวจนะของพระเจ้าทุกวัน และฉันไม่เคยขาดการชุมนุมและทำหน้าที่ของตัวเองอย่างแข็งขัน  พระเจ้าควรอวยพรฉันสิ ใช่ไหม?  ตอนที่ฉันเชื่อในองค์พระเยซูเจ้า ฉันได้รับพระคุณ พร ความสงบสุข และความชื่นชมยินดี  แต่ตอนนี้ที่ฉันเชื่อในพระเจ้าผู้ทรงมหิทธิฤทธิ์ ทำไมพระองค์ถึงไม่ทรงรักษาโรคของลูกฉันล่ะ?  พระเจ้าทรงมหิทธิฤทธิ์ แล้วพระองค์ทรงรักษาโรคของลูกชายฉันด้วยพระวจนะเพียงคำเดียวไม่ได้หรือ?  ทำไมพระเจ้าไม่ทรงฟังคำอธิษฐานของฉัน?”  ฉันนึกถึงลูกของญาติคนหนึ่งเป็นพิเศษที่สมองพิการเพราะรักษาไข้สูงล่าช้า  ลูกชายของฉันยังเล็กมาก และฉันก็สงสัยว่าการที่เขามีไข้สูงบ่อยๆ จะทำให้สมองเสียหายและส่งผลต่อสติปัญญาของเขาไหม แค่คิดเรื่องนี้ก็ทำให้ฉันเจ็บปวดรวดร้าวใจแล้ว  ลูกแฝดของฉันจากไปแล้ว และหมอก็บอกว่าร่างกายของฉันตั้งครรภ์ได้ยาก ดังนั้นถ้าเกิดอะไรขึ้นกับลูกชายของฉัน ฉันจะอยู่ต่อไปได้อย่างไร?  เมื่อคิดถึงเรื่องทั้งหมดนี้ ฉันก็อดไม่ได้ที่จะร้องไห้อย่างขมขื่น และฉันก็ร้องไห้ขณะที่อธิษฐานถึงพระเจ้าอย่างสิ้นหวัง ขอให้พระองค์ทรงกรุณาและคุ้มครองลูกชายของฉัน และรักษาเขาให้หายโดยเร็ว  แต่ไม่ว่าฉันจะอธิษฐานมากแค่ไหน ก็ดูเหมือนว่าพระเจ้าจะไม่ทรงฟังฉันเลย  หลังจากนั้นไม่นาน ไม่เพียงแต่อาการป่วยของลูกฉันจะไม่ดีขึ้น แต่เขากลับเริ่มมีไข้บ่อยยิ่งขึ้น และเมื่อใดก็ตามที่เขามีไข้ เขาก็จะหายใจติดขัด กินอะไรไม่ได้ พอกินเข้าไปก็จะอาเจียนออกมา การเห็นลูกต้องทนรับความทุกข์มากทั้งที่ยังเล็กขนาดนี้เป็นเรื่องที่เจ็บปวดใจจนแทบจะทนไม่ไหว และฉันก็เริ่มสงสัยในพระเจ้า และคิดในใจว่า “ตอนที่ฉันเชื่อในองค์พระเยซูเจ้า เมื่อฉันอธิษฐานเรื่องความเจ็บป่วย พระองค์ทรงรักษาเสมอ แต่ตอนนี้ที่ฉันหันมาเชื่อในพระเจ้าผู้ทรงมหิทธิฤทธิ์ ทำไมคำอธิษฐานของฉันถึงไม่ได้ผลล่ะ?  ฉันกำลังเชื่อผิดทางหรือเปล่า?  พระเจ้าผู้ทรงมหิทธิฤทธิ์คือองค์พระเยซูเจ้าผู้เสด็จกลับมาจริงๆ หรือ?”  เพราะลูกป่วยบ่อยครั้ง ฉันจึงจดจ่ออยู่กับแค่การดูแลเขา ฉันไม่ได้เข้าร่วมการชุมนุมอย่างสม่ำเสมอ ไม่มีสมาธิที่จะกินและดื่มพระวจนะของพระเจ้า และไม่มีอะไรจะพูดตอนอธิษฐาน  หัวใจของฉันห่างเหินจากพระเจ้าไปเรื่อยๆ

ต่อมาพี่น้องหญิงบางคนมาช่วยและสนับสนุนฉัน และพวกเธอหาพระวจนะของพระเจ้าบางบทตอนมาให้ฉันอ่าน ฉันได้อ่านพระวจนะของพระเจ้าผู้ทรงมหิทธิฤทธิ์ที่ว่า “พระราชกิจทุกขั้นตอนที่พระเจ้าทรงกระทำภายในตัวผู้คนนั้น ภายนอกแล้วดูเหมือนว่าจะเป็นปฏิสัมพันธ์ทั้งหลายระหว่างผู้คน ราวกับว่ากำเนิดมาจากการจัดการเตรียมการของมนุษย์หรือจากการรบกวนของมนุษย์  แต่เบื้องหลังทุกขั้นตอนของพระราชกิจ และทุกสิ่งทุกอย่างที่เกิดขึ้น คือเดิมพันที่ซาตานได้วางไว้เฉพาะพระพักตร์พระเจ้า และทั้งหมดก็ล้วนเป็นสิ่งที่ต้องให้ผู้คนตั้งมั่นในคำพยานที่พวกเขามีให้พระเจ้า  เพื่อเป็นตัวอย่าง จงดูเมื่อโยบถูกทดสอบ กล่าวคือ หลังฉากนั้น ซาตานกำลังทำการเดิมพันกับพระเจ้า และสิ่งที่ได้เกิดขึ้นกับโยบนั้นคือการกระทำของมนุษย์และการรบกวนของพวกมนุษย์  เบื้องหลังทุกๆ ขั้นตอนของพระราชกิจที่พระเจ้าทรงกระทำในตัวพวกเจ้าคือเดิมพันของซาตานกับพระเจ้า—เบื้องหลังทั้งหมดนั้นคือการสู้รบ… ทุกสิ่งที่ผู้คนทำล้วนต้องใช้โลหิตจำนวนหนึ่งจากหัวใจของพวกเขา  ถ้าไม่ทุกข์จริง พวกเขาจะไม่สามารถทำให้พระเจ้าพึงพอพระทัยได้ พวกเขาไม่แม้กระทั่งมาใกล้เคียงกับการทำให้พระเจ้าพึงพอพระทัยเลย และพวกเขาก็แค่พ่นคำขวัญที่ว่างเปล่าทั้งหลายเท่านั้น!  คำขวัญที่ว่างเปล่าเหล่านี้จะสามารถทำให้พระเจ้าพึงพอพระทัยได้หรือ?  เมื่อพระเจ้าและซาตานทำการสู้รบในโลกวิญญาณ เจ้าควรทำให้พระเจ้าพึงพอพระทัยอย่างไร และควรตั้งมั่นอย่างไรในคำพยานที่เจ้ามีให้พระองค์?  เจ้าควรรู้ว่าทุกสิ่งทุกอย่างที่เกิดขึ้นกับเจ้าเป็นการทดสอบที่ยิ่งใหญ่และเป็นเวลาที่พระเจ้าจำเป็นต้องทรงให้เจ้าเป็นคำพยาน” (พระวจนะฯ เล่ม 1 การทรงปรากฏและพระราชกิจของพระเจ้า, การรักพระเจ้าเท่านั้นคือการเชื่อในพระเจ้าอย่างแท้จริง)  พี่น้องหญิงคนหนึ่งพูดว่า “เรื่องน่าผิดหวังมากมายจะเกิดขึ้นในชีวิตของพวกเรา และเบื้องหลังแต่ละเรื่องก็คือการต่อสู้ฝ่ายวิญญาณ  ในมุมของพระเจ้า พระเจ้ากำลังทรงทดสอบพวกเรา เพื่อดูว่าพวกเรามีความเชื่อในพระองค์และสามารถตั้งมั่นในคำพยานได้หรือไม่ ส่วนในมุมของซาตาน ซาตานกำลังโจมตีและทดลองพวกเรา โดยมีเป้าหมายทำให้พวกเราสงสัยในพระราชกิจของพระเจ้า แล้วจากนั้นก็ปฏิเสธและทรยศพระเจ้า  นี่เหมือนกับสิ่งที่เกิดขึ้นกับโยบเลย  เมื่อดูอย่างผิวเผิน ดูเหมือนว่าพวกโจรได้ปล้นทรัพย์สินของเขาไป และเขาก็มีฝีร้ายขึ้นเต็มตัว แต่ในความเป็นจริงแล้ว ซาตานกำลังเดิมพันกับพระเจ้า เพียงเพื่อจะดูว่าโยบจะยืนอยู่ข้างไหน  วันนี้พระเจ้าผู้ทรงมหิทธิฤทธิ์ได้เสด็จมาแสดงความจริงเพื่อช่วยพวกเราให้รอด และซาตานก็ทนไม่ได้ ซาตานจึงใช้ความเจ็บป่วยของลูกๆ พวกเรามาโจมตีและก่อกวนพวกเรา พยายามทำให้พวกเราสงสัยในพระเจ้า หรือแม้กระทั่งปฏิเสธและทิ้งพระองค์ไป  พวกเราต้องอธิษฐานและพึ่งพาพระเจ้าให้มากขึ้นเพื่อจะมองกลอุบายของซาตานให้ออก”  หลังจากได้ฟังการสามัคคีธรรมของพี่น้องหญิง ฉันก็ทบทวนพฤติกรรมและสิ่งที่ฉันเผยออกมา และฉันเห็นว่าตัวเองไม่มีความเชื่อหรือนบนอบพระเจ้าอย่างแท้จริงเลย ทั้งยังไม่มีวิจารณญาณแยกแยะกลอุบายของซาตานอีกด้วย  ฉันเพียงแต่อาศัยความกระตือรือร้นในความเชื่อ และคิดไปตามมโนคติอันหลงผิดและความคิดฝันของตัวเองว่า องค์พระเยซูเจ้าทรงรักษาคนป่วย ขับไล่ปีศาจ และประทานพระคุณกับพร และเนื่องจากพระเจ้าผู้ทรงมหิทธิฤทธิ์คือองค์พระเยซูเจ้าผู้เสด็จกลับมา พระองค์ย่อมสามารถแสดงหมายสำคัญและการอัศจรรย์เพื่อรักษาคนป่วยและขับไล่ปีศาจได้อย่างแน่นอน ฉันจึงเอาแต่อธิษฐานถึงพระเจ้า ขอให้พระองค์ทรงรักษาลูกของฉัน  ฉันคิดว่าพระเจ้าจะทรงคำนึงถึงการไล่ตามเสาะหาอย่างแข็งขันของฉันและทรงรักษาลูกของฉันให้หายโดยเร็วอย่างแน่นอน  แต่เมื่อความเป็นจริงกลับตรงกันข้ามกับที่ฉันคิดอย่างสิ้นเชิง และอาการของลูกไม่เพียงแต่ไม่ดีขึ้น แต่กลับแย่ลง ฉันก็เริ่มสงสัยในพระเจ้า และสูญเสียแรงจูงใจที่จะอธิษฐาน เข้าร่วมการชุมนุม และทำหน้าที่ของตัวเอง ฉันเผยความเสื่อมทรามออกมามากมายโดยไม่รู้ตัวด้วยซ้ำ  ฉันถึงกับเคยคิดว่าความคิดของฉันนั้นถูกต้องทั้งหมด แต่ฉันเพิ่งมารู้ตัวว่าความเชื่อในพระเจ้าของฉันนั้นเลอะเลือนอย่างที่สุด!  เมื่อตระหนักถึงข้อบกพร่องของตัวเอง ฉันก็ตั้งใจกินและดื่มพระวจนะของพระเจ้ามากขึ้นและเข้าร่วมการชุมนุมบ่อยขึ้น และฉันยังอธิษฐานถึงพระเจ้า ขอให้พระองค์ประทานความเชื่อและความแข็งแกร่งแก่ฉัน เพื่อที่ฉันจะสามารถตั้งมั่นในสถานการณ์นี้และได้เรียนรู้บทเรียนจากความเจ็บป่วยของลูกชายได้

วันหนึ่ง ฉันได้อ่านพระวจนะของพระเจ้าสองสามบทตอน พระเจ้าผู้ทรงมหิทธิฤทธิ์ตรัสว่า “ในมโนคติที่หลงผิดของมนุษย์ พระเจ้าต้องแสดงหมายสำคัญและการอัศจรรย์เสมอ ต้องทรงรักษาคนป่วยและไล่ผีเสมอ และต้องทรงเป็นดุจดั่งพระเยซูเสมอ  กระนั้นในครานี้ พระเจ้ามิได้ทรงเป็นเช่นนั้นแต่อย่างใด  ในยุคสุดท้าย ถ้าพระเจ้ายังคงแสดงหมายสำคัญและการอัศจรรย์ และยังคงทรงไล่ผีและรักษาคนป่วย—หากพระองค์ทรงทำอย่างเดียวกันกับพระเยซู—เช่นนั้นแล้วพระเจ้าก็คงจะกำลังทรงทำพระราชกิจเดียวกันซ้ำ และพระราชกิจของพระเยซูก็จะไม่มีนัยสำคัญหรือคุณค่า  ดังนั้นในทุกยุค พระเจ้าจึงดำเนินพระราชกิจช่วงระยะหนึ่งๆ ให้แล้วเสร็จ  เมื่อพระเจ้าทรงพระราชกิจช่วงระยะหนึ่งเสร็จสมบูรณ์แล้ว พวกวิญญาณชั่วก็พยายามเลียนแบบทันที และหลังจากซาตานเริ่มตามหลังพระเจ้าไปติดๆ พระเจ้าก็ทรงเปลี่ยนแปลงไปสู่วิธีการที่ต่างออกไป  เมื่อพระเจ้าทรงเสร็จสิ้นพระราชกิจระยะหนึ่งๆ แล้ว พวกวิญญาณชั่วย่อมพยายามเลียนแบบ  พวกเจ้าต้องชัดเจนเกี่ยวกับการนี้  เหตุใดพระราชกิจของพระเจ้าในวันนี้จึงแตกต่างจากพระราชกิจของพระเยซู?  เหตุใดพระเจ้าในวันนี้จึงไม่ทรงแสดงหมายสำคัญและการอัศจรรย์ ไม่ทรงไล่ผี และไม่ทรงรักษาคนป่วย?  ถ้าพระราชกิจของพระเยซูเป็นเหมือนพระราชกิจที่ทรงทำในยุคธรรมบัญญัติ พระองค์จะสามารถเป็นตัวแทนของพระเจ้าแห่งยุคพระคุณได้หรือ?  พระองค์จะสามารถทำให้พระราชกิจแห่งการตรึงกางเขนนั้นครบบริบูรณ์ได้หรือ?  ถ้าพระเยซูเสด็จเข้าพระวิหารและรักษาวันสะบาโตเหมือนในยุคธรรมบัญญัติ ไม่ถูกผู้ใดข่มเหง และผู้คนทั้งปวงก็อ้าแขนรับ พระองค์จะทรงถูกตรึงกางเขนได้หรือ?  พระองค์จะสามารถทำให้พระราชกิจแห่งการไถ่ครบบริบูรณ์ได้หรือ?  จะมีประโยชน์อันใดถ้าพระเจ้าผู้ประสูติเป็นมนุษย์แห่งยุคสุดท้ายทรงแสดงหมายสำคัญและการอัศจรรย์เฉกเช่นที่พระเยซูได้ทรงทำ?  เฉพาะเมื่อพระเจ้าทำพระราชกิจอีกส่วนหนึ่งของพระองค์ในยุคสุดท้าย ซึ่งแสดงให้เห็นส่วนหนึ่งของแผนการบริหารจัดการของพระองค์เท่านั้น มนุษย์จึงจะสามารถได้รับความรู้ที่ลึกซึ้งยิ่งขึ้นเกี่ยวกับพระเจ้า และแผนการบริหารจัดการของพระเจ้าก็จะเสร็จสมบูรณ์ได้” (พระวจนะฯ เล่ม 1 การทรงปรากฏและพระราชกิจของพระเจ้า, ความรู้เกี่ยวกับพระราชกิจในปัจจุบันของพระเจ้า)  “พระราชกิจที่พระเจ้าทรงทำในระหว่างยุคนี้โดยหลักแล้วเป็นการจัดเตรียมพระวจนะแห่งชีวิตสำหรับมนุษย์ การเปิดโปงแก่นแท้ธรรมชาติของมนุษย์และอุปนิสัยที่เสื่อมทรามของเขา และการกำจัดมโนคติอันหลงผิดทางศาสนา ความนึกคิดเชิงศักดินา การคิดที่ล้าสมัย ตลอดจนความรู้และวัฒนธรรมของเขา  สิ่งเหล่านี้ล้วนต้องได้รับการชำระให้สะอาดโดยผ่านทางการถูกเปิดโปงด้วยพระวจนะของพระเจ้า  ในยุคสุดท้ายพระเจ้าทรงใช้พระวจนะเพื่อทำให้มนุษย์มีความเพียบพร้อม ไม่ทรงใช้หมายสำคัญและการอัศจรรย์  พระองค์ทรงใช้พระวจนะของพระองค์เพื่อเปิดเผยมนุษย์ พิพากษามนุษย์ ตีสอนมนุษย์ และทำให้มนุษย์มีความเพียบพร้อม เพื่อให้มนุษย์มาเห็นพระปัญญาและความน่ารักของพระเจ้าจากในพระวจนะของพระเจ้า และมาเข้าใจพระอุปนิสัยของพระเจ้า และเพื่อว่ามนุษย์จะมองเห็นกิจการของพระเจ้าโดยผ่านทางพระวจนะของพระองค์” (พระวจนะฯ เล่ม 1 การทรงปรากฏและพระราชกิจของพระเจ้า, ความรู้เกี่ยวกับพระราชกิจในปัจจุบันของพระเจ้า)  “วันนี้มันควรจะชัดเจนกับพวกเจ้าทั้งหมดว่า ในยุคสุดท้าย โดยหลักแล้ว ข้อเท็จจริงเกี่ยวกับ ‘พระวจนะทรงบังเกิดเป็นเนื้อหนัง’ นั่นเองที่พระเจ้าทรงทำให้สำเร็จลุล่วง  พระองค์ทรงเปิดโอกาสให้มนุษย์รู้จักพระองค์ มีปฏิสัมพันธ์กับพระองค์ และเห็นกิจการที่สัมพันธ์กับชีวิตจริงของพระองค์ผ่านทางพระราชกิจที่สัมพันธ์กับชีวิตจริงบนแผ่นดินโลก  ทรงเปิดโอกาสให้มนุษย์มองเห็นอย่างชัดเจนว่าพระองค์สามารถแสดงหมายสำคัญและการอัศจรรย์ได้  และว่ามีหลายครั้งเช่นกันที่พระองค์ไม่สามารถทำเช่นนั้นได้ นี่ขึ้นอยู่กับยุค  จากการนี้เจ้าย่อมมองเห็นได้ว่า ไม่ใช่ว่าพระเจ้าไม่สามารถแสดงหมายสำคัญและการอัศจรรย์ แต่กลับทรงเปลี่ยนวิธีทำพระราชกิจของพระองค์แทน โดยสอดคล้องกับพระราชกิจที่ต้องทำและโดยสอดคล้องกับยุค  ในช่วงระยะปัจจุบันของพระราชกิจ พระองค์ไม่ทรงแสดงหมายสำคัญและการอัศจรรย์ ส่วนในยุคของพระเยซูนั้น พระองค์ทรงแสดงหมายสำคัญและการอัศจรรย์บ้างเพราะพระราชกิจของพระองค์ในยุคนั้นแตกต่างไป  พระเจ้าไม่ทรงทำพระราชกิจนั้นในวันนี้ และผู้คนบางคนเชื่อว่าพระองค์ไม่อาจแสดงหมายสำคัญและการอัศจรรย์ได้ หรือนึกว่าในเมื่อพระองค์ไม่ทรงแสดงหมายสำคัญและการอัศจรรย์ เช่นนั้นแล้วพระองค์ก็ไม่ใช่พระเจ้า  นั่นไม่ใช่ตรรกะวิบัติหรอกหรือ?  พระเจ้าแสดงหมายสำคัญและการอัศจรรย์ได้ แต่พระองค์กำลังทรงพระราชกิจในยุคที่แตกต่างกัน ดังนั้นจึงไม่ทรงพระราชกิจดังกล่าว  ในยุคที่ต่างออกไป และตามขั้นตอนที่ต่างออกไปในพระราชกิจของพระองค์ พระเจ้าย่อมสำแดงกิจการที่ต่างออกไปให้เห็น  ความเชื่อของมนุษย์ในพระเจ้าไม่ใช่ความเชื่อในหมายสำคัญและการอัศจรรย์หรือความเชื่อในปาฏิหาริย์ แต่เป็นความเชื่อในพระราชกิจที่สัมพันธ์กับชีวิตจริงของพระองค์ในระหว่างยุคใหม่  มนุษย์มารู้จักพระเจ้าโดยผ่านทางลักษณะที่พระเจ้าทรงพระราชกิจ และความรู้นี้ก่อให้เกิดการเชื่อในพระเจ้าขึ้นในมนุษย์ กล่าวคือ ความเชื่อในพระราชกิจและกิจการของพระเจ้า  ในช่วงระยะนี้ของพระราชกิจ พระเจ้าตรัสเป็นหลัก  จงอย่ารอดูหมายสำคัญและการอัศจรรย์ เจ้าจะไม่เห็นเลย!  นี่เป็นเพราะเจ้าไม่ได้เกิดในระหว่างยุคพระคุณ  หากเจ้าได้เกิดในระหว่างยุคพระคุณ เจ้าก็คงจะสามารถได้เห็นหมายสำคัญและการอัศจรรย์ แต่เจ้าได้เกิดในระหว่างยุคสุดท้าย และดังนั้นเจ้าจึงสามารถเห็นความสัมพันธ์กับชีวิตจริงและความเป็นปกติของพระเจ้าเท่านั้น  จงอย่าคาดหวังว่าจะได้เห็นพระเยซูผู้ทรงเหนือธรรมชาติในระหว่างยุคสุดท้าย  เจ้าสามารถเห็นเพียงพระเจ้าผู้ประสูติเป็นมนุษย์ผู้ทรงสัมพันธ์กับชีวิตจริง ซึ่งไม่ทรงแตกต่างจากคนปกติใดๆ  ในแต่ละยุค พระเจ้าทรงสำแดงกิจการที่แตกต่างออกไป  ในแต่ละยุค พระองค์ย่อมสำแดงกิจการของพระองค์ให้เห็นเพียงส่วนหนึ่ง และพระราชกิจของแต่ละยุคเป็นตัวแทนของส่วนหนึ่งจากพระอุปนิสัยของพระเจ้าและส่วนหนึ่งจากกิจการของพระเจ้า  กิจการที่พระองค์ทรงสำแดงให้เห็นย่อมผันแปรไปตามยุคที่พระองค์ทรงพระราชกิจ แต่ก็ล้วนเปิดโอกาสให้มนุษย์รู้จักพระเจ้าในเชิงลึกมากขึ้น ทั้งยังเปิดโอกาสให้มนุษย์มีความเชื่อที่แท้จริงและหนักแน่นยิ่งขึ้นในพระเจ้า  มนุษย์เชื่อในพระเจ้าก็เพราะกิจการทั้งปวงของพระเจ้า เพราะพระเจ้าทรงมหัศจรรย์ยิ่งนัก ทรงยิ่งใหญ่เหลือเกิน และเปี่ยมมหิทธิฤทธิ์ และเพราะพระองค์คือผู้ที่มิอาจหยั่งถึงได้—นั่นคือสาเหตุที่มนุษย์เชื่อในพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, ความรู้เกี่ยวกับพระราชกิจในปัจจุบันของพระเจ้า)

หลังจากอ่านพระวจนะของพระเจ้า ฉันรู้สึกกระจ่างในหัวใจขึ้นมาก ฉันได้รับความเข้าใจบางอย่างเกี่ยวกับพระราชกิจที่พระเจ้ากำลังทรงทำในยุคสุดท้าย  เมื่อพระเจ้าทรงพระราชกิจแห่งยุคสุดท้าย ไม่ใช่ว่าพระองค์ไม่ทรงสามารถแสดงหมายสำคัญและการอัศจรรย์ได้ แต่ในยุคสุดท้ายนี้ พระเจ้าไม่ทรงทำพระราชกิจในลักษณะนั้นอีกต่อไป  สิ่งที่พระเจ้าทรงทำตอนนี้คือพระราชกิจแห่งการใช้พระวจนะเพื่อทำให้ผู้คนเพียบพร้อมและชำระผู้คนให้บริสุทธิ์  พระองค์ทรงใช้พระวจนะเปิดโปงสิ่งต่างๆ เช่น อุปนิสัยอันเสื่อมทรามเยี่ยงซาตานของผู้คน ความคิดเก่าๆ ของผู้คน และมโนคติอันหลงผิดทางศาสนาต่างๆ ที่ผู้คนมีต่อพระเจ้า ซึ่งช่วยให้ผู้คนสามารถทิ้งอุปนิสัยอันเสื่อมทรามเยี่ยงซาตานของตนได้ หากพระราชกิจของพระเจ้าในยุคสุดท้ายยังคงเป็นการรักษาคนป่วย การขับไล่ปีศาจ และการแสดงหมายสำคัญและการอัศจรรย์ เพื่อให้ผู้คนเห็นว่าพระเจ้าทรงเหนือธรรมชาติเป็นพิเศษ อุปนิสัยอันเสื่อมทรามของผู้คน รวมถึงการกบฏและการต่อต้านพระเจ้าของพวกเขาก็จะไม่ถูกเผยออกมาโดยง่าย และพวกเราก็จะไม่มีวันตระหนักถึงอุปนิสัยอันเสื่อมทรามของตนเอง ไม่ต้องพูดถึงการได้รับการชำระให้บริสุทธิ์และเปลี่ยนแปลงเลย  ก็เหมือนกับฉัน ถ้าโรคของลูกชายฉันหายทันทีหลังจากที่ฉันอธิษฐาน ฉันก็จะไม่มีมโนคติอันหลงผิดเกี่ยวกับพระเจ้า และไม่มีข้อสงสัยใดๆ ในพระองค์ และฉันก็จะคิดว่าตัวเองมีความเชื่อในพระเจ้าอย่างมากและกำลังไล่ตามเสาะหาอย่างแท้จริง  แต่เมื่อโรคของลูกชายฉันไม่หาย ฉันก็เกิดความเข้าใจผิดและมีมโนคติอันหลงผิดเกี่ยวกับพระเจ้า และฉันก็บ่นว่าพระเจ้าไม่ทรงฟังคำอธิษฐานของฉัน และฉันถึงกับสงสัยในพระเจ้า  ฉันไม่อยากอธิษฐานหรือเข้าร่วมการชุมนุม และความกระตือรือร้นในตอนแรกของฉันก็จางหายไปอย่างรวดเร็ว  เมื่อต้องเผชิญกับข้อเท็จจริง ความเสื่อมทราม ความเป็นกบฏ และมโนคติอันหลงผิดที่ฉันมีต่อพระเจ้าก็ถูกเผยออกมาทั้งหมด ตอนนั้นเองฉันถึงได้ตระหนักว่ามุมมองที่ฉันใช้วัดว่าพระราชกิจนั้นมาจากพระเจ้าหรือไม่ โดยดูจากว่ามีการแสดงหมายสำคัญและการอัศจรรย์ไหม หรือโรคหายไปไหมและปีศาจถูกขับไล่ไหมนั้น เป็นมุมมองที่คลาดเคลื่อน  พระเจ้าทรงทำพระราชกิจหนึ่งระยะในแต่ละยุค และยุคใหม่มาพร้อมพระราชกิจใหม่ ในยุคพระคุณ องค์พระเยซูเจ้าทรงดำเนินพระราชกิจแห่งการไถ่ และพระองค์ทรงรักษาคนป่วย ขับไล่ปีศาจ และทรงแสดงหมายสำคัญและการอัศจรรย์บางอย่าง  แต่บัดนี้คือยุคราชอาณาจักร ซึ่งเป็นยุคสุดท้าย และพระเจ้ากำลังทรงดำเนินพระราชกิจแห่งการพิพากษาและการชำระผู้คนให้บริสุทธิ์ผ่านทางพระวจนะของพระองค์ ซึ่งจะทรงจำแนกมวลมนุษย์ตามประเภท จากนั้นก็ประทานบำเหน็จแก่คนดีและลงโทษคนชั่ว และยุติยุคเก่านี้  หากพระเจ้าผู้ทรงมหิทธิฤทธิ์ยังคงทรงทำพระราชกิจเหมือนองค์พระเยซูเจ้า คือทรงแสดงหมายสำคัญและการอัศจรรย์ ทรงรักษาคนป่วย และขับไล่ปีศาจ พระองค์ก็จะทรงทำพระราชกิจซ้ำซ้อนมิใช่หรือ?  แล้วยุคจะสิ้นสุดลงได้อย่างไร?  ยิ่งกว่านั้น พวกวิญญาณชั่วยังสามารถเลียนแบบพระราชกิจที่พระเจ้าได้ทรงทำไปแล้ว และถ้าฉันวัดว่าพระราชกิจนั้นมาจากพระเจ้าหรือไม่ โดยดูจากว่ามีการแสดงหมายสำคัญและการอัศจรรย์ไหม หรือโรคของผู้คนได้รับการรักษาไหม ฉันก็จะลงเอยด้วยการถือว่างานของซาตานและพวกวิญญาณชั่วเป็นพระราชกิจของพระเจ้า และฉันก็จะหมิ่นประมาทพระเจ้า!  ในนามแล้ว ฉันยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์ แต่ฉันไม่มีความเข้าใจที่แท้จริงในพระเจ้า และฉันยังคงมองพระราชกิจล่าสุดของพระเจ้าผ่านมุมมองของการแสวงหาเพื่อกินขนมปังให้อิ่มท้องในยุคพระคุณ  ฉันก็แค่พยายามเดินบนเส้นทางเก่าด้วยรองเท้าคู่ใหม่  พระเจ้าไม่ทรงเห็นชอบความเชื่อแบบนี้ พระราชกิจของพระเจ้าในยุคสุดท้ายไม่ได้มีเป้าหมายเพื่อทำให้ผู้คนเพียบพร้อมผ่านทางหมายสำคัญและการอัศจรรย์ แต่ผ่านทางพระวจนะของพระองค์ต่างหาก  นี่คือมหิทธานุภาพและพระปัญญาของพระเจ้าอย่างแท้จริง!  หากมีการแสดงหมายสำคัญและการอัศจรรย์ ผู้คนก็จะเชื่อเมื่อได้เห็น และจะไม่มีการต่อต้าน แต่แล้วจะสามารถใช้วิจารณญาณแยกแยะระหว่างแพะกับแกะ ข้าวละมานกับข้าวสาลี ผู้เชื่อเที่ยงแท้กับผู้เชื่อเทียมเท็จ และคนรับใช้ที่ดีกับคนรับใช้ที่ชั่วได้อย่างไร?  พระเจ้าจะทรงทำพระราชกิจแห่งการทำให้เพียบพร้อม การเผย และการกำจัดผู้คนได้อย่างไร?  บัดนี้ พระเจ้าผู้ทรงมหิทธิฤทธิ์ทรงทำพระราชกิจโดยการทรงแสดงความจริงเพื่อพิชิตและช่วยผู้คนให้รอด และพระองค์ไม่ทรงแสดงหมายสำคัญและการอัศจรรย์  พระองค์เพียงแต่ทอดพระเนตรว่าผู้คนสามารถยอมรับความจริงได้หรือไม่ และด้วยวิธีนี้ เฉพาะผู้ที่เชื่อในพระเจ้าอย่างแท้จริงเท่านั้นที่จะได้รับการช่วยให้รอด และผู้ที่เป็นพวกของมารซาตานจะถูกเผยให้เห็นและถูกกำจัดออกไป  ฉันเห็นว่ายิ่งพระราชกิจของพระเจ้าเป็นปกติและสัมพันธ์กับชีวิตจริงมากเท่าใด ก็ยิ่งมีพระปัญญาของพระองค์อยู่ในนั้นมากขึ้นเท่านั้น  วิธีการทรงทำพระราชกิจของพระเจ้าเช่นนี้ช่างอัศจรรย์จริงๆ!  หากไม่มีการเผยข้อเท็จจริงและการเปิดโปงจากพระวจนะของพระเจ้า ฉันคงไม่มีวันตระหนักว่าฉันกำลังเชื่อในพระเจ้าด้วยความคลุมเครือและมโนคติอันหลงผิด และคงไม่ตระหนักว่าฉันยังคงต่อต้านและกบฏต่อพระเจ้า เรื่องการได้รับความเข้าใจใดๆ เกี่ยวกับพระราชกิจของพระเจ้าที่สัมพันธ์กับชีวิตจริงยิ่งไม่ต้องพูดถึงเลย  ในชั่วขณะนั้น ฉันรู้สึกสบายใจและเป็นอิสระอย่างมากในหัวใจ และฉันก็ไม่หวังลมๆ แล้งๆ อีกต่อไปว่า พระเจ้าจะทรงแสดงหมายสำคัญและการอัศจรรย์เพื่อขจัดความเจ็บป่วยของลูกฉัน

ต่อมา ฉันได้อ่านพระวจนะของพระเจ้าเพิ่มเติม “บัดนี้พวกเจ้าเข้าใจหรือไม่ว่าการเชื่อในพระเจ้าคืออะไร?  การเชื่อในพระเจ้าหมายถึงการได้เห็นหมายสำคัญและการอัศจรรย์หรือไม่?  หมายถึงการขึ้นสวรรค์หรือไม่?  การเชื่อในพระเจ้าไม่ใช่เรื่องง่ายแต่อย่างใด  ควรขจัดวิธีการเชื่อทางศาสนาออกไปเสีย การไล่ตามเสาะหาการรักษาคนป่วยและการขับไล่บรรดาปีศาจ การจดจ่ออยู่กับหมายสำคัญและการอัศจรรย์ การละโมบอยากได้พระคุณจากพระเจ้า สันติสุข และความชื่นบานมากยิ่งขึ้น การไล่ตามไขว่คว้าจุดหมายปลายทางในอนาคตและความสุขสบายของเนื้อหนัง—เหล่านี้คือวิธีการเชื่อทางศาสนา และวิธีการเชื่อดังกล่าวเป็นความเชื่อชนิดที่คลุมเครือ  ทุกวันนี้การเชื่อในพระเจ้าในลักษณะที่สัมพันธ์กับชีวิตจริงเป็นเช่นใด?  เป็นการยอมรับว่าพระวจนะของพระเจ้าคือความเป็นจริงชีวิตของเจ้า รู้จักพระเจ้าจากพระวจนะของพระองค์ และด้วยเหตุนั้นจึงมีความรักที่แท้จริงให้พระองค์  กล่าวให้ชัดเจนก็คือ การเชื่อในพระเจ้าเป็นไปเพื่อที่เจ้าอาจนบนอบพระเจ้า รักพระเจ้า และลุล่วงหน้าที่ซึ่งควรได้รับการลุล่วงโดยสิ่งมีชีวิตทรงสร้าง  นี่คือจุดมุ่งหมายของการเชื่อในพระเจ้า  เจ้าต้องมารู้จักความน่ารักของพระเจ้า รู้ว่าพระเจ้าทรงควรค่าเพียงใดแก่การเคารพนบนอบ และพระราชกิจที่พระเจ้ากระทำในตัวสิ่งมีชีวิตทรงสร้างของพระองค์เป็นความรอดและความเพียบพร้อมของพวกเขาได้อย่างไร—เหล่านี้คือสิ่งสำคัญที่สุดในการเชื่อในพระเจ้า  การเชื่อในพระเจ้าโดยหลักแล้วเป็นการเปลี่ยนจากชีวิตของเนื้อหนังไปสู่ชีวิตของการรักพระเจ้า และเปลี่ยนจากการใช้ชีวิตอยู่ในความเสื่อมทรามไปสู่การใช้ชีวิตอยู่ในชีวิตของพระวจนะของพระเจ้า  เป็นการออกมาจากการอยู่ใต้อำนาจของซาตานและใช้ชีวิตอยู่ภายใต้การดูแลเอาพระทัยใส่และการคุ้มครองปกป้องของพระเจ้า เพื่อให้เจ้าสามารถนบนอบพระเจ้าแทนที่จะนบนอบเนื้อหนัง เพื่อให้พระเจ้าได้หัวใจของเจ้าไว้ทั้งดวงและทำให้เจ้าเพียบพร้อม เจ้าจะได้เป็นอิสระจากอุปนิสัยที่เสื่อมทรามเยี่ยงซาตาน  การเชื่อในพระเจ้าตามหลักแล้วเป็นไปเพื่อให้มีการสำแดงฤทธานุภาพและพระสิริอันยิ่งใหญ่ของพระเจ้าภายในตัวเจ้า เพื่อให้เจ้าทำตามน้ำพระทัยของพระเจ้า ให้แผนการของพระเจ้าสำเร็จลุล่วง และเพื่อให้เจ้าเป็นคำพยานให้พระเจ้าต่อหน้าซาตานได้  การเชื่อในพระเจ้าไม่ควรวนเวียนอยู่กับความอยากที่จะได้เห็นหมายสำคัญและการอัศจรรย์ และไม่ควรเป็นไปเพื่อเนื้อหนังของเจ้าเอง  นั่นควรเป็นเรื่องเกี่ยวกับการไล่ตามเสาะหาที่จะรู้จักพระเจ้า นบนอบพระเจ้าได้ และนบนอบพระองค์จวบจนวาระสุดท้ายเช่นเดียวกับเปโตรได้  จุดประสงค์สำคัญคือการสัมฤทธิ์ทั้งหมดนี้… ในการเชื่อของเจ้าในพระเจ้า หากเจ้ากำลังพยายามที่จะได้เห็นหมายสำคัญและการอัศจรรย์อยู่เสมอ เช่นนั้นแล้วทัศนคติของการเชื่อนี้ในพระเจ้าก็ย่อมผิด  การเชื่อในพระเจ้าตามหลักแล้วคือการน้อมรับพระวจนะของพระเจ้ามาเป็นความเป็นจริงชีวิตของตน  เมื่อผู้คนนำพระวจนะที่พระเจ้าตรัสไปปฏิบัติและทำให้เป็นจริงอยู่ภายใน พระเจ้าย่อมบรรลุจุดประสงค์ของพระองค์แล้ว  ในการเชื่อในพระเจ้า ผู้คนควรไล่ตามเสาะหาที่จะได้รับการทำให้เพียบพร้อมจากพระเจ้า นบนอบพระเจ้าได้ และเข้าถึงการนบนอบพระเจ้าได้อย่างเบ็ดเสร็จ  หากเจ้าสามารถนบนอบพระเจ้าได้โดยปราศจากคำพร่ำบ่น คำนึงถึงเจตนารมณ์ของพระเจ้า มีวุฒิภาวะอย่างเปโตร และมีลีลาของเปโตรดังที่พระเจ้าตรัสถึง เช่นนั้นแล้วนั่นย่อมจะเป็นเวลาที่เจ้าได้สัมฤทธิ์ความสำเร็จในการเชื่อในพระเจ้าแล้ว และนั่นจะมีนัยสำคัญว่าเจ้าได้รับการทรงรับไว้โดยพระเจ้าแล้ว” (พระวจนะฯ เล่ม 1 การทรงปรากฏและพระราชกิจของพระเจ้า, ทุกสิ่งสำเร็จได้ด้วยพระวจนะของพระเจ้า)  จากพระวจนะของพระเจ้า ฉันเข้าใจมุมมองที่ถูกต้องเกี่ยวกับการเชื่อในพระเจ้า  การเชื่อในพระเจ้าไม่ใช่เพื่อการได้รับพระคุณและพร และไม่ใช่เพื่อชีวิตที่สงบสุขและราบรื่นของเนื้อหนัง  นั่นไม่ใช่ความเชื่อที่แท้จริงในพระเจ้า พระเจ้าทรงหวังว่าพวกเราจะสามารถไล่ตามเสาะหาความจริง ใช้ชีวิตตามพระวจนะของพระองค์เมื่อมีเรื่องเกิดขึ้น และใช้การดำเนินชีวิตจริงๆ ของพวกเราเป็นพยานยืนยันให้พระเจ้าและถวายพระเกียรติแด่พระองค์ นี่คือความเชื่อที่แท้จริงในพระเจ้า ฉันมุ่งความสนใจไปที่ความหวังว่าโรคของลูกจะหายเพียงอย่างเดียว แต่ฉันกลับไม่รู้ว่าเจตนารมณ์ของพระเจ้าคืออะไร หรือฉันควรจะตั้งมั่นในคำพยานของตัวเองเพื่อพระเจ้าอย่างไร  ฉันจมปลักอยู่กับอุปนิสัยอันเสื่อมทรามของตัวเองอย่างเต็มที่ ตัดสินและตีกรอบพระเจ้าตามมโนคติอันหลงผิดของตัวเอง และถึงกับสงสัยในพระเจ้าและปฏิเสธพระราชกิจของพระองค์ ฉันนบนอบพระเจ้าหรือมีความจริงใจต่อพระองค์ในทางใดบ้าง?  ฉันไม่มีคำพยานเลยจริงๆ!  เมื่อลูกฉันป่วย พระเจ้าก็ทรงกำลังพินิจพิเคราะห์ท่าทีของฉันเช่นกัน เพื่อทอดพระเนตรว่าฉันเชื่อและนบนอบพระองค์อย่างแท้จริงหรือไม่  ฉันต้องละทิ้งมโนคติอันหลงผิดของตัวเอง และไม่ว่าจะเกิดอะไรขึ้นกับโรคของลูกฉัน ฉันก็ไม่สามารถคิดลบ อ่อนแอ หรือห่างเหินจากพระเจ้าต่อไปได้

แต่การตั้งปณิธานนั้นทำได้ง่าย  การปฏิบัติความจริงอย่างแท้จริงนั้นยากกว่ามาก  บ่ายวันหนึ่ง ขณะที่พวกเรากำลังจะชุมนุมกัน ลูกฉันก็มีไข้อีก และฉันก็ตระหนักได้อย่างชัดเจนในหัวใจว่าซาตานพยายามทดลองฉันอยู่ และพยายามทำให้ฉันล้มเลิกการชุมนุม  ฉันนึกถึงพระวจนะของพระเจ้าที่ว่า “หากเจ้าไม่สามารถเป็นคำพยานต่อหน้าซาตานได้ ซาตานจะหัวเราะเยาะเจ้า มันจะปฏิบัติกับเจ้าอย่างตัวตลกตัวหนึ่ง อย่างของเล่นชิ้นหนึ่ง และมีอยู่บ่อยครั้งที่มันจะทำให้เจ้าดูเขลา ทั้งยังทำให้ความรู้สึกนึกคิดของเจ้าวุ่นวาย” (พระวจนะฯ เล่ม 1 การทรงปรากฏและพระราชกิจของพระเจ้า, การรักพระเจ้าเท่านั้นคือการเชื่อในพระเจ้าอย่างแท้จริง)  ซาตานรู้ว่าสิ่งที่ฉันกังวลมากที่สุดคือลูกฉัน มันเลยใช้โรคของลูกฉันมาพยายามก่อกวนและขัดขวางไม่ให้ฉันเข้าร่วมการชุมนุมอยู่เรื่อยๆ  ในอดีต ฉันไม่เข้าใจความจริงและมองกลอุบายของซาตานไม่ออก และทุกครั้งที่มีความขัดแย้งระหว่างการชุมนุมกับโรคของลูกฉัน ฉันก็จะตื่นตระหนกและรีบทิ้งการชุมนุมเพื่อพาลูกไปหาหมอ โดยถูกซาตานจูงจมูกไป  เมื่อฉันไม่มีการชุมนุม ลูกฉันก็จะไม่มีไข้ แต่ทันทีที่ฉันมีการชุมนุม เขาก็จะมีไข้  ยิ่งฉันคิดถึงเรื่องนี้ ก็ยิ่งชัดเจนขึ้นว่านี่คือกลอุบายของซาตานทั้งหมด และฉันรู้ว่าฉันไม่สามารถถูกซาตานผูกมัดและควบคุมได้อีกต่อไป  ฉันอธิษฐานถึงพระเจ้าในใจว่า “ข้าแต่พระเจ้า ข้าพระองค์ไม่อยากถูกซาตานหลอกหรือทรมานอีกต่อไปแล้ว  ข้าพระองค์อยากชุมนุมกับพี่น้องชายหญิงของข้าพระองค์  โปรดช่วยข้าพระองค์ด้วยเถิด”  หลังจากอธิษฐาน หัวใจของฉันก็สงบลงเล็กน้อย  ฉันตรวจดูอาการของลูกชาย และไข้ของเขาก็เป็นเพียงไข้ต่ำๆ และดูเหมือนเขาก็ยังร่าเริงดี ฉันจึงฝากเขาไว้กับแม่สามี ขอให้เธอให้ยาลดไข้แก่เขา และฉันก็ไปเข้าร่วมการชุมนุม  น่าประหลาดใจที่หลังจากการชุมนุม ฉันกลับมาเห็นลูกชายกำลังเล่นของเล่นอย่างมีความสุข  แม่สามีบอกว่าไข้ลดลงโดยไม่ต้องใช้ยา  ฉันดีใจและซาบซึ้งใจมากจนร้องไห้ออกมา ฉันคิดถึงว่าก่อนหน้านี้ ไข้ของลูกชายฉันไม่เคยลดลงเลย และเราต้องไปโรงพยาบาลเพื่อรับน้ำเกลือเพื่อให้เขาดีขึ้น แต่ครั้งนี้ ไข้กลับลดลงโดยไม่ต้องใช้ยาเลย  ฉันแทบไม่อยากจะเชื่อ และในหัวใจ ฉันก็เอาแต่ขอบคุณและสรรเสริญพระเจ้า  จากประสบการณ์นี้ ฉันยังเข้าใจด้วยว่าแม้ในตอนแรกที่ลูกฉันป่วย ฉันอธิษฐานถึงพระเจ้า แต่พระเจ้าก็ไม่ได้ทรงรักษาลูกฉัน และในเรื่องนี้ก็มีพระปัญญาของพระเจ้าอยู่  ในตอนนั้น หัวใจของฉันเต็มไปด้วยมโนคติอันหลงผิด ความคิดฝัน และการตีกรอบเกี่ยวกับพระเจ้า และฉันไม่มีความเข้าใจในพระราชกิจแห่งยุคสุดท้ายของพระเจ้า ซึ่งพิชิตและทำให้ผู้คนเพียบพร้อมผ่านทางพระวจนะของพระองค์ และฉันก็ไม่มีวิจารณญาณแยกแยะใดๆ เกี่ยวกับการทดลองและการก่อกวนของซาตาน  ดังนั้น พระเจ้าจึงทรงอนุญาตให้การก่อกวนและการทดลองของซาตานเกิดขึ้นกับฉันต่อไปเพื่อชำระฉันให้บริสุทธิ์ และเพื่อให้ฉันสามารถเข้าใจความจริงและรู้จักพระเจ้าได้  ในกระบวนการนี้ ฉันได้เผยให้เห็นมโนคติอันหลงผิด ความเข้าใจผิด การบ่นว่า และความสงสัยต่อพระเจ้า และจากนั้นพระเจ้าก็ทรงใช้พระวจนะของพระองค์เพื่อประทานความรู้แจ้งและชี้แนะฉัน เปิดโปงและพิพากษามโนคติอันหลงผิดและความเสื่อมทรามของฉัน ทำให้ฉันเข้าใจธรรมชาติที่เป็นปกติและสัมพันธ์กับชีวิตจริงของพระราชกิจของพระเจ้าในยุคสุดท้าย และตระหนักถึงการกบฏและการต่อต้านของฉันเอง และยังช่วยให้ฉันเรียนรู้ที่จะใช้วิจารณญาณแยกแยะกลอุบายของซาตานด้วย  ในท้ายที่สุด ฉันก็สามารถละทิ้งมโนคติอันหลงผิด ขัดขืนเนื้อหนังของฉัน และปฏิบัติความจริงได้  ฉันเห็นว่าการที่พระเจ้าทรงทำพระราชกิจในลักษณะนี้ทรงมหิทธิฤทธิ์และสัมพันธ์กับชีวิตจริงอย่างแท้จริง และทรงพระปรีชาสามารถอย่างยิ่ง จากประสบการณ์นี้ ฉันได้ตระหนักถึงสิทธิอำนาจและฤทธานุภาพแห่งพระวจนะของพระเจ้าอย่างแท้จริง และฉันเห็นว่าพระเจ้าทรงใช้พระวจนะที่สัมพันธ์กับชีวิตจริงและพระราชกิจที่สัมพันธ์กับชีวิตจริงเพื่อพิชิตและทำให้ผู้คนเพียบพร้อม และเพื่อได้มาซึ่งหัวใจของพวกเขา  การที่พระเจ้าทรงทำพระราชกิจในลักษณะนี้ในยุคสุดท้ายมีความหมายมากกว่าการแสดงหมายสำคัญและการอัศจรรย์อย่างมาก  เรื่องนี้ทำให้ฉันนึกถึงพระวจนะของพระเจ้าบทตอนหนึ่งที่ว่า “ในพระราชกิจแห่งยุคสุดท้าย พระวจนะย่อมมีฤทธิ์เดชมากกว่าการสำแดงหมายสำคัญและการอัศจรรย์ และมีสิทธิอำนาจเหนือหมายสำคัญและการอัศจรรย์” (พระวจนะฯ เล่ม 1 การทรงปรากฏและพระราชกิจของพระเจ้า, ความล้ำลึกแห่งการประสูติเป็นมนุษย์ (4))  พระวจนะเหล่านี้เป็นจริงมาก!

ต่อมา ฉันได้อ่านพระวจนะของพระเจ้าอีกสองบทตอน และฉันก็ได้รับความเข้าใจบางอย่างเกี่ยวกับอุปนิสัยอันเสื่อมทรามของฉัน พระเจ้าผู้ทรงมหิทธิฤทธิ์ตรัสว่า “ผู้คนมากมายยิ่งนักเชื่อในเราเพียงเพื่อที่เราอาจจะรักษาพวกเขาเท่านั้น  ผู้คนมากมายยิ่งนักเชื่อในเรา เพียงเพื่อที่เราอาจจะใช้ฤทธานุภาพของเราขับวิญญาณสกปรกออกจากร่างของพวกเขาเท่านั้น และผู้คนมากมายยิ่งนักเชื่อในเราเพียงแค่ว่าพวกเขาอาจจะได้รับสันติสุขและความชื่นบานยินดีจากเรา  ผู้คนมากมายยิ่งนักเชื่อในเราเพียงเพื่อเรียกร้องความมั่งคั่งทางวัตถุจากเราให้มากยิ่งขึ้นเท่านั้น  ผู้คนมากมายยิ่งนักเชื่อในเราเพียงเพื่อที่จะได้ใช้ชีวิตนี้อย่างสันติสุขและเพื่อที่จะอยู่อย่างปลอดภัยคลายกังวลในโลกที่จะมาถึง  ผู้คนมากมายยิ่งนักเชื่อในเราเพื่อหลีกเลี่ยงความทุกข์จากนรกและเพื่อได้รับพรจากสวรรค์  ผู้คนมากมายยิ่งนักเชื่อในเราเพียงเพื่อสิ่งชูใจชั่วคราวเท่านั้น แต่ไม่ได้พยายามเพื่อให้ได้มาซึ่งสิ่งใดในโลกที่จะมาถึง  เมื่อเรามอบความพิโรธของเราให้ผู้คนและริบเอาความชื่นบานยินดีและสันติสุขทั้งปวงที่พวกเขาเคยมีไปเสีย พวกเขาก็กลับคลางแคลงใจ  เมื่อเราประทานความทุกข์จากนรกให้ผู้คนและเอาพรของสวรรค์กลับคืน พวกเขาก็บันดาลโทสะขึ้นอย่างฉับพลัน  เมื่อผู้คนขอให้เรารักษาพวกเขา แล้วเราไม่ได้ให้ความสนใจและรู้สึกชังพวกเขา พวกเขาก็ออกห่างจากเราเพื่อแสวงหาหนทางแห่งเวชกรรมและวิทยาคมที่ชั่วแทน  เมื่อเราเอาทุกอย่างที่ผู้คนเรียกร้องจากเรากลับไป พวกเขาก็ล้วนหายไปอย่างไร้ร่องรอย ด้วยเหตุนี้  เราจึงบอกว่าผู้คนมีความเชื่อในเราเพราะพระคุณของเราอุดมเกินไป และเพราะมีคุณประโยชน์ให้ได้รับมากมายเกินไป” (พระวจนะฯ เล่ม 1 การทรงปรากฏและพระราชกิจของพระเจ้า, เจ้ารู้อะไรบ้างเกี่ยวกับความเชื่อ?)  “พวกเจ้าควรต้องเข้าใจว่าเหตุใดพวกเจ้าจึงเชื่อในเรา หากพวกเจ้าเพียงแต่ต้องการเป็น ‘ลูกมือฝึกหัด’ หรือ ‘คนไข้’ ของเรา หรือต้องการกลายเป็นเหล่าวิสุทธิชนของเราคนหนึ่งในสวรรค์ เช่นนั้นแล้ว การที่พวกเจ้าติดตามเราจะไร้ความหมาย  การติดตามเราในลักษณะเช่นนี้จะเป็นการเสียแรงเปล่าเท่านั้น การมีความเชื่อในเราประเภทนี้จะเป็นการปล่อยวันเวลาของพวกเจ้าให้ผ่านไป ใช้วัยเยาว์ของพวกเจ้าไปอย่างสิ้นเปลือง  และในที่สุด พวกเจ้าจะไม่ได้รับสิ่งใดเลย นั่นย่อมจะเป็นการออกอุบายอย่างสูญเปล่ามิใช่หรือ?  เราได้ออกห่างจากท่ามกลางพวกยิวมานานแล้ว และไม่ใช่แพทย์รักษาคนหรือยาสำหรับมนุษย์อีกต่อไป  เราไม่ใช่สัตว์บรรทุกของให้มนุษย์ขับขี่หรือเชือดขายตามใจชอบอีกต่อไป ตรงกันข้าม เราได้มายังท่ามกลางมนุษย์เพื่อพิพากษาและตีสอนมนุษย์ เพื่อที่มนุษย์อาจจะได้รู้จักเรา  พวกเจ้าควรจะรู้ว่าครั้งหนึ่งเราเคยทำงานแห่งการไถ่ ครั้งหนึ่งเราเคยเป็นพระเยซู แต่เราไม่อาจคงอยู่เป็นพระเยซูตลอดไปได้ ซึ่งเหมือนเมื่อครั้งที่เราเคยเป็นพระยาห์เวห์ แล้วกลายเป็นพระเยซูในภายหลังเลย  เราคือพระเจ้าแห่งมนุษยชาติ เป็นพระผู้สร้าง แต่เราไม่อาจคงอยู่เป็นพระเยซูหรือพระยาห์เวห์ตลอดไปได้  เราคือสิ่งที่มนุษย์คิดว่าเป็นแพทย์ แต่นี่ไม่ได้บ่งชี้ว่าพระเจ้าเป็นเพียงแพทย์ของมวลมนุษย์เท่านั้น  ดังนั้น หากเจ้ายังคงมีทรรศนะแบบเก่าในความเชื่อของเจ้าในเราแล้ว เช่นนั้นแล้วเจ้าก็ย่อมจะไม่ได้บรรลุซึ่งสิ่งใดเลย ไม่สำคัญว่าวันนี้พวกเจ้าจะสรรเสริญเราอย่างไร เช่น ‘พระเจ้าทรงรักมนุษย์มากนัก พระองค์ทรงรักษาฉันและประทานพร สันติสุข และความชื่นบานยินดีให้ฉัน  พระเจ้าทรงดีต่อมนุษย์ถึงเพียงนี้ ตราบใดที่พวกเราเชื่อในพระองค์ เช่นนั้นแล้วพวกเราก็ไม่จำเป็นต้องกังวลเรื่องเงิน…’ เรายังไม่สามารถทำให้งานเดิมของเราหยุดชะงักได้ หากวันนี้เจ้าเชื่อในเรา เจ้าก็มีแต่จะได้รับสง่าราศีของเราและมีสิทธิ์เป็นพยานให้เรา และสิ่งอื่นใดทั้งหมดจะเป็นลำดับที่สอง  เจ้าต้องรู้เรื่องนี้ให้ชัดเจน” (พระวจนะฯ เล่ม 1 การทรงปรากฏและพระราชกิจของพระเจ้า, เจ้ารู้อะไรบ้างเกี่ยวกับความเชื่อ?)  เมื่อไตร่ตรองพระวจนะของพระเจ้า ฉันเห็นเจตนารมณ์ที่น่ารังเกียจในความเชื่อของฉัน  ก่อนหน้านี้ ตอนที่ฉันเชื่อในองค์พระเยซูเจ้า ฉันได้ชื่นชมพระคุณ ความสงบสุข และความชื่นบานยินดีที่องค์พระผู้เป็นเจ้าประทานให้ ฉันเลยคิดว่าตัวเองได้รับพรอย่างแท้จริงในการเชื่อในองค์พระผู้เป็นเจ้า  แต่หลังจากได้พบพระเจ้าผู้ทรงมหิทธิฤทธิ์ ฉันเห็นว่าพระเจ้าทรงแสดงความจริงเพื่อช่วยผู้คนให้รอด และในท้ายที่สุดก็พาพวกเขาเข้าสู่ราชอาณาจักรแห่งสวรรค์ ฉันเลยแข็งขันในการไล่ตามเสาะหาของตัวเองยิ่งกว่าเดิม ทุกวันฉันกินและดื่มพระวจนะของพระเจ้าและอธิษฐานถึงพระเจ้า ฉันไม่เคยไปร่วมการชุมนุมสาย และฉันยังประกาศข่าวประเสริฐและทำหน้าที่เจ้าภาพรับรองด้วย  ฉันทำสิ่งเหล่านี้ทั้งหมดเพื่อทำให้พระเจ้าพอพระทัย โดยคิดว่าถ้าทำเช่นนี้ พระเจ้าจะประทานพระคุณและพรให้ฉันมากยิ่งขึ้น  ฉันเห็นว่าฉันเชื่อในพระเจ้าเพียงเพื่อใช้พระองค์สนองความอยากได้พรของฉัน  ฉันไม่สนใจเลยว่าพระเจ้ากำลังทรงทำพระราชกิจอะไร และไม่ได้ใส่ใจว่าพระเจ้าทรงประสงค์อะไรจากผู้คน ผู้คนควรเชื่อในพระเจ้าอย่างไรเพื่อให้สอดคล้องกับเจตนารมณ์ของพระองค์และทำให้พระองค์พอพระทัย คนแบบไหนที่สามารถเข้าสู่ราชอาณาจักรได้ พระเจ้าทรงเห็นชอบวิธีการเชื่อของฉันหรือไม่ หรือทัศนะที่ถูกต้องเกี่ยวกับความเชื่อในพระเจ้าคืออะไร  ฉันไม่รู้สิ่งเหล่านี้เลย และไม่เคยคิดถึงมันด้วยซ้ำ  ฉันเพียงแต่อาศัยความกระตือรือร้นของฉันในการชุมนุมและประกาศข่าวประเสริฐ โดยคิดว่าถ้าทำสิ่งเหล่านี้ ฉันจะทำให้พระเจ้าพอพระทัยและฉันควรจะได้รับพรจากพระองค์  เมื่อลูกฉันมีไข้สูงที่ไม่ยอมลดลง พระคุณและพรที่ฉันอธิษฐานขอก็ไม่ปรากฏให้เห็น แต่ฉันก็ไม่ได้แสวงหาความจริงหรือทบทวนตัวเอง  แต่ในหัวใจของฉัน ฉันกลับสงสัยในพระเจ้าและปฏิเสธพระราชกิจของพระองค์  ฉันเห็นว่าความอยากได้พรของฉันนั้นรุนแรงเกินไป  พระเจ้าคือพระผู้สร้าง และฉันคือสิ่งมีชีวิตทรงสร้าง ดังนั้นจึงเป็นเรื่องที่ปกติและชอบด้วยเหตุผลโดยแท้ที่สิ่งมีชีวิตทรงสร้างจะเชื่อในพระเจ้าและทำหน้าที่ของตน  ฉันไม่ควรพยายามต่อรองกับพระเจ้า ไม่ต้องพูดถึงการเรียกร้องอย่างไม่มีเหตุผลจากพระองค์เลย  บัดนี้ฉันเข้าใจอย่างแท้จริงแล้วว่าเจตนารมณ์อันดีงามของพระเจ้าอยู่ในความเจ็บป่วยของลูกฉัน  สิ่งนี้ทำให้ฉันได้ทบทวนและเข้าใจอุปนิสัยเยี่ยงซาตานและทัศนะที่คลาดเคลื่อนเกี่ยวกับความเชื่อของฉัน  ฉันยังตระหนักด้วยว่าเมื่อประเมินว่าบางสิ่งเป็นพระราชกิจของพระเจ้าจริงๆ หรือไม่นั้น ไม่ควรขึ้นอยู่กับว่ามีการแสดงหมายสำคัญและการอัศจรรย์ไหม หรือมีการรักษาคนป่วยและการขับไล่ปีศาจไหม หรือมีการประทานพระคุณและพรไหม แต่ควรขึ้นอยู่กับว่าความจริงสามารถถูกแสดงออกมาผ่านสิ่งนั้นได้หรือไม่ พระราชกิจนี้สามารถนำผู้คนให้มีความเข้าใจในพระเจ้ามากขึ้นเรื่อยๆ ได้หรือไม่ พระราชกิจนี้สามารถชำระและเปลี่ยนแปลงอุปนิสัยอันเสื่อมทรามเยี่ยงซาตานของผู้คนได้หรือไม่ และพระราชกิจนี้สามารถช่วยผู้คนให้รอดและทำให้พวกเขาเพียบพร้อมได้หรือไม่  หากสามารถบรรลุผลเหล่านี้ได้ ก็ย่อมเป็นพระราชกิจของพระเจ้าอย่างแน่นอน

การผ่านพ้นความเจ็บป่วยของลูกทำให้ฉันได้รับความเข้าใจบางอย่างเกี่ยวกับพระราชกิจของพระองค์ และฉันก็ได้รับทัศนะที่ถูกต้องและการไล่ตามเสาะหาที่ถูกต้องในความเชื่อของฉัน  สำหรับฉัน นี่คือความรอดที่แท้จริงจากพระเจ้า และเป็นความรักอันยิ่งใหญ่ของพระองค์ต่อฉัน  ความรักนี้ยิ่งใหญ่กว่าพระคุณและพรที่ฉันเคยขอก่อนหน้านี้หลายครั้งจนนับไม่ถ้วน ฉันขอบคุณพระเจ้าจากก้นบึ้งของหัวใจ!  เมื่อตระหนักถึงสิ่งนี้ ฉันก็รู้สึกละอายและรู้สึกผิดที่แสวงหาเพียงพระคุณและพรในความเชื่อของฉันและไม่ได้ไล่ตามเสาะหาความจริง และฉันช่างโง่เขลา ไม่รู้เท่าทัน และมืดบอดอย่างแท้จริง!  ฉันต้องละทิ้งเจตนารมณ์ของตัวเองที่จะได้รับพรและเดินบนเส้นทางที่ถูกต้องในความเชื่อของฉัน


22. ฉันไม่หมดหวังกับตัวเองเพราะขีดความสามารถต่ำอีกต่อไป

โดย ซูหยาน ประเทศจีน

ในเดือนพฤศจิกายน ปี 2023 ฉันเริ่มทำหน้าที่ประเมินและคัดเลือกคำเทศนา เมื่อนึกถึงตอนที่เคยเป็นผู้นำแล้วถูกปลดเพราะขีดความสามารถต่ำและทำงานจริงไม่ได้ ฉันก็รู้ว่าการได้ทำหน้าที่ด้านงานข้อเขียนนี้เป็นการยกชูและเป็นพระคุณของพระเจ้า แม้ขีดความสามารถจะต่ำ แต่ฉันก็เต็มใจให้ความร่วมมืออย่างสุดความสามารถ หลังจากนั้นฉันจึงศึกษาหลักธรรมอย่างแข็งขัน ฉันเห็นพี่น้องชายหญิงคนอื่นสามารถนำหลักธรรมที่เรียนรู้ไปใช้กับหน้าที่ได้ และหลังจากนั้นไม่นานพวกเขาก็มีความก้าวหน้า ฉันอิจฉาพวกเขาจริงๆ แต่พอมองดูตัวเอง ฉันเข้าใจหลักธรรมตอนที่เรียน แต่พอต้องนำไปใช้จริง ฉันกลับเชื่อมโยงไม่ได้หรือนำหลักธรรมไปปรับใช้ไม่เป็น คำเทศนาที่ฉันคัดเลือกมีการเบี่ยงเบนและปัญหาอยู่เสมอ ฉันคิดในใจว่า “ขีดความสามารถของฉันต่ำเกินไป ดูเหมือนว่าเฉพาะคนที่มีขีดความสามารถดีและหัวไวเท่านั้นที่จะทำหน้าที่นี้ได้ดี เมื่อก่อนตอนเป็นผู้นำ ฉันรับผิดชอบงานหลายอย่าง แต่เพราะขีดความสามารถต่ำและขาดความสามารถในการทำงาน ฉันจึงไม่เห็นผลลัพธ์ในหน้าที่ ตอนนี้ฉันศึกษาแค่งานประเมินคำเทศนาอย่างเดียว ก็ยังไม่เห็นผลลัพธ์อะไร ถ้าแม้แต่หน้าที่นี้ฉันยังทำได้ไม่ดี ฉันกลัวว่าจะเสียโอกาสบรรลุความรอดไป” ทันทีที่คิดเรื่องนี้ ฉันก็หมดแรงจูงใจที่จะศึกษา ฉันรู้สึกว่าศึกษาไปก็ไร้ประโยชน์เมื่อดูจากขีดความสามารถที่ต่ำของตัวเอง หลังจากนั้น ฉันก็แค่ทำหน้าที่ไปแบบสุกเอาเผากิน และไม่อยากทุ่มเทกับหลักธรรมอีกต่อไป คำเทศนาที่ฉันคัดเลือกก็มีปัญหาอยู่บ่อยๆ ต่อมา ผู้นำจัดให้พี่น้องหญิงจ้าวอิงมาช่วยฉัน ฉันอยากเรียนรู้จากเธออย่างจริงจังและเชี่ยวชาญหลักธรรมให้เร็วที่สุดเพื่อทำหน้าที่ให้ดี แต่พอเห็นว่าจ้าวอิงมีขีดความสามารถดีแค่ไหน และหัวไวเพียงใด สามารถนำหลักธรรมไปปฏิบัติได้ และได้ผลลัพธ์ที่ดีในหน้าที่ แล้วหันมามองตัวเอง ซึ่งขีดความสามารถต่ำ หัวช้า และได้ผลลัพธ์แย่ในหน้าที่ ฉันก็คิดในใจว่า “ด้วยขีดความสามารถอย่างฉัน ฉันจะทำหน้าที่นี้ได้ดีจริงๆ เหรอ?  ถ้าทำไม่ได้ แล้วถูกกำจัดออกไป ฉันจะไม่สูญเสียโอกาสบรรลุความรอดหรอกหรือ?”  พอคิดได้แบบนี้ ฉันก็เริ่มบ่นในใจว่า “ข้าแต่พระเจ้า พระองค์ทรงสร้างพวกเราทุกคน ทำไมพระองค์ถึงประทานขีดความสามารถที่ดีให้คนอื่น แต่ประทานขีดความสามารถที่ต่ำแบบนี้ให้ข้าพระองค์?”  ยิ่งคิดแบบนี้ หัวใจฉันก็ยิ่งมืดมน พอตระหนักว่าตัวเองกำลังบ่นต่อว่าพระเจ้า ฉันก็ไม่กล้าคิดต่อไปและวิงวอนขอให้พระเจ้าทรงคุ้มครองหัวใจของฉัน ต่อมา จ้าวอิงสามัคคีธรรมกับฉันเรื่องการเบี่ยงเบนในการประเมินคำเทศนาของฉัน พอเธอชี้จุดบกพร่องของฉันทีละข้อ ฉันก็ยิ่งท้อแท้หนักขึ้น ฉันรู้สึกว่าทำหน้าที่นี้มาหลายเดือนแล้วแต่ก็ยังมีปัญหามากมาย ขีดความสามารถของฉันไม่ได้มาตรฐานจริงๆ ตอนที่เราศึกษาหลักธรรม จ้าวอิงขอให้ฉันสามัคคีธรรม แต่ฉันคิดว่าด้วยขีดความสามารถของฉัน ต่อให้สามัคคีธรรมไปฉันก็คงนำไปใช้ไม่ได้อยู่ดี ฉันเลยพูดไปแบบสุกเอาเผากินไม่กี่คำ ผลก็คือ ฉันไม่ได้อะไรเลยจากการศึกษาตลอดสองวัน ฉันตระหนักว่าสภาวะของตัวเองไม่ถูกต้อง จึงอธิษฐานถึงพระเจ้าว่า “ข้าแต่พระเจ้า ข้าพระองค์รู้สึกเสมอว่าขีดความสามารถของตัวเองต่ำ และถ้าข้าพระองค์ทำหน้าที่นี้ได้ไม่ดี ข้าพระองค์จะถูกปลดและถูกกำจัดออกไป ข้าพระองค์ติดอยู่ในอารมณ์ที่เป็นลบเหล่านี้และหาทางออกไม่ได้ ข้าแต่พระเจ้า ข้าพระองค์วิงวอนขอให้พระองค์ประทานความรู้แจ้งและทรงชี้แนะข้าพระองค์ด้วยเถิด” ต่อมา ฉันนึกถึงพระวจนะของพระเจ้าที่ว่า “การปฏิบัติหน้าที่ได้ดีไม่ได้ขึ้นอยู่กับขีดความสามารถของคนเราเท่านั้น แต่ขึ้นอยู่กับท่าทีที่มีขณะปฏิบัติหน้าที่ของตน ลักษณะนิสัยของคนเรา ความเป็นมนุษย์ของคนเราดีหรือเลว และคนเราสามารถยอมรับความจริงได้หรือไม่เป็นหลัก  เหล่านี้คือรากของปัญหา” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทำให้หน้าที่ลุล่วงอย่างถูกต้องเหมาะสมพึงต้องมีความร่วมมือที่กลมกลืน)  พระเจ้าตรัสว่าการที่ใครสักคนจะทำหน้าที่ได้ดีหรือไม่นั้น ไม่ได้ขึ้นอยู่กับขีดความสามารถของพวกเขาเพียงอย่างเดียว แต่ขึ้นอยู่กับท่าทีที่มีต่อหน้าที่เป็นหลัก ว่าพวกเขาสามารถยอมรับความจริงได้หรือไม่ คนเราจะมีขีดความสามารถแบบไหนนั้นพระเจ้าทรงลิขิตไว้ล่วงหน้าแล้ว ตราบใดที่พวกเขาทุ่มเทเต็มที่และกระทำตามหลักธรรมในหน้าที่ พวกเขาก็จะเป็นไปตามเจตนารมณ์ของพระเจ้า แต่แล้วฉันก็มองดูท่าทีของตัวเองที่มีต่อหน้าที่ เมื่อการประเมินคำเทศนาของฉันมีการเบี่ยงเบนมากมาย ฉันไม่ได้ขบคิดหาวิธีเอาชนะความลำบากยากเย็น แต่ฉันกลับกลายเป็นคนคิดลบและตัดสินตัวเอง ฉันคิดว่าในเมื่อฉันได้ศึกษาสิ่งที่ควรศึกษาไปแล้ว ด้วยขีดความสามารถของฉัน ฉันคงไม่มีวันเชี่ยวชาญหลักธรรมหรือทำหน้าที่ได้ดีไม่ว่าจะพยายามแค่ไหน ดังนั้น ฉันจึงไม่อยากพยายามอีก พอลองคิดดูแล้ว สิ่งเหล่านี้ไม่ใช่การสำแดงของคนที่ยอมรับความจริง ถ้าฉันไม่พยายาม พระวิญญาณบริสุทธิ์ก็ไม่สามารถทรงพระราชกิจเพื่อชี้แนะฉันได้ และฉันก็คงทำหน้าที่ได้ไม่ดีแน่

หลังจากนั้น ฉันอ่านพระวจนะของพระเจ้าและเข้าใจปัญหาของตัวเองมากขึ้นบ้าง พระเจ้าผู้ทรงมหิทธิฤทธิ์ตรัสว่า “บางคนรู้สึกว่าขีดความสามารถของตนอ่อนด้อยเกินไป และตัวเองก็ไม่มีความสามารถในการทำความเข้าใจ ดังนั้นพวกเขาจึงตัดสินในทางที่ตีกรอบตนเอง  รู้สึกว่าไม่ว่าจะไล่ตามเสาะหาความจริงมากเพียงใด ก็ไม่อาจจะทำตามข้อกำหนดของพระเจ้าได้ และไม่ว่าจะพยายามอย่างหนักเพียงใด พวกเขาก็เป็นได้เพียงเท่านี้  พวกเขาคิดลบอยู่เสมอ  ผลก็คือแม้จะเชื่อในพระเจ้ามาหลายปี พวกเขาก็ไม่ได้รับความจริงอันใด  เมื่อไม่ทุ่มเทพยายามที่จะไล่ตามเสาะหาความจริง เจ้าจึงพูดว่าขีดความสามารถของตนอ่อนด้อยเกินไป เจ้าถอดใจเลิกพัฒนาตนเองและดำรงชีวิตอยู่ในสภาวะที่คิดลบเสมอ  ผลก็คือ เจ้าไม่เข้าใจความจริงที่เจ้าควรเข้าใจหรือปฏิบัติความจริงที่เจ้าสามารถปฏิบัติได้—คนที่ฉุดรั้งตัวเจ้าเอาไว้ก็คือเจ้าเองมิใช่หรือ?  เจ้าพูดอยู่เสมอว่าขีดความสามารถของเจ้าย่ำแย่และไม่ถึงเกณฑ์—นี่คือการหลบเลี่ยงและบ่ายเบี่ยงความรับผิดชอบมิใช่หรือ?  หากเจ้าสามารถทนทุกข์ จ่ายราคา และได้รับพระราชกิจของพระวิญญาณบริสุทธิ์ เช่นนั้นแล้ว เจ้าย่อมจะเข้าใจความจริงบางอย่างและเข้าสู่ความเป็นจริงได้บ้างเป็นแน่  หากเจ้าไม่อาศัยหรือพึ่งพาพระเจ้า และเจ้าถอดใจ ไม่ทุ่มความพยายามอันใดหรือไม่จ่ายราคา อีกทั้งยอมแพ้โดยง่าย เช่นนั้นเจ้าก็เป็นคนไม่เอาไหน ไม่มีมโนธรรมและสำนึกแม้แต่น้อย  ไม่ว่าขีดความสามารถของเจ้าจะเป็นเช่นไร ตราบใดที่เจ้ามีมโนธรรมและสำนึกอยู่บ้าง เจ้าก็ควรลุล่วงหน้าที่ของเจ้าและทำภารกิจของเจ้าให้เสร็จสมบูรณ์ด้วยความขยันหมั่นเพียร  การหนีหน้าที่ที่ได้รับมอบหมายคือการกระทำที่เป็นกบฏอย่างร้ายแรงยิ่ง เมื่อคนคนหนึ่งทรยศพระเจ้าไปแล้ว ย่อมไม่อาจไถ่ถอนความผิดนี้ได้  การไล่ตามเสาะหาความจริงจำเป็นต้องมีเจตจำนงที่มั่นคง ผู้คนที่เปราะบางเกินไปและมีความเป็นลบอยู่ในตัวมากเกินไปจะทำสิ่งใดก็ไม่สำเร็จ  พวกเขาจะไม่สามารถเชื่อในพระเจ้าจนถึงที่สุดได้ และยิ่งมีหวังน้อยลงไปอีกที่พวกเขาจะได้รับความจริงและสัมฤทธิ์การเปลี่ยนแปลงอุปนิสัย  มีแต่คนที่ไล่ตามเสาะหาความจริงและมีความตั้งใจแน่วแน่เท่านั้นที่สามารถได้รับความจริงและได้รับการทำให้เพียบพร้อมจากพระเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  สิ่งที่พระเจ้าทรงเปิดโปงคือสภาวะของฉันเลย ฉันเห็นพี่น้องชายหญิงนำหลักธรรมที่เรียนรู้ไปใช้และได้ผลลัพธ์ที่ดีในหน้าที่ แต่หลังจากที่ฉันศึกษา ไม่เพียงแต่ฉันไม่พัฒนาขึ้น แต่ฉันยังมีการเบี่ยงเบนและปัญหาอยู่ตลอด ผลก็คือ ฉันตัดสินตัวเองว่ามีขีดความสามารถต่ำและหัวช้า ดำรงชีวิตอยู่ท่ามกลางอารมณ์ที่เป็นลบและไม่เต็มใจทุ่มเทกับหลักธรรม ผู้นำจัดให้จ้าวอิงมาชี้แนะฉัน ซึ่งเป็นประโยชน์ต่อทั้งตัวฉันและงาน แต่พอเห็นว่าเธอมีขีดความสามารถดี เข้าใจหลักธรรมได้เร็ว และได้ผลลัพธ์ในหน้าที่ ฉันก็ไม่เรียนรู้จากจุดแข็งของเธอเพื่อชดเชยข้อบกพร่องของตัวเอง แต่ฉันกลับโทษพระเจ้าที่ไม่ประทานขีดความสามารถที่ดีให้ฉัน และตัดสินตัวเองว่าทำอะไรก็ไม่ดีเพราะขีดความสามารถต่ำ ฉันสูญเสียแรงจูงใจในหน้าที่ และไม่เต็มใจที่จะทุ่มเทกับการไตร่ตรองหลักธรรมอีกต่อไป ฉันเห็นว่าตัวเองเปราะบางเกินไปและขาดความพากเพียร ฉันมันคนใจเสาะที่ไร้ประโยชน์ คนที่มีความเป็นมนุษย์ที่ดีจะคำนึงถึงเจตนารมณ์ของพระเจ้าและมีสำนึกรับผิดชอบต่อหน้าที่ แม้ต้องเผชิญความลำบากยากเย็น พวกเขาก็ไม่คิดลบ เกียจคร้าน หรือหมดหวังกับตัวเอง พวกเขาไม่ระบายความหงุดหงิดใส่หน้าที่ของตัวเอง เรื่องโต้เถียงหรือเข้าใจพระเจ้าผิดนี่ยิ่งไม่ต้องพูดถึง แต่ฉันกลับตัดสินตัวเอง โดยปักใจเชื่อว่าด้วยขีดความสามารถที่ต่ำของตัวเอง ฉันคงไม่มีวันทำหน้าที่ได้ดีไม่ว่าจะพยายามแค่ไหน แถมฉันกลายเป็นคนที่ไม่เต็มใจศึกษาหลักธรรมและทำหน้าที่แบบสุกเอาเผากิน แค่ทำไปให้จบๆ สิ่งนี้นำไปสู่การเบี่ยงเบนและปัญหามากมายในการประเมินคำเทศนาของฉัน ซึ่งทำให้งานล่าช้า พระเจ้าประทานความจริงมากมายให้ฉันและทรงจัดการเตรียมการให้พี่น้องชายหญิงมาช่วยฉัน แต่ฉันกลับทำหน้าที่แบบขอไปทีและไร้ความรับผิดชอบ พอเจอปัญหา ฉันก็ทำตัวเหมือนทหารหนีทัพ ฉันไม่คู่ควรที่จะกินดื่มและชื่นชมพระวจนะของพระเจ้าจริงๆ ถ้าฉันยังเป็นแบบนี้ต่อไป ฉันจะถูกกำจัดออกไปจริงๆ พอคิดถึงเรื่องนี้ ฉันก็ตระหนักว่าจะปฏิบัติต่อหน้าที่อย่างคิดลบและเฉื่อยชามากไม่ได้อีกต่อไป ฉันต้องทุ่มเทเต็มที่เพื่อทำหน้าที่ให้ดี ฉันค่อยๆ เริ่มพบเส้นทางในหน้าที่นิดหน่อยและสามารถได้ผลลัพธ์อยู่บ้าง

วันหนึ่ง ฉันอ่านพระวจนะของพระเจ้าและเข้าใจเจตนารมณ์ของพระเจ้ามากขึ้น พระเจ้าผู้ทรงมหิทธิฤทธิ์ตรัสว่า “‘ถึงฉันจะด้อยขีดความสามารถ แต่ฉันมีหัวใจที่ซื่อสัตย์’  คำพูดเหล่านี้ฟังดูจริงใจมาก และมีข้อกำหนดที่พระเจ้าทรงวางให้มนุษย์อยู่ด้วย  ข้อกำหนดอันใด?  ข้อกำหนดว่าการด้อยขีดความสามารถไม่ใช่เรื่องใหญ่ แต่คนเราต้องมีหัวใจที่ซื่อสัตย์ และหากพวกเขามีหัวใจเช่นนั้น พวกเขาจะสามารถได้รับความเห็นชอบจากพระเจ้า  ไม่สำคัญว่าสถานการณ์หรือภูมิหลังของเจ้าจะเป็นอย่างไร เจ้าต้องเป็นคนที่ซื่อสัตย์ พูดอย่างซื่อสัตย์ กระทำการอย่างซื่อสัตย์ สามารถปฏิบัติหน้าที่ของเจ้าด้วยหัวใจและจิตใจทั้งหมดของเจ้า อุทิศตนให้หน้าที่ของเจ้า ไม่ทำตัวกลับกลอก ไม่เป็นคนเหลี่ยมจัดหรือเต็มไปด้วยเล่ห์ลวง ไม่โกหกหรือหลอกลวง และไม่พูดจาวกไปวนมา  เจ้าต้องกระทำการให้สอดคล้องกับความจริงและเป็นผู้ที่ไล่ตามเสาะหาความจริง  ผู้คนมากมายคิดว่าตนเองเป็นพวกขีดความสามารถต่ำ และไม่มีทางทำหน้าที่ของตนได้ดีหรือได้มาตรฐาน  พวกเขาทุ่มเทหัวใจและเรี่ยวแรงที่มีให้กับสิ่งที่ตนทำ แต่พวกเขาก็ไม่เคยจับหลักธรรมได้และไม่สามารถทำให้เกิดผลเลิศได้อยู่ดี  ในท้ายที่สุด พวกเขาก็ได้แต่พร่ำบ่นว่าขีดความสามารถของตนอ่อนด้อยเกินไป และกลายเป็นพวกคิดลบ  เช่นนั้นแล้ว บุคคลที่มีขีดความสามารถต่ำไม่มีหนทางก้าวหน้าได้เลยหรือ?  การมีขีดความสามารถต่ำไม่ใช่โรคที่ร้ายแรงถึงชีวิต และพระเจ้าไม่เคยตรัสว่าพระองค์จะไม่ทรงช่วยผู้คนที่มีขีดความสามารถต่ำให้รอด  พระเจ้าเคยตรัสไว้ก่อนแล้วว่าพระองค์รู้สึกเสียพระทัยต่อคนที่ซื่อสัตย์ แต่ไม่รู้ความ  อะไรคือความหมายของการไม่รู้ความ?  การไม่รู้ความในหลายกรณีมาจากการมีขีดความสามารถอ่อนด้อย  ผู้คนดังกล่าวมีขีดความสามารถอ่อนด้อย และมีความเข้าใจที่ตื้นเขินเกี่ยวกับความจริง ไม่แน่ชัดหรือสัมพันธ์กับชีวิตจริงมากพอ มักจะอยู่ในระดับที่ผิวเผินเช่นเดิมหรือเป็นความเข้าใจตามตัวอักษร ความเข้าใจตามคำสอนและกฎข้อบังคับ  นั่นเป็นเหตุผลที่พวกเขาไม่สามารถมองเห็นปัญหามากมายได้โดยชัดเจน และไม่เคยจับหลักธรรมได้เวลาปฏิบัติหน้าที่ของตน หรือว่าทำหน้าที่ของตนได้ดี  พระเจ้าไม่ทรงประสงค์ผู้คนที่มีขีดความสามารถต่ำเช่นนั้นหรือ?  (พระองค์มีพระประสงค์)  พระเจ้าทรงชี้เส้นทางและทิศทางเช่นใดให้แก่ผู้คน?  (การเป็นคนที่ซื่อสัตย์)  เจ้าสามารถเป็นคนที่ซื่อสัตย์เพียงด้วยการกล่าวว่าเป็นเช่นนั้นได้หรือไม่?  (ไม่ได้ พวกเราต้องมีสิ่งที่สำแดงว่าเป็นคนที่ซื่อสัตย์)  อะไรคือลักษณะการแสดงออกของคนที่ซื่อสัตย์?  อันดับแรก ไม่มีความสงสัยในพระวจนะของพระเจ้า  นั่นเป็นหนึ่งในลักษณะการแสดงออกของคนที่ซื่อสัตย์  นอกจากนี้ ลักษณะการแสดงออกที่สำคัญที่สุดคือการแสวงหาและการปฏิบัติความจริงในทุกเรื่อง—นี่คือสิ่งที่สำคัญอย่างยิ่ง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ฉันเข้าใจว่าการมีขีดความสามารถต่ำไม่ใช่ข้อเสียร้ายแรง พระเจ้าไม่เคยตรัสว่าคนที่มีขีดความสามารถต่ำไม่สามารถบรรลุความรอด พระเจ้าทรงมีข้อกำหนดที่แตกต่างกันสำหรับผู้คนตามขีดความสามารถที่แตกต่างกัน ตราบใดที่คนคนหนึ่งสามารถปฏิบัติหน้าที่ด้วยหัวใจที่ซื่อสัตย์ ปฏิบัติความจริงตามที่เข้าใจ และทุ่มเทเต็มที่ในหน้าที่ พระเจ้าจะไม่ทรงกำจัดพวกเขาออกไป เป็นข้อเท็จจริงที่ขีดความสามารถของฉันต่ำ ที่ฉันคิดแบบเชื่อมโยงไม่ได้เมื่อเป็นเรื่องของหลักธรรม และความสามารถในการทำความเข้าใจของฉันไม่ดีเท่าพี่น้องหญิง แต่ก็ไม่ใช่ว่าฉันทำความเข้าใจหลักธรรมไม่ได้เลย ฉันแค่หัวช้ากว่านิดหน่อย ดังนั้นฉันควรอธิษฐานถึงพระเจ้าให้มากขึ้นและทุ่มเทกับการไตร่ตรองพระวจนะของพระองค์ให้มากขึ้น เมื่อพี่น้องหญิงชี้ให้เห็นปัญหาในการประเมินคำเทศนาของฉัน ฉันก็ควรจดจ่อกับปัญหาเหล่านั้นและศึกษาหลักธรรมเพื่อชดเชยข้อบกพร่องของตัวเอง นั่นคือวิธีที่จะก้าวหน้าได้อย่างรวดเร็ว นี่คือความรักของพระเจ้า เป็นความโปรดปรานพิเศษสำหรับฉันโดยเฉพาะ!  หลังจากเข้าใจเจตนารมณ์ของพระเจ้า ฉันก็ไม่คิดลบอีกต่อไป และเลิกวางแผนเพื่ออนาคตของตัวเอง ฉันเริ่มเต็มใจซึมซับเส้นทางแห่งการปฏิบัติที่ดีของพี่น้องชายหญิง ศึกษาหลักธรรมในแบบที่นำไปปฏิบัติได้จริง ไม่เจ้าเล่ห์หรือปิดบังอะไร และทุ่มเทเต็มที่เพื่อลุล่วงหน้าที่ของตัวเอง

หลังจากนั้น ฉันอ่านพระวจนะของพระเจ้าเพิ่มเติมและเข้าใจต้นตอของความคิดลบของตัวเองมากขึ้น พระเจ้าตรัสว่า “สิ่งที่น่าเศร้าที่สุดเกี่ยวกับการเชื่อในพระเจ้าของมนุษยชาติก็คือ มนุษย์มัวทำกิจการของตนเองท่ามกลางพระราชกิจของพระเจ้า และไม่สนใจการบริหารจัดการของพระเจ้า  สิ่งที่มวลมนุษย์ล้มเหลวมากที่สุดในการเชื่อในพระเจ้าก็คือ ขณะที่ไล่ตามเสาะหาการนบนอบพระเจ้าและการนมัสการพระเจ้า เขากลับสร้างฝันของตนเองไปพร้อมกันที่จะมีบั้นปลายดังที่มุ่งมาดปรารถนาเอาไว้ และวางแผนว่าทำอย่างไรจึงจะได้รับพรที่ยิ่งใหญ่ที่สุดและบั้นปลายที่ดีที่สุด  ต่อให้ผู้คนเข้าใจว่าตนนั้นน่าเวทนา น่าชิงชัง และน่าสงสารเพียงใด แต่จะมีสักกี่คนที่สามารถละทิ้งความมุ่งมาดปรารถนาและความหวังของตนได้โดยง่าย?  มีใครบ้างสามารถหยุดฝีเท้าและเลิกวางแผนเพื่อตนเองได้?  พระเจ้าทรงต้องการคนที่จะถวายความร่วมมือใกล้ชิดแก่พระองค์เพื่อทำให้การบริหารจัดการของพระองค์เสร็จสมบูรณ์  พระองค์ทรงต้องการคนที่จะอุทิศกายใจทั้งมวลของตนให้กับพระราชกิจบริหารจัดการของพระองค์เพื่อที่จะนบนอบพระองค์  พระองค์ไม่ทรงต้องการผู้คนที่แบมือขอพระองค์ทุกวัน และยิ่งไม่ทรงต้องการคนที่สละเพื่อพระองค์เพียงเล็กน้อย แล้วก็รอเรียกร้องค่าตอบแทนจากพระองค์  พระเจ้าทรงเกลียดคนที่ทำคุณประโยชน์เพียงน้อยนิด แล้วก็หยุดอยู่กับความสำเร็จที่ผ่านไปแล้ว  พระองค์ทรงเกลียดคนเลือดเย็นเหล่านั้นที่รังเกียจพระราชกิจบริหารจัดการของพระองค์ อยากแต่จะพูดถึงการไปสวรรค์และได้รับพรเท่านั้น  และพระองค์ก็ยิ่งเกลียดคนที่ฉวยโอกาสอันเกิดจากพระราชกิจแห่งความรอดของพระองค์เพื่อประโยชน์ของตนเอง  นั่นก็เพราะผู้คนเหล่านี้ไม่เคยใส่ใจว่าพระเจ้าทรงต้องการที่จะสัมฤทธิ์และได้มาซึ่งสิ่งใดผ่านทางพระราชกิจบริหารจัดการของพระองค์  พวกเขาสนใจแต่เพียงว่าทำอย่างไรจึงจะสามารถใช้โอกาสที่ได้รับจากพระราชกิจของพระเจ้าให้ตนนั้นได้รับพร  พวกเขาไม่คำนึงถึงพระทัยของพระเจ้าเลย หมกมุ่นแต่กับจุดหมายปลายทางในอนาคตและชะตากรรมของตนเองเท่านั้น  คนที่ชิงชังพระราชกิจบริหารจัดการของพระเจ้า และไม่สนใจแม้แต่น้อยว่าพระเจ้าทรงช่วยมนุษยชาติให้รอดอย่างไร และทรงมีเจตนารมณ์ว่าอย่างไร ล้วนกำลังทำสิ่งที่ตนเองชอบทำซึ่งอยู่นอกขอบข่ายพระราชกิจบริหารจัดการของพระเจ้า  การกระทำของพวกเขาไม่เป็นที่จดจำหรือได้รับความเห็นชอบจากพระเจ้า และพระเจ้าก็ยิ่งไม่ทรงมองการกระทำของพวกเขาในทางที่ดี” (พระวจนะฯ เล่ม 1 การทรงปรากฏและพระราชกิจของพระเจ้า, ภาคผนวก 3: มนุษย์สามารถได้รับการช่วยให้รอดท่ามกลางการบริหารจัดการของพระเจ้าเท่านั้น)  “ศัตรูของพระคริสต์มองการได้รับพรว่ายิ่งใหญ่กว่าฟ้าสวรรค์ ยิ่งใหญ่กว่าชีวิต สำคัญกว่าการไล่ตามเสาะหาความจริง การเปลี่ยนแปลงในอุปนิสัย หรือความรอดส่วนบุคคล และสำคัญกว่าการทำหน้าที่ของตนให้ดีและเป็นสิ่งมีชีวิตทรงสร้างที่ได้มาตรฐาน  พวกเขาคิดว่าการเป็นสิ่งมีชีวิตทรงสร้างที่ได้มาตรฐาน การทำหน้าที่ของตนได้ดี และการได้รับการช่วยให้รอดล้วนแต่เป็นสิ่งเล็กๆ น้อยๆ ที่แทบจะไม่ควรค่าแก่การเอ่ยถึงหรือแสดงความคิดเห็น ในขณะที่การได้รับพรเป็นสิ่งเดียวในชีวิตทั้งชีวิตของพวกเขาที่ไม่อาจลืมได้เป็นอันขาด  ในสิ่งใดก็ตามที่พวกเขาเผชิญ ไม่ว่าจะใหญ่หรือเล็กเพียงใด พวกเขาก็เอามายึดโยงกับการได้รับพร ระมัดระวังและเอาใจใส่อย่างยิ่ง และพวกเขาก็เหลือทางออกไว้ให้ตัวเองเสมอ” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  จากการเปิดโปงโดยพระวจนะของพระเจ้า ฉันเห็นว่าศัตรูของพระคริสต์เชื่อในพระเจ้าเพื่อรับพระพรและผลประโยชน์ส่วนตน พวกเขาไม่ได้ไล่ตามเสาะหาความจริงเพื่อสัมฤทธิ์การเปลี่ยนแปลงด้านอุปนิสัยและทำให้พระเจ้าพอพระทัย แต่กลับพยายามแลกเปลี่ยนความทุ่มเทและการสละตนในหน้าที่กับพระพรของพระเจ้า พวกเขาหลอกใช้พระเจ้าและพยายามต่อรองกับพระองค์ พวกเขามองว่าการได้รับพระพรสำคัญกว่าการไล่ตามเสาะหาความจริงหรือการเปลี่ยนแปลงด้านอุปนิสัย ฉันเห็นว่าการสำแดงของตัวเองเหมือนกับการสำแดงของศัตรูของพระคริสต์เลย ตั้งแต่ฉันหันมาเชื่อในพระเจ้า ฉันเต็มใจทนทุกข์และจ่ายราคาเพื่อให้ความร่วมมือเสมอ ไม่ว่าคริสตจักรจะจัดให้ฉันให้น้ำผู้มาใหม่ หรือเป็นผู้นำหรือคนทำงาน นั่นเป็นเพราะฉันรู้ว่า ด้วยการทำหน้าที่มากขึ้นและตระเตรียมความดีมากขึ้น ฉันก็สามารถบรรลุความรอดและเข้าสู่ราชอาณาจักรแห่งสวรรค์ แต่พอเห็นว่าขีดความสามารถที่ต่ำของตนขัดขวางฉันจากการทำหน้าที่ผู้นำ และฉันไม่สามารถนำหลักธรรมไปใช้ได้เมื่อประเมินคำเทศนา ฉันก็กังวลว่าจะทำหน้าที่ได้ไม่ดีสักอย่างและจะถูกกำจัดออกไป และความหวังที่จะบรรลุความรอดจะสูญสิ้นไป พอรู้สึกว่าความอยากได้พระพรของตนพังทลายลง ฉันก็กลายเป็นคนคิดลบ ตัดสินตัวเอง และหมดหวังกับตัวเอง ในหน้าที่ ฉันก็แค่ทำให้จบๆ ไป และทำแบบสุกเอาเผากิน ฉันเห็นว่าในการเชื่อในพระเจ้าและหน้าที่ของฉัน ฉันแค่พยายามต่อรองกับพระเจ้า ฉันกำลังหลอกลวงและหลอกใช้พระเจ้า ฉันเป็นคนน่ารังเกียจที่เห็นแก่ผลประโยชน์เป็นอันดับแรก ฉันทำหน้าที่ด้วยเจตนาที่จะพยายามต่อรอง แทนที่จะไล่ตามเสาะหาการเปลี่ยนแปลงด้านอุปนิสัย ถ้าเป็นแบบนี้ต่อไป ไม่เพียงแต่ฉันจะไม่สามารถบรรลุความรอด แต่ฉันจะถูกพระเจ้าทรงกำจัดออกไปและทรงลงโทษด้วย พอตระหนักเรื่องนี้ได้จากการไตร่ตรอง ฉันก็รู้สึกผิดมาก จึงคุกเข่าและอธิษฐานว่า “ข้าแต่พระเจ้า พระองค์ทรงมีพระคุณประทานโอกาสให้ข้าพระองค์ได้ทำหน้าที่ แต่ข้าพระองค์กลับยึดติดความอยากได้พระพรอยู่เสมอ ข้าพระองค์ช่างเห็นแก่ตัวและน่ารังเกียจเหลือเกิน!  ข้าแต่พระเจ้า ข้าพระองค์เต็มใจที่จะกลับใจ”

ต่อมา ผ่านทางพระวจนะของพระเจ้า ฉันได้เข้าใจเจตนารมณ์และข้อกำหนดของพระเจ้าชัดเจนขึ้น พระเจ้าผู้ทรงมหิทธิฤทธิ์ตรัสว่า “ความปรารถนาของพระเจ้าคือการที่ทุกคนได้รับการทำให้เพียบพร้อม และเป็นผู้ที่พระองค์ทรงรับไว้ในท้ายที่สุด เป็นผู้ที่พระองค์ทรงชำระให้สะอาด และกลายเป็นประชากรที่พระองค์ทรงรัก  ไม่สำคัญเลยกับการที่เรากล่าวว่าพวกเจ้าล้าหลังหรือมีขีดความสามารถอ่อนด้อย นี่คือข้อเท็จจริงทั้งสิ้น  อย่างไรก็ดี การที่เรากล่าวเช่นนี้ไม่ได้พิสูจน์ว่าเราตั้งใจที่จะทอดทิ้งพวกเจ้า ว่าเราได้สูญสิ้นความหวังในตัวพวกเจ้า และยิ่งไม่ได้พิสูจน์ว่าเราไม่เต็มใจที่จะช่วยพวกเจ้าให้รอด  วันนี้เรามาเพื่อทำงานแห่งความรอดของพวกเจ้า ซึ่งหมายความว่างานที่เราทำคือการสานต่องานแห่งความรอด  ทุกคนมีโอกาสที่จะได้รับการทำให้มีความเพียบพร้อม กล่าวคือ หากว่าเจ้าเต็มใจ หากว่าเจ้าไล่ตามเสาะหา ในท้ายที่สุดเจ้าจะสามารถสัมฤทธิ์ผลนี้ และพวกเจ้าจะไม่ถูกทิ้งแม้แต่คนเดียว  หากเจ้ามีขีดความสามารถอ่อนด้อย ข้อพึงประสงค์ที่เรามีต่อเจ้าจะสอดคล้องกับขีดความสามารถอันอ่อนด้อยของเจ้า หากเจ้ามีขีดความสามารถสูง ข้อพึงประสงค์ที่เรามีต่อเจ้าก็จะสอดคล้องกับขีดความสามารถที่สูงของเจ้า หากเจ้าไม่รู้เท่าทันหรือไม่มีการศึกษา ข้อกำหนดที่เรามีต่อเจ้าก็จะเป็นไปตามนี้ หากเจ้ามีการศึกษา ข้อพึงประสงค์ที่เรามีต่อเจ้าก็จะสอดคล้องกับข้อเท็จจริงที่ว่าเจ้ามีการศึกษา หากเจ้าเป็นคนสูงวัย ข้อพึงประสงค์ที่เรามีต่อเจ้าย่อมจะสอดคล้องกับวัยของเจ้า ถ้าเจ้าสามารถทำหน้าที่เจ้าภาพรับรองได้ ข้อกำหนดที่เรามีต่อเจ้าก็จะสอดคล้องกับเรื่องนี้ ถ้าเจ้าบอกว่าเจ้าไม่สามารถทำหน้าที่เจ้าภาพรับรอง และได้แต่ปฏิบัติหน้าที่บางอย่างเท่านั้น ไม่ว่าจะเป็นการประกาศข่าวประเสริฐ หรือการดูแลคริสตจักร หรือการเข้าร่วมกิจการทั่วไปอื่นๆ การทำให้เจ้ามีความเพียบพร้อมของเราก็จะสอดคล้องกับหน้าที่ที่เจ้าปฏิบัติ  การจงรักภักดี การนบนอบจนถึงปลายทาง และการพยายามที่จะมีความรักสูงสุดให้แก่พระเจ้า—เหล่านี้คือสิ่งที่เจ้าต้องสำเร็จลุล่วง เพียงสามข้อนี้เท่านั้น และนี่ก็เป็นการปฏิบัติที่ดีที่สุดแล้ว  ท้ายที่สุด ผู้คนจำต้องสัมฤทธิ์สามสิ่งนี้ให้ได้ และคนที่ทำได้สำเร็จก็จะได้รับการทำให้เพียบพร้อม  แต่เหนืออื่นใด เจ้าต้องไล่ตามเสาะหาอย่างแท้จริง เจ้าต้องมุ่งสู่ภาวะที่ดีขึ้นและสูงขึ้นอย่างแข็งขัน และต้องไม่นิ่งเฉยในการนั้น  เราได้กล่าวไปแล้วว่าทุกคนมีโอกาสที่จะได้รับการทำให้มีความเพียบพร้อม และสามารถได้รับการทำให้มีความเพียบพร้อม และนี่ยังคงเป็นจริง  แต่เจ้ากลับไม่พากเพียรที่จะไปให้สูงขึ้น  คนที่สัมฤทธิ์เกณฑ์สามข้อนี้ไม่ได้ ย่อมจะถูกกำจัดออกไปในท้ายที่สุดอยู่ดี” (พระวจนะฯ เล่ม 1 การทรงปรากฏและพระราชกิจของพระเจ้า, การฟื้นฟูชีวิตที่ปกติของมนุษย์และการนำมนุษย์ไปสู่บั้นปลายอันน่าอัศจรรย์)  จากพระวจนะของพระเจ้า ฉันเข้าใจว่าพระเจ้าประทานขีดความสามารถที่แตกต่างกันให้ผู้คน และข้อกำหนดของพระองค์สำหรับพวกเขาก็แตกต่างกันด้วย ผู้มีขีดความสามารถดีก็มีข้อกำหนดที่ใช้กับพวกเขา ผู้มีขีดความสามารถต่ำก็เช่นกัน ไม่ว่าขีดความสามารถของคุณจะสูงหรือต่ำ ตราบใดที่คุณสามารถถวายการอุทิศตน ปฏิบัติความจริง และทำให้พระเจ้าพอพระทัย คุณก็จะมีโอกาสบรรลุความรอด แต่ฉันไม่เข้าใจเจตนารมณ์อันเปี่ยมไปด้วยความอุตสาหะของพระเจ้าในการช่วยมนุษยชาติให้รอด ฉันคิดว่าด้วยขีดความสามารถที่ต่ำของตน ฉันไม่สามารถได้รับการช่วยให้รอด และมีเพียงคนที่มีขีดความสามารถดีและหัวไวเท่านั้นที่มีความหวัง ทัศนะของฉันบิดเบือนเหลือเกิน!  การที่คนคนหนึ่งจะสามารถบรรลุความรอดหรือไม่นั้น ขึ้นอยู่กับว่าพวกเขาไล่ตามเสาะหาความจริงหรือไม่ อุปนิสัยของพวกเขาเปลี่ยนแปลงหรือไม่ และพวกเขาแสดงการอุทิศตนและการนบนอบในหน้าที่หรือไม่ ฉันนึกถึงผู้นำเขตคนหนึ่งที่ฉันรู้จัก ซึ่งมีความฉลาดและขีดความสามารถอยู่บ้าง พี่น้องชายหญิงล้วนยกย่องเธอ แต่พอเธอทำหน้าที่ เธอไม่สามารถให้ความร่วมมือกับผู้อื่นได้อย่างกลมเกลียว เธอทำตัวเผด็จการ ขัดขวางและก่อกวนงานของคริสตจักร เมื่อพี่น้องชายหญิงสามัคคีธรรมกับเธอ เธอก็ไม่ยอมรับและปฏิเสธที่จะกลับใจอย่างดื้อรั้น ในที่สุด เธอก็ถูกขับไล่ ในทางกลับกัน ขีดความสามารถของพี่น้องหญิงอีกคนค่อนข้างต่ำ แต่เธอจริงจังมาก เมื่อเผชิญความลำบากยากเย็นในหน้าที่ เธอจะอธิษฐานถึงพระเจ้าและจดจ่อกับการแสวงหาความจริงเพื่อแก้ไขความเสื่อมทรามของตัวเอง และเธอก็สามารถได้ผลลัพธ์ในหน้าที่อยู่บ้าง จากข้อเท็จจริงเหล่านี้ ฉันเข้าใจว่าต่อให้ใครสักคนมีขีดความสามารถดีและหัวไว พวกเขาก็ไม่สามารถบรรลุความรอดหากไม่ไล่ตามเสาะหาความจริงและอุปนิสัยไม่เปลี่ยนแปลง ถึงแม้ขีดความสามารถของฉันจะต่ำ แต่ฉันก็ยังควรปฏิบัติหลักธรรมความจริงทั้งหมดที่ฉันสามารถทำความเข้าใจได้ และไม่ละความพยายามในการทำหน้าที่ แบบนั้น ต่อให้วันหนึ่งฉันไม่ดีพอจริงๆ และถูกปลด ฉันก็จะไม่มีความเสียใจใดๆ ฉันยังตระหนักด้วยว่ามีเจตนารมณ์ของพระเจ้าอยู่เบื้องหลังการที่พระองค์ไม่ประทานขีดความสามารถที่ดีและพรสวรรค์ให้ฉัน ฉันมีอุปนิสัยโอหัง เห็นได้ชัดว่าฉันไม่ดีเด่อะไร แต่เมื่อฉันให้ความร่วมมือในหน้าที่กับพี่น้องชายหญิง ฉันก็ยังโอหังและคิดว่าตนเองถูก และไม่สามารถให้ความร่วมมือกับพวกเขาได้อย่างกลมเกลียว ตอนนี้ เพราะขีดความสามารถต่ำ เลยเจออุปสรรคในหน้าที่อยู่เรื่อยๆ ฉันจึงไม่สามารถโอหังได้อีกต่อไป ฉันสามารถทำหน้าที่ได้อย่างถ่อมใจ เมื่อมีสิ่งที่ฉันไม่รู้หรือไม่เข้าใจ ฉันก็สามารถแสวงหา และสามารถยอมรับข้อเสนอแนะของพี่น้องชายหญิง สิ่งนี้ยังป้องกันไม่ให้ฉันก่อการขัดขวางและการก่อกวนด้วยอุปนิสัยอันเสื่อมทรามของฉันอีกด้วย ขีดความสามารถที่ต่ำของฉันกำลังคุ้มครองฉันอยู่!

หลังจากนั้น ฉันอธิษฐานถึงพระเจ้าและใช้เวลาไตร่ตรองหลักธรรมและพระวจนะของพระเจ้ามากขึ้น หลังจากนั้นสักพัก ฉันก็มีความก้าวหน้าในหน้าที่และได้ผลลัพธ์ในหน้าที่บ้าง วันหนึ่ง ฉันกำลังสามัคคีธรรมเกี่ยวกับประสบการณ์ของตัวเองกับพี่น้องหญิงคนหนึ่ง และเธอก็พูดว่า “ช่วงนี้คุณมีความก้าวหน้าจริงๆ เมื่อเทียบกับเมื่อก่อน การมีขีดความสามารถต่ำไม่สำคัญ ตราบใดที่เราเต็มใจปฏิบัติความจริงและสามารถได้รับพระราชกิจของพระวิญญาณบริสุทธิ์ พระเจ้าจะทรงชดเชยข้อบกพร่องของการมีขีดความสามารถต่ำให้เอง” ฉันเห็นด้วยกับเรื่องนี้จริงๆ และซาบซึ้งในสิ่งที่พระเจ้าตรัสว่า “บางทีความสามารถของพวกเจ้าในการจับใจความพระวจนะของพระเจ้านั้นต่ำ แต่ด้วยการปฏิบัติตามพระวจนะของพระองค์ พระองค์ย่อมจะสามารถแก้ไขข้อบกพร่องนี้ได้” (พระวจนะฯ เล่ม 1 การทรงปรากฏและพระราชกิจของพระเจ้า, ทันทีที่เจ้าเข้าใจความจริง เจ้าควรนำมันไปสู่การปฏิบัติ)  ฉันเข้าใจว่าพระเจ้าไม่ได้ทอดพระเนตรที่ขีดความสามารถของคน แต่ทอดพระเนตรว่าพวกเขาสามารถปฏิบัติความจริงหลังจากเข้าใจแล้วหรือไม่ เมื่อคนคนหนึ่งปฏิบัติความจริง พระเจ้าจะประทานความรู้แจ้งและทรงชี้แนะพวกเขาตามขีดความสามารถที่มีมาแต่กำเนิด ทำให้พวกเขาสามารถพบเส้นทางในหน้าที่ได้ ขอบคุณพระเจ้า!


23. ฉันแก้ไขความอิจฉาของตัวเองได้อย่างไร

โดย หวังเซิน ประเทศจีน

ในปี 2019 ฉันได้รับเลือกให้เป็นผู้นำทีมในฝ่ายวีดิทัศน์  ฉันคิดในใจว่า “ดูเหมือนฉันก็พอมีความสามารถอยู่ไม่น้อย ไม่อย่างนั้นทุกคนคงไม่เลือกฉันหรอก” ในเวลาเดียวกัน ฉันก็ตั้งใจแน่วแน่ว่าฉันจะตั้งใจทำหน้าที่ของตัวเองให้ดี  ในตอนนั้นเสี่ยวหยามีทักษะด้านงานสามมิติที่โดดเด่นเป็นพิเศษ และเมื่อทุกคนเจอปัญหาทางเทคนิคอะไร ก็จะไปหาเธอ พอเห็นว่าทุกคนพากันไปห้อมล้อมเสี่ยวหยาเพื่อถามเรื่องต่างๆ อยู่ตลอด ฉันก็รู้สึกขุ่นใจอยู่บ้าง แต่ก็ยังสามารถรับมือกับเรื่องนี้ได้อย่างถูกต้อง  เพราะอย่างไรเสีย สิ่งที่ฉันถนัดคือแอนิเมชันสองมิติ ส่วนเทคโนโลยีด้านสามมิตินั้นฉันรู้แค่ผิวเผิน ดังนั้นการที่ทุกคนไปขอความช่วยเหลือจากเธอจึงเป็นเรื่องปกติ  อีกอย่าง พี่น้องหญิงซูเจี๋ยก็มักจะมาถามปัญหาทางเทคนิคบางอย่างกับฉัน  จึงทำให้ฉันสบายใจขึ้นมาบ้าง  แต่ต่อมา พี่น้องหญิงไม่เพียงไปถามปัญหาทางเทคนิคกับเสี่ยวหยา แต่พวกเธอยังไปสามัคคีธรรมกับเธอถึงปัญหาและความลำบากยากเย็นในการเข้าสู่ชีวิตด้วย  ตอนนั้นฉันจึงเริ่มรู้สึกขุ่นใจอย่างมาก  “ฉันเป็นผู้นำทีม แล้วทำไมถึงไม่มีใครมาหาฉันเลย?  พวกเขาคิดว่าฉันไม่ดีเท่าเสี่ยวหยาหรือเปล่า?  แล้วพวกเขาจะเลือกฉันเป็นผู้นำทีมตั้งแต่แรกทำไม?  แบบนี้ก็เท่ากับทำให้ฉันตกอยู่ในสถานการณ์น่าอับอายไม่ใช่หรือ?”  ทุกครั้งที่เห็นพี่น้องหญิงสามัคคีธรรมกัน ฉันก็อยากเข้าไปร่วมด้วย แต่พอเห็นทุกคนรายล้อมเสี่ยวหยาอยู่ ฉันก็เปลี่ยนใจทันที “ตอนนี้เธอกลายเป็นจุดสนใจของทุกคนไปแล้ว ถ้าฉันซึ่งเป็นผู้นำทีมเข้าไปร่วมด้วยอีก จะไม่ยิ่งทำให้เธอโดดเด่นและดูมีความสามารถมากขึ้นไปอีกหรอกหรือ?  ส่วนฉันก็จะยิ่งดูไม่มีความสำคัญเข้าไปอีก” ฉันจึงไปอุทิศตนฝ่ายวิญญาณตามลำพังในอีกห้องหนึ่ง บางครั้งฉันก็ได้ยินเสียงหัวเราะของเสี่ยวหยาจากข้างนอก และเสียงนั้นก็ฟังขัดหูฉันเป็นพิเศษ ราวกับว่าเธอกำลังจงใจโอ้อวด “บารมี” ของตัวเอง หลังจากนั้น ฉันก็ยิ่งไม่พอใจเสี่ยวหยามากขึ้นเรื่อยๆ “ทั้งที่ฉันเป็นผู้นำทีม แต่ทุกคนกลับเอาแต่รายล้อมเธอ แล้วฉันจะเอาหน้าไปไว้ที่ไหน?  เธอไม่นึกถึงความรู้สึกของฉันเลยด้วยซ้ำ  อย่างน้อยเธอก็ควรชวนฉันไปร่วมสามัคคีธรรมด้วย เพื่อไว้หน้าฉันบ้าง!  ฉันเข้าใจแล้วว่าเธอไม่ได้ให้ความสำคัญกับผู้นำทีมอย่างฉันเลย” ต่อมา ฉันก็เริ่มสงสัยว่า หากการสามัคคีธรรมของฉันในการชุมนุมมีความกระจ่างมากกว่านี้ คนอื่นๆ จะเริ่มมาหาฉันเพื่อสามัคคีธรรมเรื่องปัญหาของพวกเขาไหม?  แบบนี้ฉันก็จะพอกู้หน้ากลับมาได้บ้าง ดังนั้นในการชุมนุม ฉันจึงเค้นสมองคิดหาวิธีทำให้สามัคคีธรรมของตัวเองโดดเด่น แต่ยิ่งฉันพยายามมากเท่าไร สมองของฉันก็ยิ่งว่างเปล่ามากเท่านั้น การสามัคคีธรรมของฉันแห้งแล้งและจืดชืด และหลังจากนั้นก็ยังไม่มีใครมาสามัคคีธรรมกับฉัน ฉันจึงค่อยๆ เริ่มคิดลบกับพี่น้องหญิงคนอื่นๆ  ฉันไม่อยากพูดกับพวกเธอ และยิ่งไม่อยากยอมรับเสี่ยวหยา ฉันจะฝืนใจพูดกับเธอก็ต่อเมื่อจำเป็นต้องหารือเรื่องงานจริงๆ แต่ถึงอย่างนั้น เวลาจำเป็นต้องพูดกับเธอ ฉันก็ยังทำหน้าตึงและใช้น้ำเสียงแข็งมาก เมื่อเห็นฉันเป็นแบบนั้น เสี่ยวหยาก็ไม่กล้าพูดกับฉัน

เย็นวันหนึ่ง ทุกคนก็พากันไปถามปัญหากับเสี่ยวหยาอีก แม้แต่ซูเจี๋ยก็ไปด้วย เมื่อเห็นพวกเธอพูดคุยหัวเราะกันขณะหารือเรื่องต่างๆ ฉันก็รู้สึกทันทีว่าตัวเองเป็นส่วนเกิน และคิดว่าเสี่ยวหยาจงใจทำแบบนี้เพื่อยั่วโมโหฉัน ยิ่งคิด ฉันก็ยิ่งโกรธ ผ่านไปสักพัก เสี่ยวหยาถามคำถามฉันเรื่องหนึ่ง ฉันไม่อยากตอบเธอ จึงแกล้งทำเป็นไม่ได้ยิน เธอถามอีกครั้ง ฉันจึงตอบกระแทกเสียงใส่เธอ เสี่ยวหยาอึ้งไปเล็กน้อยแล้วถามว่า “เป็นอะไรไป?”  ฉันตอบกลับอย่างโมโหว่า “ไม่มีอะไร!”  เมื่อเห็นฉันเป็นแบบนั้น เสี่ยวหยาก็ได้แต่กลับไปนั่งที่ของตัวเอง ฉันรู้สึกคับข้องใจและอัดอั้นมาก จึงเข้าไปอีกห้องหนึ่งแล้วเริ่มร้องไห้ เสี่ยวหยาเข้ามาดูฉัน แต่ฉันไม่สนใจเธอ เพราะรู้สึกว่าความเจ็บปวดทั้งหมดของฉันเป็นความผิดของเธอ หลังจากนั้น ฉันก็เริ่มแอบแข่งขันกับเสี่ยวหยาอยู่ในใจ ทุกเช้าระหว่างการอุทิศตนฝ่ายวิญญาณ เมื่อพี่น้องหญิงคนอื่นๆ สามัคคีธรรมจบ ฉันก็จะพูดเสริม แต่เมื่อเสี่ยวหยาสามัคคีธรรมจบ ฉันจะเงียบสนิท ฉันคิดในใจว่า “ฉันจะปล่อยให้เธอหน้าแตกบ้าง ให้เธอได้รู้เสียบ้างว่าการตกอยู่ในสถานการณ์น่าอับอายมันรู้สึกยังไง” เมื่อหารือเรื่องงาน หลังจากคนอื่นพูดจบ ฉันก็จะรีบพูดเสริมความคิดเห็นของตัวเอง แต่เมื่อเสี่ยวหยาพูดจบ ฉันกลับทำเหมือนไม่ได้ยินอะไร และเมินเฉยต่อเธอ เพราะท่าทีที่ฉันมีต่อเสี่ยวหยาและพี่น้องหญิงคนอื่นๆ แตกต่างกันอย่างเห็นได้ชัด พี่น้องหญิงคนอื่นๆ จึงเริ่มรู้สึกถูกจำกัดอยู่บ้าง เวลาหารือเรื่องงาน พวกเธอก็ไม่กล้าแสดงความคิดเห็นอย่างอิสระ ซึ่งทำให้ประสิทธิภาพในการทำงานต่ำ และการชุมนุมก็ไม่ได้ผลดี เดิมทีฉันคิดว่าการทำแบบนี้จะทำให้เสี่ยวหยาหน้าเสียไปบ้าง แต่ปรากฏว่าเธอกลับแทบไม่ได้รับผลกระทบอะไรเลย ความสัมพันธ์ของเธอกับทุกคนยังดีมากเหมือนเดิม และทุกคนก็ยังไปหาเธอเมื่อมีปัญหา เรื่องนี้ทำให้ฉันโกรธมาก ต่อมา ฉันก็เลิกเป็นฝ่ายเริ่มหารือเรื่องต่างๆ ที่เกี่ยวกับหน้าที่ของเรา ฉันไม่อยากพูดกับเสี่ยวหยา และก็ไม่อยากยุ่งกับพี่น้องหญิงคนอื่นๆ ด้วย ทุกวันฉันเอาแต่เก็บตัวอยู่คนเดียว ในใจก็รู้สึกอัดอั้นและทุกข์ใจมาก

หลังจากนั้น ทุกครั้งหลังอาหารเย็น ฉันก็จะเริ่มท้องอืด และมันทำให้ฉันรู้สึกไม่สบายตัวอย่างมาก ฉันลองวิธีรักษาสารพัด แต่ก็ไม่ได้ผล เย็นวันหนึ่ง เสี่ยวหยาและพี่น้องหญิงเจ้าภาพต่างก็เตือนฉันว่า เมื่อเผชิญกับความเจ็บป่วยแบบนี้ ฉันจำเป็นต้องทบทวนตัวเองและเรียนรู้บทเรียน ตอนนั้นเอง ฉันจึงอธิษฐานถึงพระเจ้า ขอให้พระองค์ทรงให้ความรู้แจ้งและชี้แนะฉันให้รู้จักตัวเอง ขณะอธิษฐาน ภาพเหตุการณ์ที่ฉันอิจฉาเสี่ยวหยาก็ค่อยๆ ผุดขึ้นมาในใจทีละฉาก และฉันก็ตระหนักว่าฉันจำเป็นต้องทบทวนปัญหาเรื่องนี้

ในระหว่างการอุทิศตนฝ่ายวิญญาณ ฉันอ่านพระวจนะของพระเจ้าบางส่วน และมีความเข้าใจเกี่ยวกับสภาวะของตัวเองขึ้นมาบ้าง  พระเจ้าผู้ทรงมหิทธิฤทธิ์ตรัสว่า “บางคนกลัวอยู่เสมอว่าผู้อื่นจะเก่งกว่าตนหรืออยู่เหนือตน ว่าผู้อื่นจะได้รับการยอมรับขณะที่ตนถูกมองข้าม และนี่ก็พาให้พวกเขาเล่นงานและกีดกันผู้อื่น  นี่เป็นเรื่องของการอิจฉาผู้คนที่มีความสามารถพิเศษมิใช่หรือ?  เช่นนั้นก็เห็นแก่ตัวและน่ารังเกียจมิใช่หรือ?  นี่คืออุปนิสัยจำพวกใด?  เป็นอุปนิสัยที่ชั่วช้า  ผู้ที่คิดถึงแต่ผลประโยชน์ของตนเองเท่านั้น เอาแต่ตอบสนองความอยากได้อยากมีที่เห็นแก่ตัวของตนเองเท่านั้น ไม่นึกถึงผู้อื่นหรือคำนึงถึงผลประโยชน์แห่งพระนิเวศของพระเจ้า ย่อมมีอุปนิสัยที่ไม่ดี และพระเจ้าก็ไม่โปรดพวกเขา  หากเจ้าสามารถคำนึงถึงเจตนารมณ์ของพระเจ้าได้อย่างแท้จริง เจ้าย่อมจะสามารถปฏิบัติต่อผู้อื่นได้อย่างเป็นธรรม  หากเจ้าแนะนำคนที่ดีและเปิดโอกาสให้พวกเขาฝึกฝนและปฏิบัติหน้าที่ อันเป็นการเพิ่มคนที่มีความสามารถพิเศษให้แก่พระนิเวศของพระเจ้า นั่นย่อมจะทำให้งานของเจ้าง่ายขึ้นมิใช่หรือ?  เช่นนั้นแล้ว เจ้าจะไม่อุทิศตนในการทำหน้าที่ของเจ้าหรือ?  นั่นคือการทำดีเฉพาะพระพักตร์พระเจ้า เป็นมโนธรรมและสำนึกขั้นต่ำสุดซึ่งผู้ที่ทำหน้าที่ผู้นำควรมี  ผู้ที่สามารถนำความจริงไปปฏิบัติ ย่อมสามารถยอมรับการพินิจพิเคราะห์จากพระเจ้าในสิ่งทั้งหลายที่พวกเขาทำได้  เมื่อเจ้ายอมรับการพินิจพิเคราะห์ของพระเจ้า หัวใจของเจ้าก็จะได้รับการแก้ไขให้ถูกต้อง  หากเจ้าเพียงทำสิ่งทั้งหลายเพื่อให้ผู้อื่นมองเห็นอยู่ตลอดเวลา และต้องการที่จะได้รับคำสรรเสริญและความเลื่อมใสจากผู้อื่นอยู่เสมอ และเจ้าไม่ยอมรับการพินิจพิเคราะห์จากพระเจ้า เช่นนั้นแล้ว พระเจ้ายังคงทรงอยู่ในหัวใจของเจ้ากระนั้นหรือ?  ผู้คนเช่นนี้ไม่มีหัวใจที่ยำเกรงพระเจ้า  จงอย่าทำสิ่งทั้งหลายเพื่อตัวเจ้าเองอยู่เสมอ และอย่าคำนึงถึงผลประโยชน์ของตนเองอยู่ตลอดเวลา อย่าคำนึงถึงผลประโยชน์อย่างมนุษย์ และอย่าไปนึกถึงความภาคภูมิใจ ความมีหน้ามีตา และสถานะของตัวเจ้าเอง ก่อนอื่นเจ้าต้องคำนึงถึงผลประโยชน์แห่งพระนิเวศของพระเจ้า และให้ผลประโยชน์เหล่านั้นมีความสำคัญเป็นอันดับแรก  เจ้าควรคำนึงถึงเจตนารมณ์ของพระเจ้าและเริ่มโดยการใคร่ครวญว่ามีมลทินอยู่ในการปฏิบัติหน้าที่ของเจ้าหรือไม่ เจ้าอุทิศตน ลุล่วงความรับผิดชอบของเจ้า และทุ่มเททั้งหมดที่เจ้ามีหรือยัง  รวมทั้งเจ้าได้คำนึงถึงหน้าที่ของเจ้าและงานของคริสตจักรด้วยหัวใจทั้งดวงหรือไม่  เจ้าต้องพิจารณาสิ่งเหล่านี้  หากเจ้าคิดคำนึงถึงสิ่งเหล่านี้อยู่เนืองๆ และคิดออก ก็ย่อมจะง่ายขึ้นที่เจ้าจะปฏิบัติหน้าที่ของเจ้าให้ดี” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะสามารถได้รับอิสรภาพและการปลดปล่อยก็ด้วยการทิ้งอุปนิสัยอันเสื่อมทรามของตนเท่านั้น)  หลังจากอ่านพระวจนะของพระเจ้าแล้ว ฉันจึงตระหนักว่า ช่วงที่ผ่านมา ฉันใช้ชีวิตอยู่ในสภาวะของความอิจฉา ตั้งแต่เสี่ยวหยามา เมื่อเห็นว่าทุกคนมีปัญหาอะไรก็ไปถามเธอ แทนที่จะมาหาฉันซึ่งเป็นผู้นำทีม ใจของฉันก็เริ่มไม่สงบ ฉันรู้สึกว่าเสี่ยวหยาแย่งความโดดเด่นไปจากฉัน และในใจก็อิจฉาและไม่ยอมรับ เพื่อกู้ศักดิ์ศรีความเป็นผู้นำทีมของฉันกลับมา ฉันจึงเค้นสมองระหว่างการชุมนุมว่าจะสามัคคีธรรมอย่างไรให้ฟังดูลุ่มลึก เพื่อให้พี่น้องหญิงชื่นชมฉัน ด้วยวิธีนี้ ต่อไปเมื่อพี่น้องหญิงมีปัญหาหรือความลำบากยากเย็นในการเข้าสู่ชีวิต พวกเธอก็จะมาหาฉันเพื่อสามัคคีธรรมและแก้ไข แต่ผลคือ ยิ่งฉันคิดแบบนั้น ฉันก็ยิ่งสามัคคีธรรมอะไรไม่ออกเลย หลังจากนั้น ฉันไม่ได้ทบทวนตัวเอง แต่กลับยิ่งขุ่นเคืองเสี่ยวหยามากขึ้น ไม่ว่าจะเป็นในการชุมนุมหรือการหารือเรื่องงาน ไม่ว่าคนอื่นจะพูดอะไร ฉันก็จะตอบรับอย่างกระตือรือร้น แต่พอเสี่ยวหยาพูด ฉันกลับทำเป็นไม่สนใจ จงใจปล่อยให้บรรยากาศเงียบจนน่าอึดอัด เพื่อให้เธอตกอยู่ในสถานการณ์ที่น่าอับอาย นี่เป็นวิธีที่ฉันใช้โจมตีและกีดกันเธอทางอ้อม แต่สิ่งที่ฉันไม่คาดคิดก็คือ ความสัมพันธ์ของทุกคนกับเสี่ยวหยาก็ยังดีมากเหมือนเดิม ฉันจึงโกรธมากจนไม่อยากพูดกับใคร และถึงขั้นเอาความคับข้องใจของตัวเองไปลงกับหน้าที่ การอิจฉาคนที่มีความสามารถมากกว่าฉัน ทำให้ฉันกลายเป็นคนใจแคบและคิดเล็กคิดน้อย ฉันทนเห็นคนอื่นดีกว่าฉันไม่ได้ ทันทีที่เห็นใครเก่งกว่าฉัน ฉันจะคิดหาทุกวิถีทางเพื่อโจมตีและกีดกันพวกเขา พอไม่ได้ดังใจ ฉันก็เริ่มคิดลบและเฉื่อยชาจนละเลยหน้าที่ของตัวเอง ฉันละเลยงานที่ตัวเองควรทำไปหมด!  ความจริงแล้ว เสี่ยวหยามีทักษะด้านวิชาชีพดี และเธอสามารถสามัคคีธรรมความจริงเพื่อแก้ไขปัญหาได้ การที่ทุกคนไปหาเธอเมื่อมีปัญหา เป็นประโยชน์ทั้งต่อหน้าที่ของพวกเราและการเข้าสู่ชีวิตของพี่น้องหญิง พระเจ้าทรงจัดเตรียมคนที่ดีกว่าไว้ข้างกายฉัน เพื่อให้พวกเราได้เรียนรู้จากจุดแข็งของกันและกันเพื่อชดเชยจุดอ่อนของตน และช่วยเหลือกันทำหน้าที่ของเราให้ดี และในขณะเดียวกัน ฉันเองก็จะได้เติบโตขึ้นด้วย ฉันควรร่วมมือกับเสี่ยวหยา ไม่ใช่อิจฉาหรือกีดกันเธอ หลังจากนั้น ฉันก็เปิดใจกับทุกคน และสามัคคีธรรมถึงสภาวะที่ฉันอิจฉาเสี่ยวหยาในช่วงนั้น เสี่ยวหยาไม่เพียงแต่ไม่ถือสาฉัน แต่ยังหาพระวจนะของพระเจ้าบางบทตอนมาช่วยฉันด้วย ฉันรู้สึกละอายใจมากและเสียใจอยู่บ้าง และคิดว่าต่อไปฉันต้องเริ่มร่วมมือกับเธอให้ดีเพื่อลุล่วงหน้าที่ของเรา คิดไม่ถึงเลยว่า นับจากวันนั้น อาการท้องอืดของฉันก็หายไป หลังจากนั้น เมื่อเห็นทุกคนพากันไปห้อมล้อมเสี่ยวหยาเพื่อถามเรื่องต่างๆ ฉันก็ไม่รู้สึกขุ่นใจเหมือนเมื่อก่อนแล้ว และสามารถร่วมมือกับพี่น้องหญิงได้อย่างกลมเกลียว

เพราะความเข้าใจของฉันเกี่ยวกับอุปนิสัยอันเสื่อมทรามของตัวเองยังตื้นเขินเกินไป ผ่านไปไม่นาน ฉันก็กลับไปทำแบบเดิมอีก เมื่อเห็นพี่น้องหญิงบางคนพากันไปห้อมล้อมเสี่ยวหยาเพื่อถามเรื่องต่างๆ อยู่เสมอ ความอยากได้อยากมีในสถานะของฉันก็เริ่มก่อตัวขึ้นอีกครั้ง ตอนนั้น อันเจี๋ยมีอคติกับเสี่ยวหยาเพราะเรื่องบางอย่าง ฉันควรช่วยแก้ไขปัญหาและคลี่คลายความหมางใจระหว่างพวกเธอ แต่ภายนอกฉันดูเหมือนกำลังสามัคคีธรรมกับอันเจี๋ย แท้จริงแล้ว ฉันกลับใช้โอกาสตอนสามัคคีธรรมในการชี้ให้เห็นข้อบกพร่องของเสี่ยวหยาอย่างจงใจ ทำให้อันเจี๋ยมีอคติต่อเสี่ยวหยามากขึ้นกว่าเดิม หลังจากนั้น เวลาอันเจี๋ยมีปัญหา เธอก็ไม่ไปหาเสี่ยวหยาอีก แต่เริ่มมาหาฉันแทน แต่ก็ยังมีพี่น้องหญิงสองคนคอยห้อมล้อมเสี่ยวหยาอยู่เสมอ เมื่อเทียบกันแล้ว ฉันก็ยังเสียเปรียบอยู่ดี ฉันจึงคิดกลอุบายขึ้นมาว่า “ถ้าฉันแสร้งลดทิฐิต่อหน้าเสี่ยวหยา แล้วพวกเรา ‘คืนดีกัน’ เธอก็จะเกื้อหนุนงานของฉัน แบบนี้สถานะผู้นำทีมของฉันก็จะมั่นคงแล้วไม่ใช่หรือ?”  ฉันจึงพูดกับเสี่ยวหยาว่า “ดูสิ ถึงฉันจะเป็นผู้นำทีม แต่ฉันก็ไม่ดีเท่าเธอในหลายด้าน จริงๆ แล้วเธอก็แทบไม่ต่างจากผู้นำทีม เพียงแต่ไม่มีตำแหน่งเท่านั้น ต่อไป พวกเรามาร่วมมือกันเพื่อทำงานของทีมให้ดีเถอะ” หลังจากนั้น ไม่ว่าจะมีเรื่องอะไรเกี่ยวกับหน้าที่ ฉันก็จะเป็นฝ่ายไปหารือกับเสี่ยวหยา เมื่อเสี่ยวหยามีความคิดหรือข้อเสนอแนะอะไรเกี่ยวกับหน้าที่ เธอก็จะเป็นฝ่ายมาขอความเห็นจากฉันก่อน จากนั้นฉันจึงค่อยไปสื่อสารกับพี่น้องหญิงคนอื่นๆ พอเห็นว่าเสี่ยวหยามาปรึกษาฉันก่อนทุกเรื่อง ฉันก็แอบได้ใจ “ในที่สุดฉันก็เปลี่ยนคู่แข่งให้กลายเป็นคนใต้บังคับบัญชา และได้ขึ้นมาอยู่ในสถานะที่เหนือกว่าอย่างชอบธรรมแล้ว” ด้วยวิธีนี้ พวกเราจึง “ร่วมมือกันอย่างกลมเกลียว” อยู่เป็นเวลานาน ต่อมา เนื่องจากหน้าที่ของฉันมีการปรับเปลี่ยน ฉันจึงแยกจากเสี่ยวหยา

ไม่นานหลังจากนั้น ฉันบังเอิญได้อ่านพระวจนะของพระเจ้าบทตอนหนึ่งที่เปิดโปงว่าศัตรูของพระคริสต์โจมตีและกีดกันผู้ที่เห็นต่างอย่างไร และพระวจนะนั้นก็ทำให้ฉันนึกถึงวิธีปฏิบัติของตัวเองก่อนหน้านี้ขึ้นมาทันที  พระเจ้าผู้ทรงมหิทธิฤทธิ์ตรัสว่า “ศัตรูของพระคริสต์มีวิถีทางและวิธีการมากมายในการโจมตีและกีดกันคนที่เห็นต่าง  นอกจากการเผชิญหน้าและการปฏิเสธต่อหน้าสาธารณชนแล้ว กลยุทธ์ที่ร้ายกาจที่สุดของพวกเขาเกี่ยวข้องกับการดึงดูดและการเกณฑ์คนที่เห็นต่างเข้ามา โดยทำให้คนที่เห็นต่างทุกคนฟังพวกเขา  หากคนที่เห็นต่างไม่ฟัง ศัตรูของพระคริสต์จะกดข่มพวกเขา ปราบปรามพวกเขา และทำให้พวกเขาเสื่อมเสียชื่อเสียง ในหนทางเดียวกันกับที่ผู้ไม่มีความเชื่อจัดการกับคู่ต่อสู้ทางการเมือง  ศัตรูของพระคริสต์นั้นเลวร้ายและโหดร้ายถึงเพียงนี้  แต่บางครั้ง ศัตรูของพระคริสต์ก็จะใช้วิธีการที่นุ่มนวลเพื่อดึงดูดผู้คนเข้ามา  ตัวอย่างเช่น หากมีคนที่เห็นต่างซึ่งมีความคิดเห็นไม่ตรงกับที่พวกเขามี พวกเขาก็จะมองดูว่าคนคนนั้นชอบอะไรและมีจุดอ่อนอยู่ตรงไหนบ้าง โดยใช้วิถีทางที่น่าเหยียดหยามนานาสารพัดเพื่อบังคับให้พวกเขาเชื่อฟัง  หรือพวกเขาก็จะแสร้งทำเป็นยอมจำนนและยอมรับความผิดพลาดของตนต่อหน้าคนที่เห็นต่าง หรือทำทุกวิถีทางเพื่อให้คนที่เห็นต่างได้รับประโยชน์และทำให้พวกเขาพึงพอใจ หรือบางทีก็ให้เพื่อนสนิทของพวกเขาโน้มน้าวคนที่เห็นต่าง แล้วจากนั้นพวกเขาก็แสร้งทำเป็นว่าตนกำลังสามัคคีธรรมความจริงกับคนที่เห็นต่างนั้น โดยกล่าวว่า ‘การที่พวกเราจับคู่กันเพื่องานของคริสตจักรนั้นสมบูรณ์แบบจริงๆ ในอนาคตพวกเราสามารถแบ่งคริสตจักรแห่งนี้กันคนละครึ่ง  ถึงแม้ว่าฉันจะเป็นผู้นำ แต่ฉันก็จะรับฟังข้อเสนอแนะใดก็ตามที่คุณมี  ตามข้อเท็จจริงแล้ว ฉันเองคือคนที่จะให้ความร่วมมือกับคุณ’  หากคนที่เห็นต่างคนนี้เป็นบุคคลที่ไม่เข้าใจความจริง เช่นนั้นแล้ว ย่อมเป็นการง่ายสำหรับศัตรูของพระคริสต์ที่จะคัดพวกเขามาใช้งาน  บรรดาผู้ที่เข้าใจความจริงจะรู้ทันการนี้และพูดว่า ‘เอาล่ะ คนผู้นี้เป็นจอมวางอุบาย พวกเขาไม่ใช่กำลังโจมตีอย่างเปิดเผย แต่กำลังใช้เล่ห์เหลี่ยม—แทนที่จะใช้ไม้แข็ง พวกเขากลับกำลังมาอย่างนุ่มนวล’  สำหรับศัตรูของพระคริสต์แล้ว คนที่เห็นต่างเป็นภัยคุกคามต่อสถานะและอำนาจของพวกเขา  ใครก็ตามที่คุกคามสถานะและอำนาจของพวกเขา ไม่ว่าจะเป็นใคร พวกศัตรูของพระคริสต์ย่อมจะพยายามอย่างสุดความสามารถที่จะ ‘จัดการ’ พวกเขา  หากไม่สามารถบีบให้ผู้คนเหล่านี้ยอมเชื่อฟังหรือยอมเป็นพวกตนได้ เช่นนั้นแล้ว ศัตรูของพระคริสต์ย่อมจะโค่นล้มหรือเอาตัวพวกเขาออกไป  สุดท้ายแล้ว พวกศัตรูของพระคริสต์ก็จะสัมฤทธิ์เป้าหมายของพวกเขาในการมีอำนาจเด็ดขาด และตั้งตัวเป็นกฎหมายเสียเอง  นี่คือหนึ่งในวิธีการที่ศัตรูของพระคริสต์ใช้ธำรงสถานะและอำนาจของตนเป็นประจำ—พวกเขาโจมตีและกีดกันคนที่เห็นต่าง” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สอง: พวกเขาโจมตีและกีดกันคนที่เห็นต่าง)  หลังจากอ่านพระวจนะของพระเจ้า  ฉันตกใจมาก นั่นก็เป็นเล่ห์เหลี่ยมแบบเดียวกับที่ฉันเคยใช้กับเสี่ยวหยาในตอนนั้นไม่ใช่หรือ?  ฉันตระหนักว่าตอนที่ฉันแสร้งยอมอ่อนข้อต่อหน้าเสี่ยวหยาจริงๆ แล้วฉันกำลังพยายามดึงเธอมาเป็นพวก ซึ่งเป็นวิธีหนึ่งในการโจมตีและกีดกันคนที่เห็นต่าง เมื่อนึกย้อนกลับไปในช่วงนั้น ฉันเห็นว่ามีพี่น้องหญิงมารายล้อมเสี่ยวหยาอยู่เสมอ และไม่ว่าทุกคนจะมีปัญหาเรื่องงานหรือมีความลำบากยากเย็นใดในการเข้าสู่ชีวิต ต่างก็ชอบไปหาเธอ ฉันรู้สึกว่าฉันไม่สามารถเอาชนะเธอได้เลย ดังนั้นเพื่อรักษาสถานะผู้นำทีมของตัวเองไว้  ฉันจึงใช้วิธีที่ดูนุ่มนวลกว่า ฉันจงใจแสร้งยอมอ่อนข้อต่อหน้าเสี่ยวหยา โดยพูดทำนองว่า “ฉันไม่ดีเท่าเธอ” และ “จริงๆ แล้วเธอก็เหมือนผู้นำทีมคนหนึ่ง” ภายนอกอาจดูเหมือนว่าฉันถ่อมตัวมาก แต่ความจริงแล้วฉันอยากดึงเสี่ยวหยามาอยู่ฝ่ายเดียวกับฉัน ให้เธอเป็นผู้ช่วยของฉัน และให้เธอร่วมมือกับงานของฉัน ด้วยวิธีนี้ ทุกคนก็จะมารายล้อมฉัน ภายนอกอาจดูเหมือนว่าเราสองคน “กลมเกลียว” กันแล้ว แต่เจตนาเบื้องหลังของฉันน่ารังเกียจและต่ำช้ามาก และเป็นสิ่งที่พระเจ้าทรงรังเกียจ ฉันนึกถึงพวกนักการเมืองในโลกของผู้ไม่มีความเชื่อที่ใช้วิธีการสารพัดมาต่อสู้กับคู่แข่งเพื่อแย่งชิงอำนาจ ถ้าพวกเขาไม่ทำให้ฝ่ายตรงข้ามเสื่อมเสีย ก็ใช้เล่ห์เหลี่ยมดึงอีกฝ่ายมาเป็นเครื่องมือของตัวเอง เพื่อปกป้องสถานะของตัวเอง ฉันเองก็เค้นสมองคิดหาวิธี และยอมใช้วิธีการที่น่ารังเกียจและต่ำช้าทุกรูปแบบ นี่ใช่พฤติกรรมของคนที่เชื่อในพระเจ้าที่ไหนกัน?  ฉันก็ไม่ต่างอะไรจากผู้ไม่เชื่อเลย!  ฉันช่างน่าขยะแขยงจริงๆ!

ฉันจึงเริ่มใคร่ครวญว่า ทำไมฉันถึงต้องแข่งขันกับเสี่ยวหยาอยู่ตลอดเวลา สาเหตุหลักเป็นเพราะฉันรู้สึกว่าในฐานะผู้นำทีม ฉันต้องเป็นอันดับหนึ่งเหนือทุกคน และสมาชิกในทีมคนอื่นจะเก่งกว่าหรือเหนือกว่าฉันไม่ได้ จากนั้นฉันก็เห็นพระวจนะของพระเจ้าบทตอนหนึ่งว่า “ไม่ว่าเจ้าจะทำอะไร ไม่ว่าจะเป็นเรื่องสำคัญหรือไม่ เจ้าจำเป็นจะต้องมีใครสักคนอยู่ตรงนั้นเสมอเพื่อคอยช่วยเหลือเจ้า ให้คำชี้แนะและคำแนะนำ หรือร่วมมือทำสิ่งต่างๆ กับเจ้า  นี่เป็นทางเดียวที่จะแน่ใจได้ว่าเจ้าจะทำสิ่งทั้งหลายให้ถูกต้องยิ่งขึ้น ผิดพลาดน้อยลง และมีแนวโน้มที่จะหลงผิดน้อยลง—นี่จึงเป็นเรื่องดี  โดยเฉพาะอย่างยิ่งการรับใช้พระเจ้าไม่ใช่เรื่องเล็ก และการไม่แก้ไขอุปนิสัยอันเสื่อมทรามของตนเองก็อาจทำให้เจ้ามีภัยได้!  ผู้คนมีอุปนิสัยเยี่ยงซาตาน สามารถต่อต้านและกบฏต่อพระเจ้าเมื่อใดและที่ใดก็ได้  ผู้คนที่ใช้ชีวิตตามอุปนิสัยเยี่ยงซาตานสามารถปฏิเสธ ต่อต้าน และทรยศพระเจ้าได้ทุกเมื่อ  ศัตรูของพระคริสต์นั้นโง่เขลามาก พวกเขาไม่ตระหนักในเรื่องนี้ คิดไปว่า ‘กว่าจะมีอำนาจ ฉันก็เจอปัญหามามากพอแล้ว จะแบ่งอำนาจให้ใครอื่นเพื่ออะไร?  การมอบอำนาจให้คนอื่นหมายความว่าฉันจะไม่มีอำนาจเป็นของตัวเองไม่ใช่หรือ?  แล้วถ้าไม่มีอำนาจ ฉันจะแสดงความสามารถพิเศษและฝีมือของตัวเองได้อย่างไร?’  พวกเขาไม่รู้ว่าสิ่งที่พระเจ้าไว้วางพระทัยมอบหมายให้ผู้คนนั้นไม่ใช่อำนาจหรือสถานะ แต่เป็นหน้าที่  ศัตรูของพระคริสต์ยอมรับแต่อำนาจและสถานะเท่านั้น พวกเขาละเลยหน้าที่ และไม่ทำงานจริง  แต่กลับไล่ตามไขว่คว้าเพียงชื่อเสียง ผลประโยชน์ และสถานะ อยากแต่จะอยู่ในอำนาจ ควบคุมประชากรที่พระเจ้าทรงเลือกสรร และหลงระเริงกับผลประโยชน์จากสถานะเท่านั้น  การทำสิ่งต่างๆ แบบนี้อันตรายมาก—นี่คือการต่อต้านพระเจ้า!  ใครก็ตามที่ไล่ตามไขว่คว้าแต่ชื่อเสียง ผลประโยชน์ และสถานะ แทนที่จะทำหน้าที่ของตนอย่างถูกต้องเหมาะสม ย่อมกำลังเล่นกับไฟและเล่นกับชีวิตของตนเอง  ผู้ที่เล่นกับไฟและชีวิตของตนย่อมจะพาให้ตัวเองจบสิ้นได้ทุกขณะ  วันนี้ในฐานะผู้นำหรือคนทำงาน เจ้ากำลังรับใช้พระเจ้า ซึ่งไม่ใช่เรื่องธรรมดา  เจ้าไม่ได้กำลังทำสิ่งต่างๆ เพื่อใครทั้งสิ้น และยิ่งไม่ได้ทำงานเพื่อชำระค่าใช้จ่ายและหาอาหารมาเลี้ยงดูครอบครัว แต่เจ้ากำลังปฏิบัติหน้าที่ของตนในคริสตจักร  โดยเฉพาะอย่างยิ่งหน้าที่นี้มาจากพระบัญชาของพระเจ้า  ดังนั้น การปฏิบัติหน้าที่แสดงนัยว่าอย่างไร?  ว่าเจ้าจะต้องรับผิดชอบหน้าที่ของตนและพร้อมชี้แจงต่อพระเจ้า ไม่ว่าเจ้าจะทำหน้าที่ได้เป็นอย่างดีหรือไม่ก็ตาม ท้ายที่สุดแล้วต้องมีคำอธิบายต่อพระเจ้า และต้องมีผลลัพธ์  นี่เป็นเพราะสิ่งที่เจ้าน้อมรับเอาไว้คือพระบัญชาของพระเจ้า เป็นความรับผิดชอบอันศักดิ์สิทธิ์ และไม่ว่าความรับผิดชอบนี้จะสำคัญหรือเล็กน้อยเพียงใด ก็เป็นเรื่องที่จริงจัง  จริงจังขนาดไหน?  ถ้ามองในวงแคบ นี่คือเรื่องที่ว่าเจ้าสามารถได้มาซึ่งความจริงในชีวิตนี้หรือไม่และพระเจ้าทรงมองเจ้าว่าอย่างไร  ถ้ามองภาพให้กว้างขึ้น นี่สัมพันธ์โดยตรงกับโอกาสในอนาคตและชะตากรรม รวมทั้งจุดจบของเจ้า ถ้าเจ้าทำความชั่วและต่อต้านพระเจ้า เจ้าก็จะถูกกล่าวโทษและลงทัณฑ์  พระเจ้าทรงบันทึกทุกสิ่งที่เจ้าทำเวลาปฏิบัติหน้าที่ของตน พระเจ้าทรงมีหลักธรรมและมาตรฐานของพระองค์เองว่าจะให้คะแนนและประเมินอย่างไร พระเจ้าทรงพิจารณาจุดจบของเจ้าตามทุกสิ่งที่เจ้าปฏิบัติในหน้าที่ของเจ้า  นี่เป็นเรื่องจริงจังหรือไม่?  จริงจังโดยแท้!  ดังนั้น หากเจ้าได้รับมอบหมายงานสักงาน นั่นเป็นเรื่องที่เจ้าต้องจัดการด้วยตนเองหรือไม่?  (ไม่ใช่)  งานนั้นไม่ใช่สิ่งที่เจ้าสามารถทำให้สำเร็จได้ด้วยตนเอง แต่เป็นงานที่จำเป็นต้องให้เจ้ารับผิดชอบ  ความรับผิดชอบเป็นของเจ้า เจ้าต้องทำพระบัญชานั้นให้สำเร็จ  เรื่องนี้เกี่ยวพันกับอะไรบ้าง?  เกี่ยวพันกับการให้ความร่วมมือ เกี่ยวพันว่าควรให้ความร่วมมือในการรับใช้อย่างไร ควรให้ความร่วมมือในการปฏิบัติหน้าที่ของตนอย่างไร ควรให้ความร่วมมือในการทำให้พระบัญชาสำเร็จได้อย่างไร และให้ความร่วมมืออย่างไรจึงจะเป็นการทำตามน้ำพระทัยของพระเจ้า  เรื่องนี้เกี่ยวพันกับสิ่งเหล่านี้” (พระวจนะฯ เล่ม 4 การเปิดโปงพวกศัตรูของพระคริสต์, ประการที่แปด: พวกเขาย่อมจะให้ผู้อื่นนบนอบเฉพาะพวกเขาเท่านั้น ไม่ใช่ความจริงหรือพระเจ้า (ภาคที่หนึ่ง))  หลังจากอ่านพระวจนะของพระเจ้า ฉันจึงเข้าใจว่าตอนที่พี่น้องชายหญิงเลือกฉันเป็นผู้นำทีม พวกเขาไม่ได้มอบสถานะให้ฉัน แต่เป็นการมอบความรับผิดชอบ ฉันควรร่วมมือกับทุกคนอย่างกลมเกลียว  และไม่ว่าใครจะมีจุดแข็งด้านใด ฉันก็ควรให้เขาได้ใช้จุดแข็งของตัวเองอย่างเต็มที่  มีเพียงการเรียนรู้จากจุดแข็งของกันและกันเพื่อชดเชยจุดอ่อนของตนเท่านั้น พวกเราจึงจะสามารถทำหน้าที่ของตนได้ดี อย่างเสี่ยวหยา เธอมีทักษะด้านเทคนิค และจริงจังกับการเข้าสู่ชีวิตด้วย ฉันควรให้เธอได้ใช้จุดแข็งของตัวเองให้เต็มที่ นี่ไม่เพียงเป็นประโยชน์ต่องานของคริสตจักร แต่ยังช่วยให้ฉันลุล่วงหน้าที่ของตัวเองด้วย แต่ตั้งแต่ฉันได้เป็นผู้นำทีม ฉันก็ยกตัวเองขึ้นไปอยู่ในสถานะของผู้นำทีม ทั้งวันสิ่งที่ฉันคิดไม่ใช่เรื่องว่าจะร่วมมือกับทุกคนอย่างกลมเกลียวเพื่อทำหน้าที่ของเราให้ดีได้อย่างไร แต่กลับให้ความสำคัญกับสถานะและภาพลักษณ์ของตัวเอง ฉันมองว่าใครก็ตามที่เหนือกว่าฉันก็คือคู่แข่งของฉัน และพยายามทุกวิถีทางเพื่อกดข่มพวกเขา โดยไม่ได้คำนึงเลยว่าการทำแบบนี้จะทำร้ายอีกฝ่ายหรือส่งผลกระทบต่อความคืบหน้าของงานหรือไม่ นี่ฉันกำลังทำหน้าที่แบบไหนกัน?  เห็นได้ชัดว่าฉันกำลังก่อกวนงานของคริสตจักร!  เมื่อนึกถึงเจ้าหน้าที่ในประเทศของพญานาคใหญ่สีแดง พวกเขาไม่มีทางยอมให้ผู้ใต้บังคับบัญชาเหนือกว่าตัวเองหรือแย่งความโดดเด่นของตัวเอง ทันทีที่พวกเขารู้สึกว่ามีใครสักคนเป็นภัยคุกคามต่อสถานะของตน พวกเขาจะกดขี่และทรมานคนนั้น และจะไม่ยอมรามือจนกว่าจะทำให้คนคนนั้นย่อยยับ นอกจากนี้ ยังมีศัตรูของพระคริสต์ในคริสตจักรที่แก่งแย่งสถานะ พวกเขามองใครก็ตามที่ดีกว่าตนเป็นหนามยอกอก คอยกดขี่และกีดกันคนเหล่านั้น ก่อกวนงานแห่งพระนิเวศของพระเจ้าอย่างร้ายแรงโดยไม่สำนึกผิด และท้ายที่สุดก็ถูกขับไล่ออกจากคริสตจักร ฉันเห็นว่าผลพวงจากการพยายามไล่ตามไขว่คว้าสถานะนั้นน่ากลัวจริงๆ!  ช่วงที่ฉันเป็นผู้นำทีม ฉันเอาแต่แก่งแย่งชื่อเสียงและผลประโยชน์อยู่ตลอดเวลา แม้ว่าฉันจะรักษาสถานะผู้นำทีมของตัวเองไว้ได้ แต่ฉันกลับไม่ได้ลุล่วงหน้าที่ของตัวเอง  ฉันยังถึงขั้นโจมตีและกีดกันคนที่ดีกว่าฉัน และก่อกวนงานของคริสตจักร สิ่งที่ฉันทิ้งไว้มีแต่การกระทำผิดที่พระเจ้าทรงรังเกียจ ฉันเสียใจจริงๆ ถ้าสามารถย้อนเวลากลับไปได้ ฉันหวังจริงๆ ว่าตอนนั้นฉันจะได้ร่วมมือกับเสี่ยวหยาและคนอื่นๆ อย่างกลมเกลียวเพื่อจะลุล่วงหน้าที่ของพวกเรา

ต่อมาฉันได้ดูวิดีโอคำพยานจากประสบการณ์เรื่องหนึ่ง และพระวจนะของพระเจ้าบทตอนหนึ่งที่ยกมาอ้างถึงก็ตรงกับสภาวะของฉันพอดี  พระเจ้าผู้ทรงมหิทธิฤทธิ์ตรัสว่า “เพื่อที่จะได้มาซึ่งอำนาจและสถานะ สิ่งแรกที่ศัตรูของพระคริสต์ทำในคริสตจักรคือ พยายามเอาชนะความไว้วางใจและการยกย่องจากผู้อื่น เพื่อให้พวกเขาสามารถโน้มน้าวผู้คนได้มากขึ้น และทำให้ผู้คนยกย่องและบูชาพวกเขามากขึ้น ด้วยเหตุนี้จึงสัมฤทธิ์เป้าหมายของตนในการมีสิทธิ์ตัดสินใจชี้ขาดและกุมอำนาจในคริสตจักร  เมื่อพูดถึงการได้มาซึ่งอำนาจ พวกเขามีทักษะที่สุดในการแข่งขันและต่อสู้กับผู้อื่น  บรรดาผู้ที่ไล่ตามเสาะหาความจริง ผู้ที่มีเกียรติในคริสตจักร และผู้ที่เป็นที่รักของพี่น้องชายหญิง คือคู่ต่อสู้หลักของพวกเขา  บุคคลใดก็ตามที่เป็นภัยคุกคามต่อสถานะของพวกเขาคือคู่ต่อสู้ของพวกเขา  พวกเขาแข่งขันกับผู้ที่แข็งแกร่งกว่าตนอย่างไม่สะทกสะท้าน และแข่งขันกับผู้ที่อ่อนแอกว่าโดยไม่รู้สึกสงสารเลย  หัวใจของพวกเขาเต็มไปด้วยปรัชญาแห่งการแข่งขันและการต่อสู้  พวกเขาเชื่อว่าหากผู้คนไม่แข่งขันและต่อสู้ ก็จะไม่สามารถได้มาซึ่งผลประโยชน์ใดๆ และพวกเขาสามารถได้สิ่งที่ต้องการมาด้วยการแข่งขันและการต่อสู้เท่านั้น  เพื่อที่จะได้มาซึ่งสถานะ และเพื่อยึดครองตำแหน่งที่โดดเด่นภายในกลุ่มผู้คน พวกเขาทำทุกวิถีทางเพื่อแข่งขันกับทุกคน และพวกเขาไม่ละเว้นผู้ที่เป็นภัยคุกคามต่อสถานะของตนแม้แต่คนเดียว  ไม่ว่าพวกเขาจะมีปฏิสัมพันธ์กับใคร การปฏิสัมพันธ์เหล่านี้ล้วนเต็มไปด้วยการแข่งขันและการต่อสู้ และพวกเขายังคงแข่งขันและต่อสู้ต่อไปจนแก่เฒ่า  พวกเขามักจะพูดว่า ‘ถ้าสู้กัน ฉันจะเอาชนะคนคนนั้นได้ไหม?’  ใครก็ตามที่พูดจาฉะฉาน และสามารถพูดได้อย่างมีเหตุผล เป็นลำดับขั้นตอน และมีแบบแผน ย่อมกลายเป็นเป้าของความอิจฉาและการเลียนแบบของพวกเขา  ยิ่งไปกว่านั้น คนคนนั้นยังกลายเป็นคู่ต่อสู้ของพวกเขาอีกด้วย  ใครก็ตามที่ไล่ตามเสาะหาความจริงและมีความเชื่อ สามารถช่วยเหลือและสนับสนุนพี่น้องชายหญิงได้บ่อยครั้ง และทำให้พี่น้องชายหญิงหลุดพ้นจากความเป็นลบและความอ่อนแอได้ ก็จะกลายเป็นคู่ต่อสู้ของพวกเขาเช่นกัน เช่นเดียวกับผู้ที่เชี่ยวชาญในวิชาชีพบางอย่าง และได้รับการยกย่องจากพี่น้องชายหญิงในระดับหนึ่ง  ใครก็ตามที่ได้ผลลัพธ์ในงานของตน และได้รับการยอมรับจากเบื้องบน ย่อมกลายเป็นคู่ต่อสู้ที่ยิ่งใหญ่ยิ่งขึ้นสำหรับพวกเขาตามธรรมชาติ… ไม่ว่าจะอยู่ที่ไหน ศัตรูของพระคริสต์ไม่ได้ต้องการยึดครองตำแหน่งสูงสุดเสมอไป  เมื่อใดก็ตามที่พวกเขาไปยังสถานที่แห่งใดแห่งหนึ่ง พวกเขามีอุปนิสัยและวิธีคิดที่ผลักดันให้พวกเขากระทำการ  วิธีคิดที่ว่านี้คืออะไร?  คือ ‘ฉันต้องแข่งขัน!  แข่งขัน!  แข่งขัน!’  ทำไมถึงมี ‘แข่งขัน’ สามคำ ทำไมไม่ใช่ ‘แข่งขัน’ คำเดียว?  (การแข่งขันกลายเป็นชีวิตของพวกเขา เป็นสิ่งที่พวกเขาใช้ดำเนินชีวิต)  นี่คืออุปนิสัยของพวกเขา  พวกเขาเกิดมาพร้อมกับอุปนิสัยที่โอหังอย่างรุนแรงและยากที่จะควบคุมได้ นั่นคือ การมองว่าตนไม่เป็นสองรองใคร และหลงตัวเองอย่างยิ่งยวด  ไม่มีใครสามารถลดทอนอุปนิสัยที่โอหังอย่างเหลือเชื่อของพวกเขาได้ พวกเขาเองก็ไม่สามารถควบคุมได้เช่นกัน  ดังนั้น ชีวิตของพวกเขาจึงมีแต่เรื่องการต่อสู้และการแข่งขัน  พวกเขาต่อสู้และแข่งขันเพื่อสิ่งใด?  โดยธรรมชาติแล้ว พวกเขาแข่งขันเพื่อชื่อเสียง ผลประโยชน์ สถานะ หน้าตา และผลประโยชน์ของตนเอง  ไม่ว่าพวกเขาจะต้องใช้วิธีการใด ตราบใดที่ทุกคนนบนอบพวกเขา และตราบใดที่พวกเขาได้มาซึ่งผลประโยชน์และสถานะสำหรับตัวเอง พวกเขาก็ถือว่าสัมฤทธิ์เป้าหมายของตนแล้ว  เจตจำนงที่จะแข่งขันของพวกเขาไม่ใช่ความสนุกสนานชั่วคราว แต่เป็นอุปนิสัยชนิดหนึ่งที่มาจากธรรมชาติเยี่ยงซาตาน  เปรียบเสมือนอุปนิสัยของพญานาคใหญ่สีแดงที่ต่อสู้กับสวรรค์ ต่อสู้กับแผ่นดินโลก และต่อสู้กับผู้คน  ทีนี้ เมื่อศัตรูของพระคริสต์ต่อสู้และแข่งขันกับผู้อื่นในคริสตจักร พวกเขาต้องการสิ่งใด?  ไม่ต้องสงสัยเลยว่า พวกเขากำลังแข่งขันเพื่อความมีหน้ามีตาและสถานะ  แต่เมื่อพวกเขาได้รับสถานะแล้ว สถานะนั้นจะมีประโยชน์อะไรต่อพวกเขา?  การที่ผู้อื่นรับฟัง ชื่นชม และบูชาพวกเขานั้นดีต่อพวกเขาอย่างไร?  แม้แต่ศัตรูของพระคริสต์เองก็ไม่สามารถอธิบายเรื่องนี้ได้  ในความเป็นจริง พวกเขาชอบสุขสำราญกับความมีหน้ามีตาและสถานะ ชอบให้ทุกคนยิ้มให้ตน และชอบที่จะได้รับการทักทายด้วยการป้อยอและประจบสอพลอ  ดังนั้น ทุกครั้งที่ศัตรูของพระคริสต์ไปยังคริสตจักรสักแห่ง พวกเขาจะทำสิ่งหนึ่ง นั่นคือ ต่อสู้และแข่งขันกับผู้อื่น  ต่อให้พวกเขาได้อำนาจและสถานะมาแล้ว พวกเขาก็ยังไม่หยุด  เพื่อปกป้องสถานะของตนและทำให้อำนาจของตนมั่นคง พวกเขายังคงต่อสู้และแข่งขันกับผู้อื่นต่อไป  พวกเขาจะทำเช่นนี้ไปจนตาย  ดังนั้น ปรัชญาของศัตรูของพระคริสต์ก็คือ ‘ตราบใดที่ยังมีชีวิตอยู่ จงอย่าหยุดต่อสู้’  หากมีคนชั่วเช่นนี้อยู่ในคริสตจักร จะเป็นการก่อกวนพี่น้องชายหญิงหรือไม่?  ตัวอย่างเช่น สมมุติว่าทุกคนกำลังกินและดื่มพระวจนะของพระเจ้าอย่างเงียบๆ และสามัคคีธรรมความจริง บรรยากาศสงบสุขและอารมณ์ผ่อนคลาย  ในเวลานี้ ศัตรูของพระคริสต์จะเดือดพล่านด้วยความไม่พอใจ  เขาจะเริ่มอิจฉาผู้ที่สามัคคีธรรมความจริงและเกลียดชังคนเหล่านั้น  เขาจะเริ่มโจมตีและทำการตัดสินคนเหล่านั้น  นี่ย่อมจะก่อกวนบรรยากาศที่สงบสุขไม่ใช่หรือ?  เขาคือคนชั่วที่ได้มาก่อกวนและทำให้ผู้อื่นรังเกียจ  นั่นคือสิ่งที่ศัตรูของพระคริสต์เป็น  บางครั้งศัตรูของพระคริสต์ก็ไม่ได้แสวงหาที่จะทำลายหรือเอาชนะคนที่พวกเขาแข่งขันด้วยและกดขี่ ตราบใดที่พวกเขาได้มาซึ่งความมีหน้ามีตา สถานะ ความหยิ่งยโส และความทะนงตน และทำให้ผู้คนชื่นชมพวกเขา พวกเขาก็ได้สัมฤทธิ์เป้าหมายของตนแล้ว  ในขณะที่กำลังแข่งขัน พวกเขาเผยอุปนิสัยเยี่ยงซาตานที่ชัดเจนชนิดหนึ่งออกมา  อุปนิสัยนี้คืออะไร?  นั่นคือ  ไม่ว่าพวกเขาจะปรากฏตัวในคริสตจักรใด พวกเขาก็ต้องการแข่งขันและต่อสู้กับผู้คนอื่นๆ เสมอ พวกเขาต้องการแข่งขันเพื่อชื่อเสียง ผลประโยชน์ และสถานะเสมอ และพวกเขารู้สึกว่าตนบรรลุเป้าหมายก็ต่อเมื่อคริสตจักรตกอยู่ในความระส่ำระสายและความโกลาหล เมื่อพวกเขาได้รับสถานะแล้วและทุกคนยอมจำนนต่อพวกเขาเท่านั้น  นี่คือธรรมชาติของศัตรูของพระคริสต์ นั่นคือ พวกเขาใช้การแข่งขันและการต่อสู้เพื่อสัมฤทธิ์เป้าหมายของตน” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))  จากพระวจนะของพระเจ้า ฉันเข้าใจว่า การต่อสู้แย่งชิงกับผู้อื่นอยู่ตลอดเพื่อความมีหน้ามีตาและสถานะ และทำให้คริสตจักรตกอยู่ในความยุ่งเหยิงวุ่นวาย คือการเดินบนเส้นทางแห่งศัตรูของพระคริสต์ ผู้ซึ่งพระเจ้าทรงกล่าวโทษและกำจัดออกไป เมื่อมองย้อนกลับไป ฉันคิดมาโดยตลอดว่า ในฐานะผู้นำทีม สถานะของฉันในทีมควรสูงที่สุด และทุกคนควรยึดฉันเป็นศูนย์กลาง เมื่อเห็นทุกคนพากันไปห้อมล้อมเสี่ยวหยาเพื่อถามเรื่องต่างๆ ฉันก็ปักใจเชื่อว่าเธอแย่งสถานะของฉันไป ฉันถูกพิษของซาตานที่ว่า “เสือสองตัวอยู่ถ้ำเดียวกันไม่ได้” ควบคุม ฉันคอยมุ่งเป้าโจมตีเสี่ยวหยาอยู่เสมอ และถึงกับยุแยงให้อันเจี๋ยกับเสี่ยวหยาบาดหมางกันลับหลัง เมื่อสุดท้ายฉันรู้ตัวว่าสู้เธอไม่ได้จริงๆ ฉันก็ดึงเสี่ยวหยามาเป็นพวก ภายนอกฉันเรียกสิ่งนี้ว่าเป็นการร่วมมือกัน แต่จริงๆ แล้ว ฉันต้องการให้เธอฟังฉันและถูกฉันใช้ประโยชน์ เพื่อให้ทุกคนยึดฉันเป็นศูนย์กลาง ด้วยวิธีนี้ ฉันก็จะรักษาสถานะผู้นำทีมของตัวเองไว้ได้อย่างมั่นคง ในการแก่งแย่งชื่อเสียงและผลประโยชน์ ฉันไม่เพียงทำร้ายเสี่ยวหยา แต่ยังทำให้พี่น้องหญิงคนอื่นๆ รู้สึกถูกจำกัดและไม่สามารถแสดงความคิดเห็นอย่างอิสระเวลาหารือเรื่องงาน ซึ่งส่งผลต่อความคืบหน้าของงาน เดิมที ทุกคนเลือกฉันเป็นผู้นำทีม ก็เพื่อให้ฉันนำทุกคนลุล่วงหน้าที่ของเรา แต่ฉันกลับเอาแต่หมกมุ่นอยู่กับการแย่งชิงสถานะ ก่อให้เกิดความอิจฉาและการวิวาท ตัดสินผู้อื่นลับหลัง และยุแยงให้พี่น้องหญิงเกิดความบาดหมางกัน ฉันทำให้ทั้งทีมตกอยู่ในความยุ่งเหยิงวุ่นวาย แบบนี้ก็เท่ากับฉันทำตัวเป็นข้ารับใช้ของซาตานไม่ใช่หรือ?  ฉันเห็นว่าตัวเองเป็นเหมือนแมลงวันเหม็นๆ ตัวหนึ่งที่คอยก่อกวนจิตใจผู้คน ทำให้ทุกคนรำคาญ เดิมทีฉันละทิ้งครอบครัวและอาชีพมาทำหน้าที่ ก็เพื่อไล่ตามเสาะหาความจริงและได้รับความรอด แต่ฉันกลับเห็นการไล่ตามไขว่คว้าสถานะเป็นเรื่องสำคัญที่สุด เอาแต่แก่งแย่งชื่อเสียงและผลประโยชน์อยู่ตลอด ผลคือ ฉันขัดขวางและก่อกวนงานของคริสตจักร และเดินบนเส้นทางแห่งศัตรูของพระคริสต์โดยไม่รู้ตัวเลยแม้แต่น้อย ยิ่งคิด ฉันก็ยิ่งรู้สึกแย่ ฉันนึกถึงเปาโล ในตอนนั้น เมื่อเขาเห็นว่าเปโตรมีบารมีสูงในหมู่ผู้เชื่อ เขาก็เกิดความอิจฉา ทั้งที่เขารู้ดีว่าเปโตรคือผู้ที่องค์พระเยซูเจ้าทรงแต่งตั้งให้ดูแลคริสตจักร แต่เขากลับทำทุกวิถีทางเพื่อดูแคลนเปโตรและยกชูตัวเอง โดยบอกว่าตนเองเป็นหัวหน้าของอัครทูตทั้งหลาย เพื่อให้ทุกคนยกย่องและชื่นชมเขา ต่อมา เขายังคงดื้อรั้นไม่ยอมกลับใจ และถึงขั้นพยายามแข่งขันกับพระเจ้าเพื่อสถานะ พูดอย่างไร้ยางอายว่าสำหรับเขา การมีชีวิตอยู่ก็คือพระคริสต์ เขาล่วงเกินอุปนิสัยของพระเจ้าอย่างร้ายแรงและถูกพระเจ้าทรงลงโทษ ฉันกำลังเดินบนเส้นทางเดียวกับเปาโล หากฉันยังไม่กลับใจ ฉันก็จะถูกพระเจ้าทรงรังเกียจและกำจัดเช่นเดียวกับเขา

ต่อมา ฉันพบเส้นทางแห่งการปฏิบัติจากพระวจนะของพระเจ้า  พระเจ้าผู้ทรงมหิทธิฤทธิ์ตรัสว่า “เจ้าต้องเรียนรู้ที่จะละทิ้งและปล่อยมือจากสิ่งเหล่านี้ เรียนรู้ที่จะแนะนำผู้อื่น และปล่อยให้ผู้อื่นโดดเด่นเมื่อมีโอกาสดีๆ  จงอย่าแย่งชิงหรือแข่งขันเพื่อโอกาสที่จะโดดเด่นและเปล่งประกายเมื่อใดก็ตามที่เจ้าสบโอกาส  เจ้าต้องสามารถสละผลประโยชน์ส่วนตัวของเจ้าได้ แต่เจ้าก็ต้องไม่ทำให้การปฏิบัติหน้าที่ของเจ้าล่าช้าด้วย  จงเป็นคนที่ทำงานอย่างเงียบๆ ไม่โอ้อวด และทำหน้าที่ของตนด้วยการอุทิศตนอีกด้วย  ยิ่งเจ้าละทิ้งความทะนงตนและสถานะของเจ้า และยิ่งเจ้าสละผลประโยชน์ของเจ้า เจ้าก็จะยิ่งรู้สึกสงบสุขมากขึ้น ในหัวใจของเจ้าก็จะยิ่งมีความสว่างมากขึ้น และสภาวะของเจ้าก็จะยิ่งดีขึ้น  ยิ่งเจ้าแย่งชิงและแข่งขันมากเท่าใด สภาวะของเจ้าก็จะยิ่งมืดมนลงเท่านั้น  หากเจ้าไม่เชื่อเรา ก็จงลองดู!  หากเจ้าต้องการพลิกกลับสภาวะอันเสื่อมทรามเช่นนี้ และไม่ถูกควบคุมโดยชื่อเสียง ผลประโยชน์ และสถานะ เจ้าต้องแสวงหาความจริง มองให้ทะลุถึงแก่นแท้ของชื่อเสียง ผลประโยชน์ และสถานะ แล้วจึงปล่อยมือและละทิ้งสิ่งเหล่านี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะสามารถได้รับอิสรภาพและการปลดปล่อยก็ด้วยการทิ้งอุปนิสัยอันเสื่อมทรามของตนเท่านั้น)  “อะไรคือหลักธรรมในการประพฤติปฏิบัติตนของพวกเจ้า?  เจ้าควรประพฤติตนให้สอดคล้องกับฐานะของเจ้า หาที่ทางที่ถูกควรของตน และทำหน้าที่ที่เจ้าควรทำให้ดี ด้วยเหตุนี้เท่านั้น เจ้าจึงจะเป็นคนที่มีสำนึก  ตัวอย่างเช่น ถ้าเจ้าสันทัดทักษะบางอย่างในสายงานและมีความเข้าใจในหลักธรรม เจ้าก็ควรแบกรับความรับผิดชอบของตนและดำเนินการตรวจสอบในส่วนนั้นอย่างถูกควร ถ้าเจ้าสามารถให้แนวคิดและความรู้ความเข้าใจเชิงลึก เป็นแรงบันดาลใจให้ผู้อื่นสามารถทำหน้าที่ของตนได้ดีขึ้น เจ้าก็ควรเป็นผู้ให้แนวคิด  หากเจ้าสามารถค้นหาที่ทางอันเหมาะควรสำหรับตัวเจ้าพบและให้ความร่วมมืออย่างปรองดองกับพี่น้องชายหญิงของเจ้า เจ้าก็กำลังทำให้หน้าที่ของเจ้าลุล่วง—นี่คือความหมายของการประพฤติตนอย่างสอดคล้องกับฐานะของเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หลักธรรมที่คนเราควรใช้นำทางการประพฤติตน)  หลังจากอ่านพระวจนะของพระเจ้าแล้ว ฉันเข้าใจว่า หากฉันต้องการหลุดพ้นจากการจำกัดและพันธนาการของหน้าตาและสถานะ ฉันต้องเรียนรู้ที่จะละทิ้งและปล่อยวางสิ่งเหล่านี้ และให้หน้าที่มาเป็นอันดับแรก ไม่ว่าใครจะมีจุดแข็งด้านใด ฉันก็ควรให้เขาได้ใช้จุดแข็งของตัวเองอย่างเต็มที่ เพื่อให้พวกเราเรียนรู้จากจุดแข็งของกันและกันเพื่อชดเชยจุดอ่อน และลุล่วงหน้าที่ของเรา นี่จะเป็นประโยชน์ทั้งต่องานของคริสตจักรและการเข้าสู่ชีวิตของพี่น้องชายหญิง และฉันเองก็สามารถเรียนรู้จากจุดแข็งของผู้อื่นเพื่อชดเชยข้อบกพร่องของตัวเองได้ด้วย เมื่อเข้าใจเรื่องนี้แล้ว ฉันก็บอกตัวเองว่า ต่อไป ไม่ว่าฉันจะทำหน้าที่ใด เมื่อพบพี่น้องชายหญิงที่ดีกว่าฉัน ฉันต้องเรียนรู้จากพวกเขาให้มากขึ้นและร่วมมือกับพวกเขาอย่างกลมเกลียว

ในปี 2025 ฉันร่วมมือกับหลี่ปิงและซูถิงในการทำหน้าที่ด้านงานข้อเขียน เมื่อเห็นว่าหลี่ปิงมักถามซูถิงเกี่ยวกับหลักธรรมในการคัดกรองบทความ ฉันก็รู้สึกไม่สบายใจอยู่บ้าง “หลักธรรมเหล่านั้นฉันเองก็รู้เหมือนกัน หลี่ปิงคิดว่าฉันไม่ดีเท่าซูถิงหรือเปล่า ถึงไม่ได้คิดจะมาถามฉันเลย?”  ฉันตระหนักว่าความอิจฉาของตัวเองก่อตัวขึ้นอีกครั้ง และฉันก็นึกถึงพระวจนะของพระเจ้าที่ว่า “จงอย่าทำสิ่งทั้งหลายเพื่อตัวเจ้าเองอยู่เสมอ และอย่าคำนึงถึงผลประโยชน์ของตนเองอยู่ตลอดเวลา อย่าคำนึงถึงผลประโยชน์อย่างมนุษย์ และอย่าไปนึกถึงความภาคภูมิใจ ความมีหน้ามีตา และสถานะของตัวเจ้าเอง ก่อนอื่นเจ้าต้องคำนึงถึงผลประโยชน์แห่งพระนิเวศของพระเจ้า และให้ผลประโยชน์เหล่านั้นมีความสำคัญเป็นอันดับแรก  เจ้าควรคำนึงถึงเจตนารมณ์ของพระเจ้าและเริ่มโดยการใคร่ครวญว่ามีมลทินอยู่ในการปฏิบัติหน้าที่ของเจ้าหรือไม่ เจ้าอุทิศตน ลุล่วงความรับผิดชอบของเจ้า และทุ่มเททั้งหมดที่เจ้ามีหรือยัง  รวมทั้งเจ้าได้คำนึงถึงหน้าที่ของเจ้าและงานของคริสตจักรด้วยหัวใจทั้งดวงหรือไม่  เจ้าต้องพิจารณาสิ่งเหล่านี้  หากเจ้าคิดคำนึงถึงสิ่งเหล่านี้อยู่เนืองๆ และคิดออก ก็ย่อมจะง่ายขึ้นที่เจ้าจะปฏิบัติหน้าที่ของเจ้าให้ดี” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะสามารถได้รับอิสรภาพและการปลดปล่อยก็ด้วยการทิ้งอุปนิสัยอันเสื่อมทรามของตนเท่านั้น)  ซูถิงทำหน้าที่นี้มานานที่สุดในหมู่พวกเรา และจับความเข้าใจหลักธรรมได้ดีกว่า ถ้าเธอสามัคคีธรรมมากขึ้น พวกเราทุกคนก็จะได้ประโยชน์มากขึ้น ซึ่งจะเป็นประโยชน์ต่อการทำหน้าที่ของพวกเราให้ดี อีกอย่าง ไม่ว่าพี่น้องชายหญิงจะถามใคร ขอเพียงปัญหาได้รับการแก้ไขก็พอ ไม่จำเป็นต้องแย่งชิงสถานะที่ไร้ค่านั้น ฉันต้องให้หน้าที่มาเป็นอันดับแรก เมื่อคิดแบบนี้ ฉันก็ไม่รู้สึกแย่เหมือนเดิมแล้ว ต่อมา ฉันมุ่งเน้นการปฏิบัติตามพระวจนะของพระเจ้า เมื่อใดก็ตามที่เห็นพี่น้องชายหญิงคนใดดีกว่าฉันในบางด้าน ฉันก็จะตั้งใจเรียนรู้จากพวกเขา เพื่อให้พวกเราเรียนรู้จากจุดแข็งของกันและกันเพื่อชดเชยจุดอ่อน และร่วมมือกันทำหน้าที่ให้ดี ฉันค่อยๆ รู้สึกว่าตัวเองใจกว้างขึ้น และไม่ถูกหน้าตาและสถานะจำกัดเหมือนเมื่อก่อนอีกต่อไป สภาวะของฉันก็ดีขึ้นเรื่อยๆ ฉันยิ่งเข้าใจมากขึ้นเรื่อยๆ ว่า การแก่งแย่งชื่อเสียงและผลประโยชน์นั้นไม่มีความหมายอะไร มีแต่ทำให้คนเราใช้ชีวิตอย่างเจ็บปวดและอัดอั้น มีเพียงการไล่ตามเสาะหาความจริงและทำหน้าที่ให้ดีเท่านั้นที่มีคุณค่าและความหมายอย่างแท้จริง


26. ฉันได้เรียนรู้ที่จะทำหน้าที่ของตนโดยยึดความเป็นจริง

โดย ลู่ เฮง ประเทศจีน

ในเดือนเมษายน ปี 2023 ฉันได้รับจดหมายจากผู้นำ บอกว่าฉันมีอุปนิสัยโอหัง ไม่ได้แสวงหาหลักธรรมความจริงในการคัดเลือกและแต่งตั้งผู้คน และเลือกผู้คนที่ไม่เหมาะสมตามใจตัวเองอยู่เสมอ นำมาซึ่งการขัดขวางและการก่อกวนต่องานของโบสถ์ จดหมายยังบอกด้วยว่า แม้ว่าจะได้รับการสามัคคีธรรมแล้ว ฉันก็ยังไม่กลับตัวกลับใจ และตลอดหนึ่งปีที่ฉันเป็นผู้นำ ฉันก็ไม่ได้มีความก้าวหน้ามากนัก โดยรวมแล้ว ฉันถูกประเมินว่ามีขีดความสามารถปานกลาง และไม่เหมาะที่จะได้รับการบ่มเพาะต่อไปให้เป็นผู้นำหรือคนทำงาน เนื่องจากฉันมีความสามารถด้านการเขียนอยู่บ้าง จึงได้รับมอบหมายให้ทำหน้าที่ด้านข้อเขียน พอได้อ่านจดหมายจากผู้นำ ฉันก็เสียใจอย่างยิ่ง สิ่งที่ผู้นำต้องการจะสื่อก็คือ ฉันมีขีดความสามารถต่ำจนไม่เหมาะที่จะทำหน้าที่ผู้นำ นั่นหมายความว่าฉันไม่สามารถรับใช้ในฐานะผู้นำหรือคนทำงานอีกต่อไปแล้ว เมื่อเป็นเช่นนี้ ไม่เพียงแต่ฉันจะสูญเสียความนับถือจากพี่น้องชายหญิงเท่านั้น แต่ฉันจะสูญเสียโอกาสมากมายที่จะได้รับความจริงด้วย และความหวังที่จะได้รับการช่วยให้รอดก็จะริบหรี่ เมื่อคิดถึงเรื่องนี้ ฉันก็รู้สึกท้อแท้อย่างมาก ตอนกลางคืน ฉันพลิกตัวไปมาบนเตียง ไม่สามารถข่มตาหลับได้เลย พลางคิดอยู่ในใจว่า “ฉันถูกโยกย้ายเพราะขีดความสามารถต่ำ ต่อไปนี้คงไม่มีโอกาสได้ก้าวขึ้นมาโดดเด่นอีกแล้ว ฉันคงเป็นได้แค่คนไร้ค่าไปตลอดชีวิต เมื่อทำหน้าที่ด้านข้อเขียน วันๆ ฉันคงจะทำแค่คัดกรองบทความและตอบจดหมายเท่านั้น มันไม่เหมือนกับการเป็นผู้นำ ที่ได้มีโอกาสจัดแจงนู่นนี่และตัดสินใจทุกด้านของงาน หรือจัดการชุมนุมกับพี่น้องชายหญิงเพื่อชี้แนะเรื่องงาน ฉันคงไม่มีโอกาสได้รับความนับถือและการสนับสนุนจากพวกเขาอีกแล้ว นอกจากนี้ พวกผู้นำจะต้องบอกพี่น้องชายหญิงที่รู้จักฉันถึงเหตุผลที่ฉันถูกปลดอย่างแน่นอน พวกเขาอาจจะใช้วิจารณญาณแยกแยะฉันด้วยซ้ำ แล้วชื่อเสียงของฉันก็จะป่นปี้ และฉันจะอับอายขายหน้าไปทั่ว!” ยิ่งคิดเรื่องนี้มากเท่าไหร่ ฉันก็ยิ่งรู้สึกว่าชีวิตช่างมืดมน และอนาคตก็ไร้ความหวังโดยสิ้นเชิง แล้วน้ำตาก็ไหลอาบแก้มอย่างกลั้นไม่อยู่ ฉันตระหนักว่าความคิดเหล่านี้ของฉันนั้นผิด และฉันอยากจะตั้งสติและอุทิศหัวใจให้กับหน้าที่ของตน แต่ทุกครั้งที่ฉันจำได้ว่าถูกโยกย้ายเพราะขีดความสามารถต่ำ ก็เหมือนมีคนเอามีดมาบิดในหัวใจ ฉันไม่อาจสงบใจได้ในขณะที่ทำหน้าที่ และบางครั้งฉันก็หลบไปแอบร้องไห้ ในช่วงนั้น ฉันแค่ทำหน้าที่ไปวันๆ อย่างขอไปที แค่พอใจอยู่กับการจัดการงานของตัวเอง โดยไม่ได้ใส่ใจกับภาพรวมของงานมากนัก เมื่อฉันเห็นว่าพี่น้องชายหญิงคนอื่นในทีมของฉันหย่อนยานในการทำงาน และผู้นำทีมไม่ได้แบกรับภาระในหน้าที่ของตนและไม่ได้วางแผนอย่างเป็นเหตุเป็นผล ฉันก็ไม่ยอมสามัคคีธรรมเพื่อแก้ไขปัญหา โดยรู้สึกว่าเรื่องนั้นไม่เกี่ยวกับฉัน เพราะฉันไม่แบกรับภาระในหน้าที่ของตน หน้าที่จึงไม่ให้ผลลัพธ์ใดๆ กว่าจะรู้ตัวว่าปัญหานี้ร้ายแรงแค่ไหน ก็ตอนที่ผู้ดูแลชี้ให้เห็นข้อบกพร่องและตัดแต่งฉันแล้ว ฉันกังวลว่าหากยังเป็นแบบนี้ต่อไป ฉันอาจจะถูกปลด ดังนั้น ฉันจึงอยากแสวงหาความจริงเพื่อแก้ไขปัญหาของตัวเอง ฉันได้อธิษฐานว่า “ข้าแต่พระเจ้า ข้าพระองค์อยู่ในสภาวะที่ย่ำแย่มากและรวบรวมเรี่ยวแรงไม่ได้เลย แต่ฉันไม่รู้ว่าสาเหตุมาจากอะไร โปรดประทานความรู้แจ้งแก่ข้าพระองค์ ข้าพระองค์จะได้เข้าใจปัญหาของตนเองและเรียนรู้บทเรียน”

ในระหว่างการเฝ้าเดี่ยว ฉันได้อ่านพระวจนะของพระเจ้าบทตอนหนึ่งที่ตรงกับสภาวะของฉัน  พระเจ้าตรัสว่า “เมื่อคนบางคนถูกปลดจากตำแหน่งในฐานะผู้นำ และได้ยินเบื้องบนพูดว่าพวกเขาจะไม่ได้รับการบ่มเพาะหรือถูกใช้อีก พวกเขาก็รู้สึกเศร้าอย่างเหลือเชื่อ และพวกเขาก็ร่ำไห้อย่างขมขื่นราวกับตัวเองกำลังถูกกำจัด—นี่เป็นปัญหาอะไร?  การที่พวกเขาไม่ได้รับการบ่มเพาะหรือถูกใช้อีกหมายความว่าพวกเขากำลังถูกกำจัดหรือ?  นั่นหมายความว่า จากนั้นพวกเขาก็ไม่อาจบรรลุความรอดหรือ?  ชื่อเสียง ผลประโยชน์ และสถานะสำคัญต่อพวกเขามากจริงหรือ?  หากพวกเขาเป็นคนที่ไล่ตามเสาะหาความจริง เช่นนั้นพวกเขาก็ควรทบทวนตัวเองยามที่พวกเขาสูญสิ้นชื่อเสียง ผลประโยชน์ และสถานะ แล้วรู้สึกสำนึกผิดอย่างแท้จริง พวกเขาควรเลือกเส้นทางแห่งการไล่ตามเสาะหาความจริง กลับเนื้อกลับตัว และไม่เสียความรู้สึกมาก หรือร่ำไห้มากมายนัก  หากพวกเขารู้อยู่แก่ใจว่าตนถูกพระนิเวศของพระเจ้าปลดเพราะไม่ทำงานจริงและไม่ไล่ตามเสาะหาความจริง ทั้งยังได้ยินพระนิเวศของพระเจ้าพูดว่าจะไม่เลื่อนตำแหน่งให้หรือจะไม่ใช้พวกเขาอีก เช่นนั้นพวกเขาก็ควรรู้สึกละอายแก่ใจ รู้สึกว่าตนติดหนี้พระเจ้า และทำให้พระเจ้าผิดหวังเข้าให้แล้ว พวกเขาควรรู้ว่าตัวเองไม่สมควรถูกพระเจ้าใช้สอย และเมื่อเป็นเช่นนี้ก็พิจารณาได้ว่าพวกเขามีสำนึกน้อยมาก  อย่างไรก็ตาม พวกเขากลายเป็นคิดลบและเสียความรู้สึกยามที่ได้ยินว่าพระนิเวศของพระเจ้าจะไม่บ่มเพาะหรือใช้พวกเขาอีก และนี่แสดงให้เห็นว่าพวกเขากำลังไล่ตามเสาะหาชื่อเสียง ผลประโยชน์ และสถานะ อีกทั้งพวกเขาไม่ใช่ใครบางคนที่ไล่ตามเสาะหาความจริง” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  พระวจนะของพระเจ้ากินใจฉันมาก ฉันรู้สึกทั้งละอายใจและซาบซึ้งใจอย่างมาก ในการถูกโยกย้ายหน้าที่ครั้งนี้ เมื่อได้ยินผู้นำประเมินว่าฉันมีขีดความสามารถปานกลางและไม่เหมาะที่จะได้รับการบ่มเพาะให้เป็นผู้นำ ฉันก็รู้สึกเสียใจอย่างมาก ฉันรู้สึกว่าเพราะถูกโยกย้ายเนื่องจากมีขีดความสามารถต่ำ ฉันคงไม่มีโอกาสได้ฝึกฝนเพื่อเป็นผู้นำ หรือได้ก้าวขึ้นมาโดดเด่นอีกเลย ฉันรู้สึกว่าชีวิตช่างมืดมน และอนาคตก็ไร้ความหวัง และฉันก็ไม่กระตือรือร้นในหน้าที่ ฉันเห็นว่าฉันอยากได้อยากมีสถานะมากเกินไป ครั้งเมื่อฉันยังเป็นผู้นำ ฉันมีเรี่ยวแรงล้นเหลือ ฉันเร่งรีบทำงานที่โบสถ์ตั้งแต่รุ่งเช้าจรดค่ำ และเมื่อใดก็ตามที่เห็นปัญหา ฉันก็จะเข้าไปแก้ไขทันที ฉันรู้สึกว่าตัวเองแบกรับภาระอันแท้จริงไว้ และเป็นผู้ที่ใส่ใจต่อเจตนารมณ์ของพระเจ้า แต่หลังจากสูญเสียหน้าที่ผู้นำไป ฉันก็รู้สึกห่อเหี่ยวและไม่อาจรวบรวมเรี่ยวแรงได้เลย วันๆ ฉันแค่ทำหน้าที่แบบขอไปที เมื่อฉันเห็นว่าหัวหน้าทีมไม่ได้แบกรับภาระในหน้าที่ของตน และงานของทีมก็ยุ่งเหยิงไร้ระเบียบ ฉันกลับทำเป็นไม่เห็น ฉันเพียงปล่อยให้งานล่าช้าราวกับเป็นคนนอก การที่ฉันทำหน้าที่เช่นนี้มิได้เป็นการคำนึงถึงเจตนารมณ์ของพระเจ้าเลยแม้แต่น้อย ฉันเพียงตรากตรำและลงแรงเท่านั้น ฉันได้เห็นว่า ความกระตือรือร้นและภาระที่ฉันเคยแบกรับนั้น ล้วนเป็นไปเพื่อชื่อเสียงและสถานะของตัวเองทั้งสิ้น และฉันก็มิได้กำลังดำเนินอยู่บนเส้นทางแห่งการไล่ตามเสาะหาความจริงเลย แท้จริงแล้ว ขีดความสามารถที่ต่ำของฉันเป็นเพียงเหตุผลประการหนึ่งที่ทำให้ฉันถูกปลดเท่านั้น แต่สาเหตุหลักมาจากธรรมชาติโอหังของฉัน และการที่ฉันไม่ยอมรับความจริง ฉันควรใช้การถูกปลดครั้งนี้มาคิดทบทวนและเข้าใจอุปนิสัยอันเสื่อมทรามของตนอย่างถูกควร และกลับใจให้ได้อย่างแท้จริง แทนที่จะรู้สึกหดหู่ทั้งวันเพราะสูญเสียสถานะ จนเป็นเหตุให้งานของโบสถ์ต้องล่าช้า สิ่งนี้เป็นการทำชั่ว และเป็นสิ่งที่พระเจ้าทรงเกลียด หลังจากนั้น ฉันได้ค้นหาพระวจนะของพระเจ้าที่เกี่ยวข้องกับปัญหาของตน เพื่อที่จะได้ทบทวนและเข้าใจตัวเอง ฉันได้เห็นว่า ในอดีตนั้น ฉันทำหน้าที่ตามอุปนิสัยอันโอหังของตัวเอง โดยคัดเลือกและแต่งตั้งบุคคลโดยพิจารณาจากสติปัญญาและความสามารถ เมื่อผู้นำสามัคคีธรรมหลักธรรมความจริงกับฉัน ฉันก็ไม่ยอมรับฟังเลย ผลที่ตามมาคือ ฉันเลือกคนผิด นำมาซึ่งการขัดขวางและการก่อกวนต่องานของคริสตจักร และทำให้งานหลายอย่างอยู่ในสภาวะกึ่งอัมพาต การที่ผู้นำปลดฉันนั้นเป็นสิ่งที่ถูกต้องแล้ว เพราะพวกเขากำลังปกป้องงานของคริสตจักรอยู่ คริสตจักรมอบโอกาสให้ฉันได้ทำหน้าที่ต่อไปด้วย ฉันจึงควรทะนุถนอมโอกาสนี้ไว้ และกลับใจอย่างถูกควร หลังจากนั้น ฉันได้อุทิศหัวใจให้กับหน้าที่ของตน และริเริ่มที่จะเข้าไปมีส่วนร่วมในงานของทีม ฉันใคร่ครวญอย่างถี่ถ้วนถึงสาเหตุที่งานคืบหน้าช้า และเมื่อพบปัญหา ฉันก็แสวงหาหลักธรรมความจริงที่เกี่ยวข้อง เพื่อนำมาสามัคคีธรรมและแก้ไขปัญหาเหล่านั้น เมื่อฉันเห็นว่าผู้นำทีมไม่ได้แบกรับภาระ ฉันก็ชี้ให้เธอเห็นเรื่องนี้ และสามัคคีธรรมกับเธอ เธอได้รับความเข้าใจต่อปัญหาของตัวเองอยู่บ้าง และเต็มใจที่จะกลับตัวกลับใจ หลังจากนั้น พวกเราก็ร่วมกันวางแผนงาน คอยกำกับดูแลซึ่งกันและกัน และเรียนรู้จากจุดแข็งของกันและกัน หลังจากผ่านไประยะหนึ่ง ผลลัพธ์ของงานก็เริ่มดีขึ้นบ้าง

วันหนึ่งในเดือนมิถุนายน จู่ๆ ผู้นำระดับสูงก็ถามฉันว่า ฉันยินดีจะทำหน้าที่ในฝ่ายพิสูจน์อักษรของพระนิเวศของพระเจ้าหรือไม่ เมื่อได้ยินเช่นนั้น ฉันก็รู้สึกหลายอย่างปนกัน เมื่อนึกถึงสภาวะที่ท้อแท้ของตนหลังจากได้รับมอบหมายหน้าที่ด้านข้อเขียน ฉันก็รู้สึกว่าตัวเองไม่คู่ควรที่จะได้รับการเลื่อนขั้น ขณะเดียวกัน ฉันก็รู้สึกกังวลนิดหน่อยด้วย “หากฉันเลือกที่จะทำหน้าที่ด้านงานข้อเขียนในฝ่ายพิสูจน์อักษร ฉันอาจไม่มีโอกาสได้เป็นผู้นำอีกเลยก็ได้ แบบนั้นจะไม่ทำให้ฉันโดดเด่นเหนือผู้อื่นได้ยากหรอกหรือ?” เมื่อความคิดนี้ผุดขึ้นมา ฉันก็อยากจะปฏิเสธเสียจริง ๆ แต่ฉันก็รู้ด้วยว่าคริสตจักรจัดแจงหน้าที่ตามความจำเป็นของงานอยู่เสมอ และเหตุผลที่สิ่งมีชีวิตทรงสร้างควรมีคือการนอบน้อม ฉันจึงตอบตกลงว่าจะไป ในระยะแรก ฉันยังอยากทำหน้าที่ของตนให้ดีอยู่บ้าง แต่เนื่องจากสภาวะของฉันยังไม่ดีขึ้นอย่างแท้จริง ทันทีที่มีบางสิ่งเกิดขึ้น ฉันก็ถูกเผยอีกครั้ง ครั้งหนึ่ง ฉันได้ทราบว่า พี่น้องหญิงคนหนึ่งซึ่งเคยถูกปลดจากตำแหน่งผู้นำ ได้รับความเข้าใจในตัวเองและกลับใจ และไม่นานหลังจากนั้น เธอก็ได้รับเลือกให้เป็นผู้นำอีกครั้ง ฉันรู้สึกอิจฉาเธออย่างยิ่ง “เหตุใดพระเจ้าจึงประทานพระคุณแก่เธอมากมายถึงเพียงนี้ และยังประทานขีดความสามารถที่ดีเช่นนี้ให้แก่เธออีกด้วย ฉันก็มีอายุไล่เลี่ยกันกับเธอ แต่เพราะขีดความสามารถที่ต่ำของฉัน ฉันจึงสูญเสียโอกาสที่จะเป็นผู้นำไปตลอดกาล ต่อไปนี้ฉันคงทำได้เพียงเป็นสมาชิกในทีมที่ไม่สลักสำคัญอะไร ทำไมพระเจ้าจึงไม่ขีดความสามารถที่ดีให้แก่ฉัน” เมื่อฉันคิดเช่นนี้ ฉันรู้สึกว่าตนเองมิได้รับการยกชูหรือโปรดปรานจากพระเจ้า และก็ไม่ได้รับการยกย่องนับถือจากผู้อื่นด้วย และฉันก็รู้สึกเศร้าใจและสูญเสียอย่างบอกไม่ถูก บางครั้งฉันก็พยายามข่มใจไม่ให้คิดเรื่องเหล่านี้ แต่เมื่อใดก็ตามที่ฉันทำหน้าที่เสร็จและหยุดพักชั่วครู่ ความคิดเหล่านี้ก็จะผุดขึ้นมาโดยไม่อาจควบคุมได้ ยิ่งคิดเรื่องนี้มากเท่าไร ฉันก็ยิ่งรู้สึกไม่สบายใจมากขึ้นเท่านั้น แม้ว่าฉันไม่กล้าละทิ้งหน้าที่ของตน แต่ฉันก็ไม่อาจรวบรวมเรี่ยวแรงที่จะทำสิ่งใดเลย วันๆ ฉันเพียงทำแบบขอไปที และไม่เกิดผลลัพธ์ใดๆ เลย

วันหนึ่ง ระหว่างการเฝ้าเดี่ยว ฉันได้อ่านพระวจนะของพระเจ้าบทตอนหนึ่ง และสภาวะของฉันก็ดีขึ้นบ้าง  พระเจ้าผู้ทรงมหิทธิฤทธิ์ตรัสว่า “ไม่ว่าผู้เชื่อในพระเจ้ามีปัญหาใด ไม่ว่าพวกเขาไล่ตามไขว่คว้าสถานะ ชื่อเสียง ผลประโยชน์ และความมั่งคั่ง หรือสนองความมักใหญ่ใฝ่สูงและความอยากได้อยากมีส่วนตนหรือไม่ ไม่ว่าในกรณีใด ปัญหาทั้งหมดก็ต้องถูกแก้ไขด้วยการไล่ตามเสาะหาความจริง  ไม่มีปัญหาใดสามารถเลี่ยงผ่านความจริงไปได้  ไม่มีเรื่องใดที่แยกออกจากความจริง  ทันทีที่คนเราละทิ้งความจริงในการเชื่อในพระเจ้าของตน ความเชื่อของพวกเขาย่อมว่างเปล่า  ไม่มีประโยชน์ที่จะไล่ตามไขว่คว้าสิ่งอื่น  บางคนพอใจแค่ได้ทำหน้าที่อันน่าประทับใจและรุ่งโรจน์ ทำให้ผู้อื่นนับถือและอิจฉาพวกเขา  สิ่งนี้เป็นประโยชน์หรือ?  นี่ไม่ใช่จุดจบสุดท้ายของเจ้า และไม่ใช่บำเหน็จสุดท้ายของเจ้า อีกทั้งแน่นอนว่านี่ไม่ใช่บั้นปลายของเจ้า  ดังนั้นไม่ว่าเจ้าปฏิบัติหน้าที่ใด หน้าที่นั้นก็อยู่เพียงชั่วคราว ไม่ได้อยู่ชั่วนิรันดร์  นี่ไม่ใช่ความเห็นชอบที่พระเจ้าประทานให้แก่เจ้า และไม่ใช่บำเหน็จที่พระองค์ทรงมอบแด่เจ้า  ท้ายที่สุดแล้ว การที่ผู้คนจะสามารถบรรลุความรอดหรือไม่ ไม่ได้ขึ้นอยู่กับว่าพวกเขาทำหน้าที่ใด แต่ขึ้นอยู่กับว่าพวกเขาสามารถเข้าใจและได้รับความจริงหรือไม่ และขึ้นอยู่กับว่าในท้ายที่สุดแล้ว พวกเขาสามารถนบนอบพระเจ้าโดยสมบูรณ์ ยอมตนอยู่ภายใต้การจัดวางเรียบเรียงของพระองค์ ไม่คำนึงถึงอนาคตและบั้นปลายของตน และกลายเป็นสิ่งมีชีวิตทรงสร้างที่ได้มาตรฐานหรือไม่  พระเจ้าทรงชอบธรรมและบริสุทธิ์ และสิ่งเหล่านี้คือมาตรฐานที่พระองค์ทรงใช้เพื่อประเมินวัดมวลมนุษย์ทั้งปวง  มาตรฐานเหล่านี้มิอาจเปลี่ยนแปลงได้ และเจ้าต้องจดจำการนี้ไว้  จงจารึกมาตรฐานเหล่านี้ไว้ในความรู้สึกนึกคิดของเจ้า และไม่ว่าเมื่อไรก็ตามจงอย่านึกถึงการค้นหาเส้นทางอื่นบางเส้นทางในการไล่ตามไขว่คว้าบางสิ่งที่ไม่เป็นจริง  มาตรฐานที่พระเจ้าทรงกำหนดให้ทุกคนที่ต้องการบรรลุความรอดก็ไม่เปลี่ยนแปลงไปตลอดกาล สิ่งเหล่านั้นยังคงเป็นอย่างเดิมไม่ว่าเจ้าจะเป็นใคร  เจ้าสามารถสัมฤทธิ์ความรอดได้ด้วยการเชื่อในพระเจ้าตามมาตรฐานที่พระเจ้าทรงกำหนดไว้เท่านั้น  หากเจ้าพบว่าอีกหนึ่งเส้นทางในการไล่ตามไขว่คว้าสิ่งต่างๆ นั้นคลุมเครือ และคิดฝันว่าเจ้าจะประสบความสำเร็จได้ด้วยโชค เจ้าก็เป็นใครบางคนที่แข็งขืนและทรยศพระเจ้า และเจ้าจะถูกพระเจ้าทรงสาปแช่งและลงโทษอย่างแน่นอน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากอ่านพระวจนะของพระเจ้าแล้ว ฉันก็เข้าใจว่าการเป็นผู้นำหรือคนทำงานไม่ได้หมายความว่าคนๆ นั้นจะมีจุดจบที่ดีในท้ายที่สุด พระเจ้าทรงกำหนดจุดจบของบุคคล โดยพิจารณาจากว่าเขาได้รับความจริงแล้วหรือไม่ และอุปนิสัยอันเสื่อมทรามของเขาได้เปลี่ยนแปลงไปหรือไม่ ฉันไม่เข้าใจอุปนิสัยอันชอบธรรมของพระเจ้า ฉันคิดอยู่เสมอว่า การเป็นผู้นำไม่เพียงนำมาซึ่งเกียรติยศและการยกย่องนับถือจากผู้อื่นเท่านั้น แต่ยังมอบโอกาสมากขึ้นที่จะได้รับความจริงและความหวังที่มากขึ้นในการได้รับการช่วยให้รอด ฉันจึงอิจฉาผู้ที่เป็นผู้นำ ทัศนะนี้ของฉันไม่สอดคล้องกับความจริง ฉันนึกถึงผู้คนมากมายที่เคยเป็นผู้นำ แต่สุดท้ายก็ถูกเผยและถูกกำจัดออกไป เพราะพวกเขาไม่ไล่ตามเสาะหาความจริงและเดินบนเส้นทางที่ผิด ดูหยาง คนที่ฉันรู้จักสิ เขาไล่ตามไขว่คว้าชื่อเสียง ผลประโยชน์ และสถานะในช่วงที่เป็นผู้นำเนื่องจากธรรมชาติโอหังของเขา เขาแข่งขันกับพี่น้องชายหญิงเพื่อชื่อเสียงและผลประโยชน์ และถึงขั้นทำสิ่งต่างๆ เช่น แทงข้างหลัง และกีดกันผู้ที่ไม่เห็นด้วยกับเขาออกไปจากกลุ่ม สุดท้ายเขาก็ขัดขวางและก่อกวนงานของคริสตจักรอย่างร้ายแรง และถูกแยกตัวออกไป แล้วก็มีตัน ผู้ซึ่งเคยเป็นผู้นำหรือคนทำงานมาโดยตลอด พรสวรรค์และความสามารถของเธอโดดเด่น แต่ในหน้าที่ เธอมักยกยอตัวเอง โอ้อวด และผูกขาดอำนาจ และกีดกันพี่น้องชายหญิงที่ให้ความร่วมงานกับเธอ เธอได้กระทำความชั่วหลายอย่าง จนถูกระบุลักษณะว่าเป็นศัตรูของพระคริสต์และถูกขับไล่ จากตัวอย่างของบุคคลที่ล้มเหลวเหล่านี้ ฉันได้เห็นว่า การเป็นผู้นำไม่ได้รับประกันว่า เราจะได้รับการช่วยให้รอดและได้รับการทำให้เพียบพร้อม สิ่งสำคัญคือเราไล่ตามเสาะหาความจริงและเดินบนเส้นทางที่ถูกต้องหรือไม่ ผู้นำและคนทำงานพบเจอผู้คน เหตุการณ์ และสิ่งทั้งหลายมากกว่า จึงแน่นอนว่ามีโอกาสในการฝึกฝนมากกว่า หากพวกเขาสามารถมุ่งเน้นที่การไล่ตามเสาะหาความจริงเพื่อแก้ไขอุปนิสัยอันเสื่อมทรามของตนได้ พวกเขาย่อมจะได้รับความจริงมากขึ้นอย่างแน่นอน ซึ่งเป็นประโยชน์ต่อการได้รับการทำให้เพียบพร้อม แต่หากพวกเขาไม่ไล่ตามเสาะหาความจริง และอุปนิสัยอันเสื่อมทรามของตนไม่เปลี่ยนแปลง พวกเขาก็ไม่อาจได้รับการช่วยให้รอดได้ แม้จะเป็นผู้นำก็ตาม หากพวกเขาใช้อุปนิสัยอันเสื่อมทรามของตนทำชั่ว และนำมาซึ่งการขัดขวางและการก่อกวนต่องานของคริสตจักร ในที่สุด พวกเขาก็จะถูกเผยและถูกกำจัดออกไป หน้าที่ที่เราทำตอนนี้ไม่ได้กำหนดจุดจบและบั้นปลายทางในอนาคตของเรา มีเพียงการไล่ตามเสาะหาความจริงและทิ้งอุปนิสัยอันเสื่อมทรามของตนเท่านั้นที่จะช่วยให้เรารอดชีวิตไปได้ การตระหนักรู้ในเรื่องนี้ทำให้หัวใจของฉันสว่างขึ้นมาก และฉันเห็นว่าตั้งแต่นี้ไป ฉันไม่ควรไล่ตามไขว่คว้าหน้าที่ที่นำมาซึ่งเกียรติยศ หรือทำให้ผู้คนยกย่องและอิจฉาฉันอีกต่อไป ฉันต้องไล่ตามเสาะหาความจริงเพื่อบรรลุการเปลี่ยนแปลงในอุปนิสัยของตน นั่นคือสิ่งที่สำคัญที่สุด หลังจากนั้น วิธีคิดของฉันต่อหน้าที่ก็เปลี่ยนแปลงไปบ้าง เมื่อใดก็ตามที่ฉันมีเวลาว่าง ฉันจะใคร่ครวญพระวจนะของพระเจ้าและเขียนบทความคำพยานจากประสบการณ์ ฉันใส่ใจต่อหน้าที่ของตนมากกว่าเดิม และเริ่มเห็นผลบ้างแล้ว

ต่อมา ฉันได้อ่านพระวจนะของพระเจ้าอีกสองสามบทตอน ซึ่งช่วยฉันมากในการทำความเข้าใจปัญหาของตัวเอง  พระเจ้าผู้ทรงมหิทธิฤทธิ์ตรัสว่า “สำหรับศัตรูของพระคริสต์แล้ว สถานะและความมีหน้ามีตาคือชีวิตของพวกเขา  ไม่ว่าพวกเขาจะใช้ชีวิตอย่างไร ไม่ว่าพวกเขาจะอาศัยอยู่ในสภาพแวดล้อมแบบใด ไม่ว่าพวกเขาจะทำงานอะไร ไม่ว่าพวกเขาจะไล่ตามไขว่คว้าสิ่งใด เป้าหมายของพวกเขาคืออะไร ทิศทางชีวิตของพวกเขาเป็นเช่นไร ทั้งหมดล้วนวนเวียนอยู่กับความมีหน้ามีตาและการมีสถานะที่สูงส่ง  และเป้าหมายนี้ไม่เปลี่ยนแปลง พวกเขาไม่มีวันวางสิ่งเหล่านี้ลงได้เลย  นี่คือโฉมหน้าที่แท้จริงของศัตรูของพระคริสต์ และเป็นแก่นแท้ของพวกเขา  ต่อให้เจ้าพาพวกเขาไปไว้ในป่าดึกดำบรรพ์ลึกเข้าไปในภูเขา พวกเขาก็ยังจะไม่ปล่อยมือจากการไล่ตามไขว่คว้าความมีหน้ามีตาและสถานะ  ต่อให้เจ้าพาพวกเขาไปอยู่ท่ามกลางคนกลุ่มใดก็ตาม สิ่งที่พวกเขาคิดถึงก็ยังคงเป็นเพียงความมีหน้ามีตาและสถานะ  แม้ศัตรูของพระคริสต์จะเชื่อในพระเจ้า แต่พวกเขากลับถือว่าการไล่ตามไขว่คว้าความมีหน้ามีตาและสถานะเทียบเท่ากับความเชื่อในพระเจ้า และวางสองสิ่งนี้ไว้ในระดับเดียวกัน  กล่าวคือ ขณะที่พวกเขาเดินบนเส้นทางแห่งความเชื่อในพระเจ้า พวกเขาก็ไล่ตามไขว่คว้าความมีหน้ามีตาและสถานะของพวกเขาเองด้วย  อาจกล่าวได้ว่า ในหัวใจของศัตรูของพระคริสต์ การไล่ตามเสาะหาความจริงในการเชื่อในพระเจ้าคือการไล่ตามไขว่คว้าความมีหน้ามีตาและสถานะ และการไล่ตามไขว่คว้าความมีหน้ามีตาและสถานะก็คือการไล่ตามเสาะหาความจริงเช่นกัน—การได้รับความมีหน้ามีตาและสถานะคือการได้รับความจริงและชีวิต  หากพวกเขารู้สึกว่าตนไม่ได้รับชื่อเสียง ผลประโยชน์ หรือสถานะ ไม่มีใครยกย่องพวกเขา นับถือพวกเขา หรือติดตามพวกเขา เมื่อนั้นพวกเขาก็จะท้อแท้ พวกเขาเชื่อว่าการเชื่อในพระเจ้าไม่มีประโยชน์และไม่มีคุณค่าเลย และพวกเขาสงสัยอยู่ภายในใจว่า ‘ฉันล้มเหลวไปแล้วหรือที่เชื่อในพระเจ้าเช่นนี้?  ฉันไม่มีความหวังเลยหรือ?’  พวกเขามักจะคิดคำนวณเรื่องเหล่านี้อยู่ในหัวใจของตน  พวกเขาคิดคำนวณว่าจะสร้างสถานะให้ตัวเองในพระนิเวศของพระเจ้าได้อย่างไร จะมีความมีหน้ามีตาอันสูงส่งในคริสตจักรได้อย่างไร จะทำให้ผู้คนรับฟังเวลาที่พวกเขาพูด และยกย่องพวกเขาเวลาที่พวกเขากระทำการได้อย่างไร จะทำให้ผู้คนติดตามพวกเขาไม่ว่าพวกเขาจะอยู่ที่ไหนได้อย่างไร และจะมีเสียงที่มีอิทธิพลในคริสตจักร รวมทั้งมีชื่อเสียง ผลประโยชน์ และสถานะได้อย่างไร—พวกเขามุ่งเน้นสิ่งเหล่านี้อยู่ในหัวใจจริงๆ  สิ่งเหล่านี้คือสิ่งที่ผู้คนเช่นนี้ไล่ตามไขว่คว้า” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))  “โดยสรุปแล้ว ไม่ว่าแนวทางหรือเป้าหมายในการไล่ตามเสาะหาของเจ้าจะเป็นเช่นไร หากเจ้าไม่คิดทบทวนเรื่องการไล่ตามไขว่คว้าสถานะและความมีหน้ามีตา และหากเจ้าพบว่าการละทิ้งเป็นเรื่องยากมาก เช่นนั้นนั่นก็จะส่งผลต่อการเข้าสู่ชีวิตของเจ้า  ตราบใดที่สถานะยังมีที่ทางในหัวใจของเจ้า สถานะก็จะสามารถควบคุมและมีอิทธิพลต่อทิศทางชีวิตและเป้าหมายในการไล่ตามเสาะหาของเจ้าได้อย่างเต็มที่ ซึ่งในกรณีนี้ จะเป็นเรื่องยากมากที่เจ้าจะเข้าสู่ความเป็นจริงความจริง ยิ่งไม่ต้องพูดถึงการสัมฤทธิ์การเปลี่ยนแปลงในอุปนิสัยของเจ้า ท้ายที่สุดแล้ว เจ้าจะสามารถได้รับความเห็นชอบจากพระเจ้าได้หรือไม่นั้น แน่นอนว่าไม่จำเป็นต้องพูดถึง  ยิ่งไปกว่านั้น หากเจ้าไม่สามารถละทิ้งการไล่ตามไขว่คว้าสถานะของตนได้เลย ก็จะส่งผลต่อความสามารถในการทำหน้าที่ของเจ้าให้ได้มาตรฐาน ซึ่งจะทำให้เป็นเรื่องยากมากสำหรับเจ้าที่จะกลายเป็นสิ่งมีชีวิตทรงสร้างที่ได้มาตรฐาน  เหตุใดเราจึงกล่าวเช่นนี้?  พระเจ้าไม่ทรงเกลียดชังสิ่งใดมากไปกว่าการที่ผู้คนไล่ตามไขว่คว้าสถานะ เพราะการไล่ตามไขว่คว้าสถานะเป็นอุปนิสัยของซาตาน เป็นเส้นทางที่ผิด เกิดจากความเสื่อมทรามของซาตาน เป็นสิ่งที่พระเจ้าทรงกล่าวโทษ และเป็นสิ่งที่พระองค์จะทรงพิพากษาและชำระให้บริสุทธิ์นั่นเอง  พระเจ้าไม่ทรงเกลียดชังสิ่งใดมากไปกว่าการที่ผู้คนไล่ตามไขว่คว้าสถานะ ทว่าเจ้ายังคงดื้อรั้นที่จะแข่งขันเพื่อสถานะ เจ้าหวงแหนและปกป้องสถานะอย่างไม่ลดละ โดยพยายามยึดมาเป็นของตนอยู่เสมอ  ทั้งหมดนี้มีคุณลักษณะของการเป็นปฏิปักษ์ต่อพระเจ้าอยู่บ้างไม่ใช่หรือ?  พระเจ้าไม่ได้ทรงลิขิตสถานะให้กับผู้คน พระเจ้าประทานความจริง หนทาง และชีวิตให้แก่ผู้คน เพื่อให้พวกเขากลายเป็นสิ่งมีชีวิตทรงสร้างที่ได้มาตรฐานในท้ายที่สุด เป็นสิ่งมีชีวิตทรงสร้างที่ต้อยต่ำและไร้ความสำคัญ—ไม่ใช่คนที่มีสถานะ มีเกียรติ และได้รับการเคารพบูชาจากผู้คนหลายพันคน  ดังนั้น ไม่ว่าจะมองจากมุมมองใด การไล่ตามไขว่คว้าสถานะก็คือหนทางสู่ความพินาศ  ไม่ว่าข้ออ้างในการไล่ตามไขว่คว้าสถานะของเจ้าจะมีเหตุผลเพียงใด เส้นทางนี้ก็ยังคงเป็นเส้นทางที่ผิด และไม่ได้รับการเห็นชอบจากพระเจ้า  ไม่ว่าเจ้าจะพยายามอย่างหนักเพียงใดหรือจ่ายราคาไปมากมายเพียงใด หากเจ้าอยากได้อยากมีสถานะ พระเจ้าก็จะไม่ประทานให้เจ้า หากพระเจ้าไม่ประทานให้แก่เจ้า เจ้าก็จะล้มเหลวในการต่อสู้เพื่อให้ได้มา และหากเจ้ายังคงต่อสู้ต่อไป ย่อมจะมีจุดจบเพียงประการเดียว กล่าวคือ เจ้าจะถูกเผยและถูกกำจัดออกไป—เจ้าจะอยู่บนหนทางสู่ความพินาศ” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))

พระเจ้าทรงเปิดโปงว่าศัตรูของพระคริสต์ถือว่าชื่อเสียงและสถานะสำคัญกว่าชีวิตของพวกเขาเอง  พวกเขาทำให้การได้มาซึ่งชื่อเสียงและสถานะที่สูงส่งเป็นเป้าหมายในการไล่ตามเสาะห่ และคอยวางแผนในหัวใจว่าจะหาที่ยืนในพระนิเวศของพระเจ้าได้อย่างไร และจะทำอย่างไรให้ผู้อื่นเคารพยกย่องตัวเอง  ทันทีที่พวกเขาสูญเสียชื่อเสียง ผลประโยชน์ และสถานะ และไม่ได้รับความชื่นชมและการเทิดทูนจากพี่น้องชายหญิงอีกต่อไป พวกเขาก็หมดเรี่ยวหมดแรงและรู้สึกว่าชีวิตไร้ความหมาย  เมื่อเทียบตัวเองกับสิ่งนี้ ฉันก็เห็นว่าพฤติกรรมของฉันเหมือนกับพฤติกรรมของศัตรูของพระคริสต์ไม่มีผิด  ฉันใช้ชีวิตตามพิษของซาตานอย่าง “จงโดดเด่นเหนือทุกคนที่เหลือ” “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” และ “ทหารที่ไม่อยากเป็นนายพลไม่ใช่ทหารที่ดี”  ฉันเชื่อว่าฉันต้องโดดเด่นเหนือทุกคนที่เหลือถึงจะมีชีวิตที่มีความหมายและมีคุณค่าได้  สมัยเรียน ฉันตั้งใจเรียนมาก  หลังจากได้รับเลือกให้เป็นหัวหน้าห้อง เพื่อนร่วมชั้นทุกคนก็เคารพยกย่องและชมเชยฉัน  ฉันรู้สึกภูมิใจมากและคิดว่าต่อให้ต้องทนทุกข์แค่ไหนก็คุ้มค่า  หลังจากเชื่อในพระเจ้า ฉันเห็นว่าการเป็นผู้นำนำมาซึ่งสถานะและเกียรติยศ ฉันจึงไล่ตามไขว่คว้าการเป็นผู้นำอยู่เสมอ  เมื่อฉันได้รับเลือกให้เป็นผู้นำและได้รับการยกย่องจากพี่น้องชายหญิง ฉันก็รู้สึกชื่นใจ  ฉันรู้สึกว่ามีเป้าหมายให้มุ่งมั่นในการเชื่อในพระเจ้าและทำหน้าที่ของฉัน ฉันจึงมีส่วนร่วมอย่างแข็งขันในงานทุกด้าน ทำงานหามรุ่งหามค่ำทุกวันโดยไม่เคยรู้สึกเหน็ดเหนื่อย  เมื่อฉันได้ยินผู้นำระดับสูงบอกว่าฉันไม่เหมาะที่จะเป็นผู้นำ ฉันก็รู้สึกเหมือนถูกฟาดเข้าอย่างจัง  ความคิดที่ว่าฉันไม่สามารถเป็นผู้นำได้อีกต่อไป และจะไม่มีวันได้รับการยกย่องและการเทิดทูนจากพี่น้องชายหญิงอีก ทั้งอาจถึงกับถูกพวกเขาแยกแยะ ทำให้ฉันรู้สึกเหมือนชีวิตดิ่งลงเหว ฉันระทมทุกข์อย่างแสนสาหัส และหมดเรี่ยวหมดแรงที่จะทำทุกสิ่ง  ฉันถึงกับบ่นว่าพระเจ้าไม่ได้ประทานขีดความสามารถที่ดีให้กับฉัน และอยู่ไปวันๆ อย่างเลื่อนลอย ใช้ชีวิตอยู่กับความเข้าใจผิดและความท้อแท้ ไม่แบกรับภาระในหน้าที่ของตน และไม่ได้บรรลุผลลัพธ์ใดๆ ในงานของตน  ฉันถือว่าชื่อเสียงและสถานะเป็นดั่งชีวิตจิตใจของฉัน โดยมองว่าสิ่งเหล่านั้นสำคัญกว่าการไล่ตามเสาะหาความจริงและการทำหน้าที่ของฉันให้ดี  เมื่อฉันมีสถานะ ฉันก็ไล่ตามเสาะหาด้วยความกระตือรือร้น แต่เมื่อฉันสูญเสียชื่อเสียงและสถานะไป มันก็ราวกับว่าวิญญาณของฉันถูกกระชากออกไป และฉันก็กลายเป็นคนคิดลบและเฉื่อยชาในหน้าที่ของฉัน  ความอยากได้อยากมีสถานะของฉันรุนแรงเกินไป!  เห็นได้ชัดว่าฉันมีขีดความสามารถต่ำและโอหัง ไม่มีแม้แต่เศษเสี้ยวของความเป็นจริงความจริง และไม่เหมาะกับหน้าที่ผู้นำเลยแม้แต่น้อย  แต่ฉันก็ยังหยุดคิดเรื่องการเป็นผู้นำไม่ได้ และไม่เต็มใจที่จะเป็นแค่คนทำงานข้อเขียนธรรมดาๆ  ฉันมีความฝันลมๆ แล้งๆ ว่าสักวันหนึ่ง ฉันจะได้กลับมาเป็นผู้นำอีกครั้ง และเพลิดเพลินกับความชื่นชมและการเทิดทูนจากพี่น้องชายหญิง  ฉันช่างโอหังและทะนงตน และขาดสำนึกอย่างสิ้นเชิง  ฉันไม่ได้อยากเป็นผู้นำเพราะคำนึงถึงเจตนารมณ์ของพระเจ้าหรือเพื่อทำให้พระเจ้าพอพระทัยเลยแม้แต่น้อย และไม่ได้เพื่อไล่ตามเสาะหาความจริงเพื่อรับความรอดอย่างแท้จริงด้วย  ทั้งหมดนั้นก็เพื่อสนองความหลงตัวเองของตนและเพลิดเพลินกับประโยชน์ของสถานะ  ฉันกำลังเดินบนเส้นทางแห่งศัตรูของพระคริสต์!  หากฉันยังคงดื้อรั้นไล่ตามเสาะหาด้วยวิธีนี้ต่อไป ฉันก็จะมีแต่เป็นกบฏและรู้สึกคัดค้านพระเจ้ามากขึ้น จนในที่สุดก็ก้าวล่วงอุปนิสัยของพระเจ้า และถูกพระองค์ทรงเผยและกำจัด เหมือนกับศัตรูของพระคริสต์  พอคิดได้อย่างนี้ ฉันก็กลัว  ฉันรู้สึกว่าธรรมชาติและผลสืบเนื่องของการไล่ตามไขว่คว้าชื่อเสียงและสถานะนั้นร้ายแรงเกินไป  การที่ฉันไม่ได้เป็นผู้นำในวันนี้คือวิธีของพระเจ้าในการตัดแต่งฉันที่อยากได้อยากมีสถานะ ในการสอนฉันให้นบนอบพระองค์ เจียมตนในฐานะสิ่งมีชีวิตทรงสร้าง และทำหน้าที่ของสิ่งมีชีวิตทรงสร้างให้ดี  นี่คือการคุ้มครองและความรอดจากพระเจ้าต่อฉัน  หัวใจของฉันเปี่ยมความซาบซึ้งใจต่อพระเจ้า และฉันก็ไม่อยากไล่ตามไขว่คว้าชื่อเสียงและสถานะอีกต่อไป

หลังจากนั้น ฉันได้อ่านพระวจนะของพระเจ้าอีกสองสามบทตอน และพบหลักธรรมและเส้นทางแห่งการปฏิบัติ  พระเจ้าผู้ทรงมหิทธิฤทธิ์ตรัสว่า “พระนิเวศของพระเจ้าใช้ผู้คนโดยให้ทุกคนได้ใช้ความสามารถอย่างเต็มที่ จัดสรรบทบาทให้เหมาะกับแต่ละคน และทำอย่างพอเหมาะพอดี  หากพวกเจ้ามีความเป็นมนุษย์ที่ดีแต่ขีดความสามารถของพวกเจ้าต่ำ เช่นนั้นแล้วพวกเจ้าก็ควรปฏิบัติหน้าที่ของพวกเจ้าให้ดีด้วยสิ้นสุดใจและสิ้นสุดกำลังของพวกเจ้า ไม่ใช่ว่าพวกเจ้าจะต้องเป็นผู้นำหรือคนทำงานจึงจะได้รับการเห็นชอบจากพระเจ้า  ต่อให้พวกเจ้าจะเต็มใจที่จะแบกภาระ แต่พวกเจ้าก็ไม่สามารถแบกภาระในลักษณะที่ผู้นำต้องทำได้ และพวกเจ้าไม่มีขีดความสามารถที่พวกเจ้าควรมีเพื่อที่จะเป็นผู้นำ และพวกเจ้าก็บกพร่องในเรื่องนั้น แล้วพวกเจ้าจะทำอะไรได้?  อย่าบังคับตนเองหรือทำให้ตนเองลำบาก หากพวกเจ้าสามารถแบกได้ 25 กิโลกรัม ก็จงแบก 25 กิโลกรัม  อย่าพยายามอวดเก่งโดยการผลักดันตนเองเกินขีดจำกัด โดยกล่าวว่า ‘25 กิโลกรัมไม่พอ  ฉันต้องการแบกมากกว่านี้  ฉันต้องการแบก 50 กิโลกรัม  ฉันเต็มใจที่จะทำแม้ว่าฉันจะตายเพราะความเหนื่อยล้า!’  พวกเจ้าไม่สามารถเป็นผู้นำหรือคนทำงานได้ แต่หากพวกเจ้ายังคงผลักดันตนเองเกินขีดจำกัดเพื่ออวดเก่ง แม้ว่าพวกเจ้าจะไม่เหนื่อยล้า แต่พวกเจ้าจะทำให้งานคริสตจักรล่าช้า พวกเจ้าจะส่งผลกระทบต่อความก้าวหน้าและประสิทธิภาพของงาน และพวกเจ้าจะทำให้ความก้าวหน้าในชีวิตของผู้คนมากมายล่าช้า—นี่เป็นความรับผิดชอบที่พวกเจ้าไม่อาจแบกรับได้” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  “หากเจ้ามีขีดความสามารถต่ำแต่ยังคงใช้เวลาทั้งหมดไปกับการอยากเป็นผู้นำ หรืออยากรับงานที่สำคัญบางอย่าง หรืออยากรับผิดชอบงานโดยรวม หรืออยากทำบางสิ่งที่ทำให้เจ้าโดดเด่น เช่นนั้นแล้วเราขอบอกเจ้าว่า นี่คือความทะเยอทะยาน  ความทะเยอทะยานสามารถนำมาซึ่งหายนะได้ ดังนั้นเจ้าควรระวังมัน  ผู้คนทุกคนมีความปรารถนาที่จะก้าวหน้าและทุกคนเต็มใจที่จะพยายามมุ่งไปสู่ความจริง ซึ่งไม่ใช่ปัญหา  บางคนมีขีดความสามารถ ตรงตามหลักเกณฑ์สำหรับการเป็นผู้นำ และสามารถพยายามมุ่งไปสู่ความจริงได้ และนี่เป็นสิ่งที่ดี  คนอื่นไม่มีขีดความสามารถ ดังนั้นพวกเขาควรยึดมั่นในหน้าที่ของตนเอง ปฏิบัติหน้าที่ที่อยู่ตรงหน้าอย่างถูกควร และทำตามหลักธรรม และตามข้อกำหนดของพระนิเวศของพระเจ้า สำหรับพวกเขาแล้ว นั่นดีกว่า ปลอดภัยกว่า และเป็นจริงมากกว่า” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (5))  “การเป็นผู้นำหรือคนทำงานนั้น คนเราต้องมีขีดความสามารถระดับหนึ่ง  ขีดความสามารถของคนคนหนึ่งกำหนดความสามารถในการทำงานและระดับความเข้าใจที่พวกเขามีต่อหลักธรรมความจริง  ถ้าเจ้าไม่ค่อยมีขีดความสามารถและไม่มีความเข้าใจในความจริงที่ลึกพอ แต่ก็สามารถปฏิบัติได้มากเท่ากับที่เจ้าสามารถเข้าใจ สามารถนำสิ่งที่เจ้าเข้าใจไปปฏิบัติ มีความบริสุทธิ์ใจและซื่อสัตย์ ไม่ออกอุบายในเรื่องใดเพื่อตนเองหรือไล่ตามไขว่คว้าชื่อเสียง ผลประโยชน์ และสถานะ และเจ้าก็สามารถน้อมรับการพินิจพิเคราะห์จากพระเจ้าได้ เช่นนั้นแล้ว เจ้าย่อมเป็นคนที่ถูกต้อง” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (20))  หลังจากอ่านพระวจนะของพระเจ้า ฉันก็ได้เข้าใจว่าในพระนิเวศของพระเจ้า การเป็นผู้นำหรือคนทำงานไม่เพียงแต่ต้องไล่ตามเสาะหาความจริงเท่านั้น แต่ยังต้องมีขีดความสามารถและความสามารถในการทำงานในระดับหนึ่งด้วย  ถึงจะทำงานของคริสตจักรให้ดีได้  ในอดีตคริสตจักรเคยให้โอกาสฉันฝึกฝนเป็นผู้นำ และฉันก็ไล่ตามเสาะหาอย่างขันแข็ง  แม้ว่าฉันจะสามารถแก้ไขปัญหาและความลำบากยากเย็นของพี่น้องชายหญิงได้ตามพระวจนะของพระเจ้า แต่เมื่อเป็นเรื่องสำคัญๆ อย่างการเลือกและการแต่งตั้งผู้คนหรืองานที่ต้องตัดสินใจ ฉันกลับไม่สามารถแยกแยะผู้คนหรือเลือกได้อย่างเหมาะสม  ฉันรู้หลักธรรมบางข้อในเชิงคำสอน แต่ฉันทำผิดพลาดอยู่เสมอเมื่อนำไปปฏิบัติจริง  ฉันยังโอหังและไม่ยอมฟังคำแนะนำของผู้อื่น เลือกและแต่งตั้งผู้คนที่ไม่เหมาะสมอยู่เสมอ ซึ่งนำการขัดขวางและการก่อกวนมาสู่งานของคริสตจักร  ฉันเห็นว่าขีดความสามารถของตนต่ำจริงๆ  หากฉันยังคงเป็นผู้นำต่อไป ฉันไม่เพียงแต่จะทำร้ายพี่น้องชายหญิงเท่านั้น แต่จะขัดขวางและก่อกวนงานของคริสตจักรอีกด้วย  ตอนนี้ คริสตจักรได้มอบหมายหน้าที่ข้อเขียนให้กับฉันตามขีดความสามารถและจุดแข็งของฉัน ซึ่งเป็นการใช้ความสามารถของฉันให้เกิดประโยชน์สูงสุดและเหมาะสมกับตัวฉัน มันยังเป็นการคุ้มครองฉันด้วย  ความอยากได้อยากมีชื่อเสียงและสถานะของฉันรุนแรงมากจนถ้าฉันเป็นผู้นำ ฉันจะถูกผลักดันให้ตรากตรำเพื่อสถานะอย่างควบคุมไม่ได้ คอยโอ้อวดตัวเองอยู่ตลอดในงานและคำเทศนาของฉัน และไม่สามารถสงบใจเฉพาะพระพักตร์พระเจ้าเพื่อแสวงหาหลักธรรมความจริงได้  ฉันยังจะทำให้เกิดการขัดขวางและการก่อกวนเพื่อสนองความทะเยอทะยานในสถานะของตัวเอง และเดินบนเส้นทางแห่งศัตรูของพระคริสต์ด้วย  ดังนั้น อันที่จริง การไม่ได้เป็นผู้นำจึงเป็นเรื่องดีสำหรับฉัน  ตอนนี้ ในหน้าที่ข้อเขียน ฉันสามารถสงบใจได้มากขึ้นเพื่อกินและดื่มพระวจนะของพระเจ้าและไตร่ตรองความจริง  สิ่งนี้ช่วยให้ฉันทบทวนและรู้จักตัวเอง และเป็นประโยชน์ต่อการเข้าสู่ชีวิตของฉัน  แถมยังเป็นการยับยั้งความโอหังและความทะเยอทะยานของฉัน และฉันก็ได้รับการคุ้มครองจากสิ่งนี้  นี่คือเจตนารมณ์อันเปี่ยมไปด้วยความอุตสาหะของพระเจ้า  ฉันควรนบนอบการจัดการเตรียมการของคริสตจักร รู้จักที่ทางของตน และทำหน้าที่ข้อเขียนให้ดี  เมื่อฉันคิดได้แบบนี้ ฉันก็รู้สึกกระจ่างในหัวใจขึ้นมาก  รู้สึกเหมือนได้วางภาระอันหนักอึ้งลง และฉันก็รู้สึกเป็นอิสระมากขึ้นเยอะ

วันหนึ่ง ฉันรู้ว่าพี่น้องหญิงฉีหยาได้รับเลือกให้เป็นผู้นำคริสตจักร และฉันก็รู้สึกอิจฉาขึ้นมาวูบหนึ่ง  “เธอมีขีดความสามารถที่ดีและสามารถรับบทบาทสำคัญในฐานะผู้นำในคริสตจักรได้ แต่ฉันทำได้แค่หน้าที่ข้อเขียน  ฉันจะไม่มีวันได้มีโอกาสเป็นผู้นำและได้รับการเคารพยกย่องอีกแล้ว”  เมื่อความคิดเหล่านี้เผยตัวเองออกมา ฉันก็ตระหนักได้อย่างรวดเร็วว่าความอยากได้อยากมีสถานะของฉันออกฤกธิ์อีกแล้ว ฉันจึงขัดขืนความคิดตัวเอง  ฉันนึกถึงพระวจนะของพระเจ้าที่ว่า “ในฐานะสมาชิกคนหนึ่งของมวลมนุษย์ทรงสร้าง เจ้าต้องรักษาตำแหน่งที่ถูกควรของตน และประพฤติปฏิบัติตนอย่างเหมาะสม  จงยึดมั่นในสิ่งที่พระผู้สร้างไว้วางพระทัยมอบหมายแก่เจ้าอย่างซื่อสัตย์  จงอย่ากระทำการเกินขอบเขต หรือทำสิ่งที่อยู่นอกเหนือความสามารถของเจ้า หรือที่พระเจ้าทรงเกลียดชัง  จงอย่าไล่ตามไขว่คว้าการเป็นคนยิ่งใหญ่ อภิมนุษย์ หรือบุคคลที่ยิ่งใหญ่ และจงอย่าไล่ตามไขว่คว้าที่จะกลายเป็นพระเจ้า  สิ่งเหล่านี้ล้วนเป็นความปรารถนาที่ผู้คนไม่ควรมี” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 1)  “บทบาทหน้าที่ก็ไม่เหมือนกัน  มีร่างกายเดียว  พวกเจ้าแต่ละคนควรทำหน้าที่ของตน และควรอยู่ในที่ทางของตน ทำให้ดีที่สุดเท่าที่เจ้าจะทำได้—ทุกประกายไฟควรมีแสงสว่างวาบหนึ่ง—และเจ้าควรแสวงหาความเป็นผู้ใหญ่ในชีวิต  เช่นนั้นแล้วเราจึงจะพึงพอใจ” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 21)  พอไตร่ตรองพระวจนะของพระเจ้า ฉันก็เข้าใจเจตนารมณ์ของพระองค์  พระเจ้าประทานขีดความสามารถที่แตกต่างกันแด่ทุกคน และทรงจัดการเตรียมการหน้าที่ที่แตกต่างกันแด่พวกเขา  ไม่มีหน้าที่ใดที่มีสถานะสูงหรือต่ำ  ฉันควรรู้ที่ทางของตัวเอง ไล่ตามเสาะหาความจริง และทำหน้าที่ของตนให้ดีเพื่อชูพระทัยพระเจ้า  นั่นคือสิ่งที่มีความหมายที่สุด  เมื่อคิดถึงสิ่งนี้ ฉันก็สามารถสงบใจเพื่อหน้าที่ของตนได้  บางครั้ง เมื่อฉันทำหน้าที่ของตัวเองได้ไม่ดี ฉันก็จะไตร่ตรองว่าข้อบกพร่องของฉันอยู่ที่ไหน และฉันจะปรับปรุงและก้าวข้ามไปได้อย่างไร  หลังจากปฏิบัติแบบนี้มาระยะหนึ่ง ฉันก็สามารถบรรลุผลลัพธ์ที่ดีบางอย่างในหน้าที่ของฉันได้  ขอบคุณพระเจ้าที่ทรงนำฉันให้มีการเปลี่ยนแปลงเหล่านี้!


27. ทำไมฉันถึงไม่กล้าชี้ให้เห็นปัญหาของคนอื่น

โดย สวีฮุ่ย ประเทศจีน

ก่อนหน้านี้ ตอนที่มีปฏิสัมพันธ์กับเพื่อนบ้าน ฉันสังเกตเห็นว่ามีเพื่อนบ้านคนหนึ่งพูดจาตรงไปตรงมามาก เมื่อไหร่ก็ตามที่เธอเห็นใครทำอะไรผิด เธอก็จะชี้ให้เห็นตรงๆ เป็นผลให้ล่วงเกินคนอื่นอยู่บ่อยครั้ง เพื่อนบ้านคนอื่นๆ ต่างก็นินทาเธอลับหลังว่า “ดูเป็นคนฉลาดขนาดนั้น ทำไมถึงทำเรื่องโง่ๆ แบบนั้นได้นะ?” นานวันเข้า เวลาที่เพื่อนบ้านกำลังคุยกัน ถ้าเธอเดินเข้ามา พวกเขาจะแยกย้ายกันไปหมด และเธอก็ค่อยๆ ถูกโดดเดี่ยว เรื่องเหล่านี้กระทบใจฉันอย่างมาก ฉันจึงเชื่อว่าต่อไปในอนาคต ฉันไม่ควรพูดจาโผงผางเหมือนเธอเวลาที่มีปฏิสัมพันธ์กับคนอื่น เพื่อที่คนอื่นจะได้ไม่เกลียดฉัน ดังที่มีคำกล่าวที่ว่า “การไม่พูดถึงข้อเสียของเพื่อนสนิท ย่อมทำให้มิตรภาพยืนยาวและดีงาม” และ “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” เมื่อเราสังเกตเห็นปัญหาของคนอื่น แค่รู้อยู่ในใจก็พอแล้ว ไม่จำเป็นต้องชี้ให้พวกเขาเห็น ถ้าทำ เราจะทำให้พวกเขาเสียหน้าและอาจไปล่วงเกินพวกเขา ดังนั้น เมื่อไหร่ก็ตามที่ฉันสังเกตเห็นปัญหาของคนอื่น ฉันก็จะไม่พูดถึงปัญหาเหล่านั้นตรงๆ เพื่อนบ้านรอบตัวฉันทุกคนต่างก็ยินดีที่จะคบค้าสมาคมกับฉัน และเต็มใจที่จะพูดคุยกับฉันในทุกเรื่อง พวกเขายังชมฉันด้วยว่าเป็นที่รักของผู้คนและเข้ากับคนอื่นได้ง่าย หลังจากที่ฉันเริ่มเชื่อในพระเจ้า ฉันก็ปฏิบัติต่อพี่น้องชายหญิงในทำนองเดียวกัน ถ้าฉันสังเกตเห็นปัญหาหรือการเผยความเสื่อมทรามของพวกเขา ฉันก็จะไม่เต็มใจที่จะชี้ให้เห็นและเปิดโปงพวกเขา ฉันเชื่อว่าการทำเช่นนั้นจะทำให้พวกเขาอับอาย และเท่ากับเป็นการชี้ให้เห็นถึงข้อบกพร่องของพวกเขา และจะเป็นการล่วงเกินพวกเขา หลังจากที่ฉันได้ประสบกับบางเรื่องราวแล้วเท่านั้น ฉันจึงเข้าใจว่าการใช้ชีวิตโดยยึดถือปรัชญาการดำรงชีวิตทางโลกเหล่านี้เป็นการขัดต่อความจริง

ในช่วงกลางเดือนกันยายน ปี 2023 ฉันได้ไปที่คริสตจักรแห่งหนึ่งเพื่อรับใช้ในฐานะผู้นำ พี่น้องชายหญิงบางคนรายงานว่าพี่น้องหญิงจ้าวเจินซึ่งกำลังประกาศข่าวประเสริฐ มีอุปนิสัยโอหัง เธอพูดโดยไม่คำนึงถึงความรู้สึกของคนอื่น และพวกเขาก็รู้สึกถูกตีกรอบเล็กน้อยเมื่ออยู่ใกล้เธอ พวกเขาขอให้ฉันสามัคคีธรรมกับจ้าวเจินและชำแหละปัญหาของเธอ เพื่อช่วยให้เธอเข้าใจตัวเอง ฉันคิดในใจว่า “ฉันต้องช่วยชำแหละปัญหาของเธอ ไม่อย่างนั้นเธอก็จะยังคงพูดและทำตัวตามอุปนิสัยโอหังของเธอต่อไป ไม่เพียงแต่พี่น้องชายหญิงของฉันจะถูกเธอตีกรอบเท่านั้น แต่งานก็จะได้รับผลกระทบด้วย” แต่แล้วฉันก็คิดว่า “ฉันเพิ่งมาอยู่คริสตจักรนี้ และฉันก็ไม่คุ้นเคยกับจ้าวเจิน เธอจะไม่ขายหน้าหรอกหรือถ้าฉันเปิดโปงและชำแหละเธอทันทีที่ฉันมาถึง?  แล้วต่อไปเราจะเข้ากันได้ยังไง?” หลังจากคิดทบทวนแล้ว ฉันก็ยังไม่รู้ว่าจะทำอย่างไร แต่ในที่สุด ฉันก็จำใจต้องไปพบจ้าวเจิน ตอนที่เห็นเธอ ฉันรู้สึกเหมือนถูกเทปปิดปากไว้ และเป็นเวลานานกว่าที่ฉันจะพูดอะไรออกมาได้ ฉันคิดว่าฉันจะต้องอยู่ใกล้เธอบ่อยๆ ในอนาคต ถ้าฉันล่วงเกินเธอ นั่นจะไม่ใช่การหาเรื่องเดือดร้อนใส่ตัวหรอกหรือ? ฉันตัดสินใจว่าจะชำแหละและเปิดโปงปัญหาของเธอในภายหลัง ดังนั้น ฉันจึงแค่เตือนเธอแบบคลุมเครือให้ระมัดระวังวิธีพูดในอนาคต และอย่าแสดงสีหน้าไม่พอใจเพราะมันมักจะทำให้คนอื่นอึดอัด จ้าวเจินได้ยินดังนั้นจึงพูดว่า “ฉันเป็นคนตรงไปตรงมาน่ะค่ะ และไม่ได้มีเจตนาอะไรไม่ดี ต่อไปฉันจะระวังให้มากขึ้นค่ะ” ระหว่างทางกลับบ้าน ฉันคิดว่าจ้าวเจินไม่มีความเข้าใจในอุปนิสัยอันเสื่อมทรามของตัวเองเลย และในใจฉันก็รู้สึกตำหนิตัวเองอยู่บ้าง แต่แล้วฉันก็คิดว่า “ฉันได้ชี้ให้เธอเห็นปัญหาบางอย่างแล้ว ถ้าในอนาคตฉันพบว่าเธอเผยอุปนิสัยโอหังอีก ฉันก็ค่อยสามัคคีธรรมกับเธอและเปิดโปงเธอในตอนนั้นก็ได้” ไม่นานหลังจากนั้น มัคนายกให้น้ำได้รายงานว่าหวังหงซึ่งเป็นหัวหน้าทีมให้น้ำใช้ความเสี่ยงด้านสภาพแวดล้อมเป็นข้ออ้างหลายครั้งเพื่อหลีกเลี่ยงการทำหน้าที่และเข้าร่วมการชุมนุม โดยละเลยสองกลุ่มที่เธอรับผิดชอบอยู่ หลังจากทำความเข้าใจสถานการณ์แล้ว ฉันก็พบว่าเธอกลัวจะถูกจับและจำคุก การใช้ชีวิตอยู่ด้วยความกลัวทำให้เธอหวาดระแวงอยู่เสมอว่ามีคนสะกดรอยตาม เธอได้รับการสามัคคีธรรมหลายครั้ง แต่ก็ไม่ได้รับความเข้าใจใดๆ ดังนั้นมัคนายกให้น้ำจึงอยากให้ฉันไปสามัคคีธรรมกับเธอ ฉันรู้ว่าฉันต้องไปหาหวังหงเพื่อสามัคคีธรรมกับเธอโดยเร็วที่สุด แต่แล้วฉันก็คิดว่า “หวังหงกับฉันยังไม่เคยเจอกันเลย ถ้าฉันเปิดโปงปัญหาของเธอทันทีที่ไปถึง เธอจะคิดว่าฉันไม่มีความเห็นอกเห็นใจหรือเปล่า? ถ้าฉันทำให้เธอขุ่นเคืองล่ะ? ฉันเพิ่งมาอยู่คริสตจักรนี้ ถ้าฉันเริ่มชำแหละปัญหาและเปิดโปงคนคนนี้ทันที จนล่วงเกินทุกคน จากนั้นทุกคนก็จะพากันต่อต้านและโดดเดี่ยวฉัน แล้วในอนาคตฉันจะทำหน้าที่ผู้นำได้ลำบาก ฉันควรรอจนกว่าตัวเองคุ้นเคยกับงานทุกด้านของคริสตจักรดีกว่า” ดังนั้น ฉันจึงไม่ได้ไปพูดคุยกับหวังหง แต่ขอให้มัคนายกให้น้ำไปสามัคคีธรรมกับเธอแทน อย่างไรก็ตาม การสามัคคีธรรมของเธอก็ยังไม่เกิดผลใดๆ ด้วยเหตุนี้ ปัญหาของหวังหงจึงถูกเลื่อนออกไปซ้ำแล้วซ้ำเล่า และสุดท้ายเธอก็ไม่ได้เข้าร่วมการชุมนุมหรือทำหน้าที่ของเธอเป็นเวลากว่าหนึ่งเดือน สองเดือนต่อมา ผู้นำระดับสูงได้เขียนจดหมายมาถึงพวกเราเพื่อสอบถามว่าพวกเราลุล่วงหน้าที่ของตัวเองได้ดีเพียงใด และพวกเราได้แก้ไขและช่วยเหลือพี่น้องชายหญิงโดยทันทีหรือไม่เมื่อพบความเบี่ยงเบน ปัญหา หรือสภาวะอันเสื่อมทรามของพวกเขา จดหมายฉบับนั้นอ้างอิงพระวจนะของพระเจ้าบทตอนหนึ่งเกี่ยวกับความรับผิดชอบของผู้นำและคนทำงาน ซึ่งกระทบใจฉัน ฉันคิดถึงตอนที่ฉันมาที่คริสตจักรนี้ครั้งแรกและพี่น้องชายหญิงรายงานปัญหาของจ้าวเจินกับฉัน ฉันเพียงแค่พูดคุยกับจ้าวเจินเกี่ยวกับปัญหาของเธอสั้นๆ และไม่ได้ชำแหละแก่นแท้และผลสืบเนื่องของการที่เธอทำตัวตามอุปนิสัยโอหังของเธอ ผลก็คือ จ้าวเจินไม่มีความเข้าใจในตัวเองเลย และอุปนิสัยโอหังของเธอก็ไม่ได้เปลี่ยนแปลงไปเลยแม้แต่น้อย ยิ่งไปกว่านั้น หวังหงยังคงใช้ชีวิตด้วยความขี้ขลาดและไม่เข้าร่วมการชุมนุมอยู่ตลอด เธอไม่ได้ทำหน้าที่ของตัวเอง ถึงอย่างนั้น ฉันก็ไม่ได้สามัคคีธรรมหรือช่วยเหลือเธอ ในฐานะผู้นำในคริสตจักร ถ้าฉันสังเกตเห็นปัญหาของพี่น้องชายหญิงโดยไม่ชี้ให้เห็น ช่วยเหลือพวกเขา หรือลุล่วงความรับผิดชอบของตัวเอง นั่นจะไม่หมายความว่าฉันไม่ได้ทำงานจริงหรอกหรือ?  เมื่อคิดเช่นนี้ ฉันก็รู้สึกผิดและไม่สบายใจ ต่อมา ฉันไปหาจ้าวเจิน เปิดโปงและชำแหละการสำแดง แก่นแท้ และผลสืบเนื่องของการที่เธอทำตัวตามอุปนิสัยโอหัง หลังจากฟังฉันแล้ว เธอก็เริ่มเข้าใจตัวเองขึ้นมาบ้าง และเต็มใจที่จะกลับตัว หลังจากนั้น ฉันก็ไปพบหวังหงกับมัคนายกให้น้ำ เราสามัคคีธรรมและชำแหละปัญหาของเธอโดยผนวกพระวจนะของพระเจ้าเข้าไปด้วย และเธอก็เข้าใจอุปนิสัยอันเสื่อมทรามที่เห็นแก่ตัวและน่ารังเกียจของเธอ ต่อมา เธอก็เริ่มทำหน้าที่ตัวเองอีกครั้ง หลังจากการสามัคคีธรรม เมื่อฉันเห็นว่าไม่ได้ล่วงเกินพวกเขาอย่างที่ฉันจินตนาการไว้ แต่กลับได้ช่วยเหลือพวกเขา ฉันก็เสียใจที่ไม่ได้สามัคคีธรรมกับพวกเขาก่อนหน้านี้

ต่อมา ฉันได้ทบทวนตัวเองว่า อุปนิสัยอันเสื่อมทรามอะไรที่ทำให้ฉันไม่กล้าเปิดโปงและชำแหละปัญหาของพี่น้องชายหญิงของฉัน? ฉันอธิษฐานถึงพระเจ้าว่า “ข้าแต่พระเจ้า เมื่อข้าพระองค์พบปัญหาของพี่น้องชายหญิง ในฐานะผู้นำ ข้าพระองค์ควรสามัคคีธรรมถึงความจริง ชี้ให้เห็นปัญหา และช่วยเหลือพวกเขา แต่ข้าพระองค์กลับกลัวว่าจะล่วงเกินพวกเขา จึงไม่กล้าสามัคคีธรรมและเปิดโปงปัญหาของพวกเขา ข้าพระองค์รู้ว่านี่ไม่สอดคล้องกับเจตนารมณ์ของพระองค์ ขอทรงให้ความรู้แจ้งแก่ข้าพระองค์และนำข้าพระองค์ให้เข้าใจตนเองและเรียนรู้บทเรียนด้วยเถิด” ในขณะที่แสวงหา ฉันได้อ่านพระวจนะของพระเจ้าที่ว่า “มีหลักปรัชญาของการติดต่อเจรจาทางโลกข้อหนึ่งที่กล่าวว่า ‘การไม่พูดถึงข้อเสียของเพื่อนสนิท ย่อมทำให้มิตรภาพยืนยาวและดีงาม’  นี่หมายความว่า เพื่อรักษามิตรภาพอันดีนี้เอาไว้ คนเราต้องนิ่งเงียบในเรื่องปัญหาของเพื่อน ต่อให้พวกเขามองเห็นปัญหาเหล่านั้นชัดเจนก็ตาม  พวกเขายึดปฏิบัติตามหลักของการไม่ชกหน้าผู้คนหรือพูดถึงข้อบกพร่องของพวกเขา  พวกเขาต้องหลอกลวงกัน ซ่อนตัวจากอีกฝ่าย และร่วมกันวางแผนร้าย  แม้พวกเขาจะรู้อย่างชัดแจ้งว่าอีกฝ่ายเป็นคนแบบใด แต่พวกเขาก็ไม่พูดออกมาตรงๆ กลับใช้วิธีการอันฉลาดแกมโกงเพื่อรักษาความสัมพันธ์เอาไว้  ทำไมคนเราถึงอยากรักษาสัมพันธภาพเช่นนี้เอาไว้?  นี่เป็นเรื่องของการไม่อยากสร้างศัตรูในสังคม ภายในกลุ่มของตน ซึ่งย่อมจะหมายถึงการทำให้ตนเองตกอยู่ในสถานการณ์ที่อันตรายบ่อยๆ  เมื่อรู้ว่าหลังจากที่เจ้าพูดถึงข้อบกพร่องหรือทำร้ายความรู้สึกของใครบางคนแล้ว พวกเขาจะพลอยกลายเป็นศัตรูของเจ้าและทำร้ายเจ้า และเจ้าก็ไม่อยากพาตนเองเข้าไปอยู่ในสถานการณ์เช่นนั้น เจ้าก็ใช้หลักปรัชญาการดำรงชีวิตทางโลกที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’  เมื่อเป็นเช่นนี้ หากคนสองคนมีสัมพันธภาพแบบนี้ นับว่าพวกเขาเป็นเพื่อนแท้กันหรือไม่?  (ไม่)  พวกเขาไม่ใช่เพื่อนแท้ และยิ่งไม่ใช่คนรู้ใจกัน  ดังนั้น แท้จริงแล้วนี่เป็นสัมพันธภาพชนิดใด?  เป็นสัมพันธภาพขั้นพื้นฐานทางสังคมมิใช่หรือ?  (ใช่)  ในสัมพันธภาพทางสังคมเช่นนี้ ผู้คนไม่สามารถร่วมหารือกันจากใจสู่ใจ หรือมีความสัมพันธ์อันแนบแน่น หรือพูดทุกสิ่งที่พวกเขาอยากพูดได้  พวกเขาไม่สามารถพูดสิ่งที่อยู่ในใจ หรือปัญหาที่พวกเขาเห็นในตัวผู้อื่น หรือคำพูดที่จะเป็นประโยชน์ต่อผู้อื่นออกมาดังๆ ได้  พวกเขากลับหยิบยกสิ่งดีๆ ขึ้นมาพูดเพื่อรักษาความโปรดปรานของผู้อื่น  พวกเขาไม่กล้าพูดความจริงหรือค้ำชูหลักธรรม ด้วยเหตุนี้จึงเป็นการป้องกันไม่ให้ผู้อื่นเกิดความคิดอันไม่เป็นมิตรต่อพวกเขา  เมื่อไม่มีใครเป็นภัยคุกคาม คนคนนั้นย่อมมีชีวิตที่ค่อนข้างสบายและสงบสุขมิใช่หรือ?  นี่คือเป้าหมายของผู้คนในการส่งเสริมคำกล่าวที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ มิใช่หรือ?  (ใช่)  ชัดเจนว่านี่คือวิธีเอาตัวรอดที่คดเคี้ยวและหลอกลวงโดยมีการปกป้องตนเองเป็นองค์ประกอบ ซึ่งจุดหมายก็คือเพื่อรักษาตัวให้รอด  การใช้ชีวิตแบบนี้ทำให้ผู้คนไม่มีคนรู้ใจ ไม่มีเพื่อนสนิทที่พวกเขาสามารถพูดเรื่องอะไรก็ได้ที่ตนอยากพูด  ระหว่างผู้คน มีเพียงต่างฝ่ายต่างปกป้องตนเองต่างฝ่ายต่างช่วงใช้กัน และต่างฝ่ายต่างมีกลยุทธ์ แต่ละคนต่างก็กอบโกยสิ่งที่ตนต้องการจากสัมพันธภาพนี้  เป็นเช่นนี้มิใช่หรือ?  เมื่อดูมูลเหตุแล้ว จุดหมายของคำกล่าวที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ ก็คือการไม่ล่วงเกินผู้อื่นและไม่สร้างศัตรู ปกป้องตนเองโดยไม่ทำร้ายใคร  นี่เป็นกลวิธีและแนวทางที่คนเราใช้ป้องกันตนเองจากการถูกทำร้าย” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (8))  จากการเปิดโปงในพระวจนะของพระเจ้า ฉันตระหนักว่าถ้าเราใช้ชีวิตตามปรัชญาการดำรงชีวิตทางโลกที่ว่า “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” เราก็รังแต่จะทำให้ตัวเองยิ่งหลอกลวงและคดโกงมากขึ้นเรื่อยๆ เราจะกลายเป็นคนที่ไม่สามารถพูดความในใจจริงๆ กับใครได้ ไม่กล้าพูดอะไรแม้ว่าสิ่งนั้นจะเป็นประโยชน์ต่ออีกฝ่าย และไม่สามารถช่วยเหลือพวกเขาได้อย่างแท้จริง นี่คือวิธีที่ผู้ไม่มีความเชื่อจัดการกับเรื่องทางโลก ตลอดหลายปีที่ผ่านมา ฉันใช้ชีวิตตามปรัชญาการดำรงชีวิตทางโลกของซาตาน ฉันถือว่า “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” เป็นวิธีเอาชีวิตรอด ฉันเชื่อว่าเมื่อฉันสังเกตเห็นปัญหาหรือข้อบกพร่องของคนอื่น แค่พูดถึงมันอย่างมีชั้นเชิงก็พอแล้ว และฉันไม่ควรเปิดโปงหรือชำแหละพวกเขา มิฉะนั้นฉันจะล่วงเกินพวกเขา สร้างศัตรู และก่อให้เกิดผลเสียต่อตัวเอง เมื่อฉันเห็นว่าเพื่อนบ้านคนไหนทำอะไรผิด ฉันก็ไม่เคยพูดอะไรเลย เพราะกลัวว่าจะล่วงเกินเพื่อนบ้านและถูกโดดเดี่ยว หลังจากที่ฉันมาเชื่อในพระเจ้า ฉันก็ยังคงใช้ชีวิตตามมุมมองนี้ต่อไป ในฐานะผู้นำคริสตจักร เมื่อฉันเห็นความเสื่อมทรามใดๆ ที่พี่น้องชายหญิงของฉันเผยออกมา ฉันควรจะช่วยเหลือพวกเขาด้วยความรักและชี้ให้เห็นปัญหาของพวกเขา นี่คือความรับผิดชอบที่ฉันควรลุล่วง แต่ฉันกลับไม่ได้ทำงานจริงเลยแม้แต่น้อย เมื่อพี่น้องชายหญิงของฉันรายงานปัญหาของจ้าวเจิน ฉันรู้ดีว่าถ้าฉันไม่สามัคคีธรรมกับเธอและชำแหละปัญหาของเธอ เพื่อช่วยให้เธอเข้าใจตัวเองและกลับตัว เธอก็จะตีกรอบพี่น้องชายหญิงมากยิ่งขึ้นและส่งผลกระทบต่องาน ฉันกลัวว่าจะล่วงเกินเธอ และต่อไปจะอยู่ร่วมกับเธอได้ยาก ซึ่งจะทำให้ฉันทำทำหน้าที่ผู้นำได้ลำบาก ดังนั้น ฉันจึงเพียงแค่พูดถึงเรื่องนี้สั้นๆ ผลก็คือ จ้าวเจินไม่มีความเข้าใจในอุปนิสัยโอหังของเธอเลยและไม่ได้เปลี่ยนแปลงไปเลยแม้แต่น้อย เช่นเดียวกันกับหวังหง ฉันเห็นชัดว่าหวังหงใช้ชีวิตอยู่ในความขี้ขลาดและหวาดกลัว และไม่ได้เข้าร่วมการชุมนุมหรือทำหน้าที่ของเธอ ซึ่งทำให้งานล่าช้า อย่างไรก็ตาม ฉันคิดว่าถ้าฉันเปิดโปงและชำแหละปัญหาของเธอในครั้งแรกที่เราพบกัน เธอจะพูดว่าฉันไม่เห็นอกเห็นใจ ฉันจะทำยังไงถ้าไปล่วงเกินเธอ? ฉันก็เลยไม่อยากเปิดโปงหรือชี้ให้เห็นปัญหาของเธอ และถึงกับใช้อุบายเล็กๆ โดยการผลักปัญหานั้นไปให้มัคนายกให้น้ำแก้ไข ฉันใช้ปรัชญาของซาตานเพื่อรักษาความสัมพันธ์กับผู้คน ภายนอกดูเหมือนว่าทุกคนเข้ากันได้ดี แต่จริงๆ แล้ว ฉันได้ทำร้ายพี่น้องชายหญิงของฉันและทำให้งานล่าช้า ถ้าฉันสามารถปฏิบัติความจริงได้เร็วกว่านี้และเปิดโปงและชำแหละปัญหาของจ้าวเจินและหวังหง พวกเขาก็คงจะเข้าใจตัวเองได้เร็วขึ้น และฉันคงจะเลี่ยงความเสียหายที่เกิดขึ้นกับงานของคริสตจักรและการเข้าสู่ชีวิตของพวกเขาได้ ฉันเห็นว่า “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” ไม่ใช่สิ่งที่เป็นบวก แต่เป็นปรัชญาการดำรงชีวิตทางโลกที่ปลิ้นปล้อนและหลอกลวง มันขัดต่อความจริงโดยสิ้นเชิง หากฉันยังคงใช้ชีวิตตามปรัชญาของซาตานต่อไป ฉันคงจะทำหลายสิ่งที่ทำร้ายทั้งผู้อื่นและตัวเอง นำมาซึ่งการขัดขวางและก่อกวนงานของคริสตจักร และทำให้พระเจ้าทรงชิงชังและรังเกียจเดียดฉันท์ และในที่สุด ฉันก็จะถูกเผยและถูกกำจัดออกไป

ต่อมา ฉันได้อ่านพระวจนะของพระเจ้าเพิ่มเติมที่ว่า “คำว่า ‘วิจารณ์’ ในคำกล่าวที่ว่า ‘เวลาวิจารณ์ผู้อื่น อย่าวิจารณ์ข้อบกพร่องของพวกเขา’ นั้นดีหรือไม่ดี?  คำว่า ‘วิจารณ์’ มีด้านที่หมายถึงการเผยหรือเปิดโปงผู้คนในพระวจนะของพระเจ้าหรือไม่?  (ไม่มี)  ตามความเข้าใจที่เรามีต่อคำว่า ‘วิจารณ์’ ในภาษามนุษย์ คำนี้ไม่ได้หมายความเช่นนั้น  แก่นแท้ของคำนี้คือการเปิดโปงในรูปแบบที่ค่อนข้างมุ่งร้าย หมายถึงการเปิดโปงปัญหาและข้อบกพร่องของผู้คนออกมา หรือเรื่องราวและพฤติกรรมบางอย่างที่ผู้อื่นไม่รู้ หรือแผนร้าย แนวคิด หรือทัศนะบางอย่างที่ดำเนินการอยู่เบื้องหลัง  นี่คือความหมายของคำว่า ‘วิจารณ์’ ในคำกล่าวที่ว่า ‘เวลาวิจารณ์ผู้อื่น อย่าวิจารณ์ข้อบกพร่องของพวกเขา’  ถ้าคนสองคนไปกันได้ดีและเป็นคนที่รู้ใจกัน ไม่มีกำแพงขวางกั้นระหว่างพวกเขา ต่างคนต่างก็หวังที่จะทำประโยชน์และช่วยเหลืออีกฝ่าย เช่นนั้นแล้วก็ย่อมจะเป็นการดีที่สุดที่พวกเขาจะนั่งลงแจกแจงปัญหาของแต่ละฝ่ายอย่างเปิดเผยและจริงใจ  เช่นนี้จึงถูกควร และไม่ใช่การวิจารณ์ข้อบกพร่องของผู้อื่น  ถ้าเจ้าพบเจอปัญหาของผู้อื่น แต่เห็นว่าพวกเขายังไม่สามารถยอมรับคำแนะนำจากเจ้าได้ เช่นนั้นแล้วก็จงอย่าพูดสิ่งใดเลยเพื่อหลีกเลี่ยงการทะเลาะหรือขัดแย้งกัน  ถ้าเจ้าอยากช่วยเหลือพวกเขา เจ้าก็ขอความเห็นและถามพวกเขาก่อนได้ว่า ‘ฉันเห็นว่าคุณมีปัญหานิดหน่อย และฉันหวังจะให้คำแนะนำบางอย่างแก่คุณ  ฉันไม่รู้ว่าคุณจะยอมรับได้หรือไม่  ถ้าคุณยอมรับได้ ฉันก็จะบอกคุณ  ถ้าคุณยอมรับไม่ได้ ฉันจะเก็บไว้กับตัวก่อนและจะไม่พูดอะไร’  หากพวกเขาพูดว่า ‘ฉันเชื่อใจคุณ  อะไรก็ตามที่คุณจำต้องพูด ย่อมจะไม่ล้ำเส้น ฉันยอมรับได้’ นั่นก็หมายความว่าเจ้าได้รับอนุญาตแล้ว และเจ้าก็สามารถสื่อสารปัญหาของพวกเขาให้พวกเขาฟังทีละข้อ  พวกเขาไม่เพียงจะยอมรับทุกสิ่งที่เจ้าพูด แต่ยังได้ประโยชน์จากการทำเช่นนี้ด้วย และพวกเจ้าทั้งสองก็จะยังคงรักษาสัมพันธภาพที่ปกติไว้ได้  นั่นคือการปฏิบัติต่อกันด้วยความจริงใจมิใช่หรือ?  (ใช่)  นี่คือการมีปฏิสัมพันธ์กับผู้อื่นอย่างถูกต้อง และไม่ใช่การวิจารณ์ข้อบกพร่องของผู้อื่น” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (8))  จากพระวจนะของพระเจ้า ฉันเข้าใจแล้วว่าการชี้ให้เห็นข้อบกพร่องของผู้อื่นคืออะไร และการตักเตือนช่วยเหลืออย่างเหมาะสมคืออะไร การชี้ให้เห็นข้อบกพร่องของผู้อื่นในทางกล่าวร้าย คือการโจมตีอย่างมุ่งร้าย โดยจงใจฉวยโอกาสจากข้อบกพร่อง เรื่องส่วนตัว และแม้กระทั่งสิ่งที่ต้องห้ามที่สุดของผู้อื่นเพื่อเปิดโปงพวกเขา เป็นการจงใจทำให้ผู้อื่นอับอาย และนำมาซึ่งความเสียหายแก่พวกเขาเท่านั้น ในทางกลับกัน ในพระนิเวศของพระเจ้า เมื่อเราเห็นพี่น้องชายหญิงของเราเผยอุปนิสัยอันเสื่อมทรามหรือทำสิ่งที่ขัดต่อหลักธรรม เราก็เปิดโปง ชำแหละ และชี้ปัญหาของพวกเขาตามพระวจนะของพระเจ้า เพื่อช่วยให้พวกเขาเข้าใจอุปนิสัยอันเสื่อมทรามของตัวเอง นี่เป็นประโยชน์ต่อการเข้าสู่ชีวิตของพวกเขา การชำแหละและเปิดโปงแบบนี้ไม่ใช่การตำหนิพวกเขา แต่เป็นการช่วยเหลือพวกเขาด้วยความรัก ในการรับมือกับปัญหาของจ้าวเจิน เมื่อฉันเปิดโปงและชำแหละอุปนิสัยโอหังของเธอโดยอาศัยพระวจนะของพระเจ้า ฉันกำลังช่วยให้เธอทบทวนและรู้จักปัญหาของตัวเอง เพื่อที่เธอจะสามารถเปลี่ยนแปลง บรรลุการเข้าสู่ชีวิต และร่วมมืออย่างกลมเกลียวกับพี่น้องชายหญิงเพื่อทำหน้าที่ของตัวเองให้ดี นี่เป็นสิ่งที่เป็นประโยชน์สำหรับเธอ ยิ่งไปกว่านั้น เมื่อฉันสามัคคีธรรมกับหวังหงและชำแหละปัญหาของเธอในเรื่องความเห็นแก่ตัวและการปกป้องตนเอง จุดมุ่งหมายคือเพื่อช่วยให้เธอได้รับความเข้าใจในแก่นแท้ธรรมชาติที่เห็นแก่ตัวและน่ารังเกียจของเธอ เพื่อที่เธอจะสามารถกลับใจ เปลี่ยนแปลง และทำหน้าที่ของตัวเองได้ นี่ก็เป็นการช่วยเหลือหวังหงเช่นกัน การเปิดโปงและการชำแหละแบบนี้สอดคล้องกับหลักธรรมความจริงและเป็นสิ่งที่เป็นบวก ไม่ใช่การตำหนิผู้คน ในการตัดสินความแตกต่างระหว่างการตำหนิกับการชี้แนะและช่วยเหลืออย่างถูกควร สิ่งสำคัญที่ต้องดูคือเจตนาและจุดเริ่มต้น นอกจากนี้ ฉันยังกังวลอยู่เสมอว่าการเปิดโปงและชำแหละปัญหาของคนอื่นจะทำให้พวกเขาขุ่นเคืองและปฏิบัติต่อฉันเหมือนศัตรู ซึ่งจะทำให้งานผู้นำของฉันยากขึ้น ดังนั้น ฉันจึงรักษาความสัมพันธ์ของฉันกับผู้อื่นในทุกย่างก้าว อันที่จริง พระนิเวศของพระเจ้าแตกต่างจากสังคม ในพระนิเวศของพระเจ้า ความจริงมีอำนาจสูงสุด เพื่อทำหน้าที่ของตัวเองให้ดี เราต้องกระทำตามหลักธรรมความจริง และไม่จริงที่เราจะทำงานได้ดีก็ต่อเมื่อรักษาความสัมพันธ์ที่ดีกับผู้อื่นเท่านั้น ฉันตระหนักว่าแนวคิดของฉันบิดเบี้ยวเกินไปและไม่สอดคล้องกับความจริงเลยแม้แต่น้อย

ฉันยังคงแสวงหาต่อไปว่า อุปนิสัยอันเสื่อมทรามแบบไหนที่ส่งผลให้ฉันไม่กล้าเปิดโปงปัญหาของคนอื่น? ฉันได้อ่านพระวจนะของพระเจ้าที่ว่า “ความเป็นมนุษย์ของคนคนหนึ่งควรมีทั้งมโนธรรมและสำนึกเป็นส่วนประกอบ  สองสิ่งนี้คือรากฐานที่สำคัญที่สุด  คนประเภทใดที่ไม่มีมโนธรรมและไร้สำนึกตามความเป็นมนุษย์ที่ปกติ?  พูดโดยทั่วไปแล้ว พวกเขาก็คือคนที่ไร้ความเป็นมนุษย์ เป็นคนที่ด้อยความเป็นมนุษย์อย่างยิ่ง  เมื่อลงรายละเอียดมากขึ้น คนคนนี้มีลักษณะเช่นไรที่สำแดงให้เห็นว่าสูญเสียความเป็นมนุษย์?  ลองวิเคราะห์กันดูว่ามีลักษณะเฉพาะอันใดที่พบเห็นได้ในตัวผู้คนแบบนี้ และพวกเขาแสดงให้เห็นถึงการสำแดงสิ่งใดเป็นการเฉพาะ  (พวกเขาเห็นแก่ตัวและต่ำช้า)  ผู้คนที่เห็นแก่ตัวและต่ำช้าย่อมสุกเอาเผากินในการกระทำของพวกเขาและปลีกตัวห่างจากสิ่งใดก็ตามที่ไม่เกี่ยวข้องกับพวกเขาเป็นการส่วนตัว  พวกเขาไม่ได้คำนึงถึงผลประโยชน์ของพระนิเวศของพระเจ้า และไม่ได้คำนึงถึงเจตนารมณ์ของพระเจ้า  พวกเขาไม่มีภาระใจเกี่ยวกับ  การปฏิบัติหน้าที่ของพวกเขาหรือเป็นพยานยืนยันแด่พระเจ้า และพวกเขาไม่มีสำนึกรับรู้แห่งความรับผิดชอบเลย… บุคคลประเภทนี้มีมโนธรรมและเหตุผลหรือไม่?  (ไม่)  บุคคลที่ไม่มีมโนธรรมและเหตุผลที่ประพฤติตนในหนทางนี้รู้สึกตำหนิติเตียนตนเองหรือไม่?  ผู้คนเช่นนี้ไม่มีสำนึกของการตำหนิติเตียนตนเอง มโนธรรมของบุคคลประเภทนี้ไม่มีประโยชน์อันใด  พวกเขาไม่มีวันรู้สึกถึงการถูกตำหนิติเตียนโดยมโนธรรมของตนเอง  ดังนั้นพวกเขาจะสามารถรู้สึกถึงการตำหนิติเตียนหรือการบ่มวินัยของพระวิญญาณบริสุทธิ์ได้หรือ?  ไม่ พวกเขาไม่สามารถรู้สึกได้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, เมื่อมอบหัวใจของคนเราแก่พระเจ้า คนเราย่อมจะสามารถได้มาซึ่งความจริง)  หลังจากอ่านพระวจนะของพระเจ้าแล้ว ฉันรู้สึกเหมือนถูกแทงทะลุหัวใจ ฉันรู้สึกผิดและไม่สบายใจในสิ่งที่ตัวเองทำลงไป ผู้คนที่มีมโนธรรมและความเป็นมนุษย์จะแบกรับภาระของหน้าที่ตัวเองและมีสำนึกรับผิดชอบ โดยคำนึงถึงผลประโยชน์ของคริสตจักรในทุกย่างก้าว และเปิดโปงและชำแหละผู้ที่ทำสิ่งที่ขัดขวางและก่อกวนงานของคริสตจักร ในทางตรงกันข้าม สิ่งที่คนไร้ความเป็นมนุษย์คิดถึงเป็นอันดับแรกคือความกลัวที่จะก้าวล่วงคนอื่นและสร้างศัตรู พวกเขาปกป้องแต่ผลประโยชน์ของตัวเองและทำตัวเป็นคนที่ชอบเอาใจผู้คน โดยไม่ปกป้องผลประโยชน์ของคริสตจักรเลยแม้แต่น้อย เมื่อทบทวนตัวเอง ฉันเห็นว่าตัวเองเป็นคนเห็นแก่ตัวและน่ารังเกียจที่มีความเป็นมนุษย์ต่ำแบบที่พระเจ้าทรงเปิดโปง ฉันรู้ดีว่าพี่น้องชายหญิงถูกจ้าวเจินตีกรอบ และสิ่งนี้ได้ส่งผลกระทบต่องานของคริสตจักรและการเข้าสู่ชีวิตของพี่น้องชายหญิงไปแล้ว นอกจากนี้ หวังหงยังใช้ความเสี่ยงต่อความปลอดภัยของตัวเองเป็นข้ออ้างในการละทิ้งหน้าที่ ในฐานะผู้นำคริสตจักร ฉันควรจะสามัคคีธรรมกับพวกเขาและชำแหละปัญหาเหล่านี้โดยเร็วที่สุด เพื่อที่พวกเขาจะได้เข้าใจถึงอันตรายและผลสืบเนื่องของการทำเช่นนี้ต่อไป เปลี่ยนแปลงสภาวะของตัวเองอย่างทันท่วงที และทำหน้าที่ของตัวเองให้ดี แต่ฉันกลับกลัวว่าถ้าล่วงเกินพวกเขา พวกเขาจะขุ่นเคืองและโดดเดี่ยวฉัน ฉันจึงไม่ได้สามัคคีธรรมกับพวกเขา ฉันปกป้องผลประโยชน์ของตัวเองในทุกย่างก้าว และคิดแต่เพียงว่าจะรักษาความสัมพันธ์ที่ดีกับผู้คนและสร้างความประทับใจที่ดีให้กับพวกเขา ฉันไม่ได้คำนึงถึงผลประโยชน์ของคริสตจักรเลยแม้แต่น้อย และไม่ได้คำนึงว่าชีวิตของพี่น้องชายหญิงจะได้รับความเสียหายหรือไม่ ฉันช่างเห็นแก่ตัวและน่ารังเกียจอย่างที่สุด แถมไม่มีสำนึกถึงความยุติธรรมเลยแม้แต่น้อย! ฉันไม่ได้ทำหน้าที่ของตัวเองเลย ฉันกำลังทำชั่วและต่อต้านพระเจ้า! ถ้าฉันไม่กลับใจและเปลี่ยนแปลง ในที่สุดฉันก็จะถูกพระเจ้าทรงชิงชังและถูกกำจัดออกไป เมื่อฉันเข้าใจสิ่งนี้ ฉันก็เสียใจในสิ่งที่ได้ทำลงไป ฉันรู้สึกติดค้างพระเจ้า และรู้สึกว่าฉันได้ทำให้พี่น้องชายหญิงผิดหวัง ฉันอธิษฐานถึงพระเจ้าว่า “ข้าแต่พระเจ้า ข้าพระองค์เต็มใจที่จะกลับใจและเป็นคนที่มีความเป็นมนุษย์และสำนึกถึงความยุติธรรม ในอนาคตข้าพระองค์อยากแสดงให้เห็นว่าตนเองคำนึงถึงเจตนารมณ์ของพระองค์และปกป้องผลประโยชน์ของคริสตจักร”

ผ่านการอธิษฐานและการแสวงหา ฉันได้พบเส้นทางแห่งการปฏิบัติในพระวจนะของพระเจ้า พระเจ้าผู้ทรงมหิทธิฤทธิ์ตรัสว่า “หากเจ้าต้องการสร้างสัมพันธภาพที่ปกติกับพระเจ้า เจ้าก็ต้องหันหัวใจเข้าหาพระองค์ เมื่อมีรากฐานดังนี้แล้ว เจ้าก็จะมีสัมพันธภาพที่ปกติกับผู้อื่นด้วย  หากเจ้าไม่มีสัมพันธภาพที่ปกติกับพระเจ้า เช่นนั้นแล้วไม่ว่าเจ้าจะทำเช่นไรเพื่อรักษาสัมพันธภาพที่เจ้ามีกับผู้อื่นไว้ ไม่ว่าเจ้าจะทำงานหนักเพียงใดหรือเจ้าจะออกแรงมากเพียงใด ทั้งหมดนั้นจะเป็นเรื่องของปรัชญาของการติดต่อเจรจาทางโลกของมนุษย์  เจ้าย่อมจะปกป้องฐานะที่เจ้ามีท่ามกลางผู้คนและได้รับการสรรเสริญจากพวกเขาผ่านทางมุมมองอย่างมนุษย์และปรัชญาของมนุษย์ มากกว่าที่จะสร้างสัมพันธภาพที่ปกติระหว่างผู้คนด้วยกันตามพระวจนะของพระเจ้า  หากเจ้าไม่สนใจสัมพันธภาพที่เจ้ามีกับผู้คน และรักษาสัมพันธภาพที่ปกติกับพระเจ้าแทน หากเจ้าเต็มใจที่จะมอบหัวใจของเจ้าให้พระเจ้าและเรียนรู้ที่จะนบนอบพระองค์ เช่นนั้นแล้วสัมพันธภาพระหว่างผู้คนของเจ้าก็จะกลายเป็นปกติไปเอง  และแล้วสัมพันธภาพเหล่านี้ก็จะไม่เกิดขึ้นบนเนื้อหนัง แต่จะสร้างบนรากฐานที่เป็นความรักของพระเจ้า  เจ้าแทบจะไม่มีปฏิสัมพันธ์ทางเนื้อหนังกับผู้อื่นเลย แต่ในระดับวิญญาณนั้นจะมีการสามัคคีธรรมและมีความรักให้กัน มีความชูใจและการจัดเตรียมให้แก่กันในหมู่พวกเจ้า  ทั้งหมดนี้เกิดขึ้นบนรากฐานของความปรารถนาที่จะทำให้พระเจ้าพอพระทัย—สัมพันธภาพเหล่านี้ไม่ได้ดำรงรักษาไว้ด้วยปรัชญาแห่งการติดต่อเจรจาทางโลกของมนุษย์ สัมพันธภาพเหล่านี้ก่อตัวขึ้นตามธรรมชาติเมื่อคนเราแบกรับภาระให้พระเจ้า  สัมพันธภาพเช่นนี้ไม่จำเป็นต้องอาศัยความพยายามที่เกิดจากฝีมือมนุษย์ของเจ้า เจ้าเพียงต้องปฏิบัติตามหลักธรรมในพระวจนะของพระเจ้าเท่านั้น” (พระวจนะฯ เล่ม 1 การทรงปรากฏและพระราชกิจของพระเจ้า, การสถาปนาสัมพันธภาพปกติกับพระเจ้าคือสิ่งสำคัญยิ่ง)  จากพระวจนะของพระเจ้า ฉันเข้าใจว่าในความสัมพันธ์ของเรากับพี่น้องชายหญิง เราควรปฏิบัติต่อผู้อื่นตามหลักธรรมความจริง เมื่อเราพบว่าพี่น้องชายหญิงของเรามีอุปนิสัยอันเสื่อมทรามแบบใดก็ตาม เราควรสามัคคีธรรมกับพวกเขาและช่วยเหลือพวกเขาด้วยความรัก เพื่อที่พวกเขาจะสามารถทบทวนและเข้าใจตัวเองและบรรลุการเข้าสู่ชีวิตได้บ้าง เราไม่ควรพึ่งพาปรัชญาการดำรงชีวิตทางโลกเพื่อรักษาความสัมพันธ์ของเรากับผู้อื่น บางครั้ง เมื่อผู้อื่นมองไม่เห็นปัญหาของตัวเอง เราก็ต้องเปิดโปงและชำแหละพวกเขา ตราบใดที่พวกเขาเป็นพี่น้องชายหญิงที่ไล่ตามเสาะหาความจริง พวกเขาก็จะสามารถปฏิบัติต่อเรื่องนี้ได้อย่างถูกต้องและเปลี่ยนแปลงตัวเองในภายหลัง อย่างไรก็ตาม ผู้ที่ไม่ไล่ตามเสาะหาความจริงจะโต้เถียงและต่อต้านเมื่อเราชี้ให้เห็นและเปิดโปงบางอย่าง นี่คือการเผยพวกเขา และในขณะเดียวกัน ก็ช่วยให้เราได้รับวิจารณญาณแยกแยะพวกเขาอยู่บ้าง ต่อมา ฉันสังเกตเห็นว่ามัคนายกให้น้ำไม่ได้แบกรับภาระในหน้าที่ของเธอ เธอทำงานชักช้า และถึงกับหาข้ออ้างโดยบอกว่าเธอมีขีดความสามารถต่ำและไม่เข้าใจความจริง ฉันต้องการชี้ให้เห็นปัญหาของเธอเพื่อที่เธอจะได้แบกรับภาระในหน้าที่มากขึ้น แต่แล้วฉันก็คิดว่า “ถ้าฉันเปิดโปงปัญหาของเธอตรงๆ และทำให้เธอขุ่นเคือง เราจะร่วมมือกันในอนาคตได้อย่างไร?” เมื่อคิดเช่นนี้ ฉันก็รู้สึกลังเลเล็กน้อย ต่อมา ฉันนึกถึงพระวจนะของพระเจ้าบางบทตอนที่ฉันเคยอ่านมาก่อน และตระหนักว่าฉันพยายามรักษาความสัมพันธ์ของฉันกับผู้อื่นอีกแล้วโดยอาศัยปรัชญาการดำรงชีวิตทางโลกของซาตาน ไม่ว่าฉันจะรักษาความสัมพันธ์ของฉันกับผู้อื่นได้ดีเพียงใด นี่ก็ไม่ใช่การปฏิบัติความจริง และพระเจ้าก็ไม่ทรงเห็นชอบด้วย ฉันอธิษฐานถึงพระเจ้าเพื่อขอให้พระองค์ประทานความแน่วแน่ให้ฉันขัดขืนเนื้อหนังและปฏิบัติความจริง ต่อมา ฉันชี้ให้เห็นปัญหาของมัคนายกให้น้ำในเรื่องที่เธอทำหน้าที่อย่างสุกเอาเผากิน และสามัคคีธรรมเกี่ยวกับแก่นแท้และผลสืบเนื่องของการทำอย่างสุกเอาเผากิน หลังจากการสามัคคีธรรมของฉัน เธอก็เข้าใจปัญหาของตัวเอง และเต็มใจที่จะขัดขืนเนื้อหนังของเธอและปฏิบัติความจริง ฉันได้ประสบการณ์ว่าเมื่อเราปฏิบัติต่อผู้คนตามหลักธรรมความจริง เราจะรู้สึกสบายใจ ขอบคุณพระเจ้า!


32. แนวคิดที่ว่า “สตรีประทินโฉมเพื่อผู้ที่ชื่นชมตน” นั้นถูกต้องหรือไม่?

โดย อี้เฟย ประเทศจีน

ตั้งแต่สมัยโบราณในจีน มีคำกล่าวที่ว่า “สตรีประทินโฉมเพื่อผู้ที่ชื่นชมตน” ผู้หญิงมากมาย เพื่อแสดงเสน่ห์ของตนและเอาใจผู้ชายที่ชอบพอพวกเธอ ต่างพยายามแต่งองค์ทรงเครื่องให้ตัวเอง ฉันเองก็เช่นกัน ตอนอายุสิบเจ็ด ฉันสอบเข้าโรงเรียนอาชีวะในตัวเมืองได้ ฉันจากบ้านเกิดในชนบทเข้ามาเรียนในเมืองใหญ่ ทุกอย่างดูแปลกใหม่และวิเศษไปหมด ระหว่างเรียน ฉันได้พบกับแฟน และเราก็พูดคุยและนัดเจอกันบ่อยๆ เพื่อสร้างความประทับใจให้เขา ฉันจะพิถีพิถันเรื่องรูปลักษณ์มากเวลาเจอกัน เขามักพาฉันไปเจอครอบครัวและเพื่อนๆ พวกเขาชอบฉันมากและมักจะชมว่าฉันสวยมีเสน่ห์ ทุกครั้งที่พวกเขาชม แฟนฉันจะดีใจมาก เขาบอกว่าฉันทำให้เขาหน้าบานเวลาพาออกไปไหน เขาเลยเต็มใจพาฉันไปด้วยทุกที่เสมอ ตอนนั้นเราตัวติดกันตลอด ต่อมาเราแต่งงานกัน แรกๆ เขาเอาใจใส่ฉันดีมาก จำได้ว่าตอนท้อง ฉันแพ้ท้องหนักมาก กินดื่มอะไรไม่ได้เลย เวลาออกไปทำงานเขาก็จะนึกถึงฉันตลอด และรีบกลับมาดูแลทันทีที่มีเวลา ฉันรู้สึกอุ่นใจจริงๆ แต่พอคลอดลูก ชีวิตฉันก็พลิกจากหน้ามือเป็นหลังมือ หุ่นฉันเปลี่ยนไป ไม่ผอมสวยเหมือนเมื่อก่อน ทุกวันฉันยุ่งกับการเลี้ยงลูกจนหัวหมุน ไม่มีเวลาและไม่มีอารมณ์จะแต่งตัว พอเห็นฉันเปลี่ยนจากสาวน้อยกลายเป็นแม่บ้านหน้าโทรม ท่าทีของสามีที่มีต่อฉันก็ไม่เหมือนเดิม เขาไม่พาฉันออกไปไหนอีก แต่กลับไปสังสรรค์กับเพื่อนผู้ชายแทบทุกวัน และไม่ค่อยอยู่บ้านกับฉัน เวลาฉันอยากให้เขาพาฉันกับลูกไปพักผ่อน เขาก็ไม่ใส่ใจ แต่ถ้าเพื่อนโทรมา เขาจะรีบออกไปทันทีโดยไม่ลังเล เขาชอบเลี้ยงหมา มีครั้งหนึ่งฉันปิดประตูไม่ดี แล้วเผลอแป๊บเดียวหมาก็วิ่งหายไป เขาโกรธฉันเรื่องนี้และไม่กลับบ้านสองวัน มีเรื่องแบบนี้เกิดขึ้นบ่อยมาก ฉันรู้สึกว่าเขาไม่ใส่ใจฉันเลยแม้แต่น้อย และฉันก็เจ็บปวดมาก ตอนแรกฉันไม่เข้าใจว่าทำไมท่าทีของสามีถึงเปลี่ยนไปขนาดนี้ วันหนึ่ง ภรรยาของลูกพี่ลูกน้องมาที่บ้าน เธอยังถึงกับเยาะเย้ยถากถางฉันว่า “ช่วงนี้ได้ส่องกระจกบ้างไหม?  สภาพเธอดูโทรมมาก ผู้ชายที่ไหนจะอยากได้?  รู้ไหมทำไมสามีเธอถึงไม่อยากกลับบ้าน?  ถ้าฉันต้องกลับมาเจอหน้าอย่างเธอ ฉันก็ไม่อยากกลับเหมือนกัน” คำพูดของเธอแทงใจดำฉันมาก ที่แท้สามีทำกับฉันแบบนี้เพราะฉันไม่สวยเหมือนเมื่อก่อน และเขาก็เบื่อฉันแล้ว สำหรับเขา ฉันเป็นของที่เขาไม่ชอบ แต่ก็ทิ้งไม่ลง ฉันเจ็บปวดเหลือเกิน แต่ไม่รู้จะกู้สถานการณ์ยังไง ต่อมาฉันตัดสินใจเริ่มจากเปลี่ยนหุ่นตัวเอง ฉันเริ่มเน้นเรื่องเสริมความงามและลดน้ำหนัก เพื่อลดน้ำหนัก ฉันกินยาลดความอ้วนและซื้อชุดกระชับสัดส่วนมาใส่บ่อยๆ ถึงขั้นไปฝังเข็มและครอบแก้ว ฉันลองทุกวิถีทางเพื่อลดน้ำหนัก เพราะหักโหมลดน้ำหนักเกินไป ฉันเลยเวียนหัวและคลื่นไส้บ่อยๆ พออาการแย่มากๆ ฉันก็นอนซมอยู่บนเตียงขยับตัวไม่ได้เลยด้วยซ้ำ ฉันเจ็บปวดมากและไม่อยากทำร้ายตัวเองแบบนี้ แต่พอคิดถึงเรื่องจะเอาชนะใจสามีกลับคืนมา ฉันก็ได้แต่กัดฟันทนความเจ็บปวดนั้นต่อไป ความพยายามของฉันได้ผล เมื่อฉันยืนหยัดทำตามแผนการลดน้ำหนักต่อไป ในที่สุดฉันก็ผอมลงมาก สามีเริ่มมองฉันเปลี่ยนไป และดีกับฉันกว่าเมื่อก่อนมาก บางครั้งเขาถึงกับพาฉันไปงานสังสรรค์กับเพื่อนๆ ดูเหมือนว่าในที่สุดความสุขที่หายไปนานได้กลับคืนมาแล้ว และฉันก็ดีใจมาก ในใจฉันยิ่งมั่นใจว่าคำกล่าวที่ว่า “สตรีประทินโฉมเพื่อผู้ที่ชื่นชมตน” นั้นมีเหตุผล

แต่ช่วงเวลาดีๆ ก็อยู่ได้ไม่นาน ความเปลี่ยนแปลงของฉันดูเหมือนจะเป็นแค่ของแปลกใหม่ชั่วคราวในสายตาสามี นานวันเข้า เขาก็กลับไปเป็นเหมือนเดิม แทบไม่ใช้เวลาอยู่บ้านกับฉันเหมือนเมื่อก่อน ต่อให้ไม่มีนัดสังสรรค์ เขาก็เอาแต่นอนหรือดูทีวีอยู่บ้าน แทบไม่เคยแสดงความห่วงใยหรือคุยเล่นกับฉันเลย ฉันทุกข์ใจและผิดหวังอย่างหนัก ตอนนั้นฉันลาออกจากงานและตัดขาดจากวงสังคมทั้งหมด แล้วฝากความหวังทั้งหมดไว้ที่เขา เพื่อเห็นแก่เขา ฉันไม่เพียงรับผิดชอบงานบ้านทุกอย่าง แต่ยังดูแลทั้งเด็กและคนแก่ในครอบครัว พร้อมทั้งมุ่งเน้นการลดน้ำหนักและการเสริมสวยเพื่อเอาชนะใจเขา แต่สิ่งที่ได้รับตอบแทนมีแต่ความเย็นชาและหมางเมินจากเขา ฉันมักรู้สึกโดดเดี่ยว ไร้ที่พึ่ง เจ็บปวด และสิ้นหวัง หลายครั้งที่ฉันเดินไปตามถนนหรือริมคลองคนเดียว และอยากจะจบชีวิตลงให้มันสิ้นเรื่องสิ้นราวไป แต่พอคิดถึงลูกที่ยังเล็กและพ่อแม่ที่แก่เฒ่า ฉันก็ทำใจทิ้งพวกเขาไปไม่ได้ ครั้งแล้วครั้งเล่าที่ฉันมองท้องฟ้า และตะโกนก้องในใจว่า “ข้าแต่ สวรรค์เบื้องบน!  ทำไมชีวิตฉันถึงเจ็บปวดขนาดนี้?  ฉันควรทำยังไงดี?”

ต่อมา ความรอดของพระเจ้าในยุคสุดท้ายก็มาถึงฉัน และจากการกินและดื่มพระวจนะของพระเจ้ากับพี่น้องชายหญิงในการชุมนุม ฉันก็ได้เข้าใจว่าพระเจ้าทรงเฝ้าดูมนุษยชาติอยู่ทั้งวันทั้งคืน แต่มนุษยชาติถูกซาตานทำให้เสื่อมทราม เราไม่รู้ว่าเรามาจากไหน จะไปที่ไหน ยิ่งไม่ต้องพูดถึงว่าจะใช้ชีวิตยังไง เราทำได้เพียงดิ้นรนอย่างเจ็บปวดและหมดหนทาง ทั้งหมดนี้เป็นเพราะเราไม่ฟังพระวจนะของพระเจ้าและหลงไปจากการทรงดูแลของพระองค์ และนี่เป็นผลมาจากการที่ซาตานชักพาให้เราหลงผิดและทำร้ายเรา ฉันยังตระหนักด้วยว่าในฐานะสิ่งมีชีวิตทรงสร้าง คนเราควรไล่ตามเสาะหาความจริงและลุล่วงหน้าที่ของตน และเมื่อนั้นชีวิตถึงจะมีความหมาย เมื่อเห็นพี่น้องชายหญิงประกาศข่าวประเสริฐ ทำหน้าที่ของพวกเขา และใช้ชีวิตอย่างอิ่มเอมและเปี่ยมด้วยความชื่นบานยินดีในแต่ละวัน ฉันก็รู้สึกอิจฉามาก ชีวิตในแต่ละวันของฉันวนเวียนอยู่กับงานในครัวและสามี ฉันใช้ชีวิตไปอย่างไร้ค่า และผลก็คือฉันไม่ได้รับอะไรเลย ถูกเหยียบย่ำ เต็มไปด้วยบาดแผล และท่วมท้นไปด้วยความเจ็บปวดที่เกินจะทานทน ชีวิตแบบนั้นจะมีคุณค่าหรือความหมายอะไร?  ฉันค้นใจตัวเอง ถามตัวเองว่า “นี่คือชีวิตที่ฉันต้องการจริงๆ เหรอ?  ไม่ ไม่ ไม่ใช่ ฉันใช้ชีวิตแบบนี้ไม่ได้” ดังนั้นฉันจึงเริ่มทำหน้าที่ในคริสตจักร

ตอนนั้น ฉันไม่ได้ไตร่ตรองว่าแนวคิดที่ว่า “สตรีประทินโฉมเพื่อผู้ที่ชื่นชมตน” นั้นถูกต้องหรือไม่ หรือคิดว่าการไล่ตามเสาะหาของฉันมีปัญหาหรือเปล่า จนกระทั่งต่อมา เมื่อฉันได้อ่านเรื่องที่พระเจ้าทรงเปิดโปงแง่มุมที่คลาดเคลื่อนของคำกล่าวที่ว่า “สตรีประทินโฉมเพื่อผู้ที่ชื่นชมตน” ฉันถึงเริ่มย้อนคิดถึงทุกสิ่งที่เกิดขึ้นกับฉัน และทบทวนและเข้าใจว่าการไล่ตามเสาะหาในอดีตของฉันนั้นไร้สาระและน่าขันเพียงใด พระเจ้าผู้ทรงมหิทธิฤทธิ์ตรัสว่า “ตัวคำกล่าวที่ว่า ‘สตรีประทินโฉมเพื่อผู้ที่ชื่นชมตน’ ทำให้หญิงอยู่ในฐานะที่ไม่เท่าเทียมกับชาย  กำหนดให้ผู้หญิงประทินโฉมเพื่อเอาใจชาย ใช้ชีวิตเพื่อความสุขของผู้ชาย และรู้สึกเป็นเกียรติทุกครั้งที่มีคนมาชอบและชื่นชมพวกเธอ  นี่คือความไม่เท่าเทียม นี่เองคือภาพสะท้อนที่แท้จริงของสถานะที่ต่ำต้อยของผู้หญิง  ความนัยของคำกล่าวที่ว่า ‘สตรีประทินโฉมเพื่อผู้ที่ชื่นชมตน’ ก็คือ ไม่ว่าผู้หญิงจะเป็นที่ชื่นชอบของผู้อื่นเพราะเธอหน้าตาดี หรือดึงดูดให้ชายมาชอบพอเพราะเธอรู้ว่าควรแต่งตัวอย่างไรจึงจะต้องตาคน เธอก็ควรรู้สึกเป็นสุขและเป็นเกียรติเพราะเหตุนั้นๆ  นี่เองคือการด้อยค่าผู้หญิง  คำกล่าวนี้บอกผู้หญิงว่าคุณค่าของการดำรงอยู่ของพวกเธอ ที่มาของความสุขของพวกเธอ คือการมีใครสักคนมาชอบ และถ้าไม่มี พวกเธอก็ควรรู้สึกว่าโชคร้ายและเสียใจ ต้องคิดทบทวนว่าเหตุใดจึงไม่มีใครมาชอบ และพวกเธอกำลังใช้ชีวิตอย่างไร้ค่าและล้มเหลวในฐานะผู้หญิงอยู่หรือไม่  ดังนั้น คำกล่าวที่ว่า ‘สตรีประทินโฉมเพื่อผู้ที่ชื่นชมตน’ จึงเป็นการด้อยค่าผู้หญิงมิใช่หรือ?  (ใช่)  ในวลีที่ว่า ‘สตรีประทินโฉมเพื่อผู้ที่ชื่นชมตน’ ปกติแล้วคนที่ชื่นชมหมายถึงผู้ชายมิใช่หรือ?  ตัวคำกล่าวนี้วางผู้ชายไว้ในฐานะเจ้านาย อยู่เหนือผู้หญิง  นี่หมายความว่าหญิงควรรู้สึกเป็นเกียรติที่ชาย—ผู้เป็นนาย—มาชอบและชื่นชมเธอ  ถ้าผู้ชาย—ซึ่งก็คือเจ้านาย—ไม่ชอบเธอ เช่นนั้นแล้ว เธอก็มีความผิดปกติบางอย่าง ไม่ควรค่าที่จะรัก ล้มเหลวในชีวิต และไม่มีคุณสมบัติที่จะเป็นผู้หญิง  ดูเอาเถิด นี่คือการชูสถานะของผู้ชายโดยที่ไม่มีใครทันสังเกตเห็น เปิดโอกาสให้พวกเขาเหยียบคอผู้หญิงขึ้นไปยืนเหนือพวกเธอ  ข้อผิดพลาดในคำกล่าวที่ว่า ‘สตรีประทินโฉมเพื่อผู้ที่ชื่นชมตน’ อยู่ตรงนี้” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (14))  หลังจากอ่านพระวจนะของพระเจ้า ฉันเข้าใจว่าวลี “สตรีประทินโฉมเพื่อผู้ที่ชื่นชมตน” นั้นผิดโดยเนื้อแท้ การยกผู้ชายไว้เหนือผู้หญิง เป็นการลดคุณค่าของผู้หญิงอย่างไม่ต้องสงสัย มันทำให้ผู้หญิงมองผู้ชายเป็นผู้นำโดยไม่รู้ตัว คิดว่าชีวิตผู้หญิงควรยึดผู้ชายเป็นศูนย์กลาง และมีความสุขเมื่อได้รับความโปรดปรานและการชื่นชมจากผู้ชาย แนวคิดนี้ทำให้ผู้หญิงคิดว่าหากปราศจากความโปรดปรานและการชื่นชมจากผู้ชาย ชีวิตพวกเธอก็ไร้ค่า ราวกับว่าโดยเนื้อแท้แล้ว ผู้หญิงมีชีวิตอยู่เพียงเพื่อให้ผู้ชายพึงพอใจเท่านั้น ทัศนะนี้ไร้สาระและไม่ยุติธรรมต่อผู้หญิงเอามากๆ ตั้งแต่เป็นวัยรุ่น ฉันได้รับอิทธิพลจากคำกล่าวนี้อย่างลึกซึ้ง ฉันเชื่อว่าถ้าผู้หญิงสามารถชนะใจผู้ชายได้ ชีวิตของเธอก็จะมีความสุขและไร้กังวล ดังนั้นฉันจึงฝันมานานว่าจะหาสามีที่รักและดูแลฉัน และคิดว่าการจับมือกับเขาจนแก่เฒ่าไปด้วยกันเป็นหนทางเดียวที่จะใช้ชีวิตอย่างมีความสุขแท้จริง ต่อมา ฉันเจอสามีคนปัจจุบัน และตอนนั้นฉันยังสาว สวย และหุ่นดี เขาเลยชอบฉันมาก เมื่อไหร่ที่มีเวลา เขาจะพาฉันไปเที่ยวสนุก และยังพาฉันไปเจอครอบครัวและเพื่อนๆ ของเขาด้วย ทุกคนชมรูปร่างหน้าตาของฉัน และนี่ทำให้เขายิ่งหลงฉันเข้าไปใหญ่ ฉันจมอยู่ในความรักอันวิเศษนี้และรู้สึกมีความสุขอย่างเหลือเชื่อ เพื่อรักษาความรักให้หวานชื่นเหมือนแรกเริ่ม ทุกครั้งที่เจอกันฉันจึงพิถีพิถันเรื่องรูปลักษณ์มาก เพื่อให้เขาเห็นด้านที่เฉิดฉายที่สุดของฉัน หลังแต่งงาน ฉันคลอดลูก และเปลี่ยนจากสาวน้อยกลายเป็นแม่บ้านหน้าโทรม ท่าทีของสามีที่มีต่อฉันแย่ลง และความชื่นชมของเขาก็ค่อยๆ เปลี่ยนเป็นความดูแคลน เพื่อเอาชนะใจสามีและรักษาชีวิตแต่งงานที่มีความสุขของเราไว้ ฉันไปทำสวย ลดน้ำหนัก และงัดทุกกลเม็ดมาใช้เพื่อพยายามเปลี่ยนตัวเอง ต่อให้ต้องทำร้ายร่างกายตัวเอง ฉันก็ไม่สน พอเห็นท่าทีของสามีที่มีต่อฉันดีขึ้น ฉันก็รู้สึกพอใจมาก และยิ่งมองว่า “สตรีประทินโฉมเพื่อผู้ที่ชื่นชมตน” เป็นกุญแจสำคัญในการรักษาชีวิตแต่งงานของเรา ฉันยังรับผิดชอบงานบ้านทั้งหมด ดูแลบ้านให้สะอาดเอี่ยม และแต่งตัวสวยๆ ฉันทุ่มเททั้งกายและใจให้สามี แต่สิ่งที่ได้รับตอบแทนมีเพียงความเย็นชาของเขา ฉันรู้สึกว่าชีวิตไม่มีความหวังเลย และไม่อยากมีชีวิตอยู่อีกต่อไป จากการกินและดื่มพระวจนะของพระเจ้า ฉันก็ได้เข้าใจว่าความทุกข์ทั้งหมดที่ฉันทนรับมานี้ ซาตานเป็นผู้นำมาสู่ฉัน ฉันได้ทำตามความนอกรีตและความหลงผิดจากซาตานที่ว่า “สตรีประทินโฉมเพื่อผู้ที่ชื่นชมตน” และใช้เวลาทั้งหมดพยายามหาวิธีเอาใจสามีและยึดเหนี่ยวหัวใจเขาไว้ โดยเอาความสุขของฉันไปผูกติดกับสามี แต่สิ่งที่ได้รับตอบแทน มีเพียงความเจ็บปวดและความขมขื่น ฉันช่างโง่เขลาเบาปัญญาเสียจริง!

จากนั้นฉันได้อ่านพระวจนะของพระเจ้าอีกบทตอนหนึ่ง ซึ่งทำให้ฉันเห็นความหลงผิดของแนวคิดที่ว่า “สตรีประทินโฉมเพื่อผู้ที่ชื่นชมตน” นี้ชัดเจนยิ่งขึ้น พระเจ้าผู้ทรงมหิทธิฤทธิ์ตรัสว่า “ผู้ชายชอบผู้หญิงเพียงเพราะรูปลักษณ์และการแต่งตัวเท่านั้นหรือ?  หรือพวกเขาชอบผู้หญิงเพียงเพราะเห็นว่าพวกเธออ่อนโยน มีคุณธรรม มีศักดิ์ศรี และสง่างาม?  ผู้ชายชอบผู้หญิงเพียงเพื่อให้ตัวเองเพลินตาเท่านั้นหรือ?  (ไม่ใช่ แต่เพื่อสนองแรงปรารถนาทางเพศของเนื้อหนัง)  แล้วจุดประสงค์ที่ผู้หญิงพยายามเอาใจชายและทำให้พวกเขามีความสุขคืออะไร?  (เพื่อปรนเปรอแรงปรารถนาทางเพศของเนื้อหนังเช่นกัน)  นั่นก็คือ ทั้งชายและหญิงต่างก็มีความต้องการเมื่อเป็นเรื่องของกันและกัน และเรื่องพื้นฐานที่สุดในความต้องการเหล่านี้ก็คือแรงปรารถนาทางเพศของเนื้อหนัง  ความต้องการที่ชายมีต่อหญิงไม่ได้เป็นเพียงการชอบรูปลักษณ์ของเธอเท่านั้น แต่เป็นการได้ร่างกายเธอมาโดยดูรูปลักษณ์เป็นพื้นฐาน—พูดให้ตรงกว่านั้นก็คือ เป็นการได้ร่างกายของเธอมาสนองแรงปรารถนาทางเพศของเขาเอง  ดังนั้น จุดประสงค์เบื้องหลังคำกล่าวที่ว่า ‘สตรีประทินโฉมเพื่อผู้ที่ชื่นชมตน’ จึงเป็นการตอบสนองแรงปรารถนาทางเพศของชายโดยแท้  ไม่เพียงกำหนดให้ผู้หญิงดูแลรูปลักษณ์และการแต่งกายของตนให้เป็นที่ยินดีของชายเท่านั้น แต่ยังตอบสนองแรงปรารถนาทางเพศของชายอีกด้วย  นั่นเป็นวิถีชีวิตที่ต่ำต้อยอย่างยิ่งมิใช่หรือ?  ถ้าผู้หญิงยังคงคิดว่าคำกล่าวนี้ถูกต้อง เป็นสิ่งที่พวกเธอควรทำให้สำเร็จและยึดปฏิบัติ เช่นนั้นแล้ว ผู้หญิงก็กำลังด้อยค่าตนเอง  ผู้ชายมีความต้องการทางเพศต่อผู้หญิงและอยากเล่นสนุกกับร่างกายของพวกเธอ ถ้าผู้หญิงยังคงประทินโฉมเพื่อคนที่ชื่นชมตนแทนที่จะเห็นว่าเป็นเรื่องน่ารังเกียจและควรชัง กลับรู้สึกว่าเป็นเกียรติที่ยิ่งใหญ่ที่สุดในชีวิตของพวกเธอ เป็นเกียรติสูงสุด เช่นนั้นแล้ว พวกเธอก็กำลังด้อยค่าตนเองมิใช่หรือ?  (ใช่)  นี่คือการริบเอาสิทธิ์ของผู้หญิงไปหมด  ไม่เพียงลิดรอนสิทธิ์ในการดำรงอยู่ ศักดิ์ศรี และสิทธิมนุษยชนของผู้หญิงเท่านั้น แต่ยังทำให้พวกเธอนึกว่าเป็นเกียรติที่ยิ่งใหญ่ที่สุดอีกด้วย  นี่ไม่โหดร้ายหรอกหรือ?  โหดร้ายเป็นที่สุด!  นอกจากจะไม่มีความเป็นอิสระและไร้ซึ่งสิทธิมนุษยชนโดยสิ้นเชิงแล้ว ความสุข ความชื่นบาน และความปีติยินดีของผู้หญิงจะมีได้ก็ด้วยการเอาใจผู้ชายและทำให้พวกเขาพอใจอย่างเต็มที่เท่านั้น  ไม่ว่าผู้หญิงจะทนทุกข์กับการปฏิบัติชนิดที่ไม่เหมือนมนุษย์อย่างไร พวกเธอก็ยังต้องภาคภูมิใจในเรื่องนั้น  นี่คือการทารุณและย่ำยีผู้หญิงมิใช่หรือ?  ไม่ว่าจะเป็นผู้หญิงสมัยใหม่หรือสมัยโบราณ พวกเธอก็ยึดถือคำกล่าวที่ว่า ‘สตรีประทินโฉมเพื่อผู้ที่ชื่นชมตน’ เป็นคติประจำใจ เป็นเป้าหมายชีวิตกันทุกคน  นี่ผิดไปหมดเลยมิใช่หรือ?  นี่คือเล่ห์กลที่ซาตานใช้ทารุณผู้คนและชักพาให้หลงผิดมิใช่หรือ?  (ใช่)… จุดประสงค์ของผู้คนที่กล่าวว่า ‘สตรีประทินโฉมเพื่อผู้ที่ชื่นชมตน’ นั้นไม่ได้เรียบง่ายแค่ชายชื่นชมหญิงอย่างแน่นอน  เป็นการวางผู้ชายไว้ในฐานะที่อยู่เหนือผู้หญิงอย่างแน่นอนที่สุด  กล่าวให้ชัดเจนขึ้นก็คือ คำกล่าวนี้เกิดขึ้นภายใต้ค่านิยมที่ว่าชายเหนือกว่าและหญิงด้อยกว่า  นอกจากนี้ ความเป็นจริงก็คือผู้หญิงเป็นกลุ่มเปราะบางไม่ว่าจะอยู่ภายใต้ระบบใดทางสังคม ถูกมองว่าเป็นส่วนเสริมและเป็นของเล่นของผู้ชาย  ดังนั้นจึงแน่นอนที่สุดว่าคำกล่าวที่ว่า ‘สตรีประทินโฉมเพื่อผู้ที่ชื่นชมตน’ ยังความเสื่อมเสียแก่ผู้หญิงทุกคน  ถ้าผู้หญิงเห็นชอบในคำกล่าวนี้กันเป็นพิเศษ นั่นก็เป็นเรื่องน่าเศร้าสำหรับผู้หญิง และคนเราควรรู้สึกเหยียดหยามผู้หญิงทุกคนที่เห็นชอบกับคำกล่าวนี้” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (14))  จากพระวจนะของพระเจ้า ฉันเห็นชัดเจนว่าไม่ว่าผู้ชายจะชอบผู้หญิง หรือผู้หญิงจะพยายามเอาใจผู้ชาย จุดประสงค์ของพวกเขาก็คือเพื่อสนองความอยากของเนื้อหนัง มนุษยชาติที่เสื่อมทรามไม่มีทัศนะที่ถูกต้องต่อชีวิต และไม่รู้วิธีลุล่วงความรับผิดชอบเพื่อรักษาชีวิตแต่งงานที่ปกติ เมื่อชายหญิงมาอยู่ด้วยกัน ส่วนใหญ่ก็เพื่อปลดปล่อยความอยากทางเนื้อหนัง ผู้หญิง เพื่อสนองความอยากของผู้ชาย ต้องพยายามอย่างหนักในการแต่งองค์ทรงเครื่องเพื่อพยายามเอาใจผู้ชาย แต่ผู้ชายกลับเห็นผู้หญิงเป็นของเล่น ทั้งยังคาดหวังให้ผู้หญิงทำให้ตนเองสวยงามเพื่อความพึงพอใจของพวกเขา ตรรกะนี้ไร้สาระสิ้นดี นี่เป็นอุบายของซาตานล้วนๆ เพื่อเหยียบย่ำและทำลายผู้หญิง!  หากพระเจ้าไม่ทรงเปิดโปงเรื่องทั้งหมดนี้ ฉันคงยังคิดว่าคำกล่าวนี้ถูกต้อง ฉันช่างโง่เขลาและไร้ศักดิ์ศรีจริงๆ!  ตอนที่ฉันยังสาว สวย และหุ่นดี การออกไปข้างนอกกับสามีทำให้เขาดูดี และสนองความทะนงตนของเขาได้อย่างเต็มที่ เขาเลยดีกับฉัน หลังคลอดลูก ฉันไม่ผอมสวยเหมือนเมื่อก่อน ธาตุแท้ของเขาเลยเผยออกมา ความรักใคร่และความชอบพอในอดีตของเขาค่อยๆ เปลี่ยนเป็นความดูแคลนและความเย็นชา เพื่อเอาชนะใจสามีกลับคืนมา ฉันพยายามหาวิธีเอาใจเขา งัดทุกกลเม็ดมาใช้เพื่อทำให้ตัวเองสวยและลดน้ำหนัก แต่นี่เป็นเพียงความแปลกใหม่ชั่วคราวที่ทำให้เขาพอใจ และไม่ได้ช่วยให้ชีวิตแต่งงานของเราดีขึ้นเลยแม้แต่น้อย เราอาศัยอยู่ใต้ชายคาเดียวกัน แต่กลับเหมือนคนแปลกหน้า ความรู้สึกนั้นมักทำให้ฉันกระวนกระวายและเจ็บปวด จนถึงขั้นคิดจะจบชีวิตตัวเอง หลังจากอ่านพระวจนะของพระเจ้าเท่านั้น ฉันถึงได้ทบทวน และตระหนักว่าความชอบพอที่สามีเคยมีต่อฉันนั้นไม่ใช่ของจริง เขาแค่ชอบรูปลักษณ์ของฉันเท่านั้น พูดตรงๆ ก็คือ เขาแค่ชอบความสาวและความสวยของฉัน และพอความสวยโรยราและรูปร่างเปลี่ยนไป ความดูแคลนและความเย็นชาทั้งหมดของเขาก็เผยออกมา เขาไม่เคยใส่ใจฉันอย่างแท้จริงเลย และเขาก็ไม่เข้าใจว่าจะปฏิบัติหน้าที่ของการเป็นสามีอย่างไร ชีวิตแต่งงานแบบนี้จะมีความสุขได้ยังไง?  ฉันผูกทัศนะต่อชีวิตและค่านิยมไว้กับการเอาใจสามี โดยเข้าใจผิดว่าการชนะใจสามีจะทำให้ฉันยึดเหนี่ยวหัวใจเขาไว้ได้ และคิดว่าวิธีนี้เท่านั้นที่จะทำให้ชีวิตฉันมีความสุขและชื่นบาน ผลก็คือ ฉันทรมานตัวเองจนทุกข์ระทมเกินจะทานทน ทั้งหมดนี้เป็นเพราะมุมมองที่ผิดพลาดเบื้องหลังการไล่ตามไขว่คว้าของฉัน เมื่อนั้นฉันถึงเห็นชัดเจนว่าถ้าผู้หญิงใช้ชีวิตตามแนวคิดที่ว่า “สตรีประทินโฉมเพื่อผู้ที่ชื่นชมตน” เธอก็มีแต่จะถูกซาตานหลอก และกลายเป็นเหยื่อของมันในที่สุด ช่างน่าเวทนาและน่าเศร้าจริงๆ!

ฉันอ่านพระวจนะของพระเจ้ามากขึ้น และเข้าใจวิธีมองความสัมพันธ์ระหว่างชายหญิงอย่างถูกต้อง พระเจ้าผู้ทรงมหิทธิฤทธิ์ตรัสว่า “ตอนนี้พวกเจ้าเห็นชัดแล้วใช่หรือไม่ว่าคำกล่าว ‘สตรีประทินโฉมเพื่อผู้ที่ชื่นชมตน’ นั้นถูกต้องหรือว่าไม่ถูกต้อง?  (ไม่ถูกต้อง)  คำกล่าวนี้ไม่ใช่สิ่งที่เป็นบวก และไม่ใช่ความคิดหรือมุมมองที่ถูกต้อง  จงค้นดูพระคัมภีร์และพระวจนะที่พระเจ้าทรงแสดงเอาไว้เถิด—มีประโยคที่บอกผู้หญิงว่าควรประทินโฉมเพื่อคนที่ชื่นชมพวกเธอบ้างหรือไม่?  มีประโยคที่แบ่งสถานะชายหญิงออกเป็นระดับชั้น โดยกล่าวว่าผู้ชายอยู่เหนือผู้หญิงบ้างหรือไม่?  ไม่มี  สิ่งที่บันทึกไว้ในหนังสือปฐมกาลในพระคัมภีร์ก็คือ ผู้หญิงคือกระดูกจากกระดูกของชายและเนื้อจากเนื้อของเขา  ทั้งชายและหญิงต่างก็เป็นมนุษย์ที่พระเจ้าทรงสร้างขึ้นมา เท่าเทียมกันเฉพาะพระพักตร์พระเจ้า ไม่มีการแบ่งระดับชั้น ไม่มีการแบ่งแยกว่าเหนือกว่าและด้อยกว่า  การแบ่งผู้คนออกเป็นผู้ที่เหนือกว่าและด้อยกว่า และการแบ่งระดับสถานะนี้เป็นสิ่งที่ซาตานทำ นี่คือข้อพิสูจน์ที่แท้จริงว่าซาตานกดขี่และข่มเหงผู้หญิง  นับตั้งแต่พระเจ้าทรงสร้างมวลมนุษย์ขึ้นมาในปฐมกาล ชายหญิงล้วนเท่าเทียมในสายพระเนตรของพระเจ้า  ทั้งสองคือสิ่งมีชีวิตทรงสร้างและเป็นเป้าหมายที่พระเจ้าจะทรงช่วยให้รอด  พระเจ้าไม่เคยตรัสว่าชายเหนือกว่าและหญิงด้อยกว่า หรือตรัสว่าชายควรเป็นศีรษะหรือเป็นเจ้านายของหญิง ชายควรอยู่เหนือหญิง ชายควรมีความสำคัญกว่าหญิงในเรื่องงาน หรือชายมีความคิดเห็นของตนเองและเป็นเสาหลักส่วนหญิงนั้นควรฟังชายให้มากขึ้น  พระเจ้าไม่เคยตรัสอะไรเช่นนั้น  เป็นเพราะความเสื่อมทรามของซาตานเท่านั้น คำกล่าวเรื่องชายเหนือกว่าและหญิงด้อยกว่าจึงก่อเกิดในหมู่ผู้คน จากนั้นกระแสนิยมเช่นนี้ก็ก่อตัวไปทั่วทั้งสังคมและในหมู่มนุษย์ทั้งมวล กดขี่ผู้หญิงไว้ใต้อำนาจสั่งการของชายอย่างต่อเนื่อง  และเพราะไม่เข้าใจความจริง หลังจากที่ผู้หญิงถูกกระแสนิยมเลวๆ สารพัดชนิดของซาตานครอบงำและชักพาให้หลงผิด พวกเธอจึงรู้สึกว่าเป็นรองผู้ชายหรือมีสถานะต่ำกว่าผู้ชาย  นั่นคือสาเหตุที่จนถึงทุกวันนี้ ผู้หญิงจำนวนมากยังคงเชื่อว่าคำกล่าวที่ว่า ‘สตรีประทินโฉมเพื่อผู้ที่ชื่นชมตน’ นี้ถูกต้อง  นี่เป็นเรื่องที่น่าเศร้าอย่างยิ่ง  ถ้าผู้คนไม่เข้าใจความจริง พวกเขาย่อมถูกความคิดและมุมมองต่างๆ ของซาตานในเรื่องจำเพาะมากมายมาคอยชักพาให้หลงผิดและควบคุมเอาไว้อยู่ดี  แม้แต่เรื่องเล็กๆ นี้ก็เป็นตัวอย่างที่ชัดเจนมากมิใช่หรือ?  (ใช่)… ในฐานะที่เป็นสมาชิกของมวลมนุษย์ทรงสร้าง ผู้หญิงแตกต่างจากชายทางด้านเพศสภาพและสรีระเท่านั้น ไม่มีความแตกต่างในแง่อื่นเลย  ในสายพระเนตรของพระเจ้า ชายหญิงไม่มีความแตกต่างทางสถานะแต่อย่างใด  พระเจ้าไม่เคยประทานข้อกำหนดแก่หญิงที่แตกต่างจากชาย ไม่ว่าจะอยู่ภายใต้รูปการณ์ใดก็ตาม  ยกตัวอย่าง ในแง่ของจำนวนประชากรที่พระเจ้าทรงเลือกสรร ความหวังที่จะได้รับความรอด โอกาสในการปฏิบัติหน้าที่ หน้าที่ที่สามารถปฏิบัติได้ และงานที่สามารถทำได้ โดยพื้นฐานแล้ว หญิงเสมอภาคกับชาย หญิงไม่ได้ด้อยไปกว่าชาย  สถานการณ์ที่แท้จริงเป็นเช่นนี้” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (14))  จากพระวจนะของพระเจ้า ฉันเข้าใจว่าไม่ว่าชายหรือหญิง ทุกคนล้วนเป็นสิ่งมีชีวิตทรงสร้างและเท่าเทียมกันเฉพาะพระพักตร์พระเจ้า ไม่มีสิ่งที่เรียกว่าผู้ชายเหนือกว่า หรือผู้หญิงด้อยกว่า พระเจ้าทรงสร้างชายและหญิง และทรงจัดการเตรียมการการแต่งงานและครอบครัวให้พวกเขา โดยทรงหวังว่าผู้คนจะอยู่เคียงข้างกันและลุล่วงความรับผิดชอบของตน แต่ซาตานปลูกฝังคำนอกรีตและเหตุผลวิบัติอย่าง “สตรีประทินโฉมเพื่อผู้ที่ชื่นชมตน” และ “ผู้ชายเหนือกว่าผู้หญิง” ใส่ผู้คน โดยมีเป้าหมายเพื่อกดขี่และข่มเหงผู้หญิง ในอดีต ฉันใช้ชีวิตตามแนวคิดที่คลาดเคลื่อนว่า “สตรีประทินโฉมเพื่อผู้ที่ชื่นชมตน” มาตลอด และฉันมองสามีเป็นที่พึ่งและเป็นทุกสิ่งทุกอย่างของฉัน ฉันขบคิดจนหัวแทบแตกเพื่อหาวิธีเอาใจเขา ถึงขั้นเปลี่ยนตัวเองเพื่อเขาอยู่ตลอด แต่เรื่องราวไม่ได้เป็นอย่างที่ฉันจินตนาการ และไม่ว่าฉันจะพยายามเอาใจเขาแค่ไหน ฉันก็ไม่เคยได้รับความรักที่แท้จริงจากเขา และเราก็กลายเป็นเหมือนคนแปลกหน้าต่อกัน ฉันบ่นว่าเขาไม่ใส่ใจฉันและไม่รักฉัน และเขาก็บ่นว่าฉันไม่เข้าใจเขา ไม่มีความรักและความเห็นอกเห็นใจระหว่างเรา เราเริ่มขุ่นเคืองกัน และความสัมพันธ์ของเราก็ค่อยๆ มุ่งสู่ความพังทลาย แต่จากการกินและดื่มพระวจนะของพระเจ้า ฉันเข้าใจว่าในชีวิตครอบครัว ในฐานะภรรยา ฉันแค่ต้องลุล่วงความรับผิดชอบของฉัน และไม่ควรหมกมุ่นกับการพยายามยึดเหนี่ยวหัวใจสามี และไม่จำเป็นต้องพยายามทำทุกวิถีทางเพื่อเอาใจเขา การทำแบบนั้นคือการทำลายตัวเอง สามีและภรรยาเท่าเทียมกัน และแต่ละคนมีความรับผิดชอบและพันธะหน้าที่ของตัวเอง กล่าวคือ ภายในกรอบของการแต่งงานที่พระเจ้าทรงลิขิตไว้ พวกเขาควรลุล่วงความรับผิดชอบที่มีต่อกันและเกื้อหนุนซึ่งกันและกันผ่านทุกช่วงของชีวิต

จากพระวจนะของพระเจ้า ฉันยังเข้าใจความจริงที่สำคัญที่สุดข้อหนึ่งว่า ในฐานะสิ่งมีชีวิตทรงสร้าง คนเราควรลุล่วงพระบัญชาและภารกิจที่พระเจ้าทรงมอบให้ นี่คือความหมายและคุณค่าที่แท้จริงของชีวิต และยังเป็นการไล่ตามเสาะหาที่ถูกต้องที่สุดด้วย เหมือนอย่างที่พระเจ้าตรัสว่า “คุณค่าของชีวิตคนอยู่ตรงไหน?  เพื่อความหรรษาทางเนื้อหนังอย่างการกิน ดื่ม และหาความบันเทิงเท่านั้นหรือ?  (ไม่ใช่)  เช่นนั้นแล้ว คุณค่าของชีวิตคนอยู่ตรงไหน?  บอกสิ่งที่พวกเจ้าคิดมาเถิด  (คือการลุล่วงหน้าที่ของสิ่งมีชีวิตทรงสร้าง อย่างน้อยนี่ก็เป็นสิ่งที่คนคนหนึ่งควรสัมฤทธิ์ในชีวิตของตน)  ถูกต้อง… ในแง่หนึ่ง นี่เป็นเรื่องของการลุล่วงหน้าที่ของสิ่งมีชีวิตทรงสร้าง  ในอีกแง่หนึ่งก็เป็นเรื่องของการทำทุกสิ่งที่เจ้าสามารถทำได้และทุกสิ่งที่เจ้าสัมฤทธิ์ได้ให้ดี อย่างน้อยก็ให้ถึงจุดที่ไม่ถูกมโนธรรมของตนกล่าวหา ตัวเจ้าสามารถมีสันติสุขกับมโนธรรมของเจ้าเองและเป็นที่ยอมรับในสายตาของผู้อื่น  ยิ่งไปกว่านั้น ตลอดชีวิตของเจ้า ไม่ว่าเจ้าจะเกิดในครอบครัวเช่นใด มีภูมิหลังทางการศึกษา หรือมีขีดความสามารถเช่นใด เจ้าต้องไตร่ตรองว่าความจริงที่สำคัญที่สุดที่ผู้คนควรเข้าใจในชีวิตมีอะไรบ้าง—ตัวอย่างเช่น ผู้คนควรเดินไปบนเส้นทางชนิดใด และควรใช้ชีวิตอย่างไรจึงจะมีชีวิตที่เปี่ยมความหมาย  อย่างน้อยเจ้าก็ควรสำรวจคุณค่าที่แท้จริงของชีวิตบ้าง เจ้าไม่สามารถใช้ชีวิตนี้ให้หมดไปอย่างเปล่าประโยชน์ และไม่อาจมายังแผ่นดินโลกนี้อย่างสูญเปล่าได้  ในอีกแง่หนึ่งนั้น ระหว่างที่เจ้ามีชีวิตอยู่ เจ้าต้องลุล่วงภารกิจของตน นี่คือสิ่งที่สำคัญที่สุด  พวกเราจะไม่พูดถึงการเสร็จสิ้นภารกิจ หน้าที่ หรือความรับผิดชอบอันยิ่งใหญ่ แต่อย่างน้อยที่สุด เจ้าก็ควรทำบางสิ่งให้สำเร็จลุล่วง  ตัวอย่างเช่น ในคริสตจักรมีบางคนทุ่มเทความพยายามทั้งมวลให้กับหน้าที่ประกาศข่าวประเสริฐ อุทิศกำลังวังชาทั้งชีวิตของตน จ่ายราคามากมาย และได้ผู้คนมามาก  ด้วยเหตุนี้ พวกเขาจึงรู้สึกว่าชีวิตของตนไม่ได้ล่วงเลยไปอย่างเปล่าประโยชน์ ชีวิตของพวกเขามีคุณค่าและนำความชูใจมาให้  เมื่อเผชิญความเจ็บป่วยและความตาย หรือเมื่อสรุปทั้งชีวิตของตนออกมา พวกเขาก็หวนนึกถึงทุกสิ่งที่เคยทำ เส้นทางที่เคยเดิน และพบความชูใจอยู่ในหัวใจ พวกเขาไม่กล่าวโทษตนเองและไม่มีความเสียใจ  บางคนทุ่มเทพยายามอย่างเต็มที่ พลางรับใช้ในฐานะผู้นำคริสตจักรหรือรับผิดชอบงานด้านใดด้านหนึ่งไปด้วย  พวกเขาทำอย่างสุดความสามารถ ใช้เรี่ยวแรงทั้งหมด สละเลือดทั้งมวลจากหัวใจ และจ่ายราคาให้กับงานที่ทำ  ด้วยการให้น้ำ การนำ การช่วยเหลือและเกื้อหนุนของพวกเขา ผู้คนมากมายที่ตกอยู่ในความคิดลบและความอ่อนแอกลับกลายเป็นคนที่เข้มแข็ง ยืนหยัดมั่นคง และไม่ถอนตัว แต่หวนกลับมาเฉพาะพระพักตร์พระเจ้าและถึงกับเป็นพยานให้พระองค์ในท้ายที่สุด  ยิ่งไปกว่านั้น ระหว่างที่พวกเขาเป็นผู้นำ พวกเขายังทำงานสำคัญๆ มากมายให้สำเร็จลุล่วง เอาตัวคนชั่วออกไปไม่ใช่น้อย ปกป้องประชากรที่พระเจ้าทรงเลือกสรรไว้มากมาย และนำของสำคัญที่หายไปกลับคืนมาได้เป็นจำนวนมาก  ทั้งหมดนี้และเรื่องราวอีกมากเกิดขึ้นในช่วงที่พวกเขาเป็นผู้นำ  เมื่อย้อนมองดูเส้นทางที่พวกเขาเดิน นึกถึงงานที่พวกเขาทำและราคาที่พวกเขาจ่ายตลอดเวลาหลายปี พวกเขาย่อมไม่รู้สึกเสียใจหรือมีข้อกล่าวหาใดๆ  พวกเขาไม่รู้สึกผิดกับการทำสิ่งเหล่านี้และเชื่อว่าตนได้ใช้ชีวิตอย่างมีคุณค่า รู้สึกอยู่ในหัวใจว่าสบายใจและได้รับการชูใจ  นั่นเป็นเรื่องที่วิเศษจริงๆ!  ผลที่พวกเขาได้รับย่อมเป็นเช่นนี้มิใช่หรือ?  (ใช่)  ความรู้สึกที่มีสันติสุขและมีความชูใจนี้ การไร้ซึ่งความเสียใจนี้ คือผลลัพธ์และผลเก็บเกี่ยวจากการไล่ตามเสาะหาสิ่งที่เป็นบวกและความจริง  ขอพวกเราจงอย่าวางผู้คนไว้บนมาตรฐานที่สูงนัก  พวกเรามาพิจารณาสถานการณ์ที่คนคนหนึ่งพบเจองานที่ตนควรทำหรือเต็มใจทำในชีวิตของตนกันเถิด  หลังจากที่ค้นพบที่ทางของตนแล้ว พวกเขาก็ตั้งมั่นในที่ของตน รักษาที่ทางของตนไว้ สละเลือดทุกหยาดหยดจากหัวใจของตน และกำลังวังชาทั้งหมดของตน ทำสิ่งที่ตนควรทำให้ครบถ้วนจนแล้วเสร็จ  เมื่อพวกเขามายืนเบื้องหน้าพระเจ้าในที่สุดเพื่อตอบคำถาม พวกเขาย่อมรู้สึกค่อนข้างพอใจ ไม่มีคำกล่าวหาหรือความเสียใจในหัวใจของตน  พวกเขารู้สึกชูใจและรู้สึกว่าตนได้บางสิ่งมา รู้สึกว่าชีวิตของตนนั้นมีคุณค่า” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (6))  ฉันนึกถึงผู้หญิงจำนวนมากที่มีชีวิตอยู่เพื่อสามี ใช้เวลาทั้งชีวิตพยายามเอาใจสามี แม้พวกเธออาจรักษาชีวิตแต่งงานและครอบครัวไว้ได้ดี แต่พวกเธอไม่รู้ว่าคนเราควรมีชีวิตอยู่เพื่ออะไร หรือควรใช้ชีวิตที่มีคุณค่าจริงๆ ยังไง หากไม่รู้สิ่งนี้ ชีวิตของพวกเธอจะมีความหมายอะไร?  ท้ายที่สุดแล้ว พวกเธอไม่ได้ใช้ชีวิตอย่างสูญเปล่าหรอกหรือ?  ฉันย้อนนึกถึงตอนที่ฉันเคยไล่ตามไขว่คว้าความสุขในชีวิตแต่งงาน ฉันทำเรื่องไร้ความหมายสารพัดเพียงเพื่อพยายามเอาใจสามี และทนรับความทุกข์ทรมานที่ไม่จำเป็นมากมาย แต่สุดท้ายฉันได้อะไรมา นอกจากร่างกายที่พังยับเยิน?  เมื่อทบทวนดู ประสบการณ์นั้นฝังลึกในความทรงจำของฉันจริงๆ มันเป็นจุดต่ำสุดของชีวิตฉัน และเป็นช่วงเวลาที่ฉันสิ้นหวังและเจ็บปวดที่สุด พระวจนะของพระเจ้านี่เองที่ทำให้ฉันเข้าใจว่ามนุษยชาติที่เสื่อมทรามเต็มไปด้วยอุปนิสัยเยี่ยงซาตาน เต็มไปด้วยราคะ และไม่รู้เลยว่าความรักจริงๆ คืออะไร ยิ่งไม่ต้องพูดถึงวิธีรักษาชีวิตแต่งงานของตัวเอง ผู้คนแค่หลอกใช้กันและกัน ไม่มีความรักที่แท้จริง มีเพียงความรักของพระเจ้าที่มีต่อมนุษยชาติเท่านั้นที่ไม่เห็นแก่ตัว ไม่มีการแลกเปลี่ยน และไม่มีข้อเรียกร้อง เป็นความรักที่แท้จริงและเป็นจริงที่สุด หากผู้หญิงมีชีวิตอยู่เพียงเพื่อเอาใจสามีโดยไม่ไล่ตามเสาะหาความจริงหรือทำหน้าที่ของสิ่งมีชีวิตทรงสร้าง ชีวิตแบบนั้นช่างไร้ศักดิ์ศรีจริงๆ!

ตอนนี้ ฉันออกจากบ้านมาทำหน้าที่ และในกระบวนการทำหน้าที่ ฉันเน้นตรวจสอบว่าฉันมีอุปนิสัยอันเสื่อมทรามและความคิดและทัศนะที่คลาดเคลื่อนอะไรบ้าง และฉันแสวงหาความจริงอย่างมีสติเพื่อแก้ไขสิ่งเหล่านั้น ฉันรู้สึกว่าการใช้ชีวิตแบบนี้เท่านั้นที่ทำให้ชีวิตมีความหมาย ขอบคุณพระเจ้าที่ทรงนำฉันออกจากความคิดและมุมมองที่ไม่ถูกต้องเรื่อง “สตรีประทินโฉมเพื่อผู้ที่ชื่นชมตน”!


33. ผู้คนควรไล่ตามเสาะหาอะไรในชีวิต?

โดย หวังหยิน ประเทศจีน

ฉันเกิดในครอบครัวชนบทธรรมดาๆ ในช่วงทศวรรษ 1970  ฉันมีพี่น้องหลายคน และเราใช้ชีวิตอย่างยากจนข้นแค้น  ในทางกลับกัน มีหลายครอบครัวในหมู่บ้านของเราที่ทำงานในตัวอำเภอ  พวกเขามีเงินเดือน กินดีอยู่ดี และแต่งตัวดูภูมิฐาน  ผู้คนในหมู่บ้านก็สุภาพและนับถือพวกเขามากด้วย  เมื่อเห็นทั้งหมดนี้ ฉันก็เริ่มคิดว่า “การมีเงินมันดีกว่าจริงๆ  มีชีวิตที่มั่งคั่งและผู้คนก็ยกย่อง”  แม่มักจะพร่ำบอกฉันว่า “เราไม่มีญาติรวยๆ และเราก็ไม่มีลู่ทางหางานทำ  ลูกต้องตั้งใจเรียน เข้ามหาวิทยาลัยและหางานทำในอนาคตให้ได้  พอลูกประสบความสำเร็จ แม่ก็จะหมดห่วง”  ดังนั้น ฉันจึงถือว่าการเข้ามหาวิทยาลัยเป็นความหวังเดียวในการเปลี่ยนชะตากรรมของตัวเอง แต่ทว่า พอใกล้จะถึงวันสอบเข้ามหาวิทยาลัย ก็เกิดเหตุไม่คาดฝันขึ้น  แม่ของฉันป่วยเป็นมะเร็งหลอดอาหารและต้องเข้าโรงพยาบาลเพื่อผ่าตัด ซึ่งต้องใช้เงินจำนวนมาก  ครอบครัวของเราไม่มีเงินส่งฉันเรียนจริงๆ  ตอนนั้น ฉันรู้สึกเหมือนฟ้าถล่มลงมาใส่  ในวันต่อๆ มา ฉันพาแม่ไปรักษาและทำเคมีบำบัดที่โรงพยาบาล แต่แม่ก็เสียชีวิตอยู่ดี ความฝันของฉันที่จะเข้ามหาวิทยาลัยพังทลาย และมีคนถึงกับเยาะเย้ยต่อหน้าฉันว่า “เธอถูกลิขิตให้เป็นเหมือนชิงเหวินในเรื่อง ‘ความฝันในหอแดง’  ความทะเยอทะยานของเธอสูงเทียมฟ้า แต่ชะตากรรมของเธอบางยิ่งกว่ากระดาษ  ยอมรับชะตากรรมซะเถอะ!”  เมื่อเผชิญกับการเยาะเย้ยนี้ ฉันก็รู้สึกว่าครรลองโลกช่างเอาแน่เอานอนไม่ได้และเห็นแก่ตัว  ถ้าไม่มีเงิน ทุกคนก็จะดูถูกเรา  ตอนนั้นฉันตั้งใจแน่วแน่ว่าจะต้องยืนหยัดสู้เพื่อศักดิ์ศรีของตัวเอง ฉันต้องหาทางทำเงินให้ได้ เพื่อที่สักวันหนึ่ง ฉันจะได้สามารถทำให้คนที่เคยเยาะเย้ยฉันมองฉันในมุมมองใหม่!

หลังจากแต่งงาน ฉันเห็นว่าอาชีพทางการแพทย์เป็นทางเลือกที่ดี เพราะทำเงินได้ดีและผู้คนก็เคารพนับถือ ดังนั้น ฉันจึงขอให้สามีใช้เส้นสายช่วยให้ฉันได้เข้าเรียนโรงเรียนแพทย์  หลังจากฝึกฝนทางการแพทย์สามปีจบ ฉันก็เปิดคลินิกของตัวเอง  ฉันใจดีกับผู้อื่น และค่อยๆ มีคนมารักษาที่คลินิกของฉันมากขึ้นเรื่อยๆ  ฉันยังคงศึกษาการแพทย์ต่อไป และได้รับใบรับรองต่างๆ  ทักษะทางการแพทย์ของฉันก็พัฒนาขึ้นเรื่อยๆ เช่นกัน และไม่นานฉันก็กลายเป็นแพทย์ที่มีชื่อเสียงในท้องถิ่น  ฉันทำเงินจากการเปิดคลินิกได้มากกว่าที่สามีได้จากการทำงาน คนไข้เคารพฉัน และญาติสนิทมิตรสหายก็ชื่นชมฉัน  ภรรยาของเพื่อนถึงกับชมฉันต่อหน้าว่า “ตอนนี้เธอแต่งตัวดูสง่างามจัง เทียบกับเมื่อไม่กี่ปีก่อน เธอเหมือนเป็นคนละคนเลย!”  ฉันมีเพื่อนเพิ่มขึ้นเรื่อยๆ โดยแทบไม่รู้ตัว และมีคนมาขอให้ฉันช่วยทำสิ่งต่างๆ มากขึ้นเรื่อยๆ  แม้แต่คนที่เคยเยาะเย้ยฉันมาก่อนก็ยังยิ้มแย้มและประจบประแจงเมื่อเจอฉัน  จริงมากอย่างที่เขาว่า “เงินทำให้โลกหมุนไป” และ “คนจนอยู่เมืองใหญ่ก็เหงา คนรวยอยู่ป่าเขาก็ยังมีคนไปหา”  การเปิดคลินิกนำมาให้ทั้งชื่อเสียงและผลประโยชน์ และฉันก็รู้สึกลำพองใจมาก

หลายปีผ่านไป ทักษะทางการแพทย์ของฉันพัฒนาขึ้นเรื่อยๆ และมีคนมารักษากับฉันมากขึ้นเรื่อยๆ  ครูหลายคนจากโรงเรียนใกล้เคียงเชิญฉันไปเปิดคลินิกที่โรงเรียนของพวกเขา  แน่นอนว่าฉันไม่ปล่อยให้โอกาสทำเงินดีๆ แบบนี้หลุดลอยไป  ฉันเปิดคลินิกสองแห่งพร้อมกัน และก็ยุ่งขึ้นเรื่อยๆ  พี่สะใภ้ของฉันประกาศข่าวประเสริฐแห่งยุคสุดท้ายของพระเจ้าผู้ทรงมหิทธิฤทธิ์แก่ฉัน แต่ฉันไม่มีเวลาที่จะสืบค้นเพราะอุทิศเวลาและพละกำลังทั้งหมดให้กับคลินิก  ครั้งหนึ่ง ฉันเลิกงานหลังจากฉีดยาให้เด็กหญิงวัย 2 ขวบ  ขณะที่ฉันกำลังกินข้าว จู่ๆ ก็ได้รับโทรศัพท์จากครอบครัวของเด็กคนนั้น บอกว่าเด็กน้ำลายฟูมปากและชักทั้งตัว และกำลังรับการรักษาฉุกเฉินที่โรงพยาบาลกลาง  พวกเขาขอให้ฉันรีบไปที่นั่นให้เร็วที่สุด  ฉันกลัวจนหน้าซีดและรีบไปที่โรงพยาบาล  แพทย์เวรพูดว่า “ตอนนี้ไม่เป็นไรแล้วครับ เด็กหญิงตัวน้อยอาจจะแพ้ยา”  อีกครั้งหนึ่ง คนไข้คนหนึ่งรับการทดสอบภูมิแพ้ทางผิวหนัง ซึ่งผลออกมาว่าไม่แพ้  แต่ทว่า ระหว่างที่ให้ยาทางหลอดเลือด จู่ๆ เขาก็เริ่มสั่นไปทั้งตัว  เตียงสั่นไปหมด และหัวใจของฉันก็หล่นไปอยู่ที่ตาตุ่ม  เขาค่อยๆ ฟื้นตัวก็ต่อเมื่อได้รับการรักษาฉุกเฉิน หลังจากเหตุการณ์สองครั้งนี้ ฉันก็เครียดทุกวัน และฉันก็กระวนกระวายตลอดทั้งวัน โดยหวาดกลัวว่าจะเกิดอุบัติเหตุทางการแพทย์ขึ้น  แม้ว่าฉันจะหาเงินได้บ้างจากการเปิดคลินิก และความชื่นชมกับความเคารพจากผู้อื่นก็ทำให้ฉันลำพองใจ แต่หลังจากหมดวันยุ่งๆ สิ่งเดียวที่ฉันรู้สึกคือความว่างเปล่าและความสับสน  ฉันเชื่อในองค์พระเยซูเจ้ามาตั้งแต่เด็ก และก่อนเปิดคลินิก ฉันมักจะอธิษฐานและอ่านพระคัมภีร์  แต่ตอนนี้วันๆ ฉันคิดแต่ว่าจะรักษาคนไข้อย่างระมัดระวังได้อย่างไร และจะพัฒนาทักษะทางการแพทย์เพื่อเอาชนะเพื่อนร่วมอาชีพได้อย่างไร  ฉันไม่อธิษฐานหรืออ่านพระคัมภีร์อีกต่อไป หัวใจของฉันห่างจากพระเจ้าไปเรื่อยๆ และฉันก็ใช้ชีวิตเหมือนผู้ไม่มีความเชื่อคนหนึ่ง  ฉันอยากจะเปลี่ยน แต่ฉันยุ่งมากทั้งวันจนไม่มีแรงที่จะหลุดพ้น

จุดเปลี่ยนในชีวิตฉันในฐานะผู้เชื่อในพระเจ้าเกิดขึ้นในปี 2008 ตอนนั้นฉันอายุ 36 ปี และกำลังตั้งท้องลูกคนที่สอง  พอท้องได้สี่เดือน ฉันก็ถูกวินิจฉัยว่าเป็นโรคความดันโลหิตสูง และพอถึงเดือนที่หกหรือเจ็ด ตัวฉันก็บวมไปทั้งตัว ฟันโยก และ ณ จุดหนึ่ง ผมฉันก็เริ่มหงอก ฉันต้องเข้าโรงพยาบาลเพราะความดันโลหิตสูงขึ้นเรื่อยๆ  คืนหนึ่ง เลือดเริ่มออกตามไรฟัน และฉันก็เริ่มปวดท้อง  สัญญาณเตือนของการตกเลือดครั้งใหญ่ปรากฏขึ้น และแพทย์ก็ตัดสินใจผ่าคลอดทันทีหลังจากปรึกษาหารือฉุกเฉินกับแพทย์หลายคน  เขายังบอกด้วยว่ามีความเป็นไปได้ที่ทั้งฉันและลูกอาจจะไม่รอดจากการผ่าตัด  ฉันนอนอยู่บนเตียงผ่าตัด ฟังเสียงเครื่องมือผ่าตัดกระทบกัน และในหัวก็เต็มไปด้วยความคิดที่สับสนว่า “ฉันเพิ่งอายุ 36 ปี และไล่ตามไขว่คว้าเงินทอง ชื่อเสียง และผลประโยชน์มาตลอด  ถ้าฉันเสียชีวิต เงินทองทั้งหมดในโลกจะมีประโยชน์อะไร?  เงินมากแค่ไหนก็ช่วยชีวิตฉันไม่ได้!  เงินทอง ชื่อเสียง ผลประโยชน์ และความชื่นชม ล้วนไม่ยั่งยืนไม่ใช่เหรอ?”  ระหว่างการผ่าตัด แพทย์ก็พูดขึ้นด้วยความประหลาดใจว่า “รกหลุดลอกตัวไปสามในสี่แล้ว แต่ไม่มีเลือดออกมาก  คุณกับลูกปลอดภัยครับ  ช่างโชคดีจริงๆ!”  หลังจากออกจากโรงพยาบาล ฉันอ่อนแอมากและต้องพักฟื้นที่บ้าน  พี่สะใภ้ของฉันได้เป็นพยานถึงพระราชกิจแห่งยุคสุดท้ายของพระเจ้าผู้ทรงมหิทธิฤทธิ์แก่ฉันอีกครั้ง  เมื่อฟังการสามัคคีธรรมของเธอ ฉันก็เข้าใจว่าพระเจ้าได้ทรงบังเกิดเป็นมนุษย์ในยุคสุดท้ายเพื่อทรงแสดงความจริงและทรงช่วยผู้คนให้รอด  ต้องยอมรับความจริง อุปนิสัยอันเสื่อมทรามของผู้คนถึงจะสามารถได้รับการชำระให้บริสุทธิ์และเปลี่ยนแปลงได้ เมื่อนั้นเท่านั้นพวกเขาถึงจะสามารถได้รับการคุ้มครองจากพระเจ้าในมหันตภัยและรอดชีวิตเพื่อได้รับบั้นปลายแสนวิเศษ  ฉันมองย้อนกลับไปในช่วงหลายปีที่ฉันอุทิศเวลาและพละกำลังทั้งหมดให้กับธุรกิจของฉัน  ฉันไม่เคยคิดที่จะสืบค้นพระราชกิจแห่งยุคสุดท้ายของพระเจ้าเลย  ถ้าฉันปิดกั้นพระเจ้าเที่ยงแท้ ฉันก็จะต่อต้านพระเจ้า!  ความคิดนี้ทำให้ฉันกลัวขึ้นมานิดหน่อย ฉันจึงตัดสินใจแน่วแน่ว่าจะสืบค้นหนทางที่แท้จริง  ในวันต่อๆ มา ฉันอ่านพระวจนะของพระเจ้าผู้ทรงมหิทธิฤทธิ์มากมาย และมั่นใจว่าองค์พระเยซูเจ้าได้เสด็จกลับมาในฐานะพระเจ้าผู้ทรงมหิทธิฤทธิ์  จากนั้นฉันก็ยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์และเริ่มใช้ชีวิตในคริสตจักร

ผ่านไปสักพัก ร่างกายของฉันก็ฟื้นตัว และไม่นานฉันก็ได้รับเลือกให้เป็นมัคนายกให้น้ำ  ฉันรู้สึกขอบคุณพระเจ้ามากที่ทรงยกชูฉันให้ได้ปฏิบัติหน้าที่  ฉันมักจะไม่อยู่ที่คลินิกเพราะต้องไปร่วมการชุมนุมบ่อยๆ และคนไข้ก็เริ่มน้อยลงเรื่อยๆ  ฉันกังวลมาก และคิดว่า “ถ้าเป็นแบบนี้ต่อไปจะเป็นยังไง?!  ถ้าคนไข้ประจำของฉันไปรักษาที่อื่นหมด ในอนาคตฉันจะทำเงินได้ยังไง?  ถ้าเป็นแบบนี้ต่อไป ฉันไม่ต้องปิดคลินิกหรอกหรือ?  ไม่ได้การละ!  ฉันต้องคุยกับผู้นำคริสตจักรและขอให้พวกเขาลดจำนวนกลุ่มการชุมนุมที่ฉันรับผิดชอบ”  แต่แล้วฉันก็คิดได้ว่า ฉันเป็นสิ่งมีชีวิตทรงสร้างและฉันควรทำหน้าที่ของตนให้เต็มความสามารถ นี่คือมโนธรรมและสำนึกที่ฉันพึงมี  ดังนั้น ฉันจึงไม่ได้พูดอะไรกับผู้นำ ระหว่างการชุมนุม ฉันรู้สึกอึดอัดและไม่สบายใจอย่างมาก และแอบคำนวณในใจว่าฉันเสียเงินไปเท่าไหร่จากการมาร่วมการชุมนุม  ฉันไม่ได้สงบใจเฉพาะพระพักตร์พระเจ้าเพื่อไตร่ตรองพระวจนะของพระองค์เลย  ฉันรู้ว่าสภาวะของฉันไม่ถูกต้อง ฉันจึงอธิษฐานถึงพระเจ้าและแสวงหาพระองค์  วันหนึ่ง ฉันได้อ่านพระวจนะของพระเจ้าสองบทตอนที่เป็นประโยชน์กับฉันมาก  พระเจ้าผู้ทรงมหิทธิฤทธิ์ตรัสว่า “หากเจ้าไม่แสวงหาโอกาสที่จะได้รับการทำให้เพียบพร้อมจากพระเจ้า และไม่พากเพียรนำหน้าใครๆ ในการไล่ตามเสาะหาที่จะได้รับการทำให้เพียบพร้อม เช่นนั้นแล้ว เจ้าย่อมจะเสียใจในท้ายที่สุด  โอกาสที่ดีที่สุดที่จะทำให้ผู้คนเพียบพร้อมอยู่ในปัจจุบัน บัดนี้คือเวลาที่เหมาะสมอย่างที่สุด  ถ้าเจ้าไม่เอาจริงเอาจังในการไล่ตามเสาะหาที่จะได้รับการทำให้เพียบพร้อมจากพระเจ้า เมื่อพระราชกิจของพระองค์สรุปปิดตัว เจ้าก็จะพลาดโอกาสไปแล้ว—สายไปเสียแล้ว  ไม่ว่าปณิธานของเจ้าจะยิ่งใหญ่เพียงใด ถ้าพระเจ้าไม่ทรงพระราชกิจอีกต่อไป ต่อให้เจ้าพยายามจนสายตัวแทบขาด ก็จะไม่มีวันสามารถได้รับการทำให้เพียบพร้อม  เจ้าต้องฉวยโอกาสนี้ไว้และร่วมมือในขณะที่พระวิญญาณบริสุทธิ์ทรงพระราชกิจของพระองค์อยู่อย่างมากมาย  หากเจ้าพลาดโอกาสนี้ เจ้าจะไม่ได้รับโอกาสอีก ไม่ว่าเจ้าจะพยายามเช่นไร” (พระวจนะฯ เล่ม 1 การทรงปรากฏและพระราชกิจของพระเจ้า, จงคำนึงถึงเจตนารมณ์ของพระเจ้าเพื่อบรรลุความเพียบพร้อม)  “หากเราจะวางเงินจำนวนหนึ่งไว้ตรงหน้าพวกเจ้าในตอนนี้ และให้พวกเจ้ามีอิสระในการเลือก—และหากเราไม่กล่าวโทษพวกเจ้าต่อการเลือกของพวกเจ้า—เมื่อนั้น พวกเจ้าส่วนใหญ่ก็จะเลือกเงินและละทิ้งความจริง  คนที่ดีกว่าในหมู่พวกเจ้าจะละทิ้งเงินและเลือกความจริงอย่างไม่เต็มใจ ในขณะที่ผู้ที่อยู่กึ่งกลางจะคว้าเงินไว้ในมือข้างหนึ่งและความจริงไว้ในมืออีกข้างหนึ่ง  เช่นนั้นแล้ว ธาตุแท้ของพวกเจ้าจะปรากฏให้เห็นเด่นชัดไม่ใช่หรือ?  เมื่อต้องเลือกระหว่างความจริงกับสิ่งใดก็ตามที่พวกเจ้าจงรักภักดี พวกเจ้าย่อมจะเลือกเช่นนี้กันทุกคน และท่าทีของพวกเจ้าก็จะยังคงเป็นเหมือนเดิม  ไม่ใช่เช่นนั้นหรอกหรือ?  มีผู้คนมากมายในหมู่พวกเจ้าที่เคยลังเลระหว่างถูกกับผิดอยู่มิใช่หรือ?  ในการต่อสู้ทั้งหมดระหว่างสิ่งที่เป็นบวกกับสิ่งที่เป็นลบ ดำกับขาว—ระหว่างครอบครัวกับพระเจ้า ลูกๆ กับพระเจ้า ความกลมเกลียวกับการแตกหัก ความมั่งคั่งกับความยากจน สถานะกับความธรรมดาสามัญ การได้รับการเกื้อหนุนกับการถูกปฏิเสธ เป็นต้น—แน่นอนว่าพวกเจ้าย่อมรู้ถึงตัวเลือกที่พวกเจ้าได้เลือกแล้ว!  ระหว่างครอบครัวที่กลมเกลียวกันกับครอบครัวที่แตกแยก พวกเจ้าได้เลือกอย่างแรก และเลือกเช่นนั้นโดยไม่ลังเล ระหว่างความร่ำรวยกับหน้าที่ พวกเจ้าก็เลือกอย่างแรกอีก และถึงขนาดขาดความตั้งใจที่จะกลับเข้าฝั่ง ระหว่างความหรูหรากับความยากจน พวกเจ้าได้เลือกอย่างแรก เวลาเลือกว่าจะเอาลูกๆ ภรรยาและสามีของพวกเจ้า หรือว่าจะเลือกเรา พวกเจ้าเลือกอย่างแรก และระหว่างมโนคติอันหลงผิดทั้งหลายกับความจริง พวกเจ้าก็ยังเลือกอย่างแรก  เมื่อได้เผชิญกับการทำชั่วในทุกรูปแบบของพวกเจ้า เราได้แต่เพียงหมดความเชื่อมั่นในตัวพวกเจ้า เราเพียงแต่ประหลาดใจเท่านั้น  คาดไม่ถึงเลยว่าจะไม่มีทางทำให้หัวใจของพวกเจ้าอ่อนลงได้  ช่างน่าประหลาดใจที่โลหิตจากหัวใจที่เราได้สละมาหลายปีไม่ได้นำพาอะไรมาให้เรามากไปกว่าการทอดทิ้งและการยอมจำนนของพวกเจ้าเท่านั้น แต่ความหวังของเราที่มีต่อพวกเจ้ากลับเติบโตไปพร้อมกับแต่ละวันที่ผ่านไป เนื่องจากวันของเราได้ถูกเปิดเผยต่อหน้าทุกคนอย่างสมบูรณ์แล้ว  กระนั้นในตอนนี้พวกเจ้าก็ยังคงไล่ตามไขว่คว้าสิ่งที่ชั่วและมืดมิด ทั้งยังปฏิเสธที่จะปล่อยมือของเจ้าที่ยึดจับสิ่งเหล่านั้นไว้  เช่นนั้นแล้ว จุดจบของพวกเจ้าจะเป็นอย่างไร?  พวกเจ้าเคยให้การคิดคำนึงถึงเรื่องนี้อย่างรอบคอบหรือไม่?  หากพวกเจ้าถูกขอให้เลือกอีกครั้ง แล้วจุดยืนของพวกเจ้าจะเป็นอย่างไร?” (พระวจนะฯ เล่ม 1 การทรงปรากฏและพระราชกิจของพระเจ้า, แท้จริงแล้วเจ้าจงรักภักดีต่อใคร?)  จากพระวจนะของพระเจ้า ฉันเห็นเจตนารมณ์อันเร่งด่วนของพระเจ้าที่จะช่วยมวลมนุษย์ให้รอด  ตอนนี้พระราชกิจของพระเจ้ามาถึงช่วงเวลาสำคัญในการกำหนดจุดจบของผู้คน  มหันตภัยต่างๆ เกิดขึ้นทั่วทุกแห่ง รวมถึงแผ่นดินไหว ความอดอยาก และโรคระบาดที่เกิดขึ้นบ่อยครั้ง  พระราชกิจของพระเจ้าใกล้จะสิ้นสุดลงแล้ว และการติดตามพระเจ้ากับการยอมรับความรอดจากพระองค์เป็นโอกาสเดียวที่เราจะได้รับการช่วยให้รอด ถ้าเราพลาดโอกาสนี้ เราจะเสียใจไปตลอดชีวิต  การที่ฉันมีโอกาสได้ทำหน้าที่ให้น้ำเป็นพระคุณของพระเจ้า  เจตนารมณ์ของพระองค์คือเพื่อให้ฉันได้รับความจริงมากขึ้นโดยการทำหน้าที่  แต่ทว่า ฉันกลัวว่าถ้าฉันเข้าร่วมการชุมนุมมากเกินไป ฉันจะพลาดโอกาสทำเงิน  ระหว่างการชุมนุม ฉันไม่สามารถสงบใจเพื่อไตร่ตรองพระวจนะของพระเจ้าได้ และถึงกับอยากขอให้ผู้นำลดจำนวนกลุ่มการชุมนุมที่ฉันรับผิดชอบ ระหว่างเงินกับหน้าที่ ฉันยังคงยึดติดสิ่งภายนอกอย่างเงินทอง ชื่อเสียง และผลประโยชน์ โดยไม่สามารถปล่อยสิ่งเหล่านั้นไปได้ เมื่อพระราชกิจของพระเจ้าเสร็จสิ้นและมหันตภัยใหญ่หลวงมาถึง ถ้าฉันยังไม่บรรลุความจริง ฉันก็จะพินาศในมหันตภัย ถึงตอนนั้น ไม่ว่าฉันจะร่ำไห้และขบเขี้ยวเคี้ยวฟัน หรือเสียใจอย่างขมขื่นแค่ไหน มันก็จะสายเกินไปแล้ว  จากพระวจนะของพระเจ้า ฉันยังเข้าใจด้วยว่า แม้การไล่ตามไขว่คว้าเงินทอง ชื่อเสียง และผลประโยชน์จะสามารถนำมาซึ่งความเพลิดเพลินทางเนื้อหนังที่ดีและทำให้ได้รับความเคารพและความชื่นชมจากผู้อื่น แต่มันก็เป็นเพียงความพึงพอใจชั่วคราว  เมื่อมหันตภัยเกิดขึ้น เงินทองช่วยชีวิตเราไม่ได้เลย  ฉันนึกถึงการที่แม้ฉันจะทำเงินได้พอสมควรจากการเปิดคลินิก แต่ฉันก็เกือบตายจากการตกเลือดอย่างหนักระหว่างคลอดลูก  ถ้าไม่ใช่เพราะการดูแลและการคุ้มครองของพระเจ้า เงินมากแค่ไหนก็ช่วยชีวิตฉันไม่ได้  ภรรยาของเพื่อนคนหนึ่งเป็นครู และเธอถูกวินิจฉัยว่าเป็นมะเร็งเต้านมในวัย 30 กว่าปี  แม้ยานำเข้าราคาแพงก็ช่วยชีวิตเธอไม่ได้ และในที่สุดเธอก็เสียชีวิตในวัย 36 ปี  นอกจากนี้ เพื่อนร่วมชั้นคนหนึ่งเปิดโรงพยาบาลศัลยกรรมกระดูกและค่อนข้างมีชื่อเสียงในอำเภอของเรา  จู่ๆ เขาก็ถูกวินิจฉัยว่าเป็นมะเร็งตับและโชคร้ายที่เสียชีวิตในเวลาเพียงหกเดือนต่อมา  ฉันนึกถึงพระวจนะขององค์พระเยซูเจ้าที่ว่า “เขาจะได้ประโยชน์อะไร ถ้าได้สิ่งของหมดทั้งโลกแต่ต้องเสียชีวิตของตน?  หรือคนนั้นจะนำอะไรไปแลกชีวิตของตนกลับคืนมา?” (มัทธิว 16:26)  มหันตภัยร้ายแรงขึ้นเรื่อยๆ ในช่วงไม่กี่ปีหลัง โดยมีแผ่นดินไหว ความอดอยาก และโรคระบาดเกิดขึ้นบ่อยครั้งทั่วโลก  ผู้คนมากมายเสียชีวิตกะทันหันในมหันตภัยเหล่านี้  ไม่ว่าคุณจะมีเงินมากแค่ไหน คุณก็ไร้ทางสู้เมื่อเผชิญกับความตาย  เงินทองช่วยชีวิตใครไม่ได้  ต้องติดตามพระเจ้า ไล่ตามเสาะหาความจริง และทำหน้าที่ของสิ่งมีชีวิตทรงสร้างให้ดี คุณถึงจะสามารถได้รับการช่วยให้รอดจากพระเจ้าและรอดชีวิตได้ เมื่อนั้นเท่านั้นคุณถึงจะมีชะตากรรมและบั้นปลายที่ดี  ตอนนี้ พระราชกิจแห่งการช่วยมวลมนุษย์ให้รอดของพระเจ้ายังไม่สิ้นสุดลง  ฉันควรไล่ตามเสาะหาความจริงอย่างจริงจังและทะนุถนอมโอกาสในปัจจุบันที่จะทำหน้าที่ของตัวเอง หลังจากนั้น ฉันอ่านพระวจนะของพระเจ้าบ่อยขึ้นเมื่อมีเวลา และสามารถสงบใจได้ระหว่างการชุมนุม

ต่อมา สำนักงานสาธารณสุขกำหนดให้คลินิกชุมชนทั้งหมดควบรวมกิจการ อยู่ภายใต้การบริหารจัดการที่เป็นหนึ่งเดียว และให้ใช้ระบบกองทุนสหกรณ์เพื่อคืนค่ารักษาพยาบาล ซึ่งผู้ป่วยไม่สามารถเบิกค่ารักษาพยาบาลจากการรักษาที่คลินิกเอกชนได้อีกต่อไป  แพทย์บางคนที่เปิดคลินิกใกล้ชุมชนของฉันเข้ามาคุยเรื่องควบรวมคลินิกของเรา  ฉันคิดว่าคลินิกจะขยายขนาดขึ้นหลังการควบรวม และฉันจะทำเงินได้มากขึ้นแน่นอน  การควบรวมคลินิกเป็นการทดลองครั้งใหญ่สำหรับฉัน  แต่ทว่า จากนั้นฉันก็คิดถึงว่าตอนนี้ฉันกำลังทำหน้าที่ให้น้ำ และมีการชุมนุมแทบทุกวัน  ตอนที่ฉันเปิดคลินิกของตัวเอง ตารางเวลาของฉันค่อนข้างยืดหยุ่น แต่ถ้าคลินิกควบรวมกัน หุ้นส่วนของฉันต้องขัดขวางไม่ให้ฉันไปร่วมการชุมนุมเป็นประจำเพื่อผลประโยชน์ของพวกเขาแน่ และฉันจะไม่มีอิสระในการเข้าร่วมการชุมนุมและทำหน้าที่ของตนอีกต่อไป  ชีวิตของฉันต้องได้รับผลกระทบแน่  ฉันไม่อาจควบรวมคลินิกได้โดยไม่ให้ขัดขวางการไปร่วมการชุมนุมและการทำหน้าที่ของฉัน แต่ถ้าฉันไม่ควบรวมคลินิก ฉันก็จะมีผู้ป่วยน้อยลงเรื่อยๆ แน่นอน เพราะพวกเขาเห็นว่าเบิกค่ารักษาพยาบาลที่คลินิกของฉันไม่ได้  นานวันเข้า คลินิกของฉันต้องเผชิญกับการล้มละลายแน่ และฉันก็จะสูญเสียวิธีทำเงินไปโดยสิ้นเชิง  เมื่อเผชิญกับทางเลือกนี้ ฉันก็ลังเลและบอกพวกเขาว่า “ขอฉันคิดดูอีกหน่อยนะ”  ในวันต่อๆ มา ฉันรู้สึกหนักอึ้งในหัวใจเหมือนกับมีหินทับอก  ฉันอธิษฐานถึงพระเจ้าว่า “ข้าแต่พระเจ้าผู้ทรงมหิทธิฤทธิ์ คลินิกของข้าพระองค์กำลังเผชิญกับแผนการควบรวมนี้  ข้าพระองค์รู้สึกขัดแย้งมากกับเรื่องนี้และไม่รู้จะทำอย่างไร  ขอพระองค์ทรงนำทาง”

หลังจากนั้น ฉันได้อ่านพระวจนะของพระเจ้าบทตอนหนึ่งและได้รับความเข้าใจบางอย่างเกี่ยวกับต้นเหตุที่ฉันไล่ตามไขว่คว้าเงินทอง ชื่อเสียง และผลประโยชน์ พระเจ้าผู้ทรงมหิทธิฤทธิ์ตรัสว่า “‘เงินทำให้โลกหมุนไป’ นี่เป็นกระแสนิยมอย่างหนึ่งหรือไม่?  เมื่อเปรียบเทียบกับกระแสนิยมด้านแฟชั่นและอาหารชั้นเลิศที่พวกเจ้าเอ่ยถึง นี่ไม่ยิ่งทรงพลังกว่าหรอกหรือ?  ‘เงินทำให้โลกหมุนไป’ เป็นปรัชญาหนึ่งของซาตาน แพร่หลายมากในหมู่คน ในทุกสังคม เจ้าสามารถกล่าวได้ว่ามันเป็นกระแสนิยมอย่างหนึ่ง  นี่เป็นเพราะมันถูกปลูกฝังอยู่ในหัวใจของทุกคนที่ไม่ได้ยอมรับคำกล่าวนี้แต่แรก แต่ต่อมากลับให้การยอมรับมันโดยปริยายเมื่อพวกเขาเข้ามาติดต่อสัมพันธ์กับชีวิตจริง และเริ่มที่จะรู้สึกว่าอันที่จริงแล้วคำพูดเหล่านี้จริงแท้  นี่ไม่ใช่กระบวนการที่ซาตานทำให้ผู้คนเสื่อมทรามหรอกหรือ?  บางทีผู้คนอาจจะไม่รู้จักคติพจน์นี้จากประสบการณ์ในระดับเดียวกัน แต่ทุกคนก็มีระดับการตีความและการยอมรับคำกล่าวนี้แตกต่างกันไปตามสิ่งที่เกิดขึ้นรอบตัวพวกเขาและประสบการณ์ส่วนตัวของพวกเขาเอง  เป็นเช่นนั้นมิใช่หรือ?  ไม่ว่าประสบการณ์ที่คนคนหนึ่งมีกับคำกล่าวนี้จะลงลึกมากเพียงใด แต่คำกล่าวนี้ก็ย่อมส่งผลกระทบเชิงลบเช่นใดไปแล้วต่อหัวใจของพวกเขา?  เรื่องมีอยู่ว่าผู้คนในโลกนี้—และกล่าวได้ว่ารวมถึงพวกเจ้าทุกคนด้วย—เผยบางสิ่งในอุปนิสัยของตนออกมา  สิ่งนั้นคืออะไร?  คือการบูชาเงินตรา  ง่ายหรือไม่ที่จะขจัดสิ่งนี้ออกจากหัวใจของผู้คน?  ไม่ง่าย!  นี่แสดงให้เห็นว่าซาตานทำให้มนุษย์เสื่อมทรามอย่างหนักจริงๆ!  ซาตานใช้เงินทองมาล่อลวงผู้คน และทำให้พวกเขาทุกคนเสื่อมทรามจนยอมบูชาเงินทองและวัตถุสิ่งของ  แล้วการบูชาเงินทองนี้สำแดงให้เห็นในตัวผู้คนอย่างไร?  พวกเจ้าคิดมิใช่หรือว่าในโลกนี้พวกเจ้าไม่อาจอยู่รอดได้ถ้าไม่มีเงิน และไม่อาจอยู่ได้แม้แต่วันเดียวถ้าไม่มีมัน?  ผู้คนมีเงินมากเท่าใดย่อมกำหนดว่าสถานะของพวกเขาจะสูงส่งและตัวพวกเขาเองจะเป็นผู้ทรงเกียรติขนาดไหน  คนยากจนย่อมไม่รู้สึกว่าตนสามารถยืดอกได้อย่างภาคภูมิ ส่วนคนรวยกลับมีสถานะสูงส่ง ยืดอกได้อย่างภาคภูมิ สามารถพูดจาเสียงดังและใช้ชีวิตได้อย่างโอหังและไร้การควบคุม  คำกล่าวและกระแสนิยมนี้นำสิ่งใดมาให้ผู้คน?  จริงหรือไม่ที่ผู้คนมากมายเต็มใจแลกทุกสิ่งเพื่อให้ได้เงินมา?  ผู้คนมากมายไม่ได้สูญเสียศักดิ์ศรีและความซื่อสัตย์สุจริตของพวกเขาไปในการไล่ตามเสาะหาเงินตราที่มากขึ้นหรอกหรือ?  ผู้คนจำนวนมากเสียโอกาสที่จะทำหน้าที่ของตนและติดตามพระเจ้าก็เพื่อเงินมิใช่หรือ?  การสูญเสียโอกาสที่จะได้รับความจริงและได้รับการช่วยให้รอดไม่ใช่การสูญเสียที่สาหัสที่สุดสำหรับผู้คนหรอกหรือ?  เพียงใช้วิธีการนี้และคำกล่าวนี้ ซาตานก็ทำให้มนุษย์เสื่อมทรามได้ถึงขนาดนี้แล้ว  เจตนาของซาตานจึงร้ายกาจมิใช่หรือ?  นี่คือเล่ห์กลที่มุ่งร้ายมิใช่หรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 5)  พระวจนะของพระเจ้าทำให้ฉันเข้าใจว่าทุกครั้งที่ฉันต้องเลือกระหว่างหน้าที่กับเงินทอง ฉันจะเลือกเงินทองและผลประโยชน์เสมอ  ต้นเหตุของเรื่องนี้คืออันตรายที่เกิดจากความคิดและแนวคิดเยี่ยงซาตาน  ตั้งแต่เด็ก ความคิดและแนวคิดเยี่ยงซาตานอย่าง “เงินทำให้โลกหมุนไป” และ “คนจนอยู่เมืองใหญ่ก็เหงา คนรวยอยู่ป่าเขาก็ยังมีคนไปหา” ได้ถูกสลักบนหัวใจฉัน  ฉันเชื่อว่าเงินทองทำให้มีสถานะในสายตาคนอื่น และต้องมีเงินเราถึงจะสามารถเชิดหน้าชูตา ใช้ชีวิตที่เหนือกว่าคนอื่น และมีหน้ามีตา ถ้าไม่มีเงิน เราก็จะด้อยกว่าเมื่ออยู่ต่อหน้าคนอื่น  ตอนเด็กๆ เพราะครอบครัวยากจน ฉันจึงตั้งใจแน่วแน่ว่าจะเข้ามหาวิทยาลัยและเปลี่ยนชะตากรรมตัวเอง แต่ทว่า ความฝันของฉันที่จะเข้ามหาวิทยาลัยพังทลายลงเมื่อแม่ถูกวินิจฉัยว่าเป็นโรคที่รุนแรงถึงชีวิตก่อนการสอบเข้ามหาวิทยาลัย  การเยาะเย้ยของผู้คนทางโลกยิ่งเติมเชื้อไฟให้ความมุ่งมั่นที่จะร่ำรวย เมื่อเห็นว่าการเป็นแพทย์นำมาให้ทั้งชื่อเสียงและผลประโยชน์ ฉันจึงเข้าเรียนโรงเรียนแพทย์ สอบใบประกอบวิชาชีพ และเปิดคลินิก  ไม่กี่ปีต่อมา ฉันก็ประสบความสำเร็จบ้าง และความชื่นชมกับคำยกย่องของผู้คนก็ทำให้ฉันลำพองใจ ฉันยิ่งเชื่อมั่นว่าการมีเงินทำให้ชีวิตคนเรามีเกียรติ  ฉันถือว่าเงินทอง ชื่อเสียง และผลประโยชน์เป็นเป้าหมายในการไล่ตามไขว่คว้าในชีวิต  ในช่วงหลายปีนั้น ฉันอุทิศเวลาและพละกำลังทั้งหมดให้กับธุรกิจคลินิกเพื่อไล่ตามไขว่คว้าความมั่งคั่ง  เพราะอยู่ภายใต้ความเครียดสูงตลอดทั้งวัน ฉันจึงเป็นโรคความดันโลหิตสูง และมีภาวะแทรกซ้อนจากความดันโลหิตสูงขณะตั้งครรภ์ระหว่างคลอดลูก  ถ้าไม่ใช่เพราะการคุ้มครองของพระเจ้า ฉันคงตายไปนานแล้ว  พี่สะใภ้ประกาศข่าวประเสริฐแก่ฉันอย่างจริงจังครั้งแล้วครั้งเล่าเป็นเวลาแปดปี แต่ฉันมัวแต่พยายามทำเงิน ราวกับว่าดวงจิตของฉันถูกบดบัง และฉันไม่มีความสนใจที่จะสืบค้นหนทางที่แท้จริง ฉันปฏิเสธความรอดจากพระเจ้าครั้งแล้วครั้งเล่า และเกือบพลาดโอกาสใหญ่ที่จะได้รับความรอดจากพระเจ้า  แม้หลังจากเริ่มเชื่อในพระเจ้า มุมมองต่อสิ่งต่างๆ ของฉันก็ยังไม่เปลี่ยน  ฉันกลัวว่าถ้าทำหน้าที่มากเกินไปหรือเข้าร่วมการชุมนุมมากเกินไป ฉันจะพลาดโอกาสทำเงิน ฉันจึงไม่อยากรับผิดชอบกลุ่มการชุมนุมหลายกลุ่มนัก  ระหว่างการชุมนุม ฉันไม่สามารถสงบใจเพื่อไตร่ตรองพระวจนะของพระเจ้าได้ และการเข้าสู่ชีวิตของฉันก็ย่ำแย่ เป็นอย่างที่พระเจ้าทรงเปิดโปงจริงๆ ว่า “ผู้คนจำนวนมากเสียโอกาสที่จะทำหน้าที่ของตนและติดตามพระเจ้าก็เพื่อเงินมิใช่หรือ?  การสูญเสียโอกาสที่จะได้รับความจริงและได้รับการช่วยให้รอดไม่ใช่การสูญเสียที่สาหัสที่สุดสำหรับผู้คนหรอกหรือ?”  ฉันใช้ชีวิตตามกฎการเอาตัวรอดของซาตาน และเดินบนเส้นทางที่ผิดพลาดของการไล่ตามไขว่คว้าเงินทอง ชื่อเสียง และผลประโยชน์  มันนำความทุกข์มาสู่เนื้อหนังของฉัน และยิ่งไปกว่านั้น มันนำความสูญเสียมาสู่ชีวิตของฉัน  ข้อเท็จจริงแสดงให้เห็นว่า “เงินทำให้โลกหมุนไป” และ “เงินไม่ใช่ทุกอย่าง แต่ถ้าไม่มีเงิน ก็จะทำอะไรไม่ได้” เป็นเหตุผลวิบัติของซาตานที่ชักพาให้ผู้คนหลงผิด ทำให้ผู้คนเสื่อมทราม และกลืนกินผู้คน  ถ้าฉันยังคงมองวิธีที่ซาตานทำร้ายผู้คนไม่ออก และยังคงดิ้นรนเพื่อเงินทอง ชื่อเสียง และผลประโยชน์ ท้ายที่สุด ฉันจะถูกซาตานจับตัวไปแน่นอน และโอกาสที่ฉันจะได้รับการช่วยให้รอดก็จะถูกทำลาย เมื่อเข้าใจเรื่องนี้ ฉันจึงตัดสินใจไม่ควบรวมคลินิก และเมื่อถึงกำหนดจ่ายค่าเช่า ฉันจะปิดคลินิกและมุ่งเน้นไปที่การทำหน้าที่  เมื่อเพื่อนร่วมอาชีพโทรมาหาฉันอีกครั้ง ฉันก็บอกชัดเจนว่าจะไม่ควบรวมคลินิก  แม้จะทำเงินได้น้อยลง แต่ฉันก็มีอิสระที่จะไปร่วมการชุมนุมและทำหน้าที่  เมื่อปฏิบัติแบบนี้ หัวใจของฉันก็รู้สึกสงบและสบายใจมาก

ไม่นานก็ถึงกำหนดจ่ายค่าเช่า และฉันก็เริ่มลังเลอีกครั้ง  ฉันนึกถึงเวลาสิบปีเต็มตั้งแต่เรียนแพทย์จนถึงเปิดคลินิก และความยากลำบากทั้งหมดที่ฉันต้องเผชิญ รวมถึงหยาดเหงื่อแรงกายทั้งหมดที่ฉันทุ่มเทเพื่อเปิดคลินิก  ฉันไม่อยากปล่อยมันไปจริงๆ  ฉันยังคิดด้วยว่าถ้าปิดคลินิก ไม่เพียงแต่ชีวิตทางวัตถุจะแย่ลงกว่าเดิม แต่ฉันจะสูญเสียคำยกย่องและความชื่นชมจากผู้อื่นด้วย  การต่อสู้ปะทุขึ้นในหัวใจฉัน และฉันไม่รู้จะทำอย่างไร ฉันจึงคุกเข่าลงและอธิษฐานต่อพระเจ้าอย่างจริงจังว่า “ข้าแต่พระเจ้าผู้ทรงมหิทธิฤทธิ์ ข้าพระองค์เคยบอกว่าจะปิดคลินิกเพื่อทำหน้าที่อย่างถูกควรเมื่อถึงกำหนดจ่ายค่าเช่า  แต่ข้าพระองค์ยังตัดใจปล่อยมันไปไม่ได้  โปรดประทานความรู้แจ้งและทรงชี้แนะข้าพระองค์ และประทานความเชื่อกับความแข็งแกร่งแก่ข้าพระองค์ด้วยเถิด”  วันนั้นฉันไปทำงานที่คลินิก  ระหว่างทาง จู่ๆ ฉันก็เห็นโลงศพสีดำสนิทวางอยู่หน้าโรงพยาบาลเอกชนแห่งหนึ่ง พร้อมพวงหรีดวางอยู่ข้างๆ  ฉันได้ยินเสียงร้องไห้แว่วมา และฉันก็ตกใจมาก เกิดอุบัติเหตุทางการแพทย์ขึ้น!  หลังจากสอบถาม ฉันก็ได้รู้ว่ามีผู้หญิงคนหนึ่งกับลูกเสียชีวิตระหว่างคลอดลูกในโรงพยาบาลแห่งนี้  ฉันอดไม่ได้ที่จะนึกย้อนกลับไปว่า แม้จะมีอุบัติเหตุเล็กๆ น้อยๆ เกิดขึ้นในคลินิกของฉันบ้างในช่วงหลายปีที่ผ่านมา แต่ทั้งหมดก็ผ่านไปโดยไม่มีอันตรายร้ายแรง  นี่ไม่ใช่เพราะฉันมีทักษะทางการแพทย์ที่ยอดเยี่ยม และไม่ใช่เพราะฉันรักษาคนไข้อย่างระมัดระวัง  ทั้งหมดเป็นเพราะการดูแลและการคุ้มครองของพระเจ้า!  หากไม่มีการดูแลและการคุ้มครองของพระเจ้า อุบัติเหตุทางการแพทย์ครั้งเดียวก็เพียงพอที่จะทำให้ฉันล้มละลายได้  ฉันรู้สึกขอบคุณพระเจ้ามากในหัวใจ และรู้ว่าฉันต้องตอบแทนความรักของพระเจ้า  ฉันคิดถึงเรื่องที่พระราชกิจของพระเจ้าใกล้จะสิ้นสุดลง และพี่น้องชายหญิงของฉันต่างก็เร่งรีบทำหน้าที่เพื่อตระเตรียมความดีให้เพียงพอสำหรับบั้นปลายของตัวเอง  แต่ฉันกลับวุ่นวายอยู่กับคลินิก และไม่สามารถอุทิศเวลาและพละกำลังให้กับหน้าที่ได้มากขึ้น  ความเชื่อในพระเจ้าแบบไม่กระตือรือร้นของฉันไม่เพียงแต่ขัดขวางหน้าที่ของฉัน แต่ยังส่งผลเสียต่อชีวิตของฉันเองด้วย  จากนั้นฉันก็ได้อ่านพระวจนะของพระเจ้าและได้รู้วิธีใช้ชีวิตอย่างมีความหมาย พระเจ้าตรัสว่า “เจ้าคือสิ่งมีชีวิตทรงสร้าง—แน่นอนว่าเจ้าควรนมัสการพระเจ้าและไล่ตามเสาะหาชีวิตที่มีความหมาย  หากเจ้าไม่นมัสการพระเจ้า แต่กลับใช้ชีวิตภายในเนื้อหนังอันโสมมของเจ้า เช่นนั้นแล้ว เจ้ามิได้เป็นเพียงสัตว์ป่าในคราบมนุษย์หรอกหรือ?  ในเมื่อเจ้าเป็นมนุษย์ เจ้าก็ควรสละตัวเจ้าเองเพื่อพระเจ้าและสู้ทนความทุกข์ทุกอย่าง!  เจ้าควรยินดียอมรับความทุกข์เล็กน้อยที่เจ้าต้องมีในวันนี้เอาไว้ด้วยความมั่นใจและใช้ชีวิตให้มีความหมายดังเช่นโยบและเปโตร… พวกเจ้าคือผู้คนที่ไล่ตามเสาะหาเส้นทางที่ถูกต้องและแสวงหาที่จะทำได้ดียิ่งๆ ขึ้นไป  พวกเจ้าคือผู้คนที่ลุกยืนขึ้นมาในประเทศของพญานาคใหญ่สีแดง และเป็นผู้ที่พระเจ้าตรัสเรียกว่าชอบธรรม  นั่นไม่ใช่ชีวิตที่มีความหมายที่สุดหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, การปฏิบัติ (2))  จากการอ่านพระวจนะของพระเจ้า ฉันเข้าใจว่าในฐานะสิ่งมีชีวิตทรงสร้าง ถ้าฉันสามารถเลือกติดตามพระเจ้าไปตลอดชีวิตและทำหน้าที่ในฐานะสิ่งมีชีวิตทรงสร้างให้ดี นี่ก็คือชีวิตแบบที่มีคุณค่าและมีความหมายที่สุด  ฉันนึกถึงเปโตร  เมื่อพระเยซูทรงเรียกเขา เขาก็ทิ้งอวนและปล่อยเครื่องมือทำมาหากินไป เขาทิ้งทุกอย่างไว้เบื้องหลังเพื่อติดตามองค์พระเยซูเจ้า และในที่สุดเขาก็ได้รับความจริงและได้รับการทำให้เพียบพร้อมโดยพระเจ้า  ในทางกลับกัน เมื่อฉันมองดูตัวเอง ฉันเห็นว่าตัวเองใช้ชีวิตตามความคิดและแนวคิดเยี่ยงซาตาน ไล่ตามไขว่คว้าเงินทอง ชื่อเสียง และผลประโยชน์  พระเจ้าค่อยๆ ทรงสูญเสียที่ทางในหัวใจฉัน และฉันก็เสื่อมถอยกลายเป็นผู้ไม่เชื่อ  เป็นความกรุณาของพระเจ้าที่นำฉันกลับมายังพระนิเวศของพระองค์ และฉันควรทะนุถนอมโอกาสในการทำหน้าที่ในตอนนี้อย่างเต็มที่ ฉันนึกถึงสิ่งที่พระเจ้าตรัสว่า “หาได้ยากที่ผู้คนที่มายังโลกนี้จะพบเจอเรา และก็แทบไม่ค่อยมีโอกาสแสวงหาและได้รับความจริงด้วยเช่นกัน  เหตุใดพวกเจ้าจึงไม่เก็บสงวนหวงแหนช่วงเวลาอันงดงามนี้ดังเช่นเส้นทางที่ถูกต้องที่จะไล่ตามเสาะหาในชีวิตนี้เล่า?” (พระวจนะฯ เล่ม 1 การทรงปรากฏและพระราชกิจของพระเจ้า, พระวจนะสำหรับผู้เยาว์และผู้สูงวัย)  เป็นความจริง นี่เป็นโอกาสเดียวที่ฉันจะได้รับการช่วยให้รอด  ถ้าฉันยังไม่จริงจังกับการติดตามพระเจ้าและไล่ตามเสาะหาความจริง เมื่อมหันตภัยเกิดขึ้น ฉันก็จะเสียชีวิต  ถึงตอนนั้น ต่อให้ฉันทำเงินมหาศาล มันจะมีคุณค่าหรือความหมายอะไร?  ฉันเปิดคลินิกไปพร้อมกับทำหน้าที่ และไม่ค่อยมีเวลาอ่านพระวจนะของพระเจ้าและแสวงหาความจริงเพื่อแก้ไขอุปนิสัยอันเสื่อมทรามของตัวเอง  ในฐานะคนที่เชื่อในพระเจ้าแค่ในเวลาว่าง เมื่อไหร่ฉันถึงจะเข้าใจความจริงได้ล่ะ?  ต้องไล่ตามเสาะหาความจริงและทำหน้าที่ของสิ่งมีชีวิตทรงสร้างให้ดี เราถึงจะสามารถได้รับการช่วยให้รอดและมีบั้นปลายแสนวิเศษ  นี่คือเส้นทางชีวิตที่ถูกต้อง  ฉันต้องปล่อยคลินิกไปและทุ่มเทเวลาทั้งหมดเพื่อสละตนเพื่อพระเจ้า  หลังจากนั้น ฉันก็ปิดคลินิก

การนำและการชี้แนะโดยพระวจนะของพระเจ้านี่เองที่ทำให้ฉันมีวิจารณญาณแยกแยะเจตนาอันชั่วร้ายของซาตานที่จะชักพาผู้คนให้หลงผิดและทำให้ผู้คนเสื่อมทรามด้วยเงินทอง ชื่อเสียง และผลประโยชน์ และช่วยให้ฉันเข้าใจคุณค่าและความหมายของการไล่ตามเสาะหาความจริงในชีวิต  ฉันขอบคุณพระเจ้าสำหรับการนำและการชี้แนะจากพระวจนะของพระองค์ ซึ่งช่วยให้ฉันตัดสินใจเลือกอย่างชาญฉลาดระหว่างธุรกิจกับหน้าที่  ฉันทำหน้าที่ในคริสตจักรต่อไปในช่วงไม่กี่ปีหลัง ฉันได้เผยความเสื่อมทรามออกมามากมาย และผ่านการอธิษฐานถึงพระเจ้า การแสวงหาความจริง และการทบทวนและรู้จักตัวเอง อุปนิสัยอันเสื่อมทรามของฉันได้เปลี่ยนแปลงไปบ้าง และฉันก็ค่อยๆ เริ่มใช้ชีวิตตามสภาพเสมือนมนุษย์บ้างแล้ว  การเปลี่ยนแปลงที่เกิดขึ้นกับฉันเป็นผลลัพธ์ที่ได้จากพระวจนะของพระเจ้า  ขอบคุณพระเจ้าสำหรับความรอดของพระองค์!


34. ผู้สูงอายุยิ่งควรไล่ตามเสาะหาความจริง

โดยซินเข่า ประเทศจีน

ตอนอายุห้าสิบ ฉันได้ยอมรับพระราชกิจของพระเจ้าในยุคสุดท้าย ฉันไม่เคยฝันเลยว่าในชั่วชีวิตนี้จะได้ยินถ้อยดำรัสที่พระเจ้าตรัสด้วยพระองค์เอง และได้ต้อนรับการเสด็จกลับมาขององค์พระเยซูเจ้า การเห็นความหวังในการเข้าสู่ราชอาณาจักรแห่งสวรรค์ทำให้ฉันรู้สึกมีเป้าหมายอย่างแท้จริง ทุกวันฉันตื่นแต่เช้าและนอนดึกเพื่ออ่านพระวจนะของพระเจ้า และฉันยอมรับและนบนอบต่อหน้าที่ใดก็ตามที่คริสตจักรจัดแจงให้ ฉันคิดว่า “ตราบใดที่ฉันยืนหยัดทำหน้าที่ต่อไป ฉันก็จะได้รับการช่วยให้รอดและเข้าสู่ราชอาณาจักรแห่งสวรรค์” พอถึงปี 2023 ฉันก็อายุ 75 ปีแล้ว  ฉันแก่แล้ว ความจำก็แย่ หูตึง ตาฝ้าฟาง และเดินเหินไม่มั่นคงอีกต่อไป คริสตจักรจัดแจงให้ฉันทำหน้าที่เจ้าภาพรับรองตามสภาพของฉัน ฉันคิดถึงเรื่องที่ตัวเองอายุมากขึ้นและสุขภาพที่ทรุดลงเรื่อยๆ ฉันลืมโน่นลืมนี่อยู่เรื่อยเพราะความจำแย่ และบางครั้งก็เลอะเลือน อีกไม่กี่ปี ถ้าฉันแก่จนเลอะเลือนและทำหน้าที่ไม่ได้ ฉันจะไม่กลายเป็นคนไร้ประโยชน์หรอกเหรอ?  ฉันจะยังได้รับการช่วยให้รอดได้อยู่ไหม?  ครั้งหนึ่ง ฉันเพิ่งย้ายบ้านและหลงทางตอนหาทางกลับ พี่น้องหญิงคนหนึ่งพอรู้เรื่องก็พูดขึ้นมาลอยๆ ว่า “คุณเริ่มเลอะเลือนแล้วหรือเปล่าคะ?” ฉันรีบตอบว่า “ฉันไม่ได้เลอะเลือนค่ะ”  ฉันคิดว่า “หวังว่าพวกเขาจะไม่คิดว่าฉันเริ่มเลอะเลือนจนไม่ให้ฉันทำหน้าที่นะ ถ้าฉันไม่มีหน้าที่ให้ทำ นั่นจะไม่ใช่จุดจบสำหรับฉันหรอกเหรอ?  แล้วอย่างนั้นฉันจะได้รับการช่วยให้รอดได้ยังไง?” แต่พอมาคิดดูทีหลัง ฉันก็ตระหนักว่าฉันมักลืมใส่เกลือหรือต้นหอมเวลาทำกับข้าว และบางครั้งก็หลงทิศหลงทางบนถนนจนหาทางกลับบ้านไม่เจอ ฉันเริ่มกลัวขึ้นมา ฉันคิดว่า “ฉันเริ่มเลอะเลือนแล้วจริงๆ เหรอ?  คริสตจักรจะยังใช้ฉันทำหน้าที่ได้อยู่ไหม?  ถ้าฉันทำหน้าที่ไม่ได้ ฉันจะยังได้รับการช่วยให้รอดอยู่ไหม?” ฉันเริ่มจมอยู่ในความกังวลและความกระวนกระวาย

ในเดือนมิถุนายน ปี 2023 ฉันเป็นเจ้าภาพรับรองการชุมนุมให้พี่น้องชายหญิง ตอนนั้นอพาร์ตเมนต์ชั้นบนกำลังปรับปรุง และมีเสียงทุบตึงตังทั้งวันทุกวัน หลังจากนั้น ฉันก็ไม่เห็นพี่น้องชายหญิงมาร่วมการชุมนุมอยู่นานทีเดียว และฉันก็งุนงงว่า “ทำไมช่วงนี้พวกเขาถึงไม่แวะมาเลย?  พวกเขาไม่ใช้ฉันเป็นเจ้าภาพรับรองแล้วเหรอ?  ในวัยนี้ สิ่งเดียวที่ฉันทำได้ก็คือหน้าที่เจ้าภาพรับรอง ถ้าแม้แต่หน้าที่เจ้าภาพรับรองฉันยังทำไม่ได้ ฉันจะไม่สูญเสียโอกาสได้รับการช่วยให้รอดไปหรอกเหรอ?” ฉันกระวนกระวายใจมากและหวังเหลือเกินว่าพวกเขาจะมาอีก เย็นวันหนึ่ง พี่น้องหญิงคนหนึ่งมาเคาะประตู และลูกสะใภ้ของฉันไปเปิดประตู พี่น้องหญิงบอกว่าพวกเขาแวะมาสามสี่ครั้งแล้ว แต่ไม่มีใครมาเปิดประตูเลย ฉันรู้สึกแย่มากจริงๆ ฉันคิดว่า “ไม่ใช่เพราะฉันแก่และหูตึงหรอกเหรอ ฉันถึงไม่ได้ยินพวกเขา?  ฉันไม่ได้ลุล่วงหน้าที่ของตนให้ดีเลย ตอนนี้ฉันหูตึง ตาฝ้าฟาง ตอบสนองช้า และเดินเหินไม่มั่นคง ฉันทำอะไรให้ดีไม่ได้เลยจริงๆ!  แม้แต่หน้าที่เจ้าภาพรับรองก็ยังทำให้ดีไม่ได้!  ความแก่ชราทำให้คนเราไร้ประโยชน์จริงๆ!”  ฉันอิจฉาคนหนุ่มสาวเหลือเกินที่พวกเขาเรียนรู้ได้รวดเร็วและทำหน้าที่ได้ทุกอย่าง ฉันรู้สึกว่าพระเจ้าทรงโปรดคนหนุ่มสาว และในท้ายที่สุดพวกเขาจะได้รับการช่วยให้รอดอย่างแน่นอน ฉันคิดว่าถ้าเพียงแต่ย้อนกลับไปได้สักสิบปี ฉันก็คงยังทำหน้าที่บางอย่างได้ในวัยหกสิบ สภาวะของฉันแย่ลงทีละน้อย และทุกวันฉันก็จมอยู่ในความทุกข์ใจและความกระวนกระวายใจ การอธิษฐานของฉันไม่เป็นปกติ และการอ่านพระวจนะของพระเจ้าก็ไม่นำความสว่างหรือความรู้แจ้งใดๆ มาให้ฉัน หัวใจของฉันห่างเหินจากพระเจ้าออกไปทุกที  วันหนึ่งขณะเดินอยู่ ฉันสะดุดล้มจนเอ็นขาอักเสบ แม้จะไม่ได้ทำให้การชุมนุมล่าช้า แต่ฉันก็ยิ่งกังวลมากขึ้นไปอีก แม้การหกล้มในครั้งนี้จะไม่ได้ทำให้การรวมตัวต้องล่าช้า ถ้าวันหนึ่งฉันล้มป่วยขึ้นมา ฉันก็อาจเข้าร่วมการชุมนุมหรือทำหน้าที่ไม่ได้ ต่อมาฉันก็ล้มป่วยขึ้นมาจริงๆ และต้องเข้ารักษาตัวในโรงพยาบาล ช่วงเวลานี้ฉันคิดลบมาก  ฉันคิดว่า “คราวนี้ฉันจบสิ้นแล้วจริงๆ—แม้แต่การชุมนุมฉันยังเข้าร่วมไม่ได้ นับประสาอะไรกับการทำหน้าที่ใดๆ นั่นไม่ทำให้ฉันไร้ประโยชน์อย่างแท้จริงหรอกเหรอ?”  หลังจากออกจากโรงพยาบาล สภาวะของฉันก็ยังคงย่ำแย่  ฉันกังวลว่า ฉันจะได้รับการช่วยให้รอดได้ไหม ถ้าแม้แต่หน้าที่เจ้าภาพรับรองยังทำไม่ได้  นั่นจะไม่หมายความว่าความเชื่อตลอดหลายปีของฉันสูญเปล่าไปหรอกเหรอ?  ยิ่งคิด ฉันก็ยิ่งรู้สึกปวดร้าวใจและเป็นทุกข์ ฉันจึงอธิษฐานต่อพระเจ้า ขอให้พระองค์ประทานความรู้แจ้งและความกระจ่างแก่ฉัน เพื่อฉันจะได้หลุดจากสภาวะที่เป็นลบ

วันหนึ่ง ฉันได้อ่านบทความคำพยานจากประสบการณ์ที่พี่น้องหญิงสูงอายุคนหนึ่งเขียน และมันสะท้อนสภาวะของฉันได้ตรงทีเดียว พระวจนะของพระเจ้าบทตอนหนึ่งที่ยกมาอ้างอิงในนั้นกระทบใจฉันอย่างลึกซึ้ง  พระเจ้าตรัสว่า “ยังมีผู้สูงอายุในหมู่พี่น้องชายหญิง ซึ่งอยู่ในวัยตั้งแต่ 60 ไปจนถึงประมาณ 80 หรือ 90 ปี และเพราะสูงวัยจึงพลอยประสบความลำบากบางอย่างไปด้วย  แม้พวกเขาจะมีอายุมาก แต่การคิดอ่านของพวกเขาก็ไม่จำเป็นต้องถูกต้องหรือเป็นเหตุเป็นผลนัก แนวคิดและทัศนะของพวกเขาก็ไม่จำเป็นต้องเป็นไปตามความจริง  คนสูงอายุเหล่านี้มีปัญหาเหมือนกันเลย พวกเขาวิตกกังวลเสมอว่า ‘สุขภาพของฉันไม่ค่อยดีเท่าไรแล้ว และฉันก็มีข้อจำกัดว่าจะปฏิบัติหน้าที่อะไรได้บ้าง  ถ้าฉันเอาแต่ปฏิบัติหน้าที่เล็กๆ นี้ พระเจ้าจะทรงจดจำฉันหรือไม่?  บางครั้งฉันไม่สบาย  และต้องมีใครสักคนดูแล  เวลาที่ไม่มีใครคอยดูแล ฉันก็ปฏิบัติหน้าที่ของตัวเองไม่ได้ แล้วฉันจะสามารถทำอะไรได้?  ฉันแก่แล้ว เวลาอ่านพระวจนะของพระเจ้าก็จำพระวจนะไม่ได้ และเข้าใจความจริงได้ยาก  เวลาสามัคคีธรรมความจริง ฉันก็พูดจาเลอะเลือน ไม่เป็นเหตุเป็นผล และฉันก็ไม่มีประสบการณ์อะไรที่ควรค่าแก่การแบ่งปัน  ฉันแก่แล้ว ไม่มีกำลังวังชามากพอ สายตาก็ไม่ดีนัก และฉันก็ไม่ได้แข็งแรงอีกแล้ว  ทุกสิ่งยากลำบากสำหรับฉัน  ไม่เพียงฉันจะปฏิบัติหน้าที่ของตัวเองไม่ไหวเท่านั้น แต่ฉันยังลืมง่ายและผิดพลาดง่าย  บางครั้งฉันก็สับสนและก่อปัญหาให้คริสตจักรและพี่น้องชายหญิง  ฉันอยากบรรลุความรอดและไล่ตามเสาะหาความจริง แต่นั่นก็ยากมาก  ฉันจะทำอะไรได้?’  เมื่อพวกเขาคิดเรื่องเหล่านี้ พวกเขาก็เริ่มกลัดกลุ้ม คิดไปว่า ‘ฉันเริ่มเชื่อในพระเจ้าในวัยนี้ได้อย่างไร?  ทำไมฉันถึงไม่เป็นอย่างคนอายุยี่สิบสามสิบ หรือแม้แต่คนที่อยู่ในวัยสี่สิบห้าสิบปี?  ทำไมฉันถึงเพิ่งมาเจอพระราชกิจของพระเจ้าเอาตอนที่ฉันแก่อย่างนี้?  ไม่ใช่ว่าชะตากรรมของฉันไม่ดี อย่างน้อยตอนนี้ฉันก็ได้มาเจอพระราชกิจของพระเจ้า  ชะตากรรมของฉันนี้ดี และพระเจ้าก็ทรงเมตตาฉันมาตลอด!  มีเพียงเรื่องเดียวเท่านั้นที่ฉันไม่มีความสุข นั่นก็คือฉันแก่เกินไป  ความจำของฉันไม่ค่อยดีนัก สุขภาพของฉันก็ไม่ได้ดีเยี่ยมขนาดนั้น แต่ฉันมีหัวใจที่แข็งแรง  เพียงแต่ว่าร่างกายไม่เชื่อฟังฉัน เวลาชุมนุม พอฟังไปสักพัก ฉันก็ง่วงนอน  บางครั้งฉันหลับตาอธิษฐานแล้วก็ผล็อยหลับไป เวลาอ่านพระวจนะของพระเจ้า ความรู้สึกนึกคิดของฉันก็ล่องลอยไปไหนๆ  พออ่านไปนิดหนึ่ง ฉันก็ง่วงและงีบหลับ พระวจนะเลยไม่เข้าหัว  ฉันจะทำอย่างไรได้?  เมื่อมีอุปสรรคในทางปฏิบัติเช่นนี้ ฉันจะยังคงไล่ตามเสาะหาและเข้าใจความจริงได้หรือ?  ถ้าไม่ได้ และถ้าฉันปฏิบัติตามหลักธรรมความจริงไม่ได้ เช่นนั้นแล้วความเชื่อทั้งหมดที่ฉันมีจะไม่สูญเปล่าหรอกหรือ?  ฉันจะไม่ได้รับความรอดใช่ไหม?  แล้วฉันจะทำอะไรได้?  ฉันวิตกกังวลเหลือเกิน!  พอถึงวัยนี้ อะไรๆ ก็ไม่สำคัญอีกแล้ว  ตอนนี้เมื่อฉันเชื่อในพระเจ้า ฉันก็ไม่มีความวิตกกังวลหรือมีอะไรให้กระวนกระวายใจอีกแล้ว ลูกๆ ของฉันก็โตแล้ว พวกเขาไม่จำเป็นต้องให้ฉันคอยดูแลหรือเลี้ยงดูอีกต่อไป ความปรารถนาที่ยิ่งใหญ่ที่สุดในชีวิตของฉันก็คือการไล่ตามเสาะหาความจริง ปฏิบัติหน้าที่ของสิ่งมีชีวิตทรงสร้าง และท้ายที่สุดก็ได้รับความรอดในช่วงชีวิตที่เหลืออยู่  อย่างไรก็ดี พอมองดูสถานการณ์ของตัวเองในตอนนี้ตามจริง ดวงตาก็มืดมัวเพราะวัย ความรู้สึกนึกคิดสับสน สุขภาพก็แย่ การปฏิบัติหน้าที่ของตนก็ทำได้ไม่ดี และบางครั้งก็สร้างปัญหาเวลาพยายามทำให้มากเท่าที่จะทำได้ การได้รับความรอดเลยดูเหมือนจะไม่ง่ายสำหรับฉัน’  พวกเขาคิดเรื่องเหล่านี้ซ้ำไปซ้ำมาและยิ่งกระวนกระวายใจ และแล้วก็คิดไปว่า ‘ดูเหมือนสิ่งดีๆ จะเกิดขึ้นแต่กับผู้คนหนุ่มสาวร่ำไป ไม่ใช่กับคนแก่  ดูเหมือนว่าไม่ว่าสิ่งต่างๆ จะดีเพียงใด ฉันก็จะไม่สามารถชื่นชมได้อีกต่อไป’  ยิ่งพวกเขาคิดเรื่องเหล่านี้ พวกเขาก็ยิ่งกลัดกลุ้มและยิ่งกระวนกระวาย  พวกเขาไม่เพียงวิตกกังวลเรื่องตัวเองเท่านั้น แต่ยังรู้สึกเสียใจอีกด้วย  ถ้าพวกเขาร้องไห้ พวกเขาก็รู้สึกว่าแท้จริงแล้วนี่เป็นเรื่องที่ไม่ควรค่าแก่การร้องไห้ และถ้าพวกเขาไม่ร้องไห้ ความเจ็บปวดนั้น ความเสียใจนั้นก็คงอยู่กับพวกเขาเสมอ  ดังนั้นพวกเขาควรทำเช่นไร?… เป็นไปได้หรือที่พวกเขาไม่มีหนทางให้ไปต่อจริงๆ?  ไม่มีทางออกเลยหรือ?  (คนสูงอายุก็ควรปฏิบัติหน้าที่ของตนให้มากเท่าที่พวกเขาจะสามารถทำได้เช่นกัน)  การที่คนสูงอายุปฏิบัติหน้าที่ของพวกเขาให้มากเท่าที่พวกเขาจะสามารถทำได้นั้นเป็นเรื่องที่ยอมรับได้ ถูกต้องไหม?  คนสูงอายุไม่อาจไล่ตามเสาะหาความจริงได้อีกแล้วเพราะอายุของพวกเขากระนั้นหรือ?  พวกเขาไม่สามารถเข้าใจความจริงได้กระนั้นหรือ?  (พวกเขาสามารถ)  คนสูงอายุสามารถเข้าใจความจริงได้หรือไม่?  พวกเขาสามารถเข้าใจได้บ้าง และแม้กระทั่งคนหนุ่มสาวก็ไม่สามารถเข้าใจได้ทั้งหมดเช่นกัน  ตลอดเวลาคนสูงอายุมีแนวคิดที่ผิดอยู่อย่างหนึ่ง เชื่อไปว่าตนนั้นสับสน ความจำไม่ดี ดังนั้นจึงไม่สามารถเข้าใจความจริงได้  พวกเขาเข้าใจถูกต้องหรือไม่?  (ไม่)  แม้คนหนุ่มสาวจะมีกำลังวังชามากกว่าคนสูงอายุมากนัก ร่างกายก็แข็งแรงกว่า แต่แท้จริงแล้วความสามารถในการทำความเข้าใจ จับใจความ และรับรู้ของพวกเขานั้นเหมือนกับของคนสูงอายุไม่มีผิด  คนสูงอายุก็เคยเป็นหนุ่มเป็นสาวเช่นกันมิใช่หรือ?  พวกเขาไม่ได้เกิดมาแก่ และสักวันหนึ่งคนหนุ่มสาวทุกคนก็จะแก่ตัวด้วย  คนสูงอายุต้องไม่คิดอยู่ตลอดเวลาว่าเพราะตนเองแก่ ร่างกายอ่อนแอ สุขภาพไม่ดี และความจำก็ไม่ดี พวกเขาจึงต่างจากคนหนุ่มสาว  ที่จริงแล้วไม่มีความแตกต่าง  เวลาที่เราบอกว่าไม่มีความแตกต่าง เราหมายความว่าอย่างไร?  ไม่ว่าใครบางคนจะแก่หรือเป็นหนุ่มเป็นสาว อุปนิสัยอันเสื่อมทรามของพวกเขาย่อมเหมือนกัน ท่าทีและทัศนะที่พวกเขามีต่อสิ่งต่างๆ สารพัดรูปแบบย่อมเหมือนกัน มุมมองและจุดยืนที่พวกเขามีต่อสิ่งต่างๆ นานัปการย่อมเหมือนกัน… ไม่ใช่ว่าคนสูงอายุไม่มีอะไรทำ หรือปฏิบัติหน้าที่ของตนไม่ได้ และยิ่งไม่ใช่ว่าพวกเขาไล่ตามเสาะหาความจริงไม่ได้—มีหลายสิ่งหลายอย่างให้พวกเขาทำ  ความคิดนอกรีตและเหตุผลวิบัติต่างๆ ที่เจ้าสะสมมาในช่วงชีวิตของตน รวมทั้งแนวคิดและมโนคติดั้งเดิมที่หลงผิด เรื่องที่ดื้อรั้นไม่รู้ความ เรื่องอนุรักษนิยม เรื่องที่ไม่สมเหตุสมผล และเรื่องบิดเบือนทั้งหลายที่เจ้าสะสมเอาไว้ล้วนกองสุมอยู่ในหัวใจของเจ้า และเจ้าก็ควรใช้เวลาขุด ชำแหละ และตระหนักรู้เรื่องพวกนี้ให้มากกว่าคนหนุ่มสาวเสียอีก  นี่ไม่ใช่เรื่องว่าเจ้าไม่มีอะไรทำ หรือเรื่องที่เจ้าควรรู้สึกทุกข์ใจ กระวนกระวาย และวิตกกังวลเมื่อเจ้าไม่รู้จะทำอะไร—นี่ไม่ใช่ทั้งกิจและความรับผิดชอบของเจ้า  ก่อนอื่น คนสูงอายุควรมีวิธีคิดที่ถูกต้อง  แม้เจ้าจะมีวัยที่ล่วงเลยไปทุกที และร่างกายก็ค่อนข้างมีอายุแล้ว แต่เจ้าก็ควรมีวิธีคิดที่เป็นหนุ่มเป็นสาว  แม้เจ้าจะอายุมากขึ้น การคิดอ่านช้าลงและความจำก็ไม่ดี แต่ถ้าเจ้ายังคงทำความรู้จักตัวเองได้ ยังคงทำความเข้าใจวจนะที่เรากล่าวได้ และยังคงทำความเข้าใจความจริงได้ เช่นนั้นแล้วนั่นย่อมพิสูจน์ว่าเจ้าไม่ได้แก่และขีดความสามารถของเจ้าก็ไม่ได้บกพร่อง  ถ้าใครบางคนมีอายุเจ็ดสิบกว่าปี แต่ไม่สามารถเข้าใจความจริง เช่นนั้นแล้วนี่ก็แสดงให้เห็นว่าพวกเขามีวุฒิภาวะน้อยเกินไปและมีความสามารถไม่ถึง  เพราะฉะนั้น พอเป็นเรื่องของความจริง อายุจึงไม่มีความเกี่ยวข้อง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  ฉันอ่านพระวจนะของพระเจ้าบทตอนนี้หลายรอบ และยิ่งอ่าน หัวใจของฉันก็ยิ่งรู้สึกสว่างขึ้น พระเจ้าทรงเฝ้าสังเกตหัวใจส่วนลึกที่สุดของมนุษย์อย่างแท้จริง พระวจนะเหล่านี้พูดถึงฉันตรงๆ เลยไม่ใช่เหรอ?  ฉันกังวลเพราะตัวเองแก่แล้ว สุขภาพก็ไม่ดี หูตึง ตาฝ้าฟาง และความจำก็เสื่อมลง  ฉันกลัวว่าเมื่ออายุมากขึ้น ฉันจะทำหน้าที่ไม่ได้ และจะสูญเสียโอกาสได้รับการช่วยให้รอดไป ฉันใช้แต่ละวันจมอยู่ในความทุกข์ใจและความกระวนกระวายใจ หลังจากอ่านพระวจนะของพระเจ้าบทตอนนั้น หัวใจของฉันก็รู้สึกเป็นอิสระขึ้นมาทันที พระเจ้าทรงรู้ถึงความลำบากยากเย็นของผู้สูงอายุ และพระองค์ทรงแสดงพระวจนะเหล่านี้เพื่อให้ผู้สูงอายุสามารถเข้าใจเจตนารมณ์ของพระองค์ ไม่ว่าจะหนุ่มสาวหรือชรา พระเจ้าประทานโอกาสให้ทุกคนได้ไล่ตามเสาะหาความจริงและได้รับการช่วยให้รอด และฉันก็เห็นว่าพระเจ้าทรงชอบธรรม  จากพระวจนะของพระเจ้า ฉันพบเส้นทางแห่งการปฏิบัติ  แม้ฉันจะแก่ แต่ฉันก็ยังจับใจความพระวจนะของพระเจ้าได้ และฉันควรแสวงหาความจริงในสิ่งที่เกิดขึ้นกับฉัน และทำความรู้จักความเสื่อมทรามและข้อบกพร่องของตัวเอง  ฉันควรไล่ตามเสาะหาความจริงและบรรลุการกลับใจและการเปลี่ยนแปลงด้วย เพราะผู้สูงอายุก็มีอุปนิสัยเสื่อมทรามไม่น้อยไปกว่าคนหนุ่มสาว ตัวอย่างเช่น ฉันมีอุปนิสัยโอหังอย่างรุนแรง และบางครั้งเมื่อพี่น้องชายหญิงชี้ให้เห็นปัญหาของฉัน ฉันก็ไม่อยากยอมรับ  ในชีวิตครอบครัวแต่ละวัน บางครั้งเมื่อลูกสะใภ้ไม่ฟังฉัน ฉันก็จะโกรธและพูดจาข่มเธอด้วยความรู้สึกว่าตัวเองเหนือกว่า สิ่งเหล่านี้ล้วนเป็นการเผยอุปนิสัยอันเสื่อมทรามออกมา และฉันจำเป็นต้องแสวงหาความจริงเพื่อแก้ไขมัน ดังนั้นจึงไม่ใช่ว่าไม่มีอะไรที่ฉันทำได้เลย ตอนนี้ในแต่ละวันฉันมีเวลาเหลือเฟือที่จะอ่านพระวจนะของพระเจ้าที่บ้านให้มากขึ้น ที่จะแสวงหาความจริงในผู้คน สิ่งทั้งหลาย และเหตุการณ์ทั้งหลายที่ฉันพบเจอ และแก้ไขอุปนิสัยอันเสื่อมทรามของตัวเอง ฉันยังดูวิดีโอคำพยานจากประสบการณ์ และเรียนรู้บทเรียนจากประสบการณ์ของพี่น้องชายหญิงได้อีกด้วย ฉันยังเขียนบทความคำพยานจากประสบการณ์ได้ โดยเขียนประสบการณ์จริงของฉันเพื่อเป็นพยานให้พระเจ้าได้  ทั้งหมดนี้ล้วนเป็นสิ่งที่ฉันควรทำ เมื่อเข้าใจเจตนารมณ์ของพระเจ้าแล้ว ฉันก็ไม่เข้าใจพระองค์ผิดหรือจมอยู่ในสภาวะที่เป็นลบอีกต่อไป และฉันก็ไม่กังวลอีกต่อไปว่าจะทำหน้าที่ได้หรือไม่  ฉันตั้งปณิธานว่าไม่ว่าคริสตจักรจะจัดแจงให้ฉันทำหน้าที่หรือไม่ ฉันก็จะนบนอบต่อการจัดวางเรียบเรียงและการจัดการเตรียมการของพระเจ้า นับแต่นั้นมา ฉันก็นั่งลงกินและดื่มพระวจนะของพระเจ้าอย่างใจสงบได้ในแต่ละวัน และเมื่อเกิดขึ้นอะไรขึ้น ฉันก็อธิษฐานและแสวงหาเจตนารมณ์ของพระเจ้าได้

ต่อมา ฉันได้อ่านพระวจนะของพระเจ้าอีกสองบทตอน และได้รู้มาตรฐานที่พระเจ้าทรงใช้กำหนดจุดจบของผู้คน  พระเจ้าตรัสว่า “เราไม่ได้กำหนดบั้นปลายของแต่ละบุคคลตามอายุ ความอาวุโส หรือระดับความทุกข์ และยิ่งไม่ได้กำหนดโดยดูว่าพวกเขาน่าเวทนาเพียงใด แต่ดูว่าพวกเขาครองความจริงหรือไม่  ไม่มีตัวเลือกอื่นนอกจากนี้” (พระวจนะฯ เล่ม 1 การทรงปรากฏและพระราชกิจของพระเจ้า, จงตระเตรียมความประพฤติที่ดีงามให้พอเพียงสำหรับบั้นปลายของเจ้า)  “ความปรารถนาของพระเจ้าคือการที่ทุกคนได้รับการทำให้เพียบพร้อม และเป็นผู้ที่พระองค์ทรงรับไว้ในท้ายที่สุด เป็นผู้ที่พระองค์ทรงชำระให้สะอาด และกลายเป็นประชากรที่พระองค์ทรงรัก  ไม่สำคัญเลยกับการที่เรากล่าวว่าพวกเจ้าล้าหลังหรือมีขีดความสามารถอ่อนด้อย นี่คือข้อเท็จจริงทั้งสิ้น  อย่างไรก็ดี การที่เรากล่าวเช่นนี้ไม่ได้พิสูจน์ว่าเราตั้งใจที่จะทอดทิ้งพวกเจ้า ว่าเราได้สูญสิ้นความหวังในตัวพวกเจ้า และยิ่งไม่ได้พิสูจน์ว่าเราไม่เต็มใจที่จะช่วยพวกเจ้าให้รอด  วันนี้เรามาเพื่อทำงานแห่งความรอดของพวกเจ้า ซึ่งหมายความว่างานที่เราทำคือการสานต่องานแห่งความรอด  ทุกคนมีโอกาสที่จะได้รับการทำให้มีความเพียบพร้อม กล่าวคือ หากว่าเจ้าเต็มใจ หากว่าเจ้าไล่ตามเสาะหา ในท้ายที่สุดเจ้าจะสามารถสัมฤทธิ์ผลนี้ และพวกเจ้าจะไม่ถูกทิ้งแม้แต่คนเดียว  หากเจ้ามีขีดความสามารถอ่อนด้อย ข้อพึงประสงค์ที่เรามีต่อเจ้าจะสอดคล้องกับขีดความสามารถอันอ่อนด้อยของเจ้า หากเจ้ามีขีดความสามารถสูง ข้อพึงประสงค์ที่เรามีต่อเจ้าก็จะสอดคล้องกับขีดความสามารถที่สูงของเจ้า หากเจ้าไม่รู้เท่าทันหรือไม่มีการศึกษา ข้อกำหนดที่เรามีต่อเจ้าก็จะเป็นไปตามนี้ หากเจ้ามีการศึกษา ข้อพึงประสงค์ที่เรามีต่อเจ้าก็จะสอดคล้องกับข้อเท็จจริงที่ว่าเจ้ามีการศึกษา หากเจ้าเป็นคนสูงวัย ข้อพึงประสงค์ที่เรามีต่อเจ้าย่อมจะสอดคล้องกับวัยของเจ้า ถ้าเจ้าสามารถทำหน้าที่เจ้าภาพรับรองได้ ข้อกำหนดที่เรามีต่อเจ้าก็จะสอดคล้องกับเรื่องนี้ ถ้าเจ้าบอกว่าเจ้าไม่สามารถทำหน้าที่เจ้าภาพรับรอง และได้แต่ปฏิบัติหน้าที่บางอย่างเท่านั้น ไม่ว่าจะเป็นการประกาศข่าวประเสริฐ หรือการดูแลคริสตจักร หรือการเข้าร่วมกิจการทั่วไปอื่นๆ การทำให้เจ้ามีความเพียบพร้อมของเราก็จะสอดคล้องกับหน้าที่ที่เจ้าปฏิบัติ  การจงรักภักดี การนบนอบจนถึงปลายทาง และการพยายามที่จะมีความรักสูงสุดให้แก่พระเจ้า—เหล่านี้คือสิ่งที่เจ้าต้องสำเร็จลุล่วง เพียงสามข้อนี้เท่านั้น และนี่ก็เป็นการปฏิบัติที่ดีที่สุดแล้ว  ท้ายที่สุด ผู้คนจำต้องสัมฤทธิ์สามสิ่งนี้ให้ได้ และคนที่ทำได้สำเร็จก็จะได้รับการทำให้เพียบพร้อม  แต่เหนืออื่นใด เจ้าต้องไล่ตามเสาะหาอย่างแท้จริง เจ้าต้องมุ่งสู่ภาวะที่ดีขึ้นและสูงขึ้นอย่างแข็งขัน และต้องไม่นิ่งเฉยในการนั้น” (พระวจนะฯ เล่ม 1 การทรงปรากฏและพระราชกิจของพระเจ้า, การฟื้นฟูชีวิตที่ปกติของมนุษย์และการนำมนุษย์ไปสู่บั้นปลายอันดีงาม)  หลังจากอ่านพระวจนะของพระเจ้า ฉันก็เข้าใจว่าพระเจ้าไม่ได้ทรงกำหนดจุดจบของบุคคลจากอายุ ความอาวุโส หรือความทุกข์ที่พวกเขาเผชิญ แต่จากที่ว่าพวกเขามีความจริงหรือไม่ ฉันคิดว่าตัวเองแก่และหมดประโยชน์แล้ว ฉันจึงกลัวถูกพระเจ้าทรงกำจัด—สิ่งนี้แสดงว่าฉันไม่เข้าใจเจตนารมณ์ของพระเจ้าในการช่วยผู้คนให้รอด หรือมาตรฐานที่พระองค์ทรงกำหนดไว้ ในการกำหนดจุดจบของผู้คน การที่พระเจ้าทรงช่วยผู้คนให้รอดและทำให้พวกเขาเพียบพร้อมไม่ได้ขั้นอยู่กับอายุหรือขีดความสามารถของพวกเขา แต่อิงตามที่ว่าพวกเขาไล่ตามเสาะหาความจริงหรือไม่ หากใครสามารถยอมรับความจริงและจงรักภักดีต่อพระเจ้า นบนอบต่อการจัดวางเรียบเรียงและการจัดการเตรียมการของพระเจ้า พระองค์ก็จะไม่ทรงทอดทิ้งพวกเขา ฉันเคยมองพระนิเวศของพระเจ้าเหมือนกับโลกที่ไม่มีความเชื่อ  ในสังคมภายนอก ผู้สูงอายุถูกมองข้ามและถูกเพิกเฉย และฉันก็ทึกทักเอาว่าในพระนิเวศของพระเจ้าก็เป็นแบบเดียวกัน—ว่าพอแก่ตัว พระเจ้าก็ไม่ทรงต้องการคุณอีกต่อไป นี่เป็นความเข้าใจผิดต่อพระเจ้าและเป็นการหมิ่นประมาทพระเจ้า โลกนี้ถูกซาตานปกครอง และซาตานผู้เป็นมารก็ใช้ผู้คนลงแรงทำงานให้มัน พอผู้คนแก่ตัวและลงแรงทำงานไม่ไหวอีกต่อไป พวกเขาก็ถูกทิ้ง แต่ในพระนิเวศของพระเจ้า ความจริงถือครองอำนาจ พระเจ้าประทานโอกาสให้ผู้คนได้ทำหน้าที่ของตนและไล่ตามเสาะหาความจริง ในระหว่างการทำหน้าที่ ผู้คนจะได้รู้จักตัวเองและเปลี่ยนแปลง และพวกเขาก็สลัดทิ้งอุปนิสัยอันเสื่อมทรามเยี่ยงซาตานของตน ฉันคิดถึงเรื่องที่ตัวเองแก่ขนาดไหนแล้ว แต่พระเจ้าก็ไม่ได้ทรงเอาโอกาสในการกินและดื่มพระวจนะของพระองค์หรือไล่ตามเสาะหาความจริงไปจากฉัน พระเจ้าทรงแสดงพระวจนะอยู่ตลอดเวลาเพื่อให้น้ำและจัดเตรียมให้พวกเรา พระองค์ยังทรงใช้พระวจนะของพระองค์ให้ความรู้แจ้งและชี้แนะฉันเมื่อมีสิ่งต่างๆ เกิดขึ้นกับฉัน และเป็นฉันเองที่ไม่เข้าใจเจตนารมณ์ของพระเจ้า  ฉันคิดว่าในเมื่อฉันแก่และเลอะเลือน พระเจ้าก็คงไม่ทรงช่วยฉันให้รอด  แต่ในความเป็นจริง ตราบใดที่คนเราเชื่อในพระเจ้าอย่างจริงใจและเต็มใจไล่ตามเสาะหาความจริง ต่อให้วันหนึ่งพวกเขาทำหน้าที่ไม่ได้ พระนิเวศของพระเจ้าก็จะไม่คัดพวกเขาออกหรือกำจัดพวกเขา  พี่น้องชายหญิงสูงอายุหลายคนรอบตัวฉันก็มีอายุรุ่นราวคราวเดียวกับฉัน  แม้ตอนนี้พวกเขาจะทำหน้าที่ได้ไม่มากนัก แต่พวกเขาก็ยืนหยัดในการกินและดื่มพระวจนะของพระเจ้าและใช้ชีวิตคริสตจักร และคริสตจักรก็ไม่ได้คัดพวกเขาออก ทว่าก็มีคนหนุ่มสาวบางคนที่ทำหน้าที่มาโดยตลอด แต่เพราะพวกเขาไม่ไล่ตามเสาะหาความจริง และอุปนิสัยอันเสื่อมทรามของพวกเขายังคงร้ายแรงและไม่เปลี่ยนแปลง ในท้ายที่สุดพวกเขาก็กระทำชั่วมากมายและถูกคัดออกจากคริสตจักร จากสิ่งนี้ ฉันเห็นอุปนิสัยอันชอบธรรมของพระเจ้า  พระเจ้าไม่ได้ทรงช่วยผู้คนให้รอดโดยดูว่าพวกเขาหนุ่มสาวหรือแก่ชรา แต่ทรงมองที่หัวใจของพวกเขา และมองว่าพวกเขาไล่ตามเสาะหาความจริงหรือไม่ นับแต่นั้นมา ไม่ว่าจะมีหน้าที่หรือไม่ ฉันก็ตั้งปณิธานที่จะกินและดื่มพระวจนะของพระเจ้าอย่างตั้งอกตั้งใจ รับประสบการณ์กับพระราชกิจของพระเจ้า มารู้จักข้อบกพร่องของตัวเอง เข้าใจอุปนิสัยอันเสื่อมทรามของตัวเอง และไม่เข้าใจพระเจ้าผิดหรือพร่ำบ่นต่อว่าพระองค์อีกต่อไป

ระหว่างการชุมนุม หลังจากพี่น้องหญิงคนหนึ่งรู้ถึงสภาวะของฉัน เธอก็ให้ฉันอ่านพระวจนะของพระเจ้าบทตอนหนึ่ง “ไม่มีความเชื่อมโยงกันระหว่างหน้าที่ของมนุษย์กับการที่ว่าเขาจะได้รับพรหรือพบเจอวิบัติ  หน้าที่คือสิ่งที่มนุษย์ควรทำให้ลุล่วง เป็นงานของเขาที่สวรรค์ส่งมาให้ ซึ่งมนุษย์ควรปฏิบัติโดยไม่แสวงหาสิ่งตอบแทน ไร้เงื่อนไขหรือข้ออ้าง  เมื่อนั้นเท่านั้นที่เขากำลังทำหน้าที่ของเขา  การได้รับพรหมายถึงพรทั้งหลายที่คนคนหนึ่งได้รับเมื่อพวกเขาได้รับการทำให้เพียบพร้อมหลังได้รับประสบการณ์กับการพิพากษา  การประสบเคราะห์ร้ายหมายถึงการลงโทษที่คนคนหนึ่งได้รับเมื่ออุปนิสัยของพวกเขาไม่เปลี่ยนแปลงหลังจากที่พวกเขาได้ก้าวผ่านการตีสอนและการพิพากษาแล้ว—นั่นคือ เมื่อพวกเขาไม่ได้รับการทำให้เพียบพร้อม  แต่ไม่ว่าพวกเขาจะได้รับพรหรือประสบเคราะห์ร้ายก็ตาม สิ่งมีชีวิตทรงสร้างควรปฏิบัติหน้าที่ของพวกเขาให้ลุล่วง ทำสิ่งที่ควรจะทำ และทำสิ่งที่พวกเขาสามารถทำได้ นี่คือสิ่งที่บุคคลคนหนึ่ง บุคคลซึ่งไล่ตามเสาะหาพระเจ้า ควรทำเป็นอย่างน้อย  เจ้าไม่ควรปฏิบัติหน้าที่ของเจ้าเพื่อรับพร และไม่ควรปฏิเสธการปฏิบัติหน้าที่ของตนเพราะกลัวพบเจอวิบัติ” (พระวจนะฯ เล่ม 1 การทรงปรากฏและพระราชกิจของพระเจ้า, ความแตกต่างระหว่างพันธกิจของพระเจ้าผู้ประสูติเป็นมนุษย์และหน้าที่ของมนุษย์)  หลังจากอ่านพระวจนะของพระเจ้า ฉันก็เข้าใจว่าพระเจ้าทรงเป็นพระผู้สร้าง และมนุษย์เป็นสิ่งมีชีวิตทรงสร้าง การที่มนุษย์ทำหน้าที่ของตนจึงเป็นเรื่องที่ปกติและชอบด้วยเหตุผลโดยแท้  นี่คือความรับผิดชอบและพันธะหน้าที่ของมนุษย์ และไม่เกี่ยวข้องอะไรกับการได้รับพรหรือการประสบความทุกข์ยาก มีเพียงการรับประสบการณ์กับการพิพากษาและการตีสอนแห่งพระวจนะของพระเจ้าขณะทำหน้าที่ของตน และบรรลุการเปลี่ยนแปลงอุปนิสัยเท่านั้น คนเราจึงจะได้รับพรจากพระเจ้าได้ แต่ฉันกลับเชื่อว่าตราบใดที่ฉันทำหน้าที่ ฉันก็จะได้รับพรจากพระเจ้า และฉันคิดมาตลอดว่าการทำหน้าที่หมายความว่าฉันจะได้รับพร นี่เป็นเพียงมโนคติอันหลงผิดและการจินตนาการของฉันเท่านั้น  เมื่อคิดย้อนกลับไป ฉันทำหน้าที่มาไม่น้อยเลย แต่ฉันไม่ได้ไล่ตามเสาะหาความจริงในหน้าที่ และทำตามใจตัวเองอยู่เสมอ และฉันแทบไม่เคยอธิษฐานแสวงหาเจตนารมณ์ของพระเจ้าหรือความจริงเลย ผลก็คือ มาจนถึงจุดนี้ อุปนิสัยของฉันแทบไม่เปลี่ยนแปลงเลย ไม่ว่าฉันจะทำหน้าที่แบบนี้มากแค่ไหน ฉันก็ยังคงไม่ได้รับความเห็นชอบจากพระเจ้า ฉันปล่อยเวลาหลายปีให้เสียเปล่าไปโดยไม่ได้ไล่ตามเสาะหาความจริง จากจุดนี้ไป ฉันต้องแสวงหาเจตนารมณ์ของพระเจ้าเมื่อมีสิ่งต่างๆ เกิดขึ้นกับฉัน ยอมรับการพิพากษาและการตีสอนแห่งพระวจนะของพระเจ้า และไล่ตามเสาะหาความจริงเพื่อบรรลุการเปลี่ยนแปลงอุปนิสัย ต่อให้ในท้ายที่สุดฉันไม่ได้รับการช่วยให้รอด นั่นก็จะเป็นเพราะอุปนิสัยของฉันไม่ได้เปลี่ยนแปลง ไม่ใช่เพราะฉันแก่แล้วพระเจ้าไม่ทรงต้องการฉัน ฉันอธิษฐานต่อพระเจ้าว่า “โอ้ พระเจ้า ตอนนี้ข้าพระองค์เข้าใจเจตนารมณ์ของพระองค์แล้ว ข้าพระองค์เต็มใจนบนอบต่อการจัดวางเรียบเรียงและการจัดการเตรียมการของพระองค์ และจะไม่เข้าใจพระองค์ผิดหรือพร่ำบ่นต่อว่าพระองค์อีกต่อไป ไม่ว่าข้าพระองค์จะทำหน้าที่ใด ข้าพระองค์ก็อยากทำอย่างสุดจิตสุดใจเพื่อสนองให้พระองค์พอพระทัย”

ต่อมา พี่น้องหญิงคนนั้นก็หาพระวจนะของพระเจ้าอีกบทตอนหนึ่งที่เกี่ยวข้องกับสภาวะของฉันมาให้อีก  พระเจ้าตรัสว่า “ผู้คนเชื่อในพระเจ้าเพื่อที่จะได้รับพร การปูนบำเหน็จ และการสวมมงกุฎ  เรื่องนี้มิได้มีอยู่ในหัวใจของทุกคนหรอกหรือ?  เป็นข้อเท็จจริงที่ว่าเรื่องนี้มีอยู่ในหัวใจของทุกคน  แม้ว่าผู้คนจะไม่พูดถึงเรื่องนี้บ่อยๆ และแม้กระทั่งปิดบังเหตุจูงใจและความอยากได้รับพร ความอยากและเหตุจูงใจนี้ซึ่งอยู่ลึกในหัวใจของผู้คนก็ไม่เคยสั่นคลอนได้เสมอมา  ไม่ว่าผู้คนเข้าใจทฤษฎีฝ่ายวิญญาณเท่าไร พวกเขามีความรู้จากประสบการณ์ใด พวกเขาสามารถปฏิบัติหน้าที่ใด พวกเขาสู้ทนความทุกข์เท่าไร หรือพวกเขาจ่ายราคาไปเท่าไร พวกเขาก็ไม่เคยปล่อยมือจากแรงจูงใจในการได้รับพรซึ่งซ่อนเร้นอยู่ลึกในหัวใจของพวกเขา และออกแรงทำงานเพื่อรับใช้แรงจูงใจนี้อย่างเงียบๆ อยู่เป็นนิตย์  นี่ไม่ใช่สิ่งที่ฝังอยู่ลึกที่สุดภายในหัวใจของผู้คนหรอกหรือ?  หากไม่มีแรงจูงใจในการได้รับพรนี้ พวกเจ้าจะรู้สึกเช่นไร?  พวกเจ้าจะปฏิบัติหน้าที่ของตนและติดตามพระเจ้าด้วยท่าทีเช่นไร?  หากแรงจูงใจในการได้รับพรนี้ซึ่งซ่อนเร้นอยู่ในหัวใจของพวกเขาถูกกำจัดไป ผู้คนจะกลายเป็นอย่างไร?  เป็นไปได้ว่าผู้คนจำนวนมากจะกลายเป็นคนคิดลบ ในขณะที่บางคนจะกลายเป็นคนที่ไม่มีแรงจูงใจในหน้าที่ของตน  พวกเขาจะสูญสิ้นความสนใจในการเชื่อในพระเจ้าของตน ราวกับว่าวิญญาณของพวกเขาได้อันตรธานไป  พวกเขาจะปรากฏออกมาราวกับว่าหัวใจของพวกเขาถูกกระชากไป  นี่เป็นเหตุผลที่เรากล่าวว่าแรงจูงใจในการได้รับพรเป็นบางสิ่งที่ซ่อนเร้นอยู่ลึกในหัวใจของผู้คน  บางทีขณะที่พวกเขาปฏิบัติหน้าที่ของตนหรือใช้ชีวิตคริสตจักร พวกเขารู้สึกว่าตนสามารถละทิ้งครอบครัวของตนและสละตนเองเพื่อพระเจ้าได้ด้วยความยินดี และตอนนี้พวกเขามีความรู้ในเรื่องแรงจูงใจของตนที่จะได้รับพร และได้ละวางแรงจูงใจนี้ และไม่ถูกแรงจูงใจนี้ปกครองหรือตีกรอบอีกต่อไป  จากนั้นพวกเขาก็คิดว่าตนไม่มีแรงจูงใจที่จะได้รับพรอีกต่อไป แต่พระเจ้าทรงเชื่อเป็นอย่างอื่น  ผู้คนมีทัศนะต่อเรื่องทั้งหลายเพียงผิวเผินเท่านั้น  เมื่อไม่มีบททดสอบ พวกเขาก็รู้สึกดีกับตนเอง  ตราบใดที่พวกเขาไม่ออกจากคริสตจักรหรือปฏิเสธพระนามของพระเจ้า และพวกเขายืนกรานในการสละเพื่อพระเจ้า พวกเขาก็เชื่อว่าตนได้เปลี่ยนแปลงไปแล้ว  พวกเขารู้สึกว่าตนไม่ได้ถูกขับเคลื่อนด้วยความมีใจกระตือรือร้นส่วนตนหรือแรงดลใจชั่วขณะในการปฏิบัติหน้าที่ของตนอีกต่อไป  แทนที่จะเป็นเช่นนั้น พวกเขากลับเชื่อว่าตนสามารถไล่ตามเสาะหาความจริงได้ และสามารถแสวงหาและปฏิบัติความจริงได้อย่างต่อเนื่องขณะที่ปฏิบัติหน้าที่ของตน เพื่อให้อุปนิสัยอันเสื่อมทรามของพวกเขาได้รับการชำระให้บริสุทธิ์และพวกเขาสัมฤทธิ์การเปลี่ยนแปลงที่แท้จริงบางประการ  อย่างไรก็ตาม เมื่อสิ่งทั้งหลายเกิดขึ้นซึ่งเกี่ยวข้องโดยตรงกับบั้นปลายและจุดจบของผู้คน พวกเขาจะประพฤติตนอย่างไร?  ความจริงถูกเผยให้เห็นอย่างครบถ้วน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หกข้อบ่งชี้ถึงการเจริญเติบโตของชีวิต)  พระเจ้าทรงเปิดโปงเจตนาที่ซ่อนอยู่ภายในผู้คนเพื่อให้ได้รับพร  ผู้คนเชื่อในพระเจ้าไม่ใช่เพื่อทำให้พระองค์พอพระทัย แต่เพื่อให้ได้รับพรและผลประโยชน์ แม้ยามที่พวกเขาสามารถละทิ้งครอบครัวและการงานมาทำหน้าที่ ทั้งหมดนั้นก็เป็นเพียงการพยายามทำข้อตกลงกับพระเจ้า เมื่อคิดย้อนกลับไปตอนที่ฉันพบพระเจ้าครั้งแรก ฉันรู้สึกว่าฉันมีความหวังที่จะเข้าสู่ราชอาณาจักรแห่งสวรรค์ ฉันจึงสละตนอย่างกระตือรือร้น ฉันนบนอบต่อหน้าที่ใดก็ตามที่คริสตจักรจัดแจงให้ฉัน และฉันมีพลังงานไม่สิ้นสุดทุกวัน  แต่เมื่อฉันอายุมากขึ้นและรับหน้าที่ได้น้อยลง ฉันก็เริ่มกังวลว่าจะไม่ได้รับพร และฉันจึงกลายเป็นคนคิดลบ  ฉันยังเลิกจดจ่อกับการกินและดื่มพระวจนะของพระเจ้าด้วย  ฉันไม่แสวงหาเจตนารมณ์ของพระเจ้าอีกต่อไปเมื่อมีสิ่งต่างๆ เกิดขึ้นกับฉัน และฉันใช้แต่ละวันจมอยู่กับความทุกข์ใจและความกระวนกระวายใจ ฉันได้มาเห็นว่าตลอดหลายปีมานี้ ฉันทำหน้าที่ไปเพื่อไล่ตามไขว่คว้าพรและการเข้าสู่ราชอาณาจักรแห่งสวรรค์—ไม่ใช่เพื่อทำให้พระเจ้าพอพระทัย การที่ฉันเชื่อในพระเจ้าและทำหน้าที่แบบนี้ก็คือการที่ฉันพยายามทำข้อตกลงและหลอกลวงพระองค์ ฉันขาดความเป็นมนุษย์จริงๆ!  เมื่อทบทวนถึงหลายปีที่ผ่านมา ฉันก็เข้าใจความจริงบางอย่างจากการอ่านพระวจนะของพระเจ้า และฉันก็ได้รับความเข้าใจบางอย่างเกี่ยวกับธรรมชาติเยี่ยงซาตานของฉัน  ฉันยังเข้าใจเจตนารมณ์อันเปี่ยมไปด้วยความอุตสาหะของพระเจ้าในการช่วยมนุษย์ให้รอดอยู่บ้าง  ฉันได้รับจากพระเจ้ามามากมายเหลือเกิน แต่ฉันก็ยังพยายามทำข้อตกลงกับพระองค์  ทันทีที่ฉันรู้สึกว่าจะไม่ได้รับพร ฉันก็กลายเป็นคนคิดลบและไม่อยากมุ่งมั่นก้าวไปข้างหน้าอีกต่อไป  ฉันช่างไร้มโนธรรมหรือสำนึกจริงๆ!  ฉันช่างเห็นแก่ตัวและน่ารังเกียจจริงๆ!  ฉันมองดูคนวัยเดียวกับฉันที่ไม่เชื่อในพระเจ้า—พวกเขาใช้แต่ละวันไปกับการกิน การดื่ม และการแสวงหาความสำราญ และถ้าไม่นินทากัน พวกเขาก็เล่นไพ่หรือไม่ก็ไพ่นกกระจอก พวกเขาไม่รู้เลยว่าความหมายของชีวิตคืออะไร และแต่ละวันก็ทำแค่นั่งๆ นอนๆ รอความตาย ตลอดหลายปีที่เชื่อในพระเจ้า ฉันได้เข้าใจว่าชีวิตที่มีความหมายคืออะไร และฉันก็ไม่ไล่ตามไขว่คว้าความสำราญทางโลกอีกต่อไป แต่กลับอยากไล่ตามเสาะหาความจริง ทำหน้าที่ของตนให้ดี และทำให้พระเจ้าพอพระทัย ฉันพบเป้าหมายของชีวิตแล้ว  ฉันรู้สึกอิ่มเอมและสบายใจ และต่อให้ฉันตายตอนนี้ ชีวิตของฉันก็คุ้มค่าแล้ว ฉันไม่ควรพยายามทำข้อตกลงกับพระเจ้าอีกต่อไป หรือไล่ตามไขว่คว้าเพียงเพื่อจะได้รับพร

ไม่นานหลังจากนั้น พี่น้องหญิงคนนั้นก็มาขอให้ฉันกลับไปทำหน้าที่เจ้าภาพรับรองอีกครั้ง ฉันมีความสุขมาก  พระเจ้าประทานโอกาสให้ฉันได้ทำหน้าที่อีกครั้ง และฉันอยากถนอมโอกาสนี้ไว้ให้ดี ต่อมา ฉันได้อ่านพระวจนะของพระเจ้าบทตอนหนึ่งที่กระทบใจฉันอย่างลึกซึ้ง  พระเจ้าตรัสว่า “นอกจากจะสามารถปฏิบัติหน้าที่ของตนได้ดีอย่างสุดความสามารถแล้ว ยังมีสิ่งต่างๆ มากมายที่คนสูงอายุสามารถทำได้  มีสิ่งต่างๆ มากมายที่เจ้าควรทำ เว้นแต่เจ้าจะโง่ วิกลจริต ไม่สามารถเข้าใจความจริงได้ และเว้นแต่เจ้าจะไม่สามารถดูแลตัวเองได้  เจ้าสามารถไล่ตามเสาะหาความจริงเช่นเดียวกับคนหนุ่มสาวไม่มีผิด สามารถแสวงหาความจริง และควรมาเบื้องหน้าพระเจ้าบ่อยๆ เพื่ออธิษฐาน แสวงหาหลักธรรมความจริง พากเพียรที่จะมองผู้คนและสิ่งทั้งหลาย วางตนและกระทำการตามพระวจนะของพระเจ้าทุกประการโดยมีความจริงเป็นหลักเกณฑ์ของเจ้า  นี่คือเส้นทางที่เจ้าควรเดิน และเจ้าก็ไม่ควรรู้สึกทุกข์ใจ กระวนกระวาย หรือวิตกกังวลเพราะว่าเจ้าอายุมาก เพราะเจ้าเป็นหลายโรค หรือเพราะร่างกายของเจ้าแก่ตัวลง  การรู้สึกทุกข์ใจ กระวนกระวาย และวิตกกังวลไม่ใช่เรื่องพึงทำ—ภาวะอารมณ์เหล่านี้เป็นลักษณะที่สำแดงออกมาอย่างไม่มีเหตุผล… ในเมื่อคนสูงอายุมีอุปนิสัยที่เสื่อมทรามเหมือนคนหนุ่มสาวไม่มีผิด และมักจะเผยอุปนิสัยที่เสื่อมทรามของตนออกมาในชีวิตและขณะปฏิบัติหน้าที่ของตนเหมือนที่คนหนุ่มสาวทำไม่มีผิด แล้วเหตุใดคนสูงอายุจึงไม่ทำสิ่งที่ถูกควร กลับรู้สึกทุกข์ใจ กระวนกระวาย และวิตกกังวลอยู่เสมอถึงวัยชราของตนและจะเกิดอะไรขึ้นกับตนหลังความตาย?  ทำไมพวกเขาถึงไม่ปฏิบัติหน้าที่ของตนเหมือนที่คนหนุ่มสาวทำ?  ทำไมพวกเขาถึงไม่ไล่ตามเสาะหาความจริงเหมือนที่คนหนุ่มสาวทำ?  เจ้าได้โอกาสนี้ไปแล้ว ดังนั้นถ้าเจ้าไม่คว้าเอาไว้ และเจ้าก็แก่ตัวลงจริงๆ จนไม่สามารถได้ยินหรือมองเห็นหรือดูแลตัวเองได้ เช่นนั้นแล้วเจ้าย่อมจะเสียใจ และชีวิตของเจ้าก็จะล่วงเลยไปแบบนี้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  หลังจากอ่านพระวจนะของพระเจ้า ฉันก็เข้าใจว่าฉันไม่ควรจมอยู่ในความทุกข์ใจหรือความกระวนกระวายว่าตัวเองจะได้รับการช่วยให้รอดหรือไม่ และฉันก็ไม่ควรเข้าใจพระเจ้าผิดและพร่ำบ่นต่อว่าพระองค์อย่างที่เคยเป็นมาอีก สิ่งที่ฉันต้องทำคือไล่ตามเสาะหาความจริงเพื่อแก้ไขอุปนิสัยอันเสื่อมทรามของตัวเอง และฉันต้องไม่รอจนตัวเองเลอะเลือนและขยับเขยื้อนไม่ได้จริงๆ เพราะถึงตอนนั้นก็จะสายเกินไปที่จะมาเสียใจที่ไม่ได้ไล่ตามเสาะหาความจริง ฉันอยากคว้าช่วงเวลาโค้งสุดท้ายนี้ไว้เพื่อไล่ตามเสาะหาความจริงและบรรลุการเปลี่ยนแปลงอุปนิสัย เมื่อคิดย้อนกลับไป ฉันมักอ่านพระวจนะของพระเจ้าแบบผ่านๆ โดยไม่ได้ซึมซับอย่างเต็มที่ และฉันก็ไม่เข้าใจเจตนารมณ์ของพระเจ้า  ตอนนี้ฉันอายุมากขึ้น ฉันไม่มีความจำแบบคนหนุ่มสาว แต่ฉันอ่านพระวจนะของพระเจ้าซ้ำๆ และไตร่ตรองให้มากขึ้นได้ และเมื่อมีสิ่งต่างๆ เกิดขึ้น ฉันสามารถแสวงหาเจตนารมณ์ของพระเจ้าและพบเส้นทางแห่งการปฏิบัติในพระวจนะของพระองค์ได้  ดังที่พระเจ้าตรัสว่า “... พากเพียรที่จะมองผู้คนและสิ่งทั้งหลาย วางตนและกระทำการตามพระวจนะของพระเจ้าทุกประการโดยมีความจริงเป็นหลักเกณฑ์ของเจ้า”  ฉันต้องมุ่งมั่นไปสู่ข้อพึงประสงค์ของพระเจ้าและจดจ่อกับการเข้าสู่ชีวิตของฉัน และฉันจะละเลยงานที่พึงกระทำของตัวเองต่อไปอีกไม่ได้ ฉันขอบคุณพระเจ้าที่ทรงนำฉันออกจากความทุกข์ใจ!

หลังจากนั้น ไม่ว่าจะในการทำหน้าที่หรือกับคนในครอบครัว เมื่อมีสิ่งใดเกิดขึ้น ฉันก็เรียนรู้ที่จะน้อมรับจากพระเจ้า และฉันแสวงหาเจตนารมณ์ของพระเจ้าและปฏิบัติตามพระวจนะของพระองค์  อุปนิสัยโอหังของฉันเริ่มเปลี่ยนแปลงทีละน้อย และลูกชายของฉันบอกว่าฉันไม่วางอำนาจเหมือนเมื่อก่อนแล้ว ในหัวใจฉันรู้สึกขอบคุณพระเจ้าอย่างแท้จริง เป็นพระเจ้าที่ทรงชี้แนะฉันมาถึงการเปลี่ยนแปลงนี้ และนับจากนี้ไป ในชีวิตแต่ละวัน ฉันเต็มใจที่จะปฏิบัติและมีประสบการณ์กับพระวจนะของพระเจ้า และเป็นพยานให้พระเจ้าเพื่อถวายพระเกียรติแด่พระองค์


35. การทบทวนตนเองเรื่องการไม่ทำงานจริง

โดย สวีเยี่ยน ประเทศจีน

ในเดือนพฤษภาคม ปี 2023 ฉันรับผิดชอบงานข้อเขียน  กลางเดือนตุลาคม ผู้นำกลุ่มคนหนึ่งถูกปลดเพราะไม่ทำงานจริง และต่อมา พี่น้องชายหลี่จื้อก็ได้รับเลือกให้เป็นผู้นำกลุ่ม  ตอนนั้น ผู้นำส่งจดหมายมาเตือนฉันเป็นพิเศษว่า หลี่จื้อมีขีดความสามารถปานกลางและขาดความสามารถในการทำงาน จึงขอให้ฉันช่วยเหลือและสนับสนุนเขาให้มากขึ้น  วันนั้นฉันจึงเขียนจดหมายถึงหลี่จื้อ เพื่ออธิบายสถานการณ์เฉพาะของสมาชิกกลุ่ม ปัญหาเร่งด่วนในกลุ่ม เป็นต้น พร้อมขอให้เขาจัดลำดับความสำคัญของงานตามนั้น  หลี่จื้อตอบกลับมาว่า ตอนแรกเขารู้สึกว่าขีดความสามารถของตัวเองไม่พอ มีข้อบกพร่องมากเกินไป และไม่พร้อมรับหน้าที่ผู้นำกลุ่ม แต่หลังจากอ่านพระวจนะของพระเจ้า เขาก็แก้ไขสภาวะที่ไม่ถูกต้องของตัวเอง และวางแผนสำหรับงานที่กำลังจะมาถึง  ฉันนึกในใจว่า “หลี่จื้อมีการเข้าสู่ชีวิตอยู่บ้าง  แม้จะขาดความสามารถในการทำงาน แต่ตราบใดที่เขาเป็นคนที่ถูกต้อง ข้อบกพร่องก็ไม่ใช่ปัญหา และฉันสามารถสนับสนุนและช่วยเหลือเขาให้มากขึ้นได้”  ฉันรู้สึกว่าเมื่อเขาจับความเข้าใจหลักธรรมได้บ้างและมีประสบการณ์การทำงานมากขึ้น ทุกอย่างก็จะดีเอง  หลังจากนั้น ฉันก็ติดตามงานของหลี่จื้ออย่างใกล้ชิด  เขายอมรับคำแนะนำของฉัน และให้ข้อเสนอแนะเกี่ยวกับรายละเอียดของงานได้ทันท่วงที

ในเวลาเดือนกว่าๆ หลี่จื้อก็ทยอยหาสมาชิกทีมงานข้อเขียนได้สามคน ซึ่งทุกคนล้วนมีขีดความสามารถอยู่พอสมควร ฉันรู้สึกดีใจมาก โดยคิดว่า “ฉันหาคนที่เหมาะสมอย่างยากลำบากมาตลอด แต่หลี่จื้อเพิ่งมาก็หาได้แล้ว  ดูเหมือนความสามารถในการทำงานของเขาจะไม่ได้แย่นัก”  ฉันนึกถึงตอนที่ตัวเองรับผิดชอบงานของสามกลุ่มและบ่มเพาะผู้คน  ตอนนั้นฉันยุ่งมากทุกวัน แต่ตอนนี้หลี่จื้อเริ่มเข้าที่เข้าทางกับงานส่วนใหญ่แล้ว ฉันจึงผ่อนคลายได้บ้าง  หลังจากนั้น ฉันก็ไม่ได้ติดตามงานของเขาอย่างใกล้ชิดเหมือนเคย  ครึ่งเดือนต่อมา ฉันสังเกตเห็นว่ากลุ่มที่หลี่จื้อรับผิดชอบไม่ได้ส่งบทความคำพยานจากประสบการณ์เลย  ฉันสงสัยเล็กน้อยว่า “หลี่จื้อบอกว่าพี่น้องหญิงสามคนที่เพิ่งเข้ากลุ่มก็พอมีขีดความสามารถ แล้วทำไมถึงไม่มีผลลัพธ์จากหน้าที่เลยล่ะ?  เป็นไปได้ไหมว่าพวกเธอยังจับความเข้าใจหลักธรรมไม่ได้เพราะเพิ่งเริ่มฝึก?”  เมื่อคิดเช่นนี้ ฉันจึงไปตรวจดูว่ากลุ่มนี้คัดกรองบทความคำพยานจากประสบการณ์ไปถึงไหนแล้ว  ฉันเห็นว่าหลี่จื้อพอมองเห็นปัญหาบางอย่างในบทความคำพยานจากประสบการณ์ได้ และงานก็ไม่มีการเบี่ยงเบนที่ชัดเจน  ฉันคิดว่า “ผลลัพธ์งานที่หลี่จื้อรับผิดชอบไม่ค่อยดีมาตลอด  จะหวังให้ผลลัพธ์ดีขึ้นทันทีคงเป็นไปไม่ได้ บางทีอาจจะดีขึ้นเมื่อเวลาผ่านไป”  ตอนนั้นฉันยังคิดอีกว่า “ฉันควรตรวจสอบให้ละเอียดขึ้นไหม?”  แต่พอคิดว่าถ้ามีปัญหาจริงๆ ฉันต้องใช้เวลาแก้ปัญหามาก และยังมีงานของอีกสองกลุ่มที่ต้องติดตาม ก็รู้สึกว่าถ้าต้องเข้าไปพัวพันกับเรื่องทั้งหมดนี้ ฉันคงเหนื่อยแย่!  หลังจากคิดทบทวนอยู่นาน ในที่สุดฉันก็ตัดสินใจว่าปล่อยให้หลี่จื้อตรวจสอบและแก้ไขเรื่องนี้เองจะดีกว่า  ครั้งหนึ่ง ฉันได้รู้ว่าลู่หยวน พี่น้องหญิงที่เพิ่งย้ายมาใหม่ รู้สึกคัดค้านการติดตามและการกำกับดูแลของหลี่จื้อ โดยรู้สึกว่าการคอยถามความคืบหน้าของงานอยู่ตลอดทำให้เธอเสียเวลา และเธอยังแสดงทัศนะนี้ต่อหน้าคนอื่นด้วย  ฉันรู้ว่าทัศนคติของเธอไม่ถูกต้องและจะทำให้หลี่จื้อติดตามงานไม่ได้ แต่ฉันก็ไม่ได้ตรวจสอบเพิ่มหรือพยายามแก้ไข แค่ขอให้หลี่จื้อสามัคคีธรรมกับลู่หยวน  ต่อมา หลี่จื้อรายงานว่าลู่หยวนทำหน้าที่ของเธอตามปกติ ฉันจึงไม่ได้ติดตามเรื่องนี้อีก

ไม่ทันไรก็ถึงกลางเดือนธันวาคม ฉันพบว่ากลุ่มที่หลี่จื้อรับผิดชอบยังคงส่งบทความคำพยานจากประสบการณ์มาไม่มากนัก  ฉันตระหนักว่ามีบางอย่างผิดปกติ จึงรีบเขียนจดหมายไปถามหลี่จื้อเกี่ยวกับสถานการณ์  เขาบอกว่าสภาวะของตัวเองไม่ดี และพี่น้องชายหญิงหลายคนบอกว่าเขาไม่ทำงานจริงหรือแก้ไขความลำบากยากเย็นที่พวกเขาเผชิญในหน้าที่ได้ และกำลังคิดจะรายงานเขา ตอนนั้นฉันตกใจมาก  ก่อนหน้านี้เขาก็พอทำงานได้ไม่ใช่เหรอ?  ทำไมจู่ๆ ถึงขั้นจะถูกรายงานได้ล่ะ?  ฉันรู้สึกกลัวนิดหน่อย  การที่งานของกลุ่มนี้กลายเป็นแบบนี้เป็นเพราะฉันไม่ได้ทำงานจริงในช่วงที่ผ่านมา  ฉันจึงรีบไปที่กลุ่มเพื่อทำความเข้าใจสถานการณ์  คาดไม่ถึงว่าหลี่จื้อจะรู้สึกว่าขีดความสามารถของตัวเองไม่ดีพอและไม่สามารถเป็นผู้นำกลุ่มได้ จึงแสดงความรับผิดชอบด้วยการลาออก ไม่ว่าผู้นำจะพยายามสามัคคีธรรมและช่วยเหลือยังไง ก็ไม่ได้ผล  หลังจากหลี่จื้อออกไป ฉันก็พบว่ากลุ่มที่เขารับผิดชอบมีปัญหามากมาย  ลู่หยวนเอาแต่ระบายความเป็นลบอยู่เสมอ  เธอคิดว่าการกำกับดูแลและการตรวจงานของหลี่จื้อทำให้เธอเสียเวลา ทำให้หลี่จื้อติดตามงานไม่ได้ ซึ่งเป็นตัวถ่วงและขัดขวางงานข้อเขียนอย่างร้ายแรง พี่น้องหญิงใหม่ที่เพิ่งเริ่มฝึกนั้นทำตัวตามอำเภอใจและไร้วินัย ทั้งยังไม่เป็นระเบียบในหน้าที่ และเมื่อพบกับความลำบากยากเย็น พวกเธอก็แค่โยนไปให้หลี่จื้อ  แต่หลี่จื้อไม่เคยชี้ให้เห็นถึงปัญหาเรื่องท่าทีของพวกเธอที่มีต่อหน้าที่เลย และไม่ได้รายงานเรื่องนี้ต่อเบื้องบน  เขาแค่ปล่อยให้พวกเธอทำงานอยู่ในทีมแบบขอไปทีอย่างลวกๆ ต่อไป หลังจากได้รู้เรื่องทั้งหมดนี้ ฉันถึงกับตะลึง  หลี่จื้อไม่สามารถติดตามงานได้อย่างมีประสิทธิภาพเลยในช่วงสามเดือนที่ผ่านมา สมาชิกในกลุ่มทำหน้าที่อย่างสุกเอาเผากินอย่างหนัก แต่ฉันกลับไม่รู้เลยแม้แต่น้อย  ทำให้งานข้อเขียนส่วนนี้ต้องหยุดชะงัก  ฉันเสียใจจริงๆ ที่ไม่ได้ขยันขันแข็งให้มากกว่านี้!  ต่อมา ฉันปลดสมาชิกที่ไม่เหมาะสมออกจากกลุ่มและย้ายบุคลากรใหม่เข้ามาแทน หลังจากนั้นงานก็เริ่มค่อยๆ ดีขึ้น

หลังจากเหตุการณ์นี้ ฉันรู้สึกผิดมาก  ฉันรู้ดีว่าขีดความสามารถของหลี่จื้อนั้นปานกลางและความสามารถในการทำงานของเขาก็ไม่ดีนัก แล้วฉันปล่อยปละละเลยงานของกลุ่มนี้ได้ยังไง?  ถ้าฉันใส่ใจในการติดตามและตรวจสอบงานให้มากกว่านี้ ฉันก็คงจะพบปัญหาของหลี่จื้อได้เร็วกว่านี้ และหลีกเลี่ยงผลพวงเหล่านี้ได้  ที่งานลงเอยแบบนี้ ฉันเองก็มีส่วนรับผิดชอบอย่างหลีกเลี่ยงไม่ได้ ในช่วงเวลานั้น ฉันมักจะค้นหาพระวจนะของพระเจ้าที่เปิดโปงผู้นำเทียมเท็จมาอ่าน  ในบรรดาพระวจนะเหล่านั้น มีบทตอนหนึ่งที่ตรงกับสภาวะของฉันเป็นพิเศษ  พระเจ้าตรัสว่า “ผู้นำเทียมเท็จไม่เคยซักถามหรือติดตามสถานการณ์เรื่องงานของผู้ดูแลฝ่ายต่างๆ  นอกจากนั้นพวกเขายังไม่ซักถาม ติดตาม หรือจับความเข้าใจในเรื่องของการเข้าสู่ชีวิตของผู้ดูแลแต่ละฝ่ายและบุคลากรที่รับผิดชอบงานสำคัญต่างๆ ตลอดจนท่าทีที่พวกเขามีต่องานของคริสตจักรและหน้าที่ของตน รวมทั้งท่าทีต่อความเชื่อในพระเจ้า ความจริง และพระเจ้าพระองค์เอง  พวกเขาไม่รู้ว่าบุคคลเหล่านี้ได้ประสบกับการเปลี่ยนแปลงหรือการเติบโตใดๆ หรือไม่ และพวกเขาก็ไม่รู้ถึงประเด็นปัญหานานัปการที่อาจมีอยู่ในงานของตน โดยเฉพาะอย่างยิ่งพวกเขาไม่รู้ถึงผลกระทบจากข้อผิดพลาดและการเบี่ยงเบนที่เกิดขึ้นในขั้นตอนต่างๆ ของงานที่มีต่องานของคริสตจักรและการเข้าสู่ชีวิตของประชากรที่พระเจ้าทรงเลือกสรร รวมถึงไม่รู้ว่าข้อผิดพลาดและการเบี่ยงเบนเหล่านี้ได้รับการแก้ไขให้ถูกต้องแล้วหรือไม่  พวกเขาไม่มีความรู้เกี่ยวกับสิ่งทั้งหมดนี้  หากพวกเขาไม่รู้อะไรเกี่ยวกับภาวะโดยละเอียดเหล่านี้เลย พวกเขาย่อมกลายเป็นนิ่งเฉยเมื่อใดก็ตามที่มีปัญหาเกิดขึ้น  อย่างไรก็ตาม ระหว่างทำงานของตน ผู้นำเทียมเท็จไม่ใส่ใจกับประเด็นปัญหาโดยละเอียดเหล่านี้เลย  พวกเขาเชื่อว่าหลังจากจัดการวางตัวผู้ดูแลฝ่ายต่างๆ และมอบหมายงานแล้ว งานของพวกเขาเสร็จสิ้น—นั่นนับว่าเป็นการทำงานได้ดี และหากมีปัญหาอื่นๆ เกิดขึ้น นั่นก็ไม่ใช่เรื่องที่พวกเขาต้องใส่ใจ  เนื่องจากผู้นำเทียมเท็จไม่สามารถควบคุมดูแล กำกับ และติดตามผู้ดูแลฝ่ายต่างๆ ได้ และพวกเขาไม่ได้ลุล่วงหน้าที่รับผิดชอบของตนในด้านเหล่านี้ เรื่องนี้จึงส่งผลให้เกิดความยุ่งเหยิงในงานของคริสตจักร  นี่คือผู้นำและคนทำงานที่ละเลยหน้าที่รับผิดชอบของตน  พระเจ้าทรงสามารถพินิจพิเคราะห์ส่วนลึกในหัวใจของมนุษย์ได้ นี่คือความสามารถที่มนุษย์ไม่มี  เพราะฉะนั้นเวลาทำงาน ผู้คนจึงจำเป็นต้องขยันหมั่นเพียรและใส่ใจให้มากขึ้น โดยไปสถานที่ทำงานอย่างสม่ำเสมอเพื่อติดตามงาน ควบคุมดูแล และกำกับงานเพื่อให้มั่นใจว่างานของคริสตจักรมีความคืบหน้าไปตามปกติ  เห็นได้ชัดเจนว่าผู้นำเทียมเท็จนั้นไร้ความรับผิดชอบต่องานของตนโดยสิ้นเชิง และพวกเขาไม่เคยควบคุมดูแล ติดตาม หรือกำกับงานต่างๆ เลย  ผลลัพธ์ก็คือผู้ดูแลบางคนไม่รู้ว่าจะแก้ไขประเด็นปัญหานานัปการที่เกิดขึ้นในงานอย่างไร และยังคงอยู่ในบทบาทหน้าที่ของตนในฐานะผู้ดูแลต่อไป แม้ว่าจะไม่มีความสามารถในการทำงานเพียงพอก็ตาม  ในที่สุดงานก็ล่าช้าออกไปครั้งแล้วครั้งเล่าและพวกเขาก็ทำให้งานยุ่งเหยิงไปหมด  นี่คือผลพวงจากการที่ผู้นำเทียมเท็จไม่ซักถาม ไม่ควบคุมดูแล หรือไม่ติดตามสถานการณ์ของผู้ดูแล เป็นผลลัพธ์ที่เกิดจากการละเลยความรับผิดชอบของผู้นำเทียมเท็จทั้งหมด” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (3))  พระเจ้าตรัสว่าผู้นำเทียมเท็จไม่รับผิดชอบในหน้าที่ของตนและไม่ทำงานจริง  หลังจากที่เลือกผู้ดูแลแล้ว พวกเขาก็คิดว่าทุกอย่างเรียบร้อยดีและสามารถปล่อยมือได้แล้ว  ดังนั้นพวกเขาจึงไม่ตรวจสอบหรือจับความเข้าใจรายละเอียดของงานต่างๆ  พวกเขาไม่รู้ด้วยซ้ำว่าผู้ดูแลหรือผู้ที่ทำหน้าที่มีความสามารถหรือไม่ หรือว่างานหยุดชะงักหรือไม่ ซึ่งทำให้เกิดความเสียหายร้ายแรงต่องาน  นี่แหละคือผู้นำเทียมเท็จอย่างแท้จริง ฉันก็คือผู้นำเทียมเท็จอย่างที่พระเจ้าตรัสถึงนั่นเอง  หลังจากหลี่จื้อได้รับเลือกเป็นผู้นำกลุ่ม ฉันเห็นว่าเขาหาสมาชิกทีมงานข้อเขียนได้สามคน และเมื่อสื่อสารกับเขาเรื่องงาน ท่าทีของเขาก็ค่อนข้างดีเสมอ  ฉันจึงคิดว่าหลี่จื้อทำงานได้อย่างมีประสิทธิภาพ และสามารถวางใจมอบหมายงานให้เขาได้  จากนั้น ฉันก็กลายเป็นคนที่เอาแต่นั่งสั่งการ ไม่กำกับดูแลหรือติดตามงานของเขา  ผลก็คือ ฉันไม่รู้ว่าหลี่จื้อกำลังประสบปัญหาในหน้าที่ และฉันก็ไม่รู้เลยว่าสมาชิกกลุ่มกำลังละเลยงานที่ควรทำและทำตัวสุกเอาเผากิน  ที่จริงแล้ว ฉันรู้ว่างานในกลุ่มของพวกเขาไม่เกิดผลลัพธ์มาตลอด แต่กลัวว่าถ้าลงไปตรวจสอบรายละเอียด จะต้องใช้เวลาและแรงกายแรงใจในการแก้ปัญหาต่างๆ ฉันจึงปล่อยให้หลี่จื้อจัดการเรื่องนี้  นอกจากนี้ ลู่หยวนไม่ยอมให้คนอื่นมากำกับดูแลเธอในหน้าที่ แถมเอาแต่ระบายความเป็นลบในกลุ่ม ซึ่งขัดขวางงานข้อเขียน  ฉันไม่ได้เปิดโปงปัญหาของเธอ แต่กลับปล่อยให้หลี่จื้อจัดการ และหลังจากนั้น ฉันก็ไม่ได้ติดตามผลลัพธ์  ทำให้ปัญหาไม่ได้รับการแก้ไข ซึ่งทำให้งานล่าช้าออกไป  เมื่อเห็นเช่นนี้ ฉันก็ตระหนักว่าฉันเป็นผู้นำเทียมเท็จจริงๆ  ฉันไม่ได้ทิ้งอะไรไว้นอกจากการกระทำผิดในหน้าที่ของตัวเอง

ต่อมา ฉันคิดทบทวนว่า “ทำไมฉันถึงเชื่อใจหลี่จื้อมากขนาดนี้?”  ฉันได้อ่านพระวจนะของพระเจ้าที่ว่า “ผู้นำเทียมเท็จไม่เคยซักถามถึงผู้ดูแลที่ไม่ทำงานจริงหรือไม่ดูแลรับผิดชอบงานที่ถูกควรของตน  พวกเขาคิดว่าตนแค่จำเป็นต้องเลือกผู้ดูแลและนั่นก็จบเรื่องแล้ว หลังจากนั้นผู้ดูแลย่อมสามารถจัดการเรื่องงานทั้งหมดได้ด้วยตนเอง  ดังนั้นผู้นำเทียมเท็จจึงเพียงจัดการชุมนุมเป็นครั้งคราว และไม่กำกับดูแลงานหรือสอบถามว่างานดำเนินไปอย่างไร และทำตัวเหมือนเจ้านายที่ปล่อยปละละเลย… พวกเขาไม่สามารถทำงานจริงได้ด้วยตนเอง และพวกเขาก็ไม่มีความละเอียดถี่ถ้วนในเรื่องงานของผู้นำทีมและผู้ดูแลด้วยเช่นกัน—พวกเขาไม่ติดตามหรือซักถามถึงงานดังกล่าวเลย  ทัศนะที่พวกเขามีต่อผู้คนนั้นเป็นไปตามความประทับใจและความคิดฝันของตนเองเท่านั้น  เมื่อพวกเขาเห็นใครบางคนปฏิบัติงานได้ดีมาสักระยะหนึ่ง พวกเขาก็คิดว่าคนคนนี้จะดีตลอดไป เขาจะไม่เปลี่ยนไป พวกเขาจึงไม่เชื่อใครก็ตามที่กล่าวว่าคนคนนี้มีปัญหา และพวกเขาก็เพิกเฉยเมื่อมีใครบางคนเตือนในเรื่องของคนคนนั้น  พวกเจ้าคิดว่าผู้นำเทียมเท็จโง่เขลาหรือไม่?  พวกเขาเป็นคนโง่เขลาและเบาปัญญา  สิ่งใดทำให้พวกเขาโง่เขลา?  พวกเขาไว้เนื้อเชื่อใจคนคนหนึ่งโดยไม่ไตร่ตรอง เชื่อว่าตอนที่คนคนนี้ได้รับเลือก เขาให้คำสัตย์สาบาน ตั้งปณิธาน และอธิษฐานด้วยน้ำตาที่ไหลนองหน้า นั่นหมายความว่าเขาเป็นคนที่ไว้ใจได้ และเขาจะไม่มีวันมีปัญหาใดๆ ในการดูแลรับผิดชอบงาน  ผู้นำเทียมเท็จไม่มีความเข้าใจในธรรมชาติของผู้คน พวกเขาไม่รู้สถานการณ์ที่แท้จริงของมวลมนุษย์ที่เสื่อมทราม  พวกเขากล่าวว่า ‘เมื่อใครบางคนได้รับเลือกมาเป็นผู้ดูแล เขาจะเปลี่ยนไปในทางที่แย่ลงได้อย่างไร?  ใครบางคนที่ดูจริงจังและน่าเชื่อถือขนาดนั้นจะหลีกเลี่ยงงานของตนได้อย่างไร?  เขาจะไม่ทำอย่างนั้นใช่หรือไม่?  เขามีความซื่อตรงมาก’  เนื่องจากผู้นำเทียมเท็จมีความเชื่อในความคิดฝันและความรู้สึกของตนเองมากเกินไป ท้ายที่สุดเรื่องนี้จึงทำให้พวกเขาไม่สามารถแก้ปัญหามากมายที่เกิดขึ้นในงานของคริสตจักรได้อย่างทันท่วงที และหยุดยั้งไม่ให้พวกเขาปลดผู้ดูแลที่เกี่ยวข้องและปรับเปลี่ยนการมอบหมายหน้าที่ให้กับคนเหล่านั้นทันที  พวกเขาคือผู้นำเทียมเท็จที่แท้จริง… ผู้นำเทียมเท็จก็มีข้อบกพร่องที่ร้ายแรง กล่าวคือพวกเขาไว้วางใจผู้คนอย่างรวดเร็วตามความคิดฝันของตนเอง  และเรื่องนี้ก็มีต้นเหตุมาจากการไม่เข้าใจความจริงมิใช่หรือ?  พระวจนะของพระเจ้าเปิดโปงแก่นแท้ของมวลมนุษย์ที่เสื่อมทรามอย่างไรบ้าง?  เหตุใดพวกเขาจึงไว้ใจผู้คนที่แม้กระทั่งพระเจ้าก็ไม่ไว้วางพระทัย?  ผู้นำเทียมเท็จคิดว่าตนเองถูกและโอหังมากเกินไปมิใช่หรือ?  สิ่งที่พวกเขาคิดก็คือ ‘ฉันไม่น่าจะตัดสินคนคนนี้ผิดหรอก ไม่ควรจะมีปัญหาใดๆ กับคนคนนี้ที่ฉันตัดสินไปแล้วว่าเหมาะสม แน่นอนว่าเขาไม่ใช่คนที่ลุ่มหลงในการกิน การดื่ม และความบันเทิง หรือเป็นคนที่ชอบความสุขสบายและเกลียดชังงานหนัก  เขาเป็นคนที่ไว้ใจได้และเชื่อถือได้อย่างแน่นอน  เขาจะไม่เปลี่ยนแปลง หากเขาเปลี่ยนไป นั่นย่อมจะหมายความว่าฉันเข้าใจเขาผิดไปมิใช่หรือ?’  นี่เป็นตรรกะประเภทใด?  เจ้าเป็นผู้เชี่ยวชาญอย่างนั้นหรือ?  เจ้ามีสายตาที่มองทะลุได้หรือ?  เจ้ามีทักษะพิเศษเช่นนั้นหรือ?  เจ้าอาจใช้ชีวิตร่วมกับคนคนหนึ่งเป็นเวลาหนึ่งปีหรือสองปี แต่เจ้าจะสามารถมองเห็นตัวตนที่แท้จริงของเขาโดยไม่มีสภาพแวดล้อมที่เหมาะสมในการตีแผ่แก่นแท้ธรรมชาติของเขาออกมาอย่างหมดเปลือกหรือไม่?  หากพระเจ้าไม่ทรงเผยเขาออกมา เจ้าอาจใช้ชีวิตร่วมกับเขาเป็นเวลาสามปี หรือแม้กระทั่งห้าปี และจะยังคงยากที่จะมองให้ออกว่าเขามีแก่นแท้ธรรมชาติประเภทใดกันแน่  และจะยากขึ้นอีกเพียงใดเมื่อเจ้าแทบไม่ได้พบเขา หรือแทบไม่ได้อยู่กับเขาเลย?  โดยไม่รู้ไม่ชี้ผู้นำเทียมเท็จไว้วางใจคนคนหนึ่งตามความประทับใจชั่วครั้งชั่วคราวหรือการที่คนอื่นประเมินคนคนนั้นในทางบวก และกล้าที่จะมอบหมายงานของคริสตจักรให้บุคคลดังกล่าว  ในเรื่องนี้พวกผู้นำเทียมเท็จมืดบอดเป็นที่สุดมิใช่หรือ?  พวกเขากระทำการอย่างไม่ระมัดระวังมิใช่หรือ?  แล้วเมื่อพวกเขาทำงานแบบนี้ ผู้นำเทียมเท็จก็กำลังไร้ความรับผิดชอบอย่างที่สุดมิใช่หรือ?” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (3))  หลังจากอ่านพระวจนะของพระเจ้า ฉันก็เข้าใจว่าทำไมฉันถึงเชื่อใจคนง่าย  สาเหตุที่แท้จริงคือฉันไม่เข้าใจความจริงและโอหังมาก แถมยังประเมินผู้คนตามมโนคติอันหลงผิดและจินตนาการของตัวเอง  ฉันคิดว่าคนๆ หนึ่งสามารถทำงานจริงได้เพียงเพราะแสดงผลงานที่ดีเพียงเล็กน้อยในช่วงเวลาสั้นๆ ทำให้ฉันเชื่อใจคนมากเกินไปและละเลยที่จะกำกับดูแลและติดตามงาน  แท้จริงแล้ว ผู้นำได้เตือนฉันว่าขีดความสามารถและความสามารถในการทำงานของหลี่จื้อนั้นไม่ค่อยดีนัก และบอกให้ฉันติดตามงานให้ละเอียดยิ่งขึ้น รวมทั้งคอยชี้แนะและช่วยเหลือเขาในการทำงานให้มากขึ้น แต่เพราะหลี่จื้อหาสมาชิกทีมงานข้อเขียนได้สามคนและสังเกตเห็นปัญหาบางอย่างในบทความคำพยานจากประสบการณ์ ฉันจึงเปลี่ยนทัศนะที่มีต่อเขา โดยคิดว่าเขามีความสามารถในการทำงานอยู่บ้างและขีดความสามารถของเขาก็ไม่ได้แย่นัก  หลังจากนั้น ฉันก็ใช้วิธีปล่อยมือจากงานของเขาและแทบไม่ได้ติดตามหรือถามไถ่เรื่องนี้เลย  ผลก็คือ ฉันไม่ได้ค้นพบหรือแก้ไขปัญหามากมาย ทำให้งานล่าช้า  ที่จริงแล้ว เมื่อคิดย้อนกลับไปอย่างถี่ถ้วน ฉันก็ตระหนักว่าสมาชิกสองในสามคนนั้นผู้นำเป็นคนจัดหาให้ และหลี่จื้อรับผิดชอบแค่จัดแจงหน้าที่ของพวกเธอเท่านั้น  นอกจากนี้ เหตุผลที่เขาสามารถพบปัญหาบางอย่างในบทความได้ก็เพราะเขาเคยฝึกเขียนบทความมาก่อน และสามารถจับความเข้าใจหลักธรรมบางอย่างได้ แต่เมื่อพูดถึงการทำงานจริงและการใช้ความจริงเพื่อแก้ปัญหา เช่น สมาชิกกลุ่มอยู่ในสภาวะที่ไม่ถูกต้องและมีท่าทีที่ไม่ดีต่อหน้าที่ของตัวเอง เขากลับทำไม่ได้  ฉันไม่ได้ประเมินผู้คนตามหลักธรรมความจริง และยิ่งไปกว่านั้น ฉันยังลุ่มหลงในความสบายและไม่เต็มใจที่จะทนทุกข์หรือจ่ายราคา ไม่ติดตามหรือชี้แนะงานของหลี่จื้อในรายละเอียด ซึ่งทำให้งานเสียหาย  เมื่อทบทวนเรื่องนี้ ฉันรู้สึกทั้งผิดและเสียใจในใจ  ฉันตระหนักว่าฉันทั้งตาบอดและใจบอดจริงๆ!

หลังจากนั้น ฉันก็ค้นหาพระวจนะของพระเจ้าเกี่ยวกับวิธีทำงานจริงมาอ่าน  พระเจ้าตรัสว่า “ไม่สำคัญว่าผู้นำหรือคนทำงานจะทำงานสำคัญใด และธรรมชาติของงานนี้คือสิ่งใด ลำดับความสำคัญข้อแรกก็คือการเข้าใจและรู้ซึ้งว่างานดำเนินไปอย่างไร  พวกเขาต้องอยู่ที่นั่นด้วยตัวเองเพื่อติดตามผลสิ่งทั้งหลายและถามคำถาม โดยรับข้อมูลโดยตรงด้วยตัวเอง  พวกเขาต้องไม่เพียงแค่พึ่งพาคำบอกเล่าหรือรับฟังรายงานจากผู้อื่นเท่านั้น  แต่ต้องจับตาดูสถานการณ์ของบุคลากรด้วยตนเอง ดูว่างานคืบหน้าไปอย่างไร ทำความเข้าใจว่ามีเรื่องยุ่งยากอันใด มีส่วนใดที่ไม่เป็นไปตามข้อกำหนดของเบื้องบนบ้างหรือไม่ มีการละเมิดหลักธรรมหรือไม่ มีการก่อกวนหรือขัดขวางบ้างหรือไม่ ในส่วนของงานที่ใช้ความเชี่ยวชาญนั้นขาดแคลนอุปกรณ์ที่จำเป็นหรือสื่อการสอนที่เกี่ยวข้องหรือไม่—พวกเขาต้องคอยติดตามเรื่องทั้งหมดนี้  ไม่สำคัญว่าพวกเขารับฟังรายงานกี่ฉบับ หรือพวกเขารวบรวมข้อมูลจากคำบอกเล่ามาได้มากเพียงใด ทั้งสองอย่างนี้ไม่มีสิ่งใดดีไปกว่าการไปเยี่ยมเยือนด้วยตัวเอง จะถูกต้องแม่นยำและพึ่งพาได้มากกว่าหากพวกเขาได้เห็นสิ่งทั้งหลายด้วยตาของตัวเอง  ทันทีที่พวกเขาคุ้นเคยกับสถานการณ์นี้ในทุกแง่มุม พวกเขาย่อมจะรู้เป็นอย่างดีถึงสิ่งที่กำลังดำเนินอยู่  โดยเฉพาะอย่างยิ่งพวกเขาต้องมีความเข้าใจที่ชัดเจนและแม่นยำว่าใครมีขีดความสามารถดีและควรค่าแก่การบ่มเพาะ เพราะสิ่งนี้เท่านั้นที่จะช่วยให้พวกเขาสามารถบ่มเพาะและใช้คนได้อย่างถูกต้อง ซึ่งเป็นสิ่งสำคัญอย่างยิ่งหากผู้นำและคนทำงานจะปฏิบัติงานของตนให้ดี” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (4))  พระเจ้าตรัสว่าเพื่อที่จะทำงานจริงให้ดี กุญแจสำคัญคือต้องไม่คำนึงถึงเนื้อหนังและไม่ฟังแค่รายงานของคนอื่น  พวกเราต้องมีส่วนร่วมด้วยตนเอง ลงลึกไปยังหน้างาน และทำความเข้าใจรายละเอียดของงาน เมื่อพบปัญหา พวกเราต้องมีส่วนร่วมในการแก้ไขปัญหาเหล่านั้นด้วยตัวเอง พวกเราต้องติดตามผลลัพธ์ของงานหลังจากผ่านไประยะหนึ่ง ไม่ใช่แค่นำไปปฏิบัติโดยไม่มีการติดตาม  ฉันจึงอธิษฐานถึงพระเจ้าในใจว่าฉันจะไม่เป็นคนที่เอาแต่นั่งสั่งการอีกต่อไป หลังจากนั้น ฉันก็เริ่มมุ่งเน้นไปที่การทำงานอย่างละเอียด ถามไถ่เกี่ยวกับปัญหาบางอย่างด้วยตัวเองและทำงานเพื่อแก้ไขปัญหาเหล่านั้น  ตอนนั้น งานในกลุ่มที่พี่น้องหญิงซูจิ้งรับผิดชอบไม่เกิดผลลัพธ์ และเมื่อฉันเข้ามาตรวจสอบงาน เธอก็รายงานว่าเธอทำงานจริงอย่างไร และต้องทนทุกข์และจ่ายราคามากเพียงใด ฟังจากรายงาน ดูเหมือนซูจิ้งทำอะไรไปหลายอย่าง แต่ไม่สอดคล้องกับผลลัพธ์ของงาน ฉันจึงเริ่มตรวจสอบรายละเอียดของงาน  ฉันพบว่าซูจิ้งห่วงความมีหน้ามีตาและสถานะของตัวเองมาก และเมื่อรายงานเรื่องงาน ก็รายงานแต่เรื่องดี ไม่รายงานเรื่องแย่  เมื่อฉันถามถึงรายละเอียดของงาน เธอมักเลี่ยงประเด็นสำคัญเสมอ หลังตรวจสอบและสอบถาม ฉันก็แน่ใจว่าซูจิ้งไม่มีความสามารถในการทำงาน จึงปลดเธอ  เนื่องจากตอนนั้นยังหาคนที่เหมาะสมมาเป็นผู้นำกลุ่มไม่ได้ ฉันจึงรับงานในรายละเอียดบางส่วนมาทำเอง  ตลอดสองเดือนที่เข้าไปมีส่วนร่วมและติดตามงานจริงๆ ผลลัพธ์ของงานบทความก็ดีขึ้น และฉันก็ได้ลิ้มรสความชื่นใจของการทำงานจริง

ไม่นานนัก เดือนเมษายนก็มาถึง งานของสามกลุ่มที่ฉันรับผิดชอบค่อยๆ มีความคืบหน้า และพวกเราก็ได้ผู้ที่เหมาะสมจะเป็นผู้นำกลุ่มแล้ว ในใจฉันวางแผนว่า “ในที่สุดงานก็เข้าที่เข้าทางแล้ว ขอแค่ฉันคอยติดตามงานเป็นประจำ ก็น่าจะไม่มีปัญหาอะไร และในที่สุดฉันก็จะได้พักเสียที”  ฉันค่อยๆ หันไปสนใจแค่บทความคำพยานจากประสบการณ์ที่ส่งมาในแต่ละวัน และไม่ริเริ่มตรวจสอบรายละเอียดของงานอีกต่อไป  วันหนึ่งในเดือนมิถุนายน ฉันดูวีดิทัศน์คำพยานจากประสบการณ์ ซึ่งพี่น้องชายในวิดีทัศน์เป็นผู้นำคริสตจักรที่รับผิดชอบงานข่าวประเสริฐ  เขาทำงานได้ละเอียดมากและรู้สถานการณ์ของผู้มีศักยภาพในการรับข่าวประเสริฐแต่ละคนเป็นอย่างดี  ฉันเปรียบเทียบตัวเองกับเขาและตระหนักว่าฉันยังตามหลังอยู่มาก  โดยเฉพาะช่วงครึ่งเดือนที่ผ่านมา ฉันพอใจแค่การมีคนส่งบทความคำพยานจากประสบการณ์มา และไม่ได้ตรวจสอบรายละเอียดงานของแต่ละกลุ่มเลย  ฉันตระหนักว่าตัวเองเริ่มหละหลวมในงาน และรีบแก้ไขสถานการณ์อย่างรวดเร็ว  ฉันเริ่มตรวจสอบงานของหลายๆ กลุ่ม และตอนนั้นเองถึงพบว่ากลุ่มหนึ่ง มีบทความคำพยานจากประสบการณ์ค้างรอการตรวจสอบเป็นจำนวนมาก ส่วนอีกกลุ่มก็ทำหน้าที่อย่างไม่มีประสิทธิภาพเอามากๆ และผลงานก็ลดลงอย่างเห็นได้ชัด… ยิ่งตรวจสอบ ฉันก็ยิ่งพบปัญหามากขึ้น  ฉันโกรธตัวเองมาก “ทำไมฉันถึงไม่พบปัญหาเหล่านี้ให้เร็วกว่านี้?  ฉันเดินซ้ำรอยเส้นทางของผู้นำเทียมเท็จอีกครั้งโดยไม่รู้ตัวได้ยังไง?”  จากนั้นฉันจึงอธิษฐานเพื่อแสวงหา

ระหว่างที่แสวงหา ฉันได้อ่านพระวจนะของพระเจ้าบทตอนหนึ่งที่ว่า “มีผู้นำเทียมเท็จอีกประเภทหนึ่งที่พวกเราเคยพูดถึงอยู่บ่อยครั้งระหว่างการสามัคคีธรรมถึงหัวข้อเรื่อง ‘หน้าที่รับผิดชอบของผู้นำและคนทำงาน’  คนประเภทนี้มีขีดความสามารถบางประการ พวกเขาไม่ใช่คนโง่ พวกเขามีหนทางและวิธีการในการทำงาน ทั้งยังมีแผนการในการแก้ไขปัญหา และเมื่อได้รับมอบหมายงานชิ้นหนึ่ง พวกเขาก็สามารถทำให้สำเร็จได้ใกล้เคียงกับมาตรฐานที่คาดหวังไว้  พวกเขาสามารถค้นพบปัญหาใดๆ ที่เกิดขึ้นในงานและสามารถแก้ไขปัญหาบางประการได้เช่นกัน เมื่อพวกเขาได้ยินปัญหาที่บางคนรายงาน หรือสังเกตเห็นพฤติกรรม การสำแดง คำพูด และการกระทำของบางคน ในใจของพวกเขาก็มีปฏิกิริยา ทั้งยังมีความเห็นและท่าทีของตนเอง  แน่นอนว่า หากผู้คนเหล่านี้ไล่ตามเสาะหาความจริงและมีสำนึกของภาระ เช่นนั้นแล้ว ปัญหาทั้งหมดนี้ย่อมสามารถได้รับการแก้ไข  อย่างไรก็ตาม ในงานซึ่งอยู่ภายใต้ความรับผิดชอบของคนประเภทที่พวกเรากำลังสามัคคีธรรมถึงในวันนี้ กลับยังคงมีปัญหาที่ไม่ได้รับการแก้ไข  เหตุใดจึงเป็นเช่นนั้น?  นั่นก็เพราะผู้คนเหล่านี้ไม่ทำงานจริง  พวกเขารักความสบายและเกลียดการทำงานหนัก พยายามเพียงผิวเผินอย่างสุกเอาเผากิน ชอบอยู่เฉยๆ และสุขสำราญกับผลประโยชน์ทางสถานะตำแหน่ง ชอบสั่งการคนอื่น เพียงขยับปากพูดเล็กน้อย ให้คำแนะนำบางอย่าง จากนั้นก็ถือว่างานของตนเสร็จสิ้นแล้ว  พวกเขาไม่ใส่ใจงานจริงของคริสตจักรหรืองานที่สำคัญอย่างยิ่งยวดซึ่งพระเจ้าไว้วางพระทัยมอบหมายให้พวกเขาเลย—พวกเขาไม่มีสำนึกของภาระเช่นนี้ และต่อให้พระนิเวศของพระเจ้าเน้นย้ำเรื่องเหล่านี้ซ้ำแล้วซ้ำเล่า พวกเขาก็ยังคงไม่ใส่ใจ… ปัญหาของคนประเภทนี้คืออะไร?  (พวกเขาเกียจคร้านเกินไป)  จงบอกเราเถิดว่า ผู้ใดที่มีปัญหาร้ายแรง ผู้คนที่เกียจคร้านหรือผู้คนที่มีขีดความสามารถต่ำ?  (ผู้คนที่เกียจคร้าน)  เหตุใดผู้คนที่เกียจคร้านจึงมีปัญหาที่ร้ายแรง?  (ผู้คนที่มีขีดความสามารถต่ำไม่สามารถเป็นผู้นำหรือคนทำงานได้ แต่พวกเขาพอจะมีประสิทธิภาพอยู่บ้างเมื่อทำหน้าที่ที่อยู่ภายในความสามารถของตน  อย่างไรก็ดี ผู้คนที่เกียจคร้านไม่สามารถทำสิ่งใดได้เลย ต่อให้พวกเขามีขีดความสามารถ แต่นั่นก็ไม่มีผลอะไร)  ผู้คนที่เกียจคร้านไม่สามารถทำสิ่งใดได้เลย  สรุปเป็นสองวลีก็คือ พวกเขาเป็นคนไร้ประโยชน์ พวกเขามีความพิการระดับที่สอง  ไม่ว่าขีดความสามารถของผู้คนที่เกียจคร้านจะดีเพียงใด นั่นก็เป็นเพียงแค่ผักชีโรยหน้า ต่อให้พวกเขามีขีดความสามารถที่ดี แต่นั่นก็ไร้ประโยชน์  พวกเขาเกียจคร้านเกินไป—พวกเขารู้ว่าควรทำสิ่งใด แต่กลับไม่ทำ และต่อให้พวกเขารู้ว่าสิ่งใดเป็นปัญหา พวกเขาก็ไม่แสวงหาความจริงเพื่อแก้ไข และแม้พวกเขารู้ว่าตนควรทุกข์ทนกับความยากลำบากอันใดเพื่อให้งานมีประสิทธิผล แต่พวกเขาก็ไม่เต็มใจสู้ทนความยากลำบากที่คุ้มค่าเหล่านี้—พวกเขาจึงไม่สามารถได้รับความจริงใดๆ และไม่สามารถทำงานจริงได้เลย  พวกเขาไม่ปรารถนาที่จะสู้ทนความยากลำบากที่ผู้คนควรสู้ทน พวกเขารู้จักเพียงที่จะลุ่มหลงในความสะดวกสบาย เพลิดเพลินกับช่วงเวลาอันชื่นบานและการพักผ่อนหย่อนใจ และเพลิดเพลินกับชีวิตที่เป็นอิสระและผ่อนคลาย  พวกเขาไร้ประโยชน์ไม่ใช่หรือ?  ผู้คนที่สู้ทนความยากลำบากไม่ได้ย่อมไม่สมควรที่จะมีชีวิตอยู่  ผู้คนที่ปรารถนาจะมีชีวิตเยี่ยงกาฝากอยู่เสมอนั้น ย่อมเป็นคนที่ไม่มีมโนธรรมหรือสำนึก พวกเขาคือสัตว์เดรัจฉาน และคนเช่นนี้ไม่เหมาะแม้แต่จะทำงานใช้แรง  เนื่องจากพวกเขาสู้ทนความยากลำบากไม่ได้ แม้ในยามที่พวกเขาทำงานใช้แรง พวกเขาก็ไม่สามารถทำได้ดี และหากพวกเขาปรารถนาที่จะได้รับความจริง ก็ยิ่งไม่มีหวังในเรื่องนี้  คนที่ทนทุกข์ไม่ได้และไม่รักความจริงเป็นคนไร้ประโยชน์ พวกเขาไม่มีคุณสมบัติที่จะทำงานใช้แรงด้วยซ้ำไป  พวกเขาคือสัตว์เดรัจฉาน ไม่มีความเป็นมนุษย์แม้แต่น้อย  ผู้คนเช่นนี้ต้องถูกกำจัดออกไป เช่นนี้เท่านั้นจึงสอดคล้องกับเจตนารมณ์ของพระเจ้า” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  เมื่ออ่านการเปิดโปงของพระเจ้าเกี่ยวกับผู้นำเทียมเท็จที่มีขีดความสามารถแต่ไม่ทำหน้าที่ของตนอย่างถูกควร ฉันรู้สึกสะเทือนใจ ในอดีต ฉันคิดเสมอว่าตัวเองไม่ได้ขี้เกียจนัก และไม่เคยคิดเลยว่าตัวเองเป็นคนไร้ประโยชน์อย่างที่พระเจ้าทรงเปิดโปง แต่ครั้งนี้ เมื่อเผชิญกับข้อเท็จจริง ฉันต้องยอมรับว่าต้นตอที่ฉันไม่ทำงานจริงเป็นเพราะฉันรักความสบาย เกลียดการทำงานหนัก ละโมบความสะดวกสบาย และขี้เกียจเกินไป  เมื่อมองย้อนกลับไปช่วงที่ฉันกำกับดูแลงาน ในตอนแรก ฉันพอจะรับผิดชอบ ทนความลำบาก และจ่ายราคาได้บ้าง และงานก็พอมีความคืบหน้าให้เห็น  แต่เมื่อเห็นผลลัพธ์บางอย่างในงาน ก็เกิดความอยากสบายขึ้นมา ฉันจึงเริ่มผลักภาระงานไปให้ผู้นำกลุ่มและแอบเสพสุขกับเวลาว่าง  ฉันพอใจแค่การตรวจบทความไปวันๆ และไม่อยากใช้ความคิดเพื่อพิจารณาปัญหาของแต่ละกลุ่มอย่างจริงจัง  ฉันเริ่มทำหน้าที่อย่างแข็งขัน แต่ไม่สามารถทำจนจบได้ และมักจะเลือกเส้นทางที่ง่ายที่สุดเสมอ  ซึ่งหมายความว่าปัญหาในงานจะไม่ถูกค้นพบและแก้ไขได้ทันท่วงที  พระเจ้าประทานความคิดให้ผู้คนเพื่อไตร่ตรองเรื่องที่ถูกต้อง แต่ฉันมักจะคำนึงถึงเนื้อหนังเสมอ และไม่เคยอยากใช้ความคิดหรือพิจารณาปัญหาให้ทะลุปรุโปร่ง  คริสตจักรจัดแจงให้ฉันทำหน้าที่ที่สำคัญเช่นนี้ แต่ฉันไม่ได้คิดเลยว่าจะจ่ายราคาอย่างไรเพื่อให้งานเกิดผล  ตรงกันข้าม ฉันกลับลุ่มหลงในความสบายและไม่รับผิดชอบต่อหน้าที่ของตัวเอง ฉันไม่มีมโนธรรมหรือความเป็นมนุษย์เลยจริงๆ  ฉันไม่ใช่คนไร้ประโยชน์แบบที่พระเจ้าตรัสถึงหรอกหรือ?  จากนั้นฉันจึงอธิษฐานถึงพระเจ้า ยินดีที่จะขบถต่อเนื้อหนัง กลับใจต่อพระเจ้า และทำงานจริง

วันหนึ่ง ระหว่างการเฝ้าเดี่ยว ฉันได้อ่านพระวจนะของพระเจ้าสองบทตอนและพบเส้นทางแห่งการปฏิบัติ  พระเจ้าตรัสว่า “ในปัจจุบันโอกาสที่จะปฏิบัติหน้าที่มีไม่มาก ดังนั้น เจ้าต้องยึดกุมโอกาสเหล่านี้เอาไว้ให้มั่นในยามที่เจ้าทำได้  เวลาที่อยู่ต่อหน้าหน้าที่นั่นเองคือยามที่เจ้าต้องใช้ความพยายามที่แท้จริง นั่นคือเวลาที่เจ้าต้องมอบถวายตนเองและสละตนเพื่อพระเจ้า และเป็นเวลาที่เจ้าต้องจ่ายราคา  จงอย่าสงวนสิ่งใดไว้ อย่าเก็บงำกลอุบายใดๆ อย่าเหลือทางหนีทีไล่หรือหาทางออกให้ตนเอง  หากเจ้าหาทางหนีทีไล่ ใช้เล่ห์กล หรือกะล่อนและอู้งาน เช่นนั้นแล้วเจ้าก็ไม่แคล้วที่จะทำได้แย่” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การเข้าสู่ชีวิตเริ่มต้นที่การปฏิบัติหน้าที่)  “หากเจ้ามีขีดความสามารถในระดับหนึ่งอย่างแท้จริง เข้าใจทักษะในสายงานที่อยู่ในขอบเขตความรับผิดชอบของตนจริง และไม่ใช่คนนอกสายงานที่เจ้าทำอยู่ เช่นนั้นแล้วเจ้าก็เพียงต้องยึดปฏิบัติตามวลีหนึ่ง แล้วเจ้าจะสามารถจงรักภักดีต่อหน้าที่ของตนได้  เป็นวลีใดหรือ?  ‘จงใส่ใจ’  ถ้าเจ้าใส่ใจสิ่งต่างๆ และใส่ใจผู้คน เช่นนั้นแล้วเจ้าก็จะสามารถจงรักภักดีและรับผิดชอบต่อหน้าที่ของเจ้าได้  วลีนี้ปฏิบัติง่ายหรือไม่?  เจ้าจะนำไปปฏิบัติได้อย่างไร?  นี่ไม่ได้หมายถึงการใช้หูฟัง หรือใช้สติปัญญาไตร่ตรอง—นี่หมายถึงการใช้หัวใจของเจ้า  ถ้าคนคนหนึ่งสามารถใช้หัวใจของตนได้จริง เช่นนั้นแล้วเมื่อดวงตาของพวกเขามองเห็นใครสักคนทำอะไรบางอย่าง กระทำการในหนทางบางอย่าง หรือมีการตอบสนองบางอย่างต่อบางสิ่ง หรือเมื่อหูของพวกเขาได้ยินความคิดเห็นหรือข้อโต้แย้งของบางคน ด้วยการใช้หัวใจของพวกเขาตรึกตรองและใคร่ครวญสิ่งเหล่านี้ ก็ย่อมเกิดแนวคิด ทัศนะ และท่าทีบางอย่างขึ้นในใจของพวกเขา  แนวคิด ทัศนะ และท่าทีเหล่านี้จะทำให้พวกเขามีความเข้าใจที่ลึกซึ้ง จำเพาะ และถูกต้องในตัวคนหรือเรื่องนั้นๆ พร้อมกันนั้นก็จะทำให้เกิดการตัดสินและหลักธรรมที่เหมาะสมและถูกต้อง  เฉพาะเมื่อคนคนหนึ่งมีการสำแดงเหล่านี้ในการใช้หัวใจของตนเท่านั้น จึงจะหมายความว่าพวกเขาจงรักภักดีต่อหน้าที่ของตน” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (7))  พระวจนะของพระเจ้าทำให้ฉันเข้าใจว่าเพื่อที่จะลุล่วงหน้าที่ของตัวเองและทำงานจริง อันดับแรกฉันต้องขบถต่ออุปนิสัยอันเสื่อมทรามของตัวเองอย่างมีสติและใส่ใจในหน้าที่  ตราบใดที่ฉันใส่ใจ ฉันก็จะสามารถค้นพบปัญหาและแก้ไขมันได้จริงๆ  มีเพียงการทำเช่นนี้ ฉันจึงจะสามารถทำหน้าที่ด้วยการอุทิศตนได้ และจึงจะถือว่าเป็นการทำงานจริง ถ้าฉันไม่ใส่ใจและไม่อยากพยายามหรือจ่ายราคา ฉันก็จะไม่พยายามแสวงหาความจริงเมื่อเห็นปัญหา และอาจจะไม่พบปัญหาด้วยซ้ำ นับประสาอะไรกับการแก้ไขปัญหาเหล่านั้น และในที่สุด ฉันก็จะไม่สามารถลุล่วงในหน้าที่ได้  ต่อมา ฉันได้สื่อสารกับพี่น้องหญิงที่ทำงานด้วยเกี่ยวกับปัญหาในกลุ่มทีละเรื่อง  เราตรวจสอบงานในกลุ่มอย่างรอบคอบและพบความเบี่ยงเบนและช่องโหว่บางอย่าง จากนั้นฉันจึงเขียนจดหมายเพื่อสื่อสารอย่างเป็นรูปธรรม และปัญหาเรื่องประสิทธิภาพต่ำในการทำหน้าที่ของกลุ่มก็ค่อยๆ ได้รับการแก้ไข  แต่ฉันรู้ว่าฉันไม่อาจตรวจสอบและติดตามงานเหล่านี้เพียงครั้งเดียวแล้วจบไปได้ การติดตามและการกำกับดูแลเป็นประจำนั้นเป็นสิ่งจำเป็น และนี่คืองานที่ต้องทำในระยะยาว  บางครั้ง เมื่องานกองพะเนิน ฉันก็ยังคงเผยสภาวะที่อยากเกียจคร้านออกมา แต่ก็สามารถปรับตัวเองและขบถต่อเนื้อหนังได้ทันท่วงที และทำงานจริงตามพระวจนะของพระเจ้า  งานบทความในกลุ่มที่ฉันรับผิดชอบก็เริ่มแสดงผลลัพธ์ที่ชัดเจนโดยไม่รู้ตัว และฉันก็รู้สึกมีความสุขจริงๆ  ฉันรู้สึกสงบในใจขณะทำหน้าที่ด้วยวิธีนี้

หลังจากได้รับประสบการณ์นี้ ฉันก็ตระหนักว่าการทำงานจริงไม่ใช่เรื่องยาก  มันเป็นแค่เรื่องของการใส่ใจลงไป  เมื่อมีเจตนาที่ถูกต้อง ไม่หันเข้าหาความสะดวกสบายทางเนื้อหนัง และหันมาพิจารณาว่าจะทำงานจริงให้ดีได้อย่างไรแทน หัวใจก็จะจดจ่ออยู่กับเรื่องที่ถูกต้องมากขึ้น และในหน้าที่ ก็จะได้สัมผัสกับการชี้แนะ และพรของพระเจ้า ทำให้มองเห็นปัญหาได้ชัดเจนและแม่นยำยิ่งขึ้น ที่สำคัญคือ ผ่านการทำงานจริง ทำให้เราค้นพบปัญหาได้มากขึ้น และสามารถฝึกแก้ปัญหาด้วยความจริง จนเกิดความเข้าใจในหลักธรรมความจริงมากขึ้น  ฉันตระหนักได้ว่ามีเพียงการทำงานจริงเท่านั้น เราจึงจะสามารถทำหน้าที่ให้ดีได้ และมีความสงบและสบายใจ  ขอบคุณพระเจ้า!


36. สิ่งที่ผมได้รับหลังจากตาบอด

โดยเฉินจัว ประเทศจีน

ในปี 2010 ภรรยาประกาศข่าวประเสริฐแห่งราชอาณาจักรของพระเจ้าให้ผมฟัง  จากการอ่านพระวจนะของพระเจ้า ผมได้รู้ว่าพระเจ้าผู้ทรงมหิทธิฤทธิ์คือองค์พระเยซูเจ้าผู้เสด็จกลับมา และพระองค์กำลังทรงแสดงความจริงเพื่อชำระมวลมนุษย์ให้บริสุทธิ์และช่วยพวกเขาให้รอด  ผมปลื้มปีติมากและคิดกับตัวเองว่า “จากนี้ไป ผมต้องเชื่อและติดตามพระเจ้าอย่างจริงจัง  ผมคงจะเป็นสุขมากแน่ๆ หากได้รับพรและความรอดของพระเจ้าในวันข้างหน้า!”  หลังจากนั้นไม่นาน ผมก็เริ่มให้น้ำผู้มาใหม่ในคริสตจักร และต่อมาก็ได้เป็นผู้นำคริสตจักร  ผมยุ่งอยู่กับการจัดการงานต่างๆ ของคริสตจักรทุกวัน และรู้สึกมีความสุขมาก โดยคิดว่าตราบใดที่ทำหน้าที่แบบนี้ต่อไป ผมย่อมได้รับความรอดแน่นอน เพื่ออุทิศตนให้กับหน้าที่ได้อย่างเต็มเวลา ผมโอนกิจการค้าไม้ที่ทำกำไรงามของตัวเองให้ญาติคนหนึ่งไป

ในเดือนมกราคม ปี 2017 ผมเข้ารับการผ่าตัดตาซ้ายเนื่องจากจอประสาทตาหลุดลอก แต่การผ่าตัดไม่ราบรื่นนัก การมองเห็นของผมจึงเหลือเพียง 0.1 ผมมองเห็นตัวหนังสือไม่ชัดด้วยซ้ำ และมองเห็นได้ด้วยตาขวาเพียงข้างเดียว เดิมทีผมวางแผนจะผ่าตัดอีกครั้งในภายหลัง แต่ในเดือนมิถุนายน เนื่องจากการทรยศของยูดาส ตำรวจพรรคคอมมิวนิสต์จีนจึงเริ่มออกตามจับกุมพวกเราไปทั่ว ภรรยากับผมจึงหลบหนีไปอยู่อีกพื้นที่หนึ่ง และผมก็ไม่กล้าไปรักษาที่โรงพยาบาล  ตอนนั้น สิ่งเดียวที่ผมทำได้คืออยู่บ้านและทำหน้าที่เกี่ยวกับงานข้อเขียน แต่พอจ้องคอมพิวเตอร์นานๆ ตาก็จะพร่ามัว และผมก็รู้สึกว่าการทำหน้าที่เป็นเรื่องยากมาก  เมื่อเห็นว่าพี่น้องชายหญิงรอบตัวต่างก็สายตาดีกันทั้งนั้น ผมก็คิดในใจว่า “ไม่กี่ปีมานี้ ผมทิ้งกิจการของตัวเองและทำหน้าที่ในคริสตจักรมาตลอด แล้วทำไมต้องเป็นผมที่เป็นโรคตาด้วย?  ตาขวาของผมก็เคยผ่าตัดมาก่อน ถ้ามันเกิดเป็นอะไรขึ้นมาอีก ผมจะทำหน้าที่อะไรได้?  ถ้าไม่ทำหน้าที่ แล้วผมจะได้รับการช่วยให้รอดได้อย่างไร?”  ผมอยากเสี่ยงไปรักษาที่โรงพยาบาล แต่ก็กลัวถูกพรรคคอมมิวนิสต์จีนจับกุม ผมจึงไม่กล้าไป ผมนึกถึงพี่น้องชายหญิงบางคนที่ยืนหยัดทำหน้าที่ต่อหลังจากล้มป่วย และต่อมาก็หายเป็นปกติดี ถ้าผมยืนหยัดในหน้าที่ พระเจ้าจะไม่ทรงกรุณาและรักษาผมให้หายด้วยหรอกหรือ?  บางทีตาของผมอาจจะดีขึ้นในที่สุดก็ได้?  ผมจึงทำหน้าที่ต่อไปเรื่อยๆ อย่างนั้น

วันที่ 1 พฤษภาคม ปี 2024 จู่ๆ ตาขวาของผมก็บวมและปวดมาก ทั้งยังรู้สึกเวียนหัวและคลื่นไส้ ชั่วขณะหนึ่งผมมองไม่เห็นอะไรเลย ผ่านไปสักพัก ผมก็เริ่มมองเห็นเงาร่างไหวๆ อยู่ตรงหน้าแบบเลือนราง แต่มองไม่ชัดว่าตัวเองกำลังเดินไปทางไหน จู่ๆ ผมก็ทำอะไรไม่ถูก ได้แต่คิดว่า “เกิดอะไรขึ้น?  เมื่อยี่สิบกว่าปีก่อน ผมเคยผ่าตัดจอประสาทตาหลุดลอกที่ตาขวา  หรือว่าโรคเก่าจะกลับมากำเริบ?  แย่แล้ว ตาซ้ายยังไม่หายดี แล้วตอนนี้ตาขวาก็มองไม่เห็นอีก  ถ้าตาบอดทั้งสองข้าง ผมก็จะทำหน้าที่อะไรไม่ได้เลย พระราชกิจของพระเจ้าใกล้จะสิ้นสุดแล้ว ในช่วงเวลาวิกฤติเช่นนี้ ถ้าผมมองไม่เห็น ผมจะไม่กลายเป็นคนไร้ประโยชน์หรอกหรือ?  ผมจะถูกกำจัดไหม?”  ผมกังวลมาก และไม่รู้จะทำยังไงดี  จากนั้นตาขวาของผมก็ปวดแสบปวดร้อนเป็นระลอกๆ หัวก็ปวดมาก แล้วก็รู้สึกอยากอาเจียนอยู่ตลอด เมื่อไม่มีทางเลือกอื่น ผมจึงเสี่ยงไปตรวจที่โรงพยาบาล  หมอบอกว่าผมเป็นต้อหินมุมปิดเฉียบพลัน ความดันตาจึงสูง รูม่านตาขยาย และตามีเลือดคั่งอย่างรุนแรง  หมอบอกว่าการมองเห็นพร่ามัวของผมน่าจะเกิดจากวุ้นตาขุ่นหรือเลนส์ตาเคลื่อน หมอบอกว่าจำเป็นต้องนอนรักษาตัวในโรงพยาบาลทันที ไม่อย่างนั้นตาขวาอาจจะบอดได้  พอได้ยินแบบนี้ ผมก็คิดว่า “ฉันจบเห่แล้ว ตาซ้ายก็มองเห็นได้ไม่ดี และถ้าตาขวามองไม่เห็นอีก แบบนั้นก็คือตาบอดจริงๆ ไม่ใช่หรือ?  อย่าว่าแต่เรื่องทำหน้าที่เลย—แม้แต่การใช้ชีวิตประจำวันก็คงกลายเป็นปัญหา  แล้วฉันจะทำยังไงดี?  ไม่กี่ปีมานี้ฉันทำหน้าที่เต็มเวลาในคริสตจักรมาตลอด แล้วฉันจะมาป่วยเป็นโรคแบบนี้ได้อย่างไร?  ถ้าเป็นแค่ปวดหลังหรือปวดขาก็คงไม่เป็นไร อย่างน้อยก็ไม่ทำให้หน้าที่ล่าช้า  แต่ถ้าตามองไม่เห็นและทำหน้าที่ไม่ได้ ฉันจะไม่กลายเป็นคนไร้ประโยชน์หรอกหรือ?  แบบนี้แล้วฉันจะยังได้รับการช่วยให้รอดได้อย่างไร?”  ยิ่งคิดผมก็ยิ่งคิดลบ ผมนอนโรงพยาบาลอยู่สามวัน และหมอก็ลองรักษาอยู่หลายวิธี แต่ความดันตาของผมก็ยังแกว่งขึ้นๆ ลงๆ อยู่อย่างนั้น รูม่านตาไม่สามารถกลับมาเป็นปกติได้ และผมก็มองเห็นภาพซ้อน ราวกับใส่แว่นสองชั้นที่หนาถึง 2,000  การมองเห็นของผมเหลือเพียง 0.04 หมอบอกว่ายังไม่มีการรักษาที่ได้ผลในตอนนี้ ทางเลือกเดียวคือต้องผ่าตัดเจาะระบายก่อน วิธีนี้จะทำให้หมอดูได้ว่าความดันตาลดลงได้หรือไม่ ตรวจสภาพเลนส์ตา แล้วค่อยตัดสินใจว่าจะผ่าตัดครั้งที่สองหรือไม่ ใจผมหล่นวูบเมื่อได้ยินแบบนี้ และขณะนอนอยู่บนเตียง จินตนาการของผมก็ฟุ้งไปต่างๆ นานา “พรรคคอมมิวนิสต์จีนไล่ล่าฉันมาตั้งหลายปี และฉันก็ทิ้งกิจการมาทำหน้าที่ ขนาดเหลือตาที่ใช้การได้ดีแค่ข้างเดียว ก็ยังทำหน้าที่ต่อ และหน้าที่ของฉันก็ผลิดอกออกผลอยู่บ้าง แล้วทำไมพระเจ้าไม่ทรงคุ้มครองฉัน?  หรือว่าฉันยังจ่ายราคาหรือสละตนไม่มากพอ?”  ในแง่คำสอน ผมรู้ว่าควรนบนอบต่อการจัดวางเรียบเรียงและการจัดการเตรียมการของพระเจ้า แต่ในใจ ผมยังหวังให้พระเจ้าทรงรักษาตาของผมให้หาย จะวิเศษแค่ไหน ถ้ามีปาฏิหาริย์เกิดขึ้น!  ต่อมา ผมเห็นผู้ป่วยเตียงข้างๆ ซึ่งเคยผ่าตัดจอประสาทตาหลุดลอก แต่หลังจากนั้นความดันตาก็ยังสูงอยู่ การมองเห็นของเขาแทบจะหายไปทั้งสองข้าง เขาต้องเกาะไหล่ภรรยาถึงจะค่อยๆ เดินได้ และไม่มีความหวังว่าจะรักษาหายแล้ว สิ่งนี้ทำให้ผมเริ่มกังวลขึ้นมาอีกว่าตัวเองจะลงเอยแบบเขาหรือเปล่า ลูกบอกผมว่าในอินเทอร์เน็ตเขียนไว้ว่าการสูญเสียการมองเห็นจากต้อหินนั้นไม่อาจฟื้นกลับคืนมาได้ และปัจจุบันโรคนี้ยังไม่มีทางรักษา พอได้ยินแบบนี้ ผมก็ยิ่งหดหู่และทุกข์ใจ และเริ่มตัดพ้อว่า “พี่น้องชายหญิงตั้งมากมายได้รับการรักษาให้หายจากพระเจ้าเมื่อเผชิญความเจ็บป่วย แล้วทำไมพระเจ้าถึงไม่ทรงแสดงพระคุณต่อผมบ้าง?”  ในใจผมไม่อาจนบนอบได้เลย และไม่อยากอธิษฐานอีกต่อไป ผมเอาแต่ถอนหายใจไปวันๆ ไม่อยากกินอะไร และก็นอนไม่หลับ  ภายในไม่กี่วันน้ำหนักก็ลดลงไปหลายกิโล  หลังการผ่าตัดครั้งที่สอง หมอใส่เลนส์ตาเทียมให้ผม และตอนออกจากห้องผ่าตัด ตาของผมก็ปวดแสบปวดร้อนอย่างรุนแรง หัวก็ปวดหนักมากเช่นกัน ความดันตาสูงมากจนวัดไม่ได้ด้วยซ้ำ  หมอทำได้เพียงระบายน้ำในลูกตาออกทางแผลผ่าตัดทุกครึ่งชั่วโมง และใช้ยาเพื่อลดความดันตา  แต่หกชั่วโมงผ่านไป ความดันตาก็ยังไม่ลดลง  หมอบอกว่าแบบนี้อันตรายมาก การผ่าตัดอาจสูญเปล่า และอาจรักษาการมองเห็นของผมไว้ไม่ได้ พอคิดว่าต่อไปตาขวาของผมอาจมองไม่เห็นอะไรเลย ผมก็รู้สึกเจ็บปวดลึกๆ ข้างใน ตอนนั้นเองที่ผมเริ่มทบทวนตัวเอง ตั้งแต่ตอนที่เริ่มเป็นโรคตาจนถึงตอนนี้ ผมไม่มีท่าทีนบนอบเลย มีแต่คำตัดพ้อและความเข้าใจผิดต่อพระเจ้า และขาดสำนึกที่ผู้เชื่อในพระเจ้าพึงมี  ผมจึงอธิษฐานและฝากฝังความเจ็บป่วยที่ตาไว้ในพระหัตถ์ของพระเจ้า เต็มใจนบนอบต่อการจัดวางเรียบเรียงและการจัดการเตรียมการของพระเจ้า ไม่ว่าจะเกิดอะไรกับตาของผมก็ตาม ไม่คาดคิดเลยว่า ผ่านไปสักพัก ตาของผมก็เริ่มมองเห็นลางๆ ได้เล็กน้อย และความดันตาก็ค่อยๆ กลับมาเป็นปกติ  วันต่อมา แม้การมองเห็นจะยังพร่ามัว แต่ก็ดีขึ้นมาอยู่ที่ 0.2 จู่ๆ ผมก็เปี่ยมไปด้วยความชื่นบาน และเมื่อรู้ว่านี่คือความกรุณาของพระเจ้าและความเข้าพระทัยที่ทรงมีต่อความอ่อนแอของผม ผมเอาแต่ขอบคุณพระเจ้าอยู่ในใจ

หลังออกจากโรงพยาบาล ผมไปพักฟื้นที่บ้านญาติอยู่ช่วงหนึ่ง ระหว่างนั้น เหล่าผู้นำ ผู้ดูแล และพี่น้องชายหญิงคนอื่นๆ ต่างก็เขียนมาแสดงความห่วงใยผม ถามไถ่สภาวะของผมและค้นพระวจนะของพระเจ้ามาช่วยเหลือเกื้อหนุนผม ภรรยาก็อ่านพระวจนะของพระเจ้าออกเสียงให้ผมฟังด้วย ในบรรดาพระวจนะเหล่านั้น มีพระวจนะของพระเจ้าสองบทตอนที่ช่วยผมได้มาก  พระเจ้าผู้ทรงมหิทธิฤทธิ์ตรัสว่า “เมื่อความเจ็บป่วยและความทุกข์ทรมานเกิดขึ้นกับเจ้า เจ้าอธิษฐานถึงพระเจ้าและแสวงหาจากพระองค์หรือไม่?  พระราชกิจของพระวิญญาณบริสุทธิ์ชี้แนะเจ้าและนำเจ้าอย่างไร?  พระองค์เพียงให้ความรู้แจ้งและความกระจ่างแก่เจ้าเท่านั้นหรือไม่?  นั่นไม่ใช่วิธีการเดียวของพระองค์ พระองค์จะทรงทดสอบและถลุงเจ้าเช่นกัน  พระเจ้าทรงทดสอบผู้คนอย่างไร?  พระองค์ไม่ได้ทดสอบผู้คนด้วยการทำให้พวกเขาทนทุกข์หรอกหรือ?  การทนทุกข์เกิดควบคู่ไปกับบททดสอบ  หากไม่ใช่เพราะบททดสอบ ผู้คนจะมีการทนทุกข์ได้อย่างไร?  และหากไม่มีการทนทุกข์ ผู้คนจะเปลี่ยนแปลงได้อย่างไร?  การทนทุกข์เกิดควบคู่ไปกับบททดสอบ—นั่นคืองานของพระวิญญาณบริสุทธิ์” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ในการเชื่อในพระเจ้า การได้รับความจริงเป็นสิ่งสำคัญที่สุด)  “เมื่อโรคภัยไข้เจ็บมาเยือน ผู้คนควรเดินไปตามเส้นทางแบบใด?  พวกเขาควรเลือกอย่างไร?  ผู้คนไม่ควรจ่อมจมอยู่ในความทุกข์ใจ ความกระวนกระวาย และความวิตกกังวล และไม่ควรใคร่ครวญความน่าจะเป็นและเส้นทางในอนาคตของตน  ในทางตรงข้าม ยิ่งผู้คนตกอยู่ในห้วงเวลาแบบนี้ ในสถานการณ์และบริบทที่พิเศษเช่นนี้ และยิ่งพวกเขาตกอยู่ในความลำบากอย่างกะทันหันเช่นนี้ พวกเขาก็ยิ่งควรแสวงหาความจริงและไล่ตามเสาะหาความจริง  เมื่อทำเช่นนี้เท่านั้น คำเทศนาที่เจ้าได้ฟังในเวลาที่ผ่านมาและความจริงที่เจ้าเข้าใจจึงจะไม่สูญเปล่าและให้ผล  ยิ่งเจ้าตกอยู่ในความยุ่งยากเช่นนี้ เจ้าก็ยิ่งควรทิ้งความอยากได้อยากมีของเจ้าเองและนบนอบการจัดวางเรียบเรียงของพระเจ้า  จุดประสงค์ที่พระเจ้าทรงสร้างสถานการณ์เช่นนี้ขึ้นมาและจัดเตรียมภาวะเหล่านี้ให้เจ้านั้นไม่ใช่เพื่อที่จะทำให้เจ้าจมจ่อมอยู่ในภาวะอารมณ์ที่ทุกข์ใจ กระวนกระวาย และวิตกกังวล และไม่ใช่เพื่อให้เจ้าสามารถทดสอบพระเจ้าเพื่อดูว่าพระองค์จะทรงรักษาเจ้าให้หายขาดหรือไม่เวลาเจ็บป่วยขึ้นมา โดยใช้การนั้นหยั่งเชิงดูว่าความจริงของเรื่องเป็นเช่นไร พระเจ้าทรงสร้างสถานการณ์และภาวะพิเศษเหล่านี้ให้เจ้าก็เพื่อให้เจ้าสามารถเรียนรู้บทเรียนที่สัมพันธ์กับชีวิตจริงในสถานการณ์และภาวะดังกล่าว ให้เจ้าบรรลุการเข้าสู่ความจริงและการนบนอบพระเจ้าได้มากขึ้น และเพื่อให้เจ้ารู้ชัดและถูกต้องยิ่งขึ้นว่าพระเจ้าทรงจัดวางเรียบเรียงผู้คน เหตุการณ์ และสิ่งทั้งปวงอย่างไร  ชะตากรรมของมนุษย์อยู่ในพระหัตถ์ของพระเจ้า และไม่ว่าผู้คนจะรู้สึกได้หรือไม่ในเรื่องนี้ ไม่ว่าแท้จริงแล้วพวกเขาจะตระหนักรู้เรื่องนี้หรือไม่ พวกเขาก็ควรนบนอบและไม่ขัดขืน ไม่ปฏิเสธ และแน่นอนว่าไม่ทดสอบพระเจ้า  ไม่ว่าอย่างไรเจ้าก็ย่อมจะตาย และถ้าเจ้าขัดขืน ปฏิเสธ และทดสอบพระเจ้า เช่นนั้นแล้วก็ไม่ต้องพูดเลยว่าปลายทางของเจ้าจะเป็นเช่นใด  ในทางกลับกัน ถ้าในสถานการณ์และภาวะแบบเดียวกันนั้น เจ้าสามารถแสวงหาว่าสิ่งมีชีวิตทรงสร้างพึงนบนอบการจัดวางเรียบเรียงของพระผู้สร้างอย่างไร แสวงหาว่าเจ้าพึงเรียนรู้บทเรียนใดและเจ้าต้องทำความรู้จักอุปนิสัยอันเสื่อมทรามข้อใดในสถานการณ์ต่างๆ ที่พระเจ้าทรงสร้างขึ้นมาให้เจ้า ทำความเข้าใจเจตนารมณ์ของพระเจ้าในสถานการณ์ดังกล่าว และเป็นคำพยานที่ดีเพื่อให้ทำได้ตามข้อกำหนดของพระเจ้า เช่นนั้นแล้วนี่ก็คือสิ่งที่เจ้าควรทำ” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  หลังจากอ่านพระวจนะของพระเจ้า ผมก็สัมผัสได้ถึงเจตนารมณ์อันเปี่ยมไปด้วยความอุตสาหะของพระเจ้า  เจตนารมณ์ของพระเจ้าไม่ใช่ให้ผมจมอยู่ในภาวะอารมณ์เชิงลบของความวิตกกังวลและความทุกข์ใจ แต่เพื่อให้ผมอธิษฐาน พึ่งพาพระองค์ และนบนอบต่อการจัดวางเรียบเรียงและการจัดการเตรียมการของพระองค์ เพื่อว่าจากเรื่องนี้ ผมจะได้แสวงหาความจริง ทบทวนตัวเอง และมารู้จักตัวเอง  พระเจ้าทรงใช้ความเจ็บป่วยเพื่อชำระความเสื่อมทรามของผมให้บริสุทธิ์ และนี่คือความรักของพระองค์  เมื่อเข้าใจเจตนารมณ์ของพระเจ้าแล้ว ผมก็เริ่มอธิษฐานทุกวัน ขอให้พระเจ้าทรงนำผมให้ได้เรียนรู้บทเรียน  ภรรยาก็มักจะอ่านพระวจนะของพระเจ้าให้ผมฟังเช่นกัน  ผมค่อยๆ หายหดหู่ และสภาวะของผมก็ดีขึ้นมาก ผ่านไปสักพัก ผมกลับไปตรวจที่โรงพยาบาลอีกครั้ง และน่าประหลาดใจที่การมองเห็นของผมขึ้นมาถึง 0.3 ผมตัดแว่นใหม่อีกอันหนึ่ง ผมองเห็นตัวหนังสือบนคอมพิวเตอร์ชัดขึ้นหน่อย การพิมพ์งานก็แทบไม่ได้รับผลกระทบอีกแล้ว

หลังจากนั้น ผมก็เริ่มไตร่ตรองว่า “ความเจ็บป่วยครั้งนี้ทำให้ฉันเผยคำตัดพ้อและความเข้าใจผิดออกมามากมาย—ผมควรทบทวนอุปนิสัยอันเสื่อมทรามด้านใดของตัวเอง?”  วันหนึ่ง ผมได้อ่านพระวจนะของพระเจ้า “ผู้คนเชื่อในพระเจ้าเพื่อที่จะได้รับพร การปูนบำเหน็จ และการสวมมงกุฎ  เรื่องนี้มิได้มีอยู่ในหัวใจของทุกคนหรอกหรือ?  เป็นข้อเท็จจริงที่ว่าเรื่องนี้มีอยู่ในหัวใจของทุกคน  แม้ว่าผู้คนจะไม่พูดถึงเรื่องนี้บ่อยๆ และแม้กระทั่งปิดบังเหตุจูงใจและความอยากได้รับพร ความอยากและเหตุจูงใจนี้ซึ่งอยู่ลึกในหัวใจของผู้คนก็ไม่เคยสั่นคลอนได้เสมอมา  ไม่ว่าผู้คนเข้าใจทฤษฎีฝ่ายวิญญาณเท่าไร พวกเขามีความรู้จากประสบการณ์ใด พวกเขาสามารถปฏิบัติหน้าที่ใด พวกเขาสู้ทนความทุกข์เท่าไร หรือพวกเขาจ่ายราคาไปเท่าไร พวกเขาก็ไม่เคยปล่อยมือจากแรงจูงใจในการได้รับพรซึ่งซ่อนเร้นอยู่ลึกในหัวใจของพวกเขา และออกแรงทำงานเพื่อรับใช้แรงจูงใจนี้อย่างเงียบๆ อยู่เป็นนิตย์  นี่ไม่ใช่สิ่งที่ฝังอยู่ลึกที่สุดภายในหัวใจของผู้คนหรอกหรือ?  หากไม่มีแรงจูงใจในการได้รับพรนี้ พวกเจ้าจะรู้สึกเช่นไร?  พวกเจ้าจะปฏิบัติหน้าที่ของตนและติดตามพระเจ้าด้วยท่าทีเช่นไร?  หากแรงจูงใจในการได้รับพรนี้ซึ่งซ่อนเร้นอยู่ในหัวใจของพวกเขาถูกกำจัดไป ผู้คนจะกลายเป็นอย่างไร?  เป็นไปได้ว่าผู้คนจำนวนมากจะกลายเป็นคนคิดลบ ในขณะที่บางคนจะกลายเป็นคนที่ไม่มีแรงจูงใจในหน้าที่ของตน  พวกเขาจะสูญสิ้นความสนใจในการเชื่อในพระเจ้าของตน ราวกับว่าวิญญาณของพวกเขาได้อันตรธานไป  พวกเขาจะปรากฏออกมาราวกับว่าหัวใจของพวกเขาถูกกระชากไป  นี่เป็นเหตุผลที่เรากล่าวว่าแรงจูงใจในการได้รับพรเป็นบางสิ่งที่ซ่อนเร้นอยู่ลึกในหัวใจของผู้คน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หกข้อบ่งชี้ถึงการเจริญเติบโตของชีวิต)  “เป้าหมายในการติดตามพระเจ้าของผู้คนเหล่านี้เรียบง่ายมาก และมีเพียงเป้าหมายเดียวก็คือ การได้รับพร  ผู้คนเหล่านี้ไม่ยอมใส่ใจกับสิ่งอื่นใดที่ไม่เกี่ยวข้องกับเป้าหมายนี้  สำหรับพวกเขาแล้ว การได้รับพรคือเป้าหมายที่ชอบด้วยเหตุผลที่สุดในการเชื่อในพระเจ้า—นั่นคือคุณค่าที่แท้จริงในความเชื่อของพวกเขา  ถ้าสิ่งใดไม่เป็นไปตามจุดประสงค์นี้ ไม่ว่าสิ่งนั้นจะเป็นอะไร พวกเขาก็ไม่รู้สึกอะไรด้วยอยู่ดี  ผู้คนส่วนใหญ่ที่เชื่อในพระเจ้าทุกวันนี้เป็นเช่นนี้  จุดประสงค์และเจตนาของพวกเขาดูเหมือนจะชอบด้วยเหตุผล เพราะพวกเขาเชื่อในพระเจ้าพลางสละเพื่อพระเจ้า อุทิศตนแด่พระเจ้า และทำหน้าที่ของตนไปด้วย  พวกเขายอมสละวัยหนุ่มสาวของตน ละทิ้งครอบครัวและอาชีพการงาน และถึงกับวิ่งวุ่นอยู่ไกลบ้านเสียหลายปี  และเพื่อเป้าหมายสูงสุดของตน พวกเขายังเปลี่ยนความสนใจที่มี เปลี่ยนทัศนคติที่มีต่อชีวิต และแม้กระทั่งทิศทางที่พวกเขาใช้ไล่ตามไขว่คว้า แต่กลับไม่สามารถเปลี่ยนแปลงจุดประสงค์ของตนในการเชื่อในพระเจ้าได้… นอกเหนือจากผลประโยชน์ต่างๆ ที่เกี่ยวข้องกับพวกเขาอย่างใกล้ชิดแล้ว อาจมีเหตุผลอื่นใดอีกหรือไม่ว่า เหตุใดผู้คนซึ่งไม่เคยเข้าใจพระเจ้าเลย กลับยอมสละให้พระองค์อย่างมากมายเช่นนี้?  ในที่นี้ พวกเราค้นพบปัญหาหนึ่งซึ่งมนุษย์ไม่เคยตระหนักมาก่อน นั่นก็คือ สัมพันธภาพของมนุษย์กับพระเจ้านั้นเป็นแค่สัมพันธภาพแห่งผลประโยชน์ของตนเองอย่างโจ่งแจ้ง  เป็นสัมพันธภาพระหว่างผู้รับกับผู้ให้พร  พูดให้ชัดเจนก็คือ นี่เป็นสัมพันธภาพระหว่างลูกจ้างกับนายจ้าง  ลูกจ้างทำงานหนักเพียงเพื่อให้ได้รับสินจ้างรางวัลที่นายจ้างมอบให้  ในความสัมพันธ์ที่ตั้งอยู่บนผลประโยชน์ส่วนตนเช่นนี้ ไม่มีความรักใคร่แบบเครือญาติอยู่เลย มีเพียงการทำธุรกรรมเท่านั้น  ไม่มีการให้ความรัก หรือการได้รับความรัก มีเพียงการสงเคราะห์และความกรุณาเท่านั้น  ไม่มีความเข้าใจ มีเพียงความขุ่นเคืองที่อดกลั้นเอาไว้อย่างสิ้นหวังและความหลอกลวงเท่านั้น  ไม่มีความใกล้ชิดสนิทสนม มีเพียงช่องว่างที่ไม่มีวันก้าวข้ามไปได้เท่านั้น  บัดนี้เมื่อสิ่งต่างๆ ได้มาถึงจุดนี้แล้ว ใครเล่าจะสามารถพลิกครรลองดังกล่าวกลับไปได้?  และมีสักกี่คนที่เข้าใจได้อย่างแท้จริงว่าสัมพันธภาพนี้วิกฤติมากเพียงใดแล้ว?  เราเชื่อว่า เมื่อผู้คนดื่มด่ำในบรรยากาศอันชื่นบานของการได้รับพร ไม่มีใครเลยที่จินตนาการได้ว่า สัมพันธภาพกับพระเจ้าเช่นนั้นน่ากระอักกระอ่วนและไม่น่ามองเพียงไร” (พระวจนะฯ เล่ม 1 การทรงปรากฏและพระราชกิจของพระเจ้า, ภาคผนวก 3: มนุษย์สามารถได้รับการช่วยให้รอดท่ามกลางการบริหารจัดการของพระเจ้าเท่านั้น)  พระเจ้าทรงเปิดโปงสภาวะที่แท้จริงของผม  ในช่วงหลายปีที่เชื่อในพระเจ้า ผมทิ้งบ้านและอาชีพการงาน สู้ทนความยากลำบาก และสละตนเพื่อพระเจ้า และทั้งหมดนี้ก็เพื่อที่จะได้รับพร ได้รับการช่วยให้รอด และเข้าสู่ราชอาณาจักรแห่งสวรรค์  เมื่อนึกย้อนไปตอนที่พบพระเจ้าครั้งแรก ผมเชื่อว่าตราบใดที่ทำหน้าที่ ละทิ้งสิ่งต่างๆ และสละตนเพื่อพระเจ้า ก็จะได้รับพรของพระเจ้าอย่างแน่นอน  ด้วยเหตุนี้ ผมจึงทำหน้าที่อย่างแข็งขัน และเพื่อไม่ให้หน้าที่ล่าช้า ผมถึงกับทิ้งกิจการของตัวเอง ผมรู้สึกว่ามีพลังงานไม่สิ้นสุด และเป้าหมายเดียวคือการไล่ตามเสาะหาพร  ต่อมา ตาซ้ายของผมเป็นโรคและการมองเห็นก็แย่ลง แต่ผมก็ยังยืนหยัดในหน้าที่ ผมคิดว่าพระเจ้าจะทรงเห็นแก่ความยืนหยัดในหน้าที่และการนบนอบต่อพระองค์ของผม จึงทรงรักษาตาของผมให้หาย และประทานบั้นปลายที่ดีให้ผมในภายหน้า ผมไม่คาดคิดเลยว่า ไม่เพียงตาซ้ายจะไม่ดีขึ้น แต่ตาขวายังมาเป็นต้อหินอีก ผมมองไม่เห็นอะไรเลย และทำหน้าที่อะไรไม่ได้ เมื่อเห็นว่าไม่มีความหวังจะได้รับพรแล้ว ผมก็รู้สึกเจ็บปวดและทุกข์ใจอย่างที่สุด และเต็มไปด้วยความเข้าใจผิดและคำตัดพ้อต่อพระเจ้า ผมเอาแต่เถียงกับพระเจ้าอยู่ในใจและเรียกร้องให้พระองค์ทรงรักษาผม ผ่านการพิพากษาและการเปิดโปงจากพระวจนะของพระเจ้า ในที่สุดผมก็เห็นว่าตัวเองพยายามใช้หน้าที่เพื่อต่อรองแลกกับพรแห่งราชอาณาจักรแห่งสวรรค์ และสายสัมพันธ์ระหว่างผมกับพระเจ้าเป็นเพียงสายสัมพันธ์แห่งผลประโยชน์ส่วนตัวล้วนๆ หลายปีที่ทำหน้าที่มา ผมไม่ได้ไล่ตามเสาะหาความจริง และอุปนิสัยอันเสื่อมทรามของผมก็ไม่ได้เปลี่ยนไปมากนัก เบื้องหลังการทนทุกข์และการจ่ายราคาของผมซ่อนความพยายามต่อรองกับพระเจ้าเอาไว้ ผมเต็มไปด้วยข้อเรียกร้องและความหลอกลวงต่อพระเจ้า และไม่มีความจริงใจเลยแม้แต่น้อย  ต่อมา ผมก็เริ่มแสวงหาว่า “อะไรคือต้นตอของความปรารถนาที่จะได้รับพรอยู่ตลอดเวลาในความเชื่อของผม?”

ในการแสวงหา ผมได้อ่านพระวจนะของพระเจ้า “ทุกสิ่งที่ผู้คนทำ—ไม่ว่าจะเป็นในขณะที่กำลังอธิษฐาน หรือสามัคคีธรรม หรือเทศนาสั่งสอน—ทั้งในการไล่ตามเสาะหา ในความนึกคิด และในความใฝ่ฝันของพวกเขา เหล่านี้ล้วนเป็นการเรียกร้องต่อพระเจ้า และเป็นการพยายามวอนขอสิ่งทั้งหลายจากพระองค์ ทั้งหมดนี้ผู้คนทำไปด้วยหวังว่าจะได้รับบางสิ่งจากพระเจ้า  บางคนบอกว่า ‘นี่คือธรรมชาติของมนุษย์’ ซึ่งก็ถูกต้องแล้ว  นอกจากนี้ การที่ผู้คนสร้างข้อเรียกร้องต่อพระเจ้ามากเกินไปและมีความปรารถนาอันฟุ้งเฟ้อมากเกินไป ก็พิสูจน์ว่าผู้คนขาดมโนธรรมและเหตุผลอย่างแท้จริง  พวกเขาล้วนเรียกร้องและวอนขอสิ่งต่างๆ เพื่อประโยชน์ของตัวเอง หรือพยายามโต้แย้งและหาข้ออ้างให้ตัวเอง ทำเรื่องทั้งหมดนี้ก็เพื่อตัวเอง  สามารถเห็นได้จากหลายสิ่งว่า สิ่งที่ผู้คนทำนั้นไร้เหตุผลโดยสิ้นเชิง อันเป็นข้อพิสูจน์ที่สมบูรณ์ถึงตรรกะเยี่ยงซาตานที่ว่า ‘มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม’ ได้กลายเป็นธรรมชาติของมนุษย์ไปเสียแล้ว  การที่ผู้คนสร้างข้อเรียกร้องต่อพระเจ้ามากเกินไปแสดงให้เห็นปัญหาอะไร?  มันแสดงให้เห็นว่า ผู้คนถูกซาตานทำให้เสื่อมทรามจนถึงจุดหนึ่งแล้ว และกับความเชื่อที่พวกเขามีในพระเจ้า พวกเขาก็ไม่ได้ปฏิบัติกับพระองค์ในฐานะพระเจ้าเลยสักนิด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, มนุษย์เรียกร้องจากพระเจ้ามากเกินไป)  “ไม่ว่าพวกเขาจะถูกทดสอบอย่างไร ความสวามิภักดิ์ของบรรดาผู้ที่มีพระเจ้าในหัวใจของพวกเขายังคงไม่เปลี่ยนแปลง แต่สำหรับพวกที่ไม่มีพระเจ้าในหัวใจของพวกเขา ทันทีที่พระราชกิจของพระเจ้าไม่เป็นประโยชน์ต่อเนื้อหนังของพวกเขาแล้ว พวกเขาย่อมเปลี่ยนทัศนะที่พวกเขามีเกี่ยวกับพระเจ้า และอาจถึงขั้นแยกห่างจากพระเจ้า  เช่นนั้นคือพวกที่สุดท้ายแล้วก็จะไม่ตั้งมั่น พวกที่แสวงหาเพียงพรของพระเจ้าและไม่มีความพึงปรารถนาที่จะสละตัวพวกเขาเองเพื่อพระเจ้าและมอบอุทิศตัวพวกเขาเองแด่พระองค์  ผู้คนต่ำช้าเช่นนั้นทั้งหมดจะถูกขับไล่เมื่อพระราชกิจของพระเจ้าไปถึงบทอวสาน และพวกเขาไม่ควรค่าแก่ความเห็นอกเห็นใจใดๆ  พวกที่ปราศจากสภาวะความเป็นมนุษย์ย่อมไม่สามารถรักพระเจ้าอย่างแท้จริงได้  เมื่อสภาพแวดล้อมมีความปลอดภัยและมั่นคงหรือเมื่อมีผลประโยชน์ให้ พวกเขาจะเชื่อฟังพระเจ้าอย่างเต็มที่ แต่เมื่อสิ่งที่พวกเขาอยากได้อยากมีถูกประนีประนอมลงมาหรือถูกหักล้างในที่สุด พวกเขาก็ลุกฮือทันที  แม้แต่ในระยะชั่วข้ามคืนเท่านั้น พวกเขาก็อาจเปลี่ยนจากบุคคลที่ยิ้มแย้มและ ‘ใจดี’ เป็นฆาตกรที่น่าเกลียดและดุดัน ที่พลันปฏิบัติต่อผู้มีพระคุณในวันวานของพวกเขาประดุจศัตรูคู่อาฆาตของพวกเขาโดยไม่มีเหตุผลใดๆ  หากผีเหล่านี้ไม่ถูกไล่ออกไป ผีเหล่านี้ซึ่งจะลงมือฆ่าโดยไม่มีการกะพริบตา พวกมันจะไม่กลายเป็นอันตรายที่ซ่อนเร้นอยู่หรือ?” (พระวจนะฯ เล่ม 1 การทรงปรากฏและพระราชกิจของพระเจ้า, พระราชกิจของพระเจ้าและการปฏิบัติของมนุษย์)  พระวจนะของพระเจ้าทำให้ผมตระหนักว่าการไล่ตามเสาะหาพรอยู่ตลอดเวลาเกิดจากการใช้ชีวิตตามพิษของซาตาน เช่น “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป” “มนุษย์ยอมตายเพื่อทรัพย์สมบัติ เหมือนนกยอมตายเพื่ออาหาร” และ “อย่ากระดิกแม้แต่นิ้วเดียวหากไม่ได้รางวัล”  ทุกอย่างที่ผมทำล้วนมุ่งไปที่ผลประโยชน์ของตัวเอง และธรรมชาติก็ละโมบและเห็นแก่ตัวเป็นพิเศษ  ตอนที่ยอมรับพระราชกิจยุคสุดท้ายของพระเจ้าใหม่ๆ ผมได้รู้ว่าพระเจ้ากำลังทรงดำเนินพระราชกิจช่วงระยะสุดท้ายเพื่อช่วยมวลมนุษย์ให้รอด และด้วยการเชื่อในพระเจ้าและทำหน้าที่เท่านั้น จึงจะมีโอกาสได้รับการช่วยให้รอดและเหลือรอดอยู่  ผมมองว่านี่เป็นโอกาสครั้งหนึ่งในชีวิต จึงทิ้งกิจการโดยไม่ลังเลและเลือกทำหน้าที่เต็มเวลา ถ้าไม่ใช่เพื่อพรและผลประโยชน์แล้ว ผมคงไม่มีความกระตือรือร้นมากขนาดนั้นเลย หลายปีที่ผ่านมา แม้จะมองเห็นชัดด้วยตาเพียงข้างเดียว ผมก็ยังยืนหยัดในหน้าที่ โดยคิดว่าการทำเช่นนั้น จะได้รับการช่วยให้รอดและมีบั้นปลายที่ดี  ผมปฏิบัติต่อพระเจ้าเหมือนนายจ้าง พอทำหน้าที่ไปได้นิดหน่อยก็เรียกร้องพรและพระสัญญาจากพระเจ้าอย่างหน้าไม่อาย คอยคิดแต่ว่าจะได้ประโยชน์อะไรจากพระเจ้าบ้าง เมื่อตาขวาเป็นโรคและผมต้องเผชิญกับการที่อาจตาบอดจนทำหน้าที่อะไรไม่ได้ ผมก็คิดว่าตัวเองกำลังจะกลายเป็นคนไร้ประโยชน์และถูกกำจัด ผมรู้สึกว่าความพยายามและการสละตนมาตลอดหลายปีอาจสูญเปล่า และความหวังที่จะได้รับพรอาจจะพังทลายลง  ผมจึงยอมรับไม่ได้ และเต็มไปด้วยความเข้าใจผิดและคำตัดพ้อต่อพระเจ้า ถึงขั้นตั้งคำถามว่าทำไมพระองค์จึงทรงปล่อยให้ความเจ็บป่วยเช่นนี้เกิดขึ้นกับผม พฤติกรรมเหล่านี้เป็นสิ่งที่พระเจ้าทรงเปิดโปงอย่างชัดเจน “พวกที่ปราศจากสภาวะความเป็นมนุษย์ย่อมไม่สามารถรักพระเจ้าอย่างแท้จริงได้  เมื่อสภาพแวดล้อมมีความปลอดภัยและมั่นคงหรือเมื่อมีผลประโยชน์ให้ พวกเขาจะเชื่อฟังพระเจ้าอย่างเต็มที่ แต่เมื่อสิ่งที่พวกเขาอยากได้อยากมีถูกประนีประนอมลงมาหรือถูกหักล้างในที่สุด พวกเขาก็ลุกฮือทันที  แม้แต่ในระยะชั่วข้ามคืนเท่านั้น พวกเขาก็อาจเปลี่ยนจากบุคคลที่ยิ้มแย้มและ ‘ใจดี’ เป็นฆาตกรที่น่าเกลียดและดุดัน ที่พลันปฏิบัติต่อผู้มีพระคุณในวันวานของพวกเขาประดุจศัตรูคู่อาฆาตของพวกเขาโดยไม่มีเหตุผลใดๆ”  ในความเชื่อของผม ผมไม่ได้ปฏิบัติต่อพระเจ้าในฐานะพระเจ้าเลย ผมปฏิบัติต่อหน้าที่ราวกับเป็นเบี้ยต่อรองที่ใช้แลกพรและการเข้าสู่ราชอาณาจักรแห่งสวรรค์ได้ โดยแก่นแท้แล้ว ผมกำลังพยายามใช้ประโยชน์และใช้อุบายกับพระเจ้า โดยคิดว่าจะใช้การจ่ายราคาและการทำงานหนักของตัวเองมาแลกกับพรอันยิ่งใหญ่ได้ ผมมีความเป็นมนุษย์หรือสำนึกตรงไหนกัน?  เมื่อบททดสอบนี้มาถึง ผมไม่ได้คิดว่าจะสนองพระทัยพระเจ้าอย่างไร สิ่งเดียวที่กังวลคืออนาคตและบั้นปลายของตัวเอง ผมเห็นแก่ตัวและน่ารังเกียจจริงๆ!  นับตั้งแต่ยอมรับพระราชกิจของพระเจ้าในยุคสุดท้าย ผมได้รับการให้น้ำและการหล่อเลี้ยงจากพระวจนะของพระเจ้ามาตลอด และพระเจ้ายังประทานโอกาสให้ผมได้ทำหน้าที่ ทรงให้ผมค่อยๆ เข้าใจและได้รับความจริงในแง่มุมต่างๆ ในระหว่างที่ทำหน้าที่ ทั้งหมดนี้คือความรักและความรอดที่พระเจ้าทรงมีต่อผม แต่ผมกลับปฏิบัติต่อหน้าที่ราวกับเป็นบันไดไต่ไปสู่การได้รับพร นี่เป็นสิ่งที่น่ารังเกียจและน่าเกลียดชังต่อพระเจ้าจริงๆ!  ผมนึกถึงสิ่งที่เปาโลพูดไว้ “ข้าพเจ้าได้ต่อสู้อย่างเต็มกำลัง ข้าพเจ้าได้วิ่งแข่งจนครบถ้วน ข้าพเจ้าได้รักษาความเชื่อไว้แล้ว ตั้งแต่นี้ไปมงกุฎแห่งความชอบธรรมก็จะเป็นของข้าพเจ้า” (2 ทิโมธี 4:7-8)  เปาโลใช้การทำงานหนักและราคาที่จ่ายไปเพื่อเรียกร้องมงกุฎแห่งความชอบธรรมจากพระเจ้า โดยอ้างว่าพระเจ้าจะไม่ทรงชอบธรรมหากไม่ประทานให้เขา และเขาก็ป่าวร้องและต่อต้านพระเจ้าอย่างเปิดเผย สิ่งนี้ล่วงเกินอุปนิสัยของพระเจ้า เปาโลจึงถูกพระเจ้าทรงลงโทษ ตอนนี้ผมไม่ได้กำลังเดินบนเส้นทางเดียวกับเปาโลหรอกหรือ?  ถ้าไม่กลับใจ ผมก็จะลงเอยด้วยการถูกลงโทษในนรก!

ต่อมา ผมอ่านพระวจนะของพระเจ้าเพิ่มเติมและตระหนักว่าการทำหน้าที่ของคนเราไม่เกี่ยวข้องอะไรกับการได้รับพรหรือการเผชิญเคราะห์ร้ายเลย  พระเจ้าผู้ทรงมหิทธิฤทธิ์ตรัสว่า “ไม่มีความเชื่อมโยงกันระหว่างหน้าที่ของมนุษย์กับการที่ว่าเขาจะได้รับพรหรือพบเจอวิบัติ  หน้าที่คือสิ่งที่มนุษย์ควรทำให้ลุล่วง เป็นงานของเขาที่สวรรค์ส่งมาให้ ซึ่งมนุษย์ควรปฏิบัติโดยไม่แสวงหาสิ่งตอบแทน ไร้เงื่อนไขหรือข้ออ้าง  เมื่อนั้นเท่านั้นที่เขากำลังทำหน้าที่ของเขา  การได้รับพรหมายถึงพรทั้งหลายที่คนคนหนึ่งได้รับเมื่อพวกเขาได้รับการทำให้เพียบพร้อมหลังได้รับประสบการณ์กับการพิพากษา  การประสบเคราะห์ร้ายหมายถึงการลงโทษที่คนคนหนึ่งได้รับเมื่ออุปนิสัยของพวกเขาไม่เปลี่ยนแปลงหลังจากที่พวกเขาได้ก้าวผ่านการตีสอนและการพิพากษาแล้ว—นั่นคือ เมื่อพวกเขาไม่ได้รับการทำให้เพียบพร้อม  แต่ไม่ว่าพวกเขาจะได้รับพรหรือประสบเคราะห์ร้ายก็ตาม สิ่งมีชีวิตทรงสร้างควรปฏิบัติหน้าที่ของพวกเขาให้ลุล่วง ทำสิ่งที่ควรจะทำ และทำสิ่งที่พวกเขาสามารถทำได้ นี่คือสิ่งที่บุคคลคนหนึ่ง บุคคลซึ่งไล่ตามเสาะหาพระเจ้า ควรทำเป็นอย่างน้อย  เจ้าไม่ควรปฏิบัติหน้าที่ของเจ้าเพื่อรับพร และไม่ควรปฏิเสธการปฏิบัติหน้าที่ของตนเพราะกลัวพบเจอวิบัติ” (พระวจนะฯ เล่ม 1 การทรงปรากฏและพระราชกิจของพระเจ้า, ความแตกต่างระหว่างพันธกิจของพระเจ้าผู้ประสูติเป็นมนุษย์และหน้าที่ของมนุษย์)  พระวจนะของพระเจ้าช่างชัดเจนเหลือเกิน!  หน้าที่คือพระบัญชาของพระเจ้าต่อมนุษย์ และเป็นความรับผิดชอบที่หลีกเลี่ยงไม่ได้ของสิ่งมีชีวิตทรงสร้าง  ไม่ควรมีเจตนาแอบแฝงหรือสิ่งที่ไม่บริสุทธิ์ใดๆ ในหน้าที่ เช่นเดียวกับการที่ลูกๆ กตัญญูต่อพ่อแม่เป็นเรื่องที่ปกติและชอบด้วยเหตุผลโดยแท้ ไม่ควรมีการไล่ตามไขว่คว้าผลประโยชน์ใดๆ ในเรื่องนี้ ยิ่งไปกว่านั้น คนเราจะได้รับการช่วยให้รอดหรือไม่นั้นขึ้นอยู่กับว่า ในระหว่างที่ทำหน้าที่ พวกเขาไล่ตามเสาะหาความจริง มองผู้คนและสิ่งต่างๆ ตามพระวจนะของพระเจ้าหรือไม่ และอุปนิสัยอันเสื่อมทรามสามารถได้รับการชำระให้บริสุทธิ์และเปลี่ยนแปลงได้หรือไม่  หากใครสามารถประพฤติตนอย่างเหมาะสมและปฏิบัติงานของตนอย่างเต็มกำลังตามข้อพึงประสงค์ของพระเจ้า ยืนอยู่ในตำแหน่งของสิ่งมีชีวิตทรงสร้างและลุล่วงหน้าที่ของตน และไม่ว่าบททดสอบหรือการถลุงอันยิ่งใหญ่ใดจะเกิดขึ้น พวกเขาก็ไม่มีความเข้าใจผิดหรือคำตัดพ้อ และสามารถนบนอบต่อการจัดวางเรียบเรียงและการจัดการเตรียมการของพระเจ้าได้อย่างไร้เงื่อนไข และในท้ายที่สุดก็บรรลุการนบนอบและความยำเกรงต่อพระเจ้า เมื่อนั้นคนเช่นนี้ก็จะได้รับการช่วยให้รอดและจะคงเหลืออยู่ในท้ายที่สุด ไม่ใช่ว่าตราบใดที่ใครสักคนทำหน้าที่ได้ เขาก็จะได้รับการช่วยให้รอดแม้อุปนิสัยอันเสื่อมทรามจะไม่เปลี่ยนแปลงเลยแม้แต่น้อย—ทัศนะแบบนั้นเป็นเพียงมโนคติอันหลงผิดและการจินตนาการของผมล้วนๆ และไร้สาระโดยสิ้นเชิง ตั้งแต่นั้นมา ผมก็เต็มใจที่จะแสวงหาเจตนารมณ์ของพระเจ้าและไล่ตามเสาะหาความจริงในทุกสิ่งที่เกิดขึ้นกับผม และลุล่วงหน้าที่เพื่อตอบแทนการช่วยให้รอดของพระเจ้า  หลังจากนั้นสภาวะของผมก็คลี่คลายไปในทางที่ดีขึ้นบ้าง บางครั้งตาก็ยังคงพร่ามัวหลังจากอ่านคำเทศนาไปสักพักและต้องพัก แต่ในใจไม่ได้รู้สึกทุกข์ระทมเหมือนแต่ก่อนแล้ว

ระหว่างการเฝ้าเดี่ยว ผมอ่านพระวจนะของพระเจ้ามากขึ้นและเข้าใจชัดเจนขึ้นว่าควรปฏิบัติอย่างไรเมื่อความเจ็บป่วยเกิดขึ้น  พระเจ้าตรัสว่า “พวกเรากำลังพูดถึงความเจ็บไข้ได้ป่วย นี่เป็นสิ่งที่ผู้คนส่วนใหญ่ย่อมจะมีประสบการณ์ด้วยในช่วงชีวิตของตน  เพราะฉะนั้น ชนิดของโรคที่จะเกิดกับร่างกายของผู้คนในเวลาใดหรือเมื่อมีอายุเท่าใด และสุขภาพของพวกเขาจะเป็นเช่นไร ล้วนเป็นสิ่งที่พระเจ้าทรงจัดเตรียมการเอาไว้ และผู้คนก็ไม่สามารถตัดสินใจเรื่องเหล่านี้ด้วยตนเองได้ เหมือนเวลาเกิดของคนเรานั่นเอง พวกเขาไม่สามารถกำหนดเวลาเกิดด้วยตัวเองได้  ดังนั้น การรู้สึกทุกข์ใจ กระวนกระวาย และวิตกกังวลในเรื่องที่เจ้าไม่สามารถตัดสินใจด้วยตนเองได้ย่อมเบาปัญญามิใช่หรือ?  (ใช่)  ผู้คนควรลงมือแก้ไขสิ่งที่พวกเขาสามารถแก้ไขได้ด้วยตนเอง ส่วนเรื่องที่พวกเขาไม่สามารถทำได้ด้วยตนเองนั้น พวกเขาก็ควรรอพระเจ้า โดยผู้คนควรนบนอบอยู่เงียบๆ และขอให้พระเจ้าคุ้มครองตน—นี่คือวิธีคิดที่ผู้คนควรมี  เมื่อโรคภัยเล่นงานเข้าจริงและความตายก็อยู่ใกล้โดยแท้ เมื่อนั้นผู้คนควรนบนอบและไม่พร่ำบ่นหรือกบฏต่อพระเจ้า หรือกล่าวสิ่งที่หมิ่นประมาทพระเจ้าหรือสิ่งที่โจมตีพระองค์  แต่ผู้คนควรยืนหยัดในฐานะสิ่งมีชีวิตทรงสร้าง มีประสบการณ์และมองเห็นคุณค่าของทุกสิ่งที่มาจากพระเจ้า—พวกเขาไม่ควรพยายามเลือกสิ่งต่างๆ ด้วยตัวเอง  นี่ควรเป็นประสบการณ์พิเศษที่ทำให้ชีวิตของเจ้าดีขึ้น และไม่จำเป็นต้องเป็นเรื่องที่ไม่ดี ถูกต้องหรือไม่?  เพราะฉะนั้น เมื่อเป็นเรื่องโรคภัย ผู้คนควรแก้ไขความคิดและทัศนะผิดๆ ที่ตนมีในเรื่องต้นกำเนิดของโรคภัยเสียก่อน แล้วจากนั้นพวกเขาก็จะไม่วิตกกังวลในเรื่องนี้อีกต่อไป ยิ่งไปกว่านั้นผู้คนไม่มีสิทธิ์ควบคุมสิ่งที่รู้อยู่แล้วหรือยังไม่รู้ และพวกเขาก็ไม่สามารถควบคุมสิ่งเหล่านี้ได้ เพราะทั้งหมดนี้อยู่ภายใต้อธิปไตยของพระเจ้าทั้งสิ้น  ท่าทีและหลักธรรมของการปฏิบัติที่ผู้คนควรมีคือรอและนบนอบ  ทุกสิ่งตั้งแต่ความเข้าใจไปจนถึงการปฏิบัติควรทำให้ตรงตามหลักธรรมความจริง—นี่คือการไล่ตามเสาะหาความจริง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (4))  “แล้วเจ้าควรเลือกอย่างไร เจ้าควรรับมือเรื่องการเจ็บป่วยอย่างไร?  นี่ง่ายมากและมีเพียงทางเดียวให้เดินคือไล่ตามเสาะหาความจริง  จงไล่ตามเสาะหาความจริงและมองเรื่องราวตามพระวจนะของพระเจ้าและตามหลักธรรมความจริง—ผู้คนควรมีความเข้าใจตามนี้  แล้วเจ้าควรปฏิบัติอย่างไร?  เจ้านำประสบการณ์ทั้งหมดนี้ นำความเข้าใจที่ได้และหลักธรรมความจริงที่เจ้าเข้าใจตามความจริงและพระวจนะของพระเจ้าไปปฏิบัติ และทำให้กลายเป็นความเป็นจริงของเจ้า รวมทั้งชีวิตของเจ้า—นี่คือแง่หนึ่ง  อีกแง่หนึ่งก็คือว่าเจ้าต้องไม่ทิ้งหน้าที่ของตน  ไม่ว่าเจ้าจะป่วยหรือเจ็บปวดอยู่ก็ตาม ตราบใดที่เจ้ายังมีลมหายใจเหลืออยู่สักห้วงหนึ่ง ตราบใดที่เจ้ายังคงมีชีวิตอยู่ ตราบใดที่เจ้ายังสามารถพูดได้เดินได้ ตราบนั้นเจ้าย่อมมีกำลังวังชาที่จะปฏิบัติหน้าที่ของเจ้า และเจ้าก็ควรประพฤติตัวให้ดีขณะปฏิบัติหน้าที่ของตนด้วยสองเท้าที่ยืนหยัดมั่นคงอยู่กับพื้น  เจ้าต้องไม่ทิ้งหน้าที่ของสิ่งมีชีวิตทรงสร้างหรือความรับผิดชอบที่พระผู้สร้างมอบหมายให้เจ้าทำ  ตราบใดที่เจ้ายังไม่ตาย เจ้าก็ควรทำหน้าที่ของเจ้าให้เสร็จสิ้นและลุล่วงเป็นอย่างดี  บางคนกล่าวว่า ‘สิ่งที่พระองค์ตรัสมานี้ไม่ค่อยคำนึงถึงความรู้สึกของผู้อื่นเท่าใดนัก  ข้าพระองค์ป่วยและทนรับอาการได้ยาก!’  เมื่อมันยากสำหรับเจ้า เจ้าก็พักได้ เจ้าสามารถดูแลตัวเองและเข้ารับการรักษาได้  ถ้าเจ้ายังอยากปฏิบัติหน้าที่ของเจ้าอยู่ เจ้าก็สามารถลดปริมาณงานของเจ้าลงได้และปฏิบัติหน้าที่บางอย่างที่เหมาะสม หน้าที่ที่ไม่ส่งผลต่อการฟื้นตัวของเจ้า  นี่ย่อมจะพิสูจน์ว่าในหัวใจของเจ้า เจ้าไม่ได้ละทิ้งหน้าที่ของตน หัวใจของเจ้าไม่ได้ออกห่างจากพระเจ้า เจ้าไม่ได้ปฏิเสธพระนามของพระเจ้าในหัวใจของเจ้า และในหัวใจของเจ้า เจ้าก็ไม่ได้ละทิ้งความประสงค์ที่จะเป็นสิ่งมีชีวิตทรงสร้างที่ถูกควร  บางคนกล่าวว่า ‘ฉันทำทั้งหมดนั้นแล้ว ฉะนั้นพระเจ้าจะทรงเอาความเจ็บไข้ได้ป่วยนี้ไปจากฉันหรือไม่?’  พระองค์จะทรงทำเช่นนั้นหรือไม่?  (ไม่จำเป็น)  ไม่ว่าพระเจ้าจะทรงเอาโรคนั้นไปจากเจ้าหรือไม่ ไม่ว่าพระเจ้าจะทรงทำให้เจ้าหายขาดหรือไม่ สิ่งที่เจ้าทำก็คือเรื่องที่สิ่งมีชีวิตทรงสร้างพึงทำ  ไม่ว่าร่างกายของเจ้าจะสามารถปฏิบัติหน้าที่ของเจ้าได้หรือไม่ ไม่ว่าเจ้าจะรับงานใดๆ ไปทำได้หรือไม่ ไม่ว่าสุขภาพของเจ้าจะเปิดทางให้เจ้าปฏิบัติหน้าที่ของเจ้าหรือไม่ หัวใจของเจ้าก็ต้องไม่ออกห่างจากพระเจ้า และในหัวใจ เจ้าก็ต้องไม่ละทิ้งหน้าที่ของตน  เมื่อเป็นดังนี้ เจ้าจึงจะลุล่วงความรับผิดชอบ ภาระผูกพัน และหน้าที่ของตน—นี่คือความสัตย์ซื่อที่เจ้าควรยึดถือเอาไว้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  จากพระวจนะของพระเจ้า ผมเห็นว่าไม่ว่าใครจะเผชิญกับความเจ็บป่วยหรือความยากลำบากในช่วงใดของชีวิต ทั้งหมดล้วนอยู่ภายใต้อธิปไตยของพระเจ้าและได้รับการจัดการเตรียมการโดยพระเจ้า และล้วนมีความหมายทั้งสิ้น เหมือนกับผม—หากไม่ใช่เพราะโรคตาที่ทำให้ผมเกือบตาบอดครั้งนี้ ผมคงไม่มีวันรู้ถึงเจตนาอันน่ารังเกียจที่พยายามทำข้อตกลงกับพระเจ้า ยิ่งไม่มีทางรู้เลยว่าตัวเองเดินอยู่บนเส้นทางของเปาโลมาตลอด และสุดท้ายผมก็คงถูกลงโทษเพราะต่อต้านพระเจ้า แม้ช่วงเวลานั้นผมจะเต็มไปด้วยความโศกเศร้าและความเจ็บปวด แต่ก็นำพาให้ผมได้ทบทวนและรู้จักตัวเอง และเติบโตในชีวิตอยู่บ้าง ทั้งหมดนี้คือพระคุณของพระเจ้า  ผมคงไม่มีวันได้เรียนรู้สิ่งเหล่านี้ในสภาพแวดล้อมที่สุขสบาย  ผมยังนึกถึงโยบ—เขายำเกรงพระเจ้า  เมื่อเขาเผชิญกับบททดสอบและการถลุงอันยิ่งใหญ่อย่างแท้จริง ทรัพย์สมบัติทั้งหมดของเขาถูกโจรชิงไป ลูกๆ ของเขาเสียชีวิต และทั้งตัวเขาเต็มไปด้วยฝีร้าย เขานั่งในกองขี้เถ้า ใช้เศษกระเบื้องขูดฝีร้ายเพื่อบรรเทาความเจ็บปวด แต่ก็ไม่ทำบาปด้วยปากของเขา แม้แต่ตอนที่ภรรยาบอกให้ละทิ้งพระนามของพระเจ้า และเพื่อนสามคนตัดสินเขา เขาก็ไม่ตัดพ้อต่อว่าพระเจ้า  เขาถึงกับพูดว่า “พระยาห์เวห์ประทาน และพระยาห์เวห์ทรงเอาไปเสีย สาธุการแด่พระนามพระยาห์เวห์” (โยบ 1:21)  “เราจะรับสิ่งดีจากพระเจ้า และจะไม่รับสิ่งไม่ดีบ้างหรือ?” (โยบ 2:10)  โยบยอมแช่งด่าตัวเองดีกว่าจะเลิกนบนอบต่อพระเจ้าหรือเลิกยอมอยู่ภายใต้การจัดวางเรียบเรียงของพระเจ้า และด้วยเหตุนี้จึงทำให้ซาตานอับอาย แล้วก็ยังมีเปโตร—เขาได้รับประสบการณ์กับบททดสอบและการถลุงหลายร้อยครั้งภายในเวลาเพียงเจ็ดปี และเดินบนเส้นทางแห่งการไล่ตามเสาะหาความจริงมาโดยตลอด  เขามุ่งเน้นการทบทวนและรู้จักตัวเอง และแสวงหาที่จะสนองเจตนารมณ์ของพระเจ้าในทุกสิ่ง ในท้ายที่สุด เขาก็รักพระเจ้าจนถึงที่สุด และนบนอบแม้กระทั่งถึงความตาย ทั้งโยบและเปโตรต่างไม่เรียกร้องหรือร้องขอสิ่งใดจากพระเจ้า ยิ่งไม่ต้องพูดถึงการกังวลว่าตัวเองจะมีจุดจบแบบใด สิ่งเดียวที่พวกเขาคิดคือจะนบนอบและสนองพระทัยพระเจ้าได้อย่างไร และในท้ายที่สุด พวกเขาก็ตั้งมั่นในคำพยานเพื่อพระเจ้าและทำให้ซาตานอัปยศอดสูอย่างถึงที่สุด คนเหล่านี้ล้วนเป็นแบบอย่างที่ผมควรเจริญรอยตาม ผมตั้งปณิธานแน่วแน่ว่า “ตราบใดที่ยังมีโอกาสได้ทำหน้าที่ และตราบใดที่ยังมองเห็นตัวหนังสือ มือยังพิมพ์ได้ และสมองยังแจ่มใส ผมก็จะทำหน้าที่อย่างสุดความสามารถ ต่อให้วันหนึ่งผมสูญเสียการมองเห็นและทำหน้าที่ไม่ได้อีกต่อไป ผมก็ยังเต็มใจที่จะนบนอบ  ต่อให้มองไม่เห็น ผมก็ฟังการอ่านพระวจนะของพระเจ้าและใคร่ครวญพระวจนะของพระองค์ในใจได้ และสามารถแบ่งปันความเข้าใจที่ได้จากประสบการณ์ให้ภรรยาและลูกๆ ฟังได้ เพื่อให้พวกเขาช่วยเขียนบทความคำพยานจากประสบการณ์  ผมจะมุ่งเน้นที่การสงบใจเฉพาะพระพักตร์พระเจ้าเพื่อฟังการสามัคคีธรรมของพระองค์ และอาศัยพระวจนะของพระเจ้าเพื่อทบทวนและรู้จักตัวเอง และแก้ไขอุปนิสัยอันเสื่อมทรามของผม” ในเวลาต่อมา ผมใส่แว่นสายตายาวเข้าร่วมการชุมนุมและอ่านพระวจนะของพระเจ้ากับภรรยา ผมยังคงเขียนคำเทศนาทุกวัน และเมื่อมีเวลา ก็เขียนบทความคำพยานจากประสบการณ์ด้วย  เมื่อตาพร่ามัวหลังจากจ้องคอมพิวเตอร์เป็นเวลานาน ผมก็จะหยอดตาและพักสายตาสักครู่ พออาการไม่สบายตาทุเลาลง ผมก็ทำหน้าที่ต่อ ราวสองเดือนหลังการผ่าตัดตา ผมไปตรวจติดตามผลที่โรงพยาบาล และหมอรักษาผมด้วยเลเซอร์ วิธีนี้ช่วยกำจัดความขุ่นมัวของวุ้นตาไปได้บางส่วน และผมมองเห็นวัตถุใกล้ๆ ชัดขึ้นกว่าเดิมมาก ผมไม่ต้องใส่แว่นสายตายาวเวลาดูตัวหนังสือบนคอมพิวเตอร์อีกแล้ว และมองเห็นตัวอักษรที่เล็กลงได้ชัดเจนด้วยซ้ำ ผมตื่นเต้นมากและขอบคุณพระเจ้าจากก้นบึ้งของหัวใจสำหรับพระคุณของพระองค์

โดยผ่านประสบการณ์ครั้งนี้ ผมได้ตระหนักว่าตัวเองเห็นแก่ตัวและน่ารังเกียจแค่ไหนที่พยายามทำข้อตกลงกับพระเจ้าในความเชื่อ  พระวจนะของพระเจ้านี่เองที่ทำให้ผมเข้าใจเกี่ยวกับตัวเองบ้างและนำมาซึ่งความเปลี่ยนแปลงบางอย่างในตัวผม ผมขอบคุณพระเจ้าอย่างจริงใจ!


37. การละทิ้งและการสละตนเพื่อพระเจ้า  ควรได้รับพระพรเป็นการตอบแทนหรือไม่?

โดย หนิงหยู ประเทศจีน

ในปี 2022 ฉันได้พบกับพี่น้องหญิงกัวลี่ที่คริสตจักรแห่งหนึ่ง  จากการพูดคุยกัน ฉันได้รู้ว่าเธอออกจากบ้านมาทำหน้าที่เมื่อสิบปีก่อน และรับใช้ในฐานะผู้นำหรือคนทำงานมาตลอดหลายปีนี้  เมื่อใดก็ตามที่คริสตจักรต้องการการให้น้ำและการเกื้อหนุน เธอก็จะให้ความร่วมมืออย่างกระตือรือร้นเสมอ และเธอสามารถสู้ทนความยากลำบากและจ่ายราคาได้  แต่ในช่วงไม่กี่ปีมานี้ มีเนื้องอกร้ายงอกขึ้นที่แขนของเธอ และเธอต้องเข้ารับการผ่าตัดถึงสี่ครั้งในรอบสามปี  ฉันรู้สึกไม่สบายใจอย่างมากเมื่อได้ยินเรื่องนี้  “พี่น้องหญิงคนนี้เชื่อในพระเจ้าอย่างแท้จริง และเธอสามารถละทิ้งสิ่งทั้งหลาย สละตน สู้ทนความยากลำบาก และจ่ายราคาในหน้าที่ของเธอได้” ฉันคิด  “ทำไมพระเจ้าถึงไม่ทรงดูแลและคุ้มครองเธอ แต่กลับปล่อยให้เธอป่วยเป็นโรคร้ายแรงเช่นนี้?  ฉันเองก็ละทิ้งสิ่งทั้งหลาย และสละตนมาหลายปีเหมือนกัน  ฉันไม่เคยละทิ้งหน้าที่แม้ตอนที่ถูกสามีข่มเหง  ตอนนี้ฉันอายุเกือบ 50 แล้ว และปัญหาเรื่องคอกับอาการปวดไหล่ก็แย่ลงเรื่อยๆ  ฉันไม่รู้ด้วยซ้ำว่าพระเจ้าจะทรงคุ้มครองฉันให้ปลอดภัยในอนาคตไหม!  ถ้าวันหนึ่งฉันเป็นโรคร้ายแรงเหมือนเธอล่ะ?”  ฉันไม่กล้าคิดต่อไปอีก และอดไม่ได้ที่จะรู้สึกท้อแท้ขึ้นมาเล็กน้อย  ช่วงนั้น ฉันเป็นกังวลกับอาการของกัวลี่อยู่ตลอด  เมื่อฉันรู้ว่าท่ามกลางความเจ็บปวด เธอกำลังแสวงหาความจริง ทบทวนและทำความเข้าใจอุปนิสัยอันเสื่อมทรามของเธอ และสามารถนบนอบพระเจ้าโดยไม่บ่นว่า และยังคงทำหน้าที่ของเธออย่างดีที่สุด ฉันก็พบว่าตัวเองหวังให้พระเจ้าทรงคุ้มครองและรักษาอาการป่วยของเธอ โดยเห็นแก่ความเชื่อที่จริงใจของเธอและทุกสิ่งที่เธอได้สละเพื่อพระองค์  หลังจากนั้น ทุกครั้งที่เราเจอกัน สิ่งแรกที่ฉันทำคือถามถึงอาการของเธอ  ครั้งหนึ่ง กัวลี่บอกฉันว่าหมอบอกว่าไม่มีอะไรน่าเป็นห่วงแล้ว  พอได้ยินข่าวนี้ฉันก็ดีใจเป็นพิเศษ และคิดว่า “ดูเหมือนว่าพระเจ้าจะทรงคุ้มครองคนที่สละตนเพื่อพระองค์อย่างจริงใจจริงๆ  แม้ว่าพระราชกิจของพระเจ้าในระยะนี้จะไม่เหมือนกับพระราชกิจขององค์พระเยซูเจ้าในยุคพระคุณ ที่พระองค์ทรงรักษาคนป่วยและขับไล่ปีศาจ แต่พระราชกิจแห่งการพิพากษา การตีสอน บททดสอบ และการถลุงของพระเจ้าก็มาพร้อมกับพระพรของพระองค์เช่นกัน  ตราบใดที่ผู้คนเรียนรู้บทเรียนในความเจ็บป่วย ไม่บ่นว่าพระเจ้า และตั้งมั่นในคำพยานให้พระองค์ พระองค์ก็จะยังคงทรงคุ้มครองพวกเขาให้ปลอดภัย  เหมือนกับตอนที่โยบผ่านบททดสอบของพระเจ้านั่นแหละ  เขาสูญเสียทรัพย์สมบัติมหาศาลและลูกๆ ทั้งหมด และร่างกายก็เต็มไปด้วยฝีร้าย แต่เขาก็ยังสรรเสริญพระนามของพระเจ้าโดยไม่บ่นว่า และตั้งมั่นในคำพยานให้พระเจ้า  ในที่สุด อาการป่วยของเขาก็หายดี และพระเจ้าทรงอวยพรเขาด้วยความมั่งคั่งยิ่งกว่าเดิม  ลูกๆ ของเขางดงามกว่าเดิม และอายุขัยของเขาก็เพิ่มขึ้นเป็นสองเท่า พระเจ้าทรงชอบธรรมจริงๆ!”  เมื่อคิดแบบนี้ ความท้อแท้ของฉันก็หายไปทันที และฉันก็รู้สึกมีพลังในหน้าที่อีกครั้ง

แต่ที่น่าตกใจคือ ไม่กี่เดือนต่อมา ฉันได้ยินว่ามะเร็งของกัวลี่กลับมา และเธอต้องตัดแขนทิ้ง  หัวใจฉันหล่นวูบ  “ผลลัพธ์เป็นแบบนี้ได้ยังไง?  กัวลี่เชื่อในพระเจ้าอย่างแท้จริง เธอละทิ้งสิ่งทั้งหลายและสละตนมาหลายปี และแม้ตอนที่เธอป่วยหนัก เธอก็ไม่ทรยศพระเจ้าและยังคงทำหน้าที่เท่าที่ทำได้  ทำไมพระเจ้าไม่ทรงรักษาเธอให้หายขาด?  ทำไมเธอต้องถูกตัดแขนด้วย?”  ฉันไม่เข้าใจเลย “เธอตั้งมั่นในคำพยาน แล้วทำไมพระเจ้าไม่ทรงคุ้มครองเธอล่ะ?  ดูเหมือนว่าการละทิ้งสิ่งทั้งหลาย และการสละตนก็ไม่เป็นการรับประกันว่าจะได้รับการดูแลและการคุ้มครองจากพระเจ้า!  พระเจ้าไม่ทรงมอบรางวัลหรือพระพรพิเศษใดๆ ให้กับคนที่เชื่อในพระองค์อย่างแท้จริงและละทิ้งสิ่งทั้งหลาย และสละตนด้วยซ้ำ  ถ้าการเชื่อในพระเจ้ามีจุดจบแบบกัวลี่ มันก็ไม่คุ้มเลย!”  ตอนนั้นฉันยอมรับผลลัพธ์แบบนี้ไม่ได้  มโนคติอันหลงผิด ความเข้าใจผิด และการตัดสินพระเจ้าของฉันก็ผุดขึ้นมาอย่างควบคุมไม่ได้  ฉันไม่รู้ด้วยซ้ำว่าจะสามัคคีธรรมเรื่องอะไรในการชุมนุม  หัวใจของฉันรู้สึกว่างเปล่า เย็นยะเยือก และเจ็บปวดจนบรรยายไม่ถูก  ฉันรู้สึกท้อแท้อย่างที่สุด  ฉันคิดถึงเรื่องที่ตัวเองก็ทิ้งครอบครัวและลาออกจากงานมาทำหน้าที่เป็นเวลาหลายปีเหมือนกัน  ตอนนี้สามีของฉันไปมีผู้หญิงอื่น และฉันก็ไม่มีบ้านให้กลับไปด้วยซ้ำ  ฉันจะทำยังไงถ้าวันหนึ่งฉันป่วยหนักแล้วพระเจ้าไม่ทรงรักษาฉัน?  ฉันอดไม่ได้ที่จะเริ่มกังวลและกลุ้มใจเกี่ยวกับอนาคต ว่าท้ายที่สุดแล้วฉันจะเป็นอย่างไร วันนั้น ฉันกินข้าวเย็นไม่ลงด้วยซ้ำ และไม่มีกะจิตกะใจจะแก้ปัญหาที่สมาชิกในกลุ่มรายงานมาเลย คืนนั้นฉันเข้านอนเร็วมาก  ช่วงนั้น เมื่อไหร่ที่ฉันนึกถึงอาการป่วยของกัวลี่ ฉันก็จะรู้สึกท้อแท้มากและหมดแรงจูงใจในการทำหน้าที่  ฉันไม่ได้ติดตามและแก้ไขความลำบากยากเย็นและปัญหาของผู้มาใหม่อย่างทันท่วงที ซึ่งทำให้พวกเขาไม่มาร่วมการชุมนุมอย่างสม่ำเสมอมากขึ้น  แม้ฉันจะรู้สึกตำหนิตัวเองในใจ แต่ฉันก็ยังรวบรวมแรงมาทำหน้าที่ไม่ได้อยู่ดี  พออากาศเริ่มเย็นลงหน่อยและฉันต้องเดินทางไปที่ไกลๆ ฉันก็ไม่อยากไป  ฉันแค่รู้สึกว่าในเมื่อการละทิ้งและสละตนทั้งหมดของฉันไม่ได้รับประกันว่าจะได้รับการดูแลและการคุ้มครองจากพระเจ้า แล้วทำไมฉันยังต้องพยายามหนักขนาดนี้ด้วย?  ฉันถึงกับเสียใจที่ละทิ้งทุกอย่างออกมาทำหน้าที่ เพราะกลัวว่าถ้าฉันลงเอยแบบกัวลี่ที่ป่วยหนักแล้วพระเจ้าไม่ทรงรักษา ความพยายามตลอดหลายปีที่ผ่านมาก็จะสูญเปล่า  หัวใจของฉันถูกความมืดปกคลุมในช่วงเวลานั้น และฉันไม่รู้จะพูดอะไรเวลาอธิษฐาน  ฉันเริ่มใคร่ครวญว่าทำไมฉันถึงรู้สึกท้อแท้ขนาดนี้หลังจากรู้เรื่องที่กัวลี่อาการป่วยกำเริบ

วันหนึ่งระหว่างการเฝ้าเดี่ยว ฉันอ่านพระวจนะของพระเจ้าบทตอนหนึ่งและได้รับความเข้าใจเกี่ยวกับสภาวะของตัวเองบ้าง  พระเจ้าตรัสว่า “บางคนคิดว่าการเชื่อในพระเจ้าควรนำสันติสุขและความเบิกบานมาให้ และถ้าพวกเขาเผชิญสถานการณ์ต่างๆ ก็เพียงต้องอธิษฐานถึงพระเจ้าเท่านั้น แล้วพระเจ้าก็จะทรงสดับฟัง ประทานพระคุณและพรแก่พวกเขา เพื่อให้แน่ใจว่าทุกสิ่งจะดำเนินไปอย่างมีสันติสุขและราบรื่นสำหรับพวกเขา  จุดประสงค์ที่พวกเขาเชื่อในพระเจ้าก็เพื่อแสวงหาพระคุณ ได้รับพร และสำราญกับความสุขและสันติ  เป็นเพราะทัศนะเหล่านี้ พวกเขาจึงละทิ้งครอบครัวหรือออกจากงานมาสละตนเพื่อพระเจ้า สามารถสู้ทนความยากลำบากและจ่ายราคาได้  พวกเขาเชื่อว่าตราบใดที่พวกเขาละทิ้งสิ่งต่างๆ สละตนเพื่อพระเจ้า สู้ทนความยากลำบากและขยันทำงาน แสดงให้เห็นพฤติกรรมที่ดีเลิศ พวกเขาก็จะได้รับพรและความโปรดปรานจากพระเจ้า และไม่ว่าพวกเขาจะเผชิญความยุ่งยากอันใด ตราบใดที่พวกเขาอธิษฐานถึงพระเจ้า พระองค์ก็จะทรงแก้ไขเรื่องยุ่งยากและเปิดทางให้แก่พวกเขาในทุกเรื่อง  นี่คือมุมมองของผู้คนส่วนใหญ่ที่เชื่อในพระเจ้า  ผู้คนรู้สึกว่ามุมมองนี้เป็นไปโดยชอบและถูกต้อง  การที่ผู้คนมากมายสามารถดำรงความเชื่อในพระเจ้ามานานหลายปีโดยไม่ทิ้งความเชื่อของตนก็เกี่ยวเนื่องกับมุมมองนี้โดยตรง  พวกเขาคิดว่า ‘ฉันสละเพื่อพระเจ้าไปมากมายนัก พฤติกรรมของฉันก็ดียิ่งมาโดยตลอด แล้วฉันก็ไม่เคยทำเรื่องชั่วอะไร พระเจ้าจะทรงอวยพรฉันแน่นอน  ด้วยเหตุที่ฉันทนทุกข์มามากและจ่ายราคาเพื่อกิจทุกอย่างไปมาก ทำทุกสิ่งตามพระวจนะและพระประสงค์ของพระเจ้าโดยไม่มีอะไรผิดพลาด พระเจ้าก็ควรประทานพรแก่ฉัน พระองค์ควรดูให้แน่ใจว่าทุกสิ่งจะดำเนินไปอย่างราบรื่นสำหรับฉัน ให้ตัวฉันมักจะมีสันติสุขและความเบิกบานในหัวใจ ได้ชื่นชมการสถิตของพระเจ้า’  นี่คือมโนคติอันหลงผิดและความคิดฝันของมนุษย์มิใช่หรือ?… เมื่อสิ่งที่พระเจ้าทรงทำไม่สอดคล้องกับมโนคติอันหลงผิดของผู้คน พวกเขาก็เกิดคำพร่ำบ่นและความเข้าใจผิดเกี่ยวกับพระองค์ในหัวใจของตนอย่างรวดเร็ว  ถึงกับรู้สึกว่าไม่ได้รับความเป็นธรรม และจากนั้นก็เริ่มโต้เถียงกับพระเจ้า และอาจถึงขั้นตัดสินและกล่าวโทษพระองค์  ไม่ว่าผู้คนจะเกิดมโนคติอันหลงผิดและความเข้าใจผิดเช่นไร ตามมุมมองของพระเจ้าแล้ว พระองค์ไม่เคยทรงกระทำการหรือปฏิบัติต่อผู้ใดตามมโนคติอันหลงผิดหรือความปรารถนาของมนุษย์  พระเจ้าทรงทำตามพระประสงค์ของพระองค์เองเสมอ ด้วยวิธีการของพระองค์เองและตามแก่นนิสัยของพระองค์เอง  พระเจ้าทรงมีหลักธรรมที่ทรงใช้ปฏิบัติต่อทุกคน สิ่งที่พระองค์ทรงทำแก่บุคคลแต่ละคนนั้นไม่ได้เป็นไปตามมโนคติอันหลงผิด ความคิดฝัน หรือความถูกใจของมนุษย์—นี่คือแง่มุมในพระราชกิจของพระเจ้าที่ขัดกับมโนคติอันหลงผิดของมนุษย์มากที่สุด… เมื่อผู้คนยืนกรานที่จะยึดมั่นในมโนคติอันหลงผิดของตน พวกเขาก็เกิดความรู้สึกคัดค้านพระเจ้า—นี่ย่อมเกิดขึ้นเป็นธรรมดา  มูลเหตุของการไม่ยอมรับนี้อยู่ที่ใด?  อยู่ในข้อเท็จจริงที่ว่าสิ่งที่ปกติแล้วผู้คนมีอยู่ในหัวใจของตนอย่างไม่ต้องสงสัยก็คือมโนคติอันหลงผิดและความคิดฝันของพวกเขา ไม่ใช่ความจริง  เพราะฉะนั้น เมื่อเผชิญหน้าพระราชกิจของพระเจ้าที่ไม่สอดคล้องกับมโนคติอันหลงผิดของมนุษย์ ผู้คนจึงสามารถท้าทายพระเจ้าและตัดสินพระองค์  นี่พิสูจน์ให้เห็นว่าโดยพื้นฐานแล้ว ผู้คนไม่มีหัวใจที่นบนอบพระเจ้า อุปนิสัยที่เสื่อมทรามของพวกเขาห่างไกลจากการถูกชำระให้บริสุทธิ์ และในแก่นแท้แล้วพวกเขาก็ใช้ชีวิตตามอุปนิสัยที่เสื่อมทรามของตน  พวกเขายังคงห่างไกลจากการได้รับความรอดอย่างเหลือเชื่อ” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (16))  ฉันเพิ่งได้รู้หลังจากอ่านพระวจนะของพระเจ้าว่าสาเหตุที่ฉันตอบสนองต่อข่าวเรื่องโรคมะเร็งของกัวลี่ที่กลับมาเป็นซ้ำและการที่เธอต้องถูกตัดแขนรุนแรงขนาดนั้น ก็เพราะความเชื่อในพระเจ้าของฉันตั้งอยู่บนพื้นฐานมโนคติอันหลงผิดและความคิดฝันของตัวเองมาโดยตลอด  ฉันเชื่อว่าตราบใดที่ใครสักคนเชื่อในพระเจ้าอย่างจริงใจ และสามารถละทิ้งสิ่งทั้งหลาย สละตน ทนทุกข์ และจ่ายราคาในหน้าที่ของพวกเขาได้ พระเจ้าก็จะประทานพระคุณและพระพรแก่พวกเขา และทรงคุ้มครองพวกเขาให้ปลอดภัยและแข็งแรง ปราศจากโรคภัยและหายนะ  ต่อให้มีภัยพิบัติใดเกิดขึ้นกับพวกเขา ตราบใดที่พวกเขาอธิษฐานและพึ่งพาพระเจ้าอย่างจริงใจ และยืนหยัดในหน้าที่ของตน พระองค์ก็จะทรงคุ้มครองพวกเขาให้ปลอดภัย  เมื่อเห็นว่ากัวลี่ได้ละทิ้งสิ่งทั้งหลาย สละตน สู้ทนกับความยากลำบากอย่างมาก และจ่ายราคาใหญ่หลวงมาหลายปี และโดยเฉพาะอย่างยิ่งที่เธอยังคงสามารถอธิษฐานถึงพระเจ้า เรียนรู้บทเรียน และยืนหยัดในหน้าที่ท่ามกลางความเจ็บป่วยได้ ฉันก็รู้สึกว่าพระเจ้าควรจะทรงอวยพรและคุ้มครองเธอ  ฉันไม่เคยคาดคิดเลยว่าอาการป่วยของเธอจะกลับมาและเธอจะต้องตัดแขนทิ้ง  สิ่งนี้กระทบต่อมโนคติอันหลงผิดของฉันอย่างรุนแรง และทำลายความหวังที่จะได้รับพระพรจากการเชื่อในพระเจ้าจนสิ้นซาก ฉันคิดขึ้นมาทันทีว่าถ้าวันหนึ่งฉันป่วยหนักเหมือนกัวลี่ แล้วพระเจ้าไม่ทรงรักษาฉันแม้ฉันจะอธิษฐาน ก็คงไม่มีประโยชน์อะไรที่จะเชื่อในพระเจ้า  ฉันเกิดมโนคติอันหลงผิดและความรู้สึกคัดค้านต่อพระเจ้า โดยตัดสินพระองค์ในใจว่าไม่ชอบธรรม  ฉันกลายเป็นคนคิดลบมากจนหมดความปรารถนาที่จะทำหน้าที่ เริ่มกังวลเกี่ยวกับอนาคตของตัวเอง และถึงกับเสียใจที่ละทิ้งทุกอย่างมาทำหน้าที่ตั้งแต่แรก  ผ่านการที่พระเจ้าทรงเผยฉันออกมาเท่านั้น ฉันถึงได้เห็นว่าความเชื่อในพระองค์ของฉันเป็นเพียงการพยายามทำข้อตกลงกับพระองค์  ฉันต้องการใช้การละทิ้งและการสละตนของฉันเพื่อเรียกร้องพระคุณและพระพรจากพระองค์ ฉันไม่ได้ทำหน้าที่ของสิ่งมีชีวิตทรงสร้างเลยแม้แต่น้อย  เหมือนกับเปาโลที่เชื่อว่า  “ข้าพเจ้าได้ต่อสู้อย่างเต็มกำลัง ข้าพเจ้าได้วิ่งแข่งจนครบถ้วน ข้าพเจ้าได้รักษาความเชื่อไว้แล้ว ตั้งแต่นี้ไปมงกุฎแห่งความชอบธรรมก็จะเป็นของข้าพเจ้า” (2 ทิโมธี 4:7-8)  เขาใช้การวิ่งวุ่นและการสละตนเป็นเครื่องต่อรองเพื่อเรียกร้องมงกุฎแห่งความชอบธรรมจากพระเจ้า พยายามต่อรองกับพระองค์ราวกับว่าเขามีสิทธิ์ และพยายามใช้พระองค์เพื่อบรรลุเป้าหมายอันน่ารังเกียจของตัวเองในการได้รับพระพรและผลประโยชน์  พระเจ้าไม่เคยตรัสว่าผู้คนสามารถเข้าสู่ราชอาณาจักรแห่งสวรรค์ได้เพียงแค่การวิ่งวุ่นและสละตน  เปาโลเพ้อฝันโดยถือเอามโนคติอันหลงผิดและความคิดฝันของตัวเองเป็นความจริงที่ควรไล่ตามเสาะหา เขาไม่ได้เชื่อในพระเจ้าเลย แต่เชื่อในตัวเอง  เส้นทางที่เขาเดินคือเส้นทางแห่งการขัดขืนพระเจ้า และในที่สุด เขาก็ถูกพระเจ้าทรงลงโทษ  ฉันถือเอาการละทิ้ง ความทุกข์ และราคาที่ฉันจ่ายเป็นเครื่องต่อรองเพื่อแลกกับพระพรของพระเจ้า  ฉันไม่ได้ปฏิบัติต่อพระเจ้าในฐานะพระผู้สร้างเลย ฉันหลอกลวงและใช้ประโยชน์จากพระองค์อยู่ตลอดเวลา  นี่เป็นการก้าวล่วงอุปนิสัยของพระเจ้า และถ้าฉันไม่กลับใจ ฉันก็จะลงเอยด้วยการถูกกำจัดออกไปเช่นกัน  ตอนนั้นเองที่ฉันตระหนักว่ามันอันตรายมากที่จะเชื่อในพระเจ้าโดยไม่ไล่ตามเสาะหาความจริง และแสวงหาพระพรและพระคุณอย่างหลับหูหลับตา  วันหนึ่ง บททดสอบอันยิ่งใหญ่อาจมาถึง และฉันอาจทรยศพระเจ้าและถูกเผยและกำจัดออกไป

หลังจากนั้น ฉันก็ทบทวนตัวเองเพิ่มเติม  ฉันเชื่อในพระเจ้ามาหลายปีและรู้ในแง่คำสอนว่าไม่ควรสร้างข้อตกลงกับพระเจ้า แต่ทำไมความอยากที่จะได้รับพระพรของฉันยังคงฝังรากลึกขนาดนี้?  ระหว่างการเฝ้าเดี่ยว ฉันอ่านพระวจนะของพระเจ้า “ในสายตาของศัตรูของพระคริสต์ ในความคิดและมุมมองของพวกเขา การติดตามพระเจ้าต้องมีผลประโยชน์บางอย่าง พวกเขาจะไม่ยอมขยับตัวถ้าไม่มีผลประโยชน์  ถ้าไม่มีชื่อเสียง ผลประโยชน์ หรือสถานะให้สุขสำราญได้ ถ้างานที่พวกเขาทำหรือหน้าที่ที่ปฏิบัติไม่ทำให้พวกเขาได้รับความชื่นชมจากผู้อื่น เช่นนั้นก็เปล่าประโยชน์ที่จะเชื่อในพระเจ้าและทำหน้าที่ของพวกเขา… ในความเชื่อของพวกเขา ศัตรูของพระคริสต์อยากแต่จะได้รับพรเท่านั้น และไม่อยากทนทุกข์กับความยากลำบาก  เมื่อพวกเขาเห็นใครได้รับพร ได้รับผลประโยชน์ ได้รับพระคุณ และได้รับความสุขสำราญทางวัตถุมากขึ้น มีข้อได้เปรียบเป็นอันมาก พวกเขาก็เชื่อว่านี่คือการกระทำของพระเจ้า และถ้าพวกเขาไม่ได้รับพรทางวัตถุเช่นนั้นบ้าง นี่ย่อมไม่ใช่การกระทำของพระเจ้า  แฝงความนัยว่า ‘ถ้าพระองค์เป็นพระเจ้าจริง เช่นนั้นพระองค์ก็ได้แต่อวยพรผู้คนเท่านั้น พระองค์ควรปัดเป่าทุกข์ภัยให้ผู้คนและไม่ปล่อยให้พวกเขาเผชิญความทุกข์  เช่นนั้นเท่านั้นการเชื่อที่ผู้คนมีในพระองค์ถึงจะมีคุณค่าและมีประโยชน์  ถ้าผู้คนมีทุกข์ภัยรุมเร้าอยู่ดีหลังจากติดตามพระองค์ ถ้าพวกเขายังคงทนทุกข์ เช่นนั้นแล้วจะเชื่อในพระองค์ไปเพื่ออะไร?’  พวกเขาไม่ยอมรับว่าสิ่งทั้งปวงและเหตุการณ์ทั้งหมดอยู่ในพระหัตถ์ของพระเจ้า พระเจ้าทรงครองอธิปไตยเหนือทุกสิ่ง  แล้วเหตุใดพวกเขาจึงไม่ยอมรับเรื่องนี้?  เพราะศัตรูของพระคริสต์กลัวที่จะทนทุกข์กับความยากลำบาก  พวกเขาเพียงอยากได้ผลประโยชน์ อยากเอาเปรียบ และสุขสำราญกับพรเท่านั้น ไม่อยากยอมรับอธิปไตยหรือการจัดวางเรียบเรียงของพระเจ้า เพียงแต่อยากได้ผลประโยชน์จากพระเจ้า  นี่คือมุมมองที่เห็นแก่ตัวและน่ารังเกียจของศัตรูของพระคริสต์” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบ (ภาคที่หก))  “มนุษย์ที่เสื่อมทรามล้วนมีชีวิตอยู่เพื่อตนเอง  มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป—นี่สรุปธรรมชาติของมนุษย์เอาไว้  ผู้คนล้วนเชื่อในพระเจ้าเพื่อประโยชน์ของตน พวกเขาละทิ้งสิ่งต่างๆ และสละตนเพื่อให้ได้รับพร ความทุกข์ที่พวกเขาสู้ทนและราคาที่พวกเขาจ่ายไปในการทำหน้าที่ของตนก็เพื่อให้ได้รางวัลเช่นกัน  สรุปว่าล้วนเป็นไปเพื่อการได้รับพร ได้รับรางวัล และเข้าสู่ราชอาณาจักรสวรรค์  ในโลกนี้ ผู้คนทำงานเพื่อผลประโยชน์ของตนเอง ส่วนในพระนิเวศของพระเจ้า พวกเขาก็ทำหน้าที่เพื่อให้ได้รับพร  และเพื่อที่จะได้รับพร ผู้คนก็ยอมละทิ้งทุกสิ่งและสามารถสู้ทนความทุกข์เป็นอันมาก  ทั้งหมดนี้คือหลักฐานที่ชัดเจนที่สุดว่าผู้คนมีธรรมชาติเยี่ยงซาตาน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระเจ้าทรงเปิดโปงว่าศัตรูของพระคริสต์เชื่อในพระองค์เพียงเพื่อให้ได้รับพระพรและผลประโยชน์จากพระองค์ และเพื่อให้ได้รับการคุ้มครองจากความทุกข์ยาก  หากพวกเขาไม่ได้รับพระพร พวกเขาก็จะรู้สึกว่าการเชื่อในพระเจ้านั้นไร้ความหมายและจะละทิ้งพระองค์  สิ่งนี้ล้วนถูกกำหนดโดยธรรมชาติที่เห็นแก่ตัวและน่ารังเกียจของศัตรูของพระคริสต์โดยสิ้นเชิง  เมื่อทบทวนตัวเอง ฉันเห็นว่าฉันเองก็ใช้ชีวิตตามพิษของซาตานอย่าง “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” และ “อย่ากระดิกแม้แต่นิ้วเดียวหากไม่ได้รางวัล”  ทุกสิ่งที่ฉันทำถูกขับเคลื่อนด้วยผลประโยชน์ส่วนตัว และต้องเป็นประโยชน์ต่อฉัน  ก่อนที่ฉันจะเชื่อในพระเจ้า ฉันอ่อนแอและขี้โรคอยู่เสมอ  แต่หลังจากที่ฉันเริ่มเชื่อและทำหน้าที่ โรคภัยไข้เจ็บทั้งหมดของฉันก็หายดี  เมื่อได้รับพระคุณอันยิ่งใหญ่เช่นนี้จากพระเจ้า ฉันจึงตั้งใจแน่วแน่ที่จะเชื่ออย่างจริงจัง โดยคิดว่าตราบใดที่ฉันทำเช่นนั้นรวมถึงละทิ้งและสละตนเพื่อพระเจ้า ฉันก็จะได้รับพระพรและการคุ้มครองจากพระองค์มากยิ่งขึ้น  นั่นเป็นเหตุผลที่ฉันทำหน้าที่อย่างกระตือรือร้น ไม่ว่าสามีของฉันจะข่มเหงหรือพยายามหยุดยั้งฉันอย่างไร และเป็นเหตุผลที่ฉันเต็มใจทนทุกข์กับความยากลำบากใดๆ  แต่เมื่อฉันเห็นว่ากัวลี่ป่วยหนักขนาดนั้นหลังจากทำหน้าที่มาหลายปี จู่ๆ ฉันก็รู้สึกว่าการละทิ้งและการสละตนไม่ได้นำมาซึ่งพระพรและการคุ้มครองของพระเจ้าเสมอไป แล้วการทำหน้าที่ของฉันจะมีประโยชน์อะไร?  ดังนั้น ฉันจึงใช้ชีวิตอยู่ในความคิดลบและต่อต้านพระเจ้า หมดความปรารถนาที่จะทำหน้าที่ และถึงกับเสียใจที่ออกจากบ้านมาทำหน้าที่  ฉันเห็นว่าธรรมชาติของฉันเห็นแก่ตัวและหลอกลวงมาก ฉันเป็นแค่คนที่เห็นแก่ผลประโยชน์ส่วนตัวเป็นอันดับแรก!  เป็นพระคุณของพระเจ้าที่ฉันสามารถมายังพระนิเวศของพระองค์และทำหน้าที่ได้  พระเจ้าทรงหวังว่าฉันจะไล่ตามเสาะหาความจริงเพื่อให้เกิดการเปลี่ยนแปลงในอุปนิสัย หลุดพ้นจากพันธนาการของซาตานโดยสมบูรณ์ และใช้ชีวิตตามความเป็นมนุษย์ที่ปกติ  แต่ฉันไม่ได้ไล่ตามเสาะหาความจริงเลยแม้แต่น้อย ฉันคิดแต่เรื่องการได้รับพระพรและผลประโยชน์  เมื่อฉันได้รับการคุ้มครองและพระคุณจากพระเจ้า ฉันก็เต็มใจที่จะละทิ้งสิ่งทั้งหลาย สละตน และแม้กระทั่งทนทุกข์  แต่ทันทีที่พระราชกิจของพระเจ้าไม่ตรงกับมโนคติอันหลงผิดของฉันและความอยากที่จะได้รับพระพรของฉันพังทลาย ท่าทีของฉันต่อหน้าที่ก็เปลี่ยนไปทันที  ฉันกลายเป็นคนคิดลบ รู้สึกคัดค้าน และสุกเอาเผากิน และฉันถึงกับเสียใจที่ทำหน้าที่  ฉันกลายเป็นคนละคนไปเลย  ฉันเห็นว่าการใช้ชีวิตตามกฎของซาตานทำให้ฉันเห็นแก่ตัว น่ารังเกียจ และไร้ความเป็นมนุษย์อย่างเหลือเชื่อ  ความเชื่อของฉันเป็นการหลอกลวง เป็นความพยายามที่จะใช้ประโยชน์จากพระเจ้า และฉันกำลังเดินบนเส้นทางแห่งการต่อต้านพระองค์  ถ้าฉันไม่หันกลับ ฉันก็จะถูกกำจัดเท่านั้น  ฉันนึกถึงพระวจนะของพระเจ้าที่ว่า “ทำเหมือนว่าการได้รับพรคือเป้าหมายอันชอบธรรมที่พึงไล่ตามเสาะหา  เรื่องนี้ผิดอย่างไร?  นี่สวนทางกับความจริงอย่างสิ้นเชิง และไม่สอดคล้องกับเจตนารมณ์ของพระเจ้าที่จะช่วยผู้คนให้รอด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การปฏิบัติความจริงเป็นหนทางเดียวเท่านั้นที่จะมีการเข้าสู่ชีวิต)  พระเจ้าทรงช่วยผู้คนให้รอดเพื่อชำระอุปนิสัยอันเสื่อมทรามของพวกเขาให้บริสุทธิ์และนำพวกเขาเข้าสู่ราชอาณาจักรของพระองค์ในที่สุด  แต่ฉันกลับมุ่งเน้นแต่พระคุณและพระพรเฉพาะหน้าและไม่ได้ไล่ตามเสาะหาความจริง  นี่ไม่ใช่การเบี่ยงเบนไปจากข้อกำหนดของพระเจ้าหรอกหรือ?  ในที่สุด ฉันย่อมไม่ได้รับอะไรเลยอย่างแน่นอน

ต่อมา ฉันอ่านพระวจนะของพระเจ้าอีกสองบทตอนและได้รับความเข้าใจเกี่ยวกับอุปนิสัยอันชอบธรรมของพระเจ้าบ้าง  พระเจ้าผู้ทรงมหิทธิฤทธิ์ตรัสว่า “ความชอบธรรมไม่ใช่ความเป็นธรรมหรือความมีเหตุผลแต่อย่างใด ความชอบธรรมไม่ใช่หลักความเสมอภาค หรือการให้สิ่งที่เจ้าสมควรได้รับจากงานของเจ้า หรือการจ่ายให้เจ้าสำหรับงานใดก็ตามที่เจ้าได้ทำไป หรือการให้สิทธิอันควรแก่เจ้าไปตามความพยายามอันใดที่เจ้าสละ  นี่ไม่ใช่ความชอบธรรม  หากแต่เป็นเพียงการปฏิบัติที่เป็นธรรมและมีเหตุผล  มีน้อยคนนักที่สามารถรู้จักพระอุปนิสัยอันชอบธรรมของพระเจ้า  สมมุติว่าพระเจ้าทรงทำลายโยบหลังจากที่โยบเป็นพยานให้พระองค์ เช่นนั้นแล้ว การทำแบบนี้ชอบธรรมหรือไม่?  อันที่จริง การทำแบบนี้ชอบธรรม  เหตุใดจึงเรียกการทำแบบนี้ว่าความชอบธรรม?  มนุษย์มองความชอบธรรมอย่างไร?  หากบางสิ่งเป็นไปตามมโนคติอันหลงผิดของผู้คน เช่นนั้นก็ย่อมง่ายมากสำหรับพวกเขาที่จะกล่าวว่า พระเจ้าทรงชอบธรรม อย่างไรก็ตาม หากพวกเขาเห็นสิ่งที่ไม่เป็นไปตามมโนคติที่หลงผิดของพวกเขา—หากนั่นเป็นสิ่งที่พวกเขาไม่สามารถเข้าใจได้—เช่นนั้นแล้วก็ย่อมจะลำบากยากเย็นสำหรับพวกเขาที่จะกล่าวว่าพระเจ้าทรงชอบธรรม  หากพระเจ้าได้ทรงทำลายโยบในตอนนั้น ผู้คนก็คงจะไม่กล่าวว่าพระองค์ทรงชอบธรรม  อันที่จริงแล้ว ไม่ว่าผู้คนได้ถูกทำให้เสื่อมทรามหรือไม่ และไม่ว่าพวกเขาได้ถูกทำให้เสื่อมทรามอย่างลึกซึ้งหรือไม่ พระเจ้าจำเป็นต้องหาเหตุผลให้กับพระองค์เองในตอนที่พระองค์ทรงทำลายพวกเขากระนั้นหรือ?  พระองค์ต้องทรงอธิบายต่อผู้คนกระนั้นหรือว่าพระองค์ทรงทำดังนั้นบนพื้นฐานใด?  พระเจ้าต้องตรัสบอกผู้คนถึงกฎที่พระองค์ได้ทรงลิขิตไว้กระนั้นหรือ?  ไม่มีความจำเป็นเลย  ในสายพระเนตรของพระเจ้านั้น ใครบางคนที่เสื่อมทรามและมีแนวโน้มที่จะต่อต้านพระเจ้านั้นไร้ค่า ไม่ว่าพระเจ้าจะทรงจัดการพวกเขาอย่างไรย่อมจะเป็นการสมควร และนั่นล้วนสอดคล้องการจัดเตรียมการของพระเจ้า  หากเจ้าไม่เป็นที่พอพระทัยในสายพระเนตรของพระเจ้า และหากพระองค์ตรัสว่า พระองค์ไม่ทรงเห็นประโยชน์ของเจ้าแล้วหลังจากที่คำพยานของเจ้า เพราะฉะนั้นพระองค์จึงทรงทำลายเจ้า นี่จะถือเป็นความชอบธรรมของพระองค์หรือไม่?  นี่ย่อมจะเป็นความชอบธรรมของพระองค์ด้วยเช่นกัน… ทุกสิ่งที่พระเจ้าทรงทำล้วนชอบธรรม  แม้มนุษย์อาจจะไม่สามารถรับรู้เรื่องนี้ แต่พวกเขาไม่ควรทำการตัดสินตามใจชอบ  หากสิ่งใดที่พระองค์ทรงทำดูเหมือนจะไร้เหตุผลสำหรับมนุษย์ หรือหากพวกเขามีมโนคติอันหลงผิดใดเกี่ยวกับเรื่องนั้น แล้วจากนั้นพวกเขาก็กล่าวว่าพระองค์ไม่ทรงชอบธรรม พวกเขาย่อมไร้เหตุผลอย่างที่สุด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  “สิ่งที่พระเจ้าทรงทำไม่มีสิ่งใดผิด และเจ้าต้องสรรเสริญความชอบธรรมของพระองค์  ไม่ว่าพระเจ้าทรงทำสิ่งใด นั่นก็ถูกต้องเสมอ และต่อให้เจ้าเก็บงำมโนคติอันหลงผิดเกี่ยวกับสิ่งที่พระเจ้าทรงทำ เชื่อว่าสิ่งที่พระเจ้าทรงทำนั้นไม่คำนึงถึงความรู้สึกของมนุษย์ ไม่ตรงกับความชอบของเจ้า เจ้าก็ยังคงควรสรรเสริญพระเจ้าอยู่ดี  เหตุใดเจ้าจึงควรทำเช่นนี้?  พวกเจ้าไม่รู้เหตุผลว่าทำไม ถูกหรือไม่?  ตามที่จริงเรื่องนี้อธิบายได้ง่ายมากว่า นั่นเป็นเพราะพระเจ้าทรงเป็นพระเจ้า และเจ้าก็คือมนุษย์ พระองค์ทรงเป็นพระผู้สร้าง เจ้าคือสิ่งมีชีวิตทรงสร้าง  เจ้าไม่มีคุณสมบัติเพียงพอที่จะเรียกร้องให้พระเจ้าทรงกระทำในบางหนทาง หรือให้พระองค์ปฏิบัติต่อเจ้าในบางหนทาง ในขณะที่พระเจ้าทรงมีคุณสมบัติเพียงพอที่จะตั้งข้อประสงค์กับเจ้า  พร พระคุณ บำเหน็จรางวัล มงกุฎ—สิ่งเหล่านี้ทั้งหมดถูกมอบให้ด้วยวิธีใดและมอบให้แก่ใครนั้นขึ้นอยู่กับพระเจ้า… พระอัตลักษณ์ พระสถานะ และแก่นแท้ของพระเจ้าไม่อาจมีวันเสมอเหมือนอัตลักษณ์ สถานะ และแก่นแท้ของมนุษย์ อีกทั้งสิ่งเหล่านี้ก็จะไม่มีวันก้าวผ่านการเปลี่ยนแปลงอันใด—พระเจ้าจะทรงเป็นพระเจ้าตลอดกาล และมนุษย์ก็จะเป็นมนุษย์ตลอดกาล  หากคนคนหนึ่งสามารถเข้าใจเรื่องนี้ได้ เช่นนั้นพวกเขาควรทำสิ่งใด?  พวกเขาควรนบนอบอธิปไตยและการจัดการเตรียมการของพระเจ้า—นี่เป็นหนทางอันสมเหตุผลที่สุดที่จะดำเนินการกับสิ่งทั้งหลาย และนอกจากนี้แล้วก็ไม่มีเส้นทางอื่นให้เลือก  หากเจ้าไม่นอบน้อม เช่นนั้นเจ้าก็เป็นกบฏ และหากเจ้าลองดีและโต้เถียง เช่นนั้นเจ้าก็กำลังเป็นกบฏอย่างอุกอาจ และเจ้าก็ควรถูกทำลาย  การสามารถนบนอบอธิปไตยและการจัดการเตรียมการของพระเจ้าแสดงให้เห็นว่าเจ้ามีเหตุผล นี่คือท่าทีที่ผู้คนต้องมี และท่าทีนี้เท่านั้นที่สิ่งมีชีวิตทรงสร้างควรมี” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  หลังจากอ่านพระวจนะของพระเจ้า ฉันรู้สึกว่าพระวจนะเหล่านั้นแทงใจฉัน และฉันเห็นว่าฉันไม่มีความเข้าใจเกี่ยวกับอุปนิสัยอันชอบธรรมของพระเจ้าเลย  ในมโนคติอันหลงผิดของฉัน ความชอบธรรมของพระเจ้าหมายถึงการทรงยุติธรรมและมีเหตุมีผล คือหากคุณพยายามก็จะได้รับการตอบแทน ฉันเชื่อว่าพระเจ้าควรประทานพระคุณและพระพรแก่ผู้ที่ทนทุกข์และสละตนเพื่อพระองค์ และโดยเฉพาะอย่างยิ่งเมื่อพวกเขาตั้งมั่นในคำพยานระหว่างบททดสอบ พระองค์ควรจะอวยพรและคุ้มครองพวกเขาให้มากยิ่งขึ้น และรักษาอาการป่วยของพวกเขา  ตัวอย่างเช่น เนื่องจากกัวลี่ทิ้งครอบครัวและลาออกจากงานมาทำหน้าที่เป็นเวลาหลายปีและตอนนี้ป่วยหนัก ฉันคิดว่าพระเจ้าควรจะคุ้มครองเธอและรักษาอาการป่วยของเธอ โดยคำนึงถึงเวลาหลายปีที่เธอละทิ้งและสละตนเพื่อพระองค์  แต่ในที่สุด ไม่เพียงแต่เธอจะไม่ดีขึ้น เธอยังต้องตัดแขนทิ้งอีกด้วย  ดังนั้นฉันจึงบ่นว่าพระเจ้าไม่เห็นอกเห็นใจและตัดสินพระองค์ว่าไม่ชอบธรรม  มาตรฐานในการวัดความชอบธรรมของพระเจ้าของฉันคือ ถ้าใครพยายาม พวกเขาก็ต้องได้รับการตอบแทน และไม่ว่าพวกเขาจะพยายามหรือสละตนมากแค่ไหน พระเจ้าต้องประทานรางวัลที่มีค่าทัดเทียมกัน  มุมมองนี้บิดเบี้ยวมาก!  พระเจ้าทรงเป็นพระผู้สร้าง และฉันเป็นสิ่งมีชีวิตทรงสร้าง  ทุกสิ่งที่ฉันชื่นชม รวมถึงชีวิตของฉันเอง ล้วนได้รับจากพระเจ้า  เป็นเรื่องที่ปกติและชอบด้วยเหตุผลโดยแท้ที่ฉันจะติดตามพระเจ้าและทำหน้าที่ของฉัน  ส่วนเรื่องที่พระเจ้าจะประทานพระคุณและพระพรแก่ฉันหรือไม่นั้น เป็นเรื่องของพระองค์เอง  ฉันไม่มีสิทธิ์เรียกร้องจากพระเจ้า ฉันควรยอมรับอธิปไตยและการจัดการเตรียมการของพระองค์อย่างไม่มีเงื่อนไข ด้วยหัวใจที่นบนอบ  ยิ่งไปกว่านั้น ทุกสิ่งที่พระเจ้าทรงทำในผู้คนล้วนมีความหมายและมีพระปัญญาของพระองค์อยู่ในนั้น ฉันไม่ควรมองสิ่งทั้งหลายจากรูปลักษณ์ภายนอก และยิ่งไม่ควรตัดสินทุกสิ่งที่พระเจ้าทรงทำตามมโนคติอันหลงผิดและความคิดฝันของตัวเอง  ก็เหมือนกับโยบ  เขายำเกรงพระเจ้าและหลบเลี่ยงความชั่ว แต่เขากลับต้องเผชิญกับการสูญเสียทรัพย์สมบัติและการตายของลูกๆ และร่างกายของเขาเองก็เต็มไปด้วยฝีร้าย  ในสายตาของมนุษย์ เขากำลังทนทุกข์กับความโชคร้าย แต่พระเจ้าทรงใช้บททดสอบนี้เพื่อทำให้ความเชื่อที่แท้จริงในพระองค์ของเขาเพียบพร้อม โยบกลายเป็นคนที่เพียบพร้อมในสายพระเนตรของพระเจ้า และซาตานไม่มีสิทธิ์กล่าวหาหรือทดลองเขาอีกต่อไป  นอกจากนี้ในความเจ็บป่วยที่เกิดขึ้นกับกัวลี่ยังมีเจตนารมณ์อันดีงามของพระเจ้าอยู่  แม้ว่าเธอจะเจ็บป่วยและต้องทนทุกข์ทางเนื้อหนัง แต่ถ้าเธอสามารถแสวงหาความจริงและเรียนรู้บทเรียน และได้รับความเชื่อที่แท้จริงและการนบนอบพระเจ้า ความทุกข์ทรมานนั้นก็คุ้มค่า  ฉันไม่สามารถมองสิ่งทั้งหลายตามมโนคติอันหลงผิดและความคิดฝันของตัวเองได้อีกต่อไป  พระเจ้าทรงชอบธรรมเสมอ และไม่ว่าพระองค์จะทรงทำอะไร ก็ล้วนมีเจตนารมณ์อันดีงามและพระปัญญาของพระองค์อยู่  เมื่อเข้าใจเรื่องนี้ หัวใจของฉันก็สว่างไสวขึ้นมาก

ระหว่างการเฝ้าเดี่ยว ฉันอ่านพระวจนะของพระเจ้าและเข้าใจมุมมองที่ถูกต้องที่คนเราควรมีในการเชื่อในพระเจ้า  พระเจ้าผู้ทรงมหิทธิฤทธิ์ตรัสว่า “การมีประสบการณ์กับพระราชกิจของพระเจ้าไม่ใช่เรื่องของการชื่นชมพระคุณ แต่เป็นการทนทุกข์เพื่อที่จะรักพระเจ้า  ในเมื่อเจ้าชื่นชมพระคุณของพระเจ้า เจ้าก็ต้องชื่นชมการตีสอนของพระองค์ด้วย เจ้าต้องมีประสบการณ์กับทั้งหมดนี้  ถ้าเจ้ามีประสบการณ์กับการได้รับความรู้แจ้งจากพระเจ้าได้ เจ้าก็มีประสบการณ์กับการตัดแต่งและการพิพากษาจากพระองค์ได้เช่นกัน ประสบการณ์ของเจ้าจะครอบคลุมรอบด้าน  พระเจ้าดำเนินพระราชกิจแห่งการพิพากษาในตัวเจ้าแล้ว พระองค์ย่อมดำเนินพระราชกิจแห่งการตีสอนเจ้าไปด้วย  พระวจนะของพระเจ้าตัดแต่งเจ้าแล้ว แต่ก็ให้ความรู้แจ้งและความกระจ่างแก่เจ้าไปด้วย  เวลาที่เจ้าคิดลบและอ่อนแอ พระเจ้าก็ยังทรงรู้สึกห่วงใยเจ้า  ทั้งหมดในพระราชกิจนี้สอนเจ้าว่าทุกสิ่งเกี่ยวกับมนุษย์ล้วนอยู่ในการจัดวางเรียบเรียงของพระเจ้า  เจ้าอาจคิดว่าการเชื่อในพระเจ้าเป็นเพียงการทนทุกข์ หรือการทำสิ่งต่างๆ มากมายเพื่อพระองค์ หรือเป็นเพียงการที่เนื้อหนังของเจ้ามีสันติสุข หรือทุกสิ่งที่เกี่ยวกับเจ้าดำเนินไปอย่างราบรื่น และตัวเจ้าก็สะดวกกายสบายใจไปเสียทุกเรื่อง  ทั้งหมดนี้ไม่ใช่จุดประสงค์ที่ผู้คนควรมีในการเชื่อในพระเจ้า  ถ้าเจ้าเชื่อเพราะจุดประสงค์เหล่านี้ เช่นนั้นแล้วมุมมองของเจ้าก็ไม่ถูกต้อง และเป็นไปไม่ได้โดยแท้ที่เจ้าจะได้รับการทำให้เพียบพร้อม  กิจการของพระเจ้า อุปนิสัยอันชอบธรรมของพระเจ้า พระปัญญา พระวจนะ ความมหัศจรรย์ และความมิอาจหยั่งได้ของพระองค์ ล้วนเป็นสิ่งที่ผู้คนควรทำความเข้าใจ  และเจ้าควรใช้ความเข้าใจนี้ขจัดข้อเรียกร้อง ความหวัง และมโนคติอันหลงผิดส่วนตัวให้หมดไปจากหัวใจ  ด้วยการกำจัดสิ่งเหล่านี้ทิ้งไปเท่านั้น เจ้าจึงจะเป็นไปตามเงื่อนไขที่พระเจ้ากำหนด  ด้วยการทำเช่นนี้เท่านั้น เจ้าจึงจะมีชีวิตได้และทำให้พระเจ้าพอพระทัยได้  จุดประสงค์ของการเชื่อในพระเจ้าก็คือการทำให้พระองค์พอพระทัยและใช้ชีวิตตามอุปนิสัยที่พระองค์ทรงกำหนดให้ เพื่อที่จะสำแดงกิจการและพระสิริของพระองค์ผ่านทางกลุ่มคนที่ไม่คู่ควรนี้  นี่คือมุมมองที่ถูกต้องของการเชื่อในพระเจ้า และเป็นจุดหมายที่เจ้าควรไล่ตามเสาะหาอีกด้วย  เจ้าต้องปรับแก้มุมมองที่มีต่อการเชื่อในพระเจ้าให้ถูกต้อง และควรเสาะแสวงที่จะได้มาซึ่งพระวจนะของพระเจ้า  เจ้าจำเป็นต้องกินและดื่มพระวจนะของพระเจ้าและเจ้าต้องมีความสามารถที่จะดำเนินชีวิตตามความจริงได้ และโดยเฉพาะอย่างยิ่ง เจ้าต้องมีความสามารถที่จะมองเห็นกิจการที่สัมพันธ์กับชีวิตจริงของพระองค์ กิจการอันน่าอัศจรรย์ของพระองค์ทั่วทั้งจักรวาล ตลอดจนพระราชกิจที่สัมพันธ์กับชีวิตจริงที่พระองค์ทรงทำในเนื้อหนังได้  ผู้คนสามารถซาบซึ้งได้ว่าพระเจ้าทรงพระราชกิจของพระองค์ในตัวพวกเขาอย่างไรกันแน่และสิ่งใดคือเจตนารมณ์ที่พระองค์ทรงมีต่อพวกเขาผ่านทางประสบการณ์จริงที่พวกเขามี  จุดประสงค์ของทั้งหมดนี้ก็เพื่อให้พวกเขาทิ้งอุปนิสัยที่เสื่อมทรามเยี่ยงซาตานของตนได้  เมื่อทิ้งความไม่สะอาดและความไม่ชอบธรรมในตัวเจ้าออกไปหมด ทิ้งเจตนาผิดๆ ของเจ้า และเกิดความเชื่อที่แท้จริงในพระเจ้าแล้ว—ด้วยความเชื่อที่แท้จริงเท่านั้น เจ้าจึงจะรักพระเจ้าได้อย่างแท้จริง” (พระวจนะฯ เล่ม 1 การทรงปรากฏและพระราชกิจของพระเจ้า, บรรดาผู้ที่จะได้รับการทำให้มีความเพียบพร้อมต้องก้าวผ่านกระบวนการถลุง)  จากพระวจนะของพระเจ้า ฉันเห็นว่าการเชื่อในพระเจ้าไม่ได้เป็นไปเพื่อให้ได้รับพระพรจากพระองค์  สิ่งสำคัญคือการได้รับประสบการณ์กับการพิพากษา การตีสอน บททดสอบ และการถลุงของพระเจ้า เพื่อทิ้งอุปนิสัยอันเสื่อมทรามและได้รับความรอดของพระองค์  เมื่อนึกย้อนกลับไปในช่วงเวลาหลายปีแห่งความเชื่อของฉัน ฉันได้ชื่นชมการให้น้ำและการจัดเตรียมแห่งพระวจนะของพระเจ้ามากมาย แต่ไม่ได้ไล่ตามเสาะหาความจริง  ฉันมุ่งมั่นแต่จะชื่นชมพระคุณและพระพรของพระเจ้า และอุปนิสัยในการดำเนินชีวิตของฉันไม่ได้เปลี่ยนแปลงเลยแม้แต่น้อย  ความเจ็บป่วยของกัวลี่เป็นการเผยให้เห็นสภาวะของฉันเองอย่างแท้จริง จากนี้ไป ฉันต้องมุ่งเน้นไปที่การได้รับประสบการณ์กับพระราชกิจของพระเจ้าในสิ่งที่เกิดขึ้นกับฉัน  โดยเฉพาะอย่างยิ่งในเรื่องที่ไม่ตรงกับมโนคติอันหลงผิดของฉัน ฉันต้องแสวงหาความจริง ทบทวนและรู้จักตัวเอง และแก้ไขอุปนิสัยอันเสื่อมทรามของฉัน  เมื่อฉันเข้าใจสิ่งเหล่านี้แล้ว ฉันก็ไม่กังวลอีกต่อไปว่าจะได้รับพระพรในอนาคตหรือไม่  ฉันยังสามารถอุทิศหัวใจให้กับหน้าที่ของฉัน โดยคิดว่าจะให้น้ำผู้มาใหม่อย่างดีและลุล่วงหน้าที่ของฉันเพื่อทำให้พระเจ้าพอพระทัยได้อย่างไร  ไม่ว่าความเจ็บป่วยหรือความทุกข์ยากใดจะเกิดขึ้นกับฉันในอนาคต ฉันเต็มใจที่จะได้รับประสบการณ์กับมันด้วยหัวใจที่นบนอบพระเจ้า มุ่งเน้นไปที่การไล่ตามเสาะหาความจริงและทำหน้าที่ของฉันให้ดี

ในเดือนกรกฎาคม ปี 2023 ฉันก็ได้พบกัวลี่อีกครั้ง  แม้ว่าแขนข้างหนึ่งของเธอจะถูกตัดไปแล้ว แต่เธอก็ยังคงยืนหยัดในหน้าที่เจ้าภาพของเธอ  เมื่อเราคุยกันว่าเธอรู้สึกอย่างไรที่ต้องเผชิญกับการตัดแขน เธอบอกฉันอย่างสงบและใจเย็นว่า “ขอบคุณพระเจ้า! ฉันอายุเจ็ดสิบกว่าแล้ว  คนอื่นๆ ที่ป่วยพร้อมกับฉันเสียชีวิตไปหมดแล้ว แต่ฉันยังอยู่  นี่คือการคุ้มครองที่ยิ่งใหญ่ที่สุดของพระเจ้า  แม้ว่าฉันจะเป็นโรคร้ายแรงนี้ แต่ฉันก็ได้รับอะไรมากมายจากมัน  ในชั่วชีวิตนี้ การได้ยินพระวจนะของพระเจ้ามากมายขนาดนี้และการได้ทำหน้าที่ แค่นั้นก็พอแล้ว  นี่คือพระคุณของพระเจ้า! ฉันไม่ขออะไรอื่น  ฉันขอเพียงแค่ในแต่ละวันที่ฉันมีชีวิตอยู่ ฉันสามารถทำหน้าที่เพื่อให้พระเจ้าพอพระทัยได้!”  เมื่อได้ยินคำพูดของกัวลี่ ฉันก็รู้สึกทั้งละอายใจและได้รับแรงบันดาลใจอย่างลึกซึ้ง และฉันยังได้รับความมั่นใจที่จะได้รับประสบการณ์กับพระราชกิจของพระเจ้าด้วย  ขอบคุณพระเจ้า!


38. เมื่อได้ยินข่าวว่าแม่ป่วยหนัก

โดย ม้อด สหรัฐอเมริกา

ฉันเกิดในครอบครัวชนบทธรรมดาๆ ครอบครัวหนึ่ง พ่อทำงานอยู่ไกลบ้านตลอดทั้งปี นานๆ จะกลับมาที แม่เลี้ยงฉันกับพี่สาวมาตามลำพัง และถึงเราจะไม่ร่ำรวย แต่แม่ก็ทำทุกอย่างเพื่อให้เรามีชีวิตที่ดี และถ้าฉันอยากได้อะไร แม่ก็จะพยายามหามาให้ ตอนเด็กๆ ฉันร่างกายอ่อนแอและเจ็บออดๆ แอดๆ อยู่เสมอ แถมฉันยังโตเร็ว หัวเข่าเลยปวดบ่อยๆ ครอบครัวของเรามีฐานะยากจน ปกติแล้วเราจะลังเลที่จะซื้อเนื้อสัตว์ แต่แม่ก็ยังทำซุปซี่โครงหมูให้ฉันบ่อยๆ เพราะกลัวว่าการขาดสารอาหารจะส่งผลต่อการเจริญเติบโตของฉัน ทุกครั้งที่ฉันป่วย แม่จะคอยดูแลฉันจนไม่ได้หลับไม่ได้นอน บางครั้งฉันเป็นไข้สูงไม่ลด แม่ก็จะกังวลมาก ตอนกลางคืนแม่จะคอยใช้แอลกอฮอล์เช็ดตัวฉันเพื่อให้ไข้ลด แม่ไม่เพียงแต่ดูแลฉันอย่างเอาใจใส่ แต่ยังทำหน้าที่ลูกที่ดีต่อคุณตาคุณยายอย่างเต็มที่ด้วย ทุกครั้งที่แม่พาฉันไปบ้านคุณยาย แม่จะซื้อของที่ปกติแม่ลังเลที่จะซื้อ อย่างเช่นผลไม้ นม หรือของหวาน และแม่มักจะบอกให้ฉันปฏิบัติกับคุณตาคุณยายให้ดี บางครั้งพอได้ยินว่าลูกบ้านไหนไม่ให้เกียรติต่อพ่อแม่ แม่ก็จะเรียกพวกเขาว่าคนอกตัญญู และบอกว่าพ่อแม่เลี้ยงดูมาเสียเปล่าค่ะ คำสอนและการกระทำของแม่ทำให้ฉันเชื่อ ฉันจึงเชื่อว่าการกตัญญูต่อพ่อแม่คือสิ่งที่ทำให้เป็นคนดี ว่าต้องทำเราถึงจะสามารถเชิดหน้าชูตาและได้รับคำชม และถ้าเราอกตัญญู ก็จะถูกคนอื่นนินทาว่าไร้มโนธรรม และจะเชิดหน้าชูตาไม่ได้ ตอนอายุ 14 ปี พ่อของฉันเสียชีวิตอย่างน่าสลดในอุบัติเหตุทางรถยนต์ ฉันเริ่มเห็นคุณค่าเวลาที่ได้อยู่กับแม่ยิ่งกว่าเดิม และฉันตั้งปณิธานว่าเมื่อโตขึ้น ฉันจะทำทุกอย่างที่ทำได้เพื่อมอบชีวิตที่ดีให้แม่ และจะดูแลแม่อย่างดีเยี่ยมเหมือนที่แม่เคยดูแลฉันตอนเด็กๆ เพื่อให้แม่มีความสุขในวัยชรา ฉันรู้สึกว่าถ้าทำไม่ได้ ฉันก็คงเป็นคนไร้มโนธรรม และไม่สมควรถูกเรียกว่าเป็นคนด้วยซ้ำ

ในปี 2011 ฉันโชคดีที่ได้ยอมรับพระราชกิจแห่งยุคสุดท้ายของพระเจ้า ในปี 2012 ฉันถูกตำรวจจับขณะประกาศข่าวประเสริฐ หลังจากได้รับการปล่อยตัว เนื่องจากอยู่ที่บ้านไม่ปลอดภัย ฉันจึงต้องไปทำหน้าที่ที่อื่น ในช่วงหลายปีต่อมา ฉันไปอยู่เคียงข้างแม่ไม่ได้ และฉันหวังเสมอว่าสักวันหนึ่งจะได้กลับไปเจอแม่ ดูแลแม่ และแสดงความกตัญญู ช่วงเดือนมีนาคม ปี 2023 ฉันได้รับจดหมายจากพี่สาวโดยไม่คาดคิด บอกว่าเมื่อสองปีก่อน แม่มีเลือดออกในสมองและสมองขาดเลือดกะทันหัน และตั้งแต่นั้นมาแม่ก็ป่วยเป็นอัมพาตติดเตียงและดูแลตัวเองไม่ได้ แม่ยังเป็นโรคเบาหวานรุนแรง และเริ่มมีภาวะแทรกซ้อนที่เท้าแล้ว ทำให้ผิวหนังและเนื้อที่นิ้วเท้าเป็นแผลเน่าเปื่อย ช่วงหลังอาการของแม่แย่ลง และอาจจะมีเวลาเหลือไม่มากนัก พี่สาวจึงหวังว่าฉันจะรีบกลับบ้านมาดูใจแม่เป็นครั้งสุดท้ายได้ พอได้อ่านจดหมาย ฉันรู้สึกเหมือนฟ้าถล่มลงมาทับ ฉันไม่อยากจะเชื่อเลย ฉันควบคุมอารมณ์ตัวเองไม่ได้และร้องไห้โฮออกมา พลางคิดว่า “เรื่องแบบนี้เกิดขึ้นกับแม่ได้ยังไง? นี่เรื่องจริงเหรอ?  ตลอดหลายปีหลังที่ฉันจากบ้านมา ฉันหวังเสมอว่าสักวันหนึ่งจะได้กลับไปเจอแม่ ดูแลแม่ แสดงความกตัญญู และให้แม่ได้ใช้ชีวิตบั้นปลายอย่างมีความสุข” ข่าวที่ไม่คาดฝันนี้เหมือนสายฟ้าฟาด ที่พังทลายความหวังและความคาดหวังทั้งหมดของฉัน ชั่วขณะหนึ่งฉันยอมรับไม่ได้ และในใจก็อดไม่ได้ที่จะต่อว่าพระเจ้าว่า “ทำไมพระองค์ไม่ทรงปล่อยให้แม่ฉันแข็งแรงนานกว่านี้สักสองสามปีล่ะ?” ฉันถึงกับอยากขอพระเจ้าให้ลดอายุขัยของฉันเพื่อต่อชีวิตให้แม่ เพียงเพื่อให้แม่ได้มีความสุขสงบสักสองสามวัน เพื่อการนั้น ฉันยอมมีชีวิตสั้นลงสักสองสามปี ในจดหมายจากพี่สาว เธอยังบอกด้วยว่าพ่อเลี้ยงของฉันขอหย่าหลังจากแม่ล้มป่วยได้เพียงไม่กี่วัน ว่าท่าทีของเขาที่มีต่อแม่นั้นเลวร้ายมาก แถมเขายังทุบตีและดุด่าแม่ด้วย แม่ทุกข์ทรมานจากอาการป่วยอยู่แล้ว และยังต้องทนถูกพ่อเลี้ยงทารุณทุกวัน จนในที่สุดแม่ก็เป็นโรคซึมเศร้ารุนแรง เมื่อไม่มีทางเลือกอื่น พี่สาวจึงจำต้องยอมให้พ่อเลี้ยงหย่ากับแม่ ฉันคิดว่าแม่ต้องการคนมาคอยดูแลทุกเรื่อง แต่พี่สาวฉันต้องไปทำงาน แม่จึงอยู่บ้านคนเดียว ถ้าแม่หิวน้ำหรือหิวข้าวล่ะ?  ใครจะดูแลแม่?  การที่ต้องมาป่วยหนักอย่างกะทันหันแบบนี้ แม่ผู้เข้มแข็งมาตลอดคงจะรู้สึกอัดอั้นและคับข้องใจมาก เวลาที่แม่รู้สึกแย่ ใครจะคอยปลอบใจและให้กำลังใจแม่? ยิ่งคิดก็ยิ่งรู้สึกเจ็บปวดใจอย่างแสนสาหัส ฉันอยากจะบินกลับไปอยู่ข้างๆ แม่ทันทีเพื่อจะได้อยู่กับแม่ คุยกับแม่ ปลอบใจแม่ ให้กำลังใจแม่ และดูแลเรื่องสิ่งที่จำเป็นในชีวิตประจำของแม่ แต่ฉันเคยถูกตำรวจจับมาก่อน และถ้ากลับไปตอนนี้ ก็เท่ากับเดินเข้าไปติดกับ แค่การกลับบ้านไปดูแลแม่และดูใจแม่เป็นครั้งสุดท้ายก็กลายเป็นความฝันที่ไม่มีวันเป็นจริงของฉัน ฉันรู้สึกทุกข์ใจอย่างที่สุด หมดกำลังใจ และไม่มีแก่ใจจะทำหน้าที่ของตัวเองเลย ตอนกลางคืนฉันนอนไม่หลับ และคิดอยู่ตลอดว่า “แม่จะเป็นยังไงบ้างนะ แม่พักผ่อนแล้วหรือยัง?  หรือว่ายังคงพลิกตัวไปมาด้วยความเจ็บปวดจนนอนไม่หลับ?” พอคิดถึงเรื่องนี้ ฉันก็อดไม่ได้ที่จะร้องไห้จนจุกอก คืนหนึ่งฉันถึงกับฝันถึงแม่ เห็นแม่ในวัยสาว ถักเปียยาวสองข้าง กำลังสาละวนทำอะไรบางอย่างอย่างมีความสุข ฉันยืนมองแม่อยู่ไม่ไกล แต่ไม่ว่าฉันจะเรียกแม่เท่าไร แม่ก็ไม่ตอบ เหมือนกับว่าแม่มองไม่เห็นและไม่ได้ยินเสียงฉัน พอตื่นขึ้นมาถึงได้รู้ว่าเป็นแค่ความฝัน แต่ยิ่งคิดก็ยิ่งเศร้า และอดไม่ได้ที่จะร้องไห้อย่างขมขื่นอีกครั้ง

วันเหล่านั้นมีแต่ความเจ็บปวดแสนสาหัส ฉันจึงอธิษฐานขอให้พระเจ้าทรงชี้แนะฉันให้เข้าใจเจตนารมณ์ของพระองค์ ในช่วงเวลานั้น มีพระวจนะของพระเจ้าสองสามบทตอนผุดขึ้นมาในหัวอยู่เรื่อยๆ “ทุกคนต้องยอมรับและเผชิญหน้ากับข้อเท็จจริงของการเกิด แก่ เจ็บ และตายเหล่านี้ นี่คือกฎการดำรงอยู่ของมนุษย์ที่พระเจ้าได้ทรงลิขิตไว้  เหตุใดเจ้าจึงยอมรับไม่ได้?  เจ้าหนีพ้นได้หรือ?”  ฉันพบพระวจนะของพระเจ้าบทตอนที่มีวลีเหล่านี้ แล้วฉันก็อ่าน พระเจ้าผู้ทรงมหิทธิฤทธิ์ตรัสว่า “บางคนกล่าวว่า ‘ฉันรู้ว่าตัวเองไม่ควรวิเคราะห์หรือพินิจพิเคราะห์เรื่องที่พ่อแม่ล้มป่วยหรือประสบโชคร้ายครั้งใหญ่ การทำเช่นนั้นไร้ประโยชน์ และฉันก็ควรจัดการเรื่องนี้ตามหลักธรรมความจริง แต่ฉันไม่สามารถยับยั้งชั่งใจตัวเองไม่ให้วิเคราะห์และพินิจพิเคราะห์ได้’  การยับยั้งชั่งใจไม่ใช่หนทางแก้ปัญหา สิ่งสำคัญคือเจ้าต้องตระหนักว่าการเกิด แก่ เจ็บ และตายเป็นกฎที่พระเจ้าได้ทรงลิขิตไว้สำหรับผู้คน และไม่มีใครสามารถเปลี่ยนแปลงได้  ในชีวิตของผู้คน ร่างกายของพวกเขาเริ่มแสดงอาการของวัยชราเมื่ออายุถึง 50 หรือ 60 ปี—กล้ามเนื้อและกระดูกของพวกเขาไม่ดีเหมือนเคย ภูมิคุ้มกันลดลง นอนหลับไม่สนิท เป็นหวัดง่าย และไม่มีกำลังวังชาเพียงพอที่จะอ่านหนังสือหรือทำงาน  พวกเขาป่วยด้วยโรคต่างๆ เช่น เบาหวาน ข้ออักเสบ อีกทั้งโรคเกี่ยวกับหลอดเลือดหัวใจและหลอดเลือดสมอง เช่น ความดันโลหิตสูงและโรคหัวใจ… ความเจ็บป่วยทางกายเหล่านี้จะเกิดขึ้นกับทุกคน  วันนี้เป็นพวกเขา พรุ่งนี้เป็นพวกเจ้าหรือพวกเรา  ตามอายุขัยของคนคนหนึ่ง และตามกฎและชะตากรรม ผู้คนทุกคนจะค่อยๆ แก่ชราลง ร่างกายของพวกเขาจะค่อยๆ อ่อนแอลง และความเจ็บป่วยของพวกเขาจะค่อยๆ เพิ่มขึ้นจนในที่สุดพวกเขาก็ต้องเผชิญกับความตาย—นี่คือกฎ  เพียงเพราะพ่อแม่ของเจ้าเลี้ยงดูเจ้ามา และพวกเขาเป็นคนที่ใกล้ชิดกับเจ้ามากที่สุดและเป็นคนที่เจ้าห่วงใยมากที่สุด เมื่อเจ้าได้ยินข่าวว่าพ่อแม่ของเจ้าล้มป่วย เจ้าจึงไม่สามารถก้าวข้ามอุปสรรคแห่งความรักใคร่ของเจ้าไปได้ และเจ้าคิดว่า ‘ฉันไม่รู้สึกอะไรเลยเวลาที่พ่อแม่ของคนอื่นตาย แต่พ่อแม่ของฉันจะป่วยไม่ได้ เพราะนั่นจะทำให้ฉันใจสลายและทำให้ฉันเป็นทุกข์ ฉันคงจะทำใจไม่ได้แน่ๆ!’  เพียงเพราะพวกเขาเป็นพ่อแม่ของเจ้า เจ้าจึงคิดว่าพวกเขาไม่ควรแก่เฒ่าหรือเจ็บป่วย และยิ่งไปกว่านั้น พวกเขาไม่ควรตาย—นั่นสมเหตุสมผลหรือไม่?  เรื่องนี้ไม่สมเหตุสมผล และไม่ใช่ความจริง  เจ้าเข้าใจหรือไม่?  (เข้าใจ)  ทุกคนจะต้องเผชิญกับความเป็นจริงที่ว่าพ่อแม่ของพวกเขาจะค่อยๆ แก่ชราและเจ็บป่วย—ตัวอย่างเช่น ด้วยโรคความดันโลหิตสูง โรคหัวใจ เลือดออกในสมอง อัมพาตครึ่งซีก และอื่นๆ ตลอดจนมะเร็งต่างๆ  ดังนั้น ทุกคนจะมีประสบการณ์กับกระบวนการที่พ่อแม่ของตนแก่ชรา เจ็บป่วย และจากนั้นก็เสียชีวิต  เพียงแต่ช่วงเวลาแห่งประสบการณ์เช่นนี้ของแต่ละคนย่อมแตกต่างกันไป แต่ไม่ว่าสิ่งเหล่านี้จะเกิดขึ้นเมื่อใด ในฐานะลูกชายหรือลูกสาว เจ้าต้องยอมรับความจริงข้อนี้  หากเจ้าเป็นผู้ใหญ่ ความคิดของเจ้าก็ควรเติบโตเป็นผู้ใหญ่ เจ้าควรมีท่าทีที่ถูกต้องต่อการเกิด แก่ เจ็บ และตายของผู้คน และเจ้าควรเผชิญหน้ากับมันได้อย่างเป็นปกติ  เจ้าไม่ควรพยายามหลีกเลี่ยงหรือต่อต้าน หรือถึงขั้นหุนหันพลันแล่นและกล่าวคำพร่ำบ่นออกมา พร่ำบ่นฟ้าสวรรค์และแผ่นดินโลก รวมถึงพร่ำบ่นพระเจ้า เมื่อได้ยินว่าพ่อแม่ของเจ้าล้มป่วยหรือเสียชีวิต  ทุกคนต้องยอมรับและเผชิญหน้ากับข้อเท็จจริงของการเกิด แก่ เจ็บ และตายเหล่านี้ นี่คือกฎการดำรงอยู่ของมนุษย์ที่พระเจ้าได้ทรงลิขิตไว้  เหตุใดเจ้าจึงยอมรับไม่ได้?  เจ้าหนีพ้นได้หรือ?  เจ้าต้องการให้พ่อแม่ของเจ้าไม่เจ็บป่วยหรือตาย เจ้าต้องการให้พวกเขาเป็นอมตะ—แบบนี้สอดคล้องกับกฎข้อนี้หรือไม่?  เป็นไปได้หรือไม่?  เจ้าเคยเห็นสิ่งมีชีวิตทรงสร้างใดที่เป็นอมตะหรือไม่?  ไม่มีเลยแม้แต่สิ่งเดียว  เพราะฉะนั้น เจ้าต้องยอมรับข้อเท็จจริงนี้  ก่อนที่เจ้าจะได้ยินข่าวว่าพ่อแม่ของเจ้าแก่เฒ่าลง ล้มป่วย และตายไปนั้น เจ้าควรเตรียมใจในเรื่องนี้  สักวันหนึ่งไม่ช้าก็เร็ว ทุกคนย่อมจะแก่เฒ่า ร่างกายอ่อนแอ และพวกเขาก็จะตาย  ในเมื่อพ่อแม่ของเจ้าเป็นคนปกติ แล้วทำไมพวกเขาจะมีประสบการณ์กับช่วงเวลานี้ไม่ได้?  พวกเขาควรผ่านประสบการณ์ในช่วงเวลานี้ และเจ้าก็ควรมีท่าทีที่ถูกต้องต่อเรื่องนี้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (17))  พระวจนะของพระเจ้าทำให้ฉันสงบลงทีละน้อย การเกิด แก่ เจ็บ และตายเป็นกฎแห่งชีวิตที่พระเจ้าทรงกำหนดไว้สำหรับมนุษยชาติ แม่ของฉันอายุ 60 กว่าแล้ว อวัยวะและการทำงานของร่างกายก็ค่อยๆ เสื่อมลง และเป็นเรื่องปกติที่ร่างกายจะเกิดโรคภัยไข้เจ็บ ฉันไม่ควรโต้เถียงกับพระเจ้าหรือทำตัวไร้เหตุผล พยายามแลกเปลี่ยนอายุขัยของตัวเองกับสุขภาพและอายุที่ยืนยาวของแม่ นี่ไม่ใช่การนบนอบอธิปไตยและการจัดการเตรียมการของพระเจ้า ฉันเป็นเพียงสิ่งมีชีวิตทรงสร้างที่ไม่สลักสำคัญอะไร ส่วนพระเจ้าคือพระผู้สร้าง และฉันควรยอมรับกฎแห่งชีวิตที่พระเจ้าทรงกำหนดไว้สำหรับมนุษยชาติ และรับประสบการณ์กับสิ่งต่างๆ ตามที่เป็นไป ฉันไม่สามารถตัดสินใจหรือเปลี่ยนแปลงประสบการณ์ที่ได้รับในแต่ละวันด้วยซ้ำ แต่ฉันกลับมีความหวังลมๆ แล้งๆ ที่จะเปลี่ยนแปลงชะตากรรมของแม่ ฉันนี่หลงผิดและไร้เหตุผลจริงๆ!  อย่างไรก็ตาม เมื่อฉันคิดว่าแม่จะจากไปในไม่ช้า ฉันก็รู้สึกเศร้ามาก ฉันร้องไห้และอธิษฐานถึงพระเจ้าว่า “ข้าแต่พระเจ้า จู่ๆ ข้าพระองค์ก็ได้รู้ว่าแม่ป่วยเป็นโรคที่ร้ายแรงมากและอาจจะจากไปในไม่ช้า และข้าพระองค์ยอมรับเรื่องนี้ในหัวใจไม่ได้ โปรดทรงชี้แนะข้าพระองค์ให้สามารถนบนอบและเรียนรู้บทเรียนด้วยเถิด”

ต่อมา ฉันตั้งใจค้นหาพระวจนะของพระเจ้าที่เกี่ยวข้องกับสภาวะของฉัน วันหนึ่งระหว่างการเฝ้าเดี่ยว ฉันได้อ่านพระวจนะของพระเจ้าบทตอนหนึ่ง “ไม่ว่าพ่อแม่ของเจ้าจะเป็นโรคอะไรก็ตาม นั่นย่อมจะไม่ใช่เพราะพวกเขาเหนื่อยล้านักหนาจากการเลี้ยงดูเจ้ามา หรือเพราะพวกเขาคิดถึงเจ้า โดยเฉพาะอย่างยิ่งพวกเขาจะไม่เป็นโรคร้ายแรงหรือภาวะอันตรายถึงแก่ชีวิตเพราะเจ้า  นั่นคือชะตากรรมของพวกเขา และไม่มีอะไรเกี่ยวข้องกับเจ้า  ไม่ว่าเจ้าจะกตัญญูเพียงใดหรือดูแลพวกเขาอย่างเอาใจใส่เพียงใด อย่างมากที่สุด เจ้าจะได้แต่บรรเทาความทุกข์และภาระทางกายของพวกเขาบ้างเท่านั้น  แต่ในเรื่องที่ว่าพวกเขาจะล้มป่วยเมื่อใด จะเป็นโรคอะไร จะตายเมื่อใด และจะตายที่ไหน—สิ่งเหล่านี้เกี่ยวข้องกับการที่เจ้าให้การดูแลพวกเขาอย่างใกล้ชิดหรือไม่?  ไม่เกี่ยวข้องกันเลย  ถ้าเจ้ากตัญญู ถ้าเจ้าไม่ใช่คนเนรคุณที่ไร้น้ำใจ และเจ้าดูแลพวกเขาอย่างใกล้ชิดตลอดทั้งวัน เฝ้าดูแลพวกเขา พวกเขาจะไม่เจ็บป่วยกระนั้นหรือ?  พวกเขาจะไม่ตายกระนั้นหรือ?  ถ้าพวกเขาจะไม่สบาย พวกเขาย่อมจะไม่สบายอยู่ดีมิใช่หรือ?  ถ้าพวกเขาจะตาย พวกเขาก็จะตายอยู่ดีมิใช่หรือ?  ถูกต้องหรือไม่?” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (17))  จากพระวจนะของพระเจ้า ฉันเข้าใจว่าไม่ว่าพ่อแม่จะป่วยหรือไม่ ความเจ็บป่วยจะรุนแรงแค่ไหน หรือพวกเขาจะตายหรือไม่ ล้วนถูกพระเจ้าทรงกำหนดและจัดการเตรียมการไว้ล่วงหน้า และไม่เกี่ยวข้องกับลูกๆ ของพวกเขาเลย ไม่ว่าลูกๆ จะอยู่เคียงข้างพ่อแม่หรือไม่ ความยากลำบาก อุปสรรค และความทุกข์ลำเค็ญที่พ่อแม่ต้องเผชิญในชีวิตเป็นสิ่งที่หลีกเลี่ยงไม่ได้ และลูกๆ ของพวกเขาก็ไม่สามารถเปลี่ยนแปลงอะไรได้ ฉันนึกถึงคุณตาของฉัน ลูกๆ ของท่านทุกคนอยู่เคียงข้าง และท่านก็ดูแข็งแรงดี แต่เมื่อท่านอายุประมาณ 60 ปี ท่านก็ป่วยหนัก จนเป็นอัมพาตติดเตียง และอยู่ในภาวะเจ้าชายนิทรา และต้องมีคนคอยดูแลกิจวัตรประจำวันทั้งหมด แม่ ลุง และป้าของฉันผลัดกันดูแลท่านทั้งวันทั้งคืน นวดให้ท่านทุกวัน พูดคุยกับท่าน และดูแลท่านอย่างเอาใจใส่เป็นเวลาหลายปี แต่ท่านก็ไม่เคยฟื้นขึ้นมาเลย ตอนนี้แม่ของฉันป่วยหนักและเป็นอัมพาตติดเตียง แม้ว่าฉันจะอยู่เคียงข้างดูแลความต้องการในชีวิตประจำวันของท่าน ก็คงจะช่วยให้ร่างกายของท่านรู้สึกสบายขึ้นเพียงเล็กน้อยเท่านั้น แต่ฉันไม่สามารถทนทุกข์ทรมานจากความเจ็บป่วยแทนท่านได้ ไม่ว่าท่านจะหายดีหรือเสียชีวิตก็เป็นสิ่งที่ฉันเปลี่ยนแปลงไม่ได้ พอคิดได้แบบนี้ ฉันก็คลายความกังวลเรื่องแม่ลงได้บ้าง

อย่างไรก็ตาม เมื่อฉันนึกถึงสิ่งที่พี่สาวพูดกับฉันในจดหมาย ฉันก็ยังรู้สึกเจ็บปวดใจและเป็นทุกข์ พี่สาวของฉันพูดว่า “‘กาตอบแทนแม่ด้วยการหาอาหารให้ ส่วนลูกแกะคุกเข่ารับน้ำนมจากแม่’ แม้แต่สัตว์ยังรู้จักกตัญญูต่อพ่อแม่ ถ้ามนุษย์ไม่รู้เรื่องนี้ด้วยซ้ำ ก็เลวยิ่งกว่าสัตว์เสียอีก” ฉันนึกถึงช่วงหลายปีที่ฉันจากบ้านมา เกิดเรื่องใหญ่ขนาดนี้ที่บ้าน แต่ฉันกลับไม่เคยโผล่หน้าไปเลย ฉันไม่รู้ว่าเพื่อนบ้าน ญาติพี่น้อง และเพื่อนๆ พูดถึงฉันว่าอย่างไร แต่พวกเขาคงจะพูดถึงฉันลับหลังว่าฉันอกตัญญูแน่ๆ ไม่กลับบ้านแม้กระทั่งตอนที่แม่ป่วยหนักและใกล้จะเสียชีวิต แม่เลี้ยงดูฉันมาตั้งแต่เล็ก และบุญคุณนี้เป็นสิ่งที่ฉันไม่มีวันตอบแทนได้หมด ดังนั้นฉันควรทำอย่างดีที่สุดเพื่อมอบชีวิตที่ดีที่สุดให้แม่ เพื่อที่แม่จะได้ไม่ต้องกังวลเรื่องอาหารการกินและเสื้อผ้า และมีความสุขสงบในวัยชรา แต่ตอนนี้แม่ป่วย ฉันไม่สามารถแม้แต่จะดูแลท่านได้ ฉันรู้สึกว่าตัวเองเลวยิ่งกว่าเดรัจฉานเสียอีก พอคิดถึงเรื่องนี้ ก็รู้สึกเหมือนมีดกรีดหัวใจ และฉันมักจะแอบร้องไห้ รู้สึกผิดที่ไม่สามารถตอบแทนบุญคุณในการเลี้ยงดูของแม่ได้ ต่อมา ฉันได้อ่านพระวจนะของพระเจ้าที่ว่า “พวกเรามาดูเรื่องที่พ่อแม่ให้กำเนิดเจ้ากันเถิด  ใครเป็นคนเลือกให้พวกเขาให้กำเนิดเจ้า ตัวเจ้าเองหรือพ่อแม่ของเจ้า?  ถ้าเจ้ามองเรื่องนี้ตามมุมมองของพระเจ้า คำตอบย่อมเป็นว่าไม่ใช่ทั้งคู่  คนที่เลือกให้พวกเขาให้กำเนิดเจ้าไม่ใช่ทั้งเจ้าและพ่อแม่  ถ้าเจ้ามองไปที่รากของเรื่องนี้ นี่ย่อมเป็นเรื่องที่พระเจ้าทรงลิขิตเอาไว้  ตอนนี้พวกเราจะวางเรื่องนี้ไว้ข้างหนึ่งก่อน เพราะเป็นเรื่องที่ผู้คนเข้าใจได้ง่าย  ในมุมมองของเจ้า เจ้าเกิดกับพ่อแม่ของเจ้าแต่โดยดี ไม่มีทางเลือกในเรื่องนี้  ส่วนในมุมมองของพ่อแม่เจ้า การมีและการเลี้ยงดูลูกเป็นความเต็มใจของพวกเขาเอง  กล่าวอีกนัยหนึ่งคือ เมื่อวางการลิขิตของพระเจ้าเอาไว้ก่อน ในเรื่องการมีลูกและการเลี้ยงดูลูกนั้น ผู้ที่มีอำนาจทั้งหมดย่อมเป็นพ่อแม่ของเจ้า  พวกเขาเลือกที่จะให้กำเนิดเจ้า  เจ้าถือกำเนิดจากพวกเขาอย่างเลือกไม่ได้  เจ้าไม่มีทางเลือกในเรื่องนี้  ดังนั้น ในเมื่อพ่อแม่ของเจ้ามีอำนาจทั้งหมด และในเมื่อพวกเขาให้กำเนิดเจ้า พวกเขาย่อมมีภาระผูกพันและหน้าที่รับผิดชอบที่จะเลี้ยงดูเจ้าจนเติบโตเป็นผู้ใหญ่  ไม่ว่าจะเป็นการให้การศึกษาแก่เจ้า หรือจัดหาอาหารและเสื้อผ้าให้กับเจ้า—นี่คือความรับผิดชอบและภาระผูกพันของพวกเขา และเป็นสิ่งที่พวกเขาพึงทำ  ส่วนเจ้านั้นยอมตามไปเรื่อยๆ ในช่วงที่พวกเขาเลี้ยงดูเจ้าให้เติบโต เจ้าไม่มีสิทธิ์เลือก—เจ้าต้องได้รับการเลี้ยงดูจากพวกเขา  ด้วยเหตุที่เจ้ายังเยาว์วัย เจ้าจึงไม่มีความสามารถที่จะดูแลตัวเอง เจ้าไม่มีทางเลือกนอกจากยอมให้พ่อแม่เลี้ยงดูแต่โดยดี  ไม่ว่าพ่อแม่ของเจ้าจะเลี้ยงดูเจ้าอย่างไร นั่นก็ไม่ได้ขึ้นอยู่กับเจ้า  ถ้าพวกเขาให้อาหารและเครื่องดื่มดีๆ แก่เจ้า เช่นนั้นเจ้าก็จะมีอาหารและเครื่องดื่มดีๆ  ถ้าพ่อแม่ตระเตรียมสภาพความเป็นอยู่ให้เจ้ามีชีวิตรอดด้วยการกินแกลบกับผักป่า เช่นนั้นแล้วเจ้าย่อมมีชีวิตรอดด้วยการกินแกลบกับผักป่า  ไม่ว่าจะเป็นกรณีใด ขณะที่เจ้าได้รับการเลี้ยงดูอยู่นั้น เจ้าย่อมยอมตาม และพ่อแม่ของเจ้าก็กำลังลุล่วงความรับผิดชอบของพวกเขา  นี่ก็เหมือนกับการที่พ่อแม่ของเจ้าดูแลไม้ดอก  ในเมื่อพวกเขาอยากเลี้ยงไม้ดอก พวกเขาก็ควรใส่ปุ๋ย รดน้ำ และดูให้แน่ใจว่าต้นไม้นั้นได้รับแสงอาทิตย์  ดังนั้น เมื่อเป็นผู้คน ไม่ว่าพ่อแม่ของเจ้าจะดูแลเอาใจใส่เจ้าอย่างละเอียดลออหรือยอดเยี่ยมเพียงใด ไม่ว่าจะเป็นเช่นใด พวกเขาก็เพียงแต่ลุล่วงความรับผิดชอบและภาระผูกพันของตนเท่านั้น  ไม่ว่าพวกเขาจะเลี้ยงดูเจ้ามาเพราะเหตุใด นั่นก็คือความรับผิดชอบของพวกเขา—ด้วยเหตุที่พวกเขาให้กำเนิดเจ้า พวกเขาจึงควรรับผิดชอบตัวเจ้า  เมื่อดูตามนี้ ทุกสิ่งที่พ่อแม่ของเจ้าทำไปเพื่อเจ้า สามารถพิจารณาว่าเป็นความเมตตาปรานีได้หรือไม่?  ไม่ได้ ถูกต้องหรือไม่?  (ถูกต้อง)  การที่พ่อแม่ของเจ้าลุล่วงความรับผิดชอบที่มีต่อเจ้าไม่นับเป็นความเมตตาปรานี ดังนั้น ถ้าพวกเขาลุล่วงความรับผิดชอบที่พวกเขามีต่อไม้ดอกหรือไม้ใบสักต้น รดน้ำและให้ปุ๋ย นั่นนับเป็นความเมตตาปรานีหรือไม่?  (ไม่นับ)  นั่นยิ่งห่างไกลจากการเป็นคนเมตตาปรานีมากขึ้น  ไม้ดอกและไม้ใบเติบโตดีกว่าเมื่ออยู่ข้างนอก—ถ้าปลูกลงดิน ได้สายลม แสงแดด และน้ำฝน ก็จะงอกงามยิ่งขึ้น  เวลาปลูกลงกระถางในร่ม ต้นไม้ย่อมไม่เติบโตหรืองอกงามดีเท่ากับเวลาอยู่ข้างนอก!  ไม่ว่าคนเราจะถือกำเนิดในครอบครัวแบบใด ก็เป็นเรื่องที่พระเจ้าทรงลิขิตไว้แล้ว  เจ้าเป็นคนที่มีชีวิต และพระเจ้าก็ทรงรับผิดชอบทุกชีวิต ทรงทำให้ผู้คนสามารถอยู่รอดได้ และทำตามกฎที่สิ่งทรงสร้างทั้งปวงปฏิบัติตาม  เพียงแต่ในฐานะคนคนหนึ่ง เจ้าใช้ชีวิตอยู่ในสภาพแวดล้อมที่พ่อแม่ของเจ้าเลี้ยงดูเจ้ามา ดังนั้นเจ้าก็ควรเติบโตในสภาพแวดล้อมนั้นๆ  การที่เจ้าถือกำเนิดในสภาพแวดล้อมนั้นๆ เป็นเพราะการลิขิตของพระเจ้า พ่อแม่เจ้าเลี้ยงดูเจ้าจนเติบใหญ่ก็เพราะการลิขิตของพระเจ้าเช่นกัน  ไม่ว่าจะเป็นกรณีใด ด้วยการเลี้ยงดูเจ้าให้เติบใหญ่ พ่อแม่ก็กำลังลุล่วงความรับผิดชอบและภาระผูกพันของตน  การเลี้ยงเจ้าให้โตเป็นผู้ใหญ่คือภาระผูกพันและความรับผิดชอบของพวกเขา และนี่ก็ไม่อาจเรียกว่าความเมตตาปรานีได้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (17))  “มีคำกล่าวในโลกของผู้ไม่มีความเชื่อว่า ‘กาตอบแทนแม่ด้วยการหาอาหารให้ ส่วนลูกแกะคุกเข่ารับน้ำนมจากแม่’  ยังมีคำกล่าวนี้อีกด้วยว่า ‘คนอกตัญญูต่ำกว่าสัตว์เดรัจฉาน’  คำกล่าวเหล่านี้ฟังดูใหญ่โตยิ่ง!  อันที่จริง ปรากฏการณ์ที่คำกล่าวข้อแรกเอ่ยถึงเรื่องกาตอบแทนแม่ด้วยการหาอาหารให้ ส่วนลูกแกะคุกเข่ารับน้ำนมจากแม่นั้นมีอยู่จริง นี่คือข้อเท็จจริง  อย่างไรก็ดี นี่เป็นเพียงปรากฏการณ์ในโลกของสิ่งมีชีวิตเท่านั้น  เป็นเพียงกฎอย่างหนึ่งที่พระเจ้าทรงวางไว้ให้แก่สิ่งมีชีวิตทรงสร้างต่างๆ  สิ่งมีชีวิตทรงสร้างทุกชนิด รวมถึงมนุษย์ ล้วนปฏิบัติตาม  กฎนี้ และนี่ยิ่งแสดงให้เห็นว่าสิ่งมีชีวิตทั้งปวงก็คือสิ่งที่พระเจ้าทรงสร้างขึ้นมา  ไม่มีสิ่งมีชีวิตทรงสร้างใดสามารถละเมิดกฎข้อนี้ และไม่มีสิ่งมีชีวิตทรงสร้างใดสามารถอยู่เหนือกฎนี้  แม้แต่สัตว์กินเนื้อที่ค่อนข้างดุร้ายอย่างสิงโตและเสือก็บำรุงเลี้ยงและไม่กัดลูกๆ ของมันก่อนที่ลูกจะโตเต็มวัย  นี่คือสัญชาตญาณของสัตว์  ไม่ว่าจะเป็นสัตว์ชนิดใด ดุร้ายหรือเชื่องและอ่อนโยน สัตว์ทุกตัวล้วนมีสัญชาตญาณนี้  สิ่งมีชีวิตทรงสร้างทุกชนิด รวมถึงมนุษย์ ได้แต่เพิ่มจำนวนและอยู่รอดต่อไปด้วยการทำตามสัญชาตญาณนี้และกฎข้อนี้  ถ้าสิ่งมีชีวิตเหล่านั้นไม่ปฏิบัติตามกฎนี้ หรือไม่มีกฎข้อนี้และสัญชาตญาณนี้ สิ่งมีชีวิตเหล่านั้นก็จะไม่สามารถเพิ่มจำนวนและอยู่รอดได้  ห่วงโซ่ทางชีวภาพจะไม่เกิดขึ้น และโลกนี้ก็จะไม่มีอยู่เช่นกัน  นี่คือเรื่องจริงมิใช่หรือ?  (ใช่)  คำกล่าวที่ว่ากาตอบแทนแม่ด้วยการหาอาหารให้ ส่วนลูกแกะคุกเข่ารับน้ำนมจากแม่ แสดงให้เห็นโดยแท้ว่าโลกของสิ่งมีชีวิตดำเนินไปตามกฎเช่นนี้  สิ่งมีชีวิตทรงสร้างทุกชนิดมีสัญชาตญาณนี้  เมื่อลูกเกิดมา ก็จะมีสัตว์ชนิดนั้นตัวเมียหรือตัวผู้คอยดูแลและบำรุงเลี้ยงจนโตเต็มวัย  สิ่งมีชีวิตทรงสร้างทุกชนิดสามารถลุล่วงความรับผิดชอบและภาระผูกพันที่ตนมีต่อเลือดเนื้อเชื้อไขได้ ตั้งอกตั้งใจเลี้ยงดูรุ่นต่อไปให้เติบโตตามหน้าที่  มนุษย์ควรเป็นเช่นนี้มากกว่าด้วยซ้ำ  มวลมนุษย์เรียกตัวเองว่าสัตว์ที่สูงส่งกว่า—ถ้าพวกเขาไม่สามารถทำตามกฎข้อนี้ และไม่มีสัญชาตญาณนี้ เช่นนั้นแล้วมนุษย์ก็แย่ยิ่งกว่าสัตว์มิใช่หรือ?  เพราะฉะนั้น ไม่ว่าพ่อแม่ของเจ้าจะดูแลเจ้ามากเพียงใด และไม่ว่าพวกเขาจะลุล่วงความรับผิดชอบที่พวกเขามีต่อเจ้าไปมากเท่าใดระหว่างที่เลี้ยงดูเจ้า พวกเขาก็เพียงแต่ทำสิ่งที่ตนพึงทำในขอบเขตความสามารถของมนุษย์ทรงสร้างคนหนึ่งเท่านั้น—นี่คือสัญชาตญาณของพวกเขา” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (17))

พอได้อ่านพระวจนะของพระเจ้า หัวใจของฉันก็สว่างขึ้นมาหน่อย การเลี้ยงดูทายาทเป็นสัญชาตญาณตามธรรมชาติที่พระเจ้าประทานให้แก่สิ่งมีชีวิตทรงสร้าง เป็นกฎแห่งชีวิตที่พระเจ้าทรงตั้งไว้สำหรับสิ่งมีชีวิตทั้งปวง ทั้งสัตว์ร้ายและสัตว์ที่อ่อนโยนต่างก็ทำตามกฎเช่นนั้น และด้วยวิธีนี้ สิ่งมีชีวิตทุกชนิดรวมถึงมนุษย์จึงสามารถเพิ่มจำนวนและอยู่รอดต่อไปได้ ในเมื่อพ่อแม่เลือกที่จะมีลูก ก็ควรรับผิดชอบและรับภาระหน้าที่ในการเลี้ยงดูเอาใจใส่ลูกๆ นี่คือการปฏิบัติและคล้อยตามกฎที่พระเจ้าทรงกำหนดไว้ เป็นหน้าที่โดยกำเนิดของพ่อแม่ และไม่ควรถูกมองว่าเป็นบุญคุณที่หยิบยื่นให้ลูกๆ “กาตอบแทนแม่ด้วยการหาอาหารให้ ส่วนลูกแกะคุกเข่ารับน้ำนมจากแม่” เป็นเพียงกฎที่พระเจ้าทรงตั้งไว้สำหรับสิ่งมีชีวิตเหล่านี้ เป็นพฤติกรรมตามสัญชาตญาณของสิ่งมีชีวิต ไม่ใช่การสำแดงว่าสัตว์กตัญญูและตอบแทนบุญคุณพ่อแม่ตามที่ผู้คนสอนกัน ยิ่งไปกว่านั้น เมื่อมองจากภายนอก ดูเหมือนว่าพ่อแม่ดูแลและเลี้ยงดูลูกๆ ของตัวเอง แต่แท้จริงแล้ว เบื้องหลังเป็นพระเจ้าที่ทรงครองอธิปไตยและจัดการเตรียมการชะตากรรมของแต่ละคน ฉันอดไม่ได้ที่จะนึกถึงสิ่งที่แม่เคยเล่าให้ฟัง ก่อนที่ฉันจะเกิด แม่เคยมีลูกสาวหนึ่งคน ซึ่งป่วยกะทันหันและเสียชีวิตตอนอายุ 3 ขวบ พี่สาวที่ฉันไม่เคยได้พบหน้า ก็ได้รับการดูแลจากแม่อย่างสุดหัวใจเช่นกัน แต่เธอกลับเสียชีวิตอย่างน่าสลดตั้งแต่อายุยังน้อย ในขณะที่ฉันสามารถเติบโตมาอย่างแข็งแรงจนถึงทุกวันนี้ แม้ว่าเราจะมีแม่คนเดียวกัน แต่ชะตากรรมของเรากลับแตกต่างกันอย่างสิ้นเชิง สิ่งนี้ยิ่งทำให้ฉันเห็นว่าชะตากรรมของมนุษย์อยู่ภายใต้อธิปไตยและการจัดการเตรียมการของพระเจ้า และพ่อแม่ทำได้เพียงรับผิดชอบในการเลี้ยงดูและดูแลลูกๆ ของตัวเองเท่านั้น แต่พวกเขาไม่สามารถควบคุมหรือเปลี่ยนแปลงชะตากรรมของลูกๆ ได้ ฉันนึกถึงการที่ฉันเผชิญกับความลำบากยากเย็นและอุปสรรคมากมายในช่วงหลายปีตั้งแต่จากบ้านมา มีหลายครั้งที่ฉันรู้สึกว่าไปต่อไม่ไหวแล้ว และเป็นพระเจ้าที่ทรงคอยชี้แนะและช่วยเหลือฉันอยู่เสมอ ฉันจำได้ว่ามีช่วงหนึ่งที่สภาวะของฉันแย่มาก แต่พระเจ้าทรงใช้พี่น้องชายหญิงมาสามัคคีธรรมถึงความจริงกับฉันอย่างอดทน ช่วยเหลือและสนับสนุนฉัน และเมื่อนั้นเองที่หัวใจที่ด้านชาของฉันก็ค่อยๆ เริ่มตื่นขึ้น และฉันก็เริ่มทบทวนตัวเองและหันกลับมาหาพระเจ้า พระเจ้าทรงจัดการเตรียมการผู้คน เหตุการณ์ และสิ่งต่างๆ อย่างใส่พระทัยตามความต้องการของฉัน ไม่ทรงเพียงแต่จัดเตรียมสิ่งจำเป็นทางวัตถุให้ฉัน แต่ยังทรงรับผิดชอบชีวิตของฉันด้วย เมื่อนึกถึงความรักของพระเจ้า ฉันก็ซาบซึ้งมาก แต่ฉันได้รับอิทธิพลและถูกหลอกลวงโดยเหตุผลวิบัติของซาตาน โดยยกให้ความทุ่มเทของแม่เป็นที่มาของทุกสิ่งที่ฉันได้รับจากพระเจ้าตั้งแต่เด็ก คิดว่าหากไม่มีแม่ดูแล ฉันคงไม่ได้เป็นฉันในวันนี้ ฉันเลยอยากละทิ้งหน้าที่ของตัวเองเพื่อกลับบ้านไปดูแลท่าน นี่ไม่เพียงกระทบสภาวะของฉันเอง แต่ยังกระทบผลลัพธ์ของหน้าที่ฉันด้วย หากไม่ได้การเปิดโปงจากพระวจนะของพระเจ้า ฉันก็คงจะยังเชื่อแนวคิดที่ผิดๆ นี้ต่อไป ทนทุกข์กับความเจ็บปวดและทรมาน เมื่อตระหนักได้อย่างนี้ ฉันก็โล่งอกมาก

ต่อมา ฉันได้อ่านพระวจนะของพระเจ้าอีกบทตอนหนึ่ง และฉันก็เข้าใจมากขึ้นว่าจะปฏิบัติต่อพ่อแม่เราอย่างไร พระเจ้าผู้ทรงมหิทธิฤทธิ์ตรัสว่า “พ่อแม่ไม่ใช่เจ้าหนี้ของลูก—นั่นคือ เจ้าไม่ควรครุ่นคิดอยู่ตลอดเวลาว่าเจ้าต้องตอบแทนพวกเขาอย่างไรเพียงเพราะพวกเขาใช้เวลาเลี้ยงดูเจ้ามานานมาก  ถ้าเจ้าไม่สามารถตอบแทนพวกเขาได้ ถ้าเจ้าไม่มีโอกาสหรือไม่มีภาวะที่เอื้ออำนวยให้ตอบแทนพวกเขา เจ้าก็จะรู้สึกผิดและรู้สึกเสียใจอยู่เสมอ จนถึงขั้นที่จะรู้สึกเศร้าเสียใจทุกครั้งที่เจ้าเห็นใครสักคนอยู่กับพ่อแม่ ดูแลพ่อแม่ และกตัญญูต่อพ่อแม่ของตน  พระเจ้าทรงลิขิตให้พ่อแม่ของเจ้าเลี้ยงดูเจ้าให้เติบใหญ่ไม่ใช่เพื่อให้เจ้าใช้เวลาทั้งชีวิตตอบแทนพวกเขา  เจ้ามีหน้าที่รับผิดชอบและภาระผูกพันที่เจ้าต้องลุล่วงในชีวิตนี้ และมีเส้นทางที่เจ้าต้องเดิน เจ้ามีชีวิตของเจ้าเอง  เจ้าจึงไม่ควรทุ่มเทพละกำลังทั้งหมดในชีวิตของเจ้าไปกับการกตัญญูต่อพ่อแม่ของเจ้าและการตอบแทนความใจดีมีเมตตาของพวกเขา  การกตัญญูต่อพ่อแม่ของเจ้าเป็นเพียงสิ่งหนึ่งที่ติดตามเจ้าไปในชีวิต  ในความสัมพันธ์ที่เกิดจากความรักใคร่ของมนุษย์ นี่เป็นสิ่งที่ไม่อาจหลีกเลี่ยงได้  แต่ในเรื่องที่ว่าเจ้าและพ่อแม่ของเจ้าถูกกำหนดให้มีความสัมพันธ์แบบใด และเจ้าจะสามารถใช้ชีวิตร่วมกันได้นานเพียงใด เรื่องนี้ขึ้นอยู่กับการจัดวางและการจัดเตรียมของพระเจ้า  ถ้าพระเจ้าทรงจัดวางและจัดเตรียมให้เจ้าอยู่คนละที่กับพ่อแม่ของเจ้า ให้เจ้าอยู่ห่างไกลจากพ่อแม่มาก และไม่อาจใช้ชีวิตด้วยกันได้ เช่นนั้นสำหรับเจ้าแล้ว การลุล่วงหน้าที่รับผิดชอบนี้ก็เป็นเพียงความโหยหารูปแบบหนึ่งเท่านั้น  ถ้าพระเจ้าได้ทรงจัดเตรียมให้เจ้ามีที่พำนักใกล้กับพ่อแม่ของเจ้ามาก และเจ้าจะสามารถอยู่เคียงข้างพวกเขาได้ เช่นนั้นแล้วการลุล่วงหน้าที่รับผิดชอบบางอย่างที่เจ้ามีต่อพ่อแม่ และการแสดงความกตัญญูต่อพวกเขาบ้างก็เป็นสิ่งที่เจ้าควรทำ—ไม่มีอะไรให้วิพากษ์วิจารณ์ได้ในเรื่องนี้  แต่ถ้าเจ้าอยู่คนละที่กับพ่อแม่ และไม่มีโอกาสหรือรูปการณ์อันเหมาะสมที่จะแสดงความกตัญญูต่อพวกเขา เช่นนั้นแล้ว เจ้าก็ไม่จำเป็นต้องมองว่านี่เป็นเรื่องน่าละอาย  เจ้าไม่ควรรู้สึกละอายที่จะพบหน้าพ่อแม่เพราะเจ้าไม่สามารถกตัญญูต่อพวกเขา แค่รูปการณ์ของเจ้าไม่เปิดโอกาสให้ทำดังนั้นเท่านั้น  ในฐานะลูก เจ้าควรเข้าใจว่าพ่อแม่ไม่ใช่เจ้าหนี้ของลูก  หากเจ้าใส่ใจแต่การตอบแทนบุญคุณพ่อแม่ของเจ้า นั่นย่อมจะขัดขวางหน้าที่หลายอย่างที่เจ้าควรทำ  มีหลายสิ่งหลายอย่างที่เจ้าต้องทำในชีวิตของเจ้า และหน้าที่ที่เจ้าควรทำเหล่านี้ก็เป็นเรื่องที่สิ่งมีชีวิตทรงสร้างพึงทำ เป็นสิ่งที่องค์พระผู้เป็นเจ้าแห่งการทรงสร้างไว้วางพระทัยมอบหมายให้เจ้าทำ และไม่มีอะไรเกี่ยวข้องกับการตอบแทนความใจดีมีเมตตาของพ่อแม่  การแสดงความกตัญญูต่อพ่อแม่ การตอบแทน การตอบกลับความใจดีมีเมตตาของพวกเขา—สิ่งเหล่านี้ไม่มีความเกี่ยวข้องกับภารกิจในชีวิตของเจ้า  กล่าวได้อีกด้วยว่าไม่มีความจำเป็นที่เจ้าจะต้องแสดงความกตัญญูต่อพ่อแม่ ตอบแทน หรือลุล่วงความรับผิดชอบที่เจ้ามีต่อพวกเขา  กล่าวง่ายๆ ก็คือ เจ้าอาจทำเรื่องนี้ได้บ้างและลุล่วงความรับผิดชอบได้บ้างเมื่อรูปการณ์ของเจ้าเปิดโอกาสให้ทำ ยามที่รูปการณ์ไม่เปิดโอกาสให้ เจ้าก็ไม่จำเป็นต้องบีบบังคับตัวเองให้ทำเช่นนั้น  หากเจ้าไม่สามารถลุล่วงหน้าที่รับผิดชอบในการแสดงความกตัญญูต่อพ่อแม่ของเจ้าได้ ก็ไม่ใช่ความผิดพลาดที่ร้ายแรง เป็นเพียงสิ่งที่ขัดต่อมโนธรรมและความยุติธรรมทางศีลธรรมของเจ้าอยู่บ้าง และเจ้าจะถูกบางคนตำหนิติเตียน—ก็เท่านั้น  แต่อย่างน้อยที่สุด มันก็ไม่ได้ขัดต่อความจริง  หากนั่นเป็นไปเพื่อการทำหน้าที่ของเจ้าและทำตามน้ำพระทัยของพระเจ้าแล้ว เจ้าจะได้รับการเห็นชอบจากพระเจ้าเสียด้วยซ้ำ  ดังนั้น สำหรับการกตัญญูต่อพ่อแม่ของเจ้า ตราบใดที่เจ้าเข้าใจความจริงและเข้าใจข้อกำหนดของพระเจ้าที่มีต่อผู้คนแล้ว แม้ว่าภาวะของเจ้าจะไม่อำนวยให้เจ้ากตัญญูต่อพ่อแม่ของเจ้า มโนธรรมของเจ้าก็จะไม่รู้สึกถูกตำหนิ” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (17))  จากพระวจนะของพระเจ้า ฉันเข้าใจว่าทุกคนมาสู่โลกนี้พร้อมกับภารกิจของตัวเอง และการกตัญญูต่อพ่อแม่และตอบแทนบุญคุณในการเลี้ยงดูนั้นไม่เกี่ยวข้องกับภารกิจของคนเราเลย ถ้าเราอยู่กับพ่อแม่ การดูแลและกตัญญูต่อท่านอย่างสุดความสามารถคือสิ่งที่เราควรทำ แต่ถ้าสถานการณ์ไม่อำนวยและเราไม่สามารถอยู่กับพ่อแม่ได้ เราก็ไม่ควรรู้สึกผิดหรือเป็นหนี้บุญคุณที่ไม่สามารถดูแลพวกท่านได้ และเราควรให้ความสำคัญกับหน้าที่เป็นอันดับแรกแทน ฉันเคยถูกตำรวจจับเพราะประกาศข่าวประเสริฐ และตอนนี้ฉันก็มีประวัติอาชญากรรมแล้ว ฉันคิดในใจว่า “ถ้าฉันกลับบ้านตอนนี้ ก็เท่ากับเดินเข้าไปติดกับ ไม่ต้องพูดถึงการดูแลแม่เลย แม้แต่เอาความปลอดภัยส่วนตัวเข้าไปเสี่ยงด้วยซ้ำ” เพราะสถานการณ์เหล่านี้ ฉันกลับบ้านไม่ได้ ฉันจึงควรทำใจให้สงบและทำหน้าที่ของตัวเองอย่างถูกควร นี่คือสิ่งที่สำคัญที่สุด เมื่อแม่ฉันอายุมากขึ้น การเจ็บป่วยและความตายก็เป็นเรื่องปกติของชีวิต ฉันไม่สามารถดูแลท่านหรือกตัญญูต่อท่านได้ และแม้ว่าจะรู้สึกเสียใจอยู่บ้าง แต่ฉันก็เต็มใจที่จะนบนอบอธิปไตยและการจัดการเตรียมการของพระเจ้า พระเจ้าได้ทรงกำหนดชะตากรรมของทุกคนไว้แล้ว และการเกิด แก่ เจ็บ ตาย ล้วนอยู่ในพระหัตถ์ของพระเจ้า ไม่ว่าฉันจะกังวลและกระวนกระวายใจเพื่อท่านมากแค่ไหน ต่อให้ฉันอยู่เคียงข้างและดูแลท่าน ฉันก็ไม่สามารถเปลี่ยนแปลงชะตากรรมของแม่ได้ หลังจากเข้าใจสิ่งเหล่านี้ ฉันจึงอธิษฐานถึงพระเจ้าว่า “ข้าแต่พระเจ้า อาการป่วยของแม่ของข้าพระองค์อยู่ในพระหัตถ์ของพระองค์ และไม่ว่าท่านจะมีชีวิตหรือตายก็อยู่ในพระหัตถ์ของพระองค์ อายุขัยของท่านเป็นสิ่งที่พระองค์ทรงกำหนดไว้ล่วงหน้า และข้าพระองค์เต็มใจที่จะมอบแม่ของข้าพระองค์ไว้ในพระหัตถ์ของพระองค์ ไม่ว่าผลลัพธ์จะเป็นอย่างไร ข้าพระองค์ก็เต็มใจที่จะยอมรับและนบนอบการจัดวางเรียบเรียงและการจัดการเตรียมการของพระองค์” หลังจากอธิษฐาน ฉันก็รู้สึกสบายใจและเป็นอิสระมากขึ้นเยอะ และฉันไม่กังวลเรื่องนี้อีกต่อไปแล้ว ฉันสามารถทำใจให้สงบและทำหน้าที่ของตัวเองได้ ขอบคุณพระเจ้า!


39. เหตุใดฉันจึงไม่อาจยอมรับหน้าที่อย่างสงบใจได้

โดย โม่หราน ประเทศจีน

วันที่ 29 พฤศจิกายน ปี 2023 ฉันได้รับเลือกให้เป็นผู้ดูแลงานข้อเขียน พอได้ยินข่าวนี้ ฉันก็รู้สึกทุกข์ใจมาก ภาพความทรงจำต่างๆ ตอนที่เคยเป็นผู้ดูแลก็ผุดขึ้นมาในหัวไม่หยุด เมื่อเกิดความเบี่ยงเบนและปัญหาขึ้นในงาน พี่น้องหญิงที่ร่วมงานกับฉันจะกระตือรือร้นค้นหาสาเหตุและหาทางแก้ไข แต่ฉันกลับไม่เคยรับมือกับเรื่องเหล่านี้ได้อย่างถูกต้องเลย เมื่อไหร่ก็ตามที่เกิดปัญหาขึ้น ฉันจะคิดว่าเป็นเพราะฉันมีขีดความสามารถต่ำและขาดความสามารถในการทำงาน แต่ฉันไม่เคยวิเคราะห์ความเบี่ยงเบนและข้อบกพร่องในปัญหาที่เกิดขึ้น ไม่ต้องพูดถึงการพยายามครุ่นคิดว่าจะแก้ไขและคลี่คลายปัญหาเหล่านั้นอย่างไรเลย ฉันรู้สึกเสมอว่ามันออกจะน่าอัปยศที่มีปัญหามากมายเกิดขึ้นในหน้าที่ของฉัน และฉันก็อดไม่ได้ที่จะใช้ชีวิตอยู่ในสภาวะที่คิดลบและอยากจะหนีหน้าที่ตลอดเวลา ถ้าผู้นำชี้ให้เห็นปัญหาของฉันด้วย ฉันก็จะยิ่งคิดลบมากขึ้นไปอีก เพราะฉันใช้ชีวิตอยู่ในสภาวะที่คิดลบและอู้งานมาเป็นเวลานาน ปัญหาหลายอย่างในงานจึงไม่สามารถคลี่คลายได้ทันท่วงที และฉันก็ไม่ได้ให้ความช่วยเหลือที่แท้จริงแก่พี่น้องชายหญิงของฉัน ผู้นำสามัคคีธรรมกับฉันหลายครั้งเกี่ยวกับสภาวะของฉัน แต่ฉันก็ยังไม่สามารถเปลี่ยนแปลงมันได้ และในท้ายที่สุด มันก็ส่งผลกระทบต่องานอย่างรุนแรง และฉันก็ถูกปลด แม้ว่าจะถูกปลดออก แต่มันกลับรู้สึกเหมือนการปลดเปลื้อง แต่ตอนนี้พวกเขาอยากให้ฉันเป็นผู้ดูแลอีกครั้ง นั่นจะไม่หมายความว่าฉันจะต้องใช้ชีวิตอย่างเจ็บปวดและน่าอัปยศเหมือนเมื่อก่อนหรอกหรือ?  ฉันไม่อยากเป็นผู้ดูแลอีกแล้วจริงๆ!  นอกจากนี้ ฉันรู้สึกว่าตัวเองไม่มีขีดความสามารถที่จะเป็นผู้ดูแลเลย ฉันเคยเห็นว่าผู้นำ คนทำงาน และผู้ดูแลหลายคนเป็นคนที่มีขีดความสามารถดี มีความสามารถในการทำงานที่แข็งแกร่ง และมีประสิทธิภาพสูงในการทำงาน ในขณะที่ฉันรู้สึกว่าตัวเองเป็นคนประเภทที่มีขีดความสามารถต่ำและมีประสิทธิภาพน้อย และฉันก็ไม่เหมาะที่จะเป็นผู้ดูแลเลย ณ จุดนี้ ในหน้าที่ของฉันในฐานะสมาชิกในทีม ฉันพอจะเห็นผลลัพธ์อยู่บ้างและสามารถรักษาความภาคภูมิใจไว้ได้เล็กน้อย แต่การเป็นผู้ดูแลหมายถึงการแบกรับภาระงานที่หนักและต้องคำนึงถึงทุกแง่มุม ด้วยมีความสามารถปานกลาง ฉันเลยรู้สึกว่าไม่ว่าจะพยายามหนักแค่ไหน ฉันก็จะยังคงทำได้ไม่ดี และท้ายที่สุดฉันก็จะถูกปลดอีกครั้ง ฉันจะพ่ายแพ้อย่างย่อยยับอีกครั้ง แล้วพี่น้องชายหญิงจะมองฉันอย่างไร?  พวกเขาจะพูดไหมว่าฉันไม่เอาไหนโดยสิ้นเชิง?  เมื่อไหร่ก็ตามที่ฉันมีความคิดเหล่านี้ ฉันก็อยากจะปฏิเสธหน้าที่นั้น แต่ฉันก็รู้สึกว่าถ้าปฏิเสธหน้าที่ ฉันจะทำให้พระเจ้าทรงผิดหวัง โดยเฉพาะอย่างยิ่ง เนื่องจากในเวลานี้มีผู้ดูแลงานข้อเขียนเพียงคนเดียว และภาระงานก็หนักมากจนคนคนเดียวไม่สามารถรับมือได้ทั้งหมด ผู้นำจึงบอกว่างานได้รับผลกระทบไปแล้ว เนื่องจากฉันได้ฝึกฝนในหน้าที่เกี่ยวกับงานข้อเขียนมาหลายปีและเคยเป็นผู้ดูแลมาก่อน ฉันจึงค่อนข้างคุ้นเคยกับงานหลายชิ้น ดังนั้นหากฉันไม่ยอมรับหน้าที่นี้ในเวลานี้ ฉันก็ไม่สมควรถูกเรียกว่าเป็นสมาชิกในพระนิเวศของพระเจ้าจริงๆ แต่ถ้าฉันตกลงแล้วไม่สามารถแบกรับงานได้ ความภาคภูมิใจและสถานะของฉันก็คงจะพังทลายไม่ใช่หรือ?  การคิดถึงเรื่องเหล่านี้ทำให้ฉันรู้สึกกดดันและเจ็บปวดเป็นพิเศษ และฉันรู้สึกเหมือนตกอยู่ในสถานการณ์ที่กลืนไม่เข้าคายไม่ออก ฉันระบายสภาวะที่แท้จริงของฉันต่อพระเจ้าว่า “ข้าแต่พระเจ้า วันนี้หน้าที่ในฐานะผู้ดูแลนี้มาถึงข้าพระองค์ และข้าพระองค์รู้ว่านี่คือการชูขึ้นและพระคุณของพระองค์ แต่ข้าพระองค์ยังคงรู้สึกขาดขีดความสามารถที่จะเป็นผู้ดูแล และกลัวมากว่าหลังจากเป็นผู้ดูแลอีกครั้ง ข้าพระองค์จะประสบปัญหาสารพัดและลงเอยด้วยการติดอยู่กับสถานะและความภาคภูมิใจอีกครั้ง ไม่สามารถสลัดตัวออกมาได้ ข้าแต่พระเจ้า โปรดประทานความเชื่อและความแน่วแน่ที่จะนบนอบให้แก่ข้าพระองค์”

ต่อมา ฉันไปร่วมการชุมนุมด้วยหัวใจที่หนักอึ้ง เมื่อผู้นำได้ทราบถึงสภาวะของฉัน เธอก็หาพระวจนะของพระเจ้าบทตอนหนึ่งให้ฉันที่ว่า “ในแง่หนึ่งนั้น พระเจ้าทรงมีวัตถุประสงค์ในการจัดเตรียมสภาพแวดล้อมต่างๆ ให้กับมนุษย์ก็เพื่อเปิดโอกาสให้ผู้คนได้รับประสบการณ์กับสิ่งนานาประการในหลากหลายหนทาง ให้เรียนรู้บทเรียนจากสิ่งเหล่านั้น ให้เข้าไปสู่ความเป็นจริงความจริงนานัปการที่อยู่ในพระวจนะของพระเจ้า เพื่อเสริมสร้างประสบการณ์ของผู้คน และเพื่อช่วยให้พวกเขาได้รับความเข้าใจอันครอบคลุมและหลากหลายแง่มุมยิ่งขึ้นเกี่ยวกับพระเจ้า เกี่ยวกับตัวเอง สภาพแวดล้อมของตน และมวลมนุษย์  ในอีกแง่หนึ่งนั้น พระเจ้าต้องประสงค์ให้ผู้คนดำรงสัมพันธภาพที่เป็นปกติกับพระองค์ไว้โดยการจัดเตรียมสภาพแวดล้อมพิเศษบางอย่างและการจัดการเตรียมการบทเรียนพิเศษบางอย่างให้กับพวกเขา  ในหนทางนี้ผู้คนจึงมาเฉพาะพระพักตร์พระเจ้าบ่อยขึ้นแทนที่จะดำรงชีวิตอยู่ในสภาวะที่ไร้พระเจ้า โดยกล่าวว่าตนเองเชื่อในพระเจ้าแต่กลับปฏิบัติตนในหนทางซึ่งไม่เกี่ยวข้องกับพระเจ้าหรือความจริง อันเป็นหนทางที่จะนำไปสู่ความเดือดร้อน  เพราะฉะนั้นในสภาพแวดล้อมทั้งหลายที่พระเจ้าทรงจัดเตรียมนั้น โดยข้อเท็จจริงแล้ว ผู้คนถูกนำพามาอยู่เฉพาะพระพักตร์พระเจ้าด้วยความอิดออดและไม่กระตือรือร้นโดยพระเจ้าพระองค์เอง  นี่แสดงให้เห็นเจตนารมณ์อันเปี่ยมไปด้วยความอุตสาหะของพระเจ้า  ยิ่งเจ้าขาดพร่องความเข้าใจในเรื่องหนึ่งๆ มากเท่าใด เจ้าก็ควรมีหัวใจที่เคร่งศรัทธาและยำเกรงพระเจ้ามากขึ้น และมาอยู่เฉพาะพระพักตร์พระเจ้าเพื่อแสวงหาเจตนารมณ์ของพระเจ้าและความจริงให้บ่อยขึ้นเท่านั้น  เมื่อเจ้าไม่เข้าใจสิ่งทั้งหลาย เจ้าจำเป็นต้องได้ความรู้แจ้งและการนำจากพระเจ้า  เมื่อเจ้าเผชิญสิ่งที่เจ้าไม่เข้าใจ เจ้าก็ต้องร้องขอให้พระเจ้าทรงพระราชกิจในตัวเจ้าให้มากขึ้น  เหล่านี้คือเจตนารมณ์อันเปี่ยมไปด้วยความอุตสาหะของพระเจ้า  ยิ่งเจ้ามาอยู่เฉพาะพระพักตร์พระเจ้ามากขึ้นเท่าใด หัวใจของเจ้าก็จะยิ่งใกล้ชิดพระเจ้ามากขึ้นเท่านั้น  และไม่จริงหรือว่ายิ่งหัวใจของเจ้าใกล้ชิดพระเจ้ามากขึ้นเท่าใด พระเจ้าก็จะยิ่งสถิตอยู่ในหัวใจของเจ้ามากขึ้นเท่านั้น?  ยิ่งพระเจ้าทรงอยู่ในหัวใจของบุคคลหนึ่งมากเท่าใด การไล่ตามเสาะหาของพวกเขา เส้นทางที่พวกเขาเดิน และสภาวะในหัวใจของพวกเขาก็ย่อมจะดีขึ้นเท่านั้น” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทะนุถนอมความล้ำค่าแห่งพระวจนะของพระเจ้าคือรากฐานของการเชื่อในพระเจ้า)  พระวจนะของพระเจ้าชัดเจนมาก ไม่ว่าพระเจ้าจะทรงจัดเตรียมสถานการณ์ใดๆ ก็ตาม ทั้งหมดก็เพื่อให้เราสามารถเรียนรู้บทเรียนและได้รับความจริง เมื่อนึกย้อนไปถึงตอนที่ฉันเป็นผู้ดูแลมาก่อน เพราะฉันเผยให้เห็นความเบี่ยงเบนและข้อบกพร่องมากมายในหน้าที่ของฉัน และไม่อาจทะนงตัวได้ดังหวัง ฉันจึงมักจะคิดลบ ฉันไม่เคยแสวงหาความจริงเพื่อแก้ไขอุปนิสัยอันเสื่อมทรามของตัวเองเลย ฉันคิดแค่ว่าพี่น้องชายหญิงจะคิดอย่างไรกับฉัน และพวกเขาจะดูถูกฉันหรือไม่ ฉันเอาแต่อยากจะหนีหน้าที่ และฉันก็เริ่มคิดลบและอู้งาน ไม่ได้ทำงานจริงเลย ในท้ายที่สุด งานก็ล่าช้า และชีวิตของฉันก็ไม่เติบโตขึ้นเลย ทั้งหมดนี้เป็นผลมาจากการที่ฉันไม่ได้แสวงหาความจริงในระยะยาว เมื่อนึกย้อนไปถึงตอนที่ฉันยังไม่ได้เป็นผู้ดูแล ฉันคิดว่าตัวเองทำได้ดีในทุกๆ ด้าน และไม่เข้าใจตัวเองอย่างแท้จริงเลย นับตั้งแต่ได้เป็นผู้ดูแล ความเบี่ยงเบนและปัญหามากมายในหน้าที่ก็ถูกเปิดโปง และฉันก็ถูกตัดแต่งบ่อย ทั้งหมดนี้บังคับให้ฉันต้องทบทวนความเสื่อมทรามและข้อบกพร่องของตัวเอง และมาอยู่เฉพาะพระพักตร์พระเจ้าเพื่อแสวงหาความจริง หากฉันสามารถกล้าเผชิญหน้าข้อบกพร่องและข้อด้อยของตัวเอง อธิษฐานถึงพระเจ้ามากขึ้น และแสวงหาหลักธรรมความจริงได้ ฉันก็จะสามารถเรียนรู้บทเรียนในทุกๆ ด้านได้ นี่คือพระคุณของพระเจ้า แต่ฉันกลับไม่รู้จักสำนึกในพระคุณ เอาแต่อยากจะหลีกเลี่ยงหน้าที่และไม่มีความรับผิดชอบ แม้หลังจากถูกปลดแล้ว ฉันก็ไม่รู้สึกผิดหรือสำนึกผิดเลยแม้แต่น้อย ตรงกันข้าม ฉันกลับมองว่านี่เป็นการปลดเปลื้องแบบหนึ่ง ฉันทำให้พระเจ้าผิดหวังอย่างแท้จริง!  แต่พระเจ้าก็ไม่ได้ทรงรังเกียจฉัน และกลับประทานโอกาสให้ฉันได้ฝึกฝนอีกครั้ง โดยทรงต้องการให้ฉันเสริมสร้างตัวเองด้วยความจริงมากขึ้นและเติบโตในชีวิตเร็วขึ้น แต่ฉันกลับมึนชาและโง่เขลา และไม่เข้าใจเจตนารมณ์ของพระเจ้า ฉันกังวลว่าข้อบกพร่องของฉันจะถูกเปิดโปงอีกครั้งและคนอื่นจะดูถูกฉัน ฉันจึงไม่อยากทำหน้าที่ผู้ดูแล ฉันขัดต่อเจตนารมณ์อันอุตสาหะของพระเจ้าอย่างแท้จริง การตระหนักถึงสิ่งเหล่านี้ทำให้ฉันรู้สึกผิดและติดค้างพระเจ้าอยู่บ้าง

ฉันเข้าใจเจตนารมณ์ของพระเจ้ามากขึ้นเล็กน้อยและยอมรับหน้าที่ผู้ดูแล แต่ฉันก็ยังอดกังวลและเป็นห่วงไม่ได้อยู่ดี ฉันกลัวว่าจะทำหน้าที่ได้ไม่ดี จะเสียหน้าโดยสิ้นเชิง และสุดท้ายก็จะถูกปลดเหมือนครั้งที่แล้ว วันหนึ่ง ฉันได้อ่านพระวจนะของพระเจ้าที่ว่า “ไม่ว่าขีดความสามารถของเจ้าจะสูงหรือต่ำ และไม่ว่าเจ้าจะเข้าใจความจริงหรือไม่ก็ตาม เจ้าก็ต้องมีท่าทีเช่นนี้คือ ‘ในเมื่อฉันได้รับมอบหมายให้ทำงานนี้ ฉันก็ต้องจริงจังกับงาน ฉันต้องให้ความสนใจ และต้องใช้หัวใจและเรี่ยวแรงทั้งหมดที่มีมาทำงานให้ดี  ส่วนจะทำได้ดีจริงหรือไม่นั้น ฉันไม่อาจหาญให้คำรับรอง แต่ท่าทีของฉันก็คือฉันจะปฏิบัติงานให้ดีอย่างสุดความสามารถ และแน่นอนว่าฉันจะไม่สุกเอาเผากินในเรื่องงาน  ถ้างานเกิดปัญหา เช่นนั้นฉันก็ควรรับผิดชอบ และดูให้แน่ใจว่าฉันได้ถอดบทเรียนจากสิ่งที่เกิดขึ้นและทำหน้าที่ของตนอย่างดี’  นี่คือท่าทีที่ถูกต้อง” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  หลังจากได้อ่านพระวจนะของพระเจ้าบทตอนนี้ ฉันก็ซาบซึ้งใจมาก ข้อพึงประสงค์ของพระเจ้าที่มีต่อฉันนั้นไม่สูงเลย พระองค์ไม่ได้ทรงเรียกร้องให้ฉันทำงานที่ยิ่งใหญ่ใดๆ เกินขีดความสามารถและความสามารถที่ฉันมี แต่ทรงขอเพียงให้ฉันมีหัวใจที่จริงใจและทุ่มเทสุดตัวเพื่อลุล่วงหน้าที่ของตัวเองให้ดี เท่านี้ก็เพียงพอที่จะทำให้พระเจ้าพอพระทัยแล้ว แม้ว่าฉันจะยังไม่กล้ารับประกันว่าจะสามารถแบกรับหน้าที่ผู้ดูแลได้ แต่ฉันก็ต้องมีทัศนคติที่จะทุ่มเทสุดตัวเพื่อลุล่วงหน้าที่ของตัวเองให้ดี นี่เป็นสิ่งที่ฉันสามารถทำได้ ฉันตระหนักว่าที่ผ่านมาที่ฉันปฏิบัติหน้าที่ได้ไม่ดี ไม่ได้เป็นเพราะขีดความสามารถของฉันไม่ดีพอ แต่เป็นเพราะฉันเอาแต่ใช้ชีวิตอยู่ในสภาวะที่ตัดสินตัวเอง และอยากจะถอยหนีอยู่ตลอดเวลา ฉันไม่รู้สึกว่าต้องแบกรับหน้าที่เลย และเมื่อเกิดปัญหาขึ้น ฉันก็ไม่ได้มาอยู่เฉพาะพระพักตร์พระเจ้าเพื่อทบทวนในทันที และไม่ได้วิเคราะห์ว่าทำไมความเบี่ยงเบนและปัญหาเหล่านี้จึงเกิดขึ้น และไม่ได้ครุ่นคิดว่าจะแสวงหาความจริงเพื่อแก้ไขปัญหาเหล่านั้นอย่างไร วันๆ ฉันคิดถึงแต่ความภาคภูมิใจและสถานะของตัวเอง ด้วยทัศนคติเช่นนั้น ฉันจะลุล่วงหน้าที่ของตัวเองให้ดีได้อย่างไรกัน?  เมื่อตระหนักถึงเรื่องนี้ ฉันก็เห็นว่าความทะนงตัว ความภาคภูมิใจ และความกังวลในสถานะของตัวเองเป็นอุปสรรคใหญ่ที่สุดในหน้าที่ ดังนั้น ฉันจึงเริ่มทบทวนว่า “ทำไมทุกครั้งที่ความภาคภูมิใจและสถานะเข้ามาเกี่ยวข้อง ฉันถึงอดไม่ได้ที่จะจมปลักอยู่ในสภาวะที่ไม่ถูกต้อง?”

ต่อมา ฉันได้อ่านพระวจนะของพระเจ้าที่ว่า “ความทะนุถนอมที่ศัตรูของพระคริสต์มีต่อความมีหน้ามีตาและสถานะนั้นมีมากกว่าของผู้คนทั่วไป และเป็นสิ่งที่มีอยู่ในอุปนิสัยและแก่นแท้ของพวกเขา นั่นไม่ใช่ความสนใจชั่วคราวหรือผลกระทบชั่วครู่ชั่วยามจากสิ่งรอบตัวของพวกเขา—นั่นเป็นบางสิ่งภายในชีวิตของพวกเขา กระดูกของพวกเขา และดังนั้นนั่นจึงเป็นแก่นแท้ของพวกเขา  นี่หมายความว่าในทุกสิ่งที่ศัตรูของพระคริสต์ทำ สิ่งแรกที่พวกเขาคำนึงถึงก็คือความมีหน้ามีตาและสถานะของพวกเขาเอง ไม่ใช่อะไรอื่น  สำหรับศัตรูของพระคริสต์ ความมีหน้ามีตาและสถานะคือชีวิตของพวกเขา และเป็นเป้าหมายที่พวกเขาไล่ตามไขว่คว้าตลอดชีวิต  ในทั้งหมดที่พวกเขาทำ การคิดพิจารณาอย่างแรกของพวกเขาคือ ‘จะเกิดอะไรขึ้นกับสถานะของฉัน?  แล้วความมีหน้ามีตาของฉันล่ะ?  การทำเช่นนี้จะทำให้ฉันเป็นที่นับหน้าถือตาหรือไม่?  นั่นจะยกระดับสถานะของฉันในจิตใจของผู้คนหรือไม่?’  นั่นคือสิ่งแรกที่พวกเขาคิดถึง ซึ่งเป็นข้อพิสูจน์ที่มากพอว่าพวกเขามีอุปนิสัยและแก่นแท้แบบศัตรูของพระคริสต์—และเป็นเพราะเหตุนี้เท่านั้น พวกเขาจึงคำนึงถึงสิ่งทั้งหลายในหนทางนี้  อาจกล่าวได้ว่าสำหรับศัตรูของพระคริสต์แล้ว ความมีหน้ามีตาและสถานะไม่ใช่เรื่องพึงประสงค์บางอย่างที่เพิ่มเข้ามา นับประสาอะไรที่จะเป็นสิ่งภายนอกซึ่งพวกเขาไม่จำเป็นต้องมีก็ได้  สิ่งเหล่านี้เป็นส่วนหนึ่งของธรรมชาติของศัตรูของพระคริสต์ สิ่งเหล่านี้อยู่ในกระดูกของพวกเขา ในเลือดของพวกเขา สิ่งเหล่านี้มีมาแต่กำเนิดสำหรับพวกเขา พวกศัตรูของพระคริสต์นั้นมิใช่ไม่แยแสว่าพวกเขามีหน้ามีตาและมีสถานะหรือไม่ นี่ไม่ใช่ท่าทีของพวกเขา  เช่นนั้นแล้ว อะไรคือท่าทีของพวกเขา?  ความมีหน้ามีตาและสถานะเชื่อมโยงกับชีวิตประจำวันของพวกเขาอย่างแนบแน่น เชื่อมโยงกับสภาวะในแต่ละวันของพวกเขา และสิ่งที่พวกเขาไล่ตามเสาะหาเป็นประจำทุกวัน  ดังนั้น สำหรับศัตรูของพระคริสต์แล้ว สถานะและความมีหน้ามีตาจึงเป็นชีวิตของพวกเขา  ไม่ว่าพวกเขาจะใช้ชีวิตอย่างไร ดำรงชีวิตอยู่ในสภาพแวดล้อมใด ทำงานอะไร ไล่ตามไขว่คว้าสิ่งใด ไม่ว่าเป้าหมายของพวกเขาจะเป็นสิ่งใด ทิศทางชีวิตของพวกเขาคืออะไร ทั้งหมดย่อมโคจรอยู่รอบๆ การเป็นที่นับหน้าถือตาและสถานะอันสูงส่ง  และจุดมุ่งหมายนี้ก็ไม่เปลี่ยนแปลง พวกเขาไม่สามารถละวางสิ่งทั้งหลายดังกล่าวได้  นี่คือหน้าตาที่แท้จริงของศัตรูพระคริสต์ และแก่นแท้ของพวกเขา  เจ้าอาจนำพวกเขาไปไว้ในป่าดงดิบลึกเข้าไปในเทือกเขา แต่พวกเขาก็จะไม่ละมือจากการไล่ตามไขว่คว้าความมีหน้ามีตาและสถานะ  เจ้าสามารถนำพวกเขาไปอยู่ท่ามกลางคนกลุ่มใดก็ได้ และพวกเขาก็จะยังคงคิดออกแต่เรื่องความมีหน้ามีตาและสถานะเท่านั้น  แม้ว่าศัตรูของพระคริสต์จะเชื่อในพระเจ้าเช่นกัน แต่พวกเขาก็มองว่าการไล่ตามไขว่คว้าความมีหน้ามีตาและสถานะเทียบได้กับความเชื่อในพระเจ้า และวางสองสิ่งนี้ไว้ในระดับเดียวกัน  ซึ่งหมายความว่าขณะที่พวกเขาเดินอยู่บนเส้นทางแห่งความเชื่อในพระเจ้า พวกเขาก็ไล่ตามไขว่คว้าความมีหน้ามีตาและสถานะของตนเองไปด้วย  อาจกล่าวได้ว่าในหัวใจของศัตรูพระคริสต์ การไล่ตามเสาะหาความจริงในความเชื่อที่พวกเขามีในพระเจ้าคือการไล่ตามไขว่คว้าความมีหน้ามีตาและสถานะ และการไล่ตามไขว่คว้าความมีหน้ามีตาและสถานะก็เป็นการไล่ตามเสาะหาความจริงเช่นกัน การได้มาซึ่งความมีหน้ามีตาและสถานะก็คือการได้มาซึ่งความจริงและชีวิต” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))  จากพระวจนะของพระเจ้า ฉันได้เห็นว่าศัตรูของพระคริสต์มองชื่อเสียงและสถานะเป็นชีวิตของตัวเองเลย และเป็นเป้าหมายที่พวกมันไล่ตามไขว่คว้าทั้งชีวิต ไม่ว่าพวกมันจะทำหรือพูดอะไร พวกมันจะคำนึงถึงแต่ชื่อเสียงและสถานะของตัวเอง นี่คือแก่นแท้ของศัตรูของพระคริสต์ เมื่อนึกย้อนกลับไป ฉันมีความอยากได้อยากมีที่แรงกล้าในชื่อเสียงและสถานะมาโดยตลอดตั้งแต่ยังเด็ก และฉันก็ใช้ชีวิตตามพิษของซาตานที่ว่า “ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น” และ “ห่านบินไปที่ใดก็เปล่งเสียงร้องที่นั่นฉันใด มนุษย์อยู่ที่ใดก็ฝากชื่อไว้ที่นั่นฉันนั้น” มาโดยตลอด ฉันใส่ใจความเห็นของคนอื่นที่มีต่อฉันมาก ตอนเรียนประถมสี่ คุณครูเลือกให้ฉันไปแข่งขันคณิตศาสตร์โอลิมปิก แต่ฉันทำคะแนนได้ไม่สูงเท่ากับนักเรียนคนอื่น และฉันรู้สึกอัปยศอดสูมาก หลังจากนั้น ฉันก็หาข้ออ้างและลาออกจากโรงเรียน คุณครูเห็นว่าผลการเรียนของฉันไม่ได้แย่ขนาดนั้นและคิดว่าน่าเสียดายที่ฉันลาออก จึงมาที่บ้านของฉันเป็นพิเศษเพื่อเกลี้ยกล่อมฉัน ฉันถึงได้กลับไปเรียนหนังสือ ตอนเรียนมัธยมศึกษาปีที่หนึ่ง ครั้งหนึ่งฉันตอบคำถามของคุณครูผิดไปข้อหนึ่ง และทุกคนทั้งชั้นก็หัวเราะครืน ฉันรู้สึกอัปยศอดสูอย่างที่สุดและไม่กลับไปโรงเรียนอีกเลย หลังจากเชื่อในพระเจ้าแล้ว ฉันก็ยังเป็นเหมือนเดิม เพราะไม่อาจมีชื่อเสียงและสถานะได้ดังที่อยากมี ฉันจึงใช้ชีวิตอยู่ในสภาวะที่คิดลบและอยากจะละทิ้งหน้าที่ ตอนที่ฉันเคยเป็นผู้ดูแล ข้อบกพร่องมากมายของฉันถูกเปิดโปง และฉันรู้สึกอัปยศอดสูมาก ฉันจึงเอาแต่คิดหลีกเลี่ยงหน้าที่ และไม่ทุ่มเทความพยายามใดๆ เพื่อแก้ไขปัญหาที่สามารถแก้ไขได้ ฉันอู้งานและคิดลบในหน้าที่ และในท้ายที่สุด ฉันก็ทำให้งานของคริสตจักรล่าช้าและถูกปลด อีกเหตุผลที่ครั้งนี้ฉันไม่อยากเป็นผู้ดูแล ก็เพราะกลัวว่าจะไม่สามารถทำงานจริงได้และจะถูกปลดอีกครั้ง และฉันกลัวว่าความภาคภูมิใจของฉันจะได้ถูกกระทบอีกครั้ง เพื่อหลีกเลี่ยงการถูกดูถูก ฉันจึงเอาแต่อยากจะปฏิเสธหน้าที่นี้ ฉันคำนึงถึงแต่ชื่อเสียงและสถานะของตัวเองอยู่ตลอดเวลา โดยไม่ได้คิดถึงงานของคริสตจักรเลยแม้แต่น้อย ฉันช่างเห็นแก่ตัว น่ารังเกียจ และไร้ซึ่งความเป็นมนุษย์จริงๆ!  คนที่มีความเป็นมนุษย์ เมื่อต้องเผชิญกับหน้าที่ จะไม่สนใจว่าหน้าที่นี้จะนำเกียรติยศมาให้หรือไม่ หรืออาจต้องเผชิญกับความลำบากยากเย็นอะไร ตราบใดที่มันจำเป็นต่องานของคริสตจักร พวกเขาก็จะพึ่งพาพระเจ้าและทำทุกอย่างที่ทำได้เพื่อทำหน้าที่ของตัวเอง แต่ฉันกลับเอาแต่จมปลักอยู่กับความกังวลเรื่องชื่อเสียงและสถานะ และทันทีที่ประสบอุปสรรคหรือความล้มเหลวในหน้าที่ ฉันก็จะจมดิ่งสู่สภาวะท้อแท้ ฉันเอาแต่อยากจะปฏิเสธและหลีกเลี่ยงหน้าที่ ทำเช่นนี้แล้วฉันไม่ได้ต่อต้านพระเจ้าหรอกหรือ?  ฉันได้เห็นว่าการไล่ตามไขว่คว้าสถานะและชื่อเสียงรังแต่จะทำให้ฉันต่อต้านพระเจ้าและก้าวล่วงพระอุปนิสัยของพระองค์ และเมื่อทำเช่นนี้ ฉันกำลังเดินอยู่บนเส้นทางของศัตรูของพระคริสต์ หากฉันยังคงไล่ตามไขว่คว้าชื่อเสียงและสถานะต่อไป ฉันก็จะไม่มีวันทำหน้าที่ของตัวเองได้ดี และฉันรังแต่จะถูกพระเจ้าทรงเกลียดและทรงกำจัดออกไป เมื่อตระหนักถึงทั้งหมดนี้ ฉันจึงอธิษฐานถึงพระเจ้าว่า “ข้าแต่พระเจ้า หัวใจของข้าพระองค์ถูกสถานะและชื่อเสียงครอบงำมากเกินไป ข้าพระองค์ไม่อยากกบฏต่อพระองค์อีกต่อไปแล้ว ไม่ว่าขีดความสามารถของข้าพระองค์จะเป็นอย่างไร ข้าพระองค์ก็เต็มใจที่จะทำทุกอย่างที่ทำได้เพื่อลุล่วงหน้าที่ของตนให้ดี เพื่อให้พระองค์ทรงสบายพระทัย”

ในการแสวงหา ฉันค้นพบว่าตัวเองมีทัศนะที่ผิดพลาดมาโดยตลอด ฉันนึกว่าการที่จะเป็นผู้ดูแลได้นั้น คนคนหนึ่งต้องมีขีดความสามารถที่ดีและทำงานอย่างมีประสิทธิภาพ มิฉะนั้น คนคนนั้นก็ไม่มีคุณสมบัติที่จะเป็นผู้ดูแล แต่ฉันไม่เคยแสวงหาเลยว่าทัศนะนี้ของฉันถูกต้องจริงหรือไม่ ต่อมา ฉันได้อ่านพระวจนะของพระเจ้าที่ว่า “เมื่อมองจากมุมมองของงานโดยรวมในพระนิเวศของพระเจ้า แน่นอนว่าหากมีผู้คนที่มีขีดความสามารถที่ดีจำนวนมากขึ้น งานของคริสตจักรก็จะง่ายขึ้นอย่างแท้จริง  อย่างไรก็ตาม มีข้อตั้งประการหนึ่งคือ ในพระนิเวศของพระเจ้า พระเจ้าทรงพระราชกิจของพระองค์เอง และผู้คนไม่มีบทบาทในการชี้ขาด  ดังนั้น ไม่ว่าขีดความสามารถของผู้คนจะดี ปานกลาง หรือต่ำ ก็ไม่ได้กำหนดผลลัพธ์ของพระราชกิจของพระเจ้า  ผลลัพธ์สุดท้ายที่สัมฤทธิ์นั้นสำเร็จลงโดยพระเจ้า  ทุกสิ่งได้รับการทรงนำโดยพระเจ้า ทุกสิ่งเป็นพระราชกิจของพระวิญญาณบริสุทธิ์” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (7))  “ไม่ว่าขีดความสามารถของเจ้าจะสูงหรือต่ำ และไม่ว่าเจ้าจะมีความสามารถพิเศษมากเพียงใด หากอุปนิสัยอันเสื่อมทรามของเจ้าไม่ได้รับการแก้ไข เช่นนั้นแล้ว ไม่ว่าเจ้าจะถูกจัดวางไว้ในตำแหน่งใด เจ้าก็จะไม่เหมาะสมที่จะถูกใช้งาน  ในทางกลับกัน หากขีดความสามารถและความสามารถของเจ้ามีจำกัด แต่เจ้าเข้าใจหลักธรรมความจริงต่างๆ รวมถึงหลักธรรมความจริงที่เจ้าควรเข้าใจและจับใจความได้ภายในขอบเขตของงานของเจ้า และอุปนิสัยอันเสื่อมทรามของเจ้าได้รับการแก้ไขแล้ว เช่นนั้นเจ้าก็จะเป็นคนที่เหมาะสมที่จะถูกใช้งาน” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  “ความสามารถในการปฏิบัติหน้าที่ของคนเราให้ดีี ไม่ได้ขึ้นอยู่กับขีดความสามารถของคนคนหนึ่งถ่ายเดียว แต่โดยมากแล้วขึ้นอยู่กับท่าทีที่พวกเขามีต่อหน้าที่ของตน ลักษณะนิสัยของพวกเขา ความเป็นมนุษย์ของพวกเขาดีหรือเลว และพวกเขาสามารถยอมรับความจริงได้หรือไม่  เหล่านี้คือรากของปัญหา  พระเจ้าทอดพระเนตรมองสิ่งเหล่านี้คือ หัวใจของเจ้าอยู่ในหน้าที่ของเจ้าหรือไม่ เจ้ากำลังทำให้ดีที่สุดและกระทำการด้วยหัวใจทั้งดวงหรือไม่ เจ้ามีท่าทีที่จริงจังและละเอียดรอบคอบต่อการปฏิบัติหน้าที่ของเจ้าหรือไม่ เจ้าตั้งใจและขยันหมั่นเพียรหรือไม่ และพระเจ้าทรงพินิจพิเคราะห์ทุกคน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทำให้หน้าที่ลุล่วงอย่างถูกต้องเหมาะสมพึงต้องมีความร่วมมือที่กลมกลืน)  พระวจนะของพระเจ้าทำให้ฉันตระหนักว่าทัศนะของฉันไม่ได้สอดคล้องกับความจริงเลย ว่างานใดๆ ในพระนิเวศของพระเจ้าล้วนกระทำโดยพระเจ้าพระองค์เอง และขีดความสามารถของบุคคลไม่ได้ตัดสินทุกสิ่ง การที่เราจะทำหน้าที่ได้ดีหรือไม่นั้น หลักๆ แล้วขึ้นอยู่กับท่าทีที่เรามีต่อหน้าที่ ว่าเรามีหัวใจที่มีรอบคอบและรับผิดชอบหรือไม่ และเราสามารถกระทำตามหลักธรรมความจริงได้หรือไม่ หากบุคคลมีพรสวรรค์และขีดความสามารถ แต่ไม่มีสำนึกถึงภาระหรือความรับผิดชอบต่อหน้าที่ของตัวเอง และเมื่อพี่น้องชายหญิงชี้ให้เห็นปัญหา ก็ไม่ยอมรับและไม่ทบทวนหรือวิเคราะห์ปัญหาเหล่านั้น เช่นนั้นแล้ว ต่อให้จะมีพรสวรรค์และขีดความสามารถ พวกเขาก็ไม่สามารถทำหน้าที่ของตัวเองได้ดี และพระเจ้าก็จะไม่ประทานพระพรหรือทรงชี้แนะพวกเขา ในทางตรงกันข้าม หากบุคคลมีขีดความสามารถปานกลางแต่มีเจตนาถูกควร และทำหน้าที่อย่างขยันขันแข็งและมีความรับผิดชอบ และเมื่อพี่น้องชายหญิงชี้ให้เห็นความเบี่ยงเบนและข้อบกพร่องของตัวเอง ก็สามารถยอมรับและแก้ไขสิ่งเหล่านี้ได้ เช่นนั้นแล้ว พวกเขาก็ยังสามารถบรรลุผลลัพธ์ได้อยู่บ้างในหน้าที่ของตัวเอง ฉันนึกถึงพี่น้องหญิงคนหนึ่งที่ฉันเคยรู้จัก เธอมีขีดความสามารถปานกลาง แต่หลังจากได้รับเลือกให้เป็นผู้นำ เธอก็มีสำนึกถึงภาระในหน้าที่ตัวเอง ทำงานอย่างรอบคอบตามความจริงที่เป็น และบรรลุผลลัพธ์ที่ดีพอสมควรในหน้าที่ของเธอ และต่อมา เธอก็ได้รับการเลื่อนตำแหน่งให้รับผิดชอบงานที่ใหญ่ขึ้น นอกจากนี้ยังมีพี่น้องหญิงอีกคนที่เคยร่วมงานกับฉันมาก่อน ซึ่งมีขีดความสามารถดี แต่เมื่อผู้นำชี้ให้เห็นปัญหาและความเบี่ยงเบนในงานของเธอ เธอก็ไม่เพียงแต่ปฏิเสธที่จะยอมรับ แต่ยังโต้เถียงกลับและปฏิเสธที่จะนบนอบอีกด้วย ผลก็คือ เธอสูญเสียพระราชกิจของพระวิญญาณบริสุทธิ์ ไม่สามารถมองทะลุปัญหาใดๆ ได้ และไม่บรรลุผลลัพธ์ใดๆ ในหน้าที่ของเธอ และในที่สุด เธอก็ถูกปลด จากข้อเท็จจริงเหล่านี้ ฉันเห็นว่าการที่คนเราจะสามารถปฏิบัติหน้าที่ของตัวเองได้ดีหรือไม่นั้น ไม่ได้ใช้ขีดความสามารถเป็นตัวตัดสินชี้ขาด และกุญแจสำคัญอยู่ที่ว่าพวกเขาสามารถยอมรับความจริงได้หรือไม่ และอยู่ที่ท่าทีของพวกเขาต่อหน้าที่ของตัวเอง

ต่อมาฉันได้อ่านพระวจนะของพระเจ้าเพิ่มเติมที่ว่า “ขีดความสามารถ พรสวรรค์ และความสามารถพิเศษที่พระเจ้าได้ประทานให้แก่เจ้านั้นเพียงพอแล้ว—เพียงเพราะเจ้าไม่พอใจ ไม่อุทิศตนให้กับหน้าที่ของเจ้า ไม่เคยรู้ที่ทางของตนเอง ต้องการพร่ำพูดแนวคิดที่ฟังดูสูงส่งและอวดตนอยู่เสมอ ท้ายที่สุดก็ทำให้หน้าที่ของเจ้ายุ่งเหยิง  เจ้าไม่ได้นำขีดความสามารถ พรสวรรค์ และความสามารถพิเศษที่พระเจ้าประทานให้แก่เจ้ามาใช้ เจ้าไม่ได้ทุ่มเทความพยายามอย่างเต็มที่ และเจ้าไม่ได้สัมฤทธิ์ผลใดๆ  แม้เจ้าอาจจะยุ่งมากทีเดียว แต่พระเจ้ากลับตรัสว่าเจ้าเป็นเหมือนตัวตลก ไม่ใช่คนที่รู้จักที่ทางของตนและมุ่งเน้นกิจที่ถูกควรของตน  พระเจ้าไม่โปรดผู้คนเช่นนี้  ดังนั้น ไม่ว่าแผนการและเป้าหมายของเจ้าคืออะไร หากในท้ายที่สุดเจ้าไม่มาทำหน้าที่ของเจ้าตามหลักธรรมที่พระเจ้าทรงกำหนดไว้อย่างสุดหัวใจ สุดความคิด และสุดกำลังของเจ้า บนพื้นฐานของขีดความสามารถที่มีมาแต่กำเนิด พรสวรรค์ ความสามารถพิเศษ ความสามารถ และภาวะอื่นๆ ที่พระเจ้าได้ประทานให้แก่เจ้า เช่นนั้นแล้ว พระเจ้าก็จะไม่ทรงจดจำสิ่งที่เจ้าได้ทำลงไป และเจ้าไม่ได้กำลังจะทำหน้าที่ของตน แต่เจ้ากำลังจะทำชั่วแทน” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  “ขั้นแรกคือ จงใช้พรสวรรค์ ความสามารถ และจุดแข็งที่มีอยู่และมีมาแต่กำเนิดซึ่งพระเจ้าได้ประทานให้แก่เจ้าให้เกิดประโยชน์สูงสุดอย่างแท้จริง รวมถึงทักษะทางเทคนิคหรือทางวิชาชีพที่เจ้าสามารถบรรลุและสัมฤทธิ์ได้ และอย่าหยุดยั้งเอาไว้  หากเจ้าได้ทำให้พระเจ้าพึงพอพระทัยในแง่ของสิ่งเหล่านี้ทั้งหมด และรู้สึกว่าเจ้ายังสามารถไปถึงจุดที่สูงขึ้นได้อีก เช่นนั้นก็จงดูว่าทักษะทางเทคนิคหรือทางวิชาชีพใดที่เจ้าสามารถปรับปรุงหรือทำให้เกิดความก้าวหน้าภายในขอบเขตที่ขีดความสามารถของเจ้าสามารถสัมฤทธิ์ได้  เจ้าสามารถเรียนรู้และพัฒนาต่อไปได้ตามสิ่งที่ขีดความสามารถของเจ้าสามารถบรรลุได้ …  หากเจ้าสามารถทำหน้าที่ของเจ้าอย่างสุดหัวใจ สุดกำลัง และสุดความคิดของเจ้า ทำอย่างสุดความสามารถของเจ้า และเจ้ามีหัวใจที่จริงใจ เช่นนั้นเจ้าก็ล้ำค่าดั่งทองคำเมื่ออยู่เฉพาะพระพักตร์พระเจ้า  หากเจ้าไม่สามารถจ่ายราคาและขาดความจงรักภักดีในการทำหน้าที่ของตน เช่นนั้นแล้ว แม้ภาวะที่เจ้ามีมาแต่กำเนิดจะดีกว่าของคนทั่วไป เจ้าก็ไม่ได้ล้ำค่าเมื่ออยู่เฉพาะพระพักตร์พระเจ้า เจ้าไม่ได้มีค่าแม้แต่เม็ดทรายเม็ดเดียว” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  พระวจนะของพระเจ้าทำให้ฉันเข้าใจว่าไม่ว่าบุคคลจะมีขีดความสามารถเช่นไร ตราบใดที่พวกเขาทำหน้าที่ตามความสามารถของตัวเองอย่างสุดกำลังกายและใจ และมีหัวใจที่จริงใจ คนเช่นนั้นก็ล้ำค่ายิ่งกว่าทองคำในสายพระเนตรของพระเจ้า ขีดความสามารถที่พระเจ้าประทานให้ฉันนั้นจริงๆ แล้วก็เพียงพอ แถมฉันก็พอจะเข้าใจหลักธรรมบางอย่างเกี่ยวกับงานข้อเขียน และโดยปกติแล้ว เวลาติดตามงานก็ไม่ใช่ว่าฉันจะไม่มีหนทางเลย ปัญหาคือฉันไม่เคยสามารถปฏิบัติต่อข้อบกพร่องของตัวเองได้อย่างถูกควรเลย ฉันเอาแต่เปรียบเทียบตัวเองกับคนที่มีขีดความสามารถและพรสวรรค์ที่ดีกว่า และไม่เคยทุ่มเทใจให้กับวิธีทำหน้าที่ของตัวเองให้ดีเลย ตอนนี้พอได้ทำหน้าที่ผู้ดูแลอีกครั้ง ฉันจะทะนุถนอมหน้าที่นี้อย่างสุดซึ้ง และทุ่มเทสุดจิตสุดใจตอนทำหน้าที่ ฉันไม่อาจจะคิดลบกับหน้าที่นี้อีกต่อไป

เมื่อท่าทีของฉันเปลี่ยนไป ครั้งต่อไปที่ฉันทำหน้าที่ ฉันก็อธิษฐานขอให้พระเจ้าทรงทำให้หัวใจของฉันสงบเฉพาะพระพักตร์พระองค์ เมื่อทบทวนคำเทศนาอย่างรอบคอบ ฉันก็สามารถมองเห็นปัญหาบางอย่างได้ และฉันก็ได้รับประโยชน์จากการศึกษาทักษะในงานร่วมกับพี่น้องชายหญิงของฉัน เมื่อความเบี่ยงเบนและปัญหาปรากฏขึ้นในงาน ซึ่งเปิดโปงข้อบกพร่องมากมายของฉัน ฉันก็ยังคงรู้สึกละอายและคิดลบอยู่บ้าง และถึงกับคิดที่จะถอยหนี ในเวลาเช่นนั้น ฉันจะนึกถึงความล้มเหลวในอดีต เมื่อก่อน ฉันเอาแต่จมปลักอยู่กับความกังวลเรื่องความภาคภูมิใจและสถานะ และเมื่อเกิดปัญหาขึ้น ฉันก็ไม่กระตือรือร้นที่จะวิเคราะห์ความเบี่ยงเบนและข้อบกพร่อง เอาแต่คิดลบและถอยหนี และผลก็คือ ฉันสูญเสียพระราชกิจของพระวิญญาณบริสุทธิ์ไป ฉันไม่อยากจมอยู่ในสภาวะท้อแท้อีก ฉันจึงอธิษฐานถึงพระเจ้า ทูลขอให้พระองค์ทรงช่วยฉันให้หลุดพ้นจากความคิดลบ ในขณะเดียวกัน ฉันก็เปิดเผยสภาวะของฉันกับผู้นำและพี่น้องชายหญิงของฉันด้วย และพวกเขาทุกคนก็สามัคคีธรรมกับฉันและให้กำลังใจฉัน อีกทั้งผู้นำก็ช่วยและสนับสนุนฉัน โดยชี้ให้เห็นปัญหาในวิธีทำหน้าที่ของฉัน ฉันครุ่นคิดว่าปัญหาเหล่านี้เกิดจากอะไร และพบว่าบางปัญหาก็เกิดจากท่าทีแบบสุกเอาเผากินของฉัน และบางปัญหาก็เกิดขึ้นเพราะฉันไม่รู้ซึ้งในหลักธรรม ฉันจึงวิเคราะห์และแก้ไขปัญหาเหล่านี้ บางครั้ง เมื่อมีเรื่องมากเกินกว่าที่ฉันจะรับมือไหว ผู้นำก็จะเขียนมาหาฉันและช่วยให้ฉันหัดจัดลำดับความสำคัญ และหลังจากจัดสรรเวลาอย่างสมเหตุสมผลด้วยวิธีนี้แล้ว ฉันก็สามารถทำหน้าที่ของตัวเองได้ตามปกติ หลังจากนั้นไม่นาน ผลลัพธ์ในงานข้อเขียนก็ดีขึ้นบ้าง ตอนนี้ฉันเป็นผู้ดูแลมานานกว่าครึ่งปีแล้ว และแม้ว่าฉันจะมีข้อบกพร่องและข้อด้อยมากมาย และยังมีปัญหามากมายในงาน แต่จากประสบการณ์ครั้งนี้ ฉันได้รู้ซึ้งว่างานในพระนิเวศของพระเจ้าได้รับการค้ำจุนโดยพระวิญญาณบริสุทธิ์ เมื่อฉันปล่อยวางผลประโยชน์ส่วนตัวและทำหน้าที่อย่างขยันขันแข็ง ฉันก็สามารถได้รับพระราชกิจและการชี้แนะของพระวิญญาณบริสุทธิ์ แถมสามารถบรรลุผลลัพธ์ได้อยู่บ้างในหน้าที่ของตัวเอง ขอบคุณพระเจ้า!


41. วิธีปฏิบัติต่อความสนใจและงานอดิเรกของลูก

โดย เวินหน่วน ประเทศจีน

ตั้งแต่ลูกชายของฉันยังเล็ก เขาก็ค่อนข้างอ่อนแอและโตช้า บ้านของเราอยู่ใกล้โรงเรียน ฉันจึงมักจะพาเขาไปวิ่งเล่นที่สนามกีฬาของโรงเรียนเพื่อสร้างความแข็งแรง ตอนนั้นเขาไปเข้าตาโค้ชคนหนึ่ง ในปี 2020 ลูกชายของฉันอยู่ชั้น ป.3 โค้ชเลือกเขาให้เข้าทีมฟุตบอลของโรงเรียน ทุกบ่ายหลังเลิกเรียน ลูกชายของฉันจะไปฝึกซ้อมที่สนาม พอเห็นว่าแก้มของเขามีเลือดฝาดและร่างกายแข็งแรงขึ้น ฉันก็รู้สึกสบายใจ ทุกเย็น ฉันจะฟังเขาเล่าเรื่องสนุกๆ เกี่ยวกับฟุตบอล ขณะดูลูกชายฝึกซ้อมในสนาม ฉันสังเกตเห็นว่าโค้ชหลายคนให้ความสนใจเขาเป็นพิเศษและสอนท่าต่างๆ เพิ่มเติมให้เขา บรรดาโค้ชพูดกับฉันอย่างสุภาพมาก พวกเขาชมลูกชายของฉันว่าหัวไว เชื่อฟัง และอึด และมักจะให้ลูกชายของฉันเล่นกับนักเรียนที่โตกว่า โดยบอกว่าพวกเขาอยากบ่มเพาะให้เขาเป็นผู้เล่นตัวหลัก ฉันปลื้มใจมาก พลางคิดว่า “เขาทำให้ฉันภูมิใจจริงๆ เขามีแววที่จะเป็นนักฟุตบอลจริงๆ หรือ?” ตั้งแต่นั้นมา ฉันก็เริ่มให้ความสนใจเส้นทางนักฟุตบอลของลูกอย่างใกล้ชิด และตราบใดที่ฉันไม่ยุ่งกับหน้าที่เกินไป ฉันจะไปดูการแข่งขันของเขาทุกนัด ไม่ว่าจะเล็กหรือใหญ่ โค้ชจะแจ้งให้ฉันทราบล่วงหน้าถึงแผนของทีม และฉันก็รู้สึกภาคภูมิใจมาก ฉันอดไม่ได้ที่จะเริ่มฝันกลางวันว่า “ดูเหมือนว่าเขาจะมีพรสวรรค์เรื่องนี้จริงๆ ในสังคมที่มีการแข่งขันสูงในปัจจุบัน เป็นเรื่องยากที่จะตั้งตัวได้หากไม่มีทักษะพิเศษ ฉันต้องบ่มเพาะเขาให้ดีและปั้นให้เขาเป็นนักเตะดาวเด่น แล้วพอเขาประสบความสำเร็จและมีชื่อเสียง ไม่เพียงแต่เขาจะทำให้ฉันภูมิใจ แต่ฉันยังจะได้ร่วมรับความรุ่งโรจน์และความมั่งคั่งของเขาด้วย” ในวันขึ้นปีใหม่ปี 2021 ทีมของลูกชายฉันคว้าแชมป์ระดับเขต ขณะที่เขามองดูถ้วยรางวัลสีทองแวววาว เขาก็กอดฉันและหัวเราะอย่างมีความสุข ด้วยความดีใจ ฉันจึงแอบวางแผนอนาคตของลูกชายในฐานะนักฟุตบอล พลางคิดในใจว่า “จากนี้ไป เตรียมตัวสำหรับความยากลำบากได้เลย อย่าหาว่าแม่ใจร้ายเลยนะ ทั้งหมดนี้ก็เพื่อตัวลูกเอง เมื่อลูกประสบความสำเร็จในอนาคต ลูกจะเข้าใจเจตนาที่บากบั่นของแม่ นี่เป็นงานอดิเรกของลูกอยู่แล้ว และถ้าเราไม่บ่มเพาะลูกให้ดี พวกเราในฐานะพ่อแม่จะบกพร่องต่อหน้าที่”

หลังจากนี้ ฉันมักจะให้ลูกชายดูไฮไลท์ของนักเตะดาวเด่นจากทั่วโลก และพูดกับเขาว่า “เห็นไหมว่านักเตะดาวเด่นคนนี้น่าประทับใจแค่ไหน? ลูกคิดว่าจะรู้สึกยังไงที่ได้เป็นเหมือนเขา?” ลูกชายของฉันชอบดูการแข่งขันอยู่แล้ว และพอฉันคอยชี้แนะ เขาก็กระตือรือร้นยิ่งกว่าเดิม หลังจากทำการบ้านเสร็จ เขาจะดูการแข่งขันและบทสัมภาษณ์ของนักเตะดาวเด่น ไม่นาน เขาก็คุ้นเคยเป็นอย่างดีกับการแข่งขันฟุตบอลรายการใหญ่ๆ และนักเตะดาวเด่นจากชาติต่างๆ และเขามักจะอธิบายสิ่งเหล่านี้ให้ฉันฟัง เมื่อเห็นว่าลูกชายของฉันมาถูกทางแล้ว ฉันก็เริ่มสอนเขาเพิ่มเติมว่า “ไม่มีใครประสบความสำเร็จได้ง่ายๆ ลูกต้องอดทนต่อความยากลำบากเพื่อทำให้ความฝันของลูกเป็นจริง” ลูกชายของฉันเห็นด้วยอย่างยิ่งและแทบไม่เคยบ่นเรื่องการฝึกทักษะพื้นฐานที่น่าเบื่อ ตลอดช่วงฤดูร้อนปี 2021 ลูกชายของฉันจะไปฝึกซ้อมที่สนามทุกเช้าตอนตี 5 และจะไม่หยุดจนกว่าจะเลย 9 โมงเช้า และเขาไม่เคยขาดซ้อมแม้แต่ครั้งเดียว มีครั้งหนึ่ง ลูกชายของฉันเป็นไข้ และฉันปวดใจนิดหน่อยที่เห็นเขาอ่อนแอขนาดนั้น แต่เพื่อช่วยเขาเดินหน้าไปสู่เป้าหมาย ฉันก็ยังคงพาเขาไปที่สนาม ในช่วงสุดสัปดาห์ เมื่อเขาไปฝึกซ้อมที่สโมสร บางครั้งเขาเหนื่อยมากและอยากจะหยุดหนึ่งวัน แต่ฉันปฏิเสธตลอด บางครั้ง เขาก็ไม่เต็มใจอย่างมาก และฉันก็คอยพูดเกลี้ยกล่อมเพื่อเปลี่ยนกรอบความคิดของเขาว่า “ลูกต้องพยายามต่อไปเพื่อให้โค้ชเห็นความพยายามของลูก ทักษะของลูกต้องดีกว่านี้ โค้ชจะได้พาลูกไปแข่งขันมากขึ้น เมื่อลูกมีชื่อเสียง โค้ชที่เก่งกว่าจะสังเกตเห็นลูกและพาลูกไปอยู่ทีมที่ดียิ่งขึ้น เมื่อนั้นลูกจะไม่เข้าใกล้การเป็นนักเตะดาวเด่นอีกก้าวหนึ่งเหรอ?” ลูกชายเถียงฉันไม่ได้ จึงได้แต่ฝืนใจไปฝึกซ้อม

ต่อมา เนื่องจากการระบาดใหญ่ที่รุนแรง การแข่งขันรายการใหญ่ๆ จึงถูกระงับเป็นเวลาสองปีติดต่อกัน ลูกชายของฉันไม่ได้รับรางวัลอะไรเลย และเราทั้งคู่ต่างก็รู้สึกเสียดาย แต่ลูกชายของฉันไม่เคยหยุดฝึกซ้อม แม้ในอากาศที่หนาวเหน็บ เมื่อมีคนเพียงไม่กี่คนในสนาม ก็ยังเห็นเขาซ้อมอยู่ในกลุ่ม อย่างไรก็ตาม ฉันไม่รู้ว่าความสัมพันธ์ระหว่างฉันกับลูกชายเริ่มเปลี่ยนแปลงไปตั้งแต่เมื่อไหร่กันแน่ เนื่องจากอยากเห็นผลลัพธ์จากลูกชายมาก ทุกครั้งที่เขาอยากจะแบ่งปันช่วงเวลาที่น่าสนใจจากการฝึกซ้อมหลังจากกลับถึงบ้าน ฉันจะขัดจังหวะเขาอย่างใจร้อนว่า “แม่ไม่สนเรื่องพวกนั้น แม่อยากรู้แค่ว่าลูกชนะไหม? ยิงได้กี่ประตู?  โค้ชชมหรือเปล่า?  แล้วลูกเป็นผู้เล่นที่เก่งที่สุดในทีมไหม?” ลูกชายจะจนมุมกับคำถามของฉัน และเขาก็เลิกสนิทสนมกับฉันเหมือนเมื่อก่อน ถ้าทีมของเขาชนะ เขาจะมาอวดกับฉัน แต่ถ้าแพ้ เขาจะคอตกเหมือนทำอะไรผิดไป

ในปี 2023 ข้อจำกัดต่างๆ เนื่องด้วยโรคระบาดถูกยกเลิก และการแข่งขันหลายรายการถูกจัดขึ้นตามกำหนด ในช่วงสุดสัปดาห์ โค้ชมักจะพาเด็กๆ ไปแข่งขันที่เมืองอื่น ส่วนในช่วงวันหยุดเทศกาล พวกเขาไปเมืองที่ไกลออกไปเพื่อเข้าร่วมการแข่งขันรายการใหญ่ๆ และถึงกับฝึกซ้อมร่วมกับทีมที่อายุเท่ากันจากประเทศอื่นๆ ไม่ว่าต้องเสียเงินเท่าไหร่ ฉันก็ตั้งใจลงสมัครให้ลูกชาย และฉันคิดว่าตัวเองเป็นคนมองการณ์ไกลและเป็นผู้ปกครองที่มีความรับผิดชอบ ยิ่งลูกชายของฉันได้รับรางวัลมากเท่าไหร่ ฉันก็ยิ่งรู้สึกภูมิใจมากขึ้นเท่านั้น และฉันรู้สึกทะนงตัวมากต่อหน้าโค้ช ผู้ปกครองคนอื่นๆ และเพื่อนกับญาติของเรา ปีนี้ หน้าที่ของฉันทำให้ฉันยุ่งมาก แต่เพื่อที่จะอยู่เป็นเพื่อนลูกชายตอนฝึกซ้อม ฉันมักจะจอดรถไว้ข้างสนามและทำงานทางคอมพิวเตอร์ในรถขณะรอเขา เพราะฉันต้องลงจากรถไปดูการฝึกซ้อมของลูกชายบ่อยๆ ประสิทธิภาพในการทำหน้าที่ของฉันจึงต่ำมาก มีอยู่ครั้งหนึ่ง ลูกชายของฉันลงแข่งขันระดับเมือง ซึ่งเกิดขึ้นพร้อมกับการชุมนุมกับผู้มาใหม่ ถึงแม้ฉันอยากจะไปดูการแข่งขันของลูกชายจริงๆ แต่ฉันก็ละเลยหน้าที่ไม่ได้ ฉันจึงต้องไปที่การชุมนุม แต่ตลอดทางไปที่นั่น ฉันคิดถึงแต่เรื่องการแข่งขัน ฉันสงสัยว่าลูกชายจะได้ลงเล่นเต็มเวลาไหม หรือทีมของเขาจะชนะหรือเปล่า เมื่อฉันไปถึงบ้านเจ้าภาพ ฉันเห็นว่าผู้มาใหม่ยังไม่มา ปกติแล้ว ฉันจะรู้สึกกังวลและพยายามติดต่อผู้มาใหม่ แต่วันนั้นฉันกลับรู้สึกว่าดีแล้วที่ผู้มาใหม่ไม่มา เพราะนั่นหมายความว่าฉันสามารถไปดูการแข่งขันของลูกชายได้ ฉันรออยู่พักหนึ่ง และเนื่องจากผู้มาใหม่ยังไม่มา ฉันจึงรีบไปที่สนามแข่งขันอย่างร้อนใจ ฉันไปถึงทันดูครึ่งหลังพอดี และฉันตื่นเต้นมากที่เห็นทีมลูกชายของฉันชนะการแข่งขัน จนฉันลืมเรื่องการติดต่อผู้มาใหม่ไปโดยสิ้นเชิง

ในเดือนตุลาคม ปี 2023 ทีมลูกชายของฉันเข้าร่วมการแข่งขันทั่วทั้งเมืองแต่ไม่ได้รับถ้วยรางวัล ฉันโกรธเป็นฟืนเป็นไฟ โดยเฉพาะอย่างยิ่ง เมื่อฉันเห็นทีมที่อายุน้อยกว่าลูกชายฉันหนึ่งปีได้รับรางวัล และผู้ปกครองกับเด็กๆ เหล่านั้นฉลองกันในกลุ่ม WeChat ฉันก็แทบจะคลั่ง ในอดีต พวกเขาทำได้แค่อิจฉาพวกเรา แต่ตอนนี้พวกเขากลับชนะ ในขณะที่ลูกชายของฉันกลับบ้านมือเปล่า ฉันขายหน้าจนทำอะไรไม่ถูก เมื่อกลับถึงบ้าน ฉันไม่ได้กินแม้แต่มื้อเย็น ฉันระบายอารมณ์ใส่ลูกชายไม่หยุดว่า “โรคระบาดใหญ่ทำให้การแข่งขันล่าช้าไปสองปี แต่แม่ไม่คิดเลยว่าครั้งนี้แกจะยังไม่มีผลงานอะไรเลย ทั้งหมดเป็นเพราะโค้ชไม่ฝึกซ้อมพวกแกให้ดีก่อนการแข่งขัน เพื่อนร่วมทีมของแกคนหนึ่งพลาดในจังหวะสำคัญและถ่วงทุกคนไว้ ส่วนแก แม่ว่าแกก็ไม่ได้เล่นได้ดีขนาดนั้นเหมือนกัน ถ้าแกเล่นดี แกต้องนำทีมไปจนถึงเส้นชัยได้แน่นอน!” เขาเศร้ามากอยู่แล้วเพราะแพ้การแข่งขัน แต่พอเห็นฉันหัวฟัดหัวเหวี่ยง เขาก็พยายามปลอบฉันว่า “แม่ครับ อย่าโกรธเลย ทุกการแข่งขันมีแพ้มีชนะ พวกเราแค่เล่นไม่ดีเท่าพวกเขา” เมื่อมองใบหน้าที่ไร้เดียงสาของลูกชาย ฉันก็ใจอ่อนลงเล็กน้อย “มันก็แค่เกม ทำไมฉันถึงโกรธขนาดนี้?” ฉันบังคับตัวเองให้พูดให้กำลังใจลูกชายไปสองสามคำ แต่ลึกๆ แล้ว ฉันยังว้าวุ่น และพอถึงตี 1 ฉันก็ยังนอนไม่หลับ ฉันรู้สึกว่าสภาวะของตัวเองผิดปกติ ฉันจึงอธิษฐานในใจว่า “ข้าแต่พระเจ้า ข้าพระองค์ควบคุมอารมณ์ของตัวเองไม่ได้ พระองค์ทรงขอให้พวกเรามองผู้คนและสิ่งทั้งหลาย และประพฤติปฏิบัติตนตามพระวจนะของพระองค์ โดยมีความจริงเป็นหลักเกณฑ์เสมอ ข้าพระองค์ควรเข้าสู่ความจริงด้านใดเกี่ยวกับการบ่มเพาะลูกของข้าพระองค์?  โปรดทรงให้ความรู้แจ้งและทรงชี้แนะข้าพระองค์ด้วยเถิด” หลังจากอธิษฐาน ฉันก็นึกถึงสิ่งที่พระเจ้าตรัสบอกพวกเราเกี่ยวกับความรับผิดชอบที่พ่อแม่ควรลุล่วงเพื่อลูก โดยมีพระวจนะของพระเจ้าบทตอนหนึ่งผุดขึ้นมาในใจที่ว่า “ในแง่หนึ่ง การลุล่วงความรับผิดชอบของพ่อแม่หมายถึงการเอาใจใส่ดูแลชีวิตของลูก ส่วนอีกแง่หนึ่งหมายถึงการชี้แนะและแก้ไขความคิดอ่านของลูกให้ถูกต้อง ให้การชี้แนะที่ถูกต้องแก่ลูกในเรื่องความคิดอ่านและทัศนะของพวกเขา” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  พระเจ้าทรงขอว่า เมื่อลูกเล็กๆ ของเรามีความคิดหรือทัศนะแบบสุดขั้ว พวกเราในฐานะพ่อแม่ ต้องให้คำแนะนำเรื่องความคิดของพวกเขาอย่างทันท่วงที นี่คือความรับผิดชอบของการเป็นพ่อแม่ ลูกชายของฉันแพ้การแข่งขันในวันนั้น และเมื่อเขากลับถึงบ้าน มันควรจะเป็นเวลาที่เขาจะได้ระบายอารมณ์และแสดงความคิดของเขา ฉันควรจะฟังความคิดของเขา ให้คำแนะนำเขา และช่วยเขาแก้ไขมุมมองที่ผิดพลาดของเขา ไม่เพียงแต่ฉันไม่ได้ให้คำแนะนำเขาเลย แต่กลับซ้ำเติมเขาแทน ฉันช่างไร้เหตุผลจริงๆ! ฉันเป็นแม่ที่ไม่ได้มาตรฐานด้วยซ้ำ ฉันแย่มาก!  เมื่อคิดถึงสิ่งเหล่านี้ ฉันก็ค่อยๆ สงบลง และเลิกหมกมุ่นอยู่กับผลการแข่งขัน

ต่อมา ฉันได้ทบทวนว่าทำไมฉันถึงเรียกร้องอะไรมากมายจากลูกของฉัน ฉันได้อ่านพระวจนะของพระเจ้าที่ว่า “ภายในจิตสำนึกที่เอาตัวเองเป็นที่ตั้งของพ่อแม่ พวกเขาวาดมโนภาพ วางแผน และกำหนดสิ่งต่างๆ สารพัดเกี่ยวกับอนาคตของลูกของตน และผลลัพธ์ก็คือ พวกเขาสร้างความคาดหวังเหล่านี้ขึ้นมา  ภายใต้การปลุกปั่นของความคาดหวังเหล่านี้ พ่อแม่เรียกร้องให้ลูกของตนเล่าเรียนทักษะสารพัด เช่น การละคร การเต้นรำ ศิลปะ และอื่นๆ  พวกเขาเรียกร้องให้ลูกกลายเป็นบุคคลที่มีพรสวรรค์ และให้พวกเขาเป็นผู้บังคับบัญชาและไม่ใช่ผู้ใต้บังคับบัญชาในภายภาคหน้า  พวกเขาเรียกร้องให้ลูกของตัวเองกลายเป็นข้าราชการระดับสูงและไม่ใช่พวกทหารปลายแถว พวกเขาเรียกร้องให้ลูกกลายเป็นผู้จัดการ ผู้บริหารระดับสูง และซีอีโอ ทำงานให้กับบริษัทชั้นนำติดหนึ่งใน 500 ของโลก เป็นต้น  เหล่านี้ล้วนเป็นแนวคิดที่เอาตัวเองเป็นที่ตั้งของพ่อแม่… ความคาดหวังเหล่านี้ของพ่อแม่มีพื้นฐานอยู่บนอะไร?  ความคาดหวังเหล่านี้มาจากไหน?  ความคาดหวังเหล่านี้มาจากสังคมและโลก  จุดประสงค์ของความคาดหวังจากทางพ่อแม่เหล่านี้ล้วนเป็นไปเพื่อทำให้ลูกสามารถปรับตัวเข้ากับสังคมและโลกนี้ได้ เพื่อหลีกเลี่ยงการถูกโลกหรือสังคมกำจัดออกไป และเพื่อตั้งตัวในสังคม เพื่อให้ได้การงานที่มั่นคง ครอบครัวที่มีเสถียรภาพ และอนาคตที่แน่นอน ดังนั้นพ่อแม่จึงมีความคาดหวังที่เอาตัวเองเป็นที่ตั้งนานัปการต่อลูกหลานของตัวเอง  ตัวอย่างเช่น เดี๋ยวนี้การเป็นวิศวกรคอมพิวเตอร์ค่อนข้างเป็นที่นิยม  บางคนบอกว่า ‘ลูกชายของฉันจะเป็นวิศวกรคอมพิวเตอร์ในอนาคต  เขาจะหาเงินในวงการนี้ได้มาก และนี่ก็จะทำให้พ่อแม่อย่างพวกเราพลอยดูดีไปด้วย!’  ในสภาพการณ์เหล่านี้ที่เด็กทั้งหลายไม่มีแนวความคิดเกี่ยวกับสิ่งใดเลย พ่อแม่ของพวกเขาจึงจัดวางอนาคตของพวกเขา  นี่เป็นเรื่องที่ผิดไม่ใช่หรือ?  (ใช่)  พ่อแม่ของพวกเขากำลังฝากความหวังไว้กับลูกของตนบนพื้นฐานของหนทางในการมองสิ่งทั้งหลายของผู้ใหญ่คนหนึ่งล้วนๆ รวมไปถึงทัศนะ มุมมองและการเลือกชอบของผู้ใหญ่คนหนึ่งมีต่อเรื่องทั้งหลายบนโลก  นี่เอาตัวเองเป็นที่ตั้งไม่ใช่หรือ?  (ใช่)  หากเจ้าจะพูดให้ฟังดูดี เจ้าสามารถพูดได้ว่านั่นเอาตัวเองเป็นที่ตั้ง แต่จริงๆ แล้วนั่นคืออะไร?  การเอาตัวเองเป็นที่ตั้งแบบนี้ตีความอีกอย่างได้ว่าอะไร?  นั่นคือความเห็นแก่ตัวไม่ใช่หรือ?  นั่นคือการบีบบังคับไม่ใช่หรือ?  (ใช่)  เจ้าชอบอาชีพบางอย่าง เจ้าอยากเป็นเจ้าหน้าที่รัฐ อยากรวย อยากเป็นคนเลิศหรูและประสบความสำเร็จในสังคม เจ้าจึงให้ลูกๆ เสาะแสวงที่จะเป็นคนเช่นนั้นและเดินไปบนเส้นทางแบบนั้นด้วย  แต่ในวันข้างหน้าลูกๆ จะชอบใช้ชีวิตอยู่ในสภาพแวดล้อมดังกล่าวและชอบทำงานดังกล่าวกระนั้นหรือ?  พวกเขาเหมาะกับสิ่งนั้นหรือไม่?  โชคชะตาของพวกเขาเป็นเช่นไร?  พระเจ้าทรงมีอธิปไตยและการจัดเตรียมให้พวกเขาอย่างไร?  เจ้ารู้สิ่งเหล่านี้หรือไม่?  คนบางคนพูดว่า ‘ฉันไม่สนใจเกี่ยวกับสิ่งเหล่านั้นหรอก สิ่งที่สำคัญก็คือสิ่งทั้งหลายที่ฉันในฐานะพ่อแม่ของพวกเขาชอบ  ฉันจะฝากความหวังไว้ที่พวกเขาบนพื้นฐานของการเลือกชอบของตัวฉันเอง’  นั่นเห็นแก่ตัวมากไม่ใช่หรือ?  (ใช่)  นั่นช่างเห็นแก่ตัวเหลือเกิน!” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  จากพระวจนะของพระเจ้า ฉันเห็นว่าพ่อแม่เรียกร้องหลายอย่างจากลูก โดยอิงจากความชอบของตัวเองและความเข้าใจของสังคม แล้วก็ขอให้ลูกๆ ไล่ตามไขว่คว้าและทำตามข้อเรียกร้องเหล่านี้ เมื่อมองตัวเองในแง่มุมนี้ ฉันก็เห็นว่าฉันชอบได้รับการยกย่อง และไม่อยากไร้ชื่อเสียง ฉันจึงคาดหวังให้ลูกชายไล่ตามไขว่คว้าสิ่งเดียวกัน ฉันเห็นว่าความกดดันของการแข่งขันทางสังคมนั้นสูงมาก และลูกชายของฉันบังเอิญมีพรสวรรค์ด้านกีฬา ฉันจึงหวังว่าเขาจะโดดเด่นในหมู่เพื่อนร่วมรุ่นผ่านฟุตบอล เพื่อในที่สุดจะกลายเป็นคนดัง หาเงินได้มากมาย และใช้ชีวิตที่เหนือกว่าคนอื่น แบบนี้ฉันจะได้รับผลประโยชน์จากความสำเร็จของเขาด้วย เพื่อบรรลุเป้าหมายนี้ ฉันได้พรากความสุขในการเล่นฟุตบอลไปจากลูกชาย และฉันบังคับเขาให้ไล่ตามไขว้คว้าความมุ่งมาดปรารถนาที่จะเป็นนักเตะดาวเด่นตามความปรารถนาของฉัน ไม่ว่าอากาศจะร้อนจัดหรือหนาวจัด และไม่ว่าร่างกายเขาจะทนได้หรือไม่ ฉันก็บังคับให้เขาฝึกซ้อมต่อไป ลูกชายของฉันค่อยๆ เริ่มให้ความสำคัญกับการแพ้ชนะและเกียรติยศมากเกินไป และเขาถึงกับเริ่มทะนงตนและอิ่มอกอิ่มใจเพราะความสำเร็จของตัวเอง ภายนอก ดูเหมือนว่าฉันทำสิ่งนี้เพื่อประโยชน์ของลูกชาย แต่ในความเป็นจริง ฉันอยากใช้ความสำเร็จของเขาในกีฬาฟุตบอลเพื่อสนองความอยากได้อยากมีที่เห็นแก่ตัวของฉัน และทำให้ความปรารถนาของตัวเองที่จะได้รับการชื่นชมและเพลิดเพลินกับความมั่งคั่งและความรุ่งโรจน์เป็นจริง ที่สำคัญกว่านั้น ความคาดหวังและสิ่งที่ฉันเรียกร้องจากลูกชายนั้นถูกขับเคลื่อนโดยความอยากได้อยากมีส่วนตัวของฉันล้วนๆ ลูกชายของฉันยังเด็กและไม่เข้าใจแนวคิดเรื่องการมีชื่อเสียงหรือการหาเงินได้มากมายด้วยซ้ำ แต่ฉันก็ยัดเยียดสิ่งเหล่านี้ให้เขาและบังคับให้เขาทำตามแผนของฉัน ฉันเห็นแก่ตัวมาก! ลูกชายของฉันจะทำงานอะไร และเขาจะกลายเป็นคนแบบไหนในอนาคต ทั้งหมดอยู่ภายใต้อธิปไตยและการจัดการเตรียมการของพระเจ้า การที่ฉันวางแผนชีวิตลูกชายตามความปรารถนาของตัวเอง ไม่ใช่การพยายามเป็นอิสระจากอธิปไตยของพระเจ้าทิ้งหรอกหรือ?

ต่อมา ฉันแสวงหาว่า “ทำไมฉันถึงคาดหวังให้ลูกชายทำตามข้อเรียกร้องของฉันตลอด?” เมื่อฉันอ่านพระวจนะของพระเจ้า ฉันก็รู้สึกกระจ่างในหัวใจขึ้นเล็กน้อย พระเจ้าผู้ทรงมหิทธิฤทธิ์ตรัสว่า “ในข้อเท็จจริงนั้น ไม่ว่าความมุ่งมาดปรารถนาของมนุษย์จะใหญ่โตเพียงใด ไม่ว่าความอยากได้อยากมีของมนุษย์จะสอดคล้องกับความเป็นจริงหรือถูกต้องเหมาะสมเพียงใด ทั้งหมดที่มนุษย์อยากสัมฤทธิ์ ทั้งหมดที่มนุษย์แสวงหา เชื่อมโยงกับคำสองคำอย่างแยกกันไม่ออก  สองคำนี้สำคัญอย่างยิ่งต่อทุกคนไปตลอดชีวิตของพวกเขา และคำสองคำนี้เป็นสิ่งที่ซาตานตั้งใจที่จะปลูกฝังในมนุษย์  คำสองคำนี้คืออะไรนะหรือ?  คำสองคำนี้ก็คือ ‘ชื่อเสียง’ และ ‘ผลประโยชน์’  ซาตานใช้วิธีการที่อ่อนโยนมาก วิธีการซึ่งเป็นไปตามมโนคติที่หลงผิดของผู้คนอย่างยิ่ง และไม่ค่อยก้าวร้าวนัก เพื่อทำให้ผู้คนยอมรับวิธีการและกฎแห่งการอยู่รอดของมันโดยไม่รู้ตัว เกิดมีเป้าหมายในชีวิตและทิศทางในชีวิต และเกิดมีความมุ่งมาดปรารถนาในชีวิตขึ้นมา  ไม่ว่าผู้คนจะพรรณนาความมุ่งมาดปรารถนาในชีวิตของตนเอาไว้สูงส่งเพียงใด ความมุ่งมาดปรารถนาเหล่านี้ก็ถูกเชื่อมโยงกับ ‘ชื่อเสียง’ และ ‘ผลประโยชน์’ อย่างแยกกันไม่ออก  ทุกสิ่งทุกอย่างที่บุคคลที่ยิ่งใหญ่หรือมีชื่อเสียงคนใดก็ตาม—หรือที่จริงแล้วใครก็ตาม—ไต่ตามตลอดชีวิตของพวกเขา มีความสัมพันธ์เกี่ยวข้องกับสองคำนี้เท่านั้นคือ ‘ชื่อเสียง’ และ ‘ผลประโยชน์’  ผู้คนคิดว่าทันทีที่พวกเขามีชื่อเสียงและผลประโยชน์ พวกเขาก็ย่อมมีต้นทุนที่พวกเขาสามารถใช้สิ่งเหล่านี้ให้เกิดประโยชน์เพื่อให้ได้ชื่นชมสถานะอันสูงส่งและความมั่งคั่งอันใหญ่หลวง และเพื่อชื่นชมชีวิต  พวกเขาคิดว่าทันทีที่ตนเองมีชื่อเสียงและผลประโยชน์ พวกเขาก็มีต้นทุนที่พวกเขาสามารถใช้เพื่อเสาะแสวงความยินดีและหมกมุ่นกับความเพลิดเพลินทางเนื้อหนังโดยไม่ยั้งคิด  เพื่อเห็นแก่ประโยชน์ของชื่อเสียงและผลประโยชน์ซึ่งพวกเขาอยากได้อยากมี ผู้คนจึงมอบร่างกาย หัวใจ และแม้แต่ทั้งหมดที่พวกเขามี รวมถึงจุดหมายปลายทางในอนาคตและชะตากรรมของพวกเขาให้ซาตานอย่างเต็มใจ แม้ไม่รู้ตัวก็ตาม  พวกเขาทำเช่นนั้นโดยไม่สงวนท่าที โดยที่ไม่มีความสงสัยแม้แต่อึดใจ และโดยไม่รู้ที่จะเอาทุกสิ่งที่พวกเขาเคยมีกลับคืนมา  ผู้คนสามารถรักษาการควบคุมตัวเองได้หรือไม่ในเมื่อพวกเขาได้มอบตนเองให้ซาตานและกลายเป็นจงรักภักดีต่อมันในลักษณะนี้แล้ว?  แน่นอนว่าไม่  พวกเขาถูกซาตานควบคุมอย่างสมบูรณ์และอย่างถึงที่สุด พวกเขาได้จมดิ่งลงในปลักตมอย่างสมบูรณ์และอย่างถึงที่สุด และไร้ความสามารถที่จะปลดปล่อยตัวเองเป็นอิสระได้ เมื่อใครสักคนจมปลักอยู่ในชื่อเสียงและผลประโยชน์ พวกเขาจะไม่แสวงหาสิ่งที่สดใส สิ่งที่ยุติธรรม หรือบรรดาสิ่งที่สวยงามและดีงามอีกต่อไป  นี่เป็นเพราะว่าสำหรับผู้คนแล้ว ความเย้ายวนของชื่อเสียงและผลประโยชน์นั้นมากเกินไป  ทั้งหมดนี้เป็นสิ่งที่ผู้คนสามารถไล่ตามเสาะหาอย่างไม่จบไม่สิ้นตลอดชั่วชีวิตของพวกเขาและกระทั่งชั่วนิรันดร์  นี่คือสถานการณ์ตามจริงไม่ใช่หรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  พอได้อ่านพระวจนะของพระเจ้า ฉันก็เข้าใจว่าเหตุผลที่ฉันมีความคาดหวังเช่นนั้นกับลูก ก็เพราะฉันได้ตั้งการไล่ตามไขว่คว้าชื่อเสียงและผลประโยชน์เป็นเป้าหมายในชีวิตฉัน ตั้งแต่เด็ก ฉันยึดถือคำกล่าวเยี่ยงซาตานที่ว่า “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” “จงโดดเด่นเหนือทุกคนที่เหลือ และจงนำพาเกียรติมาเผื่อบรรพบุรุษของเจ้า” และ “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” เป็นหลักความเชื่อในการดำเนินชีวิต ฉันมุ่งเน้นแต่เรื่องการเรียนและการสอบ ทุกครั้งที่ฉันบรรลุเป้าหมายและได้รับการยกย่องจากผู้อื่น พ่อแม่ของฉันก็เป็นที่อิจฉาของญาติสนิทมิตรสหายและเพื่อนบ้านเพราะความสำเร็จของฉัน และฉันรู้สึกว่าไม่ว่าจะต้องทนทุกข์แค่ไหน มันก็คุ้มค่า หลังจากที่ฉันเริ่มทำงาน เพื่อที่จะได้เลื่อนตำแหน่ง ได้รับการขึ้นเงินเดือน และโดดเด่น ฉันไม่มีทางเลือกอื่นนอกจากต้องเลียแข้งเลียขาบรรดาหัวหน้าของฉัน ฉันสวมหน้ากากเมื่อต้องรับมือกับเพื่อนร่วมงาน และฉันพูดในสิ่งที่ขัดกับความรู้สึกที่แท้จริงของฉัน ครอบครัวของฉันมีความสุขมากที่เห็นว่าฉันทำงานในเมืองใหญ่และส่งเงินกลับบ้านทุกเดือน และฉันก็รู้สึกภูมิใจมากเช่นกัน แต่ในความเป็นจริง ฉันเบื่อหน่ายกับชีวิตแบบที่ฉันมีมานานแล้ว ในโลกแห่งชื่อเสียงและผลประโยชน์ ฉันสูญเสียความซื่อตรงและศักดิ์ศรีของตัวเอง และรู้สึกโดดเดี่ยวและว่างเปล่าอยู่ภายใน และฉันไม่มีใครที่จะฉันสามารถบอกความรู้สึกที่แท้จริงได้ หลังจากที่ฉันลาออก ฉันก็ไม่อยากจะนึกถึงช่วงเวลานั้นอีกเป็นเวลาหลายปี หลังจากยอมรับพระราชกิจของพระเจ้าผู้ทรงมหิทธิฤทธิ์แห่งยุคสุดท้าย ฉันก็เริ่มทำหน้าที่ของฉันในคริสตจักร ซึ่งช่วยให้ฉันรู้สึกสงบและสบายใจ และได้หลบเลี่ยงโลกที่ผู้คนแก่งแย่งชิงดีและคิดคดทรยศเพื่อไขว่คว้าชื่อเสียงและผลประโยชน์ ฉันคิดว่าฉันได้ปล่อยวางการไล่ตามไขว่คว้าชื่อเสียงและผลประโยชน์ไปแล้ว แต่นึกไม่ถึงว่า เมื่อเป็นเรื่องที่ลูกของฉันเล่นฟุตบอล ฉันก็เริ่มไล่ตามไขว่คว้าชื่อเสียงและผลประโยชน์อีกครั้ง ฉันอยากจะบ่มเพาะลูกของฉันให้กลายเป็นนักเตะดาวเด่นเพื่อที่ฉันจะได้เพลิดเพลินความรุ่งโรจน์นั้นด้วย แก่นแท้ของความคาดหวังของฉันคือ ฉันอยากให้ลูกของฉันไล่ตามไขว่คว้าชื่อเสียง ผลประโยชน์ และสถานะเหมือนกับฉัน ในสนาม ลูกของฉันแข่งขันกับคู่ต่อสู้ของเขา นอกสนาม ฉันแข่งขันกับผู้ปกครองคนอื่นๆ เราแข่งขันกันเพื่อดูว่าใครจะสามารถบ่มเพาะลูกได้ดีกว่า และใครจะสามารถทำให้ลูกนำความรุ่งโรจน์มาให้ได้มากกว่า ฉันถึงกับนึกฝันว่าหลังจากที่ลูกชายมีชื่อเสียง ฉันจะสามารถเพลิดเพลินความร่ำรวย สถานะ และความรุ่งโรจน์ไปพร้อมกับเขาได้ ฉันได้เห็นว่าเป้าหมายที่ฉันไล่ตามไขว่คว้าไม่ได้เปลี่ยนแปลงไปเลย ตลอดหลายปีที่ไปดูการแข่งขันกับลูกชาย ฉันเห็นว่ากีฬาเพื่อการแข่งขันนั้นล้วนเกี่ยวกับชื่อเสียงและผลประโยชน์ ต่อให้ผู้เล่นที่มีพรสวรรค์มีผลงานที่ดีเพราะความอุตสาหะ แต่ความทุกข์ที่พวกเขาต้องทนรับ ทั้งทางร่างกายและจิตใจในกระบวนการนั้น เป็นสิ่งที่คนธรรมดาไม่สามารถทนได้ ยิ่งไปกว่านั้น ความสำเร็จเพียงชั่วครู่ชั่วยามนี้จางหายไปอย่างรวดเร็วและไม่มีความหมายอะไร แม้แต่นักเตะดาวเด่นเหล่านั้นที่มีทั้งชื่อเสียงและผลประโยชน์ก็ไม่สามารถหลีกหนีความแก่ ความเจ็บป่วย และความตายได้ และยังต้องเผชิญกับความยากลำบากในชีวิต ชื่อเสียงและผลประโยชน์ไม่สามารถหยุดความแก่หรือความเจ็บป่วยได้ และไม่สามารถยืดอายุของคนเราได้ ต่อให้ฉันบ่มเพาะลูกชายจนได้เป็นนักเตะดาวเด่น จะมีประโยชน์อะไร?  เขาจะยังเป็นทุกข์จากความทุกข์ร้อนที่ซาตานก่อเหมือนกับฉันไม่ใช่หรือ?  ตอนนั้นเองที่ฉันเห็นว่าการพาลูกเดินบนเส้นทางแห่งการไล่ตามไขว่คว้าชื่อเสียงและผลประโยชน์นั้น ก็เหมือนกับการผลักเขาลงไปในกองไฟ เห็นได้ชัดว่าลูกชายของฉันเป็นเพียงเด็กธรรมดาที่รักการเล่นฟุตบอล และฉันคือคนที่ตาบอดเพราะชื่อเสียงและผลประโยชน์ ฉันเป็นคนที่เอาโซ่ตรวนแห่งชื่อเสียงและผลประโยชน์ไปล่ามลูกชาย

ต่อมา การกินและดื่มพระวจนะของพระเจ้าทำให้ฉันเริ่มเห็นปัญหานี้ชัดเจนขึ้น พระเจ้าผู้ทรงมหิทธิฤทธิ์ตรัสว่า “หากพ่อแม่ปรารถนาที่จะลุล่วงความรับผิดชอบของตน พวกเขาก็ควรพยายามเข้าใจบุคลิกภาพ อุปนิสัย ความสนใจ ขีดความสามารถ และสิ่งจำเป็นสำหรับความเป็นมนุษย์ของลูกของตน  แทนที่จะเปลี่ยนแปรการไล่ตามไขว่คว้าชื่อเสียง ผลประโยชน์ และเงินตราของตนเองให้กลายเป็นความคาดหวังที่มีต่อลูก ยัดเยียดสิ่งที่เป็นชื่อเสียง ผลประโยชน์ และสิ่งทางโลกให้กับลูกของตน  พ่อแม่เรียกสิ่งเหล่านี้ในชื่อที่ฟังดูดีว่า ‘ความคาดหวังที่มีต่อลูก’ แต่ในความเป็นจริงแล้ว สิ่งเหล่านั้นไม่ได้เป็นเช่นนั้น  เป็นที่ชัดเจนว่าพวกเขากำลังพยายามผลักลูกของตนเข้าสู่กองเพลิงและส่งลูกเข้าไปในอ้อมแขนของหมู่มาร” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  “ในส่วนของเส้นทางที่ลูกจะใช้ในอนาคตหรืออาชีพการงานที่ลูกจะไล่ตามไขว่คว้า พ่อแม่ก็ไม่ควรปลูกฝังเรื่องดังกล่าวในตัวลูกๆ เช่น ‘ดูนักเปียโนคนนั้นสิ ที่ชื่อนั้นน่ะ เขาเริ่มเล่นเปียโนตอนอายุสี่หรือห้าขวบ  ไม่เคยลุ่มหลงในการละเล่น ไม่คบหาเพื่อน เอาแต่ฝึกเปียโน และเข้าชั้นเรียนเปียโนทุกวัน  เขายังปรึกษาครูไปหลายคน และเข้าแข่งขันการเล่นเปียโนต่างๆ  ดูสิว่าตอนนี้เขามีชื่อเสียงแล้ว กินดีอยู่ดี แต่งตัวดี รัศมีจับ และไปไหนก็มีคนเคารพ’  นี่ใช่การให้การศึกษาประเภทที่ส่งเสริมพัฒนาการที่ดีต่อสุขภาพจิตใจของเด็กหรือไม่?  (ไม่ใช่)  เช่นนั้นนี่เป็นการให้การศึกษาประเภทใด?  นี่เป็นการให้การศึกษาของมาร  การให้การศึกษาชนิดนี้สร้างความเสียหายต่อจิตใจอันเยาว์วัยของผู้ใดก็ตาม  การให้การศึกษาแบบนี้หนุนใจพวกเขาให้ทะยานอยากในชื่อเสียง ละโมบต่อความเฉิดฉาย เกียรติ ตำแหน่ง และความเพลิดเพลินยินดี  นี่ทำให้พวกเขาโหยหาและไล่ตามไขว่คว้าสิ่งเหล่านี้นับตั้งแต่เยาว์วัย ขับดันพวกเขาไปสู่ความวิตก ความหวาดหวั่นขั้นรุนแรง และความกังวล รวมทั้งถึงกับเป็นเหตุให้พวกเขาจ่ายราคาทุกประเภทเพื่อให้ได้สิ่งนั้นมา โดยตื่นแต่เช้าและทำงานจนดึกเพื่อตรวจดูการบ้านของตนให้รอบคอบ รวมทั้งศึกษาทักษะต่างๆ จนสูญเสียวัยเด็กไปโดยเอาช่วงปีอันล้ำค่าเหล่านั้นไปแลกกับสิ่งเหล่านี้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  จากพระวจนะของพระเจ้า ฉันได้เห็นว่าพ่อแม่ส่งต่อการไล่ตามไขว่คว้าชื่อเสียงและผลประโยชน์ของตัวเองให้กับลูก และสิ่งนี้ปรากฏอยู่ตลอดกระบวนการเลี้ยงดูและให้การศึกษาเด็ก สิ่งนี้สร้างความเสียหายมากต่อร่างกายและจิตใจของเด็ก และโดยแก่นแท้แล้ว สิ่งนี้ผลักเด็กเข้าสู่เงื้อมมือของมาร ฉันคิดถึงเรื่องที่ลูกชายของฉันอยู่ในวัยเด็กที่ไร้กังวล แต่ฉันกลับทำให้เขาต้องพยายามเป็นนักเตะดาวเด่นและไล่ตามชื่อเสียงเงินทองตั้งแต่อายุหกเจ็ดขวบ สิ่งเหล่านี้หนักหนาเกินกว่าที่จิตใจเขาจะรับไหว แต่ฉันก็ยังคงปลูกฝังแนวคิดเหล่านี้ให้เขาอย่างแข็งขัน และเรียกร้องให้เขาฝึกซ้อมต่อไป แม้ว่าเขาจะเหนื่อยหรือป่วยก็ตาม ฟุตบอลได้กลายเป็นมากกว่าความสนใจหรืองานอดิเรกสำหรับลูกชายของฉัน และเขาต้องแบกรับความกดดันจากฉันมากเกินไป ฉันบังคับให้ลูกใส่ใจเรื่องแพ้ชนะ เรื่องความสำเร็จและความล้มเหลว บังคับให้เขาแข่งขันกับเพื่อนรุ่นเดียวกัน และฉันบังคับให้เขาฝึกซ้อมอย่างหนัก โค้ชจำนวนมากขึ้นจะได้สังเกตเห็นเขา ถึงตอนนี้ ลูกชายของฉันจะรู้สึกเหนือกว่าคนอื่นทุกครั้งที่เขาชนะการแข่งขันหรือได้รับการยกย่อง และเขาจะรู้สึกท้อแท้และอิจฉาเมื่อคนอื่นทำได้ดีกว่าและได้รับความสนใจ ลูกชายของฉันสูญเสียความไร้เดียงสาที่เขาควรจะมีในวัยของเขาไป และทั้งหมดนี้เป็นผลมาจากการที่ฉันยัดเยียดความอยากได้อยากมีของตัวเองให้เขา หลังจากเชื่อในพระเจ้ามาหลายปี ฉันมองไม่เห็นผลเสียที่ชื่อเสียงและผลประโยชน์มีต่อผู้คน ฉันถึงกับสอนให้ลูกไล่ตามไขว่คว้าชื่อเสียงและผลประโยชน์ ซึ่งทำให้ฉันทำหน้าที่ของตัวเองล่าช้า ฉันละทิ้งงานที่ถูกควรของตัวเองจริงๆ! ฉันรู้สึกเสียใจมากและอธิษฐานถึงพระเจ้าว่า “ข้าแต่พระเจ้า ข้าพระองค์ไม่เข้าใจความจริง ข้าพระองค์เป็นผู้ปกครองไม่ได้ตามมาตรฐานด้วยซ้ำ ข้าพระองค์ควรสอนลูกอย่างไร และควรปฏิบัติต่อความสนใจและงานอดิเรกของลูกอย่างไร?  โปรดทรงให้ความรู้แจ้งและทรงชี้แนะข้าพระองค์ด้วยเถิด”

ต่อมา ฉันพบเส้นทางแห่งการปฏิบัติในพระวจนะของพระเจ้า พระเจ้าผู้ทรงมหิทธิฤทธิ์ตรัสว่า “เวลาที่พ่อแม่ยัดเยียดความคาดหวังและความต้องการสารพัดอย่างให้กับลูกของตน พวกเขากลับเพิ่มความกดดันให้กับลูกเป็นอันมาก—นี่ไม่ใช่การลุล่วงหน้าที่ของตน  ถ้าเช่นนั้น ความรับผิดชอบที่พ่อแม่ควรลุล่วงมีอะไรบ้าง?  อย่างน้อยพวกเขาควรสอนลูกให้เป็นคนที่ซื่อสัตย์ พูดเรื่องจริง และทำสิ่งต่างๆ อย่างซื่อสัตย์ สอนให้มีจิตใจที่ดีและไม่ทำสิ่งที่ไม่ดี ชี้แนะลูกในทิศทางที่เป็นบวก  สิ่งเหล่านี้คือความรับผิดชอบขั้นพื้นฐานที่สุดของพวกเขา  นอกจากนี้ พวกเขาควรชี้แนะให้ลูกศึกษาหาความรู้ ทักษะ และอื่นๆ ที่สัมพันธ์กับชีวิตจริง ตามขีดความสามารถและภาวะของลูก  ถ้าพ่อแม่เชื่อในพระเจ้าและเข้าใจความจริง พวกเขาก็ควรให้ลูกๆ อ่านพระวจนะของพระเจ้าและยอมรับความจริง เพื่อให้ลูกมารู้จักพระผู้สร้าง และเข้าใจว่าพระเจ้าทรงสร้างผู้คนขึ้นมาและมีพระเจ้าอยู่ในจักรวาลนี้ พวกเขาควรพาลูกๆ อธิษฐานถึงพระเจ้า กินและดื่มพระวจนะของพระเจ้า เพื่อให้ลูกเข้าใจความจริงบางอย่างได้ และเมื่อเติบโตขึ้นก็จะสามารถเชื่อในพระเจ้า ติดตามพระเจ้า และทำหน้าที่ของสิ่งมีชีวิตทรงสร้างได้ แทนที่จะมัวไล่ตามกระแสนิยมทางโลก ติดอยู่ในกับดักที่เป็นสัมพันธภาพอันซับซ้อนระหว่างบุคคล และถูกกระแสนิยมต่างๆ อันชั่วของโลกนี้ชักจูง ทำให้เสื่อมทราม และทำลายเสีย  นี่คือความรับผิดชอบที่พ่อแม่ควรลุล่วงโดยแท้  ความรับผิดชอบที่พวกเขาควรลุล่วงตามบทบาทของพ่อแม่ก็คือให้การชี้แนะแก่ลูกในทางที่เป็นบวกและให้การช่วยเหลืออย่างเหมาะควรก่อนที่ลูกๆ จะโตเป็นผู้ใหญ่ รวมทั้งดูแลชีวิตทางด้านกายภาพของลูกให้ทันท่วงทีในเรื่องของปัจจัยสี่  ถ้าลูกป่วย พ่อแม่ก็ควรพาไปรักษาเมื่อจำเป็น ไม่ควรให้ลูกยังคงไปโรงเรียน และงดเว้นการรักษาเพราะเกรงว่าจะถ่วงการเรียนของลูก  เมื่อลูกจำเป็นต้องพักฟื้น ก็ต้องอนุญาตให้พักฟื้น และเมื่อลูกจำเป็นต้องพักผ่อน ก็ต้องอนุญาตให้พักผ่อน  การดูแลสุขภาพของลูกให้ดีเป็นสิ่งที่ต้องทำ ถ้าลูกเรียนตามเพื่อนไม่ทัน พ่อแม่ก็หาวิธีให้เรียนชดเชยภายหลังได้  นี่คือความรับผิดชอบที่พ่อแม่ควรลุล่วง  ด้านหนึ่ง พวกเขาต้องช่วยให้ลูกๆ ของตนมีพื้นความรู้ที่แน่นพอ  อีกด้านหนึ่ง พวกเขาต้องชี้แนะและอบรมสั่งสอนลูกให้เดินไปในเส้นทางที่ถูกต้อง และดูแลให้ลูกมีสุขภาพจิตที่ดี จะได้ไม่ถูกกระแสนิยมที่ไม่ดีและแนวปฏิบัติอันชั่วของสังคมเข้าครอบงำ  ขณะเดียวกัน พวกเขาก็ต้องให้ลูกใส่ใจออกกำลังกายอย่างเหมาะสมอีกด้วยเพื่อให้ลูกมีสุขภาพร่างกายที่แข็งแรง  เหล่านี้คือสิ่งที่พ่อแม่พึงทำ ไม่ใช่ฝืนยัดเยียดความคาดหวังหรือความต้องการใดๆ ที่ไม่อยู่กับความเป็นจริงให้กับลูก  พ่อแม่ต้องลุล่วงความรับผิดชอบของตนทั้งในเรื่องของสิ่งที่ลูกจำเป็นต้องมีทางฝ่ายวิญญาณและสิ่งที่ลูกจำเป็นต้องมีในชีวิตทางกาย  พวกเขาควรบอกความรู้ทั่วไปบางอย่างแก่ลูก เช่น ลูกควรกินอาหารร้อนๆ ไม่กินอาหารที่เย็นชืด เมื่ออากาศหนาวก็ควรแต่งกายให้อบอุ่น จะได้ไม่เป็นไข้หนาวหรือเป็นหวัด ช่วยให้ลูกเรียนรู้ที่จะดูแลสุขภาพของตนเอง  นอกจากนี้ เมื่อความรู้สึกนึกคิดที่ยังเยาว์ของลูกเกิดแนวคิดแบบเด็กๆ ที่ยังไม่โตเป็นผู้ใหญ่ในเรื่องอนาคตของตนหรือความคิดสุดโต่งบางอย่าง พ่อแม่ก็ต้องให้การชี้แนะที่ถูกต้องแก่ลูกทันทีที่พวกเขาพบเห็นเรื่องแบบนี้ แก้ไขความคิดเพ้อฝันแบบเด็กๆ และเรื่องที่สุดโต่งเหล่านั้นให้ถูกต้อง เพื่อให้ลูกสามารถออกเดินไปบนเส้นทางที่ถูกต้องในชีวิตได้  นี่คือการลุล่วงความรับผิดชอบของพ่อแม่  ในแง่หนึ่ง การลุล่วงความรับผิดชอบของพ่อแม่หมายถึงการเอาใจใส่ดูแลชีวิตของลูก ส่วนอีกแง่หนึ่งหมายถึงการชี้แนะและแก้ไขความคิดอ่านของลูกให้ถูกต้อง ให้การชี้แนะที่ถูกต้องแก่ลูกในเรื่องความคิดอ่านและทัศนะของพวกเขา” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  จากพระวจนะของพระเจ้า ฉันได้เห็นว่าความรับผิดชอบที่พ่อแม่มีต่อลูกเล็กนั้น ในแง่หนึ่งเกี่ยวข้องกับการดูแลความต้องการทางร่างกายของลูกและการจัดการให้ลูกเติบโตอย่างแข็งแรง และในอีกแง่หนึ่ง คือการสื่อสารกับลูกๆ มากขึ้น และให้คำปรึกษาและแก้ไขปัญหาทางใจของพวกเขาอย่างทันท่วงที ที่ดียิ่งขึ้นไปอีกคือ การพาลูกของพวกเขามาเฉพาะพระพักตร์พระเจ้า พระวจนะของพระเจ้าคือสิ่งที่ผู้คนต้องการจริงๆ พระองค์ทรงสอนพวกเราอย่างเป็นจริงถึงวิธีประพฤติปฏิบัติตนและวิธีปฏิบัติต่อลูกๆ ของเรา ฉันเลี้ยงลูกมาหลายปีแล้ว และฉันไม่รู้เลยว่าจริงๆ แล้ว การทำสิ่งที่ดีที่สุดเพื่อลูกหมายความว่าอย่างไร ณ จุดนี้ ฉันตระหนักว่าต้องทำตามพระวจนะของพระเจ้าเท่านั้น ฉันถึงจะสามารถลุล่วงความรับผิดชอบของตัวเองในฐานะพ่อแม่ได้อย่างแท้จริง และสิ่งนี้จะทำให้ลูกฉันเติบโตอย่างแข็งแรงได้อีกด้วย เมื่อคิดได้อย่างนี้ ฉันก็เลิกบังคับลูกให้เข้าร่วมการฝึกซ้อมและการแข่งขันต่างๆ และเคารพความปรารถนาของเขาแทน ในขณะเดียวกัน ฉันก็สื่อสารกับเขาว่า “เราจะไม่พยายามทำให้ลูกเป็นนักเตะดาวเด่น ในเมื่อลูกสนุกกับการเล่นฟุตบอล ก็แค่จดจ่อกับการเล่นให้สนุก” เขาทั้งประหลาดใจและดีใจเมื่อได้ยินฉันพูดเช่นนี้ ฉันเองก็รู้สึกสบายใจขึ้นมาก หลังจากนั้น เมื่อลูกชายฉันไปฝึกซ้อมหรือแข่งขัน ฉันก็ปล่อยให้เขาจัดการเอง ฉันสงบใจเพื่อจดจ่อกับหน้าที่ของตัวเองและเลิกกังวลเกี่ยวกับเรื่องเหล่านั้น ในเดือนพฤษภาคม ปี 2024 ขณะที่ใกล้จะจบการศึกษาชั้นประถมศึกษา ลูกชายของฉันมีการแข่งขัน เมื่อเห็นว่าหลายทีมที่ลงแข่งนั้นแข็งแกร่ง ฉันก็กังวลเรื่องการแข่งขันที่ดุเดือด ฉันจึงแนะนำให้เขาไม่ลงแข่ง แต่ลูกชายฉันก็ยืนกรานว่าจะไป ผลก็คือ ความผิดพลาดของเพื่อนร่วมทีมของเขาทำให้เสียไปสองประตู และในการยิงลูกโทษตัดสินครั้งสุดท้าย ลูกชายของฉันก็ยิงประตูพลาดเพราะความประหม่า เขาเสียใจนิดหน่อยและรู้สึกเสียดาย แต่ฉันก็ให้คำปรึกษาเขาอย่างใจเย็นและกระตุ้นให้เขาเผชิญหน้ากับเรื่องนี้อย่างสงบ หลังจากได้ยินเช่นนี้ ลูกชายของฉันก็รู้สึกโล่งใจอย่างมาก ปกติแล้ว ฉันจะเป็นพยานยืนยันให้พระราชกิจของพระเจ้าต่อหน้าลูกชาย ฉันพูดกับเขาเกี่ยวกับวิธีที่มนุษย์ถูกพระเจ้าทรงสร้างขึ้นและวิธีที่ซาตานทำให้ผู้คนเสื่อมทราม ลูกชายของฉันสนใจมากและเข้าใจตามได้ ฉันยังสอนลูกบ่อยๆ ด้วยว่าให้พึ่งพาพระเจ้าเมื่อเผชิญกับความลำบากยากเย็น และให้ซื่อสัตย์ในคำพูดและการกระทำ และอย่าโกหก หลอกลวง หรือทำสิ่งที่ไม่ดี

ความอยากได้อยากมีชื่อเสียงและผลประโยชน์ผุดขึ้นมาในหัวใจฉันเป็นครั้งคราว โดยเฉพาะอย่างยิ่งตอนฉันเห็นลูกของคนอื่นประสบความสำเร็จในความสนใจหรืองานอดิเรกบางอย่าง ฉันก็จะรู้สึกว้าวุ่นใจ อย่างไรก็ตาม ฉันไม่ยัดเยียดความอยากได้อยากมีของตัวเองให้ลูกอีกต่อไปแล้ว เย็นวันหนึ่ง ฉันเจอพระวจนะของพระเจ้าบทตอนหนึ่ง มันเป็นสิ่งที่ทั้งฉันและลูกกำลังต้องการ ฉันจึงเรียกเขามาอ่านบทตอนนี้กับฉัน พระเจ้าผู้ทรงมหิทธิฤทธิ์ตรัสว่า “ การที่พระเจ้าประทานความสนใจ งานอดิเรก หรือความถนัดหนึ่งๆ แก่เจ้า ก็ไม่ได้หมายความว่าพระเจ้าต้องให้เจ้าทำหน้าที่หรือทำงานที่เกี่ยวข้องกับความสนใจ งานอดิเรก หรือความถนัดของเจ้า  บางคนกล่าวว่า ‘ในเมื่อไม่ได้ขอให้ฉันทำหน้าที่ในด้านนี้หรือทำงานที่เกี่ยวข้องกับเรื่องนี้ แล้วทำไมถึงได้ประทานความสนใจ งานอดิเรก หรือความถนัดเช่นนี้แก่ฉัน?’  พระเจ้าประทานความสนใจและงานอดิเรกบางอย่างแก่ผู้คนส่วนใหญ่ตามภาวะต่างๆ ของแต่ละคน  แน่นอนว่ามีการพิจารณาสิ่งต่างๆ อยู่หลายประการ ประการหนึ่งคือเพื่อให้ผู้คนมีหนทางหาเลี้ยงชีพและอยู่รอด อีกประการหนึ่งคือเพื่อเสริมสร้างชีวิตของผู้คนให้ดีขึ้น  บางครั้งชีวิตของคนเราก็ต้องมีความสนใจและงานอดิเรกบ้าง ไม่ว่าจะเพื่อความบันเทิงและความเพลิดเพลิน หรือเพื่อให้พวกเขาสามารถทำงานบางอย่างที่ถูกควรได้ อันเป็นการเติมเต็มชีวิตมนูษย์ของพวกเขา  แน่นอนว่าไม่ว่าจะมองมุมใด ก็ย่อมมีเหตุผลเบื้องหลังการที่พระเจ้าประทานให้ และพระเจ้าก็ทรงมีเหตุผลและมูลฐานของพระองค์ที่จะไม่ประทานให้เช่นกัน  อาจเป็นไปได้ว่าชีวิตมนุษย์หรือการอยู่รอดของเจ้าไม่จำเป็นต้องให้พระเจ้าประทานความสนใจ งานอดิเรก และความถนัดแก่เจ้า และเจ้าสามารถดำรงหนทางหาเลี้ยงชีพหรือเสริมสร้างและเติมเต็มชีวิตมนุษย์ของเจ้าได้ด้วยวิธีอื่น  สรุปแล้ว ไม่ว่าพระเจ้าจะประทานความสนใจ งานอดิเรก และความถนัดแก่ผู้คนหรือไม่ นี่ก็ไม่ได้เป็นปัญหาที่ตัวผู้คนเอง  ต่อให้บางคนไม่มีความถนัด นี่ก็ไม่ใช่ข้อบกพร่องในความเป็นมนุษย์ของพวกเขา  ผู้คนควรเข้าใจเรื่องนี้อย่างถูกต้องและปฏิบัติต่อเรื่องนี้อย่างถูกต้อง  ถ้าใครมีความสนใจ งานอดิเรก และความถนัดบางอย่าง พวกเขาก็ควรทะนุถนอมและใช้อย่างถูกต้อง หากไม่มี พวกเขาก็ไม่ควรพร่ำบ่น” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (12))  ฉันเห็นจากพระวจนะของพระเจ้าว่า พระเจ้าประทานความสนใจและงานอดิเรกให้แก่ผู้คน ในแง่หนึ่งก็เพื่อทำให้ชีวิตมนุษย์สมบูรณ์ยิ่งขึ้น และในอีกแง่หนึ่ง ผู้คนสามารถใช้มันหาเลี้ยงชีพได้ แต่ไม่ว่าในที่สุดคนเราจะสามารถทำงานในสาขาที่เกี่ยวข้องกับความสนใจหรืองานอดิเรกของตัวเองได้หรือไม่นั้น ขึ้นอยู่กับการลิขิตไว้ล่วงหน้าของพระเจ้า ฉันสามัคคีธรรมถึงความเข้าใจของฉันกับลูกชายเกี่ยวกับวิธีปฏิบัติต่อความสนใจและงานอดิเรก ลูกชายของฉันพูดว่า “ขอบคุณพระเจ้าที่ทรงอนุญาตให้ผมรักการเล่นฟุตบอล มันทำให้ผมมีความสุขมาก แต่ไม่ว่าผมจะทำงานที่เกี่ยวข้องกับฟุตบอลได้ไหม หรือผมจะหาเลี้ยงชีพในอนาคตอย่างไร ก็ยังคงขึ้นอยู่กับการลิขิตของพระเจ้า” ฉันพูดว่า “ใช่แล้ว พระวจนะของพระเจ้าเท่านั้นที่เป็นความจริง และนี่คือวิธีที่เราควรจะเข้าใจเรื่องนี้” ฉันรู้สึกว่าการเชื่อในพระเจ้านั้นวิเศษมาก พระวจนะของพระเจ้าคือความจริง ซึ่งให้หลักธรรมแห่งการปฏิบัติแก่เราในทุกเรื่อง มอบเส้นทางให้เราเดินตาม แถมยังมอบอิสระและความเป็นไทให้หัวใจของเราด้วย


42. ผมปฏิบัติต่อหน้าที่ของตนได้อย่างถูกต้องแล้ว

โดยเทอร์รี ประเทศอิตาลี

ในปี 2024 ผู้นำจัดแจงให้ผมไปแสดงในวีดิทัศน์คำพยานจากประสบการณ์  ผมมีความสุขมากที่ได้ทำหน้าที่อันสำคัญเช่นนี้ในพระราชกิจระยะสุดท้ายของพระเจ้า และผมก็ตั้งใจว่าจะทำหน้าที่ของตนให้ถูกควรเพื่อตอบแทนความรักของพระเจ้า ตอนแรก ผมเป็นเพียงตัวประกอบ แต่ต่อมาผมก็ได้เล่นเป็นตัวหลักด้วย โดยได้แบ่งปันคำพยานจากประสบการณ์ เมื่อมีนักแสดงเข้าร่วมทีมมากขึ้น ผู้ซึ่งมีข้อได้เปรียบมากกว่าผม ผมก็พบว่าตัวเองได้เล่นบทนำน้อยลงเรื่อยๆ มีวีดิทัศน์คำพยานจากประสบการณ์เรื่องหนึ่งที่เดิมทีผมได้รับมอบหมายให้เล่นเป็นตัวหลัก แต่ภายหลังบทนั้นกลับถูกมอบให้พี่น้องชายอัลเบิร์ตแทน ในตอนนั้น ความรู้สึกถึงวิกฤติถาโถมเข้ามา ผมรู้ว่าทักษะการแสดงของตัวเองนั้นด้อยกว่าคนอื่นๆ และผมก็กังวลว่าผู้นำอาจจะค่อยๆ เลิกใช้ผมเป็นนักแสดงไปเลย แล้วผมจะทำอะไรได้?  ทุกคนจะคิดกับผมอย่างไร?  หลังจากนั้น ผมก็ตรวจดูตารางถ่ายทำอีกหลายครั้ง และเห็นว่าชื่อของพี่น้องชายอัลเบิร์ตยังคงเขียนอยู่ท้ายบทฉบับนั้น ผมรู้สึกผิดหวังเล็กน้อย แต่ความรู้สึกนั้นก็ผ่านพ้นไปในไม่ช้า ในเดือนตุลาคม ผู้นำจัดแจงให้ผมไปช่วยทำอาหารในครัวนอกเหนือจากหน้าที่นักแสดงของผม ในตอนนั้น ผมคิดว่ามันเป็นการจัดแจงที่ค่อนข้างดี เพราะเป็นหนทางที่ทำให้ผมได้ทำหน้าที่มากขึ้น แต่เมื่อผมไปถึงครัวจริงๆ สวมผ้ากันเปื้อน และเริ่มทำอาหาร ผมกลับรู้สึกขมขื่นนิดหน่อยอยู่ในใจ ผมคิดในใจว่า “หลายปีที่ผ่านมานี้ ฉันทำหน้าที่นักแสดงมาเกือบจะตลอด ถึงแม้ว่าฉันจะไม่เคยได้เล่นบทนำ แต่ฉันก็เคยร่วมแสดงในภาพยนตร์หลายเรื่อง และพอจะถือได้ว่าเป็นนักแสดงรุ่นเก๋า ไม่ว่าฉันจะไปที่ไหน พี่น้องชายหญิงก็จำฉันได้ แต่ตอนนี้ ดูฉันสิ ฉันกลายเป็นคนทำอาหารไปเสียแล้ว ถึงแม้ว่าการทำอาหารก็ยังเป็นหน้าที่อย่างหนึ่ง แต่ก็รู้สึกไม่มีความสำคัญเอาเสียเลย มันไม่ใช่สิ่งที่ทำให้ใครเคารพหรือยกย่อง” ต่อมา คนทำงานบางคนในทีมต้องออกไปทำธุระข้างนอกบ่อยๆ เมื่อพี่น้องชายที่รับผิดชอบงานฉากไม่อยู่ ผู้นำก็ให้ผมไปจัดฉาก เมื่อพี่น้องหญิงที่รับผิดชอบอุปกรณ์ประกอบฉากไม่อยู่ ผู้นำก็ให้ผมไปจัดเตรียมอุปกรณ์ประกอบฉาก ผมยิ่งรู้สึกหดหู่มากขึ้นไปอีก “ฉันก็แค่ถูกส่งไปทุกที่ที่ขาดคน” ผมคิด “แล้วนั่นแปลว่าฉันเป็นอะไรกัน?  ทุกคนจะเริ่มคิดว่าฉันเป็นแค่ตัวสำรองหรือเปล่า?”

ครั้งหนึ่ง พวกเรานักแสดงเรียนรู้ทักษะในงานด้วยกัน โดยผลัดกันซ้อมบทสนทนาตอนหนึ่ง ผมรู้สึกประหม่ามาก กังวลว่าตัวเองจะแสดงได้ไม่ดีและจะขายหน้า ในที่สุด ก็เป็นไปอย่างที่ผมกลัว ผมส่งบทพูดได้แย่ที่สุดในบรรดาทุกคน ผมบ่นอยู่ในใจว่า “ทักษะของฉันก็แย่อยู่แล้วตั้งแต่แรก และตอนนี้ฉันก็ใช้เวลาทั้งวันไปกับการทำอาหารหรือจัดฉาก โดยไม่มีเวลาฝึกซ้อม ทักษะการแสดงของฉันจะไม่ยิ่งแย่ลงไปอีกหรอกหรือ?”  ผมเริ่มท้อแท้อยู่บ้างโดยไม่รู้ตัว ทุกๆ บ่าย นักแสดงคนอื่นๆ จะฝึกเต้นด้วยกัน การได้เห็นพวกเขาเต้นกันอย่างสนุกสนานในขณะที่ผมติดอยู่กับการทำอาหารในครัว ยิ่งทำให้ผมรู้สึกอึดอัดมากขึ้นไปอีก ผมแค่อยากหลีกเลี่ยงพวกเขาเพื่อไม่ให้ตัวเองต้องรู้สึกกระอักกระอ่วน ในเดือนพฤศจิกายน พวกเราย้ายไปยังสถานที่ถ่ายทำแห่งใหม่ และผู้นำก็ให้ผมไปจัดเตรียมฉากก่อน พร้อมบอกผมว่าตั้งแต่นี้ไปผมจะรับผิดชอบงานธุรการทั่วไปของทีมด้วย พอได้เห็นทุกคนทุ่มเททำงานถ่ายทำวีดิทัศน์คำพยานจากประสบการณ์กันอย่างหนักทุกวัน ในขณะที่ผมติดอยู่กับงานจิปาถะเหล่านี้ตลอด ผมก็คิดว่า “ทุกคนคงคิดว่าขีดความสามารถของฉันต่ำ และฉันเป็นนักแสดงไม่ได้ ไม่คุ้มที่จะบ่มเพาะ นั่นคงเป็นเหตุผลที่ผู้นำให้ฉันทำงานธุรการทั่วไปเหล่านี้” ยิ่งผมคิดมากเท่าไร ผมก็ยิ่งรู้สึกขายหน้ามากขึ้นเท่านั้น ระหว่างการชุมนุมครั้งหนึ่ง ผมเดินถือแล็ปท็อปของตัวเองเข้าไปในห้องทำงานของนักแสดง และเห็นว่าทุกคนนั่งกันเรียบร้อยแล้ว ผมถามเบาๆ ว่า “ยังมีที่ว่างอยู่ไหม?”  พี่น้องหญิงคนหนึ่งรีบตอบว่า “อ้อ ยังมีพี่น้องชายเทอร์รีอีกคน พวกเราลืมคุณไปเลย!”  ผมรู้ว่าเธอไม่ได้มีเจตนาอะไรที่พูดแบบนั้น แต่ผมก็รู้สึกแย่มาก “ฉันทำงานจิปาถะอยู่ทั้งวัน” ผมคิด “ก็ไม่น่าแปลกใจที่จะถูกมองข้าม” มันยากเป็นพิเศษเมื่อผมเห็นว่าพี่น้องชายอีกสองคนในทีมได้เป็นผู้กำกับและผู้นำทีม ในขณะที่ผมติดอยู่กับการทำอาหาร ทำความสะอาด และขนย้ายอุปกรณ์ประกอบฉากอยู่ทั้งวัน ต่างกันราวฟ้ากับดิน ผมถึงกับเกิดอคติต่อผู้นำ “ถ้าคุณคิดว่าฉันไม่เหมาะที่จะเป็นนักแสดง ก็พูดมาตรงๆ สิ” ผมคิด “ฉันไปให้น้ำผู้มาใหม่ก็ได้!  อย่างน้อยนั่นก็ฟังดูดีขึ้นหน่อย และฉันจะได้ไม่ต้องรู้สึกว่าไม่เป็นที่ต้อนรับที่นี่ด้วย” หลังจากนั้น ผมก็เลิกฝึกออกเสียงในตอนเช้า และหมดความสนใจในการศึกษาทักษะการแสดงไปเลย เมื่อก่อนผมเคยเลี่ยงอาหารเผ็ดเพื่อถนอมเสียง แต่ตอนนี้ ผมไม่แยแสอะไรอีกต่อไปและเริ่มกินมัน ผลก็คือ เกิดแผลพุพองที่ริมฝีปากผมเพราะความร้อนในร่างกาย ซึ่งส่งผลกระทบต่อคุณภาพของภาพที่ได้จากการถ่ายทำ ก่อนการถ่ายทำ ผมก็ไม่ได้ใส่ใจที่จะไตร่ตรองอารมณ์ของตัวละครเลย ผมเพียงแค่ท่องจำบทเหมือนเครื่องจักร ด้วยเหตุนี้ จึงมีหลายครั้งที่ความห่อเหี่ยวใจของผมทำให้งานของเราคืบหน้าไปได้ช้า และส่งผลกระทบต่อผลลัพธ์ของการถ่ายทำ ในช่วงเวลานั้น ผมมึนงงตลอดทั้งวัน บางครั้งผมก็รู้สึกว่าทำหน้าที่ตัวเองไปก็เท่านั้น และถึงกับคิดว่า “อย่างไรเสีย ฉันก็เป็นคนที่ไม่จำเป็นในทีมนี้ แทนที่จะทำงานจิปาถะเหล่านี้ทุกวัน ฉันน่าจะเลิกทำหน้าที่แบบเต็มเวลา แล้วไปหางานทำ โดยทำหน้าที่ควบคู่กันไปจะดีกว่า”

วันหนึ่ง ขณะที่ผมจัดอุปกรณ์ประกอบฉาก จู่ๆ ผมก็รู้สึกแน่นหน้าอกอย่างรุนแรง เมื่อนั้นเองผมจึงเริ่มคิดทบทวนเรื่องสภาวะของตัวเองในช่วงเวลานั้น นั่นเป็นตอนที่ผมพบพระวจนะของพระเจ้าบทตอนหนึ่งซึ่งพูดถึงสภาวะของผมโดยตรง พระเจ้าผู้ทรงมหิทธิฤทธิ์ตรัสว่า “แทนที่จะสำรวจค้นหาความจริง  แทนที่จะแสวงหาความจริง ผู้คนส่วนใหญ่กลับหันไปใช้เล่ห์เหลี่ยมเล็กๆ น้อยๆ  พวกเขาให้ความสำคัญอย่างยิ่งกับผลประโยชน์ของตนเอง ความทะนงตน และที่ทางหรือสถานะของตนในความรู้สึกนึกคิดของผู้อื่น  สิ่งเหล่านี้เป็นเพียงสิ่งเดียวที่พวกเขาหวงแหน  พวกเขายึดติดกับสิ่งเหล่านี้ไว้อย่างแน่นหนาและถือว่าสิ่งเหล่านี้เป็นชีวิตของตน—ส่วนพระเจ้าทรงมองและปฏิบัติต่อสิ่งเหล่านี้อย่างไรนั้น พวกเขากลับไม่ใส่ใจ พวกเขาพิจารณาก่อนว่าตนเป็นหัวหน้ากลุ่มหรือไม่ ตนจะสามารถยึดครองตำแหน่งที่ได้รับการยกย่องอย่างสูงจากผู้อื่นได้หรือไม่ และมีใครรับฟังสิ่งที่ตนพูดหรือไม่  พวกเขาเริ่มลงมือยึดครองตำแหน่งนั้นก่อน  เมื่ออยู่ในกลุ่ม แทบทุกคนต่างมองหาตำแหน่งเช่นนี้ และมองหาโอกาสแบบนี้  หากพวกเขามีความสามารถสูง แน่นอนว่าพวกเขาย่อมพยายามที่จะครองตำแหน่งสูงสุด  หากพวกเขาเป็นแค่คนธรรมดา พวกเขาก็ยังคงพยายามครองตำแหน่งที่โดดเด่นในกลุ่ม  และหากพวกเขาเป็นส่วนหนึ่งของลำดับล่างในกลุ่ม มีขีดความสามารถและความสามารถปานกลาง พวกเขาก็พยายามทำให้ผู้อื่นยกย่องนับถือตนด้วยเช่นกัน พวกเขายอมให้ผู้อื่นดูแคลนตนไม่ได้  ความทะนงตนและศักดิ์ศรีของผู้คนเหล่านี้คือเส้นแบ่งที่พวกเขาขีดไว้ พวกเขาคิดว่าตนต้องยึดมั่นในสิ่งเหล่านี้  ต่อให้พวกเขาสูญเสียความซื่อตรงของตน หรือพระเจ้าไม่พอพระทัยและไม่ทรงยอมรับพวกเขา พวกเขาก็ยังต้องดิ้นรนเพื่อความทะนงตนและสถานะของตน พวกเขาต้องหลีกเลี่ยงความอัปยศอดสูทุกวิถีทาง  นี่คืออุปนิสัยเยี่ยงซาตาน  กระนั้นพวกเขาก็ไม่ตระหนักถึงเรื่องนี้  พวกเขาคิดว่าตนไม่อาจสูญเสียความทะนงตนอันน้อยนิดที่เหลืออยู่ได้  พวกเขาไม่รู้เลยว่า เมื่อสละและละทิ้งสิ่งผิวเผินเหล่านี้โดยสิ้นเชิงเท่านั้น พวกเขาจึงจะกลายเป็นคนที่แท้จริง และหากพวกเขาปกป้องสิ่งที่ควรทิ้งเหล่านี้ไว้ดั่งชีวิต ชีวิตของพวกเขาก็จะสูญสิ้น  พวกเขาเพียงแค่ไม่รู้ว่ากำลังจะสูญเสียอะไรไป  ดังนั้น ไม่ว่าพวกเขาจะทำสิ่งใด พวกเขาก็มักจะเก็บงำบางอย่างไว้เสมอ พวกเขากระทำการเพื่อปกป้องความทะนงตนและสถานะของตนเองตลอดเวลา และพวกเขาให้ความสำคัญกับสิ่งเหล่านี้เป็นอันดับแรก  พวกเขาพูดและโต้แย้งด้วยเหตุผลวิบัติเพื่อประโยชน์ของตนเองเท่านั้น—พวกเขาจะทำทุกสิ่งทุกอย่างเพื่อตนเอง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระวจนะของพระเจ้ากล่าวว่า ไม่ว่าขีดความสามารถหรือความสามารถของเราจะเป็นอย่างไร ทุกคนล้วนต้องการมีสถานะบางอย่างในหมู่ผู้คน และได้รับการยกย่องจากผู้อื่น  ผู้ที่มีความสามารถมากอยากอยู่ในจุดสูงสุด ขณะที่แม้แต่ผู้ที่ไม่มีความสามารถพิเศษและมีขีดความสามารถปานกลาง ก็ยังอยากได้รับการเห็นคุณค่าและเป็นที่ยกย่อง  ทั้งหมดนี้ล้วนถูกขับเคลื่อนโดยอุปนิสัยเยี่ยงซาตาน เมื่อผู้นำจัดแจงให้ผมเป็นนักแสดง ผมรู้สึกพึงพอใจอย่างยิ่งที่ได้ทำหน้าที่อันสำคัญเช่นนี้ และผมก็มีความกระตือรือร้นอย่างมาก และแบกรับภาระ แต่เมื่อผู้นำจัดแจงให้ผมทำอาหาร หรือให้ผมไปช่วยจัดฉากหรือขนย้ายอุปกรณ์เป็นการชั่วคราวตามความจำเป็นของงาน ผมกลับรู้สึกว่างานเหล่านี้เป็นเพียงงานจิปาถะ แล้วก็รู้สึกว่าตัวเองกลายเป็นคนที่ไม่จำเป็นในทีมเมื่อเทียบกับนักแสดงคนอื่นๆ ดังนั้น ผมจึงใช้ชีวิตอยู่ในอารมณ์ที่ท้อแท้สิ้นหวัง และเริ่มทำหน้าที่อย่างสุกเอาเผากิน เพียงแค่ทำไปพอเป็นพิธีเท่านั้น ผมไม่ได้พยายามไตร่ตรองอารมณ์ของตัวละครล่วงหน้า แต่แค่ท่องจำบทเท่านั้น ผมไม่ได้คิดเลยว่าจะทำอย่างไรให้การถ่ายทำออกมาดียิ่งขึ้น ผมไม่ได้แสดงถึงการนบนอบต่อสิ่งที่พระเจ้าทรงทำเลยแม้แต่นิดเดียว ผมไม่ต้องการเป็นคนที่สำคัญน้อยที่สุดในทีม และคอยไล่ตามไขว่คว้าการเป๋็นที่ยกย่องและได้รับการเห็นคุณค่าอยู่เสมอ  ผมช่างไร้สำนึกสิ้นดี!  ผมรู้ว่าทักษะการแสดงของตัวเองนั้นแย่ และควรจะฝึกฝนให้มากขึ้น แต่ผมไม่เพียงไม่ฝึกฝนเท่านั้น ผมกลับล้มเลิกความพยายามไปเลย และถึงขั้นคิดจะเลิกทำหน้าที่เต็มเวลาด้วยซ้ำ ความอยากได้อยากมีในชื่อเสียงและสถานะของผมมันมากล้นจนเกินไปจริงๆ!

ต่อมา ผมได้อ่านพระวจนะของพระเจ้ามากขึ้น และได้รับความเข้าใจบางอย่างเกี่ยวกับแก่นแท้ธรรมชาติของตัวเอง พระเจ้าตรัสว่า “สำหรับศัตรูของพระคริสต์แล้ว สถานะและความมีหน้ามีตาคือชีวิตของพวกเขา  ไม่ว่าพวกเขาจะใช้ชีวิตอย่างไร ไม่ว่าพวกเขาจะอาศัยอยู่ในสภาพแวดล้อมแบบใด ไม่ว่าพวกเขาจะทำงานอะไร ไม่ว่าพวกเขาจะไล่ตามไขว่คว้าสิ่งใด เป้าหมายของพวกเขาคืออะไร ทิศทางชีวิตของพวกเขาเป็นเช่นไร ทั้งหมดล้วนวนเวียนอยู่กับความมีหน้ามีตาและการมีสถานะที่สูงส่ง  และเป้าหมายนี้ไม่เปลี่ยนแปลง พวกเขาไม่มีวันวางสิ่งเหล่านี้ลงได้เลย  นี่คือโฉมหน้าที่แท้จริงของศัตรูของพระคริสต์ และเป็นแก่นแท้ของพวกเขา  ต่อให้เจ้าพาพวกเขาไปไว้ในป่าดึกดำบรรพ์ลึกเข้าไปในภูเขา พวกเขาก็ยังจะไม่ปล่อยมือจากการไล่ตามไขว่คว้าความมีหน้ามีตาและสถานะ  ต่อให้เจ้าพาพวกเขาไปอยู่ท่ามกลางคนกลุ่มใดก็ตาม สิ่งที่พวกเขาคิดถึงก็ยังคงเป็นเพียงความมีหน้ามีตาและสถานะ  แม้ศัตรูของพระคริสต์จะเชื่อในพระเจ้า แต่พวกเขากลับถือว่าการไล่ตามไขว่คว้าความมีหน้ามีตาและสถานะเทียบเท่ากับความเชื่อในพระเจ้า และวางสองสิ่งนี้ไว้ในระดับเดียวกัน  กล่าวคือ ขณะที่พวกเขาเดินบนเส้นทางแห่งความเชื่อในพระเจ้า พวกเขาก็ไล่ตามไขว่คว้าความมีหน้ามีตาและสถานะของพวกเขาเองด้วย  อาจกล่าวได้ว่า ในหัวใจของศัตรูของพระคริสต์ การไล่ตามเสาะหาความจริงในการเชื่อในพระเจ้าคือการไล่ตามไขว่คว้าความมีหน้ามีตาและสถานะ และการไล่ตามไขว่คว้าความมีหน้ามีตาและสถานะก็คือการไล่ตามเสาะหาความจริงเช่นกัน—การได้รับความมีหน้ามีตาและสถานะคือการได้รับความจริงและชีวิต  หากพวกเขารู้สึกว่าตนไม่ได้รับชื่อเสียง ผลประโยชน์ หรือสถานะ ไม่มีใครยกย่องพวกเขา นับถือพวกเขา หรือติดตามพวกเขา เมื่อนั้นพวกเขาก็จะท้อแท้ พวกเขาเชื่อว่าการเชื่อในพระเจ้าไม่มีประโยชน์และไม่มีคุณค่าเลย และพวกเขาสงสัยอยู่ภายในใจว่า ‘ฉันล้มเหลวไปแล้วหรือที่เชื่อในพระเจ้าเช่นนี้?  ฉันไม่มีความหวังเลยหรือ?’  พวกเขามักจะคิดคำนวณเรื่องเหล่านี้อยู่ในหัวใจของตน  พวกเขาคิดคำนวณว่าจะสร้างสถานะให้ตัวเองในพระนิเวศของพระเจ้าได้อย่างไร จะมีความมีหน้ามีตาอันสูงส่งในคริสตจักรได้อย่างไร จะทำให้ผู้คนรับฟังเวลาที่พวกเขาพูด และยกย่องพวกเขาเวลาที่พวกเขากระทำการได้อย่างไร จะทำให้ผู้คนติดตามพวกเขาไม่ว่าพวกเขาจะอยู่ที่ไหนได้อย่างไร และจะมีเสียงที่มีอิทธิพลในคริสตจักร รวมทั้งมีชื่อเสียง ผลประโยชน์ และสถานะได้อย่างไร—พวกเขามุ่งเน้นสิ่งเหล่านี้อยู่ในหัวใจจริงๆ  สิ่งเหล่านี้คือสิ่งที่ผู้คนเช่นนี้ไล่ตามไขว่คว้า” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))  พระเจ้าเปิดโปงว่า พวกศัตรูของพระคริสต์หวงแหนชื่อเสียงและสถานะประหนึ่งชีวิตของตนเอง ไม่ว่าพวกเขาจะอยู่ท่ามกลางผู้คนกลุ่มใด พวกเขาก็มักต้องการมีสถานะบางอย่างและได้รับการยกย่องอยู่เสมอ เมื่อพวกเขาสูญเสียชื่อเสียงและสถานะไป ก็ราวกับว่าชีวิตของพวกเขาได้ถูกพรากไป  พวกเขาอาจถึงกับรู้สึกว่าการเชื่อในพระเจ้าไม่มีความหมายอะไร และอาจทรยศและละทิ้งพระเจ้าได้ทุกเมื่อ ผมไม่ได้เป็นคนประเภทนั้นหรอกหรือ?  เมื่อก่อน ตอนผมทำหน้าที่นักแสดงอยู่ ทุกคนต่างก็ยกย่องผม และผมก็รู้สึกว่าตัวเองเหนือกว่าคนอื่นเมื่ออยู่ท่ามกลางผู้คน เมื่อผู้นำจัดแจงให้ผมไปถ่ายวิดีโอคำพยานจากประสบการณ์ ผมมีความสุขมาก รู้สึกว่าตนเองได้รับการเห็นคุณค่าอย่างมาก และเปี่ยมไปด้วยพลังในหน้าที่ แต่เมื่อผมได้รับมอบหมายให้ไปทำอาหารหรือจัดฉาก ผมกลับรู้สึกว่าตนเองไม่ได้รับการเห็นคุณค่าอีกต่อไป ผมจมอยู่กับความทุกข์ระทมตลอดทั้งวัน และรู้สึกว่าไม่ว่าจะทำอะไรก็ไร้ความหมาย พระเจ้าตรัสว่า “ต่อให้เจ้าพาพวกเขาไปไว้ในป่าดึกดำบรรพ์ลึกเข้าไปในภูเขา พวกเขาก็ยังจะไม่ปล่อยมือจากการไล่ตามไขว่คว้าความมีหน้ามีตาและสถานะ  ต่อให้เจ้าพาพวกเขาไปอยู่ท่ามกลางคนกลุ่มใดก็ตาม สิ่งที่พวกเขาคิดถึงก็ยังคงเป็นเพียงความมีหน้ามีตาและสถานะ”  พระวจนะเหล่านี้ช่างสัมพันธ์กับชีวิตจริงยิ่งนัก!  การที่ผมหวงแหนชื่อเสียงและสถานะนั้นไม่ใช่เรื่องชั่วครั้งชั่วคราว แต่มันฝังลึกอยู่ในตัวผม ไม่ว่าผมจะอยู่ในผู้คนกลุ่มใดหรือกำลังทำสิ่งใดอยู่ก็ตาม สิ่งแรกที่ผมคำนึงถึงเสมอก็คือชื่อเสียงและสถานะของตัวเอง ต่อให้ผมไม่ใช่คนที่ดีที่สุด อย่างน้อยผมก็ต้องรู้สึกว่าตนเองมีความสำคัญ มิฉะนั้น ผมจะรู้สึกเจ็บปวดอย่างแสนสาหัส ราวกับว่าการมีชีวิตอยู่ต่อไปไม่มีความหมายอีกแล้ว ผมเริ่มสงสัยว่า ทำไมผมถึงใส่ใจชื่อเสียงและสถานะมากขนาดนี้?  นั่นเป็นเพราะผมได้รับอิทธิพลและถูกหล่อหลอมอย่างฝังลึกจากพิษของซาตานอย่าง “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” และ “มีชีวิตอยู่อย่างวีรบุรุษในหมู่มวลมนุษย์ และตายอย่างวิญญาณผู้กล้าในหมู่ภูตผี” ผมเชื่อว่าไม่ว่าผมจะอยู่ในผู้คนกลุ่มใด ผมต้องได้รับการเห็นคุณค่าและได้รับการยกย่อง นั่นเป็นเพียงวิธีเดียวที่จะไม่ทำให้ชีวิตของผมสูญเปล่า เมื่อหวนนึกกลับไป ตั้งแต่ผมยังเป็นเด็ก ผมเป็นคนชอบเอาชนะและรักศักดิ์ศรีอย่างมาก ไม่เคยยอมให้ใครดูถูกผมไม่ว่าเรื่องใดก็ตาม ตอนเด็กๆ ครอบครัวของผมยากจน ผมจึงตั้งใจเรียนอย่างหนัก ผมเป็นหัวหน้าห้องมาเป็นเวลาสิบปี ตั้งแต่ชั้นประถมจนถึงชั้นมัธยมปลาย ผนังที่บ้านเต็มไปด้วยใบประกาศเกียรติคุณต่างๆ ของผม ครู ญาติมิตร และเพื่อนฝูงต่างก็ชื่นชมผม ส่วนเพื่อนร่วมชั้นก็มองผมด้วยความนับถือ  ผมใช้ชีวิตอยู่ท่ามกลางคำชื่นชมเหล่านั้นด้วยความภาคภูมิใจ และมักเดินอย่างเชิดหน้าอย่างภาคภูมิอยู่เสมอ แต่ก่อนการสอบเข้ามหาวิทยาลัย ผมกลับถูกบังคับให้ต้องออกจากโรงเรียนเนื่องจากอาการป่วย ในเวลานั้น ผมไม่สามารถยอมรับความเป็นจริงอันโหดร้ายนี้ได้ ตั้งแต่นั้นมา ผมก็ยังทำใจกับเรื่องนั้นไม่ได้ และตกอยู่ในความท้อแท้สิ้นหวังอย่างหนัก หลังจากที่ผมเริ่มเชื่อในพระเจ้า ผมก็ยังคงไล่ตามไขว่คว้าการได้รับการยกย่องจากผู้อื่น ถึงแม้ว่าขีดความสามารถและทักษะของผมจะอยู่ในระดับปานกลาง และผมไม่อาจรับมือกับงานสำคัญได้ แต่ผมก็ยังอยากเป็นคนที่มีความสำคัญ และไม่อยากโดนดูถูก เมื่อผู้นำคอยมอบหมายงานธุรการทั่วไปให้ผมอยู่เรื่อยๆ ผมรู้สึกเสียศักดิ์ศรี และผมก็ใช้ชีวิตอยู่ในสภาวะที่เป็นลบ ผมไม่พอใจและไม่เต็มใจที่จะยอมรับมัน ถึงกับเกิดอคติต่อผู้นำ ผมเริ่มทำหน้าที่ของตนอย่างสุกเอาเผากิน และถึงกับคิดที่จะไปหางานนอกเวลาทำ นี่คือการที่ผมหลบหนีสภาพแวดล้อมที่พระเจ้าทรงจัดเตรียมไว้ให้ และโดยแก่นแท้แล้ว มันคือการทรยศพระเจ้า ผมเห็นว่าผมไม่ได้ทำหน้าที่ของตนเพื่อไล่ตามเสาะหาความจริงและบรรลุความรอด แต่เพื่อไล่ตามไขว่คว้าชื่อเสียงและสถานะ ผมกำลังเดินอยู่บนเส้นทางแห่งศัตรูของพระคริสต์ หากผมไม่กลับใจและเปลี่ยนแปลง ไม่ช้าก็เร็วผมก็จะถูกพระเจ้าทรงเปิดเผยและกำจัดออกไป หลังจากนั้น ผมอธิษฐานถึงพระเจ้าอยู่บ่อยครั้ง ขอให้พระองค์ทรงนำผมให้พลิกสภาวะอันไม่ถูกต้องของตนเอง

วันหนึ่ง ผมได้เห็นพระวจนะของพระเจ้า และเข้าใจเส้นทางที่ผมควรเดินในการเชื่อในพระเจ้า เพื่อให้สอดคล้องกับเจตนารมณ์ของพระเจ้า พระเจ้าตรัสว่า “บางคนพอใจแค่ได้ทำหน้าที่อันน่าประทับใจและรุ่งโรจน์ ทำให้ผู้อื่นนับถือและอิจฉาพวกเขา  สิ่งนี้เป็นประโยชน์หรือ?  นี่ไม่ใช่จุดจบสุดท้ายของเจ้า และไม่ใช่บำเหน็จสุดท้ายของเจ้า อีกทั้งแน่นอนว่านี่ไม่ใช่บั้นปลายของเจ้า  ดังนั้นไม่ว่าเจ้าปฏิบัติหน้าที่ใด หน้าที่นั้นก็อยู่เพียงชั่วคราว ไม่ได้อยู่ชั่วนิรันดร์  นี่ไม่ใช่ความเห็นชอบที่พระเจ้าประทานให้แก่เจ้า และไม่ใช่บำเหน็จที่พระองค์ทรงมอบแด่เจ้า  ท้ายที่สุดแล้ว การที่ผู้คนจะสามารถบรรลุความรอดหรือไม่ ไม่ได้ขึ้นอยู่กับว่าพวกเขาทำหน้าที่ใด แต่ขึ้นอยู่กับว่าพวกเขาสามารถเข้าใจและได้รับความจริงหรือไม่ และขึ้นอยู่กับว่าในท้ายที่สุดแล้ว พวกเขาสามารถนบนอบพระเจ้าโดยสมบูรณ์ ยอมตนอยู่ภายใต้การจัดวางเรียบเรียงของพระองค์ ไม่คำนึงถึงอนาคตและบั้นปลายของตน และกลายเป็นสิ่งมีชีวิตทรงสร้างที่ได้มาตรฐานหรือไม่  พระเจ้าทรงชอบธรรมและบริสุทธิ์ และสิ่งเหล่านี้คือมาตรฐานที่พระองค์ทรงใช้เพื่อประเมินวัดมวลมนุษย์ทั้งปวง  มาตรฐานเหล่านี้มิอาจเปลี่ยนแปลงได้ และเจ้าต้องจดจำการนี้ไว้  จงจารึกมาตรฐานเหล่านี้ไว้ในความรู้สึกนึกคิดของเจ้า และไม่ว่าเมื่อไรก็ตามจงอย่านึกถึงการค้นหาเส้นทางอื่นบางเส้นทางในการไล่ตามไขว่คว้าบางสิ่งที่ไม่เป็นจริง  มาตรฐานที่พระเจ้าทรงกำหนดให้ทุกคนที่ต้องการบรรลุความรอดก็ไม่เปลี่ยนแปลงไปตลอดกาล สิ่งเหล่านั้นยังคงเป็นอย่างเดิมไม่ว่าเจ้าจะเป็นใคร  เจ้าสามารถสัมฤทธิ์ความรอดได้ด้วยการเชื่อในพระเจ้าตามมาตรฐานที่พระเจ้าทรงกำหนดไว้เท่านั้น  หากเจ้าพบว่าอีกหนึ่งเส้นทางในการไล่ตามไขว่คว้าสิ่งต่างๆ นั้นคลุมเครือ และคิดฝันว่าเจ้าจะประสบความสำเร็จได้ด้วยโชค เจ้าก็เป็นใครบางคนที่แข็งขืนและทรยศพระเจ้า และเจ้าจะถูกพระเจ้าทรงสาปแช่งและลงโทษอย่างแน่นอน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  “พระเจ้าไม่ทรงดูสิ่งที่เจ้าพูดหรือสัญญาเฉพาะพระพักตร์พระองค์  พระองค์ทรงดูว่าสิ่งที่เจ้าทำมีความเป็นจริงความจริงหรือไม่  อีกอย่างพระเจ้าไม่สนพระทัยว่าการกระทำของเจ้าสูงส่ง ลุ่มลึก หรือทรงพลังเพียงใด และต่อให้เจ้าทำสิ่งเล็กๆ น้อยๆ เพียงใดก็ตาม หากพระเจ้าทอดพระเนตรเห็นความจริงใจในทุกการเคลื่อนไหวของเจ้า พระองค์จะตรัสว่า ‘บุคคลผู้นี้เชื่อในตัวเราอย่างจริงใจ  พวกเขาไม่เคยโอ้อวด  พวกเขาประพฤติปฏิบัติตามตำแหน่งหน้าที่ของตน  แม้พวกเขาอาจไม่ได้สร้างคุณูปการที่ยิ่งใหญ่ต่อพระนิเวศของพระเจ้าและมีขีดความสามารถต่ำ พวกเขายังคงแน่วแน่และมีความจริงใจในทุกสิ่งที่พวกเขาทำ’  ‘ความจริงใจ’ ที่ว่านี้ประกอบด้วยอะไรบ้าง?  ความจริงใจที่ว่าประกอบด้วยความยำเกรงและการนบนอบพระเจ้า รวมไปถึงความเชื่อและความรักที่แท้จริง ประกอบด้วยทุกสิ่งที่พระเจ้าต้องประสงค์จะเห็น  ผู้คนเช่นนี้อาจดูไม่พิเศษในสายตาของผู้อื่น และพวกเขาอาจเป็นคนทำอาหารหรือทำความสะอาด เป็นใครบางคนที่ปฏิบัติหน้าที่ธรรมดา  ผู้คนเช่นนี้ไม่โดดเด่นสำหรับผู้อื่น ไม่สัมฤทธิ์สิ่งใดที่ยิ่งใหญ่ และพวกเขาไม่มีสิ่งใดที่น่ายกย่อง น่าชื่นชมหรือน่าอิจฉา—พวกเขาเป็นเพียงผู้คนธรรมดา  แต่ทุกสิ่งที่พระเจ้าพึงประสงค์พบได้ในหมู่พวกเขาและมีชีวิตในหมู่พวกเขา และพวกเขาทุ่มเทให้กับพระเจ้า  จงบอกเราว่า พระเจ้าต้องประสงค์สิ่งใดมากไปกว่านี้อีก?  พระองค์พอพระทัยพวกเขา” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากอ่านสองบทตอนนี้แล้ว ผมก็รู้สึกกระจ่างในหัวใจขึ้นมาก การที่คนเราจะได้รับการยกย่องจากผู้อื่นในหน้าที่ของตนหรือไม่นั้น ไม่ใช่เรื่องสำคัญ และไม่ได้เป็นตัวกำหนดจุดจบและบั้นปลายของเรา การทำหน้าที่ของเราเป็นเพียงเส้นทางที่เราใช้ไล่ตามเสาะหาและได้รับความจริงเท่านั้น พระเจ้าไม่ได้ทรงต้องการให้เราทำเรื่องยิ่งใหญ่ให้สำเร็จ และไม่ได้ทรงกำหนดให้เราต้องมีสถานะที่สูงส่ง พระเจ้าทรงหวังให้เราประพฤติปฏิบัติตนตามบทบาทของเรา ทำหน้าที่ของเราอย่างเป็นจริงเป็นจัง ปฏิบัติตามพระวจนะของพระองค์ และนบนอบพระองค์อย่างแท้จริง ผมยังตระหนักด้วยว่า เพราะทักษะการแสดงของผมอยู่ในระดับปานกลางเท่านั้น การให้พี่น้องชายหญิงที่มีทักษะดีกว่าได้แสดงในวีดิทัศน์คำพยานจากประสบการณ์นั้นจะให้ผลลัพธ์ที่ดีกว่า ซึ่งเป็นประโยชน์ต่องานข่าวประเสริฐ ยิ่งไปกว่านั้น ผมเคยทำงานปรับปรุงตกแต่งมาก่อน ดังนั้น การที่ผู้นำจัดแจงให้ผมไปช่วยจัดฉากจึงเป็นไปตามทักษะของผม และนับว่าเหมาะสมดีจริงๆ คริสตจักรมีหลักธรรมในการจัดแจงหน้าที่ให้แก่แต่ละคน แต่ผมกลับมุ่งไล่ตามไขว่คว้าชื่อเสียงและสถานะ และทำให้ผู้คนยกย่องผม เอาแต่มีข้อเรียกร้องที่ไม่มีเหตุผลอยู่เสมอ ผมช่างไร้สำนึกสิ้นดี!  อันที่จริง ถึงแม้ว่างานที่ผู้นำมอบหมายให้ผมล้วนเป็นงานจิปาถะที่ไม่สะดุดตา แต่ก็ยังคงเป็นหน้าที่ที่ผมควรทำ และผมก็ควรทำงานเหล่านั้นด้วยความใส่ใจ นอกจากนี้ ไม่ว่าเราจะทำหน้าที่ใด ก็ล้วนมีหลักธรรมความจริงให้ปฏิบัติและเข้าสู่ หากผมได้นบนอบและให้ความร่วมมืออย่างสุดความสามารถ ผมก็ไม่เพียงจะได้มีส่วนช่วยในงานของคริสตจักรเท่านั้น แต่ผมยังจะได้มีโอกาสมากขึ้นในการแสวงหาและเข้าใจความจริงอีกด้วย ยกตัวอย่างเช่น ในการจัดฉาก คุณต้องคำนึงถึงวิธีการประหยัดวัสดุ และให้ความร่วมมือกันอย่างกลมเกลียวกับฝ่ายกล้องและฝ่ายแสง เพื่อทำให้ฉากดูสวยงามน่ามองยิ่งขึ้น หน้าที่งานธุรการทั่วไปนั้นเกี่ยวข้องกับการบริหารจัดการอย่างเหมาะสมและการใช้ข้าวของต่างๆ อย่างสมเหตุสมผล เวลาทำอาหาร คุณก็ต้องคำนึงถึงวิธีทำให้อาหารมีคุณค่าทางโภชนาการ ถูกสุขอนามัย และดีต่อสุขภาพ ทุกหน้าที่ล้วนเกี่ยวข้องกับหลักธรรมในหลากหลายแง่มุม และไม่ใช่เรื่องง่ายที่จะทำให้ได้ถึงมาตรฐาน ก่อนหน้านี้ การไล่ตามไขว่คว้าชื่อเสียงและสถานะทำให้ผมเดินอยู่บนเส้นทางที่ผิด ไม่เพียงแต่การเข้าสู่ชีวิตของผมจะได้รับความเสียหายเท่านั้น แต่ยังส่งผลกระทบเชิงลบต่อหน้าที่ของผมด้วย ตอนนี้ ผมควรเห็นคุณค่าของโอกาสที่ได้ทำหน้าที่ และในขณะที่ทำหน้าที่ ก็มุ่งความสนใจไปที่การเข้าสู่ชีวิตของตน แสวงหาความจริง และปฏิบัติตามหลักธรรม ต่อมา มีบางอย่างเกิดขึ้นซึ่งกระทบใจผมอย่างมาก นักแสดงคนหนึ่งถูกปลดเพราะมีอุปนิสัยอันเสื่อมทรามอย่างรุนแรง คือ เขาไม่ยอมรับข้อเสนอแนะของผู้อื่น ไม่สามารถให้ความร่วมมือกันอย่างกลมเกลียวกับพี่น้องชายหญิงได้ และไม่ยอมเปลี่ยนแปลงแม้จะได้รับการสามัคคีธรรมซ้ำแล้วซ้ำเล่า ซึ่งส่งผลกระทบต่อผลลัพธ์ในหน้าที่ของเขา เรื่องนี้ทำให้ผมครุ่นคิดอย่างหนัก นักแสดงคนนี้มีทักษะที่ค่อนข้างดี แต่เขามีอุปนิสัยอันเสื่อมทรามอย่างรุนแรง และไม่เคยแสวงหาความจริงมาแก้ไขอุปนิสัยเหล่านั้นเลย ในที่สุด เขาก็ถูกปลด ผมเห็นว่าเส้นทางที่เราเดินในการทำหน้าที่นั้นสำคัญอย่างยิ่งยวด หากเราไม่ไล่ตามเสาะหาความจริง ไม่ว่าสถานะของเราจะสูงเพียงใด หรือได้รับการยกย่องมากเพียงใด สุดท้ายแล้วเราก็จะล้มเหลว ผมอธิษฐานถึงพระเจ้าว่า “ข้าแต่พระเจ้า!  ข้าพระองค์เต็มใจที่จะกลับใจ ข้าพระองค์ไม่อยากไล่ตามไขว่คว้าชื่อเสียงและสถานะอีกต่อไปแล้ว ข้าพระองค์เต็มใจที่จะนบนอบการจัดวางเรียบเรียงและการจัดการเตรียมการของพระองค์”

ไม่นานหลังจากนั้น ผู้นำก็ถามผมว่าผมจะเต็มใจทำหน้าที่ทำอาหารในครัวแบบเต็มเวลาหรือไม่ ผมคิดในใจว่า “เมื่อก่อน ฉันแค่มาช่วยเป็นการชั่วคราวเท่านั้น ถ้าฉันตกลง ฉันก็จะต้องทำอาหารไปในระยะยาว นั่นจะไม่ได้หมายความว่าฉันจะไม่มีโอกาสได้เป็นนักแสดงอีกเลยหรือ?  แล้วทุกคนจะคิดยังไงกับฉัน?  พวกเขาจะคิดหรือเปล่า ว่าฉันถูกกำจัดออกไปเพราะทักษะของฉันไม่ดีพอ?”  ผมรู้สึกขัดแย้งอยู่ในใจ แต่แล้วผมก็ตระหนักว่านี่คือการที่พระเจ้าทรงทดสอบผม เพื่อดูว่าผมจะสามารถนบนอบได้หรือไม่ ดังนั้น ผมจึงยอมรับหน้าที่นั้น ต่อมา ผู้นำก็ให้ผมรับผิดชอบหน้าที่ทั้งสามอย่างไปพร้อมกัน ทั้งการแสดง การทำอาหาร และงานธุรการทั่วไป โดยประสานทุกงานอย่างยืดหยุ่นตามความเร่งด่วนและความสำคัญของแต่ละงาน ในช่วงเวลานั้น ผมมักจะนึกถึงพระวจนะของพระเจ้าบทตอนหนึ่งที่ว่า  “แล้วสิ่งใดคือบทบาทหน้าที่ของพวกเจ้าในฐานะสิ่งมีชีวิตทรงสร้าง?  เรื่องนี้เชื่อมโยงกับการปฏิบัติและหน้าที่ของแต่ละคน  เจ้าคือสิ่งมีชีวิตทรงสร้าง หากพระเจ้าประทานพรสวรรค์ด้านเพลงแก่เจ้า และพระนิเวศของพระเจ้าจัดแจงให้เจ้าร้องเพลง เช่นนั้นแล้วเจ้าย่อมต้องร้องเพลงให้ดี  หากเจ้ามีพรสวรรค์ในการประกาศข่าวประเสริฐ และพระนิเวศของพระเจ้าจัดแจงให้เจ้าประกาศข่าวประเสริฐ เช่นนั้นแล้วเจ้าก็ควรทำให้ดี  เมื่อประชากรที่พระเจ้าทรงเลือกสรรคัดเลือกให้เจ้าเป็นผู้นำ เจ้าก็ควรรับพระบัญชาที่ให้เป็นผู้นำ และนำประชากรที่พระเจ้าทรงเลือกสรรให้กินและดื่มพระวจนะของพระเจ้า สามัคคีธรรมความจริง และเข้าสู่ความเป็นจริง  เมื่อทำดังนี้ เจ้าย่อมจะปฏิบัติหน้าที่ของเจ้าดีแล้ว  พระบัญชาที่พระเจ้ามีต่อมนุษย์นั้นสำคัญและมีความหมายอย่างยิ่ง!  ดังนั้นเจ้าควรรับพระบัญชานี้และทำให้บทบาทหน้าที่ของเจ้าลุล่วงอย่างไร?  นี่คือหนึ่งในปัญหาที่ใหญ่ที่สุดที่เจ้าเผชิญ และเจ้าก็ต้องเลือก  อาจกล่าวได้ว่านี่คือวาระอันสำคัญยิ่งที่ตัดสินว่าเจ้าจะสามารถได้รับความจริงและได้รับการทำให้เพียบพร้อมจากพระเจ้าหรือไม่” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, มีเพียงด้วยการเข้าใจความจริงเท่านั้น คนเราจึงจะสามารถรู้จักกิจการของพระเจ้าได้)  จากพระวจนะของพระเจ้า ผมเข้าใจว่าไม่ว่าเราจะทำหน้าที่ใดในพระนิเวศของพระเจ้า ความแตกต่างนั้นเป็นเพียงเรื่องของบทบาทหน้าที่และชื่อเรียกเท่านั้น ไม่ว่าจะเป็นหน้าที่ใด อัตลักษณ์และแก่นแท้ของเราในฐานะสิ่งมีชีวิตทรงสร้างก็ไม่เปลี่ยนแปลง เมื่อต้องการให้ผมไปให้น้ำผู้มาใหม่ ผมก็จะเป็นผู้ให้น้ำ เมื่อต้องการให้ผมแสดง ผมก็จะเป็นนักแสดง เมื่อต้องการให้ผมจัดฉาก ผมก็จะเป็นคนจัดฉาก เมื่อต้องการให้ผมทำอาหาร ผมก็จะเป็นคนทำงานสนับสนุน ไม่ว่าหน้าที่ของผมจะเปลี่ยนไปอย่างไร ผมก็ยังคงเป็นเพียงสิ่งมีชีวิตทรงสร้างเท่านั้น สิ่งที่ผมควรทำก็คือยอมรับและนบนอบ และทำหน้าที่ของตนอย่างสุดหัวใจและสุดกำลัง นอกจากนี้ เมื่อผมจัดการงานจิปาถะเหล่านี้ พี่น้องชายหญิงของผมก็จะมีเรี่ยวแรงและเวลามากขึ้นสำหรับหน้าที่ของพวกเขาเอง นั่นก็เป็นการที่ผมได้ทำส่วนของตัวเองด้วยไม่ใช่หรือ?  ดังนั้น ผมจึงอธิษฐานถึงพระเจ้าว่า “ข้าแต่พระเจ้า!  ข้าพระองค์เต็มใจที่จะปล่อยมือจากชื่อเสียงและสถานะของตน และเลิกแสวงหาการยกย่องจากผู้อื่น ไม่ว่าข้าพระองค์จะทำหน้าที่ใด ข้าพระองค์ก็เต็มใจที่จะนบนอบ” ตั้งแต่นั้นเป็นต้นมา เวลาทำหน้าที่ ผมก็ไม่สนใจอีกต่อไปว่าคนอื่นจะคิดอย่างไรกับผม แต่ผมกลับทุ่มเทกับการมีประสบการณ์กับสภาพแวดล้อมต่างๆ ที่พระเจ้าทรงจัดเตรียมไว้ให้ในแต่ละวัน และมุ่งเน้นไปที่การเรียนรู้บทเรียนของตน คิดทบทวนว่าผมได้เผยอุปนิสัยอันเสื่อมทรามใดออกมาบ้างในการทำหน้าที่ บางครั้ง เมื่อผมพบว่าตัวเองโกหกออกไปโดยไม่ได้ตั้งใจ ผมก็จะฝึกฝนตัวเองให้เป็นคนที่ซื่อสัตย์ตามที่พระเจ้าทรงกำหนด บางครั้ง เมื่อผมสังเกตเห็นว่าตัวเองอยากให้คนอื่นฟังผมอยู่เสมอ และไม่อาจยอมรับข้อเสนอแนะของพวกเขาได้ ผมก็จะคิดทบทวนและทำความรู้จักกับอุปนิสัยอันโอหังของตัวเอง หน้าที่งานธุรการทั่วไปนั้นมีงานเล็กๆ น้อยๆ จุกจิกอยู่มากมาย ผมจึงคิดหาวิธีบริหารจัดการเวลาของตัวเองอย่างสมเหตุสมผล เพื่อให้สามารถจัดการงานทั้งหมดได้ หลังจากฝึกทำอาหารอยู่พักหนึ่ง ผมก็พบว่าตัวเองมีความชำนาญในทักษะการทำอาหารขั้นพื้นฐานบางอย่างแล้ว เมื่อผมเห็นว่าอุปกรณ์เครื่องครัวบางชิ้นใช้งานได้ไม่ค่อยดี ผมก็คิดดัดแปลงเล็กๆ น้อยๆ เพื่อปรับปรุงอุปกรณ์เหล่านั้นให้ดีขึ้น และทุกคนก็บอกว่ามันใช้งานได้ดีขึ้นมาก ต่อมา เมื่อมีบทที่เหมาะกับผม ผู้กำกับก็ให้ผมเล่นเป็นตัวหลักด้วย ซึ่งให้โอกาสผมได้ฝึกฝน ในหัวใจผมรู้สึกขอบพระคุณพระเจ้าอย่างยิ่ง เมื่อผมพลิกเปลี่ยนความคิดของตัวเอง และปฏิบัติต่อทุกเรื่องด้วยท่าทีใหม่นี้ ผมไม่ใส่ใจความคิดเห็นของผู้อื่นที่มีต่อผมอีกต่อไป แต่กลับน้อมรับงานแต่ละอย่างเป็นความรับผิดชอบจากก้นบึ้งหัวใจ เมื่อปฏิบัติเช่นนี้ ผมรู้สึกว่าหัวใจของผมใกล้ชิดพระเจ้ามากขึ้น ผมได้รับสิ่งที่เป็นประโยชน์ทั้งในการเข้าสู่ชีวิตและทักษะในงานของตน และผมก็รู้สึกถึงความสงบสุขและความชื่นชมยินดีเป็นพิเศษในหัวใจ ขอบคุณพระเจ้า!  ทั้งหมดนี้ล้วนเป็นพระคุณและพรของพระเจ้า!


43. สิ่งที่ผมได้รับจากการบ่มเพาะผู้อื่น

โดยหลี่ซวิ่น ประเทศจีน

หยางเฉินกับผมควบคุมดูแลงานข้อเขียนที่คริสตจักรอิงกวง กลางเดือนกันยายน ปี 2024 ผู้นำส่งจดหมายมาบอกว่าพี่น้องหญิงจ้าวเสวี่ยจากคริสตจักรเฉินซินเพิ่งได้รับเลือกให้เป็นผู้ดูแลงานข้อเขียนของที่นั่น แต่เธอยังไม่คุ้นเคยกับงานด้านต่างๆ และหลักธรรมในการตรวจทานคำเทศนา  พวกเขาจึงถามว่าเราพอจะสละเวลามาช่วยชี้แนะเธอได้หรือไม่ โดยบอกว่าหากบ่มเพาะเธอได้อย่างรวดเร็ว ก็จะเป็นประโยชน์ต่องานของคริสตจักร ผมคิดในใจว่า “แค่งานหลักเราก็ยุ่งมากพออยู่แล้ว การช่วยชี้แนะจ้าวเสวี่ยเพิ่มอีกจะไม่ยิ่งกินเวลาของเรามากขึ้นหรอกเหรอ?  ถ้าประสิทธิผลของงานเราลดลง ผู้นำจะไม่ว่าเอาเหรอว่าเราไม่ได้ลุล่วงหน้าที่ของตน?  อีกอย่าง การชี้แนะเธอก็ไม่ใช่งานหลักของผม และต่อให้งานของเธอเกิดประสิทธิผล ผู้นำระดับสูงก็ไม่ชมเราหรอก” ผมรู้สึกว่านี่จะเป็นงานที่ทำไปก็เหนื่อยเปล่า ผมเลยไม่อยากรับ แต่ถ้าผมปฏิเสธ ผู้นำจะไม่หาว่าผมไม่มีน้ำใจเหรอ?  หลังจากคิดทบทวนแล้ว ผมก็ตกลง

ช่วงแรก จ้าวเสวี่ยจะเขียนมาขอคำแนะนำ และเราก็จะตอบกลับให้เร็วที่สุดเท่าที่จะทำได้  วันที่ 25 กันยายน จ้าวเสวี่ยส่งคำเทศนามาให้เราตรวจทาน  หลังจากหยางเฉินกับผมตรวจทานแล้ว เราพบว่าคำเทศนานั้นมีปัญหาหลายอย่าง และเราต้องปรึกษาหารือกันอยู่นานกว่าจะมีความคืบหน้า หลังจากผมตอบกลับปัญหาเหล่านั้นไปแล้ว ก็ยังมีบางจุดที่ผมไม่แน่ใจ และผมกังวลว่าการชี้แนะของผมอาจจะมีความเบี่ยงเบน ผมจึงส่งคำเทศนานั้นไปให้พี่น้องชายหญิงคนอื่นๆ ช่วยดู และพวกเขาก็ให้คำแนะนำมาบ้าง ตอนนั้น ผมรู้สึกว่าการชี้แนะจ้าวเสวี่ยกินเวลามากๆ ไม่เพียงแต่ทำให้เราล่าช้า แต่บางครั้งยังกินเวลาของสมาชิกกลุ่มคนอื่นๆ ด้วย  แค่งานคัดกรองคำเทศนาเองก็เป็นงานใหญ่อยู่แล้ว ถ้ายังเป็นแบบนี้ต่อไป จะไม่กระทบงานของเราเองหรอกเหรอ?  หลังจากนั้น จ้าวเสวี่ยก็ยังคงส่งคำเทศนามาให้เรา เพื่อแสวงหาคำตอบให้กับปัญหาต่างๆ ปัญหาบางอย่างก็ยากที่เราจะเข้าใจทะลุปรุโปร่ง เราจึงต้องใช้เวลาพิจารณาและปรึกษาหารือกัน และเพราะเหตุนี้ ผมจึงมีเวลาติดตามงานคำเทศนาที่คริสตจักรของเราน้อยลง และบางเรื่องก็เลยล่าช้าไป วันที่ 20 ตุลาคม ผู้นำส่งจดหมายมาถามเราว่า “ทำไมพวกคุณถึงยังไม่ส่งผลการประเมินคนทำงานข้อเขียนหลายคนที่เราขอไปเมื่อไม่กี่วันก่อน?” ผมถึงเพิ่งนึกได้ว่าผมลืมตอบกลับไป ผมคิดว่า “ผู้นำต้องคิดแน่ๆ ว่าฉันผัดวันประกันพรุ่งและไม่ได้ทำหน้าที่ด้วยความรู้สึกถึงภาระ ถ้าผลลัพธ์งานของเราลดลง ผู้นำต้องว่าฉันไม่ได้ทำหน้าที่ของตนให้ดีแน่ๆ” ไม่กี่วันต่อมา ผมได้รับจดหมายขอความช่วยเหลือจากจ้าวเสวี่ยอีกฉบับ  ผมรู้สึกไม่ค่อยพอใจกับเรื่องนี้ และรู้สึกว่าการชี้แนะเธอจะกระทบงานหลักของผม มันไม่คุ้มค่า และเป็นเรื่องกวนใจ ผมตระหนักว่าสภาพจิตใจของผมไม่ถูกต้อง ผมจึงอธิษฐานต่อพระเจ้า ขอให้พระองค์ทรงนำผมให้ปรับสภาพจิตใจของตัวเอง ผมได้อ่านพระวจนะของพระเจ้า “มีเพียงบรรดาผู้ที่รักความจริงและมีความเป็นจริงความจริงเท่านั้นที่สามารถขันอาสาเมื่อเป็นที่ต้องการในงานแห่งพระนิเวศของพระเจ้าและโดยผู้ที่พระเจ้าทรงเลือกสรร มีเพียงแต่พวกเขาเท่านั้นที่สามารถยืนหยัดอย่างกล้าหาญและผูกพันกับหน้าที่ เพื่อเป็นพยานยืนยันให้พระเจ้าและสามัคคีธรรมความจริง นำทางผู้ที่พระเจ้าทรงเลือกสรรไปสู่เส้นทางที่ถูกต้อง ทำให้พวกเขาสามารถบรรลุการนบนอบพระราชกิจของพระเจ้าได้  มีเพียงสิ่งนี้ที่เป็นท่าทีของความรับผิดชอบและเป็นการสำแดงของการแสดงความคำนึงถึงเจตนารมณ์ของพระเจ้า  หากพวกเจ้าไม่มีท่าทีเช่นนี้ และไม่เป็นสิ่งใดเลยนอกจากไม่ระมัดระวังในการรับมือกับสิ่งต่างๆ และคิดว่า ‘ฉันจะทำสิ่งที่อยู่ในขอบข่ายหน้าที่ของฉัน แต่สิ่งอื่นนอกเหนือจากนั้นฉันไม่สนใจหรอก  ถ้าคุณถามอะไรบางอย่างกับฉัน ฉันก็จะตอบคุณ—ถ้าฉันอารมณ์ดีนะ ไม่อย่างนั้น ฉันจะไม่ตอบ  นี่แหละท่าทีของฉัน’ เช่นนั้นนี่ก็คืออุปนิสัยอันเสื่อมทรามประเภทหนึ่งไม่ใช่หรือ?  การเอาแต่ปกป้องสถานะ ความมีหน้ามีตา และความหยิ่งทะนงของตนเอง และปกป้องสิ่งที่เกี่ยวข้องกับผลประโยชน์ของตนเพียงอย่างเดียว—การปกป้องนี้เป็นเหตุอันชอบธรรมหรือไม่?  เป็นการปกป้องผลประโยชน์แห่งพระนิเวศของพระเจ้าไหม?  ภายใต้เหตุจูงใจที่เห็นแก่ตัวและใจแคบเหล่านี้คืออุปนิสัยที่รังเกียจความจริง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ผมเห็นว่าผู้คนที่เชื่อในพระเจ้าอย่างจริงใจและรักความจริงย่อมมีความรู้สึกถึงภาระและความรับผิดชอบต่อหน้าที่ของตน ไม่ว่าจะเป็นความจำเป็นของงานคริสตจักรหรือพี่น้องชายหญิงที่ต้องการความช่วยเหลือ พวกเขาก็สามารถลุล่วงความรับผิดชอบของตนได้ ถ้าใครเอาแต่สนใจงานของตัวเอง และเมื่อผู้อื่นมีความลำบากยากเย็นและต้องการความช่วยเหลือ ก็ไม่เต็มใจยื่นมือช่วย เช่นนั้นแล้วนี่ก็คืออุปนิสัยที่เห็นแก่ตัว เลวทราม และรังเกียจความจริง ผมนึกถึงเรื่องที่จ้าวเสวี่ยเพิ่งได้รับเลือกเป็นผู้ดูแล เธอยังไม่คุ้นเคยกับงานและยังจับหลักธรรมได้ไม่ดี ในเมื่อเธอถามคำถามกับเรา เธอย่อมต้องเจอความลำบากยากเย็นในงานแน่ๆ และผมควรจะพยายามอย่างเต็มที่เพื่อชี้แนะและช่วยเหลือเธอ  แต่ผมกลับอยากดูแลแต่งานของตัวเองเท่านั้น ผมไม่อยากสละเวลาและจ่ายราคาในการชี้แนะจ้าวเสวี่ย เพราะรู้สึกว่ามันจะกระทบผลลัพธ์งานของผม นี่ผมเห็นแก่ตัวและเลวทรามอยู่ไม่ใช่หรือ?  เมื่อตระหนักเช่นนี้ สภาพจิตใจของผมต่อการบ่มเพาะผู้คนก็เปลี่ยนไปเล็กน้อย และเมื่อจ้าวเสวี่ยเขียนมาถามคำถามอีกครั้ง ผมก็เป็นฝ่ายริเริ่มตอบกลับอย่างทุ่มเทเต็มที่ แต่ผมไม่ได้มีความรู้เกี่ยวกับธรรมชาติอันเสื่อมทรามที่เห็นแก่ตัวและเลวทรามของตัวเองมากนัก และเมื่อเผชิญกับเรื่องต่างๆ ผมก็ยังคงอดเผยความเสื่อมทรามออกมาไม่ได้

ปลายเดือนตุลาคม จ้าวเสวี่ยส่งคำเทศนามาให้เราอีกฉบับ ขอให้เราช่วยตรวจสอบว่ามีปัญหาอะไรหรือไม่ ผมรู้ว่าพวกเขารีบใช้คำเทศนาฉบับนี้ แต่แล้วผมก็เห็นว่าคำเทศนานั้นยาวมาก การอ่านทั้งหมดและส่งคำตอบกลับไปต้องใช้เวลามากทีเดียว ผมคิดในใจว่า “คำเทศนานี้ไม่ได้อยู่ในขอบเขตความรับผิดชอบของเรา และต่อให้เราแก้ไขให้ เราก็ไม่ได้ความดีความชอบอะไร นี่มันงานที่ทำไปก็เหนื่อยเปล่าชัดๆ!” ผมจึงไม่ได้ตอบกลับในทันที บ่ายวันต่อมา ผมไม่ค่อยมีงานต้องทำมากนัก หยางเฉินจึงเตือนให้ผมตรวจดู ตอนนั้นเองผมถึงได้หยิบมันออกมาตรวจทาน ผมพบว่ามันมีปัญหาอยู่มาก หลังจากปรึกษากับหยางเฉินแล้ว ผมก็เขียนถึงจ้าวเสวี่ยและสื่อสารกับเธอเรื่องนี้ ซึ่งกินเวลาไปมาก หลังจากนั้น ผมคิดว่าการตอบกลับคำเทศนาจะกินเวลาของผมมากเกินไป และถ้าผมใช้เวลาและพลังงานนี้ไปติดตามงานในขอบเขตความรับผิดชอบของตัวเอง ไม่เพียงผลลัพธ์ของงานจะดีขึ้น แต่เรายังอาจได้รับการยกย่องจากผู้นำอีกด้วย  แต่ตอนนี้ผมต้องใช้เวลาและพลังงานไปกับการชี้แนะงานของคนอื่น และต่อให้งานนั้นเกิดผลลัพธ์ ก็ไม่นับว่าเป็นผลงานของเรา ผมจึงคิดว่าคงจะดีมากถ้าไม่ต้องชี้แนะจ้าวเสวี่ยอีกต่อไป แต่จ้าวเสวี่ยก็ยังทำงานด้วยตัวเองไม่ได้ จึงไม่มีทางที่จะผลักงานนี้ทิ้งไปง่ายๆ ผมรู้ว่าผมยังต้องชี้แนะจ้าวเสวี่ยต่อไป แต่ผมก็รู้สึกเฉื่อยชาเรื่องนี้อยู่เสมอและไม่อยากจ่ายราคานี้

ต่อมา ผมได้อ่านพระวจนะของพระเจ้าที่เปิดโปงลักษณะนิสัยของศัตรูของพระคริสต์ และผมก็เข้าใจปัญหาของตัวเองมากขึ้นอีก  พระเจ้าตรัสว่า “ศัตรูของพระคริสต์ไม่มีมโนธรรม สำนึก หรือความเป็นมนุษย์  พวกเขาไม่เพียงไม่ใส่ใจต่อความละอายเท่านั้น แต่ยังมีลักษณะเด่นอีกอย่างคือ พวกเขาเห็นแก่ตัวและสามานย์ผิดปรกติ  ความหมายตามตัวอักษรของคำว่า ‘เห็นแก่ตัวและสามานย์’ นั้นเข้าใจได้ไม่ยาก  หมายความว่าคนคนหนึ่งแสวงหาแต่ผลประโยชน์เท่านั้น  หากเป็นเรื่องที่เกี่ยวข้องกับผลประโยชน์ของตนเอง เขาก็จะทุ่มเทหัวใจให้กับเรื่องนั้น เขาจะทนทุกข์และจ่ายราคาเพื่อเรื่องนั้น ทั้งยังทุ่มเทความคิดและเรี่ยวแรงให้กับเรื่องนั้น  หากเป็นเรื่องที่ไม่เกี่ยวข้องกับผลประโยชน์ของตนเอง เขาก็จะทำเป็นมองไม่เห็นและไม่ใส่ใจ เขาจะปล่อยให้ผู้อื่นทำตามอำเภอใจ—แม้ว่าใครจะทำให้เกิดการขัดขวางหรือการก่อกวน เขาก็จะเพิกเฉย และคิดว่าเรื่องนั้นไม่เกี่ยวข้องกับตน  พูดให้ฟังดูดีก็คือ เขาสนใจแต่เรื่องของตนเอง แต่จะให้ถูกต้องแม่นยำกว่านั้นก็ต้องกล่าวว่า คนประเภทนี้สามานย์ ต่ำช้า และเลวทราม—พวกเราจึงระบุลักษณะของเขาว่า ‘เห็นแก่ตัวและสามานย์’… ไม่ว่าพวกเขาจะรับผิดชอบงานใด ศัตรูของพระคริสต์ก็ไม่เคยคำนึงถึงผลประโยชน์แห่งพระนิเวศของพระเจ้า  พวกเขาคำนึงแต่เพียงว่าผลประโยชน์ของตนได้รับผลกระทบหรือไม่ และครุ่นคิดแต่เรื่องงานชิ้นเล็กๆ ตรงหน้าที่ทำประโยชน์ให้แก่พวกเขา  สำหรับพวกเขาแล้ว งานหลักของคริสตจักรเป็นเพียงบางสิ่งที่พวกเขาทำในเวลาว่างของตน  พวกเขาไม่ได้จริงจังกับงานนั้นเลย  พวกเขาขยับก็ต่อเมื่อถูกเร่งรัดให้ลงมือ เอาแต่ทำสิ่งที่ตนชอบทำ และทำงานเพียงเพื่อรักษาอำนาจและสถานะของตนเท่านั้น  ในสายตาของพวกเขา งานใดก็ตามที่พระนิเวศของพระเจ้าจัดการเตรียมการไว้ให้ งานเผยแผ่ข่าวประเสริฐ และการเข้าสู่ชีวิตของประชากรที่พระเจ้าทรงเลือกสรรล้วนไม่มีความสำคัญ  ไม่ว่าผู้คนอื่นๆ จะมีความลำบากยากเย็นอันใดในงานของตน ระบุและรายงานปัญหาอันใดให้พวกเขารู้ ไม่ว่าคำพูดของผู้อื่นจะจริงใจเพียงใด พวกศัตรูของพระคริสต์ไม่ใส่ใจเลย พวกเขาไม่เข้าไปเกี่ยวข้อง เป็นราวกับว่านี่ไม่เกี่ยวข้องอะไรกับพวกเขา  ไม่ว่าปัญหาที่เกิดขึ้นในงานของคริสตจักรจะใหญ่โตเพียงใด พวกเขาก็ไม่สนใจอย่างสิ้นเชิง  แม้เมื่อปัญหาถูกเปิดเผยให้พวกเขาเห็นอยู่ตรงหน้า พวกเขาก็จัดการแก้ไขอย่างสุกเอาเผากินเท่านั้น  ต่อเมื่อเบื้องบนตัดแต่งพวกเขาโดยตรงและสั่งให้พวกเขาสะสางปัญหาให้เรียบร้อยเท่านั้น พวกเขาจึงจะฝืนใจทำงานจริงสักเล็กน้อยและเล่นละครตบตาเบื้องบน  หลังจากนั้น พวกเขาก็จะวุ่นวายอยู่กับกิจธุระของตนเองต่อไป  ในเรื่องงานของคริสตจักร เมื่อเป็นเรื่องสำคัญที่เกี่ยวเนื่องกับภาพรวม พวกเขาก็ไม่เอาใจใส่ดูแลสิ่งเหล่านี้แต่อย่างใด ทั้งยังเพิกเฉยต่อสิ่งเหล่านี้ และถึงกับไม่จัดการปัญหาเมื่อพบเจอ  ไม่ว่าผู้อื่นจะหยิบยกประเด็นปัญหาอันใดขึ้นมา พวกเขาก็ตอบสนองอย่างสุกเอาเผากินและเอาแต่กระแอมกระไอ ลงมือจัดการแก้ไขปัญหาเหล่านั้นด้วยความจำใจอย่างยิ่งเท่านั้น  นี่สำแดงถึงความเห็นแก่ตัวและความสามานย์มิใช่หรือ?  ยิ่งไปกว่านั้น ไม่ว่าศัตรูของพระคริสต์จะทำหน้าที่ใด พวกเขาก็คำนึงถึงเสมอว่าตนจะกลายเป็นจุดสนใจได้หรือไม่ ตราบใดที่หน้าที่นั้นสามารถส่งเสริมความมีหน้ามีตาของตนได้ พวกเขาก็จะเค้นสมองและพยายามคิดหาทุกวิถีทางที่เป็นไปได้เพื่อเรียนรู้ว่าจะทำและดำเนินการหน้าที่นั้นอย่างไร  ตราบใดที่สามารถอยู่เหนือผู้อื่นได้ พวกเขาก็พอใจแล้ว  ไม่ว่าพวกเขาจะกำลังทำหรือคิดอะไรอยู่ พวกเขาก็คำนึงถึงแต่ชื่อเสียง ผลประโยชน์ และสถานะของตนเองอยู่ทุกเมื่อ  ไม่ว่าพวกเขาจะทำหน้าที่ใด พวกเขาก็เอาแต่แข่งขันกันเพื่อดูว่าใครเหนือกว่า ใครชนะ และใครมีเกียรติมากกว่ากัน  พวกเขาใส่ใจเพียงแค่ว่ามีผู้คนกี่คนที่เทิดทูนและเคารพยกย่องพวกเขา มีผู้คนกี่คนที่รับฟังและติดตามพวกเขา  พวกเขาไม่เคยสามัคคีธรรมความจริงหรือแก้ไขปัญหาที่แท้จริงเลย  พวกเขาไม่เคยพิจารณาว่าจะทำหน้าที่ของตนอย่างไรเพื่อที่จะจัดการสิ่งต่างๆ ตามหลักธรรม อีกทั้งไม่เคยคิดทบทวนว่าตนมีการอุทิศตนหรือไม่ ตนได้ลุล่วงหน้าที่รับผิดชอบหรือยัง มีความเบี่ยงเบน การละเลย หรือปัญหาในงานของตนหรือไม่ ยิ่งไม่ต้องพูดถึงเลยว่าพวกเขาจะพิจารณาว่าข้อกำหนดของพระเจ้าคืออะไร และเจตนารมณ์ของพระเจ้าคืออะไร  พวกเขาไม่ใส่ใจสิ่งเหล่านี้เลยแม้แต่น้อย  พวกเขาเอาแต่หมกมุ่นอยู่กับงานของตนเพื่อชื่อเสียง ผลประโยชน์ และสถานะ และเพื่อสนองความทะเยอทะยานและความอยากของตนเอง  นี่คือการสำแดงถึงความเห็นแก่ตัวและความสามานย์มิใช่หรือ?  การนี้เปิดโปงข้อเท็จจริงโดยสมบูรณ์ว่าหัวใจของพวกเขาเต็มไปด้วยความทะเยอทะยาน ความอยาก และความต้องการที่ไร้เหตุผล และทุกการกระทำของพวกเขาก็ถูกควบคุมโดยความทะเยอทะยานและความอยากของพวกเขา  ไม่ว่าพวกเขาจะทำสิ่งใด แรงจูงใจและต้นตอการกระทำของพวกเขาก็มาจากความทะเยอทะยาน ความอยาก และความต้องการที่ไร้เหตุผลของตนเองทั้งสิ้น  นี่คือการสำแดงอันเป็นแบบฉบับของความเห็นแก่ตัวและความสามานย์” (พระวจนะฯ เล่ม 4 การเปิดโปงพวกศัตรูของพระคริสต์, บทแทรก สี่: สรุปลักษณะนิสัยของพวกศัตรูของพระคริสต์และแก่นนิสัยของพวกเขา (ภาคที่หนึ่ง))  จากพระวจนะของพระเจ้า ผมเห็นว่าศัตรูของพระคริสต์นั้นเห็นแก่ตัวและเลวทรามเป็นพิเศษ และทำแต่สิ่งที่เป็นประโยชน์ต่อชื่อเสียงและสถานะของตัวเองเท่านั้น พวกเขาถือว่าสิ่งที่ไม่เป็นประโยชน์ต่อชื่อเสียงและสถานะของตัวเองเป็นเพียงงานรอง ไม่เต็มใจที่จะทนทุกข์หรือจ่ายราคาเพื่อสิ่งเหล่านั้น และถึงขั้นไม่แยแสและเพิกเฉยต่อสิ่งเหล่านั้น พวกเขาต้องปกป้องชื่อเสียงและสถานะของตัวเอง ต่อให้งานของคริสตจักรต้องเสียหายก็ตาม เส้นทางที่พวกเขาเดินคือเส้นทางแห่งการต่อต้านพระเจ้า  นี่คือสิ่งที่ผมประพฤติตอนชี้แนะจ้าวเสวี่ยเลยทีเดียว ผมรู้สึกว่ามันไม่ได้อยู่ในขอบเขตความรับผิดชอบของผม และผมรู้ว่าการชี้แนะเธอให้ดีต้องใช้เวลาและพลังงานมาก ต่อให้งานของเธอเกิดผลลัพธ์ ก็ไม่นับเป็นผลงานของผม และผมก็จะไม่ได้รับคำชมจากใครด้วย ผมจึงไม่เต็มใจจ่ายราคานี้ ผมคิดว่า แทนที่จะชี้แนะเธอ สู้เอาเวลาไปติดตามงานในขอบเขตความรับผิดชอบของตัวเองให้มากขึ้นยังจะดีกว่า เช่นนี้ ไม่เพียงผลลัพธ์ของงานจะดีขึ้น แต่ผมยังจะได้รับการยกย่องจากผู้นำอีกด้วย ผมจึงเฉื่อยชาเมื่อต้องชี้แนะจ้าวเสวี่ย  แม้แต่ตอนที่ผมตอบคำถามเธอ ผมก็ผัดวันประกันพรุ่ง  ผมรู้เต็มอกว่าจ้าวเสวี่ยเพิ่งเริ่มเป็นผู้ดูแล และเธอยังไม่ค่อยคุ้นเคยกับงาน ทั้งยังจับหลักธรรมได้ไม่ดี แต่ผมกลับไม่อยากจ่ายราคาเพื่อช่วยเหลือและสนับสนุนเธอ ผมช่างเห็นแก่ตัวและเลวทรามเสียจริง!  ผมกำลังใช้ชีวิตตามพิษของซาตานที่ว่า “อย่ากระดิกแม้แต่นิ้วเดียวหากไม่ได้รางวัล” และ “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป”  ไม่ว่าจะทำอะไร ผมก็จะพิจารณาว่ามันเป็นประโยชน์ต่อตัวผมเองหรือไม่ และผมจะเต็มใจลงทุนเวลาและจ่ายราคาทำสิ่งนั้นก็ต่อเมื่อมีอะไรให้ผมได้รับเท่านั้น ผมเห็นว่าผมไม่ได้ลุล่วงหน้าที่ของตนเพื่อทำให้พระเจ้าพอพระทัยอย่างแท้จริง แต่กลับทำไปเพื่อชื่อเสียงและสถานะของตัวเอง ในสายพระเนตรของพระเจ้า ผมไม่ได้ทำหน้าที่ของตนอย่างแท้จริง แต่กำลังดำเนินกิจการของตัวเอง และผมกำลังเดินอยู่บนเส้นทางแห่งศัตรูของพระคริสต์ ในท้ายที่สุด ผมไม่เพียงจะไม่ได้รับความเห็นชอบจากพระเจ้า แต่ยังจะถูกพระองค์ทรงรังเกียจและกำจัดอีกด้วย เมื่อตระหนักเช่นนี้ ผมก็อยากรีบกลับใจต่อพระเจ้า และไม่ใช้ชีวิตตามอุปนิสัยอันเสื่อมทรามที่เห็นแก่ตัวและเลวทรามของตัวเองอีกต่อไป

วันหนึ่ง ระหว่างการเฝ้าเดี่ยว ผมได้อ่านพระวจนะของพระเจ้าบทตอนหนึ่ง ซึ่งทำให้กระจ่างว่าจะทำหน้าที่ของตนให้ดีได้อย่างไร  พระเจ้าผู้ทรงมหิทธิฤทธิ์ตรัสว่า “บอกเราเถิดว่าผู้คนควรกระทำการอันยุติธรรมกันอย่างไร และต้องทำเรื่องนี้ในสภาวะและเงื่อนไขเช่นใด จึงจะถือว่าเป็นการตระเตรียมความดี?  อย่างน้อยที่สุด พวกเขาต้องมีท่าทีที่เป็นบวกและรู้จักริเริ่ม และขณะทำหน้าที่ของตน พวกเขาก็ต้องจงรักภักดี สามารถกระทำการตามหลักธรรมความจริง และปกป้องดูแลผลประโยชน์แห่งพระนิเวศของพระเจ้า  การคิดบวกและรู้จักริเริ่มคือกุญแจสำคัญ ถ้าเจ้าตั้งรับอยู่เสมอ นี่ย่อมเป็นปัญหา  ราวกับว่าเจ้าไม่ได้เป็นสมาชิกในพระนิเวศของพระเจ้าและไม่ได้กำลังทำหน้าที่ของตน ราวกับว่าเจ้าไม่มีทางเลือกอื่นนอกจากต้องทำเพื่อให้ได้เงินเดือนเพราะนายจ้างบอกให้ทำ—เจ้าไม่ได้ทำเพราะสมัครใจ แต่ทำด้วยความเฉื่อยชาอย่างมาก  ถ้าไม่ใช่เพราะมีผลประโยชน์ของเจ้าเข้ามาเกี่ยวข้อง เจ้าก็จะไม่ทำสิ่งนั้นเลย  หรือถ้าไม่มีใครบอกให้เจ้าทำ เจ้าก็จะไม่ทำอย่างเด็ดขาด  เมื่อเป็นดังนั้น การทำสิ่งต่างๆ ในลักษณะนี้จึงไม่ใช่การทำดี  ดังนั้น ผู้คนเช่นนี้จึงเบาปัญญามาก เฉื่อยชาในทุกสิ่งที่ทำ  ไม่ทำสิ่งที่ตนสามารถคิดทำได้ และไม่ทำสิ่งที่ตนสามารถใช้เวลาและพละกำลังมาทำให้สำเร็จได้  เอาแต่เฝ้ารอและสังเกตการณ์เท่านั้น  นี่เป็นปัญหาและน่าเวทนาอย่างยิ่ง  เหตุใดเราจึงกล่าวว่าน่าเวทนาอย่างยิ่ง?  ข้อแรก ไม่ใช่ว่าขีดความสามารถของเจ้าไม่ดีพอ ข้อสอง ไม่ใช่ว่าเจ้ามีประสบการณ์ไม่มากพอ ข้อสาม ไม่ใช่ว่าเจ้าไม่มีเงื่อนไขที่เหมาะสมในการลงมือทำ  เจ้ามีขีดความสามารถที่จะทำงานนี้ และถ้าเจ้ายอมใช้เวลาและพละกำลังที่มี เจ้าย่อมจะสามารถทำได้ แต่เจ้าก็ไม่ทำ เจ้าล้มเหลวที่จะตระเตรียมความดี  นี่เป็นเรื่องที่น่าเสียดายมาก  เหตุใดเราจึงกล่าวว่าน่าเสียดาย?  เพราะถ้าเจ้าย้อนกลับมาดูเรื่องนี้ในอีกหลายปีให้หลัง เจ้าย่อมจะรู้สึกเสียใจ และถ้าเจ้าอยากกลับไปในปีนั้น เดือนนั้น และวันนั้น เพื่อทำงานนั้น สิ่งต่างๆ ย่อมจะเปลี่ยนแปลงไปแล้ว และเวลานั้นๆ ก็ย่อมจะล่วงเลยไปแล้ว  เจ้าจะไม่ได้โอกาสแบบนั้นเป็นครั้งที่สอง เมื่อโอกาสนั้นผ่านพ้นไปแล้วก็ย่อมผ่านเลย เมื่อสูญเสียไปแล้วก็ย่อมเสียไป  ถ้าเจ้าพลาดความสุขทางเนื้อหนัง เช่น การกินอาหารดีๆ หรือใส่เสื้อผ้าดีๆ นี่ก็ไม่สำคัญเท่าใดนัก เพราะสิ่งเหล่านี้กลวงเปล่า และไม่ได้มีผลกระทบใดๆ ต่อการเข้าสู่ชีวิตหรือการตระเตรียมความดี หรือบั้นปลายของเจ้า  อย่างไรก็ดี ถ้าเป็นสิ่งที่เกี่ยวเนื่องกับท่าทีและการประเมินที่พระเจ้าทรงมีต่อเจ้า หรือแม้แต่เส้นทางที่เจ้าเดินและบั้นปลายของเจ้าเอง เช่นนั้นแล้ว การเสียโอกาสที่จะทำสิ่งนั้นย่อมเป็นเรื่องที่น่าเสียดายยิ่ง  เพราะจะทิ้งรอยด่างพร้อยไว้ข้างหลังและก่อให้เกิดความเสียดายบนเส้นทางชีวิตในอนาคตของเจ้า และตลอดชีวิต เจ้าจะไม่มีโอกาสชดเชยให้กับเรื่องนี้อีกเลย… ในทางกลับกัน ถ้าเจ้าทำหน้าที่ของตนให้ดี เข้าใจความจริงและแก้ปัญหาต่างๆ เจ้ากลับจะรู้สึกว่ามีสันติสุขและมั่นคงในหัวใจ และย่อมจะไม่ทำให้พระเจ้าผิดหวัง  เมื่ออยู่เฉพาะพระพักตร์พระเจ้า เจ้าจะมีความเชื่อและสามารถประพฤติปฏิบัติตนได้อย่างสง่าผ่าเผย  ถ้าเจ้ายังไม่ลุล่วงหน้าที่ของตนและสุกเอาเผากินอยู่เสมอ นี่คือการกระทำผิด และต่อให้เจ้าไม่ได้ก่อให้เกิดความสูญเสียใดๆ การกระทำผิดนี้ย่อมจะหลงเหลือความเสียดายเอาไว้ในหัวใจของเจ้าไปตลอดชีวิต  การกระทำผิดนี้จะเป็นเหมือนหลุมดำที่ไร้ก้นบึ้ง เมื่อใดก็ตามที่นึกถึง เจ้าจะรู้สึกเจ็บปวดและไม่สบายใจ เป็นความรวดร้าวที่เสียดแทงหัวใจ  ไม่เพียงเจ้าจะไม่มีสันติสุขหรือความเบิกบานเท่านั้น แต่ในทางตรงกันข้าม ความเจ็บปวดเพราะสำนึกผิดและความทรมานจะอยู่กับเจ้าไปชั่วชีวิตและไม่มีวันลบเลือนได้  นี่คือความเสียใจชั่วนิรันดร์มิใช่หรือ?  แล้วในมุมมองของพระเจ้าเป็นอย่างไร?  พระเจ้าทรงใช้หลักธรรมความจริงมาระบุลักษณะของเรื่องนี้ ดังนั้น ธรรมชาติของเรื่องนี้จึงร้ายแรงกว่าที่เจ้ารู้สึกมากนัก” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (11))  จากพระวจนะของพระเจ้า ผมตระหนักว่า มีเพียงการทำตามข้อกำหนดของพระเจ้า ในการปฏิบัติหน้าที่ของตนอย่างกระตือรือร้นและแข็งขัน คำนึงถึงเจตนารมณ์ของพระเจ้า และค้ำจุนงานของคริสตจักรเท่านั้น คนเราจึงจะทำหน้าที่ของตนและตระเตรียมความดีได้อย่างแท้จริง หากผมไม่กระตือรือร้นทำสิ่งที่ตัวเองพอจะนึกได้ หรือต่อให้ทำ ก็ทำอย่างเป็นลบ เฉื่อยชา และมีข้อกังขา เช่นนั้นแล้วนี่ก็จะแสดงถึงการขาดความจงรักภักดีในหน้าที่ของผม และจะนำมาซึ่งความเกลียดชังและความรังเกียจจากพระเจ้า ผมได้รับการฝึกฝนเป็นผู้ดูแลมานานกว่า และจับหลักธรรมได้บ้างแล้ว ผมจึงสามารถมองเห็นปัญหาบางอย่างในคำเทศนาที่จ้าวเสวี่ยส่งมาให้ผม แม้ว่าปัญหาบางอย่างจะซับซ้อนกว่าและต้องใช้เวลามากกว่า แต่ก็ทำให้กระจ่างได้หลังจากการปรึกษาหารือ  แต่ผมกลับตระหนักว่าการจัดการปัญหาเหล่านี้กินเวลาของผมไปมาก และทำให้งานติดตามผลในขอบเขตความรับผิดชอบของผมเองล่าช้า สิ่งนี้ทำให้ความคืบหน้าของงานคริสตจักรของเราช้าลง  ตอนนั้นผมกังวลว่าถ้ายังเป็นแบบนี้ต่อไป ประสิทธิผลของงานเราจะลดลง และจะกระทบชื่อเสียงและสถานะของผม ดังนั้น ผมจึงไม่เต็มใจชี้แนะจ้าวเสวี่ยต่อไป ผมเห็นว่าในหน้าที่ของผม ผมคำนึงถึงแต่หน้าตาและสถานะของตัวเองเท่านั้น ผมไม่มีภาระต่องานบ่มเพาะผู้อื่น คอยคิดคำนวณเพื่อผลประโยชน์ของตัวเองอยู่เสมอ และผมไม่ได้คำนึงถึงงานโดยรวมของคริสตจักร ทั้งไม่ได้คำนึงถึงเจตนารมณ์ของพระเจ้า สิ่งที่ผมทำอยู่ไม่ต่างอะไรจากที่ผู้ไม่มีความเชื่อทำเลยไม่ใช่หรือ?  ผมทำให้พระเจ้าทรงผิดหวังจริงๆ!

ต่อมา ผมเข้าใจจากพระวจนะของพระเจ้าว่าการที่พระเจ้าทรงวางภาระให้กับผู้คนนั้นมีเจตนารมณ์อันเปี่ยมไปด้วยความอุตสาหะอยู่  พระเจ้าตรัสว่า “ยิ่งเจ้าคำนึงถึงเจตนารมณ์ของพระเจ้ามากขึ้นเท่าใด เจ้าก็ยิ่งแบกภาระยิ่งใหญ่ขึ้นเท่านั้น และยิ่งภาระที่เจ้ามียิ่งใหญ่ขึ้นเท่าใด ประสบการณ์ของเจ้าก็จะยิ่งมั่งคั่งขึ้นเท่านั้น  เมื่อเจ้าคำนึงถึงเจตนารมณ์ของพระเจ้า พระเจ้าก็จะทรงมอบภาระให้แก่เจ้า แล้วจากนั้นก็จะทรงให้ความรู้แจ้งแก่เจ้าเกี่ยวกับภารกิจซึ่งพระองค์วางพระทัยมอบหมายให้เจ้าทำ  เมื่อพระเจ้าทรงมอบภาระนี้แก่เจ้า เจ้าก็จะสนใจความจริงทั้งหมดที่เกี่ยวข้องขณะที่กินและดื่มพระวจนะของพระเจ้าไปด้วย  หากเจ้ามีภาระที่สัมพันธ์กับสภาวะของชีวิตของพี่น้องชายหญิง เช่นนั้นแล้ว นี่ย่อมเป็นภาระที่พระเจ้าได้วางพระทัยมอบหมายให้เจ้าทำ และเจ้าก็จะแบกภาระนี้ไว้กับตัวในการอธิษฐานประจำวันของเจ้าเสมอ  สิ่งที่พระเจ้าทรงทำได้ฝากภาระไว้ที่เจ้า และเจ้าเต็มใจทำสิ่งที่พระเจ้าทรงต้องประสงค์ที่จะทำ นี่คือความหมายของการแบกภาระของพระเจ้าเสมือนเป็นภาระของเจ้าเอง  เมื่อถึงจุดนี้ ในการกินและดื่มพระวจนะของพระเจ้า เจ้าจะมุ่งเน้นที่ประเด็นปัญหาเหล่านี้ และเจ้าจะสงสัยว่า ฉันจะแก้ปัญหาเหล่านี้อย่างไร?  ฉันจะทำให้พี่น้องชายหญิงของฉันสามารถสัมฤทธิ์ความเป็นอิสระและพบกับความชื่นชมยินดีทางฝ่ายวิญญาณได้อย่างไร?  เจ้าจะมุ่งเน้นไปที่การแก้ปัญหาเหล่านี้ในขณะที่กำลังสามัคคีธรรมด้วย และเมื่อกินและดื่มพระวจนะของพระเจ้า เจ้าจะมุ่งเน้นที่การกินและดื่มพระวจนะที่เกี่ยวข้องกับปัญหาเหล่านี้  เจ้าจะแบกภาระเอาไว้ขณะที่กินและดื่มพระวจนะของพระองค์เช่นกัน  ทันทีที่เจ้าเข้าใจข้อพึงพระสงค์ทั้งหลายของพระเจ้าแล้ว เจ้าจะมีแนวคิดที่ชัดเจนขึ้นว่าจะใช้เส้นทางใด  นี่คือความรู้แจ้งและความกระจ่างแห่งพระวิญญาณบริสุทธิ์ที่ภาระของเจ้านำมาให้ และนี่ยังเป็นการทรงนำของพระเจ้าที่ได้ประทานแก่เจ้าอีกด้วย  เหตุใดเราจึงพูดเช่นนี้?  หากเจ้าไม่มีภาระ เช่นนั้นแล้ว เวลาที่กินและดื่มพระวจนะของพระเจ้า เจ้าจะไม่ตั้งใจ เมื่อเจ้ากินและดื่มพระวจนะของพระเจ้าพลางแบกภาระไปด้วย เจ้าจะสามารถจับความเข้าใจในแก่นแท้ของพระวจนะ ค้นพบหนทางของเจ้า และคำนึงถึงเจตนารมณ์ของพระเจ้าได้  ดังนั้น ในการอธิษฐานของเจ้า เจ้าควรปรารถนาให้พระเจ้าทรงมอบภาระแก่เจ้ามากขึ้น และวางพระทัยมอบหมายภารกิจที่ยิ่งใหญ่ขึ้นไปอีกให้เจ้าทำ เพื่อที่เจ้าอาจมีเส้นทางปฏิบัติมากขึ้นในภายหน้า เพื่อที่การกินและดื่มพระวจนะของพระเจ้าจะเกิดผลที่ยิ่งใหญ่ขึ้น เพื่อให้เจ้าสามารถจับความเข้าใจในแก่นแท้แห่งพระวจนะของพระองค์ได้ และเพื่อที่เจ้าจะสามารถได้รับการดลใจจากพระวิญญาณบริสุทธิ์มากขึ้น” (พระวจนะฯ เล่ม 1 การทรงปรากฏและพระราชกิจของพระเจ้า, จงคำนึงถึงเจตนารมณ์ของพระเจ้าเพื่อบรรลุความเพียบพร้อม)  หลังจากอ่านพระวจนะของพระเจ้า ผมก็ตระหนักว่าภาระคือพรจากพระเจ้า  โดยผ่านทางภาระที่พระเจ้าประทานแก่เรา เราถูกกระตุ้นให้มาอยู่เฉพาะพระพักตร์พระเจ้าเพื่อแสวงหาหลักธรรมความจริง ได้รับความรู้แจ้งและการชี้แนะจากพระเจ้า และเข้าใจความจริงมากขึ้น เช่นนี้ เราจึงเติบโตในชีวิตได้เร็วขึ้น ผู้นำจัดแจงให้เราชี้แนะจ้าวเสวี่ยเพื่อธำรงรักษางานโดยรวมของคริสตจักร ซึ่งก็ทำให้เราได้ฝึกฝนมากขึ้นด้วย ความลำบากยากเย็นและปัญหาที่เกิดขึ้นจริงผลักดันให้ผมแสวงหาหลักธรรมความจริง ทำให้ผมได้รับมากขึ้น  อันที่จริง มีบางคำถามที่จ้าวเสวี่ยถามมาซึ่งผมอธิบายให้ชัดเจนไม่ได้ และนี่ก็แสดงว่าผมเองก็ไม่ได้เข้าใจความจริงในด้านเหล่านี้อย่างถ่องแท้เช่นกัน ในการแสวงหาและอธิษฐานต่อพระเจ้าด้วยความรู้สึกถึงภาระนี้ และหลังจากอ่านหลักธรรมความจริงบางบทตอน ผมก็เข้าใจปัญหาต่างๆ ได้ชัดเจนขึ้น ในเรื่องการช่วยชี้แนะจ้าวเสวี่ย แม้ว่าผมจะทุ่มเทเวลาและพลังงานไปบ้าง แต่ในระหว่างกระบวนการนี้ ผมได้อธิษฐานต่อพระเจ้ามากขึ้น และแสวงหาหลักธรรมความจริงบ่อยขึ้น และโดยไม่รู้ตัว ผมก็ได้รับบางสิ่งและยังได้ชดเชยข้อบกพร่องของตัวเองด้วย  ผมได้รับประสบการณ์อย่างแท้จริงว่าภาระคือพรจากพระเจ้าจริงๆ และตระหนักว่าผมไม่ควรถือการบ่มเพาะผู้อื่นเป็นเรื่องกวนใจอีกต่อไป จ้าวเสวี่ยมีขอบเขตความรับผิดชอบที่กว้างขวาง และถ้าเธอทำงานได้ด้วยตัวเอง ก็จะเป็นประโยชน์ต่องานของคริสตจักร ผมจึงต้องละวางผลประโยชน์ส่วนตัวและร่วมมือกับจ้าวเสวี่ยเพื่อทำงานคำเทศนาให้ดี

ต่อมา ผมก็ตั้งใจละวางผลประโยชน์ส่วนตัว ทำใจให้สงบเพื่อทบทวนปัญหาในคำเทศนา และปรึกษาหารือปัญหาที่มีอยู่ในคำเทศนาเหล่านั้นกับจ้าวเสวี่ย เมื่อค่อยๆ ไตร่ตรองและตอบกลับปัญหาในคำเทศนา ผมก็ชัดเจนขึ้นเกี่ยวกับหลักธรรมในการประเมินคำเทศนา และคำเทศนาของคนอื่นๆ ก็ให้ความเข้าใจใหม่ๆ แก่ผม นี่คือพระคุณของพระเจ้าจริงๆ!  หลังจากนั้น ผมก็คิดว่าผมควรสรุปปัญหาในคำเทศนาช่วงหลังๆ ให้จ้าวเสวี่ยหรือไม่ เช่นนี้ เธอก็จะหลีกเลี่ยงปัญหาเหล่านั้นได้ในครั้งต่อไป และจะยิ่งเป็นประโยชน์ต่อการปรับปรุงคุณภาพของคำเทศนามากขึ้นไปอีก แต่แล้วผมก็คิดว่า “ฉันใช้เวลาปรึกษาหารือเรื่องคำเทศนากับเธอไปมากแล้ว และถ้าต้องสรุปปัญหาและสื่อสารรายละเอียดอีก ก็จะยิ่งกินเวลามากขึ้นไปอีก แบบนี้จะไม่ทำให้งานของฉันเองล่าช้าหรอกเหรอ?  แค่นี้ก็น่าจะดีพอแล้ว!”  ผมตระหนักว่าผมกำลังเห็นแก่ตัวและเลวทราม และกำลังเลือกทางที่สบายเข้าว่า ผมอธิษฐานต่อพระเจ้าในใจ ขบถต่อตัวเอง และชี้ให้จ้าวเสวี่ยเห็นปัญหาและความเบี่ยงเบนที่เราค้นพบ การปฏิบัติเช่นนี้ทำให้ผมรู้สึกสงบในใจมากทีเดียว ต่อมา ในขณะที่ชี้แนะจ้าวเสวี่ย ผมก็แบ่งเวลามาติดตามงานคำเทศนาในความรับผิดชอบของผมด้วย ในเดือนพฤศจิกายน จำนวนคำเทศนาที่คริสตจักรของเราส่งไปยิ่งมากกว่าในเดือนตุลาคมเสียอีก และการช่วยเหลือจ้าวเสวี่ยก็ไม่ได้ทำให้ประสิทธิผลของงานลดลง  ขอบคุณพระเจ้าสำหรับพระคุณของพระองค์!


44. การคิดทบทวนหลังจากการชุมนุม

โดยอันหราน ประเทศจีน

ในเดือนพฤศจิกายน ปี 2024 ฉันคัดกรองบทความคำพยานจากประสบการณ์ในคริสตจักร วันหนึ่ง ผู้ดูแลมาร่วมการชุมนุมของทีมเราและบอกว่า จากบทความที่เราส่งไปเมื่อไม่นานมานี้ เธอเห็นว่าพวกเรายังจับความเข้าใจหลักธรรมบางประการได้ไม่ดีพอ เธออยากคัดกรองบทความร่วมกับพวกเราสักสองสามเรื่อง เพื่อให้พวกเราทุกคนเข้าใจหลักธรรมอย่างแตกฉานร่วมกัน เธอเลือกบทความมาสองสามเรื่องและขอให้พวกเราแต่ละคนตรวจสอบ จากนั้นก็แสดงความคิดเห็นตามหลักธรรม พอได้ยินว่าจะต้องแสดงความคิดเห็นทีละคน ฉันก็เริ่มประหม่า ฉันคิดว่า “บทความหลายเรื่องที่ฉันคัดกรองไปเมื่อไม่นานมานี้มีปัญหาที่เห็นได้ชัด เธอใช้วิธีนี้เพื่อดูว่าฉันจับความเข้าใจหลักธรรมได้หรือเปล่า เพื่อดูว่าฉันเหมาะกับหน้าที่นี้ไหม?  ถ้าเธอรู้ว่าฉันจับความเข้าใจหลักธรรมไม่ได้ เธอจะต้องปลดฉันแน่ๆ” หลังจากนั้น ฉันก็ไม่สามารถทำใจให้สงบเพื่ออ่านบทความเหล่านั้นได้เลย ฉันได้แต่พยายามคิดว่าจะตอบอย่างไรให้ครอบคลุมมากขึ้น และควรพูดอย่างไรเพื่อไม่ให้ข้อบกพร่องของตัวเองถูกเปิดโปง หลังจากเราอ่านบทความแรก จางหยานก็แบ่งปันมุมมองของเธอก่อน เธอชี้ให้เห็นปัญหาที่ฉันไม่ได้สังเกต พอเห็นผู้ดูแลพยักหน้าเห็นด้วย ฉันก็คิดในใจว่า “ดูเหมือนประเด็นของจางหยานจะถูกต้อง พอถึงตาฉันพูด ฉันจะเสริมแง่มุมนั้นเข้าไปเพื่อให้คำตอบของฉันฟังดูสมบูรณ์ยิ่งขึ้น แบบนั้นผู้ดูแลจะได้ไม่คิดว่าฉันไร้ความสามารถขนาดนั้น” ต่อมา ผู้ดูแลเรียกให้ฉันพูด ฉันเล่าถึงปัญหาต่างๆ ที่ฉันสังเกตเห็น และไม่ลืมที่จะเสริมประเด็นที่จางหยานได้ชี้ให้เห็นเข้าไปด้วย ในที่สุด เมื่อผู้ดูแลประเมินบทความนี้โดยอ้างอิงตามหลักธรรม เธอก็บอกว่ามุมมองของจางหยานนั้นเหมาะสม ฉันรู้สึกโล่งใจนิดหน่อย แต่ก็ไม่สบายใจมากด้วย และรู้สึกผิดในมโนธรรมอยู่บ้าง จากนั้น ผู้ดูแลก็พูดถึงปัญหาอื่นๆ ที่ฉันไม่ได้สังเกต ฉันเริ่มคิดทันทีว่า “ปัญหาตื้นๆ แค่นี้ฉันยังดูไม่ออกเลย ผู้ดูแลต้องคิดว่าขีดความสามารถของฉันแย่จริงๆ ที่มองข้ามปัญหาที่ชัดเจนขนาดนี้ ทั้งที่ทำหน้าที่ด้านงานข้อเขียนมาตั้งหลายปี คราวหน้าฉันต้องระวังให้มากขึ้นเวลาแสดงความคิดเห็น” พอเริ่มบทความถัดไป กว่าใจฉันจะสงบลงก็ใช้เวลานาน ฉันหยุดคิดวนเวียนเรื่องคำตอบแย่ๆ ของตัวเองในบทความก่อนหน้าไม่ได้เลย ไม่นานนัก ฉันก็เริ่มง่วงและอ่านเนื้อหาที่เหลือไม่เข้าหัว ในระหว่างการพูดคุยแลกเปลี่ยนกัน พอผู้ดูแลถามความเห็นของฉัน ฉันก็พูดไปแค่นิดเดียว พอถึงตอนที่ต้องพูดถึงปัญหาในความเข้าใจของผู้เขียน ฉันก็ได้แต่พูดตะกุกตะกักและนึกคำไม่ออกอยู่พักใหญ่ ตอนแรกฉันตั้งใจจะบอกไปตรงๆ ว่าฉันเผลอหลับไปและอ่านไม่เข้าหัวเลย แต่ฉันก็ยังกังวลว่าถ้าผู้ดูแลเห็นว่าแม้ในสถานการณ์แบบนี้ฉันยังง่วงได้ เธออาจจะคิดว่าฉันอยู่ในสภาวะที่แย่และไม่มีพระราชกิจของพระวิญญาณบริสุทธิ์ ถ้าเป็นอย่างนั้น ต่อไปฉันจะต้องโดนปลดแน่ๆ ฉันเลยรีบแก้ตัวไปว่า “รอสักครู่นะคะ ฉันกำลังหาว่าจดปัญหาที่เจอไว้ตรงไหนค่ะ” ฉันเลื่อนหน้าจอ กวาดตามองบทความอย่างรวดเร็ว สมองก็เร่งคิดหาประเด็นสำคัญสักอย่างเพื่อนำไปตอบผู้ดูแลให้เร็วที่สุด สุดท้าย ผู้ดูแลก็หมดความอดทนและพูดว่า “เห็นอะไรก็พูดมาเถอะ ทำไมถึงตอบยากเย็นขนาดนั้น?” เมื่อไม่มีทางเลือกอื่น ในที่สุดฉันก็สารภาพว่า “ฉันเหม่อแล้วก็ง่วงนิดหน่อยค่ะ เลยอ่านไม่ค่อยเข้าหัวค่ะ” จากนั้นผู้ดูแลก็หันไปขอให้พี่น้องหญิงอีกคนบอกเล่ามุมมองของเธอ ตอนนั้นฉันอับอายมาก หัวใจฉันปั่นป่วนไปหมด และกังวลว่าผู้ดูแลจะปลดฉันเพราะผลงานในช่วงหลัง ผ่านไปแค่ไม่กี่ชั่วโมง ฉันก็เหนื่อยล้าทางจิตใจ ฉันไม่อยากคัดกรองบทความและศึกษาทักษะในงานกับผู้ดูแลอีกต่อไปแล้วด้วยซ้ำ

ต่อมา ฉันเริ่มใคร่ครวญว่า “ผู้ดูแลคัดกรองบทความและสามัคคีธรรมถึงหลักธรรมกับพวกเรา นี่ไม่ใช่โอกาสดีที่จะชดเชยข้อบกพร่องของฉันหรอกหรือ?  ทำไมฉันถึงประหม่าและเหนื่อยล้าขนาดนี้?”  พระวจนะใหม่ล่าสุดของพระเจ้าออกมาในช่วงนั้นพอดี ระหว่างการเฝ้าเดี่ยว ฉันได้อ่านพระวจนะของพระเจ้าบทตอนหนึ่งที่ว่า “เวลาที่เราพูดคุยตามสบายกับผู้คน บางครั้งก็ตั้งคำถามบ้าง แล้วบางคนที่คิดอะไรซับซ้อนก็จะครุ่นคิดว่า ‘พระองค์ถามตรงมาก  ฉันไม่รู้ว่าทรงหมายความว่าอย่างไรถึงถามแบบนี้  ฉันต้องให้คำตอบอย่างระมัดระวัง!’  เราบอกเลยว่าเจ้าเข้าใจผิดแล้ว  ไม่ว่าเราจะพูดคุยกับใครหรือถามอะไร เป้าหมายสูงสุดย่อมเป็นการค้นหาและแก้ปัญหาต่างๆ ให้ความช่วยเหลือและชี้แนะเจ้า และช่วยเจ้าแก้ปัญหาเสมอ  ข้อแรก นี่ไม่ใช่การเปิดโปงเจ้าและทำให้เจ้าดูเขลา  ข้อสอง นี่ไม่ใช่การทดสอบว่าเจ้าพูดจริงหรือไม่ หรือไร้เล่ห์มารยาหรือไม่  ข้อสาม นี่ไม่ใช่การหลอกให้เจ้าเผยสถานการณ์ที่แท้จริงของเจ้าออกมา  ข้อสี่ ยิ่งไม่ใช่การทดสอบว่าเจ้ามีความสามารถมากพอที่จะทำงานหรือไม่ หรือทำงานจริงได้หรือไม่  อันที่จริง ไม่ว่าเราจะพูดคุยกับเจ้าอย่างไร ทั้งหมดก็เพื่อช่วยเหลือและชี้แนะให้เจ้าลุล่วงหน้าที่ของเจ้า ทำงานได้ดี และแก้ปัญหาได้  บางคนคิดมากเกินไปกับคำถามง่ายๆ ของเรา กลัวมากว่าจะมีความหมายอะไรซ่อนอยู่  บางคนถึงกับระแวงว่าเรากำลังวางอุบายเล่นงานพวกเขา  เห็นได้ชัดว่าเราอยากช่วยเจ้าแก้ปัญหา แต่เจ้ากลับคิดผิดๆ ว่าเรากำลังวางอุบายเล่นงานเจ้า  นี่ไม่เป็นธรรมกับเรามิใช่หรือ?  (ใช่)  แล้วอะไรคือปัญหาในที่นี้?  หัวใจของมนุษย์ช่างหลอกลวง!  แม้ผู้คนจะกล่าวออกมาดังๆ ว่า ‘พระองค์คือพระเจ้า ข้าพระองค์ต้องพูดความจริงและตรงไปตรงมากับพระองค์  ข้าพระองค์ติดตามพระองค์ เชื่อในพระองค์!’ แต่ลึกลงไป พวกเขาไม่ได้คิดเช่นนั้น  ไม่ว่าคำถามของเราจะธรรมดาและเรียบง่ายเพียงใด ผู้คนก็มักจะตีความไปในทางที่อ่อนไหวเกินไปเสมอ  ด้วยการคาดคะเนและตามด้วยการพินิจพิเคราะห์ของพวกเขา พวกเขาครุ่นคิดลดเลี้ยวไปมามากมายและดูเหมือนจะได้คำตอบสุดท้าย แต่ในความเป็นจริงแล้ว กลับห่างไกลจากเจตนาดั้งเดิมในวจนะของเรา  เห็นได้ชัดว่าเป็นคำถามที่ง่ายมาก แต่พวกเขากลับคิดมากเกินไป  ผู้คนเช่นนี้ย่อมอ่อนไหวเกินไปมิใช่หรือ?  ไม่ว่าเราจะถามเรื่องใด พอได้ยิน หัวใจของพวกเขาก็ปั่นป่วนว่า ‘ทำไมพระองค์ถึงถามเรื่องนี้?  ฉันจะตอบให้เป็นที่พอพระทัยและไม่เผยข้อบกพร่องใดๆ ออกมาได้อย่างไร?  ควรพูดอะไรก่อน แล้วควรพูดอะไรทีหลัง?’  ภายในเวลาสามถึงห้าวินาที คำพูดก็พรั่งพรูออกมาโดยไม่มีการรอช้า  ความคิดของพวกเขาเร็วกว่าคอมพิวเตอร์เสียอีก  เหตุใดจึงเร็วปานนั้น?  อันที่จริง กระบวนการนี้เป็นเรื่องที่พวกเขาทำจนเคยชินแล้ว เป็นเล่ห์เหลี่ยมและรูปแบบปกติที่พวกเขาใช้รับมือผู้คนและจัดการเรื่องราว  พวกเขาวางอุบายเล่นงานทุกคน  ดังนั้น ไม่ว่าคำถามของเราจะเรียบง่ายเพียงใด พวกเขาก็คิดมาก เชื่อไปว่าเรามีแรงจูงใจหรือเป้าหมายบางอย่าง  พวกเขาครุ่นคิดในใจว่า ‘ถ้าตอบตามจริง ฉันก็จะเปิดโปงสถานการณ์ที่แท้จริงของตัวเองไม่ใช่หรือ?  นั่นเท่ากับหักหลังตัวเอง  ฉันจะยอมให้พระองค์ล่วงรู้สถานการณ์ที่แท้จริงของตัวเองไม่ได้  แล้วฉันควรตอบอย่างไรจึงจะเหมาะสม?  จะทำให้พระองค์มีความสุขและพอพระทัย รู้สึกดีกับฉัน และใช้ฉันต่อไปได้อย่างไร?’  ดูเถิดว่าผู้คนเหล่านี้ช่างหลอกลวงนัก!  คนเหล่านี้คิดอะไรซับซ้อนเกินไป  ไม่ว่าเราจะพูดคุยกับพวกเขาอย่างไร พวกเขาก็จะสงสัยและพินิจพิเคราะห์  ผู้คนเช่นนี้จะปฏิบัติความจริงได้หรือไม่?  เหมาะที่พระเจ้าจะทรงใช้หรือไม่?  แน่นอนที่สุดว่าไม่  นี่เป็นเพราะความรู้สึกนึกคิดของผู้คนเช่นนี้ซับซ้อนเกินไป และไม่เรียบง่ายแต่อย่างใด ใครก็ตามที่ติดต่อพวกเขามานานย่อมจะมองเห็นได้” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (26))  พออ่านพระวจนะของพระเจ้า ฉันก็รู้สึกว่าพระวจนะบรรยายสภาวะของฉันได้อย่างแม่นยำ แม้ว่าพระเจ้ากำลังทรงเปิดโปงความคิดและแนวคิดที่ผู้คนเผยออกมาเมื่อมีปฏิสัมพันธ์กับพระคริสต์ แต่ฉันก็ตระหนักว่าฉันมักจะเผยวิธีคิดแบบเดียวกันเมื่อมีปฏิสัมพันธ์กับผู้อื่น ฉันนึกถึงตอนที่ผู้ดูแลบอกเราตั้งแต่ต้นว่า เธอคัดกรองบทความร่วมกับเราเพื่อช่วยให้เราเรียนรู้หลักธรรม และการถามมุมมองของเราก็เป็นวิธีทำความเข้าใจข้อบกพร่องและความเบี่ยงเบนของเรา เพื่อที่เธอจะได้สามัคคีธรรมและช่วยเหลือได้ตรงจุด แต่ความคิดของฉันกลับซับซ้อนมาก ฉันคอยแต่กังขาเธอ โดยทึกทักเอาว่าเธอกำลังทดสอบการจับความเข้าใจในหลักธรรมของเรา และพยายามพิจารณาว่าเราเหมาะกับหน้าที่นี้หรือไม่ ฉันปักใจเชื่อว่าถ้าเธอพบว่าฉันมีข้อบกพร่องมากเกินไป เธอจะปลดฉัน เพื่อไม่เปิดโปงข้อบกพร่องของตัวเอง ตอนแสดงความคิดเห็น ฉันไม่ได้ตอบตามความจริงว่าเจอปัญหากี่จุด แต่ฉันกลับพยายามเป็นพิเศษเพื่อทำให้ผู้ดูแลคิดว่าฉันจับความเข้าใจหลักธรรมได้ดี และมีมุมมองต่อปัญหาต่างๆ อย่างครอบคลุม ฉันถึงขั้นลอกเลียนประเด็นของจางหยาน ตอนที่เราตรวจสอบบทความที่สอง เห็นได้ชัดว่าฉันเผลอหลับและไม่เจอปัญหาอะไรเลย และฉันก็ควรจะซื่อสัตย์เรื่องนั้น แต่ฉันกลัวว่าถ้าพูดความจริง ผู้ดูแลจะยิ่งมองฉันแย่ลงไปอีก ฉันเลยโกหกว่าลืมไปแล้วว่าจดปัญหาที่เจอไว้ตรงไหน ฉันถึงกับแกล้งทำเป็นค้นหาสิ่งที่จดไว้ ซึ่งแค่ทำให้ทุกคนเสียเวลา ในความเป็นจริง เมื่อผู้ดูแลถามความเห็นของฉัน ฉันแค่ต้องตอบไปตามความจริง ถ้าฉันผิด ฉันก็แค่วิเคราะห์ความเบี่ยงเบนของตัวเองแล้วแก้ไขก็ได้ แต่ความคิดของฉันซับซ้อนเกินไป ฉันพยายามเดาเจตนาของผู้ดูแลอยู่ตลอด ฉันต้องไตร่ตรองทุกประโยคซ้ำไปซ้ำมาในหัวก่อนจะพูดออกไป ขณะที่คิดทบทวน ฉันก็ตระหนักว่าในอดีตฉันเคยสำแดงออกมาแบบนี้เหมือนกัน ตอนเริ่มทำหน้าที่นี้ใหม่ๆ เมื่อไหร่ก็ตามที่ผู้นำถามความคิดเห็นของฉันในบางประเด็น ฉันจะประหม่ามาก ฉันจะพยายามเดาโดยไม่รู้ตัวว่าเธอกำลังประเมินขีดความสามารถและความสามารถของฉันในการมองสิ่งต่างๆ หรือเปล่า เพื่อวัดว่าฉันเหมาะกับหน้าที่นี้ไหม ฉันจะรีบใคร่ครวญในใจว่าจะพูดยังไงเพื่อไม่ให้ผู้นำมองฉันออก ฉันต้องคิดมากกับทุกคำพูด และการใช้ชีวิตแบบนั้นทำให้เหนื่อยล้ามาก ฉันเห็นว่านี่ไม่ได้เป็นแค่การเผยให้เห็นอุปนิสัยอันหลอกลวงเพียงชั่วครู่ แต่ฉันใช้ชีวิตอยู่ในสภาวะของการคิดคำนวณอยู่ตลอดเวลา ธรรมชาติของฉันหลอกลวงจริงๆ ฉันนึกถึงพระวจนะขององค์พระเยซูเจ้าที่ว่า “เราบอกความจริงกับท่านทั้งหลายว่า ถ้าพวกท่านไม่กลับใจและเป็นเหมือนเด็กเล็กๆ ก็จะเข้าในแผ่นดินสวรรค์ไม่ได้เลย” (มัทธิว 18:3)  พระเจ้าผู้ทรงมหิทธิฤทธิ์ยังตรัสอีกว่า “ถ้าเจ้าเป็นคนที่หลอกลวงมาก เช่นนั้นแล้ว เจ้าก็ย่อมจะระมัดระวังและมีความระแวงในตัวผู้คนและเรื่องต่างๆ ทั้งมวล และด้วยเหตุนี้ความเชื่อของเจ้าในเราย่อมจะสร้างขึ้นบนรากฐานแห่งความระแวง  เราไม่มีวันสามารถรับรู้ความเชื่อเช่นนั้นได้” (พระวจนะฯ เล่ม 1 การทรงปรากฏและพระราชกิจของพระเจ้า, วิธีรู้จักพระเจ้าบนแผ่นดินโลกอย่างแท้จริง)  แก่นแท้ของพระเจ้านั้นสัตย์ซื่อ พระองค์ทรงชอบคนที่ซื่อสัตย์และทรงเกลียดคนที่หลอกลวง คนที่หลอกลวงไม่สามารถได้รับการช่วยให้รอดและเข้าสู่ราชอาณาจักรแห่งสวรรค์ได้ ฉันตระหนักว่าถ้าฉันไม่หันกลับและเปลี่ยนแปลง และไม่สามารถกลายเป็นคนที่ซื่อสัตย์ได้ ไม่ว่าฉันจะละทิ้งหรือสละอะไรไป ท้ายที่สุดแล้ว ฉันก็จะถูกพระเจ้าทรงกำจัดและทรงรังเกียจเดียดฉันท์ เมื่อคิดอย่างนี้ ฉันก็เริ่มหนักใจ และฉันอธิษฐานถึงพระเจ้าว่า “ข้าแต่พระเจ้า ข้าพระองค์ช่างหลอกลวงยิ่งนัก คำพูดและการกระทำทั้งหมดของข้าพระองค์เต็มไปด้วยการคิดคำนวณ ข้าพระองค์ไม่ใช่คนที่ซื่อสัตย์ หากเป็นเช่นนี้ต่อไป ข้าพระองค์จะต้องถูกพระองค์ทรงกำจัดอย่างแน่นอน ข้าพระองค์อยากทิ้งอุปนิสัยอันหลอกลวงของตนและกลายเป็นคนที่ซื่อสัตย์ ขอพระองค์ทรงชี้แนะด้วยเถิด” หลังจากนั้น ฉันก็เปิดใจและเผยสภาวะของตัวเองอย่างหมดเปลือกต่อผู้ดูแล เธอไม่ตำหนิฉันเลย แต่กลับสามัคคีธรรมความจริงเพื่อช่วยเหลือฉัน และหนุนใจฉันให้ปฏิบัติความจริงและเป็นคนที่ซื่อสัตย์

ต่อมา ฉันใคร่ครวญว่า ทำไมฉันถึงกังวลเรื่องเปิดโปงข้อบกพร่องของตัวเองอยู่ตลอด?  ฉันนึกขึ้นได้ว่าเคยได้ยินว่ามีพี่น้องบางคนเพิ่งถูกปลดเมื่อไม่นานมานี้ เพราะพวกเขาไม่สามารถจับความเข้าใจหลักธรรมในหน้าที่ได้อย่างต่อเนื่อง ซึ่งก่อให้เกิดการขัดขวางและการก่อกวนต่องาน เนื่องจากบทความที่ฉันส่งไปไม่นานนี้มีปัญหาอยู่บ้าง ฉันเลยเดาว่าผู้ดูแลมาเพื่อเฝ้าสังเกตและประเมินฉัน และถ้าเธอพบว่าฉันยังจับความเข้าใจในหลักธรรมไม่ได้ เธอก็จะปลดฉัน เพื่อจัดการกับสภาวะนี้ ฉันจึงแสวงหาพระวจนะของพระเจ้า  พระเจ้าผู้ทรงมหิทธิฤทธิ์ตรัสว่า “มีหลักธรรมเกี่ยวกับประเภทของผู้คนที่พระนิเวศของพระเจ้าเลื่อนตำแหน่งและใช้งาน ประเภทของผู้คนที่พระนิเวศไม่ใช้ รวมทั้งกลุ่มคนที่พระนิเวศบ่มเพาะ และกลุ่มคนที่พระนิเวศจะไม่บ่มเพาะ ทั้งหมดนี้ขึ้นอยู่กับความจำเป็นในงานแห่งพระนิเวศของพระเจ้า  ไม่ว่าจะเลื่อนตำแหน่งและใช้ใคร เป้าหมายย่อมเป็นการบ่มเพาะให้พวกเขาทำหน้าที่ของตนได้ดีและรู้ว่าจะมีประสบการณ์กับพระราชกิจของพระเจ้าได้อย่างไร และเพื่อให้พวกเขาแบกรับงานและกระทำการตามหลักธรรมความจริงได้  ไม่ว่าจะแก้ปัญหาใดอยู่ เป้าหมายย่อมเป็นการทำให้พวกเขาสามารถเข้าใจความจริงมากขึ้น เรียนรู้ว่าทำอย่างไรจึงจะถอดบทเรียนและได้วิจารณญาณจากผู้คน เหตุการณ์ และสิ่งต่างๆ ที่พวกเขาพบเจอ  เมื่อเป็นเช่นนี้ พวกเขาก็จะเข้าสู่ความเป็นจริงความจริงทุกด้านได้ง่ายขึ้น  นี่ไม่ใช่การหลอกใช้เพื่อให้เจ้าทำงานให้ และยิ่งไม่ใช่การหลอกใช้ให้มานั่งตำแหน่งที่ว่างอยู่เพราะไม่อาจหาคนที่เหมาะสมได้ เพียงเพื่อที่จะเตะเจ้าออกไปเมื่อมีคนที่เหมาะสมเข้ามา  เรื่องราวไม่ได้เป็นเช่นนั้น  อันที่จริง นี่คือการให้โอกาสเจ้าฝึกฝนตนเอง  ถ้าเจ้าไล่ตามเสาะหาความจริง เจ้าก็จะยืนได้มั่น ถ้าไม่ไล่ตามเสาะหาความจริง เจ้าก็จะยืนได้ไม่มั่นคงอยู่อย่างนั้น  แน่นอนที่สุดว่าไม่ใช่เพราะพระนิเวศของพระเจ้าไม่ชอบใจเจ้า จึงจะหาข้อมูลจับผิดและมองหาโอกาสที่จะกำจัดเจ้าออกไป  เมื่อพระนิเวศของพระเจ้ากล่าวว่าจะบ่มเพาะเจ้าและเลื่อนตำแหน่งให้ พระนิเวศย่อมจะบ่มเพาะเจ้าอย่างแท้จริง  สิ่งสำคัญก็คือเจ้าพากเพียรเพื่อความจริงอย่างไร  ถ้าเจ้าไม่ยอมรับความจริงแม้แต่น้อย พระนิเวศของพระเจ้าก็จะตัดใจและไม่บ่มเพาะเจ้าอีกต่อไป  บางคนหลังจากบ่มเพาะไประยะหนึ่งก็ถูกปลดเพราะมีขีดความสามารถอ่อนด้อยและไม่สามารถทำงานจริงได้  บางคนในช่วงที่ได้รับการบ่มเพาะอยู่นั้น กลับไม่ยอมรับความจริงแม้แต่น้อย กระทำการตามอำเภอใจ ขัดขวางและก่อกวนงานแห่งพระนิเวศของพระเจ้า และถูกปลด  แล้วยังมีบางคนที่ไม่ไล่ตามเสาะหาความจริงแต่อย่างใด เดินไปบนเส้นทางแห่งศัตรูของพระคริสต์ ทำงานเพื่อชื่อเสียง ผลประโยชน์ และสถานะอยู่เสมอ ถูกปลดและถูกกำจัดออกไป  สถานการณ์ทั้งหมดนี้ล้วนถูกจัดการตามหลักธรรมแห่งการใช้ผู้คนในพระนิเวศของพระเจ้า  พระนิเวศของพระเจ้าจะยังคงบ่มเพาะคนที่สามารถยอมรับความจริงและพากเพียรเพื่อความจริงได้ ต่อให้พวกเขากระทำผิดด้วยการทำอะไรผิดพลาดไปบ้างก็ตาม  ถ้าไม่สามารถยอมรับความจริง และเมื่อถูกตัดแต่งก็ไม่ยอมรับความจริง เช่นนั้นแล้ว พวกเขาก็ควรถูกปลดและถูกกำจัดออกไปทันที… ไม่ว่าสถานการณ์จะเป็นเช่นไร เมื่อพระนิเวศของพระเจ้าเลื่อนตำแหน่งให้ผู้คนเหล่านี้ นั่นก็เพื่อบ่มเพาะพวกเขาและนำพวกเขาเข้าสู่ความเป็นจริงความจริงเสมอ หวังให้พวกเขาทำงานของคริสตจักรได้ดีและสามารถลุล่วงหน้าที่ที่พึงลุล่วง  ต่อให้เจ้าไม่รู้วิธีทำงานบางอย่างเพราะเขลาและไม่มีความเข้าใจเชิงลึก หรือเพราะมีขีดความสามารถอ่อนด้อย ตราบใดที่เจ้าพากเพียรเพื่อหลักธรรมความจริง มีสำนึกรับผิดชอบนี้ เต็มใจที่จะทำงานนี้ให้ดี และปกป้องงานของคริสตจักรได้ พระนิเวศของพระเจ้าก็จะยังคงบ่มเพาะเจ้า ต่อให้ในอดีตเจ้าเคยทำเรื่องเขลามาบ้างก็ตาม… ไม่ว่าเจ้าจะทำงานได้มากเพียงใด หรือมีขีดความสามารถเช่นไร การเลื่อนตำแหน่งและใช้เจ้าย่อมไม่ใช่การหลอกใช้เจ้า  แต่มีเจตนาที่จะใช้โอกาสนี้เปิดทางให้เจ้าฝึกฝนทำงาน ทำให้เจ้าเพียบพร้อมผ่านทางการไล่ตามเสาะหาความจริง รวมทั้งการทำงานหนักและแบกภาระที่หนักอึ้ง  ในด้านหนึ่ง นี่คือการทำให้ตัวเจ้าเพียบพร้อมในส่วนของเจ้า อีกด้านหนึ่ง นี่ยังทำให้งานแห่งพระนิเวศของพระเจ้าสำเร็จลุล่วงอีกด้วย  เจ้าทั้งได้ตระเตรียมความดีและมีความก้าวหน้าในการเข้าสู่ชีวิตในส่วนของเจ้าเอง  ช่างเป็นเรื่องดี!  นั่นคือการขยับครั้งเดียวได้ผลดีสองข้อ” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (26))  ฉันเห็นในพระวจนะของพระเจ้าว่า เมื่อพระนิเวศของพระเจ้าส่งเสริมใครสักคน ก็เป็นการบ่มเพาะพวกเขาอย่างแท้จริง ผู้นำและผู้ดูแลจะให้การชี้แนะและความช่วยเหลือเรื่องข้อบกพร่องของพวกเขา หากพวกเขายอมรับความจริงได้ ไม่เพียงแต่พวกเขาจะเติบโตในชีวิตของตัวเอง แต่ผลลัพธ์ของงานก็จะดีขึ้นเรื่อยๆ ด้วย ยิ่งไปกว่านั้น พระนิเวศของพระเจ้ามีหลักธรรมในการปลดคน ไม่ใช่แค่ปลดใครสักคนเพราะข้อบกพร่องหรือข้อด้อยไม่กี่ข้อ บางคนที่เพิ่งถูกปลดหรือถูกกำจัดไปนั้นถูกปลดเพียงเพราะขีดความสามารถที่แย่ของพวกเขาทำให้งานล่าช้า จากนั้นคริสตจักรก็จัดแจงหน้าที่ที่เหมาะสมกว่าให้ตามขีดความสามารถของพวกเขา ส่วนคนอื่นๆ ถูกปลดเพราะดื้อแพ่งเป็นพิเศษ ปฏิเสธที่จะยอมรับการสามัคคีธรรมใดๆ ถึงหลักธรรม และก่อให้เกิดการขัดขวางและการก่อกวนต่องาน พอนึกย้อนกลับไปช่วงที่ฉันทำหน้าที่ด้านข้อเขียน เมื่อไหร่ก็ตามที่ผู้นำและผู้ดูแลเห็นว่าฉันอยู่ในสภาวะที่ไม่ดีหรือผลลัพธ์ของหน้าที่ฉันแย่ พวกเขาก็จะสามัคคีธรรมเพื่อช่วยเหลือฉัน เมื่อเห็นว่าฉันก้าวหน้าขึ้นหลังจากผ่านไปสักระยะ พวกเขาก็จะอนุญาตให้ฉันฝึกฝนในหน้าที่นี้ต่อไป ครั้งนี้ เมื่อผู้นำเห็นว่าเรามีปัญหาในหน้าที่อยู่เรื่อยๆ เธอก็จัดแจงให้ผู้ดูแลมาช่วยเราศึกษาหลักธรรม นี่ทำไปโดยหวังว่าเราจะจับความเข้าใจหลักธรรมได้โดยเร็วที่สุดและลุล่วงหน้าที่ของเรา เหมือนอย่างที่พระวจนะของพระเจ้ากล่าวว่า “เมื่อพระนิเวศของพระเจ้ากล่าวว่าจะบ่มเพาะเจ้าและเลื่อนตำแหน่งให้ พระนิเวศย่อมจะบ่มเพาะเจ้าอย่างแท้จริง  สิ่งสำคัญก็คือเจ้าพากเพียรเพื่อความจริงอย่างไร”  ฉันคิดถึงขีดความสามารถระดับปานกลางของตัวเองและความเข้าใจอย่างจำกัดในหลักธรรมบางข้อ การที่ผู้ดูแลชี้แนะและช่วยเหลือเมื่อเกิดปัญหา ทั้งยังศึกษาหลักธรรมไปกับฉัน สามารถช่วยให้ฉันทำหน้าที่ได้ดีขึ้น นั่นเป็นเรื่องที่วิเศษจริงๆ!  นี่คือการที่พระเจ้าทรงใช้ผู้คน เหตุการณ์ และสิ่งทั้งหลายเพื่อบ่มเพาะฉันอย่างแท้จริง ฉันควรจะขอบคุณพระเจ้า แต่ฉันกลับทำทุกสิ่งด้วยการคิดคำนวณและหัวใจที่เต็มไปด้วยความไม่เป็นมิตร ฉันช่างไร้ซึ่งมโนธรรมและสำนึกจริงๆ!

หลังจากนั้น ผู้ดูแลก็สร้างแผนการศึกษาสำหรับทุกคนโดยอิงจากข้อบกพร่องของเรา และหาพระวจนะของพระเจ้าที่เกี่ยวข้องมาสามัคคีธรรมและช่วยเหลือฉัน ฉันขอบคุณพระเจ้าจากก้นบึ้งของหัวใจ หลังจากนั้น ฉันก็เริ่มใคร่ครวญหลักธรรมที่เกี่ยวข้องอย่างจริงจังร่วมกับพี่น้องหญิง ผ่านการศึกษาระยะหนึ่ง ฉันได้เข้าใจหลักธรรมอย่างชัดเจนขึ้น และจำนวนปัญหาในบทความที่ฉันส่งไปก็ลดลงอย่างมาก ผ่านประสบการณ์ที่สัมพันธ์กับชีวิตจริงนี้ ฉันรู้สึกอย่างลึกซึ้งยิ่งขึ้นว่า เมื่อพระนิเวศของพระเจ้าส่งเสริมและบ่มเพาะผู้คน ก็ทำไปเพื่อช่วยให้เราจับความเข้าใจหลักธรรมและทำหน้าที่ของเราให้ดี และในขณะเดียวกัน ก็เพื่อช่วยให้เราเข้าใจความจริงและเติบโตในชีวิต วันหนึ่ง ขณะคัดกรองบทความคำพยานจากประสบการณ์ ฉันได้อ่านพระวจนะของพระเจ้าบทตอนหนึ่งและได้รับความเข้าใจใหม่เกี่ยวกับปัญหาของตัวเอง  พระเจ้าผู้ทรงมหิทธิฤทธิ์ตรัสว่า “บางคนเชื่อในพระเจ้ามาหลายปี แต่ไม่เข้าใจความจริงแม้แต่น้อย  ทัศนคติที่พวกเขามีต่อสิ่งทั้งหลายยังคงเหมือนกับทัศนคติของผู้ไม่มีความเชื่อ  เมื่อพวกเขามองเห็นผู้นำเทียมเท็จหรือศัตรูของพระคริสต์ถูกเปิดเผยและกำจัดออกไป พวกเขาก็คิดว่า ‘ในฐานะผู้เชื่อและผู้ติดตามพระเจ้า การใช้ชีวิตเฉพาะพระพักตร์พระเจ้า ช่างเหมือนการเดินบนเส้นเชือก!  เหมือนใช้ชีวิตอยู่บนคมมีด!’  แล้วผู้อื่นก็กล่าวว่า ‘การเป็นผู้นำหรือคนทำงานและรับใช้พระเจ้ามีความเสี่ยง  แท้จริงแล้วนี่เหมือนคำกล่าวที่ว่า “การอยู่ใกล้ชิดกษัตริย์นั้นอันตรายเหมือนนอนอยู่กับพยัคฆ์”  หากคุณทำหรือพูดอะไรผิด คุณก็จะก้าวล่วงพระอุปนิสัยของพระเจ้า คุณจะถูกกำจัดออกไปและถูกลงโทษ!’  ข้อสังเกตเหล่านี้ถูกต้องหรือไม่?  ‘การเดินบนเส้นเชือก’ และ ‘การใช้ชีวิตอยู่บนคมมีด’—ถ้อยคำเหล่านี้หมายความว่าอย่างไร?  ถ้อยคำเหล่านี้หมายความว่าสถานการณ์อันตรายมาก—คนเราย่อมเผชิญภัยร้ายแรงได้ทุกขณะ ประมาทแม้เพียงนิดเดียวก็จะพาให้ไร้ที่ยืน  ‘การอยู่ใกล้ชิดกษัตริย์นั้นอันตรายเหมือนนอนอยู่กับพยัคฆ์’ เป็นคำกล่าวทั่วไปในหมู่ผู้ไม่มีความเชื่อ  หมายความว่าการใช้ชีวิตอยู่กับกษัตริย์มารนั้นอันตราย  หากคนเรานำคำกล่าวนี้ไปใช้กับการรับใช้พระเจ้า ย่อมผิดตรงไหน?  การเปรียบเทียบกษัตริย์มารกับพระเจ้า กับพระผู้สร้าง—นี่คือการหมิ่นประมาทพระเจ้ามิใช่หรือ?  นี่คือปัญหาที่ร้ายแรง  พระเจ้าคือพระเจ้าผู้ทรงชอบธรรมและบริสุทธิ์ การที่มนุษย์ควรถูกลงโทษฐานต่อต้านพระเจ้าและเป็นปฏิปักษ์กับพระองค์เป็นเรื่องปกติธรรมดาและชอบธรรมด้วยประการทั้งปวง  ซาตานและพวกมารไม่มีความจริงแม้แต่น้อย พวกมันโสมมและเลวทราม พวกมันเข่นฆ่าผู้ที่ไม่มีความผิด และกลืนกินผู้คนที่ดีงาม  แล้วจะเอ่ยถึงพวกมันกับพระเจ้าไว้ด้วยกันได้อย่างไร?  เหตุใดผู้คนจึงบิดเบือนข้อเท็จจริงและใส่ร้ายพระเจ้า?  นี่ช่างเป็นการหมิ่นประมาทพระเจ้าอย่างสาหัสสากรรจ์นัก!” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะสามารถได้รับอิสรภาพและการปลดปล่อยก็ด้วยการทิ้งอุปนิสัยอันเสื่อมทรามของตนเท่านั้น)  สภาวะของฉันเป็นตามที่พระวจนะของพระเจ้าเปิดโปงอย่างแม่นยำ แม้ว่าฉันจะเชื่อในพระเจ้ามาหลายปี แต่ฉันก็ไม่สามารถมองสิ่งต่างๆ จากมุมมองของความจริงได้ แต่ฉันกลับยึดติดกับมุมมองของผู้ไม่มีความเชื่อ โดยใช้ชีวิตตามปรัชญาของซาตานที่ว่า “เจ้าไม่อาจมุ่งร้ายได้ แต่เจ้าต้องระวังระไวให้ดี” ฉันระแวดระวังอยู่เสมอเมื่อมีปฏิสัมพันธ์กับผู้คน คอยกังวลว่าจะถูกวางแผนเล่นงานหากเผลอแม้แต่วินาทีเดียว เหมือนกับครั้งนี้เลย เมื่อผู้ดูแลเห็นว่ามีปัญหาและความเบี่ยงเบนปรากฏในหน้าที่ของเรา และอยากคัดกรองบทความร่วมกับเราเพื่อช่วยให้เราจับความเข้าใจหลักธรรม แต่ฉันกลับทึกทักเอาว่าเธออยากรู้สถานการณ์จริงของฉันเพื่อจะได้ใช้เป็นหลักฐานในการปลดฉัน ผลก็คือ หัวใจฉันเต็มไปด้วยความไม่เป็นมิตรต่อเธอ ฉันระแวดระวังตลอดเวลา ราวกับเผชิญหน้ากับศัตรูตัวฉกาจ กังวลว่าถ้าประมาทแม้แต่วินาทีเดียว ฉันอาจตอบอะไรผิด แล้วเธอจะฉวยโอกาสจากข้อบกพร่องของฉันและปลดฉัน ในสถานที่ต่างๆ ที่ซาตานกุมอำนาจ ความสัมพันธ์ระหว่างบุคคลเต็มไปด้วยการแก่งแย่งและการคิดคำนวณ ความประมาทเพียงเล็กน้อยอาจนำไปสู่การถูกวางแผนเล่นงานและสูญเสียตำแหน่งในหน้าที่การงาน และอาจถึงขั้นทำให้ชีวิตตกอยู่ในอันตราย ตอนนี้ฉันทำหน้าที่ตัวเองในพระนิเวศของพระเจ้า แต่ฉันกลับระแวดระวังราวกับกำลังต่อกรกับอำนาจต่างๆ ที่ครองโลก ฉันไม่เชื่อเลยว่าความจริงเป็นใหญ่ในพระนิเวศของพระเจ้า หรือว่าพระเจ้าทรงจริงใจและซื่อสัตย์กับเราทุกคน นี่เป็นการใส่ร้ายป้ายสีและหมิ่นประมาทพระเจ้า!  ธรรมชาติของเรื่องนี้น่ากลัวมาก!  ฉันอธิษฐานถึงพระเจ้าว่า “ข้าแต่พระเจ้า ตลอดหลายปีที่ข้าพระองค์ทำหน้าที่ในพระนิเวศของพระองค์ ข้าพระองค์ได้ชื่นชมยินดีกับการให้น้ำและการจัดเตรียมของพระองค์ ข้าพระองค์ได้เข้าใจความจริงมากมาย และได้เรียนรู้หลักธรรมบางอย่างในการประพฤติปฏิบัติ ทั้งหมดนี้คือความรักและความรอดของพระองค์ แต่ข้าพระองค์ยังคงระแวดระวังพระองค์ และกำแพงระหว่างพระองค์กับข้าพระองค์นั้นหนามาก สิ่งนี้ทำให้พระองค์เสียพระทัยยิ่งนัก ข้าแต่พระเจ้า ข้าพระองค์เต็มใจที่จะกลับใจ ข้าพระองค์อยากไล่ตามเสาะหาการเป็นคนที่ซื่อสัตย์เพื่อปลอบประโลมพระทัยของพระองค์ ขอทรงชี้แนะข้าพระองค์ด้วยเถิด”

ในอีกโอกาสหนึ่ง ผู้ดูแลอีกคนศึกษาทักษะในงานกับเราและขอให้เราแบ่งปันมุมมองทีละคน ตอนแรก ฉันยังประหม่านิดหน่อย กังวลว่าจะตอบได้ไม่ดีหรือจะมีความเบี่ยงเบนบางอย่าง แล้วผู้ดูแลจะมองฉันออก ตอนนั้นเอง ฉันนึกถึงพระวจนะของพระเจ้าที่ว่า “การที่จะสนทนากับผู้อื่นโดยไม่วางอุบายได้นั้น เจ้าต้องเรียนรู้ที่จะสนทนาภายในขอบเขตของมโนธรรมและความมีเหตุผลตามความเป็นมนุษย์ที่ปกติ  จุดประสงค์ของการสนทนาคือเพื่อช่วยเหลือผู้อื่น และเพื่อรับความช่วยเหลือและประโยชน์ต่างๆ จากพวกเขาเช่นกัน  นี่คือการสนทนาตามปกติ และเมื่อทำเช่นนี้ เจ้าก็จะสนทนาโดยไม่วางอุบายได้สำเร็จ” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (26))  “การที่จะจริงใจนั้น ก่อนอื่นเจ้าต้องละวางความอยากได้อยากมีส่วนตัวของเจ้าลงไว้ก่อน  แทนที่จะมุ่งเน้นไปที่วิธีที่พระเจ้าทรงปฏิบัติต่อเจ้า จงพูดสิ่งที่อยู่ในหัวใจของเจ้า และจงอย่าไตร่ตรองหรือพิจารณาว่าผลสืบเนื่องของคำพูดของเจ้าจะเป็นอะไร จงพูดสิ่งใดก็ตามที่เจ้ากำลังคิดอยู่ จงละวางแรงจูงใจของเจ้าลงไว้ก่อน และจงอย่าพูดสิ่งทั้งหลายเพียงแค่จะสัมฤทธิ์วัตถุประสงค์บางอย่าง  เมื่อเจ้ามีเจตนาส่วนบุคคลมากเกินไป เจ้าย่อมไตร่ตรองไว้ก่อนอยู่เสมอในหนทางที่เจ้ากล่าว โดยพิจารณาว่า ‘ฉันควรพูดการนี้ ไม่ใช่การนั้น ฉันต้องระมัดระวังเกี่ยวกับสิ่งที่ฉันพูด ฉันจำเป็นที่จะต้องสัมฤทธิ์วัตถุประสงค์ของฉัน’—มีแรงจูงใจส่วนตัวเข้ามาเกี่ยวข้องในที่นี้หรือไม่?  ในจิตใจของเจ้า เจ้ากำลังพูดคุยในแบบที่วกไปวนมาอยู่แล้วก่อนที่คำพูดจะได้ออกจากปากของเจ้าเสียด้วยซ้ำ เจ้าได้ประมวลผลสิ่งที่เจ้ากำลังจะพูดหลายครั้งหลายครา และได้กรองสิ่งนั้นหลายครั้งหลายคราในหัวของเจ้า  เมื่อออกมาจากปากของเจ้า คำพูดเหล่านี้พกพากลอุบายอันเต็มไปด้วยเล่ห์ลวงของซาตาน  กล่าวคือ คำพูดจากปากของเจ้าเก็บงำเหตุจูงใจและวัตถุประสงค์ส่วนบุคคลเอาไว้ คำพูดเช่นนั้นไม่จริงแท้  และคำพูดเช่นนั้นไม่ได้มาจากหัวใจ  นี่ไม่ใช่การมีความจริงใจ  นี่เรียกว่าอะไรหรือ?  นี่เรียกว่าการมีเจตนาชั่ว” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบ (ภาคที่สอง))  ฉันเห็นจากพระวจนะของพระเจ้าว่า เพื่อที่จะเลิกคำนึงถึงแต่ผลประโยชน์ของตัวเอง เราต้องปฏิบัติการสามัคคีธรรมกับผู้อื่นจากภายในมโนธรรมและความมีเหตุผลของความเป็นมนุษย์ที่ปกติ โดยไม่มีแรงจูงใจและเป้าหมายของตัวเอง และโดยไม่วิเคราะห์หรือปรุงแต่งคำพูด เราแค่ต้องพูดสิ่งที่คิด เป้าหมายคือเพื่อช่วยเหลือกันและเพื่อให้ทุกคนได้รับประโยชน์ ฉันตระหนักว่าการที่ผู้ดูแลมาศึกษาทักษะในงานกับเราในวันนี้ เป็นโอกาสให้เราได้เรียนรู้จุดแข็งและชดเชยข้อบกพร่องของเราผ่านการอภิปรายหลักธรรม เราจะได้รู้ซึ้งในหลักธรรมดีขึ้น ฉันควรมองเรื่องนี้ด้วยท่าทีที่ตรงไปตรงมา เข้าใจแค่ไหนก็พูดแค่นั้น และถ้าพูดอะไรผิดไป ฉันก็แค่ยอมรับการชี้แนะและความช่วยเหลือจากพี่น้องชายหญิง มันเป็นโอกาสที่ดีในการเรียนรู้และแลกเปลี่ยน ฉันไม่จำเป็นต้องกังวลขนาดนั้น ดังนั้นฉันจึงอธิษฐานในใจว่า “ข้าแต่พระเจ้า โปรดทรงทำให้หัวใจของข้าพระองค์สงบเฉพาะพระพักตร์พระองค์ และขอให้ข้าพระองค์ยอมรับการพินิจพิเคราะห์ของพระองค์ขณะแบ่งปันทัศนะของตนด้วยเถิด” หลังจากอธิษฐาน ฉันก็สามารถสงบใจและใคร่ครวญหลักการได้ ฉันถึงกับได้รับความเข้าใจเชิงลึกใหม่ๆ ในหลักธรรมบางข้อ และรู้สึกว่าเข้าใจหลักธรรมเหล่านั้นได้ชัดเจนกว่าเมื่อก่อน ผ่านการสามัคคีธรรมของผู้ดูแล ฉันยังค้นพบข้อบกพร่องบางอย่างของตัวเองด้วย ฉันรู้สึกเป็นอิสระมากระหว่างการศึกษาครั้งนั้น และฉันได้รับประโยชน์บ้าง หลังจากนั้น เมื่อไหร่ก็ตามที่ผู้ดูแลมาร่วมตรวจสอบบทความกับเราหรือถามคำถามฉัน ฉันก็จะปฏิบัติการเป็นคนที่ซื่อสัตย์ตามพระวจนะของพระเจ้าอย่างมีสติ หัวใจฉันรู้สึกเป็นอิสระมากขึ้นเรื่อยๆ และฉันได้ลิ้มรสความชื่นบานยินดีของการเป็นคนที่ซื่อสัตย์นิดหน่อย ขอบคุณพระเจ้า!


46. ช่วงเวลาที่ฉันทำหน้าที่เจ้าภาพรับรอง

โดยหนิงอวี่ ประเทศจีน

หลังจากเริ่มเชื่อในพระเจ้า ฉันทำหน้าที่เป็นผู้นำและคนทำงานในคริสตจักร และต่อมาก็เริ่มทำหน้าที่ด้านข้อเขียน  ฉันชอบหน้าที่ทั้งสองนี้มาก รู้สึกว่าเป็นหน้าที่สำหรับคนมีขีดความสามารถ เวลาพูดถึงก็ฟังดูน่าประทับใจ น่านับถือ และทำให้คนอื่นอิจฉา  โดยเฉพาะปลายปี 2016 ตอนได้รับการเลื่อนขั้นให้ทำหน้าที่ในฝ่ายพิสูจน์อักษรของพระนิเวศของพระเจ้า ฉันยิ่งรู้สึกว่าตัวเองมีขีดความสามารถที่ดี มีพรสวรรค์ด้านงานเขียน และเหมาะกับการทำหน้าที่นี้  ในเดือนสิงหาคม ปี 2020 ฉันถูกปลดเพราะไม่สามารถร่วมมือกับผู้อื่นอย่างกลมเกลียวและทำหน้าที่ไม่เกิดผลลัพธ์  บังเอิญตอนนั้นมีคนทำงานข้อเขียนหลายคนที่ไม่มีครอบครัวเจ้าภาพที่เหมาะสม ผู้นำจึงจัดแจงให้ฉันเป็นเจ้าภาพรับรองพวกเขาในระหว่างที่ทบทวนตัวเอง  ทันทีที่ได้ยินว่าต้องทำหน้าที่เจ้าภาพรับรอง ฉันก็รู้สึกไม่สบายใจอยู่บ้าง  “การทำหน้าที่เจ้าภาพรับรองก็แค่การใช้แรงงาน เป็นหน้าที่ของคนที่มีขีดความสามารถต่ำและไม่มีจุดแข็ง  อย่างไรเสีย ฉันก็เป็นคนที่ทำหน้าที่ด้านข้อเขียนมาหลายปี มีขีดความสามารถและจุดแข็งอยู่บ้าง  ต่อให้หน้าที่ของฉันจะถูกปรับเปลี่ยน ฉันก็ไม่มีทางต้องมาทำหน้าที่เจ้าภาพรับรองหรอก  แต่คิดไม่ถึงเลยว่าหน้าที่เจ้าภาพรับรองคือสิ่งที่ผู้นำมอบหมายให้ฉัน!”  ตอนนั้นฉันรู้สึกไม่เต็มใจ แต่ฉันทบทวนดูว่าช่วงที่ผ่านมา ฉันทำหน้าที่ด้านข้อเขียนไม่เกิดผลลัพธ์จนทำให้งานล่าช้า  พระนิเวศของพระเจ้าไม่ได้เอาผิดฉันและยังยอมให้ฉันทำหน้าที่เจ้าภาพรับรอง—นี่ก็เป็นพระคุณของพระเจ้าแล้ว  คงไม่สมเหตุสมผลที่จะมาเรื่องมาก ฉันจึงไม่มีทางเลือกอื่นนอกจากต้องนบนอบไปก่อน  ช่วงสองสัปดาห์แรก ฉันเตรียมอาหารตรงเวลาและทำความสะอาดห้องทุกวัน จากนั้นก็จะเฝ้าเดี่ยวฝ่ายวิญญาณและอ่านพระวจนะของพระเจ้า  ฉันรู้สึกว่าการทำหน้าที่แบบนี้ก็ดีเหมือนกัน  แต่ทว่านานวันเข้า เมื่อเห็นพวกพี่น้องหญิงนั่งทำหน้าที่อยู่หน้าคอมพิวเตอร์ทุกวัน ในขณะที่ฉันต้องง่วนอยู่กับหม้อและกระทะ และใช้เวลาแต่ละวันไปกับผ้ากันเปื้อน ไม้ถูพื้น และถังขยะ ฉันก็เริ่มรู้สึกน้อยใจมากขึ้นเรื่อยๆ  ฉันคิดกับตัวเองว่า “การทำหน้าที่เจ้าภาพรับรองคือการใช้แรงงาน พี่น้องชายหญิงคนไหนที่ทำอาหารเป็นก็ทำได้ และไม่จำเป็นต้องมีขีดความสามารถหรือจุดแข็งอะไรเลย  ในทางกลับกัน การทำหน้าที่ด้านข้อเขียนเป็นงานที่ใช้สมอง และระดับของหน้าที่นี้แตกต่างอย่างชัดเจนจากหน้าที่เจ้าภาพรับรองที่เป็นงานใช้แรงงาน!”  ยิ่งคิดแบบนี้ ฉันก็ยิ่งรู้สึกคัดค้านการทำหน้าที่เจ้าภาพรับรองมากขึ้น

มีอยู่ครั้งหนึ่ง พี่น้องหญิงเฉินขอให้ฉันช่วยเอาขยะไปทิ้ง ฉันก็รู้สึกใบหน้าร้อนผ่าวขึ้นมาทันที รู้สึกเหมือนตัวเองเป็นคนรับใช้  ฉันยิ่งรู้สึกว่าการทำหน้าที่เจ้าภาพรับรองนั้นต่ำต้อย  บางครั้งพวกพี่น้องหญิงจะชวนฉันไปเข้าร่วมการชุมนุมกับพวกเธอ แต่เพราะฉันรู้สึกว่าตัวเองทำหน้าที่เจ้าภาพรับรองและต่ำต้อยกว่าพวกเธอ ฉันจึงไม่กล้าเปิดเผยสภาวะของตัวเองเวลาสามัคคีธรรมในการชุมนุม  ฉันรู้สึกทรมานใจมาก  ฉันนึกย้อนถึงช่วงหลายปีที่ทำหน้าที่ด้านข้อเขียน ไม่ว่าฉันจะไปที่ไหน พี่น้องชายหญิงก็จะเคารพยกย่องและอิจฉาฉัน  ตอนนี้ฉันทำหน้าที่เจ้าภาพรับรอง และไม่มีใครเคารพยกย่องฉันอีกต่อไป  ยิ่งคิดแบบนี้ ฉันก็ยิ่งรู้สึกว่าการทำหน้าที่เจ้าภาพรับรองนั้นไร้ความหมาย  ฉันถึงกับคิดว่า “แทนที่จะเป็นเจ้าภาพรับรองอยู่ที่นี่ สู้กลับไปที่คริสตจักรท้องถิ่นของฉันจะดีกว่า  บางทีฉันอาจยังได้ทำหน้าที่ด้านข้อเขียนที่นั่น และพี่น้องชายหญิงก็จะเคารพยกย่องและอิจฉาฉันด้วย”  มีอยู่ครั้งหนึ่ง ผู้ดูแลมาที่บ้าน ทักทายฉัน แล้วก็เดินตรงเข้าไปในห้องของพวกพี่น้องหญิง  ทันทีที่เธอปิดประตู จู่ๆ ฉันก็รู้สึกเหมือนถูกกันออกไป รู้สึกว่าตัวเองไม่ได้อยู่ในระดับเดียวกับพวกเธอ  พวกพี่น้องหญิงทำหน้าที่ด้านข้อเขียน พวกเธอมีสถานะและระดับสูงกว่าฉัน และคนอื่นก็ให้ความสำคัญกับพวกเธอ ในขณะที่ฉันแค่ทำหน้าที่ใช้แรงงานที่ไม่มีใครสังเกตเห็น ต่ำต้อยกว่าพวกเธอ  ความแตกต่างอย่างชัดเจนนี้กรีดแทงหัวใจฉัน และความเจ็บปวดนั้นก็ยากจะบรรยาย  หลังจากการชุมนุม ผู้ดูแลก็รีบกลับไปโดยไม่ได้ถามไถ่เลยว่าช่วงนี้สภาวะของฉันเป็นยังไงบ้าง  ฉันรู้ว่าเธอยุ่งกับงาน การที่เธอไม่ถามจึงเป็นเรื่องปกติ แต่ในใจฉันก็ยังรู้สึกหดหู่ไม่น้อยอยู่ดี  ฉันนึกถึงตอนที่เคยทำหน้าที่ด้านข้อเขียนเมื่อก่อน ผู้ดูแลจะคอยถามไถ่สภาวะของฉันเป็นระยะ สามัคคีธรรมความจริงกับพวกเราเพื่อแก้ปัญหา และถึงกับปรึกษาฉันในบางเรื่อง  แต่ตอนนี้ฉันเป็นแค่เจ้าภาพ และไม่มีใครสนใจฉันอีกแล้ว  ต่อให้ทำมากหรือทำดีแค่ไหน ก็ไม่มีใครรู้  ฉันต้องใช้ชีวิตที่เหลือแบบนี้ไปตลอดงั้นเหรอ?  เมื่อคิดแบบนี้ ฉันก็รู้สึกทรมานใจมาก และยิ่งรู้สึกว่าหน้าที่เจ้าภาพรับรองกับหน้าที่ด้านข้อเขียนไม่ได้อยู่ในระดับเดียวกัน  ฉันยิ่งรู้สึกคัดค้านการทำหน้าที่เจ้าภาพรับรองมากขึ้นไปอีก  ช่วงหลังมานี้ ฉันไม่ค่อยกระตือรือร้นเรื่องเตรียมอาหารเหมือนเคย  อารมณ์ดีก็ทำตรงเวลา อารมณ์เสียก็ทำไม่ตรงเวลา  เรื่องทำความสะอาดก็ไม่ขยันเหมือนก่อน และตรงไหนพอจะทำแบบลวกๆ ได้ก็ทำ  ไม่ว่าทำอะไร ฉันก็ทำอย่างไม่ใส่ใจ พอหมดวันก็รู้สึกเหนื่อยล้าและว่างเปล่าอยู่ข้างใน  เพราะความไม่ใส่ใจ ฉันยังไม่ทันสังเกตด้วยซ้ำว่าท่อน้ำทิ้งในครัวหลุดออกจากท่อน้ำเสียหลัก ทำให้น้ำเสียไหลลงบนพื้นโดยตรงและซึมลงไปถึงบ้านของเพื่อนบ้านชั้นล่าง  พวกเขามาที่หน้าประตูบ้านของเราหลายครั้ง  เพราะพญานาคใหญ่สีแดงกำลังค้นหาผู้เชื่อทุกหนทุกแห่งและให้รางวัลแก่ผู้ที่แจ้งเบาะแสผู้เชื่อ ทุกครั้งที่มีคนมา พวกพี่น้องหญิงต้องรีบเก็บคอมพิวเตอร์และหยุดงาน ทำให้พวกเธอทำหน้าที่ล่าช้า  ช่วงนั้นฉันรู้สึกมึนงงทุกวัน และในใจก็ทรมานมาก

เช้าวันหนึ่งตอนกำลังทำอาหาร มีนกพิราบขาวตัวหนึ่งบินมาเกาะขอบหน้าต่างครัว  ขนของมันขาวบริสุทธิ์ มันยืนเชิดศีรษะและแอ่นอก มองมาที่ฉันด้วยดวงตากลมเล็กสีดำ  ครู่ต่อมามันก็กระพือปีกบินจากไป  ความรู้สึกอ้างว้างถาโถมเข้ามาในใจ  ฉันยังใช้ชีวิตได้อย่างอิสระและมีความสุขไม่เท่านกตัวหนึ่งด้วยซ้ำ  น้ำตารื้นขึ้นมาอย่างไม่รู้ตัว  ตอนนั้นเองฉันก็นึกถึงพระวจนะของพระเจ้าบทตอนหนึ่งขึ้นมา “เราปีติยินดีในการสังเกตการณ์นกตัวเล็กๆ บินอยู่ในท้องฟ้า  แม้ว่าพวกเขาไม่ได้ทำการตัดสินใจแน่วแน่เบื้องหน้าเราและไม่มีคำพูดที่จะ ‘จัดเตรียม’ ให้เรา แต่พวกเขาก็พบความชื่นชมยินดีในพิภพที่เราได้ให้แก่พวกเขา  อย่างไรก็ตาม มนุษย์ไม่สามารถต่อการนี้ และใบหน้าของเขาเต็มไปด้วยความสลดหดหู่—มันจะสามารถเป็นไปได้ไหมว่าเราเป็นหนี้เขาซึ่งไม่สามารถชำระได้?  เหตุใดใบหน้าของเขาจึงมีรอยน้ำตาอยู่เสมอ?” (พระวจนะฯ เล่ม 1 การทรงปรากฏและพระราชกิจของพระเจ้า, พระวจนะของพระเจ้าถึงทั้งจักรวาล บทที่ 34)  พระวจนะของพระเจ้าทิ่มแทงใจฉัน ทำให้ฉันรู้สึกละอายและอับอาย  นกมองโลกที่พระเจ้าประทานให้เป็นสรวงสวรรค์และใช้ชีวิตอย่างไร้กังวล สามารถสำแดงสง่าราศีของพระเจ้าในชีวิตอันแสนสั้นของมันได้  ทั้งที่ฉันก็เป็นสิ่งมีชีวิตทรงสร้างเหมือนกัน แต่กลับไม่สามารถนบนอบต่ออธิปไตยและการจัดการเตรียมการของพระเจ้าได้  ผู้ดูแลจัดแจงให้ฉันทำหน้าที่เจ้าภาพรับรองตามสถานการณ์จริงของฉันและความต้องการของงาน  สิ่งนี้เป็นประโยชน์ต่อฉันและต่องานคริสตจักร แต่ฉันกลับรู้สึกคัดค้านมาตลอด เพราะเชื่อว่าการทำหน้าที่เจ้าภาพรับรองไม่มีโอกาสให้โดดเด่นหรือเป็นที่สังเกต และคนอื่นก็จะไม่ให้ความสำคัญหรือเคารพยกย่องฉัน  ฉันเลยทำแบบสุกเอาเผากินและไร้ความรับผิดชอบ ดูแลสภาพแวดล้อมได้ไม่ดีและรบกวนการทำหน้าที่ของพวกพี่น้องหญิง  ฉันเป็นกบฏต่อพระเจ้ามากเกินไปจริงๆ!  ฉันคุกเข่าลงอธิษฐานทั้งน้ำตาว่า “ข้าแต่พระเจ้า ข้าพระองค์กบฏต่อพระองค์มาตลอด และรู้สึกคัดค้านการทำหน้าที่เจ้าภาพรับรองอย่างมาก  ข้าพระองค์รู้สึกเสมอว่าการทำหน้าที่นี้ทำให้ข้าพระองค์ต่ำต้อยกว่าคนอื่น และไม่เคยนบนอบในใจได้เลย  ข้าแต่พระเจ้า ข้าพระองค์ไม่อยากปฏิบัติต่อหน้าที่ของตัวเองแบบนี้ แต่ข้าพระองค์ไม่สามารถเปลี่ยนแปลงสภาวะนี้ได้ด้วยตัวเอง  ขอพระองค์ทรงนำให้ข้าพระองค์เข้าใจเจตนารมณ์ของพระองค์ เพื่อที่ข้าพระองค์จะสามารถนบนอบต่อหน้าพระองค์ได้”

ระหว่างเฝ้าเดี่ยวฝ่ายวิญญาณ ฉันได้อ่านพระวจนะของพระเจ้าบทตอนหนึ่งซึ่งเป็นประโยชน์กับฉันมาก  พระเจ้าผู้ทรงมหิทธิฤทธิ์ตรัสว่า “ไม่ว่าหน้าที่ของเจ้าจะเป็นสิ่งใด จงอย่าเลือกปฏิบัติระหว่างสูงและต่ำ  สมมุติว่าเจ้าพูดว่า ‘แม้ว่ากิจนี้จะเป็นพระบัญชาจากพระเจ้าและงานแห่งพระนิเวศของพระเจ้า แต่หากฉันทำกิจนี้ ผู้คนอาจจะดูแคลนฉัน  คนอื่นได้ทำงานที่ปล่อยให้พวกเขาโดดเด่น  ฉันได้รับมอบกิจนี้ ซึ่งไม่ได้เปิดโอกาสให้ฉันโดดเด่น แต่กลับทำให้ฉันต้องทุ่มเทอยู่หลังฉาก นี่ไม่เป็นธรรม!  ฉันจะไม่ทำหน้าที่นี้  หน้าที่ของฉันต้องเป็นหน้าที่ที่ทำให้ฉันโดดเด่นต่อหน้าคนอื่น และเปิดโอกาสให้ฉันได้สร้างชื่อให้ตัวฉันเอง—และต่อให้ฉันไม่ได้สร้างชื่อให้ตัวฉันเองหรือโดดเด่น ฉันก็ยังคงจำเป็นที่จะต้องได้รับประโยชน์จากหน้าที่นั้นและรู้สึกสุขสบายทางกาย’  นี่เป็นท่าทีที่ยอมรับได้อยู่หรือ?  การเลือกมากคือการไม่ยอมรับสิ่งต่างๆ จากพระเจ้า เป็นการตัดสินใจเลือกตามความชอบของเจ้าเอง  นี่ไม่ใช่การยอมรับหน้าที่ของเจ้า นี่คือการปฏิเสธหน้าที่ของเจ้า  เป็นการสำแดงความเป็นกบฏที่เจ้ามีต่อพระเจ้า  การเลือกมากเช่นนั้นเจือปนไปด้วยการเลือกชอบและความอยากได้อยากมีแบบปัจเจกบุคคลของเจ้า  เมื่อเจ้าคำนึงถึงผลประโยชน์ของเจ้าเอง ความมีหน้ามีตาของเจ้า และอื่นๆ ท่าทีของเจ้าต่อหน้าที่ของเจ้าจึงไม่นบนอบ  เจ้าควรมีท่าทีเช่นใดต่อหน้าที่ของเจ้า?  ประการแรก เจ้าต้องไม่วิเคราะห์หน้าที่ของเจ้า พยายามค้นหาว่าใครมอบหมายหน้าที่นี้แก่เจ้า แทนที่จะเป็นเช่นนั้นเจ้าควรยอมรับหน้าที่นี้จากพระเจ้าในฐานะพระบัญชาของพระเจ้าและในฐานะหน้าที่ของเจ้า และเจ้าควรเชื่อฟังการจัดวางเรียบเรียงและการจัดเตรียมของพระเจ้า และยอมรับหน้าที่ของเจ้าจากพระเจ้า  ประการที่สอง จงอย่าแยกแยะสูงต่ำ และจงอย่ากังวลสนใจในธรรมชาติของหน้าที่ ไม่ว่าหน้าที่จะส่งให้เจ้าโดดเด่นหรือไม่ ไม่ว่าจะทำต่อหน้าธารกำนัลหรืออยู่เบื้องหลัง  จงอย่าคำนึงถึงสิ่งเหล่านี้  ยังมีอีกท่าทีหนึ่งด้วยคือการนบนอบและให้ความร่วมมืออย่างแข็งขัน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, อะไรคือการปฏิบัติหน้าที่ของตนให้ได้มาตรฐาน?)  ขณะไตร่ตรองพระวจนะของพระเจ้า จู่ๆ ก็เหมือนมีแสงสว่างสายหนึ่งสาดส่องเข้ามาในหัวใจที่ตกอยู่ในความมืดมิดมาแสนนาน  พระเจ้าทรงเรียกร้องให้ผู้คนมีมุมมองและทัศนคติที่ถูกต้องต่อหน้าที่ของตน ให้สามารถน้อมรับจากพระเจ้าได้ไม่ว่าจะทำหน้าที่อะไร ไม่ทำตามความชอบของตัวเอง และสามารถยอมรับ นบนอบ และอุทิศตนต่อหน้าที่นั้นได้  การปฏิบัติต่อหน้าที่ตามความชอบของตัวเอง ยอมรับเมื่อหน้าที่นั้นทำให้ตัวเองโดดเด่นและคัดค้านเมื่อไม่เป็นเช่นนั้น—นี่คือการปฏิเสธหน้าที่ของตัวเอง มันคือการกบฏต่อพระเจ้า  ฉันกลับมาทบทวนทัศนคติที่มีต่อหน้าที่ของตัวเอง  ฉันเอาแต่เลือกหน้าที่ตามความชอบของตัวเอง และไม่ได้นบนอบเลยแม้แต่น้อย  ฉันเชื่อว่าการเป็นผู้นำหรือคนทำงาน หรือทำหน้าที่ด้านข้อเขียน จะทำให้คนอื่นเคารพยกย่องและให้ความสำคัญกับฉัน และทำให้ฉันมีหน้ามีตา ฉันจึงยินดีน้อมรับ  แต่ตอนนี้ฉันได้รับมอบหมายให้ทำหน้าที่เจ้าภาพรับรอง  เพราะรู้สึกว่ามันคือการใช้แรงงานรับใช้คนอื่น เป็นงานต่ำต้อย และไม่ว่าจะทำได้ดีแค่ไหน ฉันก็ไม่อาจโดดเด่น และคนอื่นก็จะไม่เคารพยกย่องหรือให้ความสำคัญกับฉัน ฉันรู้สึกว่ามันทำให้ฉันดูด้อยค่าและน่าอับอาย และฉันก็นบนอบไม่ได้เลย  ตอนพี่น้องหญิงขอให้ช่วยเอาขยะไปทิ้ง ฉันก็คิดว่าเธอกำลังคอยสั่งใช้ฉัน  ตอนชุมนุมกับพวกพี่น้องหญิง ฉันก็รู้สึกต่ำต้อยกว่าพวกเธอและไม่เต็มใจเข้าร่วม  ฉันถึงกับเสียใจที่มาทำหน้าที่เจ้าภาพรับรอง  ฉันคิดว่าตัวเองเป็นเพียงสิ่งมีชีวิตทรงสร้างเล็กๆ ที่ไม่มีสถานะอะไรให้พูดถึง  ผู้ดูแลจัดแจงให้ฉันทำหน้าที่เจ้าภาพรับรอง สิ่งที่สมเหตุสมผลคือการน้อมรับจากพระเจ้าและนบนอบ แต่ฉันกลับเลือกทำตามความชอบของตัวเอง ใจจดจ่ออยู่กับการทำหน้าที่ด้านข้อเขียนเพื่อให้คนอื่นเคารพยกย่องฉัน และฉันก็รู้สึกคัดค้านและปฏิบัติต่อหน้าที่เจ้าภาพรับรองแบบสุกเอาเผากิน  ฉันขาดมโนธรรมและสำนึกจริงๆ  จะไม่ให้พระเจ้าทรงรังเกียจและชิงชังได้อย่างไร?  วันนี้ ฉันตกอยู่ในความมืดมิดและใช้ชีวิตอยู่ในความเจ็บปวดจนแทบทนไม่ไหว  ทั้งหมดนี้เป็นเพราะฉันใส่ใจเรื่องหน้าตาและสถานะของตัวเองมากเกินไปและไม่นบนอบพระเจ้า  ตอนนั้นเองฉันถึงเข้าใจว่า การที่ผู้นำจัดแจงให้ฉันทำหน้าที่เจ้าภาพรับรองนั้นมีเจตนารมณ์อันเปี่ยมไปด้วยความอุตสาหะของพระเจ้าอยู่  นั่นก็เพื่อเผยอุปนิสัยอันเสื่อมทรามของฉันและตัดแต่งความอยากมีสถานะของฉัน เพื่อกระตุ้นให้ฉันทบทวนและรู้จักตัวเอง และเกิดการกลับใจและการเปลี่ยนแปลงที่แท้จริง  หน้าที่นี้คือสิ่งที่ฉันต้องการจริงๆ และเป็นประโยชน์ต่อการเข้าสู่ชีวิตของฉัน  ฉันไม่อาจกบฏต่อพระเจ้าได้อีกต่อไป  ฉันเพียงปรารถนาที่จะนบนอบต่อการจัดวางเรียบเรียงและการจัดการเตรียมการของพระเจ้า และทำหน้าที่ของตัวเองให้ดีเพื่อปลอบประโลมพระหทัยของพระเจ้า!

ช่วงนั้น ฉันมักจะไตร่ตรองพระวจนะของพระเจ้าบทตอนหนึ่งที่ว่า “ทั้งชีวิตของผู้คนอยู่ในพระหัตถ์ของพระเจ้า และหากไม่ใช่เพื่อปณิธานของพวกเขาเฉพาะพระพักตร์พระเจ้าแล้ว ผู้ใดเล่าจะเต็มใจดำรงชีวิตอยู่อย่างเปล่าประโยชน์ในโลกมนุษย์ที่ว่างเปล่าใบนี้?  จะลำบากไปไย?  การเร่งรีบเข้ามาและออกไปจากโลกนี้ หากพวกเขาไม่ทำสิ่งใดเพื่อพระเจ้า ทั้งชีวิตของพวกเขาจะไม่สูญเปล่าหรอกหรือ?  ต่อให้พระเจ้าไม่ทรงถือว่าการกระทำของเจ้ามีค่าคู่ควรต่อการกล่าวถึง เจ้าจะไม่มอบยิ้มแห่งความอิ่มเอมใจให้กับชั่วขณะแห่งความตายของเจ้าหรือ?  เจ้าควรไล่ตามเสาะหาความก้าวหน้าเชิงบวก ไม่ใช่การถดถอยเชิงลบ—นี่ไม่ใช่การปฏิบัติที่ดีกว่าหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, เผยความล้ำลึกต่างๆ ใน “พระวจนะของพระเจ้าถึงทั้งจักรวาล” บทที่ 39)  ขณะไตร่ตรองพระวจนะของพระเจ้า ฉันก็ได้รับการหนุนใจอย่างมาก  การที่ฉันสามารถทำหน้าที่ของตัวเองในช่วงเวลาที่พระเจ้าทรงบังเกิดเป็นเนื้อหนังเพื่อทรงพระราชกิจในยุคสุดท้ายคือสิ่งที่มีความหมายที่สุด  ไม่ว่าฉันจะทำหน้าที่อะไร กุญแจสำคัญคือต้องมีเจตนาที่ถูกต้อง ยืนอยู่ในที่ทางที่เหมาะสมของตัวเองต่อหน้าพระเจ้า ไม่เลือกหน้าที่ตามความชอบของตัวเอง และสามารถนบนอบและทำให้พระเจ้าพอพระทัย—นี่คือสิ่งที่สำคัญที่สุด  ยิ่งไตร่ตรองพระวจนะของพระเจ้า ฉันก็ยิ่งซาบซึ้ง ยิ่งรู้สึกเป็นหนี้พระเจ้า และยิ่งรังเกียจการกบฏของตัวเอง  ฉันจึงเต็มใจทำหน้าที่เจ้าภาพรับรอง  หลังจากนั้น ทุกวันฉันเตรียมอาหารตรงเวลาและดูแลสภาพแวดล้อมให้ดี และทำความสะอาดบ้านด้วย ทำให้พวกพี่น้องหญิงรู้สึกเหมือนอยู่บ้าน  เมื่อปฏิบัติแบบนี้ ฉันรู้สึกว่าความสัมพันธ์ของฉันกับพระเจ้าก็ใกล้ชิดมากขึ้น  แต่ทว่าเพราะฉันไม่ได้รู้จักแก่นแท้ธรรมชาติของตัวเองอย่างแท้จริง หลังจากผ่านไปช่วงหนึ่ง ฉันก็กลับไปใช้ชีวิตในสภาวะที่ไม่ถูกต้องอีกครั้ง

วันหนึ่ง ฉันบังเอิญรู้ว่าพี่น้องหญิงคนหนึ่งที่ถูกปรับเปลี่ยนหน้าที่ให้มาเป็นเจ้าภาพรับรองเหมือนฉัน ได้ไปทำหน้าที่เกี่ยวกับเทคโนโลยีอินเทอร์เน็ตแล้ว  ตอนนั้น หัวใจของฉันว้าวุ่นมาก  “คนอื่นทำหน้าที่เจ้าภาพรับรองได้พักหนึ่งแล้วก็ถูกปรับเปลี่ยนหน้าที่ แล้วทำไมผู้ดูแลถึงไม่ปรับเปลี่ยนหน้าที่ของฉันบ้าง?  ต่อให้ส่งฉันกลับไปที่คริสตจักรท้องถิ่นเพื่อทำหน้าที่ด้านข้อเขียนก็ยังดี อย่างน้อยมันก็ฟังดูน่านับถือกว่าการทำหน้าที่เจ้าภาพรับรอง  ตอนนี้ฉันยุ่งอยู่ที่นี่ทั้งวัน ทำงานใช้แรงงานและงานต่ำต้อย และไม่ว่าฉันจะทุ่มเทความพยายามมากแค่ไหน ก็ไม่มีใครเคารพยกย่องฉัน  ทำแบบนี้ไม่มีอนาคตเลย  ฉันควรคุยกับผู้ดูแลและขอให้เธอปรับเปลี่ยนหน้าที่ของฉันดีไหม?”  แต่แล้วฉันก็รู้สึกว่าทำแบบนั้นคงไม่สมเหตุสมผล  ฉันคิดเรื่องนี้ซ้ำแล้วซ้ำเล่า และรู้สึกไม่สบายใจแม้แต่ตอนทำอาหาร  มีอยู่ครั้งหนึ่ง ฉันใจลอยและต้มบะหมี่เยอะเกินไป ทำให้พวกพี่น้องหญิงต้องกินถึงสามมื้อกว่าจะหมด  สิ่งนี้ทำให้ฉันรู้สึกอับอายขายหน้าอย่างที่สุด  ฉันยังทำอาหารให้ดีไม่ได้เลย—แล้วจะทำอะไรได้อีก?  ฉันยิ่งรู้สึกเจ็บปวดและคิดลบมากขึ้น  วันหนึ่ง ฉันไปตลาดเพื่อซื้อของชำและบังเอิญเจอพี่น้องหญิงเซียว ซึ่งกำลังทำหน้าที่ด้านกิจการทั่วไป  เมื่อเห็นเธอปั่นจักรยานอยู่ใต้แดดเปรี้ยง ลัดเลาะไปตามฝูงชนด้วยสีหน้าเบิกบาน ฉันก็รู้สึกอิจฉามาก  แล้วฉันก็หันมามองตัวเอง ที่หน้าบูดบึ้งทั้งวัน ไม่สามารถมีความสุขได้เลย  ฉันอดไม่ได้ที่จะทบทวนว่า “เราทั้งคู่ต่างก็ทำหน้าที่ด้านกิจการทั่วไปในคริสตจักร แล้วทำไมเธอถึงนบนอบได้?  ทำไมเธอถึงเบิกบานได้ขนาดนั้น?  ทำไมฉันถึงไม่เคยนบนอบได้อย่างแท้จริงเลย?”  ช่วงนั้น ฉันไตร่ตรองคำถามเหล่านี้ซ้ำแล้วซ้ำเล่า และฉันก็อธิษฐานถึงพระเจ้าด้วย ขอให้พระองค์ทรงนำฉันให้เข้าใจความจริงในเรื่องนี้

ระหว่างเฝ้าเดี่ยวฝ่ายวิญญาณ ฉันได้อ่านพระวจนะของพระเจ้าและเข้าใจสภาวะของตัวเองขึ้นมาบ้าง  พระเจ้าผู้ทรงมหิทธิฤทธิ์ตรัสว่า “ในการไล่ตามเสาะหาของพวกเจ้านั้น พวกเจ้ามีมโนคติอันหลงผิด ความหวัง และจุดหมายปลายทางในอนาคตในส่วนของตนมากเกินไป  การทรงพระราชกิจเช่นนี้เป็นไปเพื่อจัดการความอยากมีสถานะและความอยากอันฟุ้งเฟ้อของพวกเจ้า  ความหวังเหล่านี้ ความอยากมีสถานะ และมโนคติอันหลงผิดเหล่านี้เป็นตัวอย่างที่ชัดเจนของอุปนิสัยเยี่ยงซาตานทั้งสิ้น… เป็นเวลาหลายปีมาแล้ว ความคิดที่ผู้คนได้พึ่งพาเพื่อการอยู่รอดของพวกเขาได้กัดกร่อนหัวใจของพวกเขาจนถึงจุดที่พวกเขากลายเป็นคนเจ้าเล่ห์ ขลาดเขลา และน่ารังเกียจไปแล้ว  ไม่เพียงแต่พวกเขาจะไม่มีความมุ่งมั่นและความแน่วแน่เท่านั้น แต่พวกเขายังกลายเป็นคนโลภ โอหัง และเอาแต่ใจตัวเองอีกด้วย  พวกเขาขาดความมุ่งมั่นที่จะก้าวข้ามตนเองโดยสิ้นเชิง และยิ่งไปกว่านั้น พวกเขาไม่มีความกล้าแม้เพียงเล็กน้อยที่จะสลัดข้อจำกัดของอิทธิพลมืดเหล่านี้ทิ้งไป  ความคิดและชีวิตของผู้คนนั้นเสื่อมทรามเสียจนทัศนคติที่พวกเขามีเบื้องหลังการเชื่อในพระเจ้ายังคงน่าเกลียดน่ากลัวเหลือทน และถึงขั้นบาดหูเป็นอย่างยิ่ง  ผู้คนล้วนขลาดเขลา ไร้พลัง น่ารังเกียจ และเปราะบางทั้งสิ้น  พวกเขาไม่ชิงชังกองกำลังแห่งความมืด และพวกเขาไม่รู้สึกถึงความรักที่มีต่อความสว่างและความจริง แทนที่จะเป็นเช่นนั้น พวกเขากลับทำอย่างสุดความสามารถที่จะขับไล่สิ่งเหล่านั้น” (พระวจนะฯ เล่ม 1 การทรงปรากฏและพระราชกิจของพระเจ้า, เหตุใดเจ้าจึงไม่เต็มใจที่จะเป็นตัวประกอบเสริมความเด่น?)  “สำหรับศัตรูของพระคริสต์แล้ว สถานะ อำนาจ และเกียรติยศคือผลประโยชน์ประเภทที่สำคัญที่สุด และเป็นสิ่งที่พวกเขาถือเสมอชีวิตของตน  นี่เป็นเหตุผลที่เมื่อศัตรูของพระคริสต์ถูกปลด เมื่อพวกเขาสูญเสียตำแหน่ง ‘ผู้นำ’ และไม่มีสถานะอีกต่อไป ซึ่งหมายความว่าพวกเขาได้สูญเสียอำนาจและเกียรติยศไปแล้ว พวกเขาจะไม่ได้รับการปฏิบัติเป็นพิเศษในการได้รับการนับถือ เกื้อหนุน และเคารพยกย่องอีกต่อไปแล้ว ในฐานะที่เป็นศัตรูของพระคริสต์ซึ่งมองสถานะและอำนาจเป็นชีวิตตนเอง พวกเขาย่อมพบว่านี่เป็นสิ่งที่ยอมรับไม่ได้โดยสิ้นเชิง” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  เมื่อเปรียบเทียบตัวเองกับพระวจนะของพระเจ้า ฉันก็ทบทวนตัวเอง และตอนนั้นเองฉันถึงเห็นว่ารากเหง้าของการที่ฉันไม่สามารถนบนอบต่อหน้าที่เจ้าภาพรับรองได้อย่างแท้จริงคือการที่ฉันใช้ชีวิตตามพิษของซาตานอย่าง “ต้นไม้ต้องมีเปลือกฉันใด ผู้คนก็ต้องมีหน้ามีตาฉันนั้น” “มนุษย์อยู่ที่ใดก็ทิ้งชื่อของเขาไว้ที่นั่นฉันใด ห่านบินไปที่ใดก็เปล่งเสียงร้องของมันที่นั่นฉันนั้น” “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” และ “คนใช้แรงงานเป็นขี้ข้า คนใช้สมองดีกว่า เพราะได้เป็นนาย”  ทั้งหมดนี้เกิดจากการที่ฉันไล่ตามไขว่คว้าหน้าตาและสถานะอยู่ตลอดเวลา  เมื่อได้รับอิทธิพลและถูกหล่อหลอมด้วยพิษของซาตานเหล่านี้ ก่อนที่จะเชื่อในพระเจ้า เป้าหมายชีวิตที่ฉันตั้งไว้ให้ตัวเองคือการเข้ามหาวิทยาลัยและหางานที่น่านับถือ เพื่อที่ฉันจะได้รับการยกย่องและได้รับความเคารพจากผู้อื่น  ฉันรู้สึกว่าการใช้ชีวิตแบบนี้เท่านั้นที่มีคุณค่าและมีความหมาย และถ้าฉันใช้ชีวิตไปกับการใช้แรงงาน ถูกคนอื่นสั่งใช้และดูถูก ชีวิตก็คงไม่มีจุดมุ่งหมาย  แต่ด้วยเหตุผลหลายอย่าง ฉันไม่ได้เข้าเรียนในโรงเรียนดีๆ และทำได้แค่ทำนาอยู่บ้าน  ฉันไม่เต็มใจทำงานใช้แรงงาน เลยไปหางานเป็นครูสอนแทนที่โรงเรียนแห่งหนึ่ง  แม้เงินเดือนจะไม่สูง แต่งานก็น่านับถือ  หลังจากมาเชื่อในพระเจ้า ฉันก็ยังใช้ชีวิตตามพิษของซาตานเหล่านี้  ฉันแบ่งหน้าที่ในพระนิเวศของพระเจ้าออกเป็นระดับต่างๆ และชอบทำเฉพาะหน้าที่ที่ทำให้ตัวเองโดดเด่นและทำให้คนอื่นเคารพยกย่องฉัน  ฉันเชื่อว่าหน้าที่เจ้าภาพรับรองคืองานใช้แรงงานและต่ำต้อย เลยอยากจะหลบเลี่ยงและปฏิเสธ  ฉันถูกพิษของซาตานเหล่านี้ควบคุม  มุมมองต่อชีวิตและค่านิยมของฉันบิดเบี้ยว และหัวใจก็จดจ่ออยู่กับการไล่ตามไขว่คว้าชื่อเสียงและสถานะ  ฉันให้ความสำคัญกับหน้าตาและสถานะของตัวเองเหนือสิ่งอื่นใด และเมื่อไม่ได้หน้าตาและสถานะ ฉันก็รู้สึกว่าชีวิตไม่มีจุดมุ่งหมายและเจ็บปวดมาก  ฉันนึกถึงตอนที่ทำหน้าที่ด้านข้อเขียน เป็นเพราะฉันไล่ตามไขว่คว้าชื่อเสียงและสถานะอยู่ตลอดเวลา สภาวะของฉันจึงย่ำแย่เสมอ ไม่สามารถร่วมมือกับคนอื่นอย่างกลมเกลียวได้ และทำหน้าที่ไม่ได้ผลลัพธ์ จนสุดท้ายก็ถูกปลด  ถ้าอุปนิสัยอันเสื่อมทรามด้านนี้ไม่ได้รับการแก้ไข ไม่ว่าจะทำหน้าที่อะไร ไม่ช้าก็เร็วฉันก็จะล้มเหลวและล้มลง  แต่ฉันไม่ได้ทบทวนและแก้ไขความเสื่อมทรามของตัวเอง และไม่ได้คิดว่าจะทำหน้าที่เจ้าภาพรับรองให้ดีได้ยังไง  หัวใจฉันจดจ่ออยู่กับการทำหน้าที่ด้านข้อเขียนเพื่อสนองความอยากได้อยากมีชื่อเสียงและสถานะของตัวเอง และฉันก็รู้สึกคัดค้าน ทำแบบสุกเอาเผากิน และขาดความอุทิศตนในการทำหน้าที่เจ้าภาพรับรอง  ฉันเห็นแก่ตัวและเลวทรามเป็นพิเศษ ไร้ซึ่งความเป็นมนุษย์หรือสำนึกใดๆ อย่างแท้จริง!  ฉันนึกถึงการที่ตัวเองละทิ้งครอบครัวและอาชีพการงานเพื่อทำหน้าที่มานานกว่าสิบปี แต่การปรับเปลี่ยนหน้าที่เพียงครั้งเดียวกลับเผยให้เห็นวุฒิภาวะที่แท้จริงของฉัน  ตอนนั้นเองฉันถึงเห็นว่าทุกสิ่งที่พูดเป็นประจำนั้นเป็นเพียงคำพูดและคำสอน โดยไม่มีความเป็นจริงความจริงเลยแม้แต่น้อย  จู่ๆ ฉันก็รู้สึกว่าตัวเองน่าสมเพชมาก  ฉันนึกถึงการที่ศัตรูของพระคริสต์ไล่ตามไขว่คว้าชื่อเสียงและสถานะอย่างดื้อรั้น และไม่ว่าจะเผชิญกับการตัดแต่ง การปลด และการปรับเปลี่ยนหน้าที่กี่ครั้ง พวกเขาก็ไม่เคยละทิ้งความทะเยอทะยานและความอยากได้อยากมีของตัวเอง แต่กลับทำชั่วมากมาย และในที่สุดก็ถูกพระเจ้าทรงกำจัด  ฉันไม่ได้กำลังเดินตามรอยเท้าของพวกเขาหรอกเหรอ?  เส้นทางที่ฉันกำลังเดินอยู่คือเส้นทางของศัตรูของพระคริสต์  ถ้าไม่หันหลังกลับ ในที่สุดฉันก็จะถูกพระเจ้าทรงรังเกียจเดียดฉันท์และกำจัด!

ระหว่างเฝ้าเดี่ยวฝ่ายวิญญาณ ฉันไตร่ตรองเพิ่มเติมว่า “ฉันไม่สามารถนบนอบต่อหน้าที่เจ้าภาพรับรองได้อย่างแท้จริง  ฉันยังมีมุมมองที่ผิดพลาดอะไรอีกบ้างอยู่ข้างใน?”  ฉันได้อ่านพระวจนะของพระเจ้าที่ว่า “ต่อหน้าความจริง ทุกคนย่อมเสมอภาค  ผู้ที่ได้รับการส่งเสริมและบ่มเพาะไม่ได้เก่งกว่าผู้อื่นมากนัก  ทุกคนมีประสบการณ์กับพระราชกิจของพระเจ้าในช่วงเวลาใกล้เคียงกัน  ผู้ที่ไม่ได้รับการส่งเสริมหรือบ่มเพาะก็ควรไล่ตามเสาะหาความจริงขณะทำหน้าที่ของตนเช่นกัน  ไม่มีผู้ใดอาจตัดสิทธิ์ของผู้อื่นในการไล่ตามเสาะหาความจริง  ผู้คนบางคนกระตือรือร้นในการไล่ตามเสาะหาความจริงมากกว่า และมีขีดความสามารถอยู่บ้าง ดังนั้นพวกเขาจึงได้รับการส่งเสริมและบ่มเพาะ  นี่เป็นไปตามความจำเป็นของงานแห่งพระนิเวศของพระเจ้า  ดังนั้นเหตุใดพระนิเวศของพระเจ้าจึงมีหลักธรรมเช่นนั้นในการส่งเสริมและใช้ผู้คน?  เนื่องจากมีความแตกต่างกันในขีดความสามารถและลักษณะนิสัยของผู้คน แต่ละคนจึงเลือกเส้นทางที่แตกต่าง การนี้ย่อมนำไปสู่จุดจบที่แตกต่างในความเชื่อที่ผู้คนมีต่อพระเจ้า  ผู้ที่ไล่ตามเสาะหาความจริงย่อมได้รับการช่วยให้รอดและกลายเป็นประชากรแห่งราชอาณาจักร ส่วนผู้ที่ไม่ยอมรับความจริงแต่ประการใด ไม่จงรักภักดีในการทำหน้าที่ของตน ย่อมถูกกำจัดออกไป  พระนิเวศของพระเจ้าบ่มเพาะและใช้ผู้คนโดยดูว่าพวกเขาไล่ตามเสาะหาความจริงหรือไม่ และพวกเขาจงรักภักดีในการทำหน้าที่ของตนหรือไม่  มีความแตกต่างในลำดับชั้นของผู้คนที่หลากหลายในพระนิเวศของพระเจ้าหรือไม่?  ในเวลานี้ยังไม่มีลำดับชั้นในเรื่องของตำแหน่ง คุณค่า สถานะ หรือฐานะของผู้คนที่หลากหลายนั้น  อย่างน้อยก็ไม่มีความแตกต่างระหว่างลำดับขั้น ตำแหน่ง คุณค่า หรือสถานะของผู้คนที่หลากหลายในระหว่างช่วงเวลาที่พระเจ้าทรงพระราชกิจเพื่อช่วยผู้คนให้รอดและนำพวกเขา  สิ่งที่แตกต่างมีแต่เพียงการแบ่งงานและบทบาทหน้าที่ที่ปฏิบัติกันเท่านั้น  แน่นอนว่าในระหว่างช่วงเวลานี้ ผู้คนบางคนได้รับการยกเว้นให้ได้รับการส่งเสริมและบ่มเพาะให้ทำงานที่พิเศษบางอย่าง ขณะที่ผู้คนบางคนไม่ได้รับโอกาสเช่นนั้นเนื่องจากเหตุผลต่างๆ อาทิ ปัญหาเกี่ยวกับขีดความสามารถหรือสภาพแวดล้อมในครอบครัวของพวกเขา  แต่พระเจ้าไม่ได้ทรงช่วยผู้ที่ไม่ได้รับโอกาสเช่นนั้นให้รอดกระนั้นหรือ?  หาเป็นเช่นนั้นไม่  คุณค่าและตำแหน่งของพวกเขาต่ำกว่าผู้อื่นหรือ?  ไม่เลย  ต่อหน้าความจริง ทุกคนเท่าเทียมกัน ทุกคนมีโอกาสไล่ตามเสาะหาและได้รับความจริง และพระเจ้าทรงปฏิบัติต่อทุกคนอย่างเป็นธรรมและสมเหตุสมผล” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (5))  หลังจากอ่านพระวจนะของพระเจ้า ฉันก็เข้าใจว่าทุกคนเท่าเทียมกันต่อหน้าพระเจ้า ล้วนเป็นสิ่งมีชีวิตทรงสร้าง และไม่มีการแบ่งแยกสถานะและระดับชั้นตามหน้าที่ที่ทำ  การเป็นผู้นำหรือทำหน้าที่ด้านข้อเขียนไม่ได้หมายความว่าตำแหน่งหรือสถานะของคนๆ นั้นสูงกว่าคนอื่น และการทำหน้าที่เจ้าภาพรับรองหรือหน้าที่ด้านกิจการทั่วไปก็ไม่ได้หมายความว่าตำแหน่งหรือสถานะของคนๆ นั้นต่ำกว่า  หน้าที่ที่แต่ละคนทำนั้นถูกจัดแจงตามขีดความสามารถและจุดแข็งของพวกเขา และความต้องการของงานคริสตจักร  หน้าที่ที่ทำนั้นแตกต่างกันเพียงแค่การแบ่งงาน ไม่มีการแบ่งแยกระหว่างสถานะสูงและต่ำ  ไม่ว่าคนๆ หนึ่งจะทำหน้าที่อะไร สิ่งที่พระเจ้าทรงให้ความสำคัญคือพวกเขาไล่ตามเสาะหาความจริงและได้รับความจริงหรือไม่—นี่คือสิ่งที่สำคัญที่สุด  เมื่อเปรียบเทียบตัวเองกับพระวจนะของพระเจ้า ฉันก็เห็นว่ามุมมองของตัวเองช่างไร้สาระเกินไปจริงๆ  ฉันเชื่อว่าในพระนิเวศของพระเจ้า ทุกคนที่ทำหน้าที่เป็นผู้นำและคนทำงาน ประกาศข่าวประเสริฐ หรือทำหน้าที่ด้านข้อเขียน ล้วนเป็นคนที่มีขีดความสามารถและจุดแข็ง มีสถานะสูง และมีความโดดเด่น  ในทางตรงกันข้าม ฉันเชื่อว่าคนที่ทำหน้าที่เจ้าภาพรับรองหรือหน้าที่ด้านกิจการทั่วไปก็แค่ทำงานใช้แรงงาน มีสถานะต่ำกว่า และอยู่ในชนชั้นที่ต่ำกว่า  เมื่อถูกมุมมองอันไร้สาระนี้ครอบงำ ฉันจึงชอบทำหน้าที่ด้านข้อเขียน และเมื่อถูกขอให้ทำหน้าที่เจ้าภาพรับรอง ฉันก็รู้สึกเหมือนถูกส่งไปเก็บกรุ  ฉันเศร้าและรู้สึกเคว้งคว้าง และพบว่าเป็นเรื่องยากที่จะนบนอบ  ฉันไม่ได้มองสิ่งต่างๆ ตามพระวจนะของพระเจ้า แต่กลับมองหน้าที่ในพระนิเวศของพระเจ้าจากมุมมองของผู้ไม่เชื่อ โดยแบ่งหน้าที่ออกเป็นระดับต่างๆ และดูถูกหน้าที่เจ้าภาพรับรองจากส่วนลึกของหัวใจ  มันไร้สาระจริงๆ  นี่คือมุมมองของผู้ไม่เชื่อ!  ไม่ว่าเราจะทำหน้าที่อะไร พระเจ้าทรงหวังว่าเราจะสามารถไล่ตามเสาะหาความจริงในขณะที่ทำหน้าที่ของเรา และหันมามองผู้คนและสิ่งต่างๆ ตลอดจนประพฤติปฏิบัติตนและกระทำสิ่งต่างๆ ตามพระวจนะของพระเจ้าอย่างครบถ้วน โดยมีความจริงเป็นหลักเกณฑ์ของเรา  ฉันนึกถึงผู้นำเทียมเท็จและศัตรูของพระคริสต์รอบตัวที่ล้มลง  แม้จะเป็นผู้นำในคริสตจักร แต่เพราะพวกเขาหลับหูหลับตาไล่ตามไขว่คว้าสถานะและไม่มุ่งเน้นการไล่ตามเสาะหาความจริง จึงทำหลายสิ่งที่ขัดขวางและก่อกวนงานคริสตจักร  พวกเขาไม่ยอมกลับใจจนถึงที่สุด และสุดท้ายก็ถูกกำจัด  ตรงกันข้าม พี่น้องชายหญิงบางคนที่ทำหน้าที่ด้านกิจการทั่วไปหรือหน้าที่เจ้าภาพรับรอง แม้จะไม่มีสถานะสูง แต่ก็สามารถนบนอบต่อการจัดแจงของคริสตจักรและทำหน้าที่ของตัวเองอย่างเงียบๆ  ผ่านไปช่วงหนึ่ง พวกเขาก็มีความก้าวหน้าในการเข้าสู่ชีวิตได้บ้าง และบางคนถึงกับเขียนบทความคำพยานจากประสบการณ์  ฉันเห็นว่าไม่ว่าจะทำหน้าที่อะไร ตราบใดที่ไล่ตามเสาะหาความจริงและสามารถนบนอบต่อการจัดวางเรียบเรียงและการจัดการเตรียมการของพระเจ้า ก็จะได้รับความรู้แจ้งและการชี้แนะของพระเจ้า  ฉันนึกถึงตัวเองที่เชื่อในพระเจ้ามาหลายปี แต่พอถูกปรับเปลี่ยนหน้าที่ กลับมองเรื่องนี้ตามพระวจนะของพระเจ้าไม่ได้ แต่วัดจากทัศนะที่คลาดเคลื่อนของตัวเอง  ฉันทำหน้าที่เจ้าภาพรับรองให้ดีอย่างซื่อสัตย์ไม่ได้ และไม่มีความนบนอบต่อพระเจ้าเลยแม้แต่น้อย  ถ้าฉันยังคงไม่เปลี่ยนแปลง สุดท้ายก็ต้องถูกกำจัดเช่นกัน  ฉันต้องมุ่งเน้นการแสวงหาความจริงและปฏิบัติความจริงในการทำหน้าที่ และจะกบฏต่อพระเจ้าไม่ได้อีกแล้ว  หลังจากนั้น ฉันมักจะอธิษฐาน อ่านพระวจนะของพระเจ้า และฟังเพลงสรรเสริญ ความสัมพันธ์ระหว่างฉันกับพระเจ้าก็ใกล้ชิดกันมากขึ้น  เวลาเจอความลำบากยากเย็นอะไร ฉันก็จะเปิดใจและแสวงหาจากพวกพี่น้องหญิง  พวกเธอจะสามัคคีธรรมและช่วยเหลือฉัน และฉันก็รู้สึกว่าความสัมพันธ์กับพวกเธอก็ใกล้ชิดกันมากขึ้นด้วย  ฉันยังมุ่งเน้นการฝึกฝนแสวงหาความจริงและปฏิบัติความจริงในเรื่องต่างๆ ที่เกิดขึ้นกับฉัน เตรียมอาหารตรงเวลา รักษาความสะอาดบ้าน และดูแลเรื่องความปลอดภัยให้ดี ทำอย่างเต็มที่เพื่อจัดหาสภาพแวดล้อมที่เงียบสงบ สะดวกสบาย และปลอดภัยให้พวกพี่น้องหญิงได้ทำหน้าที่  บางครั้ง พอพวกพี่น้องหญิงทำหน้าที่เสร็จก็จะมาช่วยทำความสะอาด และเมื่อเห็นว่าฉันยุ่งกับการทำอาหารจนทำไม่ทัน พวกเธอก็จะอาสาเข้ามาช่วยด้วย  พอเปลี่ยนมุมมอง ปรับทัศนคติให้ถูกต้อง และนบนอบ หัวใจฉันก็รู้สึกเป็นอิสระ

วันหนึ่ง ผู้ดูแลงานข้อเขียนที่เพิ่งได้รับเลือกใหม่มาที่บ้าน  ฉันเห็นว่าเป็นพี่น้องหญิงเฉินที่เคยร่วมมือด้วยเมื่อสองปีก่อน  นอกจากจะประหลาดใจแล้ว ในใจฉันก็กลับว้าวุ่นขึ้นมาอีกครั้ง  “พี่น้องหญิงเฉินก็ถูกปลดเมื่อปีที่แล้วเหมือนกัน แต่พอทบทวนตัวเองได้ช่วงหนึ่ง เธอก็กลับมาทำหน้าที่ด้านข้อเขียนอีกครั้ง แถมครั้งนี้ยังได้รับเลือกให้เป็นผู้ดูแล  แต่ดูฉันสิ พอถูกปรับเปลี่ยนหน้าที่ ก็เป็นเจ้าภาพรับรองอยู่ที่นี่มาตลอด  คนอื่นกำลังก้าวหน้า แต่ฉันกำลังถอยหลัง  มันเทียบกันไม่ได้เลยจริงๆ!”  พอคิดแบบนี้ ฉันก็กลับมารู้สึกอีกครั้งว่าการทำหน้าที่เจ้าภาพรับรองเป็นเรื่องน่าอาย  ตอนนั้นเอง ฉันตระหนักว่าสภาวะของตัวเองไม่ถูกต้อง จึงรีบอธิษฐานถึงพระเจ้า ขอให้พระองค์ทรงคุ้มครองหัวใจของฉัน  หลังจากนั้น ฉันได้อ่านพระวจนะของพระเจ้าที่ว่า “พูดอย่างกว้างๆ ก็คือ เจ้ากำลังมีส่วนร่วมในพระราชกิจแห่งแผนการบริหารจัดการของพระเจ้า พูดให้เฉพาะเจาะจงยิ่งขึ้นก็คือ เจ้ากำลังให้ความร่วมมือในงานนานาชนิดของพระเจ้าที่พึงต้องทำในห้วงเวลาที่ต่างกันท่ามกลางกลุ่มคนต่างๆ  ไม่ว่าเจ้าจะทำหน้าที่อันใด นั่นก็คือภารกิจที่พระเจ้าประทานแก่เจ้า  บางครั้งอาจต้องให้เจ้าดูแลหรือพิทักษ์สิ่งของที่สำคัญ  เมื่อเทียบกันแล้ว นี่อาจจะเป็นเรื่องที่ไม่สลักสำคัญและพูดได้เพียงว่าเป็นความรับผิดชอบของเจ้า  แต่ก็เป็นกิจที่พระเจ้าประทานแก่เจ้า เจ้าน้อมรับกิจนั้นมาจากพระองค์  เจ้ารับกิจนั้นมาจากพระหัตถ์ของพระเจ้า และนี่ก็คือหน้าที่ของเจ้า… ไม่ว่าจะอย่างไร ตราบใดที่การนั้นเกี่ยวข้องกับพระราชกิจของพระเจ้าและความจำเป็นในเรื่องของงานเผยแผ่ข่าวประเสริฐ ผู้คนควรยอมรับการนั้นเป็นหน้าที่จากพระเจ้า  หากจะพูดในคำศัพท์ที่ยิ่งมีความหมายกว้างขึ้นไปอีกก็คือ หน้าที่เป็นภารกิจหนึ่งของบุคคล พระบัญชาหนึ่งซึ่งพระเจ้าไว้วางพระทัยมอบหมายให้ทำ กล่าวโดยเฉพาะเจาะจงยิ่งขึ้นก็คือ นั่นเป็นความรับผิดชอบของเจ้า ภาระผูกพันของเจ้า  ในเมื่อเป็นภารกิจของเจ้า พระบัญชาหนึ่งซึ่งพระเจ้าไว้วางพระทัยมอบหมายให้เจ้าทำ และเป็นความรับผิดชอบและภาระผูกพันของเจ้า การปฏิบัติหน้าที่ของเจ้าย่อมไม่มีอะไรเกี่ยวข้องกับกิจธุระส่วนตัวของเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, อะไรคือการปฏิบัติหน้าที่ของตนให้ได้มาตรฐาน?)  เมื่ออ่านพระวจนะของพระเจ้า ฉันก็เข้าใจว่าโอกาสที่ผู้คนจะได้ทำหน้าที่คือพระคุณและการเชิดชูจากพระเจ้า  พระเจ้าเสด็จมายังแผ่นดินโลกเพื่อดำเนินพระราชกิจแห่งการช่วยมวลมนุษย์ให้รอด  นี่เป็นภารกิจที่ยิ่งใหญ่ และมีหน้าที่มากมายที่ต้องการความร่วมมือจากผู้คน เช่น การเป็นผู้นำและคนทำงาน การประกาศข่าวประเสริฐ การเป็นเจ้าภาพรับรอง และอื่นๆ  ทุกหน้าที่ล้วนสำคัญ  ไม่มีหน้าที่ใหญ่หรือเล็ก ไม่มีหน้าที่สูงหรือต่ำ และไม่มีหน้าที่สูงส่งหรือต่ำต้อย  ไม่ว่าจะทำงานใช้สมองหรืองานใช้แรงงาน ทั้งหมดนี้ล้วนเป็นการลุล่วงความรับผิดชอบของตนต่อหน้าพระเจ้า  แม้ฉันจะไม่ได้โดดเด่นจากการทำหน้าที่เจ้าภาพรับรอง แต่การทำให้ทุกคนทำหน้าที่ได้อย่างสบายใจก็เป็นการลุล่วงความรับผิดชอบและหน้าที่ของสิ่งมีชีวิตทรงสร้างเช่นกัน  จากใจจริง ฉันไม่รู้สึกคัดค้านหน้าที่เจ้าภาพรับรองอีกต่อไป และไม่รู้สึกอีกแล้วว่าการทำหน้าที่นี้เป็นเพียงการใช้แรงงานและเป็นงานต่ำต้อย  ระหว่างทำหน้าที่ ฉันยังสามารถทุ่มเทความคิดให้กับการทบทวนสภาวะของตัวเองและการแสวงหาความจริงได้มากขึ้นด้วย  ฉันรู้สึกสบายใจมากที่ได้ทำหน้าที่แบบนี้

ฉันไม่เคยคาดคิดเลยว่าผ่านไปสักพัก ฉันจะได้กลับมาทำหน้าที่ด้านข้อเขียนอีกครั้ง  ช่วงเวลาที่ทำหน้าที่เจ้าภาพรับรองเหล่านั้นได้กลายเป็นความทรงจำอันล้ำค่าในใจฉัน  การทรงนำจากพระวจนะของพระเจ้านี่เองที่ทำให้ฉันสามารถแยกแยะมุมมองอันคลาดเคลื่อนที่อยู่เบื้องหลังการไล่ตามไขว่คว้าของตัวเองได้ และเข้าใจว่าไม่มีหน้าที่สูงหรือต่ำ และไม่มีหน้าที่สูงส่งหรือต่ำต้อย  ไม่ว่าจะเผชิญกับหน้าที่อะไร ก็ควรยอมรับและนบนอบ  การสามารถไล่ตามเสาะหาความจริงและถวายความอุทิศตนได้—นี่คือสิ่งที่พระเจ้าทรงให้ความสำคัญ


48. ฉันกังวลเรื่องอะไรตอนที่ไม่กล้ารับผิดชอบ?

โดยฉินมู่ ประเทศจีน

ในเดือนเมษายน ปี 2023 ผู้ดูแลงานข้อเขียนถูกปลดเพราะเธอไล่ตามไขว่คว้าชื่อเสียงและสถานะ อีกทั้งยังขัดขวางและก่อกวนงานข้อเขียน  ฉันได้รับการเสนอชื่อให้เป็นผู้ดูแลคนใหม่  ฉันนึกขึ้นได้ว่าเมื่อหลายปีก่อน ฉันเคยถูกพรรคคอมมิวนิสต์จีนจับกุมเพราะเชื่อในพระเจ้า ตำรวจขังฉันไว้ในเกสต์เฮาส์แห่งหนึ่ง และสอบปากคำฉันอย่างลับๆ อยู่สิบวัน เพื่อเอาตัวรอด ฉันหักหลังพี่น้องหญิงสองคนที่ถูกจับกุมมาพร้อมกับฉัน ซึ่งถือเป็นการกระทำผิด ฉันรู้สึกว่าตัวเองไม่คู่ควรกับหน้าที่ที่สำคัญเช่นนี้ ฉันจึงบอกความกังวลของตัวเองออกไป  ผู้นำสามัคคีธรรมกับฉันว่าพระเจ้าไม่ทรงมองการกระทำผิดชั่วขณะของคนเรา แต่ทรงประเมินอย่างรอบด้านโดยดูจากบริบทและธรรมชาติของการกระทำของพวกเขา สิ่งสำคัญคือคนผู้นั้นได้กลับใจอย่างแท้จริงแล้วหรือไม่ เธอขอให้ฉันปฏิบัติต่อการกระทำผิดของตนอย่างถูกต้อง ฉันซาบซึ้งใจมาก และก็เต็มใจที่จะทะนุถนอมโอกาสในการฝึกฝนครั้งนี้ด้วย ไม่คาดคิดว่า เพียงไม่กี่วันหลังจากฉันเริ่มทำหน้าที่นี้ ผู้ดูแลอีกคนหนึ่งคือซุนเจีย ก็ถูกปลดเช่นกัน เพราะไล่ตามไขว่คว้าชื่อเสียงและสถานะ และไม่ทำหน้าที่ตามหลักธรรม หลายวันหลังจากนั้น ฉันรู้สึกราวกับมีหินก้อนมหึมากดทับอยู่บนหัวใจ “ฉันเพิ่งเริ่มทำหน้าที่นี้และยังไม่คุ้นเคยกับงาน  เราขาดแคลนคนทำงานข้อเขียน พี่น้องชายหญิงบางคนก็อยู่ในสภาวะที่ย่ำแย่ และงานก็ไม่คืบหน้า  ในเมื่องานมีปัญหามากมายขนาดนี้ คนที่มีขีดความสามารถอย่างฉันจะแบกรับงานนี้ไหวเหรอ?  ถึงแม้ไม่กี่ปีมานี้ฉันจะทำหน้าที่ด้านข้อเขียนมาตลอด แต่การเป็นผู้ดูแลนั้นต่างออกไป คนเราต้องมีขีดความสามารถและความสามารถในการทำงานที่ดี ทั้งยังต้องจับความเข้าใจหลักธรรมได้ด้วย แต่ขีดความสามารถและความสามารถในการทำงานของฉันล้วนอยู่ในระดับปานกลาง แถมยังขาดความรู้ทางวิชาชีพอีก ฉันจะรับงานที่สำคัญเช่นนี้ได้อย่างไร? ฉันเคยกระทำผิดอย่างร้ายแรงมาแล้ว และถ้าฉันทำให้เกิดอุปสรรคหรือความเสียหายต่องานไปมากกว่านี้ ฉันคงรับผิดชอบไม่ไหว หากปัญหาร้ายแรง ฉันก็อาจไม่ได้มีจุดจบหรือบั้นปลายที่ดี” พอคิดถึงเรื่องนี้ ฉันก็รู้สึกแทบหายใจไม่ออก และกังวลจนนอนไม่หลับในยามค่ำคืน ในช่วงไม่กี่วันต่อมา ฉันรวบรวมความกระตือรือร้นในการทำหน้าที่ไม่ได้เลย ได้แต่ทำงานตรงหน้าไปอย่างเฉื่อยชา ผู้นำเห็นฉันเอาแต่ถอนหายใจทั้งวัน จึงถามถึงสภาวะของฉัน ฉันเล่าถึงสภาวะและความลำบากยากเย็นของตัวเองให้เธอฟัง และเธอก็สามัคคีธรรมกับฉันโดยยกพระวจนะของพระเจ้ามาประกอบ สภาวะของฉันดีขึ้นเล็กน้อย

ระหว่างการเฝ้าเดี่ยว ฉันมองหาพระวจนะของพระเจ้าที่ตรงกับสภาวะของฉัน  พระเจ้าผู้ทรงมหิทธิฤทธิ์ตรัสว่า “เมื่อโนอาห์ได้ทำตามที่พระเจ้าได้ทรงชี้นำ เขาไม่รู้ว่าเจตนารมณ์ของพระเจ้าคืออะไร  เขาไม่รู้ว่าพระเจ้าได้ทรงต้องการที่จะทำอะไรให้สำเร็จลุล่วง  พระเจ้าเพียงได้ทรงให้พระบัญชาแก่เขา และสั่งให้เขาทำบางอย่าง และโดยไม่ต้องอธิบายมากความ โนอาห์ก็เดินหน้าและทำตามนั้น  เขาไม่ได้พยายามเข้าใจความพึงปรารถนาของพระเจ้าอย่างลับๆ และเขาไม่ได้ต้านทานพระเจ้าหรือแสดงความไม่จริงใจ  เขาเดินหน้าและทำตามนั้นเลยด้วยใจที่บริสุทธิ์และเรียบง่าย  ไม่ว่าพระเจ้าทรงให้เขาทำสิ่งใด เขาก็ทำ และการนบนอบและการฟังพระวจนะของพระเจ้าก็คือการเชื่อที่ค้ำจุนการกระทำของเขา  นั่นเป็นวิธีที่เขาจัดการกับสิ่งที่พระเจ้าไว้วางพระทัยมอบหมายให้อย่างตรงไปตรงมาและเรียบง่าย  แก่นแท้ของเขา—แก่นแท้ของการกระทำของเขาคือการนบนอบ ไม่ใช่การเดาสุ่ม ไม่ใช่การต้านทาน และยิ่งกว่านั้น ไม่ใช่การนึกถึงผลประโยชน์ส่วนตัวของเขาเอง หรือผลกำไรและขาดทุนของเขา  ยิ่งกว่านั้น เมื่อพระเจ้าได้ตรัสว่าพระองค์จะทรงทำลายโลกด้วยน้ำท่วม โนอาห์ก็ไม่ได้ทูลถามว่าเมื่อใด หรือทูลถามว่าจะเกิดอะไรขึ้นกับสิ่งต่างๆ และแน่นอนเขาไม่ได้ทูลถามพระเจ้าว่าพระองค์จะทรงทำลายโลกอย่างไร  เขาเพียงทำตามที่พระเจ้าทรงชี้นำ  ไม่ว่าพระเจ้าทรงต้องประสงค์ให้สร้างมันอย่างไร และสร้างด้วยอะไร เขาก็ได้ทำตามที่พระเจ้าได้ทรงขออย่างถูกต้อง และได้เริ่มดำเนินการโดยทันที  เขาปฏิบัติตัวโดยสอดคล้องกับคำชี้นำของพระเจ้าด้วยท่าทีแห่งความต้องการทำให้พระเจ้าพึงพอพระทัย  เขากำลังทำเพื่อช่วยเหลือตัวเองให้หลีกเลี่ยงความวิบัติหรือไม่?  ไม่  เขาได้ถามพระเจ้าหรือไม่ว่าจะใช้เวลาอีกนานเท่าใดก่อนที่โลกจะถูกทำลาย?  เขาไม่ได้ถาม  เขาได้ถามพระเจ้าหรือไม่ หรือว่าเขารู้ว่าจะใช้เวลานานเท่าใดในการสร้างเรือ?  เขาไม่ได้รู้เรื่องนั้นเช่นกัน  เขาเพียงนบนอบ ฟัง และปฏิบัติตาม” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 1)  ขณะที่ฉันไตร่ตรองประสบการณ์ของโนอาห์ ฉันรู้สึกทั้งซาบซึ้งและละอายใจ  ตอนที่โนอาห์ยอมรับพระบัญชาของพระเจ้าให้สร้างนาวา เขาไม่เคยแม้แต่จะเห็นว่านาวาหน้าตาเป็นอย่างไร เขารู้ว่าจะมีความลำบากยากเย็นมากมายในกระบวนการสร้างนาวา แต่เมื่อมีพระบัญชาของพระเจ้าอยู่ตรงหน้า โนอาห์ก็ไม่ได้คำนึงถึงสิ่งเหล่านี้ ทั้งไม่ได้จมอยู่กับความลำบากยากเย็นหรือหยุดชะงัก ตรงกันข้าม เขานบนอบและเชื่อฟัง อีกทั้งจัดเตรียมวัสดุเพื่อสร้างนาวาตามข้อพึงประสงค์ของพระเจ้า โนอาห์ไม่ได้คำนึงถึงผลประโยชน์หรือผลเสียส่วนตัว เขาคำนึงเพียงว่าจะสร้างนาวาให้เร็วที่สุดตามข้อพึงประสงค์ของพระเจ้าได้อย่างไร เพื่อให้พระทัยของพระเจ้าได้รับการปลอบประโลม ลักษณะนิสัยของโนอาห์ช่างดีจริงๆ! ท่าทีที่โนอาห์นบนอบต่อพระบัญชาของพระเจ้าอย่างเรียบง่าย ทำให้ฉันรู้สึกอับอายและละอายใจในข้อบกพร่องของตัวเอง ฉันคิดถึงท่าทีของตัวเองยามเผชิญความลำบากยากเย็นในหน้าที่ ซึ่งเทียบกับโนอาห์ไม่ได้เลยแม้แต่น้อย แม้จะมีความลำบากยากเย็นที่แท้จริงบางอย่างในงาน แต่สิ่งเหล่านี้ก็ใช่ว่าจะแก้ไขไม่ได้ ตัวอย่างเช่น การขาดแคลนคนทำงานข้อเขียนแก้ไขได้ด้วยการประสานงานกับคริสตจักรอื่นๆ สภาวะที่ย่ำแย่ของคนทำงานข้อเขียนแก้ไขได้ด้วยการสามัคคีธรรมพระวจนะของพระเจ้ากับพวกเขา ส่วนขีดความสามารถระดับปานกลางและการขาดความสามารถในการทำงานของฉันก็สามารถจัดการได้ด้วยการทำงานร่วมกับผู้นำและพี่น้องชายหญิง  ความลำบากยากเย็นทั้งหมดนี้ล้วนแก้ไขได้ แต่เมื่อเผชิญกับความลำบากยากเย็นเหล่านี้ ฉันกลับไม่รับมือกับมันอย่างตรงไปตรงมาและแก้ไขอย่างเป็นรูปธรรมเพื่อผลักดันงานให้เดินหน้า มีแต่กังวลว่าตัวเองจะทำให้งานล่าช้าและต้องรับผิดชอบในท้ายที่สุด ฉันคำนึงถึงแต่ผลประโยชน์และผลเสียส่วนตัว ไม่ได้คำนึงถึงเจตนารมณ์ของพระเจ้าเลยแม้แต่น้อย ทั้งไม่ได้คำนึงว่าหน้าที่และความรับผิดชอบของตัวเองคืออะไร ความเป็นมนุษย์ของฉันช่างย่ำแย่จริงๆ!  คนที่มีความเป็นมนุษย์อย่างฉันไม่คู่ควรจะรับงานสำคัญเช่นนี้เลย ฉันรู้สึกตำหนิตัวเองอย่างมาก และได้อธิษฐานต่อพระเจ้าว่า “ข้าแต่พระเจ้า ยามเผชิญกับความลำบากยากเย็นเหล่านี้ในหน้าที่ หัวใจของข้าพระองค์มีความอ่อนแอ โปรดทรงนำข้าพระองค์ และประทานความเชื่อกับความมุ่งมั่นแก่ข้าพระองค์ด้วยเถิด ข้าพระองค์เต็มใจพึ่งพาพระองค์ในการก้าวผ่านประสบการณ์ครั้งนี้” หลังจากอธิษฐาน ฉันก็รีบเสาะหาคนทำงานข้อเขียนจากคริสตจักรต่างๆ ไม่นาน บุคลากรสำหรับงานข้อเขียนก็ได้รับการโยกย้ายเป็นส่วนใหญ่ และเหล่าผู้นำก็ได้เลือกผู้ดูแลคนใหม่มาร่วมมือกับฉัน ด้วยความร่วมมืออย่างแท้จริงของทุกคน งานข้อเขียนก็ค่อยๆ ดีขึ้น

แต่ช่วงเวลาดีๆ ก็อยู่ได้ไม่นาน หลังจากนั้นไม่นาน ผลลัพธ์ของงานก็เริ่มแย่ลง  ในตอนนั้นเอง ฉันได้รับจดหมายจากเหล่าผู้นำ ซึ่งชี้ให้เห็นว่าพวกเราไม่ได้ให้ความสำคัญกับการบ่มเพาะผู้คน และคุณภาพของคำเทศนาที่เรียบเรียงในช่วงหลังก็ไม่ค่อยดีนัก พวกเราถูกขอให้วิเคราะห์ต้นตอของปัญหา  พอเห็นจดหมายของเหล่าผู้นำ หัวใจของฉันก็ตึงเครียดขึ้นมาทันที “ตอนนี้ปัญหามากมายถูกเผยออกมาในงานแล้ว ก็เพราะฉันที่เป็นผู้ดูแลนำได้ไม่ดีและตรวจทานขั้นสุดท้ายได้ไม่ถูกควร ดูเหมือนขีดความสามารถของฉันจะยังแย่เกินกว่าจะแบกรับงานนี้ได้!”  แล้วฉันก็นึกถึงผู้ดูแลคนก่อน ที่ถูกปลดเพราะไล่ตามไขว่คว้าชื่อเสียงและสถานะ ทั้งยังขัดขวางและก่อกวนการทำงาน ถึงแม้ฉันไม่ได้เจตนาขัดขวางและก่อกวน แต่หากขีดความสามารถที่ย่ำแย่ของฉันมันทำให้งานต้องหยุดชะงักลง นั่นจะไม่นับเป็นการกระทำผิดด้วยหรอกหรือ? ยิ่งคิดฉันก็ยิ่งเป็นลบ และรู้สึกอ่อนแรงไปทั้งตัว ฉันสรุปเอาเองว่าตัวเองไม่เหมาะจะเป็นผู้ดูแลจริงๆ และควรถอนตัวเพื่อให้คนที่มีความสามารถกว่ามารับช่วงต่อ อย่างน้อยแบบนั้นก็ยังแสดงถึงความตระหนักรู้ในตนเองอยู่บ้าง ฉันคิดถึงวันเวลาที่ฉันเป็นแค่สมาชิกทีม ตอนที่ผู้ดูแลคอยกังวลใจกับทุกเรื่อง ส่วนฉันไม่ต้องรับผิดชอบอะไรเลย ถึงแม้จะรู้ว่าความคิดแบบนี้ไม่ถูกต้อง แต่ฉันก็ควบคุมความคิดตัวเองไม่ได้  ตอนนั้น มีจดหมายฉบับหนึ่งต้องตอบกลับด่วน แต่ฉันได้แต่จ้องคอมพิวเตอร์ ไม่อาจทำให้หัวใจสงบลงได้ มองเวลาที่ผ่านเลยไป ฉันก็ตระหนักว่าการใช้ชีวิตอยู่ในสภาวะเช่นนี้จะกระทบต่องาน ฉันจึงรีบอธิษฐานต่อพระเจ้าว่า “ข้าแต่พระเจ้า เมื่อเห็นปัญหาและความเบี่ยงเบนมากมายในงาน ข้าพระองค์ก็เอาแต่อยากถอยหนีอยู่ร่ำไป ข้าพระองค์รู้ว่านี่ไม่สอดคล้องกับเจตนารมณ์ของพระองค์  โปรดทรงนำข้าพระองค์ให้เข้าใจตนเอง และออกจากสภาวะที่ไม่ถูกต้องนี้ด้วยเถิด”

หลังจากอธิษฐาน ฉันได้อ่านพระวจนะของพระเจ้าที่ว่า “อันที่จริง ผลการปฏิบัติหน้าที่ของมนุษย์เป็นความสำเร็จที่เกิดจากทุกสิ่งที่มีอยู่โดยธรรมชาติในตัวมนุษย์ ซึ่งหมายถึงทั้งหมดที่เป็นไปได้สำหรับมนุษย์  เมื่อนั้นหน้าที่ของเขาย่อมลุล่วง  ข้อบกพร่องต่างๆ ของมนุษย์ในระหว่างการปรนนิบัติของเขาจะค่อยๆ ลดลงผ่านประสบการณ์ที่ก้าวหน้าและกระบวนการแห่งการก้าวผ่านการพิพากษาของเขาข้อบกพร่องต่างๆ เหล่านี้ไม่ขัดขวางหรือส่งผลกระทบต่อหน้าที่ของมนุษย์  พวกที่หยุดรับใช้หรือยอมแพ้และถอยกลับเพราะกลัวว่าอาจมีข้อบกพร่องในการรับใช้ของพวกเขานั้นขลาดที่สุดของคนทั้งหมด  หากผู้คนไม่สามารถแสดงออกในสิ่งที่พวกเขาควรจะแสดงออกในระหว่างการปรนนิบัติหรือการสัมฤทธิ์สิ่งที่เป็นไปได้โดยธรรมชาติสำหรับพวกเขา แต่กลับทำไปตามขั้นตอนเท่านั้น พวกเขาก็ได้สูญเสียภารกิจที่สิ่งมีชีวิตทรงสร้างควรมี  ผู้คนเช่นนี้เป็นสิ่งที่รู้จักกันว่าเป็น ‘คนที่มีคุณภาพปานกลาง’ พวกเขาเป็นขยะที่ไร้ประโยชน์  ผู้คนเช่นนี้จะสามารถถูกเรียกอย่างเหมาะสมว่าสิ่งมีชีวิตทรงสร้างได้อย่างไร?  พวกเขาไม่ใช่สิ่งมีชีวิตที่เสื่อมทรามซึ่งสุกใสที่ด้านนอกแต่เน่าเสียที่ด้านในหรอกหรือ?… พวกที่ไม่ทำหน้าที่ของตนให้ลุล่วงนั้นเป็นกบฏอย่างยิ่งต่อพระเจ้าและเป็นหนี้พระองค์มากมาย แต่พวกเขาหันหลังกลับและวิพากษ์วิจารณ์อย่างรุนแรงว่าพระเจ้าผิด  มนุษย์ชนิดนี้จะสามารถมีค่าพอที่จะได้รับการทำให้มีความเพียบพร้อมได้อย่างไร?  นี่คือตัวบ่งชี้ว่าจะถูกกำจัดออกไปและถูกลงโทษมิใช่หรือ?  ผู้คนที่ไม่ได้ทำหน้าที่ของพวกเขาเฉพาะพระพักตร์ของพระเจ้านั้นมีความผิดอยู่แล้วต่ออาชญากรรมอันชั่วร้ายที่สุด ซึ่งแม้แต่ความตายก็เป็นการลงโทษที่ไม่เพียงพอ แต่พวกเขาก็ยังมีหน้ามาโต้เถียงกับพระเจ้าและเทียบตัวพวกเขากับพระองค์  อะไรคือคุณค่าของการทำให้ผู้คนเช่นนี้เพียบพร้อม?  เมื่อผู้คนล้มเหลวในการทำให้หน้าที่ของพวกเขาลุล่วง พวกเขาควรรู้สึกผิดและเป็นหนี้ พวกเขาควรเกลียดชังความอ่อนแอและความไร้ประโยชน์ของตน การเป็นกบฏและความเสื่อมทรามของพวกเขา และยิ่งไปกว่านั้น ควรจะมอบชีวิตของพวกเขาให้กับพระเจ้า  เมื่อนั้นเท่านั้นพวกเขาจึงจะเป็นสิ่งมีชีวิตทรงสร้างซึ่งรักพระเจ้าอย่างแท้จริง และมีเพียงผู้คนเช่นนี้เท่านั้นที่มีค่าพอที่จะได้ชื่นชมพรและสัญญาของพระเจ้า และได้รับการทำให้มีความเพียบพร้อมโดยพระองค์” (พระวจนะฯ เล่ม 1 การทรงปรากฏและพระราชกิจของพระเจ้า, ความแตกต่างระหว่างพันธกิจของพระเจ้าผู้ประสูติเป็นมนุษย์และหน้าที่ของมนุษย์)  พระเจ้าตรัสว่าเป็นเรื่องปกติที่จะมีความเบี่ยงเบนและข้อบกพร่องในหน้าที่ของผู้คน และตราบใดที่พวกเขายอมรับและพลิกฟื้นสิ่งทั้งหลายได้ทันเวลา พระองค์ก็จะไม่ทรงกล่าวโทษพวกเขาเพราะเรื่องนี้ แต่หากใครขลาดกลัวถอยหนีเมื่อความเบี่ยงเบนและข้อบกพร่องปรากฏขึ้นในหน้าที่ของตน หรือถึงขั้นพล่ามเหตุผลบิดเบี้ยวมากมายแล้วเลิกทำหน้าที่ของตน คนเช่นนี้ขาดความเป็นมนุษย์และสำนึก และเป็นที่น่ารังเกียจต่อพระเจ้า หากเขาไม่กลับใจ ท้ายที่สุดเขาก็จะถูกพระเจ้าทรงกำจัด พระวจนะแห่งการพิพากษาของพระเจ้าทิ่มแทงหัวใจของฉัน  ฉันได้สร้างความเสียหายให้แก่งานไปแล้วเพราะทำได้ไม่ดี และตอนนี้เมื่อปัญหาถูกเผยออกมา ฉันก็ไม่ได้รีบร้อนที่จะแก้ไขปัญหาและแก้ไขความเบี่ยงเบน  ตรงกันข้าม ในหัวใจกลับคำนึงถึงแต่ผลประโยชน์ส่วนตัว กลัวว่าจะต้องรับผิดชอบที่ทำให้งานหยุดชะงัก จึงอยากโยนหน้าที่ทิ้งไปเหมือนเผือกร้อน ฉันช่างเห็นแก่ตัวและน่าดูหมิ่นเหลือเกิน! อันที่จริง ผลลัพธ์ของงานข้อเขียนแย่ลง และการที่เหล่าผู้นำชี้ให้เห็นปัญหาและความเบี่ยงเบนในงาน ก็แทบจะเท่ากับพวกเขากำลังสอนฉันว่าต้องทำงานอย่างไร ฉันควรจะทบทวนและสรุปปัญหากับความเบี่ยงเบนเหล่านี้ร่วมกับทุกคนเพื่อผลักดันงานให้เดินหน้า แต่ฉันไม่เพียงไม่ทบทวนและสรุป หรือรู้สึกผิดและตำหนิตัวเองที่ทำหน้าที่ได้ไม่ดี ฉันยังเถียงกลับอยู่ในใจ คิดว่าพระเจ้าไม่ได้ประทานขีดความสามารถที่ดีให้ฉัน แล้วยังหลบเลี่ยงหน้าที่โดยซ่อนเร้นอยู่หลังข้ออ้างที่จะถอนตัวเพื่อเปิดทางให้คนที่มีความสามารถกว่า ฉันถึงกับคิดว่าตัวเองมีความตระหนักรู้ในตนเอง  แต่ตอนนี้ฉันเห็นแล้วว่านี่ไม่ใช่การมีความตระหนักรู้ในตนเองเลยแม้แต่น้อย  ฉันก็แค่ไร้ยางอายและกำลังละทิ้งหน้าที่ของตัวเอง! ฉันคิดถึงที่เหล่าผู้นำชี้ว่าพวกเราไม่ได้ให้ความสำคัญกับการบ่มเพาะผู้คน ซึ่งก็เป็นความจริง เหล่าพี่น้องชายหญิงเพิ่งเริ่มฝึกฝนและยังจับความเข้าใจหลักธรรมไม่ได้ พวกเราจึงควรศึกษาและสื่อสารกัน เรียนรู้จุดแข็งของกันและกันเพื่อชดเชยจุดอ่อนของตน เหล่าผู้นำชี้ว่าคุณภาพของคำเทศนาที่พวกเราเรียบเรียงนั้นไม่ดี ซึ่งก็เป็นความจริงเช่นกัน ความเข้าใจความจริงของฉันเองก็ตื้นเขิน ฉันมองไม่ทะลุถึงแก่นแท้ของปัญหา จึงขาดพลังในการแก้ไขปัญหา การที่ผู้นำชี้เรื่องนี้ขึ้นมาเป็นการเตือนสติฉัน!  ดังนั้นฉันจึงรีบสื่อสารกับเหล่าพี่น้องชายหญิงเกี่ยวกับปัญหาที่ผู้นำชี้ให้เห็น ทุกคนต่างก็ยอมรับความเบี่ยงเบนและข้อบกพร่องในหน้าที่ของตนเช่นกัน และเต็มใจที่จะพลิกฟื้นสิ่งทั้งหลาย นับแต่นั้นมา พวกเราก็มีทิศทางและเป้าหมายในหน้าที่ของตน

ระหว่างการเฝ้าเดี่ยว ฉันทบทวนต่อไปว่า “ทำไมทุกครั้งที่ฉันเผชิญความลำบากยากเย็นและปัญหาในงาน หัวใจของฉันถึงได้ปั่นป่วนนัก และฉันถึงขั้นอยากจะหนีจากหน้าที่ของตน?”  ฉันได้อ่านพระวจนะของพระเจ้าที่ว่า “ขณะปฏิบัติหน้าที่ของตน บางคนกลับกลัวการรับผิดชอบ  ถ้าคริสตจักรมอบหมายงานให้พวกเขาทำ พวกเขาก็จะพิจารณาก่อนว่างานนั้นต้องให้พวกเขารับผิดชอบหรือไม่ และถ้าเป็นเช่นนั้น พวกเขาก็จะไม่รับงาน  เงื่อนไขของพวกเขาในการปฏิบัติหน้าที่หนึ่งๆ ก็คือ หนึ่ง ต้องเป็นงานที่ไม่รีบร้อน สอง เป็นงานที่ไม่ยุ่งหรือเหนื่อย และสาม ไม่ว่าพวกเขาจะทำอะไร พวกเขาก็ไม่ต้องรับผิดชอบ  นี่เป็นหน้าที่ประเภทเดียวที่พวกเขายอมทำ  นี่คือคนประเภทใด?  นี่คือคนกลับกลอกหลอกลวงมิใช่หรือ?  พวกเขาไม่อยากแบกรับความรับผิดชอบแม้แต่น้อย  ถึงขนาดกลัวว่าใบไม้ที่ร่วงจากต้นจะทำให้ตนหัวแตก  คนเช่นนี้จะปฏิบัติหน้าที่อะไรได้?  พวกเขาจะทำประโยชน์อะไรได้ในพระนิเวศของพระเจ้า?  งานแห่งพระนิเวศของพระเจ้าเกี่ยวข้องกับพระราชกิจแห่งการสู้รบกับซาตาน รวมทั้งการเผยแผ่ข่าวประเสริฐแห่งราชอาณาจักร  มีหน้าที่ใดบ้างที่ไม่พ่วงความรับผิดชอบมาด้วย?  พวกเจ้าว่าการเป็นผู้นำนั้นแบกรับความรับผิดชอบเอาไว้หรือไม่?  ความรับผิดชอบของพวกเขากลับยิ่งมากขึ้น และพวกเขาก็ยิ่งต้องรับผิดชอบมากขึ้นมิใช่หรือ?  ไม่ว่าเจ้าจะประกาศข่าวประเสริฐ เป็นพยานยืนยัน ทำวีดิทัศน์ และอื่นๆ—ไม่ว่าเจ้าจะทำงานอะไร—ตราบใดที่เกี่ยวข้องกับหลักธรรมความจริง งานนั้นก็ย่อมมาพร้อมกับความรับผิดชอบ  ถ้าการปฏิบัติหน้าที่ของเจ้าไร้หลักธรรม ก็จะส่งผลต่องานแห่งพระนิเวศของพระเจ้า และถ้าเจ้ากลัวที่จะรับผิดชอบ เจ้าก็จะไม่สามารถปฏิบัติหน้าที่ใดๆ ได้  คนที่กลัวการรับผิดชอบเวลาปฏิบัติหน้าที่ของตนเป็นพวกคนขลาด หรือว่าอุปนิสัยของพวกเขามีปัญหากันแน่?  เจ้าต้องสามารถบอกความแตกต่างได้  แท้จริงแล้ว นี่ไม่ใช่ปัญหาเรื่องความขลาด  เหตุใดพวกเขาจึงกล้าขนาดนั้นในการเป็นคนรวยหรือเวลาทำอะไรเพื่อประโยชน์ของตนเอง?  พวกเขาจะยอมเสี่ยงทำอะไรก็ได้เพื่อสิ่งเหล่านี้  แต่พอทำสิ่งต่างๆ เพื่อคริสตจักร เพื่อพระนิเวศของพระเจ้า พวกเขากลับไม่ยอมรับความเสี่ยงแต่อย่างใด  ผู้คนเช่นนี้เห็นแก่ตัวและน่ารังเกียจ เป็นคนที่คิดคดทรยศที่สุด  ใครก็ตามที่ไม่รับผิดชอบยามปฏิบัติหน้าที่ ย่อมไม่มีความจริงใจให้พระเจ้าแม้แต่น้อย ยิ่งไม่ต้องพูดถึงความจงรักภักดีของพวกเขา  แล้วคนประเภทใดที่กล้ารับผิดชอบ?  คนประเภทใดมีความกล้าที่จะแบกรับภาระอันหนักอึ้ง?  คนที่ขึ้นมานำและพุ่งทะยานไปข้างหน้าอย่างกล้าหาญในช่วงเวลาที่สำคัญที่สุดในงานแห่งพระนิเวศของพระเจ้า กล้าแบกรับภาระอันหนักอึ้งและไม่กลัวที่จะทนฝ่าความยากลำบากและอันตรายเมื่อพวกเขามองเห็นว่างานนั้นสำคัญและจำเป็นอย่างยิ่งยวด  นั่นคือคนที่จงรักภักดีต่อพระเจ้า เป็นทหารดีของพระคริสต์  ใช่หรือไม่ที่ว่าทุกคนที่กลัวการรับผิดชอบในหน้าที่ของตนกลัวเช่นนั้นเพราะไม่เข้าใจความจริง?  ไม่ใช่ ความเป็นมนุษย์ของพวกเขามีปัญหา  พวกเขาไร้สำนึกเรื่องความยุติธรรมหรือความรับผิดชอบ เป็นคนที่เห็นแก่ตัวและน่ารังเกียจ ไม่ใช่ผู้เชื่อในพระเจ้าที่มีความจริงใจ และไม่ยอมรับความจริงแม้แต่น้อย  ด้วยเหตุนี้เพียงข้อเดียว พวกเขาก็ไม่อาจได้รับการช่วยให้รอดแล้ว  ผู้เชื่อในพระเจ้าต้องจ่ายราคาที่สูงลิ่วเพื่อให้ได้มาซึ่งความจริง และพวกเขาจะพบเจออุปสรรคมากมายในการปฏิบัติความจริง  พวกเขาต้องละทิ้งสิ่งต่างๆ ละทิ้งผลประโยชน์ทางเนื้อหนังของตน และสู้ทนความทุกข์บางอย่าง  เมื่อนั้นเท่านั้นพวกเขาจึงจะสามารถนำความจริงไปปฏิบัติได้  แล้วคนประเภทที่กลัวการรับผิดชอบนี้จะปฏิบัติความจริงได้หรือไม่?  พวกเขาปฏิบัติความจริงไม่ได้อย่างแน่นอน นับประสาอะไรกับการได้มาซึ่งความจริง  พวกเขากลัวการปฏิบัติความจริง กลัวการสูญเสียผลประโยชน์ของตน พวกเขากลัวการถูกเหยียดหยาม กลัวว่าจะถูกใส่ร้ายและตัดสิน และพวกเขาก็ไม่กล้าปฏิบัติความจริง  ผลก็คือพวกเขาไม่สามารถได้รับความจริง และไม่ว่าจะเชื่อในพระเจ้ามากี่ปี พวกเขาก็ไม่สามารถเข้าถึงความรอดของพระองค์ได้  ผู้ที่สามารถปฏิบัติหน้าที่ในพระนิเวศของพระเจ้าต้องเป็นคนที่มีสำนึกที่จะแบกรับภาระในงานของคริสตจักร รับผิดชอบ สามารถค้ำจุนหลักธรรมความจริง ทนทุกข์และจ่ายราคาได้  หากคนใดไม่มีสิ่งเหล่านี้ พวกเขาก็ไม่เหมาะที่จะปฏิบัติหน้าที่ และไม่ตรงตามเงื่อนไขของการปฏิบัติหน้าที่… ถ้าเจ้าปกป้องตัวเองเสมอเมื่อเกิดเรื่องขึ้นกับเจ้า และเหลือทางหนีทีไล่เอาไว้ เจ้ากำลังปฏิบัติความจริงอยู่หรือไม่?  นี่ไม่ใช่การปฏิบัติความจริง—เป็นการทำตัวกลิ้งกลอก  ตอนนี้เจ้ากำลังปฏิบัติหน้าที่ของตนอยู่ในพระนิเวศของพระเจ้า  หลักธรรมข้อแรกในการปฏิบัติหน้าที่คืออะไร?  คือเจ้าต้องปฏิบัติหน้าที่นั้นๆ ด้วยหัวใจทั้งดวงของเจ้าเสียก่อน ใช้ความพยายามทั้งหมด อันเป็นการปกป้องผลประโยชน์แห่งพระนิเวศของพระเจ้า  นี่คือหลักธรรมความจริงข้อหนึ่ง เป็นหลักธรรมความจริงที่เจ้าควรนำไปปฏิบัติ  การปกป้องตนเองด้วยการเหลือทางหนีทีไล่ให้ตนเองนั้นคือหลักปฏิบัติที่ผู้ไม่มีความเชื่อเขาทำกัน และเป็นปรัชญาสูงสุดของพวกเขา  การคำนึงถึงตนเองก่อนในทุกสิ่ง วางผลประโยชน์ของตนเองเอาไว้เหนือสิ่งอื่นใด และไม่นึกถึงผู้อื่น พลางเชื่อว่าผลประโยชน์แห่งพระนิเวศของพระเจ้าและผลประโยชน์ของผู้อื่นไม่มีอะไรเกี่ยวข้องกับตน คิดถึงผลประโยชน์ของตนเองก่อน แล้วจากนั้นก็นึกถึงทางหนีทีไล่—นี่คือผู้ไม่มีความเชื่อมิใช่หรือ?  นี่คือสิ่งที่ผู้ไม่มีความเชื่อเป็นโดยแท้  คนแบบนี้ไม่คู่ควรที่จะปฏิบัติหน้าที่” (พระวจนะฯ เล่ม 4 การเปิดโปงพวกศัตรูของพระคริสต์, ประการที่แปด: พวกเขาย่อมจะให้ผู้อื่นนบนอบเฉพาะพวกเขาเท่านั้น ไม่ใช่ความจริงหรือพระเจ้า (ภาคที่หนึ่ง))  จากพระวจนะของพระเจ้า ฉันยอมรับว่าสาเหตุที่หัวใจของฉันปั่นป่วนอย่างหนักทุกครั้งที่มีความเบี่ยงเบนหรือความลำบากยากเย็นปรากฏขึ้นในงาน โดยหลักแล้วเป็นเพราะฉันกลัวการรับผิดชอบในหน้าที่ของตนมาโดยตลอด เป็นเพราะอุปนิสัยที่เห็นแก่ตัวและหลอกลวงของฉันกำลังก่อเรื่อง เมื่อเผชิญกับการมอบหมายบุคลากร ตลอดจนความลำบากยากเย็นและปัญหาในงาน ความคิดแรกของฉันคืองานข้อเขียนเป็นงานสำคัญของพระนิเวศของพระเจ้า และหากฉันแบกรับหน้าที่ผู้ดูแลไม่ไหวจนทำให้งานล่าช้า ฉันก็จะต้องรับผิดชอบ ถึงแม้ฉันจะไม่กล้าละทิ้งหน้าที่ แต่ใจฉันก็รู้สึกอยู่เสมอว่าหน้าที่นี้เสี่ยงเกินไป  ไม่ต้องพูดถึงความกังวลและความทุกข์ หากผลลัพธ์ของงานย่ำแย่ หรือมีความเบี่ยงเบนหรือข้อบกพร่อง อย่างเบาที่สุดฉันก็จะถูกปลด หากสั่งสมการกระทำผิดมากเกินไป ฉันก็คงจะไม่ได้มีจุดจบและบั้นปลายที่ดี พอคิดแบบนี้ ฉันก็มองหน้าที่นี้เป็นภาระ เป็นความหนักอึ้ง และอยากจะปัดความรับผิดชอบ ทั้งไม่มีความปรารถนาจะแก้ไขปัญหาและความลำบากยากเย็นในงาน ในฐานะผู้ดูแล ฉันควรจะกระตือรือร้นในการรับผิดชอบ และแสวงหาจากผู้นำในสิ่งที่ตัวเองไม่เข้าใจ ตราบใดที่ฉันตั้งเจตนาให้ถูกต้องและทำอย่างสุดความสามารถ ต่อให้สิ่งที่ทำจะเล็กน้อยและผลลัพธ์สุดท้ายไม่ค่อยดีนัก แต่อย่างน้อยฉันก็จะไม่เสียใจภายหลัง  แต่ตอนทำหน้าที่นี้ สิ่งที่ฉันคำนึงถึงกลับเป็นจะเลี่ยงการรับผิดชอบอย่างไร หัวใจของฉันไม่ได้อยู่กับหน้าที่เลยแม้แต่น้อย ฉันไม่แสดงความจริงใจต่อหน้าที่เลย นับประสาอะไรกับการอุทิศตน  ฉันช่างเห็นแก่ตัวและน่าดูหมิ่นจริงๆ พระนิเวศของพระเจ้าบ่มเพาะผู้คนก็เพื่อให้พวกเขาแสวงหาความเข้าใจในความจริงแง่มุมต่างๆ ไปพร้อมกับการทำหน้าที่ และทำหน้าที่ของตนให้ดีได้ สำหรับผู้คน นี่คือการฝึกฝนในทางปฏิบัติ  ใครก็ตามที่จับใจความได้อย่างบริสุทธิ์ย่อมทะนุถนอมหน้าที่ของตน แต่มุมมองเบื้องหลังการไล่ตามเสาะหาของฉันนั้นไม่ถูกต้อง  ฉันไม่อยากรับผิดชอบอะไรในหน้าที่ อยากเป็นแค่สมาชิกทีมธรรมดาที่ทำหน้าที่ไปตามขั้นตอน รอให้ผู้ดูแลจัดการทุกอย่าง  อันที่จริง ถึงแม้การทำหน้าที่แบบนั้นจะไม่ต้องรับผิดชอบ แต่ฉันก็จะได้รับการฝึกฝนน้อยลงและได้รับความจริงน้อยลง และชีวิตของฉันก็จะเติบโตอย่างเชื่องช้า การได้ฝึกฝนเป็นผู้ดูแล ถึงแม้จะเจอปัญหาและความลำบากยากเย็นมากขึ้น แรงกดดันก็มากขึ้น แต่ฉันก็ได้รับมากขึ้นด้วย ฉันได้ผลประโยชน์บางอย่างในการจับความเข้าใจหลักธรรม และในการมองผู้คนและสิ่งทั้งหลาย อีกทั้งในการติดตามงาน มีปัญหาบางอย่างที่ฉันเห็นแค่ปรากฏการณ์ผิวเผิน จับแก่นของเรื่องไม่ได้ ทำให้ฉันแก้ปัญหาไม่ได้อยู่ร่ำไป โดยผ่านการชี้แนะของเหล่าผู้นำ ฉันจึงได้ค้นพบข้อบกพร่องของตัวเอง โดยการแสวงหาความจริง ฉันยอมรับธรรมชาติและผลพวงของปัญหา และพบหลักธรรมของการปฏิบัติ จึงแก้ปัญหาได้ถึงราก ผลประโยชน์หล่านี้ล้วนเป็นสิ่งที่ฉันได้รับจากการทำหน้าที่ผู้ดูแล ฉันยังเข้าใจอีกว่า ไม่ว่าคนเราจะทำหน้าที่อะไรในพระนิเวศของพระเจ้า ก็ต้องแบกรับความรับผิดชอบส่วนหนึ่ง ความรับผิดชอบนี้ไม่ได้มีบุคคลใดมอบให้ แต่มาจากพระเจ้า เมื่อเข้าใจเช่นนี้ ฉันจึงมุ่งมั่นต่อพระเจ้าว่า ไม่ว่างานจะมีความลำบากยากเย็นมากเพียงใด ฉันก็เต็มใจพึ่งพาพระเจ้าและแบกรับความรับผิดชอบของตนเอง ฉันจะไม่คิดลบอีกต่อไป และจะไม่หนีจากหน้าที่ของตนด้วย

ครั้งหนึ่ง ฉันได้อ่านพระวจนะของพระเจ้าบทตอนหนึ่งที่ยกมาในบทความคำพยานจากประสบการณ์ ซึ่งตรงกับสภาวะของฉันมาก  พระเจ้าผู้ทรงมหิทธิฤทธิ์ตรัสว่า “บางคนไม่เชื่อว่าพระนิเวศของพระเจ้าปฏิบัติต่อผู้คนอย่างเที่ยงธรรม  พวกเขาไม่เชื่อว่าพระเจ้าทรงครองพระนิเวศของพระองค์ และว่าความจริงครองความเป็นใหญ่ที่นั่น  พวกเขาเชื่อว่าไม่ว่าคนคนหนึ่งจะทำหน้าที่ใด หากมีปัญหาเกิดขึ้นในหน้าที่นั้น พระนิเวศของพระเจ้าจะรับมือกับคนคนนั้นทันที โดยตัดสิทธิ์ในการทำหน้าที่ของพวกเขา โยกย้ายพวกเขาออกไป หรือแม้กระทั่งเอาตัวพวกเขาออกไปจากคริสตจักร  เป็นเช่นนั้นจริงๆ หรือ?  ไม่ใช่อย่างแน่นอน  พระนิเวศของพระเจ้าปฏิบัติต่อทุกคนตามหลักธรรมความจริง  พระเจ้าทรงชอบธรรมในการปฏิบัติต่อทุกคน  พระองค์ไม่ทรงมองเพียงว่าคนคนหนึ่งประพฤติตัวอย่างไรในครั้งเดียวเท่านั้น พระองค์ทรงดูที่แก่นแท้ธรรมชาติของคน ความตั้งใจของเขา และท่าทีของเขา  โดยเฉพาะอย่างยิ่ง เมื่อคนคนหนึ่งทำผิดพลาด พระองค์ทรงมองว่าเขาสามารถทบทวนตนเองได้หรือไม่ เขาสำนึกผิดหรือไม่ และสามารถเท่าทันแก่นแท้ของปัญหาตามพระวจนะของพระองค์หรือไม่ เพื่อที่จะเข้าใจความจริง เกลียดตนเอง และกลับใจอย่างแท้จริง  ถ้าใครไม่มีท่าทีที่ถูกต้อง และเจือปนด้วยเจตนาส่วนตนโดยสิ้นเชิง ถ้าพวกเขาเต็มไปด้วยอุบายที่เจ้าเล่ห์แสนกลและเผยให้เห็นแต่อุปนิสัยอันเสื่อมทราม และเมื่อเกิดปัญหาขึ้น หากพวกเขาถึงกับใช้การเสแสร้ง การอ้างเหตุผลลวง และการให้เหตุผลเข้าข้างตนเอง ทั้งยังดื้อดึงไม่ยอมรับความผิดพลาดของตน เช่นนั้นแล้วบุคคลดังกล่าวก็ไม่สามารถได้รับการช่วยให้รอด  พวกเขาไม่ยอมรับความจริงแต่อย่างใดและไม่ใช่ผู้คนที่ถูกต้อง พวกเขาถูกเผยโดยสมบูรณ์แล้ว  คนที่ไม่อาจยอมรับความจริงได้แม้แต่น้อยเป็นพวกผู้ไม่เชื่อในแก่นแท้ และสามารถถูกกำจัดออกไปได้เท่านั้น… จงบอกเราทีว่า หากคนคนหนึ่งทำผิดพลาดไปแล้ว แต่เขากลับเกิดความเข้าใจที่แท้จริงและเต็มใจที่จะกลับใจ พระนิเวศของพระเจ้าย่อมจะให้โอกาสพวกเขาไม่ใช่หรือ?  ขณะที่แผนการบริหารจัดการหกพันปีของพระเจ้าใกล้จะสิ้นสุดลง มีหน้าที่มากมายเหลือเกินที่จำเป็นต้องทำ  แต่หากเจ้าไม่มีมโนธรรมหรือสำนึก และไม่ใส่ใจในงานที่ถูกควรของเจ้า หากเจ้าได้รับโอกาสให้ทำหน้าที่ แต่ไม่รู้จักถนอมความล้ำค่าของโอกาสนั้น ไม่ไล่ตามเสาะหาความจริงแม้แต่น้อย ปล่อยให้เวลาที่ดีที่สุดผ่านเจ้าไป เช่นนั้นแล้วเจ้าย่อมจะถูกเผย  หากเจ้าทำหน้าที่ของเจ้าอย่างสุกเอาเผากินตลอดเวลา และเจ้าไม่นบนอบเลยเมื่อเผชิญหน้าการถูกตัดแต่ง พระนิเวศของพระเจ้ายังสามารถใช้เจ้าทำหน้าที่ได้อยู่หรือ?  ในพระนิเวศของพระเจ้า ความจริงเป็นใหญ่ ไม่ใช่ซาตาน และพระเจ้าทรงเป็นผู้ชี้ขาดในทุกสิ่ง  พระองค์คือผู้ที่กำลังทรงพระราชกิจแห่งการช่วยมนุษย์ให้รอด พระองค์คือผู้ครองอธิปไตยเหนือทุกสิ่งทุกอย่าง  เจ้าไม่จำเป็นต้องวิเคราะห์ว่าสิ่งใดถูกและผิด เจ้าแค่จำเป็นต้องรับฟังและนบนอบเท่านั้น  เมื่อเผชิญหน้ากับการถูกตัดแต่ง เจ้าควรยอมรับความจริงและแก้ไขข้อผิดพลาดของเจ้า  หากเจ้าทำเช่นนี้ พระนิเวศของพระเจ้าจะไม่ตัดสิทธิ์ในการทำหน้าที่ของเจ้า  หากเจ้ากลัวอยู่เสมอว่าจะถูกกำจัดออกไป สร้างความชอบธรรมให้ตนเองอยู่ตลอดเวลา ใช้การอ้างเหตุผลลวงแก้ตัวเป็นนิจสิน นั่นคือปัญหา  ผู้อื่นจะเห็นว่าเจ้าไม่ยอมรับความจริงแม้แต่น้อย และเจ้าไร้เหตุผลโดยสิ้นเชิง  นี่ย่อมบ่งบอกถึงปัญหา และคริสตจักรจะต้องจัดการกับเจ้า  เจ้าไม่ยอมรับความจริงในการทำหน้าที่ของตนแม้แต่น้อย และกลัวการถูกเผยและกำจัดออกไปอยู่เสมอ  ความกลัวของเจ้านี้เจือปนด้วยเจตนาของมนุษย์ มีอุปนิสัยอันเสื่อมทรามเยี่ยงซาตาน รวมถึงความหวาดระแวง ความระแวดระวัง และความเข้าใจผิดอยู่ภายในความกลัวนี้  ไม่มีสิ่งใดในสิ่งเหล่านี้ที่เป็นท่าทีที่คนคนหนึ่งควรมี” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  เมื่อไตร่ตรองพระวจนะของพระเจ้า ฉันคิดถึงการที่ตัวเองคอยระแวงและเข้าใจพระเจ้าผิดอยู่เสมอเมื่อมีเรื่องต่างๆ เกิดขึ้นกับฉัน กลัวว่าจะถูกเผยและถูกกำจัด นี่เป็นเพราะฉันไม่มีความรู้เกี่ยวกับอุปนิสัยอันชอบธรรมของพระเจ้า  ฉันคิดว่าในอดีตตัวเองเคยกระทำผิดอย่างร้ายแรง และหากทำหน้าที่ได้ไม่ดีจนนำการก่อกวนและความเสียหายมาสู่งานของคริสตจักร ฉันก็จะกระทำผิดเพิ่มขึ้นอีกมากมาย และหากร้ายแรง ฉันก็จะถูกกำจัด อันที่จริง หากฉันทำหน้าที่อย่างสุดหัวใจและสุดกำลัง แต่ทำได้ไม่ดีเพราะขีดความสามารถที่ย่ำแย่ พระนิเวศของพระเจ้าก็จะมอบหมายหน้าที่ที่เหมาะสมให้ฉันใหม่ตามขีดความสามารถของฉัน และจะไม่กำจัดฉันด้วยเหตุผลนี้  มีแต่คนที่เจตนาขัดขวางและก่อกวนงานของคริสตจักรและไม่ยอมกลับใจไม่ว่าจะได้รับการสามัคคีธรรมด้วยอย่างไรเท่านั้นที่จะถูกกำจัด เหมือนอย่างผู้ดูแลคนก่อนนั่นเอง เธอเจตนาละเมิดหลักธรรมและขัดขวางและก่อกวนเพื่อชื่อเสียงและสถานะของตัวเอง ช่วงนั้นผู้นำได้สามัคคีธรรมและช่วยเหลือเธอ แต่เธอไม่กลับใจ สุดท้ายจึงถูกปลดและถูกกำจัด พระนิเวศของพระเจ้ามีหลักธรรมในการปฏิบัติต่อผู้คน  โดยจัดการกับการกระทำผิดของผู้คนตามภูมิหลังและสถานการณ์ที่แตกต่างกันของแต่ละคน และไม่ใช้วิธีเหมารวมแบบเดียวกับทุกคน ปัญหามากมายที่ถูกเผยออกมาในการทำหน้าที่ของฉัน ซึ่งส่งผลกระทบต่อความคืบหน้าของงาน โดยหลักแล้วเป็นเพราะฉันเพิ่งฝึกฝนมาได้ไม่นาน ฉันไม่มีทิศทางหรือเส้นทางว่าจะทำงานให้ดีได้อย่างไร และบางครั้งก็จับจุดสำคัญไม่ได้ ฉันไม่ได้เจตนาอยากขัดขวางหรือก่อกวน เมื่อฉันยอมรับความเบี่ยงเบนของตนและแก้ไขได้ทันเวลา พระนิเวศของพระเจ้าก็ยังคงให้โอกาสฉันได้ฝึกฝน และเหล่าผู้นำก็ยังชี้แนะวิธีทำงานจริงให้ฉันด้วย ฉันไม่ควรระแวงหรือเข้าใจพระเจ้าผิด  ฉันไม่มีความรู้เกี่ยวกับอุปนิสัยอันชอบธรรมของพระเจ้า และใช้ชีวิตอยู่กับความระแวงและความเข้าใจผิดต่อพระเจ้า  การเข้าสู่ชีวิตของฉันเองได้รับความเสียหาย ทั้งยังกระทบต่อหน้าที่ของฉันด้วย ทั้งหมดนี้ล้วนเป็นผลพวงจากการที่ฉันไม่แสวงหาความจริง

พริบตาเดียวก็ถึงเดือนตุลาคม  เพราะการจับกุมของพรรคคอมมิวนิสต์จีน งานด้านต่างๆ ในคริสตจักรจึงติดขัด และผลลัพธ์ของงานก็แย่ลงอีกครั้ง  พี่น้องชายหญิงส่วนใหญ่ก็ใช้ชีวิตอยู่ท่ามกลางความลำบากยากเย็นด้วย คราวนี้ฉันไม่ได้เฉื่อยชาหรือคิดลบเหมือนแต่ก่อน แต่ปรึกษากับพี่น้องหญิงที่ร่วมมือกันอยู่ว่าจะแก้ไขปัญหาที่มีอยู่ได้อย่างไร ช่วงนี้เหล่าผู้นำก็ชี้ให้เห็นความเบี่ยงเบนบางอย่างในงานของพวกเราด้วย และสามัคคีธรรมเส้นทางการปฏิบัติบางอย่างให้ เมื่อเห็นจดหมายของเหล่าผู้นำ ฉันก็อดคิดไม่ได้ว่า “ถ้าหลังจากนี้งานยังไม่คืบหน้าล่ะ? ถ้างานล่าช้า ฉันคงรับผิดชอบไม่ไหว!” ฉันตระหนักว่าฉันกำลังคิดจะปกป้องตัวเองอีกแล้ว ฉันจึงอธิษฐานและแสวงหา  ฉันได้อ่านพระวจนะของพระเจ้าที่ว่า “อะไรคือลักษณะการแสดงออกของคนที่ซื่อสัตย์?  อันดับแรก ไม่มีความสงสัยในพระวจนะของพระเจ้า  นั่นเป็นหนึ่งในลักษณะการแสดงออกของคนที่ซื่อสัตย์  นอกจากนี้ ลักษณะการแสดงออกที่สำคัญที่สุดคือการแสวงหาและการปฏิบัติความจริงในทุกเรื่อง—นี่คือสิ่งที่สำคัญอย่างยิ่ง  เจ้าบอกว่าเจ้าซื่อสัตย์ แต่เจ้ามักผลักพระวจนะให้ไปอยู่เบื้องหลังจิตใจของเจ้าเสมอแล้วก็ทำทุกอย่างตามที่เจ้าต้องการ  นั่นคือการแสดงออกของบุคคลที่ซื่อสัตย์หรือไม่?  เจ้ากล่าวว่า ‘แม้ขีดความสามารถของฉันจะต่ำ แต่ฉันมีหัวใจที่ซื่อสัตย์’  และเมื่อหน้าที่หนึ่งตกอยู่กับเจ้า เจ้าก็กลัวการทนทุกข์และการแบกรับความรับผิดชอบถ้าหากเจ้าทำหน้าที่นั้นได้ไม่ดี ดังนั้นเจ้าจึงหาข้อแก้ตัวเพื่อละเลยหน้าที่ของเจ้าหรือเสนอแนะให้ผู้อื่นทำหน้าที่นั้นแทน  นี่เป็นการแสดงออกของบุคคลที่ซื่อสัตย์ใช่หรือไม่?  ชัดเจนว่าไม่ใช่  เช่นนั้นแล้ว บุคคลที่ซื่อสัตย์ควรประพฤติตัวอย่างไร?  พวกเขาควรนบนอบต่อการจัดการเตรียมการของพระเจ้า อุทิศตนให้หน้าที่ที่พวกเขาสมควรปฏิบัติ และเพียรพยายามที่จะสนองเจตนารมณ์ของพระเจ้า  การนี้แสดงออกได้หลายหนทาง หนทางหนึ่งคือการยอมรับหน้าที่ของเจ้าด้วยหัวใจที่ซื่อสัตย์ ไม่คำนึงถึงผลประโยชน์ทางเนื้อหนังของเจ้า ไม่ทำอย่างไม่เต็มใจ และไม่ออกอุบายเพื่อประโยชน์ของตัวเจ้าเอง  เหล่านั้นคือการแสดงออกของความซื่อสัตย์  อีกหนทางหนึ่งคือการปฏิบัติหน้าที่ของเจ้าให้ดีด้วยหัวใจและพละกำลังทั้งหมดของเจ้า ทำงานที่พระนิเวศของพระเจ้าไว้วางใจมอบหมายให้เจ้าทำอย่างถูกควร และทุ่มเทหัวใจและความรักของเจ้าลงไปในหน้าที่ของเจ้าเพื่อทำให้พระเจ้าพึงพอพระทัย  สิ่งเหล่านี้คือลักษณะการแสดงออกของบุคคลที่ซื่อสัตย์ควรมีระหว่างการปฏิบัติหน้าที่ของตน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ฉันเข้าใจว่าคนที่ซื่อสัตย์ ในการทำหน้าที่ จะไม่วางแผนเพื่อตัวเองหรือคำนึงถึงผลประโยชน์ส่วนตัว แต่จะคำนึงถึงเจตนารมณ์ของพระเจ้าและทำหน้าที่อย่างสุดหัวใจและสุดกำลัง ฉันควรปฏิบัติตามพระวจนะของพระเจ้าและเป็นคนที่ซื่อสัตย์  ตอนนี้พญานาคใหญ่สีแดงกำลังดิ้นเฮือกสุดท้าย ไล่จับกุมพี่น้องชายหญิงอย่างบ้าคลั่ง จุดประสงค์ของมันคือก่อกวนงานของคริสตจักร ในเวลาเช่นนี้แหละที่ฉันยิ่งควรร่วมมือให้มากขึ้น และทำงานร่วมกับทุกคนเพื่อทำหน้าที่ของพวกเราให้ดี  ดังนั้นฉันจึงกินและดื่มพระวจนะของพระเจ้ากับพี่น้องหญิงที่ร่วมมือกันอยู่ เพื่อแสวงหาหนทางแก้ไขความลำบากยากเย็นเฉพาะหน้า พวกเรายังรายงานแผนงานที่กำลังจะทำให้เหล่าผู้นำทราบ จากนั้นก็แยกกันไปสามัคคีธรรมกับเหล่าพี่น้องชายหญิง เพื่อแก้ไขความลำบากยากเย็นและปัญหาในงานอย่างเป็นรูปธรรม  ผ่านไประยะหนึ่ง งานข้อเขียนก็ค่อยๆ ดีขึ้น ในกระบวนการความร่วมมืออย่างแท้จริงของทุกคน พวกเราได้เห็นพรและการชี้แนะของพระเจ้า  ผลลัพธ์ของงานข้อเขียนดีขึ้นเรื่อยๆ และพวกเราทุกคนก็รู้สึกขอบคุณพระเจ้าเป็นอย่างมาก

เมื่อก่อน ฉันรู้สึกเสมอว่าขีดความสามารถของฉันไม่ดีและทำหน้าที่ผู้ดูแลไม่ได้ และมีแต่คนที่มีขีดความสามารถดีเท่านั้นที่จะทำงานนี้ได้ ข้อเท็จจริงพิสูจน์แล้วว่ามุมมองของฉันไม่ถูกต้อง  ฉันได้อ่านพระวจนะของพระเจ้าที่ว่า “หากปราศจากพระราชกิจแห่งพระวิญญาณบริสุทธิ์และปราศจากการคุ้มครองจากประเจ้า ใครเล่าที่สามารถมาถึงที่ที่ตัวเองอยู่ในทุกวันนี้?  งานรายการใดหรือที่จะสามารถดำรงอยู่ได้จนถึงบัดนี้?  ผู้คนเหล่านี้คิดว่าตัวเองอยู่ในโลกปุถุชนอย่างนั้นหรือ?  หากกลุ่มใดก็ตามในโลกปุถุชนสูญสิ้นการพิทักษ์จากฝ่ายปัจเจกบุคคลที่มีของประทานหรือพรสวรรค์ โลกปุถุชนก็คงไม่สามารถเสร็จสิ้นโครงการใดของตัวเองได้  งานในพระนิเวศของพระเจ้านั้นแตกต่างไป  เป็นพระเจ้าที่กำลังทรงพิทักษ์ ทรงนำทาง และทรงนำงานแห่งพระนิเวศของพระเจ้า  จงอย่าคิดว่างานแห่งพระนิเวศของพระเจ้าอาศัยการเกื้อหนุนของบุคคลใด  นี่ไม่ใช่กรณีนั้นและนี่เป็นมุมมองของผู้ไม่เชื่อ” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  “ไม่ว่าขีดความสามารถของเจ้าจะสูงหรือต่ำ และไม่ว่าเจ้าจะมีความสามารถพิเศษมากเพียงใด หากอุปนิสัยอันเสื่อมทรามของเจ้าไม่ได้รับการแก้ไข เช่นนั้นแล้ว ไม่ว่าเจ้าจะถูกจัดวางไว้ในตำแหน่งใด เจ้าก็จะไม่เหมาะสมที่จะถูกใช้งาน  ในทางกลับกัน หากขีดความสามารถและความสามารถของเจ้ามีจำกัด แต่เจ้าเข้าใจหลักธรรมความจริงต่างๆ รวมถึงหลักธรรมความจริงที่เจ้าควรเข้าใจและจับใจความได้ภายในขอบเขตของงานของเจ้า และอุปนิสัยอันเสื่อมทรามของเจ้าได้รับการแก้ไขแล้ว เช่นนั้นเจ้าก็จะเป็นคนที่เหมาะสมที่จะถูกใช้งาน” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  เมื่อเทียบตัวเองกับพระวจนะของพระเจ้า ฉันก็เห็นว่าฉันตาบอดและโง่เขลา และสิ่งที่ฉันเผยออกมาคือมุมมองของผู้ไม่เชื่อ  แท้จริงแล้ว งานของพระนิเวศของพระเจ้าไม่ใช่สิ่งที่จะทำให้ดีได้โดยพึ่งพาขีดความสามารถหรือพรสวรรค์ของใครคนใดคนหนึ่ง ดูเผินๆแล้วเป็นผู้คนที่ทำงานของพระนิเวศของพระเจ้า แต่แท้จริงแล้วพระเจ้าต่างหากที่ทรงทำ พระวิญญาณบริสุทธิ์ต่างหากที่ทรงนำและค้ำจุนงานนี้  ไม่ว่าขีดความสามารถของคนเราจะดีหรือแย่ ตราบใดที่มีหัวใจที่เรียบง่ายและซื่อสัตย์ เต็มใจแสวงหาหลักธรรมความจริงเมื่อมีเรื่องต่างๆเกิดขึ้นกับตน ไม่ใช้ชีวิตตามอุปนิสัยเสื่อมทรามของตน และอุทิศตนในหน้าที่ พระเจ้าก็จะทรงอวยพรและชี้แนะพวกเขา และพวกเขาก็จะสามารถบรรลุผลลัพธ์บางอย่างในหน้าที่ได้  ฉันยังเห็นด้วยว่าถึงแม้ขีดความสามารถของฉันจะปานกลาง แต่เมื่อทุกคนร่วมมือกันและทำหน้าที่ด้วยหัวใจและจิตใจเป็นหนึ่งเดียว พวกเราก็บรรลุผลลัพธ์ที่ดี ทั้งหมดนี้ล้วนเป็นการชี้แนะของพระเจ้า เป็นพระเจ้าที่ทรงค้ำจุนพระราชกิจของพระองค์เอง ขอบคุณพระเจ้าผู้ทรงมหิทธิฤทธิ์!


49. ฉันไม่พึ่งพาลูกชายให้ดูแลยามแก่เฒ่าอีกต่อไป

โดย ชิงซง ประเทศจีน

ในปี 2001 ฉันยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์ ในปี 2020 ฉันได้รับการวินิจฉัยว่าเป็นโรคหลอดเลือดสมองตีบและโรคหัวใจ ตอนนั้นฉันต้องการเงินค่ารักษาพยาบาลอย่างเร่งด่วน พอดีลูกชายก็ส่งเงินมาให้ 5,000 หยวน ฉันคิดว่า “ลูกชายเป็นคนที่ฉันพึ่งพาได้เสมอ พอแก่ตัวไป ฉันจะยังต้องพึ่งพาลูก” ในปี 2022 ลูกชายของฉันแต่งงาน และเขาก็ซื้อทั้งบ้านและรถด้วยตัวเอง ต่อมา ลูกสะใภ้ของฉันใช้เงินมากกว่าหนึ่งพันหยวนซื้อแหวนทองให้ฉันวงหนึ่ง เธอยังพูดกับฉันด้วยว่า “พวกเราไม่ขออะไรจากแม่เลยค่ะ แค่ในอนาคตถ้าพวกเรามีลูก ก็อยากให้แม่ช่วยดูแลให้หน่อยก็พอ” พอเห็นว่าลูกชายกับลูกสะใภ้ดีกับฉันมาก ฉันก็คิดว่า “นี่เป็นลูกชายคนเดียวของฉัน ฉันต้องเข้ากับลูกชายและลูกสะใภ้ให้ดี เพราะเมื่อแก่ตัวไป ก็ต้องพึ่งให้พวกเขาดูแล สุขภาพของฉันแย่ลงทุกปี ถ้าฉันช่วยพวกเขาดูแลลูกในตอนที่ยังพอทำไหว พอฉันแก่ตัวไป พวกเขาก็จะดูแลฉัน” พอคิดแบบนี้ ฉันก็ตกลงแล้วพูดว่า “ได้สิ พอพวกลูกมีลูก แม่จะดูแลให้เอง” ต่อมา เพื่อความปลอดภัยและหลีกเลี่ยงการจับกุมของพรรคคอมมิวนิสต์จีน ฉันจึงจำต้องออกจากบ้านเพื่อไปทำหน้าที่ในคริสตจักร

วันหนึ่งในเดือนเมษายน ปี 2024 ฉันได้รู้ว่าลูกสะใภ้ตั้งครรภ์ และครอบครัวก็ขอให้ฉันกลับไปดูแลเธอ ฉันจึงรีบกลับไป แต่ทว่า ทันทีที่ฉันกลับถึงบ้าน เจ้าหน้าที่ของหมู่บ้านก็มาตรวจสอบทะเบียนบ้านของฉัน เมื่อนึกขึ้นได้ว่าพรรคคอมมิวนิสต์จีนมีรูปถ่ายของฉันและตามหาฉันมาตลอดหลายปีนี้ ฉันจึงไม่กล้าอยู่ที่บ้านและรีบออกมา หลังจากกลับมาที่คริสตจักร ฉันรู้สึกเศร้ามากและคิดว่า “ลูกชายทำงานอยู่อีกเมืองหนึ่งและไม่มีเวลาดูแลลูกสะใภ้ ถ้าฉันซึ่งเป็นแม่สามีไม่ไปดูแลเธอ ครอบครัวของเธอจะคิดกับฉันยังไงนะ? ฉันไม่รู้ด้วยซ้ำว่าตอนนี้ลูกสะใภ้เป็นยังไงบ้าง” พอคิดแบบนี้ ฉันก็รู้สึกตลอดว่าติดค้างพวกเขา เพราะความทุกข์ทรมานในใจ โรคหลอดเลือดสมองตีบจึงกำเริบขึ้นมาอีกครั้ง ฉันยิ่งวิตกกังวลมากขึ้นไปอีกและคิดว่า “ฉันอายุมากขึ้นทุกวัน สุขภาพก็แย่ลงเรื่อยๆ ในอนาคต ฉันจะไม่ต้องให้ลูกชายกับลูกสะใภ้ดูแลหรอกเหรอ? ตอนที่ลูกสะใภ้ต้องการฉันมากที่สุด ฉันก็ไม่ได้ไปดูแลเธอ ถ้าวันหนึ่งฉันแก่และป่วยแล้วต้องกลับไปหาพวกเขา พวกเขาจะยังยอมรับและดูแลฉันตอนแก่ไหม?” เมื่อไหร่ก็ตามที่คิดถึงเรื่องนี้ สภาวะของฉันก็จะแย่ลง วันเวลาผ่านไป และในไม่ช้าก็ถึงเวลาคลอด แต่ฉันก็ยังไม่สามารถกลับไปดูแลลูกสะใภ้ได้ และอดไม่ได้ที่จะถอนหายใจ ตอนนั้นฉันทำหน้าที่ให้น้ำผู้มาใหม่ แม้ว่าฉันจะทำหน้าที่ทุกวัน แต่เรื่องนี้มักจะกวนใจฉัน และฉันก็ไม่ได้ติดตามงานหรือแก้ไขปัญหาของผู้มาใหม่ให้ทันเวลา ผลก็คือ ปัญหาของผู้มาใหม่บางคนไม่ได้รับการแก้ไขในทันที และพวกเขาก็ตกอยู่ในความคิดลบและความอ่อนแอ เมื่อเห็นว่าตัวเองไม่ได้ลุล่วงหน้าที่ของตัวเองให้ดี ฉันก็ไม่ได้คิดหาวิธีแก้ไขหรือพลิกสถานการณ์ แต่ฉันกลับคิดว่า “ถ้าไม่ได้ผลลัพธ์ ก็ช่างมัน ถ้าฉันถูกปลด ฉันอาจจะกลับไปหาลูกชายและช่วยเขาดูแลลูกได้” เพราะฉันใช้ชีวิตในสภาวะที่ไม่ถูกต้อง ฉันจึงทำหน้าที่โดยปราศจากการทรงนำของพระวิญญาณบริสุทธิ์ และกลายเป็นคนคิดลบและทุกข์ใจ จากนั้นฉันจึงอธิษฐานต่อพระเจ้าว่า “ข้าแต่พระเจ้า ข้าพระองค์อยากกลับบ้านไปดูแลลูกสะใภ้กับหลานชายอยู่ตลอดเวลา ข้าพระองค์กลัวว่าถ้าไม่กลับไปตอนนี้ พอแก่ตัวไปจะไม่มีใครดูแลข้าพระองค์ ข้าพระองค์รู้ว่าการใช้ชีวิตในสภาวะนี้เป็นเรื่องผิด ขอพระองค์ทรงให้ความรู้แจ้งและทรงนำข้าพระองค์ให้เข้าใจความจริงและรู้จักปัญหาของตัวเองด้วยเถิด” หลังจากอธิษฐาน ฉันก็นึกถึงพระวจนะของพระเจ้าที่ว่า “ทำไมลูกๆ จึงกตัญญูต่อบิดามารดาของพวกเขา?  ทำไมบิดามารดาจึงหลงใหลลูกๆ ของพวกเขา?  อันที่จริงแล้วผู้คนเก็บงำเจตนาชนิดใดเอาไว้?  เจตนาของพวกเขาไม่ใช่เพื่อตอบสนองแผนการและความอยากได้อยากมีที่เห็นแก่ตัวของพวกเขาเองหรอกหรือ?  พวกเขาหมายที่จะกระทำการเพื่อประโยชน์ของแผนการบริหารจัดการของพระเจ้าโดยแท้จริงใช่หรือไม่?  พวกเขากำลังกระทำการเพื่อประโยชน์ของพระราชกิจของพระเจ้าจริงๆ ใช่หรือไม่?  เจตนาของพวกเขาคือเพื่อทำหน้าที่ของสิ่งมีชีวิตทรงสร้างให้ลุล่วงใช่หรือไม่?” (พระวจนะฯ เล่ม 1 การทรงปรากฏและพระราชกิจของพระเจ้า, พระเจ้าและมนุษย์จะเข้าสู่การหยุดพักด้วยกัน)  พระเจ้าทรงเปิดโปงว่าระหว่างผู้คน ไม่มีความรักหรือความห่วงใยที่แท้จริงเลย ทุกคนต่างก็มีเจตนาของตัวเอง แสวงหาผลประโยชน์ส่วนตัว ฉันเป็นเหมือนที่พระเจ้าทรงเปิดโปงเลย ฉันคิดถึงเรื่องการตั้งครรภ์ของลูกสะใภ้อยู่ตลอดเวลา ไม่ใช่เพราะฉันอยากดูแลเธออย่างจริงใจ แต่เป็นเพราะเจตนาของฉันเอง ฉันรู้สึกว่าสุขภาพของตัวเองแย่ลงในช่วงไม่กี่ปีที่ผ่านมา และฉันจะยังต้องพึ่งพาลูกชายให้ดูแลในยามแก่เฒ่า ดังนั้น ฉันจึงอยากช่วยพวกเขาดูแลลูกในขณะที่ฉันยังทำได้ เพื่อที่เขาจะได้ดูแลฉันในยามแก่เฒ่าเป็นการตอบแทน แต่เมื่อฉันไม่สามารถกลับไปได้เพราะหน้าที่และความเสี่ยงต่อความปลอดภัยของตัวเอง ฉันก็ทุกข์ใจมาก และไม่มีสำนึกถึงภาระในหน้าที่อีกต่อไป ฉันเห็นว่าฉันคำนึงถึงแต่ผลประโยชน์ทางเนื้อหนังของตัวเอง

ต่อมา ฉันแสวงหาความจริงเพื่อแก้ไขปัญหาของตัวเอง ฉันได้อ่านพระวจนะของพระเจ้าที่ว่า “เมื่อผู้คนไม่สามารถรู้เท่าทัน เข้าใจ ยอมรับ หรือนบนอบอธิปไตยของพระเจ้าและสภาพแวดล้อมที่พระองค์ทรงจัดวางเรียบเรียงไว้ให้ และเมื่อผู้คนเผชิญความยุ่งยากต่างๆ นานาในชีวิตประจำวันของตน หรือเมื่อความยุ่งยากเหล่านี้มีมากเกินกว่าที่ผู้คนปกติจะสามารถรับได้ พวกเขาก็รู้สึกถึงความวิตกกังวลและความกระวนกระวายสารพัดอย่าง และถึงขั้นทุกข์ใจโดยไม่รู้ตัว  พวกเขาไม่รู้ว่าวันพรุ่งหรือวันมะรืนจะเป็นเช่นไร หรืออนาคตของตนจะเป็นเช่นใด ดังนั้นพวกเขาจึงรู้สึกทุกข์ใจ กระวนกระวาย และวิตกกังวลถึงเรื่องต่างๆ สารพัดรูปแบบ  บริบทใดที่ก่อให้เกิดภาวะอารมณ์ที่เป็นลบเหล่านี้?  บริบทที่พวกเขาไม่เชื่อในอธิปไตยของพระเจ้า—หมายถึงพวกเขาไม่สามารถเชื่อและมองทะลุถึงอธิปไตยของพระเจ้า และไม่มีความเชื่อที่แท้จริงในพระเจ้าอยู่ในหัวใจ  ต่อให้พวกเขามองเห็นข้อเท็จจริงเกี่ยวกับอธิปไตยของพระเจ้าด้วยตาของตนเอง พวกเขาก็จะไม่เข้าใจหรือไม่เชื่อ  พวกเขาไม่เชื่อว่าพระเจ้าทรงครองอธิปไตยเหนือชะตากรรมของพวกเขา ไม่เชื่อว่าชีวิตของตนอยู่ในพระหัตถ์ของพระเจ้า ดังนั้น หัวใจของพวกเขาจึงเกิดความไม่ไว้วางใจในอธิปไตยและการจัดแจงเตรียมการของพระเจ้า และจากนั้นก็เกิดคำพร่ำบ่น และพวกเขาไม่สามารถนบนอบได้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  สิ่งที่พระเจ้าทรงเปิดโปงคือสภาวะของฉันเลย หลังจากพบพระเจ้าครั้งแรก และตอนที่มีสุขภาพดี ฉันสามารถจดจ่อกับหน้าที่ของตัวเองได้ แต่เมื่อฉันอายุมากขึ้น ปัญหาสุขภาพของฉันก็ค่อยๆ เพิ่มขึ้น ฉันเป็นโรคหลอดเลือดสมองตีบ และหัวใจของฉันก็ไม่ค่อยดีนัก โดยไม่รู้ตัว ฉันเริ่มใช้ชีวิตในความทุกข์และความกระวนกระวาย กลุ้มใจว่าจะทำอย่างไรถ้าสุขภาพแย่ลงและไม่มีใครคอยดูแล ตอนที่ลูกชายกับลูกสะใภ้ต้องการฉัน ฉันก็ไม่ได้กลับไปดูแลพวกเขา แล้วพวกเขาจะยังดูแลฉันไหมเมื่อฉันแก่ตัวลงและต้องการการดูแล? เมื่อฉันคิดเช่นนี้ ฉันก็เริ่มจมดิ่งสู่ภาวะอารมณ์ที่เป็นลบ สูญเสียสำนึกถึงภาระในหน้าที่ของตัวเอง และถึงกับเริ่มไม่เต็มใจที่จะทำหน้าที่ในคริสตจักร ฉันแค่อยากกลับไปดูแลลูกสะใภ้ แม้ว่าฉันจะพูดบ่อยๆ ว่าทุกสิ่งอยู่ในพระหัตถ์ของพระเจ้า แต่เมื่อมีเรื่องเกิดขึ้นกับฉัน ฉันก็สูญเสียความเชื่อในอธิปไตยของพระเจ้าและแค่อยากจะพึ่งพาผู้อื่น ฉันได้เห็นว่าตัวเองไม่มีความเชื่อในพระเจ้าเลยแม้แต่น้อย เมื่อคิดย้อนกลับไป การที่ฉันกลุ้มใจเรื่องเหล่านี้จะมีประโยชน์อะไร? พระเจ้าได้ทรงจัดการเตรียมการชีวิตในอนาคตของฉันไว้แล้ว และฉันเพียงแค่ต้องนบนอบอธิปไตยและการจัดการเตรียมการของพระเจ้า และรับประสบการณ์กับสิ่งทั้งหลายตามธรรมชาติ

ฉันได้อ่านพระวจนะของพระเจ้าอีกบทตอนหนึ่งที่ว่า พระเจ้าตรัสว่า “พ่อแม่ได้เพลิดเพลินและได้รับสิ่งเหล่านี้จากลูกของตัวเองอันเป็นสิ่งชูใจและบำเหน็จรางวัลอันใหญ่หลวงแก่พวกเขาไปเรียบร้อยแล้ว  ในข้อเท็จจริงนั้น แค่จากการแสดงบทบาทของการทำให้ลูกเกิดมาและการฟูมฟักเลี้ยงดูพวกเขา เจ้าก็ได้รับจากพวกเขาไปเรียบร้อยแล้วอย่างมากมาย  ส่วนการที่ลูกจะกตัญญูต่อเจ้าหรือไม่ เจ้าสามารถพึ่งพาพวกเขาได้ทุกเรื่องหรือไม่ และเจ้าสามารถได้รับสิ่งใดมาจากพวกเขานั้น สิ่งเหล่านี้ก็ขึ้นอยู่กับว่า พวกเจ้าถูกกำหนดให้มาใช้ชีวิตอยู่ด้วยกันหรือไม่ และนี่เป็นการลิขิตไว้ล่วงหน้าของพระเจ้า  ในอีกแง่หนึ่งนั้น สภาพแวดล้อมที่ลูกของเจ้าดำรงชีวิตอยู่ ภาวะการดำรงชีพของพวกเขา พวกเขามีภาวะที่จะดูแลเจ้าหรือไม่ พวกเขาสะดวกสบายทางด้านการเงินหรือไม่ อีกทั้งพวกเขาสามารถมอบความสุขสำราญทางวัตถุและความอนุเคราะห์แก่เจ้าหรือไม่นั้น ขึ้นอยู่กับการลิขิตไว้ล่วงหน้าของพระเจ้าด้วยเช่นกัน  ยิ่งไปกว่านั้น ในฐานะพ่อแม่ เจ้าสามารถสุขสำราญกับสิ่งของทางวัตถุ เงินทอง หรือสิ่งชูใจทางอารมณ์ที่ลูกมอบแก่เจ้าหรือไม่นั้น ก็ขึ้นอยู่กับการลิขิตไว้ล่วงหน้าของพระเจ้าด้วยเช่นกัน  เป็นแบบนั้นไม่ใช่หรือ?  (ใช่)  สิ่งเหล่านี้ไม่ใช่สิ่งที่ผู้คนสามารถร้องขอได้ตามเจตจำนงของตนเอง  เจ้าจงดูเถิด ลูกบางคนไม่เป็นที่ชื่นชอบของพ่อแม่ และพ่อแม่ก็ไม่เต็มใจใช้ชีวิตร่วมกับพวกเขา แต่พระเจ้าได้ทรงลิขิตไว้ล่วงหน้าให้พวกเขาใช้ชีวิตอยู่กับพ่อแม่ ดังนั้นพวกเขาจึงไม่สามารถเดินทางไปไกลหรือผละจากพ่อแม่ไปได้  พวกเขาติดอยู่กับพ่อแม่ของตัวเองทั้งชีวิต—พ่อแม่ของพวกเขาก็ไม่สามารถผลักไสพวกเขาแม้พยายามแล้วก็ตาม  ในทางกลับกัน ลูกบางคนก็มีพ่อแม่ซึ่งเต็มใจอย่างยิ่งที่จะใช้ชีวิตอยู่กับลูก พวกเขาแยกจากกันไม่ได้ และคิดถึงกันเสมอเมื่อแยกจากกัน แต่ด้วยเหตุผลนานัปการ เช่น การไปทำงานต่างประเทศ หรือการใช้ชีวิตอยู่ต่างถิ่นหลังการแต่งงาน พวกเขาแยกจากพ่อแม่ไปไกล  การพบเจอกันแม้สักครั้งก็ไม่ใช่เรื่องง่าย และพวกเขาต้องหาเวลาที่เหมาะสมเพียงเพื่อโทรหากันด้วยเสียงและวิดีโอ เพราะเวลาที่ต่างกันหรือเพราะความไม่สะดวกอื่นๆ พวกเขาจึงไม่สามารถพูดคุยกับพ่อแม่ได้บ่อยนัก  รูปการณ์พิเศษเหล่านี้ล้วนสัมพันธ์กับการลิขิตไว้ล่วงหน้าของพระเจ้าไม่ใช่หรือ?  (ใช่)  นี่ไม่ใช่อะไรที่กำหนดได้ด้วยความปรารถนาซึ่งเอาตัวเองเป็นที่ตั้งของทั้งพ่อแม่และลูก เหนือสิ่งอื่นก็คือ เรื่องนี้ขึ้นอยู่กับการลิขิตไว้ล่วงหน้าของพระเจ้า” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  จากพระวจนะของพระเจ้า ฉันเข้าใจว่าพ่อแม่ทุกคนหวังว่าจะได้รับการดูแลจากลูกๆ เมื่อแก่ตัวลง แต่นี่ไม่ใช่สิ่งที่ผู้คนสามารถแสวงหาได้ด้วยตัวเองอย่างแท้จริง แต่กลับถูกกำหนดโดยอธิปไตยและการลิขิตของพระเจ้า ฉันนึกถึงพี่น้องหญิงสูงอายุคนหนึ่งที่ฉันเคยรู้จัก หลังจากที่ลูกๆ ของเธอมีครอบครัวเป็นของตัวเอง เธอก็ยังคงทำหน้าที่ในคริสตจักรต่อไป และเธอไม่มีเวลาช่วยดูแลหลานๆ ของเธอ แต่หลังจากเธออายุครบ 60 ปี ลูกสาวของเธอก็เป็นฝ่ายเริ่มดูแลเธอ และเธอก็ยังสามารถทำหน้าที่ของเธอจากบ้านของลูกสาวได้ อีกกรณีหนึ่ง ฉันรู้จักใครบางคนที่ทำงานหาเงินให้ครอบครัวของลูกชายและช่วยเขาดูแลลูกๆ ของเขา แต่ในที่สุด เธอก็ถูกลูกสะใภ้ไล่ออกจากบ้าน ฉันยังนึกถึงช่วงปี 2020 ที่ฉันป่วยและต้องการเงินจริงๆ แม้ว่าฉันจะไม่ได้พูดอะไรกับลูกชาย แต่เขาก็ให้เงินฉัน 5,000 หยวนพอดี ทั้งหมดนี้ไม่ใช่ผลของอธิปไตยและการจัดการเตรียมการของพระเจ้าหรอกหรือ? เมื่อฉันเข้าใจเรื่องนี้ ฉันก็รู้สึกละอายใจจริงๆ ฉันเชื่อในพระเจ้ามาหลายปีแล้ว และได้กินและดื่มพระวจนะของพระเจ้ามากมาย แต่ทันทีที่ฉันป่วย ฉันก็ถูกเผยให้เห็น ฉันไม่ได้พึ่งพาพระเจ้า ฉันพยายามคิดหาทางออกด้วยตัวเอง และฉันก็เอาแต่อยากจะวิ่งไปขอให้ลูกชายช่วย ฉันเป็นผู้เชื่อในพระเจ้าแบบไหนกัน? หลังจากอ่านพระวจนะของพระเจ้า ฉันก็เข้าใจว่าถ้าพระเจ้าได้ทรงกำหนดไว้ล่วงหน้าแล้วว่าลูกๆ ของคนคนหนึ่งจะไม่ดูแลพวกเขาในยามแก่เฒ่า ไม่ว่าพวกเขาจะพยายามรักษาความสัมพันธ์กับลูกๆ มากแค่ไหน ทั้งหมดก็จะสูญเปล่า ถ้าพระเจ้าได้ทรงกำหนดไว้ล่วงหน้าแล้วว่าลูกๆ ของฉันจะดูแลฉัน พระเจ้าก็จะทรงจัดการเตรียมการสิ่งทั้งหลายให้ฉันเมื่อถึงเวลา ถ้าวันหนึ่งฉันไม่อาจทำหน้าที่ได้อีกต่อไปเพราะสุขภาพ ฉันก็จะได้มีประสบการณ์กับสิ่งนี้โดยการนบนอบการจัดวางเรียบเรียงและการจัดการเตรียมการของพระเจ้า ฉันเชื่อว่ามีบทเรียนที่ต้องเรียนรู้และความจริงที่ต้องได้รับ หลังจากนั้น ฉันก็ไม่วิตกกังวลเรื่องการไม่สามารถดูแลลูกสะใภ้ได้อีกต่อไป และฉันสามารถสงบใจและทำหน้าที่ของตัวเองได้

ต่อมา ฉันได้อ่านว่าพระเจ้าทรงเปิดโปงว่าซาตานใช้วัฒนธรรมดั้งเดิมเพื่อทำให้ผู้คนเสื่อมทรามอย่างไร และฉันก็ได้รับวิจารณญาณแยกแยะบ้างเกี่ยวกับทัศนะผิดๆ ที่ฉันมีอยู่ภายในตัวเอง พระเจ้าผู้ทรงมหิทธิฤทธิ์ตรัสว่า “เมื่อมองที่วัฒนธรรมจีนดั้งเดิม ชาวจีนเน้นย้ำความกตัญญูรู้คุณเป็นพิเศษ  นับจากโบราณกาลสู่ปัจจุบัน เรื่องนี้ได้รับการเสวนาและได้ถูกมองว่าเป็นส่วนหนึ่งในความเป็นมนุษย์ของผู้คน และเป็นมาตรฐานสำหรับการประเมินวัดว่าใครดีหรือไม่ดี  แน่นอนที่ในสังคมมีการปฏิบัติที่ทำกันเป็นปกติและความเห็นทั่วไปว่า หากลูกไม่กตัญญู พวกเขาจะถูกรังเกียจและกล่าวโทษ พ่อแม่ของพวกเขาก็จะรู้สึกอับอาย และลูกย่อมจะรู้สึกทนไม่ได้ที่จะให้ความมีหน้ามีตาของตนมีจุดด่างพร้อยแบบนี้  ภายใต้อิทธิพลของปัจจัยนานัปการ พ่อแม่ก็ได้รับพิษสงอย่างล้ำลึกเช่นกันจากการคิดแบบดั้งเดิมนี้ด้วย โดยเรียกร้องอย่างปราศจากการคิดหรือการใช้วิจารณญาณแยกแยะให้ลูกของตนมีความกตัญญู  เหตุใดพ่อแม่จึงเลี้ยงดูลูก?  ไม่ใช่เพื่อที่ว่าพวกเขาจะดูแลเจ้าในยามแก่เฒ่าและส่งเจ้าจากไป แต่เพื่อลุล่วงความรับผิดชอบและภาระผูกพันที่พระเจ้าได้ทรงมอบแก่เจ้า  แง่มุมหนึ่งคือ การเลี้ยงดูลูกเป็นสัญชาตญาณหนึ่งของมนุษย์ ขณะที่อีกแง่มุมก็คือ นี่เป็นความรับผิดชอบของมนุษย์  เจ้าให้กำเนิดลูกโดยสัญชาตญาณและความรับผิดชอบ ไม่ใช่เพื่อประโยชน์ของการตระเตรียมให้กับวัยชราและการได้รับการดูแลเมื่อเจ้าแก่ชรา  ทัศนคติเช่นนี้ถูกต้องไม่ใช่หรือ?  (ใช่)  ผู้คนที่ไม่มีลูกจำเป็นต้องทุกข์ยากในยามแก่ชราหรือไม่?  ไม่จำเป็นเลย ถูกไหม?  ผู้คนที่ไม่มีลูกยังคงมีชีวิตอยู่ไปได้จนแก่เฒ่า และบางคนถึงกับมีสุขภาพแข็งแรง สุขสำราญกับบั้นปลาย และลงหลุมไปอย่างสงบ  แน่หรือว่าผู้คนซึ่งมีลูกสามารถสุขสำราญกับบั้นปลายอย่างเป็นสุขและมีสุขภาพแข็งแรง?  (ไม่จำเป็น)  เพราะฉะนั้น สุขภาพ ความสุข สถานการณ์ในการดำรงชีวิต คุณภาพชีวิต และสภาพร่างกายของพ่อแม่ในวัยชรา แท้จริงแล้วไม่มีความสัมพันธ์โดยตรงกับการที่ลูกของตนกตัญญูหรือไม่ แต่สัมพันธ์กับการลิขิตไว้ล่วงหน้าของพระเจ้าและสภาพแวดล้อมในการดำรงชีวิตที่พระองค์ทรงจัดเตรียมให้พวกเขา  ลูกไม่มีภาระผูกพันในการแบกรับความรับผิดชอบต่อสถานการณ์ในการดำรงชีวิตในบั้นปลายของพ่อแม่พวกเขา” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  หลังจากอ่านพระวจนะของพระเจ้า ฉันเข้าใจว่าจุดประสงค์ของการเลี้ยงดูลูกไม่ใช่เพื่อให้ลูกมาดูแลเราในยามแก่เฒ่า และทุกคนต่างก็มีภารกิจและความรับผิดชอบของตัวเอง อย่างไรก็ตาม หลังจากที่ฉันถูกซาตานทำให้เสื่อมทราม ฉันก็ยอมรับความคิดและทัศนะที่มันปลูกฝังในตัวฉัน เช่น “มีคนให้พึ่งพาในยามแก่เฒ่า” “มีคนดูแลในยามแก่เฒ่า” และ “เลี้ยงลูกไว้ดูแลเราในยามแก่เฒ่า” ฉันเชื่อว่าคงไม่ดีแน่ถ้าคนเราไม่มีลูกคอยดูแลในยามแก่เฒ่า เมื่อฉันอายุมากขึ้นและมีปัญหาสุขภาพต่างๆ นานา ฉันก็แค่อยากจะรักษาความสัมพันธ์ที่ดีกับลูกชายและลูกสะใภ้เพื่อที่พวกเขาจะได้ดูแลฉันในอนาคต เมื่อฉันไม่สามารถกลับไปดูแลลูกสะใภ้ที่กำลังตั้งครรภ์ได้เนื่องจากความเสี่ยง ฉันก็ถึงกับไม่อยากทำหน้าที่ของตัวเอง นี่หมายความว่าปัญหาของผู้มาใหม่ไม่เคยได้รับการแก้ไข และการเข้าสู่ชีวิตของพวกเขาก็ล่าช้าออกไป แต่ฉันก็ยังไม่กลับใจ และถึงกับหวังว่าจะได้ถูกย้ายไปทำหน้าที่อื่นเพื่อที่ฉันจะได้กลับบ้านไปดูแลลูกสะใภ้ได้ ฉันคิดว่าฉันเชื่อในพระเจ้ามาหลายปีแล้วและได้ชื่นชมความจริงมากมายจากการจัดเตรียมของพระเจ้า ไม่เพียงแต่ฉันไม่ได้ทำหน้าที่ของตัวเองอย่างถูกควรเพื่อตอบแทนพระเจ้า แต่ฉันยังกล้าละทิ้งหน้าที่ของตัวเองเพื่อไปเอาใจลูกชายและลูกสะใภ้อีกด้วย เมื่อมีเรื่องเกิดขึ้นกับฉัน ฉันก็เอาแต่คิดถึงทางออกของตัวเอง ฉันไม่ได้แสดงการอุทิศตนต่อหน้าที่ของตัวเองเลยแม้แต่น้อย ฉันมีความเป็นมนุษย์แบบไหนกัน? ฉันตระหนักว่าทัศนะต่างๆ เช่น “มีคนให้พึ่งพาในยามแก่เฒ่า” “มีคนดูแลในยามแก่เฒ่า” และ “เลี้ยงลูกไว้ดูแลเราในยามแก่เฒ่า” เป็นเล่ห์กลที่ซาตานใช้เพื่อควบคุมผู้คน การใช้ชีวิตตามทัศนะเหล่านี้ทำให้ฉันไม่เชื่อในอธิปไตยของพระเจ้า ไม่นบนอบและกบฏต่อพระเจ้า และขาดความสำนึกถึงภาระในหน้าที่ของตัวเอง ฉันเกือบจะสูญเสียโอกาสในการทำหน้าที่ของตัวเอง ถ้าฉันยึดติดทัศนะเหล่านี้ต่อไป ฉันก็จะสูญเสียโอกาสที่จะได้รับความรอด และฉันก็จะทำลายตัวเองอย่างแท้จริง จากนั้นฉันก็นึกถึงประสบการณ์การเจ็บป่วยของฉันในช่วงไม่กี่ปีที่ผ่านมา ในปี 2018 ฉันไม่สามารถยืดแขนให้ตรงได้เนื่องจากโรคกระดูกคอเสื่อมกดทับเส้นประสาท พี่น้องหญิงที่เป็นเจ้าภาพซื้อยามาให้ฉัน และต่อมา ในที่สุดฉันก็สามารถยืดแขนให้ตรงได้อีกครั้ง นอกจากนี้ ฉันยังเป็นโรคหลอดเลือดสมองตีบในปี 2020 และหมอบอกว่าโรคของฉันรักษายาก โดยไม่คาดคิด พี่น้องหญิงสูงอายุคนหนึ่งให้ยารักษาโรคหลอดเลือดสมองตีบฉันมาสี่กล่อง หลังจากกินยา สุขภาพของฉันก็ค่อยๆ ดีขึ้น ฉันไม่ได้หายดีจากการเจ็บป่วยเหล่านี้ในช่วงไม่กี่ปีหลังโดยพึ่งพาลูกชาย แต่เป็นพระเจ้าที่ทรงจัดการเตรียมการผู้คน เหตุการณ์ และสิ่งทั้งหลายครั้งแล้วครั้งเล่าเพื่อที่ฉันจะได้หายดีจากการเจ็บป่วย ฉันยังมีชีวิตอยู่ได้ในวันนี้ก็เพราะการคุ้มครองของพระเจ้า! ฉันต้องละทิ้งเหตุผลวิบัติของซาตาน เช่น “มีคนให้พึ่งพาในยามแก่เฒ่า” และ “มีคนให้พึ่งพิงในยามแก่เฒ่า” และวางใจมอบตัวเองให้พระเจ้า โดยใช้เวลาที่เหลืออยู่ทำหน้าที่อย่างถูกควรเพื่อทำให้พระเจ้าพอพระทัย

หลังจากนั้น ฉันได้อ่านพระวจนะของพระเจ้าอีกบทตอนหนึ่งที่ว่า พระเจ้าตรัสว่า “พ่อแม่ไม่ควรเรียกร้องให้ลูกของตนกตัญญู และดูแลตนในวัยชรา รวมทั้งแบกรับชีวิตบั้นปลายของพ่อแม่เป็นภาระ—ไม่มีความจำเป็นสำหรับเรื่องนี้  ในแง่หนึ่ง นี่ก็คือท่าทีที่พ่อแม่ควรมีต่อลูกของตน และในอีกแง่หนึ่ง นี่ก็คือศักดิ์ศรีที่พ่อแม่ควรมี  แน่นอนว่า ยังมีแง่มุมหนึ่งที่สำคัญยิ่งกว่าก็คือ นี่เป็นหลักธรรมที่สิ่งมีชีวิตทรงสร้างที่เป็นพ่อแม่ควรยึดถือในการปฏิบัติต่อลูกของตน  หากลูกของเจ้ากตัญญู และเต็มใจดูแลเจ้า เจ้าก็ไม่จำเป็นต้องปฏิเสธพวกเขา หากพวกเขาไม่เต็มใจทำเช่นนั้น เจ้าก็ไม่จำเป็นต้องครวญคร่ำรำพันตลอดทั้งวัน รู้สึกไม่ชูใจหรือไม่พึงพอใจอยู่ในหัวใจ หรือแค้นเคืองในตัวลูก  เจ้าควรรับผิดชอบและแบกภาระชีวิตและการอยู่รอดของเจ้าเองเท่าที่เจ้าสามารถทำได้ เจ้าไม่ควรผลักภาระนั้นไปให้ผู้อื่นโดยเฉพาะลูกของเจ้า  เจ้าควรเผชิญชีวิตไม่มีลูกเคียงข้างหรือคอยให้ความช่วยเหลือด้วยการเตรียมพร้อมและอย่างถูกต้อง และต่อให้เจ้าอยู่ห่างจากลูก เจ้าก็ควรยังคงสามารถเผชิญหน้ากับสิ่งใดก็ตามที่ชีวิตนำพามาสู่เจ้าได้ด้วยตัวเอง  แน่นอนว่า หากเจ้าพึงต้องได้รับการช่วยเหลือที่จำเป็นจากลูก เจ้าก็ขอพวกเขาได้ แต่ไม่ควรอยู่บนพื้นฐานของความคิดและทัศนคติที่ผิดพลาดว่า ลูกต้องกตัญญูต่อพ่อแม่ของตน หรือเจ้าพึ่งพาพวกเขาให้ดูแลในยามที่เจ้าแก่ชรา  แทนที่จะเป็นเช่นนั้น ทั้งสองฝ่ายควรลงมือทำสิ่งต่างๆ ให้พ่อแม่ของตนหรือลูกของตนจากมุมมองของการลุล่วงหน้าที่รับผิดชอบของตน  ในหนทางนี้ จึงสามารถจัดการกับความสัมพันธ์ระหว่างพ่อแม่กับลูกอย่างสมเหตุสมผล  แน่นอนว่า หากทั้งสองฝ่ายต่างมีความสมเหตุสมผล ให้พื้นที่กันและกัน อีกทั้งเคารพกันและกัน พวกเขาย่อมสามารถเข้ากันได้ดีขึ้นและกลมเกลียวกัน ทะนุถนอมความรักใคร่ในครอบครัว อีกทั้งทะนุถนอมความเอาใจใส่ ความห่วงใย และความรักที่มีต่อกันไว้ได้ในที่สุดอย่างแน่นอน  แน่นอนว่า การทำสิ่งเหล่านี้บนพื้นฐานของความเคารพและความเข้าใจต่อกันและกันนั้น ค่อนข้างสอดคล้องกับความเป็นมนุษย์และค่อนข้างเหมาะสม” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  พระเจ้าตรัสว่า “พ่อแม่ไม่ควรเรียกร้องให้ลูกของตนกตัญญู และดูแลตนในวัยชรา รวมทั้งแบกรับชีวิตบั้นปลายของพ่อแม่เป็นภาระ—ไม่มีความจำเป็นสำหรับเรื่องนี้  ในแง่หนึ่ง นี่ก็คือท่าทีที่พ่อแม่ควรมีต่อลูกของตน และในอีกแง่หนึ่ง นี่ก็คือศักดิ์ศรีที่พ่อแม่ควรมี”  ถ้อยคำเหล่านี้กินใจฉันมาก พระเจ้าได้ทรงบอกเราอย่างชัดเจนว่าความสัมพันธ์ระหว่างพ่อแม่กับลูกควรตั้งอยู่บนพื้นฐานของความห่วงใยและความเข้าใจซึ่งกันและกัน และไม่ควรเกี่ยวข้องกับการต่อรองใดๆ ทุกคนต่างก็มีภารกิจของตัวเอง และในฐานะพ่อแม่ เราไม่ควรขอให้ลูกๆ ของเราเลี้ยงดูและดูแลเรา ผู้สูงอายุก็ควรใช้ชีวิตอย่างมีศักดิ์ศรีและไม่ควรคิดที่จะพึ่งพาการดูแลของลูกๆ อยู่เสมอ แม้ว่าฉันจะเลี้ยงดูลูกชายมา แต่ตอนนี้เขาก็โตและพึ่งพาตัวเอง และเขาก็ไม่ได้เกี่ยวข้องอะไรกับฉันมากนักแล้ว ทุกคนต่างก็มีเส้นทางชีวิตของตัวเองและต้องเผชิญกับสิ่งที่เกิดขึ้นในชีวิตโดยไม่พึ่งพาใคร อย่างไรก็ตาม ตลอดเวลาที่ผ่านมา ฉันอยากให้ลูกชายดูแลฉันในยามแก่เฒ่า และไม่กล้าที่จะมีประสบการณ์กับชีวิตที่พระเจ้าได้ทรงจัดการเตรียมการไว้ให้ฉันด้วยตัวเอง ฉันใช้ชีวิตอย่างมีศักดิ์ศรีที่ไหนกัน? พอได้กินและดื่มพระวจนะของพระเจ้า มุมมองของฉันก็เริ่มเปลี่ยนไป และฉันก็รู้สึกเป็นอิสระมากขึ้นเยอะ

วันหนึ่ง ฉันได้รับจดหมายจากทางบ้าน ในจดหมายบอกว่าลูกสะใภ้ของฉันคลอดลูกแล้ว และขอให้ฉันกลับไปดูแลเธอ ฉันรู้สึกหวั่นไหวเล็กน้อยและคิดว่า “ตอนนี้ฉันยุ่งกับหน้าที่ของฉันมาก ถ้าฉันกลับบ้านจริงๆ ฉันก็ไม่รู้ว่าจะต้องใช้เวลานานแค่ไหนกว่าจะกลับมาที่นี่ได้อีก นี่จะทำให้งานของคริสตจักรล่าช้า นอกจากนี้ ที่ผ่านมา พรรคคอมมิวนิสต์จีนก็พยายามจะจับกุมฉัน การกลับไปน่าจะมีความเสี่ยง แต่ถ้าฉันไม่กลับไป แล้วถ้าลูกชายกับลูกสะใภ้ตัดความสัมพันธ์กับฉันล่ะ? ฉันยังต้องพึ่งพาพวกเขาให้ดูแลฉันในยามแก่เฒ่า ถ้าไม่ได้ผลจริงๆ ฉันก็คงต้องกลับไป” เมื่อคิดเช่นนี้ ฉันก็ตระหนักว่าตัวเองยังคงอยากพึ่งพาลูกชายในยามแก่เฒ่า ฉันจึงแสวงหาความจริงที่เกี่ยวข้องกับปัญหาของฉัน ฉันได้อ่านพระวจนะของพระเจ้าที่ว่า “พระเจ้าไม่ได้ทรงจ่ายราคาเพื่อคนแต่ละคนในช่วงหลายทศวรรษตั้งแต่ที่พวกเขาถือกำเนิดมาจนถึงปัจจุบันเท่านั้น  ตามสายพระเนตรของพระเจ้า เจ้าได้มายังโลกนี้นับครั้งไม่ถ้วนและได้กลับมาเกิดใหม่นับครั้งไม่ถ้วนแล้ว  ผู้ใดกำกับดูแลเรื่องนี้?  พระเจ้าทรงกำกับดูแลเรื่องนี้  เจ้าไม่มีทางล่วงรู้สิ่งเหล่านี้… พระเจ้าทรงตรากตรำเพื่อคนคนหนึ่งมากนัก!  บางคนกล่าวว่า ‘ฉันอายุหกสิบปีแล้ว  พระเจ้าทรงสอดส่องดูแลฉันมาตลอดหกสิบปี ทรงคุ้มครองฉันและทรงนำฉัน  หากเมื่อฉันแก่ตัว ปฏิบัติหน้าที่ไม่ได้และทำสิ่งใดไม่ได้แล้ว—พระเจ้าจะยังคงใส่พระทัยเรื่องของฉันหรือไม่?’  การพูดจาเช่นนี้ไร้สาระมิใช่หรือ?  พระเจ้าไม่ได้ทรงดูแลคุ้มครองคนและมีอธิปไตยเหนือชะตากรรมของพวกเขาเพียงชั่วชีวิตเดียวเท่านั้น  หากนี่เป็นเรื่องเพียงชั่วชีวิตเดียว ชั่วอายุขัยเดียวเท่านั้น ก็ย่อมจะแสดงให้เห็นไม่ได้ว่าพระเจ้าทรงมหิทธิฤทธิ์และทรงมีอธิปไตยเหนือทุกสิ่ง  พระราชกิจที่พระเจ้าทรงลงแรงทำและราคาที่พระองค์ทรงจ่ายเพื่อคนคนหนึ่งนั้นไม่ใช่เพียงเพื่อจัดแจงเตรียมสิ่งที่พวกเขาจะทำในชีวิตนี้เท่านั้น แต่เพื่อจัดแจงเตรียมชีวิตจำนวนนับไม่ถ้วนให้แก่พวกเขา  พระเจ้าทรงรับผิดชอบดวงจิตทุกดวงที่กลับชาติมาเกิดใหม่อย่างเต็มที่  พระองค์ทรงพระราชกิจด้วยความเอาพระทัยใส่  จ่ายราคาเป็นชีวิตของพระองค์ นำทุกคนและจัดแจงเตรียมชีวิตแต่ละชาติให้แก่พวกเขา  พระเจ้าทรงตรากตรำและยอมลำบากเช่นนี้เพื่อมนุษย์ พระองค์ประทานความจริงทั้งหมดนี้และชีวิตนี้แก่มนุษย์  หากผู้คนไม่ปฏิบัติหน้าที่ของสิ่งมีชีวิตทรงสร้างในยุคสุดท้ายนี้ และพวกเขาไม่กลับคืนมาเฉพาะพระพักตร์พระผู้สร้าง—ในท้ายที่สุดแล้ว หากไม่ว่าพวกเขาจะดำรงชีวิตมากี่ชาติและกี่รุ่นคน พวกเขาก็ไม่ทำหน้าที่ของตนให้ดีและทำตามข้อเรียกร้องของพระเจ้าไม่ได้—เช่นนั้นแล้ว หนี้ที่พวกเขาติดค้างพระเจ้าย่อมจะมากมายเกินไปมิใช่หรือ?  พวกเขาย่อมจะไม่คู่ควรกับราคาทั้งหมดที่พระเจ้าทรงจ่ายไปมิใช่หรือ?  พวกเขาย่อมจะไร้มโนธรรมเต็มที ไม่สมควรที่จะถูกเรียกว่าคน เพราะหนี้ที่พวกเขาติดค้างพระเจ้าไว้ย่อมจะมีมากเกินไป… พระคุณ ความรัก และความกรุณาที่พระเจ้าทรงแสดงให้มนุษย์เห็นไม่ได้เป็นเพียงท่าทีอย่างหนึ่งเท่านั้น—ทั้งหมดนั้นคือข้อเท็จจริงเช่นกัน  นั่นเป็นข้อเท็จจริงอันใด?  ข้อเท็จจริงว่าพระเจ้าทรงบรรจุพระวจนะของพระองค์ไว้ในตัวเจ้า ประทานความรู้แจ้งแก่เจ้า เพื่อที่เจ้าอาจมองเห็นสิ่งที่น่ารักเกี่ยวกับพระองค์ และเห็นว่าทั้งหมดในโลกนี้มีที่มาที่ไปอย่างไร เพื่อให้หัวใจของเจ้าเปี่ยมด้วยความสว่าง เปิดโอกาสให้เจ้าเข้าใจพระวจนะของพระองค์และความจริง  ในหนทางนี้เจ้าย่อมได้รับความจริงโดยไม่รู้ตัว  พระเจ้าทรงพระราชกิจในตัวเจ้ามากมายเหลือเกินในหนทางที่เป็นจริงมาก ส่งผลให้เจ้าสามารถได้รับความจริง  เมื่อเจ้าได้รับความจริง เมื่อเจ้าได้รับสิ่งที่ล้ำค่าที่สุดซึ่งก็คือชีวิตนิรันดร์ เจตนารมณ์ของพระเจ้าย่อมได้รับการตอบสนอง  เมื่อพระเจ้าทรงมองเห็นว่าผู้คนกำลังไล่ตามเสาะหาความจริง และเต็มใจที่จะร่วมมือกับพระองค์ พระองค์ย่อมพอพระทัยและเป็นสุข  จากนั้นพระองค์ก็ทรงมีท่าทีอย่างหนึ่ง ระหว่างที่ทรงมีท่าทีเช่นนั้นอยู่ พระองค์ย่อมเสด็จไปทรงพระราชกิจ ทรงเห็นชอบและประทานพรแก่มนุษย์  พระองค์ตรัสว่า ‘เราจะให้รางวัลเจ้าเป็นพรที่สมควรแก่เจ้า’  และแล้วเจ้าก็จะได้รับความจริงและชีวิต  เมื่อเจ้ารู้จักพระผู้สร้างและพระองค์ทรงซาบซึ้งในตัวเจ้า เจ้าจะยังคงรู้สึกว่างเปล่าในหัวใจของเจ้าหรือไม่?  เจ้าจะไม่รู้สึก  เจ้าจะรู้สึกว่าได้รับการเติมเต็มและรู้สึกชื่นชมยินดี  นี่หมายความว่าชีวิตของคนเรามีคุณค่ามิใช่หรือ?  นี่คือชีวิตที่มีค่าและมีความหมายมากที่สุด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การยอมลำบากเพื่อให้ได้รับความจริงมีนัยสำคัญอันใหญ่หลวง)  หลังจากอ่านพระวจนะของพระเจ้า ฉันก็รู้สึกตื้นตันมาก พระเจ้าทรงควบคุมและมีอธิปไตยเหนือชะตากรรมของมวลมนุษย์ และพระองค์เท่านั้นที่ทรงเป็นที่พึ่งพิงของฉัน ฉันคิดถึงว่าตลอดหลายปีที่ฉันติดตามพระเจ้าและทำหน้าที่มา พระเจ้าทรงนำและคุ้มครองฉันอยู่เสมอ และฉันก็ได้เห็นกิจการมากมายของพระเจ้า เมื่อมีพระเจ้าอยู่เคียงข้างฉัน ฉันยังจะวิตกกังวลอะไรอีก? ณ ช่วงเวลาที่สำคัญนี้ในพระราชกิจของพระเจ้า ถ้าฉันยังคงใช้ชีวิตเพื่อครอบครัวและเนื้อหนังของตัวเองต่อไป ไม่ทำหน้าที่ของตัวเองเพื่อรักษาความสัมพันธ์กับลูกชาย และในที่สุดก็สูญเสียโอกาสที่จะได้รับความรอด นั่นจะเป็นเรื่องโง่เขลาอย่างแท้จริง! ฉันแค่อยากจะอุทิศทุกอย่างที่ทำได้เพื่อลุล่วงหน้าที่ของตัวเองในช่วงชีวิตที่เหลืออยู่ แม้ว่าลูกชายของฉันจะไม่ดูแลฉันในยามแก่เฒ่า ฉันก็ไม่จำเป็นต้องวิตกกังวล ฉันจะแค่มีประสบการณ์กับมันโดยการพึ่งพาพระเจ้า ตอนนี้ ฉันยุ่งอยู่กับการทำหน้าที่ของตัวเองทุกวัน และฉันก็รู้สึกผ่อนคลายและเป็นอิสระอย่างยิ่ง

หลังจากประสบการณ์นี้ เรื่องที่ลึกซึ้งที่สุดที่ฉันตระหนักคือ พระเจ้าทรงเป็นที่พึ่งพิงที่แท้จริงของฉัน พระเจ้าเท่านั้นที่สามารถทรงแสดงความจริง ชี้เส้นทางที่ถูกต้องในชีวิตให้เรา และนำเราไปสู่การใช้ชีวิตที่มีความหมาย ขอบคุณพระเจ้าผู้ทรงมหิทธิฤทธิ์!


51. ก้าวผ่านความรู้สึกติดค้างที่ฉันมีต่อพ่อ

โดย หลานอวี่ ประเทศจีน

แสงแดดยามบ่ายในฤดูหนาวนั้นอ่อนโยนและนุ่มนวล ส่องผ่านหน้าต่างลงบนขอบหน้าต่างที่เต็มไปด้วยต้นไม้ และกระถางไม้ดอกไม้ประดับหลายกระถางก็ดูดซับแสงแดดที่หล่อเลี้ยงชีวิตด้วยความกระหาย หลานอวี่มองออกไปนอกหน้าต่าง และรู้สึกถึงกลิ่นอายของอิสรภาพ เธอถูกตัดสินจำคุกสามปีสี่เดือนเพราะเชื่อในพระเจ้า และเพิ่งได้รับการปล่อยตัว พี่สาวของเธอก็เคยถูกจับกุมมาแล้วสองครั้ง อีกทั้งพ่อของเธอก็ถูกจับกุมและถูกตัดสินจำคุกสามปีครึ่ง หลังจากได้รับการปล่อยตัว พวกเขายังคงถูกเฝ้าติดตามอย่างใกล้ชิดในฐานะเป้าหมายสำคัญของรัฐบาลพรรคคอมมิวนิสต์จีน พวกเขาต่างพลัดพรากจากกันมานานกว่าสิบปี และไม่สามารถกลับมาพบกันได้ ต่อมา ด้วยความช่วยเหลือของพี่น้องชายหญิง หลานอวี่จึงติดต่อกับพ่อของเธอได้ และความคิดถึงที่ถูกเก็บกดไว้นานกว่าสิบปีก็ไม่อาจควบคุมได้อีกต่อไป ในที่สุด เธอก็จะได้พบพ่อที่เธอเฝ้าคิดถึงมานานแสนนาน!  หลานอวี่เต็มไปด้วยความตื่นเต้น และรีบไปยังสถานที่ที่เธอจะได้กลับมาพบกับพ่อของเธอ ขณะที่เธอกำลังจะถึงจุดหมาย หลานอวี่มองผ่านหน้าต่างรถ เห็นชายชราคนหนึ่งยืนอยู่ข้างรถแท็กซี่แต่ไกล โดยมีหน้ากากปิดบังใบหน้าไปครึ่งหนึ่ง หลานอวี่พิจารณาชายชราคนนั้นอย่างละเอียด และทันใดนั้น เธอก็ขมวดคิ้วและจ้องชายชราคนนั้นด้วยดวงตาเบิกกว้าง นั่นพ่อของเธอที่ไม่ได้พบกันมาสิบสี่ปีไม่ใช่หรือ?  ผมสีดอกเลาโผล่ออกมาจากใต้หมวกของเขา และชายที่ครั้งหนึ่งเคยแข็งแรงในความทรงจำของเธอก็ไม่ได้ยืนตัวตรงอีกต่อไปแล้ว ชายร่างผอมยืนอยู่ริมถนน พลางมองไปรอบๆ เพื่อหาอะไรบางอย่าง ขณะที่รถของเธอเลี้ยวโค้งและจอดลง หลานอวี่เปิดประตูรถอย่างกระตือรือร้นและโผเข้าหาพ่อของเธอ เธอสะกดกลั้นน้ำตาที่จวนเจียนจะไหลออกมา และเรียกอย่างแผ่วเบาว่า “พ่อ!”  พ่อของเธอตอบว่า “ลูก!”  ดวงตาของเขาคลอหน่วยอยู่ก่อนแล้วขณะที่ขานรับ พร้อมกับเร่งเธอว่า “เร็วเข้า ขึ้นรถ กลับบ้านกัน”

ดวงอาทิตย์ลับขอบฟ้าทางทิศตะวันตก และแสงยามเย็นก็ย้อมทุกมุมของเมืองให้เป็นสีแดง ความหนาวเย็นของฤดูหนาวค่อยๆ แผ่เข้ามา และแม้ลมจะพัดผ่านใบหน้าของหลานอวี่ แต่เธอก็ไม่รู้สึกหนาว หลังจากเข้ามาในบ้าน พ่อของเธอก็รีบจัดที่หลับที่นอนให้เรียบร้อย และถามหลานอวี่ว่าเธออยากกินอะไร และเธอก็รู้สึกว่าตัวเองถูกโอบล้อมด้วยความอบอุ่นและความสุข เมื่อหันศีรษะไป เธอก็พลันเห็นฟิล์มซีทีสแกนแขวนอยู่บนผนัง และเมื่อเปิดประตูห้องเข้าไปในห้องด้านใน เธอก็สังเกตเห็นถุงยาอยู่บนโต๊ะ หลานอวี่เดาว่าพ่อของเธอคงไม่สบาย และเธอก็อดรู้สึกกังวลไม่ได้ หลังอาหารเย็น หลานอวี่กับพ่อของเธอพูดคุยกันถึงประสบการณ์ตลอดหลายปีที่ผ่านมา และเธอได้รู้ว่าพ่อของเธอเคยป่วยเป็นวัณโรคสองครั้งในเรือนจำ ปอดของเขาเสียหายอย่างรุนแรง เขาจะหายใจมีเสียงหวีดและไอออกมาทันทีที่เป็นหวัด ในช่วงสองปีที่ผ่านมา เขายังได้รับการวินิจฉัยว่าเป็นนิ่วในถุงน้ำดีด้วย ช่วงนี้เขากินยาเพื่อควบคุมอยู่ ถ้าอาการทรุดลง เขาจะต้องผ่าตัด เพราะกองกำลังตำรวจของพรรคคอมมิวนิสต์จีนคุกคามตลอดเวลา พ่อของเธอจึงไม่กล้าติดต่อพี่น้องชายหญิงมานานกว่าเก้าปี และไม่สามารถใช้ชีวิตคริสตจักรได้ และพี่น้องชายหญิงก็ทำได้เพียงแอบส่งพระวจนะล่าสุดของพระเจ้า วิดีโอคำพยานจากประสบการณ์ และอื่นๆ ให้พ่อของเธอ เมื่อฟังพ่อเล่าเรื่องเหล่านี้ หลานอวี่ก็รู้สึกทุกข์ใจมาก พ่อของเธอทนทุกข์มากมายเพราะการข่มเหงของพรรคคอมมิวนิสต์จีน และในฐานะลูกสาวของเขา เธอกลับไม่เคยทำอะไรเพื่อเขาเลย เธอรู้สึกว่าตัวเองค่อนข้างอกตัญญู ต่อมา เมื่อญาติๆ ของหลานอวี่ทราบว่าเธอได้รับการปล่อยตัวจากเรือนจำแล้ว พวกเขาก็โทรหาเธอ กำชับเธอซ้ำแล้วซ้ำเล่าว่า “พ่อของเธออายุมากแล้ว สุขภาพก็ไม่ดี เขาต้องมีคนดูแล ตอนนี้เธอกลับมาแล้ว ก็ควรหางานทำ หาเงิน และดูแลเขา” คำพูดของญาติๆ ดังก้องอยู่ในหัวใจของหลานอวี่ และเธอก็คิดว่า “พ่อเลี้ยงดูฉันมา และยังพาฉันมาอยู่เฉพาะพระพักตร์พระเจ้า สอนให้ฉันเลือกเส้นทางที่ถูกต้องในชีวิต ในเมื่อตอนนี้พ่ออายุมากแถมยังป่วยด้วย ฉันควรลุล่วงหน้าที่รับผิดชอบในฐานะลูกสาว อยู่เคียงข้างพ่อเพื่อคอยพูดคุยและดูแล เพื่อให้พ่อใช้ชีวิตแต่ละวันอย่างมีความสุข” หลานอวี่จึงปรึกษาแพทย์ทางออนไลน์เกี่ยวกับอาการป่วยของพ่อ และเธอก็ทำงานหนักเพื่อหาเงิน เพื่อให้พ่อไม่ต้องกังวลว่าจะมีเงินไม่พอสำหรับค่ายาและการรักษา หลานอวี่อยากใช้เวลาอยู่กับพ่อของเธอให้มากขึ้นจริงๆ และทุกครั้งที่เธอเห็นรอยยิ้มบนใบหน้าของพ่อ เธอก็รู้สึกมีความสุข

วันหนึ่ง หลานอวี่กลับมาจากทำงาน พ่อก็บอกเธอว่ามีจดหมายส่งมาจากผู้นำ จดหมายบอกว่า เนื่องจากตำรวจอาจมาคุกคามหลานอวี่ที่บ้านได้ทุกเมื่อ และเธอไม่สามารถทำหน้าที่ของเธอที่นั่นได้ และเนื่องจากตอนนี้คริสตจักรต้องการคนสำหรับหน้าที่ด้านข้อเขียนอย่างเร่งด่วน พวกเขาจึงหวังว่าเธอจะออกจากบ้านไปทำหน้าที่ของเธอได้ หลังจากอ่านจดหมาย หลานอวี่รู้สึกทั้งดีใจและกังวลระคนกัน เธอไม่ได้ทำหน้าที่มาหลายปีแล้ว และในฐานะสิ่งมีชีวิตทรงสร้างที่ได้ชื่นชมทุกสิ่งที่พระเจ้าประทานให้ เธอรู้สึกไม่สบายใจในมโนธรรมของเธอ แต่หลานอวี่ก็ยังอดเป็นห่วงพ่อของเธอไม่ได้ ช่วงนี้อาการป่วยของพ่อแย่ลง และปวดบริเวณถุงน้ำดีทุกวัน ถ้าเธอไปแล้ว ใครจะดูแลเขาถ้าวันหนึ่งเขาต้องผ่าตัด?  ถ้าเธอไปทำหน้าที่ของเธอ ก็จะไม่มีใครอยู่ข้างๆ คอยหยิบน้ำหยิบยาให้เขาเลย หลานอวี่จำได้ว่าเคยได้ยินพ่อพูดครั้งหนึ่งว่า “เพราะพี่สาวของลูกถูกประกาศจับ และลูกถูกจับกุมและถูกตัดสินจำคุก ญาติๆ ของเราต่างก็ตำหนิและบ่นว่าพ่อ และคนในหมู่บ้านก็ตีตัวออกหากจากพ่อ” พ่อของเธอไม่มีใครให้ระบายความทุกข์ในใจ จนกลายเป็นคนคิดลบและอ่อนแอถึงขั้นเคยคิดที่จะจบชีวิตตัวเอง แต่ต่อมา ด้วยการระลึกถึงพระวจนะของพระเจ้า เขาจึงออกมาจากความคิดลบของเขาได้ หลานอวี่กังวลมาก เธอคิดว่า “ถ้าฉันจากบ้านไปทำหน้าที่ของฉัน แล้วพ่อทำเรื่องโง่ๆ ในช่วงที่ทนทุกข์อยู่ล่ะ?  พ่ออายุมากแล้วและต้องการคนดูแล ถ้าฉันจากบ้านไป ญาติและเพื่อนๆ จะมองฉันอย่างไร?  พวกเขาจะไม่พูดกันหรือว่าฉันอกตัญญูและไม่มีความเป็นมนุษย์?  แต่ถ้าอยู่ที่บ้าน ฉันก็จะไม่สามารถทำหน้าที่ของฉันได้ ตั้งแต่ได้รับการปล่อยตัวจากเรือนจำ ตำรวจโทรมาหลายครั้งแล้วเพื่อให้ฉันไปรายงานตัวที่สถานีตำรวจและเซ็นชื่อในหนังสือสำนึกผิด” แค่คิดถึงอนาคตที่เธอจะถูกตำรวจคุกคามอย่างไม่สิ้นสุด จนไม่สามารถเข้าร่วมชุมนุมหรือทำหน้าที่ของเธอได้ ในที่สุดหลานอวี่ก็ตัดสินใจออกจากบ้านไปทำหน้าที่ของเธอ แต่เมื่อเธอเดินออกจากห้องนอนและเห็นร่างที่อ่อนแอของพ่อผ่านหน้าต่างห้องนั่งเล่น ก็ราวกับเห็นภาพพ่ออยู่บ้านเพียงลำพังหลังจากที่เธอจากไป โดยไม่มีใครคอยอยู่เป็นเพื่อน เธอจึงถอยกลับเข้าไปในห้องนอน ร้องไห้พลางอธิษฐานต่อพระเจ้าว่า “ข้าแต่พระเจ้า ข้าพระองค์อยากทำหน้าที่ของข้าพระองค์ แต่ก็ข้าพระองค์กังวลว่าจะไม่มีใครดูแลพ่อ พ่อของข้าพระองค์แก่แล้ว แต่ข้าพระองค์จะไม่ได้อยู่ข้างๆ พ่อเพื่อแสดงความกตัญญู ข้าพระองค์รู้สึกอยู่เสมอว่าการที่ข้าพระองค์ทำแบบนี้คือการไร้ซึ่งความเป็นมนุษย์โดยสิ้นเชิง ข้าแต่พระเจ้า การตัดสินใจนี้ยากเหลือเกิน ขอพระองค์ประทานความรู้แจ้งและชี้แนะข้าพระองค์ เพื่อให้ข้าพระองค์เข้าใจเจตนารมณ์ของพระองค์ด้วยเถิด”

หลังจากอธิษฐานแล้ว หลานอวี่ก็อ่านพระวจนะของพระเจ้า “เมื่อดูสภาพแวดล้อมในการใช้ชีวิตของเจ้าและบริบทรอบตัวเจ้า ถ้าการให้เกียรติพ่อแม่ของเจ้าไม่ขัดแย้งกับการทำให้พระบัญชาของพระเจ้าเสร็จสมบูรณ์และไม่ขัดกับการปฏิบัติหน้าที่ของเจ้า—หรือกล่าวอีกนัยหนึ่งคือ ถ้าการให้เกียรติพ่อแม่ของเจ้าไม่ส่งผลต่อการปฏิบัติหน้าที่ของเจ้าด้วยความจงรักภักดี—เช่นนั้นแล้วเจ้าก็สามารถปฏิบัติตามข้อกำหนดทั้งสองไปพร้อมกันได้  เจ้าไม่จำเป็นต้องแยกจากพ่อแม่อย่างเป็นทางการ และไม่จำเป็นต้องประกาศตัดขาดหรือปฏิเสธพวกเขาอย่างเป็นทางการ  นี่ใช้ได้กับสถานการณ์แบบใด?  (เมื่อการให้เกียรติพ่อแม่ของตนไม่ขัดแย้งกับการปฏิบัติหน้าที่ของคนเรา)  ถูกต้อง  กล่าวอีกนัยหนึ่งก็คือถ้าพ่อแม่ของเจ้าไม่พยายามขัดขวางการเชื่อในพระเจ้าของเจ้า แล้วพวกเขาก็เป็นผู้เชื่อเช่นกัน พวกเขาเกื้อหนุนและหนุนใจเจ้าอย่างแท้จริงให้ปฏิบัติหน้าที่ของเจ้าด้วยความจงรักภักดีและทำให้พระบัญชาของพระเจ้าเสร็จสมบูรณ์ เช่นนั้นแล้วความสัมพันธ์ระหว่างเจ้ากับพ่อแม่ก็ไม่ใช่สัมพันธภาพทางเนื้อหนังในหมู่ญาติตามความหมายทั่วไปของคำที่ใช้ และเป็นสัมพันธภาพระหว่างพี่น้องชายหญิงในคริสตจักร  ในกรณีนั้นนอกจากการมีปฏิสัมพันธ์กับพ่อแม่ฉันพวกพ้องน้องพี่ทั้งชายและหญิงในคริสตจักรแล้ว เจ้ายังต้องลุล่วงความรับผิดชอบบางอย่างซึ่งเป็นการแสดงความกตัญญูต่อพวกเขาอีกด้วย  เจ้าต้องแสดงให้พวกเขาเห็นความห่วงใยเพิ่มขึ้นอีกนิด  ตราบใดที่ไม่ส่งผลต่อการปฏิบัติหน้าที่ของเจ้า นั่นคือตราบใดที่หัวใจของเจ้าไม่ถูกพวกเขาบีบคั้น เจ้าก็สามารถโทรหาพ่อแม่ของเจ้าเพื่อถามไถ่ทุกข์สุขและแสดงความห่วงใยในตัวพวกเขาบ้าง เจ้าสามารถช่วยพวกเขาแก้ไขเรื่องติดขัดบางอย่างและจัดการปัญหาชีวิตให้พวกเขาได้บ้าง เจ้าสามารถช่วยพวกเขาแก้ไขความยากลำบากบางประการที่พวกเขามีเกี่ยวกับการเข้าสู่ชีวิตด้วยซ้ำ—เจ้าสามารถทำเรื่องทั้งหมดนี้ได้  กล่าวอีกนัยหนึ่งคือ ถ้าพ่อแม่ของเจ้าไม่ได้ขวางกั้นการเชื่อในพระเจ้าของเจ้า เจ้าก็ควรรักษาความสัมพันธ์เช่นนี้กับพวกเขาเอาไว้ และควรลุล่วงความรับผิดชอบที่เจ้ามีต่อพวกเขา  แล้วทำไมเจ้าถึงควรแสดงความห่วงใยในตัวพวกเขา ดูแลและถามไถ่ทุกข์สุขของพวกเขา?  เพราะเจ้าเป็นลูกของพวกเขาและมีสัมพันธภาพเช่นนี้กับพวกเขา เจ้ามีความรับผิดชอบอีกแบบหนึ่ง และเพราะความรับผิดชอบนี้ เจ้าจึงต้องถามไถ่ทุกข์สุขของพวกเขาให้มากขึ้นอีกนิดและให้ความช่วยเหลือที่เป็นรูปธรรมแก่พวกเขามากขึ้น  ตราบใดที่การทำเช่นนี้ไม่ส่งผลต่อการปฏิบัติหน้าที่ของเจ้า และตราบใดที่พ่อแม่ของเจ้าไม่ได้ขัดขวางหรือรบกวนความเชื่อที่เจ้ามีในพระเจ้า ตลอดจนการปฏิบัติหน้าที่ของเจ้า แล้วพวกเขาก็ไม่ได้เหนี่ยวรั้งเจ้าไว้เช่นกัน ตราบนั้นก็ย่อมเป็นปกติและเหมาะสมที่เจ้าจะลุล่วงความรับผิดชอบที่เจ้ามีต่อพวกเขา และเจ้าต้องทำตามนี้จนถึงขั้นที่มโนธรรมของเจ้าไม่ติเตียนเจ้า—นี่คือมาตรฐานขั้นต่ำสุดที่เจ้าต้องทำ  ถ้าเจ้าไม่สามารถให้เกียรติพ่อแม่ของเจ้าที่บ้านเพราะรูปการณ์ที่แวดล้อมตัวเจ้าอยู่ส่งผลกระทบและกีดขวางเอาไว้ เช่นนั้นแล้วเจ้าก็ไม่ต้องยึดถือกฎเกณฑ์ข้อนี้  เจ้าควรยอมให้เป็นไปตามการจัดวางเรียบเรียงของพระเจ้าและนบนอบการจัดแจงเตรียมการของพระองค์ เจ้าไม่จำเป็นต้องยืนกรานที่จะให้เกียรติพ่อแม่ของตน” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (4)) “พระเจ้าทรงเรียกร้องสิ่งที่ต่างออกไปจากผู้คนที่แตกต่างกัน พระองค์ทรงมีข้อพึงประสงค์ที่แตกต่างอย่างชัดเจนสำหรับพวกเขา  ผู้ที่ทำหน้าที่เป็นผู้นำและคนทำงานถูกพระเจ้าเรียกมา พวกเขาจึงต้องประกาศตัดขาด ไม่สามารถอยู่กับพ่อแม่ของตนและให้เกียรติพ่อแม่ได้  พวกเขาควรยอมรับพระบัญชาของพระเจ้าและตัดขาดจากทุกสิ่งเพื่อมาติดตามพระองค์  นั่นคือสถานการณ์แบบหนึ่ง  ผู้ที่ติดตามอย่างสม่ำเสมอนั้นไม่ได้ถูกพระเจ้าเรียกมา พวกเขาจึงอยู่กับพ่อแม่ของตนและให้เกียรติพ่อแม่ได้  ไม่มีรางวัลในการทำเช่นนี้ และพวกเขาจะไม่ได้รับพรอันใดจากการทำเช่นนี้ แต่หากพวกเขาไม่แสดงความกตัญญูให้เห็น เช่นนั้นแล้วพวกเขาก็ไร้ซึ่งความเป็นมนุษย์  อันที่จริงการให้เกียรติพ่อแม่ของตนเป็นเพียงความรับผิดชอบอย่างหนึ่ง และห่างไกลจากการปฏิบัติความจริง  การนบนอบพระเจ้าต่างหากที่เป็นการปฏิบัติความจริง การยอมรับพระบัญชาของพระเจ้าต่างหากที่สำแดงถึงการเชื่อฟังพระเจ้า และผู้ที่ตัดขาดจากทุกสิ่งเพื่อมาทำหน้าที่ของตนนั่นเองคือผู้ที่ติดตามพระเจ้า  สรุปแล้วงานที่สำคัญที่สุดที่อยู่เบื้องหน้าเจ้าก็คือการปฏิบัติหน้าที่ของตนให้ดี  นั่นคือการปฏิบัติความจริง และเป็นการสำแดงถึงการเชื่อฟังพระเจ้า” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (4))  หลานอวี่ใคร่ครวญพระวจนะของพระเจ้า และเธอก็ตระหนักว่าการกตัญญูต่อพ่อแม่เป็นหน้าที่รับผิดชอบที่คนเราควรลุล่วง และภายใต้สภาพการณ์ที่ไม่ส่งผลต่อหน้าที่ของคนเราและสถานการณ์ที่เอื้ออำนวย คนเราสามารถลุล่วงหน้าที่รับผิดชอบในการกตัญญูต่อพ่อแม่ของตนได้ อย่างไรก็ตาม หากเงื่อนไขไม่เอื้ออำนวย ก็ต้องเลือกโดยพิจารณาจากสถานการณ์และหน้าที่ที่ตนกำลังทำอยู่ เช่นเดียวกับพี่น้องชายหญิงบางคนที่ยังไม่ถูกพรรคคอมมิวนิสต์จีนจับกุม และไม่ได้แบกรับงานสำคัญในคริสตจักร คนเหล่านี้สามารถดูแลพ่อแม่ของตนในขณะที่ทำหน้าที่ของตนได้ แต่บางคนเผชิญกับการไล่ล่าและการข่มเหงจากพรรคคอมมิวนิสต์จีน และพวกเขาก็ทำหน้าที่ของตนไม่ได้ถ้าไม่ออกจากบ้าน ดังนั้นในสถานการณ์เช่นนี้ พวกเขาจึงไม่สามารถคิดแต่การดูแลพ่อแม่เท่านั้น แต่ต้องให้ความสำคัญกับหน้าที่ของตนก่อน หลานอวี่คิดว่า แม้เธอจะสามารถดูแลพ่อของเธอที่บ้านได้ แต่ตำรวจของพรรคคอมมิวนิสต์จีนก็คอยคุกคามและข่มขู่เธออยู่เสมอ ดังนั้นเธอจึงไม่สามารถทำหน้าที่ของเธอที่บ้านได้ หน้าที่ด้านข้อเขียนกำลังขาดคน และเธอก็ต้องคำนึงถึงงานของคริสตจักร ในฐานะสิ่งมีชีวิตทรงสร้าง นอกจากหน้าที่รับผิดชอบต่อพ่อแม่ของตนแล้ว ผู้คนยิ่งควรนมัสการพระผู้สร้างและลุล่วงหน้าที่ของตนในฐานะสิ่งมีชีวิตทรงสร้าง หลานอวี่จำได้ว่าองค์พระเยซูเจ้าตรัสว่า “ใครที่รักบิดามารดายิ่งกว่ารักเรา ก็ไม่มีค่าควรกับเรา” (มัทธิว 10:37)  พระเจ้าทรงกำหนดให้ผู้คนละทิ้งทุกสิ่งเพื่อทำให้พระองค์พึงพอพระทัย เหมือนที่เปโตรและยอห์นทำ พวกเขาสามารถตัดสินใจละทิ้งพ่อแม่และความรักใคร่ในครอบครัว เพื่อติดตามองค์พระผู้เป็นเจ้าและประกาศข่าวประเสริฐ และในสายพระเนตรของพระเจ้าแล้ว พวกเขามีความเป็นมนุษย์ หลานอวี่เคยคิดเสมอว่าคนที่ไม่กตัญญูต่อพ่อแม่คือคนที่มีความเป็นมนุษย์ที่แย่ที่สุด แต่ตอนนี้เธอเข้าใจว่า พระเจ้าไม่ได้ทรงวัดว่าคนคนหนึ่งมีความเป็นมนุษย์หรือไม่จากความกตัญญูต่อที่คนคนนั้นมีต่อพ่อแม่ของตน แต่ทรงวัดจากการที่คนคนนั้นสามารถทำหน้าที่ในฐานะสิ่งมีชีวิตทรงสร้างให้ดีเพื่อทำให้พระองค์พึงพอพระทัยหรือไม่ หลานอวี่นึกถึงการที่เธอลังเลและคิดมากเมื่อเผชิญกับหน้าที่ของเธอ เอาแต่กังวลเรื่องพ่อ จนไม่สามารถทำหน้าที่ของตัวเองได้ แต่ถึงแม้เธอจะกลายเป็นลูกกตัญญูที่ได้รับคำชมอย่างมากก็ตาม เธอก็จะไม่มีความจงรักภักดีต่อพระเจ้า และพระเจ้าจะไม่ทรงเห็นชอบ เธอตระหนักว่าสิ่งที่สำคัญที่สุดในตอนนี้คือการทำหน้าที่ของสิ่งมีชีวิตทรงสร้าง และสิ่งนี้เท่านั้นคือคุณค่าของการมีชีวิตอยู่ของเธอ เมื่อคิดได้เช่นนี้ หลานอวี่ก็รู้สึกเป็นอิสระและยินดีที่จะออกจากบ้านไปทำหน้าที่ของเธอ

หลานอวี่จึงสิ้นสุดช่วงเวลาสามเดือนที่ได้อยู่ร่วมกับพ่อ และจากบ้านไปเพื่อทำหน้าที่ของเธอที่อื่น แต่ลึกๆ ในใจ เธอยังคงรู้สึกกังวลและเป็นห่วงพ่อของเธอ และเธอก็รู้สึกผิด เอาแต่คิดว่าเมื่อไรเธอจะกลับไปเยี่ยมได้อีก ครั้งหนึ่ง พี่น้องหญิงที่ร่วมงานกับเธอกลับบ้านไปจัดการธุระบางอย่าง และเมื่อคิดว่าพี่น้องหญิงคนนี้จะได้กลับไปพบครอบครัว หลานอวี่ก็ไม่สามารถทำใจให้สงบลงได้อีกต่อไป ดวงตาของเธอจับจ้องอยู่ที่คอมพิวเตอร์ แต่ภาพของพ่อที่นั่งอยู่บนเก้าอี้รอให้เธอกลับบ้านก็ผุดขึ้นมาในความคิดของเธอ ตำรวจได้ไปคุกคามพ่อหรือเปล่า?  พ่อเป็นอย่างไรบ้าง?  อาการป่วยของพ่อแย่ลงหรือเปล่า?  ญาติและเพื่อนๆ จะพูดถึงเธออย่างไรที่เธอทิ้งบ้านมาทั้งที่พ่อยังป่วยอยู่?  จิตใจของหลานอวี่เต็มไปด้วยความคิดเหล่านี้ และเธอก็ไม่สามารถจดจ่อกับงานที่อยู่ตรงหน้า เธอตระหนักว่าสภาวะของตัวเองไม่ถูกต้อง จึงอธิษฐานต่อพระเจ้า ในช่วงเฝ้าเดี่ยว เธอได้อ่านพระวจนะของพระเจ้าบทตอนหนึ่งที่เป็นประโยชน์ต่อเธอมาก  พระเจ้าผู้ทรงมหิทธิฤทธิ์ตรัสว่า “ผู้คนส่วนใหญ่เลือกที่จะจากบ้านมาปฏิบัติหน้าที่ของตน ส่วนหนึ่งเป็นเพราะรูปการณ์แวดล้อมที่เกิดขึ้นจริงครอบคลุมอยู่ ซึ่งทำให้พวกเขาจำเป็นที่จะต้องผละจากพ่อแม่ของตน ไม่อาจอยู่ข้างกายพ่อแม่เพื่อดูแลและอยู่เป็นเพื่อนได้  ไม่ใช่ว่าพวกเขาเต็มใจเลือกที่จะจากพ่อแม่มา นี่คือเหตุผลตามความเป็นจริง  อีกอย่างหนึ่ง ถ้ากล่าวตามความรู้สึกส่วนตัวแล้ว เจ้าออกมาปฏิบัติหน้าที่ของตนไม่ใช่เพราะเจ้าอยากผละจากพ่อแม่และหนีความรับผิดชอบของเจ้า แต่เป็นเพราะพระเจ้าทรงเรียก  เจ้าไม่มีทางเลือกนอกจากผละจากพ่อแม่ของตนเพื่อที่จะให้ความร่วมมือในพระราชกิจของพระเจ้า ยอมรับการทรงเรียกของพระองค์ และปฏิบัติหน้าที่ของสิ่งมีชีวิตทรงสร้าง เจ้าไม่อาจอยู่ข้างกายเป็นเพื่อนพวกเขาและดูแลเอาใจใส่พวกเขาได้  เจ้าไม่ได้ผละจากพวกเขาเพื่อหลีกเลี่ยงความรับผิดชอบ ถูกต้องหรือไม่?  การจากพวกเขามาเพื่อหลีกเลี่ยงความรับผิดชอบของเจ้า กับการต้องจากพวกเขาเพื่อตอบรับการทรงเรียกของพระเจ้าและปฏิบัติหน้าที่ของเจ้า—สองสิ่งนี้มีธรรมชาติที่ต่างกันมิใช่หรือ?  (ใช่)  ในหัวใจของเจ้า เจ้าย่อมมีความคิดและความผูกพันทางอารมณ์ต่อพ่อแม่ ความรู้สึกของเจ้าไม่ได้ว่างเปล่า  ถ้ารูปการณ์แวดล้อมที่เกิดขึ้นจริงเปิดโอกาสให้ และเจ้าสามารถอยู่เคียงข้างพวกเขาพลางปฏิบัติหน้าที่ของเจ้าไปด้วยได้ เช่นนั้นแล้วเจ้าย่อมเต็มใจที่จะอยู่ข้างกายพวกเขา ดูแลพวกเขาเป็นประจำและลุล่วงความรับผิดชอบของเจ้า  แต่เพราะรูปการณ์ที่เกิดขึ้นจริง เจ้าจึงต้องจากพวกเขามา ไม่สามารถอยู่ข้างกายพวกเขาได้  ไม่ใช่ว่าเจ้าไม่อยากลุล่วงความรับผิดชอบของตนในฐานะลูกของพวกเขา แต่เป็นเพราะเจ้าทำไม่ได้… อันที่จริง เจ้าไม่ได้อกตัญญู เจ้ายังไม่ถึงขั้นไร้ซึ่งความเป็นมนุษย์ที่ไม่อยากดูแลพ่อแม่หรือลุล่วงความรับผิดชอบที่เจ้ามีต่อพ่อแม่  การที่เจ้าต้องเลือกทางนี้ก็ด้วยเหตุผลต่างๆ นานาตามสภาพความเป็นจริง ดังนั้นเจ้าจึงไม่ได้อกตัญญู” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (16))  หลังจากอ่านพระวจนะของพระเจ้าแล้ว หลานอวี่ก็เข้าใจว่า เมื่อผู้คนจากพ่อแม่ไปทำหน้าที่ของตนเพราะการเชื่อในพระเจ้า นี่ไม่ใช่การอกตัญญู เพราะเจตนาของพวกเขาไม่ใช่เพื่อหลีกเลี่ยงความรับผิดชอบ แต่เพื่อทำหน้าที่ของสิ่งมีชีวิตทรงสร้าง ตัวอย่างเช่น คริสตชนเหล่านั้นในยุคพระคุณ ได้จากพ่อแม่และลูกๆ ของพวกเขาไปเผยแผ่ข่าวประเสริฐของพระเจ้าไปทั่วโลก ซึ่งเป็นสิ่งที่ยุติธรรมที่สุดในหมู่มนุษยชาติ หลานอวี่ก็อยากกตัญญูต่อพ่อของเธอเช่นกัน และหวังว่าจะได้อยู่เป็นเพื่อนพ่อและช่วยให้พ่อใช้ชีวิตในบั้นปลายอย่างสงบสุข เธอยังอยากให้ทั้งครอบครัวอยู่พร้อมหน้ากัน อ่านพระวจนะของพระเจ้า และแบ่งปันความเข้าใจที่ได้จากประสบการณ์ แต่เมื่อเธอใช้ชีวิตอยู่ในประเทศอเทวนิยมที่ไม่มีเสรีภาพทางศาสนา พรรคคอมมิวนิสต์จีนก็ไม่อนุญาตให้ผู้คนเชื่อในพระเจ้าและเดินบนเส้นทางที่ถูกต้อง และถ้าเธออยู่เคียงข้างพ่อของเธอ เธอก็จะไม่สามารถทำหน้าที่ของเธอได้ ยิ่งไปกว่านั้น พระราชกิจของพระเจ้ากำลังจะสิ้นสุดลง มหันตภัยใหญ่หลวงได้เริ่มขึ้นแล้ว และยังมีผู้คนอีกมากมายที่ยังไม่ได้ยอมรับพระราชกิจแห่งยุคสุดท้ายของพระเจ้า การถ่ายทอดข่าวประเสริฐของพระเจ้าและนำผู้คนให้มาอยู่เฉพาะพระพักตร์พระองค์มากขึ้นคือหน้าที่ของเธอ และเธอแตกต่างจากพวกที่หลีกเลี่ยงหน้าที่รับผิดชอบและไม่อยากกตัญญูต่อพ่อแม่ เมื่อเข้าใจสิ่งเหล่านี้แล้ว หัวใจของเธอก็ไม่ได้ถูกรบกวนหรือถูกควบคุมมากขนาดนั้นอีกต่อไป ต่อมา เมื่อว่างจากการทำหน้าที่ของเธอ หลานอวี่ก็เขียนจดหมายถึงพ่อเพื่อบอกเล่าสภาวะของเธอ หลังจากนั้นไม่นาน หลานอวี่ได้รับจดหมายจากพ่อของเธอ บอกว่าลูกพี่ลูกน้องของเธอได้พบตำรับยาสำหรับรักษานิ่วในถุงน้ำดีของเขา และตอนนี้เขากำลังกินยาชุดที่สองอยู่ นิ่วในถุงน้ำดีของเขาเล็กลงกว่าเดิม เขาไม่เจ็บปวดมากเหมือนเมื่อก่อนแล้ว และสภาวะของพ่อเธอก็ดีขึ้นมาก เมื่ออ่านถึงตรงนี้ หลานอวี่ก็ซาบซึ้งจนน้ำตาไหล และเธอรู้สึกถึงความกรุณาและพรของพระเจ้า

ครั้งหนึ่ง หลานอวี่กำลังพูดคุยกับพี่น้องหญิงเจ้าภาพ และพี่น้องหญิงคนนั้นบอกว่าลูกๆ ของเธอจะส่งเงินให้เธอเป็นระยะๆ และเมื่อพวกเขามาเยี่ยม พวกเขาก็จะซื้อของให้เธอด้วย หลานอวี่คิดถึงเรื่องที่เธอจากบ้านมาเกือบหนึ่งปีแล้ว แต่เธอไม่กล้าโทรหาพ่อ หรือซื้อเสื้อผ้าและอาหารเสริมให้เขาเพราะการข่มเหงของพรรคคอมมิวนิสต์จีน ในฐานะลูกสาว ถึงจะโตเป็นผู้ใหญ่แล้ว เธอก็ไม่เคยทำอะไรเพื่อพ่อของเธอเลย เธอจึงรู้สึกติดหนี้บุญคุณพ่อของเธอตลอดเวลา และรู้สึกไม่สบายใจ ต่อมา เธอจึงแสวงหาและใคร่ครวญว่าทำไมเธอถึงรู้สึกติดหนี้บุญคุณพ่อของเธออยู่ตลอดเวลา เธออ่านพระวจนะของพระเจ้าและพบต้นตอปัญหาของเธอ  พระเจ้าผู้ทรงมหิทธิฤทธิ์ตรัสว่า “จากกระบวนการของวัฒนธรรมดั้งเดิมของชาวจีน ในแนวคิดแบบดั้งเดิมของชาวจีนนั้น พวกเขาเชื่อว่าคนเราต้องรักษาความกตัญญูต่อพ่อแม่ของตน และใครที่ไม่กตัญญูย่อมเป็นลูกขบถ  แนวคิดเหล่านี้ได้รับการปลูกฝังในตัวผู้คนมาตั้งแต่เด็ก และสิ่งเหล่านี้ก็ถูกสอนกันอย่างจริงจังในทุกครอบครัว รวมถึงในทุกโรงเรียนและทั่วทั้งสังคม  เมื่อคนคนหนึ่งเต็มไปด้วยสิ่งเหล่านี้อยู่ในหัว พวกเขาย่อมคิดว่า ‘ความกตัญญูนั้นสำคัญยิ่งกว่าสิ่งใด  ถ้าฉันอกตัญญู ฉันก็ไม่ใช่คนดี ฉันย่อมจะเป็นลูกขบถ ถูกความคิดเห็นของคนส่วนใหญ่กล่าวโทษ  เป็นคนที่ไร้มโนธรรม’  ทรรศนะนี้ถูกต้องหรือไม่?  ผู้คนได้เห็นความจริงที่พระเจ้าทรงแสดงมากมาย—พระเจ้าทรงเรียกร้องให้คนเราแสดงความกตัญญูต่อบิดามารดาของพวกเขาหรือไม่?  นี่เป็นหนึ่งในความจริงที่ผู้เชื่อในพระเจ้าต้องเข้าใจใช่หรือไม่?  ไม่ใช่เลย  พระเจ้าทรงสามัคคีธรรมถึงหลักธรรมบางอย่างเท่านั้น  หลักธรรมในพระวจนะของพระเจ้าบอกให้ผู้คนปฏิบัติต่อกันว่าอย่างไร?  จงรักสิ่งที่พระเจ้าทรงรัก และจงเกลียดชังสิ่งที่พระเจ้าทรงเกลียดชัง  นี่คือหลักธรรมที่ผู้คนควรยึดปฏิบัติ  พระเจ้าทรงรักบรรดาผู้ที่ไล่ตามเสาะหาความจริงและสามารถทำตามน้ำพระทัยของพระองค์ได้ นี่คือผู้คนที่พวกเราควรรักเช่นกัน  พวกที่ไม่สามารถทำตามน้ำพระทัยของพระเจ้า ผู้ที่เกลียดชังและกบฏต่อพระเจ้า—พระเจ้าทรงรังเกียจผู้คนเหล่านี้ และพวกเราก็ควรรังเกียจพวกเขาเช่นกัน  นี่คือสิ่งที่พระเจ้าตรัสบอกมนุษย์… ซาตานใช้วัฒนธรรมดั้งเดิมและมโนคติอันหลงผิดทางศีลธรรมเหล่านี้มาพันธนาการหัวใจและความรู้สึกนึกคิดของเจ้า ทำให้ทัศนะที่เจ้ามีต่อสิ่งต่างๆ นั้นเหลวไหล ทำให้เจ้าปฏิเสธและต่อต้านพระเจ้าอยู่ในหัวใจ อันเป็นการทำให้เจ้าไม่สามารถยอมรับพระวจนะของพระเจ้า เจ้าถูกสิ่งที่เป็นของซาตานนี้ครอบงำ และถูกทำให้ไม่อาจยอมรับพระวจนะของพระเจ้าได้  ถ้าเจ้าอยากปฏิบัติตามพระวจนะของพระเจ้า สิ่งเหล่านี้ก็จะแสดงอาการและก่อกวนอยู่ภายในตัวเจ้า ทำให้เจ้าต่อต้านความจริงและข้อกำหนดของพระเจ้า  ต่อให้เจ้าอยากปลดแอกของวัฒนธรรมดั้งเดิมออกจากตัว เจ้าก็ไร้กำลังที่จะทำเช่นนั้น  หลังจากดิ้นรนอยู่พักหนึ่ง เจ้าก็จะประนีประนอม  เจ้าจะเชื่อไปว่ามโนคติอันหลงผิดทางศีลธรรมตามแนวจารีตนั้นถูกต้องและตรงกับความจริง ดังนั้น เจ้าย่อมจะปฏิเสธหรือสงสัยพระวจนะของพระเจ้า ไม่ยอมรับว่าพระวจนะของพระเจ้าคือความจริง และไม่สนใจว่าตัวเจ้าจะเข้าถึงความรอดได้หรือไม่ รู้สึกไปว่าถึงอย่างไร เจ้าก็ยังคงมีชีวิตอยู่ในโลกนี้ และจะมีหนทางข้างหน้าในชีวิตได้ก็ด้วยการพึ่งพาสิ่งเหล่านี้เท่านั้น  เมื่อไม่อาจทนรับการกล่าวโทษจากความคิดเห็นของผู้คนส่วนใหญ่ได้ เจ้าย่อมเลือกที่จะละทิ้งความจริงและพระวจนะของพระเจ้า หันไปยึดถือมโนคติอันหลงผิดทางศีลธรรมตามแนวจารีตแทน ข้ามไปอยู่ฝ่ายซาตานและยืนอยู่กับซาตาน เลือกที่จะล่วงเกินพระเจ้ามากกว่าที่จะยอมรับความจริง  จงบอกเราเถิด มนุษย์น่าสมเพชมิใช่หรือ?  เขาจำเป็นต้องได้รับความรอดจากพระเจ้ามิใช่หรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะเปลี่ยนแปลงได้อย่างแท้จริงก็ด้วยการตระหนักรู้ทัศนะที่ผิดของตนเท่านั้น)  เธอตระหนักจากพระวจนะของพระเจ้าว่า ตั้งแต่วัยเด็ก เธอได้รับอิทธิพลจากแนวคิดดั้งเดิมที่ว่า “ความกตัญญูต่อบุพการีคือคุณธรรมที่ต้องยึดถือเหนือสิ่งอื่นใด” และ “พ่อแม่เลี้ยงดูฉันตอนฉันยังเด็ก ดังนั้นฉันต้องดูแลพวกท่านในยามแก่ชรา” เธอคิดว่าในเมื่อพ่อแม่ทุ่มเทความพยายามในการเลี้ยงดูเธอมาหลายปี เธอก็ควรกตัญญูต่อพวกเขา และเมื่อพวกเขาแก่ตัวลง เธอก็ควรดูแลพวกเขาและส่งพวกเขาในวาระสุดท้ายของชีวิต โดยรู้สึกว่านี่คือความหมายของการมีมโนธรรม ดังนั้นเธอจึงไม่เต็มใจที่จะออกจากบ้านไปทำหน้าที่ของเธอ เพราะกลัวว่าเธอจะถูกกล่าวหาว่าเป็นลูกอกตัญญูและคนเนรคุณ เมื่อเห็นเพื่อนร่วมงานของเธอกลับบ้านไปเยี่ยมพ่อแม่ หลานอวี่ก็รู้สึกอิจฉา และเมื่อจมอยู่กับความรู้สึกติดหนี้บุญคุณพ่อของเธอ เธอจึงไม่สามารถจดจ่อกับหน้าที่ของเธอได้ เธอตระหนักว่าซาตานใช้ความคิดและแนวคิดที่ดูเหมือนมีเหตุผลเหล่านี้นี่เองมาชักพาให้ผู้คนหลงผิดและควบคุมผู้คน ทำให้ผู้คนคิดแต่เรื่องการตอบแทนบุญคุณของพ่อแม่ และไม่ลุล่วงหน้าที่ของตนในฐานะสิ่งมีชีวิตทรงสร้าง ถ้าเธอยังคงยึดติดกับแนวคิดดั้งเดิมเหล่านี้ต่อไป เธอก็มีแต่จะลงเอยด้วยการถูกซาตานหลอกลวงและทำร้าย และในที่สุด เธอก็จะออกห่างจากพระเจ้า ทรยศต่อพระเจ้า และถูกพระเจ้าทอดทิ้งในท้ายที่สุด ซาตานนั้นร้ายกาจและมุ่งร้ายอย่างแท้จริง!

จากนั้นหลานอวี่ก็อ่านพระวจนะของพระเจ้าเพิ่มเติม และได้รับหนทางแห่งการปฏิบัติ  พระเจ้าตรัสว่า “ไม่ว่าจะเป็นกรณีใด ในการเลี้ยงดูเจ้าให้เติบใหญ่ พ่อแม่ก็กำลังลุล่วงความรับผิดชอบและภาระผูกพันของตน  การเลี้ยงเจ้าให้โตเป็นผู้ใหญ่คือภาระผูกพันและความรับผิดชอบของพวกเขา และนี่ก็ไม่อาจเรียกว่าความใจดีมีเมตตาได้  ในเมื่อไม่อาจเรียกว่าความใจดีมีเมตตาได้ แล้วกล่าวได้หรือไม่ว่านี่คือสิ่งที่เจ้ามีสิทธิ์ที่จะได้รับ?  (กล่าวได้)  นี่เป็นสิทธิ์อย่างหนึ่งที่เจ้าควรได้รับ  เจ้าสมควรได้รับการเลี้ยงดูจากพ่อแม่ เพราะก่อนที่เจ้าจะเติบโตเป็นผู้ใหญ่ เจ้ามีบทบาทเป็นเด็กที่ได้รับการเลี้ยงดู  ดังนั้น สิ่งที่เจ้าได้รับจึงเป็นเพียงการลุล่วงความรับผิดชอบที่พ่อแม่มีต่อเจ้า ไม่ใช่บุญคุณหรือความใจดีมีเมตตาจากพวกเขา  สำหรับสิ่งมีชีวิตใดๆ การอุ้มท้องและเลี้ยงลูก การสืบพันธุ์ และการเลี้ยงดูลูกให้เติบใหญ่ก็คือความรับผิดชอบอย่างหนึ่ง  ตัวอย่างเช่น นก วัวควาย แกะ และแม้กระทั่งเสือ เมื่อมีลูกแล้วก็ต้องเลี้ยงดูลูกให้เติบใหญ่  ไม่มีสิ่งมีชีวิตใดที่ไม่เลี้ยงดูลูกของตน  เป็นไปได้ว่าอาจมีข้อยกเว้นบ้าง แต่เป็นเรื่องที่พวกเรายังคงไม่รู้  นี่คือปรากฏการณ์ธรรมชาติของการที่สิ่งมีชีวิตพากันเอาชีวิตรอด เป็นสัญชาตญาณที่สิ่งมีชีวิตย่อมมี และไม่อาจถือว่าเป็นความใจดีมีเมตตาได้  พวกเขาเพียงปฏิบัติตามกฎที่พระผู้สร้างทรงวางไว้ให้แก่สัตว์และมวลมนุษย์ทั้งหลายเท่านั้น  เพราะฉะนั้น การที่พ่อแม่เลี้ยงดูเจ้าให้เติบใหญ่จึงไม่ใช่ความเมตตาปรานีอย่างหนึ่ง  เมื่อพิจารณาตามนี้ก็อาจกล่าวได้ว่าพ่อแม่ไม่ใช่เจ้าหนี้ของลูก  พวกเขากำลังลุล่วงความรับผิดชอบที่มีต่อเจ้า  ไม่ว่าพวกเขาจะสละเลือดจากหัวใจของตนเพื่อเจ้าไปมากเพียงใดและใช้จ่ายเงินไปกับเจ้ามากเท่าใด พวกเขาก็ไม่ควรขอสิ่งตอบแทนจากเจ้า เพราะนี่เป็นความรับผิดชอบของพวกเขาในฐานะพ่อแม่  ในเมื่อเป็นความรับผิดชอบและภาระผูกพันก็ควรให้เปล่า พวกเขาไม่ควรขอให้เจ้าตอบแทน  ด้วยการเลี้ยงดูเจ้าจนเติบใหญ่ พ่อแม่ของเจ้าเพียงลุล่วงความรับผิดชอบและภาระผูกพันของตนเท่านั้น นี่ควรทำแบบให้เปล่า ไม่ใช่ในฐานะธุรกรรมแลกเปลี่ยน  ดังนั้น ในการปฏิบัติต่อพ่อแม่หรือจัดการความสัมพันธ์ระหว่างเจ้ากับพวกเขา เจ้าจึงไม่จำเป็นต้องคิดเรื่องการตอบแทน  ถ้าเจ้าปรนนิบัติพ่อแม่ ตอบแทนพวกเขา และจัดการความสัมพันธ์ระหว่างเจ้ากับพวกเขาด้วยการนึกคิดเช่นนั้น นั่นย่อมไร้มนุษยธรรมอย่างแท้จริง  ขณะเดียวกัน การทำเช่นนั้นก็จะทำให้เจ้าโน้มเอียงที่จะถูกความรู้สึกทางเนื้อหนังของเจ้าควบคุมและพันธนาการเอาไว้ และยากที่เจ้าจะหลุดจากเรื่องที่คอยพัวพันเหล่านี้ จนเจ้าอาจจะถึงกับหลงทางเอาได้” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (17))  หลังจากอ่านพระวจนะของพระเจ้า เธอก็เข้าใจว่าการเลี้ยงดูลูกเป็นส่วนหนึ่งของความรับผิดชอบของพ่อแม่ และเป็นกฎและหลักการที่พระเจ้าทรงกำหนดไว้ให้ผู้คน พ่อของเธอเลี้ยงดูเธอและพาเธอมาอยู่เฉพาะพระพักตร์พระเจ้า และนี่คือความรับผิดชอบที่พระเจ้าประทานให้เขา เธอไม่ควรถือว่าการที่พ่อแม่เลี้ยงดูและอบรมสั่งสอนเธอเป็นบุญคุณ และไม่ควรคิดที่จะพยายามตอบแทนบุญคุณอยู่ตลอดเวลา แต่เธอควรปฏิบัติต่อบุญคุณนั้นอย่างถูกต้อง เธอยังตระหนักด้วยว่า พระเจ้าทรงเป็นผู้จัดเตรียมพ่อแม่และครอบครัวให้เธอ และพระเจ้าทรงเป็นผู้เฝ้าดูแลและคุ้มครองเธอ เธอนึกย้อนกลับไปตอนอายุ 18 ปี ครั้งหนึ่ง ระหว่างทางกลับบ้านหลังเลิกงาน เธอขี่มอเตอร์ไซค์ชนเข้ากับกองดินขนาดใหญ่ริมถนน เธอตีลังกากลางอากาศและตกลงมานอนหงายอยู่กลางถนน ขณะที่รถบรรทุกขนาดใหญ่คันหนึ่งกำลังแล่นเข้ามาพอดี คนขับเหยียบเบรกอย่างแรง และหยุดรถก่อนจะทับเธอเพียงไม่กี่ฟุต ในช่วงเวลาแห่งความเป็นความตายนั้น ต่อให้พ่อแม่ของเธออยู่ข้างๆ พวกเขาก็ไม่สามารถปกป้องเธอได้ พระเจ้าทรงเป็นผู้คุ้มครองเธออยู่เบื้องหลัง ทำให้เธอรอดชีวิตมาได้ เธอยังนึกถึงช่วงหลายปีที่อยู่ในเรือนจำ พ่อของเธอทำได้เพียงเป็นห่วงเธอ แต่ไม่สามารถทำอะไรได้เลย ทุกครั้งที่เธอรู้สึกคิดลบและอ่อนแอ เธอจะนึกถึงบทเพลงนมัสการจากพระวจนะของพระเจ้า และภายใต้การชี้แนะของพระวจนะของพระเจ้า เธอก็เข้าใจเจตนารมณ์ของพระเจ้าและได้รับความเชื่อ เธอได้รับประสบการณ์ว่า พระเจ้าเท่านั้นคือที่พึ่งพิงที่แท้จริงของเธอ และผู้ที่เธอติดค้างมากที่สุดก็คือพระเจ้า และเธอควรนบนอบพระเจ้าและลุล่วงหน้าที่ของเธอเพื่อตอบแทนความรักของพระเจ้า ถ้าเธอคิดแต่เรื่องกตัญญูต่อพ่อแม่โดยไม่ทำหน้าที่ของเธอ นั่นจึงจะเป็นพฤติกรรมของคนที่ไม่มีความเป็นมนุษย์ หลังจากเข้าใจสิ่งเหล่านี้แล้ว เธอก็มีเส้นทางแห่งการปฏิบัติที่ชัดเจนในใจ และเธอก็เต็มใจที่จะทำหน้าที่ของเธอให้ดีเพื่อปลอบโยนพระทัยของพระเจ้า

โดยไม่ทันรู้ตัว หลานอวี่ก็ไม่ได้พบพ่อของเธอมาเกือบสองปีแล้ว เธอได้รับจดหมายจากเขาเป็นครั้งคราว ในจดหมาย เขาบอกเธอว่าตำรวจยังคงคุกคามเขา เล่าว่าเขาป่วยและกินยาอยู่ และบางครั้งก็รู้สึกคิดลบ สับสน และโดดเดี่ยว พออ่านเรื่องเหล่านี้ เธอก็จะรู้สึกกังวลและเป็นห่วงพ่ออยู่บ้าง แต่แล้วเธอก็นึกถึงพระวจนะของพระเจ้า “พ่อแม่ของเจ้าก็อยู่ในพระหัตถ์ของพระเจ้า ดังนั้น เจ้ายังมีอะไรให้วิตกกังวลอยู่อีก?  ความวิตกกังวลใดๆ ที่เจ้าอาจมีย่อมไร้ความจำเป็น  แต่ละคนย่อมจะดำรงชีวิตอย่างราบรื่นตามอธิปไตยและการจัดเตรียมของพระเจ้าจวบจนวาระสุดท้าย สิ้นสุดการเดินทางของตนโดยไม่มีความเบี่ยงเบนอันใด  ดังนั้น ผู้คนจึงไม่จำเป็นต้องกังวลในเรื่องนี้อีกต่อไป  ไม่ว่าเจ้าจะกตัญญูหรือไม่ ลุล่วงความรับผิดชอบที่เจ้ามีต่อพ่อแม่หรือยัง ควรตอบแทนความใจดีมีเมตตาของพ่อแม่หรือไม่—เหล่านี้ไม่ใช่สิ่งที่เจ้าควรคิดถึง นี่คือสิ่งที่เจ้าควรปล่อยมือต่างหาก” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (16))  หลานอวี่เข้าใจว่า พ่อของเธอก็อยู่ในพระหัตถ์ของพระเจ้าเช่นกัน และไม่ว่าเขาจะต้องผ่านประสบการณ์ใด ก็ล้วนถูกพระเจ้าจัดเตรียมไว้แล้ว และสิ่งที่พระเจ้าทรงจัดเตรียมไว้นั้นเหมาะสมเสมอ หลานอวี่นึกถึงตอนที่เธออยู่บ้าน พ่อของเธอปวดบริเวณถุงน้ำดีอย่างรุนแรง แม้เธอจะรู้สึกทุกข์ใจ แต่ก็ไม่สามารถทำอะไรเพื่อช่วยเหลือได้เลย เธอทำได้เพียงเตือนพ่อให้กินยาเท่านั้นเอง เธอยังนึกถึงตอนที่พ่อเคยคิดลบและอ่อนแอจนถึงขั้นอยากฆ่าตัวตาย และเมื่อไม่มีเธออยู่ข้างกาย พระเจ้าก็ทรงเป็นผู้ประทานความรู้แจ้งและชี้แนะพ่อให้เข้าใจเจตนารมณ์ของพระเจ้า เป็นพระวจนะของพระเจ้าที่นำและชี้แนะเขา ทำให้เขามีความเชื่อและสภาวะของเขาดีขึ้น เธอเห็นว่าพระเจ้าทรงเฝ้าดูแลและคุ้มครองผู้คนอยู่เบื้องหลังเสมอ ความกังวลของเธอนั้นไม่จำเป็น และเธอควรฝากพ่อไว้กับพระเจ้า และเพียงตั้งใจทำหน้าที่ของเธอให้ดี เมื่อเธอคิดเช่นนี้ เธอก็สามารถปล่อยมือจากความห่วงใยและความกังวลที่มีต่อพ่อของเธอได้ เมื่อมีเวลา เธอจะเขียนจดหมายถึงพ่อ เล่าถึงภาวะของเธอ แบ่งปันความเข้าใจเชิงลึกและสิ่งที่เธอได้รับในช่วงที่ผ่านมา และเมื่อสภาวะของพ่อเธอไม่ดี เธอก็สามัคคีธรรมพระวจนะของพระเจ้ากับเขา หลานอวี่ไม่ได้จมอยู่ในสภาวะที่รู้สึกติดหนี้บุญคุณพ่อของเธออีกต่อไป เธอสามารถสงบใจลงและจดจ่อกับหน้าที่ของเธอได้ เธอขอบคุณพระเจ้าจากก้นบึ้งหัวใจสำหรับการชี้แนะของพระองค์!


52. ฉันไม่เป็นคนที่ชอบเอาใจผู้คนอีกต่อไป

โดย เจิ้งจิน ประเทศจีน

ในเดือนธันวาคม ปี 2023 ผู้นำจัดแจงให้ฉันรับผิดชอบงานให้น้ำของคริสตจักรสองสามแห่ง  พี่น้องชายหลินไห่เป็นผู้ดูแล  นอกจากจะกำกับดูแลและติดตามงานของเราแล้ว เขายังรับผิดชอบงานให้น้ำในคริสตจักรอื่นอีกหลายแห่งด้วย  ตอนที่ฉันเริ่มทำงานกับหลินไห่ ฉันเห็นว่าเขาแบกรับภาระในหน้าที่อยู่บ้าง เขาจะรีบติดตามและแก้ไขปัญหาต่างๆ ที่ผู้มาใหม่มีทันที  ปลายเดือนกุมภาพันธ์ 2024 เราส่งจดหมายสื่อสารไปยังคริสตจักรต่างๆ ซึ่งพูดถึงปัญหาทั่วไปในหมู่ผู้มาใหม่ และเรายังติดตามผลเพื่อให้แน่ใจว่าคริสตจักรจะรีบโยกย้ายบุคลากรที่ไม่เหมาะเป็นผู้ให้น้ำทันที  หลังจากนั้น ฉันพบว่าหลินไห่ไม่เพียงแต่ไม่ได้ติดตามการดำเนินงานของเรา แต่เขาไม่ได้ติดตามคริสตจักรที่เขารับผิดชอบด้วย และผู้ให้น้ำก็ได้รับการโยกย้ายไม่ทันเวลา  ฉันคิดในใจว่า “บางทีช่วงนี้เขาอาจจะไม่ค่อยสบายหรือเปล่า?  ความดันขึ้นอีกแล้วเหรอ?  หรือว่าเขากำลังป่วยจนแบกรับภาระในหน้าที่ไม่ได้?  บางทีฉันควรจะเตือนสติเขา แต่ถ้าฉันพูดตรงๆ เขาจะหาว่าฉันไม่เห็นใจเขาหรือเปล่า?  อีกอย่าง ฉันเป็นแค่สมาชิกในทีม ถ้าฉันชี้ปัญหาของเขาตรงๆ เขาจะเสียหน้าและผูกใจเจ็บฉันไหม?  ถ้ามันทำให้เกิดความตึงเครียดระหว่างเราล่ะ?  หลังจากนั้นการร่วมมือกันคงจะกระอักกระอ่วนน่าดู!”  แต่แล้วฉันก็นึกขึ้นได้ว่าพระเจ้าได้ทรงสามัคคีธรรมว่าคู่ทำงานควรกำกับดูแลกันและย้ำเตือนกัน มันรู้สึกไม่ถูกต้องที่เห็นปัญหาของเขาแล้วไม่พูดอะไรเลย  ดังนั้น ฉันจึงให้รายการงานที่เขาต้องติดตามและรายชื่อคริสตจักรที่ขาดแคลนผู้ให้น้ำแก่เขา และย้ำเตือนเขาให้ติดตามเรื่องพวกนั้น  เดิมทีฉันอยากคุยกับเขาถึงธรรมชาติและผลของการทำหน้าที่แบบสุกเอาเผากินและไร้ความรับผิดชอบ แต่ก็กังวลว่าการพูดแบบนั้นจะไปล่วงเกินเขาและทำให้เราเข้ากันได้ยากขึ้นในอนาคต  ฉันเลยแค่ถามไถ่เรื่องสุขภาพช่วงนี้ของเขา และหาพระวจนะของพระเจ้าสองสามบทตอนที่เกี่ยวกับการกำกับดูแลและย้ำเตือนซึ่งกันและกันระหว่างคู่ทำงานไปให้เขาดู  ด้วยวิธีนี้ เขาจะได้รู้ว่าฉันแค่พยายามปฏิบัติตามพระวจนะของพระเจ้า ไม่ได้จงใจจับผิดเขา เขาจะได้ไม่มีอคติต่อฉัน  แต่ที่น่าแปลกคือ หลินไห่ตอบกลับมาแค่ว่า “ตามนั้นแล้วกัน” เขาไม่ได้พูดเรื่องตระหนักถึงปัญหาของตัวเองเลย  หลังจากนั้น เขาก็ยังไม่ติดตามเรื่องการโยกย้ายผู้ให้น้ำในคริสตจักร และไม่ได้ติดตามหรือกำกับดูแลงานของเราเลย  ฉันคิดว่าจะยกเรื่องนี้ขึ้นมาพูดอีกครั้ง แต่ก็นึกถึงคำตอบแบบปัดๆ ของเขาครั้งก่อน เขาคงจะอารมณ์เสีย  ถ้าฉันพูดอะไรอีก เขาต้องอารมณ์เสียยิ่งกว่าเดิมแน่  ไม่มีใครพูดอะไรเลย ดังนั้นถ้าฉันเป็นคนเดียวที่ชี้ให้เห็นปัญหาของเขา มันจะดูเหมือนว่าฉันคอยจับผิดเขาอยู่ตลอด  ฉันไม่อยากเป็นคนที่ไปล่วงเกินเขา ก็เลยปล่อยเรื่องนี้ไป

ต่อมา เนื่องจากการจับกุมคริสตชนของพรรคคอมมิวนิสต์จีน ผู้ให้น้ำบางคนในคริสตจักรที่ฉันรับผิดชอบต้องหลบซ่อนตัวเพราะความเสี่ยงด้านความปลอดภัย และคนอื่นๆ ที่ไม่เหมาะสมก็จำเป็นต้องได้รับการโยกย้าย แต่เราหาคนที่เหมาะสมมารับช่วงต่อไม่ได้ ซึ่งส่งผลกระทบต่องาน  พอได้ทบทวนและสรุปดูแล้ว ฉันก็เห็นว่าเป็นเพราะที่ผ่านมาเราไม่ได้มุ่งเน้นเรื่องการบ่มเพาะผู้คน  ดังนั้น ฉันจึงเขียนจดหมายสื่อสารไปยังคริสตจักรต่างๆ เกี่ยวกับปัญหานี้ โดยขอให้ผู้นำและคนทำงานมุ่งเน้นไปที่การบ่มเพาะผู้คน เพื่อที่พวกเขาจะได้แก้ไขความเบี่ยงเบนนี้ได้ทันท่วงที  จากนั้นฉันก็ส่งจดหมายต่อให้หลินไห่และคู่ทำงานของเรา พี่น้องหญิงหวังตัน เพื่อให้พวกเขาตรวจสอบหาปัญหาหรือข้อบกพร่อง จะได้เพิ่มเติมและปรับปรุงก่อนส่งออกไปยังคริสตจักรต่างๆ  ฉันยังย้ำเตือนพวกเขาให้รีบตอบกลับเพื่อไม่ให้งานล่าช้า  แต่ผ่านไปสองสามวัน หลินไห่ก็ยังไม่ตอบกลับมา  ฉันคิดในใจว่า “เขาเป็นอะไรของเขานะ?  เขาไม่ติดตามงานบ่มเพาะผู้คน และตอนนี้จดหมายก็ถูกเขียนขึ้นแล้ว แต่เขากลับไม่ออกความเห็นด้วยซ้ำ  เราควรส่งจดหมายฉบับนี้ดีไหม?  ถ้าไม่ส่ง งานก็จะล่าช้า  แต่ถ้าส่งไป แล้วเกิดมีอะไรไม่เหมาะสมและก่อให้เกิดการขัดขวางล่ะ?”  ฉันอยากเขียนไปถามเขาว่าเขาคิดยังไงและทำไมยังไม่ตอบกลับ แต่ก็นึกขึ้นได้ว่าคราวที่แล้วเขาไม่ค่อยเปิดรับข้อเสนอแนะของฉันเท่าไหร่  ฉันกังวลว่าการชี้ให้เห็นปัญหาของเขาอีกครั้งจะยิ่งทำให้เขาอารมณ์เสีย และความสัมพันธ์ของเราจะยุ่งยากในอนาคต ฉันเลยไม่ได้ถาม  ต่อมา หวังตันตอบกลับมาว่าจดหมายเรียบร้อยดี ดังนั้นเพื่อไม่ให้งานล่าช้า เราจึงส่งจดหมายออกไป

ไม่นานหลังจากนั้น การจับกุมของพรรคคอมมิวนิสต์จีนทวีความรุนแรงขึ้น  พรรคใช้วิธีต่างๆ ตามล่าและจับกุมผู้เชื่อ และถึงกับเริ่มแพร่ข่าวลือเท็จเดิมๆ เพื่อชักพาผู้คนให้หลงผิด  เราสามัคคีธรรมความจริงเรื่องวิจารณญาณแยกแยะและความจริงเกี่ยวกับนิมิตกับผู้มาใหม่ และส่วนใหญ่ก็ได้รับความสามารถในการใช้วิจารณญาณแยกแยะข่าวลือที่ไม่มีมูลบางเรื่อง ฉันคิดในใจว่า “สงสัยจังว่าผู้ให้น้ำในคริสตจักรอื่นได้สามัคคีธรรมความจริงเรื่องวิจารณญาณแยกแยะเกี่ยวกับข่าวลือที่ไม่มีมูลพวกนี้กับผู้มาใหม่หรือยังนะ ผู้มาใหม่มีวิจารณญาณแยกแยะข่าวลือพวกนั้นไหม?”  ดังนั้น ฉันจึงเขียนจดหมายหาหลินไห่ โดยเสนอแนะให้เขาให้ผู้ให้น้ำในความดูแลของเขาตรวจสอบความสามารถของผู้มาใหม่ในการใช้วิจารณญาณแยกแยะข่าวลือที่ไม่มีมูล  หากมีใครไม่เข้าใจ พวกเขาก็จำเป็นต้องรีบสามัคคีธรรมความจริงเกี่ยวกับนิมิตทันที เพื่อป้องกันไม่ให้พวกเขาถูกข่าวลือที่ไม่มีมูลชักพาให้หลงผิดและสูญเสียในชีวิต  สิบวันผ่านไปหลังจากฉันส่งจดหมาย ก็ยังไม่มีการตอบกลับจากหลินไห่  ฉันเริ่มรู้สึกโมโหขึ้นมาหน่อยๆ  ฉันคิดว่า “งานนี้สำคัญมาก เขาไม่จริงจังกับมันได้ยังไง?”  ใจจริงฉันอยากจะชี้ให้เห็นว่าเขาไม่ได้แบกรับภาระในหน้าที่ แต่ฉันก็กลัวอีกครั้งว่าจะทำให้เขาอารมณ์เสีย เลยไม่ได้พูดเรื่องนั้นตรงๆ  แต่ฉันกลับถามเขาอย่างนุ่มนวลว่าได้รับจดหมายของฉันหรือยัง และสามัคคีธรรมถึงความสำคัญของการติดตามงานนี้  ที่น่าแปลกคือ หลินไห่ตอบกลับมาว่า “เราให้ผู้ให้น้ำสามัคคีธรรมเรื่องนี้ไปก่อนหน้านี้แล้ว ผู้มาใหม่คงจับความเข้าใจได้หมด ไม่ต้องติดตามผลอีกหรอก”  เมื่อฉันเห็นว่าเขาแค่ตัดสินตามความนึกคิดของตัวเองโดยไม่ได้พยายามทำความเข้าใจสถานการณ์ของผู้มาใหม่อย่างแท้จริง ฉันก็รู้สึกว่าเขาขาดความรับผิดชอบจริงๆ  ฉันอยากสามัคคีธรรมกับเขาเกี่ยวกับปัญหานี้ แต่ฉันก็กังวลว่าถ้าคอยชี้ให้เห็นปัญหาของเขาเรื่อยๆ เขาจะมองฉันในแง่ร้าย ถ้าความสัมพันธ์ของเราเกิดกระอักกระอ่วนขึ้นมาล่ะ?  แต่มโนธรรมของฉันตำหนิฉันที่เห็นปัญหาของเขาแล้วไม่พูดอะไร  สักพักฉันก็คิดว่า “คุณเป็นผู้ดูแล ดังนั้นถ้ามีอะไรผิดพลาด มันก็เป็นความรับผิดชอบของคุณ ฉันย้ำเตือนคุณแล้ว คุณนั่นแหละที่ไม่ยอมฟัง”  แต่แล้วฉันก็รู้สึกว่าตัวเองขาดความรับผิดชอบที่คิดแบบนี้...  ฉันกระวนกระวายและกระสับกระส่ายมากจนไม่เป็นอันทำหน้าที่

ขณะที่เจ็บปวด ฉันอธิษฐานถึงพระเจ้าและแสวงหาการชี้แนะจากพระองค์ ฉันนึกถึงพระวจนะของพระเจ้าที่ว่า “ไม่ว่าเจ้าจะปฏิบัติหน้าที่ใด ไม่ว่าจะเป็นหน้าที่ที่สำคัญหรือธรรมดาก็ตาม ในเมื่อไว้วางพระทัยมอบหมายงานนี้ให้เจ้าทำแล้ว หากเจ้าไม่ใส่ใจทำงานหรือลุล่วงความรับผิดชอบของเจ้า และหากเจ้าไม่เห็นว่างานนั้นเป็นพระบัญชาของพระเจ้า หรือไม่ถือว่างานดังกล่าวเป็นหน้าที่และภาระผูกพันของตัวเจ้าเอง โดยทำสิ่งทั้งหลายในลักษณะที่สุกเอาเผากินอยู่เสมอ เช่นนั้นแล้วนี่กำลังจะเป็นปัญหา” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, มีเพียงการอ่านพระวจนะของพระเจ้าและใคร่ครวญความจริงเป็นประจำเท่านั้นจึงจะมีเส้นทางให้เดิน)  ขณะที่ไตร่ตรองพระวจนะของพระเจ้า ฉันก็ตระหนักว่าฉันต้องมีสำนึกรับผิดชอบในหน้าที่ของตัวเอง  ไม่ว่าฉันจะเป็นผู้ดูแลหรือไม่ ตราบใดที่ฉันพบปัญหาในงานของคริสตจักร ฉันก็ต้องลุล่วงความรับผิดชอบของตัวเองเพื่อปกป้องงานของคริสตจักร  ถ้าฉันเห็นปัญหาแล้วเพิกเฉย และทำแบบสุกเอาเผากินและขาดความรับผิดชอบ นั่นก็คือการละทิ้งหน้าที่  เนื่องจากพญานาคใหญ่สีแดงจับกุมคริสตชนอย่างบ้าคลั่งและแพร่ข่าวลือที่ไม่มีมูล ผู้มาใหม่จึงมีแนวโน้มสูงที่จะถูกชักพาให้หลงผิดและจากไป การย้ำเตือนหลินไห่ให้สามัคคีธรรมความจริงเรื่องวิจารณญาณแยกแยะกับพวกเขามากขึ้นเป็นความรับผิดชอบของฉัน  เมื่อฉันเห็นว่าเขาไม่จริงจังกับเรื่องนี้เลย ฉันก็ควรจะชี้ให้เขาเห็นและช่วยเหลือเขาอย่างทันท่วงที  แต่ฉันกลัวว่าเขาจะมองฉันไม่ดี และกลัวว่าจะไปล่วงเกินเขาและทำให้ความสัมพันธ์ของเรายุ่งยาก ฉันเลยทำตัวเหมือนคนที่ชอบเอาใจผู้คน  ฉันเห็นปัญหาของเขาแต่ไม่กล้าชี้ให้เขาเห็นตรงๆ  ฉันไม่มีสำนึกรับผิดชอบและไม่ได้ปกป้องผลประโยชน์ของคริสตจักร ฉันไม่คู่ควรที่จะทำหน้าที่สำคัญเช่นนี้จริงๆ!  ในหัวใจ ฉันรู้สึกตำหนิตัวเองอย่างสุดซึ้ง ฉันจึงเขียนจดหมายถึงหลินไห่เพื่อหารือมุมมองของฉันกับเขา  จากนั้นฉันก็คิดว่าในเมื่อทัศนะของเราต่างกัน ฉันก็ควรหารือเรื่องนี้กับพี่น้องชายหญิงคนอื่นๆ ที่เราร่วมงานด้วย แต่ฉันก็ลังเลอีกครั้ง โดยกังวลว่า “ถ้าหลินไห่รู้เข้า เขาจะหาว่าฉันพยายามทำให้เขาขายหน้าหรือเปล่า?  เขาจะมองฉันไม่ดีไหม?”  ฉันนึกถึงพระวจนะของพระเจ้าที่ว่า “‘ฉันจะไม่กลัวเป็นอันขาด ฉันจะไม่ถอยเป็นอันขาด และแน่นอนที่สุดว่าฉันจะไม่ท้อ!’  พวกเจ้ามีความมุ่งมั่นเช่นนี้หรือไม่?” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (13))  เมื่อเป็นเรื่องที่เกี่ยวข้องกับผลประโยชน์ของคริสตจักรและการเข้าสู่ชีวิตของพี่น้องชายหญิงของเรา ฉันจะรอมชอมหรือถอยเพียงเพราะกลัวว่าคนอื่นจะคิดยังไงกับฉันไม่ได้  ไม่ว่าหลินไห่จะยอมรับหรือไม่ ฉันก็ต้องยืนหยัดและปกป้องผลประโยชน์ของคริสตจักร  ดังนั้น ฉันจึงส่งต่อจดหมายฉบับนั้น  หลังจากนั้น คู่ทำงานคนอื่นๆ ของฉันและหลินไห่ต่างก็ตอบกลับมา โดยเห็นด้วยกับมุมมองของฉัน ฉันถอนหายใจอย่างโล่งอก

แต่หลังจากนั้น ฉันก็ยังไม่ได้สามัคคีธรรมกับหลินไห่เกี่ยวกับท่าทีแบบสุกเอาเผากินต่อหน้าที่ของเขา  ฉันเริ่มทบทวนตัวเองว่า ฉันเห็นปัญหาของหลินไห่อย่างชัดเจน แต่กลับไม่กล้าชี้ให้เห็นตรงๆ  มีอุปนิสัยอันเสื่อมทรามอะไรซ่อนเร้นเบื้องหลังสิ่งนี้?  ฉันอธิษฐานขอให้พระเจ้าทรงชี้แนะฉันให้เข้าใจปัญหาของตนเอง จากนั้น ฉันก็ได้อ่านพระวจนะของพระเจ้าบทตอนหนึ่งที่ตรงกับสภาวะของฉัน  พระเจ้าผู้ทรงมหิทธิฤทธิ์ตรัสว่า “ผู้คนส่วนใหญ่เต็มใจที่จะไล่ตามเสาะหาความจริงและอยากปฏิบัติความจริง แต่บ่อยครั้งพวกเขามีเพียงความตั้งใจแน่วแน่และความปรารถนาที่จะทำเช่นนั้น ทว่าความจริงยังไม่ได้กลายเป็นชีวิตในตัวพวกเขา  ดังนั้น เมื่อเจ้าเผชิญกองกำลังอันชั่วที่ก่อกวนและบ่อนทำลายงานของคริสตจักร—ตัวอย่างเช่น เมื่อเจ้าเผชิญหน้าผู้นำเทียมเท็จที่จัดการเรื่องต่างๆ โดยละเมิดหลักธรรมและไม่ทำงานที่แท้จริง หรือคนชั่วและศัตรูของพระคริสต์ที่ทำชั่วและก่อกวนงานของคริสตจักร อันเป็นการทำร้ายประชากรที่พระเจ้าทรงเลือกสรร—เจ้ากลับไม่มีความกล้าที่จะลุกขึ้นพูด  เหตุใดเจ้าจึงไม่มีความกล้านี้?  เป็นเพราะเจ้าขลาดกลัวหรือพูดไม่เก่ง หรือว่าเจ้าไม่กล้าพูดออกมาเพราะเจ้าไม่อาจมองเห็นสิ่งต่างๆ ได้อย่างชัดเจน?  ไม่ใช่ทั้งสองอย่าง แต่เป็นผลมาจากการที่เจ้าถูกอุปนิสัยที่เสื่อมทรามของตนตีกรอบเอาไว้เป็นสำคัญ  หนึ่งในอุปนิสัยที่เสื่อมทรามที่เจ้าเผยออกมาคืออุปนิสัยที่หลอกลวง กล่าวคือ เมื่อมีอะไรเกิดขึ้น สิ่งแรกที่เจ้าคำนึงถึงคือผลประโยชน์ของตนเอง ผลที่จะตามมาจากการกระทำของเจ้า และคำนึงว่าผลที่ตามมานั้นจะเป็นประโยชน์ต่อเจ้าหรือไม่  นี่คืออุปนิสัยที่หลอกลวงมิใช่หรือ?  อีกอย่างก็คืออุปนิสัยที่เห็นแก่ตัวและเลวทราม  เจ้าคิดไปว่า ‘การที่พวกเขาทำลายผลประโยชน์แห่งพระนิเวศของพระเจ้าเกี่ยวอะไรกับฉัน?  ฉันไม่ใช่ผู้นำ แล้วทำไมฉันต้องเข้าไปเกี่ยวข้องด้วย?  นั่นไม่เกี่ยวกับฉัน และไม่ใช่ความรับผิดชอบของฉัน’  ความคิดและถ้อยคำดังกล่าวไม่ใช่สิ่งที่เจ้าเจตนาคิดขึ้นมา แต่เจ้าคิดโดยไม่รู้ตัว—นี่คืออุปนิสัยที่เสื่อมทรามที่ผู้คนเผยออกมาเมื่อพวกเขาเผชิญปัญหา  อุปนิสัยที่เสื่อมทรามเหล่านี้ครอบงำความคิดของเจ้า มัดมือและเท้าของเจ้า และควบคุมสิ่งที่เจ้าพูด  ในหัวใจของเจ้า เจ้าอยากลุกขึ้นยืนและพูดออกมา แต่เจ้าก็มีความเคลือบแคลง และต่อให้เจ้าพูดออกมาจริง เจ้าก็พูดจาอ้อมค้อมและเหลือโอกาสไว้ให้ตัวเองเปลี่ยนใจ หรือไม่ก็พูดจาบ่ายเบี่ยงและไม่ยอมพูดความจริงโดยแท้  ผู้คนที่มีวิจารณญาณย่อมมองเรื่องนี้ออก และในความเป็นจริง เจ้าก็รู้อยู่แก่ใจว่าเจ้ายังไม่ได้พูดทุกสิ่งที่ควรพูด เจ้ายังไม่บรรลุผล เจ้าแค่ทำอย่างขอไปทีเท่านั้น และปัญหาก็ยังไม่ได้รับการแก้ไข  เจ้ายังไม่ได้ลุล่วงความรับผิดชอบของตน แต่กลับพูดอย่างหน้าไม่อายว่าเจ้าลุล่วงแล้ว หรือกล่าวอ้างว่าในเวลานั้นเจ้ามองเห็นสิ่งต่างๆ ไม่ชัดเจน  คำกล่าวอ้างเหล่านี้สอดคล้องกับข้อเท็จจริงหรือไม่?  เจ้าคิดเช่นนั้นจริงหรือ?  เจ้าถูกอุปนิสัยเยี่ยงซาตานของเจ้าควบคุมเอาไว้โดยสิ้นเชิงแล้วมิใช่หรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระเจ้าทรงเปิดโปงว่าผู้คนใช้ชีวิตตามอุปนิสัยอันเสื่อมทรามที่เห็นแก่ตัวและหลอกลวงของตน  เมื่อเห็นใครทำอะไรที่ละเมิดหลักธรรม พวกเขาก็ไม่กล้าชี้ให้เห็น โดยคำนึงถึงแต่ผลประโยชน์ของตัวเองและไม่ได้ปกป้องงานของคริสตจักรเลยแม้แต่น้อย  บางคน แม้ตอนที่ชี้ให้เห็นปัญหาของอีกฝ่าย ก็ยังพูดอ้อมค้อมและลดความสำคัญของปัญหาลงเพื่อหลีกเลี่ยงการล่วงเกิน พวกเขาไม่พูดเข้าประเด็นสำคัญ ดังนั้นต่อให้พูดอะไรไป ก็ไม่มีผลอะไร  สิ่งที่พระวจนะของพระเจ้าเปิดโปงคือสภาวะของฉันอย่างแม่นยำ ในช่วงเวลานั้น ฉันเห็นอย่างชัดเจนว่าหลินไห่ไม่ได้ติดตามหรือกำกับดูแลงาน ว่าเขาขาดความรับผิดชอบและไม่แบกรับภาระในหน้าที่ของเขา  สิ่งนี้ทำให้งานให้น้ำและการเข้าสู่ชีวิตของผู้มาใหม่ล่าช้าไปแล้ว  ฉันควรจะชี้ให้เห็นเพื่อช่วยให้เขาพลิกสถานการณ์โดยเร็วที่สุด แต่ฉันกลัวว่าจะฉีกหน้าเขาและทำลายความสัมพันธ์ของเรา ทำให้อะไรๆ ระหว่างเรายุ่งยากในภายหลัง  ดังนั้น ฉันจึงแค่ระบุรายการงานที่เขาต้องติดตามผล แต่ฉันไม่เคยสามัคคีธรรมหรือชำแหละธรรมชาติและผลสืบเนื่องของการทำหน้าที่แบบสุกเอาเผากินเลย  ต่อมา ฉันพบว่าหลินไห่ไม่ได้มุ่งเน้นไปที่การบ่มเพาะผู้คน และไม่ได้ตรวจสอบจริงๆ ว่าผู้มาใหม่สามารถใช้วิจารณญาณแยกแยะข่าวลือที่ไม่มีมูลซึ่งพญานาคใหญ่สีแดงแพร่กระจายได้หรือไม่  เขาแค่ทำตามมโนคติอันหลงผิดและความนึกคิดของตัวเอง และไม่ได้ทำงานจริงเลย  ฉันอยากจะเปิดโปงเขาเรื่องขาดความรับผิดชอบและไม่แบกรับภาระในหน้าที่ แต่ฉันก็กังวลอีกครั้งว่าการชี้ปัญหาของเขาซ้ำๆ จะฉีกหน้าเขาและทำให้เขาอับอาย ถ้าเขาเกิดมีอคติต่อฉัน อะไรๆ ระหว่างเราคงจะกระอักกระอ่วนน่าดู!  เพื่อหลีกเลี่ยงการล่วงเกินเขา ฉันจึงเลือกที่จะเงียบอีกครั้ง ถึงขั้นปลอบใจตัวเองด้วยความคิดที่ว่า “ฉันก็ได้พูดสิ่งที่ต้องพูดไปแล้ว เขาผิดเองที่ไม่ยอมรับข้อเสนอแนะของฉัน ถ้าเกิดปัญหาขึ้น มันก็เป็นความรับผิดชอบของเขา ไม่ใช่ของฉัน”  แต่ในความเป็นจริง แม้ว่าฉันจะยกปัญหาบางอย่างในงานขึ้นมาพูดกับเขา แต่ฉันไม่เคยชี้ให้เห็นธรรมชาติและผลสืบเนื่องของการทำหน้าที่ในลักษณะนั้นเลย  ผลก็คือ หลินไห่ไม่มีความเข้าใจในปัญหาของตัวเอง ไม่ได้ทำการเปลี่ยนแปลง และปัญหาในงานให้น้ำก็ยังคงไม่ได้รับการแก้ไข  ฉันแค่แสร้งทำเป็นพิธี ไม่ได้สัมฤทธิ์ผลที่แท้จริงเลย  เมื่อฉันเห็นว่างานให้น้ำไม่มีประสิทธิผล แทนที่จะคิดหาวิธีแก้ปัญหาและปกป้องงานของคริสตจักร ฉันกลับรอมชอมและถอดใจซ้ำแล้วซ้ำเล่าเพื่อรักษาความสัมพันธ์กับหลินไห่  ฉันไม่ยอมชี้แจงปัญหาให้ชัดเจน ต่อให้นั่นจะหมายถึงการทำให้งานของคริสตจักรล่าช้าครั้งแล้วครั้งเล่า ฉันรักษาความสัมพันธ์กับเขาโดยแลกมาด้วยผลประโยชน์ของคริสตจักร  โดยแก่นแท้แล้ว ฉันกำลังเข้าข้างซาตานและขัดขวางงานของคริสตจักร  ฉันช่างเห็นแก่ตัว น่ารังเกียจ กะล่อน และหลอกลวงเสียจริง!

ต่อมา ฉันได้อ่านพระวจนะของพระเจ้าบทตอนหนึ่ง และฉันเข้าใจปัญหาของตัวเองมากขึ้นมาบ้าง  พระเจ้าผู้ทรงมหิทธิฤทธิ์ตรัสว่า “มีหลักปรัชญาของการติดต่อเจรจาทางโลกข้อหนึ่งที่กล่าวว่า ‘การไม่พูดถึงข้อเสียของเพื่อนสนิท ย่อมทำให้มิตรภาพยืนยาวและดีงาม’  นี่หมายความว่า เพื่อรักษามิตรภาพอันดีนี้เอาไว้ คนเราต้องนิ่งเงียบในเรื่องปัญหาของเพื่อน ต่อให้พวกเขามองเห็นปัญหาเหล่านั้นชัดเจนก็ตาม  พวกเขายึดปฏิบัติตามหลักของการไม่ชกหน้าผู้คนหรือพูดถึงข้อบกพร่องของพวกเขา  พวกเขาหลอกลวงกัน ต่างฝ่ายต่างปกปิดเรื่องราว และต่างก็วางแผนเล่นงานกัน  แม้พวกเขาจะรู้อย่างชัดแจ้งว่าอีกฝ่ายเป็นคนแบบใด แต่พวกเขาก็ไม่พูดออกมาตรงๆ กลับใช้วิธีการอันฉลาดแกมโกงเพื่อรักษาความสัมพันธ์เอาไว้  เหตุใดคนเราจึงอยากรักษาสัมพันธภาพเช่นนี้เอาไว้?  นี่เป็นเรื่องของการไม่อยากสร้างศัตรูในสังคม ภายในกลุ่มของตน ซึ่งย่อมจะหมายถึงการทำให้ตนเองตกอยู่ในสถานการณ์ที่อันตรายอยู่บ่อยครั้ง  เมื่อรู้ว่าหลังจากที่เจ้าพูดถึงข้อบกพร่องหรือทำร้ายความรู้สึกของใครบางคนแล้ว พวกเขาจะพลอยกลายเป็นศัตรูของเจ้าและทำร้ายเจ้า และเจ้าก็ไม่อยากพาตนเองเข้าไปอยู่ในสถานการณ์เช่นนั้น เจ้าก็ใช้หลักปรัชญาการดำรงชีวิตทางโลกที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’  เมื่อเป็นเช่นนี้ หากคนสองคนมีสัมพันธภาพแบบนี้ นับว่าพวกเขาเป็นเพื่อนแท้กันหรือไม่?  (ไม่)  พวกเขาไม่ใช่เพื่อนแท้ และยิ่งไม่ใช่คนรู้ใจกัน  ดังนั้น แท้จริงแล้วนี่เป็นสัมพันธภาพชนิดใด?  เป็นสัมพันธภาพพื้นฐานในสังคมมิใช่หรือ?  (ใช่)  ในสัมพันธภาพทางสังคมเช่นนี้ ผู้คนไม่สามารถร่วมหารือกันจากใจสู่ใจ หรือมีความสัมพันธ์อันแนบแน่น หรือพูดทุกสิ่งที่พวกเขาอยากพูดได้  พวกเขาไม่สามารถพูดสิ่งที่อยู่ในใจ หรือปัญหาที่พวกเขาเห็นในตัวผู้อื่น หรือคำพูดที่จะเป็นประโยชน์ต่อผู้อื่นออกมาดังๆ ได้  พวกเขากลับหยิบยกสิ่งดีๆ ขึ้นมาพูดเพื่อประจบเอาใจผู้อื่น  พวกเขาไม่กล้าพูดความจริงหรือค้ำชูหลักธรรม ด้วยเหตุนี้จึงเป็นการป้องกันไม่ให้ผู้อื่นเกิดความคิดอันไม่เป็นมิตรต่อพวกเขา  เมื่อไม่มีใครเป็นภัยคุกคาม คนคนนั้นย่อมมีชีวิตที่ค่อนข้างสบายและสงบสุขมิใช่หรือ?  นี่คือเป้าหมายของผู้คนในการส่งเสริมคำกล่าวที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ มิใช่หรือ?  (ใช่)  ชัดเจนว่านี่คือวิธีเอาตัวรอดที่คดเคี้ยวและหลอกลวงโดยมีการปกป้องตนเองเป็นองค์ประกอบ ซึ่งจุดหมายก็คือเพื่อรักษาตัวให้รอด  การใช้ชีวิตแบบนี้ทำให้ผู้คนไม่มีคนรู้ใจ ไม่มีเพื่อนสนิทที่พวกเขาสามารถพูดเรื่องอะไรก็ได้ที่ตนอยากพูด  ระหว่างผู้คน มีเพียงต่างฝ่ายต่างปกป้องตนเองต่างฝ่ายต่างช่วงใช้กัน และต่างฝ่ายต่างมีกลยุทธ์ แต่ละคนต่างก็กอบโกยสิ่งที่ตนต้องการจากสัมพันธภาพนี้  เป็นเช่นนี้มิใช่หรือ?  เมื่อดูมูลเหตุแล้ว จุดหมายของคำกล่าวที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ ก็คือการไม่ล่วงเกินผู้อื่นและไม่สร้างศัตรู ปกป้องตนเองโดยไม่ทำร้ายใคร  นี่เป็นชั้นเชิงและวิธีการที่คนเราใช้ป้องกันตนเองไม่ให้ถูกทำร้าย  เมื่อพิจารณาแก่นแท้ของวิธีการดังกล่าวจากหลายๆ แง่มุม การกำหนดให้ผู้คนมีการประพฤติปฏิบัติทางศีลธรรมแบบ ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ นั้นเป็นข้อกำหนดที่ประเสริฐหรือไม่?  ใช่ข้อกำหนดที่เป็นบวกหรือไม่?  (ไม่ใช่)  เช่นนั้นแล้ว ข้อกำหนดนี้สอนอะไรแก่ผู้คน?  สอนว่าเจ้าต้องไม่ล่วงเกินหรือทำร้ายใคร มิฉะนั้นในที่สุดเจ้าเองจะเจ็บตัว และเจ้าไม่ควรไว้ใจใครอีกด้วย  ถ้าเจ้าทำร้ายเพื่อนที่ดีของเจ้าไม่ว่าคนใด มิตรภาพก็จะเริ่มเปลี่ยนไปอย่างเงียบๆ กล่าวคือ พวกเขาจะเปลี่ยนจากการเป็นเพื่อนที่ดีและคุ้นเคยของเจ้าไปเป็นคนแปลกหน้าหรือศัตรู  การสอนแบบนี้แก้ปัญหาอะไรได้จริงบ้าง?  ด้วยการทำตัวแบบนี้ ต่อให้เจ้าไม่สร้างศัตรูและถึงกับหมดศัตรูไปบ้าง แต่นี่จะทำให้ผู้อื่นเลื่อมใสเจ้า เห็นชอบในตัวเจ้า และให้เจ้าเป็นเพื่อนตลอดไปกระนั้นหรือ?  นี่ได้มาตรฐานของการประพฤติปฏิบัติทางศีลธรรมโดยสมบูรณ์แล้วหรือ?  อย่างมากที่สุดนี่ก็เป็นเพียงปรัชญาของการติดต่อเจรจาทางโลกเท่านั้น” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (8))  หลังจากอ่านพระวจนะของพระเจ้า ฉันก็เข้าใจว่าฉันยึดถือปรัชญาทางโลกของซาตาน เช่น “จงนิ่งเงียบต่อความผิดของเพื่อนสนิทเพื่อสร้างมิตรภาพอันดีงามและยาวนาน” “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” เป็นหลักธรรมในการประพฤติปฏิบัติของฉัน  ฉันเชื่อว่าเพื่อจะเข้ากับคนอื่นได้ ฉันต้องเรียนรู้ที่จะปกป้องตัวเอง  ฉันคิดว่าการชี้ให้เห็นปัญหาของใครบางคนอาจทำล่วงเกินพวกเขาได้ง่าย สร้างศัตรูให้กับตัวเอง ดังนั้นต่อให้ฉันเห็นปัญหา ฉันก็จะไม่ชี้แจง  ด้วยวิธีนั้น ฉันจะไม่ทำร้ายความสัมพันธ์ของเราหรือสร้างปัญหาให้ตัวเอง  กลายเป็นว่าสิ่งที่ฉันยึดถือคือวิธีการเอาตัวรอดและปรัชญาทางโลกที่กะล่อนและหลอกลวงซึ่งซาตานฝังหัวผู้คน เมื่อใช้ชีวิตตามปรัชญาการดำรงชีวิตทางโลกเหล่านี้ ผู้คนไม่สามารถเปิดใจให้กันได้ พวกเขาจะระแวดระวังอยู่เสมอ กลายเป็นคนจอมปลอม กะล่อน และหลอกลวงมากขึ้นเรื่อยๆ  ฉันรู้ดีอยู่เต็มอกว่าหลินไห่ทำให้งานของคริสตจักรล่าช้าไปแล้วด้วยการทำแบบสุกเอาเผากินและไม่ทำงานจริง และฉันควรจะชี้ให้เห็นปัญหาของเขาอย่างชัดเจนเพื่อช่วยให้เขารู้จักตัวเอง  แต่ฉันกลัวว่าจะฉีกหน้าเขา ทำให้เขาอับอาย ล่วงเกินเขา และทำลายความสัมพันธ์ของเรา ฉันจึงเลือกที่จะรอมชอมและถอย ดูภายนอก เหมือนว่าฉันกำลังช่วยรักษาหน้าเขาและรักษาความสงบ แต่ฉันไม่ได้ช่วยเขาอย่างจริงใจและแท้จริง  นี่ไม่เพียงแต่ไม่เป็นประโยชน์ต่อการเข้าสู่ชีวิตของเขา แต่แย่ยิ่งกว่านั้น มันทำให้งานให้น้ำล่าช้า  พระเจ้าทรงกำหนดให้เราเปิดใจและซื่อสัตย์ในการปฏิบัติต่อพี่น้องชายหญิงของเรา  เมื่อเราพบปัญหาของใครบางคน เราควรชี้ให้เห็นปัญหานั้นและสามัคคีธรรมเพื่อช่วยเหลือพวกเขาด้วยหัวใจที่เปี่ยมรัก  ต่อให้พวกเขาจะยอมรับไม่ได้ในตอนนั้น แต่ตราบใดที่พวกเขาเป็นคนที่ยอมรับความจริง ภายหลังพวกเขาจะแสวงหาและทบทวนตัวเอง  หากพวกเขายังคงปฏิเสธหลังจากที่มีการชี้ให้เห็นแล้ว เราต้องรายงานต่อผู้นำโดยเร็วที่สุดเพื่อป้องกันความเสียหายต่องานของคริสตจักร  นี่คือสิ่งที่คนที่มีมโนธรรมและสำนึกควรทำ และนี่คือสำนึกเรื่องความยุติธรรมที่คนเราพึงมี  พระเจ้าทรงชอบคนที่ซื่อสัตย์และซื่อตรง และทรงเกลียดคนที่หลอกลวง  ถ้าฉันยังเป็นคนที่ชอบเอาใจผู้คนและยึดทางสายกลางต่อไป ฉันก็จะถูกพระเจ้าทรงเกลียดและทรงกำจัดออกไป เมื่อคิดได้อย่างนี้ ฉันก็รู้สึกกลัวไม่หาย ฉันอธิษฐานถึงพระเจ้าด้วย โดยเต็มใจที่จะกลับใจและเลิกใช้ชีวิตตามอุปนิสัยอันเสื่อมทราม

ต่อมา ฉันพบเส้นทางแห่งการปฏิบัติจากพระวจนะของพระเจ้า และได้รับความกระจ่างในหัวใจ  พระเจ้าผู้ทรงมหิทธิฤทธิ์ตรัสว่า “ในบางครั้ง ความปรองดองหมายถึงความอดกลั้นและความยอมผ่อนปรน แต่ก็หมายรวมถึงการรักษาจุดยืนของเจ้าและการยึดมั่นในหลักธรรมด้วย  ความกลมเกลียวไม่ได้หมายถึงการกลบเกลื่อนสิ่งต่างๆ หรือพยายามเป็นคนที่ชอบเอาใจผู้คน หรือใช้วิธีประนีประนอม—และแน่นอนว่าไม่ได้หมายถึงการประจบประแจงใคร  เหล่านี้คือหลักธรรม  เมื่อเจ้าจับหลักธรรมเหล่านี้ได้แล้ว วาจาและการกระทำของเจ้าก็จะตรงตามเจตนารมณ์ของพระเจ้าโดยที่เจ้าไม่ทันรู้ตัว เจ้าจะมีหลักธรรมในการปฏิบัติต่อผู้คน และสามารถปฏิบัติต่อผู้อื่นอย่างเป็นธรรม  เมื่อทำเช่นนี้ เจ้าย่อมจะสามารถเข้ากับพี่น้องชายหญิงฉันมิตร และเข้าถึงความเป็นน้ำหนึ่งใจเดียวกันได้ง่าย” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ว่าด้วยการร่วมมือกันอย่างปรองดอง)  “หากเจ้ามีเจตนาและมุมมองของคนที่ชอบเอาใจผู้คน เช่นนั้นเจ้าก็จะไม่ปฏิบัติความจริงหรือค้ำชูหลักธรรมในทุกเรื่อง ดังนั้นเจ้าย่อมจะล้มเหลวและล้มลงเสมอ  หากเจ้าไม่ตื่นรู้และไม่เคยแสวงหาความจริงเลย เช่นนั้นแล้ว เจ้าก็คือผู้ไม่เชื่อ และเจ้าจะไม่มีวันได้รับความจริงและชีวิตเลย  แล้วเจ้าควรทำอย่างไร?  เมื่อเผชิญเรื่องที่เกี่ยวข้องกับผลประโยชน์แห่งพระนิเวศของพระเจ้า เจ้าต้องอธิษฐานถึงพระเจ้าและร้องเรียกพระองค์ ขอให้พระองค์ประทานความเชื่อและพละกำลังแก่เจ้า เพื่อให้เจ้าสามารถค้ำชูหลักธรรม ทำในสิ่งที่เจ้าควรทำ จัดการสิ่งต่างๆ ตามหลักธรรม รักษาจุดยืนที่เจ้าควรดำรงเอาไว้ ปกป้องผลประโยชน์ของพระนิเวศของพระเจ้า และป้องกันไม่ให้งานของพระนิเวศของพระเจ้าได้รับความสูญเสียใดๆ  หากเจ้าสามารถขบถต่อผลประโยชน์ส่วนตน ความภาคภูมิใจ และมุมมองของคนที่ชอบเอาใจผู้คนของเจ้าได้ และหากเจ้าทำในสิ่งที่เจ้าควรทำด้วยหัวใจที่ซื่อสัตย์และแน่วแน่ เจ้าก็จะเอาชนะซาตานและได้รับความจริงในแง่มุมนี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  ฉันเข้าใจว่าการร่วมมือกันอย่างกลมเกลียวไม่เกี่ยวกับการเป็นคนที่ชอบเอาใจผู้คนหรือการยึดทางสายกลาง และไม่เกี่ยวกับการรักษาความกลมเกลียวแบบผิวเผินและการไม่ล่วงเกินใคร  แต่เกี่ยวกับการสามารถยึดมั่นในหลักธรรมและปกป้องผลประโยชน์ของคริสตจักรในเรื่องที่เกี่ยวข้องกับงานของคริสตจักรและการเข้าสู่ชีวิตของพี่น้องชายหญิงของเรา  เมื่อเห็นว่าการที่หลินไห่ทำงานจริงไม่ได้ ทำให้งานของคริสตจักรล่าช้าไปแล้ว ฉันก็ต้องสามัคคีธรรมและช่วยเหลือเขาด้วยความรัก หากจำเป็นก็ตัดแต่งเขาได้ และถ้าเขายังไม่ยอมรับ ฉันก็ต้องรายงานเขาต่อผู้นำเพื่อปรับเปลี่ยนหน้าที่หรือปลดอย่างทันท่วงที  นี่คือการปฏิบัติความจริง นี่คือความรักที่แท้จริง  แต่ฉันยึดความเชื่อที่บิดเบือนว่าการชี้ให้เห็นปัญหาของผู้ดูแลคือการว่ากล่าวข้อบกพร่องของเขาและทำให้เขาอับอาย ความเข้าใจของฉันช่างไร้สาระสิ้นดี!  จากพระวจนะของพระเจ้า ฉันยังเข้าใจด้วยว่าเมื่อมีสิ่งต่างๆ เกิดขึ้นกับฉันและฉันเต็มใจที่จะขัดขืนเนื้อหนังของตัวเองแต่เอาชนะมันไม่ได้ ฉันก็ต้องอธิษฐานและอ้อนวอนพระเจ้าให้ประทานความแข็งแกร่งแก่ฉัน ฉันต้องชี้ให้เห็นและเปิดโปงเรื่องหลินไห่ทำงานจริงไม่ได้  ฉันจะเป็นคนที่ชอบเอาใจผู้คนหรือยึดทางสายกลางไม่ได้อีกต่อไป  ต่อให้การชี้ให้เห็นปัญหาของเขาจะไปล่วงเกินเขา ฉันก็ต้องปฏิบัติความจริง  ดังนั้น ฉันจึงเขียนจดหมายถึงหลินไห่และเชิญเขามาพบเพื่อร่วมชุมนุม  ก่อนที่ฉันจะไปพบเขา ฉันอธิษฐานขอให้พระเจ้าทรงชี้แนะฉันเพื่อให้ฉันปฏิบัติความจริงได้

ระหว่างการชุมนุม ฉันชี้ให้เห็นปัญหาของหลินไห่  ตอนแรก เขาไม่ยอมรับและพยายามเถียงและแก้ตัว และพี่น้องชายอีกคนก็พูดเสริมขึ้นมาเพื่อสนับสนุนเขา  ฉันตระหนักว่าพี่น้องชายคนนี้กำลังปกป้องหลินไห่ ฉันเลยขัดจังหวะเขาและเปิดโปงเขาไปตรงๆ ว่าเขากำลังพยายามไกล่เกลี่ย  บรรยากาศเริ่มอึดอัดนิดหน่อย และสีหน้าของหลินไห่ก็เปลี่ยนเป็นบึ้งตึง  ฉันกลัวว่าถ้าพูดมากกว่านี้ ความสัมพันธ์ของเราจะกระอักกระอ่วน ฉันเลยอยากจะรอมชอมและปล่อยเรื่องนี้ไป แต่แล้วฉันก็นึกถึงว่าหลินไห่ได้สร้างความเสียหายต่องานไปแล้วด้วยการทำแบบสุกเอาเผากินและไม่ทำงานจริง  เขาไม่ยอมรับด้วยซ้ำเมื่อมีการชี้ให้เห็นปัญหาของเขา  ถ้าเป็นแบบนี้ต่อไป มันจะยิ่งสร้างความเสียหายต่องานของคริสตจักร ฉันนึกถึงเนื้อเพลงนมัสการสองสามบรรทัดที่ว่า “ในคริสตจักร จงตั้งมั่นในคำพยานที่เจ้ามีให้เราและค้ำชูความจริง  ถูกคือถูก ผิดคือผิด อย่าสับสนระหว่างขาวกับดำ  เจ้าต้องต่อสู้กับซาตานและต้องกำราบมันให้ราบคาบ ไม่ให้มีวันลุกขึ้นมาได้อีก” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 41)  พระวจนะของพระเจ้ามอบความเชื่อและความแข็งแกร่งให้ฉัน  ฉันจะเป็นคนที่ชอบเอาใจผู้คนอีกต่อไปไม่ได้ ฉันต้องยึดมั่นในหลักธรรม  ดังนั้น โดยอาศัยพระวจนะของพระเจ้า ฉันจึงชี้ให้เห็นปัญหาของหลินไห่และสามัคคีธรรมถึงผลสืบเนื่องของการไม่กำกับดูแลหรือติดตามงาน และการไม่มุ่งเน้นไปที่การบ่มเพาะผู้คน  หลังจากได้ยินสิ่งนี้ ท่าทีของหลินไห่ก็เปลี่ยนไปเล็กน้อย และเขาแสดงความเต็มใจที่จะยอมรับ  พอได้ปฏิบัติแบบนี้เท่านั้น ฉันถึงรู้สึกสบายใจขึ้น

ต่อมา ฉันเห็นว่าหลินไห่ยังไม่เปลี่ยนไปมากนัก ฉันจึงระบุปัญหาของเขาทีละข้อและรายงานปัญหาต่อผู้นำ  หลังจากรวบรวมการประเมินผลของหลินไห่ ผู้นำเห็นว่าเขามีขีดความสามารถที่แย่ ขาดความสามารถในการทำงาน และไม่แบกรับภาระในหน้าที่ของตน เขาเป็นคนทำงานเทียมเท็จที่ไม่ทำงานจริงและสมควรถูกปลด  จากนั้นผู้นำก็เลื่อนตำแหน่งให้ฉันเป็นผู้ดูแล และขอให้ฉันไปสามัคคีธรรมกับหลินไห่และปลดเขา ฉันรู้สึกลังเลนิดหน่อย  “ถ้าฉันเปิดโปงปัญหาของเขาต่อหน้าเขา เขาจะโกรธเคืองฉันและมีอคติต่อฉันไหม?”  ฉันตระหนักว่าความคิดแบบคนที่ชอบเอาใจผู้คนของฉันกำลังผุดขึ้นมาอีกครั้ง และฉันก็นึกถึงพระวจนะของพระเจ้าที่ว่า “…ต่อให้การกระทำของเจ้าล่วงเกินผู้คนหรือเป็นเหตุให้เจ้าถูกต่อว่าลับหลัง ก็ไม่สำคัญ” ฉันรีบค้นหาบทตอนนั้นมาอ่าน พระเจ้าตรัสว่า “หากนั่นเป็นการกระทำที่ตรงกับหลักธรรม เช่นนั้น ต่อให้การกระทำของเจ้าล่วงเกินผู้คนหรือเป็นเหตุให้เจ้าถูกต่อว่าลับหลัง ก็ไม่สำคัญ อย่างไรก็ตาม หากนั่นเป็นการกระทำที่ไม่ตรงกับหลักธรรม เช่นนั้นต่อให้เจ้าได้รับความเห็นชอบและการสนับสนุนจากทุกคนด้วยการทำเช่นนั้น และเข้ากันได้กับทุกคน—แต่สิ่งหนึ่งก็คือเจ้าไม่อาจรับผิดชอบเรื่องนั้นเฉพาะพระพักตร์พระเจ้าได้—เจ้าย่อมประสบกับความสูญเสีย  หากเจ้าธำรงไว้ซึ่งสัมพันธภาพกับคนส่วนใหญ่ ทำให้พวกเขามีความสุขและพึงพอใจและได้รับการสรรเสริญจากพวกเขา แต่เจ้าล่วงเกินพระเจ้า พระผู้สร้าง เช่นนั้นเจ้าย่อมเป็นคนโง่ที่สุด  ดังนั้นไม่ว่าเจ้าทำสิ่งใด เจ้าต้องเข้าใจอย่างชัดเจนว่าสิ่งนั้นตรงกับหลักธรรมหรือไม่ สิ่งนั้นทำให้พระเจ้าพอพระทัยหรือไม่ ท่าทีที่พระเจ้าทรงมีต่อสิ่งนั้นเป็นอย่างไร ผู้คนควรใช้จุดยืนใด ผู้คนควรค้ำจุนหลักธรรมใด พระเจ้าทรงสั่งว่าอย่างไร และเจ้าควรทำสิ่งนั้นอย่างไร—เจ้าควรเข้าใจเรื่องนี้ให้ชัดเจนเสียก่อน” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (24))  หลังจากอ่านพระวจนะของพระเจ้า หัวใจของฉันก็กระจ่างขึ้นทันที  ขณะทำหน้าที่ ฉันต้องมีหัวใจที่ยำเกรงพระเจ้าและแสวงหาเจตนารมณ์ของพระเจ้าและหลักธรรมในการทำสิ่งต่างๆ  ตราบใดที่สิ่งใดสอดคล้องกับหลักธรรมความจริง ฉันต้องยืนหยัดในสิ่งนั้น  ตราบใดที่ฉันสามารถทำให้พระเจ้าพอพระทัยได้ จะล่วงเกินผู้คนหรือถูกนินทาว่าร้ายก็ไม่สำคัญ  ถ้าฉันรู้ความจริงแต่ไม่ปฏิบัติเพียงเพื่อรักษาความสัมพันธ์กับผู้คน ต่อให้ฉันไม่ล่วงเกินใคร ฉันก็จะถูกพระเจ้าทรงกล่าวโทษว่าลงมือกระทำผิดเพราะไม่ได้ปกป้องงานของคริสตจักร  นั่นคงจะโง่เขลามาก!  ดังนั้น ฉันจึงไปสามัคคีธรรมกับหลินไห่ เปิดโปงการสำแดงของเขาที่ไม่ทำงานจริง และปลดเขา หลินไห่บอกว่าเขาจะทบทวนตัวเองอย่างละเอียด  จากประสบการณ์นี้ ฉันได้ตระหนักว่าต้องปฏิบัติความจริงและมีปฏิสัมพันธ์กับผู้อื่นตามหลักธรรมความจริงเท่านั้น คนเราถึงจะสามารถใช้ชีวิตด้วยสภาพเสมือนมนุษย์ได้  จากนี้ไป ฉันจะเป็นคนที่ชอบเอาใจผู้คนซึ่งทำร้ายทั้งผู้อื่นและตัวเองไม่ได้อีกต่อไป


54. ฉันเลิกบ่นว่าตัวเองมีชะตากรรมที่เลวร้ายแล้ว

โดย ซูฉิง ประเทศจีน

ฉันเกิดในครอบครัวชนบทที่ยากจน ตอนที่ฉันเรียนมัธยมปลาย พ่อแม่จ่ายค่าเล่าเรียนไม่ไหว จึงพยายามไปขอยืมเงินจากลุง  แต่คุณป้ากลัวว่าเราจะจ่ายคืนไม่ไหว เลยไม่ยอมให้ยืม  ฉันคิดในใจว่า “ฉันต้องกระเสือกกระสนสอบเข้ามหาวิทยาลัยให้ได้ และทำให้คนรอบข้างชื่นชมครอบครัวเรา” ตอนเรียนหนังสือ เพื่อประหยัดเงิน ฉันกินแค่แป้งแผ่นที่เอามาจากบ้านเท่านั้น  เพราะขาดสารอาหารเป็นเวลานานจนเลือดไปเลี้ยงสมองไม่พอ ฉันเลยเวียนหัวจนหน้ามืดอยู่เรื่อยๆ และส่งผลต่อประสิทธิภาพในการเรียนด้วย สุดท้าย ฉันก็สอบเข้ามหาวิทยาลัยไม่ติด  ฉันร้องไห้โฮและบ่นว่าชะตากรรมของตัวเองช่างแสนลำเค็ญ  แต่ฉันไม่เต็มใจที่จะยอมรับชะตากรรมนี้ เพื่อที่จะได้วุฒิการศึกษาสูงๆ และโดดเด่นกว่าคนอื่น ฉันจึงไปสมัครสอบการศึกษาผู้ใหญ่ หลักสูตรบัญชี และถึงกับไปสอบเข้ารับราชการ แต่ไม่ว่าจะพยายามแค่ไหน สุดท้ายฉันก็ยังล้มเหลวอยู่ดี  ฉันเลยไปทำงานโรงงาน  เพื่อจะได้เป็นเจ้าหน้าที่สถิติในแผนกผลิตและเป็นที่ชื่นชมของคนอื่น ฉันจึงทำงานล่วงเวลาและอยู่ดึกเพื่อศึกษาหาความรู้ด้านสถิติในขณะที่คนอื่นกำลังพักผ่อน ฉันหักโหมงานเกินสิบชั่วโมงทุกวัน แถมทำงานล่วงเวลาและนอนดึกทุกคืน ฉันทำงานหนักจนมึนหัวและหมดแรง ถึงขนาดเผลอหลับในที่ทำงาน  ผลก็คือ ฉันคำนวณจำนวนสินค้าผิดพลาด จนเกือบจะทำให้โรงงานเสียหายอย่างหนัก  ผู้นำทีมตำหนิฉันต่อหน้าพนักงานทุกคนในแผนก  ตอนนั้น ฉันแทบอยากจะแทรกแผ่นดินหนี  ฉันมึนหัวและเป็นลมล้มพับตรงนั้นเลย ตั้งแต่นั้นมา ฉันก็ป่วยเป็นโรคประสาทหูเสื่อม และกระทบกระเทือนอะไรไม่ได้เลย  พอต้องทำงานภายใต้ความกดดันมากๆ ฉันจะรู้สึกเวียนหัวและมีเสียงหวีดในหู ทั้งฉีดยาทั้งกินยาก็รักษาไม่หาย และฉันก็ไม่สามารถไปทำงานได้อีก  ตอนนั้น ฉันทุกข์ใจมาก และบ่นทั้งวันว่าทำไมชะตากรรมของตัวเองถึงได้เลวร้ายขนาดนี้  ฉันมักจะขังตัวเองอยู่ในห้องแล้วร้องไห้ ถึงขนาดคิดอยากจะตาย  เพราะฉันใช้ชีวิตอย่างอัดอั้นและทุกข์ใจมานาน การสูญเสียการได้ยินจึงค่อยๆ แย่ลง

ในปี 2013 พ่อแม่สามีของฉันได้ยอมรับพระราชกิจของพระเจ้าผู้ทรงมหิทธิฤทธิ์แห่งยุคสุดท้าย และมาประกาศข่าวประเสริฐกับฉัน  ฉันรู้สึกมีอิสระเสรีเป็นพิเศษเมื่อได้อ่านพระวจนะของพระเจ้าและใช้ชีวิตในคริสตจักรร่วมกับพี่น้องชายหญิง  แล้วอารมณ์ของฉันก็ค่อยๆ ดีขึ้น และฉันกลับมามีความหวังในชีวิตอีกครั้ง ต่อมา ฉันได้รับเลือกให้เป็นผู้นำในคริสตจักร  ฉันคิดในใจว่า “ในสังคม ฉันจ่ายราคาสูงมาก แต่สุดท้ายก็สูญเปล่า  ตอนนี้แม้จะเพิ่งเข้าพระนิเวศของพระเจ้า แต่ก็ได้ทำหน้าที่ผู้นำแล้ว  การเชื่อในพระเจ้านั้นดีกว่า ฉันต้องขยัน บางทีในอนาคตอาจจะได้เลื่อนขั้น และได้รับการชื่นชมจากผู้คนมากขึ้นก็ได้”  ฉันจึงทำหน้าที่อย่างกระตือรือร้นมากขึ้น ฉันยุ่งอยู่กับการนำการชุมนุมกลุ่มตลอดทั้งวัน ไม่ว่าฝนจะตกหรือแดดจะออก  พี่น้องชายหญิงก็ชมเชยฉันที่แบกรับภาระหน้าที่ ต่อมาฉันได้รับเลือกให้เป็นผู้ประกาศ เมื่อได้สถานะดังปรารถนา ฉันก็ยิ่งมีแรงทำหน้าที่มากขึ้น  ขณะที่ฉันกำลังเพลิดเพลินกับการชื่นชมจากพี่น้องชายหญิง อุบัติเหตุแก๊สพิษก็ทำให้อาการหูหนวกของฉันทรุดลง  ระหว่างการชุมนุม ถ้าพี่น้องชายหญิงพูดเบา ฉันจะได้ยินไม่ชัด และฉันมักจะถูกจำกัดด้วยอาการหูหนวกจนตกอยู่ในสภาวะคิดลบ สุดท้าย ฉันก็ทำงานจริงไม่ได้ และได้รับมอบหมายงานใหม่ เมื่อคิดว่าตัวเองไม่ได้ทำหน้าที่ผู้นำและไม่ได้รับการชื่นชมจากผู้อื่นอีกต่อไป ฉันก็ยิ่งบ่นว่าชะตากรรมของตัวเองเลวร้าย หลังจากนั้น ฉันไม่สามารถฉุดตัวเองขึ้นมาได้อีก และสูญเสียความเชื่อในพระเจ้า

ต่อมา หลังจากรับการรักษาระยะหนึ่ง การได้ยินของฉันก็ดีขึ้นบ้าง และผู้นำก็จัดแจงให้ฉันทำหน้าที่ให้น้ำ  ฉันคิดในใจว่า “ถ้าฉันสร้างผลงานในหน้าที่ให้น้ำได้บ้าง ฉันจะได้รับการชื่นชมจากพี่น้องชายหญิงเหมือนกัน”  ฉันจึงอ่านหลักธรรมที่เกี่ยวข้องและเสริมสร้างตัวเองด้วยความจริงทุกวัน และมักจะอยู่จนถึงห้าทุ่มเที่ยงคืน  ผลงานในหน้าที่ค่อยๆ ดีขึ้น แถมยังได้รับการเลื่อนขั้นให้รับผิดชอบงานในขอบเขตที่กว้างขึ้นด้วย  พอคิดว่าจะได้รับการชื่นชมจากพี่น้องชายหญิงอีกครั้ง ฉันก็ดีใจมาก ฉันคิดในใจว่า “ความขยันให้ผลตอบแทน ถ้าฉันขยันยิ่งกว่านี้ บางทีอาจจะได้เลื่อนขั้นขึ้นไปอีก แบบนั้นก็จะมีคนชื่นชมฉันเยอะกว่านี้” แต่ต่อมาโรคกระดูกคอเสื่อมกำเริบ และการสูญเสียการได้ยินก็รุนแรงขึ้นจนฉันไม่สามารถสื่อสารกับคนอื่นได้ตามปกติ ผู้นำจึงจัดแจงให้ฉันกลับไปที่คริสตจักรท้องถิ่นเพื่อรักษาตัวไปพร้อมกับทำหน้าที่เท่าที่ทำได้ ฉันรู้สึกท้อแท้ใจมาก  ฉันคิดว่าตัวเองจ่ายราคาไปสูงและลำบากยากเย็นมากกว่าจะได้รับการชื่นชมจากคนอื่น แต่เพราะป่วย ฉันจึงไม่สามารถทำหน้าที่นี้ต่อไปได้ ทำไมชะตากรรมฉันถึงได้เลวร้ายขนาดนี้?  ต่อมา เนื่องจากได้ยินไม่ชัด ฉันจึงสื่อสารกับคนอื่นลำบาก ฉันทำได้แค่งานธุรการทั่วไปบางอย่าง ในใจฉันรู้สึกทุกข์ทรมานมาก และคิดในใจว่า “ถ้าฉันไม่ได้หูหนวก ฉันก็คงมีโอกาสได้ประกาศข่าวประเสริฐและให้น้ำผู้มาใหม่ แต่ตอนนี้ฉันทำได้แค่งานธุรการทั่วไป  ถ้าโดดเด่นไม่ได้ ใครจะมาชื่นชมฉันล่ะ?  ทำไมชะตากรรมของฉันถึงได้เลวร้ายขนาดนี้?  ยังไงซะ นี่ก็คือชะตากรรมของฉัน งั้นฉันจะอยู่ไปวันๆ แบบสุกเอาเผากิน” หลังจากนั้น ถึงแม้ฉันจะไม่ได้ละทิ้งหน้าที่ แต่ฉันก็ใช้ชีวิตในสภาวะท้อแท้ตลอดเวลาและไม่มีสมาธิเวลาทำหน้าที่ ฉันหลงๆ ลืมๆ อยู่เสมอ และทำผิดพลาดบ่อยครั้งจนทำให้งานล่าช้า

ต่อมา พี่น้องหญิงที่ฉันทำงานด้วยเตือนว่าการใช้ชีวิตในสภาวะนี้เป็นเรื่องอันตราย ว่าฉันต้องรีบแสวงหาความจริงเพื่อแก้ไขอารมณ์ที่เป็นลบของตัวเอง เพราะคำเตือนของพี่น้องหญิงคนนั้นล้วนๆ ฉันถึงได้อธิษฐานถึงพระเจ้าว่า “ข้าแต่พระเจ้า ข้าพระองค์ไม่อยากใช้ชีวิตอย่างท้อแท้ การใช้ชีวิตแบบนี้ทุกข์ทรมานเกินไป ขอทรงนำข้าพระองค์ให้เข้าใจปัญหาของตนและหลุดพ้นจากสภาวะที่ไม่ถูกต้องนี้ด้วยเถิด” วันหนึ่ง ระหว่างการเฝ้าเดี่ยว ฉันได้อ่านพระวจนะของพระเจ้าสองบทตอน ซึ่งโดนใจฉันในทันที พระเจ้าตรัสว่า “มูลเหตุของการเกิดภาวะอารมณ์เชิงลบที่เป็นความท้อแท้ย่อมแตกต่างกันไปในตัวแต่ละคน  ความท้อแท้ของคนเรามีอยู่อย่างหนึ่งที่อาจเกิดจากการเชื่อในชะตากรรมที่เลวร้ายของตนเองอยู่ตลอดเวลา  นี่ก็เป็นสาเหตุหนึ่งมิใช่หรือ?  (ใช่)  ตอนที่พวกเขาอายุยังน้อย พวกเขาใช้ชีวิตอยู่ในชนบทหรือในภูมิภาคที่ขัดสน ครอบครัวของพวกเขาไม่ได้มั่งมี และนอกจากเครื่องเรือนเรียบง่ายไม่กี่ชิ้น พวกเขาก็ไม่มีอะไรที่มีมูลค่ามากนัก  บางทีพวกเขาอาจมีเสื้อผ้าอยู่หนึ่งหรือสองชุดที่พวกเขาจำต้องใส่แม้จะขาดบ้างก็ตาม และโดยปกติแล้วพวกเขาก็ไม่เคยได้กินอาหารคุณภาพดีๆ เลย ต้องรอวันปีใหม่หรือวันหยุดเทศกาลจึงจะได้กินเนื้อสัตว์  บางครั้งพวกเขาก็อดมื้อกินมื้อและไม่มีเสื้อผ้ามากพอที่จะสวมใส่ให้อบอุ่น การมีเนื้อชามโตเต็มชามให้กินจึงเป็นการฝันกลางวัน แม้กระทั่งจะหาผลไม้มากินสักชิ้นยังยาก  เมื่อใช้ชีวิตในสภาพแวดล้อมเช่นนี้ พวกเขาจึงรู้สึกต่างจากคนอื่นที่ใช้ชีวิตอยู่ในเมืองใหญ่ มีพ่อแม่ที่มีเงินทอง กินอะไรก็ได้ที่อยากกินและสวมอะไรก็ได้ที่อยากสวม มีทุกสิ่งที่ตนต้องการในทันใด และรอบรู้ในเรื่องต่างๆ  พวกเขาย่อมจะคิดว่า ‘คนเหล่านั้นมีชะตากรรมที่ดีขนาดนั้น  แล้วทำไมชะตากรรมของฉันถึงแย่ขนาดนี้?’  พวกเขาอยากเป็นที่สะดุดตาของผู้คนและอยากเปลี่ยนโชคชะตาของตนอยู่เสมอ  อย่างไรก็ดี การเปลี่ยนโชคชะตาของคนเรานั้นไม่ง่ายนัก  เมื่อคนเราเกิดมาในสถานการณ์ดังกล่าว แม้พวกเขาจะพยายาม แต่พวกเขาจะเปลี่ยนแปลงชะตากรรมของตนได้มากแค่ไหน และจะสามารถทำให้ชะตากรรมของตนดีขึ้นได้มากเพียงใด?  เมื่อพวกเขาโตเป็นผู้ใหญ่ พวกเขาถูกอุปสรรคขวางกั้นทั่วทุกแห่งในสังคมที่ตนผ่านเข้าไป พวกเขาถูกกลั่นแกล้งในทุกที่ที่ไป และดังนั้นพวกเขาจึงรู้สึกเสมอว่าตนช่างโชคร้ายเหลือเกิน  พวกเขาคิดว่า ‘ทำไมฉันถึงโชคไม่ดีอย่างนี้?  ทำไมฉันถึงเจอคนใจร้ายอยู่เรื่อย?  ตอนฉันเป็นเด็ก ชีวิตช่างทุกข์ยาก และมันเป็นแบบนั้นจริงๆ  ถึงตอนนี้ฉันโตแล้ว ชีวิตก็ยังย่ำแย่อยู่อีก  ฉันอยากแสดงให้ดูอยู่เสมอว่าตัวเองทำอะไรได้บ้าง แต่ก็ไม่เคยสบโอกาส…’ … ทันทีที่พวกเขาเริ่มเชื่อในพระเจ้า พวกเขาก็ตั้งปณิธานว่าจะปฏิบัติหน้าที่ของตนในพระนิเวศของพระเจ้าให้ดี พวกเขาสามารถสู้ทนความทุกข์ยากและงานหนัก สามารถสู้ทนได้มากกว่าผู้อื่นไม่ว่าจะเป็นเรื่องใด และพากเพียรที่จะได้รับความเห็นชอบและความยกย่องนับถือจากผู้คนส่วนใหญ่  พวกเขาคิดว่าตนอาจได้รับเลือกให้เป็นผู้นำคริสตจักร ผู้ดูแล หรือผู้นำทีมด้วยซ้ำ และเมื่อนั้นพวกเขาย่อมจะให้เกียรติบรรพชนและครอบครัวของตนอยู่มิใช่หรือ?  เมื่อนั้นพวกเขาย่อมจะเปลี่ยนแปลงโชคชะตาของตนแล้วมิใช่หรือ?  อย่างไรก็ดี ความเป็นจริงไม่ค่อยจะเป็นไปตามความปรารถนาของพวกเขาสักเท่าใด พวกเขาจึงท้อใจและคิดว่า ‘ฉันเชื่อในพระเจ้ามาหลายปี เข้ากับพี่น้องชายหญิงได้ดียิ่ง แต่ทำไมพอถึงเวลาเลือกผู้นำ ผู้ดูแล หรือผู้นำกลุ่มทีไร กลับไม่เคยเป็นทีของฉันเลย?  เพราะฉันดูธรรมดามาก หรือเพราะผลงานของฉันไม่ดีพอกระนั้นหรือ ถึงไม่มีใครสังเกตเห็นฉัน?  ทุกครั้งที่มีการเลือกตั้ง ฉันก็รู้สึกมีความหวังขึ้นมาหน่อย และถึงจะได้รับเลือกให้เป็นผู้นำกลุ่ม ฉันก็ย่อมจะมีความสุข  ฉันเต็มไปด้วยความกระตือรือร้นมากมายที่จะตอบแทนพระเจ้า แต่ทุกครั้งที่มีการออกเสียง สุดท้ายฉันกลับได้แต่ความผิดหวัง ถูกมองข้ามในทุกเรื่อง  นี่เกิดอะไรขึ้น?  เป็นไปได้ไหมว่าแท้จริงแล้วฉันเป็นได้แค่คนที่มีความสามารถงั้นๆ คนธรรมดาทั่วไปที่ทั้งชีวิตไม่มีความโดดเด่น?  พอย้อนกลับไปมองวัยเด็กของตัวเอง วัยหนุ่มสาว และช่วงวัยกลางคน เส้นทางที่ฉันย่ำเดินมานี้ก็ต่ำต้อยมาตลอด ฉันไม่ได้ทำอะไรที่ควรแก่การจดจำเลย  ไม่ใช่ว่าฉันไม่มีความทะเยอทะยาน หรือว่าไร้ขีดความสามารถ และไม่ใช่ว่าฉันไม่ได้พยายามมากพอหรือสู้ทนความทุกข์ยากไม่ได้  ฉันมีความตั้งใจแน่วแน่และมีเป้าหมาย และสามารถพูดได้ด้วยซ้ำว่าฉันมีความทะเยอทะยาน  ดังนั้น ทำไมฉันถึงไม่เคยเป็นที่สะดุดตาของผู้คนเลย?  พอวิเคราะห์จนถึงที่สุดแล้ว ฉันก็แค่มีชะตากรรมที่ไม่ดี ถูกลิขิตให้ทนทุกข์ และพระเจ้าทรงจัดเตรียมสิ่งต่างๆ ไว้ให้ฉันแบบนี้’  ยิ่งพวกเขาวนเวียนอยู่กับเรื่องนี้ พวกเขาก็ยิ่งคิดว่าชะตากรรมของตนนั้นแย่ลงทุกที” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (2))  “ผู้คนแบบนี้ คนที่คิดอยู่เสมอว่าตนมีชะตากรรมที่ไม่ดี ย่อมรู้สึกเหมือนหัวใจของตนกำลังถูกหินก้อนยักษ์บดขยี้ตลอดเวลา  ด้วยเหตุที่พวกเขาเชื่ออยู่เสมอว่าทุกสิ่งที่เกิดขึ้นกับตนนั้นเกิดจากชะตากรรมที่ไม่ดีของตน พวกเขาจึงคิดว่าไม่ว่าจะเกิดอะไรขึ้น ตนก็ไม่สามารถเปลี่ยนแปลงอะไรได้ และเรื่องก็มีอยู่เท่านั้น  แล้วพวกเขาทำเช่นไร?  พวกเขาก็เอาแต่รู้สึกในทางลบ ไม่ทำอะไร และยอมจำนนต่อความโชคร้ายของตน” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (2))  สิ่งที่พระวจนะของพระเจ้าเปิดโปงคือสภาวะของฉันเลย สาเหตุที่ฉันใช้ชีวิตอยู่กับอารมณ์ที่เป็นลบและท้อแท้ตลอดเวลา ก็เพราะฉันเชื่อมาตลอดว่าตัวเองมีชะตากรรมที่เลวร้าย ตอนเด็กๆ ครอบครัวของฉันยากจนและถูกคนอื่นดูถูก ฉันเลยบ่นว่าตัวเองมีชะตากรรมที่เลวร้าย ฉันเชื่อว่ามีแต่การมีชีวิตที่เหนือกว่าคนอื่นและได้รับการชื่นชมจากผู้อื่นเท่านั้น ถึงจะถือว่ามีชะตากรรมที่ดี เพื่อที่จะเปลี่ยนชะตากรรมของตัวเอง ฉันจึงตั้งใจเรียนอย่างหนัก แต่เพราะขาดสารอาหารจนเลือดไปเลี้ยงสมองไม่พอ ฉันจึงเรียนได้ไม่เต็มประสิทธิภาพ และสุดท้ายก็สอบเข้ามหาวิทยาลัยไม่ติด  แต่ฉันไม่เต็มใจที่จะยอมรับชะตากรรม เลยไปทำงานที่โรงงานเพื่อหาเงิน เพื่อจะได้เป็นเจ้าหน้าที่สถิติ ได้นั่งในออฟฟิศ และได้รับการชื่นชมจากผู้อื่น ฉันจึงทำงานล่วงเวลาเพื่อเรียนรู้เทคนิค สุดท้าย ฉันคำนวณสถิติผิดพลาดและถูกผู้นำทีมตำหนิต่อหน้าทุกคน ซึ่งทำให้ฉันตกใจมากจนป่วยเป็นโรคประสาทหูเสื่อม ฉันยิ่งเชื่อกว่าเดิมว่าเป็นเพราะชะตากรรมแสนลำเข็ญของตัวเอง และใช้ชีวิตอย่างทุกข์ใจ หมดหวังในชีวิต หลังจากที่ฉันเริ่มเชื่อในพระเจ้า ฉันคิดว่าถ้าทำหน้าที่ของตัวเองอย่างถูกควรและได้รับการเลื่อนขั้นให้เป็นผู้นำ ฉันก็จะได้รับการชื่นชมจากพี่น้องชายหญิงและเปลี่ยนชะตากรรมของตัวเอง แต่เพราะอุบัติเหตุแก๊สพิษทำให้อาการหูหนวกของฉันทรุดลงจนไม่สามารถทำหน้าที่ได้ตามปกติ ซึ่งส่งผลกระทบต่องานและฉันจึงได้รับการมอบหมายงานใหม่ ต่อมา เมื่อฉันเริ่มทำหน้าที่ให้น้ำ ฉันก็จ่ายราคาในหน้าที่นั้น โดยหวังว่าจะทำผลงานได้ดีเพื่อให้คนอื่นชื่นชม พอได้เลื่อนขั้น ฉันก็คิดว่าชะตากรรมของตัวเองพลิกผันไปในทางที่ดีขึ้นแล้ว และในที่สุดก็มีโอกาสได้โดดเด่นเสียที แต่โรคกระดูกคอเสื่อมก็กำเริบ และอาการหูหนวกก็แย่ลงด้วย ฉันไม่สามารถสื่อสารกับคนอื่นได้ตามปกติ ซึ่งส่งผลกระทบต่อหน้าที่ ฉันไม่มีทางเลือกอื่นนอกจากกลับไปที่คริสตจักรท้องถิ่นเพื่อทำหน้าที่ธุรการทั่วไป เพราะไม่ได้มีชื่อเสียงและสถานะดังปรารถนา ฉันจึงโทษพระเจ้าที่ทรงจัดการเตรียมการชะตากรรมที่เลวร้ายให้กับฉัน ฉันเชื่อว่าชะตากรรมที่เลวร้ายในชีวิตนี้มีไว้เพื่อตรากตรำทำงานหนักเท่านั้น ฉันจึงใช้ชีวิตอย่างท้อแท้และยอมแพ้โดยสิ้นเชิง  ฉันไม่ได้แบกรับภาระหน้าที่ ทำผิดพลาดอยู่ตลอด ทำให้งานล่าช้า และทำหน้าที่ของตัวเองได้ไม่ดี ฉันเชื่อในพระเจ้ามาหลายปีและได้อ่านพระวจนะของพระองค์มามากมาย แต่เมื่อมีเรื่องเกิดขึ้น ฉันกลับไม่มาเฉพาะพระพักตร์พระองค์เพื่อแสวงหาความจริง และพอสิ่งต่างๆ ไม่เป็นไปดังหวัง ฉันก็บ่นว่าพระองค์ทรงจัดการเตรียมการชะตากรรมที่เลวร้ายให้กับฉัน ฉันถึงกับเริ่มคิดลบและต่อต้าน นี่เป็นทัศนคติของผู้ไม่เชื่อ และฉันไม่ได้แสดงการนบนอบพระเจ้าเลยแม้แต่น้อย

ต่อมา ฉันได้อ่านพระวจนะของพระเจ้าเพิ่มเติม และเข้าใจแนวคิดเรื่องชะตากรรมที่ดีกับชะตากรรมที่เลวร้ายลึกซึ้งยิ่งขึ้น พระเจ้าตรัสว่า “การจัดการเตรียมการของพระเจ้าว่าชะตากรรมของคนคนหนึ่งจะเป็นอย่างไร จะดีหรือไม่ดีนั้น ไม่ควรมองหรือประเมินด้วยสายตาของมนุษย์หรือสายตาของหมอดู และไม่ประเมินโดยดูว่าคนคนนั้นมีความมั่งคั่งและความรุ่งโรจน์ในชีวิตของตนมากเท่าใด หรือมีประสบการณ์เป็นความทุกข์มากเท่าใด หรือประสบความสำเร็จเพียงใดในการไล่ตามไขว่คว้าโอกาสในอนาคต ชื่อเสียง และผลประโยชน์  แต่นี่คือความผิดพลาดอันร้ายแรงซึ่งเกิดจากผู้ที่บอกว่าตนมีชะตากรรมที่ไม่ดี ทั้งยังเป็นวิธีที่ผู้คนส่วนใหญ่ใช้ประเมินชะตากรรมของตนอีกด้วย  แล้วพวกเราควรใช้วิธีใดมาประเมินว่าชะตากรรมของคนคนหนึ่งดีหรือไม่ดี?  ผู้คนทางโลกประเมินเรื่องนี้กันอย่างไร?  โดยหลักแล้วพวกเขาดูว่าชีวิตของคนคนนั้นดำเนินไปอย่างราบรื่นหรือไม่ มั่งคั่งและรุ่งโรจน์ได้หรือไม่ สามารถมีรูปแบบการใช้ชีวิตที่เหนือกว่าคนอื่นหรือไม่ ชั่วชีวิตของพวกเขานั้นทนทุกข์เท่าใดและสุขสำราญเพียงใด มีอายุยืนยาวเพียงใด มีอาชีพการงานอะไร ชีวิตของพวกเขาเต็มไปด้วยการตรากตรำหรือสะดวกสบายและง่ายดาย—พวกเขาใช้สิ่งเหล่านี้และอื่นๆ มาประเมินว่าชะตากรรมของคนคนหนึ่งดีหรือไม่ดี  พวกเจ้าก็ประเมินแบบนี้ด้วยมิใช่หรือ?  (ใช่)  ดังนั้นเมื่อพวกเจ้าส่วนใหญ่เผชิญบางสิ่งที่ตนไม่ชอบ เมื่อมีช่วงเวลาที่ยากลำบาก หรือไม่สามารถสุขสำราญกับวิถีชีวิตที่ล้ำเลิศกว่าได้ พวกเจ้าก็จะคิดว่าตนเองมีชะตากรรมที่ไม่ดีเช่นกัน และพวกเจ้าก็จะจมอยู่ในความท้อแท้  ผู้ที่กล่าวว่าตนมีชะตากรรมที่ไม่ดี แท้จริงแล้วไม่จำเป็นต้องมีชะตากรรมที่ไม่ดี และผู้ที่กล่าวว่าตนมีชะตากรรมที่ดี ก็ไม่จำเป็นต้องมีชะตากรรมที่ดี  อันที่จริง การประเมินชะตากรรมว่าดีหรือไม่ดีนั้นทำอย่างไร?… จงบอกเราเถิดว่าแม่ม่ายมีชะตากรรมที่ดีหรือไม่?  สำหรับผู้คนทางโลกแล้ว แม่ม่ายย่อมมีชะตากรรมที่ไม่ดี  ถ้าพวกเธอเป็นม่ายในวัยสามสิบหรือสี่สิบกว่าปี พวกเธอก็มีชะตากรรมที่ไม่ดีโดยแท้ หนักหนาสำหรับพวกเธอจริงๆ!  แต่ถ้าแม่ม่ายทนทุกข์มากมายเพราะสูญเสียคู่ครองของตน และพวกเธอมาเชื่อในพระเจ้า เช่นนั้นแล้วสภาพชีวิตของพวกเธอจะลำบากหรือไม่?  (ไม่)  เนื่องจากผู้ที่ไม่ได้เป็นม่ายนั้นมีชีวิตที่มีความสุข ทุกสิ่งเป็นไปด้วยดีสำหรับพวกเธอ มีการเกื้อหนุน มีอาหารและเสื้อผ้ามากมาย มีครอบครัวที่เต็มไปด้วยลูกหลาน มีชีวิตที่สุขสบาย ไม่มีความลำบากหรือรู้สึกถึงความขาดแคลนทางฝ่ายวิญญาณแต่อย่างใด พวกเธอจึงไม่เชื่อในพระเจ้าและจะไม่เชื่อในพระองค์ไม่ว่าเจ้าจะพยายามประกาศข่าวประเสริฐแก่พวกเธอเช่นไรก็ตาม  แล้วผู้คนสองประเภทนี้ฝ่ายใดมีชะตากรรมที่ดี?  (แม่ม่ายมีชะตากรรมที่ดีเพราะเธอมาเชื่อในพระเจ้า)  เจ้าดูเถิด เพราะผู้คนทางโลกมองว่าแม่ม่ายมีชะตากรรมที่ไม่ดีและทนทุกข์มากมายนัก เมื่อเป็นดังนั้น เธอจึงเปลี่ยนทิศทางและเริ่มเดินตามเส้นทางที่ต่างออกไป เธอเชื่อในพระเจ้าและติดตามพระเจ้า—นี่หมายความว่าเธอมีชีวิตที่เป็นสุขใช่หรือไม่?  (ใช่)  ชะตากรรมที่ไม่ดีของเธอเปลี่ยนเป็นชะตากรรมที่ดีแล้วใช่หรือไม่?  (ใช่)  เป็นเช่นนั้นหรือ?  ถ้าเธอมีชะตากรรมที่ไม่ดี เช่นนั้นแล้วชะตากรรมในชีวิตของเธอก็ควรไม่ดีเสมอไปและเธอย่อมจะไม่สามารถเปลี่ยนแปลงชะตากรรมนั้นได้ เช่นนั้นแล้วชะตากรรมของเธอเปลี่ยนแปลงได้อย่างไร?  ชะตากรรมของเธอเปลี่ยนแปลงตอนที่เธอเริ่มเชื่อในพระเจ้าใช่หรือไม่?  (ไม่ใช่ เป็นเพราะทัศนะที่เธอมีต่อสิ่งต่างๆ เปลี่ยนแปลงไป)  วิธีที่เธอมองสิ่งต่างๆ นั้นเปลี่ยนไป แล้วข้อเท็จจริงเชิงประจักษ์เกี่ยวกับชะตากรรมของเธอเปลี่ยนแปลงไปหรือไม่?  (ไม่)… ในความเป็นจริง เธอกลายมามีชะตากรรมที่ดีอย่างแท้จริงเพราะเธอเชื่อในพระเจ้าใช่หรือไม่?  ไม่จำเป็น  เพียงแต่ว่าตอนนี้เธอเชื่อในพระเจ้า เธอมีความหวัง เธอรู้สึกถึงความพอใจบางอย่างในหัวใจของตน เป้าหมายที่เธอไล่ตามเสาะหาก็เปลี่ยนไป ทัศนะของเธอก็ต่างออกไป ด้วยเหตุนั้นสภาพแวดล้อมที่เธอใช้ชีวิตอยู่ในปัจจุบันจึงทำให้เธอรู้สึกเป็นสุข พอใจ เบิกบาน และมีสันติสุข  เธอรู้สึกว่าตอนนี้ชะตากรรมของเธอดีมากแล้ว ดีกว่าชะตากรรมของผู้หญิงที่ไม่เคยเป็นม่ายอยู่มาก  เธอเพิ่งตระหนักเดี๋ยวนี้เองว่าทัศนะที่เธอเคยมีมาก่อน โดยเชื่อว่าตนเองมีชะตากรรมที่ไม่ดีนั้นผิด  พวกเจ้าสามารถมองเห็นอะไรจากเรื่องนี้บ้าง?  มีสิ่งที่เป็น ‘ชะตากรรมที่ดี’ และ ‘ชะตากรรมที่ไม่ดี’ ดังกล่าวหรือไม่?  (ไม่มี)  ไม่มีเลย” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (2))  การอ่านพระวจนะของพระเจ้าทำให้หัวใจฉันกระจ่างขึ้น ชะตากรรมของคนเราจะดีหรือร้ายนั้นไม่สามารถวัดได้จากมโนคติอันหลงผิดและความคิดฝันของเรา และก็ไม่สามารถมองจากมุมมองทางโลกได้ ผู้ไม่เชื่อคิดว่าการกินดี แต่งตัวดี และการได้รับการชื่นชมและการสนับสนุนจากผู้อื่นคือการมีชะตากรรมที่ดี ในทางกลับกัน พวกเขาคิดว่าถ้าต้องยากจนไปทั้งชีวิต ใช้ชีวิตอยู่ในสังคมชั้นล่างสุดและถูกคนอื่นดูถูก หรือถ้ามีประสบการณ์กับความทรมานจากความเจ็บป่วย หรือบททดสอบและความยากลำบาก นั่นคือการมีชะตากรรมที่เลวร้าย อันที่จริง สำหรับพระเจ้าแล้ว ไม่มีสิ่งที่เรียกว่าชะตากรรมที่ดีหรือร้าย ก็เหมือนกับตัวอย่างเรื่องหญิงม่ายที่พระเจ้าทรงยกมา  จากที่เคยคิดว่าตัวเองมีชะตากรรมที่เลวร้ายในตอนแรก หญิงม่ายหันมาคิดว่าตัวเองมีชะตากรรมที่ดี ถึงแม้ว่าสภาพแวดล้อมในชีวิตเธอไม่ได้เปลี่ยนไป แต่มุมมองของเธอต่อสิ่งต่างๆ เปลี่ยนไป เธอเข้าใจจากพระวจนะของพระเจ้าว่า ไม่ว่าคนที่มีครอบครัวที่อบอุ่นและชีวิตที่สุขสบายจะมีความสุขแค่ไหน ถ้าพวกเขาไม่สามารถมาเฉพาะพระพักตร์พระเจ้าและยอมรับความรอดจากพระองค์ สุดท้ายพวกเขาก็ต้องลงนรกอยู่ดี  เพราะความทุกข์ที่เธอทนรับ เธอจึงยอมรับพระราชกิจของพระเจ้าและมีโอกาสที่จะเข้าใจความจริงและได้รับการช่วยให้รอด เธอเป็นคนที่ได้รับพรสูงสุดอย่างแท้จริง เพราะมุมมองของหญิงม่ายต่อสิ่งต่างๆ เปลี่ยนไป กรอบความคิดของเธอจึงเปลี่ยนไปด้วย อย่างไรก็ตาม เพราะฉันไม่เข้าใจความจริง จึงเชื่อว่าการมีชื่อเสียง ผลประโยชน์ และการได้รับการชื่นชมจากผู้อื่นหมายถึงการมีชะตากรรมที่ดี และการได้เลื่อนขั้นและการได้ทำหน้าที่ผู้นำหมายถึงการมีชะตากรรมที่ดี ดังนั้นทุกครั้งที่ได้รับการมอบหมายหน้าที่ใหม่ ฉันก็จะบ่นว่าตัวเองมีชะตากรรมที่เลวร้าย ฉันตระหนักว่าทัศนคติของฉันต่อสิ่งต่างๆ นั้นช่างไร้สาระและไร้เหตุผลสิ้นดี อันที่จริง ในพระนิเวศของพระเจ้า การมอบหมายหน้าที่ใหม่นั้นขึ้นอยู่กับความต้องการของงาน และจะพิจารณาอย่างรอบคอบจากขีดความสามารถและทักษะของแต่ละคน หน้าที่ที่คนคนหนึ่งทำนั้นไม่ได้เกี่ยวข้องกับว่าชะตากรรมของพวกเขาดีหรือร้ายเลย ต่อให้ฉันไม่ได้รับมอบหมายหน้าที่ใหม่ ถ้าฉันไม่ไล่ตามเสาะหาความจริง ฉันก็จะถูกเผยและถูกกำจัดออกไปอยู่ดี ถึงแม้ว่าฉันจะทำหน้าที่ธุรการทั่วไป แต่ตราบใดที่ฉันไล่ตามเสาะหาความจริงและการเปลี่ยนแปลงในอุปนิสัยของตัวเอง ฉันก็ยังมีโอกาสได้รับการช่วยให้รอด ยกตัวอย่างผู้ประกาศคนหนึ่งที่เคยทำหน้าที่ร่วมกับฉัน เธอมีพรสวรรค์อยู่บ้าง และต่อมาก็ได้รับเลือกเป็นผู้นำเขต  แต่เธอกลับไล่ตามไขว่คว้าชื่อเสียงและสถานะอยู่เสมอ และทำหลายสิ่งที่ขัดขวางและก่อกวนงานของคริสตจักร  สุดท้าย เธอดื้อรั้นไม่ยอมกลับใจ จึงถูกขับไล่ออกจากคริสตจักร และสูญเสียโอกาสที่จะได้รับการช่วยให้รอด  จากเรื่องนี้จะเห็นได้ว่า ถ้าเชื่อในพระเจ้าแต่ไม่ไล่ตามเสาะหาความจริงและแสวงหาการเปลี่ยนแปลงในอุปนิสัย ต่อให้ได้เป็นผู้นำ ก็จะยังคงถูกพระเจ้าทรงเผยและทรงกำจัดออกไปอยู่ดี จากตัวอย่างเหล่านี้ เห็นได้ชัดว่าฉันเชื่อว่าการได้เพลิดเพลินกับชื่อเสียง ผลประโยชน์ และการชื่นชมจากทุกคนคือการมีชะตากรรมที่ดี และการเชื่อในพระเจ้าแล้วได้รับการเลื่อนขั้นให้ดำรงตำแหน่งสำคัญคือชะตากรรมที่ดี ส่วนการทำหน้าที่ธรรมดาๆ อยู่เบื้องหลังคือชะตากรรมที่เลวร้าย ทัศนะนี้บิดเบี้ยวอย่างมากและไม่สอดคล้องกับความจริงเลยแม้แต่น้อย พระเจ้าทรงจัดการเตรียมการสภาพแวดล้อมในชีวิตของแต่ละคนตามความต้องการของพวกเขา เจตนารมณ์อันดีงามของพระเจ้าอยู่ในทุกประสบการณ์ชีวิตของผู้คน ฉันเกิดในครอบครัวที่ยากจน และถึงแม้จะตั้งใจเรียนอย่างหนัก ก็ยังไม่สามารถโดดเด่นได้ แม้ภายนอกจะดูเหมือนว่าฉันมีชะตากรรมที่เลวร้าย แต่ก็เพราะเหตุนี้เองฉันถึงสามารถมาเฉพาะพระพักตร์พระเจ้าและยอมรับความรอดจากพระองค์ ฉันมีความอยากได้อยากมีชื่อเสียงและสถานะที่รุนแรง ดังนั้นถ้าฉันได้ใช้ชีวิตที่มั่งคั่งและมีสถานะ ฉันคงจะไล่ตามไขว่คว้าชื่อเสียงและผลประโยชน์มากยิ่งขึ้นไปอีก สุดท้าย ฉันคงจะถูกกระแสอันชั่วร้ายพัดพาไปและถูกซาตานเขมือบ  หลังจากได้มีประสบการณ์กับอุปสรรคและความล้มเหลวมากมายเท่านั้น ฉันจึงสามารถกลับมาหาพระเจ้า ยอมรับการให้น้ำและการหล่อเลี้ยงจากพระวจนะของพระเจ้า และเข้าใจความจริงบางอย่าง นี่คือพรที่ยิ่งใหญ่ที่สุด  มันมีความหมายมากกว่าการได้รับชื่อเสียงและผลประโยชน์ และการได้เพลิดเพลินกับความมั่งคั่งและความรุ่งโรจน์ของโลกนี้มากนัก หลังจากที่ฉันเริ่มเชื่อในพระเจ้า ฉันได้รับมอบหมายให้ทำหน้าที่ธุรการทั่วไปเพราะฉันสูญเสียการได้ยิน นี่ก็เป็นการคุ้มครองจากพระเจ้าเช่นกัน ความอยากได้อยากมีชื่อเสียงและสถานะของฉันรุนแรงเกินไป เมื่อใดก็ตามที่มีโอกาสได้โอ้อวด ฉันก็อดไม่ได้ที่จะไขว่คว้าชื่อเสียงและสถานะ ง่ายมากที่จะเดินบนเส้นทางแห่งศัตรูของพระคริสต์แล้วถูกเผยและถูกกำจัดออกไป ถึงแม้ว่าตอนนี้ฉันจะหูหนวก แต่พระนิเวศของพระเจ้าก็ไม่ได้พรากโอกาสในการทำหน้าที่ของฉันไป แต่ฉันกลับได้รับมอบหมายหน้าที่ที่เหมาะสมตามสภาพร่างกายของฉัน ถึงแม้ว่าหน้าที่นี้จะอยู่เบื้องหลังและอาจไม่ได้รับการยกย่องจากคนอื่นมากนัก แต่มันก็ไม่ได้ขัดขวางฉันจากการไล่ตามเสาะหาความจริง ในช่วงที่ฉันทำหน้าที่นี้ ฉันได้เผยความเสื่อมทรามออกมามากมาย  บางครั้งฉันก็ทำแบบสุกเอาเผากินและรอบคอบ และบางครั้งก็มัวเมากับความสะดวกสบายทางเนื้อหนังและไม่เต็มใจที่จะจ่ายราคา ผ่านการกินและดื่มพระวจนะของพระเจ้า ฉันได้เข้าใจอุปนิสัยอันเสื่อมทรามของตัวเองอยู่บ้าง และหลังจากนั้น เมื่อลงมือทำ ฉันก็สามารถขัดขืนเนื้อหนัง ใส่ใจในหน้าที่ของตัวเอง และมีรอบคอบ ในขณะเดียวกัน ฉันยังได้เรียนรู้ที่จะแสวงหาหลักธรรมความจริงในทุกสิ่ง รอบคอบและใส่ใจในรายละเอียดแม้ในเรื่องเล็กน้อยและไม่สำคัญ จากประสบการณ์นี้ ฉันตระหนักว่าไม่ว่าเราจะเป็นผู้นำหรือทำหน้าที่ธุรการทั่วไปในพระนิเวศของพระเจ้า ตราบใดที่เราไล่ตามเสาะหาความจริง เราจะได้เข้าสู่ชีวิตและมีโอกาสได้รับการช่วยให้รอด พระเจ้าทรงจัดการเตรียมการชะตากรรมของฉันตามความต้องการของฉัน ทุกอย่างล้วนเป็นประโยชน์ต่อฉัน ปัญหาคือฉันไม่รู้จักพอใจ ฉันมีความทะเยอทะยานและความอยากได้อยากมีของตัวเองอยู่เสมอ และไม่ได้นบนอบอธิปไตยของพระเจ้า ผลก็คือ ไม่เพียงแต่ฉันจะเป็นทุกข์แสนสาหัส แต่ฉันยังทำหน้าที่ของตัวเองได้ไม่ดีอีกด้วย หลังจากที่มุมมองของฉันเปลี่ยนไป ฉันก็รู้สึกทุกข์ใจน้อยลง

ต่อมา ฉันได้อ่านพระวจนะของพระเจ้าที่ว่า “ความคิดและทัศนะของผู้คนที่มักกล่าวอยู่เสมอว่าตนมีชะตากรรมที่ไม่ดีนั้นถูกหรือผิด?  (ผิด)  ชัดเจนว่าผู้คนเหล่านี้มีประสบการณ์กับความท้อแท้เพราะมัวจมปลักอยู่กับความสุดโต่ง  ด้วยเหตุที่พวกเขามีความท้อแท้ที่สุดโต่งเช่นนี้เพราะมีความคิดและทัศนะที่สุดโต่ง พวกเขาจึงไม่สามารถเผชิญสิ่งต่างๆ ที่เกิดขึ้นในชีวิตได้อย่างถูกต้อง พวกเขาไม่สามารถเข้ามามีบทบาทหน้าที่ได้ตามปกติอย่างที่ผู้คนควรทำ และไม่สามารถปฏิบัติหน้าที่ ทำตามความรับผิดชอบหรือภาระผูกพันของสิ่งมีชีวิตทรงสร้าง… พวกเขามองประเด็นปัญหาและผู้คนจากจุดยืนที่สุดโต่งและไม่ถูกต้องนี้ อันเป็นการดำรงชีวิต มองผู้คนและสิ่งทั้งหลาย ประพฤติปฏิบัติตนและกระทำการภายใต้ผลกระทบและอิทธิพลจากภาวะอารมณ์ที่เป็นลบนี้ครั้งแล้วครั้งเล่า  ท้ายที่สุดไม่ว่าพวกเขาจะใช้ชีวิตอย่างไร พวกเขาก็ดูจะเหนื่อยล้าจนไม่สามารถปลุกเร้าให้ตนเองมีความกระตือรือร้นในการเชื่อในพระเจ้าและในการไล่ตามเสาะหาความจริง  ไม่ว่าจะเลือกดำเนินชีวิตของตนอย่างไร พวกเขาก็ไม่สามารถปฏิบัติหน้าที่ของตนในหนทางที่เป็นบวกหรือแข็งขันได้ และแม้จะเชื่อในพระเจ้ามานานหลายปี พวกเขาก็ไม่เคยมุ่งปฏิบัติหน้าที่ของตนด้วยหัวใจและดวงจิตทั้งดวง หรือมุ่งปฏิบัติหน้าที่ของตนให้ได้มาตรฐาน จึงแน่นอนว่าพวกเขายิ่งไม่เคยไล่ตามเสาะหาความจริงหรือปฏิบัติตามหลักธรรมความจริง  เหตุใดจึงเป็นเช่นนี้?  เมื่อวิเคราะห์รอบด้านแล้ว นี่เป็นเพราะพวกเขาคิดอยู่เสมอว่าตนนั้นมีชะตากรรมที่ไม่ดี และนี่ก็พาให้พวกเขาท้อแท้อย่างหนัก  พวกเขาท้อแท้อย่างสิ้นเชิง หมดพลัง เหมือนซากศพเดินได้ ไร้ชีวิตชีวา ไม่มีพฤติกรรมที่เป็นบวกหรือมองโลกในแง่ดีให้เห็น และยิ่งไม่มีความแน่วแน่หรือความทรหดอดทนที่จะอุทิศความจงรักภักดีที่พวกเขาควรอุทิศต่อหน้าที่ ความรับผิดชอบ และภาระผูกพันของตน  ตรงกันข้ามพวกเขากลับฝืนดิ้นรนไปวันๆ ด้วยท่าทีที่สุกเอาเผากิน ผ่านพ้นแต่ละวันไปอย่างไร้จุดหมาย เลอะเลือน และไม่รู้ตัวด้วยซ้ำ  พวกเขาไม่รู้ว่าจะทำตัวสะเปะสะปะไปอีกนานเท่าใด  ท้ายที่สุดแล้วพวกเขาก็ไม่มีทางเลือกนอกจากบอกตัวเองว่า ‘เอาเถอะ ฉันก็จะสะเปะสะปะไปเรื่อยๆ ตราบเท่าที่ทำได้แล้วกัน!  ถ้าวันหนึ่งฉันไปต่อไม่ไหวอีกแล้ว และคริสตจักรก็อยากจะไล่และกำจัดฉันออกไป เช่นนั้นพวกเขาก็ควรที่จะกำจัดฉันออกไปเสียเลย  นี่เป็นเพราะฉันมีชะตากรรมที่ไม่ดี!’  เจ้าดูเถิด แม้กระทั่งสิ่งที่พวกเขาพูดออกมาก็หมดอาลัยขนาดนี้  ความท้อแท้นี้ไม่ได้เป็นเพียงอารมณ์ธรรมดา แต่ที่สำคัญกว่านั้นคือมันมีผลกระทบที่ก่อให้เกิดความเสียหายอย่างมากต่อความคิดอ่าน หัวใจ และการไล่ตามเสาะหาของผู้คน  ถ้าเจ้าไม่สามารถแก้ไขความท้อแท้ของตนให้กลับมาดีได้อย่างทันท่วงทีและโดยเร็ว ไม่เพียงอารมณ์เช่นนี้จะส่งผลต่อชีวิตของเจ้าไปชั่วชีวิตเท่านั้น แต่จะทำลายชีวิตของเจ้าและพาเจ้าไปหาความตายอีกด้วย  ต่อให้เจ้าเชื่อในพระเจ้า เจ้าก็จะไม่สามารถได้รับความจริงและบรรลุความรอด แล้วในที่สุดเจ้าก็จะพินาศ” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (2))  หลังจากอ่านพระวจนะของพระเจ้าบทตอนนี้ ฉันตระหนักว่าสภาวะที่ฉันใช้ชีวิตอย่างท้อแท้และบ่นว่าตัวเองมีชะตากรรมที่เลวร้ายตลอดเวลานั้นอันตรายเกินไป นี่เป็นความคิดสุดโต่ง และถ้าฉันไม่แก้ไขมัน ฉันจะสูญเสียโอกาสที่จะได้รับการช่วยให้รอด เดิมทีฉันนึกว่าตอนที่ฉันใช้ชีวิตอย่างท้อแท้และบ่นเรื่องชะตากรรมของตัวเอง ฉันแค่รู้สึกไม่สบายใจ และเพราะฉันไม่ได้ทิ้งหน้าที่ ฉันจึงไม่มองว่ามันเป็นความประพฤติชั่ว  ฉันเพิ่งตระหนักตอนนี้เองว่าแก่นแท้ของการใช้ชีวิตอย่างท้อแท้คือความไม่พอใจต่ออธิปไตยของพระเจ้า ซึ่งเป็นการต่อต้านพระเจ้าอย่างเงียบๆ ถ้าฉันไม่กลับใจ ฉันจะไม่มีวันได้รับความจริงและได้รับการช่วยให้รอด สุดท้าย ฉันก็มีแต่จะถูกทำลาย ผลที่ตามมาน่ากลัวมาก!  ฉันนึกถึงตอนก่อนที่จะเชื่อในพระเจ้า ฉันไม่พอใจกับชะตากรรมที่พระเจ้าทรงจัดการเตรียมการให้ เพราะฉันไม่เคยประสบความสำเร็จในโลกเลย หลังจากที่ฉันเริ่มเชื่อในพระเจ้า ฉันก็ยังคงไล่ตามไขว่คว้าการชื่นชมจากผู้อื่น เมื่อฉันไม่สามารถโดดเด่นในหน้าที่ ฉันก็รู้สึกทุกข์ใจ ฉันบ่นว่าตัวเองมีชะตากรรมที่เลวร้ายและใช้ชีวิตอยู่ในสภาวะคิดลบและเสื่อมทราม ถึงแม้ว่าฉันจะทำหน้าที่ แต่ฉันขาดแรงจูงใจ ฉันทำหน้าที่อย่างเฉื่อยชาและหย่อนยาน และทำแบบสุกเอาเผากิน  ฉันทำผิดพลาดบ่อยครั้ง สร้างปัญหาและก่อกวนพี่น้องชายหญิง และทำให้การเข้าสู่ชีวิตของตัวเองล่าช้า  ถ้าฉันไม่พลิกสภาวะนี้ ฉันจะสูญเสียพระราชกิจของพระวิญญาณบริสุทธิ์ สูญเสียหน้าที่ และสุดท้ายก็จะสูญเสียโอกาสได้รับความรอด เมื่อฉันเข้าใจเรื่องนี้ ฉันก็รู้สึกกลัวจนขนลุก และอธิษฐานถึงพระเจ้าอย่างจริงจังว่า “ข้าแต่พระเจ้า หลายปีที่ผ่านมา ข้าพระองค์ดื้อแพ่งและรังเกียจความจริง ข้าพระองค์บ่นเรื่องชะตากรรมของตัวเองอยู่ตลอด และไม่สามารถเป็นอิสระจากอารมณ์สุดโต่งของตัวเอง ข้าพระองค์เพิ่งจะตระหนักตอนนี้เองว่า มุมมองเบื้องหลังการไล่ตามเสาะหาของข้าพระองค์นั้นไม่ถูกต้อง ข้าพระองค์เต็มใจที่จะกลับใจต่อพระองค์ ไล่ตามเสาะหาความจริงอย่างจริงจัง และทำหน้าที่ของข้าพระองค์อย่างถูกควร”

ต่อมา ฉันครุ่นคิดว่า อะไรคือต้นตอที่ทำให้ฉันใช้ชีวิตอย่างทุกข์ทรมานมานานหลายปี?  วันหนึ่ง ฉันได้อ่านพระวจนะของพระเจ้าที่ว่า “ซาตานใช้อะไรทำให้มนุษย์อยู่ภายในการควบคุมของมันอย่างมั่นคง?  (ชื่อเสียงและผลประโยชน์)  ซาตานใช้ชื่อเสียงและผลประโยชน์มาควบคุมความคิดของมนุษย์ ทำให้ผู้คนนึกถึงแต่สองสิ่งนี้เท่านั้น  พวกเขาต่อสู้ดิ้นรนเพื่อชื่อเสียงและผลประโยชน์ ทนทุกข์จากความยากลำบากเพื่อชื่อเสียงและผลประโยชน์ สู้ทนความอัปยศอดสูและยอมแบกรับภาระอันหนักอึ้งก็เพื่อชื่อเสียงและผลประโยชน์ พลีอุทิศทุกสิ่งที่พวกเขามีเพื่อชื่อเสียงและผลประโยชน์ และวินิจฉัยหรือตัดสินใจทุกครั้งก็เพื่อชื่อเสียงและผลประโยชน์  ซาตานล่ามผู้คนไว้กับโซ่ตรวนที่มองไม่เห็นก็ด้วยวิธีนี้ และเมื่อใส่โซ่ตรวนเหล่านี้แล้ว พวกเขาก็ไม่มีทั้งความสามารถและความกล้าที่จะหลุดเป็นอิสระ  และโดยที่ไม่รู้ตัว พวกเขาก็แบกโซ่ตรวนเหล่านี้พลางลากเท้าไปข้างหน้าอย่างยากเย็นยิ่ง  และเพื่อชื่อเสียงและผลประโยชน์นี้ มวลมนุษย์จึงออกห่างจากพระเจ้าและทรยศพระองค์ ทั้งยังเลวลงเรื่อยๆ  คนรุ่นแล้วรุ่นเล่าจึงถูกทำลายในท่ามกลางชื่อเสียงและผลประโยชน์ของซาตานด้วยวิธีนี้นี่เอง  ทีนี้ พอมองดูการกระทำทั้งหลายของซาตาน สิ่งจูงใจส่อแววร้ายทั้งหลายของมันไม่น่ารังเกียจอย่างถึงที่สุดหรอกหรือ?  บางทีวันนี้พวกเจ้าอาจจะยังไม่สามารถมองทะลุถึงแรงจูงใจอันร้ายกาจของซาตาน เพราะพวกเจ้าคิดไปว่าชีวิตย่อมจะไร้ความหมายหากไม่มีชื่อเสียงและผลประโยชน์ และพวกเจ้าก็นึกว่าหากผู้คนทิ้งชื่อเสียงและผลประโยชน์ไว้ข้างหลัง พวกเขาจะไม่สามารถเห็นหนทางข้างหน้าได้อีกต่อไป ไม่สามารถเห็นเป้าหมายของพวกเขาได้อีกต่อไป และอนาคตของพวกเขาก็จะมืดมน คลุมเครือ และหม่นมัว  แต่ทว่าวันหนึ่งพวกเจ้าทั้งหมดจะตระหนักรู้อย่างช้าๆ ว่าชื่อเสียงและผลประโยชน์คือโซ่ตรวนอันมหึมาที่ซาตานใช้ล่ามมนุษย์เอาไว้  เมื่อวันนั้นมาถึง เจ้าจะต่อต้านการควบคุมของซาตานอย่างสิ้นเชิงและขัดขืนโซ่ตรวนที่ซาตานใช้ล่ามเจ้าเอาไว้โดยสมบูรณ์  เมื่อถึงเวลาที่เจ้าอยากเป็นอิสระจากทุกสิ่งที่ซาตานปลูกฝังเอาไว้ในตัวเจ้า เมื่อนั้นเจ้าจึงจะแยกทางกันอย่างเด็ดขาดกับซาตาน และเจ้าจะเกลียดทุกสิ่งที่ซาตานนำมาให้เจ้าอย่างแท้จริง  เมื่อนั้นเท่านั้นเจ้าจึงจะมีความรักและการโหยหาที่แท้จริงต่อพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  หลังจากได้อ่านพระวจนะของพระเจ้า ฉันก็ตระหนักในทันใดว่า ความเจ็บปวดทั้งหมดที่ฉันทนรับมาตลอดหลายปีนั้นมาจากซาตาน ซาตานล่อลวงและทำร้ายฉันด้วยชื่อเสียงและผลประโยชน์ ทำให้ฉันไล่ตามไขว่คว้าที่จะโดดเด่นและเปลี่ยนชะตากรรมของตัวเองมาตั้งแต่เด็ก ตอนที่ฉันเรียนหนังสือ ครูสอนฉันว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” และ “ห่านบินไปที่ใดก็เปล่งเสียงร้องที่นั่นฉันใด มนุษย์อยู่ที่ใดก็ฝากชื่อไว้ที่นั่นฉันนั้น”  ฉันยอมรับกฎการเอาชีวิตรอดเหล่านี้ และเชื่ออย่างผิดๆ ว่าถ้าฉันมีชื่อเสียงและผลประโยชน์ ฉันก็จะมีทุกสิ่ง และตราบใดที่ฉันขยัน ทนทุกข์และจ่ายราคาสูงขึ้น ฉันก็จะมีอนาคตที่ดีและเพลิดเพลินกับความมั่งคั่งและความเจริญรุ่งเรืองทั้งหมดในโลกได้ ฉันร่ำเรียนอย่างหนักอยู่สิบกว่าปีเพื่อที่จะได้รับชื่อเสียง ผลประโยชน์ และการชื่นชมจากผู้อื่น แต่สุดท้ายฉันก็ยังล้มเหลว  ฉันไม่เต็มใจที่จะยอมรับชะตากรรม เลยไปเรียนเพิ่มเติมเพื่อที่จะได้เป็นนักสถิติ สุดท้าย ไม่เพียงแต่ฉันจะเปลี่ยนชะตากรรมของตัวเองไม่สำเร็จ แต่ยังทำงานผิดพลาดเพราะหักโหมร่างกายมากเกินไปอีกด้วย ฉันเครียดอย่างรุนแรงจนป่วยเป็นโรคประสาทหูเสื่อม  หลังจากที่ฉันเริ่มเชื่อในพระเจ้า ฉันก็ใจร้อนอยากได้ผลประโยชน์โดยเร็วในหน้าที่ ทำงานจนดึก ไม่สนใจสุขภาพตัวเอง เพื่อที่ได้ไม่โดนคนอื่นดูถูก ในที่สุด การสูญเสียการได้ยินทรุดลง และฉันไม่สามารถสื่อสารกับพี่น้องชายหญิงได้ตามปกติ ฉันทำได้แค่งานธุรการทั่วไปอยู่เบื้องหลัง และรู้สึกทุกข์ทรมานเป็นพิเศษเพราะไม่ได้รับการชื่นชมจากใคร ชื่อเสียงและผลประโยชน์เป็นเหมือนโซ่ตรวนที่ทำให้ฉันไม่สามารถเป็นอิสระได้ ฉันนึกถึงผู้ไม่เชื่อที่ให้ความสำคัญกับชื่อเสียงและผลประโยชน์มากกว่าชีวิตตัวเอง บางคนรับไม่ได้ที่สอบเข้ามหาวิทยาลัยไม่ติดหรือล้มเหลวในหน้าที่การงาน และผลก็คือล้มป่วยทางจิต หรือแม้กระทั่งกระโดดตึกฆ่าตัวตาย ฉันก็เหมือนกัน  เมื่อฉันไม่สามารถบรรลุความทะเยอทะยานและความอยากไล่ตามไขว่คว้าการชื่นชมจากผู้อื่น ฉันก็เอาแต่บ่นว่าพระเจ้าไม่ได้ทรงจัดการเตรียมการชะตากรรมที่ดีให้กับฉัน ใช้ชีวิตอย่างท้อแท้ และเลิกพยายาม ฉันถึงขนาดคิดอยากจะตาย ถ้าไม่ใช่เพราะการคุ้มครองของพระเจ้า ฉันก็อาจจะมีจุดจบเหมือนผู้ไม่เชื่อเหล่านั้น ในที่สุดฉันก็มองเห็นอย่างชัดเจนว่ากฎการเอาชีวิตรอดที่ซาตานปลูกฝังในตัวฉันไม่ใช่สิ่งที่เป็นบวก  สิ่งเหล่านั้นทำให้ฉันกังวลเรื่องชื่อเสียงและสถานะ และพอไม่ได้มันมา ฉันก็เริ่มห่างเหินจากพระเจ้า ทรยศพระเจ้า ต่อต้านพระเจ้า และสุดท้ายก็เสี่ยงที่จะสูญเสียโอกาสได้รับความรอด นี่คือเจตนาอันชั่วร้ายของซาตานในการทำให้ผู้คนเสื่อมทราม  ถ้ายังเป็นแบบนี้ต่อไป ไม่ช้าก็เร็วฉันจะถูกกำจัดออกไป ฉันเสียใจที่ตัวเองตาบอดและโง่เขลา และถูกซาตานทำร้ายมานานหลายปี  ฉันตั้งใจแน่วแน่ว่า จากนี้ไปจะขัดขืนซาตานอย่างสิ้นเชิง และใช้ชีวิตตามพระวจนะของพระเจ้า จะเลิกไล่ตามไขว่คว้าชื่อเสียงและสถานะ

วันหนึ่ง ฉันได้อ่านพระวจนะของพระเจ้าที่ว่า “ผู้คนควรมีท่าทีต่อชะตากรรมอย่างไร?  เจ้าควรคล้อยตามการจัดการเตรียมการของพระผู้สร้าง แข็งขันและหมั่นแสวงหาจุดประสงค์และความหมายเบื้องหลังการที่พระผู้สร้างทรงจัดเตรียมสิ่งต่างๆ ทั้งหมดนี้ จะได้สัมฤทธิ์การเข้าใจความจริง ทำตามบทบาทหน้าที่อันยิ่งใหญ่ที่สุดที่พระเจ้าทรงจัดเตรียมไว้ให้เจ้าในชีวิตนี้ ลุล่วงหน้าที่ ความรับผิดชอบ และภาระผูกพันของสิ่งมีชีวิตทรงสร้าง และทำให้ชีวิตของเจ้ามีความหมายมากขึ้น มีคุณค่ามากขึ้น จนกระทั่งพระผู้สร้างทรงยอมรับและจดจำเจ้าเอาไว้ในที่สุด  แน่นอนว่าถ้าเจ้าสามารถพากเพียรเข้าถึงความรอดผ่านทางการแสวงหาและยอมรับความจริงก็จะยิ่งดีขึ้นไปอีก—นี่ย่อมจะเป็นการดีที่สุด  ไม่ว่าจะอย่างไร ในเรื่องของชะตากรรมนั้น ท่าทีที่เหมาะสมที่สุดที่มวลมนุษย์ทรงสร้างควรมี ไม่ใช่ท่าทีที่ตัดสินและให้คำนิยามตามอำเภอใจ หรือใช้วิธีการอันสุดโต่งมาจัดการ  แน่นอนว่าผู้คนยิ่งไม่ควรพยายามต้านทาน ปฏิเสธ หรือเปลี่ยนแปลงชะตากรรมของตน แต่ควรใช้หัวใจมาทำความเข้าใจชะตากรรมของตน แสวงหา สำรวจ และคล้อยตามชะตากรรมนั้น จากนั้นก็เผชิญหน้าชะตากรรมในทางที่เป็นบวก  ท้ายที่สุดแล้วในสภาพแวดล้อมของการดำรงชีวิตและในการเดินทางของชีวิตที่พระเจ้าทรงวางไว้ให้เจ้า เจ้าก็ควรแสวงหาวิธีประพฤติปฏิบัติตนที่พระเจ้าทรงสอนเจ้าเอาไว้ แสวงหาเส้นทางที่พระเจ้าทรงกำหนดให้เจ้าเดิน และมีประสบการณ์กับชะตากรรมที่พระเจ้าทรงจัดการเตรียมการไว้ให้เจ้าในลักษณะนี้ แล้วในที่สุดเจ้าก็จะได้รับพร” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (2))  จากพระวจนะของพระเจ้า ฉันได้พบเส้นทาง พระเจ้าทรงพึงประสงค์ให้ฉันรักษาตำแหน่งของตัวเองในฐานะสิ่งมีชีวิตทรงสร้าง และทำหน้าที่ของตัวเองตามความจริงที่เป็น เมื่อคิดดูแล้ว เจตนารมณ์อันดีงามของพระเจ้าอยู่ในทุกหน้าอะไรก็ตามที่ฉันทำ และฉันต้องยอมรับหน้าที่นั้นจากพระเจ้า ไม่ว่าฉันจะได้รับการชื่นชมจากผู้อื่นหรือไม่ ฉันก็เป็นเพียงสิ่งมีชีวิตทรงสร้างกระจ้อยร่อย และแค่ฉันลุล่วงหน้าที่ของสิ่งมีชีวิตทรงสร้างก็เพียงพอแล้ว จากก้นบึ้งของหัวใจ ฉันเต็มใจที่จะนบนอบชะตากรรมที่พระเจ้าทรงจัดการเตรียมการไว้ให้

ตอนนี้ฉันสามารถนบนอบได้อย่างเต็มใจ และกำลังเรียนรู้ที่จะใส่ใจในการทำหน้าที่ของตัวเองอย่างรอบคอบขณะที่ทำ ฉันกำลังปฏิบัติเพื่อแสวงหาหลักธรรมความจริงในทุกสิ่ง และกระทำตามข้อกำหนดของพระเจ้า ถ้าฉันไม่เข้าใจอะไร ฉันก็จะขอสามัคคีธรรมกับพี่น้องชายหญิงมากขึ้น ถ้าฉันทำผิดพลาดในหน้าที่ ฉันจะรีบค้นหาและสรุปสาเหตุ ทบทวนอุปนิสัยอันเสื่อมทรามของตัวเอง และแก้ไขข้อผิดพลาดโดยเร็วที่สุด  เมื่อฉันปฏิบัติแบบนี้ ฉันก็รู้สึกสงบและสบายใจ  ฉันค่อยๆ เลิกยึดติดทัศนะที่ว่าตัวเองมีชะตากรรมที่เลวร้าย และสภาวะของฉันก็ดีขึ้นเรื่อยๆ นี่คือผลลัพธ์ที่ฉันได้จากความรู้แจ้งและการนำจากพระวจนะของพระเจ้า ขอบคุณพระเจ้าผู้ทรงมหิทธิฤทธิ์!


55. การชี้ให้เห็นปัญหาไม่เหมือนกับการวิจารณ์ข้อบกพร่อง

โดย ฟลอเรนซ์ อิตาลี

แม่ของฉันบอกฉันตั้งแต่เด็กว่า “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” และ “การไม่พูดถึงข้อเสียของเพื่อนสนิท ย่อมทำให้มิตรภาพยืนยาวและดีงาม”  แม่บอกฉันว่าถ้าสังเกตเห็นปัญหาของคนอื่น ห้ามยกขึ้นมาพูดต่อหน้าพวกเขาเด็ดขาดเพราะจะทำให้ได้ผลตอบรับที่ไม่ดี และฉันต้องทำเป็นเอาหูไปนาเอาตาไปไร่กับทุกเรื่องเพื่อรักษาสัมพันธภาพฉันมิตรกับคนอื่น  ตั้งแต่นั้นมา ฉันก็จำคำพูดของแม่ขึ้นใจ  เมื่อสังเกตเห็นปัญหาของคนอื่น ฉันไม่เคยยกขึ้นมาเลย ไม่ว่าจะที่โรงเรียน หรือในหมู่ญาติและเพื่อนฝูง  ฉันจำได้ว่าตอนเรียนมัธยมต้น เพื่อนร่วมโต๊ะบอกฉันว่าคนอื่นคิดว่าเธอค่อนข้างเอาแต่ใจและชอบวางอำนาจ และไม่เต็มใจที่จะสุงสิงกับเธอ  เธอถามฉันว่าเธอเป็นแบบนั้นจริงๆ หรือเปล่า  ที่จริงแล้ว ฉันรู้ว่าเธอมีปัญหาเหล่านี้ และอยากจะบอกความจริงกับเธอ แต่แล้วฉันก็คิดว่า “ถ้าฉันบอกความจริงกับเธอ เธอจะรู้สึกเสียหน้าและไม่อยากสุงสิงกับฉันอีกหรือเปล่า?”  ดังนั้น ฉันจึงพูดขัดกับใจตัวเองไปว่า “ฉันไม่คิดอย่างนั้นนะ อย่าไปฟังเรื่องไร้สาระของคนอื่นเลย”  หลังจากได้ยินเช่นนี้ เพื่อนร่วมโต๊ะของฉันก็พูดอย่างมีความสุขว่า “อย่างที่ฉันคิดไว้เลย เธอดีกว่าคนอื่น คนอื่นไม่เคยชอบฉันเลย มีแต่เธอคนเดียวที่เข้าใจฉัน”  หลังจากนั้น ความสัมพันธ์ของเราก็แน่นแฟ้นยิ่งขึ้น  ฉันคิดว่านี่เป็นวิธีที่ดีในการประพฤติปฏิบัติตน

ต่อมา ฉันยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์ และเริ่มทำหน้าที่ผลิตภาพในคริสตจักร  ทักษะทางเทคนิคของพี่น้องหญิงโคลอี้ไม่ค่อยดีนัก  ตอนที่เราหารือแนวคิดการออกแบบ เราจะถามเธอเสมอว่ามีความลำบากยากเย็นอะไรไหม  และจะตอบคำถามของเธออย่างใจเย็น  ฉันคิดว่าเธอจะก้าวหน้าอย่างรวดเร็วด้วยวิธีนี้ แต่ต่อมาฉันก็พบว่าหลังจากที่เราหารือแนวคิดกันแล้ว โคลอี้ก็ไม่ได้เริ่มผลิตทันที  แต่เธอกลับฟังเพลงนมัสการอยู่พักหนึ่ง แล้วก็ใช้เวลาสักพักดูข่าวในอินเทอร์เน็ตซึ่งไม่เกี่ยวกับหน้าที่ของเธอเลย  สุดท้าย ภาพที่เธอผลิตออกมาก็หยาบมาก  ฉันเห็นว่าเธอทำหน้าที่ของตนอย่างสุกเอาเผากิน ฉันจึงอยากชี้ให้เห็นปัญหาของเธอ  ในการชุมนุมครั้งหนึ่ง ฉันถามโคลอี้ว่าทำไมเธอทำภาพช้าจัง  เธอบอกว่าเป็นเพราะเจอความลำบากยากเย็น  ฉันจึงพูดว่า “ถ้าเจอความลำบากยากเย็น ก็ควรจะพูดคุยกับเราทันทีนะ แบบนี้ปัญหาจะได้รับการแก้ไขโดยเร็วที่สุดและความคืบหน้าจะได้ไม่ล่าช้า”  เดิมทีฉันอยากจะเปิดโปงว่าเธอทำหน้าที่ของตนอย่างสุกเอาเผากินในช่วงนั้น  แต่ฉันสังเกตเห็นว่าเธอเริ่มหงุดหงิด ฉันก็เลยกลืนคำพูดที่กำลังจะพูดลงไป  หลังจากนั้น พี่น้องหญิงคนอื่นๆ ก็ไปสามัคคีธรรมกับโคลอี้ด้วย  เธอบอกว่าฉันไม่เข้าใจความลำบากยากเย็นของเธอและเรียกร้องจากเธอเกินไป แต่เธอยอมรับเรื่องนี้จากพระเจ้าและจะปรับเปลี่ยนท่าทีในการทำหน้าที่ของตน  ฉันกังวลเล็กน้อยหลังจากได้ยินเช่นนี้ และคิดว่า “ตอนนี้โคลอี้มีอคติกับฉันแล้ว ในอนาคตเราจะเข้ากันได้ยังไง?  พี่น้องหญิงคนอื่นจะคิดว่าฉันมีความเป็นมนุษย์ที่ไม่ดีและไม่คำนึงถึงคนอื่นหรือเปล่า?”  หลังจากนั้น ฉันสังเกตเห็นว่าโคลอี้ทำภาพได้เร็วกว่าเดิม และคิดว่าเธอปรับปรุงตัวขึ้นบ้างแล้ว  แต่ไม่กี่วันต่อมา ฉันพบว่าเธอยังคงไม่มีสำนึกถึงความเร่งรีบในการทำหน้าที่ของตน และถึงกับดูวีดิทัศน์ของโลกที่ไม่มความเชื่อด้วย  เธอยังบ่นบ่อยๆ ด้วย โดยพูดจาทำนองว่า “ผู้ดูแลขอให้เราสร้างอะไรใหม่ๆ อยู่เสมอ แต่นวัตกรรมไม่ใช่เรื่องง่ายขนาดนั้น!  เราทุกคนเพิ่งจะเริ่มทำหน้าที่นี้ การเรียกร้องจากเรามากขนาดนี้ก็เท่ากับบีบให้เราทำอะไรเกินตัวไม่ใช่เหรอ?”  และ “เมื่อไหร่ก็ตามที่ฉันทำภาพ ก็จะมีคนคอยชี้ให้เห็นปัญหามากมายอยู่ตลอด เธอยึดติดรายละเอียดเกินไป!”  ถึงแม้ฉันกับพี่น้องหญิงอีกคนมักจะห้ามไม่ให้เธอพูดเรื่องที่เป็นลบพวกนี้ แต่เธอก็ไม่ค่อยยับยั้งชั่งใจเท่าไหร่นัก  ฉันรู้ว่าฉันควรจะชำแหละธรรมชาติและผลที่ตามมาของการกระทำของเธอ ไม่เช่นนั้นเธอจะส่งผลกระทบต่อพี่น้องหญิงคนอื่นในการทำหน้าที่ของพวกเธอ  แต่พอฉันนึกถึงอคติที่เธอมีต่อฉันหลังจากที่ฉันคุยกับเธอครั้งล่าสุด และการที่เธอถึงกับพูดต่อหน้าพี่น้องหญิงคนอื่นๆ ว่าฉันกำลังบีบให้เธอทำอะไรเกินตัว ฉันก็ลังเล ฉันคิดว่า “ถ้าฉันยังคงเปิดโปงและชำแหละปัญหาของเธอต่อไป แล้วความสัมพันธ์ของฉันกับเธอเกิดตึงเครียดขึ้นล่ะ?  บางทีฉันควรจะรายงานสถานการณ์ของเธอให้ผู้ดูแลทราบแทน แต่ถ้าโคลอี้รู้เรื่องนี้ เธอจะคิดว่าฉันแทงข้างหลังและพูดว่าฉันมีความเป็นมนุษย์ที่ไม่ดีหรือเปล่า?”  หลังจากคิดทบทวนแล้ว ฉันก็ยังไม่มีความกล้าที่จะชี้ให้เห็น และรายงานปัญหาของเธอ

ไม่นานหลังจากนั้น ผู้ดูแลก็ได้รู้ว่าโคลอี้ทำหน้าที่ของตนอย่างสุกเอาเผากินมาเป็นเวลานาน จึงได้มอบหมายงานใหม่ให้เธอ  ผู้ดูแลยังได้ตัดแต่งฉันด้วย โดยกล่าวว่า “คุณเห็นโคลอี้ทำหน้าที่ของตนอย่างสุกเอาเผากินและแพร่ความคิดลบมาเป็นเวลานาน  แต่คุณก็ไม่เปิดโปงหรือรายงานเธอ คุณเป็นคนที่ชอบเอาใจผู้คน  และไม่ได้ปกป้องงานของคริสตจักรเลยแม้แต่น้อย คุณเห็นแก่ตัวเกินไป!  คุณควรคิดทบทวนเรื่องนี้ให้ดีๆ”  คำพูดของผู้ดูแลเหมือนการตบหน้าฉันฉาดใหญ่เป็นชุด  ตอนนั้น ฉันอยากจะแทรกแผ่นดินหนีอย่างที่สุด  ต่อมา ฉันรู้สึกไม่สบายใจมากเมื่อนึกถึงสิ่งที่ผู้ดูแลพูด  ฉันถามตัวเองซ้ำแล้วซ้ำเล่าในใจว่า “ทำไมฉันถึงไม่มีความกล้าที่จะเปิดโปงหรือรายงานปัญหาของโคลอี้?”  วันหนึ่งในระหว่างการเฝ้าเดี่ยว ฉันได้อ่านพระวจนะของพระเจ้าและได้รู้จักสภาวะของตัวเองมากขึ้นบ้าง  พระเจ้าผู้ทรงมหิทธิฤทธิ์ตรัสว่า “ผู้คนส่วนใหญ่เต็มใจที่จะไล่ตามเสาะหาความจริงและอยากปฏิบัติความจริง แต่บ่อยครั้งพวกเขามีเพียงความตั้งใจแน่วแน่และความปรารถนาที่จะทำเช่นนั้น ทว่าความจริงยังไม่ได้กลายเป็นชีวิตในตัวพวกเขา  ดังนั้น เมื่อเจ้าเผชิญกองกำลังอันชั่วที่ก่อกวนและบ่อนทำลายงานของคริสตจักร—ตัวอย่างเช่น เมื่อเจ้าเผชิญหน้าผู้นำเทียมเท็จที่จัดการเรื่องต่างๆ โดยละเมิดหลักธรรมและไม่ทำงานที่แท้จริง หรือคนชั่วและศัตรูของพระคริสต์ที่ทำชั่วและก่อกวนงานของคริสตจักร อันเป็นการทำร้ายประชากรที่พระเจ้าทรงเลือกสรร—เจ้ากลับไม่มีความกล้าที่จะลุกขึ้นพูด  เหตุใดเจ้าจึงไม่มีความกล้านี้?  เป็นเพราะเจ้าขลาดกลัวหรือพูดไม่เก่ง หรือว่าเจ้าไม่กล้าพูดออกมาเพราะเจ้าไม่อาจมองเห็นสิ่งต่างๆ ได้อย่างชัดเจน?  ไม่ใช่ทั้งสองอย่าง แต่เป็นผลมาจากการที่เจ้าถูกอุปนิสัยที่เสื่อมทรามของตนตีกรอบเอาไว้เป็นสำคัญ  หนึ่งในอุปนิสัยที่เสื่อมทรามที่เจ้าเผยออกมาคืออุปนิสัยที่หลอกลวง กล่าวคือ เมื่อมีอะไรเกิดขึ้น สิ่งแรกที่เจ้าคำนึงถึงคือผลประโยชน์ของตนเอง ผลที่จะตามมาจากการกระทำของเจ้า และคำนึงว่าผลที่ตามมานั้นจะเป็นประโยชน์ต่อเจ้าหรือไม่  นี่คืออุปนิสัยที่หลอกลวงมิใช่หรือ?  อีกอย่างก็คืออุปนิสัยที่เห็นแก่ตัวและเลวทราม  เจ้าคิดไปว่า ‘การที่พวกเขาทำลายผลประโยชน์แห่งพระนิเวศของพระเจ้าเกี่ยวอะไรกับฉัน?  ฉันไม่ใช่ผู้นำ แล้วทำไมฉันต้องเข้าไปเกี่ยวข้องด้วย?  นั่นไม่เกี่ยวกับฉัน และไม่ใช่ความรับผิดชอบของฉัน’  ความคิดและถ้อยคำดังกล่าวไม่ใช่สิ่งที่เจ้าเจตนาคิดขึ้นมา แต่เจ้าคิดโดยไม่รู้ตัว—นี่คืออุปนิสัยที่เสื่อมทรามที่ผู้คนเผยออกมาเมื่อพวกเขาเผชิญปัญหา  อุปนิสัยที่เสื่อมทรามเหล่านี้ครอบงำความคิดของเจ้า มัดมือและเท้าของเจ้า และควบคุมสิ่งที่เจ้าพูด  ในหัวใจของเจ้า เจ้าอยากลุกขึ้นยืนและพูดออกมา แต่เจ้าก็มีความเคลือบแคลง และต่อให้เจ้าพูดออกมาจริง เจ้าก็พูดจาอ้อมค้อมและเหลือโอกาสไว้ให้ตัวเองเปลี่ยนใจ หรือไม่ก็พูดจาบ่ายเบี่ยงและไม่ยอมพูดความจริงโดยแท้  ผู้คนที่มีวิจารณญาณย่อมมองเรื่องนี้ออก และในความเป็นจริง เจ้าก็รู้อยู่แก่ใจว่าเจ้ายังไม่ได้พูดทุกสิ่งที่ควรพูด เจ้ายังไม่บรรลุผล เจ้าแค่ทำอย่างขอไปทีเท่านั้น และปัญหาก็ยังไม่ได้รับการแก้ไข  เจ้ายังไม่ได้ลุล่วงความรับผิดชอบของตน แต่กลับพูดอย่างหน้าไม่อายว่าเจ้าลุล่วงแล้ว หรือกล่าวอ้างว่าในเวลานั้นเจ้ามองเห็นสิ่งต่างๆ ไม่ชัดเจน  คำกล่าวอ้างเหล่านี้สอดคล้องกับข้อเท็จจริงหรือไม่?  เจ้าคิดเช่นนั้นจริงหรือ?  เจ้าถูกอุปนิสัยเยี่ยงซาตานของเจ้าควบคุมเอาไว้โดยสิ้นเชิงแล้วมิใช่หรือ?… เจ้าไม่มีพลังอำนาจเหนือสิ่งที่เจ้าพูดและทำ  ต่อให้เจ้าต้องการ เจ้าก็ไม่อาจบอกความจริงหรือพูดสิ่งที่เจ้าคิดจริงๆ ได้ ต่อให้เจ้าต้องการ เจ้าก็ไม่อาจปฏิบัติตามความจริงได้ ต่อให้เจ้าต้องการ เจ้าก็ไม่อาจลุล่วงความรับผิดชอบของเจ้าได้  ทุกสิ่งทุกอย่างที่เจ้าพูด ทำ และปฏิบัติคือการโกหก และเจ้าก็ขอไปทีไม่มีผิดเลย  เจ้าถูกอุปนิสัยเยี่ยงซาตานของเจ้าล่ามโซ่ตรวนและควบคุมอย่างสิ้นเชิง  เจ้าอาจต้องการที่จะยอมรับและปฏิบัติความจริง แต่นั่นไม่ได้ขึ้นอยู่กับเจ้า  เมื่ออุปนิสัยเยี่ยงซาตานของเจ้าควบคุมเจ้า เจ้าก็พูดและทำอะไรก็ตามที่อุปนิสัยเยี่ยงซาตานของเจ้าบอกให้เจ้าทำ  เจ้าเป็นเพียงหุ่นเชิดของเนื้อหนังอันเสื่อมทราม เจ้ากลายเป็นเครื่องมือของซาตานไปแล้ว” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  ขณะที่ฉันไตร่ตรองพระวจนะของพระเจ้า ฉันรู้สึกเหมือนถูกทิ่มแทงหัวใจ  ฉันเป็นคนประเภทที่พระเจ้าได้ทรงเปิดโปง  ฉันรู้ปัญหาทั้งหมดของโคลอี้ แต่ฉันไม่กล้าเปิดโปงหรือชำแหละปัญหาเหล่านั้น  แม้แต่ตอนที่ฉันพูดอะไรออกไป ฉันก็ไม่ได้พูดอะไรที่เป็นแก่นสารเลย ฉันแค่พูดครึ่งๆ กลางๆ และเก็บส่วนที่เหลือไว้ในใจ เพราะกลัวว่าจะล่วงเกินโคลอี้  เพื่อที่จะปกป้องตัวเองและรักษาสัมพันธภาพของฉันกับเธอ ฉันจึงเก็บเงียบเรื่องปัญหาของเธอ  ฉันช่างเห็นแก่ตัวและหลอกลวงเสียจริง!  โคลอี้ทำหน้าที่ของตนอย่างสุกเอาเผากินมาโดยตลอดโดยไม่มีวี่แววของการกลับใจ  เธอยังแพร่ความคิดลบในหมู่พี่น้องชายหญิงด้วย เธอกำลังสวมบทบาทของซาตาน  ฉันไม่เพียงไม่ห้ามปรามเธอ แต่ถึงกับปกปิดให้เธอและไม่ได้รายงานปัญหาของเธอให้ผู้นำทราบ  นี่ฉันไม่ได้กำลังทำตัวเป็นผู้สมรู้ร่วมคิดและเป็นเกราะกำบังให้ซาตานหรอกหรือ?  ฉันเพลิดเพลินกับทุกสิ่งที่มาจากพระเจ้า แต่ฉันกลับเนรคุณ และไม่ได้ลุล่วงความรับผิดชอบของตัวเองเลย  ฉันไม่คู่ควรที่จะมีชีวิตอยู่เฉพาะพระพักตร์พระเจ้าอย่างยิ่ง!  เมื่อคิดเช่นนี้ ฉันก็รู้สึกผิดและไม่สบายใจ และเสียใจกับการกระทำของตัวเองจริงๆ

ต่อมา ฉันเริ่มดูแลงานออกแบบศิลป์  ฉันพบว่าพี่น้องหญิงเอมิลี่ค่อนข้างโอหังและคิดว่าตนเองถูก และไม่เต็มใจที่จะยอมรับข้อเสนอแนะของคนอื่น  สิ่งนี้ส่งผลกระทบต่อผลลัพธ์ของการผลิตภาพ  ฉันรู้ว่าฉันควรชี้ให้เห็นปัญหาของเอมิลี่และช่วยเธอปรับเปลี่ยนสภาวะนี้โดยเร็วที่สุด แต่แล้วฉันก็คิดว่า “มันจะทำร้ายจิตใจเกินไปไหมถ้าฉันชี้ให้เธอเห็นปัญหาของตัวเองตรงๆ?  ถ้าเธอรับไม่ได้และเกิดมีอคติกับฉันล่ะ?  แต่ถ้าฉันไม่พูด มันก็จะส่งผลกระทบต่องาน ฉันกำลังกลับไปทำแบบเดิมไม่ใช่เหรอ?”  ฉันอธิษฐานถึงพระเจ้าขอให้พระองค์ประทานความแข็งแกร่งให้ฉันปฏิบัติความจริง  จากนั้น ฉันก็พบพระวจนะของพระเจ้าบทตอนหนึ่งที่ตรงกับสภาวะของฉันที่ว่า “หากเจ้ามีเจตนาและมุมมองของคนที่ชอบเอาใจผู้คน เช่นนั้นเจ้าก็จะไม่ปฏิบัติความจริงหรือค้ำชูหลักธรรมในทุกเรื่อง ดังนั้นเจ้าย่อมจะล้มเหลวและล้มลงเสมอ  หากเจ้าไม่ตื่นรู้และไม่เคยแสวงหาความจริงเลย เช่นนั้นแล้ว เจ้าก็คือผู้ไม่เชื่อ และเจ้าจะไม่มีวันได้รับความจริงและชีวิตเลย  แล้วเจ้าควรทำอย่างไร?  เมื่อเผชิญเรื่องที่เกี่ยวข้องกับผลประโยชน์แห่งพระนิเวศของพระเจ้า เจ้าต้องอธิษฐานถึงพระเจ้าและร้องเรียกพระองค์ ขอให้พระองค์ประทานความเชื่อและพละกำลังแก่เจ้า เพื่อให้เจ้าสามารถค้ำชูหลักธรรม ทำในสิ่งที่เจ้าควรทำ จัดการสิ่งต่างๆ ตามหลักธรรม รักษาจุดยืนที่เจ้าควรดำรงเอาไว้ ปกป้องผลประโยชน์ของพระนิเวศของพระเจ้า และป้องกันไม่ให้งานของพระนิเวศของพระเจ้าได้รับความสูญเสียใดๆ  หากเจ้าสามารถขบถต่อผลประโยชน์ส่วนตน ความภาคภูมิใจ และมุมมองของคนที่ชอบเอาใจผู้คนของเจ้าได้ และหากเจ้าทำในสิ่งที่เจ้าควรทำด้วยหัวใจที่ซื่อสัตย์และแน่วแน่ เจ้าก็จะเอาชนะซาตานและได้รับความจริงในแง่มุมนี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระวจนะของพระเจ้าทำให้หัวใจของฉันกระจ่างขึ้น  ฉันเข้าใจว่าถ้าฉันอยากละทิ้งความคิดและแนวคิดของคนที่ชอบเอาใจผู้คน ฉันต้องให้ความสำคัญกับผลประโยชน์ของคริสตจักรก่อน  ไม่ว่าคนอื่นจะคิดอย่างไรหรือฉันจะล่วงเกินพวกเขาหรือไม่ ฉันต้องลุล่วงความรับผิดชอบของตนและไม่ยอมให้งานของคริสตจักรได้รับผลกระทบ  คริสตจักรจัดแจงให้ฉันเป็นผู้ดูแลเพราะพวกเขาหวังว่าฉันจะรับผิดชอบต่อพี่น้องชายหญิงของฉัน และปกป้องผลประโยชน์ของคริสตจักร  ถ้าฉันยังคงเป็นคนที่ชอบเอาใจผู้คน และไม่ชี้ให้เห็นปัญหาของเอมิลี่ ฉันก็กำลังทำร้ายเธอและทำให้งานของคริสตจักรเสียหาย  หลังจากนั้น ฉันได้ชำแหละ ธรรมชาติและผลที่ตามมาของการกระทำของเธอโดยอาศัยพระวจนะของพระเจ้า  ฉันยังได้พูดคุยถึงผลเสียที่อุปนิสัยโอหังก่อนหน้านี้ของฉันมีต่องานของคริสตจักรและการเข้าสู่ชีวิตของฉันเองด้วย  สิ่งที่ฉันไม่ได้คาดคิดก็คือ หลังจากได้ยินเช่นนี้ เอมิลี่ไม่เพียงแต่ไม่มีอคติต่อฉัน แต่ยังได้เข้าใจปัญหาของเธอโดยอาศัยพระวจนะของพระเจ้าและเต็มใจที่จะปรับปรุงตัว  นอกจากนี้ เอมิลี่ก็ไม่ได้ตีตัวออกห่างจากฉันเพราะเรื่องนี้  เธอจะเปิดใจสามัคคีธรรมกับฉันเรื่องความเสื่อมทรามที่เธอเผยออกมาในการทำหน้าที่ของตนหรือความลำบากยากเย็นที่เธอเผชิญ  จากประสบการณ์นี้ ฉันได้ลิ้มรสความหวานชื่นของการปฏิบัติความจริง และฉันก็รู้สึกสบายใจเป็นพิเศษ

ในปี 2024 ฉันได้รับเลือกเป็นผู้นำกลุ่ม รับผิดชอบการชุมนุมของกลุ่ม  ในการชุมนุม ฉันพบว่าเวลาสามัคคีธรรม พี่น้องหญิงอลิซมักจะพูดนอกเรื่อง และเธอมักใช้การสามัคคีธรรมของตัวเองในการตัดสินคนอื่น  ครั้งหนึ่ง หลังจากอ่านพระวจนะของพระเจ้า อลิซไม่ได้ใช้พระวจนะเหล่านั้นเพื่อทำความรู้จักตัวเอง  แต่เธอกลับพูดว่าโอลิเวียมีอุปนิสัยโอหัง ว่าเธอเคยให้คำแนะนำโอลิเวียหลายครั้งในอดีต แต่โอลิเวียรู้สึกคัดค้านอย่างมากและพูดจารุนแรง ซึ่งบีบคั้นและทำร้ายเธอ  จากนั้นเธอก็พูดถึงเรื่องที่เธอได้ช่วยเหลือโอลิเวียด้วยความรัก  เมื่อได้ยินเธอพูดเช่นนี้ ฉันก็คิดในใจว่า “พูดแบบนี้เท่ากับเธอต่อว่าคนอื่นเพื่อยกย่องตัวเองไม่ใช่หรือ?  ถ้าโอลิเวียมีปัญหาเหล่านี้จริงๆ เธอก็ไปหาโอลิเวียเป็นการส่วนตัวเพื่อชี้ให้เห็นปัญหาและสามัคคีธรรมกับเธอก็ได้ เธอไม่ควรใช้การชุมนุมมาระบายความไม่พอใจของตัวเอง ยิ่งไปกว่านั้น การสามัคคีธรรมของเธอก็ออกนอกหัวข้อการชุมนุมไปแล้ว ฉันต้องรีบหยุดเธอ”  แต่แล้วฉันก็คิดว่า “ถ้าฉันขัดจังหวะเธอตรงๆ จะทำให้เธอเสียหน้าและเกิดอคติกับฉันหรือเปล่า?  ช่างเถอะ รอให้การชุมนุมจบแล้วค่อยคุยกับเธอเป็นการส่วนตัวดีกว่า”  ดังนั้น ฉันจึงไม่ได้หยุดเธอ  ฉันแค่พูดสั้นๆ ว่า “ทุกคนควรใส่ใจเรื่องเวลาในการสามัคคีธรรมด้วยนะคะ คนอื่นจะได้มีเวลาพอที่จะสามัคคีธรรม”  ฉันอยากจะคุยกับอลิซเรื่องปัญหาของเธอหลังการชุมนุม แต่แล้วฉันก็ได้ยินจากพี่น้องหญิงคนอื่นๆ ว่าแต่ก่อนอลิซตัดสินคนอื่นลับหลังอยู่บ่อยๆ พี่น้องหญิงคนหนึ่งเคยล่วงเกินอลิซ อลิซจึงพูดจาไม่ดีลับหลังพี่น้องหญิงคนนี้ และถึงกับมองเธออย่างเย็นชา ทำให้พี่น้องหญิงคนนั้นรู้สึกอึดอัด  ฉันใจหาย และก็คิดว่า “ถ้าฉันชี้ให้เห็นปัญหาของเธอแล้วไปล่วงเกินเธอเข้า เธอจะปฏิบัติต่อฉันแบบเดียวกันไหม?  จะอึดอัดขนาดไหนถ้าในอนาคตเราต้องเจอกันบ่อยๆ!  บางทีฉันควรจะรายงานสถานการณ์ของเธอให้ผู้นำทราบนะ”  แต่แล้วฉันก็คิดว่า “ฉันกับอลิซก็เข้ากันได้ค่อนข้างดี แถมในชีวิตประจำวันเธอก็ดูแลฉันเป็นอย่างดี ถ้าฉันแอบรายงานปัญหาของเธอลับหลัง ก็จะดูเล่นไม่ซื่อเกินไปหน่อยนะ จะไม่เท่ากับแทงข้างหลังเธอหรอกหรือ?  ถ้าเธอรู้ว่าฉันเป็นคนรายงานปัญหาของเธอ เธอจะผูกใจเจ็บและตัดสินฉันลับหลังไหม?  ช่างเถอะ อย่าทำลายความสัมพันธ์ที่ฉันมีกับเธอในตอนนี้เลยดีกว่า”  เมื่อคิดได้เช่นนี้ ฉันจึงล้มเลิกความคิดที่จะชี้ให้เห็นปัญหาของอลิซ

ไม่นานหลังจากนั้น ก็มีพี่น้องหญิงสองคนมารายงานสถานการณ์ของอลิซให้ฉันฟัง  พี่น้องหญิงคนหนึ่งบอกว่าอลิซพูดนอกเรื่องอยู่เสมอเวลาสามัคคีธรรมถึงพระวจนะของพระเจ้า ซึ่งกินเวลาในการชุมนุมมากโดยไม่ได้เสริมสร้างหรือเป็นประโยชน์ต่อใครเลย  พี่น้องหญิงอีกคนก็บอกว่าอลิซตัดสินคนอื่นและเอาปัญหาของคนอื่นมาพูดในการชุมนุมอยู่เสมอ  เรื่องนี้ลากผู้คนเข้าไปพัวพันกับการถกเถียงเรื่องหยุมหยิมว่าใครถูกใครผิด และรบกวนชีวิตคริสตจักรอยู่บ้าง  เมื่อได้ยินพี่น้องหญิงพูดเช่นนี้ ฉันก็รู้สึกผิดขึ้นมาเล็กน้อย  ฉันรู้ปัญหาของอลิซเป็นอย่างดี แต่กลับไม่ได้ชี้ให้เห็นหรือรายงานปัญหาเหล่านั้น  ทั้งหมดนี้เป็นเพราะฉันไร้ความรับผิดชอบ  ระหว่างการเฝ้าเดี่ยว ฉันได้ดูวีดิทัศน์คำพยานจากประสบการณ์เรื่องหนึ่ง  พระวจนะของพระเจ้าสองบทตอนที่ถูกอ้างถึงในวีดิทัศน์กินใจและทำให้ฉันได้รู้จักตัวเองบ้าง พระเจ้าผู้ทรงมหิทธิฤทธิ์ตรัสว่า “เจ้าทั้งปวงกล่าวว่าเจ้าคำนึงถึงพระภาระของพระเจ้า และจะปกป้องคำพยานของคริสตจักร แต่ใครหรือในหมู่พวกเจ้าที่ได้คำนึงถึงพระภาระของพระเจ้าจริงๆ?  จงถามตัวเจ้าเองว่า เจ้าเป็นใครคนหนึ่งซึ่งได้แสดงให้เห็นความคำนึงถึงพระภาระของพระองค์หรือไม่?  เจ้าสามารถปฏิบัติความชอบธรรมเพื่อพระองค์หรือไม่?  เจ้าสามารถยืนขึ้นและพูดเพื่อเราหรือไม่?  เจ้าสามารถนำความจริงมาปฏิบัติอย่างหนักแน่นมั่นคงหรือไม่?  เจ้ากล้าพอที่จะต่อสู้กับความประพฤติทั้งปวงของซาตานหรือไม่?  เจ้าจะสามารถวางความรู้สึกของเจ้าและเปิดโปงซาตานเพื่อเห็นแก่ความจริงของเราได้หรือไม่?  เจ้าจะสามารถยอมให้ในตัวเจ้ามีการสนองเจตนารมณ์ของเราหรือไม่?  เจ้าเคยมอบถวายหัวใจของเจ้าในชั่วขณะที่สำคัญยิ่งยวดที่สุดหรือไม่?  เจ้าใช่คนที่ปฏิบัติตามน้ำพระทัยของเราหรือไม่?  จงถามคำถามเหล่านี้กับตัวเจ้าเอง และคิดเกี่ยวกับคำถามเหล่านี้ให้บ่อย” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 13)  “เมื่อความจริงกลายเป็นชีวิตของเจ้าแล้ว ถ้าเจ้าเห็นใครหมิ่นประมาทพระเจ้า ไม่ยำเกรงพระเจ้า ทำหน้าที่ของตนอย่างสุกเอาเผากิน หรือขัดขวางและก่อกวนงานของคริสตจักร เจ้าย่อมจะปฏิบัติต่อพวกเขาตามหลักธรรมความจริงได้ มีวิจารณญาณแยกแยะคนที่ควรแยกแยะ และเปิดโปงคนที่ควรเปิดโปง  หากความจริงยังไม่ได้กลายเป็นชีวิตของเจ้า และเจ้ายังคงดำรงชีวิตภายในอุปนิสัยเยี่ยงซาตานของเจ้า เช่นนั้นแล้ว ยามที่เจ้าพบคนชั่วและมารที่ก่อให้เกิดการขัดขวางและการก่อกวนต่องานของคริสตจักร เจ้าจะทำเป็นเอาหูไปนาเอาตาไปไร่ เจ้าจะปัดเรื่องเหล่านั้นไปก่อน โดยไม่มีการตำหนิมาจากมโนธรรมของเจ้า  เจ้าจะถึงขั้นคิดเสียด้วยซ้ำว่า การที่ใครบางคนที่เป็นเหตุให้เกิดการก่อกวนต่องานในคริสตจักรนั้นไม่เกี่ยวข้องอะไรกับเจ้าเลย  ไม่ว่างานของคริสตจักรและผลประโยชน์แห่งพระนิเวศของพระเจ้าจะเสียหายเพียงใด เจ้าก็ไม่ใส่ใจ ไม่ยื่นมือเข้าไปช่วย หรือรู้สึกผิด—ซึ่งทำให้เจ้าเป็นใครบางคนที่ไม่มีมโนธรรมหรือเหตุผล เป็นผู้ไม่เชื่อ เป็นคนลงแรง  เจ้ากินสิ่งที่เป็นของพระเจ้า ดื่มสิ่งที่เป็นของพระเจ้า และสุขสำราญกับทั้งหมดที่มาจากพระเจ้า กระนั้นก็ยังรู้สึกว่าความเสียหายใดๆ ที่เกิดกับผลประโยชน์แห่งพระนิเวศของพระเจ้านั้นไม่เกี่ยวกับเจ้า—ซึ่งทำให้เจ้าเป็นคนทรยศที่แว้งกัดมือที่ชุบเลี้ยงเจ้า  หากเจ้าไม่ปกป้องผลประโยชน์แห่งพระนิเวศของพระเจ้า เจ้ายังนับเป็นมนุษย์อยู่อีกหรือ?  นี่คือปีศาจที่แฝงตัวเข้ามาในคริสตจักร  เจ้าแสร้งทำเป็นเชื่อในพระเจ้า แกล้งทำตัวเป็นประชากรคนหนึ่งที่พระเจ้าทรงเลือกสรร และเจ้าต้องการทำตัวเอาแต่กินอยู่ในพระนิเวศของพระเจ้า  เจ้าไม่ได้ดำรงชีวิตแบบมนุษย์คนหนึ่ง เหมือนปีศาจมากกว่าคน และเป็นหนึ่งในบรรดาผู้ไม่เชื่ออย่างชัดเจน  คนที่เชื่อในพระเจ้าอย่างแท้จริง แม้จะยังไม่ได้รับความจริงและชีวิต แต่อย่างน้อยที่สุด คำพูดและการกระทำของพวกเขาย่อมจะอยู่ฝ่ายพระเจ้า อย่างน้อยที่สุด พวกเขาจะไม่ยืนดูอยู่เฉยๆ เมื่อเห็นว่าผลประโยชน์แห่งพระนิเวศของพระเจ้าได้รับความเสียหาย  ถ้าพวกเขาพยายามเพิกเฉย พวกเขาก็จะรู้สึกว่าถูกมโนธรรมตำหนิและไม่สบายใจ พวกเขาจะบอกตนเองว่า ‘ฉันจะนั่งเฉยและไม่ทำอะไรไม่ได้  ฉันต้องลุกขึ้นพูดอะไรบางอย่าง ต้องลุล่วงความรับผิดชอบของฉัน  ฉันต้องก้าวออกไปเปิดโปงและหยุดยั้งการทำชั่วนี้ เพื่อพิทักษ์รักษาไม่ให้ผลประโยชน์แห่งพระนิเวศของพระเจ้าเสียหาย และเพื่อให้แน่ใจว่าชีวิตคริสตจักรจะไม่ถูกก่อกวน’  ถ้าความจริงกลายเป็นชีวิตของเจ้าในหัวใจของเจ้าแล้ว ไม่เพียงเจ้าจะมีความกล้าหาญและความมุ่งมั่นนี้เท่านั้น แต่เจ้ายังจะสามารถมองทะลุเรื่องนี้ได้อีกด้วย  ยิ่งไปกว่านั้น เจ้าจะสามารถลุล่วงความรับผิดชอบในส่วนที่เจ้าพึงมีต่อพระราชกิจของพระเจ้าและผลประโยชน์แห่งพระนิเวศของพระองค์ได้ และเมื่อทำดังนี้ หน้าที่ของเจ้าก็จะลุล่วง  หากเจ้าสามารถพิจารณาหน้าที่ของเจ้า เสมือนเป็นความรับผิดชอบและภาระผูกพัน และเสมือนพระบัญชาของพระเจ้า และเจ้ารู้สึกว่านี่เป็นสิ่งจำเป็นเพื่อเผชิญหน้ากับพระเจ้าและมโนธรรมของเจ้า แล้วเจ้าจะไม่ใช้ชีวิตตามความสัตย์สุจริตและศักดิ์ศรีของสภาวะความเป็นมนุษย์ที่ปกติหรือ?  ความประพฤติและพฤติกรรมของเจ้าก็คงจะเป็น ‘การยำเกรงพระเจ้าและหลบเลี่ยงความชั่ว’ ที่พระองค์ตรัสถึง  เจ้าจะปฏิบัติแก่นแท้ของพระวจนะเหล่านี้และใช้ชีวิตตามความเป็นจริงของพระวจนะเหล่านี้  เมื่อความจริงกลายเป็นชีวิตของบุคคลหนึ่ง เช่นนั้นแล้ว พวกเขาย่อมมีความสามารถที่จะใช้ชีวิตตามความเป็นจริงนี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากอ่านพระวจนะของพระเจ้า ฉันก็รู้สึกผิดและเป็นทุกข์  ในฐานะผู้เชื่อในพระเจ้า เมื่อเราเห็นผู้คนขัดขวางและก่อกวนชีวิตคริสตจักร เราก็ควรคำนึงถึงเจตนารมณ์ของพระเจ้าและลุกขึ้นมาหยุดยั้งสิ่งนี้ เพื่อที่พี่น้องชายหญิงจะได้กินและดื่มพระวจนะของพระเจ้า และสามัคคีธรรมความจริงในสภาพแวดล้อมที่ดี  ฉันทบทวนตัวเอง  ฉันรู้ดีว่าอลิซมักจะพูดนอกเรื่องเวลาชุมนุม และมักจะตัดสินและด้อยค่าคนอื่นลับหลัง ซึ่งเป็นการขัดขวางและก่อกวนชีวิตคริสตจักร  แต่ เพื่อไม่ให้เป็นการล่วงเกินเธอ ฉันจึงหดหัวอยู่ในกระดองเหมือนเต่า ทำตัวขี้ขลาด และไม่กล้าห้ามปรามเธอ และฉันก็ไม่กล้าเปิดโปงหรือชำแหละธรรมชาติของการกระทำของเธอด้วย  ชีวิตฉันช่างน่าสมเพชเสียจริง!  ฉันทั้งเห็นแก่ตัวและน่ารังเกียจ รู้แต่วิธีปกป้องตัวเอง  ฉันกินและดื่มพระวจนะของพระเจ้า แต่กลับนำไปปฏิบัติไม่ได้  ฉันนิ่งเฉยขณะที่อลิซก่อกวนชีวิตคริสตจักร  ฉันเป็นผู้เชื่อในพระเจ้าตรงไหน?  ฉันช่างเนรคุณ ฉันไม่คู่ควรที่จะมีชีวิตอยู่เฉพาะพระพักตร์พระเจ้า!  ฉันรู้สึกผิดและไม่สบายใจอย่างที่สุด จึงแอบเข้าไปในห้องน้ำแล้วตบหน้าตัวเอง  ฉันถามตัวเองซ้ำแล้วซ้ำเล่าว่า “ทำไมแค่พูดความจริงคำเดียวถึงยากสำหรับฉันนัก?  ทำไมฉันถึงเห็นแก่ตัวขนาดนี้?”  พอกลับมาที่ห้อง ฉันก็อธิษฐานถึงพระเจ้าว่า  “ข้าแต่พระเจ้า ข้าพระองค์ผิดไปแล้ว ข้าพระองค์ไม่อยากมีชีวิตแบบนี้อีกต่อไปแล้ว ข้าพระองค์อยากปฏิบัติความจริงและเป็นคนที่มีสำนึกของความยุติธรรม โปรดทรงนำข้าพระองค์ให้ได้รับความเข้าใจที่แท้จริงเกี่ยวกับตนเองด้วยเถิด”

หลังจากนั้น ฉันได้อ่านพระวจนะของพระเจ้าอีกบทตอนหนึ่งและได้เข้าใจเหตุผลที่ฉันไม่กล้าชี้ให้เห็นปัญหาของคนอื่น พระเจ้าผู้ทรงมหิทธิฤทธิ์ตรัสว่า “มีหลักปรัชญาของการติดต่อเจรจาทางโลกข้อหนึ่งที่กล่าวว่า ‘การไม่พูดถึงข้อเสียของเพื่อนสนิท ย่อมทำให้มิตรภาพยืนยาวและดีงาม’  นี่หมายความว่า เพื่อรักษามิตรภาพอันดีนี้เอาไว้ คนเราต้องนิ่งเงียบในเรื่องปัญหาของเพื่อน ต่อให้พวกเขามองเห็นปัญหาเหล่านั้นชัดเจนก็ตาม  พวกเขายึดปฏิบัติตามหลักของการไม่ชกหน้าผู้คนหรือพูดถึงข้อบกพร่องของพวกเขา  พวกเขาหลอกลวงกัน ต่างฝ่ายต่างปกปิดเรื่องราว และต่างก็วางแผนเล่นงานกัน  แม้พวกเขาจะรู้อย่างชัดแจ้งว่าอีกฝ่ายเป็นคนแบบใด แต่พวกเขาก็ไม่พูดออกมาตรงๆ กลับใช้วิธีการอันฉลาดแกมโกงเพื่อรักษาความสัมพันธ์เอาไว้  เหตุใดคนเราจึงอยากรักษาสัมพันธภาพเช่นนี้เอาไว้?  นี่เป็นเรื่องของการไม่อยากสร้างศัตรูในสังคม ภายในกลุ่มของตน ซึ่งย่อมจะหมายถึงการทำให้ตนเองตกอยู่ในสถานการณ์ที่อันตรายอยู่บ่อยครั้ง  เมื่อรู้ว่าหลังจากที่เจ้าพูดถึงข้อบกพร่องหรือทำร้ายความรู้สึกของใครบางคนแล้ว พวกเขาจะพลอยกลายเป็นศัตรูของเจ้าและทำร้ายเจ้า และเจ้าก็ไม่อยากพาตนเองเข้าไปอยู่ในสถานการณ์เช่นนั้น เจ้าก็ใช้หลักปรัชญาการดำรงชีวิตทางโลกที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’  เมื่อเป็นเช่นนี้ หากคนสองคนมีสัมพันธภาพแบบนี้ นับว่าพวกเขาเป็นเพื่อนแท้กันหรือไม่?  (ไม่)  พวกเขาไม่ใช่เพื่อนแท้ และยิ่งไม่ใช่คนรู้ใจกัน  ดังนั้น แท้จริงแล้วนี่เป็นสัมพันธภาพชนิดใด?  เป็นสัมพันธภาพพื้นฐานในสังคมมิใช่หรือ?  (ใช่)  ในสัมพันธภาพทางสังคมเช่นนี้ ผู้คนไม่สามารถร่วมหารือกันจากใจสู่ใจ หรือมีความสัมพันธ์อันแนบแน่น หรือพูดทุกสิ่งที่พวกเขาอยากพูดได้  พวกเขาไม่สามารถพูดสิ่งที่อยู่ในใจ หรือปัญหาที่พวกเขาเห็นในตัวผู้อื่น หรือคำพูดที่จะเป็นประโยชน์ต่อผู้อื่นออกมาดังๆ ได้  พวกเขากลับหยิบยกสิ่งดีๆ ขึ้นมาพูดเพื่อประจบเอาใจผู้อื่น  พวกเขาไม่กล้าพูดความจริงหรือค้ำชูหลักธรรม ด้วยเหตุนี้จึงเป็นการป้องกันไม่ให้ผู้อื่นเกิดความคิดอันไม่เป็นมิตรต่อพวกเขา  เมื่อไม่มีใครเป็นภัยคุกคาม คนคนนั้นย่อมมีชีวิตที่ค่อนข้างสบายและสงบสุขมิใช่หรือ?  นี่คือเป้าหมายของผู้คนในการส่งเสริมคำกล่าวที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ มิใช่หรือ?  (ใช่)  ชัดเจนว่านี่คือวิธีเอาตัวรอดที่คดเคี้ยวและหลอกลวงโดยมีการปกป้องตนเองเป็นองค์ประกอบ ซึ่งจุดหมายก็คือเพื่อรักษาตัวให้รอด  การใช้ชีวิตแบบนี้ทำให้ผู้คนไม่มีคนรู้ใจ ไม่มีเพื่อนสนิทที่พวกเขาสามารถพูดเรื่องอะไรก็ได้ที่ตนอยากพูด  ระหว่างผู้คน มีเพียงต่างฝ่ายต่างปกป้องตนเองต่างฝ่ายต่างช่วงใช้กัน และต่างฝ่ายต่างมีกลยุทธ์ แต่ละคนต่างก็กอบโกยสิ่งที่ตนต้องการจากสัมพันธภาพนี้  เป็นเช่นนี้มิใช่หรือ?  เมื่อดูมูลเหตุแล้ว จุดหมายของคำกล่าวที่ว่า ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ ก็คือการไม่ล่วงเกินผู้อื่นและไม่สร้างศัตรู ปกป้องตนเองโดยไม่ทำร้ายใคร  นี่เป็นชั้นเชิงและวิธีการที่คนเราใช้ป้องกันตนเองไม่ให้ถูกทำร้าย  เมื่อพิจารณาแก่นแท้ของวิธีการดังกล่าวจากหลายๆ แง่มุม การกำหนดให้ผู้คนมีการประพฤติปฏิบัติทางศีลธรรมแบบ ‘เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา’ นั้นเป็นข้อกำหนดที่ประเสริฐหรือไม่?  ใช่ข้อกำหนดที่เป็นบวกหรือไม่?  (ไม่ใช่)  เช่นนั้นแล้ว ข้อกำหนดนี้สอนอะไรแก่ผู้คน?  สอนว่าเจ้าต้องไม่ล่วงเกินหรือทำร้ายใคร มิฉะนั้นในที่สุดเจ้าเองจะเจ็บตัว และเจ้าไม่ควรไว้ใจใครอีกด้วย  ถ้าเจ้าทำร้ายเพื่อนที่ดีของเจ้าไม่ว่าคนใด มิตรภาพก็จะเริ่มเปลี่ยนไปอย่างเงียบๆ กล่าวคือ พวกเขาจะเปลี่ยนจากการเป็นเพื่อนที่ดีและคุ้นเคยของเจ้าไปเป็นคนแปลกหน้าหรือศัตรู  การสอนแบบนี้แก้ปัญหาอะไรได้จริงบ้าง?  ด้วยการทำตัวแบบนี้ ต่อให้เจ้าไม่สร้างศัตรูและถึงกับหมดศัตรูไปบ้าง แต่นี่จะทำให้ผู้อื่นเลื่อมใสเจ้า เห็นชอบในตัวเจ้า และให้เจ้าเป็นเพื่อนตลอดไปกระนั้นหรือ?  นี่ได้มาตรฐานของการประพฤติปฏิบัติทางศีลธรรมโดยสมบูรณ์แล้วหรือ?  อย่างมากที่สุดนี่ก็เป็นเพียงปรัชญาของการติดต่อเจรจาทางโลกเท่านั้น” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (8))  ขณะที่ฉันไตร่ตรองพระวจนะของพระเจ้า ฉันก็เข้าใจว่าที่ฉันไม่สามารถปฏิบัติความจริง และไม่กล้าชี้ให้เห็นปัญหาของคนอื่น เป็นเพราะปรัชญาและกฎเกณฑ์ของซาตานได้หยั่งรากลึกในหัวใจของฉัน  พ่อแม่สอนฉันตั้งแต่เด็กว่า “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” “การไม่พูดถึงข้อเสียของเพื่อนสนิท ย่อมทำให้มิตรภาพยืนยาวและดีงาม” และ “ในเมื่อพูดตรงไม่เป็นที่ชอบใจ ก็จงกล่าวคำพูดเอออวยเอาใจไปกับความรู้สึกและเหตุผลของผู้อื่นเสียเถิด”  พ่อแม่สอนให้ฉันระมัดระวังและรอบคอบอย่างมากในการคบหาสมาคมกับผู้อื่น และอย่าเปิดโปงปัญหาของคนอื่นต่อหน้าพวกเขา เพื่อจะได้ไม่ล่วงเกินจนถูกพวกเขาแก้แค้นและทำร้ายเอาได้  ฉันดำเนินชีวิตตามความคิดและแนวคิดเหล่านี้มาโดยตลอด  สมัยเรียนหนังสือ เมื่อเห็นเพื่อนร่วมโต๊ะชอบวางอำนาจและยกตนข่มท่าน ฉันไม่เคยชี้ให้เห็นปัญหาของเธอเลย เพราะฉันกลัวว่าจะล่วงเกินเธอ  ฉันถึงกับหลอกเธอ โดยพูดขัดกับใจตัวเอง  หลังจากฉันเริ่มเชื่อในพระเจ้า โคลอี้กับฉันก็ทำหน้าที่ร่วมกัน  ฉันรู้ดีว่าเธอทำหน้าที่ของตนอย่างสุกเอาเผากินและยังแพร่ความคิดลบ ก่อกวนการทำหน้าที่ของคนอื่น แต่เพื่อปกป้องตัวเอง ฉันไม่เคยเต็มใจที่จะเปิดโปงหรือชำแหละปัญหาของเธอเลย  ฉันสังเกตว่าอลิซมักจะพูดนอกเรื่องเวลาสามัคคีธรรมในการชุมนุม และถึงกับตัดสินคนอื่นด้วย  แต่ฉันก็ไม่เคยเต็มใจที่จะชำแหละปัญหาของเธอเพราะกลัวว่าเธอจะแก้แค้นและตัดสินฉัน ฉันจึงได้แต่นิ่งเฉยและดูเธอรบกวนชีวิตคริสตจักร  ผ่านการใช้ชีวิตตามปรัชญาและกฎเกณฑ์ของซาตาน ฉันกลายเป็นคนปลิ้นปล้อนและหลอกลวง และไม่มีความจริงใจเลยตอนมีปฏิสัมพันธ์กับผู้อื่น  ภายนอก ฉันดูเหมือนเป็นคนใจดี และเข้ากับโคลอี้และอลิซได้ดี  แต่เมื่อฉันเห็นปัญหาของพวกเธอ ฉันกลับไม่ได้ให้ความช่วยเหลือ หรือแสดงความรักที่แท้จริงต่อพวกเธอเลย  ความใจดีของฉันที่มีต่อพวกเธอนั้นล้วนจอมปลอมและเสแสร้ง เพียงเพื่อรักษาสายสัมพันธ์ทางเนื้อหนัง และทำให้พวกเธอเข้ากับฉันได้อย่างกลมเกลียว  ฉันมันปลิ้นปล้อนและหลอกลวงอย่างที่สุดจริงๆ!  ฉันรู้ตัวว่าได้สูญเสียมโนธรรมและเหตุผลไปนานแล้วด้วยการดำเนินชีวิตตามปรัชญาและกฎเกณฑ์ของซาตาน จนกลายเป็นคนเห็นแก่ตัวและขี้ขลาดอย่างยิ่ง และกลายเป็นผู้สมรู้ร่วมคิดและเป็นเกราะกำบังให้ซาตานโดยไม่รู้ตัว  ถ้าฉันเป็นแบบนี้ต่อไปโดยไม่ปรับปรุงตัว ฉันจะถูกพระเจ้าทรงเกลียดและทรงกำจัดออกไปอย่างแน่นอน!

ต่อมา ฉันได้อ่านพระวจนะของพระเจ้าเพิ่มเติม และได้รับความเข้าใจที่ชัดเจนยิ่งขึ้นเกี่ยวกับพิษของซาตานที่ว่า “เวลาชกผู้อื่น อย่าชกหน้า เวลาวิจารณ์ผู้อื่น อย่าวิจารณ์ข้อบกพร่องของพวกเขา” พระเจ้าผู้ทรงมหิทธิฤทธิ์ตรัสว่า “คำว่า ‘วิจารณ์’ ในคำกล่าวที่ว่า ‘เวลาวิจารณ์ผู้อื่น อย่าวิจารณ์ข้อบกพร่องของพวกเขา’ นั้นดีหรือไม่ดี?  คำว่า ‘วิจารณ์’ มีด้านที่หมายถึงการเผยหรือเปิดโปงผู้คนในพระวจนะของพระเจ้าหรือไม่?  (ไม่มี)  ตามความเข้าใจที่เรามีต่อคำว่า ‘วิจารณ์’ ในภาษามนุษย์ คำนี้ไม่ได้หมายความเช่นนั้น  แก่นแท้ของคำนี้คือการเปิดโปงในรูปแบบที่ค่อนข้างมุ่งร้าย หมายถึงการเปิดโปงปัญหาและข้อบกพร่องของผู้คนออกมา หรือเรื่องราวและพฤติกรรมบางอย่างที่ผู้อื่นไม่รู้ หรือแผนร้าย แนวคิด หรือทัศนะบางอย่างที่ดำเนินการอยู่เบื้องหลัง  นี่คือความหมายของคำว่า ‘วิจารณ์’ ในคำกล่าวที่ว่า ‘เวลาวิจารณ์ผู้อื่น อย่าวิจารณ์ข้อบกพร่องของพวกเขา’  ถ้าคนสองคนไปกันได้ดีและเป็นคนที่รู้ใจกัน ไม่มีกำแพงขวางกั้นระหว่างพวกเขา ต่างคนต่างก็หวังที่จะทำประโยชน์และช่วยเหลืออีกฝ่าย เช่นนั้นแล้วก็ย่อมจะเป็นการดีที่สุดที่พวกเขาจะนั่งลงแจกแจงปัญหาของแต่ละฝ่ายอย่างเปิดเผยและจริงใจ  เช่นนี้จึงถูกควร และไม่ใช่การวิจารณ์ข้อบกพร่องของผู้อื่น  ถ้าเจ้าพบเจอปัญหาของผู้อื่น แต่เห็นว่าพวกเขายังไม่สามารถยอมรับคำแนะนำจากเจ้าได้ เช่นนั้นแล้วก็จงอย่าพูดสิ่งใดเลยเพื่อหลีกเลี่ยงการทะเลาะหรือขัดแย้งกัน  ถ้าเจ้าอยากช่วยเหลือพวกเขา เจ้าก็ขอความเห็นและถามพวกเขาก่อนได้ว่า ‘ฉันเห็นว่าคุณมีปัญหานิดหน่อย และฉันหวังจะให้คำแนะนำบางอย่างแก่คุณ  ฉันไม่รู้ว่าคุณจะยอมรับได้หรือไม่  ถ้าคุณยอมรับได้ ฉันก็จะบอกคุณ  ถ้าคุณยอมรับไม่ได้ ฉันจะเก็บไว้กับตัวก่อนและจะไม่พูดอะไร’  หากพวกเขาพูดว่า ‘ฉันเชื่อใจคุณ  อะไรก็ตามที่คุณจำต้องพูด ย่อมจะไม่ล้ำเส้น ฉันยอมรับได้’ นั่นก็หมายความว่าเจ้าได้รับอนุญาตแล้ว และเจ้าก็สามารถสื่อสารปัญหาของพวกเขาให้พวกเขาฟังทีละข้อ  พวกเขาไม่เพียงจะยอมรับทุกสิ่งที่เจ้าพูด แต่ยังได้ประโยชน์จากการทำเช่นนี้ด้วย และพวกเจ้าทั้งสองก็จะยังคงรักษาสัมพันธภาพที่ปกติไว้ได้  นั่นคือการปฏิบัติต่อกันด้วยความจริงใจมิใช่หรือ?  (ใช่)  นี่คือการมีปฏิสัมพันธ์กับผู้อื่นอย่างถูกต้อง และไม่ใช่การวิจารณ์ข้อบกพร่องของผู้อื่น  การไม่ ‘วิจารณ์ข้อบกพร่องของผู้อื่น’ ตามคำกล่าวที่พูดถึงอยู่นี้หมายถึงอะไร?  หมายถึงการไม่พูดถึงความขาดตกบกพร่องของผู้อื่น ไม่พูดถึงปัญหาที่พวกเขาห้ามพูดเป็นอันขาด ไม่เปิดโปงแก่นแท้ของปัญหาของพวกเขา และไม่วิจารณ์แก่นแท้นั้นอย่างโจ่งแจ้งมากนัก  นี่หมายถึงการให้ข้อสังเกตบางอย่างในระดับที่ผิวเผินก็พอ พูดสิ่งที่ทุกคนพูดกัน  พูดสิ่งที่คนคนนั้นรู้ได้อยู่แล้ว และไม่เปิดเผยข้อผิดพลาดที่คนคนนั้นทำไว้ก่อนหน้านี้หรือประเด็นที่ละเอียดอ่อน  คนคนนั้นจะได้ประโยชน์อะไรหากเจ้าทำเช่นนี้?  บางทีเจ้าอาจจะไม่ได้ล่วงเกินพวกเขาหรือทำให้พวกเขากลายเป็นศัตรู แต่สิ่งที่เจ้าทำลงไปก็ไม่ได้ช่วยหรือให้ประโยชน์แก่พวกเขาเลย  เพราะฉะนั้น วลีที่ว่า ‘อย่าวิจารณ์ข้อบกพร่องของผู้อื่น’ จึงเป็นการหลบหลีกและเป็นการใช้เล่ห์เหลี่ยมรูปแบบหนึ่งซึ่งไม่เปิดโอกาสให้ผู้คนปฏิบัติต่อกันด้วยความจริงใจ  คนเราอาจกล่าวได้ว่าการทำเช่นนี้คือการเก็บงำเจตนาอันชั่วเอาไว้ ไม่ใช่การมีปฏิสัมพันธ์กับผู้อื่นอย่างถูกต้อง  ผู้ไม่เชื่อถึงกับมองว่าวลี ‘เวลาวิจารณ์ผู้อื่น อย่าวิจารณ์ข้อบกพร่องของพวกเขา’ คือสิ่งที่ผู้มีศีลธรรมอันประเสริฐควรทำ  ชัดเจนว่านี่คือการมีปฏิบัติสัมพันธ์กับผู้อื่นในลักษณะที่หลอกลวง ซึ่งผู้คนใช้ปกป้องตนเอง ไม่ใช่รูปแบบของการมีปฏิสัมพันธ์ที่ถูกควรแต่อย่างใด  การไม่วิจารณ์ข้อบกพร่องของผู้อื่นนั้นย่อมไม่จริงใจ และการวิจารณ์ข้อบกพร่องของผู้อื่นก็อาจมีเจตนาแอบแฝง” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (8))  “อย่างน้อยที่สุดประชากรที่พระเจ้าทรงเลือกสรรก็ควรมีมโนธรรมและสำนึก มีปฏิสัมพันธ์ คบค้าสมาคม และทำงานร่วมกับผู้อื่นตามหลักธรรมและมาตรฐานที่พระเจ้าทรงกำหนดให้ผู้คน  นี่คือแนวทางที่ดีที่สุด  สามารถทำให้พระเจ้าพอพระทัยได้  แล้วพระเจ้าทรงกำหนดหลักธรรมความจริงไว้ว่าอย่างไร?  ว่าผู้คนพึงเข้าอกเข้าใจผู้อื่นในยามที่อีกฝ่ายอ่อนแอและคิดลบ คำนึงถึงความเจ็บปวดและความยุ่งยากของพวกเขา จากนั้นก็ไถ่ถามถึงเรื่องราวเหล่านี้ เสนอความช่วยเหลือและการเกื้อหนุน อ่านพระวจนะของพระเจ้าให้พวกเขาฟังเพื่อช่วยแก้ปัญหาให้พวกเขา ทำให้พวกเขาสามารถเข้าใจเจตนารมณ์ของพระเจ้าและเลิกอ่อนแอ และพาพวกเขามาเฉพาะพระพักตร์พระเจ้า  การปฏิบัติเช่นนี้ตรงตามหลักธรรมมิใช่หรือ?  การปฏิบัติเช่นนี้ย่อมตรงตามหลักธรรมความจริง  ตามปกติแล้วสัมพันธภาพแบบนี้ยิ่งสอดคล้องกับหลักธรรมความจริงมากขึ้น  เมื่อผู้คนจงใจก่อให้เกิดการรบกวนและขัดขวาง หรือจงใจทำหน้าที่ของตนอย่างสุกเอาเผากิน ถ้าเจ้ามองเห็นดังนี้และสามารถชี้สิ่งเหล่านี้ให้พวกเขาเห็นได้ ว่ากล่าว และช่วยเหลือพวกเขาตามหลักธรรม เช่นนี้ก็ย่อมเป็นไปตามหลักธรรมความจริง  ถ้าเจ้าทำเป็นมองไม่เห็น หรือเห็นดีเห็นงามไปกับพฤติกรรมของพวกเขาและปกปิดให้ และไปไกลถึงขั้นกล่าวสิ่งดีๆ เพื่อสรรเสริญและยกย่องพวกเขา การมีปฏิสัมพันธ์กับผู้คน รับมือเรื่องต่างๆ และจัดการปัญหาด้วยวิธีเหล่านี้ย่อมเห็นได้ชัดว่าขัดกับหลักธรรมความจริง และไม่มีหลักการรองรับในพระวจนะของพระเจ้า  ดังนั้น การมีปฏิสัมพันธ์กับผู้คนและรับมือเรื่องต่างๆ ด้วยวิธีเหล่านี้จึงชัดเจนว่าไม่ถูกควร และแท้จริงแล้วก็ไม่ได้ค้นพบโดยง่ายถ้าไม่มีการชำแหละและใช้วิจารณญาณแยกแยะวิธีการเหล่านี้ตามพระวจนะของพระเจ้า” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (14))  พระวจนะของพระเจ้าช่วยไขข้อข้องใจของฉัน  ฉันเคยคิดว่าการชี้ให้เห็นปัญหาและข้อบกพร่องของคนอื่นคือการวิจารณ์พวกเขา และจะทำร้ายจิตใจพวกเขา  ตอนนี้ฉันเข้าใจแล้วว่าหากเราพบว่าใครทำหน้าที่ของตนอย่างสุกเอาเผากิน หรือขัดขวางและก่อกวนชีวิตคริสตจักร เราก็ควรทำตามหลักธรรมและชี้ให้เห็นปัญหาของพวกเขาอย่างทันท่วงที และหากจำเป็น เราก็ตัดแต่งพวกเขาได้  ต่อให้เราพูดจารุนแรง ตราบใดที่สิ่งที่เราพูดสอดคล้องกับข้อเท็จจริง และเรามีเจตนาที่จะช่วยเหลือพวกเขาและปกป้องงานของคริสตจักร นี่ก็ล้วนเป็นสิ่งที่เป็นบวก และคนที่ยอมรับความจริงจะปฏิบัติต่อสิ่งนี้ได้อย่างถูกต้อง  ถ้าหลังถูกตัดแต่งพวกเขาไม่ยอมรับหรือไม่กลับใจ เราก็สามารถรายงานพวกเขาต่อผู้นำระดับสูงได้  นี่ไม่ใช่การวิจารณ์หรือการแทงข้างหลังพวกเขา แต่เป็นการปกป้องงานของคริสตจักร  การวิจารณ์ใครสักคนนั้นทำไปโดยมีเจตนาแอบแฝง อคติและความเป็นปฏิปักษ์ต่อพวกเขา  เป็นการคอยจับผิดปัญหาเล็กๆ น้อยๆ ของพวกเขาและทำให้เป็นเรื่องใหญ่ เป็นการเยาะเย้ย การด้อยค่า และการล้อเลียนพวกเขา เป็นการจงใจทำร้ายจิตใจพวกเขา  สิ่งนี้ไม่อาจเสริมสร้างหรือเป็นประโยชน์ใดๆ ต่อพวกเขาเลย และรังแต่จะทำให้พวกเขาคิดลบและเป็นทุกข์  นี่ต่างหากคือการวิจารณ์ผู้คน  ฉันมีทัศนะที่ผิดอยู่ภายในตัวด้วย โดยเชื่อว่าการรายงานปัญหาของคนอื่นให้ผู้นำทราบคือการกล่าวหาอย่างมุ่งร้ายหรือการแทงข้างหลังพวกเขา  ที่จริงแล้ว การรายงานปัญหาที่พบอย่างทันท่วงทีคือการปกป้องงานของคริสตจักร เป็นความรับผิดชอบที่ผู้คนควรลุล่วง  การแทงข้างหลังใครสักคนหรือการกล่าวหาอย่างมุ่งร้ายคือการบิดเบือนข้อเท็จจริง และการเผยแพร่ข่าวลือที่ไม่มีมูลเพื่อใส่ร้ายคนๆ นั้นลับหลัง  มีจุดประสงค์ที่จะทรมานคนอื่นเพื่อบรรลุเป้าหมายอันน่ารังเกียจของตัวเอง  คราวนี้ ฉันพบว่าเวลาอลิซสามัคคีธรรมในการชุมนุม เธอมักจะพูดนอกเรื่องและมักจะตัดสินคนอื่น  พี่น้องหญิงคนอื่นๆ ก็บอกว่าอลิซมีพฤติกรรมนี้มาตลอด และถึงแม้จะสามัคคีธรรมเรื่องนี้หลายครั้ง เธอก็ยังไม่ปรับปรุงตัว  ฉันควรจะชี้ให้เห็นปัญหาของเธอ และรายงานต่อผู้นำโดยเร็วที่สุด เพื่อที่พวกเขาจะได้เข้าใจสถานการณ์ของเธออย่างทันท่วงที และสามารถจัดการได้อย่างเหมาะสมตามพฤติกรรมของเธอ  นี่เป็นวิธีเดียวที่จะแน่ใจได้ว่าชีวิตคริสตจักรจะไม่ถูกรบกวน

หลังจากการชุมนุมครั้งหนึ่ง ฉันได้ชี้ให้เห็นปัญหาของอลิซโดยอาศัยพระวจนะของพระเจ้า โดยเปิดโปงว่าวิธีที่เธอตัดสินคนอื่นในการชุมนุมกำลังรบกวนชีวิตคริสตจักร  ตอนแรกอลิซไม่ยอมรับ แต่เธอก็จำต้องยอมรับหลังจากที่พี่น้องหญิงคนอื่นๆ เข้ามาร่วมสามัคคีธรรมและชำแหละปัญหาของเธอ  เธอถึงกับร้องไห้และบอกว่านี่เป็นปัญหาของเธอจริงๆ  ไม่นานหลังจากนั้น ฉันได้รู้ว่าเธอตัดสินคนอื่นต่อหน้าพี่น้องหญิงอีกคนอีกแล้ว ฉันจึงรายงานสถานการณ์ของเธอให้ผู้นำคริสตจักรทราบ  ผู้นำได้เปิดโปงและชำแหละปัญหาของเธอ และตั้งแต่นั้นมา ฉันก็ไม่เคยเห็นเธอมีพฤติกรรมชอบตัดสินคนอื่นอีกเลย  ฉันขอบคุณพระเจ้าที่ทรงนำฉันให้ปฏิบัติความจริงได้บ้าง ฉันรู้สึกสบายใจเป็นอย่างมาก  พระวจนะของพระเจ้านี่เองที่นำฉันไปสู่การเปลี่ยนแปลงเหล่านี้


56. ตื่นจากความฝันเรื่องการได้รับพร

โดย อี้ฝาน ประเทศจีน

ฉันเป็นโรคหอบหืดจากภูมิแพ้ตอนอายุ 28 ปี พออาการกำเริบทีไร ฉันจะหายใจไม่ออก และรู้สึกอึดอัดมากจนเวียนหัวไปหมด ตอนกลางคืน ฉันนอนราบไม่ได้ด้วยซ้ำ ฉันต้องนั่งพิงอะไรสักอย่าง แล้วก็ต้องนั่งแบบนั้นไปทั้งคืน ตอนนั้น ฉันต้องเข้ารับการรักษาในโรงพยาบาลบ่อยครั้ง และความทรมานจากโรคนี้ก็ทำให้ฉันเหนื่อยล้าทั้งกายและใจ ฉันจำได้ว่ามีครั้งหนึ่งที่ฉันป่วยหนักและหายใจไม่ออก หลังจากเข้ารับการรักษาในโรงพยาบาลนานกว่าสิบวัน อาการของฉันก็ยังไม่ดีขึ้น แม้จะให้น้ำเกลือและออกซิเจนแล้ว แต่ฉันก็ยังหายใจไม่ออกและเหงื่อท่วมตัวอยู่ โรงพยาบาลนั้นรักษาอาการของฉันไม่ได้ จึงส่งตัวฉันไปโรงพยาบาลที่ใหญ่กว่า ครอบครัวของฉันหามฉันบนเปล และทันทีที่เราไปถึงทางเข้าโรงพยาบาล ฉันก็หมดสติไป ในตอนนั้น ฉันคิดว่าตัวเองคงไม่รอดแล้ว แต่หลังจากรักษาฉุกเฉินอยู่สิบวัน ก็ควบคุมอาการไว้ได้ หลังจากออกจากโรงพยาบาล ฉันก็พักฟื้นอยู่ที่บ้าน ฉันใช้ชีวิตอย่างระมัดระวังทุกวัน กลัวว่าแค่พลาดนิดเดียวก็จะทำให้อาการกำเริบขึ้นมาอีก วันหนึ่ง ฉันไปหาหมอ หมอบอกว่า “โรคของคุณเป็นเรื่องท้าทายทางการแพทย์ การที่ควบคุมอาการได้ก็ถือว่าดีแล้ว แต่ไม่มีโอกาสรักษาให้หายขาดได้ คุณควรพกยาฉุกเฉินติดตัวไว้เสมอ เพราะถ้ารักษาไม่ทัน อาจเป็นอันตรายถึงชีวิตได้” พอได้ยินแบบนี้ก็รู้สึกท้อใจมาก ทำไมฉันถึงมาเป็นโรคแบบนี้ทั้งที่อายุยังน้อยนะ? ทุกครั้งที่นึกถึงตอนที่ป่วยหนักใกล้ตาย ฉันจะตัวสั่นด้วยความกลัว ตลอดช่วงสิบกว่าปีต่อมา ฉันเสาะหาการรักษาจากทุกที่ แต่ก็ไม่มีที่ไหนรักษาที่ต้นเหตุได้เลย ความทรมานจากโรคนี้ทำให้ฉันหมดหวังในชีวิต ในปี 2009 แม่ของฉันได้ประกาศข่าวประเสริฐแห่งยุคสุดท้ายของพระเจ้าให้ฉันฟัง พอได้อ่านพระวจนะของพระเจ้า ฉันก็เข้าใจว่านี่คือพระราชกิจแห่งความรอดสำหรับมนุษยชาติช่วงระยะสุดท้ายของพระเจ้า การที่ได้ยอมรับพระราชกิจแห่งยุคสุดท้ายของพระเจ้าในช่วงชีวิตของฉันนับเป็นพรที่ยิ่งใหญ่ ฉันคิดว่า “ตราบใดที่ฉันไล่ตามเสาะหาอย่างถูกควร การรักษาโรคของฉันก็เป็นเรื่องเล็กน้อยสำหรับพระเจ้า ฉันอาจจะได้เห็นความงดงามของราชอาณาจักรด้วยซ้ำ!” มันเหมือนกับโอเอซิสในทะเลทราย และฉันก็ได้รับความหวังในชีวิตกลับคืนมา หลังจากนั้น ฉันก็เริ่มทำหน้าที่ในคริสตจักร ฉันค่อยๆ รู้สึกว่าอาการป่วยไม่รุนแรงเหมือนเมื่อก่อน แม้ว่าอาการจะยังกำเริบบ่อยๆ แต่ก็ควบคุมได้ด้วยยาบางชนิด ฉันขอบคุณพระเจ้าในใจอยู่เสมอ และถึงกับเริ่มมีกำลังใจในหน้าที่มากขึ้น มีอยู่ครั้งหนึ่ง ฉันได้พบกับพี่น้องหญิงคนหนึ่งที่เชื่อในพระเจ้ามานานแล้ว เธอบอกว่าเคยเป็นโรคเดียวกับฉันก่อนที่จะพบพระเจ้า หลังจากพบพระเจ้า เธอก็หมั่นทำหน้าที่ในคริสตจักร และโรคของเธอก็หายไปโดยไม่รู้ตัว ฉันคิดในใจว่า “พระเจ้าทรงรักษาเธอได้ พระองค์ก็ต้องทรงรักษาฉันได้เหมือนกัน เพียงแต่ตอนนี้ฉันยังจ่ายราคาไม่มากพอและยังไม่คู่ควร เมื่อฉันสละตนเองมากขึ้น พระเจ้าจะไม่ทรงทำให้ฉันผิดหวัง”

ต่อมา ฉันก็รับหน้าที่เกี่ยวกับงานข้อเขียน ฉันคิดในใจว่า “การที่ได้ทำหน้าที่เกี่ยวกับงานข้อเขียนเป็นพระคุณและการยกชูของพระเจ้า ฉันจึงต้องทำอย่างสุดหัวใจ พระเจ้าอาจจะทรงเห็นว่าฉันเต็มใจจ่ายราคาและทรงบรรเทาความทุกข์ของฉัน พระเจ้านั้นทรงมหิทธิฤทธิ์ และอาจจะทรงรักษาฉันให้หายขาดจากโรคได้” ด้วยกรอบความคิดนี้ ฉันจึงทำงานตั้งแต่เช้าจรดค่ำทุกวัน และหน้าที่ของฉันก็ให้ผลอยู่บ้าง ภายในปี 2017 เนื่องจากยาบางชนิดเริ่มมีประสิทธิภาพน้อยลงเมื่อใช้เป็นเวลานาน และยาที่ได้ผลดีกว่าก็แพงเกินไปสำหรับฉัน ฉันจึงทำได้เพียงพึ่งพายาฮอร์โมนเพื่อควบคุมการเจ็บป่วย ฉันคิดในใจว่า “หลายปีมานี้ ฉันไม่ได้ถูกจำกัดด้วยโรคนี้และยังยืนหยัดที่จะทำหน้าที่ตัวเอง บางทีพระเจ้าอาจจะทรงเห็นการสละตนของฉันและสักวันหนึ่งจะทรงรักษาโรคของฉัน แล้วฉันก็จะสามารถทำหน้าที่ได้เหมือนคนปกติ นั่นจะดีแค่ไหนกัน!” ขณะที่ฉันกำลังฝันหวานอยู่นั้น โรคของฉันไม่เพียงไม่ดีขึ้น แต่กลับแย่ลงไปอีก เพราะฉันกินยาฮอร์โมนมาเป็นเวลานาน ผลข้างเคียงจึงเริ่มปรากฏ และร่างกายของฉันก็เริ่มบวม เมื่อเห็นสภาพของฉัน ผู้ดูแลจึงไม่มีทางเลือกอื่นนอกจากจัดแจงให้ฉันกลับบ้านไปรักษาตัว ฉันรู้สึกคิดลบและเป็นทุกข์มาก พรางคิดว่า “ตอนนี้โรคของฉันรุนแรงมาก ฉันไม่รู้ด้วยซ้ำว่าจะมีชีวิตอยู่เห็นวันพรุ่งนี้ไหม ไม่ต้องพูดถึงภาพอันงดงามของราชอาณาจักรของพระเจ้าในอนาคตเลย” ขณะที่ฉันคิดเรื่องนี้ น้ำตาก็เริ่มไหลอาบหน้าโดยไม่รู้ตัว และในใจฉันก็เริ่มบ่นว่า “ข้าแต่พระเจ้า! ตลอดหลายปีมานี้ ข้าพระองค์ตรากตรำทำหน้าที่ ทนรับความยากลำบากมากมายและจ่ายราคา หน้าที่ของข้าพระองค์ก็ให้ผลดี แล้วทำไมพระองค์ถึงไม่ทรงคุ้มครองข้าพระองค์? ถ้าข้าพระองค์ตายไปแบบนี้ การสละตนทั้งหมดของข้าพระองค์จะสูญเปล่ามิใช่หรือ? ข้าแต่พระเจ้า พระองค์ทรงใช้โรคนี้เพื่อเผยและกำจัดข้าพระองค์ออกไปใช่ไหม? ถ้าข้าพระองค์รู้ว่าจะเกิดเรื่องแบบนี้ ข้าพระองค์คงจะมุ่งรักษาโรคและดูแลร่างกายของตัวเองไปแล้ว แล้วข้าพระองค์ก็คงไม่ลงเอยแบบนี้” ยิ่งคิดก็ยิ่งรู้สึกน้อยใจ หลังจากนั้น ฉันก็ไม่กินและดื่มพระวจนะของพระเจ้าและไม่อธิษฐาน ฉันใช้ชีวิตไปวันๆ อย่างมึนงง เหมือนซากศพเดินได้ ฉันรู้สึกห่างไกลจากพระเจ้ามาก ราวกับว่าพระองค์ทรงทอดทิ้งฉันไปแล้ว ฉันกลัวมาก จึงอธิษฐานถึงพระเจ้าว่า “ข้าแต่พระเจ้า ข้าพระองค์รู้ว่าสภาวะของข้าพระองค์ไม่ถูกต้อง แต่ข้าพระองค์ไม่รู้ว่าควรเรียนรู้บทเรียนอะไร โปรดให้ความรู้แจ้งและชี้แนะข้าพระองค์ให้เข้าใจปัญหาของตัวเองด้วยเถิด”

วันหนึ่ง ฉันได้อ่านพระวจนะของพระเจ้าที่ว่า พระเจ้าผู้ทรงมหิทธิฤทธิ์ตรัสว่า “เมื่อผู้คนเริ่มที่จะเชื่อในพระเจ้า พวกเขาคนใดบ้างที่ไม่มีจุดมุ่งหมาย สิ่งจูงใจ และความทะเยอทะยานของพวกเขาเอง?  ถึงแม้ว่าส่วนหนึ่งของพวกเขาจะเชื่อในการดำรงอยู่ของพระเจ้าและได้มองเห็นการดำรงอยู่ของพระเจ้า แต่การเชื่อในพระเจ้าของพวกเจ้าก็ยังคงบรรจุไปด้วยสิ่งจูงใจ และจุดมุ่งหมายสูงสุดของพวกเขาในการเชื่อในพระเจ้าก็คือเพื่อได้รับพรจากพระองค์และสิ่งทั้งหลายที่พวกเขาต้องการ  ในประสบการณ์ชีวิตของผู้คนนั้น พวกเขามักคิดในใจว่า ‘ฉันได้ยอมทิ้งครอบครัวและงานของฉันเพื่อพระเจ้าแล้ว และพระองค์ได้ประทานสิ่งใดให้ฉัน?  ฉันต้องคำนวณและตรวจสอบว่า—ฉันได้รับพรบ้างหรือยังในช่วงนี้?  ฉันได้ให้ไปมากมายในช่วงระหว่างเวลานี้  วิ่งไม่หยุด และทนทุกข์มามาก—พระเจ้าทรงมอบสัญญาใดๆ เป็นการตอบแทนแก่ฉันหรือยัง?  พระองค์ได้ทรงจดจำความประพฤติดีๆ ของฉันหรือยัง?  บทอวสานของฉันจะเป็นอย่างไร?  ฉันจะสามารถได้รับพรจากพระเจ้าหรือไม่?…’  ทุกบุคคลทำการคิดคำนวณเช่นนี้อย่างสม่ำเสมอภายในหัวใจของพวกเขา และพวกเขาทำการร้องขอจากพระเจ้าซึ่งเป็นแรงจูงใจ ความทะเยอทะยาน และความคิดแบบแลกเปลี่ยนของพวกเขา  กล่าวคือ ในหัวใจของเขานั้น มนุษย์กำลังทดสอบพระเจ้าอย่างสม่ำเสมอ คิดวางแผนเกี่ยวกับพระเจ้าอย่างสม่ำเสมอ โต้แย้งเรื่องราวเพื่อจุดจบแต่ละอย่างของพวกเขาเองกับพระเจ้าอย่างสม่ำเสมอ และพยายามที่จะคัดรายงานแถลงจากพระเจ้า และดูว่าพระเจ้าจะสามารถประทานสิ่งที่เขาต้องการให้แก่เขาหรือไม่  ในเวลาเดียวกันกับที่ไล่ตามเสาะหาพระเจ้านั้น มนุษย์ก็ไม่ปฏิบัติกับพระเจ้าดังเช่นพระเจ้า มนุษย์พยายามที่จะทำข้อตกลงกับพระเจ้าอยู่เสมอ ทำข้อเรียกร้องจากพระองค์อย่างไม่หยุดหย่อน และแม้กระทั่งกดดันพระองค์ในทุกขั้นตอน โดยหลังจากได้คืบแล้วก็พยายามที่จะเอาศอก  ในเวลาเดียวกันกับที่พยายามทำข้อตกลงกับพระเจ้า มนุษย์ก็ยังโต้แย้งกับพระองค์ด้วย และมีแม้กระทั่งผู้คนที่มักจะกลายเป็นอ่อนแอ คิดลบ และหย่อนยานในงานของพวกเขา และเต็มไปด้วยถ้อยคำที่พร่ำบ่นพระเจ้าเมื่อการทดสอบมาถึงตัวพวกเขาหรือพบว่าตนเองตกอยู่ในสถานการณ์บางอย่าง  จากเวลาที่มนุษย์ได้เริ่มเชื่อในพระเจ้านั้น เขาได้พิจารณาว่าพระเจ้าทรงเป็นความอุดมสมบูรณ์ เป็นมีดพับสวิส และเขาได้พิจารณาตัวเขาเองว่าเป็นเจ้าหนี้ที่ยิ่งใหญ่ที่สุดของพระเจ้า ราวกับว่าการพยายามได้รับพรและสัญญาจากพระเจ้านั้นเป็นสิทธิ์และภาระผูกพันประจำตัวของเขา  ส่วนการคุ้มครอง ดูแล และจัดเตรียมให้มนุษย์เป็นความรับผิดชอบที่พระเจ้าควรลุล่วง  เช่นนั้นเองคือความเข้าใจพื้นฐานเกี่ยวกับ ‘การเชื่อในพระเจ้า’ ของพวกเหล่านั้นทั้งหมดที่เชื่อในพระเจ้า และเช่นนั้นคือความเข้าใจส่วนลึกที่สุดของพวกเขาเกี่ยวกับมโนทัศน์แห่งการเชื่อในพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  “สัมพันธภาพของมนุษย์กับพระเจ้านั้นเป็นแค่สัมพันธภาพแห่งผลประโยชน์ของตนเองอย่างโจ่งแจ้ง  เป็นสัมพันธภาพระหว่างผู้รับกับผู้ให้พร  พูดให้ชัดเจนก็คือ นี่เป็นสัมพันธภาพระหว่างลูกจ้างกับนายจ้าง  ลูกจ้างทำงานหนักเพียงเพื่อให้ได้รับสินจ้างรางวัลที่นายจ้างมอบให้  ไม่มีความรักแบบครอบครัวในความสัมพันธ์เชิงผลประโยชน์เช่นนี้ มีเพียงการทำธุรกรรมเท่านั้น  ไม่มีการให้ความรัก หรือการได้รับความรัก มีเพียงการสงเคราะห์และความกรุณาเท่านั้น  ไม่มีความเข้าใจ มีเพียงความขุ่นเคืองที่อดกลั้นเอาไว้อย่างสิ้นหวังและความหลอกลวงเท่านั้น  ไม่มีความใกล้ชิดสนิทสนม มีเพียงช่องว่างที่ไม่มีวันก้าวข้ามไปได้เท่านั้น  บัดนี้เมื่อสิ่งต่างๆ ได้มาถึงจุดนี้แล้ว ใครเล่าจะสามารถพลิกครรลองดังกล่าวกลับไปได้?  และมีสักกี่คนที่เข้าใจได้อย่างแท้จริงว่าสัมพันธภาพนี้วิกฤติมากเพียงใดแล้ว?  เราเชื่อว่า เมื่อผู้คนดื่มด่ำในความเบิกบานของการได้รับพร ไม่มีใครเลยที่จินตนาการได้ว่า สัมพันธภาพกับพระเจ้าเช่นนั้นน่ากระอักกระอ่วนและไม่น่ามองเพียงไร” (พระวจนะฯ เล่ม 1 การทรงปรากฏและพระราชกิจของพระเจ้า, ภาคผนวก 3: มนุษย์สามารถได้รับการช่วยให้รอดท่ามกลางการบริหารจัดการของพระเจ้าเท่านั้น)  สิ่งที่พระเจ้าทรงเปิดโปงคือสภาวะที่แท้จริงของฉัน ฉันรู้สึกเจ็บแปลบในหัวใจ ทุกข์ใจ ละอาย และอัปยศอดสู ตลอดหลายปีที่เชื่อในพระเจ้า แม้จะทนทุกข์จากโรคภัย แต่ฉันก็ตื่นแต่เช้าและทำงานจนดึกเพื่อทำหน้าที่ และแม้ว่าดูเหมือนฉันจะอุทิศตนต่อพระเจ้า คำนึงถึงเจตนารมณ์ของพระองค์ และพยายามทำให้พระองค์พอพระทัย แต่เจตนาที่แท้จริงของฉันคือการใช้การสละตนและความสำเร็จของฉันเป็นทุนเพื่อให้พระเจ้าทรงรักษาโรคของฉัน ฉันเห็นสิ่งเหล่านี้เป็นเครื่องต่อรองเพื่อประกันความรอดและเข้าสู่ราชอาณาจักรของพระเจ้า ทุกสิ่งที่ฉันทำไปก็เพื่อพรและผลประโยชน์ของตัวเอง และฉันกำลังพยายามทำข้อตกลงกับพระเจ้า ฉันไม่ได้ลุล่วงหน้าที่ของตัวเองเพื่อทำให้พระเจ้าพอพระทัยอย่างแท้จริง โรคของฉันรักษาไม่หาย และความเจ็บปวดทุกข์ทรมานหลายปีทำให้ฉันหมดกำลังใจที่จะมีชีวิตอยู่ แต่ขณะที่เจ็บปวดและสิ้นหวัง ข่าวประเสริฐของพระเจ้าก็มาถึงฉัน เมื่อได้เห็นสิทธิอำนาจและฤทธานุภาพของพระเจ้า ฉันจึงฝากความหวังไว้กับพระองค์ โดยเฉพาะอย่างยิ่งเมื่อฉันเห็นพี่น้องหญิงคนหนึ่งหายจากโรคหลังจากพบพระเจ้า ฉันก็คิดว่าตราบใดที่ฉันเต็มใจทนรับความทุกข์ในหน้าที่ พระเจ้าจะไม่ทำให้ฉันผิดหวัง ฉันเชื่อว่าพระองค์ไม่เพียงแต่จะทรงรักษาโรคของฉัน แต่ยังจะทรงพาฉันเข้าสู่ราชอาณาจักรของพระองค์เพื่อชื่นชมชีวิตนิรันดร์ด้วย ดังนั้น ไม่ว่าคริสตจักรจะจัดแจงหน้าที่อะไรให้ฉัน ฉันก็ยอมรับและนบนอบ และฉันก็กินยาเพื่อควบคุมโรคและไม่เคยทำหน้าที่ล่าช้าเลย แต่เมื่อโรคของฉันแย่ลงแทนที่จะดีขึ้น และฉันถึงกับเผชิญกับภัยคุกคามถึงชีวิต ฉันก็หันมาต่อต้านพระเจ้าทันที โดยรู้สึกว่าพระเจ้าไม่ทรงชอบธรรมต่อฉัน ฉันใช้ชีวิตอยู่ในสภาวะคิดลบ บ่นพระเจ้าและเข้าใจพระองค์ผิด ฉันไม่กินและดื่มพระวจนะของพระเจ้าและไม่อธิษฐาน และถึงกับเสียใจที่เคยสละตนเอง เมื่อมองดูตัวเองหลังจากถูกพระวจนะของพระเจ้าเปิดโปง ฉันก็ตระหนักว่าความสัมพันธ์ของฉันกับพระเจ้าเป็นความสัมพันธ์เชิงผลประโยชน์อย่างโจ่งแจ้ง เหมือนความสัมพันธ์ของลูกจ้างกับนายจ้าง ความตรากตรำและการพลีอุทิศของฉันทั้งหมดก็เพื่อได้รับผลประโยชน์จากพระเจ้า และฉันกำลังหลอกใช้และหลอกลวงพระเจ้า ฉันไม่เคยปฏิบัติกับพระเจ้าเยี่ยงพระเจ้าอย่างแท้จริง ฉันนึกย้อนไปถึงตอนที่ฉันป่วยหนักในช่วงอายุ 20 กว่าปี และฉันรู้ว่าหากปราศจากการคุ้มครองของพระเจ้า ฉันคงตายไปนานแล้ว จะเป็นอะไรได้อีกล่ะที่ทำให้ฉันมีชีวิตต่อไป? พระเจ้าคือผู้ที่ประทานชีวิตที่สองให้ฉันและทรงอนุญาตให้ฉันมีชีวิตอยู่มาจนถึงจุดนี้ แต่แทนที่จะสำนึกในพระคุณ ฉันกลับใช้การสละตนเพื่อเรียกร้องขอพรและพระคุณจากพระเจ้า ฉันขาดความเป็นมนุษย์อย่างแท้จริงและไม่คู่ควรที่จะได้รับความรอดจากพระเจ้า ฉันนึกถึงเปาโล แม้ว่าเขาจะตรากตรำและพลีอุทิศ เขาก็ไม่ได้ทำเพื่อทำให้พระเจ้าพอพระทัย แต่เพื่อให้ได้รับพรและมงกุฎ ในที่สุด ขณะที่เป็นกบฏ เขาก็พูดว่า “ข้าพเจ้าได้ต่อสู้อย่างเต็มกำลัง ข้าพเจ้าได้วิ่งแข่งจนครบถ้วน ข้าพเจ้าได้รักษาความเชื่อไว้แล้ว ตั้งแต่นี้ไปมงกุฎแห่งความชอบธรรมก็จะเป็นของข้าพเจ้า” (2 ทิโมธี 4:7-8)  เขาก้าวล่วงอุปนิสัยของพระเจ้า ถ้าฉันไม่กลับใจและเปลี่ยนแปลง และยังคงเรียกร้องขอพรและพระคุณจากพระเจ้าต่อไป ในที่สุดฉันก็จะถูกพระเจ้ารังเกียจเดียดฉันท์และกำจัดออกไปเหมือนเปาโล เมื่อตระหนักถึงเรื่องนี้ ฉันก็ยิ่งรู้สึกเสียใจมากขึ้น และเกลียดตัวเองที่เชื่อในพระเจ้ามาหลายปีโดยไม่ไล่ตามเสาะหาความจริง ฉันได้เดินบนเส้นทางที่ผิดของการไล่ตามไขว่คว้าพร ฉันอธิษฐานถึงพระเจ้าว่า “ข้าแต่พระเจ้า ตลอดหลายปีที่เชื่อในพระองค์ ข้าพระองค์ไม่เคยแสดงความรักต่อพระองค์หรือพยายามตอบแทนพระองค์เลย ข้าพระองค์เคยแต่พยายามหลอกใช้พระองค์ ข้าพระองค์ปราศจากความเป็นมนุษย์อย่างสิ้นเชิง! ข้าแต่พระเจ้า ข้าพระองค์ปรารถนาที่จะขัดขืนเจตนาที่ไม่ถูกต้องของตนเองและเลิกพยายามทำข้อตกลงกับพระองค์”

หลังจากนั้น ผ่านการรักษาด้วยยาและยาพ่น ฉันก็ควบคุมโรคของตัวเองได้ค่อนข้างดี ในเดือนเมษายน ปี 2022 ฉันกลับมาทำหน้าที่เกี่ยวกับงานข้อเขียน ฉันทะนุถนอมโอกาสนี้อย่างยิ่ง ในช่วงเวลานี้ ฉันทำหน้าที่อย่างสุดความสามารถและสุดหัวใจ และผลของหน้าที่ของฉันก็ค่อนข้างดี พริบตาเดียวก็ถึงเดือนกันยายน ปี 2023 จู่ๆ อาการหอบหืดของฉันก็แย่ลง การกินยาและการฉีดยาไม่ได้ผล และฉันไม่มีทางเลือกอื่นนอกจากไปโรงพยาบาลประจำจังหวัดเพื่อรับการรักษา หลังจากลำบากยากเย็นอย่างมาก ในที่สุดอาการของฉันก็คงที่ แต่ไม่นาน อาการหอบหืดของฉันก็กำเริบขึ้นอีก ฉันหายใจเข้าได้อย่างเดียวแต่หายใจออกไม่ได้ ทำให้ฉันเวียนศีรษะและหน้ามืด และฉันรู้สึกว่าตัวเองตกอยู่ในอันตรายถึงชีวิตอยู่ตลอดเวลา ฉันไม่มีทางเลือกอื่นนอกจากกลับบ้านไปพักฟื้น ความคิดเรื่องกลับบ้านทำให้ฉันท้อแท้และสิ้นหวังอย่างยิ่ง และฉันก็อดไม่ได้ที่จะร้องไห้ออกมา ฉันคิดในใจว่า “ฉันทุ่มเทอย่างหนักในหน้าที่ ทนรับความทุกข์มากมาย และจ่ายราคาไปมาก แล้วทำไมโรคของฉันถึงแย่ลงเรื่อยๆ? ทำไมพระเจ้าไม่ทรงคำนึงถึงความเต็มใจของฉันในการทำหน้าที่ และทรงคุ้มครองและทรงรักษาฉันล่ะ? พระเจ้าไม่ทรงเห็นหัวใจของฉันหรือ?” ยิ่งคิดก็ยิ่งรู้สึกน้อยใจ และฉันเชื่อว่าพระเจ้าทรงปฏิบัติต่อฉันอย่างไม่ชอบธรรม ฉันรู้สึกสิ้นหวังกับอนาคตอย่างสิ้นเชิง ไม่เพียงแต่โรคของฉันดูเหมือนจะรักษาไม่หาย แต่ฉันยังรู้สึกว่าความหวังที่จะได้รับความรอดและเข้าสู่ราชอาณาจักรก็ยิ่งริบหรี่ลงไปอีก ในตอนนั้น พี่น้องหญิงคนหนึ่งได้หาพระวจนะของพระเจ้าบทตอนหนึ่งให้ฉันตามสภาวะของฉันที่ว่า “เมื่อพระเจ้าทรงจัดแจงให้ใครบางคนเจ็บไข้ได้ป่วย ไม่ว่าจะหนักหรือเบา จุดประสงค์ของพระองค์ในการทำเช่นนี้ย่อมไม่ใช่การทำให้เจ้ารู้ซึ้งถึงตื้นลึกหนาบางของการไม่สบาย ว่าโรคภัยทำร้ายเจ้าอย่างไร ความเจ็บไข้ได้ป่วยทำให้เจ้าเกิดความไม่สะดวกและความลำบากเช่นใด และรู้ถึงความรู้สึกนานัปการที่โรคภัยไข้เจ็บจะก่อให้เจ้า—จุดประสงค์ของพระองค์ไม่ใช่เพื่อให้เจ้าเข้าใจความเจ็บป่วยผ่านทางการไม่สบาย  แต่จุดประสงค์ของพระองค์คือเพื่อให้เจ้าเรียนรู้บทเรียนจากอาการป่วย เรียนรู้วิธีจับเจตนารมณ์ของพระเจ้า ทำความรู้จักอุปนิสัยอันเสื่อมทรามที่เจ้าเผยออกมาและท่าทีผิดๆ ที่เจ้าใช้กับพระเจ้าเวลาเจ้าไม่สบาย และเรียนรู้ว่าจะนบนอบอธิปไตยและการจัดการเตรียมการของพระเจ้าอย่างไร เพื่อให้เจ้าสัมฤทธิ์การนบนอบพระเจ้าได้อย่างแท้จริง และสามารถตั้งมั่นในคำพยานของเจ้า—แน่นอนว่านี่คือกุญแจสำคัญ  พระเจ้าทรงปรารถนาที่จะช่วยเจ้าให้รอดและชำระเจ้าให้สะอาดผ่านทางความเจ็บป่วย  พระองค์ทรงปรารถนาที่จะชำระสิ่งใดในตัวเจ้าให้สะอาด?  พระองค์ทรงปรารถนาที่จะชำระล้างความอยากและข้อเรียกร้องอันฟุ้งเฟ้อทั้งปวงที่เจ้ามีต่อพระเจ้า และถึงขั้นชำระล้างการคิดคำนวณ การตัดสิน และแผนการต่างๆ ที่เจ้าคิดทำเพื่อการอยู่รอดและการดำรงชีวิตไม่ว่าจะแลกมาด้วยอะไรก็ตาม  พระเจ้าไม่ได้ทรงขอให้เจ้าสร้างแผนการขึ้นมา พระองค์ไม่ได้ทรงขอให้เจ้าตัดสิน และไม่ได้ทรงเปิดโอกาสให้เจ้ามีความอยากได้อยากมีอันฟุ้งเฟ้อต่อพระองค์ พระองค์ทรงกำหนดเพียงว่าให้เจ้านบนอบพระองค์ และในการปฏิบัติและประสบการณ์แห่งการนบนอบของเจ้า ก็ให้รู้ท่าทีที่เจ้าเองมีต่อความเจ็บป่วย รู้ท่าทีที่เจ้ามีต่ออาการทางกายเหล่านี้ที่พระองค์ประทานแก่เจ้า ตลอดจนความปรารถนาส่วนตนของเจ้าเอง  เมื่อเจ้ามารู้จักสิ่งเหล่านี้ เมื่อนั้นเจ้าย่อมจะรู้ซึ้งได้ว่าการที่พระเจ้าทรงจัดเตรียมรูปการณ์ที่เป็นการเจ็บไข้ได้ป่วยให้เจ้าหรือประทานอาการทางกายเหล่านี้แก่เจ้า เป็นผลดีต่อเจ้าเพียงใด และเจ้าย่อมจะรู้ซึ้งได้ว่าทั้งหมดนี้ช่วยเปลี่ยนอุปนิสัยของเจ้า ช่วยให้เจ้าได้รับความรอด และช่วยเกื้อกูลการเข้าสู่ชีวิตของเจ้ามากเพียงใด  นั่นคือสาเหตุที่เมื่อโรคภัยมาเยือน เจ้าไม่ต้องสนใจใคร่รู้ตลอดเวลาว่าจะหลบลี้หรือหนีไปหรือปฏิเสธโรคภัยไข้เจ็บนั้นได้อย่างไร… เจ้าไม่สามารถกล่าวว่า ‘ถ้าฉันหายขาดจากโรคนี้ เช่นนั้นแล้วฉันก็จะเชื่อว่าเป็นฤทธานุภาพอันยิ่งใหญ่ของพระเจ้า แต่ถ้าฉันไม่หาย เช่นนั้นแล้วฉันก็จะไม่พอใจพระเจ้า  ทำไมพระเจ้าถึงประทานโรคนี้แก่ฉัน?  ทำไมพระองค์ถึงไม่รักษาโรคนี้ให้หาย?  ทำไมฉันถึงเป็นโรคนี้ แล้วคนอื่นไม่เป็น?  ฉันไม่อยากเป็น!  ทำไมฉันถึงต้องตายเร็วอย่างนี้ทั้งที่อายุน้อยขนาดนี้?  ทำไมคนอื่นถึงมีชีวิตกันต่อไป?  ทำไม?’  จงอย่าถามว่าทำไม นี่คือการจัดวางเรียบเรียงของพระเจ้า  ไม่มีเหตุผล และเจ้าก็ไม่ควรถามว่าทำไม  การถามว่าทำไมคือคำสนทนาที่เป็นกบฏ และนี่ก็ไม่ใช่คำถามที่สิ่งมีชีวิตทรงสร้างควรถาม  จงอย่าถามว่าทำไม ไม่มีสาเหตุ  พระเจ้าทรงจัดเตรียมสิ่งทั้งหลายและวางแผนเกี่ยวกับสิ่งต่างๆ เช่นนี้เอง  ถ้าเจ้าถามว่าทำไม เช่นนั้นแล้วก็กล่าวได้แต่เพียงว่าเจ้าเป็นกบฏเกินไป ดื้อแพ่งเกินไป  เมื่อมีสิ่งที่ทำให้เจ้าไม่พอใจ หรือพระเจ้าไม่ทรงทำตามที่เจ้าต้องการหรือไม่ปล่อยให้เจ้าทำตามใจชอบ เจ้าย่อมไม่มีความสุข เกิดความไม่พอใจ และถามอยู่เสมอว่าทำไม  ดังนั้นพระเจ้าย่อมตรัสถามเจ้าบ้างว่า ‘ในฐานะสิ่งทรงสร้างที่มีชีวิต ทำไมเจ้าถึงไม่ทำหน้าที่ของเจ้าให้ดี?  ทำไมเจ้าถึงไม่ปฏิบัติหน้าที่ของเจ้าอย่างสัตย์ซื่อ?’  แล้วเจ้าจะตอบว่าอย่างไร?  เจ้าย่อมตอบว่า ‘ไม่มีสาเหตุ ข้าพระองค์เพียงแต่เป็นเช่นนี้เท่านั้น’  นั่นเป็นที่ยอมรับกันหรือไม่?  (ไม่)  นั่นเป็นที่ยอมรับเมื่อพระเจ้าตรัสกับเจ้าเช่นนั้น แต่ไม่เป็นที่ยอมรับเมื่อเจ้าพูดกับพระเจ้าแบบนั้น  มุมมองของเจ้าผิด และเจ้าก็ไร้สำนึกเกินไป” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  หลังจากอ่านพระวจนะของพระเจ้า ฉันก็เริ่มเข้าใจเจตนารมณ์ของพระเจ้าอยู่บ้าง พระเจ้าไม่ทรงอยากให้ฉันจมอยู่กับโรคและใส่ใจกับรายละเอียดปลีกย่อยของการเจ็บป่วย และไม่ทรงอยากให้ฉันพยายามหนีจากโรคอย่างกระวนกระวาย ความเจ็บป่วยสามารถรักษาได้ แต่จะรักษาหายหรือไม่ หรือจะคุกคามชีวิตของฉันหรือไม่นั้น ไม่ได้ขึ้นอยู่กับมนุษย์ ทั้งหมดอยู่ภายใต้อธิปไตยและการทรงกำหนดล่วงหน้าของพระเจ้า สิ่งที่ฉันต้องทำคือการนบนอบอธิปไตยและการจัดการเตรียมการของพระเจ้า ทบทวนว่าฉันได้เผยอุปนิสัยอันเสื่อมทรามและทัศนะที่คลาดเคลื่อนอะไรออกมาในความเจ็บป่วยของฉัน และแสวงหาความจริงเพื่อแก้ไขสิ่งเหล่านี้ นี่คือความเป็นเหตุเป็นผลที่ฉันควรมี ฉันคิดถึงว่าฉันไม่ได้นบนอบพระเจ้าเลยในความเจ็บป่วยของฉัน เมื่ออาการของฉันแย่ลงและฉันไม่สามารถทำหน้าที่ได้ หรือแม้แต่ตอนที่ชีวิตของฉันตกอยู่ในความเสี่ยง ฉันก็ไม่ได้แสวงหาความจริง แต่กลับบ่นว่าแทน ฉันบ่นพระเจ้าที่ไม่ทรงคำนึงถึงความทุกข์และการสละตนของฉัน ที่ไม่ทรงคุ้มครองฉัน และฉันเชื่อว่าพระเจ้าไม่ทรงชอบธรรม แม้ว่าจากประสบการณ์ที่ผ่านมา ฉันจะเริ่มเข้าใจกรอบความคิดที่คลาดเคลื่อนของตัวเองที่พยายามทำข้อตกลงกับพระเจ้าอยู่บ้าง แต่ก็ไม่มีการเปลี่ยนแปลงอย่างแท้จริง พระเจ้าทรงทราบถึงข้อบกพร่องและข้อด้อยของฉัน และผ่านการกำเริบของโรค พระองค์ทรงเปิดโปงเจตนาอันน่ารังเกียจของฉันในการเชื่อในพระองค์อีกครั้ง ตอนนั้นเองฉันจึงตระหนักว่าเจตนาเพื่อรับพรของฉันนั้นฝังรากลึกเพียงใด การกำเริบของโรคมีเจตนารมณ์อันดีงามของพระเจ้าอยู่ และเกิดขึ้นเพื่อชำระความเสื่อมทรามและความไม่บริสุทธิ์ของฉันให้บริสุทธิ์ แต่ฉันไม่เข้าใจพระราชกิจของพระเจ้าและบ่นว่าพระเจ้าไม่ทรงชอบธรรม ฉันเข้าใจพระเจ้าผิด คิดว่าพระองค์ทรงตั้งใจจะกำจัดฉันออกไปผ่านโรคของฉัน และฉันได้เห็นว่าหลังจากที่เชื่อมาหลายปี ฉันกลับยังไม่รู้จักพระเจ้าเลย ฉันช่างยากจน น่าสมเพช และตาบอดเสียจริง! ตอนนี้ฉันเข้าใจแล้วว่าแม้ภายนอกฉันจะทุกข์ทรมานจากโรคนี้มาก แต่เบื้องหลังเรื่องทั้งหมดมีเจตนารมณ์อันอุตสาหะของพระเจ้าแฝงอยู่ ว่านี่คือความรอดจากพระเจ้าสำหรับฉัน และนี่คือการทำให้ฉันได้ทบทวนและรู้จักตัวเองในความเจ็บป่วยของฉัน หากไม่มีสิ่งนี้เกิดขึ้น ฉันคงจะยังมีมุมมองที่คลาดเคลื่อนในการไล่ตามเสาะหาต่อไป และฉันก็จะยิ่งห่างไกลจากข้อพึงประสงค์ของพระเจ้า และในที่สุดก็จะเดินบนเส้นทางที่ไม่มีวันหวนกลับ เมื่อตระหนักถึงเรื่องนี้ หัวใจของฉันก็สว่างขึ้น และฉันก็ไม่บ่นพระเจ้าหรือเข้าใจพระองค์ผิดอีกต่อไป

ต่อมา ฉันนึกถึงพระวจนะของพระเจ้าที่ว่า พระเจ้าผู้ทรงมหิทธิฤทธิ์ตรัสว่า “ความชอบธรรมไม่ใช่ความเป็นธรรมหรือความมีเหตุผลแต่อย่างใด ความชอบธรรมไม่ใช่หลักความเสมอภาค หรือการให้สิ่งที่เจ้าสมควรได้รับจากงานของเจ้า หรือการจ่ายให้เจ้าสำหรับงานใดก็ตามที่เจ้าได้ทำไป หรือการให้สิทธิอันควรแก่เจ้าไปตามความพยายามอันใดที่เจ้าสละ  นี่ไม่ใช่ความชอบธรรม  หากแต่เป็นเพียงการปฏิบัติที่เป็นธรรมและมีเหตุผล  มีน้อยคนนักที่สามารถรู้จักพระอุปนิสัยอันชอบธรรมของพระเจ้า  สมมุติว่าพระเจ้าทรงทำลายโยบหลังจากที่โยบเป็นพยานให้พระองค์ เช่นนั้นแล้ว การทำแบบนี้ชอบธรรมหรือไม่?  อันที่จริง การทำแบบนี้ชอบธรรม  เหตุใดจึงเรียกการทำแบบนี้ว่าความชอบธรรม?  มนุษย์มองความชอบธรรมอย่างไร?  หากบางสิ่งเป็นไปตามมโนคติอันหลงผิดของผู้คน เช่นนั้นก็ย่อมง่ายมากสำหรับพวกเขาที่จะกล่าวว่า พระเจ้าทรงชอบธรรม อย่างไรก็ตาม หากพวกเขาเห็นสิ่งที่ไม่เป็นไปตามมโนคติที่หลงผิดของพวกเขา—หากนั่นเป็นสิ่งที่พวกเขาไม่สามารถเข้าใจได้—เช่นนั้นแล้วก็ย่อมจะลำบากยากเย็นสำหรับพวกเขาที่จะกล่าวว่าพระเจ้าทรงชอบธรรม  หากพระเจ้าได้ทรงทำลายโยบในตอนนั้น ผู้คนก็คงจะไม่กล่าวว่าพระองค์ทรงชอบธรรม  อันที่จริงแล้ว ไม่ว่าผู้คนได้ถูกทำให้เสื่อมทรามหรือไม่ และไม่ว่าพวกเขาได้ถูกทำให้เสื่อมทรามอย่างลึกซึ้งหรือไม่ พระเจ้าจำเป็นต้องหาเหตุผลให้กับพระองค์เองในตอนที่พระองค์ทรงทำลายพวกเขากระนั้นหรือ?  พระองค์ต้องทรงอธิบายต่อผู้คนกระนั้นหรือว่าพระองค์ทรงทำดังนั้นบนพื้นฐานใด?  พระเจ้าต้องตรัสบอกผู้คนถึงกฎที่พระองค์ได้ทรงลิขิตไว้กระนั้นหรือ?  ไม่มีความจำเป็นเลย  ในสายพระเนตรของพระเจ้านั้น ใครบางคนที่เสื่อมทรามและมีแนวโน้มที่จะต่อต้านพระเจ้านั้นไร้ค่า ไม่ว่าพระเจ้าจะทรงจัดการพวกเขาอย่างไรย่อมจะเป็นการสมควร และนั่นล้วนสอดคล้องการจัดเตรียมการของพระเจ้า  หากเจ้าไม่เป็นที่พอพระทัยในสายพระเนตรของพระเจ้า และหากพระองค์ตรัสว่า พระองค์ไม่ทรงเห็นประโยชน์ของเจ้าแล้วหลังจากที่คำพยานของเจ้า เพราะฉะนั้นพระองค์จึงทรงทำลายเจ้า นี่จะถือเป็นความชอบธรรมของพระองค์หรือไม่?  นี่ย่อมจะเป็นความชอบธรรมของพระองค์ด้วยเช่นกัน  เจ้าอาจจะไม่สามารถเข้าใจเรื่องนี้จากมุมมองของข้อเท็จจริงทั้งหลายได้ในตอนนี้ แต่เจ้าต้องเข้าใจเรื่องนี้ในคำสอน  พวกเจ้าจะว่าอย่างไร—การทำลายล้างซาตานของพระเจ้านั้นเป็นการแสดงออกถึงความชอบธรรมของพระองค์หรือไม่?  (ใช่)  แล้วหากพระองค์ทรงปล่อยให้ซาตานคงอยู่ต่อไปเล่า?  เจ้าไม่กล้าพูดแล้วใช่หรือไม่?  แก่นแท้ของพระเจ้านั้นชอบธรรม  แม้ไม่ใช่เรื่องง่ายที่จะเข้าใจสิ่งที่พระองค์ทรงทำ แต่ทั้งหมดที่พระองค์ทรงทำล้วนชอบธรรม เป็นธรรมดาที่ผู้คนไม่เข้าใจ  ตอนที่พระเจ้าทรงมอบเปโตรให้กับซาตาน เปโตรตอบสนองอย่างไร?  ‘มวลมนุษย์ไม่สามารถหยั่งถึงสิ่งที่พระองค์ทรงทำ แต่ทั้งหมดที่พระองค์ทรงทำล้วนมีเจตนารมณ์อันดีงามของพระองค์อยู่ มีความชอบธรรมอยู่ในทั้งหมดนั้น  เป็นไปได้อย่างไรที่ข้าพระองค์จะไม่เปล่งถ้อยคำสรรเสริญแด่พระปัญญาและกิจการของพระองค์?’  ตอนนี้เจ้าควรเข้าใจเหตุผลที่พระเจ้าไม่ทรงทำลายซาตานในช่วงเวลาแห่งความรอดสำหรับมนุษย์ของพระองค์ ก็เพื่อที่จะให้มนุษย์เห็นได้อย่างชัดเจนว่าซาตานทำให้พวกเขาเสื่อมทรามอย่างไร และทำให้พวกเขาเสื่อมทรามขนาดไหน และพระเจ้าทรงชำระพวกเขาให้บริสุทธิ์และช่วยให้พวกเขารอดได้อย่างไร  ในท้ายที่สุด เมื่อผู้คนเข้าใจความจริงและได้เห็นโฉมหน้าอันอัปลักษณ์ของซาตานอย่างชัดเจน และมองเห็นบาปมหันต์ของซาตานที่นำพวกเขาไปสู่ความเสื่อมทราม พระเจ้าก็จะทรงทำลายซาตาน เพื่อแสดงความชอบธรรมของพระองค์ให้พวกเขาเห็น  ช่วงเวลาแห่งการทําลายล้างซาตานมีอุปนิสัยและพระปัญญาของพระเจ้าอยู่ในนั้น  ทุกสิ่งที่พระเจ้าทรงทำล้วนชอบธรรม  แม้มนุษย์อาจจะไม่สามารถรับรู้เรื่องนี้ แต่พวกเขาไม่ควรทำการตัดสินตามใจชอบ  หากสิ่งใดที่พระองค์ทรงทำดูเหมือนจะไร้เหตุผลสำหรับมนุษย์ หรือหากพวกเขามีมโนคติอันหลงผิดใดเกี่ยวกับเรื่องนั้น แล้วจากนั้นพวกเขาก็กล่าวว่าพระองค์ไม่ทรงชอบธรรม พวกเขาย่อมไร้เหตุผลอย่างที่สุด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ฉันเห็นว่าฉันไม่เข้าใจอุปนิสัยอันชอบธรรมของพระเจ้า ฉันถือว่าความชอบธรรมของพระเจ้าเป็นความยุติธรรมและความสมเหตุสมผลในมุมมองของมวลมนุษย์อันเสื่อมทราม ฉันคิดว่าเนื่องจากฉันเชื่อในพระเจ้า จ่ายราคา และสละตนเองแล้ว พระเจ้าควรจะทรงรักษาโรคของฉันและประทานพระคุณและพรให้ฉัน เมื่อสิ่งต่างๆ สอดคล้องกับมโนคติอันหลงผิดของฉัน ฉันก็ถือว่าพระเจ้าทรงชอบธรรม แต่เมื่อพระเจ้าไม่ทรงอวยพรฉัน และสิ่งต่างๆ ไม่สอดคล้องกับมโนคติอันหลงผิดและความคิดฝันของฉัน ฉันก็คิดว่าพระเจ้าไม่ทรงชอบธรรม ฉันวัดความชอบธรรมของพระเจ้าล้วนๆ จากเรื่องที่ว่าฉันได้รับพรและผลประโยชน์หรือไม่ ซึ่งไม่สอดคล้องกับความจริงเลย ทัศนะเหล่านี้บิดเบือนอย่างแท้จริง! ในความเป็นจริง ไม่ว่าคนเราจะละทิ้งหรือสละตนไปมากเพียงใดหลังจากพบพระเจ้า ไม่ว่าคนเราจะทนทุกข์มากเพียงใด หรือจ่ายราคาไปมากเพียงใด ทั้งหมดนี้คือสิ่งที่สิ่งมีชีวิตทรงสร้างควรทำ ส่วนวิธีที่พระเจ้าทรงปฏิบัติต่อผู้คน ไม่ว่าพระองค์จะประทานพระคุณและพร หรือทรงรักษาโรคภัยไข้เจ็บทางกาย นั่นเป็นอภิสิทธิ์ของพระเจ้า และมวลมนุษย์อันเสื่อมทรามไม่มีสิทธิ์เรียกร้องให้พระเจ้าทรงทำสิ่งนี้หรือสิ่งนั้น สิ่งที่ผู้คนควรทำคือยอมรับและนบนอบ เพราะนี่คือความเป็นเหตุเป็นผลที่พวกเขาควรมี แต่ฉันกลับคิดว่าตัวเองถูกและเรียกร้องให้พระเจ้าทรงรักษาฉันเพราะการสละตนของฉัน ฉันไม่ได้กำลังพยายามขู่กรรโชกพระเจ้าหรอกหรือ? แนวคิดที่ว่าหลังจากฉันเชื่อในพระเจ้า ฉันได้พลีอุทิศและสละตนเอง ดังนั้นพระเจ้าต้องทรงทำให้ทุกอย่างราบรื่นสำหรับฉันและทรงรักษาโรคของฉัน และถ้าพระองค์ไม่ทรงทำ พระองค์ก็ไม่ทรงชอบธรรม นี่ไม่ใช่แค่มโนคติอันหลงผิดของฉันเองหรอกหรือ? ถ้าพระเจ้าทรงรักษาฉัน นี่ก็คือความชอบธรรมของพระองค์ และถ้าพระองค์ไม่ทรงรักษาฉัน นี่ก็คือความชอบธรรมของพระองค์เช่นกัน ไม่ว่าโรคของฉันจะรุนแรงแค่ไหน ต่อให้พระเจ้าจะทรงปล่อยให้ฉันตาย นี่ก็คือความชอบธรรมของพระเจ้า ฉันไม่สามารถมองอุปนิสัยอันชอบธรรมของพระเจ้าจากมุมมองของผลประโยชน์ส่วนตัวได้ แต่ต้องมองจากมุมมองของแก่นแท้ของพระองค์ พระเจ้าคือพระผู้สร้าง และแก่นแท้ของพระองค์คือความชอบธรรม ไม่ว่าพระองค์จะทรงปฏิบัติต่อเราอย่างไร ก็เป็นสิ่งที่เราสมควรได้รับและเป็นสิ่งที่ชอบธรรม ฉันนึกถึงตอนที่พระเจ้าทรงมอบเปโตรให้ซาตาน เปโตรสามารถยอมรับได้โดยไม่บ่นพระเจ้าหรือเข้าใจพระองค์ผิด และเขาถึงกับพูดว่า “มวลมนุษย์ไม่สามารถหยั่งถึงสิ่งที่พระองค์ทรงทำ แต่ทั้งหมดที่พระองค์ทรงทำล้วนมีเจตนารมณ์อันดีงามของพระองค์อยู่ มีความชอบธรรมอยู่ในทั้งหมดนั้น  เป็นไปได้อย่างไรที่ข้าพระองค์จะไม่เปล่งถ้อยคำสรรเสริญแด่พระปัญญาและกิจการของพระองค์?”  ฉันเป็นเพียงสิ่งมีชีวิตทรงสร้างเล็กๆ และไม่ว่าพระเจ้าจะทรงทำอะไรกับฉันก็เหมาะสมทั้งสิ้น ไม่ว่าพระองค์จะทรงรักษาฉันหรือไม่ ไม่ว่าพระองค์จะประทานจุดจบหรือบั้นปลายที่ดีให้ฉันหรือไม่ ฉันก็ควรยอมรับและนบนอบ เพราะนี่แสดงถึงการมีความเป็นมนุษย์และสำนึก เมื่อตระหนักถึงเรื่องนี้ ฉันก็อธิษฐานถึงพระเจ้าว่า “ข้าแต่พระเจ้า ก่อนหน้านี้ข้าพระองค์ไม่เข้าใจอุปนิสัยอันชอบธรรมของพระองค์ และข้าพระองค์วัดสิ่งนั้นด้วยมโนคติอันหลงผิดและความคิดฝันของตนเอง ตอนนี้ข้าพระองค์เข้าใจแล้วว่าไม่ว่าพระองค์จะทรงทำอะไรก็ชอบธรรมทั้งสิ้น แม้ว่าโรคของข้าพระองค์จะไม่หายและข้าพระองค์ต้องตาย พระองค์ก็ยังทรงชอบธรรม และข้าพระองค์จะยังคงขอบคุณและสรรเสริญพระองค์!”

ต่อมา ฉันได้อ่านพระวจนะของพระเจ้าเพิ่มเติมที่ว่า พระเจ้าตรัสว่า “โยบไม่ได้เจรจาข้อแลกเปลี่ยนกับพระเจ้า และไม่ได้ทำการเรียกร้องหรือการร้องขอใดๆ จากพระเจ้า  การที่เขาสรรเสริญพระนามของพระเจ้านั้นเป็นเพราะฤทธานุภาพอันยิ่งใหญ่และสิทธิอำนาจของพระเจ้าในการทรงปกครองเหนือทุกสรรพสิ่ง และไม่ได้ขึ้นอยู่กับว่าเขาได้รับพรหรือความทุกข์ยาก  เขาเชื่อว่าไม่ว่าพระเจ้าจะทรงอวยพรผู้คนหรือนำความทุกข์ยากมาให้พวกเขา ฤทธานุภาพและสิทธิอำนาจของพระเจ้าจะไม่เปลี่ยนแปลง และด้วยเหตุนี้ ไม่ว่ารูปการณ์แวดล้อมของบุคคลจะเป็นอย่างไร พระนามของพระเจ้าก็ควรได้รับการสรรเสริญ  การที่มนุษย์ได้รับพรจากพระเจ้าเป็นเพราะอธิปไตยของพระเจ้า และเมื่อมนุษย์ประสบความทุกข์ยาก ก็เป็นเช่นนั้นเพราะอธิปไตยของพระเจ้าด้วยเช่นกัน  ฤทธานุภาพและสิทธิอำนาจของพระเจ้าจัดการเตรียมการและปกครองเหนือทุกสิ่งทุกอย่างที่เกี่ยวกับมนุษย์ ความไม่แน่นอนในโชคของมนุษย์สำแดงถึงฤทธานุภาพและสิทธิอำนาจของพระเจ้า และไม่ว่าเจ้าจะมองจากมุมใด พระนามของพระเจ้าก็ควรได้รับการสรรเสริญ  นี่คือสิ่งที่โยบได้รับประสบการณ์และได้มารู้ในช่วงระหว่างหลายปีแห่งชีวิตของเขา  ความคิดและการกระทำทั้งหมดของโยบได้ไปถึงพระกรรณของพระเจ้าและได้มาอยู่เฉพาะพระพักตร์พระเจ้า และพระเจ้าทอดพระเนตรเห็นว่าสำคัญ  พระเจ้าทรงทะนุถนอมความเข้าใจของโยบนี้ และทรงทะนุถนอมความล้ำค่าของโยบที่มีหัวใจเช่นนี้  หัวใจนี้รอคอยพระบัญชาจากพระเจ้าอยู่ทุกเมื่อและทุกที่ และไม่ว่าจะเป็นเวลาหรือสถานที่ใด หัวใจดวงนี้ก็ยินดีต้อนรับทุกสิ่งที่บังเกิดกับเขา  โยบไม่ทำการเรียกร้องใดๆ ต่อพระเจ้า  สิ่งที่เขาเรียกร้องจากตัวเขาเองคือให้รอคอย ยอมรับ เผชิญหน้า และนบนอบการจัดการเตรียมการทั้งหมดที่มาจากพระเจ้า โยบเชื่อว่านี่เป็นหน้าที่ของเขา และมันเป็นสิ่งที่พระเจ้าทรงต้องประสงค์อย่างแน่นอน” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  หลังจากอ่านพระวจนะของพระเจ้า หัวใจของฉันก็สว่างขึ้น และฉันพบเส้นทางแห่งการปฏิบัติ โยบเชื่อในพระเจ้าโดยไม่พยายามทำข้อตกลงกับพระองค์ และไม่ว่าเขาจะได้รับพรหรือประสบภัยมหันตภัย เขาก็สามารถสรรเสริญพระเจ้าได้ นี่เป็นเพราะเขารู้จักสิทธิอำนาจของพระเจ้าจากทุกสิ่งและจากประสบการณ์ของเขาเอง และเขารู้ว่าเป็นฤทธานุภาพอันยิ่งใหญ่ของพระเจ้าที่กำลังจัดการเตรียมการและครองอธิปไตยเหนือทุกสิ่ง ไม่ว่าสุดท้ายแล้ว คนเราจะได้รับพรหรือเป็นทุกข์ พวกเขาก็ควรนบนอบอธิปไตยและการจัดการเตรียมการของพระผู้สร้างอย่างไม่มีเงื่อนไข โยบมีความเป็นมนุษย์และสำนึก เขาไม่ได้ขอให้พระเจ้าทรงทำอะไร แต่เขากลับกำหนดให้ตัวเองรอคอย ยอมรับ และนบนอบทุกสิ่งที่มาจากพระเจ้าอยู่เสมอ โยบเป็นคนซื่อสัตย์ จิตใจดี และมีความเชื่อที่แท้จริงในพระเจ้า ในที่สุดเขาก็ตั้งมั่นในคำพยานของตนระหว่างบททดสอบและได้รับความเห็นชอบจากพระเจ้า ฉันก็อยากจะเอาอย่างโยบเช่นกัน และไม่ว่าโรคของฉันจะดีขึ้นหรือไม่ หรือจุดจบของฉันจะเป็นอย่างไร ฉันก็จะนบนอบการจัดการเตรียมการและการจัดวางเรียบเรียงของพระเจ้า และจะไม่ตัดสินใจอะไรเองอีกต่อไป ฉันอธิษฐานถึงพระเจ้าว่า “ข้าแต่พระเจ้า ในอดีตข้าพระองค์ไม่เข้าใจความจริง ข้าพระองค์กังวลอยู่เสมอว่าโรคของข้าพระองค์จะหายหรือไม่ หรือข้าพระองค์จะมีจุดจบหรือบั้นปลายที่ดีหรือไม่ และข้าพระองค์ใช้ชีวิตอย่างทุกข์ทรมานอย่างยิ่ง วันนี้ ข้าพระองค์เต็มใจที่จะมอบตนเองไว้ในพระหัตถ์ของพระองค์ และไม่ว่าข้าพระองค์จะได้รับพรหรือเป็นทุกข์ ข้าพระองค์ก็จะนบนอบอธิปไตยและการจัดการเตรียมการของพระองค์” หลังจากมุมมองของฉันเปลี่ยนไปบ้าง ฉันก็รู้สึกโล่งอกและเป็นอิสระอย่างมาก หลังจากนั้น ฉันลองใช้ยาสมุนไพรจีนโบราณเพื่อบำรุงสุขภาพ และคาดไม่ถึงว่าฉันจะควบคุมอาการของตัวเองได้จริงๆ และฉันก็สามารถทำหน้าที่ได้ตามปกติ

จากประสบการณ์นี้ ฉันตระหนักว่าหากไม่ถูกเผยผ่านความเจ็บป่วย ฉันคงไม่รู้จักเจตนาอันน่ารังเกียจของตัวเองในการไล่ตามไขว่คว้าพร แม้ว่าฉันจะเจ็บปวดทางกายบ้างเพราะความเจ็บป่วย แต่ฉันก็เข้าใจมุมมองที่คลาดเคลื่อนเบื้องหลังการไล่ตามเสาะหาของฉันมากขึ้นบ้าง และฉันก็มีประสบการณ์กับการเปลี่ยนแปลงบ้าง นี่คือความรักและความรอดที่ฉันได้จากพระเจ้า! ขอบคุณพระเจ้า!


57. ฉันปล่อยวางความรู้สึกติดค้างลูกชาย

โดยซูหลี่ ประเทศจีน

ตั้งแต่เด็ก ฉันชื่นชมแม่มาก  ท่านทนรับความยากลำบากมากมายเพื่อพี่น้องและฉัน  ทุกครั้งที่ตื่นมากลางดึก ฉันจะเห็นแม่นั่งเย็บเสื้อผ้าฝ้ายให้พวกเราใต้แสงตะเกียงน้ำมันดวงเล็กๆ และวันรุ่งขึ้นแม่ก็ยังต้องขึ้นเขาไปทำงานในไร่อีก  เพื่อดูแลทุกคนในครอบครัว แม่ทำงานหนักจนล้มป่วย  พ่อของฉันไม่ค่อยมีความรับผิดชอบ และเมื่อพี่ชายถึงวัยแต่งงาน แม่ก็จัดการทุกอย่าง  ชาวบ้านต่างพากันชมเชยแม่ว่าเป็นภรรยาและแม่ที่ดี  ในหัวใจฉัน ฉันมองแม่เป็นแบบอย่าง โดยเชื่อว่าการกระทำของแม่นิยามความหมายของการเป็นแม่ที่ได้มาตรฐาน  หลังจากแต่งงาน ฉันก็เป็นเหมือนแม่เลย ฉันให้ความสำคัญกับสามีและลูกๆ เป็นอันดับแรกในทุกเรื่อง และรู้สึกว่าตราบใดที่พวกเขาสบาย ความทุกข์ของฉันก็คุ้มค่า  ในหน้าหนาว ฉันจะตื่นแต่เช้ามาจุดเตาและทำอาหารเสมอ และรอจนบ้านอุ่นก่อนจะปลุกสามีและลูกๆ มากินมื้อเช้า  การเห็นพวกเขาได้รับการดูแลอย่างดีทำให้ฉันรู้สึกพอใจมาก  แม่สามีและพี่สะใภ้ชมเชยฉันว่าเป็นภรรยาที่ดี และฉันก็เชื่อว่านี่คือสิ่งที่ผู้หญิงควรทำ  แต่แล้วโดยไม่คาดคิด ต่อมาสามีของฉันล้มป่วยกะทันหันและเสียชีวิต และภาระของทั้งครอบครัวก็ตกอยู่ที่ฉันคนเดียว  ฉันตั้งปณิธานกับตัวเองว่า “ฉันต้องทำให้แน่ใจว่าลูกๆ เรียนจบและเป็นฝั่งเป็นฝา”  ดังนั้น ฉันจึงเริ่มกิจการเล็กๆ ที่ตลาดเพื่อส่งเสียลูกสองคนเรียนหนังสือ

ในปี 1999 ฉันยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์  จากการอ่านพระวจนะของพระเจ้า ฉันเข้าใจความจริงมากมาย และก้าวผ่านความเจ็บปวดจากการสูญเสียสามีมาได้ด้วย  ต่อมา ฉันทำหน้าที่ในคริสตจักรอย่างสุดความสามารถ  ในปี 2003 เนื่องจากการทรยศของคนชั่วคนหนึ่ง ตำรวจท้องที่จึงมาที่บ้านเพื่อจับกุมฉัน  โชคดีที่ฉันไม่อยู่บ้าน จึงเลี่ยงความวิบัติครั้งนี้มาได้ เพื่อหนีการจับกุมของพรรคคอมมิวนิสต์จีน ฉันต้องทิ้งบ้านเพื่อไปทำหน้าที่  ความคิดเรื่องทิ้งลูกๆ ทำให้หัวใจฉันเจ็บปวดรวดร้าว  สามีของฉันด่วนจากไปก่อนเวลาอันควร ดังนั้นถ้าฉันไป ลูกสองคนของฉันจะเป็นยังไง?  ลูกชายของฉันอายุ 18 แล้ว ใกล้ถึงวัยแต่งงาน และถ้าฉันไม่อยู่ ใครจะช่วยจัดการให้เขาเป็นฝั่งเป็นฝาล่ะ?  แต่ถ้าฉันไม่ไป ฉันอาจถูกจับกุมได้ทุกเมื่อ แล้วฉันก็คงดูแลพวกเขาไม่ได้อยู่ดี  ลูกสาวของฉันยังพูดด้วยว่า “แม่ หนูยอมให้แม่ทิ้งพวกเราดีกว่าเห็นแม่ถูกจับ”  เมื่อเห็นลูกสาวที่เห็นอกเห็นใจ หัวใจของฉันก็ยิ่งเจ็บปวด และในที่สุด ฉันก็ทิ้งบ้านทั้งน้ำตา  แม้จะทิ้งบ้านมาแล้ว แต่หัวใจฉันก็ยังอยู่กับลูกทั้งสองเสมอ และฉันอยากรู้ว่า “พวกเขาอยู่ดีมีสุขไหม?  มีเงินพอใช้หรือเปล่า?  หางานทำได้ไหม?  ใครจะจัดการงานแต่งงานให้ลูกชายฉัน?  พวกเขาจะขุ่นเคืองฉันและหาว่าฉันทอดทิ้งพวกเขาไหม?”  ทุกครั้งที่คิดถึงเรื่องเหล่านี้ หัวใจของฉันก็เจ็บปวด  ฉันรู้สึกว่าไม่ได้ลุล่วงความรับผิดชอบของตนในฐานะแม่และทำผิดต่อลูกๆ มาก ฉันอยากกลับไปดูแลพวกเขาจริงๆ แต่ก็กลัวถูกจับ  หัวใจของฉันทุกข์ทรมานเหลือเกิน  ตอนนั้นเอง ฉันได้อ่านพระวจนะของพระเจ้าบทตอนหนึ่งที่ว่า “ผู้ใดกันที่สามารถสละตนเพื่อเราโดยสมบูรณ์และมอบถวายทุกสิ่งทุกอย่างของตนเพื่อเราได้อย่างแท้จริง?  พวกเจ้าล้วนไม่ทุ่มเท ความคิดของพวกเจ้าวนเวียนไปมา คิดถึงครอบครัว คิดถึงโลกภายนอก คิดถึงอาหารและเสื้อผ้า  ทั้งที่เจ้าอยู่ที่นี่เบื้องหน้าเรา ทำสิ่งต่างๆ เพื่อเรา แต่ในหัวใจของเจ้าก็ยังคงกำลังคิดถึงภรรยา ลูก และบิดามารดาของเจ้าที่บ้าน  พวกเขาเป็นทรัพย์สินของเจ้าหรือ?  เหตุใดเจ้าจึงไม่วางใจฝากพวกเขาไว้ในมือของเราเล่า?  เจ้าไม่วางใจในเราหรอกหรือ?  หรือเป็นเพราะเจ้ารู้สึกกลัวว่าเราจะลงมือจัดการเตรียมการที่ไม่เหมาะสมกับเจ้า?” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 59)  หลังจากอ่านพระวจนะของพระเจ้า ฉันก็รู้สึกกระจ่างในหัวใจขึ้นมาก การไว้วางใจฝากลูกๆ ไว้กับพระเจ้าไม่ดีกว่าให้ฉันดูแลเองหรอกเหรอ?  ทุกสิ่งอยู่ภายใต้อธิปไตยของพระเจ้า และการที่ลูกสองคนของฉันจะอยู่ดีมีสุขหรือไม่นั้นก็อยู่ในพระหัตถ์ของพระเจ้า  เมื่อคิดได้แบบนี้ ฉันก็รู้สึกเป็นทุกข์น้อยลง

เมื่อฉันอยู่ห่างบ้านนานวันขึ้น ลูกชายของฉันก็อายุยี่สิบต้นๆ และถึงวัยแต่งงานแล้ว และฉันกังวลว่าเขาจะได้แต่งงานไหม  ลูกๆ ของฉันเสียพ่อไปแล้ว และฉันก็ไม่ได้อยู่ดูแลพวกเขา ฉันเลยรู้สึกสงสารพวกเขามาก ปี 2007 ในฐานะผู้นำเขต ฉันถูกปลดเพราะขาดสำนึกของการแบกรับภาระในหน้าที่  ฉันได้ข่าวว่าลูกๆ ไปทำงานในเมืองที่พี่น้องของฉันอาศัยอยู่ ฉันจึงกลับไปอยู่กับพวกเขา  เมื่อลูกชายเห็นฉัน เขาก็เย็นชามากและไม่ยอมคุยกับฉัน  เขาบอกว่าฉันสนแต่ความเชื่อของตัวเองและทอดทิ้งพวกเขา  ฉันรู้สึกผิดมากและรู้สึกว่าความขุ่นเคืองของเขาชอบด้วยเหตุผล  น้องๆ ของฉันก็มาหาฉันด้วย  น้องชายต่อว่าฉันว่า “หลายปีที่พี่ไม่อยู่ ลูกๆ ของพี่ลำบากกันมากนะ  คราวนี้อย่าหนีไปอีกล่ะ พวกเขาโตกันแล้ว พี่ต้องรีบช่วยลูกชายให้ได้แต่งงาน เรื่องนั้นสิที่สำคัญจริงๆ”  น้องสาวพูดว่า “หลายปีที่พี่ไม่อยู่ พวกเราเป็นห่วงลูกชายพี่ตลอด ถึงกับช่วยเขาหางานเลยนะ”  พอได้ยินแบบนี้ ฉันยิ่งรู้สึกผิดและเป็นทุกข์หนักกว่าเดิม  ฉันรู้สึกว่าตัวเองไม่ใช่แม่ที่ดี และไม่ได้ลุล่วงความรับผิดชอบของตน ลูกชายของฉันต้องเริ่มหาเลี้ยงชีพด้วยตัวเองตอนอายุ 17 หรือ 18 ปี และลูกสาวของฉัน แม้จะตัวเล็กและผอมบาง แต่ก็ทำงานที่ใช้แรงงานหนัก  ถ้าฉันอยู่บ้าน พวกเขาคงไม่ต้องเริ่มทำงานตั้งแต่อายุยังน้อยขนาดนี้  เพื่อชดเชยสิ่งที่ฉันติดค้างพวกเขา ฉันพยายามอย่างเต็มที่ในการทำอาหารจานโปรดของพวกเขาและซักเสื้อผ้าให้ และอะไรก็ตามที่ฉันทำให้พวกเขาได้ ฉันก็จะพยายามทำให้ดีที่สุด  เพื่อเก็บเงินให้ลูกชายแต่งงาน ฉันรับงานเย็บผ้าแบบเหมาจ่ายมาทำที่บ้าน  ฉันทำงานตอนกลางคืนแล้วส่งงานตอนเช้า ส่วนตอนกลางวันก็ยังสามารถให้น้ำผู้มาใหม่ เข้าร่วมการชุมนุม และทำหน้าที่ได้ไม่ขาด  ในปี 2008 ฉันได้รับเลือกให้เป็นผู้นำคริสตจักร แต่ตอนนั้น ฉันรู้สึกขัดแย้งในใจมาก  ฉันรู้ว่าฉันควรคำนึงถึงเจตนารมณ์ของพระเจ้าและนบนอบ แต่ฉันกังวลว่าการเป็นผู้นำจะกินเวลามากเกินไปจนไม่มีเวลาหาเงิน และถ้าไม่มีเงินและไม่มีบ้าน ใครจะยอมแต่งงานกับลูกชายของฉันล่ะ?  สามีของฉันด่วนจากไปก่อนเวลาอันควร ดังนั้นในฐานะแม่ ฉันจึงมีความรับผิดชอบมากขึ้นไปอีก  ถ้าฉันไม่ช่วยลูกชายเก็บเงิน เขาก็คงไม่ได้แต่งงาน แล้วคนอื่นจะไม่หาว่าฉันเป็นแม่ที่ไม่มีความรับผิดชอบหรอกเหรอ?  เมื่อคิดได้ดังนี้ ฉันจึงปฏิเสธที่จะรับหน้าที่ผู้นำและยังคงให้น้ำผู้มาใหม่ต่อไป

เวลาผ่านไปอย่างรวดเร็ว และไม่นานก็ถึงปี 2010  ตอนนี้ลูกชายของฉันอายุ 25 แล้ว และเพื่อนรุ่นเดียวกันแต่งงานกันหมดแล้ว แต่เขายังไม่ได้แต่ง  ฉันกระวนกระวายมาก  แม้ว่าฉันจะทำงานหาเงินไปพร้อมกับทำหน้าที่ แต่เงินที่ฉันเก็บไว้ให้เขาแต่งงานก็ยังห่างไกลจากคำว่าพอ เพื่อเก็บเงินให้ได้มากขึ้น ฉันจึงรับงานเพิ่มขึ้นอีก  เมื่อมีผู้มาใหม่ยอมรับพระราชกิจของพระเจ้ามากขึ้นเรื่อยๆ ฉันทำหน้าที่ในตอนกลางวันและทำงานจนดึกดื่น ฉันจึงมีเวลาและแรงกายในการให้น้ำผู้มาใหม่น้อยลง และฉันแทบไม่ได้คำนึงว่าจะสามัคคีธรรมอย่างไรถึงจะช่วยพวกเขาหยั่งรากในหนทางที่แท้จริง และฉันไม่มีสำนึกของการแบกรับภาระในการแก้ไขปัญหาหรือความลำบากยากเย็นของผู้มาใหม่เลย เพราะฉันจะเริ่มทำงานตอน 5 โมงเย็น บางครั้งฉันก็ทำจนถึงเที่ยงคืนหรือตี 1 แล้วฉันก็ต้องส่งงานตอนตี 4  วันรุ่งขึ้น ฉันจะรู้สึกมึนงงและสับสนเวลาทำหน้าที่  สักพัก ผู้มาใหม่บางคนที่ฉันให้น้ำถึงกับเลิกเข้าร่วมการชุมนุมอย่างสม่ำเสมอ  เพราะฉันขาดสำนึกของการแบกรับภาระในหน้าที่ ในที่สุดฉันจึงถูกปลด  ฉันรู้สึกเป็นทุกข์มาก  ฉันนึกถึงตอนที่ฉันปฏิเสธหน้าที่ผู้นำก่อนหน้านี้ และตอนนี้ฉันทำหน้าที่ให้น้ำผู้มาใหม่ได้ไม่ดีด้วยซ้ำ ฉันรู้สึกละอายใจเกินกว่าจะอธิษฐาน  แม้ว่าตอนนี้ เมื่อไม่มีหน้าที่ ฉันสามารถทำงานเต็มเวลาและเก็บเงินให้ลูกชายได้ แต่หัวใจกลับรู้สึกมืดมนและฉันบรรยายความรู้สึกไม่ได้

ในช่วงเวลานั้น ฉันฟังเพลงนมัสการขณะทำงาน  เพลงนมัสการจากพระวจนะของพระเจ้าชื่อ “เวลาที่เสียไปจะไม่มีวันหวนกลับมาอีก” ร้องว่า  “จงเฝ้าระวัง!  จงเฝ้าระวัง!  เวลาที่เสียไปจะไม่มีวันกลับมาอีกครั้ง—จงจำการนี้ไว้!  ไม่มีโอสถใดในโลกที่จะรักษาความเสียดายได้!  ดังนั้น เราจะกล่าวอันใดกับพวกเจ้าได้อีก?  พระวจนะของเราไม่คู่ควรต่อการไตร่ตรองอย่างรอบคอบและไตร่ตรองซ้ำแล้วซ้ำเล่าของพวกเจ้าหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 30)  พระวจนะของพระเจ้ากินใจฉันจริงๆ พระเจ้าตรัสไว้มากมายและจริงจังมาก แต่ทำไมฉันถึงยังดื้อแพ่งและไม่ยอมหันกลับมา?  ในหัวใจ ฉันอธิษฐานถึงพระเจ้า ขอให้พระองค์ทรงนำฉันออกจากสภาวะนี้  ฉันเฝ้าถามตัวเองว่า “ฉันต้องเลิกไล่ตามเสาะหาความจริงเพียงเพื่อหาเงินให้ลูกชายแต่งงานเหรอ?”  ฉันนึกถึงพระวจนะของพระเจ้าบางบทตอนที่ว่า  “เมื่อเจ้าไม่ตระหนักในเรื่องนี้ ชีวิตของเจ้าก็จะล่วงเลยไป หลังจากนั้น เจ้าจะมีโอกาสที่จะรักพระเจ้าเช่นนี้อีกหรือไม่?”  “หากในชีวิตเจ้าไม่ทนทุกข์เพื่อความจริงหรือพยายามได้รับความจริง อาจเป็นได้หรือไม่ว่า เจ้าปรารถนาที่จะรู้สึกเสียใจในโมงยามแห่งการตายของเจ้า?  หากเป็นเช่นนั้น เหตุใดจึงเชื่อในพระเจ้า?”  จากนั้นฉันก็หาพระวจนะของพระเจ้าสองบทตอนนี้มาอ่าน  พระเจ้าตรัสว่า “สำหรับทุกคนที่มีปณิธานและรักพระเจ้าแล้ว ไม่มีความจริงที่ไม่อาจเข้าถึงได้ และไม่มีความยุติธรรมที่พวกเขาไม่อาจยืนหยัดตั้งมั่นได้  เจ้าควรใช้ชีวิตของเจ้าอย่างไร?  เจ้าควรรักพระเจ้าและใช้ความรักนี้สนองเจตนารมณ์ของพระองค์อย่างไร?  ไม่มีเรื่องใดในชีวิตเจ้าที่ยิ่งใหญ่ไปกว่านี้  เหนือสิ่งอื่นใด เจ้าต้องมีปณิธานและความมานะบากบั่นเช่นนี้ ไม่ควรเป็นคนอ่อนแอที่ไร้กระดูกสันหลัง  เจ้าต้องเรียนรู้วิธีที่จะได้รับประสบการณ์กับชีวิตที่เปี่ยมความหมายและมีประสบการณ์กับความจริงที่เปี่ยมความหมาย และไม่ควรปฏิบัติต่อตัวเจ้าเองอย่างสุกเอาเผากินแบบนั้น  เมื่อเจ้าไม่ตระหนักในเรื่องนี้ ชีวิตของเจ้าก็จะล่วงเลยไป หลังจากนั้น เจ้าจะมีโอกาสที่จะรักพระเจ้าเช่นนี้อีกหรือไม่?  มนุษย์สามารถรักพระเจ้าหลังจากที่ตายไปแล้วได้หรือ?  เจ้าต้องมีปณิธานและมโนธรรมดุจดังเปโตร ต้องใช้ชีวิตให้เปี่ยมความหมาย  และไม่มัวเล่นสนุกกับตัวเอง  ในฐานะมนุษย์คนหนึ่ง และในฐานะคนที่ไล่ตามเสาะหาพระเจ้า เจ้าต้องพิจารณาและจัดการชีวิตของเจ้าด้วยความรอบคอบ—พิจารณาว่าเจ้าควรถวายตัวเจ้าเองต่อพระเจ้าอย่างไร เจ้าควรมีความเชื่อในพระเจ้าที่เปี่ยมความหมายยิ่งขึ้นอย่างไร และเพราะเจ้ารักพระเจ้า เจ้าจึงควรรักพระองค์ในหนทางที่บริสุทธิ์มากขึ้น งดงามมากขึ้น และดีงามมากขึ้น… เจ้าต้องไม่โยนความจริงทิ้งไปเพื่อที่จะรื่นรมย์กับความกลมเกลียวในครอบครัว และต้องไม่ยอมเสียศักดิ์ศรีและความซื่อตรงที่มีมาทั้งชีวิตเพื่อความรื่นรมย์ชั่วครู่ชั่วคราว  เจ้าควรไล่ตามเสาะหาทุกสิ่งที่งามและดี และควรไล่ตามเสาะหาเส้นทางในชีวิตที่มีความหมายมากขึ้น  ถ้าเจ้าดำเนินชีวิตทางโลกตามวิสัยโลกเช่นนั้น และไม่มีเป้าหมายใดๆ ให้ไล่ตามเสาะหา นี่ก็คือการใช้ชีวิตอย่างสูญเปล่ามิใช่หรือ?  เจ้าจะได้อะไรจากชีวิตเช่นนั้นได้?  เจ้าควรละทิ้งความสุขสำราญทั้งมวลทางเนื้อหนังเพื่อความจริงหนึ่งข้อ และไม่ควรโยนความจริงทั้งหมดทิ้งไปเพื่อความสุขสำราญเพียงเล็กน้อย ผู้คนเช่นนี้ไม่มีความซื่อตรงหรือศักดิ์ศรี การดำรงอยู่ของพวกเขาช่างไร้ความหมาย!” (พระวจนะฯ เล่ม 1 การทรงปรากฏและพระราชกิจของพระเจ้า, ประสบการณ์ของเปโตร: ความรู้ของเขาเกี่ยวกับการตีสอนและการพิพากษา)  “บนเส้นทางนี้ ผู้คนมากมายสามารถพูดถึงความรู้มากมาย  แต่เมื่อถึงเวลาตายของพวกเขา ดวงตาของพวกเขาปริ่มไปด้วยน้ำตา และพวกเขาเกลียดตัวเองที่เสียเวลาไปทั้งชีวิตและใช้ชีวิตจนแก่เฒ่าเพื่อความสูญเปล่า  พวกเขาเพียงเข้าใจคำสอน แต่ไม่สามารถนำความจริงมาปฏิบัติหรือเป็นพยานถึงพระเจ้าได้ พวกเขาเพียงแต่วิ่งวุ่นไปทั่ว จมอยู่กับงาน และเมื่อเข้าใกล้ความตายเท่านั้น พวกเขาจึงมองเห็นในที่สุดว่าตนไม่มีคำพยานที่แท้จริง ว่าพวกเขาไม่ได้รู้จักพระเจ้าเลย  และนี่ไม่สายเกินไปหรือ?  เหตุใดเจ้าจึงไม่ทำวันนี้ให้ดีที่สุดและไล่ตามเสาะหาความจริงที่เจ้ารัก?  เหตุใดจึงรอจนถึงวันพรุ่งนี้เล่า?  หากในชีวิตเจ้าไม่ทนทุกข์เพื่อความจริงหรือพยายามได้รับความจริง อาจเป็นได้หรือไม่ว่า เจ้าปรารถนาที่จะรู้สึกเสียใจในโมงยามแห่งการตายของเจ้า?  หากเป็นเช่นนั้น เหตุใดจึงเชื่อในพระเจ้า?” (พระวจนะฯ เล่ม 1 การทรงปรากฏและพระราชกิจของพระเจ้า, เจ้าควรมีชีวิตเพื่อความจริงเพราะเจ้าเชื่อในพระเจ้า)  พระราชกิจระยะนี้ของพระเจ้าเป็นพระราชกิจสุดท้ายในการช่วยมนุษยชาติให้รอด  ฉันตามทันพระราชกิจนี้แล้ว แต่ฉันกลับไม่เห็นคุณค่า และเมื่อถึงวันที่พระราชกิจของพระเจ้าสิ้นสุดลง หากตอนนั้นฉันอยากทำหน้าที่อย่างถูกควร ก็คงจะไม่มีโอกาสแล้ว แล้วตอนนั้นฉันก็ยังจะถูกกำจัดอยู่ดีไม่ใช่เหรอ?  พระวจนะของพระเจ้าชัดเจนมาก  การเชื่อในพระเจ้า การไล่ตามเสาะหาความจริง และการได้รับความจริง เป็นสิ่งที่ยิ่งใหญ่ที่สุดในชีวิต และยังเป็นสิ่งที่มีความหมายที่สุดด้วย  แต่ฉันกลับบ่ายเบี่ยงหน้าที่ผู้นำเพื่อจะเป็นแม่ที่ดี เพราะกลัวว่าการทำหน้าที่ผู้นำจะทำให้การหาเงินให้ลูกชายล่าช้า  ผู้มาใหม่ที่เพิ่งยอมรับพระราชกิจของพระเจ้ามีมโนคติอันหลงผิดมากมายที่ต้องได้รับการสามัคคีธรรมและแก้ไข แต่ฉันคิดแต่จะชดเชยที่ทำให้ลูกชายผิดหวัง ฉันไม่เต็มใจที่จะใช้เวลามากขึ้นในการแก้ปัญหาของผู้มาใหม่ และฉันก็แค่ทำแบบขอไปทีในการชุมนุม  ส่งผลให้ผู้มาใหม่ไม่เข้าร่วมการชุมนุมอย่างสม่ำเสมอ  ฉันได้ชื่นชมการให้น้ำและการจัดเตรียมจากพระวจนะของพระเจ้ามามาก และพระเจ้ายังได้ประทานโอกาสแห่งความรอดแก่ฉันด้วย แต่ฉันตอบแทนพระเจ้าด้วยอะไร?  นอกจากปฏิเสธหน้าที่แล้ว ฉันยังทำหน้าที่อย่างสุกเอาเผากินและไร้ความรับผิดชอบ  ฉันมีความเป็นมนุษย์ตรงไหนกัน!  ตอนนี้ฉันถึงกับเสียหน้าที่เดียวที่มี จะใช้ชีวิตแบบนี้ไปเพื่ออะไรกัน?  การใช้ชีวิตแบบนี้ ทำหน้าที่ไปพร้อมกับพยายามทำให้ลูกๆ พอใจ ไม่จงรักภักดีต่อหน้าที่ และพยายามจับปลาสองมือ สุดท้ายแล้ว ฉันจะได้อะไร?  พระราชกิจของพระเจ้าไม่รอใคร และถ้าฉันไม่ไล่ตามเสาะหาตอนนี้ ฉันก็จะไม่มีโอกาสอีกแล้ว  ฉันต้องละวางความรักใคร่และไล่ตามเสาะหาความจริง  ไม่นานหลังจากนั้น ฉันก็กลับมาทำหน้าที่ของฉัน

ในปี 2011 ฉันได้รับเลือกให้เป็นมัคนายกให้น้ำ  ตอนนั้น ฉันยังรู้สึกขัดแย้งในใจอยู่บ้าง  การเป็นมัคนายกให้น้ำจะเป็นความรับผิดชอบใหญ่ และฉันจะมีเวลาหาเงินให้ลูกชายน้อยลง  อย่างไรก็ตาม ฉันก็นึกถึงว่าช่วงไม่กี่ปีที่ผ่านมา ฉันหาเงินอย่างเอาเป็นเอาตายเพื่อการแต่งงานของลูกชาย ฉันไม่ได้แบกรับภาระในหน้าที่ ฉันทำให้งานคริสตจักรล่าช้า และชีวิตของฉันเองก็เสียหายไปด้วย แต่คริสตจักรก็ยังจัดแจงให้ฉันทำหน้าที่สำคัญเช่นนี้  ฉันไม่อาจกบฏต่อพระเจ้าได้อีกต่อไป และฉันต้องทำหน้าที่อย่างเต็มความสามารถ ดังนั้น ฉันจึงยอมรับหน้าที่  แต่ในหัวใจ ฉันยังกังวลว่าลูกชายอาจจะไม่ได้แต่งงานเพราะเราไม่มีเงิน  ในปี 2014 ฉันได้อ่านพระวจนะของพระเจ้าบทตอนหนึ่งซึ่งช่วยลดความกังวลนี้ลงบ้าง  พระเจ้าผู้ทรงมหิทธิฤทธิ์ตรัสว่า “เมื่อคนคนหนึ่งเติบโตเป็นผู้ใหญ่เต็มตัว เขาก็เป็นไปตามเงื่อนไขที่จะไปจากพ่อแม่และออกไปใช้ชีวิตด้วยตนเอง  ณ จุดนี้เอง เขาก็เริ่มแสดงบทบาทในชีวิตของตนอย่างแท้จริง และนี่คือเวลาที่ภารกิจในชีวิตของเขาค่อยๆ เปลี่ยนจากความคลุมเครือและเลือนรางมาเป็นชัดเจนและเด่นชัด  แม้ว่าภายนอกเขายังคงรักษาความสัมพันธ์ที่ใกล้ชิดกับพ่อแม่เอาไว้ แต่เนื่องจากบทบาทที่เขาสวมและภารกิจในชีวิตของเขาไม่มีความเกี่ยวข้องกับพ่อแม่ของตน โดยแก่นแท้แล้ว ความสัมพันธ์อันใกล้ชิดนี้จึงเริ่มมีรอยร้าวทีละน้อยในขณะที่พวกเขาค่อยๆ บรรลุความเป็นอิสระ  จากมุมมองทางเนื้อหนัง ในจิตใต้สำนึกของเขา เขาไม่อาจหลีกเลี่ยงการพึ่งพาพ่อแม่ต่อไปได้ แต่เมื่อพิจารณาตามข้อเท็จจริงแล้ว เมื่อใครบางคนเติบโตเป็นผู้ใหญ่เต็มตัว เขาก็จะแยกขาดจากพ่อแม่ในทุกด้านโดยสมบูรณ์ และบทบาทที่พวกเขาแบกรับ ก็จะดำเนินไปด้วยตัวพวกเขาเองอย่างเป็นอิสระ  นอกจากให้กำเนิดและเลี้ยงดูลูกให้เติบใหญ่แล้ว ความรับผิดชอบที่พ่อแม่แบกรับในชีวิตก็มีแต่การตระเตรียมสภาพแวดล้อมภายนอกให้ลูกได้เติบโตขึ้นมา เรื่องก็มีอยู่เท่านั้น เพราะสิ่งที่มีผลต่อชะตากรรมของใครๆ ก็มีเพียงการลิขิตไว้ล่วงหน้าของพระผู้สร้างเท่านั้น  คนคนหนึ่งจะมีอนาคตเช่นไรไม่ใช่สิ่งที่ใครจะสามารถควบคุมได้ เป็นสิ่งที่ถูกลิขิตเอาไว้ล่วงหน้ามานานแล้ว และแม้แต่พ่อแม่ก็ไม่อาจเปลี่ยนแปลงชะตากรรมของตนได้  ในเรื่องของชะตากรรมนั้น ทุกคนเป็นอิสระจากกัน ทุกคนมีชะตากรรมของตนเอง  ดังนั้นจึงไม่มีพ่อแม่ของใครที่สามารถขัดขวางชะตากรรมในชีวิตของเขาได้แต่อย่างใด หรือทำอะไรเพื่อคอยช่วยเหลือเขาในเรื่องบทบาทที่เขามีในชีวิตได้  อาจกล่าวได้ว่า ไม่ว่าคนเราจะถูกลิขิตเอาไว้ล่วงหน้าให้เกิดมาในครอบครัวใด เติบโตในสภาพแวดล้อมใด สิ่งเหล่านี้เป็นเพียงเงื่อนไขเบื้องต้นสำหรับการทำภารกิจในชีวิตของเขาให้สำเร็จเท่านั้น  สิ่งเหล่านี้ไม่ได้กำหนดโชคชะตาในชีวิตของคนคนหนึ่ง หรือกำหนดรูปแบบชะตากรรมที่จะทำให้ภารกิจของเขาสำเร็จแต่อย่างใด  ดังนั้น ไม่มีพ่อแม่ของผู้ใดสามารถช่วยให้ผู้นั้นทำภารกิจในชีวิตของตนจนสำเร็จได้ และไม่มีญาติพี่น้องคนใดสามารถช่วยให้เขาลุล่วงบทบาทหน้าที่ในชีวิตได้เช่นกัน  คนเราจะทำภารกิจของตนให้แล้วเสร็จได้อย่างไรและจะดำเนินบทบาทของตนในสภาพความเป็นอยู่เช่นใดนั้น ขึ้นอยู่กับชะตากรรมที่พวกเขามีในชีวิตทั้งสิ้น  กล่าวอีกนัยหนึ่งคือ ไม่มีเงื่อนไขใดๆ ที่เป็นรูปธรรมสามารถมีอิทธิพลต่อภารกิจที่พระผู้สร้างทรงลิขิตไว้ให้ใครล่วงหน้า  ทุกคนกลายเป็นผู้ใหญ่เต็มตัวในสภาพแวดล้อมเฉพาะที่พวกเขาเติบโตขึ้นมา จากนั้นก็ออกเดินไปทีละก้าวบนเส้นทางชีวิตของตนเองและทำให้ชะตาชีวิตที่พระผู้สร้างทรงจัดเตรียมไว้ให้พวกเขานั้นลุล่วง  พวกเขาเข้าสู่ทะเลมนุษย์อันกว้างใหญ่และเข้าประจำตำแหน่งแห่งที่ในชีวิตของตนไปตามธรรมชาติและโดยอัตโนมัติ และเพราะเห็นแก่สิ่งที่พระผู้สร้างทรงลิขิตไว้ล่วงหน้าและอธิปไตยของพระองค์ พวกเขาจึงเริ่มทำให้ความรับผิดชอบของตนในฐานะสิ่งมีชีวิตทรงสร้างลุล่วง” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  พระวจนะของพระเจ้าทำให้ฉันรู้สึกกระจ่างในหัวใจมาก ฉันเข้าใจว่าความรับผิดชอบของฉันมีเพียงการให้กำเนิดลูกๆ จัดเตรียมสภาพแวดล้อมให้พวกเขาเติบโต และเลี้ยงดูพวกเขาจนเป็นผู้ใหญ่  แต่เมื่อลูกๆ โตขึ้น พวกเขาก็มีชีวิตที่แยกจากพ่อแม่โดยสิ้นเชิง  เราทุกคนต่างมีภารกิจของตัวเอง  ฉันเป็นสิ่งมีชีวิตทรงสร้าง และหน้าที่ของฉันคือลุล่วงหน้าที่ในฐานะสิ่งมีชีวิตทรงสร้าง ไม่ใช่ใช้ชีวิตเพื่อลูกๆ ตลอดเวลา  ตลอดหลายปีที่ผ่านมา ฉันทำงานหนักเพื่อหาเงินมาชดเชยความรู้สึกติดค้างลูกชาย โดยหวังว่าจะช่วยให้เขาได้แต่งงานและสร้างครอบครัว เพราะคิดว่าการทำแบบนี้เท่านั้นถึงจะชดเชยให้เขาได้  เพื่อหาเงิน ฉันถึงกับปฏิเสธหน้าที่ผู้นำและไร้ความรับผิดชอบในการให้น้ำผู้มาใหม่  สิ่งนี้ทำให้เกิดความเสียหายต่อการเข้าสู่ชีวิตของฉันและต่องานคริสตจักร  ตอนนี้ฉันเข้าใจแล้วว่าการที่ลูกชายจะได้แต่งงานหรือไม่นั้นไม่ได้ขึ้นอยู่กับฉัน ว่าการหาเงินซื้อรถหรือบ้านให้เขาไม่ได้รับประกันเรื่องนี้ และพระเจ้าได้ทรงกำหนดการแต่งงานของลูกชายฉันไว้ล่วงหน้าแล้ว  ฉันเปลี่ยนแปลงเรื่องนี้ไม่ได้  ฉันนึกถึงเพื่อนบ้านคนหนึ่ง  ทั้งสามีและภรรยาพิการและไม่มีทั้งบ้านและรถ แต่ลูกชายของพวกเขาก็ได้แต่งงานและสร้างครอบครัวตั้งแต่อายุยังน้อย  ฉันมีญาติคนหนึ่งด้วยที่ครอบครัวมีเงินเก็บหลายล้านและมีทั้งรถและบ้าน แต่ลูกของพวกเขา อายุ 30 กว่าแล้ว ก็ยังไม่ได้แต่งงาน  จากเรื่องนี้ ฉันเห็นว่าการแต่งงานไม่ได้ตัดสินด้วยความมั่งคั่ง และทุกสิ่งอยู่ในพระหัตถ์ของพระเจ้า  ความเข้าใจนี้ทำให้ฉันรู้สึกสบายใจขึ้นมาก และฉันตัดสินใจที่จะทำหน้าที่ของฉันอย่างถูกควร ไว้วางใจฝากการแต่งงานของลูกชายไว้กับพระเจ้าอย่างสิ้นเชิง และนบนอบอธิปไตยและการจัดการเตรียมการของพระเจ้า

ในปี 2017 ลูกชายของฉันแต่งงานและย้ายไปอยู่กับครอบครัวภรรยา  ลูกสะใภ้ของฉันไม่ได้เรียกสินสอดหรือเรียกร้องอะไรเลย  ฉันให้เงินเธอแค่ 30,000 หยวน และไม่มีพิธีแต่งงานอย่างเป็นทางการ  ญาติสนิทมิตรสหายแค่มารวมตัวกินข้าวกัน และงานก็จัดแบบเรียบง่าย  ฉันควรจะมีความสุข แต่ในใจลึกๆ ฉันยังรู้สึกผิด รู้สึกว่าฉันไม่ได้จัดงานแต่งงานใหญ่โตให้ลูกชาย และฉันให้เงินไปเพียงเล็กน้อยและไม่ได้ลุล่วงความรับผิดชอบในฐานะแม่ ซึ่งทำให้ฉันรู้สึกเสียใจ ในปี 2019 ลูกสะใภ้ของฉันตั้งครรภ์และขอให้ฉันไปดูแลเธอ  ตอนนั้น ฉันรับผิดชอบงานข้อเขียนของคริสตจักรหลายแห่ง ดังนั้นถ้าฉันไปดูแลลูกสะใภ้ ก็จะทำให้หน้าที่ของฉันล่าช้า  แต่แล้วฉันก็นึกถึงว่าหลายปีมานี้ฉันไม่ได้ให้อะไรลูกชายมากนัก  ตอนนี้ลูกชายออกไปทำงานหาเงิน และฉันรู้สึกว่าการดูแลลูกสะใภ้ที่กำลังท้องเป็นสิ่งที่ฉันควรทำ และถ้าครั้งนี้ฉันช่วยแบ่งเบาภาระเขาไม่ได้ ฉันก็จะทำให้เขาผิดหวัง  แล้วญาติๆ จะไม่หาว่าฉันเป็นแม่ที่ไร้ความรับผิดชอบมากหรอกเหรอ?  ฉันสงบใจไม่ได้ และจดจ่อกับหน้าที่ไม่ได้ ส่งผลให้ประสิทธิผลในการปฏิบัติหน้าที่ของฉันลดลงเล็กน้อย  ผู้ดูแลทราบเรื่องนี้จึงหาพระวจนะของพระเจ้าที่เกี่ยวข้องกับสภาวะของฉันมาให้  พระเจ้าผู้ทรงมหิทธิฤทธิ์ตรัสว่า “ผู้คนที่ใช้ชีวิตในสังคมแท้จริงนี้ถูกซาตานทำให้เสื่อมทรามอย่างล้ำลึกเสียแล้ว  ไม่ว่าพวกเขาจะได้รับการศึกษาหรือไม่ก็ตาม ความคิดและมุมมองของพวกเขาก็มีหลายสิ่งหลายอย่างที่มาจากวัฒนธรรมดั้งเดิม  โดยเฉพาะอย่างยิ่ง ผู้หญิงถูกกำหนดให้ดูแลสามีและเลี้ยงดูลูกของตน และเป็นภรรยาที่ดีและเป็นแม่ผู้เปี่ยมรัก อุทิศทั้งชีวิตให้แก่สามีและลูกๆ ของตน และมีชีวิตอยู่เพื่อพวกเขา  พวกเธอต้องจัดการงานบ้านทั้งหมดอย่างถูกควร เช่น อาหารในแต่ละวันของครอบครัว รวมทั้งการซักล้างและการทำความสะอาด  นี่คือมาตรฐานที่ได้รับการยอมรับของการเป็นภรรยาที่ดีและเป็นแม่ผู้เปี่ยมรัก  ผู้หญิงทุกคนก็คิดด้วยว่านี่คือสิ่งที่เธอควรทำ และหากไม่ทำเช่นนั้น เธอก็ไม่ใช่ผู้หญิงที่ดี และได้ละเมิดมโนธรรมของตนรวมถึงมาตรฐานทางศีลธรรมดั้งเดิมนี้  สำหรับบางคน มโนธรรมของพวกเธอไม่อาจยอมรับการละเมิดมาตรฐานทางศีลธรรมนี้ได้ พวกเธอจะรู้สึกว่าตนได้ทำผิดต่อสามีและลูกๆ ของตน และตนไม่ใช่ผู้หญิงที่ดี  แต่หลังจากที่เจ้าเชื่อในพระเจ้า อ่านพระวจนะของพระองค์มากมาย เข้าใจความจริงบางประการ และมองทะลุบางเรื่องอย่างปรุโปร่ง เจ้าก็จะคิดว่า ‘ฉันคือสิ่งมีชีวิตทรงสร้างและควรทำหน้าที่ของสิ่งมีชีวิตทรงสร้าง รวมทั้งสละตนเพื่อพระเจ้า’  ในยามนี้มีความขัดแย้งระหว่างการเป็นภรรยาที่ดีและเป็นแม่ผู้เปี่ยมรัก กับการทำหน้าที่ของเจ้าในฐานะสิ่งมีชีวิตทรงสร้างหรือไม่?  หากเจ้าต้องการเป็นภรรยาที่ดีและเป็นแม่ผู้เปี่ยมรัก เช่นนั้นเจ้าก็ไม่สามารถทำหน้าที่ของเจ้าได้เต็มเวลา แต่หากเจ้าต้องการทำหน้าที่ของตนเต็มเวลา เช่นนั้นเจ้าก็ไม่สามารถเป็นภรรยาที่ดีและเป็นแม่ผู้เปี่ยมรักได้  คราวนี้เจ้าจะทำเช่นไร?  หากเจ้าเลือกที่จะทำหน้าที่ของตนให้ดีและรับผิดชอบต่องานของคริสตจักร อุทิศตนให้พระเจ้า เช่นนั้นเจ้าก็ต้องล้มเลิกการเป็นภรรยาที่ดีและเป็นแม่ผู้เปี่ยมรัก  ตอนนี้เจ้าจะคิดอย่างไร?  ในจิตใจของเจ้าจะเกิดความปั่นป่วนเช่นใด?  เจ้าจะรู้สึกหรือไม่ว่าเจ้าได้ทำให้ลูกๆ และสามีของตนผิดหวัง?  ความรู้สึกผิดและความไม่สบายใจนี้มาจากไหน?  เมื่อเจ้าไม่ได้ลุล่วงหน้าที่ของสิ่งมีชีวิตทรงสร้าง เจ้ารู้สึกหรือไม่ว่าเจ้าได้ทำให้พระเจ้าผิดหวัง?  เจ้าไม่มีความสำนึกผิดหรือการตำหนิตนเอง เพราะเจ้าไม่ได้มีความจริงอยู่ในหัวใจหรือจิตใจแม้แต่น้อย  ดังนั้นแล้วสิ่งที่เจ้าเข้าใจคืออะไร?  วัฒนธรรมดั้งเดิม—นั่นคือการเป็นภรรยาที่ดีและเป็นแม่ผู้เปี่ยมรัก  เพราะฉะนั้น มโนคติอันหลงผิดที่ว่า ‘หากฉันไม่ใช่ภรรยาที่ดีและไม่ใช่แม่ผู้เปี่ยมรัก ฉันก็ไม่ใช่ผู้หญิงที่ดีหรือน่านับถือ’ ย่อมจะผุดขึ้นมาในจิตใจของเจ้า  เจ้าจะถูกมโนคติอันหลงผิดนี้พันธนาการและตีตรวนไว้นับแต่นั้น และจะยังคงถูกมโนคติอันหลงผิดนี้พันธนาการและตีตรวนเช่นนั้นแม้หลังจากเจ้าเชื่อในพระเจ้าและทำหน้าที่ของตนแล้วก็ตาม  เมื่อมีความขัดแย้งระหว่างการทำหน้าที่ของเจ้ากับการเป็นภรรยาที่ดีและเป็นแม่ผู้เปี่ยมรัก แม้เจ้าอาจจะฝืนใจเลือกการทำหน้าที่ของตน หรือแสดงถึงการอุทิศตนให้กับพระเจ้าเล็กน้อย ทว่าในหัวใจของเจ้าก็ยังคงมีความรู้สึกไม่สบายใจและตำหนิตนเองอยู่บ้าง  ด้วยเหตุนั้นเมื่อเจ้าพอมีเวลาว่างระหว่างการทำหน้าที่ของเจ้า เจ้าจะมองหาโอกาสในการดูแลลูกๆ และสามีของเจ้า เจ้าต้องการชดเชยให้พวกเขามากยิ่งขึ้น และคิดว่าต่อให้เจ้าต้องทนทุกข์มากกว่านี้ก็ไม่เป็นไร ตราบที่เจ้ามีสันติสุขแห่งจิตใจ  นี่ไม่ได้เกิดจากอิทธิพลของแนวคิดและทฤษฎีของวัฒนธรรมดั้งเดิมเกี่ยวกับการเป็นภรรยาที่ดีและเป็นแม่ผู้เปี่ยมรักหรอกหรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะเปลี่ยนแปลงได้อย่างแท้จริงก็ด้วยการตระหนักรู้ทัศนะที่ผิดของตนเท่านั้น)  “ซาตานใช้วัฒนธรรมดั้งเดิมและมโนคติอันหลงผิดทางศีลธรรมเหล่านี้มาพันธนาการหัวใจและความรู้สึกนึกคิดของเจ้า ทำให้ทัศนะที่เจ้ามีต่อสิ่งต่างๆ นั้นเหลวไหล ทำให้เจ้าปฏิเสธและต่อต้านพระเจ้าอยู่ในหัวใจ อันเป็นการทำให้เจ้าไม่สามารถยอมรับพระวจนะของพระเจ้า เจ้าถูกสิ่งที่เป็นของซาตานนี้ครอบงำ และถูกทำให้ไม่อาจยอมรับพระวจนะของพระเจ้าได้  ถ้าเจ้าอยากปฏิบัติตามพระวจนะของพระเจ้า สิ่งเหล่านี้ก็จะแสดงอาการและก่อกวนอยู่ภายในตัวเจ้า ทำให้เจ้าต่อต้านความจริงและข้อกำหนดของพระเจ้า  ต่อให้เจ้าอยากปลดแอกของวัฒนธรรมดั้งเดิมออกจากตัว เจ้าก็ไร้กำลังที่จะทำเช่นนั้น  หลังจากดิ้นรนอยู่พักหนึ่ง เจ้าก็จะประนีประนอม  เจ้าจะเชื่อไปว่ามโนคติอันหลงผิดทางศีลธรรมตามแนวจารีตนั้นถูกต้องและตรงกับความจริง ดังนั้น เจ้าย่อมจะปฏิเสธหรือสงสัยพระวจนะของพระเจ้า ไม่ยอมรับว่าพระวจนะของพระเจ้าคือความจริง และไม่สนใจว่าตัวเจ้าจะเข้าถึงความรอดได้หรือไม่ รู้สึกไปว่าถึงอย่างไร เจ้าก็ยังคงมีชีวิตอยู่ในโลกนี้ และจะมีหนทางข้างหน้าในชีวิตได้ก็ด้วยการพึ่งพาสิ่งเหล่านี้เท่านั้น  เมื่อไม่อาจทนรับการกล่าวโทษจากความคิดเห็นของผู้คนส่วนใหญ่ได้ เจ้าย่อมเลือกที่จะละทิ้งความจริงและพระวจนะของพระเจ้า หันไปยึดถือมโนคติอันหลงผิดทางศีลธรรมตามแนวจารีตแทน ข้ามไปอยู่ฝ่ายซาตานและยืนอยู่กับซาตาน เลือกที่จะล่วงเกินพระเจ้ามากกว่าที่จะยอมรับความจริง  จงบอกเราเถิด มนุษย์น่าสมเพชมิใช่หรือ?  เขาจำเป็นต้องได้รับความรอดจากพระเจ้ามิใช่หรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะเปลี่ยนแปลงได้อย่างแท้จริงก็ด้วยการตระหนักรู้ทัศนะที่ผิดของตนเท่านั้น)  จากพระวจนะของพระเจ้า ฉันตระหนักว่าแนวคิดทางวัฒนธรรมจีนดั้งเดิมเรื่อง “ภรรยาที่ดีและแม่ที่เปี่ยมรัก” คือโซ่ตรวนที่ซาตานใช้พันธนาการผู้หญิงไว้ ทำให้ผู้คนเชื่อว่าผู้หญิงที่ดีต้องใช้ชีวิตเพื่อสามีและลูก และให้ความสำคัญกับพวกเขาเป็นอันดับแรกเสมอ และตราบใดที่เธอทำให้สามีและลูกพอใจได้ ไม่ว่าจะยากหรือเหนื่อยแค่ไหน เธอก็ควรทำ และถ้าเธอทำไม่ได้ เธอก็ไม่ใช่ภรรยาที่ดีหรือแม่ที่เปี่ยมรัก และจะถูกคนอื่นเยาะเย้ย  นี่คือสภาวะที่ฉันเป็นอยู่  ตั้งแต่เด็ก ฉันเห็นแม่ทำงานตั้งแต่เช้าจรดค่ำเพื่อให้ครอบครัวเราอยู่สบาย และแม่ยังจัดการเตรียมงานแต่งงานให้พี่ชายของฉันด้วย  ชาวบ้านต่างพากันชมเชยแม่ว่าเป็นภรรยาและแม่ที่ดี  ด้วยอิทธิพลจากแม่ หลังแต่งงาน ฉันจึงดูแลสามีและลูกเป็นอย่างดี  สามีบอกว่าฉันเป็นภรรยาที่มีคุณธรรม และลูกๆ บอกว่าฉันเป็นแม่ที่ดีและเปี่ยมรัก  หลังจากสามีเสียชีวิต ฉันก็รับความรับผิดชอบของพ่อด้วย และฉันทำงานหนักเพื่อหาเงินส่งลูกเรียน และไม่ว่าจะลำบากแค่ไหน ฉันก็แบกรับไว้คนเดียว  หลังจากพบพระเจ้า เนื่องจากการข่มเหงของพรรคคอมมิวนิสต์จีน ฉันถูกบีบให้ทิ้งบ้าน และแม้ว่าฉันจะทำหน้าที่ของตัวเอง แต่หัวใจของฉันก็อยู่กับลูกๆ เสมอ และใช้ชีวิตอยู่ในสภาวะที่รู้สึกติดค้างพวกเขา โดยเฉพาะเมื่อเห็นลูกชายถึงวัยแต่งงาน และฉันไม่สามารถให้การสนับสนุนด้านการเงินแก่เขา ฉันรู้สึกรุนแรงกว่าเดิมว่าตัวเองล้มเหลวในฐานะแม่  หลังจากได้รับเลือกเป็นผู้นำคริสตจักร ฉันรู้ว่าฉันควรคำนึงถึงเจตนารมณ์ของพระเจ้า แต่ฉันกลัวว่าจะทำให้การหาเงินแต่งงานให้ลูกชายล่าช้า ฉันจึงปฏิเสธหน้าที่นี้  แม้แต่ตอนให้น้ำผู้มาใหม่ หัวใจของฉันก็ไม่ได้จดจ่ออยู่กับหน้าที่ เพราะฉันจดจ่ออยู่แต่กับการหาเงินให้ลูกชาย ทำให้ผู้มาใหม่ไม่ได้รับการให้น้ำอย่างทันท่วงที  ตอนนี้ เมื่อต้องเผชิญกับการดูแลลูกสะใภ้ แม้ว่าฉันจะยังไม่ได้ไปหาเธอ แต่หัวใจของฉันก็ออกห่างจากพระเจ้าไปแล้ว ฉันใช้ชีวิตอยู่ในสภาวะที่รู้สึกติดค้างลูกชาย และฉันไม่มีกะจิตกะใจทำหน้าที่  สิ่งนี้ทำให้ประสิทธิผลในการปฏิบัติหน้าที่ของฉันลดลง  ฉันถูกพันธนาการด้วยแนวคิดดั้งเดิมเรื่องการเป็น “ภรรยาที่ดีและแม่ที่เปี่ยมรัก” ดังนั้นเมื่อใดก็ตามที่หน้าที่ของฉันขัดแย้งกับสิ่งนี้ ฉันเอาแต่คิดเรื่องไม่ทำให้ลูกผิดหวัง และฉันไม่สนใจผลประโยชน์ของคริสตจักรเลย ฉันเชื่อในพระเจ้ามาหลายปีและได้ชื่นชมการให้น้ำและการจัดเตรียมจากพระวจนะของพระองค์มามาก แต่ฉันกลับทำสิ่งที่ต่อต้านและเป็นกบฏต่อพระองค์  ฉันไม่มีความเป็นมนุษย์เลยจริงๆ!  ตอนนี้ฉันเข้าใจแล้วว่าแนวคิดทางวัฒนธรรมดั้งเดิมเหล่านี้คือเครื่องมือที่ซาตานใช้พันธนาการผู้คน ทำให้ฉันใช้ชีวิตเพียงเพื่อให้ได้ชื่อว่าเป็นแม่ที่ดี และสุดท้ายก็ถูกกำจัดเพราะล้มเหลวในการลุล่วงหน้าที่ในฐานะสิ่งมีชีวิตทรงสร้าง  พระวจนะของพระเจ้าช่วยให้ฉันมีวิจารณญาณแยกแยะเจตนาอันชั่วร้ายของซาตาน  ฉันไม่สามารถถูกวัฒนธรรมดั้งเดิมพันธนาการและตีกรอบได้อีกต่อไป และฉันต้องปฏิบัติตามพระวจนะของพระเจ้า

จากนั้นฉันก็อ่านพระวจนะของพระเจ้าเพิ่มเติมและรู้สึกกระจ่างในหัวใจขึ้นมาก  พระเจ้าผู้ทรงมหิทธิฤทธิ์ตรัสว่า “เมื่อพระเจ้าตรัสว่า ‘พระเจ้าทรงเป็นแหล่งกำเนิดชีวิตมนุษย์’ พระองค์ทรงหมายความว่าอย่างไร?  นี่เป็นการทำให้ทุกคนตระหนักในเรื่องนี้ว่า ชีวิตและดวงจิตของพวกเราล้วนมาจากพระเจ้าและถูกสร้างขึ้นโดยพระองค์—ไม่ได้มาจากพ่อแม่พวกเรา และไม่ได้มาจากธรรมชาติอย่างแน่นอน แต่เป็นสิ่งที่พระเจ้าประทานให้กับพวกเรา  มีเพียงเนื้อหนังของพวกเราเท่านั้นที่กำเนิดจากพ่อแม่ และลูกของพวกเราก็เกิดมาจากพวกเรา อย่างไรก็ดี ชะตากรรมของลูกอยู่ในพระหัตถ์ของพระเจ้าทั้งสิ้น  การที่พวกเราสามารถเชื่อในพระเจ้าคือโอกาสที่พระองค์ประทานให้ นี่เป็นสิ่งที่พระองค์ทรงลิขิตเอาไว้แล้ว และเป็นพระคุณของพระองค์  ด้วยเหตุนี้จึงไม่มีความจำเป็นที่เจ้าจะต้องลุล่วงภาระผูกพันหรือความรับผิดชอบต่อใครอื่น เจ้าพึงลุล่วงหน้าที่ต่อพระเจ้าที่เจ้าควรลุล่วงในฐานะสิ่งมีชีวิตทรงสร้างเท่านั้น  นี่คือสิ่งที่ผู้คนควรทำเหนือสิ่งอื่นใด และเป็นเรื่องสำคัญที่สุดที่ผู้คนพึงทำให้เสร็จสิ้นในชีวิตมากที่สุด  ถ้าเจ้าไม่ทำหน้าที่ของตนให้ดี เจ้าก็ไม่ใช่สิ่งมีชีวิตทรงสร้างที่เป็นไปตามมาตรฐาน  ในสายตาของผู้อื่น เจ้าอาจเป็นภรรยาที่ดีและแม่ที่เปี่ยมรัก เป็นแม่บ้านที่มีความสามารถ เป็นลูกกตัญญู และเป็นสมาชิกที่ดีของสังคม แต่เฉพาะพระพักตร์พระเจ้า เจ้ากลับเป็นคนที่กบฏต่อพระองค์ เป็นคนที่เชื่อในพระเจ้า แต่ไม่ทำหน้าที่และภาระผูกพันของสิ่งมีชีวิตทรงสร้างให้ลุล่วง เป็นคนที่เชื่อในพระเจ้า แต่ไม่ไล่ตามเสาะหาความจริง ไม่นบนอบพระเจ้าอย่างแท้จริง และย่อมจะถูกเผยและถูกกำจัดออกไป  คนเช่นนี้สามารถได้รับความเห็นชอบจากพระเจ้าหรือไม่?  ผู้คนเช่นนี้ไม่มีคุณค่า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะเปลี่ยนแปลงได้อย่างแท้จริงก็ด้วยการตระหนักรู้ทัศนะที่ผิดของตนเท่านั้น)  ฉันเป็นสิ่งมีชีวิตทรงสร้าง และการลุล่วงหน้าที่คือความรับผิดชอบของฉัน  ถ้าฉันทำหน้าที่ได้ไม่ดี ฉันก็ไม่คู่ควรที่จะได้รับความรอดจากพระเจ้า  ต่อให้ฉันเป็นภรรยาที่ดีและแม่ที่เปี่ยมรัก นี่ก็ไม่ได้หมายความว่าฉันกำลังปฏิบัติความจริง และสิ่งนี้ก็ไม่ได้รับความเห็นชอบจากพระเจ้า  เมื่อก่อน ฉันใช้ชีวิตตามวัฒนธรรมดั้งเดิม รู้สึกขัดแย้งอยู่เสมอระหว่างการเป็นภรรยาที่ดีและแม่ที่เปี่ยมรักกับการทำหน้าที่  สิ่งนี้ทำให้ฉันเหนื่อยล้าทั้งกายและใจ และเจ็บปวดแสนสาหัส ตอนนี้ฉันเข้าใจเจตนารมณ์ของพระเจ้าแล้ว  ทุกสิ่งในชีวิตคนเรามาจากพระเจ้า ฉันไม่ได้ติดค้างใครเลย และผู้ที่ฉันติดค้างมากที่สุดคือพระเจ้า การไล่ตามเสาะหาความจริงและการลุล่วงหน้าที่เท่านั้นที่มีความหมายที่สุด  ดังนั้นฉันจึงอธิษฐานถึงพระเจ้า ไว้วางใจมอบลูกสะใภ้ไว้ในพระหัตถ์ของพระเจ้า และเลือกที่จะทำหน้าที่ให้ดีก่อน  ต่อมา ฉันได้รู้ว่าลูกสะใภ้คลอดลูกได้อย่างราบรื่น และลูกชายกับลูกสะใภ้ก็ไม่ได้โทษฉันที่ไม่ได้ไปดูแลพวกเขา  ฉันขอบคุณพระเจ้าในใจ

ต่อมา ฉันอ่านพระวจนะของพระเจ้าอีกบทตอนหนึ่งและเข้าใจว่าเราควรปฏิบัติต่อลูกที่โตเป็นผู้ใหญ่แล้วอย่างไร  พระเจ้าผู้ทรงมหิทธิฤทธิ์ตรัสว่า “ในฐานะผู้ที่เชื่อในพระเจ้า หากเจ้าต้องการไล่ตามเสาะหาความจริงและได้รับความรอด เช่นนั้นแล้ว เรี่ยวแรงและเวลาที่เจ้ามีอยู่ในช่วงชีวิตที่เหลือของเจ้า ก็ควรถูกใช้ไปกับหน้าที่ที่เจ้าทำและใช้ไปกับสิ่งที่พระเจ้าได้ไว้วางพระทัยมอบหมายให้เจ้า เจ้าไม่ควรใช้เวลาไปกับลูกของเจ้า  ชีวิตของเจ้าไม่ได้เป็นของลูก และไม่ควรถูกใช้ให้หมดเปลืองเพื่อชีวิตและการอยู่รอดของลูก และไม่ใช่เพื่อสนองความคาดหวังที่เจ้ามีต่อลูก  แต่ชีวิตของเจ้าควรถูกอุทิศให้กับหน้าที่และพระบัญชาที่พระเจ้าได้ทรงมอบหมายให้เจ้า ตลอดจนภารกิจที่เจ้าควรลุล่วงในฐานะสิ่งมีชีวิตทรงสร้าง  คุณค่าและความหมายของชีวิตเจ้าอยู่ตรงนี้นี่เอง  หากเจ้าเต็มใจที่จะสูญสิ้นศักดิ์ศรีของตัวเองและกลายเป็นทาสของลูก เป็นกังวลเกี่ยวกับพวกเขา และทำสิ่งใดให้พวกเขาเพื่อสนองความคาดหวังของตัวเองที่มีต่อพวกเขา เช่นนั้นทั้งหมดนี้ก็ไร้ความหมายและปราศจากคุณค่า และจะไม่ได้รับการจดจำ  หากเจ้าทำเช่นนี้เรื่อยไปและไม่ปล่อยมือจากแนวคิดและการกระทำเหล่านี้ นั่นได้แต่หมายความว่า เจ้าไม่ใช่ใครบางคนที่ไล่ตามเสาะหาความจริง เจ้าไม่ใช่สิ่งมีชีวิตทรงสร้างที่ได้มาตรฐาน และเจ้าเป็นกบฏอย่างยิ่ง ไม่ทะนุถนอมทั้งชีวิตและเวลาที่พระเจ้าประทานแก่เจ้า  หากชีวิตและเวลาของเจ้าถูกใช้ไปเพียงเพื่อเนื้อหนังและความรักใคร่ของเจ้า และไม่ใช่เพื่อหน้าที่ที่พระเจ้าได้ประทานแก่เจ้า เช่นนั้นชีวิตของเจ้าก็ไม่มีความจำเป็นและปราศจากคุณค่า  เจ้าไม่คู่ควรที่จะมีชีวิตอยู่ เจ้าไม่คู่ควรที่จะสุขสำราญกับชีวิตที่พระเจ้าได้ประทานแก่เจ้า และเจ้าไม่คู่ควรที่จะสุขสำราญกับทุกสิ่งที่พระเจ้าได้ประทานแก่เจ้า  พระเจ้าประทานลูกแก่เจ้าเพียงเพื่อให้เจ้าสุขสำราญกับกระบวนการเลี้ยงดูพวกเขา เพื่อให้ได้รับประสบการณ์ชีวิตจากการเป็นพ่อแม่ และเพื่อให้มีประสบการณ์ที่พิเศษและไม่ธรรมดาในการสืบเผ่าพันธุ์มนุษยชาติรุ่นต่อไป  แน่นอนว่า นี่ก็เพื่อลุล่วงความรับผิดชอบของสิ่งมีชีวิตทรงสร้างในฐานะพ่อแม่ด้วยเช่นกัน  นี่คือความรับผิดชอบที่พระเจ้าทรงลิขิตให้เจ้าลุล่วงต่อคนรุ่นต่อไป ตลอดจนเป็นบทบาทที่เจ้าสวมในฐานะพ่อแม่ของคนรุ่นต่อไป  ในแง่หนึ่ง พระเจ้าประทานลูกแก่เจ้าเพื่อให้เจ้าได้รับประสบการณ์กับกระบวนการพิเศษของการเลี้ยงดูลูก และในอีกแง่หนึ่ง ก็เพื่อให้เจ้าได้สวมบทบาทในการสืบเผ่าพันธุ์คนรุ่นต่อไป  ทันทีที่ภาระผูกพันนี้ลุล่วง และลูกๆ ของเจ้าเติบโตเป็นผู้ใหญ่ ไม่ว่าพวกเขาจะประสบความสำเร็จอย่างสูงหรือยังคงเป็นเพียงบุคคลที่ธรรมดาสามัญ ก็ไม่มีส่วนเกี่ยวข้องใดๆ กับเจ้า เพราะชะตากรรมของพวกเขาไม่ใช่สิ่งที่เจ้าสามารถกำหนดได้ และไม่ใช่ทางเลือกที่เจ้าจะเลือกได้ และยิ่งไม่ใช่สิ่งที่เจ้ามอบให้แก่พวกเขา—ชะตากรรมของพวกเขาถูกพระเจ้าทรงลิขิตไว้ล่วงหน้าแล้ว  ในเมื่อเป็นสิ่งที่พระเจ้าทรงลิขิตไว้ล่วงหน้า เจ้าก็ไม่ควรแทรกแซงหรือเข้าไปยุ่งเกี่ยวกับชีวิตหรือการอยู่รอดของพวกเขา  นิสัย กิจวัตรประจำวัน และท่าทีต่อชีวิตของพวกเขา ไม่ว่าพวกเขาจะมีหนทางในการอยู่รอดแบบใด ไม่ว่าจะมีมุมมองต่อชีวิตอย่างไร ไม่ว่าจะมีท่าทีต่อโลกเช่นไร ไม่ว่าพวกเขาจะไล่ตามเสาะหาเส้นทางเช่นใด—สิ่งเหล่านี้ไม่ใช่ธุระกงการของเจ้า  เจ้าไม่มีภาระผูกพันที่จะต้องทนทุกข์เพราะแบกรับเอาเรื่องเหล่านี้ และเจ้าก็ไม่มีหนทางที่จะรับประกันได้ว่าพวกเขาจะใช้ชีวิตอย่างมีความสุขในทุกๆ วัน  ความพยายามทั้งหมดของเจ้าในเรื่องนี้ล้วนไม่จำเป็น… เพราะฉะนั้นท่าทีซึ่งสมเหตุผลที่สุดสำหรับพ่อแม่หลังจากที่ลูกโตแล้วก็คือการปล่อยมือ ปล่อยให้ลูกรับประสบการณ์กับชีวิตด้วยตัวเองลำพัง ปล่อยให้พวกเขาดำเนินชีวิตด้วยลำแข้งของตัวเอง รวมทั้งเผชิญหน้า รับมือ และแก้ไขความท้าทายนานาสารพันในชีวิตโดยไม่พึ่งพาผู้ใด  หากพวกเขาแสวงหาการช่วยเหลือจากเจ้า และเจ้ามีความสามารถและภาวะที่ทำเช่นนั้นได้ แน่นอนว่าเจ้าสามารถยื่นมือเข้าไปช่วยเหลือ และให้การสงเคราะห์ที่จำเป็นได้  อย่างไรก็ตาม เจ้าต้องเข้าใจข้อเท็จจริงหนึ่งที่ว่า ไม่ว่าเจ้าจะให้การช่วยเหลืออย่างไร ไม่ว่าจะเป็นการช่วยเหลือด้านการเงินหรือด้านจิตใจ  นั่นเป็นได้เพียงความช่วยเหลือชั่วคราวและไม่อาจแก้ไขประเด็นปัญหาซึ่งเป็นสาระสำคัญได้ พวกเขาต้องนำร่องเส้นทางของตัวเองในชีวิต และเจ้าไม่มีภาระผูกพันที่จะต้องรับผิดชอบต่อเรื่องราวใดๆ หรือผลสืบเนื่องใดของพวกเขา  นี่คือท่าทีที่พ่อแม่ควรมีต่อลูกที่เป็นผู้ใหญ่ของตน” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  พระวจนะของพระเจ้าทำให้ฉันเข้าใจว่าในฐานะสิ่งมีชีวิตทรงสร้าง ชีวิตของฉันจะมีคุณค่าและความหมายได้ก็ต่อเมื่อลุล่วงหน้าที่เท่านั้น  ฉันไม่ควรใช้ชีวิตเพียงเพื่อทำให้ลูกๆ พอใจ หรือเพียงเพื่อจ่ายราคาและสละตนเองเพื่อพวกเขา  ตอนลูกๆ ยังเล็ก ฉันดูแลพวกเขาอย่างเอาใจใส่ เมื่อพวกเขาโตขึ้น ความรับผิดชอบในฐานะพ่อแม่ของฉันก็สมบูรณ์แล้ว และฉันควรปล่อยวางและให้พวกเขาได้มีประสบการณ์กับชีวิต  หลังจากนั้น พวกเขาจะใช้ชีวิตอย่างไรหรือชีวิตจะเป็นอย่างไรก็ไม่เกี่ยวกับฉันอีกต่อไป  ถ้าช่วยได้ฉันก็ควรช่วย แต่ถ้าช่วยไม่ได้ ฉันก็ไม่ควรรู้สึกติดค้าง เพราะชะตากรรมของคนเราถูกพระเจ้าทรงกำหนดไว้ล่วงหน้าแล้ว พ่อแม่เปลี่ยนแปลงชะตากรรมของลูกไม่ได้  ตอนนี้ ฉันควรทุ่มเทกำลังทั้งหมดไปที่หน้าที่ เตรียมความพร้อมมากขึ้นด้วยหลักธรรมความจริงเพื่อชดเชยข้อบกพร่องของตัวเอง ไล่ตามเสาะหาความจริงเพื่อแก้ไขอุปนิสัยอันเสื่อมทรามของฉัน ปฏิบัติความจริง และทำสิ่งต่างๆ ตามหลักธรรม  นี่คือสิ่งที่ทำให้พระเจ้าพอพระทัย

หลังจากผ่านประสบการณ์นี้ ฉันก็เข้าใจว่าถ้าผู้คนเชื่อในพระเจ้าแต่ไม่มองสิ่งต่างๆ ตามพระวจนะของพระเจ้า และถ้าไม่ใช้ความจริงเพื่อปลดปล่อยตัวเองจากความคิดทางวัฒนธรรมดั้งเดิมของซาตาน ปรัชญาการดำรงชีวิตทางโลก และพิษของซาตาน พวกเขาก็จะไม่มีวันได้รับการปลดปล่อยให้เป็นไท  ต้องใช้ชีวิตตามพระวจนะของพระเจ้าเท่านั้น คนเราถึงจะสามารถหลุดพ้นจากพันธนาการและการตีกรอบของซาตาน และได้รับการปลดปล่อยให้เป็นไทและมีอิสรภาพอย่างแท้จริง  ขอบคุณพระเจ้าสำหรับความรอดจากพระองค์!


61. การไล่ตามไขว่คว้าความมั่งคั่งนำมาซึ่งความสุขได้หรือไม่?

โดย อันหราน ประเทศจีน

ตอนเด็กๆ พ่อฉันทำงานในสำนักงานของรัฐบาลในเมือง ส่วนแม่เปิดร้านตัดเสื้อ  ฐานะครอบครัวเราค่อนข้างดีในละแวกนั้น  ไม่ว่าฉันจะไปเยี่ยมญาติหรือเพื่อนร่วมชั้น พวกเขาจะมองฉันด้วยความอิจฉากันทุกคน และญาติๆ ก็จะมาเพื่อเยี่ยมบ้านเราช่วงตรุษจีนและเพื่อฉลองเทศกาลต่างๆ  ฉันเคยได้ยินคนในครอบครัวซุบซิบกันว่า “สมัยนี้ผู้คนล้วนให้ความสำคัญกับวัตถุมาก  ที่พวกเขามาบ้านเราก็เพราะเรามีฐานะดี  ถ้าเรายากจนไม่มีกิน ก็คงไม่มีใครมาหรอก  อย่างคำกล่าวที่ว่า ‘ผู้คนเคารพคนมีทรัพย์สิน หมากัดคนซอมซ่อ’ และ ‘ยากจนในเมืองหลวงไม่มีใครเหลียวแล ร่ำรวยในป่าเขาก็มีญาติมาหาถึงที่’”  ฉันเห็นด้วยกับทัศนะนี้มาก และรู้สึกว่าต้องมั่งมีเท่านั้น คนอื่นถึงจะชื่นชมและยกย่องเรา

หลังแต่งงาน ฐานะครอบครัวฉันอยู่ระดับปานกลาง ส่วนครอบครัวพี่สาวสามีทำธุรกิจ ชีวิตความเป็นอยู่พวกเขาจึงดีกว่าเรามาก  แม่สามีมักจะพูดว่า “ดูสิว่าพี่สาวสามีของเธอกับสามีเขาเก่งแค่ไหน!  พวกเขาหาเงินได้เป็นกอบเป็นกำ  แต่ดูพวกเธอสองคนสิ ทั้งปีหาเงินเข้าบ้านแทบไม่ได้เลย”  มีครั้งหนึ่ง แม่สามีคุยกับพ่อสามีว่า “ดูลูกชายตาหลี่ในหมู่บ้านเราสิ เขาออกไปทำงานแค่ไม่กี่ปีก็หาเงินได้ตั้งเยอะ  พอกลับมา เขาก็ปรับปรุงบ้านให้พ่อแล้วก็ซื้อทีวีจอแอลซีดีเครื่องใหญ่  เสื้อผ้าและข้าวของเครื่องใช้ก็เป็นของใหม่หมด  ทีนี้หันมาดูลูกชายเราสิ เรายังต้องควักเงินเลี้ยงหลานอยู่เลย!  มีสองคนนั้นอยู่บ้าน แป้งสาลีถุงนึงกินได้ไม่กี่มื้อก็หมดแล้ว  พรุ่งนี้คุณรีบไปบดแป้งข้าวโพดมาหน่อยนะ ขืนกินแต่แป้งสาลีเปลืองแย่”  ได้ยินแบบนี้ ฉันก็รู้สึกเศร้ามาก  ฉันปฏิญาณกับตัวเองเงียบๆ ว่าไม่ว่าจะต้องทนทุกข์หรือลำบากแค่ไหน ฉันก็ต้องหาเงินให้ได้เยอะๆ  ฉันจะได้รับการชื่นชมก็ต่อเมื่อมีเงิน และเงินก็เป็นตัวกำหนดสถานะของฉันในครอบครัวนี้  พอฉันมีเงิน แม่สามีก็จะไม่ดูถูกฉันอีกต่อไป เธอจะหันมายกย่องฉันแทน

ในปี 2011 ฉันกับสามีเปิดร้านขายอาหารเช้า  ช่วงแรกฉันไม่อยากจ้างคนเพิ่ม ก็เลยตื่นมาทำงานตอนห้าทุ่มและพยายามเตรียมอาหารก่อนถึงเวลาขายอาหารเช้า  เวลาขายอาหารเช้ามีแค่ไม่กี่ชั่วโมง และถ้าเตรียมไว้ไม่พอ ของจะหมดก่อน  ตอนนั้นกิจการค่อนข้างดี และฉันก็เก็บเงินได้หลายหมื่นหยวนต่อปี  เพราะฉันเอาแต่ก้มหน้าทำงานติดต่อกันหลายปี ก็เลยเริ่มปวดต้นคอ  ตอนที่ปวดรุนแรง ฉันก็แค่เอากำปั้นทุบเบาๆ สองสามที แล้วก็รู้สึกดีขึ้นนิดหน่อย ก็เลยไม่ได้ใส่ใจอะไร  พอเข้าปีที่สาม วันหนึ่งฉันรู้สึกเวียนหัว มึนงง และคลื่นไส้  สามีเลยพาฉันไปตรวจที่โรงพยาบาล  หมอบอกว่าอาการเวียนหัวและคลื่นไส้เกิดจากโรคกระดูกคอเสื่อม และห้ามฉันก้มหน้าเป็นเวลานานๆ อีก ถ้าอาการรุนแรงกว่านี้ ฉันจะไม่สามารถทำอะไรได้เลย  ฉันไม่มีทางเลือกจึงต้องจ้างคนเพิ่มอีกหนึ่งคน  ต่อมา เพื่อให้หาเงินได้มากขึ้น ฉันจึงเพิ่มตัวเลือกอาหารเช้าอีกสองสามอย่าง และพอตัวเลือกเยอะขึ้น ฉันก็ยิ่งยุ่งหนักกว่าเดิม  ฉันจะเข้านอนตอนหนึ่งทุ่มทุกคืน แล้วตื่นมาทำงานตอนห้าทุ่มนิดๆ ฉันเลยได้นอนแค่วันละประมาณสี่ชั่วโมง  ฉันยุ่งกับการขายอาหารเช้าจนไม่มีเวลากินอาหารเช้าเสียเอง และพอขายอาหารเช้าเสร็จ ก็ปาเข้าไปเที่ยงแล้ว  ทุกๆ วัน ฉันจะยุ่งจนไม่ได้กินอะไรจนหลังบ่ายสามโมง และพอกินเสร็จ ฉันก็ต้องเตรียมของสำหรับวันถัดไปต่อ  พอหมดวัน เท้า เอว และหลังของฉันก็ปวดไปหมด  ขาฉันเริ่มชาเหมือนยืนอยู่บนน้ำแข็งมาตลอด มันเย็นเฉียบจนไร้ความรู้สึก  แต่ถึงอย่างนั้น ฉันก็กัดฟันทนเพื่อหาเงิน  อย่างคำกล่าวที่ว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด”  หลังจากตรากตรำอยู่หลายปี เราก็หาเงินได้หลายแสนหยวน แล้วก็ซื้อบ้านกับรถหนึ่งคัน  พ่อแม่สามีเห็นว่าเรารวยขึ้น ก็เริ่มทักทายเราอย่างยิ้มแย้มเสมอ ส่วนญาติสนิทมิตรสหายก็ทักทายเราอย่างอบอุ่น  ทุกครั้งที่ไปบ้านพ่อแม่สามี ฉันเพลิดเพลินกับความรู้สึกที่ได้เป็นจุดสนใจ  เรื่องนี้ทำให้ฉันเห็นว่าฐานะทางการเงินเป็นตัวกำหนดสถานะของเราจริงๆ ผู้คนได้รับการปฏิบัติอย่างมีศักดิ์ศรีและมีเกียรติมากขึ้นเมื่อมีเงิน  แต่เพราะทำงานหนักตั้งแต่เช้าจรดค่ำมาหลายปี แถมยังนอนดึกติดต่อกันเป็นเวลานาน สามีฉันเลยเป็นโรคหัวใจ และการผ่าตัดใส่ขดลวดของเขาครั้งนึงต้องใช้เงินถึง 160,000 หยวน  ฉันเองก็เหนื่อยมากจนปวดกระดูกคอและกระดูกสันหลังส่วนเอวทุกวัน พอเอนตัวลงนอนตอนกลางคืน ร่างกายฉันก็ปวดไปหมดทุกส่วน  บางครั้งพอโรคกระดูกคอเสื่อมกำเริบ ฉันจะรู้สึกเวียนหัว ไม่กล้าขยับตัว แล้วสมองก็ตื้อไปหมด  แต่นี่ยังไม่แย่ที่สุดด้วยซ้ำ สิ่งที่แย่ที่สุดคือฉันแพ้แป้งสาลี  ฉันจามทุกครั้งที่ต้องสัมผัสแป้ง และพอเป็นหนักเข้า ก็เหมือนคนเป็นหอบหืด  ฉันรู้สึกอึดอัดทรมานเพราะหายใจลำบากมาก  ทุกครั้งที่ทำงานฉันต้องใส่หน้ากากอนามัยซ้อนกันห้าหกชั้น โดยเฉพาะช่วงหน้าร้อนที่อากาศร้อนจัด การใส่หน้ากากหนาขนาดนั้นทำให้เหงื่อออกเต็มหน้า  ฉันบรรยายไม่ได้ด้วยซ้ำว่ามันอึดอัดแค่ไหน!  แต่เพื่อที่จะดูน่านับถือต่อหน้าคนอื่น ฉันจึงต้องทนทุกข์อยู่เบื้องหลัง ฉันบากบั่นไม่ว่าจะลำบากหรือต้องทนทุกข์แค่ไหน  เมื่อถึงปลายปี 2018 ฉันก็เปิดร้านอาหารเช้ามาได้แปดปีแล้ว  พอมีร้านอาหารเช้าผุดขึ้นตามโครงการบ้านจัดสรรทุกแห่ง ร้านอาหารเช้าของเราในตลาดเช้าก็ไม่ค่อยเป็นที่นิยมอีกต่อไป และกิจการก็แย่ลงทุกปี  ฉันเห็นว่าร้านคงไปไม่รอด  ฉันกู้เงินมาซื้อบ้านกับรถ ขืนเป็นแบบนี้ แต่ละปีฉันก็คงเก็บเงินแทบไม่ได้เลย  เพื่อให้เก็บเงินได้มากขึ้น ฉันเลยเปิดร้านอีกแห่ง  สามีฉันทำงานในร้านเก่า ส่วนฉันทำงานในร้านใหม่  พอหมดวันเราก็เหนื่อยล้าและง่วงนอนมาก บางครั้งฉันง่วงจนต้องฟุบหลับคาโต๊ะ  เนื่องจากสามีเป็นโรคหัวใจและผ่าตัดใส่ขดลวด เขาจึงอยู่เฝ้าร้านนานๆ ไม่ได้ แต่ถึงอย่างนั้น เราก็ไม่ล้มเลิกความคิดที่จะหาเงิน และยังฝืนทำงานทั้งที่ป่วย  ตอนนั้นฉันเหมือนลูกข่างที่หมุนไม่หยุดและกินนอนไม่ได้อย่างเต็มอิ่ม  บางครั้งฉันก็คิดว่า “จุดประสงค์ของชีวิตคืออะไร?  ฉันทำงานสายตัวแทบขาดทุกวันเพื่อเงิน  การเป็นคนรวยอาจทำให้คนชื่นชมเรา แต่สุดท้ายเราก็จะตายอยู่ดี  แล้วจะมีชีวิตไปทำไม?”  ในใจฉันรู้สึกหมดหนทางและว่างเปล่า และมักจะคิดว่า “เมื่อไหร่ชีวิตแบบนี้จะจบลงสักที?”  แต่ในเมื่อไม่มีทางออกอื่น ฉันก็ต้องทนใช้ชีวิตแบบนั้นต่อไป

ต่อมา ฉันพบว่าร้านอาหารจีนทำเงินได้ดี ฉันเลยเซ้งร้านอาหารเช้าให้คนอื่นแล้วเตรียมเปิดร้านอาหารจีน  ระหว่างปรับปรุงร้าน ไม่คาดคิดเลยว่าสามีฉันจะอาการกำเริบหลังจากมีเรื่องสะเทือนใจและต้องเข้าโรงพยาบาล  หมอบอกว่าด้วยโรคของเขา เขาห้ามเหนื่อย ห้ามโกรธ หรือมีอารมณ์รุนแรงเกินไป  ฉันเห็นว่าเมื่อสามีอยู่ในสภาพนี้ ถึงออกจากโรงพยาบาลมา เขาก็คงค้าขายไม่ไหว  ฉันไม่มีทางเลือกจึงต้องเซ้งร้านที่ปรับปรุงเกือบเสร็จให้คนอื่นไป  ตอนนั้นฉันขาดทุนไปกว่า 200,000 หยวน และรู้สึกอับอายที่จะสู้หน้าญาติสนิทมิตรสหาย ฉันรู้สึกว่าคนที่รู้จักฉันต้องดูถูกและเยาะเย้ยฉันแน่ๆ  ในปี 2019 ฉันยืมเงินหลายแสนหยวนจากญาติๆ มาลงทุนในโปรเจกต์หนึ่ง แต่สุดท้ายเจ้าของโปรเจกต์กลับถูกจับ  ตอนนั้นฉันอึ้งไปเลย “คนอื่นลงทุนได้กำไรเป็นแสนๆ  ทำไมพอฉันทำถึงกลายเป็นแบบนี้ไปได้?”  ความฝันของฉันที่จะรวยพังทลายลงแบบคาดไม่ถึง และฉันไม่มีน้ำตาเหลือให้ร้องไห้  จากนั้นฉันก็ไปหาข้อมูลเพื่อเตรียมตัวเริ่มทำกิจการอื่น แต่ทุกอย่างต้องใช้เงินทุน ฉันจะไปยืมเงินใครได้อีก?  ฉันยืมเงินญาติทุกคนมาลงทุนหมดแล้ว และตอนนี้ฉันก็ไม่มีใครให้ยืมแล้ว  ฉันนึกถึงหนี้รถกับหนี้บ้าน และค่าใช้จ่ายสำหรับส่งลูกชายเรียน ฉันจะทำยังไงดี?  หลังจากสามีออกจากโรงพยาบาล เขาก็เหมือนคนเป็นอัลไซเมอร์และช่วยอะไรฉันไม่ได้เลย ฉันต้องดูแลเขาด้วยซ้ำ  ช่วงนั้นฉันกลุ้มใจจนกินไม่ได้นอนไม่หลับ และหัวใจก็เจ็บปวดรวดร้าว  บางครั้งฉันแค่อยากตายให้มันจบๆ ไป แต่แล้วก็คิดถึงหนี้สินที่ยังไม่ได้ใช้คืน ลูกชายที่ยังเรียนไม่จบ และสามีที่ยังป่วยอยู่  ถ้าฉันตาย ครอบครัวนี้จะไม่พังทลายเหรอ?  ลูกชายฉันจะไม่เสียศูนย์หรอกหรือ?  ฉันตายไม่ได้!  ตอนนั้นฉันรู้สึกจริงๆ ว่าฉันสู้ชีวิตต่อไม่ไหว แต่ก็ตายไม่ได้เหมือนกัน  เวลานอนไม่หลับตอนกลางคืน ฉันทำได้แค่ร้องไห้เงียบๆ  ฉันมองย้อนกลับไปในช่วงหลายปีที่ทำงานหนักหาเงินเพื่อจะได้มีชีวิตที่หรูหรา และกลายเป็นทาสของเงิน  แต่สุดท้าย เงินที่หามาอย่างยากลำบากก็หมดไป สามีก็ทรมานจากการเจ็บป่วย และเราก็เป็นหนี้ก้อนโต  เราไม่เหลืออะไรเลยจริงๆ เหมือนพยายามแบกน้ำด้วยชะลอม  มีชีวิตแบบนี้ไปเพื่ออะไร?  ฉันคิดเรื่องนี้ไม่ตกจริงๆ และก็ไม่มีใครให้คำตอบฉันได้  พอจนปัญญา ฉันกับสามีก็ปรึกษากันว่าจะไปหาแม่ฉันเพื่อเริ่มเชื่อในพระเจ้า  ความจริงแล้ว แม่ฉันเคยเป็นพยานยืนยันถึงพระราชกิจในยุคสุดท้ายของพระเจ้าแก่ฉันในปีที่สองที่เราเปิดร้านอาหารเช้า  ในหัวใจ ฉันเชื่อจริงๆ ว่ามีพระเจ้าทรงดำรงอยู่ แต่ตอนนั้นกิจการยุ่งมากจนฉันไม่มีเวลาแม้แต่จะกินหรือนอน นับประสาอะไรที่จะเชื่อในพระเจ้า ฉันจึงปฏิเสธไป  แต่ครั้งนี้ หลังจากสืบค้นอยู่ระยะหนึ่ง ฉันกับสามีก็ยอมรับพระราชกิจในยุคสุดท้ายของพระเจ้าผู้ทรงมหิทธิฤทธิ์อย่างเป็นทางการในเดือนสิงหาคม ปี 2020  แม้ตอนนั้นครอบครัวฉันจะสิ้นเนื้อประดาตัว แต่ฉันก็อ่านพระวจนะของพระเจ้าทุกวัน และหัวใจฉันก็เปี่ยมความชื่นบานยินดีและสันติสุข

วันหนึ่ง ฉันได้อ่านพระวจนะของพระเจ้าบทตอนหนึ่งที่กินใจฉันมาก  พระเจ้าตรัสว่า “งานที่ดำเนินการในระหว่างยุคสุดท้ายคืองานแห่งการพิชิตชัย  ไม่ใช่การนำทางชีวิตของผู้คนทั้งหมดบนแผ่นดินโลก แต่เป็นบทสรุปปิดตัวของชีวิตแห่งความทุกข์ที่ยาวนานหลายพันปีและไม่รู้จบของมวลมนุษย์บนแผ่นดินโลก… นี่เป็นเพราะยุคสุดท้ายเป็นบทสรุปปิดตัวของทั้งยุค  ยุคสุดท้ายเป็นความครบบริบูรณ์และการอวสานของแผนการบริหารจัดการหกพันปีของพระเจ้า และยุคสุดท้ายสรุปปิดตัวการเดินทางชั่วชีวิตแห่งความทุกข์ของมวลมนุษย์  ยุคสุดท้ายไม่ได้นำพามวลมนุษย์ทั้งปวงมาสู่ยุคใหม่หรือยอมให้ชีวิตของมวลมนุษย์ดำเนินต่อไป นั่นจะไม่มีนัยสำคัญเลยต่อแผนการบริหารจัดการของเรา หรือต่อการดำรงอยู่ของมนุษย์  หากมวลมนุษย์ดำเนินต่อไปเช่นนี้ ไม่ช้าก็เร็ว พวกเขาก็จะถูกมารกัดกินไปจนหมด และวิญญาณเหล่านั้นที่เป็นของเราก็จะถูกทำลายด้วยมือของมันในที่สุด  งานของเราใช้เวลานานแค่หกพันปี และเราได้สัญญาว่าการควบคุมมวลมนุษย์ทั้งปวงของมารร้ายก็จะใช้เวลาแค่หกพันปีเช่นกัน  ดังนั้น บัดนี้หมดเวลาแล้ว  เราจะไม่ดำเนินการต่อหรือหน่วงเหนี่ยวอีกต่อไป นั่นคือ ในระหว่างยุคสุดท้าย เราจะปราบซาตาน เราจะเอาสง่าราศีของเราทั้งหมดคืนมา และเราจะเรียกคืนวิญญาณทั้งหมดที่เป็นของเราบนแผ่นดินโลก เพื่อที่วิญญาณที่เศร้าโศกเหล่านี้อาจหนีพ้นจากทะเลแห่งความทุกข์ได้ และด้วยเหตุนั้นจะเป็นการสรุปปิดตัวงานทั้งหมดของเราบนแผ่นดินโลก” (พระวจนะฯ เล่ม 1 การทรงปรากฏและพระราชกิจของพระเจ้า, ไม่มีใครที่มีเนื้อหนังสามารถหลีกหนีวันแห่งพระพิโรธได้)  จากพระวจนะของพระเจ้า ฉันเข้าใจว่าระยะแห่งพระราชกิจที่พระเจ้าทรงทำในยุคสุดท้าย คือการยุติชีวิตแห่งความทุกข์ของมนุษยชาติ และนำผู้คนกลับมาจากเงื้อมมือของซาตาน เพื่อที่พวกเขาจะได้ไม่ถูกมันทำร้ายอีก  ฉันตื่นเต้นมากและรู้สึกถึงการเป็นส่วนหนึ่งที่ไม่เคยรู้สึกมาก่อน  ฉันกลั้นน้ำตาไว้ไม่อยู่  ฉันดิ้นรนอย่างหนักในโลกนี้มาหลายปี โดยไม่มีที่แสดงออกถึงความเจ็บปวดในใจ—มีเพียงพระเจ้าเท่านั้นที่เข้าพระทัยความขมขื่นและความอับจนหนทางของฉัน  ครั้งนี้ ฉันพบทางออกแล้ว ซึ่งก็คือการยอมรับความรอดของพระองค์  ฉันนึกถึงตอนปี 2012 ที่แม่เคยเป็นพยานยืนยันให้ฉันฟังหลายครั้งว่าพระเจ้าเสด็จมาเพื่อทรงแสดงความจริงท่ามกลางมวลมนุษย์ในยุคสุดท้ายเพื่อช่วยพวกเราให้รอด  แต่ตอนนั้นฉันหมกมุ่นอยู่กับเงินทองและปฏิเสธความรอดของพระเจ้าเพื่อจะได้มีชีวิตที่หรูหรา  ฉันเสียใจมากจริงๆ  ถ้าฉันยอมรับพระราชกิจของพระเจ้าในยุคสุดท้ายเร็วกว่านี้ ฉันก็คงจะไม่ต้องทนทุกข์หรือสู้ทนความยากลำบากในโลกมากมายขนาดนี้  วันนี้ฉันมีโชควาสนาที่ได้มาอยู่เฉพาะพระพักตร์พระเจ้า เพราะความรักของพระเจ้าได้มาถึงฉันแล้ว และพระเจ้าต้องประสงค์จะช่วยฉันให้รอดและดึงฉันขึ้นมาจากทะเลแห่งความทุกข์นี้  เมื่อก่อน ฉันเอาแต่ดิ้นรนหาเงินอย่างเอาเป็นเอาตาย ชีวิตฉันเลยยากลำบากและเหน็ดเหนื่อยเหลือเกิน แต่ครั้งนี้ฉันจะพลาดโอกาสที่จะได้รับการช่วยให้รอดจากพระเจ้าไม่ได้อีกแล้ว  เหมือนฉันคว้าเครื่องช่วยชีวิตไว้ได้ และฉันอยากคว้าโอกาสที่หาได้ยากนี้ไว้เพื่อติดตามพระเจ้าอย่างสุดจิตสุดใจ และเลิกใช้ชีวิตเพื่อเงินเสียที  หลังจากนั้น ฉันก็ไปพบปะกับพี่น้องชายหญิงเพื่อสามัคคีธรรมพระวจนะของพระเจ้าอยู่บ่อยๆ และฉันก็รู้สึกผ่อนคลายและมีสันติสุขเป็นพิเศษ

ในการชุมนุมช่วงฤดูใบไม้ผลิปี 2021 พวกเราได้สามัคคีธรรมกันว่าซาตานใช้ชื่อเสียงและผลประโยชน์มาทำร้ายผู้คนอย่างไร โดยอิงจากพระวจนะของพระเจ้า  พอได้ยินแบบนี้ ฉันรู้สึกว่ามันตรงกับสภาวะของฉันมาก  พระเจ้าผู้ทรงมหิทธิฤทธิ์ตรัสว่า “ในข้อเท็จจริงนั้น ไม่ว่าความมุ่งมาดปรารถนาของมนุษย์จะใหญ่โตเพียงใด ไม่ว่าความปรารถนาของมนุษย์จะสอดคล้องกับความเป็นจริงหรือถูกต้องเหมาะสมเพียงใด ทั้งหมดที่มนุษย์อยากสัมฤทธิ์ ทั้งหมดที่มนุษย์แสวงหา เชื่อมโยงกับคำสองคำอย่างแยกกันไม่ออก  สองคำนี้สำคัญอย่างยิ่งต่อทุกคนไปตลอดชีวิตของพวกเขา และคำสองคำนี้เป็นสิ่งที่ซาตานตั้งใจที่จะปลูกฝังในมนุษย์  คำสองคำนี้คืออะไรนะหรือ?  คำสองคำนี้ก็คือ ‘ชื่อเสียง’ และ ‘ผลประโยชน์’  ซาตานใช้วิธีการที่อ่อนโยนมาก วิธีการซึ่งเป็นไปตามมโนคติที่หลงผิดของผู้คนอย่างยิ่ง และไม่ค่อยก้าวร้าวนัก เพื่อทำให้ผู้คนยอมรับวิธีการและกฎแห่งการอยู่รอดของมันโดยไม่รู้ตัว เกิดมีเป้าหมายในชีวิตและทิศทางในชีวิต และเกิดมีความมุ่งมาดปรารถนาในชีวิตขึ้นมา  ไม่ว่าผู้คนจะพรรณนาความมุ่งมาดปรารถนาในชีวิตของตนเอาไว้สูงส่งเพียงใด ความมุ่งมาดปรารถนาเหล่านี้ก็วนเวียนอยู่รอบๆ ชื่อเสียงและผลประโยชน์เสมอ  ทุกสิ่งทุกอย่างที่บุคคลที่ยิ่งใหญ่หรือมีชื่อเสียงคนใดก็ตาม—หรือที่จริงแล้วใครก็ตาม—ไล่ตามตลอดชีวิตของพวกเขา มีความสัมพันธ์เกี่ยวข้องกับสองคำนี้เท่านั้นคือ ‘ชื่อเสียง’ และ ‘ผลประโยชน์’  ผู้คนคิดว่าทันทีที่พวกเขามีชื่อเสียงและผลประโยชน์ พวกเขาย่อมมีต้นทุนให้สุขสำราญกับสถานะอันสูงส่งและความมั่งคั่งอันใหญ่หลวง และสุขสำราญกับชีวิต  พวกเขาคิดว่าทันทีที่ตนเองมีชื่อเสียงและผลประโยชน์ พวกเขาย่อมมีต้นทุนไว้แสวงหาความหรรษาและหมกมุ่นกับความเพลิดเพลินทางเนื้อหนังโดยไม่ยั้งคิด  เพื่อเห็นแก่ประโยชน์ของชื่อเสียงและผลประโยชน์ซึ่งพวกเขาอยากได้อยากมี และโดยที่ไม่ทันรู้ตัว ผู้คนจึงยินดีมอบร่างกาย หัวใจ และแม้แต่ทั้งหมดที่พวกเขามี รวมถึงจุดหมายปลายทางในอนาคตและชะตากรรมของพวกเขาให้ซาตาน  พวกเขาทำเช่นนั้นโดยไม่สงวนท่าที โดยที่ไม่มีความสงสัยแม้แต่อึดใจ และโดยไม่รู้ที่จะเอาทุกสิ่งที่พวกเขาเคยมีกลับคืนมา  ผู้คนสามารถรักษาการควบคุมตัวเองได้หรือไม่ในเมื่อพวกเขาได้มอบตนเองให้ซาตานและกลายเป็นจงรักภักดีต่อมันในลักษณะนี้แล้ว?  แน่นอนว่าไม่  พวกเขาถูกซาตานควบคุมอย่างสมบูรณ์และอย่างถึงที่สุด พวกเขาจมอยู่ในปลักตมนี้อย่างเบ็ดเสร็จและสิ้นเชิงแล้ว และไร้ความสามารถที่จะปลดปล่อยตัวเองเป็นอิสระได้ เมื่อใครสักคนจมปลักอยู่ในชื่อเสียงและผลประโยชน์ พวกเขาจะไม่แสวงหาสิ่งที่สดใส สิ่งที่ยุติธรรม หรือบรรดาสิ่งที่สวยงามและดีงามอีกต่อไป  นี่เป็นเพราะชื่อเสียงและผลประโยชน์มีความเย้ายวนต่อผู้คนนั้นมากเกินไป  และเป็นสิ่งที่ผู้คนสามารถไล่ตามเสาะหาอย่างไม่จบไม่สิ้นตลอดชั่วชีวิตของพวกเขาและกระทั่งชั่วนิรันดร์  นี่คือสถานการณ์ตามจริงไม่ใช่หรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  “‘เงินทำให้โลกหมุนไป’ นี่เป็นกระแสนิยมอย่างหนึ่งหรือไม่?  เมื่อเปรียบเทียบกับกระแสนิยมด้านแฟชั่นและอาหารชั้นเลิศที่พวกเจ้าเอ่ยถึง นี่ไม่ยิ่งทรงพลังกว่าหรอกหรือ?  ‘เงินทำให้โลกหมุนไป’ เป็นปรัชญาหนึ่งของซาตาน แพร่หลายมากในหมู่คน ในทุกสังคม เจ้าสามารถกล่าวได้ว่ามันเป็นกระแสนิยมอย่างหนึ่ง  นี่เป็นเพราะมันถูกปลูกฝังอยู่ในหัวใจของทุกคนที่ไม่ได้ยอมรับคำกล่าวนี้แต่แรก แต่ต่อมากลับให้การยอมรับมันโดยปริยายเมื่อพวกเขาเข้ามาติดต่อสัมพันธ์กับชีวิตจริง และเริ่มที่จะรู้สึกว่าอันที่จริงแล้วคำพูดเหล่านี้จริงแท้  นี่ไม่ใช่กระบวนการที่ซาตานทำให้ผู้คนเสื่อมทรามหรอกหรือ?  บางทีผู้คนอาจจะไม่รู้จักคติพจน์นี้จากประสบการณ์ในระดับเดียวกัน แต่ทุกคนก็มีระดับการตีความและการยอมรับคำกล่าวนี้แตกต่างกันไปตามสิ่งที่เกิดขึ้นรอบตัวพวกเขาและประสบการณ์ส่วนตัวของพวกเขาเอง  เป็นเช่นนั้นมิใช่หรือ?  ไม่ว่าประสบการณ์ที่คนคนหนึ่งมีกับคำกล่าวนี้จะลงลึกมากเพียงใด แต่คำกล่าวนี้ก็ย่อมส่งผลกระทบเชิงลบเช่นใดไปแล้วต่อหัวใจของพวกเขา?  เรื่องมีอยู่ว่าผู้คนในโลกนี้—และกล่าวได้ว่ารวมถึงพวกเจ้าทุกคนด้วย—เผยบางสิ่งในอุปนิสัยของตนออกมา  สิ่งนั้นคืออะไร?  คือการบูชาเงินตรา  ง่ายหรือไม่ที่จะขจัดสิ่งนี้ออกจากหัวใจของผู้คน?  ไม่ง่าย!  นี่แสดงให้เห็นว่าซาตานทำให้มนุษย์เสื่อมทรามอย่างหนักจริงๆ!  ซาตานใช้เงินทองมาล่อลวงผู้คน และทำให้พวกเขาทุกคนเสื่อมทรามจนยอมบูชาเงินทองและวัตถุสิ่งของ  แล้วการบูชาเงินทองนี้สำแดงให้เห็นในตัวผู้คนอย่างไร?  พวกเจ้าคิดมิใช่หรือว่าในโลกนี้พวกเจ้าไม่อาจอยู่รอดได้ถ้าไม่มีเงิน และไม่อาจอยู่ได้แม้แต่วันเดียวถ้าไม่มีมัน?  ผู้คนมีเงินมากเท่าใดย่อมกำหนดว่าสถานะของพวกเขาจะสูงส่งและตัวพวกเขาเองจะเป็นผู้ทรงเกียรติขนาดไหน  คนยากจนย่อมไม่รู้สึกว่าตนสามารถยืดอกได้อย่างภาคภูมิ ส่วนคนรวยกลับมีสถานะสูงส่ง ยืดอกได้อย่างภาคภูมิ สามารถพูดจาเสียงดังและใช้ชีวิตได้อย่างโอหังและไร้การควบคุม  คำกล่าวและกระแสนิยมนี้นำสิ่งใดมาให้ผู้คน?  จริงหรือไม่ที่ผู้คนมากมายเต็มใจแลกทุกสิ่งเพื่อให้ได้เงินมา?  ผู้คนมากมายไม่ได้สูญเสียศักดิ์ศรีและความซื่อสัตย์สุจริตของพวกเขาไปในการไล่ตามเสาะหาเงินตราที่มากขึ้นหรอกหรือ?  ผู้คนจำนวนมากเสียโอกาสที่จะทำหน้าที่ของตนและติดตามพระเจ้าก็เพื่อเงินมิใช่หรือ?  การสูญเสียโอกาสที่จะได้รับความจริงและได้รับการช่วยให้รอดไม่ใช่การสูญเสียที่สาหัสที่สุดสำหรับผู้คนหรอกหรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 5)  หลังจากอ่านพระวจนะของพระเจ้า ฉันก็เข้าใจว่าซาตานใช้ชื่อเสียงและผลประโยชน์มาควบคุมผู้คน และปลูกฝังกฎแห่งการเอาชีวิตรอดต่างๆ ให้พวกเขา เช่น “เงินไม่ใช่ทุกอย่าง แต่ถ้าไม่มีเงิน ก็จะทำอะไรไม่ได้” “เงินทำให้โลกหมุนไป” “มนุษย์ยอมตายเพื่อทรัพย์สมบัติ เหมือนนกยอมตายเพื่ออาหาร” และ “เงินต้องมาก่อน”  ผู้คนดำเนินชีวิตตามพิษของซาตานเหล่านี้ และถือว่าชื่อเสียงและผลประโยชน์คือเป้าหมายในการไล่ตามไขว่คว้าของพวกเขา พวกเขาไล่ตามไขว่คว้าสิ่งเหล่านี้อย่างสุดชีวิต  ฉันเองก็ไม่มีข้อยกเว้น  ตอนเด็กๆ ฉันเห็นญาติและเพื่อนๆ มาเยี่ยมบ้านทุกช่วงตรุษจีนและเทศกาลต่างๆ และฉันรู้ว่าพวกเขาประจบประแจงและเอาใจครอบครัวฉันก็เพราะพ่อแม่ฉันมีฐานะ  เหมือนกับคำกล่าวที่ว่า “ยากจนในเมืองหลวงไม่มีใครเหลียวแล ร่ำรวยในป่าเขาก็มีญาติมาหาถึงที่” พิษและกฎแห่งการเอาชีวิตรอดเยี่ยงซาตานเหล่านี้ฝังรากลึกอยู่ในใจฉัน  หลังฉันแต่งงาน แม่สามีฉันเป็นคนเห็นแก่ฐานะ และคอยประจบเอาใจครอบครัวพี่สาวสามีเพราะพวกเขามีฐานะดี  พอเธอเห็นว่าเราหาเงินไม่ได้มากนัก เธอก็จะคอยค่อนขอดเราแม้แต่ตอนที่มีคนนอกอยู่ด้วย และทำหน้าบึ้งตึงใส่ทั้งวัน ราวกับว่าเราไปติดหนี้อะไรเธอ  เพราะเหตุนี้ฉันจึงเชื่อว่าฐานะทางการเงินเป็นตัวกำหนดสถานะของเรา และผู้คนจะขาดอะไรไปก็ได้ แต่ขาดเงินไม่ได้ต้องมีเงินเท่านั้นถึงจะมีความสุขทางวัตถุได้เป็นอย่างดี มีคนอื่นชื่นชมและอิจฉา และใช้ชีวิตอย่างมีศักดิ์ศรี  ฉันใช้ชีวิตตามค่านิยมและทรรศนะที่มีต่อชีวิตที่คลาดเคลื่อนเหล่านี้ และทำงานสายตัวแทบขาดตั้งแต่เช้าจรดค่ำเพื่อหาเงิน  ฉันไม่ยอมหยุดพักแม้ตอนที่ปวดกระดูกสันหลังส่วนเอวและกระดูกคอ และยังฝืนทำงานต่อไปทั้งที่แพ้แป้งสาลีอย่างหนัก  ฉันหาเงินได้บ้างและเพลิดเพลินกับผลประโยชน์ที่ได้จากเงิน เพื่อนบ้านและแม่สามีต่างก็ยิ้มแย้มทักทายฉัน และความฟุ้งเฟ้อของฉันก็ได้รับการตอบสนอง  แต่มีเพียงฉันเท่านั้นที่รู้ถึงความขมขื่นและความเจ็บปวดที่อยู่เบื้องหลังสิ่งเหล่านี้  ที่น่าเศร้าไปกว่านั้นคือ ฉันทำงานอย่างสุดชีวิตเพื่อหาเงิน แต่สุดท้ายฉันก็ไม่เหลืออะไรเลย  ไม่เพียงแค่นั้น สามีฉันยังถูกรุมเร้าด้วยความเจ็บป่วย ส่วนกระดูกคอและกระดูกสันหลังส่วนเอวของฉันก็ปวดร้าว  ความเจ็บปวดทั้งทางร่างกายและจิตวิญญาณของฉันไม่อาจบรรยายเป็นคำพูดได้ ทั้งหมดนี้เกิดจากการที่ฉันไล่ตามไขว่คว้าหาเงินทอง ชื่อเสียง และผลประโยชน์  ตอนนี้ฉันเพิ่งเข้าใจว่าเป้าหมายที่ฉันไล่ตามเสาะหาและมุมมองในการเอาชีวิตรอดของฉันนั้นผิด  กลอุบายของซาตานแฝงอยู่ในเรื่องทั้งหมดนี้  ซาตานแค่อยากให้ฉันทำงานหนักเพื่อหาเงินและใช้ชีวิตเพื่อเงินทอง ชื่อเสียง และผลประโยชน์  ด้วยวิธีนี้ ฉันจึงไม่สามารถมาอยู่เฉพาะพระพักตร์พระเจ้าและรับความรอดของพระองค์ได้  นี่คือเจตนาร้ายของซาตานอย่างแท้จริง  ฉันขอบคุณพระเจ้ามากที่พระองค์ทรงช่วยฉันให้รอด  ถ้าไม่ใช่เพราะการเชื่อในพระเจ้า ฉันก็คงจะทำงานหนักเพื่อหาเงินต่อไป และวันหนึ่งฉันอาจจะต้องเสียชีวิตเพราะเหตุนี้  ฉันขอบคุณสำหรับการเปิดโปงจากพระวจนะของพระเจ้าที่ช่วยให้ฉันเห็นเจตนาร้ายของซาตานได้อย่างชัดเจน นั่นคือการใช้เงินทอง ชื่อเสียง และผลประโยชน์มาทำร้ายฉันและทำให้ฉันเสื่อมทราม  ตอนนี้ ฉันแค่อยากเชื่อในพระเจ้าอย่างสุดจิตสุดใจและไล่ตามเสาะหาความจริง และไม่ถูกซาตานหลอกลวงอีกทั้งไม่ไล่ตามไขว่คว้าแต่เงินทองอีกต่อไป

บางครั้งฉันก็สงสัยว่า “ฉันทำงานหนักมากในช่วงหลายปีที่ผ่านมา แต่สุดท้ายฉันก็ไม่ได้อะไรเลยแถมยังเป็นหนี้ก้อนโต  ทำไมชีวิตฉันถึงได้เจ็บปวดขนาดนี้?”  ในการแสวงหา ฉันได้อ่านพระวจนะของพระเจ้าที่ว่า “ชะตากรรมของมนุษย์ถูกควบคุมโดยพระหัตถ์ของพระเจ้า  เจ้าไม่สามารถควบคุมตัวเจ้าเองได้ กล่าวคือ ต่อให้มนุษย์สาละวนทำธุระเพื่อตนเองอยู่เสมอ เขาก็ยังคงไม่สามารถควบคุมตัวเขาเองได้  หากเจ้าสามารถล่วงรู้จุดหมายปลายทางในอนาคตของเจ้าเอง หากเจ้าสามารถควบคุมชะตากรรมของเจ้าเองได้ เจ้าจะยังคงได้ชื่อว่าเป็นสิ่งมีชีวิตทรงสร้างอยู่อีกหรือ?… บั้นปลายของมนุษย์อยู่ในพระหัตถ์ของพระผู้สร้าง ดังนั้นมนุษย์จะสามารถควบคุมตัวเขาเองได้อย่างไรกัน?” (พระวจนะฯ เล่ม 1 การทรงปรากฏและพระราชกิจของพระเจ้า, การฟื้นฟูชีวิตที่ปกติของมนุษย์และการนำมนุษย์ไปสู่บั้นปลายอันดีงาม)  พระวจนะของพระเจ้าทำให้ฉันเข้าใจว่าชีวิตคนคนหนึ่งอยู่ในพระหัตถ์ของพระเจ้า  ไม่ว่าผู้คนจะทำงานหนักแค่ไหนหรือยุ่งวุ่นวายอย่างสุดชีวิตเพียงใด พวกเขาก็จะไม่มีวันได้ในสิ่งที่ต้องการหากพระเจ้าไม่ประทานให้ แม้พวกเขาจะสาละวนและคลำหาแค่ไหนก็ตาม  พอมองย้อนกลับไปตลอดหลายปีเหล่านั้น ฉันออกจากบ้านแต่เช้าและกลับดึกทุกวัน และฉันไม่สนว่าจะต้องทนทุกข์หรือเหนื่อยแค่ไหน ฉันแค่ทำงานหนักเพื่อหาเงินเพราะอยากมีชีวิตที่หรูหราและได้รับการชื่นชมจากคนอื่น  ฉันอยากเปลี่ยนชะตากรรมด้วยความสามารถของตัวเอง แต่สุดท้าย ฉันกับสามีก็ถูกรุมเร้าด้วยความเจ็บป่วยและสิ่งที่เราได้รับตอบแทนกลับมามีเพียงความว่างเปล่า  ตอนนี้ฉันตระหนักว่าเราควบคุมชีวิตตัวเองไม่ได้  เราจะหาเงินได้มากน้อยเพียงใด ไม่ได้ขึ้นอยู่กับการลงมือทำของเราเอง แต่ขึ้นอยู่กับอธิปไตยและการลิขิตไว้ล่วงหน้าของพระเจ้า  ในขณะเดียวกัน ฉันก็สัมผัสได้ถึงเจตนารมณ์อันเปี่ยมไปด้วยความอุตสาหะของพระเจ้า  ถ้าไม่ได้เผชิญกับความขมขื่นและความอับจนหนทางในชีวิตนี้ ฉันก็คงจะไม่ได้มาอยู่เฉพาะพระพักตร์พระเจ้า  ย้อนกลับไปเมื่อปี 2012 แม่ประกาศข่าวประเสริฐแห่งราชอาณาจักรของพระเจ้าให้ฉันฟัง แต่ฉันมัวแต่สนใจเรื่องหาเงินเลยไม่ได้ยอมรับ  เวลาผ่านไปอีกแปดปีกว่าฉันจะได้มาอยู่เฉพาะพระพักตร์พระเจ้า แต่พระเจ้าก็ไม่ได้ทรงทอดทิ้งฉันเพราะการขาดความรู้ความเข้าใจและความเป็นกบฏของฉัน  ความรักของพระเจ้ายิ่งใหญ่ยิ่งนัก!  ฉันควรยืนในตำแหน่งของสิ่งมีชีวิตทรงสร้างอย่างถูกควร และฝากฝังชีวิตที่เหลือไว้กับพระเจ้า โดยนบนอบต่ออธิปไตยและการจัดการเตรียมการของพระเจ้า  ตั้งแต่นั้นมา ฉันก็อ่านพระวจนะของพระเจ้าทุกครั้งที่มีเวลาว่าง และรู้สึกเติมเต็มมากในทุกๆ วัน

ต่อมา ฉันเช่าแผงเล็กๆ ในตลาดเช้าเพื่อขายถั่วคั่วเลี้ยงชีพ  แม้จะหาเงินไม่ได้มากเหมือนเมื่อก่อน แต่ฉันก็ไม่ได้ยุ่งขนาดนั้น และมีเวลาปฏิบัติหน้าที่  ฉันนึกถึงหนี้จากการลงทุนครั้งก่อนที่ยังจ่ายไม่หมด และฉันก็คิดจะขายบ้านเพื่อใช้หนี้ ฉันอธิษฐานถึงพระเจ้าและฝากฝังความยากลำบากเหล่านี้ไว้กับพระองค์  ต่อมา การขายบ้านก็ราบรื่นมาก และใช้หนี้ไปได้บางส่วน  ตั้งแต่นั้นมา ฉันก็ไปร่วมการชุมนุมหลังจากเก็บแผงทุกวัน แล้วก็กินและดื่มพระวจนะของพระเจ้ารวมถึงปฏิบัติหน้าที่กับพี่น้องชายหญิง

กลางเดือนกุมภาพันธ์ปี 2024 น้องชายโทรมาบอกว่าร้านของญาติกำลังจะเซ้ง  หักค่าใช้จ่ายแล้ว ฉันจะได้กำไรมากกว่า 100,000 หยวนต่อปี แถมยังไม่ต้องรีบจ่ายค่าเซ้งร้านด้วย ฉันสามารถเข้าไปเปิดร้านก่อนได้เลย แล้วค่อยจ่ายเงินตอนที่หาเงินได้แล้ว  พอได้ยินแบบนี้ ใจฉันก็เต้นแรง “ดีจังเลย  ร้านนี้เปิดมาสิบกว่าปีและมีฐานลูกค้าประจำ  ฉันไม่ต้องจ่ายเงินสักแดงในตอนแรกและทำเงินได้ทันทีที่รับช่วงต่อ  ถ้าฉันทำไปสักสองสามปี ไม่เพียงแต่จะใช้หนี้ได้หมด มีเงินจัดงานแต่งให้ลูกชาย และมีเงินไว้ใช้ตอนเกษียณ แต่ฉันยังค่อยๆ กลับไปใช้ชีวิตที่มีหน้ามีตาแบบนั้นได้อีกครั้ง”  แต่แล้วฉันก็ฉุกคิดขึ้นมาได้ว่า “ไม่นะ แบบนั้นไม่เท่ากับว่าฉันกลับไปใช้ชีวิตแบบเดิมหรอกเหรอ?  สุดท้ายแล้วฉันหลุดพ้นจากการทรมานของซาตานมาได้ ฉันกลับไปไม่ได้แล้ว  ถ้าต้องเลือกระหว่างการหาเงินกับการทำหน้าที่ ฉันขอเลือกหน้าที่”  ตอนนั้น ฉันนึกถึงพระวจนะของพระเจ้าบทตอนหนึ่งที่เคยอ่านในการชุมนุมครั้งก่อน ฉันเลยเปิดหาเพื่ออ่าน  พระเจ้าผู้ทรงมหิทธิฤทธิ์ตรัสว่า “การพอใจกับอาหารและเสื้อผ้า นี่เป็นเส้นทางที่ถูกต้องหรือไม่?  (นี่ถูกต้อง)  เหตุใดเส้นทางนี้จึงถูกต้อง?  คุณค่าของชีวิตของบุคคลเป็นเรื่องเกี่ยวกับอาหารและเสื้อผ้าหรือไม่?  (ไม่)  หากคุณค่าของชีวิตของบุคคลไม่เกี่ยวกับอาหารและเสื้อผ้าหรือความสุขสำราญในเนื้อหนัง เช่นนั้นวิชาชีพที่บุคคลหนึ่งทำก็ควรลุล่วงความต้องการที่จำเป็นสำหรับอาหารและเสื้อผ้าเท่านั้น ไม่ควรไปเกินขอบเขตนี้  จุดประสงค์เบื้องหลังการมีอาหารและเสื้อผ้าคืออะไร?  เพื่อให้มั่นใจว่าร่างกายสามารถอยู่รอดได้อย่างเป็นปกติ  จุดประสงค์ของการอยู่รอดคืออะไร?  นั่นไม่ใช่เพื่อเห็นแก่ความสุขสำราญทางเนื้อหนัง และไม่ใช่เห็นแก่การสุขสำราญในครรลองของชีวิตและแน่นอนว่า นั่นไม่ใช่เพื่อเห็นแก่การสุขสำราญในสิ่งทั้งปวงที่มนุษย์ได้รับประสบการณ์ในชีวิต  ทั้งหมดนี้ไม่สำคัญ  แล้วอะไรเล่าสำคัญที่สุด?  อะไรคือสิ่งมีค่าที่สุดที่บุคคลหนึ่งควรทำ?  (คนคนหนึ่งควรเดินบนเส้นทางแห่งการเชื่อในพระเจ้าและการไล่ตามเสาะหาความจริง แล้วก็ลุล่วงหน้าที่ของตน)  ไม่ว่าเจ้าเป็นบุคคลประเภทใด เจ้าก็คือสิ่งมีชีวิตที่ทรงสร้าง  สิ่งมีชีวิตที่ทรงสร้างควรทำสิ่งที่พวกเขาถูกหมายให้ทำ—นี่คือสิ่งที่มีคุณค่า  แล้วอะไรคือสิ่งที่สิ่งมีชีวิตที่ทรงสร้างทำแล้วมีคุณค่า?  ทุกสิ่งมีชีวิตที่ทรงสร้างมีภารกิจที่พระผู้สร้างไว้วางพระทัยมอบหมายแก่พวกเขา ภารกิจที่พวกเขาถูกหมายให้ลุล่วง  พระเจ้าได้ทรงกำหนดโชคชะตาของชีวิตของแต่ละบุคคล  ไม่ว่าโชคชะตาของชีวิตพวกเขาจะเป็นอะไรก็ตาม นั่นก็คือสิ่งที่พวกเขาควรทำ  หากเจ้าทำได้ดี เช่นนั้นเมื่อเจ้ายืนอยู่เฉพาะพระพักตร์พระเจ้าเพื่อบอกเล่าเรื่องราว พระเจ้าจะทรงให้คำตอบที่น่าพึงพอใจ  พระองค์จะตรัสว่าชีวิตของเจ้าได้ถูกใช้ไปอย่างมีคุณค่าและผลิดอกออกผล ว่าเจ้าได้แปลงพระวจนะของพระเจ้าไปเป็นชีวิตของเจ้า และว่าเจ้าเป็นสิ่งมีชีวิตที่ทรงสร้างซึ่งมีคุณสมบัติเหมาะสม  อย่างไรก็ตามหากชีวิตของเจ้าแค่เกี่ยวกับการดำรงชีวิต การดิ้นรน และการลงทุนเพื่อเห็นแก่อาหาร เสื้อผ้า ความยินดี และความสุข เช่นนั้นเมื่อสุดท้ายแล้วเจ้ายืนอยู่เฉพาะพระพักตร์พระเจ้า พระองค์จะทรงถามว่า ‘เจ้าลุล่วงภารกิจและกิจของชีวิตนี้ที่เราได้มอบให้เจ้าไปมากเพียงใดแล้ว?’  เจ้าก็จะคำนวณทั้งหมดรวมกันและพบว่าพลังงานและเวลาของชีวิตนี้ถูกใช้ไปกับอาหาร เสื้อผ้า และความบันเทิง  นั่นดูเหมือนเจ้าไม่ได้ทำอะไรมากมายนักกับความเชื่อในพระเจ้าของเจ้า เจ้ายังไม่ได้ลุล่วงหน้าที่ของเจ้า เจ้ายังไม่ได้ยืนหยัดไปจนถึงปลายทาง และเจ้ายังไม่ได้ดำเนินการอุทิศของตน  เมื่อคำถึงถึงการไล่ตามเสาะหาความจริง แม้เจ้ามีความเต็มใจที่จะไล่ตามเสาะหาความจริงอยู่บ้าง แต่เจ้าก็ยังไม่ได้จ่ายราคาไปมากนัก และเจ้าก็ยังไม่ได้รับสิ่งใดเลย  ในข้อทดสอบขั้นสุดท้ายนั้น พระวจนะของพระเจ้าก็ยังไม่ได้กลายมาเป็นชีวิตของเจ้า และเจ้าก็ยังเป็นซาตานตนเดิม  วิธีการของเจ้าสำหรับการปฏิบัติตนและการมองสิ่งทั้งหลายล้วนอยู่บนพื้นฐานของมโนคติอันหลงผิดกับความคิดฝันแบบมนุษย์และอุปนิสัยอันเสื่อมทรามของซาตาน  เจ้ายังคงต่อต้านพระเจ้าอย่างสิ้นเชิงและเข้ากันไม่ได้กับพระองค์  ในกรณีนั้น เจ้าจะถูกทำให้เปลี่ยนไปจนไร้ประโยชน์ และพระเจ้าจะไม่ต้องประสงค์ในตัวเจ้าอีกต่อไป  นับจากจุดนี้ เจ้าจะไม่ใช่สิ่งมีชีวิตที่ทรงสร้างของพระเจ้าอีกต่อไป  นั่นช่างเป็นสิ่งที่น่าเวทนานัก!  เพราะฉะนั้นไม่ว่าเจ้าประกอบวิชาชีพอะไร ตราบที่วิชาชีพนั้นถูกกฎหมาย พระเจ้าก็ทรงจัดการเตรียมการและลิขิตวิชาชีพนั้นไว้ล่วงหน้า  แต่นั่นไม่ได้หมายความว่าพระเจ้าทรงเกื้อหนุนหรือหนุนใจเจ้าให้หาเงินมากขึ้นและขึ้นไปสู่ความเด่นดังในอาชีพการงานที่เจ้าได้รับทำ  พระเจ้าไม่ทรงเห็นชอบกับการนี้ และพระองค์ก็ไม่เคยทรงพึงปรารถนาการนี้จากเจ้า  ยิ่งไปกว่านั้นพระเจ้าก็ยังจะไม่มีวันทรงใช้วิชาชีพที่เจ้าทำมาผลักให้เจ้าเข้าหาทางโลก ส่งมอบเจ้าให้กับซาตาน หรืออนุญาตให้เจ้าไล่ตามไขว่คว้าชื่อเสียงและกำไรไปตามแต่ใจ  แทนที่จะเป็นเช่นนั้น พระเจ้าทรงอนุญาตให้เจ้าจัดการแก้ไขความต้องการที่จำเป็นของเจ้าสำหรับอาหารและเสื้อผ้าโดยผ่านทางวิชาชีพที่เจ้าทำ—ก็เท่านั้นเอง  ที่นอกจากนั้นก็คือ ภายในพระวจนะของพระเจ้า พระองค์ได้ตรัสบอกเจ้าไว้แล้วถึงสิ่งทั้งหลาย อาทิ สิ่งเป็นหน้าที่ของเจ้า สิ่งที่เป็นภารกิจของเจ้า สิ่งที่เจ้าควรไล่ตามเสาะหา และสิ่งที่เจ้าควรใช้ชีวิตตาม  เหล่านี้คือค่านิยมที่เจ้าควรใช้ชีวิตตามและคือเส้นทางที่เจ้าควรเดินไปจนตลอดชีวิตของเจ้า… เพราะฉะนั้นในเรื่องของอาชีพการงานจึงสำคัญยิ่งยวดที่จะพอใจกับอาหารและเสื้อผ้า  หากเจ้าไม่สามารถมองประเด็นนี้อย่างชัดเจน เจ้าอาจจะสูญเสียหน้าที่และเสี่ยงที่จะเสียโอกาสในการได้รับการช่วยให้รอด” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (20))  หลังจากอ่านพระวจนะของพระเจ้า ฉันก็เข้าใจว่าคนเราควรพอใจกับการมีแค่อาหารและเสื้อผ้าก็พอ  ผู้คนเกิดมาบนโลกนี้ไม่ได้เพื่อความสุขทางเนื้อหนัง แต่เพื่อทำหน้าที่ของตนในฐานะสิ่งมีชีวิตทรงสร้าง  พอนึกย้อนไปถึงช่วงปีที่ทำงานหนักเพื่อหาเงิน มันเกือบจะเอาชีวิตฉันไปแล้ว และเป็นพระเจ้านี่เองที่ทรงช่วยฉันให้รอดจากการทรมานของซาตาน  ด้วยการได้มายังพระนิเวศของพระเจ้าเพื่อชุมนุมและอ่านพระวจนะของพระเจ้า ฉันจึงเข้าใจว่าผู้คนควรไล่ตามเสาะหาสิ่งใดเพื่อที่จะสัมฤทธิ์ชีวิตที่มีความหมายที่สุด ฉันรู้สึกผ่อนคลายในใจมาก  นี่คือสิ่งที่ไม่สามารถหาซื้อได้ด้วยเงินทอง ชื่อเสียง หรือผลประโยชน์  เงินที่หาได้จากการขายถั่วคั่วตอนนี้อาจไม่มาก แต่มันก็พอให้ฉันประทังชีวิต และเมื่อกลับบ้านฉันก็ยังเข้าร่วมการชุมนุมและทำหน้าที่ได้  ถ้าฉันไปทำร้าน ฉันจะมีเวลาเชื่อในพระเจ้าและทำหน้าที่ได้ยังไง?  นั่นไม่เท่ากับว่าฉันต้องละทิ้งหน้าที่และกลับไปใช้วิถีชีวิตแบบเดิมหรอกหรือ?  ฉันไม่อาจใช้ชีวิตเพื่อเงินทอง ชื่อเสียง หรือผลประโยชน์ได้อีกแล้ว นั่นจะเป็นการขุดหลุมฝังศพตัวเอง  ฉันต้องตั้งใจฟังพระวจนะของพระเจ้าและลุล่วงหน้าที่ของสิ่งมีชีวิตทรงสร้าง โดยพอใจแค่มีอาหารและเสื้อผ้าเพียงพอ  ด้วยวิธีนี้เท่านั้นชีวิตถึงจะมีความหมาย  ดังนั้น ฉันจึงปฏิเสธน้องชายไปอย่างเด็ดขาด

ตอนนี้ฉันยุ่งอยู่กับหน้าที่แทบทั้งวัน และฉันก็รู้สึกผ่อนคลายในใจมาก  มันไม่เหมือนเมื่อก่อน ตอนที่ฉันใช้ชีวิตเพื่อเงินทอง ชื่อเสียง และผลประโยชน์ แล้วก็รู้สึกทุกข์ทรมานและหมดหนทางอย่างที่สุด  ขอบคุณพระเจ้าสำหรับความรอดของพระองค์!


62. ตอนนี้ฉันปฏิบัติต่ออุปสรรคและความล้มเหลวอย่างถูกต้องได้แล้ว

โดยเฉียวซิน ประเทศจีน

ในเดือนพฤษภาคม ปี 2024 ฉันฝึกฝนการเขียนคำเทศนาในคริสตจักร  ตอนแรก ฉันก็พบความลำบากยากเย็นอยู่บ้าง รู้สึกว่าเพราะความเข้าใจในความจริงของฉันตื้นเขิน จึงเขียนได้ไม่ดี  พี่น้องหญิงที่ฉันร่วมงานด้วยมาสามัคคีธรรมกับฉันและให้กำลังใจฉัน ทั้งยังแบ่งปันแนวทางดีๆ ให้กับฉันด้วย  ต่อมา เมื่อเขียนคำเทศนา ฉันก็แสวงหาความจริงที่เกี่ยวข้อง พอเข้าใจความจริงอย่างถ่องแท้ ฉันก็ไตร่ตรองว่าจะเขียนคำเทศนาอย่างไร และฉันก็เขียนเสร็จอย่างรวดเร็ว  ฉันมีความสุขและขอบคุณการชี้แนะของพระเจ้ามาก  สองวันต่อมา ผู้ดูแลเขียนถึงฉัน บอกว่าคำเทศนาของฉันได้รับเลือก และบอกว่าฉันมีขีดความสามารถที่ดีและมีแนวคิดอยู่บ้าง ฉันทั้งประหลาดใจและดีใจ  ฉันเพิ่งเริ่มฝึกฝน และคำเทศนาแรกที่ฉันเขียนก็ได้รับเลือก  พี่น้องหญิงบางคนที่อยู่รอบตัวฉันเขียนคำเทศนามาหลายบทแล้ว แต่ก็ไม่มีบทไหนของพวกเธอได้รับเลือกเลย ฉันจึงรู้สึกว่าตัวเองคงพิเศษจริงๆ ไม่กี่วันต่อมา ฉันบังเอิญได้อ่านจดหมายที่ผู้ดูแลเขียนถึงเหล่าผู้นำ  จดหมายกล่าวว่า “เฉียวซินค่อนข้างกระตือรือร้นในการเขียนคำเทศนา และเป็นคนที่มีแนวคิดและมีขีดความสามารถ และพวกเรากำลังเตรียมที่จะบ่มเพาะเธอ”  แม้จะไม่ใช่เรื่องใหญ่โตอะไร แต่ฉันรู้สึกเหมือนตัวเองกลายเป็นจุดสนใจของทุกคน และรู้สึกว่าตัวเองแตกต่างจากพี่น้องชายหญิงคนอื่นๆ  ฉันนึกถึงเมื่อปีที่แล้ว ที่ฉันเขียนบทความหลายชิ้นภายในหนึ่งสัปดาห์ และในไม่ช้าก็เป็นที่สังเกตของผู้ดูแล ผู้ดูแลบอกว่าฉันมีความสามารถในการเขียนและมอบหมายให้ฉันทำหน้าที่ด้านข้อเขียน  ตอนนี้ หลังจากเพิ่งเริ่มฝึกเขียนคำเทศนา ฉันก็เป็นที่สังเกตอีกครั้งของผู้ดูแลอีกคน ฉันคิดในใจว่า “ไม่ว่าจะไปที่ไหน ฉันก็ได้รับความสนใจได้ ดูเหมือนว่าฉันจะมีขีดความสามารถและความสามารถด้านการเขียนจริงๆ!”  หลังจากนี้ ฉันก็รู้สึกว่าตัวเองแตกต่างจากคนอื่นๆ  ฉันคิดว่า “ฉันต้องหมั่นฝึกฝน และทำให้คำเทศนาแต่ละบทดีกว่าบทที่แล้ว เพื่อที่ฉันจะสามารถเขียนคำเทศนาที่ได้มาตรฐานในเวลาอันสั้นที่สุด แบบนั้น ทุกคนจะต้องยิ่งยกย่องและชื่นชมฉันมากขึ้นแน่ๆ”  ต่อมา ฉันกระตือรือร้นในการเขียนคำเทศนามาก และเขียนคำเทศนาสองบทติดต่อกัน ซึ่งฉันส่งให้ผู้ดูแล ผู้ดูแลก็มักจะเขียนจดหมายมาให้กำลังใจฉันบ่อยๆ และระหว่างบรรทัด ฉันสัมผัสได้ว่าผู้ดูแลใส่ใจและให้ความสำคัญกับฉัน ภายในฉันรู้สึกมีความสุขมาก และฉันใช้ชีวิตอย่างอิ่มอกอิ่มใจ

ไม่นานหลังจากนั้น ฉันได้รับข้อเสนอแนะเกี่ยวกับคำเทศนาที่ฉันเขียน ฉันเปิดไฟล์และเห็นว่ามีปัญหามากมายที่เหล่าผู้นำทำเครื่องหมายไว้ บางส่วนของการสามัคคีธรรมไม่ชัดเจน และส่วนอื่นๆ ก็ออกนอกประเด็น…  ฉันรู้สึกหมดกำลังใจและท้อแท้อย่างมาก  ฉันคิดว่า “ตามหลักเหตุผลแล้ว ในเมื่อฉันมีความสามารถด้านการเขียน คำเทศนาของฉันก็ควรจะดีขึ้นทุกครั้ง และฉันควรจะก้าวหน้าอย่างเห็นได้ชัด แล้วทำไมฉันกลับถดถอยล่ะ? เหล่าผู้นำจะคิดกับฉันยังไง? พวกเขาจะคิดว่ามองฉันผิดไป ว่าจริงๆ แล้วฉันไม่มีขีดความสามารถแบบนี้หรือเปล่า?” ยิ่งคิดฉันก็ยิ่งคิดลบ และไม่มีแก่ใจจะไตร่ตรองปัญหาที่เหล่าผู้นำหยิบยกขึ้นมาอีกต่อไป  ฉันตระหนักว่าสภาวะของฉันไม่ถูกต้อง จึงมองหาพระวจนะของพระเจ้ามาอ่าน และฉันก็ได้เห็นบทตอนนี้ที่ว่า “ขออย่าให้บุคคลใดคิดว่าตัวพวกเขาเองนั้นสมบูรณ์แบบ โดดเด่น ประเสริฐ หรือแตกต่างจากผู้อื่นอย่างชัดแจ้ง ทั้งหมดนี้เกิดขึ้นจากอุปนิสัยที่โอหังและความไม่รู้เท่าทันของมนุษย์  การคิดว่าตนเองเหนือกว่าผู้อื่นอยู่เสมอ—นี่เกิดจากอุปนิสัยอันโอหัง การไม่เคยสามารถยอมรับข้อบกพร่องของพวกเขา ไม่เคยสามารถเผชิญหน้าความผิดพลาดและความล้มเหลวของพวกเขา—นี่เกิดจากอุปนิสัยอันโอหัง การไม่ยอมให้ข้อดีของผู้อื่นล้ำหน้าหรือเหนือกว่าของพวกเขาเอง—นี่เกิดจากอุปนิสัยอันโอหัง การไม่ยอมให้ผู้อื่นเหนือกว่าหรือดีกว่าพวกเขา—นี่เกิดจากอุปนิสัยอันโอหัง การไม่ยอมให้ผู้อื่นมีความคิด ข้อเสนอแนะ และทัศนะที่ดีกว่าพวกเขา และเมื่อพวกเขาค้นพบว่าผู้อื่นเก่งกว่าพวกเขา ก็กลายเป็นคิดลบ ไม่ปรารถนาที่จะพูดจา รู้สึกคับแค้นใจและหม่นหมอง และกลายเป็นอารมณ์ไม่ดี—ทั้งหมดนี้เกิดจากอุปนิสัยอันโอหัง  อุปนิสัยอันโอหังสามารถทำให้เจ้าปกป้องความมีหน้ามีตาของเจ้า ไม่สามารถยอมรับการแก้ไขจากผู้อื่น ไม่สามารถเผชิญหน้าข้อบกพร่องของเจ้า และไม่สามารถยอมรับความล้มเหลวและความผิดพลาดของเจ้าเอง  ที่มากกว่านั้นก็คือเมื่อใครบางคนดีกว่าเจ้า นั่นก็สามารถทำให้ความเกลียดและความอิจฉาริษยาผุดขึ้นมาในหัวใจของเจ้า และเจ้าสามารถรู้สึกว่าถูกจำกัดควบคุมจนถึงขั้นที่เจ้าไม่ปรารถนาที่จะทำหน้าที่ของเจ้า และกลายเป็นสุกเอาเผากินในการปฏิบัติหน้าที่  อุปนิสัยที่โอหังสามารถทำให้พฤติกรรมและวิธีปฏิบัติเหล่านี้เกิดขึ้นในตัวเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หลักธรรมที่คนเราควรใช้นำทางการประพฤติตน)  หลังจากอ่านพระวจนะของพระเจ้า ฉันก็ตระหนักว่าการที่ฉันไล่ตามไขว่คว้าความสมบูรณ์แบบและการโดดเด่นเหนือผู้อื่น รวมถึงการที่ฉันปฏิเสธที่จะยอมรับการชี้แนะของเหล่าผู้นำเรื่องปัญหาของฉัน เป็นเพราะฉันถูกควบคุมโดยอุปนิสัยที่โอหัง เมื่อได้ยินว่าคำเทศนาที่ตัวเองเขียนได้รับเลือก และผู้ดูแลบอกว่าฉันมีขีดความสามารถ ฉันก็เริ่มทะนงตน และคิดว่าตัวเองไม่ใช่คนธรรมดา แต่เป็นคนที่มีขีดความสามารถและมีความสามารถด้านการเขียน ฉันเริ่มกำหนดให้ตัวเองจัดการให้คำเทศนาของฉันดีกว่าของคนอื่น และรู้สึกว่าไม่น่ามีปัญหามากนัก เพราะเมื่อนั้นเท่านั้นถึงจะสมชื่อผู้มีความสามารถด้านการเขียน ดังนั้น เมื่อใดก็ตามที่ฉันเผชิญอุปสรรค ฉันจะคิดลบและไม่สามารถมองตัวเองอย่างถูกควร ในความเป็นจริง การมีปัญหาในคำเทศนาที่เขียนขึ้นเป็นเรื่องปกติมาก และเป็นไปไม่ได้ที่จะรู้และทำได้ทุกอย่างเมื่อเริ่มทำหน้าที่นี้ และไม่ทำผิดพลาดเลย  การเรียกร้องเช่นนั้นกับตัวเองไม่สอดคล้องกับความเป็นจริง  ยิ่งไปกว่านั้น เหล่าผู้นำชี้ให้เห็นปัญหาของฉันเพื่อช่วยให้ฉันค้นพบข้อบกพร่องของตัวเอง เรียนรู้ที่จะแก้ไขและเติบโต แต่เมื่อเผชิญอุปสรรค ฉันกลับคิดลบและไม่สามารถเผชิญหน้ากับข้อบกพร่องของตัวเองได้อย่างถูกต้อง ฉันยกตัวเองสูงเกินไป และฉันก็โอหังอย่างแท้จริง!  หลังจากคิดเรื่องนี้ ฉันก็เต็มใจที่จะยอมรับการชี้แนะและความช่วยเหลือของเหล่าผู้นำ และมุ่งเน้นไปที่การแสวงหาและไตร่ตรองหลักธรรมความจริงที่เกี่ยวข้องขณะเขียนคำเทศนา เพื่อป้องกันไม่ให้เกิดความเบี่ยงเบนและข้อผิดพลาดเช่นนี้อีก

หลังจากนั้น ฉันก็สงบใจและศึกษาหลักธรรมที่เกี่ยวข้อง และสามารถเข้าใจบางสิ่งได้ระหว่างการศึกษา  แต่เมื่อเป็นเรื่องการเขียน ฉันยังพบความลำบากยากเย็นอยู่บ้าง และรู้สึกว่าการเขียนคำเทศนาที่ได้มาตรฐานนั้นไม่ใช่เรื่องง่าย เมื่อเวลาผ่านไป ฉันพบว่าตัวเองยังไม่มีแนวคิดอะไรเลย และเริ่มรู้สึกท้อแท้ โดยคิดในใจว่า “ถ้าฉันเขียนคำเทศนาดีๆ ไม่ได้ล่ะ? เหล่าผู้นำจะมองฉันยังไง? พวกเขาจะพูดว่า ‘ปรากฏว่าขีดความสามารถของเฉียวซินต่ำจริงๆ แถมเธอไม่เข้าใจความจริง’ หรือเปล่า?” พอคิดแบบนี้ ฉันก็กังวล และพอจะศึกษาต่อ ฉันก็ว่อกแว่กและเอาแต่ง่วงเหงาหาวนอน ตอนกลางคืน พอพยายามจะนอน ฉันก็อดถอนหายใจไม่ได้ พลิกตัวไปมานอนไม่หลับ  ฉันอยากจะเขียนคำเทศนาดีๆ ให้เสร็จเร็วๆ จริงๆ เพื่อที่จะได้เอาไปให้ทุกคนดู และจะได้กอบกู้ภาพลักษณ์ของตัวเอง แต่ยิ่งคิดว่าต้องเขียนให้ดี ฉันก็ยิ่งรู้สึกกดดัน เช้าวันต่อมา ฉันตื่นขึ้นมาด้วยความรู้สึกหมดเรี่ยวแรงและเริ่มปวดหัว  ฉันไตร่ตรองทั้งวันแต่ก็ยังคิดอะไรไม่ออก และรู้สึกเหมือนมีหินก้อนหนักทับอยู่ ทำให้หายใจลำบาก  พี่น้องหญิงที่ฉันร่วมงานด้วยอยากจะศึกษาหลักธรรมร่วมกับฉัน แต่ฉันไม่มีแก่ใจจะทำ

ต่อมา ฉันก็เปิดใจกับเธอเรื่องสภาวะที่ฉันเป็นมาในช่วงสองสามวันหลัง และเธอก็อ่านพระวจนะของพระเจ้าบทตอนหนึ่งให้ฉันฟัง พระเจ้าผู้ทรงมหิทธิฤทธิ์ตรัสว่า “ซาตานจึงใช้ชื่อเสียงและผลประโยชน์มาควบคุมความคิดของมนุษย์ ทำให้ผู้คนนึกถึงแต่สองสิ่งนี้เท่านั้น  พวกเขาต่อสู้ดิ้นรนเพื่อชื่อเสียงและผลประโยชน์ ทนทุกข์จากความยากลำบากเพื่อชื่อเสียงและผลประโยชน์ สู้ทนความอัปยศอดสูและยอมแบกรับภาระอันหนักอึ้งก็เพื่อชื่อเสียงและผลประโยชน์ พลีอุทิศทุกสิ่งที่พวกเขามีเพื่อชื่อเสียงและผลประโยชน์ และพวกเขาจะได้ข้อสรุปหรือการตัดสินใจอันใดก็เพื่อเห็นแก่ชื่อเสียงและผลประโยชน์  ซาตานล่ามผู้คนไว้กับโซ่ตรวนที่มองไม่เห็นก็ด้วยวิธีนี้ และเมื่อใส่โซ่ตรวนเหล่านี้แล้ว พวกเขาก็ไม่มีทั้งความสามารถและความกล้าที่จะหลุดเป็นอิสระ  พวกเขาแบกโซ่ตรวนเหล่านี้ไว้โดยไม่รู้ตัว และลากเท้าต่อไปข้างหน้าด้วยความลำบากยากเย็นอย่างยิ่ง  และเพื่อชื่อเสียงและผลประโยชน์นี้ มวลมนุษย์จึงออกห่างจากพระเจ้าและทรยศพระองค์ ทั้งยังเลวลงเรื่อยๆ  คนรุ่นแล้วรุ่นเล่าจึงถูกทำลายในท่ามกลางชื่อเสียงและผลประโยชน์ของซาตานด้วยวิธีนี้นี่เอง  ทีนี้ พอมองดูการกระทำทั้งหลายของซาตาน สิ่งจูงใจส่อแววร้ายทั้งหลายของมันไม่น่ารังเกียจอย่างถึงที่สุดหรอกหรือ?  บางทีวันนี้พวกเจ้าอาจจะยังไม่สามารถมองทะลุถึงแรงจูงใจอันร้ายกาจของซาตาน เพราะพวกเจ้าคิดไปว่าชีวิตย่อมจะไร้ความหมายหากไม่มีชื่อเสียงและผลประโยชน์ และพวกเจ้าก็นึกว่าหากผู้คนทิ้งชื่อเสียงและผลประโยชน์ไว้ข้างหลัง พวกเขาจะไม่สามารถเห็นหนทางข้างหน้าได้อีกต่อไป ไม่สามารถเห็นเป้าหมายของพวกเขาได้อีกต่อไป และอนาคตของพวกเขาก็จะมืดมน คลุมเครือ และหม่นมัว  แต่ทว่าวันหนึ่งพวกเจ้าทั้งหมดจะตระหนักรู้อย่างช้าๆ ว่าชื่อเสียงและผลประโยชน์คือโซ่ตรวนอันมหึมาที่ซาตานใช้ล่ามมนุษย์เอาไว้  เมื่อวันนั้นมาถึง เจ้าจะต่อต้านการควบคุมของซาตานอย่างสิ้นเชิงและขัดขืนโซ่ตรวนที่ซาตานใช้ล่ามเจ้าเอาไว้โดยสมบูรณ์  เมื่อถึงเวลาที่เจ้าอยากเป็นอิสระจากทุกสิ่งที่ซาตานปลูกฝังเอาไว้ในตัวเจ้า เมื่อนั้นเจ้าจึงจะแยกทางกันอย่างเด็ดขาดกับซาตาน และเจ้าจะเกลียดทุกสิ่งที่ซาตานนำมาให้เจ้าอย่างแท้จริง  เมื่อนั้นเท่านั้นเจ้าจึงจะมีความรักและการโหยหาที่แท้จริงต่อพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  หลังจากได้ฟังพระวจนะของพระเจ้า ฉันก็รู้สึกว่าหัวใจกระจ่างขึ้นมาทันที ฉันตระหนักว่าความรู้สึกอึดอัดใจในช่วงสองสามวันที่ผ่านมานี้เป็นเพราะฉันถูกจำกัดและผูกมัดโดยชื่อเสียง ผลประโยชน์ และสถานะ ตอนแรก ผู้ดูแลบอกว่าฉันมีขีดความสามารถที่ดีและคำเทศนาที่ฉันเขียนค่อนข้างดี ฉันเริ่มอิ่มอกอิ่มใจ รู้สึกว่าตัวเองมีความสามารถพิเศษด้านการเขียน ฉันจึงทุ่มเทความพยายามมากขึ้นในการเขียนคำเทศนา โดยหวังว่าจะได้รับการยกย่องและชื่นชมจากผู้อื่น แต่ทว่า เมื่อมีคนชี้ให้เห็นปัญหามากมายในคำเทศนาสองบทที่ฉันเขียน ฉันก็กังวลว่าคนอื่นจะดูถูกฉัน และไม่คิดว่าฉันเป็นคนที่มีขีดความสามารถและความสามารถอีกต่อไป ฉันจึงไม่สามารถสงบใจเพื่อไตร่ตรองปัญหาที่เหล่าผู้นำชี้ให้เห็น ทั้งยังไม่ได้ศึกษาหลักธรรมหรือแสวงหาความจริงเพื่อแก้ไขข้อบกพร่องของตัวเอง  ฉันแค่อยากเขียนคำเทศนาดีๆ ให้เสร็จเร็วๆ เพื่อกอบกู้ภาพลักษณ์ของตัวเอง แต่ทว่า ยิ่งฉันวิตกกังวล ฉันก็ยิ่งคิดไม่ออก และความคิดของฉันก็ยิ่งขุ่นมัว และหลังจากทำงานมาทั้งวัน ฉันก็ยังไม่คืบหน้าเลย ฉันจำได้ว่าตอนที่เริ่มเขียนคำเทศนา แม้จะมีความลำบากยากเย็นมากมาย ฉันก็มีหัวใจบริสุทธิ์ที่พึ่งพาพระเจ้า ฉันศึกษาและแสวงหาพระวจนะของพระเจ้าที่เกี่ยวข้องเพื่อไตร่ตรองอย่างแท้จริง และพระเจ้าก็ทรงให้ความรู้แจ้งและทรงชี้แนะฉัน ดังนั้น ตอนที่ฉันเขียน ฉันจึงมีแนวคิดอยู่บ้าง แต่ตอนนี้ ฉันคิดถึงแต่ความทะนงตนและสถานะของตัวเอง และความคิดที่จะพยายามรักษาภาพลักษณ์ที่ดีในสายตาผู้อื่นก็ทำให้ฉันกินไม่ได้นอนไม่หลับ รู้สึกวิงเวียนและมึนศีรษะ และทำให้ฉันไม่สามารถจดจ่อกับการเขียนคำเทศนาได้ หัวใจของฉันถูกชื่อเสียงและผลประโยชน์ควบคุมโดยสิ้นเชิง ถ้าฉันไม่พลิกสภาวะนี้ ฉันก็จะยังคงใช้ชีวิตอยู่ในความมืดและความเจ็บปวดที่เกินจะทนต่อไป และเมื่อเวลาผ่านไป ฉันก็จะสูญเสียพระราชกิจของพระวิญญาณบริสุทธิ์หรือแม้กระทั่งสูญเสียหน้าที่นี้ไป  จากนั้นฉันก็อธิษฐานถึงพระเจ้าว่า “ข้าแต่พระเจ้า ข้าพระองค์ไม่อยากใช้ชีวิตอยู่ในสภาวะของการไล่ตามไขว่คว้าชื่อเสียงและสถานะ แต่ข้าพระองค์ไม่รู้ว่าจะแก้ไขอย่างไร โปรดทรงให้ความรู้แจ้งและทรงชี้แนะข้าพระองค์ด้วยเถิด เพื่อที่ข้าพระองค์จะสามารถก้าวออกจากสภาวะที่ผิดนี้และทำหน้าที่ของข้าพระองค์ได้ดี”

เช้าวันต่อมา พี่น้องหญิงของฉันอ่านพระวจนะของพระเจ้าให้ฉันฟังสองสามบทตอน และมีบทตอนหนึ่งที่ช่วยฉันได้มาก  พระเจ้าผู้ทรงมหิทธิฤทธิ์ตรัสว่า “ทุกคนรู้ว่า การที่คนคนหนึ่งคิดยกย่องตนเองเพียงเพราะพวกเขาสัมฤทธิ์ผลบางอย่างในหน้าที่ได้นั้นเป็นเรื่องไม่ดี  แล้วเหตุใดผู้คนจึงยังมีแนวโน้มในการคิดยกย่องตนเองอยู่?  ส่วนหนึ่งเป็นเพราะความโอหังและความตื้นเขินของผู้คน  มีเหตุผลอื่นอีกหรือไม่?  (เพราะผู้คนไม่ตระหนักว่าพระเจ้าทรงนำพวกเขาให้สัมฤทธิ์ผลลัพธ์เหล่านี้  พวกเขาคิดว่าตนเองสมควรได้รับความดีความชอบทั้งหมด อีกทั้งคิดว่าตนมีต้นทุน ดังนั้นพวกเขาจึงคิดยกย่องตนเอง  อันที่จริงหากไร้ซึ่งพระราชกิจของพระเจ้า ผู้คนก็ไม่สามารถทำสิ่งใดได้ แต่พวกเขาไม่อาจมองเห็นเรื่องนี้)  คำกล่าวนี้ถูกต้อง และยังเป็นใจกลางของปัญหานี้ด้วย  หากผู้คนไม่รู้จักพระเจ้าและไม่มีพระวิญญาณบริสุทธิ์ทรงให้ความรู้แจ้งแก่พวกเขา พวกเขาจะคิดเสมอว่าตนเองสามารถทำสิ่งใดก็ได้  ดังนั้น หากพวกเขามีต้นทุนในครอบครอง พวกเขาก็สามารถกลายเป็นคนโอหังและคิดยกย่องตนเองได้ ระหว่างปฏิบัติหน้าที่นั้น พวกเจ้าสัมผัสถึงการทรงนำของพระเจ้าและการให้ความรู้แจ้งของพระวิญญาณบริสุทธิ์ได้หรือไม่?  (สัมผัสได้)  หากเจ้าสามารถสัมผัสได้ถึงพระราชกิจของพระวิญญาณบริสุทธิ์ แต่ยังคงคิดยกย่องตนเอง และคิดว่าเจ้ามีความเป็นจริง เช่นนั้นแล้ว เกิดอะไรขึ้นในจุดนี้หรือ?  (เมื่อการปฏิบัติหน้าที่ของพวกเราเกิดผลลัพธ์อยู่บ้าง พวกเราย่อมคิดว่าความดีความชอบครึ่งหนึ่งเป็นของพระเจ้า และอีกครึ่งหนึ่งเป็นของพวกเรา  พวกเราเชิดชูการให้ความร่วมมือของตนเองอย่างไร้ขอบเขต คิดไปว่าไม่มีสิ่งใดสำคัญกว่าความร่วมมือของพวกเรา และคิดว่าหากไร้ซึ่งสิ่งนี้ การให้ความรู้แจ้งของพระเจ้าก็ย่อมเป็นไปไม่ได้)  แล้วเหตุใดพระเจ้าจึงทรงให้ความรู้แจ้งแก่เจ้า?  พระเจ้าทรงให้ความรู้แจ้งแก่ผู้อื่นเช่นกันได้หรือไม่?  (ได้)  เมื่อพระเจ้าทรงให้ความรู้แจ้งแก่ใครบางคน สิ่งนี้ย่อมเป็นเพราะพระคุณของพระเจ้า  แล้วความร่วมมืออันน้อยนิดในส่วนของเจ้าคือสิ่งใด?  สิ่งนั้นเป็นความดีความชอบที่เจ้าสมควรได้ หรือเป็นหน้าที่และความรับผิดชอบของเจ้า?  (เป็นหน้าที่และความรับผิดชอบของพวกเรา)  เมื่อเจ้าตระหนักว่านี่เป็นหน้าที่และความรับผิดชอบของเจ้า เช่นนั้นแล้ว เจ้าย่อมมีชุดความคิดที่ถูกต้อง และจะไม่คิดที่จะพยายามเอาความดีความชอบจากการนั้น  หากเจ้าคิดอยู่เสมอว่า ‘นี่คือการมีส่วนช่วยของฉัน  หากฉันไม่ร่วมมือ การให้ความรู้แจ้งของพระเจ้าจะเป็นไปได้หรือไม่?  งานนี้ต้องอาศัยความร่วมมือจากมนุษย์ ความร่วมมือของพวกเราย่อมทำให้เกิดผลสัมฤทธิ์มากมาย’  เช่นนั้นเจ้าย่อมคิดผิด  หากพระวิญญาณบริสุทธิ์ไม่ทรงให้ความรู้แจ้งแก่เจ้าและหากไม่มีผู้ใดสามัคคีธรรมหลักธรรมความจริงกับเจ้า เจ้าจะร่วมมือกันได้อย่างไร?  เจ้าย่อมจะไม่รู้ว่าพระเจ้ามีพระประสงค์ในเรื่องใด และจะไม่รู้เส้นทางปฏิบัติ  ต่อให้เจ้าอยากนบนอบพระเจ้าและให้ความร่วมมือ เจ้าก็จะไม่รู้วิธี  ‘การร่วมมือกัน’ นี้ของเจ้าเป็นเพียงคำพูดอันว่างเปล่ามิใช่หรือ?  หากไร้ซึ่งการให้ความร่วมมือโดยแท้จริง เจ้าก็รังแต่จะทำตามแนวคิดของเจ้าเอง—ซึ่งในกรณีนี้ เจ้าจะสามารถปฏิบัติหน้าที่ให้ถึงตามมาตรฐานได้หรือ?  แน่นอนว่าไม่ได้  สิ่งนี้ชี้ให้เห็นถึงปัญหาที่มีอยู่  ปัญหาที่ว่านั้นคืออะไร?  ไม่ว่าบุคคลหนึ่งจะปฏิบัติหน้าที่ใด ไม่ว่าพวกเขาจะสัมฤทธิ์ผลหรือไม่ ปฏิบัติหน้าที่ของพวกเขาได้ตามมาตรฐานและได้รับความเห็นชอบจากพระเจ้าหรือไม่ ย่อมขึ้นอยู่กับการกระทำของพระเจ้า  ต่อให้เจ้าลุล่วงความรับผิดชอบและหน้าที่ของเจ้า หากพระเจ้าไม่ทรงพระราชกิจ หากพระเจ้าไม่ประทานความรู้แจ้งและไม่ทรงนำเจ้า เช่นนั้นแล้วเจ้าย่อมจะไม่รู้เส้นทางของเจ้า ทิศทางของเจ้า หรือเป้าหมายของเจ้า  ในท้ายที่สุดแล้วสิ่งใดคือผลของการนั้น?  หลังจากตรากตรำทำงานหนักมาตลอดเวลานั้น เจ้าย่อมจะไม่ได้ปฏิบัติหน้าที่ของตนอย่างถูกต้องเหมาะสมและย่อมจะไม่ได้รับความจริงและชีวิต—ทั้งหมดย่อมจะสูญเปล่า  ดังนั้น การที่หน้าที่ที่เจ้าปฏิบัติจะถึงมาตรฐานหรือไม่ ทำให้พี่น้องชายหญิงเจริญใจและได้รับความเห็นชอบจากพระเจ้าหรือไม่ จึงขึ้นอยู่กับพระเจ้าทั้งสิ้น! ผู้คนสามารถทำได้เพียงสิ่งเหล่านั้นซึ่งพวกเขาสามารถทำได้ด้วยตัวเอง ซึ่งพวกเขาควรที่จะทำ และซึ่งอยู่ภายในขีดความสามารถประจำตัวของพวกเขาเท่านั้น—ไม่สามารถทำได้มากไปกว่านั้น  เช่นนั้นแล้วในท้ายที่สุด การปฏิบัติหน้าที่ของเจ้าได้อย่างมีประสิทธิผลจึงขึ้นอยู่กับการนำแห่งพระวจนะของพระเจ้า รวมถึงการประทานความรู้แจ้งและการทรงนำของพระวิญญาณบริสุทธิ์ เมื่อนั้นเท่านั้นที่เจ้าจะสามารถเข้าใจความจริงและทำพระบัญชาของพระเจ้าให้เสร็จสิ้นได้ตามเส้นทางที่พระองค์ประทานแก่เจ้า และตามหลักธรรมที่พระองค์ทรงกำหนดไว้  นี่คือพระคุณและพรจากพระเจ้า และหากผู้คนไม่สามารถมองเห็นสิ่งนี้ พวกเขาก็มืดบอด  ไม่ว่าพระนิเวศของพระเจ้าทำงานลักษณะใด ผลของงานนั้นควรเป็นเช่นไร?  ส่วนหนึ่งควรเป็นพยานให้แก่พระเจ้าและถ่ายทอดข่าวประเสริฐของพระเจ้า ขณะที่อีกส่วนหนึ่งควรสอนใจและนำประโยชน์มาสู่พี่น้องชายหญิง  พระนิเวศของพระเจ้าควรสัมฤทธิ์ผลลัพธ์ทั้งสองด้าน ในพระนิเวศของพระเจ้า ไม่ว่าเจ้าปฏิบัติหน้าที่ใด เจ้าจะสามารถสัมฤทธิ์ผลโดยไร้ซึ่งการทรงนำของพระเจ้าได้หรือไม่?  แน่นอนว่าไม่ได้  กล่าวได้ว่าเมื่อไร้การทรงนำของพระเจ้า สิ่งที่เจ้าทำย่อมไร้ประโยชน์อย่างแท้จริง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, หลักธรรมที่คนเราควรใช้นำทางการประพฤติตน)  หลังจากอ่านพระวจนะของพระเจ้า ฉันก็ตระหนักว่าฉันไม่สามารถสลัดป้าย “มีความสามารถพิเศษด้านการเขียน” ทิ้งไปได้ เพราะฉันยกประสิทธิผลทั้งหมดของการเขียนคำเทศนาให้ตัวเอง และคิดว่าเป็นเพราะขีดความสามารถที่ดี ความสามารถด้านการเขียน และความพยายามที่ฉันทุ่มเทในการไตร่ตรองและจ่ายราคาเท่านั้นที่นำมาซึ่งผลลัพธ์เหล่านี้ ในความเป็นจริง ฉันมักจะลำบากระหว่างที่เขียน และเพราะอธิษฐานถึงพระเจ้า ไตร่ตรองความจริงที่เกี่ยวข้อง และได้รับการให้ความรู้แจ้งและการชี้แนะของพระเจ้า ฉันถึงได้รับแรงบันดาลใจอยู่บ้าง แต่ทว่า หลังจากนั้น เมื่อคนอื่นกล่าวคำยกย่องและให้กำลังใจสองสามคำ ฉันก็ทะนงตน โดยคิดว่าทั้งหมดนี้เป็นความสำเร็จของฉันเอง และฉันถึงกับติดป้าย “มีขีดความสามารถที่ดีและมีความสามารถด้านการเขียน” ให้กับตัวเอง และมองไม่เห็นตัวเองตามที่เป็นจริง  ในความเป็นจริง การจะทำหน้าที่ได้ดีหรือไม่นั้น ส่วนหนึ่งขึ้นอยู่กับการเข้าใจหลักธรรมของหน้าที่และความจริงที่เกี่ยวข้อง และที่สำคัญที่สุดคือการได้รับการให้ความรู้แจ้งและการชี้แนะของพระเจ้า มีหลายครั้งที่เราไม่มีแนวคิด และเมื่ออธิษฐานถึงพระเจ้า แสวงหาการชี้แนะของพระองค์ และพินิจพิจารณาพระวจนะของพระองค์ เราจะเข้าใจความจริงบางอย่างและได้รับความกระจ่างและแนวคิดบ้างโดยไม่รู้ตัว และเมื่อนั้นเท่านั้นที่คำเทศนาที่เราเขียนจะสามารถบรรลุผลลัพธ์ที่ดีได้ นี่ไม่ใช่เพราะความสามารถของเราเอง  ฉันคิดถึงช่วงสองสามวันที่ผ่านมาที่ฉันใช้ชีวิตอยู่กับชื่อเสียงและสถานะ จนไม่สามารถได้รับการให้ความรู้แจ้งและการชี้แนะของพระเจ้า แม้ว่าฉันจะพยายามเขียน แต่สมองฉันก็สับสนไปหมด ไม่มีแนวคิดอะไรเลย และฉันก็เป็นคนโง่โดยสิ้นเชิง ฉันตระหนักอย่างแท้จริงว่าผลลัพธ์ที่ดีในหน้าที่มาจากความรู้แจ้งและการชี้แนะของพระเจ้า และฉันไม่มีอะไรให้โอ้อวดเลย แต่ฉันกลับยกความดีความชอบทั้งหมดให้ตัวเองอย่างไม่ละอาย  ช่างน่าละอายจริงๆ! แม้ว่าฉันจะเขียนคำเทศนามาหลายบทแล้ว แต่ฉันก็จับความเข้าใจกระบวนการเขียนได้เพียงส่วนเล็กน้อยเท่านั้น ที่จริงแล้ว ฉันยังจับความเข้าใจหลักธรรมหลายอย่างไม่ได้ และไม่กระจ่างในความจริงหลายแง่มุม บางครั้งฉันถึงกับจับความเข้าใจประเด็นสำคัญไม่ได้ตอนเขียนคำเทศนา แม้ว่าฉันจะศึกษาหลักธรรมที่เกี่ยวข้องแล้ว แต่เมื่อนำไปปฏิบัติจริง ฉันก็ยังขาดตกบกพร่องอยู่มาก และยังต้องให้คนอื่นแก้ไขและช่วยเหลือ แต่ฉันกลับคิดว่าตัวเองเก่งกาจ ราวกับว่าเหาะได้ และไม่รู้ขีดจำกัดของตัวเอง ยิ่งคิดฉันก็ยิ่งละอายใจ อยากจะหลบหน้า และมุดดินหนี

หลังจากนั้น ฉันคิดถึงว่าเหตุผลหลักที่ฉันเขียนคำเทศนาสองบทนั้นได้ไม่ดี คือฉันเพิ่งเริ่มฝึกฝนและยังจับความเข้าใจหลักธรรมบางอย่างไม่ได้ ฉันจึงศึกษาหลักธรรมกับพวกพี่น้องหญิง และใช้คำเทศนาสองบทนั้นเป็นตัวอย่างให้ทุกคนช่วยกันวิเคราะห์และพูดคุยกัน ทุกคนให้ข้อเสนอแนะ และหลังจากนั้น พอฉันแก้ไขคำเทศนาอีกครั้ง ฉันก็มีทิศทาง เมื่อใดก็ตามที่ฉันไม่เข้าใจอะไร ฉันก็จะอธิษฐานถึงพระเจ้า แสวงหาความจริงและไตร่ตรอง และฉันส่งคำเทศนาบทหนึ่งไปหลังจากแก้ไขเสร็จ แต่ตอนที่แก้ไขอีกบทหนึ่ง ฉันก็ยังคงพบความลำบากยากเย็น ฉันไม่กระจ่างในความจริงและรู้สึกขัดข้องใจอยู่บ้าง ฉันยังกลัวด้วยว่างานเขียนของฉันจะจืดชืดไม่น่าสนใจ และสงสัยว่าเหล่าผู้นำจะคิดกับฉันอย่างไรหลังจากที่ฉันส่งไปแล้ว พวกเขาจะพูดว่าขีดความสามารถของฉันไม่ดีพอหรือเปล่า? ฉันไม่กล้าขอความช่วยเหลือจากพี่น้องชายหญิง แต่ก็ไม่มีทางไปต่อ และในใจฉันรู้สึกกดดันมาก ในตอนนั้นเอง ฉันก็นึกถึงพระวจนะของพระเจ้าบทตอนหนึ่ง “เมื่อพระเจ้าทรงพึงประสงค์ให้ผู้คนทำหน้าที่ของพวกเขาให้ลุล่วงเป็นอย่างดี พระองค์ไม่ได้ทรงขอให้พวกเขาทำกิจจำนวนหนึ่งให้เสร็จสิ้นหรือสำเร็จลุล่วงโครงการอันยิ่งใหญ่อันใด หรือทำภาระหน้าที่อันยิ่งใหญ่อันใด  สิ่งที่พระเจ้าทรงต้องประสงค์ก็คือให้ผู้คนสามารถทำทุกอย่างที่พวกเขาสามารถทำได้ในหนทางแบบติดดิน และใช้ชีวิตโดยสอดคล้องกับพระวจนะของพระองค์  พระเจ้าไม่ทรงต้องการให้เจ้ายิ่งใหญ่หรือสูงศักดิ์ หรือสร้างปาฏิหาริย์อันใด อีกทั้งพระองค์ยังไม่ทรงต้องประสงค์ที่จะเห็นความประหลาดใจซึ่งน่ายินดีอันใดในตัวเจ้า  พระองค์ไม่ทรงต้องประสงค์สิ่งทั้งหลายเช่นนั้น  ทั้งหมดที่พระเจ้าทรงต้องประสงค์ก็คือให้เจ้าปฏิบัติตามพระวจนะของพระองค์อย่างแน่วแน่  ยามที่เจ้าฟังพระวจนะของพระเจ้า จงทำในสิ่งที่เจ้าเข้าใจ ลงมือทำในสิ่งที่เจ้าเข้าใจ จดจำสิ่งที่เจ้าได้ฟังให้ขึ้นใจ แล้วจากนั้นเมื่อถึงเวลาปฏิบัติ ก็จงปฏิบัติตามพระวจนะของพระเจ้า  จงยอมให้พระวจนะกลายเป็นชีวิตของเจ้า ความเป็นจริงของเจ้า และแบบอย่างในการใช้ชีวิตของเจ้า  ด้วยเหตุนี้ พระเจ้าจึงจะพึงพอพระทัย  เจ้าไล่ตามไขว่คว้าความยิ่งใหญ่ ความสูงศักดิ์ และสถานะอยู่เสมอ เจ้าไล่ตามไขว่คว้าที่จะอยู่เหนือผู้อื่นตลอดเวลา  พระเจ้าทรงรู้สึกอย่างไรเมื่อพระองค์ทอดพระเนตรเห็นการนี้?  พระองค์ทรงเกลียดการนี้ และพระองค์จะทรงออกห่างจากเจ้า  ยิ่งเจ้าแสวงหาสิ่งทั้งหลายเช่นความยิ่งใหญ่ นั่นคือความสูงศักดิ์และการเหนือกว่าผู้อื่น ได้รับการปฏิบัติที่แตกต่าง โดดเด่น และเป็นที่สังเกตจดจำมากขึ้นเท่าใด พระเจ้าก็ยิ่งทรงพบว่าเจ้าน่าขยะแขยงมากขึ้นเท่านั้น  หากเจ้าไม่ทบทวนตนเองและกลับใจ เช่นนั้นแล้ว พระเจ้าย่อมจะทรงชังและปฏิเสธเจ้า  จงหลีกเลี่ยงการกลายเป็นคนที่น่าขยะแขยงสำหรับพระเจ้า จงเป็นบุคคลที่พระเจ้าทรงรัก  ดังนั้นแล้ว คนเราจะสามารถได้รับความรักจากพระเจ้าได้อย่างไร?  โดยการยอมรับความจริงอย่างเชื่อฟัง ยืนหยัดในฐานะของสิ่งมีชีวิตทรงสร้าง กระทำการตามพระวจนะของพระเจ้าโดยยืนอยู่บนความเป็นจริง ปฏิบัติหน้าที่ของคนเราอย่างถูกต้องเหมาะสม เป็นบุคคลที่ซื่อสัตย์ และใช้ชีวิตตามสภาพเสมือนมนุษย์  นี่ก็เพียงพอแล้ว พระเจ้าย่อมจะพอพระทัย” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทำให้หน้าที่ลุล่วงอย่างถูกต้องเหมาะสมพึงต้องมีความร่วมมือที่กลมกลืน)  หลังจากอ่านพระวจนะของพระเจ้า ฉันก็เข้าใจว่าข้อพึงประสงค์ของพระเจ้าสำหรับผู้คนนั้นไม่สูง และพระองค์ไม่ได้ทรงขอให้ผู้คนบรรลุผลลัพธ์ที่ยิ่งใหญ่  ตราบใดที่ผู้คนสามารถเชื่อฟังและนบนอบ และทำหน้าที่ของตนได้ดีโดยอยู่กับความเป็นจริงตามข้อพึงประสงค์ของพระเจ้า พระเจ้าก็จะทรงพอพระทัย แต่ฉันกลับอยากโดดเด่นและเขียนคำเทศนาดีๆ เพื่อให้ได้รับการยกย่องและเห็นชอบจากผู้อื่นอยู่เสมอ นี่ถูกควบคุมโดยความทะเยอทะยานและความอยากได้อยากมีของฉัน นี่คืออุปนิสัยอันเสื่อมทราม ฉันนึกถึงกฎการปกครองข้อแรกที่ประชากรที่พระเจ้าทรงเลือกสรรต้องปฏิบัติตาม ซึ่งกล่าวว่า “มนุษย์ไม่ควรเชิดชูตัวเองและไม่ควรยกย่องตัวเอง  เขาควรนมัสการและยกชูพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, ประกาศกฎการปกครองสิบประการซึ่งประชากรที่พระเจ้าทรงเลือกสรรในยุคแห่งราชอาณาจักรต้องเชื่อฟัง)  ฉันไล่ตามไขว่คว้าชื่อเสียง ผลประโยชน์ และสถานะอยู่เสมอ โดยอยากให้คนอื่นยกย่องและนับถือ และมีที่ทางในหัวใจของพวกเขา นี่เป็นสิ่งที่พระเจ้าทรงรังเกียจเดียดฉันท์  การใช้ชีวิตอยู่ในสภาวะนี้ทำให้ฉันไม่สามารถทำหน้าที่ของตัวเองได้ดี และอาจจะขัดขวางงานด้วยซ้ำ  ฉันต้องรีบพลิกมุมมองที่อยู่เบื้องหลังการไล่ตามไขว่คว้าแบบผิดๆ ของฉัน แม้ว่าฉันจะยังขาดอะไรอีกมากในการเขียนคำเทศนา แต่ฉันก็เต็มใจที่จะสงบใจเฉพาะพระพักตร์พระเจ้าเพื่อแสวงหาความจริงและพยายามให้ความร่วมมือ ฉันจะเขียนเท่าที่ฉันเข้าใจ และจะถือว่าปัญหาแต่ละอย่างที่เกิดขึ้นในการเขียนคำเทศนาเป็นโอกาสที่จะแก้ไขข้อบกพร่องของตัวเอง ฉันเชื่อว่าผ่านการฝึกฝนอย่างค่อยเป็นค่อยไปเช่นนี้ ฉันจะก้าวหน้าอย่างแน่นอน เมื่อคิดถึงเรื่องนี้ ฉันก็รู้สึกโล่งใจขึ้นมาก

ครั้งต่อไปที่ฉันเขียนคำเทศนา ฉันจะเขียนเรื่องที่ฉันเข้าใจก่อน ส่วนเรื่องที่ฉันไม่เข้าใจ ฉันจะแสวงหาและไตร่ตรอง หรือสื่อสารกับพี่น้องชายหญิงของฉัน และเมื่อฉันกระจ่างในความจริงแล้ว ฉันก็จะเขียนต่อไป  แบบนี้ ประสิทธิผลของคำเทศนาที่ฉันเขียนก็ดีขึ้นมาก ไม่นานหลังจากนั้น เหล่าผู้นำได้ส่งคำเทศนาดีๆ มาให้พวกเราศึกษาและนำไปใช้เป็นแบบอย่าง คำเทศนาเหล่านั้นไม่เพียงแต่แปลกใหม่และกระจ่างแจ้ง แต่การสามัคคีธรรมความจริงก็ยังสัมพันธ์กับชีวิตจริงและกระจ่างชัดมากอีกด้วย  เมื่อเปรียบเทียบกันแล้ว ฉันก็ตระหนักว่าคำเทศนาของฉันมีแต่คำพูดและคำสอน และฉันไม่ได้สามัคคีธรรมความจริงอย่างชัดเจน ในตอนนั้นเอง ฉันก็ได้เห็นว่าตัวเองขาดอะไรไปมาก  เมื่อเทียบกับพี่น้องชายหญิงของฉัน ฉันช่างห่างไกลนัก!  เมื่อพวกเขาเขียนเกี่ยวกับความคิดและสิ่งที่พวกเขาได้รับ พวกเขาไม่เพียงแต่ไม่โอ้อวด แต่กลับบอกว่าพวกเขาขาดอะไรอีกมาก และการที่สามารถเขียนคำเทศนาที่ได้มาตรฐานนั้นไม่ใช่เพราะขีดความสามารถของพวกเขาเอง หรือเพราะพวกเขาเข้าใจความจริง แต่เป็นเพราะได้รับการให้ความรู้แจ้งจากพระวิญญาณบริสุทธิ์ผ่านการอธิษฐาน การแสวงหา และการไตร่ตรองความจริงที่เกี่ยวข้องต่างหาก เมื่อเห็นเช่นนี้ ฉันก็รู้สึกละอายใจอย่างสุดซึ้ง  ฉันคิดถึงตอนที่ฉันเพิ่งเริ่มเขียนคำเทศนา และด้วยความเข้าใจเพียงผิวเผิน ฉันก็คิดว่าตัวเองเก่งกว่าคนทั่วไป  ฉันถึงกับติดป้ายให้ตัวเองว่ามีความสามารถพิเศษด้านการเขียนซึ่งฉันสลัดทิ้งไม่ได้ ฉันประเมินตัวเองสูงเกินไปจริงๆ และขาดความตระหนักรู้ในตนเองโดยสิ้นเชิง!

ตอนนี้ เวลาเขียนคำเทศนา ฉันสามารถปฏิบัติต่อคำแนะนำจากเหล่าผู้นำได้อย่างถูกต้อง และถ้ามีอะไรที่ฉันไม่เข้าใจหรือทำไม่ได้ ฉันก็สามารถริเริ่มที่จะแสวงหา และคุณภาพของคำเทศนาของฉันก็ดีขึ้นกว่าเมื่อก่อน ในหัวใจฉันรู้ว่าความก้าวหน้าของฉันมาจากการให้ความรู้แจ้งและการชี้แนะของพระเจ้า จากประสบการณ์นี้ ฉันได้รับความเข้าใจบางอย่างเกี่ยวกับอุปนิสัยอันเสื่อมทรามของฉัน และฉันก็ได้รับบางอย่างในการเข้าสู่ชีวิตของฉัน ฉันยังได้เห็นด้วยว่าความเข้าใจในความจริงของฉันนั้นตื้นเขินอย่างแท้จริง และฉันควรจะมุ่งเน้นไปที่หลักธรรมความจริงและทำหน้าที่ของฉันอย่างแน่วแน่ หากไม่ใช่เพราะการเผยนี้ ฉันคงจะยังใช้ชีวิตอยู่ในสภาวะอิ่มอกอิ่มใจต่อไป และคงไม่ก้าวหน้าเลยในหน้าที่ของฉัน ความล้มเหลวและอุปสรรคครั้งนี้นำผลประโยชน์ใหญ่หลวงมาให้ฉัน และฉันขอบคุณพระเจ้าจากก้นบึ้งของหัวใจ!


63. เหตุผลที่ฉันไม่อยากแบกรับภาระ

โดย ไฉ่ลี่ ประเทศจีน

ในเดือนมกราคม ปี 2024 ผู้นำเขตเขียนจดหมายถึงฉันและขอให้ฉันเป็นผู้นำฝ่ายให้น้ำ  ฉันรู้สึกขัดแย้งในใจนิดหน่อย และคิดว่า “ในฐานะผู้นำฝ่ายให้น้ำ ฉันต้องรับผิดชอบงานให้น้ำของคริสตจักรนับสิบแห่ง  นั่นคงจะยุ่งและเหนื่อยมากเลยทีเดียว!  ตอนนี้ฉันรับผิดชอบคริสตจักรเพียงแค่สองแห่ง จึงไม่เหน็ดเหนื่อยจนเกินไปนัก  เป็นแบบนี้ก็ดีแล้ว  นอกจากนี้ ฉันเป็นโรคกระดูกสันหลังส่วนคอเสื่อมอีกด้วย  ก่อนหน้านี้ ฉันเคยมีอาการหมอนรองกระดูกสันหลังส่วนคอเคลื่อนไปทับเส้นประสาท จนทำให้ร่างกายครึ่งซีกมีอาการชา เลือดไปเลี้ยงสมองไม่เพียงพอ วิงเวียนศีรษะบ่อยครั้ง นอนไม่หลับ และรู้สึกแน่นหน้าอก  แม้ว่าตอนนี้ฉันจะรู้สึกดีขึ้นแล้ว แต่จะน่ากังวลแค่ไหนที่ต้องรับผิดชอบงานให้น้ำในคริสตจักรมากมายขนาดนั้น!  ในอดีต ฉันล้มป่วยด้วยโรคบางอย่างเพราะนอนดึกบ่อยๆ  หน้าที่ของผู้นำกลุ่มให้น้ำนั้นมาพร้อมปริมาณงานที่มาก ถ้าเกิดฉันป่วยขึ้นมาเพราะทำงานหักโหมล่ะ?  ไม่ได้ ฉันต้องฉลาดสิ จะทุ่มเททำหน้าที่เกินไปไม่ได้”  เมื่อคิดได้ดังนี้ ฉันจึงบอกกับผู้นำว่า “ความสามารถในการทำงานของฉันแย่ และฉันไม่สามารถรับงานได้มากขนาดนั้น  หาคนที่เหมาะสมกว่านี้จะดีกว่า” หลังจากผ่านไปสองสามวัน ผู้นำก็เขียนหาฉันอีกครั้งเพื่อสามัคคีธรรมกับฉัน โดยกล่าวว่า “คุณเองก็คงเห็นแล้วว่า ผลลัพธ์จากงานให้น้ำของเรานั้นไม่ค่อยดีนัก  ผู้ให้น้ำหลายคนเพิ่งจะเริ่มฝึกฝน พวกเขาไม่คุ้นเคยกับงานและยังจำเป็นต้องได้รับการบ่มเพาะ  คุณทำหน้าที่นี้มาเป็นเวลานาน และมีประสบการณ์ในการทำงานนี้อยู่บ้าง  ในเวลานี้ คุณควรจะคำนึงถึงเจตนารมณ์ของพระเจ้า และน้อมรับภาระนี้ไว้  ข้อกำหนดของพระเจ้าต่อเรานั้นไม่ได้สูง  ขอเพียงเราทุ่มเทสุดกำลังความสามารถ พระองค์ก็จะทรงพอพระทัยแล้ว” หลังจากได้อ่านจดหมายของพี่น้องหญิงแล้ว ฉันก็รู้สึกผิดมาก  มีผู้มาใหม่หลายคนเข้าร่วมคริสตจักร และเราต้องการคนมาทำงานให้น้ำจริงๆ  ฉันควรจะละทิ้งผลประโยชน์ทางเนื้อหนังของตัวเองแล้วน้อมรับหน้าที่นี้ไว้

ฉันนึกถึงตอนที่พระเจ้าทรงสามัคคีธรรมเรื่องโนอาห์และท่าทีที่เขามีต่อพระบัญชาที่พระเจ้าทรงมอบให้เขา ฉันจึงไปค้นหาบทตอนนั้นมาอ่าน  พระเจ้าผู้ทรงมหิทธิฤทธิ์ตรัสว่า “ในระหว่างการสร้างเรือใหญ่นั้น สิ่งแรกที่โนอาห์ต้องเผชิญคือความไม่เข้าใจ การจู้จี้ขี้บ่น การบ่นพึมพำ และแม้กระทั่งการสบประมาทจากครอบครัวของเขา  ประการที่สองคือการที่เขาถูกใส่ร้ายป้ายสี เยาะเย้ย และตัดสินจากคนรอบข้าง—ญาติพี่น้องของเขา มิตรสหายของเขา และผู้คนประเภทอื่นๆ อีกสารพัด  แต่โนอาห์มีเพียงท่าทีเดียว ซึ่งก็คือการเชื่อฟังพระวจนะของพระเจ้า ดำเนินการตามพระวจนะให้ถึงที่สุด และไม่สั่นคลอนจากท่าทีนี้เลย  โนอาห์ได้ตัดสินใจอย่างไร?  ‘ตราบที่ฉันยังมีชีวิตอยู่ ตราบที่ฉันยังเคลื่อนไหวได้ ฉันไม่อาจละทิ้งพระบัญชาของพระเจ้าได้’  นี่คือแรงจูงใจของเขาในการดำเนินงานอันยิ่งใหญ่ในการสร้างเรือใหญ่ ตลอดจนท่าทีของเขาเมื่อได้รับคำบัญชาของพระเจ้า และหลังจากได้ยินพระวจนะของพระเจ้า  เมื่อเผชิญหน้ากับปัญหา สถานการณ์ที่ยากลำบาก และความท้าทายสารพัดชนิด โนอาห์ก็ไม่ได้ถอยหนี  แม้ในยามที่งานทางวิศวกรรมที่ยากลำบากบางอย่างของเขามักจะล้มเหลวและสิ่งต่างๆ ได้รับความเสียหาย ถึงแม้ในหัวใจของโนอาห์จะรู้สึกเสียใจและเป็นกังวล แต่เมื่อเขาคิดถึงพระวจนะของพระเจ้า เมื่อเขาคิดถึงทุกพระวจนะที่พระเจ้าทรงมีพระบัญชาต่อเขา และการที่พระเจ้าทรงยกชูเขา เขาก็มักจะรู้สึกมีแรงจูงใจอย่างยิ่งยวดว่า ‘ฉันยอมแพ้ไม่ได้ ฉันไม่สามารถละทิ้งสิ่งที่พระเจ้าทรงบัญชาและไว้วางพระทัยมอบหมายให้ฉันทำได้ นี่คือพระบัญชาของพระเจ้า และในเมื่อฉันยอมรับไว้แล้ว ในเมื่อฉันได้ยินพระวจนะที่พระเจ้าตรัสและพระสุรเสียงของพระเจ้า และในเมื่อฉันยอมรับการนี้จากพระเจ้า เช่นนั้นฉันก็ควรนบนอบโดยสิ้นเชิง ซึ่งก็คือสิ่งที่มนุษย์ควรที่จะบรรลุ’  ดังนั้น ไม่ว่าเขาเผชิญกับความลำบากยากเย็นประเภทใด ไม่ว่าเขาพบเจอการเยาะเย้ยหรือการใส่ร้ายป้ายสีประเภทใด ไม่ว่าร่างกายของเขาจะเหนื่อยล้าและเหน็ดเหนื่อยเพียงใด เขาก็ไม่ละทิ้งสิ่งที่พระเจ้าได้ไว้วางพระทัยมอบหมายให้เขา และยังคงจดจำทุกพระวจนะที่พระเจ้าได้ตรัสและทรงบัญชาไว้ตลอดเวลา  ไม่ว่าสิ่งแวดล้อมของเขาเปลี่ยนแปลงไปอย่างไร ไม่ว่าความลำบากยากเย็นที่เขาเผชิญหน้านั้นใหญ่หลวงเพียงใด เขาก็ไว้วางใจว่าไม่มีสิ่งใดจากการนี้ที่จะคงอยู่ตลอดไป พระวจนะของพระเจ้าเพียงสิ่งเดียวเท่านั้นที่จะไม่มีวันสูญสิ้นไป และมีเพียงสิ่งที่พระเจ้าทรงบัญชาให้ทำเท่านั้นที่จะสำเร็จลุล่วงอย่างแน่นอน  ในตัวโนอาห์มีความเชื่อที่แท้จริงในพระเจ้าและการนบนอบที่เขาควรมี และเขาก็ยังสร้างเรือใหญ่ที่พระเจ้าได้ทรงขอให้เขาสร้างต่อไป  วันแล้ววันเล่า ปีแล้วปีเล่า โนอาห์อายุมากขึ้น แต่ความเชื่อของเขาไม่ได้ลดน้อยลง และไม่มีการเปลี่ยนแปลงในท่าทีและความมุ่งมั่นของเขาที่จะทำให้พระบัญชาของพระเจ้าครบบริบูรณ์  แม้ว่ามีหลายครั้งที่ร่างกายของเขารู้สึกอ่อนล้าและเหน็ดเหนื่อย และเขาก็ล้มป่วย และในหัวใจของเขานั้นอ่อนแอ แต่ความมุ่งมั่นและความบากบั่นของเขาต่อการทำพระบัญชาของพระเจ้าให้ครบบริบูรณ์และการนบนอบพระวจนะของพระเจ้าก็ไม่ได้ลดน้อยลงเลย  ในช่วงหลายปีที่โนอาห์สร้างเรือใหญ่ โนอาห์ก็กำลังฝึกฝนการฟังและการนบนอบพระวจนะที่พระเจ้าได้ตรัสเอาไว้ และเขากำลังปฏิบัติความจริงที่สำคัญด้วยเช่นกัน นั่นคือ สิ่งมีชีวิตทรงสร้างและคนธรรมดาควรทำให้พระบัญชาของพระเจ้าครบบริบูรณ์” (พระวจนะฯ เล่ม 4 การเปิดโปงพวกศัตรูของพระคริสต์, บทแทรก สาม: วิธีที่โนอาห์และอับราฮัมเชื่อฟังพระวจนะของพระเจ้าและนบนอบพระองค์ (ภาคที่สอง))  ประสบการณ์ของโนอาห์กินใจฉันจริงๆ ฉันเห็นว่าตอนที่พระเจ้าทรงบัญชาให้โนอาห์สร้างเรือ หัวใจของโนอาห์นั้นบริสุทธิ์ เขาฟังพระวจนะของพระเจ้าและนบนอบพระเจ้า  แม้เมื่อต้องเผชิญกับงานใหญ่มหาศาลในการสร้างเรือ เขาก็ไม่ได้ปฏิเสธหรือพยายามหลบเลี่ยง  และเขาไม่เคยพูดว่าตัวเองแก่เกินไปที่จะสร้างเรือ  แต่เขากลับละทิ้งงานที่อยู่ในมืออย่างเป็นเหตุเป็นผล และเริ่มเตรียมวัสดุต่างๆ เพื่อสร้างเรือ  โนอาห์เผชิญกับความลำบากยากเย็นมากมายในระหว่างที่สร้างเรือ  ยิ่งไปกว่านั้น เขาก็อายุมากขึ้นเรื่อยๆ เขาเหนื่อยล้าและหมดเรี่ยวแรงเมื่อทำงานหนัก แถมเขาก็ล้มป่วย แต่ความมุ่งมั่นของเขาที่จะสร้างเรือก็ไม่เคยสั่นคลอนเลย  เขาคิดถึงพระบัญชาของพระเจ้าตลอดเวลา และพึ่งพาพระเจ้าจนในที่สุดก็สร้างเรือเสร็จสมบูรณ์  เมื่อเปรียบเทียบตัวเองกับเขาแล้ว ฉันรู้สึกละอายใจและรู้สึกผิดอย่างยิ่ง ฉันได้ฟังพระวจนะของพระเจ้ามามากมาย และคริสตจักรก็ได้บ่มเพาะฉันมาเป็นเวลาหลายปี  ผลลัพธ์ของงานให้น้ำนั้นไม่ดีนัก และผู้นำขอให้ฉันรับผิดชอบงานนั้น แต่ฉันกลับไม่อยากยอมรับ  ฉันกังวลว่าร่างกายจะไม่สามารถทนต่อความเครียดและความเหนื่อยล้าทางจิตใจจากปริมาณงานที่มากได้ และเกรงว่าอาการเจ็บป่วยของฉันจะทรุด ฉันจึงหาข้ออ้างต่างๆ มาปฏิเสธ  หากฉันจะมีสำนึกอยู่บ้าง ฉันคงจะรับหน้าที่นี้ไปโดยไม่ถกเงื่อนไขหรือเหตุผลใดๆ แต่ฉันกลับมองว่าหน้าที่เป็นภาระ และไม่อยากที่จะกังวลหรือทุ่มเทแรงใจเพราะเกรงว่าตัวเองจะหมดแรง  ฉันไม่มีหัวใจที่นบนอบพระเจ้าเลยแม้แต่น้อย นับประสาอะไรจะมาคำนึงถึงเจตนารมณ์ของพระองค์  ฉันด้อยกว่าโนอาห์มาก!  หลังจากที่เข้าใจในเจตนารมณ์ของพระเจ้าแล้ว ฉันก็เต็มใจที่จะนบนอบ ขบถต่อเนื้อหนัง และทำหน้าที่ของตัวเองให้ดี  หลังจากนั้น ฉันจึงเขียนตอบกลับผู้นำไปว่าฉันเต็มใจที่จะทำหน้าที่นี้

ต่อมา ฉันได้ทบทวนตัวเอง และตั้งคำถามว่า “ฉันเอาแต่คำนึงถึงเนื้อหนังของตัวเองอยู่ตลอดเวลา จนถึงขั้นปฏิเสธหน้าที่ของตน แล้วอุปนิสัยอันเสื่อมทรามแบบใดกันที่กำลังควบคุมฉันอยู่?”  ในตอนนั้นเอง ผู้นำก็ได้ส่งพระวจนะของพระเจ้าบทตอนหนึ่งมาให้ฉันที่กล่าวว่า “เป็นเวลาหลายปีมาแล้ว ความคิดที่ผู้คนได้พึ่งพาเพื่อการอยู่รอดของพวกเขาได้กัดกร่อนหัวใจของพวกเขาจนถึงจุดที่พวกเขากลายเป็นคนเจ้าเล่ห์ ขลาดเขลา และน่ารังเกียจไปแล้ว  ไม่เพียงแต่พวกเขาจะไม่มีความมุ่งมั่นและความแน่วแน่เท่านั้น แต่พวกเขายังกลายเป็นคนโลภ โอหัง และเอาแต่ใจตัวเองอีกด้วย  พวกเขาขาดความมุ่งมั่นที่จะก้าวข้ามตนเองโดยสิ้นเชิง และยิ่งไปกว่านั้น พวกเขาไม่มีความกล้าแม้เพียงเล็กน้อยที่จะสลัดข้อจำกัดของอิทธิพลมืดเหล่านี้ทิ้งไป  ความคิดและชีวิตของผู้คนนั้นเสื่อมทรามเสียจนทัศนคติที่พวกเขามีเบื้องหลังการเชื่อในพระเจ้ายังคงน่าเกลียดน่ากลัวเหลือทน และถึงขั้นบาดหูเป็นอย่างยิ่ง  ผู้คนล้วนขลาดเขลา ไร้พลัง น่ารังเกียจ และเปราะบางทั้งสิ้น  พวกเขาไม่ชิงชังกองกำลังแห่งความมืด และพวกเขาไม่รู้สึกถึงความรักที่มีต่อความสว่างและความจริง แทนที่จะเป็นเช่นนั้น พวกเขากลับทำอย่างสุดความสามารถที่จะขับไล่สิ่งเหล่านั้น” (พระวจนะฯ เล่ม 1 การทรงปรากฏและพระราชกิจของพระเจ้า, เหตุใดเจ้าจึงไม่เต็มใจที่จะเป็นตัวประกอบเสริมความเด่น?)  พระเจ้าทรงเปิดโปงว่าเมื่อผู้คนถูกซาตานทำให้เสื่อมทรามแล้ว พวกเขาก็เต็มไปด้วยพิษของซาตานนานาชนิด  ในการกระทำและการประพฤติปฏิบัติตนนั้น พวกเขาพึ่งพาความคิดที่ซาตานได้ฝังหัวพวกเขาเอาไว้ เช่น “ทุกคนทำเพื่อตัวเอง และปีศาจคือผู้ที่รั้งท้าย” “จงดูแลตัวเองให้ดี” และอื่นๆ  เมื่อฉันใช้ชีวิตตามกฎแห่งการเอาตัวรอดของซาตานเหล่านี้ ฉันก็ยิ่งเห็นแก่ตัวและน่ารังเกียจมากขึ้นทุกที และคำนึงถึงแต่ผลประโยชน์ส่วนตัวในคำพูดและการกระทำของตน  ฉันตระหนักดีว่าไม่มีคนที่เหมาะสมที่จะบ่มเพาะผู้ให้น้ำเลย และปัญหาต่างๆ ของผู้มาใหม่ก็ไม่ได้รับการแก้ไขอย่างทันท่วงที ซึ่งส่งผลกระทบต่องานให้น้ำอย่างร้ายแรง  แต่ฉันกลับเอาแต่อยากจะเลือกงานง่ายๆ และหลบเลี่ยงงานหนัก ทั้งยังไม่อยากแบกรับภาระนี้ ฉันอยากจะเลือกทำหน้าที่เบาๆ อยู่เสมอ  ฉันรู้สึกว่า ในฐานะผู้ที่เจ็บป่วยอยู่นั้น ฉันต้องใส่ใจกับการดูแลสุขภาพของตัวเองและไม่สามารถทำงานหักโหมอีกต่อไปแล้ว  ฉันถึงกับรู้สึกเสียใจที่มีอาการเจ็บป่วยติดตัวอยู่บ้าง เพราะการนอนดึกในอดีต  คราวนี้ฉันต้องฉลาดขึ้นและจะทำหน้าที่อย่างจริงจังจนเกินไปไม่ได้  ฉันคำนึงถึงเนื้อหนังของตัวเองไปเสียทุกเรื่อง  อีกทั้งฉันยังหลอกลวงให้ข้อแก้ตัวสารพัดเพื่อหลบเลี่ยงหน้าที่ โดยไม่คำนึงถึงงานของคริสตจักรเลยแม้แต่นิดเดียว และไม่ได้คำนึงถึงเจตนารมณ์ของพระเจ้าแต่อย่างใด ฉันช่างเห็นแก่ตัวและน่ารังเกียจ ไร้ซึ่งความเป็นมนุษย์อย่างยิ่ง!  เมื่อก่อนฉันถึงกับเคยอธิษฐานและตั้งปณิธานไว้ว่า จะทำหน้าที่ของตัวเองให้ดีเสมอและทำให้พระเจ้าพอพระทัยตลอดเวลา  แต่ในยามนี้ เมื่อความเจ็บป่วยและความเจ็บปวดมาแผ้วพานเพียงเล็กน้อย ฉันกลับคำนึงถึงเนื้อหนังและสูญสิ้นความมุ่งมั่นในการทำงาน  ฉันตระหนักได้ว่าทุกสิ่งที่ฉันเคยทูลต่อพระเจ้านั้นล้วนเป็นเพียงคำโกหกและการหลอกลวง อีกทั้งไม่ได้แสดงถึงความจงรักภักดีต่อพระเจ้าเลย  เมื่อก่อน ฉันถึงกับเคยสามัคคีธรรมกับผู้มาใหม่เรื่องความหมายของการทำหน้าที่ โดยกล่าวว่า “การทำหน้าที่ของคุณนั้นเป็นเรื่องสำคัญอย่างยิ่งยวด คุณจะสามารถได้รับความจริงและการช่วยให้รอดได้  การทนทุกข์เพื่อทำหน้าที่ของตัวเองให้ดีเป็นสิ่งที่คุ้มค่า!”  แต่เมื่อถึงคราวที่หน้าที่เรียกหา ฉันกลับคำนึงถึงเนื้อหนังและไม่อยากที่จะทนทุกข์  การสามัคคีธรรมของฉันกับผู้มาใหม่นั้น ไม่ได้เป็นเพียงแค่คำพูดและคำสอนหรอกหรือ?  สำหรับคนอย่างฉัน ที่ไม่มีความเป็นจริงแม้แต่น้อย  การที่ยังอยากได้รับการช่วยให้รอดจากพระเจ้าและรับพระพรของพระเจ้านั้น ช่างเป็นเรื่องที่ไร้ยางอายอย่างที่สุด!  เมื่อฉันเข้าใจถึงเรื่องนี้ ฉันก็รู้สึกติดค้างพระเจ้า จึงได้อธิษฐานถึงพระองค์ว่า “ข้าแต่พระเจ้า ข้าพระองค์ไม่อยากทำร้ายพระทัยของพระองค์อีกต่อไปแล้ว  ข้าพระองค์เต็มใจที่จะฝากอาการเจ็บป่วยไว้ในพระหัตถ์ของพระองค์ โดยไม่คำนึงถึงว่าในวันข้างหน้าจะเกิดอะไรขึ้น  ข้าพระองค์เต็มใจที่จะทุ่มเทใจให้กับการทำหน้าที่และน้อมรับงานไว้”

ต่อมา ผู้นำได้ขอให้ฉันสรุปปัญหาและความเบี่ยงเบนในหน้าที่ของผู้ให้น้ำ ขณะเดียวกัน ยังต้องรวบรวมปัญหาต่างๆ ของผู้มาใหม่และเสาะหาพระวจนะของพระเจ้าเพื่อแก้ไขปัญหาเหล่านั้นด้วย  ทันใดนั้น ก็มีสิ่งต่างๆ มากมายอยู่ตรงหน้าฉัน มิหนำซ้ำ ฉันยังต้องเขียนคำเทศนาเพื่อใช้ในการประกาศข่าวประเสริฐอีกด้วย  ฉันรู้สึกถูกกดดันมากขึ้นเรื่อยๆ  และหัวใจของฉันรู้สึกตึงเครียดทุกวัน  ทันทีที่ฉันสะสางงานหนึ่งเสร็จสิ้น ก็มีอีกงานหนึ่งให้ทำ และฉันก็เริ่มกังวลใจ “งานทั้งหมดนี้ต้องใช้เวลาและแรงใจ  ถ้าฉันทำทั้งหมดให้ดี ฉันก็จะไม่มีเวลาพักผ่อนมากนัก  ถ้าเป็นแบบนี้ต่อไป ร่างกายของฉันจะรับไหวไหม?  อาการเจ็บป่วยของฉันจะทรุดไหม?”  ในเวลานี้ ฉันตระหนักว่าสภาวะของตัวเองไม่ถูกต้องแล้ว และฉันกำลังอยากจะคำนึงถึงเนื้อหนังและหลบเลี่ยงหน้าที่ของตัวเองอีกครั้ง  นี่ไม่ใช่การจงรักภักดีต่อพระเจ้านะ!  ฉันนึกถึงเรื่องข้อกำหนดที่พระเจ้ามีต่อเรานั้นไม่ได้สูง  ตราบใดที่ผู้คนทำจนสุดความสามารถทางร่างกายของตน นั่นก็เพียงพอแล้ว  พระเจ้าไม่ได้ทรงขอให้ผู้คนทำงานจนหมดเรี่ยวแรง หรือหักโหมจนตายเพื่อพระองค์ ฉันจำพระวจนะของพระเจ้าได้ว่า “พระเจ้าไม่ทรงร้องขอให้เจ้าเป็นยอดมนุษย์หรือเป็นคนที่สูงส่ง และพระองค์ก็ไม่ได้ประทานปีกให้เจ้าบินขึ้นไปบนฟ้า  พระองค์เพียงประทานสองมือและสองขาที่ทำให้เจ้าเดินบนพื้นทีละก้าว และวิ่งในยามที่จำเป็นเท่านั้น  อวัยวะภายในที่พระเจ้าทรงสร้างให้กับเจ้านั้นย่อยและดูดซึมอาหาร และให้สารอาหารแก่ทั้งร่างกายของเจ้า ดังนั้นเจ้าจึงต้องยึดมั่นในการกินอาหารสามมื้อต่อวันเป็นกิจวัตร  พระเจ้าได้ประทานเจตจำนงเสรี สติปัญญาของความเป็นมนุษย์ที่เป็นปกติ รวมถึงมโนธรรมและสำนึกที่มนุษย์พึงมีให้แก่เจ้า  หากเจ้าใช้สิ่งเหล่านี้ให้ดีและถูกต้อง ทำตามกฎของความอยู่รอดทางกายภาพ ดูแลสุขภาพของเจ้าอย่างเหมาะสม แน่วแน่ทำในสิ่งที่พระเจ้าทรงขอให้เจ้าทำ และสัมฤทธิ์สิ่งที่พระเจ้าต้องประสงค์ให้เจ้าสัมฤทธิ์ เช่นนั้นก็เพียงพอแล้ว และสิ่งนี้ยังเรียบง่ายมากอีกด้วย  พระเจ้าทรงเคยร้องขอให้เจ้าก้มหน้าก้มตาทำงานและพยายามอย่างสุดความสามารถจวบจนวันสุดท้ายของชีวิตหรือไม่?  พระองค์ทรงเคยร้องขอให้เจ้าทรมานตัวเองหรือไม่?  (ไม่เคย)  พระเจ้าไม่ต้องประสงค์สิ่งเหล่านั้น  ผู้คนไม่ควรทรมานตัวเอง แต่ควรมีสามัญสำนึกและตอบสนองต่อความต้องการต่างๆ ของร่างกายอย่างถูกต้องเหมาะสม  จงดื่มน้ำเมื่อเจ้ารู้สึกกระหาย เพิ่มอาหารเมื่อรู้สึกหิว พักผ่อนเมื่อรู้สึกเหนื่อย ออกกำลังกายหลังจากนั่งนานๆ พบแพทย์เมื่อเจ็บไข้ได้ป่วย หมั่นกินอาหารสามมื้อต่อวัน และรักษาชีวิตที่มีความเป็นมนุษย์ที่เป็นปกติเอาไว้  แน่นอนว่าเจ้าควรทำหน้าที่ตามปกติของเจ้าต่อไปด้วย  หากหน้าที่ของเจ้าเกี่ยวข้องกับความรู้เฉพาะทางบางอย่างที่เจ้าไม่เข้าใจ เจ้าก็ควรไปศึกษาและฝึกฝนสิ่งนั้น  นี่คือชีวิตที่เป็นปกติ” (พระวจนะฯ เล่ม 6 ว่าด้วยการไล่ตามเสาะหาความจริง, การไล่ตามเสาะหาความจริงคืออะไร (12))  พระเจ้าทรงบอกให้เรามีสามัญสำนึกในการดำเนินชีวิต และปฏิบัติต่อความต้องการทางร่างกายของเราอย่างถูกต้อง  เราควรกินเมื่อเราหิว และพักผ่อนเมื่อเราเหนื่อย เมื่อเรานั่งทำงานเป็นเวลานานและรู้สึกไม่สบายตัว เราก็ควรลุกขึ้นมาออกกำลังกาย เมื่อเราเจ็บป่วย เราก็ควรไปหาหมอ เมื่อเชื่อในพระเจ้า เราจะมีความเชื่อที่คลุมเครือไม่ได้ และเราไม่สามารถละเมิดกฎธรรมชาติของร่างกายได้ เมื่อก่อน ฉันเชื่อมาตลอดว่าเหตุผลที่ฉันมีโรคภัยไข้เจ็บมากมายนั้น เป็นเพราะปริมาณงานที่มากและต้องกังวลอย่างมากในขณะทำหน้าที่  แต่ในความเป็นจริงแล้ว พระเจ้าไม่ได้ทรงต้องการให้ผู้คนหักโหมงานและบากบั่นสุดความสามารถจนถึงวันตาย  ในทางกลับกัน พระองค์ทรงต้องการให้ผู้คนทำงานและพักผ่อนในการทำหน้าที่อย่างมีสมดุล  ก่อนหน้านี้ ฉันไม่รู้วิธีวางแผนตารางเวลาทำงานและการพักผ่อนอย่างเหมาะสม ฉันทำงานแบบผัดวันประกันพรุ่งและไม่มีประสิทธิภาพอยู่เสมอ และฉันมักจะนอนดึกอยู่ตลอดเวลา ซึ่งเป็นการละเมิดกฎธรรมชาติของร่างกายและทำให้เกิดความเจ็บป่วย  สิ่งนี้เกิดจากความโง่เขลาของตัวฉันเอง และไม่ใช่ผลจากความเหนื่อยล้าเพราะการทำหน้าที่  ตอนนี้ ฉันสามารถปรับเปลี่ยนเวลาของตัวเองได้อย่างเหมาะสมแล้ว  ในช่วงกลางวัน ฉันพยายามปรับปรุงประสิทธิภาพในการทำงานให้มากที่สุดเท่าที่จะเป็นไปได้ และไม่นอนดึกในตอนกลางคืน  หลังจากนั้น ฉันก็ได้จัดลำดับความสำคัญของงานและค่อยๆ ทำไปทีละอย่าง  หลังจากผ่านไปหนึ่งเดือน ฉันก็สามารถปรับตัวให้คุ้นเคยกับหน้าที่นี้ได้  ในแง่หนึ่ง ฉันได้บ่มเพาะผู้ให้น้ำ ในอีกแง่หนึ่ง ฉันได้ให้น้ำผู้มาใหม่บางคนและแก้ไขปัญหาต่างๆ ของพวกเขาจริงๆ  ส่วนเวลาที่เหลือ ฉันได้เขียนคำเทศนาและบทความคำพยานจากประสบการณ์  ในบางครั้ง เมื่อฉันรู้สึกไม่สบายตัวหลังจากนั่งหน้าคอมพิวเตอร์เป็นเวลานาน ฉันก็ได้ออกกำลังกายบ้าง  แม้ว่าการทำหน้าที่แบบนี้จะเหนื่อยนิดหน่อย อาการของฉันไม่ได้ทรุด และฉันก็สามารถทำหน้าที่ได้อย่างเหมาะสม  ทุกๆ วันฉันรู้สึกอิ่มเอมมาก และหัวใจก็สงบสุขและผ่อนคลาย

ฉันยังได้อ่านพระวจนะของพระเจ้าบทตอนหนึ่งด้วย และได้ตระหนักว่าเราต้องดำเนินชีวิตอย่างไรเพื่อให้ชีวิตมีความหมาย  พระเจ้าผู้ทรงมหิทธิฤทธิ์ตรัสว่า “คุณค่าของชีวิตคนอยู่ตรงไหน?  เพื่อความหรรษาทางเนื้อหนังอย่างการกิน ดื่ม และหาความบันเทิงเท่านั้นหรือ?  (ไม่ใช่)  เช่นนั้นแล้ว คุณค่าของชีวิตคนอยู่ตรงไหน?  บอกสิ่งที่พวกเจ้าคิดมาเถิด  (คือการลุล่วงหน้าที่ของสิ่งมีชีวิตทรงสร้าง อย่างน้อยนี่ก็เป็นสิ่งที่คนคนหนึ่งควรสัมฤทธิ์ในชีวิตของตน)  ถูกต้อง  จงบอกเราเถิดว่าถ้าการกระทำและความคิดในแต่ละวันตลอดชีวิตของคนคนหนึ่งมุ่งแต่จะหลีกเลี่ยงโรคภัยและความตาย รักษาร่างกายให้มีสุขภาพดีและปลอดโรค รวมทั้งพากเพียรที่จะมีอายุยืนนาน นี่ใช่คุณค่าที่ชีวิตคนควรมีหรือไม่?  (ไม่ใช่)  นี่ไม่ใช่คุณค่าที่ชีวิตคนควรมี  ดังนั้น อะไรคือคุณค่าที่ชีวิตคนควรมี?  เมื่อกี้นี้บางคนเพิ่งเอ่ยถึงการลุล่วงหน้าที่ของสิ่งมีชีวิตทรงสร้างซึ่งก็เป็นแง่มุมหนึ่งที่ชัดเจน  มีอะไรอื่นอีกไหม?  จงบอกเราถึงความใฝ่ฝันที่เจ้ามักจะมีขณะอธิษฐานหรือตั้งปณิธานเถิด  (การนบนอบสิ่งที่พระเจ้าทรงจัดแจงเตรียมการและจัดวางเรียบเรียงไว้ให้พวกเรา)  (การมีบทบาทตามที่พระเจ้าทรงมอบหมายให้แก่พวกเราให้ดี ลุล่วงภารกิจและความรับผิดชอบของตน)  มีอะไรอื่นอีก?  ในแง่หนึ่ง นี่เป็นเรื่องของการลุล่วงหน้าที่ของสิ่งมีชีวิตทรงสร้าง  ในอีกแง่หนึ่งก็เป็นเรื่องของการทำทุกสิ่งที่เจ้าสามารถทำได้และทุกสิ่งที่เจ้าสัมฤทธิ์ได้ให้ดี อย่างน้อยก็ให้ถึงจุดที่ไม่ถูกมโนธรรมของตนกล่าวหา ตัวเจ้าสามารถมีสันติสุขกับมโนธรรมของเจ้าเองและเป็นที่ยอมรับในสายตาของผู้อื่น  ยิ่งไปกว่านั้น ตลอดชีวิตของเจ้า ไม่ว่าเจ้าจะเกิดในครอบครัวเช่นใด มีภูมิหลังทางการศึกษา หรือมีขีดความสามารถเช่นใด เจ้าต้องไตร่ตรองว่าความจริงที่สำคัญที่สุดที่ผู้คนควรเข้าใจในชีวิตมีอะไรบ้าง—ตัวอย่างเช่น ผู้คนควรเดินไปบนเส้นทางชนิดใด และควรใช้ชีวิตอย่างไรจึงจะมีชีวิตที่เปี่ยมความหมาย  อย่างน้อยเจ้าก็ควรสำรวจคุณค่าที่แท้จริงของชีวิตบ้าง เจ้าไม่สามารถใช้ชีวิตนี้ให้หมดไปอย่างเปล่าประโยชน์ และไม่อาจมายังแผ่นดินโลกนี้อย่างสูญเปล่าได้  ในอีกแง่หนึ่งนั้น ระหว่างที่เจ้ามีชีวิตอยู่ เจ้าต้องลุล่วงภารกิจของตน นี่คือสิ่งที่สำคัญที่สุด  พวกเราจะไม่พูดถึงการเสร็จสิ้นภารกิจ หน้าที่ หรือความรับผิดชอบอันยิ่งใหญ่ แต่อย่างน้อยที่สุด เจ้าก็ควรทำบางสิ่งให้สำเร็จลุล่วง… ขอพวกเราจงอย่าวางผู้คนไว้บนมาตรฐานที่สูงนัก  พวกเรามาพิจารณาสถานการณ์ที่คนคนหนึ่งพบเจองานที่ตนควรทำหรือเต็มใจทำในชีวิตของตนกันเถิด  หลังจากที่ค้นพบที่ทางของตนแล้ว พวกเขาก็ตั้งมั่นในที่ของตน รักษาที่ทางของตนไว้ สละเลือดทุกหยาดหยดจากหัวใจของตน และกำลังวังชาทั้งหมดของตน ทำสิ่งที่ตนควรทำให้ครบถ้วนจนแล้วเสร็จ  เมื่อพวกเขามายืนเบื้องหน้าพระเจ้าในที่สุดเพื่อตอบคำถาม พวกเขาย่อมรู้สึกค่อนข้างพอใจ ไม่มีคำกล่าวหาหรือความเสียใจในหัวใจของตน  พวกเขารู้สึกชูใจและรู้สึกว่าตนได้บางสิ่งมา รู้สึกว่าชีวิตของตนนั้นมีคุณค่า” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (6))  ขณะที่ฉันใคร่ครวญพระวจนะของพระเจ้า ฉันก็เข้าใจว่าคุณค่าและความหมายของชีวิตคนเราคือ การลุล่วงทำหน้าที่ของเราในฐานะสิ่งมีชีวิตทรงสร้างระหว่างพระราชกิจของพระเจ้าแห่งการช่วยมวลมนุษย์ให้รอด เป็นคำพยานถึงพระราชกิจและพระวจนะของพระเจ้าตามขอบเขตที่ฉันจะสามารถทำได้ และนำพาผู้คนจำนวนมากขึ้นมาเฉพาะพระพักตร์พระเจ้าเพื่อยอมรับความรอดของพระเจ้า  นี่คือสิ่งที่ทำให้พระเจ้าทรงพอพระทัยมากที่สุด  แม้ว่าการทำหน้าที่ของเราอาจทำให้เนื้อหนังของเราต้องทนทุกข์เล็กน้อยในบางครั้ง แต่ผ่านการไล่ตามเสาะหาความจริงภายในขั้นตอนนี้ เราสามารถเข้าใจหลักธรรมความจริงมากมายและมองหลายๆ สิ่งออก เรายังสามารถเข้าใจความเสื่อมทรามและข้อบกพร่องของตัวเราเองได้อีกด้วย ค่อยๆ บรรลุการเปลี่ยนแปลง และได้รับการช่วยให้รอดในที่สุด นี่เป็นสิ่งที่วิเศษจริงๆ!  หากฉันเอาแต่นึกถึงวิธีการประคับประคองหรือรักษาสุขภาพของตัวเองในหลากหลายรูปแบบเหมือนอย่างผู้ไม่มีความเชื่อ เช่นนั้นแล้ว ถึงแม้ว่าร่างกายของฉันจะมีกำลังวังชาและแข็งแรงดี ท้ายที่สุด ทุกอย่างก็คงจะว่างเปล่าหากฉันไม่ได้ทำหน้าที่ของตัวเองให้ดี ชีวิตของฉันก็คงจะไม่มีคุณค่าอะไรให้กล่าวถึงเลย  ฉันนึกถึงพระวจนะของพระเจ้าที่ว่า “ทั้งชีวิตของผู้คนอยู่ในพระหัตถ์ของพระเจ้า และหากไม่ใช่เพื่อปณิธานของพวกเขาเฉพาะพระพักตร์พระเจ้าแล้ว ผู้ใดเล่าจะเต็มใจดำรงชีวิตอยู่อย่างเปล่าประโยชน์ในโลกมนุษย์ที่ว่างเปล่าใบนี้?  จะลำบากไปไย?  การเร่งรีบเข้ามาและออกไปจากโลกนี้ หากพวกเขาไม่ทำสิ่งใดเพื่อพระเจ้า ทั้งชีวิตของพวกเขาจะไม่สูญเปล่าหรอกหรือ?  ต่อให้พระเจ้าไม่ทรงถือว่าการกระทำของเจ้ามีค่าคู่ควรต่อการกล่าวถึง เจ้าจะไม่มอบยิ้มแห่งความอิ่มเอมใจให้กับชั่วขณะแห่งความตายของเจ้าหรือ?  เจ้าควรไล่ตามเสาะหาความก้าวหน้าเชิงบวก ไม่ใช่การถดถอยเชิงลบ—นี่ไม่ใช่การปฏิบัติที่ดีกว่าหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, การตีความความล้ำลึกต่างๆ แห่ง “พระวจนะของพระเจ้าถึงทั้งจักรวาล” บทที่ 39)  เป็นความจริงแท้  ผู้คนต้องทำบางสิ่งเพื่อพระเจ้าในขณะที่ยังมีชีวิตอยู่ พวกเขาจะใช้ชีวิตไปอย่างสูญเปล่าไม่ได้  หากเราดำเนินชีวิตตามเนื้อหนัง กิน ดื่ม และเพลิดเพลินกับตัวเอง เช่นนั้นแล้วไม่ว่าเราจะดูแลตัวเองดีแค่ไหนก็ตาม ทุกอย่างก็ล้วนสูญเปล่า  เราไม่รู้จักพระผู้สร้างและไม่ได้ลุล่วงหน้าที่ของสิ่งมีชีวิตทรงสร้าง  การมีชีวิตแบบนี้ไม่มีความหมายอะไรเลย  ในเวลานี้ ความวิบัติต่างๆ กำลังทวีความรุนแรงมากขึ้น และพระราชกิจของพระเจ้าก็ใกล้จะสิ้นสุดลงแล้ว  เหลือโอกาสอีกไม่มากแล้วที่จะได้ทำหน้าที่ของฉัน ฉันจึงควรหวงแหนโอกาสที่จะได้ทำหน้าที่ของตัวเองในเวลานี้  ฉันควรแบ่งปันหลักธรรมความจริงที่ตัวเองเข้าใจกับผู้ให้น้ำ เพื่อให้พวกเขาสามารถเข้าใจความจริง จับความเข้าใจหลักธรรม และให้น้ำผู้มาใหม่ได้อย่างมีประสิทธิผลมากขึ้น  ฉันต้องพยายามอย่างหนักเพื่อทำทุกสิ่งที่ทำได้โดยไม่เสียใจภายหลัง  ต่อให้ในอนาคต อาการเจ็บป่วยของฉันจะทรุดจริงๆ  ฉันก็ต้องหัดนบนอบ และฝากอาการเจ็บป่วยของฉันไว้ในพระหัตถ์ของพระเจ้า นบนอบการจัดวางเรียบเรียงและการจัดการเตรียมการของพระองค์

หลังจากนั้น ฉันได้อ่านพระวจนะของพระเจ้าอีกบทตอนหนึ่ง ซึ่งได้ขจัดความเคลือบแคลงใจและความกังวลของฉันเกี่ยวกับความเจ็บป่วย  พระเจ้าผู้ทรงมหิทธิฤทธิ์ตรัสว่า “ถ้าเจ้าเชื่อโดยแท้ว่าทุกสิ่งอยู่ในพระหัตถ์ของพระเจ้า เช่นนั้นแล้วเจ้าก็ควรเชื่อว่าสิ่งเหล่านี้—ทั้งโรคร้ายแรง โรคที่หนักหนา โรคเล็กๆ น้อยๆ และสุขภาพ—ต่างก็อยู่ภายใต้อธิปไตยและการจัดเตรียมการของพระเจ้า  การเกิดโรคร้ายแรงและการที่สุขภาพของใครสักคนจะเป็นเช่นไรเมื่อถึงวัยหนึ่งๆ ไม่ใช่เรื่องที่เกิดขึ้นโดยบังเอิญ และการเข้าใจเช่นนี้ก็คือการมีความเข้าใจที่เป็นบวกและถูกต้อง  นี่สอดคล้องกับความจริงหรือไม่?  (สอดคล้อง)  นี่สอดคล้องกับความจริง นี่คือความจริง เจ้าควรยอมรับในเรื่องนี้ และควรเปลี่ยนแปลงท่าทีและทัศนะที่เจ้ามีในเรื่องนี้  และเมื่อสิ่งเหล่านี้เปลี่ยนแปลงไป สิ่งใดจะได้รับการแก้ไข?  ความรู้สึกของเจ้าที่เป็นความทุกข์ใจ ความกระวนกระวาย และความวิตกกังวลย่อมได้รับการแก้ไขมิใช่หรือ?  อย่างน้อยที่สุดภาวะอารมณ์ที่เป็นลบของความทุกข์ใจ ความกระวนกระวาย และความวิตกกังวลที่เจ้ามีต่อความเจ็บไข้ได้ป่วยก็ได้รับการแก้ไขในทางทฤษฎี  เนื่องจากความเข้าใจของเจ้าได้เปลี่ยนแปลงความคิดและทัศนะของเจ้าไปแล้ว ฉะนั้นจึงพลอยแก้ไขภาวะอารมณ์ที่เป็นลบของเจ้าไปด้วย  นี่คือแง่มุมหนึ่ง  กล่าวคือ ไม่ว่าใครจะล้มป่วยหรือไม่ จะมีโรคร้ายแรงอันใด และสุขภาพของพวกเขาจะเป็นเช่นใดในแต่ละช่วงของชีวิต ก็ไม่อาจเปลี่ยนแปลงได้ตามเจตจำนงของมนุษย์ แต่ถูกพระเจ้าลิขิตเอาไว้ล่วงหน้าหมดแล้ว… พวกเรากำลังพูดถึงความเจ็บไข้ได้ป่วย นี่เป็นสิ่งที่ผู้คนส่วนใหญ่ย่อมจะมีประสบการณ์ด้วยในช่วงชีวิตของตน  เพราะฉะนั้น ชนิดของโรคที่จะเกิดกับร่างกายของผู้คนในเวลาใดหรือเมื่อมีอายุเท่าใด และสุขภาพของพวกเขาจะเป็นเช่นไร ล้วนเป็นสิ่งที่พระเจ้าทรงจัดเตรียมการเอาไว้ และผู้คนก็ไม่สามารถตัดสินใจเรื่องเหล่านี้ด้วยตนเองได้ เหมือนเวลาเกิดของคนเรานั่นเอง พวกเขาไม่สามารถกำหนดเวลาเกิดด้วยตัวเองได้  ดังนั้น การรู้สึกทุกข์ใจ กระวนกระวาย และวิตกกังวลในเรื่องที่เจ้าไม่สามารถตัดสินใจด้วยตนเองได้ย่อมเบาปัญญามิใช่หรือ?  (ใช่)  ผู้คนควรลงมือแก้ไขสิ่งที่พวกเขาสามารถแก้ไขได้ด้วยตนเอง ส่วนเรื่องที่พวกเขาไม่สามารถทำได้ด้วยตนเองนั้น พวกเขาก็ควรรอพระเจ้า โดยผู้คนควรนบนอบอยู่เงียบๆ และขอให้พระเจ้าคุ้มครองตน—นี่คือวิธีคิดที่ผู้คนควรมี  เมื่อโรคภัยเล่นงานเข้าจริงและความตายก็อยู่ใกล้โดยแท้ เมื่อนั้นผู้คนควรนบนอบและไม่พร่ำบ่นหรือกบฏต่อพระเจ้า หรือกล่าวสิ่งที่หมิ่นประมาทพระเจ้าหรือสิ่งที่โจมตีพระองค์  แต่ผู้คนควรยืนหยัดในฐานะสิ่งมีชีวิตทรงสร้าง มีประสบการณ์และมองเห็นคุณค่าของทุกสิ่งที่มาจากพระเจ้า—พวกเขาไม่ควรพยายามเลือกสิ่งต่างๆ ด้วยตัวเอง  นี่ควรเป็นประสบการณ์พิเศษที่ทำให้ชีวิตของเจ้าดีขึ้น และไม่จำเป็นต้องเป็นเรื่องที่ไม่ดี ถูกต้องหรือไม่?  เพราะฉะนั้น เมื่อเป็นเรื่องโรคภัย ผู้คนควรแก้ไขความคิดและทัศนะผิดๆ ที่ตนมีในเรื่องต้นกำเนิดของโรคภัยเสียก่อน แล้วจากนั้นพวกเขาก็จะไม่วิตกกังวลในเรื่องนี้อีกต่อไป ยิ่งไปกว่านั้นผู้คนไม่มีสิทธิ์ควบคุมสิ่งที่รู้อยู่แล้วหรือยังไม่รู้ และพวกเขาก็ไม่สามารถควบคุมสิ่งเหล่านี้ได้ เพราะทั้งหมดนี้อยู่ภายใต้อธิปไตยของพระเจ้าทั้งสิ้น  ท่าทีและหลักธรรมของการปฏิบัติที่ผู้คนควรมีคือรอและนบนอบ  ทุกสิ่งตั้งแต่ความเข้าใจไปจนถึงการปฏิบัติควรทำให้ตรงตามหลักธรรมความจริง—นี่คือการไล่ตามเสาะหาความจริง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (4))  จากพระวจนะของพระเจ้า ฉันได้เข้าใจว่าพระเจ้าทรงมีอธิปไตยและทรงลิขิตสุขภาพของคนในแต่ละช่วงวัยของชีวิต ว่าพวกเขาจะเจ็บป่วยด้วยโรคอะไรและโรคเหล่านั้นจะรุนแรงหรือไม่  ผู้คนไม่สามารถควบคุมสิ่งเหล่านี้ได้เลย และความกังวลรวมถึงความเคลือบแคลงใจก็ไม่มีประโยชน์อะไรเลย  เมื่ออาการเจ็บป่วยมาแผ้วพานเรา เราก็ควรเรียนรู้วิธีที่จะปฏิบัติกับสิ่งเหล่านั้นอย่างถูกต้อง และนบนอบอธิปไตยและการจัดการเตรียมการของพระเจ้า  เมื่อก่อน ฉันมักจะกังวลและเป็นทุกข์เกี่ยวกับอาการเจ็บป่วยของตัวเองอยู่บ่อยครั้ง และใช้ชีวิตอยู่ท่ามกลางอารมณ์ที่เป็นลบ  นี่เป็นเพราะฉันไม่เข้าใจในอธิปไตยของพระเจ้า  สิ่งที่ฉันควรทำคือ ใช้ชีวิตไปตามปกติและทำหน้าที่ของตัวเองไปตามปกติตามข้อกำหนดของพระเจ้า  ส่วนอาการของฉันจะทรุดหรือไม่นั้น เรื่องนั้นก็สุดแท้แต่พระเจ้า  ความกังวลและความเคลือบแคลงใจของฉันเป็นเรื่องที่ไม่จำเป็น และเป็นการสำแดงถึงความโง่เขลาและความไม่รู้อีกด้วย  ต่อให้สักวันอาการของฉันจะทรุดจริงๆ สิ่งนี้ก็จะได้การอนุญาตจากพระเจ้า และฉันควรนบนอบอธิปไตยและการจัดการเตรียมการของพระเจ้า  ฉันนึกถึงตอนที่บททดสอบมาถึงโยบ และร่างกายของเขาก็เต็มไปด้วยฝีร้ายที่แสนเจ็บปวด เขาสามารถยอมรับสิ่งนั้นจากพระเจ้าได้ และไม่ได้บ่นว่าพระเจ้าเลย  เขาสามารถเผชิญกับมันได้อย่างใจเย็น และในที่สุดก็สามารถตั้งมั่นในคำพยานของตนต่อพระเจ้า  เมื่อฉันนึกถึงเรื่องนี้ ฉันก็รู้สึกละอายใจอย่างมาก และเต็มใจที่จะละทิ้งความกังวลและความเคลือบแคลงใจของตัวฉันเอง ไว้วางใจฝากอาการเจ็บป่วยของฉันไว้ในพระหัตถ์ของพระเจ้า และอุทิศหัวใจให้กับหน้าที่ของตัวเอง  ฉันเข้ารับการรักษาเมื่อยามที่จำเป็น และออกกำลังกายในเวลาว่าง  เมื่อฉันปฏิบัติแบบนี้ หัวใจของฉันก็ผ่อนคลายและเป็นอิสระขึ้นมาก และฉันก็ไม่ได้รับผลกระทบจากอาการเจ็บป่วยที่มากจนเกินไปอีกต่อไปแล้ว

ผ่านการโยกย้ายหน้าที่ครั้งนี้ ฉันได้เรียนรู้บทเรียนมากมาย และตระหนักได้ว่าในฐานะสิ่งมีชีวิตทรงสร้าง ฉันต้องยึดมั่นในหน้าที่ของตัวเองอยู่ตลอดเวลา  ในขณะเดียวกัน ฉันยังเข้าใจด้วยว่าคุณค่าของชีวิตมนุษย์คือการทำตามพระวจนะของพระเจ้าและอุทิศตนในการทำหน้าที่  ต้องใช้ชีวิตแบบนี้เท่านั้น เราถึงจะสามารถเป็นคนใจกว้าง ซื่อตรง และไม่เสียใจภายหลัง


64. ความเจ็บป่วยของผมคือพรจากพระเจ้า

โดยเสี่ยวจิน ประเทศจีน

ในเดือนเมษายน ปี 2017 ผมไปตรวจร่างกายที่โรงพยาบาลและพบว่าตัวเองเป็นไวรัสตับอักเสบบี  ระดับเอนไซม์ตับของผมสูงถึง 220 U/L และไวรัสตับอักเสบบีก็กำลังกำเริบ  คริสตจักรพิจารณาอาการของผม จึงให้กลับไปรักษาตัวที่บ้าน  ขณะเก็บกระเป๋า ผมมองดูพี่น้องชายสองคนที่ทำงานร่วมกัน พูดคุยหัวเราะกันขณะปรึกษาเรื่องงาน  ผมรู้สึกหดหู่ใจและคิดว่า “ตอนนี้พระราชกิจของพระเจ้าใกล้จะสิ้นสุดแล้ว นี่เป็นช่วงเวลาสำคัญที่เราต้องทำหน้าที่และตระเตรียมความดี แต่ผมกลับต้องไปพักฟื้นที่บ้าน  ถ้าผมอยู่บ้านสักปีสองปีและทำหน้าที่อะไรไม่ได้เลย ผมจะตระเตรียมความดีได้ยังไง?  เมื่อมหันตภัยมาถึง ผมจะต้องตกอยู่ในนั้นแน่ๆ ถ้าผมตายไป ความเชื่อพระเจ้าของผมจะไม่สูญเปล่าหรอกเหรอ?  ผมออกจากบ้านมาทำหน้าที่หลังจากเริ่มเชื่อในพระเจ้าได้ไม่ถึงปี  ไม่ว่าคริสตจักรจะมอบหมายหน้าที่อะไรให้ ผมก็ไม่เคยเกี่ยง และพยายามอย่างเต็มที่ที่จะทำให้ดียิ่งขึ้นเสมอ โดยเฉพาะช่วงหกเดือนที่ผ่านมา ผมทำหน้าที่ตัดต่อ  ผมมักตื่นแต่เช้าและนอนดึก  ไม่เคยถอยหนีเมื่อเจอความลำบากยากเย็น และพยายามเรียนรู้ทักษะวิชาชีพที่เกี่ยวข้องอย่างหนัก การทำหน้าที่ของผมก็เกิดผลอยู่บ้าง ผมกระตือรือร้นและตั้งใจทำหน้าที่มากขนาดนี้ แล้วทำไมพระเจ้าถึงไม่ทรงคุ้มครองผมล่ะ?  ทำไมพระองค์ถึงทรงปล่อยให้ผมเป็นโรคนี้แทน?”  ผมไม่เข้าใจเลยจริงๆ  เมื่อเงยหน้ามองพี่น้องชายสองคนนั้น ผมก็อิจฉาที่พวกเขามีสุขภาพดีและยังทำหน้าที่ที่นี่ต่อไปได้ ส่วนผมกลับกำลังจะต้องออกจากที่ที่เคยทำหน้าที่เพื่อกลับบ้าน ผมรู้สึกว่าอนาคตมืดมนสุดๆ รู้สึกท้อแท้ถึงขีดสุด จนร่างกายอ่อนเปลี้ยเพลียแรงไปหมด เมื่อคิดว่านี่คือพระราชกิจระยะสุดท้ายของพระเจ้าและเป็นโอกาสเดียวที่มวลมนุษย์จะได้รับความรอด และผมโชคดีที่ได้มีชีวิตอยู่ในช่วงเวลานี้ ผมจึงไม่อยากยอมแพ้ไปแบบนี้เลยจริงๆ ผมต้องรีบรักษาตัวเมื่อกลับถึงบ้าน และจะกลับมาทำหน้าที่ทันทีที่หายป่วย  แบบนั้นผมจะได้ตระเตรียมความดีมากขึ้นและมีความหวังที่จะได้รับการช่วยให้ความรอดมากขึ้น

หลังจากกลับถึงบ้าน ผมได้ยินมาว่ายาจีนรักษาไวรัสตับอักเสบบีได้ผลดีมาก จึงรีบขอให้พ่อไปหามาให้ ผมยังคงเพียรเรียนรู้เทคนิคที่เกี่ยวข้องกับหน้าที่ที่เคยทำ โดยคิดว่าหลังจากหายป่วย จะได้กลับออกไปทำหน้าที่ได้อีกครั้ง ผมกินยาตรงเวลาตามที่หมอสั่ง หวังว่าจะหายดีในเร็ววัน  หนึ่งเดือนต่อมา ผมไปตรวจร่างกายที่โรงพยาบาลด้วยความหวังเต็มเปี่ยม หลังจากได้ผลตรวจ ผมพบว่าระดับเอนไซม์ตับไม่ลดลงเลย ผมไม่อยากจะเชื่อเลย และคิดว่า “ฉันกินยาตรงเวลาตลอดทั้งเดือนนี้ ทำไมอาการถึงไม่ดีขึ้นเลย?  ทำไมพระเจ้าถึงไม่ทรงอวยพรฉันล่ะ?”  ผ่านไปสักพัก ราวเดือนสิงหาคม พี่น้องหญิงคนหนึ่งเล่าให้ผมฟังเกี่ยวกับพืชชนิดหนึ่งที่เรียกว่าขึ้นฉ่ายป่า ซึ่งบางคนใช้รักษาโรคตับอักเสบบี ผมตื่นเต้นมากหลังจากได้ยินเรื่องนี้ แม้ว่าพี่น้องหญิงจะย้ำหลายครั้งว่าพืชชนิดนี้มีพิษร้ายแรงและอาจเป็นอันตรายถึงชีวิตได้หากนำไปใช้ไม่ถูกวิธี แต่ผมก็ยังอยากลอง  ผมคิดว่าคุ้มค่าที่จะเสี่ยงถ้ามันช่วยรักษาโรคของผมได้ แต่ผิดคาด กินไปแล้วไม่ได้ผลเลย ผมรู้สึกทุกข์ใจอย่างยิ่ง ผมไม่เข้าใจเลยว่าทำไมถึงเป็นแบบนี้  หลังจากนั้น ผมก็ตกอยู่ในสภาวะเป็นลบ  ผมไม่มีอะไรจะพูดในคำอธิษฐานเลย ซึ่งแห้งแล้งจริงๆ ผมกินและดื่มพระวจนะของพระเจ้าน้อยลง ผมไม่อยากเรียนเทคนิคที่เคยเพียรศึกษามาก่อน และรู้สึกขาดแรงจูงใจอยู่เสมอ

ราวเดือนพฤศจิกายน พี่น้องชายคนหนึ่งเอาตำรับยามาให้ผม บอกว่าเป็นยารักษาไวรัสตับอักเสบบีโดยเฉพาะ  ผมอยากลองมาก  แต่พอนึกถึงความล้มเหลวจากการรักษาด้วยขึ้นฉ่ายป่าครั้งก่อน ผมก็คิดในใจว่า “เป็นเพราะฉันสนใจแต่เรื่องยาและแทบไม่ได้อธิษฐานเลยหรือเปล่า?  ดูเหมือนว่าระหว่างการรักษา ฉันต้องอธิษฐานต่อพระเจ้าให้มากขึ้น บางทีเมื่อพระเจ้าทรงเห็นใจจริงของฉัน พระองค์ก็จะทรงอวยพรและรักษาโรคของฉันให้หาย” ผมรีบนำตำรับยาไปจัดยา  ไม่ว่ายาจะขมแค่ไหน  ผมก็อดทนและดื่มจนหมด ในช่วงนี้ ผมอธิษฐานต่อพระเจ้าหลายครั้ง บอกพระองค์ว่าอยากออกไปทำหน้าที่และไล่ตามเสาะหาความจริงอย่างจริงจัง ผมหวังจะสัมผัสพระทัยของพระเจ้าด้วยท่าที “จริงใจ” เช่นนี้ เพื่อพระองค์จะทรงอวยพรให้ผมหายจากโรค หนึ่งเดือนต่อมา เมื่อไปรับผลตรวจ หมอก็บอกว่า “เราตรวจคุณสองครั้งแล้ว  ปริมาณไวรัสของคุณสูงมาก  ระดับเอนไซม์ตับของคุณสูงเกิน 1,200 เลยทีเดียว!”  ผมคิดในใจว่า “ระดับเอนไซม์ตับที่เกิน 200 ก็ถือว่าร้ายแรงมากอยู่แล้วตั้งแต่แรก แล้วระดับที่เกินหนึ่งพันจะหมายความว่ายังไง?”  ผมยืนนิ่งอึ้งอยู่ตรงนั้น  นึกถึงที่เคยมีคนบอกว่าถ้าโรคตับอักเสบบีไม่ได้รับการควบคุมอย่างเหมาะสม อาจนำไปสู่โรคตับแข็งหรือแม้แต่มะเร็งตับ ผมจะเป็นมะเร็งตับด้วยหรือเปล่า?  เมื่อคิดแบบนี้ ผมก็รู้สึกหวาดกลัวและอับจนหนทางสุดๆ  ผมนึกถึงว่าตลอดเดือนที่ผ่านมาผมอธิษฐานต่อพระเจ้าบ่อยครั้งให้ทรงรักษาโรคของผม แต่ตอนนี้ ไม่เพียงอาการไม่ดีขึ้น กลับแย่ลงไปอีก การที่ผมเจอทางตันซ้ำแล้วซ้ำเล่าแบบนี้ คงไม่ใช่เรื่องบังเอิญแน่ๆ ตลอดเวลาที่ผ่านมา ผมแค่อยากหายป่วย และคิดว่าเพราะอยากหายเพื่อไปทำหน้าที่ จึงเป็นเรื่องที่ชอบด้วยเหตุผล แต่ผมไม่เคยคิดเลยว่าสิ่งนี้เป็นไปตามเจตนารมณ์ของพระเจ้าหรือเปล่า  ผมเริ่มคิดว่า “บางทีเจตนารมณ์ของพระเจ้าอาจอยู่ในการที่อาการของฉันทรุดลงอย่างกะทันหันนี้ ผมจะดื้อดึงและไม่ยอมกลับใจต่อไปไม่ได้แล้ว  ผมต้องอธิษฐาน แสวงหาเจตนารมณ์ของพระเจ้า และเรียนรู้บทเรียน”  ผมจึงร้องทูลต่อพระเจ้าอย่างจริงจังในใจว่า “ข้าแต่พระเจ้า การที่อาการของข้าพระองค์ทรุดลงนั้นเป็นไปตามการทรงอนุญาตของพระองค์ แม้ข้าพระองค์จะยังไม่เข้าใจว่าทำไมถึงเป็นเช่นนี้ แต่ข้าพระองค์รู้อยู่แก่ใจว่าสิ่งที่ข้าพระองค์กำลังแสวงหานั้นไม่เป็นไปตามน้ำพระทัยของพระองค์อย่างแน่นอน ขอพระองค์ทรงนำข้าพระองค์ให้เข้าใจเจตนารมณ์ของพระองค์และไม่กบฏต่อพระองค์เถิด” ผมนั่งเหม่อลอยอยู่บนบันไดของโรงพยาบาล ร้องทูลต่อพระเจ้าในใจไม่หยุด ทันใดนั้นผมก็นึกถึงพระวจนะของพระเจ้าบทตอนหนึ่งที่เคยอ่านมาก่อนที่ว่า “ทุกสิ่งทุกอย่างที่พระเจ้าทรงทำมีความจำเป็นและมีความสำคัญเหนือธรรมดา เพราะทั้งหมดที่พระองค์ทรงทำในตัวมนุษย์นั้นเกี่ยวข้องกับการบริหารจัดการของพระองค์และความรอดของมวลมนุษย์  โดยธรรมชาติแล้ว พระราชกิจที่พระเจ้าทำในตัวโยบก็ไม่แตกต่างกัน ถึงแม้ว่าโยบจะเป็นคนดีพร้อมและเที่ยงตรงในสายพระเนตรของพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  โยบสูญเสียทรัพย์สินและบุตรทั้งหมด และความเจ็บป่วยก็มาเยือน ทำให้เนื้อหนังของเขาต้องทนทุกข์ทรมานแสนสาหัส จากมุมมองของคนทางโลก สิ่งที่เกิดขึ้นกับโยบไม่ใช่เรื่องดีแต่เป็นเรื่องร้าย  แต่โยบยำเกรงพระเจ้า  เขาไม่ได้ตัดพ้อต่อพระเจ้า เขาสามารถนบนอบ และสรรเสริญพระนามของพระเจ้า  หลังจากโยบผ่านบททดสอบ เขาก็เข้าใจพระเจ้าขึ้นมาบ้าง ความเชื่อและความยำเกรงพระเจ้าของเขาก็ยกระดับขึ้น แล้วพระเจ้าก็ทรงปรากฏแก่เขา  นี่ช่างเป็นพระพรอันยิ่งใหญ่จริงๆ!  เมื่อผมไตร่ตรองเรื่องนี้ ผมก็ตระหนักว่าไม่ว่าความเจ็บป่วยหรือความทุกข์ยากที่มาเยือนจะหนักหนาแค่ไหน หรือต้องทนทุกข์มากเพียงใด หากเราสามารถไล่ตามเสาะหาความจริงและแสวงหาเจตนารมณ์ของพระเจ้า ในที่สุดก็จะได้รับความจริงและได้รับผลลัพธ์ที่ดีจากสิ่งนั้น  เจตนารมณ์ของพระเจ้านั้นดีงาม และพระองค์ไม่ได้ทรงต้องการกลั่นแกล้งใคร  เมื่อเข้าใจเจตนารมณ์ของพระเจ้าแล้ว ความรู้สึกอบอุ่นก็ผุดขึ้นมาจากก้นบึ้งหัวใจของผม และจิตใจที่อับจนหนทางและหวาดกลัวของผมก็อบอุ่นขึ้นและค่อยๆ สงบลง  ผมต้องเอาอย่างโยบ มีท่าทีแห่งการนบนอบ และอธิษฐานเพื่อแสวงหาเจตนารมณ์ของพระเจ้า  ผมเชื่อว่าพระเจ้าจะทรงนำผม

สภาพแวดล้อมในโรงพยาบาลเสียงดังเกินไป ผมจึงลุกขึ้นและเดินไปที่ป่าใกล้ๆ  ขณะเดินอยู่ในป่า ผมอดไม่ได้ที่จะเริ่มกังวลเรื่องอาการของตัวเองอีกครั้ง  ผมคิดว่า “เดือนนี้ ระดับเอนไซม์ตับของฉันพุ่งสูงเกิน 1,000  ถ้ามันยังเป็นแบบนี้ต่อไป และกลายเป็นมะเร็งตับจริงๆ ชีวิตฉันไม่จบสิ้นเลยเหรอ?  หรือว่าครั้งนี้พระเจ้าจะทรงเอาชีวิตฉันไปจริงๆ?”  เมื่อคิดถึงความตาย ผมก็ต่อต้านในใจโดยไม่รู้ตัว และคิดว่า “ทำไมพระเจ้าถึงต้องการให้ฉันตายล่ะ?  ฉันยังหนุ่มอยู่เลย!  ชีวิตฉันจะต้องจบลงทั้งที่เพิ่งเริ่มต้นจริงๆ เหรอ?  ถ้าฉันไม่ได้เชื่อพระเจ้า ฉันจะรอดพ้นจากบททดสอบแบบนี้ไหม?  แล้วจะไม่ต้องเป็นโรคแบบนี้หรือเปล่า?  ถึงแม้จะไม่ได้รับความรอด แต่อย่างน้อยฉันก็อาจจะมีชีวิตอยู่ต่อไปได้อีกหลายปี!”  ตอนนั้นเอง ผมก็ใจหายวาบ  ผมคิดว่า “นี่ผมกำลังตัดพ้อต่อพระเจ้าอยู่ไม่ใช่เหรอ?”  ผมรีบอธิษฐานต่อพระเจ้าว่า “ข้าแต่พระเจ้า ข้าพระองค์ไม่ต้องการตัดพ้อต่อพระองค์ แต่จิตใจของข้าพระองค์ถูกความตายบีบคั้นอยู่ตลอดเวลา  ขอพระองค์ทรงนำข้าพระองค์ให้รับมือกับเรื่องนี้อย่างถูกต้องด้วยเถิด”  หลังจากอธิษฐาน ผมก็นึกถึงบทเพลงนมัสการที่เคยร้องบ่อยๆ ชื่อว่า “สิ่งมีชีวิตทรงสร้างควรยอมอยู่ภายใต้การจัดวางเรียบเรียงของพระเจ้า”

1  ไม่ว่าพระเจ้าทรงขอสิ่งใดจากเจ้า เจ้าเพียงจำเป็นต้องทำด้วยพละกำลังทั้งหมดของเจ้าเท่านั้น และเราหวังว่าเจ้าจะสามารถลุล่วงความจงรักภักดีของเจ้าที่มีต่อพระเจ้าเฉพาะพระพักตร์พระองค์ในห้วงวันสุดท้ายนี้  ตราบเท่าที่เจ้าสามารถมองเห็นรอยแย้มพระโอษฐ์ด้วยความพอพระทัยของพระเจ้าขณะที่พระองค์ประทับบนพระบัลลังก์ของพระองค์ ต่อให้ชั่วขณะนี้เป็นเวลาที่กำหนดไว้สำหรับความตายของเจ้า เจ้าก็ควรจะสามารถหัวเราะและยิ้มได้เมื่อเจ้าหลับตาลง  ระหว่างที่เจ้ามีชีวิตอยู่ เจ้าต้องทำหน้าที่สุดท้ายของเจ้าเพื่อพระเจ้า

2  ในอดีต เปโตรถูกตรึงกางเขนโดยกลับศีรษะลงเพื่อพระเจ้า แต่เจ้าควรทำให้พระเจ้าพึงพอพระทัยในห้วงวันสุดท้าย และใช้พลังงานทั้งหมดของเจ้าให้หมดไปเพื่อพระองค์  สิ่งมีชีวิตทรงสร้างสามารถทำสิ่งใดเพื่อพระเจ้าได้บ้าง?  เจ้าควรถวายตัวเองล่วงหน้าต่อพระเจ้า เพื่อให้พระองค์ทรงจัดวางเจ้าตามแต่พระทัยของพระองค์  ตราบเท่าที่การนั้นจะทำให้พระเจ้าทรงมีความสุขและพอพระทัย ก็จงปล่อยให้พระองค์ทรงทำตามที่พระองค์ทรงประสงค์กับเจ้า  พวกมนุษย์มีสิทธิ์อันใดที่จะกล่าวคำร้องทุกข์เล่า?

—พระวจนะฯ เล่ม 1 การทรงปรากฏและพระราชกิจของพระเจ้า, เผยความล้ำลึกต่างๆ ใน “พระวจนะของพระเจ้าถึงทั้งจักรวาล” บทที่ 41

ผมฮัมเพลงนมัสการเบาๆ และน้ำตาก็ไหลออกมาโดยไม่รู้ตัว พระเจ้าประทานพระคุณแก่ผมด้วยการทรงนำผมเข้ามาในพระนิเวศของพระองค์ ผมได้อ่านพระวจนะของพระองค์มามากมาย และรู้ว่ามนุษย์ถูกสร้างขึ้นโดยพระเจ้า มวลมนุษย์ถูกซาตานทำให้เสื่อมทรามอย่างไร พระเจ้าทรงช่วยมวลมนุษย์ให้รอดทีละขั้นตอนอย่างไร และพระเจ้าทรงชำระให้บริสุทธิ์และเปลี่ยนแปลงผู้คนในยุคสุดท้ายอย่างไร  ในการทำหน้าที่ ผมได้ประสบกับความรู้แจ้งและการทรงนำของพระวิญญาณบริสุทธิ์ และยังได้เข้าใจความจริงบางอย่างด้วย  ผมได้รับสิ่งต่างๆ มากมายจากพระเจ้า แต่ผมกลับไม่สำนึกในพระคุณของพระองค์เลย  ตอนนี้ที่อาการทรุดลง ผมกลับตัดพ้อต่อพระเจ้า และถึงกับนึกเสียใจที่เชื่อในพระองค์ นั่นไม่ใช่การทำให้พระทัยของพระเจ้าแตกสลายจริงๆ หรอกเหรอ?  นั่นไม่ใช่การทรยศหรอกเหรอ?  ทุกคนที่มีชีวิตอยู่ในโลกนี้ย่อมเจ็บป่วยได้ และผู้คนมากมายที่ไม่เชื่อในพระเจ้าก็ทนทุกข์จากโรคร้ายแรงและมะเร็ง แต่ผมก็ยังคงตัดพ้อในใจ คิดว่าถ้าไม่ได้เชื่อในพระเจ้า ผมก็อาจไม่เป็นโรคนี้ ผมช่างไร้เหตุผลสิ้นดี!  แม้จะเป็นโรคนี้ แต่ผมก็ยังอธิษฐานต่อพระเจ้า และพระองค์ก็ทรงให้ความรู้แจ้งและทรงนำผมด้วยพระวจนะของพระองค์ ประทานการปลอบประโลมและการค้ำจุนแก่ฉัน เมื่อมีพระเจ้าเป็นที่พึ่ง ผมก็รู้สึกมีความสุขกว่าผู้ไม่มีความเชื่อมาก  อีกอย่าง ผมก็เป็นสิ่งมีชีวิตทรงสร้าง พระเจ้าทรงสร้างผมขึ้นมา และแม้ว่าพระองค์จะทรงเอาชีวิตผมกลับคืนไป ผมก็ไม่ควรตัดพ้อต่อพระองค์ และยิ่งไม่ควรเสียใจที่เชื่อพระเจ้าเลยแม้แต่น้อย ผมควรนบนอบ  จากนั้นผมก็อธิษฐานนบนอบต่อพระเจ้า และรู้สึกสบายใจมาก  ไม่กลัวความตายอีกต่อไป

ระหว่างการชุมนุมครั้งหนึ่ง ผมได้อ่านพระวจนะของพระเจ้าบทตอนหนึ่ง ซึ่งทำให้ผมเข้าใจอุปนิสัยอันเสื่อมทรามของตัวเองบ้าง  พระเจ้าตรัสว่า “ในเมื่อผู้คนในปัจจุบันไม่ได้ครอบครองสภาวะความเป็นมนุษย์แบบเดียวกันกับโยบ แก่นแท้ธรรมชาติของพวกเขา และท่าทีของพวกเขาที่มีต่อพระเจ้าเป็นอย่างไร?  พวกเขายำเกรงพระเจ้าหรือไม่?  พวกเขาหลบเลี่ยงความชั่วหรือไม่?  บรรดาผู้ที่ไม่ยำเกรงพระเจ้าหรือหลบเลี่ยงความชั่วสามารถสรุปได้ด้วยสามคำเท่านั้น นั่นก็คือ ‘ศัตรูของพระเจ้า’  พวกเจ้ามักจะกล่าวสามคำเหล่านี้บ่อยๆ แต่พวกเจ้าไม่เคยรู้ความหมายจริงของคำเหล่านี้  คำว่า ‘ศัตรูของพระเจ้า’ มีสาระสำคัญ กล่าวคือ  คำพูดเหล่านี้ไม่ได้กำลังกล่าวว่าพระเจ้าทอดพระเนตรเห็นมนุษย์เป็นศัตรู แต่กล่าวว่ามนุษย์มองเห็นพระเจ้าเป็นศัตรู  ประการแรก เมื่อผู้คนเริ่มที่จะเชื่อในพระเจ้า พวกเขาคนใดบ้างที่ไม่มีจุดมุ่งหมาย สิ่งจูงใจ และความทะเยอทะยานของพวกเขาเอง?  ถึงแม้ว่าส่วนหนึ่งของพวกเขาจะเชื่อในการดำรงอยู่ของพระเจ้าและได้มองเห็นการดำรงอยู่ของพระเจ้า แต่การเชื่อในพระเจ้าของพวกเจ้าก็ยังคงมีสิ่งจูงใจเหล่านั้นอยู่ และเป้าหมายสูงสุดในการเชื่อในพระเจ้าของพวกเขาก็คือ เพื่อจะได้รับพรและสิ่งทั้งหลายที่พวกเขาต้องการจากพระองค์  ในประสบการณ์ชีวิตของผู้คนนั้น พวกเขามักคิดในใจว่า ‘ฉันได้ยอมทิ้งครอบครัวและงานของฉันเพื่อพระเจ้าแล้ว และพระองค์ได้ประทานสิ่งใดให้ฉัน?  ฉันต้องคำนวณและตรวจสอบว่า—ในช่วงเวลานี้ฉันได้รับพรบ้างหรือไม่?  ฉันได้ทุ่มเทอย่างมากมายในระหว่างช่วงเวลานี้  วิ่งไม่หยุด และทนทุกข์มามาก—พระเจ้าได้ประทานสัญญาใดๆ เป็นการตอบแทนการปฏิบัติของฉันในช่วงเวลานี้หรือไม่?  พระองค์ได้ทรงจดจำความประพฤติดีของฉันหรือเปล่า?  จุดจบของฉันจะเป็นอย่างไร?  ฉันสามารถได้รับพรจากพระเจ้าหรือไม่?…’  ทุกคนทำการคิดคำนวณเช่นนี้อยู่ในหัวใจบ่อยครั้งและอย่างต่อเนื่อง โดยเก็บงำแรงจูงใจ ความทะเยอทะยาน และวิธีคิดแบบแลกเปลี่ยนเมื่อพวกเขาทูลขอสิ่งต่างๆ จากพระเจ้า  กล่าวคือ ในหัวใจของมนุษย์นั้น เขากำลังทดสอบพระเจ้าอย่างสม่ำเสมอ คิดวางแผนเกี่ยวกับพระเจ้าอยู่ตลอดเวลา ‘ยกเหตุผลโต้แย้ง’ เพื่อจุดจบของตนเองกับพระเจ้าอยู่เสมอ และพยายามดึงถ้อยแถลงจากพระเจ้าออกมา และดูว่าพระเจ้าจะประทานสิ่งที่เขาต้องการหรือไม่  ในเวลาเดียวกันกับที่ไล่ตามเสาะหาพระเจ้า มนุษย์ไม่ปฏิบัติต่อพระเจ้าดังเช่นพระเจ้า  มนุษย์พยายามที่จะทำข้อตกลงกับพระเจ้าอยู่เสมอ ทูลขอสิ่งต่างๆ จากพระองค์อย่างไม่หยุดหย่อน และถึงกับกดดันพระองค์ในทุกขั้นตอน โดยหลังจากได้คืบแล้วก็พยายามที่จะเอาศอก  ในเวลาเดียวกันกับที่พยายามทำข้อตกลงกับพระเจ้า มนุษย์ยังโต้แย้งกับพระองค์ด้วย และเมื่อการทดสอบมาถึงตัวหรือพบว่าตนเองตกอยู่ในสถานการณ์บางอย่าง ก็ถึงกับมีผู้คนที่มักจะกลายเป็นคนอ่อนแอ คิดลบ และหย่อนยานในงานของตน ทั้งยังเต็มไปด้วยถ้อยคำที่พร่ำบ่นพระเจ้า  จากเวลาที่มนุษย์ได้เริ่มเชื่อในพระเจ้านั้น เขาได้พิจารณาว่าพระเจ้าทรงเป็นความอุดมสมบูรณ์ เป็นมีดพับสวิส และเขาได้พิจารณาตัวเขาเองว่าเป็นเจ้าหนี้ที่ยิ่งใหญ่ที่สุดของพระเจ้า ราวกับว่าการขอพรและสัญญาจากพระเจ้าเป็นสิทธิ์และภาระผูกพันโดยกำเนิดของตน  ส่วนการคุ้มครอง ดูแล และจัดเตรียมให้มนุษย์เป็นความรับผิดชอบที่พระเจ้าควรลุล่วง  นั่นคือความเข้าใจพื้นฐานต่อคำสามคำที่ว่า ‘การเชื่อในพระเจ้า’ ของพวกที่เชื่อในพระเจ้าทั้งหมดนั้น และเช่นนั้นคือความเข้าใจส่วนลึกที่สุดของพวกเขาเกี่ยวกับมโนทัศน์แห่งการเชื่อในพระเจ้า  จากแก่นแท้ธรรมชาติของมนุษย์ไปจนถึงการไล่ตามเสาะหาในใจของเขา ไม่มีสิ่งใดที่สัมพันธ์กับความยำเกรงพระเจ้าเลย  จุดมุ่งหมายของมนุษย์ในการเชื่อในพระเจ้าไม่สามารถเป็นไปได้ที่จะมีสิ่งใดเกี่ยวข้องกับการนมัสการพระเจ้า  กล่าวอีกนัยหนึ่งคือ มนุษย์ไม่เคยได้พิจารณาหรือเข้าใจว่าการเชื่อในพระเจ้าจำเป็นต้องมีการยำเกรงและการนมัสการพระเจ้า  เนื่องจากสภาพเงื่อนไขเช่นนั้น เนื้อแท้ของมนุษย์ก็ชัดแจ้ง  เนื้อแท้นี้คือสิ่งใด?  มันก็คือหัวใจของมนุษย์นั้นมุ่งร้าย เก็บงำการทรยศหักหลังและการหลอกลวง ไม่รักความยุติธรรมและความชอบธรรมและสิ่งที่เป็นเชิงบวก และมันน่าเหยียดหยามและโลภ  หัวใจของมนุษย์ไม่สามารถใกล้ชิดกับพระเจ้าได้มากขึ้น เขาไม่ได้มอบมันให้แก่พระเจ้าเลย  พระเจ้าไม่เคยทรงมองเห็นหัวใจที่แท้จริงของมนุษย์ อีกทั้งพระองค์ไม่เคยได้รับการนมัสการโดยมนุษย์  ไม่สำคัญว่าพระเจ้าทรงจ่ายราคาที่ยิ่งใหญ่เพียงใด หรือพระองค์ทรงพระราชกิจมากเพียงใด หรือพระองค์ทรงจัดเตรียมให้มนุษย์มากเพียงใด มนุษย์ยังคงมืดบอดและไม่แยแสอย่างสิ้นเชิงต่อการนั้นทั้งหมด  มนุษย์ไม่เคยได้มอบหัวใจของเขาแด่พระเจ้า เขาเพียงต้องการที่จะเอาใจใส่หัวใจของเขาด้วยตัวเอง ที่จะทำการตัดสินใจของเขาเองเท่านั้น—ซึ่งความนัยก็คือว่ามนุษย์ไม่ต้องการที่จะติดตามหนทางแห่งการยำเกรงพระเจ้าและการหลบเลี่ยงความชั่ว หรือนบนอบอธิปไตยและการจัดการเตรียมการของพระเจ้า อีกทั้งเขาไม่ต้องการนมัสการพระเจ้าในฐานะพระเจ้า  เช่นนั้นคือสภาวะของมนุษย์ในปัจจุบัน” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  พระเจ้าทรงเปิดโปงเจตนาและวิธีการของผู้ที่เชื่อในพระเจ้าแต่พยายามต่อรองกับพระองค์ พระเจ้าตรัสว่าคนเหล่านี้มีแก่นแท้ที่น่ารังเกียจ ละโมบ คดโกง และหลอกลวง  น้ำเสียงและถ้อยคำในพระวจนะของพระเจ้าเต็มไปด้วยความเกลียดชังและความรังเกียจต่อคนประเภทนี้ และผมก็สัมผัสได้ถึงความชอบธรรมและความบริสุทธิ์ของพระเจ้า  เมื่อเปรียบเทียบการปฏิบัติต่อพระเจ้าของคนเหล่านี้กับตัวเอง ผมก็เห็นว่าผมเองก็ปฏิบัติต่อพระองค์ในแบบเดียวกัน เมื่อผมได้รู้ว่าในยุคสุดท้าย พระเจ้าเสด็จมาทรงพระราชกิจเพื่อยุติยุคนี้ และผู้ที่ได้รับการช่วยให้รอดโดยพระเจ้าจะสามารถมีชีวิตรอดและเข้าสู่ราชอาณาจักรเพื่อชื่นชมพระพรนิรันดร์ ผมก็อยากได้พระพรที่พระเจ้าจะประทานแก่มนุษย์อย่างที่สุด จึงเลือกที่จะเชื่อในพระเจ้า หลังจากเริ่มเชื่อพระเจ้า ผมก็ไล่ตามเสาะหาด้วยความกระตือรือร้น และภายในหนึ่งปีก็เริ่มทำหน้าที่แบบเต็มเวลา ผมไม่เคยหลบเลี่ยงการทำหน้าที่ตัดต่อแม้จะเจอความลำบากยากเย็นมากมาย และริเริ่มศึกษาทักษะวิชาชีพ ทุ่มเทความพยายามอย่างมาก ผมคิดว่าในเมื่อผมกระตือรือร้นในการทำหน้าที่ขนาดนี้ พระเจ้าจะต้องทรงโปรดปรานผมและเห็นชอบในตัวผมแน่ๆ และผมจะมีความหวังอย่างมากที่จะได้รับพระพรในอนาคต พอตรวจพบว่าเป็นโรคตับอักเสบบีชนิดที่เชื้อกำลังกำเริบ ผมก็ตัดพ้อต่อพระเจ้าอยู่ในใจ และคิดว่าพระเจ้าไม่ควรปล่อยให้ผมป่วย เพราะผมกระตือรือร้นทำหน้าที่ขนาดนี้ ผมคิดว่าถ้าต้องกลับบ้านไปพักฟื้น ผมก็จะทำหน้าที่ไม่ได้ และจะไม่ได้รับพระพรในอนาคต จึงรู้สึกทุกข์ใจอย่างยิ่ง หลังจากกลับถึงบ้าน ผมก็พยายามทุกวิถีทางเพื่อรักษาโรคนี้ และหวังว่าพระเจ้าจะทรงรักษาผมให้หายโดยเร็ว  เมื่ออาการไม่ดีขึ้นแต่กลับแย่ลง ผมรู้สึกทุกข์ทรมานและสิ้นหวังอย่างที่สุด ผมไม่อยากอธิษฐาน กินและดื่มพระวจนะของพระเจ้า หรือเรียนรู้เทคนิคการตัดต่ออีกต่อไป และใช้ชีวิตอยู่ในทัศนคติเชิงลบ ต่อมา ผมอธิษฐานต่อพระเจ้าอย่างไม่จริงใจ บอกว่าชีวิตของผมก้าวหน้าช้าเพราะไม่ได้ทำหน้าที่ เจตนาแฝงของผมก็คือขอให้พระเจ้าทรงเอาโรคของผมไปเพื่อจะทำหน้าที่ต่อไปได้ อันที่จริง ผมอยากออกไปทำหน้าที่ไม่ใช่เพื่อสนองพระเจ้า แต่เพื่อบั้นปลายในอนาคตของผมเอง  ผมกลัวว่าถ้าทำหน้าที่ไม่ได้ ผมจะไม่มีบั้นปลายที่ดี แต่เมื่ออธิษฐานต่อพระเจ้า ผมกลับบอกว่าอยากทำหน้าที่เพื่อไล่ตามเสาะหาความจริงและสนองพระองค์ นี่ผมกำลังหลอกลวงพระเจ้าอย่างโจ่งแจ้งอยู่ไม่ใช่เหรอ?  ผมเห็นว่าเจตนาในการเชื่อในพระเจ้าและทำหน้าที่ของผม ก็เพื่อรับพรและผลประโยชน์จากพระองค์เท่านั้น  สิ่งที่ผมทำมีเพียงการต่อรองและเรียกร้องจากพระเจ้า  และไม่มีความจริงใจเลยแม้แต่น้อย ผมถูกพระเจ้าทรงสร้างขึ้นมา  และทุกสิ่งที่ผมมีล้วนมาจากพระองค์ ผมโชคดีที่ได้ยอมรับความรอดของพระเจ้า—ทั้งหมดนี้คือความรักของพระเจ้า—แต่ผมกลับไม่สำนึกในพระคุณของพระองค์เลย  ผมถึงกับพยายามต่อรองกับพระเจ้า หลอกลวงพระองค์ และหลอกใช้พระองค์ ผมไม่มีมโนธรรมหรือสำนึกใดๆ เลย ผมช่างน่ารังเกียจจริงๆ!  ผมไม่มีความเป็นมนุษย์เลย!  หากความเชื่อพระเจ้าของผมเจือปนไปด้วยความพยายามที่จะต่อรองกับพระองค์อยู่เสมอ พระองค์ก็จะไม่มีวันทรงเห็นชอบในตัวผม ไม่ว่าผมจะทำหน้าที่มากแค่ไหนก็ตาม อุปนิสัยอันเสื่อมทรามที่เห็นแก่ประโยชน์ส่วนตนของผมไม่ได้เปลี่ยนแปลงไปเลยแม้แต่น้อย และผมก็ยังคงเป็นคนที่เห็นแก่ตัว เลวทราม เลวร้าย และหลอกลวง  ผมจะได้รับการช่วยให้รอดได้ยังไงในเมื่อเป็นแบบนี้?  ผมคิดถึงเปาโลที่ทำงานมากมายและทนทุกข์มามาก  แต่เขาไม่ได้ไล่ตามเสาะหาความจริงเลย และอุปนิสัยอันเสื่อมทรามของเขาก็ไม่ได้เปลี่ยนแปลงไปแม้แต่น้อย  เขาถึงกับใช้ผลงานและการสละตนเป็นต้นทุนเพื่อเรียกร้องมงกุฎจากพระเจ้า โดยกล่าวว่า “ตั้งแต่นี้ไปมงกุฎแห่งความชอบธรรมก็จะเป็นของข้าพเจ้า” (2 ทิโมธี 4:8)  ความหมายแฝงก็คือพระเจ้าจะทรงไม่ชอบธรรมหากไม่ประทานมงกุฎแก่เปาโล เขาโวยวายต่อต้านพระเจ้าอย่างเปิดเผย ซึ่งล่วงเกินอุปนิสัยของพระเจ้า และทำให้เขาถูกพระองค์สาปแช่งและลงโทษ  เมื่อผมไตร่ตรองเรื่องนี้ ผมก็รู้สึกหวาดกลัว และตระหนักว่าการเชื่อในพระเจ้าเพียงเพื่อไล่ตามไขว่คว้าพระพรนั้นมีผลลัพธ์ที่ร้ายแรง ตอนนั้นเองผมถึงเข้าใจว่าเจตนารมณ์อันดีงามของพระเจ้าซ่อนอยู่ในการที่ผมป่วยเป็นโรคนี้  ผมเชื่อในพระเจ้ามาหลายปีแต่ไม่เคยไล่ตามเสาะหาความจริงเลย ผมไล่ตามไขว่คว้าแต่พระพรและพยายามต่อรองกับพระเจ้าเท่านั้น พระเจ้าไม่ทรงประสงค์ให้ผมเดินต่อไปในเส้นทางที่ผิด จึงทรงใช้ความเจ็บป่วยหยุดยั้งผมไว้ เผยให้เห็นเจตนาอันไม่บริสุทธิ์ในการไล่ตามไขว่คว้าพระพรของผม บังคับให้ผมสงบสติอารมณ์และทบทวนตัวเองอย่างถี่ถ้วน เพื่อที่ผมจะได้ปรับมุมมองการไล่ตามเสาะหาที่ผิดพลาดให้ทันท่วงที ถ้าผมไม่ได้ป่วยเป็นโรคนี้ ผมก็คงไม่มีทางเข้าใจตัวเองได้เลย  ตอนนั้นเองผมถึงเข้าใจเจตนารมณ์อันเปี่ยมไปด้วยความอุตสาหะของพระเจ้า และทันใดนั้น ความเข้าใจผิดและความรู้สึกตัดพ้อต่อพระเจ้าก่อนหน้านี้ก็หายไป  จิตใจของผมกลับเต็มไปด้วยความสำนึกในพระคุณต่อพระองค์แทน  ผมตระหนักว่าในอนาคตผมจะเรียกร้องจากพระเจ้าไม่ได้อีกต่อไป ไม่ว่าโรคนี้จะหายหรือไม่ก็ตาม  แต่ผมต้องเชื่อและนบนอบต่อพระเจ้าอย่างถูกต้อง ไม่กี่วันต่อมา พ่อพาผมไปรักษาที่โรงพยาบาล  ผมอธิษฐานต่อพระเจ้าว่า “ข้าแต่พระเจ้า ข้าพระองค์ไม่รู้ว่าวันนี้จะต้องเผชิญกับอะไรเมื่อไปโรงพยาบาล  แต่ข้าพระองค์เชื่อว่าเจตนารมณ์อันดีงามของพระองค์อยู่ในทุกสิ่ง  ไม่ว่าอาการของข้าพระองค์จะเป็นอย่างไร ข้าพระองค์ก็เต็มใจที่จะนบนอบพระองค์”  หมอประหลาดใจเมื่อเห็นผลตรวจของผม และบอกว่าอาการของผมค่อนข้างร้ายแรง  ตับของผมได้รับความเสียหายและมีปริมาณไวรัสตับอักเสบบีในร่างกายสูงมากเกินไป จึงต้องรักษาอย่างเร่งด่วน หลังจากได้ยินแบบนี้  ผมก็กังวลอยู่บ้าง  แต่ไม่นานก็ตระหนักว่าโรคของผมจะหายหรือไม่นั้นอยู่ในพระหัตถ์ของพระเจ้า สิ่งที่ผมต้องทำคือเผชิญหน้ากับมันโดยปล่อยให้ทุกอย่างเป็นไปตามธรรมชาติและเข้ารับการรักษา  ส่วนสิ่งที่จะเกิดขึ้นในอนาคต ผมเต็มใจที่จะฝากไว้กับพระเจ้า เมื่อคิดแบบนี้ ผมก็รู้สึกสบายใจ

ต่อมา ผมมักจะรู้สึกไม่สบายใจและคิดว่า “ฉันเอาแต่อยู่บ้านทุกวันและทำหน้าที่ไม่ได้  ฉันจะไม่กลายเป็นแค่คนไร้ประโยชน์หรอกเหรอ?  ถ้าทำหน้าที่ไม่ได้พระเจ้าก็ไม่ทรงเห็นชอบน่ะสิ!”  ผมอธิษฐานต่อพระเจ้าและแสวงหาพระองค์ วันหนึ่ง ผมได้อ่านพระวจนะของพระเจ้าและพบเส้นทางแห่งการปฏิบัติ  พระเจ้าผู้ทรงมหิทธิฤทธิ์ตรัสว่า “ไม่มีความเชื่อมโยงกันระหว่างหน้าที่ของมนุษย์กับการที่ว่าเขาจะได้รับพรหรือพบเจอวิบัติ  หน้าที่คือสิ่งที่มนุษย์ควรทำให้ลุล่วง เป็นงานของเขาที่สวรรค์ส่งมาให้ ซึ่งมนุษย์ควรปฏิบัติโดยไม่แสวงหาสิ่งตอบแทน ไร้เงื่อนไขหรือข้ออ้าง  เมื่อนั้นเท่านั้นที่เขากำลังทำหน้าที่ของเขา  การได้รับพรหมายถึงพรทั้งหลายที่คนคนหนึ่งได้รับเมื่อพวกเขาได้รับการทำให้เพียบพร้อมหลังได้รับประสบการณ์กับการพิพากษา  การประสบเคราะห์ร้ายหมายถึงการลงโทษที่คนคนหนึ่งได้รับเมื่ออุปนิสัยของพวกเขาไม่เปลี่ยนแปลงหลังจากที่พวกเขาได้ก้าวผ่านการตีสอนและการพิพากษาแล้ว—นั่นคือ เมื่อพวกเขาไม่ได้รับการทำให้เพียบพร้อม  แต่ไม่ว่าพวกเขาจะได้รับพรหรือประสบเคราะห์ร้ายก็ตาม สิ่งมีชีวิตทรงสร้างควรปฏิบัติหน้าที่ของพวกเขาให้ลุล่วง ทำสิ่งที่ควรจะทำ และทำสิ่งที่พวกเขาสามารถทำได้ นี่คือสิ่งที่บุคคลคนหนึ่ง บุคคลซึ่งไล่ตามเสาะหาพระเจ้า ควรทำเป็นอย่างน้อย” (พระวจนะฯ เล่ม 1 การทรงปรากฏและพระราชกิจของพระเจ้า, ความแตกต่างระหว่างพันธกิจของพระเจ้าผู้ประสูติเป็นมนุษย์และหน้าที่ของมนุษย์)  “หากในความเชื่อในพระเจ้าและในการไล่ตามเสาะหาความจริงของพวกเจ้า พวกเจ้าสามารถกล่าวได้ว่า ‘ความป่วยไข้หรือเหตุการณ์ไม่น่าพึงใจอันใดก็ตามที่พระเจ้าทรงอนุญาตให้บังเกิดกับฉัน—ไม่ว่าพระเจ้าทรงทำสิ่งใด—ฉันต้องนบนอบ และอยู่ในที่ของฉันในฐานะสิ่งมีชีวิตทรงสร้าง  ก่อนสิ่งอื่นทั้งปวง ฉันต้องนำความจริงแง่มุมนี้—การนบนอบ—มาปฏิบัติ ฉันต้องปฏิบัติให้เกิดผลจริง และใช้ชีวิตตามความเป็นจริงแห่งการนบนอบพระเจ้า  ที่มากกว่านั้นคือ ฉันต้องไม่ทิ้งสิ่งที่พระเจ้าได้มีพระบัญชาแก่ฉันและหน้าที่ที่ฉันควรปฏิบัติ  ต่อให้เป็นลมหายใจห้วงสุดท้ายของฉัน ฉันก็ต้องยึดมั่นในหน้าที่ของฉัน’  นี่ไม่ใช่การเป็นคำพยานหรอกหรือ?  เมื่อพวกเจ้ามีการตัดสินใจแน่วแน่ประเภทนี้และสภาวะประเภทนี้ พวกเจ้าจะยังคงมีความสามารถที่จะคร่ำครวญเกี่ยวกับพระเจ้าได้หรือ?  ไม่ พวกเจ้าทำไม่ได้  ในเวลาเช่นนั้น พวกเจ้าจะคิดกับตัวเจ้าเองว่า ‘พระเจ้าทรงมอบลมหายใจนี้ให้ฉัน พระองค์ได้ทรงจัดเตรียมให้ฉันและทรงคุ้มครองฉันตลอดหลายปีมานี้ พระองค์ทรงรับความเจ็บปวดไปจากฉัน ทรงมอบพระคุณมากมายและความจริงมากมายให้แก่ฉัน  ฉันได้เข้าใจความจริงและความล้ำลึกที่ผู้คนยังไม่เข้าใจมาเป็นเวลาหลายชั่วอายุคน  ฉันได้รับมาจากพระเจ้ามากมายยิ่งนัก  ดังนั้น ฉันต้องชดใช้คืนให้พระเจ้า!  เมื่อก่อนนั้น วุฒิภาวะของฉันเล็กน้อยเกินไป ฉันไม่เข้าใจอะไร และทุกสิ่งที่ฉันทำเป็นที่น่าเจ็บปวดสำหรับพระเจ้า  ฉันอาจไม่มีโอกาสอื่นอีกในการชดใช้คืนให้พระเจ้าในอนาคต  ไม่ว่าฉันมีเวลาเหลือที่จะใช้ชีวิตอีกเท่าไร ฉันต้องถวายเรี่ยวแรงกำลังอันน้อยนิดที่ฉันมีและทำสิ่งที่ฉันสามารถทำได้เพื่อพระเจ้า เพื่อที่พระองค์จะทรงสามารถมองเห็นว่าตลอดหลายปีแห่งการจัดเตรียมให้แก่ฉันนี้ไม่ได้สูญเปล่าเลย แต่ได้เกิดดอกผลแล้ว  ขอให้ฉันได้นำความชูใจมาสู่พระเจ้า และไม่ทำร้ายหรือทำให้พระองค์ทรงผิดหวังอีกต่อไป’  การคิดในหนทางนี้เป็นอย่างไรบ้าง?  จงอย่าคิดถึงวิธีที่จะช่วยตัวพวกเจ้าเองให้รอดหรือหนีพ้น โดยการคิดว่า ‘เมื่อไหร่ความเจ็บไข้ได้ป่วยนี้จะได้รับการเยียวยา?  เมื่อถึงเวลานั้น ฉันจะทำสุดความสามารถเพื่อปฏิบัติหน้าที่ของฉันและอุทิศตน  ฉันจะสามารถอุทิศตนในตอนที่ฉันป่วยได้อย่างไร?  ฉันจะสามารถปฏิบัติหน้าที่ของสิ่งมีชีวิตทรงสร้างได้อย่างไร?’  ตราบเท่าที่เจ้ามีลมหายใจหนึ่ง พวกเจ้าไม่สามารถที่จะปฏิบัติหน้าที่ของพวกเจ้าได้หรือ?  ตราบเท่าที่พวกเจ้ามีลมหายใจหนึ่ง พวกเจ้าสามารถที่จะไม่นำความอับอายมาสู่พระเจ้าได้หรือไม่?  ตราบเท่าที่พวกเจ้ามีลมหายใจหนึ่ง ตราบเท่าที่จิตใจของพวกเจ้าแจ่มแจ้ง พวกเจ้าสามารถที่จะไม่คร่ำครวญเกี่ยวกับพระเจ้าได้หรือไม่?  (สามารถทำได้)” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, มีเพียงการอ่านพระวจนะของพระเจ้าและใคร่ครวญความจริงเป็นประจำเท่านั้นจึงจะมีเส้นทางให้เดิน)  หลังจากอ่านพระวจนะของพระเจ้า จิตใจของผมก็กระจ่างขึ้น และผมก็เข้าใจว่าหน้าที่ของเราไม่เกี่ยวกับการที่เราจะได้รับพรหรือประสบเคราะห์ร้ายเลย การทำหน้าที่คือความรับผิดชอบและภารกิจของเราในฐานะสิ่งมีชีวิตทรงสร้าง เป็นสิ่งที่เราสมควรทำอยู่แล้ว ในมโนคติอันหลงผิดของผม ผมเคยเชื่อว่าตราบใดที่ทำหน้าที่มากขึ้น ผมก็จะได้รับพรจากพระเจ้าในที่สุด คิดว่ามันก็เหมือนตอนที่ผู้ไม่มีความเชื่อทำงานให้เจ้านาย ยิ่งทำงานมาก ก็ยิ่งได้ค่าจ้างมาก แต่ความจริงแล้ว  พระเจ้าไม่เคยตรัสว่าตราบใดที่เราทำหน้าที่และทำหน้าที่ให้มากเข้าไว้  พระองค์จะทรงเห็นชอบและประทานพรแก่เรา สิ่งนี้มาจากมโนคติอันหลงผิดและจินตนาการของผมล้วนๆ และไม่สอดคล้องกับความจริงเลยแม้แต่น้อย  การทำหน้าที่เป็นหนทางให้เราไล่ตามเสาะหาความจริงและได้รับการช่วยให้รอดในการเชื่อในพระเจ้า  หากเราทำหน้าที่แต่ไม่ไล่ตามเสาะหาความจริง เดินบนเส้นทางที่ผิด และอุปนิสัยอันเสื่อมทรามของเราไม่มีการเปลี่ยนแปลง เช่นนั้นไม่ว่าเราจะทำหน้าที่มากแค่ไหน  พระเจ้าก็จะไม่มีวันทรงเห็นชอบในตัวเรา อย่างเช่นผมเชื่อในพระเจ้ามาหลายปีแล้ว และทำหน้าที่ในคริสตจักรมาตลอด  แต่ผมกลับไม่ได้ใส่ใจกินและดื่มพระวจนะของพระเจ้าเพื่อแก้ไขอุปนิสัยอันเสื่อมทรามของตัวเองเลยแม้แต่น้อย เจตนาในการทำหน้าที่ของผมมีเพียงเพื่อได้รับพรจากพระเจ้าเสมอมา และอุปนิสัยอันเสื่อมทรามที่เห็นแก่ตัวและโลภของผมก็ไม่เคยเปลี่ยนแปลงเลย เมื่อความเจ็บป่วยมาเยือนและคุกคามชีวิต ผมก็อดไม่ได้ที่จะพร่ำบ่นและตัดพ้อต่อพระเจ้า  นี่ไม่ใช่การกบฏและต่อต้านพระเจ้าหรอกเหรอ?  ถ้าผมยังคงไม่ไล่ตามเสาะหาความจริง ท้ายที่สุดอุปนิสัยของผมก็จะไม่เปลี่ยนแปลง ผมก็จะไม่แสดงความนบนอบหรือความยำเกรงพระเจ้าอย่างแท้จริงเลย และจะไม่มีคำพยานใดๆ  หากเป็นเช่นนั้น ไม่ว่าผมจะทุ่มเทความพยายามหรือปฏิบัติหน้าที่มากเพียงใด ทุกอย่างก็ล้วนสูญเปล่า และไม่อาจได้รับความรอด ผมนึกถึงโยบ ในยุคของเขา พระเจ้าไม่ได้ทรงพระราชกิจมากมาย และก็ไม่ได้ทรงไว้วางพระทัยมอบหมายสิ่งต่างๆ ให้มนุษย์เท่าใดนัก ชีวิตของโยบส่วนใหญ่หมดไปกับการเลี้ยงสัตว์ แต่ในหัวใจของเขามีที่สำหรับพระเจ้า เขามีหัวใจที่ยำเกรงพระเจ้า ในชีวิต เขามักจะแสวงหาเจตนารมณ์ของพระเจ้าและไม่เคยทำสิ่งใดที่ล่วงเกินพระเจ้า  แม้เมื่อบททดสอบมาเยือนจนเขาสูญเสียทรัพย์สินและบุตรไป  และแม้เมื่อร่างกายเต็มไปด้วยฝีที่เจ็บปวดจนทนไม่ไหว เขาก็ไม่เคยตัดพ้อต่อพระเจ้าเลย เขายังคงนบนอบต่อพระเจ้าและสรรเสริญพระนามของพระองค์ได้ การดำเนินชีวิตจริงของโยบกลายเป็นคำพยานถึงชัยชนะของพระเจ้าเหนือซาตาน และเขาก็ได้รับความเห็นชอบจากพระเจ้า ผมกลัวเอาแต่กลัวว่าจะทำหน้าที่ไม่ได้อีกต่อไปและถูกกำจัด  นี่คือมโนคติอันหลงผิดของผม หน้าที่ที่ผมทำได้นั้นมีจำกัดเพราะอาการป่วย  พระเจ้าทรงตระหนักถึงสถานการณ์ของผมเป็นอย่างดี  อย่างเช่น พี่น้องชายหญิงบางคนทำหน้าที่ไม่ได้เพราะต้องติดคุก แต่พระเจ้าไม่เคยตรัสว่าพระองค์ไม่ทรงให้ความเห็นชอบพวกเขา  พระเจ้าไม่ได้ทรงวัดผู้คนจากจำนวนหน้าที่ที่ทำ แต่ทรงพิจารณาว่าพวกเขาเดินบนเส้นทางใดและอุปนิสัยอันเสื่อมทรามของพวกเขาเปลี่ยนแปลงหรือไม่ ตอนนี้ สิ่งที่ผมควรทำคือยอมรับและนบนอบ มุ่งเน้นการกินดื่มพระวจนะของพระเจ้าและไล่ตามเสาะหาความจริง  เมื่อได้อ่านพระวจนะของพระเจ้าบทตอนนี้โดยเฉพาะ ที่ว่า “จงอย่าคิดถึงวิธีที่จะช่วยตัวพวกเจ้าเองให้รอดหรือหนีพ้น โดยการคิดว่า ‘เมื่อไหร่ความเจ็บไข้ได้ป่วยนี้จะได้รับการเยียวยา?  เมื่อถึงเวลานั้น ฉันจะทำสุดความสามารถเพื่อปฏิบัติหน้าที่ของฉันและอุทิศตน  ฉันจะสามารถอุทิศตนในตอนที่ฉันป่วยได้อย่างไร?  ฉันจะสามารถปฏิบัติหน้าที่ของสิ่งมีชีวิตทรงสร้างได้อย่างไร?’  ตราบเท่าที่เจ้ามีลมหายใจหนึ่ง พวกเจ้าไม่สามารถที่จะปฏิบัติหน้าที่ของพวกเจ้าได้หรือ?  ตราบเท่าที่พวกเจ้ามีลมหายใจหนึ่ง พวกเจ้าสามารถที่จะไม่นำความอับอายมาสู่พระเจ้าได้หรือไม่?  ตราบเท่าที่พวกเจ้ามีลมหายใจหนึ่ง ตราบเท่าที่จิตใจของพวกเจ้าแจ่มแจ้ง พวกเจ้าสามารถที่จะไม่คร่ำครวญเกี่ยวกับพระเจ้าได้หรือไม่?”  จากพระวจนะของพระเจ้า ผมเข้าใจว่าเมื่อพระเจ้าทรงกำหนดให้เราทำหน้าที่ นั่นหมายถึงการปฏิบัติความจริงและเป็นพยานให้พระองค์ พระองค์ไม่ทรงต้องการให้ผู้คนตรากตรำเพื่อพระองค์  ต่อให้ผมจะไม่มีวันหายป่วย และไม่สามารถออกไปทำหน้าที่ได้อีกต่อไป ถ้าผมสามารถปล่อยวางเจตนาที่จะได้รับพร เลิกพยายามต่อรองกับพระเจ้า และเต็มใจนบนอบต่อพระองค์ไม่ว่าจะได้รับพรหรือประสบเคราะห์ร้ายก็ตาม นี่ก็คือหน้าที่หนึ่งที่ผมควรทำต่อพระพักตร์พระเจ้าเช่นกัน ไม่ว่าอาการของผมจะเป็นอย่างไรต่อไปในอนาคต  ผมต้องเชื่อในพระเจ้าอย่างจริงจังและไล่ตามเสาะหาความจริงต่อไป  เมื่อเข้าใจสิ่งนี้ จิตใจผมก็กระจ่างขึ้นอย่างแท้จริง และผมก็ไม่กังวลอีกต่อไปว่าจะหายจากโรคหรือไม่  ความรู้สึกนั้นเหมือนกับความโล่งใจและความเบาสบายจากการปลดโซ่ตรวนอันหนักอึ้งออกไป

หลังจากนั้น ผมก็วางแผนให้ตัวเองในแต่ละวัน ผมเฝ้าเดี่ยว กินดื่มพระวจนะของพระเจ้า ร้องเพลงนมัสการ และเรียนรู้เทคนิคการตัดต่อ ใช้ชีวิตอย่างอิ่มเอมใจอย่างมาก ต่อมา ผมยังฝึกเขียนคำเทศนาสำหรับการประกาศข่าวประเสริฐด้วย ไม่ทันรู้ตัว ผมก็ลืมเรื่องโรคของตัวเองไปแล้ว และบางครั้งถึงกับลืมกินยาตอนตื่นนอนด้วยซ้ำ ไม่นานก็ผ่านไปหนึ่งเดือน และถึงเวลาต้องไปตรวจร่างกายอีกครั้ง  ผมไม่กังวลอีกต่อไป และไม่หวังให้โรคหายอีกแล้ว  ผมรู้ว่ามีบทเรียนที่ต้องเรียนรู้ไม่ว่าจะหายหรือไม่ก็ตาม ผมอธิษฐานต่อพระเจ้าเงียบๆ และเข้ารับการตรวจด้วยใจสงบ ตอนไปรับผลตรวจ ผมเห็นว่าระดับเอนไซม์ตับลดลงเหลือ 34 U/L!  ผมกลัวว่าจะอ่านผิด จึงอ่านซ้ำอีกครั้งอย่างละเอียด มันคือ 34 U/L จริงๆ!  การทำงานของตับกลับมาเป็นปกติแล้ว และระดับไวรัสตับอักเสบบีก็ลดลงมาอยู่ในเกณฑ์ปกติด้วย  ผมแทบไม่อยากเชื่อเลยจนกระทั่งเดินออกจากโรงพยาบาล  รู้สึกเหมือนฝันไป  เดือนนี้เป็นเดือนที่ผมกินยาไม่สม่ำเสมอที่สุด  บางครั้งถึงกับลืมกินยาติดต่อกันสองวัน แต่โรคของผมกลับหายดีโดยไม่ทันรู้ตัวด้วยซ้ำ  ในใจผมรู้แน่ชัดว่านี่คือกิจการของพระเจ้ ผมนึกถึงพระวจนะของพระเจ้าที่ว่า “หัวใจและจิตวิญญาณของมนุษย์ถูกกุมไว้ในพระหัตถ์ของพระเจ้า และทุกอย่างในชีวิตของเขาก็อยู่ในสายพระเนตรของพระเจ้า  ไม่ว่าเจ้าจะเชื่อเรื่องทั้งหมดนี้หรือไม่ก็ตาม ทุกสิ่งและทุกอย่าง ไม่ว่าที่มีชีวิตอยู่หรือตายแล้วก็ตาม จะเคลื่อนย้าย เปลี่ยนแปลง เกิดขึ้นมาใหม่และปลาสนาการไปตามพระดำริของพระเจ้า  นี่คือวิธีที่พระเจ้าทรงครองอธิปไตยเหนือสรรพสิ่ง” (พระวจนะฯ เล่ม 1 การทรงปรากฏและพระราชกิจของพระเจ้า, พระเจ้าทรงเป็นแหล่งกำเนิดชีวิตมนุษย์)  จากพระวจนะของพระเจ้า ผมตระหนักว่าสรรพสิ่ง ไม่ว่าจะมีชีวิตหรือไร้ชีวิต ล้วนอยู่ในพระหัตถ์ของพระเจ้า และทุกสิ่งล้วนเปลี่ยนแปลงไปตามพระดำริของพระองค์ ไม่ได้รับผลกระทบจากปัจจัยอื่นใดเลย นี่คือสิทธิอำนาจของพระเจ้า  อย่างเช่น โรคของผมจะหายหรือไม่นั้นอยู่ในพระหัตถ์ของพระเจ้า  ตอนที่ผมอยู่ในสภาวะที่ไม่ถูกต้อง ไม่ว่าจะรักษาโรคยังไง อาการก็มีแต่แย่ลง ไม่เคยดีขึ้นเลย  แต่เมื่อผมเข้าใจตัวเองบ้างและสภาวะเปลี่ยนไปในทางที่ดีขึ้น ผมก็ฟื้นตัวอย่างรวดเร็วแม้ว่าจะกินยาไม่สม่ำเสมอก็ตาม  พระเจ้าทรงเปี่ยมมหิทธิฤทธิ์ยิ่งนัก และกิจการของพระองค์ก็ช่างน่าอัศจรรย์!  ผมสรรเสริญพระเจ้าจากก้นบึ้งของหัวใจ  โรคนี้ยืดเยื้อมาเกือบปี และผมก็ทนทุกข์อย่างมากในช่วงเวลานั้น  แต่เมื่อผ่านประสบการณ์นี้มา ผมมีความเข้าใจในสิทธิอำนาจของพระเจ้าอยู่บ้าง และความเชื่อในพระเจ้าของผมก็เพิ่มพูนขึ้น ผมจึงรู้สึกว่าการป่วยครั้งนี้คุ้มค่าจริงๆ!

ผ่านความเจ็บป่วยนี้ ผมเข้าใจเจตนาอันไม่บริสุทธิ์ของตัวเองในการไล่ตามไขว่คว้าพระพรจากความเชื่อในพระเจ้า และยังเห็นด้านที่น่าเกลียดของตัวเองอย่างชัดเจนว่าผมเป็นคนเห็นแก่ตัวและเลวทราม  ผมเห็นว่าทุกสิ่งที่พระเจ้าทรงทำก็เพื่อชำระผมให้บริสุทธิ์ ทรงนำผมเข้าสู่เส้นทางที่ถูกต้องของความเชื่อในพระเจ้า และทรงทำให้ผมใช้ชีวิตอย่างมีความเป็นมนุษย์และมีสำนึก ความเจ็บป่วยนี้นำมาซึ่งจุดเปลี่ยนบนเส้นทางแห่งความเชื่อในพระเจ้าของผม ผมได้รับประสบการณ์อย่างแท้จริงว่าความเจ็บป่วยที่มาเยือนนี้คือพระพรจากพระเจ้า และผมขอบคุณพระเจ้าจากก้นบึ้งของหัวใจ!


65. ในที่สุดฉันก็ได้ต้อนรับการเสด็จกลับมาขององค์พระผู้เป็นเจ้า

โดย ชุนชิว ประเทศจีน

ฉันเคยเป็นผู้ร่วมงานในคริสตจักรท้องถิ่น  ในเดือนเมษายน ปี 1997 ในการประชุมผู้ร่วมงาน พี่น้องชายจางซึ่งเป็นผู้นำกล่าวว่า “เมื่อเร็วๆ นี้ มีกลุ่มที่ประกาศเรื่องฟ้าแลบจากทิศตะวันออกโผล่มา และพวกเขาก็ร้ายกาจมากจริงๆ  พวกเขามีความรู้เรื่องพระคัมภีร์อย่างแตกฉาน และถ้าเราไม่ระมัดระวังและรอบคอบ เราอาจถูกชักพาให้หลงผิดได้  พวกเขาบอกว่าองค์พระเยซูเจ้าเสด็จกลับมาแล้วและทรงเป็นพระเจ้าผู้ทรงมหิทธิฤทธิ์  ตอนชุมนุม พวกเขาไม่อ่านพระคัมภีร์อีกต่อไป แต่อ่านเพียงพระวจนะของพระเจ้าผู้ทรงมหิทธิฤทธิ์เท่านั้น  พระคัมภีร์บอกว่า ‘พระคัมภีร์ทุกตอนได้รับการดลใจจากพระเจ้า และเป็นประโยชน์ในการสอน การตักเตือนว่ากล่าว การแก้ไขสิ่งผิด และการอบรมในความชอบธรรม’ (2 ทิโมธี 3:16)  ข้อพระคัมภีร์บทตอนนี้บอกเราอย่างชัดเจนว่า พระวจนะทั้งหมดในพระคัมภีร์ได้รับการดลใจจากพระเจ้า  เราต้องจำไว้ว่าทุกสิ่งในพระคัมภีร์คือพระวจนะของพระเจ้า พระคัมภีร์คือรากฐานความเชื่อของเราในองค์พระผู้เป็นเจ้า และการเชื่อในองค์พระผู้เป็นเจ้าก็คือการเชื่อในพระคัมภีร์  การออกห่างจากพระคัมภีร์ไม่ใช่การเชื่อในองค์พระผู้เป็นเจ้า แต่เป็นการทรยศพระองค์!”  ทุกคนที่อยู่ตรงนั้นต่างก็พากันคล้อยตามคำพูดของเขาพี่น้องชายจางโบกมือและพูดต่อว่า “พวกคุณต้องจำไว้นะ ไม่ว่าคำเทศนาของพวกเขาจะฟังดูลึกซึ้งหรือดีแค่ไหน ถ้าไม่ได้อยู่ในพระคัมภีร์ เราอย่าได้เชื่อเด็ดขาด  ต่อให้เป็นพ่อแม่ของพวกคุณมาประกาศให้ฟัง ก็อย่าไปเชื่อ!  ถ้าคนพวกนี้มาประกาศที่บ้านพวกคุณ ก็ไล่ตะเพิดไปเลย!  ถ้าพวกคุณถูกชักพาให้หลงผิดและหลงทางไป องค์พระเยซูเจ้าจะไม่ทรงยอมรับพวกคุณ และถึงตอนนั้น ร้องไห้มากแค่ไหนก็จะไม่ช่วยอะไร”  ตอนนั้น ฉันนึกถึงสิ่งที่องค์พระเยซูเจ้าเคยตรัสไว้ว่า “ฟ้าและดินจะล่วงไป แต่บรรดาวาจาของเราจะไม่สูญหายไปเลย” (มัทธิว 24:35)  แล้วฉันก็คิดว่า “ทุกสิ่งที่อยู่ในพระคัมภีร์ล้วนเป็นพระวจนะขององค์พระผู้เป็นเจ้า แล้วจะสูญสิ้นไปได้อย่างไร?  พระคัมภีร์คือใบเบิกทางเข้าสู่ราชอาณาจักรแห่งสวรรค์ และยังเป็นหลักประกันชีวิตของเราด้วย ดังนั้น การไม่อ่านพระคัมภีร์ก็หมายถึงการไม่เชื่อในองค์พระผู้เป็นเจ้า ฉันต้องยึดมั่นในพระคัมภีร์”  จากนั้น เขาก็ปล่อยข่าวลือที่ไม่มีมูลซึ่งฟังดูน่าตื่นตระหนกต่อไป  ฉันเชื่อว่าคำพูดของพี่น้องชายจางเป็นความจริง  เพื่อปกป้องฝูงแกะและพิทักษ์หนทางขององค์พระผู้เป็นเจ้า หลังจากกลับถึงบ้าน ฉันก็บอกบรรดาผู้เชื่อว่าต้องคอยระวังฟ้าแลบจากทิศตะวันออกเอาไว้  แต่ต่อมา พี่น้องชายหญิงจำนวนมากขึ้นเรื่อยๆ ก็ยังคงยอมรับฟ้าแลบจากทิศตะวันออกอยู่ดี

ในการชุมนุมครั้งหนึ่ง พี่น้องชายจางบอกว่าพี่น้องหญิงหลิวถูกฟ้าแลบจากทิศตะวันออกดึงตัวไปแล้ว  ฉันแทบไม่อยากจะเชื่อเลย  พี่น้องหญิงหลิวแม่นพระคัมภีร์มากและเทศนาได้ดี  คนที่มีขีดความสามารถขนาดนั้นจะถูกดึงตัวไปได้อย่างไรกัน?  ต่อมา พี่น้องชายหวังซึ่งมักจะเทศนาร่วมกับพี่น้องชายจาง ก็หันไปเชื่อในฟ้าแลบจากทิศตะวันออกด้วย  ฉันเริ่มสงสัยว่า “ในการชุมนุมทุกครั้ง เราถูกสอนมาตลอดว่าไม่ให้ต้อนรับคนจากฟ้าแลบจากทิศตะวันออก และไม่ให้ฟังหรืออ่านหนังสือของพวกเขา  แต่ทำไมพี่น้องชายหญิงถึงยังทยอยไปเชื่อในพระเจ้าผู้ทรงมหิทธิฤทธิ์กันอยู่ล่ะ?  คำสอนของฟ้าแลบจากทิศตะวันออกมีอะไรดึงดูดใจกันแน่?  แท้จริงแล้วในหนังสือของพวกเขาเขียนไว้ว่าอย่างไรนะ?พี่น้องชายหวังและพี่น้องหญิงหลิว รวมถึงผู้ร่วมงานคนอื่นๆ อีกสองสามคน ไล่ตามเสาะหาอย่างจริงจังและมีความเชื่ออย่างแรงกล้า  พวกเขามักจะเทศนาและแม่นพระคัมภีร์มาก  แล้วพวกเขาจะถูกดึงตัวไปง่ายๆ อย่างนั้นได้อย่างไร?  คริสตจักรของเราเป็นกระแสแห่งการฟื้นฟู และคำสอนของเราก็ลึกซึ้งกว่านิกายอื่นๆ  เป็นไปได้ไหมว่าคำสอนของฟ้าแลบจากทิศตะวันออกจะลึกซึ้งกว่าของคริสตจักรท้องถิ่นของเราเสียอีก?  ไม่อย่างนั้น ทำไมคนเหล่านี้ถึงทยอยถูกดึงตัวไปและไม่ยอมกลับมาแบบหัวชนฝาล่ะ?”  หลังจากนั้น พี่น้องชายจางได้จัดการประชุมอธิษฐานขึ้นเป็นพิเศษ โดยหลักๆ เพื่ออธิษฐานและแช่งด่าคนที่ประกาศเรื่องฟ้าแลบจากทิศตะวันออก  ฉันรู้สึกว่านี่ไม่สอดคล้องกับเจตนารมณ์ขององค์พระผู้เป็นเจ้า  องค์พระเยซูเจ้าทรงสอนเราว่าการเกลียดชังก็เลวร้ายเท่ากับการฆ่าคน และเราควรรักศัตรูของเรา  สิ่งที่พวกเขาทำอยู่ไม่ขัดกับพระวจนะขององค์พระเยซูเจ้าหรอกหรือ?  ฉันไม่เห็นด้วยกับเรื่องนี้ ฉันจึงไม่ได้เข้าร่วม 

ปลายเดือนตุลาคม ปี 2002 หลานสาวมาหาฉันที่บ้าน  เธอบอกว่าองค์พระเยซูเจ้าเสด็จกลับมาแล้ว ทรงแสดงความจริง และกำลังทรงพระราชกิจแห่งการพิพากษาและการชำระให้บริสุทธิ์  เธอยังบอกด้วยว่าพระราชกิจในการช่วยมวลมนุษย์ให้รอดของพระเจ้าถูกแบ่งออกเป็นสามระยะ  ระยะแรกคือพระราชกิจที่พระยาห์เวห์พระเจ้าทรงทำในยุคธรรมบัญญัติ ระยะที่สองคือพระราชกิจที่องค์พระเยซูเจ้าทรงทำในยุคพระคุณ และระยะที่สามคือพระราชกิจที่พระเจ้าผู้ทรงมหิทธิฤทธิ์ทรงทำในยุคราชอาณาจักร  พระราชกิจทั้งสามระยะนี้รุดหน้าไปทีละขั้น และยกระดับสูงขึ้นทุกครั้ง  ฉันตระหนักได้ว่าหลานสาวอาจจะยอมรับฟ้าแลบจากทิศตะวันออกไปแล้ว ฉันเลยพูดแทรกเธอว่า “ระยะแรกคือยุคธรรมบัญญัติ และระยะที่สองคือยุคพระคุณ เธอจำเป็นต้องบอกเรื่องนี้จริงๆ เหรอ?  คิดว่าน้าไม่รู้หรือไง?  ไม่ว่าพระราชกิจจะมีกี่ระยะ  ก็จะเชื่อสิ่งที่อยู่นอกเหนือพระคัมภีร์ไม่ได้!  ฉันบอกเธอกี่ครั้งแล้ว? อย่าไปเชื่ออะไรนอกจากพระคัมภีร์  ทำไมถึงไม่ฟังกันบ้าง?  ที่เขาบอกว่าองค์พระผู้เป็นเจ้าเสด็จกลับมาแล้วน่ะ  องค์พระผู้เป็นเจ้าอยู่ที่ไหนล่ะ? มีใครเคยเห็นพระองค์บ้าง?”  หลานสาวบอกว่า “องค์พระผู้เป็นเจ้าเสด็จกลับมาแล้วและได้ทรงแสดงความจริงมากมายค่ะ  ถ้าเราอยากเห็นพระเจ้า เราต้องแสวงหาจากพระวจนะของพระองค์  ถ้าคุณน้าอ่านพระวจนะของพระเจ้าผู้ทรงมหิทธิฤทธิ์ คุณป้าก็จะได้ยินพระสุรเสียงของพระเจ้าและเห็นการทรงปรากฏของพระองค์ค่ะ”  พอได้ยินเธอพูดแบบนี้ ฉันก็ยิ่งรู้สึกคัดค้านมากขึ้นไปอีก  ฉันนึกถึงที่พี่น้องชายจางพูดเสมอว่า “ไม่ว่าคำเทศนาจะฟังดูลึกซึ้งแค่ไหน ถ้ามาจากนอกพระคัมภีร์ เราต้องไม่ฟังเด็ดขาด เราต้องไม่ต้อนรับใครก็ตามที่ประกาศเรื่องฟ้าแลบจากทิศตะวันออก แม้ว่าพวกเขาจะเป็นครอบครัวหรือเพื่อนก็ตาม”  ฉันจึงต่อว่าหลานไปว่า “พระวจนะของพระเจ้าไม่ได้อยู่ในพระคัมภีร์ทั้งหมดหรอกหรือ?  ไม่ว่าคำเทศนานอกพระคัมภีร์จะฟังดูลึกซึ้งหรือดีแค่ไหน เราก็เชื่อไม่ได้!  เธออ่านพระคัมภีร์มากี่ปีแล้ว?  รู้อะไรบ้าง?  ถูกชักพาให้หลงผิดไปแล้วยังไม่รู้ตัวอีก ยังจะมาประกาศให้ฉันฟังอีก!  ถ้าเธอมาเยี่ยมน้า จะอยู่ต่ออีกสักสองสามวันก็ได้นะ แต่ถ้ามาเพื่อประกาศให้ฉันฟัง ก็ไสหัวไปเลย! ไม่อย่างนั้น ฉันจะตัดขาดกับเธอ!”  หลานสาวพูดว่า “คุณป้าคะ ได้โปรดตรวจสอบดูเถอะค่ะ!  คุณน้าเชื่อในองค์พระผู้เป็นเจ้ามาหลายปีและทนทุกข์มามากจริงๆ ถ้าไม่ยอมรับพระราชกิจแห่งยุคสุดท้ายของพระเจ้า ความพยายามทั้งหมดของคุณน้าก็จะสูญเปล่านะคะ  หลังจากหนูยอมรับหนทางที่แท้จริงแล้ว หนูก็นึกถึงคุณป้าเป็นคนแรกเลยค่ะ”  ไม่ว่าหลานสาวจะพยายามโน้มน้าวฉันมากแค่ไหน ฉันก็ไม่ยอมฟัง และในที่สุดเธอก็จากไปทั้งน้ำตา  ต่อมา ฉันรู้สึกไม่สบายใจมาก  หลานสาวอุตส่าห์เดินทางมาไกลเพื่อประกาศข่าวประเสริฐแก่ฉัน แต่ฉันกลับไล่ตะเพิดเธอไป  นี่มันไม่สอดคล้องกับคำสอนขององค์พระผู้เป็นเจ้าเลย!  แต่แล้วฉันก็คิดว่า “เธอทรยศองค์พระผู้เป็นเจ้าไปแล้ว ดังนั้นการไล่เธอไปก็ไม่ใช่เรื่องผิดอะไร” 

วันหนึ่งในเดือนมกราคม ปี 2003 หลานสาวโทรมาบอกว่าแม่ของเธอถูกพิษจากแก๊ส และอยากให้ฉันไปดูอาการแม่  ฉันคิดว่าจะใช้โอกาสนี้คุยกับเธออีกครั้ง และพยายามโน้มน้าวให้เธอละทิ้งหนทางของฟ้าแลบจากทิศตะวันออก  วันรุ่งขึ้น ฉันไปเยี่ยมพี่สาว และหลังอาหารเย็น ก็มีพี่น้องชายคนหนึ่งมาทักทายฉันอย่างอบอุ่น แต่ตอนนั้นฉันยังระแวงเขาอยู่  พี่น้องชายคนนั้นพูดว่า “พี่น้องหญิงครับ คุณมีทัศนะอย่างไรเกี่ยวกับการเสด็จมาขององค์พระผู้เป็นเจ้าครับ?”  ฉันตอบว่า “ถ้าคุณเชื่อในองค์พระผู้เป็นเจ้า เราก็คุยกันเรื่องในพระคัมภีร์ได้ แต่ถ้าคุณมาเพื่อโน้มน้าวให้ฉันเชื่อในฟ้าแลบจากทิศตะวันออก เราก็ไม่มีอะไรต้องคุยกันค่ะ  ฉันเชื่อแต่พระวจนะในพระคัมภีร์เท่านั้น และฉันไม่เชื่ออะไรนอกจากพระคัมภีร์!”  พี่น้องชายคนนั้นพูดว่า “ผมเข้าใจความรู้สึกของคุณนะครับ เมื่อก่อนผมก็ยึดติดกับพระคัมภีร์เหมือนคุณเลย  งั้นวันนี้เรามาคุยกันเรื่องนี้ดีไหมครับ”  ตอนนั้น ฉันจำคำพูดของพี่น้องชายจางได้ว่า “ไม่ว่าคำเทศนาของพวกเขาจะฟังดูลึกซึ้งหรือดีแค่ไหน ก็อย่าฟังเด็ดขาด จะได้ไม่ถูกชักพาให้หลงผิด”  ฉันจึงหาข้ออ้างแล้วบอกว่าฉันเหนื่อยและอยากพักผ่อน  วันต่อมา มีพี่น้องหญิงสองคนมาหา และฉันก็คอยหาข้ออ้างปฏิเสธพวกเธออยู่เรื่อยๆ  ตอนนั้น ฉันแค่อยากจะกลับบ้าน  แต่หิมะข้างนอกหนาเกินครึ่งฟุต และรถประจำทางก็หยุดวิ่งแล้ว ฉันจึงกลับไม่ได้  ฉันรู้สึกกระสับกระส่ายและไม่สบายใจ และคำพูดของพี่น้องชายจางก็วนเวียนอยู่ในหัวตลอดเวลา  พี่น้องหญิงสองคนนั้นเร่งเร้าให้ฉันตั้งใจฟัง ไม่อย่างนั้นฉันจะพลาดโอกาสต้อนรับการเสด็จมาขององค์พระผู้เป็นเจ้า  คนหนึ่งพูดต่อว่า “องค์พระเยซูเจ้าตรัสไว้ว่า ‘ทุกคนที่แสวงหาก็พบ ทุกคนที่เคาะก็จะเปิดให้เขา’ (มัทธิว 7:7)  ในหนังสือวิวรณ์กล่าวไว้ว่า ‘นี่แน่ะ เรายืนเคาะอยู่ที่ประตู ถ้าใครได้ยินเสียงของเราและเปิดประตู เราจะเข้าไปหาเขาและจะรับประทานอาหารร่วมกับเขา และเขาจะรับประทานอาหารร่วมกับเรา’ (วิวรณ์ 3:20)  ‘ใครมีหูก็ให้ฟังข้อความที่พระวิญญาณตรัสกับคริสตจักรทั้งหลาย’ (วิวรณ์ 2:7)  ถ้าเราไม่เปิดหัวใจรับพระเจ้า แล้วพระองค์จะประทานความรู้แจ้งแก่เราได้อย่างไร?”  ฉันเห็นว่าพวกเขาทุกคนประพฤติตนอย่างสง่างาม สุภาพ และเปี่ยมด้วยความรัก  ไม่ว่าฉันจะปฏิบัติต่อพวกเขาแย่แค่ไหน พวกเขาก็ไม่เคยโกรธฉันเลย และยังคงชี้แนะฉันด้วยพระวจนะขององค์พระผู้เป็นเจ้าต่อไป  พวกเขาไม่เหมือนกับที่พี่น้องชายจางพูดไว้เลย และฉันก็ไม่รู้สึกต่อต้านพวกเขามากอีกต่อไปแล้ว  ในวันที่สาม มีพี่น้องชายหญิงสองสามคนมาหา  ฉันพูดกับพวกเขาว่า “‘พระคัมภีร์ทุกตอนได้รับการดลใจจากพระเจ้า’ (2 ทิโมธี 3:16)  พระวจนะในพระคัมภีร์ล้วนเป็นพระวจนะของพระเจ้า และการเชื่อในองค์พระผู้เป็นเจ้าจะแยกจากพระคัมภีร์ไม่ได้  ถ้าพวกคุณไม่อ่านพระคัมภีร์ พวกคุณก็กำลังเบี่ยงเบนไปจากหนทางขององค์พระผู้เป็นเจ้าไม่ใช่หรือคะ?”  พี่น้องชายคนหนึ่งพูดว่า “ก่อนอื่นเรามาดูกันก่อนนะครับว่าใครเป็นคนพูดประโยคที่ว่า ‘พระคัมภีร์ทุกตอนได้รับการดลใจจากพระเจ้า’ และมีหลักฐานในพระวจนะของพระเจ้ารองรับเรื่องนี้หรือไม่  องค์พระเยซูเจ้าไม่เคยตรัสว่าพระคัมภีร์ทุกตอนได้รับการดลใจจากพระเจ้า และประโยคที่ว่า ‘พระคัมภีร์ทุกตอนได้รับการดลใจจากพระเจ้า’ นั้นเปาโลเป็นคนพูด ไม่ใช่องค์พระเยซูเจ้าครับ”  ขณะที่พูด เขาก็หยิบพระคัมภีร์ออกมา และชี้ข้อพระคัมภีร์ที่ว่า “พระคัมภีร์ทุกตอนได้รับการดลใจจากพระเจ้า”  ให้ฉันดู  ฉันมองดู และก็จริงอย่างที่เขาว่า เปาโลเป็นคนพูด ไม่ใช่องค์พระเยซูเจ้า  ปกติฉันจะมัวแต่จดจ่อไปที่การอ่านข้อพระคัมภีร์นี้ แต่ทำไมฉันถึงไม่เคยสังเกตประเด็นนี้เลยนะ?

จากนั้น พี่น้องชายก็อ่านพระวจนะของพระเจ้าผู้ทรงมหิทธิฤทธิ์บทตอนหนึ่งให้ฉันฟังว่า “วันนี้ ผู้คนเชื่อว่าพระคัมภีร์คือพระเจ้า และพระเจ้าคือพระคัมภีร์  ดังนั้น พวกเขาจึงเชื่อเช่นกันว่าข้อความทั้งหมดในพระคัมภีร์เป็นพระวจนะทั้งหมดทั้งสิ้นที่พระเจ้าตรัส และว่าข้อความทั้งหมดนั้นพระเจ้าเป็นผู้ตรัส  บรรดาผู้ที่เชื่อในพระเจ้าคิดแม้กระทั่งว่า ถึงแม้ว่าหนังสือพันธสัญญาเดิมและพันธสัญญาใหม่ทั้งหมดหกสิบหกเล่มได้รับการเขียนขึ้นโดยผู้คน แต่หนังสือทุกเล่มได้รับการดลใจจากพระเจ้า และเป็นบันทึกถ้อยดำรัสของพระวิญญาณบริสุทธิ์  นี่คือความเข้าใจที่บิดเบี้ยวของมนุษย์ และไม่สอดคล้องกับข้อเท็จจริงอย่างครบบริบูรณ์  อันที่จริงแล้ว นอกเหนือจากหนังสือการเผยพระวจนะแล้ว เนื้อหาส่วนใหญ่ของพันธสัญญาเดิมคือบันทึกทางประวัติศาสตร์  จดหมายฝากบางส่วนของพันธสัญญาใหม่มาจากประสบการณ์ของผู้คน และบางส่วนมาจากความรู้แจ้งของพระวิญญาณบริสุทธิ์  ตัวอย่างเช่น จดหมายฝากของเปาโลเกิดขึ้นจากงานของมนุษย์ จดหมายฝากเหล่านั้นทั้งหมดเป็นผลจากความรู้แจ้งของพระวิญญาณบริสุทธิ์ และทั้งหมดได้รับการเขียนขึ้นเพื่อคริสตจักร และเป็นคำพูดเตือนสติและหนุนใจสำหรับพี่น้องชายหญิงของคริสตจักร  คำพูดเหล่านั้นไม่ใช่พระวจนะที่พระวิญญาณบริสุทธิ์ตรัส—เปาโลไม่อาจพูดในนามของพระวิญญาณบริสุทธิ์ได้ แล้วเขาก็ไม่ใช่ผู้เผยพระวจนะเช่นกัน แล้วนับประสาอะไรที่เขาจะมองเห็นนิมิตที่ยอห์นได้พบเห็น  จดหมายฝากของเขาเขียนขึ้นเพื่อคริสตจักรเอเฟซัส โครินธ์ กาลาเทีย และคริสตจักรอื่นๆ ในเวลานั้น  และด้วยเหตุนี้ จดหมายฝากของเปาโลแห่งพันธสัญญาใหม่จึงเป็นจดหมายฝากที่เปาโลเขียนขึ้นเพื่อคริสตจักร และไม่ใช่การดลใจจากพระวิญญาณบริสุทธิ์ อีกทั้งไม่ใช่ถ้อยดำรัสโดยตรงของพระวิญญาณบริสุทธิ์  จดหมายฝากเหล่านี้เป็นเพียงคำพูดเตือนสติ ความชูใจ และการหนุนใจ ซึ่งเขาเขียนขึ้นเพื่อคริสตจักรในระหว่างที่งานของเขาดำเนินไป  ดังนั้น จดหมายฝากเหล่านี้จึงเป็นบันทึกเกี่ยวกับงานของเปาโลส่วนใหญ่ในขณะนั้นด้วยเช่นกัน  บันทึกเหล่านี้เขียนขึ้นเพื่อทุกคนที่เป็นพี่น้องชายหญิงในองค์พระผู้เป็นเจ้า เพื่อให้พี่น้องชายหญิงของคริสตจักรทั้งหลายในเวลานั้นเชื่อฟังคำแนะนำของเขาและเดินไปตามหนทางแห่งการกลับใจขององค์พระเยซูเจ้า  เปาโลไม่ได้พูดแต่อย่างใดว่าคริสตจักรทั้งหมด ไม่ว่าจะเป็นคริสตจักรในเวลานั้นหรือคริสตจักรในอนาคต ต้องกินและดื่มสิ่งต่างๆ ที่เขาเขียนขึ้น อีกทั้งเขาไม่ได้พูดว่าคำพูดทั้งหมดของเขามาจากพระเจ้า  ตามรูปการณ์แวดล้อมต่างๆ ของคริสตจักรในเวลานั้น เขาเพียงเข้าสนิทกับพี่น้องชายหญิง และเตือนสติพวกเขาเหล่านั้น และบันดาลใจให้เกิดการเชื่อในพวกเขา และเขาเพียงเทศนาหรือเตือนจำผู้คนให้ระลึกถึงและเตือนสติพวกเขาเท่านั้น  คำพูดของเขามีพื้นฐานมาจากภาระของเขาเอง และเขาสนับสนุนผู้คนโดยผ่านทางคำพูดเหล่านี้  เขาทำงานของอัครทูตคนหนึ่งของคริสตจักรในเวลานั้น เป็นคนงานที่องค์พระเยซูเจ้าทรงใช้งาน และด้วยเหตุนี้เขาจึงต้องรับผิดชอบคริสตจักรต่างๆ และต้องรับภาระงานของคริสตจักร เขาต้องเรียนรู้เกี่ยวกับสภาวะของพี่น้องชายหญิง—และเพราะเหตุนี้ เขาจึงได้เขียนจดหมายฝากให้กับพี่น้องชายหญิงทุกคนในองค์พระผู้เป็นเจ้า  ทุกสิ่งที่เขาพูดซึ่งเป็นสิ่งที่เสริมสร้างและเป็นบวกสำหรับผู้คนล้วนเป็นสิ่งที่ถูกต้อง แต่ก็ไม่ได้เป็นตัวแทนของพระดำรัสของพระวิญญาณบริสุทธิ์ และสิ่งที่เขาพูดไม่สามารถเป็นตัวแทนของพระเจ้าได้  การที่ผู้คนปฏิบัติต่อบันทึกประสบการณ์ของมนุษย์และจดหมายฝากของมนุษย์เสมือนเป็นพระวจนะที่พระวิญญาณบริสุทธิ์ตรัสต่อคริสตจักรทั้งหลายคือความเข้าใจที่ผิดมหันต์และเป็นการหมิ่นประมาทอย่างยิ่ง!” (พระวจนะฯ เล่ม 1 การทรงปรากฏและพระราชกิจของพระเจ้า, เกี่ยวกับพระคัมภีร์ (3))

พี่น้องชายคนนั้นพูดต่อว่า “พระวจนะของพระเจ้าชัดเจนมากครับ  ในพันธสัญญาเดิม นอกจากหนังสือหมวดผู้เผยพระวจนะที่พระยาห์เวห์พระเจ้าทรงเผยให้แล้ว ส่วนใหญ่เป็นบันทึกประสบการณ์ของผู้คนเกี่ยวกับพระราชกิจของพระเจ้าในยุคธรรมบัญญัติ ตัวอย่างเช่น เรื่องที่ชาวอิสราเอลออกจากอียิปต์ ประสบการณ์ของยาโคบ ดาวิด ซาโลมอน และอื่นๆ  ทั้งหมดนี้เป็นประสบการณ์ของผู้คนและจะเรียกว่าเป็นการดลใจจากพระเจ้าไม่ได้ครับ  พระวจนะที่มาจากการดลใจของพระเจ้าในพระคัมภีร์จะมีข้อความระบุไว้อย่างชัดเจน เช่นวลีที่ว่า ‘พระยาห์เวห์ตรัสดังนี้’ และ ‘พระยาห์เวห์ตรัสอย่างนี้’  ส่วนพันธสัญญาใหม่บันทึกพระราชกิจของพระเยซู และพระวจนะขององค์พระเยซูเจ้าในนั้นก็คือพระวจนะของพระเจ้า  หนังสือวิวรณ์คือนิมิตที่ยอห์นเห็นบนเกาะปัทมอส ซึ่งได้รับการดลใจจากพระเจ้า และเป็นพระวจนะของพระเจ้าครับ  เนื้อหาที่เหลือล้วนเป็นคำพูดและความเข้าใจจากประสบการณ์ของผู้คน และต่อให้คำพูดของผู้คนจะได้รับความรู้แจ้งจากพระวิญญาณบริสุทธิ์ ก็ไม่สามารถเรียกได้ว่าเป็นพระวจนะของพระเจ้าหรือการดลใจจากพระเจ้าครับ  พระคัมภีร์เป็นเพียงบันทึกทางประวัติศาสตร์และเป็นคำพยานถึงพระราชกิจของพระเจ้า และไม่ใช่ทุกถ้อยคำในพระคัมภีร์เป็นการดลใจจากพระเจ้า  ถ้าเราถือว่าทุกถ้อยคำในพระคัมภีร์ได้รับการดลใจจากพระเจ้าและปฏิบัติต่อถ้อยคำเหล่านั้นว่าเป็นพระวจนะของพระเจ้า นี่จะไม่ใช่การหมิ่นประมาทพระเจ้าหรอกหรือครับ?”  เมื่อได้ยินพี่น้องชายพูดเช่นนี้ ฉันก็รู้สึกว่าหัวใจได้รับความรู้แจ้ง และคิดว่า “แสดงว่าพระคัมภีร์ไม่ได้มาจากการดลใจของพระเจ้าทั้งหมด แต่มีคำพูดของผู้คนปนอยู่ด้วย  ถ้าเราปฏิบัติต่อคำพูดของผู้คนเหมือนเป็นพระวจนะของพระเจ้า นี่ก็คือการหมิ่นประมาทพระเจ้า  ฉันจะเอาพระวจนะของพระเจ้าไปปะปนกับคำพูดของผู้คนไม่ได้อีกแล้ว  ในคริสตจักรท้องถิ่น ไม่เคยมีใครแยกแยะระหว่างพระวจนะของพระเจ้ากับคำพูดของผู้คนได้ชัดเจนขนาดนี้มาก่อน  นี่เป็นครั้งแรกเลยที่ฉันได้ฟังการสามัคคีธรรมแบบนี้”  พี่น้องชายคนนั้นพูดต่อว่า “ผมเองก็เคยคิดว่านอกจากในพระคัมภีร์แล้ว ก็ไม่มีพระราชกิจหรือพระวจนะอื่นใดของพระเจ้าอีก ว่าพระวจนะทั้งหมดของพระเจ้าถูกบันทึกไว้ในพระคัมภีร์ และพระวจนะของพระเจ้าในพระคัมภีร์นั้นครบถ้วนสมบูรณ์แล้ว แต่พวกเราละเลยประเด็นสำคัญไปอย่างหนึ่งครับ”  พอได้ยินเขาพูดแบบนั้น ฉันก็เริ่มอยากรู้ขึ้นมาทันที ฉันจึงรีบถามไปว่า “เรามองข้ามประเด็นสำคัญอะไรไปหรือคะ?”  เขาถามฉันว่า “บอกผมหน่อยสิครับว่า อะไรมาก่อน พระเจ้าหรือพระคัมภีร์?  พระเจ้ายิ่งใหญ่กว่า หรือพระคัมภีร์ยิ่งใหญ่กว่าครับ?”  ฉันประหลาดใจเมื่อเขาถามแบบนั้น  ไม่เคยมีใครถามฉันแบบนี้มาก่อน และมันทำให้ฉันตั้งตัวไม่ติดจริงๆ  ฉันนึกขึ้นได้ว่าหนังสือปฐมกาลบทที่หนึ่งพูดถึงการที่พระเจ้าทรงสร้างสรรพสิ่ง  ตอนที่พระเจ้าทรงดำรงอยู่ ยังไม่มีพระคัมภีร์เลย ดังนั้นแน่นอนว่าพระเจ้าต้องมาก่อน  ฉันจึงโพล่งออกไปว่า “พระเจ้ามาก่อน แล้วค่อยมีพระคัมภีร์ค่ะ แน่นอนว่าพระเจ้ายิ่งใหญ่กว่า”  หลังจากพูดจบ ฉันก็รู้สึกกระจ่างแจ้งขึ้นมาทันที “สรรพสิ่งถูกสร้างโดยพระเจ้า ดังนั้นพระเจ้าจึงยิ่งใหญ่กว่าอย่างแน่นอน แต่ที่ผ่านมา ฉันกลับยกให้พระคัมภีร์อยู่เหนือพระเจ้า  นั่นมันไม่ผิดหรอกหรือ?”  พี่น้องชายคนนั้นพูดต่อว่า “พระราชกิจและพระวจนะของพระเจ้ามาก่อน แล้วจึงมีบันทึกในพระคัมภีร์ตามมาครับ  ดังนั้นถ้าเราจำกัดขอบเขตพระเจ้าไว้แค่ในพระคัมภีร์และคิดว่าไม่มีพระวจนะของพระเจ้านอกพระคัมภีร์อีกแล้ว มุมมองแบบนี้ถูกต้องไหมครับ?  เรามาดูสิ่งที่องค์พระเยซูเจ้าตรัสกันครับ ในยอห์น 16:12-13 ‘เรายังมีอีกหลายสิ่งที่จะบอกกับพวกท่าน แต่ตอนนี้ท่านยังรับไม่ไหว เมื่อพระวิญญาณแห่งความจริงเสด็จมาแล้ว พระองค์จะนำพวกท่านไปสู่ความจริงทั้งมวล’  ในวิวรณ์ 2:7 ‘ใครมีหูก็ให้ฟังข้อความที่พระวิญญาณตรัสกับคริสตจักรทั้งหลาย คนที่ชนะ เราจะให้เขากินผลจากต้นไม้ที่ให้ ชีวิต ที่อยู่ในเมืองบรมสุขเกษมของพระเจ้า’  องค์พระเยซูเจ้าตรัสกับเราอย่างชัดเจนว่ามีหลายสิ่งที่พระองค์ยังไม่ได้ทรงบอกผู้คน เพราะผู้คนในเวลานั้นยังรับไม่ไหว  ดังนั้น เมื่อองค์พระผู้เป็นเจ้าเสด็จกลับมาในยุคสุดท้าย พระองค์จะทรงแสดงพระวจนะมากขึ้น และจะทรงเปิดเผยความล้ำลึกทั้งหมดของความจริงแก่มนุษยชาติ เพื่อให้พวกเขาเข้าใจและเข้าสู่ความจริงนั้นได้  หนังสือวิวรณ์ยังเผยพระวจนะไว้ด้วยว่าในยุคสุดท้าย พระวิญญาณบริสุทธิ์จะตรัสกับคริสตจักรทั้งหลาย หนังสือม้วนเล็กจะถูกเปิดออก และจะประทานมานนาที่ซ่อนไว้แก่ผู้คนในยุคสุดท้าย  ถ้าไม่มีพระวจนะของพระเจ้านอกพระคัมภีร์ คำเผยพระวจนะเหล่านี้จะลุล่วงได้อย่างไร?  ดังนั้น เมื่อพระเจ้าเสด็จมาในยุคสุดท้าย พระองค์จะทรงแสดงพระวจนะมากขึ้น ซึ่งไม่มีอยู่ในพระคัมภีร์เลย”  ฉันนึกขึ้นได้ว่าองค์พระเยซูเจ้าเคยตรัสแบบนี้ไว้จริงๆ พระวจนะของพระเจ้านั้นอุดมสมบูรณ์และไม่มีวันหมดสิ้น  การบอกว่าไม่มีพระวจนะของพระเจ้านอกพระคัมภีร์นั้นไม่ตรงกับข้อเท็จจริงเลย สิ่งที่เขาพูดสอดคล้องกับพระคัมภีร์  แต่แล้วฉันก็นึกขึ้นได้ว่าหนังสือวิวรณ์เขียนไว้ว่า “ข้าพเจ้าเตือนทุกคนที่ได้ยินคำพยากรณ์ในหนังสือนี้ว่า ถ้าใครเพิ่มเติมสิ่งใดเข้าไปในหนังสือนี้ พระเจ้าก็จะทรงเพิ่มเติมภัยพิบัติที่เขียนไว้ในหนังสือเล่มนี้แก่คนนั้น และถ้าใครตัดถ้อยคำอะไรออกจากหนังสือพยากรณ์นี้ พระเจ้าก็จะทรงตัดส่วนแบ่งของเขาที่มีอยู่ในต้นไม้แห่งชีวิตและในนครบริสุทธิ์ ตามที่เขียนไว้ในหนังสือเล่มนี้ไปเสีย” (วิวรณ์ 22:18-19)  พวกฟ้าแลบจากทิศตะวันออกบอกว่าพระเจ้าทรงพระราชกิจใหม่และตรัสพระวจนะใหม่ ซึ่งก็คือพระวจนะที่อยู่นอกพระคัมภีร์  นี่ไม่ใช่การเพิ่มเติมพระคัมภีร์หรอกเหรอ?  ถ้าฉันยอมรับสิ่งที่พวกเขาประกาศ ฉันก็จะยอมรับพระวจนะนอกพระคัมภีร์ ซึ่งเท่ากับการทรยศองค์พระผู้เป็นเจ้า  ฉันเลยหาข้ออ้างเดินหนีออกมา เพราะไม่อยากฟังอีกต่อไป 

คืนนั้น ฉันกระสับกระส่ายจนนอนไม่หลับ  ฉันนึกถึงสิ่งที่พี่น้องชายคนนี้พูด ว่ามันฟังดูดีและล้วนอิงมาจากพระคัมภีร์  ถ้าเรื่องที่พี่น้องชายจางบอกว่า “จะไม่มีพระวจนะของพระเจ้านอกพระคัมภีร์” เป็นความจริง คำเผยพระวจนะขององค์พระผู้เป็นเจ้าก็คงไม่สามารถลุล่วงได้ และหนังสือม้วนเล็กก็เปิดออกไม่ได้  แต่แล้วฉันก็นึกถึงที่พี่น้องชายจางเคยพูดในการประชุมพิเศษว่าคนพวกนั้นเชี่ยวชาญพระคัมภีร์ และไม่ว่าคำเทศนาของพวกเขาจะฟังดูลึกซึ้งหรือดีแค่ไหน เราก็ห้ามฟังเด็ดขาด ฉันก็เลยกังวลว่า “แล้วถ้าฉันเชื่อผิดไปล่ะ จะทำยังไง?” 

พอถึงวันที่สี่ ฉันก็พูดกับพวกเขาว่า “วิวรณ์บทที่ 22 บอกไว้ว่า ‘ข้าพเจ้าเตือนทุกคนที่ได้ยินคำพยากรณ์ในหนังสือนี้ว่า ถ้าใครเพิ่มเติมสิ่งใดเข้าไปในหนังสือนี้ พระเจ้าก็จะทรงเพิ่มเติมภัยพิบัติที่เขียนไว้ในหนังสือเล่มนี้แก่คนนั้น และถ้าใครตัดถ้อยคำอะไรออกจากหนังสือพยากรณ์นี้ พระเจ้าก็จะทรงตัดส่วนแบ่งของเขาที่มีอยู่ในต้นไม้แห่งชีวิตและในนครบริสุทธิ์ ตามที่เขียนไว้ในหนังสือเล่มนี้ไปเสีย’ (วิวรณ์ 22:18-19)  ข้อพระคัมภีร์สองข้อนี้ระบุไว้อย่างชัดเจนว่าห้ามเพิ่มเติมหรือตัดทอนสิ่งใดจากพระคัมภีร์  พวกคุณอ่านแต่พระวจนะของพระเจ้าผู้ทรงมหิทธิฤทธิ์ นั่นไม่เท่ากับเป็นการละทิ้งพระวจนะขององค์พระผู้เป็นเจ้าหรอกหรือ?  ถ้าฉันเชื่อผิดไป ไม่เพียงแต่จะไม่ได้รับการยอมรับจากพระเจ้า แต่พระองค์จะทรงนำความวิบัติมาสู่ฉันด้วย”  หลังจากได้ฟังดังนั้น พี่น้องชายก็ยิ้มและพูดว่า “ที่แท้คุณก็กังวลเรื่องพวกนี้นี่เอง!  พระวจนะของพระเจ้าล้วนเป็นความจริงและจะไม่มีวันสูญสิ้นไป ไม่ว่าจะเมื่อไหร่ก็ตามครับ  นี่เป็นความจริงอย่างแน่นอน  การที่พระคัมภีร์บอกว่าไม่มีใครสามารถเพิ่มเติมหรือตัดทอนจากพระคัมภีร์ได้ นั่นหมายความว่ามนุษย์ทำไม่ได้ครับ แต่ถ้าพระเจ้าเสด็จมาทรงพระราชกิจและแสดงพระวจนะด้วยพระองค์เอง เราจะบอกว่านั่นเป็นการเพิ่มเติมไม่ได้ครับ  ก็เหมือนกับที่องค์พระเยซูเจ้าทรงพระราชกิจใหม่และทรงแสดงพระวจนะใหม่บนพื้นฐานของยุคธรรมบัญญัติ เราจะบอกว่าพระองค์ทรงเพิ่มเติมเนื้อหาในพันธสัญญาเดิมได้หรือครับ?”  วินาทีนั้น ฉันคิดว่า “ใช่ พระคัมภีร์บอกว่าไม่มีใครสามารถเพิ่มเติมหรือตัดทอนคำเผยพระวจนะได้ แต่ไม่ได้บอกว่าพระเจ้าจะไม่ตรัสพระวจนะใหม่”  พอคิดได้แบบนั้น ฉันก็รู้สึกกระจ่างในหัวใจ และเริ่มสนใจการสามัคคีธรรมของพี่น้องชายคนนั้นขึ้นมาบ้าง 

พี่น้องชายอ่านพระวจนะของพระเจ้าบางบทตอนให้ฉันฟังต่อ ฉันจึงเข้าใจเรื่องราวเบื้องหลังของพระคัมภีร์และวิธีปฏิบัติต่อพระคัมภีร์อย่างถูกต้องมากขึ้นบ้าง  พระเจ้าผู้ทรงมหิทธิฤทธิ์ตรัสว่า “จำเป็นต้องนำข้อบังคับมาใช้กับพระราชกิจของพระเจ้าหรือ?  และพระเจ้าต้องทรงพระราชกิจตามการพยากรณ์ของผู้เผยพระวจนะหรือ?  ในที่สุดแล้ว สิ่งใดยิ่งใหญ่กว่ากัน พระเจ้าหรือพระคัมภีร์?  เหตุใดพระเจ้าต้องทรงพระราชกิจตามพระคัมภีร์?  เป็นไปได้หรือที่พระเจ้าจะไม่ทรงมีสิทธิ์ทำเกินกว่าพระคัมภีร์?  พระเจ้าไม่สามารถแยกจากพระคัมภีร์และปฏิบัติพระราชกิจอื่นหรือ?  เหตุใดพระเยซูและสาวกทั้งหลายของพระองค์จึงไม่รักษาวันสะบาโตต่อไป?  หากพระองค์ทรงปฏิบัติตามวันสะบาโตและตามพระบัญญัติของพันธสัญญาเดิม เหตุใดเล่าพระเยซูจึงไม่รักษาวันสะบาโตหลังจากที่พระองค์เสด็จมา แต่ทรงล้างพระบาท เอาผ้าคลุมพระเศียร หักขนมปัง และดื่มเหล้าองุ่นแทน?  ทั้งหมดนี้มิใช่ไม่มีอยู่ในพระบัญญัติของพันธสัญญาเดิมหรอกหรือ?  หากพระเยซูทรงให้เกียรติพันธสัญญาเดิม เหตุใดพระองค์จึงทรงเลิกทำตามกฎข้อบังคับเหล่านี้?  เจ้าควรรู้ว่าใครมาก่อน พระเจ้าหรือพระคัมภีร์!  ในเมื่อทรงเป็นเจ้าเป็นนายเหนือวันสะบาโต แล้วพระองค์จะไม่สามารถเป็นเจ้าเป็นนายเหนือพระคัมภีร์ด้วยหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, เกี่ยวกับพระคัมภีร์ (1))  “พระราชกิจที่พระเยซูทรงปฏิบัติในระหว่างกาลสมัยของพันธสัญญาใหม่ได้เริ่มต้นพระราชกิจใหม่ นั่นคือ  พระองค์ไม่ได้ทรงพระราชกิจตามพระราชกิจของพันธสัญญาเดิม อีกทั้งพระองค์ไม่ได้ทรงนำพระวจนะทั้งหลายที่พระยาห์เวห์แห่งพันธสัญญาเดิมตรัสไว้มาปฏิบัติ  พระองค์ทรงพระราชกิจของพระองค์เอง และพระองค์ทรงพระราชกิจที่ใหม่กว่า และพระราชกิจที่สูงส่งกว่าธรรมบัญญัติ  ดังนั้น พระองค์จึงตรัสไว้ว่า ‘อย่าคิดว่าเรามาล้มเลิกธรรมบัญญัติและคำของบรรดาผู้เผยพระวจนะ เราไม่ได้มาล้มเลิก แต่มาทำให้สมบูรณ์ทุกประการ’  ดังนั้น จากสิ่งที่พระองค์ทรงปฏิบัติสำเร็จลุล่วงไปนั้น คำสอนมากมายได้ถูกล้มเลิกไป  ในวันสะบาโตเมื่อพระองค์ทรงนำบรรดาสาวกตัดผ่านทุ่งนา เหล่าสาวกของพระองค์ได้เด็ดรวงข้าวกิน พระองค์ไม่ได้ทรงรักษาวันสะบาโตและได้ตรัสว่า ‘บุตรมนุษย์เป็นเจ้าเป็นนายเหนือวันสะบาโต’  ในเวลานั้น ตามกฎของคนอิสราเอล ผู้ใดก็ตามที่ไม่รักษาวันสะบาโตจะถูกขว้างด้วยก้อนหินจนตาย  อย่างไรก็ตาม พระเยซูทั้งไม่ได้เสด็จเข้าสู่พระวิหารและไม่ทรงรักษาวันสะบาโต และพระราชกิจของพระองค์ไม่ได้ปฏิบัติโดยพระยาห์เวห์ในระหว่างกาลสมัยของพันธสัญญาเดิม  ดังนั้น พระราชกิจที่พระเยซูทรงปฏิบัติจึงมากเกินกว่าธรรมบัญญัติของพันธสัญญาเดิม พระราชกิจของพระองค์สูงส่งกว่าพันธสัญญาเดิม และไม่เป็นไปตามพันธสัญญาเดิม  ในระหว่างยุคพระคุณ พระเยซูไม่ได้ทรงพระราชกิจตามธรรมบัญญัติของพันธสัญญาเดิม และได้ทรงยุติความเกี่ยวข้องกับหลักคำสอนเหล่านั้นไปแล้ว  แต่คนอิสราเอลได้ยึดติดอยู่กับพระคัมภีร์อย่างไม่ลดละและได้กล่าวโทษพระเยซู—การนี้ไม่ใช่การปฏิเสธพระราชกิจของพระเยซูหรอกหรือ?  วันนี้ โลกศาสนาก็ยึดติดอยู่กับพระคัมภีร์อย่างไม่ลดละด้วยเช่นกัน และผู้คนบางคนพูดว่า ‘พระคัมภีร์คือหนังสือศักดิ์สิทธิ์ และต้องอ่านพระคัมภีร์’  บางคนพูดว่า ‘พระราชกิจของพระเจ้าต้องได้รับการยกชูขึ้นสูงตลอดไป พันธสัญญาเดิมคือพันธสัญญาของพระเจ้ากับคนอิสราเอล และไม่สามารถงดเว้นได้ และวันสะบาโตต้องได้รับการรักษาไว้เสมอ!’  พวกเขาไม่ได้ไร้สาระหรอกหรือ?  เหตุใดพระเยซูจึงไม่ทรงรักษาวันสะบาโต?  พระองค์ทรงทำบาปหรือ?  ผู้ใดสามารถเข้าใจสิ่งเหล่านั้นได้อย่างถ้วนทั่ว?  ไม่ว่าผู้คนจะอ่านพระคัมภีร์อย่างไร ก็เป็นไปไม่ได้ที่จะรู้จักพระราชกิจของพระเจ้าโดยใช้ความสามารถในการจับใจความของพวกเขา  พวกเขาไม่เพียงแต่จะไม่ได้รับความรู้ที่บริสุทธิ์เกี่ยวกับพระเจ้าเท่านั้น แต่มโนคติที่หลงผิดของพวกเขาจะเลวทรามยิ่งขึ้นไปอีกจนพวกเขาจะเริ่มต่อต้านพระเจ้า หากไม่ใช่เพราะการประสูติเป็นมนุษย์ของพระเจ้าในวันนี้ ผู้คนก็คงจะย่อยยับเนื่องเพราะมโนคติที่หลงผิดของพวกเขาเอง และพวกเขาก็คงจะตายท่ามกลางการตีสอนของพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, เกี่ยวกับพระคัมภีร์ (1))  หลังจากอ่านพระวจนะของพระเจ้าแล้ว พี่น้องชายก็สามัคคีธรรมว่า “จากพระวจนะของพระเจ้า เราเข้าใจว่าหลังจากพระราชกิจของพระเจ้า ผู้คนได้บันทึกและรวบรวมข้อเท็จจริงเกี่ยวกับพระราชกิจของพระเจ้า และนี่คือสิ่งที่กลายมาเป็นพระคัมภีร์ครับ  พระคัมภีร์เป็นเพียงหนังสือประวัติศาสตร์ และเป็นบันทึกพระราชกิจสองระยะก่อนหน้านี้ของพระเจ้าครับ  พระคัมภีร์เป็นคำพยานของพระเจ้า มีไว้เพื่อรับใช้พระราชกิจของพระเจ้า และไม่ได้มีไว้เพื่อจำกัดขอบเขตพระราชกิจของพระเจ้าครับ  พันธสัญญาเดิมบันทึกพระราชกิจของพระยาห์เวห์ในยุคธรรมบัญญัติ โดยส่วนใหญ่บันทึกเรื่องที่พระเจ้าทรงสร้างโลกและพระราชกิจของพระองค์ในยุคธรรมบัญญัติครับ  พันธสัญญาใหม่บันทึกพระราชกิจของพระเจ้าในยุคพระคุณ บันทึกพระราชกิจและพระวจนะขององค์พระเยซูเจ้า เรียกร้องให้ผู้คนกลับใจและสารภาพบาป รักเพื่อนบ้านเหมือนรักตนเอง และให้อภัยเจ็ดสิบครั้งคูณเจ็ด ตลอดจนเรื่องที่องค์พระเยซูเจ้าทรงอภัยบาป ทรงรักษาคนป่วย ทรงขับไล่ปีศาจ ทรงชุบชีวิตคนตายให้ฟื้น และอื่นๆ เป็นต้นครับ  พระราชกิจและพระวจนะขององค์พระเยซูเจ้าก็อยู่นอกเหนือจากสิ่งที่บันทึกไว้ในพันธสัญญาเดิมไม่ใช่หรือครับ?  ในสายตามนุษย์ นี่ก็อยู่นอกพระคัมภีร์ไม่ใช่หรือครับ?  แต่นี่ไม่ใช่การเพิ่มเติมเนื้อหานอกพระคัมภีร์ แต่เป็นการยกระดับพระราชกิจของพระเจ้าครับ  วันนี้ พระเจ้าผู้ทรงมหิทธิฤทธิ์ได้เสด็จมา โดยทรงต่อยอดจากพระราชกิจในยุคพระคุณเพื่อเริ่มต้นพระราชกิจในยุคราชอาณาจักร และพระองค์ได้ทรงแสดงพระวจนะใหม่ครับ  นี่คือพระวจนะของพระวิญญาณบริสุทธิ์ถึงคริสตจักรต่างๆ ที่เผยพระวจนะไว้ในหนังสือวิวรณ์ และหนังสือม้วนเล็กก็ได้ถูกเปิดออกแล้ว  จะบอกว่ามีการเพิ่มเติมบางสิ่งในพระคัมภีร์ได้อย่างไรครับ?  นี่เป็นคนละเรื่องกันโดยสิ้นเชิงครับ  เมื่อผู้คนเห็นว่าพระเจ้าผู้ทรงมหิทธิฤทธิ์ได้ทรงแสดงความจริงมากมาย ว่าความล้ำลึกของหนังสือม้วนเล็กได้ถูกเปิดเผยแล้ว และพระวจนะเหล่านี้คือสิ่งที่มนุษยชาติต้องการในตอนนี้อย่างแท้จริง เป็นความจริงที่เกี่ยวข้องกับว่ามนุษยชาติจะได้รับการช่วยให้รอดและเข้าสู่ราชอาณาจักรแห่งสวรรค์ได้หรือไม่ ผู้คนจะยังกลับไปหาศาสนาและฟังการเทศนาจากพระคัมภีร์ทุกวันอีกหรือครับ?  ก็เหมือนกับผู้ที่ติดตามองค์พระผู้เป็นเจ้าในยุคพระคุณ เมื่อพวกเขาได้ยินองค์พระเยซูเจ้าทรงแสดงพระวจนะใหม่และทรงพระราชกิจใหม่ พวกเขาจะยังเข้าวิหารเพื่อฟังพวกฟาริสีเทศนาพันธสัญญาเดิมอีกหรือครับ?  ถ้าเราปฏิเสธพระวจนะใหม่ของพระเจ้าเพราะพระราชกิจใหม่ของพระองค์อยู่นอกเหนือพระคัมภีร์ เราก็กำลังทำผิดพลาดเช่นเดียวกับพวกฟาริสีที่ต่อต้านพระเจ้าไม่ใช่หรือครับ?”  คำพูดของพี่น้องชายทำให้ฉันเชื่ออย่างสนิทใจ และฉันก็ไม่มีข้อโต้แย้งใดๆ  ฉันเทิดทูนพระคัมภีร์จริงๆ และยกให้พระคัมภีร์อยู่เหนือพระเจ้า  ฉันยังเข้าใจด้วยว่าการที่คนของฟ้าแลบจากทิศตะวันออกไม่อ่านพระคัมภีร์ไม่ได้หมายความว่าพวกเขาไม่ยอมรับพระคัมภีร์ แต่พวกเขากำลังทำตามขั้นตอนพระราชกิจของพระเจ้าต่างหาก  ก็เหมือนกับที่ผู้เชื่อในองค์พระผู้เป็นเจ้าให้ความสำคัญกับพันธสัญญาใหม่ ซึ่งไม่ได้หมายความว่าพวกเขาเบี่ยงเบนไปจากหนทางของพระเจ้า  ฉันรู้ตัวว่าจะทำผิดแบบนี้ต่อไปไม่ได้อีกแล้ว และถ้าพระเจ้าผู้ทรงมหิทธิฤทธิ์คือองค์พระผู้เป็นเจ้าผู้เสด็จกลับมาจริงๆ แล้วฉันไม่ตรวจสอบอย่างรอบคอบและพลาดโอกาสต้อนรับการเสด็จกลับมาขององค์พระผู้เป็นเจ้า ฉันจะไม่กลายเป็นหญิงพรหมจารีโง่หรอกหรือ?  ฉันอธิษฐานถึงองค์พระผู้เป็นเจ้าว่า “ข้าแต่องค์พระผู้เป็นเจ้า หากพระองค์ได้เสด็จกลับมาแล้วจริงๆ ข้าพระองค์ก็เต็มใจที่จะละวางมโนคติอันหลงผิดของตนเอง และทำตามความรู้แจ้งและการชี้แนะของพระวิญญาณบริสุทธิ์  หากนี่คือพระราชกิจของพระองค์ โปรดประทานความรู้แจ้งแก่ข้าพระองค์ ข้าพระองค์จะได้ฟังออกว่าเป็นพระสุรเสียงของพระองค์”  หลังจากอธิษฐานเช่นนี้ ฉันก็รู้สึกสงบและสบายใจอย่างยิ่ง 

หลังจากนั้น เราก็อ่านพระวจนะของพระเจ้าผู้ทรงมหิทธิฤทธิ์เพิ่มเติมที่ว่า “พระเจ้าพระองค์เองคือชีวิต และความจริง ชีวิตและความจริงของพระองค์จึงดำรงอยู่คู่กัน  แน่นอนว่าคนที่ไม่สามารถได้มาซึ่งความจริงย่อมจะไม่ได้มาซึ่งชีวิต  หากปราศจากการทรงนำ การเกื้อหนุน และการประทานความจริง สิ่งที่เจ้าจะได้ไว้ย่อมมีแต่วาจา คำสอน และยิ่งไปกว่านั้นคือความตายเท่านั้น  ชีวิตของพระเจ้าดำรงอยู่ตลอดกาล ความจริงและชีวิตของพระองค์นั้นดำรงอยู่คู่กัน  หากเจ้าไม่สามารถค้นพบแหล่งกำเนิดความจริง เช่นนั้นแล้วเจ้าย่อมจะไม่ได้รับการบำรุงเลี้ยงชีวิต หากเจ้าไม่สามารถได้รับการจัดเตรียมชีวิต เช่นนั้นแล้วเจ้าจะไม่มีความจริงอย่างแน่นอน และนอกเหนือจากการคิดฝันและมโนคติอันหลงผิดแล้ว ทั้งร่างจะมีแต่เนื้อหนังของเจ้าเท่านั้น—เนื้อหนังที่ส่งกลิ่นเหม็นของเจ้า  จงรู้ไว้เถิดว่าถ้อยคำในหนังสือนั้นไม่นับว่าเป็นชีวิต บันทึกทางประวัติศาสตร์ไม่อาจถูกยกชูว่าเป็นความจริงได้  และข้อบังคับต่างๆ ในอดีตก็ไม่สามารถทำหน้าที่บันทึกพระวจนะของพระเจ้าในปัจจุบันเอาไว้  มีเพียงพระวจนะที่พระเจ้าแสดงเมื่อพระองค์เสด็จมาสู่แผ่นดินโลกและดำรงพระชนม์ท่ามกลางมนุษย์เท่านั้นที่เป็นความจริง ชีวิต เจตนารมณ์ของพระเจ้า  และวิธีที่พระองค์ใช้ทรงพระราชกิจในปัจจุบัน  หากเจ้านำบันทึกพระวจนะที่พระเจ้าตรัสไว้ระหว่างยุคต่างๆ ในอดีตมายึดถือปฏิบัติในปัจจุบัน นั่นย่อมทำให้เจ้ากลายเป็นนักโบราณคดี ในกรณีนั้น วิธีบรรยายเกี่ยวกับตัวเจ้าที่ดีที่สุดก็คือเป็นผู้เชี่ยวชาญด้านโบราณวัตถุ  เจ้าเชื่อในร่องรอยต่างๆ ของพระราชกิจที่พระเจ้าได้ทรงทำในกาลก่อนเสมอ เจ้าเพียงเชื่อในเงาของพระเจ้าที่เหลืออยู่จากครั้งที่พระองค์ทรงพระราชกิจท่ามกลางมนุษย์ก่อนหน้านี้เท่านั้น และเชื่อเพียงหนทางที่พระเจ้าประทานแก่บรรดาผู้ติดตามของพระองค์ในกาลก่อน แต่เจ้าไม่เชื่อในแนวทางของพระราชกิจของพระเจ้าในวันนี้ ไม่เชื่อในพระพักตร์อันเปี่ยมสง่าราศีของพระเจ้าในวันนี้ และไม่เชื่อในหนทางแห่งความจริงที่พระเจ้าทรงแสดงในปัจจุบัน  ดังนั้นจึงปฏิเสธไม่ได้เลยว่าเจ้าเป็นนักฝันกลางวันที่ตัดขาดจากความเป็นจริงโดยสิ้นเชิง  หากบัดนี้เจ้ายังคงยึดติดอยู่กับคำพูดที่ไม่สามารถนำพาชีวิตมาสู่มนุษย์ได้ เช่นนั้นแล้วเจ้าก็เป็นไม้ตายซากที่ไร้ซึ่งความหวัง  เพราะเจ้านั้นหัวโบราณเกินไป ดื้อรั้นเกินไป ไม่ฟังเหตุผลเลย!” (พระวจนะฯ เล่ม 1 การทรงปรากฏและพระราชกิจของพระเจ้า, พระคริสต์แห่งยุคสุดท้ายเท่านั้นที่สามารถประทานหนทางแห่งชีวิตนิรันดร์แก่มนุษย์ได้)  “พระคริสต์ของยุคสุดท้ายทรงนำมาซึ่งชีวิต และนำมาซึ่งหนทางแห่งความจริงที่ถาวรและเป็นนิรันดร์  ความจริงนี้คือเส้นทางที่มนุษย์ได้รับชีวิต และเป็นเส้นทางเดียวเท่านั้นที่มนุษย์จะได้รู้จักพระเจ้าและได้รับความเห็นชอบจากพระเจ้า  หากเจ้าไม่แสวงหาทางแห่งชีวิตที่พระคริสต์แห่งยุคสุดท้ายทรงจัดเตรียมให้ เช่นนั้นแล้วเจ้าจะไม่มีทางได้รับการเห็นชอบจากพระเยซู และจะไม่มีทางมีคุณสมบัติผ่านเกณฑ์ที่จะเข้าสู่ประตูของราชอาณาจักรแห่งสวรรค์ เพราะเจ้านั้นเป็นทั้งหุ่นเชิดและนักโทษของประวัติศาสตร์  พวกที่ถูกควบคุมโดยข้อบังคับทั้งหลาย โดยคำพูด และโดยโซ่ตรวนแห่งประวัติศาสตร์จะไม่มีทางสามารถได้รับชีวิตหรือได้รับหนทางแห่งชีวิตนิรันดร์  นี่เป็นเพราะสิ่งที่พวกเขาได้ไปนั้นมีแต่น้ำขุ่นซึ่งเป็นที่ยึดถือกันมานานหลายพันปีแล้ว แทนที่จะเป็นน้ำแห่งชีวิตซึ่งไหลมาจากพระบัลลังก์  ผู้ที่ไม่ได้รับการบำรุงเลี้ยงด้วยน้ำแห่งชีวิต จะยังคงเป็นซากศพ เป็นของเล่นของซาตาน และบุตรแห่งนรกไปตลอดกาล  เช่นนั้นแล้วพวกเขาจะเห็นพระเจ้าได้อย่างไร?  เจ้าเอาแต่เสาะแสวงที่จะยึดติดกับอดีต ยืนนิ่ง และรักษาสิ่งต่างๆ อย่างที่เป็น และไม่พยายามเปลี่ยนสถานะปัจจุบันและละทิ้งประวัติศาสตร์ไปเสีย ดังนั้นเจ้าจะไม่เป็นปฏิปักษ์ต่อพระเจ้าตลอดเวลาหรอกหรือ?  ขั้นตอนของพระราชกิจของพระเจ้านั้นยิ่งใหญ่และทรงฤทธานุภาพ ดั่งคลื่นที่ถาโถมและฟ้าที่ร้องคำรามอย่างต่อเนื่อง—กระนั้นเจ้าก็นั่งรอคอยการทำลายล้างอย่างนิ่งเฉย ยึดติดอยู่กับสิ่งเก่าๆ และรอคอยให้สิ่งต่างๆ ตกลงมาใส่ตักของเจ้าเอง  อย่างนี้แล้ว เจ้าจะได้รับการพิจารณาว่าเป็นคนที่เดินตามรอยพระบาทของพระเมษโปดกได้อย่างไร?  แล้วนี่จะแสดงให้เห็นได้อย่างไรว่า พระเจ้าที่เจ้ายึดถือนั้นเป็นพระเจ้าที่ทรงใหม่อยู่เสมอและไม่เคยเก่าเลย?  และคำพูดทั้งหลายจากบรรดาหนังสือที่เก่าจนเหลืองคร่ำคร่าของเจ้าจะสามารถหอบหิ้วเจ้าข้ามเข้าสู่ยุคใหม่ได้อย่างไร?  คำพูดเหล่านั้นจะสามารถนำทางเจ้าในการแสวงหาขั้นตอนของพระราชกิจของพระเจ้าได้อย่างไร?  และคำพูดเหล่านั้นจะสามารถพาเจ้าขึ้นไปสู่สวรรค์ได้อย่างไร?  สิ่งที่เจ้าถืออยู่ในมือของเจ้านั้นเป็นเพียงคำพูดที่สามารถให้ได้แต่เพียงการปลอบใจชั่วคราว ไม่ใช่ความจริงที่สามารถให้ชีวิตแก่เจ้าได้  คำพูดในบทคัมภีร์ทั้งหลายที่เจ้าอ่านทำให้ลิ้นของเจ้าเต็มเปี่ยมไปด้วยคำพูดได้เท่านั้น ไม่ใช่คำพูดแห่งปัญญาที่สามารถช่วยให้เจ้ารู้จักชีวิตมนุษย์ได้ และยิ่งไม่ใช่เส้นทางที่สามารถนำเจ้าไปสู่ความเพียบพร้อมได้  ความคลาดเคลื่อนนี้เป็นสาเหตุให้เจ้าไตร่ตรองไม่ใช่หรือ?  นั่นไม่ทำให้เจ้ามีความเข้าใจเชิงลึกในความล้ำลึกต่างๆ ที่อยู่ในนั้นหรอกหรือ?  เจ้าสามารถพาตัวเจ้าเองสู่สวรรค์เพื่อพบพระเจ้าด้วยตัวของเจ้าเองได้หรือ?  หากปราศจากการเสด็จมาของพระเจ้า เจ้าจะสามารถพาตัวเจ้าเองเข้าสู่สวรรค์เพื่อชื่นชมความสุขในครอบครัวกับพระเจ้าได้หรือ?  เจ้ายังคงฝันกลางวันอยู่ในขณะนี้หรือไม่?  เช่นนั้นเราจึงเตือนสติเจ้าให้หยุดฝันและจงมองดูว่าใครที่กำลังทำงานอยู่ในเวลานี้ ดูว่าใครที่กำลังดำเนินงานในการช่วยมนุษย์ให้รอดระหว่างยุคสุดท้ายอยู่ในขณะนี้  หากเจ้าไม่ทำ เจ้าก็จะไม่มีวันได้รับความจริง และจะไม่มีวันได้รับชีวิต” (พระวจนะฯ เล่ม 1 การทรงปรากฏและพระราชกิจของพระเจ้า, พระคริสต์แห่งยุคสุดท้ายเท่านั้นที่สามารถประทานหนทางแห่งชีวิตนิรันดร์แก่มนุษย์ได้)  พระเจ้าทรงเปิดโปงสภาวะที่แท้จริงของฉัน  ฉันรู้ดีว่าพระเจ้าทรงเป็นความจริง หนทาง และชีวิต และความอุดมสมบูรณ์ของพระเจ้านั้นไม่มีวันหมดสิ้นและไม่มีวันเหือดแห้ง  แต่ฉันก็ยังคงยึดติดกับพระราชกิจที่องค์พระเยซูเจ้าทรงทำในอดีตอย่างดื้อรั้น  องค์พระผู้เป็นเจ้าได้เสด็จกลับมาในยุคสุดท้ายและกำลังทรงพระราชกิจใหม่ แต่ฉันก็ยังคงยึดติดกับพระวจนะและพระราชกิจในอดีตขององค์พระผู้เป็นเจ้าในยุคปัจจุบัน  ฉันไม่ใช่นักโบราณคดีที่พระเจ้าทรงกล่าวถึงหรอกหรือ?  องค์พระผู้เป็นเจ้าไม่ทรงยึดติดกับพระราชกิจในอดีตของพระองค์อีกต่อไปและได้ทรงเริ่มต้นพระราชกิจใหม่แล้ว แต่ฉันกลับยึดติดกับพระราชกิจในอดีตของพระเจ้า ถึงขนาดนำมาวัดพระราชกิจใหม่ของพระองค์  แบบนี้ฉันไม่ได้กำลังต่อต้านพระเจ้าหรอกหรือ?  ถ้าฉันยังคงยึดติดกับพระคัมภีร์และไม่ยอมรับหนทางแห่งชีวิตที่พระคริสต์ทรงจัดเตรียมให้ในยุคสุดท้าย การเชื่อองค์พระผู้เป็นเจ้าจนถึงที่สุดก็จะไม่นำชีวิตและการยอมรับจากองค์พระผู้เป็นเจ้ามาให้ฉัน  นับประสาอะไรกับการเข้าสู่ราชอาณาจักรแห่งสวรรค์  พระวจนะของพระเจ้ากระทบใจฉันอย่างจังและทำให้ฉันรู้สึกละอายใจอย่างยิ่ง  หน้าฉันร้อนผ่าวไปหมด และฉันรู้สึกถูกกล่าวโทษอย่างรุนแรงในหัวใจ  ตอนนั้น ฉันทั้งดีใจและละอายใจ  ฉันดีใจเพราะในที่สุดฉันก็ได้เห็นการเสด็จกลับมาขององค์พระเยซูเจ้า แต่ฉันก็ละอายใจเพราะฉันตาบอดเหลือเกิน บูชาผู้คนอย่างสุ่มสี่สุ่มห้า และเชื่อข่าวลือที่ไม่มีมูล และเพราะฉันปฏิเสธพระราชกิจของพระเจ้าในยุคสุดท้ายซ้ำแล้วซ้ำเล่า โดยคิดว่ากำลังจงรักภักดีต่อองค์พระผู้เป็นเจ้า  ฉันช่างโง่เขลาและดื้อรั้นเหลือเกิน!  ก่อนหน้านี้ ฉันเชื่อข่าวลือที่ไม่มีมูลและปิดกั้นคริสตจักร แถมฉันยังดึงพี่น้องชายหญิงที่เพิ่งยอมรับพระเจ้าผู้ทรงมหิทธิฤทธิ์ให้กลับไปที่คริสตจักรศาสนาอีกด้วย  ฉันทำเรื่องชั่วร้ายมากมาย  ฉันยุ่งอยู่กับงานในคริสตจักรท้องถิ่นทุกวัน  นี่ฉันไม่ได้มัวแต่ต่อต้านพระเจ้าและขัดขืนพระเจ้าหรอกหรือ?  ความชั่วที่ฉันทำไม่ต่างจากที่พวกฟาริสีหรือพวกสะดูสีชาวยิวทำเลย  ฉันปิดประตูราชอาณาจักรแห่งสวรรค์ไม่ให้พี่น้องชายหญิงเข้าไป ตัวเองไม่เข้าไปแล้วยังไม่ให้คนอื่นเข้าด้วย  ฉันทำเรื่องชั่วร้ายมากมายในการต่อต้านพระเจ้า แต่พระเจ้าก็ไม่ได้ทรงจัดการกับฉันตามความประพฤติชั่วของฉัน แต่กลับทรงส่งพี่น้องชายหญิงมาประกาศข่าวประเสริฐแก่ฉัน นำฉันมาอยู่เฉพาะพระพักตร์พระองค์  ฉันไม่สมควรได้รับความรักอันยิ่งใหญ่เช่นนี้จากพระเจ้าเลยจริงๆ!  ฉันไม่สามารถเก็บความรู้สึกตำหนิตัวเองและความรู้สึกผิดในหัวใจไว้ได้อีกต่อไป ฉันคุกเข่าลงบนเตียงทั้งน้ำตาเพื่ออธิษฐานและสารภาพต่อพระเจ้าว่า “ข้าแต่องค์พระผู้เป็นเจ้า ข้าพระองค์ได้ยินพระสุรเสียงของพระองค์แล้ว และพระองค์ได้เสด็จกลับมาแล้วจริงๆ  ข้าพระองค์ตื่นเต้นและมีความสุขมาก แต่ก็เต็มไปด้วยความเสียใจเช่นกัน  พระองค์ทรงส่งผู้คนมาแจ้งข่าวดีและมาประกาศข่าวประเสริฐแก่ข้าพระองค์ ทว่าข้าพระองค์ไม่เพียงไม่รับฟัง แต่กลับเชื่อข่าวลือที่ไม่มีมูลซึ่งผู้นำศาสนาเผยแพร่ต่อไป และยึดติดกับมโนคติอันหลงผิดของตนเองอีกด้วย ข้าพระองค์ปิดประตูใส่พระองค์ครั้งแล้วครั้งเล่า  แถมข้าพระองค์ยังขัดขวางไม่ให้พี่น้องชายหญิงมาอยู่เฉพาะพระพักตร์พระองค์ด้วย  ข้าพระองค์จำกัดขอบเขตพระองค์ไว้ในพระคัมภีร์เหมือนอย่างพวกฟาริสี  ข้าแต่พระเจ้า ข้าพระองค์คิดผิดจริงๆ  ข้าพระองค์ตาบอดเหลือเกิน!  ข้าพระองค์ปรารถนาที่จะสารภาพและกลับใจต่อพระองค์ ข้าพระองค์ไม่ต้องการเดินบนเส้นทางของพวกฟาริสีอีกต่อไป และข้าพระองค์เต็มใจที่จะทำตามขั้นตอนพระราชกิจของพระองค์”  หลังจากอธิษฐานแล้ว ฉันก็รู้สึกกระจ่างในหัวใจและสบายใจอย่างยิ่ง  ราวกับว่าฉันได้กลายเป็นคนละคนไปแล้ว 

ในช่วงหลายวันต่อมา จากการชุมนุมและสามัคคีธรรมพระวจนะของพระเจ้าร่วมกับพี่น้องชายหญิงจากคริสตจักรแห่งพระเจ้าผู้ทรงมหิทธิฤทธิ์ ความสับสนทั้งหมดในหัวใจฉันก็คลี่คลาย  ฉันยืนยันในหัวใจได้อย่างแน่ชัดว่าพระเจ้าผู้ทรงมหิทธิฤทธิ์คือองค์พระเยซูเจ้าผู้เสด็จกลับมา ซึ่งเป็นผู้ที่ฉันรอคอยมาแสนนาน  ในหัวใจฉันตื่นเต้นมาก และฉันอยากจะรีบกลับไปแบ่งปันข่าวดีนี้กับพี่น้องชายหญิง  ฉันไปที่บ้านแม่ก่อน และเปลี่ยนความเชื่อพี่น้องชายหญิงได้สองสามคน  ต่อมา ฉันกลับไปที่ท้องถิ่นของฉันและประกาศข่าวประเสริฐแก่พี่น้องหญิงหลี่ซึ่งอยู่ในนิกายเดียวกับฉัน  พี่น้องหญิงหลี่ดีใจมากที่ได้ยินและเต็มใจที่จะตรวจสอบหนทางที่แท้จริง  แต่ไม่คาดคิดเลยว่าเธอจะถูกผู้ร่วมงานจากคริสตจักรท้องถิ่นก่อกวนและดึงตัวกลับไป 

ต่อมา เมื่อผู้ร่วมงานจากคริสตจักรท้องถิ่นรู้ว่าฉันยอมรับพระเจ้าผู้ทรงมหิทธิฤทธิ์ พวกเขาก็ขับไล่ฉัน  ฉันไม่ถูกพวกเขาตีกรอบและยังคงประกาศข่าวประเสริฐต่อไป  เมื่อเห็นว่าหยุดฉันไม่ได้ พวกเขาก็เริ่มใช้วิธีที่นุ่มนวลขึ้น  พวกเขาส่งคนมาที่บ้านของฉันกลุ่มละสองสามคน ร้องไห้และอ้อนวอนให้ฉันกลับไปที่คริสตจักรท้องถิ่น  พวกเขาขอโทษฉัน โดยบอกว่าพวกเขาไม่ควรขับไล่ฉันเลย  ฉันคิดถึงช่วงเวลาหลายปีที่เคยร่วมประกาศข่าวประเสริฐ คอยสนับสนุนพี่น้องชายหญิง และเข้าร่วมการชุมนุมผู้ร่วมงานด้วยกันกับพวกเขา  ฉันเห็นความทรงจำทั้งหมดวนเวียนอยู่ในหัวเหมือนภาพยนตร์  ฉันรู้สึกทุกข์ใจมาก จึงอธิษฐานถึงพระเจ้าว่า “ข้าแต่พระเจ้า ข้าพระองค์ควรทำอย่างไรดี?  ข้าพระองค์ยังรู้สึกผูกพันกับพวกเขาและปล่อยวางไม่ได้ แต่ข้าพระองค์ก็รู้ด้วยว่าพระองค์ได้เสด็จกลับมาเพื่อทรงพระราชกิจแห่งการพิพากษาและการชำระให้บริสุทธิ์แล้ว และถ้าข้าพระองค์กลับไปที่ศาสนากับพวกเขา ข้าพระองค์ก็จะทรยศพระองค์  ข้าพระองค์ไม่อยากทำให้ความรอดของพระองค์ต้องสูญเปล่า  ข้าพระองค์จะเป็นคนไร้มโนธรรมไม่ได้เด็ดขาด”  หลังจากอธิษฐานเสร็จ ฉันก็นึกถึงพระวจนะของพระเจ้าที่พี่น้องชายอ่านให้ฉันฟังขึ้นมาทันที “พระราชกิจทุกขั้นตอนที่พระเจ้าทรงกระทำภายในตัวผู้คนนั้น ภายนอกแล้วดูเหมือนว่าจะเป็นปฏิสัมพันธ์ทั้งหลายระหว่างผู้คน ราวกับว่ากำเนิดมาจากการจัดการเตรียมการของมนุษย์หรือจากการรบกวนของมนุษย์  แต่เบื้องหลังทุกขั้นตอนของพระราชกิจ และทุกสิ่งทุกอย่างที่เกิดขึ้น คือเดิมพันที่ซาตานได้วางไว้เฉพาะพระพักตร์พระเจ้า และทั้งหมดก็ล้วนเป็นสิ่งที่ต้องให้ผู้คนตั้งมั่นในคำพยานที่พวกเขามีให้พระเจ้า  เพื่อเป็นตัวอย่าง จงดูเมื่อโยบถูกทดสอบ กล่าวคือ หลังฉากนั้น ซาตานกำลังทำการเดิมพันกับพระเจ้า และสิ่งที่ได้เกิดขึ้นกับโยบนั้นคือการกระทำของมนุษย์และการรบกวนของพวกมนุษย์  เบื้องหลังทุกๆ ขั้นตอนของพระราชกิจที่พระเจ้าทรงกระทำในตัวพวกเจ้าคือเดิมพันของซาตานกับพระเจ้า—เบื้องหลังทั้งหมดนั้นคือการสู้รบ” (พระวจนะฯ เล่ม 1 การทรงปรากฏและพระราชกิจของพระเจ้า, การรักพระเจ้าเท่านั้นคือการเชื่อในพระเจ้าอย่างแท้จริง)  พระวจนะของพระเจ้าทำให้ฉันกระจ่างในหัวใจ และในที่สุดฉันก็เข้าใจว่าการที่พวกเขาให้พี่น้องชายหญิงมาอ้อนวอนและพูดจายกยอปอปั้นฉันนั้นมีอุบายของซาตานแอบแฝงอยู่  พวกเขาพยายามใช้วิธีที่นุ่มนวลนี้เพื่อชักพาให้ฉันหลงผิด เพื่อทำให้ฉันทรยศพระเจ้าผู้ทรงมหิทธิฤทธิ์  ฉันจะตกหลุมพรางของพวกเขาไม่ได้  เมื่อเห็นว่าเกลี้ยกล่อมฉันไม่ได้ พวกเขาก็กลับไป  แต่คิดไม่ถึงเลยว่า สิบวันต่อมา พี่น้องชายจางจะพาผู้ร่วมงานกว่าสิบคนมาที่บ้านเพื่อก่อกวนฉัน  ฉันคิดในใจว่า “ตอนนี้องค์พระผู้เป็นเจ้าเสด็จกลับมาแล้ว แต่ทั้งที่เป็นผู้นำของคริสตจักรท้องถิ่น พวกเขาไม่เพียงไม่ยอมรับเรื่องนี้ แต่ยังเผยแพร่มโนคติอันหลงผิดและตรรกะวิบัติเพื่อชักพาพวกเราให้หลงผิดอีกด้วย และพวกเขากล่าวโทษพระราชกิจของพระเจ้าในยุคสุดท้าย  ฉันประกาศข่าวประเสริฐเรื่องพระราชกิจของพระเจ้าในยุคสุดท้ายแก่พี่น้องชายหญิง และทุกคนก็เต็มใจที่จะแสวงหาและตรวจสอบ  แต่ทันทีที่ฉันคล้อยหลัง พวกเขาก็มาดึงตัวคนเหล่านั้นกลับไป คนพวกนี้เป็นผู้เชื่อในองค์พระผู้เป็นเจ้าจริงๆ หรือ?”  ฉันนึกถึงพระวจนะขององค์พระเยซูเจ้าที่กล่าวโทษและแช่งด่าพวกฟาริสี “วิบัติแก่พวกเจ้า พวกธรรมาจารย์และพวกฟาริสี คนหน้าซื่อใจคด พวกเจ้าปิดประตูแผ่นดินสวรรค์ไว้จากมนุษย์เพราะพวกเจ้าเองไม่เข้าไป และเมื่อคนอื่นจะเข้าไป พวกเจ้าก็ไม่ยอม” (มัทธิว 23:13)  “วิบัติแก่พวกเจ้า พวกธรรมาจารย์และพวกฟาริสี คนหน้าซื่อใจคด เพราะพวกเจ้าไปทั่วทั้งทางบกและทางทะเล เพื่อจะได้สักคนหนึ่งเข้าจารีต แต่เมื่อได้แล้ว ก็ทำให้เขาตกนรกยิ่งกว่าพวกเจ้าเองถึงสองเท่า” (มัทธิว 23:15)  การกระทำของพี่น้องชายจางกับพวกไม่เหมือนกับพวกฟาริสีที่หน้าซื่อใจคดหรอกหรือ?  ในอดีต เมื่อพวกฟาริสีเห็นองค์พระเยซูเจ้าทรงแสดงความจริง และปาฏิหาริย์มากมาย พวกเขาก็ไม่แสวงหา แต่กลับไม่ยอมรับและกล่าวโทษองค์พระเยซูเจ้า  พวกเขาถึงกับเป็นพยานเท็จเพื่อชักพาผู้คนให้หลงผิดและขัดขวางผู้คนไม่ให้ติดตามองค์พระผู้เป็นเจ้า แก่นแท้ธรรมชาติของพวกเขาก็คือการเกลียดชังพระเจ้าและความจริง  ตอนนี้พระเจ้าผู้ทรงมหิทธิฤทธิ์ได้ทรงแสดงความจริงมากมาย และผู้คนมากมายก็ได้ยอมรับและหันมาติดตามพระองค์  แต่พี่น้องชายจางกับพวกไม่เพียงแต่ไม่ยอมตรวจสอบ แต่ยังไม่ยอมรับและกล่าวโทษพระเจ้าผู้ทรงมหิทธิฤทธิ์ โดยปิดกั้นคริสตจักร เผยแพร่ข่าวลือที่ไม่มีมูลและตรรกะวิบัติ เพื่อข่มขู่ผู้เชื่อและขัดขวางไม่ให้พวกเขาตรวจสอบหนทางที่แท้จริง  ตัวเองไม่เข้าไปในราชอาณาจักรแห่งสวรรค์แล้วยังขัดขวางไม่ให้คนอื่นเข้าด้วย  พวกเขาทำให้คนอื่นไม่ยอมรับพระเจ้าร่วมกับพวกเขา และลากคนอื่นลงนรกไปด้วยกัน  คนพวกนี้ไม่ใช่พวกฟาริสีและปีศาจร้ายที่ยังมีชีวิต ซึ่งคอยขวางไม่ให้คนอื่นเข้าสู่ราชอาณาจักรแห่งสวรรค์และทำให้พวกเขากลายเป็นลูกของนรกหรอกหรือ?  พอคิดได้แบบนี้ ฉันก็สามารถแยกแยะพวกเขาได้ และมองเห็นแก่นแท้ที่ไม่ยอมรับพระเจ้าของพวกเขาอย่างชัดเจน  ไม่ว่าพวกเขาจะพยายามก่อกวนฉันแค่ไหน ฉันก็จะไม่ตกหลุมพรางของพวกเขา และฉันตั้งใจแน่วแน่ที่จะติดตามรอยพระบาทของพระเมษโปดก 

พระวจนะของพระเจ้านี่เองที่นำทางให้ฉันหลุดพ้นจากพันธนาการของข่าวลือที่ไม่มีมูลของผู้นำศาสนา และอ่านอุบายของซาตานออก  หลังจากนั้น ฉันก็เข้าร่วมทีมผู้ประกาศข่าวประเสริฐอย่างแข็งขัน และด้วยการทำงานร่วมกับพี่น้องชายหญิง เรานำคนจากคริสตจักรท้องถิ่นเข้ามาได้กว่าสามสิบคน  เมื่อได้เห็นการชี้แนะของพระเจ้า ความเชื่อของฉันที่จะติดตามพระองค์ก็แรงกล้ายิ่งขึ้น  ขอบคุณพระเจ้าผู้ทรงมหิทธิฤทธิ์!


67. การมีเจตนาที่ถูกต้องในหน้าที่ของตนเป็นสิ่งสำคัญอย่างยิ่ง

โดยเจิ้งเจี๋ย ประเทศจีน

ในเดือนกันยายน ปี 2023 คริสตจักรได้จัดให้หลี่หยางกับฉันทำงานร่วมกันเพื่อจัดการงานให้น้ำ เนื่องจากเราทั้งคู่เพิ่งเริ่มทำหน้าที่นี้และไม่คุ้นเคยกับงาน ผู้นำจึงขอให้เฉินลู่มาช่วยเรา เฉินลู่สอนงานเรา โดยบอกว่าเราต้องเข้าใจสถานการณ์ของผู้ให้น้ำในทุกคริสตจักร ติดตามความคืบหน้าของงานให้น้ำบ่อยๆ แก้ไขความลำบากยากเย็นกับปัญหาของผู้ให้น้ำและผู้มาใหม่ มุ่งเน้นที่การให้น้ำและบ่มเพาะผู้มาใหม่ที่มีขีดความสามารถที่ดี และสนับสนุนและช่วยเหลือผู้มาใหม่ที่ไม่ได้เข้าร่วมการชุมนุมเป็นประจำอย่างทันท่วงที ไม่เพียงแค่นั้น เรายังต้องเตรียมความพร้อมด้วยความจริงเกี่ยวกับนิมิตเพื่อปรับปรุงผลของงานให้น้ำ หลังจากได้ยินเช่นนี้ ฉันก็คิดว่า “มีงานมากมายที่ต้องทำให้เชี่ยวชาญ และเราต้องติดตามงานเหล่านั้นอย่างละเอียด จะต้องใช้เวลาและลงแรงมากแน่ๆ” ฉันรู้สึกกดดันในหัวใจ อย่างไรก็ตาม เมื่อคิดว่าคริสตจักรได้มอบหมายให้ฉันทำหน้าที่ที่สำคัญเช่นนี้ นี่เป็นพระคุณและการยกชูของพระเจ้า ฉันจึงรู้สึกซาบซึ้งมาก ฉันจะทำให้พระองค์ผิดหวังไม่ได้ ฉันต้องพึ่งพาพระเจ้าในการทำงาน

เนื่องจากฉันไม่คุ้นเคยกับงาน และจำเป็นต้องเข้าใจทุกแง่มุมของงานโดยละเอียด บางครั้งฉันจึงอยู่ดึกมาก แต่ฉันก็ยังคงทุ่มเทเต็มที่ ต่อมา ฉันตระหนักว่าการทำหน้าที่นี้ให้ดีต้องใช้เวลาและความพยายามอย่างมาก เมื่อผู้มาใหม่มีปัญหาหรือความลำบากยากเย็น ก็จำเป็นต้องได้รับการแก้ไขอย่างทันท่วงที อีกทั้งเรื่องต่างๆ เช่น ผู้มาใหม่ที่ไม่ได้มาชุมนุมเป็นประจำได้รับการสนับสนุนอย่างทันท่วงทีหรือไม่ ขีดความสามารถและการจับใจความของผู้มาใหม่เป็นอย่างไร และความคืบหน้าในการบ่มเพาะผู้มาใหม่เป็นอย่างไร ทั้งหมดนี้จำเป็นต้องได้รับการติดตามและทำความเข้าใจอย่างละเอียด เพื่อให้งานเหล่านี้สำเร็จลุล่วงไปด้วยดี ฉันกับหลี่หยางทำงานตั้งแต่เช้าจรดค่ำติดต่อกันหลายวัน ฉันรู้สึกมึนและเครียด ทั้งยังปวดหัวเล็กน้อย ฉันจึงรู้สึกคัดค้านเล็กน้อยในหัวใจ “การทำหน้าที่นี้ไม่เพียงแต่เหนื่อยใจ แต่ยังเหนื่อยล้าทางกายด้วย การทำหน้าที่นี้ให้ดีไม่ใช่เรื่องง่ายเลยจริงๆ! ก่อนหน้านี้ฉันเป็นเพียงผู้ให้น้ำผู้คนในคริสตจักร และไม่ต้องรับผิดชอบการดูแลงาน ฉันไม่ได้กังวลมากนัก และยังมีเวลาว่างของตัวเอง มันค่อนข้างสบายกว่า แต่ตอนนี้ฉันต้องรับผิดชอบงานให้น้ำในคริสตจักรหลายแห่งมาก และมันน่ากังวลและเหน็ดเหนื่อยกว่าเดิมมาก” ยิ่งคิดก็ยิ่งรู้สึกอึดอัด ฉันไม่อยากทำหน้าที่นี้อีกต่อไป และอยากกลับไปเป็นผู้ให้น้ำ ฉันเริ่มคิดที่จะหลบเลี่ยงหน้าที่ของตน ในใจฉันวางแผนว่า “ฉันจะบอกว่าขีดความสามารถของฉันไม่ดีและทำงานนี้ไม่ได้ ฉันทำหน้าที่นี้มาไม่นานและยังไม่ได้รับงานมากนัก ดังนั้นมันจะง่ายกว่าที่จะส่งมอบงานหลังจากหน้าที่ของฉันเปลี่ยนไป ถ้าฉันเข้าไปรับงานทั้งหมด ฉันจะขอเปลี่ยนหน้าที่ได้ยากกว่า” ดังนั้น ฉันจึงเลิกขยันหมั่นเพียรในการทำหน้าที่เหมือนเมื่อก่อน ฉันชักช้าในการติดตามความคืบหน้าของการให้น้ำผู้มาใหม่ และจงใจผัดวันประกันพรุ่งและถ่วงเวลาเพื่อให้ผู้นำคิดว่าฉันทำงานไม่มีประสิทธิภาพและไม่เก่งพอที่จะทำหน้าที่นี้ แบบนั้นพวกเขาจะยอมรับการลาออกของฉันเมื่อฉันยื่นเรื่อง ในเวลานั้น เฉินลู่ยังติดตามงานของคริสตจักรอื่นๆ อีกหลายแห่ง ดังนั้นหลี่หยางกับฉันจึงจำเป็นต้องทำความคุ้นเคยกับสถานการณ์อย่างรวดเร็วเพื่อเข้าไปรับผิดชอบงานที่เฉินลู่ดูแลอยู่ เมื่อเฉินลู่บอกเราเกี่ยวกับสถานการณ์ในคริสตจักรเหล่านี้ ฉันก็กลัวว่าเมื่อฉันจับความเข้าใจสถานการณ์และความรับผิดชอบของงานถูกส่งต่อมาให้ฉันแล้ว ฉันจะลาออกได้ยากขึ้น ดังนั้น ฉันจึงอ้างว่ายุ่งเพื่อที่จะได้ไม่ต้องทำความคุ้นเคยกับงาน บางครั้งฉันก็รู้สึกตำหนิตัวเองและคิดว่า “ฉันควรจะเข้าไปรับงานเหล่านี้โดยเร็วที่สุด แต่ฉันไม่ได้รีบรับช่วงต่องานเพราะอยากจะเลี่ยงความทุกข์และความเหนื่อยล้า นี่ไม่ใช่การปกป้องงานของคริสตจักร! อย่างไรก็ตาม ถ้าฉันทำความคุ้นเคยกับงานเหล่านี้ ฉันจะไม่สามารถจากไปได้และเนื้อหนังของฉันจะต้องทนทุกข์ ไม่ว่ายังไง ถ้าฉันไม่รับช่วงต่อ หลี่หยางก็จะทำ แถมเฉินลู่ยังทำงานส่วนนี้อยู่แบบไม่เต็มเวลา ดังนั้นจึงไม่ใช่ว่างานเหล่านี้จะถูกทิ้งไว้โดยไม่มีใครทำ” เมื่อคิดเช่นนี้ ฉันก็หยุดรู้สึกตำหนิตัวเอง ต่อมา ฉันไม่อยากเข้าไปเกี่ยวข้องตอนหลี่หยางกับเฉินลู่คุยงานกัน ฉันเป็นเหมือนคนนอก แม้ว่าฉันจะรู้ว่ามีปัญหาเกิดขึ้นในงานให้น้ำ แต่ฉันก็ไม่ได้พยายามคิดหาวิธีแก้ไขปัญหาเหล่านั้น ฉันคิดแต่เรื่องจะจากไปโดยเร็วที่สุดได้อย่างไร เนื่องจากฉันยังไม่เข้าใจสถานการณ์ของคริสตจักรเหล่านั้น งานทั้งหมดจึงตกอยู่ที่หลี่หยาง เขาไม่สามารถดูแลทุกอย่างได้ด้วยตัวเอง และเขาถอนหายใจทั้งวันเนื่องจากเจอความกดดันอย่างหนัก พอเห็นว่าหลี่หยางอยู่ในสภาวะที่ไม่ดี ฉันถึงรู้สึกไม่สบายใจ ฉันคิดว่า “สภาวะที่ไม่ดีของหลี่หยางเกี่ยวข้องกับฉัน ถ้าฉันสามารถแบกรับภาระและมีสำนึกรับผิดชอบสักหน่อย เขาคงไม่ต้องยุ่งอยู่คนเดียวขนาดนี้ และผลของงานก็จะดีขึ้น ตอนนี้ผลของงานให้น้ำไม่ดี และมีผู้มาใหม่ที่ไม่ได้เข้าร่วมการชุมนุมเป็นประจำมากขึ้นเรื่อยๆ ผู้มาใหม่ที่มีขีดความสามารถไม่ได้รับการให้น้ำและบ่มเพาะอย่างทันท่วงที และการเข้าสู่ชีวิตของพวกเขาก็ได้รับความสูญเสีย ทั้งหมดนี้เป็นความชั่วที่ฉันทำ!”

หลังจากนั้น ฉันเริ่มทบทวนตัวเองว่า ทำไมฉันถึงรู้สึกคัดค้านต่อการทำหน้าที่นี้มากขนาดนี้? ฉันคิดถึงพระวจนะของพระเจ้าที่เปิดโปงว่าในการทำหน้าที่ ผู้คนจะเลือกงานเบาและหลบหลีกความลำบากยากเย็นอยู่ตลอด และค้นหาพระวจนะเหล่านั้นมาอ่าน  พระเจ้าตรัสว่า “เวลาทำหน้าที่ ผู้คนเลือกงานเบาเสมอ งานที่ไม่เหนื่อย และไม่มีการออกไปผจญสภาพอากาศข้างนอก  นี่คือการเลือกงานง่ายและบ่ายเบี่ยงงานหนัก เป็นการสำแดงความละโมบในความสะดวกสบายทางเนื้อหนัง  มีสิ่งใดอีก?  (การพร่ำบ่นตลอดเวลาเมื่อหน้าที่ของพวกเขาหนักไปนิด เหน็ดเหนื่อยไปหน่อย เมื่อหน้าที่นั้นเกี่ยวพันกับการต้องยอมลำบาก)  (การหมกมุ่นอยู่กับอาหาร เสื้อผ้า และความหรรษาทางเนื้อหนัง)  เหล่านี้ล้วนเป็นการสำแดงความละโมบในความสะดวกสบายทางเนื้อหนังทั้งหลาย  เมื่อคนแบบนี้เห็นว่างานหนึ่งๆ ตรากตรำหรือเสี่ยงจนเกินไป พวกเขาก็ผลักงานนั้นไปให้คนอื่น ตัวเองทำแต่งานสบาย และพวกเขาก็หาข้ออ้างมากล่าวว่าตนมีขีดความสามารถอ่อนด้อย ขาดความสามารถในการทำงาน และไม่สามารถแบกรับงานนี้ได้—แม้ว่าที่จริงแล้วนั่นเป็นเพราะพวกเขาละโมบความสะดวกสบายทางเนื้อหนังก็ตาม… ไม่ว่างานของคริสตจักรจะยุ่งเพียงใดหรือหน้าที่ของพวกเธอจะยุ่งเพียงใด กิจวัตรและสภาพชีวิตตามปกติของพวกเธอก็ไม่เคยถูกขัดขวาง  เมื่อเป็นเรื่องของรายละเอียดเล็กๆ น้อยๆ ในชีวิตทางเนื้อหนังของตัวเอง พวกเธอไม่เคยสะเพร่า พวกเธอจัดเตรียมการสิ่งเหล่านี้อย่างสมบูรณ์แบบ รวมทั้งเคร่งครัดและจริงจังในเรื่องนี้มาก  แต่เมื่อเป็นเรื่องงานในพระนิเวศของพระเจ้า ไม่ว่าจะเป็นเรื่องที่ยิ่งใหญ่เพียงใด และต่อให้เรื่องนั้นเกี่ยวข้องกับความปลอดภัยของพี่น้องชายหญิงก็ตาม พวกเธอกลับจัดการกับเรื่องนั้นอย่างไม่ใส่ใจ  พวกเธอไม่ใส่ใจในบรรดาสิ่งทั้งหลายที่เกี่ยวข้องกับพระบัญชาของพระเจ้าหรือหน้าที่ที่พวกเธอควรทำด้วยซ้ำไป  พวกเธอไม่รับผิดชอบแม้แต่น้อย  นี่คือการลุ่มหลงในความสะดวกสบายทางเนื้อหนังมิใช่หรือ?  ผู้คนที่ลุ่มหลงในความสะดวกสบายทางเนื้อหนังเหมาะที่จะทำหน้าที่หรือไม่?  ทันทีที่มีคนหยิบยกเรื่องการทำหน้าที่ของพวกเขาขึ้นมา หรือพูดคุยเรื่องการจ่ายราคาและการทนทุกข์กับความยากลำบาก พวกเขาก็จะเอาแต่ส่ายหน้า พวกเขามีความลำบากยากเย็นมากเกินไป เต็มไปด้วยคำพร่ำบ่น และมีแต่การคิดลบ  ผู้คนแบบนี้ไร้ประโยชน์ พวกเขาไม่มีคุณสมบัติที่จะทำหน้าที่ของตน และควรถูกกำจัดออกไป” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (2))  เมื่ออ่านพระวจนะของพระเจ้าบทตอนนี้ ฉันก็ตำหนิตัวเองอย่างมาก  ในการทำหน้าที่ ฉันจะเลือกงานเบาเสมอ และทันทีที่งานเริ่มหนัก ฉันก็อยากจะผลักมันให้คนอื่นขณะที่ตัวเองทำงานง่ายๆ ฉันถึงกับหาข้ออ้างโดยบอกว่าขีดความสามารถของฉันไม่ดี ทั้งที่จริงๆ แล้ว ฉันแค่อยากลุ่มหลงในความสะดวกสบาย พระเจ้าตรัสว่าคนเช่นนี้ไม่มีการนบนอบหรือความยำเกรงพระเจ้า และอาจละทิ้งหน้าที่ของตนได้ทุกเมื่อเพื่อลุ่มหลงในความสะดวกสบาย พวกเขาไม่สมควรได้ทำหน้าที่ และควรถูกกำจัดออกไป ฉันนึกย้อนถึงทุกอย่างที่ฉันได้ทำในหน้าที่ของตัวเอง ซึ่งก็คือ หลังจากที่ผู้นำจัดแจงให้ฉันเป็นผู้ดูแล ทันทีที่ฉันตระหนักว่าฉันต้องรับผิดชอบคริสตจักรหลายแห่ง มีปริมาณงานมาก ยุ่งทุกวัน บางครั้งต้องอยู่ดึก และหน้าที่นี้เหนื่อยล้าทั้งกายและใจ ฉันก็คิดว่าการทำหน้าที่นี้ทุกวันนั้นต้องลงแรงมากและเหนื่อยเกินไป และคิดที่จะลาออกเพื่อความสะดวกสบายของเนื้อหนัง ฉันรู้ดีว่าหน้าที่นี้สำคัญอย่างยิ่งและฉันควรจะรับงานโดยเร็วที่สุด แต่ฉันกลัวว่าถ้าฉันรับงานมากเกินไป ฉันจะไม่สามารถจากไปได้ ดังนั้น ฉันจึงจงใจผัดวันประกันพรุ่งและทำอย่างสุกเอาเผากิน พยายามแสดงให้ผู้นำเห็นว่าขีดความสามารถของฉันไม่ดี และฉันไม่เก่งพอที่จะทำงานนี้ เพื่อที่พวกเขาจะยอมรับการลาออกของฉัน เมื่อเฉินลู่ช่วยเราทำความคุ้นเคยกับงาน ฉันก็จงใจแสร้งทำเป็นยุ่งมากและไม่ไปเข้าร่วม ผลก็คือ งานทั้งหมดตกอยู่ที่หลี่หยาง ทำให้เขาอยู่ภายใต้ความกดดันอย่างหนักและทำให้เขาอยู่ในสภาวะที่ไม่ดี มีปัญหาในงานมากขึ้นเรื่อยๆ และผลของการให้น้ำผู้มาใหม่ก็ไม่ดีเช่นกัน ความเสียหายทั้งหมดต่องานของคริสตจักรนี้เกิดจากการที่ฉันลุ่มหลงในความสะดวกสบายและเลือกงานง่ายๆ ในขณะที่หลีกเลี่ยงงานหนัก ผู้ดูแลสองคนก่อนหน้านี้ได้ทำให้งานให้น้ำล่าช้าและถูกปลดไปแล้ว และในช่วงหัวเลี้ยวหัวต่อนี้ คริสตจักรได้จัดแจงให้ฉันทำหน้าที่นี้ ซึ่งเป็นการที่พระเจ้าทรงยกชูฉัน ฉันควรจะคำนึงถึงเจตนารมณ์ของพระองค์และปกป้องงานของคริสตจักร แต่ฉันกลับไม่มีนโนธรรมเลยแม้แต่น้อย ทันทีที่มีงานมากและเนื้อหนังของฉันไม่ได้รับความสะดวกสบาย ฉันก็รู้สึกคัดค้าน และพยายามทุกวิถีทางที่จะละทิ้งภารกิจที่ได้รับมอบหมายเพื่อหน้าที่ที่ง่ายกว่า ฉันเห็นงานล่าช้า แต่ฉันก็ไม่ได้ปกป้องงาน ฉันช่างหลอกลวง เลวร้าย และน่ารังเกียจ! จริงๆ แล้ว ไม่ใช่ว่าฉันทำงานไม่ได้ แต่ปัญหาคือ ธรรมชาติของฉันเห็นแก่ตัวเกินไป และฉันไม่ได้ทำในสิ่งที่ฉันสามารถทำได้ ฉันไม่ได้แสดงความจงรักภักดีต่อพระเจ้าเลย และพอถึงช่วงเวลาสำคัญก็กลับไร้ประโยชน์ ฉันมันไม่ได้เรื่องจริงๆ ไม่สมควรได้ทำหน้าที่! เมื่อฉันเข้าใจสิ่งนี้ หัวใจของฉันก็เต็มไปด้วยการตำหนิตัวเองและความทุกข์ และฉันอธิษฐานถึงพระเจ้าให้ทรงนำฉันให้ขัดขืนเนื้อหนังและนบนอบ และไม่เลือกที่รักมักที่ชังในหน้าที่อีกต่อไป

ต่อมา ฉันได้อ่านพระวจนะของพระเจ้าบทตอนหนึ่งและเริ่มเข้าใจปัญหาของตัวเองขึ้นมาบ้าง  พระเจ้าตรัสว่า “เช่นนั้นแล้ว มวลมนุษย์ที่เสื่อมทรามมีทัศนะเช่นไรต่อชีวิต?  สามารถกล่าวได้ดังนี้ว่า ‘มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม’  ผู้คนล้วนดำรงชีวิตเพื่อตนเอง พูดให้เข้าใจง่ายๆ ก็คือ พวกเขากำลังดำรงชีวิตเพื่อเนื้อหนัง  และพวกเขาดำรงชีวิตอยู่เพียงเพื่อหาอาหารใส่ปากตัวเองเท่านั้น  การดำรงอยู่แบบนี้แตกต่างจากการดำรงอยู่ของสัตว์เดรัจฉานอย่างไร?  การดำรงชีวิตเช่นนี้ไม่มีคุณค่าใดเลย ยิ่งไม่ต้องกล่าวถึงความหมายใดๆ  ทัศนะที่คนเรามีต่อชีวิตนั้นเกี่ยวข้องกับสิ่งที่คนเราพึ่งพาเพื่อดำรงชีวิตอยู่ในโลกนี้ สิ่งที่คนเราดำรงชีวิตเพื่อมัน และวิธีที่คนเราดำรงชีวิต—และสิ่งเหล่านี้ล้วนเป็นสิ่งสำคัญยิ่งที่อยู่ในธรรมชาติของมนุษย์  โดยผ่านการชำแหละธรรมชาติของผู้คน เจ้าจะมองเห็นว่าผู้คนล้วนต้านทานพระเจ้า  พวกเขาล้วนเป็นหมู่มาร และไม่มีคนที่ดีอย่างจริงแท้เลย  มีเพียงการชำแหละธรรมชาติของผู้คนเท่านั้น เจ้าจึงจะสามารถรู้จักความเสื่อมทรามและแก่นแท้ของพวกเขาได้อย่างแท้จริง และเข้าใจว่าแท้ที่จริงแล้วผู้คนเป็นอะไร พวกเขาขาดพร่องสิ่งใดอย่างแท้จริง พวกเขาควรเตรียมตัวเองให้พร้อมด้วยสิ่งใด และพวกเขาควรดำรงชีวิตตามสภาพเสมือนของมนุษย์อย่างไร  การชำแหละธรรมชาติของมนุษย์อย่างแท้จริงไม่ใช่เรื่องง่าย และไม่สามารถทำได้โดยปราศจากการได้รับประสบการณ์กับพระวจนะของพระเจ้าหรือการมีประสบการณ์ที่แท้จริง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, สิ่งที่ควรรู้เกี่ยวกับการเปลี่ยนแปลงอุปนิสัย)  หลังจากอ่านพระวจนะของพระเจ้า ฉันเข้าใจว่ากฎเกณฑ์เยี่ยงซาตาน เช่น “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” “ชีวิตนี้สั้น ดังนั้นควรสุขสำราญกับชีวิตเมื่อยังทำได้” และ “ลิ้มรสไวน์และเพลิดเพลินกับดนตรี ชีวิตนี้มีเวลาเท่าใดกัน?” ได้หยั่งรากลึกในตัวฉันและกลายเป็นธรรมชาติของฉัน เมื่อถูกควบคุมโดยความคิดและแนวคิดเหล่านี้ ฉันก็ยึดเอาผลประโยชน์ส่วนตนเป็นหลักการในการทำทุกอย่าง และคำนึงถึงเพียงว่าเนื้อหนังของฉันจะได้รับความสะดวกสบายหรือไม่ ฉันเชื่อว่าถ้าเนื้อหนังของฉันไม่ทนทุกข์ นั่นคือพร ฉันจะทำทุกอย่างที่เป็นประโยชน์ต่อเนื้อหนังของฉัน และจะไม่ทำอะไรที่ไม่เป็นประโยชน์ต่อมัน ฉันจะไม่มีวันทำให้ตัวเองลำบาก เมื่อการรับผิดชอบงานให้น้ำทำให้เนื้อหนังของฉันต้องทนทุกข์ ฉันก็ไม่ชอบความเหนื่อยล้าและความวิตกกังวล และอยากจะทำหน้าที่ที่เบากว่า ฉันรู้ดีว่างานให้น้ำได้รับผลกระทบ และฉันควรจะทำความคุ้นเคยกับงานโดยเร็วที่สุดและแบกรับหน้าที่ แต่ฉันกังวลว่าถ้าฉันรับหน้าที่แล้วจะลาออกได้ยาก ฉันจึงได้แต่นิ่งเฉยและดูงานให้น้ำล่าช้า เหมือนเป็นคนนอกที่ไม่แยแส การที่คริสตจักรจัดแจงให้ฉันทำหน้าที่นี้เป็นการที่พระเจ้าทรงยกชูฉัน แต่ฉันกลับคิดที่จะหลบเลี่ยงหน้าที่อยู่ตลอดเวลา สิ่งนี้นำไปสู่ผลลัพธ์ที่ไม่ดีในงานให้น้ำ และทำให้การเติบโตทางชีวิตของผู้มาใหม่ล่าช้า นี่คือการทำชั่ว การต่อต้านพระเจ้า และเป็นสิ่งที่พระองค์ทรงชิงชัง!

ฉันนึกถึงพระวจนะของพระเจ้า  พระเจ้าผู้ทรงมหิทธิฤทธิ์ตรัสว่า “สิ่งที่เจ้าลุ่มหลงอยู่ในวันนี้คือสิ่งที่กำลังทำลายอนาคตของเจ้าโดยแท้ ส่วนความเจ็บปวดที่เจ้าสู้ทนในวันนี้กลับเป็นสิ่งที่กำลังคุ้มครองเจ้าอย่างแท้จริง  เจ้าจะต้องตระหนักรู้สิ่งเหล่านี้อย่างชัดเจน เพื่อหลีกเลี่ยงการตกเป็นเหยื่อของการทดลองทั้งหลายซึ่งเจ้าจะพบว่ายากแก่การพาตัวหลุดออกมา และเพื่อไม่ให้หลงเข้าไปในหมอกหนาและไม่สามารถหาดวงอาทิตย์พบอีกเลย  เมื่อหมอกทึบจางลง เจ้าจะพบว่าตัวเองอยู่ท่ามกลางการพิพากษาในวันอันยิ่งใหญ่” (พระวจนะฯ เล่ม 1 การทรงปรากฏและพระราชกิจของพระเจ้า, งานแห่งการเผยแผ่ข่าวประเสริฐคืองานแห่งการช่วยมนุษย์ให้รอดด้วยเช่นกัน)  “เนื้อหนังของมนุษย์ก็เหมือนกับงู ธาตุแท้ของเนื้อหนังคือการทำร้ายชีวิตมนุษย์—และเมื่อเนื้อหนังของเจ้าทำตามใจตนเองโดยสิ้นเชิง ชีวิตของเจ้าก็จะสูญสิ้น  เนื้อหนังนั้นมีธรรมชาติของซาตาน  มีความอยากได้อยากมีอันฟุ้งเฟ้ออยู่ในนั้นเสมอ คิดอ่านเพื่อตัวเองตลอดเวลา อยากได้อยากมีความสบายและต้องการลุ่มหลงในความสะดวกสบายอยู่เสมอ ปราศจากความวิตกกังวลและสำนึกถึงความเร่งด่วน จมอยู่ในความเกียจคร้าน  หากเจ้าสนองความต้องการของมันจนถึงจุดหนึ่ง มันก็จะกลืนกินเจ้าในท้ายที่สุด  กล่าวอีกนัยหนึ่งคือ หากคราวนี้เจ้าเอาใจมัน คราวหน้ามันจะขอให้เจ้าเอาใจมันอีก  มันมีความอยากได้อยากมีอันฟุ้งเฟ้อและข้อเรียกร้องใหม่ๆ ตลอดเวลา และฉวยประโยชน์จากการตามใจเนื้อหนังของเจ้าเพื่อทำให้เจ้าทะนุถนอมมันยิ่งขึ้นและใช้ชีวิตอยู่ในความสะดวกสบายของเนื้อหนัง—และหากเจ้าไม่มีทางเอาชนะเนื้อหนังได้ ท้ายที่สุดแล้วเจ้าจะทำลายตัวเจ้าเอง  ไม่ว่าเจ้าจะสามารถได้รับชีวิตเฉพาะพระพักตร์พระเจ้าหรือไม่ และจุดจบของเจ้าจะเป็นเช่นไรในท้ายที่สุด ย่อมขึ้นอยู่กับว่าเจ้าปฏิบัติการขบถต่อเนื้อหนังอย่างไร  พระเจ้าได้ทรงช่วยเจ้าให้รอด ทรงเลือกสรรเจ้าและทรงลิขิตเจ้าไว้ล่วงหน้าแล้ว หากวันนี้เจ้าไม่เต็มใจที่จะทำให้พระองค์พึงพอพระทัย ไม่เต็มใจที่จะนำความจริงไปปฏิบัติ และไม่เต็มใจที่จะขบถต่อเนื้อหนังของตนเองด้วยหัวใจที่รักพระเจ้าอย่างถ่องแท้ ท้ายที่สุดแล้วเจ้าจะทำลายตัวเอง และจะต้องสู้ทนความทุกข์อย่างยิ่งยวดด้วยเหตุนี้  หากเจ้าตามใจเนื้อหนังตลอดเวลา ซาตานจะค่อยๆ กลืนกินเจ้าจนหมดสิ้น ทิ้งเจ้าให้ปราศจากชีวิต หรือสัมผัสแห่งพระวิญญาณ จนกระทั่งถึงวันที่ภายในของเจ้ามืดมิดโดยสิ้นเชิง  เมื่อเจ้าใช้ชีวิตอยู่ในความมืดมิด เจ้าจะถูกซาตานจับไปเป็นเชลย เจ้าจะไม่มีพระเจ้าอยู่ในหัวใจของเจ้าอีกต่อไป และเมื่อถึงเวลานั้นเจ้าจะปฏิเสธการดำรงอยู่ของพระเจ้าและทิ้งพระองค์ไป” (พระวจนะฯ เล่ม 1 การทรงปรากฏและพระราชกิจของพระเจ้า, การรักพระเจ้าเท่านั้นคือการเชื่อในพระเจ้าอย่างแท้จริง)  จากพระวจนะของพระเจ้า ฉันเห็นว่าถ้าเราเอาแต่ให้ความสำคัญกับเนื้อหนังและลุ่มหลงในความสะดวกสบายทางเนื้อหนัง เราก็จะค่อยๆ ถูกซาตานกลืนกิน ในท้ายที่สุด คนเช่นนี้ทุกคนจะถูกพระเจ้าทรงกล่าวโทษและทรงกำจัดออกไป ฉันตระหนักว่าฉันตกอยู่ในอันตรายร้ายแรง ฉันนึกย้อนไปถึงตอนที่ฉันเริ่มทำหน้าที่นี้ครั้งแรก ฉันยังคงมีความเต็มใจที่จะคำนึงถึงเจตนารมณ์ของพระเจ้าอยู่บ้าง และเมื่อฉันคิดลบและทำอย่างสุกเอาเผากิน ฉันก็รู้สึกตำหนิตัวเองอยู่บ้าง ต่อมา เมื่อฉันติดกับอยู่ในเนื้อหนัง ฉันคิดเพียงว่าจะหลีกเลี่ยงความทุกข์และความเหนื่อยล้าของเนื้อหนังได้อย่างไร และอยากลาออกโดยเร็วที่สุดเพื่อเปลี่ยนไปทำหน้าที่อื่น ฉันจงใจทำงานช้าๆ และแสร้งทำเป็นไม่มีความสามารถ กลัวว่าฉันจะไม่สามารถลาออกจากหน้าที่ได้ถ้าฉันทำงานได้ดี ในที่สุด สิ่งนี้นำไปสู่ปัญหาต่างๆ ในงานให้น้ำ และการเข้าสู่ชีวิตของผู้มาใหม่ก็ได้รับผลเสียอย่างร้ายแรง แม้ว่าเนื้อหนังของฉันจะพึงพอใจ แต่ในช่วงหัวเลี้ยวหัวต่อที่งานของคริสตจักรต้องการคนอย่างเร่งด่วน ฉันก็ไม่ได้คำนึงถึงเจตนารมณ์ของพระเจ้าและไม่ได้ทำหน้าที่ที่ฉันควรจะทำ แต่ฉันกลับคิดแต่จะหนี และทิ้งการกระทำผิดไว้เบื้องหลัง ตอนฉันปฏิบัติต่อหน้าที่ของตัวเองเช่นนี้ ฉันได้ทรยศพระเจ้า!  ฉันนึกถึงพระวจนะของพระเจ้า “เป็นเรื่องปกติและชอบด้วยเหตุผลโดยแท้ที่มนุษย์จะทำสิ่งที่พระเจ้าไว้วางพระทัยบัญชาให้ตนทำนั้นให้แล้วเสร็จ  นี่คือความรับผิดชอบสูงสุดของมนุษย์ และมีความสำคัญเทียบเท่ากับชีวิตของเขาเอง  หากเจ้าปฏิบัติต่อพระบัญชาของพระเจ้าอย่างไม่จริงจัง นี่ย่อมเป็นการทรยศพระเจ้าอย่างร้ายแรงที่สุด  ในการทำเช่นนี้ เจ้าน่าสังเวชยิ่งกว่ายูดาส และควรถูกสาปแช่ง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, วิธีที่จะรู้จักธรรมชาติของมนุษย์)  ฉันตระหนักว่าการปฏิบัติต่อหน้าที่ของตนอย่างสุกเอาเผากินและสะเพร่าจะส่งผลให้เกิดความเสียหายต่องานของคริสตจักร นี่คือการทรยศพระเจ้าอย่างร้ายแรง และเป็นสิ่งที่พระเจ้าทรงเกลียดชังที่สุด ในท้ายที่สุด เราจะถูกกล่าวโทษและกำจัดออกไปอย่างแน่นอน ฉันรู้สึกกลัวในหัวใจ และในที่สุดก็เห็นอย่างชัดเจนว่าการไล่ตามไขว่คว้าความสะดวกสบายของเนื้อหนังนำมาซึ่งมหันตภัย ไม่ใช่พร และการเห็นแก่เนื้อหนังอาจทำให้ฉันต้องแลกด้วยชีวิตได้จริงๆ ถ้าฉันยังไม่กลับใจและยังไล่ตามไขว่คว้าความสะดวกสบายทางเนื้อหนังต่อไป ฉันก็จะถูกพระเจ้าทรงทำลายเหมือนซาตาน! ฉันไม่อาจใช้ชีวิตตามพิษของซาตานอีกต่อไปแล้ว และต้องขัดขืนเนื้อหนังและปฏิบัติตามข้อกำหนดของพระเจ้าเพื่อทำหน้าที่ของตนเองให้ดี

ฉันนึกถึงท่าทีของโนอาห์ต่อหน้าที่ของเขา ฉันจึงค้นหาพระวจนะของพระเจ้ามาอ่าน  พระเจ้าตรัสว่า “กระบวนการทั้งหมดของการสร้างเรือใหญ่นั้นเต็มไปด้วยความลำบากยากเย็น  ในขณะนี้ พวกเราจงวางวิธีที่โนอาห์ผ่านพ้นกระแสลมที่โหมกระหน่ำ ดวงอาทิตย์ที่แผดเผา และสายฝนกระหน่ำ ความร้อนระอุและความหนาวเหน็บ และฤดูกาลทั้งสี่ที่หมุนเวียนเปลี่ยนไปปีแล้วปีเล่าเอาไว้ก่อน  พวกเรามาพูดถึงกันก่อนว่า การสร้างเรือใหญ่นั้นเป็นภารกิจที่ยิ่งใหญ่เพียงใด และพูดถึงการตระเตรียมวัสดุต่างๆ รวมถึงความลำบากยากเย็นเหลือคณานับที่เขาเผชิญในระหว่างการสร้างเรือใหญ่…  เมื่อเผชิญหน้ากับปัญหา สถานการณ์ที่ยากลำบาก และความท้าทายสารพัดชนิด โนอาห์ก็ไม่ได้ถอยหนี  แม้ในยามที่งานทางวิศวกรรมที่ยากลำบากบางอย่างของเขามักจะล้มเหลวและสิ่งต่างๆ ได้รับความเสียหาย ถึงแม้ในหัวใจของโนอาห์จะรู้สึกเสียใจและเป็นกังวล แต่เมื่อเขาคิดถึงพระวจนะของพระเจ้า เมื่อเขาคิดถึงทุกพระวจนะที่พระเจ้าทรงมีพระบัญชาต่อเขา และการที่พระเจ้าทรงยกชูเขา เขาก็มักจะรู้สึกมีแรงจูงใจอย่างยิ่งยวดว่า ‘ฉันยอมแพ้ไม่ได้ ฉันไม่สามารถละทิ้งสิ่งที่พระเจ้าทรงบัญชาและไว้วางพระทัยมอบหมายให้ฉันทำได้ นี่คือพระบัญชาของพระเจ้า และในเมื่อฉันยอมรับไว้แล้ว ในเมื่อฉันได้ยินพระวจนะที่พระเจ้าตรัสและพระสุรเสียงของพระเจ้า และในเมื่อฉันยอมรับการนี้จากพระเจ้า เช่นนั้นฉันก็ควรนบนอบโดยสิ้นเชิง ซึ่งก็คือสิ่งที่มนุษย์ควรที่จะบรรลุ’  ดังนั้น ไม่ว่าเขาเผชิญกับความลำบากยากเย็นประเภทใด ไม่ว่าเขาพบเจอการเยาะเย้ยหรือการใส่ร้ายป้ายสีประเภทใด ไม่ว่าร่างกายของเขาจะเหนื่อยล้าและเหน็ดเหนื่อยเพียงใด เขาก็ไม่ละทิ้งสิ่งที่พระเจ้าได้ไว้วางพระทัยมอบหมายให้เขา และยังคงจดจำทุกพระวจนะที่พระเจ้าได้ตรัสและทรงบัญชาไว้ตลอดเวลา  ไม่ว่าสิ่งแวดล้อมของเขาเปลี่ยนแปลงไปอย่างไร ไม่ว่าความลำบากยากเย็นที่เขาเผชิญหน้านั้นใหญ่หลวงเพียงใด เขาก็ไว้วางใจว่าไม่มีสิ่งใดจากการนี้ที่จะคงอยู่ตลอดไป พระวจนะของพระเจ้าเพียงสิ่งเดียวเท่านั้นที่จะไม่มีวันสูญสิ้นไป และมีเพียงสิ่งที่พระเจ้าทรงบัญชาให้ทำเท่านั้นที่จะสำเร็จลุล่วงอย่างแน่นอน  ในตัวโนอาห์มีความเชื่อที่แท้จริงในพระเจ้าและการนบนอบที่เขาควรมี และเขาก็ยังสร้างเรือใหญ่ที่พระเจ้าได้ทรงขอให้เขาสร้างต่อไป  วันแล้ววันเล่า ปีแล้วปีเล่า โนอาห์อายุมากขึ้น แต่ความเชื่อของเขาไม่ได้ลดน้อยลง และไม่มีการเปลี่ยนแปลงในท่าทีและความมุ่งมั่นของเขาที่จะทำให้พระบัญชาของพระเจ้าครบบริบูรณ์  แม้ว่ามีหลายครั้งที่ร่างกายของเขารู้สึกอ่อนล้าและเหน็ดเหนื่อย และเขาก็ล้มป่วย และในหัวใจของเขานั้นอ่อนแอ แต่ความมุ่งมั่นและความบากบั่นของเขาต่อการทำพระบัญชาของพระเจ้าให้ครบบริบูรณ์และการนบนอบพระวจนะของพระเจ้าก็ไม่ได้ลดน้อยลงเลย  ในช่วงหลายปีที่โนอาห์สร้างเรือใหญ่ โนอาห์ก็กำลังฝึกฝนการฟังและการนบนอบพระวจนะที่พระเจ้าได้ตรัสเอาไว้ และเขากำลังปฏิบัติความจริงที่สำคัญด้วยเช่นกัน นั่นคือ สิ่งมีชีวิตทรงสร้างและคนธรรมดาควรทำให้พระบัญชาของพระเจ้าครบบริบูรณ์” (พระวจนะฯ เล่ม 4 การเปิดโปงพวกศัตรูของพระคริสต์, บทแทรก สาม: วิธีที่โนอาห์และอับราฮัมเชื่อฟังพระวจนะของพระเจ้าและนบนอบพระองค์ (ภาคที่สอง))  หลังจากอ่านบทตอนนี้ ฉันรู้สึกละอายใจอย่างที่สุด เมื่อพระเจ้าทรงขอให้โนอาห์สร้างเรือ โนอาห์รู้ว่ามันจะยากเพียงใด และยังรู้ด้วยว่าการสร้างเรือจะต้องลงแรงอย่างหนักและต้องจ่ายราคาสูง อย่างไรก็ตาม ไม่ว่าความลำบากยากเย็นจะหนักหนาเพียงใด โนอาห์ก็ยังคงยอมรับพระบัญชาของพระเจ้าโดยไม่มีการเลือกส่วนตัวใดๆ เขาไม่ได้คำนึงถึงผลประโยชน์ของตัวเอง และนบนอบพระเจ้าอย่างตรงไปตรงมา ยอมรับพระบัญชาของพระเจ้าและทำสุดความสามารถเพื่อสร้างเรือตามข้อกำหนดของพระเจ้า หลังจากยืนหยัดเป็นเวลาหนึ่งร้อยยี่สิบปี ในที่สุดเขาก็สร้างเรือเสร็จ โนอาห์ยอมรับพระบัญชาของพระเจ้าโดยไม่มีการประนีประนอม ทั้งยังจงรักภักดีและนบนอบ ความเป็นมนุษย์ของเขายอดเยี่ยมมาก! เมื่อเทียบกับโนอาห์แล้ว ฉันช่างขาดความเป็นมนุษย์เหลือเกิน ถ้าฉันไม่สามารถทนรับความยากลำบากเล็กๆ น้อยๆ เหล่านี้ได้ในตอนนี้ และอยากเปลี่ยนไปทำหน้าที่ที่ง่ายกว่า ฉันก็ไม่คู่ควรแม้แต่จะถูกเรียกว่าเป็นมนุษย์ด้วยซ้ำ

ต่อมา ฉันได้อ่านพระวจนะของพระเจ้าเพิ่มเติม  พระเจ้าตรัสว่า “การกินและดื่มพระวจนะของพระเจ้า การอธิษฐานและการฝึกฝน การยอมรับภาระจากพระเจ้า และการยอมรับพระบัญชาที่พระองค์ไว้วางพระทัยมอบหมายให้เจ้าทำ—ทั้งหมดนี้ก็เพื่อให้เจ้ามีหนทางก้าวไปข้างหน้า  ยิ่งเจ้ามีภาระต่อพระบัญชาของพระเจ้ามากเท่าใด พระองค์ก็จะทำให้เจ้าเพียบพร้อมได้ง่ายขึ้นเท่านั้น  บางคนถึงกับไม่เต็มใจร่วมมือกับผู้อื่นในการรับใช้พระเจ้าแม้เมื่อถูกเรียกให้ร่วมมือ คนเหล่านี้เป็นคนเกียจคร้านที่ละโมบความสะดวกสบาย  ยิ่งเจ้าถูกขอให้ร่วมมือในการรับใช้กับผู้อื่นมากเท่าใด เจ้าก็จะยิ่งมีประสบการณ์มากขึ้นเท่านั้น  เจ้าจะได้รับโอกาสที่จะได้รับการทำให้เพียบพร้อมมากขึ้น เพราะเจ้ามีภาระและประสบการณ์มากขึ้น  ดังนั้นหากเจ้าสามารถรับใช้พระเจ้าได้ด้วยความจริงใจ เช่นนั้นแล้ว เจ้าก็จะคำนึงถึงภาระของพระเจ้า ดังนั้น เจ้าจะมีโอกาสได้รับการทำให้เพียบพร้อมจากพระเจ้ามากขึ้น กลุ่มคนเช่นนี้กำลังได้รับการทำให้เพียบพร้อมอยู่ในขณะนี้” (พระวจนะฯ เล่ม 1 การทรงปรากฏและพระราชกิจของพระเจ้า, จงคำนึงถึงเจตนารมณ์ของพระเจ้าเพื่อบรรลุความเพียบพร้อม)  พระเจ้าทรงพระคุณต่อฉันโดยประทานโอกาสให้ฝึกฝนทำหน้าที่ เพื่อที่ฉันจะได้รับความจริงและได้รับการทำให้เพียบพร้อม ฉันต้องทะนุถนอมโอกาสนี้! แม้ว่าการจัดการงานให้น้ำจะยุ่งและเหนื่อย แต่ก็มีโอกาสมากมายที่จะได้รับความจริงและได้รับการทำให้เพียบพร้อมโดยพระเจ้า แม้ว่าหน้าที่ที่ฉันเคยทำก่อนหน้านี้จะสบายและสะดวกกว่า แต่ก็มีปัญหาน้อยกว่า ซึ่งหมายความว่ามีโอกาสแสวงหาความจริงน้อยกว่า และการเติบโตทางชีวิตของฉันก็ช้า ในที่สุดตอนนี้ฉันก็ได้มีประสบการณ์แล้วว่า เหตุใดพระเจ้าจึงทรงต้องการให้ผู้คนขัดขืนเนื้อหนังของตนและแบกรับภาระมากขึ้น มีความรักของพระเจ้ามากมายในเรื่องนี้ พอฉันเปลี่ยนกรอบความคิด ฉันก็ไม่รู้สึกว่าเป็นทุกข์แม้ว่าหน้าที่ของฉันจะยุ่งขึ้นเล็กน้อย และฉันก็เต็มใจที่จะนบนอบและยอมรับหน้าที่นี้จากก้นบึ้งของหัวใจ ฉันเริ่มที่จะลงมือทำความคุ้นเคยกับงานอย่างกระตือรือร้น และเป็นฝ่ายเข้าไปถามเฉินลู่เกี่ยวกับทุกสิ่งที่ฉันไม่รู้วิธีทำ ฉันไม่กล้าที่จะล่าช้าอีกต่อไป กลัวว่าถ้าเฉินลู่ไปทำหน้าที่อื่นก่อนที่ฉันจะจับความเข้าใจสิ่งที่เกิดขึ้นในคริสตจักร มันจะทำให้งานล่าช้า ต่อมา ฉันกับหลี่หยางร่วมมือกันติดตามงานอย่างทันท่วงที และผลของงานให้น้ำก็ดีกว่าเดิม ผู้มาใหม่เข้าร่วมการชุมนุมอย่างแข็งขันและยังเต็มใจที่จะทำหน้าที่และประกาศข่าวประเสริฐ

หลังจากนั้นไม่นาน เราก็คุ้นเคยกับงาน และผู้นำขอให้ฉันกับหลี่หยางแบ่งงานกัน โดยแต่ละคนรับผิดชอบคริสตจักรสองสามแห่ง การทำเช่นนี้จะทำให้เราสามารถติดตามงานได้อย่างละเอียดมากขึ้น หลังจากที่เราแบ่งงานกัน ฉันสังเกตว่าผลของงานให้น้ำในคริสตจักรที่ฉันรับผิดชอบนั้นไม่ดี มีผู้มาใหม่จำนวนมากที่ไม่ได้มาชุมนุมเป็นประจำ และขาดแคลนผู้ให้น้ำ คริสตจักรที่หลี่หยางรับผิดชอบดีกว่า และมีผู้ให้น้ำจำนวนมาก ดังนั้นหน้าที่ของเขาจึงง่ายกว่าเล็กน้อย เมื่อฉันเห็นสภาวะของคริสตจักรหลังจากที่เราแบ่งงานกัน ฉันก็ไม่อยากเข้าไปรับผิดชอบคริสตจักรเหล่านี้ โดยรู้สึกว่าทันทีที่ฉันทำ ฉันจะยุ่งและเหนื่อยกว่าเดิม อย่างไรก็ตาม เมื่อฉันคิดว่าหลี่หยางคุ้นเคยกับคริสตจักรของเขามากกว่า และการแบ่งงานในลักษณะนี้ช่วยให้การติดตามงานสะดวกขึ้น ฉันก็นบนอบ ต่อมา มีผู้มาใหม่เข้ามามากขึ้นเรื่อยๆ หลังจากได้ยินข่าวประเสริฐ และต้องการการให้น้ำอย่างเร่งด่วน แต่คริสตจักรที่ฉันรับผิดชอบขาดแคลนผู้ให้น้ำ ฉันต้องใช้เวลาและลงแรงกับงานมากกว่าปกติ และเมื่อฉันเห็นว่าหลี่หยางไม่ค่อยยุ่ง ฉันก็เสียใจที่แบ่งงานกับเขา ในเวลานี้ฉันรู้ตัวว่าอยากเห็นแก่เนื้อหนังอีกแล้ว ฉันนึกถึงเรื่องที่ฉันเคยทิ้งการกระทำผิดไว้เบื้องหลังไปแล้วเนื่องจากให้ความสำคัญกับเนื้อหนังของตัวเองและขัดขวางงานของคริสตจักร ฉันไม่สามารถทำร้ายพระทัยของพระเจ้าได้อีกเหมือนที่ฉันเคยทำในอดีต ไม่ว่าจะยากหรือเหนื่อยแค่ไหน ฉันก็ต้องบากบั่น เมื่อเจตนาของฉันถูกต้อง ฉันก็มีความเชื่อที่จะลงมือทำงาน หลังจากนั้น ผลของงานให้น้ำก็ดีขึ้นบ้าง ฉันได้มีประสบการณ์อย่างแท้จริงว่าถ้าเรามีเจตนาที่ถูกต้องในการทำหน้าที่และให้ความร่วมมืออย่างขยันขันแข็ง โดยไม่เห็นแก่เนื้อหนัง เราก็จะได้รับการทรงนำและพรของพระเจ้า และหัวใจเราจะรู้สึกสบายและสงบ ขอบคุณพระเจ้า!


68. วิธีที่ผมแก้ไข การโกหกของตัวเอง

โดย เสี่ยวชง ประเทศจีน

ในเดือนธันวาคม ปี 2023 ผมรับผิดชอบงานให้น้ำของคริสตจักรหลายแห่ง ในตอนนั้น ผมมีความกระตือรือร้นในหน้าที่อย่างมาก และพอจะจับความเข้าใจสถานการณ์พื้นฐานของผู้มาใหม่ จนถึงเดือนมีนาคม ปี 2024 จำนวนผู้มาใหม่ที่คริสตจักรเจียงหลินค่อยๆ เพิ่มขึ้น และผู้ดูแลก็ได้จัดแจงให้ผมรับผิดชอบงานให้น้ำของคริสตจักรแห่งนี้ครับ เนื่องจากคริสตจักรแห่งนี้อยู่ไกลจากคริสตจักรแห่งอื่นๆ ที่ผมรับผิดชอบอยู่เล็กน้อย และสภาพแวดล้อมก็เลวร้ายจากการที่ตำรวจทำการจับกุมอยู่บ่อยครั้ง ผู้ดูแลจึงเตือนผมว่า ถ้าผมไม่สามารถพบกับผู้มาใหม่ได้ทันเวลา ผมควรเขียนจดหมายถึงผู้ให้น้ำให้มากขึ้น เพื่อที่จะได้เข้าใจว่าผู้มาใหม่เป็นอย่างไรกันบ้าง ในตอนนั้นผมตอบตกลงโดยไม่ลังเล

ต่อมาอีกระยะหนึ่ง ผู้ดูแลเขียนจดหมายมาถามเรื่องต่างๆ อย่างเช่น สภาวะและความลำบากยากเย็นในช่วงนี้ของผู้มาใหม่ และหน้าที่ที่ผู้มาใหม่เหล่านี้เหมาะสมที่จะทำ พอเห็นคำถามเหล่านี้ ผมก็คิดในใจว่า “ผมเพิ่งจะมารับผิดชอบงานให้น้ำที่คริสตจักรเจียงหลิน และผมก็เพิ่งจะจับความเข้าใจสถานการณ์ของผู้มาใหม่เพียงแค่คร่าวๆ เท่านั้น โดยที่ยังมีรายละเอียดไม่มากนัก ผมรับปากกับผู้ดูแลไว้ว่า ผมจะเน้นไปที่การติดตามดูว่าผู้มาใหม่เป็นอย่างไรบ้าง แต่จนถึงตอนนี้ ผมก็ยังไม่ได้ติดตามพวกเขาอย่างถูกควรจริงๆ เลย ถ้าผมตอบไปตามความจริง ผู้ดูแลจะคิดอย่างไรกับผม?  เธอจะคิดว่าผมทำแบบสุกเอาเผากินและไม่ได้ทำงานจริงหรือเปล่า?  เธอจะคิดไหมว่า ทั้งที่ผมก็ทำหน้าที่ให้น้ำมาได้สักพักหนึ่งแล้ว ผมยังไม่คุ้นเคยกับงานเหล่านี้เลย และความสามารถในการทำงานของผมนั้นแย่หรือเปล่า?  แล้วเธอจะดูถูกผมเพราะเหตุนี้หรือเปล่า?”  พอคิดได้แบบนี้ ผมก็ไม่อยากจะตอบเธอ แต่ผมจะเพิกเฉยไม่ตอบเลยก็ไม่ได้เช่นกัน ผมตกอยู่ในภาวะกลืนไม่เข้าคายไม่ออกเข้าจริงๆ แล้วในตอนนี้ พูดก็ตาย ไม่พูดก็ตายครับ ในวินาทีนั้น ความคิดหนึ่งก็แวบเข้ามาในหัวของผม “ถ้าผมรีบเขียนจดหมายหาผู้ให้น้ำของคริสตจักรเจียงหลินตอนนี้ และชี้แจงเรื่องต่างๆ ให้ชัดเจนก่อนที่จะตอบกลับผู้ดูแล เช่นนั้นผู้ดูแลก็จะไม่คิดว่าผมมีความสามารถในการทำงานที่แย่ และจะไม่คิดว่าผมทำแบบสุกเอาเผากินโดยไม่ได้ทำงานจริง” ดังนั้น ผมจึงรีบเริ่มเขียนจดหมายถึงผู้ให้น้ำของคริสตจักรเจียงหลิน หลังจากเขียนจดหมายเสร็จแล้ว ผมก็ยังคงรู้สึกไม่สบายใจอยู่ดี ผมคิดในใจว่า “ถ้าผู้ให้น้ำตอบกลับมาล่าช้า และผมก็ไม่ได้ตอบกลับผู้ดูแลในทันที เพราะผมยังคงรออยู่ ผู้ดูแลจะมองผมไม่ดีไหม?  ในกรณีนั้น มันอาจจะเปิดโปงว่าผมไม่ได้ติดตามงานอย่างถูกควร ด้วยวิธีนี้ ไม่เพียงแต่ผมจะล้มเหลวในการรักษาศักดิ์ศรีและสถานะของตัวเองเท่านั้น แต่มันยังจะทำให้ผมตกอยู่ในภาวะกลืนไม่เข้าคายไม่ออกอีกด้วย และถ้าผู้ดูแลถามถึงเหตุผลสำหรับเรื่องนี้ ผมก็จะไม่มีคำอธิบายที่ดี ผมต้องตอบกลับผู้ดูแลก่อน แต่ผมจะพูดอย่างไรดี เพื่อให้ผู้ดูแลคิดว่ามีเหตุผลอันสมควรที่ผมตอบกลับล่าช้าขนาดนี้?  ผู้ดูแลถามคำถามมามากมายเหลือเกิน ดังนั้นหากผมบอกว่าผมได้ติดตามประเด็นทั้งหมดเหล่านี้แล้ว มันก็คงจะไม่สมจริง ผมจะแค่บอกว่า ผมมองข้ามไปประเด็นหนึ่ง และผมกำลังเขียนจดหมายเพื่อติดตามผลเรื่องนั้นอยู่ และจะให้ความคิดเห็นกับเธอไปพร้อมๆ กันหลังจากได้รับคำตอบ ด้วยวิธีนี้ ผู้ดูแลก็จะไม่สามารถตำหนิอะไรผมได้ อย่างไรเสีย ผู้คนก็ไม่ได้คิดถึงทุกประเด็นอย่างครอบคลุมอยู่แล้ว จะตกหล่นไปสักเรื่องสองเรื่องถือเป็นเรื่องปกติ” ดังนั้น ผมจึงตอบกลับผู้ดูแลไปแบบนี้ อีกสองสามวันต่อมา ผู้ให้น้ำของคริสตจักรเจียงหลินได้ตอบกลับมาพร้อมรายละเอียดเกี่ยวกับสถานการณ์ของผู้มาใหม่ และผมก็ได้รายงานเรื่องเหล่านี้ให้ผู้ดูแลทราบทีละประเด็น ผู้ดูแลไม่ได้พูดอะไรเลย และผมก็รู้สึกโล่งอก โดยคิดว่า “โชคดีจริงๆ ที่ผมไม่ได้รายงานสถานการณ์ตามความจริง ไม่อย่างนั้น ผู้ดูแลจะต้องกังขาความสามารถในการทำงานของผมอย่างแน่นอน หรือคิดว่าผมแค่ทำแบบสุกเอาเผากิน และไม่ได้ทำงานจริง หากเป็นเช่นนั้น ผมก็คงจะไม่สามารถรักษาภาพลักษณ์ที่ดีของผมในสายตาของเธอได้”

วันหนึ่ง ในระหว่างการชุมนุม ผมได้อ่านพระวจนะล่าสุดของพระเจ้าที่ว่า บรรดาผู้ที่จัดอยู่ในประเภทมารคือพวกที่โกหกจนเป็นนิสัย ผมก็นึกขึ้นมาได้ว่าผมตอบจดหมายของผู้ดูแลไปอย่างไร เห็นได้ชัดว่าผมไม่ได้ติดตามสถานการณ์ของผู้มาใหม่ แต่ผมกลับอ้างว่ามองข้ามไปเพียงประเด็นเดียว ผมกำลังโกหกและหลอกลวง!  ผมอยากจะเปิดใจและพูดถึงสภาวะที่หลอกลวงของผม แต่แล้วผมก็เปลี่ยนใจ “ก่อนหน้านี้ ผมทำทุกวิถีทางเพื่อที่จะโกหก นั่นก็เพื่อรักษาภาพลักษณ์ที่ดีของผมในสายตาของผู้ดูแลไม่ใช่หรือ?  หากผมเปิดใจในตอนนี้ ‘ความพยายาม’ ทั้งหมดของผมก่อนหน้านี้ก็จะสูญเปล่าไม่ใช่หรือ?  ยังไม่ต้องพูดถึงเรื่องการเสียหน้าและสถานะด้วย ผู้ดูแลจะมองว่าผมเป็นคนที่เจ้าเล่ห์เพทุบายและหลอกลวงมากอีกด้วย ช่างมันเถอะ ถ้าผมไม่พูดอะไร ก็ไม่มีใครรู้หรอก” ดังนั้น ผมจึงไม่ได้เปิดใจ แต่หลังการชุมนุม ผมก็นึกถึงการที่พระเจ้าตรัสว่า ผู้ที่โกหกจนเป็นนิสัยนั้นเห็นแก่ผลประโยชน์ของตนเองอย่างยิ่ง และทันทีที่ศักดิ์ศรีและสถานะของพวกเขาเข้ามาเกี่ยวข้อง พวกเขาก็จะทำทุกวิถีทางเพื่อที่จะโกหกและหลอกลวง ผมโกหกเพื่อรักษาศักดิ์ศรีและสถานะของตัวเอง นี่ไม่ใช่พฤติกรรมแบบเดียวกันกับมารหรอกหรือ?  ผมรู้สึกไม่สบายใจและหวาดกลัวอย่างยิ่ง ดังนั้น ผมจึงเปิดใจกับผู้ดูแลเกี่ยวกับเรื่องนี้

หลังจากนั้น ผมแสวงหาพระวจนะของพระเจ้าที่เกี่ยวข้องกับสภาวะของผมเพื่อที่จะเข้าสู่ ผมได้อ่านพระวจนะของพระเจ้าที่ว่า “เจตนาของผู้คนที่หลอกลวงซับซ้อนกว่าเจตนาของคนที่ซื่อสัตย์มากนัก  เรื่องที่อยู่ในความคิดคำนึงของพวกเขามีเหลี่ยมมุมมากมายเกินไป กล่าวคือ พวกเขาต้องคำนึงถึงชื่อเสียง ผลประโยชน์ และสถานะ ตลอดจนความมีหน้ามีตาและเกียรติของตน และพวกเขาต้องปกป้องผลประโยชน์ของตน—พวกเขาทำทั้งหมดนี้โดยไม่ยอมให้ผู้อื่นมองเห็นข้อเสียหรือเผยความลับให้ผู้อื่นรู้ ดังนั้นพวกเขาจึงต้องเค้นสมองแต่งเรื่องโกหกขึ้นมา  ยิ่งไปกว่านั้น ผู้คนที่หลอกลวงยังมีความอยากได้อยากมีที่ใหญ่โตและล้นเหลือ มีข้อเรียกร้องมากมาย  พวกเขาต้องคิดหาทางสัมฤทธิ์เป้าหมายของตน ดังนั้นพวกเขาจึงต้องพูดปดและโกงต่อไป แล้วพร้อมกับที่พวกเขาพูดโกหกมากขึ้น พวกเขาก็จำเป็นต้องปกปิดเรื่องโกหกที่มีจำนวนมากขึ้น  นั่นคือสาเหตุที่ชีวิตของคนที่หลอกลวงเหนื่อยยากและเจ็บปวดกว่าชีวิตของคนที่ซื่อสัตย์มากนัก  บางคนเป็นคนที่ค่อนข้างซื่อสัตย์  ถ้าคนเหล่านี้ไล่ตามเสาะหาความจริงได้ ทบทวนตนเองได้ไม่ว่าจะโกหกเรื่องอะไรไปบ้างแล้วก็ตาม สามารถตระหนักรู้ว่าตนใช้เล่ห์เหลี่ยมไม่ว่าจะเป็นอะไรก็ตาม มองการใช้เล่ห์เหลี่ยมนั้นตามพระวจนะของพระเจ้าเพื่อชำแหละและทำความเข้าใจ และลงมือเปลี่ยนแปลงการกระทำของตน เช่นนั้นแล้วพวกเขาย่อมจะสามารถขจัดการโกหกและการใช้เล่ห์เหลี่ยมออกจากตัวได้มากภายในเวลาไม่กี่ปี  เมื่อถึงตอนนั้น โดยพื้นฐานแล้วพวกเขาย่อมจะกลายเป็นคนที่ซื่อสัตย์  การใช้ชีวิตเช่นนี้ไม่เพียงแต่ทำให้พวกเขาเป็นอิสระจากความเจ็บปวดและความเหนื่อยยากมากมายเท่านั้น แต่ยังทำให้พวกเขามีสันติและความสุขอีกด้วย  ในหลายๆ เรื่องพวกเขาย่อมจะเป็นอิสระจากเครื่องจองจำซึ่งก็คือชื่อเสียง ผลประโยชน์ และสถานะ ตลอดจนความทะนงตนและความภาคภูมิใจ และจะมีชีวิตที่อิสระและเสรีไปเอง  อย่างไรก็ดี ผู้คนที่หลอกลวงย่อมมีแรงจูงใจแอบแฝงอยู่เบื้องหลังวาจาและการกระทำของตนเสมอ  พวกเขาแต่งเรื่องโกหกสารพัดรูปแบบไว้ชักพาให้หลงผิดและหลอกให้ผู้อื่นหลงเชื่อ และทันทีที่ถูกเปิดโปง พวกเขาก็คิดหาทางปกปิดเรื่องโกหกของตน  เมื่อทุกข์ทรมานหลายทาง พวกเขาจึงรู้สึกเช่นกันว่าชีวิตของตนช่างเหนื่อยยาก  สำหรับพวกเขา การพูดเรื่องโกหกมากมายหลายเรื่องในทุกสถานการณ์ที่ตนพบเจอก็เหนื่อยยากมากพออยู่แล้ว และการที่ต้องปกปิดเรื่องโกหกเหล่านั้นหลังจากนั้นก็ยิ่งเหนื่อยยากมากขึ้นอีก  ทุกสิ่งที่พวกเขากล่าวล้วนมีเจตนาที่จะสัมฤทธิ์เป้าหมายอย่างหนึ่ง ดังนั้นพวกเขาจึงใช้พลังความคิดมากมายไปกับคำพูดแต่ละคำที่ตนพูด  แล้วพอพูดจบ พวกเขาก็นึกกลัวว่าเจ้านั้นรู้ทันพวกเขาเข้าแล้ว ดังนั้นพวกเขาจึงต้องเค้นสมองคิดหาทางซ่อนเร้นเรื่องโกหกของตนไปด้วย อธิบายสิ่งต่างๆ ให้เจ้าฟังอย่างเอาเป็นเอาตาย พยายามให้เจ้าเชื่อว่าพวกเขาไม่ได้โกหกหรือหลอกลวงเจ้าอยู่ พวกเขาเป็นคนดี  ผู้คนที่หลอกลวงมีแนวโน้มที่จะทำสิ่งเหล่านี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การฝึกฝนปฏิบัติที่เป็นรากฐานสำคัญที่สุดของการเป็นคนที่ซื่อสัตย์)  จากพระวจนะของพระเจ้า ผมเข้าใจว่าคนหลอกลวงคำนึงถึงปัญหาต่างๆ ในแบบที่ซับซ้อนมาก  พวกเขาพยายามปกป้องศักดิ์ศรีและสถานะของตัวเอง และไม่ต้องการให้ผู้อื่นเห็นข้อบกพร่องใดๆ ของตน  หากมีสิ่งใดมาคุกคามศักดิ์ศรีและสถานะของพวกเขา  พวกเขาจะเค้นสมองเพื่อโกหกและปกปิดคำโกหกของตนเอง  เมื่อผู้ดูแลเขียนมาสอบถามเกี่ยวกับสถานการณ์ของผู้มาใหม่  ผมเพียงแค่ต้องตอบกลับไปว่ามีส่วนไหนบ้างที่ได้ติดตามผลแล้ว และส่วนไหนที่ยังไม่ได้ทำ สำหรับสิ่งที่ผมยังทำได้ไม่ดีพอ ผมก็แค่รีบแก้ไขให้ถูกต้องในภายหลังก็ใช้ได้แล้ว  เรื่องนี้ง่ายมาก  แต่ผมกลับทำให้ซับซ้อนเกินไป ผมกังวลว่าหากตอบตามความจริง  ก็จะเปิดโปงข้อบกพร่องในหน้าที่ของผม และผู้ดูแลอาจจะกังขาในความสามารถในการทำงานของผมและดูถูกผมได้  ผมจึงคิดที่จะทำความเข้าใจสถานการณ์ของผู้มาใหม่ให้ชัดเจนก่อนที่จะตอบกลับไป  ด้วยวิธีนี้ ผมก็จะสามารถปกปิดความจริงที่ว่างานติดตามผลที่ผมทำอยู่นั้นยังไม่ดีพอ  แต่ผมก็ยังกังวลอีกว่า หากผมรอจนกว่าจะเข้าใจสถานการณ์อย่างชัดเจนก่อนค่อยตอบกลับไป  ผู้ดูแลจะคิดว่าผมดึงเรื่องการตอบกลับให้ล่าช้า  และในกรณีนั้น มันก็อาจจะเปิดโปงปัญหาของผม  และภาพลักษณ์ของผมในฐานะคนที่ขยันขันแข็งและมีความรับผิดชอบก็คงจะเสียหาย  ผมจึงโกหกผู้ดูแลไปว่า มีเพียงประเด็นเดียวเท่านั้นที่ผมยังไม่ได้ติดตามผล  ในขณะเดียวกัน ผมก็รีบเขียนไปหาผู้ให้น้ำเพื่อขอข้อมูลเกี่ยวกับผู้มาใหม่  แล้วจากนั้นก็รายงานข้อมูลที่ผมรวบรวมมาได้ให้กับผู้ดูแล  เป็นการสร้างฉากหน้าเพื่อให้เธอคิดว่าผมได้ลงมือทำงานจริงๆ  ผมถึงกับทำทุกวิถีทางเพื่อปกป้องศักดิ์ศรีและสถานะของตัวเอง  โดยหันไปใช้เล่ห์เหลี่ยมและกลอุบายผมช่างหลอกลวงสิ้นดี!  พระเจ้าทรงพินิจพิเคราะห์ส่วนลึกของจิตใจมนุษย์  พระองค์ทรงทราบทุกสิ่งที่ผมทำ  ผมอาจหลอกลวงผู้คนได้ แต่ผมไม่อาจหลอกลวงพระเจ้าได้ เพราะพระองค์ทรงเห็นทุกสิ่ง  หากผมไม่กลับใจและเปลี่ยนแปลงเสียแต่ตอนนี้ ผมจะต้องถูกพระเจ้ากำจัดออกไปอย่างแน่นอน  ผมต้องเร่งไล่ตามเสาะหาความจริงและเปลี่ยนแปลงอุปนิสัยหลอกลวงของตัวเอง

ต่อมา ผมก็ได้ดูวิดีโอคำพยานจากประสบการณ์ที่ชื่อว่า “ฉันมีประสบการณ์กับความชื่นบานยินดีในการเป็นคนซื่อสัตย์”  พระวจนะของพระเจ้าบทตอนหนึ่งในนั้นช่วยให้ผมเข้าใจเกี่ยวกับเส้นทางที่ผมกำลังเดินอยู่ขึ้นมาบ้าง  พระเจ้าผู้ทรงมหิทธิฤทธิ์ตรัสว่า “หากพวกเจ้าเป็นผู้นำหรือคนทำงาน พวกเจ้ากลัวหรือไม่ว่าพระนิเวศของพระเจ้าจะสอบถามและกำกับดูแลงานของพวกเจ้า?  พวกเจ้ากลัวหรือไม่ว่าพระนิเวศของพระเจ้าจะพบเจอข้อเสียและความเบี่ยงเบนในงานของพวกเจ้าและตัดแต่งพวกเจ้า?  พวกเจ้ากลัวหรือไม่ว่าหลังจากที่เบื้องบนรู้ขีดความสามารถและวุฒิภาวะจริงของพวกเจ้าแล้ว พวกเขาจะมองพวกเจ้าต่างออกไปและไม่คิดจะส่งเสริมพวกเจ้า?  ถ้าเจ้ามีความกลัวเหล่านี้อยู่ ก็ย่อมพิสูจน์ว่าแรงจูงใจของเจ้าไม่ใช่เพื่องานของคริสตจักร เจ้ากำลังทำงานเพื่อความมีหน้ามีตาและสถานะ ซึ่งพิสูจน์ว่าเจ้ามีอุปนิสัยเยี่ยงศัตรูของพระคริสต์  ถ้าเจ้ามีอุปนิสัยเยี่ยงศัตรูของพระคริสต์ เจ้าย่อมมีแนวโน้มที่จะเดินบนเส้นทางของศัตรูของพระคริสต์ และทำความชั่วทุกอย่างที่พวกศัตรูของพระคริสต์ทำ  ถ้าหัวใจของเจ้าไม่มีความยำเกรงต่อพระนิเวศของพระเจ้าที่กำกับดูแลงานของเจ้า และเจ้าสามารถตอบคำถามและข้อสงสัยของเบื้องบนได้จริงโดยไม่ซ่อนเร้นสิ่งใด และพูดเท่าที่เจ้ารู้ เช่นนั้นแล้ว ไม่ว่าสิ่งที่เจ้าพูดจะถูกหรือผิด ไม่ว่าเจ้าจะเผยความเสื่อมทรามอะไรออกมา—ต่อให้เจ้าเผยอุปนิสัยเยี่ยงศัตรูของพระคริสต์—ก็แน่นอนที่สุดว่าเจ้าจะไม่ถูกระบุว่าเป็นศัตรูของพระคริสต์  สิ่งที่เป็นกุญแจสำคัญก็คือว่าเจ้าสามารถรู้จักอุปนิสัยเยี่ยงศัตรูพระคริสต์ของตนเองหรือไม่ และเจ้าสามารถแสวงหาความจริงเพื่อแก้ปัญหานี้ได้หรือไม่  หากเจ้าเป็นคนที่ยอมรับความจริง อุปนิสัยเยี่ยงศัตรูของพระคริสต์ของเจ้าก็ย่อมจะแก้ไขได้  ถ้าเจ้ารู้ดีแก่ใจว่าเจ้ามีอุปนิสัยเยี่ยงศัตรูของพระคริสต์ แต่กลับไม่แสวงหาความจริงเพื่อแก้ไข ถ้าเจ้าถึงกับพยายามปกปิดหรือพูดปดเกี่ยวกับปัญหาต่างๆ ที่เกิดขึ้นและบ่ายเบี่ยงความรับผิดชอบ และหากเจ้าไม่ยอมรับความจริงเวลาถูกตัดแต่ง เช่นนั้นแล้ว นี่ย่อมจะเป็นปัญหาร้ายแรง และเจ้าก็ไม่ต่างอะไรจากศัตรูของพระคริสต์  เมื่อรู้ว่าเจ้ามีอุปนิสัยเยี่ยงศัตรูของพระคริสต์ เหตุใดเจ้าจึงไม่กล้าเผชิญหน้าอุปนิสัยนั้น?  เหตุใดเจ้าจึงไม่สามารถดำเนินการกับอุปนิสัยนั้นอย่างตรงไปตรงมาและพูดว่า ‘ถ้าเบื้องบนถามถึงงานของฉัน ฉันจะพูดทุกสิ่งที่ฉันรู้ และต่อให้สิ่งไม่ดีทั้งหลายที่ฉันทำไว้ถูกเปิดเผย และเบื้องบนไม่ใช้ฉันอีกต่อไปทันทีที่พวกเขารู้เรื่อง และฉันสูญเสียสถานะของฉัน ฉันก็จะยังคงพูดสิ่งที่ฉันต้องพูดให้ชัดเจน’?  ความกลัวของเจ้าที่จะถูกพระนิเวศของพระเจ้ากำกับดูแลและสอบถามเรื่องงานของเจ้าพิสูจน์ว่าเจ้ามองว่าสถานะของเจ้าล้ำค่ากว่าความจริง  นี่คืออุปนิสัยเยี่ยงศัตรูของพระคริสต์ไม่ใช่หรือ?  การทะนุถนอมสถานะเหนือทุกสิ่งคืออุปนิสัยเยี่ยงศัตรูของพระคริสต์” (พระวจนะฯ เล่ม 4 การเปิดโปงพวกศัตรูของพระคริสต์, ประการที่แปด: พวกเขาย่อมจะให้ผู้อื่นนบนอบเฉพาะพวกเขาเท่านั้น ไม่ใช่ความจริงหรือพระเจ้า (ภาคที่สอง))  จากพระวจนะของพระเจ้า ผมจึงได้เข้าใจว่าการที่ไม่กล้ารายงานเรื่องราวต่างๆ ตามความจริงเมื่อเหล่าผู้นำและคนทำงานสอบถามและกำกับดูแลงาน  และกระทั่งการปกปิดความจริงเพียงเพื่อรักษาชื่อเสียงและสถานะไว้  ก็หมายความว่าคุณเป็นคนที่มีอุปนิสัยของศัตรูของพระคริสต์ และเป็นคนที่กำลังเดินอยู่บนเส้นทางของศัตรูของพระคริสต์  เมื่อผมนำเรื่องนี้มาเปรียบเทียบกับสภาวะของตัวเอง ในยามที่ผู้ดูแลสอบถามเกี่ยวกับผู้มาใหม่ที่ผมรับผิดชอบอยู่นั้น  มีประเด็นปัญหามากมายที่ผมยังไม่ได้รับความเข้าใจที่ชัดเจน  แต่ผมกลับเกรงว่าหากรายงานไปตามความจริงแล้วผู้ดูแลเห็นว่าผมไม่ได้ติดตามงานอย่างถูกควร เมื่อนั้นเธอก็จะคิดว่าผมทำงานแบบสุกเอาเผากิน  หรือกระทั่งกังขาในความสามารถในการทำงานของผม  ซึ่งสิ่งนี้จะส่งผลกระทบต่อภาพลักษณ์ที่ดีของผมในใจของเธอ  ผมจึงโกหกและหลอกลวง  อุปนิสัยที่เลวร้ายและหลอกลวงของผมนั้น ไม่ได้เหมือนกับศัตรูของพระคริสต์หรอกหรือ?  ในความเป็นจริงแล้ว  การที่ผู้ดูแลติดตามงานในแง่หนึ่งก็เพื่อเตือนผมว่างานได้รับการติดตามและนำไปปฏิบัติอย่างถูกควรแล้วหรือไม่  เพื่อที่ว่าหากส่วนไหนไม่ได้ถูกนำไปปฏิบัติอย่างเหมาะสม ผมจะได้รีบจัดการในทันที  เพื่อเลี่ยงไม่ให้งานให้น้ำคืบหน้าล่าช้าเพราะความเผอเรอชั่วขณะของผม สิ่งนี้มีไว้เพื่อเตือนสติและช่วยเหลือผม  ยิ่งไปกว่านั้น ในการที่ผู้ดูแลสอบถามถึงสถานการณ์ของผู้มาใหม่  หากเธอพบความเบี่ยงเบนหรือปัญหาในงานให้น้ำ สิ่งเหล่านี้ก็จะได้รับการสามัคคีธรรมและจัดการแก้ไขได้ในทันที  ที่เธอทำแบบนี้ก็เพื่อปกป้องผลประโยชน์ของคริสตจักร ผมควรจะรายงานอย่างซื่อสัตย์ โดยพูดเท่าที่ผมรู้  ส่วนสิ่งใดที่ผมยังไม่ได้ติดตามอย่างถูกควร ผมก็แค่รีบนำไปปฏิบัติและติดตามผลก็พอแล้ว  แต่ผมกลับหวงแหนชื่อเสียงและสถานะของตัวเองมาก  และเมื่อต้องเผชิญกับการกำกับดูแลของผู้ดูแล ผมก็ไม่กล้ายอมรับว่าผมไม่ได้ทำงานของตัวเองให้ดี  ผมถึงกับโกหกและหลอกลวงผู้ดูแล  เรื่องนี้อาจทำให้ความเบี่ยงเบนไม่ได้รับการแก้ไขอย่างทันท่วงที  ซึ่งจะทำให้การเข้าสู่ชีวิตของผู้มาใหม่ล่าช้าออกไป  ผมวางชื่อเสียงและสถานะไว้เหนือสิ่งอื่นใด  ในหน้าที่ ผมพยายามปกป้องชื่อเสียงและสถานะของตัวเองอยู่เสมอ  ด้วยแผนร้ายและเล่ห์เพทุบาย  สำหรับพระเจ้าแล้ว ผมช่างน่ารังเกียจเสียจริง!

วันหนึ่ง ผมได้อ่านพระวจนะของพระเจ้าบทตอนหนึ่ง และได้รับความเข้าใจที่ชัดเจนยิ่งขึ้นว่าคนแบบไหนที่พระเจ้าทรงเห็นชอบและคนแบบไหนที่พระองค์ทรงรังเกียจ  พระเจ้าผู้ทรงมหิทธิฤทธิ์ตรัสว่า “การที่พระเจ้าทรงกำหนดให้ผู้คนซื่อสัตย์ ย่อมพิสูจน์ว่าพระองค์ทรงเกลียดคนหลอกลวงและไม่ชอบพวกเขาจริงๆ  ความไม่ชอบที่พระเจ้าทรงมีต่อผู้คนที่หลอกลวงคือความไม่ชอบวิธีทำสิ่งต่างๆ อุปนิสัย รวมไปถึงเจตนา และวิธีการหลอกลวงของพวกเขา พระเจ้าไม่ชอบเรื่องทั้งหมดนี้  หากผู้คนที่หลอกลวงสามารถยอมรับความจริง ยอมรับอุปนิสัยที่หลอกลวงของตน และเต็มใจที่จะยอมรับความรอดจากพระเจ้า เช่นนั้นแล้วพวกเขาก็มีหวังที่จะได้รับการช่วยให้รอดเช่นกัน—เพราะพระเจ้าไม่ทรงมีอคติต่อบุคคลใด และความจริงก็ทำเช่นนั้นด้วยเช่นกัน  ดังนั้น หากพวกเราปรารถนาที่จะกลายเป็นคนที่กำลังทำให้พระเจ้าพอพระทัย สิ่งแรกที่พวกเราต้องเปลี่ยนแปลงก็คือหลักธรรมในการประพฤติปฏิบัติตน เลิกดำรงชีวิตตามปรัชญาของซาตาน หยุดพึ่งพาการโกหกและหลอกลวงในการดำเนินชีวิต รวมถึงทิ้งเรื่องโกหกทั้งหมดของพวกเราและพยายามเป็นผู้คนที่ซื่อสัตย์  จากนั้นทัศนะที่พระเจ้าทรงมีต่อพวกเราจึงจะเปลี่ยนแปลง  ก่อนหน้านี้ผู้คนพึ่งพาเรื่องโกหก การเสแสร้ง และการหลอกลวงเวลาใช้ชีวิตอยู่ร่วมกับผู้อื่น และพวกเขาถือปรัชญาของซาตานเป็นพื้นฐานในการดำรงอยู่ เป็นชีวิต และเป็นรากฐานในการประพฤติตน  นี่คือสิ่งที่พระเจ้าทรงชิงชัง  ในหมู่ผู้ไม่มีความเชื่อนั้น หากเจ้าพยายามเป็นคนที่ซื่อสัตย์และพูดความจริง เช่นนั้นแล้วเจ้าย่อมจะถูกใส่ความ ถูกตัดสิน และถูกปฏิเสธ  ดังนั้นเจ้าจึงทำตามกระแสนิยมทางโลกและดำรงชีวิตตามปรัชญาของซาตาน เจ้าเริ่มมีทักษะมากขึ้นเรื่อยๆ ในการโกหก และหลอกลวงมากขึ้นทุกที  เจ้ายังใช้วิธีการที่ซับซ้อนซ่อนเงื่อนมาสัมฤทธิ์เป้าหมาย ซึ่งเป็นการปกป้องตัวเจ้าเองอีกด้วย  เจ้าเจริญรุ่งเรืองยิ่งขึ้นเรื่อยๆ ในโลกของซาตาน และผลที่ตามมาคือเจ้าถลำลึกเข้าไปในบาปมากขึ้นทุกที และไม่อาจถอนตัวได้  แน่นอนว่าในพระนิเวศของพระเจ้า สิ่งต่างๆ กลับเป็นไปในทางตรงกันข้าม  ยิ่งเจ้าโกหกและหลอกลวงเก่ง ประชากรที่พระเจ้าทรงเลือกสรรก็จะยิ่งรังเกียจและปฏิเสธเจ้า  หากเจ้าไม่ยอมกลับใจและยังคงยึดมั่นในปรัชญาและตรรกะของซาตาน อีกทั้งเจ้าใช้กลอุบายและแผนการ รวมถึงกลยุทธ์ตบตามาอำพรางตนและสร้างภาพ เช่นนั้นแล้วก็เป็นไปได้อย่างมากที่เจ้าจะถูกเผยและกำจัด  นี่เป็นเพราะพระเจ้าทรงชิงชังผู้คนที่หลอกลวง  มีเพียงผู้คนที่ซื่อสัตย์เท่านั้นที่สามารถเจริญรุ่งเรืองอยู่ในพระนิเวศของพระเจ้า ส่วนผู้คนที่หลอกลวงทั้งหมดย่อมจะถูกปฏิเสธและกำจัดออกไปในที่สุด  นี่เป็นสิ่งที่พระเจ้าทรงลิขิตเอาไว้เมื่อนานมาแล้ว  มีเพียงผู้คนที่ซื่อสัตย์เท่านั้นที่สามารถมีส่วนในราชอาณาจักรสวรรค์  หากเจ้าไม่พยายามที่จะเป็นคนที่ซื่อสัตย์ หากเจ้าไม่มีประสบการณ์และไม่ปฏิบัติไปในทิศทางที่เป็นการไล่ตามเสาะหาความจริง หากเจ้าไม่เปิดโปงความอัปลักษณ์ของตัวเจ้าเอง และไม่ตีแผ่ตัวเองออกมา เช่นนั้นแล้วเจ้าจะไม่มีวันสามารถได้รับพระราชกิจของพระวิญญาณบริสุทธิ์และความเห็นชอบจากพระเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การฝึกฝนปฏิบัติที่เป็นรากฐานสำคัญที่สุดของการเป็นคนที่ซื่อสัตย์)  พระเจ้าทรงชอบผู้คนที่ซื่อสัตย์และทรงชังผู้คนที่หลอกลวง  เพราะคนหลอกลวงจะโกหกและหลอกลวงเสมอไม่ว่าพวกเขาจะเผชิญกับสถานการณ์ใดก็ตาม  และยึดถือปรัชญาของซาตานเป็นรากฐานของการอยู่รอดและไม่ปฏิบัติความจริงเลยแม้แต่น้อย  เมื่อทบทวนถึงต้นตอความหลอกลวงของตัวเอง ผมก็เห็นว่าผมใช้ชีวิตตามคำกล่าวที่ว่า “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” “ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น” และ “ห่านบินไปที่ใดก็เปล่งเสียงร้องที่นั่นฉันใด มนุษย์อยู่ที่ใดก็ฝากชื่อไว้ที่นั่นฉันนั้น” ผมใช้ชีวิตตามพิษของซาตานเหล่านี้  โดยให้ความสำคัญอย่างยิ่งกับศักดิ์ศรี สถานะ และผลประโยชน์ส่วนตัว  ไม่ว่าผมจะเผชิญกับอะไรก็ตาม  หากมีเรื่องศักดิ์ศรีและสถานะของตัวเองเข้ามาเกี่ยวข้อง ผมจะเค้นสมองและทำทุกวิถีทางเพื่อปกปิดความจริง  หลังจากทำเช่นนั้น ผมถึงกับคิดว่านี่คือวิธีที่คนฉลาดเขาทำกัน  มีเพียงคนเซ่อหรือคนโง่เท่านั้นที่พูดความจริง  ผมจำได้ว่าตอนสมัยเรียน  มีครั้งหนึ่ง ผมเกิดสับสนเรื่องการบ้าน จนทำค้างไว้ส่วนหนึ่ง  ผมกังวลว่าจะทำลายภาพลักษณ์การเป็นนักเรียนที่ดีในสายตาของคุณครู  ผมก็เลยโกหกคุณครูไปว่า ผมลืมการบ้านทิ้งไว้ที่บ้าน  แล้วก็รีบกลับบ้านตอนพักเที่ยงเพื่อเร่งทำให้เสร็จและนำมาส่งในบ่ายนั้น  เพื่อที่จะรักษาหน้าและปกป้องสถานะของตัวเอง ผมโกหกและเล่นแง่มากขึ้นเรื่อยๆ และมันได้กลายเป็นธรรมชาติของผมมากขึ้นเรื่อยๆ  แม้หลังจากหันมาเชื่อในพระเจ้าแล้ว ผมก็ยังคงใช้ชีวิตตามความคิดและทัศนะของซาตาน  เพื่อรักษาภาพลักษณ์ของผมในสายตาของผู้ดูแลและปกปิดปัญหาและข้อบกพร่องของตัวเองไว้  ผมหันไปใช้เล่ห์เหลี่ยมและการหลอกลวงเพื่อปกปิดความจริง  แม้เมื่อผมตระหนักได้ในภายหลังว่าผมควรเป็นคนที่ซื่อสัตย์และสามัคคีธรรมอย่างเปิดเผย  ผมก็กังวลว่าหากผมเปิดใจ ความพยายามก่อนหน้านี้ทั้งหมดของผมจะสูญเปล่า  และผู้ดูแลจะคิดว่าผมเป็นคนเจ้าแผนการและหลอกลวงอย่างที่สุด  ดังนั้นผมจึงไม่อยากพูดความจริง  พระเจ้าทรงชอบผู้คนที่ซื่อสัตย์  เพราะพวกเขามีความกล้าที่จะรับผิดชอบเมื่อเผชิญกับปัญหา  และพวกเขามีความกล้าที่จะเผชิญกับข้อบกพร่องของตัวเองเมื่อสิ่งเหล่านั้นเผยออกมา  และหลังจากนั้น พวกเขาก็สามารถแสวงหาความจริงและจัดการแก้ไขสิ่งเหล่านี้ได้  เมื่อคนเช่นนั้นทำหน้าที่ การจับความเข้าใจหลักธรรมของพวกเขาจะดีขึ้นเรื่อยๆ และผลลัพธ์ของพวกเขาก็จะดีขึ้นเรื่อยๆ เช่นกัน  แต่ผมกลับไม่มีพฤติกรรมเหล่านี้เลย  ผมพยายามอำพรางและปกปิดข้อบกพร่องของตัวเองอยู่เสมอ  และผมยังพยายามหลอกลวงเหล่าพี่น้องชายหญิงด้วย  สิ่งที่ผมใช้ดำเนินชีวิตนั้น มีสภาพเสมือนคนที่ซื่อสัตย์ตรงไหนบ้าง?  มันคือภาพลักษณ์ของซาตานที่คดโกงและหลอกลวง  หากผมยังคงไม่กลับใจ ผมย่อมถูกพระเจ้าทรงรังเกียจเดียดฉันท์และสูญเสียโอกาสในการได้รับความรอดไปอย่างแน่นอน

ต่อมา ผมได้อ่านพระวจนะของพระเจ้าสองบทตอนและได้พบเส้นทางแห่งการปฏิบัติ  พระเจ้าผู้ทรงมหิทธิฤทธิ์ตรัสว่า “ผู้คนคิดว่าหากไม่มีผลประโยชน์ของตัวเอง—ว่าหากพวกเขาจะต้องสูญเสียผลประโยชน์ของตัวเอง—พวกเขาก็จะไม่สามารถอยู่รอดได้เลย  นั่นเป็นราวกับว่าความอยู่รอดของพวกเขานั้นแยกกันไม่ขาดจากผลประโยชน์ของตัวพวกเขาเอง ดังนั้นผู้คนส่วนใหญ่จึงมืดบอดต่อทุกสิ่งยกเว้นผลประโยชน์ของตัวพวกเขาเอง  พวกเขามองผลประโยชน์ของตัวเองสูงกว่าสิ่งอื่นใด พวกเขาดำรงชีวิตอยู่เพื่อผลประโยชน์ของตัวพวกเขาเอง และการให้พวกเขาละวางผลประโยชน์ของตัวเองนั้นเหมือนเป็นการขอให้พวกเขาละวางชีวิตของพวกเขาเอง  ดังนั้นในรูปการณ์แวดล้อมเช่นนั้นควรทำอะไรเล่า?  ผู้คนต้องยอมรับความจริง  เฉพาะเมื่อพวกเขาเข้าใจความจริงเท่านั้น พวกเขาจึงจะสามารถมองเห็นแก่นแท้แห่งผลประโยชน์ของตนเองได้อย่างทะลุปรุโปร่ง เมื่อนั้นเท่านั้นที่พวกเขาจะเริ่มทิ้งและขบถต่อผลประโยชน์เหล่านั้นได้ รวมทั้งสามารถสู้ทนความเจ็บปวดของการปล่อยมือจากสิ่งที่พวกเขารักมากเหลือเกินได้  และเมื่อเจ้าสามารถทำการนี้ได้และสามารถละทิ้งผลประโยชน์ของตนเอง เจ้าจะรู้สึกสบายใจขึ้นและมีสันติสุขในหัวใจของเจ้ายิ่งขึ้น และในการทำเช่นนั้น เจ้าจะได้เอาชนะเนื้อหนัง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การรู้จักอุปนิสัยของคนเราคือรากฐานของการเปลี่ยนแปลงอุปนิสัยนั้น)  “การที่จะเป็นคนซื่อสัตย์นั้น อันดับแรกเจ้าต้องตีแผ่หัวใจของเจ้าให้ทุกคนสามารถมองเข้าไปในหัวใจของเจ้า เห็นทั้งหมดที่เจ้ากำลังคิด และมองดูใบหน้าที่แท้จริงของเจ้า เจ้าต้องไม่พยายามอำพรางหรือปิดบังตนเอง  เมื่อนั้นเท่านั้นผู้คนจึงจะไว้ใจเจ้า และมองว่าเจ้าเป็นคนที่ซื่อสัตย์  นี่คือการฝึกปฏิบัติขั้นพื้นฐานที่สุด และเป็นปัจจัยเบื้องต้นของการเป็นคนที่ซื่อสัตย์… หากเจ้าอยากเป็นคนที่ซื่อสัตย์ เช่นนั้นแล้ว ไม่ว่าจะอยู่เฉพาะพระพักตร์พระเจ้าหรืออยู่ต่อหน้าผู้อื่น เจ้าก็ควรชี้แจงสภาวะภายในตัวเจ้า และพูดความในใจได้อย่างเที่ยงตรงและเปิดเผย  เรื่องนี้ทำได้ง่ายหรือไม่?  นี่ต้องมีระยะเวลาฝึกฝน ต้องหมั่นอธิษฐานและพึ่งพาพระเจ้า  เจ้าต้องฝึกตัวเองให้กล่าวความในใจออกมาอย่างเรียบง่ายและเปิดเผยในทุกเรื่อง  ด้วยการฝึกฝนเช่นนี้ เจ้าจึงจะก้าวหน้าได้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การฝึกฝนปฏิบัติที่เป็นรากฐานสำคัญที่สุดของการเป็นคนที่ซื่อสัตย์)  พระวจนะของพระเจ้าทำให้เส้นทางแห่งการปฏิบัตินั้นชัดเจน  ในการแก้ไขสภาวะที่หลอกลวง เราต้องละทิ้งผลประโยชน์ส่วนตน  ไม่คำนึงถึงศักดิ์ศรีหรือสถานะของตน และเปิดใจต่อพระเจ้าในทุกเรื่อง  ในหน้าที่ ผมควรรายงานปัญหาหรือข้อบกพร่องต่างๆ ของตัวเองโดยทันที  และผมควรให้ความสำคัญกับผลประโยชน์ของพระนิเวศของพระเจ้าเป็นอันดับแรก  แม้ว่าการพูดความจริงนั้น  จะทำให้พี่น้องชายหญิงมองเห็นปัญหาและข้อบกพร่องในหน้าที่ของผมแล้วดูถูกผมก็ตาม  ผมก็ยังต้องเผชิญหน้ากับเรื่องนี้อย่างถูกต้อง  ดังนั้น ผมจึงได้ตัดสินใจอย่างแน่วแน่ว่าไม่ว่าพี่น้องชายหญิงจะมองผมอย่างไร ผมก็ต้องเปิดใจและเผยตัวตนที่แท้จริงต่อพวกเขา และเป็นคนที่ซื่อสัตย์

ในระหว่างการชุมนุม เซียวหยา ซึ่งเป็นผู้มาใหม่ที่ผมรับผิดชอบอยู่ ได้ถามผมเกี่ยวกับการประกาศข่าวประเสริฐ  และในขณะนั้น ผมก็ได้สามัคคีธรรมไปเพียงเล็กน้อยอย่างคร่าวๆ  แต่ภายหลังผมพบว่าสามัคคีธรรมของผมมีความเบี่ยงเบน และไม่สามารถแก้ไขปัญหาของเซียวหยาได้เลย  ต่อมา ผู้ดูแลได้เขียนจดหมายมาถามผมว่าผมได้แก้ไขปัญหาและความลำบากยากเย็นของเซียวหยาอย่างไร และผมก็คิดในใจว่า  “ถ้าฉันเขียนไปตามความจริง  ผู้ดูแลจะต้องคิดแน่ๆ ว่าในฐานะผู้ให้น้ำ แม้แต่เรื่องเล็กน้อยแค่นั้นฉันก็ยังสามัคคีธรรมให้ชัดเจนไม่ได้  และยังทำงานจริงไม่เป็น  บางทีฉันควรจะแค่กลบเกลื่อนไปและไม่เขียนถึงสิ่งที่เกิดขึ้นจริงๆ”  ขณะที่ผมพิจารณาเรื่องนี้อยู่  ผมก็ตระหนักได้ว่าผมยังคงมีความหลอกลวงอยู่  พระเจ้าทรงรักผู้คนที่ซื่อสัตย์  ดังนั้นผมควรจะเป็นคนที่ซื่อสัตย์และพูดความจริง  ในที่สุด ผมก็เขียนไปตามความจริง  และเมื่อผมทำเช่นนี้ ในที่สุดความหนักอึ้งในใจของผมก็ถูกยกออกไปเสียที  และผมก็รู้สึกโล่งใจเป็นอย่างมาก  หลังจากนั้น ผมก็ได้สามัคคีธรรมกับเซียวหยาได้ทันเวลาและแก้ไขความเบี่ยงเบนของผมให้ถูกต้อง  ต่อมา ในขณะที่ผมมีปฏิสัมพันธ์กับเหล่าพี่น้องชายหญิงและทำหน้าที่ของผม  ผมก็ได้ปฏิบัติในการเป็นคนที่ซื่อสัตย์  และแม้ว่าในบางครั้ง เมื่อมีผลประโยชน์ของตัวเองเข้ามาเกี่ยวข้อง ผมจะถูกทดลองให้ทำตัวหลอกลวง  ภายใต้การชี้แนะจากพระวจนะของพระเจ้า ผมจึงเลือกที่จะพูดความจริงกับพี่น้องชายหญิง  เมื่อใดก็ตามที่ผมรายงานตามความจริงต่อพี่น้องชายหญิงที่ผมร่วมงานด้วยหรือต่อผู้ดูแล  พวกเขาก็ไม่เคยตำหนิผมเลยที่ทำออกมาได้ไม่ดี  ในทางตรงกันข้าม พวกเขากลับเตือนสติและช่วยเหลือผม และได้สามัคคีธรรมในหลักธรรมความจริงกับผมด้วย  ในใจของผม ผมรู้สึกสบายใจและโล่งใจ และผมก็ไม่ได้รู้สึกเหนื่อยล้าเหมือนอย่างแต่ก่อนแล้ว  เป็นพระวจนะของพระเจ้าที่ช่วยให้ผมยอมรับอุปนิสัยที่หลอกลวงของตัวเองและทำให้ตระหนักได้ว่าการปฏิบัติตามพระวจนะของพระเจ้าและการกล้าที่จะพูดความจริงและเปิดใจนั้นไม่ใช่สิ่งที่น่าอับอาย  ผมมีประสบการณ์ว่ายิ่งผมเปิดใจมากเท่าไหร่ ผมก็ยิ่งรู้สึกสบายใจและโล่งใจมากขึ้นเท่านั้น  ขอบคุณพระเจ้าสำหรับการทรงนำและการทรงชี้แนะของพระองค์ ซึ่งช่วยให้ผมได้รับสิ่งเหล่านี้


69. “เลี้ยงลูกไว้ดูแลเรายามแก่เฒ่า”ทัศนะนี้ถูกต้องหรือไม่?

โดยลู่เหยา ประเทศจีน

ตอนที่ฉันยังเด็ก ฉันมักจะได้ยินพ่อพูดว่า “อารองของลูกไม่กตัญญูและไม่เลี้ยงดูปู่ เป็นแม่กับพ่อเองที่เลี้ยงดูปู่ จุดประสงค์ของการเลี้ยงลูกก็เพื่อให้พวกเขาดูแลเราในยามแก่เฒ่า  ในอนาคต ลูกต้องอยู่ดูแลพ่อกับแม่ไปจนวันสุดท้ายของชีวิต!”  พอฉันโตขึ้น ฉันก็ดูแลพ่อแม่จนกระทั่งพวกท่านเสียชีวิต  ฉันเองก็หวังว่าลูกสาวจะดูแลฉันในยามฉันแก่เฒ่าจนถึงวาระสุดท้ายได้ พอลูกสาวฉันเริ่มพูดได้ ฉันก็ถามลูกว่า “โตขึ้นจะเอาเงินไปให้ใครใช้จ๊ะ?”  ลูกสาวฉันตอบว่า “โตขึ้นหนูจะหาเงินให้ได้เยอะๆ มาให้แม่กับพ่อใช้ค่ะ” ฉันพูดอย่างดีใจว่า “ลูกรักของแม่ แม่ไม่ได้เลี้ยงลูกมาเสียแรงเปล่าจริงๆ!”  ลูกสาวของฉันฉลาดมาก  เธอเรียนรู้อะไรได้เร็วและสอบได้อันดับต้นๆ ของชั้นเรียนเสมอ  ฉันมีความสุขมากและคิดในใจว่า “ลูกสาวฉันฉลาดขนาดนี้ อนาคตต้องสดใสแน่นอน ถึงไม่มีเงิน ฉันก็ต้องส่งเสียให้ลูกเรียน เพื่อที่ว่าพอเรียนจบมหาวิทยาลัยแล้วจะได้มีงานดีๆ ทำ  แล้วลูกจะได้ดูแลเราในยามแก่เฒ่าได้อย่างไม่มีปัญหา”

ในเดือนเมษายน ปี 2003 ฉันถูกจับกุมเพราะเชื่อในพระเจ้าและประกาศข่าวประเสริฐ และถูกควบคุมตัวเป็นเวลา 25 วัน  เพื่อเลี่ยงไม่ให้โดนตำรวจจับอีก เดือนพฤศจิกายน ฉันจึงจากบ้านมาเพื่อไปทำหน้าที่ที่อื่น ตอนนั้นฉันรู้สึกขัดแย้งในใจมาก “อีกหกเดือนลูกสาวฉันจะสอบเข้ามหาวิทยาลัยแล้ว ถ้าฉันจากไปตอนนี้ จะกระทบกับการเรียนของลูกไหม?  ถ้ามันกระทบการสอบเข้ามหาวิทยาลัยและเป็นอุปสรรคต่อโอกาสในชีวิตของลูก ลูกจะเกลียดฉันไหม?  ลูกฉันจะตัดแม่ตัดลูกกับฉันหรือเปล่า?  ฉันมีลูกสาวคนเดียว ถ้าลูกไม่อยากมีฉันเป็นแม่อีกต่อไป พอแก่ตัวไปฉันจะพึ่งใคร?  แต่ถ้าฉันไม่ไป แล้วถูกจับอีกครั้ง ลูกสาวของฉันต้องโดนร่างแหไปด้วยแน่ๆ และอนาคตของลูกก็จะพังทลายลงอย่างสิ้นเชิง ฉันก็จะถูกตัดสินโทษด้วย แล้วก็จะทำหน้าที่ของฉันไม่ได้” หลังจากครุ่นคิดอยู่นาน ฉันก็ยังตัดสินใจออกจากบ้าน  เพราะตำรวจตามหาฉันอยู่เรื่อยๆ ฉันจึงไม่กล้ากลับบ้าน

เมื่ออายุมากขึ้น เรี่ยวแรงและกำลังกายของฉันก็เริ่มถดถอย และความดันโลหิตก็ค่อนข้างสูง  สายตาของฉันเริ่มพร่ามัว และฉันเริ่มมีเสียงในหูกับสูญเสียการได้ยิน หัวใจของฉันก็เริ่มเต้นแรงทุกครั้งที่ทำงานใช้แรง ฉันจึงต้องนอนพักสักครู่  ฉันคิดในใจว่า “ตอนนี้ฉันแก่แล้วเหรอ?  ใครจะดูแลฉันในยามแก่เฒ่า?”  ตอนนั้นฉันคิดถึงลูกสาวมาก และคิดว่า “ฉันยังหวังพึ่งลูกในยามแก่เฒ่าอยู่นะ!”  ในปี 2021 ฉันกลับไปที่บ้านพี่สาวเพื่อประกาศข่าวประเสริฐและได้รู้ว่าลูกสาวของฉันทำงานอยู่ต่างเมือง และกตัญญูต่อป้าๆ น้าๆ ของเธอมาก  ฉันคิดว่าถ้าอย่างนั้นลูกก็คงจะดีกับฉันแน่นอน และฉันก็ตั้งตารอที่จะได้เจอลูกสาวสักวันหนึ่งจริงๆ  ปลายเดือนสิงหาคมปีถัดมา ขณะที่ฉันกำลังประกาศข่าวประเสริฐอยู่ต่างเมือง พี่สาวก็เขียนจดหมายมาบอกว่าลูกสาวของฉันกลับมาบ้านสองสามวัน  ฉันรีบกลับไปที่บ้านพี่สาวในคืนนั้น แต่ลูกสาวไม่อยากเจอฉัน  ฉันรู้สึกแย่มาก แต่ก็เข้าใจความรู้สึกของลูกสาว  อย่างไรเสีย ฉันก็ไม่ได้ดูแลลูกมาสิบเจ็ดปี จึงเป็นเรื่องปกติที่ลูกจะโกรธ  ต่อมาเมื่อฉันได้เจอลูกสาว ฉันดีใจมากจนอยากจะเข้าไปกอด แต่ลูกกลับนั่งห่างจากฉัน และความผิดหวังก็ทำฉันหนาวจับขั้วหัวใจ สักพักหนึ่ง ฉันก็พูดกับลูกว่า “ตลอดหลายปีมานี้ แม่เป็นห่วงลูกมาก แม่กลัวว่าตำรวจจะจับแม่แล้วลูกจะโดนร่างแหไปด้วย แม่เลยไม่กล้ากลับบ้าน หลายปีมานี้ลูกต้องลำบากมากสินะ” เธอพูดอย่างขมขื่นว่า “หนูไม่ได้ลำบาก ตอนนี้หนูโตแล้ว  หนูไม่ได้ลำบากค่ะ!”  พูดจบเธอก็หันหลังและจากไปหลังจากอยู่ที่นั่นไม่ถึงครึ่งชั่วโมง  ฉันผิดหวังอย่างที่สุด “แม่ทำงานหนักมากเพื่อเลี้ยงดูลูกและเอาใจใส่ลูกมากขนาดนี้ พอเข้าโรงเรียน เพื่อช่วยให้ลูกได้เรียนรู้ทักษะและมีอนาคตที่ดี แม่ก็ใช้เงินสามพันหยวนสุดท้ายที่ครอบครัวเรามีซื้อคีย์บอร์ดไฟฟ้าให้ลูก แม่ทุ่มเทสุดกำลังเพื่อลูก แต่ตอนนี้ลูกกลับตัดขาดแม่เหรอ?  แม่เลี้ยงลูกมาเสียแรงเปล่าจริงๆ!”  ฉันคิดว่า “ทะเบียนบ้านของฉันถูกรัฐบาลพรรคคอมมิวนิสต์จีนยกเลิก สามีก็หย่ากับฉัน และลูกสาวก็ตัดขาดฉัน ตอนนี้ฉันอายุหกสิบปีแล้ว และสุขภาพของฉันก็แย่ลงทุกปี  พอแก่ตัวไปแล้วฉันจะทำยังไง?  ใครจะดูแลฉันตอนเจ็บป่วย?  ใครจะดูแลฉันในยามแก่เฒ่าและอยู่ดูใจฉัน?”  ตอนกลางคืน ฉันนอนพลิกตัวไปมาอยู่บนเตียง นอนไม่หลับเลย  พอคิดว่าลูกสาวไม่เรียกฉันว่า “แม่” ด้วยซ้ำ ฉันก็รู้ว่าหมดหวังที่จะพึ่งพาลูกให้ดูแลฉันในยามแก่เฒ่าแล้ว  ฉันทุกข์ใจมากราวกับหัวใจถูกบดขยี้  ช่วงนั้นฉันเหม่อลอยอย่างหนัก ไม่มีแรงจูงใจจะทำหน้าที่ของตัวเอง และประกาศข่าวประเสริฐแบบขอไปที

ในเดือนกุมภาพันธ์ ปี 2023 ฉันได้ยินว่าพี่น้องหญิงซุนจิ้งล้มป่วย แต่สามีของเธอก็เอาใจใส่ดูแลเธอเป็นอย่างดี  ฉันคิดในใจว่า “พอพี่น้องหญิงคนนี้ป่วย สามีก็ดูแลเธอ แล้วถ้าฉันป่วยล่ะจะทำยังไง?  ลูกสาวก็ตัดขาดฉันแล้ว และถ้าสุดท้ายฉันขยับตัวไม่ได้ คงจะน่าอายมากถ้าต้องให้พี่น้องหญิงในคริสตจักรมาดูแลฉัน ฉันเป็นภาระให้พี่น้องชายหญิงไม่ได้!  อีกอย่าง ฉันอยู่คนเดียว ถ้าเกิดอะไรขึ้นกับฉัน ก็คงไม่มีใครรู้ ถ้าไปโรงพยาบาลไม่ทันแล้วต้องมาตายที่บ้านจะทำยังไง?”  ฉันอดกังวลและเป็นห่วงไม่ได้ว่าจะไม่มีใครดูแลฉันในยามแก่เฒ่าและอยู่ดูใจฉัน  วันหนึ่งระหว่างการเฝ้าเดี่ยว ฉันได้อ่านพระวจนะของพระเจ้า และพอจะเข้าใจสภาวะของตัวเองขึ้นมาบ้าง  พระเจ้าผู้ทรงมหิทธิฤทธิ์ตรัสว่า “ในฐานะพ่อแม่ การฝากความหวังเล็กๆ น้อยๆ ไว้ที่ลูก โดยหวังว่าเมื่อพวกเขาเติบโตขึ้น พวกเขาจะกตัญญูต่อเจ้าและสามารถเกื้อหนุนเจ้าได้นั้นเป็นความผิดพลาดหรือไม่?  นี่ไม่ใช่ความผิดพลาด และไม่ใช่การเรียกร้องที่มากเกินไป  แล้วปัญหาของเรื่องนี้คืออะไร?  สตรีผู้นี้ต้องการพึ่งพาลูกๆ ของเธออยู่ตลอดเวลาเพื่อให้มีชีวิตที่ดี ต้องการพึ่งพาพวกเขาในช่วงครึ่งหลังของชีวิตเธอ และเธอก็คาดหวังว่าจะได้รับความเพลิดเพลินจากพวกเขาอยู่เสมอ  ทัศนะที่ผิดพลาดส่งผลใดอยู่ในการนี้?  เหตุใดเธอจึงมีความคิดนี้?  ทัศนะที่เธอมีนั้นมีที่มาจากอะไร?  ผู้คนมักเก็บงำความหวังที่เกินความจำเป็นต่อวิถีชีวิตและมาตรฐานการดำรงชีวิตในรูปแบบใดรูปแบบหนึ่งอยู่เสมอ  กล่าวคือ ก่อนที่ผู้คนจะรู้ว่าพระเจ้าได้ทรงลิขิตชีวิตหรือโชคชะตาของพวกเขาไว้ล่วงหน้า พวกเขาก็ได้วางแผนเรื่องมาตรฐานการดำเนินชีวิตของตนไว้แล้วว่าพวกเขาต้องมีความสุข มีประสบการณ์กับสันติสุขและความชื่นบานยินดีไปตลอดชีวิต ร่ำรวยและมีสถานะสูงส่ง รวมทั้งมีคนที่สามารถช่วยเหลือพวกเขาและให้พวกเขาพึ่งพาได้  พวกเขาได้วางแผนเส้นทางชีวิตของตนเอง เป้าหมายชีวิตของตน เส้นชัยในชีวิตตน และทุกสิ่งในทำนองนี้เอาไว้แล้ว… เมื่อพิจารณาถึงข้อเท็จจริงที่ว่าเธอมีความปรารถนานี้และแผนการเหล่านี้อยู่เป็นนิตย์ เธอมีพระเจ้าในหัวใจของเธอหรือไม่?  (ไม่มี)  เช่นนั้นแล้ว ในแง่หนึ่ง สิ่งใดทำให้เกิดความเจ็บปวดอันมาจากการดิ้นรนทั้งหมดของเธอ?  (ความเจ็บปวดนี้เกิดจากความปรารถนาของเธอ)  ใช่แล้ว  แล้วความปรารถนาของเธอเกิดขึ้นอย่างไร?  (จากการที่เธอไม่เชื่อในอธิปไตยของพระเจ้าหรือการที่เธอไม่เชื่อในการจัดวางเรียบเรียงและการจัดการเตรียมการของพระองค์)  ถูกต้อง  เธอไม่เข้าใจว่าโชคชะตาของผู้คนเกิดขึ้นอย่างไร และเธอก็ไม่เข้าใจว่าอธิปไตยของพระเจ้าทำงานอย่างไร  นี่คือรากเหง้าของปัญหา” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, โดยการแก้ไขมโนคติอันหลงผิดของคนเราเท่านั้น คนเราจึงจะสามารถออกเดินไปบนร่องครรลองที่ถูกต้องแห่งการเชื่อในพระเจ้า (2))  สิ่งที่พระเจ้าทรงเปิดโปงคือสภาวะของฉันเลย ฉันอายุเพิ่งจะสี่สิบต้นๆ ตอนที่ออกจากบ้านเพื่อทำหน้าที่ และเพราะตอนนั้นฉันยังสาวและแข็งแรง ฉันจึงไม่ได้คิดว่าจะทำอย่างไรเมื่อแก่ตัวลง  ตอนนี้ฉันอายุมากขึ้น สุขภาพของฉันก็แย่ลงทุกปี และความกังวลมากมายเกี่ยวกับอนาคตก็ผุดขึ้นมา  ฉันกังวลว่าถ้าฉันล้มป่วยและดูแลตัวเองไม่ได้ จะไม่มีใครดูแลฉัน แล้วฉันจะทำอย่างไร?  ทะเบียนบ้านของฉันถูกยกเลิกในช่วงหลายปีที่ฉันไม่ได้อยู่บ้าน และสามีก็หย่ากับฉัน  เดิมทีฉันคิดว่าเพราะลูกสาวของฉันกตัญญูต่อป้าๆ น้าๆ ของเธอมาก เธอคงจะดีกับฉันแน่นอน  แต่ฉันไม่คาดคิดว่าลูกสาวจะตัดขาดกับฉันและจะไม่มีหวังเลยที่ลูกจะดูแลฉันในยามแก่เฒ่า  ฉันเห็นว่าฉันพึ่งพาลูกสาวไม่ได้ ฉันจึงกังวลว่าถ้าอนาคตฉันป่วยจะไม่มีใครดูแล และฉันจะตายอยู่ที่บ้านโดยไม่มีใครสนใจเลย โดยเฉพาะอย่างยิ่ง เมื่อฉันได้ยินว่าซุนจิ้งป่วยและสามีของเธอกำลังดูแลเธอ ฉันก็ยิ่งรู้สึกโดดเดี่ยวและสงสารตัวเอง และเมื่อฉันคิดว่าในอนาคตฉันจะไม่มีใครให้พึ่งพาในชีวิต ฉันก็รู้สึกเศร้าและทุกข์ใจ  ฉันพูดว่าพระเจ้าทรงครองอธิปไตยเหนือทุกสิ่ง แต่ในความเป็นจริง ฉันไม่มีความเข้าใจในอธิปไตยของพระเจ้าเลย และในหัวใจของฉันก็ไม่มีที่ทางให้พระเจ้า ฉันคิดอยู่เสมอว่าจะจัดแจงหาทางออกให้ตัวเองอย่างไร และถึงกับถือว่าลูกสาวเป็นที่พึ่งของฉัน  ฉันไม่มีความเชื่อในพระเจ้า  สภาวะนี้จะเป็นอันตรายมากถ้าฉันไม่แก้ไข

ต่อมา ฉันไตร่ตรองว่า “ทำไมฉันถึงใส่ใจมากว่าจะมีใครดูแลฉันในยามแก่เฒ่าและอยู่กับฉันตอนที่ฉันจากไปหรือไม่?  ปัญหาคืออะไร?”  ฉันได้อ่านพระวจนะของพระเจ้าที่ว่า “บางคนยึดติดกับมโนคติอันหลงผิดที่เน่าเฟะและล้าสมัย โดยกล่าวว่า ‘อันที่จริงไม่สำคัญหรอกว่าผู้คนจะมีลูกที่กตัญญูและดูแลพวกเขาในยามชราหรือไม่ แต่อย่างน้อยที่สุด เมื่อพวกเขาตาย ก็ต้องมีใครสักคนมาจัดพิธีไว้ทุกข์ให้จะได้ดูดีในสายตาคนอื่น  มิฉะนั้น หากพวกเขาตายอยู่ที่บ้านโดยไม่มีใครรู้ ผู้คนก็จะเยาะเย้ย และนั่นคงจะน่าสมเพชเกินไป!’  แล้วหากไม่มีใครรู้เล่า?  เมื่อคนเราตาย พวกเขาก็ไม่รู้อะไรอีกต่อไป  เมื่อร่างกายของพวกเขาตาย ดวงจิตของพวกเขาก็จะออกจากร่างไปทันที  ไม่ว่าหลังจากตายแล้วร่างกายจะอยู่ที่ใดหรือมีสภาพเป็นเช่นไร ร่างนั้นก็ตายไปแล้วมิใช่หรือ?  ต่อให้ถูกหามออกไปในโลงศพในงานศพที่ใหญ่โต เมื่อถูกฝังลงดิน ร่างนั้นก็จะยังคงเน่าเปื่อยอยู่ดีมิใช่หรือ?  ผู้คนคิดว่า ‘การมีลูกอยู่เคียงข้างเพื่อนำตนใส่โลงศพ สวมชุดฝังศพให้ แต่งหน้าให้ และจัดงานศพที่ใหญ่โตให้นั้นเป็นเรื่องที่มีเกียรติ  หากตายไปโดยไม่มีใครจัดงานศพหรือจัดพิธีอำลาให้อย่างเหมาะสม นี่ก็เหมือนกับว่าทั้งชีวิตของคุณไม่มีบทสรุปที่เหมาะสมเลย’  นี่เป็นความคิดที่ถูกต้องหรือไม่?  (ไม่ถูกต้อง)  ทุกวันนี้ คนหนุ่มสาวไม่ได้ใส่ใจเรื่องเหล่านี้มากนัก แต่ก็ยังมีผู้คนในพื้นที่ห่างไกลและคนเฒ่าคนแก่ที่มีความเข้าใจตื้นเขินซึ่งเชื่อว่าลูกต้องดูแลพ่อแม่ในยามชรา และจัดพิธีอำลาที่เหมาะสมให้พวกเขาเมื่อพวกเขาจากไป  ความคิดและมุมมองเช่นนี้ฝังรากลึกอยู่ในหัวใจของพวกเขา และไม่ว่าเจ้าจะสามัคคีธรรมความจริงอย่างไร พวกเขาก็ไม่ยอมรับ—ท้ายที่สุดแล้ว ผลสืบเนื่องของเรื่องนี้คืออะไร?  ผลสืบเนื่องของเรื่องนี้คือพวกเขาได้รับความเสียหายอย่างหนักจากเรื่องนี้  เนื้องอกนี้ซ่อนอยู่ในตัวพวกเขามานาน และพวกเขาจะได้รับผิดจากมัน  เมื่อพวกเขาขุดเนื้องอกก้อนนี้และเอาออกไปเสีย พวกเขาก็จะไม่ถูกพิษจากมันอีกต่อไป และชีวิตของพวกเขาจะเป็นอิสระ  การกระทำที่ผิดล้วนถูกนำโดยความคิดและมุมมองที่ไร้สาระ  ตัวอย่างเช่น มีคนที่กลัวว่าหลังจากตายไปแล้วจะเน่าเปื่อยอยู่ในบ้าน ดังนั้นพวกเขาจึงคิดอยู่เสมอว่า ‘ฉันต้องเลี้ยงลูกชายสักคน  เมื่อลูกชายของฉันโตขึ้น ฉันก็ปล่อยให้เขาไปไหนไกลๆ ไม่ได้  ถ้าเกิดฉันตายแล้วเขาไม่ได้อยู่ข้างๆ เล่า?  การไม่มีใครคอยดูแลฉันในยามชราหรือจัดพิธีอำลาที่เหมาะสมให้เมื่อฉันจากไป คงจะเป็นหนึ่งในความเสียใจที่ยิ่งใหญ่ที่สุดในชีวิตของฉัน!  หากมีใครสักคนทำเรื่องนี้ให้ฉัน เช่นนั้นชีวิตของฉันก็คงจะไม่สูญเปล่า  มันคงจะเป็นชีวิตที่สมบูรณ์แบบ  ไม่ว่าอย่างไร ฉันก็จะไม่ยอมถูกเยาะเย้ย’  นี่เป็นวิธีคิดที่เน่าเฟะมิใช่หรือ?  (ใช่)  มันคร่ำครึและเสื่อมทราม ให้ความสำคัญกับร่างกายเนื้อหนังมากจนเกินไป!  ในความเป็นจริง ร่างกายเนื้อหนังนั้นไร้ค่า กล่าวคือ หลังจากเผชิญกับการเกิด แก่ เจ็บ และตาย ก็ไม่มีสิ่งใดเหลืออยู่เลย  มีเพียงการที่เจ้าได้รับความจริงและบรรลุความรอดขณะยังมีชีวิตอยู่เท่านั้นที่เจ้าจะสามารถมีชีวิตอยู่ตลอดไปได้  หากเจ้าไม่ได้รับความจริง เช่นนั้นเมื่อร่างกายของเจ้าตายและเน่าเปื่อย ก็จะไม่มีสิ่งใดเหลืออยู่เลย ไม่ว่าลูกของเจ้าจะกตัญญูต่อเจ้ามากเพียงใด เจ้าก็จะไม่สามารถเพลิดเพลินกับสิ่งนั้นได้  เมื่อคนเราตายและลูกๆ ฝังพวกเขาไว้ในโลงศพ ร่างกายที่แก่ชรานั้นจะรู้สึกอะไรได้หรือไม่?  ร่างนั้นจะรับรู้อะไรได้หรือไม่?  (ไม่ได้)  ร่างนั้นไม่รับรู้เลย  แต่ในชีวิต ผู้คนกลับให้ความสำคัญกับเรื่องนี้อย่างมาก เรียกร้องจากลูกๆ เสียมากมายว่าเมื่อพวกเขาจากไปแล้ว ลูกๆ จะสามารถจัดพิธีอำลาที่เหมาะสมให้ตนพวกเขาได้หรือไม่—ซึ่งเป็นเรื่องที่โง่เขลามิใช่หรือ?… หากเจ้าไล่ตามเสาะหาความจริง ในฐานะพ่อแม่ ก่อนอื่นเจ้าควรปล่อยมือจากความคิดและมุมมองตามประเพณีดั้งเดิมที่เน่าเฟะและเสื่อมทรามที่ว่าลูกจะกตัญญู ดูแลเจ้าในยามชรา และจัดพิธีอำลาที่เหมาะสมให้เจ้าหรือไม่เมื่อเจ้าจากไป และเข้าหาเรื่องนี้อย่างถูกต้อง  หากลูกๆ ของเจ้ากตัญญูต่อเจ้าอย่างแท้จริง เช่นนั้นก็จงยอมรับไว้อย่างถูกควร  แต่หากลูกของเจ้าไม่มีภาวะหรือเรี่ยวแรงที่จะกตัญญูต่อเจ้า หรือไม่ได้วางแผนที่จะกตัญญูต่อเจ้า และพวกเขาไม่สามารถอยู่ดูแลเคียงข้างเจ้าได้ในยามชรา หรือไม่สามารถจัดพิธีอำลาที่เหมาะให้เจ้าได้เมื่อเจ้าจากไป เช่นนั้น เจ้าก็ไม่จำเป็นต้องเรียกร้องหรือรู้สึกเศร้าเสียใจกับสิ่งนั้น  ทุกสิ่งทุกอย่างอยู่ในพระหัตถ์ของพระเจ้า  การเกิดมีเวลาของมันเอง ความตายมีสถานที่ของมันเอง และพระเจ้าได้ทรงลิขิตสถานที่เกิดและสถานที่ตายไว้ให้ผู้คนแล้ว” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  สิ่งที่พระวจนะของพระเจ้าทรงเปิดโปงคือสภาวะของฉันเลย ฉันกังวลอยู่เสมอว่าจะไม่มีใครดูแลฉันเมื่อแก่ตัวลงหรืออยู่กับฉันตอนที่ฉันจากไป และจะเกิดอะไรขึ้นถ้าฉันตายไปโดยไม่มีใครรู้ ร่างกายของฉันเน่าเปื่อยอยู่ที่บ้าน  เมื่อฉันคิดเช่นนี้ ฉันก็กลายเป็นคนคิดลบและอ่อนแอ และดำเนินชีวิตอย่างทุกข์ใจและกระวนกระวาย อันที่จริง เวลาเกิด เวลาตาย และสถานที่ตายของฉันล้วนถูกพระเจ้าลิขิตไว้ล่วงหน้าแล้วทั้งสิ้น  ไม่ว่าลูกสาวของฉันจะสามารถอยู่กับฉันในวาระสุดท้ายของชีวิตได้หรือไม่นั้น ขึ้นอยู่กับอธิปไตยและการจัดการเตรียมการของพระเจ้า  ฉันดำเนินชีวิตอย่างกังวลและทุกข์ใจเพราะฉันรักเนื้อหนังของตัวเองมากเกินไป และฉันไม่สามารถหยั่งถึงว่าจริงๆ แล้ว การตายของเนื้อหนังหมายถึงอะไร  พระเจ้าตรัสว่า “ในความเป็นจริง ร่างกายเนื้อหนังนั้นไร้ค่า กล่าวคือ หลังจากเผชิญกับการเกิด แก่ เจ็บ และตาย ก็ไม่มีสิ่งใดเหลืออยู่เลย”  เมื่อเนื้อหนังตาย มันก็ไม่มีสติสัมปชัญญะ  ต่อให้มีคนอยู่ดูใจและฝังเราในโลงศพ เนื้อหนังของเราก็จะยังเน่าเปื่อยอยู่ดีไม่ใช่หรือ?  แล้วถ้าลูกๆ ของเราอยู่ดูใจเราจนถึงหลุมฝังศพเล่า?  เราจะรับรู้ได้เหรอ?  แต่ฉันกลับคิดว่าเรื่องนี้สำคัญมาก  นี่ไม่โง่เขลาเกินไปหรอกหรือ?  อันที่จริง ถ้าผู้คนไม่ได้รับความจริง ต่อให้พวกเขามีงานศพใหญ่โต ดวงวิญญาณของพวกเขาก็ไม่สามารถได้รับการช่วยให้รอด และพวกเขาจะตกนรกด้วยซ้ำ  พระเจ้าตรัสว่า “มีเพียงการที่เจ้าได้รับความจริงและบรรลุความรอดขณะยังมีชีวิตอยู่เท่านั้นที่เจ้าจะสามารถมีชีวิตอยู่ตลอดไปได้”  เราต้องได้รับความจริง ทิ้งอุปนิสัยอันเสื่อมทรามเยี่ยงซาตาน และทำหน้าที่ของสิ่งมีชีวิตทรงสร้างให้ดี เราจึงจะสามารถได้รับชีวิตนิรันดร์และได้รับความรอด โดยพระเจ้าจะทรงนำเราไปยังบั้นปลายที่ยอดเยี่ยม

ฉันได้อ่านพระวจนะของพระเจ้าอีกบทตอนหนึ่ง และได้รับความเข้าใจบางอย่างเกี่ยวกับอธิปไตยของพระเจ้า  ความทุกข์ใจและความกระวนกระวายของฉันก็บรรเทาลงบ้าง  พระเจ้าผู้ทรงมหิทธิฤทธิ์ตรัสว่า “ความผูกพันระหว่างพ่อแม่กับลูกจะมากเพียงใด พวกเขาจะได้รับสิ่งตอบแทนจากลูกมากเพียงใด พวกเขาจะสามารถพึ่งพาลูกให้ดูแลพวกเขาในยามชราได้หรือไม่—พูดง่ายๆ ก็คือ ทั้งหมดนี้คือสิ่งที่พระเจ้าได้ทรงกำหนดและทรงลิขิตไว้ล่วงหน้าแล้ว  ไม่ใช่ว่าทุกสิ่งทุกอย่างจะดำเนินไปตามที่ผู้คนปรารถนาในหัวของตนเองอย่างแท้จริง  แน่นอนว่า ทุกคนจินตนาการถึงสิ่งต่างๆ ไว้อย่างสวยหรูและต้องการได้รับผลประโยชน์บางอย่างจากลูกของตน  แต่เหตุใดเจ้าจึงไม่เคยพิจารณาเลยว่านั่นเป็นสิ่งที่ถูกเขียนไว้ในโชคชะตาของเจ้าหรือไม่?  ความผูกพันระหว่างเจ้ากับลูกจะยืนยาวเพียงใดนั้นเป็นเรื่องสำคัญ  งานแต่ละอย่างที่เจ้าทำในชีวิตนี้จะมีความเชื่อมโยงกับลูกของเจ้าหรือไม่ ลูกของเจ้าจะเป็นหนึ่งในผู้เกี่ยวข้องเมื่อเจ้าเผชิญกับเหตุการณ์สำคัญหรือไม่—ทั้งหมดนี้ขึ้นอยู่กับการลิขิตไว้ล่วงหน้าของพระเจ้า  หากไร้ซึ่งการลิขิตไว้ล่วงหน้าของพระเจ้า เช่นนั้นแล้ว ไม่ว่าเจ้าจะทำงานหนักเพียงใดก็ย่อมไร้ประโยชน์  เมื่อเจ้าได้เลี้ยงดูลูกจนเติบโตเป็นผู้ใหญ่ ความรับผิดชอบของเจ้าก็ถือว่าลุล่วงแล้ว และลูกของเจ้าก็จะจากไปโดยธรรมชาติในเวลาอันสมควร  นี่คือสิ่งที่ผู้คนจำเป็นต้องมองให้ออก  หากเจ้ามองไม่ออก เจ้าจะมีความอยากส่วนตัวอยู่เสมอ มีข้อเรียกร้องส่วนตัวอยู่เสมอ และเจ้าจะยอมรับความคิดและมุมมองหลากหลายประเภทเพื่อให้สัมฤทธิ์เป้าหมายของเจ้า  ท้ายที่สุดแล้วจะเกิดอะไรขึ้น?  เจ้าจะตื่นรู้ก็ต่อเมื่อนอนรอความตายอยู่บนเตียงเท่านั้น และตระหนักว่าเจ้าได้ทำเรื่องโง่เขลามากมายในชั่วชีวิตของเจ้า อีกทั้งเจ้าได้กระทำการโดยอาศัยมโนคติอันหลงผิดและความคิดฝันเพียงอย่างเดียว และเจ้าเป็นคนที่โง่เขลาและเบาปัญญามากเกินไป สิ่งนี้ไม่ตรงกับสถานการณ์จริงหรือสิ่งที่พระเจ้าทรงลิขิตไว้ล่วงหน้าเลย” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  พระวจนะของพระเจ้าชัดเจนมาก  ไม่ว่าลูกสาวของฉันจะกตัญญูหรือไม่ และไม่ว่าเธอจะสามารถดูแลฉันในยามแก่เฒ่าจนถึงวาระสุดท้ายได้หรือไม่นั้น ขึ้นอยู่กับว่าฉันมีโชคชะตาเช่นนั้นหรือไม่  ถ้าพระเจ้าไม่ได้ทรงลิขิตไว้ล่วงหน้าให้ลูกสาวของฉันดูแลฉันในยามแก่เฒ่า ต่อให้ความคิดฝันของฉันจะยอดเยี่ยมเพียงใด ทุกอย่างก็จะสูญเปล่า  ต่อให้ลูกสาวสัญญาว่าจะทำเช่นนั้น แต่เพราะเธอทำงานและอาศัยอยู่ห่างไกลหลายพันไมล์ เธอก็อาจจะไม่สามารถอยู่เคียงข้างฉันได้อยู่ดีเมื่อฉันเจ็บป่วยและตายจากไป  ฉันมองเรื่องนี้ไม่ออก และดำเนินชีวิตอยู่ในความทุกข์ใจเพราะลูกสาวไม่สนใจฉัน และไม่มีความหวังว่าลูกจะดูแลฉันในยามแก่เฒ่าจนถึงวาระสุดท้าย  ฉันหลอกตัวเองมาตลอด และเสียเวลาไปกับเรื่องไร้สาระ  ฉันจำได้ว่ามีหญิงชราคนหนึ่งในหมู่บ้านข้างๆ ตอนที่เธออายุแปดสิบกว่า เธอไม่สามารถดูแลตัวเองได้อีกต่อไป แต่ลูกชายทั้งสามของเธอก็ไม่ดูแลเธอเลย  หญิงชราคนนั้นอดอยากจนตาย และไม่มีใครอยู่ดูใจเธอ  ฉันนึกถึงพี่น้องหญิงคนหนึ่งที่แก่กว่าด้วยที่ลูกสาวไปอาศัยอยู่ต่างประเทศและไม่กลับมาอีกเลย  ตอนนี้พี่น้องหญิงคนนั้นและสามีของเธอต่างก็อายุเจ็ดสิบกว่าแล้ว  ทุกครั้งที่พวกเขาล้มป่วย หลานชายของพวกเขาก็จะขับรถพาพวกเขาไปโรงพยาบาลเพื่อตรวจสุขภาพ และพวกเขาก็ยังคงมีชีวิตที่ดีทีเดียว  ชีวิตของแต่ละคนถูกพระเจ้าทรงลิขิตและทรงจัดการเตรียมการไว้ล่วงหน้าแล้ว  ฉันต้องไว้วางใจมอบทุกสิ่งที่เกี่ยวกับตนเองไว้กับพระเจ้าและนบนอบการจัดวางเรียบเรียงของพระองค์ ฉันไม่ควรกังวลเรื่องวัยชราอีกต่อไป

ฉันแสวงหาต่อไป และได้อ่านพระวจนะของพระเจ้าเพิ่มเติมว่า “การเลี้ยงดูลูกเป็นสัญชาตญาณของมนุษย์ และยังเป็นหน้าที่รับผิดชอบและภาระผูกพันของมนุษย์อีกด้วย  พ่อแม่ไม่ควรเรียกร้องให้ลูกกตัญญูต่อตน และไม่ควรมีลูกเพียงเพื่อให้มีใครสักคนคอยเกื้อหนุนตนในยามชรา  เป้าหมายที่ผู้คนเลี้ยงดูลูกนั้นไม่ถูกควรในตัวเองอยู่แล้ว ดังนั้น เมื่อลูกของพวกเขาไม่กตัญญู พวกเขาก็จะพูดเรื่องไร้สาระ เช่น ‘ไม่ว่าอย่างไรก็อย่าเลี้ยงลูกเลย’  ในเมื่อเป้าหมายนั้นไม่บริสุทธิ์ ความคิดและมุมมองของพวกเขาที่เกิดขึ้นมาก็ย่อมไม่ถูกต้องเช่นกัน  ดังนั้น สิ่งเหล่านั้นจึงจำเป็นต้องถูกแก้ไขและปล่อยวางเสียมิใช่หรือ?  (ใช่)  คนเราควรแก้ไขและปล่อยวางสิ่งเหล่านั้นอย่างไร?  เป้าหมายประเภทใดคือเป้าหมายบริสุทธิ์ที่คนเราพึงมี?  ความคิดและมุมมองประเภทใดจึงจะถูกต้อง?  กล่าวอีกนัยหนึ่ง หนทางที่ถูกต้องในการรับมือกับความสัมพันธ์ระหว่างคนเรากับลูกของตนคืออะไร?  ประการแรก การเลี้ยงดูลูกเป็นทางเลือกของเจ้าเอง กล่าวคือ เจ้าเต็มใจที่จะทำให้พวกเขาเกิดมามาสู่โลกนี้และเลี้ยงดูพวกเขา และพวกเขาไม่ได้ทำอะไรกับการเกิดนี้เลย  นอกเหนือจากหน้าที่รับผิดชอบที่พระเจ้าประทานให้มนุษย์ให้กำเนิดทายาท และนอกเหนือจากการลิขิตของพระเจ้าแล้ว สำหรับผู้ที่เป็นพ่อแม่ เหตุผลส่วนตัวและจุดเริ่มต้นของพวกเขาก็คือพวกเขาเต็มใจที่จะให้กำเนิดลูกของตน  ในเมื่อเจ้าเต็มใจที่จะมีลูก เช่นนั้นเจ้าก็ควรเลี้ยงดูพวกเขาให้เติบโตเป็นผู้ใหญ่ ทำให้พวกเขาสามารถใช้ชีวิตด้วยลำแข้งของตัวเองได้  เจ้าได้รับสิ่งต่างๆ มากมายและได้ประโยชน์อย่างยิ่งจากการเลี้ยงดูพวกเขาแล้ว  อันดับแรกเลย เจ้าได้เพลิดเพลินกับช่วงเวลาอันชื่นบานยินดีที่ได้ใช้ชีวิตร่วมกับลูกของเจ้า และเจ้าก็ได้เพลิดเพลินกับกระบวนการเลี้ยงดูพวกเขาอีกด้วย  ถึงแม้ว่ากระบวนการนี้จะมีทั้งความชื่นบานยินดีและความยากลำบาก แต่เจ้าก็ได้มีประสบการณ์กับความสุขในการอยู่เคียงข้างลูกของเจ้าและการมีพวกเขาอยู่เคียงข้างมากกว่า  นี่ก็เป็นกระบวนการของการมีประสบการณ์กับชีวิตเช่นกัน  เจ้าได้เพลิดเพลินกับสิ่งเหล่านี้ และเจ้าก็ได้รับสิ่งต่างๆ มากมายจากลูกของเจ้าแล้ว เรื่องนั้นไม่ถูกต้องหรือ?  ลูกนำความสุขและการอยู่เป็นเพื่อนมาสู่พ่อแม่ และพ่อแม่ก็เฝ้ามองชีวิตเล็กๆ เหล่านี้ค่อยๆ เติบโตเป็นผู้ใหญ่ผ่านราคาที่พวกเขาได้จ่ายไป รวมทั้งเวลาและเรี่ยวแรงที่พวกเขาสละไปในการเลี้ยงดูลูก  จากการเริ่มต้นเป็นชีวิตน้อยๆ ที่ไม่ประสีประสาซึ่งไม่รู้อะไรเลย ลูกของพวกเขาค่อยๆ เรียนรู้ที่จะคิด เรียนรู้ที่จะพูด มีความสามารถในการเรียบเรียงคำพูด ความสามารถในการเรียนรู้และแยกแยะความรู้นานาประเภท และความสามารถที่จะสนทนาและสื่อสารกับพวกเขา รวมทั้งมองเรื่องต่างๆ จากจุดที่เท่าเทียมกัน  สำหรับพ่อแม่แล้ว การก้าวผ่านกระบวนการนี้เป็นสิ่งที่มีความสุขที่สุด และไม่สามารถทดแทนด้วยเหตุการณ์หรือบุคคลใดได้  พ่อแม่ได้รับความเพลิดเพลินและความเข้าใจมากมายจากลูกของตนในกระบวนการเลี้ยงดูพวกเขาแล้ว ซึ่งเป็นความชูใจและเป็นประโยชน์อันยิ่งใหญ่สำหรับพวกเขา  ส่วนการที่ลูกจะกตัญญูต่อเจ้าหรือไม่ เจ้าสามารถพึ่งพาพวกเขาได้ทุกเรื่องหรือไม่ และเจ้าสามารถได้รับสิ่งใดมาจากพวกเขานั้น สิ่งเหล่านี้ก็ขึ้นอยู่กับว่า พวกเจ้าถูกกำหนดให้มาใช้ชีวิตอยู่ด้วยกันหรือไม่ และนี่เป็นการลิขิตไว้ล่วงหน้าของพระเจ้า  ในอีกแง่หนึ่งนั้น สภาพแวดล้อมที่ลูกของเจ้าดำรงชีวิตอยู่ ภาวะการดำรงชีพของพวกเขา พวกเขามีภาวะที่จะดูแลเจ้าหรือไม่ พวกเขาสะดวกสบายทางด้านการเงินหรือไม่ อีกทั้งพวกเขาสามารถมอบความสุขสำราญทางวัตถุและความอนุเคราะห์แก่เจ้าหรือไม่นั้น ขึ้นอยู่กับการลิขิตไว้ล่วงหน้าของพระเจ้าด้วยเช่นกัน  ยิ่งไปกว่านั้น ในฐานะพ่อแม่ เจ้าสามารถสุขสำราญกับสิ่งของทางวัตถุ เงินทอง หรือสิ่งชูใจทางอารมณ์ที่ลูกมอบแก่เจ้าหรือไม่นั้น ก็ขึ้นอยู่กับการลิขิตไว้ล่วงหน้าของพระเจ้าด้วยเช่นกัน” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  “ทีนี้พวกเราลองวางการพูดคุยจากมุมมองของลูกไว้ก่อน แต่มาพูดจากมุมมองของพ่อแม่เท่านั้นแทน  พ่อแม่ไม่ควรเรียกร้องให้ลูกของตนกตัญญู รวมถึงดูแลตนและเกื้อหนุนตนในบั้นปลายของพวกเขา—ไม่มีความจำเป็นสำหรับเรื่องนี้  ในแง่หนึ่ง นี่ก็คือท่าทีที่พ่อแม่ควรมีต่อลูกของตน และในอีกแง่หนึ่ง นี่ก็คือศักดิ์ศรีที่พ่อแม่ควรมี  แน่นอนว่า ยังมีแง่มุมหนึ่งที่สำคัญยิ่งกว่าก็คือ นี่เป็นหลักธรรมที่สิ่งมีชีวิตทรงสร้างที่เป็นพ่อแม่ควรยึดถือในการปฏิบัติต่อลูกของตน  หากลูกของเจ้ากตัญญู และเต็มใจดูแลเจ้า เจ้าก็ไม่จำเป็นต้องปฏิเสธพวกเขา หากพวกเขาไม่เต็มใจทำเช่นนั้น เจ้าก็ไม่จำเป็นต้องครวญคร่ำรำพันตลอดทั้งวัน รู้สึกไม่ชูใจหรือขุ่นเคืองอยู่ในหัวใจ หรือแค้นเคืองในตัวลูก  เจ้าควรรับผิดชอบและแบกภาระชีวิตและการอยู่รอดของเจ้าเองเท่าที่เจ้าสามารถทำได้ เจ้าไม่ควรโยนภาระนั้นไปให้ผู้อื่นโดยเฉพาะลูกของเจ้า  เจ้าควรเผชิญชีวิตที่ไม่มีลูกเคียงข้างหรือคอยให้ความช่วยเหลือด้วยการเตรียมพร้อมและอย่างถูกต้อง และต่อให้เจ้าอยู่ห่างจากลูก เจ้าก็ควรยังคงสามารถเผชิญหน้ากับสิ่งใดก็ตามที่ชีวิตนำพามาสู่เจ้าได้ด้วยตัวเอง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (19))  พระวจนะของพระเจ้าชัดเจนมาก  เป็นสัญชาตญาณของมนุษย์และเป็นความรับผิดชอบและภาระผูกพันของมนุษย์ที่พ่อแม่จะเลี้ยงดูลูกของตน  พ่อแม่เลือกที่จะให้กำเนิดลูกของตน และไม่ว่าจะต้องทนทุกข์หรือต้องจ่ายราคามากเพียงใดเพื่อเลี้ยงดูลูก นี่ก็เป็นสิ่งที่พวกเขาควรทำ  อย่างไรก็ตาม ฉันได้รับอิทธิพลจากแนวคิดดั้งเดิมที่ว่าเราควร “เลี้ยงลูกไว้ดูแลเรายามแก่เฒ่า” และเรียกร้องให้ลูกสาวดูแลฉันในยามแก่เฒ่าและอยู่ดูใจฉันเมื่อฉันเสียชีวิต ฉันเชื่อว่าเป็นเรื่องที่ปกติและชอบด้วยเหตุผลโดยแท้ที่ในเมื่อฉันเลี้ยงดูลูกตอนที่เธอยังเล็ก ลูกก็ต้องดูแลฉันเมื่อฉันแก่ตัวลง  ทัศนะนี้ไม่สอดคล้องกับความจริง  การเลี้ยงดูลูกสาวเป็นความรับผิดชอบและภาระผูกพันของฉัน  มันเป็นเพียงสิ่งที่ฉันควรจะทำ  อย่างไรก็ตาม ฉันใช้ราคาที่ฉันจ่ายไปเพื่อเลี้ยงดูลูกสาวเป็นเครื่องต่อรองเพื่อให้ลูกดูแลฉันในยามแก่เฒ่า  เมื่อความอยากได้อยากมีไม่ได้รับการสนอง ฉันก็โกรธและเป็นทุกข์ ฉันช่างเห็นแก่ตัวและเลวทรามจริงๆ!  อันที่จริง แม้ว่าเราจะเป็นแม่ลูกกัน แต่เมื่ออยู่เฉพาะพระพักตร์พระเจ้า เราทั้งคู่เป็นสิ่งมีชีวิตทรงสร้าง และมีสถานะเท่าเทียมกัน  ลูกสาวของฉันไม่ใช่ทาสของฉัน และฉันไร้สำนึกมากที่ขอให้ลูกดูแลฉันในยามแก่เฒ่า  ฉันได้รับสิ่งที่ฉันสมควรได้รับแล้วจากการเลี้ยงดูลูกสาว ตั้งแต่ตอนที่ลูกสาวของฉันเกิดจนถึงตอนที่เธอสามารถเรียกเราว่าพ่อแม่ได้ และจากนั้นจนถึงตอนที่เธอเติบโตเป็นผู้ใหญ่ เธอก็นำความสุขมาสู่ครอบครัวของเรามากมาย  ในขณะที่ฉันเลี้ยงดูลูกสาว ความคิดของฉันก็เติบโตขึ้นและฉันก็ได้รับประสบการณ์ชีวิตมากมาย  สิ่งเหล่านี้คือรางวัลของการเลี้ยงดูลูกสาว  ฉันจะโกรธไม่ได้ถ้าในอนาคตลูกสาวไม่อยากดูแลฉัน  ฉันต้องรับผิดชอบชีวิตของตัวเองเท่าที่ฉันสามารถทำได้ และไม่พึ่งพาลูกสาว แต่ควรนบนอบการจัดวางเรียบเรียงและการจัดการเตรียมการของพระเจ้าแทน  เมื่อฉันเข้าใจเรื่องนี้ ฉันก็รู้สึกโล่งใจขึ้นมาก

ต่อมา ฉันได้อ่านพระวจนะของพระเจ้าบทตอนหนึ่ง ซึ่งทำให้หัวใจของฉันกระจ่างขึ้นและมอบเส้นทางให้ฉันเดินตาม  พระเจ้าผู้ทรงมหิทธิฤทธิ์ตรัสว่า “เมื่อเจ้ารู้สึกทุกข์และโศกเศร้าอย่างที่สุด ผู้ใดสามารถชูใจเจ้าได้อย่างแท้จริง?  ผู้ใดสามารถแก้ปัญหาให้เจ้าได้อย่างแท้จริง?  (พระเจ้า)  มีเพียงพระเจ้าเท่านั้นที่สามารถแก้ไขความยากลำบากของผู้คนได้อย่างแท้จริง  หากเจ้าเจ็บไข้ได้ป่วยแล้วมีลูกๆ อยู่เคียงข้าง คอยรับใช้ และคอยดูแลเจ้า เจ้าย่อมจะรู้สึกมีความสุขมาก แต่พอเวลาผ่านไป ลูกๆ ของเจ้าก็จะเบื่อหน่ายและไม่มีใครเต็มใจที่จะอยู่ดูแลเจ้า  ในเวลาเช่นนั้น เจ้าจะรู้สึกเหงาอย่างแท้จริง!  นึกไปว่ายามนี้ตัวเจ้าไม่มีคู่ครองอยู่เคียงข้าง แต่เป็นเช่นนั้นจริงหรือ?  ไม่จริงเลย เพราะพระเจ้าทรงอยู่เคียงข้างเจ้าตลอดเวลา!  พระเจ้าไม่ทรงทอดทิ้งผู้คน พระองค์คือองค์หนึ่งเดียวที่พวกเขาสามารถพึ่งพาและพักพิงได้ทุกเมื่อ และทรงเป็นเพียงผู้เดียวที่ผู้คนบอกเล่าความในใจได้  ดังนั้น ไม่ว่าความยากลำบากและความทุกข์ที่เกิดขึ้นกับเจ้าจะเป็นเช่นใด ไม่ว่าจะเป็นสิ่งใดที่ทำให้เจ้ารู้สึกขุ่นข้องหรือเรื่องใดที่ทำให้เจ้าคิดลบและอ่อนแอ เจ้าก็ต้องมาเฉพาะพระพักตร์พระเจ้าและอธิษฐานทันที แล้วพระวจนะของพระองค์ก็จะชูใจเจ้า และแก้ไขความยากลำบาก ตลอดจนปัญหาต่างๆ ให้แก่เจ้า  ในสภาพแวดล้อมเช่นนี้ ความเหงาของเจ้าจะกลายเป็นเงื่อนไขเบื้องต้นให้กับการมีประสบการณ์กับพระวจนะของพระเจ้าและการได้รับความจริง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระเจ้าทรงเป็นที่พึ่งของมวลมนุษย์ตลอดเวลา  เมื่อเราเจ็บปวด อ่อนแอ หรือเผชิญกับความลำบากยากเย็นและความยากลำบาก พระเจ้าคือผู้ที่สถิตกับเราเสมอ  พระเจ้าทรงใช้พระวจนะเพื่อให้ความรู้แจ้งและนำเรา และแก้ไขปัญหาของเรา ทรงช่วยให้เราผ่านพ้นช่วงเวลาที่ยากลำบากไปได้ ฉันมีอาการเวียนศีรษะมาตั้งแต่ยังเด็ก และโรคนี้ก็ทรมานฉันมานานกว่า 30 ปี  ทุกครั้งที่ฉันป่วย ฉันต้องนอนพักสองวัน  ต่อให้ลูกสาวของฉันจะกตัญญู เธอก็คงจะช่วยฉันได้แค่เรื่องอาหารและเครื่องดื่ม เธอไม่สามารถแก้ไขความเจ็บปวดของฉันได้ ยิ่งไปกว่านั้น เธอไม่สามารถทนทุกข์แทนฉันได้  หลังจากที่ฉันเริ่มเชื่อในพระเจ้า โรคของฉันก็หายไปโดยที่ฉันไม่ทันสังเกต และฉันก็ไม่ต้องทนทุกข์ทรมานจากความเจ็บป่วยอีกต่อไป  เป็นพระเจ้าที่ทรงขจัดโรคของฉันไป  ฉันออกจากบ้านมาทำหน้าที่ของฉันเกือบ 20 ปีแล้ว และฉันก็มีสุขภาพดีมาโดยตลอด  ในปี 2022 แม้ว่าการระบาดใหญ่จะรุนแรงและมีผู้ติดเชื้อจำนวนมาก ฉันก็ไม่เคยติดโควิดเลย  ตอนนี้ฉันไม่มีโรคร้ายแรงใดๆ และแม้ว่าฉันจะเจ็บป่วยทั่วไปบ้างเป็นครั้งคราว ฉันก็อาการดีขึ้นจากการใช้แค่ยาพื้นบ้านบางตัว ฉันได้รับประสบการณ์ว่าพระเจ้าทรงคุ้มครองฉันมาตลอดหลายปีนี้อย่างไร และมีเพียงพระเจ้าเท่านั้นที่ทรงเป็นที่พึ่งของฉัน  เมื่อฉันเข้าใจเรื่องนี้ ฉันก็ไม่ทุกข์ใจและกระวนกระวายอีกต่อไปว่า จะไม่มีใครดูแลฉันในยามแก่เฒ่าและอยู่ดูใจฉัน และหัวใจของฉันก็เป็นอิสระขึ้นมาก  ฉันอุทิศตนให้กับการประกาศข่าวประเสริฐ และค่อยๆ บรรลุผลลัพธ์บางอย่าง ขอบคุณพระเจ้าที่ทรงนำ!


70. ตอนนี้ฉันสามารถปฏิบัติต่อผู้คนตามหลักธรรมได้แล้ว

โดย หลินฮุย ประเทศจีน

ในเดือนมิถุนายน ปี 2023 ฉันได้รับเลือกให้เป็นผู้ดูแลงานข้อเขียน จากการได้ปฏิสัมพันธ์กับพี่น้องชายหญิง ฉันพบว่าทักษะวิชาชีพและความสามารถในการทำงานของพวกเขาค่อนข้างอ่อน ฉันจึงคอยชี้แนะและช่วยเหลือพวกเขาอย่างอดทน และสามัคคีธรรมกับพวกเขาเพื่อแก้ไขความยากลำบากใดๆ ที่พวกเขาเผชิญ แต่พองานยุ่ง ฉันก็หมดความอดทนและเริ่มดูถูกพวกเขา ในเดือนกรกฎาคม คริสตจักรเผชิญกับการจับกุมอย่างบ้าคลั่งของพรรคคอมมิวนิสต์จีน ฉันไม่สามารถติดต่อคนทำงานข้อเขียนหลายคนได้ และผลงานของพวกเราก็เริ่มแย่ลง พี่น้องชายหญิงจากทีมหนึ่งอยากให้ฉันหาเรือเกี่ยวกับวิธีดำเนินงานที่จะมาถึง ตอนนั้นฉันกำลังจัดการงานอีกอย่างอยู่ ฉันจึงติดต่อพูดคุยกับพวกเขาแบบคร่าวๆ เกี่ยวกับแนวทางโดยรวมของการทำงาน โดยคิดว่าพวกเขาน่าจะรู้ว่าจะนำไปปฏิบัติอย่างไร อย่างไรก็ตาม หัวหน้าทีมยังคงเขียนตอบกลับมา บอกว่าพวกเขากำลังเจอปัญหาบางอย่างอยู่ ฉันคิดในใจว่า “ตอนที่คริสตจักรเผชิญกับการจับกุมครั้งแรก ฉันก็ไม่รู้จะทำยังไงเหมือนกัน แต่ฉันก็สามารถหาหนทางได้บ้างจากการอธิษฐานและการแสวงหา ทำไมพวกคุณหาหนทางให้ตัวเองไม่ได้?  รู้แต่จะบ่นเรื่องความยากลำบาก พวกคุณแค่ไม่ใส่ใจในหน้าที่ของตัวเอง แค่รอวิธีแก้ปัญหาสำเร็จรูป คุณเป็นหัวหน้าทีม พอคุณบ่นเรื่องความยากลำบาก มันก็จะส่งผลเสียต่อคนอื่น” ระหว่างการชุมนุม ฉันพูดด้วยน้ำเสียงตำหนิว่า “พวกคุณได้หารือวิธีแก้ปัญหาสำหรับปัญหาเหล่านี้บ้างไหม?  แต่ละวันพวกคุณทำอะไรกันอยู่?  ทำไมไม่ลองหาหนทางให้ตัวเองบ้าง?”  ฉันเห็นว่าพี่น้องหญิงดูไม่สบายใจ และก็ตระหนักว่าน้ำเสียงของฉันไม่เหมาะสม แต่แล้วฉันก็คิดว่าสิ่งที่ฉันพูดเป็นความจริง และฉันกำลังพยายามชี้แนะให้เธอพึ่งพาพระเจ้ามากขึ้นเมื่อเผชิญกับความยากลำบาก แทนที่จะเอาแต่บ่น ฉันบอกตัวเองว่ามันเป็นผลดีต่อตัวเธอเอง บางครั้งเวลาที่ฉันถามคำถามพี่น้องหญิงหลิว เนื่องจากฉันเป็นคนพูดเร็ว เธอจึงตอบสนองไม่ทันที และคำตอบของเธอก็ค่อนข้างวกวน ฉันจะดูถูกเธอและคิดว่า “คุณไม่ได้ตอบคำถามของฉันด้วยซ้ำ ตอบมาให้ตรงประเด็นเลยไม่ได้เหรอ?  ทำไมต้องพูดอ้อมค้อมด้วย?”  แล้วฉันก็จะพูดด้วยน้ำเสียงตำหนิว่า “อย่าพูดอ้อมค้อม แค่ตอบคำถามที่ถูกถาม ไม่อย่างนั้นจะไม่มีใครเข้าใจคุณ!”  หลังจากฉันพูดแบบนี้ เธอก็จะรู้สึกถูกบีบคั้น มีอยู่ครั้งหนึ่ง พี่น้องหญิงจางได้เล่าถึงสภาวะของเธอ โดยบอกว่าบางครั้งเมื่อฉันถามอะไรเธอ เธอจับความเข้าใจสิ่งที่ฉันหมายถึงไม่ได้ในทันที เมื่อคำตอบของเธอไม่ตรงประเด็น ฉันก็จะดุเธอ แล้วเธอก็จะไม่กล้าพูดอะไรอีก เพราะกลัวว่าจะถูกตัดแต่งที่ไม่ตอบให้ตรงประเด็น เมื่อฉันได้ยินพี่น้องหญิงจางพูดแบบนี้ ฉันก็ยังไม่ทบทวนตัวเอง แต่กลับคิดว่าเธอห่วงเรื่องรักษาหน้ามากเกินไป ฉันคิดว่า “ที่ฉันชี้ให้เห็นปัญหาของคุณ นั่นก็ดีกับตัวคุณเองไม่ใช่เหรอ?  ทำไมคุณถึงกับต้องรู้สึกถูกบีบคั้นด้วยล่ะ?  คุณก็แค่ใจเสาะเกินไป!”  หลังจากนั้นไม่นาน พี่น้องหญิงก็เริ่มตีตัวออกห่างฉัน บางครั้งฉันได้ยินพวกเธอพูดคุยและหัวเราะกันในห้องทำงาน แต่พวกเธอก็จะเงียบกริบในทันทีที่ฉันเดินเข้าไป ฉันตระหนักว่าถ้าเป็นแบบนี้ต่อไป พวกเธอทุกคนก็จะหลบเลี่ยงฉัน แล้วเราจะร่วมมือกันทำหน้าที่ได้ยังไงล่ะ?  ดังนั้น ฉันจึงหาพระวจนะของพระเจ้าบางบทตอนที่ชำแหละอุปนิสัยอันโอหังและพยายามดูว่าพระวจนะเหล่านั้นเกี่ยวข้องกับฉันอย่างไร ฉันยังยับยั้งตัวเองภายนอกด้วย และพยายามพูดกับพวกเธอด้วยน้ำเสียงที่อ่อนโยนลง หรือเล่าเรื่องตลกเพื่อทำให้บรรยากาศดีขึ้น

ต่อมา พี่น้องชายหวัง เพื่อนร่วมงานของฉัน พบว่าสมาชิกในทีมหลายคนรู้สึกถูกฉันบีบคั้น และชี้ให้เห็นปัญหาของฉัน เขาอ่านพระวจนะของพระเจ้าให้ฉันฟังหลายบทตอน และมีบทตอนหนึ่งที่สร้างความประทับใจอย่างลึกซึ้งแก่ฉันเป็นพิเศษ  พระเจ้าผู้ทรงมหิทธิฤทธิ์ตรัสว่า “หากเจ้าเพียงเทศนาคำพูดและคำสอนเพื่อสั่งสอนและตัดแต่งพวกเขา เจ้าจะสามารถช่วยให้ผู้คนเข้าใจความจริงและเข้าสู่ความเป็นจริงได้หรือไม่?  หากสิ่งที่เจ้าสามัคคีธรรมนั้นไม่สัมพันธ์กับชีวิตจริง และหากสิ่งนั้นไม่มีอะไรนอกจากคำพูดและคำสอน เช่นนั้นแล้วไม่ว่าเจ้าจะตัดแต่งและสั่งสอนพวกเขามากเพียงใด การนั้นย่อมจะไม่เกิดประโยชน์แต่อย่างใด  เจ้าคิดหรือว่าการที่ผู้คนกลัวเจ้าอยู่บ้าง ทำสิ่งที่เจ้าบอกให้พวกเขาทำ และไม่กล้าคัดค้านนั้น เป็นอย่างเดียวกันกับการที่พวกเขาเข้าใจความจริงและนบนอบหรือไม่?  นี่เป็นสิ่งที่ผิดอย่างที่สุด  การเข้าสู่ชีวิตไม่ได้เรียบง่ายเช่นนั้น  คนบางคนที่กลายมาเป็นผู้นำเป็นเหมือนผู้จัดการคนใหม่ที่พยายามสร้างความประทับใจที่ตราตรึง พวกเขาเริ่มด้วยการพยายามบังคับใช้สิทธิอำนาจที่เพิ่งได้มากับประชากรที่พระเจ้าทรงเลือกสรรและทำให้ทุกคนเชื่อฟังพวกเขา  พวกเขาคิดว่านี่จะทำให้งานของพวกเขาง่ายขึ้น  หากเจ้าไม่มีความเป็นจริงความจริง เช่นนั้นแล้ว ในไม่ช้าวุฒิภาวะที่แท้จริงของเจ้าก็จะถูกเปิดเผย ตัวตนที่แท้จริงของเจ้าจะถูกเปิดโปง และเจ้าอาจถูกกำจัดออกไปก็เป็นได้  ในงานบริหารบางอย่าง การตัดแต่ง และการบ่มวินัยเล็กน้อยเป็นที่ยอมรับได้  แต่หากเจ้าไม่สามารถสามัคคีธรรมถึงความจริง สุดท้ายแล้วเจ้าก็จะไม่สามารถแก้ปัญหาต่างๆ ได้อยู่ดี และนั่นจะกระทบกระเทือนผลของงาน  ไม่ว่าจะเกิดปัญหาอะไรขึ้นในคริสตจักร หากเจ้าสั่งสอนผู้คนและโยนความผิดอยู่เสมอ—หากทั้งหมดที่เจ้าทำอยู่เสมอคือการมีกิริยาไม่ดีกับคนอื่น—เช่นนั้นแล้วนี่ก็คืออุปนิสัยอันเสื่อมทรามของเจ้ากำลังเผยตัวออกมา และเจ้าก็แสดงโฉมหน้าอันอัปลักษณ์แห่งความเสื่อมทรามของเจ้าออกมาแล้ว  หากเจ้าวางตัวเจ้าเองไว้บนแท่นสูงและสั่งสอนผู้คนอยู่เสมอดังนี้ เช่นนั้นแล้วเมื่อเวลาผ่านไป ผู้คนจะไม่สามารถได้รับการจัดหาชีวิตจากเจ้า พวกเขาจะไม่ได้รับสิ่งใดที่สัมพันธ์กับชีวิตจริง และพวกเขากลับจะรังเกียจเดียดฉันท์เจ้า และขยะแขยง  นอกจากนั้นจะมีผู้คนบางคนที่ได้รับอิทธิพลจากเจ้าเนื่องจากขาดพร่องวิจารณญาณ ก็จะเรียนรู้ที่จะสั่งสอนผู้อื่นและตัดแต่งพวกเขา  พวกเขาจะโกรธและอารมณ์เสียเช่นเดียวกัน  เจ้าไม่เพียงแต่จะไม่สามารถแก้ไขปัญหาของผู้คนได้เท่านั้น—แต่เจ้ายังส่งเสริมอุปนิสัยอันเสื่อมทรามของพวกเขาอีกด้วย  และนั่นไม่ใช่การนำทางผู้คนไปยังเส้นทางสู่ความพินาศหรอกหรือ?  นั่นไม่ใช่การกระทำความชั่วหรอกหรือ?  ผู้นำควรนำทางโดยการสามัคคีธรรมถึงความจริงและการจัดเตรียมชีวิตเป็นหลัก  หากเจ้าวางตัวเจ้าเองไว้บนแท่นสูงและสั่งสอนผู้อื่นอยู่เสมอ พวกเขาจะสามารถเข้าใจความจริงได้หรือไม่?  หากเจ้าทำงานในหนทางนี้มาระยะหนึ่งแล้ว และผู้คนเริ่มเห็นเจ้าอย่างชัดเจนในสิ่งที่เจ้าเป็นอย่างแท้จริง พวกเขาก็จะปฏิเสธเจ้า  เจ้าสามารถนำผู้คนมาอยู่เฉพาะพระพักตร์พระเจ้าด้วยการทำงานในลักษณะนี้ได้หรือไม่?  ไม่ได้อย่างแน่นอน เจ้าจะเพียงแค่ทำให้งานของคริสตจักรเสียหาย และทำให้ประชากรที่พระเจ้าทรงเลือกสรรทั้งหมดรังเกียจเจ้าและปฏิเสธเจ้า” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  ขณะที่ฉันไตร่ตรองพระวจนะของพระเจ้า พระวจนะเหล่านั้นก็เสียดแทงเข้าไปในใจฉันอย่างลึกซึ้ง สิ่งที่พระเจ้าทรงเปิดโปงตรงกับสภาวะของฉันทุกประการ ฉันเป็นผู้ดูแล แต่เมื่อฉันเห็นพี่น้องชายหญิงเผชิญกับความลำบากยากเย็นและปัญหาในหน้าที่ของพวกเขา ไม่เพียงแต่ฉันไม่สามัคคีธรรมและช่วยเหลือพวกเขา แต่ฉันกลับวางตัวเหนือคนอื่นเพื่อสั่งสอนและวิพากษ์วิจารณ์พวกเขาแทน สิ่งนี้ทำให้ทุกคนหลบเลี่ยงและกลัวฉัน สภาวะของพวกเขาก็ย่ำแย่ลง และส่งผลต่อความสามารถในการทำหน้าที่ของพวกเขา การปฏิบัติต่อผู้คนตามอุปนิสัยอันเสื่อมทรามของฉันเป็นสิ่งพระเจ้าทรงเกลียดและผู้อื่นก็ขยะแขยง เมื่อไม่นานมานี้ คริสตจักรได้เผชิญกับการจับกุมครั้งใหญ่ คนทำงานข้อเขียนหลายคนไม่สามารถติดต่อได้ และความคืบหน้าของงานข้อเขียนก็ช้าลง พี่น้องชายหญิงกำลังใช้ชีวิตอย่างลำบากยากเย็น ไม่รู้ว่าจะมีประสบการณ์กับเรื่องนี้อย่างไร นี่เป็นช่วงเวลาที่พวกเขาต้องการให้ฉันสามัคคีธรรมและช่วยเหลือ เพื่อหาหาหนทางเดินต่อไปร่วมกับพวกเขา และแก้ไขความลำบากยากเย็นและปัญหาต่างๆ ที่พวกเขากำลังเผชิญ แต่แทนที่จะให้การสามัคคีธรรมและช่วยเหลือที่สัมพันธ์กับชีวิตจริง ฉันกลับดูถูกและสั่งสอนพี่น้องหญิง ผลก็คือพวกเธอไม่ได้รับความช่วยเหลือใดๆ แต่กลับถูกฉันบีบคั้นอยู่ทุกฝีก้าว นี่ไม่ใช่การทำหน้าที่ของฉันเลย!  ฉันไม่ได้กำลังทำชั่วอยู่หรอกหรือ?  ฉันรู้สึกเช่นนี้เป็นพิเศษเมื่อได้เห็นพระวจนะของพระเจ้าเหล่านี้ที่ว่า “หากเจ้าวางตัวเจ้าเองไว้บนแท่นสูงและสั่งสอนผู้คนอยู่เสมอดังนี้ เช่นนั้นแล้วเมื่อเวลาผ่านไป ผู้คนจะไม่สามารถได้รับการจัดหาชีวิตจากเจ้า พวกเขาจะไม่ได้รับสิ่งใดที่สัมพันธ์กับชีวิตจริง และพวกเขากลับจะรังเกียจเดียดฉันท์เจ้า และขยะแขยง”  ในฐานะผู้ดูแล การวางตัวเหนือคนอื่น คอยสั่งสอนและบีบคั้นพวกเขา ไม่เพียงแต่จะทำให้งานเสียหาย แต่ถ้าพี่น้องชายหญิงไม่ได้รับความช่วยเหลือใดๆ จากฉัน พวกเขาก็จะไม่ยอมรับฉัน ตอนนี้ผลงานของพวกเราย่ำแย่ลง สภาวะของพี่น้องชายหญิงก็ย่ำแย่ และฉันก็ถูกตัดแต่งและเปิดโปงในลักษณะนี้ นี่ไม่ใช่การที่พระเจ้าทรงสั่งสอนฉันหรอกหรือ?  เมื่อตระหนักถึงสิ่งนี้ ฉันก็รู้สึกทุกข์ใจและรู้สึกผิดอย่างมาก ฉันเพียงแค่อยากจะสงบใจและแสวงหาความจริงเพื่อแก้ไขปัญหาของตัวเอง

ต่อมา ฉันได้อ่านพระวจนะของพระเจ้าอีกบทตอนหนึ่ง ซึ่งกระทบใจฉันอย่างลึกซึ้ง  พระเจ้าผู้ทรงมหิทธิฤทธิ์ตรัสว่า “เราพบว่าผู้นำหลายคนทำได้เพียงอบรมสั่งสอนผู้คนและเทศนาผู้อื่นจากที่สูงเท่านั้น พวกเขาไม่สามารถสื่อสารกับผู้อื่นอย่างเท่าเทียมได้  พวกเขาไม่สามารถมีปฏิสัมพันธ์กับผู้คนตามปกติ  เมื่อบางคนพูด พวกเขาพูดราวกับว่ากำลังกล่าวสุนทรพจน์หรือกล่าวรายงานอยู่เสมอ  คำพูดของพวกเขามีแต่ชี้ไปที่สภาวะของผู้อื่นเท่านั้น แต่พวกเขาไม่เคยเปิดใจตนเอง  พวกเขาไม่เคยชำแหละอุปนิสัยอันเสื่อมทรามของตน กลับเอาแต่ชำแหละประเด็นปัญหาของผู้อื่นเท่านั้น ใช้คนเหล่านั้นเป็นตัวอย่างในการให้ความรู้แก่ทุกคน  เหตุใดพวกเขาจึงทำเช่นนี้?  เหตุใดพวกเขาจึงกล่าวคำเทศนาเช่นนี้และพูดสิ่งทั้งหลายเช่นนี้?  นี่คือบทพิสูจน์ว่าพวกเขาไม่รู้จักตัวเองแต่อย่างใด พวกเขาไร้สำนึกเหลือเกิน โอหังและคิดว่าตนถูกเสียเต็มประดา  พวกเขาคิดว่าความสามารถของตนในการตระหนักรู้อุปนิสัยอันเสื่อมทรามของผู้อื่นนั้นพิสูจน์ว่าพวกเขาอยู่เหนือผู้อื่น มีวิจารณญาณแยกแยะผู้คนและสิ่งต่างๆ ดีกว่าผู้อื่น และพวกเขาก็เสื่อมทรามน้อยกว่าผู้อื่น  พวกเขาสามารถชำแหละและอบรมสั่งสอนผู้อื่น แต่พวกเขาไม่ยอมตีแผ่ตนเอง ไม่เปิดโปงหรือชำแหละอุปนิสัยอันเสื่อมทรามของตนเอง ไม่แสดงใบหน้าที่แท้จริงของตนหรือพูดถึงแรงจูงใจของตน  พวกเขาดีแต่อบรมสั่งสอนผู้อื่นว่าประพฤติตัวไม่เหมาะสม  นี่คือการเชิดชูตนเองและยกย่องตนเอง  เจ้าจะเป็นผู้นำโดยที่ยังก่อความยุ่งยากมากมายโดยใช่เหตุได้อย่างไร?  หลังจากได้รับแต่งตั้งให้เป็นผู้นำคริสตจักรแล้ว เหตุใดเจ้าจึงดุว่าผู้อื่นไปเรื่อย ทำตัวตามอำเภอใจ และกระทำการตามความพอใจของเจ้า?  เหตุใดเจ้าจึงไม่เคยคำนึงถึงผลสืบเนื่องจากคำพูดของเจ้า ไม่เคยคำนึงถึงตัวตนของเจ้าเอง?  เหตุใดเจ้าจึงปฏิบัติตนเช่นนี้?  นี่เป็นเพราะแม้ว่าเจ้าจะเป็นผู้นำ เจ้าก็ไม่รู้จักสถานะหรือตัวตนของตัวเอง  การจัดการเตรียมการให้เจ้าเป็นผู้นำเป็นเพียงการยกชูเจ้า และมอบโอกาสให้เจ้าปฏิบัติ  ไม่ใช่เพราะเจ้ามีความเป็นจริงมากกว่าผู้อื่น หรือเพราะเจ้าเก่งกว่าผู้อื่น  อันที่จริง เจ้าก็เหมือนกับทุกๆ คน  พวกเจ้าไม่มีใครเลยที่มีความเป็นจริง และในบางเรื่อง เจ้าก็อาจเสื่อมทรามกว่าคนอื่นด้วยซ้ำ  ดังนั้นแล้ว เหตุใดเจ้าจึงก่อปัญหาโดยใช่เหตุ ทั้งยังสั่งสอน บีบคั้น และเอ็ดใส่ผู้อื่นตามอำเภอใจ?  เหตุใดจึงบังคับให้ผู้อื่นฟังเจ้าแม้ในยามที่เจ้าเป็นฝ่ายผิด?  นี่พิสูจน์ว่ากระไร?  นี่พิสูจน์ว่าเจ้าทำตัวผิดฐานะ  เจ้าไม่ได้ทำงานในฐานะมนุษย์ เจ้ากำลังทำงานของเจ้าในฐานะพระเจ้า จากฐานะที่อยู่เหนือผู้อื่น” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ว่าด้วยกฎการปกครองของพระเจ้าในยุคราชอาณาจักร)  การอ่านพระวจนะของพระเจ้าเสียดแทงเข้าไปในใจฉัน ฉันไม่ใช่คนประเภทที่พระเจ้ากำลังตรัสถึงหรอกหรือ?  ทักษะฝีมือและความสามารถในการทำงานของพี่น้องหญิงค่อนข้างอ่อน และเมื่องานของพวกเขาถูกสภาพแวดล้อมของการจับกุมครั้งใหญ่ขัดขวาง พวกเขาต้องการให้ฉันช่วยหาหนทางเดินต่อไป แต่ไม่เพียงแต่ฉันจะไม่ใส่ใจช่วยเหลือพวกเขา ฉันยังวางตัวอยู่เหนือคนอื่นเพื่อสั่งสอนพวกเขาอีกด้วย เพราะฉันเป็นคนพูดเร็ว ถ้าพี่น้องหญิงคนไหนไม่เข้าใจความหมายของฉัน เธอก็จะถูกตำหนิ สิ่งที่ฉันนำมาสู่ผู้อื่นมีแต่ความเจ็บปวดและความเสียหาย และยังส่งผลกระทบต่องานอีกด้วย แล้วในนั้นมีความเป็นมนุษย์แม้เพียงเศษเสี้ยวอยู่ที่ไหนกัน?  ฉันคิดถึงศัตรูของพระคริสต์ที่ชื่อเย่ ซึ่งถูกขับไล่ออกไปเมื่อไม่นานมานี้ เมื่อเธอเห็นความเบี่ยงเบนหรือปัญหาบางอย่างในหน้าที่ของพี่น้องชายหญิง เธอก็จะสั่งสอน ตัดแต่ง และระรานพวกเขาโดยไม่คำนึงบริบทหรือทำความเข้าใจความลำบากยากเย็นที่แท้จริงของพวกเขา สิ่งนี้ทำให้พี่น้องชายหญิงกลัวเมื่อเห็นเธอและใช้ชีวิตในสภาวะที่ต้องระวังตัว ซึ่งส่งผลกระทบต่อหน้าที่ของพวกเขา แล้วฉันก็มองดูตัวเอง แม้ว่าฉันจะไม่ได้สั่งสอนและระรานผู้คนอย่างรุนแรงเท่าเย่ แต่พี่น้องหญิงของฉันทุกคนก็ใช้ชีวิตอย่างระแวดระวังเพราะฉันดูถูกและสั่งสอนสมาชิกในทีม พวกเธอคิดเพียงว่าจะทำอย่างไรให้ฉันพอใจจะได้ไม่โดนตำหนิ ซึ่งส่งผลกระทบทั้งต่อสภาวะของพวกเธอและต่องาน ฉันตระหนักว่าธรรมชาติและผลที่ตามมาของการบีบคั้นผู้อื่นของฉันนั้นร้ายแรงมาก และถ้าฉันไม่เปลี่ยนแปลง ฉันก็จะลงเอยบนเส้นทางแห่งศัตรูของพระคริสต์และถูกกำจัดออกไป เช่นเดียวกับเย่ ฉันรู้สึกทั้งกลัวและรู้สึกผิด ดังนั้นฉันจึงอธิษฐานถึงพระเจ้าเพื่อกลับใจ ขอให้พระองค์ทรงนำฉันให้ทบทวนและรู้จักตัวเองต่อไป

หลังจากนั้น ฉันได้อ่านพระวจนะของพระเจ้าบางบทตอน และได้รับความเข้าใจบางอย่างเกี่ยวกับปัญหาของฉัน  พระเจ้าผู้ทรงมหิทธิฤทธิ์ตรัสว่า “หากเจ้าเข้าใจความจริงอย่างแท้จริงในหัวใจของเจ้า เช่นนั้นแล้ว เจ้าก็จะรู้วิธีปฏิบัติความจริงและนบนอบพระเจ้า และก็เป็นธรรมดาที่จะเริ่มออกเดินไปบนเส้นทางแห่งการไล่ตามเสาะหาความจริง  หากเส้นทางที่เจ้าเดินเป็นเส้นทางที่ถูกต้อง และเป็นไปตามเจตนารมณ์ของพระเจ้า เช่นนั้นแล้ว พระราชกิจของพระวิญญาณบริสุทธิ์ก็จะไม่ผละจากเจ้าไป—ซึ่งในกรณีนี้ย่อมจะมีโอกาสน้อยลงเรื่อยๆ ที่เจ้าจะทรยศพระเจ้า  หากปราศจากความจริง ย่อมง่ายดายที่จะทำชั่ว และเจ้าจะทำสิ่งนั้นไปทั้งที่เจ้าไม่ตั้งใจ  ตัวอย่างเช่น หากเจ้ามีอุปนิสัยที่โอหังและทะนงตน เช่นนั้นแล้วการบอกให้เจ้าไม่ต่อต้านพระเจ้าก็คงไม่สร้างความแตกต่างอะไร เจ้าไม่อาจห้ามตัวเองได้ นี่อยู่นอกเหนือการควบคุมของเจ้า  เจ้าคงจะไม่ทำสิ่งนั้นโดยมีจุดประสงค์ เจ้าคงจะทำสิ่งนั้นไปภายใต้การครอบงำของธรรมชาติที่โอหังและทะนงตนของเจ้า ความโอหังและความทะนงตนของเจ้าคงจะทำให้เจ้าดูแคลนพระเจ้าและเห็นพระองค์ทรงไร้ค่าไม่สำคัญ  สิ่งเหล่านั้นคงจะเป็นเหตุให้เจ้ายกย่องตัวเจ้าเอง นำเสนอตัวเจ้าเองอยู่เนืองนิตย์ สิ่งเหล่านั้นจะทำให้เจ้าสบประมาทผู้อื่น สิ่งเหล่านั้นจะไม่ปล่อยให้หัวใจของเจ้ามีผู้ใดนอกจากตัวเจ้าเอง ความโอหังและความทะนงตนจะปล้นที่ทางของพระเจ้าในหัวใจของเจ้าไป และในท้ายที่สุดก็จะเป็นเหตุให้เจ้านั่งแทนที่พระเจ้าและเรียกร้องให้ผู้คนนบนอบเจ้า และทำให้เจ้าเทิดทูนความคิด แนวคิด และมโนคติอันหลงผิดของตนเองว่าเป็นความจริง  ผู้คนที่อยู่ภายใต้ภาวะครอบงำของธรรมชาติที่โอหังและหยิ่งทะนงของตนนั้นทำความชั่วไปมากมายเหลือเกิน!” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, โดยการไล่ตามเสาะหาความจริงเท่านั้นคนเราจึงจะสามารถสัมฤทธิ์การเปลี่ยนแปลงในอุปนิสัยได้)  จากพระวจนะของพระเจ้า ฉันเข้าใจว่าเหตุผลหลักที่ฉันดูถูกและบีบคั้นผู้คนก็คือธรรมชาติของฉันโอหังเกินไป เมื่อพี่น้องหญิงมีความลำบากยากเย็นและไม่รู้วิธีแก้ไข พวกเขาต้องการความช่วยเหลือที่สัมพันธ์กับชีวิตจริงจากฉัน แต่ฉันคิดว่าพวกเขาควรจะสามารถหาหาหนทางเดินต่อไปได้ด้วยการอธิษฐานและแสวงหาด้วยตัวเอง และถ้าฉันแค่อธิบายง่ายๆ พวกเขาก็น่าจะเข้าใจความหมายของฉันได้ เมื่อพวกเขายังคงมีความลำบากยากเย็น ฉันก็จะเริ่มดูถูกพวกเขา และจะตัดแต่งพวกเขาโดยไม่ได้ถามว่าจริงๆ แล้วพวกเขาติดขัดตรงไหน อันที่จริง เมื่อฉันเผชิญกับความลำบากยากเย็นในอดีต ฉันก็มักจะหลงทางและไม่รู้วิธีแก้ไข และบางครั้งฉันถึงกับแอบร้องไห้ด้วยซ้ำ แต่ฉันกลับคิดว่าตัวเองดีกว่าสมาชิกในทีม ยกย่องตัวเองและดูถูกพวกเขาในใจ ฉันช่างโอหังและไร้สำนึกสิ้นดี!  การปฏิบัติต่อพี่น้องหญิงตามอุปนิสัยอันโอหังของฉัน ทำให้ฉันบีบคั้นพวกเขาและนำการขัดขวางและการรบกวนมาสู่หน้าที่ของเรา นี่ไม่ใช่การต่อต้านพระเจ้าหรอกหรือ?  ยิ่งฉันคิด ฉันก็ยิ่งรู้สึกว่าถ้าอุปนิสัยอันโอหังของฉันไม่ได้รับการแก้ไข ฉันก็อาจจะทำชั่วโดยไม่รู้ตัวได้จริงๆ ฉันอยากจะพลิกสถานการณ์นี้ เปลี่ยนแปลงตัวเอง และปฏิบัติต่อพี่น้องหญิงตามพระวจนะของพระเจ้า

วันหนึ่ง ฉันได้อ่านพระวจนะของพระเจ้า ซึ่งทำให้ฉันซาบซึ้งใจมากและทำให้ฉันมีความตั้งใจแน่วแน่ที่จะปฏิบัติความจริง  พระเจ้าผู้ทรงมหิทธิฤทธิ์ตรัสว่า “เราต้องพูดโดยละเอียดเพราะเราเห็นพวกเจ้าทุกคนล้วนด้านชาและไม่รักความจริง ไม่ไล่ตามเสาะหาความจริง รวมทั้งมีขีดความสามารถที่อ่อนด้อย  เราต้องอธิบายทุกสิ่งให้ชัดเจน แยกแยะสิ่งต่างๆ ในวจนะของเรา และพูดถึงสิ่งทั้งหลายจากทุกแง่มุม ในทุกวิถีทาง  เมื่อนั้นเท่านั้นพวกเจ้าจึงจะเข้าใจอยู่บ้าง  หากเราทำอย่างสุกเอาเผากินกับพวกเจ้า และพูดถึงหัวข้อใดก็ตามเพียงเล็กน้อยในเวลาที่เรารู้สึกอยากพูด โดยไม่คิดให้ดีและไม่พยายามอย่างเต็มที่ เป็นการพูดที่ไร้ความใส่ใจของเรา ไม่พูดเมื่อเราไม่อยากพูด พวกเจ้าจะได้รับอะไร?  ด้วยขีดความสามารถอย่างที่พวกเจ้ามี พวกเจ้าย่อมจะไม่เข้าใจความจริง  พวกเจ้าจะไม่ได้รับสิ่งใดทั้งสิ้น นับประสาอะไรกับการได้มาซึ่งความรอด  แต่เราไม่สามารถทำเช่นนั้นได้ ในทางกลับกัน เราต้องพูดอย่างละเอียด  เราต้องลงรายละเอียดและยกตัวอย่างในเรื่องของสภาวะของบุคคลแต่ละจำพวก ท่าทีที่ผู้คนมีต่อความจริง และอุปนิสัยอันเสื่อมทรามแต่ละประเภท  เมื่อนั้นเท่านั้น พวกเจ้าจึงจะเข้าใจสิ่งที่เรากำลังพูดอยู่นี้ และเข้าใจสิ่งที่พวกเจ้าได้ยิน  ไม่ว่าจะสามัคคีธรรมความจริงด้านใด เราย่อมพูดผ่านวิถีทางอันหลากหลาย ด้วยลีลาการสามัคคีธรรมสำหรับทั้งผู้ใหญ่และเด็ก และในรูปของการใช้เหตุใช้ผลและเรื่องเล่า ยกทั้งทฤษฎีและวิธีปฏิบัติ และพูดคุยถึงประสบการณ์ต่างๆ เพื่อให้ผู้คนสามารถเข้าใจความจริงและเข้าสู่ความเป็นจริง  ในหนทางนี้ผู้ที่มีขีดความสามารถและมีหัวใจย่อมจะมีโอกาสเข้าใจและยอมรับความจริงและได้รับการช่วยให้รอด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การที่จะปฏิบัติหน้าที่ของตนให้ดีนั้น คนเราต้องมีมโนธรรมและสำนึกเป็นอย่างน้อย)  ฉันคิดว่าธรรมชาติอันเสื่อมทรามของเราหยั่งรากลึกในตัวเราทุกคนอย่างไร เพราะเราขาดความเข้าใจในพระราชกิจของพระเจ้า เราจึงมักจะเกิดมโนคติอันหลงผิดและความเข้าใจผิดเกี่ยวกับพระองค์ และอุปนิสัยอันเสื่อมทรามทุกชนิดก็ปรากฏขึ้นมาทีละอย่าง ส่วนใหญ่แล้ว แม้ว่าเราจะเข้าใจความจริงเพียงเล็กน้อย เราก็ไม่สามารถนำไปปฏิบัติได้ แต่พระเจ้าไม่เคยทอดทิ้งพวกเรา พระองค์ทรงแสดงพระวจนะอย่างต่อเนื่องเพื่อเกื้อหนุนและช่วยเหลือพวกเรา บางส่วนเป็นพระวจนะแห่งการปลอบโยนและการเตือนสติ ในขณะที่บางส่วนเป็นการพิพากษาและการเปิดโปง บางครั้ง เพื่อช่วยให้เราเข้าใจได้ดีขึ้น พระองค์ยังทรงใช้ตัวอย่าง การอุปมา และเรื่องราวต่างๆ อีกด้วย พระเจ้าทรงทำทุกวิถีทางเพื่อให้เราเข้าใจความจริง เพื่อที่เราจะสามารถทบทวนและตระหนักถึงปัญหาของตัวเองและหาเส้นทางแห่งการปฏิบัติได้ ฉันเห็นว่าพระหทัยของพระเจ้านั้นงดงามและดีงามเพียงใด และทั้งหมดที่พระองค์ทรงนำมาให้เราล้วนเป็นประโยชน์ แต่แล้วฉันก็นึกถึงเรื่องที่ฉันปฏิบัติต่อพี่น้องชายหญิงโดยไม่มีความอดทนหรือความรักเลย เมื่อพี่น้องหญิงเผชิญกับความลำบากยากเย็น ฉันจะช่วยพวกเธอครั้งหรือสองครั้งแล้วก็เริ่มดูถูกพวกเธอ ไม่เพียงแต่ฉันจะไม่นำประโยชน์ใดๆ มาให้พวกเธอ แต่ฉันกลับนำการบีบคั้นและความเสียหายมาให้พวกเธอแทน ฉันช่างไร้ความเป็นมนุษย์สิ้นดี!  หลังจากนั้น ฉันได้เปิดใจกับสมาชิกในทีม เปิดโปงความเสื่อมทรามของตัวเอง และขอโทษพวกเขา

ต่อมา ฉันได้ทบทวนตัวเองอีกครั้งและตระหนักว่ามีอีกเหตุผลหนึ่งที่ฉันบีบคั้นผู้คน นั่นคือฉันไม่รู้วิธีปฏิบัติต่อผู้คนตามหลักธรรม ฉันไม่ได้พิจารณาความลำบากยากเย็นและสภาวการณ์ที่แท้จริงของพี่น้องหญิง แต่กลับใช้วิธีแบบเดียวกับทุกคน ในความเป็นจริง พวกเธอก็อยากทำหน้าที่ให้ดี แต่ขีดความสามารถของพวกเธอมีเพียงปานกลาง และขาดความสามารถในการทำงาน ดังนั้นฉันจึงต้องทุ่มเทมากขึ้น และใช้เวลาและพลังงานมากขึ้นเพื่อช่วยพวกเธอ ต่อมาฉันได้อ่านพระวจนะของพระเจ้าเหล่านี้ที่ว่า “พวกเจ้าควรปฏิบัติต่อผู้นำและคนทำงานเพียงไม่กี่คนที่มีขีดความสามารถด้อยและขาดความสามารถในการทำงานอย่างไร?… เจ้าจำเป็นต้องบอกพวกเขาอย่างเจาะจงว่าต้องทำงานอย่างไร และจะดำเนินการอย่างไร  เจ้าควรบอกพวกเขาว่าใครควรได้รับการแต่งตั้งและรับผิดชอบในภารกิจนี้ และควรเลือกคนใดมาร่วมมือกันในภารกิจนี้  จงอธิบายรายละเอียดทั้งหมดนี้ให้พวกเขาฟังและให้พวกเขาดำเนินการตามนี้  เหตุใดจึงควรทำเช่นนี้?  เพราะโดยทั่วไปแล้วสมาชิกของคริสตจักรท้องถิ่นมีประสบการณ์ที่ตื้นเขินมากและขาดความสามารถในการทำงาน ทำให้ไม่สามารถเลือกผู้นำและคนทำงานที่เหมาะสมได้  การจัดแจงเตรียมงานจะสามารถดำเนินการได้ก็ต่อเมื่อทำงานในลักษณะนี้เท่านั้น  หากเจ้าไม่ทำงานในลักษณะนี้และปฏิบัติต่อผู้คนเหล่านี้เช่นเดียวกับผู้นำและคนทำงานคนอื่นๆ โดยบอกพวกเขาเพียงเกี่ยวกับหลักธรรมและแผนการที่เจาะจง และทำไปโดยไม่แยกแยะ การจัดแจงเตรียมงานก็จะไม่ถูกดำเนินการ  หากเจ้าไม่ใส่ใจเรื่องนี้เลย นั่นไม่ใช่การละเลยความรับผิดชอบหรอกหรือ?  (ใช่)  นี่คือความรับผิดชอบของผู้นำและคนทำงาน  ผู้นำและคนทำงานบางคนกล่าวว่า ‘คนอื่นรู้ว่าจะดำเนินการจัดแจงเตรียมงานและปฏิบัติอย่างไร ทำไมคนนี้ถึงไม่รู้ล่ะ?  ถ้าพวกเขาไม่รู้ ฉันก็จะไม่ไปยุ่งกับพวกเขา  มันไม่ใช่ความรับผิดชอบของฉัน  อย่างไรเสีย ฉันก็ได้ทำในส่วนของฉันแล้ว’  เหตุผลนี้ฟังขึ้นหรือไม่?  (ไม่)  ตัวอย่างเช่น สมมติว่าแม่คนหนึ่งมีลูกสามคน และคนหนึ่งในนั้นร่างกายอ่อนแอ ป่วยอยู่เสมอ และไม่ยอมกินข้าว  หากแม่ปล่อยให้ลูกคนนี้ไม่กินข้าว เด็กคนนั้นอาจอยู่ได้ไม่นาน  เธอควรทำอย่างไร?  ในฐานะแม่ เธอต้องดูแลลูกที่อ่อนแอคนนั้นเป็นพิเศษ  สมมติว่าแม่พูดว่า ‘แค่ฉันปฏิบัติต่อลูกๆ อย่างเท่าเทียมกันก็ดีพอแล้ว  ฉันคลอดลูกคนนี้และเตรียมอาหารให้เขา  ฉันได้ลุล่วงหน้าที่ของฉันแล้ว  ฉันไม่สนใจว่าเขาจะกินหรือไม่กิน  ถ้าเขาไม่กิน ก็ปล่อยให้เขาหิวไป และเมื่อเขาหิวจัด เขาก็จะกินเอง’  พวกเจ้าคิดอย่างไรกับแม่ประเภทนี้?  (เธอไม่มีความรับผิดชอบ)  มีแม่แบบนี้ด้วยหรือ?  มีเพียงผู้หญิงที่ปัญญาทึบหรือแม่เลี้ยงเท่านั้นที่จะเป็นเช่นนั้น  ถ้าเธอเป็นแม่แท้ๆ และไม่ได้ปัญญาทึบ เธอก็จะไม่มีวันปฏิบัติต่อลูกของตัวเองเช่นนี้ใช่หรือไม่?  (ใช่)  หากลูกคนใดร่างกายอ่อนแอ ป่วยอยู่เสมอ และไม่ชอบกินข้าว แม่ของพวกเขาก็ต้องใส่ใจและใช้ความพยายามมากขึ้น  เธอต้องหาวิธีทำให้ลูกยอมกิน ต้องทำอะไรที่ลูกอยากกิน เตรียมอาหารมื้อพิเศษให้ และเมื่อลูกไม่ยอมกิน เธอก็ต้องคอยตะล่อม  เมื่อพวกเขาอายุได้สิบแปดหรือสิบเก้าปีและร่างกายแข็งแรงเหมือนผู้ใหญ่ปกติแล้ว แม่จึงจะวางใจและปล่อยมือได้ และไม่จำเป็นต้องดูแลลูกคนนี้เป็นพิเศษอีกต่อไป  หากแม่คนหนึ่งสามารถปฏิบัติต่อลูกที่มีสถานการณ์พิเศษเช่นนี้และลุล่วงหน้าที่ของตนได้ แล้วผู้นำหรือคนทำงานเล่าเป็นอย่างไร?  ถ้าเจ้าไม่มีแม้แต่ความรักของแม่ให้กับพี่น้องชายหญิง เช่นนั้นแล้วเจ้าก็ไม่มีความรับผิดชอบโดยแท้  เจ้าต้องลุล่วงความรับผิดชอบตามที่ควร ต้องคำนึงถึงคริสตจักรที่มีคนกำกับดูแลเป็นคนที่ค่อนข้างอ่อนแอและมีความสามารถในการทำงานที่ค่อนข้างด้อยกว่า  ผู้นำและคนทำงานต้องให้ความสนใจเป็นพิเศษและให้คำชี้แนะเป็นพิเศษในเรื่องเหล่านี้  การให้คำชี้แนะเป็นพิเศษหมายถึงอะไร?  นอกจากการสามัคคีธรรมความจริงแล้ว พวกเจ้ายังต้องให้การชี้แนะและความช่วยเหลือที่เจาะจงและลงรายละเอียดมากขึ้น ซึ่งต้องใช้ความพยายามในการสื่อสารมากขึ้น  ถ้าเจ้าอธิบายงานให้พวกเขาฟังแล้วพวกเขายังไม่เข้าใจ ไม่รู้ว่าจะดำเนินการอย่างไร หรือต่อให้พวกเขาเข้าใจในแง่ของคำสอนและดูเหมือนจะรู้ว่าควรดำเนินการอย่างไร แต่เจ้าก็ยังไม่แน่ใจและกังวลเล็กน้อยว่าจะลงมือดำเนินการจริงเช่นไร แบบนั้นเจ้าควรทำอย่างไร?  เจ้าจำเป็นต้องลงลึกไปในคริสตจักรท้องถิ่นด้วยตนเองเพื่อชี้แนะพวกเขาและดำเนินการภารกิจร่วมกับพวกเขา  จงบอกหลักธรรมแก่พวกเขาพร้อมกับจัดการเตรียมการที่เจาะจงเกี่ยวกับภารกิจที่ต้องทำตามข้อกำหนดของการจัดแจงเตรียมงาน เช่น ต้องทำอะไรก่อนและทำอะไรทีหลัง และจะจัดสรรคนอย่างเหมาะสมได้อย่างไร—จงจัดระเบียบสิ่งเหล่านี้ทั้งหมดให้ดี  นี่คือการชี้แนะพวกเขาในการทำงานอย่างเป็นรูปธรรม ไม่ใช่แค่การตะโกนคำขวัญหรือการออกคำสั่งสุ่มสี่สุ่มห้า และเทศนาพวกเขาด้วยคำสอนบางอย่าง แล้วก็ถือว่างานของตนเสร็จสิ้น—นั่นไม่ใช่การสำแดงของการทำงานที่เจาะจง และการตะโกนคำขวัญกับการบงการผู้คนไม่ใช่หน้าที่รับผิดชอบของผู้นำและคนทำงาน  เมื่อผู้นำหรือผู้ดูแลของคริสตจักรท้องถิ่นสามารถแบกรับงานได้แล้ว และงานได้เข้าสู่ลู่ทางที่ถูกต้อง และโดยพื้นฐานแล้วไม่มีประเด็นสำคัญอะไรอีก เมื่อนั้นเท่านั้นที่ผู้นำหรือคนทำงานจะจากไปได้” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (10))  “ในการแก้ไขความลำบากยากเย็นมากมายที่ผู้คนได้รับประสบการณ์นั้น ก่อนอื่นเจ้าต้องจับใจความพลวัตของพระราชกิจของพระวิญญาณบริสุทธิ์ให้ได้ เจ้าต้องเข้าใจว่าพระวิญญาณบริสุทธิ์ทรงปฏิบัติพระราชกิจแก่ผู้คนที่แตกต่างกันอย่างไร เจ้าต้องมีความเข้าใจเรื่องความลำบากยากเย็นทั้งหลายที่ผู้คนเผชิญหน้า และเรื่องข้อบกพร่องของพวกเขา  และเจ้าต้องเข้าใจทะลุปรุโปร่งถึงประเด็นสำคัญของปัญหา และเข้าถึงแหล่งที่มาของมัน โดยไม่มีการเบี่ยงเบนหรือสร้างข้อผิดพลาดอันใด  มีเพียงบุคคลประเภทนี้เท่านั้นที่มีคุณสมบัติที่จะประสานงานในการปรนนิบัติพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, ผู้เลี้ยงที่เหมาะแก่การใช้งานควรมีสิ่งใดบ้าง)  หลังจากอ่านพระวจนะของพระเจ้า ฉันเข้าใจว่าผู้คนที่มีขีดความสามารถต่ำต้องการการชี้แนะและความช่วยเหลือมากขึ้น และคุณไม่สามารถใช้วิธีการแบบเดียวกับทุกคนได้ ก็เหมือนกับแม่ที่มีลูกหลายคน และคนหนึ่งในนั้นอ่อนแอและขี้โรค แม่ก็ต้องดูแลลูกคนนี้มากกว่าคนอื่นๆ เพื่อให้เขาเติบโตอย่างแข็งแรง แต่แม่ที่ไม่มีความรับผิดชอบ เมื่อเห็นว่าลูกของเธออ่อนแอ ก็ไม่ดูแลลูก แต่กลับโทษว่าลูกไม่แข็งแรงพอ แล้วเด็กจะเติบโตอย่างแข็งแรงได้อย่างไร?  พระเจ้าไม่ได้ทรงบังคับให้ผู้คนทำในสิ่งที่เกินความสามารถของพวกเขา สิ่งที่พระองค์ทรงกำหนดแก่ผู้คนนั้นขึ้นอยู่กับขีดความสามารถโดยกำเนิดของพวกเขา ฉันควรปฏิบัติต่อพี่น้องชายหญิงตามพระวจนะของพระเจ้าเช่นกัน โดยให้การชี้แนะและความช่วยเหลือแก่พวกเขามากขึ้น หลังจากนั้น เมื่อฉันเห็นพี่น้องหญิงของฉันเผชิญกับความลำบากยากเย็นในงานของพวกเธอ ฉันก็จะอดทนฟังพวกเธออธิบายปัญหาและความลำบากยากเย็นของพวกเธอ และฉันจะมุ่งเน้นไปที่ปัญหาของพวกเธอแล้วจึงสามัคคีธรรมเพื่อช่วยเหลือพวกเธอ โดยการปฏิบัติเช่นนี้ พี่น้องหญิงก็ไม่รู้สึกว่าถูกฉันบีบคั้นเหมือนเมื่อก่อนอีกต่อไป เมื่อพวกเธอเผชิญกับปัญหาในหน้าที่ที่พวกเธอไม่สามารถมองเห็นได้อย่างชัดเจน พวกเธอก็จะถามฉันเกี่ยวกับปัญหาเหล่านั้นอย่างกระตือรือร้น จากนั้นเราก็จะแสวงหาความจริงร่วมกันเพื่อแก้ไขปัญหาเหล่านั้น และผลงานของเราก็ดีขึ้นด้วย

จากประสบการณ์นี้ ฉันได้เห็นอย่างชัดเจนว่าการปฏิบัติต่อผู้คนตามอุปนิสัยอันเสื่อมทรามมีแต่จะนำการบีบคั้นและความเสียหายมาให้พวกเขา และนำความเสียหายมาสู่งาน การปฏิบัติต่อพี่น้องชายหญิงของคุณตามหลักธรรมความจริงและพระวจนะของพระเจ้า และการลุล่วงความรับผิดชอบของตัวเองนั้นเป็นประโยชน์ต่องาน และยังเสริมสร้างผู้อื่นอีกด้วย


71. ผมปล่อยวางความกังวล เรื่องความเจ็บป่วยได้อย่างไร

โดยอู๋ฝาน ประเทศจีน

ในเดือนมีนาคม ปี 1997 ผมยอมรับพระราชกิจยุคสุดท้ายของพระเจ้าผู้ทรงมหิทธิฤทธิ์ หลังจากเชื่อในองค์พระผู้เป็นเจ้ามาหลายปี ผมรู้สึกตื่นเต้นเป็นอย่างยิ่งที่ในที่สุดก็ได้ต้อนรับการเสด็จกลับมาของพระองค์  โดยเฉพาะอย่างยิ่ง เมื่อผมตระหนักว่าพระเจ้าเสด็จกลับมาในยุคสุดท้ายเพื่อแสดงความจริง และชำระให้บริสุทธิ์และช่วยเราให้รอดอย่างถ่องแท้ ช่วยเราให้พ้นจากบาป และความหวังของเราที่จะได้รับการช่วยให้รอดและเข้าสู่ราชอาณาจักรแห่งสวรรค์กำลังจะเป็นจริง ผมก็เริ่มละทิ้งครอบครัวและอาชีพการงานเพื่อมาทำหน้าที่ ในช่วงนี้ โรคกระเพาะและอาการปวดหลังส่วนล่างที่รบกวนผมมาหลายปีก็หายเป็นปลิดทิ้งโดยไม่ทันรู้ตัว และผมก็ยิ่งมีแรงใจในการทำหน้าที่มากขึ้น ต่อมา ผมถูกตำรวจจับขณะทำหน้าที่ ตำรวจทรมานผมจนเกือบตาย เรื่องนี้ทำให้ผมเป็นโรคหัวใจ และต้องหลีกเลี่ยงการถูกกระตุ้นมากเกินไป ถ้าได้ยินเสียงดังกะทันหัน หัวใจของผมจะรับไม่ไหวและเต้นระรัว หลังจากถูกปล่อยตัว ไม่ว่าสถานการณ์จะอันตรายแค่ไหน ผมก็ยืนหยัดทำหน้าที่ของตัวเองมาโดยตลอด พอถึงเดือนมิถุนายน ปี 2017 สุขภาพของผมก็เริ่มมีปัญหา  ตอนแรก ผมรู้สึกแน่นหน้าอก หายใจไม่อิ่ม และอ่อนเพลียไปทั้งตัว แค่อาบน้ำผมก็เหนื่อยจนต้องนอนพักสักครู่กว่าจะฟื้นตัว ท้ายทอยของผมรู้สึกร้อน และหนักอึ้งจนยกหัวแทบไม่ขึ้น  น่องของผมบวมมาก พอกดลงไปก็เป็นรอยบุ๋ม และช่วงค่ำ ผมยังมีไข้ต่ำๆ อีกด้วย ต่อมา สุขภาพของผมก็แย่ลงเรื่อยๆ ร่างกายครึ่งซีกรู้สึกชา แม้แต่นั่งอยู่เฉยๆ ก็ยังทำไม่ไหว บางครั้ง โรคกระดูกคอเสื่อมของผมก็กำเริบจนกดทับเส้นประสาท คอแข็ง เลือดไปเลี้ยงสมองไม่พอ และเวียนหัว แม้แต่ขวดน้ำผมก็ยกไม่ไหว แค่จามก็ทำให้เหงื่อออกทั้งตัว ผมไปตรวจที่โรงพยาบาล แล้วหมอก็พูดกับผมอย่างจริงจังมากว่า “ความดันโลหิตตัวบนของคุณสูงถึง 180 มิลลิเมตรปรอท ตัวล่างอยู่ที่ 115 ส่วนอัตราการเต้นของหัวใจอยู่ที่ 128 ครั้งต่อนาที นี่อันตรายมากจริงๆ ถ้าคุณล้ม คุณอาจตายได้ทันที และต่อให้ไม่ตาย เส้นเลือดในสมองแตกก็อาจทำให้เป็นอัมพาตครึ่งซีกได้” พอได้ยินหมอพูดแบบนี้ ผมก็นึกถึงพ่อของผมขึ้นมาทันที พ่อเสียชีวิตด้วยโรคหลอดเลือดสมองเฉียบพลันจากความดันโลหิตสูงตอนอายุเท่าผมนี่แหละ แม่ยายของผมก็เป็นโรคหลอดเลือดสมองจนเป็นอัมพาตครึ่งซีก  เธอดูแลตัวเองไม่ได้ และจากไปหลังจากนอนติดเตียงอยู่หลายปี ผมรู้สึกกังวลขึ้นมาเล็กน้อย และคิดว่า “ฉันป่วยหนักขนาดนี้ได้ยังไง ผมอายุห้าสิบกว่าแล้ว ผมจะตายด้วยโรคหลอดเลือดสมองเฉียบพลันเหมือนพ่อกับแม่ยายไหม?”  แต่แล้วผมก็คิดขึ้นมาอีกอย่างว่า “พวกเขาไม่ได้เชื่อในพระเจ้าและไม่มีการคุ้มครองจากพระองค์ ผมเป็นผู้เชื่อ ดังนั้นพระเจ้าจะไม่ทรงปล่อยให้ฉันตายถ้ายังทำหน้าที่ไม่เสร็จสมบูรณ์ พระองค์จะทรงเฝ้าดูแลและคุ้มครองฉัน”  ต่อมา ด้วยการกินยาและออกกำลังกาย สุขภาพของผมก็ค่อยๆ ดีขึ้น  ผมควบคุมความดันโลหิตได้ในระดับหนึ่ง แต่หัวใจก็ยังเต้นเร็วอยู่บ้าง

ในช่วงกลางปี 2022 พรรคคอมมิวนิสต์จีนเปิดฉากกวาดล้างผู้เชื่อในพระเจ้าผู้ทรงมหิทธิฤทธิ์ครั้งใหญ่พร้อมกันทั่วประเทศ และในพื้นที่ของผม ผู้นำ คนทำงาน และพี่น้องชายหญิงคนอื่นๆ กว่า 30 คนถูกจับกุม  งานทั้งหมดของคริสตจักรต้องหยุดชะงักลง  วันหนึ่ง พี่น้องหญิงซินอี้ซึ่งเป็นผู้นำระดับสูงมาหาผม เธอบอกว่าพี่น้องชายหญิงเลือกผมให้เป็นผู้เทศนา ผมคิดในใจว่า “หัวใจของฉันถูกกระตุ้นมากเกินไปไม่ได้ แถมยังเป็นความดันโลหิตสูงอีก สุขภาพฉันก็แย่ลงเรื่อยๆ หลายปีมานี้ ฉันทำแต่งานที่รับผิดชอบอย่างเดียวมาตลอด และงานก็ค่อนข้างสบาย ร่างกายของฉันจึงรับไหว การเป็นผู้เทศนามีภาระงานหนัก ยิ่งไปกว่านั้น คริสตจักรเพิ่งเจอการจับกุมระลอกใหญ่ จึงมีงานต้องทำมากมาย ฉันจะต้องทุ่มเทความคิดและจ่ายราคา และคงเลี่ยงการนอนดึกไม่ได้ ถ้าอาการของฉันแย่ลง แล้ววันหนึ่งฉันเกิดเป็นโรคหลอดเลือดสมองเฉียบพลันจนตายเหมือนพ่อขึ้นมาล่ะ? อย่างนั้นการละทิ้งและการสละตนตลอดหลายปีของฉันจะไม่สูญเปล่าไปหมดหรอกหรือ? ต่อให้ไม่ตาย ถ้ายังมีอาการหลงเหลือ ต้องนอนติดเตียงและเป็นอัมพาตครึ่งซีกเหมือนแม่ยาย และทำหน้าที่ไม่ได้ อย่างนั้นฉันจะไม่เสียโอกาสที่จะได้รับการช่วยให้รอดและเข้าสู่ราชอาณาจักรอยู่ดีหรอกหรือ?” พอคิดถึงผลลัพธ์เหล่านี้ ผมก็หาข้ออ้างบ่ายเบี่ยงหน้าที่ โดยพูดว่า “ผมมีความเข้าใจความจริงเพียงตื้นเขิน และผมทำงานจริงไม่ได้หรอกครับ  ผมยังเป็นความดันโลหิตสูงและโรคหัวใจด้วย ผมจึงไม่เหมาะกับหน้าที่นี้ คุณหาคนอื่นดีกว่าครับ” เมื่อเห็นว่าผมเอาแต่พยายามบ่ายเบี่ยงหน้าที่ ซินอี้จึงสามัคคีธรรมกับผมอย่างอดทน โดยบอกว่าเธอหาคนที่เหมาะสมไม่ได้ในทันที พอได้ยินอย่างนี้ ผมก็รู้สึกผิดต่อมโนธรรม ผมคิดว่าถึงแม้สุขภาพของผมจะไม่ค่อยดี แต่ก็ไม่ได้แย่ถึงขั้นทำหน้าที่ไม่ได้ และตราบใดที่ผมกินยาตรงเวลา ปรับตารางเวลา และออกกำลังกายอย่างเหมาะสม ผมก็ยังพอทำงานได้บ้าง  ในเมื่อผู้นำและคนทำงานถูกจับกุม และไม่มีคนที่เหมาะสมมาทำงานของคริสตจักร ในช่วงเวลาวิกฤติเช่นนี้ ผมกลับไม่คำนึงถึงเจตนารมณ์ของพระเจ้าเลย ผมช่างเห็นแก่ตัวและน่ารังเกียจสิ้นดี! ผมจึงยอมรับหน้าที่นี้ เนื่องด้วยสถานการณ์อันเลวร้าย เราจะไปทำงานที่คริสตจักรต่างๆ โดยตรงไม่ได้ และงานเกือบทั้งหมดต้องดำเนินการและติดตามผลผ่านทางจดหมาย โชคดีที่ผมมีพี่น้องชายซูหมิงร่วมมือกับผม เขายังหนุ่มและมีขีดความสามารถดี เขาคนเดียวรับผิดชอบงานหลายอย่าง ผมรับผิดชอบงานข้อเขียนเป็นหลัก ซึ่งเครียดน้อยกว่าสำหรับผม อีกอย่าง เมื่อผมกินยาตรงเวลา โรคหัวใจและความดันโลหิตสูงก็ควบคุมได้ และผมก็ค่อยๆ ชินกับหน้าที่นี้

วันหนึ่งในเดือนกรกฎาคม ปี 2024 ผู้นำระดับสูงส่งจดหมายมาบอกว่าพวกเขาต้องการย้ายซูหมิงไปทำงานที่อื่น  พอผมอ่านจดหมาย หัวผมก็อื้อและรู้สึกมืดแปดด้าน  ผมคิดว่า “ถ้าซูหมิงถูกย้ายไป ฉันจะรับมือกับงานทั้งหมดที่กำลังจะมาถึงได้ยังไง? ฉันแก่แล้ว ความสามารถในการทำงานก็จำกัด การย้ายซูหมิงไปไม่ใช่การทำให้ฉันตกที่นั่งลำบากหรอกหรือ” แต่แล้วผมก็คิดว่า “ผู้นำระดับสูงย่อมจัดแจงเช่นนี้เพราะคำนึงถึงงานโดยรวมของคริสตจักรแน่ๆ” ถึงอย่างนั้น ผมก็ยังกังวลว่าภาระงานของผมจะเพิ่มขึ้นหลังจากซูหมิงไปแล้ว ผมจะต้องกลุ้มใจแค่ไหน และต้องทุ่มเทแรงกายแรงใจอีกเท่าไหร่ ผมเป็นความดันโลหิตสูงและโรคหัวใจ ถ้านอนดึกแล้วความดันโลหิตขึ้น เส้นเลือดในสมองแตก แล้วตายด้วยโรคหลอดเลือดสมองล่ะ? อย่างนั้นเส้นทางความเชื่อในพระเจ้าของผมจะไม่จบลงหรอกหรือ? ต่อให้รอดมาได้ ถ้าผมมีอาการหลงเหลือจนเป็นอัมพาตครึ่งซีก ผมก็ยังทำหน้าที่ไม่ได้อยู่ดี อย่างนั้นผมจะไม่ถูกกำจัดทิ้งหรอกหรือ? ผมกังวลจนกินไม่ได้นอนไม่หลับ ในช่วงหลายวันหลังจากที่ซูหมิงไปแล้ว มีงานมากมายที่ต้องติดตามผลและดำเนินการ และผมก็รู้สึกคัดค้านอยู่ตลอด ยิ่งไปกว่านั้น อากาศที่ร้อนก็ทำให้ผมหายใจไม่อิ่มและเวียนหัวเล็กน้อย เพิ่งเอนตัวลงพักได้สักครู่ ผมก็รู้สึกหัวใจเต้นเร็วขึ้นและหัวหมุน ผมรีบลุกขึ้นนั่งพิงเตียง รู้สึกคลื่นไส้จนอยากจะอาเจียน  ภาพการตายของพ่อผุดขึ้นมาในหัว และผมก็ยิ่งกังวลว่าอาการของผมจะแย่ลง และหวาดกลัวว่าจะเกิดโรคหลอดเลือดสมองเฉียบพลันแล้วล้มลงตายไป หลังจากนั้น เมื่อไหร่ที่รู้สึกไม่สบาย ผมก็เป็นทุกข์และกังวล คอยห่วงอยู่ตลอดว่าอาการป่วยของผมจะแย่ลง โดยเฉพาะ ผมคิดถึงเรื่องที่ผมมีประวัติกับตำรวจ และตำรวจก็ยังพยายามตามจับผมอยู่ ถ้าอาการป่วยของผมกำเริบ ผมก็ไปหาหมอไม่ได้  แล้วผมจะทำยังไง? บางครั้ง ผมรู้มาว่าสภาวะของพี่น้องชายหญิงย่ำแย่ และผลของงานข้อเขียนกำลังตกต่ำลง และผมก็อยากเขียนจดหมายไปสามัคคีธรรมกับพวกเขา แต่แล้วก็คิดว่ามันต้องใช้เวลาและแรงกายแรงใจมากแค่ไหน และนั่นหมายถึงการเข้านอนดึก ถ้าผมนอนดึกบ่อยๆ ไม่ช้าก็เร็วผมคงทรุดลงเพราะความเหนื่อยล้า ผมจึงตัดสินใจว่าการรักษาสุขภาพของผมสำคัญกว่า ถ้าผมทรุดลงเพราะความเหนื่อยล้า อย่างนั้นแม้แต่หน้าที่ที่รับผิดชอบอย่างเดียวผมก็คงทำไม่ได้ อย่างนั้นผมจะไม่ถูกกำจัดทิ้งหรอกหรือ? ดังนั้นเมื่อจดหมายงานกองสุมขึ้น ผมก็ไม่รีบจัดการ เหล่าผู้นำรู้ว่าสภาวะของผมไม่ดีจึงเขียนจดหมายมาหาผม  พวกเขายังส่งพระวจนะของพระเจ้ามาช่วยผมด้วย ผมเองก็อธิษฐานต่อพระเจ้า ขอให้พระองค์ทรงชี้แนะผมให้เรียนรู้บทเรียนจากเรื่องนี้

วันหนึ่ง ผมได้อ่านพระวจนะของพระเจ้าบทตอนหนึ่งที่ตรงกับสภาวะของผมมากจริงๆ  พระเจ้าผู้ทรงมหิทธิฤทธิ์ตรัสว่า “จากนั้นยังมีคนที่สุขภาพไม่ดี มีสภาพร่างกายอ่อนแอและไร้กำลังวังชา ป่วยบ่อยด้วยโรคร้ายหรือโรคที่ไม่หนักหนาอะไร และถึงกับไม่สามารถทำเรื่องจำเป็นพื้นฐานในชีวิตประจำวันได้ ไม่สามารถใช้ชีวิตหรือทำอะไรอย่างคนปกติได้  ผู้คนเช่นนี้มักจะรู้สึกอึดอัดและไม่สบายเวลาปฏิบัติหน้าที่ของตน บ้างก็มีร่างกายอ่อนแอ บ้างก็เจ็บป่วยจริงๆ และแน่นอนว่ามีบางคนที่เสี่ยงต่อการเป็นโรคที่รู้จักกันดีไม่โรคใดก็โรคหนึ่ง  เนื่องจากพวกเขามีความลำบากกายในทางที่สัมพันธ์กับชีวิตจริงดังกล่าว ผู้คนเช่นนี้จึงมักจะจมจ่อมอยู่ในอารมณ์ที่เป็นลบ รู้สึกทุกข์ใจ กระวนกระวาย และวิตกกังวล  พวกเขารู้สึกทุกข์ใจ กระวนกระวาย และวิตกกังวลเรื่องอะไร?  พวกเขากังวลว่าถ้าตัวเองยังปฏิบัติหน้าที่ของตนแบบนี้ต่อไป สละตนและวิ่งวุ่นเพื่อพระเจ้าอยู่แบบนี้ และรู้สึกเหนื่อยอย่างนี้อยู่เสมอ เช่นนั้นแล้วสุขภาพของพวกเขาจะแย่ลงเรื่อยๆ หรือไม่?  เมื่อพวกเขาอายุเข้าสี่สิบหรือห้าสิบปี พวกเขาจะป่วยติดเตียงหรือไม่?  ความกังวลเหล่านี้ฟังขึ้นหรือไม่?  มีใครจะเสนอวิธีรับมือเรื่องนี้อย่างเป็นรูปธรรมบ้าง?  ใครจะรับเรื่องนี้ไปตอบ?  ใครจะตอบได้บ้าง?  ผู้คนที่สุขภาพไม่ดีและมีร่างกายไม่แข็งแรงย่อมรู้สึกทุกข์ใจ กระวนกระวาย และวิตกกังวลในเรื่องแบบนี้  ผู้ที่เจ็บป่วยมักจะคิดว่า ‘ฉันมุ่งมั่นที่จะปฏิบัติหน้าที่ของฉันให้ดี แต่ฉันกลับเป็นโรคนี้  ฉันขอให้พระเจ้าคุ้มครองฉันจากภยันตราย และเพราะพระเจ้าทรงคุ้มครอง ฉันจึงไม่จำเป็นต้องกลัว  แต่ถ้าฉันเหนื่อยอ่อนเวลาปฏิบัติหน้าที่ของตัวเอง อาการของฉันจะแย่ลงหรือไม่?  ถ้าอาการแย่ลงจริงๆ ฉันจะทำอย่างไร?  ถ้าฉันต้องเข้าผ่าตัดที่โรงพยาบาล ฉันก็ไม่มีเงินจ่าย แล้วถ้าฉันไม่ยืมเงินมาจ่ายค่ารักษา อาการของฉันจะยิ่งทรุดหนักหรือไม่?  แล้วถ้าอาการไม่ดีจริงๆ ฉันจะตายไหม?  การตายแบบนั้นมองว่าเป็นการตายตามปกติได้ไหม?  ถ้าฉันตายไปจริงๆ พระเจ้าจะทรงจดจำหน้าที่ที่ฉันปฏิบัติมาตลอดหรือเปล่า?  ฉันจะได้รับการพิจารณาว่าทำเรื่องที่ดีงามมาตลอดหรือเปล่า?  ฉันจะได้รับความรอดหรือไม่?’  นอกจากนี้ยังมีบางคนที่รู้ว่าตนเองป่วย นั่นคือ พวกเขารู้ว่าตนเองเป็นโรคอย่างใดอย่างหนึ่งจริง เช่น โรคกระเพาะอาหาร โรคปวดหลังปวดขา โรคข้ออักเสบ โรครูมาติสซั่ม รวมทั้งโรคผิวหนัง โรคทางนรีเวช โรคตับ โรคความดันโลหิตสูง โรคหัวใจ และอื่นๆ  พวกเขาจึงคิดว่า ‘ถ้าฉันปฏิบัติหน้าที่ของตัวเองต่อไป พระนิเวศของพระเจ้าจะออกค่ารักษาโรคที่ฉันเป็นไหม?  ถ้าโรคของฉันเป็นหนักและส่งผลต่อการปฏิบัติหน้าที่ของฉัน พระเจ้าจะทรงรักษาฉันให้หายหรือไม่?  คนอื่นหายจากโรคหลังจากที่เชื่อในพระเจ้า ดังนั้นฉันก็จะหายขาดด้วยหรือเปล่า?  พระเจ้าจะทรงรักษาฉันเหมือนที่พระองค์ทรงแสดงความใจดีมีเมตตาต่อคนอื่นหรือไม่?  ถ้าฉันปฏิบัติหน้าที่ของตนด้วยความจงรักภักดี พระเจ้าก็ควรรักษาฉัน แต่ถ้าฉันเอาแต่อยากให้พระเจ้ารักษา แล้วพระองค์ไม่ทำ แบบนั้นฉันจะทำอย่างไร?’  เมื่อใดก็ตามที่พวกเขาคิดเรื่องเหล่านี้ พวกเขาก็รู้สึกว่ามีความกระวนกระวายใจลึกๆ เกิดขึ้นในหัวใจของตน  แม้พวกเขาจะไม่เคยหยุดปฏิบัติหน้าที่ของตน และพวกเขาก็ทำสิ่งที่ตนควรทำอยู่เสมอ แต่พวกเขาก็คิดเรื่องความเจ็บป่วย สุขภาพ อนาคต และความเป็นความตายของตนอยู่ตลอดเวลา  ในที่สุดพวกเขาก็สรุปออกมาเป็นความคิดฝันเฟื่องว่า ‘พระเจ้าจะรักษาฉัน พระเจ้าจะทรงคุ้มครองฉันให้ปลอดภัย  พระเจ้าจะไม่ทอดทิ้งฉัน และพระเจ้าจะไม่ทรงยืนเฉยและไม่ทำอะไรถ้าพระองค์ทรงเห็นว่าฉันป่วย’  ความคิดเช่นนี้ไม่มีพื้นฐานอะไรเลย และอาจพูดได้ด้วยซ้ำไปว่าเป็นมโนคติอันหลงผิดอย่างหนึ่ง  ผู้คนไม่มีวันแก้ปัญหาในชีวิตจริงที่เกี่ยวข้องกับมโนคติอันหลงผิดและความคิดฝันทำนองนี้  และในหัวใจส่วนลึกสุดของพวกเขา พวกเขาก็รู้สึกทุกข์ใจ กระวนกระวาย และวิตกกังวลอยู่รางๆ เกี่ยวกับสุขภาพและความเจ็บไข้ได้ป่วยของตน พวกเขาไม่รู้ว่าใครจะเป็นคนรับผิดชอบเรื่องเหล่านี้ หรือว่าจะมีใครรับผิดชอบตัวพวกเขาบ้างหรือไม่” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  สิ่งที่พระวจนะของพระเจ้าเปิดโปงคือสภาวะของผมโดยแท้ ผมใช้ชีวิตอยู่ในสภาวะที่ท้อแท้จากการกังวลเรื่องความเจ็บป่วยของตัวเองมาตลอด เมื่อพี่น้องชายหญิงเลือกผมเป็นผู้เทศนา ผมกังวลว่างานจะยุ่งและทำให้เหนื่อยล้าทางจิตใจ ซึ่งจะส่งผลเสียต่อสุขภาพของผม ผมจึงบ่ายเบี่ยงหน้าที่อยู่เรื่อย ถึงแม้ภายหลังผมจะยอมรับหน้าที่ แต่เมื่อผู้นำระดับสูงย้ายซูหมิงไปและภาระงานเพิ่มขึ้น ผมก็รู้สึกคัดค้าน  ผมมักกังวลว่าหน้าที่ของผมเหนื่อยเกินไป และครุ่นคิดว่าจะเกิดอะไรขึ้นถ้าอาการป่วยของผมแย่ลงจนเกิดโรคหลอดเลือดสมองเฉียบพลันแล้วตายไป หรือมีอาการหลงเหลือจนทำหน้าที่ต่อไปไม่ได้—และเป็นผลให้ไม่ได้รับการช่วยให้รอด ความคิดของผมถูกความเจ็บป่วยครอบงำไปจนหมด ถึงแม้ผมจะทำหน้าที่อยู่ แต่ท่าทีของผมก็ไม่เป็นบวกเหมือนแต่ก่อน เมื่อเห็นว่าพี่น้องชายหญิงอยู่ในสภาวะที่ย่ำแย่ และผลของงานข้อเขียนตกต่ำลง ผมก็ไม่เขียนจดหมายไปติดตามผลหรือแก้ไขเรื่องนี้ แต่กลับทำหน้าที่อย่างสุกเอาเผากิน เวลาป่วย ผมไม่อธิษฐานเพื่อแสวงหาเจตนารมณ์ของพระเจ้า เอาแต่กลุ้มใจเรื่องได้เรื่องเสียเกี่ยวกับอนาคตและบั้นปลายของผมอยู่ตลอด ผมใช้ชีวิตอยู่ในความทุกข์และความกังวล ไม่อาจรู้สึกปลดปล่อยได้ และผมก็ทำหน้าที่ได้ไม่ดี ผมตระหนักว่าผมไม่ได้ไล่ตามเสาะหาความจริงเลย

ในการแสวงหาของผม ผมได้อ่านพระวจนะของพระเจ้าสองบทตอนและได้รับความรู้บางอย่างเกี่ยวกับปัญหาของตัวเอง  พระเจ้าผู้ทรงมหิทธิฤทธิ์ตรัสว่า “ในความเชื่อของพวกเขา ศัตรูของพระคริสต์อยากแต่จะได้รับพรเท่านั้น และไม่อยากทนทุกข์กับความยากลำบาก  เมื่อพวกเขาเห็นใครได้รับพร ได้รับผลประโยชน์ ได้รับพระคุณ และได้รับความสุขสำราญทางวัตถุมากขึ้น มีข้อได้เปรียบเป็นอันมาก พวกเขาก็เชื่อว่านี่คือการกระทำของพระเจ้า และถ้าพวกเขาไม่ได้รับพรทางวัตถุเช่นนั้นบ้าง นี่ย่อมไม่ใช่การกระทำของพระเจ้า  แฝงความนัยว่า ‘ถ้าพระองค์เป็นพระเจ้าจริง เช่นนั้นพระองค์ก็ได้แต่อวยพรผู้คนเท่านั้น พระองค์ควรปัดเป่าทุกข์ภัยให้ผู้คนและไม่ปล่อยให้พวกเขาเผชิญความทุกข์  เช่นนั้นเท่านั้นการเชื่อที่ผู้คนมีในพระองค์ถึงจะมีคุณค่าและมีประโยชน์  ถ้าผู้คนมีทุกข์ภัยรุมเร้าอยู่ดีหลังจากติดตามพระองค์ ถ้าพวกเขายังคงทนทุกข์ เช่นนั้นแล้วจะเชื่อในพระองค์ไปเพื่ออะไร?’  พวกเขาไม่ยอมรับว่าสิ่งทั้งปวงและเหตุการณ์ทั้งหมดอยู่ในพระหัตถ์ของพระเจ้า พระเจ้าทรงครองอธิปไตยเหนือทุกสิ่ง  แล้วเหตุใดพวกเขาจึงไม่ยอมรับเรื่องนี้?  เพราะศัตรูของพระคริสต์กลัวที่จะทนทุกข์กับความยากลำบาก  พวกเขาเพียงอยากได้ผลประโยชน์ อยากเอาเปรียบ และสุขสำราญกับพรเท่านั้น ไม่อยากยอมรับอธิปไตยหรือการจัดวางเรียบเรียงของพระเจ้า เพียงแต่อยากได้ผลประโยชน์จากพระเจ้า  นี่คือมุมมองที่เห็นแก่ตัวและน่ารังเกียจของศัตรูของพระคริสต์” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบ (ภาคที่หก))  “มนุษย์ที่เสื่อมทรามล้วนมีชีวิตอยู่เพื่อตนเอง  มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป—นี่สรุปธรรมชาติของมนุษย์เอาไว้  ผู้คนล้วนเชื่อในพระเจ้าเพื่อประโยชน์ของตน พวกเขาละทิ้งสิ่งต่างๆ และสละตนเพื่อให้ได้รับพร ความทุกข์ที่พวกเขาสู้ทนและราคาที่พวกเขาจ่ายไปในการทำหน้าที่ของตนก็เพื่อให้ได้รางวัลเช่นกัน  สรุปว่าล้วนเป็นไปเพื่อการได้รับพร ได้รับรางวัล และเข้าสู่ราชอาณาจักรสวรรค์  ในโลกนี้ ผู้คนทำงานเพื่อผลประโยชน์ของตนเอง ส่วนในพระนิเวศของพระเจ้า พวกเขาก็ทำหน้าที่เพื่อให้ได้รับพร  และเพื่อที่จะได้รับพร ผู้คนก็ยอมละทิ้งทุกสิ่งและสามารถสู้ทนความทุกข์เป็นอันมาก  ทั้งหมดนี้คือหลักฐานที่ชัดเจนที่สุดว่าผู้คนมีธรรมชาติเยี่ยงซาตาน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระเจ้าทรงเปิดโปงว่าศัตรูของพระคริสต์ใช้ชีวิตตามกฎเยี่ยงซาตานที่ว่า “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป” พวกเขาเชื่อว่าตนควรได้รับพรและผลประโยชน์จากการเชื่อในพระเจ้า เมื่อมีผลประโยชน์ให้กอบโกยหรือมีพรให้ได้รับ พวกเขาก็จะละทิ้งและสละตน แต่ทันทีที่คิดว่าตนจะไม่ได้รับพรหรือผลประโยชน์ใดๆ แถมยังจะต้องเจอเคราะห์ร้ายแทน พวกเขาก็ไม่เต็มใจสละตน และถึงขั้นคิดว่าการเชื่อในพระเจ้าไร้ความหมาย ผมเห็นว่าพฤติกรรมของผมเหมือนกับศัตรูของพระคริสต์ ตั้งแต่ผมเชื่อในองค์พระผู้เป็นเจ้า ผมก็เสาะแสวงที่จะได้รับพรและไปสวรรค์มาตลอด  หลังจากยอมรับพระราชกิจยุคสุดท้ายของพระเจ้าผู้ทรงมหิทธิฤทธิ์ เมื่อเห็นว่าความหวังของผมที่จะได้รับพรและเข้าสู่ราชอาณาจักรแห่งสวรรค์กำลังจะเป็นจริง ผมก็ทิ้งทุกอย่างไว้เบื้องหลังเพื่อมาทำหน้าที่ ในช่วงนี้ โรคกระเพาะและอาการปวดหลังส่วนล่างที่ผมทนทุกข์มาหลายปีก็หายไป และแรงใจในการทำหน้าที่ของผมก็เพิ่มขึ้นเป็นทวีคูณ ถึงแม้จะถูกจับกุมและทรมาน ผมก็ยังยืนหยัดทำหน้าที่ต่อหลังจากได้รับการปล่อยตัว แต่พออายุมากขึ้น ผมก็เป็นความดันโลหิตสูงและโรคหัวใจ ผมจึงเริ่มกังวลว่าจะเกิดโรคหลอดเลือดสมองเฉียบพลันแล้วตายไป หรือเป็นอัมพาตครึ่งซีกจนทำหน้าที่ไม่ได้ และเสียโอกาสที่จะได้รับการช่วยให้รอดและเข้าสู่ราชอาณาจักรแห่งสวรรค์ ผมจึงอยากรับหน้าที่ที่เบากว่านี้ เมื่อซูหมิงซึ่งเป็นคู่ทำงานของผมในตอนนั้นถูกย้ายไป ภาระงานของผมก็เพิ่มขึ้นกะทันหัน และผมก็กังวลว่าถ้ากลุ้มใจมากไปและเหนื่อยล้าเกินไป อาการของผมจะแย่ลง ผมจึงทำหน้าที่อย่างสุกเอาเผากิน  เมื่อรู้ว่าพี่น้องชายหญิงอยู่ในสภาวะที่ย่ำแย่ ผมก็ไม่รีบแก้ไขปัญหาของพวกเขา และไม่รีบดำเนินงานที่จำเป็นต้องดำเนินการ ต่อให้ทำงานอยู่บ้าง ผมก็ทำด้วยอารมณ์คัดค้าน คอยกังวลว่าสุขภาพของผมจะมีปัญหา  อันที่จริง การย้ายซูหมิงไปทำหน้าที่ที่อื่นเป็นประโยชน์ต่องานของคริสตจักร ใครก็ตามที่มีมโนธรรมและสำนึกย่อมปล่อยวางผลประโยชน์ส่วนตัวและเอาผลประโยชน์ของคริสตจักรมาก่อน ยอมรับและนบนอบต่อการจัดแจงของคริสตจักร แต่เพื่อผลประโยชน์ของตัวเอง ผมไม่อยากให้ซูหมิงไป และถึงขั้นรู้สึกคัดค้านการตัดสินใจของผู้นำระดับสูงที่จะย้ายเขา ผมคิดว่าเหล่าผู้นำกำลังทำให้ผมลำบาก และหวังอย่างยิ่งว่าพวกเขาจะเปลี่ยนใจไม่ให้ซูหมิงไป ผมตระหนักว่าผมใช้ชีวิตตามพิษของซาตานที่ว่า “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป” มาตลอด ทุกสิ่งที่ผมทำไปก็เพื่อตัวผมเอง และผมไม่ได้ใส่ใจงานของคริสตจักรเลย  ผมช่างเห็นแก่ตัวและน่ารังเกียจจริงๆ!  เรื่องนี้ทำให้ผมนึกถึงพระวจนะของพระเจ้า “พระเจ้าทรงสูงสุดตลอดกาลและทรงเกียรติตลอดกาล ส่วนมนุษย์นั้นต่ำช้าตลอดกาล และไร้ค่าตลอดกาล  นี่เป็นเพราะพระเจ้าทรงอุทิศพระองค์เองและทรงเสียสละให้แก่มวลมนุษย์ตลอดกาล ในขณะที่มนุษย์กลับเรียกร้องและเพียรพยายามเพื่อตัวเขาเองเท่านั้นตลอดกาล  พระเจ้าทรงพากเพียรตลอดกาลเพื่อความอยู่รอดของมวลมนุษย์ กระนั้นมนุษย์กลับไม่เคยทำคุณูปการอันใดเพื่อเห็นแก่ความยุติธรรมหรือความสว่าง และต่อให้มนุษย์มานะพยายาม แต่ความพยายามนั้นก็ไม่สามารถทานทนการโจมตีได้สักครั้งด้วยเหตุที่ความพยายามของมนุษย์เป็นไปเพื่อประโยชน์ของเขาเองเสมอและไม่ใช่เพื่อผู้อื่น มนุษย์เห็นแก่ตัวตลอดกาล ในขณะที่พระเจ้าไม่เห็นแก่พระองค์เองตลอดกาล พระเจ้าคือต้นกำเนิดของทุกสิ่งที่ยุติธรรม ดีพร้อม และงดงาม ส่วนมนุษย์คือผู้ที่สืบทอดและแสดงความอัปลักษณ์และความชั่วทุกอย่าง พระเจ้าจะไม่มีวันเปลี่ยนแปลงแก่นแท้แห่งความยุติธรรมและความงดงามของพระองค์ ทว่ามนุษย์อาจจะทรยศความยุติธรรมและเหินห่างจากพระเจ้าได้ทุกเวลาและในทุกสถานการณ์” (พระวจนะฯ เล่ม 1 การทรงปรากฏและพระราชกิจของพระเจ้า, การเข้าใจพระอุปนิสัยของพระเจ้านั้นสำคัญมาก)  เมื่อไตร่ตรองพระวจนะของพระเจ้า ผมก็รู้สึกซาบซึ้งใจอย่างยิ่ง แก่นแท้ของพระเจ้านั้นไม่เห็นแก่พระองค์เอง และทุกสิ่งที่พระองค์ทรงทำล้วนเป็นไปเพื่อมวลมนุษย์ เพื่อให้มวลมนุษย์อยู่รอดบนแผ่นดินโลก พระเจ้าทรงสร้างสิ่งที่มนุษย์ต้องการเพื่อการอยู่รอด—อากาศ แสงแดด ฝนและน้ำค้าง ดวงอาทิตย์ ดวงจันทร์ และดวงดาว ตลอดจนผักผลไม้ทั้งหมด และอื่นๆ  เพื่อช่วยมวลมนุษย์ให้รอด พระองค์ทรงบังเกิดเป็นเนื้อหนังและถูกตรึงกางเขนเพื่อพวกเรา ทรงแบกรับบาปของเรา ในยุคสุดท้าย พระเจ้าทรงบังเกิดเป็นเนื้อหนังและเสด็จมายังแผ่นดินโลกอีกครั้งเพื่อช่วยมวลมนุษย์ให้รอดอย่างบริบูรณ์ ทรงแสดงความจริงทั้งปวงเพื่อการชำระให้บริสุทธิ์และความรอดของเรา ถึงแม้ผู้คนจะไม่รู้จักพระเจ้า ทั้งยังปฏิเสธและไม่ยอมรับพระองค์ พระเจ้าก็ยังคงทรงดำเนินพระราชกิจแห่งการช่วยผู้คนให้รอดอย่างเงียบๆ และยังคงแสดงความจริงเพื่อหล่อเลี้ยงผู้คน ผมเห็นว่าแก่นแท้ของพระเจ้างดงามและเปี่ยมเมตตาอย่างแท้จริง และพระเจ้าไม่ทรงเห็นแก่พระองค์เองเลย! ส่วนผมกลับใช้ชีวิตตามความคิดและแนวคิดเยี่ยงซาตานที่ว่า “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป” และ “อย่ากระดิกแม้แต่นิ้วเดียวหากไม่ได้รางวัล” มาตลอด ถึงแม้ผมจะละทิ้ง สละตน ทนทุกข์ และจ่ายราคาในหน้าที่อยู่บ้างเล็กน้อย แต่ทั้งหมดก็เพื่อให้ผมได้รับพรและพระคุณ เมื่อสุขภาพของผมถดถอยและต้องทนทุกข์กับความเจ็บป่วย ผมก็เริ่มเลือกงานและเริ่มออมแรง ผมคิดถึงแต่ตัวเองในทุกๆ เรื่อง กังวลเรื่องอนาคตและบั้นปลายของตัวเอง และไม่ได้ทุ่มสุดตัว เมื่อเห็นว่าพี่น้องชายหญิงอยู่ในสภาวะที่ย่ำแย่จนกระทบหน้าที่ของพวกเขา ผมก็ไม่พยายามคิดหาทางแก้ไข และไม่ได้คำนึงถึงผลประโยชน์ของคริสตจักรเลย ผมตระหนักว่าผมมีธรรมชาติที่เห็นแก่ตัว ผมเคยคิดว่าตัวเองค่อนข้างดี เพราะตลอดหลายปีที่เชื่อในพระเจ้า ผมได้ทิ้งครอบครัวและอาชีพการงานไว้เบื้องหลังเพื่อมาทำหน้าที่ และถึงแม้ผมจะถูกพรรคคอมมิวนิสต์จีนจับกุม ข่มเหง และทรมาน ผมก็ยังคงประกาศข่าวประเสริฐและทำหน้าที่ของผมต่อไปหลังจากได้รับการปล่อยตัว  ผมรู้สึกว่าตัวเองเปลี่ยนแปลงไปบ้าง และจงรักภักดีต่อพระเจ้าอยู่บ้าง ถ้าไม่ใช่เพราะความเจ็บป่วยนี้ ผมคงไม่มีวันเข้าใจถึงสิ่งเจือปนในความเชื่อของผม  ตอนนี้ ผมได้รับประสบการณ์อย่างแท้จริงจากพระวจนะของพระเจ้าที่ว่า “เมื่อความเจ็บป่วยมาเยือน นี่ก็คือความรักของพระเจ้า และแน่นอนว่าย่อมมีเจตนารมณ์อันดีงามของพระองค์อยู่ในนั้น” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 6)  ที่แท้ความรักของพระเจ้าและเจตนารมณ์อันดีของพระองค์อยู่เบื้องหลังความเจ็บป่วยของผมนี่เอง พระเจ้าทรงใช้ความเจ็บป่วยมาชำระให้บริสุทธิ์และเปลี่ยนแปลงอุปนิสัยอันเสื่อมทรามของผม ทรงทำให้ผมปล่อยวางข้อเรียกร้องอันไร้เหตุผลที่มีต่อพระเจ้า และละทิ้งความปรารถนาอันฟุ้งเฟ้อของผม นี่คือเจตนารมณ์และความเอาพระทัยใส่อย่างเต็มที่ของพระเจ้า! เมื่อเข้าใจเรื่องนี้ ผมก็รู้สึกละอายและสำนึกผิด และเกลียดตัวเองที่เห็นแก่ตัวและน่ารังเกียจเหลือเกิน ผมตั้งปณิธานกับตัวเองว่าจะต้องทำหน้าที่ให้ดี

หลังจากนั้น ผมก็แสวงหาและไตร่ตรองว่าจะเผชิญกับความตายอย่างถูกต้องได้อย่างไร  ผมได้อ่านพระวจนะของพระเจ้า “ทุกคนต้องเผชิญหน้าความตายในชีวิต กล่าวคือ ความตายคือสิ่งที่ทุกคนต้องเผชิญเมื่อสิ้นสุดการเดินทางของตน  อย่างไรก็ดี ความตายมีธรรมชาติที่แตกต่างกัน  หนึ่งในนั้นก็คือเมื่อถึงเวลาที่พระเจ้าทรงลิขิตไว้ล่วงหน้า ผู้คนย่อมเสร็จสิ้นภารกิจของตนแล้ว และพระเจ้าย่อมขีดเส้นใต้ให้กับชีวิตทางกายภาพของพวกเขา ดังนั้น ชีวิตทางกายภาพของพวกเขาจึงมาถึงจุดสิ้นสุดแต่นี่ไม่ได้หมายความว่าชีวิตของพวกเขาสิ้นสุดลง  เมื่อคนคนหนึ่งไร้ซึ่งเนื้อหนัง ชีวิตของพวกเขาย่อมสิ้นสุดลง—เป็นเช่นนั้นหรือไม่?  (ไม่)  รูปสัณฐานที่ชีวิตของเจ้าดำรงอยู่หลังความตายนั้นขึ้นอยู่กับว่าเจ้าปฏิบัติต่อพระราชกิจและพระวจนะของพระเจ้าอย่างไรในช่วงที่เจ้ามีชีวิตอยู่—นี่เป็นเรื่องที่สำคัญมาก  รูปสัณฐานที่เจ้าดำรงอยู่หลังความตาย หรือการที่เจ้าจะดำรงอยู่หรือไม่นั้น ย่อมจะขึ้นอยู่กับท่าทีที่เจ้ามีต่อพระเจ้าและความจริงขณะที่เจ้ายังมีชีวิตอยู่  ถ้าระหว่างที่เจ้ามีชีวิตอยู่ เวลาที่เจ้าเผชิญหน้าความตายและโรคภัยสารพัดอย่าง ท่าทีที่เจ้ามีต่อความจริงคือการเป็นกบฏ ต่อต้าน และรู้สึกรังเกียจความจริง เช่นนั้นเมื่อถึงเวลาที่ชีวิตในเนื้อหนังของเจ้าสิ้นสุดลง เจ้าจะมีการดำรงอยู่ในหนทางใดหลังความตาย?  แน่นอนว่าเจ้าย่อมจะดำรงอยู่ในรูปแบบอื่น และชีวิตของเจ้าก็จะไม่ดำเนินต่อไปเป็นแน่  ในทางกลับกัน ระหว่างที่เจ้ามีชีวิตอยู่ เวลาที่เจ้ามีสติรู้ตัวอยู่ในเนื้อหนัง หากท่าทีที่เจ้ามีต่อความจริงและพระเจ้าเป็นท่าทีที่นบนอบและจงรักภักดี และเจ้ามีความเชื่อที่แท้จริง เช่นนั้นแล้ว ต่อให้ชีวิตทางกายภาพของเจ้ามาถึงกาลอวสาน ชีวิตของเจ้าก็จะยังคงดำรงอยู่ต่อไปในรูปสัณฐานที่ต่างออกไปในอีกมิติหนึ่ง  นี่คือคำจำกัดความของความตาย” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (4))  “ไม่ว่าผู้คนกำลังจัดการเรื่องใดอยู่ก็ตาม พวกเขาควรจัดการเรื่องนั้นๆ ด้วยท่าทีที่แข็งขันและเป็นบวกเสมอ และเมื่อเป็นเรื่องของความตายก็ยิ่งควรทำเช่นนี้  การมีท่าทีที่แข็งขันและเป็นบวกไม่ได้หมายถึงการคล้อยตามความตาย รอคอยความตาย หรือไล่ตามไขว่คว้าความตายในทางที่เป็นบวกและแข็งขัน  ถ้านี่ไม่ได้หมายถึงการไล่ตามไขว่คว้าความตาย การคล้อยตามความตาย หรือการรอคอยความตายแล้ว ท่าทีที่แข็งขันและเป็นบวกหมายถึงอะไร?  (การนบนอบ)  การนบนอบเป็นท่าทีอย่างหนึ่งที่มีต่อความตาย การปล่อยมือจากความตายและไม่คิดเรื่องความตายย่อมเป็นวิธีรับมือความตายที่ดีที่สุด” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (4))  จากพระวจนะของพระเจ้า ผมเข้าใจว่าพระเจ้าทรงครองอธิปไตยเหนือและทรงลิขิตการเกิด แก่ เจ็บ และตายไว้ล่วงหน้า  เราไม่สามารถเลือกสิ่งเหล่านี้ได้เอง  ถ้ายังไม่ถึงเวลาตาย ต่อให้อยากตายก็ตายไม่ได้ ถ้าถึงเวลาที่ต้องตาย ต่อให้อยากอยู่แค่ไหน ก็อยู่ต่อไม่ได้แม้แต่วันเดียว ในฐานะสิ่งมีชีวิตทรงสร้าง เราควรยอมรับและนบนอบต่ออธิปไตยและการจัดแจงของพระเจ้าอย่างมีสำนึก ผมนึกถึงเพื่อนร่วมงานคนหนึ่งของภรรยาผม  ระหว่างทางกลับบ้านจากที่ทำงาน เขาเห็นคนประสบอุบัติเหตุรถชน เขาเข้าไปดูว่าเกิดอะไรขึ้น แล้วกลับถูกจักรยานไฟฟ้าชน หัวฟาดพื้นเสียชีวิตอยู่ตรงนั้น นอกจากนี้ หมอคนหนึ่งที่ผมรู้จักเป็นคนใส่ใจสุขภาพของเธอเป็นพิเศษและออกกำลังกายทุกวัน เธอสุขภาพดีมาก แต่วันหนึ่งตอนที่ออกไปออกกำลังกาย เธอกลับประสบอุบัติเหตุถูกรถชนและเสียชีวิตทันที จากเรื่องเหล่านี้ ผมตระหนักว่าคนเราจะเกิดเมื่อไหร่และตายเมื่อไหร่ ล้วนถูกจัดแจงและปกครองโดยพระเจ้า และความเป็นความตายของพวกเขาก็ขึ้นอยู่กับพระเจ้า ผมไม่ได้เข้าใจเรื่องเหล่านี้อย่างชัดเจน และเอาแต่กังวลเรื่องโรคหัวใจกับความดันโลหิตสูงของผม กังวลว่าความเหนื่อยล้าจะทำให้อาการแย่ลงและถึงขั้นนำไปสู่ความตาย ผมเชื่อในพระเจ้ามาหลายปี แต่ไม่เชื่อว่าความเป็นความตายของผมอยู่ในพระหัตถ์ของพระเจ้าและภายใต้อธิปไตยของพระเจ้า แบบนี้ผมมีความเชื่อที่แท้จริงในพระเจ้าตรงไหนกัน? ตอนนี้ผมเข้าใจแล้วว่า ถ้าพระเจ้าทรงลิขิตไว้ล่วงหน้าแล้วว่าช่วงชีวิตของผมสิ้นสุดลง ต่อให้แข็งแรงและไร้โรคภัย ผมก็จะตาย แต่ถ้าช่วงชีวิตของผมยังไม่ถึงจุดจบ ต่อให้เป็นความดันโลหิตสูง โรคหัวใจ หรือแม้แต่โรคร้ายแรงอย่างมะเร็ง ผมก็จะไม่ตาย เมื่อวันหนึ่งภารกิจของผมเสร็จสมบูรณ์และวันที่พระเจ้าทรงลิขิตไว้ล่วงหน้าสำหรับผมมาถึง ผมก็ควรเผชิญหน้ากับมันอย่างเป็นบวก ยอมรับและนบนอบต่ออธิปไตยและการจัดแจงของพระเจ้า นี่คือสำนึกที่ผมควรมี  ตอนนี้ การทำหน้าที่ให้ลุล่วงคือความรับผิดชอบของผม เมื่อเข้าใจเรื่องเหล่านี้ ท่าทีที่ผมมีต่อหน้าที่ก็เปลี่ยนไปในทางที่ดีขึ้นบ้าง ได้เข้าไปมีส่วนร่วมในงานด้านต่างๆ ของคริสตจักรอย่างแท้จริง เมื่อมีเรื่องเกิดขึ้น ผมก็ร่วมมือกับทุกคนเพื่อหารือเกี่ยวกับวิธีแก้ไข

ต่อมา มีช่วงหนึ่งที่พี่น้องชายหญิงหลายคนในคริสตจักรถูกพวกยูดาสหักหลัง บ้านหลายหลังที่เก็บหนังสือพระวจนะของพระเจ้าไว้ต้องเผชิญกับความเสี่ยงด้านความปลอดภัย และหนังสือเหล่านี้ต้องถูกย้ายไปยังที่ที่ปลอดภัยโดยเร็วที่สุด เนื่องจากเรื่องนี้เกี่ยวข้องกับหลายสิ่งหลายอย่าง ผมจึงต้องเขียนจดหมายมากขึ้นเพื่อสามัคคีธรรมเรื่องหลักธรรมกับพี่น้องชายหญิง และเตือนพวกเขาถึงสิ่งที่ควรใส่ใจ  ช่วงนั้นผมนอนดึกแทบทุกคืน ยิ่งไปกว่านั้น นี่เป็นเรื่องเร่งด่วน และมีหลายสิ่งที่ต้องพิจารณา  เมื่อผมกังวล ประกอบกับการนอนดึก ผมก็ปวดหัวและบางครั้งก็หายใจไม่ออก ผมจึงเริ่มกังวลว่าถ้าเป็นแบบนี้ต่อไป สุขภาพของผมจะต้องมีปัญหาแน่ๆ  ต่อมา ผมได้อ่านพระวจนะของพระเจ้าและได้รับความเชื่อและกำลัง  พระเจ้าผู้ทรงมหิทธิฤทธิ์ตรัสว่า “ไม่ว่าเจ้าจะป่วยหรือเจ็บปวดอยู่ก็ตาม ตราบใดที่เจ้ายังมีลมหายใจเหลืออยู่สักห้วงหนึ่ง ตราบใดที่เจ้ายังคงมีชีวิตอยู่ ตราบใดที่เจ้ายังสามารถพูดได้เดินได้ ตราบนั้นเจ้าย่อมมีกำลังวังชาที่จะปฏิบัติหน้าที่ของเจ้า และเจ้าก็ควรประพฤติตัวให้ดีขณะปฏิบัติหน้าที่ของตนด้วยสองเท้าที่ยืนหยัดมั่นคงอยู่กับพื้น  เจ้าต้องไม่ทิ้งหน้าที่ของสิ่งมีชีวิตทรงสร้างหรือความรับผิดชอบที่พระผู้สร้างมอบหมายให้เจ้าทำ  ตราบใดที่เจ้ายังไม่ตาย เจ้าก็ควรทำหน้าที่ของเจ้าให้เสร็จสิ้นและลุล่วงเป็นอย่างดี” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  ผมเข้าใจว่าหน้าที่คือภารกิจที่เป็นเรื่องที่ปกติและชอบด้วยเหตุผลโดยแท้ที่ผู้คนต้องทำให้ลุล่วง  ในฐานะสิ่งมีชีวิตทรงสร้าง การทำหน้าที่ให้ลุล่วงคือสิ่งที่มีคุณค่าและความหมายที่สุด และหากไม่ทำสิ่งนี้ ผมก็ไม่สมควรมีชีวิตอยู่ต่อไป ผมจึงอธิษฐานไปพลางเขียนจดหมายไป พี่น้องชายที่ร่วมมือกับผมช่วยตรวจทานและเพิ่มเติมเนื้อหาในจดหมายให้ และเราจัดแจงทุกอย่างอย่างรอบคอบที่สุดเท่าที่จะทำได้ หลังจากทำงานหนักอยู่ช่วงหนึ่ง หนังสือพระวจนะของพระเจ้าทั้งหมดก็ถูกย้ายไปอย่างปลอดภัย เราทุกคนขอบคุณพระเจ้าอยู่ในใจ และผมก็มีความเชื่อมากขึ้นในการทำหน้าที่ให้ลุล่วง

จากการถูกเผยให้เห็นผ่านความเจ็บป่วยนี้ ผมก็ได้รับความเข้าใจอยู่บ้างเกี่ยวกับมุมมองที่ไม่ถูกต้องในการเชื่อในพระเจ้าของผม ผมเข้าใจเจตนารมณ์ของพระเจ้ามากขึ้นอีกเล็กน้อย และเมื่อไม่ถูกจำกัดด้วยความเจ็บป่วยและความตายอีกต่อไป ผมก็ทำหน้าที่ได้อย่างเป็นปกติ ทั้งหมดนี้คือพระคุณและพรของพระเจ้า!  ขอบคุณพระเจ้า!


72. เบื้องหลังการไล่ตามไขว่คว้าการเป็นผู้นำ

โดย ซูเหวย ประเทศจีน

หลังจากเชื่อในพระเจ้า ฉันเห็นผู้นำคริสตจักรสามัคคีธรรมถึงพระวจนะของพระเจ้ากับพี่น้องชายหญิงเพื่อแก้ไขปัญหาและความลำบากยากเย็นของพวกเขาอยู่บ่อยๆ ดังนั้น ฉันจึงเชื่อว่าคนที่ได้เป็นผู้นำในคริสตจักรเข้าใจความจริง ได้รับความเห็นชอบจากพระเจ้าอย่างแน่นอน และมีความหวังที่จะได้รับความรอด ในเดือนมีนาคม ปี 2021 ฉันได้รับเลือกให้เป็นผู้นำในคริสตจักร ฉันรู้สึกดีใจมาก และคิดว่าถ้าฉันไล่ตามเสาะหาแบบนี้ต่อไป ฉันจะมีอนาคตที่สดใสในพระนิเวศของพระเจ้าและสามารถได้รับความเห็นชอบจากพระเจ้า แต่ฉันไม่คาดคิดว่าต่อมาฉันจะถูกปลดเพราะมีขีดความสามารถต่ำและไร้ความสามารถในการทำงานจริง ข่าวนี้เหมือนฟ้าผ่ากลางวันแสกๆ และฉันก็ร้องไห้ไม่หยุด ฉันคิดในใจว่า “ขีดความสามารถต่ำเป็นปัญหาคอขาดบาดตาย นั่นไม่ได้หมายความว่าในอนาคตฉันจะไม่มีโอกาสเป็นผู้นำอีกแล้วเหรอ?”  หลังจากนั้นกว่าหนึ่งเดือน คริสตจักรก็มอบหมายให้ฉันรับผิดชอบงานธุรการทั่วไป ฉันรู้สึกว่าการข้องเกี่ยวกับงานธุรการทั่วไปทั้งวันจะไม่เป็นประโยชน์ต่อการเข้าสู่ชีวิตของฉัน ซึ่งต่างจากการทำหน้าที่ผู้นำ ที่จะได้ฝึกฝนสามัคคีธรรมความจริงและแก้ไขปัญหาต่างๆ ได้รับความจริงมากขึ้น และมีโอกาสถูกช่วยให้รอดมากขึ้น โดยเฉพาะอย่างยิ่ง ฉันรู้สึกแย่มากเมื่อต้องเผชิญหน้ากับพี่น้องหญิงที่ฉันเคยร่วมมือด้วยในหน้าที่ผู้นำ และได้ยินเธอพูดถึงการจัดการและแก้ไขปัญหาบางอย่างในคริสตจักร ฉันคิดว่าการที่สามารถทำหน้าที่ผู้นำได้อย่างเธอเป็นเรื่องที่ยอดเยี่ยมจริงๆ แต่ฉันกลับทำได้แค่งานธุรการทั่วไปซึ่งฉันไม่ชอบ เมื่อฉันนึกถึงคำพูดของผู้นำระดับสูงที่ว่าขีดความสามารถของฉันต่ำและขาดคุณสมบัติที่จะเป็นผู้นำ ฉันก็รู้สึกเจ็บปวดในหัวใจและร้องไห้อย่างเงียบๆ ฉันรู้สึกว่าอนาคตของตัวเองช่างมืดมน และโอกาสที่จะถูกช่วยให้รอดก็ริบหรี่ ฉันไม่สามารถรวบรวมเรี่ยวแรงตอนทำหน้าที่ได้เลย และแค่ทำงานแบบเป็นหุ่นยนต์โดยไม่ได้ผลลัพธ์อะไร ต่อมา ฉันตระหนักว่าสภาวะของตัวเองไม่ถูกต้อง และเริ่มไตร่ตรองว่า “ทำไมฉันถึงรู้สึกสูญเสียเมื่อเห็นคนอื่นเป็นผู้นำ?  แท้จริงแล้วฉันกำลังไล่ตามเสาะหาอะไรขณะที่ฉันเชื่อในพระเจ้า?”

วันหนึ่ง ฉันได้อ่านพระวจนะของพระเจ้าสองบทตอนและได้รับความเข้าใจเกี่ยวกับสภาวะของตัวเองอยู่บ้าง พระเจ้าผู้ทรงมหิทธิฤทธิ์ตรัสว่า “เมื่อศัตรูของพระคริสต์ถูกปลด ปฏิกิริยาแรกของพวกเขาก็เหมือนตัวเองโดนฟ้าผ่า ราวกับฟ้าถล่มครืนลงมา และโลกของพวกเขาได้พังทลายลงแล้ว  สิ่งที่พวกเขาเคยฝากความหวังเอาไว้ได้กลับสูญสิ้นไป เช่นเดียวกับโอกาสของพวกเขาในการดำรงชีวิตอยู่กับผลประโยชน์ทั้งมวลจากสถานะ พร้อมด้วยแรงผลักดันที่ทำให้พวกเขาสิ่งไม่ดีทั้งหลายอย่างบ้าคลั่ง  นี่เป็นสิ่งที่ยอมรับไม่ได้ที่สุดสำหรับพวกเขา… เมื่อพวกเขาคิดว่าความหวังทั้งหลายที่ตนจะได้รับพรได้ถูกทำลายลงหรือลดน้อยลงอย่างรุนแรง นั่นก็เหมือนศีรษะของพวกเขากำลังจะระเบิด เหมือนหัวใจของพวกเขาถูกทุบด้วยค้อน และเจ็บปวดประหนึ่งโดนมีดกรีดเฉือน  ยามที่พวกเขาใกล้จะสูญเสียพรของการเข้าสู่ราชอาณาจักรแห่งสวรรค์ที่ตนถวิลหาอย่างยิ่งอยู่ทุกเมื่อเชื่อวัน นั่นดูเป็นข่าวร้ายสำหรับพวกเขาที่จู่ๆ ก็เกิดขึ้นมาอย่างไม่มีปี่มีขลุ่ย  สำหรับศัตรูของพระคริสต์ การไม่มีสถานะก็เหมือนกับการไม่มีความหวังที่จะได้รับพร และพวกเขาก็กลายเป็นเหมือนซากศพเดินได้ ร่างของพวกเขากลายเป็นเหมือนเปลือกที่ว่างเปล่า ไร้ดวงจิต ไม่มีสิ่งใดชี้นำชีวิตของพวกเขา  พวกเขาไม่มีความหวังและไม่มีสิ่งใดให้ตั้งตารอ  เมื่อศัตรูของพระคริสต์เผชิญกับการถูกเปิดโปงและถูกปลด สิ่งแรกที่ผุดขึ้นในใจพวกเขาก็คือ พวกเขาหมดสิ้นทุกความหวังที่จะได้รับพร  ดังนั้น ณ จุดนี้ พวกเขาคงจะยอมแพ้แล้วใช่หรือไม่?  พวกเขาจะเต็มใจนบนอบใช่หรือไม่?  พวกเขาจะใช้โอกาสนี้ละทิ้งความอยากของตนที่มีต่อพรทั้งหลาย ปล่อยมือจากสถานะ เต็มใจที่จะเป็นผู้ติดตามธรรมดา รวมทั้งออกแรงเพื่อพระเจ้าอย่างเปรมปรีดิ์ และทำหน้าที่ของตนให้ดีหรือไม่?  (ไม่)  นี่จะเป็นจุดเปลี่ยนของพวกเขาได้หรือไม่?  จุดเปลี่ยนนี้ทำให้พวกเขาพัฒนาไปในทิศทางที่ดีและในหนทางที่เป็นบวก หรือจะทำให้พวกเขาพัฒนาไปในทิศทางที่แย่ลงและในหนทางที่เป็นลบ?  บนพื้นฐานของแก่นแท้ธรรมชาติของศัตรูของพระคริสต์ เห็นได้ชัดเจนว่าการถูกปลดไม่ใช่จุดเริ่มต้นที่พวกเขาจะปล่อยมือจากความอยากที่มีต่อพรทั้งหลาย หรือจุดเริ่มต้นของการรักและการแสวงหาความจริงของพวกเขาโดยสิ้นเชิง  แทนที่จะเป็นเช่นนั้น พวกเขากลับจะพยายามหนักขึ้นเพื่อต่อสู้ให้ได้มาซึ่งโอกาสและความหวังที่จะได้รับพร  พวกเขาจะเกาะเกี่ยวโอกาสใดก็ตามที่สามารถนำพาพรมาสู่ตัวเองได้ ช่วยให้ตนหวนคืนสู่ตำแหน่งเดิม และทำให้ตนสามารถได้รับสถานะกลับคืนมา  นั่นคือเหตุผลว่าทำไมเมื่อเผชิญกับการถูกปลด นอกจากความไม่พอใจ ผิดหวัง และเป็นปรปักษ์แล้ว ศัตรูของพระคริสต์ยังจะต่อสู้ทุกวิถีทางเพื่อต่อต้านการถูกปลด และเพียรพยายามที่จะพลิกสถานการณ์ เพื่อเปลี่ยนแปลงสถานการณ์” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  “ผู้คนจำพวกนี้ไม่ไล่ตามเสาะหาความจริง กระนั้นพวกเขาก็ยังคงต้องการอยู่ตลอดเวลาให้ได้รับการส่งเสริม และได้บทบาทสำคัญในพระนิเวศของพระเจ้า  ในหัวใจของพวกเขาเชื่อว่ายิ่งคนคนหนึ่งมีความสามารถในงานมากเท่าใด ยิ่งพวกเขาได้รับตำแหน่งสำคัญมากเท่าใด ยิ่งพวกเขาได้รับการเลื่อนตำแหน่งและการนับถือในพระนิเวศของพระเจ้ามากเท่าใด พวกเขาก็ยิ่งมีโอกาสมากขึ้นเท่านั้นที่จะได้รับพร มงกุฎ และบำเหน็จรางวัล  พวกเขาเชื่อว่าหากใครบางคนไม่มีขีดความสามารถในการทำงาน หรือไม่มีความถนัดพิเศษ คนคนนั้นก็ไม่มีคุณสมบัติเหมาะสมที่จะได้รับพร  พวกเขาคิดว่าพรสวรรค์ ความถนัด ความสามารถ ทักษะ ระดับการศึกษา ความสามารถในการทำงาน และแม้แต่สิ่งที่เรียกว่าจุดแข็งกับข้อดีภายในความเป็นมนุษย์ของตนที่โลกภายนอกให้คุณค่า อาทิ ความแน่วแน่ของพวกเขาที่จะทำได้ดีกว่าผู้อื่นและท่าทีที่ไม่ยอมแพ้นั้นสามารถใช้เป็นต้นทุนสำหรับการได้รับพรและบำเหน็จรางวัลได้  นี่เป็นมาตรฐานจำพวกใด?  นี่เป็นมาตรฐานที่สอดคล้องกับความจริงหรือไม่?  (ไม่สอดคล้อง)  นี่ไม่สอดคล้องกับมาตรฐานของความจริง  ดังนั้นนี่คือตรรกะของซาตานไม่ใช่หรือ?  นี่คือตรรกะของยุคที่เลวและของกระแสนิยมเลวๆ ทางโลกไม่ใช่หรือ?  (ใช่)  เมื่อตัดสินจากตรรกะ วิธีการ และเกณฑ์ที่ผู้คนแบบนี้ใช้เพื่อประเมินสิ่งทั้งหลาย ร่วมกับท่าทีและแนวทางเข้าหาสิ่งเหล่านี้ของพวกเขา นั่นจะดูเหมือนว่าพวกเขาไม่เคยได้ยินหรือได้อ่านพระวจนะ ว่าพวกเขาไม่รู้เรื่องนี้โดยสิ้นเชิง  แต่ในข้อเท็จจริงนั้น พวกเขากำลังฟัง กำลังอ่าน และกำลังอ่านอธิษฐานพระวจนะของพระเจ้าอยู่ในทุกๆ วัน  แล้วเหตุใดมุมมองของพวกเขาจึงไม่เคยเปลี่ยน?  มีอยู่สิ่งหนึ่งที่แน่แท้—ไม่ว่าพวกเขาฟังหรืออ่านพระวจนะของพระเจ้ามากสักเท่าใด ในหัวใจของพวกเขาก็จะไม่มีวันแน่ใจว่าพระวจนะของพระเจ้าคือความจริง และพระวจนะเหล่านั้นเป็นเกณฑ์สำหรับประเมินวัดทุกสิ่งทุกอย่าง พวกเขาจะไม่เข้าใจหรือยอมรับข้อเท็จจริงนี้ออกมาจากหัวใจ  เพราะเหตุนี้ ไม่ว่าทัศนคติของพวกเขาจะไร้สาระและบิดเบือนเพียงใด พวกเขาก็จะยึดติดอยู่กับทัศนคตินั้นตลอดกาล และไม่ว่าพระวจนะของพระเจ้าถูกต้องเพียงใด พวกเขาก็จะปฏิเสธและกล่าวโทษพระวจนะเหล่านั้น  นี่คือธรรมชาติอันชั่วร้ายของศัตรูของพระคริสต์  ทันทีที่พวกเขาพลาดการได้รับบทบาทสำคัญ และความอยากกับความทะเยอทะยานของพวกเขาไม่เป็นอันลุล่วง เขี้ยวเล็บของพวกเขาก็ถูกเผยออกมา ธรรมชาติอันชั่วร้ายของพวกเขาแสดงตัวตนออกมา และพวกเขาก็ต้องการปฏิเสธการดำรงอยู่ของพระเจ้า  ตามที่จริงนั้น พวกเขาปฏิเสธว่าพระวจนะของพระเจ้าเป็นความจริงก่อนปฏิเสธการดำรงอยู่ของพระองค์เสียอีก” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  พระเจ้าทรงเปิดโปงว่าเมื่อศัตรูของพระคริสต์ถูกปลด พวกเขาก็เชื่อว่าตนไม่มีความหวังที่จะได้รับพร พวกเขาไม่เพียงไม่สามารถนบนอบและทบทวนตนเองเท่านั้น พวกเขาถึงกับกลายเป็นคนที่คิดลบและต่อต้านอีกด้วย โดยหล่อเลี้ยงความหลงผิดเพ้อเจ้อที่จะกลับมาผงาดและทวงสถานะคืน ศัตรูของพระคริสต์ใช้ตรรกะเยี่ยงซาตานในการวัดผู้คน เหตุการณ์ และสิ่งทั้งหลาย พวกเขาเชื่อว่ายิ่งตนเองได้รับการส่งเสริมและให้ความสำคัญจากพระนิเวศของพระเจ้า ก็ยิ่งมีโอกาสที่จะได้รับพรและมงกุฎ ขณะที่ฉันไตร่ตรองพระวจนะของพระเจ้า ฉันตระหนักว่าพฤติกรรมของฉันหลังจากถูกปลดนั้นเหมือนกับของศัตรูของพระคริสต์ทุกประการ และมุมมองของฉันต่อสิ่งต่างๆ ก็เหมือนกับของศัตรูของพระคริสต์ทุกประการ ฉันคิดว่าทำไมฉันถึงใส่ใจสถานะของการเป็นผู้นำมากขนาดนั้น นั่นเป็นเพราะฉันเชื่อว่าถ้าได้รับการส่งเสริมเป็นผู้นำในพระนิเวศของพระเจ้า ฉันจะสามารถฝึกฝนการใช้ความจริงเพื่อแก้ไขปัญหาได้ทุกวัน การเติบโตในชีวิตของฉันก็จะรวดเร็ว และฉันก็จะยิ่งมีโอกาสได้รับความรอดและพร เมื่อฉันได้รับเลือกให้เป็นผู้นำ ฉันรู้สึกมีความสุขมาก และคิดว่าความเชื่อในพระเจ้าของฉันมีอนาคตที่สดใส ในช่วงเวลาที่ฉันเป็นผู้นำ ฉันแบกรับงานหนักทั้งหมดโดยไม่ปริปากบ่น และปกป้องสถานะผู้นำของตัวเองอย่างระมัดระวัง กลัวอย่างยิ่งว่าจะถูกเผยตัวและถูกปลด เมื่อฉันได้ยินผู้นำพูดขณะปลดฉันว่าฉันมีขีดความสามารถต่ำและขาดคุณสมบัติที่จำเป็นในการเป็นผู้นำ ฉันก็เชื่อว่าขีดความสามารถต่ำเป็นปัญหาคอขาดบาดตาย และฉันอาจจะไม่มีโอกาสได้รับการส่งเสริมและการให้ความสำคัญอีกในอนาคต ดังนั้นหัวใจของฉันจึงเจ็บปวดอย่างยิ่ง ฉันรู้สึกว่าอนาคตของฉันในฐานะผู้เชื่อในพระเจ้าช่างมืดมน และความหวังที่จะได้รับพรก็ริบหรี่ เพราะฉันมีความคิดและแนวคิดผิดๆ เหล่านี้ เมื่อผู้นำมอบหมายให้ฉันทำหน้าที่ธุรการทั่วไป ฉันจึงเชื่อว่าหน้าที่นี้หมายถึงการยุ่งอยู่กับเรื่องภายนอกทุกวัน และไม่เป็นประโยชน์ต่อการที่ฉันจะได้รับความจริงและถูกช่วยให้รอด ฉันไม่ชอบหน้าที่นี้จากก้นบึ้งของหัวใจ และไม่สามารถรวบรวมเรี่ยวแรงที่จะทำหน้าที่ ฉันตระหนักว่าสิ่งที่ฉันไล่ตามไขว่คว้าในการเชื่อในพระเจ้าคือสถานะและพร ฉันถือว่าสถานะเท่ากับพร และเมื่อฉันสูญเสียสถานะไป ฉันก็รู้สึกว่าได้สูญเสียความหวังทั้งหมดที่จะได้รับพร และฉันก็เจ็บปวดใจอย่างแสนสาหัส ฉันประเมินสิ่งต่างๆ จากมุมมองเยี่ยงซาตาน ในโลกที่ไม่มีความเชื่อ ยิ่งคุณได้เลื่อนตำแหน่ง ก็ยิ่งมีโอกาสพัฒนามากขึ้นเท่านั้น ฉันเชื่อว่าในพระนิเวศของพระเจ้าก็เช่นเดียวกัน และการได้รับการเลื่อนตำแหน่งให้เป็นผู้นำหมายถึงโอกาสที่มากขึ้นที่จะถูกช่วยให้รอดและได้รับพร นี่ไม่สอดคล้องกับพระวจนะของพระเจ้าแต่อย่างใด การที่จะสามารถได้รับการช่วยให้รอดเพราะเชื่อในพระเจ้าหรือไม่นั้น ไม่เกี่ยวข้องกับหน้าที่หรือสถานะของคุณเลย หน้าที่คือความรับผิดชอบที่สิ่งมีชีวิตทรงสร้างควรทำให้ลุล่วง เป็นเรื่องที่ปกติและชอบด้วยเหตุผลโดยแท้ ไม่ควรใช้เป็นเครื่องต่อรองเพื่อให้ได้รับพรหรือรางวัล แต่เมื่อฉันได้รับมอบหมายให้ทำหน้าที่ธุรการทั่วไป ฉันกลับเชื่อว่าหน้าที่นี้ไม่เป็นประโยชน์ต่อการได้รับพรในการเชื่อในพระเจ้า ฉันจึงบ่นว่าพระเจ้าและไม่ได้แบกรับภาระในหน้าที่ของตัวเอง ฉันถึงกับคิดที่จะละทิ้งหน้าที่ของตัวเอง ฉันตระหนักว่าธรรมชาติของตัวเองนั้นเห็นแก่ตัวและเป็นไปเพื่อประโยชน์ส่วนตนพอๆ กับธรรมชาติในตัวศัตรูของพระคริสต์ ทันทีที่ฉันไม่ได้รับพร ฉันก็หันหลังให้พระเจ้าและทรยศพระองค์ มันอันตรายมาก!

ต่อมา ฉันได้อ่านพระวจนะของพระเจ้าอีกสองบทตอน และได้รับความเข้าใจอยู่บ้างว่าการถูกช่วยให้รอดหมายถึงอะไร  พระเจ้าผู้ทรงมหิทธิฤทธิ์ตรัสว่า “ผู้คนมากมายไม่รู้แน่ชัดว่าการได้รับการช่วยให้รอดหมายความว่าอย่างไร  ผู้คนบางคนเชื่อว่าหากพวกเขาเชื่อในพระเจ้ามาเป็นเวลานาน เช่นนั้นก็ยิ่งมีแนวโน้มที่พวกเขาจะได้รับการช่วยให้รอด  ผู้คนบางคนคิดว่าหากพวกเขาเข้าใจคำสอนฝ่ายวิญญาณมาก เช่นนั้นพวกเขาก็มีแนวโน้มที่จะได้รับการช่วยให้รอด หรือบางคนคิดว่าผู้นำและคนทำงานจะได้รับการช่วยให้รอดอย่างแน่นอน  ทั้งหมดนี้คือมโนคติอันหลงผิดและความคิดฝันของมนุษย์  กุญแจสำคัญคือผู้คนต้องเข้าใจว่าความรอดหมายถึงสิ่งใด  โดยส่วนใหญ่นั้นการได้รับการช่วยให้รอดหมายถึงการเป็นอิสระจากบาป เป็นอิสระจากอิทธิพลของซาตาน หันมาหาพระเจ้าและนบนอบพระเจ้าอย่างแท้จริง  เจ้าต้องมีสิ่งใดจึงจะเป็นอิสระจากบาปและจากอิทธิพลของซาตาน?  ความจริง  หากผู้คนหวังจะได้รับความจริง พวกเขาก็ต้องเตรียมตัวให้พร้อมด้วยพระวจนะอันมากมายของพระเจ้า พวกเขาต้องสามารถมีประสบการณ์และปฏิบัติตามพระวจนะได้ เพื่อที่พวกเขาอาจเข้าใจความจริงและเข้าไปสู่ความเป็นจริง  เมื่อนั้นเท่านั้นพวกเขาจึงจะสามารถได้รับการช่วยให้รอด  การที่คนเราจะสามารถได้รับการช่วยให้รอดหรือไม่นั้นไม่เกี่ยวข้องกับว่าพวกเขาเชื่อในพระเจ้ามานานเพียงใด พวกเขามีความรู้มากเท่าใด ไม่เกี่ยวกับว่าพวกเขามีพรสวรรค์หรือจุดแข็งหรือไม่ หรือพวกเขาทนทุกข์มามากเพียงใด  สิ่งเดียวที่สัมพันธ์กับความรอดโดยตรงคือการที่บุคคลผู้หนึ่งสามารถได้รับความจริงหรือไม่  ดังนั้นในวันนี้มีความจริงมากเพียงใดที่เจ้าเข้าใจอย่างจริงแท้?  และมีพระวจนะของพระเจ้ามากเพียงใดที่ได้กลายเป็นชีวิตของเจ้า?  ในบรรดาข้อพึงประสงค์ทั้งหมดของพระเจ้า เจ้าสัมฤทธิ์การเข้าสู่ข้อใดไปแล้วบ้าง?  ในระหว่างหลายปีที่เจ้าเชื่อในพระเจ้า เจ้าได้เข้าไปสู่ความเป็นจริงแห่งพระวจนะของพระเจ้ามากเพียงใดแล้ว?  หากเจ้าไม่รู้ หรือหากเจ้าไม่ได้สัมฤทธิ์การเข้าสู่ความเป็นจริงแห่งพระวจนะใดของพระเจ้าเลย เช่นนั้นแล้ว กล่าวตามตรงก็คือเจ้าไม่มีหวังที่จะได้รับความรอด  เป็นไปไม่ได้ที่เจ้าจะสามารถได้รับการช่วยให้รอด  ไม่สำคัญว่าเจ้าครองความรู้ในระดับสูงหรือเจ้าเชื่อในพระเจ้ามาเป็นเวลานานหรือไม่ มีรูปลักษณ์ที่ดี สามารถพูดได้ดี และเป็นผู้นำหรือคนทำงานมานานหลายปีแล้วหรือไม่  หากเจ้าไม่ไล่ตามเสาะหาความจริง ไม่ปฏิบัติและมีประสบการณ์กับพระวจนะของพระเจ้าอย่างถูกควร และเจ้าขาดพร่องคำพยานจากประสบการณ์จริง เช่นนั้นแล้วก็ไม่มีความหวังที่เจ้าจะได้รับการช่วยให้รอด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทะนุถนอมความล้ำค่าแห่งพระวจนะของพระเจ้าคือรากฐานของการเชื่อในพระเจ้า)  “ท้ายที่สุดแล้ว การที่ผู้คนจะสามารถบรรลุความรอดหรือไม่ ไม่ได้ขึ้นอยู่กับว่าพวกเขาทำหน้าที่ใด แต่ขึ้นอยู่กับว่าพวกเขาสามารถเข้าใจและได้รับความจริงหรือไม่ และขึ้นอยู่กับว่าในท้ายที่สุดแล้ว พวกเขาสามารถนบนอบพระเจ้าโดยสมบูรณ์ ยอมตนอยู่ภายใต้การจัดวางเรียบเรียงของพระองค์ ไม่คำนึงถึงอนาคตและบั้นปลายของตน และกลายเป็นสิ่งมีชีวิตทรงสร้างที่ได้มาตรฐานหรือไม่  พระเจ้าทรงชอบธรรมและบริสุทธิ์ และสิ่งเหล่านี้คือมาตรฐานที่พระองค์ทรงใช้เพื่อประเมินวัดมวลมนุษย์ทั้งปวง  มาตรฐานเหล่านี้มิอาจเปลี่ยนแปลงได้ และเจ้าต้องจดจำการนี้ไว้  จงจารึกมาตรฐานเหล่านี้ไว้ในความรู้สึกนึกคิดของเจ้า และไม่ว่าเมื่อไรก็ตามจงอย่านึกถึงการค้นหาเส้นทางอื่นบางเส้นทางในการไล่ตามไขว่คว้าบางสิ่งที่ไม่เป็นจริง  มาตรฐานที่พระเจ้าทรงกำหนดให้ทุกคนที่ต้องการบรรลุความรอดก็ไม่เปลี่ยนแปลงไปตลอดกาล สิ่งเหล่านั้นยังคงเป็นอย่างเดิมไม่ว่าเจ้าจะเป็นใคร” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากไตร่ตรองพระวจนะของพระเจ้า ฉันก็เข้าใจว่าพระเจ้าไม่ได้ทรงวัดว่าบุคคลจะถูกช่วยให้รอดหรือไม่นั้นโดยดูจากว่าพวกเขาทำหน้าที่อะไร ทนทุกข์ขนาดไหน หรือมีพรสวรรค์หรือทักษะอะไร แต่ขึ้นอยู่กับว่าพวกเขาสามารถเข้าใจความจริง ได้รับความจริง และนบนอบการจัดวางเรียบเรียงและการจัดการเตรียมการของพระเจ้าอย่างสิ้นเชิงได้หรือไม่ พระเจ้าไม่เคยตรัสว่าผู้นำมีความหวังมากกว่าที่จะได้รับความรอด สิ่งสำคัญคือต้องดูว่าบุคคลนั้นเดินบนเส้นทางใด การเป็นผู้นำหมายความว่าคุณได้ติดต่อกับผู้คนมากมายและเผชิญกับหลายสิ่งหลายอย่าง หากคุณสามารถมุ่งเน้นไปที่การไล่ตามเสาะหาความจริง คุณก็จะมีโอกาสมากขึ้นที่จะได้รับความจริง คุณจะสามารถเข้าสู่ความเป็นจริงความจริงได้เร็วที่สุดเท่าที่จะเป็นไปได้ และจะสามารถได้รับการช่วยให้รอด หากคุณไม่ไล่ตามเสาะหาความจริง และพอใจเพียงแค่การเสริมสร้างตัวเองด้วยคำพูดและคำสอนบางอย่างโดยไม่ยอมรับความจริงหรือปฏิบัติพระวจนะของพระเจ้า เช่นนั้นแล้ว ไม่ว่าคุณจะทำหน้าที่ผู้นำมานานกี่ปี คุณก็จะไม่ได้รับความรอด นอกจากนี้ การทำหน้าที่อื่นก็ไม่ได้หมายความว่าคุณมีโอกาสน้อยลงที่จะได้รับความรอด ไม่ว่าคุณจะทำหน้าที่อะไร ตราบใดที่คุณมุ่งเน้นไปที่การไล่ตามเสาะหาความจริงและการแก้ไขอุปนิสัยอันเสื่อมทรามของคุณ มองผู้คนและสิ่งต่างๆ และประพฤติปฏิบัติตนและกระทำการตามพระวจนะของพระเจ้า และเข้าสู่ความเป็นจริงแห่งพระวจนะของพระเจ้า คุณก็จะมีโอกาสได้รับความรอด ดังที่พระเจ้าตรัสว่า “ผู้คนเหล่านี้ที่ได้รับการส่งเสริมและบ่มเพาะสามารถเพียงแค่เข้าสู่ความเป็นจริงความจริงได้เร็วขึ้นเพราะขีดความสามารถของพวกเขาและเพราะเงื่อนไขต่างๆ ของพวกเขา  อย่างไรก็ตาม การเข้าสู่ได้เร็วนี้ไม่ได้หมายความว่าพวกเขาเป็นเพียงกลุ่มเดียวที่สามารถเข้าสู่ความเป็นจริงความจริงได้  สิ่งนี้เป็นเพียงแค่หมายความว่าพวกเขาสามารถได้รับเร็วขึ้นเล็กน้อย และสามารถเข้าสู่ความเป็นจริงความจริงได้เร็วขึ้นเล็กน้อย  บรรดาผู้ที่ไม่ได้รับการส่งเสริมจะล้าหลังพวกเขาอยู่เล็กน้อย แต่นี่ไม่ได้หมายความว่าพวกเขาไม่สามารถเข้าสู่ความเป็นจริงความจริงได้  การที่ใครสักคนจะสามารถเข้าสู่ความเป็นจริงความจริงได้หรือไม่นั้นขึ้นอยู่กับการแสวงหาของพวกเขา” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (5))  ฉันนึกถึงผู้นำที่ฉันเคยรู้จักมาก่อน บางคนมีขีดความสามารถและพรสวรรค์อยู่บ้าง และมักจะแก้ไขปัญหาและความลำบากยากเย็นของพี่น้องชายหญิง แต่พวกเขาเองกลับไม่ปฏิบัติความจริง และทำหน้าที่โดยอาศัยอุปนิสัยอันเสื่อมทรามของตัวเอง พวกเขาขัดขวางและก่อกวนงานของคริสตจักร ดื้อรั้นไม่ยอมกลับใจ และท้ายที่สุดก็ถูกเอาตัวออกไป ในทางกลับกัน พี่น้องชายหญิงบางคนทำหน้าที่ที่ไม่โดดเด่น แต่พวกเขามุ่งเน้นไปที่การไล่ตามเสาะหาความจริง ปฏิบัติเท่าที่เข้าใจ ทำหน้าที่ของตัวเองให้ดีที่สุดเท่าที่จะทำได้ และปกป้องงานของคริสตจักร หลังจากผ่านไประยะหนึ่ง พวกเขาก็สามารถก้าวหน้าในหน้าที่และการเข้าสู่ชีวิตของตัวเอง ทั้งยังสามารถได้รับความจริงและได้รับความเห็นชอบจากพระเจ้าเช่นเดียวกัน การที่บุคคลใดจะได้รับความเห็นชอบจากพระเจ้าหรือไม่นั้น ไม่ได้ขึ้นอยู่กับว่าพวกเขาเป็นผู้นำระดับใด แต่ถูกกำหนดโดยท่าทีของพวกเขาที่มีต่อพระเจ้า ความจริง และหน้าที่ของตัวเอง ขึ้นอยู่กับว่าพวกเขาเดินบนเส้นทางแห่งการไล่ตามเสาะหาความจริงหรือไม่ จากสิ่งนี้ ฉันได้เห็นความบริสุทธิ์และความชอบธรรมในอุปนิสัยของพระเจ้า ทุกคนเท่าเทียมกันต่อหน้าความจริง และถ้าคุณไม่ไล่ตามเสาะหาความจริง และไม่ปฏิบัติความจริง เช่นนั้นแล้ว ไม่ว่าคุณจะเป็นผู้นำที่เก่งกาจเพียงใด สุดท้าย คุณก็จะไม่สามารถยืนหยัดได้อย่างมั่นคง เมื่อฉันเข้าใจสิ่งนี้ หัวใจของฉันก็กระจ่างขึ้น แม้ว่าขีดความสามารถของฉันจะธรรมดา แต่ฉันก็สามารถเข้าใจพระวจนะของพระเจ้าได้ และไม่ว่าฉันจะทำหน้าที่อะไร ตราบใดที่ฉันมุ่งเน้นไปที่การไล่ตามเสาะหาความจริงและการปฏิบัติความจริง ฉันก็มีความหวังที่จะถูกช่วยให้รอด

จากนั้น ฉันได้อ่านพระวจนะของพระเจ้าอีกสองบทตอน และได้เข้าใจว่าฉันควรไล่ตามเสาะหาอะไรในความเชื่อ พระเจ้าผู้ทรงมหิทธิฤทธิ์ตรัสว่า “การแสวงหาที่จะปฏิบัติหน้าที่ของคนเราอย่างแข็งขันในฐานะสิ่งมีชีวิตทรงสร้างจึงเป็นเส้นทางสู่ความสำเร็จ การไล่ตามเสาะหาเส้นทางแห่งความรักที่แท้จริงแด่พระเจ้าคือเส้นทางที่ถูกต้องที่สุด การไล่ตามเสาะหาการเปลี่ยนแปลงในอุปนิสัยดั้งเดิมของคนเรา และการไล่ตามเสาะหาความรักอันบริสุทธิ์ที่มีแด่พระเจ้า คือเส้นทางสู่ความสำเร็จ  เส้นทางสู่ความสำเร็จเช่นนั้นคือเส้นทางของการฟื้นคืนหน้าที่ดั้งเดิมตลอดจนสภาพดั้งเดิมของสิ่งมีชีวิตทรงสร้าง  นั่นเป็นเส้นทางแห่งการฟื้นคืน และนั่นยังเป็นจุดมุ่งหมายของพระราชกิจทั้งหมดของพระเจ้าตั้งแต่เริ่มต้นจนถึงตอนจบด้วยเช่นกัน  หากการไล่ตามเสาะหาของมนุษย์นั้นด่างพร้อยไปด้วยข้อเรียกร้องอันฟุ้งเฟ้อส่วนตัวและการถวิลหาอันไร้เหตุผล เช่นนั้นแล้วผลที่สัมฤทธิ์ได้ก็ย่อมจะไม่ใช่การเปลี่ยนแปลงทั้งหลายในอุปนิสัยของมนุษย์  การนี้ขัดแย้งกับพระราชกิจแห่งการฟื้นคืน  ไม่ต้องสงสัยเลยว่ามันไม่ใช่พระราชกิจที่พระวิญญาณบริสุทธิ์ทรงปฏิบัติ และดังนั้นแล้วนี่จึงพิสูจน์ว่าการไล่ตามเสาะหาประเภทนี้ไม่ได้รับการเห็นชอบจากพระเจ้า  การไล่ตามเสาะหาที่ไม่ได้รับการเห็นชอบจากพระเจ้านั้นมีนัยสำคัญอันใดเล่า?” (พระวจนะฯ เล่ม 1 การทรงปรากฏและพระราชกิจของพระเจ้า, ความสำเร็จหรือความล้มเหลวขึ้นอยู่กับเส้นทางที่ตนเดิน)  “ในฐานะสิ่งมีชีวิตทรงสร้าง มนุษย์ควรแสวงหาที่จะรู้จักพระผู้สร้างและลุล่วงหน้าที่ของสิ่งมีชีวิตทรงสร้าง และสิ่งที่สำคัญที่สุดคือ แสวงหาที่จะรักพระเจ้าโดยไม่เลือกทางอื่นเลย เพราะพระเจ้าทรงคู่ควรกับความรักของมนุษย์  บรรดาผู้ที่ไล่ตามเสาะหาที่จะรักพระเจ้าไม่ควรไล่ตามไขว่คว้าประโยชน์ส่วนตัวหรือความหวังส่วนตนใดๆ นี่คือหนทางที่ถูกต้องที่สุดในการไล่ตามเสาะหา  หากสิ่งที่เจ้าไล่ตามเสาะหาคือความจริง หากสิ่งที่เจ้านำไปปฏิบัติคือความจริง และหากสิ่งที่เจ้าบรรลุคือการเปลี่ยนแปลงในอุปนิสัยของเจ้า เช่นนั้นแล้วเส้นทางที่เจ้าย่ำเท้าก็เป็นเส้นทางที่ถูกต้อง  หากสิ่งที่เจ้าไล่ตามไขว่คว้าคือพรของเนื้อหนัง และสิ่งที่เจ้านำไปปฏิบัติคือความจริงของมโนคติอันหลงผิดของเจ้าเอง และหากไม่มีการเปลี่ยนแปลงในอุปนิสัยของเจ้าเลย และเจ้าไม่นบนอบต่อพระเจ้าในเนื้อหนังแม้แต่น้อย และเจ้ายังคงใช้ชีวิตในความคลุมเครือ เช่นนั้นแล้วสิ่งที่เจ้าไล่ตามไขว่คว้าย่อมจะนำเจ้าไปสู่นรกอย่างแน่นอน เพราะเส้นทางที่เจ้าเดินนั้นคือเส้นทางแห่งความล้มเหลว  ไม่ว่าเจ้าจะได้รับการทำให้เพียบพร้อมหรือถูกกำจัดออกไปนั้นขึ้นอยู่กับการไล่ตามเสาะหาของเจ้าเอง ซึ่งกล่าวอีกนัยหนึ่งก็คือ ความสำเร็จหรือความล้มเหลวขึ้นอยู่กับเส้นทางที่คนเราเดิน” (พระวจนะฯ เล่ม 1 การทรงปรากฏและพระราชกิจของพระเจ้า, ความสำเร็จหรือความล้มเหลวขึ้นอยู่กับเส้นทางที่ตนเดิน)  หลังจากไตร่ตรองพระวจนะของพระเจ้า ฉันก็เข้าใจว่าเส้นทางที่คุณเลือกเดินในการเชื่อในพระเจ้านั้นสำคัญอย่างยิ่ง พระเจ้าทรงกำหนดให้ผู้คนลุล่วงหน้าที่ของตนในฐานะสิ่งมีชีวิตทรงสร้าง และไล่ตามเสาะหาการเข้าใจพระเจ้าและการรักพระเจ้าเช่นเดียวกับเปโตร ด้วยวิธีนี้เท่านั้นที่คนเราจะสามารถบรรลุการเปลี่ยนแปลงในอุปนิสัยและนบนอบการจัดวางเรียบเรียงและการจัดการเตรียมการทั้งหมดของพระเจ้าได้ คนเราไม่ควรทำงานและสละตนเพียงเพื่อให้ได้รับพรและมงกุฎเหมือนเปาโล การไล่ตามไขว่คว้าของเปาโลนั้นตรงกันข้ามกับข้อกำหนดของพระเจ้า เขาเชื่อจนถึงที่สุด แต่ไม่ได้บรรลุการเปลี่ยนแปลงในอุปนิสัยของตัวเอง ยังคงเอาแต่เรียกร้องและร้องขอต่อพระเจ้า และธรรมชาติของเขาก็ยังคงเป็นธรรมชาติที่ต่อต้านพระเจ้า ฉันกำลังเดินอยู่บนเส้นทางที่ล้มเหลวของเปาโล ฉันเชื่อมาตลอดว่าการเป็นผู้นำจะมอบโอกาสฝึกฝนมากมาย และเพิ่มความหวังที่จะถูกช่วยให้รอด ดังนั้น ฉันจึงอยากเป็นผู้นำอยู่ตลอดเวลา สิ่งที่ฉันไล่ตามไขว่คว้าในการเชื่อในพระเจ้า คือการได้รับพรและมงกุฎ แทนที่จะไล่ตามเสาะหาความจริงและการเปลี่ยนแปลงในอุปนิสัยของตัวเอง ดังนั้น เมื่อฉันถูกปลดเพราะขีดความสามารถต่ำ และฉันรู้สึกว่าฉันอาจจะไม่มีโอกาสได้เป็นผู้นำอีก และความหวังที่จะได้รับพรของฉันก็ริบหรี่ ฉันได้กลายเป็นคนคิดลบและเฉยเมย และไม่ได้ใส่ใจหน้าที่ของตัวเองเลย หากฉันยังคงเดินต่อไปบนเส้นทางที่ผิดนี้ และไม่ไล่ตามเสาะหาความจริง อุปนิสัยในการดำเนินชีวิตของฉันก็จะไม่เปลี่ยนแปลง และฉันจะไม่แสดงการนบนอบการจัดวางเรียบเรียงและการจัดการเตรียมการของพระเจ้าเลยแม้แต่น้อย ในที่สุด จุดจบของฉันจะไม่เหมือนกับจุดจบของเปาโลหรอกหรือ?  เมื่อฉันเข้าใจสิ่งนี้ ฉันก็ขอบคุณพระเจ้าจากก้นบึ้งของหัวใจที่ทรงจัดเตรียมสภาวการณ์เช่นนี้เพื่อเผยให้เห็นการไล่ตามไข่วคว้าแบบผิดๆ ของฉัน นี่คือความรอดที่พระเจ้าประทานให้ฉัน!  เมื่อฉันเข้าใจสิ่งนี้ ฉันก็ไม่รู้สึกทุกข์ใจอีกต่อไปกับความจริงที่ว่าขีดความสามารถของฉันต่ำและฉันขาดคุณสมบัติที่จำเป็นในการเป็นผู้นำ ฉันเป็นสิ่งมีชีวิตทรงสร้าง และไม่ควรไล่ตามไขว่คว้าพรหรือพยายามต่อรองกับพระเจ้า แต่ฉันควรลุล่วงหน้าที่ของตัวเองในฐานะสิ่งมีชีวิตทรงสร้าง และมุ่งมั่นที่จะรักและนบนอบพระเจ้า นี่เท่านั้นคือเส้นทางที่ถูกต้องในชีวิตและวิถีที่สิ่งมีชีวิตทรงสร้างควรจะเป็น หลังจากนั้น ท่าทีของฉันต่อหน้าที่ธุรการทั่วไปก็ถูกควรมากขึ้น และฉันก็สามารถทำหน้าที่ของตัวเองได้ในลักษณะที่ติดดิน เมื่อสภาวะของฉันเปลี่ยนไป ประสิทธิภาพในการทำงานของฉันก็ดีขึ้นเล็กน้อยด้วย

หลังจากนั้น เมื่อใดก็ตามที่หน้าที่ธุรการทั่วไปของฉันยุ่ง ฉันก็ยังคงรู้สึกว่า หลักๆ แล้ว หน้าที่นี้เกี่ยวข้องกับการยุ่งอยู่กับเรื่องภายนอกและจะไม่เป็นประโยชน์ต่อการเข้าสู่ชีวิตของฉัน แต่ฉันรู้ว่าทัศนะนี้ไม่ถูกต้อง ดังนั้นฉันจึงแสวงหาว่าฉันควรมุ่งเน้นไปที่การเข้าสู่ชีวิตขณะทำหน้าที่นี้อย่างไร  ฉันได้อ่านพระวจนะของพระเจ้าบทตอนหนึ่งที่ว่า “พวกเจ้ามีประสบการณ์หรือไม่กับสภาวะที่ไม่ว่าสิ่งใดจะเกิดขึ้นกับพวกเจ้าหรือพวกเจ้าปฏิบัติหน้าที่ประเภทใด พวกเจ้าก็สามารถสงบใจเฉพาะพระพักตร์พระเจ้าได้บ่อยครั้ง และสามารถทุ่มเทหัวใจให้กับการใคร่ครวญพระวจนะของพระองค์ รวมถึงการแสวงหาความจริง และการไตร่ตรองว่าพวกเจ้าสามารถปฏิบัติหน้าที่นั้นในหนทางใดให้สอดคล้องกับเจตนารมณ์ของพระเจ้า และความจริงใดที่พวกเจ้าควรมีเพื่อปฏิบัติหน้าที่นั้นให้ได้มาตรฐาน?  มีหลายครั้งที่พวกเจ้าแสวงหาความจริงในหนทางนี้ใช่หรือไม่?  (ไม่ใช่)  การทุ่มเทหัวใจให้กับหน้าที่และสามารถแบกรับความรับผิดชอบได้นั้นกำหนดให้พวกเจ้าทนทุกข์กับความยากลำบากและจ่ายราคา—การแค่พูดถึงสิ่งเหล่านี้ย่อมไม่เพียงพอ  หากพวกเจ้าไม่ทุ่มเทหัวใจให้กับหน้าที่ของตน แต่กลับต้องการทุ่มเทความพยายามอยู่เสมอ เช่นนั้นหน้าที่ของพวกเจ้าย่อมจะไม่เสร็จสิ้นด้วยดีอย่างแน่นอน  พวกเจ้าจะเพียงแค่ทำอย่างขอไปทีเท่านั้น และพวกเจ้าจะไม่รู้ว่าเจ้าทำหน้าที่ของตนได้ดีหรือไม่  หากเจ้าทุ่มเทหัวใจของตนให้กับหน้าที่ เจ้าจะเริ่มเข้าใจความจริงทีละน้อย หากเจ้าไม่ได้ทำเช่นนั้น เจ้าก็จะไม่เข้าใจความจริง  เมื่อเจ้าทุ่มเทหัวใจให้กับการปฏิบัติหน้าที่และการไล่ตามเสาะหาความจริง เจ้าก็จะค่อยๆ เข้าใจเจตนารมณ์ของพระเจ้า ค้นพบความเสื่อมทรามและข้อบกพร่องของตนเองทีละน้อย และค่อยๆ เข้าใจสภาวะทั้งหลายทั้งปวงของตนอย่างถ่องแท้  เมื่อเจ้ามุ่งเน้นเพียงแค่การทุ่มเทพยายาม และเจ้าไม่ได้ทุ่มหัวใจให้กับการทบทวนตนเอง เจ้าจะไม่สามารถค้นพบสภาวะที่แท้จริงในหัวใจของตน รวมถึงปฏิกิริยาต่างๆ นานา และการเผยความเสื่อมทรามมากมายที่เจ้ามีในสภาพแวดล้อมที่แตกต่างกันได้  หากเจ้าไม่รู้ว่าผลที่ตามมาจะเป็นอย่างไรเมื่อปัญหาไม่ได้รับการแก้ไข เช่นนั้นเจ้าก็เจอปัญหาหนักเสียแล้ว  เพราะฉะนั้น การเชื่อในพระเจ้าในหนทางที่เลอะเลือนนั้นไม่อาจยอมรับได้  เจ้าต้องใช้ชีวิตอยู่เฉพาะพระพักตร์พระเจ้าตลอดทุกที่ทุกเวลา ไม่ว่าสิ่งใดเกิดขึ้นกับเจ้า เจ้าต้องแสวงหาความจริงอยู่เสมอ และขณะที่เจ้าแสวงหาความจริงนั้น เจ้าก็ต้องทบทวนตนเองและรู้ว่ามีปัญหาใดในสภาวะของเจ้า และแสวงหาความจริงในทันทีเพื่อแก้ไขปัญหา  ด้วยวิธีนี้เท่านั้น เจ้าจึงสามารถปฏิบัติหน้าที่ของตนได้ดีและสามารถหลีกเลี่ยงการทำให้งานของคริสตจักรล่าช้าได้  สิ่งสำคัญที่สุดคือ ไม่เพียงแต่เจ้าจะปฏิบัติหน้าที่ของตนได้อย่างดีเท่านั้น แต่เจ้าจะมีการเข้าสู่ชีวิตและสามารถแก้ไขอุปนิสัยอันเสื่อมทรามของเจ้าได้อีกด้วย  ด้วยวิธีนี้เท่านั้น เจ้าจึงจะสามารถเข้าสู่ความเป็นจริงความจริงได้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, คนเราจะใช้ชีวิตตามสภาพเสมือนมนุษย์ที่แท้จริงได้ก็ด้วยการเป็นคนที่ซื่อสัตย์เท่านั้น)  จากพระวจนะของพระเจ้า ฉันตระหนักว่าการได้รับความจริงและการได้รับความรอดไม่ได้ขึ้นอยู่กับว่าเราทำหน้าที่อะไร แต่ขึ้นอยู่กับว่าเราแสวงหาหลักธรรมความจริงในขณะทำหน้าที่หรือไม่ คิดทบทวนเรื่องความเสื่อมทรามและความบกพร่องของตัวเอง และแสวงหาความจริงเพื่อแก้ไขปัญหาของตัวเองหรือไม่ ซึ่งจะทำให้บรรลุการเข้าสู่ชีวิตในการทำหน้าที่ของเรา หากเรามุ่งเน้นไปที่การแสวงหาความจริงและการปฏิบัติพระวจนะของพระเจ้าในขณะที่เราทำหน้าที่ เช่นนั้นแล้ว เราก็จะสามารถได้รับความจริงไม่ว่าเราจะทำหน้าที่อะไรก็ตาม ตัวอย่างเช่น ตอนนี้ฉันเกี่ยวข้องในงานธุรการทั่วไปมากขึ้น หากฉันทำทุกอย่างแบบสุกเอาเผากินและเลอะเลือน และไม่ได้จัดการกับมันอย่างจริงจัง ฉันก็มีแนวโน้มที่จะส่งผลเสียต่อผลประโยชน์ของคริสตจักร ยิ่งไปกว่านั้น การทำหน้าที่ธุรการทั่วไปไม่ได้หมายถึงการใช้ชีวิตในสุญญากาศ ฉันยังคงเผชิญกับผู้คน เหตุการณ์ และสิ่งทั้งหลายอยู่บ้างทุกวัน ซึ่งเผยให้เห็นความคิดที่ผุดขึ้นมาสารพัดรูปแบบ หากฉันสามารถมุ่งเน้นที่จะทบทวนและทำความรู้จักตัวเองผ่านอุปนิสัยอันเสื่อมทราม ความคิดอ่าน และแนวคิดที่ฉันเผยออกมาทุกวัน และเข้าสู่ความเป็นจริงความจริง ฉันก็จะสามารถเรียนรู้บทเรียนมากมายและได้รับความจริง เมื่อฉันเข้าใจสิ่งนี้ ฉันก็รู้สึกสบายใจขึ้นมาก

หลังจากนั้น เมื่อฉันทำหน้าที่ ฉันก็มุ่งเน้นไปที่การตรวจสอบความคิดและแนวคิดของตัวเองทุกวัน เมื่อฉันถูกตัดแต่ง ฉันก็แสวงหาความจริงอย่างแข็งขันและดูคำพยานจากประสบการณ์ของพี่น้องชายหญิง เพื่อดูว่าคนอื่นทบทวนตัวเองและเรียนรู้บทเรียนอย่างไรเมื่อพบเจอสิ่งต่างๆ ตัวอย่างเช่น ก่อนหน้านี้ พี่น้องชายหญิงของฉันชี้ให้เห็นว่าฉันมีอุปนิสัยโอหังและมักจะเถียงกลับเมื่อพบเจอเรื่องต่างๆ ฉันยอมรับสิ่งนี้ ทบทวนตัวเอง ได้รู้จักตัวเอง และค้นหาพระวจนะของพระเจ้าในแง่มุมนี้มาอ่าน ฉันยังเปิดใจกับพี่น้องชายหญิงและแสวงหาวิธีแก้ไขปัญหาของตัวเองเรื่องชอบเถียงกลับ ฉันมักจะหาเวลาเขียนบทความคำพยานจากประสบการณ์ด้วย และได้รับความเข้าใจที่ชัดเจนและลึกซึ้งยิ่งขึ้นเกี่ยวกับอุปนิสัยอันเสื่อมทรามเยี่ยงซาตานของฉัน ฉันรู้สึกสงบและสบายใจในหัวใจเมื่อทำหน้าที่ของตัวเองด้วยวิธีนี้ ยิ่งฉันฝึกฝนด้วยวิธีนี้ จิตใจของฉันก็ยิ่งเฉียบแหลม ฉันเก่งขึ้นในการค้นพบปัญหาในหน้าที่ตัวเองได้อย่างทันท่วงที และฉันก็ได้รับการนำและพรจากพระเจ้าขณะทำหน้าที่ของตัวเอง ขอบคุณพระเจ้า!


73. การทำหน้าที่แบบสุกเอาเผากินนั้นอันตรายอย่างยิ่ง

โดย สกอตต์ ประเทศสหรัฐอเมริกา

ในเดือนตุลาคม ปี 2024 ผมกำลังทำหน้าที่ตัดต่อวีดิทัศน์คำพยานจากประสบการณ์ที่เป็นภาษาต่างประเทศอยู่  ครั้งหนึ่ง ขณะกำลังตัดต่อวีดิทัศน์ ผมพบว่าหลายช็อตเชื่อมต่อกันได้ไม่ค่อยดีนัก  ผมต้องใช้เวลาคัดเลือกฟุตเทจที่เหมาะสมนานกว่าปกติถึงสามเท่า และต้องคอยทดลองสลับช็อตไปมาหลายครั้งเพื่อให้เข้ากับเสียง  ในตอนแรก ผมยังอดทนพอที่จะตัดต่ออย่างละเอียดรอบคอบ แต่พอถึงช่วงสาย ผมกลับทำงานได้ไม่ถึงครึ่งหนึ่งของปริมาณที่ปกติควรทำได้  ผมเริ่มรู้สึกหมดความอดทน และคิดในใจว่า “วีดิทัศน์นี้มีช็อตที่ซับซ้อนอยู่ไม่น้อย ถ้าต้องตัดต่อทุกช็อตอย่างละเอียดขนาดนี้ คงทั้งน่าเบื่อและเสียเวลามาก แค่คิดก็เหนื่อยแล้ว!  ครั้งนี้ผมอาจจะต้องหาทางลัดบ้างแล้ว  ขอแค่พอผ่านก็พอ เมื่อวีดิทัศน์นี้ถูกอัปโหลดในอินเทอร์เน็ตแล้ว คนดูคงไม่สังเกตปัญหาเล็กน้อยพวกนี้หรอก การเชื่อมต่อช็อตที่ไม่ลื่นไหลแค่สองสามจุดคงไม่ใช่เรื่องใหญ่อะไร”  เมื่อคิดเช่นนั้น ทุกครั้งที่เจอช็อตที่เชื่อมต่อได้ยาก ผมก็เลือกฟุตเทจมาแบบลวกๆ แล้วนำมาตัดต่อเข้าด้วยกัน  แม้ผมจะเห็นว่าการเชื่อมต่อช็อตไม่ค่อยลื่นไหล แต่ผมก็ปลอบใจตัวเอง คิดว่า “ไม่เป็นไร ขอแค่พอผ่านก็พอ คนอื่นคงไม่สังเกตเห็นปัญหาเล็กน้อยพวกนี้หรอก”  ผมไม่คาดคิดเลยว่า หลังจากส่งวีดิทัศน์ที่ตัดต่อเสร็จแล้ว พี่น้องชายไบรอันซึ่งเป็นผู้ตรวจงาน จะชี้ให้เห็นปัญหาที่ต้องแก้ไขมากกว่าสามสิบจุด  ตอนแรกผมแทบไม่อยากเชื่อ  ผมรู้ว่าตัวเองตัดต่อวีดิทัศน์นี้แบบสุกเอาเผากิน แต่ก็ไม่คิดว่าจะมีปัญหามากขนาดนั้น  ผมจึงตรวจดูปัญหาที่เขาชี้ให้เห็นอย่างละเอียด และพบว่าความเห็นทั้งหมดของเขาถูกต้อง  ผมใช้เวลาครึ่งวันในการแก้ไขทั้งหมด  ขณะที่กำลังจะส่งงานใหม่ ผมก็เริ่มกังวลขึ้นมาอีกครั้ง คิดว่า “ฉันได้แก้ไขปัญหาตามคำแนะนำของพี่น้องชายไบรอันแล้ว แต่จะยังมีปัญหาอื่นหลงเหลืออยู่หรือเปล่า?  บางทีฉันควรตรวจทานทั้งหมดอีกครั้งเพื่อให้แน่ใจว่าไม่ได้มองข้ามอะไรไป”  แต่แล้วผมก็คิดว่า “ใกล้จะเลิกงานแล้ว ถ้าต้องตรวจทานทั้งหมดตอนนี้ ฉันคงเลิกดึกมาก และจะมีเวลาพักผ่อนน้อยลง ช่างเถอะ ยังไงพี่น้องชายไบรอันก็ตรวจมาแล้ว แค่แก้ไขปัญหาตามที่เขาพบก็น่าจะพอ”  ดังนั้น หลังจากแก้ไขตามคำแนะนำแล้ว ผมจึงส่งงานกลับไปทันที  แต่สิ่งที่ไม่คาดคิดก็เกิดขึ้น ครั้งนี้ผู้ตรวจงานกลับเป็นอีกคนหนึ่ง คือพี่น้องชายเคิร์ก และเขาก็ชี้ให้เห็นปัญหาอีกเจ็ดหรือแปดจุดที่ต้องแก้ไข  เมื่อเห็นผลลัพธ์เช่นนี้ ผมจึงรู้ตัวว่าได้ทำให้กำหนดการอัปโหลดวีดิทัศน์ล่าช้าออกไป  ผมคิดในใจว่า “ถ้าเมื่อวานฉันยอมใช้เวลาเพิ่มอีกสักหน่อยและตรวจทานทั้งหมดให้เรียบร้อย ฉันก็คงจะพบปัญหาเหล่านี้ไปแล้ว  และวีดิทัศน์ก็คงจะลงอินเทอร์เน็ตได้ตามกำหนดในวันนี้ ที่ไม่สามารถอัปโหลดวีดิทัศน์ได้ตรงเวลา ล้วนเป็นเพราะฉันทำหน้าที่แบบสุกเอาเผากินและไม่ได้จริงจัง”  เมื่อคิดเช่นนี้ ผมก็เริ่มตำหนิตัวเอง และบอกกับตัวเองว่า ครั้งนี้ผมต้องตั้งใจแก้ไขงาน และจะทำแบบสุกเอาเผากินอีกไม่ได้แล้ว  ดังนั้น หลังจากแก้ไขปัญหาต่างๆ แล้ว ผมจึงตรวจทานวีดิทัศน์ทั้งหมดอีกครั้ง  ผมพบจุดอื่นๆ ที่การเชื่อมต่อช็อตยังไม่ลื่นไหล และได้แก้ไขให้เรียบร้อย  แม้ว่าจะต้องใช้เวลาและความพยายามเพิ่มขึ้นบ้าง แต่ผมก็รู้สึกสบายใจ  ครั้งนี้ หลังจากส่งวีดิทัศน์ไปแล้ว วีดิทัศน์ก็ถูกอัปโหลดขึ้นเว็บไซต์ได้อย่างราบรื่น

หลังจากนั้น เมื่อนึกถึงการที่ท่าทีสุกเอาเผากินของผมทำให้การอัปโหลดล่าช้า ผมก็รู้สึกผิดอยู่มาก  ระหว่างการเฝ้าเดี่ยว ผมได้อ่านพระวจนะของพระเจ้าบทตอนหนึ่ง ซึ่งทำให้ผมเข้าใจสภาวะของตนเองอยู่บ้าง  พระเจ้าผู้ทรงมหิทธิฤทธิ์ตรัสว่า “การจัดการสิ่งทั้งหลายอย่างไม่จริงจังและไร้ความรับผิดชอบเช่นนี้ก็คืออุปนิสัยอันเสื่อมทรามอย่างหนึ่ง  นี่คือนิสัยผักชีโรยหน้าที่ผู้คนพูดถึงบ่อยครั้ง  ในเรื่องทุกเรื่องที่พวกเขาทำ พวกเขาก็ทำจนถึงจุดที่ ‘นั่นถูกต้องแล้ว’ และ ‘ใกล้เคียงพอแล้ว’ นั่นคือท่าทีของคำว่า ‘อาจจะ’ ‘เป็นไปได้’ และ ‘สี่ในห้า’  พวกเขาทำสิ่งทั้งหลายอย่างขอไปที พอใจที่จะทำให้น้อยที่สุด และพอใจกับการพูดอำคนไปเรื่อย พวกเขาไม่เห็นประโยชน์ของการจริงจังกับสิ่งต่างๆ หรือการทำอะไรให้ละเอียดถี่ถ้วน และยิ่งมองไม่เห็นประโยชน์ของการแสวงหาหลักธรรมความจริง  นี่คืออุปนิสัยที่เสื่อมทรามอย่างหนึ่งมิใช่หรือ?  นี่ใช่การสำแดงถึงความเป็นมนุษย์ที่ปกติกระนั้นหรือ?  ไม่ใช่  การเรียกสิ่งนี้ว่าความโอหังนั้นถูกต้อง และการเรียกว่าไร้วินัยก็เหมาะสมทุกประการเช่นกัน—แต่ถ้าจะบรรยายให้สมบูรณ์แบบ คำเดียวที่จะทำได้ก็คือ ‘ผักชีโรยหน้า’  ผู้คนส่วนใหญ่มีนิสัยผักชีโรยหน้าอยู่ในตัวเอง เพียงแต่มากน้อยต่างกันเท่านั้น  พวกเขาอยากทำสิ่งต่างๆ อย่างสุกเอาเผากินและฉาบฉวยในทุกเรื่อง และมีกลิ่นอายของการหลอกลวงอยู่ในทุกสิ่งที่พวกเขาทำ  พวกเขาโกงคนอื่นเมื่อพวกเขาสามารถทำได้ ใช้ทางลัดเมื่อสามารถทำได้ และประหยัดเวลาเมื่อพวกเขาสามารถทำได้  พวกเขาคิดในใจว่า ‘ตราบใดที่ฉันหลีกเลี่ยงการถูกเปิดโปง และไม่ก่อให้เกิดปัญหา และไม่ถูกตำหนิ ฉันก็จะหลอกอำคนในเรื่องนี้ไปเรื่อยๆ  ฉันไม่จำเป็นต้องทำงานให้ดีนัก แบบนั้นยุ่งยากเกินไป!’  ผู้คนดังกล่าวไม่เคยเชี่ยวชาญสิ่งใด ไม่เต็มใจที่จะพยายามให้จงหนักหรือยอมทนทุกข์และยอมลำบากในการศึกษาของพวกเขา  พวกเขาอยากรู้เรื่องหนึ่งๆ เพียงผิวเผินเท่านั้น แล้วจากนั้นจึงเรียกตัวพวกเขาเองว่าช่ำชองในสิ่งนั้น เชื่อไปว่าตนเรียนรู้เรื่องนั้นสำเร็จแล้ว แล้วจากนั้นจึงพึ่งพาการนี้เพื่อมั่วไปในหนทางของพวกเขาจนตลอดรอดฝั่งไปได้  นี่ไม่ใช่ท่าทีที่ผู้คนมีต่อผู้อื่น ต่อเหตุการณ์ และสิ่งทั้งหลายหรอกหรือ?  นี่ใช่ท่าทีที่ดีหรือไม่?  ไม่ใช่  พูดง่ายๆ ก็คือนี่เป็นการ ‘ทำแต่พอให้พ้นตัว’  นิสัยผักชีโรยหน้าเช่นนี้มีอยู่ในมวลมนุษย์ที่เสื่อมทรามทุกคน  ผู้คนที่มีความต่ำช้าอยู่ในความเป็นมนุษย์ของตน ย่อมมีมุมมองและท่าทีที่ ‘ทำแต่พอให้พ้นตัว’ ในทุกสิ่งที่พวกเขาทำ  ผู้คนเช่นนี้สามารถทำหน้าที่ของตนได้อย่างถูกควรหรือไม่?  ไม่  พวกเขาสามารถทำสิ่งต่างๆ อย่างมีหลักธรรมหรือไม่?  ยิ่งไม่มีวี่แววว่าจะทำได้เข้าไปใหญ่” (พระวจนะฯ เล่ม 4 การเปิดโปงพวกศัตรูของพระคริสต์, ประการที่แปด: พวกเขาย่อมจะให้ผู้อื่นนบนอบเฉพาะพวกเขาเท่านั้น ไม่ใช่ความจริงหรือพระเจ้า (ภาคที่สอง))  หลังจากอ่านพระวจนะของพระเจ้าแล้วเท่านั้น ผมถึงเข้าใจ  เมื่อผู้คนมักจัดการกับเรื่องต่างๆ ด้วยท่าทีที่เหลาะแหละและขาดความรับผิดชอบ ใช้วิธีสุกเอาเผากินและหลอกลวงเพียงเพื่อหลีกเลี่ยงความลำบาก นั่นเป็นเพราะภายในตัวพวกเขามีความต่ำช้าอยู่  พระเจ้าทรงเกลียดท่าทีของการทำหน้าที่แบบขอไปทีตลอดเวลาเช่นนี้  พระวจนะของพระเจ้าเปิดโปงสภาวะของผมอย่างตรงจุด  เมื่อผมต้องใช้เวลามากขึ้นในการคัดเลือกฟุตเทจสำหรับวีดิทัศน์ที่กำลังตัดต่อ ผมรู้สึกว่ามันยุ่งยากเกินไป และเอาแต่คิดจะประหยัดแรงของตัวเอง จึงเลือกช็อตแบบลวกๆ มาตัดต่อเข้าด้วยกัน  แม้จะเห็นว่าการเชื่อมต่อช็อตไม่ลื่นไหล ผมก็ไม่คิดจะแก้ไข  ผมถึงกับหวังว่าหากพี่น้องชายผู้ตรวจงานไม่สังเกตเห็น ผมก็คงรอดตัว ท้ายที่สุด วีดิทัศน์ก็มีปัญหามากมาย และการแก้ไขซ้ำแล้วซ้ำเล่าก็ทำให้การอัปโหลดล่าช้าออกไป  ผมกำลังขัดขวางและก่อกวนงานวีดิทัศน์ของคริสตจักร!  ความจริงแล้ว หน้าที่พื้นฐานของผู้ตัดต่อคือการคัดเลือกฟุตเทจที่เหมาะสมที่สุดเท่าที่จะเป็นไปได้ และใช้เทคนิคต่างๆ เพื่อให้วีดิทัศน์มีความลื่นไหล  อย่างน้อยที่สุด นี่คือท่าทีและสำนึกในความรับผิดชอบที่ผู้ตัดต่อควรมี  แต่ผมกลับเอาแต่คิดจะหลีกเลี่ยงความลำบาก หาทางลัด และใช้เล่ห์เหลี่ยม และผมก็ทำหน้าที่ด้วยความต่ำช้าของตัวเอง พอใจกับงานตัดต่อแบบหยาบๆ ที่เพียงแค่ “พอให้รอด”  หากผมยังคงเป็นเช่นนี้ต่อไปในระยะยาว ไม่เพียงแต่จะบกพร่องในหน้าที่ของผู้ตัดต่อเท่านั้น แต่ผมยังอาจถูกเผยให้เห็นและกำจัดออกไปเพราะทำให้งานวีดิทัศน์ล่าช้าอีกด้วย  ผลที่ตามมานั้นร้ายแรงเกินกว่าที่จะรับได้!  เมื่อตระหนักถึงเรื่องนี้ ผมก็รู้สึกแย่และตำหนิตัวเองอย่างมาก  จากนั้นผมจึงอธิษฐานถึงพระเจ้า เต็มใจที่จะกลับใจและไม่ทำหน้าที่ตามความต่ำช้าของตนเองอีกต่อไป

หลังจากนั้น ผมก็เริ่มตั้งใจทำหน้าที่มากขึ้นกว่าเดิม  ครั้งหนึ่ง ผมกำลังตัดต่อวีดิทัศน์ภาษาสโลวัก หลังจากส่งงานแล้ว พี่น้องหญิงผู้ตรวจงานได้ชี้ให้เห็นปัญหาเกี่ยวกับช่วงเว้นระหว่างบทสนทนา  ต่อมา ผมค้นพบวิธีหนึ่งที่สามารถแก้ไขปัญหานี้ได้ ผมจึงลองนำมาใช้กับงานตัดต่อของตัวเอง  น่าแปลกใจที่เมื่อส่งงานอีกครั้ง พี่น้องหญิงคนนั้นบอกว่าวีดิทัศน์ได้รับการตัดต่อเป็นอย่างดีและลื่นไหลมาก  ผมดีใจมากเมื่อได้ยินเช่นนั้น และดูเหมือนว่าวิธีนี้จะช่วยยกระดับผลลัพธ์ในการทำหน้าที่ของผมได้จริง  อย่างไรก็ตาม วิธีนี้ค่อนข้างยุ่งยาก เพราะต้องมีขั้นตอนเพิ่มเข้ามาสองสามขั้นตอน  หากต้องตัดต่อวีดิทัศน์ทุกชิ้นด้วยวิธีนี้ ก็คงยุ่งยากเกินไป และผมคงต้องลำบากมากขึ้น  ดังนั้น ผมจึงกลับไปใช้วิธีตัดต่อแบบเดิม และผลก็คือ ปัญหาต่างๆ ก็กลับมาเกิดขึ้นอีก  ผมตระหนักดีว่า หากผมยอมทุ่มเทมากขึ้นและใช้เวลาเพิ่มอีกเพียงเล็กน้อย ก็สามารถหลีกเลี่ยงปัญหาเหล่านี้ได้  เมื่อคิดถึงเรื่องนี้ ผมก็รู้สึกตำหนิตัวเองอย่างมาก “ทำไมฉันถึงไม่สามารถทุ่มเทกับหน้าที่ของตนมากกว่านี้และจ่ายราคามากขึ้นได้ล่ะ?  ทำไมฉันถึงกลับมาทำหน้าที่แบบสุกเอาเผากินอีกแล้ว?”  ผมนึกขึ้นได้ว่าพระเจ้าได้ทรงเปิดโปงว่า ผู้ที่ขาดคุณธรรมไม่สามารถทำหน้าที่ใดๆ ได้ดี ดังนั้น ผมจึงหาพระวจนะของพระเจ้าบทนั้นมาอ่าน  พระเจ้าผู้ทรงมหิทธิฤทธิ์ตรัสว่า “บุคคลประเภทใดที่พระเจ้าทรงช่วยให้รอด?  เจ้าอาจกล่าวได้ว่าพวกเขาล้วนมีมโนธรรมและสำนึกตลอดจนสามารถยอมรับความจริงได้ เพราะว่ามีเพียงผู้คนเหล่านั้นที่มีมโนธรรมและสำนึกที่สามารถยอมรับและเห็นคุณค่าของความจริงได้ และตราบใดที่พวกเขาเข้าใจความจริง พวกเขาก็สามารถปฏิบัติความจริงได้  ผู้คนเหล่านั้นที่ไม่มีมโนธรรมและสำนึกเป็นคนที่ไร้ซึ่งสภาวะความเป็นมนุษย์ ในภาษาพูดพวกเรากล่าวว่าพวกเขาไร้ซึ่งคุณธรรม  ธรรมชาติของการไร้ซึ่งคุณธรรมคืออะไร?  เป็นธรรมชาติที่ไร้ซึ่งสภาวะความเป็นมนุษย์ ไม่สมควรถูกเรียกว่ามนุษย์… ผู้คนเหล่านั้นที่ไร้ซึ่งคุณธรรมนั้นปราศจากความเป็นมนุษย์ พวกเขาจะสามารถปฏิบัติหน้าที่ของตนให้ดีได้อย่างไร?  พวกเขาไม่ควรค่าที่จะปฏิบัติหน้าที่เพราะว่าพวกเขาเป็นสัตว์เดรัจฉาน  ผู้คนเหล่านั้นที่ไร้ซึ่งคุณธรรมไม่อาจปฏิบัติหน้าที่ใดให้ดี  ผู้คนเช่นนี้ไม่สมควรถูกเรียกว่ามนุษย์  พวกเขาเป็นสัตว์เดรัจฉาน สัตว์เดรัจฉานในร่างมนุษย์  มีเพียงผู้คนที่มีมโนธรรมและสำนึกเท่านั้นที่สามารถรับมือกับกิจธุระของมนุษย์ได้ เป็นผู้ที่ซื่อสัตย์ต่อคำพูดของตน น่าไว้วางใจ และมีคุณสมบัติของ ‘สุภาพบุรุษที่เที่ยงตรง’  ในพระนิเวศของพระเจ้าไม่มีการใช้คำศัพท์ที่ว่า ‘สุภาพบุรุษที่เที่ยงตรง’  แทนที่จะเป็นเช่นนั้นพระนิเวศของพระเจ้ากำหนดให้ผู้คนซื่อสัตย์ เพราะนั่นคือความจริง  มีเพียงผู้คนที่ซื่อสัตย์เท่านั้นที่น่าไว้วางใจ มีมโนธรรมและสำนึก และสมควรถูกเรียกว่ามนุษย์  หากคนเราสามารถยอมรับความจริงได้ขณะที่ปฏิบัติหน้าที่ของตนและสามารถปฏิบัติตนตามหลักธรรม รวมทั้งปฏิบัติหน้าที่ของตนตามมาตรฐานได้ เช่นนั้นแล้วบุคคลนี้ย่อมซื่อสัตย์อย่างแท้จริงและน่าไว้วางใจจริงๆ  และผู้คนเหล่านั้นที่สามารถได้รับความรอดจากพระเจ้าก็คือผู้คนที่ซื่อสัตย์  การเป็นคนที่ซื่อสัตย์ซึ่งน่าไว้วางใจนั้นไม่เกี่ยวกับศักยภาพหรือรูปร่างหน้าตาของเจ้า และยิ่งไม่เกี่ยวกับขีดความสามารถ สมรรถนะ หรือพรสวรรค์ของเจ้า  ตราบใดที่เจ้ายอมรับความจริง ปฏิบัติตนอย่างมีความรับผิดชอบ และเจ้ามีมโนธรรมและสำนึกตลอดจนสามารถนบนอบพระเจ้าได้ นั่นเพียงพอแล้ว  ไม่ว่าบุคคลหนึ่งมีฝีมือเช่นใด ความกังวลที่จริงนั้นอยู่ที่ว่าพวกเขาไร้ซึ่งคุณธรรมหรือไม่  เมื่อใครบางคนปราศจากคุณธรรม พวกเขาย่อมไม่อาจถูกมองว่าเป็นมนุษย์ได้ แต่เป็นสัตว์เดรัจฉานมากกว่า  ผู้คนเหล่านั้นที่ถูกกำจัดออกไปจากพระนิเวศของพระเจ้านั้นถูกกำจัดออกไปเพราะว่าพวกเขาปราศจากความเป็นมนุษย์และคุณธรรม  ดังนั้นผู้คนที่เชื่อในพระเจ้าต้องสามารถยอมรับความจริงได้ เป็นคนที่ซื่อสัตย์ มีมโนธรรมและสำนึกเป็นอย่างน้อย และสามารถปฏิบัติหน้าที่ของตนให้ดีได้ และสามารถทำให้พระบัญชาของพระเจ้าลุล่วงได้  มีเพียงผู้คนเหล่านี้เท่านั้นที่สามารถได้รับความรอดจากพระเจ้า พวกเขาเป็นผู้ที่เชื่อในพระองค์อย่างจริงใจและเป็นผู้ที่สละตนเองเพื่อพระองค์อย่างจริงใจ  ผู้คนเหล่านี้คือผู้คนที่พระเจ้าทรงช่วยให้รอด” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากอ่านพระวจนะของพระเจ้า ผมก็เข้าใจ  พระเจ้าทรงช่วยให้ผู้ที่มีมโนธรรมและสำนึกรอด เพราะมีเพียงผู้ที่มีมโนธรรมและสำนึกเท่านั้นที่สามารถยอมรับความจริง ปฏิบัติความจริง และทำหน้าที่ของตนได้ดี  ส่วนผู้ที่ขาดความเป็นมนุษย์ ขาดมโนธรรม และขาดสำนึกนั้น ไม่สามารถยอมรับความจริงได้ ต่อให้เข้าใจความจริง พวกเขาก็ไม่สามารถนำไปปฏิบัติได้  ในสายพระเนตรของพระเจ้า คนเช่นนี้ไม่ใช่มนุษย์ แต่เป็นสัตว์ป่า และสุดท้ายก็จะถูกพระเจ้ากำจัดออกไปเท่านั้น  การเปิดโปงจากพระวจนะของพระเจ้าทิ่มแทงหัวใจผม  ผมนี่เองคือคนประเภทที่พระเจ้าทรงเปิดโปง เป็นคนที่ไม่มีมโนธรรมและสำนึก  ผมเชื่อในพระเจ้ามานานกว่าสิบปี และได้อ่านพระวจนะของพระองค์มากมายเกี่ยวกับการทำหน้าที่ด้วยการอุทิศตนและไม่ทำแบบสุกเอาเผากิน  แต่ถึงกระนั้น เพียงเพื่อหลีกเลี่ยงความลำบากของเนื้อหนังเพียงเล็กน้อย ผมก็ยังคงหาทางลัด ใช้เล่ห์เหลี่ยม ซึ่งทำให้งานล่าช้า  ผมไม่ใช่คนที่ยอมรับความจริงเลยแม้แต่น้อย และก็ไม่ใช่คนที่มีมโนธรรมและสำนึกด้วย  ความจริงก็คือ เมื่อผมเจอวีดิทัศน์ที่ตัดต่อได้ยาก หากผมแค่ยอมทุ่มเทเวลาและความพยายามมากขึ้น ผมก็จะตัดต่อมันออกมาได้ดี  แต่ผมไม่อยากลำบาก  เพื่อความสบายของเนื้อหนังของตัวเอง ผมจึงเลือกช็อตมาตัดต่ออย่างลวกๆ  แม้จะเห็นว่าการเชื่อมต่อช็อตไม่ลื่นไหล ผมก็ไม่ยอมแก้ไข ส่งผลให้วีดิทัศน์ต้องถูกส่งกลับมาแก้ไขหลายครั้ง และทำให้งานล่าช้า  ผมรู้อยู่แก่ใจว่ามีวิธีที่ดีกว่าในการจัดการปัญหาต่างๆ ในวีดิทัศน์ เพื่อให้ผลลัพธ์ออกมาดีกว่านี้ แต่เพราะกลัวว่าเนื้อหนังจะลำบาก ผมจึงเลือกวิธีที่ใช้ความพยายามน้อยที่สุด ทำให้เกิดปัญหาต่างๆ ในวีดิทัศน์ และทำให้ขั้นตอนล่าช้าเพราะต้องแก้ไขไปมาอยู่หลายรอบ  ที่จริงแล้ว การตัดต่อวีดิทัศน์ให้ดีไม่ได้ต้องใช้ทักษะทางเทคนิคขั้นสูงอะไรเลย ขอเพียงมีความเอาใจใส่ ความขยันหมั่นเพียร และความทุ่มเทอีกสักเล็กน้อยก็ทำได้แล้ว  แต่เรื่องแค่นั้นผมก็ยังทำไม่ได้ ผมช่างไร้มโนธรรมเสียจริง!  ผมเอาแต่ห่วงความสบายของเนื้อหนังตัวเอง ไม่คำนึงถึงงานของคริสตจักรแม้แต่น้อย และไม่ปกป้องผลประโยชน์ของคริสตจักรเลย  ผมเป็นคนที่ไม่น่าไว้วางใจ ไร้คุณธรรม และไร้ความเป็นมนุษย์อย่างยิ่ง!  หากวีดิทัศน์นี้ได้รับการตัดต่อโดยคนที่มีความรับผิดชอบ มันก็คงถูกอัปโหลดได้อย่างรวดเร็ว และคงมีส่วนช่วยในงานเผยแผ่ข่าวประเสริฐได้เร็วขึ้นหนึ่งวัน  ผมนี่ล่ะที่ทำให้การอัปโหลดวีดิทัศน์ล่าช้า  ผมกำลังขัดขวางและก่อกวนงานวีดิทัศน์ ผมกำลังต่อต้านพระเจ้า!  หากผมไม่กลับใจ ในที่สุดผมก็จะถูกพระเจ้าทรงรังเกียจเดียดฉันท์ ทรงเปิดโปง และทรงกำจัดออกไป  ผมเป็นเช่นนี้ต่อไปไม่ได้  ผมต้องปฏิบัติตามพระวจนะของพระเจ้า ไล่ตามเสาะหาการเป็นคนที่ซื่อสัตย์ ลุล่วงความรับผิดชอบของตน และทำทุกวิถีทางเพื่อแก้ไขทุกปัญหาที่ผมมองเห็น  ผมได้อธิษฐานถึงพระเจ้าในใจด้วยว่า “ข้าแต่พระเจ้า ข้าพระองค์ได้ทำหน้าที่แบบสุกเอาเผากินและขาดความรับผิดชอบ ข้าพระองค์ไม่ได้ทำสิ่งที่ตนสามารถทำได้ให้ดี และทำให้การอัปโหลดวีดิทัศน์ล่าช้า ข้าพระองค์ขาดมโนธรรมและสำนึกอย่างยิ่ง และเป็นคนที่ไม่น่าไว้วางใจ ข้าแต่พระเจ้า ข้าพระองค์เต็มใจที่จะกลับใจ ต่อให้ต้องใช้เวลาและเรี่ยวแรงมากขึ้น ลำบากมากขึ้น และต้องจ่ายราคามากขึ้น ตราบใดที่สามารถทำให้ผลลัพธ์ออกมาดีได้ ข้าพระองค์ก็เต็มใจที่จะทำ หากข้าพระองค์กลับไปทำหน้าที่แบบสุกเอาเผากินอีก ขอพระองค์ทรงบ่มวินัยและสั่งสอนข้าพระองค์ด้วย”

หลังจากนั้น ผมก็เปลี่ยนท่าทีที่ผิดในการทำหน้าที่ของตน  แม้ว่าผมจะต้องใช้เวลาและเรี่ยวแรงมากขึ้นในการตัดต่อวีดิทัศน์ แต่วีดิทัศน์ที่ตัดต่อออกมาก็ลื่นไหลขึ้นมาก และกระบวนการอัปโหลดก็รวดเร็วขึ้นกว่าเดิมเล็กน้อย  เมื่อทำหน้าที่เช่นนี้ ผมก็รู้สึกสบายใจมากขึ้น  หลังจากนั้นไม่นาน ผู้ดูแลก็ส่งข้อความมาหาผม บอกว่าพี่น้องชายหญิงหลายคนกล่าวว่าวีดิทัศน์ที่ผมตัดต่อลื่นไหลดีมาก และถามว่าผมมีวิธีการดีๆ อะไรบ้างไหมที่แบ่งปันกับทุกคนได้  เมื่อได้ยินเช่นนั้น ผมก็รู้สึกซาบซึ้งและชวนให้คิดตามอย่างมาก  ผมแค่ทำตามสิ่งที่พระเจ้าตรัสไว้ ทุ่มเทให้กับหน้าที่มากขึ้น และยอมจ่ายราคามากขึ้นเท่านั้น  ผมไม่คาดคิดเลยว่าผลลัพธ์ของหน้าที่จะดีขึ้นมากขนาดนี้  ต่อมา ผมได้แบ่งปันประสบการณ์และวิธีการตัดต่อของตนให้กับพี่น้องชายหญิงคนอื่นๆ และทุกคนรู้สึกว่ามันเป็นประโยชน์มาก

ระหว่างการเฝ้าเดี่ยวครั้งหนึ่ง ผมได้อ่านพระวจนะของพระเจ้าบทตอนหนึ่ง และเข้าใจถึงผลที่ตามมาของการทำหน้าที่แบบสุกเอาเผากินขึ้นมาบ้าง  พระเจ้าผู้ทรงมหิทธิฤทธิ์ตรัสว่า “นี่แสดงให้เห็นว่าการที่ผู้คนทำในส่วนของตนเองนั้นสำคัญมากสำหรับการปฏิบัติหน้าที่ของตนให้ดี ทัศนคติของพวกเขาสำคัญมาก และความคิดและแนวคิดของพวกเขามุ่งตรงไปยังที่ใดก็สำคัญมาก  พระเจ้าทรงพินิจพิเคราะห์และสามารถทอดพระเนตรเห็นว่าผู้คนอยู่ในสภาพจิตใจเช่นไร และในใจพวกเขามานะพยายามกันมากเพียงใดระหว่างปฏิบัติหน้าที่ของตน  การที่ผู้คนใส่หัวใจและพละกำลังทั้งหมดของพวกเขาเข้าไปในสิ่งที่พวกเขาทำนั้นสำคัญอย่างยิ่ง  การที่พวกเขาทำในส่วนของตนเองก็เป็นองค์ประกอบสำคัญอย่างยิ่งอย่างหนึ่ง  ผู้คนจะกระทำการด้วยหัวใจและพละกำลังทั้งหมดของพวกเขา ก็ต่อเมื่อพวกเขาเพียรพยายามที่จะไม่เสียใจเกี่ยวกับหน้าที่ที่พวกเขาทำเสร็จสิ้นแล้วและสิ่งที่พวกเขาได้ทำลงไป และไม่เป็นหนี้ต่อพระเจ้า  หากเจ้าล้มเหลวเป็นนิตย์ในการทุ่มเทหัวใจและแรงกายทั้งหมดของเจ้าลงไปในการปฏิบัติหน้าที่ของตน หากเจ้าสุกเอาเผากินตลอดเวลา และก่อความเสียหายใหญ่โตให้แก่งาน และห่างไกลจากผลลัพธ์ที่พระเจ้าทรงพึงประสงค์ เช่นนั้นแล้วมีสิ่งเดียวเท่านั้นที่สามารถเกิดขึ้นกับเจ้าได้ นั่นคือ เจ้าจะถูกกำจัดออกไป  แล้วจะยังมีเวลาให้เสียใจอยู่อีกหรือ?  ย่อมจะไม่มี  การกระทำเหล่านี้จะกลายเป็นความเสียใจชั่วนิรันดร์ เป็นความด่างพร้อย!  การสุกเอาเผากินตลอดเวลาคือรอยด่าง เป็นการกระทำผิดที่ร้ายแรง—ใช่หรือไม่?  (ใช่)  เจ้าต้องเพียรพยายามที่จะดำเนินการตามภาระหน้าที่ของเจ้าและตามทุกสิ่งทุกอย่างที่เจ้าควรที่จะทำ ด้วยหัวใจและพละกำลังทั้งหมดของเจ้า เจ้าต้องไม่สุกเอาเผากิน หรือทิ้งความเสียใจใดๆ  เอาไว้  หากเจ้าสามารถทำเช่นนี้ได้ พระเจ้าย่อมจะทรงจดจำหน้าที่ที่เจ้าทำ  สิ่งที่พระเจ้าทรงจดจำนั้นคือความประพฤติดี  เช่นนั้นแล้ว อะไรคือสิ่งที่พระเจ้าไม่ทรงจดจำ?  (คือการกระทำผิดและการทำชั่ว)  เจ้าอาจจะไม่ยอมรับว่าสิ่งเหล่านั้นคือการทำชั่วหากตอนนี้จะมีการอธิบายเอาไว้เช่นนั้น แต่หากสักวันหนึ่งมีผลสืบเนื่องที่ร้ายแรงจากสิ่งเหล่านั้น และก่อให้เกิดอิทธิพลที่เป็นลบ เช่นนั้นแล้วเจ้าก็จะสำนึกได้ว่า สิ่งเหล่านี้ไม่ใช่แค่การกระทำผิดทางพฤติกรรมเท่านั้น แต่เป็นการทำชั่ว  เมื่อเจ้าตระหนักถึงการนี้ เจ้าจะเสียใจ และคิดกับตัวเจ้าเองว่า ‘ฉันควรป้องกันเอาไว้ก่อน!  ด้วยความคิดและความพยายามอีกนิดหน่อยตั้งแต่แรก ก็คงจะสามารถหลีกเลี่ยงผลสืบเนื่องนี้ได้’  ไม่มีสิ่งใดที่จะลบรอยเปรอะเปื้อนชั่วนิรันดร์นี้จากหัวใจของเจ้า และหากการนั้นทิ้งให้เจ้าเป็นหนี้ถาวร เช่นนั้นแล้ว เจ้าก็จะเดือดร้อน  ดังนั้นวันนี้เจ้าจึงต้องเพียรพยายามทุ่มเทหัวใจและแรงกายทั้งหมดของเจ้าลงไปในพระบัญชาที่พระเจ้าประทานแก่เจ้า เพื่อปฏิบัติหน้าที่ทุกอย่างด้วยมโนธรรมที่ชัดเจน ปราศจากความเสียใจใดๆ และในรูปแบบที่พระเจ้าจะทรงจดจำ  ไม่ว่าเจ้าจะทำสิ่งใด จงอย่าสุกเอาเผากิน  หากเจ้าทำผิดพลาดด้วยความคิดชั่วแล่น และนั่นเป็นการฝ่าฝืนที่ร้ายแรง นี่จะกลายเป็นความด่างพร้อยชั่วนิรันดร์  ทันทีที่เจ้ามีความเสียใจ เจ้าจะไม่สามารถชดเชยความเสียใจเหล่านี้ได้ และนั่นจะเป็นความเสียใจอย่างถาวร  ควรมองเส้นทางทั้งสองนี้ให้เห็นอย่างชัดเจน  เจ้าควรเลือกเส้นทางใดเพื่อให้ได้รับความเห็นชอบจากพระเจ้า?  การปฏิบัติหน้าที่ของเจ้าด้วยหัวใจและพละกำลังทั้งหมดของเจ้า และการตระเตรียมและสะสมการทำดี โดยไม่มีการเสียใจใดๆ  ไม่ว่าเจ้าทำสิ่งใดก็ตาม จงอย่าทำความชั่วที่จะก่อกวนการปฏิบัติหน้าที่ของผู้อื่น จงอย่าทำสิ่งใดที่ขัดแย้งกับความจริงและเป็นการต้านทานพระเจ้า และอย่าทำให้เกิดความเสียใจไปตลอดชีวิต  เกิดอะไรขึ้นเมื่อบุคคลหนึ่งได้กระทำการฝ่าฝืนมากเกินไป?  พวกเขากำลังทำให้พระพิโรธที่พระเจ้าทรงมีต่อพวกเขาเพิ่มพูนขึ้นในการทรงสถิตของพระองค์!  หากเจ้าฝ่าฝืนตลอดไป และพระพิโรธที่พระเจ้าทรงมีต่อเจ้าใหญ่หลวงยิ่งขึ้นทุกที เช่นนั้นแล้ว ในท้ายที่สุดแล้วเจ้าจะถูกลงโทษ” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากอ่านพระวจนะของพระเจ้าแล้ว ผมรู้สึกซาบซึ้งใจอย่างมาก  ผมครุ่นคิดถึงพระวจนะเหล่านี้ซ้ำแล้วซ้ำเล่าว่า “การสุกเอาเผากินตลอดเวลาคือรอยด่าง เป็นการกระทำผิดที่ร้ายแรง” และได้ตระหนักว่า การที่ผมทำหน้าที่แบบสุกเอาเผากินอยู่ตลอดนั้น ผมไม่เพียงไม่ได้ตระเตรียมความดี แต่กำลังสะสมการทำชั่วอยู่ต่างหาก  หากวันหนึ่งสิ่งนี้นำไปสู่ผลลัพธ์ที่ร้ายแรง ผมก็จะถูกเผยให้เห็นจนหมดเปลือกและกำจัดออกไป  หากวีดิทัศน์ที่ผมตัดต่อถูกลงอินเทอร์เน็ตทันทีโดยไม่มีใครตรวจสอบก่อน ปัญหาทั้งหมดในวีดิทัศน์เหล่านั้นจะนำความอับอายมาสู่พระเจ้าอย่างร้ายแรง!  ผมได้ชื่นชมการให้น้ำและการจัดเตรียมความจริงจากพระองค์มามากมายเพียงนี้ ดังนั้นผมควรลุล่วงหน้าที่ของตนและตัดต่อวีดิทัศน์ให้ดีที่สุด  แต่ผมกลับทำหน้าที่แบบสุกเอาเผากินและขาดความรับผิดชอบ  ผมแตกต่างอะไรจากผู้คนในยุคธรรมบัญญัติที่นำวัว แกะ และนกพิราบพิการหรือตาบอดมาถวายแด่พระเจ้ากัน?  ผมชื่นชมพระคุณและพระพรจากพระองค์โดยไม่เคยคิดตอบแทนความรักของพระองค์ และสิ่งที่ผมถวายกลับเป็นของถวายที่ด้อยค่าที่สุด  นี่เป็นการตบตาและการหลอกลวงพระเจ้าอย่างโจ่งแจ้ง เป็นการสั่งสมพระพิโรธของพระเจ้า!  หากผมยังคงไม่กลับใจ อย่างน้อยที่สุด ผมก็จะสูญเสียโอกาสในการทำหน้าที่ และหากร้ายแรงกว่านั้น ผมก็จะต้องเผชิญกับการลงโทษจากพระเจ้า  ผมนึกถึงคนคนหนึ่งชื่อมาทีอัส ซึ่งทำหน้าที่แบบสุกเอาเผากินมาโดยตลอด  ไม่ว่าเขาจะทำอะไรก็ตาม เขาเพียงพยายามทำให้มันจบๆ ไป และคนอื่นๆ ต้องคอยแก้ไขข้อผิดพลาดและตามเก็บกวาดปัญหาที่เขาทิ้งไว้เสมอ นำมาซึ่งการขัดขวางและก่อกวนอย่างร้ายแรงต่องานของคริสตจักร  แม้จะผ่านการตัดแต่งหลายครั้งแล้ว เขาก็ยังไม่กลับใจ และถูกส่งไปยังคริสตจักรทั่วไป  ต่อมาผมได้ยินมาว่า แม้อยู่ที่นั่น เขาก็ยังไม่กลับตัว เขาถึงขั้นเลิกทำหน้าที่ไปเลย และในที่สุดก็ถูกคัดออกจากคริสตจักร  เมื่อคิดถึงความล้มเหลวของคนอื่น ผมก็อดรู้สึกหวาดกลัวไม่ได้  ผมยังได้มีประสบการณ์ด้วยว่า อุปนิสัยอันชอบธรรมของพระเจ้านั้นมิอาจก้าวล่วงได้ การที่ผมยังสามารถทำหน้าที่อยู่ในคริสตจักรได้ในเวลานั้น ล้วนเป็นความกรุณาของพระองค์ และเป็นโอกาสที่จะให้ผมได้กลับใจ  ผมต้องรีบแสวงหาความจริงเพื่อแก้ไขปัญหาการทำหน้าที่แบบสุกเอาเผากินของตนเอง

ต่อมา ผมได้ค้นพบเส้นทางในการแก้ไขท่าทีสุกเอาเผากินของตนจากพระวจนะของพระเจ้า  พระเจ้าผู้ทรงมหิทธิฤทธิ์ตรัสว่า “เวลาที่เจ้าปฏิบัติหน้าที่ของตน โดยข้อเท็จจริงแล้ว เจ้ากำลังทำสิ่งที่พึงทำ  หากเจ้าทำหน้าที่เฉพาะพระพักตร์พระเจ้า หากเจ้าปฏิบัติหน้าที่ของเจ้าและนบนอบพระเจ้าด้วยท่าทีที่ซื่อสัตย์และด้วยหัวใจ ท่าทีนี้จะไม่ถูกต้องกว่าเป็นอย่างมากหรอกหรือ?  ดังนั้น เจ้าจะนำท่าทีนี้ไปใช้ในชีวิตจริงได้อย่างไร?  เจ้าต้องทำให้ ‘การนมัสการพระเจ้าด้วยหัวใจและความซื่อสัตย์’ เป็นความเป็นจริงของเจ้า  เมื่อใดก็ตามที่เจ้าอยากทำตัวสุกเอาเผากิน เมื่อใดก็ตามที่เจ้าอยากกระทำการในหนทางที่กลับกลอกและเกียจคร้าน และเมื่อใดก็ตามที่เจ้าว่อกแว่กหรืออยากสนุกสนาน เจ้าควรคิดคำนึงว่า ‘ในการประพฤติตนเยี่ยงนี้ ฉันกำลังเป็นคนที่ไม่น่าไว้วางใจหรือไม่?  นี่ใช่การใส่ใจทำหน้าที่ของฉันหรือไม่?  ด้วยการทำเช่นนี้ ฉันไม่ได้อุทิศตนใช่หรือไม่?  ฉันล้มเหลวในการใช้ชีวิตให้เป็นไปตามพระบัญชาที่พระเจ้าได้ไว้วางพระทัยมอบหมายให้ฉันใช่หรือไม่?’  นี่คือวิธีที่เจ้าควรทบทวนตนเอง  ถ้าเจ้ามารู้ตัวว่าตนนั้นสุกเอาเผากินในหน้าที่ของตนอยู่เสมอ และเจ้าไม่อุทิศตนและเจ้าได้ทำร้ายพระทัยของพระเจ้า เจ้าควรทำอย่างไร?  เจ้าควรพูดว่า ‘ในตอนนั้นฉันรู้สึกได้ว่าตรงนี้มีบางอย่างผิดปกติ แต่ฉันไม่ได้มองว่านั่นคือปัญหา ฉันแค่กลบเกลื่อนไปอย่างไม่ใส่ใจ  ฉันไม่ตระหนักจนถึงตอนนี้ว่าจริงๆ แล้วฉันสุกเอาเผากิน ไม่เคยลุล่วงความรับผิดชอบของตน  ฉันไม่มีมโนธรรมและสำนึกอย่างแท้จริง!’  เจ้าค้นพบปัญหาและได้รู้จักตนเองบ้างแล้ว—ดังนั้นตอนนี้เจ้าต้องกลับตัว!  ท่าทีที่เจ้ามีต่อการปฏิบัติหน้าที่ของตนนั้นผิด  เจ้าทำเหมือนหน้าที่เป็นงานเสริมและพยายามแค่ทำให้เสร็จๆ ไป ไม่ได้ใส่หัวใจของเจ้าลงไป  หากเจ้าสุกเอาเผากินเช่นนี้อีก เจ้าต้องอธิษฐานถึงพระเจ้าและยอมให้พระองค์บ่มวินัยและสั่งสอนเจ้า  ต่อเมื่อเจ้ามีปณิธานเช่นนี้ในการปฏิบัติหน้าที่ของตนเท่านั้น เจ้าจึงจะกลับใจได้อย่างแท้จริง  เจ้าจะกลับตัวได้ก็ต่อเมื่อมโนธรรมของเจ้าชัดเจนและท่าทีที่เจ้ามีต่อการปฏิบัติหน้าที่ของตนเปลี่ยนไปแล้วเท่านั้น” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, มีเพียงการอ่านพระวจนะของพระเจ้าและใคร่ครวญความจริงเป็นประจำเท่านั้นจึงจะมีเส้นทางให้เดิน)  “เพราะผู้คนมีอุปนิสัยอันเสื่อมทราม บ่อยครั้งที่พวกเขามักจะสุกเอาเผากินในเวลาที่พวกเขาปฏิบัติหน้าที่ของตน  นี่คือหนึ่งในปัญหาที่ร้ายแรงที่สุด  หากผู้คนจะปฏิบัติหน้าที่ของตนอย่างถูกต้องเหมาะสม พวกเขาต้องจัดการแก้ไขปัญหาเกี่ยวกับความสุกเอาเผากินนี้เสียก่อน  ตราบใดที่พวกเขามีท่าทีที่สุกเอาเผากินเช่นนี้ พวกเขาก็จะไม่สามารถปฏิบัติหน้าที่ของตนได้อย่างถูกต้องเหมาะสม ซึ่งหมายความว่าการแก้ไขปัญหาความสุกเอาเผากินนี้สำคัญอย่างที่สุด  ดังนั้นพวกเขาควรปฏิบัติอย่างไร?  ก่อนอื่นพวกเขาต้องแก้ไขปัญหาด้านสภาวะจิตใจของพวกเขา พวกเขาต้องจัดการหน้าที่ของตนอย่างถูกต้อง และทำสิ่งต่างๆ ด้วยความจริงจังและสำนึกของความรับผิดชอบ  พวกเขาไม่ควรเจตนาที่จะใช้เล่ห์ลวงหรือสุกเอาเผากิน  คนเราปฏิบัติหน้าที่เพื่อพระเจ้า ไม่ใช่เพื่อบุคคลใดบุคคลหนึ่ง หากผู้คนสามารถยอมรับการพินิจพิเคราะห์ของพระเจ้า พวกเขาก็จะมีสภาวะจิตใจที่ถูกต้อง  ยิ่งไปกว่านั้น หลังจากทำบางสิ่งบางอย่าง ผู้คนต้องตรวจสอบและคิดทบทวนเกี่ยวกับสิ่งนั้น และหากพวกเขายังรู้สึกไม่สบายใจเล็กน้อยภายในหัวใจของตน และหลังจากตรวจสอบโดยละเอียดแล้ว พวกเขาพบว่ามีปัญหาอยู่จริง เช่นนั้นแล้ว พวกเขาก็ต้องทำการเปลี่ยนแปลง ทันทีที่ได้ทำการเปลี่ยนแปลงเหล่านี้แล้ว พวกเขาก็จะรู้สึกผ่อนคลายในหัวใจของพวกเขา  เมื่อผู้คนรู้สึกไม่สบายใจ นี่ย่อมพิสูจน์ว่ามีปัญหาอยู่ และพวกเขาต้องตรวจสอบสิ่งที่พวกเขาทำลงไปอย่างขะมักเขม้น โดยเฉพาะอย่างยิ่งในช่วงระยะที่เป็นกุญแจสำคัญ  นี่คือท่าทีที่รับผิดชอบต่อการปฏิบัติหน้าที่ของคนเรา  เมื่อคนเราสามารถเอาจริงเอาจัง มีความรับผิดชอบ และมอบหัวใจและพละกำลังทั้งหมดของพวกเขา งานนั้นจะเสร็จสิ้นอย่างถูกต้องเหมาะสม” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระวจนะของพระเจ้าทำให้ผมรู้สึกกระจ่างในหัวใจมากขึ้น  ผมรู้ว่าต้องทะนุถนอมโอกาสในการทำหน้าที่ของตน และยอมรับการพินิจพิเคราะห์ของพระเจ้าขณะทำหน้าที่  เมื่อใดก็ตามที่ผมมีความคิดที่จะทำหน้าที่แบบสุกเอาเผากิน ผมต้องอธิษฐานถึงพระเจ้าและห้ามใจตนเอง พยายามทำหน้าที่ให้เกิดผลลัพธ์ที่ดีที่สุดเท่าที่จะเป็นไปได้  ยิ่งไปกว่านั้น ไม่ว่าผมจะทำสิ่งใด ผมต้องทุ่มเทและเอาจริงเอาจัง ไม่หลีกเลี่ยงความยุ่งยากหรือความลำบากเพื่อให้ได้ผลลัพธ์ที่ดี  หลังจากนั้น ผมจึงเริ่มปฏิบัติตามพระวจนะของพระเจ้า และตัดต่อวีดิทัศน์ทุกชิ้นด้วยความใส่ใจ  เมื่อเจอวีดิทัศน์ยากๆ ที่ต้องใช้เวลามากในการคัดเลือกฟุตเทจ จนรู้สึกว่ามันยุ่งยากเกินไป ผมก็จะอธิษฐานถึงพระเจ้าอย่างตั้งใจเพื่อห้ามใจตนเอง และพยายามอย่างเต็มที่ในการค้นหาฟุตเทจที่เหมาะสมที่สุด  หลังจากตัดต่อเสร็จแล้ว ผมจะตรวจทานซ้ำอีกสองรอบ แก้ไขและปรับปรุงทุกปัญหาที่ผมมองเห็น  ผมหมั่นสรุปปัญหาต่างๆ ที่เกิดขึ้นระหว่างการทำหน้าที่ด้วย  และหากมีเรื่องใดที่จัดการไม่ได้ ผมก็จะขอคำแนะนำจากพี่น้องชายที่ผมให้ความร่วมมือด้วย  เมื่อเวลาผ่านไป ทักษะทางเทคนิคของผมก็เริ่มดีขึ้น พี่น้องชายผู้ตรวจงานพบปัญหาในวีดิทัศน์ของผมน้อยลง และมีวีดิทัศน์หลายชิ้นก็สามารถอัปโหลดได้เลยหลังจากผ่านการตรวจเพียงรอบเดียว  เมื่อเห็นผลลัพธ์เช่นนี้ ผมก็รู้สึกมีความสุขและสบายใจอย่างมาก

ต่อมา มีเหตุการณ์หนึ่งเกิดขึ้นที่ผมรู้สึกว่าเป็นบททดสอบผม  ผมได้ส่งวีดิทัศน์ที่ตัดต่อเสร็จเรียบร้อยไปแล้ว แต่นึกไม่ถึงว่าสองวันต่อมา พี่น้องหญิงคนหนึ่งจะส่งไฟล์เสียงที่อัดใหม่มาให้ผมกะทันหัน  เธอบอกว่าการบันทึกเสียงครั้งก่อนมีปัญหาทางเทคนิคบางอย่าง ทำให้คุณภาพเสียงไม่ค่อยดีนัก จึงได้มีการอัดเสียงใหม่ และผมจำเป็นต้องตัดต่อวีดิทัศน์อีกครั้งให้สอดคล้องกับไฟล์เสียงชุดใหม่นี้  ในตอนแรก ผมยอมรับข่าวนี้ไม่ได้เลย และคิดในใจว่า “อะไรนะ ต้องตัดต่ออีกรอบเหรอ?  ถ้าอย่างนั้นงานส่วนใหญ่ที่ฉันทำไปก่อนหน้านี้ก็แทบจะเสียเปล่าเลยน่ะสิ?”  เพียงแค่คิดว่าจะต้องใช้เวลาอีกครึ่งวันในการแก้ไขงาน ผมก็ไม่อยากทำแล้ว มันดูยุ่งยากเกินไป  จากนั้น ผมจึงไปสอบถามผู้ดูแล และเธอก็บอกว่า แม้ว่าคุณภาพของไฟล์เสียงเดิมจะไม่ค่อยดีนัก แต่ก็ยังอยู่ในระดับที่ยอมรับได้ ดังนั้นจะไม่เปลี่ยนไฟล์เสียงก็ได้  เมื่อได้ยินเช่นนั้น ผมก็คิดในใจว่า “เยี่ยมเลย!  แบบนี้ฉันก็ไม่ต้องลำบากมาตัดต่อใหม่แล้ว”  หลังจากนั้น ผมลองเปรียบเทียบไฟล์เสียงใหม่ที่พี่น้องหญิงส่งมากับไฟล์เดิม และพบว่าไฟล์เสียงใหม่นั้นมีคุณภาพดีกว่ามากจริงๆ  ในตอนนั้น ผมลังเลขึ้นมาว่า “ฉันควรเปลี่ยนไฟล์เสียงดีไหมนะ?  ถ้าไม่เปลี่ยน ฉันก็จะไม่ต้องลำบาก และวีดิทัศน์โอก็ยังสามารถอัปโหลดได้ตามปกติ แต่คุณภาพก็จะด้อยลง พี่น้องหญิงคนนั้นอุตส่าห์อัดเสียงใหม่มาแล้ว หากฉันนำไฟล์เสียงใหม่นี้มาแทนที่ไฟล์เดิม ผลลัพธ์ของวีดิทัศน์ก็จะดีขึ้น ฉันไม่ควรสละเวลาสักหน่อยเพื่อเปลี่ยนไฟล์เสียงและตัดต่อวีดิทัศน์ใหม่หรอกหรือ?”  ในขณะนั้นเอง พระวจนะของพระเจ้าบทตอนหนึ่งก็ผุดขึ้นมาในหัวว่า “เจ้าต้องเพียรพยายามที่จะดำเนินการตามภาระหน้าที่ของเจ้าและตามทุกสิ่งทุกอย่างที่เจ้าควรที่จะทำ ด้วยหัวใจและพละกำลังทั้งหมดของเจ้า เจ้าต้องไม่สุกเอาเผากิน หรือทิ้งความเสียใจใดๆ  เอาไว้  หากเจ้าสามารถทำเช่นนี้ได้ พระเจ้าย่อมจะทรงจดจำหน้าที่ที่เจ้าทำ” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระวจนะของพระเจ้าเตือนสติผมได้อย่างทันท่วงที  การใช้เวลาเพิ่มขึ้นอีกสักหน่อยเพื่อแก้ไขวีดิทัศน์นี้จะช่วยให้ผลงานออกมาดียิ่งขึ้น และนั่นเป็นสิ่งที่มีความหมายและมีคุณค่า ยิ่งไปกว่านั้น วีดิทัศน์คำพยานจากประสบการณ์เหล่านี้จะถูกเก็บรักษาไว้ตลอดไป  หากผมสามารถใช้เวลาเพิ่มขึ้นอีกเพียงเล็กน้อยในตอนนี้เพื่อทำให้วีดิทัศน์นี้ดียิ่งขึ้น ผมก็ควรทำอย่างเต็มความสามารถเพื่อให้มันออกมาดีที่สุด  นั่นคือความหมายของการลุล่วงความรับผิดชอบและไม่ต้องมาเสียใจภายหลัง  เมื่อคิดเช่นนั้น ผมจึงบอกกับผู้ดูแลว่า “ไฟล์เสียงที่อัดใหม่นั้นดีกว่าจริงๆ การเปลี่ยนไฟล์เสียงจะช่วยยกระดับคุณภาพของวีดิทัศน์ ดังนั้นจึงคุ้มค่าที่จะใช้เวลาเพิ่มเพื่อตัดต่อมัน”  ผู้ดูแลเห็นด้วย  หลังจากที่ผมส่งวีดิทัศน์หลังจากตัดต่ออีกครั้งโดยใช้ไฟล์เสียงชุดใหม่ ผมก็รู้สึกสบายใจและมีความชื่นบานยินดีเป็นพิเศษ  แม้ว่าการเปลี่ยนไฟล์เสียงและตัดต่อใหม่จะต้องใช้เวลาและเรี่ยวแรงเพิ่มขึ้น แต่การได้ยกระดับคุณภาพของวีดิทัศน์คำพยานจากประสบการณ์ทำให้ทุกอย่างคุ้มค่าและมีความหมายอย่างยิ่ง

ผมย้อนนึกถึงทุกช่วงเวลาที่เคยทำหน้าที่แบบสุกเอาเผากิน เพราะหลงใหลในความสบายของเนื้อหนังเพียงชั่วครู่ ผมทำให้วีดิทัศน์จำนวนมากไม่สามารถอัปโหลดได้ตามปกติ และได้ลงมือการกระทำผิดหลายอย่าง  ผมรู้สึกเสียใจและเป็นติดค้าง  นับจากนี้ไป ผมไม่อาจทำหน้าที่แบบสุกเอาเผากินอีกแล้ว แต่ต้องทุ่มเททั้งหัวใจและกำลังทั้งหมดของตน  ต่อมา ในระหว่างการทำหน้าที่ ผมเริ่มให้ความสำคัญกับการตรวจสอบท่าทีของตัวเอง  บางครั้ง เมื่อเจอวีดิทัศน์ยากๆ ความคิดที่ว่ามันยุ่งยากเกินไปและไม่อยากลำบากก็ยังคงเผยตัวเองออกมาให้เห็น  แต่ผมก็จะเตือนตัวเองว่า นี่คือหน้าที่ของผม ความรับผิดชอบของผม ผมต้องให้ความสำคัญกับผลลัพธ์เป็นอันดับแรก และไม่หวาดกลัวต่อความลำบาก  เมื่อเวลาผ่านไป ผมก็สามารถหักห้ามความคิดเหล่านั้น และปฏิบัติตามพระวจนะของพระเจ้าได้  ขอบคุณพระเจ้า!


74. ฉันหลุดพ้นจากวังวนแห่งการไล่ตามไขว่คว้าเงินทอง

โดยเฉินหยาง ประเทศจีน

ตอนฉันยังเด็ก ครอบครัวฉันยากจนมาก พ่อแม่เป็นเกษตรกรและหาเลี้ยงชีพด้วยการทำไร่ทำนา และพ่อมักจะออกไปรับจ้างแบกกระสอบเพื่อหาเงิน  เพื่อให้ชีวิตสบายขึ้นมาหน่อย ช่วงเก็บเกี่ยวข้าวสาลี ฉันกับแม่จะไปเก็บข้าวสาลีที่เหลืออยู่ตามทุ่งมาขายเพื่อหาเงินเพิ่ม  ทุกครั้ง ฉันจะได้ยินคนเยาะเย้ยพวกเราว่า “มาเก็บข้าวสาลีกับแม่อีกแล้วเหรอ?  พ่อเลี้ยงไม่ไหวหรือไง?”  ฉันรู้สึกแย่มาก และตั้งใจแน่วแน่ว่าในอนาคต ฉันจะทำงานหนักเพื่อหาเงินและก้าวขึ้นมาเหนือคนอื่น เพื่อจะไม่มีใครมาเยาะเย้ยเราได้อีก  ตอนอายุ 7 ขวบ ฉันเก็บลูกพลับจากต้นที่บ้านไปขายข้างถนน  ตอนมัธยมปลาย ฉันลองเปิดชั้นเรียนสอนพิเศษภาคฤดูร้อน และถึงแม้มันจะจบลงด้วยความล้มเหลว แต่ฉันก็ไม่ยอมล้มเลิกการหาเงิน  ตอนเรียนมหาวิทยาลัย ฉันตั้งแผงลอยริมถนนช่วงวันหยุดเพื่อหาเงิน และยังทำงานพาร์ทไทม์ด้วย  ที่จริงแล้ว ในปี 2006 ตอนที่ฉันอยู่มัธยมต้น ฉันเชื่อในพระเจ้าและเข้าร่วมการชุมนุมกับแม่  แต่ตอนนั้น ฉันเอาแต่สนใจเรื่องเรียนและทำงาน จึงพักเรื่องความเชื่อไว้ก่อน  บางครั้งตอนฉันกลับบ้าน แม่จะเอาพระวจนะของพระเจ้ามาให้ฉันดู แต่ฉันก็ปฏิเสธอย่างหงุดหงิด โดยคิดว่าการเข้าร่วมการชุมนุมและการอ่านพระวจนะของพระเจ้านั้นเสียเวลา  ฉันเอาแต่คิดจะสร้างความก้าวหน้าในหน้าที่การงาน โดยเชื่อว่าความพยายามของตัวเองเท่านั้นที่จะทำให้หาเงินได้มากขึ้น  ก็ในโลกทุกวันนี้ ความสำเร็จของคนเราวัดกันที่บ้าน รถ และเงินทองไม่ใช่เหรอ?  คนเราจะได้รับความชื่นชมจากผู้อื่นก็ต่อเมื่อหาเงินได้มากพอ และแม้แต่พ่อแม่ก็ยังพลอยได้หน้าไปด้วย

เนื่องจากฉันเรียนเอกการแสดงดนตรี หลังเรียนจบในปี 2016 ฉันจึงทำงานเป็นครูสอนแทน  ในปี 2018 ฉันเริ่มทำธุรกิจของตัวเองและก่อตั้งโรงเรียนสอนศิลปะ  เพื่อรับสมัครนักเรียน ตอนกลางวันฉันเดินแจกใบปลิวตามบ้านท่ามกลางแดดร้อนจัด และตอนกลางคืน ฉันก็จะตระเวนไปทั่วเมืองพร้อมกับเครื่องดนตรีเพื่อรับสมัครนักเรียน ฉันมักจะกลับถึงบ้านตอนราวห้าทุ่ม  ความกดดันอย่างหนักและการนอนดึกทำให้ฉันปวดหัวบ่อยๆ แต่พอคิดถึงการรับนักเรียนเพิ่มและหาเงินได้มากขึ้น ก็ทำให้รู้สึกว่าทั้งหมดนี้คุ้มค่า  ด้วยความพยายามอย่างหนัก ฉันจึงรับสมัครนักเรียนได้มากขึ้นเรื่อยๆ  สิ่งนี้ทำให้ฉันหาเงินก้อนใหญ่ก้อนแรกในชีวิตได้  เมื่อเห็นโรงเรียนของฉันเจริญรุ่งเรือง เพื่อนบ้านและผู้ปกครองของนักเรียนก็ชมเชยว่าฉันเก่งและมีความสามารถ  การได้ยินคำชื่นชมของพวกเขาทำให้ฉันรู้สึกภูมิใจ และในที่สุดฉันก็สามารถวางตนอย่างเชิดหน้าชูตาได้

สำหรับโรงเรียนสอนศิลปะ เดือนกรกฎาคมคือช่วงเวลาทองของปี  เนื่องจากนักเรียนปิดเทอมฤดูร้อน หากมีคนสมัครเรียนเยอะ เดือนนี้เดือนเดียวก็สามารถทำกำไรได้หลายหมื่น  ในเดือนกรกฎาคม ปี 2021 เพื่อคว้าโอกาสนี้ในการหาเงินให้มากขึ้น ฉันจึงเพิ่มวิชาเรียนและรับหน้าที่ดูแลอาหารของนักเรียน  การดูแลอาหารของนักเรียนจำนวนมากทำให้ภาระงานของฉันเพิ่มขึ้นอย่างมาก และฉันต้องออกไปซื้อวัตถุดิบทุกวัน  ฉันจำได้ว่าเช้าวันหนึ่งฝนตกหนักเป็นพิเศษ ฉันตากฝนแบกตะกร้าผักหนักหลายสิบปอนด์ไปขึ้นรถทีละใบ  ฉันเปียกโชกไปทั้งตัว แต่ฉันไม่รู้สึกว่าลำบากเลย  ฉันคิดกับตัวเองว่า “ก็แค่เดือนนี้เดือนเดียว ถ้าฉันทนเอาหน่อย เดี๋ยวมันก็จบแล้ว  พอพ้นเดือนนี้ไป ก็จะถึงเวลานับเงิน และฉันก็จะเข้าใกล้ชีวิตที่มีคุณภาพซึ่งฉันใฝ่ฝันถึงไปอีกก้าว”  แค่คิดถึงเรื่องนี้ก็ทำให้ฉันมีความสุขแล้ว  แต่ฉันไม่เคยคาดคิดเลยว่าในสัปดาห์ที่สามของเดือนกรกฎาคม ฉันจะได้รับข่าวว่าเนื่องจากการระบาดใหญ่ ทุกโรงเรียนต้องระงับการเรียนการสอน  ข่าวนี้เหมือนฟ้าผ่ากลางวันแสกๆ  ฉันทำงานเตรียมการอย่างหนักเพื่อจัดชั้นเรียนภาคฤดูร้อนเหล่านี้ โดยลงทุนทั้งแรงงาน วัสดุอุปกรณ์ และเงินทองไปมากมาย  ตามแผนของฉัน ตราบใดที่ฉันผ่านเดือนนี้ไปได้ ฉันก็จะได้เงินเข้ากระเป๋าโดยไม่มีปัญหา แต่มาถึงตอนนี้ การเรียนการสอนเพิ่งเสร็จไปแค่ครึ่งเดียว และฉันยังต้องคืนเงินสำหรับบทเรียนที่ยังไม่ได้สอนด้วย  มองดูเงินในมือหลุดลอยไป ฉันก็อยากจะร้องไห้ แต่ฉันทำอะไรไม่ได้เลย  หลังจากคืนเงิน ฉันก็ตระหนักว่าฤดูร้อนนี้แทบจะเสียแรงเปล่า และฉันก็รู้สึกแย่มากกับเรื่องนี้  ฉันรู้สึกท้อแท้อยู่ทุกวัน  เมื่อชั้นเรียนถูกระงับเนื่องจากการระบาดใหญ่ จู่ๆ ฉันก็มีเวลาว่าง  ช่วงนั้น พี่น้องหญิงคนหนึ่งมาที่บ้านของฉัน และเธอสามัคคีธรรมกับฉันว่าพระเจ้าทรงเป็นองค์อธิปัตย์เหนือสรรพสิ่ง และพระองค์ทรงจัดเตรียมชะตากรรมของพวกเราแต่ละคนไว้แล้ว  เธอยังบอกด้วยว่าตลอดหลายปีที่ฉันไม่ได้เข้าร่วมการชุมนุม พี่น้องชายหญิงคิดถึงฉันเสมอ และอยากจะช่วยเหลือสนับสนุนฉัน  ฉันคิดถึงการที่ตัวเองไม่ได้อ่านพระวจนะของพระเจ้ามานานมากและได้ตีตัวออกห่างจากพระองค์ แต่พระองค์ก็ยังทรงห่วงใยฉันและทรงจัดเตรียมให้พี่น้องหญิงมาปลอบโยนฉัน  ฉันรู้สึกอบอุ่นใจอย่างยิ่ง  ครั้งนี้ฉันไม่ปฏิเสธอีก และหลังจากผ่านไปสิบสามปี ในที่สุดฉันก็กลับสู่พระนิเวศของพระเจ้าและกลับมาใช้ชีวิตคริสตจักร

ครั้งหนึ่งระหว่างการเฝ้าเดี่ยวฝ่ายวิญญาณ ฉันได้อ่านพระวจนะของพระเจ้าดังนี้ “คนเราจะเลือกอาชีพใด จะหาเลี้ยงชีพอย่างไร สิ่งที่พวกเขาเลือกจะดีหรือร้าย—ผู้คนมีทางเลือกในเรื่องเหล่านี้หรือไม่?  สิ่งเหล่านี้ขึ้นอยู่กับความปรารถนาและการตัดสินใจของผู้คนหรือเปล่า?  ผู้คนส่วนใหญ่อยากทำงานให้น้อยลงและหาเงินได้มากขึ้น ไม่อยากตรากตรำกรำแดดกรำฝน อยากแต่งตัวภูมิฐาน ดูโดดเด่นสะดุดตาไม่ว่าจะไปที่ใด เป็นที่หนึ่ง และนำเกียรติมาสู่บรรพชน  ผู้คนมีความปรารถนาที่ ‘สมบูรณ์แบบ’ เช่นนี้ แต่เมื่อพวกเขาออกเดินก้าวแรกไปบนเส้นทางชีวิต พวกเขาก็ค่อยๆ มองเห็นว่าชะตากรรมของมนุษย์นั้นไม่สมบูรณ์แบบขนาดไหน และตระหนักอย่างแท้จริงเป็นครั้งแรกว่าแม้คนเราจะกล้าวางแผนอนาคตของตนและฝันเตลิดไปได้สารพัดอย่าง แต่ก็ไม่มีใครมีความสามารถหรืออำนาจที่จะทำให้ความฝันของตนเป็นจริงได้ หรือมีความสามารถที่จะควบคุมอนาคตของตนเองได้  จะมีช่องว่างระหว่างความฝันของคนเรากับความเป็นจริงที่พวกเขาเผชิญอยู่เสมอ สิ่งต่างๆ จะไม่มีวันสามารถเป็นไปตามที่คนเรานึกภาพเอาไว้ และเมื่อเผชิญความเป็นจริงดังกล่าว ผู้คนก็จะไม่มีวันสามารถพบเจอความพอใจหรือความสุข  มีแม้กระทั่งบางคนที่พยายามคิดหาวิธีสารพัดอย่างและสำรวจทุกช่องทางที่เป็นไปได้ครั้งแล้วครั้งเล่า ทุ่มเทพยายามและยอมเสียยอมสละทุกรูปแบบ เพื่อการหาเลี้ยงชีพและความสำเร็จในอนาคตของตน และเพื่อเปลี่ยนแปลงชะตากรรมของตน  แต่ในที่สุด ต่อให้พวกเขาสามารถทำให้ความฝันและความปรารถนาของตนเป็นจริงได้ด้วยการทำงานหนัก พวกเขาก็จะไม่มีวันเปลี่ยนแปลงชะตากรรมของตนได้ และไม่ว่าจะดิ้นรนมากเพียงใด พวกเขาก็จะไม่มีวันก้าวข้ามชะตาชีวิตของตนได้  ไม่ว่าความสามารถและสติปัญญาของพวกเขาจะแตกต่างกันอย่างไร และไม่ว่าพวกเขาจะมีความแน่วแน่หรือไม่ก็ตาม ต่อหน้าชะตากรรม ทุกคนล้วนเท่าเทียม ไม่แบ่งแยกว่าใครใหญ่เล็ก สูงต่ำ ได้รับการยกชูหรือต่ำศักดิ์  ทั้งนี้ คนเราจะประกอบอาชีพใด ทำสิ่งใดหาเลี้ยงชีวิต และมีความมั่งคั่งในชีวิตมากน้อยเพียงใด ไม่ได้ขึ้นอยู่กับพ่อแม่ ความสามารถพิเศษ หรือความพยายามและความทะเยอทะยานของพวกเขา—แต่ขึ้นอยู่กับการลิขิตไว้ล่วงหน้าของพระผู้สร้าง” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  พระวจนะของพระเจ้าทำให้ฉันเหมือนตื่นจากความฝัน และฉันก็เข้าใจว่าชะตากรรมของฉันและการที่ฉันจะมีความมั่งคั่งหรือไม่นั้น อยู่ภายใต้อธิปไตยและการจัดเตรียมของพระเจ้า  ไม่ว่าฉันจะพยายามและดิ้นรนหนักแค่ไหน ท้ายที่สุดแล้วฉันก็ไม่สามารถเปลี่ยนแปลงสิ่งที่พระเจ้าทรงลิขิตไว้ล่วงหน้าได้  เมื่อก่อนฉันไม่รู้จักอธิปไตยของพระเจ้า และฉันก็อยากพึ่งพาความพยายามของตัวเองเพื่อเปลี่ยนชะตากรรมอยู่เสมอ  ตอนเด็ก ครอบครัวฉันยากจน และฉันมักถูกคนอื่นเยาะเย้ย ฉันจึงฝันว่าสักวันหนึ่งจะได้มีชีวิตที่ร่ำรวยจนได้รับความชื่นชมจากผู้อื่น  ด้วยเหตุนี้ ตอนเด็กฉันจึงหัดขายของโดยเลียนแบบผู้ใหญ่ และเปิดชั้นเรียนสอนพิเศษช่วงปิดเทอมฤดูร้อนก่อนจบมัธยมปลาย  ตอนเรียนมหาวิทยาลัย ฉันยังคงตั้งแผงลอยริมถนนและทำงานพาร์ทไทม์ และหลังจากเรียนจบฉันก็เริ่มทำธุรกิจด้วยการเปิดโรงเรียน  ทั้งหมดนี้ก็เพื่อหาเงินให้ได้มากขึ้นเท่านั้น  แต่เมื่อเกิดการระบาดใหญ่ขึ้นกะทันหันจนต้องระงับการเรียนการสอน แผนการทั้งหมดของฉันก็พังทลาย และฉันต้องมองดูเงินที่เข้ากระเป๋าไปแล้วถูกคืนกลับไป  ตอนนั้นฉันรู้สึกจริงๆ ว่าการทำงานหนักไม่ได้นำมาซึ่งผลตอบแทนเสมอไป และไม่ใช่ทุกสิ่งจะดำเนินไปตามแผนของมนุษย์  ชะตากรรมของคนเราอยู่ในพระหัตถ์ของพระเจ้าอย่างสิ้นเชิง  การที่ฉันจะมีความมั่งคั่งมากแค่ไหนในชีวิตนี้ไม่ได้ขึ้นอยู่กับความพยายามและแผนการของฉัน แต่ขึ้นอยู่กับการลิขิตไว้ล่วงหน้าและอธิปไตยของพระผู้สร้าง  แผนการและความพยายามของคนเราเป็นเพียงอุดมคติและความมุ่งมาดปรารถนาเท่านั้น  สิ่งเหล่านั้นไม่สามารถกำหนดผลลัพธ์สุดท้ายได้ และไม่สามารถเปลี่ยนแปลงสิ่งที่พระเจ้าทรงลิขิตไว้ล่วงหน้าได้  พระเจ้าประทานพรสวรรค์ด้านดนตรีและการแสดงให้ฉัน เพื่อให้ฉันสามารถหาเลี้ยงตัวเองได้  แต่ฉันกลับไม่รู้จักพอ อยากพึ่งพาความพยายามของตัวเองอยู่เสมอเพื่อมีชีวิตที่ร่ำรวยและอุดมสมบูรณ์ โดยไม่สามารถนบนอบต่อการจัดวางเรียบเรียงและการจัดเตรียมของพระเจ้าได้  ท้ายที่สุดแล้ว ไม่เพียงแต่ฉันจะไม่สมหวังเท่านั้น แต่ยังทำให้ตัวเองเหนื่อยแทบแย่และทุกข์ใจอย่างมาก  ฉันช่างโง่เขลาจริงๆ!  จากนั้นฉันก็อ่านพระวจนะของพระเจ้าเพิ่มเติมและพบเส้นทางแห่งการปฏิบัติ  พระเจ้าตรัสว่า “หลังจากที่เจ้าตระหนักรู้การนี้ สิ่งที่เจ้าควรทำก็คือปล่อยมือจากทัศนะเก่าๆ ในชีวิต อยู่ให้ห่างจากกับดักนานา ยอมให้พระเจ้าเข้ากำกับและจัดเตรียมสิ่งต่างๆ ให้แก่ชีวิตของเจ้า เสาะแสวงที่จะนบนอบการจัดวางเรียบเรียงและการทรงนำของพระเจ้าเท่านั้น ไม่เลือกสิ่งใดด้วยตนเอง และกลายเป็นคนที่นมัสการพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  ฉันไม่ปรารถนาที่จะดิ้นรนต่อต้านสิ่งที่พระเจ้าทรงลิขิตไว้ล่วงหน้าอีกต่อไป และเต็มใจที่จะนบนอบต่ออธิปไตยและการจัดเตรียมของพระองค์  หลังจากนั้นฉันก็เข้าร่วมการชุมนุมอย่างกระตือรือร้นและกินและดื่มพระวจนะของพระเจ้า และยังเริ่มฝึกฝนเพื่อให้น้ำผู้มาใหม่ด้วย  ฉันรู้สึกเบาสบายและเป็นอิสระในใจ และฉันก็ได้เห็นพระคุณของพระเจ้า  ในช่วงการระบาดใหญ่ ทุกวงการซบเซา และสถาบันการศึกษาส่วนใหญ่ประสบภาวะขาดทุนอย่างหนัก  แต่โรงเรียนของฉันไม่เพียงเปิดดำเนินการได้ตามปกติเท่านั้น ยังมีสถาบันอื่นอีกสองแห่งติดต่อฉันเพื่อร่วมมือกัน ซึ่งช่วยให้ฉันผ่านช่วงเวลาที่ยากลำบากนี้ไปได้

ในเดือนมิถุนายน ปี 2022 ฉันรับหน้าที่เป็นผู้นำกลุ่มให้น้ำ  ด้วยการกินและดื่มพระวจนะของพระเจ้า ฉันได้เข้าใจว่าตอนนี้พระเจ้ากำลังทรงดำเนินพระราชกิจแห่งการช่วยมวลมนุษย์ให้รอดเป็นครั้งสุดท้าย และในท้ายที่สุดพระเจ้าจะทรงใช้มหันตภัยต่างๆ เพื่อปิดฉากยุคนี้ โดยประทานบำเหน็จแก่คนดีและทรงลงโทษคนชั่วตามความประพฤติของพวกเขา  มีเพียงผู้ที่ปฏิบัติความจริง ลุล่วงหน้าที่ของตน และมีอุปนิสัยอันเสื่อมทรามที่ได้รับการชำระให้บริสุทธิ์เท่านั้นที่จะได้รับการช่วยให้รอดจากพระเจ้าและมีชีวิตรอดได้  สำหรับฉัน นอกเหนือจากตารางสอนที่ไม่แน่นอนในแต่ละสัปดาห์แล้ว ฉันยังต้องจัดการปัญหาต่างๆ ที่วิทยาเขตของพันธมิตรด้วย และฉันก็ไม่มีเวลาหรือเรี่ยวแรงมากพอจริงๆ ที่จะไล่ตามเสาะหาความจริงและทำหน้าที่ของตัวเองให้ดี  ฉันจึงคิดจะเลิกทำงานบางอย่างเพื่อให้มีเวลาทำหน้าที่ของตัวเองมากขึ้น  แต่ฉันก็รู้สึกขัดแย้งในใจ โดยคิดว่า “หน้าที่ของฉันสำคัญกว่าการสอนและการหาเงิน แต่การสอนก็ไม่ได้เหนื่อยเกินไป และวิทยาเขตของพันธมิตรก็กำลังเติบโตอย่างมั่นคง  ถ้าฉันทิ้งสิ่งเหล่านี้ไป ฉันจะหาเงินได้น้อยลงมาก!”  ฉันรู้สึกไม่ค่อยเต็มใจที่จะปล่อยมือจากสิ่งเหล่านี้  จากนั้นฉันก็อธิษฐานถึงพระเจ้า ขอให้พระองค์ทรงชี้แนะฉัน เพื่อที่ฉันจะได้ปล่อยมือจากภาระเหล่านี้และมีเวลามากขึ้นในการกินและดื่มพระวจนะของพระองค์และทำหน้าที่ของตัวเอง  ต่อมา ฉันนึกถึงพระวจนะของพระเจ้าที่ว่า “ราชอาณาจักรกำลังแผ่ขยายไปในหมู่มวลมนุษย์ ราชอาณาจักรกำลังเป็นรูปเป็นร่างในหมู่มวลมนุษย์ และกำลังยืนหยัดขึ้นมาท่ามกลางมวลมนุษย์ ไม่มีกำลังบังคับใดที่สามารถทำลายราชอาณาจักรของเราได้  ประชากรของเราที่อยู่ในราชอาณาจักรของยุคนี้ มีพวกเจ้าคนใดบ้างที่มิใช่สมาชิกของเผ่าพันธุ์มนุษย์?  มีพวกเจ้าคนใดอยู่นอกภาวะของมนุษย์?  เมื่อจุดเริ่มต้นใหม่ของเราเป็นที่รู้กันทั่ว ผู้คนจะมีปฏิกิริยาอย่างไร?  พวกเจ้ามองเห็นสภาวะของโลกมนุษย์ด้วยตาของพวกเจ้าเองแล้ว  พวกเจ้ายังไม่ขจัดความคิดที่จะมีชีวิตอยู่ในโลกนี้ตลอดไปอีกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, พระวจนะของพระเจ้าถึงทั้งจักรวาล บทที่ 19)  ข่าวประเสริฐแห่งราชอาณาจักรของพระเจ้าได้เผยแผ่ไปยังทุกประชาชาติทั่วโลกแล้ว ความวิบัติต่างๆ และสงครามได้มาถึงแล้ว และพระราชกิจของพระเจ้าในการช่วยมวลมนุษย์ให้รอดก็ใกล้จะสิ้นสุดลง  ถ้าฉันไม่ทำหน้าที่ของตัวเองอย่างถูกควรและเอาแต่มุ่งเน้นไปที่การไล่ตามไขว่คว้าเงินทอง ฉันก็จะทำลายโอกาสของตัวเองที่จะได้รับความจริงและได้รับการช่วยให้รอด  ท้ายที่สุด ถ้าฉันตกอยู่ในความวิบัติ ต่อให้มีเงินมากแค่ไหนก็ไม่อาจช่วยชีวิตฉันได้  สิ่งที่สำคัญอย่างแท้จริงคือการไล่ตามเสาะหาความจริงและลุล่วงหน้าที่ของฉัน  ดังนั้นฉันจึงเริ่มด้วยการลาออกจากการสอนในโรงเรียนเอกชน และจากนั้นก็ยุติความร่วมมือกับวิทยาเขตทั้งสองแห่งไปทีละแห่ง  สิ่งนี้ทำให้ฉันมีเวลาว่างตั้งแต่วันจันทร์ถึงวันศุกร์เพื่อทำหน้าที่ของตัวเอง ซึ่งหมายความว่าฉันสอนแค่ช่วงวันหยุดสุดสัปดาห์เท่านั้น  แม้ว่าตอนนี้ฉันจะมีโรงเรียนพันธมิตรน้อยลงและหาเงินได้น้อยลง แต่ฉันก็มีเวลามากขึ้นในการกินและดื่มพระวจนะของพระเจ้าและทำหน้าที่ของตัวเอง และฉันก็รู้สึกสบายใจและสงบสุข  ฉันคิดว่าตัวเองปล่อยวางความยึดติดกับเงินทองไปได้บ้างแล้ว แต่ฉันไม่รู้เลยว่ามีการทดลองครั้งใหญ่รอฉันอยู่อีก

ในเดือนเมษายน ปี 2023 พี่สะใภ้แนะนำให้ฉันรู้จักธุรกิจร้านค้าออนไลน์ และบอกว่าฉันสามารถหาเงินได้ 500,000 หยวนใน 3 ถึง 6 เดือน  ฉันรู้สึกหวั่นไหวมาก โดยคิดว่า “หาเงินได้ 500,000 ในเวลาสั้นๆ แบบนี้ นั่นมากกว่ารายได้ที่ฉันหาได้จากการสอนตั้งเยอะ  ฉันมีบ้านอยู่แล้ว แต่ถ้าฉันเปลี่ยนไปใช้รถยี่ห้อหรูได้ ขับไปไหนมาไหนคงดูดีมีระดับขึ้นเยอะ”  แต่ตอนนั้น ฉันรู้สึกไม่สบายใจและกลัวว่าจะถูกหลอก อีกทั้งยังกังวลว่าการทำธุรกิจจะส่งผลกระทบต่อหน้าที่ของตัวเอง ฉันจึงปฏิเสธ  ต่อมา พี่สะใภ้เปิดร้านและเป็นผู้จัดการ ฉันเห็นรายได้ของเธอค่อยๆ เพิ่มขึ้นจากวันละหลายสิบหยวนเป็นหนึ่งถึงสองพันหยวน  บางคนที่ทำธุรกิจกับเธอมีความสามารถสู้ฉันไม่ได้ด้วยซ้ำ แต่ก็ยังเปิดร้านและได้เป็นผู้จัดการ หาเงินได้วันละหลายพันหยวน  ทั้งหมดนี้ยิ่งล่อใจฉันมากขึ้นไปอีก  ฉันคิดว่า “นี่ดูเหมือนหาเงินง่ายจัง  ถ้าฉันหาเงินได้วันละหลายพันเหมือนกัน ฉันก็หาได้ 500,000 ในสามเดือน แล้วความปรารถนาที่จะได้รถใหม่ก็จะเป็นจริงในไม่ช้า”  พอคิดว่าถ้าซื้อรถใหม่แล้วคนอื่นจะชื่นชมและอิจฉา มันก็เป็นแรงผลักดันให้ฉัน ลงทุนไปหลายพันหยวนโดยไม่ลังเล  ต่อมา เพื่อหาเงินให้ได้มากขึ้น ฉันแนะนำธุรกิจนี้ให้เพื่อนและญาติๆ และชวนพวกเขาเข้าร่วม โดยรับประกันว่าได้กำไรแน่นอน และถ้าขาดทุน ฉันจะจ่ายคืนให้เอง  ฉันขยายทีมของตัวเองไปเรื่อยๆ และยอดขายก็เติบโตขึ้นเรื่อยๆ  พอถึงเดือนมิถุนายน ฉันก็ได้เป็นผู้จัดการร้านเหมือนกัน และมีรายได้ต่อวันเกือบ 2,000 หยวน  ในเดือนกรกฎาคม ฉันเปิดอีกสาขาหนึ่ง  กิจการก็ยุ่งกว่าเดิม และฉันก็หาเงินได้มากขึ้นด้วย

ในเดือนสิงหาคม ปี 2023 พี่น้องชายหญิงเลือกฉันเป็นมัคนายกให้น้ำ  เพื่อไม่ให้กระทบต่อหน้าที่ ฉันทำหน้าที่ในช่วงกลางวันเสมอ และพอกลับถึงบ้านตอนกลางคืนก็ดูแลร้านค้าออนไลน์  บ่อยครั้ง ฉันยังประชุมสายอยู่ตอนตีหนึ่งหรือตีสอง  ฉันมักจะยุ่งมากจนไม่มีเวลาแม้แต่จะกินข้าว  ในเวลาเพียงสามเดือน ฉันเปิดร้านไปแปดแห่ง และทำยอดขายได้กว่า 2 ล้าน  แต่พอนอนดึกติดๆ กัน ตอนกลางวันก็มักจะปวดหัวและอ่อนเพลีย สมองตื้อและไม่มีแรง  สิ่งนี้ส่งผลกระทบอย่างหนักต่อสภาวะในการทำหน้าที่ของฉัน  ฉันยังเข้าร่วมการชุมนุมแบบสุกเอาเผากิน และไม่สามารถค้นพบปัญหาหรือแก้ไขความลำบากยากเย็นของพี่น้องชายหญิงได้  ทันทีที่กลับถึงบ้าน ก็มีปัญหาเรื่องร้านค้าออนไลน์รออยู่ และฉันก็รู้สึกเหนื่อยล้าอย่างที่สุด  แต่เพื่อหาเงิน ฉันก็รู้สึกถอนตัวไม่ขึ้น ราวกับถูกควบคุมไว้  ฉันถามพี่สะใภ้ว่า “เมื่อไหร่ฉันถึงจะหาเงินได้ 500,000 และไม่ต้องดูแลร้านค้าออนไลน์อีกคะ?”  เธอตอบว่า “เมื่อยอดขายทีมของเธอถึง 5 ล้าน เธอก็ถอนตัวจากธุรกิจนี้และเลิกดูแลร้านได้  ถึงตอนนั้น เธอก็จะได้เงินครบ 500,000 พอดี”  เมื่อได้ยินคำตอบนี้ ฉันก็รู้สึกมึนงงไปหมด และตระหนักได้ทันทีว่าตัวเองถูกหลอกเข้าแล้ว  ฉันเคยคิดว่าการหาเงิน 500,000 จะใช้เวลาแค่สามเดือน และถึงตอนนั้น ฉันก็จะได้เงินโดยไม่ทำให้การทำหน้าที่ของฉันล่าช้า  ฉันไม่เคยคาดคิดเลยว่าจะมีเงื่อนไขว่ายอดขายทีมต้องถึง 5 ล้านหยวน  เมื่อไหร่ฉันถึงจะทำตามเงื่อนไขนั้นและหลุดพ้นได้ล่ะ?  ตัวเลขนี้ช่างดูห่างไกลเหลือเกิน  ฉันกังวลมากจนกินไม่ได้นอนไม่หลับ  ตอนนั้น ฉันหาเงินได้กว่า 8,000 หยวนต่อวัน แต่ก็ไม่มีความสุขเลย  ฉันตระหนักว่าตัวเองเดินผิดทาง และรู้สึกเจ็บปวดมาก จึงอธิษฐานว่า “ข้าแต่พระเจ้า ตอนนี้ข้าพระองค์รู้แล้วว่าตัวเองตกลงไปในวังวนของเงินทอง  ข้าพระองค์คิดว่ามันเป็นเพียงธุรกิจเล็กๆ ที่ลงทุนไม่กี่พันหยวน และไม่เคยคาดคิดเลยว่ามันจะกลายเป็นโซ่ตรวนที่พันธนาการข้าพระองค์ไว้  ข้าพระองค์จะสลัดสิ่งนี้ทิ้งไปได้อย่างไร?  ข้าแต่พระเจ้า โปรดทรงช่วยเหลือและทรงชี้แนะข้าพระองค์ด้วยเถิด”  หลังจากอธิษฐาน ฉันก็ตัดสินใจว่าจะไม่หาเงินให้ได้ 500,000 แล้ว  ฉันโทรหาพี่สะใภ้และบอกการตัดสินใจของฉันให้เธอฟัง  พี่สะใภ้เห็นว่าฉันตั้งใจแน่วแน่จึงยอมตกลงตามนั้น  หลังจากฉันวางมือได้ไม่นาน จู่ๆ วันหนึ่งฉันก็ได้รับข่าวว่าธุรกิจร้านค้าออนไลน์นี้แท้จริงแล้วเป็นกลโกงรูปแบบใหม่ที่กำลังแพร่หลายในอินเทอร์เน็ต  พวกเขาจะปล่อยให้คนหาเงินได้ก่อน แล้วพอคนเหล่านั้นตายใจ พวกมิจฉาชีพก็จะเชิดเงินลงทุนทั้งหมดหนีไป  ในที่สุดฉันก็ตระหนักว่าตัวเองถูกหลอก  ฉันตกตะลึงและหมดเรี่ยวแรงไปทั้งตัว  ฉันชวนคนหลายคนมาร่วมเพื่อขยายทีม และรับประกันกับทุกคนว่าจะรับผิดชอบถ้าขาดทุน  พอร้านค้าออนไลน์ปิดตัวลง ทุกคนที่ฉันชักชวนเข้าร่วมก็เริ่มมาทวงเงินจากฉัน  ด้วยเหตุนี้ ฉันจึงถูกลากเข้าไปพัวพันกับกลโกงเพราะความโลภเงินทอง  พอต้องจ่ายเงินชดเชยหลายแสน ฉันก็ไม่รู้จะทำยังไงดี  ตลอดทั้งสัปดาห์ ฉันโดนทั้งขู่ ทั้งด่า ทั้งซักไซ้ มีทั้งสายโทรศัพท์และข้อความถาโถมเข้ามาทวงเงินจากฉัน  ฉันกลัวมากจนไม่กล้าแม้แต่จะมองโทรศัพท์ และไม่รู้เลยว่าจะเผชิญหน้ากับเรื่องทั้งหมดนี้ยังไง  ฉันเจ็บปวดจนถึงขั้นคิดจะกระโดดตึกเพื่อจบทุกอย่าง  ฉันคิดว่าถึงแม้ตัวเองจะถูกหลอกเหมือนกัน แต่ก็ไม่อาจหลีกเลี่ยงการรับผลที่ตามมาได้ ท้ายที่สุดฉันจึงจ่ายเงินชดเชยไปเกือบ 200,000 หยวน  น้ำหนักฉันลดไปกว่าห้ากิโลกรัมในสัปดาห์เดียว  ท่ามกลางความเจ็บปวดและความสิ้นหวัง ฉันอธิษฐานทั้งน้ำตาว่า “ข้าแต่พระเจ้า ข้าพระองค์ผิดไปแล้ว  ข้าพระองค์รู้ว่าความทะเยอทะยานและความอยากได้อยากมีทำลายตัวข้าพระองค์เอง  ข้าพระองค์เจ็บปวดมาก แต่ข้าพระองค์รู้ว่าสิ่งเหล่านี้เกิดขึ้นโดยที่พระองค์ทรงอนุญาต  โปรดทรงชี้แนะข้าพระองค์ให้เข้าใจเจตนารมณ์ของพระองค์ด้วยเถิด”  หลังจากอธิษฐาน หัวใจของฉันก็ค่อยๆ สงบลง และฉันก็เต็มใจที่จะแสวงหาความจริง

ในการแสวงหา ฉันได้อ่านพระวจนะของพระเจ้าและเข้าใจว่าซาตานใช้ชื่อเสียงและผลประโยชน์ทำให้ผู้คนเสื่อมทรามอย่างไร  พระเจ้าผู้ทรงมหิทธิฤทธิ์ตรัสว่า “ซาตานใช้ชื่อเสียงและผลประโยชน์มาควบคุมความคิดของผู้คน ทำให้พวกเขานึกถึงแต่สองสิ่งนี้เท่านั้น ทั้งยังทำให้พวกเขาต่อสู้ดิ้นรนเพื่อชื่อเสียงและผลประโยชน์ ทนทุกข์จากความยากลำบากเพื่อชื่อเสียงและผลประโยชน์ สู้ทนความอัปยศอดสูและยอมแบกรับภาระอันหนักอึ้งก็เพื่อชื่อเสียงและผลประโยชน์ พลีอุทิศทุกสิ่งที่พวกเขามีเพื่อชื่อเสียงและผลประโยชน์ และวินิจฉัยหรือตัดสินใจทุกครั้งก็เพื่อชื่อเสียงและผลประโยชน์  ซาตานล่ามผู้คนไว้กับโซ่ตรวนที่มองไม่เห็นก็ด้วยวิธีนี้ และเมื่อใส่โซ่ตรวนเหล่านี้แล้ว พวกเขาก็ไม่มีทั้งความสามารถและความกล้าที่จะหลุดเป็นอิสระ และโดยที่ไม่รู้ตัว พวกเขาก็แบกโซ่ตรวนเหล่านี้พลางลากเท้าไปข้างหน้าอย่างยากเย็นยิ่ง และเพื่อชื่อเสียงและผลประโยชน์นี้ มวลมนุษย์จึงออกห่างจากพระเจ้าและทรยศพระองค์ ทั้งยังเลวลงเรื่อยๆ  คนรุ่นแล้วรุ่นเล่าจึงถูกทำลายในท่ามกลางชื่อเสียงและผลประโยชน์ของซาตานด้วยวิธีนี้นี่เอง” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  “‘เงินทำให้โลกหมุนไป’ เป็นปรัชญาหนึ่งของซาตาน แพร่หลายมากในหมู่คน ในทุกสังคม เจ้าสามารถกล่าวได้ว่ามันเป็นกระแสนิยมอย่างหนึ่ง  นี่เป็นเพราะมันถูกปลูกฝังอยู่ในหัวใจของทุกคนที่ไม่ได้ยอมรับคำกล่าวนี้แต่แรก แต่ต่อมากลับให้การยอมรับมันโดยปริยายเมื่อพวกเขาเข้ามาติดต่อสัมพันธ์กับชีวิตจริง และเริ่มที่จะรู้สึกว่าอันที่จริงแล้วคำพูดเหล่านี้จริงแท้  นี่ไม่ใช่กระบวนการที่ซาตานทำให้ผู้คนเสื่อมทรามหรอกหรือ?… ไม่ว่าประสบการณ์ที่คนคนหนึ่งมีกับคำกล่าวนี้จะลงลึกมากเพียงใด แต่คำกล่าวนี้ก็ย่อมส่งผลกระทบเชิงลบเช่นใดไปแล้วต่อหัวใจของพวกเขา?  เรื่องมีอยู่ว่าผู้คนในโลกนี้—และกล่าวได้ว่ารวมถึงพวกเจ้าทุกคนด้วย—เผยบางสิ่งในอุปนิสัยของตนออกมา  สิ่งนั้นคืออะไร?  คือการบูชาเงินตรา  ง่ายหรือไม่ที่จะขจัดสิ่งนี้ออกจากหัวใจของผู้คน?  ไม่ง่าย!  นี่แสดงให้เห็นว่าซาตานทำให้มนุษย์เสื่อมทรามอย่างหนักจริงๆ!  ซาตานใช้เงินทองมาล่อลวงผู้คน และทำให้พวกเขาทุกคนเสื่อมทรามจนยอมบูชาเงินทองและวัตถุสิ่งของ  แล้วการบูชาเงินทองนี้สำแดงให้เห็นในตัวผู้คนอย่างไร?  พวกเจ้าคิดมิใช่หรือว่าในโลกนี้พวกเจ้าไม่อาจอยู่รอดได้ถ้าไม่มีเงิน และไม่อาจอยู่ได้แม้แต่วันเดียวถ้าไม่มีมัน?  ผู้คนมีเงินมากเท่าใดย่อมกำหนดว่าสถานะของพวกเขาจะสูงส่งและตัวพวกเขาเองจะเป็นผู้ทรงเกียรติขนาดไหน  คนยากจนย่อมไม่รู้สึกว่าตนสามารถยืดอกได้อย่างภาคภูมิ ส่วนคนรวยกลับมีสถานะสูงส่ง ยืดอกได้อย่างภาคภูมิ สามารถพูดจาเสียงดังและใช้ชีวิตได้อย่างโอหังและไร้การควบคุม  คำกล่าวและกระแสนิยมนี้นำสิ่งใดมาให้ผู้คน?  จริงหรือไม่ที่ผู้คนมากมายเต็มใจแลกทุกสิ่งเพื่อให้ได้เงินมา?  ผู้คนมากมายไม่ได้สูญเสียศักดิ์ศรีและความซื่อสัตย์สุจริตของพวกเขาไปในการไล่ตามเสาะหาเงินตราที่มากขึ้นหรอกหรือ?  ผู้คนจำนวนมากเสียโอกาสที่จะทำหน้าที่ของตนและติดตามพระเจ้าก็เพื่อเงินมิใช่หรือ?  การสูญเสียโอกาสที่จะได้รับความจริงและได้รับการช่วยให้รอดไม่ใช่การสูญเสียที่สาหัสที่สุดสำหรับผู้คนหรอกหรือ?  เพียงใช้วิธีการนี้และคำกล่าวนี้ ซาตานก็ทำให้มนุษย์เสื่อมทรามได้ถึงขนาดนี้แล้ว  เจตนาของซาตานจึงร้ายกาจมิใช่หรือ?  นี่คือเล่ห์กลที่มุ่งร้ายมิใช่หรือ?  ขณะที่เจ้าก้าวจากการคัดค้านคติพจน์ยอดนิยมนี้ไปสู่การยอมรับในที่สุดว่ามันเป็นความจริง หัวใจของเจ้าก็ตกอยู่ในเงื้อมมือของซาตานโดยบริบูรณ์ และดังนั้นเจ้าก็ได้มาดำรงชีวิตอยู่ด้วยคติพจน์นี้โดยไม่ตั้งใจ  คติพจน์นี้ส่งผลต่อเจ้าถึงระดับใด?  เจ้าอาจจะรู้จักหนทางที่แท้จริง และเจ้าอาจจะรู้จักความจริง แต่เจ้าไร้พลังที่จะไล่ตามเสาะหาการนั้น  เจ้าอาจจะรู้อย่างชัดเจนว่าพระวจนะของพระเจ้าคือความจริง แต่เจ้าไม่เต็มใจที่จะจ่ายราคา หรือที่จะทนทุกข์เพื่อให้ได้รับความจริงนั้นมา  ในทางกลับกัน เจ้าคงจะพลีอุทิศอนาคตและชะตาลิขิตของเจ้าเองเพื่อต้านทานพระเจ้าจนถึงที่สุดมากกว่า  ไม่สำคัญว่าพระเจ้าตรัสสิ่งใด ไม่สำคัญว่าพระเจ้าทรงทำสิ่งใด ไม่สำคัญว่าเจ้าจะเข้าใจหรือไม่ว่าความรักของพระเจ้าที่ทรงมีต่อเจ้านั้นลึกซึ้งเพียงใดหรือยิ่งใหญ่เพียงใด เจ้าย่อมจะยืนกรานอย่างดื้อด้านในการที่จะมีหนทางของเจ้าเองและจ่ายราคาให้แก่คติพจน์นี้” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 5)  เมื่อไตร่ตรองพระวจนะของพระเจ้า ฉันก็เข้าใจว่าเป็นซาตานที่ปลูกฝังความคิดและแนวคิดที่ผิดๆ มากมายให้กับผู้คน ทำให้ผู้คนเทิดทูนเงินทอง ชื่อเสียง ผลประโยชน์ และความปรารถนาทางวัตถุ ทำให้พวกเขาเอาแต่ไล่ตามไขว่คว้าเงินทอง ชื่อเสียง และผลประโยชน์ จนไม่สามารถมาเฉพาะพระพักตร์พระเจ้าเพื่อไล่ตามเสาะหาความจริงและได้รับการช่วยให้รอดจากพระองค์ได้  ฉันใช้ชีวิตตามพิษที่ซาตานปลูกฝัง เช่น “เงินทำให้โลกหมุนไป” “เงินไม่ใช่ทุกอย่าง แต่ถ้าไม่มีเงิน ก็จะทำอะไรไม่ได้” “จงโดดเด่นเหนือทุกคนที่เหลือ” และ “เป็นคนเหนือผู้อื่น”  ฉันคิดว่าเงินคือคำตอบของทุกสิ่ง คนเราจะอยู่รอดไม่ได้ถ้าไม่มีเงิน และถ้าคนเรามีเงิน ก็จะมีสถานะที่น่านับถือ และคนอื่นก็จะไม่กล้าดูถูกหรือเยาะเย้ยพวกเขาอีก  ตอนเด็ก ฉันถูกเยาะเย้ยเพราะครอบครัวยากจน ฉันจึงอยากร่ำรวยและมีชีวิตที่มั่งคั่ง เพื่อให้คนอื่นมาชื่นชมฉัน  เพื่อหาเงิน ฉันลองทำทุกวิถีทาง และฉันก็เลิกเข้าร่วมการชุมนุมและเลิกอ่านพระวจนะของพระเจ้า  แม้แต่ตอนที่แม่เอาหนังสือพระวจนะของพระเจ้ามาให้ ฉันก็จะผลักไสไปอย่างรำคาญใจ  หลังจากเปิดโรงเรียนสอนศิลปะ ฉันก็เอาแต่คิดว่าจะทำการตลาดและรับสมัครนักเรียนเพิ่มเพื่อหาเงินให้มากขึ้นได้ยังไง  ทุกๆ วันจิตใจฉันตึงเครียด และฉันก็เหนื่อยล้าจนถึงขั้นนอนไม่หลับและปวดหัว  ท้ายที่สุด เนื่องจากการระบาดใหญ่ ทุกอย่างจึงต้องปิดตัวลง และตอนนั้นเองฉันถึงได้กลับมาเฉพาะพระพักตร์พระเจ้า  ต่อมา จากการอ่านพระวจนะของพระเจ้า ฉันก็ตระหนักว่าชะตากรรมในชีวิตและการที่ฉันจะมีความมั่งคั่งมากเพียงใด ล้วนเป็นสิ่งที่พระเจ้าทรงลิขิตไว้ล่วงหน้าแล้ว และไม่ได้ขึ้นอยู่กับความพยายามและแผนการของฉัน  อย่างไรก็ตาม เพราะความอยากได้เงินทอง ชื่อเสียง และผลประโยชน์ของฉันรุนแรงเกินไป ฉันจึงมองไม่เห็นวิธีการอันชั่วร้ายที่ซาตานใช้ทำร้ายผู้คน  ดังนั้น เมื่อฉันถูกเงินล่อใจอีกครั้ง เพื่อหาเงินเพิ่มอีก 500,000 หยวนไปซื้อรถหรูและทำให้ผู้คนชื่นชมและอิจฉา ฉันจึงหลงไปในทางที่ผิดและตกหลุมพรางของกลโกงออนไลน์ เปลี่ยนจากครูใหญ่ที่น่านับถือกลายเป็นมิจฉาชีพที่หลอกเอาเงินผู้คน  เมื่อเผชิญกับค่าชดเชยมหาศาล รวมถึงเสียงวิจารณ์และการด่าทอจากเพื่อนและญาติๆ อย่างไม่จบไม่สิ้น ฉันก็รู้สึกเหมือนหนูที่ถูกทุกคนรังเกียจ  ฉันได้รับความกระทบกระเทือนและความทุกข์ทรมานอย่างหนักทั้งทางจิตใจและร่างกาย และฉันถึงกับคิดจะจบชีวิตตัวเองเพื่อหนีจากเรื่องทั้งหมดนี้  ฉันเห็นว่าเงินทอง ชื่อเสียง และผลประโยชน์เปรียบเสมือนเชือกที่มองไม่เห็นซึ่งมัดฉันไว้แน่น และฉันก็ใช้ชีวิตตามพิษของซาตานเหล่านี้ โดยถือเอาการได้มาซึ่งเงินทอง ชื่อเสียง และผลประโยชน์เป็นเป้าหมายในชีวิต และผลก็คือ ฉันถูกซาตานหลอกจนต้องทนทุกข์อย่างสุดจะพรรณนา  ฉันเห็นว่าการไล่ตามไขว่คว้าความมั่งคั่ง ชื่อเสียง และผลประโยชน์มีแต่จะทำให้ชีวิตฉันเจ็บปวดมากขึ้น ทำให้ฉันออกห่างจากพระเจ้าและสูญเสียโอกาสที่จะได้รับการช่วยให้รอดจากพระเจ้า  จากนั้นฉันก็คิดถึงผู้คนมากมายที่หลังจากขาดทุนจากการทำธุรกิจก็เป็นโรคซึมเศร้า และบางคนทนไม่ไหวถึงขั้นกระโดดตึกตาย  ฉันเห็นว่าการไล่ตามไขว่คว้าเงินทองคือเส้นทางสู่ความพินาศ  ฉันดีใจมากที่ได้มาติดตามพระเจ้า ดังนั้นเมื่อสิ่งเหล่านี้เกิดขึ้น ฉันจึงได้รับความรู้แจ้งและการทรงนำจากพระวจนะของพระเจ้า ทำให้ฉันเข้าใจความจริงและแยกแยะได้บ้างว่าซาตานใช้เงินทอง ชื่อเสียง และผลประโยชน์ทำให้ผู้คนเสื่อมทรามอย่างไร  มิฉะนั้น ฉันก็คงเป็นหนึ่งในคนที่ฆ่าตัวตายไปแล้ว  แม้ว่าฉันจะเสียเงินไปกับเรื่องนี้ แต่ฉันก็ได้เห็นว่าพระเจ้าทรงใส่พระทัยเพียงใดในการช่วยฉันให้รอด  ฉันขอบคุณพระเจ้าจากก้นบึ้งของหัวใจ!

วันหนึ่งระหว่างการเฝ้าเดี่ยวฝ่ายวิญญาณ ฉันได้อ่านพระวจนะของพระเจ้าและเข้าใจว่าพระเจ้าทรงมีข้อกำหนดอะไรต่อผู้คน และการไล่ตามเสาะหาสิ่งใดจึงจะมีความหมายอย่างแท้จริง  พระเจ้าผู้ทรงมหิทธิฤทธิ์ตรัสว่า “พระเจ้าไม่ทรงพึงประสงค์ให้เจ้าแค่ทุ่มเทเรี่ยวแรงกำลังทั้งหมดของเจ้าแค่เพื่อให้อยู่รอดและดำรงชีวิตไว้  พระเจ้าไม่ทรงจำเป็นต้องให้เจ้าใช้ชีวิตที่สวยหรูและถวายพระเกียรติพระองค์ผ่านทางการนั้น และพระองค์ก็ไม่พึงประสงค์ให้เจ้าสำเร็จลุล่วงกิจการยิ่งใหญ่อันใดในโลกนี้ แสดงปาฏิหาริย์ ร่วมสมทบสิ่งใดให้แก่มวลมนุษย์ ให้การช่วยเหลือผู้คนจำนวนใดก็ตาม หรือแก้ปัญหาการจ้างงานของผู้คนจำนวนใดก็ตาม  ไม่จำเป็นที่เจ้าต้องมีอาชีพการงานที่หรูหรา กลายเป็นมีชื่อเสียงทั่วโลก และจากนั้นก็ใช้สิ่งเหล่านี้มาถวายพระเกียรติพระนามของพระเจ้า กล่าวประกาศต่อโลกว่า ‘ฉันเป็นคริสเตียน ฉันเชื่อในพระเจ้าผู้ทรงมหิทธิฤทธิ์’  พระเจ้าทรงหวังเพียงให้เจ้าสามารถเป็นบุคคลธรรมดาและเป็นปัจเจกชนทั่วไปในโลกนี้  เจ้าไม่จำเป็นต้องแสดงปาฏิหาริย์ใด เจ้าไม่จำเป็นต้องเป็นเลิศในวิชาชีพหรือสาขาวิชาอันหลากหลาย หรือกลายเป็นบุคคลที่มีชื่อเสียงหรือบุคคลสำคัญผู้ยิ่งใหญ่  เจ้าไม่จำเป็นต้องเป็นใครบางคนที่กอบโกยความเลื่อมใสหรือความเคารพของผู้คน และเจ้าก็ไม่จำเป็นต้องมีความสำเร็จหรือรางวัลเกียรติยศในหลากหลายด้าน  แน่นอนว่าไม่มีความจำเป็นเลยที่เจ้าจะต้องทำการร่วมสนับสนุนใดๆ ในสายอาชีพสารพัดเพื่อที่จะถวายพระเกียรติพระเจ้า  ข้อพึงประสงค์ของพระเจ้าที่มีต่อเจ้านั้นก็เพียงให้เจ้าดำเนินชีวิตให้ดี มีสิ่งจำเป็นพื้นฐาน ไม่หิวโหย แต่งกายอย่างอบอุ่นในฤดูหนาวและอย่างเหมาะสมในฤดูร้อน  ตราบที่ชีวิตของเจ้าเป็นปกติและเจ้ามีความสามารถที่จะอยู่รอด นั่นก็พอแล้ว—นั่นคือข้อพึงประสงค์ของพระเจ้าที่มีต่อเจ้า  ไม่สำคัญว่าเจ้ามีของประทาน พรสวรรค์ หรือความสามารถที่พิเศษใดๆ พระเจ้าก็ไม่ทรงปรารถนาให้เจ้าใช้สิ่งเหล่านั้นเพื่อให้ได้รับความสำเร็จทางโลก  แทนที่จะเป็นเช่นนั้น พระองค์ทรงต้องประสงค์ให้เจ้าประยุกต์ใช้ของประทานหรือขีดความสามารถใดก็ตามที่เจ้ามีเข้ากับการทำหน้าที่ของเจ้าซึ่งพระองค์ไว้วางพระทัยมอบหมายให้แก่เจ้า และเข้ากับการไล่ตามเสาะหาความจริง และบรรลุความรอดในท้ายที่สุด  นี่คือสิ่งสำคัญที่สุด และพระเจ้าไม่ได้ทรงพึงประสงค์สิ่งใดที่เกินกว่านั้น” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (21))  “ยุคสุดท้ายก็เป็นเวลาพิเศษเช่นกัน  ในแง่หนึ่งนั้น กิจธุระของคริสตจักรกำลังยุ่งวุ่นวายและซับซ้อน ในอีกแง่นั้น การเผชิญชั่วขณะนี้ที่ข่าวประเสริฐแห่งราชอาณาจักรของพระเจ้ากำลังแผ่ขยายออกไป จำเป็นต้องมีผู้คนจำนวนมากขึ้นที่จะอุทิศเวลาและพลังงานของตน ร่วมสมทบความพยายามของตนและลุล่วงหน้าที่ของตนเพื่อให้ได้ตามความต้องการที่จำเป็นของโครงการสารพันภายในพระนิเวศของพระเจ้า  เพราะฉะนั้น ไม่สำคัญว่าเจ้ามีสายอาชีพอะไร หากนอกเหนือจากการทำให้ได้ตามความต้องการที่จำเป็นในการดำรงชีวิตขั้นพื้นฐานแล้ว เจ้าสามารถอุทิศเวลาและพลังงานของเจ้าเพื่อลุล่วงหน้าที่ของเจ้าในพระนิเวศของพระเจ้า ให้ความร่วมมือกับโครงการอันหลากหลาย เช่นนั้นแล้วในพระเนตรของพระเจ้า นี่ไม่เพียงเป็นที่พึงปรารถนาแต่ยังเปี่ยมคุณค่าเป็นพิเศษอีกด้วย  นี่คู่ควรแก่การได้รับการรำลึกถึงจากพระเจ้า และยังคุ้มค่าด้วยเช่นกันที่ผู้คนจะลงทุนและใช้จ่ายไปมากเท่านี้  นั่นเป็นเพราะถึงแม้เจ้าได้เสียสละความสุขสำราญของเนื้อหนังไป แต่สิ่งที่เจ้าได้รับก็คือชีวิตอันมิอาจประเมินราคาได้แห่งพระวจนะของพระเจ้า ชีวิตอันเป็นนิรันดร์ ขุมศัพท์อันมิอาจประเมินราคาได้ที่ไม่สามารถแลกเปลี่ยนกับสิ่งใดในโลก กับเงิน หรือกับสิ่งอื่นได้เลย  และขุมทรัพย์อันมิอาจประเมินค่าได้นี้ สิ่งที่เจ้าได้รับผ่านทางการลงทุนเวลาและพลังงาน ผ่านทางความพยายามและการไล่ตามเสาะหาของเจ้าเอง นี่เป็นความเอื้อเฟื้อพิเศษและเป็นบางสิ่งซึ่งเจ้าโชคดีที่ได้รับใช่หรือไม่?  การที่พระวจนะของพระเจ้าและความจริงกลายเป็นชีวิตของคนคนหนึ่ง นี่คือขุมทรัพย์อันมิอาจประเมินราคาได้ในการแลกเปลี่ยนที่ผู้คนควรเสนอทุกสิ่งให้ไป…  หากหลังจากที่มีอาหารและเสื้อผ้า เจ้าก็ทุ่มเวลากับพลังงานพิเศษเข้าไป หาเงินได้มากขึ้น ได้มาซึ่งความยินดีทางวัตถุมากขึ้น และเนื้อหนังของเจ้าก็ได้รับการสนอง ทว่าในการทำเช่นนั้น เจ้าได้ทำลายความหวังของความรอดของตัวเจ้าเอง เช่นนั้นก็ไม่ต้องสงสัยเลยว่านี่ไม่ใช่สิ่งดีสำหรับเจ้า  เจ้าควรไม่สบายใจและวิตกกังวลเกี่ยวกับเรื่องนั้น เจ้าควรปรับงานหรือท่าทีของเจ้าเกี่ยวกับชีวิตและข้อเรียกร้องที่เกี่ยวข้องกับคุณภาพชีวิตทางกาย เจ้าควรปล่อยมือจากความอยากได้อยากมี แผนการและกำหนดการบางอย่างสำหรับชีวิตในเนื้อหนังที่ไม่ตรงตามความเป็นจริง  เจ้าควรอธิษฐานต่อพระเจ้า มาสู่การทรงสถิตของพระองค์ และแน่วแน่ที่จะลุล่วงหน้าที่ของตนเอง ทุ่มจิตใจและร่างกายของเจ้าให้กับกิจนานาสารพันในพระนิเวศของพระเจ้า เพียรพยายามเพื่อที่ในภายภาคหน้าวันที่พระราชกิจของพระเจ้าสรุปปิดตัวลง ตอนที่พระเจ้าทรงตรวจสอบงานของผู้คนต่างประเภทกันทั้งหมด และทรงประเมินวัดวุฒิภาวะของผู้คนต่างประเภทกันเหล่านี้ทั้งหมด เจ้าจะเป็นส่วนหนึ่งของพวกเขา  เมื่อพระราชกิจอันยิ่งใหญ่ของพระเจ้าสำเร็จลุล่วง เมื่อข่าวประเสริฐแห่งราชอาณาจักรของพระเจ้าได้เผยแผ่ไปทั่วทั้งจักรวาล เมื่อฉากอันน่าชื่นบานนี้คลี่คลายตัวออกมา ก็จะมีความตรากตรำ การลงทุน และการพลีอุทิศของเจ้า  เมื่อพระเจ้าทรงได้รับพระสิริ เมื่อพระราชกิจของพระองค์แผ่ขยายไปทั่วทั้งจักรวาล เมื่อทุกคนกำลังฉลองการสำเร็จลุล่วงที่ประสบความสำเร็จของพระราชกิจอันยิ่งใหญ่ของพระเจ้า ตรงการคลี่คลายตัวของชั่วขณะแห่งความชื่นบานนั้น เจ้าก็จะเป็นคนหนึ่งซึ่งเชื่อมโยงกับความชื่นบานยินดีนี้  เจ้าจะเป็นส่วนหนึ่งของความชื่นบานยินดีนี้ ไม่ใช่คนที่จะร่ำไห้และขบเขี้ยวเคี้ยวฟัน คนที่จะตีอกชกหัวตัวเองในขณะที่คนอื่นทุกคนกำลังโห่ร้องและกระโดดโลดเต้นด้วยความชื่นบานยินดี ไม่ใช่คนที่กำลังได้รับการลงโทษอย่างรุนแรง ผู้ที่จะถูกพระเจ้าทรงรังเกียจเดียดฉันท์อย่างถ้วนทั่วและทรงกำจัดออกไป” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (20))  จากพระวจนะของพระเจ้า ฉันตระหนักว่าพระเจ้าไม่ทรงต้องการให้ผู้คนมีชื่อเสียงหรือยิ่งใหญ่เพื่อถวายเกียรติแด่พระองค์หรือเป็นพยานให้พระองค์  พระเจ้าเพียงทรงหวังว่าตราบใดที่ผู้คนมีเสื้อผ้าและอาหาร พวกเขาจะใช้เวลามากขึ้นในการไล่ตามเสาะหาความจริงและทำหน้าที่ของตัวเองให้ดี  ฉันคิดถึงการที่ตัวเองมีพรสวรรค์ด้านดนตรีมาตั้งแต่เด็ก  หลังจากเรียนจบ ฉันก็หาเลี้ยงชีพด้วยพรสวรรค์ของตัวเอง และในชีวิตฉันไม่เพียงแต่มีเสื้อผ้าและอาหารเท่านั้น แต่ยังมีเหลือใช้ด้วย  แต่ฉันกลับไม่พอใจกับสิ่งนี้ และอยากหาเงินให้ได้มากขึ้นและได้รับความชื่นชมจากผู้คนมากขึ้น  ฉันคิดว่าการโดดเด่นเหนือผู้อื่นนั้นสำคัญกว่าสิ่งอื่นใด  เมื่อคิดย้อนกลับไป ก่อนที่ฉันจะพบพระเจ้า ฉันหาเงินได้บ้างและได้รับความชื่นชมจากผู้คน แต่ภายในใจฉันกลับไม่รู้สึกสบายใจเลย นับประสาอะไรกับความสุขที่แท้จริง  ทุกๆ วัน นอกจากการทำงาน ฉันก็แค่กิน ดื่ม และเที่ยวเล่นกับเพื่อนๆ เพื่อแก้เบื่อ และฉันก็ไม่เข้าใจจุดมุ่งหมายของชีวิต หรือความหมายและคุณค่าของชีวิตเลยแม้แต่น้อย  แม้ว่าเงินจะนำความสุขสำราญทางวัตถุมาให้ฉันชั่วคราว แต่มันก็ไม่สามารถเปลี่ยนความว่างเปล่าที่อยู่ลึกๆ ในใจฉันได้  จากการอ่านพระวจนะของพระเจ้า ฉันเข้าใจว่าการไล่ตามไขว่คว้าเงินทอง ชื่อเสียง และผลประโยชน์ก็ยังคงนำไปสู่ความว่างเปล่า และมันไม่มีความหมายอะไรเลย  มีเพียงการไล่ตามเสาะหาความจริงและการลุล่วงหน้าที่ของสิ่งมีชีวิตทรงสร้างเท่านั้น ชีวิตจึงจะมีความหมายและมีคุณค่า  ฉันนึกถึงสิ่งที่องค์พระเยซูเจ้าตรัสไว้ “เขาจะได้ประโยชน์อะไร ถ้าได้สิ่งของหมดทั้งโลกแต่ต้องเสียชีวิตของตน?  หรือคนนั้นจะนำอะไรไปแลกชีวิตของตนกลับคืนมา?” (มัทธิว 16:26)  เมื่อก่อนตอนที่ฉันไม่มีเงิน ฉันคิดอยู่เสมอว่าถ้ามีเงินแล้วฉันจะพอใจ แต่ถึงแม้ฉันจะมีเงินแล้ว ฉันก็ยังรู้สึกว่างเปล่าและพบว่าชีวิตไม่มีความหมาย  เงินไม่ใช่สิ่งที่ผู้คนต้องการอย่างแท้จริง  ตัวอย่างเช่น มีคนหนึ่งจากบ้านเกิดของฉัน ที่ป่วยเป็นโรคร้ายแรงระยะสุดท้าย  เขาไปที่สะพาน โยนเงินทั้งหมดของเขาทิ้งลงไป แล้วก็กระโดดลงแม่น้ำเพื่อจบชีวิตตัวเอง  เมื่อต้องเผชิญกับความเจ็บป่วยและความตาย ไม่ว่าคุณจะมีเงินทอง ชื่อเสียง และผลประโยชน์มากแค่ไหน หรือมีคนชื่นชมคุณมากเท่าไหร่ ทั้งหมดนี้ก็ไร้ประโยชน์อย่างสิ้นเชิง  สิ่งเหล่านี้ไม่สามารถซื้อชีวิตได้ และการไม่ติดตามพระเจ้า ไม่ไล่ตามเสาะหาความจริง หรือไม่ทำหน้าที่ ท้ายที่สุดก็จะนำไปสู่ความว่างเปล่า  ตอนนี้พระราชกิจของพระเจ้ามาถึงระยะสุดท้ายแล้ว และโอกาสกับเวลาที่จะไล่ตามเสาะหาความจริงก็กำลังจะหมดลง  ฉันควรใช้เวลาให้คุ้มค่าที่สุด กินและดื่มพระวจนะของพระเจ้าให้มากขึ้น และลุล่วงหน้าที่ของสิ่งมีชีวิตทรงสร้าง  นี่คือสิ่งที่มีความหมายที่สุด  ฉันนึกถึงภรรยาของโลท  ทูตสวรรค์ช่วยเธอให้รอด และเธอก็หนีออกจากเมืองโสโดมแล้ว แต่เพราะเธอไม่สามารถปล่อยวางทรัพย์สมบัติและความมั่งคั่งของเธอได้ เธอจึงหันกลับไปมองและกลายเป็นเสาเกลือ กลายเป็นสัญลักษณ์แห่งความน่าอับอาย  ตอนนี้เราอยู่ในช่วงสุดท้ายของเส้นทางแล้ว และฉันควรเรียนรู้จากสิ่งที่เกิดขึ้นกับภรรยาของโลท  ฉันต้องปล่อยวางการไล่ตามไขว่คว้าความมั่งคั่ง ชื่อเสียง และผลประโยชน์ แล้วทำหน้าที่ของตัวเองให้ดีและไล่ตามเสาะหาความจริง  นี่คือชีวิตที่มีความหมายที่สุดซึ่งพระเจ้าทรงเห็นชอบ

ตอนนี้ฉันทำหน้าที่เป็นผู้นำในคริสตจักร  เพื่อให้มีเวลาและพลังงานมากขึ้นในการเตรียมตนเองให้พร้อมด้วยความจริงและลุล่วงหน้าที่ของตัวเอง ฉันจึงรับนักเรียนไว้แค่สิบกว่าคน และทำงานสัปดาห์ละ 6 ชั่วโมงเพื่อครอบคลุมค่าใช้จ่ายประจำวัน โดยใช้เวลาส่วนใหญ่ไปกับการทำหน้าที่ของตัวเอง  ผ่านการทำหน้าที่ ฉันได้เรียนรู้วิธีปฏิสัมพันธ์กับผู้อื่น วิธีทำหน้าที่ของตัวเองให้ได้มาตรฐาน และวิธีรู้จักอุปนิสัยอันเสื่อมทรามของตัวเอง รวมถึงเรื่องอื่นๆ ด้วย  ตอนนี้ ฉันอ่านพระวจนะของพระเจ้าและทำหน้าที่ของตัวเองทุกวัน  ฉันไม่ถูกเงินทอง ชื่อเสียง และผลประโยชน์ผูกมัดและทำร้ายอีกต่อไป และฉันก็รู้สึกเบาสบายและสงบใจ  ขอบคุณพระเจ้าที่ทรงช่วยฉันให้รอด!


76. ในที่สุดฉันก็ก้าวออกจากเงาของปมด้อย

โดย สือม่าย ประเทศจีน

ตั้งแต่เด็ก ความสามารถในการตอบสนองและการทำความเข้าใจของฉันค่อนข้างช้า สมัยเรียน เมื่อพวกครูถามคำถามที่ซับซ้อน ฉันก็ตอบสนองไม่ทันและมักจะตอบผิดอยู่บ่อยๆ ดังนั้น เพื่อนร่วมชั้นจึงมักจะหัวเราะเยาะฉัน และพวกครูก็พูดว่าฉันโง่ ตั้งแต่นั้นมา ฉันก็รู้สึกว่าตัวเองฉลาดน้อยที่สุดในหมู่คนระดับเดียวกัน พวกครูยังบอกด้วยว่านักเรียนที่เรียนไม่เก่งอย่างฉัน พอโตขึ้นก็เป็นได้แค่ลูกจ้างหรือไม่ก็ชาวนา ส่วนคนที่เรียนเก่งสามารถเป็นผู้นำหรือผู้จัดการ คำพูดเหล่านี้ทำร้ายจิตใจฉันมาก ฉันเริ่มเก็บตัวมากขึ้นเรื่อยๆ ไม่เต็มใจที่จะพูดคุยและไม่กล้ามีปฏิสัมพันธ์กับคนอื่น

ในปี 2006 ฉันยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์ ตอนที่เริ่มเข้าร่วมการชุมนุม ฉันกลัวว่าจะถูกหัวเราะเยาะ ก็เลยไม่กล้าสามัคคีธรรม ส่วนใหญ่แล้ว ฉันมักจะเป็นคนสุดท้ายที่แบ่งปัน แต่ฉันก็พบว่าพี่น้องชายหญิงไม่ได้ดูถูกฉัน และกลับหนุนใจฉันให้สามัคคีธรรมมากขึ้น ฉันจึงไม่รู้สึกถูกตีกรอบในหัวใจอีกต่อไป ต่อมา ฉันก็ได้ทำหน้าที่ แต่ฉันก็รู้สึกด้อยกว่าอยู่ตลอดเวลาเพราะการตอบสนองที่เชื่องช้าและขีดความสามารถที่ต่ำของฉัน และสภาวะของฉันก็มักจะได้รับผลกระทบเมื่อทำหน้าที่ เริ่มแรก ฉันทำหน้าที่ด้านรูปภาพ ทุกครั้งที่ฉันหารือเรื่องรูปภาพกับพี่น้องหญิงที่ฉันร่วมมือด้วย พวกเธอก็จะมองเห็นปัญหาของรูปภาพอย่างรวดเร็วและสามารถให้คำแนะนำเรื่องการเปลี่ยนแปลงรูปภาพ แต่การตอบสนองของฉันช้ากว่า และฉันต้องดูรูปภาพหลายครั้งกว่าจะเจอปัญหา บางครั้ง เวลาที่เราค้นหาแนวคิดในการทำรูปภาพ ฉันอยากจะพูดถึงทัศนะและความคิดของตัวเอง แต่ฉันรู้สึกว่าตัวเองมีขีดความสามารถต่ำและมองไม่เห็นปัญหาสำคัญ ดังนั้นการพูดอะไรออกไปก็คงไม่มีประโยชน์มากนัก และฉันอาจจะเสียหน้าด้วยซ้ำถ้าพูดอะไรผิดไป ดังนั้น ฉันจึงไม่ค่อยแสดงความคิดเห็นของตัวเอง

มีอยู่ครั้งหนึ่ง พี่น้องหญิงที่ร่วมมือกับฉันขอให้ฉันประเมินว่ารูปภาพใบหนึ่งจำเป็นต้องทำใหม่หรือไม่ หลังจากดูรูปภาพ ฉันรู้สึกว่าเอฟเฟกต์ของรูปภาพนี้ค่อนข้างดีทีเดียว และไม่จำเป็นต้องทำใหม่ แต่แล้วฉันก็คิดถึงเรื่องที่ตัวเองมีขีดความสามารถต่ำและอาจมองเห็นปัญหาได้ไม่แม่นยำเสมอไป ฉันจึงขอให้ผู้นำทีมช่วยดู สุดท้ายแล้ว ผู้นำทีมมีความเห็นต่างจากฉัน และคิดว่ามีบางอย่างผิดปกติกับแนวคิดของรูปภาพและจำเป็นต้องทำใหม่ ฉันอยากจะแสดงความคิดเห็นของตัวเอง แต่ฉันคิดว่า “ผู้นำทีมมีขีดความสามารถที่ดี แม่นยำในหลักธรรมมากมาย และมีทักษะในงานดีกว่าฉัน ฉันโง่มาตั้งแต่เด็ก และความสามารถในการทำความเข้าใจของฉันก็ไม่ดี คงเป็นฉันเองที่ประเมินรูปภาพผิดไป ฉันจะไม่ยืนกราน ขีดความสามารถของฉันก็ต่ำอยู่แล้ว ถ้าฉันไม่ยอมรับคำแนะนำของคนอื่นอีก ก็จะยิ่งน่าอายมากขึ้นไปอีก ช่างเถอะ แค่ทำรูปภาพใหม่ตามคำแนะนำของผู้นำทีมก็แล้วกัน” ฉันไม่ได้คาดคิดว่าในวันต่อมา ผู้ดูแลจะบอกว่าแนวคิดของรูปภาพนั้นเหมาะสมและไม่จำเป็นต้องทำใหม่ เธอพบหลักธรรมที่เกี่ยวข้องและชี้ให้เห็นถึงความเบี่ยงเบนของเราด้วย ฉันคิดในใจว่า ตอนนั้นฉันก็เคยคิดถึงหลักธรรมที่ผู้ดูแลพบเหมือนกัน ถ้าฉันยืนกราน ก็คงจะดีกว่านี้ คู่ทำงานของฉันใช้เวลาแก้ไขรูปภาพนั้นอยู่นาน แต่สุดท้ายก็เสียแรงเปล่า และทำให้งานอื่นล่าช้าด้วยซ้ำ ฉันรู้สึกไม่สบายใจและตำหนิตัวเองอยู่บ้าง แต่หลังจากนั้นฉันก็ไม่ได้ทบทวนตัวเอง อีกครั้งหนึ่ง เมื่อฉันกำลังตรวจสอบรูปภาพ ฉันดูมันหลายครั้งและรู้สึกว่าเอฟเฟกต์เหมาะสมดี และต้องปรับเพียงเล็กน้อยเท่านั้น แต่พี่น้องหญิงหลายคนดูรูปภาพนี้แล้วบอกว่าสารที่ต้องการจะสื่อไม่ชัดเจนและรูปภาพไม่มีคุณค่า ในใจฉันไม่เห็นด้วยกับมุมมองของพวกเธอ และอยากจะบอกความคิดเห็นของตัวเอง แต่แล้วฉันก็คิดว่า “พวกเธอมีขีดความสามารถที่ดีกว่า จับความเข้าใจหลักธรรมได้ดีกว่าฉัน และมองเห็นปัญหาในระดับที่ลึกซึ้งกว่าฉัน ฉันโง่มาตั้งแต่เด็กและมีขีดความสามารถต่ำ ดังนั้นฉันต้องดูผิดไปแน่ๆ” ฉันรู้สึกคิดลบนิดหน่อยด้วย “คนอื่นทุกคนมองเห็นปัญหาและข้อบกพร่อง แต่ฉันดูตั้งหลายครั้งก็ยังมองไม่เห็นปัญหา ขีดความสามารถของฉันต่ำเกินไปจริงๆ ดูเหมือนว่าฉันไม่เหมาะที่จะทำหน้าที่นี้เลยจริงๆ” โดยไม่คาดคิด ผู้ดูแลกลับดูรูปภาพนี้แล้วบอกว่าปรับเล็กน้อยก็ใช้ได้แล้ว ฉันจึงเสียดายที่ไม่ยืนกรานในตอนนั้น ต่อมา ผู้ดูแลถามฉันว่า “ทำไมคุณไม่ยึดมั่นในมุมมองของตัวเองล่ะ?  รูปภาพที่มีคุณค่าเกือบจะถูกทิ้งไปแล้ว!  ถ้าคุณคิดว่ามุมมองของคุณถูกต้อง ก็โปรดแบ่งปันความคิดเห็นและหารือกับทุกคน ต่อให้คุณจะพูดอะไรผิดไป ก็ไม่เป็นไรที่จะแก้ไขในภายหลัง” เมื่อได้ยินสิ่งที่ผู้ดูแลพูด ฉันก็รู้สึกไม่สบายใจมาก แต่ฉันถูกอุปนิสัยอันเสื่อมทรามของตัวเองผูกมัดไว้แน่นเกินไป และเมื่อเผชิญสถานการณ์ต่างๆ ในภายหลัง ฉันก็ยังไม่กล้ายึดมั่นในมุมมองของตัวเอง เพราะฉันใช้ชีวิตอยู่ในสภาวะคิดลบตลอดเวลา และไม่เคยเต็มใจที่จะแสดงความคิดเห็นขณะทำหน้าที่ตัวเอง ฉันจึงไม่มีความก้าวหน้าเป็นเวลานาน และในที่สุดก็ถูกปลด แต่ฉันก็ไม่ได้ทบทวนตัวเอง กลับกัน สิ่งนี้ยิ่งย้ำกับฉันว่าฉันมีขีดความสามารถต่ำ

ในเดือนกรกฎาคม ปี 2022 คริสตจักรได้จัดแจงให้ฉันทำหน้าที่ฝ่ายธุรการทั่วไป ฉันเห็นว่าแม้ว่าพี่น้องหญิงที่ฉันร่วมมือด้วยจะไม่ได้รับการศึกษาสูงนัก แต่เธอก็ตอบสนองเร็วและเรียนรู้สิ่งต่างๆ ได้ไว เธอยังมีประสิทธิภาพในการทำหน้าที่มากกว่าฉันด้วย ฉันยังคงไม่กล้าแสดงความคิดเห็นของตัวเองอย่างแข็งขันเมื่อร่วมมือกับเธอ บางครั้ง ฉันก็จะพูดสองสามคำอย่างไม่เต็มใจ แต่ถ้าพี่น้องหญิงของฉันเสนอมุมมองที่แตกต่างออกไป ฉันก็จะทิ้งมุมมองของตัวเองอย่างไม่ลังเล ฉันใจเสาะและไม่มั่นใจอยู่ตลอดเมื่ออยู่ต่อหน้าพี่น้องหญิงของฉัน กลัวว่าเธอจะพูดว่า ถึงแม้ฉันจะไม่เข้าใจอะไรเลย แต่ฉันก็ยังพูดจาไร้สาระและทำให้เรื่องยุ่งเหยิง ฉันจึงเฉยเมยมากในหน้าที่

ฉันมักจะคิดว่า “ทำไมฉันถึงใช้ชีวิตที่น่าสมเพชและเหน็ดเหนื่อยแบบนี้?”  จนกระทั่งเดือนพฤศจิกายน ปี 2022 เมื่อฉันได้อ่านการสามัคคีธรรมของพระเจ้าเกี่ยวกับการแก้ไขความรู้สึกด้อย ฉันถึงได้เริ่มเข้าใจสภาวะของตัวเอง ฉันได้อ่านพระวจนะของพระเจ้าที่ว่า “ดูภายนอก ความมีปมด้อยเป็นภาวะอารมณ์อย่างหนึ่งที่สำแดงอยู่ในตัวผู้คน แต่อันที่จริงกลับมีมูลเหตุอยู่ที่การถูกซาตานทำให้เสื่อมทราม สภาพแวดล้อมที่ผู้คนดำรงชีวิตอยู่ รวมทั้งสาเหตุตามความเป็นจริงในตัวผู้คนเอง  มนุษย์ทั้งมวลอยู่ใต้อำนาจของมารร้าย ถูกซาตานทำให้เสื่อมทรามอย่างหนัก และไม่มีใครสอนคนรุ่นถัดไปตามความจริง ตามพระวจนะของพระเจ้า กลับสอนตามสิ่งที่มาจากซาตาน  เพราะฉะนั้น นอกเหนือจากการทำให้อุปนิสัยและแก่นแท้ของผู้คนเสื่อมทรามแล้ว ผลสืบเนื่องของการสอนสิ่งทั้งหลายที่เป็นของซาตานให้กับคนรุ่นถัดไปและสอนให้กับมวลมนุษย์ก็คือ นั่นยังเป็นเหตุให้เกิดภาวะอารมณ์ที่เป็นลบขึ้นในตัวผู้คน… พวกเรามายกตัวอย่างของภาวะอารมณ์ที่มีปมด้อยกันเถิด  พ่อแม่ ครูบาอาจารย์ ผู้เฒ่าผู้แก่และคนอื่นรอบตัวเจ้าล้วนมีการประเมินขีดความสามารถ ความเป็นมนุษย์ และตัวตนของเจ้าที่ไม่ตรงกับความเป็นจริง แล้วในท้ายที่สุดสิ่งที่การนี้ทำกับเจ้าก็คือโจมตีเจ้า ข่มเหงเจ้า สกัดกั้นเจ้า ตีตรวน และพันธนาการเจ้าเอาไว้  ในที่สุดเมื่อเจ้าไม่มีเรี่ยวแรงที่จะขัดขืนอีกต่อไป เจ้าก็ไม่มีทางเลือกนอกจากเลือกชีวิตที่ยอมรับการดูถูกและการดูหมิ่นเหยียดหยามอย่างเงียบๆ ยอมรับความเป็นจริงที่ไม่ยุติธรรมและไม่เป็นธรรมอย่างเงียบๆ ทั้งที่เจ้ารู้อยู่แก่ใจว่าไม่ถูกต้อง  เมื่อเจ้ายอมรับความเป็นจริงนี้ ภาวะอารมณ์ทั้งหลายที่เกิดขึ้นในตัวเจ้าในท้ายที่สุดย่อมไม่ใช่ภาวะอารมณ์ที่เป็นสุข พึงพอใจ เป็นบวก หรือมีความก้าวหน้า เจ้าไม่ดำรงชีวิตอยู่ด้วยแรงจูงใจและทิศทางที่มากขึ้น และยิ่งไม่ไล่ตามเสาะหาเป้าหมายที่ถูกต้องและแม่นยำสำหรับชีวิตมนุษย์ แต่ในตัวเจ้ากลับเกิดภาวะอารมณ์ที่มีปมด้อยอยู่ลึกๆ  เมื่อภาวะอารมณ์นี้เกิดขึ้นกับเจ้า เจ้ารู้สึกว่าเจ้าไม่รู้จะหันไปทางไหน  เมื่อเจ้าเผชิญกับประเด็นปัญหาที่เจ้าพึงต้องแสดงทัศนะออกมา เจ้าจะพิจารณาสิ่งที่เจ้าต้องการพูดและทัศนะที่เจ้าปรารถนาที่จะแสดงออกในห้วงลึกที่สุดของหัวใจหลายต่อหลายครั้ง กระนั้นเจ้าก็ยังคงไม่สามารถฝืนตัวเองที่จะพูดเปล่งเสียงออกมา  เมื่อใครบางคนแสดงทัศนะเดียวกันกับเจ้า เจ้าก็ปล่อยให้ตัวเองรู้สึกถึงการรับรองยืนยันในหัวใจ เป็นการยืนยันว่าเจ้าไม่ได้แย่กว่าคนอื่น  แต่เมื่อสถานการณ์เดิมเกิดขึ้นอีกครั้ง เจ้าก็ยังคงพูดกับตัวเองว่า ‘ฉันไม่สามารถพูดจาตามสบาย ผลุนผลันทำอะไร หรือทำให้ตัวเองเป็นตัวตลกได้  ฉันไม่มีอะไรดี เบาปัญญา เขลา และโง่  ฉันต้องเรียนรู้วิธีซ่อนตัว เอาแต่รับฟังก็พอ ไม่ต้องพูด’  จากคำกล่าวนี้พวกเรามองเห็นได้เลยว่า ตั้งแต่ตอนที่เกิดภาวะอารมณ์ที่มีปมด้อยจนถึงจุดที่ภาวะอารมณ์นั้นฝังแน่นอยู่ภายในห้วงที่ลึกที่สุดของหัวใจผู้คน พวกเขาย่อมถูกลิดรอนเจตจำนงเสรีและสิทธิอันถูกต้องชอบธรรมที่พระเจ้าได้ประทานให้พวกเขาไม่ใช่หรือ?  (ใช่)  พวกเขาถูกลิดรอนสิ่งเหล่านี้ไปแล้ว  ใครกันแน่ที่ลิดรอนสิ่งเหล่านี้ไปจากพวกเขา?  เจ้าไม่สามารถพูดได้อย่างแน่นอน จริงไหม?  ไม่มีพวกเจ้าคนใดพูดได้แน่ๆ  นี่เป็นเพราะตลอดทั้งกระบวนการนี้ เจ้าไม่เพียงเป็นเหยื่อ แต่ยังเป็นผู้กระทำผิดอีกด้วย—เจ้าเป็นเหยื่อของผู้อื่น และเจ้าก็ยังเป็นเหยื่อของตัวเองอีกด้วย  เหตุใดจึงเป็นเช่นนั้นเล่า?  เราเพิ่งพูดไปประเดี๋ยวนี้เองว่าเหตุผลหนึ่งของความมีปมด้อยที่เกิดขึ้นในตัวเจ้านั้นมาจากเหตุผลตามข้อเท็จจริงแวดล้อมของเจ้าเอง  นับตั้งแต่เจ้าเริ่มรับรู้ว่าตนมีความเป็นเอกเทศ พื้นฐานในการตัดสินเหตุการณ์และสิ่งทั้งหลายของเจ้าก็มีแหล่งกำเนิดอยู่ในความเสื่อมทรามของซาตาน อีกทั้งทัศนะเหล่านี้ก็ถูกสังคมและมวลมนุษย์ปลูกฝังไว้ในตัวเจ้า และพระเจ้าก็ไม่ได้ทรงสอนเจ้า  เพราะฉะนั้น ไม่ว่าภาวะอารมณ์ที่มีปมด้อยของเจ้าจะเกิดขึ้นในเวลาใดหรือในบริบทใด และไม่ว่าเจ้าจะเกิดภาวะอารมณ์ที่มีปมด้อยไปถึงขั้นใด เจ้าก็ถูกอารมณ์นี้พันธนาการและควบคุมเอาไว้อย่างช่วยไม่ได้ และเจ้าก็ใช้หนทางที่ถูกซาตานปลูกฝังไว้ในตัวเจ้าเหล่านี้ในการเข้ารับมือกับผู้คน เหตุการณ์ และสิ่งทั้งหลายรอบตัวเจ้า  เมื่ออารมณ์ของความมีปมด้อยถูกฝังลึกในหัวใจของเจ้า นั่นไม่เพียงส่งผลอันลุ่มลึกต่อเจ้า แต่ยังครอบงำทัศนะที่เจ้ามีต่อผู้คนและสิ่งทั้งหลาย รวมถึงการประพฤติปฏิบัติตนและการกระทำของเจ้าอีกด้วย” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (1))  พระเจ้าทรงเข้าใจสภาวะของผู้คนจริงๆ พฤติกรรมของฉันก็เป็นเช่นนี้ทุกประการ ตั้งแต่เด็กจนโต ฉันรู้สึกว่าตัวเองตอบสนองช้า โง่ และขีดความสามารถต่ำ จึงไม่กล้าแสดงความคิดเห็น เอาแต่หลบเลี่ยงอยู่เสมอ และกลัวว่าจะทำผิดพลาดอยู่ตลอดเวลา สมัยเรียน เพราะความสามารถในการทำความเข้าใจที่ต่ำและการตอบสนองที่ช้าของฉัน และเพราะฉันไม่เข้าใจสิ่งต่างๆ ในทันทีเหมือนเพื่อนร่วมชั้นที่ฉลาดกว่า ในสายตาของพวกครู ฉันจึงเป็นคนโง่เขลา การเสียดสีของพวกครูและการเยาะเย้ยของเพื่อนร่วมชั้นทำให้ฉันรู้สึกด้อยมาก หลังจากที่ฉันเริ่มเชื่อในพระเจ้าและทำหน้าที่ของฉัน เมื่อใดก็ตามที่ฉันได้พบปะกับพี่น้องชายหญิงที่หัวไว ฉันก็คิดว่าคนประเภทนี้มีขีดความสามารถที่ดีและพระเจ้าจะต้องชอบพวกเขาอย่างแน่นอน ในทางตรงกันข้าม ฉันเชื่อว่าขีดความสามารถของฉันต่ำเพราะฉันหัวช้า ฉันใช้ชีวิตอยู่ในสภาวะคิดลบตลอดเวลา และเฉยเมยมากขณะทำหน้าที่ของตัวเอง ส่วนใหญ่แล้วฉันไม่กล้าแสดงมุมมองของตัวเอง และเมื่อฉันแสดงความคิดเห็นเป็นครั้งคราวแล้วมีคนคัดค้าน ฉันก็จะไม่กล้าหารือเกี่ยวกับความคิดของตัวเองกับพวกเขาเพราะรู้สึกด้อย แม้ว่าฉันจะไม่เห็นด้วยกับพวกเขาทั้งหมดก็ตาม ฉันคิดว่าพี่น้องหญิงคนอื่นๆ ฉลาดและมีขีดความสามารถที่ดี ดังนั้นพวกเธอจะต้องมองเห็นสิ่งต่างๆ ได้อย่างแม่นยำกว่าฉันแน่นอน และฉันก็ปฏิเสธความคิดทั้งหมดของตัวเอง อารมณ์ที่เป็นลบนี้เป็นเหมือนเชือกที่มองไม่เห็น ผูกมัดฉันไว้แน่นและทำให้ฉันไม่กล้าแสดงความคิดเห็นที่ฉันมี ฉันเต็มใจถูกความรู้สึกด้อยของตัวเองควบคุม ใช้ชีวิตที่น่าสมเพชเป็นพิเศษ และไม่สามารถทำสิ่งที่ฉันสามารถทำได้ ในที่สุดฉันก็ล้มเหลวในการทำหน้าที่ของฉันให้ดีและถูกปลด อารมณ์ที่เป็นลบนี้ส่งผลเสียใหญ่หลวงกับฉัน!

ฉันได้อ่านพระวจนะของพระเจ้าเพิ่มเติมที่ว่า “ไม่ว่าจะเป็นความมีปมด้อยหรือภาวะอารมณ์เชิงลบอย่างอื่น เจ้าก็ควรมีความเข้าใจที่ถูกต้องเกี่ยวกับการตีความทั้งหลายที่ทำให้เกิดภาวะอารมณ์นี้ขึ้น  เจ้าควรเข้าใจเสียก่อนว่าการตีความเหล่านั้นไม่ถูกต้อง และไม่ว่าจะเกี่ยวข้องกับขีดความสามารถ ความสามารถพิเศษ หรือลักษณะนิสัยของเจ้า การประเมินหรือข้อสรุปเกี่ยวกับเจ้าในการตีความเหล่านั้นก็ผิดตลอดเวลา  ดังนั้นเจ้าจะสามารถประเมินและรู้จักตนเองได้อย่างแม่นยำ รวมทั้งหลุดพ้นจากอารมณ์ของความมีปมด้อยได้อย่างไร?  เจ้าควรยึดถือพระวจนะของพระเจ้าเป็นพื้นฐานสำหรับการรู้จักตนเอง การเรียนรู้ว่าความเป็นมนุษย์ ขีดความสามารถ และความสามารถพิเศษของเจ้าเป็นแบบไหน และเจ้ามีจุดแข็งอะไร  ตัวอย่างเช่น สมมุติว่าเจ้าเคยชอบร้องเพลงและเคยทำได้ดี แต่คนบางคนกลับเอาแต่วิจารณ์และดูเบาเจ้า บอกว่าเจ้าแยกเสียงดนตรีไม่ออกและร้องเพี้ยน ดังนั้นตอนนี้เจ้าจึงรู้สึกว่าเจ้าไม่สามารถร้องเพลงได้ดีและไม่กล้าร้องเพลงต่อหน้าผู้อื่นอีกต่อไป  ด้วยเหตุที่พวกคนทางโลก ผู้คนที่เลอะเลือน และคนสามัญเหล่านั้นประเมินและตัดสินเรื่องของเจ้าอย่างไม่ถูกต้อง สิทธิ์ทั้งหลายที่เจ้าสมควรได้รับตามความเป็นมนุษย์จึงถูกตัดทอน และความสามารถพิเศษของเจ้าก็ถูกสกัดกั้น  ผลลัพธ์ก็คือ เจ้าไม่กล้าแม้แต่จะร้องเพลงสักเพลง เจ้ากล้าพอที่จะส่งเสียงร้องเพลงออกมาและปล่อยตัวตามสบายก็ต่อเมื่อเจ้าอยู่ตามลำพังเท่านั้น  เนื่องเพราะโดยปกติแล้วเจ้ารู้สึกเก็บกดอย่างเลวร้ายเหลือเกิน ยามที่เจ้าไม่ได้อยู่ตามลำพังเจ้าจึงไม่กล้าร้องเพลง เจ้ากล้าร้องเพลงก็เฉพาะตอนที่เจ้าอยู่เพียงลำพังเท่านั้น โดยชื่นชมกับช่วงเวลาที่เจ้าสามารถร้องเพลงเสียงดังและชัดเจน และนั่นช่างเป็นช่วงเวลาอันเสรีและวิเศษอะไรเช่นนี้!  ไม่ใช่แบบนั้นหรอกหรือ?  เพราะอันตรายที่ผู้คนได้ทำต่อเจ้า เจ้าไม่รู้หรือไม่สามารถเข้าใจได้อย่างชัดเจนว่าอันที่จริงแล้วเจ้าทำอะไรได้ เจ้าเก่งเรื่องไหน และเจ้าไม่เก่งเรื่องไหน  ในสถานการณ์แบบนี้ เจ้าต้องทำการประเมินที่ถูกต้องและใช้การประเมินวัดตนเองที่ถูกต้องตามพระวจนะของพระเจ้า  เจ้าควรทำให้สิ่งที่เจ้าได้เรียนรู้มาและสิ่งที่เป็นจุดแข็งของเจ้ากลายเป็นที่ยอมรับ และออกไปทำสิ่งใดก็ตามที่เจ้าทำได้ สำหรับสิ่งทั้งหลายที่เจ้าทำไม่ได้ จุดอ่อนและข้อบกพร่องทั้งหลายของเจ้า เจ้าก็ควรทบทวนและทำความรู้จักสิ่งเหล่านั้น และเจ้าก็ควรประเมินให้ถูกต้องแม่นยำและรู้ว่าขีดความสามารถของเจ้าเป็นแบบไหน และรู้ว่าดีหรือไม่ดีด้วยเช่นกัน  หากเจ้าไม่สามารถเข้าใจหรือได้รับความรู้ที่ชัดเจนเกี่ยวกับปัญหาของตัวเอง เช่นนั้นก็จงขอผู้คนรอบตัวเจ้าที่มีความเข้าใจทำการประเมินเจ้า  ไม่สำคัญว่าสิ่งที่พวกเขาพูดนั้นถูกต้องแม่นยำหรือไม่ อย่างน้อยนั่นก็จะเป็นบางสิ่งที่เจ้าใช้อ้างอิงและจะทำให้เจ้ามีการตัดสินขั้นพื้นฐานหรือการสร้างลักษณะนิสัยของตัวเองได้  เมื่อนั้นเจ้าจึงสามารถแก้ไขปัญหาที่สำคัญเกี่ยวกับอารมณ์ที่เป็นลบของความมีปมด้อย และค่อยๆ หลุดออกไปจากภาวะอารมณ์เหล่านั้น  ความรู้สึกของความมีปมด้อยเช่นนั้นง่ายที่จะแก้ไขหากคนเราสามารถใช้วิจารณญาณแยกแยะ ตื่นรู้เกี่ยวกับภาวะอารมณ์เหล่านั้น และแสวงหาความจริง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (1))  จากพระวจนะของพระเจ้า ฉันเข้าใจว่าการประเมินฉันของพวกครูในโรงเรียนนั้นไม่ถูกต้อง และการประเมินตัวเองของฉันก็ไม่ตรงตามความเป็นจริง เพื่อที่จะแก้ไขความรู้สึกด้อยของฉัน ฉันต้องมีการประเมินตัวเองที่ถูกต้อง วัดตัวเองตามพระวจนะของพระเจ้า และรับฟังการประเมินและความคิดเห็นของพี่น้องชายหญิงรอบข้างที่มีต่อฉัน ต้องปฏิบัติด้วยวิธีนี้เท่านั้นจึงจะถูกต้อง ดังนั้น ฉันจึงขอให้พี่น้องหญิงที่ฉันร่วมมือด้วยประเมินฉัน เธอพูดว่า “จริงๆ แล้ว คุณไม่ได้แย่อย่างที่คุณพูดหรอกนะคะ คุณเข้าใจปัญหาบางอย่างได้เหมือนกัน และมีมุมมองและข้อเสนอแนะบางอย่างที่เป็นประโยชน์ค่ะ บางครั้งเวลาที่ฉันถามคุณว่าทำไมคุณถึงมีมุมมองแบบนั้น ฉันไม่ได้กำลังบอกว่าคุณคิดผิดนะคะ แต่ฉันแค่อยากรู้ว่าคุณพูดแบบนี้ตามหลักธรรมอะไรค่ะ แต่คุณกลับปฏิเสธตัวเองทุกครั้ง ในอนาคต ถ้าคุณคิดว่ามุมมองของคุณสอดคล้องกับหลักธรรม คุณต้องพูดออกมานะคะ และสามัคคีธรรมและหารือกับทุกคนค่ะ นี่ก็เป็นการรับผิดชอบต่อหน้าที่ของคุณนะคะ” ต่อมา ฉันได้ฝึกแสดงความคิดเห็นของตัวเองขณะทำหน้าที่ คู่ทำงานของฉันก็สามารถยอมรับข้อเสนอแนะส่วนใหญ่ที่ฉันเสนอ พี่น้องหญิงของฉันทำงานธุรการทั่วไปได้เร็วกว่าฉัน แต่เมื่อมีเรื่องที่ต้องเขียนจดหมายเพื่อสามัคคีธรรมกับพี่น้องชายหญิงของเรา เธอบอกว่าไม่ถนัดและขอให้ฉันเขียนจดหมายมากขึ้น จากการอธิษฐานถึงพระเจ้า การแสวงหาและการไตร่ตรองความจริงที่เกี่ยวข้อง ฉันก็สามารถช่วยพี่น้องชายหญิงของฉันแก้ปัญหาบางอย่างได้เช่นกัน ในขณะนั้น ฉันรู้สึกว่าตัวเองไม่ได้ไร้ประโยชน์โดยสิ้นเชิง ฉันสามารถจับใจความความจริงได้ แม้ว่าการตอบสนองของฉันจะช้ากว่าคนอื่น แต่ด้วยการไตร่ตรองอย่างช้าๆ ฉันก็สามารถเข้าใจหลักธรรมบางอย่างและค้นพบเส้นทางแห่งการปฏิบัติได้อยู่บ้างเช่นกัน เมื่อฉันทำหน้าที่หลังจากนั้น หัวใจของฉันก็ไม่รู้สึกอึดอัดเหมือนเมื่อก่อน

ในเดือนพฤษภาคม ปี 2023 เหล่าผู้นำขอให้ฉันเป็นผู้ดูแลฝ่ายศิลป์ ฉันประหม่ามาก เพราะมีขีดความสามารถต่ำ ฉันจะสามารถลุล่วงหน้าที่ของผู้ดูแลได้จริงๆ หรือ?  ฉันอยากจะปฏิเสธ แต่แล้วฉันก็คิดว่าอธิปไตยและการจัดการเตรียมการของพระเจ้าอยู่ในการที่ฉันทำหน้าที่นี้ ฉันจึงยอมรับ หลังจากฝึกฝนอยู่พักหนึ่ง ฉันเห็นว่าพี่น้องหญิงสองคนที่ฉันร่วมมือด้วยไม่เพียงแต่หัวไวและมีขีดความสามารถที่ดีเท่านั้น แต่ยังมีความสามารถในการทำงานที่ดีมากด้วย ฉันเริ่มกังวลว่าพี่น้องหญิงของฉันอาจจะดูถูกฉันที่ตอบสนองช้า ฉันรู้สึกว่าตัวเองไม่สามารถรับบทบาทของผู้ดูแลได้ และคงจะดีกว่าถ้าแค่ก้มหน้าก้มตาเป็นลูกทีม แบบนั้นฉันจะดูไม่แย่นัก ยิ่งคิดเกี่ยวกับเรื่องนี้มาก ฉันก็ยิ่งคิดลบ แถมฉันเฉยเมยมากขณะทำหน้าที่ด้วย ฉันพูดอยู่ตลอดเวลาว่าฉันไม่เก่งพอและมีขีดความสามารถต่ำ โดยหวังว่าเหล่าผู้นำจะจัดแจงให้คนที่มีขีดความสามารถดีมาแทนที่ฉัน หัวใจของฉันรู้สึกอึดอัดมากขณะใช้ชีวิตอยู่ในสภาวะคิดลบและเฉยเมยแบบนี้ ฉันคิดว่าแม้งานจะยุ่งมาก แต่ฉันก็ยังเฉยเมยและไม่พยายามปรับปรุงตัว นี่ไม่ใช่การปกป้องงานของพระนิเวศของพระเจ้า!  ฉันต้องรีบปรับเปลี่ยนสภาวะคิดลบและเฉยเมยนี้โดยเร็ว

ต่อมา ฉันก็ไตร่ตรอง ตั้งแต่เด็กจนโต ฉันเชื่อมาตลอดว่าการตอบสนองที่ช้าของฉันหมายความว่าขีดความสามารถของฉันต่ำ ซึ่งส่งผลให้ฉันเฉยเมยและคิดลบในการทำหน้าที่อยู่เสมอ การประเมินสิ่งต่างๆ ด้วยวิธีนี้สอดคล้องกับความจริงหรือ?  ฉันได้อ่านพระวจนะของพระเจ้าที่ว่า “พวกเราประเมินวัดขีดความสามารถของผู้คนอย่างไร?  หนทางอันเหมาะสมที่จะทำการนี้ก็คือโดยการดูท่าทีของพวกเขาที่มีต่อความจริงและดูว่าพวกเขาสามารถจับใจความความจริงได้หรือไม่  คนบางคนสามารถเรียนรู้ความเชี่ยวชาญเฉพาะทางบางอย่างได้อย่างรวดเร็ว แต่เมื่อพวกเขาได้ยินความจริง พวกเขาก็เกิดสับสนและเผลอหลับไปเลย  พวกเขากลายเป็นสับสนเลอะเลือนในหัวใจ สิ่งที่พวกเขาได้ยิน ไม่มีสิ่งใดเข้าหู และพวกเขาไม่เข้าใจสิ่งที่พวกเขากำลังได้ยิน—นั่นคือสิ่งที่เป็นขีดความสามารถต่ำ  เมื่อเจ้าบอกกับผู้คนบางคนว่าพวกเขามีขีดความสามารถต่ำ พวกเขาย่อมไม่เห็นด้วย  พวกเขาคิดว่าการมีการศึกษาสูงและรอบรู้หมายถึงพวกเขามีขีดความสามารถดี  การศึกษาที่ดีแสดงถึงขีดความสามารถสูงหรือไม่?  ไม่  ขีดความสามารถของผู้คนควรถูกประเมินวัดอย่างไร?  ขีดความสามารถควรวัดตามระดับความเข้าใจที่พวกเขามีต่อพระวจนะของพระเจ้าและความจริง  นี่เป็นหนทางที่ถูกต้องแม่นยำที่สุดในการประเมินวัด  ผู้คนบางคนเจ้าสำนวน หัวไว และมีทักษะเป็นอย่างยิ่งในการรับมือกับผู้อื่น—แต่เมื่อพวกเขาฟังคำเทศนา พวกเขาไม่เคยสามารถที่จะเข้าใจสิ่งใดเลย และเมื่อพวกเขาอ่านพระวจนะของพระเจ้า พวกเขาก็ไม่จับใจความพระวจนะเหล่านั้น  เมื่อพวกเขาพูดคุยเกี่ยวกับคำพยานจากประสบการณ์ของพวกเขา พวกเขามักกล่าวคำพูดและคำสอนเสมอ เผยให้เห็นว่าตัวพวกเขาเป็นแค่มือสมัครเล่น และทำให้ผู้อื่นรู้สึกว่าพวกเขาไม่มีความเข้าใจฝ่ายวิญญาณ  ผู้คนเหล่านี้มีขีดความสามารถต่ำ” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การลุล่วงหน้าที่ของตน การเข้าใจความจริงย่อมจะสำคัญอย่างยิ่งยวด)  ปรากฏว่าการได้รับการศึกษา หัวไว และมีวาทศิลป์ไม่ได้หมายความว่าบุคคลนั้นมีขีดความสามารถที่ดี พระเจ้าไม่ได้ทรงวัดขีดความสามารถของผู้คนจากระดับการศึกษาหรือความเร็วของไหวพริบของพวกเขา แต่จากระดับที่พวกเขาจับใจความและยอมรับความจริงเป็นหลัก ผู้คนที่มีขีดความสามารถที่ดีนั้นมีการจับใจความและความเข้าใจที่บริสุทธิ์ในพระวจนะของพระเจ้า พวกเขาสามารถทบทวนและเข้าใจธรรมชาติอันเสื่อมทรามของตนเองได้ และสามารถค้นพบหลักธรรมแห่งการปฏิบัติที่ถูกต้องในพระวจนะของพระเจ้าได้เมื่อปัญหาหรือความลำบากยากเย็นเกิดขึ้นกับพวกเขา ผู้คนที่มีขีดความสามารถต่ำนั้นไม่สามารถจับใจความความจริงได้ และไม่สามารถเปรียบเทียบตัวเองกับพระวจนะของพระเจ้าหรือรู้จักตัวเองได้ เมื่อเกิดอะไรขึ้นกับพวกเขา พวกเขาก็ไม่สามารถค้นพบหลักธรรมแห่งการปฏิบัติได้ แต่ทำได้เพียงพล่ามคำสอนและยึดถือข้อบังคับเท่านั้น เมื่อเปรียบเทียบตัวเองกับสิ่งนี้ ฉันก็เห็นว่าส่วนใหญ่แล้ว ฉันไม่ได้จับใจความพระวจนะของพระเจ้าอย่างบิดเบือน เพียงแต่ว่าฉันมีความเข้าใจในบางประเด็นที่ตื้นเขินกว่า และฉันจับใจความสิ่งต่างๆ ไม่ได้อย่างรวดเร็ว หรือไม่เข้าใจมันได้อย่างลึกซึ้งเท่ากับผู้คนที่มีขีดความสามารถที่ดี อย่างไรก็ตาม ฉันสามารถเข้าใจได้เมื่อพี่น้องชายหญิงสามัคคีธรรมถึงเรื่องเหล่านั้นกับฉัน ขีดความสามารถของฉันไม่ได้แย่ขนาดที่ฉันไม่สามารถเข้าใจความจริงได้ และถือได้ว่าอยู่ในระดับปานกลาง ตอนนี้ฉันทำหน้าที่ของผู้ดูแล และแม้ว่าฉันจะไม่ค่อยเข้าใจหลักธรรมบางข้อและมีข้อบกพร่องบางอย่าง แต่พี่น้องหญิงที่ฉันร่วมมือด้วยมีขีดความสามารถที่ดีกว่า และโดยการทำงานร่วมกับพวกเขา ฉันก็ยังทำหน้าที่บางอย่างได้ ในอดีต ฉันไม่เข้าใจหลักธรรมของการวัดขีดความสามารถของบุคคล และตัดสินตัวเองว่ามีขีดความสามารถต่ำเมื่อเห็นว่าการตอบสนองของฉันช้าเพียงใด ฉันใช้ชีวิตอยู่ในสภาวะคิดลบและไม่อยากจะพยายามก้าวหน้า ฉันไม่เพียงไม่สามารถได้รับความรู้แจ้งและการนำของพระเจ้าเท่านั้น ฉันยังทำให้งานล่าช้าอีกด้วย เมื่อฉันเข้าใจความจริงในเรื่องนี้แล้ว ฉันก็สามารถปฏิบัติต่อขีดความสามารถของตัวเองได้อย่างถูกต้องและเผชิญหน้ากับข้อบกพร่องของตัวเองอย่างมีเหตุผล

หลังจากนั้น ฉันก็ไตร่ตรองด้วยว่า “ฉันรู้สึกด้อยมากตั้งแต่ยังเด็ก นอกเหนือจากบางมุมมองที่คลาดเคลื่อนเกี่ยวกับสิ่งต่างๆ แล้ว ฉันมีอุปนิสัยอันเสื่อมทรามอะไรบ้าง?” ฉันได้อ่านพระวจนะของพระเจ้าที่ว่า “ความทะนุถนอมที่ศัตรูของพระคริสต์มีต่อความมีหน้ามีตาและสถานะนั้นมีมากกว่าของผู้คนทั่วไป และเป็นสิ่งที่มีอยู่ในอุปนิสัยและแก่นแท้ของพวกเขา นั่นไม่ใช่ความสนใจชั่วคราวหรือผลกระทบชั่วครู่ชั่วยามจากสิ่งรอบตัวของพวกเขา—นั่นเป็นบางสิ่งภายในชีวิตของพวกเขา กระดูกของพวกเขา และดังนั้นนั่นจึงเป็นแก่นแท้ของพวกเขา  นี่หมายความว่าในทุกสิ่งที่ศัตรูของพระคริสต์ทำ สิ่งแรกที่พวกเขาคำนึงถึงก็คือความมีหน้ามีตาและสถานะของพวกเขาเอง ไม่ใช่อะไรอื่น  สำหรับศัตรูของพระคริสต์ ความมีหน้ามีตาและสถานะคือชีวิตของพวกเขา และเป็นเป้าหมายที่พวกเขาไล่ตามไขว่คว้าตลอดชีวิต  ในทั้งหมดที่พวกเขาทำ การคิดพิจารณาอย่างแรกของพวกเขาคือ ‘จะเกิดอะไรขึ้นกับสถานะของฉัน?  แล้วความมีหน้ามีตาของฉันล่ะ?  การทำเช่นนี้จะทำให้ฉันเป็นที่นับหน้าถือตาหรือไม่?  นั่นจะยกระดับสถานะของฉันในจิตใจของผู้คนหรือไม่?’  นั่นคือสิ่งแรกที่พวกเขาคิดถึง ซึ่งเป็นข้อพิสูจน์ที่มากพอว่าพวกเขามีอุปนิสัยและแก่นแท้แบบศัตรูของพระคริสต์—และเป็นเพราะเหตุนี้เท่านั้น พวกเขาจึงคำนึงถึงสิ่งทั้งหลายในหนทางนี้  อาจกล่าวได้ว่าสำหรับศัตรูของพระคริสต์แล้ว ความมีหน้ามีตาและสถานะไม่ใช่เรื่องพึงประสงค์บางอย่างที่เพิ่มเข้ามา นับประสาอะไรที่จะเป็นสิ่งภายนอกซึ่งพวกเขาไม่จำเป็นต้องมีก็ได้  สิ่งเหล่านี้เป็นส่วนหนึ่งของธรรมชาติของศัตรูของพระคริสต์ สิ่งเหล่านี้อยู่ในกระดูกของพวกเขา ในเลือดของพวกเขา สิ่งเหล่านี้มีมาแต่กำเนิดสำหรับพวกเขา พวกศัตรูของพระคริสต์นั้นมิใช่ไม่แยแสว่าพวกเขามีหน้ามีตาและมีสถานะหรือไม่ นี่ไม่ใช่ท่าทีของพวกเขา  เช่นนั้นแล้ว อะไรคือท่าทีของพวกเขา?  ความมีหน้ามีตาและสถานะเชื่อมโยงกับชีวิตประจำวันของพวกเขาอย่างแนบแน่น เชื่อมโยงกับสภาวะในแต่ละวันของพวกเขา และสิ่งที่พวกเขาไล่ตามเสาะหาเป็นประจำทุกวัน  สำหรับศัตรูของพระคริสต์แล้ว สถานะและความมีหน้ามีตาจึงเป็นชีวิตของพวกเขา  ไม่ว่าพวกเขาจะใช้ชีวิตอย่างไร ดำรงชีวิตอยู่ในสภาพแวดล้อมใด ทำงานอะไร ไล่ตามไขว่คว้าสิ่งใด ไม่ว่าเป้าหมายของพวกเขาจะเป็นสิ่งใด ทิศทางชีวิตของพวกเขาคืออะไร ทั้งหมดย่อมโคจรอยู่รอบๆ การเป็นที่นับหน้าถือตาและสถานะอันสูงส่ง  และจุดมุ่งหมายนี้ก็ไม่เปลี่ยนแปลง พวกเขาไม่สามารถละวางสิ่งทั้งหลายดังกล่าวได้  นี่คือหน้าตาที่แท้จริงของศัตรูพระคริสต์ และแก่นแท้ของพวกเขา” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))  พระเจ้าทรงเปิดโปงว่าศัตรูของพระคริสต์ไล่ตามไขว่คว้าชื่อเสียงและสถานะเป็นเป้าหมายในชีวิตของพวกเขา ในทุกสถานการณ์ สิ่งเดียวที่พวกเขาคิดถึงคือชื่อเสียงและสถานะของตนเอง เมื่อมองดูพฤติกรรมของตัวเอง ฉันก็เห็นว่ามันเหมือนกับพฤติกรรมของศัตรูของพระคริสต์เลย ฉันหวงแหนชื่อเสียงและสถานะของตัวเองเป็นพิเศษ ตั้งแต่เด็ก ฉันตอบสนองช้า และความสามารถในการทำความเข้าใจของฉันก็ต่ำ ด้วยเหตุนี้ ฉันจึงตอบคำถามผิดและถูกเพื่อนร่วมชั้นเยาะเย้ย หลังจากนั้นฉันก็ไม่อยากตอบคำถามอีก และกลัวว่าถ้าฉันพูดอะไรผิดอีก ฉันจะถูกดูถูก หลังจากเริ่มเชื่อในพระเจ้าและทำหน้าที่ต่างๆ ฉันก็เป็นเหมือนเดิม เมื่อเกิดความเบี่ยงเบนบางอย่างในหน้าที่ และคนอื่นชี้ให้เห็นสิ่งนั้น ฉันก็รู้สึกว่าขีดความสามารถของตัวเองต่ำ และเมื่อฉันทำหน้าที่อีกครั้ง ฉันก็ไม่อยากแสดงความคิดเห็น และถึงกับอยากจะหลีกเลี่ยงหน้าที่ เมื่อฉันทำหน้าที่ในฐานะผู้ดูแล และเห็นว่าการตอบสนองและความสามารถในการทำงานของฉันไม่ดีเท่าพี่น้องหญิงที่ฉันร่วมมือด้วย ฉันก็อยากให้ผู้นำปลดฉัน จริงๆ แล้ว ฉันกำลังปกป้องศักดิ์ศรีของตัวเอง กังวลว่าผู้นำจะมองฉันออกและตระหนักว่าฉันไม่เก่งเท่าพี่น้องหญิงของฉันในทุกด้านผ่านทางผลงาน ฉันตระหนักว่าวันๆ ฉันคิดถึงแต่ชื่อเสียงและสถานะ เมื่อหน้าที่ที่ฉันทำอยู่ไปกระทบกับชื่อเสียงและสถานะของตัวเอง ฉันก็คิดลบจนละเลยหน้าที่ หรือไม่ก็คิดที่จะหลบหนีและทรยศ ต่อให้สิ่งนี้จะขัดขวางงานของคริสตจักร ฉันก็ไม่สนใจ ฉันกำลังเดินอยู่บนเส้นทางแห่งศัตรูของพระคริสต์!

ต่อมา ฉันได้อ่านพระวจนะของพระเจ้าเพิ่มเติมที่ว่า พระเจ้าผู้ทรงมหิทธิฤทธิ์ตรัสว่า “ไม่ว่าจะมองจากมุมใด การไล่ตามเสาะหาความจริงจึงเป็นสิ่งที่สำคัญที่สุด  เจ้าสามารถหลีกเลี่ยงข้อเสียและข้อบกพร่องในความเป็นมนุษย์ได้ แต่ไม่อาจหลบหลีกเส้นทางของการไล่ตามเสาะหาความจริงได้โดยสิ้นเชิง  ไม่ว่าความเป็นมนุษย์ของเจ้าจะสมบูรณ์แบบหรือประเสริฐเพียงใด ไม่ว่าเจ้าจะมีข้อเสียและข้อบกพร่องน้อยกว่าและมีจุดแข็งมากกว่าคนอื่นหรือไม่ก็ตาม นี่ไม่ได้หมายความว่าเจ้าเข้าใจความจริง และไม่สามารถแทนที่การไล่ตามเสาะหาความจริงได้  ในทางตรงกันข้าม ถ้าเจ้าไล่ตามเสาะหาความจริง เข้าใจความจริงมากมาย ทั้งยังเข้าใจความจริงลึกพอและในลักษณะที่สัมพันธ์กับชีวิตจริงมากพอ เช่นนี้จึงจะชดเชยข้อบกพร่องและปัญหามากมายในความเป็นมนุษย์ของเจ้าได้” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (3))  พระเจ้าตรัสว่าการไล่ตามเสาะหาความจริงสามารถชดเชยข้อบกพร่องมากมายของมนุษย์ได้ ตัวอย่างเช่น ขีดความสามารถของฉันไม่ดีนัก และฉันตอบสนองช้ากว่าคนอื่นเมื่อเกิดอะไรขึ้นกับฉัน สิ่งเหล่านี้เป็นข้อบกพร่องที่มีมาแต่กำเนิดและไม่สามารถเปลี่ยนแปลงได้ อย่างไรก็ตาม สาเหตุที่ผลงานของฉันไม่ดีนั้น นอกจากข้อบกพร่องในความเป็นมนุษย์ของฉันแล้ว หลักๆ แล้ว เป็นเพราะฉันไม่เข้าใจความจริงและไม่รู้ซึ้งในหลักธรรม หากฉันสามารถแสวงหาหลักธรรมความจริงมากขึ้นในปัญหาที่ฉันไม่เข้าใจ และละทิ้งศักดิ์ศรีของตัวเอง สามัคคีธรรมและหารือเรื่องเหล่านั้นกับพี่น้องชายหญิงของฉัน ฉันก็จะสามารถเข้าใจความจริงได้มากขึ้นเช่นกัน นี่จะเป็นประโยชน์ต่อหน้าที่ของฉันด้วย เมื่อเข้าใจเรื่องนี้ ฉันก็ไม่พยายามหลีกเลี่ยงการทำหน้าที่ของผู้ดูแลอีกต่อไป และหลังจากนั้นฉันก็ทำงานอย่างกระตือรือร้นมากขึ้น

มีอยู่ครั้งหนึ่ง เรากำลังสามัคคีธรรมเกี่ยวกับหลักธรรมล่าสุดในการทำรูปภาพ และเราต้องเขียนจดหมายถึงพี่น้องชายหญิงของเราเพื่อหารือและนำหลักธรรมนี้ไปปฏิบัติ ฉันคิดว่า “นี่เป็นครั้งแรกที่ฉันต้องเขียนจดหมายที่สำคัญเช่นนี้ตั้งแต่มาเป็นผู้ดูแล ถ้าฉันเขียนได้ไม่ดีและมีความเบี่ยงเบนล่ะ?” ฉันประหม่ามากทีเดียว ฉันรู้ตัวว่ากำลังใช้ชีวิตอยู่ท่ามกลางความรู้สึกด้อยอีกแล้ว จึงอธิษฐานถึงพระเจ้าเพื่อปรับกรอบความคิดของตัวเอง แม้ว่าฉันอาจจะเขียนได้ไม่ครอบคลุมนัก แต่ฉันควรริเริ่มโดยเขียนก่อน แล้วหลังจากนั้นพี่น้องหญิงจะสามารถแก้ไขข้อบกพร่องใดๆ ได้ ต่อมา ฉันก็สงบลงและคิดไปเขียนไป ขณะที่เขียน ฉันรู้สึกได้ถึงการชี้แนะของพระเจ้า และหลักธรรมบางข้อก็ชัดเจนสำหรับฉันมากกว่าตอนที่เราสามัคคีธรรมเกี่ยวกับหลักธรรมเหล่านั้นเสียอีก ฉันได้มีประสบการณ์ว่าเมื่อคุณอุทิศหัวใจของคุณให้กับหน้าที่ พระเจ้าจะทรงให้ความรู้แจ้งและทรงนำคุณ

ตอนนี้ ฉันทำหน้าที่ของผู้ดูแลมานานกว่าหนึ่งปีแล้ว พี่น้องหญิงที่เป็นคู่ทำงานเดิมของฉันถูกย้ายไปทำหน้าที่อื่น ดังนั้นพี่น้องหญิงหลี่เยว่จึงมาทำงานร่วมกับฉัน หลี่เยว่เคยเป็นผู้นำทีมของฉันสมัยที่ฉันทำหน้าที่ด้านรูปภาพ ฉันคิดว่าเมื่อก่อนฉันแย่แค่ไหน และหลี่เยว่ก็เข้าใจฉัน เธอจะคิดยังไงกับฉันนะเมื่อเราทำงานร่วมกันคราวนี้?  ฉันตระหนักว่าไม่ควรคำนึงถึงศักดิ์ศรีของตัวเอง ไม่ว่าฉันจะมีข้อบกพร่องอะไรมาก่อน หรือข้อด้อยอะไรที่จะถูกเผยให้เห็นในช่วงเวลาปัจจุบันของการทำงานร่วมกัน ฉันต้องเผชิญหน้ากับมันอย่างสงบ หลังจากนั้น ฉันก็ริเริ่มโดยนำเสนอขั้นตอนการทำงานกับหลี่เยว่ และเมื่อคุยงาน ฉันก็ริเริ่มโดยแสดงความคิดเห็นของตัวเองด้วย ในช่วงเวลานี้ เมื่อหลี่เยว่กับฉันไม่เห็นด้วยกัน ฉันก็แค่แสดงความคิดของฉัน ความคิดเห็นบางอย่างของฉันก็ถูกนำไปใช้ และความคิดเห็นบางอย่างก็ไม่เหมาะสม ไม่ว่าจะได้รับการยอมรับหรือไม่ก็ตาม ฉันสามารถเข้าใจหลักธรรมบางข้อได้ผ่านทางการสามัคคีธรรม วันหนึ่ง หลี่เยว่พูดว่า “ตอนที่เราทำงานร่วมกันก่อนหน้านี้ คุณไม่แสดงความคิดเห็นอะไรเลย และเอาแต่ทำงานของตัวเอง แต่คราวนี้ตอนได้ร่วมมือกับคุณ ฉันเห็นว่าคุณเปลี่ยนไปมากเลยค่ะ” เมื่อได้ยินเธอพูดเช่นนี้ ฉันก็รู้สึกตื้นตันใจมาก หากปราศจากการนำของพระวจนะของพระเจ้า ฉันคงไม่มีวันสามารถทิ้งความทุกข์ทรมานจากความรู้สึกด้อยได้เลย และคงไม่มีวันสามารถทำหน้าที่ของฉันได้อย่างแข็งขันเหมือนที่ฉันกำลังทำอยู่ตอนนี้ ทั้งหมดนี้เป็นผลลัพธ์ที่ได้จากพระวจนะของพระเจ้า ขอบคุณพระเจ้าผู้ทรงมหิทธิฤทธิ์!


80. ทำไมฉันถึงกลัวที่จะแสดงความคิดเห็นของตัวเองอยู่เสมอ

โดยซินชุน ประเทศจีน

ในเดือนมีนาคม ปี 2024 ผู้ดูแลมาสรุปปัญหาและพูดคุยเรื่องงานกับพวกเรา  ตอนที่เราพูดคุยเรื่องคำเทศนาด้วยกัน ฉันเป็นคนแรกที่แสดงความคิดเห็น แต่ความคิดเห็นที่ฉันแสดงออกไปนั้นผิด แล้วฉันก็แสดงความคิดเห็นผิดอีกสองครั้งติดกัน  เรื่องนี้ทำให้ฉันรู้สึกอับอายมาก  “ฉันทำผิดพลาดตั้งหลายครั้งในการมีปฏิสัมพันธ์ครั้งแรกกับผู้ดูแล ช่างน่าขายหน้าจริงๆ!  พี่น้องหญิงที่ทำงานกับฉันสามารถมองเห็นปัญหาบางอย่างได้ ทั้งที่เธอเพิ่งเริ่มทำหน้าที่นี้ แต่ฉันได้รับการฝึกฝนมาตั้งนานแล้ว กลับยังมองสิ่งต่างๆ ผิดพลาด  ผู้ดูแลจะคิดว่าฉันสู้พี่น้องหญิงที่เพิ่งมาใหม่ไม่ได้หรือเปล่า?  คราวหน้าฉันจะไม่ผลีผลามแสดงความคิดเห็นอีก ฉันจะรอให้คนอื่นๆ พูดจบก่อน แล้วค่อยแบ่งปัน แบบนั้นจะปลอดภัยกว่า”  วันต่อมา ตอนที่เราอ่านคำเทศนาด้วยกัน ฉันไตร่ตรองอย่างละเอียดและพบปัญหาบางอย่าง  แต่ฉันก็ไม่แน่ใจว่าตัวเองมองปัญหาพวกนั้นถูกต้องหรือเปล่า และคิดกับตัวเองว่า “คราวนี้ฉันต้องฉลาดหน่อย ฉันจะฟังก่อนว่าคนอื่นประเมินเรื่องนี้ยังไง  แล้วตอนที่แบ่งปัน ฉันจะรวมมุมมองของทุกคนเข้าด้วยกัน ทำแบบนี้น่าเชื่อถือกว่า แถมยังจะทำให้ทุกคนคิดว่าฉันสามารถมองเห็นปัญหาได้ และขีดความสามารถของฉันก็ไม่ได้แย่ขนาดนั้น” แต่เวลาล่วงเลยไป ก็ไม่มีใครพูดอะไรเลย  ฉันเหลือบไปเห็นว่าพวกเขายังคงครุ่นคิดกันอยู่ และฉันก็เริ่มไตร่ตรองว่า “ถึงแม้จะผ่านไปพักใหญ่แล้ว แต่ฉันจะเป็นคนแรกที่พูดขึ้นมาไม่ได้ มันคงน่าอายมากถ้าฉันพูดอะไรผิดอีก”  ดังนั้น ฉันจึงแสร้งทำเป็นกำลังคิดเกี่ยวกับปัญหาอย่างจริงจัง  หลังจากผ่านไปนานมาก พี่น้องหญิงบางคนถึงเริ่มพูด  หลังจากคนอื่นๆ แบ่งปันความคิดเห็นของตัวเองจบแล้ว ฉันก็นำความคิดเห็นของพวกเขามารวมกับความคิดของตัวเอง แล้วนำมาพูดคุยร่วมกัน ฉันประหม่ามากตอนที่พูด กลัวว่าความคิดเห็นของฉันจะผิดและจะเสียหน้าอีก  ต่อมา การวิเคราะห์ของผู้ดูแลก็ตรงกับความคิดเห็นของฉันเป็นส่วนใหญ่  ฉันแอบดีใจอยู่ในใจ และรู้สึกว่าพอจะรักษาหน้าตัวเองไว้ได้บ้าง  แต่สองวันต่อมา ผู้ดูแลสังเกตเห็นว่าพวกเราไม่กระตือรือร้นในการแสดงความคิดเห็นตอนที่พูดคุยเรื่องคำเทศนา พวกเราเอาแต่ผัดวันประกันพรุ่งและทำให้เสียเวลา เธอเปิดโปงปัญหาของพวกเรา  ฉันคิดถึงเรื่องที่ฉันทำหน้าที่นี้มาตั้งนานและเป็นผู้นำทีม  ฉันควรจะสามัคคีธรรมและนำทุกคนในการพูดคุยกันอย่างกระตือรือร้น แต่ฉันกลับไม่สามัคคีธรรมแม้แต่ในตอนที่ฉันมีความคิดเห็น นี่ไม่ใช่การปล่อยให้เสียเวลาไปเปล่าๆ หรอกหรือ?  ต่อมา ตอนที่เราพูดคุยเรื่องคำเทศนากันอีกครั้ง ฉันก็เป็นฝ่ายริเริ่มแสดงความคิดเห็น โดยพูดคุยถึงปัญหาทั้งหมดที่ฉันมองเห็น  แต่ทว่า เมื่อฉันไม่สามารถมองบางปัญหาได้ทะลุปรุโปร่ง แถมความคิดเห็นของฉันก็เป็นเพียงด้านเดียวและไม่แม่นยำ ฉันก็รู้สึกอับอายจริงๆ  หลังจากแสดงความคิดเห็นไปสองสามครั้ง ฉันก็กลับมาเฉื่อยชาอีกครั้ง เอาแต่รอจนกว่าตัวเองจะเป็นคนสุดท้ายที่ได้พูดอยู่เสมอ  ฉันยังกลัวการพูดคุยเรื่องคำเทศนามากขึ้นเรื่อยๆ กลัวอยู่เสมอว่าข้อบกพร่องของตัวเองจะถูกเปิดโปง  ทุกครั้งที่แสดงความคิดเห็น ฉันรู้สึกตกอยู่ภายใต้ความกดดันอย่างหนัก และถึงกับมีความคิดที่ไม่อยากทำหน้าที่นี้

วันหนึ่ง ตอนที่เรากำลังพูดคุยถึงปัญหาที่มีอยู่ในคำเทศนา ผู้ดูแลก็เรียกชื่อฉันให้พูดเป็นคนแรก  ฉันกลับไม่พูดอะไรเลย  ผู้ดูแลพูดว่า “คุณเป็นผู้นำทีม ทำไมคุณถึงไม่เคยเป็นฝ่ายริเริ่มสามัคคีธรรมเลยล่ะ?  คุณไม่มีความคิดเห็นอะไรเลย หรือว่ากำลังถูกอุปนิสัยอันเสื่อมทรามของตัวเองบีบคั้นอยู่กันแน่?”  หลังจากนั้น ผู้ดูแลก็หาพระวจนะของพระเจ้าบทตอนหนึ่งมา  “การร่วมมืออย่างกลมเกลียวคือหลักธรรมของการปฏิบัติหน้าที่ของคนเรา  ตราบใดที่เจ้าทุ่มเทหัวใจและพละกำลังทั้งหมด รวมทั้งการอุทิศตนของเจ้า และมอบถวายทุกสิ่งที่เจ้าทำได้ เจ้าก็กำลังปฏิบัติหน้าที่ของเจ้าเป็นอย่างดี  หากเจ้ามีความคิดหรือแนวคิด จงบอกผู้อื่น อย่าสะกดกลั้นหรือเก็บงำไว้—หากเจ้ามีคำชี้แนะ จงเสนอออกมา แนวคิดของผู้ใดก็ตามที่สอดคล้องกับความจริงก็ควรได้รับการยอมรับและทำตาม  จงทำเช่นนี้และเจ้าจะสัมฤทธิ์การร่วมมืออย่างกลมเกลียว  นี่คือความหมายของการปฏิบัติหน้าที่ของคนเราด้วยการอุทิศตน  ในการปฏิบัติหน้าที่ของเจ้า เจ้าไม่ต้องทำทุกสิ่งด้วยตนเอง หรือทำงานหนักจนตัวตาย หรือเป็น ‘ดอกไม้ดอกเดียวที่เบ่งบาน’ หรือเป็นอิสรชน ในทางกลับกัน เจ้าต้องเรียนรู้วิธีร่วมมือกับผู้อื่นอย่างกลมเกลียว และทำทุกสิ่งที่เจ้าทำได้ ทำให้ความรับผิดชอบของเจ้าลุล่วง ทุ่มเทพลังงานทั้งหมดของเจ้า  นั่นคือความหมายของการปฏิบัติหน้าที่ของตน… เจ้าอาจไม่ค่อยแข็งแกร่ง แต่หากเจ้าสามารถให้ความร่วมมือกับผู้อื่น สามารถยอมรับข้อเสนอแนะที่เหมาะสมได้ และหากเจ้ามีแรงจูงใจที่ถูกต้อง สามารถปกป้องงานแห่งพระนิเวศของพระเจ้า เช่นนั้นแล้วเจ้าก็คือคนที่ถูกต้อง  บางครั้งเจ้าก็สามารถแก้ปัญหาและทำประโยชน์แก่ทุกคนได้ด้วยประโยคเดียว บางครั้งหลังจากที่เจ้าสามัคคีธรรมถึงความจริงประโยคหนึ่ง ทุกคนก็มีเส้นทางปฏิบัติและสามารถให้ความร่วมมือกันอย่างกลมกลืน แล้วทุกคนก็เพียรพยายามมุ่งสู่เป้าหมายเดียวกัน มีทัศนะและความคิดเห็นต่างๆ ที่เหมือนกัน ดังนั้นงานจึงมีประสิทธิผลเป็นพิเศษ  แม้อาจจะไม่มีผู้ใดจดจำว่าเจ้ามีบทบาทเช่นนี้ และเจ้าอาจจะไม่รู้สึกว่าเจ้าใช้ความพยายามนัก แต่พระเจ้าย่อมจะทอดพระเนตรเห็นว่าเจ้าคือคนที่ปฏิบัติความจริง คนที่กระทำการตามหลักธรรม  พระเจ้าจะทรงจดจำว่าเจ้าได้ทำเช่นนี้  นี่เรียกว่าการปฏิบัติหน้าที่ของเจ้าด้วยการอุทิศตน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทำให้หน้าที่ลุล่วงอย่างถูกต้องเหมาะสมพึงต้องมีความร่วมมือที่กลมกลืน)  ผู้ดูแลสามัคคีธรรมว่า “พระเจ้าทรงประสงค์ให้เราร่วมมือกันอย่างกลมเกลียว มีเจตนาที่ถูกต้อง และปกป้องงานของคริสตจักรตอนที่ทำหน้าที่ของตัวเอง  ตัวอย่างเช่น ตอนที่เราพูดคุยเรื่องคำเทศนาด้วยกัน เราควรเป็นฝ่ายริเริ่มพูดถึงปัญหาต่างๆ ที่เรามองเห็นให้มากที่สุด เปิดใจอย่างจริงใจ และเรียนรู้จากจุดแข็งของกันและกันเพื่อชดเชยจุดอ่อนของตัวเอง ถึงแม้เราจะไม่ได้สามัคคีธรรมเรื่องเหล่านั้นได้ครอบคลุมเท่าคนอื่น แต่อย่างน้อยเจตนาของเราก็ถูกต้อง และเรากำลังปฏิบัติความจริงในกระบวนการนี้  ถ้าเราคอยปกปิดและอำพรางตัวเองอยู่ตลอด เอาแต่ปกป้องผลประโยชน์ส่วนตัว พระเจ้าก็ไม่ทรงชอบคนที่ทำแบบนี้  นอกจากนี้ ทุกคนก็ทำงานด้วยกันมาสักพักแล้ว และเราต่างก็เข้าใจกันดี ถ้าเรายังคงปกปิดและอำพรางตัวเองต่อไป โดยคิดว่าถ้าเราเงียบไว้ คนอื่นก็จะไม่เห็นข้อบกพร่องของเรา นั่นเป็นเรื่องที่โง่เขลามาก เราไม่เพียงแต่จะล้มเหลวในการก้าวหน้าในหลักธรรมความจริงเท่านั้น แต่เรายังจะขัดขวางการปฏิบัติหน้าที่ของเราอีกด้วย  ถ้าเป็นแบบนี้ต่อไปนานๆ เราจะสูญเสียพระราชกิจของพระวิญญาณบริสุทธิ์ไป” เมื่อฉันได้ยินการสามัคคีธรรมของผู้ดูแล หน้าฉันก็ร้อนผ่าวด้วยความอับอาย และฉันรู้สึกเหมือนถูกแทงใจดำ  ฉันทำหน้าที่ในทีมนี้มาตั้งนานแล้ว และไม่ว่าฉันจะมองเห็นปัญหามากแค่ไหน ฉันก็ควรเปิดใจอย่างจริงใจและพูดถึงปัญหาเหล่านั้น นำทุกคนในการพูดคุยอย่างกระตือรือร้น  นี่คือการคำนึงถึงงานและเป็นการแสดงออกถึงการปฏิบัติความจริง  แต่ทว่า ฉันกลับคำนึงถึงแต่หน้าตาของตัวเอง และไม่สามารถจัดการกับข้อบกพร่องของตัวเองได้อย่างถูกต้อง ฉันคิดว่าการแสดงความคิดเห็นและความคิดของตัวเองก่อนจะเป็นการเปิดโปงข้อบกพร่องของฉัน ซึ่งจะทำให้ฉันดูเป็นคนที่มีขีดความสามารถต่ำ ดังนั้น ฉันจึงรอให้คนอื่นๆ แสดงความคิดเห็นจบก่อน แล้วค่อยนำมารวมกับความเข้าใจของฉันเอง  ด้วยวิธีนี้ ฉันจะพูดได้ครอบคลุมและเจาะจงมากขึ้น เพื่อให้คนอื่นชื่นชมและทำให้ตัวเองดูดี  ในฐานะผู้นำทีม ฉันไม่ได้คำนึงถึงงาน และรู้สึกละอายใจเมื่อทำผิดพลาด ฉันจึงพยายามทุกวิถีทางเพื่อปิดบังและอำพรางตัวเอง ไม่ให้ใครมองฉันทะลุปุโปร่งได้  ผลก็คือ ฉันได้แต่รออย่างเฉื่อยชาในขณะที่มีการพูดคุยถึงปัญหา ทำให้ความคืบหน้าของงานล่าช้า  ฉันไม่ได้ทำหน้าที่ของตัวเองเลยสักนิด  แต่ฉันกลับใช้โอกาสในการพูดคุยเรื่องคำเทศนาเพื่ออวดตัวเองและทำให้คนอื่นชื่นชมฉัน  ฉันมักจะเป็นคนสุดท้ายที่แสดงความคิดเห็นเสมอ  แม้ว่าความคิดเห็นที่ฉันแสดงออกไปจะครอบคลุมกว่าและฉันรักษาหน้าไว้ได้ แต่ฉันก็ไม่สามารถค้นพบข้อบกพร่องของตัวเอง และถึงกับคิดว่าตัวเองเก่งเรื่องการประเมินปัญหา  แท้จริงแล้ว ทุกคนรู้ว่าขีดความสามารถของฉันเป็นยังไง แต่ฉันก็ยังคงแสดงละครและชื่นชมการแสดงของตัวเองเหมือนตัวตลก  ฉันช่างโง่เขลาเกินไปจริงๆ!

ตอนกลางคืน ฉันอธิษฐานถึงพระเจ้าว่า “ข้าแต่พระเจ้า ในช่วงเวลานี้ข้าพระองค์ใช้ชีวิตเพื่อหน้าตาและสถานะมาโดยตลอด และกลัวที่จะแสดงความคิดเห็นอยู่เสมอ  แต่ทว่า ข้าพระองค์ก็ยังไม่มีความเข้าใจในความเสื่อมทรามของตัวเอง  ขอทรงนำให้ข้าพระองค์รับรู้ปัญหาของตัวเองด้วยเถิด”  หลังจากอธิษฐาน ฉันก็นึกถึงพระวจนะของพระเจ้าบทตอนหนึ่งที่เคยอ่านมาก่อน และเปิดหามันเพื่อนำมาไตร่ตรอง  พระเจ้าตรัสว่า “คนบางคนไม่ค่อยพูดเพราะขีดความสามารถที่ย่ำแย่หรือเป็นคนซื่อๆ ขาดความคิดที่ซับซ้อน แต่เมื่อพวกศัตรูของพระคริสต์ไม่ค่อยพูด นั่นกลับไม่ใช่เพราะเหตุผลเดียวกัน ทว่าเป็นปัญหาด้านอุปนิสัย  พวกเขาแทบจะไม่พูดเมื่อพบปะผู้อื่น และไม่แสดงทัศนะเกี่ยวกับสิ่งที่ผู้อื่นกำลังพูดถึงออกมาง่ายๆ  เหตุใดพวกเขาจึงไม่แสดงทัศนะของตนออกมา?  ประการแรก พวกเขาขาดความจริงโดยสิ้นเชิงและไม่สามารถมองเห็นสิ่งต่างๆ ได้อย่างทะลุปรุโปร่ง  หากพวกเขาพูด พวกเขาอาจจะทำพลาดและถูกมองออก พวกเขากลัวการโดนดูถูก จึงแสร้งทำเป็นนิ่งเงียบและเสแสร้งว่าเป็นคนล้ำลึก ทำให้ผู้อื่นประเมินพวกเขาได้ยาก และถึงกับทำให้ผู้อื่นคิดว่าพวกเขาฉลาดและโดดเด่นเสียด้วยซ้ำ  ด้วยวิธีนี้ ผู้คนจึงไม่กล้าประเมินศัตรูของพระคริสต์ต่ำไป และเมื่อเห็นเปลือกนอกที่ดูเหมือนสงบและเยือกเย็นของพวกเขา ผู้คนก็ยิ่งเคารพนับถือพวกเขาอย่างสูง ไม่กล้าดูแคลนพวกเขาโดยเด็ดขาด  นี่คือแง่มุมที่มีเล่ห์เหลี่ยมพิกลและเลวร้ายของศัตรูของพระคริสต์  พวกเขาไม่แสดงทัศนะของตนออกมาง่ายๆ เพราะทัศนะส่วนใหญ่ของพวกเขาไม่สอดคล้องกับความจริง แต่เป็นมโนคติอันหลงผิดและจินตนาการของมนุษย์ ไม่เหมาะที่จะนำมาเปิดเผยอย่างสิ้นเชิง  ดังนั้น พวกเขาจึงปิดปากเงียบ  กระนั้นในใจของพวกเขาก็ยังหวังที่จะได้รับความสว่างบางอย่างที่พวกเขาสามารถแสดงออกมาเพื่อทำให้ผู้อื่นเคารพยกย่องพวกเขา แต่เนื่องจากพวกเขาขาดสิ่งนี้ ระหว่างสามัคคีธรรมความจริงพวกเขาจึงปิดปากเงียบและซ่อนเร้น แฝงตัวอยู่ในเงามืดราวกับพวกผีที่รอคอยโอกาส  เมื่อพวกเขาพบว่าผู้อื่นพูดความสว่างออกมา พวกเขาก็คิดหาวิธีที่จะเอาความสว่างนั้นมาเป็นของตน โดยแสดงออกในอีกรูปแบบหนึ่งเพื่ออวดตน  นี่คือความเจ้าเล่ห์ของศัตรูของพระคริสต์  ไม่ว่าจะทำสิ่งใด พวกเขาก็เพียรพยายามที่จะโดดเด่นและเป็นคนที่เหนือกว่า เมื่อนั้นเท่านั้นพวกเขาจึงจะรู้สึกพอใจ  หากพวกเขาไม่มีโอกาส พวกเขาก็จะเก็บตัวเงียบ และเก็บทัศนะเอาไว้ในใจเสียก่อน  นี่คือความเจ้าเล่ห์ของศัตรูของพระคริสต์  ตัวอย่างเช่น เมื่อพระนิเวศของพระเจ้าประกาศคำเทศนา คนบางคนกล่าวว่าดูเหมือนพระวจนะของพระเจ้า และคนอื่นๆ คิดว่าดูเหมือนสามัคคีธรรมจากเบื้องบนมากกว่า  ผู้คนที่มีหัวใจค่อนข้างเรียบง่ายจะพูดสิ่งที่อยู่ในใจ แต่พวกศัตรูของพระคริสต์ ต่อให้พวกเขาจะมีความคิดเห็นเกี่ยวกับเรื่องนี้ พวกเขาก็จะเก็บซ่อนไว้  พวกเขาสังเกตและเตรียมพร้อมที่จะทำตามทัศนะของคนส่วนใหญ่ แต่ในความเป็นจริงแล้วพวกเขาเองก็ไม่สามารถจับความเข้าใจได้อย่างถ่องแท้  ผู้คนที่ลื่นไหลและมีเล่ห์เหลี่ยมเช่นนี้จะสามารถเข้าใจความจริงหรือมีวิจารณญาณที่แท้จริงได้หรือไม่?  คนที่ไม่เข้าใจความจริงจะสามารถมองเห็นสิ่งใดได้อย่างทะลุปรุโปร่งหรือ?  พวกเขาไม่สามารถมองเห็นสิ่งใดได้อย่างทะลุปรุโปร่ง  คนบางคนไม่สามารถมองเห็นสิ่งต่างๆ ได้อย่างทะลุปรุโปร่งแต่กลับเสแสร้งว่าเป็นคนที่ลึกซึ้ง แท้จริงแล้วพวกเขาขาดวิจารณญาณและกลัวว่าผู้อื่นจะมองตนเองออก  ท่าทีที่ถูกต้องในสถานการณ์เช่นนี้คือ ‘พวกเราไม่สามารถมองเห็นเรื่องนี้ได้อย่างทะลุปรุโปร่ง ในเมื่อพวกเราไม่รู้ พวกเราก็ไม่ควรพูดอย่างไม่ระมัดระวัง การพูดผิดอาจก่อให้เกิดผลกระทบในทางลบได้ ฉันจะรอดูว่าเบื้องบนพูดว่าอย่างไร’  นั่นคือการพูดอย่างซื่อสัตย์มิใช่หรือ?  นี่เป็นภาษาที่เรียบง่าย ทว่าเหตุใดศัตรูของพระคริสต์จึงไม่พูดเช่นนี้?  พวกเขาไม่ต้องการถูกมองเห็นอย่างทะลุปรุโปร่ง พวกเขารู้ขีดจำกัดของตนเอง แต่พวกเขาก็ยังแอบมีเจตนาที่น่ารังเกียจ—นั่นคือการทำให้ผู้อื่นเคารพยกย่องพวกเขา  นี่เป็นสิ่งที่น่าขยะแขยงที่สุดมิใช่หรือ?” (พระวจนะฯ เล่ม 4 การเปิดโปงพวกศัตรูของพระคริสต์, ประการที่หก)  พระเจ้าทรงเปิดโปงว่าศัตรูของพระคริสต์นั้นเจ้าเล่ห์และคดโกง  การที่พวกเขาติดนิสัยไม่ค่อยพูด ไม่ใช่เพราะพวกเขาใสซื่อบริสุทธิ์หรือไม่มีความคิดเห็น แต่เป็นเพราะพวกเขาแค่ไม่มีความจริงและไม่สามารถมองสิ่งต่างๆ ทะลุปรุโปร่งได้  แต่ทว่า พวกเขาแสร้งทำเป็นคนลึกซึ้งเพื่อที่จะไม่เผยจุดอ่อนของตัวเอง  พวกเขารอโอกาสที่จะขโมยความคิดและข้อมูลเชิงลึกของคนอื่นมาเพื่อนำเสนอตัวเองและโอ้อวด  ธรรมชาติของพวกเขาช่างเลวร้ายเกินไป!  สภาวะของฉันเป็นอย่างที่พระเจ้าทรงเปิดโปงไม่มีผิด เมื่อฉันเห็นว่าตัวเองกำลังเผยข้อบกพร่องมากมายทั้งที่ทำหน้าที่งานข้อเขียนมาตั้งนาน ฉันก็กังวลว่าพี่น้องชายหญิงจะดูถูก และกลัวจะทำผิดพลาดมากขึ้นจนทำให้ตัวเองอับอายอีก  ดังนั้น ตอนที่พูดคุยถึงปัญหา ฉันจึงไม่ยอมสามัคคีธรรมความคิดเห็นของตัวเอง ทั้งที่เห็นชัดๆ ว่าพอมีอยู่บ้าง และถึงกับแสร้งทำเป็นไตร่ตรองอย่างจริงจัง จงใจถ่วงเวลาจนกระทั่งเป็นคนสุดท้ายและสามารถรวมความคิดเห็นของทุกคนได้  ด้วยวิธีนั้น ถึงแม้ความคิดเห็นที่ฉันแสดงออกไปจะผิด แต่คนอื่นก็จะผิดด้วยเหมือนกัน และฉันก็จะไม่เสียหน้า  ถ้าฉันถูก สิ่งที่ฉันพูดก็จะดีกว่าและสมบูรณ์กว่าสิ่งที่พี่น้องหญิงพูด  นี่จะแสดงให้ทุกคนเห็นว่าถึงฉันจะอายุน้อย แต่ฉันก็มีขีดความสามารถที่ดีและสามารถประเมินปัญหาได้ ซึ่งจะทำให้ฉันดูดี  แท้จริงแล้ว ฉันไม่ได้มองปัญหาอย่างครอบคลุม และขีดความสามารถของฉันก็ต่ำ แต่ฉันไม่สามารถเผชิญหน้ากับเรื่องนี้ได้อย่างถูกต้อง  ฉันต้องการอำพรางตัวเองว่าเป็นคนที่มีขีดความสามารถดีอยู่ตลอดเวลาเพื่อหลอกและชักพาผู้คนให้หลงผิด  ฉันช่างเลวร้ายและหลอกลวงมากจริงๆ  สิ่งที่ฉันเผยออกมาคืออุปนิสัยของศัตรูของพระคริสต์ ซึ่งทำให้พระเจ้าทรงรังเกียจเดียดฉันท์และเกลียดชัง!

ระหว่างการเฝ้าเดี่ยว ฉันได้อ่านพระวจนะของพระเจ้าบทตอนหนึ่งและได้รับความเข้าใจถึงต้นตอเบื้องหลังสภาวะของฉันได้บ้าง  พระเจ้าผู้ทรงมหิทธิฤทธิ์ตรัสว่า “เวลาที่ผู้อาวุโสในครอบครัวมักจะบอกเจ้าว่า ‘ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น’ นี่ก็เพื่อให้เจ้าเห็นความสำคัญของการเป็นที่นับหน้าถือตา มีชีวิตที่น่าภาคภูมิใจ และไม่ทำสิ่งที่จะนำความเสื่อมเสียมาถึงตัว  ดังนั้น คำกล่าวนี้ชี้นำผู้คนในทางที่เป็นบวกหรือเป็นลบ?  สามารถพาเจ้าไปหาความจริงได้หรือไม่?  สามารถพาให้เจ้าเข้าใจความจริงได้หรือไม่?  (ไม่ได้)  เจ้าอาจกล่าวได้อย่างมั่นใจที่สุดว่า ‘ไม่ได้!’  จงคิดดูเถิด พระเจ้าตรัสว่าผู้คนควรวางตนเป็นผู้คนที่ซื่อสัตย์  เมื่อเจ้าฝ่าฝืน ทำบางสิ่งที่ผิด หรือทำสิ่งที่กบฏต่อพระเจ้าและขัดกับความจริง เจ้าจำเป็นต้องยอมรับความผิดของตน ทำความเข้าใจตนเอง และชำแหละตัวเองไปเรื่อยๆ เพื่อที่จะสัมฤทธิ์การกลับใจที่แท้จริง แล้วจากนั้นจึงปฏิบัติตนตามพระวจนะของพระเจ้า  ดังนั้น หากผู้คนวางตนเป็นคนที่ซื่อสัตย์ นั่นขัดแย้งกับคำกล่าวที่ว่า ‘ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น’ หรือไม่?  (ขัดแย้ง)  ขัดแย้งกันอย่างไร?  คำกล่าวที่ว่า ‘ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น’ ตั้งใจที่จะทำให้ผู้คนเห็นความสำคัญของการใช้ชีวิตตามด้านที่สว่างไสวและมีสีสันของตน รวมทั้งการทำสิ่งที่ทำให้ตนดูดีให้มากขึ้น—แทนที่จะทำสิ่งที่ไม่ดีหรือไร้เกียรติ หรือเปิดโปงด้านอัปลักษณ์ของตนออกมา—และตั้งใจที่จะป้องกันไม่ให้ผู้คนใช้ชีวิตอย่างไร้ความภาคภูมิใจหรือศักดิ์ศรี  เพื่อความมีหน้ามีตา ความภาคภูมิใจ และเกียรติของตน คนเราไม่สามารถพูดทุกสิ่งเกี่ยวกับตนเองในทางที่ไม่ดี และยิ่งไม่สามารถเล่าด้านมืดและแง่มุมที่น่าละอายของตนให้ผู้อื่นฟัง เพราะคนเราต้องใช้ชีวิตด้วยความภาคภูมิใจและมีศักดิ์ศรี  การที่จะมีศักดิ์ศรีนั้น คนเราจำต้องเป็นที่นับหน้าถือตา และเพื่อที่จะเป็นที่นับหน้าถือตา คนเราก็จำต้องเสแสร้งและแต่งตัวให้ดูดีขึ้นมา  นี่ขัดแย้งกับการวางตนเป็นคนที่ซื่อสัตย์มิใช่หรือ?  (ใช่)  เมื่อเจ้าวางตนเป็นคนที่ซื่อสัตย์ สิ่งที่เจ้าทำย่อมไปกันไม่ได้โดยสิ้นเชิงกับคำกล่าวที่ว่า ‘ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น’  หากเจ้าต้องการเป็นคนที่ซื่อสัตย์ ก็จงอย่าให้ความสำคัญกับภาพลักษณ์ของเจ้า ภาพลักษณ์ของคนคนหนึ่งไม่มีค่าแม้แต่สตางค์แดงเดียว  เมื่ออยู่ต่อหน้าความจริง คนเราควรเปิดโปงตนเอง ไม่เสแสร้งหรือสร้างภาพ  คนเราต้องเผยให้พระเจ้าเห็นความคิดที่แท้จริง ความผิดที่ตนได้ทำลงไป และแง่มุมที่ละเมิดหลักธรรมความจริง เป็นต้น และเปิดเผยสิ่งเหล่านี้ต่อพี่น้องชายหญิงของตน  นี่ไม่ใช่การใช้ชีวิตเพื่อรักษาหน้าตัวเองของคนเรา แต่เป็นการใช้ชีวิตเพื่อเป็นคนที่ซื่อสัตย์ มีชีวิตเพื่อไล่ตามเสาะหาความจริง ดำเนินชีวิตเพื่อเป็นสิ่งมีชีวิตทรงสร้างที่แท้จริง และดำรงชีวิตเพื่อทำให้พระเจ้าพอพระทัยและเพื่อให้ได้รับการช่วยให้รอด  แต่เมื่อเจ้าไม่เข้าใจความจริงข้อนี้และไม่เข้าใจเจตนารมณ์ของพระเจ้า สิ่งที่ถูกครอบครัวของเจ้าสร้างเงื่อนไขเอาไว้ในตัวเจ้า ย่อมโน้มเอียงที่จะมีอำนาจครอบงำ  ดังนั้นเมื่อเจ้าทำบางสิ่งที่ผิด เจ้าจึงปกปิดและเสแสร้ง พลางคิดว่า ‘ฉันจะพูดอะไรในเรื่องนี้ไม่ได้ และจะไม่ยอมให้ใครอื่นที่รู้เรื่องนี้พูดอะไรออกมาเช่นกัน  ถ้าพวกคุณคนไหนพูดอะไรออกมา ฉันจะไม่ปล่อยคุณไปง่ายๆ  ความมีหน้ามีตาของฉันย่อมมาก่อน  การมีชีวิตอยู่ย่อมไร้ประโยชน์ถ้าไม่เป็นไปเพื่อความมีหน้ามีตาของตนเอง เพราะความมีหน้ามีตาสำคัญกว่าสิ่งอื่นใด  ถ้าคนคนหนึ่งสูญเสียความมีหน้ามีตาของตนไป พวกเขาย่อมสูญสิ้นศักดิ์ศรีทั้งหมด  ดังนั้นฉันจะบอกเรื่องนี้ตามตรงไม่ได้ ฉันต้องเสแสร้งเข้าไว้ ต้องปิดบังเอาไว้ ไม่เช่นนั้นฉันก็จะสูญเสียความมีหน้ามีตาและศักดิ์ศรีของตนเอง และชีวิตของฉันก็จะไร้ค่า  ถ้าไม่มีใครนับถือฉัน เช่นนั้นแล้วฉันย่อมเป็นแค่ขยะชั้นต่ำที่ไร้ค่า’  เป็นไปได้หรือไม่ที่จะวางตนเป็นคนที่ซื่อสัตย์ด้วยการปฏิบัติแบบนี้?  เป็นไปได้หรือไม่ที่จะเปิดใจและชำแหละตนเองออกมาให้หมด?  (เป็นไปไม่ได้)  เห็นได้ชัดว่าด้วยการทำเช่นนี้ เจ้ากำลังทำตามคำกล่าวที่ว่า ‘ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น’ ซึ่งครอบครัวของเจ้าได้สร้างเงื่อนไขเอาไว้ในตัวเจ้า  อย่างไรก็ดี หากเจ้าปล่อยมือจากคำกล่าวนี้เพื่อที่จะไล่ตามเสาะหาความจริงและปฏิบัติความจริง คำกล่าวนี้ก็จะไม่มีผลกับเจ้า และจะเลิกเป็นคติประจำใจหรือหลักธรรมที่เจ้าใช้ทำสิ่งต่างๆ สิ่งที่เจ้าทำกลับจะตรงข้ามกับคำกล่าวที่ว่า ‘ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น’ โดยแท้  เจ้าจะไม่ใช้ชีวิตเพื่อความมีหน้ามีตาและเพื่อศักดิ์ศรีของตน แต่จะมีชีวิตอยู่เพื่อการไล่ตามเสาะหาความจริง วางตนเป็นคนที่ซื่อสัตย์ รวมทั้งเสาะแสวงที่จะทำให้พระเจ้าพอพระทัยและใช้ชีวิตอย่างสิ่งมีชีวิตทรงสร้างที่แท้จริง  หากเจ้ายึดปฏิบัติตามหลักธรรมนี้ เจ้าย่อมจะปล่อยมือจากผลพวงของการสร้างเงื่อนไขที่ครอบครัวมีต่อเจ้าไปแล้ว” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (12))  หลังจากอ่านพระวจนะของพระเจ้า ฉันก็นึกขึ้นได้ว่าแม่สอนฉันมาตั้งแต่เด็กว่าคนเราต้องรักษาหน้าในชีวิต และต้องไม่แสดงด้านแย่ๆ ของตัวเองให้คนนอกเห็นเด็ดขาด ไม่อย่างนั้นพวกเขาจะดูถูกเอา  ตั้งแต่นั้นมา พิษของซาตานที่ว่า “ต้นไม้ต้องมีเปลือกฉันใด ผู้คนต้องมีความภาคภูมิใจฉันนั้น” ก็ฝังรากลึกอยู่ในใจฉัน  ฉันเชื่อว่าคนเราต้องรักษาหน้าในชีวิต และห้ามเปิดโปงข้อบกพร่องและจุดอ่อนของตัวเองสุ่มสี่สุ่มห้าเป็นอันขาด ถ้าทำแบบนั้น พวกเขาก็จะลดคุณค่าของตัวเองและสูญเสียความซื่อตรงหรือศักดิ์ศรีไป เมื่อถูกควบคุมด้วยความคิดและมุมมองเหล่านี้ ฉันจึงให้ความสำคัญกับการรักษาหน้าเป็นพิเศษ และจะไม่มีวันเปิดโปงจุดอ่อนและข้อบกพร่องของตัวเองสุ่มสี่สุ่มห้า ถึงกับพยายามหาวิธีปกปิดและซ่อนเร้นสิ่งเหล่านั้น  ตัวอย่างเช่น ตอนที่ฉันอยู่โรงเรียน ถึงแม้ฉันจะไม่ค่อยเข้าใจคำถามบางข้ออย่างชัดเจน แต่ฉันก็กลัวว่าจะเสียหน้าและถูกมองว่าด้อยค่าถ้าไปถามคนอื่น ฉันก็เลยไม่ถาม  ตอนนี้ ก็เหมือนกับตอนที่ฉันกำลังทำหน้าที่ของตัวเองไม่มีผิด ตอนที่ทุกคนพูดคุยถึงปัญหาด้วยกัน มันคือการแลกเปลี่ยนความเข้าใจและทัศนะของเราเอง  เราควรพูดเท่าที่เราเข้าใจ  ยิ่งเราสามัคคีธรรม เราก็ยิ่งชัดเจนขึ้น และเราก็มองเห็นปัญหาได้อย่างครอบคลุมมากขึ้น  นี่เป็นประโยชน์ต่องานและยังสามารถชดเชยข้อบกพร่องของกันและกันได้อีกด้วย  แต่ทว่า ฉันกลัวว่าถ้าฉันทำผิดพลาดมากเกินไป มันจะทำให้ฉันดูเป็นคนที่มีขีดความสามารถต่ำ  ดังนั้น ตอนที่แสดงความคิดเห็น ฉันจึงระมัดระวังมาก  ฉันต้องคิดทบทวนประโยคหนึ่งในใจหลายๆ รอบก่อนจะพูดออกไป เพราะกลัวว่าจะทำให้ตัวเองอับอายถ้าไม่ระวัง  เห็นได้ชัดว่าฉันไม่สามารถมองปัญหาได้อย่างครอบคลุม แต่ก็ไม่กล้าพูดความคิดเห็นของตัวเองตามความเป็นจริง ฉันถึงกับอยากขโมยความเข้าใจและความคิดเห็นของคนอื่นมาเป็นของตัวเองเพื่อให้บรรลุเป้าหมายที่จะได้รับการชื่นชม  ตอนที่ผู้ดูแลขอให้ฉันเป็นผู้นำในการสามัคคีธรรม ฉันยอมเสียเวลาและทำให้งานล่าช้าดีกว่าที่จะต้องเป็นฝ่ายเริ่มสามัคคีธรรมก่อน การแสดงความคิดเห็นทำให้ฉันรู้สึกเจ็บปวดมาก และฉันถึงกับคิดที่จะละทิ้งหน้าที่ของตัวเอง  ฉันให้ความสำคัญกับการรักษาหน้ามากกว่าการทำหน้าที่ของตัวเองและการปฏิบัติความจริง  ฉันเห็นว่าการใช้ชีวิตตามพิษของซาตานเหล่านี้ทำให้ฉันเห็นแก่ตัวและหลอกลวงเป็นพิเศษ รู้สึกอยู่เสมอว่าการเปิดใจอย่างจริงใจจะทำให้ฉันเสี่ยงต่อการขายหน้า และถ้าฉันแสดงความคิดเห็นผิดไป มันก็จะน่าอายมาก  แต่ทว่า พระเจ้าไม่ได้ทรงมองแบบนั้น  พระเจ้าทรงประสงค์ให้เราเป็นคนที่ซื่อสัตย์ เปิดเผยความคิดที่แท้จริงของเราออกมา และสามัคคีธรรมเท่าที่เราเข้าใจ เพื่อดำเนินชีวิตอย่างจริงใจ เมื่อนั้นเราจึงจะสามารถใช้ชีวิตอย่างมีศักดิ์ศรีและความซื่อตรงได้  ฉันมีข้อบกพร่องและจุดอ่อนมากมาย และผ่านการสามัคคีธรรมของทุกคน ข้อบกพร่องของฉันก็จะได้รับการชดเชย  แท้จริงแล้วนี่เป็นโอกาสที่ดีสำหรับฉันที่จะเข้าใจความจริง  แต่ทว่า ฉันพยายามรักษาหน้าอยู่เสมอ แถมยังคิดลบและเฉื่อยชา ทำให้สูญเสียโอกาสมากมายที่จะได้รับความจริง ฉันกำลังทำร้ายตัวเองชัดๆ!

ต่อมา ฉันยังคงแสวงหาเกี่ยวกับปัญหาของตัวเองต่อไป และเส้นทางแห่งการปฏิบัติก็ชัดเจนขึ้น ฉันได้อ่านพระวจนะของพระเจ้าที่ว่า “การที่จะเป็นคนซื่อสัตย์นั้น อันดับแรกเจ้าต้องตีแผ่หัวใจของเจ้าให้ทุกคนสามารถมองเข้าไปในหัวใจของเจ้า เห็นทั้งหมดที่เจ้ากำลังคิด และมองดูใบหน้าที่แท้จริงของเจ้า เจ้าต้องไม่พยายามอำพรางหรือปิดบังตนเอง  เมื่อนั้นเท่านั้นผู้คนจึงจะไว้ใจเจ้า และมองว่าเจ้าเป็นคนที่ซื่อสัตย์  นี่คือการฝึกปฏิบัติขั้นพื้นฐานที่สุด และเป็นปัจจัยเบื้องต้นของการเป็นคนที่ซื่อสัตย์  หากเจ้าเสแสร้งตลอดเวลา แสร้งทำเป็นบริสุทธิ์ สูงส่ง ยิ่งใหญ่ และมีคุณธรรมสูงส่งอยู่เสมอ ซ่อนเร้นความเสื่อมทรามและข้อบกพร่องของเจ้าจากผู้อื่น สร้างภาพลักษณ์เทียมเท็จ และทำให้พวกเขาเชื่อว่าเจ้าเป็นคนซื่อตรง ยิ่งใหญ่ เสียสละตนเอง ยุติธรรม และไม่เห็นแก่ตัว—ในการนี้มีความหลอกลวงและการตบตาอยู่ไม่ใช่หรือ?  เมื่อเวลาผ่านไป ผู้คนย่อมจะสามารถรู้เท่าทันเจ้าไม่ใช่หรือ?  ดังนั้น จงอย่าเป็นคนหน้าซื่อใจคดหรือสร้างภาพ  แต่จงเป็นคนที่เรียบง่ายและเปิดเผย และเรียนรู้ที่จะเปิดเผยตนเองอย่างหมดเปลือก—เปิดเผยความในใจของเจ้าให้ผู้อื่นเห็น  หากเจ้าสามารถเปิดเผยความคิดทั้งหมดของเจ้าและทุกสิ่งที่เจ้าต้องการทำ—ไม่ว่าสิ่งที่เป็นบวกหรือเป็นลบ—ให้ผู้อื่นเห็น เช่นนั้นเจ้าก็เป็นคนซื่อสัตย์ไม่ใช่หรือ?… เรื่องนี้ทำได้ง่ายหรือไม่?  นี่ต้องมีระยะเวลาฝึกฝน ต้องหมั่นอธิษฐานและพึ่งพาพระเจ้า  เจ้าต้องฝึกตัวเองให้กล่าวความในใจออกมาอย่างเรียบง่ายและเปิดเผยในทุกเรื่อง  ด้วยการฝึกฝนเช่นนี้ เจ้าจึงจะก้าวหน้าได้  ถ้าเจ้าเผชิญความยากลำบากครั้งใหญ่ เจ้าก็ต้องอธิษฐานถึงพระเจ้าและแสวงหาความจริง เจ้าจำเป็นต้องต่อสู้อยู่ในหัวใจของตนและเอาชนะเนื้อหนัง จนกระทั่งเจ้าสามารถปฏิบัติความจริงได้  เมื่อฝึกฝนตนเองแบบนี้ไปทีละนิด หัวใจของเจ้าก็จะค่อยๆ เปิดกว้าง  เจ้าจะเที่ยงตรงขึ้นเรื่อยๆ และผลจากคำพูดและการกระทำของเจ้าย่อมจะแตกต่างจากเมื่อก่อน  เรื่องโกหกและเล่ห์เหลี่ยมของเจ้าจะลดน้อยลงทุกที และเจ้าจะสามารถดำรงชีวิตเฉพาะพระพักตร์พระเจ้า  เมื่อนั้นเจ้าย่อมจะกลายเป็นคนที่ซื่อสัตย์แล้วในแก่นแท้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การฝึกฝนปฏิบัติที่เป็นรากฐานสำคัญที่สุดของการเป็นคนที่ซื่อสัตย์)  “บุคคลที่ซื่อสัตย์ย่อมจะสามารถรับผิดชอบ  พวกเขาไม่คำนึงถึงผลกำไรและขาดทุนของตนเอง พวกเขาพิทักษ์งานและผลประโยชน์แห่งพระนิเวศของพระเจ้าเท่านั้น  พวกเขาใจดีมีเมตตาและมีหัวใจที่ซื่อสัตย์เหมือนน้ำใสในชามซึ่งมองปราดเดียวคนเราก็สามารถเห็นก้นชามได้  และการกระทำของพวกเขายังมีความโปร่งใสอีกด้วย” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  จากพระวจนะของพระเจ้า ฉันเข้าใจว่าเมื่อเราสามัคคีธรรมในการชุมนุมหรือพูดคุยเรื่องงานในคริสตจักร เราต้องจริงใจและเปิดเผย และเป็นคนที่ซื่อสัตย์ ไม่คำนึงถึงหน้าตาหรือผลประโยชน์ของตัวเอง หรือปกปิดและอำพรางตัวเอง  เมื่อเรามองเห็นปัญหาใดๆ ในหน้าที่ เราควรเปิดใจและพูดถึงปัญหาเหล่านั้น และไม่กลัวที่จะแสดงความคิดเห็นของตัวเอง  นี่เป็นประโยชน์ต่องานของคริสตจักร และพี่น้องชายหญิงสามารถเติมเต็มซึ่งกันและกันได้  เมื่อก่อน ฉันถูกบีบคั้นด้วยหน้าตาของตัวเองอยู่เสมอและไม่กล้าแสดงความคิดเห็น ทุกครั้งที่เราพูดคุยเรื่องคำเทศนา ฉันรู้สึกตกอยู่ภายใต้ความกดดันอย่างหนัก  ฉันกลัวที่จะเปิดโปงข้อบกพร่องของตัวเอง ฉันจึงคอยถ่วงเวลาในการแสดงความคิดเห็น ทำให้ความคืบหน้าล่าช้าครั้งแล้วครั้งเล่า  ฉันไม่เพียงแต่ล้มเหลวในการก้าวหน้าเท่านั้น แต่พระเจ้ายังทรงรังเกียจเดียดฉันท์ฉันอีกด้วย  นี่คือผลอันขมขื่นของการไม่ปฏิบัติความจริง!  ฉันนึกถึงสิ่งที่องค์พระเยซูเจ้าได้ตรัสไว้ว่า “เราบอกความจริงกับท่านทั้งหลายว่า ถ้าพวกท่านไม่กลับใจและเป็นเหมือนเด็กเล็กๆ ก็จะเข้าในแผ่นดินสวรรค์ไม่ได้เลย” (มัทธิว 18:3)  พระเจ้าทรงรักคนที่ซื่อสัตย์  ถ้าฉันไม่สามารถจริงใจและซื่อสัตย์เหมือนเด็กเล็กๆ ได้ ฉันก็จะไม่ได้รับการช่วยให้รอด  ในช่วงเวลานั้น ฉันมักจะอธิษฐานถึงพระเจ้า วิงวอนให้พระองค์ทรงพินิจพิเคราะห์หัวใจของฉันและประทานความเชื่อและความเข้มแข็งให้ฉัน  ฉันเต็มใจที่จะปล่อยมือจากหน้าตาและผลประโยชน์ของตัวเอง ปฏิบัติความจริง และเป็นคนที่ซื่อสัตย์ พูดเท่าที่ฉันเข้าใจ เปิดใจอย่างจริงใจ และไม่ปกป้องหน้าตาและสถานะของตัวเองอีกต่อไป

ไม่นาน ฉันก็ไปอีกที่หนึ่งเพื่อทำหน้าที่งานข้อเขียน  มีอยู่ครั้งหนึ่ง ตอนที่พูดคุยเรื่องคำเทศนา ฉันไม่สามารถมองปัญหาหนึ่งที่อยู่ในนั้นได้อย่างทะลุปรุโปร่งชัดเจน  หลังจากอ่านอยู่หลายครั้ง ฉันก็ยังสับสนอยู่เล็กน้อย ฉันจึงลังเลที่จะแสดงความคิดเห็น  เมื่อเวลาค่อยๆ ผ่านไป ฉันก็ยิ่งร้อนใจมากขึ้นเรื่อยๆ ฉันคิดกับตัวเองว่า “ฉันยังไม่ค่อยชัดเจนเกี่ยวกับคำถามนี้ ฉันควรจะพูดอะไรเกี่ยวกับเรื่องนี้ไหม?  ช่วงนี้มักจะมีความเบี่ยงเบนบางอย่างในความคิดเห็นที่ฉันแสดงออกไปตอนที่พูดคุยเรื่องคำเทศนา ฉันจะทำยังไงถ้าฉันพูดอะไรผิดไปอีก?  ผู้ดูแลและพี่น้องหญิงที่ฉันทำงานด้วยจะคิดยังไงกับฉัน?  พวกเขาจะคิดว่าขีดความสามารถของฉันค่อนข้างต่ำและไม่เหมาะกับหน้าที่นี้หรือเปล่า?  บางทีฉันควรรอให้พี่น้องหญิงที่ฉันทำงานด้วยพูดก่อน  ฉันจะฟังความคิดเห็นของเธอแล้วค่อยตัดสินใจว่าฉันควรจะพูดไหม”  แต่ทว่า ฉันก็คิดได้ว่าถ้าฉันถ่วงเวลาไปมากกว่านี้ ก็จะทำให้เสียเวลา ฉันอธิษฐานเงียบๆ ในใจ วิงวอนขอให้พระเจ้าทรงทำให้หัวใจของฉันสงบลง เพื่อที่จะได้หลุดพ้นจากการถูกผูกมัดด้วยหน้าตา และสามารถสามัคคีธรรมเท่าที่ฉันเข้าใจได้ ฉันนึกถึงพระวจนะของพระเจ้าที่ว่า “จงอย่าเป็นคนหน้าซื่อใจคดหรือสร้างภาพ  แต่จงเป็นคนที่เรียบง่ายและเปิดเผย และเรียนรู้ที่จะเปิดเผยตนเองอย่างหมดเปลือก—เปิดเผยความในใจของเจ้าให้ผู้อื่นเห็น” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การฝึกฝนปฏิบัติที่เป็นรากฐานสำคัญที่สุดของการเป็นคนที่ซื่อสัตย์)  “บุคคลที่ซื่อสัตย์ย่อมจะสามารถรับผิดชอบ  พวกเขาไม่คำนึงถึงผลกำไรและขาดทุนของตนเอง พวกเขาพิทักษ์งานและผลประโยชน์แห่งพระนิเวศของพระเจ้าเท่านั้น  พวกเขาใจดีมีเมตตาและมีหัวใจที่ซื่อสัตย์เหมือนน้ำใสในชามซึ่งมองปราดเดียวคนเราก็สามารถเห็นก้นชามได้  และการกระทำของพวกเขายังมีความโปร่งใสอีกด้วย” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  พระวจนะของพระเจ้าประทานความเข้มแข็งในใจให้ฉัน  ถึงแม้ฉันจะไม่สามารถมองทะลุปรุโปร่งในปัญหานี้ได้ แต่ฉันก็มีความคิดเห็นของตัวเอง  ฉันต้องกล้าหาญ พูดสิ่งที่อยู่ในใจ ตลอดจนเลิกปกปิดและอำพรางตัวเอง  ดังนั้น ฉันจึงแบ่งปันความคิดเห็นและพูดถึงความสับสนของตัวเอง  ผู้ดูแลได้พูดคุยถึงรายละเอียดบางอย่างในความคิดเห็นของฉัน และผ่านสิ่งนี้ ปัญหาที่ทำให้ฉันสับสนก็ได้รับการแก้ไข และฉันยังได้เห็นข้อบกพร่องและจุดอ่อนของตัวเองอีกด้วย  ฉันดีใจมากที่ได้พูดความคิดเห็นและความคิดของตัวเองออกไป ไม่อย่างนั้น ฉันก็คงยังสับสนกับปัญหานี้อยู่  ถึงแม้การก้าวออกมาครั้งนี้จะเผยให้เห็นข้อบกพร่องของตัวเอง แต่ก็ช่วยชดเชยข้อบกพร่องเหล่านั้นด้วย  หลังจากนั้น ตอนที่สื่อสารเรื่องงานหรือพูดคุยเรื่องคำเทศนา ฉันก็ปล่อยมือจากหน้าตาของตัวเองอย่างมีสติและพูดเท่าที่ฉันเข้าใจ  ถึงแม้สิ่งนี้จะเผยให้เห็นข้อบกพร่องและจุดอ่อนมากมายของฉัน และฉันก็เสียหน้าไปบ้าง แต่ฉันกลับเข้าใจหลักธรรมความจริงที่เกี่ยวข้องได้ชัดเจนมากขึ้น และประสิทธิภาพในการทำหน้าที่ของฉันก็พัฒนาขึ้นมาก  ตอนนี้ฉันได้รับประสบการณ์แล้วว่าการปฏิบัติความจริงและการเป็นคนซื่อสัตย์ได้นำประโยชน์มากมายมาให้ฉัน  ฉันไม่ต้องวุ่นวายใจกับภาระมากมายตอนทำหน้าที่ของตัวเองอีกต่อไป และจิตใจของฉันก็เรียบง่ายขึ้นมาก  การปฏิบัติและการเข้าสู่เพียงเล็กน้อยที่ฉันได้รับเป็นผลมาจากความรู้แจ้งและการชี้แนะจากพระวจนะของพระเจ้า  ขอบคุณพระเจ้า!


83. ความรักของฉันต่อลูกสาวเป็นรักแท้หรือไม่?

โดย ชิวเหยียน ประเทศจีน

ฉันเติบโตในชนบท พ่อแม่ของฉันไม่ได้รับการศึกษาสูงนัก จึงต้องทำงานตรากตรำในไร่นาตั้งแต่เช้าจรดค่ำ พ่อของฉันมักจะบอกว่า “ในครอบครัวเรา มีเพียงลุงของลูกเท่านั้นที่ได้ดีเพราะตั้งใจเรียน จนได้เป็นข้าราชการระดับสูงในเมือง พ่อไม่ได้ตั้งใจเรียนตอนเด็กๆ ตอนนี้เลยทำได้แค่หาเลี้ยงชีพด้วยการทำนาทำไร่ อนาคตลูกต้องตั้งใจเรียนนะ อย่าลงเอยแบบไม่มีอนาคตเหมือนพ่อ” เมื่อฉันเห็นลุงกลับมาที่หมู่บ้านในรถหรู และทุกคนต่างก็ยกย่องและมองท่านด้วยความชื่นชม ฉันก็อิจฉาอย่างบอกไม่ถูก แล้วพอมองดูท่าทีเฉยเมยของชาวบ้านที่มีต่อพ่อ ฉันก็ตระหนักว่ามีเพียงการเรียนเท่านั้นที่จะทำให้คนเราก้าวหน้าและเป็นที่นับหน้าถือตาไม่ว่าจะไปที่ไหน ฉันจึงตั้งใจแน่วแน่ว่าจะต้องตั้งใจเรียน เพื่อที่อนาคตจะได้โดดเด่นและเป็นที่ชื่นชมของคนอื่น ฉันตั้งใจเรียน พยายามมากกว่าคนอื่นหลายเท่า แต่ฉันทำข้อสอบเข้ามัธยมปลายได้ไม่ดีและเข้าได้เพียงโรงเรียนอาชีวศึกษาทั่วไป แต่ที่คาดไม่ถึงยิ่งกว่าคือ ตอนที่ฉันเรียนจบ รัฐบาลได้ดำเนินนโยบายเลิกจ้าง ลดขนาดองค์กร และเน้นประสิทธิภาพ ฉันจึงเหมือนถูกเลิกจ้างทั้งที่ยังไม่ได้เริ่มทำงานอย่างเป็นทางการด้วยซ้ำ รู้สึกเหมือนฟ้าถล่มลงมาทับ และไม่มีความหวังที่จะโดดเด่นในชีวิตอีกต่อไป หลังจากแต่งงาน สามีของฉันทำงานเป็นผู้ใช้แรงงานเนื่องจากระดับการศึกษาปานกลาง และคุณภาพชีวิตของเราก็ธรรมดาๆ พอหันไปมองญาติสนิทมิตรสหาย ฉันก็เห็นว่าคนที่มีการศึกษาและมีปริญญาใช้ชีวิตอย่างหรูหราเหนือระดับ และมักไปตามสถานที่แพงๆ เมื่อมองตัวเองเทียบกับพวกเขา ฉันยิ่งรู้สึกอย่างแรงกล้าว่าหากไม่มีการศึกษาสูงๆ ก็ไม่สามารถประสบความสำเร็จในสังคมนี้ได้ และชีวิตของฉันก็คงจะเป็นแบบนี้ตลอดไป ฉันจึงรู้สึกว่าในอนาคต ฉันต้องให้การศึกษาลูกอย่างดี และช่วยให้พวกเขาเรียนจบปริญญาสูงๆ เพื่อที่พวกเขาจะได้สร้างเกียรติยศให้วงศ์ตระกูล แบบนั้นฉันเองก็จะได้มีหน้ามีตาไปด้วย

เมื่อลูกสาวของฉันอายุสี่ขวบ ฉันยอมรับพระราชกิจแห่งยุคสุดท้ายของพระเจ้า ในตอนนั้น ฉันเข้าร่วมการชุมนุมสัปดาห์ละสองครั้ง และเวลาที่เหลือ ฉันจะอยู่กับลูกสาวเพื่อทบทวนบัตรคำศัพท์ภาษาอังกฤษ ท่องบทกวีคลาสสิก และสอนบวกลบเลขง่ายๆ ให้เธอ ฉันอยากปลูกฝังให้เธอรักการเรียนรู้ตั้งแต่อายุยังน้อย เมื่อเธออยู่ชั้นประถมปีที่สาม ฉันเริ่มสอนพิเศษวิชาภาษาอังกฤษและคณิตศาสตร์ให้เธอ โดยหวังว่าเกรดของเธอจะแซงหน้าเพื่อนรุ่นเดียวกัน เพื่อที่ในอนาคตเธอจะได้เข้ามหาวิทยาลัยดีๆ ได้งานดีๆ และมีชีวิตที่รุ่งเรืองและประสบความสำเร็จ ฉันมักจะบอกลูกสาวให้ตั้งใจเรียนเพื่อที่อนาคตจะได้โดดเด่น ทุกครั้งเธอมองฉันอย่างสับสน เหมือนจะเข้าใจครึ่งไม่เข้าใจครึ่ง แต่เธอก็ยอมทำตามที่ฉันขออย่างไม่เต็มใจ บางครั้งพอเห็นเธอเริ่มเบื่อการเรียน ฉันก็จะอธิบายอย่างใจเย็นว่าทำไมต้องเรียน และบอกว่าต้องได้เกรดดีๆ เท่านั้น เธอถึงจะมีอนาคตและโอกาสในการทำงานที่ดีได้ เมื่อเห็นสีหน้าหมดหนทางของเธอ ฉันก็คิดในใจว่า “การให้การศึกษาลูกอย่างดีเป็นความรับผิดชอบและภาระหน้าที่ของพ่อแม่ ตอนนี้เธออาจจะไม่เข้าใจฉัน แต่เมื่อเธอโตขึ้น เธอจะเข้าใจเจตนาเปี่ยมความอุตสาหะของฉัน”

ตอนอยู่ชั้นประถมปีที่ห้า เกรดวิชาคณิตศาสตร์ของลูกสาวฉันแย่มาก แม้ว่าครูจะอธิบายอย่างใจเย็น เพื่อนร่วมชั้นช่วยสอนพิเศษ และเธอเองก็พยายามทำแบบฝึกหัดอย่างหนัก แต่ผลสอบของเธอก็ยังไม่เป็นที่น่าพอใจอยู่เสมอ บางครั้งเธอก็สอบตกด้วยซ้ำ เมื่อเห็นเช่นนี้ ฉันก็ร้อนใจอย่างยิ่ง และบอกลูกสาวอย่างขึงขังว่า “ถ้าเกรดไม่ดี ลูกจะไม่ได้เข้าโรงเรียนในฝันและจะไม่ได้ดิบได้ดี ในสายตาคนอื่น ลูกจะไม่มีความสำคัญ และทั้งชีวิตของลูกจะล้มเหลว ลูกต้องรีบหาวิธีปรับปรุงคะแนนวิชาคณิตศาสตร์ไม่ว่าจะต้องทำยังไงก็ตาม ไม่อย่างนั้นแม่ไม่ปล่อยลูกไปง่ายๆ แน่” ลูกสาวมองฉันอย่างหวาดๆ ไม่กล้าพูด หน้าซีดเผือดด้วยความกลัว เมื่อเห็นเธอเป็นแบบนั้น ฉันก็ใจอ่อนลงเล็กน้อย เธอก็พยายามอย่างหนักแล้ว และเกรดวิชาคณิตศาสตร์ที่แย่ของเธอก็ไม่ใช่เพราะเธอไม่ยอมเรียน ฉันสงสัยว่าตัวเองทำเกินไปหรือเปล่า แต่แล้วฉันก็คิดว่า “ถ้าตอนนี้ฉันไม่เข้มงวด ต่อไปเธออาจจะไม่มีโอกาสได้งานดีๆ ฉันยอมให้เธอเกลียดฉันตอนนี้ดีกว่าให้เธอไม่มีอนาคต” หลังจากสอบถามหลายๆ คน ฉันก็หาครูที่มีประสบการณ์หลายปีมาสอนพิเศษให้ลูกสาวได้ เมื่อถึงเวลาเรียนพิเศษของเธอ ฉันจะพักงานของตัวเองแล้วเข้าไปนั่งฟังด้วย ฉันจดส่วนที่ลูกสาวไม่เข้าใจ พอกลับถึงบ้าน ฉันก็ให้เธอทบทวนส่วนนั้นอีกครั้ง เมื่อเธอยังทำไม่ได้ ฉันจะโกรธและดุเธอเสียงดังว่า “คิดว่าถ้าเป็นแบบนี้ต่อไป ลูกจะได้เข้าโรงเรียนมัธยมปลายดีๆ เหรอ?”  ลูกสาวของฉันถอยหนีด้วยความกลัว น้ำตาแห่งความน้อยใจเอ่อคลอ ฉันใจอ่อนลงและคิดว่า “บางทีฉันควรปล่อยให้ทุกอย่างเป็นไปตามธรรมชาติ เธอเรียนได้แค่ไหนก็แค่นั้น ถ้าความกดดันทั้งหมดนี้ทำให้เธอหดหู่ขึ้นมาจะทำยังไง?”  แต่แล้วฉันก็คิดขึ้นมาทันทีว่า “การผ่อนปรนเรื่องการศึกษาของเธอตอนนี้จะส่งผลกระทบต่ออนาคตของเธอโดยตรง ฉันต้องลุล่วงหน้าที่ของพ่อแม่” ดังนั้นฉันจึงยังคงผลักดันให้ลูกสาวเรียนต่อไป ลูกสาวของฉันเป็นคนเก็บตัวอยู่แล้ว และภายใต้แรงกดดันที่ฉันสร้างขึ้น การเห็นคุณค่าในตนเองของเธอก็ยิ่งลดต่ำลง เธอมักจะสะดุ้งตื่นจากฝันร้าย เกรดของเธอต่ำลงยิ่งกว่าเดิม และความสัมพันธ์ระหว่างเราก็ห่างเหินมากขึ้นเรื่อยๆ เมื่อเห็นเช่นนี้ฉันก็กระวนกระวายมาก ด้านหนึ่งฉันกังวลว่าเกรดที่แย่ของเธอจะส่งผลกระทบต่ออนาคตของเธอ แต่อีกด้านหนึ่งฉันก็รู้สึกใจสลายแทนเธอและรู้สึกผิดที่กดดันเธอมากขนาดนี้ อารมณ์ที่ขัดแย้งกันเหล่านี้ปนเปกันไปหมด จนฉันทำอะไรไม่ถูก ฉันเอาแต่สงสัยว่า “การปฏิบัติต่อลูกสาวแบบนี้คือความรักหรือ?  ถ้าใช่ มันก็ควรทำให้เธอรู้สึกเป็นอิสระและสบายใจไม่ใช่หรือ?  แต่ฉันรู้สึกได้อย่างชัดเจนว่าเธอทุกข์ใจมากขึ้นและการเห็นคุณค่าในตนเองของเธอลดลง ไม่เพียงแต่เกรดของเธอจะไม่ดีขึ้น แต่ยังต่ำลงกว่าเดิม และตอนนี้เธอยังสะดุ้งตื่นจากฝันร้ายอยู่เรื่อยๆ ฉันให้การศึกษาลูกด้วยวิธีที่ผิดหรือเปล่า?”  ฉันไม่รู้จะทำอย่างไรดี จึงได้แต่อธิษฐาน ขอให้พระเจ้าทรงชี้แนะฉันให้เข้าใจปัญหาของตัวเอง

วันหนึ่งฉันได้อ่านพระวจนะของพระเจ้า และฉันเข้าใจสภาวะของตัวเองขึ้นมาบ้าง  พระเจ้าผู้ทรงมหิทธิฤทธิ์ตรัสว่า “ในข้อเท็จจริงนั้น ไม่ว่าความมุ่งมาดปรารถนาของมนุษย์จะใหญ่โตเพียงใด ไม่ว่าความปรารถนาของมนุษย์จะสอดคล้องกับความเป็นจริงหรือถูกต้องเหมาะสมเพียงใด ทั้งหมดที่มนุษย์อยากสัมฤทธิ์ ทั้งหมดที่มนุษย์แสวงหา เชื่อมโยงกับคำสองคำอย่างแยกกันไม่ออก  สองคำนี้สำคัญอย่างยิ่งต่อทุกคนไปตลอดชีวิตของพวกเขา และคำสองคำนี้เป็นสิ่งที่ซาตานตั้งใจที่จะปลูกฝังในมนุษย์  คำสองคำนี้คืออะไรนะหรือ?  คำสองคำนี้ก็คือ ‘ชื่อเสียง’ และ ‘ผลประโยชน์’  ซาตานใช้วิธีการที่อ่อนโยนมาก วิธีการซึ่งเป็นไปตามมโนคติที่หลงผิดของผู้คนอย่างยิ่ง และไม่ค่อยก้าวร้าวนัก เพื่อทำให้ผู้คนยอมรับวิธีการและกฎแห่งการอยู่รอดของมันโดยไม่รู้ตัว เกิดมีเป้าหมายในชีวิตและทิศทางในชีวิต และเกิดมีความมุ่งมาดปรารถนาในชีวิตขึ้นมา  ไม่ว่าผู้คนจะพรรณนาความมุ่งมาดปรารถนาในชีวิตของตนเอาไว้สูงส่งเพียงใด ความมุ่งมาดปรารถนาเหล่านี้ก็วนเวียนอยู่รอบๆ ชื่อเสียงและผลประโยชน์เสมอ  ทุกสิ่งทุกอย่างที่บุคคลที่ยิ่งใหญ่หรือมีชื่อเสียงคนใดก็ตาม—หรือที่จริงแล้วใครก็ตาม—ไล่ตามตลอดชีวิตของพวกเขา มีความสัมพันธ์เกี่ยวข้องกับสองคำนี้เท่านั้นคือ ‘ชื่อเสียง’ และ ‘ผลประโยชน์’  ผู้คนคิดว่าทันทีที่พวกเขามีชื่อเสียงและผลประโยชน์ พวกเขาย่อมมีต้นทุนให้สุขสำราญกับสถานะอันสูงส่งและความมั่งคั่งอันใหญ่หลวง และสุขสำราญกับชีวิต  พวกเขาคิดว่าทันทีที่ตนเองมีชื่อเสียงและผลประโยชน์ พวกเขาย่อมมีต้นทุนไว้แสวงหาความหรรษาและหมกมุ่นกับความเพลิดเพลินทางเนื้อหนังโดยไม่ยั้งคิด  เพื่อเห็นแก่ประโยชน์ของชื่อเสียงและผลประโยชน์ซึ่งพวกเขาอยากได้อยากมี และโดยที่ไม่ทันรู้ตัว ผู้คนจึงยินดีมอบร่างกาย หัวใจ และแม้แต่ทั้งหมดที่พวกเขามี รวมถึงจุดหมายปลายทางในอนาคตและชะตากรรมของพวกเขาให้ซาตาน  พวกเขาทำเช่นนั้นโดยไม่สงวนท่าที โดยที่ไม่มีความสงสัยแม้แต่อึดใจ และโดยไม่รู้ที่จะเอาทุกสิ่งที่พวกเขาเคยมีกลับคืนมา  ผู้คนสามารถรักษาการควบคุมตัวเองได้หรือไม่ในเมื่อพวกเขาได้มอบตนเองให้ซาตานและกลายเป็นจงรักภักดีต่อมันในลักษณะนี้แล้ว?  แน่นอนว่าไม่  พวกเขาถูกซาตานควบคุมอย่างสมบูรณ์และอย่างถึงที่สุด พวกเขาจมอยู่ในปลักตมนี้อย่างเบ็ดเสร็จและสิ้นเชิงแล้ว และไร้ความสามารถที่จะปลดปล่อยตัวเองเป็นอิสระได้” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  พระวจนะของพระเจ้าช่วยให้ฉันเข้าใจว่า แท้จริงแล้วฉันใช้ชีวิตอยู่ภายใต้การหลอกลวงของซาตานโดยสิ้นเชิงมาหลายปีมาก ฉันจำได้ว่าตั้งแต่เด็ก ฉันถูกพ่อแม่ปลูกฝัง และฉันยึดถือคติที่ว่า “มนุษย์ดิ้นรนขึ้นที่สูงน้ำไหลลงที่ต่ำ” และ “จงโดดเด่นเหนือทุกคนที่เหลือ และจงนำพาเกียรติมาเผื่อบรรพบุรุษของเจ้า” เป็นเป้าหมายในการไล่ตามเสาะหาของฉัน เพื่อที่จะโดดเด่น ฉันอุตสาหะกว่าคนอื่นหลายเท่าสมัยที่เป็นนักเรียน แต่สุดท้ายก็สอบเข้ามัธยมปลายไม่ผ่านและต่อมาก็หางานดีๆ ทำไม่ได้ ดังนั้นฉันจึงเริ่มหมดหวังกับตัวเองและสูญเสียความมั่นใจในชีวิต หลังจากลูกสาวเกิด ฉันก็ฝากความหวังทั้งหมดไว้กับเธอ เพื่อบ่มเพาะให้เธอสนใจการเรียน ฉันเริ่มปลูกฝังความรู้ให้เธอตั้งแต่อายุยังน้อย และผลก็คือเธอสูญเสียความสุขในวัยเด็กไป เมื่อเธอเริ่มเข้าโรงเรียนและฉันเห็นว่าเธอได้เกรดไม่ดีในวิชาคณิตศาสตร์ ฉันก็บังคับให้เธอเรียนพิเศษเพื่อปรับปรุงเกรดของเธอ และเมื่อเกรดไม่ดีขึ้น ฉันก็โกรธและดุเธอ ฉันไม่เข้าอกเข้าใจหรือเห็นใจเธอเลย เพราะฉันกดดันเธออยู่ตลอด หัวใจดวงน้อยๆ ของเธอจึงต้องแบกรับความเครียดมหาศาล และเราก็ยิ่งห่างเหินกันมากขึ้นเรื่อยๆ ภายนอกดูเหมือนว่าฉันทำทั้งหมดนี้เพื่อประโยชน์ของเธอเอง แต่แท้จริงแล้วฉันกำลังบังคับให้เธอแบกรับความฝันที่ไม่สมหวังของฉัน บีบให้เธอทำความฝันเหล่านั้นให้เป็นจริงแทนฉัน และมองเธอเป็นเครื่องมือเพื่อทำให้ฉันโดดเด่น ฉันช่างขาดความเป็นมนุษย์เสียจริง!  เมื่อคิดได้ ฉันก็รู้สึกสำนึกผิดมาก ฉันไม่อยากถูกซาตานหลอกและทำร้ายไปเรื่อยๆ

ฉันแสวงหาต่อไป และฉันได้อ่านพระวจนะของพระเจ้าที่ว่า “ไม่ว่าคนเราไม่พึงพอใจกับกำเนิด การเติบโตเต็มวัย หรือการสมรสของคนเราอย่างไร ทุกคนที่ได้ก้าวผ่านสิ่งเหล่านี้มาแล้วย่อมรู้ว่า คนเราไม่สามารถเลือกสถานที่และเวลาเกิดของพวกเขา รูปร่างหน้าตาของพวกเขา ผู้ที่เป็นบิดามารดาของพวกเขา และผู้ที่เป็นคู่สมรสของพวกเขาได้ ได้แต่เพียงยอมรับน้ำพระทัยแห่งฟ้าสวรรค์เท่านั้น กระนั้นเมื่อถึงเวลาที่ผู้คนจะฟูมฟักคนรุ่นต่อไป พวกเขากลับถ่ายทอดความอยากได้อยากมีทั้งหมดที่ไม่อาจทำให้เป็นจริงได้ในครึ่งแรกของชีวิตตนให้แก่ลูกหลานของตน ด้วยความหวังว่าลูกหลานของพวกเขาจะชดเชยความผิดหวังต่างๆ ในครึ่งแรกของชีวิตของตัวพวกเขาเอง… ผู้คนรู้ว่าตนขาดความสามารถและไม่ประสบความสำเร็จใดๆ ในชีวิตนี้ ว่าพวกเขาจะไม่มีโอกาสอีกครั้งหรือความหวังอีกครั้งที่จะโดดเด่นออกมาจากฝูงชน และว่าพวกเขาไม่มีทางเลือกนอกจากยอมรับชะตากรรมของพวกเขา  และดังนั้นพวกเขาจึงยัดเยียดความหวังทั้งหมดของพวกเขา ความอยากได้อยากมีและความใฝ่ฝันที่ยังไม่เป็นจริงของพวกเขาให้กับคนรุ่นต่อไป โดยหวังว่าเชื้อสายของพวกเขาจะสามารถช่วยให้พวกเขาสัมฤทธิ์ความฝันของพวกเขาและทำให้ความอยากต่างๆ ของพวกเขาเป็นจริงขึ้นมา หวังว่าลูกสาวและลูกชายของพวกเขาจะนำเกียรติยศมาสู่วงศ์สกุล ได้รับสถานะอันโดดเด่น หรือกลายเป็นคนร่ำรวยหรือมีชื่อเสียง  กล่าวโดยสรุป พวกเขาต้องการเห็นลูกๆ ของตนทะยานขึ้นสู่จุดสูงสุด  แผนการและความเพ้อฝันของผู้คนนั้นสมบูรณ์แบบ พวกเขาไม่รู้หรือว่าจำนวนบุตรที่พวกเขามี รูปลักษณ์ ความสามารถ และอื่นๆ ของลูกๆ ของพวกเขานั้นไม่ใช่สิ่งที่พวกเขาเป็นผู้ตัดสินใจ ยิ่งไปกว่านั้น ชะตากรรมของลูกๆ ก็ไม่ได้อยู่ในกำมือของพวกเขา?  มนุษย์ไม่ได้เป็นผู้กำหนดชะตากรรมของตนเอง ทว่าพวกเขาก็ยังหวังที่จะเปลี่ยนแปลงชะตากรรมของคนรุ่นเยาว์ พวกเขาไร้พลังอำนาจที่จะหลีกหนีชะตากรรมของตัวเอง แต่พวกเขากลับพยายามที่จะบงการชะตากรรมของลูกชายและลูกสาว  พวกเขาไม่ได้กำลังประเมินตัวเองสูงเกินไปหรอกหรือ?  นี่มิใช่ความโง่เขลาเบาปัญญาและความรู้เท่าไม่ถึงการณ์ของมนุษย์หรอกหรือ?” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  “คนเราจะประกอบอาชีพใด ทำสิ่งใดหาเลี้ยงชีวิต และมีความมั่งคั่งในชีวิตมากน้อยเพียงใด ไม่ได้ขึ้นอยู่กับพ่อแม่ ความสามารถพิเศษ หรือความพยายามและความทะเยอทะยานของพวกเขา—แต่ขึ้นอยู่กับการลิขิตไว้ล่วงหน้าของพระผู้สร้าง” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  พระวจนะของพระเจ้าเปิดโปงสภาวะที่แท้จริงของฉัน ฉันได้วางความอยากได้อยากมีที่ไม่สมหวังของฉันไว้กับลูกสาวจริงๆ โดยหวังว่าเธอจะสามารถโดดเด่นและสนองความอยากได้อยากมีของฉันได้ ฉันจึงพยายามทุกวิถีทางเพื่อควบคุมโชคชะตาของเธอด้วยความพยายามของฉันเอง อันที่จริง โชคชะตาของทุกคนอยู่ในพระหัตถ์ของพระเจ้า แต่ฉันไม่รู้จักอธิปไตยของพระเจ้า ฉันใช้ชีวิตตามแนวคิดคลาดเคลื่อนที่ว่า “ความรู้สามารถเปลี่ยนโชคชะตาของเราได้” และ “ชะตาลิขิตของคนเราอยู่ในมือของเขาเอง” และฉันก็อยากจะควบคุมอนาคตของลูกสาวอยู่เสมอ ฉันนึกถึงผู้ใช้แรงงานรอบตัวฉันที่มีความรู้ แต่โชคชะตาของพวกเขาก็ไม่ได้เปลี่ยนแปลงไปเพราะความรู้นั้น ฉันเป็นตัวอย่างที่ชัดเจน ฉันพยายามเปลี่ยนโชคชะตาของตัวเองผ่านความรู้มาโดยตลอด แต่หลังจากเรียนจบฉันก็ถูกเลิกจ้างทันที และฉันไม่มีแม้แต่โอกาสที่จะได้ทำงานหรือใช้สิ่งที่ฉันเรียนมา ฉันเห็นว่าโชคชะตาของคนเราไม่ได้อยู่ในมือของตัวเอง แต่ฉันก็ยังหลงผิดพยายามควบคุมโชคชะตาของลูกสาว ฉันช่างโอหังและโง่เขลา และฉันประเมินตัวเองสูงเกินไปจริงๆ!  โชคชะตาและอาชีพการงานของลูกสาวของฉันถูกพระเจ้าทรงลิขิตไว้ล่วงหน้าแล้ว และสิ่งเหล่านี้ไม่อาจเปลี่ยนแปลงได้ด้วยความพยายามของมนุษย์หรือการเรียน ฉันนึกถึงเพื่อนของสามีที่แม้จะจบการศึกษาเพียงระดับประถม แต่ก็สามารถเปิดร้านค้าในเครือได้หลายแห่งทั่วประเทศ และผู้ที่จบวิทยาลัยหลายคนก็ไปหางานทำที่นั่น ความแตกต่างที่ชัดเจนนี้ทำให้ฉันเห็นชัดเจนยิ่งขึ้นว่าความรู้ไม่สามารถเปลี่ยนโชคชะตาของคนเราได้ และฉันควรปล่อยให้การเรียนของลูกเป็นไปตามธรรมชาติ หลังจากนั้นฉันก็ไม่บังคับให้ลูกสาวเรียนตามข้อเรียกร้องของตนอีกต่อไป และฉันก็เลิกลงเรียนพิเศษให้เธอด้วย แต่ฉันกลับมอบทุกอย่างเกี่ยวกับเธอไว้ในพระหัตถ์ของพระเจ้า ฉันยังประกาศข่าวประเสริฐแก่ลูกสาวของฉันด้วย เมื่อใดก็ตามที่เธอมีเวลา เธอก็จะไปชุมนุมกับพี่น้องชายหญิงในวัยเดียวกัน และสภาวะจิตใจของเธอก็ดีขึ้นเรื่อยๆ

ต่อมาฉันได้อ่านพระวจนะล่าสุดของพระเจ้า และฉันก็เห็นปัญหาของตัวเองชัดเจนยิ่งขึ้น ฉันยังได้เข้าใจด้วยว่าแท้จริงแล้ว ความรับผิดชอบอะไรที่พ่อแม่ควรลุล่วงต่อลูก  พระเจ้าผู้ทรงมหิทธิฤทธิ์ตรัสว่า “ภายในจิตสำนึกที่เอาตัวเองเป็นที่ตั้งของพ่อแม่ พวกเขาวาดมโนภาพ วางแผน และกำหนดสิ่งต่างๆ สารพัดเกี่ยวกับอนาคตของลูกของตน และผลลัพธ์ก็คือ พวกเขาสร้างความคาดหวังเหล่านี้ขึ้นมา  ภายใต้การปลุกปั่นของความคาดหวังเหล่านี้ พ่อแม่เรียกร้องให้ลูกของตนเล่าเรียนทักษะสารพัด เช่น การละคร การเต้นรำ ศิลปะ และอื่นๆ  พวกเขาเรียกร้องให้ลูกกลายเป็นบุคคลที่มีพรสวรรค์ และให้พวกเขาเป็นผู้บังคับบัญชาและไม่ใช่ผู้ใต้บังคับบัญชาในภายภาคหน้า  พวกเขาเรียกร้องให้ลูกของตัวเองกลายเป็นข้าราชการระดับสูงและไม่ใช่พวกทหารปลายแถว พวกเขาเรียกร้องให้ลูกกลายเป็นผู้จัดการ ผู้บริหารระดับสูง และซีอีโอ ทำงานให้กับบริษัทชั้นนำติดหนึ่งใน 500 ของโลก เป็นต้น  เหล่านี้ล้วนเป็นแนวคิดที่เอาตัวเองเป็นที่ตั้งของพ่อแม่… พ่อแม่ของพวกเขากำลังฝากความหวังไว้กับลูกของตนบนพื้นฐานของหนทางในการมองสิ่งทั้งหลายของผู้ใหญ่คนหนึ่งล้วนๆ รวมไปถึงทัศนะ มุมมองและการเลือกชอบของผู้ใหญ่คนหนึ่งมีต่อเรื่องทั้งหลายบนโลก  นี่เอาตัวเองเป็นที่ตั้งไม่ใช่หรือ?  (ใช่)  หากเจ้าจะพูดให้ฟังดูดี เจ้าสามารถพูดได้ว่านั่นเอาตัวเองเป็นที่ตั้ง แต่จริงๆ แล้วนั่นคืออะไร?  การเอาตัวเองเป็นที่ตั้งแบบนี้ตีความอีกอย่างได้ว่าอะไร?  นั่นคือความเห็นแก่ตัวไม่ใช่หรือ?  นั่นคือการบีบบังคับไม่ใช่หรือ?  (ใช่)  เจ้าชอบอาชีพบางอย่าง เจ้าอยากเป็นเจ้าหน้าที่รัฐ อยากรวย อยากเป็นคนเลิศหรูและประสบความสำเร็จในสังคม เจ้าจึงให้ลูกๆ เสาะแสวงที่จะเป็นคนเช่นนั้นและเดินไปบนเส้นทางแบบนั้นด้วย  แต่ในวันข้างหน้าลูกๆ จะชอบใช้ชีวิตอยู่ในสภาพแวดล้อมดังกล่าวและชอบทำงานดังกล่าวกระนั้นหรือ?  พวกเขาเหมาะกับสิ่งนั้นหรือไม่?  โชคชะตาของพวกเขาเป็นเช่นไร?  พระเจ้าทรงมีอธิปไตยและการจัดเตรียมให้พวกเขาอย่างไร?  เจ้ารู้สิ่งเหล่านี้หรือไม่?  คนบางคนพูดว่า ‘ฉันไม่สนใจเกี่ยวกับสิ่งเหล่านั้นหรอก สิ่งที่สำคัญก็คือสิ่งทั้งหลายที่ฉันในฐานะพ่อแม่ของพวกเขาชอบ  ฉันจะฝากความหวังไว้ที่พวกเขาบนพื้นฐานของการเลือกชอบของตัวฉันเอง’  นั่นเห็นแก่ตัวมากไม่ใช่หรือ?  (ใช่)  นั่นช่างเห็นแก่ตัวเหลือเกิน!  พูดให้ฟังดูดีได้ว่า นั่นเอาตัวเองเป็นที่ตั้ง นั่นเป็นการฟันธงไปเองทั้งหมด แต่ในความเป็นจริงแล้วนั่นคืออะไร?  นั่นเห็นแก่ตัวอย่างมาก!  พ่อแม่พวกนี้ไม่คำนึงถึงขีดความสามารถหรือพรสวรรค์ของลูก พวกเขาไม่สนใจเกี่ยวกับการจัดการเตรียมการที่พระเจ้ามีสำหรับโชคชะตาและชีวิตของบุคคลแต่ละคน  พวกเขาไม่คำนึงถึงสิ่งเหล่านี้ พวกเขาก็แค่บังคับให้ลูกรับเอาการเลือกชอบ เจตนารมณ์ และแผนการของตัวพวกเขาเองโดยผ่านทางการคิดแบบมุ่งหวัง  คนบางคนพูดว่า ‘ฉันจำต้องยัดเยียดสิ่งเหล่านี้ให้กับลูก  พวกเขาเป็นเด็กเกินกว่าที่จะเข้าใจสิ่งเหล่านี้ และพอถึงเวลาที่พวกเขาเข้าใจ นั่นก็จะสายเกินไป’  นั่นจริงหรือไม่?  (ไม่จริง)  หากนั่นสายเกินไปจริงๆ เช่นนั้นก็เป็นชะตากรรมของพวกเขา ไม่ใช่ความรับผิดชอบของพ่อแม่  หากเจ้ายัดเยียดสิ่งทั้งหลายที่เจ้าเข้าใจให้กับลูก พวกเขาก็จะเข้าใจสิ่งเหล่านั้นเร็วขึ้นแค่เพราะเจ้าเข้าใจสิ่งเหล่านั้นหรือไม่?  (ไม่)… ต่อให้พ่อแม่สอนลูกนับจากวัยเยาว์ว่า ‘ลูกต้องเก็บซ่อนบางสิ่งไว้เวลามีปฏิสัมพันธ์กับผู้คน’ ลูกก็จะรับไว้ในฐานะคำสอนประเภทหนึ่งเท่านั้น  พวกเขาจะมีความสามารถที่จะปฏิบัติตนบนพื้นฐานของการแนะแนวของพ่อแม่อย่างแท้จริงก็ต่อเมื่อพวกเขาเข้าใจการแนะแนวเหล่านั้นอย่างแท้จริงแล้วเท่านั้น  เมื่อพวกเขาไม่เข้าใจการแนะแนวของพ่อแม่ ไม่ว่าพ่อแม่พยายามสอนพวกเขาอย่างไร นั่นก็ยังคงเป็นแค่คำสอนประเภทหนึ่งสำหรับพวกเขา  เพราะฉะนั้นแนวคิดที่พ่อแม่มีว่า ‘โลกช่างเต็มไปด้วยการแข่งขัน และผู้คนดำรงชีวิตอยู่ภายใต้แรงกดดันอันมหาศาล หากฉันไม่เริ่มสอนลูกของฉันตั้งแต่ยังเล็กมาก พวกเขาก็จะต้องสู้ทนความทุกข์และความเจ็บปวดในภายภาคหน้า’ นั้นสมเหตุสมผลหรือไม่?  (ไม่)  เจ้ากำลังทำให้ลูกแบกแรงกดดันไว้บนบ่าก่อนเวลาอันควร เพื่อที่ในภายภาคหน้า พวกเขาอาจจะทนทุกข์น้อยกว่า และพวกเขาจำต้องแบกแรงกดดันนั้นโดยเริ่มจากอายุที่พวกเขายังคงไม่เข้าใจสิ่งใดเลย—ในการทำเช่นนี้ เจ้ากำลังทำอันตรายลูกอยู่ไม่ใช่หรือ?  เจ้ากำลังทำเช่นนี้เพื่อเป็นการดีต่อตัวพวกเขาเองจริงหรือ?  ให้พวกเขาไม่เข้าใจสิ่งเหล่านี้ยังดีเสียกว่า เช่นนั้นพวกเขาย่อมสามารถดำรงชีวิตอยู่ในหนทางที่สุขสบาย มีความสุข ผ่องแผ้วและเรียบง่ายสักสองสามปี  หากพวกเขาจะต้องเข้าใจสิ่งเหล่านั้นก่อนเวลา นั่นจะเป็นพรหรือโชคร้าย?  (นั่นจะเป็นโชคร้าย)  ใช่ นั่นจะเป็นโชคร้าย” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  หลังจากอ่านพระวจนะของพระเจ้า ฉันก็ตระหนักว่าความรักที่ฉันมีต่อลูกสาวนั้นคับแคบและเห็นแก่ตัวเพียงใด เพื่อที่จะบรรลุเป้าหมายของตัวเองในการโดดเด่น ฉันจึงยัดเยียดทัศนะของตนให้เธอแต่ฝ่ายเดียว วางแผนอนาคตให้เธอโดยไม่คำนึงถึงความสามารถหรือขีดความสามารถของเธอ และใช้วิธีการที่รุนแรงเพื่อบังคับให้เธอเรียน สร้างแรงกดดันและข้อจำกัด เมื่อฉันเห็นว่าเกรดของเธอไม่ดีขึ้น ฉันก็ตวาดเธอเหมือนคนเสียสติ ทำให้เธอยิ่งเก็บตัวมากขึ้น และพรากอิสรภาพและพื้นที่ของเธอไป ทุกสิ่งที่ฉันทำไปนั้นยับยั้งและผูกมัดเธอ ฉันรักชื่อเสียงและผลประโยชน์ และฉันก็อยากจะโดดเด่นอยู่เสมอ ดังนั้นเมื่อความอยากได้อยากมีของฉันไม่ได้รับการสนอง ฉันจึงวางมันไว้กับลูกสาว บังคับให้เธอทำตามความอยากได้อยากมีของฉัน และสร้างแรงกดดันให้เธอเรียนมากเกินไป ฉันไม่เอาใจเธอมาใส่ใจฉันเพื่อคำนึงว่าเธอชอบหรือถนัดอะไร แม้ว่าฉันจะเห็นว่าเธอเก็บตัวมากขึ้นเรื่อยๆ และรู้สึกด้อยลงเรื่อยๆ เพราะแรงกดดันของฉัน ฉันก็ยังยืนกรานให้เธอทำตามความคาดหวังของฉัน ทำให้เธอต้องใช้ชีวิตอย่างเจ็บปวดตลอดเวลา ฉันช่างโหดร้ายและเห็นแก่ตัวจริงๆ!  ลูกสาวของฉันยังอายุน้อย อยู่ในวัยที่อยากจะสนุก แต่ฉันกลับใช้อำนาจปลูกฝังปรัชญาและกฎเยี่ยงซาตานให้เธอ บังคับให้เธอต้องแบกรับแรงกดดันและความเจ็บปวดที่เธอไม่ควรต้องแบกรับ สิ่งที่ฉันทำกับลูกสาวไม่ใช่ความรักเลย แต่เป็นการทำร้ายทางจิตใจรูปแบบหนึ่ง ถ้าฉันรักลูกสาวของฉันจริงๆ และรับผิดชอบต่อเธอ ฉันควรจะให้การศึกษาเธอตามความสนใจและความสามารถของเธอ ชี้แนะเธออย่างถูกต้อง แทนที่จะยัดเยียดความอยากได้อยากมีของตัวเองให้เธอ เมื่อทบทวนการกระทำของตัวเอง ฉันก็รู้สึกเสียใจมาก และฉันตระหนักว่าฉันไม่มีความเป็นมนุษย์ ฉันไม่สามารถยัดเยียดความคาดหวังที่ไม่เหมาะสมเหล่านี้ให้เธอได้อีกต่อไป

ตั้งแต่นั้นมา ผ่านการอ่านพระวจนะของพระเจ้า ฉันเข้าใจความรับผิดชอบที่ฉันควรจะลุล่วงในฐานะแม่  พระเจ้าผู้ทรงมหิทธิฤทธิ์ตรัสว่า “โดยผ่านทางการชำแหละแก่นแท้ของความคาดหวังของพ่อแม่ที่มีต่อลูกของตน พวกเราสามารถเห็นได้ว่าความคาดหวังเหล่านี้เห็นแก่ตัว ขัดกับความเป็นมนุษย์ และไม่เกี่ยวอะไรกับความรับผิดชอบของพ่อแม่  เวลาที่พ่อแม่ยัดเยียดความคาดหวังและความต้องการสารพัดอย่างให้กับลูกของตน พวกเขากลับเพิ่มความกดดันให้กับลูกเป็นอันมาก—นี่ไม่ใช่การลุล่วงหน้าที่ของตน  ถ้าเช่นนั้น ความรับผิดชอบที่พ่อแม่ควรลุล่วงมีอะไรบ้าง?  อย่างน้อยพวกเขาควรสอนลูกให้เป็นคนที่ซื่อสัตย์ พูดเรื่องจริง และทำสิ่งต่างๆ อย่างซื่อสัตย์ สอนให้มีจิตใจที่ดีและไม่ทำสิ่งที่ไม่ดี ชี้แนะลูกในทิศทางที่เป็นบวก  สิ่งเหล่านี้คือความรับผิดชอบขั้นพื้นฐานที่สุดของพวกเขา  นอกจากนี้ พวกเขาควรชี้แนะให้ลูกศึกษาหาความรู้ ทักษะ และอื่นๆ ที่สัมพันธ์กับชีวิตจริง ตามขีดความสามารถและภาวะของลูก  ถ้าพ่อแม่เชื่อในพระเจ้าและเข้าใจความจริง พวกเขาก็ควรให้ลูกๆ อ่านพระวจนะของพระเจ้าและยอมรับความจริง เพื่อให้ลูกมารู้จักพระผู้สร้าง และเข้าใจว่าพระเจ้าทรงสร้างผู้คนขึ้นมาและมีพระเจ้าอยู่ในจักรวาลนี้ พวกเขาควรพาลูกๆ อธิษฐานถึงพระเจ้า กินและดื่มพระวจนะของพระเจ้า เพื่อให้ลูกเข้าใจความจริงบางอย่างได้ และเมื่อเติบโตขึ้นก็จะสามารถเชื่อในพระเจ้า ติดตามพระเจ้า และทำหน้าที่ของสิ่งมีชีวิตทรงสร้างได้ แทนที่จะมัวไล่ตามกระแสนิยมทางโลก ติดอยู่ในกับดักที่เป็นสัมพันธภาพอันซับซ้อนระหว่างบุคคล และถูกกระแสนิยมต่างๆ อันชั่วของโลกนี้ชักจูง ทำให้เสื่อมทราม และทำลายเสีย  นี่คือความรับผิดชอบที่พ่อแม่ควรลุล่วงโดยแท้  ความรับผิดชอบที่พวกเขาควรลุล่วงตามบทบาทของพ่อแม่ก็คือให้การชี้แนะแก่ลูกในทางที่เป็นบวกและให้การช่วยเหลืออย่างเหมาะควรก่อนที่ลูกๆ จะโตเป็นผู้ใหญ่ รวมทั้งดูแลชีวิตทางด้านกายภาพของลูกให้ทันท่วงทีในเรื่องของปัจจัยสี่  ถ้าลูกป่วย พ่อแม่ก็ควรพาไปรักษาเมื่อจำเป็น ไม่ควรให้ลูกยังคงไปโรงเรียน และงดเว้นการรักษาเพราะเกรงว่าจะถ่วงการเรียนของลูก  เมื่อลูกจำเป็นต้องพักฟื้น ก็ต้องอนุญาตให้พักฟื้น และเมื่อลูกจำเป็นต้องพักผ่อน ก็ต้องอนุญาตให้พักผ่อน  การดูแลสุขภาพของลูกให้ดีเป็นสิ่งที่ต้องทำ ถ้าลูกเรียนตามเพื่อนไม่ทัน พ่อแม่ก็หาวิธีให้เรียนชดเชยภายหลังได้  นี่คือความรับผิดชอบที่พ่อแม่ควรลุล่วง  ด้านหนึ่ง พวกเขาต้องช่วยให้ลูกๆ ของตนมีพื้นความรู้ที่แน่นพอ  อีกด้านหนึ่ง พวกเขาต้องชี้แนะและอบรมสั่งสอนลูกให้เดินไปในเส้นทางที่ถูกต้อง และดูแลให้ลูกมีสุขภาพจิตที่ดี จะได้ไม่ถูกกระแสนิยมที่ไม่ดีและแนวปฏิบัติอันชั่วของสังคมเข้าครอบงำ  ขณะเดียวกัน พวกเขาก็ต้องให้ลูกใส่ใจออกกำลังกายอย่างเหมาะสมอีกด้วยเพื่อให้ลูกมีสุขภาพร่างกายที่แข็งแรง  เหล่านี้คือสิ่งที่พ่อแม่พึงทำ ไม่ใช่ฝืนยัดเยียดความคาดหวังหรือความต้องการใดๆ ที่ไม่อยู่กับความเป็นจริงให้กับลูก  พ่อแม่ต้องลุล่วงความรับผิดชอบของตนทั้งในเรื่องของสิ่งที่ลูกจำเป็นต้องมีทางฝ่ายวิญญาณและสิ่งที่ลูกจำเป็นต้องมีในชีวิตทางกาย  พวกเขาควรบอกความรู้ทั่วไปบางอย่างแก่ลูก เช่น ลูกควรกินอาหารร้อนๆ ไม่กินอาหารที่เย็นชืด เมื่ออากาศหนาวก็ควรแต่งกายให้อบอุ่น จะได้ไม่เป็นไข้หนาวหรือเป็นหวัด ช่วยให้ลูกเรียนรู้ที่จะดูแลสุขภาพของตนเอง  นอกจากนี้ เมื่อความรู้สึกนึกคิดที่ยังเยาว์ของลูกเกิดแนวคิดแบบเด็กๆ ที่ยังไม่โตเป็นผู้ใหญ่ในเรื่องอนาคตของตนหรือความคิดสุดโต่งบางอย่าง พ่อแม่ก็ต้องให้การชี้แนะที่ถูกต้องแก่ลูกทันทีที่พวกเขาพบเห็นเรื่องแบบนี้ แก้ไขความคิดเพ้อฝันแบบเด็กๆ และเรื่องที่สุดโต่งเหล่านั้นให้ถูกต้อง เพื่อให้ลูกสามารถออกเดินไปบนเส้นทางที่ถูกต้องในชีวิตได้  นี่คือการลุล่วงความรับผิดชอบของพ่อแม่  ในแง่หนึ่ง การลุล่วงความรับผิดชอบของพ่อแม่หมายถึงการเอาใจใส่ดูแลชีวิตของลูก ส่วนอีกแง่หนึ่งหมายถึงการชี้แนะและแก้ไขความคิดอ่านของลูกให้ถูกต้อง ให้การชี้แนะที่ถูกต้องแก่ลูกในเรื่องความคิดอ่านและทัศนะของพวกเขา” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (18))  “เมื่อลูกๆ เติบโตขึ้น ความรับผิดชอบและภาระผูกพันที่พ่อแม่ควรลุล่วงก็คือการไม่กดดันลูกของตน ไม่พันธนาการ หรือแทรกแซงตัวเลือกของพวกเขา เพิ่มภาระให้ครั้งแล้วครั้งเล่า  ในทางกลับกัน ขณะที่ลูกๆ กำลังเติบโต ไม่ว่าลูกจะมีบุคลิกและขีดความสามารถเช่นใด ความรับผิดชอบของพ่อแม่ก็คือการชี้นำพวกเขาในทิศทางที่ดีและเป็นบวก  เมื่อลูกมีการใช้ภาษา พฤติกรรม หรือความคิดที่ชอบกลและไม่ถูกควร พ่อแม่ก็ควรให้การแนะนำฝ่ายวิญญาณ รวมทั้งการชี้นำและการแก้ไขทางด้านพฤติกรรมอย่างทันท่วงที  ส่วนเรื่องที่ว่าลูกๆ จะเต็มใจเล่าเรียนหรือไม่ เรียนดีเพียงใด มีความสนใจในการเรียนรู้ทักษะและหาความรู้มากเพียงใด และพวกเขาจะสามารถทำอะไรได้บ้างเมื่อโตขึ้น เหล่านี้ควรปรับให้เหมาะกับความสามารถตามธรรมชาติ ความชอบส่วนตัว และแนวทางความสนใจของเด็ก เพื่อให้พวกเขาเติบโตอย่างมีสุขภาพที่ดี แข็งแกร่ง และเป็นอิสระในระหว่างขั้นตอนของการอบรมเลี้ยงดู—นี่คือความรับผิดชอบที่พ่อแม่ควรลุล่วง  ยิ่งไปกว่านั้น นี่ยังเป็นท่าทีที่พ่อแม่ควรมีต่อการเติบโต การเล่าเรียน และอาชีพการงานของลูกๆ ไม่ใช่ยัดเยียดความปรารถนา ความใฝ่ฝัน ความชอบส่วนตน และแม้กระทั่งความอยากได้อยากมีของตนเองให้ลูกๆ ทำให้เป็นจริง” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (16))  จากพระวจนะของพระเจ้า ฉันได้เรียนรู้ว่าความรับผิดชอบของพ่อแม่คือการชี้แนะลูกให้เรียนรู้ตามปกติโดยพิจารณาจากขีดความสามารถและจุดแข็งของพวกเขา ให้การชี้แนะที่เป็นบวกและกระตือรือร้นเมื่อเกิดปัญหาขึ้นระหว่างการเติบโตของพวกเขา บ่มวินัยเมื่อพวกเขาทำผิด และสอนให้พวกเขาใช้วิจารณญาณแยกแยะระหว่างสิ่งที่เป็นบวกและสิ่งที่เป็นลบ ส่วนชีวิตในอนาคตของลูก เรื่องพวกเขาจะกลายเป็นคนประเภทไหน หรือจะไล่ตามเสาะหาอาชีพการงานอะไร ล้วนอยู่ภายใต้อธิปไตยและการจัดการเตรียมการของพระเจ้า และพ่อแม่ควรยอมรับและนบนอบอธิปไตยของพระเจ้า เมื่อฉันแน่ใจในความรับผิดชอบของตัวเองแล้ว ฉันก็รู้ว่าจะให้การศึกษาลูกสาวของฉันอย่างไร เมื่อลูกสาวของฉันไม่ยุ่งกับการเรียน เราก็อ่านพระวจนะของพระเจ้าและฟังเพลงนมัสการด้วยกัน เมื่อเธอมีปัญหาในการเรียน ฉันก็สอนเธออย่างใจเย็นและบอกเธอว่าอย่ารู้สึกกดดัน คาดไม่ถึงว่าเกรดของลูกสาวฉันจะดีขึ้นเล็กน้อย ต่อมาฉันเห็นว่าลูกสาวของฉันชอบวาดรูป ฉันจึงลงเรียนวิชาวาดรูปให้เธอ เธอมีงานอดิเรกของตัวเอง และสภาวะจิตใจของเธอก็ดีขึ้นด้วย แถมฉันกับลูกสาวก็สนิทกันมากขึ้นเรื่อยๆ

วันหนึ่งหลังเลิกเรียน ระหว่างทางกลับบ้านหลังจากไปรับลูกสาว ฉันเห็นแม่คนหนึ่งตะคอกลูกสาวตัวเอง ตำหนิเธอเรื่องเกรดไม่ดี เด็กหญิงตัวน้อยคนนั้นตัวสั่นด้วยความกลัว ในขณะนั้นลูกสาวของฉันก็กระซิบเบาๆ ที่หูของฉันว่า “แม่คะ ขอบคุณความรอดของพระเจ้า หนูไม่ต้องทนทุกข์อีกต่อไป เมื่อก่อนแม่ก็ดุหนูแบบนี้เหมือนกัน แต่ตอนนี้แม่ไม่เป็นแบบนั้นแล้ว และแม่ก็กลายเป็นแม่ที่ดี” เมื่อได้ยินเธอพูดเช่นนี้ ฉันก็รู้สึกอบอุ่นในหัวใจ และฉันเกือบจะร้องไห้ หัวใจของฉันเปี่ยมด้วยความซาบซึ้งในพระเจ้า เป็นพระวจนะของพระเจ้าที่ทำให้ฉันตระหนักว่าโชคชะตาของมนุษย์อยู่ในพระหัตถ์ของพระองค์ ยิ่งไปกว่านั้น เป็นพระวจนะของพระเจ้าที่แสดงให้ฉันเห็นว่าความรับผิดชอบที่แท้จริงของพ่อแม่ต่อลูกๆ ของตนคืออะไร ฉันไม่บังคับให้ลูกสาวเรียนอีกต่อไป และสิ่งนี้ทำให้ฉันกลายเป็นแม่ที่ดีในสายตาของเธอ ฉันกระซิบเบาๆ กับลูกสาวว่า “เราทั้งคู่ควรขอบคุณพระเจ้าสำหรับความรอดของพระองค์”

ตอนนี้ลูกสาวของฉันกำลังเรียนพยาบาล และแม้ว่าบางครั้งเราจะพูดคุยกันเรื่องการจ้างงานในอนาคต แต่หัวใจของฉันก็สงบ และฉันเชื่อว่าทุกสิ่งอยู่ในพระหัตถ์ของพระเจ้า ไม่ว่าสถานการณ์การจ้างงานของลูกฉันจะเป็นอย่างไร ฉันก็เต็มใจที่จะนบนอบการจัดการเตรียมการของพระเจ้า การเปลี่ยนแปลงและสิ่งที่ได้รับเหล่านี้ล้วนเป็นผลมาจากการชี้แนะของพระวจนะของพระเจ้า ขอบคุณพระเจ้า!


84. บทเรียนที่ฉันได้เรียนรู้ หลังจากสามีล้มป่วย

โดยหลินจิ้ง ประเทศจีน

ในเดือนสิงหาคม ปี 2001 พี่น้องหญิงคนหนึ่งเป็นพยานแก่ฉันว่าพระเจ้าได้ทรงบังเกิดเป็นเนื้อหนังเป็นครั้งที่สองเพื่อแสดงความจริงและทรงพระราชกิจแห่งการพิพากษา ชำระให้บริสุทธิ์และเปลี่ยนแปลงอุปนิสัยที่เสื่อมทรามของมวลมนุษย์ และท้ายที่สุดก็นำผู้คนเข้าสู่ราชอาณาจักรที่แสนวิเศษ  ฉันตื่นเต้นมากหลังจากที่ได้ยินเช่นนี้  หลังจากสืบค้นอยู่ช่วงหนึ่ง ฉันก็ยอมรับพระราชกิจแห่งยุคสุดท้ายของพระเจ้าผู้ทรงมหิทธิฤทธิ์  หลังจากนั้น ฉันก็เข้าร่วมการชุมนุมและทำหน้าที่ของตัวเองอย่างแข็งขัน  ต่อมา ฉันได้รับเลือกให้เป็นผู้นำในคริสตจักร  ในตอนนั้น สามีมักจะพยายามขัดขวางไม่ให้ฉันเชื่อในพระเจ้าและทำหน้าที่ของตัวเอง แต่ฉันก็ไม่ถูกจำกัดและไม่เคยทำหน้าที่ล่าช้า  ฉันยุ่งวุ่นวายอยู่ในคริสตจักรตลอดทั้งวัน  ตอนกลางวัน ฉันเข้าร่วมการชุมนุม สามัคคีธรรมกับเหล่าพี่น้องชายหญิงเพื่อแก้ปัญหาความลำบากยากเย็นในการเข้าสู่ชีวิตของพวกเขา  ในตอนเย็น ฉันสนับสนุนเหล่าพี่น้องชายหญิงที่คิดลบและอ่อนแอ  ก่อนหน้านี้สามีของฉันหาเงินได้ไม่มากนัก แต่คาดไม่ถึงว่าในช่วงนั้นเขากลับมีรายได้ดี และใช้เวลาไม่นานครอบครัวของเราก็มีเงินเก็บบ้าง  ฉันมีความสุขมาก  ฉันคิดในใจว่า “ตอนนี้ฉันมีพระคุณและพระพรของพระเจ้าในทำหน้าที่ของตัวเอง และในอนาคตฉันก็จะสามารถเข้าสู่ราชอาณาจักรได้ด้วย  ฉันต้องทำหน้าที่ของตัวเองอย่างถูกควรในอนาคต และพระเจ้าจะไม่ทรงปฏิบัติต่อฉันอย่างไม่ยุติธรรม พระองค์จะทรงอวยพรให้ชีวิตครอบครัวของฉันดีขึ้นเรื่อยๆ”  แต่ในขณะที่ฉันกำลังวางแผนเช่นนี้ บางสิ่งที่คาดไม่ถึงก็ได้เกิดขึ้น

หลังจากนั้นไม่นาน สามีของฉันเอาแต่บ่นว่าปวดหลังส่วนล่าง เขาจึงไปตรวจร่างกายที่โรงพยาบาล  หมอบอกว่าสามีของฉันเป็นโรคหมอนรองกระดูกทับเส้นประสาทและมีกระดูกงอกที่กระดูกสันหลัง และหากอาการรุนแรงขึ้น มันจะกดทับเส้นประสาทของเขาและทำให้เป็นอัมพาตได้  หมอบอกให้เขาเลิกทำงานด้วย และบอกว่าเขาต้องรับการรักษาอย่างเร่งด่วน  ฉันตกใจมากเมื่อได้ยินเช่นนี้  ฉันคิดในใจว่า “เราเป็นหนี้เยอะเพราะบ้านที่เพิ่งสร้างใหม่ และยังไม่ได้ติดตั้งประตูและหน้าต่างเลย  ลูกสาวของเรากำลังเรียนมหาวิทยาลัยและต้องการเงินเช่นกัน  ฉันยุ่งมากในฐานะผู้นำคริสตจักรและไม่มีเวลาหาเงิน  มีเพียงลูกชายวัยสิบสี่ปีของเราเท่านั้นที่กำลังเรียนการตกแต่ง แต่เขาอายุน้อยและยังเป็นเด็กฝึกงาน ซึ่งหาเงินได้น้อยมากในแต่ละเดือน เราจะครอบคลุมค่าใช้จ่ายของครอบครัวในอนาคตได้อย่างไร?”  ฉันรู้สึกกังวลเล็กน้อย  แต่เมื่อฉันนึกถึงว่าตัวเองยุ่งอยู่กับการทำหน้าที่ในคริสตจักรตลอดทั้งวันเพียงใด ฉันก็คิดว่าพระเจ้าจะไม่ทรงมองข้ามความลำบากยากเย็นในครอบครัวของฉัน และอาการเจ็บป่วยของสามีอาจจะหายดีหลังจากพักฟื้นไประยะหนึ่ง  เมื่อฉันคิดเช่นนี้ ความกังวลในหัวใจก็ลดน้อยลงไปมาก

เวลาผ่านไปปีกว่าในชั่วพริบตา สามีของฉันปิดพลาสเตอร์ยาเพื่อรักษาอย่างต่อเนื่อง แต่อาการเจ็บป่วยของเขาก็ยังไม่ดีขึ้นเลย และแพทย์ก็ไม่มีวิธีการรักษาที่มีประสิทธิภาพใดๆ เช่นกัน  ฉันรู้สึกกระวนกระวายใจมาก  ฉันอดไม่ได้ที่จะคิดว่า “เมื่อไหร่อาการป่วยของสามีฉันจะดีขึ้น?  หากฉันไม่ได้มัวแต่ยุ่งอยู่กับการทำหน้าที่ของตัวเองแบบนี้ ฉันก็คงจะหาเงินมาจุนเจือครอบครัวได้บ้าง  แต่ฉันก็ยุ่งอยู่กับงานคริสตจักรตลอดทั้งวันและไม่มีเวลาหาเงินเลย  ทำไมพระเจ้าจึงไม่ทรงคุ้มครองครอบครัวของฉัน? ทำไมอาการเจ็บป่วยของสามีถึงไม่ดีขึ้น?  ด้วยสารพัดความลำบากยากเย็นในบ้านที่กองอยู่ตรงหน้าฉันเช่นนี้ ฉันจะอุทิศหัวใจให้กับหน้าที่ของตัวเองอย่างเต็มที่ได้อย่างไร?”  ยิ่งคิดฉันก็ยิ่งรู้สึกเป็นทุกข์ หัวใจของฉันรู้สึกราวกับกำลังถูกแผดเผาด้วยความกระวนกระวาย บางครั้ง ฉันก็ทนไม่ไหวจริงๆ จนต้องแอบไปร้องไห้  ฉันรู้ว่าฉันไม่ควรบ่นพระเจ้า แต่ฉันก็ไม่สามารถควบคุมอารมณ์ของตัวเองได้เลย และใช้ชีวิตอยู่ท่ามกลางความเจ็บปวดและความทรมานตลอดทั้งวัน  โดยเฉพาะอย่างยิ่ง เมื่อฉันเห็นว่าสามีของพี่น้องหญิงที่ฉันร่วมมือด้วยนั้นหาเงินเก่งมาก และเธอก็มีชีวิตที่สะดวกสบายโดยไม่ถูกจำกัดด้วยเรื่องเงิน ฉันรู้สึกว่ามันไม่ยุติธรรมเลย ฉันคิดว่า “ฉันทำหน้าที่แข็งขันกว่าเธอเสียอีก แล้วทำไมครอบครัวของฉันถึงอยู่ในสภาวะนี้?  ทำไมพระเจ้าถึงประทานพระคุณให้พวกเขาแต่ไม่ประทานให้ฉัน?  หรือว่าพระเจ้าจะไม่โปรดฉัน?  ในเมื่อฉันจ่ายราคาและสละตนเช่นนี้ แต่พระเจ้าก็ไม่ทรงอวยพรครอบครัวของฉัน แล้วฉันจะกระตือรือร้นต่อไปทำไมเล่า?”  แต่หลังจากนั้นฉันก็คิดว่า “หรือพระเจ้าทรงทดสอบฉันอยู่?  หากฉันยังคงทำหน้าที่อย่างแข็งขันต่อไป พระเจ้าอาจทรงอวยพรครอบครัวของฉันเมื่อพระองค์ทรงเห็นการอุทิศตนของฉัน  หากฉันทำหน้าที่ของตัวเองแบบสุกเอาเผากิน ฉันจะทำอย่างไรหากในอนาคตพระเจ้าทรงเมินเฉยต่อฉัน?”  ดังนั้น ฉันจึงบอกกับตัวเองว่าฉันจะทำตัวแบบสุกเอาเผากินไม่ได้และต้องทำหน้าที่ของตัวเองอย่างถูกควร  ฉันยังคงยุ่งอยู่กับการทำหน้าที่ของตัวเองตลอดทั้งวัน  แต่หลังจากนั้นไม่นาน อาการของสามีฉันก็ยังไม่ดีขึ้น และปัญหาของครอบครัวก็ยังไม่ได้รับการแก้ไข  หัวใจของฉันยิ่งสับสนและเป็นทุกข์มากขึ้นไปอีก และฉันรู้สึกเหมือนไม่มีทางออกเลย  หัวใจของฉันรู้สึกขมขื่นมาก  ในการชุมนุมครั้งหนึ่ง ฉันได้เอ่ยถึงความลำบากยากเย็นของตัวเองที่บ้าน  ฉันบ่นด้วยใบหน้าที่เต็มไปด้วยความทุกข์ใจ “พวกคุณทุกคนดูเหมือนอยู่ในสวรรค์ แต่ฉันกลับรู้สึกเหมือนกำลังถูกทรมานอย่างหนักอย่างกับอยู่ในนรก”  พี่น้องหญิงตัดแต่งฉันอย่างขึงขังว่า “คุณกำลังบ่นว่าพระเจ้าทรงไม่ชอบธรรมไม่ใช่หรือ?”  ถ้อยคำของพี่น้องหญิงทำให้ฉันตกใจมาก  ฉันไม่ได้กำลังบ่นพระเจ้าอยู่หรอกหรือ?  ฉันนึกถึงพระวจนะของพระเจ้าที่ว่า “แต่ละการพร่ำบ่นของเจ้าทิ้งรอยด่างเอาไว้ และนั่นคือบาปที่ไม่สามารถชะล้างออกได้!” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ในการเชื่อในพระเจ้า การได้รับความจริงเป็นสิ่งสำคัญที่สุด)  เมื่อตระหนักถึงความร้ายแรงของปัญหา ฉันก็รีบก้มหน้าลงและหยุดพูด  เมื่อกลับถึงบ้าน ฉันก็คุกเข่าลงสะอื้นไห้ขณะอธิษฐาน “ข้าแต่พระเจ้า ข้าพระองค์รู้ว่าไม่ควรบ่นเมื่อความลำบากยากเย็นมาเยือนครอบครัวของตนเอง แต่ข้าพระองค์ไม่รู้ว่าพระองค์ทรงมีเจตนารมณ์ใด หรือว่าข้าพระองค์ควรจะมีประสบการณ์กับเรื่องนี้อย่างไร  ข้าแต่พระเจ้า โปรดประทานความรู้แจ้งและทรงนำข้าพระองค์ เพื่อให้ข้าพระองค์ได้รู้จักพระราชกิจของพระองค์และเข้าใจเจตนารมณ์ของพระองค์ด้วยเถิด”

วันหนึ่ง ฉันได้อ่านพระวจนะของพระเจ้าบทตอนหนึ่งและได้รับความเข้าใจบางประการเกี่ยวกับเจตนารมณ์ของพระองค์  พระเจ้าผู้ทรงมหิทธิฤทธิ์ตรัสว่า “สำหรับทุกผู้คน การถลุงเป็นความเจ็บปวดทรมานแสนสาหัส และลำบากยากเย็นมากที่จะยอมรับ—ทว่าระหว่างการถลุงนี้เองที่พระเจ้าทรงเผยอุปนิสัยอันชอบธรรมของพระองค์แก่มนุษย์ ประกาศข้อกำหนดของพระองค์ให้มนุษย์รู้ และทรงจัดเตรียมความรู้แจ้งมากขึ้น และการตัดแต่งซึ่งสัมพันธ์กับชีวิตจริงมากขึ้น  มนุษย์ได้รับความรู้ที่ล้ำเลิศขึ้นเกี่ยวกับตนเองและความจริง รวมทั้งความเข้าใจที่ยิ่งใหญ่ขึ้นเกี่ยวกับเจตนารมณ์ของพระเจ้าโดยผ่านทางการเปรียบเทียบข้อเท็จจริงกับความจริง ด้วยเหตุนี้จึงเปิดโอกาสให้ความรักที่มนุษย์มีต่อพระเจ้าจริงแท้ยิ่งขึ้นและบริสุทธิ์ขึ้น  นั่นคือจุดมุ่งหมายของพระเจ้าในการดำเนินพระราชกิจแห่งการถลุง  และพระราชกิจทั้งหมดที่พระเจ้าทรงทำในมนุษย์มีจุดมุ่งหมายและนัยสำคัญของมันเอง พระเจ้าไม่ทรงพระราชกิจซึ่งปราศจากความหมาย และพระองค์ไม่ทรงพระราชกิจซึ่งปราศจากผลประโยชน์ต่อมนุษย์  การถลุงไม่ได้หมายถึงการเอาผู้คนไปจากเฉพาะพระพักตร์พระเจ้า และไม่ได้หมายถึงการทำลายพวกเขาในนรก  แต่ทว่าหมายถึงการเปลี่ยนแปลงอุปนิสัยของมนุษย์ในระหว่างการถลุง เปลี่ยนแปลงเจตนาของเขา ทรรศนะเก่าๆ ของเขา เปลี่ยนแปลงความรักที่เขามีต่อพระเจ้า และเปลี่ยนแปลงวิถีชีวิตทั้งหมดของเขา  การถลุงคือการทดสอบที่สัมพันธ์กับชีวิตจริงของมนุษย์ และเป็นรูปแบบหนึ่งของการฝึกฝนที่สัมพันธ์กับชีวิตจริง และมีเพียงในระหว่างการถลุงเท่านั้นที่ความรักของเขาจะสามารถทำหน้าที่ตามธรรมชาติของมันได้” (พระวจนะฯ เล่ม 1 การทรงปรากฏและพระราชกิจของพระเจ้า, มนุษย์สามารถมีความรักแท้จริงได้ โดยการได้รับประสบการณ์กับกระบวนการถลุงเท่านั้น)  ขณะใคร่ครวญพระวจนะของพระเจ้า หัวใจของฉันก็กระจ่างขึ้น ไม่ว่าพระเจ้าจะทรงจัดการเตรียมการสภาพแวดล้อมใดให้แก่เรา เป้าหมายของพระองค์นั้นไม่ใช่เพื่อกำจัดเรา แต่เพื่อเปลี่ยนแปลงและชำระอุปนิสัยที่เสื่อมทรามของเราให้บริสุทธิ์ และช่วยให้เราเข้าใจอุปนิสัยและพระราชกิจของพระองค์  เมื่อเรารู้จักพระเจ้า เราก็สามารถนบนอบพระราชกิจของพระองค์ได้  ฉันจึงตระหนักว่าเจตนารมณ์ของพระเจ้าที่อยู่เบื้องหลังการที่สามีฉันต้องทนทุกข์จากการบาดเจ็บที่หลังมาเป็นเวลานานนั้น ก็เพื่อให้ฉันแสวงหาความจริงและเรียนรู้บทเรียนจากสิ่งนั้น เพื่อที่อุปนิสัยอันเสื่อมทรามของฉันจะได้รับการชำระให้บริสุทธิ์และเปลี่ยนแปลง ฉันหวนนึกไปถึงตอนที่ฉันยอมรับพระราชกิจใหม่ของพระเจ้าเป็นครั้งแรก  ฉันรู้ว่าในยุคสุดท้าย พระเจ้าทรงพระราชกิจแห่งการพิพากษาและการชำระให้บริสุทธิ์ แต่ฉันยังคงไล่ตามไขว่คว้าเพื่อให้ได้รับพระคุณและพรเหมือนเช่นในยุคพระคุณ โดยต้องการให้พระเจ้าทรงรักษาอาการเจ็บป่วยของสามีฉัน  เมื่ออาการยังไม่ดีขึ้น ฉันก็บ่นพระเจ้าและจมอยู่กับความคิดลบและความเข้าใจผิด  ฉันนำความทุกข์ทั้งหมดนี้มาสู่ตัวเอง  ล้วนมีสาเหตุมาจากการที่ฉันขาดความเข้าใจในพระราชกิจของพระเจ้า และเป็นเพราะฉันกำลังเดินบนเส้นทางที่ผิดในการเชื่อในพระเจ้า  เมื่อฉันเข้าใจในเรื่องนี้ ความเจ็บปวดในหัวใจของฉันก็ทุเลาลงไปมาก

ต่อมา ฉันนึกถึงการที่พระเจ้าทรงเปิดโปงผู้คนที่มองพระองค์เป็นมีดพับสารพัดประโยชน์และกรวยแห่งความอุดมสมบูรณ์ ฉันจึงไปค้นหาพระวจนะของพระเจ้าบทตอนนั้นมาอ่าน  พระเจ้าตรัสว่า “ในเมื่อผู้คนในปัจจุบันไม่ได้ครอบครองสภาวะความเป็นมนุษย์แบบเดียวกันกับโยบ แก่นแท้ธรรมชาติของพวกเขา และท่าทีของพวกเขาที่มีต่อพระเจ้าเป็นอย่างไร?  พวกเขายำเกรงพระเจ้าหรือไม่?  พวกเขาหลบเลี่ยงความชั่วหรือไม่?  บรรดาผู้ที่ไม่ยำเกรงพระเจ้าหรือหลบเลี่ยงความชั่วสามารถสรุปได้ด้วยสามคำเท่านั้น นั่นก็คือ ‘ศัตรูของพระเจ้า’  พวกเจ้ามักจะกล่าวสามคำเหล่านี้บ่อยๆ แต่พวกเจ้าไม่เคยรู้ความหมายจริงของคำเหล่านี้  คำว่า ‘ศัตรูของพระเจ้า’ มีสาระสำคัญ กล่าวคือ  คำพูดเหล่านี้ไม่ได้กำลังกล่าวว่าพระเจ้าทอดพระเนตรเห็นมนุษย์เป็นศัตรู แต่กล่าวว่ามนุษย์มองเห็นพระเจ้าเป็นศัตรู  ประการแรก เมื่อผู้คนเริ่มที่จะเชื่อในพระเจ้า พวกเขาคนใดบ้างที่ไม่มีจุดมุ่งหมาย สิ่งจูงใจ และความทะเยอทะยานของพวกเขาเอง?  ถึงแม้ว่าส่วนหนึ่งของพวกเขาจะเชื่อในการดำรงอยู่ของพระเจ้าและได้มองเห็นการดำรงอยู่ของพระเจ้า แต่การเชื่อในพระเจ้าของพวกเจ้าก็ยังคงมีสิ่งจูงใจเหล่านั้นอยู่ และเป้าหมายสูงสุดในการเชื่อในพระเจ้าของพวกเขาก็คือ เพื่อจะได้รับพรและสิ่งทั้งหลายที่พวกเขาต้องการจากพระองค์  ในประสบการณ์ชีวิตของผู้คนนั้น พวกเขามักคิดในใจว่า ‘ฉันได้ยอมทิ้งครอบครัวและงานของฉันเพื่อพระเจ้าแล้ว และพระองค์ได้ประทานสิ่งใดให้ฉัน?  ฉันต้องคำนวณและตรวจสอบว่า—ในช่วงเวลานี้ฉันได้รับพรบ้างหรือไม่?  ฉันได้ทุ่มเทอย่างมากมายในระหว่างช่วงเวลานี้  วิ่งไม่หยุด และทนทุกข์มามาก—พระเจ้าได้ประทานสัญญาใดๆ เป็นการตอบแทนการปฏิบัติของฉันในช่วงเวลานี้หรือไม่?  พระองค์ได้ทรงจดจำความประพฤติดีของฉันหรือเปล่า?  จุดจบของฉันจะเป็นอย่างไร?  ฉันสามารถได้รับพรจากพระเจ้าหรือไม่?…’  ทุกคนทำการคิดคำนวณเช่นนี้อยู่ในหัวใจบ่อยครั้งและอย่างต่อเนื่อง โดยเก็บงำแรงจูงใจ ความทะเยอทะยาน และวิธีคิดแบบแลกเปลี่ยนเมื่อพวกเขาทูลขอสิ่งต่างๆ จากพระเจ้า  กล่าวคือ ในหัวใจของมนุษย์นั้น เขากำลังทดสอบพระเจ้าอย่างสม่ำเสมอ คิดวางแผนเกี่ยวกับพระเจ้าอยู่ตลอดเวลา ‘ยกเหตุผลโต้แย้ง’ เพื่อจุดจบของตนเองกับพระเจ้าอยู่เสมอ และพยายามดึงถ้อยแถลงจากพระเจ้าออกมา และดูว่าพระเจ้าจะประทานสิ่งที่เขาต้องการหรือไม่  ในเวลาเดียวกันกับที่ไล่ตามเสาะหาพระเจ้า มนุษย์ไม่ปฏิบัติต่อพระเจ้าดังเช่นพระเจ้า  มนุษย์พยายามที่จะทำข้อตกลงกับพระเจ้าอยู่เสมอ ทูลขอสิ่งต่างๆ จากพระองค์อย่างไม่หยุดหย่อน และถึงกับกดดันพระองค์ในทุกขั้นตอน โดยหลังจากได้คืบแล้วก็พยายามที่จะเอาศอก  ในเวลาเดียวกันกับที่พยายามทำข้อตกลงกับพระเจ้า มนุษย์ยังโต้แย้งกับพระองค์ด้วย และเมื่อการทดสอบมาถึงตัวหรือพบว่าตนเองตกอยู่ในสถานการณ์บางอย่าง ก็ถึงกับมีผู้คนที่มักจะกลายเป็นคนอ่อนแอ คิดลบ และหย่อนยานในงานของตน ทั้งยังเต็มไปด้วยถ้อยคำที่พร่ำบ่นพระเจ้า  จากเวลาที่มนุษย์ได้เริ่มเชื่อในพระเจ้านั้น เขาได้พิจารณาว่าพระเจ้าทรงเป็นความอุดมสมบูรณ์ เป็นมีดพับสวิส และเขาได้พิจารณาตัวเขาเองว่าเป็นเจ้าหนี้ที่ยิ่งใหญ่ที่สุดของพระเจ้า ราวกับว่าการขอพรและสัญญาจากพระเจ้าเป็นสิทธิ์และภาระผูกพันโดยกำเนิดของตน  ส่วนการคุ้มครอง ดูแล และจัดเตรียมให้มนุษย์เป็นความรับผิดชอบที่พระเจ้าควรลุล่วง  นั่นคือความเข้าใจพื้นฐานต่อคำสามคำที่ว่า ‘การเชื่อในพระเจ้า’ ของพวกที่เชื่อในพระเจ้าทั้งหมดนั้น และเช่นนั้นคือความเข้าใจส่วนลึกที่สุดของพวกเขาเกี่ยวกับมโนทัศน์แห่งการเชื่อในพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  “เจ้าหวังว่าความเชื่อของเจ้าในพระเจ้าจะไม่พ่วงเอาความท้าทายหรือความทุกข์ลำบากอันใด หรือความยากลำบากแม้เพียงน้อยนิดมาด้วย  เจ้าไล่ตามเสาะหาสิ่งเหล่านั้นซึ่งไร้ค่าเสมอ และเจ้าไม่ให้คุณค่ากับชีวิต แทนที่จะเป็นเช่นนั้นกลับให้ความคิดฟุ้งซ่านของตัวเจ้าเองมาก่อนความจริง  เจ้าช่างไร้ค่ายิ่งนัก!  เจ้ามีชีวิตอยู่เหมือนสุกรตัวหนึ่ง—มีความแตกต่างอะไรเล่าระหว่างตัวเจ้า และพวกสุกรกับพวกสุนัข?  พวกที่ไม่ได้ไล่ตามเสาะหาความจริง แต่กลับรักเนื้อหนัง ไม่ใช่สัตว์ร้ายทั้งหมดหรอกหรือ?  พวกที่ตายไปแล้วและปราศจากจิตวิญญาณไม่ใช่ซากศพที่เดินได้หรอกหรือ?  วจนะมากมายเพียงใดแล้วที่ได้กล่าวไปท่ามกลางพวกเจ้า?  งานที่ได้ถูกกระทำไปท่ามกลางพวกเจ้ามีเพียงเล็กน้อยเท่านั้นอย่างนั้นหรือ?  เราได้จัดเตรียมไปมากเพียงใดแล้วท่ามกลางพวกเจ้า?  แล้วเหตุใดเจ้ายังไม่ได้รับมัน?  เจ้ามีอะไรให้ต้องร้องทุกข์หรือ?  นี่ไม่ใช่กรณีที่เจ้าไม่ได้รับสิ่งใดเลยเพราะเจ้าหลงรักเนื้อหนังมากเกินไปหรอกหรือ?  และนี่ไม่ใช่เพราะความคิดของเจ้านั้นฟุ้งซ่านเกินไปหรอกหรือ?  นี่ไม่ใช่เพราะเจ้าโง่เง่าเกินไปหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, ประสบการณ์ของเปโตร: ความรู้ของเขาเกี่ยวกับการตีสอนและการพิพากษา)  การเปิดโปงจากพระวจนะของพระเจ้านั้นทิ่มแทงหัวใจฉัน  หลังจากมาเชื่อในพระเจ้า ฉันได้ชื่นชมพระคุณและพระพรของพระองค์มากมาย และมีแรงจูงใจอย่างยิ่งในการทำหน้าที่  ฉันเชื่อว่าตราบใดที่ฉันทำหน้าที่อย่างถูกควร พระเจ้าก็จะประทานพระคุณให้แก่ฉันอย่างท่วมท้น ทรงคุ้มครองฉันจากความวิบัติและเคราะห์ร้าย และทรงดูแลครอบครัวของฉันให้ปลอดภัย  ฉันทำหน้าที่ด้วยเจตนาที่ไม่ถูกต้องเหล่านี้มาโดยตลอด  เริ่มแรกทีเดียว เมื่อสามีของฉันเป็นหมอนรองกระดูกทับเส้นประสาทและหมอบอกว่าหากอาการรุนแรงขึ้น เขาจะเป็นอัมพาต ฉันเชื่อว่าตราบใดที่ฉันทำหน้าที่อย่างแข็งขัน พระเจ้าจะไม่ทรงปฏิบัติต่อฉันอย่างไม่ยุติธรรมและอีกไม่นานอาการเจ็บป่วยของสามีก็จะหายดี  ดังนั้น ความกระตือรือร้นในการทำหน้าที่ของฉันจึงยังคงไม่ลดละ  แต่เมื่ออาการของสามีฉันยังไม่ดีขึ้นและครอบครัวต้องเผชิญกับความลำบากยากเย็นทางการเงิน ในขณะที่เหล่าพี่น้องชายหญิงรอบตัวฉันได้เพลิดเพลินกับชีวิตที่เหนือกว่าและสะดวกสบาย ฉันรู้สึกว่าไม่ยุติธรรมและบ่นว่าพระเจ้าไม่ทรงอวยพรฉัน และฉันก็ไม่ทำหน้าที่อย่างแข็งขันเหมือนแต่ก่อนอีกต่อไป  ต่อมา ฉันก็เริ่มกังวลว่าพระเจ้ากำลังทรงทดสอบว่าฉันจงรักภักดีต่อพระองค์หรือไม่ และหากฉันทำหน้าที่แบบสุกเอาเผากิน ฉันก็จะไม่ได้รับพระคุณและพระพรจากพระเจ้า ฉันจึงไม่มีทางเลือกอื่นนอกจากต้องทำหน้าที่ต่อไป  ผ่านไปสักพัก อาการของสามีฉันก็ยังไม่ดีขึ้น และความลำบากยากเย็นในชีวิตของฉันก็ยังไม่ได้รับการแก้ไข  ในใจฉันบ่นพระเจ้ามากขึ้นไปอีก และถึงกับระบายความไม่พอใจที่มีต่อพระเจ้าต่อหน้าเหล่าพี่น้องหญิงของฉัน โดยบ่นว่าพระเจ้าไม่ทรงชอบธรรมต่อฉัน  ความอัปลักษณ์ในความพยายามของฉันที่จะต่อรองกับพระเจ้าถูกเปิดโปงออกมาจนหมดสิ้น และฉันก็ถูกเผยออกมาจนหมดเปลือก!  ในช่วงหลายปีที่สามีของฉันเจ็บป่วย ฉันไม่ได้แสวงหาความจริง แต่กลับจมอยู่กับความคิดลบ บ่นพระเจ้าและเข้าใจพระเจ้าผิดอยู่ตลอดเวลา  แม้ฉันกำลังทำหน้าที่ แต่ฉันก็เพียงแค่พยายามต่อรองกับพระเจ้าเพื่อแลกกับพระพรของพระองค์ โดยมองพระองค์เป็นกรวยแห่งความอุดมสมบูรณ์ หรือมีดพับสารพัดประโยชน์  ในอดีต ฉันเคยคิดว่าตัวเองค่อนข้างแข็งขันในการทำหน้าที่  ตอนที่สามีเจ็บป่วย ฉันก็ไม่เคยละเลยหน้าที่ของตัวเอง และฉันก็บรรลุผลลัพธ์บางอย่างในงาน  ด้วยเหตุนี้ ฉันจึงตีตราตัวเองว่าเป็นผู้ที่ “จงรักภักดีต่อพระเจ้า” และเป็นผู้ที่ “เชื่อในพระองค์อย่างแท้จริง”  ฉันขาดความตระหนักรู้ในตนเองโดยสิ้นเชิง!  ผู้ที่จงรักภักดีต่อพระเจ้าคือผู้ที่ทำหน้าที่ของตนให้ดีอย่างสุดจิตสุดใจ และไม่บ่นเลยแม้แต่น้อย ไม่ว่าพระเจ้าจะทรงอวยพรพวกเขาหรือไม่ก็ตาม  ยกตัวอย่างเช่น โยบ  ไม่ว่าพระเจ้าจะประทานหรือทรงเอาไป โยบก็สามารถนบนอบพระเจ้าและสรรเสริญพระนามของพระองค์เสมอ  ไม่ว่าพระเจ้าจะทรงปฏิบัติต่อเขาอย่างไร โยบก็ไม่มีข้อเรียกร้องใดๆ ของตนเอง  นี่คือความหมายที่แท้จริงของการเป็นผู้ที่จงรักภักดีต่อพระเจ้า  ฉันเชื่อในพระเจ้าและทำหน้าที่ของตัวเองก็เพื่อหวังที่จะได้รับผลประโยชน์จากพระองค์  ฉันไม่มีทั้งความจงรักภักดีหรือความจริงใจเลยแม้แต่น้อย ฉันก็แค่พวกฉวยโอกาสเท่านั้น  การเชื่อในพระเจ้าและการติดตามพระองค์ของฉันนั้นเป็นของปลอม และมีเพียงการเรียกร้องหาพระคุณและพระพรเท่านั้นที่เป็นของจริง  ฉันให้ความสำคัญกับวัตถุสิ่งของเหล่านี้เหนือสิ่งอื่นใด และคอยเรียกร้องพระคุณและพระพรจากพระเจ้าอยู่ตลอดเวลา  ฉันไม่ใช่คนที่เชื่อในพระเจ้าอย่างแท้จริงเลย และกำลังทำให้พระองค์ทรงเกลียดชังและทรงรังเกียจอย่างแท้จริง  หากพระเจ้าไม่ทรงเผยฉันแบบนี้ ฉันก็คงไม่มีวันเห็นตัวตนที่แท้จริงของตนเองอย่างชัดเจน

จากนั้น ฉันจึงทบทวนตัวเอง ทำไมเวลาที่มีสิ่งดีๆ เกิดขึ้น ฉันถึงสามารถสรรเสริญพระเจ้าได้ แต่พอสามีล้มป่วยและเราต้องเผชิญกับความลำบากยากเย็นทางการเงิน ฉันกลับบ่นพระเจ้าล่ะ?  ฉันได้อ่านพระวจนะเหล่านี้ของพระเจ้า “เป็นเวลาหลายปีมาแล้ว ความคิดที่ผู้คนได้พึ่งพาเพื่อการอยู่รอดของพวกเขาได้กัดกร่อนหัวใจของพวกเขาจนถึงจุดที่พวกเขากลายเป็นคนเจ้าเล่ห์ ขลาดเขลา และน่ารังเกียจไปแล้ว  ไม่เพียงแต่พวกเขาจะไม่มีความมุ่งมั่นและความแน่วแน่เท่านั้น แต่พวกเขายังกลายเป็นคนโลภ โอหัง และเอาแต่ใจตัวเองอีกด้วย  พวกเขาขาดความมุ่งมั่นที่จะก้าวข้ามตนเองโดยสิ้นเชิง และยิ่งไปกว่านั้น พวกเขาไม่มีความกล้าแม้เพียงเล็กน้อยที่จะสลัดข้อจำกัดของอิทธิพลมืดเหล่านี้ทิ้งไป  ความคิดและชีวิตของผู้คนนั้นเสื่อมทรามเสียจนทัศนคติที่พวกเขามีเบื้องหลังการเชื่อในพระเจ้ายังคงน่าเกลียดน่ากลัวเหลือทน และถึงขั้นบาดหูเป็นอย่างยิ่ง  ผู้คนล้วนขลาดเขลา ไร้พลัง น่ารังเกียจ และเปราะบางทั้งสิ้น  พวกเขาไม่ชิงชังกองกำลังแห่งความมืด และพวกเขาไม่รู้สึกถึงความรักที่มีต่อความสว่างและความจริง แทนที่จะเป็นเช่นนั้น พวกเขากลับทำอย่างสุดความสามารถที่จะขับไล่สิ่งเหล่านั้น” (พระวจนะฯ เล่ม 1 การทรงปรากฏและพระราชกิจของพระเจ้า, เหตุใดเจ้าจึงไม่เต็มใจที่จะเป็นตัวประกอบเสริมความเด่น?)  “พวกที่เกิดมาในดินแดนที่เสื่อมทรามอย่างล้ำลึกที่สุดในบรรดาดินแดนทั้งหมดนั้นไม่รู้เท่าทันในสิ่งที่พระเจ้าทรงเป็น หรือความหมายของการเชื่อในพระเจ้ายิ่งขึ้นไปอีก  ยิ่งผู้คนเสื่อมทราม พวกเขาก็ยิ่งไม่รู้ว่ามีพระเจ้า สำนึกรับรู้และความเข้าใจเชิงลึกของพวกเขาย่อมจะยิ่งแย่ลง  มูลเหตุที่มนุษย์ต่อต้านและเป็นกบฏต่อพระเจ้าก็เพราะถูกซาตานทำให้เสื่อมทราม  เป็นเพราะถูกซาตานทำให้เสื่อมทราม มโนธรรมของมนุษย์จึงด้านชา ตัวเขาเองก็เสื่อมทรามทางศีลธรรม ความคิดอ่านเสื่อมทรุด และทัศนคติในจิตใจก็ล้าหลัง  ก่อนที่เขาจะถูกซาตานทำให้เสื่อมทรามนั้น เดิมทีมนุษย์นบนอบพระเจ้า และเมื่อได้ฟังพระวจนะของพระองค์ก็นบนอบพระวจนะ  แต่เดิมนั้นเขามีสำนึกและมโนธรรมที่ดี และมีความเป็นมนุษย์ที่ปกติ  หลังจากที่มนุษย์ถูกซาตานทำให้เสื่อมทราม สำนึก มโนธรรม และความเป็นมนุษย์ที่มนุษย์มีอยู่แต่เดิมก็ด้านชาไปหมดและถูกซาตานทำลายเสียหาย  ด้วยเหตุนี้ เขาจึงสูญสิ้นความนบนอบและความรักที่มีต่อพระเจ้า  สำนึกของมนุษย์ผิดปกติไปแล้ว อุปนิสัยก็เป็นเหมือนอุปนิสัยของสัตว์ร้าย และมีความเป็นกบฏต่อพระเจ้ามากขึ้นเรื่อยๆ และร้ายแรงขึ้นทุกที กระนั้น มนุษย์ก็ไม่รู้และไม่เข้าใจเรื่องนี้อยู่ดี เอาแต่ตั้งหน้าตั้งตาต่อต้านและกบฏ  การที่มนุษย์เผยอุปนิสัยออกมาก็คือการแสดงออกซึ่งสำนึก ความเข้าใจเชิงลึก และมโนธรรมของเขาเอง  เป็นเพราะสำนึกและความเข้าใจเชิงลึกของเขาไม่ดีพอ และมโนธรรมของเขาก็ด้านชาอย่างยิ่งยวด อุปนิสัยของเขาจึงเป็นกบฏต่อพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, การไม่เปลี่ยนแปลงในอุปนิสัยคือการเป็นศัตรูกับพระเจ้า)  ขณะที่ฉันใคร่ครวญพระวจนะของพระเจ้า ฉันก็เข้าใจว่าซาตานนั่นเองที่กัดกร่อนและทำให้จิตใจของผู้คนเสื่อมทราม  โลกนี้เต็มไปด้วยกฎเกณฑ์การเอาตัวรอดต่างๆ ของซาตาน เช่น “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” “ผลกำไรต้องมาก่อน” และ “จงได้เปรียบ มิใช่เสียเปรียบ”  ทุกคนต่างใช้ชีวิตตามปรัชญาของซาตานเหล่านี้ จนกลายเป็นคนที่เห็นแก่ตัวและน่ารังเกียจ และเพิกเฉยต่อมโนธรรมอย่างสิ้นเชิง  ในทุกสิ่งที่ทำ พวกเขาจะคิดก่อนเสมอว่าสิ่งนั้นเป็นประโยชน์ต่อตัวเองหรือไม่  ถ้าเป็นประโยชน์ พวกเขาก็จะทำ แต่ถ้าไม่ พวกเขาก็จะไม่ทำ  ฉันเองก็ถูกความคิดและแนวคิดของซาตานเหล่านี้ทำให้เสื่อมทรามอย่างหนักด้วยเช่นกัน  เมื่อฉันเห็นว่าฉันได้รับการดูแลและการคุ้มครองของพระเจ้าจากการเชื่อในพระองค์และทำหน้าที่ของตัวเอง และชีวิตครอบครัวของฉันก็ดูเหมือนจะดีขึ้นเรื่อยๆ ฉันจึงเชื่อว่าสิ่งเหล่านี้คือพระพรจากพระเจ้าที่ฉันได้รับเพราะฉันอุทิศตนในการทำหน้าที่ของตัวเอง และตราบใดที่ฉันยังคงทำหน้าที่อย่างแข็งขันแบบนี้ต่อไป ฉันก็จะสามารถได้รับความรอดและเข้าสู่ราชอาณาจักรในอนาคตด้วยเช่นกัน  เมื่อสามีของฉันล้มป่วยและครอบครัวต้องเผชิญกับความลำบากยากเย็นทางการเงิน ฉันก็เข้าใจพระเจ้าผิดและบ่นพระองค์ และทำหน้าที่ของตัวเองแบบสุกเอาเผากิน  ข้อเท็จจริงเผยให้เห็นว่าฉันไม่มีความจริงใจในการทำหน้าที่ของตัวเองเลย  สิ่งเดียวที่ฉันทำคือพยายามหลอกลวงพระเจ้าและวางแผนการต่างๆ เพื่อต่อต้านพระองค์ พยายามอย่างเปล่าประโยชน์เพื่อหลอกเอาพระพรจากพระเจ้าด้วยการทำหน้าที่ของตัวเอง  พระเจ้าพระองค์เองทรงบังเกิดเป็นเนื้อหนังและแสดงความจริงเพื่อที่จะช่วยพวกเราให้รอด  พระองค์ทรงอุทิศพระโลหิตจากพระหฤทัยทั้งหมดเพื่อพวกเรา และไม่เคยทรงคำนึงถึงพระประโยชน์ส่วนพระองค์เอง  แก่นแท้ของพระเจ้านั้นทรงซื่อสัตย์ เสียสละ งดงาม และดีงาม  ในทางตรงกันข้าม มีข้อต่อรอง ข้อเรียกร้อง และการหลอกลวงซ่อนอยู่ในหน้าที่เพียงเล็กน้อยที่ฉันได้ทำไป และฉันไม่ได้ปฏิบัติต่อพระเจ้าในฐานะพระเจ้าเลยแม้แต่น้อย  ฉันเคยเป็นคนเห็นแก่ตัวและน่ารังเกียจที่สูญเสียความเป็นมนุษย์และสำนึกทั้งหมด  หากสิ่งเหล่านี้ไม่ได้เกิดขึ้นกับฉัน ฉันคงจะไม่มีวันเห็นอย่างชัดเจนว่าแท้จริงแล้วฉันเป็นอะไร  ตอนนั้นเองที่ฉันได้เข้าใจว่าอาการเจ็บป่วยของสามีและความลำบากยากเย็นทางการเงินของครอบครัวไม่ใช่การที่พระเจ้าทรงตั้งพระทัยทำให้ฉันลำบาก  แต่ในทางตรงกันข้าม เจตนารมณ์ของพระองค์คือ เพื่อทำให้ฉันเห็นใบหน้าที่อัปลักษณ์ เห็นแก่ตัว และน่ารังเกียจของตนเองอย่างชัดเจน เพื่อปลุกหัวใจของฉันให้ตื่นขึ้น และแสดงให้ฉันเห็นว่าควรประพฤติปฏิบัติตนอย่างไร  นี่คือความรอดอันยิ่งใหญ่ของพระเจ้าสำหรับฉัน ซึ่งเปี่ยมไปด้วยความรักของพระองค์ แต่ฉันกลับมืดบอดเกินกว่าที่จะเข้าใจในเจตนารมณ์ของพระองค์ ฉันเข้าใจผิดและบ่นพระองค์ตลอดเวลา  เมื่อฉันเข้าใจเช่นนี้ ฉันก็เสียใจมาก และเกลียดตัวเอง  จากนั้นฉันก็เริ่มเต็มใจที่จะกลับใจต่อพระเจ้าและนบนอบการจัดวางเรียบเรียงและการจัดการเตรียมการของพระองค์ไม่ว่าอาการป่วยของสามีหรือชีวิตครอบครัวของเราจะดีขึ้นหรือไม่ก็ตาม

ในขณะที่ฉันยังคงแสวงหาต่อไป ฉันก็ได้พบกับพระวจนะของพระเจ้าอีกบทตอนหนึ่งที่ว่า “โยบไม่ได้เจรจาข้อแลกเปลี่ยนกับพระเจ้า และไม่ได้ทำการเรียกร้องหรือการร้องขอใดๆ จากพระเจ้า  การที่เขาสรรเสริญพระนามของพระเจ้านั้นเป็นเพราะฤทธานุภาพอันยิ่งใหญ่และสิทธิอำนาจของพระเจ้าในการทรงปกครองเหนือทุกสรรพสิ่ง และไม่ได้ขึ้นอยู่กับว่าเขาได้รับพรหรือความทุกข์ยาก  เขาเชื่อว่าไม่ว่าพระเจ้าจะทรงอวยพรผู้คนหรือนำความทุกข์ยากมาให้พวกเขา ฤทธานุภาพและสิทธิอำนาจของพระเจ้าจะไม่เปลี่ยนแปลง และด้วยเหตุนี้ ไม่ว่ารูปการณ์แวดล้อมของบุคคลจะเป็นอย่างไร พระนามของพระเจ้าก็ควรได้รับการสรรเสริญ  การที่มนุษย์ได้รับพรจากพระเจ้าเป็นเพราะอธิปไตยของพระเจ้า และเมื่อมนุษย์ประสบความทุกข์ยาก ก็เป็นเช่นนั้นเพราะอธิปไตยของพระเจ้าเช่นกัน  ฤทธานุภาพและสิทธิอำนาจของพระเจ้าปกครองและจัดเตรียมทุกสิ่งที่เกี่ยวกับมนุษย์ ความไม่แน่นอนในโชคของมนุษย์สำแดงถึงฤทธานุภาพและสิทธิอำนาจของพระเจ้า และไม่ว่าเจ้าจะมองจากมุมใด พระนามของพระเจ้าก็ควรได้รับการสรรเสริญ  นี่คือสิ่งที่โยบได้รับประสบการณ์และได้มารู้ในช่วงระหว่างหลายปีแห่งชีวิตของเขา  ความคิดและการกระทำทั้งหมดของโยบได้ไปถึงพระกรรณของพระเจ้าและได้มาอยู่เฉพาะพระพักตร์พระเจ้า และพระเจ้าทอดพระเนตรเห็นว่าสำคัญ  พระเจ้าทรงทะนุถนอมความเข้าใจของโยบนี้ และทรงมองเห็นความล้ำค่าของโยบที่มีหัวใจเช่นนี้  หัวใจนี้รอคอยพระบัญชาจากพระเจ้าอยู่ทุกเมื่อและทุกที่ และไม่ว่าจะเป็นเวลาหรือสถานที่ใด หัวใจดวงนี้ก็ยินดีต้อนรับทุกสิ่งที่บังเกิดกับเขา  โยบไม่ทำการเรียกร้องใดๆ ต่อพระเจ้า  สิ่งที่เขาเรียกร้องจากตัวเขาเองคือให้รอคอย ยอมรับ เผชิญหน้า และนบนอบการจัดการเตรียมการทั้งหมดที่มาจากพระเจ้า โยบเชื่อว่านี่เป็นหน้าที่ของเขา และเป็นสิ่งที่พระเจ้าทรงประสงค์โดยแท้” (พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 2)  เมื่อโยบสูญเสียฝูงแกะ ฝูงวัว และทรัพย์สมบัติทั้งหมดที่เขามีไป แม้ว่าเขาจะทุกข์ใจอย่างแสนสาหัส แต่เขาก็เป็นเหตุเป็นผล  เขาไม่ด่วนสรุปในตอนที่เขายังไม่เข้าใจเจตนารมณ์ของพระเจ้า และเขาไม่เคยเอ่ยปากบ่นพระเจ้าแม้แต่คำเดียวหรือกบฏต่อพระเจ้าเลย  เขารู้ว่าพระเจ้าทรงเป็นพระเจ้าเที่ยงแท้องค์เดียว ผู้ทรงสร้างสรรพสิ่ง และทรงมีอธิปไตยเหนือทุกสิ่ง ไม่ว่าพระเจ้าจะประทานหรือจะทรงเอาไปก็ตาม พระนามของพระองค์ก็ควรได้รับการสรรเสริญและยกย่องอยู่เสมอ  โยบสามารถยอมรับทุกสิ่งจากพระเจ้า และนบนอบทุกสภาพแวดล้อมที่พระเจ้าทรงจัดวางไว้  ในทางตรงกันข้าม เมื่อฉันย้อนกลับมามองดูตัวเอง ฉันเห็นว่าเมื่อพระเจ้าประทานพระคุณและพระพรแก่ฉัน ฉันก็สรรเสริญพระนามของพระองค์ด้วยความชื่นบานยินดี แต่เมื่อสามีล้มป่วยและครอบครัวของฉันต้องเผชิญกับความลำบากยากเย็นทางการเงิน ฉันกลับไม่ได้อธิษฐานเพื่อแสวงหาและจับความเข้าใจในเจตนารมณ์ของพระองค์  แต่ในทางกลับกัน ฉันกลับอยากใช้การทำหน้าที่ของตนเองเพื่อพยายามหลอกลวงพระเจ้าให้ไว้วางพระทัยฉัน และเพื่อให้พระองค์ทรงช่วยแก้ไขความลำบากยากเย็นต่างๆ ของครอบครัวฉัน  เมื่อสิ่งที่พระเจ้าทรงทำไม่เป็นดังใจฉัน ฉันก็บ่นว่าพระองค์ทรงไม่ชอบธรรมต่อฉัน  ฉันไม่ได้แสดงการนบนอบพระเจ้าอย่างแท้จริงเลย  ระหว่างโยบกับฉัน ช่างแตกต่างกันราวฟ้ากับดิน  ความเป็นมนุษย์ของฉันช่างย่ำแย่เหลือเกิน!

ต่อมา ฉันได้อ่านพระวจนะของพระเจ้ามากขึ้นและเริ่มเข้าใจว่าการเชื่อในพระเจ้าและการทำหน้าที่ของฉันนั้นเกี่ยวข้องกับการได้รับพระพรหรือการทนทุกข์กับเคราะห์ร้ายอย่างไร  พระเจ้าตรัสว่า “ไม่มีความสัมพันธ์ใดๆ ระหว่างหน้าที่ของมนุษย์กับการที่เขาจะได้รับพรหรือประสบเคราะห์ร้ายหรือไม่  หน้าที่คือสิ่งที่มนุษย์ควรทำให้ลุล่วง เป็นงานของเขาที่สวรรค์ส่งมาให้ ซึ่งมนุษย์ควรปฏิบัติโดยไม่แสวงหาสิ่งตอบแทน ปราศจากเงื่อนไขหรือเหตุผล  เมื่อนั้นเท่านั้นที่เขากำลังทำหน้าที่ของเขา  การได้รับพรหมายถึงพรทั้งหลายที่คนคนหนึ่งได้รับเมื่อพวกเขาได้รับการทำให้เพียบพร้อมหลังได้รับประสบการณ์กับการพิพากษา  การประสบเคราะห์ร้ายหมายถึงการลงโทษที่คนคนหนึ่งได้รับเมื่ออุปนิสัยของพวกเขาไม่เปลี่ยนแปลงหลังจากที่พวกเขาได้ก้าวผ่านการตีสอนและการพิพากษาแล้ว—นั่นคือ เมื่อพวกเขาไม่ได้รับการทำให้เพียบพร้อม  แต่ไม่ว่าพวกเขาจะได้รับพรหรือประสบเคราะห์ร้ายก็ตาม สิ่งมีชีวิตทรงสร้างควรปฏิบัติหน้าที่ของพวกเขาให้ลุล่วง ทำสิ่งที่ควรจะทำ และทำสิ่งที่พวกเขาสามารถทำได้ นี่คือสิ่งที่บุคคลคนหนึ่ง บุคคลซึ่งไล่ตามเสาะหาพระเจ้า ควรทำเป็นอย่างน้อย  เจ้าไม่ควรปฏิบัติหน้าที่ของเจ้าเพียงเพื่อให้ได้รับพรเท่านั้น และไม่ควรปฏิเสธการปฏิบัติหน้าที่ของตนเพราะกลัวว่าจะประสบเคราะห์ร้าย  เราขอบอกสิ่งเดียวนี้กับพวกเจ้าว่า การปฏิบัติหน้าที่ของมนุษย์คือสิ่งที่เขาควรทำ และหากเขาไม่สามารถปฏิบัติหน้าที่ของเขาได้ เช่นนั้นแล้วนี่ก็คือความเป็นกบฏของเขา” (พระวจนะฯ เล่ม 1 การทรงปรากฏและพระราชกิจของพระเจ้า, ความแตกต่างระหว่างพันธกิจของพระเจ้าผู้ประสูติเป็นมนุษย์และหน้าที่ของมนุษย์)  จากพระวจนะของพระเจ้า ฉันจึงได้เข้าใจว่าชีวิตของมนุษย์นั้น พระเจ้าเป็นผู้ประทาน และทุกสิ่งที่มนุษย์ได้ชื่นชมยินดีนั้น พระเจ้าก็ทรงจัดเตรียมไว้ให้  ผู้คนควรปฏิบัติหน้าที่ของตนอย่างไม่มีเงื่อนไข นี่เป็นเรื่องที่ปกติและชอบด้วยเหตุผลโดยแท้  ผู้คนไม่ควรตั้งเงื่อนไขหรือข้อเรียกร้องใดๆ และยิ่งไม่ควรทำหน้าที่เพียงเพื่อให้ได้รับพระพรและพระคุณ  นั่นคือสิ่งที่ไม่สมเหตุสมผลที่สุดเท่าที่พวกเขาจะทำได้  เช่นเดียวกับที่พ่อแม่ต้องทนทุกข์อย่างแสนสาหัสเพื่อเลี้ยงดูลูกๆ ของตน ลูกๆ จึงควรเลี้ยงดูพ่อแม่  หากผู้คนจะเลี้ยงดูพ่อแม่ก็ต่อเมื่อเห็นว่าตนจะได้รับมรดกเท่านั้น และขับไสไล่ส่งพ่อแม่ในยามที่ท่านไม่มีทรัพย์สินเงินทองใดๆ คนเหล่านี้คือลูกที่เป็นกบฏ เป็นสัตว์ร้าย พวกเขาไร้ซึ่งความเป็นมนุษย์  การทำหน้าที่ของฉันคืออาชีพที่สวรรค์ส่งมาให้ในฐานะสิ่งมีชีวิตทรงสร้าง และฉันไม่ควรนำเจตนาหรือจุดประสงค์ใดๆ เข้ามาเกี่ยวข้องกับเรื่องนี้  ไม่ว่าพระเจ้าจะประทานพระพรแก่ฉันหรือไม่ ฉันก็ควรลุล่วงหน้าที่ของตัวเองอย่างไม่มีเงื่อนไข  นอกจากนี้ สามีของฉันยังพยายามขัดขวางไม่ให้ฉันเชื่อในพระเจ้าอีกด้วย  เป็นความผิดของเขาเองที่อาการเจ็บป่วยไม่หายขาด เขาไม่สมควรได้รับความเห็นใจ  สามีของฉันเป็นคนที่คัดค้านพระเจ้า แต่ฉันกลับขอให้พระเจ้าทรงรักษาอาการเจ็บป่วยของเขา และฉันถึงกับบ่นพระเจ้า  นี่เป็นเรื่องที่ไร้เหตุผลสิ้นดี และมีแต่จะทำให้พระเจ้าทรงรังเกียจและทรงเกลียด  ในอนาคตข้างหน้า ไม่ว่าสามีของฉันจะหายจากอาการเจ็บป่วยหรือไม่ก็ตาม ฉันก็เต็มใจที่จะนบนอบการจัดวางเรียบเรียงและการจัดการเตรียมการของพระเจ้า ปรับท่าทีของฉันให้ถูกต้อง และตั้งใจทำหน้าที่ของตัวเองอย่างสุดจิตสุดใจ  เมื่อฉันเข้าใจเช่นนี้แล้ว ฉันก็ไม่ขมขื่นใจอีกต่อไป  ฉันจึงนึกถึงสิ่งที่พระคัมภีร์กล่าวไว้ที่ว่า “จงดูนกทั้งหลายบนฟ้า พวกมันไม่ได้หว่าน ไม่ได้เกี่ยว ไม่ได้รวบรวมไว้ในยุ้งฉาง แต่พระบิดาของพวกท่าน ผู้สถิตในสวรรค์ทรงเลี้ยงพวกมันไว้ ท่านไม่ประเสริฐกว่าพวกมันหรือ?” (มัทธิว 6:26)  พระเจ้าตรัสว่านกในอากาศไม่ได้หว่านหรือเก็บเกี่ยว แต่พระองค์ก็ยังทรงเลี้ยงดูพวกมันไว้ นับประสาอะไรกับมนุษย์  พระเจ้าไม่ทรงต้องการให้ฉันตระเตรียมหรือวางแผนสำหรับเหตุการณ์ในอนาคต แต่ทรงต้องการให้ฉันปล่อยให้ทุกอย่างเป็นไปตามธรรมชาติ  ฉันควรจะพอใจเพียงแค่มีอาหารและเครื่องนุ่งห่มที่เพียงพอ  แม้ว่าครอบครัวของเราจะมีความลำบากยากเย็นทางการเงิน แต่เราก็ยังพอประทังชีวิตได้ และฉันยินดีที่จะนบนอบอธิปไตยและการจัดการเตรียมการของพระเจ้า และไม่ทุกข์ใจและกระวนกระวายเรื่องวันพรุ่งนี้อีกต่อไป

ต่อมา ลุงของเพื่อนสามีก็ได้เดินทางมาพักผ่อนแถวบ้านเรา  เขาสอนสามีของฉันเกี่ยวกับเรื่องพลาสเตอร์ยาและวิธีการรักษาอาการปวดหลังและปวดขา แถมยังรักษาให้ฟรีๆ อีกด้วย  หลังจากนั้นไม่นาน สามีฉันก็อาการดีขึ้นมาก และเขายังได้เปิดคลินิกในตลาดเพื่อรักษาอาการปวดหลังและปวดขาด้วย ซึ่งหาเงินมาช่วยจุนเจือรายได้ของครอบครัวได้บ้าง  หลังจากมีประสบการณ์กับเรื่องเหล่านี้ สามีของฉันก็เลิกขัดขวางไม่ให้ฉันเชื่อในพระเจ้า  ต่อมา อาการเจ็บป่วยของสามีฉันก็กำเริบขึ้นอีกหลายครั้ง แต่ฉันก็ไม่บ่นพระเจ้าเพราะอาการป่วยของสามีอีกต่อไปแล้ว  ฉันรู้ว่าไม่ว่าพระเจ้าทรงจัดวางเรียบเรียงอะไรไว้ย่อมต้องดี และฉันควรนบนอบพระเจ้าและทำหน้าที่ของตัวเองให้ดี  การที่ฉันสามารถเปลี่ยนแปลงไปในทางนี้ได้เป็นผลจากการทรงนำของพระวจนะของพระเจ้า  ขอบคุณพระเจ้า!


87. สิ่งที่ฉันกังวลเมื่อฉันหลีกเลี่ยงหน้าที่

โดยบาร์บารา ประเทศลาว

ในปี 2022 ฉันได้รับเลือกให้เป็นสมาชิกของกลุ่มผู้มีอำนาจตัดสินใจระดับเขต ซึ่งรับผิดชอบงานของคริสตจักรหลายแห่ง เพราะฉันพูดภาษาแม้วและภาษาจีนได้ จึงมักจะช่วยพี่น้องชายหญิงแปลอยู่บ่อยๆ เลยไม่ค่อยมีเวลาติดตามงานของคริสตจักรมากนัก ฉันกระวนกระวายมาก ผู้นำคริสตจักรบางคนเพิ่งเริ่มฝึกฝนและไม่รู้วิธีทำงานของตน หากฉันไม่ได้บ่มเพาะผู้นำคริสตจักรโดยเร็วที่สุด ฉันก็จะต้องทำงานส่วนใหญ่ด้วยตัวเอง ซึ่งจะยุ่งและเหนื่อยมาก ฉันรู้สึกต่อต้านมาก เมื่อมีคนขอให้ฉันแปล ฉันก็อยากจะไม่สนใจพวกเขาหากไม่เกี่ยวกับงานของคริสตจักรที่ฉันรับผิดชอบ

ปลายปี 2022 มีการเลือกตั้งตำแหน่งผู้นำและรองผู้นำของกลุ่มผู้มีอำนาจตัดสินใจระดับเขต ฉันคิดในใจว่า “ฉันมีภาระรับผิดชอบงานของคริสตจักรเหล่านี้มากอยู่แล้ว ถ้าฉันได้รับเลือกให้เป็นผู้นำกลุ่ม ขอบเขตความรับผิดชอบของฉันก็จะยิ่งใหญ่ขึ้น แล้วงานของฉันจะไม่ยุ่งมากขึ้นหรอกหรือ?  ถ้าฉันไม่ได้รับเลือกก็คงจะดี แบบนั้นฉันก็ไม่ต้องกังวลมากเกินไปและเนื้อหนังของฉันก็จะไม่เหนื่อยนัก” แต่เมื่อมีการประกาศผลคะแนน ฉันก็ได้รับเลือกให้เป็นผู้นำของกลุ่มผู้มีอำนาจตัดสินใจระดับเขต ฉันรีบหาข้ออ้างโดยพูดว่า “ฉันเป็นคนไม่แบกรับภาระค่ะ ฉันขี้เกียจและไม่ทำงานจริง ฉันค่อนข้างหลอกลวงด้วยค่ะ” ฉันถึงกับยกตัวอย่างว่าฉันหลอกลวงอย่างไร แล้วฉันก็พูดว่า “ฉันยังเด็กและไม่มั่นคง ไม่เหมาะที่จะเป็นผู้นำกลุ่ม ให้พี่น้องชายหญิงคนอื่นทำเถอะค่ะ” พี่น้องหญิงคนหนึ่งพูดว่า “คุณเริ่มประนีประนอมแล้วทั้งที่ยังไม่เริ่มทำหน้าที่ของคุณเลยด้วยซ้ำ คุณถูกเนื้อหนังบีบคั้นและผูกมัดแล้ว” พอได้ยินพี่น้องหญิงพูดแบบนี้ ฉันก็รู้สึกเหมือนโดนแทงใจดำ หลังจากการชุมนุม ฉันรู้สึกทุกข์ใจมาก ฉันรู้ว่าการหลีกเลี่ยงหน้าที่เป็นการกบฏต่อพระเจ้า และการไม่มีหัวใจที่นบนอบพระองค์ หลังจากนั้น ฉันก็ทบทวนตัวเอง ฉันนึกถึงพระวจนะของพระเจ้าบทตอนหนึ่ง แล้วหามาอ่าน พระเจ้าผู้ทรงมหิทธิฤทธิ์ตรัสว่า “ลักษณะการแสดงออกที่สำคัญที่สุดของบุคคลที่ซื่อสัตย์คือการแสวงหาและการปฏิบัติความจริงในทุกเรื่อง—นี่คือสิ่งที่สำคัญอย่างยิ่ง  เจ้าบอกว่าเจ้าซื่อสัตย์ แต่เจ้ามักผลักพระวจนะให้ไปอยู่เบื้องหลังจิตใจของเจ้าเสมอแล้วก็ทำทุกอย่างตามที่เจ้าต้องการ  นั่นคือการแสดงออกของบุคคลที่ซื่อสัตย์หรือไม่?  เจ้ากล่าวว่า ‘แม้ขีดความสามารถของฉันจะต่ำ แต่ฉันมีหัวใจที่ซื่อสัตย์’  และเมื่อหน้าที่หนึ่งตกอยู่กับเจ้า เจ้าก็กลัวการทนทุกข์และการแบกรับความรับผิดชอบถ้าหากเจ้าทำหน้าที่นั้นได้ไม่ดี ดังนั้นเจ้าจึงหาข้อแก้ตัวเพื่อละเลยหน้าที่ของเจ้าหรือเสนอแนะให้ผู้อื่นทำหน้าที่นั้นแทน  นี่เป็นการแสดงออกของบุคคลที่ซื่อสัตย์ใช่หรือไม่?  ชัดเจนว่าไม่ใช่  เช่นนั้นแล้ว บุคคลที่ซื่อสัตย์ควรประพฤติตัวอย่างไร?  พวกเขาควรนบนอบต่อการจัดการเตรียมการของพระเจ้า อุทิศตนให้หน้าที่ที่พวกเขาสมควรปฏิบัติ และเพียรพยายามที่จะสนองเจตนารมณ์ของพระเจ้า  การนี้แสดงออกได้หลายหนทาง หนทางหนึ่งคือการยอมรับหน้าที่ของเจ้าด้วยหัวใจที่ซื่อสัตย์ ไม่คำนึงถึงผลประโยชน์ทางเนื้อหนังของเจ้า ไม่ทำอย่างไม่เต็มใจ และไม่ออกอุบายเพื่อประโยชน์ของตัวเจ้าเอง  เหล่านั้นคือการแสดงออกของความซื่อสัตย์  อีกหนทางหนึ่งคือการปฏิบัติหน้าที่ของเจ้าให้ดีด้วยหัวใจและพละกำลังทั้งหมดของเจ้า ทำงานที่พระนิเวศของพระเจ้าไว้วางใจมอบหมายให้เจ้าทำอย่างถูกควร และทุ่มเทหัวใจและความรักของเจ้าลงไปในหน้าที่ของเจ้าเพื่อทำให้พระเจ้าพึงพอพระทัย  สิ่งเหล่านี้คือลักษณะการแสดงออกของบุคคลที่ซื่อสัตย์ควรมีระหว่างการปฏิบัติหน้าที่ของตน  หากเจ้าเข้าใจและรู้ว่าต้องทำสิ่งใด แต่เจ้ากลับไม่ทำสิ่งนั้น เช่นนั้นแล้วเจ้าก็ไม่ได้ทุ่มเทหัวใจและพละกำลังทั้งหมดของเจ้าให้กับหน้าที่ของตน  แต่เจ้ากลับปลิ้นปล้อนและย่อหย่อนแทน  ผู้คนที่ปฏิบัติหน้าที่ของพวกเขาในหนทางนี้ซื่อสัตย์หรือไม่?  ไม่ซื่อสัตย์อย่างแน่นอน  พระเจ้าไม่ทรงใช้ผู้คนที่กลับกลอกและเต็มไปด้วยเล่ห์ลวงเช่นนี้ พวกเขาจึงต้องถูกกำจัดออกไป  พระเจ้าทรงใช้แต่ผู้คนที่ซื่อสัตย์เพื่อปฏิบัติหน้าที่ทั้งหลาย  แม้แต่คนออกแรงทำงานที่จงรักภักดีก็ต้องซื่อสัตย์  ผู้คนที่สุกเอาเผากิน เจ้าเล่ห์กลิ้งกลอก และอู้งานอย่างต่อเนื่อง ล้วนหลอกลวงและเป็นปีศาจทั้งสิ้น  พวกเขาเหล่านั้นไม่มีใครเชื่อในพระเจ้าอย่างแท้จริงและจะถูกกำจัดออกไปทั้งหมด  บางคนคิดว่า ‘การเป็นคนที่ซื่อสัตย์นั้นง่ายจริงๆ  แค่พูดความจริงและไม่โกหกเท่านั้นเอง’  เจ้าคิดอย่างไรกับความรู้สึกนึกคิดนี้?  การเป็นบุคคลที่ซื่อสัตย์มีขอบเขตที่จำกัดขนาดนี้เลยหรือ?  แน่นอนว่าไม่ใช่  เจ้าต้องเปิดเผยหัวใจของเจ้าและถวายหัวใจต่อพระเจ้า นี่คือท่าทีที่บุคคลที่ซื่อสัตย์สมควรมี  นี่เป็นเหตุผลว่าเหตุใดหัวใจที่ซื่อสัตย์ดวงหนึ่งจึงล้ำค่ามาก  เรื่องนี้บ่งบอกอะไร?  บ่งบอกว่าหัวใจที่ซื่อสัตย์สามารถกำกับพฤติกรรมของเจ้าและเปลี่ยนแปลงสภาวะของเจ้า  สามารถนำเจ้าไปสู่การตัดสินใจที่ถูกต้อง  และไปสู่การนบนอบต่อพระเจ้าและได้รับความเห็นชอบจากพระองค์  หัวใจเช่นนี้ย่อมล้ำค่าจริงๆ  หากเจ้ามีหัวใจที่ซื่อสัตย์เช่นนี้ เช่นนั้นแล้ว นั่นคือสภาวะที่เจ้าควรดำรงชีวิตอยู่ นั่นคือหนทางที่เจ้าควรประพฤติ และนั่นคือหนทางที่เจ้าควรอุทิศตนเอง” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ฉันเห็นว่าไม่ว่าหน้าที่จะเรียกร้องอะไรจากบุคคลที่ซื่อสัตย์ ไม่ว่าจะเป็นประโยชน์ต่อพวกเขาหรือไม่ หรือเนื้อหนังของพวกเขาจะต้องทนทุกข์มากอย่างไร พวกเขาก็จะยอมรับด้วยหัวใจที่ซื่อสัตย์ จากนั้น พวกเขาจะทุ่มเทสุดตัวเพื่อทำทุกอย่างที่ทำได้โดยไม่คำนึงถึงผลประโยชน์ของตัวเอง คิดเพียงว่าจะทำอย่างไรเพื่อให้พระเจ้าพอพระทัย มีเพียงคนซื่อสัตย์เช่นนี้เท่านั้นที่พระเจ้าทรงรัก ฉันอยากจะหนีและถอนตัวออกจากการเลือกตั้งเพราะฉันไม่อยากทนทุกข์หรือต้องทุ่มเท หลังจากได้รับเลือกให้เป็นผู้นำกลุ่ม ฉันก็ไม่รู้สึกอยากทำเพราะรู้ว่านี่เป็นหน้าที่ที่สำคัญมากและฉันจะต้องรับผิดชอบงานหลายอย่าง และเพื่อทำหน้าที่ให้ดี เนื้อหนังของฉันจะต้องทนทุกข์อย่างมากและฉันจะต้องกังวลอย่างมาก จากนั้นฉันก็พยายามหลีกเลี่ยงหน้าที่ โดยใช้ความเยาว์วัย การขาดความมั่นคง และอุปนิสัยที่หลอกลวงมาเป็นข้ออ้าง โดยบอกว่าฉันไม่เหมาะที่จะเป็นผู้นำกลุ่ม พระนิเวศของพระเจ้าได้บ่มเพาะฉันมาเป็นเวลานาน แต่ในช่วงเวลาสำคัญอย่างยิ่ง ฉันกลับหลีกเลี่ยงหน้าที่ ฉันขาดมโนธรรมและสำนึกจริงๆ ฉันช่างเห็นแก่ตัวและหลอกลวงจริงๆ!  ในฐานะสิ่งมีชีวิตทรงสร้าง ฉันไม่อยากแม้แต่จะทำหน้าที่ที่ฉันควรทำ การใช้ชีวิตแบบนั้นมีความหมายอะไร?  ในตอนนั้น ฉันนึกถึงเนื้อเพลงนมัสการท่อนหนึ่งที่ว่า “ผู้คนไม่มอบความชูใจแด่พระเจ้าเลยแม้แต่น้อยด้วยซ้ำ และจนถึงทุกวันนี้ พระองค์ก็ยังคงไม่เคยทรงได้รับความรักที่แท้จริงจากมนุษยชาติ”  ฉันน้ำตาไหล และฉันก็ค้นหาเพลงนมัสการจากพระวจนะของพระเจ้าบทนี้

ความรักที่พระเจ้ามีต่อมวลมนุษย์นั้นเที่ยงแท้และเป็นจริง

1  โดยหลักแล้ว ความรักที่พระเจ้ามีต่อมนุษยชนสำแดงอยู่ในพระราชกิจที่พระองค์ทรงทำในเนื้อหนัง ในการทรงช่วยผู้คนให้รอดด้วยพระองค์เอง โดยการตรัสกับผู้คนแบบซึ่งหน้าและดำรงพระชนม์ชีพแบบซึ่งหน้ากับพวกเขา โดยไม่มีระยะห่างแม้แต่น้อย และไม่มีการเสแสร้งเลย นี่เป็นจริง  ที่การช่วยมนุษยชาติให้รอดของพระองค์เป็นไปถึงขั้นที่พระองค์ทรงสามารถบังเกิดเป็นมนุษย์และผ่านหลายปีที่เจ็บปวดไปกับเหล่ามนุษย์ในโลกนั้น ล้วนเป็นเพราะความรักและความกรุณาของพระองค์ที่มีต่อมนุษยชาติ

2  ความรักของพระเจ้าที่มีต่อมวลมนุษย์นั้นไร้เงื่อนไขและไม่สร้างข้อเรียกร้องใดเลย  สิ่งใดเล่าที่พระองค์ทรงสามารถได้รับจากพวกเขาเป็นการตอบแทน?  ผู้คนเย็นชาต่อพระเจ้า  ใครหรือที่สามารถปฏิบัติต่อพระเจ้าในฐานะที่เป็นพระเจ้าได้?  ผู้คนไม่มอบความชูใจแด่พระเจ้าเลยแม้แต่น้อยด้วยซ้ำ และจนถึงทุกวันนี้ พระองค์ก็ยังคงไม่เคยทรงได้รับความรักที่แท้จริงจากมนุษยชาติ  พระเจ้าทรงมอบให้อย่างไม่เห็นแก่พระองค์เองและจัดเตรียมให้อย่างไม่เห็นแก่พระองค์เองเรื่อยไป 

—พระวจนะฯ เล่ม 3 บทเสวนาโดยพระคริสต์แห่งยุคสุดท้าย, เจ้ารู้จักความรักของพระเจ้าเพื่อมวลมนุษย์หรือไม่?

หลังจากฟังเพลงนมัสการจบ ฉันรู้สึกซาบซึ้งใจมากและรู้สึกผิดนิดหน่อย ฉันน้ำตาไหลไม่หยุด ความรักของพระเจ้าช่างจริงแท้และเป็นจริง พระเจ้าทรงสูงสุด บริสุทธิ์ และยิ่งใหญ่ แต่เพื่อช่วยมวลมนุษย์ให้รอด พระองค์ทรงบังเกิดเป็นมนุษย์ด้วยพระองค์เองเพื่อเสด็จมาสู่โลกมนุษย์ ทรงใช้ชีวิตเคียงข้างมวลมนุษย์ที่เสื่อมทราม ทรงแสดงความจริงเพื่อจัดเตรียมและนำทางผู้คน และทรงจัดเตรียมสภาวการณ์ต่างๆ เพื่อถลุงและชำระผู้คนให้บริสุทธิ์ พระเจ้าทรงทุ่มเททั้งพระทัยให้มนุษย์ แต่ฉันกลับไม่เต็มใจแบกรับภาระหนักในการทำหน้าที่ของตน และไม่เต็มใจที่จะจ่ายราคาแม้เพียงเล็กน้อยหรือทนทุกข์แม้เพียงนิดเดียว ฉันรู้สึกว่าติดค้างพระเจ้าเหลือเกิน พระเจ้าได้ประทานให้ฉันมากมาย แต่ฉันกลับไม่คำนึงถึงเจตนารมณ์ของพระองค์ และคำนึงถึงแต่ผลประโยชน์ของตนเอง โดยหลีกเลี่ยงหน้าที่เพราะกังวลว่าเนื้อหนังจะต้องทนทุกข์ ฉันไร้ซึ่งมโนธรรมโดยสิ้นเชิงจริงๆ!

ฉันอ่านพระวจนะของพระเจ้าอีกบทตอนหนึ่ง และได้เข้าใจเจตนารมณ์ของพระเจ้า พระเจ้าผู้ทรงมหิทธิฤทธิ์ตรัสว่า “ไม่ว่าเจ้าจะปฏิบัติหน้าที่จำพวกใดและไม่ว่าเจ้าจะยอมรับพระบัญชาเรื่องใดจากพระเจ้า ข้อกำหนดที่พระองค์ทรงมีต่อเจ้าก็ไม่เปลี่ยนแปลง  เมื่อเจ้าเข้าใจข้อกำหนดของพระเจ้าแล้ว เจ้าก็ต้องปฏิบัติตาม ปฏิบัติหน้าที่ของเจ้า และทำให้พระบัญชาที่พระเจ้าประทานแก่เจ้าสำเร็จลุล่วงอย่างสอดคล้องกับข้อกำหนดของพระองค์ตามที่เจ้าเข้าใจไม่ว่าพระองค์จะประทับอยู่ข้างเจ้าหรือพินิจพิเคราะห์เจ้าอยู่ก็ตาม  เฉพาะในหนทางนี้เท่านั้น เจ้าจึงจะกลายเป็นเจ้านายของสรรพสิ่งโดยแท้ ได้รับความมั่นใจจากพระเจ้า เป็นคนที่ได้มาตรฐาน และคู่ควรแก่พระบัญชาของพระองค์… จงเพียงแค่มุ่งเน้นไปที่พระวจนะและข้อพึงประสงค์ของพระเจ้า และมาไล่ตามเสาะหาความจริง ทำหน้าที่ของเจ้าให้ดี สนองเจตนารมณ์ของพระเจ้า และหลีกเลี่ยงการทำให้การรอคอยนานหกพันปีของพระเจ้า และความคาดหวังนานหกพันปีของพระองค์เป็นที่น่าผิดหวัง  จงถวายความชูใจแด่พระเจ้าบ้าง จงให้พระองค์ทรงมองเห็นความหวังในตัวเจ้า และจงให้ความปรารถนาของพระองค์กลายเป็นจริงในตัวเจ้า  บอกเราเถิดว่าถ้าเจ้าทำเช่นนั้น พระเจ้าจะทรงปฏิบัติต่อเจ้าอย่างไม่เป็นธรรมหรือไม่?  แน่นอนว่าไม่!” (พระวจนะฯ เล่ม 6 ว่าด้วยการไล่ตามเสาะหาความจริง, เหตุใดมนุษย์จึงต้องไล่ตามเสาะหาความจริง)  จากพระวจนะของพระเจ้า ฉันรู้สึกได้ว่าเจตนารมณ์ของพระเจ้าคือให้เราไล่ตามเสาะหาความจริง ทำหน้าที่ของเราให้ดี นบนอบพระเจ้า มอบหัวใจของเราไว้กับพระเจ้า มีจิตใจเป็นหนึ่งเดียวกับพระองค์ และกลายเป็นสิ่งมีชีวิตทรงสร้างที่ได้มาตรฐาน นี่คือสิ่งที่พระเจ้าทรงปรารถนาจะเห็นมากที่สุด เมื่อฉันได้รับเลือกให้เป็นผู้นำกลุ่มผู้มีอำนาจตัดสินใจระดับเขต พระเจ้าทรงหวังให้ฉันแสวงหาความจริงขณะทำหน้าที่ของตน และฝึกสามัคคีธรรมความจริงเพื่อแก้ไขปัญหา นอกจากนี้ พระองค์ทรงหวังให้ฉันใส่ใจงานและแบกรับความรับผิดชอบของงานด้วย ในที่สุดก็จะทำหน้าที่ได้ดี ได้รับความจริง และได้รับการช่วยให้รอดจากพระเจ้า เมื่อเข้าใจเรื่องนี้ ฉันก็ตำหนิตัวเองอย่างมาก ฉันเสียใจที่ไม่ได้ทะนุถนอมโอกาสที่พระเจ้าประทานมา และไม่ยอมรับหน้าที่ของตน ฉันหวังเหลือเกินว่าพระเจ้าจะประทานโอกาสให้ฉันอีกครั้ง!  ฉันตั้งใจแน่วแน่ว่าหากมีโอกาสอีกครั้ง ฉันจะนบนอบอย่างแน่นอน และจะไม่กบฏต่อพระเจ้าแบบนี้อีก ดังนั้น ฉันจึงอธิษฐานถึงพระเจ้าว่า “ข้าแต่พระเจ้า ข้าพระองค์เต็มใจนบนอบการจัดการเตรียมการทั้งหมดของพระองค์ ในอนาคต ข้าพระองค์เต็มใจยอมรับทุกหน้าที่ และทำหน้าที่นั้นให้ดี” ต่อมา ผู้นำระดับสูงไม่เห็นด้วยกับการลาออกของฉันและให้ฉันเป็นผู้นำกลุ่มต่อไป ฉันดีใจอย่างยิ่ง พระเจ้าทรงทราบถึงหัวใจของฉันและประทานโอกาสให้ฉันอีกครั้ง ฉันต้องทะนุถนอมโอกาสนี้!  หลังจากนั้น ฉันก็เริ่มติดตามงานอย่างแข็งขัน และทุกคืนหลังจากการชุมนุมเสร็จสิ้น ฉันจะสรุปปัญหาในงานกับพี่น้องชายหญิงในกลุ่มผู้มีอำนาจตัดสินใจ แม้ว่าบางครั้งจะมีงานมากและเนื้อหนังของฉันจะเหนื่อยเล็กน้อย แต่ฉันก็ไม่หลีกเลี่ยงหน้าที่เหมือนแต่ก่อน

ในปี 2023 มีการเลือกตั้งผู้นำและมัคนายกเนื่องจากการปรับโครงสร้างคริสตจักรบางแห่ง และปริมาณงานของฉันก็เพิ่มขึ้นมาก ฉันยุ่งจนดึกมากทุกวัน ในช่วงเวลานั้น ฉันแค่รู้สึกว่ามันลำบากและเหนื่อยเกินไป ไม่นานหลังจากนั้น คริสตจักรก็จัดการเลือกตั้งรอบใหม่ และฉันก็อยากจะใช้โอกาสนี้สละตำแหน่งในกลุ่มผู้มีอำนาจตัดสินใจระดับเขตและทำหน้าที่ที่เบากว่าแทน ในตอนนั้น ฉันรู้ตัวว่าอยากจะคำนึงถึงเนื้อหนังของตัวเองอีกแล้ว และฉันก็ร้องเรียกหาพระเจ้าอยู่ในหัวใจ ให้ทรงนำฉัน ฉันจะได้ปฏิบัติความจริงได้ ในตอนนั้น เพลงนมัสการแห่งพระวจนะของพระเจ้าสองเพลงก็ผุดขึ้นมาในหัว

พระเจ้าทรงหวงแหนผู้ที่ฟังและนบนอบพระองค์

สำหรับพระเจ้าแล้ว ไม่สำคัญว่าบุคคลหนึ่งจะยิ่งใหญ่หรือไร้ความสำคัญ ตราบใดที่พวกเขาสามารถฟังพระองค์ นบนอบคำสั่งและพระบัญชาของพระองค์ สามารถร่วมมือกับพระราชกิจของพระองค์ น้ำพระทัยของพระองค์ และแผนการของพระองค์ เพื่อให้น้ำพระทัยและแผนการของพระองค์ดำเนินไปได้อย่างไร้อุปสรรคและสำเร็จลุล่วง ตราบนั้นการประพฤติปฏิบัติดังกล่าวย่อมคู่ควรที่พระองค์จะทรงจดจำและคู่ควรแก่การได้รับพรจากพระองค์  พระเจ้าทรงเห็นว่าผู้คนเช่นนี้ล้ำค่า และทรงชื่นชูพฤติกรรมดังกล่าว พระองค์ทรงชื่นชูความรักใคร่ที่ผู้คนมีต่อพระองค์เช่นนี้และหัวใจนี้ที่พวกเขาแสดงต่อพระองค์  นี่คือท่าทีของพระเจ้า

—พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 1

สิ่งที่พระเจ้าทรงใส่พระทัยคือหัวใจของมนุษย์

เมื่อคนคนหนึ่งน้อมรับพระบัญชาจากพระเจ้า พระเจ้าก็ทรงมีมาตรฐานสำหรับการตัดสินว่าการกระทำของพวกเขาดีหรือแย่ ว่าคนผู้นั้นนบนอบหรือไม่ คนผู้นั้นสนองเจตนารมณ์ของพระเจ้าหรือยัง การกระทำและพฤติกรรมของพวกเขาได้มาตรฐานหรือไม่  สิ่งที่พระเจ้าทรงให้คุณค่าคือหัวใจของคนคนนั้น ไม่ใช่การกระทำภายนอกของพวกเขา  มันไม่ใช่กรณีที่พระเจ้าควรทรงอวยพรใครสักคนตราบเท่าที่พวกเขาทำบางสิ่ง โดยไม่คำนึงถึงวิธีที่พวกเขาทำสิ่งนั้น  นี่เป็นความเข้าใจผิดที่ผู้คนมีเกี่ยวกับพระเจ้า  พระเจ้าไม่ได้ทรงมองเฉพาะผลสุดท้ายเท่านั้น แต่ทรงให้ความสำคัญอย่างยิ่งว่าหัวใจของคนคนหนึ่งเป็นเช่นไร และระหว่างที่สิ่งต่างๆดำเนินไปนั้น พวกเขามีท่าทีอย่างไร ทรงดูว่าหัวใจของพวกเขามีการนบนอบ มีการคิดคำนึง และมีความเต็มใจที่จะทำให้พระเจ้าพอพระทัยหรือไม่

—พระวจนะฯ เล่ม 2 ว่าด้วยการรู้จักพระเจ้า, พระราชกิจของพระเจ้า พระอุปนิสัยของพระเจ้า และพระเจ้าพระองค์เอง 1

พระวจนะของพระเจ้ากินใจฉันมาก โดยเฉพาะอย่างยิ่งเมื่อได้อ่านว่า “พระเจ้าไม่ได้ทรงมองเฉพาะผลสุดท้ายเท่านั้น แต่ทรงให้ความสำคัญอย่างยิ่งว่าหัวใจของคนคนหนึ่งเป็นเช่นไร และระหว่างที่สิ่งต่างๆดำเนินไปนั้น พวกเขามีท่าทีอย่างไร ทรงดูว่าหัวใจของพวกเขามีการนบนอบ มีการคิดคำนึง และมีความเต็มใจที่จะทำให้พระเจ้าพอพระทัยหรือไม่”  ฉันเข้าใจว่าสิ่งที่พระเจ้าทรงใส่พระทัยคือหัวใจของมนุษย์ เมื่อทุกสิ่งเกิดขึ้น สิ่งที่พระเจ้าทรงอยากเห็นคือ หัวใจของผู้คนนบนอบและคำนึงถึงพระเจ้าหรือไม่ และพวกเขาสามารถละทิ้งผลประโยชน์ส่วนตนเพื่อทำให้พระเจ้าพอพระทัยได้หรือไม่ เมื่อใดก็ตามที่มีงานสำคัญเข้ามา หรือเมื่อฉันต้องเผชิญกับการเลือกตั้ง ฉันไม่ได้คิดว่าจะทำอย่างไรเพื่อสนองเจตนารมณ์ของพระเจ้า คิดเพียงว่าจะหลีกเลี่ยงความทุกข์ของเนื้อหนังได้อย่างไร และจะรับผิดชอบน้อยลงได้อย่างไร ฉันช่างไร้มโนธรรม เห็นแก่ตัวและน่ารังเกียจยิ่งนัก!  ตอนนี้คริสตจักรกำลังจัดการเลือกตั้งใหม่ และอย่างน้อยฉันก็ต้องมีท่าทีที่นบนอบ หากฉันได้รับเลือก นี่จะเป็นเพราะพระเจ้าทรงยกชูฉัน หากฉันไม่ได้รับเลือก ก็จะมีบทเรียนให้ฉันได้เรียนรู้ ไม่ว่าอย่างไร ฉันก็ควรนบนอบ เมื่อคิดเช่นนี้ หัวใจของฉันก็สงบลงมาก และฉันก็เข้าร่วมการเลือกตั้ง สุดท้ายฉันได้รับเลือกให้เป็นสมาชิกของกลุ่มผู้มีอำนาจตัดสินใจระดับเขต และหัวใจของฉันก็สามารถนบนอบได้

ต่อมา ฉันได้อ่านพระวจนะของพระเจ้าบทตอนหนึ่ง และเข้าใจว่าทำไมฉันถึงคำนึงถึงเนื้อหนังและหลีกเลี่ยงหน้าที่ของตนอยู่ตลอดเวลา พระเจ้าผู้ทรงมหิทธิฤทธิ์ตรัสว่า “ในส่วนของเนื้อหนังนั้น ยิ่งเจ้าประคบประหงมมันดีมากขึ้นเท่าใด เนื้อหนังก็จะยิ่งละโมบมากขึ้นเท่านั้น  การสู้ทนความทุกข์เล็กน้อยจึงเป็นเรื่องที่สมควร  ผู้คนที่สู้ทนความทุกข์บ้างย่อมจะเดินไปบนเส้นทางที่ถูกต้องและลงมือทำงานที่เหมาะสม  ถ้าเนื้อหนังไม่สู้ทนความทุกข์ หลงระเริงอยู่กับความสุขสบาย และเติบโตอยู่ในรังนอนที่สุขสบาย เช่นนั้นแล้วผู้คนก็จะไม่สัมฤทธิ์สิ่งใด และเป็นไปไม่ได้ที่จะสามารถได้มาซึ่งความจริง  หากผู้คนเผชิญภัยพิบัติทางธรรมชาติและความวิบัติที่เกิดจากน้ำมือมนุษย์ พวกเขาย่อมจะขาดจิตสำนึกและกลายเป็นคนไร้เหตุผล  เมื่อเวลาผ่านไป พวกเขาก็มีแต่จะต่ำทรามลงเรื่อยๆ  มีตัวอย่างแบบนี้อยู่มากมิใช่หรือ?  เจ้าจะเห็นได้ว่าในโลกที่ไม่มีความเชื่อ มีนักร้องและดาราภาพยนตร์มากมายที่เต็มใจอย่างยิ่งที่จะสู้ทนความยากลำบากและทุ่มเทให้กับงานของพวกเขาก่อนที่พวกเขาจะมีชื่อเสียงโด่งดัง  แต่เมื่อพวกเขามีชื่อเสียงและเริ่มทำเงินได้มหาศาล พวกเขากลับไม่เดินไปบนเส้นทางที่ถูกต้อง  บางคนเสพยา บางคนฆ่าตัวตาย และชีวิตของพวกเขาก็ถูกบั่นให้สั้นลง  นี่เกิดจากอะไร?  พวกเขามีความสุขสำราญทางวัตถุมากเกินไป พวกเขาสุขสบายเกินไป และไม่รู้ว่าจะทำให้ตนเองได้รับความสุขสำราญหรือความตื่นเต้นมากขึ้นได้อย่างไร  บางคนจึงหันไปหายาเสพติดเพื่อค้นหาความตื่นเต้นและความหรรษามากขึ้น และเมื่อเวลาผ่านไป พวกเขาก็ไม่สามารถเลิกมันได้  บางคนเสียชีวิตจากการใช้ยาเสพติดเกินขนาด ส่วนคนอื่นเมื่อไม่รู้ว่าจะทำให้ตัวเองเป็นอิสระจากยาเสพติดได้อย่างไร ก็ฆ่าตัวตายในที่สุด  มีตัวอย่างแบบนี้อยู่มากนัก  ไม่ว่าเจ้าจะกินดีขนาดไหน แต่งตัวดีขนาดไหน ใช้ชีวิตดีเพียงใด ไม่ว่าเจ้าจะสนุกสนานเพียงใด หรือชีวิตของเจ้าจะสุขสบายขนาดไหน และไม่ว่าความปรารถนาของเจ้าจะได้รับการตอบสนองครบถ้วนอย่างไร ในท้ายที่สุดมันก็คือความว่างเปล่าที่ทบลงไปบนความว่างเปล่า และผลที่ได้ย่อมเป็นการทำลายล้าง  ความสุขที่ผู้ไม่มีความเชื่อไล่ตามไขว่คว้านั้นเป็นความสุขที่แท้จริงหรือไม่?  อันที่จริงนั่นไม่ใช่ความสุข  นั่นเป็นการจินตนาการของมนุษย์ เป็นความต่ำทรามรูปแบบหนึ่ง เป็นเส้นทางที่ทำให้ผู้คนกลายเป็นคนต่ำทราม  สิ่งที่เรียกกันว่าความสุขที่ผู้คนไล่ตามไขว่คว้านั้นเทียมเท็จ  แท้จริงแล้วนั่นคือความทุกข์  ความสุขเช่นนั้นไม่ใช่เป้าหมายที่ผู้คนควรไล่ตามเสาะหาและไม่ใช่สิ่งที่มีคุณค่าในการดำรงชีวิต  หนทางและวิธีการบางอย่างที่ซาตานใช้ทำให้ผู้คนเสื่อมทรามนั้น กำลังทำให้พวกเขาแสวงหาเป้าหมายที่เป็นความพึงพอใจในเนื้อหนังและความลุ่มหลงในตัณหา  ด้วยวิธีนี้ซาตานจึงทำให้ผู้คนด้านชา ล่อใจผู้คน และทำให้ผู้คนเสื่อมทราม ทำให้พวกเขารู้สึกว่านั่นคือความสุข และนำพวกเขาให้ไล่ตามเป้าหมายนั้น  ผู้คนเชื่อว่าการได้สิ่งเหล่านั้นมาคือการได้มาซึ่งความสุข ดังนั้นผู้คนจึงทำทุกวิถีทางที่สามารถทำได้เพื่อมุ่งหน้าไขว่คว้าเป้าหมายนั้น  จากนั้นหลังจากที่พวกเขาได้มันมา สิ่งที่พวกเขารู้สึกกลับไม่ใช่ความสุข แต่เป็นความว่างเปล่าและความเจ็บปวด  นี่พิสูจน์ให้เห็นว่านั่นไม่ใช่เส้นทางที่ถูกต้อง เป็นทางไปสู่ความตาย” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  จากพระวจนะของพระเจ้า ฉันเข้าใจว่าเหตุผลที่ฉันละโมบความสะดวกสบายอยู่ตลอดเวลาคือ ความคิดและทัศนะของฉันมีปัญหา ตั้งแต่เด็ก ฉันได้รับอิทธิพลและถูกหล่อหลอมจากสังคมและครอบครัวอย่างลึกซึ้ง และเชื่อว่าการไล่ตามไขว่คว้าความสะดวกสบายทางเนื้อหนังคือการทำดีต่อตัวเอง ฉันมักได้ยินคนพูดว่า “คนเราควรใช้ชีวิตเพื่อตัวเอง เพื่อทำให้เนื้อหนังของตัวเองสบายและผ่อนคลาย ไม่ควรใช้ชีวิตเพื่อคนอื่น แบบนั้นถึงจะฉลาด” พ่อแม่ฉันมักจะพูดด้วยว่า “ไม่ว่าเราทำอะไร เราทำเพื่อเพลิดเพลินกับชีวิตที่สะดวกสบายโดยไม่ต้องเป็นทุกข์หรือเหน็ดเหนื่อย จุดประสงค์ของการมีชีวิตไม่ใช่เพื่อเพลิดเพลินกับชีวิตหรอกหรือ?”  ฉันค่อยๆ ยอมรับทัศนะผิดๆ เหล่านี้ มันกลายเป็นหลักที่ฉันยึดถือในการกระทำสิ่งต่างๆ และเป็นเป้าหมายในการไล่ตามเสาะหาของฉัน ตอนที่ฉันเรียนหนังสือ ฉันอยากจะเรียนแต่เรื่องง่ายๆ ฉันไม่อยากเรียนอะไรที่ต้องใช้ความคิดเยอะ ตัวอย่างเช่น ฉันไม่เต็มใจอย่างยิ่งที่จะเรียนวิชาอย่างคณิตศาสตร์ ซึ่งฉันมองว่าเป็นวิชาที่หนักสมอง หลังจากที่ฉันเริ่มเชื่อในพระเจ้า แม้ว่าฉันจะทำหน้าที่ในคริสตจักร แต่ฉันก็ยังคงไล่ตามไขว่คว้าความสะดวกสบายทางเนื้อหนัง ฉันไม่เต็มใจที่จะแบกรับภาระหนักตอนทำหน้าที่ และไม่อยากทำหน้าที่ที่ต้องใช้ความคิดเยอะหรือต้องทนทุกข์ทางเนื้อหนัง ฉันอยากทำหน้าที่ที่ง่ายและเบาเท่านั้น ทันทีที่มีหน้าที่ยากๆ หรือหน้าที่ที่มีปริมาณงานเยอะ ฉันก็อยากจะหลีกเลี่ยงหน้าที่เหล่านั้น ตัวอย่างเช่น ครั้งแรกที่ฉันได้รับเลือกให้เป็นผู้นำกลุ่มผู้มีอำนาจตัดสินใจของเขต เพราะฉันกลัวว่าการเป็นผู้นำกลุ่มจะมาพร้อมงานเยอะ และทำให้ฉันเหนื่อยล้าทางร่างกาย ฉันจึงหาข้ออ้างมากมาย และจงใจยกเอาความเสื่อมทรามและความบกพร่องของตัวเองมาพูด เพื่อให้ทุกคนเห็นตรงกันว่าฉันไม่เหมาะที่จะเป็นผู้นำกลุ่ม ในการเลือกตั้งครั้งต่อไป ฉันยังคงคำนึงถึงเนื้อหนังของตัวเอง และถึงกับต้องการสละตำแหน่งในกลุ่มผู้มีอำนาจตัดสินใจ ฉันคิดถึงแต่ผลประโยชน์ทางเนื้อหนังของตัวเอง ไม่เคยคำนึงถึงเจตนารมณ์ของพระเจ้า และหลีกเลี่ยงหน้าที่อยู่ตลอดเวลาเพื่อที่เนื้อหนังของฉันจะได้ไม่ต้องทนทุกข์ พฤติกรรมนี้เป็นการกบฏต่อพระเจ้าและทรยศพระเจ้า หากฉันไม่กลับใจ ในที่สุด ไม่เพียงแต่ฉันจะไม่ได้รับความจริงหรือเปลี่ยนแปลงอุปนิสัยอันเสื่อมทรามของตัวเอง แต่ฉันจะรังแต่พบความวิบัติและถูกทำลายล้าง ดังที่พระเจ้าตรัสไว้ว่า “หนทางและวิธีการบางอย่างที่ซาตานใช้ทำให้ผู้คนเสื่อมทรามนั้น กำลังทำให้พวกเขาแสวงหาเป้าหมายที่เป็นความพึงพอใจในเนื้อหนังและความลุ่มหลงในตัณหา  ด้วยวิธีนี้ซาตานจึงทำให้ผู้คนด้านชา ล่อใจผู้คน และทำให้ผู้คนเสื่อมทราม ทำให้พวกเขารู้สึกว่านั่นคือความสุข และนำพวกเขาให้ไล่ตามเป้าหมายนั้น  ผู้คนเชื่อว่าการได้สิ่งเหล่านั้นมาคือการได้มาซึ่งความสุข ดังนั้นผู้คนจึงทำทุกวิถีทางที่สามารถทำได้เพื่อมุ่งหน้าไขว่คว้าเป้าหมายนั้น  จากนั้นหลังจากที่พวกเขาได้มันมา สิ่งที่พวกเขารู้สึกกลับไม่ใช่ความสุข แต่เป็นความว่างเปล่าและความเจ็บปวด  นี่พิสูจน์ให้เห็นว่านั่นไม่ใช่เส้นทางที่ถูกต้อง เป็นทางไปสู่ความตาย”  ซาตานทดลองและทำให้ผู้คนเสื่อมทรามด้วยการไล่ตามไขว่คว้าความสะดวกสบายทางเนื้อหนัง ทำให้พวกเขาเชื่อว่าการสนองเนื้อหนังเท่านั้นที่จะนำความสุขมาให้ได้ อันที่จริง ไม่ว่าคนเราจะสบายแค่ไหนหรือเพลิดเพลินกับเนื้อหนังอย่างไร ลึกๆ แล้ว พวกเขายังรู้สึกว่างเปล่าและระทมทุกข์ ฉันไล่ตามไขว่คว้าความสะดวกสบายทางเนื้อหนังมาโดยตลอด และไม่อยากทำหน้าที่ที่มีปริมาณงานเยอะ ฉันคิดว่าด้วยวิธีนี้ ฉันจะมีเวลาพักผ่อนหรือทำสิ่งที่ฉันชอบมากขึ้น อย่างไรก็ตาม หลังจากฉันหลีกเลี่ยงหน้าที่ หัวใจของฉันก็ไม่สงบ ฉันกลับตกสู่ห้วงความระทมทุกข์และการตำหนิตัวเองอย่างรุนแรง ความรู้สึกนี้ไม่สามารถบรรยายเป็นคำพูดได้ ฉันรู้ว่าเพราะฉันได้กบฏต่อพระเจ้า ฉันจึงสูญเสียการทรงสถิตของพระองค์ไป ฉันได้รับประสบการณ์ว่าการไล่ตามไขว่คว้าความสะดวกสบายทางเนื้อหนังไม่ใช่เส้นทางที่ถูกต้อง และมันรังแต่จะนำพาผู้คนให้เสื่อมทรามลงเรื่อยๆ และต่อต้านพระเจ้ามากขึ้นเรื่อยๆ

ในเดือนเมษายน ปี 2024 เนื่องจากความต้องการของงาน ผู้ประกาศคนหนึ่งในเขตความรับผิดชอบของฉันถูกย้ายไปทำหน้าที่ที่อื่น ฉันต้องติดตามงานที่เธอรับผิดชอบอยู่ชั่วคราว และฉันก็กังวลเล็กน้อย มีงานต้องทำเยอะมาก จะเหนื่อยมากเลย!  ฉันรู้ตัวว่าอยากคำนึงถึงเนื้อหนังของตัวเองอีกแล้ว และฉันก็อธิษฐานขอพระเจ้าในใจให้ทรงนำฉันจนฉันสามารถนบนอบได้ ต่อมา ฉันได้อ่านพระวจนะของพระเจ้าบทตอนหนึ่งและพบเส้นทางแห่งการปฏิบัติ พระเจ้าผู้ทรงมหิทธิฤทธิ์ตรัสว่า “ผู้ใหญ่ทุกคนต้องแบกรับความรับผิดชอบของผู้ใหญ่ ไม่ว่าจะเผชิญความกดดันมากเพียงใด เช่น ความทุกข์ยาก ความเจ็บป่วย และแม้กระทั่งความลำบากต่างๆ—เหล่านี้คือสิ่งที่ทุกคนควรมีประสบการณ์และทนรับเอาไว้  นี่เป็นส่วนหนึ่งในชีวิตของคนปกติ  ถ้าเจ้าไม่สามารถทนรับแรงกดดัน สู้ทนความทุกข์ หรือทนรับเรื่องเลวร้ายได้ นั่นก็หมายความว่าเจ้าไม่มีความเพียรพยายามหรือความเด็ดเดี่ยว เจ้าเปราะบางและไร้ประโยชน์เหลือเกิน  ทุกคนไม่ว่าจะอยู่ในสังคมหรือในพระนิเวศของพระเจ้าต้องทนรับความทุกข์เช่นนี้ในชีวิตของตน  นี่คือความรับผิดชอบที่ผู้ใหญ่ทุกคนควรแบกรับ เป็นภาระที่พวกเขาควรแบกไว้ ไม่มีใครสามารถหลีกเลี่ยงได้  และเจ้าก็ไม่ควรพยายามหลบหลีก  ถ้าเจ้าอยากหลีกหนีหรือเป็นอิสระจากความทุกข์ทั้งหมดนี้อยู่เสมอ เช่นนั้นแล้ว อารมณ์เก็บกดของเจ้าก็จะออกมา และจะตามพัวพันเจ้าไปตลอดกาล  อย่างไรก็ตาม ถ้าเจ้าสามารถเข้าใจและยอมรับทั้งหมดนี้ได้อย่างถูกควร และมองว่าเป็นส่วนหนึ่งที่ชีวิตและการดำรงอยู่ของเจ้าจำเป็นต้องมี เช่นนั้นแล้วเจ้าก็จะไม่เกิดอารมณ์เชิงลบเพราะปัญหาเหล่านี้อีกต่อไป  ในแง่หนึ่ง เจ้าต้องเรียนรู้ที่จะแบกรับความรับผิดชอบและภาระผูกพันที่ผู้ใหญ่ควรมีและควรทำ  ในอีกแง่หนึ่ง เจ้าควรเรียนรู้ที่จะอยู่ร่วมกับผู้อื่นอย่างกลมเกลียวในสภาพแวดล้อมที่เจ้าใช้ชีวิตและทำงาน พร้อมด้วยความเป็นมนุษย์ที่ปกติ  อย่าเอาแต่ทำตามใจชอบ  การอยู่ร่วมกันอย่างกลมเกลียวมีจุดประสงค์เพื่อสิ่งใด?  เพื่อที่จะทำงาน ทำให้ภาระผูกพันและความรับผิดชอบที่เจ้าพึงลุล่วงในฐานะที่เป็นผู้ใหญ่นี้แล้วเสร็จได้ดีขึ้น  ไม่ว่าเจ้าจะทำงานหรือทำหน้าที่อันใด เมื่อเผชิญอันตราย เมื่อเผชิญการก่อกวนและความเสียหายที่เกิดจากกองกำลังของซาตาน เจ้าต้องสามารถบรรเทาความสูญเสียให้เหลือน้อยที่สุด เพื่อให้งานและหน้าที่ของเจ้ามีผลลัพธ์ที่ดีขึ้น  นี่คือสิ่งที่คนที่มีความตั้งใจเด็ดเดี่ยวควรทำให้สำเร็จ  ถ้าเจ้ามีความเป็นมนุษย์ที่ปกติ เจ้าควรสัมฤทธิ์เรื่องนี้เวลาทำงาน  ส่วนแรงกดดันในการทำงานนั้น ไม่ว่าจะมาจากเบื้องบนหรือพระนิเวศของพระเจ้า หรือเป็นพี่น้องชายหญิงที่กดดันเจ้า ก็เป็นสิ่งที่เจ้าควรแบกรับ  เจ้าไม่อาจพูดได้ว่า ‘ฉันจะไม่ทำเรื่องนี้เพราะมีแรงกดดัน  เวลาทำหน้าที่และทำงานในพระนิเวศของพระเจ้า ฉันแสวงหาแต่ความสบาย ความง่าย ความสุข และความสะดวกกายเท่านั้น’  นี่ใช้ไม่ได้ และไม่ใช่ความคิดอ่านซึ่งผู้ใหญ่ที่ปกติควรมี อีกทั้งพระนิเวศของพระเจ้าก็ไม่ใช่สถานที่ให้เจ้าลุ่มหลงในความสะดวกสบาย  ทุกคนย่อมมีแรงกดดันและความเสี่ยงในชีวิตและการทำงานของตนอยู่ระดับหนึ่ง  และไม่ว่าจะเป็นงานใด โดยเฉพาะอย่างยิ่งในการทำหน้าที่ของเจ้าในพระนิเวศของพระเจ้า เจ้าควรพากเพียรให้ได้ผลเลิศ  มองในวงกว้าง นี่คือคำสอนและข้อกำหนดของพระเจ้า  มองให้แคบลงมา นี่เป็นท่าที มุมมอง มาตรฐาน และหลักธรรมที่ทุกคนควรมีในการประพฤติปฏิบัติตนและในการกระทำของตน  เวลาทำหน้าที่ในพระนิเวศของพระเจ้า เจ้าต้องเรียนรู้ที่จะปฏิบัติตามกฎระเบียบและระบบของพระนิเวศของพระเจ้า ต้องเรียนรู้ที่จะทำตามกฎเกณฑ์ คอยประพฤติปฏิบัติตนให้ดี  ส่วนนี้คือแก่นสำคัญในการประพฤติปฏิบัติตนของคนเรา” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (5))  หลังจากอ่านพระวจนะของพระเจ้า ฉันเข้าใจว่าในฐานะผู้ใหญ่ เราทุกคนมีความรับผิดชอบและภาระผูกพันของตัวเอง ไม่ว่าจะในพระนิเวศของพระเจ้าหรือในโลกที่ไม่มีความเชื่อ นี่คือสิ่งที่คนปกติควรแบกรับ ในกระบวนการทำหน้าที่ของตน แม้ว่าเนื้อหนังจะต้องทนทุกข์ จ่ายราคา และทนรับแรงกดดันอยู่บ้าง แต่ทั้งหมดนี้คือความรับผิดชอบที่ผู้ใหญ่ต้องแบกรับ ฉันจะกลัวความทุกข์ หรือหลีกเลี่ยงหน้าที่เมื่อเห็นว่ามันยากไม่ได้ การทำแบบนั้นไร้มโนธรรมและไร้ความเป็นมนุษย์เกินไป ดังนั้น ฉันจึงอธิษฐานถึงพระเจ้าอย่างมีสติเพื่อขัดขืนเนื้อหนัง และฉันก็ค่อยๆ สามารถนบนอบได้

จากประสบการณ์นี้ ฉันเข้าใจว่าแม้ว่าเนื้อหนังของฉันจะทนทุกข์และรู้สึกเหนื่อยเมื่อแบกรับภาระงานในคริสตจักร แต่ฉันก็ได้รับอะไรมากมาย ฉันตระหนักว่าเมื่อเกิดอะไรขึ้นกับฉัน ฉันต้องแสวงหาหลักธรรมความจริง และความเป็นมนุษย์ของฉันก็เติบโตขึ้นมากด้วย จากที่เคยพึ่งพาผู้อื่นอยู่เสมอในตอนแรก ตอนนี้ฉันได้เรียนรู้ที่จะทำงานอย่างเป็นอิสระ เมื่อพี่น้องชายหญิงมีความลำบากยากเย็นหรือมโนคติอันหลงผิด ฉันก็สามารถค้นหาความจริงที่เกี่ยวข้องเพื่อสามัคคีธรรมและแก้ไขปัญหาเหล่านั้นได้เช่นกัน แม้ว่าปริมาณงานของฉันจะเยอะกว่าเมื่อก่อน แต่ฉันก็ได้รับและได้อะไรมามากมายเช่นกัน ทั้งหมดนี้เป็นพระคุณพิเศษจากพระเจ้า ขอบคุณพระเจ้า!


88. ฉันได้ทิ้ง พันธนาการแห่งชื่อเสียง และผลประโยชน์แล้ว

โดยเสี่ยวเหอ ประเทศจีน

พระเจ้าผู้ทรงมหิทธิฤทธิ์ตรัสว่า “เพราะผู้คนไม่รู้จักการจัดวางเรียบเรียงของพระเจ้าและอธิปไตยของพระเจ้า พวกเขาจึงเผชิญหน้ากับชะตากรรมด้วยอารมณ์แข็งขืนและท่าทีที่เป็นกบฏอยู่ตลอดเวลา และพวกเขาต้องการหลุดพ้นจากสิทธิอำนาจและอธิปไตยของพระเจ้า รวมถึงสิ่งต่างๆ ที่ชะตากรรมเตรียมไว้ให้อยู่เสมอ โดยหวังลมๆ แล้งๆ ที่จะเปลี่ยนแปลงสภาพการณ์ของตนในปัจจุบัน และแปรเปลี่ยนชะตากรรมของตน  แต่พวกเขาไม่มีทางทำได้สำเร็จ และถูกขัดขวางทุกย่างก้าว  การดิ้นรนที่ก่อตัวลึกในดวงจิตของพวกเขานี้ก่อให้เกิดความเจ็บปวดต่อพวกเขา และความเจ็บปวดนี้ฝังลึกเข้าไปถึงกระดูกของพวกเขา พร้อมกันนั้นก็ทำให้พวกเขาผลาญชีวิตของตนเองไปเปล่าๆ  อะไรหรือคือสาเหตุของความเจ็บปวดนี้?  เพราะอธิปไตยของพระเจ้า หรือเพราะมีชะตากรรมที่เลวร้าย?  เห็นได้ชัดว่าไม่เป็นความจริงทั้งคู่ เมื่อพิจารณาอย่างถี่ถ้วนแล้ว นั่นเกิดจากเส้นทางที่ผู้คนเลือกเดิน และหนทางที่พวกเขาเลือกที่จะใช้ชีวิตของตน  บางคนอาจไม่มีประสบการณ์กับสิ่งเหล่านี้  แต่เมื่อเจ้ารู้และยอมรับอย่างแท้จริงว่าพระเจ้าทรงมีอธิปไตยเหนือชะตากรรมมนุษย์ เมื่อเจ้าเข้าใจอย่างแท้จริงว่า สรรพสิ่งที่พระเจ้าทรงครองอธิปไตยเหนือและจัดเตรียมไว้ให้เจ้าล้วนเป็นประโยชน์ต่อเจ้าและคุ้มครองเจ้าอย่างมาก จากนั้นเจ้าจะรู้สึกว่าความเจ็บปวดของเจ้าค่อยๆ เบาบางลง และตัวตนทั้งหมดของเจ้าจะค่อยๆ ผ่อนคลายลง มีเสรี และเป็นอิสระ” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  เมื่อใดก็ตามที่ฉันเห็นพระวจนะของพระเจ้าบทตอนนี้ ฉันจะนึกถึงประสบการณ์ความอุตสาหะที่ผ่านมาของตัวเอง  เพราะฉันไม่เข้าใจอธิปไตยของพระเจ้า ฉันจึงอยากจะเปลี่ยนโชคชะตาด้วยความพยายามของตัวเองอยู่เสมอ และมีชีวิตที่มีเกียรติและน่ายกย่อง โดยมีทั้งชื่อเสียงและผลประโยชน์ เป็นที่ชื่นชมของผู้อื่น  ฉันเชื่อว่าหากมีชื่อเสียงและผลประโยชน์แล้ว ฉันจะมีชีวิตที่เปี่ยมสุข  หลังจากมีประสบการณ์กับอุปสรรคและความล้มเหลวครั้งแล้วครั้งเล่า ฉันเพิ่งจะตื่นรู้หลังจากเกือบตายในอุบัติเหตุรถบัสและตระหนักได้ว่าผู้คนนั้นช่างไร้กำลังและตัวเล็กจ้อยเพียงใดเมื่อเผชิญหน้ากับความตาย เงินจำนวนมากแค่ไหนก็ไม่สามารถซื้อชีวิตได้ การไล่ตามไขว่คว้าชื่อเสียงและผลประโยชน์รังแต่จะนำพาความเจ็บปวดและความว่างเปล่ามาให้ฉัน และมีเพียงการเลือกนบนอบอธิปไตยและการจัดแจงของพระเจ้ารวมถึงการทำหน้าที่ในฐานะตัวตนที่ถูกสร้างขึ้นให้สำเร็จเท่านั้นฉันจึงจะสามารถดำเนินชีวิตที่มีความหมายที่สุดได้

ฉันเกิดในชนบท และเมื่อตอนที่ฉันยังเด็ก ฉันเห็นพี่สาวของฉันทำงานในห้องปฏิบัติการของโรงแต่งแร่  สภาพแวดล้อมการทำงานของเธอนั้นสะดวกสบายและผ่อนคลาย ทั้งยังได้เดินทางไปที่อื่นเพื่อทำงานและได้เที่ยวชมสถานที่ต่างๆ อยู่เป็นประจำ  ทุกครั้งที่เธอกลับบ้าน ไม่เพียงแต่เธอจะแต่งตัวทันสมัยและสวยงามมากเท่านั้น เธอยังมักจะนำของขึ้นชื่อจากภูมิภาคอื่นกลับมาด้วย  ผู้คนในหมู่บ้านต่างก็ชื่นชมเธอมาก และฉันก็อิจฉาเธอ พลางคิดว่า “จะดีแค่ไหนกันนะถ้าในอนาคตฉันสามารถมีชีวิตที่มีเกียรติและน่ายกย่องแบบนั้นได้!”  ปีที่ฉันจบการศึกษาระดับมัธยมต้น โรงแต่งแร่ที่พี่สาวของฉันทำงานอยู่กำลังเปิดรับสมัครพอดี ดังนั้นฉันจึงไปทำงานที่โรงงาน  แต่เพราะฉันมีการศึกษาน้อยและไม่มีทักษะเฉพาะทาง ฉันจึงทำงานได้เพียงในเวิร์กช็อป  เสียงเครื่องจักรในเวิร์กช็อปดังอื้ออึงและมีฝุ่นฟุ้งกระจายไปทั่ว  ฉันแบกสารเคมีหนักหลายสิบกิโลกรัมขึ้นลงบันไดทุกวันเพื่อเติมสารเคมีให้เต็ม  เพราะฉันแพ้สารเคมี มือและใบหน้าของฉันจึงเต็มไปด้วยผื่นแดง  ฉันยังต้องเข้ากะทำงานตลอดทั้งคืนด้วย และหลังจากนั้นไม่กี่เดือน ใบหน้าของฉันก็เริ่มซีดเหลือง และฉันก็เหนื่อยล้าอย่างที่สุด  ฉันเห็นว่าเพื่อนร่วมงานที่ทำงานด้านเทคนิคได้ประโยชน์จากสวัสดิการและที่พักที่ดีที่สุด รวมถึงเงินเดือนที่สูงกว่าเงินเดือนของฉันหลายเท่า  พวกเขามักจะนั่งอยู่ในสำนักงาน อ่านหนังสือพิมพ์และดื่มชาอย่างผ่อนคลาย และแต่งกายเรียบร้อย ดูภูมิฐานและสุภาพ  แล้วพอหันกลับมามองตัวเองที่เนื้อตัวเต็มไปด้วยฝุ่นและสิ่งสกปรกทุกวัน ฉันก็รู้สึกว่าตัวเองต่ำต้อยกว่าพวกเขา ฉันรู้สึกด้อยกว่าจริงๆ  ฉันคิดในใจว่า “ฉันไม่มีการศึกษาและไม่มีทักษะ จึงทำได้เพียงงานใช้แรงงานหนัก  ฉันเสียใจจริงๆ ที่ก่อนหน้านี้ไม่ได้ตั้งใจเรียน  หากฉันได้รับประกาศนียบัตร เช่นนั้นฉันก็จะสามารถโดดเด่นและเป็นที่ชื่นชมเหมือนพวกเขาไม่ใช่เหรอ?  เราทุกคนต่างก็เป็นมนุษย์ แล้วทำไมฉันถึงไม่ประสบความสำเร็จเอาเสียเลย?  ฉันไม่อยากตรากตรำอยู่ในเวิร์กช็อปไปทั้งชีวิต”  ต่อมา ฉันได้ยินเรื่องโอกาสในการสอบเข้าโรงเรียนอาชีวศึกษาระดับมัธยมปลายผ่านทางโรงงาน  ฉันสละเวลาพักผ่อนของตัวเอง ตื่นเช้าและนอนดึกเพื่อท่องจำตำราเรียนและทำโจทย์ฝึกหัด  หลังจากอุตสาหะเป็นเวลาสองปี ฉันก็ได้รับคุณวุฒิเพื่อเข้าเรียนในโรงเรียนอาชีวศึกษา  สามปีต่อมา ฉันได้รับประกาศนียบัตรตามที่ปรารถนาและกลายเป็นมืออาชีพที่มีทักษะ  ฉันถอดชุดทำงานที่เปรอะเปื้อนคราบน้ำมันออก และทิ้งเวิร์กช็อปที่ฝุ่นฟุ้งไว้เบื้องหลังเพื่อไปทำงานสำนักงานที่น่าอิจฉา  เมื่อมองดูเพื่อนร่วมงานที่ยังคงวุ่นวายอยู่ในเวิร์กช็อป ฉันก็คิดในใจว่าความพยายามของฉันในช่วงไม่กี่ปีที่ผ่านมานั้นไม่ได้สูญเปล่า  แถมฉันเชื่อมั่นอย่างแรงกล้ายิ่งขึ้นในแนวคิดที่ว่า “คนเราต้องสู้ทนความทุกข์ยากอันใหญ่หลวงที่สุดจึงจะเป็นคนที่ยิ่งใหญ่ที่สุด” และขอเพียงฉันเต็มใจที่จะอุตสาหะ ฉันก็จะมีชีวิตที่ผ่อนคลาย สะดวกสบาย น่าพอใจ และมีเกียรติได้

แต่เมื่อฉันมาถึงที่สำนักงานแผนก ฉันก็พบว่าเพื่อนร่วมงานของฉันไม่เพียงแต่มีคุณวุฒิทางวิชาการเท่านั้น แต่ยังมีตำแหน่งทางวิชาชีพอีกด้วย  แม้ว่าพวกเราจะทำงานอย่างเดียวกัน แต่เงินเดือนของฉันก็น้อยที่สุดในบรรดาทุกคน  ยิ่งไปกว่านั้น หากไม่มีตำแหน่งทางวิชาชีพ ฉันก็จะไม่มีสิทธิได้การจัดสรรที่พักอาศัย สถานภาพอย่างเป็นทางการ หรือการเลื่อนตำแหน่ง และอาจถูกย้ายกลับไปที่เวิร์กช็อปได้ทุกเมื่อ  หากฉันอยากได้เงินเดือนสูงขึ้นและเลื่อนตำแหน่ง ฉันก็ต้องได้รับตำแหน่งทางวิชาชีพระดับสูง  หลังจากนั้น ฉันได้ซื้อคู่มือเตรียมสอบมากองใหญ่ ซึ่งรวมถึงหลักการบัญชี ภาษาอังกฤษระดับสูง หลักสถิติ และอื่นๆ  นี่เป็นสิ่งที่ฉันไม่เคยพบเจอมาก่อน และเป็นเรื่องยากมากสำหรับฉันที่จะเรียนรู้  แต่เพื่อให้ตั้งหลักได้อย่างมั่นคงในสำนักงานแผนก ฉันจึงต้องทุ่มเทอย่างเต็มที่  ต่อมา ฉันได้ทุ่มเทเวลาและพลังงานทั้งหมดนอกเวลาทำงานไปกับการเรียน  เพื่อไม่ให้ถูกรบกวน ฉันถึงขั้นตัดสินใจอย่างปวดร้าวที่จะส่งมอบลูกวัยหนึ่งขวบให้พ่อแม่ดูแล  แต่เนื่องจากความเครียดอย่างมากในที่ทำงานและภูมิหลังการศึกษาที่ไม่ดีของฉัน ฉันเข้าสอบติดต่อกันสองปีแต่ก็สอบตกทั้งสองครั้ง  เพื่อนร่วมงานหัวเราะเยาะฉัน และสามีก็แนะนำไม่ให้ฉันสอบใหม่  แต่ฉันปฏิเสธที่จะยอมแพ้ และมักจะอ่านหนังสือจนดึกดื่น  เริ่มแรกฉันมีภาวะไทรอยด์ทำงานผิดปกติ และจำเป็นต้องรับประทานยาระยะยาว  การอ่านหนังสือจนดึกติดต่อกันเป็นเวลานานยิ่งทำให้ภูมิคุ้มกันของฉันแย่ลงไปอีก  ฉันต้องไปรับน้ำเกลือทุกๆ สองสามวัน และเมื่อรู้สึกไม่สบายจริงๆ ฉันถึงขั้นต้องหอบหายใจในขณะเดิน  แต่หากฉันไม่ได้รับตำแหน่งทางวิชาชีพ ฉันก็จะไม่มีโอกาสได้เงินเดือนที่สูงขึ้นหรือเลื่อนตำแหน่งเลย  แล้วความพยายามทั้งหมดของฉันตลอดหลายปีที่ผ่านมาก็จะสูญเปล่าไม่ใช่หรือ?  ในอนาคต ฉันจะมีโอกาสโดดเด่นได้อย่างไร?  เมื่อฉันนึกถึงเรื่องนี้ ฉันก็ได้แต่กัดฟันและบากบั่นต่อไป  หลังจากอุตสาหะเป็นเวลาสามปี ในที่สุดฉันก็ได้รับวุฒิบัตรวิชาชีพชั้นกลาง  ด้วย “ใบเบิกทาง” นี้ หลังจากนั้นไม่นานฉันก็ได้รับการเลื่อนตำแหน่งเป็นพนักงานระดับกลาง  เงินเดือนของฉันก็เพิ่มขึ้นเช่นกัน เนื่องจากฉันเปลี่ยนจากคนงานเป็นผู้บริหารในทันที  ฉันรู้สึกว่าคุณค่าและสถานะของฉันดีขึ้น ฉันบอกไม่ถูกเลยว่าฉันภูมิใจมากแค่ไหน

แต่ช่วงเวลาดีๆ เหล่านี้อยู่ได้ไม่นาน หลังจากนั้นไม่กี่ปี ผลกำไรของโรงงานก็ลดลง และฉันก็ถูกเลิกจ้าง  ฉันเปลี่ยนจากพนักงานกลายเป็นคนงานที่ถูกเลิกจ้างในทันที  ฉันรู้สึกว่ารัศมีเหนือศีรษะและอนาคตอันสดใสของตัวเองหายไปในทันที และฉันรู้สึกหลงทางจริงๆ ฉันไม่เต็มใจที่จะใช้ชีวิตทั้งชีวิตแบบนี้ด้วย  ในตอนนั้น ฉันอ่านเจอในหนังสือพิมพ์ว่ามีคนจำนวนมากเริ่มทำธุรกิจของตัวเองหลังจากถูกเลิกจ้างและสุดท้ายก็ได้กลายเป็นเจ้านายและผู้ประกอบการ มีชีวิตที่น่าอิจฉา  ฉันเชื่อว่าตัวเองสามารถทำในสิ่งที่พวกเขาทำได้  ดังนั้น ฉันจึงเริ่มการเดินทางของตัวเองในฐานะผู้ประกอบการ เปิดแผงขายของ ขายขนม ขายประกัน และอื่นๆ  แม้ว่าฉันจะหาเงินได้บ้าง แต่ฉันก็ประสบอุบัติเหตุทางรถยนต์ และได้รับบาดเจ็บที่กระดูกสันหลังส่วนคอ  หลังจากนั้นไม่นาน สามีของฉันก็ถูกเลิกจ้างด้วย พ่อแม่ของฉันล้มป่วยและต้องเข้าโรงพยาบาล และเงินจำนวนน้อยนิดที่ครอบครัวเรามีก็ถูกใช้ไปจนหมด  เมื่อเผชิญกับอุปสรรคเหล่านี้ ฉันไม่เต็มใจที่จะยอมรับความล้มเหลวและยังคงมองหาโอกาส  ในปี 2004 ฉันได้เริ่มรู้จักกับธุรกิจขายตรง  ฉันได้ฟังผู้จัดการคนหนึ่งแบ่งปันประสบการณ์การเป็นผู้ประกอบการในการเดินทางของเธอจากความสามัญสู่ความสำเร็จ และเรื่องที่ว่าทีมขายของเธอครอบคลุมทั่วประเทศ ว่าเธอมีรายได้หลายแสนหยวนต่อปี…  แรงไฟของฉันพลุ่งพล่านเมื่อได้ยินเช่นนั้น และฉันก็เข้าร่วมทีมโดยไม่ลังเล  ฉันศึกษาวิธีขายผลิตภัณฑ์และพัฒนาทีมของตัวเองอย่างต่อเนื่อง ฝันว่าวันหนึ่งจะสามารถหาเงินได้มากมายเพื่อบรรลุอิสรภาพทางการเงิน และสามารถแบ่งปันประสบการณ์การเป็นผู้ประกอบการของตัวเองกับผู้อื่นได้ นั่นจะรุ่งโรจน์เพียงใด!

หลังจากนั้นไม่นาน ญาติคนหนึ่งได้ประกาศข่าวประเสริฐแห่งยุคสุดท้ายของพระเจ้าแก่ฉัน  ผ่านการกินและการดื่มพระวจนะของพระเจ้า ฉันจึงได้พบว่าพระเจ้าทรงเป็นองค์อธิปัตย์เหนือสรรพสิ่ง ชะตากรรม จุดจบ และบั้นปลายของมนุษยชาติอยู่ในพระหัตถ์ของพระเจ้า และมนุษย์จะมีโชคชะตาที่ดีได้ก็ต่อเมื่อนบนอบและนมัสการพระเจ้าเท่านั้น  ดังนั้น ฉันจึงยอมรับพระราชกิจของพระเจ้าผู้ทรงมหิทธิฤทธิ์และเริ่มเข้าร่วมชีวิตคริสตจักร  แต่ในเวลานั้น ฉันจดจ่ออยู่กับการพัฒนาทีมขายของฉันโดยสิ้นเชิง และกลัวว่าการเข้าร่วมการชุมนุมมากเกินไปจะส่งผลกระทบต่อยอดขายของฉัน  หากยอดขายของฉันต่ำ รายได้ของฉันก็จะต่ำ แล้วฉันจะคิดถึงการมีชีวิตที่มีเกียรติและน่านับถือได้อย่างไรกัน?  ดังนั้น ฉันจึงใช้เวลาส่วนใหญ่ไปกับการขายผลิตภัณฑ์และการขยายฐานลูกค้าของตัวเอง มักจะขาดการชุมนุม  แม้แต่ตอนที่ฉันเข้าร่วมการชุมนุม ฉันก็จะรู้สึกง่วงนอนอยู่เสมอ และไม่มีอะไรเข้าหูเลย  ในตอนแรก ฉันรู้สึกตำหนิตัวเองอยู่บ้าง แต่เมื่อฉันเห็นว่าจำนวนคนในทีมของฉันเพิ่มขึ้นอย่างต่อเนื่องภายใต้การจัดการอย่างอุตสาหะของฉัน ว่ายอดขายของเราดีขึ้นเรื่อยๆ ว่าฉันใกล้จะได้เป็นตัวแทนจำหน่ายระดับกลางมากขึ้นเรื่อยๆ ความรู้สึกตำหนิตัวเองเล็กน้อยในหัวใจก็หายไป  ต่อมา ฉันไปพบลูกค้าเกือบทุกวันเพื่อขายผลิตภัณฑ์ และพาทีมออกไปทัศนศึกษาทุกเดือน ฉันจึงหยุดเข้าร่วมการชุมนุม เมื่อเหล่าพี่น้องหญิงมาหาฉันที่บ้าน ฉันก็หลบหน้าพวกเธอ และทุ่มเทกายใจให้กับอาชีพของตัวเอง  เพื่อขยายฐานลูกค้าให้มากขึ้น ฉันจึงได้เรียนรู้วิธีการพูดขายของแบบต่างๆ  ตัวอย่างเช่น ฉันจูงใจให้ลูกค้าซื้อผลิตภัณฑ์สุขภาพโดยพูดถึงอันตรายของโรคภัยต่างๆ และใช้คำพูดยกยอลูกค้าเพื่อขายเครื่องสำอางให้พวกเขา  ฉันยังได้พูดถึงจุดหมายปลายทางในอนาคตของการขายตรงและระบบโบนัสที่ดึงดูดใจ อีกทั้งยังแต่งตัวให้ดูดี โดยใช้ภาพลักษณ์ของผู้ที่ประสบความสำเร็จเพื่อดึงดูดใจลูกค้าให้เข้าร่วมทีมขายของตัวเอง  หลังจากนั้น ฉันก็รู้สึกไม่สบายใจอยู่บ้าง ความจริงแล้ว รายได้ของฉันไม่ได้มั่นคงเลยสักนิด และการหาเงินจากการขายตรงก็ไม่ได้ง่ายดายขนาดนั้น  ฉันไม่ได้กำลังวาดฝันที่สวยหรูเพื่อหลอกลวงผู้คนอยู่หรอกหรือ?  แต่แล้วฉันก็คิดว่า “ในวงการการขายตรง ใครๆ ต่างก็ฝึกฝนการพูดเพื่อขายของกันทั้งนั้น ถ้าซื่อสัตย์เกินไปคุณจะขายของได้อย่างไร?  แล้วคุณจะหาเงินได้อย่างไร?”  ดังนั้น ฉันจึงใช้วิธีการที่หลอกลวงเพื่อหาเงินต่อไป  บ่อยครั้งที่ฉันทำงานจนถึงตีหนึ่งหรือตีสองเพื่อหาเงินให้มากขึ้น ทำให้ฉันเหนื่อยล้าจนหมดเรี่ยวแรงเมื่อกลับถึงบ้าน  ฉันไม่มีแม้แต่เวลาที่จะดูแลสามีตอนที่เขาเข้ารับการผ่าตัด  เขาพูดด้วยความโกรธว่าฉันช่างไร้หัวใจ และถึงขั้นขอหย่า  ลูกสาวของฉันที่กำลังจะเข้าชั้นมัธยมปลาย ติดเกมออนไลน์จนผลการเรียนตกต่ำลง แต่ฉันกลับไม่มีเวลาที่จะใส่ใจดูแลเธอเลย  ทีมก็ปกครองยาก ชีวิตคู่ก็มีปัญหา และลูกก็ไม่เชื่อฟัง  ทั้งหมดนี้ทำให้ฉันเหนื่อยล้าและรู้สึกหนักอึ้งเกินจะแบกรับไว้ได้  ฉันมักจะคิดอยู่บ่อยครั้งว่า “นี่คือชีวิตที่ฉันต้องการจริงๆ หรือเปล่านะ?”  แต่ทีมก็เริ่มที่จะดีขึ้นและชีวิตที่แสนวิเศษที่ฉันต้องการก็ดูเหมือนจะอยู่แค่เอื้อมแล้ว ดังนั้น ฉันจึงเดินหน้าสู้ต่อไป  ฉันดิ้นรนอย่างหนักแบบนี้อยู่สองปี  ทีมของฉันขยายตัวขึ้นจนมีเกือบร้อยคน และยอดขายของเราก็เพิ่มขึ้นเรื่อยๆ  ฉันได้เลื่อนขึ้นเป็นตัวแทนจำหน่ายระดับกลาง โดยมีรายได้ต่อเดือนอยู่ที่ 6,000 ถึง 7,000 หยวน  ฉันได้รับคำชมจากบรรดาหัวหน้าและการยกย่องจากคนรอบข้าง ทำให้รู้สึกถึงความสำเร็จอย่างมาก  แม้ว่าหลังจากนั้น ลึกๆ ในหัวใจของฉันจะรู้สึกว่างเปล่าอย่างบอกไม่ถูก เมื่อฉันคิดว่าหากได้เป็นตัวแทนจำหน่ายระดับสูง ฉันจะสามารถทำเงินได้หลายแสนหยวนต่อปี และจะได้รับการยกย่องจากทุกคน ฉันกลับมามีแรงจูงใจอีกครั้ง และเตรียมตัวที่จะสู้เพื่อเป้าหมายการเป็นตัวแทนจำหน่ายระดับสูง  แต่แล้วก็เกิดเหตุไม่คาดคิดขึ้น ขณะที่ฉันกำลังพาทีมไปศึกษาดูงาน รถบัสที่เรานั่งไปได้ชนเข้ากับรถบรรทุก และฉันก็หมดสติไปจากแรงกระแทก  เมื่อฉันฟื้นขึ้นมา ฉันเห็นรถพลิกคว่ำอยู่บนพื้น และได้ยินเสียงกรีดร้องดังระงมไปทั่ว  บางคนมีเลือดอาบหน้า บางคนก็ครางด้วยความเจ็บปวด  ฉันพยายามจะลุกขึ้น แต่ปวดหลังช่วงล่างอย่างรุนแรงจนลุกไม่ได้  ฉันได้แต่รอให้เจ้าหน้าที่กู้ภัยมาช่วยพาพวกเราออกจากรถบัส  เมื่อได้เห็นภาพที่น่าสลดใจนี้ ฉันก็รู้สึกหวาดกลัวมาก “ฉันจะกลายเป็นอัมพาตไหม เพราะฉันปวดหลังช่วงล่างมากขนาดนี้?  คนในทีมของฉันบาดเจ็บกันหลายคน  ถ้ามีใครเป็นอะไรไป ฉันจะไปอธิบายกับครอบครัวของพวกเขาอย่างไร?”  ฉันรู้สึกมืดแปดด้านไปหมด  ในเวลานั้น ฉันนึกถึงพระเจ้าและอธิษฐานในใจอย่างต่อเนื่อง “ข้าแต่พระเจ้า ขอทรงช่วยพวกเราด้วย…”  หลังจากตรวจอย่างละเอียด พบว่ากระดูกสันหลังส่วนเอวของฉันแตกยุบสามข้อ  แพทย์แนะนำให้รักษาแบบประคับประคอง  ถึงแม้ว่าฉันจะนั่งอยู่ตอนหน้าของรถบัส แต่ฉันก็ไม่ได้รับบาดเจ็บรุนแรง  นี่คือความกรุณาและการคุ้มครองของพระเจ้าที่มีต่อฉัน และฉันก็ได้ขอบคุณพระเจ้าจากก้นบึ้งของหัวใจ  เพื่อนสนิทของฉันยังนอนอยู่ในหอผู้ป่วย และยังไม่ฟื้นหลังจากผ่าตัดกระดูกสันหลัง พี่น้องหญิงที่มีอายุมากกว่าอีกคนก็เพิ่งเข้ารับการผ่าตัดจากอาการเอ็นที่ขาฉีกขาด และมีหญิงสาววัยยี่สิบกว่าๆ ที่ได้รับบาดเจ็บที่กระดูกเชิงกราน และหมอบอกว่าเธออาจจะไม่สามารถมีลูกได้อีก  เมื่อเห็นทั้งหมดนี้ ฉันก็ตระหนักว่าชีวิตมนุษย์นั้นช่างเปราะบางเพียงใด  เมื่อสองวันก่อน พวกเรายังคงแบ่งปันสิ่งที่ได้เรียนรู้อย่างมีความสุขบนรถบัส แต่ตอนนี้พวกเราทุกคนกลับต้องมานอนอยู่บนเตียงโรงพยาบาล  แล้วฉันก็มองดูตัวเอง ที่กระดูกสันหลังส่วนเอวแตก ซึ่งหมอบอกว่าฉันจะไม่สามารถดูแลตัวเองได้นานถึงสองถึงสามเดือน  ฉันคิดว่า “การหาเงินให้ได้มากขึ้นจะมีความหมายอะไรหากฉันต้องตายในครั้งนี้?  ฉันโชคดีมากจริงๆ ที่ยังมีชีวิตอยู่!”

สองเดือนต่อมา ฉันได้ออกจากโรงพยาบาลและกลับไปพักฟื้นที่บ้าน  พี่น้องหญิงคนหนึ่งมาเยี่ยมฉันหลังจากรู้ว่าฉันประสบอุบัติเหตุทางรถบัส และเธอก็หาพระวจนะของพระเจ้าบทตอนหนึ่งมาอ่านให้ฉันฟัง พระเจ้าผู้ทรงมหิทธิฤทธิ์ตรัสว่า “ชะตากรรมของมนุษย์ถูกควบคุมโดยพระหัตถ์ของพระเจ้า  เจ้าไม่สามารถควบคุมตัวเจ้าเองได้ กล่าวคือ ต่อให้มนุษย์สาละวนทำธุระเพื่อตนเองอยู่เสมอ เขาก็ยังคงไม่สามารถควบคุมตัวเขาเองได้  หากเจ้าสามารถล่วงรู้จุดหมายปลายทางในอนาคตของเจ้าเอง หากเจ้าสามารถควบคุมชะตากรรมของเจ้าเองได้ เจ้าจะยังคงได้ชื่อว่าเป็นสิ่งมีชีวิตทรงสร้างอยู่อีกหรือ?  กล่าวสั้นๆ ก็คือ ไม่ว่าพระเจ้าจะทรงพระราชกิจอย่างไร พระราชกิจทั้งปวงของพระองค์ล้วนเป็นไปเพื่อมนุษย์  นี่ก็เหมือนการที่ฟ้าสวรรค์และแผ่นดินโลกและสรรพสิ่งถูกพระเจ้าสร้างขึ้นมารับใช้มนุษย์ กล่าวคือ พระเจ้าทรงสร้างดวงจันทร์ ดวงอาทิตย์ และดวงดาวเพื่อมนุษย์ พระองค์ทรงสร้างสัตว์และพืชให้มนุษย์ ทรงสร้างฤดูใบไม้ผลิ ฤดูร้อน ฤดูใบไม้ร่วง และฤดูหนาวให้มนุษย์ เป็นต้น—ทั้งหมดนี้ล้วนสร้างขึ้นเพื่อการดำรงอยู่ของมนุษย์  และดังนั้นไม่ว่าพระเจ้าจะทรงตีสอนและพิพากษามนุษย์อย่างไร ทั้งหมดล้วนเป็นไปเพื่อความรอดของมนุษย์  ถึงแม้ว่าพระเจ้าจะทรงเอาความหวังทางเนื้อหนังของมนุษย์ไปจากเขา นั่นก็เป็นไปเพื่อชำระมนุษย์ให้บริสุทธิ์ และการชำระมนุษย์ให้บริสุทธิ์ก็ทำไปเพื่อการดำรงอยู่ของมนุษย์  บั้นปลายของมนุษย์อยู่ในพระหัตถ์ของพระผู้สร้าง ดังนั้นมนุษย์จะสามารถควบคุมตัวเขาเองได้อย่างไรกัน?” (พระวจนะฯ เล่ม 1 การทรงปรากฏและพระราชกิจของพระเจ้า, การฟื้นฟูชีวิตที่ปกติของมนุษย์และการนำมนุษย์ไปสู่บั้นปลายอันดีงาม)  พี่น้องหญิงพูดว่า “ชะตาชีวิตของมนุษย์อยู่ในพระหัตถ์ของพระเจ้า และไม่มีใครสามารถควบคุมชะตาชีวิตของตัวเองได้  ดูสิว่าคุณวุ่นอยู่กับการดิ้นรนหาเงินทั้งวันทั้งคืนขนาดไหน  ครั้งนี้เป็นพระเจ้าที่ทรงคุ้มครองเธอจากอาการบาดเจ็บสาหัส  แต่คุณเคยคิดบ้างไหมว่าต่อให้คุณหาเงินมาได้ แล้วจะมีประโยชน์อะไรถ้าคุณต้องสูญเสียชีวิตไป?  วันนี้เราโชคดีที่ได้ยอมรับพระราชกิจแห่งยุคสุดท้ายของพระเจ้า แต่คุณกลับไม่เข้าร่วมการชุมนุมอย่างถูกควร  นี่ไม่ใช่การพยายามหลบเลี่ยงความรอดที่พระเจ้ามีให้คุณหรอกหรือ?”  แม้ว่าคำพูดของพี่น้องหญิงคนนั้นจะทิ่มแทงใจฉัน แต่นั่นก็เป็นความจริง  เมื่อมองย้อนกลับไป ตอนที่ฉันได้รับประกาศนียบัตรและคุณวุฒิวิชาชีพจากการศึกษาด้วยตนเอง ฉันเคยคิดว่าหลังจากนั้นทุกอย่างจะราบรื่นไปหมด  แต่ฉันไม่เคยคิดเลยว่าสุดท้ายจะถูกเลิกจ้างและตกงาน  ฉันยังไม่พร้อมที่จะยอมรับความพ่ายแพ้นี้โดยไม่สู้  เมื่อเห็นผู้คนมากมายเริ่มต้นธุรกิจของตนเองและโดดเด่นกว่าใคร ฉันเองก็ยังคงอุตสาหะต่อไป เพื่อพยายามเริ่มต้นธุรกิจของตัวเองเหมือนกัน  แต่ทุกอย่างก็จบลงด้วยความล้มเหลว  ในช่วงเวลานั้น ฉันถึงขั้นประสบอุบัติเหตุทางรถยนต์ และได้รับบาดเจ็บที่กระดูกสันหลังส่วนคอ จนเกือบเป็นอัมพาต  ก่อนที่ฉันจะหายดี ฉันก็รีบกลับเข้าสู่วงการขายตรงอีกครั้ง  ฉันอยากจะใช้การขายตรงเพื่อสร้างชีวิตที่ดี แต่ฉันไม่เคยคาดคิดเลยว่าอุบัติเหตุรถบัสจะทำให้ความอุตสาหะตลอดหลายปีที่ผ่านมาของฉันพังทลายลง จนไม่เหลืออะไรเลย  ฉันตระหนักว่าฉันไม่สามารถควบคุมชะตาชีวิตของตนเองได้เลย และชะตาชีวิตของมนุษย์อยู่ในพระหัตถ์ของพระเจ้า  อุบัติเหตุในครั้งนี้อาจดูเหมือนเป็นเรื่องร้าย แต่จริงๆ แล้วกลับเป็นเรื่องดี  นี่คือความรอดที่พระเจ้ามีต่อฉัน  มิฉะนั้น ฉันก็คงจะไม่หยุดไล่ตามไขว่คว้าชื่อเสียงและผลประโยชน์

ต่อมา ฉันได้อ่านพระวจนะของพระเจ้ามากขึ้น และรู้สึกซาบซึ้งใจมาก  พระเจ้าผู้ทรงมหิทธิฤทธิ์ตรัสว่า “องค์ผู้ทรงมหิทธิฤทธิ์ทรงกรุณาต่อผู้คนเหล่านี้ที่ได้ทนทุกข์อย่างล้ำลึก ในขณะเดียวกัน พระองค์ก็ทรงรู้สึกรังเกียจผู้คนเหล่านี้ที่ไร้จิตสำนึกโดยสิ้นเชิง เพราะพระองค์ต้องทรงรอคอยอย่างยาวนานเหลือเกินกว่าจะทรงได้รับคำตอบจากผู้คน  พระองค์ทรงต้องการมองหา มองหาหัวใจและวิญญาณของเจ้า และเพื่อนำน้ำและอาหารมาให้เจ้า เพื่อที่ว่าเจ้าจะตื่นขึ้นมาและเจ้าไม่มีความกระหายหรือหิวโหยอีกต่อไป  ยามที่เจ้าเหนื่อยล้าและรู้สึกว่าโลกใบนี้เปล่าเปลี่ยวอยู่บ้าง จงอย่ารู้สึกหลงทาง อย่าร่ำไห้  พระเจ้าผู้ทรงมหิทธิฤทธิ์ผู้คอยเฝ้าดู จะทรงโอบกอดการมาถึงของเจ้าทุกเมื่อ” (พระวจนะฯ เล่ม 1 การทรงปรากฏและพระราชกิจของพระเจ้า, การทอดถอนพระทัยขององค์ผู้ทรงมหิทธิฤทธิ์)  หลังจากได้อ่านพระวจนะของพระเจ้า ฉันก็รู้สึกอบอุ่นหัวใจ และฉันก็รู้สึกได้ถึงความรักและความกรุณาของพระเจ้า  ฉันเคยได้ยินสุรเสียงของพระเจ้า แต่ไม่สามารถต้านทานการทดลองของเงินทอง ชื่อเสียง และผลประโยชน์ได้ และเพื่อให้ได้เงินมากขึ้นและอยู่เหนือกว่าคนอื่น ฉันจึงไม่อยากจะเข้าร่วมการชุมนุม  ฉันถึงกับแอบซ่อนตัวจากเหล่าพี่น้องชายหญิง เมื่อพวกเขามาหาฉันที่บ้าน  ฉันเคยด้านชาและกบฏเป็นอย่างมาก แต่พระเจ้าก็ไม่ทรงทอดทิ้งฉัน  ฉันนั่งอยู่ที่เบาะหน้าตอนที่เกิดอุบัติเหตุรถบัส และได้รับแรงกระแทกอย่างรุนแรง แต่ฉันกลับไม่ได้รับบาดเจ็บสาหัส  นี่ไม่ใช่การคุ้มครองของพระเจ้าหรอกหรือ?  พระเจ้ายังทรงจัดการเตรียมการให้พี่น้องหญิงคนหนึ่งมาหาฉันและสามัคคีธรรมความจริง เพื่อที่ฉันจะได้เข้าใจเจตนารมณ์ของพระเจ้าและหันกลับมาหาพระองค์  ทั้งหมดนี้ไม่ใช่การที่พระเจ้าทรงแสดงความกรุณาต่อฉันหรอกหรือ?  ความรักของพระเจ้านั้นยิ่งใหญ่นัก แต่ฉันกลับหมกมุ่นอยู่กับการไล่ตามไขว่คว้าชื่อเสียงและผลประโยชน์ คอยหลบซ่อนจากพระเจ้าและห่างไกลจากพระองค์มากขึ้นเรื่อยๆ  หัวใจของฉันแข็งกระด้างเกินไป และฉันก็ขาดมโนธรรมและสำนึกเกินไป  ฉันไม่คู่ควรกับความรอดของพระเจ้าเลยจริงๆ!

ทันทีที่ฉันฟื้นตัวจนสามารถกลับมาเดินได้อีกครั้ง หัวหน้าของฉันก็โทรมาขอให้ฉันกลับไปดูแลทีม  ฉันคิดในใจว่า “ถ้าฉันไม่ไปดูแลทีมที่อุตส่าห์สร้างมาอย่างยากลำบาก ทีมนี้ก็คงจะถูกยุบไป  ตอนนี้ยอดขายลดลงทุกเดือน รายได้ของฉันก็ลดลงตามไปด้วย  หากยังเป็นแบบนี้ต่อไป ความพยายามที่ผ่านมาทั้งหมดของฉันจะไม่สูญเปล่าหรอกหรือ?”  หัวใจของฉันเริ่มหวั่นไหว  ในเวลานั้น ฉันได้อ่านพระวจนะของพระเจ้าที่ว่า “ในเมื่อเจ้าเชื่อในพระเจ้าและติดตามพระเจ้า เจ้าก็ควรถวายทุกสิ่งแด่พระองค์ ไม่ควรตัดสินใจเลือกหรือเรียกร้องอะไรให้ตนเอง และควรสนองเจตนารมณ์ของพระเจ้าให้สำเร็จลุล่วง  ในเมื่อเจ้าเป็นมนุษย์ทรงสร้าง เจ้าก็ควรนบนอบองค์พระผู้เป็นเจ้าผู้สร้างเจ้าขึ้นมา เพราะว่าโดยปกติวิสัยแล้ว เจ้าไม่อาจควบคุมตัวเองได้ และไม่มีความสามารถในตัวที่จะควบคุมชะตาชีวิตของตนเอง  ในเมื่อเจ้าเป็นคนหนึ่งที่เชื่อในพระเจ้า เจ้าก็ควรไล่ตามเสาะหาที่จะได้รับการชำระให้สะอาดบริสุทธิ์และไล่ตามเสาะหาการเปลี่ยนแปลง” (พระวจนะฯ เล่ม 1 การทรงปรากฏและพระราชกิจของพระเจ้า, ความสำเร็จหรือความล้มเหลวขึ้นอยู่กับเส้นทางที่ตนเดิน)  “นับแต่ชั่วขณะที่เจ้าเข้ามาในโลกนี้พร้อมกับเสียงร้องจ้า เจ้าก็เริ่มลุล่วงความรับผิดชอบของตน  เจ้าเล่นไปตามบทบาทของเจ้าและเริ่มการเดินทางของชีวิตของเจ้า เพื่อประโยชน์แห่งแผนการของพระเจ้าและการทรงลิขิตของพระองค์” (พระวจนะฯ เล่ม 1 การทรงปรากฏและพระราชกิจของพระเจ้า, พระเจ้าทรงเป็นแหล่งกำเนิดชีวิตมนุษย์)  พระวจนะของพระเจ้าทำให้ฉันเข้าใจว่ามนุษย์ถูกสร้างขึ้นโดยพระองค์  ในฐานะสิ่งมีชีวิตทรงสร้าง ฉันควรนบนอบและทำให้พระเจ้าพอพระทัย ลุล่วงหน้าที่และความรับผิดชอบของตัวเองให้ดี  ฉันนึกย้อนถึงชีวิตที่ผ่านมาที่มัวแต่วุ่นอยู่กับการไล่ตามไขว่คว้าชื่อเสียง ผลประโยชน์ และสถานะ  สุดท้าย หลังจากทำงานหนักและทนทุกข์ ฉันกลับไม่ได้สิ่งที่ต้องการเลย แถมยังเกือบเอาชีวิตไม่รอด  ที่ฉันได้กลับมาหาพระเจ้าในตอนนี้ ก็เพราะความกรุณาและการคุ้มครองของพระองค์ ฉันจึงควรตอบแทนความรักของพระเจ้า  ยังมีผู้เชื่อด้วยใจจริงอีกหลายคนที่ยังไม่ได้กลับมาหาพระเจ้า ฉันจึงควรประกาศข่าวประเสริฐให้กับผู้คนเหล่านี้  นี่คือความรับผิดชอบและหน้าที่ของฉัน  ฉันจึงตัดสินใจว่าจะไม่ทำทีมต่ออีกแล้ว  ฉันอยากจะชุมนุมเพื่อกินดื่มพระวจนะของพระเจ้าอย่างถูกควร รวมถึงประกาศข่าวประเสริฐเพื่อเป็นพยานให้พระองค์  หลังจากนั้น ฉันได้ปฏิเสธคำขอของหัวหน้าและเลือกที่จะทำหน้าที่ร่วมกับเหล่าพี่น้องชายหญิง ประกาศข่าวประเสริฐแก่คนรอบข้างอย่างกระตือรือร้น  ในแต่ละวันนั้นช่างอิ่มเอมใจ

ในปี 2012 ฉันได้พบกับอดีตเพื่อนร่วมงานคนหนึ่ง  เธอเป็นตัวแทนจำหน่ายระดับสูงไปแล้ว แถมยังมีรายได้มากมาย และถึงกับซื้อบ้านหลังใหญ่ได้แล้วด้วย  เธอกล่าวว่า “ขอเพียงคุณมาทำงานกับฉัน ฉันจะช่วยให้คุณทำยอดขายได้เอง  เงินเดือนปีละหนึ่งแสนหยวน ไม่มีปัญหา”  เมื่อเห็นว่าเธอหาเงินได้มากมาย ทั้งยังดูอ่อนเยาว์และงดงาม บ้านหลังใหม่ของเธอก็ราวกับวิลล่า ฉันอดไม่ได้ที่จะเริ่มหวั่นไหว “นี่ไม่ใช่ชีวิตแบบที่ฉันต้องการหรอกหรือ?  ฉันเองก็มีประสบการณ์และไม่ได้ฉลาดน้อยไปกว่าเธอเลย ดังนั้นการที่ฉันจะกลับมาก็คงไม่ใช่เรื่องยาก  แค่หาเงินให้ได้ปีละหนึ่งแสนหยวน คงไม่ต้องพยายามมากมายนัก” การทดลองของผลประโยชน์ทำให้ฉันไม่อาจสงบใจลงได้เลย แล้วฉันก็ได้อธิษฐานต่อพระเจ้า “ข้าแต่พระเจ้า ลูกรู้ดีว่าตัวเองต้องเข้าร่วมการชุมนุมอย่างถูกควรและทำหน้าที่ของลูกในความเชื่อนี้ แต่ลูกก็ยังต้องการไล่ตามไขว่คว้าชื่อเสียงและผลประโยชน์ และลูกรู้สึกขัดแย้งในใจเหลือเกิน  ข้าแต่พระเจ้า ขอพระองค์ทรงคุ้มครองลูกให้พ้นจากการตกอยู่ในการทดลองของซาตานด้วยเถิด”

ต่อมา ฉันได้อ่านพระวจนะของพระเจ้า และเริ่มมีความเข้าใจบางอย่างเกี่ยวกับต้นตอของการไล่ตามไขว่คว้าชื่อเสียงและผลประโยชน์ของตัวเอง  พระเจ้าผู้ทรงมหิทธิฤทธิ์ตรัสว่า “เมื่อเจ้ายังคงเจาะลึกลงไปซ้ำๆ และชำแหละเป้าหมายอันหลากหลายที่ผู้คนไล่ตามเสาะหาในชีวิต รวมทั้งวิถีชีวิตนานาประการของพวกเขาอย่างระมัดระวัง เจ้าจะไม่พบสักอย่างเดียวที่สอดคล้องกับเจตนารมณ์ดั้งเดิมของพระผู้สร้างซึ่งพระองค์ใช้ในการสร้างมนุษยชาติขึ้นมา  สิ่งเหล่านั้นทั้งหมดดึงผู้คนให้ห่างออกจากอธิปไตยและการดูแลเอาใจใส่ของพระผู้สร้าง สิ่งเหล่านั้นทั้งหมดคือกับดักที่เป็นเหตุให้ผู้คนกลายเป็นคนที่ต่ำช้าและนำทางพวกเขาไปสู่นรก  หลังจากที่เจ้าตระหนักรู้การนี้ สิ่งที่เจ้าควรทำก็คือปล่อยมือจากทัศนะเก่าๆ ในชีวิต อยู่ให้ห่างจากกับดักนานา ยอมให้พระเจ้าเข้ากำกับและจัดเตรียมสิ่งต่างๆ ให้แก่ชีวิตของเจ้า เสาะแสวงที่จะนบนอบการจัดวางเรียบเรียงและการทรงนำของพระเจ้าเท่านั้น ไม่เลือกสิ่งใดด้วยตนเอง และกลายเป็นคนที่นมัสการพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 3)  “ซาตานใช้ชื่อเสียงและผลประโยชน์มาควบคุมความคิดของผู้คน ทำให้พวกเขานึกถึงแต่สองสิ่งนี้เท่านั้น ทั้งยังทำให้พวกเขาต่อสู้ดิ้นรนเพื่อชื่อเสียงและผลประโยชน์ ทนทุกข์จากความยากลำบากเพื่อชื่อเสียงและผลประโยชน์ สู้ทนความอัปยศอดสูและยอมแบกรับภาระอันหนักอึ้งก็เพื่อชื่อเสียงและผลประโยชน์ พลีอุทิศทุกสิ่งที่พวกเขามีเพื่อชื่อเสียงและผลประโยชน์ และวินิจฉัยหรือตัดสินใจทุกครั้งก็เพื่อชื่อเสียงและผลประโยชน์  ซาตานล่ามผู้คนไว้กับโซ่ตรวนที่มองไม่เห็นก็ด้วยวิธีนี้ และเมื่อใส่โซ่ตรวนเหล่านี้แล้ว พวกเขาก็ไม่มีทั้งความสามารถและความกล้าที่จะหลุดเป็นอิสระ และโดยที่ไม่รู้ตัว พวกเขาก็แบกโซ่ตรวนเหล่านี้พลางลากเท้าไปข้างหน้าอย่างยากเย็นยิ่ง และเพื่อชื่อเสียงและผลประโยชน์นี้ มวลมนุษย์จึงออกห่างจากพระเจ้าและทรยศพระองค์ ทั้งยังเลวลงเรื่อยๆ  คนรุ่นแล้วรุ่นเล่าจึงถูกทำลายในท่ามกลางชื่อเสียงและผลประโยชน์ของซาตานด้วยวิธีนี้นี่เอง  ทีนี้ พอมองดูการกระทำทั้งหลายของซาตาน แรงจูงใจที่ยอกย้อนของมันจึงน่าชิงชังรังเกียจอย่างที่สุดมิใช่หรือ?  บางทีวันนี้พวกเจ้าอาจจะยังไม่สามารถมองเข้าไปเห็นแรงจูงใจที่ยอกย้อนของซาตาน เพราะพวกเจ้านึกว่าถ้าไม่มีชื่อเสียงและผลประโยชน์ ชีวิตย่อมจะไร้ความหมาย และผู้คนก็จะไม่สามารถมองเห็นหนทางข้างหน้าได้อีกต่อไป ไม่สามารถเห็นเป้าหมายของพวกเขาได้อีกต่อไป และอนาคตของพวกเขาก็จะมืดมน คลุมเครือ และหม่นมัว  แต่ทว่าวันหนึ่งพวกเจ้าทั้งหมดจะตระหนักรู้อย่างช้าๆ ว่าชื่อเสียงและผลประโยชน์คือโซ่ตรวนอันมหึมาที่ซาตานใช้ล่ามมนุษย์เอาไว้  เมื่อวันนั้นมาถึง เจ้าจะต่อต้านการควบคุมของซาตานอย่างสิ้นเชิงและขัดขืนโซ่ตรวนที่ซาตานใช้ล่ามเจ้าเอาไว้โดยสมบูรณ์  เมื่อเจ้าอยากเป็นอิสระจากทุกสิ่งที่ซาตานปลูกฝังเอาไว้ในตัวเจ้า เมื่อนั้นเจ้าจึงจะแยกทางกันอย่างเด็ดขาดกับซาตาน และเจ้าจะเกลียดทุกสิ่งที่ซาตานนำมาให้เจ้าอย่างแท้จริง  เมื่อนั้นเท่านั้นเจ้าจึงจะมีความรักและการโหยหาที่แท้จริงต่อพระเจ้า” (พระวจนะฯ เล่ม 2 ว่าด้วยการรู้จักพระเจ้า, พระเจ้าพระองค์เอง พระผู้ทรงเอกลักษณ์ 6)  จากพระวจนะของพระเจ้า ฉันได้เข้าใจว่าซาตานใช้ชื่อเสียงและผลประโยชน์เพื่อทำให้ผู้คนเสื่อมทราม และทำให้ผู้คนมองว่าการไล่ตามไขว่คว้าชื่อเสียงและผลประโยชน์เป็นสิ่งที่เป็นบวก เป็นเป้าหมายชั่วชีวิตที่ต้องดิ้นรนไขว่คว้ามาให้ได้ โดยพยายามที่จะหลบหนีจากอธิปไตยและการจัดแจงเตรียมการของพระเจ้าอยู่ตลอดเวลา และในที่สุดก็หลบเลี่ยงและทรยศพระเจ้า  ชื่อเสียงและผลประโยชน์คือกับดักที่ซาตานวางไว้ให้ผู้คน และเป็นบ่วงที่ทดลองผู้คนให้ตกสู่ความเสื่อมทราม  สาเหตุที่ฉันไม่อาจปล่อยวางชื่อเสียงและผลประโยชน์ได้ ก็เพราะฉันได้ยึดถือเอากฎแห่งการเอาตัวรอดของซาตานอย่าง “มนุษย์ดิ้นรนขึ้นสู่ที่สูง น้ำไหลลงสู่ที่ต่ำ” และ “จงโดดเด่นเหนือทุกคนที่เหลือ และจงนำพาเกียรติมาเผื่อบรรพบุรุษของเจ้า” ว่าเป็นสิ่งที่ดี  ฉันเคยเชื่อว่าผู้คนจะมีชีวิตที่มีเกียรติและมีคุณค่าได้ ก็ต่อเมื่อได้รับชื่อเสียงและผลประโยชน์มาครองเท่านั้น  ฉันหวนนึกไปถึงตอนที่เพิ่งจะเรียนจบและเริ่มเข้าทำงาน เพื่อให้ได้มีชีวิตที่น่ายกย่องเหมือนอย่างพี่สาว ฉันตั้งหน้าตั้งตาสอบเพื่อให้ได้มาซึ่งประกาศนียบัตรและคุณวุฒิวิชาชีพต่างๆ  หลังจากที่ถูกเลิกจ้าง เพื่อให้ได้มีชีวิตที่ดีและได้รับการยกย่องจากผู้คน ฉันเข้าอบรมด้านการขายตรงและเรียนรู้วิธีการโกหกหลอกลวงเพื่อให้ทำยอดขายได้ดี  ฉันจะพูดในสิ่งที่คนอยากได้ยิน และปลอมตัวเป็นผู้ที่ประสบความสำเร็จ ใช้เปลือกนอกที่ลวงตาชักพาผู้คนให้หลงเชื่อ  แม้แต่ยามที่ฉันได้ยินพระสุรเสียงของพระเจ้าที่ทรงช่วยผู้คนให้รอด และตระหนักได้ว่าพระวจนะของพระเจ้าคือความจริงและสามารถนำพาผู้คนไปสู่เส้นทางที่ถูกต้องได้ ฉันก็ไม่ได้เข้าร่วมการชุมนุมอย่างถูกควร เพราะต้องการขยายทีมและเพิ่มยอดขายของตัวเอง  ฉันไม่มีแม้แต่เวลาที่จะอ่านพระวจนะของพระเจ้า และทุ่มเทเรี่ยวแรงทั้งหมดไปกับการไล่ตามไขว่คว้าเงินทอง ชื่อเสียง และผลประโยชน์  สุดท้าย ฉันก็เกือบจะเสียชีวิตในอุบัติเหตุรถบัสครั้งนั้น  ตอนนี้ ในที่สุดฉันก็ได้มาชุมนุมและทำหน้าที่ของตัวเองตามปกติ แต่เมื่อได้ยินอดีตเพื่อนร่วมงานบอกว่าจะช่วยให้ฉันได้เงินปีละหนึ่งแสนหยวน ความอยากของฉันถูกปลุกเร้าขึ้น และกระหายที่จะกลับไปสู่โลกกว้างเพื่อสร้างความสำเร็จที่ยิ่งใหญ่  ฉันถูกเงินทอง ชื่อเสียง และผลประโยชน์มัดไว้แน่นหนาเหลือเกิน!  ที่จริง พอมานึกดูแล้ว ในช่วงไม่กี่ปีที่ผ่านมา ฉันมัวแต่วุ่นวายอยู่กับการดิ้นรนไขว่คว้าหาชื่อเสียงและผลประโยชน์ แม้ว่าฉันจะหาเงินได้บ้าง และยังได้รับการยกย่องนับถือจากผู้อื่น ชีวิตครอบครัวของฉันก็ไร้ซึ่งความปรองดอง และฉันมักจะมีปากเสียงและทะเลาะเบาะแว้งกับสามีอยู่บ่อยครั้ง และฉันมักจะรู้สึกถึงความว่างเปล่าภายในใจอยู่บ่อยครั้ง  ยิ่งไปกว่านั้น ในการไล่ตามไขว่คว้าชื่อเสียงและผลประโยชน์ ฉันได้โกหกหลอกลวงลูกค้าของตัวเองจนถึงขั้นทิ้งมโนธรรม  ฉันใช้ชีวิตโดยไม่มีความซื่อตรงหรือศักดิ์ศรีเลย นอกจากนี้ ฉันยังมีผลกระทบเรื้อรังทางร่างกายจากอุบัติเหตุรถบัส และมักจะทรมานจากอาการปวดหลังอยู่บ่อยครั้ง  ฉันแลกอะไรไปมากมายเพื่อชื่อเสียงและผลประโยชน์ แต่สิ่งที่ได้กลับมาคือความว่างเปล่าทางวิญญาณและความเจ็บปวดทางกาย  ฉันตระหนักได้ว่าไม่ว่าคุณจะมีเงินทองมากมายเพียงใด ก็ไม่สามารถซื้อความสงบสุขในใจหรือมโนธรรมที่ใสสะอาดได้เลย และไม่ว่าฐานะของคุณจะสูงส่งเพียงใด คุณก็ไม่อาจหลีกหนีจากคราวเคราะห์ไปได้  ชื่อเสียงและผลประโยชน์ไม่สามารถนำพาผู้คนไปสู่ชีวิตที่มีความสุขอย่างแท้จริงได้  สิ่งเหล่านั้นรังแต่จะพาผู้คนให้ห่างไกลจากพระเจ้า ให้ใช้ชีวิตอยู่ในความว่างเปล่าและความเจ็บปวด และในที่สุดก็ทำให้พวกเขาสูญเสียโอกาสที่จะได้รับการช่วยให้รอด  ตอนนี้ในที่สุดฉันก็ถอนตัวออกมาจากหล่มของเงินทอง ชื่อเสียง และผลประโยชน์ และฉันไม่อยากไล่ตามไขว่คว้าชื่อเสียง ผลประโยชน์ และสถานะเหมือนแต่ก่อน หรือใช้ชีวิตที่ทนทุกข์ เหนื่อยล้า ว่างเปล่า และทรมานเช่นนั้นอีก  ฉันต้องปล่อยวางความทะเยอทะยานและความอยากที่จะไล่ตามไขว่คว้าชื่อเสียงและผลประโยชน์ ไล่ตามเสาะหาการนบนอบพระเจ้า และทำหน้าที่ของสิ่งมีชีวิตทรงสร้างให้ดี  มีเพียงหนทางนี้เท่านั้นที่ชีวิตจะมีความหมาย  ฉันยังตระหนักได้อีกว่าแม้ดูเหมือนว่าจะเป็นเพื่อนร่วมงานที่พยายามเกลี้ยกล่อมฉัน เบื้องหลังสิ่งนั้นคือการทดลองของซาตานและการทดสอบที่พระเจ้ามีต่อฉัน  ฉันไม่อาจหลงกลอุบายของซาตานได้อีก และเดินต่อไปบนเส้นทางที่ผิดพลาดดังเช่นแต่ก่อน  ดังนั้น ฉันจึงปฏิเสธเพื่อนร่วมงานของตัวเองไปอย่างชัดเจน

นับแต่นั้นมา เวลามีคนแนะนำฉันว่าการขายตรงเป็นหนทางสู่ความรวยที่ดี หัวใจของฉันก็ไม่สั่นคลอนอีกต่อไป และฉันคิดเพียงเรื่องการประกาศข่าวประเสริฐและการทำหน้าที่ของตัวเองให้ดีเท่านั้น  ฉันได้อ่านพระวจนะของพระเจ้าที่ว่า “เจ้าคือสิ่งมีชีวิตทรงสร้าง—แน่นอนว่าเจ้าควรนมัสการพระเจ้าและไล่ตามเสาะหาชีวิตที่มีความหมาย  หากเจ้าไม่นมัสการพระเจ้า แต่กลับใช้ชีวิตภายในเนื้อหนังอันโสมมของเจ้า เช่นนั้นแล้ว เจ้ามิได้เป็นเพียงสัตว์ป่าในคราบมนุษย์หรอกหรือ?  ในเมื่อเจ้าเป็นมนุษย์ เจ้าก็ควรสละตัวเจ้าเองเพื่อพระเจ้าและสู้ทนความทุกข์ทุกอย่าง!  เจ้าควรยินดียอมรับความทุกข์เล็กน้อยที่เจ้าต้องมีในวันนี้เอาไว้ด้วยความมั่นใจและใช้ชีวิตให้มีความหมายดังเช่นโยบและเปโตร… พวกเจ้าคือผู้คนที่ไล่ตามเสาะหาเส้นทางที่ถูกต้องและแสวงหาที่จะทำได้ดียิ่งๆ ขึ้นไป  พวกเจ้าคือผู้คนที่ลุกยืนขึ้นมาในประเทศของพญานาคใหญ่สีแดง และเป็นผู้ที่พระเจ้าตรัสเรียกว่าชอบธรรม  นั่นไม่ใช่ชีวิตที่มีความหมายที่สุดหรอกหรือ?” (พระวจนะฯ เล่ม 1 การทรงปรากฏและพระราชกิจของพระเจ้า, การปฏิบัติ (2))  พระวจนะของพระเจ้าทำให้ฉันเข้าใจว่าการไล่ตามไขว่คว้าเงินทอง ชื่อเสียง ผลประโยชน์ ศักดิ์ศรี หรือการยกย่องนั้น ไม่มีความหมายใดๆ เลย  มีเพียงการเชื่อในพระเจ้า การไล่ตามเสาะหาความจริง การทิ้งอุปนิสัยที่เสื่อมทราม และการลุล่วงหน้าที่ของสิ่งมีชีวิตทรงสร้างเท่านั้น คุณจึงจะได้ใช้ชีวิตที่มีความหมายที่สุด ในอดีต ฉันเคยไล่ตามไขว่คว้าเงินทอง ชื่อเสียง ผลประโยชน์ และความเพลิดเพลินทางวัตถุ และใช้ชีวิตอยู่เพื่อเนื้อหนัง  แม้ว่าภายนอกของฉันจะดูมีเกียรติและน่านับถือ แต่ในใจของฉันกลับไม่รู้สึกถึงความสงบสุขและความชื่นบานยินดีเลย  ตอนนี้ฉันกำลังทำหน้าที่ร่วมกับเหล่าพี่น้องชายหญิง กินและดื่มพระวจนะของพระเจ้า ยอมรับการพิพากษาและการตีสอนจากพระวจนะของพระเจ้าทบทวนและทำความเข้าใจตัวเอง  ฉันเลิกโกหกไปได้เยอะแล้ว และฉันก็เริ่มใช้ชีวิตตามสภาพเสมือนมนุษย์ขึ้นมาทีละน้อย  ฉันขอขอบคุณการทรงนำของพระเจ้าผู้ทรงมหิทธิฤทธิ์ที่ทรงช่วยให้ฉันหลุดพ้นจากความเจ็บปวดของการไล่ตามไขว่คว้าเงินทอง ชื่อเสียง และผลประโยชน์ และทรงชี้แนะฉันให้เริ่มต้นก้าวเดินบนเส้นทางชีวิตที่สว่างไสว!


90. เมื่อความปรารถนาในพระพรของฉันพังทลายลง

โดย หลี่ซิน ประเทศจีน

ในปี 2009 ญาติคนหนึ่งของฉันประกาศข่าวประเสริฐแห่งราชอาณาจักรของพระเจ้าให้กับฉัน เธอเล่าให้ฉันฟังว่าในยุคสุดท้าย พระเจ้าทรงแสดงความจริงเพื่อชำระความเสื่อมทรามของเราให้บริสุทธิ์ ช่วยมนุษยชาติให้รอดจากบาป และปลดปล่อยเราจากชีวิตที่เป็นทุกข์นี้ และท้ายที่สุดจะทรงนำเราไปสู่บั้นปลายที่สวยงาม ที่ซึ่งจะไม่มีความเจ็บปวดหรือความโศกเศร้าอีกต่อไป ทันทีที่ได้ยินแบบนี้ ฉันก็คิดว่า “นี่คือชีวิตที่ฉันปรารถนามาตลอดไม่ใช่เหรอ?”  จากนั้นฉันจึงยอมรับพระราชกิจแห่งยุคสุดท้ายของพระเจ้าด้วยความยินดี และไม่นานก็เริ่มทำหน้าที่ของฉันในคริสตจักร ในช่วงสองสามปีต่อมา ทุกอย่างในครอบครัวของฉันเป็นไปด้วยดี และชีวิตของพวกเราก็ราบรื่น ฉันขอบคุณพระเจ้าอยู่บ่อยๆ และยิ่งมีแรงจูงใจที่จะละทิ้งสิ่งทั้งหลาย และสละตนมากขึ้นไปอีก

แล้วบ่ายวันหนึ่งในฤดูใบไม้ร่วงปี 2019 ลูกสาวคนโตของฉันก็ได้รับโทรศัพท์จากสถานีตำรวจ เกิดอุบัติเหตุขึ้นที่สถานที่ก่อสร้างที่สามีของฉันเป็นผู้รับเหมา มีคนงานต่างถิ่นเสียชีวิตจากอุบัติเหตุระหว่างทำงาน และสามีของฉันก็ถูกนำตัวไปที่สถานกักกันเพื่อรอการดำเนินการตามกฎหมาย พอได้ยินข่าว ฉันก็คิดอะไรไม่ออกเลย ฉันคิดในใจว่า “เรื่องแบบนี้เกิดขึ้นได้ยังไง?  เราจะต้องจ่ายค่าชดเชยเท่าไร?  แต่แรกเราก็ไม่มีเงินอยู่แล้ว เราจ่ายไม่ไหวแน่ๆ เมื่อสามีถูกกักตัว ครอบครัวของเราจะไม่พังพินาศเหรอ?”  ฉันบรรยายความรู้สึกข้างในไม่ถูกเลย ลูกสาวของฉันบ่นว่า “แม่เชื่อในพระเจ้าไม่ใช่เหรอคะ?  แล้วทำไมเรื่องแบบนี้ยังเกิดขึ้นกับครอบครัวเราได้อีกล่ะคะ?”  เมื่อญาติๆ ที่บ้านได้ยินเรื่องนี้ บางคนก็บ่นว่า “โชคร้ายอะไรอย่างนี้ถึงได้เกิดเรื่องแบบนี้ขึ้นกับพวกเขา!  เงินทั้งหมดที่หามาได้ตลอดหลายปีที่ผ่านมาก็สูญเปล่าหมด!”  คนอื่นๆ ก็พูดว่า “ใครจะไปรู้ว่าพวกเขาจะต้องจ่ายเท่าไร!”  การได้ยินพวกเขาทุกคนพูดพร้อมๆ กัน โดยไม่มีใครเสนอตัวช่วยฉันหาเงิน แถมยังพูดจาไร้น้ำใจอีก ทำให้ฉันรู้สึกท้อใจอย่างมาก ยิ่งไปกว่านั้น ฉันยังกังวลว่าครอบครัวของผู้เสียชีวิตจะมาสร้างปัญหาอีก ในช่วงสองสามวันนั้น ฉันทั้งหวาดกลัวและวิตกกังวล ฉันกินไม่ได้นอนไม่หลับ เมื่อใดก็ตามที่ฉันคิดถึงเรื่องค่าชดเชย ฉันก็เต็มไปด้วยความกังวลว่า “เงินทั้งหมดที่สามีหามาได้อย่างยากลำบากตั้งแต่เช้าจรดค่ำในช่วงหลายปีที่ผ่านมานี้ ถูกนำไปใช้หนี้และซื้อเครื่องจักรกับเครื่องมือหมดแล้ว เราไม่มีเงินเหลือเลย ถ้าเราต้องจ่ายค่าชดเชยหลายแสนหยวน ฉันจะไปหาเงินมากมายขนาดนั้นมาจากไหน?”  สิ่งที่ฉันทำได้คือวางใจมอบความยากลำบากเหล่านี้ไว้กับพระเจ้าและอธิษฐานว่า “ข้าแต่พระเจ้า ข้าพระองค์ไม่รู้จะทำอย่างไรกับค่าชดเชยก้อนใหญ่นี้ ข้าพระองค์พึ่งพาญาติหรือเพื่อนไม่ได้ ข้าพระองค์ขอมอบทุกสิ่งนี้ไว้ในพระหัตถ์ของพระองค์ โปรดทรงช่วยข้าพระองค์ให้ผ่านพ้นช่วงเวลาที่ยากลำบากนี้ไปด้วยเถิด” สองสามเดือนต่อมา หลังจากศาลไกล่เกลี่ย อีกฝ่ายเรียกร้องค่าชดเชย 280,000 หยวน ทนายความบอกว่าถ้าเราสามารถจ่ายเงินได้และอีกฝ่ายลงนามในหนังสือแสดงการให้อภัย สามีของฉันก็จะไม่ต้องติดคุก ถ้าเราจ่ายไม่ได้ เขาจะถูกตัดสินโทษ สำหรับฉันแล้ว เงิน 280,000 หยวนเป็นจำนวนเงินที่มหาศาลมาก!  ผู้หญิงอย่างฉันจะหาเงินมากขนาดนั้นได้ยังไง?  แต่ถ้าฉันจ่ายไม่ได้ สามีของฉันก็จะถูกตัดสินจำคุก ฉันไม่มีทางเลือกอื่นนอกจากต้องไปขอยืมเงินจากญาติๆ ทุกคน แต่ที่น่าประหลาดใจคือ เมื่อฉันไปขอความช่วยเหลือ พวกเขาทุกคนก็ปฏิเสธฉันด้วยข้ออ้างต่างๆ นานา เมื่อเผชิญกับความเฉยเมยของพวกเขา ฉันรู้สึกโดดเดี่ยวและสิ้นหวังมาก และฉันก็กังวลมากจนหยุดร้องไห้ไม่ได้ ฉันร้องทูลต่อพระเจ้าครั้งแล้วครั้งเล่า โดยหวังว่าพระองค์จะทรงช่วยฉันให้ผ่านพ้นช่วงเวลาที่ยากลำบากนี้ไปได้ แต่เมื่อใกล้ถึงกำหนดชำระเงิน ฉันก็ยังไม่สามารถหาเงินได้ใกล้เคียงกับจำนวนนั้นเลย ฉันอดไม่ได้ที่จะเริ่มบ่นในใจว่า “พวกผู้ไม่มีความเชื่อเหล่านั้นก็ใช้ชีวิตกันได้สบายดี ส่วนฉันเชื่อในพระเจ้า ฉันทิ้งทุกอย่างเพื่อความเชื่อของฉัน และแม้แต่ตอนที่สามีกับน้องชายพยายามห้ามฉัน ฉันก็ยังยืนกรานทำหน้าที่ของตัวเอง ฉันเป็นผู้เชื่อที่แท้จริง แล้วทำไมพระเจ้าไม่ทรงคุ้มครองฉันล่ะ?  ทำไมพระองค์ถึงทรงปล่อยให้ความวิบัติเช่นนี้เกิดขึ้นกับฉัน?”  ยิ่งคิดก็ยิ่งรู้สึกคับข้องใจ และฉันก็ร้องทูลต่อพระเจ้าว่า “ข้าแต่พระเจ้า ข้าพระองค์ทำหน้าที่ของข้าพระองค์มาตลอดหลายปีนี้ ทำไมพระองค์ไม่ทรงคุ้มครองข้าพระองค์?  ความวิบัติครั้งนี้เหมือนภูเขาลูกใหญ่ที่ทับข้าพระองค์อยู่จนแทบหายใจไม่ออก ข้าพระองค์ทนไม่ไหวอีกต่อไปแล้ว ข้าพระองค์ควรทำอย่างไรดี?”  ฉันรู้ว่าการที่ฉันบ่นนั้นผิด แต่ฉันไม่มีที่พึ่งจริงๆ และฉันก็ไม่สามารถนบนอบในใจได้เลย ในช่วงนั้น ฉันกินไม่ได้นอนไม่หลับ ไม่มีเรี่ยวแรงเลย และหมดกำลังใจที่จะอ่านพระวจนะของพระเจ้า ฉันรู้สึกห่างเหินจากพระเจ้ามาก ต่อมา เนื่องจากครอบครัวของฉันไม่สามารถหาเงินค่าชดเชยได้ สามีของฉันจึงถูกตัดสินจำคุกหนึ่งปีครึ่ง ฉันทุกข์ใจอย่างหนักเมื่อเผชิญกับผลลัพธ์นี้ เมื่อสามีติดคุก ก็ไม่มีใครหาเงินเข้าบ้าน แล้วเราจะใช้ชีวิตต่อไปในอนาคตได้ยังไง?  เมื่อเผชิญกับความยากลำบากเหล่านี้ ฉันก็รู้สึกว่าฉันไม่สามารถพึ่งพาใครได้นอกจากตัวเอง ฉันเริ่มคิดว่าฉันไม่สามารถทำหน้าที่เต็มเวลาได้อีกต่อไป และจะต้องใช้เวลาครึ่งวันทำงานพิเศษ

หลังจากผู้ดูแลคริสตจักรได้ทราบถึงสถานการณ์ของฉัน เธอก็สามัคคีธรรมเพื่อช่วยฉัน โดยบอกให้ฉันแสวงหาเจตนารมณ์ของพระเจ้าในเรื่องที่เกิดขึ้นกับครอบครัว และเรียนรู้บทเรียนจากเรื่องนี้ ดังนั้นฉันจึงเริ่มอธิษฐานและแสวงหาจากพระเจ้า ระหว่างการเฝ้าเดี่ยว ฉันได้อ่านพระวจนะของพระเจ้าบางตอนที่ว่า “ถ้อยแถลงของโยบที่ว่า ‘เราจะรับสิ่งดีจากพระเจ้า และจะไม่รับสิ่งไม่ดีบ้างหรือ?’ อธิบายชัดเจนแล้วว่าเพราะเหตุใดเขาจึงสามารถนบนอบพระเจ้าได้ มีความจริงให้แสวงหาอยู่ในถ้อยแถลงนี้  ยามที่กล่าวเช่นนี้ เขามีคำพร่ำบ่นหรือแสดงความคับข้องใจบ้างหรือไม่?  (ไม่)  มีความคลุมเครือหรือความหมายโดยนัยที่เป็นลบบ้างหรือไม่?  (ไม่)  ไม่มีอย่างแน่นอน  ด้วยการรับบททดสอบครั้งนี้ โยบจึงมาเข้าใจว่าการที่พระผู้สร้างจะทรงปฏิบัติต่อผู้คนอย่างไรนั้นไม่ใช่เรื่องให้ผู้คนตัดสินใจ  นี่อาจฟังดูไม่ค่อยรื่นหูนัก แต่ก็เป็นข้อเท็จจริงของเรื่อง  พระเจ้าทรงจัดเตรียมชะตากรรมทั้งชีวิตเอาไว้ให้ทุกคนแล้ว ไม่ว่าเจ้าจะยอมรับหรือไม่ นี่ก็คือข้อเท็จจริง  เจ้าไม่อาจเปลี่ยนแปลงชะตากรรมของตนได้  พระเจ้าทรงเป็นพระผู้สร้าง และเจ้าควรนบนอบการจัดวางเรียบเรียงและการจัดการเตรียมการของพระองค์  ไม่ว่าพระเจ้าจะทำสิ่งใดย่อมถูกต้อง เพราะพระองค์คือความจริงและเป็นองค์อธิปัตย์ของสรรพสิ่ง—ผู้คนควรนบนอบพระองค์  ‘สรรพสิ่ง’ นี้รวมถึงตัวเจ้า และรวมเอาสิ่งมีชีวิตทรงสร้างอื่นๆ ทั้งมวลเอาไว้ด้วย  เช่นนั้นแล้ว การที่เจ้าอยากต่อต้านอยู่เสมอนั้นเป็นความผิดของใคร?  (เป็นความผิดของพวกเราเอง)  นี่เป็นปัญหาที่ตัวผู้คน  เจ้าอยากหาข้อแก้ตัวและมีความได้เปรียบอยู่เสมอ—ทำเช่นนี้ถูกต้องหรือไม่?  เจ้าอยากได้รับพรและผลประโยชน์จากพระเจ้าตลอดเวลา—แบบนี้ถูกต้องหรือไม่?  ไม่มีเรื่องใดถูกต้อง  ทัศนะเหล่านี้เป็นความรู้และความเข้าใจที่ผิดเกี่ยวกับพระเจ้า  เป็นเพราะมีทัศนะที่ไม่ถูกต้องคอยขับเคลื่อนการเชื่อในพระเจ้านั่นเอง จึงมิอาจหลีกเลี่ยงได้ที่เจ้าจะขัดขืน ขับเคี่ยวกับพระเจ้า และต่อต้านพระเจ้าเมื่อใดก็ตามที่เกิดเรื่องขึ้นกับเจ้า คิดอยู่เสมอว่า ‘พระเจ้าทำแบบนี้ผิด ฉันไม่อาจเข้าใจได้ การที่พระองค์ทำเช่นนั้นไม่สอดคล้องกับมโนคติของมนุษย์ ทำแบบนั้นไม่เหมือนพระเจ้า!’  ไม่สำคัญว่าสิ่งที่พระเจ้าทำจะสอดคล้องกับมโนคติอันหลงผิดและความคิดฝันของเจ้าหรือไม่—ไม่ว่าพระเจ้าจะทำสิ่งใด พระองค์ก็ยังคงเป็นพระเจ้า  ถ้าเจ้าไม่มีสำนึกเช่นนี้และความเข้าใจนี้ คอยพินิจพิเคราะห์และใช้เหตุผลสรุปสิ่งต่างๆ ที่เกิดขึ้นกับเจ้าในแต่ละวัน นี่จะได้แต่ส่งผลให้เจ้าขับเคี่ยวกับพระเจ้าและต่อต้านพระองค์ทุกครั้งไป  เจ้าจะไม่สามารถหลุดพ้นจากสภาวะนี้ได้  แต่ถ้าเจ้าเข้าใจเช่นนี้ สามารถอยู่ในที่ทางอันถูกควรของตนในฐานะสิ่งมีชีวิตทรงสร้าง และเมื่อเผชิญสิ่งต่างๆ เจ้าก็นำความจริงข้อนี้ไปเทียบดู นำไปปฏิบัติและเข้าสู่ความจริงข้อนี้ เมื่อนั้นในใจของเจ้าก็จะยำเกรงพระเจ้ามากขึ้นเรื่อยๆ  และโดยที่ไม่ทันรู้ตัว เจ้าจะรู้สึกว่า ‘กลายเป็นว่าสิ่งที่พระเจ้าทำนั้นไม่ผิด สิ่งที่พระเจ้าทำล้วนดีงาม  ผู้คนไม่จำเป็นต้องพินิจและวิเคราะห์สิ่งที่พระองค์ทรงทำ  ฉันจะยอมอยู่ภายใต้การจัดวางเรียบเรียงของพระเจ้าก็แล้วกัน!’  และเมื่อเจ้าพบว่าตนเองไม่สามารถนบนอบพระเจ้าหรือยอมรับการจัดวางเรียบเรียงของพระองค์ได้ หัวใจของเจ้าก็จะรู้สึกถูกตำหนิว่า ‘ฉันไม่ได้เป็นสิ่งมีชีวิตทรงสร้างที่ดี  เหตุใดฉันจึงไม่สามารถนบนอบได้?  ฉันกำลังทำให้พระผู้สร้างเศร้าพระทัยไม่ใช่หรือ?’  ยิ่งเจ้าปรารถนาที่จะเป็นสิ่งมีชีวิตทรงสร้างที่ดี เจ้าก็จะยิ่งชัดเจนและแจ่มแจ้งในความจริงข้อนี้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ท่าทีที่มนุษย์ควรมีต่อพระเจ้า)  ก่อนหน้านี้ ฉันเคยอ่านเรื่องราวของโยบอยู่บ่อยครั้ง แต่ก็มองว่าเป็นเพียงเรื่องเล่าเรื่องหนึ่งเท่านั้น พอมาไตร่ตรองอีกครั้งในวันนั้น เมื่อเห็นว่าโยบไม่ได้ทำบาปด้วยริมฝีปากของเขาแม้ต้องเผชิญกับบททดสอบที่ยิ่งใหญ่เช่นนั้น ฉันก็เต็มไปด้วยความชื่นชมในการนบนอบพระเจ้าของเขา โยบสูญเสียแกะและวัวทั้งหมดที่เคยมีอยู่เต็มเนินเขา ทรัพย์สมบัติมหาศาล และลูกๆ ทุกคนของเขา เขายังเป็นฝีร้ายทั่วตัว แต่เขาก็ไม่ได้บ่นว่าพระเจ้า เขารู้ว่าพระเจ้าคือพระผู้สร้าง และไม่ว่าพระเจ้าจะทรงทำสิ่งใด มนุษย์ก็ควรนบนอบ เขารู้ว่านี่คือสำนึกที่สิ่งมีชีวิตทรงสร้างควรมี และคนเราจะมีความสุขเมื่อพระเจ้าทรงอวยพร แต่กลับบ่นว่าเมื่อพระเจ้าทรงริบคืนไปไม่ได้ นั่นคือการวางตัวในตำแหน่งที่ผิด นั่นคือเหตุผลที่โยบสามารถพูดได้ว่า “เราจะรับสิ่งดีจากพระเจ้า และจะไม่รับสิ่งไม่ดีบ้างหรือ?” (โยบ 2:10)  โยบเชื่อว่าไม่ว่าพระเจ้าจะทรงทำสิ่งใดก็ล้วนดีงาม และแม้ว่าเขาจะไม่เข้าใจ เขาก็ยังสามารถนบนอบได้ เมื่อเทียบกับบททดสอบที่โยบเผชิญแล้ว สิ่งที่ฉันได้เผชิญนั้นจะนับเป็นอะไรได้?  ถึงกระนั้น ฉันก็ไม่ได้แสดงการนบนอบแม้แต่น้อย ฉันใช้เวลาทั้งวันกล่าวประกาศว่า “พระเจ้าทรงครองอธิปไตยเหนือทุกสรรพสิ่งและทรงปกครองทุกสรรพสิ่ง เราควรนบนอบอธิปไตยและการจัดการเตรียมการของพระองค์” แต่เมื่อสามีของฉันประสบปัญหา ฉันกลับนบนอบไม่ได้เลย ฉันเรียกร้องซ้ำแล้วซ้ำเล่าให้พระเจ้าทรงช่วยฉันแก้ไขความยากลำบากเฉพาะหน้า เมื่อพระเจ้าไม่ทรงสนองความต้องการของฉัน ฉันก็ถึงกับตั้งคำถามกับพระองค์ ถามว่าทำไมพระองค์ถึงทรงปล่อยให้เรื่องแบบนั้นเกิดขึ้นกับฉัน ฉันรู้สึกเหมือนพระเจ้าทรงจงใจเล่นงานฉัน และสิ่งที่พระองค์ทรงทำนั้นไม่สมเหตุสมผล ฉันถึงกับคิดที่จะละทิ้งหน้าที่เพื่อหาทางออกด้วยตัวเอง ฉันเห็นว่าฉันไม่มีความเข้าใจในอธิปไตยของพระเจ้าเลย และไม่มีหัวใจที่ยำเกรงพระเจ้าแม้แต่น้อย เมื่อคิดดูแล้ว ก่อนที่ฉันจะเชื่อในพระเจ้า ครอบครัวของฉันก็มีทั้งช่วงเวลาที่ดีและไม่ดี พวกผู้ไม่มีความเชื่อก็มีช่วงเวลาที่ราบรื่นบ้าง ในขณะที่บางครั้งพวกเขาก็ต้องเผชิญกับความวิบัติทางธรรมชาติหรือที่มนุษย์สร้างขึ้น ในความเป็นจริงแล้ว ชะตากรรมของคนเราในชีวิต รวมถึงความยากลำบากและอุปสรรคที่จะต้องเผชิญนั้น พระเจ้าได้ทรงลิขิตเอาไว้นานแล้ว แต่ฉันกลับเชื่อว่าผู้ที่เชื่อในพระเจ้าควรมีชีวิตที่ดีกว่าผู้ไม่มีความเชื่อ และไม่ควรประสบกับความวิบัติ นี่ไม่ใช่ความเข้าใจที่บิดเบือน และการขาดความรู้ในอธิปไตยของพระเจ้าหรอกหรือ?  พระเจ้าคือพระผู้สร้าง พระองค์ทรงรู้ถึงความจำเป็นของเราดีที่สุด และพระองค์ทรงจัดเตรียมสภาพแวดล้อมที่เหมาะสมให้เราได้ประสบ อธิปไตยและการจัดการเตรียมการของพระเจ้าอยู่เบื้องหลังสิ่งที่เกิดขึ้นกับแต่ละคนในแต่ละช่วงเวลาเสมอ ต่อให้ดูภายนอกแล้วสิ่งทั้งหลายจะไม่สอดคล้องกับมโนคติอันหลงผิดของเรา แต่สิ่งเหล่านั้นเป็นประโยชน์ต่อชีวิตของเราอย่างแน่นอน ฉันควรนบนอบและแสวงหาเจตนารมณ์ของพระเจ้า แต่ถึงแม้ฉันจะได้ชื่นชมกับพระคุณและพระพรจากพระเจ้ามากมาย และได้รับการให้น้ำและหล่อเลี้ยงจากพระวจนะของพระองค์ ฉันกลับไม่ได้แสดงความสำนึกในพระคุณเลยแม้แต่น้อย ทันทีที่เกิดเรื่องที่ไม่ถูกใจฉัน ฉันก็บ่นว่าพระเจ้าอย่างขมขื่น ฉันเห็นว่าตัวเองไร้ซึ่งความเป็นมนุษย์เพียงใด!  ฉันเต็มไปด้วยความสำนึกผิดและอธิษฐานถึงพระเจ้าในการกลับใจ และเต็มใจที่จะนบนอบอธิปไตยและการจัดการเตรียมการของพระองค์

หลังจากนั้น ฉันก็ทบทวนตัวเองว่า ทำไมฉันถึงบ่นว่าพระเจ้าทุกครั้งที่เกิดเรื่องไม่พึงประสงค์?  จากนั้นฉันก็ได้อ่านพระวจนะของพระเจ้าบางตอนที่ว่า “เจ้าหวังว่าความเชื่อที่เจ้ามีในพระเจ้าจะไม่พ่วงเอาความยุ่งยากหรือความทุกข์เข็ญอันใด หรือความทุกข์แม้เพียงน้อยนิดมาด้วย  เจ้าไล่ตามเสาะหาสิ่งเหล่านั้นซึ่งไร้ค่าเสมอ และเจ้าไม่ให้คุณค่ากับชีวิต แทนที่จะเป็นเช่นนั้นกลับให้ความคิดฟุ้งซ่านของตัวเจ้าเองมาก่อนความจริง  เจ้าช่างไร้ค่ายิ่งนัก!  เจ้ามีชีวิตอยู่เหมือนสุกรตัวหนึ่ง—มีความแตกต่างอะไรเล่าระหว่างตัวเจ้า และพวกสุกรกับพวกสุนัข?  พวกที่ไม่ได้ไล่ตามเสาะหาความจริง แต่กลับรักเนื้อหนัง ไม่ใช่สัตว์ร้ายทั้งหมดหรอกหรือ?  พวกที่ตายไปแล้วและปราศจากจิตวิญญาณไม่ใช่ซากศพที่เดินได้หรอกหรือ?  วจนะมากมายเพียงใดแล้วที่ได้กล่าวไปท่ามกลางพวกเจ้า?  งานที่ได้ถูกกระทำไปท่ามกลางพวกเจ้ามีเพียงเล็กน้อยเท่านั้นอย่างนั้นหรือ?  เราได้จัดเตรียมไปมากเพียงใดแล้วท่ามกลางพวกเจ้า?  แล้วเหตุใดเจ้ายังไม่ได้รับมัน?  เจ้ามีอะไรให้พร่ำบ่น?  นี่ไม่ใช่กรณีที่เจ้าไม่ได้รับสิ่งใดเลยเพราะเจ้าหลงรักเนื้อหนังมากเกินไปหรอกหรือ?  และนี่ไม่ใช่เพราะความคิดของเจ้านั้นฟุ้งซ่านเกินไปหรอกหรือ?  นี่ไม่ใช่เพราะเจ้าโง่เง่าเกินไปหรอกหรือ?  ถ้าเจ้าล้มเหลวที่จะได้รับพรเหล่านี้ เจ้าสามารถติเตียนพระเจ้าเพราะการที่ไม่ทรงช่วยเจ้าให้รอดได้อย่างนั้นหรือ?  สิ่งที่เจ้าไล่ตามไขว่คว้ามีแต่การสามารถได้รับสันติสุขหลังการเชื่อในพระเจ้า—เพื่อลูกหลานของเจ้าจะได้ปลอดจากโรคภัยไข้เจ็บ เพื่อสามีของเจ้าจะมีงานที่ดี เพื่อบุตรชายของเจ้าจะได้เจอภรรยาที่ดี เพื่อบุตรสาวของเจ้าจะได้พบเจอสามีที่ดี เพื่อม้าและโคของเจ้าจะไถพรวนผืนดินได้ดี เพื่อปีที่มีสภาพอากาศที่ดีสำหรับพืชผลของเจ้า นี่คือสิ่งที่เจ้าไล่ตามเสาะหา  การไล่ตามเสาะหาของเจ้าก็เพียงเพื่อจะมีชีวิตในความสุขสบาย—เพื่อที่จะไม่มีอุบัติภัยตกมาถึงครอบครัวของเจ้า เพื่อที่สายลมจะโชยผ่านเจ้า เพื่อที่ใบหน้าของเจ้าจะไม่สัมผัสกรวดทราย เพื่อที่พืชผลของครอบครัวเจ้าจะไม่ถูกน้ำท่วม—ไม่ได้รับผลกระทบจากความวิบัติอันใด มีชีวิตอยู่ใน ‘อ้อมกอดของพระเจ้า’ เพื่อที่จะมีชีวิตอยู่ในรังอันอุ่นสบาย  คนขี้ขลาดอย่างเจ้าผู้ซึ่งไล่ตามเสาะหาเนื้อหนังเสมอนั้น—เจ้ามีหัวใจ เจ้ามีจิตวิญญาณหรือไม่?  เจ้าไม่ใช่สัตว์ร้ายหรอกหรือ?  เรามอบหนทางที่แท้จริงแก่เจ้าโดยที่ไม่ได้ขอสิ่งใดตอบแทน กระนั้นเจ้าก็ยังไม่ไล่ตามเสาะหา  เจ้ายังคงเป็นคนหนึ่งที่เชื่อในพระเจ้าอยู่หรือไม่?  เรามอบชีวิตมนุษย์ที่แท้จริงให้แก่เจ้า กระนั้นเจ้าก็ยังไม่ไล่ตามเสาะหา  เจ้าเป็นพวกเดียวกับหมูหมาไม่ใช่หรือ?  พวกหมูไม่เสาะหาชีวิตของมนุษย์ พวกมันไม่ไล่ตามเสาะหาการได้รับการชำระให้บริสุทธิ์ และพวกมันไม่เข้าใจว่าชีวิตคืออะไร  ในแต่ละวัน หลังจากที่พวกมันกินกันจนอิ่มแปล้ มันก็แค่หลับไป  เรามอบหนทางที่แท้จริงแก่เจ้าไปแล้ว แต่เจ้าก็ไม่รับเอาไว้ มือของเจ้ายังคงว่างเปล่า  เจ้าเต็มใจที่จะดำเนินต่อไปในชีวิตนี้ ชีวิตของหมูตัวหนึ่งหรือไม่?  อะไรคือนัยสำคัญของการที่ผู้คนเช่นนั้นมีชีวิตอยู่?  ชีวิตของเจ้าช่างน่าเหยียดหยามและต่ำศักดิ์ เจ้ามีชีวิตอยู่ท่ามกลางความโสมมและความเสเพล และเจ้าไม่ได้ไล่ตามเสาะหาเป้าหมายใดเลย ดังนั้น ชีวิตของเจ้าจึงเป็นชีวิตที่ต่ำต้อยที่สุดมิใช่หรือ?  เจ้ากล้าเผชิญหน้าพระเจ้ากระนั้นหรือ?  หากเจ้ามีประสบการณ์ในหนทางนี้ต่อไป เจ้าย่อมจะไม่ได้สิ่งใดเลยไม่ใช่หรือ?  หนทางที่แท้จริงก็ได้มอบให้เจ้าไปแล้ว แต่ท้ายที่สุด เจ้าจะรับได้หรือไม่นั้นขึ้นอยู่กับการไล่ตามเสาะหาในส่วนของเจ้าเอง” (พระวจนะฯ เล่ม 1 การทรงปรากฏและพระราชกิจของพระเจ้า, ประสบการณ์ของเปโตร: ความรู้ของเขาเกี่ยวกับการตีสอนและการพิพากษา)  ขณะที่ฉันไตร่ตรองพระวจนะของพระเจ้า ถ้อยคำเหล่านั้นก็ทิ่มแทงใจฉัน ฉันไม่ใช่คนประเภทที่พระเจ้าทรงเปิดโปงหรอกหรือ คนที่แสวงหาความสงบสุขทางเนื้อหนังอยู่เสมอ และไร้ทั้งหัวใจและจิตวิญญาณ?  เหตุผลที่ฉันเริ่มเชื่อในพระเจ้าในตอนแรกก็เพราะครอบครัวของฉันประสบปัญหาอยู่เสมอ และฉันก็แค่ต้องการหาที่พึ่งพิง เมื่อฉันได้ยินว่าพระเจ้าสามารถช่วยผู้คนให้รอดและประทานความสงบสุขกับพระพรให้ได้ ฉันก็ปฏิบัติต่อพระเจ้าประหนึ่งพระผู้ช่วยให้รอดผู้ยิ่งใหญ่ของฉัน ฉันคิดว่าตราบใดที่ฉันเชื่อในพระเจ้าอย่างถูกควรและทำหน้าที่ของฉัน พระองค์ก็จะทรงอวยพรให้ครอบครัวของฉันสงบสุขและคุ้มครองเราจากภัยพิบัติหรือความวิบัติ เมื่อสามีของฉันได้สัญญาจ้างงานก่อสร้างและสภาพความเป็นอยู่ของครอบครัวเราดีขึ้น ฉันก็ขอบคุณพระเจ้าอย่างล้นเหลือและยิ่งกระตือรือร้นในหน้าที่ของฉันมากขึ้น แต่เมื่อเกิดอุบัติเหตุขึ้นที่ไซต์งานของเขา เราไม่สามารถจ่ายค่าชดเชยได้ และเขาถูกตัดสินจำคุก ฉันก็บ่นว่าพระเจ้าไม่ทรงคุ้มครองฉัน และไม่อยากกินและดื่มพระวจนะของพระเจ้าหรืออธิษฐาน ฉันถึงกับรู้สึกว่าพระเจ้าพึ่งพาไม่ได้และคิดที่จะหาทางออกด้วยตัวเองโดยการหางานพิเศษทำเพื่อหาเงิน ลองคิดดูสิ พระเจ้าทรงบังเกิดเป็นมนุษย์ในยุคสุดท้ายและเสด็จมายังโลกเพื่อประทานความจริงอันอุดมสมบูรณ์แก่มนุษย์ ทำให้ผู้คนได้มีประสบการณ์กับพระราชกิจของพระองค์ ไล่ตามเสาะหาความจริง และบรรลุการเปลี่ยนแปลงในอุปนิสัย เพื่อที่พวกเขาจะได้รับการช่วยให้รอดและเข้าสู่ราชอาณาจักรของพระองค์ในที่สุด นี่คือความรักและความรอดอันยิ่งใหญ่ของพระเจ้าสำหรับมวลมนุษย์ แต่ในการเชื่อในพระเจ้าของฉัน เป้าหมายในการไล่ตามเสาะหาของฉันนั้นไม่ถูกต้อง ฉันต้องการเพียงแค่ความสุขสบายทางเนื้อหนัง และถึงกับมีความเพ้อฝันว่าถ้าคนหนึ่งเชื่อในพระเจ้า ทั้งครอบครัวของเขาก็จะได้รับพระพร นี่ไม่ใช่ทัศนะต่อความเชื่อแบบเดียวกับที่คนในศาสนามีหรอกหรือ?  ในยุคสุดท้าย พระเจ้าทรงพระราชกิจแห่งการพิพากษาและการตีสอน โดยทรงแสดงความจริงเพื่อชำระอุปนิสัยอันเสื่อมทรามของผู้คนให้บริสุทธิ์ พระเจ้าทรงหวังว่าทุกคนจะสามารถไล่ตามเสาะหาและได้รับความจริง และใช้ชีวิตที่มีความหมาย แต่ฉันกลับไล่ตามไขว่คว้าแต่พระคุณและพระพร แสวงหาความสุขสบายทางเนื้อหนังเหมือนสัตว์ นี่คือชีวิตที่น่าสมเพชและไร้ค่าที่สุด ถ้าฉันยังคงไล่ตามไขว่คว้าแบบนี้ต่อไป ฉันก็จะไม่ได้รับความจริงและอุปนิสัยของฉันก็จะไม่เกิดการเปลี่ยนแปลงใดๆ เลย แล้วฉันจะไม่ลงเอยด้วยมือเปล่า ไม่มีอะไรติดตัวเลยหรือ?  ในที่สุด ฉันก็จะยังคงถูกพระเจ้ากำจัดออกไปอยู่ดี ฉันเห็นว่าตัวเองโง่เขลาและไม่รู้เรื่องรู้ราวเพียงใด!

ต่อมา ฉันได้อ่านพระวจนะของพระเจ้าอีกบทตอนหนึ่ง และได้รับความเข้าใจบางอย่างเกี่ยวกับธรรมชาติของตัวเอง พระเจ้าผู้ทรงมหิทธิฤทธิ์ตรัสว่า “หนึ่งในเจตนาและท่าทีหลักที่ศัตรูของพระคริสต์มีต่อหน้าที่ของตนก็คือการใช้หน้าที่เป็นโอกาสในการทำธุรกรรมแลกเปลี่ยนกับพระเจ้า และเป็นโอกาสให้ตนได้มาซึ่งผลประโยชน์ที่ต้องการ  พวกเขายังเชื่อด้วยว่า ‘เมื่อผู้คนละทิ้งครอบครัวของตนและประกาศตัดขาดจากความสำเร็จทางโลกในภายหน้าเพื่อทำหน้าที่ของตนในพระนิเวศของพระเจ้า ก็เป็นที่แน่นอนอยู่แล้วว่าพวกเขาควรได้บางสิ่งไป ได้อะไรตอบแทน แบบนี้เท่านั้นถึงจะยุติธรรมและสมเหตุสมผล  ถ้าคุณทำหน้าที่ของคุณแล้วไม่ได้อะไร ต่อให้คุณได้รับความจริงบางอย่าง ก็ไม่คุ้มค่า  การเปลี่ยนแปลงอุปนิสัยก็ไม่ใช่ผลประโยชน์ที่จับต้องได้เช่นกัน—ต่อให้คุณได้รับความรอด ก็จะไม่มีใครมองเห็นได้!’  ผู้ไม่เชื่อเหล่านี้ทำเป็นไม่รู้เรื่องข้อกำหนดที่พระเจ้าทรงมีต่อมวลมนุษย์  พวกเขาไม่ยอมรับหรือเชื่อข้อกำหนด ทั้งยังใช้ท่าทีที่เป็นการปฏิเสธ  เมื่อดูจากท่าทีและเจตนาที่ศัตรูของพระคริสต์นำมาใช้กับหน้าที่ของตนแล้ว ก็ชัดเจนว่าพวกเขาไม่ใช่คนที่ไล่ตามเสาะหาความจริง แต่เป็นผู้ไม่เชื่อและนักฉวยโอกาส มีธรรมชาติของซาตาน  พวกเจ้าเคยได้ยินหรือไม่ว่าซาตานสามารถทำหน้าที่ได้อย่างจงรักภักดี?  (ไม่เคย)  ถ้าซาตานสามารถทำ ‘หน้าที่’ ของมันเฉพาะพระพักตร์พระเจ้า คำว่าหน้าที่นี้ก็ต้องอยู่ในเครื่องหมายคำพูด เพราะซาตานย่อมทำหน้าที่โดยไม่ริเริ่มอะไรและทำเพราะถูกบังคับ ซาตานอยู่ภายใต้การบงการของพระเจ้า และพระเจ้าก็กำลังใช้มันให้เป็นประโยชน์  ด้วยเหตุนั้น เป็นเพราะแก่นแท้ของศัตรูของพระคริสต์ในตัวพวกเขา เพราะพวกเขาไม่รักความจริง รังเกียจความจริง และยิ่งไปกว่านั้น เพราะธรรมชาติของพวกเขานั้นเลว ศัตรูของพระคริสต์จึงไม่สามารถทำหน้าที่ของตนในฐานะสิ่งมีชีวิตทรงสร้างอย่างไร้เงื่อนไขหรือไร้ค่าตอบแทน และไม่สามารถไล่ตามเสาะหาความจริงหรือได้รับความจริงขณะที่ทำหน้าที่ของตนหรือทำหน้าที่ตามข้อกำหนดในพระวจนะของพระเจ้า” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่เจ็ด))  พระเจ้าทรงเปิดโปงว่าศัตรูของพระคริสต์มีธรรมชาติที่เห็นแก่ตัวและน่ารังเกียจ และรังเกียจความจริง ในการทำหน้าที่ของพวกเขา พวกเขาเพียงแค่พยายามต่อรองกับพระเจ้า พวกเขาเชื่อว่าเนื่องจากพวกเขาได้จ่ายราคาด้วยการละทิ้งสิ่งทั้งหลาย และสละตนเองในหน้าที่ พระเจ้าจึงต้องประทานพระคุณและพระพรแก่พวกเขาตามที่ต้องการ และนี่เป็นวิธีเดียวที่ยุติธรรมและสมเหตุสมผล มิฉะนั้น พระเจ้าก็จะไม่ชอบธรรม แก่นแท้ธรรมชาติของฉันนั้นน่าเกลียดและเลวร้ายเช่นเดียวกับของศัตรูของพระคริสต์ ตลอดหลายปีที่ผ่านมา ฉันสามารถยืนหยัดในหน้าที่ของฉันได้แม้ว่าสามีจะขัดขวางและญาติๆ จะเยาะเย้ยฉัน ทั้งหมดก็เพื่อที่จะได้รับพระพรที่ยิ่งใหญ่กว่าจากพระเจ้า ฉันเชื่อมาตลอดว่าถ้าฉันสละตนเองเพื่อพระเจ้าและทำหน้าที่ของฉัน พระองค์จะทรงอวยพรและคุ้มครองฉัน ให้ชีวิตฉันปราศจากความกังวล เป็นชีวิตที่สงบสุขซึ่งทุกอย่างดำเนินไปอย่างราบรื่น ฉันไม่เคยคาดคิดเลยว่าจะเกิดอุบัติเหตุขึ้นที่ไซต์งานก่อสร้างของสามี และเขาจะถูกตัดสินจำคุกเพราะเราไม่สามารถจ่ายค่าชดเชยได้ ฉันรู้สึกทนรับเรื่องนี้ไม่ได้ และดังนั้นฉันจึงใช้การละทิ้งและการสละตนของฉันเป็นข้ออ้างไปโต้แย้งกับพระเจ้า ตั้งคำถามว่าทำไมพระองค์ไม่ทรงคุ้มครองฉัน และทำไมพระองค์ถึงทรงปล่อยให้ความวิบัติใหญ่หลวงเช่นนี้เกิดขึ้นกับฉัน ฉันดำเนินชีวิตตามกฎการเอาตัวรอดเยี่ยงซาตาน เช่น “อย่ากระดิกแม้แต่นิ้วเดียวหากไม่ได้รางวัล” “สู้เพื่อทุกเศษเสี้ยว” และ “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” ไม่ว่าฉันจะปฏิสัมพันธ์กับใคร ถ้าฉันจ่ายราคา ฉันก็คาดหวังบางสิ่งตอบแทน หลังจากที่ฉันเริ่มเชื่อในพระเจ้า ฉันก็พยายามต่อรองกับพระองค์โดยธรรมชาติเช่นกัน ฉันเชื่อว่าตราบใดที่ฉันทนทุกข์และสละตนเองเพื่อพระเจ้า พระองค์ก็ควรจะอวยพรฉัน มิฉะนั้น พระองค์ก็ไม่ชอบธรรม ผู้เชื่อที่แท้จริงทำหน้าที่ของตนโดยไม่ต่อรองหรือเรียกร้อง เหมือนกับโนอาห์ที่ทุ่มเททุกอย่างเพื่อสร้างเรือ ยืนหยัดเป็นเวลาหนึ่งร้อยยี่สิบปี วันแล้ววันเล่า เขาทนทุกข์และจ่ายราคาเพียงเพื่อทำให้พระบัญชาของพระเจ้าสำเร็จ โดยไม่เคยคำนึงถึงผลประโยชน์หรือความสูญเสียส่วนตัวเลย แต่ตั้งแต่ต้นจนจบ การเชื่อในพระเจ้าของฉันเป็นเพียงการใช้พระองค์เพื่อบรรลุเป้าหมายของตัวเองในการได้รับพระพร ฉันไม่ใช่ผู้เชื่อที่แท้จริงเลย ฉันพยายามหลอกลวงและใช้ประโยชน์จากพระเจ้า ธรรมชาติของฉันเลวร้ายและหลอกลวงเหมือนกับของศัตรูของพระคริสต์ ฉันเป็นพวกผู้ไม่เชื่อและพวกฉวยโอกาสที่พระเจ้าทรงเปิดโปงนั่นเอง เมื่อเห็นว่าการกระทำของฉันเป็นกบฏและทำร้ายพระทัยของพระเจ้าอย่างมาก ฉันก็รู้สึกเต็มไปด้วยความสำนึกผิดและการตำหนิตัวเอง จากนั้นฉันก็อธิษฐานถึงพระเจ้าอีกครั้งว่า “ข้าแต่พระเจ้า ข้าพระองค์ช่างไร้ซึ่งความเป็นมนุษย์และสำนึกเสียจริง การเชื่อในพระองค์และการปฏิบัติหน้าที่ของข้าพระองค์ล้วนเป็นความพยายามที่จะต่อรองกับพระองค์และหลอกลวงพระองค์ ข้าพระองค์ทำให้พระองค์ทรงผิดหวังอย่างมาก!  ข้าพระองค์เต็มใจที่จะกลับใจ ข้าพระองค์จะนบนอบสภาวการณ์ที่พระองค์ทรงจัดเตรียม และจะไม่กบฏหรือทำให้พระองค์เสียพระทัยอีกต่อไป”

ต่อมา ฉันได้อ่านพระวจนะของพระเจ้าบางตอน และพบเส้นทางแห่งการปฏิบัติในนั้น  พระเจ้าผู้ทรงมหิทธิฤทธิ์ตรัสว่า “ทำเหมือนว่าการได้รับพรคือเป้าหมายอันชอบธรรมที่พึงไล่ตามเสาะหา  เรื่องนี้ผิดอย่างไร?  นี่สวนทางกับความจริงอย่างสิ้นเชิง และไม่สอดคล้องกับเจตนารมณ์ของพระเจ้าที่จะช่วยผู้คนให้รอด  ในเมื่อการได้รับพรไม่ใช่เป้าหมายอันควรแก่การไล่ตามเสาะหาของผู้คน แล้วสิ่งใดคือเป้าหมายอันควร?  การไล่ตามเสาะหาความจริงและการเปลี่ยนแปลงอุปนิสัยเพื่อที่จะสามารถนบนอบทุกการจัดวางเรียบเรียงและทุกการจัดเตรียมของพระเจ้า—นี่คือเป้าหมายที่ผู้คนควรไล่ตามเสาะหา… เมื่อเจ้าปล่อยมือจากความอยากได้พรและเดินไปบนเส้นทางของการไล่ตามเสาะหาความจริง น้ำหนักที่กดทับอยู่บนบ่าของเจ้าย่อมหายไป  เมื่อเป็นเช่นนั้น เจ้ายังจะคิดลบอยู่อีกหรือไม่?  แม้จะยังมีบางเวลาที่เจ้าคิดลบ แต่เจ้าก็จะไม่ถูกเรื่องนี้ตีกรอบเอาไว้  เจ้าจะอธิษฐานและสู้รบอยู่ในหัวใจต่อไป เปลี่ยนเป้าหมายที่เจ้าไล่ตามไขว่คว้าจากที่ไล่ตามไขว่คว้าการได้รับพรและมีบั้นปลายหนึ่งๆ มาเป็นการไล่ตามเสาะหาความจริง  เจ้าจะคิดในใจว่า ‘การไล่ตามเสาะหาความจริงคือหน้าที่ของสิ่งมีชีวิตทรงสร้าง  ฉันเข้าใจความจริงบ้างแล้ว และนั่นคือผลเก็บเกี่ยวที่ยิ่งใหญ่ที่สุด เป็นพรที่ยิ่งใหญ่ที่สุด  ต่อให้พระเจ้าไม่ทรงต้องการฉัน ตัวฉันไม่มีบั้นปลายที่ดี และความหวังที่จะได้รับพรก็พังทลาย ฉันก็จะยังคงทำหน้าที่ของตนให้ดี  นี่คือความรับผิดชอบที่ฉันไม่อาจบ่ายเบี่ยงได้  ไม่ว่าจะด้วยเหตุใด ฉันก็จะยอมให้เรื่องนั้นๆ ส่งผลกระทบต่อการลุล่วงหน้าที่ของฉันไม่ได้เป็นอันขาด และไม่อาจยอมให้เรื่องนั้นๆ ส่งผลต่อการทำให้พระบัญชาของพระเจ้าแล้วเสร็จได้  นี่คือหลักธรรมที่ฉันใช้ประพฤติปฏิบัติตน’  นี่คือการออกจากกรอบการควบคุมของเนื้อหนังมิใช่หรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การปฏิบัติความจริงเป็นหนทางเดียวเท่านั้นที่จะมีการเข้าสู่ชีวิต)  หลังจากอ่านพระวจนะของพระเจ้า ฉันเข้าใจว่าในการเชื่อในพระเจ้า เราควรไล่ตามเสาะหาความจริงและการเปลี่ยนแปลงในอุปนิสัย และแสวงหาความจริงและนบนอบการจัดวางเรียบเรียงและการจัดการเตรียมการของพระเจ้าในสภาพแวดล้อมที่พระองค์ทรงจัดเตรียม ไม่ว่าเราจะได้รับพระพรหรือเผชิญกับความทุกข์ยาก เราต้องลุล่วงหน้าที่ของเรา นี่คือเส้นทางที่ถูกต้องสำหรับผู้เชื่อที่จะเดิน ในอดีต หัวใจของฉันเต็มไปด้วยความอยากได้พระพร เมื่อความวิบัติมาถึง ฉันก็ต้องการที่จะหลีกหนีมันเสมอ ฉันดำเนินชีวิตอยู่ในสภาวะของการกบฏต่อพระเจ้า ซึ่งเป็นเรื่องที่เจ็บปวดและทรมานเกินไป วันนี้ ฉันได้เข้าใจความจริงแล้ว ไม่ว่าฉันจะได้รับพระพรในอนาคตหรือไม่ ฉันก็เพียงปรารถนาที่จะยึดมั่นในหน้าที่ของฉันและไล่ตามเสาะหาความจริงและการเปลี่ยนแปลงในอุปนิสัยของฉันอย่างถูกควร หลังจากนั้น สภาวะของฉันก็กลับเป็นปกติ และฉันก็สามารถทำหน้าที่ของฉันด้วยหัวใจที่สงบสุข แม้ว่าความยากลำบากของครอบครัวฉันจะยังคงอยู่ แต่ฉันก็เต็มใจที่จะพึ่งพาพระเจ้าเพื่อมีประสบการณ์กับมัน ฉันไม่ได้เรียกร้องอย่างไม่มีเหตุผลจากพระเจ้าอีกต่อไป และไม่ได้คิดที่จะพยายามหลีกหนีจากสถานการณ์ที่ยากลำบากด้วยความสามารถของตัวเองอีกแล้ว ฉันก็เริ่มเห็นการทรงชี้แนะของพระเจ้าโดยไม่รู้ตัว ในช่วงเวลาหนึ่งปีกว่าๆ ที่สามีของฉันอยู่ในคุก ลูกสาวคนโตก็ช่วยดูแลความเป็นอยู่ประจำวันและการเรียนของน้องสาว ทำให้ฉันไม่ต้องกังวล ส่วนเรื่องค่าชดเชย ครอบครัวของผู้เสียชีวิตเห็นว่าเราไม่สามารถจ่ายได้จริงๆ จึงไม่ได้ดำเนินเรื่องต่อ ฉันรู้สึกจริงๆ ว่าพระเจ้าทรงช่วยเหลือฉันอย่างลับๆ มาโดยตลอด ทรงนำฉันผ่านช่วงเวลาที่ยากลำบากที่สุดในชีวิตของฉัน

แม้ว่าฉันจะผ่านความเจ็บปวดและความทรมานมาบ้างในช่วงปีเศษๆ นั้น แต่ฉันก็ได้รู้จักธรรมชาติที่เห็นแก่ตัวและน่ารังเกียจของตัวเองและเส้นทางที่ผิดที่ฉันได้เดินในความเชื่อของฉัน ฉันยังได้รับความเข้าใจที่ถูกต้องเกี่ยวกับอุปนิสัยอันชอบธรรมของพระเจ้าอีกด้วย ฉันเห็นว่าทุกสิ่งที่พระเจ้าทรงจัดวางเรียบเรียงและจัดการเตรียมการนั้นดีและเป็นประโยชน์ต่อชีวิตของฉัน ฉันได้เข้าใจอย่างแท้จริงว่าการเผชิญกับความทุกข์ยากไม่ใช่เรื่องเลวร้าย ไม่ว่าคุณจะประสบกับความทุกข์ใด ถ้าคุณสามารถเข้าใจความจริงและชีวิตของคุณเติบโตขึ้นได้ นั่นคือการได้รับพรของพระเจ้า ขอบคุณพระเจ้า!


94. ผลสืบเนื่องของการเลือกทำแต่งานเบาและหลีกเลี่ยงงานหนักในการทำหน้าที่

โดยเสี่ยวเล่อ ประเทศจีน

ในเดือนตุลาคม ปี 2023 ผู้นำจัดแจงให้ผมทำสเปเชียลเอฟเฟกต์  ตอนแรกผมแค่เรียนรู้การใช้งานพื้นฐาน ซึ่งไม่ต้องใช้ทักษะทางเทคนิคมากนัก  หลังจากเรียนรู้ ผมก็สร้างเอฟเฟกต์ออกมาได้บ้างอย่างรวดเร็ว เพื่อสร้างสเปเชียลเอฟเฟกต์ให้ดีขึ้นและสมจริงยิ่งขึ้น ผมจำเป็นต้องเรียนรู้เทคนิคเพิ่มเติม  แต่ผมก็มีความกังวลอยู่บ้างว่า “เทคนิคพวกนี้ค่อนข้างยาก ผมไม่แน่ใจว่าจะเรียนรู้ได้หรือเปล่า”  ต่อมา ตอนที่ศึกษาบทช่วยสอน มีบางขั้นตอนที่ผมจำได้ในตอนนั้นแต่ภายหลังก็ลืม บางครั้งผมก็ไม่เข้าใจประเด็นในบทช่วยสอน การเรียนรู้สิ่งเหล่านั้นจึงเป็นเรื่องยาก  หลังจากเรียนรู้ไปได้ระยะหนึ่ง ผมรู้สึกว่ามันเหนื่อยล้าทางจิตใจเกินไป ผมเลยอยากจะถอย  ตอนนั้น ผมเห็นพี่น้องชายคนหนึ่งในทีมกำลังเรียนกราฟิกดีไซน์ ผมก็คิดว่า “ทำไมผู้ดูแลถึงไม่จัดแจงให้ผมทำกราฟิกดีไซน์บ้างนะ?  ผมเคยเรียนด้านนี้มาก่อน ถ้าให้ผมทำก็น่าจะเริ่มต้นได้ง่ายกว่า แบบนั้นผมก็จะสบายขึ้นอีกหน่อย” ต่อมา ผมก็บอกความคิดของผมกับพี่น้องชายคนนั้น แต่เขาบอกว่าคนทำหน้าที่สเปเชียลเอฟเฟกต์ยังมีไม่พอ เขาเลยแนะนำให้ผมศึกษาสเปเชียลเอฟเฟกต์ต่อไป ผมรู้สึกว่านี่ก็เหมาะสมดี ผมจึงตัดสินใจศึกษาต่อไป  สองสามเดือนต่อมา ผมได้ศึกษาบทช่วยสอนไปบ้างและเริ่มทำสเปเชียลเอฟเฟกต์ที่ยากขึ้น เมื่อพบกับความลำบากยากเย็น ผมก็ไม่ใส่ใจค้นคว้าอะไร และจะตรงไปถามพี่น้องชายที่ทำงานร่วมกับผมทันที พี่น้องชายจะอธิบายให้ผมฟังอย่างอดทน แล้วปัญหาก็ได้รับการแก้ไขอย่างรวดเร็ว ผมคิดกับตัวเองว่า “คราวหน้า ถ้ามีความลำบากยากเย็น ฉันก็แค่ขอให้คู่ทำงานช่วย แบบนี้ง่ายกว่าเยอะ และฉันก็ไม่ต้องกังวลหรือคิดอะไรมากด้วย” ต่อมา ผมก็เลิกใส่ใจศึกษาและเลิกเจาะลึกทักษะทางเทคนิค ปกติก็ทำแค่สเปเชียลเอฟเฟกต์ง่ายๆ ทักษะของผมจึงพัฒนาอย่างเชื่องช้ามาก ปลายเดือนมีนาคม ปี 2024 เราจำเป็นต้องสร้างสเปเชียลเอฟเฟกต์ที่ซับซ้อนขึ้น และผมก็คิดกับตัวเองว่า “นี่คงจะทำยากน่าดู ฉันคงต้องทุ่มเทอย่างมากในการศึกษาบทช่วยสอน แล้วยังต้องค้นหาข้อมูลจากหลายๆ แหล่ง มันคงเหนื่อยกายมากแน่ๆ ให้คู่ทำงานของฉันทำไปเลยดีกว่า” ต่อมา ผมเห็นว่าคู่ทำงานได้พัฒนาทักษะทางเทคนิคจากการทำสเปเชียลเอฟเฟกต์นี้ ส่วนผมกลับไม่มีความก้าวหน้าอะไรเลย ผมจึงรู้สึกผิดและเสียใจอยู่บ้าง ทักษะของผมก็ไม่ได้ดีนักตั้งแต่แรกอยู่แล้ว และถ้าผมได้เจาะลึกสเปเชียลเอฟเฟกต์ที่ซับซ้อนอย่างใกล้ชิดไปด้วยกันกับคู่ทำงาน ผมก็คงพัฒนาทักษะของตัวเองขึ้นได้บ้างเหมือนกัน

หลังจากนั้น ผมก็เริ่มสงสัยว่า “ทำไมฉันถึงไม่เคยอยากทุ่มเทศึกษา ค้นคว้า และก้าวข้ามความลำบากยากเย็นในหน้าที่ของตัวเองเลยนะ?” ผมได้อ่านพระวจนะของพระเจ้าบทตอนหนึ่งที่ตรงกับสภาวะของผมพอดี  พระเจ้าผู้ทรงมหิทธิฤทธิ์ตรัสว่า “การละโมบความสะดวกสบายทางเนื้อหนังเป็นประเด็นปัญหาที่ร้ายแรงเช่นกัน  พวกเจ้าคิดว่าการสำแดงถึงการละโมบความสะดวกสบายทางเนื้อหนังมีอะไรบ้าง?  พวกเจ้าสามารถยกตัวอย่างอะไรได้บ้างจากสิ่งที่พวกเจ้าเคยเห็นในประสบการณ์ของตนเอง?  การสุขสำราญกับผลประโยชน์ทางสถานะตำแหน่งนับว่าใช่หรือไม่?  (ใช่)  มีอะไรอีก?  (การเลือกชอบงานที่ง่ายมากกว่างานที่ยากเมื่อมีการทำหน้าที่ของคนเรา และต้องการเลือกงานเบาอยู่เสมอ)  เวลาทำหน้าที่ ผู้คนเลือกงานเบาเสมอ งานที่ไม่เหนื่อย และไม่มีการออกไปผจญสภาพอากาศข้างนอก  นี่คือการเลือกงานง่ายและบ่ายเบี่ยงงานหนัก เป็นการสำแดงความละโมบในความสะดวกสบายทางเนื้อหนัง  มีสิ่งใดอีก?  (การพร่ำบ่นตลอดเวลาเมื่อหน้าที่ของพวกเขาหนักไปนิด เหน็ดเหนื่อยไปหน่อย เมื่อหน้าที่นั้นเกี่ยวพันกับการจ่ายราคา)  (การหมกมุ่นอยู่กับอาหาร เสื้อผ้า และความหรรษาทางเนื้อหนัง)  เหล่านี้ล้วนเป็นการสำแดงความละโมบในความสะดวกสบายทางเนื้อหนังทั้งหลาย  เมื่อคนแบบนี้เห็นว่างานหนึ่งๆ ตรากตรำหรือเสี่ยงจนเกินไป พวกเขาก็ผลักงานนั้นไปให้คนอื่น ตัวเองทำแต่งานสบาย และพวกเขาก็หาข้ออ้างมากล่าวว่าตนมีขีดความสามารถอ่อนด้อย ขาดความสามารถในการทำงาน และไม่สามารถแบกรับงานนี้ได้—แม้ว่าที่จริงแล้วนั่นเป็นเพราะพวกเขาละโมบความสะดวกสบายทางเนื้อหนังก็ตาม  พวกเขาไม่ปรารถนาที่จะทนทุกข์ ไม่ว่าพวกเขาจะทำงานใดหรือปฏิบัติหน้าที่ใด… นอกจากนี้ เมื่อพวกเขาทำหน้าที่ ก็มักจะพร่ำบ่นถึงความยากลำบากอยู่เสมอ และไม่ต้องการทุ่มเทความพยายามใดๆ และทันทีที่พวกเขามีเวลาว่างเพียงเล็กน้อย พวกเขาก็จะหยุดพัก พูดคุยเรื่อยเปื่อย หรือใช้เวลาไปกับการพักผ่อนและความบันเทิง  เมื่อมีงานเข้ามาขัดจังหวะและกิจวัตรในชีวิตของตน พวกเขาก็จะไม่มีความสุขและไม่พอใจ  พวกเขาพร่ำบ่นพึมพำ แล้วก็ทำหน้าที่ของตนอย่างสุกเอาเผากิน  นี่คือการละโมบความสะดวกสบายทางเนื้อหนังมิใช่หรือ?… ผู้คนที่ลุ่มหลงในความสะดวกสบายทางเนื้อหนังเหมาะที่จะทำหน้าที่หรือไม่?  ทันทีที่มีคนหยิบยกเรื่องการทำหน้าที่ของพวกเขาขึ้นมา หรือพูดคุยเรื่องการจ่ายราคาและการทนทุกข์กับความยากลำบาก พวกเขาก็จะเอาแต่ส่ายหน้า พวกเขามีความลำบากยากเย็นมากเกินไป เต็มไปด้วยคำพร่ำบ่น และมีแต่การคิดลบ  ผู้คนแบบนี้ไร้ประโยชน์ พวกเขาไม่มีคุณสมบัติที่จะทำหน้าที่ของตน และควรถูกกำจัดออกไป” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (2))  หลังจากอ่านพระวจนะของพระเจ้า ผมก็ตระหนักว่าการเอาแต่บ่นถึงความยากลำบาก การถอยหนีเมื่อเผชิญความลำบากยากเย็นในหน้าที่ และการคิดแต่จะทำงานที่ง่ายและสะดวกสบาย ก็คือการเลือกทำแต่งานเบาและลุ่มหลงในความสะดวกสบายทางเนื้อหนัง ผู้คนที่ไม่อยากสู้ทนความยากลำบากหรือจ่ายราคาใดๆ ย่อมไม่สามารถทำงานที่แท้จริงได้ คนแบบนี้ไร้ประโยชน์และมีแต่จะถูกกำจัดเท่านั้น  ผมก็คือคนเกียจคร้านแบบที่ถูกพระเจ้าทรงเปิดโปงพอดี  ผมรู้ดีว่าหน้าที่สเปเชียลเอฟเฟกต์นั้นขาดแคลนคน แต่ผมคิดว่าการเรียนรู้ทักษะนี้ต้องใช้ความพยายามมากเกินไปและเหนื่อยล้าทางจิตใจเกินไป และเมื่อใดก็ตามที่มีความลำบากยากเย็น ผมก็อยากถอยหนี ไม่เต็มใจทนทุกข์และจ่ายราคาเพื่อเรียนรู้ เมื่อเห็นพี่น้องชายคนหนึ่งในทีมกำลังเรียนกราฟิกดีไซน์ ผมก็คิดว่าในเมื่อผมมีประสบการณ์ในด้านนี้อยู่บ้างและกราฟิกดีไซน์ก็ไม่ได้ยากเกินไป ผมจึงอยากทำกราฟิกดีไซน์และหลุดพ้นจากหน้าที่สเปเชียลเอฟเฟกต์ ต่อมา เมื่อทำสเปเชียลเอฟเฟกต์ที่ซับซ้อนขึ้น เมื่อใดก็ตามที่เจอปัญหาทางเทคนิคที่ยาก ผมก็แค่ขอให้คู่ทำงานแก้ไขให้ และไม่ศึกษาหรือค้นคว้าเจาะลึกในเชิงรุกด้วยตัวเอง ส่งผลให้ทักษะของผมพัฒนาไปอย่างเชื่องช้ามาก  ผมเลือกทำหน้าที่ที่ทำได้ง่ายกว่า อยากทำแต่งานง่ายๆ สบายๆ ที่ไม่ต้องใช้แรงกายหรือแรงความคิดมากนัก และเมื่อใดก็ตามที่พบความลำบากยากเย็น ผมก็อยากทิ้งหน้าที่ของตัวเอง โดยไม่ได้ตั้งใจจะเอาชนะความท้าทายและทำให้พระเจ้าพอพระทัยเลย ด้วยทัศนคติแบบนี้ ผมไม่มีทางเรียนรู้ทักษะใดๆได้ ยิ่งไม่ต้องพูดถึงการทำหน้าที่ให้ลุล่วง และผมก็จะมีแต่กลายเป็นคนไร้ประโยชน์และถูกพระเจ้าทรงกำจัด  ผมไม่อยากเป็นแบบนี้ต่อไปอีกแล้ว  ต่อมา ผมริเริ่มศึกษาทักษะสเปเชียลเอฟเฟกต์ที่ซับซ้อนขึ้นด้วยตัวเอง และพบว่ามันไม่ได้ยากอย่างที่ผมคิดไว้ ผ่านไประยะหนึ่ง ทักษะทางเทคนิคของผมก็พัฒนาขึ้นอย่างมาก แนวคิดที่ตอนแรกผมไม่เข้าใจก็ชัดเจนขึ้น และผมก็แก้ปัญหาส่วนใหญ่ได้ ผมมีความสุขมาก

แต่ผ่านไปสักพัก ผมก็กลับมาพอใจกับสภาพที่เป็นอยู่อีกครั้ง บางครั้ง เมื่อผมเห็นคู่ทำงานเจาะลึกเทคนิคที่ซับซ้อน ผมก็คิดกับตัวเองว่า “การจะเชี่ยวชาญเทคนิคพวกนั้นคงจะยากน่าดู และโค้ดที่ไม่คุ้นเคยพวกนั้นก็ทำให้ผมปวดหัว  การเรียนรู้มันคงต้องจ่ายราคามหาศาลและใช้แรงคิดอย่างมาก คงเหนื่อยแย่เลย! ผมมาได้ไกลขนาดนี้ก็ดีพอแล้ว ไม่จำเป็นต้องทำให้ตัวเองลำบากไปกว่านี้ ผมจะปล่อยให้คู่ทำงานค้นคว้าทักษะที่ยากๆ พวกนี้ไป ส่วนผมก็ทำแค่เท่าที่ตัวเองทำได้ก็พอ” คู่ทำงานถามว่าผมอยากเรียนรู้ทักษะที่ยากขึ้นไหม ปากผมก็ตอบตกลง บอกว่าถ้ามีเวลาผมจะเรียน แต่ในความเป็นจริง ผมไม่เคยศึกษาสิ่งเหล่านั้นเลย  มีอยู่ครั้งหนึ่ง เขาสังเกตเห็นว่าผมยังศึกษาบทช่วยสอนชุดเดิมจากเมื่อก่อนอยู่เลย และเขาก็พูดว่า “คุณทำหน้าที่นี้มา 8 หรือ 9 เดือนแล้ว ทำไมถึงยังเรียนชุดนี้ไม่จบอีก?” คำพูดของเขาแทงใจ แต่เขาก็พูดถูก จริงๆ แล้ว ถ้าผมศึกษาบทช่วยสอนชุดนี้อย่างจริงจัง ผมก็คงจะเรียนจบได้ภายใน 3 หรือ 4 เดือน แต่ผมเลิกใส่ใจศึกษาอย่างจริงจังตั้งแต่เชี่ยวชาญเทคนิคบางอย่างแล้ว ผมเลยยังเรียนไม่จบเสียที แบบนี้ผมจะก้าวหน้าได้อย่างไร? การเห็นทัศนคติต่อหน้าที่ของตัวเองที่เป็นแบบนี้มาตลอดทำให้ผมรู้สึกไม่สบายใจมาก ผมจึงอธิษฐาน ขอให้พระเจ้าทรงนำผมให้รู้จักตัวเองและเรียนรู้บทเรียนของผม  ผมได้อ่านพระวจนะของพระเจ้าที่ว่า “ผู้คนที่เกียจคร้านไม่สามารถทำสิ่งใดได้เลย  สรุปเป็นสองวลีก็คือ พวกเขาเป็นคนไร้ประโยชน์ พวกเขามีความพิการระดับที่สอง  ไม่ว่าขีดความสามารถของผู้คนที่เกียจคร้านจะดีเพียงใด นั่นก็เป็นเพียงแค่ผักชีโรยหน้า ต่อให้พวกเขามีขีดความสามารถที่ดี แต่นั่นก็ไร้ประโยชน์  พวกเขาเกียจคร้านเกินไป—พวกเขารู้ว่าควรทำสิ่งใด แต่กลับไม่ทำ และต่อให้พวกเขารู้ว่าสิ่งใดเป็นปัญหา พวกเขาก็ไม่แสวงหาความจริงเพื่อแก้ไข และแม้พวกเขารู้ว่าตนควรทุกข์ทนกับความยากลำบากอันใดเพื่อให้งานมีประสิทธิผล แต่พวกเขาก็ไม่เต็มใจสู้ทนความยากลำบากที่คุ้มค่าเหล่านี้—พวกเขาจึงไม่สามารถได้รับความจริงใดๆ และไม่สามารถทำงานจริงได้เลย  พวกเขาไม่ปรารถนาที่จะสู้ทนความยากลำบากที่ผู้คนควรสู้ทน พวกเขารู้จักเพียงที่จะลุ่มหลงในความสะดวกสบาย เพลิดเพลินกับช่วงเวลาอันชื่นบานและการพักผ่อนหย่อนใจ และเพลิดเพลินกับชีวิตที่เป็นอิสระและผ่อนคลาย  พวกเขาไร้ประโยชน์ไม่ใช่หรือ?  ผู้คนที่สู้ทนความยากลำบากไม่ได้ย่อมไม่สมควรที่จะมีชีวิตอยู่  ผู้คนที่ปรารถนาจะมีชีวิตเยี่ยงกาฝากอยู่เสมอนั้น ย่อมเป็นคนที่ไม่มีมโนธรรมหรือสำนึก พวกเขาคือสัตว์เดรัจฉาน และคนเช่นนี้ไม่เหมาะแม้แต่จะทำงานใช้แรง  เนื่องจากพวกเขาสู้ทนความยากลำบากไม่ได้ แม้ในยามที่พวกเขาทำงานใช้แรง พวกเขาก็ไม่สามารถทำได้ดี และหากพวกเขาปรารถนาที่จะได้รับความจริง ก็ยิ่งไม่มีหวังในเรื่องนี้  คนที่ทนทุกข์ไม่ได้และไม่รักความจริงเป็นคนไร้ประโยชน์ พวกเขาไม่มีคุณสมบัติที่จะทำงานใช้แรงด้วยซ้ำไป  พวกเขาคือสัตว์เดรัจฉาน ไม่มีความเป็นมนุษย์แม้แต่น้อย  ผู้คนเช่นนี้ต้องถูกกำจัดออกไป เช่นนี้เท่านั้นจึงสอดคล้องกับเจตนารมณ์ของพระเจ้า” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  พระเจ้าทรงเปิดโปงว่าคนเกียจคร้านนั้นไร้ประโยชน์ ใช้ชีวิตแบบปรสิต และไร้ความเป็นมนุษย์ และพระเจ้าก็ทรงเกลียดชังคนแบบนี้จริงๆ เมื่อไตร่ตรองพระวจนะของพระเจ้า ผมก็ทบทวนพฤติกรรมในหน้าที่ของตัวเอง: ผมมองว่าความลำบากยากเย็นเป็นเรื่องยุ่งยาก ถอยหนีเมื่อเผชิญกับความยากลำบาก และไม่อยากทนทุกข์เลยแม้แต่น้อย  เมื่อเห็นคู่ทำงานศึกษาและเจาะลึกเทคนิคใหม่ๆ ผมก็รู้สึกว่าเทคนิคพวกนั้นยากและยุ่งยากเกินไป ผมเลยไม่อยากศึกษา  ผมคิดว่าการมีทักษะถึงระดับนี้ก็ดีพอแล้ว ผู้คนจึงไม่ควรเรียกร้องอะไรจากผมสูงขนาดนั้น ผมนี่หมดหวังเกินเยียวยาจริงๆ แม้ว่าผมจะทำหน้าที่ของตัวเอง แต่ก็ไม่ได้ทุ่มเทพัฒนาทักษะและไม่ได้เจาะลึกเทคนิคใหม่ๆ เลย ซึ่งหมายความว่าผมไม่สามารถสร้างเอฟเฟกต์ที่ซับซ้อนได้  บทช่วยสอนชุดหนึ่งที่ควรเรียนจบได้ในสามถึงสี่เดือน ผมกลับใช้เวลาถึงเก้าเดือน ผมกินอาหารที่พระนิเวศของพระเจ้าจัดเตรียมให้และชื่นชมพระคุณของพระเจ้า แต่กลับรู้สึกสบายใจกับการทำงานแค่นิดหน่อยแบบนี้ โดยไม่คิดหาวิธีพัฒนาทักษะทางวิชาชีพและประสิทธิภาพในการทำงานของตัวเองเลย  ผมกำลังใช้ชีวิตแบบปรสิต  ผมขาดความเป็นมนุษย์อย่างแท้จริง และผมก็คือสัตว์ร้ายที่ไร้มโนธรรมหรือสำนึกแบบที่พระเจ้าทรงเปิดโปงพอดี  ถ้าผมทุ่มเทศึกษา ทักษะของผมก็คงพัฒนาขึ้นจากเดิมแน่นอน แต่ผมกลับลุ่มหลงในความสบายทางร่างกาย และไม่เต็มใจทนทุกข์และจ่ายราคา ผมเอาแต่อยู่ในคอมฟอร์ตโซนของตัวเอง ไม่เต็มใจจะทุ่มเทความพยายาม และแค่เก็บเกี่ยวผลจากน้ำพักน้ำแรงของคนอื่น แม้เนื้อหนังของผมจะไม่เหนื่อย แต่ทักษะของผมก็ก้าวหน้าน้อยมาก และผมก็มีบทบาทสำคัญในหน้าที่ไม่ได้เลย นี่เป็นไปตามที่พระเจ้าตรัสไว้ว่า “ผู้คนที่เกียจคร้านไม่สามารถทำสิ่งใดได้เลย”  วิธีทำหน้าที่ของผมแบบนี้ไม่ได้ฉลาดเลย แต่โง่เขลาต่างหาก!

ต่อมา ผมได้อ่านพระวจนะของพระเจ้าและตระหนักว่าการทำหน้าที่แบบสุกเอาเผากินและเลือกทำแต่งานง่ายๆ นั้นอันตรายอย่างยิ่ง  พระเจ้าผู้ทรงมหิทธิฤทธิ์ตรัสว่า “บางคนดูมีความนบนอบในการทำหน้าที่ของตน ทำทุกสิ่งตามที่เบื้องบนจัดแจง  แต่เมื่อถามว่า ‘คุณทำหน้าที่ของคุณอย่างสุกเอาเผากินหรือไม่?  คุณทำหน้าที่ตามหลักธรรมหรือเปล่า?’ พวกเขากลับให้คำตอบที่แน่ชัดไม่ได้ ได้แต่กล่าวว่า ‘ฉันทำตามที่เบื้องบนสั่งและไม่กล้าก่อความวุ่นวายด้วยการกระทำความผิด’  เมื่อถามว่าพวกเขาทำให้ความรับผิดชอบของตนลุล่วงหรือยัง พวกเขาก็ตอบว่า ‘เอาเป็นว่าฉันทำสิ่งที่ควรทำอยู่’  เห็นหรือไม่?  พวกเขามีท่าทีเช่นนี้เสมอเวลาทำหน้าที่—ไม่รีบร้อน ทำสิ่งต่างๆ อย่างเชื่องช้า และทำตัวเหลาะแหละ  เจ้าไม่อาจจับผิดพวกเขาได้โดยแท้ แต่ถ้าเจ้าประเมินการปฏิบัติหน้าที่ของพวกเขาตามหลักธรรมความจริง การปฏิบัติหน้าที่ของพวกเขาย่อมไร้ประสิทธิภาพและไม่ได้มาตรฐาน  แต่พวกเขาก็ไม่สนใจ ยังคงกระทำการเหมือนเมื่อก่อน และไม่ทำสิ่งที่ควรริเริ่มลงมือทำอยู่ดี—พวกเขาไม่เปลี่ยนแปลงเลย  พวกเขาดื้อดึงอย่างไม่ละอายแก่ใจมิใช่หรือ?  พวกเขารักษาท่าทีเช่นนี้อยู่เสมอ บอกว่า ‘คุณอาจมีแผนการอันชาญฉลาดนับพัน แต่ฉันก็มีกฎเกณฑ์ของฉันเอง  ฉันก็เป็นของฉันแบบนี้  มาดูกันว่าคุณจะทำอะไรฉันได้  นี่คือท่าทีของฉัน!’  พวกเขาไม่ได้ทำสิ่งใดที่คิดคดทรยศหรือชั่วอย่างร้ายแรง แต่ก็ทำดีไว้น้อยเช่นกัน  เจ้าว่าพวกเขาเดินอยู่บนเส้นทางแบบใด?  ท่าทีต่อการเชื่อในพระเจ้าและต่อหน้าที่ของตนเช่นนี้ดีหรือไม่?  (ไม่)  ในพระคัมภีร์ พระเจ้าตรัสไว้ดังนี้ว่า ‘เพราะว่าเจ้าเป็นแต่อุ่นๆ ไม่ร้อนและไม่เย็น เราจะคายเจ้าออกจากปากของเรา’ (วิวรณ์ 3:16)  การเป็นแต่อุ่นๆ ไม่ร้อนและไม่เย็น—ท่าทีเช่นนี้ดีหรือไม่?  (ไม่)  บางคนคิดว่า ‘ถ้าฉันทำชั่วและก่อให้เกิดการขัดขวาง ฉันก็จะถูกกล่าวโทษอย่างรวดเร็ว  แต่ถ้าฉันขวนขวายทำสิ่งต่างๆ ในเชิงรุก ฉันก็จะเหนื่อย และถ้าทำอะไรผิดพลาดขึ้นมา ฉันก็อาจจะถูกตัดแต่ง หรือถึงกับถูกปลด ซึ่งเป็นเรื่องน่าอายมาก!  ดังนั้น ฉันจึงเป็นแต่อุ่นๆ ไม่ร้อนและไม่เย็นต่อไป  ไม่ว่าคุณจะบอกให้ฉันทำอะไร ฉันก็จะทำ  แต่ถ้าคุณไม่บอกให้ฉันทำอะไร ฉันก็จะไม่ก้าวก่าย  แบบนี้ฉันก็จะไม่เหนื่อย และยิ่งไปกว่านั้น ผู้คนก็จะจับผิดอะไรฉันไม่ได้  วิธีนี้เยี่ยมมาก!’  การประพฤติปฏิบัติตนเช่นนี้ดีหรือไม่?  (ไม่)  เจ้ารู้ว่าไม่ดี ดังนั้น การปฏิบัติของเจ้าควรเปลี่ยนแปลงไปอย่างไร?  ถ้าเจ้าไม่เคยเสาะแสวงที่จะเดินไปบนเส้นทางของการไล่ตามเสาะหาความจริง และยังคงยืนกรานที่จะใช้ชีวิตตามปรัชญาของซาตาน เช่นนั้นแล้ว เจ้าก็ไม่มีหวังที่จะได้รับความรอดแน่แล้ว” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (11))  พระเจ้าทรงเปิดโปงว่าผู้คนทำแต่งานแบบผิวเผินในหน้าที่ของตน และไม่ได้ทำตามความรับผิดชอบอย่างแข็งขันและในเชิงรุก นี่คือการทำหน้าที่ของตนแบบผิวเผินและครึ่งๆ กลางๆ และท้ายที่สุดคนเหล่านี้ก็จะถูกพระเจ้าทรงกำจัด  ผมรู้สึกว่าสภาวะของตัวเองอันตรายมาก  ผมขาดทัศนคติที่แข็งขันและเชิงรุกในหน้าที่ของตัวเอง ผมเอาแต่ทำไปตามความเคยชิน ไม่ร้อนไม่เย็น และพอใจตราบใดที่พอถูไถไปได้โดยไม่ก่อการก่อกวนหรือการขัดขวางใดๆ ผมมีความก้าวหน้าในหน้าที่น้อยมาก แค่ทำงานง่ายๆ และทำไปวันๆ ด้วยการทำหน้าที่ของตัวเองแบบครึ่งๆ กลางๆ ผมกำลังดื้อด้านอย่างหน้าไม่อายเหมือนที่พระเจ้าทรงเปิดโปง ไม่อยากทนทุกข์ทางกาย และแค่อยากออกแรงนิดๆ หน่อยๆ เพื่อให้ได้ผลลัพธ์แค่พอไม่ถึงตาย ผมหลอกตัวเองได้ แต่หลอกพระเจ้าไม่ได้ และถ้าผมไม่กลับใจ ท้ายที่สุดผมก็จะถูกกำจัด

หลังจากนั้น ผมก็ไตร่ตรองว่า “ทำไมผมถึงเกียจคร้านขนาดนี้ แล้วทำไมถึงลุ่มหลงในความสบายนัก? ต้นตอของปัญหานี้คืออะไรกันแน่?” ต่อมา ผมได้อ่านพระวจนะของพระเจ้าที่ว่า “เป็นเวลาหลายปีมาแล้ว ความคิดที่ผู้คนได้พึ่งพาเพื่อการอยู่รอดของพวกเขาได้กัดกร่อนหัวใจของพวกเขาจนถึงจุดที่พวกเขากลายเป็นคนเจ้าเล่ห์ ขลาดเขลา และน่ารังเกียจไปแล้ว  ไม่เพียงแต่พวกเขาจะไม่มีความมุ่งมั่นและความแน่วแน่เท่านั้น แต่พวกเขายังกลายเป็นคนโลภ โอหัง และเอาแต่ใจตัวเองอีกด้วย  พวกเขาขาดความมุ่งมั่นที่จะก้าวข้ามตนเองโดยสิ้นเชิง และยิ่งไปกว่านั้น พวกเขาไม่มีความกล้าแม้เพียงเล็กน้อยที่จะสลัดข้อจำกัดของอิทธิพลมืดเหล่านี้ทิ้งไป  ความคิดและชีวิตของผู้คนนั้นเสื่อมทรามเสียจนทัศนคติที่พวกเขามีเบื้องหลังการเชื่อในพระเจ้ายังคงน่าเกลียดน่ากลัวเหลือทน และถึงขั้นบาดหูเป็นอย่างยิ่ง  ผู้คนล้วนขลาดเขลา ไร้พลัง น่ารังเกียจ และเปราะบางทั้งสิ้น  พวกเขาไม่ชิงชังกองกำลังแห่งความมืด และพวกเขาไม่รู้สึกถึงความรักที่มีต่อความสว่างและความจริง แทนที่จะเป็นเช่นนั้น พวกเขากลับทำอย่างสุดความสามารถที่จะขับไล่สิ่งเหล่านั้น” (พระวจนะฯ เล่ม 1 การทรงปรากฏและพระราชกิจของพระเจ้า, เหตุใดเจ้าจึงไม่เต็มใจที่จะเป็นตัวประกอบเสริมความเด่น?)  หลังจากถูกซาตานทำให้เสื่อมทราม ผู้คนก็ใช้ชีวิตตามพิษของซาตาน เช่น “ชีวิตคือการกินดีอยู่ดีและแต่งตัวดีเท่านั้น” “ชีวิตนี้สั้น ดังนั้นควรสุขสำราญกับชีวิตเมื่อยังทำได้” และ “จงทำดีกับตัวเอง”  พวกเขาทำให้การไล่ตามไขว่คว้าความสุขสำราญทางเนื้อหนังเป็นเป้าหมาย พวกเขาคิดว่าการใช้ชีวิตง่ายๆ สบายๆ ไร้กังวลคือความสุขและคือความหมายของการชื่นชมชีวิต ดังนั้นไม่ว่าทำอะไร พวกเขาก็ไม่อยากทนทุกข์หรือจ่ายราคา มองย้อนกลับไป ตอนที่ผมทำงานในเมืองเล็กๆ ที่จังหวะชีวิตเนิบช้ากว่า งานก็ค่อนข้างสบาย และผมก็ชอบชีวิตเนิบช้าสบายๆ แบบนั้น แม้ค่าตอบแทนจะน้อยไปหน่อย แต่ผมก็ไม่สนใจ ผมรู้สึกว่าตราบใดที่ผมประหยัด มันก็โอเคแล้ว  หลังจากพบพระเจ้า ผมก็ยังเป็นเหมือนเดิม  ผมทำหน้าที่โดยไม่มุ่งมั่นก้าวหน้า เอาแต่ทำครึ่งๆกลางๆ และพอใจกับสภาพที่เป็นอยู่ เมื่อเห็นว่าหน้าที่สเปเชียลเอฟเฟกต์ของผมต้องเรียนรู้เทคนิคที่ยาก ผมก็จมอยู่กับความลำบากยากเย็นโดยไม่มุ่งมั่นก้าวหน้า และไม่อยากเรียนรู้เทคนิคพวกนั้นทั้งที่ถ้าจ่ายราคาผมก็เชี่ยวชาญได้ ผมแค่พอใจกับการย่ำอยู่กับที่และรักษาสภาพเดิมเอาไว้ และไม่มีความปรารถนาจะทำให้พระเจ้าพอพระทัยหรือคำนึงถึงพระเจ้าเลย พระเจ้าทรงประทานพระคุณให้ผมมีโอกาสทำหน้าที่ ด้วยเจตนารมณ์ที่ว่าในระหว่างที่ทำหน้าที่นั้น ผมจะไล่ตามเสาะหาความจริง ทิ้งอุปนิสัยอันเสื่อมทรามของตัวเอง และทำให้หน้าที่ของผมลุล่วง  แต่ผมกลับลุ่มหลงในความสะดวกสบายทางเนื้อหนังอยู่เสมอ และไม่เต็มใจที่จะทนทุกข์หรือจ่ายราคาเพื่อทำให้หน้าที่ของผมลุล่วง  หลังจากทำหน้าที่มาหลายปี ผมก็ยังไม่เชี่ยวชาญทักษะทางวิชาชีพใดๆ เลย และไม่ได้เรียนรู้เทคนิคอะไรเลย ผมรับมือเรื่องต่างๆ ด้วยตัวเองไม่ได้ และเป็นคนที่ไร้ประโยชน์สิ้นดี ผมเห็นว่าตัวเองกำลังใช้ชีวิตตามความคิดและมุมมองของซาตานอย่างไร้ศักดิ์ศรีและความซื่อตรง และไม่เพียงทำหน้าที่ให้ลุล่วงไม่ได้เท่านั้น แต่ที่สำคัญกว่าคือ ผมจะได้รับความจริงไม่ได้ และจะไม่ได้รับการช่วยให้รอดจากพระเจ้า พิษของซาตานเป็นสิ่งที่เป็นลบและชักพาผู้คนให้หลงผิด ทำให้พวกเขาตกลงสู่ความเสื่อมทราม  ผมไม่อยากใช้ชีวิตแบบนี้อีกต่อไป ผมอธิษฐานต่อพระเจ้า เต็มใจที่จะเปลี่ยนทัศนคติต่อหน้าที่ กบฏต่อเนื้อหนังของตัวเอง และทำหน้าที่อย่างสุดหัวใจ

ต่อมา ผมได้อ่านพระวจนะของพระเจ้าบทตอนหนึ่งเกี่ยวกับวิธีที่โนอาห์ปฏิบัติต่อพระบัญชาของพระเจ้า และก็พบเส้นทางการปฏิบัติบางอย่าง  พระเจ้าผู้ทรงมหิทธิฤทธิ์ตรัสว่า “เมื่อเผชิญหน้ากับปัญหา สถานการณ์ที่ยากลำบาก และความท้าทายสารพัดชนิด โนอาห์ก็ไม่ได้ถอยหนี  แม้ในยามที่งานทางวิศวกรรมที่ยากลำบากบางอย่างของเขามักจะล้มเหลวและสิ่งต่างๆ ได้รับความเสียหาย ถึงแม้ในหัวใจของโนอาห์จะรู้สึกเสียใจและเป็นกังวล แต่เมื่อเขาคิดถึงพระวจนะของพระเจ้า เมื่อเขาคิดถึงทุกพระวจนะที่พระเจ้าทรงมีพระบัญชาต่อเขา และการที่พระเจ้าทรงยกชูเขา เขาก็มักจะรู้สึกมีแรงจูงใจอย่างยิ่งยวดว่า ‘ฉันยอมแพ้ไม่ได้ ฉันไม่สามารถละทิ้งสิ่งที่พระเจ้าทรงบัญชาและไว้วางพระทัยมอบหมายให้ฉันทำได้ นี่คือพระบัญชาของพระเจ้า และในเมื่อฉันยอมรับไว้แล้ว ในเมื่อฉันได้ยินพระวจนะที่พระเจ้าตรัสและพระสุรเสียงของพระเจ้า และในเมื่อฉันยอมรับการนี้จากพระเจ้า เช่นนั้นฉันก็ควรนบนอบโดยสิ้นเชิง ซึ่งก็คือสิ่งที่มนุษย์ควรที่จะบรรลุ’  ดังนั้น ไม่ว่าเขาเผชิญกับความลำบากยากเย็นประเภทใด ไม่ว่าเขาพบเจอการเยาะเย้ยหรือการใส่ร้ายป้ายสีประเภทใด ไม่ว่าร่างกายของเขาจะเหนื่อยล้าและเหน็ดเหนื่อยเพียงใด เขาก็ไม่ละทิ้งสิ่งที่พระเจ้าได้ไว้วางพระทัยมอบหมายให้เขา และยังคงจดจำทุกพระวจนะที่พระเจ้าได้ตรัสและทรงบัญชาไว้ตลอดเวลา  ไม่ว่าสิ่งแวดล้อมของเขาเปลี่ยนแปลงไปอย่างไร ไม่ว่าความลำบากยากเย็นที่เขาเผชิญหน้านั้นใหญ่หลวงเพียงใด เขาก็ไว้วางใจว่าไม่มีสิ่งใดจากการนี้ที่จะคงอยู่ตลอดไป พระวจนะของพระเจ้าเพียงสิ่งเดียวเท่านั้นที่จะไม่มีวันสูญสิ้นไป และมีเพียงสิ่งที่พระเจ้าทรงบัญชาให้ทำเท่านั้นที่จะสำเร็จลุล่วงอย่างแน่นอน  ในตัวโนอาห์มีความเชื่อที่แท้จริงในพระเจ้าและการนบนอบที่เขาควรมี และเขาก็ยังสร้างเรือใหญ่ที่พระเจ้าได้ทรงขอให้เขาสร้างต่อไป  วันแล้ววันเล่า ปีแล้วปีเล่า โนอาห์อายุมากขึ้น แต่ความเชื่อของเขาไม่ได้ลดน้อยลง และไม่มีการเปลี่ยนแปลงในท่าทีและความมุ่งมั่นของเขาที่จะทำให้พระบัญชาของพระเจ้าครบบริบูรณ์  แม้ว่ามีหลายครั้งที่ร่างกายของเขารู้สึกอ่อนล้าและเหน็ดเหนื่อย และเขาก็ล้มป่วย และในหัวใจของเขานั้นอ่อนแอ แต่ความมุ่งมั่นและความบากบั่นของเขาต่อการทำพระบัญชาของพระเจ้าให้ครบบริบูรณ์และการนบนอบพระวจนะของพระเจ้าก็ไม่ได้ลดน้อยลงเลย  ในช่วงหลายปีที่โนอาห์สร้างเรือใหญ่ โนอาห์ก็กำลังฝึกฝนการฟังและการนบนอบพระวจนะที่พระเจ้าได้ตรัสเอาไว้ และเขากำลังปฏิบัติความจริงที่สำคัญด้วยเช่นกัน นั่นคือ สิ่งมีชีวิตทรงสร้างและคนธรรมดาควรทำให้พระบัญชาของพระเจ้าครบบริบูรณ์” (พระวจนะฯ เล่ม 4 การเปิดโปงพวกศัตรูของพระคริสต์, บทแทรก สาม: วิธีที่โนอาห์และอับราฮัมเชื่อฟังพระวจนะของพระเจ้าและนบนอบพระองค์ (ภาคที่สอง))  เมื่อคิดดูแล้ว ไม่ว่าโนอาห์จะเผชิญกับความลำบากยากเย็นมากเพียงใดในการสร้างเรืออาร์ค เขาก็ไม่เคยบ่น ยิ่งไม่ต้องพูดถึงการถอยหนี  เขาไม่เคยลืมพระบัญชาของพระเจ้า บากบั่นมาตลอด 120 ปี และในที่สุดก็สร้างเรืออาร์คจนเสร็จ ทำให้พระบัญชาของพระเจ้าลุล่วง  ความมุ่งมั่นและความบากบั่นของโนอาห์ในการทำพระบัญชาของพระเจ้าให้สำเร็จและนบนอบต่อพระวจนะของพระเจ้าได้รับความเห็นชอบจากพระเจ้า แล้วผมก็หันกลับมามองตัวเองอีกครั้ง เมื่อเผชิญความลำบากยากเย็นแค่เล็กน้อยในหน้าที่ ผมก็อยากถอยหนี ผมขาดความมุ่งมั่นที่จะทนทุกข์และจ่ายราคา และขาดความตั้งใจที่จะทำหน้าที่ให้ดีเพื่อให้พระเจ้าพอพระทัย อันที่จริง ผมมีบทช่วยสอนสำเร็จรูปไว้เรียนรู้เทคนิคต่างๆ และยังปรึกษาคู่ทำงานได้อีก ผมจึงไม่ได้ไร้ความสามารถที่จะเรียนรู้สิ่งเหล่านี้ แต่เพราะต้องทนทุกข์และจ่ายราคา ผมเลยไม่อยากศึกษา ผมเห็นว่าตัวเองไม่มีความจงรักภักดีต่อหน้าที่เลย และถ้าผมได้ร่วมสร้างเรืออาร์คด้วย ผมก็คงหนีไปตั้งนานแล้ว และเรืออาร์คก็คงไม่มีวันสร้างเสร็จ  พระเจ้าทรงสามัคคีธรรมถึงแบบอย่างของโนอาห์อย่างละเอียดเช่นนี้ โดยทรงหวังว่าพวกเราจะเอาอย่างทัศนคติของโนอาห์ที่มีต่อพระบัญชาของพระเจ้าได้ ต่อไปเมื่อเผชิญความลำบากยากเย็นในหน้าที่ ผมไม่ควรหลบหนีหรือถอยหนีอีก ผมต้องเลิกอยากทำงานที่ง่ายกว่าและลุ่มหลงในความสะดวกสบายทางเนื้อหนัง และต้องทำความรับผิดชอบที่ควรทำให้ลุล่วง อีกทั้งต้องจ่ายราคาให้มากขึ้นเพื่อเรียนรู้ทักษะทางวิชาชีพและทำหน้าที่ตัวเองให้ลุล่วง

หลังจากนั้น ผมก็จัดสรรเวลาเพื่อเรียนรู้ทักษะใหม่ๆ  ช่วงต้นเดือนตุลาคม ปี 2024 เราจำเป็นต้องสร้างสเปเชียลเอฟเฟกต์แบบใหม่ เอฟเฟกต์ประเภทนี้คู่ทำงานของผมเป็นคนสร้างมาตลอด ผมจึงคิดว่าถ้าผมต้องเป็นคนสร้าง ในกรณีที่ผมพบกับความลำบากยากเย็นขึ้นมา ผมคงต้องใช้เวลาและความทุ่มเททางความคิดอย่างมากในการไตร่ตรองถึงเรื่องเหล่านั้น และมันคงยุ่งยากเกินไป ผมตระหนักว่าผมกำลังคำนึงถึงเนื้อหนังของตัวเองอีกแล้ว จึงรู้สึกว่าครั้งนี้ ผมจะถอยหนีเพียงเพราะมันดูยุ่งยากไม่ได้ แล้วผมก็พูดว่า “ผมจะสร้างสเปเชียลเอฟเฟกต์นี้เอง” ผมนึกถึงพระวจนะของพระเจ้าที่ว่า “หากเจ้าสามารถอธิษฐานถึงพระเจ้า แสวงหาความจริงและทุ่มเททั้งหัวใจและความรู้สึกนึกคิดของตนลงไป หากเจ้าสามารถให้ความร่วมมือได้ในหนทางนี้ เช่นนั้นแล้วพระเจ้าย่อมจะทรงตระเตรียมทุกสิ่งไว้ล่วงหน้าให้แก่เจ้าแล้ว เพื่อในยามที่เจ้ารับมือกับเรื่องต่างๆ ทุกสิ่งจะเข้าที่เข้าทางและให้ผลลัพธ์ที่ดี  เจ้าจะไม่จำเป็นต้องใช้พลังมากมาย เมื่อเจ้าให้ความร่วมมืออย่างเต็มที่ พระเจ้าย่อมจะทรงจัดการเตรียมทุกสิ่งทุกอย่างไว้ให้เจ้าแล้ว” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  พระเจ้าทรงมองดูทัศนคติของผู้คนที่มีต่อหน้าที่ที่มาถึงพวกเขา  หากผู้คนมีหัวใจที่ให้ความร่วมมือ พระเจ้าก็จะทรงเปิดทางให้ ดังนั้นแม้ว่าผมจะไม่เคยทำสเปเชียลเอฟเฟกต์แบบนี้มาก่อน ผมก็ต้องพึ่งพาพระเจ้าและให้ความร่วมมือ หลังจากนั้น ผมก็อธิษฐานถึงพระเจ้าและขอการทรงนำจากพระองค์ และในขณะที่ทำงาน ผมก็ค้นหาข้อมูลและได้ไอเดียบางอย่างมาอย่างรวดเร็ว  แม้ภายหลังจะเจอความลำบากยากเย็นบ้างระหว่างขั้นตอนการทำสเปเชียลเอฟเฟกต์ แต่ผ่านการศึกษาและสำรวจค้นคว้า สุดท้ายปัญหาก็ได้รับการแก้ไข และผมก็รู้สึกสบายใจทีเดียว อีกทั้งในแง่ทักษะ ผมก็พัฒนาขึ้นบ้าง

ในเดือนธันวาคม ผมอยากค้นคว้าวิธีใหม่ในการสร้างสเปเชียลเอฟเฟกต์  ถ้าได้ผล ก็จะช่วยเพิ่มประสิทธิภาพ ตอนแรกทุกอย่างราบรื่นดี แต่ระหว่างทาง ผมก็เจอความท้าทายทางเทคนิค ผมลองมาแล้วสารพัดวิธี แต่ก็แก้ไม่ได้เสียที คู่ทำงานของผมก็มาช่วยดูด้วย แต่เราก็คิดวิธีแก้ดีๆ ไม่ออก ผมคิดกับตัวเองว่า “ปัญหานี้แก้ไม่ได้ด้วยเทคนิคที่ผมมีอยู่ตอนนี้ บางทีผมควรจะกลับมาทำใหม่เมื่อทักษะของผมพัฒนาขึ้นแล้ว”  แต่แล้วผมก็นึกถึงเมื่อก่อน ตอนทำหน้าที่ ผมมักถอยหนีทันทีที่เจอความลำบากยากเย็น ตอนนี้ผมจึงไม่อยากยอมแพ้ง่ายๆ และอธิษฐานขอการทรงนำจากพระเจ้า วันรุ่งขึ้น ผมค้นคว้าต่อ และหลังจากการทดสอบซ้ำแล้วซ้ำเล่า ปัญหาก็ได้รับการแก้ไขอย่างไม่คาดคิด  ผมมีความสุขมาก และขอบคุณพระเจ้าสำหรับการทรงนำของพระองค์ ผมตระหนักว่าหากเราใส่หัวใจลงไปในหน้าที่และจ่ายราคา เราก็จะทำหน้าที่ได้ดี และตราบใดที่เราเต็มใจให้ความร่วมมือกับพระเจ้า พระเจ้าก็จะทรงนำเรา ตอนนี้ผมยังมีข้อบกพร่องอีกมากในทักษะทางเทคนิค และผมก็เริ่มเรียนรู้เทคนิคที่ยากขึ้นแล้ว  เมื่อเรียนรู้เทคนิคใหม่ๆ ผมไม่จมอยู่กับความลำบากยากเย็นอีกต่อไป แต่จะอธิษฐานและพึ่งพาพระเจ้าเพื่อทำหน้าที่ให้ลุล่วงแทน ผมรู้สึกว่าการทำหน้าที่โดยมีการทรงนำของพระเจ้าเช่นนั้นยอดเยี่ยมจริงๆ! ขอบคุณพระเจ้า!


97. การแก้ไขทัศนะที่ผิดเกี่ยวกับการเชื่อในพระเจ้าให้ถูกต้อง

โดย อี้ซิน ประเทศจีน

ตอนอายุสิบหกปี ฉันได้รับการวินิจฉัยว่าเป็นโรคเกล็ดเลือดต่ำ และในปีถัดมาก็ได้รับการวินิจฉัยว่าเป็นโรคลูปัสชนิดแพร่กระจายทั่วร่างกาย (SLE) โรคชนิดนี้รักษาไม่หายและทำได้เพียงควบคุมด้วยยาเท่านั้น นับจากนั้นเป็นต้นมา ชีวิตของฉันก็ตกอยู่ในเงามืด  ฉันต้องเข้าโรงพยาบาลเกือบทุกปี  ต่อมา ข้อต่อตามแขนขาของฉันเริ่มบวมและปวด และบางครั้งก็ปวดมากจนแทบเดินไม่ไหว และถึงกับมัดผมเองไม่ได้ด้วยซ้ำ  เมื่อเห็นตัวเองอยู่ในสภาพเช่นนี้ทั้งที่ยังอายุน้อย ฉันก็รู้สึกเจ็บปวดและหมดหนทาง โดยสงสัยว่าทำไมฉันต้องมาป่วยเป็นโรคแบบนี้ด้วย บางครั้งความเจ็บปวดก็รุนแรงจนฉันอยากตาย แต่ฉันก็ทำใจทำแบบนั้นไม่ลงเมื่อเห็นครอบครัวทำงานหนักและวิ่งวุ่นเพื่อฉัน ฉันแค่ใช้ชีวิตไปวันๆ

ในเดือนกันยายน ปี 2012 มีคนมาประกาศพระราชกิจแห่งยุคสุดท้ายของพระเจ้าผู้ทรงมหิทธิฤทธิ์แก่ฉัน  พอได้ยินว่าการเชื่อในพระเจ้าจะนำมาซึ่งการดูแลและคุ้มครองของพระองค์ สิ่งนี้ก็ได้ให้ความหวังอันริบหรี่ท่ามกลางความสิ้นหวัง ฉันจึงตอบรับด้วยความยินดี หนึ่งปีต่อมา สุขภาพของฉันก็ดีขึ้นมาก  ฉันรู้สึกขอบคุณพระเจ้าอยู่ในใจ และหวังว่าวันหนึ่งอาการป่วยของฉันจะหายขาด เพื่อที่ฉันจะได้ใช้ชีวิตเหมือนคนปกติทั่วไป  แต่วันหนึ่งในเดือนเมษายน ปี 2014 จู่ๆ ฉันก็มีเลือดกำเดาไหลออกมาไม่หยุด  เลือดไหลทะลักออกมาเรื่อยๆ และทำอย่างไรก็ไม่หยุด ฉันใช้กระดาษทิชชูเช็ดตลอด และไม่นานพื้นก็เต็มไปด้วยกระดาษทิชชูที่ชุ่มเลือด  ตอนนั้นฉันอยู่บ้านคนเดียว  ฉันรู้สึกกลัวขึ้นมาจับใจ และร้องไห้โฮออกมา ทั้งหวาดกลัวและไม่รู้จะทำอย่างไร  ในตอนนั้น ฉันนึกถึงพระเจ้าและร้องทูลต่อพระองค์ว่า “ข้าแต่พระเจ้าผู้ทรงมหิทธิฤทธิ์ โปรดช่วยข้าพระองค์ด้วย…”  ฉันร้องทูลต่อพระเจ้าไม่หยุด แต่เลือดกำเดาก็ไม่หยุดไหล  ฉันจ้องมองเพดานอย่างสิ้นหวัง รู้สึกเป็นครั้งแรกว่าความตายอยู่ใกล้แค่เอื้อม  ฉันคิดในใจว่า “ถ้าฉันจะต้องตาย ก็ให้มันเป็นไป ยังไงฉันก็หนีไม่พ้นอยู่แล้ว และความตายก็คงเป็นการปลดปล่อย…”  ต่อมา พ่อแม่ของฉันรีบกลับมาบ้านและพาฉันไปโรงพยาบาลอย่างเร่งด่วน  ระหว่างที่อยู่โรงพยาบาล ฉันคิดในใจว่า “การเชื่อในพระเจ้าก็เพื่อให้ได้รับการคุ้มครองให้ปลอดภัยไม่ใช่หรือ?  ตอนนี้ฉันเชื่อในพระเจ้าแล้ว ทำไมเรื่องแบบนี้ยังเกิดขึ้นกับฉันได้อีก?  ถ้าพระเจ้ามีอยู่จริง พระองค์ก็ควรจะทรงแสดงการอัศจรรย์และทำให้เลือดกำเดาของฉันหยุดไหลตอนที่ฉันร้องทูลต่อพระองค์สิ  แต่ทำไมพระเจ้าไม่ทรงรักษาฉัน?  ทำไมพระองค์ทรงปล่อยให้อาการป่วยของฉันกำเริบ?  แล้วการเชื่อในพระเจ้าของฉันจะมีความหมายอะไร?  สู้ไม่เชื่อเสียยังดีกว่า”  หลังจากออกจากโรงพยาบาลและกลับมาบ้าน ฉันก็นำหนังสือพระวจนะของพระเจ้าไปคืนให้ผู้นำและตัดสินใจเลิกเชื่อในพระเจ้า

ต่อมา เมื่อพี่น้องชายหญิงจากคริสตจักรทราบถึงสภาวะของฉัน พวกเขาก็มาช่วยเหลือและเกื้อหนุนฉัน และอ่านพระวจนะของพระเจ้าบทตอนหนึ่งให้ฉันฟัง “ตอนที่โยบก้าวผ่านการทดสอบนั้น พระเจ้ากับซาตานเดิมพันกัน และพระเจ้าทรงเปิดโอกาสให้ซาตานทำให้โยบได้รับความทุกข์ร้อน  แม้ว่านี่คือการที่พระเจ้าทรงทดสอบโยบ แต่อันที่จริงเป็นซาตานนั่นเองที่มาเผชิญหน้าโยบ  สำหรับซาตาน มันคือการทดลองโยบ แต่โยบยืนอยู่ฝ่ายพระเจ้า  หากไม่ได้เป็นเช่นนั้น โยบก็คงจะตกอยู่ในการทดลอง  เมื่อผู้คนตกอยู่ในการทดลอง พวกเขาก็ตกลงสู่ภาวะอันตราย  การก้าวผ่านกระบวนการถลุงสามารถพูดได้ว่าเป็นการทดสอบจากพระเจ้า แต่หากเจ้าไม่อยู่ในสภาวะที่ดี ก็พูดได้ว่าเป็นการทดลองจากซาตาน  ถ้าเจ้าไม่ชัดเจนในเรื่องของนิมิต ซาตานก็จะกล่าวหาเจ้าและบดบังการรับรู้นิมิตของเจ้า  ก่อนที่เจ้าจะรู้ตัว เจ้าก็จะตกลงสู่การทดลอง” (พระวจนะฯ เล่ม 1 การทรงปรากฏและพระราชกิจของพระเจ้า, บรรดาผู้ที่จะได้รับการทำให้มีความเพียบพร้อมต้องก้าวผ่านกระบวนการถลุง)  พี่น้องหญิงคนหนึ่งสามัคคีธรรมว่า “วันนี้ พระเจ้าได้เสด็จมาเพื่อทรงพระราชกิจแห่งการช่วยพวกเราให้รอด แต่ซาตานก็ก่อกวนเราอยู่ตลอด ทำให้เรื่องร้ายๆ เกิดขึ้นกับเรา  เป้าหมายของมันคือการทำให้เราพร่ำบ่นพระเจ้า หรือแม้แต่ปฏิเสธและละทิ้งพระองค์ เพื่อที่ท้ายที่สุดมันจะสามารถกลืนกินเราได้  เราต้องมองแผนการร้ายของซาตานให้ออก  ก็เหมือนกับตอนที่โยบเผชิญบททดสอบของเขา ในโลกวิญญาณ ซาตานกล่าวหาโยบ โดยบอกว่าโยบยำเกรงพระเจ้าก็เพราะพระองค์ประทานพรให้เขามากมาย และถ้าทุกสิ่งที่เขามีถูกทำลายไป เขาก็จะละทิ้งพระเจ้าอย่างแน่นอน  หลังจากนั้น ซาตานก็ทำทุกวิถีทางเพื่อทำร้ายโยบ พรากเอาลูกๆ และทรัพย์สมบัติมหาศาลของเขาไป และถึงกับทำให้เขามีฝีร้ายขึ้นเต็มตัว ทั้งหมดนี้ก็เพื่อพยายามทำให้โยบละทิ้งพระเจ้า  แต่โยบยึดมั่นในความเชื่อของตนที่มีต่อพระเจ้า โดยไม่พร่ำบ่น และถึงกับสรรเสริญพระนามของพระเจ้า ตั้งมั่นในคำพยานของตนให้พระเจ้า  ในที่สุด ซาตานก็ล่าถอยไปอย่างอัปยศ  นี่แสดงให้เห็นว่าซาตานชอบปั่นหัวและทำร้ายผู้คน และจุดประสงค์ของมันก็คือการทำให้ผู้คนตีตัวออกห่างจากพระเจ้าและทรยศพระองค์  วันนี้ คุณเลิกเชื่อในพระเจ้าเพียงเพราะอาการป่วยของคุณกำเริบ  นั่นไม่เท่ากับว่าคุณกำลังตกหลุมพรางของซาตานพอดีหรอกหรือ?”  หลังจากได้ฟังการสามัคคีธรรมของพี่น้องหญิงคนนั้น ฉันก็ฉุกคิดอะไรบางอย่างขึ้นมาได้  ฉันตระหนักว่าความเจ็บป่วยนี้เป็นการทดสอบฉัน เพื่อดูว่าฉันจะยืนอยู่ข้างพระเจ้าหรือข้างซาตาน  ถ้าฉันเลิกเชื่อจริงๆ แผนการร้ายของซาตานก็จะสำเร็จ  เมื่อคิดเช่นนี้ ฉันจึงตัดสินใจเชื่อในพระเจ้าต่อไป  ดังนั้น ฉันจึงขอหนังสือ “พระวจนะทรงปรากฏในเนื้อหนัง” จากคริสตจักร และเริ่มอ่านพระวจนะของพระเจ้าอย่างจริงจังที่บ้านทุกวัน  จากการอ่านพระวจนะของพระเจ้า ฉันจึงเข้าใจถึงที่มาของความเจ็บป่วยและความเจ็บปวดของมนุษย์  ในตอนแรก พระเจ้าทรงสร้างอาดัมและเอวา และพวกเขาก็ใช้ชีวิตอย่างมีความสุขในสวนเอเดน  แต่เพราะการทดลองของซาตาน พวกเขาจึงกินผลจากต้นไม้แห่งการรู้ถึงความดีและความชั่ว  นับจากนั้นเป็นต้นมา พวกเขาก็ดำรงชีวิตอยู่ในบาป และนั่นคือที่มาของการเกิด แก่ เจ็บ และตาย  เมื่อมนุษยชาติถูกซาตานทำให้เสื่อมทรามลึกลงเรื่อยๆ ผู้คนก็ห่างเหินจากพระเจ้ามากขึ้นเรื่อยๆ ความเจ็บป่วยและความเจ็บปวดของพวกเขาก็รุนแรงขึ้น และชีวิตของพวกเขาก็ทุกข์ยากมากขึ้นเรื่อยๆ  ในครั้งนี้ พระเจ้าได้ทรงบังเกิดเป็นมนุษย์ด้วยพระองค์เองเพื่อทรงพระราชกิจแห่งการพิพากษาและการตีสอน ทรงแสดงความจริงเพื่อชำระความเสื่อมทรามของมนุษย์ให้บริสุทธิ์ ช่วยมนุษย์ให้รอดจากอำนาจของซาตานโดยสมบูรณ์ ฟื้นฟูมนุษย์สู่สภาพเสมือนดั้งเดิมของตน และนำมนุษย์ไปสู่บั้นปลายที่สวยงาม  ในอนาคต จะไม่มีความเจ็บปวดและไม่มีน้ำตาอีกต่อไป  เมื่อเข้าใจทั้งหมดนี้ ฉันก็รู้สึกซาบซึ้งใจอย่างมาก  ฉันรู้สึกว่าความรักที่พระเจ้าทรงมีต่อมนุษย์นั้นยิ่งใหญ่มาก และฉันก็ตั้งใจแน่วแน่ที่จะไล่ตามเสาะหาความจริงอย่างจริงจังและมีประสบการณ์กับพระราชกิจของพระเจ้า

วันหนึ่ง ฉันได้อ่านพระวจนะของพระเจ้าบทตอนหนึ่งและได้รับความเข้าใจบางอย่างเกี่ยวกับความไม่บริสุทธิ์ในความเชื่อของฉัน ซึ่งก็คือเจตนาของการไล่ตามไขว่คว้าพระพร  พระเจ้าผู้ทรงมหิทธิฤทธิ์ตรัสว่า “ผู้คนมากมายยิ่งนักเชื่อในเราเพียงเพื่อที่เราอาจจะรักษาพวกเขาเท่านั้น  ผู้คนมากมายยิ่งนักเชื่อในเรา เพียงเพื่อที่เราอาจจะใช้ฤทธานุภาพของเราขับวิญญาณสกปรกออกจากร่างของพวกเขาเท่านั้น และผู้คนมากมายยิ่งนักเชื่อในเราเพียงแค่ว่าพวกเขาอาจจะได้รับสันติสุขและความชื่นบานยินดีจากเรา  ผู้คนมากมายยิ่งนักเชื่อในเราเพียงเพื่อเรียกร้องความมั่งคั่งทางวัตถุจากเราให้มากยิ่งขึ้นเท่านั้น  ผู้คนมากมายยิ่งนักเชื่อในเราเพียงเพื่อที่จะได้ใช้ชีวิตนี้อย่างสันติสุขและเพื่อที่จะอยู่อย่างปลอดภัยคลายกังวลในโลกที่จะมาถึง  ผู้คนมากมายยิ่งนักเชื่อในเราเพื่อหลีกเลี่ยงความทุกข์จากนรกและเพื่อได้รับพรจากสวรรค์  ผู้คนมากมายยิ่งนักเชื่อในเราเพียงเพื่อความสะดวกสบายชั่วคราวเท่านั้น แต่ไม่ได้พยายามเพื่อให้ได้มาซึ่งสิ่งใดในโลกที่จะมาถึง  เมื่อเรามอบความพิโรธของเราให้ผู้คนและริบเอาความชื่นบานยินดีและสันติสุขทั้งปวงที่พวกเขาเคยมีไปเสีย พวกเขาก็กลับคลางแคลงใจ  เมื่อเราประทานความทุกข์จากนรกให้ผู้คนและเอาพรของสวรรค์กลับคืน พวกเขาก็บันดาลโทสะขึ้นอย่างฉับพลัน  เมื่อผู้คนขอให้เรารักษาพวกเขา แล้วเราไม่ได้ให้ความสนใจและรู้สึกชังพวกเขา พวกเขาก็ออกห่างจากเราเพื่อแสวงหาหนทางแห่งเวชกรรมและวิทยาคมที่ชั่วแทน  เมื่อเราเอาทุกอย่างที่ผู้คนเรียกร้องจากเรากลับไป พวกเขาก็ล้วนหายไปอย่างไร้ร่องรอย ด้วยเหตุนี้  เราจึงบอกว่าผู้คนมีความเชื่อในเราเพราะพระคุณของเราอุดมเกินไป และเพราะมีคุณประโยชน์ให้ได้รับมากมายเกินไป” (พระวจนะฯ เล่ม 1 การทรงปรากฏและพระราชกิจของพระเจ้า, เจ้ารู้อะไรบ้างเกี่ยวกับความเชื่อ?)  หลังจากอ่านพระวจนะของพระเจ้า ฉันรู้สึกว่าพระเจ้าทรงพินิจพิเคราะห์ส่วนลึกในใจเราอย่างแท้จริง  พระองค์ทรงเปิดโปงเจตนาของฉันในการไล่ตามไขว่คว้าพระพรในความเชื่อของฉันอย่างหมดเปลือก  การเชื่อในพระเจ้าของฉันเป็นไปเพียงเพื่อรับพระคุณจากพระองค์และเพื่อให้พระองค์ทรงรักษาอาการป่วยของฉัน  ในตอนแรก ฉันยอมรับพระราชกิจแห่งยุคสุดท้ายของพระเจ้าด้วยความยินดีก็เพื่อที่จะได้รับการรักษาให้หาย  เมื่อพระเจ้าประทานความสงบสุขและพระพรแก่ฉัน และสุขภาพของฉันดีขึ้น ฉันก็รู้สึกขอบคุณและสรรเสริญพระองค์อย่างเปี่ยมล้น แต่เมื่ออาการป่วยของฉันกำเริบและเลือดกำเดาไม่หยุดไหลแม้หลังจากที่ฉันร้องทูลต่อพระองค์แล้ว ฉันก็บ่นว่าพระเจ้าไม่ทรงคุ้มครองฉัน และเริ่มสงสัยในพระองค์ ถึงขั้นอยากจะเลิกเชื่อ  ฉันเห็นว่าฉันไม่ได้เชื่อในพระเจ้าอย่างแท้จริงเลย ความเชื่อของฉันเป็นไปเพื่อให้ได้รับพรเท่านั้น ฉันปฏิบัติต่อพระเจ้าเหมือนเป็นหมอคนหนึ่ง และการสละตนในหน้าที่ของฉันก็มีเป้าหมายเพื่อให้พระเจ้าทรงรักษาฉันเช่นกัน  นี่เป็นการพยายามทำข้อต่อรองกับพระเจ้าล้วนๆ เป็นการหลอกลวงพระเจ้า!  มนุษย์ถูกพระเจ้าทรงสร้างขึ้นและควรเชื่อและนมัสการพระองค์โดยไม่พยายามแลกเปลี่ยนผลประโยชน์หรือสร้างข้อเรียกร้องใดๆ  แต่ฉันกลับเชื่อว่าในเมื่อฉันเชื่อในพระองค์แล้ว พระเจ้าก็ควรจะทรงรักษาฉัน  ดังนั้น ทันทีที่อาการป่วยของฉันกำเริบ ฉันก็พร่ำบ่นพระองค์ และถึงกับทรยศและละทิ้งพระองค์  ฉันช่างไร้มโนธรรมและขาดสำนึกจริงๆ!  ถ้าพระเจ้าไม่ทรงใช้พี่น้องชายหญิงมาช่วยเหลือและเกื้อหนุนฉัน ฉันก็คงถูกซาตานทำร้ายและกลืนกินไปแล้ว  ขอบคุณพระเจ้าที่ทรงช่วยฉันให้รอด!  เมื่อตระหนักถึงเรื่องนี้ ฉันก็กลับใจต่อพระเจ้าและสารภาพบาปของฉัน  ฉันตัดสินใจที่จะไม่เชื่อในพระเจ้าด้วยเจตนาที่จะได้รับพระพรอีกต่อไป และเต็มใจที่จะวางอาการป่วยของฉันไว้ในพระหัตถ์ของพระเจ้าและนบนอบการจัดวางเรียบเรียงและการจัดการเตรียมการของพระองค์

หลังจากออกจากโรงพยาบาล จำนวนเกล็ดเลือดของฉันก็เกือบจะกลับมาเป็นปกติ แต่ก็ลดลงเรื่อยๆ ระหว่างการตรวจสุขภาพรายสัปดาห์ และเริ่มมีรอยฟกช้ำเล็กๆ ปรากฏขึ้นตามร่างกายของฉัน  หมอเพิ่มยาให้ฉันในปริมาณสูงสุด แต่อาการของฉันก็ยังไม่ดีขึ้น ฉันจึงต้องเข้าโรงพยาบาลอีกครั้ง  ฉันรู้สึกอ่อนแอและกังวลมาก คิดว่า “ตอนนี้ฉันพยายามจะเชื่อในพระเจ้าอย่างถูกควรแล้ว ทำไมพระองค์ไม่ทรงทำให้จำนวนเกล็ดเลือดของฉันเพิ่มขึ้นล่ะ?”  ฉันตระหนักว่าฉันกำลังเรียกร้องจากพระเจ้า ฉันจึงอธิษฐานในใจว่า “ข้าแต่พระเจ้า ข้าพระองค์รู้ว่าข้าพระองค์ไม่ควรเรียกร้องจากพระองค์ แต่วุฒิภาวะของข้าพระองค์นั้นน้อยนิดนัก และข้าพระองค์ก็ไม่เคยสามารถนบนอบพระองค์ได้อย่างเต็มที่เลย  ข้าแต่พระเจ้า ข้าพระองค์อธิษฐานขอให้พระองค์ทรงชี้แนะข้าพระองค์และประทานความเชื่อให้ข้าพระองค์ด้วยเถิด”  แล้วฉันก็นึกถึงพระวจนะของพระเจ้าที่ว่า “ไม่ต้องกังวลว่าพรุ่งนี้จะเป็นอย่างไร หรืออนาคตจะเป็นอย่างไร  เพียงดำเนินชีวิตในแต่ละวันโดยพึ่งพาเรา แล้วเราจะนำทางเจ้าอย่างแน่นอน” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 28)  “ความเชื่อเป็นเหมือนสะพานไม้ซุงท่อนเดียว กล่าวคือ พวกที่ยึดติดอยู่กับชีวิตและเกรงกลัวความตายย่อมจะประสบความลำบากยากเย็นในการข้ามสะพานนั้น แต่บรรดาผู้ที่พร้อมมอบชีวิตย่อมจะสามารถข้ามไปได้ด้วยเท้าที่มั่นคงและปราศจากความกังวล  หากผู้คนเก็บงำความคิดที่ขลาดเขลาและเกรงกลัว นั่นก็เป็นเพราะซาตานได้หลอกพวกเขา มันกลัวว่าพวกเราจะข้ามสะพานแห่งความเชื่อเพื่อเข้าสู่พระเจ้า  ซาตานกำลังพยายามทุกหนทางที่เป็นไปได้เพื่อส่งความคิดของมันมาให้พวกเรา  พวกเราควรอธิษฐานอยู่ทุกขณะจิตให้พระเจ้าประทานความกระจ่างและความรู้แจ้งแก่พวกเรา ควรพึ่งพาพระเจ้าทุกขณะให้ทรงล้างพิษของซาตานออกจากตัวพวกเรา ปฏิบัติด้วยการมาใกล้ชิดพระเจ้าทุกขณะอยู่ในวิญญาณของตน และยินยอมให้พระเจ้ามีอำนาจครอบครองและเป็นใหญ่เหนือตัวตนทั้งมวลของพวกเราเอง” (พระวจนะฯ เล่ม 1 การทรงปรากฏและพระราชกิจของพระเจ้า, ถ้อยดำรัสของพระคริสต์ในเบื้องต้น บทที่ 6)  พระวจนะของพระเจ้าช่วยให้ฉันเข้าใจว่าความคิดที่เต็มไปด้วยความกังวลและความกลัวเหล่านั้นล้วนมาจากซาตาน และฉันจะสามารถทิ้งความขลาดกลัวและเอาชนะซาตานได้ก็ต่อเมื่อพึ่งพาพระเจ้าตลอดเวลาและมีความมุ่งมั่นที่จะเสี่ยงชีวิตเท่านั้น  พระวจนะของพระเจ้ามอบความเชื่อให้ฉัน  พระเจ้าทรงครองอธิปไตยเหนือทุกสรรพสิ่งและทรงปกครองทุกสิ่ง อาการป่วยของฉันอยู่ในพระหัตถ์ของพระองค์  ไม่ว่าจะเกิดอะไรขึ้น ฉันก็เต็มใจที่จะพึ่งพาพระเจ้าเพื่อมีประสบการณ์กับมัน  เมื่อมีพระเจ้าอยู่เคียงข้าง ฉันก็ไม่มีอะไรต้องกลัว  สำหรับคนที่ไม่มีความหมายอะไรเลยที่เต็มไปด้วยโรคภัยไข้เจ็บอย่างฉัน การที่สามารถมาอยู่เฉพาะพระพักตร์พระเจ้าในวันนี้และได้ชื่นชมกับพระวจนะของพระองค์ ก็เป็นพระคุณและการยกชูของพระองค์แล้ว  ต่อให้วันหนึ่งฉันต้องตายไป ชีวิตของฉันก็จะไม่สูญเปล่า  เมื่อตระหนักได้แบบนี้ หัวใจของฉันก็ไม่กังวลหรือหวาดกลัวอีกต่อไป  ฉันเต็มใจที่จะนบนอบอธิปไตยของพระเจ้าและยังคงอ่านพระวจนะของพระเจ้าตามปกติทุกวัน  หลังจากนั้น หมอก็ลดยาของฉันลง และที่ทำให้ฉันประหลาดใจก็คือ จำนวนเกล็ดเลือดของฉันกลับเพิ่มสูงขึ้นจริงๆ ไม่นานหลังจากนั้นฉันก็ได้ออกจากโรงพยาบาล  ฉันขอบพระคุณพระเจ้าในใจอย่างไม่รู้จบ ฉันเห็นว่าพระเจ้าทรงเป็นผู้ตัดสินชี้ขาดในทุกสิ่ง และความเชื่อของฉันในพระองค์ก็เติบโตขึ้น  หลังจากนั้น จำนวนเกล็ดเลือดของฉันก็เพิ่มขึ้นทุกเดือน และไม่กี่เดือนต่อมาก็กลับมาเป็นปกติโดยสมบูรณ์  ฉันอดไม่ได้ที่จะประหลาดใจในมหิทธานุภาพของพระเจ้าและซาบซึ้งใจอย่างมากว่าพระเจ้าทรงครองอธิปไตยเหนือทุกสิ่ง  หัวใจของฉันเต็มไปด้วยความซาบซึ้งในพระคุณต่อพระองค์อย่างหาที่สุดไม่ได้

ต่อมา ฉันได้อ่านพระวจนะของพระเจ้าอีกสองบทตอนและได้รับความเข้าใจใหม่เกี่ยวกับปัญหาของฉัน  พระเจ้าผู้ทรงมหิทธิฤทธิ์ตรัสว่า “ในมโนคติที่หลงผิดของมนุษย์ พระเจ้าต้องแสดงหมายสำคัญและการอัศจรรย์เสมอ ต้องทรงรักษาคนป่วยและไล่ผีเสมอ และต้องทรงเป็นดุจดั่งพระเยซูเสมอ  กระนั้นในครานี้ พระเจ้ามิได้ทรงเป็นเช่นนั้นแต่อย่างใด  ในยุคสุดท้าย ถ้าพระเจ้ายังคงแสดงหมายสำคัญและการอัศจรรย์ และยังคงทรงไล่ผีและรักษาคนป่วย—หากพระองค์ทรงทำอย่างเดียวกันกับพระเยซู—เช่นนั้นแล้วพระเจ้าก็คงจะกำลังทรงทำพระราชกิจเดียวกันซ้ำ และพระราชกิจของพระเยซูก็จะไม่มีนัยสำคัญหรือคุณค่า… เหตุใดพระราชกิจของพระเจ้าในวันนี้จึงแตกต่างจากพระราชกิจของพระเยซู?  เหตุใดพระเจ้าในวันนี้จึงไม่ทรงแสดงหมายสำคัญและการอัศจรรย์ ไม่ทรงไล่ผี และไม่ทรงรักษาคนป่วย?  ถ้าพระราชกิจของพระเยซูเป็นเหมือนพระราชกิจที่ทรงทำในยุคธรรมบัญญัติ พระองค์จะสามารถเป็นตัวแทนของพระเจ้าแห่งยุคพระคุณได้หรือ?  พระองค์จะสามารถทำให้พระราชกิจแห่งการตรึงกางเขนนั้นครบบริบูรณ์ได้หรือ?  ถ้าพระเยซูเสด็จเข้าพระวิหารและรักษาวันสะบาโตเหมือนในยุคธรรมบัญญัติ ไม่ถูกผู้ใดข่มเหง และผู้คนทั้งปวงก็อ้าแขนรับ พระองค์จะทรงถูกตรึงกางเขนได้หรือ?  พระองค์จะสามารถทำให้พระราชกิจแห่งการไถ่ครบบริบูรณ์ได้หรือ?  จะมีประโยชน์อันใดถ้าพระเจ้าผู้ประสูติเป็นมนุษย์แห่งยุคสุดท้ายทรงแสดงหมายสำคัญและการอัศจรรย์เฉกเช่นที่พระเยซูได้ทรงทำ?  เฉพาะเมื่อพระเจ้าทำพระราชกิจอีกส่วนหนึ่งของพระองค์ในยุคสุดท้าย ซึ่งแสดงให้เห็นส่วนหนึ่งของแผนการบริหารจัดการของพระองค์เท่านั้น มนุษย์จึงจะสามารถได้รับความรู้ที่ลึกซึ้งยิ่งขึ้นเกี่ยวกับพระเจ้า และแผนการบริหารจัดการของพระเจ้าก็จะเสร็จสมบูรณ์ได้” (พระวจนะฯ เล่ม 1 การทรงปรากฏและพระราชกิจของพระเจ้า, ความรู้เกี่ยวกับพระราชกิจในปัจจุบันของพระเจ้า)  “วันนี้มันควรจะชัดเจนกับพวกเจ้าทั้งหมดว่า ในยุคสุดท้าย โดยหลักแล้ว ข้อเท็จจริงเกี่ยวกับ ‘พระวจนะทรงบังเกิดเป็นเนื้อหนัง’ นั่นเองที่พระเจ้าทรงทำให้สำเร็จลุล่วง  พระองค์ทรงเปิดโอกาสให้มนุษย์รู้จักพระองค์ มีปฏิสัมพันธ์กับพระองค์ และเห็นกิจการที่สัมพันธ์กับชีวิตจริงของพระองค์ผ่านทางพระราชกิจที่สัมพันธ์กับชีวิตจริงบนแผ่นดินโลก  ทรงเปิดโอกาสให้มนุษย์มองเห็นอย่างชัดเจนว่าพระองค์สามารถแสดงหมายสำคัญและการอัศจรรย์ได้  และว่ามีหลายครั้งเช่นกันที่พระองค์ไม่สามารถทำเช่นนั้นได้ นี่ขึ้นอยู่กับยุค  จากการนี้เจ้าย่อมมองเห็นได้ว่า ไม่ใช่ว่าพระเจ้าไม่สามารถแสดงหมายสำคัญและการอัศจรรย์ แต่กลับทรงเปลี่ยนวิธีทำพระราชกิจของพระองค์แทน โดยสอดคล้องกับพระราชกิจที่ต้องทำและโดยสอดคล้องกับยุค  ในช่วงระยะปัจจุบันของพระราชกิจ พระองค์ไม่ทรงแสดงหมายสำคัญและการอัศจรรย์ ส่วนในยุคของพระเยซูนั้น พระองค์ทรงแสดงหมายสำคัญและการอัศจรรย์บ้างเพราะพระราชกิจของพระองค์ในยุคนั้นแตกต่างไป  พระเจ้าไม่ทรงทำพระราชกิจนั้นในวันนี้ และผู้คนบางคนเชื่อว่าพระองค์ไม่อาจแสดงหมายสำคัญและการอัศจรรย์ได้ หรือนึกว่าในเมื่อพระองค์ไม่ทรงแสดงหมายสำคัญและการอัศจรรย์ เช่นนั้นแล้วพระองค์ก็ไม่ใช่พระเจ้า  นั่นไม่ใช่ตรรกะวิบัติหรอกหรือ?  พระเจ้าแสดงหมายสำคัญและการอัศจรรย์ได้ แต่พระองค์กำลังทรงพระราชกิจในยุคที่แตกต่างกัน ดังนั้นจึงไม่ทรงพระราชกิจดังกล่าว  ในยุคที่ต่างออกไปและขึ้นอยู่กับระยะต่างๆ ในพระราชกิจของพระองค์ พระเจ้าย่อมสำแดงกิจการที่ต่างออกไปให้เห็น  ความเชื่อของมนุษย์ในพระเจ้าไม่ใช่ความเชื่อในหมายสำคัญและการอัศจรรย์หรือความเชื่อในปาฏิหาริย์ แต่เป็นความเชื่อในพระราชกิจที่สัมพันธ์กับชีวิตจริงของพระองค์ในระหว่างยุคใหม่  มนุษย์มารู้จักพระเจ้าโดยผ่านทางลักษณะที่พระเจ้าทรงพระราชกิจ และความรู้นี้ก่อให้เกิดการเชื่อในพระเจ้าขึ้นในมนุษย์ กล่าวคือ ความเชื่อในพระราชกิจและกิจการของพระเจ้า… ในแต่ละยุค พระเจ้าทรงสำแดงกิจการที่แตกต่างออกไป  ในแต่ละยุค พระองค์ย่อมสำแดงกิจการของพระองค์ให้เห็นเพียงส่วนหนึ่ง และพระราชกิจของแต่ละยุคเป็นตัวแทนของส่วนหนึ่งจากพระอุปนิสัยของพระเจ้าและส่วนหนึ่งจากกิจการของพระเจ้า  กิจการที่พระองค์ทรงสำแดงให้เห็นย่อมผันแปรไปตามยุคที่พระองค์ทรงพระราชกิจ แต่ก็ล้วนเปิดโอกาสให้มนุษย์รู้จักพระเจ้าในเชิงลึกมากขึ้น ทั้งยังเปิดโอกาสให้มนุษย์มีความเชื่อที่แท้จริงและหนักแน่นยิ่งขึ้นในพระเจ้า  มนุษย์เชื่อในพระเจ้าก็เพราะกิจการทั้งปวงของพระเจ้า เพราะพระเจ้าทรงมหัศจรรย์ยิ่งนัก ทรงยิ่งใหญ่เหลือเกิน และเปี่ยมมหิทธิฤทธิ์ และเพราะพระองค์คือผู้ที่มิอาจหยั่งถึงได้—นั่นคือสาเหตุที่มนุษย์เชื่อในพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, ความรู้เกี่ยวกับพระราชกิจในปัจจุบันของพระเจ้า)  หลังจากอ่านพระวจนะของพระเจ้า ฉันก็ตระหนักว่ามโนคติอันหลงผิดที่ฉันได้เผยออกมาในช่วงที่ฉันป่วยนั้นเป็นเช่นนี้ทุกประการ นั่นคือความเชื่อที่ว่าถ้าพระองค์ทรงเป็นพระเจ้า พระองค์ก็ควรจะทรงแสดงหมายสำคัญและการอัศจรรย์ รักษาคนป่วยและขับไล่ปีศาจ และถ้าพระองค์ไม่ทรงทำเช่นนั้น พระองค์ก็ไม่ใช่พระเจ้า  มุมมองของฉันช่างน่าขันและไร้สาระสิ้นดี!  ซาตานและวิญญาณชั่วก็สามารถเลียนแบบพระเจ้าโดยการแสดงหมายสำคัญและการอัศจรรย์บางอย่างเพื่อรักษาผู้คนได้เช่นกัน  นั่นหมายความว่าพวกมันก็สามารถถูกเรียกว่าพระเจ้าได้อย่างนั้นหรือ?  นั่นไม่เป็นการหมิ่นประมาทพระเจ้าหรอกหรือ?  พระเจ้าคือพระผู้สร้าง ผู้ทรงปกครองและครองอธิปไตยเหนือทุกสรรพสิ่ง และสามารถทรงชี้แนะและช่วยมนุษยชาติให้รอดได้  ในยุคสุดท้าย พระเจ้าได้ทรงบังเกิดเป็นมนุษย์เพื่อแสดงความจริงเพื่อช่วยมนุษยชาติให้รอดอย่างสมบูรณ์  โดยการยอมรับการพิพากษาและการตีสอนจากพระวจนะของพระเจ้าผู้ทรงมหิทธิฤทธิ์ ผู้คนก็จะสามารถทิ้งอุปนิสัยอันเสื่อมทรามเยี่ยงซาตานของตน บรรลุความรอด และได้รับการทำให้เพียบพร้อม พระราชกิจและพระวจนะประเภทนี้มีสิทธิอำนาจและฤทธานุภาพเหนือกว่าการที่พระเจ้าทรงแสดงหมายสำคัญและการอัศจรรย์เพื่อรักษาคนป่วยและขับไล่ปีศาจมากมายนัก  นี่เป็นสิ่งที่ไม่มีมนุษย์ทรงสร้างคนใด หรือซาตานหรือวิญญาณชั่วใดๆ สามารถทำได้  ฉันคิดว่าทุกวันนี้มีผู้คนมากมายที่ตัดสินว่าใครบางคนเป็นพระเจ้าหรือไม่โดยดูจากว่าพวกเขาสามารถรักษาคนป่วยหรือแสดงการอัศจรรย์ได้หรือไม่  เมื่อซาตานและวิญญาณชั่วให้ผลประโยชน์เล็กๆ น้อยๆ หรือทำการอัศจรรย์บางอย่าง พวกเขาก็เทิดทูนบูชาพวกมัน ปฏิบัติต่อซาตานเหมือนเป็นพระเจ้าเที่ยงแท้ ขณะที่ปิดประตูใส่พระเจ้าเที่ยงแท้ผู้ทรงแสดงความจริงและสามารถช่วยมนุษยชาติให้รอดได้  ผลก็คือ พวกเขาสูญเสียโอกาสที่จะได้รับการช่วยให้รอด  มุมมองเช่นนี้ช่างไร้สาระและนำไปสู่ความพินาศอย่างแท้จริง!  จากพระวจนะของพระเจ้า ฉันยังเข้าใจด้วยว่าการรักษาคนป่วย การขับไล่ปีศาจ และการแสดงหมายสำคัญและการอัศจรรย์เป็นพระราชกิจที่พระเจ้าทรงทำในยุคพระคุณ  ถ้าพระเจ้าจะทรงทำเช่นนั้นอีกในยุคสุดท้าย ก็จะเป็นการทำซ้ำ  ถ้าพระเจ้าทรงรักษาคนป่วย ขับไล่ปีศาจ และแสดงการอัศจรรย์อยู่เสมอ ทุกคนก็จะเชื่อและติดตามพระเจ้าเพียงเพราะอาการป่วยของพวกเขาหายดีหรือเพราะพวกเขาได้เห็นการอัศจรรย์  แบบนี้ก็จะไม่สามารถเผยให้เห็นว่าใครที่เชื่ออย่างแท้จริงและใครที่มีความเชื่อเทียมเท็จ ยิ่งไม่ต้องพูดถึงการจำแนกไปตามประเภทของตน  ครั้งนี้ พระเจ้าไม่ทรงแสดงหมายสำคัญหรือการอัศจรรย์ใดๆ ในพระราชกิจของพระองค์ ซึ่งสามารถเผยให้เห็นอุปนิสัยอันเสื่อมทรามของผู้คนได้ดีกว่าและเอื้อต่อการเปลี่ยนแปลงและชำระพวกเขาให้บริสุทธิ์มากกว่า  ดูฉันเป็นตัวอย่าง ถ้าพระเจ้าทรงประทานตามคำขอของฉันทุกอย่างและทรงรักษาอาการป่วยของฉันให้หายขาด ฉันก็คงไม่เคยทบทวนมุมมองที่ผิดของตัวเองเกี่ยวกับความเชื่อหรือเจตนาอันน่ารังเกียจของฉันที่พยายามต่อรองกับพระเจ้า  ฉันก็จะยังคงตีกรอบพระเจ้าตามมโนคติอันหลงผิดและจินตนาการของฉันเองต่อไป  ด้วยการเชื่อในลักษณะนั้น ฉันจะไม่มีวันได้รับความจริงและชีวิต อุปนิสัยอันเสื่อมทรามของฉันจะไม่เปลี่ยนแปลง และในที่สุดฉันก็จะถูกกำจัดออกไป  แม้ว่าฉันจะทนทุกข์กับความเจ็บปวดทางกายบางอย่างระหว่างการเจ็บป่วยครั้งนี้ แต่จากการอธิษฐานและพึ่งพาพระเจ้าท่ามกลางความทุกข์ของฉัน พระเจ้าก็ทรงให้ความรู้แจ้งและทรงชี้แนะฉันด้วยพระวจนะของพระองค์ ปลดปล่อยฉันจากข้อจำกัดของอาการป่วยและจากการดำรงชีวิตอยู่ในความเจ็บปวดและความกลัว  ฉันได้รับความเชื่อบางอย่างในพระเจ้าเช่นกัน  สิ่งเหล่านี้เป็นสิ่งที่ฉันไม่มีวันได้รับในสภาพแวดล้อมที่สะดวกสบาย  ฉันรู้สึกอย่างแท้จริงว่าพระราชกิจของพระเจ้าในการใช้พระวจนะของพระองค์เพื่อช่วยมนุษยชาติให้รอดนั้นสัมพันธ์กับชีวิตจริงและเปี่ยมด้วยพระปัญญาอย่างยิ่ง!  เมื่อเข้าใจสิ่งนี้ ฉันก็อธิษฐานถึงพระเจ้าในใจว่า “ข้าแต่พระเจ้า ไม่ว่าในอนาคตอาการป่วยของข้าพระองค์จะเป็นอย่างไร ข้าพระองค์ก็เต็มใจที่จะมอบทุกสิ่งของข้าพระองค์ไว้กับพระองค์ ไล่ตามเสาะหาความจริงอย่างจริงจัง และลุล่วงหน้าที่ของข้าพระองค์”

จากนั้นฉันก็อ่านพระวจนะของพระเจ้ามากขึ้นและได้รู้ว่าความเชื่อที่แท้จริงต่อพระเจ้าคืออะไร  พระเจ้าผู้ทรงมหิทธิฤทธิ์ตรัสว่า “‘การเชื่อในพระเจ้า’ หมายถึงการเชื่อว่ามีพระเจ้าอยู่จริง นี่เป็นแนวคิดที่เรียบง่ายที่สุดของการเชื่อในพระเจ้า  แต่หากก้าวไปอีกขั้นหนึ่ง การเชื่อว่ามีพระเจ้าอยู่จริงนั้นไม่เหมือนกับการเชื่อในพระเจ้าอย่างแท้จริง ตรงกันข้าม นั่นเป็นความเชื่อที่เรียบง่ายประเภทหนึ่งซึ่งแฝงนัยทางศาสนาอย่างเข้มข้น  การเชื่อในพระเจ้าอย่างแท้จริงมีความหมายดังนี้คือ คนเรามีประสบการณ์กับพระวจนะและพระราชกิจของพระองค์ บนพื้นฐานของการเชื่อว่าพระเจ้าทรงครองอธิปไตยเหนือสรรพสิ่ง และด้วยเหตุนี้ จึงทิ้งอุปนิสัยอันเสื่อมทรามของตน สนองเจตนารมณ์ของพระเจ้า และมารู้จักพระเจ้า  มีเพียงการเดินทางแบบนี้เท่านั้นจึงสามารถถูกเรียกว่า ‘การเชื่อในพระเจ้า’” (พระวจนะฯ เล่ม 1 การทรงปรากฏและพระราชกิจของพระเจ้า, คำนำ)  “เจ้าอาจคิดว่าการเชื่อในพระเจ้าเป็นเพียงการทนทุกข์ หรือการทำสิ่งต่างๆ มากมายเพื่อพระองค์ หรือเป็นเพียงการที่เนื้อหนังของเจ้ามีสันติสุข หรือทุกสิ่งที่เกี่ยวกับเจ้าดำเนินไปอย่างราบรื่น และตัวเจ้าก็สะดวกกายสบายใจไปเสียทุกเรื่อง  ทั้งหมดนี้ไม่ใช่จุดประสงค์ที่ผู้คนควรมีในการเชื่อในพระเจ้า  ถ้าเจ้าเชื่อเพราะจุดประสงค์เหล่านี้ เช่นนั้นแล้วมุมมองของเจ้าก็ไม่ถูกต้อง และเป็นไปไม่ได้โดยแท้ที่เจ้าจะได้รับการทำให้เพียบพร้อม  กิจการของพระเจ้า อุปนิสัยอันชอบธรรมของพระเจ้า พระปัญญา พระวจนะ ความมหัศจรรย์ และความมิอาจหยั่งได้ของพระองค์ ล้วนเป็นสิ่งที่ผู้คนควรทำความเข้าใจ  และเจ้าควรใช้ความเข้าใจนี้ขจัดข้อเรียกร้อง ความหวัง และมโนคติอันหลงผิดส่วนตัวให้หมดไปจากหัวใจ  ด้วยการกำจัดสิ่งเหล่านี้ทิ้งไปเท่านั้น เจ้าจึงจะเป็นไปตามเงื่อนไขที่พระเจ้ากำหนด  ด้วยการทำเช่นนี้เท่านั้น เจ้าจึงจะมีชีวิตได้และทำให้พระเจ้าพอพระทัยได้  จุดประสงค์ของการเชื่อในพระเจ้าก็คือการทำให้พระองค์พอพระทัยและใช้ชีวิตตามอุปนิสัยที่พระองค์ทรงกำหนดให้ เพื่อที่จะสำแดงกิจการและพระสิริของพระองค์ผ่านทางกลุ่มคนที่ไม่คู่ควรนี้  นี่คือมุมมองที่ถูกต้องของการเชื่อในพระเจ้า และเป็นจุดหมายที่เจ้าควรไล่ตามเสาะหาอีกด้วย  เจ้าต้องปรับแก้มุมมองที่มีต่อการเชื่อในพระเจ้าให้ถูกต้อง และควรเสาะแสวงที่จะได้มาซึ่งพระวจนะของพระเจ้า  เจ้าจำเป็นต้องกินและดื่มพระวจนะของพระเจ้าและเจ้าต้องมีความสามารถที่จะดำเนินชีวิตตามความจริงได้ และโดยเฉพาะอย่างยิ่ง เจ้าต้องมีความสามารถที่จะมองเห็นกิจการที่สัมพันธ์กับชีวิตจริงของพระองค์ กิจการอันน่าอัศจรรย์ของพระองค์ทั่วทั้งจักรวาล ตลอดจนพระราชกิจที่สัมพันธ์กับชีวิตจริงที่พระองค์ทรงทำในเนื้อหนังได้  ผู้คนสามารถรู้ซึ้งได้ว่าพระเจ้าทรงพระราชกิจของพระองค์ในตัวพวกเขาอย่างไรกันแน่และสิ่งใดคือเจตนารมณ์ที่พระองค์ทรงมีต่อพวกเขาผ่านทางประสบการณ์จริงที่พวกเขามี  จุดประสงค์ของทั้งหมดนี้ก็เพื่อให้พวกเขาทิ้งอุปนิสัยที่เสื่อมทรามเยี่ยงซาตานของตนได้” (พระวจนะฯ เล่ม 1 การทรงปรากฏและพระราชกิจของพระเจ้า, บรรดาผู้ที่จะได้รับการทำให้มีความเพียบพร้อมต้องก้าวผ่านกระบวนการถลุง)  “บัดนี้พวกเจ้าเข้าใจหรือไม่ว่าการเชื่อในพระเจ้าคืออะไร?  การเชื่อในพระเจ้าหมายถึงการได้เห็นหมายสำคัญและการอัศจรรย์หรือไม่?  หมายถึงการขึ้นสวรรค์หรือไม่?  การเชื่อในพระเจ้าไม่ใช่เรื่องง่ายแต่อย่างใด  ควรขจัดวิธีการเชื่อทางศาสนาออกไปเสีย การไล่ตามเสาะหาการรักษาคนป่วยและการขับไล่บรรดาปีศาจ การจดจ่ออยู่กับหมายสำคัญและการอัศจรรย์ การละโมบอยากได้พระคุณจากพระเจ้า สันติสุข และความชื่นบานมากยิ่งขึ้น การไล่ตามไขว่คว้าจุดหมายปลายทางในอนาคตและความสุขสบายของเนื้อหนัง—เหล่านี้คือวิธีการเชื่อทางศาสนา และวิธีการเชื่อดังกล่าวเป็นความเชื่อชนิดที่คลุมเครือ  ทุกวันนี้การเชื่อในพระเจ้าในลักษณะที่สัมพันธ์กับชีวิตจริงเป็นเช่นใด?  เป็นการยอมรับว่าพระวจนะของพระเจ้าคือความเป็นจริงชีวิตของเจ้า รู้จักพระเจ้าจากพระวจนะของพระองค์ และด้วยเหตุนั้นจึงมีความรักที่แท้จริงให้พระองค์  กล่าวให้ชัดเจนก็คือ การเชื่อในพระเจ้าเป็นไปเพื่อที่เจ้าอาจนบนอบพระเจ้า รักพระเจ้า และลุล่วงหน้าที่ซึ่งควรได้รับการลุล่วงโดยสิ่งมีชีวิตทรงสร้าง  นี่คือจุดมุ่งหมายของการเชื่อในพระเจ้า” (พระวจนะฯ เล่ม 1 การทรงปรากฏและพระราชกิจของพระเจ้า, ทุกสิ่งสำเร็จได้ด้วยพระวจนะของพระเจ้า)  จากพระวจนะของพระเจ้า ฉันได้รู้ว่าการเชื่อในพระเจ้าไม่ควรเป็นไปเพื่อความสงบสุขทางกาย และไม่ควรเป็นไปเพื่อพระพร  แต่ควรเป็นการกินและดื่มพระวจนะของพระเจ้าให้มากขึ้นและมีประสบการณ์กับพระราชกิจของพระองค์ เพื่อทิ้งอุปนิสัยอันเสื่อมทรามเยี่ยงซาตานของตนและดำรงชีวิตตามพระวจนะของพระเจ้า และสามารถรู้จัก นบนอบ และยำเกรงพระเจ้าได้ เมื่อนั้นเท่านั้นที่คนเราจะได้รับการช่วยให้รอดจากพระเจ้าในท้ายที่สุด  แต่มุมมองของฉันเกี่ยวกับความเชื่อนั้นผิดมาตั้งแต่ต้น  ฉันต้องการให้พระเจ้าทรงรักษาฉันและประทานความสงบสุขทางกายให้ฉัน  ความเชื่อประเภทนี้เป็นความเชื่อทางศาสนาที่คลุมเครือ และพระเจ้าไม่ทรงยอมรับเลยแม้แต่น้อย  ฉันนึกถึงโยบ เขาไม่ได้แสวงหาความสงบสุขทางกายในความเชื่อของเขา  แต่เขามุ่งเน้นไปที่การเห็นคุณค่าในอธิปไตยของพระเจ้าและรู้จักกิจการของพระองค์ในชีวิตประจำวันของเขา และเขาไล่ตามเสาะหาการยำเกรงพระเจ้าและหลบเลี่ยงความชั่ว  เมื่อเขาต้องทรมานกับความเจ็บป่วยทางกาย เขาก็ไม่ได้ทำบาปด้วยการพูด  เขายอมสู้ทนกับความเจ็บปวดอย่างสุดขีดมากกว่าที่จะพร่ำบ่นหรือตำหนิพระเจ้า และเขาก็ยังคงสรรเสริญพระนามของพระเจ้า  ความเชื่อของเขาได้รับการเห็นชอบจากพระเจ้า  แต่ฉันไม่ได้ไล่ตามเสาะหาความจริงในความเชื่อของฉัน ฉันแสวงหาเพียงความสงบสุขทางกาย  เมื่ออาการป่วยของฉันกำเริบ หัวใจของฉันก็เต็มไปด้วยการบ่นว่าพระเจ้า และฉันถึงกับปฏิเสธและทรยศพระองค์  ฉันเทียบกับโยบไม่ได้เลย  ชีวิตนี้ของฉันพระเจ้าเป็นผู้ประทานให้  ความจริงที่ว่าชีวิตของฉันไม่ได้ตกอยู่ในอันตรายระหว่างที่เลือดกำเดาไหลไม่หยุดนั้นก็เป็นการดูแลและคุ้มครองของพระเจ้าแล้ว  แต่ฉันกลับไม่ขอบคุณพระเจ้า กลับพร่ำบ่นและทรยศพระองค์  ฉันช่างไร้ซึ่งมโนธรรมและขาดสำนึกอย่างแท้จริง!  นอกจากนี้ ฉันก็เป็นโรคนี้ก่อนที่ฉันจะเชื่อในพระเจ้าเสียอีก  ต่อให้ฉันไม่เชื่อ อาการของฉันก็ยังคงกำเริบอยู่ดี  อาการกำเริบของฉันไม่เกี่ยวข้องกับว่าฉันเชื่อในพระเจ้าหรือไม่  ฉันไม่ควรพร่ำบ่นพระองค์  จากนั้นฉันก็เข้าใจว่าความเชื่อที่แท้จริงในพระเจ้าคืออะไร และฉันก็เต็มใจที่จะไล่ตามเสาะหาความจริงอย่างจริงจังตามข้อกำหนดของพระองค์และมีประสบการณ์กับพระราชกิจของพระเจ้า

หลังจากนั้น เมื่อใดก็ตามที่ฉันประสบกับความเจ็บป่วย ฉันก็จะมุ่งเน้นไปที่การทบทวนอุปนิสัยอันเสื่อมทรามที่ฉันเผยออกมาและแสวงหาความจริงเพื่อแก้ไขมัน  ฉันก็ไม่ถูกอาการป่วยของฉันบีบคั้นมากเหมือนเมื่อก่อนแล้ว ขอบคุณพระเจ้าที่ทรงใช้ความเจ็บป่วยนี้ทำให้ฉันได้เข้าใจมุมมองที่ผิดของตนเกี่ยวกับความเชื่อ และช่วยให้ฉันได้พบเส้นทางที่ถูกต้องในการเชื่อในพระเจ้า ไม่ว่าในอนาคตร่างกายของฉันจะเป็นอย่างไร หรืออาการป่วยของฉันจะรักษาหายได้หรือไม่ ฉันก็จะติดตามพระเจ้าและเดินบนเส้นทางของการไล่ตามเสาะหาความจริง  ขอบคุณพระเจ้า


98. ผมปล่อยวางความอยากได้อยากมีในสถานะแล้ว

โดย หลี่หนิง ประเทศจีน

ในเดือนธันวาคม ปี 2023 ผมได้รับเลือกให้เป็นผู้เทศนา  ตอนได้ยินข่าวนี้ ผมรู้สึกกังวลอยู่บ้าง คิดว่า “ในฐานะผู้เทศนา ฉันต้องรับผิดชอบดูแลคริสตจักรหลายแห่ง ฉันต้องชุมนุมกับเหล่าผู้นำคริสตจักรและมัคนายกอยู่บ่อยๆ และสามัคคีธรรมกับพวกเขาเพื่อชี้แนะเรื่องงาน ซึ่งต้องอาศัยความเข้าใจความจริง และความสามารถในการสามัคคีธรรมความจริงเพื่อแก้ปัญหา ฉันเพิ่งเชื่อในพระเจ้าได้ไม่นาน และความเข้าใจความจริงของฉันก็ยังตื้นเขิน ฉันเพิ่งเริ่มฝึกฝนเป็นผู้เทศนา และยังมีข้อบกพร่องอีกมาก ถ้าฉันไม่สามารถแก้ปัญหาของพี่น้องชายหญิงระหว่างการชุมนุมได้ พวกเขาจะคิดยังไงกับฉัน?  พวกเขาจะคิดไหมว่าฉันไม่มีความสามารถพอสำหรับหน้าที่นี้และดูถูกฉัน?” แต่แล้วผมก็คิดว่า “หน้าที่นี้มาถึงฉันก็เพราะพระเจ้าทรงอนุญาต และยิ่งไปกว่านั้น นี่คือพระคุณของพระองค์ ฉันไม่สามารถทำให้พระองค์ผิดหวังได้ และต้องพึ่งพาพระองค์ในการทำงานนี้” ดังนั้น ผมจึงยอมรับหน้าที่นี้

ในช่วงแรก ผมเพียงสื่อสารเรื่องงานกับเหล่าผู้นำคริสตจักรและมัคนายกผ่านจดหมาย แต่ไม่ค่อยมีประสิทธิผลนัก งานบางอย่างต้องอาศัยการชุมนุม เพื่อจะได้เข้าใจสถานการณ์จริงและให้การชี้แนะที่สัมพันธ์กับชีวิตจริง ผมนึกถึงข้อเท็จจริงที่ว่า ผู้นำคริสตจักรส่วนใหญ่เชื่อในพระเจ้ามานานกว่าผม และเข้าใจความจริงมากกว่าผมแน่นอน ถ้าผมสามัคคีธรรมได้ไม่ดี และไม่สามารถแก้ปัญหาและความลำบากยากเย็นของพวกเขาได้ มันคงน่าอับอายมากเลยไม่ใช่เหรอ?  ถ้าสื่อสารผ่านจดหมาย ผมยังมีเวลาไตร่ตรองปัญหาของพวกเขา และยังสามารถขอคำแนะนำจากผู้นำระดับสูงในเรื่องที่ผมไม่เข้าใจได้ อย่างน้อย ผมก็ไม่ต้องทำให้ตัวเองขายหน้าต่อหน้าทุกคน แต่ถ้าไม่มีการชุมนุม ก็ไม่มีทางเข้าใจปัญหาและความลำบากยากเย็นของพวกเขาอย่างละเอียดได้ ดังนั้น ผมจึงไม่มีทางเลือกอื่น นอกจากเชิญพวกเขามาชุมนุม ระหว่างการชุมนุม ผมรู้สึกกดดันอย่างมาก พี่น้องหญิงคนหนึ่งพูดว่า เธอพบปัญหามากมายระหว่างที่ทำงานชำระให้สะอาด และไม่รู้ว่าจะจัดการยังไง อีกทั้งสภาวะของเธอก็ย่ำแย่มากด้วย สมองผมว่างเปล่าไปหมด และในตอนนั้นผมก็คิดไม่ออกเลยว่าจะแก้ปัญหาเหล่านี้ยังไงดี และนั่นยิ่งทำให้ผมรู้สึกกดดันมากขึ้นไปอีก ผมคิดในใจว่า “พี่น้องหญิงคนนี้ยังคงรอให้ฉันสามัคคีธรรมกับเธออยู่ นี่เป็นการชุมนุมครั้งแรกของฉัน ถ้าฉันแก้ปัญหาไม่ได้ พี่น้องชายหญิงจะคิดยังไงกับฉัน?  พวกเขาจะคิดไหมว่า เป็นถึงผู้เทศนาระดับนี้แล้ว ยังแก้ปัญหาพวกนี้ไม่ได้เลย?” เพื่อไม่ให้พี่น้องชายหญิงมองผมออก ผมจึงไม่มีทางเลือก นอกจากฝืนตัวเองค้นหาพระวจนะของพระเจ้า แต่ถึงจะหาอยู่นาน ผมก็ยังหาพระวจนะที่ตรงกับสภาวะของพี่น้องหญิงคนนั้นไม่เจอ สุดท้าย ผมก็พอหาบทพระวจนะได้บทตอนหนึ่ง แต่หลังจากอ่านจบ ก็ไม่มีใครสามัคคีธรรมเกี่ยวกับเรื่องนั้นเลย ทั้งห้องเงียบกริบ และผมก็อับอายจนแทบจะแทรกแผ่นดินหนี “นี่มันน่าอับอายเกินไปแล้ว คงเป็นเพราะบทตอนที่ฉันหาไม่เหมาะสม และไม่สามารถแก้ปัญหาเหล่านี้ได้ ตอนนี้พี่น้องชายหญิงคงรู้ความสามารถที่แท้จริงของฉันแล้ว ต่อไปฉันจะกล้าสู้หน้าพวกเขาได้ยังไง?” ยิ่งคิด ผมก็ยิ่งรู้สึกว่าตัวเองทำหน้าที่นี้ไม่ได้ สุดท้าย ผมได้แต่สามัคคีธรรมสั้นๆ แบบสุกเอาเผากินไม่กี่คำ แล้วก็เปลี่ยนหัวข้อไปถามเรื่องงานแทน แต่เพราะผมกดดัน และกังวลว่าพี่น้องชายหญิงจะมองผมยังไง ถ้าผมแก้ปัญหาไม่ได้ ผมจึงได้แต่เข้าใจงานของพวกเขาแบบคร่าว ๆ และพยายามประคองตัวจนการชุมนุมจบลง พอกลับถึงบ้าน ผมรู้สึกคิดลบมาก ผมคิดในใจว่า “การชุมนุมวันนี้ล้มเหลวไม่เป็นท่า ไม่เพียงแต่ฉันจะแก้ปัญหาให้พี่น้องชายหญิงไม่ได้ แต่ฉันยังเผยความสามารถที่แท้จริงของตัวเองออกมาหมดอีกด้วย แล้วต่อไปฉันสู้หน้าพี่น้องชายหญิงได้ยังไงกัน?” ในช่วงเวลานั้น ผมจมอยู่กับสภาวะคิดลบ และไม่มีเรี่ยวแรงแม้แต่จะกินและดื่มพระวจนะของพระเจ้า ผมไม่ได้ขยันติดตามงานเหมือนก่อน และจงใจหลีกเลี่ยงการชุมนุม ผมไม่กล้าแม้แต่จะไปชุมนุมกับเหล่าผู้นำและมัคนายกอยู่เกือบหนึ่งเดือน ผู้นำคริสตจักรบางคนยังไม่เข้าใจหลักธรรมในการแยกแยะผู้คน และงานจัดเตรียมเอกสารสำหรับการคัดคนออกก็ดำเนินไปอย่างล่าช้ามาก แม้จะสื่อสารผ่านจดหมายหลายครั้ง ก็ยังไม่มีอะไรดีขึ้นดังนั้น พวกเราจึงจำเป็นต้องพบกันเพื่อให้การชี้แนะที่สัมพันธ์กับชีวิตจริง แต่เพราะกลัวเสียหน้า ผมจึงไม่กล้าไปพบและสามัคคีธรรมกับพวกเขา ผลก็คือ งานชำระให้สะอาดของคริสตจักรล่าช้าออกไป

ต่อมา ตอนที่ผมชุมนุมกับผู้ร่วมงาน ผมได้เล่าเรื่องสภาวะของตัวเองให้พวกเขาฟัง พี่น้องหญิงที่เป็นคู่ทำงานของผมได้เปิดวิดีโอการอ่านพระวจนะของพระเจ้าให้ผมดู  พระเจ้าผู้ทรงมหิทธิฤทธิ์ตรัสว่า “เมื่อใครบางคนได้รับเลือกจากพี่น้องชายหญิงให้เป็นผู้นำ หรือได้รับการส่งเสริมโดยพระนิเวศของพระเจ้าให้ทำงานบางชิ้นหรือปฏิบัติหน้าที่บางอย่าง นี่ไม่ได้หมายความว่าพวกเขามีสถานะหรือตำแหน่งพิเศษ หรือว่าความจริงทั้งหลายที่พวกเขาเข้าใจนั้นลึกซึ้งกว่าและมีจำนวนมากกว่าความจริงทั้งหลายของผู้คนอื่นๆ—นับประสาอะไรที่จะหมายความว่าบุคคลนี้สามารถนบนอบพระเจ้าและจะไม่ทรยศพระองค์  แน่นอนว่านี่ไม่ได้หมายความเช่นกันว่าพวกเขารู้จักพระเจ้าและเป็นใครบางคนที่ยำเกรงพระเจ้า  ในข้อเท็จจริงแล้ว พวกเขายังไม่ได้บรรลุสิ่งใดที่กล่าวมานี้เลย  การส่งเสริมและการบ่มเพาะก็เป็นเพียงแค่การส่งเสริมและการบ่มเพาะในความหมายที่ตรงไปตรงมา และไม่ได้เท่ากับว่าพวกเขาได้รับการลิขิตไว้ล่วงหน้าจากพระเจ้าและพระเจ้าทรงเห็นว่าคู่ควรแล้ว  การส่งเสริมและการบ่มเพาะของพวกเขาแค่หมายความว่าพวกเขาได้รับการส่งเสริมแล้ว และรอการบ่มเพาะอยู่  และจุดจบสุดท้ายของการบ่มเพาะนี้ก็ขึ้นอยู่กับว่าบุคคลผู้นี้ไล่ตามเสาะหาความจริงหรือไม่ และสามารถเลือกเส้นทางที่จะไล่ตามเสาะหาความจริงหรือไม่  ด้วยเหตุนี้ เมื่อใครบางคนในคริสตจักรได้รับการส่งเสริมและบ่มเพาะให้เป็นผู้นำ พวกเขาก็แค่ได้รับการส่งเสริมและบ่มเพาะในความหมายที่ตรงไปตรงมา ไม่ได้หมายความว่าพวกเขาได้มาตรฐานและมีความสามารถในฐานะผู้นำ ว่าพวกเขาสามารถเข้ารับภาระหน้าที่ของงานแห่งการนำได้แล้ว และสามารถทำงานได้จริง—นั่นไม่ใช่กรณีเช่นนั้น  ผู้คนส่วนใหญ่ไม่สามารถมองสิ่งเหล่านี้ได้อย่างทะลุปรุโปร่ง และพวกเขาก็ยกย่องคนที่ได้รับการส่งเสริมตามความคิดฝันของตน  นี่คือความผิดพลาด  ไม่ว่าจะเชื่อในพระเจ้ามากี่ปีแล้วก็ตาม ผู้ที่ได้รับการส่งเสริมเหล่านั้นมีความเป็นจริงความจริงอย่างแท้จริงหรือไม่?  ไม่จำเป็น  พวกเขาสามารถทำตามการจัดการเตรียมงานแห่งพระนิเวศของพระเจ้าให้เกิดผลได้หรือไม่?  ไม่จำเป็น  พวกเขามีสำนึกรับผิดชอบหรือไม่?  พวกเขาจงรักภักดีหรือไม่?  พวกเขาสามารถนบนอบหรือไม่?  เวลาเผชิญปัญหา พวกเขาสามารถแสวงหาความจริงหรือไม่?  ไม่มีผู้ใดรู้ทั้งหมดนี้  ผู้คนเหล่านี้มีหัวใจที่ยำเกรงพระเจ้าหรือไม่?  แล้วหัวใจที่ยำเกรงพระเจ้าของพวกเขายิ่งใหญ่เพียงใดกันแน่?  เวลาทำสิ่งทั้งหลาย พวกเขาหลีกเลี่ยงการทำตามเจตจำนงของตนเองได้หรือไม่?  พวกเขาสามารถแสวงหาพระเจ้าหรือไม่?  ระหว่างที่พวกเขาปฏิบัติงานแห่งการนำ พวกเขาสามารถมาเฉพาะพระพักตร์พระเจ้าบ่อยๆ เพื่อแสวงหาเจตนารมณ์ของพระเจ้าหรือไม่?  พวกเขาสามารถนำผู้คนเข้าสู่ความเป็นจริงความจริงหรือไม่?  แน่นอนว่าพวกเขาไม่สามารถทำเรื่องดังกล่าวได้  พวกเขายังไม่ได้รับการฝึกฝนและพวกเขายังไม่มีประสบการณ์มากพอ ดังนั้นพวกเขาจึงไม่สามารถทำสิ่งเหล่านี้ได้  นี่คือสาเหตุที่การส่งเสริมและบ่มเพาะใครบางคนไม่ได้หมายความว่าพวกเขาเข้าใจความจริงแล้ว อีกทั้งไม่ใช่การกล่าวว่าพวกเขาสามารถทำหน้าที่ของตนในแบบที่ได้มาตรฐานแล้ว  ดังนั้น จุดมุ่งหมายและนัยสำคัญของการส่งเสริมและการบ่มเพาะใครบางคนคือสิ่งใด?  นั่นก็คือ คนคนนี้ได้รับการส่งเสริมในฐานะปัจเจกบุคคลเพื่อให้พวกเขาปฏิบัติ และเพื่อให้พวกเขาได้รับการให้น้ำและการฝึกฝนเป็นพิเศษ ซึ่งเป็นเหตุให้พวกเขาสามารถเข้าใจหลักธรรมความจริง และหลักธรรม วิถีทาง และวิธีการในการทำสิ่งต่างๆ ที่แตกต่างกันและแก้ไขปัญหานานา ตลอดจนวิธีจัดการรับมือสภาพแวดล้อมและผู้คนนานาชนิดที่พวกเขาพบพานโดยสอดคล้องกับเจตนารมณ์ของพระเจ้า และในหนทางที่อารักขาผลประโยชน์แห่งพระนิเวศของพระเจ้า  เมื่อตัดสินบนพื้นฐานของประเด็นเหล่านี้ ผู้คนที่มีความสามารถพิเศษซึ่งได้รับการส่งเสริมและการบ่มเพาะโดยพระนิเวศของพระเจ้า สามารถพอหรือไม่ที่จะรับงานและทำหน้าที่ของตนได้ดีในช่วงที่ได้รับการส่งเสริมและการบ่มเพาะ หรือก่อนการส่งเสริมและการบ่มเพาะ?  แน่นอนว่าไม่  ด้วยเหตุนี้จึงหลีกเลี่ยงไม่ได้ที่ผู้คนเหล่านี้จะได้รับประสบการณ์กับการตัดแต่ง การพิพากษาและการตีสอน การเปิดโปง และแม้กระทั่งการถูกปลดในระหว่างช่วงเวลาของการบ่มเพาะ การนี้เป็นปกติ นี่คือการฝึกฝนและการบ่มเพาะ” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (5))  หลังจากอ่านพระวจนะของพระเจ้า ผมก็เข้าใจว่าเพียงเพราะคนคนหนึ่งได้รับการส่งเสริมและบ่มเพาะ ไม่ได้แปลว่าเขาดีกว่าคนอื่น มีความเป็นจริงความจริง หรือสามารถมองเห็นปัญหาใดๆ อย่างชัดเจนและแก้ไขได้ เมื่อคริสตจักรส่งเสริมและบ่มเพาะใคร นั่นคือการมอบความรับผิดชอบและภาระให้แก่พวกเขา อีกทั้งยังเปิดโอกาสให้พวกเขาได้ปฏิบัติมากขึ้น ได้เรียนรู้ที่จะค้นพบปัญหา และแสวงหาความจริงเพื่อแก้ไขปัญหาเหล่านั้น เป็นเรื่องปกติอย่างยิ่งที่จะมีบางสิ่งที่พวกเขาไม่เข้าใจหรือยังทำไม่ได้ ก็เหมือนกับตอนที่ผมชุมนุมกับพี่น้องชายหญิง เพราะว่าผมเชื่อในพระเจ้าได้ไม่นาน และเพิ่งเริ่มทำหน้าที่นี้  จึงเป็นเรื่องปกติมากที่ผมไม่รู้วิธีแก้ไขบางปัญหา แต่ผมกลับเชื่อมาตลอดว่า ในฐานะผู้เทศนา ผมจะต้องสามารถแก้ไขปัญหาทุกอย่างได้ และไม่อาจพูดได้ว่าผมไม่รู้วิธีแก้ไขปัญหาเหล่านั้น เมื่อผมไม่สามารถแก้ไขปัญหาได้ ผมก็พยายามปกปิดข้อบกพร่องของตนเอง ยิ่งไปกว่านั้น ผมยังตกอยู่ในสภาวะคิดลบ และตีกรอบตัวเองว่าไม่มีความสามารถพอที่จะทำหน้าที่ของผู้เทศนา อีกทั้งยังไม่กล้าแม้แต่จะชุมนุมกับเหล่าผู้นำและมัคนายกอยู่เกือบเดือน ซึ่งทำให้งานของคริสตจักรล่าช้าออกไป ที่จริงแล้ว แม้ว่าผมจะเป็นผู้เทศนา แต่วุฒิภาวะของผมก็ยังคงเหมือนเดิม ผมยังมีข้อบกพร่องอีกมาก มีความเข้าใจความจริงอย่างตื้นเขิน และจำเป็นต้องแสวงหาและสอบถามเพิ่มเติมในเรื่องที่ผมไม่เข้าใจหรือทำไม่ได้ รวมทั้งเปิดใจสามัคคีธรรมกับพี่น้องชายหญิง ใช้จุดแข็งของผู้อื่นมาชดเชยจุดอ่อนของตนเอง เพื่อจะได้ทำหน้าที่ของตนให้ดี เมื่อเข้าใจอย่างนี้แล้ว ผมก็ยินดีที่จะพบกับเหล่าผู้นำคริสตจักรและมัคนายกเพื่อการชุมนุม

แต่เมื่อผมเขียนจดหมายเพื่อแจ้งพวกเขาเรื่องการชุมนุม ความกังวลต่างๆ ที่เคยมีอยู่ก่อนหน้านี้ก็ผุดขึ้นมาอีกครั้งโดยไม่รู้ตัว ต่อมา ผมได้อ่านพระวจนะของพระเจ้าบทตอนหนึ่งซึ่งกล่าวถึงสภาวะของผมได้อย่างตรงจุดพอดี  พระเจ้าผู้ทรงมหิทธิฤทธิ์ตรัสว่า “พวกมนุษย์ที่เสื่อมทรามล้วนทุกข์ทนจากปัญหาหนึ่งซึ่งพบอยู่ทั่วไป กล่าวคือ เมื่อพวกเขาไม่มีสถานะพวกเขาไม่ทำท่าวางก้ามเมื่อมีปฏิสัมพันธ์หรือพูดกับผู้ใด อีกทั้งพวกเขาจะไม่รับเอาลีลาหรือน้ำเสียงเฉพาะบางอย่างมาใช้ในวาทะของพวกเขา พวกเขาเป็นเพียงแค่คนธรรมดาสามัญและปกติ และไม่จำเป็นเสริมแต่งตนเอง  พวกเขาไม่รู้สึกถึงความกดดันอันใดทางจิตใจ และสามารถสามัคคีธรรมได้อย่างเปิดเผยและจากหัวใจ  พวกเขาสามารถเข้าหาได้และง่ายที่จะปฏิสัมพันธ์ด้วย ผู้อื่นรู้สึกว่าพวกเขาเป็นผู้คนที่ดีมาก  ทันทีที่พวกเขามีสถานะ พวกเขาก็ทำตัวสูงส่งและวางอำนาจ พวกเขาเมินผู้คนธรรมดาทั่วไป ไม่มีผู้ใดเข้าถึงพวกเขาได้ พวกเขารู้สึกว่าพวกเขานั้นสมควรที่จะมียศถาบรรดาศักดิ์ และว่าพวกเขาและผู้คนธรรมดานั้นมาจากต้นกำเนิดที่แตกต่างกัน  พวกเขาดูแคลนผู้คนธรรมดา พูดจาวางโต และเลิกสามัคคีธรรมกับผู้อื่นอย่างเปิดเผย  เหตุใดพวกเขาจึงไม่สามัคคีธรรมอย่างเปิดเผยอีกต่อไป?  พวกเขารู้สึกว่าตอนนี้พวกเขามีสถานะ และเป็นผู้นำ  พวกเขาคิดว่าผู้นำต้องมีภาพลักษณ์เฉพาะอย่างหนึ่ง ต้องสูงส่งกว่าผู้คนธรรมดาเล็กน้อย มีวุฒิภาวะมากกว่าและแบกรับความรับผิดชอบได้มากกว่า พวกเขาเชื่อว่าเทียบกับผู้คนธรรมดาแล้ว ผู้นำต้องมีความอดทนมากกว่า มีความสามารถที่จะทนทุกข์และสละตนได้มากกว่า และมีความสามารถที่จะทานทนต่อการทดลองใดๆ จากซาตาน  ต่อให้บิดามารดาหรือสมาชิกคนอื่นในครอบครัวของพวกเขาล่วงลับ พวกเขาก็รู้สึกว่าต้องควบคุมตัวเองไม่ให้ร้องไห้ หรืออย่างน้อยที่สุดก็ต้องแอบร้องไห้ ไม่ให้ผู้อื่นเห็น จะได้ไม่มีใครเห็นถึงข้อเสีย ข้อบกพร่อง หรือความอ่อนแอใดๆ ของพวกเขาได้ พวกเขาถึงกับรู้สึกว่าผู้นำไม่สามารถปล่อยให้ผู้ใดรู้ว่าพวกเขาได้กลายเป็นลบไปแล้วหรือไม่ แทนที่จะเป็นเช่นนั้น พวกเขาต้องซ่อนเร้นสิ่งต่างๆ เช่นนี้ทั้งหมด  พวกเขาเชื่อว่านี่คือวิธีที่ผู้ที่มีสถานะควรกระทำตัว  เมื่อพวกเขาบังคับตนเองถึงขอบข่ายนี้ สถานะไม่ได้กลายเป็นพระเจ้าของพวกเขา องค์พระผู้เป็นเจ้าของพวกเขาไปแล้วกระนั้นหรือ?  และเมื่อเป็นดังนี้ พวกเขายังคงครองสภาวะความเป็นมนุษย์ปกติหรือไม่?  เมื่อพวกเขามีแนวคิดเหล่านี้—เมื่อพวกเขาวางตัวเองไว้ในกรอบนี้ และแสดงละครประเภทนี้—พวกเขาไม่ได้กลายเป็นลุ่มหลงในสถานะไปแล้วหรอกหรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, วิธีแก้ไขการทดลองและพันธนาการของสถานะ)  จากการเปิดเผยของพระวจนะของพระเจ้า ผมจึงเข้าใจว่า เหตุผลที่หลังจากได้เป็นผู้เทศนาแล้ว ผมไม่เคยมองข้อเสียและข้อบกพร่องของตนเองได้อย่างถูกต้องเลย ก็เพราะผมได้ยกตัวเองขึ้นแท่นในฐานะผู้เทศนา ก่อนการชุมนุม ทันทีที่ผมนึกถึงว่าเหล่าผู้นำและมัคนายกที่ผมกำลังจะพบล้วนเชื่อในพระเจ้ามาหลายปี ผมก็เริ่มรู้สึกกดดัน กลัวว่าตัวเองจะไม่สามารถแก้ไขปัญหาได้ และพวกเขาจะคิดว่าผมเป็นผู้เทศนาที่ไร้ความสามารถ ทำให้ผมทั้งอับอายและกระอักกระอ่วน ระหว่างการชุมนุม แม้ว่าผมจะยังมองปัญหาของพี่น้องหญิงได้ไม่ทะลุปรุโปร่ง และไม่สามารถแก้ไขปัญหาเหล่านั้นได้ แต่ผมก็ยังเชื่อว่า ในฐานะผู้เทศนา ผมไม่อาจพูดได้ว่าตัวเองมองปัญหาเหล่านั้นไม่ออก ดังนั้น ผมจึงเพียงแค่หาพระวจนะของพระเจ้าบทตอนหนึ่งอย่างลวกๆ และสามัคคีธรรมแบบสุกเอาเผากิน โดยไม่สนใจเลยว่าปัญหาของพี่น้องหญิงคนนั้นได้รับการแก้ไขหรือไม่ ก่อนจะเปลี่ยนไปพูดถึงงานอื่น แม้ในตอนนั้น ผมก็ยังกังวลว่าตัวเองจะไม่สามารถแก้ไขปัญหาที่พบได้ ผมจึงถามเกี่ยวกับงานเพียงผิวเผินเท่านั้น ผลก็คือ การชุมนุมครั้งนั้นไม่ได้ช่วยแก้ไขปัญหาใดๆ เลย หากในเวลานั้นผมสามารถเปิดใจและซื่อสัตย์ได้ แล้วสามัคคีธรรมและแสวงหาร่วมกับทุกคน ปัญหาของพี่น้องหญิงคนนั้นก็คงได้รับการแก้ไขได้ในระดับหนึ่ง และหากยังแก้ไขไม่ได้จริงๆ ผมก็ยังสามารถไปแสวงหาคำตอบจากผู้อื่นภายหลังได้ แต่ผมกลับปกป้องสถานะและภาพลักษณ์ของตนเองในฐานะผู้เทศนาอยู่ตลอดเวลา  เอาแต่เสแสร้งและอำพรางตัวเองอยู่เสมอ ผมนึกถึงเวลาที่ผู้นำระดับสูงมาชุมนุมร่วมกับผม ตอนนั้นผมสามัคคีธรรมเท่าที่ตนเองเข้าใจ และเปิดใจสอบถามในสิ่งที่ตนเองไม่เข้าใจ ตลอดการชุมนุมเหล่านั้น ผมรู้สึกผ่อนคลายและเป็นอิสระอย่างมาก แต่ทุกครั้งที่ผมชุมนุมกับพี่น้องชายหญิง ความรู้สึกผ่อนคลายและเป็นอิสระนั้นกลับหายไปอย่างสิ้นเชิง ผมเชื่อว่าในฐานะผู้เทศนา ผมมีหน้าที่คอยแก้ไขปัญหาให้พวกเขา ดังนั้นผมจึงยกตัวเองขึ้นแท่นในฐานะผู้เทศนาโดยไม่รู้ตัว ผมพยายามปกปิดและซ่อนข้อบกพร่องของตนเองอยู่ตลอดเวลา ผลก็คือ ผมไม่สามารถได้รับการทรงนำจากพระเจ้า สิ่งนี้ทำให้การสามัคคีธรรมของผมในการชุมนุมเต็มไปด้วยความแห้งแล้งและว่างเปล่า และยังทำให้ผมรู้สึกเหนื่อยล้าอย่างมาก

ผมได้อ่านพระวจนะของพระเจ้าอีกบทตอนหนึ่ง และได้เข้าใจเกี่ยวกับปัญหาของตนเองมากยิ่งขึ้น  พระเจ้าผู้ทรงมหิทธิฤทธิ์ตรัสว่า “การที่ศัตรูของพระคริสต์หวงแหนความมีหน้ามีตาและสถานะของพวกเขานั้นเกินกว่าคนธรรมดา และเป็นสิ่งที่อยู่ภายในแก่นนิสัยของพวกเขา นี่ไม่ใช่ความสนใจชั่วคราว หรือผลกระทบชั่วคราวจากสิ่งแวดล้อมของพวกเขา—นี่เป็นสิ่งที่อยู่ภายในชีวิตของพวกเขา ในกระดูกของพวกเขา ดังนั้นจึงเป็นแก่นแท้ของพวกเขา  กล่าวคือ ในทุกสิ่งที่ศัตรูของพระคริสต์ทำ สิ่งแรกที่พวกเขาคำนึงถึงก็คือ ความมีหน้ามีตาและสถานะของพวกเขาเอง ไม่ใช่สิ่งอื่นใด  สำหรับศัตรูของพระคริสต์ ความมีหน้ามีตาและสถานะคือชีวิตของพวกเขา และเป็นเป้าหมายที่พวกเขาไล่ตามไขว่คว้ามาตลอดชีวิต  ในทุกสิ่งที่พวกเขาทำ สิ่งแรกที่พวกเขาคำนึงถึงก็คือ ‘จะเกิดอะไรขึ้นกับสถานะของฉัน?  แล้วความมีหน้ามีตาของฉันเล่า?  การทำเช่นนี้จะให้ความมีหน้ามีตาแก่ฉันหรือไม่?  จะยกระดับสถานะของฉันในความรู้สึกนึกคิดของผู้คนหรือไม่?’  นั่นคือสิ่งแรกที่พวกเขานึกถึง ซึ่งเป็นหลักฐานที่เพียงพอว่าพวกเขามีอุปนิสัยและแก่นแท้ของศัตรูของพระคริสต์—และเป็นเพราะเหตุนี้ พวกเขาจึงพิจารณาสิ่งต่างๆ ในลักษณะนี้  อาจกล่าวได้ว่าสำหรับศัตรูของพระคริสต์แล้ว ความมีหน้ามีตาและสถานะไม่ใช่ข้อเรียกร้องเพิ่มเติมบางอย่าง และยิ่งไม่ใช่สิ่งที่อยู่ภายนอกตัวพวกเขาซึ่งพวกเขาจะไม่มีก็ได้  สิ่งเหล่านี้เป็นส่วนหนึ่งของธรรมชาติของศัตรูของพระคริสต์ สิ่งเหล่านี้อยู่ในกระดูกของพวกเขา อยู่ในสายเลือดของพวกเขา เป็นสิ่งที่พวกเขามีมาแต่กำเนิด  ศัตรูของพระคริสต์ไม่เพิกเฉยต่อการที่ตนจะมีความมีหน้ามีตาและสถานะหรือไม่ นี่ไม่ใช่ท่าทีของพวกเขา  ถ้าเช่นนั้น ท่าทีของพวกเขาเป็นเช่นไร?  ความมีหน้ามีตาและสถานะเชื่อมโยงอย่างใกล้ชิดกับชีวิตประจำวันของพวกเขา กับสภาวะประจำวันของพวกเขา กับสิ่งที่พวกเขาไล่ตามไขว่คว้าในแต่ละวัน  สำหรับศัตรูของพระคริสต์แล้ว สถานะและความมีหน้ามีตาคือชีวิตของพวกเขา  ไม่ว่าพวกเขาจะใช้ชีวิตอย่างไร ไม่ว่าพวกเขาจะอาศัยอยู่ในสภาพแวดล้อมแบบใด ไม่ว่าพวกเขาจะทำงานอะไร ไม่ว่าพวกเขาจะไล่ตามไขว่คว้าสิ่งใด เป้าหมายของพวกเขาคืออะไร ทิศทางชีวิตของพวกเขาเป็นเช่นไร ทั้งหมดล้วนวนเวียนอยู่กับความมีหน้ามีตาและการมีสถานะที่สูงส่ง  และเป้าหมายนี้ไม่เปลี่ยนแปลง พวกเขาไม่มีวันวางสิ่งเหล่านี้ลงได้เลย  นี่คือโฉมหน้าที่แท้จริงของศัตรูของพระคริสต์ และเป็นแก่นแท้ของพวกเขา” (พระวจนะฯ เล่ม 4 การเปิดโปงพวกศัตรูของพระคริสต์, ประการที่เก้า (ภาคที่สาม))  พระเจ้าทรงเปิดโปงว่าศัตรูของพระคริสต์ถือว่าความมีหน้ามีตาและสถานะเป็นชีวิตของตน ไม่ว่าพวกเขาจะทำอะไร พวกเขามักคำนึงถึงความมีหน้ามีตาและสถานะของตนเองก่อนเสมอ และหากปราศจากความมีหน้ามีตาและสถานะ พวกเขาก็ไม่มีแรงจูงใจที่จะทำสิ่งใดเลย  สิ่งนี้ถูกกำหนดโดยแก่นแท้ธรรมชาติของพวกเขา ผมเองก็ปกป้องความมีหน้ามีตาและสถานะของตนเองอยู่ตลอดเวลาเช่นกัน หลังจากที่ผมได้รับเลือกให้เป็นผู้เทศนา ผมก็เริ่มกังวลว่าตนเองจะไม่สามารถแก้ไขปัญหาได้ตั้งแต่ก่อนจะเข้าร่วมการชุมนุมเสียอีก ผมไม่อยากไปชุมนุม เพราะกลัวว่าพี่น้องชายหญิงจะมองเห็นระดับที่แท้จริงของผม แม้ว่าผมจะรู้ดีอยู่แล้วว่าพี่น้องชายหญิงยังจับความเข้าใจหลักธรรมในการจัดเตรียมเอกสารสำหรับการคัดคนออกไม่ได้ และจำเป็นต้องได้รับการชี้แนะแบบตัวต่อตัว แต่เพราะผมกลัวว่าจะทำตัวขายหน้าและเสียหน้าต่อหน้าพวกเขา ผมจึงไม่ไปเข้าร่วมการชุมนุม ส่งผลให้ปัญหาในงานชำระให้สะอาดไม่ได้รับการแก้ไขเป็นเวลานาน  และทำให้งานล่าช้าออกไป ผมให้ความสำคัญกับความมีหน้ามีตาและสถานะมากเกินไปจริงๆ!  เมื่อก่อน ตอนที่ผมยังใช้ชีวิตในทางโลก ผมมีความอยากได้อยากมีในความมีหน้ามีตาและสถานะเป็นอย่างมาก สมัยที่ผมยังทำงานอยู่ ผมมักได้รับคำชมจากหัวหน้ากะในที่ประชุม เพราะผมมีความรับผิดชอบในการทำงานสูงและมีความสามารถอยู่พอสมควร เจ้านายเองก็ชื่นชมผมมาก และมอบหมายงานบางส่วนให้ผมรับผิดชอบ  นั่นทำให้ผมมีความสุขมาก แต่เมื่อมีงานที่ผมทำไปแล้วต้องกลับมาแก้ไขใหม่ และผมถูกหัวหน้ากะตำหนิ ผมก็อยากลาออก เพราะรู้สึกว่าตัวเองเสียหน้าต่อหน้าผู้คนมากมาย  หลังจากมายังพระนิเวศของพระเจ้าเพื่อทำหน้าที่ ผมก็ยังคงให้ความสำคัญกับศักดิ์ศรีและสถานะของตนเองเป็นอันดับแรก และไม่กล้ายอมรับว่ามีงานบางอย่างที่ผมไม่รู้ว่าจะจัดการอย่างไร แม้ว่าผมจะเชื่อในพระเจ้าได้ไม่นาน แต่ผมก็ได้รับพระคุณจากพระเจ้าให้สามารถทำหน้าที่ของผู้เทศนาได้ เจตนารมณ์ของพระเจ้าคือให้ผมฝึกฝนตนเองในการแสวงหาความจริงเพื่อแก้ไขปัญหาในหน้าที่ของตน นี่เป็นโอกาสอันดีที่จะได้รับความจริง แต่ผมกลับไม่ได้คิดว่าจะทำหน้าที่ของตนอย่างไรให้ดี เพื่อทำให้พระเจ้าพึงพอพระทัย ตรงกันข้าม ผมกลับพยายามอย่างเต็มที่ที่จะปกป้องศักดิ์ศรีและสถานะของตนเอง เมื่อผมเห็นปัญหาในงานของคริสตจักรที่จำเป็นต้องได้รับการแก้ไข ผมกลับถอยหนีและหลบเลี่ยงที่จะไปแก้ไขปัญหาเหล่านั้น เพื่อปกป้องศักดิ์ศรีและสถานะของตนเอง ผมไม่ใส่ใจงานของคริสตจักรเลยแม้แต่น้อย ผมเห็นแก่ตัวและน่ารังเกียจอย่างยิ่ง เส้นทางที่ผมกำลังเดินอยู่ คือเส้นทางแห่งศัตรูของพระคริสต์ เป็นการต่อต้านพระเจ้า!  เมื่อผมเข้าใจสิ่งแบบนี้ ผมก็รู้สึกว่าสภาวะของตนเองนั้นอันตรายอย่างมาก และเต็มใจที่จะรีบกลับใจและหันกลับมาโดยเร็ว

ต่อมา หลังจากที่เหล่าผู้นำระดับสูงได้รับรู้เกี่ยวกับสภาวะของผม พวกเขาได้แบ่งปันพระวจนะของพระเจ้าสองบทตอนให้กับผม ซึ่งทำให้ผมได้รับเส้นทางแห่งการปฏิบัติในการปล่อยวางสถานะ  พระเจ้าผู้ทรงมหิทธิฤทธิ์ตรัสว่า “เจ้าสามารถเป็นผู้คนที่ปกติและธรรมดาได้อย่างไร?… ก่อนอื่นจงอย่าตั้งชื่อตำแหน่งให้ตัวเองและผูกมัดอยู่กับชื่อตำแหน่งนั้นโดยพูดว่า ‘ฉันคือผู้นำ ฉันคือผู้นำทีม ฉันคือผู้ดูแล ไม่มีใครรู้เรื่องธุรกิจนี้ดีไปกว่าฉัน ไม่มีใครเข้าใจทักษะทั้งหลายมากไปกว่าฉัน’  จงอย่าติดอยู่กับชื่อตำแหน่งที่เจ้าตั้งขึ้นเอง  ทันทีที่เจ้าทำเช่นนั้น นั่นจะพันธนาการมือและเท้าของเจ้า รวมทั้งส่งผลต่อสิ่งที่เจ้าพูดและทำ  การคิดและการตัดสินที่เป็นปกติของเจ้าก็จะได้รับผลไปด้วย  เจ้าต้องปลดปล่อยตัวเองให้เป็นอิสระจากการตีกรอบของสถานะนี้  ก่อนอื่น จงลดตัวจากตำแหน่งและชื่อตำแหน่งที่เป็นทางการนี้ และยืนในที่ทางของบุคคลธรรมดา  หากเจ้าทำเช่นนี้ ความรู้สึกนึกคิดของเจ้าก็จะกลายเป็นปกติขึ้นมาบ้าง  เจ้าต้องยอมรับและพูดด้วยว่า ‘ฉันไม่รู้ว่าจะทำสิ่งนี้ได้อย่างไร และฉันไม่เข้าใจสิ่งนั้นอีกด้วย—ฉันกำลังจะทำการศึกษาค้นคว้าบางอย่าง’ หรือ ‘ฉันไม่เคยได้รับประสบการณ์นี้มาก่อน ฉันเลยไม่รู้ว่าจะทำอย่างไร’  เมื่อเจ้าสามารถพูดสิ่งที่เจ้ากำลังคิดอยู่จริงๆ และพูดอย่างซื่อสัตย์ได้ เจ้าย่อมจะมีสำนึกที่ปกติ  ผู้อื่นจะรู้จักตัวตนที่แท้จริงของเจ้า และจะมีทัศนะที่ปกติต่อเจ้าด้วยเหตุนี้ และเจ้าก็จะไม่ต้องแสร้งเล่นละครและจะไม่มีแรงกดดันใหญ่หลวงอันใดต่อตัวเจ้า แล้วเจ้าก็จะสามารถสื่อสารกับผู้คนได้อย่างเป็นปกติ  การใช้ชีวิตเช่นนี้เป็นไปอย่างอิสระและง่ายดาย ผู้ใดก็ตามที่พบว่าการใช้ชีวิตนั้นช่างน่าเหนื่อยล้า ก็เป็นเพราะพวกเขาทำให้เป็นแบบนี้เอง  จงอย่าเสแสร้งหรือสร้างภาพ  ก่อนอื่น จงเปิดใจเกี่ยวกับสิ่งที่เจ้ากำลังคิดอยู่ในหัวใจ เกี่ยวกับความคิดที่แท้จริงของเจ้า เพื่อให้ทุกคนตระหนักและเข้าใจสิ่งเหล่านั้น  ผลลัพธ์ก็คือ ความห่วงใย อุปสรรค และข้อสงสัยระหว่างเจ้ากับผู้อื่นก็จะหมดสิ้นไป  เจ้ายังถูกสิ่งอื่นจำกัดเอาไว้อีกด้วย  เจ้ามักมองว่าตัวเองเป็นหัวหน้าทีม ผู้นำ คนทำงาน หรือใครบางคนที่มีชื่อตำแหน่ง สถานะ และจุดยืนเสมอ หากเจ้าพูดว่าเจ้าไม่เข้าใจบางอย่าง หรือไม่สามารถทำบางสิ่งได้ เจ้ากำลังดูหมิ่นตัวเองอยู่ไม่ใช่หรือ?  เมื่อเจ้าเอาโซ่ตรวนเหล่านี้ในหัวใจของเจ้าออกไป เมื่อเจ้าหยุดนึกถึงตัวเองในฐานะผู้นำหรือคนทำงาน และเมื่อเจ้าเลิกคิดว่าเจ้าดีกว่าผู้คนอื่น และรู้สึกว่าเจ้าเป็นบุคคลธรรมดาคนหนึ่งเหมือนกับคนทุกคน และว่ามีบางด้านที่เจ้าด้อยกว่าผู้อื่น—เมื่อเจ้าสามัคคีธรรมความจริงและเรื่องที่สัมพันธ์กับงานด้วยท่าทีเช่นนี้ ผลย่อมต่างออกไป เช่นเดียวกับบรรยากาศ  หากเจ้ามีความหวั่นวิตกอยู่ในหัวใจเสมอ หากเจ้ารู้สึกเครียดและถูกบีบคั้นตลอดเวลา และหากเจ้าต้องการปลดปล่อยตัวเองจากสิ่งเหล่านี้แต่ทำไม่ได้ เช่นนั้นเจ้าก็ควรอธิษฐานต่อพระเจ้าอย่างจริงจัง ทบทวนตัวเอง มองดูข้อบกพร่องของตัวเอง และเพียรพยายามไปสู่ความจริง  หากเจ้าสามารถนำความจริงไปปฏิบัติได้ เจ้าก็จะได้รับผลลัพธ์  สิ่งใดก็ตามที่เจ้าทำ จงอย่าพูดและกระทำจากตำแหน่งหรือใช้ยศศักดิ์บางอย่าง  ก่อนอื่นจงวางทั้งหมดนี้เอาไว้ก่อน และวางตัวเจ้าเองไว้ในฐานะของบุคคลธรรมดา” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทะนุถนอมความล้ำค่าแห่งพระวจนะของพระเจ้าคือรากฐานของการเชื่อในพระเจ้า)  “สถานะมีความหมายอย่างไรสำหรับเจ้า?  ในข้อเท็จจริง สถานะเป็นเพียงสิ่งที่เพิ่มมาเป็นพิเศษเหมือนเสื้อผ้าชิ้นหนึ่งหรือหมวกใบหนึ่ง  สถานะเป็นเพียงเครื่องประดับตกแต่ง ไร้ซึ่งการใช้งานจริง และการดำรงอยู่ของมันก็ไม่มีผลต่อสิ่งใด  ไม่ว่าเจ้าจะมีสถานะหรือไม่ เจ้าก็ยังเป็นคนเดิม  ไม่ว่าผู้คนจะสามารถเข้าใจความจริงและได้รับความจริงและชีวิตหรือไม่ ก็ไม่เกี่ยวอะไรกับสถานะ  ตราบเท่าที่เจ้าไม่ถือว่าสถานะเป็นเรื่องใหญ่เท่าใดนัก สถานะก็จะไม่สามารถจำกัดควบคุมเจ้าได้  หากเจ้ารักสถานะและให้ความสำคัญเป็นพิเศษกับสถานะ ปฏิบัติต่อสถานะในฐานะเรื่องสำคัญเสมอๆ เช่นนั้นแล้วสถานะก็จะเข้าควบคุมเจ้า เจ้าจะไม่เต็มใจเปิดกว้าง ตีแผ่ตัวเจ้าเอง รู้จักตัวเอง หรือพักบทบาทผู้นำของเจ้าไว้ก่อนเพื่อที่จะลงมือทำ พูด และมีปฏิสัมพันธ์กับผู้อื่น และปฏิบัติหน้าที่ของเจ้า  นี่เป็นปัญหาชนิดใด?  นี่เป็นเรื่องของการถูกสถานะตีกรอบเอาไว้ไม่ใช่หรือ?  นี่เกิดขึ้นเพราะเจ้าพูดและกระทำการด้วยสถานะ และไม่อาจก้าวลงจากความหยิ่งจองหองของตนได้  เจ้ากำลังทรมานตัวเองด้วยการทำเช่นนี้ไม่ใช่หรือ?  หากเจ้าเข้าใจความจริงโดยแท้และมีสถานะได้โดยไม่วางท่า แต่สามารถมุ่งเน้นวิธีที่จะปฏิบัติหน้าที่ของตนให้ดี ทำทุกสิ่งที่ควรทำและทำหน้าที่ที่เจ้าพึงทำให้ลุล่วงได้ และหากเจ้าเห็นตัวเองเป็นพี่น้องชายหญิงธรรมดาคนหนึ่ง เช่นนั้นแล้ว เจ้าจะไม่ถูกบีบคั้นจากสถานะหรอกหรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, วิธีแก้ไขการทดลองและพันธนาการของสถานะ)  หลังจากอ่านพระวจนะของพระเจ้า ผมก็เข้าใจว่า คำว่า “ผู้เทศนา” เป็นเพียงตำแหน่งหนึ่งเท่านั้น และไม่ได้เป็นตัวแทนของสิ่งใด ไม่ใช่ว่าเพียงเพราะผมเป็นผู้เทศนาแล้ว ผมจะสามารถเข้าใจความจริงและแก้ไขปัญหาได้ในทันที วุฒิภาวะของผมยังคงเหมือนเดิม และผมก็ยังไม่สามารถทำสิ่งที่ตนเองทำไม่ได้อยู่ดี พระเจ้าทรงหวังให้ผมเป็นคนธรรมดาที่ติดดิน ไม่ถูกผูกมัดหรือจำกัดด้วยตำแหน่ง เปิดใจเกี่ยวกับความเสื่อมทรามและข้อบกพร่องของตนเองระหว่างการชุมนุม และสามัคคีธรรมเท่าที่ตนเองเข้าใจ ฝึกฝนการเป็นคนที่ซื่อสัตย์ โดยกล่าวว่า “ผมไม่รู้” เมื่อต้องเผชิญกับปัญหาหรือความลำบากยากเย็นที่ตนเองไม่สามารถแก้ไขได้ และสามัคคีธรรมรวมทั้งแสวงหาร่วมกับพี่น้องชายหญิง เพื่อทำหน้าที่ของตนให้ดี หลังจากเข้าใจเจตนารมณ์ของพระเจ้าแล้ว ผมก็เต็มใจที่จะพึ่งพาพระเจ้าเพื่อเข้าสู่ความเป็นจริงในด้านนี้ ต่อมา ระหว่างการชุมนุม ผมไม่ได้ยกตัวเองขึ้นแท่นในฐานะผู้เทศนาอีกต่อไป และเมื่อพบปัญหาที่ตนเองไม่เข้าใจ ผมก็หารือและแก้ไขปัญหาเหล่านั้นร่วมกับทุกคน

ครั้งหนึ่ง ผมได้ไปยังคริสตจักรแห่งหนึ่งเพื่อเรียนรู้เกี่ยวกับงานของคริสตจักรนั้น และได้พบพี่น้องชายคนหนึ่งที่ผมเคยติดต่อด้วยมาก่อน การเข้าสู่ชีวิตของเขาค่อนข้างดี และเขาสามารถสามัคคีธรรมความจริงเพื่อแก้ไขปัญหาบางอย่างได้ ผมเริ่มคิดว่า “หากฉันแก้ไขปัญหาได้ไม่ดีเท่าเขา แล้วพี่น้องชายหญิงจะคิดอย่างไรกับฉัน?  พวกเขาจะคิดไหมว่า ฉันซึ่งเป็นผู้เทศนา กลับไม่สามารถใช้ความจริงเพื่อแก้ไขปัญหาได้ด้วยซ้ำ?  นั่นคงน่าอับอายมาก!” ผมตระหนักได้ว่าตนเองกำลังถูกสถานะและตำแหน่งจำกัดอีกครั้ง และนึกย้อนกลับไปถึงการชุมนุมในอดีต ที่ผมมักจะปกปิดสิ่งต่างๆ และอำพรางตัวเองเพื่อความมีหน้ามีตาและสถานะอยู่เสมอ และไม่กล้าเปิดใจหรือเปิดเผยสิ่งที่ตนเองไม่เข้าใจหรือไม่สามารถทำได้ การพยายามวางท่าในระหว่างการชุมนุมนั้นช่างทุกข์ทรมานและเจ็บปวดเสียจริง!  ผมไม่อยากทำแบบนั้นอีกต่อไปแล้ว จากนั้นผมก็นึกถึงพระวจนะของพระเจ้าที่ว่า “หากเจ้าไม่ต้องการนั่งบนกองไฟ เจ้าควรละทิ้งยศตำแหน่งและรัศมีเหล่านี้ และบอกให้เหล่าพี่น้องชายหญิงรู้สภาวะและความคิดที่แท้จริงที่อยู่ในหัวใจของเจ้า  ในหนทางนี้ พี่น้องชายหญิงย่อมสามารถปฏิบัติต่อเจ้าอย่างถูกต้องและเจ้าก็ไม่ต้องอำพรางตัวอีก  ตอนนี้ที่เจ้าได้เปิดใจและให้ความกระจ่างถึงสภาวะที่แท้จริงของเจ้าแล้ว หัวใจของเจ้าย่อมรู้สึกผ่อนคลายมากขึ้นไม่ใช่หรือ?  เหตุใดจึงเดินไปพร้อมกับภาระอันหนักอึ้งบนหลังของตนเช่นนั้น?  หากเจ้าเปิดเผยตัวตนที่แท้จริงของเจ้า เหล่าพี่น้องชายหญิงจะดูแคลนเจ้าจริงหรือ?  พวกเขาจะทอดทิ้งเจ้าจริงหรือ?  ไม่จริงโดยสิ้นเชิง  ในทางกลับกัน เหล่าพี่น้องชายหญิงจะเห็นชอบในตัวเจ้าและเลื่อมใสที่เจ้ากล้าพูดออกมาจากหัวใจ  พวกเขาจะพูดว่าเจ้าเป็นคนที่ซื่อสัตย์  การนี้จะไม่ขัดขวางงานของเจ้าในคริสตจักร และไม่ส่งผลลบกับงานเลยแม้แต่น้อย  หากพี่น้องชายหญิงมองเห็นว่าเจ้ามีความลำบากยากเย็นจริงๆ พวกเขาจะอาสาช่วยเหลือและร่วมมือกับเจ้า  พวกเจ้าคิดว่าอย่างไร?  น่าจะเป็นแบบนี้ไม่ใช่หรือ?” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, การทะนุถนอมความล้ำค่าแห่งพระวจนะของพระเจ้าคือรากฐานของการเชื่อในพระเจ้า)  จากพระวจนะของพระเจ้า ผมเข้าใจว่า หากต้องการปล่อยวางสถานะและตำแหน่ง ผมจะต้องเป็นคนที่ซื่อสัตย์ เปิดใจสามัคคีธรรมเกี่ยวกับความคิดที่แท้จริงของตนเองกับพี่น้องชายหญิง โดยไม่ปกปิดหรืออำพรางสิ่งใด สอบถามพี่น้องชายหญิงและสามัคคีธรรมร่วมกับทุกคนในเรื่องที่ตนเองไม่เข้าใจ เรียนรู้จากจุดแข็งของกันและกันเพื่อชดเชยจุดอ่อนของตนเอง สิ่งนี้เป็นประโยชน์ทั้งต่อตัวผมเองและต่องานของคริสตจักร ดังนั้น ผมจึงอธิษฐานถึงพระเจ้าอยู่ในใจ ขอให้พระองค์ทรงนำผมให้ปล่อยวางศักดิ์ศรีและสถานะ ทิ้งการถูกจำกัดด้วยตำแหน่ง และเป็นคนที่ซื่อสัตย์ เปิดใจสามัคคีธรรมกับผู้อื่น ระหว่างการชุมนุม ผมได้เปิดใจและกล่าวว่าผมยังมีข้อบกพร่องอีกมาก และหากใครมีปัญหา เราก็สามารถสามัคคีธรรมร่วมกัน และเรียนรู้จากจุดแข็งของกันและกันได้ เมื่อผมไม่ยกตัวเองขึ้นแท่นในฐานะผู้เทศนาอีกต่อไป ผมก็ไม่รู้สึกตึงเครียดหรือถูกจำกัดระหว่างการชุมนุมเหมือนที่ผ่านมา ตรงกันข้าม ตลอดการชุมนุมครั้งนั้น ผมรู้สึกเป็นอิสระและปลดปล่อยอย่างแท้จริง ผมยังได้รับความกระจ่างบางประการจากการสามัคคีธรรมของพี่น้องชายหญิง และมองเห็นปัญหาต่างๆ ได้ชัดเจนยิ่งขึ้น ผมรู้สึกจากก้นบึ้งของหัวใจว่าการปล่อยวางสถานะและตำแหน่งระหว่างการชุมนุมนั้นทำให้รู้สึกผ่อนคลายอย่างมาก

จากประสบการณ์ในช่วงเวลานี้ ผมเข้าใจว่า สิ่งเดียวที่การไล่ตามไขว่คว้าความมีหน้ามีตาและสถานะในการทำหน้าที่นำมาให้ผม ก็คือความเจ็บปวดและความทรมาน และเส้นทางที่ผมเดินมาตลอดก็คือเส้นทางแห่งศัตรูของพระคริสต์ เป็นการต่อต้านพระเจ้า สุดท้ายแล้ว ผมมีแต่จะถูกพระเจ้ากำจัดออกไป มีเพียงการยืนอยู่ในตำแหน่งที่ถูกควรของสิ่งมีชีวิตทรงสร้าง เป็นคนติดดิน เปิดใจอย่างตรงไปตรงมา และเป็นคนที่ซื่อสัตย์เท่านั้น ผมจึงจะสามารถทำหน้าที่ของตนได้ดี


99. การคิดทบทวนหลังจากปฏิเสธหน้าที่ของตน

ในช่วงไม่กี่ปีที่ผ่านมา ฉันทำงานการชำระให้สะอาดในคริสตจักร และได้เห็นผู้ดูแลถูกปลดทีละคน และบางคนก็ถูกคัดออก  โดยเฉพาะอย่างยิ่ง อดีตผู้ดูแลสองคนที่เคยรับผิดชอบงานการชำระให้สะอาดมีขีดความสามารถและความสามารถในการทำงานที่ยอดเยี่ยม และมีขอบเขตความรับผิดชอบครอบคลุมหลายด้าน  พวกเขาเป็นผู้ดูแลมาสองสามปีแล้ว แต่ก็ถูกปลดเพราะไม่ได้ทำงานจริงและไม่ยอมรับความจริง  ผลก็คือ ฉันคิดว่าการเป็นผู้ดูแลนั้นอันตรายเกินไป  การเป็นผู้ดูแลหมายถึงการมีความรับผิดชอบครอบคลุมหลายด้านและต้องเผชิญกับปัญหามากมาย  ถ้าทำได้ไม่ดี ก็จะนำการขัดขวางและการก่อกวนมาสู่งานของคริสตจักรและทิ้งการกระทำผิดไว้เบื้องหลัง ดังนั้นจึงมีความเป็นไปได้ที่จะถูกปลดหรือถูกเผยและถูกกำจัดออกไป  ฉันคิดว่าการเป็นสมาชิกในทีมจะดีกว่า เพราะมีความเสี่ยงน้อยกว่าและไม่ต้องกังวลมากนัก แต่ก็ยังมีความหวังที่จะได้รับความรอด  ในช่วงต้นเดือนสิงหาคม ปี 2023 ผู้ดูแลต้องไปทำหน้าที่ที่อื่น และขอให้ฉันรับช่วงต่องานของเขา  ฉันคิดในใจว่า “ในฐานะสมาชิกในทีม มีผู้รับผิดชอบคอยช่วยตรวจสอบขั้นสุดท้ายและชี้นำงาน ดังนั้นฉันจะไม่ทำความชั่วใหญ่หลวงใดๆ แล้วก็ถูกเผยและถูกกำจัดออกไป  การเป็นผู้ดูแลนั้นแตกต่างออกไป  คุณต้องรับผิดชอบงานโดยรวม และต้องเผชิญกับปัญหามากมายและรับผิดชอบอย่างมาก  ถ้าฉันจัดการสิ่งต่างๆ ได้ไม่ถูกควรและก่อให้เกิดการขัดขวางต่องานของคริสตจักร ฉันก็จะทิ้งร่องรอยของการกระทำผิดไว้เบื้องหลัง  ถ้าฉันทำชั่วมากมาย ฉันจะไม่ถูกเผยและถูกกำจัดออกไป และสูญเสียโอกาสที่จะได้รับความรอดหรอกหรือ?  เป็นสมาชิกในทีมดีกว่า ฉันจะได้ไม่ต้องแบกรับความรับผิดชอบใหญ่ๆ  เช่นนั้นย่อมปลอดภัยไร้กังวล และฉันก็มีความหวังที่จะได้รับความรอด”  เมื่อคิดเช่นนี้ ฉันก็ปฏิเสธไป โดยอ้างว่าขีดความสามารถของฉันธรรมดา ความสามารถในการทำงานของฉันมีจำกัด และฉันไม่ควรค่าแก่การบ่มเพาะ  หลังจากนั้น ผู้ดูแลก็เขียนจดหมายมาหาฉันอีกสองครั้งและขอให้ฉันลองคิดเรื่องนี้ดู  ฉันตกอยู่ในภาวะกลืนไม่เข้าคายไม่ออก  “การไม่ยอมรับก็คือการไม่เชื่อฟัง  แต่ถ้าฉันยอมรับ งานการชำระให้สะอาดก็เกี่ยวข้องกับหลักธรรมในทุกขั้นตอน  ถ้าฉันจัดการสิ่งต่างๆ ได้ไม่ดีและละเมิดหลักธรรม ก็จะทิ้งการกระทำผิดและการทำชั่วไว้เบื้องหลัง  หากเป็นเรื่องเล็กน้อย ฉันก็จะถูกปลด แต่ถ้าเป็นเรื่องร้ายแรง เช่นนั้นฉันก็จะถึงขั้นถูกขับไล่  ไม่เพียงแต่ชื่อเสียงและสถานะของฉันจะเสียหาย แต่ฉันอาจจะไม่มีจุดจบหรือบั้นปลายที่ดีด้วย”  หลังจากคิดอยู่นาน ฉันก็ปฏิเสธไป  เมื่อฉันพบกับผู้ดูแล เขาบอกฉันว่า “คุณได้รับคะแนนเสียงจากพี่น้องชายหญิงมากที่สุด  คุณต้องแสวงหาเจตนารมณ์ของพระเจ้านะ”  ฉันไม่มีอะไรจะพูด  หัวใจของฉันรู้สึกเหมือนถูกฉีกเป็นสองส่วน และฉันก็อธิษฐานถึงพระเจ้าครั้งแล้วครั้งเล่าว่า “ข้าแต่พระเจ้า ข้าพระองค์รู้ว่าควรนบนอบในเรื่องนี้ที่เกิดขึ้นกับตัวเอง แต่ข้าพระองค์ก็นบนอบไม่ได้  ข้าพระองค์กลัวว่าจะไม่สามารถทำหน้าที่ผู้ดูแลได้ดี จะขัดขวางและก่อกวนงานของคริสตจักร และจะถูกเผยและถูกกำจัดออกไป  ข้าพระองค์ไม่รู้ว่าควรเข้าสู่ความจริงใดเพื่อหลุดพ้นจากสถานการณ์ที่ยากลำบากนี้ ข้าพระองค์ทูลขอพระองค์ โปรดนำข้าพระองค์ด้วยเถิด!”

มีอยู่ครั้งหนึ่ง ฉันได้อ่านพระวจนะของพระเจ้าบทตอนหนึ่งที่กระทบใจฉันจริงๆ  พระเจ้าผู้ทรงมหิทธิฤทธิ์ตรัสว่า “เจ้าควรกระทำการตามมโนธรรมอย่างไร?  จงกระทำการด้วยความจริงใจ ให้คู่ควรกับความเมตตาของพระเจ้า คู่ควรกับชีวิตที่พระเจ้าประทานให้นี้ และคู่ควรกับโอกาสได้รับความรอดที่พระเจ้าประทานให้นี้  นั่นใช่ผลจากมโนธรรมของเจ้าหรือไม่?  เมื่อเจ้ามีมาตรฐานขั้นต่ำนี้—มโนธรรม—เจ้าก็จะได้รับการคุ้มครอง และจะไม่ทำเรื่องผิดพลาดร้ายแรง  เมื่อเป็นเช่นนั้น เจ้าย่อมไม่มีแนวโน้มที่จะทำเรื่องกบฏต่อพระเจ้าหรือละทิ้งหน้าที่ของเจ้า และไม่ค่อยมีความโน้มเอียงที่จะกระทำการอย่างสุกเอาเผากิน  ไม่มีแนวโน้มที่จะวางอุบายเพื่อสถานะ ชื่อเสียง ผลประโยชน์ และหาทางหนีทีไล่ให้ตนเองอีกด้วย  นี่คือบทบาทของมโนธรรม  ความเป็นมนุษย์ของคนเราควรมีทั้งมโนธรรมและสำนึกเป็นองค์ประกอบ  ทั้งสองสิ่งนี้เป็นเรื่องพื้นฐานที่สุดและสำคัญที่สุด  คนที่ไม่มีมโนธรรมและไม่มีสำนึกของความเป็นมนุษย์ที่ปกติย่อมเป็นคนประเภทใด?  กล่าวโดยทั่วไปแล้ว พวกเขามีทั้งคนที่ไม่มีความเป็นมนุษย์ และคนที่มีความเป็นมนุษย์ที่เลวร้ายมาก  เมื่อเจาะจงมองลงไปย่อมพบลักษณะเช่นใดในตัวผู้คนดังกล่าว?  พวกเขามีลักษณะจำเพาะเช่นใดที่สำแดงว่าไร้ซึ่งความเป็นมนุษย์?  (พวกเขาเห็นแก่ตัวและเลวทราม)  ผู้คนที่เห็นแก่ตัวและเลวทรามย่อมกระทำการอย่างสุกเอาเผากิน ถ้าสิ่งต่างๆ ไม่ส่งผลต่อพวกเขาเป็นการส่วนตัว พวกเขาก็ปล่อยปละละเลย  ไม่นึกถึงผลประโยชน์แห่งพระนิเวศของพระเจ้า และไม่คำนึงถึงเจตนารมณ์ของพระเจ้า  ไม่มีสำนึกถึงภาระหรือความรับผิดชอบในเรื่องการทำหน้าที่ของตนหรือการเป็นคำพยานถึงพระเจ้า… บุคคลประเภทนี้มีมโนธรรมและสำนึกหรือไม่?  (ไม่)  คนที่ไม่มีมโนธรรมและสำนึกรู้สึกติเตียนตนเองที่กระทำการเช่นนี้หรือไม่?  ย่อมไม่รู้สึกติเตียนตนเอง มโนธรรมในตัวคนประเภทนี้ไม่มีประโยชน์อันใด  พวกเขาไม่เคยรู้สึกถึงการถูกตำหนิติเตียนโดยมโนธรรมของตนเอง  ดังนั้นพวกเขาจะสามารถรู้สึกถึงการตำหนิติเตียนหรือการบ่มวินัยของพระวิญญาณบริสุทธิ์ได้หรือ?  ไม่ พวกเขาไม่สามารถรู้สึกได้” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, โดยการมอบหัวใจของตนให้แก่พระเจ้า คนเราย่อมสามารถได้รับความจริง)  พระเจ้าตรัสว่าคนเหล่านั้นที่ไม่มีมโนธรรมหรือสำนึก เป็นพวกที่เห็นแก่ตัวและต่ำช้าเป็นพิเศษ  พวกเขาคำนึงถึงแต่ผลประโยชน์ของตนเอง ไม่ใช่งานของคริสตจักร อีกทั้งไม่แบกรับภาระหรือมีสำนึกของความรับผิดชอบต่องานของคริสตจักรเลย  เมื่อทบทวนดู ฉันก็ตระหนักว่าฉันเป็นคนแบบนั้นทุกประการ  ในเมื่อพี่น้องชายหญิงเลือกฉัน ฉันก็ควรจะยอมรับหน้าที่นี้  อย่างไรก็ตาม ฉันกลัวว่าความรับผิดชอบในการทำหน้าที่นี้จะหนักหนาเกินไป กลัวว่าถ้าทำได้ไม่ดีก็จะทิ้งการกระทำผิดไว้เบื้องหลัง และถ้าฉันทำชั่ว ฉันก็จะถูกปลดและถูกกำจัดออกไป  ไม่เพียงแต่ชื่อเสียงและสถานะของฉันจะเสียหาย แต่ฉันยังเสี่ยงที่จะสูญเสียแม้กระทั่งจุดจบและบั้นปลายที่ดีของฉันด้วย  ดังนั้น ฉันจึงปฏิเสธ โดยอ้างว่าขีดความสามารถของฉันธรรมดา ความสามารถในการทำงานของฉันก็ไม่ดี และฉันไม่ควรค่าแก่การบ่มเพาะ  ผู้ดูแลเขียนจดหมายมาหาฉันหลายครั้งเพื่อสามัคคีธรรมกับฉัน แต่ฉันก็ยังคงหาข้ออ้างที่จะปฏิเสธ  ฉันคำนึงถึงแต่ผลประโยชน์ของตัวเองและปฏิเสธที่จะยอมรับหน้าที่นี้  ฉันขาดมโนธรรมและสำนึกอย่างแท้จริง!  ฉันไม่อยากใช้ชีวิตอย่างเห็นแก่ตัวและต่ำช้าเช่นนี้อีกต่อไป ฉันจึงยอมรับหน้าที่นี้

ไม่กี่เดือนต่อมา ฉันถูกโยกย้ายให้เป็นสมาชิกในทีม เพราะขีดความสามารถของฉันไม่ดีพอสำหรับงานนั้น  ต่อมา ผู้นำเขียนจดหมายมาบอกว่ามีทีมหนึ่งขาดคนจัดระเบียบเอกสารสำหรับการคัดผู้คนออก และพวกเขาก็จับความเข้าใจหลักธรรมไม่ได้อย่างครบถ้วน  บรรดาผู้นำจึงขอให้ฉันไปที่นั่นและเป็นหัวหน้าทีมเพื่อช่วยเหลือพวกเขา  ฉันคิดในใจว่า “ถ้าฉันจัดระเบียบเอกสารสำหรับการคัดผู้คนออกได้ไม่ดีและระบุลักษณะของใครผิดไป ฉันจะต้องรับผิดชอบเรื่องนั้น  ถ้าฉันมองอะไรไม่ชัดเจนและกระทำการในลักษณะที่ละเมิดหลักธรรม ทิ้งการกระทำผิดและการทำชั่วไว้เบื้องหลัง เช่นนั้นฉันก็จะใกล้ที่จะถูกปลดและกำจัดออกไป  การเป็นสมาชิกในทีมปลอดภัยกว่า”  ดังนั้น ฉันจึงบ่ายเบี่ยงงานนี้อีกครั้ง โดยอ้างว่าขีดความสามารถของฉันไม่ดี ความสามารถในการทำงานของฉันไม่ดี และฉันไม่ควรค่าแก่การบ่มเพาะ  ต่อมา ผู้นำเขียนจดหมายมาสามัคคีธรรมกับฉันและชี้ให้เห็นว่าธรรมชาติของการที่ฉันปฏิเสธหน้าที่ซ้ำแล้วซ้ำเล่าคือการปฏิเสธที่จะยอมรับความจริง  ฉันตระหนักได้อย่างชัดเจนว่าการสามัคคีธรรมของผู้นำเป็นการเตือนสติและคำเตือนจากพระเจ้า และฉันก็รู้สึกเศร้าและรู้สึกผิด “ฉันเชื่อในพระเจ้ามาหลายปีแล้ว ทำไมฉันถึงไม่เปลี่ยนแปลงเลย?  ทำไมฉันถึงดื้อแพ่งขนาดนี้?”  ฉันตระหนักว่าสภาวะนี้จะอันตรายมากถ้าฉันไม่แสวงหาความจริงเพื่อแก้ไขในทันที ฉันจึงค้นหาพระวจนะของพระเจ้าที่เกี่ยวข้องกับสภาวะของฉัน  ฉันได้อ่านพระวจนะของพระเจ้าที่ว่า “ขณะปฏิบัติหน้าที่ของตน บางคนกลับกลัวการรับผิดชอบ  ถ้าคริสตจักรมอบหมายงานให้พวกเขาทำ พวกเขาก็จะพิจารณาก่อนว่างานนั้นต้องให้พวกเขารับผิดชอบหรือไม่ และถ้าเป็นเช่นนั้น พวกเขาก็จะไม่รับงาน  เงื่อนไขของพวกเขาในการปฏิบัติหน้าที่หนึ่งๆ ก็คือ หนึ่ง ต้องเป็นงานที่ไม่รีบร้อน สอง เป็นงานที่ไม่ยุ่งหรือเหนื่อย และสาม ไม่ว่าพวกเขาจะทำอะไร พวกเขาก็ไม่ต้องรับผิดชอบ  นี่เป็นหน้าที่ประเภทเดียวที่พวกเขายอมทำ  นี่คือคนประเภทใด?  นี่คือคนกลับกลอกหลอกลวงมิใช่หรือ?  พวกเขาไม่อยากแบกรับความรับผิดชอบแม้แต่น้อย  ถึงขนาดกลัวว่าใบไม้ที่ร่วงจากต้นจะทำให้ตนหัวแตก  คนเช่นนี้จะปฏิบัติหน้าที่อะไรได้?  พวกเขาจะทำประโยชน์อะไรได้ในพระนิเวศของพระเจ้า?  งานแห่งพระนิเวศของพระเจ้าเกี่ยวข้องกับพระราชกิจแห่งการสู้รบกับซาตาน รวมทั้งการเผยแผ่ข่าวประเสริฐแห่งราชอาณาจักร  มีหน้าที่ใดบ้างที่ไม่พ่วงความรับผิดชอบมาด้วย?  พวกเจ้าว่าการเป็นผู้นำนั้นแบกรับความรับผิดชอบเอาไว้หรือไม่?  ความรับผิดชอบของพวกเขากลับยิ่งมากขึ้น และพวกเขาก็ยิ่งต้องรับผิดชอบมากขึ้นมิใช่หรือ?  ไม่ว่าเจ้าจะประกาศข่าวประเสริฐ เป็นพยานยืนยัน ทำวีดิทัศน์ และอื่นๆ—ไม่ว่าเจ้าจะทำงานอะไร—ตราบใดที่เกี่ยวข้องกับหลักธรรมความจริง งานนั้นก็ย่อมมาพร้อมกับความรับผิดชอบ  ถ้าการปฏิบัติหน้าที่ของเจ้าไร้หลักธรรม ก็จะส่งผลต่องานแห่งพระนิเวศของพระเจ้า และถ้าเจ้ากลัวที่จะรับผิดชอบ เจ้าก็จะไม่สามารถปฏิบัติหน้าที่ใดๆ ได้  คนที่กลัวการรับผิดชอบเวลาปฏิบัติหน้าที่ของตนเป็นพวกคนขลาด หรือว่าอุปนิสัยของพวกเขามีปัญหากันแน่?  เจ้าต้องสามารถบอกความแตกต่างได้  แท้จริงแล้ว นี่ไม่ใช่ปัญหาเรื่องความขลาด  เหตุใดพวกเขาจึงกล้าขนาดนั้นในการเป็นคนรวยหรือเวลาทำอะไรเพื่อประโยชน์ของตนเอง?  พวกเขาจะยอมเสี่ยงทำอะไรก็ได้เพื่อสิ่งเหล่านี้  แต่พอทำสิ่งต่างๆ เพื่อคริสตจักร เพื่อพระนิเวศของพระเจ้า พวกเขากลับไม่ยอมรับความเสี่ยงแต่อย่างใด  ผู้คนเช่นนี้เห็นแก่ตัวและน่ารังเกียจ เป็นคนที่คิดคดทรยศที่สุด  ใครก็ตามที่ไม่รับผิดชอบยามปฏิบัติหน้าที่ ย่อมไม่มีความจริงใจให้พระเจ้าแม้แต่น้อย ยิ่งไม่ต้องพูดถึงความจงรักภักดีของพวกเขา  แล้วคนประเภทใดที่กล้ารับผิดชอบ?  คนประเภทใดมีความกล้าที่จะแบกรับภาระอันหนักอึ้ง?  คนที่ขึ้นมานำและพุ่งทะยานไปข้างหน้าอย่างกล้าหาญในช่วงเวลาที่สำคัญที่สุดในงานแห่งพระนิเวศของพระเจ้า กล้าแบกรับภาระอันหนักอึ้งและไม่กลัวที่จะทนฝ่าความยากลำบากและอันตรายเมื่อพวกเขามองเห็นว่างานนั้นสำคัญและจำเป็นอย่างยิ่งยวด  นั่นคือคนที่จงรักภักดีต่อพระเจ้า เป็นทหารดีของพระคริสต์  ใช่หรือไม่ที่ว่าทุกคนที่กลัวการรับผิดชอบในหน้าที่ของตนกลัวเช่นนั้นเพราะไม่เข้าใจความจริง?  ไม่ใช่ ความเป็นมนุษย์ของพวกเขามีปัญหา  พวกเขาไร้สำนึกเรื่องความยุติธรรมหรือความรับผิดชอบ เป็นคนที่เห็นแก่ตัวและน่ารังเกียจ ไม่ใช่ผู้เชื่อในพระเจ้าที่มีความจริงใจ และไม่ยอมรับความจริงแม้แต่น้อย  ด้วยเหตุนี้เพียงข้อเดียว พวกเขาก็ไม่อาจได้รับการช่วยให้รอดแล้ว… ถ้าเจ้าปกป้องตัวเองเสมอเมื่อเกิดเรื่องขึ้นกับเจ้า และเหลือทางหนีทีไล่เอาไว้ เจ้ากำลังปฏิบัติความจริงอยู่หรือไม่?  นี่ไม่ใช่การปฏิบัติความจริง—เป็นการทำตัวกลิ้งกลอก  ตอนนี้เจ้ากำลังปฏิบัติหน้าที่ของตนอยู่ในพระนิเวศของพระเจ้า  หลักธรรมข้อแรกในการปฏิบัติหน้าที่คืออะไร?  คือเจ้าต้องปฏิบัติหน้าที่นั้นๆ ด้วยหัวใจทั้งดวงของเจ้าเสียก่อน ใช้ความพยายามทั้งหมด อันเป็นการปกป้องผลประโยชน์แห่งพระนิเวศของพระเจ้า  นี่คือหลักธรรมความจริงข้อหนึ่ง เป็นหลักธรรมความจริงที่เจ้าควรนำไปปฏิบัติ  การปกป้องตนเองด้วยการเหลือทางหนีทีไล่ให้ตนเองนั้นคือหลักปฏิบัติที่ผู้ไม่มีความเชื่อเขาทำกัน และเป็นปรัชญาสูงสุดของพวกเขา  การคำนึงถึงตนเองก่อนในทุกสิ่ง วางผลประโยชน์ของตนเองเอาไว้เหนือสิ่งอื่นใด และไม่นึกถึงผู้อื่น พลางเชื่อว่าผลประโยชน์แห่งพระนิเวศของพระเจ้าและผลประโยชน์ของผู้อื่นไม่มีอะไรเกี่ยวข้องกับตน คิดถึงผลประโยชน์ของตนเองก่อน แล้วจากนั้นก็นึกถึงทางหนีทีไล่—นี่คือผู้ไม่มีความเชื่อมิใช่หรือ?  นี่คือสิ่งที่ผู้ไม่มีความเชื่อเป็นโดยแท้  คนแบบนี้ไม่คู่ควรที่จะปฏิบัติหน้าที่” (พระวจนะฯ เล่ม 4 การเปิดโปงพวกศัตรูของพระคริสต์, ประการที่แปด: พวกเขาย่อมจะให้ผู้อื่นนบนอบเฉพาะพวกเขาเท่านั้น ไม่ใช่ความจริงหรือพระเจ้า (ภาคที่หนึ่ง))  ขณะที่ฉันไตร่ตรองพระวจนะของพระเจ้า ฉันรู้สึกเหมือนถูกทิ่มแทงใจ  พระเจ้าทรงเปิดโปงว่าคนประเภทที่เห็นแก่ตัว ต่ำช้า และเจ้าเล่ห์นั้นกลัวที่จะต้องรับผิดชอบ  เมื่อมีเรื่องเกิดขึ้น พวกเขามักจะคำนึงถึงผลประโยชน์ของตัวเองก่อนเสมอ และคิดอยู่ตลอดเวลาว่าจะหาทางออกให้ตัวเองได้อย่างไรแทนที่จะปกป้องผลประโยชน์ของคริสตจักร  พวกเขาไม่ต้องการรับผิดชอบใดๆ ทั้งสิ้น  คนประเภทนี้ไม่ยอมรับความจริงและไม่มีความเป็นมนุษย์ พวกเขาเป็นผู้ไม่มีความเชื่อในสายพระเนตรของพระเจ้า และพวกเขาก็ไม่สมควรที่จะทำหน้าที่  ฉันเป็นคนประเภทนี้ทุกประการ  พระนิเวศของพระเจ้าได้บ่มเพาะฉันให้ทำงานการชำระให้สะอาดมาหลายปี และฉันก็ได้เชี่ยวชาญหลักธรรมที่เกี่ยวข้องบางอย่างและเข้าใจหนทางบางอย่างในการจัดการกับปัญหา  เมื่อผู้นำมอบหมายให้ฉันเป็นผู้นำทีม ฉันก็กังวลว่าจะต้องรับผิดชอบหากทำงานได้ไม่ดี  เพื่อปกป้องผลประโยชน์ของตัวเอง ฉันจึงหาเหตุผลและข้ออ้างต่างๆ นานา เช่น ขีดความสามารถของฉันไม่ดีและความสามารถในการทำงานของฉันไม่ดี เพื่อพูดจาบ่ายเบี่ยงและหลบเลี่ยง  ฉันรู้ดีว่างานของคริสตจักรต้องการอะไร และฉันก็เป็นคนที่เหมาะสม แต่ฉันก็ใช้เล่ห์เหลี่ยมและไม่ต้องการเป็นผู้นำทีมหรือรับผิดชอบใดๆ เพราะฉันกำลังคำนึงถึงจุดจบและบั้นปลายของตัวเอง  พวกผู้ไม่มีความเชื่อเหล่านั้นที่ให้ความสำคัญกับผลประโยชน์เป็นอันดับแรก จะคำนวณและวางแผนเพื่อผลประโยชน์ของตัวเองในทุกสิ่งที่ทำอยู่เสมอ พวกเขาทำทุกอย่างที่เป็นประโยชน์ต่อตัวเอง  ทุกความคิดและแนวคิดของฉันก็เป็นไปเพื่อประโยชน์ของตัวเองเช่นกัน เมื่อถึงคราวที่ต้องรับผิดชอบ ฉันก็เล่นเล่ห์เหลี่ยมและถอยหนี  ฉันไม่มีความจงรักภักดีหรือการนบนอบต่อพระเจ้าเลย และไม่ต่างอะไรกับผู้ไม่มีความเชื่อหรือผู้ไม่เชื่อ  ฉันไม่คู่ควรกับการทำหน้าที่เลยจริงๆ!  เมื่อฉันเข้าใจเรื่องนี้ ฉันก็เต็มไปด้วยความเสียใจและการตำหนิตัวเอง

ต่อมา ฉันได้ทบทวนตัวเองว่า ในเมื่อฉันเชื่อในพระเจ้ามาหลายปีแล้ว ทำไมฉันถึงอยากปฏิเสธหน้าที่อยู่ตลอดเวลา?  อะไรคือต้นตอของปัญหานี้?  วันหนึ่ง ฉันได้อ่านพระวจนะของพระเจ้าที่ว่า “ศัตรูของพระคริสต์ไม่เคยเชื่อฟังการจัดแจงเตรียมการแห่งพระนิเวศของพระเจ้า และพวกเขายึดโยงหน้าที่ ชื่อเสียง ผลประโยชน์ และสถานะของตนเข้ากับความหวังที่จะได้รับพรและบั้นปลายในอนาคตอย่างแนบแน่นเสมอ ราวกับว่าทันทีที่ความมีหน้ามีตาและสถานะของพวกเขาสูญสิ้น พวกเขาก็หมดหวังที่จะได้รับพรและรางวัล และทำให้พวกเขารู้สึกเหมือนกับสูญสิ้นชีวิตไปด้วย  พวกเขาคิดว่า ‘ฉันต้องรอบคอบ ฉันต้องไม่ประมาท!  พระนิเวศของพระเจ้า พี่น้องชายหญิง ผู้นำและคนทำงาน และแม้กระทั่งพระเจ้าก็ไม่อาจเป็นที่พึ่งพาได้  ฉันไม่สามารถไว้ใจพวกเขาคนใดได้  คนที่คุณพึ่งพาได้ที่สุดและคู่ควรแก่ความไว้วางใจที่สุดก็คือตัวคุณเอง  ถ้าคุณไม่วางแผนให้ตัวเองเช่นนั้นแล้วใครจะมาใส่ใจดูแลคุณ?  ใครจะมาคำนึงถึงอนาคตของคุณ?  ใครจะมาคำนึงว่าคุณจะได้รับพรหรือไม่?  เพราะฉะนั้น ฉันต้องวางแผนและคิดคำนวณเพื่อตัวเองให้รอบคอบ  ฉันจะทำผิดพลาดหรือประมาทไม่ได้เลยแม้แต่น้อย มิฉะนั้นฉันจะทำอย่างไรถ้ามีใครพยายามเอาเปรียบฉัน?’  ด้วยเหตุนี้พวกเขาจึงระวังตัวกับเหล่าผู้นำและคนทำงานในพระนิเวศของพระเจ้า กลัวว่าจะมีคนรู้ทันหรือดูพวกเขาออก แล้วจากนั้นพวกเขาก็จะถูกปลด และความฝันที่จะได้รับพรก็จะพังทลาย  พวกเขาคิดว่าพวกเขาต้องรักษาความมีหน้ามีตาและสถานะของตนเอาไว้ เพื่อให้พวกเขามีความหวังที่จะได้รับพร  ศัตรูของพระคริสต์มองการได้รับพรว่ายิ่งใหญ่กว่าฟ้าสวรรค์ ยิ่งใหญ่กว่าชีวิต สำคัญกว่าการไล่ตามเสาะหาความจริง การเปลี่ยนแปลงในอุปนิสัย หรือความรอดส่วนบุคคล และสำคัญกว่าการทำหน้าที่ของตนให้ดีและเป็นสิ่งมีชีวิตทรงสร้างที่ได้มาตรฐาน  พวกเขาคิดว่าการเป็นสิ่งมีชีวิตทรงสร้างที่ได้มาตรฐาน การทำหน้าที่ของตนได้ดี และการได้รับการช่วยให้รอดล้วนแต่เป็นสิ่งเล็กๆ น้อยๆ ที่แทบจะไม่ควรค่าแก่การเอ่ยถึงหรือแสดงความคิดเห็น ในขณะที่การได้รับพรเป็นสิ่งเดียวในชีวิตทั้งชีวิตของพวกเขาที่ไม่อาจลืมได้เป็นอันขาด  ในสิ่งใดก็ตามที่พวกเขาเผชิญ ไม่ว่าจะใหญ่หรือเล็กเพียงใด พวกเขาก็เอามายึดโยงกับการได้รับพร ระมัดระวังและเอาใจใส่อย่างยิ่ง และพวกเขาก็เหลือทางออกไว้ให้ตัวเองเสมอ” (พระวจนะฯ เล่ม 4 การเปิดโปงพวกศัตรูของพระคริสต์, ประการที่สิบสอง: พวกเขาอยากถอนตัวเมื่อไม่มีสถานะหรือไม่มีหวังที่จะได้รับพร)  พระเจ้าทรงเปิดโปงว่าศัตรูของพระคริสต์ไม่สามารถนบนอบหน้าที่ที่คริสตจักรจัดแจงให้ได้ สาเหตุหลักเป็นเพราะพวกเขาให้ความสำคัญกับการได้รับพรมากเกินไป  ศัตรูของพระคริสต์ไม่ไว้ใจใครนอกจากตัวเอง  พวกเขาเชื่อว่าพวกเขาสามารถพึ่งพาได้แต่ตัวเองเท่านั้น มีเพียงพวกเขาเท่านั้นที่จะดูแลตัวเองอย่างแท้จริง และพวกเขาต้องระมัดระวังและรอบคอบในทุกย่างก้าว ด้วยความหวาดกลัวว่าการนบนอบการจัดแจงของพระนิเวศของพระเจ้าจะส่งผลเสียต่อพรของพวกเขาและทำลายความฝันที่จะได้รับพรของพวกเขา  เมื่อทบทวนตัวเอง พฤติกรรมของฉันก็เหมือนกับพฤติกรรมของศัตรูของพระคริสต์ไม่ใช่หรือ?  ฉันให้ความสำคัญกับการได้รับพรอย่างมาก  คริสตจักรมอบหมายให้ฉันเป็นผู้ดูแลแล้วก็เป็นผู้นำทีม แต่ฉันก็อดไม่ได้ที่จะคำนึงถึงจุดจบและบั้นปลายของตัวเอง โดยระมัดระวังและคิดคำนวณอยู่ตลอดเวลา  ฉันคิดว่าการทำหน้าที่ผู้ดูแลหรือผู้นำทีมนั้นมีความรับผิดชอบที่หนักหนา และถ้าฉันทำงานได้ไม่ดี ฉันก็จะทิ้งการกระทำผิดไว้เบื้องหลัง หากเป็นเรื่องร้ายแรง ฉันอาจจะถึงขั้นถูกเผยและถูกกำจัดออกไป  ในทางกลับกัน สมาชิกทั่วไปในทีมมีความรับผิดชอบน้อย และแม้ว่าฉันจะไม่ได้รับความดีความชอบที่โดดเด่นใดๆ ฉันก็จะไม่ทิ้งการกระทำผิดไว้เบื้องหลังจนถูกเผยและถูกกำจัดออกไป  สิ่งที่ฉันคิดคือการทำทุกวิถีทางที่เป็นประโยชน์กับตัวเอง และฉันไม่ได้คำนึงถึงผลประโยชน์ของคริสตจักรเลย  ฉันใช้ชีวิตโดยพึ่งพาพิษของซาตานอย่างสิ้นเชิง เช่น “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” “ไม่ต้องแสวงหาความดี แต่ให้หลีกหนีคำติเตียน” และ “การระวังระไวเป็นบ่อเกิดของความปลอดภัย”  ฉันคิดว่าเป็นเรื่องที่ปกติที่จะคำนึงถึงผลประโยชน์ของตัวเอง การทำอย่างอื่นนั้นโง่เขลา  เจตนารมณ์ของพระเจ้าคือการให้ฉันได้รับการฝึกฝนมากขึ้นโดยการเป็นผู้ดูแลและผู้นำทีม และสามารถแสวงหาความจริงเพื่อทำสิ่งต่างๆ ตามหลักธรรมได้  อย่างไรก็ตาม ฉันกลับสงสัยในพระเจ้าโดยอาศัยทัศนะที่บิดเบือนของฉัน  ฉันรู้สึกว่าการให้ฉันเป็นผู้ดูแลเป็นหนทางที่จะเผยและกำจัดฉันออกไป  ฉันคิดว่าพระเจ้าเป็นเหมือนคนเหล่านั้นในโลกที่มีสถานะและอำนาจ ซึ่งไม่จำเป็นต้องเที่ยงธรรมและชอบธรรมต่อผู้คนเสมอไป และคนที่ทำผิดพลาดเพียงเล็กน้อยก็จะถูกกำจัดออกไป  นี่ไม่ใช่การหมิ่นประมาทพระเจ้าหรอกหรือ?  ฉันช่างหลอกลวงและเลวร้ายเสียจริง!  การเชื่อในพระเจ้าและทำหน้าที่ของสิ่งมีชีวิตทรงสร้างนั้นเป็นเรื่องที่ปกติและชอบด้วยเหตุผลโดยแท้ ซึ่งเป็นความรับผิดชอบที่ฉันผูกพันด้วยเกียรติซึ่งไม่อาจหลบเลี่ยงได้  อย่างไรก็ตาม ฉันถูกพิษซาตานทำร้ายและกลายเป็นคนเห็นแก่ตัว เลวร้าย และหลอกลวง ฉันปฏิเสธหน้าที่ครั้งแล้วครั้งเล่าเพื่อปกป้องผลประโยชน์ของตัวเอง และไม่ได้แสดงให้เห็นถึงการคำนึงถึงเจตนารมณ์ของพระเจ้าเลยแม้แต่น้อย  การใช้ชีวิตตามปรัชญาของซาตานเหล่านี้จะนำฉันไปสู่การต่อต้านพระเจ้ามากขึ้นเรื่อยๆ และในที่สุดฉันก็จะถูกพระเจ้าทรงรังเกียจเดียดฉันท์และกำจัดออกไป  เมื่อเข้าใจเรื่องนี้ ฉันก็เต็มไปด้วยความเสียใจและการตำหนิตัวเอง ฉันจึงอธิษฐานถึงพระเจ้าว่า “ข้าแต่พระเจ้า ข้าพระองค์ช่างเห็นแก่ตัว ต่ำช้า เลวร้าย และหลอกลวงเหลือเกิน  ตั้งแต่ข้าพระองค์เริ่มเชื่อในพระองค์ ข้าพระองค์ก็ไล่ตามไขว่คว้าแต่พร และไม่เคยคำนึงถึงเจตนารมณ์ของพระองค์หรือคิดถึงงานของคริสตจักรเลย  ข้าแต่พระเจ้า ข้าพระองค์เต็มใจที่จะกลับใจ และหยุดเดินบนเส้นทางที่ผิด”

ต่อมา ฉันได้อ่านพระวจนะของพระเจ้า และได้รับความเข้าใจบางอย่างเกี่ยวกับหลักธรรมที่พระนิเวศของพระเจ้าปฏิบัติต่อผู้คน  พระเจ้าผู้ทรงมหิทธิฤทธิ์ตรัสว่า “บางคนไม่เชื่อว่าพระนิเวศของพระเจ้าปฏิบัติต่อผู้คนอย่างเที่ยงธรรม  พวกเขาไม่เชื่อว่าพระเจ้าทรงครองพระนิเวศของพระองค์ และว่าความจริงครองความเป็นใหญ่ที่นั่น  พวกเขาเชื่อว่าไม่ว่าคนคนหนึ่งจะทำหน้าที่ใด หากมีปัญหาเกิดขึ้นในหน้าที่นั้น พระนิเวศของพระเจ้าจะรับมือกับคนคนนั้นทันที โดยตัดสิทธิ์ในการทำหน้าที่ของพวกเขา โยกย้ายพวกเขาออกไป หรือแม้กระทั่งเอาตัวพวกเขาออกไปจากคริสตจักร  เป็นเช่นนั้นจริงๆ หรือ?  ไม่ใช่อย่างแน่นอน  พระนิเวศของพระเจ้าปฏิบัติต่อทุกคนตามหลักธรรมความจริง  พระเจ้าทรงชอบธรรมในการปฏิบัติต่อทุกคน  พระองค์ไม่ทรงมองเพียงว่าคนคนหนึ่งประพฤติตัวอย่างไรในครั้งเดียวเท่านั้น พระองค์ทรงดูที่แก่นแท้ธรรมชาติของคน ความตั้งใจของเขา และท่าทีของเขา  โดยเฉพาะอย่างยิ่ง เมื่อคนคนหนึ่งทำผิดพลาด พระองค์ทรงมองว่าเขาสามารถทบทวนตนเองได้หรือไม่ เขาสำนึกผิดหรือไม่ และสามารถเท่าทันแก่นแท้ของปัญหาตามพระวจนะของพระองค์หรือไม่ เพื่อที่จะเข้าใจความจริง เกลียดตนเอง และกลับใจอย่างแท้จริง  ถ้าใครไม่มีท่าทีที่ถูกต้อง และเจือปนด้วยเจตนาส่วนตนโดยสิ้นเชิง ถ้าพวกเขาเต็มไปด้วยอุบายที่เจ้าเล่ห์แสนกลและเผยให้เห็นแต่อุปนิสัยอันเสื่อมทราม และเมื่อเกิดปัญหาขึ้น หากพวกเขาถึงกับใช้การเสแสร้ง การอ้างเหตุผลลวง และการให้เหตุผลเข้าข้างตนเอง ทั้งยังดื้อดึงไม่ยอมรับความผิดพลาดของตน เช่นนั้นแล้วบุคคลดังกล่าวก็ไม่สามารถได้รับการช่วยให้รอด  พวกเขาไม่ยอมรับความจริงแต่อย่างใดและไม่ใช่ผู้คนที่ถูกต้อง พวกเขาถูกเผยโดยสมบูรณ์แล้ว  คนที่ไม่อาจยอมรับความจริงได้แม้แต่น้อยเป็นพวกผู้ไม่เชื่อในแก่นแท้ และสามารถถูกกำจัดออกไปได้เท่านั้น… จงบอกเราทีว่า หากคนคนหนึ่งทำผิดพลาดไปแล้ว แต่เขากลับเกิดความเข้าใจที่แท้จริงและเต็มใจที่จะกลับใจ พระนิเวศของพระเจ้าย่อมจะให้โอกาสพวกเขาไม่ใช่หรือ?  ขณะที่แผนการบริหารจัดการหกพันปีของพระเจ้าใกล้จะสิ้นสุดลง มีหน้าที่มากมายเหลือเกินที่จำเป็นต้องทำ  แต่หากเจ้าไม่มีมโนธรรมหรือสำนึก และไม่ใส่ใจในงานที่ถูกควรของเจ้า หากเจ้าได้รับโอกาสให้ทำหน้าที่ แต่ไม่รู้จักถนอมความล้ำค่าของโอกาสนั้น ไม่ไล่ตามเสาะหาความจริงแม้แต่น้อย ปล่อยให้เวลาที่ดีที่สุดผ่านเจ้าไป เช่นนั้นแล้วเจ้าย่อมจะถูกเผย” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  หลังจากอ่านพระวจนะของพระเจ้า ฉันก็เข้าใจว่าในพระนิเวศของพระเจ้า ความจริงและความชอบธรรมครองราชย์  พระนิเวศของพระเจ้าปลดและกำจัดผู้คนตามหลักธรรม และไม่มีใครจะถูกจัดการตามอำเภอใจเพราะพฤติกรรมของพวกเขาในเวลาใดเวลาหนึ่งหรือในเรื่องใดเรื่องหนึ่ง  ทั้งหมดขึ้นอยู่กับพฤติกรรมที่สม่ำเสมอของผู้คน ท่าทีของพวกเขาต่อการยอมรับความจริง และพวกเขาได้กลับใจอย่างแท้จริงแล้วหรือไม่  หากคนคนหนึ่งขัดขวางและก่อกวนงานของคริสตจักรอย่างต่อเนื่อง และไม่กลับใจหรือเปลี่ยนแปลงไม่ว่าคนอื่นจะช่วยเหลือเขาอย่างไร เขาก็จะถูกปลดและกำจัดออกไป  อย่างไรก็ตาม หากคนคนหนึ่งเผยอุปนิสัยอันเสื่อมทรามเมื่อทำหน้าที่ของตน หรือนำการขัดขวางและการก่อกวนมาสู่งานของคริสตจักร แต่สามารถทบทวน เข้าใจ กลับใจ และเปลี่ยนแปลงได้ทันท่วงที พระนิเวศของพระเจ้าก็จะให้โอกาสพวกเขาได้ทำหน้าที่อีกครั้ง ฉันคิดว่าตั้งแต่ฉันเริ่มทำงานการชำระให้สะอาด ฉันได้นำการขัดขวางและการก่อกวนมาสู่งานเพราะฉันไม่เข้าใจหลักธรรม และเป็นผลให้กระทำผิด  อย่างไรก็ตาม พระนิเวศของพระเจ้าไม่ได้ปลดหรือกำจัดฉันออกไปเพราะการกระทำผิดของฉัน แต่กลับสามัคคีธรรมกับฉันและช่วยเหลือฉัน  หลังจากนั้น เนื่องจากฉันเต็มใจที่จะกลับใจ ฉันจึงได้รับอนุญาตให้ทำหน้าที่ต่อไป  สำหรับพวกที่ถูกปลดและกำจัดออกไป นั่นไม่ใช่เพราะพวกเขาทำหน้าที่เป็นผู้นำทีมหรือผู้ดูแล แต่เพราะพวกเขากำลังเดินบนเส้นทางที่ผิด  พวกเขาได้กระทำผิด แต่ไม่ยอมรับการตัดแต่ง และไม่กลับใจ เมื่อนั้นเท่านั้นพวกเขาจึงถูกปลดและกำจัดออกไป  ฉันคิดถึงพี่น้องหญิงคนหนึ่งในทีมที่ไม่ใช่ผู้ดูแล  แต่ขณะที่เธอทำหน้าที่ เธอได้แก่งแย่งชื่อเสียงและผลประโยชน์กับพี่น้องหญิงที่เธอทำงานด้วยและบ่อนทำลายพวกเขาอยู่เบื้องหลัง  สิ่งนี้ขัดขวางและก่อกวนงานของคริสตจักร และเธอก็ไม่กลับใจหลังจากการสามัคคีธรรม ในที่สุดเธอก็ถูกปลด  นอกจากนี้ อดีตผู้ดูแลสองคนก่อนหน้านี้ถูกปลดไม่ใช่เพราะพวกเขามีความรับผิดชอบที่หนักหนา แต่เพราะพวกเขาไม่ได้ไล่ตามเสาะหาความจริงเลยและไม่ได้ทำงานที่แท้จริง  เมื่อพวกเขาถูกตัดแต่งหรือพี่น้องชายหญิงของพวกเขาสามัคคีธรรมเพื่อช่วยเหลือ พวกเขาก็ไม่ได้กลับใจหรือเปลี่ยนแปลงอย่างแท้จริง  การที่พวกเขาถูกปลดไม่เกี่ยวข้องอะไรเลยกับหน้าที่ที่พวกเขาทำหรือความรับผิดชอบของพวกเขาหนักหนาเพียงใด ฉันตระหนักถึงการที่ฉันเชื่อว่าการเป็นผู้นำทีมนั้นอันตรายเพราะความรับผิดชอบอันหนักหนาที่พ่วงมาด้วย และการเป็นสมาชิกในทีมนั้นค่อนข้างปลอดภัยไร้กังวลนั้นเป็นเรื่องคลาดเคลื่อนและไร้สาระ และไม่สอดคล้องกับหลักธรรมความจริง  พระนิเวศของพระเจ้าให้โอกาสฉันทำหน้าที่ และเจตนารมณ์ของพระเจ้าคือให้ฉันแสวงหาความจริงในผู้คน เหตุการณ์ และสิ่งทั้งหลายที่เกิดขึ้นกับฉัน และให้ฉันจับความเข้าใจหลักธรรมความจริงให้ได้มากขึ้น  ฉันควรจะทะนุถนอมโอกาสที่หาได้ยากนี้และยอมรับหน้าที่ของฉัน

ต่อมา ฉันได้อ่านพระวจนะของพระเจ้ามากขึ้น และพบเส้นทางแห่งการปฏิบัติ  พระเจ้าผู้ทรงมหิทธิฤทธิ์ตรัสว่า “เช่นนั้นแล้ว บุคคลที่ซื่อสัตย์ควรประพฤติตัวอย่างไร?  พวกเขาควรนบนอบต่อการจัดการเตรียมการของพระเจ้า อุทิศตนให้หน้าที่ที่พวกเขาสมควรปฏิบัติ และเพียรพยายามที่จะสนองเจตนารมณ์ของพระเจ้า  การนี้แสดงออกได้หลายหนทาง หนทางหนึ่งคือการยอมรับหน้าที่ของเจ้าด้วยหัวใจที่ซื่อสัตย์ ไม่คำนึงถึงผลประโยชน์ทางเนื้อหนังของเจ้า ไม่ทำอย่างไม่เต็มใจ และไม่ออกอุบายเพื่อประโยชน์ของตัวเจ้าเอง  เหล่านั้นคือการแสดงออกของความซื่อสัตย์  อีกหนทางหนึ่งคือการปฏิบัติหน้าที่ของเจ้าให้ดีด้วยหัวใจและพละกำลังทั้งหมดของเจ้า ทำงานที่พระนิเวศของพระเจ้าไว้วางใจมอบหมายให้เจ้าทำอย่างถูกควร และทุ่มเทหัวใจและความรักของเจ้าลงไปในหน้าที่ของเจ้าเพื่อทำให้พระเจ้าพึงพอพระทัย  สิ่งเหล่านี้คือลักษณะการแสดงออกของบุคคลที่ซื่อสัตย์ควรมีระหว่างการปฏิบัติหน้าที่ของตน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, ภาคที่สาม)  “ไม่มีความเชื่อมโยงกันระหว่างหน้าที่ของมนุษย์กับการที่ว่าเขาจะได้รับพรหรือพบเจอวิบัติ  หน้าที่คือสิ่งที่มนุษย์ควรทำให้ลุล่วง เป็นงานของเขาที่สวรรค์ส่งมาให้ ซึ่งมนุษย์ควรปฏิบัติโดยไม่แสวงหาสิ่งตอบแทน ไร้เงื่อนไขหรือข้ออ้าง  เมื่อนั้นเท่านั้นที่เขากำลังทำหน้าที่ของเขา… เจ้าไม่ควรปฏิบัติหน้าที่ของเจ้าเพื่อรับพร และไม่ควรปฏิเสธการปฏิบัติหน้าที่ของตนเพราะกลัวพบเจอวิบัติ  เราขอบอกสิ่งเดียวนี้กับพวกเจ้าว่า การปฏิบัติหน้าที่ของมนุษย์คือสิ่งที่เขาควรทำ และถ้าเขาไม่ยอมปฏิบัติหน้าที่ของเขา เช่นนั้นแล้วนี่ก็คือความเป็นกบฏของเขา” (พระวจนะฯ เล่ม 1 การทรงปรากฏและพระราชกิจของพระเจ้า, ความแตกต่างระหว่างพันธกิจของพระเจ้าผู้ประสูติเป็นมนุษย์และหน้าที่ของมนุษย์)  พระเจ้าตรัสว่าผู้คนที่ซื่อสัตย์สามารถนบนอบการจัดวางเรียบเรียงและการจัดการเตรียมการของพระเจ้าได้ และทุ่มเทหัวใจและกำลังของตนในการทำหน้าที่ของตนให้ดี  พวกเขาไม่ได้วางอุบายเพื่อตนเอง หรือคำนึงถึงผลได้ผลเสียในผลประโยชน์ส่วนตน ยิ่งไปกว่านั้น หน้าที่เป็นความรับผิดชอบที่พวกเราผูกพันด้วยเกียรติซึ่งไม่อาจหลบเลี่ยงได้ และไม่เกี่ยวข้องอะไรเลยกับเรื่องที่ว่าเราจะได้รับพระพรใดหรือทนทุกข์กับชะตาร้ายอันใด พวกเราไม่ควรปฏิเสธหน้าที่เพราะพวกเรากลัวความโชคร้าย และพวกเราก็ไม่ควรยอมรับหน้าที่เพื่อเห็นแก่พร  เป็นเรื่องที่ปกติและชอบด้วยเหตุผลโดยแท้ที่ผู้คนจะลุล่วงหน้าที่ของตน  หลังจากเข้าใจเรื่องนี้ ฉันก็รู้วิธีปฏิบัติต่อหน้าที่ของฉัน  แม้ว่าขีดความสามารถและความสามารถในการทำงานของฉันจะธรรมดา แต่ในฐานะสิ่งมีชีวิตทรงสร้าง ฉันต้องทำในสิ่งที่ฉันควรทำ  ฉันสามารถแสวงหาเพิ่มเติมเกี่ยวกับสิ่งที่ฉันไม่เข้าใจขณะทำหน้าที่ และภายในขอบเขตของขีดความสามารถและความสามารถของฉันเอง ฉันจะพยายามอย่างเต็มที่เพื่อลุล่วงหน้าที่ที่ฉันควรจะลุล่วง  นี่คือท่าทีที่ฉันควรมี  เพื่อชดใช้ความผิดที่ผ่านมาของตัวเอง ฉันได้เสนอตัวไปช่วยเหลือพี่น้องชายหญิงในการจัดระเบียบเอกสารการชำระให้สะอาด และผู้นำก็เห็นด้วย  แม้ว่าฉันจะยังไม่สัมฤทธิ์การเข้าสู่หรือการเปลี่ยนแปลงมากนัก แต่จากการถูกเผยในครั้งนี้ ฉันก็ได้รับความเข้าใจบางอย่างเกี่ยวกับมุมมองที่ผิดพลาดเบื้องหลังการไล่ตามเสาะหาในความเชื่อของฉัน ได้เรียนรู้วิธีทำหน้าที่ของฉันให้ดีเพื่อแสดงให้เห็นถึงการคำนึงถึงเจตนารมณ์ของพระเจ้า และฉันก็เต็มใจที่จะนบนอบการจัดวางเรียบเรียงและการจัดการเตรียมการของพระเจ้า  ขอบคุณพระเจ้า!


100. อย่าปล่อยให้ความเกียจคร้านทำลายชีวิตคุณ

โดย ซินเช่อ ประเทศจีน

ในเดือนกรกฎาคม ปี 2024 ฉันเป็นผู้ดูแลงานข้อเขียนในคริสตจักร  เนื่องจากผู้นำคนหนึ่งถูกจับกุม ฉันกับผู้ร่วมงานจึงต้องเผชิญกับสถานการณ์ที่เสี่ยง เราจึงต้องอยู่แต่ในบ้านและติดตามงานผ่านทางจดหมาย  ในตอนแรก ฉันยังสามารถติดตามงานอย่างแข็งขันและเขียนจดหมายเพื่อหารือเกี่ยวกับปัญหาในทีม  ฉันยังสามารถค้นหาพระวจนะของพระเจ้าเพื่อแก้ไขสภาวะที่ไม่ถูกต้องของสมาชิกในทีมได้อีกด้วย และเมื่อมีงานที่ต้องดำเนินการ ฉันก็รีบจัดการทันที  แม้ว่าฉันจะยุ่งอยู่บ้าง แต่ใจของฉันก็ไม่ได้รู้สึกเหนื่อยขนาดนั้น เมื่อภาระงานของฉันเพิ่มขึ้น และหลายกลุ่มต่างก็มีปัญหาที่ต้องแก้ไข ฉันก็คิดในใจว่า “ถ้าทุกงานต้องมีการติดตามและการสื่อสารอย่างละเอียด แล้วจะต้องใช้ความคิดและพลังมากแค่ไหนกันนะ?  อีกอย่าง การติดตามรายละเอียดทั้งหมดของงานที่มากมายขนาดนี้มันก็มากเกินไป!”  ฉันนึกถึงพี่น้องชายหญิงในกลุ่มหนึ่งที่ทำหน้าที่ด้านข้อเขียนมาหลายปี เชี่ยวชาญในหลักธรรมบางอย่างแล้ว และบรรลุผลสำเร็จในหน้าที่อยู่บ้าง  ฉันรู้สึกว่าไม่จำเป็นต้องกังวลกับกลุ่มนั้นมากนัก ดังนั้นหลังจากนั้น ฉันจึงไม่ได้ให้ความสนใจกับงานของพวกเขามากเท่าไร  บางครั้งฉันก็คิดที่จะตรวจสอบอย่างละเอียดว่าพวกเขามีความลำบากยากเย็นอะไรในการทำหน้าที่หรือไม่ แต่แล้วฉันก็คิดว่า “การจะเข้าใจรายละเอียดพวกนี้ต้องใช้ความพยายามและความคิดอย่างมาก  ช่างมันเถอะ  คนพวกนี้มีความชำนาญอยู่พอสมควรและมีประสบการณ์ทำงานอยู่บ้าง ให้พวกเขาทำกันเองเถอะ”  หลังจากนั้น ฉันก็ไม่ได้ตรวจสอบหรือติดตามงานของกลุ่มนั้นอย่างละเอียดอีกเลย หลังจากนั้นไม่นาน ฉันเห็นว่ากลุ่มนี้ไม่ได้ส่งคำเทศนามาหลายวันแล้ว ฉันจึงรีบเขียนไปหาพวกเขาเพื่อสอบถามว่าเกิดอะไรขึ้น  ผู้นำกลุ่มรายงานว่าคุณภาพของคำเทศนาที่ได้รับมาช่วงหลังๆ ไม่ดีนัก จึงส่งได้เพียงไม่กี่ฉบับ  เมื่อเห็นว่างานมีผลลัพธ์ไม่ดี เธอก็รู้สึกท้อแท้เล็กน้อย  ฉันสามัคคีธรรมกับผู้นำกลุ่มสั้นๆ ขอให้เธอแบกรับภาระและนำทุกคนสรุปการเบี่ยงเบนต่างๆ  หลังจากนั้น เดิมทีฉันอยากจะตรวจสอบงานของกลุ่มนี้ให้ละเอียดขึ้น แต่แล้วฉันก็คิดว่า “ฉันยังมีงานอื่นต้องทำอีก  การจะทำความเข้าใจและแก้ไขปัญหาเหล่านี้ต้องใช้ความคิดและความพยายามอย่างมาก  ผู้นำกลุ่มก็รู้หลักธรรมอยู่บ้าง และผู้นำก็ได้สรุปปัญหาในคำเทศนาที่เราส่งไปแล้ว  หนทางที่พวกเขาหารือกันก็ชัดเจนมาก ฉันก็เลยปล่อยให้พวกเขาไปศึกษาและลงมือทำกันเอง”  ด้วยวิธีนี้ ฉันจึงทำเพียงแค่ส่งต่อจดหมายจากผู้นำไปยังกลุ่ม และไม่ได้สรุปปัญหาและการเบี่ยงเบนต่างๆ ร่วมกับพวกเขา  ฉันไม่ได้ถามถึงรายละเอียดของงาน เช่น พวกเขาศึกษาอย่างไร และสามารถนำสิ่งที่เรียนรู้ไปประยุกต์ใช้ได้หรือไม่

ไม่นานหลังจากนั้น ก็มีจดหมายจากผู้นำมาถึงซึ่งบอกว่างานของทีมคำเทศนากำลังคืบหน้าไปอย่างเชื่องช้าและคำเทศนาที่พวกเขาส่งมาก็มีคุณภาพต่ำ  พวกเขาขอให้ฉันรีบหาสาเหตุโดยด่วน  เมื่อฉันอ่านจดหมายฉบับนี้ ฉันรู้สึกตำหนิตัวเองในใจ และเมื่อนั้นเองฉันจึงเริ่มทบทวนตนเอง  ฉันได้อ่านพระวจนะของพระเจ้าที่ว่า “ลักษณะสำคัญของงานที่ผู้นำเทียมเท็จทำก็คือการเอาแต่พูดเรื่องคำสอนและท่องคำขวัญเหมือนนกแก้วนกขุนทอง  หลังจากออกคำสั่งแล้ว พวกเขาก็เพียงปัดความรับผิดชอบในเรื่องนั้น  พวกเขาไม่สอบถามถึงความคืบหน้าของงานหลังจากนั้นเลย ไม่สอบถามว่ามีปัญหา ความเบี่ยงเบน หรือความลำบากยากเย็นใดๆ เกิดขึ้นหรือไม่  พวกเขามองว่างานของตนเสร็จสิ้นทันทีที่มอบหมายงานแล้ว… การไม่ติดตามงาน การไม่ทำสิ่งใดเพิ่มเติมเมื่อได้มอบหมายงานไปแล้ว การปัดความรับผิดชอบต่องานนั้น—คือหนทางในการทำสิ่งต่างๆ ของผู้นำเทียมเท็จ  การไม่ติดตามงานหรือไม่ให้แนวทางเกี่ยวกับงาน การไม่สอบถามหรือไม่แก้ไขปัญหาที่เกิดขึ้น และการไม่ทำความเข้าใจความคืบหน้าหรือประสิทธิภาพของงาน—เหล่านี้ก็เป็นการสำแดงของผู้นำเทียมเท็จเช่นกัน” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (4))  “ผู้นำเทียมเท็จนั้นไร้ความสามารถในการทำงานจริง ไม่ว่าพวกเขาจะทำอะไรก็มักจะเริ่มต้นอย่างแข็งขันแต่สุดท้ายก็แผ่วปลาย  บทบาทที่พวกเขาแสดงเป็นเพียงผู้กล่าวเปิดงาน กล่าวคือ ท่องคำขวัญและเทศนาคำสอน เมื่อมอบหมายงานให้ผู้อื่นและจัดแจงคนรับผิดชอบงานเสร็จแล้ว ภารกิจของพวกเขาก็จบสิ้นลง  พวกเขาเปรียบได้กับเครื่องขยายเสียงประกาศตามชนบทในประเทศจีน—บทบาทของพวกเขามีอยู่เพียงเท่านั้น  พวกเขาทำเพียงงานเบื้องต้นเล็กน้อย ส่วนงานที่ตามมานั้นกลับไร้เงาของพวกเขาโดยสิ้นเชิง  สำหรับคำถามเฉพาะเจาะจงต่างๆ เช่น งานแต่ละรายการดำเนินไปอย่างไร สอดคล้องกับหลักธรรมหรือไม่ และบังเกิดผลหรือไม่—พวกเขาไม่เคยรู้คำตอบ  พวกเขาไม่เคยลงลึกคลุกคลีกับระดับรากหญ้าและไปยังสถานที่ปฏิบัติงานเพื่อทำความเข้าใจและหยั่งรู้ถึงความคืบหน้าและรายละเอียดเฉพาะของงานแต่ละรายการเลย  ดังนั้น แม้ในระหว่างที่ดำรงตำแหน่งผู้นำ ผู้นำเทียมเท็จอาจไม่ได้เจตนาก่อกวนและขัดขวาง หรือประกอบการชั่วต่างๆ นานา แต่ตามข้อเท็จจริงแล้ว พวกเขาได้ทำให้งานเป็นอัมพาต ทำให้ความคืบหน้าของงานแต่ละรายการของคริสตจักรต้องล่าช้า และส่งผลให้ประชากรที่พระเจ้าทรงเลือกสรรไม่สามารถปฏิบัติหน้าที่ของตนให้ดีและเข้าสู่ชีวิตได้  เมื่อทำงานเช่นนี้แล้ว พวกเขาจะสามารถนำพาประชากรที่พระเจ้าทรงเลือกสรรไปสู่หนทางที่ถูกต้องแห่งความเชื่อในพระเจ้าได้อย่างไรกัน?  สิ่งนี้ชี้ให้เห็นว่าผู้นำเทียมเท็จไม่ได้ทำงานจริงใดๆ เลย  พวกเขาล้มเหลวในการติดตามงานที่ตนควรรับผิดชอบ หรือให้การชี้แนะและกำกับดูแลเพื่อให้มั่นใจว่างานของคริสตจักรจะดำเนินไปอย่างปกติ  พวกเขาล้มเหลวในการทำหน้าที่ที่ผู้นำและคนทำงานพึงกระทำ และล้มเหลวในการลุล่วงความจงรักภักดีหรือความรับผิดชอบของตน  สิ่งนี้ยืนยันได้ว่าผู้นำเทียมเท็จไม่ได้มีความจงรักภักดีในการทำหน้าที่ของตน เอาแต่ทำตัวสุกเอาเผากิน หลอกลวงทั้งประชากรที่พระเจ้าทรงเลือกสรรและพระเจ้าพระองค์เอง ส่งผลและเป็นอุปสรรคต่อการดำเนินการตามน้ำพระทัยของพระองค์  นี่คือข้อเท็จจริงที่ทุกคนสามารถมองเห็นได้” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (4))  เมื่อได้อ่านพระวจนะที่เปิดโปงผู้นำเทียมเท็จเหล่านี้ ฉันก็รู้สึกเหมือนถูกพิพากษาอย่างมาก  ผู้นำเทียมเท็จลุ่มหลงในความสะดวกสบายทางเนื้อหนัง และสุกเอาเผากินในหน้าที่ของตน  เวลาทำงาน พวกเขาก็พอใจเพียงแค่ส่งต่อคำสั่งและออกคำสั่งเท่านั้น  พวกเขาไม่ได้กำกับดูแลหรือติดตามรายละเอียดของงานจริงๆ ทั้งยังไม่เข้าใจหรือจับความเข้าใจปัญหาในงานได้  แม้เมื่อพบเจอปัญหา พวกเขาก็ไม่แก้ไขโดยทันที ทำให้ความคืบหน้าของงานล่าช้าไปอย่างมาก  พฤติกรรมของฉันไม่ได้เป็นแบบนี้ทุกประการหรอกหรือ?  ฉันเอาแต่กลัวว่าต้องทุ่มเทความพยายามและจะเหนื่อยล้า และไม่มีสำนึกของความรับผิดชอบในหน้าที่ของตนเลยแม้แต่น้อย  เมื่อฉันเห็นว่างานคำเทศนาในกลุ่มหนึ่งไม่เกิดผล ฉันก็แค่ถามถึงงานนั้นพอเป็นพิธี และขอให้ผู้นำกลุ่มนำสมาชิกในกลุ่มสรุปการเบี่ยงเบนและปัญหาต่างๆ  แม้ว่าต่อมาฉันจะพบว่าสมาชิกในกลุ่มยังคงใช้ชีวิตอยู่ในความลำบากยากเย็น ฉันก็ไม่อยากทุ่มเทความพยายามหรือจ่ายราคามากขึ้นเพื่อแก้ไขปัญหานี้  ฉันแค่ส่งต่อจดหมายจากผู้นำให้พวกเขาและขอให้พวกเขาศึกษาและลงมือทำกันเอง โดยไม่ได้แก้ไขปัญหาในงานจริงๆ  ฉันเห็นว่าฉันก็เหมือนกับผู้นำเทียมเท็จ ที่ไม่มีความรับผิดชอบในหน้าที่ของตน และทำแบบขอไปทีโดยไม่ได้ลงมือทำงานจริง  ฉันไม่ได้แก้ไขความลำบากยากเย็นที่แท้จริงในหน้าที่ของตัวเอง ซึ่งหมายความว่าไม่มีใครมีเส้นทางที่จะเดินต่อไปในหน้าที่ และงานก็หยุดชะงักลง ทั้งหมดนี้เป็นผลมาจากการที่ฉันไม่ได้ลงมือทำงานจริง เจตนารมณ์ของพระเจ้าที่ทรงให้ฉันทำหน้าที่ผู้ดูแล ก็เพื่อให้ฉันคอยติดตาม กำกับดูแล และเข้าไปมีส่วนร่วมในรายละเอียดของงานของทีม และผมจะตรวจสอบและทำความเข้าใจสภาวะของสมาชิกทีม ค้นพบการเบี่ยงเบนและปัญหาในหน้าที่ของพวกเขา และสามารถสามัคคีธรรมความจริงเพื่อแก้ไขสิ่งเหล่านี้ได้ทันท่วงที เพื่อให้งานดำเนินไปได้อย่างปกติ  แต่ทว่า ฉันไม่ได้ลุล่วงหน้าที่รับผิดชอบของตัวเอง  ในหน้าที่ของฉัน ฉันพอใจกับการเป็นแค่ผู้ส่งต่อคำสั่ง และคิดว่าตราบใดที่งานถูกนำไปปฏิบัติแล้ว ทุกอย่างก็เรียบร้อยดี  ฉันยังคิดอีกว่าเพราะสมาชิกในกลุ่มนั้นทำหน้าที่ด้านข้อเขียนมาหลายปีและเชี่ยวชาญในหลักธรรมบางอย่างแล้ว ฉันจึงไม่จำเป็นต้องทุ่มเทความคิดหรือความพยายามอีกต่อไป  ฉันโยนงานทั้งหมดให้พวกเขา ราวกับเป็นเรื่องปกติ และกลายเป็นหัวหน้าที่ไม่เข้าไปมีส่วนร่วมเลย เมื่อมาคิดดูแล้ว แม้ว่าพวกเขาจะมีประสบการณ์ในหน้าที่อยู่บ้าง แต่ทุกคนก็มีการเบี่ยงเบนและข้อบกพร่อง และบางครั้งอาจใช้ชีวิตอยู่ในอุปนิสัยอันเสื่อมทราม ดังนั้นฉันจึงควรตรวจสอบท่าทีที่พวกเขามีต่อหน้าที่อยู่เสมอ เข้าไปจัดการกับปัญหาและความลำบากยากเย็นในงาน และแก้ไขสิ่งเหล่านี้ให้ทันท่วงที  นี่คือความรับผิดชอบของฉัน  แต่ทว่า สิ่งเดียวที่ฉันคำนึงถึงอยู่ตลอดก็คือจะลดความทุกข์ของเนื้อหนังตัวเองได้อย่างไร  ฉันไม่ได้คำนึงถึงเจตนารมณ์ของพระเจ้าเลยแม้แต่น้อย!  แม้ว่าฉันจะใช้ความคิดน้อยลง และเนื้อหนังของฉันไม่ได้เหนื่อยล้าเท่าไรนัก แต่ฉันกลับทำให้ความคืบหน้าของงานล่าช้าเพราะคำนึงถึงแต่เนื้อหนังและทำหน้าที่แบบสุกเอาเผากิน และฉันก็ได้กระทำผิดเฉพาะพระพักตร์พระเจ้าแล้ว  เมื่อคิดเช่นนี้ ฉันก็รู้สึกเสียใจอย่างมาก และรู้สึกติดค้างพระเจ้า

หลังจากนั้น ฉันก็ทบทวนตนเอง  ในหน้าที่ของฉัน ทำไมฉันถึงไม่เต็มใจที่จะทุ่มเทความพยายามมากขึ้น และทำไมฉันถึงเอาแต่ทำแบบสุกเอาเผากินและไร้ความรับผิดชอบอยู่ตลอดเวลา?  ฉันได้อ่านพระวจนะของพระเจ้าที่ว่า “มีผู้นำเทียมเท็จอีกประเภทหนึ่งที่พวกเราเคยพูดถึงอยู่บ่อยครั้งระหว่างการสามัคคีธรรมถึงหัวข้อเรื่อง ‘หน้าที่รับผิดชอบของผู้นำและคนทำงาน’  คนประเภทนี้มีขีดความสามารถบางประการ พวกเขาไม่ใช่คนโง่ พวกเขามีหนทางและวิธีการในการทำงาน ทั้งยังมีแผนการในการแก้ไขปัญหา และเมื่อได้รับมอบหมายงานชิ้นหนึ่ง พวกเขาก็สามารถทำให้สำเร็จได้ใกล้เคียงกับมาตรฐานที่คาดหวังไว้  พวกเขาสามารถค้นพบปัญหาใดๆ ที่เกิดขึ้นในงานและสามารถแก้ไขปัญหาบางประการได้เช่นกัน เมื่อพวกเขาได้ยินปัญหาที่บางคนรายงาน หรือสังเกตเห็นพฤติกรรม การสำแดง คำพูด และการกระทำของบางคน ในใจของพวกเขาก็มีปฏิกิริยา ทั้งยังมีความเห็นและท่าทีของตนเอง  แน่นอนว่า หากผู้คนเหล่านี้ไล่ตามเสาะหาความจริงและมีสำนึกของภาระ เช่นนั้นแล้ว ปัญหาทั้งหมดนี้ย่อมสามารถได้รับการแก้ไข  อย่างไรก็ตาม ในงานซึ่งอยู่ภายใต้ความรับผิดชอบของคนประเภทที่พวกเรากำลังสามัคคีธรรมถึงในวันนี้ กลับยังคงมีปัญหาที่ไม่ได้รับการแก้ไข  เหตุใดจึงเป็นเช่นนั้น?  นั่นก็เพราะผู้คนเหล่านี้ไม่ทำงานจริง  พวกเขารักความสบายและเกลียดการทำงานหนัก พยายามเพียงผิวเผินอย่างสุกเอาเผากิน ชอบอยู่เฉยๆ และสุขสำราญกับผลประโยชน์ทางสถานะตำแหน่ง ชอบสั่งการคนอื่น เพียงขยับปากพูดเล็กน้อย ให้คำแนะนำบางอย่าง จากนั้นก็ถือว่างานของตนเสร็จสิ้นแล้ว  พวกเขาไม่ใส่ใจงานจริงของคริสตจักรหรืองานที่สำคัญอย่างยิ่งยวดซึ่งพระเจ้าไว้วางพระทัยมอบหมายให้พวกเขาเลย—พวกเขาไม่มีสำนึกของภาระเช่นนี้ และต่อให้พระนิเวศของพระเจ้าเน้นย้ำเรื่องเหล่านี้ซ้ำแล้วซ้ำเล่า พวกเขาก็ยังคงไม่ใส่ใจ  ตัวอย่างเช่น พวกเขาไม่ต้องการเข้าไปยุ่งเกี่ยวหรือสอบถามเกี่ยวกับงานผลิตภาพยนตร์หรืองานข้อเขียนของพระนิเวศของพระเจ้า และไม่ปรารถนาที่จะตรวจสอบว่างานประเภทเหล่านี้กำลังคืบหน้าไปอย่างไรและสัมฤทธิ์ผลลัพธ์ใดบ้าง  พวกเขาเพียงแค่สอบถามทางอ้อมบ้าง และเมื่อรู้ว่าผู้คนกำลังยุ่งกับงานนี้และกำลังทำงานนี้อยู่ พวกเขาก็ไม่ใส่ใจกับงานนี้อีกต่อไป  แม้พวกเขารู้อยู่แก่ใจว่างานมีปัญหา พวกเขาก็ยังไม่ต้องการที่จะสามัคคีธรรมและแก้ไขปัญหาเหล่านั้น และก็ไม่สอบถามหรือตรวจสอบว่าผู้คนกำลังทำหน้าที่ของตนอย่างไร  เหตุใดพวกเขาจึงไม่สอบถามหรือตรวจสอบเรื่องเหล่านี้?  พวกเขาคิดว่าหากพวกเขาตรวจสอบเรื่องเหล่านี้ เช่นนั้นก็จะมีปัญหามากมายรอให้พวกเขาแก้ไข และนั่นจะน่ากังวลเกินไป  ชีวิตจะน่าเหน็ดเหนื่อยมากเกินไปหากพวกเขาต้องคอยแก้ไขปัญหาอยู่เสมอ!  หากพวกเขากังวลมากเกินไป อาหารก็จะไม่อร่อยอีกต่อไป และจะไม่สามารถนอนหลับสนิทได้ เนื้อหนังของพวกเขาจะรู้สึกอ่อนล้า และแล้วชีวิตก็จะกลายเป็นความทุกข์ยาก  นั่นคือเหตุผลที่เมื่อพวกเขามองเห็นปัญหา พวกเขาจะหลบเลี่ยงและเพิกเฉยหากทำได้  ปัญหาของคนประเภทนี้คืออะไร?  (พวกเขาเกียจคร้านเกินไป)  จงบอกเราเถิดว่า ผู้ใดที่มีปัญหาร้ายแรง ผู้คนที่เกียจคร้านหรือผู้คนที่มีขีดความสามารถต่ำ?  (ผู้คนที่เกียจคร้าน)  เหตุใดผู้คนที่เกียจคร้านจึงมีปัญหาที่ร้ายแรง?  (ผู้คนที่มีขีดความสามารถต่ำไม่สามารถเป็นผู้นำหรือคนทำงานได้ แต่พวกเขาพอจะมีประสิทธิภาพอยู่บ้างเมื่อทำหน้าที่ที่อยู่ภายในความสามารถของตน  อย่างไรก็ดี ผู้คนที่เกียจคร้านไม่สามารถทำสิ่งใดได้เลย ต่อให้พวกเขามีขีดความสามารถ แต่นั่นก็ไม่มีผลอะไร)  ผู้คนที่เกียจคร้านไม่สามารถทำสิ่งใดได้เลย  สรุปเป็นสองวลีก็คือ พวกเขาเป็นคนไร้ประโยชน์ พวกเขามีความพิการระดับที่สอง  ไม่ว่าขีดความสามารถของผู้คนที่เกียจคร้านจะดีเพียงใด นั่นก็เป็นเพียงแค่ผักชีโรยหน้า ต่อให้พวกเขามีขีดความสามารถที่ดี แต่นั่นก็ไร้ประโยชน์  พวกเขาเกียจคร้านเกินไป—พวกเขารู้ว่าควรทำสิ่งใด แต่กลับไม่ทำ และต่อให้พวกเขารู้ว่าสิ่งใดเป็นปัญหา พวกเขาก็ไม่แสวงหาความจริงเพื่อแก้ไข และแม้พวกเขารู้ว่าตนควรทุกข์ทนกับความยากลำบากอันใดเพื่อให้งานมีประสิทธิผล แต่พวกเขาก็ไม่เต็มใจสู้ทนความยากลำบากที่คุ้มค่าเหล่านี้—พวกเขาจึงไม่สามารถได้รับความจริงใดๆ และไม่สามารถทำงานจริงได้เลย  พวกเขาไม่ปรารถนาที่จะสู้ทนความยากลำบากที่มนุษย์ควรสู้ทน พวกเขารู้จักเพียงที่จะลุ่มหลงในความสะดวกสบาย เพลิดเพลินกับช่วงเวลาอันชื่นบานและการพักผ่อนหย่อนใจ และเพลิดเพลินกับชีวิตที่เป็นอิสระและผ่อนคลาย  พวกเขาไร้ประโยชน์ไม่ใช่หรือ?  ผู้คนที่สู้ทนความยากลำบากไม่ได้ย่อมไม่สมควรที่จะมีชีวิตอยู่  ผู้คนที่ปรารถนาจะมีชีวิตเยี่ยงกาฝากอยู่เสมอนั้น ย่อมเป็นคนที่ไม่มีมโนธรรมหรือสำนึก พวกเขาคือสัตว์เดรัจฉาน และคนเช่นนี้ไม่เหมาะแม้แต่จะทำงานใช้แรง  เนื่องจากพวกเขาสู้ทนความยากลำบากไม่ได้ แม้ในยามที่พวกเขาทำงานใช้แรง พวกเขาก็ไม่สามารถทำได้ดี และหากพวกเขาปรารถนาที่จะได้รับความจริง ก็ยิ่งไม่มีหวังในเรื่องนี้  คนที่ทนทุกข์ไม่ได้และไม่รักความจริงเป็นคนไร้ประโยชน์ พวกเขาไม่มีคุณสมบัติที่จะทำงานใช้แรงด้วยซ้ำไป  พวกเขาคือสัตว์เดรัจฉาน ไม่มีความเป็นมนุษย์แม้แต่น้อย  ผู้คนเช่นนี้ต้องถูกกำจัดออกไป เช่นนี้เท่านั้นจึงสอดคล้องกับเจตนารมณ์ของพระเจ้า” (พระวจนะฯ เล่ม 5 หน้าที่รับผิดชอบของผู้นำและคนทำงาน, หน้าที่รับผิดชอบของผู้นำและคนทำงาน (8))  “ปรัชญาและตรรกะของซาตานกลายเป็นชีวิตของมนุษย์ไปแล้ว  ไม่ว่ามนุษย์จะไล่ตามไขว่คว้าสิ่งใด เขาย่อมทำเช่นนั้นเพื่อตัวเองโดยแท้—ดังนั้น มนุษย์จึงดำรงชีวิตเพื่อตนเอง  ‘มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไป’—นี่คือปรัชญาชีวิตของมนุษย์ และยังเป็นตัวแทนธรรมชาติของมนุษย์อีกด้วย  คำพูดเหล่านี้ได้กลายเป็นธรรมชาติของมวลมนุษย์ที่เสื่อมทรามไปแล้ว และเป็นภาพสะท้อนของธรรมชาติเยี่ยงซาตานของมวลมนุษย์ที่เสื่อมทรามโดยแท้  ธรรมชาติเยี่ยงซาตานนี้กลายเป็นรากฐานในการดำรงอยู่ของมวลมนุษย์ที่เสื่อมทรามไปแล้วโดยสิ้นเชิง  มวลมนุษย์ที่เสื่อมทรามดำรงชีวิตตามพิษของซาตานนี้มาเป็นเวลาหลายพันปีจวบจนปัจจุบัน” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, วิธีเดินบนเส้นทางของเปโตร)  พระเจ้าตรัสว่า “ไม่ว่าขีดความสามารถของผู้คนที่เกียจคร้านจะดีเพียงใด นั่นก็เป็นเพียงแค่ผักชีโรยหน้า” และ “พวกเขาไม่มีคุณสมบัติที่จะทำงานใช้แรงด้วยซ้ำไป  พวกเขาคือสัตว์เดรัจฉาน ไม่มีความเป็นมนุษย์แม้แต่น้อย” และ “ต้องถูกกำจัด”  ฉันเห็นว่าพระเจ้าทรงเกลียดชังผู้นำเทียมเท็จมากเพียงใด  ไม่ว่าผู้นำเทียมเท็จจะมีขีดความสามารถดีเพียงใด เพราะพวกเขาเกียจคร้านเกินไป ไร้ความรับผิดชอบในหน้าที่ และไม่กำกับดูแลหรือติดตามรายละเอียดของงาน พวกเขาจึงไม่มีคุณสมบัติแม้แต่จะลงแรงทำงาน และพวกเขาจะทำให้พระเจ้าทรงเกลียดชังและรังเกียจเดียดฉันท์ เมื่อได้อ่านพระวจนะเหล่านี้ ฉันรู้สึกราวกับว่าพระเจ้ากำลังทรงพิพากษาฉันซึ่งๆ หน้า และทุกบรรทัดก็ทิ่มแทงใจฉัน  เมื่อมาคิดดูแล้ว เหตุผลที่ฉันไม่เต็มใจที่จะใช้พลังความคิดมากขึ้นก็เพราะฉันเกียจคร้านเกินไปและลุ่มหลงในความสะดวกสบายมากเกินไป  ก่อนที่ฉันจะพบพระเจ้า ฉันมักจะได้ยินคนพูดว่า “มนุษย์ทุกคนทำเพื่อตัวเอง ส่วนคนรั้งท้ายปล่อยให้มารพาไปตามยถากรรม” “ชีวิตนั้นสั้นนัก จงชื่นชมมันในขณะที่เจ้าสามารถทำได้” และ “ใช้ชีวิตตามใจในวันนี้ โดยไม่สนว่าถูกหรือผิด” ฉันถูกหล่อหลอมและถูกพิษของความคิดไร้สาระเหล่านี้ที่ซาตานปลูกฝังให้ฉัน ดังนั้นฉันจึงชอบใช้ชีวิตอยู่ในความสะดวกสบายของเนื้อหนังและไล่ตามไขว่คว้าชีวิตที่เป็นอิสระและสุขสบาย  ฉันรู้สึกว่าคนเราจะมีชีวิตที่เป็นอิสระและสุขสบายได้ก็ต่อเมื่อมีความสุขทางเนื้อหนังเท่านั้น ฉันดำเนินชีวิตตามทัศนะการเอาชีวิตรอดเยี่ยงซาตานเหล่านี้ และเมื่อใดก็ตามที่หน้าที่ของฉันยุ่งและเหนื่อย ฉันก็เริ่มคำนึงถึงและวางแผนเพื่อเนื้อหนังของตน และไม่ทำแม้แต่สิ่งที่ตนเองสามารถทำได้ ฉันรู้ดีว่าความคืบหน้าของงานเป็นไปอย่างเชื่องช้า และสมาชิกในกลุ่มนั้นก็ประสบกับความลำบากยากเย็นในหน้าที่ของตน แต่ฉันก็ไม่อยากจ่ายราคาเพื่อแก้ไขปัญหาเหล่านี้  ทั้งหมดที่ฉันคิดก็คือฉันจะทำงานและทนทุกข์น้อยลงได้อย่างไร  ธรรมชาติของฉันเห็นแก่ตัวและน่ารังเกียจอย่างแท้จริง และฉันไม่มีความเป็นมนุษย์เลยแม้แต่น้อย!  พระเจ้าทรงบังเกิดเป็นเนื้อหนังและเสด็จมายังแผ่นดินโลกเพื่อทรงพระราชกิจและช่วยผู้คนให้รอด  พระองค์ไม่เคยเอาแต่พูดคำขวัญ แต่กลับทรงแสดงความจริงที่สัมพันธ์กับชีวิตจริงเพื่อจัดเตรียมให้ผู้คนตามสิ่งที่พวกเขาขาด  ไม่ว่ามนุษย์เราจะมีความลำบากยากเย็นและปัญหาอะไร พระคริสต์ก็ทรงสามัคคีธรรมเกี่ยวกับเรื่องเหล่านั้นกับเราอย่างไม่รู้จักเหน็ดเหนื่อยและอดทน ทรงแก้ไขปัญหาและความลำบากยากเย็นต่างๆ ในหน้าที่ของเราอย่างสัมพันธ์กับชีวิตจริง  ฉันเห็นว่าพระคริสต์ทรงอุตสาหะและรับผิดชอบอย่างมากในการกระทำของพระองค์  จากนั้นฉันก็มองย้อนกลับมาที่ตัวเองอีกครั้ง  ในหน้าที่ของฉัน ฉันทำแบบสุกเอาเผากินทุกครั้งที่ทำได้ และพยายามทนทุกข์ให้น้อยที่สุดเท่าที่จะทำได้  ฉันเกียจคร้านและเอาแต่สบาย และฉันใช้ชีวิตโดยปราศจากความซื่อตรงและศักดิ์ศรี หากฉันไม่กลับใจ ในท้ายที่สุด ฉันจะถูกพระเจ้ารังเกียจเดียดฉันท์และกำจัด และฉันจะทำลายโอกาสได้รับความรอดของตัวเอง และเวลาที่พระราชกิจของพระเจ้าสิ้นสุดลงก็จะเป็นเวลาที่ฉันจะถูกลงโทษเช่นกัน  เมื่อคิดเช่นนี้ ฉันรู้สึกเสียใจและรู้สึกผิดอย่างยิ่ง  ฉันอธิษฐานถึงพระเจ้าว่า “ข้าแต่พระเจ้า ในหน้าที่ของตนข้าพระองค์คำนึงถึงเนื้อหนังของตนเองอยู่เสมอ และไม่อยากทุ่มเทพยายามมากขึ้น  ข้าพระองค์เอาแต่พูดคำขวัญและไม่ได้ลงมือทำงานจริง  ข้าพระองค์ได้สร้างความเสียหายต่อหน้าที่ของตนและทำให้พระองค์ทรงเกลียด  ข้าแต่พระเจ้า ข้าพระองค์เต็มใจที่จะกลับใจ  ต่อจากนี้ไป ข้าพระองค์เต็มใจที่จะขัดขืนเนื้อหนังของตนและแก้ไขปัญหาจริงในกลุ่มอย่างเป็นรูปธรรม ทำหน้าที่ของตนให้ดีให้พระองค์พอพระทัย”

ต่อมา ฉันได้อ่านพระวจนะของพระเจ้ามากขึ้นและพบเส้นทางแห่งการปฏิบัติ  พระเจ้าตรัสว่า “พระเจ้าประทานขีดความสามารถที่มากพอและเงื่อนไขที่เป็นผลดีให้แก่เจ้า เปิดโอกาสให้เจ้ามองเห็นบางสิ่งได้อย่างชัดเจนและสามารถพอที่จะทำงานนี้  แต่ท่าทีที่เจ้ามีต่อหน้าที่ของตนกลับไม่ถูกต้อง เจ้าไม่มีความจริงใจ และยิ่งไม่มีการอุทิศตน เจ้าไม่อยากพยายามทำหน้าที่ให้ดีอย่างสุดความสามารถ  นี่ทำให้พระเจ้าผิดหวังเป็นอย่างมาก  ดังนั้น ถ้าเจ้าเกียจคร้านและรู้สึกอยู่เสมอว่างานที่ได้รับมอบหมายเป็นความยุ่งยากและไม่อยากทำ ทั้งยังบ่นพึมพำในใจว่า ‘ทำไมถึงบอกให้ฉันทำ ไม่ไปบอกคนอื่น?’ เช่นนี้ย่อมเป็นความคิดที่โง่เขลา  เมื่อหน้าที่ตกมาถึงเจ้า นั่นไม่ใช่เรื่องที่เลวร้าย แต่เป็นเกียรติ และเป็นการยกชูจากพระเจ้า  เจ้าควรน้อมรับด้วยความยินดีและทำหน้าที่ที่เจ้าพึงทำ ซึ่งจะไม่ทำให้เจ้าหมดแรง  ในทางกลับกัน ถ้าเจ้าทำหน้าที่ของตนให้ดี เข้าใจความจริงและแก้ปัญหาต่างๆ เจ้ากลับจะรู้สึกว่ามีสันติสุขและมั่นคงในหัวใจ และย่อมจะไม่ทำให้พระเจ้าผิดหวัง  เมื่ออยู่เฉพาะพระพักตร์พระเจ้า เจ้าจะมีความเชื่อและสามารถประพฤติปฏิบัติตนได้อย่างสง่าผ่าเผย” (พระวจนะฯ เล่ม 7 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (11))  “พวกเราจะไม่พูดถึงการเสร็จสิ้นภารกิจ หน้าที่ หรือความรับผิดชอบอันยิ่งใหญ่ แต่อย่างน้อยที่สุด เจ้าก็ควรทำบางสิ่งให้สำเร็จลุล่วง  ตัวอย่างเช่น ในคริสตจักรมีบางคนทุ่มเทความพยายามทั้งมวลให้กับหน้าที่ประกาศข่าวประเสริฐ อุทิศกำลังวังชาทั้งชีวิตของตน จ่ายราคามากมาย และได้ผู้คนมามาก  ด้วยเหตุนี้ พวกเขาจึงรู้สึกว่าชีวิตของตนไม่ได้ล่วงเลยไปอย่างเปล่าประโยชน์ ชีวิตของพวกเขามีคุณค่าและนำความชูใจมาให้  เมื่อเผชิญความเจ็บป่วยและความตาย หรือเมื่อสรุปทั้งชีวิตของตนออกมา พวกเขาก็หวนนึกถึงทุกสิ่งที่เคยทำ เส้นทางที่เคยเดิน และพบความชูใจอยู่ในหัวใจ พวกเขาไม่กล่าวโทษตนเองและไม่มีความเสียใจ  บางคนทุ่มเทพยายามอย่างเต็มที่ พลางรับใช้ในฐานะผู้นำคริสตจักรหรือรับผิดชอบงานด้านใดด้านหนึ่งไปด้วย  พวกเขาทำอย่างสุดความสามารถ ใช้เรี่ยวแรงทั้งหมด สละเลือดทั้งมวลจากหัวใจ และจ่ายราคาให้กับงานที่ทำ  ด้วยการให้น้ำ การนำ การช่วยเหลือและเกื้อหนุนของพวกเขา ผู้คนมากมายที่ตกอยู่ในความคิดลบและความอ่อนแอกลับกลายเป็นคนที่เข้มแข็ง ยืนหยัดมั่นคง และไม่ถอนตัว แต่หวนกลับมาเฉพาะพระพักตร์พระเจ้าและถึงกับเป็นพยานให้พระองค์ในท้ายที่สุด  ยิ่งไปกว่านั้น ระหว่างที่พวกเขาเป็นผู้นำ พวกเขายังทำงานสำคัญๆ มากมายให้สำเร็จลุล่วง เอาตัวคนชั่วออกไปไม่ใช่น้อย ปกป้องประชากรที่พระเจ้าทรงเลือกสรรไว้มากมาย และนำของสำคัญที่หายไปกลับคืนมาได้เป็นจำนวนมาก  ทั้งหมดนี้และเรื่องราวอีกมากเกิดขึ้นในช่วงที่พวกเขาเป็นผู้นำ  เมื่อย้อนมองดูเส้นทางที่พวกเขาเดิน นึกถึงงานที่พวกเขาทำและราคาที่พวกเขาจ่ายตลอดเวลาหลายปี พวกเขาย่อมไม่รู้สึกเสียใจหรือมีข้อกล่าวหาใดๆ  พวกเขาไม่รู้สึกผิดกับการทำสิ่งเหล่านี้และเชื่อว่าตนได้ใช้ชีวิตอย่างมีคุณค่า รู้สึกอยู่ในหัวใจว่าสบายใจและได้รับการชูใจ  นั่นเป็นเรื่องที่วิเศษจริงๆ!  ผลที่พวกเขาได้รับย่อมเป็นเช่นนี้มิใช่หรือ?  (ใช่)  ความรู้สึกที่มีสันติสุขและมีความชูใจนี้ การไร้ซึ่งความเสียใจนี้ คือผลลัพธ์และผลเก็บเกี่ยวจากการไล่ตามเสาะหาสิ่งที่เป็นบวกและความจริง  ขอพวกเราจงอย่าวางผู้คนไว้บนมาตรฐานที่สูงนัก  พวกเรามาพิจารณาสถานการณ์ที่คนคนหนึ่งพบเจองานที่ตนควรทำหรือเต็มใจทำในชีวิตของตนกันเถิด  หลังจากที่ค้นพบที่ทางของตนแล้ว พวกเขาก็ตั้งมั่นในที่ของตน รักษาที่ทางของตนไว้ สละเลือดทุกหยาดหยดจากหัวใจของตน และกำลังวังชาทั้งหมดของตน ทำสิ่งที่ตนควรทำให้ครบถ้วนจนแล้วเสร็จ  เมื่อพวกเขามายืนเบื้องหน้าพระเจ้าในที่สุดเพื่อตอบคำถาม พวกเขาย่อมรู้สึกค่อนข้างพอใจ ไม่มีคำกล่าวหาหรือความเสียใจในหัวใจของตน  พวกเขารู้สึกชูใจและรู้สึกว่าตนได้บางสิ่งมา รู้สึกว่าชีวิตของตนนั้นมีคุณค่า” (พระวจนะฯ เล่ม 6 ว่าด้วยการไล่ตามเสาะหาความจริง, ควรไล่ตามเสาะหาความจริงอย่างไร (6))  เมื่อฉันไตร่ตรองพระวจนะของพระเจ้า ฉันก็เข้าใจเจตนารมณ์ของพระองค์  พระเจ้าทรงประทานพรสวรรค์และขีดความสามารถให้ฉัน และประทานโอกาสให้ฉันเป็นผู้ดูแล โดยหวังว่าฉันจะจ่ายราคาในหน้าที่ของตน จริงจังและรับผิดชอบในการกระทำของตน และทำหน้าที่ของตนให้ดีด้วยสุดหัวใจ  ด้วยวิธีนี้เท่านั้นชีวิตของฉันจึงจะมีความหมาย  หากในหน้าที่ของฉัน ฉันเอาแต่เกียจคร้านและลุ่มหลงในความสะดวกสบายอยู่ตลอดเวลา แม้ว่าเนื้อหนังของฉันจะไม่ทนทุกข์มากนัก แต่ฉันจะทำให้งานเสียหาย  นี่คือสิ่งที่ทำให้พระเจ้าทรงเกลียด  ตอนนี้พระราชกิจของพระเจ้ามาถึงช่วงเวลาสำคัญสุดท้ายแล้ว  หากฉันยังคงคำนึงถึงเนื้อหนังและไม่ทุ่มเทเวลาและพลังให้กับหน้าที่ของตน เมื่อพระราชกิจของพระเจ้าสิ้นสุดลง ฉันจะเหลือทิ้งไว้เพียงความเสียใจไปตลอดกาล  ฉันต้องเปลี่ยนท่าทีที่มีต่อหน้าที่ของตน จริงจังและรับผิดชอบ และลุล่วงหน้าที่ของตนด้วยสุดจิตสุดใจและสุดกำลัง  เมื่อพบปัญหา ฉันควรพึ่งพาพระเจ้าและแสวงหาความจริงเพื่อแก้ไขปัญหาเหล่านั้น และฉันควรลงมือทำงานที่แท้จริงอย่างเป็นรูปธรรม หลังจากนั้น ฉันได้ลงมือค้นหาและสืบค้นสาเหตุที่คำเทศนามีคุณภาพต่ำอย่างจริงจัง  สาเหตุหลักเป็นเพราะพี่น้องชายหญิงไม่สามารถจับความเข้าใจหลักธรรมในการคัดกรองคำเทศนาได้ และไม่สามารถนำสิ่งที่เรียนรู้ไปประยุกต์ใช้ได้  ฉันคัดกรองคำเทศนาบางส่วนและศึกษาหลักธรรมร่วมกับพวกเขาเพื่อจัดการกับปัญหาเหล่านี้ พร้อมทั้งสามัคคีธรรมและแก้ไขปัญหาและการเบี่ยงเบนทันทีเมื่อเราค้นพบ  ต่อมา พวกเขาก็บรรลุผลสำเร็จบางอย่างในหน้าที่ของตน  แม้จะต้องใช้เวลาและพลังมากขึ้น และเนื้อหนังต้องทนทุกข์มากขึ้นเล็กน้อย  แต่ใจของฉันก็รู้สึกสงบสุขและสบายใจ  ในขณะเดียวกัน การศึกษาหลักธรรมร่วมกับสมาชิกในทีมก็ทำให้ฉันเข้าใจหลักธรรมเหล่านั้นดีขึ้นด้วย  ทั้งหมดนี้คือผลลัพธ์ที่ได้จากการเข้าไปมีส่วนร่วมในงานจริง

หลังจากนั้น ฉันก็ติดตามงานของทีมอื่นๆ ไปพร้อมกับให้ความสนใจงานของกลุ่มคำเทศนาด้วย  ฉันได้หารือเกี่ยวกับหลักธรรมที่ผู้นำให้นำไปปฏิบัติกับพี่น้องชายหญิงอย่างละเอียดทีละข้อ และเมื่อพบความเบี่ยงเบนในการทำงาน เราก็หารือและแก้ไขได้อย่างทันท่วงที ครั้งหนึ่ง ผู้นำชี้ให้เห็นว่าแม้ทีมงานคำเทศนาจะส่งคำเทศนามาเป็นจำนวนมาก แต่คุณภาพกลับต่ำ และพวกเขาขอให้ฉันสามัคคีธรรมกับทีมทันทีเพื่อแก้ไขสถานการณ์นี้  ฉันคิดในใจว่า “ตอนนี้ฉันยังมีงานที่ต้องดำเนินการอยู่อีก การเขียนจดหมายถึงทีมงานคำเทศนาเพื่อสื่อสารเรื่องนี้จะต้องใช้เวลาและพลังมากขึ้น และเนื้อหนังของฉันก็จะทนทุกข์มากขึ้น  ทำไมฉันไม่แค่สื่อสารกับพวกเขาสั้นๆ โดยแนบจดหมายของผู้นำไปด้วย และขอให้พวกเขาใส่ใจกับคุณภาพของคำเทศนาให้มากขึ้นในอนาคตล่ะ?”  แต่ทว่า หลังจากนั้น ฉันได้อ่านพระวจนะของพระเจ้าที่ว่า “เมื่อใดก็ตามที่เจ้าอยากทำตัวสุกเอาเผากิน เมื่อใดก็ตามที่เจ้าอยากกระทำการในหนทางที่กลับกลอกและเกียจคร้าน และเมื่อใดก็ตามที่เจ้าว่อกแว่กหรืออยากสนุกสนาน เจ้าควรคิดคำนึงว่า ‘ในการประพฤติตนเยี่ยงนี้ ฉันกำลังเป็นคนที่ไม่น่าไว้วางใจหรือไม่?  นี่ใช่การใส่ใจทำหน้าที่ของฉันหรือไม่?  ด้วยการทำเช่นนี้ ฉันไม่ได้อุทิศตนใช่หรือไม่?  ฉันล้มเหลวในการใช้ชีวิตให้เป็นไปตามพระบัญชาที่พระเจ้าได้ไว้วางพระทัยมอบหมายให้ฉันใช่หรือไม่?’  นี่คือวิธีที่เจ้าควรทบทวนตนเอง  ถ้าเจ้ามารู้ตัวว่าตนนั้นสุกเอาเผากินในหน้าที่ของตนอยู่เสมอ และเจ้าไม่อุทิศตนและเจ้าได้ทำร้ายพระทัยของพระเจ้า เจ้าควรทำอย่างไร?  เจ้าควรพูดว่า ‘ในตอนนั้นฉันรู้สึกได้ว่าตรงนี้มีบางอย่างผิดปกติ แต่ฉันไม่ได้มองว่านั่นคือปัญหา ฉันแค่กลบเกลื่อนไปอย่างไม่ใส่ใจ  ฉันไม่ตระหนักจนถึงตอนนี้ว่าจริงๆ แล้วฉันสุกเอาเผากิน ไม่เคยลุล่วงความรับผิดชอบของตน  ฉันไม่มีมโนธรรมและสำนึกอย่างแท้จริง!’  เจ้าค้นพบปัญหาและได้รู้จักตนเองบ้างแล้ว—ดังนั้นตอนนี้เจ้าต้องกลับตัว!  ท่าทีที่เจ้ามีต่อการปฏิบัติหน้าที่ของตนนั้นผิด  เจ้าทำเหมือนหน้าที่เป็นงานเสริมและพยายามแค่ทำให้เสร็จๆ ไป ไม่ได้ใส่หัวใจของเจ้าลงไป  หากเจ้าสุกเอาเผากินเช่นนี้อีก เจ้าต้องอธิษฐานถึงพระเจ้าและยอมให้พระองค์บ่มวินัยและสั่งสอนเจ้า  ต่อเมื่อเจ้ามีปณิธานเช่นนี้ในการปฏิบัติหน้าที่ของตนเท่านั้น เจ้าจึงจะกลับใจได้อย่างแท้จริง  เจ้าจะกลับตัวได้ก็ต่อเมื่อมโนธรรมของเจ้าชัดเจนและท่าทีที่เจ้ามีต่อการปฏิบัติหน้าที่ของตนเปลี่ยนไปแล้วเท่านั้น” (พระวจนะฯ เล่ม 3 บทเสวนาโดยพระคริสต์แห่งยุคสุดท้าย, มีเพียงการอ่านพระวจนะของพระเจ้าและใคร่ครวญความจริงเป็นประจำเท่านั้นจึงจะมีเส้นทางให้เดิน)  เมื่อฉันไตร่ตรองพระวจนะของพระเจ้า ฉันก็นึกถึงเรื่องที่ในอดีตฉันเกียจคร้านในการทำหน้าที่เกินไป และไม่เต็มใจที่จะทนทุกข์หรือทุ่มเทความคิดให้มากนัก ซึ่งทำให้งานล่าช้า  ฉันต้องเปลี่ยนท่าทีที่มีต่อหน้าที่ของตน และไม่สามารถเอาแต่ลุ่มหลงในความสะดวกสบายเหมือนในอดีตได้อีก  ฉันต้องขัดขืนเนื้อหนังและลุล่วงความรับผิดชอบที่ควรลุล่วง  หลังจากนั้น ฉันก็เขียนจดหมายเพื่อสามัคคีธรรมถึงการเบี่ยงเบนของพวกเขาและชี้ให้เห็นเส้นทางที่จะเดินต่อไปอย่างละเอียด  หลังจากนั้นไม่นาน คุณภาพของคำเทศนาที่พวกเขาส่งมาก็ดีขึ้น  ตอนนี้ แม้ว่าภาระงานจะยังคงหนักและต้องใช้ความพยายามอย่างมาก แต่ท่าทีของฉันที่มีต่อหน้าที่ได้เปลี่ยนไปแล้ว และฉันกำลังจัดลำดับความสำคัญของงานอย่างเหมาะสม เข้าไปมีส่วนร่วมในงานจริง กำกับดูแล และติดตามรายละเอียดของงานในทีม  เมื่อพบกับความลำบากยากเย็น ฉันก็แสวงหาความจริงและแก้ไขร่วมกับพี่น้องชายหญิง และงานก็เริ่มดีขึ้นช้าๆ  แม้ว่าฉันจะจ่ายราคามากขึ้นและเนื้อหนังของฉันต้องทนทุกข์มากขึ้นอีกเล็กน้อย แต่ใจของฉันก็รู้สึกสงบสุขและสบายใจ  ฉันขอบคุณพระเจ้าที่ทรงนำฉันมาสู่การเปลี่ยนแปลงนี้


รายชื่อผู้เกี่ยวข้อง

A portion of the Scripture quotations are from The Holy Bible-Thai Standard Version, copyright © 2014 by Thailand Bible Society. Used by permission. All rights reserved.

YouTube: https://l.kingdomsalvation.org/th/video
Facebook: https://|.kingdomsalvation.org/th/facebook

Email: contact.th@kingdomsalvation.org





